^

De Beebaa Dabu

The Holy Bible in the Nukuoro language of Micronesia

copyright © 2022 Wycliffe Bible Translators, Inc.
Language: Nukuoro
Contributor: Wycliffe Bible Translators, Inc.

All rights reserved.

2025-03-14

ePub generated by Haiola 8 Aug 2026 from source files dated 14 Mar 2025

8ec6bba8-0c5e-54dd-94ca-afb07f24d254

Genesis

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

Tahi Beebaa a Moses go

Genesis

Hanu dagodo o de beebaa nei

De hagadoonunga o Genesis go “taamada.” Taane ne siia Genesis go Moses, i daha de 1450-1410 b.c. Gai e sisi ai dagodo o de hai o mee, i lo te langi ma henua i lalo alodahi, ma taamada de hai o dangada, ma taamada o de haisala ma de hagaduasala i henua i lalo, aama de hagatoo donu hagaheloongoi a de Maadua ange gi dangada. Genesis e maua i de vvae lua:

1. De mada 1-11: Go de hai o henua i lalo ma mee i lo te langi, ma daalanga o dangada i de masavaa laa — bei Adam ma Eve, Cain ma Abel, Noah ma tolona, aama de hale maolunga o Babel.

2. De mada 12-50: Go taalanga o dubuna madagidagi o de gau Israel. Tangada i mua go Abraham, go taane ne hagadonusia ma de hagallongo ange gi de Maadua. Gai ono dua go daalanga o dana dama go Isaac, ma dono mogobuna go Jacob (aabe go Israel), aama dama daane a Jacob e dinoangahulu ma dogolua, aanei denga daane ne daamada mai ai denga aamuli o Israel. Gai e lagolago hogi mee e sisi i Genesis i dagodo o Joseph, ma de hulo o Jacob ma dono huaabodu gi Egypt.

E lagolago daalanga o dangada e tala i de beebaa nei, gai taalanga hagamogomogo e sisi ai, go dagodo mee a de Maadua ne hai. Taamada o de beebaa nei e tala hagadonu, bolo go de Maadua donu ne haia mee i lo te langi ma henua i lalo, gai de hagaodi o de beebaa nei, e hagatoo donu bolo de Maadua e tilo ange donu ono dangada. Gai de mee laumalie e sisi iai go dagodo o de Maadua ma ana hegau; ia e hagamodu ma de hagaduasala dangada e haia mee dee heohi, gai ia e dagi ma de bale ange ono dangada, aama de hagatau ina olaadeu mouli. De beebaa nei ne sisi e daohi ai taalanga o de gai o dahi huaadangada, ma de hai de gai laa gi dagodo ga hano ai.

Hanu gubu hagamogomogo: “Gai au e hai naa goe gi se huaahenua soa mmao, au e hagamanuuia naa goe; au e hai naa doo ingoo gi maolunga, gai koe e hai naa gi se mee e manuuia ai dangada. Au e hagamanuuia naa dangada e hagamanuuia ina goe, gai e hagamalaia gilaadeu e hagamalaia ina goe; gai denga huaadangada alodahi o henua i lalo e manuuia naa i oo hiidinga” (12.2-3).

Denga vaevaaenga

De hai o henua ma dangada (1.1—2.25)

Taamada de haisala ma de duasala (3.1-24)

Mai i Adam ga dae ai gi Noah (4.1—5.32)

Noah ma tolona (6.1—10.32)

De hale maolunga o Babel (11.1-9)

Mai i Shem ga dae ai gi Abram (11.10-32)

Abraham, Isaac, aama Jacob (12.1—35.29)

Hagadiilinga o Esau (36.1-43)

Joseph ma ono daina daane (37.1—45.28)

De gau Israel i Egypt (46.1—50.26)

1

Taalanga o de hai o mee alodahi

1 Taamada de hai a de Maadua de langi ma henua i lalo, 2 gai henua i lalo e vinigoso, gai se ngadi mommee, de gohu e haoli honga de moana gelo, gai de Hagasaalunga o de Maadua e aheahe saele i honga vai laa.

3 Gai de Maadua ga hagadaba, “Gi dahi maalama,” gai gu dahi maalama.* 4 Gai de Maadua gu gidee bolo de maalama gu danuaa; gai ia ga vvae de maalama ma de gohu. 5 Gai de Maadua ga hagaingoo ange de maalama go de laangi, gai de gohu go de boo. Deenei de ahiahi ma taiao o de hagadahi laangi.

6 Gai de Maadua ga hagadaba, “Gi dahi moana i lo te langi gi vaaea ai denga vai i baasi i lunga ma baasi i lalo.” * 7 Gai de Maadua ne hai lo te moana i lunga ga vvae ai denga vai i baasi i lunga ma vai i baasi i lalo o de moana laa. Gai gu bei donu ana muna. 8 Gai de Maadua ga hagaingoo ange lo te moana i lunga go de langi. Deenei de ahiahi ma taiao o de hagalua laangi.

9 Gai de Maadua ga hagadaba, “Denga vai alodahi i lalo de langi gi hulo gi dahi mommee daudahi, gai gi sula age de gelegele mmasa.” Gai gu bei donu ana muna. 10 Gai de Maadua ga hagaingoo ange de gelegele mmasa go de henua, gai denga lausedi go tai. Gai de Maadua gu gidee bolo gu danuaa.

11 Gai de Maadua ga hagadaba, “Gi ssomo age i honga de henua denga hagadaagangaa manu ssomo alodahi: manu iai golee ma manu ssomo e hhaa mai ai hua gai, dahi manu ma ono hua aama ono golee.” Gai gu bei donu ana muna. 12 Gai gu ssomo age denga hagadaagangaa manu ssomo alodahi i honga de gelegele: manu iai golee, dahi manu ma ono golee, ma manu ssomo e hhaa mai ai hua gai, dahi manu ma ono hua. Gai de Maadua gu gidee bolo gu danuaa. 13 Deenei de ahiahi ma taiao o de hagadolu laangi.

14 Gai de Maadua ga hagadaba, “Gi hanu mee hagamaalama i lo te langi i lunga, e vvae ai de laangi ma de boo, gai mee nei ga hagailonga ai denga masavaa, ma laangi aama ngadau. 15 Gai gilaadeu ga hagamaalama ai lo te langi i lunga aama honga henua i lalo.” Gai gu bei donu ana muna. 16 Gai de Maadua ga hai e lua mee hagamaalama nnui: de mee hagamaalama laumalie e hagamaalama ai de laangi, gai de mee hagamaalama damaa mee e hagamaalama ai de boo. Ia ne hai hogi denga heduu. 17 Gai de Maadua ne dugu mee nei i lo te langi i lunga gi hagamaalama ina ai honga henua i lalo, 18 ma de hagamaalama ai de laangi ma de boo, ma de vvae ai de maalama ma de gohu. Gai de Maadua gu gidee bolo gu danuaa. 19 Deenei de ahiahi ma taiao o de hagahaa laangi.

20 Gai de Maadua ga hagadaba, “Lo te lausedi gi honu i denga hagadaagangaa mamu ma mee alodahi e mouli i kilaa, gai denga manu llele gi llele saele i lo te moana i lunga.” 21 Gai de Maadua ga hai denga hagadaagangaa mamu nnui i lo te dai ma mee alodahi e mouli ma e ngalungaalue saele ma de nnoho i lausedi, dahi manu ma dahi manu ma ono dagodo. Ia ne hai hogi denga hagadaagangaa manu llele alodahi, dahi manu lele ma ono dagodo. Gai de Maadua gu gidee bolo gu danuaa. 22 Gai de Maadua ga hagamanuuia mee nei ga hagadaba, “Goodou hagadili mage haoa ai lo te dai, gai denga manu llele gi hagadili gi haoa ai honga de henua.” 23 Deenei de ahiahi ma taiao o de hagalima laangi.

24 Gai de Maadua ga hagadaba, “Denga hagadaagangaa manu alodahi gi hagadili gi haoa ai honga de henua; go manu haangai, ma manu vaaligiligi e nnoho ma de tolo saele i honga de gelegele, ma manu lodo henua, dahi manu ma ono dagodo.” Gai gu bei donu ana muna. 25 Gai de Maadua ga hai denga manu lodo henua, ma manu haangai, ma manu vaaligiligi e nnoho ma de tolo saele i honga de gelegele, dahi manu ma ono dagodo. Gai de Maadua ne gidee bolo gu danuaa.

26 Gai de Maadua ga hagadaba, “Gidaadeu ga hai tangada gi bei odaadeu hagadulagi ma odaadeu dagodo donu; gai gilaadeu ga dagi ai denga mamu i lausedi, ma manu llele i lo te moana i lunga, ma manu haangai, ma manu lodo henua alodahi, ma manu vaaligiligi e nnoho ma de tolo saele i honga de gelegele.” *

27 Gai de Maadua ne hai tangada

ga hagadulagi ange gi ono dagodo donu,

ia ne hai tangada gi bei hagadulagi o de Maadua;

ia ne hai taane ma de hine.* *

28 Gai de Maadua ne hagamanuuia gilaau, ga hai ange, “Gooluu hagadili gi soa, haoa ai henua i lalo ga huahua ai. Gai gooluu ga dagi ai denga mamu i lausedi, ma manu llele i lo te moana i lunga, aama manu dolodolo alodahi i honga de henua.”

29 Gai de Maadua ne hai ange, “Tilo, au gu gaavadu gi gooluu denga manu ssomo vaaligiligi iai hua ma golee i honga de gelegele alodahi, ma manu ssomo nnui iai hua ma golee e gaimee ai gooluu. 30 Gai au ne gaavange denga manu ssomo gi denga manu dolodolo alodahi, ma manu llele alodahi i lo te moana i lunga, ma manu alodahi e nnoho ma de tolo saele i honga de gelegele, aama mee alodahi e mouli e gaimee ai gilaadeu.” Gai gu bei donu ana muna.

31 Gai de Maadua ga tilo huu mee alodahi aana gu hai, gai ia gu gidee bolo gu danuaa mmao. Deenei de ahiahi ma taiao o de hagaono laangi.

2

1 Gai de langi ma henua i lalo ma mee alodahi iai gu lava i de hai.

2 Gai de hagahidu laangi huu, gai de Maadua ga hagalava ana hegau alodahi ne hai; gai ia ga hagamabu mai i hegau alodahi aana gu hai.* 3 Gai de Maadua ga hagamanuuia de hidu laangi ga hai gi dabu, go hiidinga deenei de laangi oona ne hagamabu mai ai i mee alodahi aana ne hai.*

Adam ma Eve

4 Gai deenei taalanga o de langi ma henua i lalo i de masavaa ne hai ai.

De masavaa a Tagi Maolunga go de Maadua ne hai ai henua i lalo ma de langi, 5 gai tigi ai donu manu nnui ne ssomo age i lo te duu malaelae be ni manu vaaligiligi ne ssomo, go hiidinga Tagi Maolunga go de Maadua tigi hai gi pala iho de langi gi henua i lalo. Gai tigi ai hogi dangada ne hagabalabala ina de gelegele e doo, 6 gai de mama o denga vai lo te gelegele e hanage ma e hagamaluulu honga de gelegele alodahi. 7 Gai Tagi Maolunga go de Maadua ga hagaholi tangada mai i bela o de gelegele, gai ia ga busi ange de madangi o de mouli gi lodo luoono bongaa usu, gai taane laa gu se dangada e mouli.*

8 Gai Tagi Maolunga go de Maadua ga doo dahi veelenga i Eden, i de baasi i dua, gai ia ga kave taane aana ne hagaholi laa gi noho ai. 9 Gai Tagi Maolunga go de Maadua ne hai gi ssomo age, i honga de gelegele denga hagadaagangaa manu ssomo alodahi e danuaa laa i de tilo ma de gai. Gai de manu somo o de mouli, ma de manu somo e maua ai laa gi iloo tanuaa ma de baubau, e ssomo i lo te ungaalodo o de veelenga laa.*

10 Gai dahi saalingaa vai e humai i Eden ma e hagamaluulu de veelenga laa, gai de vai laa e haa ono manga. 11 De ingoo o tahi saalingaa vai go Pishon, gai e sali ma e hano laa luu baasi alodahi o de henua go Havilah, go de mommee iai denga goolo. 12 Gai goolo o de henua laa ni goolo danuaa, gai luu hadu hagamogomogo go de bdellium, aama de onyx i kilaa. 13 De ingoo o de lua saalingaa vai go Gihon, gai e sali ma e hano laa luu baasi alodahi o de henua go Ethiopia. 14 Gai de ingoo o tolu saalingaa vai go Tigris, gai e sali ma e hano gi baasi i dua o Assyria. Gai de haa saalingaa vai go Euphrates.

15 Gai Tagi Maolunga de Maadua ga kave taane laa gi noho i lo te veelenga go Eden, gai ia ga hagabalabala ai ga doo aama de tilo ange de veelenga laa. 16 Gai Tagi Maolunga go de Maadua ga hai ange gi taane laa, “Koe e maua i de gaimee i hua o denga manu alodahi i lo te veelenga, 17 aagai koe e dee maua i de gai hua o de manu somo e maua ai gi iloo tanuaa ma de baubau, go hiidinga de laangi naa huu aau e gai ai ono hua, gai koe e magau donu.”

18 Gai Tagi Maolunga go de Maadua ga hagadaba, “E dee danuaa de noho sogosogo o taane, au e gaavange naa gi de ia dahi dangada bale e heohi ange gi de ia.”

19 Gai Tagi Maolunga go de Maadua ne hai denga manu lodo henua alodahi, ma manu llele alodahi o lo te moana i lunga i bela o de gelegele. Gai ia ga gaamai gilaadeu gi daho taane laa, gai ia ga gaavange olaadeu ingoo. Gai de ingoo naa huu a taane laa ne gaavange gi dahi manu, gai gu deelaa ai loo dono ingoo. 20 Gai taane laa e gaavange ingoo o denga manu haangai alodahi, ma manu llele o lo te moana i lunga, ma manu lodo henua alodahi. Aagai teai se ia bale ne gidee moo taane laa.

21 Gai Tagi Maolunga go de Maadua ga hai taane laa gi seni tao, gai ia ga aau dahi ono ivi gaogao, gai ga hagaahe ange ga pono ange tuulanga laa. 22 Gai Tagi Maolunga go de Maadua ga hai de ivi aana ne aau mai laa i de gaogao o taane laa ga hai ai de hine, gai ia ga gaamai de hine laa ga gaavange gi taane laa.

23 Gai Adam ga hagadaba,

“Go ogu ivi donu aanei,

gai go ogu kano donu aanei;

ia e hagaingoo ange naa go de hine,

i hiidinga ia ne aau mai i de angaanga o taane.” *

24 Deenei de hiidinga o taane e dugu ai laa dono damana ma dono dinana, gai ia ga hagapigi ange gi dono bodu, gai gilaau gu hai ga se angaanga e dahi.*

25 Gai taane nei ma dono bodu e deai donu olaau malo, gai gilaau e dee dookaa donu.

3

De haisala o Adam ma Eve

1 Gai de labodo se manu e heiangi ange i denga manu lodo henua alodahi a Tagi Maolunga de Maadua ne hai, gai ia ga hai ange gi de hine, “Ni muna abodonu de Maadua ne hai adu gooluu gi dee gaina hua o dahi manu somo daudahi i lo te veelenga?” *

2 Gai de hine laa ga hai ange gi de labodo, “Gimaau e maua i de gai hua o denga manu ssomo i lo te veelenga; 3 aagai de Maadua gu hai mai gimaau gi dee gaina hua o de manu somo i lo te ungaalodo o de veelenga, be gi poo ange aagena, gi dee maakau ai gimaau.”

4 Gai de labodo ga hai ange gi de hine laa, “Gooluu e dee maakau naa donu! 5 Gai de Maadua e iloo bolo de laangi naa huu ooluu e gai ai hua o de manu laa, gai ooluu mada gu maahuge; gooluu gu bei dagodo o de Maadua gu iloo tanuaa ma de baubau.”

6 Gai ga gidee huu e de hine laa bolo hua o de manu laa e danuaa i de gai, gai e tilo danuaa, gai e hai ai tangada ga heiangi, gai ia ga hhagi dahi ono hua ga gai, gai ia ga gaavange hogi hanu gi dono bodu gi gaina. 7 Gai gu maahuge olaau ganomada, gai gilaau gu tonu iho bolo gu deai olaau malo, gai gilaau ga dui denga lau o de manu somo go de fig ga haoli ai gilaau.

8 Gai gilaau gu langona de leo o Tagi Maolunga go de Maadua i dono seesee i lo te veelenga i de maluulu o de ahiahi, gai taane laa ma dono bodu ga hulo ga mmuni i Tagi Maolunga go de Maadua i magavaa o denga manu ssomo i lo te veelenga. 9 Gai Tagi Maolunga go de Maadua ga hagahi taane ga ssili ange gi de ia, “I hee iai goe?”

10 Gai taane laa ga hai ange, “Au ne langona doo leo i lo te veelenga, gai au gu madagu, go hiidinga au e deai donu ogu malo, gai au ga hano ga mmuni.”

11 Gai de Maadua ga ssili ange, “Gai goai ne daalaa adu bolo koe e deai donu oo malo? Koe gu gai naa hua o de manu somo aagu gu tala adu laa koe gi dee gaina?”

12 Gai taane laa ga hai ange, “Go de hine aau ne gaamai nei gi noho madali au ne gaamai gi de au hua o de manu laa, gai au ga gai.”

13 Gai Tagi Maolunga go de Maadua ne hai ange gi de hine, “Se hegau bee hee aau gu hai nei?”

Gai de hine laa ga hai ange, “Go de labodo ne hagasengalia au, gai au ga gai.” *

14 Gai Tagi Maolunga go de Maadua ga hai ange gi de labodo,

“Go hiidinga koe gu hai de hegau nei,

koe gu kii ange de hagamalaia i denga manu haangai alodahi,

ma denga manu lodo henua alodahi.

Koe e tolo naa i honga doo dinae,

ma de gai mama o de gelegele

i taulooloa oo laangi e mouli ai.

15 Au e hai naa gi hai kino gooluu ma de hine,

ma au dama ma dono aamuli,

gai de aamuli o de hine naa e hagalagohia naa doo biho,

gai koe e kadi naa muli dono vae.” *

16 Gai ia ga hai ange gi de hine laa,

“Au e hai naa gi kona doo mmae

i doo masavaa e hai ai oo hagalangona;

koe e mmae naa i de masavaa oou e haanau ai.

Koe e lodo mmao naa i doo bodu,

ma de noho i lalo dana hainga.”

17 Gai Tagi Maolunga ga hai ange gi Adam, “Go hiidinga koe ne hagallongo ange gi muna a doo bodu, ga gai ai hua o de manu somo aagu gu hai adu koe gi dee gaina, deelaa ai,

de gelegele gu hagamalaia i oo hiidinga;

gai koe e gaimee ai naa donu huu

noo koe e hagadalea ange aagena,

i taulooloa oo laangi e mouli ai.

18 Gai denga manu dabeo aama manu daladala

e ssomo age naa i honga de gelegele,

gai koe e gaimee naa i hua o manu i honga de gelegele.*

19 Koe e hai hegau naa gi salia goe i taadaa,

gai koe ga maua i de gaimee,

ga dae ai gi doo ahe ange gi de gelegele,

go hiidinga koe ne kave mai i de gelegele;

gai koe go de mama donu o de gelegele,

deelaa ai, koe e ahe ange naa donu gi de gelegele.”

20 Gai taane laa ga hagaingoo ange dono bodu go Eve,* i hiidinga go ia tinana o mee alodahi e mouli.

De hai gi hulo gee mai i Eden

21 Gai Tagi Maolunga go de Maadua ga hai hanu malo i gili manu, ga hakahu ange ai Adam ma dono bodu. 22 Gai Tagi Maolunga go de Maadua ga hagadaba, “Tilo, tangada gu bei odaadeu dagodo, ia gu iloo ngaadahi tanuaa ma de baubau. Deenei ai, e hagamanavasaa noo ia e hhagi hogi ga gai hua o de manu o de mouli, gai ia e mouli ga hano ai e dee ngado mai.” * 23 Gai Tagi Maolunga go de Maadua ga alualu taane laa gi hano gee mai i de veelenga go Eden, gai ia ga hagabalabala ai ga doo de gelegele oona ne daamada mai ai laa. 24 Gai dua huu dana hai taane laa gi hano gee mai i de veelenga, gai ia ga dugu hanu cherubim i de baasi gi dua o de veelenga go Eden, ma dahi gadilaasa ula e luilui saele laa, e hagaloosi ai de haiava e hano laa, gi de manu somo o de mouli.

4

Cain ma Abel

1 Gai Adam ne hagahebaa ma donu bodu go Eve, gai de hine laa gu hai dama, ga haanau a Cain.* Gai ia ga hagadaba, “Au gu kave dahi dama daane mai i daho Tagi Maolunga.” 2 Gai muli mai gai a Eve ne haanau taina daane o Cain go Abel.

Gai Abel se dangada e hagaloosi ange denga ssiibi, aagai a Cain se dangada hai veelenga. 3 Gai dahi laangi huu gai a Cain ga gaamai gi Tagi Maolunga dahi sigidaumaha i huamanu mai i dana veelenga. 4 Gai Abel ne gaamai manu ne haanau i taamada i dana hagabuulingaa ssiibi ma olaadeu mee moomuna. Gai Tagi Maolunga ne malangilangi i Abel ma dana sigidaumaha,* 5 gai ia tee malangilangi i Cain aabe go dana sigidaumaha. Gai a Cain gu kona mmao dono lili, gai luoono mada gu hagaago mai donu dono lili.

6 Gai Tagi Maolunga ga ssili ange gi a Cain, “Gu aha gu lili ai naa goe? Gai gu aha luoo mada gu hagaago mai ai naa doo lili? 7 Noo koe e hai de mee heohi, gai koe e dau i ogu daha! Gai noo koe e dee hai de mee heohi, gai de baubau e bei dagodo o de manu alasala e dogoduli laa i ma too haitoga; gai e lodo go ia e huahua i de goe, aagai koe haia go koe e dagina de baubau.”

8 Gai a Cain ga hai ange gi dono daina daane, “Gidaau ga hulo gi tuu malaelae.” † Gai de masavaa olaau e nnoho ai i tuu malaelae, gai a Cain ga hebagi ange gi dono daina go Abel, ga daa ia gu magau.*

9 Gai Tagi Maolunga ga ssili ange gi a Cain, “I hee iai doo daina go Abel?”

Gai ia ga hai ange, “Au e dee iloo, gu aha, go au e diiloo ange dogu daina?”

10 Gai Tagi Maolunga ga hai ange, “Se hegau bee hee aau gu hai nei? Tilo, dodo o doo daina e tangi mai gi de au i lo te gelegele.* 11 Deenei ai, koe gu hagamalaia ma gu dee maua gi hhua au manu e doo i de gelegele, go de gelegele ne holomia laa dodo o doo daina daane aau ne daa laa ga magau. 12 Gai de masavaa naa huu aau e hagabalabala ai de gelegele e doo, gai e dee maua naa donu gi hanu hua iai, gai koe e hai naa ga se dangada e silivaahea ma de hagadaga saele i honga de henua.”

13 Gai a Cain ga hai ange gi Tagi Maolunga, “Dogu hagaduasala gu kii ange i de mee aagu e mau i de hagauda! 14 Tilo, anailaa nei gai koe gu hai au gi dee noho i de henua, gai koe e hagammuni naa luoo mada i de au; au e hai naa ga se dangada e silivaahea saele ma tee noho baba i honga de henua, gai be goai naa huu e hedae mai gi de au, gai ia e daa donu au gi magau.”

15 Gai Tagi Maolunga ga hai ange gi de ia, “E dee deenaa tagodo! Gai be goai naa huu e daia goe ga magau, gai e sui ange naa gi de ia i e hidu hanonga.” Gai Tagi Maolunga ne hai dahi hagailonga ga maaga ai a Cain, kana hedae ange dahi dangada gi de ia ga daa ia gu magau. 16 Gai a Cain ga hano gee mai i mada luu mada o Tagi Maolunga ga hano ga noho i de henua go Nod, i baasi i dua o Eden.

De aamuli o Cain

17 Gai a Cain ne hagahebaa ma dono bodu, gai de hine laa gu hai dama ga haanau Enoch. Gai a Cain ga hagaduu age dahi aduhale, ga hagaingoo i de ingoo o dana dama daane go Enoch. 18 Gai Enoch ne hagadili Irad, Irad ne hagadili Mehujael, Mehujael ne hagadili Methushael, gai Methushael ne hagadili Lamek.

19 Gai Lamek ne hai bodu ange gi e dogolua haahine; de ingoo o dahi go Adah, gai de ingoo o de ia ange laa go Zillah. 20 Gai Adah ne haanau Jabal, go ia tamana o dangada e nnoho i lodo hale malo, ma de haangai denga manu. 21 Gai de ingoo o dono daina daane go Jubal, go ia tamana o dangada alodahi e hagadangidangi i de harp ma de flute. 22 Gai Zillah ne haanau hogi Tubal-Cain, go ia e agona ange gilaadeu e hai hegau i bronze ma iron. Gai taina haahine o Tubal-Cain go Naamah.

23 Gai Lamek ga hai ange gi luoono bodu:

“Adah ma Zillah, gooluu nnoho mai hagalaangona agu muna,

luu bodu o Lamek gi kana ange gi hagalaangona agu muna:

au gu daa dahi daane ma gu magau, i hiidinga dana lagohia au,

go tama daane ne hagammae ina au.

24 Noo e hidu hanonga e sui ange ai

de baubau ne hai ange gi a Cain,

gai e madahidu ma hidu hanonga e sui ange ai

de baubau e hai ange gi Lamek.” *

Seth ma Enos

25 Gai Adam ne ahe ange ga hagahebaa ma dono bodu, gai de hine laa gu haanau dahi dama daane ga hagaingoo ange ia go Seth,‡ i hiidinga ia ne hagadaba, “De Maadua gu gaamai gi de au dahi dama e sui ai Abel, go hiidinga a Cain gu daa ia ma gu magau.” 26 Gai a Seth ga hagadili hogi dahi dama daane, gai ia ga hagaingoo ange ia go Enos. Gai deenei de masavaa a dangada ne daamada ai de hagahi ange de ingoo go Iahweh.

5

De aamuli o Adam

(1 Ch 1.1-4)

1 Deenei de beebaa e tala ai dagodo o de aamuli o Adam.

De masavaa a de Maadua ne hai ai tangada, gai ia ne hai tangada gi bei ono hagadulagi.* 2 Ia ne hai taane ma de hine, gai ia ne hagamanuuia gilaau ga hagaingoo ange gilaau go Tangada,* i de laangi aana ne hai ai gilaau.*

3 Gai ga 130 huu ngadau o Adam, gai ia ga hagadili dahi dama daane bei ono hagadulagi aama ono dagodo; gai ia ga hagaingoo ange ia go Seth. 4 Gai ne 800 ange ngadau o Adam ne mouli ai, i dua dana hagadili a Seth, gai ne hanu ange dama daane ma damaa hine aana ne hagadili. 5 Gai ne 930 ngadau o Adam ne mouli ai, gai ia ga magau.

6 Gai ga 105 huu ngadau o Seth, gai ia ga hagadili Enos. 7 Gai ne 807 ange ngadau o Seth ne mouli ai. I dua dana hagadili Enos, gai ne hanu ange dama daane ma damaa hine aana ne hagadili. 8 Gai ne 912 ngadau o Seth ne mouli ai, gai ia ga magau.

9 Gai ga 90 huu ngadau o Enos, gai ia ga hagadili Kenan. 10 Gai ne 815 ange ngadau o Enos ne mouli ai, i dua dana hagadili Kenan, gai ne hanu ange dama daane ma damaa hine aana ne hagadili. 11 Gai ne 905 ngadau o Enos ne mouli ai, gai ia ga magau.

12 Gai ga 70 huu ngadau o Kenan, gai ia ga hagadili Mahalalel. 13 Gai ne 840 ange ngadau o Kenan ne mouli ai, i dua dana hagadili Mahalalel, gai e hanu ange ana dama daane ma damaa hine aana ne hagadili. 14 Gai ne 910 ngadau o Kenan ne mouli ai, gai ia ga magau.

15 Gai ga 65 huu ngadau o Mahalalel, gai ia ga hagadili Jared. 16 Gai ne 830 ange ngadau o Mahalalel ne mouli ange ai, i dua dana hagadili Jared, gai ne hanu ange ana dama daane ma damaa hine ne hagadili. 17 Gai ne 895 ngadau o Mahalalel ne mouli ai, gai ia ga magau.

18 Gai ga 162 huu ngadau o Jared, gai ia ga hagadili Enoch. 19 Gai ne 800 ange ngadau o Jared ne mouli ai, i dua dana hagadili Enoch, gai ne hanu ange dama daane ma damaa hine aana ne hagadili. 20 Gai ne 962 ngadau o Jared ne mouli ai, gai ia ga magau.

21 Gai ga 65 huu ngadau o Enoch, gai ia ga hagadili Methuselah. 22 Gai Enoch ne seesee madali de Maadua i e 300 ngadau, i dua dana hagadili Methuselah, gai ne hanu ange dama daane ma damaa hine aana ne hagadili. 23 Gai ne 365 ngadau o Enoch ne mouli ai. 24 Gai Enoch ne seesee madali de Maadua, gai ia gu dee maleva, i hiidinga de Maadua gu kave gee ia.*

25 Gai ga 187 huu ngadau o Methuselah, gai ia ga hagadili Lamek. 26 Gai ne 782 ange ngadau o Methuselah ne mouli ai, i dua dana hagadili Lamek, gai ne hanu ange dama daane ma damaa hine aana ne hagadili. 27 Gai ne 969 ngadau o Methuselah ne mouli ai, gai ia gu magau.

28 Gai ga 182 huu ngadau o Lamek, gai ia ga hagadili dahi dama daane, 29 ga hagaingoo ange ia go Noah,† i hiidinga ia ne hagadaba, “Tama nei e hagaaneane mai naa gidaadeu, i adaadeu hegau hai ngadaa e hai, i honga de gelegele a Tagi Maolunga gu hagamalaia laa.” 30 Gai ne 595 ange ngadau o Lamek ne mouli ai, i dua dana hagadili Noah, gai ne hanu ange dama daane ma damaa hine aana ne hagadili. 31 Gai ne 777 ngadau o Lamek ne mouli ai, gai ia gu magau.

32 Gai ga 500 huu ngadau o Noah, gai ia ga hagadili a Shem ma Ham aama Japheth.

6

De kona de baubau o dangada

1 De masavaa laa gai gu daamada de soa dangada i henua i lalo, gai gilaadeu ga haanau denga damaa hine.* 2 Gai ga gidee huu e dama a de Maadua de mahamaha o denga damaa hine a dangada, gai gilaadeu ga hili denga damaa hine olaadeu e vaasuu ai ga hai bodu ange aagena. 3 Gai Tagi Maolunga ga hagadaba, “Dogu Hagasaalunga e dee dugu ange tangada gi mouli ga hano ai, go hiidinga tangada se angaanga e magau. Gai ia e mouli naa donu huu i e 120 ngadau.”

4 De masavaa laa ma muli mai ange, gai denga doa gu noho i henua i lalo, gai de masavaa huu o denga dama a de Maadua ne hagahebaa ai ma denga damaa hine a dangada, gai gilaadeu ga hagadili hanu dama. Aanei denga daane mmahi madagidagi, go denga daane dau.*

5 Gai Tagi Maolunga gu gidee bolo gu kona mmao de baubau o dangada i henua i lalo, gai alaadeu dahulinga ma maanadu i olaadeu lodo i masavaa alodahi go de baubau donu huu.* 6 Gai Tagi Maolunga gu ahe dana maanadu i dana hai tangada i henua i lalo, gai ia gu daemaha mmao ono lodo. 7 Gai Tagi Maolunga ga hagadaba, “Au e hai naa gi odi i de maakau dangada aagu ne hai laa i de gelegele; go dangada alodahi ma manu dolodolo, ma manu e tolo i honga de gelegele, aama denga manu llele i lo te moana i lunga, i hiidinga au gu sivi i dagu hai gilaadeu.” 8 Aagai Tagi Maolunga ne malangilangi i Noah.

Noah ma tolona

9 Deenei taalanga o de huaabodu o Noah.

Noah se daane e heohi aama tee haisala i dono atangada; Noah ne seesee madali de Maadua.* 10 Noah ne hagadili e dogodolu dama daane: go Shem, ma Ham, aama Japheth.

11 De masavaa laa gai henua i lalo gu kona mmao de hakino gee, i mada luu mada o de Maadua, gai gu laumalie de alasala i henua i lalo. 12 Gai de Maadua ga tilo huu honga henua i lalo, gai ia gu gidee bolo gu kona donu de hakino gee, go hiidinga hegau alodahi a dangada gu kona donu hakino gee. 13 Gai de Maadua ga hai ange gi Noah, “Au gu baba ange e daa gi maakau dangada alodahi, go hiidinga henua i lalo gu honu i alaadeu hegau vaivai daakodo. Tilo, au e hagallilo naa gilaadeu madali henua i lalo. 14 Gai koe hagaduulia dahi vaga hale i laagau o de gopher.* Gai haia hanu aabi i lo te vaga hale laa, ma de haoli laa lodo ma laa daha i denga tar. 15 Gai deenei dau hai e hagaduu ai: e dolulau sugilima de looloa, gai e madalima sugilima de lahalaha, gai e matolu sugilima tuuduu. 16 Gai haia dahi mee e pono iho ai honga de hale vaga, gai koe ga dugu dahi damaa mommee gi mahuge, i de mommee e hedae ai laa denga baabaa i de baasi, ma de mee e pono iho ai laa honga de hale, gai haia gi dahi sugilima tuuduu i luu baasi alodahi. Haia hogi dahi haitoga i de baasi de vaga hale. Gai haia gi dolu ono deege. 17 Gai au e hai naa gi dolona honga henua i lalo e daa ai gi maakau mee alodahi e mouli ma e manamanava i lalo de langi. Mee alodahi i henua i lalo e odi naa i de maakau. 18 Aagai au e hai naa dahi hagatoo donu hagaheloongoi madali goe; gai koe ga ulu ai gi lo te vaga hale laa madali au dama daane, ma doo bodu, ma bodu o au dama. 19 Gai koe gaamai e dagilua manu dolodolo, i denga hagadaagangaa manu alodahi gi lo te vaga hale, e dahi manu daane ma e dahi manu hahine, gi mouli ai gilaadeu madali goe. 20 E dagilua mai i denga hagadaagangaa manu llele, ma hagadaagangaa manu dolodolo, ma hagadaagangaa manu e tolo i honga de gelegele, e loomai naa gi oo daha, gi mouli ai gilaadeu. 21 Gai koe hagabudulia denga hagadaagangaa gai alodahi, ga doange e gaimee ai goe aama denga manu.”

22 Gai Noah ne hai donu ga bei muna alodahi a de Maadua gu tala ange gi de ia.*

7

Tolona gu haoli henua i lalo

1 Gai Tagi Maolunga ga hai ange gi Noah, “Hannoo ulu gi lo te vaga hale madali dangada alodahi i doo huaabodu, go hiidinga au gu gidee bolo koe se daane e heohi oo dagodo i de atangada nei. 2 Gai koe gaavee e dagihidu mai i denga hagadaagangaa manu gilimalali alodahi, e dahi manu hahine ma dahi manu daane, ma e dagilua mai i denga hagadaagangaa manu e dee gilimalali laa, e dahi manu daane madali dahi manu hahine. 3 Gaavee hogi e dagihidu mai denga hagadaagangaa manu llele i lo te moana i lunga, e dahi manu daane ma dahi manu hahine, gi mouli ai gilaadeu, gai gilaadeu ga hagadili i henua i lalo alodahi. 4 Gai e hidu ange naa donu huu laangi, gai au ga hai gi pala iho de langi gi henua i lalo, i e madahaa laangi ma e madahaa boo, gai au ga daa ai naa gi maakau mee alodahi e mouli aagu ne hai laa.”

5 Gai Noah ne hai mee alodahi a Tagi Maolunga ne tala ange ia gi haia.

6 Gai Noah gu onolau ono ngadau i de masavaa ne hai ai tolona i henua i lalo. 7 Gai a Noah ma ana dama daane ma dono bodu ma bodu o ana dama, ga ulu gi lo te vaga hale gi ola mai ai gilaadeu i tolona.* 8 Gai denga manu gilimalali, ma manu e dee gilimalali, ma denga manu llele, aama manu alodahi e tolo i honga de gelegele, 9 e dahi manu daane ma e dahi manu hahine, ne loomai ga ulu madali Noah gi lo te vaga hale, bei de hai a de Maadua gu tala ange ai laa gi de ia. 10 Gai dua huu e hidu laangi, gai gu dolona honga de henua.

11 Gai go de onolau ngadau o Noah, i de madaangahulu ma hidu laangi o de lua malama — go de laangi nei ne hhuge ai denga vai i lalo de henua, gai denga abaaba o de langi gu hhuge.* 12 Gai de langi ne pala iho gi henua i lalo i e madahaa laangi ma e madahaa boo.

13 Gai go de laangi laa donu hogi o Noah ma ana dama daane, go Shem, ma Ham, ma Japheth, ma de bodu o Noah, ma bodu o alaau dama daane dogodolu ne ulu ai gi lo te vaga hale, 14 go gilaadeu ma denga hagadaagangaa manu lodo henua alodahi, ma denga hagadaagangaa manu haangai alodahi, ma denga hagadaagangaa manu e tolo i honga de gelegele, aama denga hagadaagangaa manu llele alodahi. 15 Gai ne dagilua hogi mai i denga manu alodahi e mouli ne ulu madali Noah gi lo te vaga hale. 16 Gai e hanu manu daane ma manu hahine, mai i denga mee e mouli ne ulu gi lodo, bei de hai a de Maadua gu tala ange ai gi Noah. Gai Tagi Maolunga ga pono de haitoga.

17 Gai ne madahaa laangi ne dolona ai henua i lalo alodahi, gai gu hagahonu age huu de vai, gai de vaga hale laa gu llanga age ga dahedahea i honga denga vai. 18 Gai gu honu baabaa honga de henua i vai, gai de vaga hale laa gu dahedahea i honga de vai. 19 Gai tai gu kona de honu honga henua i lalo, gai mounga maolunga alodahi gu haolia i vai. 20 Gai de gelo o vai e haoli honga denga mounga gu kii ange i de madaangahulu ma lima sugilima. 21 Gai mee alodahi e mouli ma e ngalungaalue saele i honga de henua gu maakau — go manu llele, ma manu haangai, ma manu lodo henua, ma manu vaaligiligi alodahi i honga de henua, aama dangada alodahi; 22 mee alodahi e mouli ma e manavanava i honga de henua gu odi i de maakau. 23 Gai mee alodahi e mouli i honga de henua gu odi i de maakau: go dangada, ma manu dolodolo, ma manu e tolo i honga de gelegele, aama manu llele i henua i lalo. Go Noah donu huu e doe, ma dangada madali ia i lo te vaga hale.

24 Gai de vai ne haoli honga de henua i e 150 laangi.

8

De aahe vai o tolona

1 Gai de Maadua gu manadua e ia a Noah ma denga manu lodo henua, ma manu haangai alodahi e nnoho madali ia i lo te vaga hale. Gai de Maadua ga hai gu ssau mai de madangi mmahi gi honga de henua gi hagaahea ai tai. 2 Gai gu tuu de ssali age o denga vai i lalo de henua, gai gu pono denga abaaba o de langi, gai gu sili de langi. 3 Gai denga vai gu daamada de aahe ga hulo gee mai i honga de henua, gai dua huu e 150 laangi, gai tai gu masa; 4 gai de madaangahulu ma hidu huu o de hidu malama, gai de vaga hale laa gu gasa i honga de mounga go Ararat. 5 Gai denga vai ne hagadagadaga iho de masa ga dae ai gi de madaangahulu malama, gai tahi laangi huu o de malama, malama, gai gu ssula age ulu o denga mounga.

6 Gai dua huu de madahaa laangi, gai a Noah ga hhuge de abaaba o de vaga hale aana ne hai laa, 7 gai ia ga hai gi hano dahi raven,* gai de manu lele laa ne aheahe saele donu huu, ga dae ai gi de masa tai i honga de henua. 8 Gai Noah ne ahe ange hogi ga hai gi hano dahi manu kono, e tilo ai be gu kii ange de masa denga tai i honga de henua. 9 Gai de manu kono laa teai sana mommee ne gidee e toga ange aagena luoono vae, gai ia ga ahe mai gi daho Noah i lo te vaga hale, go hiidinga denga vai goi haoli huu honga de henua alodahi. Gai Noah ne poo de manu kono laa ga dada mai gi ono daha i lo te vaga hale. 10 Gai Noah ne tali adu ange e hidu laangi gi ono dua, gai ia ga hai ange hogi de manu kono, i lo te vaga hale laa gi lele gi hano. 11 Gai ga ahe mai huu de manu kono laa gi ono daha i de ahiahi, gai ia e kadi dahi lau olive se goodo hhagi laa, i dono ngudu. Gai Noah gu iloo bolo gu kii ange de masa de vai i honga de henua. 12 Gai ia ne tali ange hogi i e hidu laangi, gai ia ga hai ange hogi gi hano de manu kono laa, gai de manu laa tee ahe mai ange gi ono daha.

13 Gai tahi laangi o tahi malama o de 601 ngadau o Noah, gai gu masa de vai i honga de henua. Gai Noah ga hhuge de pono i honga de vaga hale, ga hagadui age ga tilo, gai ia gu gidee bolo gu mmasa honga de gelegele. 14 Gai go de madalua ma hidu laangi o de lua malama ne mmasa i honga de henua alodahi.

15 Gai de Maadua ne basa ange gi Noah, ga hai ange, 16 “Koe sao mai i lo te vaga hale, madali doo bodu, ma au dama daane ma bodu o au dama. 17 Hagassao ina mai hogi denga hagadaagangaa manu alodahi e mouli laa madali goe — go denga manu llele, ma manu dolodolo, aama manu e tolo i honga de gelegele — gai gilaadeu ga hagadili ai gi lagolago i honga de henua.”

18 Gai Noah ga sao mai, madali ana dama daane, ma dono bodu aama bodu o ana dama. 19 Gai denga manu dolodolo alodahi, ma manu llele alodahi — go manu alodahi e tolo i honga de gelegele — gu ssao mai i lo te vaga hale.

20 Gai Noah ga bae dahi mommee o ssigidaumaha ange gi Tagi Maolunga, ga kave hanu manu mai i denga manu gilimalali alodahi, ma hanu manu llele gilimalali, ga hai ai ssigidaumaha dudu i honga de mommee o ssigidaumaha laa. 21 Gai Tagi Maolunga gu dungua de kala o ssigidaumaha laa, gai Tagi Maolunga ga hagadaba i ono lodo: “Au gu dee ahe ange naa donu e hagamalaia de gelegele i hiidinga o dangada, e dee galemu donu maanadu i lodo o tangada, e baubau donu mai i dono gauligi. Au gu dee ahe ange naa donu e daa gi maakau mee alodahi e mouli, bei dagu hai ne hai ai nei i de haonga nei.

22 Taulooloa de dahi henua i lalo,

gai e dee helui naa donu de doo ma de hagihagi,

de masavaa hagamagalili ma de mahanahana,

aama de laangi ma de boo.”

9

De hagatoo donu hagaheloongoi ange gi a Noah

1 Gai de Maadua ne hagamanuuiaNoah ma ana dama daane, ga hai ange gi gilaadeu, “Goodou hagadili gi soa haoa ai henua i lalo.* 2 Gai denga manu lodo henua alodahi, ma manu llele alodahi i lo te moana, ma manu dolodolo alodahi i honga de gelegele, aama mamu alodahi i lausedi; mee nei alodahi e gaavadu naa gi goodou gi dagina. 3 Gai au e gaavadu hogi gi goodou denga hagadaagangaa manu alodahi e mouli e gaimee ai goodou, bei dagu hai gu gaavadu ai laa hogi gi goodou denga manu ssomo alodahi.

4 Aagai goodou e dee gai donu kano iai de mouli, e bei go kano go iai ono dodo.* 5 Au e hagaduasala naa de manu lodo henua ma tangada e daia dahi goodou ga maakau, gai au e dau ange naa ssala gi tangada e daia ga magau dono daina.

6 Be goai e daia dahi dangada ga magau,

gai ia e daa naa hogi gi magau;

go hiidinga de Maadua ne hai tangada

ga hagadulagi ange gi ono dagodo.*

7 Gai goodou hagadili gi soa ga hhao ai honga henua i lalo ga hai gi soa dangada iai.” *

8 Gai de Maadua ga basa ange gi a Noah ma ana dama daane e nnoho madali ia, ga hai ange, 9 “Ailaa nei gai au e hai dagu hagatoo donu hagaheloongoi adu gi goodou ma oodou aamuli e loomai, 10 ma denga manu dolodolo alodahi e nnoho madali goodou: go denga manu llele, ma manu haangai, aama manu lodo henua alodahi, go manu alodahi ne ssao mai madali goodou i lo te vaga hale. 11 Gai au e hai dagu hagatoo donu hagaheloongoi madali goodou, bolo au e dee ahe ange naa donu e daa gi maakau mee alodahi e mouli i tolona; gai tolona gu dee ahe ange naa donu hogi e oha henua i lalo.”

12 Gai de Maadua ga hai ange, “Deenei de hagailonga o de hagatoo donu hagaheloongoi aagu e hai adu gi goodou, ma denga manu alodahi e mouli madali goodou, aama denga atangada alodahi e loomai i muli: 13 au gu hagaduu de umada i lodo giliiga, e hagamaanadu ai de hagatoo donu hagaheloongoi i omaau magavaa ma henua i lalo. 14 Gai de masavaa naa huu aagu e hai ai gi loage denga giliiga, gai de umada gu gidee i lodo giliiga laa, 15 gai au e manadua naa dagu hagatoo donu hagaheloongoi ange gi mee alodahi e mouli; aagai tolona e dee ahe ange naa donu e hai gi llilo mee alodahi e mouli. 16 Gai de masavaa naa huu e duu ai de umada i lodo giliiga, ga gidee e au, gai au ga hagamaanadu de hagatoo donu hagaheloongoi dee ngado mai, i omaadeu magavaa ma mee alodahi e mouli i honga de henua.”

17 Gai de Maadua ga hai ange gi a Noah, “Deenei de hagailonga o de hagatoo donu hagaheloongoi aagu gu hai i omaadeu magavaa ma mee alodahi e mouli i henua i lalo.”

Noah ma ana dama daane

18 Gai denga dama daane a Noah ne ssao mai laa i lo te vaga hale go Shem, ma Ham aama Japheth. Gai a Ham e dahi ana dama daane, dono ingoo go Canaan. 19 Aanei denga dama daane dogodolu a Noah, gai go gilaadeu ne hagadili ga soa ga hhao ai henua i lalo alodahi.

20 Gai go Noah ne damadaa de hai de veelenga ga doo ai denga grape. 21 Gai ia ne unu denga uvaini gu senga, gai ia gu deai ono malo ga dagodo ai i lo tono hale malo. 22 Gai a Ham, tamana o Canaan, ne gidee bolo dono damana gu maatala ono malo ma gu too, gai ia ga tala ange gi luoono daina daane i duaahaho. 23 Gai a Shem ma Japheth ga kave dahi malo ga daohi ange gi honga olaau eu, gai gilaau ga seesee dua ga hulo ga haoli ange delaau damana, gai olaau mada e huuhuli gee mai i delaau damana, gilaau tee gidee bolo ia e deai ono malo.

24 Gai de masavaa o Noah ne alahage ai ga iloo mee a dana dama gauligi ne hai ange gi de ia, 25 gai ia ga hagadaba,

“Canaan gu hagamalaia;

ia e hai naa ga se dangada hai hegau maolalo

niio luoono daina daane.”

26 Ia ne hagadaba hogi,

“Duuhia Tagi Maolunga, de Maadua o Shem,

gai Canaan gi se dangada hai hegau niio Shem.

27 De Maadua gi hagalaumalie ina de vaaenga o Japheth,*

gai ia gi noho madali a Shem i lodo ono hale malo,

gai Canaan gi se dangada hai hegau niio Japheth.”

28 Gai ne 350 ngadau o Noah ne mouli ai i dua tolona. 29 Gai ne 950 ngadau alodahi o Noah ne mouli ai, gai ia ga magau.

10

Taamada o denga huaahenua

(1 Ch 1.5-23)

1 Gai aanei aamuli o Noah ma ana dama daane: go Shem, ma Ham, aama Japheth. Gai gilaadeu ne hagadili hogi hanu dama i dua tolona.

Hagadiilinga o Japheth

2 Dama daane a Japheth: go Gomer, ma Magog, ma Madai, ma Javan, ma Tubal, ma Meshek, aama Tiras.

3 Gai dama daane a Gomer: go Ashkenaz, ma Riphath aama Togarmah.

4 Dama daane a Javan: go Elishah, ma Tarshish, ma Kittim aama Dodanim. 5 (Gai denga huaadangada i tagudai nei ne hai ga dohu olaadeu vaaenga i olaadeu hagadiilinga ma olaadeu huaahenua, gai dahi huaadangada nei ma ana muna.)

Hagadiilinga o Ham

6 Dama daane a Ham: go Cush, ma Egypt,* ma Put, aama Canaan.

7 Dama daane a Cush: go Seba, ma Havilah, ma Sabtah, ma Raamah, aama Sabteca.

Dama daane a Raamah: go Sheba ma Dedan.

8 Cush ne hagadili Nimrod; gai Nimrod go se daane mmahi i henua i lalo. 9 Gai ia gi se daane e abo i de dili manu i mada luu mada o Tagi Maolunga; deelaa ai, e hai ange, “Koe e bei dagodo o Nimrod, taane abo i de dili manu i mada luu mada o Tagi Maolunga.” 10 Taamada age o dono nohoanga hodooligi go Babel, ma Erek, ma Accad, ma Calneh, i de henua go Shinar.† 11 Gai ia ne humai i de henua laa ga hano gi Assyria ne hagaduu age ai Nineveh, ma Rehoboth Ir, ma Calah, 12 ma Resen i magavaa o Nineveh ma Calah, go de aduhale laumalie.

13 Egypt ne hagadili de gau Lud, de gau Anam, de gau Lehab, de gau Naphtuh, 14 de gau Pathrus, de gau Casluh (ne hagadili ai laa de gau Philistia) aama de gau Caphtor.

15 Canaan ne hagadili de gau Sidon, dana dama madua, ma de gau Heth, 16 ma de gau Jebus, ma de gau Amor, ma de gau Girgash, 17 ma de gau Hiv, ma de gau Erek, ma de gau Sin, 18 ma de gau Arvad, ma de gau Zemar, aama de gau Hamath.

Muli mai gai hagadiilinga o Canaan ne mavaevae saele. 19 Gai de henua o de gau Canaan ne hano gi Sidon gai e dae gi Gerar, gai e hano hogi ga dae gi Gaza ma Sodom ma Gomorrah, ma Admah, ma Zeboiim, gai e ngado mai i Lasha.

20 Gai aanei dama daane a Ham, ma olaadeu hagadiilinga, ma alaadeu muna, ma olaadeu henua, aama olaadeu huaahenua.

Hagadiilinga o Shem

21 Ne hanu hogi dama a Shem; gai go ia tamana o denga dama a Eber,‡ gai go taina daane madua o Japheth.

22 Dama daane a Shem: go Elam, ma Asshur, ma Arpaxad, ma Lud, aama Aram.

23 Dama daane a Aram: go Uz, ma Hul, ma Gether, ma Mash.§

24 Arpaxad ne hagadili Shelah, gai Shelah ne hagadili Eber.

25 Eber ne hagadili e dogolua dama daane. De ingoo o dahi go Peleg,* (go hiidinga dangada o henua i lalo ne mavaevae i dono masavaa), gai de ingoo o dono daina go Joktan.

26 Joktan ne hagadili Almodad, ma Sheleph, ma Hazarmaveth, ma Jerah, 27 ma Hadoram, ma Uzal, ma Diklah, 28 ma Obal, ma Abimael, ma Sheba, 29 ma Ophir, ma Havilah, aama Jobab. Aanei dama alodahi a Joktan.

30 Gai de mommee olaadeu e nnoho ai e daamada mai i Mesha ga hano gi Sephar ma de mommee iai duuduu i de henua i baasi i dua.

31 Aanei dama daane a Shem ma olaadeu hagadiilinga, ma alaadeu muna, ma olaadeu henua aama olaadeu huaahenua.

32 Aanei hagadiilinga o dama a Noah, ma de hagatauanga o olaadeu huaahenua, ma aamuli olaadeu ne loomai ai. Gai denga huaahenua alodahi ne loomai i denga hagadiilinga nei i dua tolona laumalie laa.

11

De hale maolunga o Babel

1 De masavaa laa gai ni muna daudahi donu huu o dangada e pasa ai i henua i lalo alodahi. 2 Gai ga ngaalue mai huu dangada i de baasi i dua, gai gilaadeu gu gidee de mommee soe i de henua go Shinar, gai gilaadeu ga noho i kilaa.

3 Gai gilaadeu ga hagataba i olaadeu magavaa, “Loomai, gidaadeu ga hai hanu duudangaa hadu, ga lala gi makaga.” Gilaadeu ne hagaduu i denga duudangaa hadu e dee go denga ngadi hadu, gai ne hagabigibigi mee nei i denga bitumen.* 4 Gai gilaadeu ga hagataba, “Loomai, gidaadeu ga hagaduu dahi aduhale moodaadeu, ma dahi hale maolunga, ga hai de ulu gi dae age gi lo te langi i lunga, gai gi duuhia ai e dangada gidaadeu, gai gi dee mavaevae saele ai gidaadeu i henua i lalo.”

5 Aagai Tagi Maolunga ne hano iho e tilo de aduhale ma de hale maolunga a dangada gu hagaduu laa. 6 Gai Tagi Maolunga ga hagadaba, “Tilo, gilaadeu alodahi se huaadangada e buni, ma de pasa i muna daudahi; gai gilaadeu gu daamada de hai de mee nei, gai e deai donu se mee e maua i de buibui gilaadeu, i de hai mee alaadeu gu hagatau e hai. 7 Loomai, gidaadeu ga loiho e hai gi dee heloongoi gilaadeu i alaadeu muna, gi dee maua ai e dahi i de donu ange gi muna a tangada ange laa.”

8 Gai Tagi Maolunga ne hai gilaadeu gi hulo gee mai i kilaa, gi mavaevae saele i henua i lalo alodahi, gai gilaadeu ga tuu de hagaduu age de aduhale laa. 9 Deelaa ai, gu hagaingoo ange go Babel,† go hiidinga go kilaa a Tagi Maolunga ne hai ai ga dee heloongoi denga muna o henua i lalo alodahi, gai go kilaa a Tagi Maolunga ne hai ai dangada gi mavaevae gi henua i lalo alodahi.

Mai i Shem ga hano ai gi Abram

(1 Ch 1.24-27)

10 Aanei denga hagadiilinga o Shem.

Gai ga lau huu ngadau o Shem, gai ia ga hagadili Arpaxad, i de lua ngadau i dua tolona. 11 Gai ne 500 ange ono ngadau ne mouli ai, i dua dana hagadili Arpaxad, gai e hanu ange dama daane ma damaa hine aana ne hagadili.

12 Gai de matolu ma lima huu ngadau o Arpaxad, gai ia ga hagadili Shelah. 13 Gai ne 403 ange ngadau o Arpaxad ne mouli ai, i dua dana hagadili Shelah, gai ne hanu ange dama daane ma damaa hine aana ne hagadili.*

14 Gai ga matolu huu ngadau o Shelah, gai ia ga hagadili Eber. 15 Gai ne 403 ange ngadau o Shelah ne mouli ai, i dua dana hagadili Eber, gai ne hanu ange dama daane ma damaa hine aana ne hagadili.

16 Gai ga matolu ma haa huu ngadau o Eber, gai ia ga hagadili Peleg. 17 Gai ne 430 ange ngadau o Eber ne mouli ai, i dua dana hagadili Peleg, gai ne hanu ange dama daane ma damaa hine aana ne hagadili.

18 Gai ga matolu huu ngadau o Peleg, gai ia ga hagadili Reu. 19 Gai ne 209 ange ngadau o Peleg ne mouli ai, i dua dana hagadili Reu, gai ne hanu ange dama daane ma damaa hine aana ne hagadili.

20 Gai ga matolu ma lua huu ngadau o Reu, gai ia ga hagadili Serug. 21 Gai ne 207 ange ngadau o Reu ne mouli ai, i dua dana hagadili Serug, gai ne hanu ange dama daane ma damaa hine aana ne hagadili.

22 Gai ga matolu huu ngadau o Serug, gai ia ga hagadili Nahor. 23 Gai ne 200 ange ngadau o Serug ne mouli ai, i dua dana hagadili Nahor, gai ne hanu ange dama daane ma damaa hine aana ne hagadili.

24 Gai ga madalua ma siva huu ngadau o Nahor, gai ia ga hagadili a Terah. 25 Gai ne 119 ange ngadau o Nahor ne mouli ai, i dua dana hagadili a Terah, gai ne hanu ange dama daane ma damaa hine aana ne hagadili.

26 Gai ga madahidu huu ngadau o Terah, gai ia ga hagadili Abram, ma Nahor, aama Haran.

De aamuli o Terah

27 Deenei de aamuli o Terah. A Terah ne hagadili Abram, ma Nahor, aama Haran. Gai Haran ne hagadili a Lot. 28 Gai Haran ne magau i mua o dono damana go Terah, i dono henua donu, go Ur o de gau Babylon.‡ 29 Gai Abram ma Nahor ne hai luoolaau bodu. De ingoo o de bodu o Abram go Sarai, gai de ingoo o de bodu o Nahor go Milcah, tamaa hine a Haran. Haran ne hagadili Milcah ma Iscah. 30 Gai Sarai se hine dee hua; ia e deai ana dama.

31 Gai a Terah ga kave dana dama daane go Abram, ma dono mogobuna go Lot, tama daane a Haran, aama Sarai dono saulaba ga hulo gee mai ai i Ur o de gau Babylon ga hulo gi Canaan, gai gilaadeu ne hulo ga tae gi Haran ga noho ai. 32 Gai ga 205 huu ngadau o Terah, gai ia gu magau i Haran.

12

De hagahi o Abram

1 Gai Tagi Maolunga ga hai ange gi Abram, “Hano gee mai i doo henua, ma oo dangada, ma de huaabodu o doo damana, gai koe hannoo gi de henua aagu e hagaago adu gi de goe.*

2 Gai au e hai naa goe gi se huaahenua soa mmao,

au e hagamanuuia naa goe;

au e hai naa doo ingoo gi maolunga,

gai koe e hai naa gi se mee e manuuia ai dangada.

3 Au e hagamanuuia naa dangada e hagamanuuia ina goe,

gai e hagamalaia gilaadeu e hagamalaia ina goe;

gai denga huaadangada alodahi o henua i lalo

e manuuia naa i oo hiidinga.” *

4 Gai Abram ne hano, bei de hai a Tagi Maolunga gu tala ange gi de ia; gai a Lot ne hano madali ia. Gai Abram gu madahidu ma lima ono ngadau i de masavaa oona ne hano gee ai i Haran. 5 Ia ne kave hogi dono bodu go Sarai, ma Lot, tama daane a dono daina daane, ma alaadeu mee alodahi ne mau, aama de gau hai hegau alaadeu ne kave mai i Haran, gai gilaadeu ne hulo ga tae gi de henua go Canaan.

6 Gai Abram ga hano laa lo te henua ga hano ai gu dae gi Shechem, i de mommee iai de oak* o Moreh. De masavaa laa gai go de gau Canaan e nnoho i de henua laa. 7 Gai Tagi Maolunga ga hakide ange gi Abram, ga hai ange, “Au e gaavange naa gi oo hagadiilinga de henua nei.” Gai Abram ne bae dahi mommee o ssigidaumaha ange gi Tagi Maolunga i kilaa, go de ia ne hakide ange laa gi de ia.*

8 Gai ia ne hano gee mai i kilaa ga hano gi de mounga i baasi i dua o Bethel, ga hagaduu dono hale malo; Bethel i de baasi i dai, gai Ai i de baasi i dua. Gai ia ne hagaduu ange hogi dahi mommee o ssigidaumaha ange gi Tagi Maolunga i kilaa, gai ia ga dalodalo ange gi Tagi Maolunga.

9 Gai Abram ne dugu iho ono hale ga ngalue adu ange gi Negev.

Abram i Egypt

10 Gai gu onge honga de henua, gai Abram ne hano gi Egypt ga noho ai, go hiidinga gu kona de laumalie de onge i honga de henua. 11 Gai ga dai baa ange huu ia gi Egypt, gai ia ga hai ange gi dono bodu go Sarai, “Au e iloo bolo koe se hine mahamaha, 12 gai de masavaa naa huu a de gau Egypt e gidee ai goe, gai gilaadeu ga hagataba, ‘Deenei dono bodu,’ gai gilaadeu e daa naa au ga magau, gai ga dugu goe gi mouli. 13 Aude haihaia, daalaa bolo koe se daina hahine niiogu, gi abodonu mai ai gilaadeu gi de au i oo hiidinga, gai koe ga hagaola ai au.” *

14 Gai ga dae huu Abram gi Egypt, gai de gau Egypt gu gidee bolo dono bodu se hine mahamaha mmao. 15 Gai ga gidee huu e denga daane hai hegau o Pharaoh Sarai, gai gilaadeu ga tuhi ange ia gi Pharaoh. Gai de hine laa gu gaavee gi de hale o Pharaoh. 16 Gai Pharaoh ga abodonu ange gi Abram i hiidinga o Sarai, gai Abram gu maua hanu ssiibi, ma kaau, ma donkey daane ma donkey haahine, ma daane ma haahine hai hegau, aama gamelo.

17 Aagai Tagi Maolunga ga hai gi loomai denga mee hagamaakau gi honga o Pharaoh ma dangada i dono hale, i hiidinga o Sarai, de bodu o Abram. 18 Gai Pharaoh ga aalu Abram gi humai, ga hai ange, “Gu aha gu hai mai ai nei goe de hegau nei gi de au? Gu aha tee tala mai ai laa goe bolo de hine nei go doo bodu donu? 19 Gai gu aha goe gu hagadaba ai laa goe bolo ia go doo daina hahine? Gai au ne kave ia e hai ai dogu bodu. Tilo, deenei doo bodu, gaavee ia ga hulo ai gooluu mai i kinei!” 20 Gai Pharaoh ga basa ange gi ono daane, gai gilaadeu ga hai ia gi hano madali dono bodu ma ana mee alodahi.

13

De mavaevae o Abram ma Lot

1 Gai Abram ma dono bodu, ma ana mee alodahi, aama Lot ne loomai i Egypt ga hulo gi Negev. 2 Gai Abram gu kona donu de lagolago ana manu haangai, ma selevaa, aama goolo.

3 Gai ia ne humai i Negev ga hano gi Bethel, go de mommee ne hagaduu ai dono hale malo i taamada, i magavaa o Bethel ma Ai, 4 go de mommee aana ne bae ai de mommee o ssigidaumaha. Gai go kilaa hogi o Abram ne dalodalo ange ai gi Tagi Maolunga.

5 Gai Lot, taane e hano saele laa madali Abram, gu lagolago hogi ana ssiibi, ma ana manu haangai, aama ono hale malo. 6 Gai gilaau gu dee oo i de nnoho i dahi mommee daudahi i de henua laa, go hiidinga gu kona de lagolago olaau goloa, gilaau gu dee maua i de nnoho i dahi mommee. 7 Gai de gau hagaloosi manu o Abram, ma de gau hagaloosi manu o Lot gu dee heloongoi. De masavaa laa gai go de gau Canaan, ma de gau Perez e nnoho i de henua laa.

8 Gai Abram ga hai ange gi a Lot, “Au e dangidangi adu, gi deai se hagadaumee i odaau magavaa, aabe go magavaa o odaau dangada hagaloosi manu, go hiidinga gidaau se hai daina. 9 De henua alodahi e dugu adu gi de goe, gai koe ga hilihili ai doo mommee e hano e noho ai. Gai noo koe e hano gi de masui, gai au ga hano gi de madau. Gai noo koe e hano gi de madau, gai au ga hano gi de masui.”

10 Gai Lot ne galo ange ga tilo dagodo o de henua, gai ia gu gidee bolo de mommee soe i gaogao o Jordan, se mommee iai vai lagolago, i de baasi ange gi Zoar, gai e bei dagodo o de veelenga a Tagi Maolunga, ma de henua go Egypt. (Mee nei ne hai i mua de oha a Tagi MaolungaSodom ma Gomorrah.)* 11 Gai a Lot ne kave de mommee soe alodahi i gaogao o Jordan, gai ia ne ngalue ga hano gi de baasi i dua. Gai gilaau gu mavaevae ga nnoho dagidahi. 12 Abram ne noho i de henua go Canaan, gai Lot ne hano ga noho i magavaa o denga aduhale i de mommee soe, ma de hagatuu ono hale malo i de mommee e baa ange gi Sodom. 13 Gai de gau Sodom ni dangada baubau, ma de kona de haisala ange gi Tagi Maolunga.

14 Gai Tagi Maolunga ga hai ange gi Abram, i dua de hano gee o Lot mai i ono daha, “Dangage age ma gi diiloo, mai i de mommee oou e duu ai naa ga hano ai gi ngaiho, ma ngaage, ma dua aama dai, 15 go hiidinga au e gaavadu naa donu gi de goe ma doo hagadiilinga, de henua alodahi aau e gidee naa ga hano ai.* 16 Gai au e hai naa oo hagadiilinga gi soa bei de lagolago o gelegele o de henua, gai noo e maua i de dau denga gelegele o de henua, gai e maua naa hogi i de dau de soa o doo hagadiilinga. 17 Hannoo seesee gi de looloa ma de lahalaha o de henua, go hiidinga au e gaavadu donu de henua nei gi de goe.”

18 Gai Abram ga dugu iho ono hale malo ga hano ga hagatuu i gaogao denga oak o Mamre i Hebron. Gai ia ga bae dahi mommee o ssigidaumaha ange gi Tagi Maolunga i kilaa.

14

De hagaola a Abram Lot

1 De masavaa laa gai Amraphel, de hodooligi o Shinar* ma Ariok, de hodooligi o Ellasar, ma Kedorlaomer, de hodooligi o Elam, aama Tidal, de hodooligi o Goiim, 2 ne loomai e hebagi ange gi Bera, de hodooligi o Sodom, ma Birsha, de hodooligi o Gomorrah, ma Shinab, de hodooligi o Admah, ma Shemeber, de hodooligi o Zeboiim, aama de hodooligi o Bela, e bei go Zoar. 3 Gai gilaadeu nei alodahi ne hagabuni i de geelonga o Siddim, e bei go Tai Soolo. 4 Gai gilaadeu nei alodahi ne hai hegau ange gi Kedorlaomer i e madaangahulu ma lua ngadau, aagai de madaangahulu ma dolu ngadau huu gai gilaadeu ga hai baasi ange gi de ia.

5 Gai de madaangahulu ma haa ngadau huu, gai Kedorlaomer ma denga hodooligi e dau ange laa gi de ia ga hagadee kii de gau Repha i Ashteroth Karnaim, ma de gau Zuz i Ham, ma de gau Em i Shaveh Kiriathaim, 6 aama de gau Hor i honga de mounga go Seir, ga dae ai loo gi El Paran, se mommee e baa ange gi de vao. 7 Gai gilaadeu ne aahe mai gi En Mishpat (e bei go Kadesh), ga hagadee kii ai de henua alodahi o de gau Amalek, aama de gau Amor e nnoho laa i Hazazon Tamar.

8 Gai de hodooligi o Sodom, ma de hodooligi o Gomorrah, ma de hodooligi o Admah, ma de hodooligi o Zeboiim, ma de hodooligi o Bela (e bei go Zoar) ne hulo e hebagi ange gi gilaadeu i de geelonga o Siddim, 9 gai gilaadeu ne hebagi ange gi Kedorlaomer, de hodooligi o Elam, ma Tidal, de hodooligi o Goiim, ma Amraphel, de hodooligi o Shinar, ma Ariok, de hodooligi o Ellasar. E dogohaa hodooligi e hai baasi ange gi e dogolima. 10 Gai de geelonga o Siddim e honu i denga tar, gai de masavaa huu o denga hodooligi o Sodom ma Gomorrah ne saavini ai e hulo, gai hanu gu too ange gi lodo mommee tar; gai de gau e doe ne saavini ga hulo gi denga mounga. 11 Gai de gau i de baasi gee ga kave goloa alodahi o Sodom ma Gomorrah aama alaadeu gai alodahi ga hulo ai. 12 Gai gilaadeu ne kave hogi a Lot, tama daane a taina o Abram ma ono goloa ga hulo ai, go hiidinga ia e noho i Sodom.

13 Gai dahi daane ne ola ga hano ga tala ange gi Abram, taane Hebrew. De masavaa laa gai Abram e noho i gaogao denga oak nnui o Mamre, taane Amor, go taina daane o Eshcol ma Aner; gilaadeu nei alodahi ne hagabuni ange gi Abram. 14 Gai ga langona huu e Abram bolo dono dangada gu noodia ma gu gaavee gee, gai ia ga dagi e 318 daane ne haanau i dono hale, gu agoago ange laa gi de hebagi, gai gilaadeu ga doolohi de gau laa ga daea adu loo i de mommee go Dan. 15 Gai Abram ne vae ono daane hebagi i de boo, ga hebagi ange gi denga daane de baasi gee, ma de doolohi gilaadeu ga hulo gu tae gi Hobah, se mommee i de bido i ngaiho o Damascus. 16 Gai ia ga hagaahe mai denga goloa alodahi, gai ia ne hagaahe mai hogi a Lot, tama daane a dono daina ma ono goloa alodahi, ma denga haahine aama de gau ange laa.

Melkizedek gu hagamanuuia Abram

17 Gai ga ahe mai huu Abram i dua dana hagadee kii Kedorlaomer, ma denga hodooligi madali ia, gai de hodooligi o Sodom ne humai ga hedae ange gi de ia, i de geelonga go Shaveh (e bei go de geelonga a de hodooligi).

18 Gai Melkizedek, de hodooligi o Salem ne humai hogi ga gaamai hanu pelaoaa ma hanu uvaini. Taane nei go tangada haimeedabu o de Maadua Maolunga Mmao laa.* 19 Gai ia ne hagamanuuia Abram ga hagadaba,

“De Maadua Maolunga Mmao laa e hagamanuuia Abram,

go de ia ne haia de langi ma henua i lalo.

20 Duuhia de Maadua Maolunga Mmao laa,

go de ia ne hagaola ina goe mai i oo hagadaumee.”

Gai Abram ne gaavange gi de ia tahi diba i diba e madaangahulu o mee alodahi.

21 Gai de hodooligi o Sodom ne hai ange gi Abram, “Hagaahea mai gi de au dangada alodahi, gai koe gaavee denga goloa moou.”

22 Aagai Abram ga hai ange gi de hodooligi o Sodom, “Au gu hagatoo donu ange gi Tagi Maolunga, go de Maadua Maolunga Mmao laa, go de ia ne haia de langi ma henua i lalo, 23 bolo au e dee kave donu dahi deleisi, aabe se mee e nnoa ai mee vae daudahi mai i oo daha, gi dee hagadaba ai goe, ‘Go au ne haia Abram ga se dangada lava.’ 24 Gai au e dee kave donu dahi mee daudahi, deelaa donu huu go gai a denga daane gu gai, aama duuhanga o denga daane ne hulo madali au — go Aner, ma Eshcol, aama Mamre. Gilaadeu gi gaavee olaadeu duuhanga.”

15

De hagatoo donu hagaheloongoi ange gi Abram

1 Dua mee nei gai Tagi Maolunga ne hagaago ange ana muna gi Abram i de midi, ga hai ange,

“Abram, aude madagu.

Go au dau mee hungihungi,

gai go doo hagaoanga laumalie.”

2 Aagai Abram ga hai ange, “Dogu Ia Aamua go Iahweh, se aha naa aau e gaamai gi de au, gai au e deai sagu dama, gai de ia e bolo ai agu mee go Eliezer taane Damascus?” 3 Gai Abram ga hai ange, “Koe tigi gaamai gi de au dahi hagadiilinga, deelaa ai, tangada hai hegau ne haanau nei i dogu hale, go ia aagu e bolo.”

4 Gai gu humai de muna a Tagi Maolunga gi de ia, ga hai ange, “E dee go taane nei e gaavee doo boolonga, gai go dau dama donu e hagadili e bolo ai au mee.” 5 Gai Tagi Maolunga ga hai Abram gi sao gi duaahaho, gai ia ga hai ange, “Galo age gi lo te langi i lunga mage daulia denga heduu be maua e goe i de dau.” Gai ia ga hai ange gi de ia, “Au e gaavadu naa hogi doo aamuli gi soa bei dagodo o denga heduu.” *

6 Gai Abram ne hagadonusia muna a Tagi Maolunga; deelaa ai, Tagi Maolunga gu dau ia bolo se dangada e heohi.*

7 Gai ia ga hai ange gi Abram, “Go au go Iahweh ne gaamai naa goe i Ur o de gau Babylon,* e gaavadu de henua nei e henua ai goe.”

8 Aagai Abram ga hai ange, “Dogu Ia Aamua go Iahweh, dee hee dagu hai e iloo ai bolo au e henua i de mee nei?”

9 Gai Tagi Maolunga ne hai ange gi de ia, “Gaamai dahi kaau gauligi, ma dahi guudi hahine, ma dahi ssiibi daane, gu dagidolu laa olaadeu ngadau, aama dahi manu kono ma dahi pigeon.”

10 Gai Abram ga gaamai denga manu nei alodahi gi de ia ga duuduu lua gilaadeu ga hagadau huuhuli ange denga diba o dahi manu ma dahi manu, aagai ia tee duuduu lua denga manu llele. 11 Gai gu loiho denga manu llele e gaina laa kano o denga manu maakau e gai mee laa, gai Abram ga dugi gilaadeu.

12 Gai ga danu huu de laa, gai Abram gu seni tao, gai tilo, gu hano iho de madagu ma de gohu laumalie gi ono elunga.* 13 Gai ia ga hai ange gi Abram, “Koe gi iloo bolo doo aamuli e nnoho gaainga naa i dahi henua gee. Gai gilaadeu e hai naa ga ni dangada hai hegau i kilaa aama de hagaduasala ina i e haalau ngadau.* 14 Gai au e hagaduasala naa de huaahenua olaadeu e hai hegau ange laa aagena, gai muli mai naa huu gai gilaadeu e kave naa goloa lagolago ga hulo gee mai ai i kilaa.* 15 Gai aanei oo dagodo: koe e noho baba naa ga dae ai gi doo magau, gai koe e magau naa ga danu i de masavaa oou gu madumadua ai. 16 Gai de haa atangada naa huu o doo aamuli, gai gilaadeu gu aahe mai gi de henua nei, go hiidinga iainei tigi odi ange baubau o de gau Amor.”

17 Gai ga danu huu de laa, ga gohu de mee, gai tilo, de useahi e buu age i lo te gumedi e hhao ai laa de ahi, gai dahi laama ula e aheahe saele i magavaa o denga duudangaa manu laa. 18 De laangi laa gai Tagi Maolunga ne hai dahi hagatoo donu hagaheloongoi madali Abram, ga hai ange, “Au e gaavange naa gi doo hagadiilinga de henua nei, mai i Ssaalingaa Vai o Egypt ga dae ai gi ssaalingaa vai laumalie go Euphrates,* 19 ma de mommee o de gau Ken, ma de gau Keniz, ma de gau Kadmon, 20 ma de gau Heth, ma de gau Perez, ma de gau Repha, 21 ma de gau Amor, ma de gau Canaan, ma de gau Girgash, aama de gau o Jebus.”

16

Hagar ma Ishmael

1 Gai Sarai, de bodu o Abram, tigi haanau ange donu dahi dama gi Abram. Aagai e dahi ono hahine hai hegau mai i Egypt, dono ingoo go Hagar. 2 Gai Sarai ga hai ange gi Abram, “Tilo, Tagi Maolunga gu buibui gi dee haanau au. Gai koe hannoo hagahebaa ma dogu hahine hai hegau, maanadu ia e maua naa i de haanau hanu dama maagu.”

Gai Abram ne hagallongo ange gi muna a Sarai. 3 Gai Sarai, dono bodu, ne kave Hagar, dono hahine hai hegau mai i Egypt ga gaavange gi dono bodu go Abram, e hai ai dono bodu. Gai mee nei ne hai i dua de noho o Abram i Canaan, i e madaangahulu ngadau. 4 Gai Abram ga hagahebaa ma Hagar, gai Hagar gu hai dama. Gai ga iloo huu e Hagar bolo ia gu hai dama, gai ia ga hagangadi mee dono hahine aamua.

5 Gai Sarai ga hai ange gi Abram, “Go koe ne hidi ai dogu hagangadi mee ina. Au ne hai dogu hahine hai hegau gi hagahebaa ma goe, gai ga iloo huu e ia bolo ia gu hai dama, gai ia ga hagangadi mee au. Tagi Maolunga gi hagamodu ina be goai de gidaau e heohi.”

6 Gai Abram ga hai ange gi Sarai, “Tilo, doo hahine hai hegau e noho donu i lalo doo sauaa. Gai koe haia ange gi de ia be se aha aau e lodo e hai ange gi de ia.” Gai Sarai ga vaivai hai dono hahine hai hegau, gai ia ga savini ga hano gee mai i ono daha.

7 Gai tangada de langi o Tagi Maolunga, gu gidee e ia Hagar i gaogao dahi vai i de vao, go de vai e dagodo laa i gaogao de haiava e hano laa gi Shur. 8 Gai ia ga hai ange, “Hagar, de hine hai hegau o Sarai, go hee oou ne humai ai naa? Gai go hee oou e hano naa aagena?”

Gai Hagar ga hai ange, “Au ne savini ga hano gee mai i daho dogu hahine aamua go Sarai.”

9 Gai tangada de langi o Tagi Maolunga ga hai ange gi de ia, “Ahe gi daho doo hahine aamua, ma gi noho i lalo dana hainga.” 10 Gai ia ne hai ange hogi, “Au e hai naa gi soa doo hagadiilinga, gai e dee maua naa donu i de dau i hiidinga de kona delaadeu soa.”

11 Gai tangada de langi o Tagi Maolunga ne hai ange hogi,

“Tilo, koe gu hai dama,

koe e haanau naa dahi dama daane,

gai koe ga hagaingoo ange ia go Ishmael,*

go hiidinga Tagi Maolunga gu langona dagodo o doo vaivai haia.

12 Gai ia e hai naa ga bei dagodo o dahi donkey lodo henua,

ia e hai baasi ange naa gi dangada alodahi,

gai dangada alodahi e hai baasi ange gi de ia,

ia e noho naa e hagadaumee ange

gi ono daina alodahi.”

13 Gai ia ne hagaingoo ange Tagi Maolunga ne basa ange laa gi de ia, “Go koe de Maadua e gidee au,” go hiidinga ia ne hagadaba, “Au gu gidee donu de ia e gidee e dagidiiloo mai au.” 14 Deenei ai, de vai laa gu hagaingoo ange go Beer Lahai Roi;† gai de vai laa goi dagodo huu i magavaa o Kadesh ma Bered.

15 Gai Hagar ga haanau tama daane a Abram, gai Abram ga hagaingoo dana dama daane ange gi Hagar go Ishmael.* 16 Gai Abram gu madavalu ma ono ono ngadau, i de masavaa a Hagar ne haanau ai dana dama go Ishmael.

17

De tuu dagaholiage, de hagailonga o de hagatoo donu

1 Gai ga massiva ma siva huu ngadau o Abram, gai Tagi Maolunga ga hakide ange gi de ia, ga hai ange, “Go au go de Maadua Mmahi Mmao laa.* Koe gi hai hegau i de mee heohi i mada luoogu mada. 2 Gai au e hai naa dahi hagatoo donu hagaheloongoi i odaau magavaa, gai au e hai naa gi kona mmao de soa doo aamuli.”

3 Gai Abram ga ino gu baa luoono mada gi honga de gelegele, gai de Maadua ga basa ange gi de ia, ga hai ange, 4 “Tilo, au e hai dahi hagatoo donu hagaheloongoi madali goe, gai koe e hai naa go tamana o denga huaahenua soa. 5 Koe gu dee hagaingoo ange go Abram,† gai e hagaingoo ange go Abraham,‡ i hiidinga au e hai naa goe go tamana o denga huaahenua soa.* 6 Gai au e hai naa goe gi hagadili ina gi soa au dama, ma de hai goe gi ni huaahenua soa, gai e hanu naa hodooligi e haanau mai i daho doo aamuli. 7 Gai au e hai naa dahi hagatoo donu hagaheloongoi e dee ngado mai adu gi de goe, ma doo hagadiilinga e loomai i oo dua, aama olaadeu atangada alodahi, bolo au go doo Maadua aama de Maadua o doo hagadiilinga e loomai i oo dua.* 8 Gai de henua alodahi o Canaan, oou e noho gaainga ai naa, e gaavadu naa gi doo hagadiilinga e loomai i oo dua ga hano ai; gai au e hai naa go delaadeu Maadua.” *

9 Gai de Maadua ga hai ange gi Abraham, “Gai deenei dau mee e hai, koe ma doo hagadiilinga e loomai i oo dua ma olaadeu atangada alodahi gi daohia dagu hagatoo donu hagaheloongoi. 10 Deenei dagu hagatoo donu hagaheloongoi oodou e daohi i odaadeu magavaa, aama oo hagadiilinga e loomai i oo dua: denga daane alodahi e hai donu gi tuu dagaholiage.* 11 Gai goodou e tuu dagaholiage gili o denga daane. De mee nei se hagailonga o de hagatoo donu hagaheloongoi i odaadeu magavaa. 12 Gai goodou ga tuu dagaholiage oodou dama daane alodahi i denga atangada alodahi, i de valu laangi i dua delaadeu haanau; go dama e haanau laa i doo hale, ma dama daane a de gau henua gee aau e hagao laa, e dee ni dama niiau. 13 Gai koe diiloo duudia dagaholiage ina dangada ne haanau i doo hale aama dangada aau ne hagao. Gai gi dagodo ai de hagailonga o dagu hagatoo donu hagaheloongoi i oodou atangada alodahi. 14 Gai taane e dee tuu dagaholiage laa e vvae gee donu mai i daho ono dangada; go hiidinga ia gu oha dagu hagatoo donu hagaheloongoi.”

15 Gai de Maadua ga hai ange gi Abraham, “Koe gu dee hagaingoo ange doo bodu go Sarai, gai iainei dono ingoo go Sarah.§ 16 Gai au e hagamanuuia naa ia, ga gaavadu gi de goe dahi dama daane mai i ono daha. Au e hagamanuuia naa ia ga hai ia go tinana o huaahenua, gai hodooligi o denga huaadangada e loomai naa i ono daho.”

17 Gai Abraham ga ino gu baa luoono mada gi honga de gelegele; gai ia ne gadagada ga hagadaba i ono lodo, “E maua e taane gu lau ono ngadau i de hagadili dahi gauligi? Gai e maua e Sarah, de hine gu massiva laa ono ngadau i de haanau dahi dama?” 18 Gai Abraham ne hai ange gi de Maadua, “Mee naa go Ishmael aau e hagamanuuia!”

19 Gai de Maadua ga hai ange, “E dee go ia, gai doo bodu go Sarah e haanau adu naa gi de goe dahi dama daane, gai koe ga hagaingoo ange ia go Isaac.* Gai au e hai naa dagu hagatoo donu hagaheloongoi madali ia, gai se hagatoo donu hagaheloongoi e deai se ngado mai ange gi dono aamuli i muli mai. 20 Gai dagodo o Ishmael, au gu langona dau dangidangi i ono hiidinga. Tilo, au e hagamanuuia naa ia ga hai ia gi hua lagolago, ma de hagadili gi soa. Gai ia e hagadili naa e dinoangahulu ma dogolua dama daane hodooligi, gai au e hai naa ia gi se huaahenua soa. 21 Gai au e hai naa dagu hagatoo donu hagaheloongoi madali Isaac, tama a Sarah e haanau adu gi de goe, i de masavaa bee nei i de ngadau e humai nei.” 22 Gai ga lava huu olaau pasa, gai de Maadua ga dugu Abraham gai ia ga ahe age gi lunga.

23 Gai Abraham ga kave dana dama daane go Ishmael, ma dama daane alodahi ne haanau i dono hale, ma gilaadeu alodahi aana ne hagao, ma daane alodahi i dono hale, ga duuduu dagaholiage i de laangi mau hogi o de Maadua ne basa ange ai laa gi de ia. 24 Gai Abraham gu massiva ma siva ono ngadau i de masavaa oona ne tuu dagaholiage ai. 25 Gai Ishmael, dana dama daane gu madaangahulu ma dolu ono ngadau i de masavaa oona ne tuu dagaholiage ai. 26 Gai Abraham ma dana dama daane go Ishmael ne tuu dagaholiage ai, de laangi laa donu huu. 27 Gai daane alodahi i dono hale, madali gilaadeu ne haanau i dono hale, ma de gau henua gee ne hagao mai laa i daha, ne tuu dagaholiage madali ia.

18

Denga daane dogodolu

1 Gai Tagi Maolunga ga hakide ange gi Abraham i lalo denga oak o Mamre, i de masavaa oona e noho ai, i ma te haitoga o dono hale malo, i de madohi lua o de laangi. 2 Gai Abraham ga dangage age gu gidee adu e ia e dogodolu daane e tuu mai. De masavaa aana ne gidee ai gilaadeu, gai ia ga hidi age ga savini ga hedae ange gi gilaadeu, ga ino gi honga de gelegele.*

3 Gai ia ne hai ange, “Dogu dangada aamua, noo koe e abodonu mai gi de au, gai koe gi dee hano gee mai i ogu daha, doo dangada hai hegau. 4 Au e dangidangi adu, goodou gi daalia ange gi gaamai hanu momo vai e hhui ai oodou vae, ma de damaa hagammabu iho i lalo de manu somo nei; 5 gai au ga gaamai hanu pelaoaa e hagammahi age ai goodou, gai muli mai gai goodou ga hulo ai, go hiidinga goodou gu tae mai gi daho doodou dangada hai hegau.”

Gai gilaadeu ga hai ange, “E danuaa, koe gi haia gi bei au muna.”

6 Gai Abraham ne hagamoolau ga hano gi daho Sarah i de hale malo, ga hai ange, “Hagamoolau hagabau ina e dolu hagabaaunga pelaoaa lligi dao ina ai hanu pelaoaa.”

7 Gai Abraham ga savini ga hano gi de mommee o denga manu haangai, gai ia ga poo dahi kaau gauligi ma de bedi danuaa ga gaavange gi dahi ono daane hai hegau, gai taane laa ga hagamoolau ga hagadabena de manu laa ga hai gu mmoa. 8 Gai Abraham ga kave hanu vai uu haduhadu, ma vai uu ma de kaau aana gu hagadabena laa ga gaavange e gaimee ai gilaadeu. Gai ia ga duu i olaadeu gaogao i lalo de manu somo laa, i de masavaa olaadeu e gaimee ai.

9 Gai gilaadeu ga ssili ange gi Abraham, “I hee iai doo bodu go Sarah?”

Gai ia ga hai ange, “Ia i lo te hale malo.”

10 Gai Tagi Maolunga ga hai ange, “Au e ahe mai naa donu gi ooluu daha i de masavaa mau i de ngadau e humai nei. Gai tilo, doo bodu go Sarah e haanau naa dahi dama daane.” *

Gai Sarah ne duu ga hagallongo alaadeu muna i gaogao de haitoga o de hale malo i ono dua. 11 De masavaa laa gai Abraham ma Sarah gu madumaatua. Gai Sarah gu ui ono masavaa e hai ai magi o denga haahine. 12 Gai Sarah ga gadagada i ono lodo ga hagadaba, “Au gu madumadua, gai dogu dangada aamua gu madumadua hogi; gai e maua huu e gimaau i de hagahebaa?” *

13 Gai Tagi Maolunga ga ssili ange gi Abraham, “Gai gu aha Sarah gu gadagada ai laa ma de hagadaba, ‘E maua nei donu e au i de haanau dahi dama, gai au gu madumadua?’ 14 E deai donu se mee daudahi e hai ngadaa i daho Tagi Maolunga! Au e ahe mai naa donu gi ooluu daha i de masavaa gu hagamodu i de ngadau e humai nei, gai Sarah e haanau naa dahi dama daane.” *

15 Gai Sarah ga hagassee ga hai ange, “E deai, au tee gadagada donu,” go hiidinga ia gu madagu.

Aagai ia ga hai ange, “E deai, koe gu gadagada donu.”

Abraham e dangidangi i hiidinga o Sodom

16 De masavaa o denga daane laa ga hiihidi age ai e hulo, gai gilaadeu ne daumada de haiava e hano laa gi Sodom, gai Abraham ne damaa seesee adu madali gilaadeu i honga delaadeu haiava. 17 Gai Tagi Maolunga ne hagadaba i ono lodo, “E heohi nei dagu hagammuni i Abraham de hegau aagu ga hai nei? 18 Abraham e hai naa ga se huaahenua soa mmao ma de mmahi, gai denga huaahenua alodahi i henua i lalo e manuuia naa i ono hiidinga.* 19 Gai au gu lava i de hili ia, gai ia e hai naa ana dama ma dangada i dono hale gi daohia de haiava o Tagi Maolunga, ma de hai hegau i de mee heohi ma de hagamodu heohi, gai Tagi Maolunga e gaavange naa gi Abraham mee aana gu hagatoo donu ange ai gi de ia.”

20 Gai Tagi Maolunga, ne hai ange, “Muna hagabaubau o Sodom ma Gomorrah gu kona donu de lagolago, gai olaadeu haisala gu kona mmao de hagadaemaha. 21 Gai au e hano naa e tilo be alaadeu hegau e bei nei donu dagodo muna hagabaubau gu tae adu gi de au. Aagai noo e deai, gai au e iloo naa donu.”

22 Gai luu daane ange laa ne huuhuli e hulo gi Sodom, aagai Abraham goi duu huu i mada i mua o Tagi Maolunga. 23 Gai Abraham ne humai gi baa ange ia gi Tagi Maolunga, ga hai ange, “Koe e daa naa hogi gi magau tangada heohi madali tangada baubau? 24 Noo e dinolima donu huu dangada heohi i de aduhale laa? Koe e oha naa de aduhale laa, e dee hagaola de mommee laa, i hiidinga o de gau heohi e dinolima laa? 25 E dee aanei donu dagodo o au hegau e hai — koe e dee daa gi maakau de gau heohi madali de gau baubau, aabe e hai de gau heohi bei dagodo o de gau baubau. E dee aanei donu dagodo o au hegau e hai! E aha, de Ia Hagamodu o henua i lalo alodahi e dee hai naa de mee heohi?”

26 Gai Tagi Maolunga ga hai ange, “Noo au e gidee e dinolima dangada heohi i de aduhale o Sodom, gai au e hagaola donu de mommee laa alodahi i olaadeu hiidinga.”

27 Gai Abraham ga basa ange hogi, ga hai ange, “Dogu Ia Aamua, aude haihaia, i dagu ahe ange e basa adu gi de goe, e dee galemu donu au e bei dagodo o de mama i honga de gelegele ma lehu; 28 gai noo e dogolima dangada heohi e sogoisi mai ange ai i tinolima? Gai koe e oha huu de aduhale alodahi, i hiidinga e dogolima dangada heohi e sogoisi mai ange ai i tinolima?”

Ia ne hai ange, “E deai, au e dee oha donu de aduhale laa, noo au e gidee e dinohaa ma dogolima dangada heohi i kilaa.”

29 Gai Abraham ne ahe ange hogi ga ssili, ga hai ange, “Gai noo e dinohaa donu huu aau e gidee i kilaa?”

Ia ne hai ange, “Au e dee oha donu de aduhale laa, i hiidinga o tinohaa dangada laa.”

30 Gai Abraham ga hai ange, “Dogu Ia Aamua, koe gi dee lili i dagu ahe ange e basa adu. Gai noo e dinodolu donu huu dangada heohi e gidee i kilaa?”

Gai ia ga hai ange, “Au e dee oha donu de aduhale laa, noo au e gidee e dinodolu dangada heohi i kilaa.”

31 Abraham ne hai ange hogi, “Dogu Ia Aamua, aude haihaia, i dagu ahe ange e basa adu gi de goe. Gai noo e dinolua donu huu dangada heohi e gidee i kilaa?”

Gai ia ga hai ange, “Au e dee oha donu de aduhale laa, i hiidinga o tinolua dangada laa.”

32 Gai Abraham ne hai ange hogi, “Dogu Ia Aamua, koe gi dee bole, gai au ga ahe ange e basa adu. Noo e dinoangahulu donu huu e gidee i kilaa?”

Ia ne hai ange, “Au e dee oha donu de aduhale laa, i hiidinga o tinoangahulu dangada laa.”

33 Gai ga lava huu de basa ange o Tagi Maolunga gi Abraham, gai ia ga hano gee mai i kilaa, gai Abraham ne ahe hogi gi dono mommee.

19

De oha o Sodom ma Gomorrah

1 Gai luu dangada de langi laa ne tae mai gi Sodom i de ahiahi, gai Lot e noho i gaogao de haitoga o de buibui o Sodom. Gai ga gidee huu e Lot gilaau, gai ia ga hidi age ga hano e hedae ange gi gilaau, gai ia ne ino ga baa luoono mada gi honga de gelegele, 2 ga hai ange, “Luoogu dangada aamua, au e dangidangi adu, gooluu taa mai gi de hale o dooluu dangada hai hegau, ga nnoho ai aaboo nei. Gai gooluu ga hhui ai ooluu vae ga sseni ai aaboo nei; gai gooluu ga oho age ai ga hulo i boo taiao.”

Gai gilaau ga hai ange, “E deai, gimaau e sseni donu huu i duaahaho aaboo nei.”

3 Aagai ia ne hagammahi ange gilaau, gai gilaau ga hulo ai loo madali ia gi dono hale. Gai Lot ne hai hanu gai e gaimee ai gilaau; ia ne dao hanu pelaoaa dee hagahua, gai luu daane laa ga nnoho ga gaimee. 4 Aagai i mua delaadeu daakodo iho e sseni, gai denga daane alodahi o de aduhale go Sodom — go denga dama daane ma denga daane maatua — ga loomai ga holiage luu baasi de hale laa. 5 Gai gilaadeu ga hagahi a Lot, ga hai ange gi de ia, “I hee iai luu daane ne loomai laa gi doo hale anaboo nei? Hagassao ina mai gilaau, gai gimaadeu ga dagodo haisala ma gilaau.” *

6 Gai Lot ga sao gi duaahaho i olaadeu daha, gai ga pono ange de haitoga i ono dua, 7 gai ia ga hai ange, “Ogu daina, au e dangidangi adu, goodou aude haia de hegau baubau nei. 8 Tilo, e dogolua agu damaa hine tigi hagahebaa ma denga daane; au ga hagassao mai nei gilaau e gaavadu gi goodou, gai goodou ga hai ange gi gilaau, mee alodahi oodou e llodo ai. Aagai goodou aude haia ange hanu mee gi luu daane nei, go hiidinga gilaadeu gu nnoho i lo te buibui o dogu hale.”

9 Gai gilaadeu ga hai ange, “Hakii adu i kinaa!” Gai gilaadeu ga hagataba, “Taane nei se daane henua gee ne humai e noho i odaadeu daha, gai iainei ia gu hai go ia e daalaa mai adaadeu mee e hai! Gai e kii ange naa donu de baubau demaadeu hai e hai ai goe i luu daane nei.” Gai gilaadeu ga usu Lot gi daha, gai ga loomai e oha de haitoga o de hale laa.

10 Gai luu daane laa ga poo a Lot ga dada mai gi olaau daha i lo te hale, gai ga pono de haitoga. 11 Gai gilaau ga hai gu dee kide denga daane i tua de haitoga o de hale, mai i tama daane ga dae ai gi taane madua, gai gilaadeu ne hagammahi ga haahaa saele e ssala de haitoga.*

12 Gai luu daane laa ga ssili ange gi Lot, “E hanu ange nei oo dangada i kinei — be ni saulaba niiou, aabe ni dama daane be ni damaa hine niiau i lo te aduhale nei? Haia gilaadeu gi ssao gi hulo gee mai i kinei. 13 Gimaau gu dai oha naa donu de mommee nei, go hiidinga muna e hagabaubau ai gilaadeu gu lagolago mmao, gai gu tae age donu gi mada luu mada o Tagi Maolunga, gai ia gu hai gimaau gi loomai gi oohaa de aduhale nei.”

14 Gai Lot ne sao ange hogi gi duaahaho ga basa ange gi hagababa o luaana damaa hine, ga hai ange, “Gooluu hagamoolau hulo gee mai i de mommee nei, go hiidinga Tagi Maolunga gu dai oha naa de aduhale nei.” Aagai gilaau e maanadu bolo ia e hakadanga ange gi gilaau.

15 Gai ga daiao huu de mee, gai luu dangada de langi laa ga usuusu ange a Lot, ga hai ange, “Hidi age gaavee doo bodu ma luaau damaa hine e nnoho i kinei, goodou kana maakau i de masavaa e hagaduasala ai de aduhale.”

16 Gai a Lot e hagamudumudu ana mee, aagai luu daane laa ga poo dono lima ma de lima o dono bodu, aama lima o luaana damaa hine, ga kave gilaadeu gi tua de aduhale, i hiidinga Tagi Maolunga ne abodonu ange gi de ia.* 17 Gai ga lava huu i delaau kave gilaadeu gi tua de aduhale, gai dahi gilaau ga hai ange, “Goodou saavini hulo gee gi ola ai goodou! Gai goodou e dee kalo dua donu aabe e nnoho i de mommee e soe! Gai saavini hulo gi denga mounga kana maakau goodou.”

18 Gai Lot ga hai ange gi gilaau, “Luoogu dangada aamua, e deai! 19 Tilo, gooluu gu abodonu mai gi de au, dooluu dangada hai hegau, gai dooluu abodonu mai gi de au, gu laumalie mmao i dooluu hagaola dogu mouli. Aagai au e dee maua i de savini e hano gi denga mounga, kana duu mai de hai ngadaa nei gi de au, ga daa au gu magau. 20 Tilo, deenei dahi aduhale e baa mai, e hai ngaohie dogu savini e hano aagena, gai e damaa mee. Dugua mai au gi hano gi kilaa — e aha, e dee se damaa aduhale maasei deelaa? Gai au e ola naa donu.”

21 Gai ia ga hai ange gi Lot, “E danuaa, au e dugu adu hogi gi bei dau dangidangi nei; au gu dee oha de aduhale oou e basa ai naa. 22 Aagai koe hagamoolau savini gi kilaa, go hiidinga au e dee maua donu i de hai dahi mee daudahi, ga dae ai gi doo dae gi kilaa.” (Deelaa ai, de aduhale laa gu hagaingoo ange go Zoar.)*

23 Gai de masavaa o Lot ne dae ai gi Zoar gai gu sobo age de laa. 24 Gai Tagi Maolunga ga hagamalili iho gi honga o Sodom ma Gomorrah denga maga ahi kaa ma de ahi mai i de langi.* 25 Gai ia ga oha denga aduhale laa ma mommee alodahi e soe ai de henua aama dangada alodahi e nnoho i denga aduhale laa, aama manu e ssomo i honga de gelegele. 26 Aagai de bodu o Lot ne huli dua, gai ia gu makaga ga bei dagodo o dahi duludulu soolo.*

27 Gai Abraham ga oho age i taiao ga hano ga duu i de mommee oona ne duu ai i mada i mua o Tagi Maolunga. 28 Gai ia gu gidee adu de mommee iai Sodom ma Gomorrah aama mommee alodahi e soe ai de henua, gai ia gu gidee hogi de useahi e buu age i de henua, bei dagodo o de useahi o de ahi mmahi laumalie.

29 Gai ga lava huu i de oha a de Maadua denga aduhale i de mommee soe, gai de Maadua gu manadua e ia Abraham, gai ia ga hagasao mai Lot i de hai ngadaa ne oohaa laa denga aduhale o Lot nogo noho ai laa.

Lot ma luaana damaa hine

30 Gai a Lot ga hano gee mai i Zoar ga hano ga noho i de mommee o denga mounga madali luaana damaa hine, go hiidinga ia gu madagu i de noho i Zoar. Gai gilaadeu ma luaana damaa hine ne noho i lo te haonga i gaogao de mounga. 31 Gai tamaa hine madua ne hai ange gi tamaa hine gauligi, “Taau damana gu madumadua, gai e deai se daane i henua i lalo odaau e hagahebaa ange aagena, bei dagodo hegau e hai i henua i lalo alodahi. 32 Humai, gidaau ga hagaunu gi senga taau damana i uvaini, gai gidaau ga dagodo haisala ma ia, gai gidaau ga hai ai gi dee lilo de aamuli o taau damana.”

33 Gai gilaau ga hagaunu delaau damana i uvaini i de boo laa, gai tamaa hine madua ne hano ga dagodo haisala ma dono damana. Gai a Lot tee iloo donu e ia de masavaa oona ne dagodo iho ai, aabe go de masavaa oona ne hidi age ai ga hano.

34 Taiao age gai tamaa hine madua ne hai ange gi tamaa hine gauligi, “Au ne hano anaboo ga dagodo haisala madali taau damana. Gidaau ga aahe ange e hagaunu ia gi senga i uvaini aaboo nei, gai koe ga hano hogi ga dagodo haisala ma ia, gi maua ai e gidaau i de hai gi dee llilo hagadiilinga o taau damana i ono daha.” 35 Gai gilaau ne aahe ange hogi ga hagaunu delaau damana i uvaini i de boo laa, gai tamaa hine gauligi ne hano hogi ga dagodo haisala ma ia. Gai Lot tee iloo donu e ia, de masavaa o tamaa hine laa ne dagodo iho ai, aabe go de masavaa oona ne hidi age ai ga hano.

36 Gai luu damaa hine a Lot gu hai tama ange ngaadahi gi delaau damana. 37 Gai tamaa hine madua ne haanau dahi dama daane, gai ia ga hagaingoo ange ia go Moab;† go ia ne hagadili ina de gau Moab ga dae mai ai gi anailaa nei. 38 Gai tamaa hine gauligi ne haanau hogi dahi dama daane, gai ia ga hagaingoo ange ia go Ben-Ammi;‡ go ia ne hagadili ina de gau Ammon ga dae mai ai gi anailaa nei.

20

Abraham ma Abimelek

1 Gai Abraham ne hano gee mai i kilaa ga hano gi Negev, ga noho i magavaa o Kadesh ma Shur. Gai ia ne noho i Gerar i dahi masavaa, 2 gai Abraham ne tala bolo Sarah se daina hahine niiona. Gai Abimelek, de hodooligi o Gerar, ne aalu mai ga kave Sarah.*

3 Aagai de Maadua ne hakide ange gi Abimelek i de midi, ga hai ange gi de ia, “Tilo, koe e magau donu, i hiidinga o de hine aau gu kave naa; ia se hine gu hai bodu.”

4 De masavaa laa gai Abimelek tigi dagodo haisala ma Sarah. Gai ia ga hai ange, “Dogu Ia Aamua, koe ga daa naa gi maakau dahi huaadangada tigi haisala? 5 E aha, ia tee hai mai laa bolo de hine nei se daina niiona? Gai de hine nei ne hai mai hogi, ‘Ia go dogu daina daane’? Gai au ne hai de hegau nei i de gilimalali tagi, gai luoogu lima e gilimalali hogi.”

6 Gai de Maadua ne hai ange gi de ia i de midi, “Au e iloo bolo koe ne hai de hegau nei i de gilimalali tagi o oo lodo. Gai au ne buibui goe gi dee haisala mai gi de au. Deenei ai, au tee dugu adu goe gi poo ange gi de ia. 7 Gai koe hagaahea ange de bodu o taane naa, go hiidinga ia se pelaabisi, gai ia ga dalodalo ai i de goe, gi dee magau ai goe. Aagai noo koe e dee hagaahe ange dono bodu, gai koe gi iloo bolo goodou ma dangada alodahi i doo hale e maakau donu.”

8 Gai Abimelek ne oho age i taiao ga hagahi ono dangada hai hegau alodahi, ga tala ange gi gilaadeu mee alodahi gu hai; gai denga daane laa gu kona donu de maatagu. 9 Gai Abimelek ga hagahi Abraham, ga hai ange gi de ia, “Se hegau bee hee aau gu hai mai nei gi gimaadeu? Gai se baubau aha aagu gu hai adu gi de goe, gai koe ga hai ai nei gi doo ange au ma dogu nohoanga hodooligi, gi lo te baubau laumalie nei? De hegau aau gu hai mai nei gi de au e dee se hegau danuaa.” 10 Gai Abimelek ga hai ange gi Abraham, “Aahee hiidinga aau ne hai ai nei de hegau nei?”

11 Gai Abraham ga hai ange, “Go hiidinga au ne maanadu i ogu lodo, ‘Dangada i de mommee nei e dee maatagu donu i de Maadua, gilaadeu e daa naa au ga magau, i hiidinga o dogu bodu.’ 12 Gai ni muna abodonu, ia se daina donu niiogu, gimaau se damana daudahi omaau, aagai ni dinana geegee; gai ia ne hai bodu mai gi de au. 13 Gai de masavaa huu a de Maadua ne hai ai au gi hano gee mai i de hale o dogu damana, gai au ga hai ange gi de ia, ‘Deenei doo hai e abodonu mai ai gi de au: mommee alodahi odaau e hulo aagena, gai koe hagadaba, “Ia se daina daane niiogu.” ’ ”

14 Gai Abimelek ga gaavange hanu ssiibi, ma hanu kaau, ma daane ma haahine hai hegau gi Abraham, ma de hagaahe ange gi de ia Sarah, dono bodu. 15 Gai Abimelek ga hai ange gi de ia, “Au e hhuge adu gi de goe dogu henua alodahi; gai koe ga noho i de mommee oou e lodo e noho ai.”

16 Gai ia ne hai ange hogi gi Sarah, “Au gu gaavange e mano dibaa selevaa* gi doo daina daane, ni mee e hagaago ange gi dangada bolo koe tee haisala donu; teai hogi au mee dee heohi ne hai.”

17 Gai Abraham ga dalodalo i Abimelek, gai de Maadua ga hagaieiangi Abimelek ma dono bodu ma ono haahine hai hegau, gai gilaadeu gu aahe ange gu haanau; 18 go hiidinga Tagi Maolunga ne buibui denga haahine alodahi i de hale o Abimelek gi dee haanau, i hiidinga o Sarah, de bodu o Abraham.

21

De haanau o Isaac

1 Gai Tagi Maolunga ne abodonu ange gi Sarah, ia ne hagasula donu dana hagatoo donu ange gi Sarah. 2 Gai Sarah gu hai dama, gai ia gu haanau ange gi Abraham dahi dama daane i de masavaa oona gu madumadua ai, gai ne hai i de masavaa gu lava laa i de hagailonga, bei dagodo muna a de Maadua ange gi de ia.* 3 Gai Abraham ga hagaingoo ange dana dama ne hagadili go Isaac, deenei tama daane a Sarah ne haanau ange gi de ia. 4 Gai Abraham ga tuu dagaholiage Isaac, dana dama daane i dua de valu laangi, bei de hai a de Maadua gu tala ange ai gi de ia.* 5 Gai Abraham gu lau ono ngadau i de masavaa o dana dama daane go Isaac ne haanau ai.

6 Gai Sarah ga hagadaba, “De Maadua gu hai au gi gadagada i dogu malangilangi; deenei ai, gilaadeu alodahi e langona de mee nei e kada naa madali au.” 7 Gai ia ne hagadaba, “E aha, ne maua e dahi dangada i de hai ange gi Abraham bolo au e hakaa unuunu naa hanu gauligi? Aagai au gu haanau ange gi de ia dahi dama daane i de masavaa oogu gu madumadua ai.”

De hai gi hulo o Hagar ma Ishmael

8 Gai ga madua huu de gauligi laa, gu dee unuunu, gai Abraham ga hai dahi daonga laumalie i de laangi o Isaac ne hai ai gi dee unuunu. 9 Aagai Sarah ne gidee bolo tama daane a Hagar, de hine Egypt, go tama aana ne haanau ange gi Abraham, e hagammae manava Isaac, 10 gai Sarah ga hai ange gi Abraham, “Haia gi hano de hine hai hegau naa ma dana dama daane, go hiidinga tama daane a de hine hai hegau naa e dee bolo donu madali dagu dama go Isaac.” *

11 Gai Abraham gu kona mmao tee baba ono lodo, i hiidinga o dana dama go Ishmael. 12 Gai de Maadua ga hai ange gi Abraham, “Aude manavasaa i hiidinga o tama naa, aama hiidinga o doo hahine hai hegau. Gai be se aha naa huu a Sarah e hai adu koe gi haia, gai koe haia gi bei, go hiidinga go daho Isaac e hagadili ai doo aamuli.* 13 Gai au e hai naa tama daane a doo hahine hai hegau gi se huaahenua soa, go hiidinga ia se dama niiau.”

14 Gai Abraham ga oho age i taiao ga hagadabena hanu gai, ma dahi gili manu e hhao ai vai, ga hagauda ange gi honga de eu o Hagar madali dana dama, ga hai ia gi hano gee. Gai Hagar ga hano ga silivaahea saele i de vao o Beersheba.

15 Gai ga odi huu vai i lo te gili manu laa, gai Hagar ga hagadagodo tama laa i lalo dahi manu somo baa i lalo, 16 gai ia ga hano ga noho i de mommee mmao bei de mmao o tao e tili laa i de mee hholu, go hiidinga ia ne hagadaba, “Au e dee lodo gi gidee e au de magau o dagu dama.” Gai ia ga hano ga nnoho i de mommee laa ga dangi ai.

17 Gai de Maadua gu langona de leo o tama daane laa, gai tangada de langi o de Maadua ga basa ange gi Hagar mai i de langi, ga hai ange gi de ia, “Gu aha naa goe e Hagar? Aude madagu, go hiidinga de Maadua gu langona de leo o tama i de mommee oona iai. 18 Hannoo sabaia age dau dama mage boogia dono lima, go hiidinga au e hai naa ia gi se huaahenua soa mmao.”

19 Gai de Maadua ga hai ia gi gidee dahi vai geli, gai ia ga hano ga hhao ange hanu vai gi lo tana gili manu ga hagaunu ai tama laa.

20 Gai de Maadua ne noho i daho tama laa, gai ia ne madua age i lodo henua, gu se daane dau i de dili manu. 21 Gai ia ne noho i de vao o Paran. Gai dono dinana ga gaamai dahi bodu moona mai i de henua go Egypt.

De hagatoo donu hagaheloongoi i Beersheba

22 Gai laangi laa gai Abimelek ma Phicol, tagi o ono daane hebagi, ne loomai ga hai ange gi Abraham, “De Maadua gu hagamanuuia goe i mee alodahi aau e hai.* 23 Gai koe haia mai dahi hagatoo donu gi de au, i kinei i de ingoo o de Maadua, bolo koe e dee hai hegau baubau mai gi de au, ma agu dama aama dogu hagadiilinga. Gai koe abodonu mai gi de au ma de henua oou e noho gaainga ai nei, bei dagu hai gu abodonu ai hogi gi de goe.”

24 Abraham ne hai ange, “Au e hagatoo donu.”

25 Gai Abraham ne hagasee Abimelek, i hiidinga o dahi vai geli a de gau hai hegau o Abimelek gu kave laa. 26 Gai Abimelek ga hai ange, “Au e dee iloo be goai ne haia de hegau nei. Gai koe tee tala mai hogi gi de au i mua, gai au tigi langona donu hogi mee nei i mua, go anailaa nei donu huu aagu ne langona ai.”

27 Gai Abraham ne kave hanu ssiibi ma hanu kaau ga gaavange gi Abimelek, gai gilaau ga hai dahi hagatoo donu hagaheloongoi i olaau magavaa. 28 Gai Abraham ne vvae gee e hidu ssiibi haahine mai i dana hagabuulingaa ssiibi, 29 gai Abimelek ga ssili ange gi Abraham, “Dee hee de hagadoonunga o denga ssiibi haahine aau gu vvae nei?”

30 Abraham ne hai ange, “Gaavee denga ssiibi haahine e hidu nei mai i ogu daha e hagadonu ai bolo go au ne gelia de vai nei.”

31 Deelaa ai, de mommee laa gu hagaingoo ange go Beersheba,* go hiidinga gilaau ne hai ai dahi hagatoo donu i kilaa.

32 Gai dua huu de hai de hagatoo donu hagaheloongoi laa i Beersheba, gai Abimelek ma Phicol, tagi o ono daane hebagi, ga aahe gi de henua o de gau Philistia. 33 Gai Abraham ga doo dahi tamarisk i Beersheba, gai ia ga dalodalo ange gi Tagi Maolunga, de Maadua e mouli laa ga hano ai. 34 Gai Abraham ne noho i de henua o de gau Philistia i dahi masavaa daulooloa.

22

De hagatale o Abraham

1 Dua mee nei, gai de Maadua ne hagatale de gai o Abraham. Gai ia ga hai ange gi de ia, “Abraham!” *

Abraham ne hai ange, “Deenei au.”

2 Gai de Maadua ga hai ange, “Gaavee dau dama dagidahi go Isaac, go tama oou e aloha ai, ma gi hano gi de mommee go Moriah. Gai koe ga daa ia ga hai ai dahi sigidaumaha dudu, i honga de mounga aagu e hagaago adu gi de goe.” *

3 Gai Abraham ne oho age i taiao ga hagauda ange mee gi honga dana donkey. Gai ia ne kave madali ia e dogolua ono daane hai hegau, aama dana dama daane go Isaac. Gai ia ne duuduu hanu lahhie e hai ai ssigidaumaha dudu, gai gilaadeu ne seesee ga hulo gi de mommee, a de Maadua gu hagaago ange laa gi de ia. 4 Gai de hagadolu laangi huu, gai Abraham ga dangage gu gidee adu e ia de mommee laa. 5 Gai Abraham ga hai ange gi luoono daane hai hegau, “Gooluu nnoho i kinei madali taadeu donkey, gai gimaau ma dagu dama ga hulo gi kilaa e daumaha ai, ga ahe mai ai.”

6 Gai Abraham ne kave denga lahhie e hai ai ssigidaumaha dudu, ga hagauda ange gi honga o dana dama go Isaac. Gai ia ne dagidagi de ahi ma de naivi, ga seesee ai gilaau ga hulo. 7 Gai Isaac ne hai ange gi Abraham, “Dogu damana.”

Abraham ne hai ange, “Deenei au e dagu dama.”

Isaac ne hai ange, “Gu dahi ahi ma lahhie, aagai i hee iai ssiibi gauligi e hai ai ssigidaumaha dudu?”

8 Abraham ne hai ange, “Dagu dama, go de Maadua e gaamai ssiibi gauligi e hai ai ssigidaumaha dudu.” Gai gilaau ga seesee ai loo ga hulo.

9 Gai ga tae huu gilaau gi de mommee a de Maadua gu hagaago ange laa gi de ia, gai Abraham ga bae de mommee o ssigidaumaha, ga hagatau ange denga lahhie gi ono elunga, gai ia ga nnoa dana dama go Isaac, ga dugu ange gi honga denga lahhie i honga de mommee o ssigidaumaha.* 10 Gai ia ga poo mai de naivi e velo ai dana dama daane gi magau. 11 Aagai tangada de langi o Tagi Maolunga ga hagahi mai ia i de langi, ga hai ange, “Abraham! Abraham!”

Gai ia ga hai ange, “Deenei au.”

12 Tangada de langi laa ne hai ange, “Aude poo ange gi tama daane naa, aabe gi haia ange dahi mee gi de ia. Iainei gai au gu iloo bolo koe e madagu i de Maadua, go hiidinga koe tee daohi donu dau dama dagidahi i de au.”

13 Gai Abraham gu gidee adu e ia dahi ssiibi daane gu llave luoono hanga i lodo mee muimui, gai Abraham ga hano ga gaamai ssiibi daane laa, ga hai ai ssigidaumaha dudu, tee hai ssigidaumaha i dana dama. 14 Gai Abraham ga hagaingoo ange de mommee laa go Iahweh Jireh,* bei de hai gu tala ai laa ga dae mai ai gi anailaa nei, “Tagi Maolunga e gaamai† i honga dono mounga.”

15 Gai tangada de langi o Tagi Maolunga ga hagaagahi mai Abraham i de langi i de lua hanonga, 16 ga hai ange, “E hagadaba Tagi Maolunga: Au e hagatoo donu i dogu ingoo, go hiidinga koe gu hai de hegau nei, koe tee daohi donu dau dama dagidahi,* 17 deelaa ai, au e hagamanuuia naa donu goe, ga hai gi soa oo hagadiilinga, bei de lagolago o denga heduu i lo te langi, ma de lagolago o denga gelegele i gaogao tai. Gai oo hagadiilinga e kave naa denga aduhale o olaadeu hagadaumee.* 18 Gai denga huaahenua alodahi o henua i lalo e manuuia naa i hiidinga o doo hagadiilinga, go hiidinga koe ne daudali i agu muna.” *

19 Gai Abraham ga ahe gi daho luoono daane hai hegau, gai gilaadeu alodahi ga aahe gi Beersheba, gai Abraham ne noho i Beersheba.

Denga dama a Nahor

20 Gai dua huu mee nei, gai Abraham gu langona hanu dangada e hagataba, “Tilo, Milcah gu haanau ange hogi hanu dama gi doo daina daane go Nahor: 21 dana dama daane madua go Uz, gai ono daina go Buz, ma Kemuel, tubuna o de gau Syria, 22 ma Kesed, ma Hazo, ma Pildash, ma Jidlaph, aama Bethuel.” 23 Gai Bethuel ne hagadili Rebekah. Aanei dama dogovalu a Milcah ne haanau ange gi Nahor, taina daane o Abraham. 24 Gai dono bodu laa daha e hagaingoo ange laa go Reumah ne haanau ange hogi gi de ia Tebah, ma Gaham, ma Tahash, aama Maacah.

23

De magau o Sarah

1 Sarah ne 127 ono ngadau ne mouli ai. 2 Gai ia ne magau i Kiriath Arba (e bei, go Hebron) i de henua go Canaan. Gai Abraham ne hano e hinangalosaa, ma de dangi i dono bodu.

3 Gai Abraham ga hano gee mai i de mommee iai laa de angaanga o Sarah, ga hano ga basa ange gi de gau Heth, ga hai ange, 4 “Au se dangada henua gee e noho gaainga i oodou daha, gai goodou gaamai dahi mommee i oodou daha e hai ai dahi mommee e hai ai agu daanunga, gai au ga kave dagu magau e danu ai.” *

5 Gai de gau Heth ga pasa ange gi Abraham, ga hai ange gi de ia, 6 “Taane hagadubu, hagalaangona muhuu amaadeu muna, koe se daane hagadubu i omaadeu magavaa. Gaavee dau dangada magau mage danumia i lodo amaadeu daanunga danuaa alodahi. Gai e deai naa donu se dangada i omaadeu magavaa e buibuia goe i de danu dau magau i dana daanunga.”

7 Gai Abraham ga hidi age ga ino gi lalo i mada i mua o dangada o de henua laa, go de gau Heth, 8 gai ia ga basa ange, ga hai ange gi gilaadeu, “Noo goodou e llodo au gi danumia dagu magau i oodou daha, gai goodou hagalangona agu muna, goodou hulo pasa ange gi Ephron, tama a Zohar i ogu hiidinga, 9 ia gi gaamai gi de au de haonga i Machpelah, go de mommee i de bido o dono alahenua. Gai au ga hagao de mommee laa i oodou madamada i kinei e hai ai dagu daanunga.”

10 Gai taane go Ephron e noho donu i magavaa o dangada i kilaa, gai Ephron, taane mai i de aamuli o Heth ga basa ange, ga hai ange gi Abraham i madamada o de gau Heth, gu nnoho laa i gaogao de haitoga o de aduhale, 11 “E deai, e dogu dangada aamua, gai koe hagalaangona muhuu agu muna; e dee hagao donu, gai au e gaavadu gi de goe de alahenua ma de haonga iai naa, i madamada o ogu dangada, gai koe ga danu ai dau magau.”

12 Gai Abraham ne ahe ange hogi ga ino gi lalo i mada i mua o dangada o de henua laa, 13 ga hai ange gi Ephron i madamada o dangada o de henua laa, “Noo e heohi mai i oo daha gai koe hagalaangona agu muna; gaavee de sseene aagu e gaavadu gi de goe e hagao ai de alahenua naa, gai au ga danu ai dagu magau i kilaa.”

14 Ephron ne basa ange gi Abraham, ga hai ange gi de ia, 15 “Dogu dangada aamua, de hagaoanga o de alahenua naa se haalau shekel* selevaa, gai ni aha adaau e hai i mee naa? Hannoo danumia dau magau.”

16 Gai Abraham gu buni ange gi taelodo a Ephron gu tala ange gi de ia, gai Abraham ga hagahidi taelodo o selevaa laa ga hagao ange ai Ephron i madamada o dangada o de aamuli o Heth, se haalau shekel selevaa laa, gai ne hagahidi i de hagabaaunga e hai hegau ai i de masavaa laa.

17 Gai de alahenua o Ephron i Machpelah, se mommee i de baasi ange gi Mamre, go de alahenua laa alodahi ma de haonga i gaogao o tuuduu i kilaa, aama denga manu ssomo alodahi, 18 gu gaavange gi Abraham gi hagao ina i madamada o de gau Heth, aama gilaadeu alodahi ne loomai laa gi de haitoga o de aduhale. 19 Gai muli mee nei, gai Abraham ga danu dono bodu go Sarah i lo te haonga i honga de alahenua i Machpelah, i de bido gi ngaiho o Mamre (e bei go Hebron), i de henua go Canaan. 20 Gai de alahenua aama de haonga i ono elunga laa gu gaavange gi Abraham mai i daho de gau Heth e hai ai de mommee o ana daanunga.

24

Isaac ma Rebekah

1 De masavaa laa gai Abraham gu madumadua, gai gu lagolago ono ngadau ne mouli ai, gai Tagi Maolunga gu hagamanuuia ia i mee alodahi. 2 Gai Abraham ne hai ange gi dono daane hai hegau hugadoo e madua, go taane e diiloo ange ana mee alodahi, “Dugua ange doo lima gi lalo dogu bido i lalo, 3 gai koe ga hagatoo donu mai gi de au, i de ingoo o Tagi Maolunga, de Maadua o de langi ma henua i lalo, bolo koe e dee kave donu dahi bodu moo dagu dama, mai i denga damaa hine a de gau Canaan, go dangada oogu e noho nei i olaadeu magavaa, 4 aagai koe hannoo gi dogu henua ma daho ogu dangada, ga gaamai ai de bodu o dagu dama go Isaac.”

5 Gai dono daane hai hegau ga ssili ange gi de ia, “Gai noo tamaa hine laa e dee lodo e humai madali au gi de henua nei; gai koe e dugu mai au gi hagaahea dau dama daane gi de henua oou ne humai ai laa?”

6 Gai Abraham ga hai ange gi de ia, “Aude hagaahea donu dagu dama daane gi de henua laa! 7 Tagi Maolunga, go de Maadua o de langi, ne gaavee gee nei au mai i de hale o dogu damana aama dogu henua donu, ne basa mai gi de au ma de hagatoo donu mai, ga hai mai, ‘Au e gaavange naa gi doo aamuli de henua nei’ — ia e hai naa dono dangada de langi gi hano i oo mada i mua, gai koe ga gaamai ai de bodu o dagu dama daane i kilaa. 8 Gai noo de hine laa e dee lodo e humai madali goe, gai koe gu deai oo sala i dagu hagatoo donu nei. Aagai koe diiloo gi dee hagaahea e goe dagu dama daane gi de henua laa.”

9 Gai tangada hai hegau laa ga dugu ange dono lima gi lalo de bido i lalo o dono dangada aamua go Abraham, ga hagatoo donu ange gi de ia i de mee nei.

10 Gai taane hai hegau laa ne kave e madaangahulu gamelo a dono dangada aamua, gai ia ga kave madali ia denga hagadaagangaa mee danuaa alodahi mai i goloa o dono dangada aamua. Gai ia ga hano gu dae gi Mesopotamia,* ga hano gi de aduhale o Nahor e noho ai laa. 11 Gai ia ne hai denga gamelo gi dogoduli i tua de aduhale, i gaogao dahi vai i de ahiahi, gai go de masavaa a denga haahine e loomai ai e asu vai i kilaa.

12 Gai ia ga dalodalo ga hagadaba, “Tagi Maolunga, de Maadua o dogu dangada aamua go Abraham, au e dangidangi adu, haia gi ssula danuaa dagu hegau ailaa nei, gai abodonu ange gi dogu dangada aamua go Abraham. 13 Tilo, au e hano naa e duu i gaogao de vai, i de masavaa o denga damaa hine a dangada o de aduhale e loomai naa e asu vai. 14 Gai tamaa hine naa huu aagu e hai ange, ‘Aude haihaia dugua iho dau ssaa vai e unu ai au,’ gai ia gi hai mai gi de au, ‘Unu, gai au e hagaunu naa hogi au gamelo’ — gai gi go ia aau gu hili e hai ai de bodu o Isaac. Deenei dagu hai e iloo ai bolo koe gu abodonu ange gi dogu dangada aamua.”

15 Gai i mua de hagalava o dana dalodalo, gai ia gu gidee adu Rebekah e saabai mai dana ssaa, i honga dono eu ma e humai ai. Ia se damaa hine nii Bethuel tama daane a Nahor ma Milcah, dono bodu, gai Nahor go taina daane o Abraham. 16 Gai tamaa hine laa e kona donu de mahamaha, gai se bua moe; tigi ai se daane ne hagahebaa ma ia. Gai ia ne humai ga hano iho gi de vai ga hhao ai dana ssaa ga lava ga aahe age.

17 Gai tangada hai hegau laa ne savini ga hedae ange gi de ia, ga hai ange, “Au e dangidangi adu, gaamai hanu momo vai i lo tau ssaa e unu au.”

18 Gai Rebekah ga hai ange, “Dogu dangada aamua, unu.” Gai ia ga hagamoolau ga dugu iho dana ssaa ga daohi ange e unu ai taane laa.

19 Gai ga lava huu i dana hagaunu taane laa, gai ia ga hai ange, “Au e asu naa hogi hanu vai e hagaunu ai au gamelo, ga dae ai gi delaadeu boobosu.” 20 Gai tamaa hine laa ga hagamoolau ga llingi ange vai i lo tana ssaa, gi lo te mommee unu o denga manu, gai ia ga savini ga ahe gi de vai ga asu mai ange ai hanu vai, e hagaunu ai denga gamelo a taane laa. 21 Gai taane laa tee basa ange donu gi de ia, gai ne duu donu huu ga haaina ia, ga maanadu be deenei de hai a Tagi Maolunga e hagasula ai dana hegau ne humai ai laa aabe deai.

22 Gai ga odi huu i dana hagaunu denga gamelo laa, gai taane laa ga dada age dahi hakai usu goolo, taemaha o de hakai laa se dahi beka,† ma e lua mee gubu lima goolo, taemaha o luu mee laa se madaangahulu shekel.‡ 23 Gai ia ga ssili ange gi tamaa hine laa, “Koe se damaa hine niiai? Aude haihaia, daalaa mai be e dahi mommee i de hale o doo damana e nnoho ai gimaadeu aaboo nei?”

24 Gai tamaa hine laa ga hai ange, “Au se damaa hine nii Bethuel, go tama daane a Milcah ne haanau ange gi Nahor.” 25 Gai ia ga hai ange gi taane laa, “E lagolago donu helii mmasa ma mee e haangai manu i demaadeu hale, aama mommee e seni ai goe.”

26 Gai taane laa ga ino gi lalo ga daumaha ange gi Tagi Maolunga, 27 ga hagadaba, “Duuhia Tagi Maolunga, go de Maadua o dogu dangada aamua go Abraham. Ia tee ngalo donu dono abodonu, ma de hai hegau i de mee abodonu ange gi dogu dangada aamua. Tagi Maolunga gu dagi mai donu au gi de hale o dangada o dogu dangada aamua.”

28 Gai tamaa hine laa ne savini ga hano ga tala ange mee gu hai laa, gi dangada i de hale o dono dinana. 29 Gai Rebekah e dahi ono daina daane, dono ingoo go Laban; ia ne savini ga hano gi daho taane laa i gaogao de vai. 30 De masavaa aana ne gidee ai de hakai usu, ma mee gubu lima i luu lima o dono daina hahine, ma de langona muna a taane laa gu tala ange gi dono daina hahine go Rebekah, gai ia ga hano e hedae ange gi taane laa; gai ia gu gidee ia e duu madali ana gamelo i gaogao de vai. 31 Gai ia ga hai ange, “Humai, koe se dangada gu hagamanuuia i daho Tagi Maolunga. Gai gu aha gu duu ai naa goe i tua de aduhale? Au gu hagadabena dahi mommee moou i de hale, ma dahi mommee moo denga gamelo.”

32 Gai taane laa ne hano gi de hale, gai a Laban ga dugu iho goloa a denga gamelo e hagauda laa, gai ia ga gaavange helii ma gai a denga gamelo, aama vai e hhui ai luu vae o tangada laa aama denga daane madali ia. 33 Gai de masavaa huu ne gaamai ai denga gai ga dugu ange gi mada i mua o taane laa, gai ia ga hai ange, “Au e dee maua i de gaimee ga dae ai gi dagu tala adu dagodo o de hegau oogu ne humai ai nei.”

Laban ne hai ange, “Daalaa mai au muna.”

34 Gai ia ga hai ange, “Go au tangada hai hegau o Abraham. 35 Tagi Maolunga gu hagamanuuia mmao dogu dangada aamua, ma gu hai ia gi se dangada maolunga. Gai ia gu gaavange gi de ia denga ssiibi, ma kaau, ma selevaa, ma goolo, ma daane ma haahine hai hegau, ma gamelo aama donkey. 36 Gai Sarah, de bodu o dogu dangada aamua, gu haanau ange gi de ia dahi dama daane i de masavaa oona gu madumadua ai, gai dogu dangada aamua gu dugu ange ana mee alodahi gi de ia. 37 Gai dogu dangada aamua ne hai au gi hagatoo donu gi hagadaba, ‘Aude gaavee donu dahi bodu moo dagu dama daane mai i magavaa o denga damaa hine a de gau Canaan, go dangada o de henua oogu e noho ai nei. 38 Aagai koe gi hannoo gi daho ogu dangada, ma daho dogu huaabodu mage saalaa ai de bodu o dagu dama daane.’

39 Gai au ne ssili ange gi dogu dangada aamua, ‘Gai noo tamaa hine laa e dee lodo e humai madali au?’

40 Gai ia ne hai mai gi de au, ‘Tagi Maolunga, de ia oogu e seesee i mada luoono mada, e hai naa gi hano dono dangada de langi i oo mada i mua, gai ia ga hai gi sula danuaa doo hanonga; gai koe ga gaamai ai de bodu o dagu dama daane i daho ogu dangada ma dogu huaabodu. 41 Gai noo koe e hano gi daho dogu huaabodu, gai gilaadeu e dee llodo e dugu adu tamaa hine laa gi de goe, gai gu dee haisala i dagu hagatoo donu nei.’

42 De masavaa oogu ne dae mai ai gi de vai anailaa nei, gai au ne dalodalo, ga hai ange, ‘Tagi Maolunga, de Maadua o dogu dangada aamua go Abraham, aude haihaia, haia gi sula danuaa dogu hanonga ne humai ai nei. 43 Tilo, au e duu naa i gaogao de vai nei, gai be goai naa huu tamaa hine e humai e asu vai, gai au ga hai ange gi de ia, “Aude haihaia gaamai hanu momo vai i lo tau ssaa e unu au,” 44 gai ia ne hai mai gi de au, “Unu, gai au ga asu hogi hanu vai e hagaunu ange ai au gamelo,” gai go ia tamaa hine donu a Tagi Maolunga gu hili, e hai ai de bodu o tama daane a dogu dangada aamua.’ 45 Gai i mua de lava dagu hai talodalo nei i ogu lodo, gai tilo, Rebekah gu hagauda adu dana ssaa i honga dono eu ma e hanadu ai. Gai ia ne hano iho gi lo te vai ga asu age ai ana vai, gai au ne hai ange gi de ia, ‘Au e dangidangi adu, gaamai hanu au vai e unu au.’

46 Gai ia ga hagamoolau ga dugu iho dana ssaa e hagauda laa i honga dono eu, ga hai mai, ‘Unu, gai au ga hagaunu ange hogi au gamelo.’ Deelaa ai, au ne unu gu bosu, gai ia ga hagaunu ange hogi agu gamelo. 47 Gai au ga ssili ange gi de ia, ‘Koe se damaa hine niiai?’ Gai ia ne hai mai, ‘Au se damaa hine nii Bethuel, tama daane a Nahor ma Milcah.’ Gai au ga ulumagi ange dahi buulei gi dono usu ma hanu mee gubu lima gi luoono lima. 48 Gai au ne ino gi lalo ga daumaha ange gi Tagi Maolunga, ma de tuhi Tagi Maolunga, de Maadua o dogu dangada aamua go Abraham, i dana dagi mai au i de haiava heohi, gai au ga kave ai tamaa hine a taina daane o dogu dangada aamua, e hai ai de bodu o dana dama daane. 49 Deenei ai, noo goodou e abodonu aama de hai hegau i de muna abodonu ange gi dogu dangada aamua, gai goodou daalaa mai, gi iloo ai e au be goodou e uaa mai aabe deai; gai au gu iloo be ni aha aagu ga hai.”

50 Gai a Laban ma Bethuel ga pasa ange, ga hai ange, “De mee nei se mee mai i daho Tagi Maolunga, gai e deai ange donu amaau muna e maua i de tala adu gi de goe. 51 Gai deenaa Rebekah, gaavee ia e hulo ai gooluu, gai ia ga hai bodu ange ai gi tama daane a doo dangada aamua, bei dagodo muna a Tagi Maolunga laa.”

52 Gai ga langona huu e taane hai hegau o Abraham alaau muna, gai ia ga ino gi honga de gelegele ga daumaha ange gi Tagi Maolunga. 53 Gai ia ga dada age mee dau e hai i selevaa ma goolo, aama malo ga gaavange gi Rebekah, gai ia ne gaavange hogi hanu goloa hagamogomogo gi taina daane o Rebekah aama dono dinana. 54 Gai tangada hai hegau laa ma denga daane madali ia ga gaimee ma de unu, aama de sseni i kilaa.

Taiao age huu, gai taane laa ga hai ange, “Dugua mai au gi ahe gi daho dogu dangada aamua.”

55 Gai taina daane o Rebekah ma dono dinana ga hai ange, “Dugua tamaa hine nei gi damaa noho ange i omaadeu daha i e madaangahulu duumaa laangi; gai muli mai gai ia ga hano ai.”

56 Aagai ia ga hai ange gi gilaadeu, “Goodou aude daohia au, go hiidinga Tagi Maolunga gu hai ma gu sula danuaa dogu hanonga nei. Deenei ai, au ga ahe nei gi daho dogu dangada aamua.”

57 Gai gilaadeu ga hai ange, “Gidaadeu e hagahi naa tamaa hine laa e ssili ange be aahee ono lodo.” 58 Gai gilaadeu ga hagahi Rebekah, ga ssili ange gi de ia, “Koe e hano madali taane nei?”

Gai ia ga hai ange, “Au e hano.”

59 Gai gilaadeu ga dugu Rebekah delaadeu daina ma dono hahine hai hegau gi hulo madali taane hai hegau o Abraham, aama ono daane.

60 Gai gilaadeu ne hagamanuuia Rebekah, ga hai ange gi de ia,

“Demaadeu daina, koe gi hagadili gi dagisemada dama;

oo hagadiilinga gi henua i aduhale o olaadeu hagadaumee.”

61 Gai Rebekah ma ono haahine hai hegau ga kage i honga denga gamelo, ga hulo madali taane laa. Gai taane hai hegau laa ga kave Rebekah ga hulo ai gilaadeu.

62 Gai Isaac ne humai i Beer Lahai Roi ga hano ga noho i de Negev. 63 Dahi ahiahi gai ia ne hano ga seesee i de mommee iai helii; gai ia gu gidee adu hanu gamelo e loomai. 64 Rebekah ne gidee adu hogi e ia Isaac, gai ia ga iho mai i honga de gamelo, 65 ga ssili ange gi taane hai hegau laa, “Goai taane e seesee mai nei e hedae mai gi gidaadeu?”

Gai taane hai hegau laa ga hai ange, “Deenaa donu dogu dangada aamua.” Gai Rebekah ga hai dono malo daballahi ga haoli ai luoono mada.

66 Gai taane hai hegau laa ga tala ange gi Isaac mee alodahi gu hai. 67 Gai Isaac ga gaamai tamaa hine laa gi de hale malo o Sarah, dono dinana, ga hai bodu ange gi de ia; gai Isaac gu aloha i de ia. Deelaa ai, Isaac gu helui dono hinangalosaa i dua de magau o dono dinana.

25

Hagadiilinga o Abraham ange laa

(1 Ch 1.32-33)

1 Gai Abraham ne hai ange hogi dahi bodu, dono ingoo go Keturah. 2 Gai de hine laa ne haanau ange gi de ia Zimran, ma Jokshan, ma Medan, ma Midian, ma Ishbak, aama Shuah. 3 Jokshan ne hagadili Sheba ma Dedan. Gai Dedan ne hagadili de gau Asshur, ma de gau Letush, aama de gau Leum. 4 Gai dama daane a Midian go Ephah, ma Epher, ma Hanok, ma Abida, aama Eldaah. Gilaadeu nei alodahi go hagadiilinga o Keturah.

5 Gai Abraham ne bolo ange ana mee alodahi gi Isaac. 6 Aagai ne gaavange gi dama a ono bodu laa daha hanu mee ngadi gaavange, ga hai gilaadeu gi hulo gee mai i daho dana dama go Isaac, i de masavaa oona goi mouli ai, gai gilaadeu ne hulo ga nnoho i de henua i baasi i dua.

De magau o Abraham

7 Gai Abraham ne mouli i e 175 ngadau. 8 Gai Abraham ne magau i de masavaa gu kona ai dono madumadua, gai ne daulooloa dono mouli, gai ia ne hagabuni madali ono dangada. 9 Gai luu dama daane a Abraham, go Isaac ma Ishmael ga kave ia ga danu i lo te haonga i Machpelah, i de alahenua o Ephron, tama daane a Zohar, taane Heth, i baasi dua o Mamre. 10 Gai Abraham ngaadahi ma dono bodu go Sarah ne danu i de alahenua aana ne hagao i daho de gau Heth.* 11 Dua huu de magau o Abraham, gai de Maadua ne hagamanuuia dana dama daane go Isaac. Gai Isaac e noho i Beer Lahai Roi.*

De aamuli o Ishmael

(1 Ch 1.28-31)

12 Gai deenei de aamuli o tama daane a Abraham go Ishmael, go tama a Hagar, de hine Egypt, gai go de hine hai hegau o Sarah, ne haanau ange laa gi Abraham.

13 Aanei denga dama daane a Ishmael, mai i tama madua ga hano iho ai: go Nebaiot, tama madua a Ishmael, ma Kedar, ma Adbeel, ma Mibsam, 14 ma Mishma, ma Dumah, ma Massa, 15 ma Hadad, ma Tema, ma Jetur, ma Naphish, aama Kedemah. 16 Aanei dama daane a Ishmael, go gilaadeu dagi o denga aamuli e madaangahulu ma lua, olaadeu aduhale ma mommee nnoho gaainga ne gaavange hogi olaadeu ingoo aagena. 17 (Gai Ishmael ne mouli i e 137 ngadau. Gai ia ne hai ana manava hagaodi ga magau, gai ia gu hagabuni madali ono dangada.) 18 Gai gilaadeu ne nnoho mai i Havilah ga dae ai gi Shur, i baasi dua o Egypt, i de baasi ange gi Assyria. Gai gilaadeu e kino i olaadeu daina ange laa.*

De haanau o Esau ma Jacob

19 Gai deenei taalanga o de huaabodu o Isaac, tama daane a Abraham.

Abraham ne hagadili Isaac; 20 gai ga madahaa huu ngadau o Isaac, gai ia ga kave Rebekah, tamaa hine a Bethuel, taane Syria mai i Mesopotamia, go taina hahine o Laban, ga hai bodu ange gi de ia. 21 Gai Isaac ne dalodalo ange gi Tagi Maolunga i dagodo o dono bodu, i hiidinga tigi ai ana dama; gai Tagi Maolunga ga basa ange gi dana dalodalo, gai Rebekah gu hai dama. 22 Gai luu dama i lo tono dinae ne hagadau usu, gai ia ga hagadaba, “Gu aha gu dagodo ai nei au bee nei?” Gai ia ne hano ga ssili ange gi Tagi Maolunga.

23 Gai Tagi Maolunga ne hai ange gi de ia,

“E lua huaahenua i lo too dinae,

gai luu huaadangada i oo lodo naa e dee nnoho hagabuni;

dahi e mmahi ange i de ia ange laa,

gai tama madua e hai hegau ange naa gi tama gauligi.” *

24 Gai de masavaa huu o de hine laa ne haanau ai, gai tilo, se maasanga nogo i lo tono dinae. 25 Gai tama ne haanau mai i mua e mmea, gai dono angaanga alodahi e huluhulua, gai ia ga hagaingoo ange ia go Esau.† 26 Gai muli mai, gai dono daina gu haanau, gai ia e kumi de muli de vae o Esau, gai ia ga hagaingoo ange ia go Jacob.‡ Gai Isaac gu madaono ono ngadau, i de masavaa a Rebekah ne haanau ai delaau maasanga.

De boolonga o tama madua

27 Gai ga maatua huu luu gauligi daane laa, gai Esau se daane dau i de dili manu, ia ne noho saele i lodo henua, aagai Jacob se daane dee muu, ia e noho i lodo hale malo. 28 Gai Isaac e aloha i Esau, go hiidinga ia e lodo e gai denga kano manu; aagai Rebekah e aloha i Jacob.

29 Dahi laangi gai Jacob ne hai dahi suba, gai Esau ne ahe mai i lodo henua, gai ia gu kona dono saalohia. 30 Gai ia ga hai ange gi Jacob, “Aude haihaia gaamai hanu au suba mmea naa e gai au, go hiidinga au gu kona donu dogu saalohia.” (Deelaa ai, ia gu hagaingoo ange go Edom.)§

31 Jacob ne hai ange, “Hagao ina mai gi de au de boolonga o tama madua.”

32 Esau ne hai ange, “Au gu dai magau i dogu saalohia, gai ni haigamaiana aha de boolonga o tama madua mai gi de au iainei?”

33 Gai Jacob ga hai ange, “Hagatoo donu mai gi de au i mua.” Gai ia ga hagatoo donu ange gi de ia, ga hagao ange de boolonga o tama madua gi Jacob.*

34 Gai Jacob ne gaavange gi Esau hanu pelaoaa ma hanu suba lentil. Gai ia ga noho ga gaimee ma de unu, muli mai gai ia ne hano gee mai i kilaa.

Gai Esau ne hagangadi mee donu de boolonga o tama madua.

26

Isaac ma Abimelek i Gerar

1 Gai gu onge honga de henua — bei de onge ne hai laa i de masavaa o Abraham e mouli ai — gai Isaac ne hano ga noho i Gerar i daho Abimelek, de hodooligi o de gau Philistia. 2 Gai Tagi Maolunga ne hakide ange gi de ia, ga hai ange, “Aude hano gi Egypt; gai noho i de henua aagu e tala adu koe gi noho ai. 3 Noho i de henua nei, gai au e noho madali goe, ga hagamanuuia ai goe. Gai au e gaavadu naa de henua nei alodahi gi de goe ma oo hagadiilinga, ma de hai gi bei dagu hagatoo donu ange gi doo damana go Abraham.* 4 Gai au e hai naa oo hagadiilinga gi soa, bei de lagolago o denga heduu i lo te langi i lunga, ma de gaavange gi gilaadeu de henua nei alodahi. Gai denga huaahenua alodahi o henua i lalo e manuuia naa i hiidinga o doo hagadiilinga, 5 go hiidinga Abraham ne daudali i agu muna, ma de hai mee alodahi aagu ne lodo ia gi haia, ia ne daohi agu muna ma agu mee gu hagasauaa, aama agu hainga.” 6 Gai Isaac e noho i Gerar i de masavaa laa.

7 De masavaa a denga daane o de mommee laa ne ssili ange ai gi de ia dagodo o Rebekah, gai ia ga hai ange, “Ia go dogu daina hahine,” go hiidinga ia gu madagu i de tala ange, bolo Rebekah go dono bodu donu; ia ne maanadu bolo denga daane o de mommee laa, e daa naa ia ga magau i hiidinga o Rebekah, go hiidinga ia se hine mahamaha.*

8 Gai Isaac ne daulooloa dono noho i kilaa, gai Abimelek, de hodooligi o de gau Philistia ne gidee adu i ma tono abaaba damaa mee Isaac e hagatala ange gi Rebekah, dono bodu. 9 Gai Abimelek ga aalu Isaac gi humai, ga hai ange, “De hine naa go doo bodu donu, gai gu aha gu hai mai ai laa goe bolo ia se daina hahine niiou?”

Isaac ne hai ange, “Go hiidinga au ne maanadu bolo au e daia naa ga magau i ono hiidinga.”

10 Gai Abimelek ga hai ange, “Se hegau bee hee aau gu hai mai naa gi gimaadeu? Ni momo ange donu huu dahi dangada gu dagodo haisala ma doo bodu, gai koe ga hagahaisala ai gimaadeu.”

11 Gai Abimelek ga tala ange gi dangada alodahi, ga hai ange, “Be goai naa huu e poo ange gi taane nei ma dono bodu, gai ia e daa donu gi magau.”

12 Gai Isaac ne doo hanu veelenga i de henua laa, gai hua ne hagihagi i de ngadau laa se lau hanonga ne lagolago ange ai i ana hua ne doo, go hiidinga Tagi Maolunga ne hagamanuuia ia. 13 Gai Isaac gu kona mmao dono lava, gai e hagadagadaga ange donu de lagolago ana mee. 14 Gai ana ssiibi ma ana manu ange laa, aama ono dangada hai hegau gu soa mmao, gai de gau Philistia gu magiaa ange gi de ia. 15 Gai denga vai geli alodahi a de gau hai hegau o dono damana ne geli laa, i de masavaa o dono damana go Abraham, gu lava i de hhao a de gau Philistia i denga gelegele.

16 Gai Abimelek ne hai ange gi Isaac, “Koe gi hano gee mai i omaadeu daha, i hiidinga koe gu kii ange de mmahi i gimaadeu.”

17 Gai Isaac ne hano gee mai i kilaa ga hano ga hagaduu age dono hale malo i de geelonga o Gerar ga noho ai. 18 Gai Isaac ga ahe ange ga geli age denga vai geli ne geli laa i de masavaa o dono damana go Abraham, gai gu lava i de hhao a de gau Philistia i denga gelegele, i dua de magau o Abraham. Gai ia ga ahe ange ga hagaingoo ange denga vai geli laa i denga ingoo a dono damana ne gaavange gi denga vai laa.

19 Gai de masavaa huu a de gau hai hegau o Isaac ne geli ai dahi mommee i kilaa, gai gilaadeu gu gidee dahi mommee e ssali age vai i lalo de henua. 20 Gai de gau hagaloosi manu i Gerar ga hagadaumee ange gi de gau hagaloosi manu o Isaac, ga hai ange, “De vai nei niimaadeu!” Gai Isaac ga hagaingoo ange de vai laa go Esek,* go hiidinga gilaadeu ne hagadaumee ange gi de ia i de vai laa. 21 Gai ono dangada hai hegau ga geli ange hogi dahi vai geli, gai denga daane o de mommee laa ga hagadaumee ange hogi gi gilaadeu i de vai laa, gai ia ga hagaingoo ange de vai laa go Sitnah.† 22 Gai ia ne ngalue ange gi dahi mommee gee ga geli ai dahi vai geli, gai gilaadeu teai donu ne hagadaumee ange gi de ia i de vai laa. Gai ia ga hagaingoo ange de vai laa go Rehoboth,‡ go hiidinga ia e hagadaba, “Anailaa nei gai Tagi Maolunga gu hai gi lahalaha demaadeu mommee, gai gimaadeu e hagadili naa ga soa i de henua nei.”

23 Gai ia ga hano gee i kilaa ga hano gi Beersheba. 24 Gai Tagi Maolunga ne hakide ange gi de ia i de boo laa, ga hai ange, “Go au donu de Maadua o doo damana go Abraham. Aude madagu, go hiidinga au madali goe; au e hagamanuuia naa goe ga hai gi soa doo aamuli, i hiidinga o dogu dangada hai hegau go Abraham.”

25 Gai Isaac ga bae dahi mommee o ssigidaumaha i kilaa, ma de dalodalo ange gi Tagi Maolunga. Gai ia ga hagaduu dono hale malo i kilaa, gai ono dangada hai hegau ne geli dahi vai i kilaa.

De hagatoo donu hagaheloongoi madali Abimelek

26 Gai Abimelek ne humai gi daho Isaac i Gerar, madali dono dangada bale go Ahuzzath, ma Phicol, tagi o ono daane hebagi. 27 Gai Isaac ga ssili ange gi gilaadeu, “Gu aha gu loomai ai naa goodou gi ogu daha, gai goodou ne kino i de au, ma de hai au gi hano gee mai i oodou daha?”

28 Gai gilaadeu ga hai ange, “Gimaadeu gu gidee bolo Tagi Maolunga e noho madali goe; deelaa ai, gimaadeu ne hagataba, ‘E danuaa taadeu hai dahi hagatoo donu hagaheloongoi i odaadeu magavaa.’ Gidaadeu ga hagaheloongoi madali goe, 29 gi dee haia mai ai e goe de baubau gi gimaadeu, bei demaadeu hai tee poo adu ai naa gi de goe, aabe ne hai adu de baubau gi de goe, gai ne abodonu adu gi de goe, ma de dugu goe gi hano i de noho baba. Iainei gai Tagi Maolunga gu hagamanuuia goe.”

30 Gai Isaac ga hai ange dahi daonga gi gilaadeu, gai gilaadeu ga gaimee ai ma de unu. 31 Gai taiao age huu gai gilaadeu ga hagatoo donu i olaadeu magavaa. Dua mee laa gai Isaac ga hai gilaadeu gi hulo, gai denga daane laa ne hulo gee mai i ono daha i de nnoho paba.

32 De laangi laa gai de gau hai hegau o Isaac ne loomai ga tala ange gi de ia, dagodo o de vai geli alaadeu gu geli laa, ga hai ange, “Gimaadeu gu gidee hanu vai.” 33 Gai ia ga hagaingoo ange de vai laa go Shibah,§ gai de aduhale laa gu hagaingoo ange go Beersheba* ga dae mai ai gi anailaa nei.

Luu bodu o Esau

34 Gai ga madahaa huu ngadau o Esau, gai ia ga hai bodu ange gi Judith, tamaa hine a Beeri taane Heth, aama Basemath, tamaa hine a Elon taane Heth. 35 Gai luu haahine laa ne hagadaemaha lodo o Isaac ma Rebekah.

27

De kave a Jacob de manuuia

1 Gai ga madumadua huu Isaac gai ia gu dai dee gide, gai ia ga hagahi dana dama madua go Esau, ga hai ange, “Dagu dama.”

Gai ia ga hai ange gi de ia, “Deenei au.”

2 Isaac ga hai ange, “Au gu se daane madumadua iainei, gai au e dee iloo be dee hee dogu laangi e magau ai. 3 Deenei ai, gaavee oo goloa dili manu — go de mee e hhao ai dau dao ma dau mee hholu, ma gi hannoo gi lodo henua dilia mai ai dahi manu e gai au. 4 Gai koe ga hai mai ai de haigai mmammami aagu e lodo laa e gai, gai au ga hagamanuuia ai goe i mua dogu magau.”

5 Gai Rebekah ne langona de tala ange o Isaac muna nei gi dana dama daane go Esau, gai de masavaa huu o Esau ne hano ai gi lodo henua e tili mai ai de giidagi a dono damana, 6 gai Rebekah ga tala ange gi dana dama daane go Jacob, ga hai ange, “Au ne langona doo damana ne hai ange gi doo daina daane go Esau, 7 ‘Hannoo dilia mai dahi manu e haia ai dahi haigai mmammami e gai au, gai au ga hagamanuuia ai goe i mada luu mada o Tagi Maolunga, i mua dogu magau’. 8 Deenei ai, dagu dama, kana ange hagalaangona agu muna mage haia gi bei agu muna e tala adu gi de goe. 9 Hannoo gi de buibui o de hagabuulingaa ssiibi ma guudi gaamai ai e lua guudi gauligi pedi, gai au ga hai ai de haigai mmammami a doo damana e lodo e gai. 10 Gai koe ga hano ga kave gi doo damana gi gaina, gai ia ga hagamanuuia ai goe i mua dono magau.”

11 Gai Jacob ga hai ange gi dono dinana go Rebekah, “Dogu daina daane go Esau e huluhulua dono angaanga, gai au e malali dogu angaanga; 12 gai noo dogu damana e haahaa mai dogu angaanga, gai ia e iloo naa bolo au gu daahanga ia, gai ia ga hagamalaia ai naa au, e dee hagamanuuia.”

13 Aagai dono dinana ga hai ange gi de ia, “Dagu dama, go au e gaavee doo malaia, gai koe hagallongo mai donu huu gi agu muna mage hannoo gaamai luu manu laa gi too mai gi ogu daha.”

14 Gai ia ga hano ga gaamai luu manu laa ga gaavange gi dono dinana, gai dono dinana ga hai ai de haigai mmammami a dono damana e lodo laa e gai. 15 Gai Rebekah ga kave malo danuaa hugadoo o dana dama madua go Esau i ono daha i de hale, gai ia ga hakahu ange ai dana dama gauligi go Jacob. 16 Gai ia ga hai gili o luu guudi gauligi laa ga haoli ai luoono lima ma de mommee malali i dono ua. 17 Gai Rebekah ga gaavange de haigai mmammami laa ma pelaoaa aana gu hai gi dana dama go Jacob gi gaavee.

18 Gai ia ga hano ga hai ange gi dono damana, “Dogu damana.”

Isaac ne hai ange, “Deenei au. Dagu dama, go koe goai?”

19 Gai Jacob ga hai ange gi dono damana, “Go au go Esau, dau dama madua; au gu hagassula au muna mai gi de au. Hidi age gaina agu giidagi gu gaamai nei, gai koe ga hagamanuuia ai au.”

20 Gai Isaac ga hai ange gi dana dama, “Dagu dama, dee hee de hai ne moolau ai naa doo hagalau?”

Gai ia ga hai ange, “Go hiidinga Tagi Maolunga, doo Maadua ne hai ga moolau de ssula agu hegau.”

21 Gai Isaac ga hai ange gi Jacob, “Dagu dama, humai gi baa mai goe e haahaa adu au goe, e tilo ai be ni muna abodonu go koe go dagu dama daane go Esau aabe deai.”

22 Gai Jacob ga hano ga hagabaa ange gi dono damana go Isaac, gai ia ga haahaa ange ia. Gai ia ga hai ange, “Doo leo go de leo o Jacob, gai luoo lima go luu lima o Esau.” 23 Gai Isaac tee madea bolo go Jacob deelaa, go hiidinga luoono lima e huluhulua, bei luu lima o Esau dono daina daane, gai ia ga hagamanuuia Jacob. 24 Gai ia ga ssili ange, “Ni muna abodonu go koe go dagu dama go Esau?”

Jacob ne hai ange, “Go au donu deenei.”

25 Gai Isaac ga hai ange, “Gaamai hanu au giidagi e gai au, gai au ga hagamanuuia ai goe.”

Gai Jacob ne gaamai giidagi laa gi dono damana gi gaina; ia ne gaamai hogi hanu uvaini e unu ia. 26 Gai dono damana go Isaac ga hai ange gi Jacob, “Dagu dama, humai gi baa mai goe oso ina au.”

27 Gai Jacob ne hano ga hagabaa ange ga oso dono damana, gai ga dungua huu e Isaac de nnamu o ono malo, gai ia ga hagamanuuia ia, ga hagadaba,

“De nnamu o dagu dama daane

e bei de nnamu i lo te duu malaelae

a Tagi Maolunga gu hagamanuuia.

28 De Maadua gi gaavadu gi de goe de mee suungia mai i de langi,

ma mee moomuna o de gelegele

ma grain ma uvaini lagolago.

29 Gai gi soa huaahenua e hai hegau adu gi de goe,

gai denga huaahenua gi ino adu gi de goe.

Gai go koe gi dagina oo daina,

gai dama a doo dinana gi ino adu gi de goe.

Dangada e hagamalaia ina goe gi maalaia naa,

gai gilaadeu e hagamanuuia ina goe e manuuia naa.” * *

30 Gai ga lava huu i de hagamanuuia a Isaac Jacob, gai ia ga sao ga hano gee mai i daho dono damana go Isaac, gai dono daina go Esau gu dae mai ma dana manu ne mau, 31 gai ia ga hagadabena hogi dahi haigai mmammami e gai dono damana, gai ia ga hai ange gi de ia, “Dogu damana, hidi age gaina giidagi a dau dama gu gaamai nei, gai koe ga hagamanuuia ai au.”

32 Gai dono damana go Isaac ga ssili ange gi de ia, “Go koe goai?”

Gai ia ga hai ange, “Go au go Esau, dau dama madua.”

33 Gai Isaac gu bolebole mmao, gai ia ga ssili ange, “Gai goai ne gaamai laa hanu gai ga gai au i mua doo humai? Gai au ga hagamanuuia ai ia, gai ia e manuuia naa donu!”

34 Gai ga langona huu e Esau muna a dono damana, gai ia ga oo ga dangi. Gai ia ga hai ange gi dono damana, “Dogu damana, hagamanuuia ina hogi au!”

35 Gai Isaac ga hai ange, “Doo daina daane ne humai ga daahanga mai au, ga kave ai doo manuuia.”

36 Gai Esau ga hai ange, “E dee deelaa hiidinga oona ne hagaingoo ange ai laa go Jacob? Deenei de lua hanonga aana ne daahanga ai au: ia ne kave dogu boolonga, gai iainei ia gu kave hogi dogu manuuia.” Gai Esau ga hai ange, “Gai e deai laa donu se manuuia aau ne hagadoe mai gi de au?” *

37 Gai Isaac ne basa ange ga hai ange gi Esau, “Au gu hai ia go doo dagi, gai ono daina alodahi e hai hegau ange naa gi de ia; gai au gu gaavange gi de ia denga grain, ma uvaini e gaimee ai ia. Gai se aha naa donu aagu e maua i de hai adu maau, e dagu dama?”

38 Gai Esau ga hai ange gi dono damana, “Dogu damana, e deai ange laa donu se manuuia e doe i oo daha e hagamanuuia ai hogi au?” Gai Esau ga oo ga dangi.*

39 Gai dono damana go Isaac ga basa ange, ga hai ange gi de ia,

“Tilo, doo mommee noho ai e mmao gee

i de gelegele e hhua danuaa ai denga manu ssomo,

ma mai i de mommee e hano iho ai de mee suungia o de langi.

40 Koe e mouli naa i dau gadilaasa,

gai koe e hai hegau ange naa gi doo daina daane.

Aagai de masavaa naa huu oou e huli ange ai gi de ia,

gai koe e hadihadi naa dana laagau gu hagauda adu gi honga doo eu.” * *

De savini o Jacob gi daho Laban

41 Gai Esau ne golo age dono lili i Jacob, i hiidinga de hagamanuuia a delaau damana ia. Gai Esau ne hagadaba i ono lodo, “Ga odi ange naa donu huu laangi e hinangalosaa ai i dogu damana, gai au ga daa gi magau dogu daina go Jacob.”

42 Gai ga langona huu e Rebekah muna a dana dama madua go Esau, gai ia ga aalu gi humai dana dama gauligi go Jacob, ga hai ange gi de ia, “Tilo, doo daina go Esau e hagaaneane ono lodo, i dana hai de hagatau e daa ai goe gi magau. 43 Deenei ai, dagu dama, koe gi daudali i agu muna: hidi age savini hannoo gi daho dogu daina daane go Laban i Haran. 44 Gai koe noho i ono daha i dahi masavaa, ga dae ai gi de helui de lili o doo daina. 45 Gai de masavaa naa huu e helui ai de lili o doo daina, ma de ngalo au mee ne hai ange gi de ia, gai au ga aalu adu goe gi ahe mai i kilaa. Gai gu aha gu hinangalosaa ai au, i gooluu ngaadahi i dahi laangi daudahi?”

46 Gai Rebekah ga hai ange gi Isaac, “Au gu goso mmao i de mouli nei i hiidinga o denga damaa hine a de gau Heth, gai noo Jacob e kave hogi dahi bodu mai i denga damaa hine a de gau Heth i de henua nei, gai e deai donu haigamaiana dogu mouli.”

28

1 Gai Isaac ne hagahi Jacob ga hagamanuuia ia ga tala ange ana mee e hai: “Koe e dee kave donu dahi damaa hine Canaan e hai ai doo bodu. 2 Gai koe hannoo gi Mesopotamia, gi de hale o Bethuel, tamana o doo dinana, ga kave ai dahi bodu moou mai i denga damaa hine a Laban, taina daane o doo dinana. 3 Gai de Maadua Mmahi Mmao laa e hagamanuuia naa goe, ma de hai goe gi hagadili gi soa, gai koe ga hai ai hanu hagabuulingaa dangada soa. 4 Gai ia e gaavadu naa gi de goe ma doo aamuli de manuuia ne gaavange laa gi Abraham, gai koe e henua naa i de henua oou e noho gaainga ai naa iainei, go de henua a de Maadua gu gaavange gi Abraham.” * 5 Gai Isaac ga hai Jacob gi hano gi Mesopotamia i daho Laban, tama daane a Bethuel, taane Syria, gai go taina daane o Rebekah, tinana o Jacob ma Esau.

Esau gu hai bodu ange hogi

6 Gai Esau ne gidee bolo Isaac gu hagamanuuia Jacob, ma de hai ia gi hano gi Mesopotamia gi haia ai dahi bodu moona i kilaa, gai de masavaa aana ne hagamanuuia ai Jacob, gai ia ne tala ange gi de ia, ga hai ange, “Koe e dee hai bodu ange gi dahi hahine Canaan.” 7 Gai Jacob ne hagallongo ange gi muna a dono damana ma dono dinana ga hano gi Mesopotamia. 8 Gai ga gidee huu e Esau bolo dono damana go Isaac, e dee malangilangi i denga damaa hine o Canaan, 9 gai ia ga hano gi daho Ishmael, tama daane a Abraham, ga hai bodu ange Mahalath, tamaa hine a Ishmael, go taina hahine o Nebaioth.

De midi a Jacob i Bethel

10 Gai Jacob ga hano gee mai i Beersheba ga hano gi Haran. 11 De masavaa oona ne dae ai gi dahi mommee, gai ia ne noho i kilaa i de boo laa i hiidinga gu ahiahi de mee. Gai ia ne hili dahi hadu i de mommee laa ga ulunga ange aagena, gai ia ga dagodo ga seni i kilaa. 12 Gai ia gu hai dahi midi, gai tilo, dahi gaagenga e duu i honga de henua, gai dono ulu e dae gi de langi. Gai tilo, denga dangada de langi o de Maadua e kage age aama de iho ai.* 13 Gai Tagi Maolunga e duu i de ulu, gai ia ga hai ange, “Go au go Tagi Maolunga, de Maadua o doo dubuna go Abraham, ma de Maadua o Isaac. Au e gaavadu naa gi de goe ma doo aamuli de gelegele oou e dagodo naa i ono elunga.* 14 Gai oo hagadiilinga e soa naa bei de lagolago o denga gelegele i honga de henua, gai koe e hhao naa ga honu de henua mai i dai ga hano ai gi dua, ma mai i ngaiho ga hano ai gi ngaage. Gai hagadiilinga alodahi o henua i lalo e manuuia naa i oodou hiidinga ma doo hagadiilinga.* 15 Gai au e noho naa madali goe ma de tilo adu goe i mommee alodahi oou e hano aagena, gai au e hagaahe mai naa donu goe gi de henua nei, gai au e dee tili naa donu goe ga dae ai gi dagu hagassula mee aagu gu hagatoo donu adu gi de goe.”

16 Gai ga alahage huu Jacob gai ia ga hagadaba, “Ni muna abodonu Tagi Maolunga e noho donu i de mommee nei, gai au tee iloo donu!” 17 Gai ia gu madagu ga hagadaba, “Ga dae laa de hagamaatagu de mommee nei! De mommee nei go de hale donu o de Maadua; gai deenei donu de haitoga o de langi.”

18 Gai Jacob ga oho age i taiao ga kave de hadu oona ne ulunga ange laa aagena ga hagaduu age e hai ai tuludulu hagamaanadu, gai ia ga llingi ange hanu lolo gi honga de hadu laa. 19 Gai ia ga hagaingoo ange de mommee laa go Bethel;* i mua gai de ingoo o de aduhale laa go Luz.

20 Gai Jacob ne hai dahi hagatoo donu, ga hagadaba, “Noo de Maadua e noho madali au, ma de tilo mai au i dogu sailago, ga gaamai agu mee gai ma ogu malo, 21 gai au e mouli naa ga ahe mai gi de hale o dogu damana, gai au e hai Iahweh go dogu Maadua. 22 Gai de hadu aagu gu hagaduu age nei gi se duludulu hagamaanadu, e hai naa go de hale o de Maadua, gai au e gaavadu naa gi de goe dahi diba i diba e madaangahulu, o mee alodahi aau e gaamai gi de au.”

29

De dae o Jacob gi Mesopotamia

1 Gai Jacob ne seesee ga hano gu dae gi de henua o denga huaadangada i baasi dua. 2 Gai ia gu gidee dahi vai geli i lo te duu malaelae, gai e dolu hagabuulingaa ssiibi e nnoho i gaogao de vai laa, i hiidinga go de vai geli laa e hagaunu ai denga ssiibi. Gai dahi hadu laumalie e pono de ngudu o de vai geli laa. 3 Go kilaa e hagabaa mai aagena denga hagabuulingaa manu alodahi, gai de gau hagaloosi ssiibi ga hagadige gee de hadu e pono ai laa de vai geli, gai ga hagaunu denga ssiibi. Muli mai gai gilaadeu e hagaahe ange de hadu laa ga pono ai de vai.

4 Gai Jacob ne ssili ange gi de gau hagaloosi ssiibi laa, “Denga daina, go hee oodou ne loomai ai naa?”

Gilaadeu ga hai ange, “Gimaadeu ne loomai i Haran.”

5 Ia ne ssili ange gi gilaadeu, “Goodou e iloo laa Laban, de mogobuna o Nahor?”

Gilaadeu ne hai ange, “Uaa, gimaadeu e iloo ia.”

6 Gai ia ne ssili ange gi gilaadeu, “Ia e mahi naa huu?”

Gilaadeu ne hai ange, “Uaa, ia e mmahi. Gai deenei dana damaa hine go Rachel e humai nei madali denga ssiibi.”

7 Gai Jacob ga hai ange, “Tilo, tigi dai danu loo de laa; tigi dae hogi de masavaa e hagabaa mai ai denga hagabuulingaa ssiibi. Hagaunumia denga ssiibi ga hagaahe gi de mommee iai helii.”

8 Gilaadeu ne hai ange, “Gimaadeu e dee maua donu, ga dae ai gi de odi mai o denga hagabuulingaa ssiibi alodahi, gai dua naa huu de hagadige gee o de hadu i ma te vai geli. Gai gimaadeu gu maua i de hagaunu denga ssiibi.”

9 Gai de masavaa oona e basa ange ai gi gilaadeu, gai Rachel gu humai madali denga ssiibi a dono damana, go hiidinga ia se hine hagaloosi manu. 10 Gai ga gidee huu e Jacob Rachel, tamaa hine a Laban, taina daane o dono dinana, ma de hagabuulingaa ssiibi a Laban, gai Jacob ga hano ga hagadige gee de hadu i ma te vai geli, ga hagaunu ange denga ssiibi a Laban, taina daane o dono dinana. 11 Muli mai gai Jacob ne oso Rachel, gai ia ne oo ga dangi. 12 Gai ia ga tala ange gi Rachel bolo ia se dangada niio dono damana, gai ia go tama daane a Rebekah. Gai Rachel ga savini ga hano ga tala ange gi dono damana.

13 Gai ga langona huu e Laban longo o Jacob, tama daane a dono daina hahine, gai ia ga savini ga hano ga hedae ange gi de ia, gai ia ga buuludi ange ia ga oso ia, gai ia ga kave ia gi dono hale. Gai Jacob ga tala ange gi Laban mee nei alodahi. 14 Gai Laban ga hai ange gi de ia, “Ni muna abodonu, koe se dangada donu niiogu.” Gai ia ne noho i ono daha i e dahi malama.

De hai bodu o Jacob ma Leah aama Rachel

15 Gai Laban ne hai ange gi Jacob, “E dee heohi donu doo ngadi hai hegau mai gi de au, e dee galemu donu gidaau se hai dangada. Daalaa mai be dee hee dagu hai e hagao adu ai goe?”

16 Gai Laban e dogolua ana damaa hine; de ingoo o tamaa hine madua go Leah, gai de ingoo o tamaa gauligi go Rachel. 17 Gai luu mada o Leah e baageaa, aagai Rachel e somo danuaa dono angaanga, ma de mahamaha. 18 Gai Jacob ne aloha i Rachel, gai ia ga hai ange, “Au e hai hegau adu gi de goe i e hidu ngadau, gai koe ga gaamai dau damaa hine gauligi go Rachel, e hai ai dogu bodu.”

19 Gai Laban ga hai ange, “E danuaa ange dagu gaavadu ia gi de goe, i dagu gaavange ia gi dahi daane gee. Noho i ogu daha i kinei.” 20 Gai Jacob ne hai hegau i e hidu ngadau e kave ai Rachel, gai e dagodo be ni laangi sogoisi donu huu, i hiidinga dono aloha i Rachel.

21 Gai Jacob ne hai ange gi Laban, “Gaamai dogu bodu, go hiidinga gu odi ange denga ngadau e hidu, gai au ga hano e hagahebaa ma ia.”

22 Gai Laban ne hagabuni dangada alodahi i de mommee laa, ga hai dahi daonga. 23 Aagai de masavaa huu ne ahiahi ai, gai ia ga kave dana damaa hine go Leah ga gaavange gi Jacob, gai Jacob ga hagahebaa ma ia. 24 Gai a Laban ne gaavange dono hahine hai hegau go Zilpah gi dana damaa hine go Leah, e hai ai dono hahine hegau.

25 Gai taiao age huu, gai Jacob gu gidee bolo de hine laa go Leah. Gai Jacob ne hai ange gi Laban, “Se hegau bee hee aau gu hai mai nei gi de au? E aha, e dee go hiidinga o Rachel oogu ne hai hegau adu ai laa gi de goe? Gai gu aha goe gu daahanga ai nei au?”

26 Gai Laban ga hai ange, “E dee heohi ange gi demaadeu dahulinga, i de hagahai bodu tamaa gauligi i mua o tamaa madua. 27 Daalia gi lava ai taonga o de hagahai bodu i de uvigi nei; gai gimaadeu ga gaavadu hogi gi de goe tamaa hine gauligi, gai koe ga hai hegau mai ange ai gi de au i e hidu ngadau.”

28 Gai Jacob ne tali gi odi de uvigi laa. Gai Laban ga gaavange hogi dana damaa hine go Rachel gi de ia. 29 Gai Laban ne gaavange dono hahine hai hegau go Bilhah gi dana damaa hine go Rachel, e hai ai dono hahine hai hegau. 30 Gai Jacob ne hagahebaa hogi ma Rachel, gai e kii Rachel dono aloha ai i Leah. Gai ia ne hai hegau ange gi a Laban i e hidu ange ngadau.

Denga dama a Jacob

31 Gai ga gidee huu e Tagi Maolunga bolo Jacob e dee aloha i Leah, gai ia ga hhuge de mommee o denga dama o Leah, aagai Rachel e deai donu ana dama. 32 Gai Leah gu hai dama ga haanau dahi dama daane, gai ia ga hagaingoo ange ia go Reuben,* gai ia ne hagadaba, “Tagi Maolunga gu gidee dogu duasala, dua iainei gai dogu bodu e aloha donu i de au.”

33 Ia ne hai dama ange hogi ga haanau dahi dama daane, gai ia ga hagadaba, “Go hiidinga Tagi Maolunga gu langona bolo dogu bodu e dee aloha i de au, gai ia gu gaamai ange gi de au tama nei.” Gai ia ga hagaingoo ange ia go Simeon.†

34 Gai ia ne hai dama ange hogi, ga haanau dahi dama daane, gai ia ga hagadaba, “Dua iainei gai dogu bodu e hagapigi mai naa donu gi de au, go hiidinga au gu haanau ange gi de ia e dolu dama daane.” Gai ia ga hagaingoo ange ia go Levi.‡

35 Gai ia ne hai dama ange hogi, ga haanau dahi dama daane, gai ia ga hagadaba, “De masavaa nei gai au e tuhi Tagi Maolunga.” Gai ia ga hagaingoo ange ia go Judah.§ Gai ia tee haanau ange.

30

1 De masavaa huu a Rachel ne gidee ai, bolo tigi ai ana dama ange gi Jacob, gai ia gu lodo gaiaa ange gi dono daina hahine. Gai ia ga hai ange gi Jacob, “Haia gi hanu agu dama, kana magau naa huu au!”

2 Gai Jacob gu kona mmao dono lili i Rachel, ga hai ange gi de ia, “Go au go de Maadua, de ia tigi dugua adu naa gi hanu au dama?”

3 Gai Rachel ga hai ange, “Deenei dogu haahine hai hegau go Bilhah; hannoo hagahebaa ma ia, gai ia ga haanau ai hanu dama maagu, gi hanu ai agu dama mai i ono daha.”

4 Gai Rachel ga gaavange dono hahine hai hegau go Bilhah gi Jacob e hai ai dono bodu, gai Jacob ga hano ga hagahebaa ma ia. 5 Gai Bilhah gu hai dama ga haanau ange gi Jacob dahi dama daane. 6 Gai Rachel ga hagadaba, “De Maadua gu hagamodu bolo au e heohi, gai gu langona hogi e ia dagu dangidangi ma gu gaamai dahi dama daane maagu.” Gai ia ne hagaingoo ange ia go Dan.*

7 Gai de hine hai hegau o Rachel go Bilhah gu hai dama ange hogi, gai ia ga haanau togolua dama daane ange gi Jacob. 8 Gai Rachel ga hagadaba, “Au ne daudau hagammahi ange gi dogu daina hahine, gai au gu kii.” Gai ia ne hagaingoo ange ia go Naphtali.†

9 Aagai ga gidee huu e Leah bolo ia gu dee maua gi hanu ange ana dama, gai ia ga kave dono hahine hai hegau go Zilpah ga gaavange gi Jacob, e hai ai dono bodu. 10 Gai de hine hai hegau o Leah go Zilpah ne haanau ange gi Jacob dahi dama daane. 11 Gai Leah ne hagadaba, “Au gu manuuia!” Gai ia ne hagaingoo ange ia go Gad.‡

12 Gai de hine hai hegau o Leah go Zilpah ne haanau ange hogi gi Jacob dahi dama daane, 13 gai Leah ga hagadaba, “Au gu malangilangi mmao! Denga haahine e hagahi mai naa de malangilangi gi de au.” Gai ia ne hagaingoo ange tama daane laa go Asher.§

14 De masavaa e hagihagi ai denga grain, gai Reuben ne hano ga gidee hanu mandrake* i lodo henua, gai ia ga gaamai ga gaavange gi dono dinana go Leah. Gai Rachel ne hai ange gi a Leah, “Au e dangidangi adu, gaamai hanu mandrake a dau dama maagu.”

15 Aagai Leah ne hai ange gi de ia, “Tigi lava naa donu au mee e kave mai i ogu daha? Koe gu kave gee dogu bodu, gai koe ga kave naa hogi denga mandrake a dagu dama?”

Gai Rachel ga hai ange, “Gaamai hanu mandrake a dau dama maagu, gai Jacob ga hanadu gi oo daha aaboo nei.”

16 Gai de masavaa huu o Jacob ne ahe mai ai i de veelenga i de ahiahi, gai a Leah ga hano ga hedae ange gi de ia, ga hai ange, “Koe e humai gi ogu daha aaboo nei, go hiidinga au gu hagao goe i denga mandrake a dagu dama.” Gai Jacob ne hano ga hagahebaa ma ia i de boo laa.

17 Gai de Maadua ne hagallongo tangidangi a Leah, gai ia gu hai dama ange hogi, ga haanau ange gi Jacob togolima dama daane. 18 Gai Leah ga hagadaba, “De Maadua gu hagao mai au, i hiidinga au ne gaavange dogu hahine hai hegau gi dogu bodu.” Gai ia ga hagaingoo ange tama daane laa go Issachar.†

19 Gai Leah gu hai dama ange hogi ga haanau togoono dama daane ange gi Jacob. 20 Gai Leah ga hagadaba, “De Maadua gu gaamai dahi mee ngadi gaavange danuaa gi de au. Iainei gai dogu bodu e hagadubu naa donu au, go hiidinga au gu haanau ange gi de ia e dogoono dama daane.” Gai ia ga hagahi ange de ingoo o tama daane laa go Zebulun.‡

21 Muli mai gai ia ne haanau hogi dahi damaa hine, gai ia ga hagaingoo ange ia go Dinah.

22 Gai de Maadua gu manadua e ia dagodo o Rachel, gai ia ga hagallongo dana dangidangi, ga hhuge de mommee o denga dama. 23 Gai ia gu hai dama ga haanau dahi dama daane, ga hagadaba, “De Maadua gu kave gee dogu hagadogaa.” 24 Gai ia ga hagaingoo ange ia go Joseph,§ ia ne hagadaba, “Tagi Maolunga gi gaamai ange dahi dama daane maagu!”

De hagadaga ange de lagolago ssiibi a Jacob

25 Dua huu de haanau a Rachel Joseph, gai Jacob ne hai ange gi Laban, “Dugua mai au gi ahe gi dogu mommee ma dogu henua donu. 26 Gai gaamai hogi luoogu bodu oogu ne hai hegau adu ai gi de goe, aama agu dama e hulo gimaadeu. Koe e iloo dagodo o dagu hai hegau adu ai gi de goe.”

27 Aagai Laban ne hai ange gi de ia, “Noo koe e malangilangi i de au, gai koe noho. Gai gu hagaago mai gi de au bolo Tagi Maolunga gu hagamanuuia donu au i oo hiidinga.” 28 Ia ne hai ange hogi, “Daalaa mai doo hagaoanga, gai au ga hagao adu.”

29 Jacob ne hai ange gi de ia, “Koe gu iloo donu dogu hai ne hai hegau adu ai gi de goe ma dagu tilo danuaa ange au manu haangai. 30 I mua dogu dae mai gi oo daha, gai e sogoisi donu huu au mee, gai iainei gu lagolago mmao au mee, gai Tagi Maolunga gu hagamanuuia goe i mee alodahi. Aagai iainei e dee heohi hogi dogu hai hegau ange e hagadanuaa dogu huaabodu donu?”

31 Laban ne ssili ange, “Se aha aagu e gaavadu gi de goe?”

Jacob ne hai ange, “E deai ange donu au mee e gaamai gi de au. Deenei donu huu dau mee e hai, gai au e duudagi naa donu huu de haangai ma de hagaloosi dau hagabuulingaa manu: 32 ailaa nei gai koe dugua mai au gi vaaea gee ssiibi daubulebule alodahi, ma ssiibi dongidongi alodahi, ma denga ssiibi uliuli alodahi aama guudi dongidongi ma de daubulebule mai i au manu alodahi, e kave maagu. Aanei mee e hai ai dogu hagaoanga. 33 Gai gi iloo ai e goe bolo au e hai hegau i de muna abodonu i laangi e loomai nei, gai de masavaa naa huu oou e humai ai e tilo dogu hagaoanga, gai noo e hanu manu e dee daubulebule aabe e dee dongidongi i magavaa o denga guudi, aabe ni ssiibi e dee uliuli, gai koe gu iloo bolo ni manu niiagu ne gaiaa.”

34 Laban ne hai ange, “E danuaa, haia gi bei au muna.” 35 De laangi laa gai a Laban ne hano ga vvae gee denga guudi daane ma guudi haahine daubulebule ma de dongidongi, (go manu alodahi e hanu mommee e tea i olaadeu gili,) aama ssiibi uliuli alodahi, ga gaavange gi ana dama daane gi diiloo ange. 36 Gai ia ne hai gi dolu laangi e mmao ai olaau magavaa ma Jacob, gai Jacob ne duudagi de hagaloosi ange denga manu a Laban ange laa.

37 Gai Jacob ne duuduu hanu laagau hoou mai i de poplar, ma de almond, aama de plane, gai ia ga isiisi olaadeu gili, ga hai gi ssula mai hanu mommee tea i denga laagau laa. 38 Gai ia ne hhao denga laagau gu isiisi laa gi lodo mommee iai vai unu a denga manu. Gai de masavaa naa huu o manu laa e loomai ai e unu, gai gilaadeu e gidee denga laagau laa. Gai de masavaa naa huu olaadeu e loomai ai e unu, gai gilaadeu gu llodo e hagadau loange, 39 gai gilaadeu e hagadau loange i de mommee alaadeu e gidee ai laagau laa, gai alaadeu dama e hagadili gu sissisi, ma de daubulebule, aama de dongidongi. 40 Gai Jacob ne vvae gee dama a denga ssiibi, gai ne hai gi huuhuli ange denga ssiibi ange laa, gi denga manu sissisi ma manu uli i de hagabuulingaa ssiibi a Laban. Gai ia ne vvae gee ana manu, tee dugu donu ana manu madali manu a Laban. 41 Gai masavaa alodahi o denga manu daane e loange ai gi daho denga manu haahine mmahi laa, gai Jacob ne dugu ange denga laagau gu isiisi laa, gi lo te mommee iai vai unu a denga manu, gai denga manu laa e hagadau loange i gaogao denga laagau gu isiisi laa. 42 Aagai noo denga manu e baageaa, gai ia tee dugu gilaadeu i de mommee iai laagau gu isiisi laa. Deelaa ai, denga manu baageaa gu nii a Laban, gai manu mmahi gu nii Jacob. 43 Gai Jacob gu hagadagadaga ange donu de lava; gu lagolago ana manu, ma ono haahine ma daane hai hegau, ma gamelo aama donkey.

31

De savini o Jacob ga hano gee mai i daho Laban

1 Gai Jacob gu langona bolo denga dama daane a Laban e hagataba, “Jacob gu kave mee alodahi a demaadeu damana; gai go goloa o demaadeu damana ne haia ia ga se dangada e lava.” 2 Gai Jacob gu gidee bolo Laban gu dee malangilangi i de ia, bei dono hai nogo malangilangi ai laa i de ia i mua.

3 Gai Tagi Maolunga ne hai ange gi Jacob, “Ahe gi de henua o doo damana ma daho oo dangada donu, gai au e noho donu madali goe.”

4 Gai Jacob ne aalu Rachel ma Leah gi loomai gi denga mommee malaelae, go de mommee iai de hagabuulingaa ssiibi, 5 gai ia ga hai ange gi gilaau, “Au gu gidee bolo dooluu damana gu dee malangilangi i de au bei taamada age, gai de Maadua o dogu damana e noho madali au. 6 Gooluu e iloo, bolo au ne hai hegau ange gi dooluu damana i ogu mahi alodahi, 7 gai dooluu damana ne vaivai dagodo, ga sui dogu hagaoanga i e madaangahulu hanonga, gai de Maadua tee dugu ange ia gi hagalagohia ina au. 8 Gai noo Laban ne hai mai, ‘Denga manu daubulebule go doo hagaoanga,’ gai denga ssiibi alodahi gu haanau mai denga manu daubulebule. Gai de masavaa aana ne hai mai ai, ‘Denga manu sissisi go doo hagao,’ gai denga manu alodahi gu haanau mai denga manu sissisi. 9 Gai de Maadua gu kave gee manu haangai a dooluu damana, ma gu gaamai gi de au.

10 Gai de masavaa o denga manu daane ne loange ai gi denga manu haahine, gai au ne gidee i de midi bolo denga guudi daane e loange laa gi daho denga guudi haahine e sissisi, ma de daubulebule aama de dongidongi. 11 Gai tangada de langi o de Maadua ne hai mai gi de au i de midi, ‘Jacob.’ Gai au ga hai ange, ‘Deenei au.’ 12 Gai ia ga hai mai, ‘Galo ange diiloo bolo denga guudi daane alodahi e loange laa gi denga manu haahine e sissisi, ma de daubulebule aama de dongidongi, go hiidinga au gu gidee mee alodahi a Laban gu hai adu gi de goe. 13 Go au donu de Maadua o Bethel, go de mommee aau ne llingi ange ai laa de lolo gi dahi duludulu hadu, ma de hai mai dahi hagatoo donu gi de au. Hidi age, ma gi hano gee mai i de henua nei, ga ahe gi de henua o oo dangada donu.’ ” *

14 Gai Rachel ma Leah ne pasa ange ga hai ange gi de ia, “Gu deai donu semaau diba aabe se boolonga i de huaabodu o demaau damana! 15 Ia gu hai donu gimaau be ni dangada henua gee i ono daha. Ia ne hagao gimaau gi daha, gai amaau sseene gu odi donu i dana hai. 16 Ni muna abodonu, de lava alodahi a de Maadua gu kave gee naa, i daho demaau damana gu niiomaadeu ma amaau dama. Gai koe haia mee alodahi a de Maadua gu tala adu koe gi haia.”

17 Gai Jacob ga hidi age ga hagauda ange ana dama ma luoono bodu gi honga denga gamelo. 18 Gai ia ne hai ana manu haangai alodahi gi hulo i ono mada i mua, aama ana mee alodahi ne mau i Mesopotamia, e hano ai gi daho dono damana go Isaac i de henua go Canaan.

19 De masavaa o Laban ne hano ai e duuduu huluhulu o ana ssiibi, gai Rachel ne gaiaa denga diinonga a de huaabodu o dono damana. 20 Gai Jacob ne doo gaiaa a Laban taane Syria, ia tee tala ange donu bolo ia ga savini e hano. 21 Gai ia ne kave ana mee alodahi ga savini ai ga hano, ia ne hano gi de baasi laa o Euphrates, gai ia ne seesee e hano gi de mommee iai duuduu o Gilead.

De doolohi a Laban Jacob

22 Gai dua huu e dolu laangi gai Laban gu langona bolo Jacob gu mmuni ma gu hano ai. 23 Gai Laban ne kave ono dangada ga doolohi ai Jacob i e hidu laangi, gai gilaadeu gu daea adu ia i de mommee iai duuduu o Gilead. 24 Gai de Maadua ne hakide ange gi Laban, taane Syria i de midi, i de boo laa, ga hai ange gi de ia, “Koe kana ange gi au muna e basa ange ai gi Jacob, e dee hilihili be e danuaa aabe e baubau.”

25 De masavaa a Laban ne daea adu ai Jacob, gai a Jacob gu hagaduu dono hale malo i de mommee iai mounga, gai Laban ma ono dangada ne hagatuu hogi olaadeu hale malo i de mommee laa. 26 Gai Laban ne hai ange gi Jacob, “Se hegau bee hee aau gu hai nei? Koe ne doo gaiaa au ga mmuni ga hano, ga kave agu damaa hine bei dagodo o dangada ne hagadee kii ina i de hebagi. 27 Gu aha gu mmuni ai laa goe e hano ai, ma de doo gaiaa au, gai tee tala mai gi de au, gai au ga hai ai taonga e malangilangi ai ma de daahili aama hagadangidangi i denga tambourine ma harp, i mua dagu dugu goe gi hano? 28 Gai koe tee dugu mai hogi gi maua e au i de oso ogu mogobuna ma luaagu damaa hine e hagaboo ai gimaadeu. Koe ne hai hegau be se dangada lodo senga. 29 Au e maua donu i de hagalagohia goe, aagai de Maadua o doo damana ne hai mai gi de au anaboo, ‘Koe gi kana ange gi au muna e basa ai gi Jacob, e dee hilihili be e danuaa aabe e baubau.’ 30 Koe ne hano gee i hiidinga koe gu buliaamoou i dangada i doo huaabodu, aagai gu aha goe gu gaiaa ai laa ogu diinonga?”

31 Gai Jacob ne basa ange ga hai ange gi Laban, “Au ne manavasaa, i dagu maanadu bolo koe e kave gee luaau damaa hine mai i ogu daha. 32 Aagai noo koe e gidee oo diinonga i daho dahi dangada, gai tangada laa e daa donu gi magau. Gai koe saalaa gi gidee i madamada o odaau dangada be e hanu au mee e gidee i ogu daha, gai koe ga kave.” Gai Jacob tee iloo donu bolo go Rachel ne gaiaadia denga diinonga laa.

33 Gai Laban ga ulu gi lo te hale malo o Jacob, ma de hale malo o Leah, ma de hale malo o luu haahine hai hegau, gai ia tee gidee ono diinonga. Gai ia ga sao mai i lo te hale malo o Leah ga hano ga ulu gi lo te hale o Rachel. 34 Gai Rachel gu lava i de kave denga diinonga laa, ma gu velo ange gi lo te mee e nnoho ange ai tangada gi honga de gamelo, ga noho ange aagena. Gai Laban ne ssala hogi i lo te hale malo laa, gai teai donu ana mee ne gidee.

35 Gai Rachel ga hai ange gi dono damana, “Dogu dangada aamua, koe gi dee lili i dogu dee maua i de duu age i oo mada i mua, go hiidinga au gu hai magi o denga haahine”. Gai Laban ne ssala hogi i kilaa, gai tee gidee e ia ono diinonga.

36 Gai Jacob gu lili mmao, gai ia ga hagadaumee ange gi Laban. Gai Jacob ne basa ange, ga hai ange gi Laban, “Se baubau aha aagu gu hai laa? Gai se haisala aha aagu gu hai adu gi de goe, gai koe ga doolohi mai ai nei au? 37 Koe ne humai ga huli saele ogu goloa alodahi; gai ne dahi laa oo goloa daudahi aau ne gidee i magavaa o ogu goloa? Gaamai be ni aha aau ne gidee, dugua i mada i mua o odaau daina, gai gilaadeu ga hagamodu ai odaau muna.

38 Gai gu madalua ogu ngadau ne noho ai i oo daha, gai au ssiibi ma guudi haahine tee maakau donu alaadeu dama, gai au tee gai hogi dahi ssiibi daane daudahi i au manu. 39 Gai au tee gaamai donu gi de goe denga manu ne daia ga maakau i denga manu lodo henua; gai ne dau mai donu huu mee nei gi de au. Gai koe ne hai au gi suuia adu mee ne gaiaadia i de laangi be go de boo. 40 Gai ogu dagodo: au ne duasala i dogu diingia i de laangi, gai ne magalili i de boo, gai au tee seni i de boo. 41 Au ne noho madali goe i doo hale i e madalua ngadau. Au ne hai hegau adu gi de goe i e madaangahulu ma haa ngadau, i hiidinga o luaau damaa hine, gai ne tilo ange au manu i e ono ngadau, gai koe ne sui dogu hagaoanga i e madaangahulu hanonga.

42 Gai noo de Maadua o dogu damana tee noho madali au, go de Maadua o Abraham, go de ia o Isaac e madagu ai laa, gai koe ne hai donu huu au gi ngadi hano. Aagai de Maadua gu gidee dogu hai ngadaa ma dogu hai hegau hagaduasala, gai ia gu hagasee goe anaboo.”

De hagatoo donu a Jacob ma Laban

43 Gai Laban ne hai ange gi Jacob, “Luu damaa hine nei niiagu, denga dama nei niiagu, gai denga hagabuulingaa manu nei niiagu. Mee alodahi aau e gidee nei niiagu. Gai ni aha naa aagu e maua i de hai ange gi luaagu damaa hine, aabe go denga dama alaau gu haanau nei? 44 Deenei ai, humai, gidaau ga hai dahi hagatoo donu hagaheloongoi i odaau magavaa.”

45 Gai Jacob ga kave dahi hadu ga hagaduu age e hai ai dahi duludulu hagamaanadu. 46 Gai Jacob ga hai ange gi ono dangada, “Goodou hagabudulia mai hanu hadu.” Gai gilaadeu ga hagabudu mai hanu hadu ga hai ai dahi hagabuudungaa hadu, gai gilaadeu ga nnoho ga gaimee, i gaogao de hagabuudungaa hadu laa. 47 Gai Laban ne hagaingoo ange de hagabuudungaa hadu laa go Jegar Sahadutha,* gai Jacob ne hagaingoo ange de hagabuudungaa hadu laa go Galeed.†

48 Gai Laban ne hai ange, “De hagabuudungaa hadu nei se mee hagadonu ai de hagatoo donu i odaau magavaa anailaa nei.” Deelaa ai, gu hagaingoo ange go Galeed. 49 Gai ne hagaingoo ange hogi go Mizpah,‡ go hiidinga ia ne hagadaba, “Tagi Maolunga gi dagidiiloo gidaau i de masavaa odaau e mavaevae ai. 50 Gai noo koe gu vaivai hai luaagu damaa hine, aabe e hai bodu ange hanu haahine gee, e dee go luaagu damaa hine, gai e dee galemu naa donu teai dangada madali gidaau, gai go de Maadua donu e hagadonu ai mee i odaau magavaa.”

51 Gai Laban ga hai ange gi Jacob, “Galo ange diiloo de hagabuudungaa hadu nei, ma tuludulu aagu gu hagaduu nei i odaau magavaa. 52 De hagabuudungaa hadu nei se mee hagadonu ai, gai tuludulu nei se mee e hagadonu ai bolo au e dee hanadu gi ui adu gi de baasi naa, gai koe e dee humai gi ui mai gi de baasi nei o de hagabuudungaa hadu ma tuludulu nei, e hai baasi mai gi de au. 53 Gai de Maadua o Abraham ma Nahor, go de Maadua o delaau damana gi hagamodu ina mee i odaau magavaa.”

Gai Jacob ne hagatoo donu i de ia o Isaac e madagu ai laa. 54 Gai ia ga hai dahi sigidaumaha i honga de mounga laa, ga hagahi ono dangada gi loomai e gaimee. Gai dua delaadeu gaimee, gai gilaadeu ne noho i kilaa i de boo laa.

55 Gai Laban ne oho age i taiao ga oso ono mogobuna aama luaana damaa hine, ga hagamanuuia gilaadeu, gai ia ga aahe gi dono mommee donu.

32

De hedae o Jacob ma Esau

1 Gai ga hano gee huu Jacob i kilaa, gai hanu dangada de langi o de Maadua gu hedae ange gi de ia. 2 Gai ga gidee huu e Jacob gilaadeu, gai ia ga hagadaba, “Deenei de hagabuulinga hebagi o de Maadua!” Gai ia ne hagaingoo ange de mommee laa go Mahanaim.*

3 Gai Jacob ne hai hanu dangada gi hulo i ono mada i mua, gi daho dono daina go Esau i de ungaamee go Seir, i de henua go Edom. 4 Gai ia ne hai ange gi gilaadeu, “Goodou hulo hai ange gi dogu dangada aamua go Esau, ‘Doo dangada hai hegau go Jacob e hagadaba: Au nogo noho i daho Laban ga dae mai ai gi iainei; 5 gai gu lagolago agu kaau, ma agu donkey, ma agu ssiibi, ma ogu daane ma haahine hai hegau, gai au ne aalu adu muna nei gi de goe, dogu dangada aamua, gai koe ga abodonu mai ai gi de au.’ ”

6 Gai ga aahe mai huu de gau hagailoo laa gi daho Jacob, gai gilaadeu ga hai ange, “Gimaadeu ne hulo gi daho doo daina go Esau, gai ia gu humai e hedae adu gi de goe, gai e haalau daane e loomai madali ia.”

7 Gai Jacob gu madagu mmao ma de manavasaa ono lodo, gai ia ga vvae dangada madali ia, ga hai ai e lua hagabuulinga,† madali denga ssiibi ma kaau aama gamelo. 8 Ia ga maanadu i ono lodo, “Noo Esau e humai ga hebagi ange gi dahi hagabuulinga, gai de hagabuulinga ange laa e maua i de saavini e hagaola gilaadeu.”

9 Gai Jacob ne dalodalo ga hai ange, “De Maadua o dogu dubuna go Abraham, ma de Maadua o dogu damana go Isaac, go Tagi Maolunga, koe ne hai mai gi de au, ‘Ahe gi doo henua ma daho oo dangada, gai au e hai naa gi hagadagadaga age goe.’ 10 Au e dee bau ange gi doo abodonu mai gi de au ma doo hai hegau mai gi de au i de mee abodonu, doo dangada hai hegau. Dogu masavaa ne humai ai laa lo te saalingaa vai go Jordan gai se dogo donu huu aagu e dahi, aagai iainei au gu hai ai e lua hagabuulingaa dangada. 11 Au e dangidangi adu, koe gi hagaola ina au mai i dogu daina go Esau, go hiidinga au e madagu ia kana humai ga hebagi mai gi gimaadeu ma denga dinana aama denga gauligi. 12 Aagai koe ne hai mai, ‘Au e abodonu adu naa gi de goe, ma de hai gi soa doo aamuli gi bei de lagolago o denga gelegele i gabugabu tai, e dee maua laa i de dau.’ ” *

13 Gai Jacob ne noho i kilaa i de boo laa. Gai ia ne hili hanu mee e hai ai dahi mee ngadi gaavange maa dono daina go Esau: 14 e lualau guudi haahine, e madalua guudi daane, e lualau ssiibi haahine, e madalua ssiibi daane; 15 e matolu gamelo haahine ma alaadeu dama, e madahaa kaau haahine, e madaangahulu kaau daane, e madalua donkey haahine ma e madaangahulu donkey daane. 16 Gai ia ga vaevae ga gaavange gi ono dangada hai hegau. Gai ia ga hai ange gi gilaadeu, “Goodou loadu i ogu mada i mua, gai haia gi mavaevae magavaa o denga hagabuulingaa manu.”

17 Gai ia ne hai ange gi taane e dagina: “De masavaa naa huu o dogu daina go Esau e hedae adu ai gi goodou, gai ia ga ssili adu, ga hai adu, ‘Goodou ni dangada hai hegau niioai? Gai ga hulo naa goodou gi hee? Gai niiai denga manu e hulo nei i oodou mada i mua?’, 18 gai goodou ga hai ange, ‘Mee nei nii doo dangada hai hegau go Jacob, gai se ngadi gaavange ne gaamai gi de goe, Esau, dono dangada aamua, gai ia e humai i omaadeu dua.’ ”

19 Gai Jacob ne tala ange hogi muna nei gi de lua hagabuulinga, ma tolu hagabuulinga aama gilaadeu alodahi e daudali mai i dua o denga hagabuulingaa manu, ga hai ange, “Goodou daalaa ange hogi muna nei gi Esau i doodou hedae ange gi de ia. 20 Gai goodou ga hai ange hogi, ‘Tilo, doo dangada hai hegau go Jacob e humai i omaadeu dua.’ ” Gai Jacob ne maanadu i ono lodo, “Au e hai naa gi sili dono lili i denga ngadi gaavange e kave nei i ogu mada i mua; gai dua naa huu mee nei, gai agu made Esau e abodonu mai naa gi de au, i demaau hedae.” 21 Gai denga mee ngadi gaavange a Jacob ne hulo i ono mada i mua, aagai ia ne noho i de mommee nnoho gaainga i de boo laa.

De daudau o Jacob ma de Maadua

22 De boo laa gai Jacob ne hidi age ga kave luoono bodu, ma luoono haahine hai hegau, ma ana dama daane e dinoangahulu ma dogodahi ga hulo ai laa lo te saalingaa vai go Jabbok gi de baasi laa. 23 Gai ia ne hai gilaadeu gi hulo gi de baasi gee o de vai madali denga goloa. 24 Gai go Jacob donu huu e noho i kilaa. Gai dahi daane ne daudau ma ia ga dae ai gi de ao de mee.* 25 Gai ga gidee huu e taane laa bolo ia gu dee bau ange gi Jacob, gai ia ga poo ange gi ssuguinga o dono gauanga, gai de gauanga o Jacob gu maaguluaa, i de masavaa oona ne daudau ange ai gi taane laa. 26 Gai taane laa ga hai ange, “Dugua au gi hano, go hiidinga gu maalama age.”

Aagai Jacob ga hai ange, “Au e dee dugu donu goe gi hano ga dae ai gi dau hagamanuuia au.”

27 Gai ia ne ssili ange gi de Jacob, “Goai doo ingoo?”

Jacob ne hai ange, “Go Jacob.”

28 Gai ia ga hai ange, “Koe gu dee hagaingoo ange go Jacob, aagai go Israel,‡ go hiidinga koe gu daudau ange gi de Maadua ma dangada, gai koe gu kii.” *

29 Gai Jacob ga sili ange ga hai ange, “Aude haihaia, daalaa mai be goai doo ingoo?”

Aagai ia ne hai ange, “Gu aha gu ssili mai ai naa goe dogu ingoo?” Gai ia ga hagamanuuia Jacob i kilaa.*

30 Gai Jacob ga hagaingoo ange de mommee laa go Peniel,§ go hiidinga ia e hagadaba, “Au gu gidee luu mada o de Maadua, gai au tee magau.”

31 Gai de masavaa oona ne seesee ai e hano gee i Penuel gai gu sula age de laa, gai ia gu hagadodi i hiidinga o dono gauanga gu maaguluaa. 32 Deelaa ai, de gau Israel e dee gai kano e pigi ange laa gi de uaua e duudagi ina laa de gauanga ma de vae ga dae mai ai gi anailaa nei, go hiidinga ia ne poo ange ssuguinga o de gauanga o Jacob i de mommee iai de uaua laa.

33

De hedae o Jacob ma Esau

1 Gai Jacob ne dangage age gu gidee adu e ia Esau e humai madali e haalau daane. Gai ia ga vaevae dama a Leah, ma dama a Rachel, ma dama a luu haahine hai hegau. 2 Gai ia ga hai luu haahine hai hegau ma alaau dama gi hulo i mua, gai ono dua go Leah ma ana dama, gai Rachel ma Joseph e hagaodia. 3 Gai ia ne hano i olaadeu mada i mua ga ino gi honga de gelegele i e hidu hanonga, ga dae ai gi dono hano ga baa ange gi dono daina daane.

4 Aagai Esau ne savini mai ga hedae ange gi Jacob, ga buuludi ange ia ga oso ia, gai gilaau gu tangi. 5 Gai Esau ne gidee e ia denga haahine ma gauligi laa, gai ia ga ssili ange, “Goai aanei ne loomai nei madali goe?”

Jacob ne hai ange, “Gilaadeu go dama a de Maadua ne abodonu mai ai gi de au, doo dangada hai hegau.”

6 Gai luu haahine hai hegau ma alaau dama ne loomai ga ino gi lalo i mada i mua o Esau. 7 Gai Leah ma ana gauligi ne loomai hogi ga ino gi lalo i ono mada i mua, gai muli mai gai Joseph ma Rachel ne loomai hogi ga ino ange gi de ia.

8 Gai Esau ne ssili ange, “Ni hagabuulingaa manu aha gu tae mai nei gi ogu daha?”

Jacob ne hai ange, “Dogu dangada aamua, mee naa ni mee e hai gi abodonu mai ai goe gi de au.”

9 Aagai Esau ne hai ange, “Dogu daina, au e lagolago donu agu mee, hagaahea adu au mee.”

10 Jacob ne hai ange, “Aude haihaia, noo koe gu degi mai gi de au, gai koe gaavee dagu mee ngadi gaavange. Go hiidinga dagu gidee goe e bei donu au gu gidee luu mada o de Maadua, i hiidinga koe gu malangilangi i de au. 11 Aude haihaia, gaavee dagu mee ngadi gaavange gu gaamai nei gi de goe, go hiidinga de Maadua gu abodonu mai gi de au, ma gu gaamai gi de au mee alodahi oogu e mouli ai.” Gai ia ga usuusu ange ia, gai Esau ga kave mee laa.

12 Gai Esau ne hai ange, “Gidaadeu ga seesee e hulo; gai go au e hano i oo mada i mua.”

13 Gai Jacob ga hai ange gi de ia, “Dogu dangada aamua e iloo bolo denga gauligi e baageaa, gai au e manavasaa i denga ssiibi ma kaau goi hakaa unuunu laa alaadeu dama. Noo e hai gi gona odi delaadeu seesee i dahi laangi, gai gilaadeu alodahi e odi donu i de maakau. 14 Dogu dangada aamua, au e dangidangi au, hannoo i mada i mua o doo dangada hai hegau, gai au ga seesee maalie adu madali denga manu aama denga gauligi ga dae ai gi dogu hanadu ga dae adu gi oo daha i Seir.”

15 Esau ne hai ange, “Au e lodo e dugu hanu ogu daane gi nnoho madali.”

Jacob ne hai ange, “Gai ni haigamaiana aha naa delaadeu nnoho? Dogu dangada aamua, koe gi abodonu mai donu huu gi de au.”

16 Gai Esau ne ahe i de laangi laa ga hano gi Seir. 17 Aagai Jacob ne hano gi Succoth, ga hagaduu ai dahi hale e noho ai ia, ma hanu baasi hale moo ana manu. Deelaa ai, de mommee laa gu hagaingoo ange go Succoth.*

18 Gai Jacob ne hano ga dae gi de aduhale go Shechem, i Canaan, i de masavaa oona ne ahe mai ai i Mesopotamia, gai ia ga hagaduu dono mommee noho gaainga i gaogao de aduhale. 19 Gai ia ne hagao dahi alahenua i daho denga dama a Hamor, tamana o Shechem i e lau dibaa sseene, go kilaa aana ne hagaduu ai dono hale malo.* 20 Gai ia ne bae dahi mommee o ssigidaumaha i kilaa, ga hagaingoo ange go El Elohe Israel.†

34

Dinah ma denga daane o Shechem

1 Gai Dinah, tamaa hine a Leah ange gi Jacob, ne hano e hagadaahao gi daho denga damaa hine o de henua laa. 2 Gai Shechem, tama daane a Hamor taane Hiv, de hodooligi o de henua laa ne hedae ange gi de ia, gai ia ga hai gi de mahi Dinah, ga dagodo haisala ma ia. 3 Gai ia gu kona donu dono vaasuu i Dinah, tamaa hine a Jacob; ia gu aloha i tamaa hine laa, ga basa maamaane ange gi de ia. 4 Gai Shechem ne hai ange gi dono damana go Hamor, “Gaamai tamaa hine nei e hai ai dogu bodu.”

5 Gai Jacob gu langona bolo Shechem gu dagodo haisala ma dana damaa hine go Dinah. De masavaa laa gai ana dama daane e hagaloosi ana manu i lodo henua; gai ia ne noho ga dee muu ga dae ai gi de aahe mai o ana dama.

6 Gai tamana o Shechem go Hamor ne humai e basa ange ai gi Jacob. 7 Gai denga dama daane a Jacob ne hagamoolau ga aahe mai i lodo henua, i de masavaa alaadeu ne langona ai mee laa. Gai gilaadeu gu kona donu de daemaha ma de llili, i hiidinga o de hegau baubau a Shechem gu hai ange gi Israel, i dono dagodo haisala ma tamaa hine a Jacob — gai se mee donu e dee hai.

8 Aagai Hamor ne hai ange gi gilaadeu, “Dagu dama daane go Shechem gu lodo mmao i doodou damaa hine; au e dangidangi adu, gaavange tamaa hine naa e hai ai dono bodu. 9 Gidaadeu ga hagadau hagahai bodu i odaadeu magavaa; goodou gaamai gi gimaadeu oodou damaa hine, gai goodou ga kave amaadeu damaa hine e hai ai oodou bodu. 10 Gai goodou ga nnoho i omaadeu magavaa; gai de henua gu mahuge adu gi goodou. Gai goodou ga nnoho i de henua, ga hagao mee ai, ma de hagao ai hanu alahenua moodou.”

11 Gai Shechem ne hai ange gi tamana ma daina daane o tamaa hine laa, “Noo goodou e abodonu mai gi de au, gai be se aha naa huu oodou e llodo ai, gai au e gaavadu donu gi goodou. 12 Goodou daalaa mai be dee hee maa de hagaoanga, ma de mee ngadi gaavange aagu e gaavadu, gai au ga gaavadu donu gi bei doodou mee e llodo ai, aagai goodou gaamai doodou damaa hine e hai ai dogu bodu.”

13 Gai denga dama a Jacob tee tala ange de muna abodonu gi Shechem ma dono damana go Hamor, go hiidinga ia ne dagodo haisala ma delaadeu daina hahine go Dinah. 14 Gai gilaadeu ga hai ange gi gilaau, “Gimaadeu e dee maua i de hai de hegau nei; gimaadeu e dee maua i de gaavange demaadeu daina hahine, gi dahi daane e dee tuu dagaholiage. De mee nei se mee donu hakino gee i omaadeu daha. 15 Gai deenei doodou mee e hai gi maua ai e gimaadeu i de buni adu gi goodou: goodou haia gi bei omaadeu dagodo, ga tuu dagaholiage oodou daane alodahi, 16 gai gimaadeu ga gaavadu gi goodou amaadeu damaa hine, gai gimaadeu ga hai bodu ange gi oodou damaa hine. Gimaadeu e nnoho naa hogi i oodou daha, gai gidaadeu gu se huaadangada e dahi. 17 Aagai noo goodou e dee llodo e tuu dagaholiage, gai gimaadeu e kave naa demaadeu damaa hine ga hulo gee ai.”

18 Gai alaadeu muna gu heohi ange gi lodo o Hamor ma Shechem, tama daane a Hamor. 19 Gai tama daane laa, go tama hugadoo hagadubu i de huaabodu o dono damana, ne hagamoolau ga hagassula mee laa alodahi, go hiidinga ia gu kona donu dono malangilangi i tamaa hine a Jacob. 20 Gai Hamor ma dana dama daane go Shechem, ne hulo gi de haitoga o de aduhale, ga pasa ange ai gi denga daane o delaau aduhale, ga hai ange, 21 “Denga daane nei gu hagaheloongoi mai gi gidaadeu. Deenei ai, gidaadeu ga dugua ange gilaadeu gi nnoho i de henua gi hagao mee ai; de henua e dohu ange donu gi delaadeu nnoho ai. Gidaadeu e maua i de hai bodu ange gi alaadeu damaa hine, gai gilaadeu e maua i de hai bodu ange gi adaadeu damaa hine. 22 Aagai deenei donu huu de mee alaadeu e llodo gidaadeu gi haia, gi maua ai e gilaadeu i de nnoho madali gidaadeu, gai gidaadeu gu se huaadangada e dahi: odaadeu daane alodahi e tuu dagaholiage bei olaadeu dagodo. 23 E aha, alaadeu manu haangai ma olaadeu goloa alodahi e dee hai naa ga niiodaadeu? Gidaadeu gi buni ange gi olaadeu mee e llodo ai, gi nnoho ai gilaadeu madali gidaadeu.”

24 Gai denga daane alodahi ne hulo laa gi de haitoga o de aduhale ne buni ange gi muna a Hamor ma dana dama go Shechem, gai daane alodahi i de aduhale gu tuu dagaholiage.

25 Gai dua huu e dolu laangi, i de masavaa goi mmae olaadeu maanuga, gai Simeon ma Levi, luu dama daane a Jacob, go luu daina daane o Dinah, ne kave luaalaau gadilaasa ga hulo ai gi lo te aduhale ga daa ai denga daane alodahi gu maakau, gai dangada tee angahia donu de hai mee nei. 26 Gai gilaau ne daa hogi Hamor, ma Shechem, dana dama daane, gai ga kave Dinah mai i de hale o Shechem ga hulo ai. 27 Gai denga dama daane a Jacob ga hulo gi de mommee gu maakau ai denga daane ga kave ai goloa o de aduhale laa, go hiidinga gilaadeu ne hai gi de mahi delaadeu daina hahine. 28 Gai gilaadeu ne kave denga ssiibi ma kaau, ma donkey, aama goloa i lo te aduhale ma mee i tua de aduhale, 29 ma alaadeu mee alodahi ma alaadeu dama, ma olaadeu bodu, aama mee alodahi i lodo hale ga hulo ai.

30 Gai Jacob ga hai ange gi Simeon ma Levi, “Gooluu gu hagahai ngadaa au ma de hai gi kino dangada o de henua nei i de au, go de gau Canaan ma de gau Perez. Au e sogoisi ogu daane, gai noo gilaadeu e hagabuni e hebagi mai gi de au, gai gilaadeu e daa donu au ma dogu huaabodu ga maakau.”

31 Aagai gilaadeu ga hai ange, “E aha, se mee heohi delaadeu hai demaadeu daina hahine bei dagodo o dahi hahine hai be se manu?”

35

De ahe o Jacob gi Bethel

1 Gai de Maadua ga hai ange gi Jacob, “Hidi age hannoo gi Bethel noho ai; gai koe ga bae ai dahi mommee o ssigidaumaha ange gi de Maadua, ne hakide adu laa gi de goe i de masavaa oou ne savini ai ga hano gee mai i doo daina daane go Esau.”

2 Gai Jacob ne hai ange gi dono huaabodu, ma dangada alodahi madali ia, “Goodou dilia denga diinonga i oodou daha naa, ma de hagagilimalali goodou ga sui oodou malo. 3 Gai gidaadeu ga hulo gi Bethel, gai au ga bae dahi mommee o ssigidaumaha ange gi de Maadua i kilaa, go de ia ne balea mai au i de masavaa oogu ne duasala ai, gai ia ne noho madali au i mommee alodahi oogu ne hano aagena.” 4 Gai gilaadeu ga gaavange gi Jacob denga diinonga alodahi ma buulei i olaadeu dalinga; gai Jacob ga danu mee laa i lalo de oak i gaogao o Shechem. 5 Gai ga seesee huu gilaadeu e hulo, gai de madagu o de Maadua gu hano iho gi honga o dangada i denga aduhale i olaadeu gaogao alodahi, deelaa ai, teai donu dangada ne dolohia dama a Jacob.

6 Gai Jacob ma dangada alodahi madali ia ga hulo gu tae gi Luz (e bei go Bethel) i de henua go Canaan. 7 Gai ia ga bae dahi mommee o ssigidaumaha i kilaa, gai ia ga hagaingoo ange de mommee laa go El Bethel,* i hiidinga go kilaa o de Maadua ne hakide ange ai gi de ia, i de masavaa oona ne savini ai ga hano gee mai i dono daina.

8 Gai de hine hai hegau o Rebekah go Deborah ne magau ga danu i kilaa, i lalo dahi oak i Bethel, deelaa ai, de mommee laa gu hagaingoo ange go Allon Bacuth.†

9 Gai dua huu de ahe mai o Jacob i Mesopotamia, gai de Maadua ga hakide ange hogi gi de ia ga hagamanuuia ia. 10 Gai de Maadua ne hai ange gi de ia, “Iainei gai doo ingoo go Jacob, aagai doo ingoo gu dee go Jacob. Gai koe gu hagaingoo ange go Israel.” Gai ia ga hagaingoo ange ia go Israel.*

11 Gai de Maadua ga hai ange gi de ia, “Go au go El-Shaddai;‡ koe gi hagadili gi soa. Dahi huaahenua ma de huaadangada soa e humai naa i oo daha, gai koe e hagadili naa denga hodooligi. 12 Gai de henua aagu ne gaavange laa gi Abraham ma Isaac, au e gaavadu naa gi de goe, gai au e gaavange naa gi doo aamuli e loomai i oo dua de henua nei.” 13 Gai de Maadua ga ahe age ⌊gi de langi⌋ mai i daho Jacob i de mommee oona ne basa ange ai gi de ia.

14 Gai Jacob ga hagaduu age dahi duludulu hadu i de mommee o de Maadua ne basa ange ai gi de ia, ga llingi ange gi ono elunga ssigidaumaha o mee unu aama lolo. 15 Gai Jacob ga hagaingoo ange de mommee o de Maadua ne basa ange ai laa gi de ia go Bethel.

De magau o Rachel

16 Gai gilaadeu ne loomai i Bethel. Gai de masavaa olaadeu goi mmao ai i Ephrath, gai Rachel gu hai ono hagalangona, gai ne hai ngadaa mmao dono haanau. 17 Gai de masavaa ne kona ai ono hagalangona, gai de hine hagahaanau ga hai ange gi de ia, “Aude madagu, koe gu haanau ange hogi dahi dama daane.” 18 Gai de masavaa huu o Rachel ne dai magau ai, gai ia ga hagaingoo ange dana dama go Ben-Oni,§ aagai dono damana ne hagaingoo ange ia go Benjamin.*

19 Gai Rachel ne magau ga danu i gaogao de haiava e hano laa gi Ephrath (e bei go Bethlehem). 20 Gai Jacob ne hagaduu dahi hadu i honga dono daanunga. Gai de hadu o taanunga o Rachel goi duu donu huu ga dae mai ai gi anailaa nei.

21 Gai Israel ne ngalue mai hogi i kilaa ga hagaduu dono hale malo i de baasi gee o hale dagitilo go Eder. 22 De masavaa o Israel e noho ai i de henua laa, gai Reuben ne hano ga dagodo haisala ma Bilhah, dahi bodu laa daha o dono damana, gai Israel gu langona e ia.*

Gai Jacob e dinoangahulu ma dogolua ana dama daane:

23 Dama a Leah: go Reuben, tama madua a Jacob, ma Simeon, ma Levi, ma Judah, ma Issachar aama Zebulun.

24 Dama a Rachel: go Joseph ma Benjamin.

25 Dama a Bilhah, de hine hai hegau o Rachel: go Dan, ma Naphtali.

26 Dama a Zilpah, de hine hai hegau o Leah: go Gad, ma Asher.

Aanei dama ne haanau ange gi Jacob i Mesopotamia.

27 Gai Jacob ga hano gu dae gi daho dono damana go Isaac i Mamre o Kiriath Arba (e bei go Hebron), gai go kilaa hogi o Abraham ma Isaac ne nnoho gaainga ai.*

28 Gai ne 180 ngadau o Isaac ne mouli ai. 29 Gai ia ne magau i de masavaa oona gu madumadua ai, gai ne daulooloa dono mouli, gai ia ne hagabuni madali ono dangada. Gai luaana dama daane go Esau ma Jacob ga danu ia.

36

Hagadiilinga o Esau

(1 Ch 1.34-37)

1 Aanei hagadiilinga o Esau (e bei go Edom).

2 Esau ne hai bodu ange gi hanu hine o Canaan: go Adah, tamaa hine a Elon taane Heth, ma Oholibamah, tamaa hine a Ana gai de mogobuna hahine o Zibeon taane Hiv,* 3 ma Basemath, tamaa hine a Ishmael, se daina hahine niio Nebaioth.*

4 Gai Adah ne haanau ange gi Esau Eliphaz, gai Basemath ne haanau Reuel. 5 Gai Oholibamah ne haanau Jeush, ma Jalam, ma Korah; aanei denga dama ne haanau ange gi Esau i de henua o Canaan.

6 Gai Esau ne kave ono bodu, ma ana dama daane ma damaa hine, ma dangada alodahi i dono hale, ma ana hagabuulingaa manu, aama ono goloa alodahi ne mau i de henua go Canaan, ga hano ai gi dahi henua e mmao gee mai i dono daina daane go Jacob, 7 go hiidinga olaau goloa gu kona mmao de lagolago, gai gilaau gu dee maua i de nnoho i de mommee daudahi, gai de henua olaau e nnoho gaainga ai laa gu dee dohu ai gilaau, i hiidinga o alaau hagabuulingaa manu. 8 Gai Esau (e bei go Edom) ne noho i de mommee iai duuduu i Seir.

9 Gai aanei hagadiilinga o Esau, tamana o de gau Edom, e nnoho laa i de henua iai duuduu o Seir.

10 Aanei ingoo o dama daane a Esau: go Eliphaz, tama daane a de bodu o Esau go Adah, ma Reuel, tama daane a Basemath, de bodu o Esau ange laa.

11 Dama daane a Eliphaz: go Teman, ma Omar, ma Zepho, ma Gatam aama Kenaz. 12 Gai Eliphaz, tama daane a Esau, e dahi hogi ono bodu laa daha, go Timna, ia ne haanau Amalek. Aanei mogobuna o Adah, de bodu o Esau.

13 Aanei dama daane a Reuel: go Nahath, ma Zerah, ma Shammah, aama Mizzah. Aanei mogobuna o Basemath, de bodu o Esau.

14 Aanei dama daane a de bodu o Esau go Oholibamah, tamaa hine a Anah gai de mogobuna o Zibeon, go dama aana ne haanau ange gi Esau: go Jeush, ma Jalam, aama Korah.

15 Gai aanei dagi o hagadiilinga o Esau:

De hagadiilinga o Eliphaz, tama madua a Esau: Denga dagi go Teman, ma Omar, ma Zepho, ma Kenaz, 16 ma Korah, ma Gatam, aama Amalek. Aanei dagi o hagadiilinga o Eliphaz i Edom; gilaadeu nei go mogobuna o Adah.

17 De hagadiilinga o Reuel, tama a Esau: Denga dagi go Nahath, ma Zerah, ma Shammah, aama Mizzah. Aanei dagi o de hagadiilinga o Reuel i Edom; gilaadeu nei go mogobuna o Basemath, de bodu o Esau.

18 De hagadiilinga o Oholibamah, de bodu o Esau: Denga dagi go Jeush, ma Jalam, aama Korah. Aanei dagi o hagadiilinga o de bodu o Esau go Oholibamah, tamaa hine a Anah.

19 Aanei dama daane a Esau (e bei go Edom) ma olaadeu dagi.

20 Aanei dama daane a Seir, taane Hor, go dangada e nnoho i de henua laa: go Lotan, ma Shobal, ma Zibeon, ma Anah, 21 ma Dishon, ma Ezer, aama Dishan. Aanei dama daane a Seir i de henua go Edom, gai ni dagi niio de gau Hor.

22 Dama daane a Lotan: go Hori, ma Homam. Gai taina hahine o Lotan go Timna.

23 Dama daane a Shobal: go Alvan, ma Manahath, ma Ebal, ma Shepho, aama Onam.

24 Dama daane a Zibeon: go Aiah ma Anah. Deenei taane ne gidee e ia denga saalingaa vai hagavvela i de vao, i de masavaa aana nogo hagaloosi ange ai denga donkey a dono damana go Zibeon.

25 Dama daane a Anah: go Dishon, ma Oholibamah, tamaa hine a Anah.

26 Dama daane a Dishon: go Hemdan, ma Eshban, ma Ithran, aama Keran.

27 Dama daane a Ezer: go Bilhan, ma Zaavan, aama Akan.

28 Dama daane a Dishan: go Uz aama Aran.

29 Gai aanei dagi o de gau Hor: go Lotan, ma Shobal, ma Zibeon, ma Anah, 30 ma Dishon, ma Ezer, aama Dishan. Aanei dagi o de gau Hor ma olaadeu vaaenga i de henua o Seir.

Denga hodooligi o Edom

(1 Ch 1.43-54)

31 Gai aanei denga hodooligi ne dagina de henua go Edom i mua de dahi hodooligi o de gau Israel:

32 go Bela, tama daane a Beor, ne hodooligi laa i Edom. Gai de ingoo o dono aduhale go Dinhabah.

33 Gai ga magau huu Bela, gai Jobab tama daane a Zerah, taane Bozrah ga sui ia ga hodooligi ai.

34 Gai ga magau huu Jobab, gai Husham mai i de henua o de gau Teman ga sui ia ga hodooligi ai.

35 Gai ga magau huu Husham, gai Hadad tama daane a Bedad, taane ne hagadee kii ina laa de gau Midian i de henua go Moab, ga sui ia ga hodooligi ai. Gai de ingoo o dono aduhale go Avith.

36 Gai ga magau huu Hadad, gai Samlah taane Masrekah ga sui ia ga hodooligi ai.

37 Gai ga magau huu Samlah, gai Shaul taane mai i Rehoboth i gaogao ssaalingaa vai ga sui ia ga hodooligi ai.

38 Gai ga magau huu Shaul, gai Baal-Hanan tama daane a Acbor ga sui ia ga hodooligi ai.

39 Gai ga magau huu Baal-Hanan tama daane a Acbor, gai Hadad ga sui ia ga hodooligi ai. Gai de ingoo o dono aduhale go Pau, gai de ingoo o dono bodu go Mehetabel, tamaa hine a Matred, tamaa hine a Me-Zahab.

40 Gai aanei ingoo o dagi o de hagadiilinga o Esau ma olaadeu huaabodu aama olaadeu mommee ne dagi ai:

go Timna, ma Alvah, ma Jetheth, 41 ma Oholibamah, ma Elah, ma Pinon, 42 ma Kenaz, ma Teman, ma Mibzar, 43 ma Magdiel, aama Iram. Aanei dagi o de gau Edom ma olaadeu mommee i de henua olaadeu ne nnoho ai.

Deenei Esau, tamana o de gau Edom.

37

Luu midi a Joseph

1 Gai Jacob ne noho i Canaan, go de henua o dono damana nogo noho gaainga ai.

2 Deenei taalanga o de huaabodu o Jacob.

Joseph gu madaangahulu ma hidu ono ngadau, gai ia se dangada hagaloosi manu madali ono daina daane, go dama a Bilhah ma Zilpah, luu bodu laa daha o dono damana. Gai Joseph ne ahe mai ga tala ange gi delaadeu damana, dahulinga baubau a ono daina ange laa.

3 Gai Israel e kii Joseph dono aloha ai i ana dama ange laa alodahi, go hiidinga se dama ne haanau ange gi de ia i de masavaa oona gu madumadua ai. Gai ia ne hai dahi malo lloa hagalaagii* moo Joseph. 4 Gai ga gidee huu e ono daina daane ange laa bolo delaadeu damana e kii Joseph dono aloha ai i gilaadeu alodahi, gai gilaadeu gu kino i Joseph, gai gilaadeu gu dee maua i de pasa danuaa ange gi de ia.

5 Gai Joseph ne hai dahi midi, gai ia ga tala ange gi ono daina daane, gai gilaadeu gu kii ange donu de kino i de ia. 6 Ia ne hai ange gi gilaadeu, “Goodou nnoho hagalaangona gai au ga tala adu dagu midi. 7 Au ne midi ange bolo gidaadeu e noonoa denga grain i lo te veelenga, gai dagu noodangaa grain ne duu age gi lunga, gai oodou noodanga e duuli luu baasi o dagu noodanga ma e ino ange aagena.”

8 Gai ono daina daane ga ssili ange gi de ia, “Se muna abodonu go koe e dagina gimaadeu alodahi? Gai go koe hogi e aamua i odaadeu magavaa?” Gai gilaadeu gu kii ange donu delaadeu llili i de ia, i hiidinga o dana midi ma ana muna.

9 Gai ia gu midi ange hogi, gai ia ga tala ange gi ono daina, ga hai ange, “Au gu hai ange hogi dahi midi, gai au ne gidee de laa ma de maasina ma e madaangahulu ma dahi heduu e duuduli ma e ino mai gi de au.”

10 Gai ia ne tala ange hogi dana midi gi dono damana ma ono daina daane; gai dono damana ga hagasee ia, ga hai ange, “Ni midi bee hee aau gu hai naa? Koe e lodo gimaadeu alodahi ma doo dinana ma oo daina gi ino gi honga de gelegele i oo mada i mua?” 11 Gai ono daina daane gu magiaa ange gi de ia, gai dono damana ne daohi mee nei i ono lodo.*

De hagao ina o Joseph ga kave gi Egypt

12 Dahi laangi gai ono daina daane gu hulo huu e hagaloosi denga manu a delaadeu damana i Shechem. 13 Gai Israel ne hai ange gi Joseph, “Oo daina e hagaloosi denga manu i Shechem. Humai, gai au ga hai goe gi hano gi olaadeu daha.”

Gai Joseph ne hai ange gi de ia, “E danuaa!”

14 Gai dono damana ne hai ange gi de ia, “Hannoo diiloo be aahee dagodo o oo daina ma denga manu, gai koe ga ahe mai ga tala mai gi de au.” Gai dono damana ne hai ia gi humai i de geelonga o Hebron.

De masavaa o Joseph ne dae ai gi Shechem, 15 gai dahi daane ne hedae ange gi de ia i dono hano saele i lodo henua, gai taane laa ne ssili ange gi de ia, “Se aha aau e ssala naa?”

16 Gai ia ga hai ange, “Au e ssala ogu daina. Aude haihaia daalaa mai be go hee olaadeu e nnoho ma e hagaloosi ai alaadeu manu.”

17 Gai taane laa ga hai ange, “Gilaadeu gu hulo gee mai i kinei, gai au ne langona delaadeu hagadau pasa bolo gilaadeu ga hulo gi Dothan.”

Gai Joseph ga hano ga ssala ono daina, gai ia gu gidee gilaadeu i Dothan. 18 Aagai ga gidee adu huu e gilaadeu ia i de mommee mmao, i mua dono humai ga dae mai gi olaadeu daha, gai gilaadeu ga hagasaele ange bolo gilaadeu ga daa ia gi magau.

19 Gai gilaadeu ga pasa i olaadeu magavaa ga hagataba, “Tilo, gu dae mai taane hai midi! 20 Loomai, gidaadeu ga daa ia gi magau e maga ange gi lo te geelinga nei, gai gidaadeu ga tala bolo dahi manu lodo henua gu lava i de gai ia. Gai gidaadeu ga tilo be e hanu haigamaiana o ana midi!”

21 Gai ga langona huu e Reuben, gai ia ga hagatale de hagaola Joseph mai i gilaadeu, gai ia ga hai ange, “Gidaadeu e dee daa ia gi magau.” 22 Gai Reuben ga hai ange gi gilaadeu, “Gidaadeu e dee daa ia gi magau, aagai e maga ange ia gi lo te geelinga i lodo henua nei, gai gi dee poo ange ai gidaadeu gi de ia.” Ia ne basa ange bee nei go hiidinga ia e lodo e hagaola ia mai i gilaadeu e hagaahe gi daho dono damana.

23 Gai ga dae mai huu Joseph gi daho ono daina, gai gilaadeu ga hagaui de malo o Joseph, go de malo lloa hagalaagii oona e gahu ai laa. 24 Gai gilaadeu ga kave ia ga maga ange gi lo te geelinga. Gai de geelinga laa e deai vai iai.

25 De masavaa olaadeu ne nnoho ange ai e gaimee, gai gilaadeu gu gidee adu dahi hagabuulingaa dangada, mai i de aamuli o Ishmael e loomai i Gilead. Alaadeu gamelo e hagauda mai denga mee maanongi, ma balm aama myrrh.† Gilaadeu e kave alaadeu mee maanongi e hulo ai gi Egypt.

26 Gai Judah ga ssili ange gi ono daina, “Ni haigamaiana aha taadeu daa taadeu daina gi magau ga hagammuni dono magau? 27 Goodou loomai, gidaadeu ga hagao ange ia gi dangada de aamuli o Ishmael. Gidaadeu e dee daa ia gi magau, go hiidinga ia se daina niiodaadeu, gai se dangada donu niiodaadeu.” Gai ono daina gu buni ange gi ana muna.

28 Gai hanu daane hagao mee mai i Midian ne loomai laa kilaa, gai daina o Joseph ga dada age ia i lo te geelinga laa, ga hagao ange gi dangada de aamuli o Ishmael i e madalua dibaa selevaa, gai de gau laa ga kave Joseph madali gilaadeu gi Egypt.*

29 Gai ga ahe huu Reuben gi de mommee iai de geelinga laa, gai ga gidee huu ia bolo Joseph gu dee maleva i kilaa, gai ia ga ssae ono malo. 30 Gai ia ga ahe gi daho ono daina, ga hai ange, “Tama daane laa gu dee maleva; gai ni aha naa donu aagu ga hai?”

31 Gai gilaadeu ga kave de malo lloa o Joseph, ga daa dahi guudi daane ga hagasulu ange de malo gi lodo dodo laa. 32 Gai gilaadeu ga kave de malo hagalaagii laa gi delaadeu damana, ga hai ange: “De malo nei se mee niimaadeu ne gidee, diiloo muhuu be go de malo o dau dama?”

33 Gai ia ga tilo de malo laa gu madea e ia, gai ia ga hai ange, “Deenei donu de malo o dagu dama. Dahi manu alasala gu lava donu i de daa ia ma gu gai.”

34 Gai Jacob ga ssae ono malo, gai ia ga gahu i malo daladala ga hinangalosaa ai i dana dama i hanu laangi lagolago. 35 Gai ana dama daane ma ana damaa hine alodahi ga loomai e hagaaneane ange ia, gai ia e tee lodo, ga hai ange: “E deai, gai au e hano naa donu gi daho dagu dama i de mommee o de gau maakau, i dogu hinangalosaa i de ia.” Deelaa ai, dono damana ne dangi i hiidinga o Joseph.

36 De masavaa laa gai de gau hagao mee o Midian gu kave Joseph gi Egypt ga hagao ange gi Potiphar, ia se dagi i lalo o Pharaoh, gai go tagi o de gau hagaloosi.

38

Judah ma Tamar

1 Dahi laangi gai a Judah ne hano gee mai i daho ono daina daane ga daa ange gi daho dahi daane Adullam, dono ingoo laa go Hirah. 2 Gai Judah gu gidee e ia dahi damaa hine Canaan i kilaa, gai de ingoo o dono damana go Shua; gai ia ga kave ia ga kave de hine laa ga hai bodu ange aagena, ma de hagahebaa ma ia, 3 gai ia gu hai dama ga haanau dahi dama daane, gai ia ga hagaingoo ange ia go Er. 4 Gai ia ne hai dama ange hogi ga haanau dahi dama daane, gai ia ga hagaingoo ange ia go Onan. 5 Gai ia ne haanau ange hogi dahi dama daane, gai ia ga hagaingoo ange ia go Shelah. Gai ia ne haanau ai tama daane laa i de masavaa oona nogo noho ai i Kezib.

6 Gai Judah ga kave dahi bodu moo dana dama madua go Er, dono ingoo go Tamar. 7 Gai tama madua a Judah go Er, ne baubau ana hegau ne hai i mada luu mada o Tagi Maolunga, gai Tagi Maolunga ga daa ia gu magau.

8 Gai Judah ga hai ange gi Onan, “Hannoo hai bodu ange gi de bodu o doo daina, ga hagasula ai tahulinga ange gi de hine laa, gai koe ga hagadili ai dahi dama maa doo daina daane i ono daha.” 9 Aagai Onan e iloo e ia bolo tama aana e hagadili laa e dee hagaingoo i dono ingoo; deelaa ai, de masavaa huu oona ne hagahebaa ai ma de bodu o dono daina daane, gai ia ga hai ono bii gi ssali gi honga de gelegele, gi dee hagadili ina ai e ia dahi dama ma dono daina daane. 10 Gai Tagi Maolunga tee malangilangi i ana hegau ne hai, gai ia ne daa hogi ia ga magau.

11 Gai Judah ne hai ange gi Tamar, dono saulaba, “Ahe hannoo noho i de hale o doo damana, bei dagodo o de hine gu magau dono bodu, ga dae ai gi de madua dagu dama daane go Shelah.” Go hiidinga Judah e maanadu bolo Shelah e magau naa hogi bei dagodo o luoono daina daane. Gai Tamar ga hano ga noho i de hale o dono damana.

12 Gai dua ngadau lagolago gai tamaa hine a Shua, de bodu o Judah gu magau hogi. Gai ga ui huu laangi o Judah e hinangalosaa ai, gai ia ga hanage e hano gi daho dangada e duuduudia huluhulu o ana ssiibi i Timnah, gai ia ne kave dono soa go Hirah, taane Adullam madali ia.

13 Gai hanu ne tala ange gi Tamar, “Tilo, doo saulaba gu hano gi Timnah e duuduu ai huluhulu o ana ssiibi.” 14 Gai ia ga hagaui malo o de hine gu magau dono bodu, ga haoli ia i de malo haoli gi dee madea ai ia, gai ia ne hano ga noho i gaogao de haitoga o Enaim, se mommee e baa ange gi de haiava e hano laa gi Timnah. Go hiidinga ia gu gidee bolo Shelah gu madua, gai tigi gaavange e hai ai dono bodu.

15 Gai de masavaa a Judah ne gidee ai ia, gai ia e maanadu bolo ia se hine hai be se manu, go hiidinga ia gu haoli luoono mada. 16 Gai Judah tee iloo donu bolo go dono saulaba deelaa, gai ia ga daa ange gi ono daha i gaogao de haiava, ga hai ange, “Au e dangidangi adu, au e lodo e hagahebaa gidaau.”

Gai Tamar ne ssili ange, “Gai se aha aau e gaamai e hagao ai doo humai gi ogu daha?”

17 Gai ia ga hai ange, “Au e gaamai naa gi de goe dahi guudi gauligi mai i dagu hagabuulingaa manu.”

Gai Tamar ga hai ange, “Gai koe e gaamai dahi mee e hagadonu ai au muna ga dae ai gi dau gaamai de hagaoanga?”

18 Gai Judah ne hai ange, “Se aha aagu e gaavadu e hagadonu ai de mee nei?”

Gai ia ga hai ange, “Gaamai doo buulei hagailonga, ma taula e dau ai naa doo buulei, aama togo i lo too lima naa.” Gai ia ga gaavange mee laa gi de ia, gai Judah ga dagodo haisala ma ia, gai Tamar gu hai dama ange gi de ia. 19 Dua mee laa gai Tamar ne hano gee mai i kilaa, ga hagaui de mee e haoli ai luoono mada, ga gahu i malo o de hine gu magau dono bodu.

20 Gai Judah ga gaavange de guudi gauligi laa gi dono soa mai i Adullam gi gaavee gi de hine laa, gai ia ga hagaahe mai ai goloa hagadonu i daho de hine laa, aagai taane laa tee gidee e ia de hine laa. 21 Gai ia ga ssili ange gi denga daane o de mommee laa, ga hai ange, “I hee de hine hai be se manu e noho laa i Enaim i gaogao de haiava?”

Gilaadeu ne hai ange, “Tigi ai donu se hine hai be se manu ne humai gi kinei.”

22 Gai taane laa ga ahe gi daho Judah ga hai ange, “Au tee gidee de hine laa, gai denga daane o de mommee laa ne hai mai hogi, ‘Tigi ai donu se hine hai be se manu ne humai gi kinei.’ ”

23 Gai Judah ga hai ange, “Dugua ange ai donu huu goloa naa moona, gi dee hagadogaa dangada ai gidaau. Au ne kave de guudi gauligi nei e gaavange gi de ia, gai koe tee gidee ia.”

24 Gai dua huu e dolu malama, gai hanu dangada ga tala ange gi Judah, ga hai ange, “Doo saulaba go Tamar gu hai dama i dono hai be se manu.”

Gai Judah ne hai ange, “Gaavee ia gi tua de aduhale dudu ai ia gi magau!”

25 Gai de masavaa alaadeu e kave ai Tamar gi tua de aduhale, gai ia ga aalu ga hai ange gi dono saulaba, “Aanei goloa o taane oogu ne hai dama ange aagena, diiloo be koe e madea be niioai de buulei hagailonga nei, ma taula aama togo nei.”

26 Gai Judah gu madea e ia mee laa, gai ia ga hagadaba, “Tamar e kii ange de heohi i de au, go hiidinga au tee gaavange dagu dama daane go Shelah e hai ai dono bodu.” Gai Judah tee ahe ange e dagodo haisala ma ia.

27 Gai de masavaa o de hine laa ne haanau ai, gai se maasanga daane nogo lo tono dinae. 28 Gai de masavaa o de hine laa e haanau ai, gai dahi luu dama laa ne velo mai dono lima ga sula mai gi daha, gai de hine hagahaanau ga nnoa ange dahi deleisi mmea gi dono lima, ga hagadaba, “Deenei tama ne haanau i mua.” 29 Gai de masavaa huu a tama laa ne hagaahe ai dono lima gi lodo, gai dono daina ange laa gu haanau. Gai de hine hagahaanau ga hai ange, “Koe gu hagamasaavava dahi mommee e sao mai ai!” Gai ia ga hagaingoo ange ia go Perez.* 30 Muli mai gai dono daina ange laa gu haanau mai, go tama ne nnoa ange laa dahi deleisi mmea gi dono lima, gai ia gu hagaingoo ange go Zerah.†

39

Joseph ma de bodu o Potiphar

1 Gai Joseph ne gaavee gi Egypt; gai Potiphar, dahi dagi i lalo o Pharaoh, gai go tagi o de gau hagaloosi ne hagao Joseph i daho de gau Ishmael ne gaamai laa ia gi kilaa.

2 Gai Tagi Maolunga ne noho madali Joseph, gai ia gu hagadagadaga age. Gai ia ne noho i de hale o dono dangada aamua, taane Egypt.* 3 Gai dono dagi aamua gu gidee e ia bolo Tagi Maolunga e noho madali Joseph, gai mee alodahi aana e hai gai Tagi Maolunga e hai gi hagadagadaga age. 4 Gai Potiphar gu malangilangi i Joseph, ga hai ia go tangada e haia ange ana hegau donu, ma de hai ia go tagi o dono hale alodahi, ma de huahua i ana mee alodahi. 5 Gai mai i de masavaa a Potiphar ne hai ai Joseph go tagi o dono hale ma ono goloa alodahi, gai Tagi Maolunga ne hagamanuuia de huaabodu laa ma mee alodahi o taane Egypt laa, i hiidinga o Joseph. Gai Tagi Maolunga ne hagamanuuia mee alodahi i dono hale aama ana veelenga. 6 Gai ia ga dugu ange ana mee alodahi gi Joseph gi huahua ai, gu deai donu ono mee e hakoso ange aagena, go dono gaimee donu huu.

Gai Joseph se daane somo danuaa dono angaanga ma de mahamaha, 7 gai dua mee laa gai de bodu o dono dangada aamua gu vaasuu i Joseph, gai ia ga hai ange, “Humai dagodo haisala madali au!”

8 Aagai Joseph tee hagallongo ange, gai ia ne hai ange gi de hine laa, “Tilo, dogu dangada aamua e dee hakoso ange donu gi dahi mee daudahi i de hale; gai ia gu dugu mai ana mee alodahi au gi diiloo ange. 9 Gai e deai ange donu se dangada e maolunga ange i de au i de hale nei, gai ia tee daohi donu dahi mee daudahi i de au, go koe donu huu, go hiidinga go koe dono bodu. Au e dee maua donu i de hai de hegau baubau laumalie nei e haisala ange ai gi de Maadua.” 10 Gai laangi alodahi gai de hine laa e usuusu ange Joseph gi haia de hegau nei, aagai ia tee hagallongo ange gi de ia, gai ia tee dagodo haisala ma ia be ne noho i de mommee o de hine laa iai.

11 Dahi laangi huu gai Joseph ga hano gi lo te hale e hai ai ana hegau, gai gu deai ange se daane i de hale i de masavaa laa, 12 gai de hine laa ga poo dono malo gahu ga daohi, gai ia ga hai ange, “Humai dagodo haisala madali au.” Aagai Joseph ga tili ange dono malo gi de ia, gai ia ga savini ga hano gi duaahaho.

13 Gai ga gidee huu e de hine laa bolo Joseph gu tili ange dono malo gi de ia, gai ga savini ga hano gi duaahaho, 14 gai de hine laa ne hagahi denga daane i dono hale, ga hai ange gi gilaadeu, “Goodou kalo ange diiloo, dogu bodu gu gaamai taane Hebrew nei gi odaadeu daha gi hagangadi mee ina ai gidaadeu. Ia ne humai e hai au gi de mahi, gai au ga oo, 15 gai ga langona huu e ia dogu oo, gai ia ga tili mai dono malo, gai ia ga savini ga hano gi duaahaho.”

16 Gai de hine laa ga dugu de malo o Joseph i ono daha ga dae ai gi de humai o tangada aamua o Joseph gi de hale, 17 gai ia ga tala ange gi dono bodu muna nei, ga hai ange, “Taane Hebrew aau ne gaamai nei gi hai hegau i odaadeu daha ne humai e hai au gi de mahi, 18 gai au ga oo, gai ia ga tili mai dono malo gahu, gai ga savini ga hano gi duaahaho.”

19 Gai ga langona huu e tangada aamua o Joseph muna a dono bodu ne tala ange laa ga hai ange, “Deenei de hai a doo daane hai hegau ne hai ai au,” gai ia gu kona mmao de lili. 20 Gai tangada aamua o Joseph ga kave ia ga hhao gi lo te hale pono, go de mommee iai dangada a de hodooligi gu hhao gi lo te hale pono.

Gai de masavaa o Joseph e noho ai i lo te hale pono, 21 gai Tagi Maolunga e noho i ono daha ma de abodonu ange gi de ia; ga hai tagi o de hale pono gi abodonu ange gi Joseph.* 22 Gai tagi o de hale pono ga hili Joseph gi diiloo ange dangada alodahi i lo te hale pono. Gai mee alodahi e hai i kilaa, go ia e haia. 23 Gai tagi o de hale pono tee hakoso ange donu gi dahi mee daudahi a Joseph e tilo ange, go hiidinga Tagi Maolunga e noho i ono daha ma de hagamanuuia mee alodahi a Joseph e hai.

40

Taane e haia mee unu ma taane e haia pelaoaa

1 Dua mee nei, gai taane e haia mee unu ma taane e haia pelaoaa a de hodooligi o Egypt, ne haisala ange gi delaau dangada aamua, go de hodooligi o Egypt, 2 gai Pharaoh gu lili i luu daane hai hegau laa, go taane e haia mee unu aama taane e haia pelaoaa. 3 Gai ia ga hhao gilaau gi lo te hale pono i de hale o tagi o de gau hagaloosi, go de hale pono o Joseph gu noho ai laa hogi. 4 Gai tagi o de gau hagaloosi ne hai Joseph gi diiloo ange aama de hai hegau ange gi gilaau. Gai gilaau ne nnoho i lo te hale pono i dahi masavaa daulooloa.

5 Gai taane e haia mee unu aama taane e haia pelaoaa a de hodooligi o Egypt gu hhao laa i lo te hale pono laa ne hai dagidahi midi i dahi boo, gai alaau midi e dagodo geegee olaau hagadoonunga.

6 De masavaa o Joseph ne humai ai gi olaau daha i taiao age, gai ia gu gidee bolo gilaau e llodo baubau. 7 Gai ia ga ssili ange gi luu daane hai hegau o Pharaoh e nnoho laa madali ia i lo te hale pono, i de hale o dono dangada aamua, ga hai ange, “Gu aha gu llodo baubau ai naa gooluu anailaa nei?”

8 Gai gilaau ne hai ange, “Gimaau ne hai e dagidahi midi, aagai e deai donu se dangada e hagadonu ina mai luaamaau midi.”

Gai Joseph ne hai ange gi gilaau, “E aha, e dee go de Maadua donu huu e maua i de hagaago mai hagadoonunga o denga midi? Gooluu daalaa mai luooluu midi.”

9 Gai taane e haia mee unu ne tala ange dana midi gi Joseph, ga hai ange, “Au ne midi ange bolo au ne gidee dahi grapevine, 10 e dolu laa iai. Gai de masavaa ne matili age ai ono huamanu gai gu aala hogi, gai denga gau looloa grape gu hhaa mai hogi ga lleu. 11 Gai au gu poo de ubu a Pharaoh i dogu lima, ga hagihagi denga grape laa ga kumi ange gi lo te ubu a Pharaoh, ga dugu ange gi lo tono lima.”

12 Gai Joseph ga hai ange gi de ia, “Deenei de hagadoonunga o dau midi: denga laa e dolu laa ni laangi e dolu; 13 e dolu ange naa donu huu laangi, gai Pharaoh ga hagasao mai goe ga hagaahe ange gi doo duulanga, gai koe e poo naa de ubu a Pharaoh ga dugu ange gi lo tono lima, bei doo hai nogo hai hegau ai i mua, i de masavaa go koe ai e haia mee unu a Pharaoh. 14 Aagai koe manadua mai au i de masavaa oou gu duadonu ai, ma de abodonu mai gi de au; daalaa ange ogu dagodo gi Pharaoh, gi hagasao ina mai ai au i lo te hale pono nei. 15 Go hiidinga dangada ne hai gi de mahi au ga kave gee au mai i de henua o de gau Hebrew, gai tigi ai hogi agu mee ne hai i kinei e heohi ai dogu noho i lo te hale pono.”

16 Gai ga gidee huu e taane e haia pelaoaa bolo ne danuaa de hagadoonunga o de midi laa, gai ia ga hai ange gi Joseph, “Au ne hai hogi dahi midi, gai au e hagauda e dolu gede pelaoaa i ulu dogu biho. 17 Gai de gede e mua gi lunga e hhao ai denga hagadaagangaa pelaoaa a Pharaoh, aagai denga manu llele e gai denga pelaoaa i lo te gede i ulu dogu biho laa.”

18 Gai Joseph ne hai ange, “Deenei de hagadoonunga o dau midi: denga gede e dolu laa ni laangi e dolu. 19 E dolu ange naa donu huu laangi, gai Pharaoh e hagasao mai naa goe ga tuu doo ua ga daudau age doo angaanga i dahi manu somo. Gai denga manu llele e loomai naa ga gai kano o doo angaanga.”

20 Gai dua huu e dolu huu laangi, gai go de laangi o de boo o Pharaoh, gai ia ne hai ange dahi daonga gi ono dangada hai hegau alodahi. Gai ia ga hagassao mai taane e haia mee unu, aama taane e haia pelaoaa. 21 Gai ia ga hagaahe ange taane e haia mee unu gi dono duulanga, gai taane laa ne ahe ange ga dugu ange de ubu gi lo te lima o Pharaoh. 22 Aagai ia ne daudau taane e haia pelaoaa i honga dahi manu somo, bei de hai a Joseph ne hagadonu ange ai laa.

23 Gai taane e haia mee unu tee manadua e ia Joseph; ia gu ngalo ia.

41

Luu midi a Pharaoh

1 Gai dua huu e lua ngadau, gai Pharaoh ne hai dahi midi. Ia ne midi ange bolo ia e duu i gaogao de Nile, 2 gai ia ne gidee e hidu kaau ssomo danuaa ma de pedi ne loage i lo te vai ga gaimee saele i magavaa o denga helii i gaogao de vai. 3 Gai tilo, e hidu ange hogi kaau daadaanga sala ma de panga, ne loage i olaadeu dua ga tuu i gaogao denga kaau ange laa i gaogao ssaalingaa vai. 4 Gai denga kaau daadaanga sala laa ma de panga ne gai denga kaau ssomo danuaa laa ma de pedi. Gai Pharaoh gu alahage.

5 Gai ia ne seni ange hogi, gai ia gu hai ange dahi midi: ia ne gidee e hidu gau looloa grain hhua nnui gu hhaa mai i dahi grain. 6 Gai tilo, e hidu ange gau looloa grain gu hhaa mai hogi i olaadeu dua, gai denga gau looloa laa e hua vaaligiligi ma de moosugia, i hiidinga de saudia i de madangi mai i dua, 7 gai denga gau looloa grain hua ligi laa ga holo denga gau looloa grain hua nnui e hidu laa. Gai Pharaoh gu alahage, gai ia gu iloo bolo ia gu hai dahi midi.

8 Gai ga ao huu de mee, gai Pharaoh gu kona donu tee baba ono lodo; gai ia ga aalu de gau hai huuhuaa mee alodahi o Egypt, aama ono dangada iloo mee alodahi. Gai ia ga tala ange gi gilaadeu dana midi, aagai teai donu se gilaadeu ne maua i de hagadonu ange dana midi.*

9 Gai taane e haia mee unu a de hodooligi ne hai ange gi Pharaoh, “Anailaa nei gai au gu manadua ogu haisala. 10 Hanu masavaa gu hulo gai Pharaoh ne lili i e dogolua ono daane hai hegau, gai ia ne hhao gimaau ma taane e haia pelaoaa gi lo te hale pono gi nnoho i hale o tagi o de gau hagaloosi. 11 Gai gimaau ne hai e dagidahi midi i dahi boo; gai luaamaau midi ne dagodo geegee olaau hagadoonunga. 12 Gai e dahi dama daane Hebrew e noho madali gimaau; ia se dangada hai hegau niio tagi o de gau hagaloosi, gai gimaau ne tala ange gi de ia luaamaau midi, gai ia ga hagadonu mai luaamaau midi, ga tala mai de hagadoonunga o de midi a dahi ma dahi. 13 Gai ne bei donu dana hai ne hagadonu mai ai gi gimaau; de hodooligi ne hagaahe ange au gi dogu duulanga, aagai ne daudau taane ange laa.”

14 Gai Pharaoh ga aalu gi gaamai Joseph, gai gilaadeu ga hagamoolau ga hagasao mai ia i lo te hale pono; gai ia ga dahi dono biho ga sui ono malo, ga humai ga duu i mada i mua o Pharaoh.

15 Gai Pharaoh ne hai ange gi Joseph, “Au ne hai dahi midi, gai tigi ai donu se dangada ne maua i de hagadonu mai dagu midi. Aagai au gu langona bolo noo koe gu langona de midi, gai koe e maua i de tala dono hagadoonunga.”

16 Gai Joseph ga basa ange gi Pharaoh, ga hai ange, “E dee go au, gai go de Maadua e daalaa ange gi Pharaoh de hagadoonunga heohi o dana midi.”

17 Gai Pharaoh ga hai ange gi Joseph, “Au ne midi ange bolo au e duu i gaogao ssaalingaa vai go Nile, 18 gai au ne gidee e hidu kaau pedi ma de ssomo danuaa, e loage i lo te vai laa ma e gaimee saele i magavaa helii. 19 Gai au ne gidee ange hogi e hidu kaau dadaanga sala ma de panga ne loage i olaadeu dua, tigi ai ange agu kaau bee laa gu gidee i honga de henua alodahi o Egypt. 20 Gai denga kaau laa ga gai denga kaau pedi e hidu ne loage laa i mua, 21 aagai teai mee ne kii ange ai delaadeu gai denga kaau pedi laa; gilaadeu goi daadaanga sala donu huu. Gai au gu alahage.

22 Au ne midi ange hogi bolo e hidu gau looloa grain ssomo danuaa ne hhaa mai i dahi grain. 23 Au ne gidee hogi e hidu gau looloa grain hua ligi ne hhaa mai i olaadeu dua, gai gu moosugia i de hai a de madangi mai i dua, 24 gai denga gau looloa grain hua ligi laa ga holo denga gau looloa grain ssomo danuaa e hidu laa. Gai au ne tala ange dagu midi gi de gau hai huuhuaa mee, gai teai se gilaadeu ne maua i de hagadonu mai dagu midi.”

25 Gai Joseph ga hai ange gi Pharaoh, “Luu midi nei se hagadoonunga daudahi donu huu olaau. De Maadua gu hagaago ange gi Pharaoh ana mee gu baba ange e hai. 26 De hagadoonunga o denga kaau pedi e hidu laa se hidu ngadau, gai denga gau looloa grain danuaa e hidu laa se hidu hogi ngadau; gai se hagadoonunga daudahi donu huu o luu midi nei. 27 Denga kaau dadaanga sala ma de panga e hidu ne loage laa i muli se hidu ngadau. Gai denga gau looloa grain hua ligi e hidu laa ma de moosugia i de hai a de madangi mai i dua, go denga ngadau e hidu o de onge.

28 Gai e bei dagu hai gu tala ange ai laa gi Pharaoh: de Maadua gu hagaago ange gi Pharaoh ana mee gu baba ange e hai. 29 E hidu naa ngadau e hai ai tau gai laumalie i honga de henua alodahi o Egypt; 30 gai dua naa huu ngadau e hidu laa, gai gu daamada de hidu ngadau o de onge, gai dangada e ngalo naa tau gai laumalie ne hai i honga de henua go Egypt, i hiidinga gu laumalie de onge i honga de henua. 31 Gai e dagodo naa be teai donu se dau gai ne hai i honga de henua, i hiidinga de onge e humai i dua tau gai laa e laumalie mmao. 32 Gai ne lua hanonga ne humai ai de midi nei gi Pharaoh, go hiidinga de Maadua gu hagatoo donu de mee nei, gai e moolau naa donu de hagassula a de Maadua mee nei.

33 Gai Pharaoh gi saalaa dahi daane iloo mee ma de heiangi, ga hai ia gi se dagi i de henua go Egypt. 34 Gai Pharaoh gi hilia hanu dagi o de henua gi hagabudulia ma de doange e dahi diba i diba e lima o denga huamanu alodahi i honga de henua go Egypt i denga ngadau e hidu e hai ai laa tau gai. 35 Gai gilaadeu gi hagabudulia denga gai alodahi i denga ngadau o tau gai e loomai nei i ssauaa o Pharaoh, ga doange denga huamanu nei i denga aduhale ga dugu ai. 36 Gai gi hanu ai gai e hagadabena ange gi de henua i denga ngadau e hidu o de onge gu dai humai laa gi de henua go Egypt, gai gi dee hai ngadaa ai de henua i de masavaa o de onge.”

37 Gai Pharaoh ma ono daane hai hegau alodahi ne buni ange gi muna laa. 38 Gai Pharaoh ne ssili ange gi ono dangada hai hegau, “E dahi ange nei daane adaadeu e gide bei dagodo o taane nei, se daane e dagodo de hagasaalunga o de Maadua i ono daha?”

39 Gai Pharaoh ne hai ange gi Joseph, “Go hiidinga de Maadua ne hagaago adu gi iloo e goe mee nei alodahi, e deai ange donu se dangada e iloo mee ma de heiangi bei oo dagodo. 40 Iainei gai go koe tagi o dogu hale, gai be se aha naa huu aau e tala ange gi dangada, gai ogu dangada e hai donu gi bei. Gai go dogu nohoanga donu huu e maolunga ange i doo duulanga.” *

De dagi o Joseph i Egypt

41 Gai Pharaoh ga hai ange gi Joseph, “Tilo, au gu hai goe gi dagina honga de henua alodahi go Egypt.” 42 Gai Pharaoh ga unusi de buulei iai laa dono hagailonga mai i dono lima, ga ulumagi ange gi de lima o Joseph, gai ia ga hai gi hakahudia ange ia i malo linen danuaa, ma de hagauda ange dahi hau goolo gi dono ua.* 43 Gai ia ga hai Joseph go dono dogolua ga hai ia gi hano saele i dahi hada hodooligi, gai dangada ne hevaalogi i ono mada i mua ga hagataba, “Goodou duuduli ino ange gi de ia!” Deenei de hai a Pharaoh ne hai ai Joseph gi dagi i honga de henua alodahi go Egypt.

44 Gai Pharaoh ne hai ange gi Joseph, “Go au go Pharaoh, aagai e deai donu se dangada e maua i de hai dahi mee daudahi i de henua go Egypt, noo koe e dee dugu ange.” 45 Gai Pharaoh ne hagaingoo ange Joseph go Zaphenath-Paneah. Gai ia ne gaavange Asenath, tamaa hine a Potiphera, taane haimeedabu o On,* e hai ai dono bodu. Gai Joseph ne hano ga hagadaga i honga de henua go Egypt.

46 Gai Joseph gu matolu ono ngadau i de masavaa oona ne daamada ai de hai hegau ange gi de hodooligi o Egypt go Pharaoh. Gai ia ga hano gee mai i mada i mua o Pharaoh, ga hagadaga i honga de henua go Egypt. 47 Gai de masavaa huu o denga ngadau e hidu o tau gai, gai de gelegele gu kona mmao de lagolago ono hua. 48 Gai Joseph ga hagabudu denga gai alodahi i honga de henua go Egypt i de hidu ngadau ne hai ai laa tau gai, ga doange i denga aduhale. Ia ne hagabudu denga huamanu i denga veelenga i luu baasi dahi aduhale ga doange i lo te aduhale laa. 49 Gai Joseph ne hagabudu ga doange hanu hua grain lagolago mmao, bei de lagolago gelegele i gabugabu tai; gai ia ne tuu de hagahidi mee laa, go hiidinga gu dee maua i de hagahidi.

Luu dama daane a Joseph

50 Gai Asenath, tamaa hine a Potiphera, tangada haimeedabu o On, ne haanau ange gi Joseph e dogolua dama daane i mua de tae mai ngadau o de onge. 51 Gai Joseph ne hagaingoo ange dana dama madua go Manasseh,† go hiidinga ia e hagadaba, “De Maadua gu hai gi ngalo e au ogu hai ngadaa alodahi, ma dogu huaabodu alodahi.” 52 Gai ia ne hagaingoo ange dana dama gauligi go Ephraim,‡ go hiidinga ia ne hagadaba, “De Maadua gu hai au gi hagadili i de henua oogu ne duasala ai.”

53 Gai ga odi huu ngadau e hidu o tau gai i de henua go Egypt, 54 gai gu daamada denga ngadau e hidu o de onge, bei de hai a Joseph gu tala ai laa. Gai gu hai de onge i henua i lalo alodahi, aagai Egypt goi hanu huu gai iai.* 55 Gai de masavaa huu o dangada i Egypt ne hiikai ai, gai gilaadeu ga tangi ange gi Pharaoh i mee gai. Gai Pharaoh ga hai ange gi dangada alodahi o Egypt, “Goodou hulo gi daho Joseph, gai be se aha naa huu aana e tala adu, gai goodou haia.” *

56 Gai ga dae huu de onge gi henua i lalo alodahi, gai Joseph ga hhuge denga mommee doange gai alodahi, gai ia ga hagao ange denga gai gi de gau Egypt, go hiidinga gu laumalie mmao de onge i honga de henua go Egypt. 57 Gai dangada alodahi o henua i lalo gu loomai gi daho Joseph i Egypt e hagao gai ai, go hiidinga gu kona mmao de laumalie de onge i henua i lalo alodahi.

42

De hulo o daina o Joseph gi Egypt

1 Gai ga iloo huu e Jacob bolo e hanu grain i Egypt, gai ia ga hai ange gi ana dama daane, “Ni aha oodou e nnoho ai naa ma e hagadau kalo ange?” 2 Gai ia ga hai ange, “Au gu langona bolo e hanu grain i Egypt. Goodou hulo gi kilaa hagao ina mai ai hanu gai maadaadeu, gi dee maakau ai gidaadeu gai gi mouli.” *

3 Gai e dinoangahulu daina daane o Joseph ne hulo gi Egypt e hagao ai grain. 4 Aagai Jacob tee dugu Benjamin, taina daane o Joseph gi hano madali ono daina, go hiidinga ia ne manavasaa kana hai ange dahi sala gi de ia. 5 Gai denga dama a Israel ne hulo hogi ga hagao mee madali dangada, i hiidinga gu hai hogi de onge i de henua go Canaan.

6 De masavaa laa gai go Joseph de goobenaa i de henua; go ia e hagao ina ange denga grain gi dangada. Deelaa ai, de masavaa huu ne tae mai ai daina daane o Joseph, gai gilaadeu ga ino gu paa olaadeu mada gi honga de gelegele i mada i mua o Joseph.* 7 Gai ga gidee huu e Joseph ono daina, gai ia gu madea gilaadeu, aagai ia ga hagadee iloo gilaadeu ma de basa bole ange gi gilaadeu, ga ssili ange ga hai ange, “Go hee oodou ne loomai ai naa?”

Gilaadeu ne hai ange, “Gimaadeu ne loomai i de henua go Canaan e hagao hanu gai.”

8 Joseph ne madea e ia ono daina daane, gai gilaadeu tee madea ia. 9 Gai Joseph gu manadua e ia ana midi i olaadeu dagodo. Gai ia ga hai ange gi gilaadeu, “Goodou ni dangada mulidagi ne loomai e tilo denga mommee o de henua e dee buibui.” *

10 Gilaadeu ne hai ange gi de ia, “Deai, e demaadeu dangada aamua, oo dangada hai hegau ne loomai e hagao gai. 11 Gimaadeu alodahi ni dama daane nii dahi daane. Gimaadeu ni daane e hai hegau i de mee abodonu. Gimaadeu, oo dangada hai hegau e dee ni dangada mulidagi.”

12 Gai ia ga hai ange gi gilaadeu, “E deai, goodou se loomai donu e tilo mommee e dee buibui i de henua.”

13 Aagai gilaadeu ga hai ange, “Oo dangada hai hegau ni hai daina e dinoangahulu ma dogolua. Gimaadeu ni dama nii dahi daane mai i de henua go Canaan; gai tama gauligi e noho i daho demaadeu damana iainei, gai e dahi omaadeu daina gu dee maleva.”

14 Gai Joseph ga hai ange gi gilaadeu, “E bei donu dagu hai gu tala adu ai laa gi goodou: goodou ni dangada mulidagi. 15 Au e hagatale naa goodou e tilo ai oodou dagodo i de mee nei: au e tala hagatoo donu i de ingoo o Pharaoh, bolo goodou e dee hulo gee donu i de henua, ga dae ai gi doodou aalu ga gaamai doodou daina daane gauligi gi kinei. 16 Haia dahi goodou gi hano gi gaamai doodou daina gauligi, gai goodou ange naa e hhao gi lo te hale pono, e tilo ai be goodou ne tala de muna abodonu be deai; gai noo e deai, gai au e hagadaba i de ingoo o Pharaoh bolo goodou ni dangada donu mulidagi.” 17 Gai Joseph ne hai gilaadeu alodahi gi nnoho i lo te hale pono i e dolu laangi.

18 Gai de hagadolu laangi huu, gai Joseph ga hai ange gi gilaadeu, “Deenei doodou mee e hai gi mouli ai goodou, go hiidinga au e madagu i de Maadua: 19 noo goodou ni daane e daalaa de muna abodonu, gai dahi oodou daina daane e nnoa e hhao gi lo te hale pono, gai goodou ange laa gi aahe gi gaavee denga grain e gaimee ai dangada i doodou hale i de masavaa o de onge nei. 20 Aagai goodou e aahe ga gaamai doodou daina gauligi gi ogu daha, e hagadonu ai oodou muna, gi dee maakau ai goodou.” Gai gilaadeu ne hai ga bei ana muna.

21 Gai gilaadeu ne hagataba i olaadeu magavaa, “Ni muna abodonu, gidaadeu gu haisala ange donu gi taadeu daina daane. Gidaadeu ne gidee de duasala ono lodo, i de masavaa aana ne dangidangi mai gi gidaadeu, gai gidaadeu tee hagallongo ange; aanei hiidinga gu duu mai ai nei de hai ngadaa nei gi gidaadeu.”

22 Reuben ne basa ange, ga hai ange, “E aha, tee hai adu au goodou gi dee haia ange de baubau gi tama laa, gai goodou tee hagallongo mai gi de au? Gai iainei gidaadeu gu kave de hagaoanga o adaadeu hegau.” * 23 Gai gilaadeu tee iloo donu bolo Joseph e donu ange gi alaadeu muna, go hiidinga tangada hagadonu ne hagadonu ange alaadeu muna.

24 Gai ia ga hano gee mai i olaadeu daha, ia gu dangi; gai ia ga ahe mai ange hogi gi olaadeu daha ga basa ange gi gilaadeu. Gai ia ga kave Simeon mai i olaadeu daha ga nnoa i olaadeu mada i mua.

25 Gai Joseph ga hai ange gi de gau hai hegau gilaadeu gi haaoa gi hoohonu alaadeu beagi i grain, gai gi hagaahe ange alaadeu sseene gi lodo alaadeu beagi, gai gi gaavange hogi hanu gai e gaimee ai gilaadeu i delaadeu hulo. Gai mee laa gu gaavange gi gilaadeu. 26 Gai gilaadeu ne hagauda ange alaadeu grain gi honga alaadeu donkey ga hulo gee ai i kilaa.

27 Gai dahi gilaadeu ne hhuge age dana beagi e gaavange ai hanu grain e gai dana donkey i de mommee nnoho gaainga; gai ia gu gidee bolo ana sseene goi daakodo donu huu i lo tana beagi, 28 gai ia ga tala ange gi ono daina daane ange laa, ga hai ange, “Agu sseene e daakodo donu huu i lo tagu beagi.”

Gai gilaadeu gu kona mmao tee paba olaadeu lodo ma de maatagu. Gai gilaadeu ne pasa i olaadeu magavaa ga hagataba, “Se aha a de Maadua gu hai mai nei gi gidaadeu?”

29 Gai ga aahe huu gilaadeu ga tae gi daho delaadeu damana go Jacob i de henua go Canaan, gai gilaadeu ga tala ange gi de ia mee alodahi ne hai ange gi gilaadeu, ga hai ange, 30 “Taane e dagina laa de henua ne basa bole mai gi gimaadeu, gai ne hai gimaadeu be ni dangada ne loadu e mulidagi ina de henua. 31 Aagai gimaadeu ne hai ange gi de ia, ‘Gimaadeu ni daane abodonu, aagai e dee ni dangada mulidagi. 32 Gimaadeu ni hai daina daane e dinoangahulu ma dogolua, gai se damana daudahi omaadeu; gai dahi gimaadeu gu magau, gai tama gauligi e noho i daho demaadeu damana i de henua go Canaan anailaa nei.’

33 Gai taane e dagia laa de henua ne hai mai gi gimaadeu, ‘Deenei dagu hai e iloo ai bolo goodou ni daane e daalaa de muna abodonu: dugua dahi oodou daina gi noho i ogu daha, gai goodou hulo gaavee grain a doodou huaabodu e gaimee ai i de masavaa o de onge. 34 Aagai goodou ga gaamai doodou daina daane gauligi madali goodou gi ogu daha, gi iloo ai e au bolo goodou tee loomai e mulidagi de henua, aagai goodou ni daane e daalaa de muna abodonu. Gai au ga gaavadu ai doodou daina daane nei gi goodou, gai goodou gu maua hogi i de hagao mee i honga de henua.’ ”

35 Gai de masavaa huu alaadeu ne llingi ai alaadeu beagi, gai tilo, sseene a dahi ma dahi goi daakodo donu huu i lodo alaadeu beagi, gai gilaadeu ma delaadeu damana gu kona donu de maatagu. 36 Gai delaadeu damana go Jacob ga hai ange gi gilaadeu, “Goodou gu hai au ga hinangalosaa i agu dama: Joseph gu dee maleva, gai Simeon gu dee maleva hogi, gai iainei goodou gu llodo hogi e kave gee Benjamin. Mee alodahi e hai baasi mai donu gi de au!”

37 Gai Reuben ne basa ange gi dono damana, ga hai ange, “Koe e maua i de daa gi maakau luaagu dama daane noo au e dee hagaahe mai Benjamin gi oo daha. Gai go au e diiloo ange ia ga hagaahe mai ia gi oo daha.”

38 Aagai Jacob ne hai ange, “E deai, dagu dama e dee hano donu madali goodou; dono daina daane gu magau, go ia donu huu e doe. Gai noo ia e hai dahi sala i doodou hulo, gai goodou e hai naa dogu biho sinasinaa nei ga moolau de hano iho gi de mommee o de gau maakau.”

43

De aahe gi Egypt i de lua hanonga

1 Gai gu kona huu de laumalie de onge i de henua laa. 2 Gai ga odi huu denga grain alaadeu ne gaamai laa i Egypt, gai delaadeu damana ga hai ange gi gilaadeu, “Goodou aahe hulo hagao ina mai ange hanu momo gai maadaadeu.”

3 Aagai Judah ga basa ange ga hai ange, “Taane laa ne tala hagasoe mai donu gi gimaadeu, ga hai mai, ‘Goodou e dee maua donu i de aahe ange gi ono daha, noo goodou e dee gaamai doodou daina daane madali goodou.’ 4 Noo koe e dugu demaadeu daina daane gi hano madali gimaadeu, gai gimaadeu gu maua i de hulo e hagao mai hanu gai maadaadeu. 5 Aagai noo koe e dee dugu ia gi hano madali gimaadeu, gai gimaadeu e dee hulo donu; go hiidinga taane laa ne hai mai donu gi gimaadeu, ‘Goodou e dee maua donu i de aahe ange gi ogu daha, noo doodou daina e dee humai madali goodou.’ ”

6 Gai Israel ga ssili ange, “Gu aha goodou gu hagahai ngadaa ai naa au, i doodou tala ange gi taane laa bolo e dahi ange oodou daina daane?”

7 Gai gilaadeu ga hai ange, “Taane laa ne ssili mai dagodo o demaadeu huaabodu, ga hai mai, ‘Doodou damana goi mouli naa huu? Gai e dahi ange oodou daina?’ Gai gimaadeu ga pasa ange donu huu gi de ia muna. Gai gimaadeu tee iloo donu bolo ia e hai mai, ‘Goodou gaamai doodou daina daane madali gimaadeu.’ ”

8 Gai Judah ga hai ange gi dono damana go Israel, “Dugua tama naa gi hano madali au, gai gimaadeu ga hagamoolau e hulo, gi dee maakau ai gidaadeu ma adaadeu dama, gai gi mouli. 9 Gai go au donu e hagadonu ai bolo ia e ahe mai donu; gai koe gi dau ina mai gi de au mee alodahi e hai ange gi de ia. Gai noo au e dee hagaahe mai ia, e hagaduu i oo mada i mua, gai koe ga dau mai ssala naa gi de au i taulooloa dogu mouli. 10 Gai noo gimaadeu ne hagamoolau ga hulo, gai gu lua odi huu omaadeu hanonga ne hulo ai ga lava ga aahe mai.”

11 Gai delaadeu damana go Israel ga hai ange gi gilaadeu, “Noo deenaa tagodo, gai deenei doodou mee e hai: goodou haoa hanu huamanu danuaa hugadoo o de henua gi lodo oodou beagi, ma gi gaavee madali goodou e ngadi gaavange gi taane laa — hanu momo balm, ma hanu hooni, ma hanu mee hagamanongi, ma hanu myrrh, ma hanu pistachio aama hanu almond. 12 Goodou gaavee ange hanu sseene madali sseene alaadeu ne hagaahe ange laa, gi lodo oodou beagi madali goodou; agu made gilaadeu tee tilo gi danuaa. 13 Goodou gaavee hogi doodou daina daane madali goodou ga aahe ai gi daho taane laa. 14 Gai de Maadua Mmahi Mmao laa gi lodo aloha adu gi goodou, i mada i mua o taane laa, gai ia gi dugu adu doodou daina daane ange laa ma Benjamin gi aahe mai madali goodou. Gai noo au gu hinangalosaa i teai agu dama, gai au gu hinangalosaa.”

15 Gai denga daane laa ga kave de ngadi gaavange, ma hanu sseene ange laa madali gilaadeu, aama Benjamin ga hulo ai gi Egypt. Gai gilaadeu ne hulo ga tuu i mada i mua o Joseph. 16 Gai ga gidee huu e Joseph Benjamin e duu madali gilaadeu, gai ia ga hai ange gi taane e diiloo ange mee i dono hale, “Gaavee denga daane nei gi dogu hale, ga daa dahi manu ga hagadabena hanu gai; go hiidinga gilaadeu e gaimee naa madali au i de hualaangi.”

17 Gai taane laa ne hai ga bei muna a Joseph gu tala ange gi de ia; ia ne kave denga daane laa gi de hale o Joseph. 18 Gai denga daane laa gu maatagu, i de masavaa olaadeu ne gaavee ai gi de hale o Joseph. Gilaadeu ga hagataba, “Gilaadeu ne hai gimaadeu gi loomai gi kinei, i hiidinga o sseene ne hagaahe ange laa gi lodo adaadeu beagi, i de hanonga i mua. Ia gu lodo e hebagi mai ma de hagadee kii gidaadeu, ga kave adaadeu donkey ma de hai gidaadeu gi ni dangada hai hegau niiona.”

19 Gai gilaadeu ne hulo pasa ange gi taane e diiloo ange de hale o Joseph, i gaogao de haitoga o de hale. 20 Gilaadeu ne hai ange, “Demaadeu dangada aamua, ni muna abodonu gimaadeu ne loomai i tahi hanonga e hagao hanu gai. 21 Aagai de masavaa omaadeu ne tae ai gi de mommee nnoho gaainga ga hhuge amaadeu beagi, gai dahi ma dahi gu gidee ana sseene alodahi i lo tana beagi. Gai gimaadeu gu hagaahe mai sseene laa madali gimaadeu, 22 gai gu gaamai ange hanu sseene madali gimaadeu e hagao ai amaadeu gai. Gai gimaadeu tee iloo donu be goai ne hagaahe ange amaadeu sseene gi lodo amaadeu beagi.”

23 Gai ia ga hai ange, “E danuaa, goodou aude maatagu. Doodou Maadua, go de Maadua o doodou damana gu hhao ange hanu mee hagamogomogo gi lodo oodou beagi; oodou sseene gu i ogu daha.” Gai ia ga hagasao mai Simeon gi olaadeu daha.

24 Taane laa ne kave denga daane laa gi de hale o Joseph, ga gaavange hanu vai e hhui ai olaadeu vae, ma de haangai ange alaadeu donkey. 25 Gai gilaadeu ga hagadabena ange delaadeu mee ngadi gaavange, gi de masavaa e dae mai ai Joseph i de madohi lua o de laangi, go hiidinga gilaadeu gu langona bolo gilaadeu e gaimee i kilaa.

26 De masavaa o Joseph ne dae mai gi de hale, gai gilaadeu ga gaamai de mee ngadi gaavange alaadeu ne gaamai laa gi lo te hale, gai gilaadeu ga ino gi honga de gelegele. 27 Gai Joseph ne ssili ange olaadeu dagodo, ga hai ange, “Gai aahee dagodo o doodou damana madua, oodou ne tala mai laa ono dagodo gi de au? Ia goi mouli huu?”

28 Gilaadeu ne hai ange, “Doo dangada hai hegau, go demaadeu damana e dee beaha, gai ia goi mouli huu.” Gai gilaadeu ne ino ange hogi i ono mada i mua.

29 Gai Joseph gu gidee hogi e ia dono daina go Benjamin, go tama a delaau dinana, gai ia ga ssili ange, “Deenei doodou daina gauligi oodou ne tala mai laa?” Gai Joseph ga hai ange gi de ia, “Dagu dama, de Maadua gi hagamanuuia ina goe.” 30 Gai Joseph ga hagamoolau ga sao ga hano, i hiidinga ia gu lodo aloha mmao i dono daina daane, ia ne ssala dahi mommee e hano ai e dangi. Gai ia ne hano ga ulu gi lo tono aabi i lodo ga dangi ai.

31 Muli mai gai ia ne hhui luoono mada, ga daohi dana dangi, ga sao mai, ga hagadaba, “Dugua mai denga gai.”

32 Gai gilaadeu ga vvae ange gai a Joseph i de ia, gai a denga hai daina ange laa i gilaadeu, gai de gau Egypt e gaimee laa madali ia i gilaadeu. De gau Egypt e dee alaange i de gaimee madali de gau Hebrew, i hiidinga se mee hakino gee i daho de gau Egypt. 33 Gai denga hai daina laa ne hagatau i ono mada i mua, mai i tama madua ga hano iho ai gi tama gauligi. Gai denga daane laa ga hagadau kalo ange gu llele olaadeu mouli. 34 Gai alaadeu gai ne duha ange gi gilaadeu mai i gai i honga teebele o Joseph, gai tuuhanga o Benjamin e lima hanonga e laumalie ange ai i duuhanga o ono daina ange laa. Gai gilaadeu ga gaimee ma de unu ga malangilangi madali ia.

44

De ubu selevaa a Joseph

1 Gai Joseph ne hai ange gi taane hai hegau e dagina dono hale, “Haaoa beagi a denga daane naa gi hoohonu i mee alaadeu e maua i de hagauda e kave, gai hagaahea ange sseene a dahi ma dahi gi lo tana beagi. 2 Gai koe haaoa ange dagu ubu selevaa gi lo te beagi a tama gauligi hugadoo, madali ana sseene ne gaamai e hagao ai grain.” Gai ia ne hai donu gi bei muna a Joseph.

3 Gai taiao age huu, gai gilaadeu ga hai denga daane laa gi hulo madali alaadeu donkey. 4 Gai de masavaa olaadeu ne ssao ai ga hulo gee, gai tigi mmao gee ai loo gilaadeu i de aduhale, gai Joseph ga hai ange gi taane e dagina dono hale, “Hannoo, dolohia gi daea adu e goe denga daane laa, gai koe ga siilia ange gi gilaadeu, ‘Gu aha goodou gu sui ange ai laa tanuaa i de baubau? 5 E dee deenei de ubu a dogu dangada aamua e unu ai laa, ma de tala ai mee e dee iloo? Goodou gu hai dahi hegau baubau.’ ”

6 De masavaa a taane laa ne daea adu ai gilaadeu, gai ia ga tala ange hogi muna laa gi gilaadeu. 7 Aagai gilaadeu ne hai ange gi de ia, “Demaadeu dangada aamua, gu aha goe gu basa mai ai naa bee naa gi gimaadeu? E dee maua donu e gimaadeu, oo dangada hai hegau, i de hai dahi hegau baubau bee naa! 8 Tilo, gimaadeu ne hagaahe mai gi de goe, sseene amaadeu ne gidee laa i lodo amaadeu beagi, mai i de henua go Canaan; gai gu aha gimaadeu gu gaiaa ai hanu selevaa be ni goolo mai i de hale o doo dangada aamua? 9 Gai be goai naa huu i omaadeu magavaa e gidee mai ai de ubu naa, gai ia e daa donu gi magau, gai gimaadeu alodahi e doe e hai gi ni dangada hai hegau niiou, e tangada aamua.”

10 Gai ia ga hai ange, “E danuaa, e hai naa donu gi bei oodou muna; be goai naa huu de goodou e gidee mai ai mee nei i ono daha, gai go ia e hai ai dogu dangada hai hegau; gai goodou ange laa gu deai oodou sala.”

11 Gai gilaadeu ga hagamoolau ga dugu iho alaadeu beagi gi honga de gelegele, gai tangada nei ma de hhuge dana beagi. 12 Gai taane laa ne daamada de ssala de mee laa, mai i daho tama madua ga hano iho ai gi tama gauligi hugadoo. Gai de ubu laa ne gidee mai i lo te beagi a Benjamin. 13 Gai gilaadeu ga saesae olaadeu malo i de daemaha o olaadeu lodo, gai gilaadeu ga hagauda alaadeu mee i honga alaadeu donkey ga aahe ai gi de aduhale.

14 Gai Joseph goi noho huu i de hale, i de masavaa o Judah ma ono daina daane ne ulu mai ai, gai gilaadeu ne loomai ga hagabaakuu gi honga de gelegele i ono mada i mua. 15 Gai Joseph ga hai ange gi gilaadeu, “Se hegau bee hee oodou gu hai nei? Goodou e dee iloo bolo au se dangada e maua i de tala mee e dee iloo?”

16 Judah ne hai ange, “Dogu dangada aamua, dee hee naa demaadeu hai e pasa adu ai i de mee nei? Gai dee hee demaadeu hai e hagaago adu ai bolo gimaadeu e dee haisala? De Maadua gu hagaago mai haisala o oo dangada hai hegau. Deenei ai, gimaadeu gu ni dangada hai hegau niiou, go gimaadeu alodahi madali tama ne gidee mai laa de ubu i ono daha.”

17 Gai Joseph ga hai ange, “Au e dee maua i de hai de hegau naa. Gai go tangada donu huu ne gidee mai ai de ubu, e hai ai dogu dangada hai hegau. Gai goodou ange laa, aahe gi daho doodou damana i de nnoho baba.”

18 Aagai Judah ga humai ga hagabaa ange gi de ia, ga hai ange, “Dogu dangada aamua, aude haihaia, au e lodo e tala adu agu muna. Gai koe gi dee lili i de au, doo dangada hai hegau, e dee galemu donu koe e maolunga donu bei Pharaoh. 19 Koe ne ssili mai gi gimaadeu, ‘E dahi oodou damana aabe se daina daane?’ 20 Tangada aamua, gimaadeu ne hai adu gi de goe, ‘Gimaadeu e dahi omaadeu damana, ia gu madumadua, ma dahi daina daane gauligi, se dama niiana ne hagadili i de masavaa oona gu madumadua ai. Dono daina daane gu magau, gai go tama nei donu huu e doe i dama a dono dinana; gai dono damana e kona donu de aloha i de ia.’

21 Gai koe ne hai mai gi gimaadeu, oo dangada hai hegau, ‘Gaamai ia gi ogu daha gi gidee ai donu au ia.’ 22 Gai gimaadeu ne hai adu gi de goe, demaadeu dangada aamua, ‘Tama daane laa e dee maua donu i de hano gee mai i daho dono damana. Noo ia e hano gee mai i ono daha, gai dono damana e magau donu.’ 23 Aagai koe ne hai mai gi gimaadeu, oo dangada hai hegau, ‘Noo goodou e dee gaamai doodou daina daane gauligi madali goodou, gai goodou e dee maua donu i de aahe mai e tuu i mada luoogu mada.’ 24 Gai de masavaa omaadeu ne aahe ai gi daho demaadeu damana, gai gimaadeu ne tala ange gi de ia au muna.

25 Gai demaadeu damana ne hai mai, ‘Goodou aahe hagao ina mai hanu momo gai maadaadeu.’ 26 Aagai gimaadeu ne hai ange gi de ia, ‘Gimaadeu e dee maua donu i de aahe e hulo gi kilaa, noo demaadeu daina daane gauligi e dee hano madali gimaadeu. Gimaadeu e dee maua i de aahe e tuu i mada i mua o taane laa, noo demaadeu daina gauligi e dee hano madali gimaadeu.’

27 Gai doo dangada hai hegau, go demaadeu damana, ne hai mai gi gimaadeu, ‘Goodou e iloo laa bolo dogu bodu ne haanau mai gi de au e dogolua dama daane; 28 dahi gu dee maleva i ogu daha, gai au e hagadaba bolo ia gu daia i dahi manu, gai au tigi gidee ange donu ia ga dae mai ai gi iainei. 29 Gai noo goodou e kave gee hogi tama nei mai i ogu daha, gai gu hai ange dahi sala gi de ia, gai goodou e hai naa dogu biho sinasinaa nei gi moolau de hano gi de mommee o de gau maakau.’

30 Gai tilo, noo au e ahe gi daho doo dangada hai hegau, go demaadeu damana, gai demaadeu damana, (ia e mouli laa donu huu i hiidinga o tama daane gauligi nei,) 31 e gidee e ia bolo tama nei e dee madali gimaadeu, gai ia e magau donu. Gai gimaadeu, oo dangada hai hegau, e hai naa demaadeu damana, ga moolau de hano gi de mommee o de gau maakau, i hiidinga dono hinangalosaa. 32 Gai au, doo dangada hai hegau, ne hagatoo donu i dogu mouli bolo au e hagaahe tama daane nei gi daho dogu damana. Au ne hai ange, ‘Noo au e dee hagaahe tama daane nei, gai dogu damana e dau mai sala nei gi de au, i taulooloa o dogu mouli!’

33 Deenei ai, au e dangidangi adu, go au e noho e hai ai doo dangada hai hegau, e sui ai tama daane nei, gai koe dugua tama nei gi ahe madali ono daina. 34 Gai dee hee dogu hai e ahe ai gi daho dogu damana, noo de gauligi daane nei e dee madali au? Au e dee lodo e tilo de hai ngadaa e duu ange gi dogu damana.”

45

De tala ange a Joseph de muna abodonu gi ono daina

1 Gai Joseph gu dee maua i de golomagi ono lodo i mada i mua o dangada alodahi e tuu madali ia, gai ia ga hagadaba, “Haia gi ssao dangada alodahi gi hulo gee mai i omaadeu daha!” Deelaa ai, teai donu dangada madali gilaadeu, i de masavaa aana ne tala ange ai gi ono daina bolo go ia go Joseph.* 2 Gai ia ne oo ga dangi, gai de gau Egypt ma dangada alodahi i de hale o Pharaoh gu langona e gilaadeu dono dangi.

3 Gai Joseph ne hai ange gi ono daina daane, “Go au go Joseph. Dogu damana goi mouli naa huu?” Gai ono daina gu dee maua i de pasa ange gi de ia, go hiidinga gilaadeu gu llele mouli ma de maatagu i de ia.

4 Gai Joseph ga hai ange gi ono daina, “Goodou loomai gi paa mai goodou gi ogu daha.” Gai gilaadeu ne loomai ga hagapaa ange gi de ia, gai ia ga hai ange, “Go au doodou daina daane go Joseph, go de ia oodou ne hagao ga hai gi gaavee gi Egypt. 5 Gai goodou e dee maatagu aabe gi daemaha, i doodou hagao au ga gaamai gi kinei, go hiidinga go de Maadua donu ne gaamai au gi kinei, i mua doodou loomai, e hagaola ai mouli o dangada. 6 Deenei de lua ngadau e onge ai honga de henua; gai e lima ange ngadau e dee doe ai manu aabe e hagihagi ai. 7 Aagai de Maadua ne hai au gi humai gi kinei, i oodou mada i maua e hai ai gi hanu oodou hagadiilinga e doe i henua i lalo, aama de hagamouli ai dangada soa.

8 Deenei ai, e dee go goodou ne gaamai au gi kinei, aagai go de Maadua. Ia gu hai hogi au gi se damana hagadubu niio Pharaoh, gai se dagi i dono hale alodahi aama honga o Egypt alodahi. 9 Gai goodou hagamoolau aahe gi daho dogu damana, ga hai ange gi de ia, ‘Aanei muna a dau dama go Joseph ne hai mai: De Maadua gu hai au gi se dangada aamua i Egypt alodahi. Gai koe hagamoolau humai gi dae mai goe gi ogu daha.* 10 Gai koe ga noho ai i de mommee go Goshen, gi baa ange ai goe gi de au — go koe, ma au dama ma dama a au dama, ma oodou ssiibi ma guudi ma kaau, aama au mee alodahi. 11 Gai au ga tilo adu ai goe i kilaa, go hiidinga e lima ange ngadau o de onge, kana duasala goe ma dangada i doo hale, aama au mee alodahi.’

12 Gai gi gidee ai e gooluu ma dogu daina go Benjamin bolo go au donu deenei e basa adu nei gi de goe! 13 Gai goodou daalaa ange gi dogu damana dagodo o dogu mahamaha alodahi i Egypt, aama mee alodahi oodou gu gidee. Gai goodou ga hagamoolau ga gaamai dogu damana gi kinei.”

14 Gai ia ga ino ange gi honga de eu o dono daina go Benjamin ga dangi ai, gai Benjamin gu dangi hogi. 15 Gai ia ga oso ono daina alodahi ga ino ange ga dangi i honga olaadeu eu, muli mai gai ono daina ga madaangudu ange gi de ia.

16 Gai ga langona huu e dangada i de hale o Pharaoh, bolo daina daane o Joseph gu loomai, gai Pharaoh ma ono dangada hai hegau gu malangilangi. 17 Gai Pharaoh ne hai ange gi Joseph, “Hai ange gi oo daina, gilaadeu gi haia de mee nei: ‘Goodou haoa gi hoohonu oodou beagi ga hagauda ange gi honga oodou manu ga aahe ai gi de henua go Canaan, 18 gai goodou ga gaamai doodou damana ma dono huaabodu ga aahe mai ai gi ogu daha. Gai au ga gaavadu gi goodou de mommee danuaa hugadoo i de henua go Egypt, gai goodou gu maua i de gai mee moomuna o de henua.’

19 Gai koe daalaa ange hogi gi gilaadeu, hai ange, ‘Deenei doodou mee e hai: goodou gaavee hanu hada mai i Egypt e hagauda mai ai oodou gauligi, ma oodou bodu, aama de gaamai ai doodou damana ga aahe mai ai gi kinei. 20 Gai goodou gi dee manavasaa i oodou goloa, go hiidinga mee danuaa alodahi i de henua o Egypt e gaavadu naa donu gi goodou.’ ”

21 Gai dama a Israel ne hagassula muna nei. Gai Joseph ne gaavange gi gilaadeu hanu hada bei dagodo muna a Pharaoh. Gai ia ne gaavange hogi hanu gai e gaimee ai gilaadeu i delaadeu hulo. 22 Ia ne gaavange hogi gi dahi ma dahi hanu malo, gai ia ne gaavange e dolulau dibaa selevaa* ma e lima malo gi dono daina go Benjamin. 23 Gai ia ne kave hogi hanu goloa gi dono damana: e madaangahulu donkey daane gu hagauda ange ai denga hagadaagangaa goloa danuaa o Egypt, ma e madaangahulu donkey haahine e hagauda ange aagena denga grain, ma pelaoaa, ma gai a dono damana e gaimee, e humai ai. 24 Gai ia ne hai gi hulo ono daina daane, gai ia ga hai ange gi gilaadeu, “Goodou aude hagadaumee i honga de haiava!”

25 Gai gilaadeu ne hulo gee mai i Egypt, ga aahe gi daho delaadeu damana, go Jacob i de henua go Canaan. 26 Gilaadeu ne tala ange gi de ia, ga hai ange, “Joseph goi mouli huu. Gai ia se dagi i de henua alodahi o Egypt.” Gai Jacob gu lele mmao ono mouli; ia tee hagadonusia alaadeu muna. 27 Aagai ga langona huu e Jacob muna alodahi a Joseph ne tala ange gi ono daina, ma de gidee denga hada a Joseph ne gaamai e hagauda ai ia, gai delaadeu damana go Jacob gu mmahi age. 28 Gai Israel ga hagadaba, “Gu danuaa; dagu dama go Joseph goi mouli huu. Au e hano donu e tilo ia i mua dogu magau.”

46

De hano o Jacob gi Egypt

1 Gai Israel ne kave ono mee alodahi ga hano ai. Gai ga dae huu ia gi Beersheba, gai ia ga hai dahi sigidaumaha, ange gi de Maadua o dono damana go Isaac.

2 Gai de Maadua ne hakide ange gi Israel i de midi i de boo laa, ga hai ange, “Jacob, Jacob.”

Gai ia ga hai ange, “Deenei au.”

3 Gai ia ne hai ange, “Go au go de Maadua, go de Maadua o doo damana; aude madagu i de hano gi Egypt, go hiidinga au e hai naa goe gi se huaahenua soa i kilaa. 4 Gai au e hano naa donu madali goe gi Egypt, au e hagaahe mai naa hogi goe. Gai go Joseph e haia gi mmoe luoo mada i doo magau.”

5 Gai Jacob ne hano gee mai i Beersheba; gai dama a Israel ne kave delaadeu damana go Jacob, ma alaadeu gauligi, aama olaadeu bodu i honga denga hada a Pharaoh ne gaamai laa e hagauda ai ia. 6 Gai Jacob ma ono hagadiilinga alodahi ne kave alaadeu manu haangai, ma goloa alaadeu ne mau i de henua go Canaan ga hulo ai gi Egypt.* 7 Ia ne kave madali ia gi Egypt ana dama daane, ma ono mogobuna daane, ma ana damaa hine, ma ono mogobuna haahine — go ono hagadiilinga alodahi.

8 Aanei ingoo o dama a Israel (e bei go Jacob ma dono hagadiilinga) ne hulo gi Egypt:

Reuben go tama daane madua a Jacob. 9 Dama daane a Reuben: go Hanok, ma Pallu, ma Hezron, aama Karmi.

10 Dama daane a Simeon: go Jemuel, ma Jamin, ma Ohad, ma Jakin, ma Zohar, aama Shaul, go dana dama ange gi dahi hahine Canaan.

11 Dama daane a Levi: go Gershon, ma Kohath, aama Merari.

12 Dama daane a Judah: go Er, ma Onan, ma Shelah, ma Perez, aama Zerah (aagai Er ma Onan ne maakau i de henua go Canaan). Dama daane a Perez: go Hezron ma Hamul.

13 Dama daane a Issachar: go Tola, ma Puah, ma Iob, aama Shimron.

14 Dama daane a Zebulun: go Sered, ma Elon, aama Jahleel.

15 Aanei dama a Leah ne haanau ange gi Jacob i Mesopotamia, aama dana damaa hine go Dinah. Ana dama daane ma ana damaa hine alodahi, se dinodolu ma dogodolu.

16 Dama daane a Gad: go Ziphion, ma Haggi, ma Shuni, ma Ezbon, ma Eri, ma Arodi, aama Areli.

17 Dama daane a Asher: go Imnah, ma Ishvah, ma Ishvi, ma Beriah. Delaadeu daina hahine go Serah. Dama daane a Beriah: go Heber ma Malkiel.

18 Gai dama a Zilpah, ange gi Jacob, go de hine hai hegau a Laban, ne gaavange gi dana damaa hine go Leah, se dinoangahulu ma dogoono.

19 Dama daane a Rachel, de bodu o Jacob: go Joseph ma Benjamin. 20 Gai Joseph ne hagadili Manasseh ma Ephraim i de henua go Egypt, i daho Asenath tamaa hine a Potiphera, tangada haimeedabu o On.* *

21 Dama daane a Benjamin: go Bela, ma Beker, ma Ashbel, ma Gera, ma Naaman, ma Ehi, ma Rosh, ma Muppim, ma Huppim, aama Ard.

22 Dama daane a Rachel ange gi Jacob, se dinoangahulu ma dogohaa.

23 Tama daane a Dan: go Hushim.

24 Dama daane a Naphtali: go Jahzeel, ma Guni, ma Jezer, aama Shillem.

25 Dama daane a Bilhah ange gi Jacob, go de hine hai hegau a Laban ne gaavange laa gi dana damaa hine go Rachel, se dogohidu.

26 Dangada alodahi ne hulo laa gi Egypt madali Jacob — go dangada mai i dono aamuli — se dinoono ma dogoono, gai bodu ana dama daane tee dau. 27 Gai Joseph ne hagadili e dogolua dama daane i Egypt, gai dangada alodahi i de hale o Jacob ne hulo gi Egypt se dinohidu.*

De hedae o Joseph ma Jacob

28 Gai Jacob ne hai Judah gi hano i ono mada i mua gi daho Joseph, gi hagaagona ange de haiava e hano laa gi Goshen. Gai de masavaa olaadeu ne tae ai gi de mommee go Goshen, 29 gai Joseph gu hagadabena dono hada e hano ai gi Goshen, e hedae ange ai gi dono damana go Israel. Gai de masavaa huu olaau ne hedae ai, gai ia ga ino ange gi honga de eu o dono damana ga dangi ai, i dahi masavaa daulooloa.

30 Gai Israel ne hai ange gi Joseph, “Au gu baba ange donu e magau, go hiidinga au gu gidee donu bolo koe goi mouli huu.”

31 Gai Joseph ga hai ange gi ono daina daane ma de huaabodu alodahi o dono damana, “Au e hano naa e hai ange gi Pharaoh, ‘Ogu daina daane ma de huaabodu alodahi o dogu damana, nogo nnoho laa i de henua go Canaan, gu loomai gi ogu daha. 32 Gilaadeu ni daane hagaloosi manu; gilaadeu ni dangada e diiloo ange denga manu haangai, gai gilaadeu ne gaamai hogi alaadeu ssiibi ma kaau aama olaadeu goloa alodahi madali gilaadeu.’ 33 Gai de masavaa naa huu a Pharaoh e hagahi ai goodou ga ssili adu, ‘Ni hegau aha oodou e hai?’, 34 gai goodou ga hai ange, ‘Gimaadeu, oo dangada hai hegau ni dangada haangai manu, mai loo i de masavaa omaadeu e gauligi ai, bei dagodo o omaadeu dubuna madagidagi.’ Gai ia e dugu adu naa goodou gi nnoho i Goshen, go hiidinga de gau haangai manu alodahi, ni dangada e hakino gee i daho de gau Egypt.”

47

1 Gai Joseph ne hano ga basa ange gi Pharaoh, ga hai ange, “Dogu damana ma ogu daina daane gu gaamai alaadeu hagabuulingaa ssiibi ma kaau aama alaadeu mee alodahi, mai i de henua go Canaan, gai iainei gilaadeu e nnoho i Goshen.” 2 Gai ia ne hili e dogolima ono daina daane ga kave ga hagatuu i mada i mua o Pharaoh.

3 Gai Pharaoh ne ssili ange gi ono daina, “Ni hegau aha oodou e hai?”

Gilaadeu ne hai ange gi Pharaoh, “Gimaadeu, oo dangada hai hegau, ni dangada hagaloosi manu, bei omaadeu dubuna madagidagi.” 4 Gai gilaadeu ne hai ange gi Pharaoh, “Gimaadeu ne loomai e nnoho i de henua nei, go hiidinga gu deai donu helii e gaimee ai amaadeu manu, gai gu kona hogi de laumalie de onge i de henua go Canaan. Gai koe gi dee haihaia, dugua mai de mommee go Goshen e nnoho ai gimaadeu, oo dangada hai hegau.”

5 Gai Pharaoh ne basa ange ga hai ange gi Joseph, “Doo damana ma oo daina gu loomai gi oo daha, 6 gai de henua go Egypt gu dugu adu gi de goe; haia gi nnoho doo damana ma oo daina, i de mommee danuaa hugadoo i de henua. Dugua ange gilaadeu gi nnoho i Goshen. Gai noo e hanu oo daina, aau e iloo bolo ni daane hai mee, gai koe haia gilaadeu gi diiloo ange agu manu haangai.”

7 Gai Joseph ne gaamai dono damana go Jacob gi mada i mua o Pharaoh, gai Jacob ga hagamanuuia Pharaoh. 8 Gai Pharaoh ne ssili ange gi Jacob, “Gu hia naa oo ngadau?”

9 Jacob ne hai ange gi Pharaoh, “Gu 130 ogu ngadau gu noho gaainga saele ai. Ogu ngadau ne mouli ai e sogoisi ma de hai ngadaa, gai au tigi daea donu ngadau o ogu maadua ne nnoho gainga saele ai.” 10 Gai Jacob ne hagamanuuia Pharaoh, gai ia ga sao ga hano gee mai i daho Pharaoh.

11 Gai Joseph ne hai dono damana ma ono daina gi nnoho i Egypt, ma de gaavange gi gilaadeu de mommee danuaa hugadoo, i de ungaamee go Rameses, bei de hai a Pharaoh gu tala ange ai gi de ia. 12 Gai Joseph ne tilo ange dono damana ma ono daina aama de huaabodu alodahi o dono damana, ma de haangai ange gilaadeu, gi bei se soa o alaadeu dama.

Joseph ma de onge

13 Gai ga deai huu gai i de mommee laa alodahi, go hiidinga gu laumalie de onge; gai de henua go Egypt ma de henua go Canaan gu hiikai i hiidinga o de onge. 14 Gai Joseph ga hagao ange denga grain gi dangada, ma de kave sseene alodahi i honga Egypt aama Canaan, ga gaamai gi de hale o Pharaoh. 15 Gai ga odi huu sseene a dangada i Egypt ma Canaan, gai de gau Egypt alodahi ga loomai ga hai ange gi Joseph, “Gaamai hanu gai e gaimee ai gimaadeu. Ni haigamaiana aha dau gidee demaadeu maakau? Gu odi amaadeu sseene alodahi.”

16 Gai Joseph ga hai ange, “Goodou gaamai oodou manu haangai, gai au ga kave oodou manu e hagao ai oodou gai.” 17 Gai dangada ga gaamai alaadeu manu haangai gi Joseph, gai ia ga kave alaadeu hoosa, ma ssiibi, ma guudi, ma kaau aama donkey, ga hagahesuihagi i denga gai. Gai ia ne gaavange gai a dangada, ga hagahesuihagi i alaadeu manu, i de ngadau laa alodahi.

18 Gai ga odi huu de ngadau laa, gai dangada ga loomai gi ono daha i de ngadau mai ange laa, ga hai ange gi de ia, “Demaadeu dangada aamua, gimaadeu e dee maua donu i de hagammuni i de goe, demaadeu dangada aamua, bolo gu odi amaadeu sseene alodahi, gai amaadeu manu gu niiau, gu deai ange donu amaadeu mee e doe, go omaadeu angaanga donu huu ma omaadeu alahenua. 19 Ni haigamaiana aha dau gidee demaadeu maakau — go gimaadeu ma omaadeu alahenua? Hagao ina gimaadeu ma omaadeu alahenua gai koe ga gaamai ai amaadeu gai. Gai gimaadeu ma omaadeu alahenua e gaavange naa gi Pharaoh. Gai koe gaamai gi gimaadeu denga golee, gi dee maakau ai gimaadeu gai gi mouli, gi dee ngadi daakodo ai omaadeu alahenua.”

20 Gai Joseph ga hagao denga gelegele alodahi i Egypt moo Pharaoh. Gai dangada alodahi i Egypt ne hagao olaadeu gelegele, i hiidinga gilaadeu ne duasala i de kona de onge. Gai de gelegele o de henua gu niio Pharaoh, 21 gai Joseph ne hai dangada alodahi o Egypt gi ni dangada hai hegau,* mai i dahi bido o Egypt ga dae ai gi de bido ange laa. 22 Aagai ia tee hagao alahenua o de gau haimeedabu, go hiidinga duuhanga o de gau haimeedabu go Pharaoh e haia, gai gilaadeu e gaimee i alaadeu gai mai i daho Pharaoh. Deelaa ai, gilaadeu tee hagao olaadeu alahenua.

23 Gai Joseph ne hai ange gi dangada, “Tilo, au gu hagao goodou ma oodou gelegele anailaa nei, ma gu gaavange gi Pharaoh. Gai aanei golee oodou e dooa oodou gelegele. 24 Aagai de masavaa naa huu o de hagihagi, gai goodou e gaavange gi Pharaoh dahi diba i diba e lima, gai e haa diba ange laa niiodou ma oodou huaabodu, gai goodou ga doo ai denga veelenga ma de gaimee ai madali oodou dama.”

25 Gai gilaadeu ga hai ange, “Demaadeu dangada aamua, koe ne haia ga mouli gimaadeu; koe ne abodonu mai gi gimaadeu. Gimaadeu gu ni dangada hai hegau niio Pharaoh.”

26 Gai Joseph ga hagasauaa de hainga laa i de henua go Egypt, ga dae mai ai gi anailaa nei: dahi diba i diba e lima o denga huamanu nii Pharaoh. Gai go veelenga donu huu a de gau haimeedabu tee gaavange gi Pharaoh.

27 Gai Israel ma dono huaabodu ne noho i de henua go Egypt i Goshen, gai olaadeu goloa gu hagadagadaga ange de lagolago i kilaa, gai gilaadeu gu hagadili hogi ga kona de soa.

28 Gai Jacob ne noho i de henua go Egypt i e madaangahulu ma hidu ngadau. Gai ngadau o Jacob ne mouli ai se 147. 29 Gai ga baa ange huu gi de magau o Israel, gai ia ga hagahi dana dama go Joseph, ga hai ange gi de ia, “Noo koe e malangilangi i de au, gai koe velosia ange doo lima gi lalo dogu dae, gai koe ga hagatoo donu mai gi de au, bolo koe e abodonu mai ma de hai hegau mai gi de au i de muna abodonu. Gai koe aude danumia au i Egypt,* 30 aagai au e danu madali ogu maadua. Gai koe gaavee gee au mai i Egypt, ga danu i de mommee olaadeu e danu ai laa.”

Joseph ne hai ange, “Au e hai donu gi bei au muna.”

31 Gai ia ga hai ange, “Hagatoo donu mai gi de au.” Gai Joseph ga basa hagatoo donu ange gi de ia. Muli gai Israel ne ino ange gi de ulu o dono dogo ga daumaha.† *

48

Manasseh ma Ephraim

1 Dua huu mee laa, gai Joseph gu langona bolo dono damana gu magi. Gai ia ga kave luaana dama daane go Manasseh ma Ephraim madali ia. 2 Gai dahi ne hai ange gi Jacob, “Dau dama daane go Joseph gu humai gi oo daha.” Gai Israel ga hagammahi ga noho age i honga dono moenga.

3 Gai Jacob ga hai ange gi Joseph, “De Maadua Mmahi Mmao laa ne hakide mai gi de au i Luz, i de henua go Canaan, ma de hagamanuuia ai au i kilaa.* 4 Ia ne hai mai gi de au, ‘Tilo, au e hai naa goe gi hagadili naa ga soa. Au e hai naa goe gi se huaadangada soa, gai au e gaavange naa de henua nei, e hai ai de henua o doo aamuli, e loomai i oo dua ga hano ai.’

5 Gai luaau dama daane ne hagadili i Egypt, go Ephraim ma Manasseh, i mua dogu humai gi oo daha i kinei gu niiagu donu; gilaau gu bei donu dagodo o Reuben ma Simeon, gilaau gu niiagu. 6 Gai dama aau e hagadili i muli mai niiau. Gilaadeu e kave naa olaadeu mommee i de vaaenga o luoolaadeu daina daane. 7 Gai de masavaa oogu ne ahe mai ai i Mesopotamia, gai Rachel ne magau i de henua go Canaan, i de masavaa omaadeu ne loomai ai i honga de haiava, gai gimaadeu gu dai paa ange donu gi Ephrath (e bei go Bethlehem); gai au ne danu ia i gaogao de haiava e hano laa gi Ephrath.” *

8 Gai ga gidee huu e Israel luu dama daane a Joseph, gai ia ga ssili ange, “Goai aanei?”

9 Gai Joseph ga hai ange gi dono damana, “Aanei luu dama a de Maadua ne gaamai gi de au i kinei.”

Israel ne hai ange, “Gaamai gilaau gi ogu daha, gai au ga hagamanuuia ai gilaau.”

10 De masavaa laa gai luu mada o Israel gu dai dee kide, i hiidinga ia gu madumadua, gai ia gu dee gidee danuaa. Gai Joseph ne gaamai luaana dama gi de ia, gai ia ga oso gilaau ma de buuludi ange gilaau.

11 Gai Israel ga hai ange gi Joseph, “Au tee maanadu donu bolo au e gidee ange naa goe, gai tilo, de Maadua gu dugu mai hogi au gi gidee luaau dama.”

12 Gai Joseph ga aau gee gilaau mai i honga luu vae o dono damana, gai ia ga ino gu baa luoono mada gi honga de gelegele. 13 Gai ia ga gaamai luaana dama ngaadahi gi paa ange gi dono damana; Ephraim i dono madau, e bei go de masui o Israel, gai Manasseh i dono masui, e bei go de madau o Israel. 14 Aagai Israel ne haalo dono lima madau, ga dugu ange gi honga de biho o tama gauligi go Ephraim, gai dono lima masui i honga de biho o tama madua go Manasseh; ia ne hagahesuihagi luoono lima.

15 Gai ia ne hagamanuuia Joseph ga hagadaba,

“De Maadua o ogu maadua, go Abraham ma Isaac

ne daumaha ange laa aagena,

go de Maadua hogi ne diiloo mai au

mai i dogu haanau ga dae mai ai gi anailaa nei,

16 go tangada de langi ne hagaola ina mai au i denga hai ngadaa alodahi —

gi hagamanuuia ina hogi luu gauligi daane nei.

Gai gilaau gi gaavee dogu ingoo

ma ingoo o luoogu damana go Abraham ma Isaac

gai gilaau gi hagadili gi soa i henua i lalo.”

17 Gai ga gidee huu e Joseph, bolo dono damana ne dugu ange dono lima madau gi honga de biho o Ephraim, gai gu dee heohi ange gi de ia; gai ia ga poo de lima o dono damana e hagangalue gee mai i de biho o Ephraim, e dugu ange gi honga de biho o Manasseh. 18 Gai Joseph ga hai ange gi dono damana, “Dogu damana, e dee deenaa, deenei tama madua i kinei, dugua ange doo lima madau gi honga dono biho.”

19 Aagai dono damana e dee lodo, ga hai ange, “Dagu dama, au e iloo. Ia e hai naa ga se huaadangada soa, ia e sula naa hogi ga maolunga. Aagai dono daina gauligi e maolunga ange naa i de ia, gai ono hagadiilinga e hai ai naa ga ni huaahenua soa.” 20 Gai ia ga hagamanuuia gilaau i de laangi laa, ga hagadaba,

“De gau Israel e hagamanuuia naa, ga hagataba,

‘De Maadua gi haia goe gi bei Ephraim ma Manasseh.’ ”

Gai ia ne hai Ephraim gi maolunga ange i Manasseh.*

21 Gai Israel ne hai ange gi Joseph, “Tilo, au gu dai magau naa, gai de Maadua gi noho madali goodou, ga hagaahe goodou gi de henua o oodou dubuna. 22 Gai au e gaavadu naa dahi madadaagodo gi de goe e dee gaavange gi oo daina, de mommee aagu ne kave mai i daho de gau Amor i dagu gadilaasa ma dagu mee hholu.”

49

Jacob e hagamanuuia ana dama

1 Gai Jacob ga hagahi ana dama daane, ga hai ange, “Goodou hagabuni mai, gai au ga tala adu gi goodou mee e hai adu gi goodou i muli.

2 Dama a Jacob, goodou nnoho mai hagalaangona;

goodou hagalaangona muna a doodou damana go Israel.

3 Reuben, go koe dagu dama madua;

go tama aagu ne hagadili i de masavaa oogu e mmahi ai,

gai go koe hugadoo e maolunga ma de mmahi.

4 Koe e bei denga vai e dee maua laa gi malino,

gai koe e dee maua naa donu gi maolunga,

go hiidinga koe ne hano ga gage ange

gi honga de moenga o doo damana ga hai gu hakino gee.

5 Simeon ma Levi ni hai daina,

gai alaau gadilaasa e vaivai hai dangada.*

6 Au e dee buni ange gi alaau hagasaele;

au e dee daudali ange gi alaau hagatau,

go hiidinga gilaau ne daa dangada ga maakau i delaau llili,

gai ne vaivai hai denga kaau daane ga dee vaa seesee.

7 Delaau llili gi hagamalaia,

i hiidinga delaau llili e kona mmao, i delaau vaivai hai dangada!

Au e hai naa olaau hagadiilinga gi mavaevae saele i magavaa o dangada o Jacob

ma magavaa o dangada o Israel.

8 Judah, oo daina e tuhi naa goe;

gai koe e hagadee kii naa oo hagadaumee,

gai dama a doo damana e ino adu naa gi de goe.

9 Judah e bei de laiono mmahi;

dagu dama, koe e bei de manu gu daa laa dahi manu ma gu gai.

Ia e bei de laiono e dogoduli laa ma e noho ai,

ma de laiono hahine — goai e bau ange gi de hai ia gi hidi age?*

10 De laagau hodooligi e dee aau gee naa donu i daho Judah,

aabe e aau gee togo o tagi mai i magavaa luoono vae,

ga dae ai gi de humai o de ia niiona togo laa;†

gai denga huaahenua e hagallongo ange gi de ia.

11 E nnoa ange naa dana donkey gi dahi grapevine,

gai dana donkey gauligi gi de laa manu danuaa mmao,

gai ia e taa naa ono malo i denga uvaini,

gai ono malo i vai o denga grape.

12 Luoono mada e mmea naa i dana unu uvaini,

gai ono niho e tea naa i dana unu denga vai uu.

13 Zebulun e noho naa i tagudai;

gai e hai naa go taulanga o denga vaga,

ono goinga e hano naa ga tae gi Sidon.

14 Issachar e bei dahi donkey mmahi,

e dogoduli laa i magavaa buibui o denga ssiibi.

15 De masavaa naa huu aana e gidee ai tanuaa o dono hagamaabunga,

ma de danuaa o de henua laa,

gai ia e ino naa ga saabai dana mee hagauda

ma de hai ia gi se dangada e hagahai hegau ina.

16 Dan e hagamodu naa muna o ono dangada;

ia go dahi aamuli donu o Israel.

17 Dan e bei de labodo i honga de haiava laa,

gai se labodo hagammau i gaogao dahi dao haiava,

e gadigadia laa muli luu vae o de hoosa

gai tangada e gage laa i honga de hoosa e doo iho naa.

18 Tagi Maolunga, au e tali dau hagaola.

19 Hanu hagabuulinga o de gau gaiaa e hebagi ange naa gi a Gad,

aagai ia e doolohi naa gilaadeu ga daa.

20 Asher e gai naa gai moomuna ma de mmammami,

gai e hai gai moomuna e heohi ange gi denga hodooligi.

21 Naphtali e bei dahi dia hahine gu tala gi hano,

gai e hagadili naa hanu dama mahamaha.

22 Joseph e bei de grapevine hua lagolago,

gai se grapevine hua lagolago i gaogao dahi saalingaa vai;

ono laa e ssinga ange naa laa honga de buibui.

23 Dangada e dilia mee hholu e kona de hebagi ange naa gi de ia,

e hagammahi naa ga tili ia,

24 aagai dana mee hholu e dee ngalungalue naa donu,

luoono lima e hai ga mmahi

i hiidinga o de Ia Mmahi o Jacob,

go de Ia Hagaloosi, ma de Baba mmahi o Israel.

25 Gai de Maadua o doo damana e bale adu naa goe,

gai de Ia Mmahi Mmao laa e hagamanuuia naa goe

i denga manuuia i lo te langi i lunga,

ma manuuia i lo te gelegele i lalo de henua,

ma denga manuuia o de gaanuunu ma de mommee o denga dama.

26 Denga manuuia a doo damana e danuaa ange

i denga manuuia mai i denga mounga e dee ngado mai,

ma de lava o denga duuduu gu daakodo mai laa huu madagidagi.

Denga manuuia nei gi hagamanuuia ai Joseph,

ma honga de biho o de ia gu hili laa mai i magavaa o ono daina daane.

27 Benjamin se wolf alasala,

ia e daa ga gai dahi manu i taiao,

gai e vaevae mee aana e mau i de ahiahi.”

28 Aanei hagadiilinga alodahi e dinoangahulu ma dogolua o Israel, gai aanei muna a delaadeu damana ne tala ange gi gilaadeu, i de masavaa aana ne hagamanuuia ai gilaadeu. Ia ne hagamanuuia dahi ma dahi i de manuuia e heohi ange gi de ia.

De magau o Jacob

29 Gai ia ga bolo ange gi gilaadeu ga hai ange, “Au gu dai magau naa, gai goodou gaavee au danumia i daho ogu dubuna madagidagi i lo te haonga i de alahenua o Ephron, taane Heth, 30 i lo te haonga i honga de alahenua i Machpelah, i baasi dua o Mamre i de henua go Canaan, go de alahenua a Abraham ne hagao mai i daho Ephron, taane Heth e hai ai de mommee o ana daanunga.* 31 Go kilaa ne danu ai Abraham, ma dono bodu go Sarah, ma Isaac ma dono bodu go Rebekah. Gai go kilaa hogi aagu ne danu ai Leah;* 32 go de alahenua ma de haonga ne hagao laa i daho de gau Heth.”

33 Gai de masavaa huu ne lava ai muna a Jacob ange gi ana dama, gai ia ga hagapogo mai luoono vae gi honga de moenga, ga hai ana manava hagaodi, gai ia ga hagabuni madali ono dangada.*

50

1 Gai Joseph ne ino ange gi honga o dono damana ga dangi ai ga oso ia. 2 Gai Joseph ga hai de gau hai magi e hai hegau ange laa gi de ia, gi tao ina de angaanga o dono damana. Gai gilaadeu ga tao de angaanga o Israel, 3 gai se madahaa laangi gu hagailonga e tao ai de angaanga. Gai de gau Egypt ne tangi i de ia i e madahidu laangi.

4 Gai ga ui huu laangi olaadeu e tangi ai, gai Joseph ga hai ange gi de gau i de hale o Pharaoh, “Goodou abodonu mai gi de au ma gi daalaa ange agu muna gi Pharaoh, hai ange, 5 ‘Dogu damana ne hai au gi hagatoo donu ange gi de ia, ga hai mai: Au gu dai magau; gai koe danumia ngau i lo togu daanunga gu hagadabena mai gi de au i de henua go Canaan.’ Gai dugua mai au gi hano gi danumia dogu damana ga ahe mai ai.” *

6 Pharaoh ne hai ange gi de ia, “Hannoo danumia doo damana bei dau hai gu hagatoo donu ange ai laa gi de ia.”

7 Gai Joseph ne hano ga danu dono damana, gai de gau hai hegau alodahi o Pharaoh ne hulo madali ia, ma denga dagi i dono hale, ma de gau aamua alodahi o Egypt, 8 ma dangada alodahi i de hale o Joseph ma ono daina daane, aama de huaabodu o dono damana. Go alaadeu gauligi donu huu ma alaadeu ssiibi ma guudi, aama kaau ne nnoho i Goshen. 9 Gai ne hanu hogi hada hebagi ma daane e saavini i denga hoosa ne hulo madali ia; gai se hagabuulingaa dangada soa mmao ne hulo.

10 Gai gilaadeu ga hulo gu tae gi de mommee hili huamanu o Atad, se mommee i de baasi gee o Jordan, gai gilaadeu ga tangi ma de hinangalosaa i kilaa. Gai ne hidu laangi a Joseph ne hinangalosaa ai i dono damana. 11 Gai ga gidee huu e de gau Canaan, go dangada e nnoho i de henua, de tangi o dangada e hai laa i de mommee hili huamanu o Atad, gai gilaadeu ga hagataba, “De gau Egypt gu hai dahi dangi see laumalie!” Deelaa ai, de mommee laa gu hagaingoo ange go Abel Mizraim,* se mommee i gaogao Jordan.

12 Gai dama a Jacob ne hai donu ga bei ana muna ne tala ange gi gilaadeu; 13 gilaadeu ne hagauda ia ga kave gi de henua go Canaan, ga danu i lo te haonga i de alahenua i Machpelah i de baasi dua o Mamre, go de alahenua a Abraham ne hagao mai i daho taane Heth go Ephron, e hai ai de mommee o ana daanunga.* 14 Dua huu dana danu dono damana, gai Joseph ma ono daina daane, aama dangada alodahi ne loomai laa madali ia gi de danu o dono damana gu aahe gi Egypt.

Joseph e hagaaneane ono daina

15 Gai ga gidee huu e denga daina o Joseph bolo gu magau delaadeu damana, gai gilaadeu ga hagataba, “Agu made Joseph e kino naa i gidaadeu ga sui mai mee baubau alodahi adaadeu ne hai ange gi de ia.” 16 Gai gilaadeu ga kave dahi gi hano gi hai ange gi Joseph, “Doo damana ne tala mai i mua dono magau, ga hai mai, 17 ‘Goodou hai ange gi Joseph: Aude haihaia degi ange gi haisala o oo daina, i hiidinga baubau alaadeu ne hai adu gi de goe.’ Gai iainei gimaadeu e dangidangi adu koe gi degi mai gi haisala o de gau hai hegau o de Maadua o doo damana.” Gai Joseph gu dangi i dana langona alaadeu muna ange gi de ia.

18 Gai ono daina ga loomai hogi ga hagabaakuu gi honga de gelegele i ono mada i mua, gai gilaadeu ga hai ange gi de ia, “Aanei gimaadeu oo dangada hai hegau.”

19 Gai Joseph ga hai ange gi gilaadeu, “Goodou aude maatagu; e dee go au go de Maadua! 20 Goodou ne maanadu de hai mai de baubau gi de au, aagai de Maadua ne hagahai hegau de mee laa ga hai ai tanuaa, gai ia ga hagamouli ai dangada soa bei doodou hai gu gidee ai naa anailaa nei. 21 Deenei ai, goodou aude maatagu, gai au e tilo adu naa donu goodou ma oodou dama.” Gai ia ga hagaaneane olaadeu lodo, ga basa maamaane ange gi gilaadeu.

De magau o Joseph

22 Gai Joseph ma de huaabodu o dono damana ne nnoho i Egypt; gai ne 110 ngadau o Joseph ne mouli ai. 23 Gai Joseph ne mouli ga gidee e ia tolu atangada o dama a Ephraim. Gai Joseph ne hai hogi dama a Makir, tama daane a Manasseh bei dama ange laa.

24 Gai Joseph ga hai ange gi ono daina, “Au gu dai magau naa donu; gai de Maadua e tilo adu naa donu goodou, ga kave gee goodou mai i de henua nei ga kave gi de henua aana gu hagatoo donu ange gi Abraham, ma Isaac aama Jacob.” 25 Gai Joseph ga hai de hagadiilinga o Israel gi hagatoo donu gi hai ange, “De Maadua e tilo adu naa donu goodou, gai goodou ga kave ai ogu ivi madali goodou ga hulo gee ai i kinei.” *

26 Gai Joseph gu 110 ono ngadau i de masavaa oona ne magau ai; gai ia ne duagi ga tao ga hhao ange gi lo te ngavesi i Egypt.

* 1:3 2 Co 4.6

* 1:6 2 Pe 3.5

* 1:26 1 Co 11.7

* 1:27 Mat 19.4; Mark 10.6

* 1:27 Gen 5.1-2

* 2:2 Heb 4.4, 10

* 2:3 Exo 20.11

* 2:7 1 Co 15.45

* 2:9 Rev 2.7; 22.2, 14

* 2:23 taane i muna Hebrew go Ish, gai de hine go Ishah; e dai se dagodo daudahi donu huu luu ingoo nei.

* 2:24 Mat 19.5; Mark 10.7-8; 1 Co 6.16; Eph 5.31

* 3:1 Rev 12.9; 20.2

* 3:13 2 Co 11.3; 1 Ti 2.14

* 3:15 Rev 12.17

* 3:18 Heb 6.8

* 3:20 Eve: de ingoo go Eve i muna Hebrew go Havah, e dai bei de muna go mouli.

* 3:22 Rev 22.14

* 4:1 Cain e dagu bei de muna Hebrew au gu kave.

* 4:4 Heb 11.4

† 4:8 Gidaau ga hulo gi tuu malaelae: muna nei e dee daakodo i lo te Beebaa Hebrew, gai go lo te Beebaa Greek iai.

* 4:8 Mat 23.35; Luke 11.51; 1 Jn 3.12

* 4:10 Heb 12.24

* 4:24 Mat 18.22

‡ 4:25 Seth e dagu bei de muna Hebrew gu hagamodu.

* 5:1 Gen 1.27-28

* 5:2 Tangada i muna Hebrew go Adam.

* 5:2 Mat 19.4; Mark 10.6

* 5:24 Heb 11.5; Jude 14

† 5:29 Noah e dagu bei de muna Hebrew go de hagaaneane.

* 6:1 Job 1.6; 2.1

* 6:4 Num 13.33

* 6:5 Mat 24.37; Luke 17.26; 1 Pe 3.20

* 6:9 2 Pe 2.5

* 6:14 gopher: de manu somo nei e dee iloo danuaa be se manu bee hee i de Beebaa Hebrew.

* 6:22 Heb 11.7

* 7:7 Mat 24.38-39; Luke 17.27

* 7:11 2 Pe 3.6

* 8:7 raven: de raven se manu uliuli bei dagodo o de ngongo.

* 9:1 Gen 1.28

* 9:4 Lev 7.26-27; 17.10-14; 19.26; Deut 12.16, 23; 15.23

* 9:6 Gen 1.26; Exo 20.13

* 9:7 Gen 1.28

* 9:27 Japheth i muna Hebrew e bei go de hagalaumalie.

* 10:6 Egypt, aabe go Mizraim (diiloo hogi de gubu e 13).

† 10:10 Shinar e bei go Babylon.

‡ 10:21 denga dama a Eber, aabe go de gau Hebrew.

§ 10:23 Mash, aabe go Meshek.

* 10:25 Peleg i muna Hebrew e bei go de vvae.

* 11:3 bitumenni mee bei denga tar.

† 11:9 Babel e dagu bei de muna Hebrew go balal, e bei de hai gi dee heloongoi.

* 11:13 Luke 3.35, 36; Gen 10.24

‡ 11:28 Babylon e bei go Chaldea.

* 12:1 Acts 7.2-3; Heb 11.8

* 12:3 Gal 3.8

* 12:6 de mommee iai de oakse mommee haimeedabu.

* 12:7 Acts 7.5; Gal 3.16

* 12:13 Gen 20.2; 26.7

* 13:10 Gen 19.24

* 13:15 Acts 7.5

* 14:1 Shinar e bei go Babylon.

* 14:18 Heb 7.1-10

* 15:5 Rom 4.18; Heb 11.12

* 15:6 Rom 4.3, 9, 22; Gal 3.6; Heb 11.11; Jms 2.23

* 15:7 de gau Babylon e bei go de gau Chaldea.

* 15:12 Job 4.13-14

* 15:13 Exo 1.1-14; Acts 7.6

* 15:14 Exo 12.40-41; Acts 7.7

* 15:18 Acts 7.5

* 16:11 Ishmael i muna Hebrew e bei de Maadua gu langona.

† 16:14 Beer Lahai Roi i muna Hebrew e bei De vai geli o de ia e mouli laa gai ia e gidee au.

* 16:15 Gal 4.22

* 17:1 de Maadua Mmahi Mmao: de Beebaa Hebrew e hai ange go El-Shaddai.

† 17:5 Abram i muna Hebrew e bei go tamana maolunga.

‡ 17:5 Abraham i muna Hebrew e bei go tamana o huaahenua soa.

* 17:5 Rom 4.17

* 17:7 Luke 1.55

* 17:8 Acts 7.5

* 17:10 Acts 7.8; Rom 4.11

§ 17:15 Sarah i muna Hebrew e bei go se hine hagadubu.

* 17:19 Isaac i muna Hebrew e bei ia e gadagada.

* 18:2 Heb 13.2

* 18:10 Rom 9.9

* 18:12 1 Pe 3.6

* 18:14 Luke 1.37

* 18:18 Gal 3.8

* 19:5 Jdg 19.22-24

* 19:11 2 Ki 6.18

* 19:16 2 Pe 2.7

* 19:22 Zoar i muna Hebrew e bei e damaa mee.

* 19:24 Mat 10.15; 11.23-24; Luke 10.12; 17.29; 2 Pe 2.6; Jude 7

* 19:26 Luke 17.32

† 19:37 Moab i muna Hebrew e bei mai i daho tamana.

‡ 19:38 Ben-Ammi i muna Hebrew e bei go tama a dogu huaadangada.

* 20:2 Gen 12.13; 26.7

* 20:16 1,000 dibaa selevaa e bei se 25 pauni.

* 21:2 Heb 11.11

* 21:4 Gen 17.12; Acts 7.8

* 21:10 Gal 4.29-30

* 21:12 Rom 9.7; Heb 11.18

* 21:22 Gen 26.26

* 21:31 Beersheba i muna Hebrew e bei go de vai geli o de hagatoo donu.

* 22:1 Heb 11.17-19

* 22:2 2 Ch 3.1

* 22:9 Jms 2.21

* 22:14 Iahweh Jireh e bei go Tagi Maolunga e gaamai, aabe go Tagi Maolunga e gidee.

† 22:14 e gaamai, aabe e gidee.

* 22:16 Heb 6.13-14

* 22:17 Heb 11.12

* 22:18 Acts 3.25

* 23:4 Heb 11.9, 13; Acts 7.16

* 23:15 400 shekele bei se 10 pauni.

* 24:10 Mesopotamia: de Beebaa Hebrew e hai ange go Aram Naharaim.

† 24:22 dahi bekae bei se ⅕ ounce.

‡ 24:22 10 shekele bei se 4 ounce.

* 25:10 Gen 23.3-16

* 25:11 Gen 16.14

* 25:18 Muna hagaodi i de gubu nei e dee iloo danuaa dono hagadoonunga i muna Hebrew.

* 25:23 Rom 9.12

† 25:25 Esau i muna Hebrew e bei e huluhulua.

‡ 25:26 Jacob i muna Hebrew e bei go de ia ne guumia muli de vae, aabe go de ia e daahanga ina dangada.

§ 25:30 Edom i muna Hebrew e bei go mmea.

* 25:33 Heb 12.16

* 26:3 Gen 22.16-18; Acts 3.25

* 26:7 Gen 12.13; 20.2

* 26:20 Esek i muna Hebrew e bei go de hagadaumee.

† 26:21 Sitnah i muna Hebrew e bei go de hai baasi.

‡ 26:22 Rehoboth i muna Hebrew e bei go de mommee lahalaha.

§ 26:33 Shibah i muna Hebrew e bei go de hagatoo donu, aabe go taelodo e hidu.

* 26:33 Beersheba i muna Hebrew e bei go de vai geli o de hagatoo donu, aabe go de vai geli o de hidu (diiloo hogi 21.31).

* 27:29 Heb 11.20

* 27:29 Gen 12.3

* 27:36 Gen 25.29-34

* 27:38 Heb 12.17

* 27:40 Heb 11.20

* 27:40 Gen 36.8; 2 Ki 8.20

* 28:4 Gen 17.4-8

* 28:12 John 1.51

* 28:13 Gen 13.14-15

* 28:14 Gen 12.3; 22.18

* 28:19 Bethel i muna Hebrew e bei go de hale o de Maadua.

* 29:32 Reuben e dagu bei de muna Hebrew, ia ne gidee dogu duasala; de hagadoonunga o de ingoo nei go tilo, se dama daane.

† 29:33 Simeon e dagu bei de muna Hebrew, de ia e langona laa.

‡ 29:34 Levi e dagu bei de muna Hebrew, de hagapigi ange.

§ 29:35 Judah e dagu bei de muna Hebrew, de tuhi.

* 30:6 Dan i muna Hebrew e bei Ia gu hagamodu.

† 30:8 Naphtali e dagu bei de muna Hebrew, go de daudau.

‡ 30:11 Gad i muna Hebrew e bei go de manuuia.

§ 30:13 Asher i muna Hebrew e bei go de malangilangi.

* 30:14 de mandrakese manu e balea ange de hine gi hai dama.

† 30:18 Issachar e dagu bei de muna Hebrew, go de hagaoanga.

‡ 30:20 Zebulun agu made go de muna nei, de hagadubu.

§ 30:24 Joseph i muna Hebrew e bei ia gi hagapuni ina ange.

* 31:13 Gen 28.18-22

* 31:47 Jegar Sahadutha se muna Aramaic, e bei go de hagabuudungaa hadu hagadonu.

† 31:47 Galeed i muna Hebrew e bei dahi hagabuudungaa hadu hagadonu.

‡ 31:49 Mizpah i muna Hebrew e bei de mommee dagitilo.

* 32:2 Mahanaim i muna Hebrew e bei e lua mommee nnoho gaainga.

† 32:7 e lua hagabuulinga, aabe e lua mommee nnoho gaainga.

* 32:12 Gen 22.17

* 32:24 Hos 12.3-4

‡ 32:28 Israel i muna Hebrew e bei, ia e daudau ange gi de Maadua.

* 32:28 Gen 35.10

* 32:29 Jdg 13.17-18

§ 32:30 Peniel i muna Hebrew e bei go luu mada o de Maadua.

* 33:17 Succoth i muna Hebrew e bei go denga baasi hale.

* 33:19 Josh 24.32; John 4.5

† 33:20 El Elohe Israel i muna Hebrew e bei El go de Maadua o Israel.

* 35:7 El Bethel i muna Hebrew e bei de Maadua o Bethel.

† 35:8 Allon Bacuth i muna Hebrew e bei go de oak o de dangi.

* 35:10 Gen 32.28

‡ 35:11 El-Shaddai i muna Hebrew e bei de Maadua Mmahi Mmao laa.

§ 35:18 Ben-Oni i muna Hebrew e bei go tama daane oogu ne duasala ai.

* 35:18 Benjamin i muna Hebrew e bei go tama daane o dogu madau.

* 35:22 Gen 49.4

* 35:27 Gen 13.18

* 36:2 Gen 26.34

* 36:3 Gen 28.9

* 37:3 hagalaagii: de muna nei e dee iloo danuaa donu hagadoonunga i muna Hebrew.

* 37:11 Acts 7.9

† 37:25 denga balm ma myrrhni mee bei denga bigibigi e ssali mai laa i de manu somo, gai e hai ai denga vai hagamaanongi.

* 37:28 Acts 7.9

* 38:29 Perez i muna Hebrew e bei go de oha gi masaavava.

† 38:30 Zerah i muna Hebrew e bei go de mmea, aabe go de maalama o de laa i taiao.

* 39:2 Acts 7.9

* 39:21 Acts 7.9

* 41:8 Dan 2.2

* 41:40 Acts 7.10

* 41:42 Dan 5.29

* 41:45 On e bei go Heliopolis.

† 41:51 Manasseh i muna Hebrew e bei go de ngalo.

‡ 41:52 Ephraim i muna Hebrew e bei gu hagadili.

* 41:54 Acts 7.11

* 41:55 John 2.5

* 42:2 Acts 7.12

* 42:6 Gen 37.7

* 42:9 Gen 37.5-10

* 42:22 Gen 37.21-22

* 45:1 Acts 7.13

* 45:9 Acts 7.14

* 45:22 300 dibaa selevaa e bei se 7½ pauni.

* 46:6 Acts 7.15

* 46:20 On e bei go Heliopolis.

* 46:20 Gen 41.50-52

* 46:27 Acts 7.14

* 47:21 ne hai dangada … hai hegau: muna nei go lo te Beebaa Greek iai. De Beebaa Hebrew e hai ange, ne hai dangada gi ngaalue gi denga aduhale.

* 47:29 Gen 49.29-32; 50.6

† 47:31 Israel ne ino … ga daumaha, aabe Israel ne ino gi lalo i ulu dono moenga.

* 47:31 Heb 11.21

* 48:3 Gen 28.13-14

* 48:7 Gen 35.16-19

* 48:20 Heb 11.21

* 49:5 alaau gadilaasa e vaivai hai dangada: de hagadoonunga o muna Hebrew i kinei e dee iloo danuaa.

* 49:9 Num 24.9; Rev 5.5

† 49:10 Muna Hebrew i kinei e dee iloo danuaa dono hagadoonunga.

* 49:30 Gen 23.3-20

* 49:31 Gen 25.9-10; 35.29

* 49:33 Acts 7.15

* 50:5 Gen 47.29-31

* 50:11 Abel Mizraim i muna Hebrew e bei go de hinangalosaa o de gau Egypt.

* 50:13 Acts 7.16

* 50:25 Exo 13.19; Josh 24.32; Heb 11.22

Exodus

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

De Lua Beebaa a Moses go

Exodus

Hanu dagodo o de beebaa nei

Exodus e bei go “de hulo gee.” Deenei de mee hagamogomogo hugadoo i taalanga o de gau Israel, e tala i lo te beebaa nei — go de hulo gee o de gau Israel mai i Egypt, deenei de henua olaadeu nogo hai hegau hagaduasala ai. Taane ne siia de beebaa nei go Moses, i daha de 1450-1410 b.c. E haa vaevaaenga nnui i lo te beebaa nei:

1. De ola mai o de gau Israel i de hai hegau hagaduasala.

2. De hulo ga tae gi de mounga go Sinai.

3. De hagatoo donu hagaheloongoi a de Maadua ange gi ono dangada i Sinai; ma hainga ne gaavange e dagi ai delaadeu hai e dahulinga, ma hainga ange gi dangada, aama hainga ange gi delaadeu hai e daumaha ai.

4. De hagaduu age o de mommee daumaha o de gau Israel ma goloa e hhao ai, ma hainga ange gi de gau haimeedabu, aama ange gi de daumaha ange gi de Maadua.

De mee laumalie e tala i de beebaa nei, go dagodo hegau a de Maadua ne hai, i dana hagaola ono dangada nogo hai hegau hagaduasala ina laa, ga hai gilaadeu gi se huaahenua e dahi alaadeu tali.

Taane e tala ono dagodo i de beebaa nei go Moses, deenei taane a de Maadua ne hili gi dagina de gau Israel, gi gaavee gee mai i Egypt. De mee a dangada soa e iloo i lo te beebaa nei, go de Madaangahulu Hainga i de mada e 20.

Dahi gubu hagamogomogo: “Gai Tagi Maolunga ga hai ange gi de ia, ‘Au gu gidee donu de duasala o ogu dangada i Egypt, au gu langona hogi delaadeu tangi i hiidinga de hai a olaadeu dagi e hagaduasala ai gilaadeu; au gu iloo donu dagodo o delaadeu duasala’ ” (3.7).

Denga vaevaaenga

De hagaola o de gau Israel mai i Egypt (1.1—15.21)

a. De hai hegau hagaduasala i Egypt (1.1-22)

b. De haanau o Moses ma taamada o dono mouli (2.1—4.31)

c. Moses ma Aaron i mada i mua o de hodooligi o Egypt (5.1—11.10)

d. Taonga Hagasili ma de hulo gee mai i Egypt (12.1—15.21)

Tai Mmea ga hano ai gi de mounga go Sinai (15.22—18.27)

De hainga ma de hagatoo donu hagaheloongoi (19.1—24.18)

De tabernacle ma hainga o de hai e daumaha ai (25.1—40.38)

1

De vaivai haia o de gau Israel

1 Aanei ingoo o dama a Israel ma olaadeu huaabodu ne hulo madali Jacob gi Egypt: 2 go Reuben, ma Simeon, ma Levi, ma Judah, 3 ma Issachar, ma Zebulun, ma Benjamin, 4 ma Dan, ma Naphtali, ma Gad aama Asher. 5 Gai dangada alodahi i de huaabodu o Jacob i de masavaa laa se dinohidu, gai Joseph gu hano huu i mua ma gu noho i Egypt.

6 Muli mai gai Joseph ma ono daina daane aama de atangada laa alodahi gu odi i de maakau. 7 Aagai de aamuli o Israel gu hagadili ga soa mmao; gilaadeu gu hagadaga ange donu de soa ma de mmahi, gai gu soa donu gilaadeu e nnoho i honga de henua alodahi.*

8 Gai gu dae ange dahi hodooligi hoou ga dagi Egypt, gai ia e dee iloo Joseph.* 9 Gai ia ga hai ange gi ono dangada, “De gau Israel gu kii ange donu de soa aama de mmahi ange i gidaadeu. 10 Gidaadeu ga hai gi dee maua e gilaadeu i de hagadili gi soa, gilaadeu kana hagabuni ange gi odaadeu hagadaumee i de masavaa o de hebagi, ga hebagi mai ai gi gidaadeu ma de hulo gee mai i de henua.” *

11 Deelaa ai, de gau Egypt ne hili hanu dagi gi hagaduasala ina de gau Israel i denga hegau hai ngadaa, ga hai gilaadeu gi hagatuulia luu aduhale e doange ai goloa o Pharaoh, go Pithom ma Raamses. 12 Aagai ga kii ange huu de vaivai hai a de gau Egypt gilaadeu, gai de gau Israel gu kii ange hogi de hagadili ga soa i honga de henua laa. Gai de gau Egypt gu maatagu i gilaadeu, 13 ga hai de gau Israel gi hai hegau kona, 14 ma de hai gilaadeu gi kona iho i de hilo denga bela pigi ga hai ai denga duudangaa hadu, aama de hagahai hegau gilaadeu i lodo veelenga; de gau Egypt ne hai gi kona hegau a de gau Israel e hai.

15 Gai de hodooligi o Egypt ga hai ange gi luu haahine hagahaanau o de gau Hebrew, go Shiphrah ma Pua, 16 “De masavaa naa huu ooluu e hagahaanau ai denga haahine Hebrew, gai gooluu dagidiiloo de masavaa olaadeu e nnoho ai e haanau i honga de mommee haanau. Gai noo se gauligi daane, gai gooluu daia gi magau, gai noo se gauligi hahine, gai gooluu dugua gi mouli.” 17 Gai luu haahine hagahaanau laa ne maatagu i de Maadua. Deelaa ai, gilaau tee daudali i muna a de hodooligi, aagai ne hagaola hogi denga gauligi daane. 18 Gai de hodooligi o Egypt ga aalu luu haahine laa ga ssili ange gi gilaau, “Se hegau bee hee ooluu gu hai naa? Gai gu aha gooluu gu hagaola ai laa hogi denga gauligi daane?”

19 Gai luu haahine laa ga hai ange gi Pharaoh, “Go hiidinga denga haahine Hebrew e dee bei dagodo o denga haahine Egypt, gilaadeu e mmahi, gai gilaadeu e haanau i mua demaau tae adu gi olaadeu daha.”

20 Deelaa ai, de Maadua ne hagamanuuia luu haahine hagahaanau laa, gai de gau Israel gu kii ange donu de soa aama de mmahi. 21 Go hiidinga luu haahine hagahaanau laa ne maatagu i de Maadua, gai ia ga abodonu ange gi gilaau, ga hai gi hanu dama i lodo olaau huaabodu.

22 Gai Pharaoh ga hagailoo ange gi dangada alodahi, ga hai ange, “Goodou diiloo mage gaavee denga gauligi daane alodahi e haanau i daho de gau Hebrew, mage dilia ange gi lo te saalingaa vai go Nile, gai hagaola ina alaadeu gauligi haahine.” *

2

De haanau o Moses

1 Gai e dahi hagadiilinga o Levi ne hai bodu ange gi dahi damaa hine hogi de hagadiilinga o Levi. 2 Gai de hine laa ne hai dama ga haanau dahi dama daane. Gai ga gidee huu e ia bolo dana gaagaa se dama mahamaha, gai ia ga hagammuni ia i e dolu malama.* 3 Aagai ga dee maua huu e ia i de hagammuni dana gaagaa, gai ia ga llanga dahi gede i denga papyrus* ga haoli tua ma lodo i denga tar gi dee vava ai. Gai ia ga hhao ange dana gaagaa gi lo te gede laa, ga kave ga dugu i gaogao de Nile, i magavaa o denga aalege. 4 Gai dono daina hahine ne duu i dahi mommee ga dagidiiloo adu ai be ni aha e hai ange gi de ia.

5 Gai tamaa hine a Pharaoh ne humai e gaugau i lo te Nile, gai gilaadeu ma ono haahine hai hegau e seesee i gaogao ssaalingaa vai, gai ia gu gidee adu dahi gede i magavaa o denga aalege, gai ia ga hai dahi ono hahine hai hegau gi hano gi gaamai. 6 Gai de masavaa huu aana ne hhuge age ai de gede laa, ga gidee e ia de gaagaa i ono lodo e dangi, gai ia gu aloha i de ia. Gai ia ga hagadaba, “De gaagaa nei go dahi dama donu a de gau Hebrew.”

7 Gai taina hahine o de gaagaa laa ga humai ga ssili ange gi tamaa hine a Pharaoh, “Koe e lodo gai au ga hano e ssala dahi hahine Hebrew gi humai gi gaavee tamaa gauligi gi hakaa unuunu ina?”

8 Gai tamaa hine a Pharaoh ga hai ange, “Hannoo!” Gai taina hahine o de gaagaa laa ga hano ga ssala mai tinana donu o de gaagaa laa. 9 Gai tamaa hine a Pharaoh ga hai ange gi de hine laa, “Gaavee de gaagaa nei mage hakaa unuunu ina ma de haele, gai au ga hagao adu goe.” Gai de hine laa ga kave de gaagaa laa ga hakaa unuunu. 10 Gai ga madua huu tamaa gauligi laa, gai de hine laa ga kave ia ga gaavange gi tamaa hine a Pharaoh; gai tamaa hine a Pharaoh ga daohi tama daane laa. Gai ia ga hagaingoo ange ia go Moses,† go hiidinga ia ne hagadaba, “Au ne dada age ia i lo te vai.” *

De savini o Moses ga hano gi Midian

11 Gai de masavaa huu o Moses ne madua age ai, gai ia ga hano ga hagadaahao gi daho ono dangada, gai ia gu gidee dagodo delaadeu hai ngadaa. Gai ia ne gidee dahi daane Egypt e daa dahi ono dangada Hebrew.* * 12 Gai Moses ga galogalo saele ga tilo gu deai ana dangada e gide, gai ia ga daa taane Egypt laa gu magau ga danu i lo te gelegele. 13 Gai ia ne ahe ange hogi gi daho ono dangada i de laangi i ono dua, gai ia gu gidee e dogolua daane Hebrew e hebagi. Gai ia ga ssili ange gi taane ne damadaa de hebagi, “Gu aha gu hebagi ange ai naa goe gi doo daina?”

14 Gai taane laa ga ssili ange gi de ia, “Goai ne gaavadu gi de goe ssauaa e hagamodu ai amaadeu mee e hai? Gai koe ga daa naa hogi au gi magau, bei dau hai ne hai ai taane Egypt anaahi?” Gai Moses gu madagu, ga hagadaba i ono lodo, “Dangada gu iloo donu agu mee ne hai!”

15 Gai ga langona huu e Pharaoh mee nei, gai ia ga ssala Moses e daa gi magau, aagai Moses ga savini ga hano gi Midian e mmuni ai i Pharaoh. Gai ia ga hano ga noho ga hagamabu i gaogao dahi vai geli.* 16 Gai tangada haimeedabu o de gau Midian e dogohidu ana damaa hine; gilaadeu ne loomai gi de vai laa e asu ai vai e hagaunu ai denga ssiibi a delaadeu damana. 17 Gai hanu daane hagaloosi manu ne buibui gilaadeu gi dee asu vai, aagai Moses ne hano ga bale ange gilaadeu ga asu ai vai e hagaunu ai alaadeu manu.

18 Gai ga aahe huu denga damaa hine laa gi daho delaadeu damana go Reuel, gai ia ga ssili ange gi gilaadeu, “Gu aha gu moolau mai ai naa goodou anailaa nei?”

19 Gai gilaadeu ne pasa ange, ga hai ange, “Go hiidinga dahi daane Egypt ne humai ga hagaola gimaadeu mai i de gau hagaloosi ssiibi ange laa. Ia ne bale mai donu hogi gimaadeu ga asu ai vai e hagaunu ai denga ssiibi.”

20 Gai taane laa ga ssili ange gi ana damaa hine, “Gai i hee iai taane naa? Gu aha goodou gu dugu ai laa donu huu ia i kilaa? Goodou hulo gaamai ia e gaimee madali gidaadeu.”

21 Deelaa ai, Moses ne noho i daho taane laa, gai Reuel ga gaavange dana damaa hine go Zipporah gi hai bodu ange gi Moses. 22 Gai Zipporah ne hai dama ga haanau dahi dama daane, gai Moses ga hagaingoo ange ia go Gershom,‡ i hiidinga ia ne hagadaba, “Au se dangada e noho gaainga i dahi henua gee.”

23 Dua huu hanu ngadau lagolago, gai de hodooligi o Egypt gu magau. Gai de gau Israel gu duasala mmao i delaadeu hagahai hegau kona ina, gai gilaadeu ga dangidangi i de bale, gai de Maadua gu langona e ia delaadeu dangidangi. 24 De masavaa huu a de Maadua ne langona ai delaadeu tangi, gai ia gu manadua dana hagatoo donu hagaheloongoi madali Abraham, ma Isaac, aama Jacob.* 25 Gai de Maadua ga galo iho ga tilo dagodo o de gau Israel, gai ia gu iloo olaadeu dagodo.

3

Moses ma de manu somo ula

1 Moses ne hagaloosi de hagabuulingaa ssiibi ma guudi a dono saulaba, go Jethro, tangada haimeedabu o Midian. Gai ia ne dagi ssiibi laa ga hulo ai gilaadeu gi de vao i de bido gi dai, ga hulo gu tae gi Horeb, go mounga o de Maadua. 2 Gai tangada de langi o Tagi Maolunga ne hakide ange gi de ia i de ahi ula i lo te manu somo baa i lalo. Gai Moses ne galo ange ga tilo de manu somo laa; gai de ahi e ula i ono lodo, aagai de manu laa e dee vvela donu ono lau.* 3 Gai Moses ne maanadu age, “Au ga hano nei gi baa ange e tilo de mee hagalele mouli nei, gai gu aha gu dee vela ai laa de manu laa.”

4 Gai ga gidee huu e Tagi Maolunga bolo Moses gu humai e hagabaa ange e tilo de manu laa, gai de Maadua ga hagahi mai ia i lo te manu somo laa, ga hai ange, “Moses! Moses!”

Gai Moses ga hai ange, “Deenei au.”

5 Gai ia ga hai ange, “Aude humai gi hagabaa mai gi de mommee nei, gai koe aaua oo mee vae, go hiidinga de mommee oou e duu ai naa se gelegele dabu. 6 Go au de Maadua o oo dubuna madagidagi; go au de Maadua o Abraham, ma de Maadua o Isaac, aama de Maadua o Jacob.” Gai Moses ga haoli luoono mada, go hiidinga ia gu madagu i de galo ange e tilo de Maadua.*

7 Gai Tagi Maolunga ga hai ange gi de ia, “Au gu gidee donu de duasala o ogu dangada i Egypt, au gu langona hogi delaadeu tangi i hiidinga de hai a olaadeu dagi e hagaduasala ai gilaadeu; au gu iloo donu dagodo o delaadeu duasala. 8 Gai au gu hano iho e hagaola gilaadeu mai i ssauaa o de gau Egypt, e kave gee gilaadeu i de henua laa, gi dahi henua danuaa ma de laumalie, se henua iai vai uu ma hooni lagolago, go de henua o de gau Canaan, ma de gau Heth, ma de gau Amor, ma de gau Perez, ma de gau Hiv, aama de gau Jebus. 9 Tilo, au gu langona de tangi o de gau Israel, gai au gu gidee hogi de hai a de gau Egypt e hagaduasala ai gilaadeu. 10 Deenei ai, au e hai naa goe gi hano gi daho Pharaoh, gai koe ga hagassao mai ai dogu huaadangada, go de gau Israel ga kave gee mai i Egypt.”

11 Gai Moses ga hai ange gi de Maadua, “Au e dee bau ange donu gi de hano gi Pharaoh, ma de hagassao mai de gau Israel e kave gee mai i Egypt.”

12 Gai de Maadua ga hai ange, “Au e noho naa donu madali goe. Gai deenei de hagailonga e hagadonu ai bolo go au donu ne haia goe gi hano: de masavaa naa huu aau e hagassao mai ai de gau Israel i Egypt, gai goodou e loomai naa ga daumaha mai gi de au i honga de mounga nei.” *

13 Moses ne hai ange gi de Maadua, “Gai noo au e hano ga hai ange gi de gau Israel, ‘De Maadua o oodou dubuna madagidagi ne hai au gi humai gi oodou daha,’ gai gilaadeu ga ssili mai naa, ‘Gai goai donu de ingoo o de Maadua naa?’, gai aahee agu muna e tala ange gi gilaadeu?” *

14 Gai de Maadua ga hai ange gi Moses, “Go Au donu Go Au.* Gai koe hai ange gi de gau Israel, ‘Go Au donu ne haia goe gi hanadu gi olaadeu daha.’ ” *

15 Gai de Maadua ne hai ange hogi gi Moses, “Aanei au muna e tala ange gi de gau Israel, ‘Iahweh, de Maadua o oodou dubuna madagidagi, de Maadua o Abraham, ma de Maadua o Isaac, aama de Maadua o Jacob ne haia ngau gi humai.’ * Gai deenei dogu ingoo ga hano ai, gai deenei de ingoo oodou e hagamaanadu ai au i daho oodou atangada alodahi.

16 Gai koe hannoo hagabuni ina denga dagi o Israel, hai ange gi gilaadeu, ‘Iahweh, de Maadua o oodou dubuna madagidagi, go de Maadua o Abraham, ma Isaac, aama Jacob, ne hakide mai gi de au, ga hai mai: Au gu hano iho ma gu gidee mee alodahi gu hai adu gi goodou i Egypt. 17 Gai au e hagatoo donu bolo au e hagassao mai naa donu goodou i lalo de hagaduasala a de gau Egypt, e kave goodou gi de henua o de gau Canaan, ma de gau Heth, ma de gau Amor, ma de gau Perez, ma de gau Hiv, aama de gau Jebus, se henua iai vai uu ma hooni lagolago.’

18 Gai gilaadeu e hagallongo adu naa gi de goe; gai goodou ma denga daane maatua o de gau Israel ga hulo ga hai ange gi de hodooligi o Egypt, ‘Iahweh, de Maadua o de gau Hebrew, gu hakide mai gi gimaadeu. Gai dugua mai e dolu laangi e hulo ai gimaadeu gi de vao, e sigidaumaha ange ai gi Tagi Maolunga, demaadeu Maadua.’ 19 Aagai au e iloo bolo de hodooligi o Egypt e dee dugu adu naa donu goodou gi hulo, deelaa donu huu noo au gu hai gi de mahi ia. 20 Deelaa ai, au e hagaduasala naa Egypt i denga sauaa alodahi aagu e hai i honga de henua, gai dua naa huu mee nei, gai de hodooligi ga dugu goodou gi hulo.

21 Gai au e hai naa de gau Egypt gi abodonu adu gi goodou, gai goodou e dee ngadi hulo naa donu i doodou masavaa e hulo gee ai.* 22 Gai denga haahine alodahi gi hai ange gi dangada e nnoho i olaadeu gaogao, ma dangada e nnoho i olaadeu daha gi gaavange gi gilaadeu selevaa, ma goolo, aama denga malo. Gai goodou ga hakahu ai oodou dama aama de dau ange mee nei gi olaadeu ua, gai goodou ga kave ai goloa o de gau Egypt.”

4

Sauaa hagalele mouli a de Maadua

1 Gai Moses ga ssili ange hogi, “Gai ni aha naa aagu ga hai noo gilaadeu e dee hagadonusia agu muna, aabe e dee hagallongo mai gi de au, ga hai mai bolo Tagi Maolunga tigi hakide mai donu gi de au?”

2 Gai Tagi Maolunga ga ssili ange gi Moses, “Se aha aau e poo naa i doo lima?”

Gai Moses ga hai ange, “Se dogo.”

3 Gai Tagi Maolunga ga hai ange, “Dilia doo dogo gi honga de gelegele i lalo.” Gai Moses ga tili iho dono dogo gi honga de gelegele, gai togo laa gu se labodo, gai ia ga savini ga hano gi dee baa ange ia aagena.

4 Aagai Tagi Maolunga ga hai ange gi de ia, “Haalo ina ange doo lima mage boogia age ssugi.” Gai Moses ne haalo ange dono lima ga poo ssugi o de labodo laa, gai gu ahe ange ga se dogo i lo tono lima.

5 ⌊Tagi Maolunga ne hai ange hogi,⌋ “De mee nei se hai gi hagadonusia ai e gilaadeu bolo se muna abodonu Tagi Maolunga, de Maadua o oodou dubuna madagidagi go Abraham, ma Isaac, aama Jacob gu hakide adu donu gi de goe.”

6 Gai Tagi Maolunga ga hai ange hogi, “Dugua ange doo lima gi honga oo hadahada.” Gai Moses ga dugu ange dono lima gi honga ono hadahada, gai de masavaa huu aana ne aau mai ai dono lima, gai dono lima gu lebelaa ma de tea bei dagodo o denga snow.

7 Gai ia ga hai ange, “Hagaahea ange doo lima dugua ange gi honga oo hadahada.” Gai Moses ga ahe ange ga dugu ange dono lima gi honga ono hadahada. Gai de masavaa huu aana ne aau mai ai dono lima, gai gu ahe ange ma gu danuaa bei dono angaanga alodahi.

8 Gai Tagi Maolunga ne hai ange, “Noo koe gu dae gi olaadeu daha, gai gilaadeu e dee hagadonusia au muna aama dau hai tahi sauaa, gai gilaadeu e hagadonusia naa donu au muna i dau hai de lua sauaa. 9 Aagai noo gilaadeu e dee hagadonusia luu sauaa laa, aabe e dee llodo e hagallongo au muna, gai koe ga asu mai hanu vai i de Nile ga llingi ange gi honga de gelegele, gai vai laa e sui naa ga ni dodo.”

10 Gai Moses ga hai ange gi Tagi Maolunga, “Dogu Ia Aamua, aude haihaia, au e dee maua i de basa i honga o dangada; mai i mua ga dae mai ai gi iainei i doo masavaa ne basa mai ai nei gi de au, doo dangada hai hegau. Au e dee maua i de basa ma de tala gi danuaa agu muna.”

11 Gai Tagi Maolunga ga ssili ange gi de ia, “Goai ne haia de ngudu o tangada? Gai goai ne haia tangada lau de alelo ma de longoduli, be go tangada dee gide ma tangada e gide? E dee go au, Tagi Maolunga, ne haia gilaadeu nei alodahi? 12 Iainei gai koe hannoo, gai au e hano madali goe, ga tala adu gi de goe au muna alodahi e tala.”

13 Gai Moses ga hai ange, “Dogu Ia Aamua, aude haihaia, haia dahi dangada gee gi hano.”

14 Gai Tagi Maolunga gu bole mmao i hiidinga muna a Moses, gai ia ga ssili ange, “Gai Aaron taane de aamuli o Levi e dee se daina niiou? Au e iloo bolo ia se dangada e maua i de basa i honga o dangada. Ia e humai naa hogi e hedae adu gi de goe. Gai de masavaa naa huu aana e gidee ai goe, gai ia gu malangilangi. 15 Gai koe basa ange gi de ia, ga tala ange ana muna e tala; gai au ga tala ai agu muna i ooluu ngudu aama de agoago adu gooluu i ooluu mee e hai. 16 Gai go Aaron e daalaa ange au muna gi dangada; ia e hai naa go doo ngudu, gai ange gi de ia koe e bei de Maadua. 17 Gai koe gaavee togo nei madali goe ga hai ai denga sauaa.”

De ahe o Moses gi Egypt

18 Gai Moses ne ahe ga hano gi daho dono saulaba go Jethro, ga hai ange gi de ia, “Aude haihaia, au ga ahe nei gi daho ogu dangada i Egypt e tilo ai be gilaadeu goi mouli huu.”

Gai Jethro ga hai ange gi Moses, “Hannoo i de baba.”

19 Gai de masavaa o Moses goi noho ai i Midian, gai Tagi Maolunga ga hai ange gi Moses, “Ahe hannoo gi Egypt, go hiidinga dangada e nnoho laa e daia goe gi magau gu odi i de maakau.” 20 Deelaa ai, gai Moses ga hagauda ange dono bodu ma luaana gauligi daane gi honga dahi donkey ga hulo ai gilaadeu gi Egypt, gai ia ne dagidagi togo o de Maadua i dono lima.

21 Gai Tagi Maolunga ne hai ange gi Moses, “De masavaa naa huu oou e dae ai gi Egypt, gai koe hagassula ina denga sauaa alodahi aagu gu gaavadu gi de goe i mada luu mada o Pharaoh. Aagai au e hagamakaga naa lodo o Pharaoh gi dee dugua ai e ia de gau Israel gi hulo. 22 Gai koe hai ange gi Pharaoh, ‘E hagadaba Tagi Maolunga: Israel go dagu dama daane madua, 23 gai au e hai adu gi de goe: Dugua dagu dama gi hano, gai ia ga daumaha mai ai gi de au. Aagai noo koe e dee dugu ia gi hano, gai au ga daa dau dama daane madua gi magau.’ ” *

24 Gai gilaadeu ne sseni i dahi mommee i gaogao de haiava, gai Tagi Maolunga ne hakide ange gi Moses i kilaa, gai ia ne dai daa donu ia ga magau. 25 Aagai Zipporah ne hai dahi hadu kangi ga tuu dagaholiage ai dana dama daane, gai ia ne dugu ange de gili laa gi baa ange gi luu vae o Moses,* gai de hine laa ga hai ange, “Ni muna abodonu, koe se bodu iai todo mai gi de au.” 26 Gai Tagi Maolunga tee daa Moses gi magau. Gai Zipporah ne hai ange gi Moses, “Koe se bodu iai todo,” i hiidinga o de tuu dagaholiage.

27 Gai Tagi Maolunga ne hai ange gi Aaron, “Hannoo hedae ange gi Moses i de vao.” Gai ia ga hano ga hedae ange gi Moses i de mounga o de Maadua, ga oso ia. 28 Gai Moses ga tala ange gi Aaron muna alodahi a Tagi Maolunga ne gaamai ia gi daalaa, ma sauaa alodahi a Tagi Maolunga gu tala ange ia gi haia.

29 Gai Moses ma Aaron ga hulo ga hagabuni mai denga daane maatua alodahi o de gau Israel. 30 Gai Aaron ga tala ange gi gilaadeu muna alodahi a Tagi Maolunga gu tala ange gi Moses. Gai ia ga hai denga sauaa i madamada o dangada. 31 Deelaa ai, dangada alodahi gu hagadonusia alaau muna. Gai ga langona huu e de gau Israel bolo Tagi Maolunga gu humai donu ma gu gidee e ia olaadeu hagaduasala, gai gilaadeu ga ino ga daumaha ange gi de ia.

5

Moses ma Aaron i mada i mua o Pharaoh

1 Gai Moses ma Aaron ga hulo ga hai ange gi Pharaoh, “E hagadaba Iahweh, de Maadua o de gau Israel, ‘Dugua dogu huaadangada gi hulo gi de vao gai gilaadeu ga hai mai ai dahi daonga gi de au.’ ”

2 Aagai Pharaoh ga hai ange, “Gai goai donu go Iahweh, gai au ga daudali ai i ana muna, ma de dugu de gau Israel gi hulo? Au e dee iloo donu be goai go Iahweh. Gai au e dee dugu hogi de gau Israel gi hulo.”

3 Gai gilaau ga hai ange, “De Maadua o de gau Hebrew gu hakide mai gi gimaau. Deelaa ai, dugua mai gimaadeu gi hulo gi de vao i e dolu laangi e daumaha ange ai gi Tagi Maolunga, demaadeu Maadua, kana daia e ia gimaadeu i de mee hagamaakau be go de gadilaasa.”

4 Aagai de hodooligi o Egypt ga hai ange gi Moses ma Aaron, “Gu aha gooluu gu hai ai naa dangada gi dilia alaadeu hegau? Goodou aahe mage hai hegau!” 5 Gai Pharaoh ga hai ange, “Gu soa oodou dangada i honga de henua, gai gooluu e hai gilaadeu gi dee haia alaadeu hegau!”

6 De laangi laa gai Pharaoh ga tala ange gi denga daane Egypt e dagina laa hegau, aama denga daane Israel e hagaseesee ina hegau, 7 “Gu lava oodou lau grain mmasa e gaavange gi dangada e hai ai denga duudangaa hadu bei laangi i mua. Gai haia gilaadeu gi hulo gi saalaa alaadeu lau grain mmasa. 8 Aagai goodou diiloo gilaadeu gi haia donu gi odi ange taelodo o denga duudangaa hadu alaadeu e hai i de laa tubua, e dee hagasogoisi mai donu. Go hiidinga gilaadeu e vaiduu, aanei hiidinga alaadeu e hai mai ai nei bolo gi dugua ange gilaadeu e hulo e daumaha ange gi delaadeu Maadua. 9 Haia gi kii ange de kona hegau a dangada, gi deai ai olaadeu masavaa e hulo ai e hagallongo hanu ngadi muna, gai gi haia alaadeu hegau.”

10 Gai denga daane o Egypt e dagina laa hegau aama denga daane o Israel e hagaseesee ina laa hegau ga hulo ga hai ange gi de gau Israel, “Bolo i Pharaoh, gu lava ana lau grain mmasa e gaavadu gi goodou. 11 Gai goodou hulo donu huu saalaa oodou lau grain mmasa, gai taelodo o denga duudangaa hadu oodou e hai i dahi laangi e dee hai gi sogoisi mai ange.” 12 Deelaa ai, dangada ne hulo ga hagadaga i honga Egypt alodahi ga hagabudu ai denga bulubulu lau mmasa e doe e sui ai denga lau grain mmasa. 13 Gai denga daane Egypt e dagina hegau ga hagasee dangada ga hai ange, “Goodou haia donu gi odi ange taelodo o denga duudangaa hadu oodou e hai i dahi laangi, bei de masavaa e hanu ai laa lau grain mmasa e gaavadu gi goodou.” 14 Gai denga daane hagaseesee o de gau Israel, ne hili laa i daho denga daane o Pharaoh e hagahai hegau ina laa dangada gu daia, ma de ssili ange gi gilaadeu, “Gu aha goodou tee hai ai laa gi duu taelodo o oodou duudangaa hadu anaahi ma anailaa nei, bei doodou hai nogo hai ai laa i mua?”

15 Gai de gau hagaseesee o de gau Israel ga hulo ga tangi ange gi Pharaoh, ga hai ange, “Gu aha goe gu hagaduasala ai naa gimaadeu, oo dangada hai hegau? 16 Gu deai donu lau grain mmasa e gaamai gi gimaadeu, oo dangada hai hegau, gai gilaadeu e hagammahi mai huu gimaadeu gi haia denga duudangaa hadu. Gimaadeu gu daia, gai go de gau Egypt donu e hidi mai ai mee nei.”

17 Aagai Pharaoh ga hai ange, “Goodou gu kona donu doodou vaiduu, deelaa ai, goodou e hagataba, ‘Dugua mai gimaadeu e hulo e daumaha ange gi Tagi Maolunga.’ 18 Goodou aahe hai hegau iainei; go hiidinga e deai donu lau grain mmasa e gaavadu gi goodou, aagai goodou haia donu gi duu taelodo o denga duudangaa hadu oodou e hai laa gi lava i dahi laangi.”

19 Gai denga daane hagaseesee o Israel gu tonu iho bolo gilaadeu gu too ange gi dahi hai ngadaa, i delaadeu hai ange, “Goodou e dee hagasogoisi mai donu oodou duudangaa hadu e hai i dahi laangi.” 20 Gai ga hulo gee huu gilaadeu mai i daho Pharaoh, gai gilaadeu gu gidee Moses ma Aaron; gilaau e nnoho ma e tali e hedae ange gi gilaadeu. 21 Gai gilaadeu ne hai ange gi gilaau, “Tagi Maolunga gi hagaduasala ina gooluu, go hiidinga gooluu gu hai gi kino Pharaoh ma ono dangada hai hegau i gimaadeu, gai e bei donu gooluu gu gaavange dahi gadilaasa gi gilaadeu gi daia ai gimaadeu gi maakau.”

22 Gai Moses ga ssili ange hogi gi Tagi Maolunga, “Dogu Ia Aamua, gu aha goe gu hagaduasala ai naa de huaadangada nei? Gai ni haigamaiana aha dau gaamai au gi olaadeu daha? 23 Mai taamada dogu hano ga tala ange gi Pharaoh au muna, gai ia tigi tuu donu dana hagaduasala de huaadangada nei; gai koe tigi hagaola hogi oo dangada.”

6

1 Gai Tagi Maolunga ga hai ange gi Moses, “Ailaa nei, gai koe e gidee naa dagu hai e hai ai Pharaoh; go hiidinga dogu lima mmahi e hai naa ia gi haia de gau Israel gi hulo, gai ia e hagammahi naa ga alualu gilaadeu gi hulo gee mai i de henua.”

2 Gai de Maadua ga hai ange hogi gi Moses, “Go au donu go Iahweh;* 3 au ne hakide ange gi Abraham, ma Isaac aama Jacob, go de Maadua Mmahi Mmao laa, aagai au tee hagaago ange gi iloo e gilaadeu dogu ingoo go Iahweh. 4 Gai au ne hagamakaga dagu hagatoo donu hagaheloongoi ange gi gilaadeu, bolo au e gaavange gi gilaadeu de henua go Canaan, de henua olaadeu ne nnoho gaainga ai laa bei dagodo o de gau henua gee. 5 Gai au gu langona hogi de tangi o de gau Israel, i hiidinga delaadeu hagahai hegau ina i lalo o de gau Egypt; gai au gu manadua dagu hagatoo donu hagaheloongoi.

6 Deenei ai, daalaa ange gi de gau Israel, hai ange, ‘Go au donu go Iahweh, au e kave gee naa goodou mai i mee hagadaemaha a de gau Egypt e hai ange naa gi goodou, ma de hagaola gilaadeu mai i mee oodou hagaduasala ina ai. Gai au e hagaola naa goodou i dogu lima sauaa ma de hai denga hegau hagalele mouli e hagaduasala ai de gau Egypt. 7 Gai au ga hai naa goodou go ogu dangada, gai au go doodou Maadua, gi iloo ai e goodou bolo go au donu go Iahweh doodou Maadua, go au ne gaavee gee goodou mai i mee a de gau Egypt e hagadaemaha ai goodou. 8 Gai au ga kave ai goodou gi de henua aagu gu hagatoo donu ange gi Abraham, ma Isaac, aama Jacob, ga gaavadu e henua ai goodou. Go au donu go Iahweh.’ ”

9 Aanei muna a Moses ne tala ange gi de gau Israel, aagai gilaadeu tee llodo e hagallongo ana muna, go hiidinga gilaadeu gu mmade ange olaadeu aalanga i de kona delaadeu vaivai haia.

10 Gai Tagi Maolunga ga hai ange gi Moses, 11 “Hannoo hai ange gi Pharaoh, de hodooligi o Egypt, ia gi dugua de gau Israel gi hulo gee mai i dono henua.”

12 Aagai Moses ga hai ange gi Tagi Maolunga, “De gau Israel e dee hagallongo mai gi de au, gai dee hee naa de hai o Pharaoh e maua ai i de hagallongo agu muna? Au se dangada donu e dee maua i de basa gi danuaa i honga o dangada.” 13 Gai Tagi Maolunga ga basa ange gi Moses ma Aaron, ga tala ange gi gilaau alaau muna e tala ange gi de gau Israel aama Pharaoh, de hodooligi o Egypt, gai gilaau ga dagi ai dangada Israel ga kave gee mai i de henua go Egypt.

Maadua o Moses ma Aaron

14 Gai aanei dagi o denga aamuli o olaadeu dubuna:

Dama a Reuben, tama madua a Israel: go Hanok, ma Pallu, ma Hezron, aama Carmi. Aanei denga huaabodu o de aamuli o Reuben.

15 Dama a Simeon: go Jemuel, ma Jamin, ma Ohad, ma Jakin, go Zohar, aama Shaul, tama daane a Simeon ange gi dahi hahine Canaan. Aanei denga huaabodu o de aamuli o Simeon.

16 Gai aanei ingoo o dama a Levi ma olaadeu atangada: go Gershon, ma Kohath, aama Merari. Gai ngadau o Levi ne mouli ai se 137.*

17 Dama a Gershon: go Libni ma Shimei, ma olaau huaabodu.

18 Dama a Kohath: go Amram, ma Izhar, ma Hebron aama Uzziel. Gai ngadau o Kohath ne mouli ai se 133.

19 Dama a Merari: go Mahli ma Mushi. Aanei denga hagadiilinga o de aamuli o Levi ma olaadeu atangada.

20 Gai Amram ne hai bodu ange gi taina hahine o dono damana go Jochebed, gai ia ga haanau Aaron ma Moses. Gai ngadau o Amram ne mouli ai se 137.

21 Dama a Izhar: go Korah, ma Nepheg, aama Zicri.

22 Dama a Uzziel: go Mishael, ma Elzaphan, aama Sithri.

23 Gai Aaron ne hai bodu ange gi Elisheba, tamaa hine a Amminadab, gai se daina hahine niio Nahshon, gai ia ne haanau Nadab, ma Abihu, ma Eleazar aama Ithamar.

24 Dama a Korah: go Assir, ma Elkanah aama Abiasaph. Aanei denga huaabodu o de aamuli o Korah.

25 Gai Eleazar tama daane a Aaron ne hai bodu ange gi dahi damaa hine a Putiel; gai tamaa hine laa ne haanau Phinehas.

Aanei dagi o de aamuli o Levi ma olaadeu hagadiilinga.

26 Aanei Moses ma Aaron a Tagi Maolunga ne hai ange laa, “Gooluu dagina huaadangada o Israel i denga hagabuulinga hebagi mage gaavee gee mai i de henua go Egypt.” 27 Gai go gilaau ne hai ange laa gi Pharaoh, de hodooligi o Egypt, ga kave gee nei de gau Israel mai i Egypt, go Moses ma Aaron.

Aaron e sui Moses e basa ai

28 De laangi o Tagi Maolunga ne basa ange ai gi Moses i Egypt, 29 gai ia ne hai ange, “Go au donu go Iahweh! Gai koe daalaa ange gi Pharaoh, de hodooligi o Egypt agu muna alodahi e tala adu gi de goe.”

30 Aagai Moses ne hai ange gi Tagi Maolunga, “Tilo, au se dangada e dee maua i de basa i honga o dangada; gai dee hee naa de hai o Pharaoh e maua ai gi hagallongo mai gi agu muna?”

7

1 Gai Tagi Maolunga ga hai ange gi Moses, “Au e hai naa goe gi bei dagodo o de Maadua i daho Pharaoh, gai doo daina daane go Aaron e bei naa dagodo o de pelaabisi i oo daha. 2 Gai koe ga tala ange gi doo daina go Aaron mee alodahi aagu e tala adu gi de goe, gai ia ga tala ange gi Pharaoh, gi dugua ai e ia de gau Israel gi hulo gee mai i dono henua. 3 Aagai au e hagamakaga naa lodo o Pharaoh, gai au ga hai agu hagailonga lagolago ma mee hagalele mouli i de henua go Egypt,* 4 aagai Pharaoh e dee hagallongo adu naa donu gi de goe. Gai au e hagaduasala naa Egypt, ga dagi dogu huaadangada go de gau Israel ga kave gee mai i de henua go Egypt, 5 gi iloo ai de gau Egypt bolo go au donu go Iahweh, i de masavaa aagu e hagaduasala ai gilaadeu, ga kave gee de gau Israel mai i olaadeu daha.”

6 Gai Moses ma Aaron ga hai gu bei muna a Tagi Maolunga gu tala ange gi gilaau. 7 Gai Moses gu madavalu ono ngadau, gai Aaron gu madavalu ma dolu ono ngadau, i de masavaa olaau ne hulo ai ga tala ange muna nei gi Pharaoh.

Togo o Aaron

8 Gai Tagi Maolunga ga hai ange gi Moses ma Aaron, 9 “De masavaa naa huu a Pharaoh e hai adu ai gooluu gi haia dahi mee hagalele mouli, gai koe ga hai Aaron gi dilia iho dono dogo i mada luu mada o Pharaoh, gai togo laa e sui naa ga se labodo.”

10 Gai Moses ma Aaron ga hulo gi daho Pharaoh ga hai donu gu bei muna a Tagi Maolunga gu tala ange gi gilaau. Aaron ne tili iho dono dogo gi lalo i madamada o Pharaoh ma ono dangada hai hegau, gai togo laa gu sui ga se labodo. 11 Gai Pharaoh ga hagahi ono daane heiangi ma de gau hai huuhuaa mee; gai de gau hai huuhuaa mee o Egypt ga hai hogi olaadeu dogo gu ni labodo. 12 Gilaadeu alodahi ne tili iho hogi olaadeu dogo gi honga de gelegele, gai denga dogo laa gu sui ga ni labodo. Aagai togo o Aaron ga holo denga labodo ange laa. 13 Gai Pharaoh goi hagamakaga huu ono lodo; ia tee hagallongo ange gi alaau muna, bei de hai a Tagi Maolunga gu tala ai laa.

Denga vai gu ni dodo

14 Gai Tagi Maolunga ga hai ange gi Moses, “Pharaoh goi hagamakaga huu ono lodo, ia e dee lodo e dugu de huaadangada naa gi hulo. 15 Hannoo gi daho Pharaoh i boo taiao, i de masavaa oona e hano ai gi de vai; gai koe hannoo basa ange gi de ia i gaogao ssaalingaa vai go Nile, gai koe gaavee togo ne sui laa ga se labodo madali goe. 16 Gai koe ga hai ange gi de ia, ‘Iahweh, de Maadua o de gau Hebrew, ne hai au gi humai gi oo daha, gi hai adu: Dugua dogu huaadangada gi hulo gi daumaha mai gi de au i de vao. Gai tilo, koe tigi hagallongo mai donu ga dae mai ai gi iainei. 17 E hagadaba Tagi Maolunga: De mee nei se hai gi iloo ai e goe bolo go au donu go Iahweh. Au e hagaili naa honga ssaalingaa vai go Nile i togo i lo togu lima nei, gai denga vai iai e sui naa ga ni dodo.* 18 Gai denga mamu i lo te saalingaa vai go Nile e odi naa i de maakau, ga hai de vai laa gu pilo, gai de gau Egypt e kino naa i de unu vai o de Nile.’ ”

19 Gai Tagi Maolunga ga hai ange gi Moses, “Hai ange gi Aaron ia gi boogia dono dogo gi haalo ina ange gi honga denga vai alodahi o Egypt; go honga alaadeu leevaa ma saalingaa vai, ma geelonga iai laa vai, aama mommee alodahi e dugu ai vai, gai denga vai e sui naa gi ni dodo. Gai gi ni dodo ai denga vai alodahi i honga de henua go Egypt, ma denga vai hogi i lodo mee hao vai laagau aama mee hao vai hadu.”

20 Gai Moses ma Aaron ne hai donu ga bei muna a Tagi Maolunga gu tala ange gi gilaau; Aaron ne haalo togo ga hagaili ai honga ssaalingaa vai go Nile i mada i mua o Pharaoh ma ono dangada hai hegau, gai denga vai alodahi o de Nile gu sui ga ni dodo. 21 Gai mamu i lo te saalingaa vai go Nile gu odi i de maakau. Gai vai o de Nile gu hagapilo; de gau Egypt gu dee maua i de unu ai, gai vai alodahi i honga de henua go Egypt gu ni dodo.

22 Aagai denga daane hai huuhuaa mee o Egypt ga helau hogi hanu vai gu ni dodo. Gai Pharaoh tee sui donu de makaga ono lodo; ia tee hagallongo ange gi Moses ma Aaron, bei de hai a Tagi Maolunga gu tala ai laa. 23 Gai Pharaoh ga huli ga ahe gi dono hale, ia tee anga ange donu gi mee laa. 24 Gai de gau Egypt alodahi ga geli luu baasi o ssaalingaa vai go Nile e ssala ai hanu vai unu, i hiidinga gilaadeu gu dee maua i de unu vai i lo te Nile.

Denga kailu

25 De masavaa laa gai gu hidu laangi i dua de hai a Tagi Maolunga ga dee maua i de unu vai i lo te Nile.

8

1 Gai Tagi Maolunga ga hai ange gi Moses, “Hannoo hai ange gi Pharaoh, ‘E hagadaba Tagi Maolunga: Dugua dogu huaadangada gi hulo gi daumaha mai gi de au. 2 Aagai noo koe e dee dugu gilaadeu gi hulo, gai au e hagaduasala naa doo henua alodahi i denga kailu. 3 De Nile e hai naa ga galigi i denga kailu. Gilaadeu e loage naa gi lo too hale ma doo aabi seni ma honga oo moenga, ma de hulo gi lodo hale o oo dangada hai hegau ma doo huaadangada, ma lodo mommee dao gai aama lodo gumedi mmili gai. 4 Denga kailu e llele age naa gi honga doo henua ma honga oo dangada aama honga oo dagi alodahi.’ ”

5 Gai Tagi Maolunga ga hai ange gi Moses, “Hai ange gi Aaron ia gi haalo ina ange dono dogo gi honga denga leevaa ma saalingaa vai, ma geelonga iai laa vai, ma gi haia ai gi loage denga kailu gi honga de henua go Egypt.”

6 Gai Aaron ga poo dono dogo ga haalo ange gi honga denga vai o Egypt; gai denga kailu gu loage ga hhao honga de henua alodahi go Egypt. 7 Aagai de gau hai huuhuaa mee ne helau hogi gu loage denga kailu gi honga de henua go Egypt.

8 Gai Pharaoh ne hagahi Moses ma Aaron, ga hai ange, “Dangidangi ange gi Tagi Maolunga ia gi haia gi hulo gee denga kailu mai i ogu daha ma daho dogu huaadangada, gai au ga dugu dangada gi hulo gi haia alaadeu sigidaumaha ange gi Tagi Maolunga.”

9 Gai Moses ga hai ange gi Pharaoh, “Go koe dugua mai de masavaa oogu e dalodalo ai i oodou hiidinga ma oo dangada hai hegau aama doo huaadangada, gi odi ai de maakau denga kailu i oodou daha, ma lodo oodou hale. Gai go denga kailu donu huu i lo te Nile e doe.”

10 Gai Pharaoh ga hai ange, “Go daiao.”

Gai Moses ga hai ange, “E hai naa donu gi bei au muna, gi iloo ai e goe bolo e deai ange donu e bei dagodo o Iahweh demaadeu Maadua. 11 Gai denga kailu e hulo gee naa donu mai i doo daha ma mai i lodo oo hale, ma mai i daho oo dangada hai hegau aama doo huaadangada alodahi. Gai go denga kailu donu huu i lo te Nile e doe.”

12 Gai Moses ma Aaron ga hulo gee mai i daho Pharaoh, gai Moses ga dangidangi ange gi Tagi Maolunga gi gaavee gee denga kailu aana ne gaamai laa ga hagaduasala ai Pharaoh. 13 Gai Tagi Maolunga ga hai gu bei tangidangi a Moses; gai denga kailu i lodo hale ma lodo buibui i luu baasi denga hale, aama mommee i tua de aduhale gu odi i de maakau. 14 Gai dangada ga hagabudubudu denga kailu ga dugu ai, gai de henua alodahi gu kona donu de pilo. 15 Aagai ga gidee huu e Pharaoh bolo de hagaduasala laa gu ui gee, gai ia ga hagamakaga ono lodo; ia tee hagallongo ange gi Moses ma Aaron, bei de hai a Tagi Maolunga gu tala ai laa.

Denga manu hakadigadi

16 Gai Tagi Maolunga ga hai ange gi Moses, “Hai ange gi Aaron ia gi haia dono dogo gi hagailihia ai honga de gelegele o de henua, gai gelegele alodahi i honga de henua go Egypt e sui naa gi ni manu hakadigadi.” 17 Gai Moses ma Aaron ne hai ga bei muna laa; Aaron ne hai dono dogo ga hagaili ai honga de gelegele, gai denga gelegele gu sui ga ni manu hakadigadi e toga ange gi honga o dangada ma honga o denga manu dolodolo. Gai gelegele alodahi i honga de henua go Egypt gu ni manu hakadigadi. 18 Gai denga daane hai huuhuaa mee ne hagatale hogi de helau gi hanu manu hakadigadi, aagai tee maua e gilaadeu i de hai. Gai denga manu hakadigadi laa ne loomai ga toga ange gi honga o dangada aama manu dolodolo.

19 Gai denga daane hai huuhuaa mee ga hai ange gi Pharaoh, “De mee nei go de madannia donu o de Maadua.” Aagai Pharaoh goi hagamakaga huu ono lodo, ia tee hagallongo ange donu gi gilaau, bei de hai a Tagi Maolunga gu tala ai laa.*

Denga lango

20 Gai Tagi Maolunga ga hai ange hogi gi Moses, “Oho age i taiao daiao mage hannoo daalia Pharaoh, i de masavaa oona e hano ai gi de vai, ga hai ange gi de ia, ‘E hagadaba Tagi Maolunga: Dugua dogu huaadangada gi hulo gi daumaha mai gi de au. 21 Gai noo koe e dee dugu ogu dangada gi hulo, gai au e hai naa gi loomai de hagabuulingaa lango gi toga i honga oodou ma oo dangada hai hegau ma doo huaadangada, ma de ulu gi lodo oodou hale. Gai lodo hale o de gau Egypt ma honga de gelegele olaadeu e tuu ange laa aagena e hoohonu naa i denga lango.

22 De laangi laa gai au e vae dangada naa i dagu hai e hai ai de mommee go Goshen, e nnoho ai laa dogu huaadangada. Deelaa ai, e deai naa donu se lango daudahi i kilaa, gi iloo ai e goe bolo go au donu go Iahweh, au e noho donu i honga de henua nei. 23 Gai au e hai naa gi dagodo gee* dagu hai e hai ai dogu huaadangada ma doo huaadangada. Gai de hagailonga nei e hai naa daiao.’ ”

24 Gai Tagi Maolunga ne hai ga bei mee nei. De hagabuulingaa lango ne loomai ga ulu gi lo te hale o Pharaoh ma hale o ono dangada hai hegau, aama de loomai gi honga de henua alodahi o Egypt. Gai de henua gu hakino gee i hiidinga gu honu de lango.

25 Gai Pharaoh ga aalu Moses ma Aaron, ga hai ange, “Goodou hulo donu huu sigidaumaha ange gi doodou Maadua i dahi mommee i honga de henua.”

26 Aagai Moses ga hai ange, “E dee danuaa demaadeu hai de hegau nei i honga de henua, go hiidinga de gau Egypt e kino i denga sigidaumaha amaadeu e hai ange gi Tagi Maolunga demaadeu Maadua. Gai noo gimaadeu e hai denga sigidaumaha o de gau Egypt e kino ai laa, gai gilaadeu e dee maga naa gimaadeu i denga hadu? 27 Gai e danuaa donu demaadeu hulo gi de vao i e dolu laangi e hai ai demaadeu sigidaumaha ange gi Tagi Maolunga demaadeu Maadua, bei dana hai gu tala mai ai gi gimaadeu.”

28 Gai Pharaoh ga hai ange, “Au e dugu adu goodou gi hulo gi haia doodou sigidaumaha ange gi Tagi Maolunga doodou Maadua i de vao, gai goodou e dee hulo gi mmao. Gai goodou dalodalo hogi i de au.”

29 Gai Moses ga hai ange, “Tilo, de masavaa naa huu oogu e hano gee mai ai i oo daha, gai au e dangidangi ange naa gi Tagi Maolunga, gai denga hagabuulingaa lango e hulo gee mai naa i daho Pharaoh, ma mai i daho ono dangada hai hegau, aama mai i daho ono dangada daiao. Gai Pharaoh gi dagidiiloo, ia kana ahe ange ga dee dugu de gau Israel gi hulo e sigidaumaha ange gi Tagi Maolunga.”

30 Gai Moses ga hano gee mai i daho Pharaoh, gai ia ga dangidangi ange gi Tagi Maolunga. 31 Gai Tagi Maolunga ga hai gu bei tangidangi a Moses, ga hai gu hulo gee denga lango mai i daho Pharaoh ma ono dangada hai hegau aama dono huaadangada. Gai gu deai donu se lango daudahi e doe i honga de henua. 32 Aagai Pharaoh ne hagamakaga hogi ono lodo i de hanonga laa, ia tee dugu de gau Israel gi hulo.

9

De maakau o denga manu haangai

1 Gai Tagi Maolunga ga hai ange gi Moses, “Hannoo gi daho Pharaoh, hai ange gi de ia: ‘E hagadaba Tagi Maolunga de Maadua o de gau Hebrew: Dugua dogu huaadangada gi hulo gi daumaha mai gi de au. 2 Gai noo koe e dee dugu gilaadeu gi hulo, gai e daohi huu gilaadeu, 3 gai tilo, Tagi Maolunga e gaamai de magi hagamaakau e daa ai au manu haangai i lo te duu malaelae, go au hoosa, ma donkey, ma gamelo, ma kaau, ma ssiibi aama guudi. 4 Aagai Tagi Maolunga e hai naa gi dagodo geegee dana hai e hai ai denga manu haangai a de gau Israel aama manu haangai a de gau Egypt, gai e deai naa donu se manu daudahi a de gau Israel e magau.’ ”

5 Gai Tagi Maolunga ga hagamodu de masavaa, ga hai ange, “Daiao gai Tagi Maolunga e hai naa de hegau nei i honga de henua.” 6 Gai Tagi Maolunga ne hai de hegau nei i de laangi mai ange laa; denga manu haangai alodahi a de gau Egypt gu maakau, aagai teai donu se manu daudahi ne magau i manu haangai a de gau Israel. 7 Gai Pharaoh ne hai hanu gi hulo gi diiloo, gai gilaadeu gu gidee bolo teai donu se manu daudahi a de gau Israel ne magau. Aagai Pharaoh ne hagamakaga ono lodo; ia tee dugu de gau Israel gi hulo.

Denga hagahoa

8 Gai Tagi Maolunga ga hai ange gi Moses ma Aaron, “Gooluu haalia age i ooluu lima hanu lehu mai i de mommee o de ahi, gai Moses gi magaa denga lehu nei gi lo te moana i lunga i mada i mua o Pharaoh. 9 Gai denga lehu nei e sui naa ga se mama i honga de henua o Egypt alodahi, gai denga mama nei e hagahale ai naa denga hagahoa i angaanga o dangada ma manu alodahi i honga de henua go Egypt.”

10 Deelaa ai, gai gilaau ga hhali age hanu lehu i de mommee o de ahi, ga kave ga hulo ai ga tuu i mada luu mada o Pharaoh, gai Moses ga maga lehu laa gi lo te moana i lunga, gai lehu laa ga hagahale denga hagahoa i angaanga o dangada aama denga manu.* 11 Gai denga daane hai huuhuaa mee gu dee maua e gilaadeu i de tuu i mada luu mada o Moses i olaadeu hagahoa, go hiidinga denga hagahoa gu ssomo hogi i denga daane hai huuhuaa mee aama de gau Egypt alodahi. 12 Gai Tagi Maolunga ga hagamakaga lodo o Pharaoh, gai ia tee hagallongo ange gi Moses ma Aaron, bei de hai a Tagi Maolunga gu tala ange ai laa gi Moses.

Denga duudangaa haisi

13 Gai Tagi Maolunga ne hai ange gi Moses, “Oho age i taiao hannoo duu i mada i mada o Pharaoh, hai ange gi de ia, ‘E hagadaba Tagi Maolunga, de Maadua o de gau Hebrew: Dugua dogu huaadangada gi hulo gi daumaha mai gi de au. 14 Go hiidinga de hanonga nei gai au e gaamai naa denga mee hagamaakau e hagaduasala ai goe, ma oo dangada hai hegau, aama doo huaadangada alodahi, gi iloo ai e goe bolo e deai ange donu e bei ogu dagodo i henua i lalo alodahi. 15 Gai au ne maua donu i de daa gi maakau goodou ma oo dangada hai hegau, aama oo dangada alodahi i denga mee hagamaakau, gi dee mouli ai goodou i henua i lalo. 16 Aagai au ne dugu goe gi mouli e hagaago adu ai gi de goe dogu sauaa mmahi, gi hagadeledele danuaa ai dogu ingoo i henua i lalo alodahi.* 17 Gai koe e duudagi donu huu de hagamaolunga huu i dogu huaadangada, koe tigi dugu donu gilaadeu gi hulo. 18 Tilo, daiao i de masavaa bee nei, gai au e hai naa gi too iho denga duudangaa haisi nnui ma de daemaha, gai mee nei tigi ai donu se hai i Egypt mai taamada age de dahi o Egypt ga dae mai ai gi iainei. 19 Gai goodou hagalilo ina mai oodou manu haangai, ma oodou goloa alodahi i lo te duu malaelae, go hiidinga dangada ma manu alodahi e dee hagalilo mai gi lodo, aagai e nnoho i lo te duu malaelae, e maakau naa donu i delaadeu balabalasia i denga duudangaa haisi.’ ”

20 Gai de gau hai hegau alodahi o Pharaoh e maatagu laa i muna a Tagi Maolunga ne hagalilo mai olaadeu dangada hai hegau ma alaadeu manu haangai gi lodo hale, 21 aagai dangada alodahi ne hagangadi mee ina laa muna a Tagi Maolunga ne dugu donu huu olaadeu dangada hai hegau ma alaadeu manu haangai i lo te duu malaelae.

22 Gai Tagi Maolunga ga hai ange gi Moses, “Haalo ina doo lima gi lo te moana i lunga, gi too iho ai denga duudangaa haisi gi honga de henua alodahi go Egypt; gi honga o dangada, ma manu dolodolo aama honga o denga manu ssomo alodahi i de henua o Egypt.” 23 Gai Moses ga haalo dono dogo gi lo te moana i lunga; gai Tagi Maolunga ga hagababaa denga hatuli ma de too iho denga duudangaa haisi, gai de ahi ula gu hano iho gi honga de gelegele. Gai Tagi Maolunga ga hai gu too iho denga duudangaa haisi gi honga de henua go Egypt.* 24 Gai gu too iho denga duudangaa haisi ma de ahi ula madali denga duudangaa haisi laa. Gai tigi ai ange hegau bee nei gu hai i de henua go Egypt mai i dono daamada age ga dae mai ai gi de laangi laa. 25 Gai denga duudangaa haisi laa ne too iho ga oha mee alodahi i lo te duu malaelae tee hagalilo mai laa gi lodo i de henua go Egypt; go dangada ma manu dolodolo, ma manu ssomo vaaligiligi aama manu ssomo nnui i honga de gelegele. 26 Go Goshen donu huu, de mommee o de gau Israel e nnoho ai laa, teai duudangaa haisi ne too iho aagena.

27 Gai Pharaoh ga aalu Moses ma Aaron ga hai ange gi gilaau, “Au gu haisala donu i de hanonga nei; Tagi Maolunga e heohi, gai go gimaadeu ma dogu huaadangada ne baubau. 28 Gooluu dangidangi ange gi Tagi Maolunga gi haia gi deai hatuli ma duudangaa haisi aana gu hai laa gi loomai. Gai au e dugu naa goodou gi hulo gi dee nnoho ai goodou i kinei.”

29 Gai Moses ga hai ange gi de ia, “Dogu masavaa naa donu huu e sao ai ga hano gee i de aduhale, gai au ga haalo dogu lima ga dalodalo ange gi Tagi Maolunga, gai denga hatuli gu dee babaa, gai gu deai hogi duudangaa haisi e too iho, gi iloo ai e goe bolo henua i lalo niio Tagi Maolunga donu. 30 Gai au e iloo bolo goodou ma oo dangada hai hegau tigi maatagu donu i Tagi Maolunga de Maadua.”

31 Gai denga flax ma denga barley gu odi i de baubau, go hiidinga de masavaa ne hai ai mee nei gai denga barley gu iai hua, gai denga flax gu aala hogi. 32 Gai denga grain ma denga spelt tee baubau, go hiidinga luu manu nei tigi loage gai e loage i muli mai.

33 Gai Moses ne hano gee mai i daho Pharaoh, ga sao ga hano gee i de aduhale laa, gai ia ga haalo dono lima ga dalodalo ange gi Tagi Maolunga, gai denga hatuli gu dee babaa, denga duudangaa haisi gu helui de too iho, gai gu dee pala hogi de langi i honga de henua. 34 Aagai ga gidee huu e Pharaoh bolo gu helui de pala iho de langi ma denga duudangaa haisi, gai denga hatuli gu dee babaa, gai gilaadeu ma ono dangada hai hegau ga aahe ange ga hagamakaga olaadeu lodo. 35 Gai lodo o Pharaoh gu kii ange donu i de makaga. Ia tee dugu ange donu de gau Israel gi hulo gee, bei de hai a Tagi Maolunga gu tala ange ai laa i daho Moses.

10

Denga itebuubuu

1 Gai Tagi Maolunga ga hai ange gi Moses, “Hannoo gi daho Pharaoh, go hiidinga au gu hai gi makaga ono lodo ma lodo o ono dangada hai hegau, gi maua ai e au i de hagaago ange gi gilaadeu agu sauaa hagalele mouli, 2 gai goodou ga tala ange ai gi langona e oodou dama ma oodou mogobuna dagu hai ne hai ai de gau Egypt, aama mee hagalele mouli aagu ne hai i daho de gau Egypt; gai gi iloo ai e goodou bolo go au donu go Iahweh.”

3 Gai Moses ma Aaron ga hulo gi daho Pharaoh, ga hai ange gi de ia, “E hagadaba Tagi Maolunga de Maadua o de gau Hebrew, ‘Dee hee maa taulooloa dau dee lodo e hagamaolalo goe i mada luoogu mada? Dugua dogu huaadangada gi hulo, gi maua ai e gilaadeu i de daumaha mai gi de au. 4 Gai noo koe e dee dugu dogu huaadangada gi hulo, gai au e gaamai naa denga itebuubuu gi honga doo henua daiao. 5 Gilaadeu e loomai naa ga haoli honga de henua, ga dee gidee e dangada de gelegele. Gilaadeu e gai naa momo mee tee oohaa e denga dibadibaa haisi, ma manu ssomo nnui alodahi i honga oodou gelegele. 6 Gilaadeu e loomai naa ga hhao lodo oo hale ma lodo hale o oo dangada hai hegau aama hale o de gau Egypt alodahi; gai oodou damana ma oodou dubuna tee gidee donu hanu hegau bee nei, mai i de masavaa olaadeu ne haanau ai ga dae mai ai gi anailaa nei.’ ” Gai Moses ga huli ga hano gee mai i daho Pharaoh.

7 Gai de gau hai hegau o Pharaoh ga hai ange gi de ia, “Dee hee maa taulooloa de hagaduasala a taane nei gidaadeu? Dugua denga daane gi hulo gi daumaha ange gi Tagi Maolunga delaadeu Maadua. Koe e dee gidee iho nei bolo Egypt gu maoha donu?”

8 Deelaa ai, Moses ma Aaron gu hagaahea mai ange hogi gi daho Pharaoh. Gai ia ga hai ange gi gilaau, “Goodou hulo daumaha ange gi Tagi Maolunga doodou Maadua. Gai goai donu e hulo i oodou magavaa?”

9 Gai Moses ga hai ange, “Go gimaadeu alodahi e hulo madali amaadeu gauligi mmodo ma amaadeu dangada maatua, ma amaadeu dama daane ma damaa hine, ma amaadeu ssiibi ma guudi aama kaau, go hiidinga gimaadeu e hulo naa e hai ange taonga gi Tagi Maolunga.”

10 Gai Pharaoh ga hai ange gi gilaau, “Tagi Maolunga gi balea adu goodou, go hiidinga au e dee haihai naa donu ga dugu adu goodou gi gaavee oodou gauligi madali goodou! Au e iloo bolo goodou gu maanadu de hai dahi hegau baubau. 11 E deai! Go goodou donu huu denga daane e hulo ga daumaha ange gi Tagi Maolunga, i hiidinga goodou ne llodo e hai de mee nei.” Gai Moses ma Aaron gu alualumia gi hulo gee mai i mada luu mada o Pharaoh.

12 Aagai Tagi Maolunga ga hai ange gi Moses, “Haalo ina doo lima gi lo te moana i honga de henua go Egypt, gi loomai ai denga itebuubuu gi honga de henua o Egypt gi gaina denga manu ssomo alodahi a denga duudangaa haisi tee oha.”

13 Gai Moses ga poo dono dogo ga haalo gi lo te moana i honga de henua go Egypt, gai Tagi Maolunga ga hai gi ssau mai de madangi i dua i honga de henua alodahi i de laangi laa ma de boo laa alodahi. Gai de masavaa huu ne ao ai de mee, gai de madangi mai i dua gu ili mai denga itebuubuu gi honga de henua. 14 Gai denga itebuubuu ne loomai ga hhao honga de henua alodahi go Egypt. Gai gilaadeu ga toga i honga denga ungaamee alodahi o de henua go Egypt, gai gu kona mmao i de lagolago itebuubuu. Gai tigi ai ange donu se lagolago itebuubuu bee nei i denga masavaa gu hulo, aabe go masavaa e loomai.* 15 Gai denga itebuubuu ne loomai ga hhao honga de gelegele o de henua alodahi, ga hai gu honga de henua. Gai gilaadeu ga gai manu ssomo alodahi tee oohaa i denga duudangaa haisi — go mee alodahi e ssomo i honga de gelegele ma olaadeu hua. Gu deai donu hua aabe ni lau i denga manu ssomo nnui aama manu ssomo vaaligiligi i de henua alodahi o Egypt.

16 Gai Pharaoh ga hagamoolau ga hagahi Moses ma Aaron, ga hai ange, “Au gu haisala ange gi Tagi Maolunga doodou Maadua aama adu gi gooluu. 17 Gai au e dangidangi adu gooluu gi degi mai gi ogu haisala i de hanonga nei, mage dangidangi ange gi Tagi Maolunga doodou Maadua gi gaavee gee de mee hagamaakau nei mai i ogu daha.”

18 Gai Moses ga hano gee mai i daho Pharaoh ga dalodalo ange gi Tagi Maolunga. 19 Gai Tagi Maolunga ga hai gi dahuli de madangi mmahi ga humai i dai, ga ili denga itebuubuu ga kave gi lo te Dai Mmea, gai gu deai donu se itebuubuu daudahi e doe i honga de henua alodahi o Egypt. 20 Gai Tagi Maolunga ga hagamakaga lodo o Pharaoh gi dee dugua ai e ia de gau Israel gi hulo gee.

De gohu boo dangodango

21 Gai Tagi Maolunga ga hai ange gi Moses, “Haalo ina doo lima gi lo te langi i lunga gi gohu ai honga de henua o Egypt i de gohu boo dangodango.” 22 Gai Moses ga haalo dono lima gi lo te langi i lunga, gai gu gohu boo dangodango honga de henua alodahi o Egypt i e dolu laangi.* 23 Gai gu deai se dangada e gidee dahi dangada gee, aabe se dangada ne maua i de hidi age e hano gi dahi mommee gee i laangi e dolu laa. Aagai de mommee o de gau Israel e nnoho ai laa goi maalama donu huu.

24 Gai Pharaoh ga hagahi Moses, ga hai ange, “Goodou gaavee oodou dama mage hulo daumaha ange gi Tagi Maolunga, aagai goodou e dee kave oodou ssiibi ma kaau madali goodou.”

25 Aagai Moses ga hai ange, “Koe e dee maua donu i de buibui gimaadeu gi dee gaavee manu e hai ai amaadeu sigidaumaha aama amaadeu sigidaumaha dudu, gi maua ai e gimaadeu i de sigidaumaha ange gi Tagi Maolunga demaadeu Maadua. 26 Deelaa ai, amaadeu manu haangai e kave donu madali gimaadeu, e deai donu se manu daudahi e dugu i kinei, go hiidinga gimaadeu e hili naa hanu e daumaha ange ai gi Tagi Maolunga demaadeu Maadua. Gai gimaadeu e dee iloo be aahee manu e heohi ange gi demaadeu daumaha ange ai gi Tagi Maolunga, ga dae ai gi demaadeu tae gi kilaa.”

27 Gai Tagi Maolunga ga hagamakaga lodo o Pharaoh, gai ia tee dugu gilaadeu gi hulo. 28 Gai Pharaoh ga hai ange gi Moses, “Hagamoolau hano gee mai i kinei! Gai koe kana ahe ange ga humai gi mada luoogu mada, go hiidinga de laangi naa donu huu aau e ahe ange ai ga gidee luoogu mada, gai koe e magau.”

29 Gai Moses ga hai ange, “E heohi donu au muna, au e dee ahe ange naa donu ga gidee goe.”

11

De maakau o denga dama maatua

1 De masavaa laa gai Tagi Maolunga ne hai ange gi Moses, “Au e gaamai ange naa dahi mee hagamaakau gi honga o Pharaoh ma Egypt; gai dua naa huu de mee nei gai ia e dugu naa goodou gi hulo. Gai de masavaa aana e dugu adu ai goodou gi hulo, gai ia e usuusu adu naa donu goodou alodahi gi hulo gee. 2 Gai koe hai ange gi dangada alodahi o Israel, gilaadeu gi dangidangi ange gi dangada e nnoho i olaadeu gaogao gi gaavange gi gilaadeu denga goloa e hai i goolo ma selevaa.” 3 Gai Tagi Maolunga ga hai de gau Egypt gi abodonu ange gi de gau Israel. Gai de gau hai hegau o Pharaoh ma de gau Egypt gu kona donu delaadeu hagadubu Moses.

4 Gai Moses ga hai ange, “E hagadaba Tagi Maolunga, ‘Au e humai naa gi Egypt i lo te madohi boo, 5 gai denga dama daane maatua alodahi a de gau Egypt e odi naa i de maakau; mai i tama daane madua a Pharaoh, e noho laa i honga dono nohoanga, ga dae ai loo gi tama madua a de hine hai hegau e miilia laa denga grain, aama tama madua hogi a denga manu haangai. 6 Gai dangada alodahi i honga de henua go Egypt e tangi naa; gai tigi ai ange se tangi bee nei mai i mua aabe go muli mai. 7 Gai e deai naa donu se gaaduu daudahi e goo ange gi dahi dangada Israel aabe go dahi alaadeu manu haangai.’ Gai goodou e iloo bolo au Tagi Maolunga e dagodo gee dagu hai e hai ai de gau Israel mai i de gau Egypt. 8 Gai oo dangada hai hegau nei alodahi e loomai naa ga ino mai gi de au, ga hai mai bolo au gi hano gee mai i kinei, mage gaavee dangada alodahi e daudali mai laa i de au gi hulo ai. Gai dua naa huu mee nei gai au ga hano gee mai i kinei.” Gai Moses ga hano gee mai i daho Pharaoh gu kona mmao dono lili.

9 Gai Tagi Maolunga ne hai ange gi Moses, “Pharaoh e dee hagallongo adu naa donu gi de goe, gai gi lagolago ai agu mee hagalele mouli e hai i honga de henua go Egypt.” 10 Moses ma Aaron ne hai denga sauaa hagalele mouli nei alodahi i mada luu mada o Pharaoh, aagai Tagi Maolunga ne hagamakaga lodo o Pharaoh, gai ia tee dugu de gau Israel gi hulo gee mai i dono henua.

12

De hai Taonga Hagasili

1 Gai Tagi Maolunga ga hai ange gi Moses ma Aaron i de henua go Egypt, 2 “Mai iainei gai de malama nei go doodou dahi malama, gai go de malama e daamada ai doodou ngadau. 3 Daalaa ange gi de hagabuulingaa dangada o Israel alodahi hai ange, bolo de madaangahulu laangi naa huu o de malama nei, gai denga daane mai i dahi huaabodu gi hilia dahi ssiibi be se guudi gauligi e dohu ai laa dangada i dahi huaabodu, dahi ssiibi ange gi dahi huaabodu. 4 Gai noo dahi huaabodu e dee maua i de gai dahi manu, i hiidinga e sogoisi dangada iai, gai gilaadeu ma dahi huaabodu e baa ange laa gi gilaadeu gi hagabuni gi hilia dahi ssiibi be se guudi gauligi e dohu ai laa dangada, ga hagabau ange mee a dahi dangada e gai. 5 Gai goodou hilia dahi ssiibi aabe se guudi daane gu dahi ono ngadau, gai e deai mee baubau i dono angaanga; 6 gai goodou ga tilo ange de manu nei ga dae ai gi de madaangahulu ma haa laangi o de malama, gai de ahiahi naa huu gai de hagabuulingaa dangada alodahi o Israel gi daia alaadeu manu. 7 Gai gilaadeu ga kave hanu dodo o de manu laa gi hulu ina ange gi laagau i luu baasi o de haitoga aama de laagau i de ulu o de haitoga o denga hale alaadeu e gai ai kano manu laa. 8 Gilaadeu e dunu kano manu laa i honga de ahi i de boo laa donu huu, ga gai madali pelaoaa dee hagahua aama mee mmala e hai i denga manu ssomo. 9 Gai goodou e dee oda denga kano manu aabe boale i lodo vai, aagai e dunu i honga de ahi — go de biho, ma denga vae aama denga dae. 10 Gai goodou gi dee dugua donu hanu mee gi doe gi taiao age, gai noo ne hanu mee ne doe, gai goodou duungia i de ahi. 11 Gai deenei doodou hai e gai ai mee nei: goodou hagabigibigia ange oodou malo lloa gi oodou daogubu, gai gi ulumagi ina ange oodou mee vae, mage boogia oodou dogo i oodou lima, gai goodou ga gaimee gi moolau; deenei Taonga Hagasili a Tagi Maolunga.

12 Gai lo te madohi boo naa huu, gai au ga hagadaga i Egypt e daa gi maakau denga dama daane maatua a dangada, ma manu dolodolo alodahi a de gau Egypt, aama de hagaduasala denga diinonga alodahi o Egypt. Go au donu go Iahweh. 13 Gai dodo e hulu ai laa denga haitoga e hagailonga denga hale oodou e nnoho ai. Gai de masavaa naa huu aagu e gidee ai dodo laa, gai au ga hagasili oodou hale. Gai de mee hagamaakau e dee baa i goodou, i de masavaa aagu e hagaduasala ai de henua go Egypt.

14 Gai goodou ga dao de laangi nei, ga hai gi se daonga hagamogomogo ange gi Tagi Maolunga i daho oodou atangada e loomai i muli ga hano ai.* 15 E hidu laangi oodou e gai ai pelaoaa e dee hagahua. Tahi laangi naa huu o denga laangi e hidu nei, gai goodou ga aau gee denga mee hagahua i lodo oodou hale, go hiidinga tangada naa huu e gaina pelaoaa hagahua i denga laangi e hidu nei, gai e vvae gee mai i daho de gau Israel. 16 Gai de hagadahi laangi ma de hagahidu laangi o denga laangi nei, gai goodou ga hagabuni ga daumaha, gai e deai donu oodou hegau e hai i luu laangi nei, gai go de hai donu huu gai a dangada e gai.

17 Gai goodou gi dao ina Taonga o Pelaoaa Dee Hagahua, i hiidinga deenei de laangi aagu ne dagi ai goodou ga kave gee mai i de henua go Egypt. Deelaa ai, goodou duudagina de dao o de laangi nei i daho oodou atangada ga hano ai. 18 Gai de madaangahulu ma haa laangi huu o tahi malama i de ahiahi, gai goodou ga daamada de gai pelaoaa e dee hagahua ga dae ai gi de madalua ma dahi laangi o de malama i de ahiahi. 19 E hidu laangi e hai ai gi deai mee hagahua i lodo oodou hale. Gai be goai naa huu e gaina pelaoaa iai mee hagahua, gai ia e vvae gee donu mai i daho de hagabuulingaa dangada o Israel, e dee hilihili be ia se dangada henua gee aabe se dangada Israel donu. 20 Gai goodou gi dee gaina donu pelaoaa e hagahua, gai goodou gaina donu huu pelaoaa e dee hagahua i oodou mommee nnoho alodahi.”

21 Gai Moses ga hagahi denga daane maatua alodahi o de gau Israel, ga hai ange, “Dahi ma dahi gi hano gi hilihilia dahi ssiibi be se guudi gauligi e dohu ai dono huaabodu ga daa e hai ai Taonga Hagasili. 22 Gai goodou ga kave dahi laa o de hyssop ga hagasulu ange gi lodo dodo i lo te beisini, ga hulu ai de laagau i de ulu o de haitoga aama luu laagau i luu baasi de haitoga o de hale. Gai e deai donu se goodou e sao gi haho ga dae ai gi taiao age. 23 Go hiidinga Tagi Maolunga e hagadaga naa e daa de gau Egypt, gai de masavaa naa huu aana e gide ai denga dodo e hulu ai laa de laagau i de ulu aama luu baasi o de haitoga, gai Tagi Maolunga ga hagasili de haitoga laa. Ia e dee dugu ange naa donu tangada de langi o de magau gi ulu i lodo oodou hale gi daia ai goodou.*

24 Gai goodou ma oodou dama gi dao ina de laangi nei, ga hai gi se hainga e hai hegau ai goodou ga hano ai. 25 Gai gu tae naa huu goodou gi de henua a Tagi Maolunga gu dai gaavadu gi goodou, bei dana hai gu hagatoo donu ai laa, gai goodou ga duudagi de hai de mee nei. 26 Gai noo gu siilia adu e oodou dama ga hai adu, ‘Dee hee de hagadoonunga o taonga nei?’, 27 gai goodou ga hai ange, ‘De mee nei se sigidaumaha ange gi Taonga Hagasili a Tagi Maolunga, hiidinga ia ne hagasili hale o de gau Israel i de masavaa aana ne daa ai de gau Egypt, aagai ga hagaola omaadeu huaabodu.’ ” Gai dangada alodahi ga ino gi lalo ga daumaha. 28 Gai dangada o Israel ga hulo ga hai gu bei muna alodahi a Tagi Maolunga ne tala ange gi Moses ma Aaron.

De maakau o denga dama daane maatua

29 Gai lo te madohi boo huu, gai Tagi Maolunga ga daa gu maakau denga dama daane maatua alodahi i honga de henua go Egypt, mai i tama daane madua a Pharaoh e noho laa i honga dono nohoanga, ga dae ai loo gi tama madua a tangada i lo te hale pono, aama dama maatua alodahi a denga manu haangai.* 30 Gai Pharaoh ma ono dangada hai hegau aama dangada alodahi o Egypt gu alahage i de boo laa. Gai gu kona mmao de tangi o dangada, go hiidinga hale alodahi gu iai de gau maakau. 31 Gai Pharaoh ne aalu Moses ma Aaron i de boo laa ga hai ange, “Gooluu ma de gau Israel, hulo gee mai i omaadeu daha ma ogu dangada. Goodou hulo daumaha ange gi Tagi Maolunga bei doodou hai gu dangidangi mai ai naa. 32 Goodou gaavee oodou manu haangai alodahi ga hulo ai goodou, bei dagodo ooluu muna. Gai goodou hagamanuuia ina hogi au.”

De hulo gee mai i Egypt

33 Gai de gau Egypt ne usuusu ange de gau Israel gi hagamoolau gi hulo gee mai i de henua, i hiidinga gilaadeu ne hagataba, “Gidaadeu e odi naa donu i de maakau ⌊noo gilaadeu e dee hulo gee⌋.” 34 Gai dangada ne kave alaadeu pelaoaa gu labu, i lodo gumedi mmili gai ga saabini i de malo, i mua de gaavange mee hagahua aagena, gai gilaadeu ga hagauda ange gi honga olaadeu eu ga hulo ai. 35 Gai de gau Israel ne hai ga bei muna a Moses; gilaadeu ne dangidangi ange gi de gau Egypt i goloa e hai i goolo ma selevaa aama malo.* 36 Gai Tagi Maolunga ga hai de gau Egypt gi abodonu ange gi de gau Israel, gai gilaadeu ga gaavange mee alodahi olaadeu ne dangidangi ange ai. Deelaa ai, de gau Israel ne kave goloa lagolago mai i Egypt.

37 Gai de gau Israel ne daga mai i Rameses ga hulo gi Succoth. Gai se onoseguli daane e hulo madali denga haahine ma gauligi. 38 Gai e soa hogi dangada gee ne hulo madali gilaadeu, ma ssiibi ma guudi aama kaau lagolago mmao. 39 Gai gilaadeu ga dao hanu pelaoaa dee hagahua i pelaoaa alaadeu ne labu ga gaamai madali gilaadeu i Egypt, i hiidinga teai mee hagahua ne gaavange aagena, go hiidinga gilaadeu ne daa hagalele donu huu delaadeu haia gi hulo gee mai i Egypt, deelaa ai, gilaadeu tee maua i de hagadabena alaadeu pelaoaa aabe go gai ange laa.

40 Gai se 430 ngadau o de gau Israel ne nnoho ai i Egypt.* 41 Gai ga odi ange huu de 430 ngadau, i de laangi mau, gai denga hagabuulingaa dangada o Tagi Maolunga ga hulo gee mai i de henua go Egypt. 42 Go hiidinga de boo laa gai Tagi Maolunga ne dagitilo ga hagassao mai gilaadeu i Egypt, gai de gau Israel alodahi e dao e hagadubu ai Tagi Maolunga i olaadeu atangada alodahi i muli mai.

Hanu hainga o Taonga Hagasili

43 Gai Tagi Maolunga ga hai ange gi Moses ma Aaron, “Aanei hainga o Taonga Hagasili: e deai donu dangada henua gee e maua i de gaimee i Taonga Hagasili. 44 Gai de gau hai hegau alodahi oodou gu hagao gu lava laa i de tuu dagaholiage e maua i de gaimee i taonga laa, 45 aagai tangada henua gee e noho gaainga i oodou daha i dahi masavaa bodobodo aabe go tangada hai hegau e hagao e dee maua i de gaimee ai.

46 Denga kano o de manu e daa laa e gai donu i lo te hale, e dee kave donu hanu gi haho. Gai e dee hhadi hogi dahi ono ivi.* 47 Gai de hagabuulingaa dangada o Israel gi dao ina donu de laangi nei.

48 Gai noo dahi dangada henua gee e humai gi oodou daha, gai ia e lodo e dau i Taonga Hagasili ange gi Tagi Maolunga, gai gilaadeu alodahi ma daane i dono hale gi tuu dagaholiage, gai ia gu maua ai loo i de dau i Taonga Hagasili bei dagodo o de gau Israel. Aagai e deai donu se dangada tigi tuu dagaholiage e maua i de gaimee i Taonga Hagasili. 49 De hainga nei se mee ange gi tangada Israel donu aama tangada henua gee e noho madali goodou.”

50 Gai de gau Israel alodahi ne hai donu ga bei muna a Tagi Maolunga gu tala ange gi Moses ma Aaron. 51 Gai deenei donu de laangi a Tagi Maolunga ne hagassao mai ai de gau Israel mai i de henua go Egypt i olaadeu hagabuulingaa dangada.

13

De hagadabu o denga dama ne haanau i mua

1 Gai Tagi Maolunga ga hai ange gi Moses, 2 “Goodou hagadabu ina mai gi de au dama a denga manu e haanau i mua ma dama maatua alodahi a de gau Israel; gilaadeu niiagu.” *

3 Gai Moses ne hai ange gi de huaadangada, “Goodou dao ina de laangi nei, go de laangi oodou ne ssao mai ai i Egypt, go de mommee oodou nogo hagahai hegau ina ai, go hiidinga Tagi Maolunga ne hagassao mai goodou i de henua laa i dono lima sauaa. Goodou e dee gai pelaoaa iai mee hagahua. 4 De laangi nei, i de malama go Abib,* gai goodou e hulo gee mai i kinei. 5 De masavaa naa huu a Tagi Maolunga e kave ai goodou gi de henua o de gau Canaan, ma de gau Heth, ma de gau Amor, ma de gau Hiv aama de gau Jebus — go de henua a Tagi Maolunga ne hagatoo donu ange gi oodou dubuna madagidagi e gaavadu gi goodou, se henua iai vai uu ma hooni lagolago — gai goodou ga dao taonga nei i de malama nei. 6 Gai goodou ga gai pelaoaa e dee hagahua i e hidu laangi, gai de hagahidu laangi naa huu, gai goodou ga hai taonga e hagadubu ai Tagi Maolunga. 7 Gai go pelaoaa dee hagahua donu huu oodou e gai i laangi e hidu nei, gai haia gi deai pelaoaa iai mee hagahua e daakodo i oodou daha, aabe go oodou mommee e nnoho ai. 8 Gai goodou ga hagadonu ange gi oodou dama i laangi o taonga nei, bolo taonga nei se hai e hagamaanadu ai sauaa a Tagi Maolunga ne hai i odaadeu hiidinga, i de masavaa odaadeu ne hulo gee mai ai i Egypt. 9 Gai de mee nei e bei de hagailonga e nnoa ange laa gi honga oodou lima aama honga oodou lae, gi manadua ai e goodou de hainga a Tagi Maolunga gai goodou ga tala ai, i hiidinga Tagi Maolunga ne hagassao mai goodou i Egypt i dono lima sauaa. 10 Deelaa ai, goodou dao ina taonga nei i de laangi gu lava i de hagamodu i ngadau alodahi.

11 Gai de masavaa naa huu a Tagi Maolunga e kave ai goodou gi de henua o de gau Canaan, go de henua aana gu hagatoo donu ange gi oodou dubuna madagidagi e gaavadu gi goodou, 12 gai goodou ga vvae denga dama daane madua alodahi a dangada ma dama a denga manu e haanau i mua mage hagadabu ina ange gi Tagi Maolunga.* 13 Aagai denga manu dama alodahi a denga donkey e haanau i taamada, goodou hagahesuihagi ina i dahi ssiibi, gai noo tee hagahesuihagi, gai goodou milosia de ua gi magau. Gai goodou hagao ina oodou dama daane madua alodahi.

14 Gai noo oodou dama daane e ssili adu gi goodou i laangi e loomai nei de hagadoonunga o mee nei, gai goodou hai ange, ‘Tagi Maolunga ne hagassao mai gidaadeu i Egypt, go de mommee omaadeu nogo hai hegau ina ai, i dono lima sauaa; 15 gai Tagi Maolunga ne daa ga maakau denga dama daane madua a dangada aama manu ne haanau i taamada i de henua go Egypt, go hiidinga Pharaoh tee lodo e dugu mai gidaadeu gi hulo gee, gai ne hagamakaga ono lodo. Deelaa ai, gidaadeu e sigidaumaha ange gi Tagi Maolunga denga manu alodahi e haanau i taamada. Gai denga dama daane alodahi e hagao i dahi manu.’ 16 Gai de mee nei e hai gi se mee hagailonga e nnoa ange gi honga oodou lima aama honga oodou lae, e hagamaanadu ai de hagassao mai a Tagi Maolunga gidaadeu mai i Egypt i dono lima sauaa.”

Tuludulu hagausinga

17 Gai de masavaa huu a Pharaoh ne dugu ai de gau Israel gi hulo gee, gai de Maadua tee dagi gilaadeu laa gaogao de henua o de gau Philistia, go de mommee e bodobodo ai de haiava; i hiidinga de Maadua e iloo bolo dangada e sui naa alaadeu maanadu i kilaa ga ahe ga hulo gi Egypt, noo gilaadeu e hai gi hulo gi hebagi. 18 Gai de Maadua ne hai gilaadeu gi holiage saele i de haiava o de vao e hano laa gi Tai Mmea.† Gai de gau Israel gu paba ange e hebagi, i de masavaa olaadeu ne ssao ai ga hulo gee mai i Egypt.

19 Aagai Moses ne kave hogi denga ivi o Joseph madali gilaadeu, go hiidinga Joseph ne hai de gau Israel gi hagatoo donu bolo gilaadeu e kave naa ono ivi madali gilaadeu, i de masavaa a de Maadua e hagaola ai gilaadeu.*

20 Gai gilaadeu ne daga mai i Succoth ga loomai ga hagatuu olaadeu hale gaainga i Etham, i de hiihii o de vao. 21 Gai Tagi Maolunga ne hano i olaadeu mada i mua i lo te duludulu hagausinga i de laangi, gai de boo naa huu gai tuludulu laa gu bei de ahi ula, e hagamaalama ai delaadeu haiava, gi maua ai e gilaadeu i de seesee i de laangi ma de boo. 22 Gai tuludulu hagausinga alaadeu e gide laa i de laangi, gai gu se duludulu e ula ai de ahi i de boo, tee hano gee donu i mada i mua o dangada.

14

De hulo laa lo te Dai Mmea

1 Gai Tagi Maolunga ne basa ange gi Moses, ga hai ange, 2 “Hai ange gi de gau Israel gi aahe gi hagatuulia olaadeu hale gaainga i gaogao Pi Hahiroth, i magavaa o Migdol ma Tai Mmea. Gai gilaadeu gi nnoho i gaogao tai, i de baasi ange gi Baal Zephon. 3 Gai Pharaoh e hagadaba naa i ono lodo, ‘De gau Israel e hulo ma e ssenga saele i lodo henua, gai de vao gu buibui delaadeu haiava.’ 4 Gai au e hagamakaga naa lodo o Pharaoh, gi dolohia mai ai e ia gilaadeu. Aagai dangada e hagamahamaha ai naa au, i hiidinga o mee aagu ne hai ange gi Pharaoh ma dono hagabuulinga hebagi, gi iloo ai de gau Egypt bolo go au donu go Iahweh.” Gai de gau Israel ne hagasula de mee nei.

5 Gai de masavaa huu a hanu ne tala ange ai gi Pharaoh bolo de gau Israel gu odi i de saavini ma gu hulo gee, gai gilaadeu ma ono dangada hai hegau gu sui alaadeu maanadu ga hagataba, “Se hegau bee hee adaadeu gu hai nei? Gidaadeu gu dugu de gau Israel gi hulo gee, gai gilaadeu gu dee hai hegau mai ai loo gi gidaadeu.” 6 Gai Pharaoh ga hagadabena ono hada hebagi ma dono hagabuulinga hebagi e hulo ai gilaadeu, 7 gai ia ne kave e onolau hada hebagi makaga hugadoo madali hada hebagi o Egypt ange laa ga hili ange denga daane dau o de hebagi gi saavini ai. 8 Gai Tagi Maolunga ga hagamakaga lodo o de hodooligi o Egypt go Pharaoh, gai ia ga doolohi de gau Israel, i hiidinga gilaadeu se hagamaolunga ga hulo ai. 9 Gai denga daane o Egypt ga doolohi gilaadeu i denga hoosa ma hada hebagi o Pharaoh, ma denga daane e saavini ai, madali dono hagabuulinga hebagi, gu daea adu de gau Israel i de baasi de vai i gaogao Pi Hahiroth i de baasi gee o Baal Zephon.

10 Gai ga paa adu huu Pharaoh, gai de gau Israel gu gidee e gilaadeu bolo de gau Egypt gu doolohi adu gilaadeu, gai gilaadeu gu maatagu mmao, gai gilaadeu ga tangi ange gi Tagi Maolunga. 11 Gai gilaadeu ga hai ange gi Moses, “E aha, teai laa donu mommee e danu ai dangada i Egypt, gai koe ga gaamai ai nei gimaadeu gi maakau i de vao? Se aha aau ne hai mai nei gi gimaadeu, i dau hagassao mai gimaadeu i Egypt? 12 Gai koe e manadua bolo gimaadeu ne hai adu gi de goe i Egypt, bolo koe gi dugua donu huu gimaadeu gi hai hegau ange gi de gau Egypt. E danuaa ange demaadeu hai hegau ange gi de gau Egypt i demaadeu maakau i de vao.”

13 Gai Moses ga hai ange gi de huaadangada, “Goodou aude maatagu! Gai goodou tuu i gaogao de vai ga tilo ai de hai a Tagi Maolunga e hagaola ai goodou ailaa nei. Gai goodou e dee aahe ange naa donu ga gidee de gau Egypt oodou e gide nei anailaa nei. 14 Gai goodou nnoho donu huu ma gi dee mmuu, gai Tagi Maolunga ga sui goodou e hebagi ai.”

15 Gai Tagi Maolunga ga ssili ange gi Moses, “Gu aha gu duudagi ai naa doo dangi mai gi de au? Hai ange gi de gau Israel gilaadeu gi seesee gi hulo. 16 Aagai koe boogia doo dogo mage haalo ina ange gi honga de vai e vvae lua ai de vai, gai de gau Israel ga seesee i lo te vai i honga de gelegele mmasa. 17 Aagai au e hagamakaga naa lodo o de gau Egypt, gai gilaadeu e doolohi naa goodou. Gai dangada e hagamahamaha ai naa au i hiidinga o agu mee ne hai ange gi Pharaoh ma dono hagabuulinga hebagi, ma ono hada hebagi aama ono daane e kage i honga hoosa. 18 Gai de gau Egypt e iloo bolo go au donu go Iahweh, i de masavaa aagu e hagamahamaha ai au i dagu hagadee kii i Pharaoh, ma ono hada hebagi, aama ono daane e kage i denga hoosa.”

19 Gai tangada de langi o de Maadua, go de ia e hano laa i mada i mua o de gau Israel, ne ngalue ga hano gi olaadeu dua. Gai tuludulu hagausinga laa ne ngalue mai hogi i olaadeu mada i mua ga hano ga duu i olaadeu dua, 20 gai ne duu i magavaa o de hagabuulinga hebagi o de gau Egypt ma de gau Israel. Gai ne hagagohu de baasi ange ⌊gi de gau Egypt⌋, aagai ne hagamaalama de baasi ange ⌊gi de gau Israel⌋; gai tee maua donu e dahi hagabuulinga, i de hano e hagabaa ange gi de hagabuulinga ange laa, i de boo laa alodahi.

21 Gai Moses ga haalo ange dono lima gi honga tai, gai Tagi Maolunga ga hai gi humai de madangi mmahi i dua i de boo laa alodahi, gi haia gi masa tai, gi sula age de gelegele. Gai de vai gu vvae lua, 22 gai de gau Israel ga seesee laa lo te vai laa, i honga de gelegele mmasa, gai denga vai gu tuu age gi lunga i de baasi madau ma de baasi masui.*

23 Gai de gau Egypt ga doolohi gilaadeu ga hulo ai gi lo te dai laa, go denga hoosa a Pharaoh, ma ono hada hebagi, aama ono daane i honga hoosa. 24 Gai denga aoaa hagaloosi hagaodi huu, i de baasi gi boo taiao, gai Tagi Maolunga ne galo iho i lo te duludulu o de ahi ula ma de hagausinga ga tilo de hagabuulingaa daane hebagi o de gau Egypt, ga hai gilaadeu gi ssenga ange. 25 Gai ia ne hai gi llave hagasii o denga hada hebagi gi lo te gelegele gi dee maua ai gi ngalungalue, gai gu dee maua i de saavini. Deelaa ai, denga daane o Egypt ne hagataba, “Gidaadeu ga saavini e hulo gee mai i de gau Israel; go hiidinga Tagi Maolunga e sui naa gilaadeu e hebagi mai ai gi gidaadeu.”

26 Gai Tagi Maolunga ga hai ange gi Moses, “Haalo ina ange doo lima gi honga de vai, gi aahe mai ai denga vai gi haolia denga daane hebagi o Egypt ma olaadeu hada hebagi aama alaadeu hoosa.” 27 Deelaa ai, Moses ne haalo ange dono lima gi honga de vai, gai gu ahe ange ga bei ono dagodo i mua i de masavaa ne ao ai de mee. Gai denga daane hebagi o Egypt tee maua i de saavini e hulo gee ai. Gai Tagi Maolunga ne hagaabulu gilaadeu gi lo te vai. 28 Gai denga vai ga aahe mai ga haoli denga hada hebagi, ma denga daane e saavini i denga hoosa, aama de hagabuulinga hebagi alodahi o Pharaoh ne dolohia laa gilaadeu gi lo te vai; aagai teai donu se gilaadeu ne ola.

29 Aagai de gau Israel ne seesee i honga de gelegele mmasa i lo te ungaalodo o de vai; gai denga vai gu budubudu age gi lunga i de baasi madau aama de baasi masui. 30 De laangi laa gai Tagi Maolunga ne hagaola de gau Israel mai i de gau Egypt. Gai de gau Israel ne gidee e gilaadeu angaanga maakau o de gau Egypt i honga de gelegele o de vai laa. 31 Gai ga gidee huu e de gau Israel de mmahi o Tagi Maolunga ne hebagi ange ai gi de gau Egypt, gai gilaadeu gu maatagu i Tagi Maolunga aama de hagadonusia Tagi Maolunga ma dono dangada hai hegau go Moses.

15

Taahili a Moses ma de gau Israel

1 Gai Moses ma de gau Israel alodahi ne daahili ange gi Tagi Maolunga i taahili nei, ga hai ange,*

“Au e daahili ange gi Tagi Maolunga

i hiidinga ia gu kii i de hebagi.

Ia gu maga ange denga hoosa ma dangada e savini ai gi lo te vai.

2 Go Tagi Maolunga ogu mahi ma dagu daahili,

gai go ia dogu Ia Hagaola.*

Go ia dogu Maadua, gai au e tuhi naa donu ia;

ia go de Maadua o dogu damana, gai au e daahili e tuhi ia.

3 Tagi Maolunga se daane dau i de hebagi,

gai dono ingoo go Iahweh.

4 Ia gu maga ange hada hebagi o Pharaoh

ma dono hagabuulinga hebagi gi lo te vai.

Denga daane dau o Pharaoh gu maalemo i lo te Dai Mmea.*

5 De vai gelo gu haoli gilaadeu;

gilaadeu gu aabulu gi tagelo bei de hadu.

6 Tagi Maolunga, doo lima madau e mmahi mmao;

Tagi Maolunga, doo lima madau gu hagabalaginagina de hagadaumee.

7 Doo mahamaha laumalie gu hagadee kii

gilaadeu e hai baasi adu gi de goe;

koe gu haula gilaadeu i doo bole

bei dagodo o denga lau grain mmasa.

8 Koe ne busi i luoo bongaa usu

gai denga vai gu hagabudubudu age.

Denga vai ne tuu gi lunga bei dagodo o de bae hadu,

gai vai i lo te vai gelo laa gu makaga.

9 De hagadaumee ne hagadaba,

‘Au e doolohi naa ga daea adu gilaadeu,

au e dae naa ogu lodo i de duha olaadeu goloa.

Au e dada naa dagu gadilaasa

ga daa ai gilaadeu gi maakau.’

10 Koe ne busi i de madangi o dau manava,

gai denga vai gu haoli gilaadeu;

gilaadeu ne aabulu i lodo beau nnui

bei dagodo o denga soodo daemaha.

11 Tagi Maolunga, goai e bei oo dagodo i magavaa o denga diinonga?

Goai e bei oo dagodo i de mahamaha gai e dabu?

Au hegau e hagamaatagu, gai au sauaa e hagalele mouli!

12 Koe ne haalo doo lima madau,

gai de gelegele ga holo gilaadeu.

13 Koe gu dagi de huaadangada aau gu hagaola i doo abodonu.

Koe gu dagi gilaadeu i doo sauaa mmahi

gi de mommee dabu oou e noho ai.

14 Denga huaadangada e maatagu naa i delaadeu langona mee nei;

dangada o Philistia gu kona de manavasaa olaadeu lodo.

15 Denga dagi o Edom e puni ange naa olaadeu lodo,

denga daane mmahi o Moab gu bolebole i delaadeu maatagu,

dangada alodahi i Canaan e llilo naa;

16 gilaadeu e maatagu naa ma de manavasaa mmao.

Tagi Maolunga, doo sauaa mmahi gu hai gilaadeu

ma gu dee vaa ngaalue bei dagodo o de hadu,

ga dae ai gi de odi doo huaadangada i de hulo ga ui,

ga dae ai gi de ui dangada aau ne hagaola.

17 Koe e kave naa gilaadeu ga hagannoho i honga doo mounga donu;

Tagi Maolunga, deenei de mommee gu hai ai doo mommee noho;

de Ia Aamua, deenei de hale dabu aau gu hagaduu.

18 Tagi Maolunga e dagi naa donu

ga hano ai e dee ngado mai.”

19 De masavaa o denga hoosa a Pharaoh ma hada hebagi aama denga daane e saavini ai ne loiho gi lo te vai, gai Tagi Maolunga ga hagaahe mai denga vai ga haoli ai gilaadeu. Gai de gau Israel ne seesee ga hulo i honga de gelegele mmasa i lo te ungaalodo o de vai. 20 Gai de pelaabisi go Miriam, taina hahine o Aaron, ne dagidagi dana tambourine i lo tono lima; gai denga haahine alodahi ga daudali ange i de ia ma alaadeu tambourine, gai gilaadeu ga hagadangidangi ma de aanu. 21 Gai Miriam ne daahili ga hagadaba:

“Daahili ange gi Tagi Maolunga,

go hiidinga ia gu kii i de hebagi.

Ia gu maga ange denga hoosa ma dangada e savini ai gi lo te vai.”

Vai mmala

22 Dua mee laa, gai Moses ga dagi de gau Israel mai i Tai Mmea ga hulo ai gi de vao go Shur; gai gilaadeu ne seesee i de vao laa e dolu laangi, gai teai alaadeu vai ne gide e unu ai. 23 Gai de masavaa huu olaadeu ne tae ai gi Marah,† gai gilaadeu tee maua i de unu vai i Marah, go hiidinga e mmala vai iai; deelaa ai, de mommee laa gu hagaingoo ange go Marah. 24 Gai dangada ga nnanu i Moses, ga ssili ange, “Ni aha naa donu amaadeu e unu?”

25 Gai Moses ne dalodalo ange gi Tagi Maolunga, gai Tagi Maolunga ga hagaago ange gi de ia dahi bido laagau. Gai ia ga maga ange de laagau laa gi lo te vai, gai vai laa gu danuaa i de unu.

Gai Tagi Maolunga ne gaavange gi gilaadeu mee gu hagasauaa ma de hainga i kilaa, gai ia ga hagatale dagodo o olaadeu lodo. 26 Ia ne hai ange, “Noo goodou e kana ange e hagallongo muna a Tagi Maolunga doodou Maadua, ma de hai hegau i de mee heohi i mada luoono mada, noo goodou hagallongo ange gi ana hainga ma de daudali i ana hainga gu hagasauaa alodahi, gai au e dee gaamai naa gi goodou denga hagadaagangaa magi aagu ne gaavange laa gi de gau Egypt, i hiidinga go au donu go Iahweh e hagaieiangi ina goodou.”

27 Gai gilaadeu ga hulo gu tae gi Elim, go de mommee iai laa e madaangahulu ma lua vai geli ma e madahidu palm. Gai gilaadeu ga hagatuu olaadeu hale gaainga i gaogao de vai i kilaa.

16

Denga manna ma denga quail

1 Gai de hagabuulingaa dangada o Israel ne daga mai i Elim ga hulo gu tae gi de vao go Sin, se mommee e duu i magavaa o Elim ma Sinai. Gai gilaadeu ne hulo ga tae gi kilaa i de madaangahulu ma lima laangi o de lua malama i dua delaadeu ssao ga hulo gee mai i Egypt. 2 Gai de hagabuulingaa dangada o Israel ga nnanu i Moses ma Aaron i de vao, 3 ga hai ange gi gilaau, “Mee naa gi ne daia e Tagi Maolunga laa gimaadeu ga maakau i de henua go Egypt, i de masavaa omaadeu e gaimee ai ma e boobosu danuaa i pelaoaa ma giidagi. Gai gooluu gu gaamai gimaadeu gi de vao nei e daa ai de hagabuulingaa dangada soa nei gi maakau i de hiikai.”

4 Gai Tagi Maolunga ga hai ange gi Moses, “Au e hagamalili iho naa i de langi oodou gai e gaimee ai. Gai dangada alodahi gi hulo gi hagabudulia alaadeu mee e gaimee ai i dahi laangi. Au se hai mee nei e hagatale ai gilaadeu, e tilo ai be gilaadeu e daudali i agu hainga be deai.* 5 Gai de ono laangi naa huu o de uvigi, gai gilaadeu gi hagadabena ina alaadeu mee e hagabudu mai, gi lua hanonga e kii ange ai i alaadeu mee e hagabudu i laangi ange laa.”

6 Gai Moses ma Aaron ga hai ange gi de gau Israel alodahi, “Ahiahi nei gai goodou e tonu iho naa bolo go Tagi Maolunga donu ne hagassao ina mai goodou i de henua go Egypt. 7 Gai taiao daiao goodou e gidee naa de mahamaha o Tagi Maolunga, i hiidinga ia gu langona doodou nnanu i de ia. Gai e dee go gimaau donu oodou e nnanu ange naa aagena.” 8 Gai Moses ga hai ange, “Tagi Maolunga e gaavadu naa gi goodou giidagi e gaimee ai i de ahiahi, ma pelaoaa e gaimee ai gi boobosu i taiao, go hiidinga ia gu langona doodou nnanu i de ia; gai e dee go gimaau donu oodou e nnanu ai naa, gai goodou e nnanu donu i Tagi Maolunga.”

9 Gai Moses ga hai ange gi Aaron, “Hannoo hai ange gi de hagabuulingaa dangada o Israel, gilaadeu gi hagabuni mai gi daho Tagi Maolunga, go hiidinga ia gu langona delaadeu nnanu.”

10 Gai de masavaa o Aaron e basa ange ai gi de huaadangada alodahi o Israel, gai gilaadeu ne huuhuli ga kalo gi de vao, gu gidee adu de mahamaha o Tagi Maolunga e hanage i lo te hagausinga.

11 Gai Tagi Maolunga ga hai ange gi Moses, 12 “Au gu langona de nnanu o de gau Israel. Koe daalaa ange gi gilaadeu, ‘De ahiahi, gai goodou e gai denga kano manu, gai taiao goodou e boobosu i denga pelaoaa. Gai gi iloo ai e goodou bolo go au donu go Iahweh doodou Maadua.’ ”

13 Gai ga ahiahi huu de mee, gai denga quail gu loomai ga toga iho ga hagadohu ai de mommee nnoho gaainga. Taiao age, gai ssuungia o taiao gu hano iho ga haoli honga de gelegele i luu baasi de mommee nnoho gaainga. 14 Gai de masavaa huu ne mmasa ai ssuungia o taiao, gai dangada gu gidee hanu mee tea ma de malili gelegele bei dagodo o denga snow gu daakodo i honga de gelegele. 15 Gai ga gidee huu e de gau Israel mee laa, gai gilaadeu tee iloo be ni aha aalaa. Gai gilaadeu ga hagadau ssili ga hagataba, “Ni aha aanei?”

Gai Moses ga hai ange gi gilaadeu, “Aanei gai a Tagi Maolunga gu gaavadu e gaimee ai goodou.* 16 Tagi Maolunga e tala adu gi goodou bolo tangada gi hano gi hagabudulia ono mee e gaimee ai; gai gi hagabaulia gi lava danuaa mee o dangada alodahi i dono hale e gaimee ai; dahi dangada e dahi ana omer.” *

17 Gai de gau Israel ne hai donu ga bei muna ne tala ange gi gilaadeu; hanu ne lagolago alaadeu mee ne hagabudu, gai hanu ne sogoisi. 18 Gai ga hagabau huu alaadeu mee i de omer; tangada ne lagolago laa ana mee ne hagabudu ne heohi ange donu huu gi taelodo o dangada i dono hale. Gai tangada ne sogoisi laa ana mee ne hagabudu ne heohi ange donu hogi gi taelodo o dangada i dono hale.*

19 Gai Moses ga hai ange gi dangada, “Goodou aude dugua donu hanu gai gi doe gi daiao.”

20 Aagai hanu dangada tee hagallongo ange gi Moses, gilaadeu ne dugu hanu gai gi taiao age, gai gu ilosia ma de pilo; gai Moses gu bole.

21 Daiao alodahi gai dangada ne hagabudu gai e heohi ange gi delaadeu gaimee ai, gai de masavaa naa huu e hagavvela ai de laa, gai mee e doe gu vaivai. 22 Gai de ono laangi huu gai dangada ga hulo ga hagabudu alaadeu gai, ga hagabau ange e lua laangi; dahi dangada e lua ana omer. Gai denga dagi o de hagabuulingaa dangada ga loomai ga tala ange gi Moses. 23 Gai ia ga hai ange gi gilaadeu, “Aanei donu muna a Tagi Maolunga gu lava laa i de tala adu: ‘Daiao go de laangi hagammabu, gai go Sabbath† dabu a Tagi Maolunga. Goodou hagadabena ina oodou gai, ga dao aabe dunu e gaimee ai goodou, gai goodou ga doange mee doe gi daiao.’ ” *

24 Gai dangada ga doange mee ne doe gi taiao age, bei dagodo muna a Moses, gai teai donu mee ne pilo aabe ne ilosia. 25 Gai Moses ne hai ange, “Goodou gaimee i mee nei ailaa nei, i hiidinga anailaa nei go Sabbath a Tagi Maolunga. Goodou e dee gidee naa donu hanu mee i honga de gelegele ailaa nei. 26 E ono laangi oodou e hagabudu ai mee nei, aagai de hidu laangi go Sabbath, deelaa ai, e deai naa donu mee e malili iho gi honga de gelegele.”

27 Aagai hanu dangada ne hulo e hagabudu hanu gai i de hagahidu laangi, gai teai donu alaadeu mee ne gidee. 28 Gai Tagi Maolunga ga hai ange gi Moses, “Dee hee maa taulooloa doodou dee llodo e daudali i agu muna e tala adu gi goodou aama agu hainga? 29 Goodou gi iloo bolo Tagi Maolunga gu gaavadu gi goodou Sabbath; deelaa ai, ia gu gaavadu gi goodou oodou gai e gaimee ai i e lua laangi i de ono laangi; gai e deai donu se goodou e sao gi haho i de hidu laangi.” 30 Gai dangada alodahi ne hagammabu i de hidu laangi.

31 Gai de gau Israel ga hagaingoo ange de gai laa go de manna;‡ de gai nei e tea bei de golee o de coriander, gai e mami bei de besgede iai hooni.* 32 Gai Moses ga hai ange, “Tagi Maolunga gu hagadaba, bolo goodou gi haoa e dahi omer maana ga doange e tilo oodou atangada i muli mai, gi gidee ai e gilaadeu de gai aagu ne haangai adu ai goodou i de vao, i dua dagu dagi goodou ga kave gee mai i de henua go Egypt.”

33 Gai Moses ga hai ange gi Aaron, “Gaavee dahi ssaa haoa ange aagena dahi omer manna, e doange ai i mada luu mada o Tagi Maolunga ga dugu ange gi oodou atangada e loomai i muli.” *

34 Gai Aaron ne kave de ssaa laa ga dugu i mada i mua o de ngavesi o de Tala Hagadonu e doange ai, bei de hai a Tagi Maolunga gu tala ange ai gi Moses. 35 Gai ne madahaa ngadau a de gau Israel ne gai ai denga manna; gilaadeu ne gaimee i mee nei ga dae ai gi delaadeu tae gi de henua e nnoho ai dangada; gilaadeu ne gai hogi manna ga dae ai gi delaadeu tae gi denga goinga o de henua go Canaan.*

36 Gai de omer se dahi diba i diba e madaangahulu o de ephah.

17

Vai mai i lo te baba

(Num 20.1-13)

1 Gai de hagabuulingaa dangada o Israel ne loomai i de vao go Sin ga hagadaga i denga mommee laa, bei de hai a Tagi Maolunga gu tala ange gi gilaadeu. Gilaadeu ne hulo ga tae gi Rephidim ga hagatuu ai olaadeu hale gaainga, gai e deai donu vai e unu ai i kilaa. 2 Gai dangada ne hagadaumee ange gi Moses, ga hai ange, “Gaamai hanu vai e unu ai gimaadeu.”

Gai Moses ga hai ange gi gilaadeu, “Gu aha gu loomai ai naa goodou e hagadaumee mai gi de au? Gai gu aha goodou gu hagatale ai naa Tagi Maolunga?”

3 Aagai de huaadangada gu kona i de hieunu i kilaa, gai gilaadeu ga nnanu i Moses, ga hai ange, “Koe se hagassao mai nei gimaadeu mai i Egypt, ma amaadeu dama aama amaadeu manu e daa gi maakau i demaadeu hieunu?”

4 Gai Moses ga dangidangi ange gi Tagi Maolunga, ga hai ange, “Dee hee dagu hai e hai ai dangada nei? E momo ange donu huu gilaadeu gu maga ngau i denga hadu.”

5 Gai Tagi Maolunga ga hai ange gi Moses, “Gaavee hanu dagi o de gau Israel ma goodou hulo i mua o dangada. Gai koe gaavee hogi madali goe togo aau ne hagaili ai laa honga ssaalingaa vai go Nile. 6 Tilo, au e hano naa e duu i honga de baba i Horeb i oodou mada i mua; gai koe ga hai doo dogo ga hagaili ai de baba, gai denga vai e ssali mai naa i lo te baba e unu ai dangada.” Gai Moses ga hai mee nei i madamada o dagi o de gau Israel. 7 Gai Moses ne hagaingoo ange de mommee laa go Massah* ma Meribah,† go hiidinga de gau Israel ne hai baasi ange aama de hagatale Tagi Maolunga, ga hagataba, “E noho nei donu Tagi Maolunga i odaadeu daha be deai?”

De hebagi ange gi de gau Amalek

8 Gai de gau Amalek ne loomai ga hebagi ange gi de gau Israel i Rephidim. 9 Gai Moses ga hai ange gi Joshua, “Hilia hanu daane ma goodou hulo hebagi ange gi de gau Amalek. Gai daiao, au e hano naa ga duu i honga tuuduu ga daohi age ai togo o de Maadua.”

10 Gai Joshua ga hai gu bei muna a Moses; ia ne hano ga hebagi ange gi de gau Amalek. Gai Moses, ma Aaron, aama Hur ne loage ga tuu i honga tuuduu. 11 Gai de masavaa naa huu a Moses e haalo ai dono lima, gai gu kii de gau Israel; gai ga dugua iho naa huu e ia dono lima, gai gu kii de gau Amalek. 12 Aagai de masavaa huu ne mmade ai luu lima o Moses, gai Aaron ma Hur ga gaamai dahi hadu ga haganoho ange ia aagena. Gai Aaron ma Hur ga tuu i ono gaogao ga daohi age ai luoono lima, gai ia gu maua i de haalo luoono lima ga dae ai gi de danu de laa. 13 Gai Joshua ne daa ga maakau Amalek ma ono dangada i de gadilaasa.

14 Gai Tagi Maolunga ga hai ange gi Moses, “Siia mage daohia mee nei i lo te beebaa e hagamaanadu ange ai gi dangada ma de dau ange gi langona e Joshua, go hiidinga au e hai naa de gau Amalek gi odi i teai, gai gi deai dangada e manadua gilaadeu.” *

15 Gai Moses ga hagaduu dahi mommee o ssigidaumaha ga hagaingoo ange go Iahweh Nissi.‡ 16 Gai ia ne hagadaba, “Tagi Maolunga gu hagatoo donu bolo ia e duudagi naa donu de hebagi ange gi denga atangada alodahi o de gau Amalek.”

18

De humai o Jethro gi daho Moses

1 Gai Jethro, ssaulaba o Moses, tangada haimeedabu o Midian, gu langona e ia mee alodahi a de Maadua gu bale ange ai Moses ma dono huaadangada go Israel, aama dana hagassao mai gilaadeu i Egypt.

2 Gai Jethro, ssaulaba o Moses, ne dugu Zipporah, de bodu o Moses i ono daha, i dua de hai a Moses ia gi hano, 3 madali luaana dama daane; de ingoo o dahi go Gershom* (go hiidinga ia ne hagadaba, “Au e noho i dahi henua gee”).* 4 Gai ia ne hagaingoo ange tama daane ange laa go Eliezer† (go hiidinga ia ne hagadaba, “De Maadua o dogu damana ne bale mai au ma de hagaola mai au i de gadilaasa a Pharaoh”).

5 Gai Jethro, ssaulaba o Moses, ne humai ga gaamai luu dama daane a Moses ma dono bodu madali ia gi de vao, i de mommee o Moses e hagaduu ai dono hale gaainga i gaogao de mounga o de Maadua. 6 Gai ia ne hagailoo mai gi Moses, ga hai ange bolo ia gu humai gi ono daha, gai ia gu hagaahe mai madali ia dono bodu ma luaana dama daane.

7 Gai Moses ne hano ga hedae ange gi dono saulaba ga ino ange gi de ia, ma de oso ia. Gai gilaau ga madaangudu i mee alaau gu hai, muli mai gai gilaau ne hulo gi de hale malo o Moses e noho ai laa. 8 Gai Moses ga tala ange gi dono saulaba mee alodahi a Tagi Maolunga gu hai ange gi Pharaoh ma de gau Egypt, i hiidinga o de gau Israel, ma hai ngadaa alodahi gu paa i gilaadeu i delaadeu seesee ga loomai, aama de hagaola a Tagi Maolunga gilaadeu.

9 Gai Jethro gu malangilangi i dana langona dagodo de abodonu o Tagi Maolunga ange gi de gau Israel, ma dana hagaola gilaadeu mai i daho de gau Egypt. 10 Gai ia ga hagadaba, “Duuhia Tagi Maolunga i dana hagaola goodou mai i de gau Egypt aama mai i Pharaoh. Gai ia ne hagaola donu de gau Israel mai i lalo o de gau Egypt. 11 Iainei au gu donu bolo Tagi Maolunga e maolunga ange i denga maadua ange laa alodahi, gai ia ne hai de mee nei i daho de gau Egypt, i hiidinga delaadeu hagamaolunga i de gau Israel.” 12 Gai Jethro, ssaulaba o Moses, ne hai dahi sigidaumaha dudu aama hanu sigidaumaha ange laa ange gi de Maadua. Gai Aaron ma dagi alodahi o de gau Israel ga loomai ga gaimee madali gilaau ma Moses i mada luu mada o de Maadua.

De hili a Moses de gau hagamodu muna

(Deut 1.9-18)

13 De laangi i ono dua gai Moses ga daamada de hagamodu denga dee heloongoi i magavaa o dangada. De laangi laa gai dangada ne tuu saele ga tali e hedae ange gi Moses mai i taiao ga boo ai de mee. 14 Gai ga gidee huu e Jethro mee alodahi a Moses ne hai ange gi dangada, gai ia ga ssili ange gi Moses, “Ni hegau aha aau e hai laa ma e bale ange ai dangada? Gai gu aha go koe ai laa donu huu e hagamodu ina denga dee heloongoi o dangada, gai dangada ange laa alodahi ne tuu saele donu huu mai i taiao ga dae ai gi de ahiahi?”

15 Gai Moses ga hai ange gi de ia, “Go hiidinga dangada e loomai gi ogu daha e ssili ai gi iloo e gilaadeu lodo o de Maadua. 16 De masavaa naa huu e dee heloongoi ai magavaa o dangada, gai gilaadeu ga loomai gi ogu daha, gai go au e hagamodu ina de mee heohi i magavaa o dahi dangada ma dono soa, ga tala ange gi gilaadeu denga hagailoo aama hainga a de Maadua.”

17 Gai Jethro ga hai ange gi Moses, “E dee danuaa dau hai e hai ai de hegau naa. 18 Koe e hagadalea donu huu goe aama dangada alodahi e loomai gi de goe, go hiidinga de hegau naa se hegau hai ngadaa donu, noo go koe donu huu e haia. Koe e dee maua donu i de hai sogosogo de hegau naa. 19 Hagalaangona gai au ga tala adu dau hai e hai ai, gai de Maadua gi noho i oo daha. Dau hegau e hai go de hano i magavaa o dangada ma de Maadua, gai koe ga kave olaadeu dee heloongoi gi de Maadua. 20 Gai koe agoagona ange dangada i hagamodu a de Maadua ma ana hainga, ma de hagaago ange delaadeu hai e mouli ai, aama mee alodahi alaadeu e hai. 21 Gai koe hilia hogi hanu daane maatua abodonu mai i magavaa o dangada — ni daane e maatagu i de Maadua, ma de hai hegau i de mee abodonu aama de kino i mee ngadi gaavange hagasenga — ga vaevae ange dangada gilaadeu gi dagina; hanu e dagimano, hanu e dagillau, hanu e dagimadalima, aagai hanu e dagimadaangahulu. 22 Gai gilaadeu gi hagamodu ina muna o dangada i masavaa alodahi; gilaadeu gi gaamai gi de goe mee hai ngadaa, aagai mee hai ngaohie gilaadeu gi hagamodu ina. Gai gi maamaane adu ai gi de goe, gai gilaadeu gi bale adu ai goe i de hegau nei. 23 Gai noo koe e hai hegau i de mee nei, bei de hai a de Maadua gu tala adu gi de goe, gai koe e maua donu i de hai de hegau nei, gai dangada alodahi gu maua hogi i de aahe gi olaadeu hale i de baba.”

24 Gai Moses ne hagallongo ange gi muna a dono saulaba, ga hai mee alodahi aana gu tala ange gi de ia. 25 Moses ne hili mai i magavaa o de gau Israel hanu daane maatua abodonu ga vaevae ange dangada gilaadeu gi dagina; hanu e dagi e mano, hanu e dagi e lau, hanu e dagi e dinolima, gai hanu e dagi e dinoangahulu. 26 Gai denga daane nei ga hagamodu denga dee heloongoi o dangada e dee hai ngadaa laa; aagai denga dee heloongoi e hai ngadaa, gai gilaadeu ga gaamai gi Moses.

27 Aagai Moses ga hagaboo ange gi dono saulaba, ga dugu ia gi ahe gi dono henua.

19

De gau Israel i de mounga go Sinai

1 Gai tolu malama huu i dua de ssao o de gau Israel ga hulo gee mai i de henua go Egypt, gai gilaadeu gu tae gi de vao o Sinai, i de laangi laa donu huu hogi. 2 Gai gilaadeu ne loomai i Rephidim ga hulo gu tae gi de vao o Sinai, ga hagatuu age olaadeu hale gaainga i de vao laa; gai de gau Israel ne hagatuu olaadeu hale gaainga i mada i mua o de mounga.

3 Gai Moses ne hanage gi daho de Maadua i ulu de mounga, gai Tagi Maolunga ga hagahi mai ia i ulu de mounga, ga hai ange, “Daalaa ange muna nei gi dangada o Jacob ma de gau Israel: 4 ‘Goodou gu gidee dagu hai ne hai ai de gau Egypt, aama dagu hai ne hagauda ai goodou i honga luoogu bakau bei de igele, ga gaamai goodou gi ogu daha i kinei. 5 Gai noo goodou e hagallongo mai gi agu muna ma de daudali i dagu hagatoo donu hagaheloongoi, gai au e hili naa goodou mai i magavaa o denga huaahenua alodahi, e hai ai dogu huaadangada hagamogomogo. Niiogu henua i lalo alodahi,* * 6 gai goodou e hai naa gi se nohoanga hodooligi o de gau haimeedabu niiogu gai se huaahenua dabu.’ Aanei au muna e tala ange gi de gau Israel.” *

7 Deelaa ai, Moses ne ahe iho ga hagahi denga dagi o de gau Israel, ga tala ange muna alodahi a Tagi Maolunga gu tala ange gi de ia. 8 Gai dangada alodahi ne pasa ange, ga hai ange, “Gimaadeu e paba ange donu e daudali i mee alodahi a Tagi Maolunga gu tala adu gi de goe.” Gai Moses ga ahe age e hagailoo ange muna laa gi Tagi Maolunga.

9 Gai Tagi Maolunga ga hai ange gi Moses, “Au e hano iho naa e basa adu gi de goe mai i lo te hagausinga maadolu, gi langona ai e de gau Israel alodahi dogu leo e basa adu ai gi de goe, gi hagadonusia ai e gilaadeu goe iainei ga hano ai.” Gai Moses ga tala ange gi Tagi Maolunga muna a dangada.

10 Gai Tagi Maolunga ga hai ange gi Moses, “Ahe iho gi daho dangada mage hagadabu ina gilaadeu, ma de hai gilaadeu gi daaia olaadeu malo alodahi gi gilimalali ailaa nei aama daiao; 11 gai gilaadeu gi hagadabena ange gi de hagadolu laangi, go hiidinga au e hano iho naa gi honga de mounga go Sinai i madamada o dangada alodahi. 12 Gai koe hagailonga ina de mommee i luu baasi de mounga, ga hai ange, ‘Goodou dagidiiloo gi dee loage goodou gi de mounga, aabe gi hagapaa ange gi tahido. Gai be goai naa huu e hagabaa ange aagena, gai e daa donu gi magau;* 13 dangada gi dee poo ange gi tangada bee nei, aagai tangada bee nei e maga donu gi magau i denga hadu aabe velo i tao; e dee hilihili be se manu aabe be se dangada, ia e dee dugu donu gi mouli.’ Gai de masavaa naa huu e hagadau looloa ai de ili de hanga manu, gai dangada gu maua i de loage gi de mounga.”

14 Gai Moses ne ahe iho i de mounga gi daho dangada, ga hagadabu gilaadeu; gai gilaadeu ga taa olaadeu malo. 15 Gai Moses ga hai ange gi dangada, “Goodou haia gi paba ange goodou gi de hagadolu laangi. Gai denga daane gi dee hagahebaa ma olaadeu bodu.”

16 Gai taiao huu o de hagadolu laangi, gai gu babaa denga hatuli ma de labalaba denga uila, gai de hagausinga maadolu gu haoli de mounga laa, gai gu kona de nganangana de ili o de hanga manu. Gai dangada alodahi i de mommee nnoho gaainga gu bolebole i delaadeu maatagu.* * 17 Gai Moses ga dagi mai dangada i de mommee nnoho gaainga e hulo ai gilaadeu e hedae ange gi de Maadua, gai gilaadeu ga hulo ga tuu i gaogao de mounga. 18 Gai de mounga go Sinai gu buu ai de useahi, go hiidinga Tagi Maolunga gu hano iho gi ono elunga i de ahi. Gai de useahi laa gu haoli kilaa bei dagodo o de useahi o de ahi mmahi, gai de mounga laa alodahi gu ngalungalue. 19 Gai ga kona huu de nganangana de ili o de hanga manu. Gai Moses ga basa, gai de Maadua ne basa ange gi de ia.*

20 Gai Tagi Maolunga ga hano iho gi honga de mounga go Sinai, gai ia ga hagahi mai Moses gi hanage gi ulu de mounga, gai Moses ga hanage. 21 Gai Tagi Maolunga ga hai ange gi Moses, “Ahe iho daalaa ange gi dangada, gi dee hagammahi ai gilaadeu gi loomai e tilo au, gai e soa naa gilaadeu e maakau. 22 Gai de gau haimeedabu e loomai laa ga paa ange gi Tagi Maolunga gi hagadabu ina hogi gilaadeu, ana vakaa ga daia e Tagi Maolunga gilaadeu ga maakau.”

23 Gai Moses ga hai ange gi Tagi Maolunga, “Dangada e dee maua i de loage gi de mounga go Sinai, i hiidinga koe ne hai mai gi gimaadeu, ‘Goodou hagailonga ina dahi ngaadonga i luu baasi de mounga mage hagadabu ina.’ ”

24 Gai Tagi Maolunga ne hai ange gi Moses, “Ahe iho mage gaavage Aaron madali goe, aagai koe aude dugua ange de gau haimeedabu ma dangada gi loage gi de mommee o Tagi Maolunga iai, kana daia e au gilaadeu ga maakau.”

25 Gai Moses ga hano iho gi daho dangada ga tala ange muna nei gi gilaadeu.

20

De Madaangahulu Hainga

(Deut 5.1-21)

1 Gai de Maadua ne tala muna nei alodahi, ga hagadaba:

2 “Go au go Iahweh, doo Maadua, ne hagasao ina mai laa goe i de henua go Egypt, go de henua oou nogo hai hegau hagaduasala ina ai.

3 Aude haia hanu diinonga gee gi maolunga ange i de au.

4 Aude haia dahi diinonga moou, gi hagadagodo ina ange gi dahi mee i de langi, be go dahi mee i henua i lalo, aabe go dahi mee i lo te vai i lalo de henua.* 5 Aude daumaha ange gi gilaadeu, aabe gi hai hegau ange gi gilaadeu; i hiidinga go au go Iahweh doo Maadua, au se Maadua e maagoda. Au e hagaduasala denga dama, i hiidinga baubau o olaadeu maadua, ga dae ai loo gi tolu ma de haa atangada o dangada e kino i de au,* 6 aagai au e abodonu ange gi atangada soa o dangada e aaloha i de au, ma de daohi agu hainga.

7 Aude hagangadi mee ina de ingoo o Iahweh doo Maadua, go hiidinga Tagi Maolunga e hagahaisala donu tangada e hagangadi mee ina dono ingoo.*

8 Manadua de laangi o Sabbath ma gi haia gi dabu.* 9 E ono oo laangi e hai hegau ai, ga hagalava au hegau alodahi,* 10 aagai de hidu laangi go Sabbath a Tagi Maolunga doo Maadua, aude haia ai dahi hegau daudahi, go koe ma dau dama daane, ma dau damaa hine, ma doo daane hai hegau, ma doo hahine hai hegau, ma au manu, aama tangada henua gee e nnoho i oo daha. 11 Go hiidinga ne ono laangi a Tagi Maolunga ne hai ai de langi ma henua i lalo, ma tai ma mee alodahi i ono lodo, aagai ia ne hagamabu i de hagahidu laangi. Deelaa ai, Tagi Maolunga ne hagamanuuia de hidu laangi ga hai gi dabu.*

12 Hagadubu ina doo damana ma doo dinana, gi daulooloa ai doo mouli i honga de henua, a Tagi Maolunga doo Maadua e gaavadu gi de goe.*

13 Aude daia tangada gi magau.*

14 Aude dagodo haisala.*

15 Aude gaiaa.*

16 Aude hagabaubau ina tangada e baa adu gi de goe i hanu muna hhadu.*

17 Aude nnoo ange gi de hale o tangada e baa adu gi de goe. Aude nnoo ange gi de bodu o tangada e baa adu gi de goe, be go dono daane hai hegau, be go dono hahine hai hegau, be go dana kaau, be go dana donkey, aabe go dahi ana mee daudahi.” *

De maatagu o dangada

(Deut 5.22-33)

18 Gai ga langona huu e dangada de babaa denga hatuli ma de labalaba denga uila, gai gu ili de hanga manu, ma de buu age o de useahi i honga de mounga, gai gilaadeu gu maatagu ma de bolebole; gai gilaadeu ga hulo ga tuu i de mommee mmao,* 19 gai gilaadeu ga hai ange gi Moses, “Go koe donu e basa mai gi gimaadeu, gai gimaadeu ga hagallongo au muna; aagai e dee go de Maadua e basa mai gi gimaadeu, ana vakaa ga maakau gimaadeu.”

20 Gai Moses ga hai ange gi dangada, “Goodou aude maatagu, go hiidinga de Maadua gu humai e hagatale goodou e tilo ai dagodo o oodou lodo, gai gi dagodo ai de madagu o de Maadua i oodou lodo, gi dee haisala ai goodou.”

21 Gai dangada ne hulo ga tuu mai i de mommee mmao, gai Moses ga hano ga ulu gi lo te hagausinga uli o de Maadua iai laa.

Denga hainga o de mommee o ssigidaumaha

22 Gai Tagi Maolunga ne hai ange gi Moses, “Daalaa ange muna nei gi de gau Israel: ‘Goodou gu gidee ma de langona dogu basa adu gi goodou mai i de langi: 23 Goodou aude haia hanu diinonga i ogu gaogao; goodou e dee hai hanu diinonga i selevaa aabe ni goolo.

24 Goodou haia dahi mommee o ssigidaumaha i gelegele, ga hai ai oodou sigidaumaha dudu, ma oodou sigidaumaha hagadanuaa magavaa i oodou ssiibi ma guudi aama kaau. Gai be go hee naa huu aagu e hai gi hagadubu ina ai dogu ingoo, gai au e humai naa ga hagamanuuia goe. 25 Gai noo koe e bae dahi mommee o ssigidaumaha hadu mai gi de au, gai koe e dee hai i hadu gu hagamalali; go hiidinga noo koe gu daadaa dahi hadu i goloa baalanga gai gu dee gilimalali. 26 Gai koe aude gage age i de gaagenga gi de mommee o ssigidaumaha, kana gilisau ange goe gi de mommee o ssigidaumaha.’

21

De gau Hebrew gu ni dangada hai hegau laa

(Deut 15.12-18)

1 “Aanei hainga aau e gaavange gi gilaadeu:

2 Noo koe e hagao dahi dangada Hebrew gi hai hegau adu gi de goe, gai ia gi hai hegau adu donu huu gi de goe i e ono ngadau, aagai de hidu ngadau naa huu gai ia gu ilaage, gai ia e dee hagao donu dono ilaage.* 3 Gai noo ia tigi hai bodu i de masavaa aau ne hagao ai, gai ia gi hano donu i de ia. Gai noo ia gu hai bodu ga humai ai, aagai ia gi gaavee hogi dono bodu madali ia. 4 Gai noo go dono dangada aamua ne gaavange dono bodu, gai gu hanu hogi alaau dama, gai de bodu ma denga dama gi nnoho i daho dono dangada aamua, go taane donu huu e hano gee.

5 Aagai noo taane hai hegau laa e hagadaba, ‘Au e aloha i dogu dangada aamua, ma dogu bodu aama agu dama; au e dee lodo gi se dangada ilaage au,’ 6 gai dono dangada aamua gi gaavee ia gi de Maadua, ga hagaduu ia gi baa ange gi de haitoga be go de laagau i de baasi de haitoga o de mommee daumaha; gai dono dangada aamua gi haia de mee sugi laagau gi sugia ai dono dalinga; gai taane laa gu se dangada hai hegau ai loo niiona i taulooloa dono mouli.

7 Noo dahi daane e hagao gi daha dana damaa hine e hai ai tangada hai hegau, gai ia e dee maua gi ilaage bei dagodo o taane hai hegau. 8 Gai noo tangada aamua ne hilia tamaa hine laa e hai ai dono bodu gu dee malangilangi i de ia, gai ia gi dugua tamaa hine laa gi hagao ina dono ilaage. Ia e dee hagao ange ia gi hanu dangada henua gee, go hiidinga ia gu oha dana hagatoo donu. 9 Gai noo tangada aamua o tamaa hine laa gu hagahai bodu ange tamaa hine laa gi dana dama daane, gai ia gi haia ia gi bei dana damaa hine donu. 10 Gai noo tangada aamua laa gu hai ange dahi bodu gee, gai ia e dee maua donu i de tuu dana hagadanuaa tamaa hine laa i ana mee gai, aama ono malo. Ia gi dee duudia hogi dono hagahebaa ma ia. 11 Aagai noo ia e dee hagassula mee e dolu nei, gai tamaa hine laa gu maua e ia i de hano gee mai i ono daha, ia gu ilaage gai e deai donu ana mee e hagao.

De vaivai haia o dangada

12 “Be goai e hagailiilia dahi dangada ga magau, gai ia e daa donu hogi gi magau.* 13 Aagai noo tangada tee se hagabau, gai go de Maadua ne dugua ange gi hai de hegau laa, gai ia gi savini gi hano gi de mommee aagu gu hagailonga. 14 Aagai noo tangada se hagabau donu e daa gi magau tangada e baa ange gi de ia, ⌊gai ga savini naa donu ia ga hano gi de mommee o ssigidaumaha,⌋ gai aaua mai ia i de mommee o ssigidaumaha daia gi magau.

15 Gai be goai e hagailihia dono damana, aabe go dono dinana, gai ia e daa donu gi magau.

16 Be goai e haia gi de mahi dahi dangada ga kave ia ga hagao gi daha, aabe ne gidee mai tangada laa i ono daha, gai ia e daa donu gi magau.*

17 Be goai e basa hagamalaia ina dono damana aabe go dono dinana, gai ia e daa donu gi magau.*

18 Noo gu hebagi e dogolua dangada, gai dahi gilaau ga hai dahi hadu aabe go dono lima ga tugi ai tangada ange laa, gai tangada ange laa tee magau gai gu magi ga dagodo ai, 19 gai taane ne duugia laa ia e dee haisala i de hainga, noo tangada ne lagohia laa gu hidi age ga dogodogo saele; aagai taane ne hagalagohia ina ia, e hagao laangi o tangada laa tee hai hegau ai, aama de tilo ange ia ga dae ai gi dono ieiangi.

20 Noo tangada e daa dono daane hai hegau, be se hahine hai hegau i dahi laagau, gai tangada hai hegau laa gu magau, gai tangada laa e hagaduasala donu, 21 aagai ia e dee hagaduasala, noo tangada hai hegau laa e hidi age i dua e dahi aabe e lua laangi, i hiidinga tangada hai hegau laa ni sseene niiana.

22 Noo e dogolua daane gu hebagi, gai dahi gilaau ga tugi dahi hahine hai dama ga ssege dana dama, gai teai ange mee ne beaha ai ia — gai taane ne duugia laa de hine laa gi hagao ina ange de bodu o de hine laa i mee a de gau hagamodu muna e hagamodu ange. 23 Aagai noo ne hanu ange mee ne hai ange gi de hine laa, gai koe gaavee dono mouli e sui ai de mouli aana gu kave laa, 24 de ganomada e sui ange i de ganomada, de niho e sui ange i de niho, de lima e sui ange i de lima, de vae e sui ange i de vae,* 25 de vela e sui ange i de dudu gi vela, de lagohia e sui ange i de hai gi hagalagohia, de hagaili ga lagohia e sui ange i de hagaili gi lagohia.

26 Noo tangada e hagaili de ganomada o dono daane aabe se hine hai hegau, gai ia gu dee gide, gai tangada laa gi dugua tangada hai hegau laa gi hano, ia gu ilaage i hiidinga o dono ganomada. 27 Gai noo ia e tugi ga doo de niho o dono daane aabe se hine hai hegau, gai ia gi dugua ia gi hano, ia gu ilaage i hiidinga o dono niho.

28 Noo dahi kaau gu velo dahi daane be se hine ga magau, gai de kaau laa e maga donu gi magau, gai ono kano e dee gai. Aagai tangada niiana de kaau e dee haisala i de hainga. 29 Aagai noo de kaau daane laa gu dee modu dana hagalagohia dangada i laangi i mua, gai gu lava donu i de tala ange gi tangada niiana aagai ia tee nnoa dana manu, gai dana manu gu daa dahi daane aabe se hine ma gu magau, gai de kaau daane laa e maga donu gi magau i denga hadu, gai tangada niiana de kaau laa e daa hogi gi magau. 30 Gai noo gu dugu ange ia gi hagao ina hanu mee gi dee daa ai ia gi magau, gai ia gi hagaola ina dono mouli ga hagao mee alodahi gu hagamodu ange gi de ia. 31 Gai de hainga nei e hai hegau donu e dee hilihili be se dama daane aabe se damaa hine a de kaau daane laa ne velo ga magau. 32 Gai noo dahi kaau daane gu velo dahi daane hai hegau aabe se hine hai hegau o dahi dangada gee, gai ia gi gaavange gi dono dangada aamua e matolu shekel* selevaa, gai de kaau daane laa e maga donu gi magau i hadu.

33 Noo dahi dangada e hhuge aabe e geli dahi geelinga, gai ia tee haoli ono elunga, gai dahi kaau aabe se donkey gu doo ange gi ono lodo ga magau, 34 gai tangada niiana de geelinga gi gaavange gi tangada niiana de manu laa de hagaoanga o dana manu, gai de manu gu magau laa niiana.

35 Noo de kaau a tangada e hai ga lagohia de kaau a dahi dangada gee, gai de kaau laa gu magau, gai gilaau gi hagao ina de kaau e mouli laa ga vvae lua gilaau i sseene ne maua ai. Gilaau gi vvae lua hogi i kano o de kaau gu magau laa. 36 Aagai noo de kaau laa gu mau donu dana velo manu ange laa i dono hanga, gai tangada niiana de kaau tee nnoa dana manu, gai ia gi hagao ina de kaau ne magau laa i dahi ana kaau, gai de kaau gu magau laa niiana.

22

Hagaoanga o goloa aau gu oha

1 “Noo dahi dangada gu gaiaa dahi kaau daane be se ssiibi ga daa be e hagao gi daha, gai ia e sui ange dana kaau ne gaiaa laa i e lima kaau, gai e haa ssiibi e sui ai dana ssiibi ne gaiaa laa.*

2 Noo tangada gaiaa ne boogia mai ma de hagailia ga magau i de masavaa oona e hagatale ai de ulu e gaiaa, gai e deai donu dangada e haisala ai; 3 aagai noo ne hai mee nei i de laangi, gai tangada ne daia laa ia ga magau e haisala donu i de hainga.

Gai tangada ne gaiaa laa e suuia ange donu ana mee ne gaiaa laa, aagai noo ia e dee maua i de sui ange, gai ia e hagao gi daha e hagao ai ana mee gu gaiaa laa.

4 Gai noo manu ne gaiaadia laa gu gidee mai i ono daha gai goi mouli huu, e dee hilihili be se kaau be se donkey, aabe se ssiibi, gai ia gi gaavange e dagilua manu e sui ai denga manu aana ne gaiaa laa.

5 Noo dahi dangada e dugu ana manu gi gaimee i lo tana veelenga be go dana veelengaa grape, gai ana manu ga hulo hogi ga gai manu i lo te veelenga a dahi dangada gee, gai ia gi gaavange denga huamanu danuaa hugadoo o dana veelengaa aabe dana veelengaa grape e sui ai mee ana manu gu gai laa.

6 Noo tangada e dahu dahi ahi i dana veelenga, gai de ahi laa ga dolo ange gi lo te veelenga a dahi dangada gee, ga dudu ai ana grain gu duuduu laa ma gu hagabudubudu, be go grain tigi duuduu laa, aabe dudu de veelenga laa alodahi — gai tangada ne dahu ina laa de ahi gi suuia ange mee alodahi ne vvela laa.

7 Noo dahi dangada e gaavange hanu sseene be ni goloa, gi tangada e baa ange gi de ia gi doange ina, gai gu gaiaadia ga gaavee gee mai i de hale laa, gai noo gu gidee mai tangada ne gaiaadia mee laa, gai ia e hagao donu ana mee ne gaiaa laa, gi lua hanonga e lagolago ange ai. 8 Aagai noo tee gidee tangada ne gaiaadia sseene laa, gai tangada niiona de hale gi humai gi mada luu mada o de Maadua,* e tilo ai be ia gu gaiaa hanu goloa o tangada ange laa. 9 Gai hegau dee heohi alodahi e hai ange gi denga kaau, ma donkey, ma ssiibi, ma malo, aama goloa alodahi gu dee maaleva laa, gai dahi dangada gu hagadaba, ‘De mee nei niiagu,’ gai gaamai luu dangada e hagadaumee laa gi mada i mua o de Maadua. Gai tangada a de Maadua e hagabuu ange ssala aagena, e hagao ange tangada ange laa gi lua hanonga e kii ange ai.

10 Gai tangada e gaavange dana donkey, aabe go dana kaau, aabe go dana ssiibi, aabe go hanu ana manu ange laa gi tangada e baa ange gi de ia gi diiloo ange, gai de manu laa ga magau, be lagohia, aabe ne gaiaadia, aagai teai donu dangada ne gidee — 11 gai tangada ne diiloo ange laa de manu laa gi hagatoo donu i de ingoo o Tagi Maolunga bolo e dee go ia ne gaavee de manu a tangada ange laa. Gai tangada niiana laa de manu laa gi hagadonusia ana muna. Gai tangada ne diiloo ange laa dana manu e deai ana mee e hagao. 12 Aagai noo de manu laa ne gaiaadia i ono daha, gai ia gi hagao ina ange tangada niiana de manu laa. 13 Gai noo de manu laa ne daia e dahi manu aada, gai tangada e diiloo ange laa gi gaamai de magau laa e hagadonu ai mee nei. Gai ia gu deai ai loo ana mee e hagao.

14 Gai noo tangada ne haganguu ga kave ai de manu a dahi dangada gee, gai de manu laa gu lagohia aabe gu magau, gai tangada niiana de manu e dee maleva i kilaa, gai tangada ne haganguu ina laa ga kave de manu laa e hagao donu gi odi ange de hagaoanga. 15 Aagai noo tangada niiana e noho i de masavaa ne lagohia ai aabe ne magau ai de manu laa, gai tangada ne gaavee laa e deai ana mee e hagao. Gai noo de manu laa ne hagao gi haia dahi hegau, gai go de hagaoanga donu huu o ana hegau e hagao.

Hainga ange gi denga dahulinga baubau

16 “Noo dahi daane e hai gi de mahi dahi bua moe ga dagodo haisala ma ia, gai taane laa gi hagao ina ange tamana o tamaa hine laa i de hagaoanga o de bua moe, gai ia e hai bodu ange donu hogi gi tamaa hine laa.* 17 Aagai noo tamana o tamaa hine e dee lodo donu e dugu ange dana damaa hine gi hai bodu ange gi taane laa, gai taane laa gi gaavange donu taelodo o sseene e hagao ai laa de bua moe gu dai hai bodu laa.

18 Aude dugua donu dahi hahine hai huuhuaa mee gi mouli.*

19 Be goai e dagodo haisala ma dahi manu e daa donu gi magau.*

20 Be goai e sigidaumaha ange gi dahi diinonga, e dee go Tagi Maolunga, e daa donu gi magau.*

21 Aude haia ange de baubau aabe gi vaivai haia tangada henua gee, i hiidinga goodou nogo nnoho gau mai vaga i de henua go Egypt.*

22 Aude vaivai haia de hine gu magau dono bodu, aabe go de gauligi gu deai sono damana. 23 Noo koe e vaivai hai gilaadeu, gai gilaadeu ga tangi mai ai gi de au, gai au e hagallongo donu delaadeu dangidangi mai. 24 Gai au e bole naa ga daa goodou gi maakau i de gadilaasa; oodou bodu e hai naa ga ni haahine e deai olaadeu bodu, oodou dama e hai naa ga ni gauligi e deai olaadeu damana.

25 Noo koe e bale ange dahi dangada hagaau aloha i oodou magavaa, gai koe gi dee bei dagodo o tangada hagasomo sseene; koe gi dee haia gi kona de laumalie dana mee e hagao i dau sseene ne gaavange gi de ia.* 26 Noo koe e kave gee de malo laa daha o tangada e hagadonu ai dana hagao ana muli, gai koe hagaahea ange dono malo gi de ia i mua nei de danu de laa;* 27 go hiidinga deelaa donu huu dono malo e gahu ai i de boo. Gai se aha naa oona e gahu ai e seni? Gai noo ia e dangi mai ai gi de au, gai au e hagallongo donu dana dangidangi, i hiidinga au e lodo aloha.

28 Aude basa hagamalaia i de Maadua† aabe go dahi dagi o doo huaadangada.*

29 Aude daohia denga sigidaumaha mai i au mommee hhao huamanu aabe go au mommee kumi uvaini.‡

Koe e gaamai hogi gi de au dau dama daane madua. 30 Koe e hai hogi au kaau ma au ssiibi bee nei. Gai dugua gilaadeu gi nnoho i daho olaadeu dinana i e hidu laangi, aagai de hagavalu laangi naa huu gai koe gaamai manu nei gi de au.

31 Goodou ni dangada gu hagadabu mai gi de au; deenei ai, goodou e dee gai kano o de manu e daia laa ga maakau i denga manu lodo henua; gai dilia ange ono kano gi denga gaaduu.*

23

De hagamodu heohi ma de abodonu

1 “Aude hagadele ina denga longo hhadu. Aude hagabuni ange gi tangada baubau gi daalaa hagadonu ina ai ana muna hhadu.*

2 Aude ago ange i dangada soa gi haia ai de baubau, aabe gi hagahaisala ina de hagamodu heohi, i doo hagabuni ange gi dangada soa, 3 gai aude vae dangada ange gi tangada hagaau aloha, i de masavaa e hagamodu ai ono muna.*

4 Noo koe e gidee dahi kaau be go dahi donkey a doo hagadaumee gu madala ma gu hano gee, gai koe noodia hagaahea mai gi ono daha.* 5 Noo koe e gidee dahi donkey a tangada e kino i de goe gu baguu ma e dagodo i lalo dana mee e hagauda, gai koe e dee tili donu dana manu i kilaa; aagai koe bale ange hagahidi age de manu laa.

6 Aude buibuia de hagamodu heohi ange gi tangada hagaau aloha, i de masavaa e hagamodu ai ono muna.* 7 Aude hagabaubau ina dahi i hanu muna hhadu, gai koe aude daia gi magau tangada e dee haisala ma de heohi, go hiidinga au e dee degi ange naa donu gi tangada e haia hegau nei.

8 Aude gaavee de mee ngadi gaavange hagasenga; go hiidinga de mee bee nei e hai dangada gi dee gidee e gilaadeu de mee heohi ma de hagahaisala muna a dangada heohi.

9 Aude vaivai haia tangada henua gee; goodou gu tonu ange donu gi dagodo o tangada henua gee, go hiidinga goodou nogo ni dangada henua gee i de henua go Egypt.*

Hainga o Sabbath

10 “Goodou dooa oodou alahenua ga hagihagi hua o denga manu iai i e ono ngadau; 11 aagai de hidu ngadau naa huu, gai goodou ga dugu oodou gelegele gi ngadi daakodo, gi deai hegau e hai ange aagena. Gai de gau hagaau aloha i oodou magavaa gi gaimee i manu e ssomo ai. Gai mee e doe i delaadeu gai, gai denga manu dolodolo gi gaimee ai. Gai deenei hogi doodou hai e hai ai oodou veelengaa olive aama oodou veelengaa grape.

12 E ono laangi aau e hai ai au hegau, aagai de hidu laangi naa huu gai koe hagamabu; gi hagammabu ai hogi dau kaau, ma dau donkey, ma tama daane a doo hahine hai hegau, aama tangada henua gee e nnoho laa i oo daha.*

13 Gai goodou kana ange daudali i muna alodahi aagu gu tala adu gi goodou. Goodou aude dalodalo i ingoo o denga diinonga, aabe e dagudagu olaadeu ingoo i oodou ngudu.

Denga daonga maolunga e dolu

(Exo 34.18-26; Deut 16.1-17)

14 “E dolu hanonga i de ngadau aau e hai mai ai taonga gi de au.

15 Koe haia Taonga o Pelaoaa Dee Hagahua, bei dagu hai gu tala adu ai gi goodou, gai koe ga gai pelaoaa dee hagahua i de masavaa gu hagailonga i e hidu laangi i de malama go Abib,* go hiidinga deenei de malama oodou ne ssao mai ai i Egypt.*

Gai e deai donu se goodou e ngadi humai gi ogu mada i mua.

16 Gai koe daoa Taonga o de Hagihagi, ga gaamai huamanu e hagihagi i taamada hugadoo, mai i denga manu e doo i honga doo gelegele.*

Dao hogi Taonga o de Hagabudu mai o denga huamanu, i de hagaodi o de ngadau, i de masavaa e odi mai ai huamanu i lodo au veelenga.

17 E dolu hanonga i de ngadau o denga daane alodahi i oodou magavaa e loomai ai gi mada luu mada o de Ia Aamua go Iahweh.

18 Aude haia dahi sigidaumaha mai gi de au i dodo madali mee iai mee hagahua.

Mee moomuna o denga sigidaumaha i dagu daonga e dee dugu gi doe gi taiao age.

19 Koe gaamai gi de hale o Tagi Maolunga doo Maadua denga hua i taamada o denga manu ssomo i honga doo gelegele.

Aude duunaa tama a de guudi i lodo vai uu o dono dinana.*

Tangada de langi o de Maadua e hagadabena de haiava

20 “Gai au e hai naa gi hano i oodou mada i mua tangada de langi gi buibuia ai goodou i honga de haiava, aama de kave goodou gi tae gi de mommee aagu gu hagadabena adu gi goodou. 21 Gai goodou kana ange daudali i ana muna. Goodou aude haia oodou hai ange gi de ia, go hiidinga ia e dee degi adu naa donu gi oodou haisala; i hiidinga dogu sauaa e dagodo i ono daha. 22 Aagai noo goodou e hagallongo ange gi ana muna, ga hai mee alodahi aagu e tala adu, gai au e hagadaumee ange naa gi oodou hagadaumee, ma de hai baasi ange gi gilaadeu e hai baasi adu gi goodou. 23 Gai dogu dangada de langi e hano naa i oodou mada i mua ga dagi ai goodou gi de henua o de gau Amor, ma de gau Heth, ma de gau Perez, ma de gau Canaan, ma de gau Hiv, aama de gau Jebus, gai au e daa naa gilaadeu gi odi i de maakau. 24 Goodou e dee ino ange gi olaadeu diinonga, be gi daumaha ange gi gilaadeu, aabe gi ago ange i alaadeu mee e hai. Aagai goodou oohaa ina olaadeu diinonga ma duludulu hadu olaadeu e daumaha ange laa aagena. 25 Gai goodou gi daumaha mai gi de au, Tagi Maolunga doodou Maadua. Gai au ga hagamanuuia ai oodou gai ma vai unu, aama de kave gee denga hagadaagangaa magi alodahi mai i oodou magavaa, 26 gai e deai naa donu dama e ssege i oodou magavaa aabe se hine dee hua i honga doodou henua. Au e hai gi odi ange laangi oodou e mouli ai.

27 Au e hai naa gi maatagu ma de manavasaa lodo o dangada e nnoho i de mommee oodou ga hulo naa aagena, ma de hai oodou hagadaumee gi maatagu gi saavini gi hulo gee mai i goodou. 28 Gai au e hai naa gi hulo denga wasp gi haia gi hulo gee de gau Hiv, ma de gau Canaan, aama de gau Heth mai i oodou mada i mua. 29 Aagai au e dee aau gee gilaadeu i doodou mommee i e dahi donu huu ngadau, gi dee ngadi dagodo ai de henua, gai gu kona de lagolago manu aada. 30 Au e aau gee naa gilaadeu dagi de mommomo, ga dae ai gi doodou hagadili ga soa ga henua i de henua alodahi.

31 Au e hagatuu naa oodou goinga mai i Tai Mmea† ga hano ga duu i Tai o Philistia,‡ ma mai i de vao ga dae ai gi ssaalingaa vai go Euphrates. Gai au e hai naa gi kii goodou i dangada e nnoho i de henua, gai goodou ga aau gee ai gilaadeu gi dee nnoho i oodou daha. 32 Goodou aude haia dahi hagatoo donu hagaheloongoi ange gi gilaadeu ma olaadeu diinonga. 33 Gai gilaadeu e dee nnoho i doodou henua, kana haia e gilaadeu goodou ga haisala mai gi de au; gai noo goodou e daumaha ange gi olaadeu diinonga, gai oodou lodo e noodia i de mee nei.”

24

De hagadonu o de hagatoo donu hagaheloongoi

1 Gai Tagi Maolunga ne hai ange gi Moses, “Goodou ma Aaron, ma Nadab, ma Abihu, aama denga dagi o de gau Israel e dinohidu gi kage age gi ogu daha. Gai goodou ga daumaha i de mommee mmao, 2 aagai go Moses donu huu e humai gi baa mai gi Tagi Maolunga; gai de gau ange laa e dee loomai gi paa mai. Gai de huaadangada e dee loomai hogi madali ia.”

3 Gai Moses ne humai ga tala ange gi de huaadangada muna alodahi a Tagi Maolunga ma mee alodahi gu hagamodu. Gai dangada ga pasa ange i de leo e dahi, ga hai ange, “Gimaadeu e hai donu gi bei muna alodahi a Tagi Maolunga gu tala adu gi de goe.” 4 Gai Moses ga sisi ga daohi muna alodahi a Tagi Maolunga.

Taiao age gai Moses ga bae de mommee o ssigidaumaha i gaogao de mounga aama de hagatuu age e madaangahulu ma lua duludulu hadu, go taelodo o denga aamuli o Israel e dinoangahulu ma dogolua. 5 Gai ia ga hai hanu dama daane mai i de gau Israel gi haia ssigidaumaha dudu, aama ssigidaumaha hagadanuaa magavaa i hanu kaau daane ange gi Tagi Maolunga. 6 Gai Moses ga hagasahu ange dahi luu baasi o dodo laa gi lodo beisini, gai dahi luu baasi gai ia ga dabudabui ange gi honga de mommee o ssigidaumaha. 7 Gai ia ga kave de beebaa e sisi ai laa de hagatoo donu hagaheloongoi ga dau ange muna e sisi ai gi dangada. Gai gilaadeu ga hai ange, “Gimaadeu e daudali naa donu i muna alodahi a Tagi Maolunga gu tala.”

8 Gai Moses ga kave denga dodo ga dabudabui ange gi honga o dangada, ga hai ange gi gilaadeu, “Aanei dodo o de hagatoo donu hagaheloongoi a Tagi Maolunga ne hai madali goodou, bei dagodo o muna nei alodahi.” *

9 Dua mee laa gai Moses ma Aaron, ma Nadab, ma Abihu, aama dagi o de gau Israel e dinohidu ga loage gi de mounga, 10 gai gilaadeu ne gidee de Maadua o Israel: de mommee i lalo luoono vae e bei dagodo o de mommee e hai i sapphire,* gai e masalaba bei dagodo o lo te langi i lunga. 11 Aagai de Maadua tee hagaduasala donu denga dagi aamua o de gau Israel, e dee galemu donu gilaadeu ne gidee de Maadua. Muli mai gai gilaadeu ne gaimee ma de unu i kilaa.

12 Gai Tagi Maolunga ga hai ange gi Moses, “Gage age humai gi ogu daha i honga de mounga ma gi noho ai, gai au ga gaavadu gi de goe luu duu hadu e sisi ai hainga ma muna aagu gu lava i de sisi e agoagona ange ai gilaadeu.”

13 Gai Moses ma Joshua, dono dangada bale ne loage gi de mounga, gai go Moses donu huu ne hanage ga dae gi ulu de mounga o de Maadua. 14 Gai ia ne hai ange gi denga dagi, “Goodou daalia gimaau i kinei ga dae ai gi demaau aahe mai. Gai Aaron ma Hur e nnoho i oodou daha; be goai naa huu e hanu alaadeu mee e dee heloongoi ai, gai gilaadeu gi loomai gi olaau daha.”

15 Gai Moses ga hanage gi de mounga, gai de hagausinga ga haoli de mounga laa. 16 Gai de mahamaha o Tagi Maolunga gu hano iho ga haoli de mounga go Sinai i e ono laangi. Aagai de hidu laangi huu gai ia ga hagahi mai Moses i lo te hagausinga laa. 17 Gai de gau Israel ne gidee de mahamaha o Tagi Maolunga bei dagodo o de ahi ula i ulu de mounga. 18 Gai Moses ne hanage i de mounga ga ulu gi lo te hagausinga laa, ga noho i kilaa i e madahaa laangi ma boo.*

25

Sigidaumaha ange gi de hale malo

(Exo 35.4-9)

1 Gai Tagi Maolunga ne basa ange gi Moses, ga hai ange, 2 “Daalaa ange gi de gau Israel gilaadeu gi daohia age hanu mee e hai ai ssigidaumaha mai gi de au. Gai koe ga kave mee alodahi a dangada e malangilangi i de daohi age. 3 Gai aanei denga hagadaagangaa goloa alaadeu e daohi age e gaavadu gi de goe, go goolo, ma selevaa, ma bronze, 4 ma huga malo buluu, ma de purple, ma de mmea, ma linen danuaa, ma huluhulu guudi, 5 ma gili ssiibi gu tao ma gu mmea, ma gili kaau lausedi,* ma laagau acacia, 6 ma lolo olive e haula ai laama, ma mee hagamanongi e hai ai de lolo hagasulu aama ssigidaumaha o mee maanongi, 7 ma hadu hagamogomogo go de onyx, ma hadu hagamogomogo ange laa e hagabigibigi ange gi de ephod, ma de mee dau i hadahada.

8 Gai gilaadeu gi hagaduulia dahi hale dabu† moogu, e noho ai au i olaadeu daha. 9 Gai haia de tabernacle nei ma ono goloa alodahi gi bei de hagatau aagu gu hagaago adu gi de goe.

De ngavesi o de hagatoo donu hagaheloongoi

(Exo 37.1-9)

10 “Haia gilaadeu gi hagaduulia dahi ngavesi i laagau acacia — e lua sugilima ma de bido de looloa, e dahi ma de baasi sugilima de lahalaha, gai e dahi ma de baasi sugilima tuuduu. 11 Gai koe haolia tua ma lodo i goolo danuaa, ga hagadagodo dahi dolodolo goolo ga holiage ai. 12 Gai koe ga hagadaakodo e haa buulei goolo ga hagabigibigi ange gi denga vae e haa, e lua buulei i dahi baasi gai e lua buulei i de baasi ange laa. 13 Gai koe ga hai e lua dogo acacia ga haoli i goolo, 14 ga velo ange gi lodo buulei i luu baasi de ngavesi e saabai ai. 15 Gai luu dogo naa e dugu donu huu i lodo buulei o de ngavesi nei, e dee aau mai donu. 16 Gai koe ga hhao ange gi lo te ngavesi naa de mee Tala Hagadonu aagu e gaavadu gi de goe.

17 Gai haia hogi de pono o de tala haisala i goolo danuaa. Haia gi lua ma de bido sugilima de looloa, gai e dahi ma de baasi sugilima de lahalaha.* 18 Gai koe dugidugi hanu goolo i de haamaa haia ai e lua cherubim i luu bido o de pono o de tala haisala. 19 Haia dahi cherub i dahi bido gai dahi i de bido ange laa; gai haia luu cherubim i luu bido laa gi buni donu huu ma de pono. 20 Gai luu cherubim laa gi hagadau huuhuli ange, gai olaau bakau e doha i honga de pono o de tala haisala. Gai olaau mada gi huuhuli iho gi honga de pono. 21 Gai koe ga dugu ange de pono laa gi honga de ngavesi, ga hhao ange de tala hagadonu aagu e gaavadu gi de goe. 22 Go kilaa, go honga e pono i magavaa luu cherubim i honga de ngavesi o de tala hagadonu, oogu e hedae adu ai gi de goe, gai au ga tala adu ai gi de goe agu muna alodahi ange gi de gau Israel.

Teebele o pelaoaa dabu

(Exo 37.10-16)

23 “Gai koe ga hai hogi dahi deebele i laagau acacia. Haia gi lua sugilima de looloa, e dahi sugilima de lahalaha, gai e dahi ma de baasi sugilima tuuduu. 24 Gai koe ga haoli teebele i goolo danuaa ga hagadagodo dahi dolodolo goolo ga holiage ai luu baasi. 25 Gai haia tolodolo i luu baasi gi dolu inisi‡ de lahalaha, gai haolia tolodolo laa i goolo. 26 Gai koe ga hai e haa buulei goolo ga hagabigibigi ange gi denga dege e haa i honga vae e haa o teebele. 27 Gai denga buulei nei e hai gi paa ange gi de hiihii e velo ange aagena denga dogo e saabai ai laa teebele. 28 Gai koe ga hai e lua dogo i laagau acacia ga haoli i goolo, e saabai ai teebele. 29 Gai haia ono beleidi ma ono gumedi, ma ono ubu, aama boolo e llingia ai denga sigidaumaha o mee unu i goolo danuaa. 30 Gai dugua pelaoaa i Mada Luoono Mada i honga teebele laa i mada luoogu mada i masavaa alodahi.*

De mee dugu laama

(Exo 37.17-24)

31 “Gai koe haia dahi mee dugu laama i goolo danuaa. Haia de haamaa dugidugia ai mee e hai ai de mee dugu laama. Dono dahido, ma de angaanga, ma ono ubu, ma ono gau, ma ono huaala e hai gi buni ma de angaanga. 32 Gai haia e ono laa gi tuu mai i luu baasi de angaanga; e dolu laa i dahi baasi, gai e dolu laa i de baasi ange laa. 33 Gai e dolu hogi ubu bei huaala o de almond, madali denga gau ma huaala i dahi laa, gai e dolu hogi ubu i de baasi ange laa. Denga laa e ono e tuu mai laa i luu baasi de mee dugu laama e hai gi dagodo daudahi. 34 Gai honga de mee dugu laama e haa ubu bei huaala o de almond iai madali olaadeu gau ma huaala. 35 Haia e dagidahi gau i daahido o denga laa o de mee dugu laama; e dahi gau i lalo luu laa e mmua gi lunga, e dahi i lalo luu laa i lo te ungaalodo, gai e dahi i lalo luu laa e mmua gi lalo — e ono alodahi laa o de mee dugu laama. 36 Gai denga gau ma denga laa e hai gi buni ma de angaanga, gai de laama alodahi e hai goolo danuaa ne tugi i de haamaa.

37 Gai koe ga hai e hidu laama moo de mee dugu laama ga dugu age gi ulu ono laa, e hagamaalama ai de mommee i ono mada i mua. 38 Gai ono mee diinei laama ma mee e hhao ai lehu e hai hogi i goolo danuaa. 39 Gai haia de mee dugu laama ma ono goloa alodahi i e dahi talent§ goolo danuaa. 40 Gai koe diiloo haia gi bei de hagatau aagu ne hagaago adu gi de goe i honga de mounga.*

26

De tabernacle

(Exo 36.8-19)

1 “Gai koe haia de tabernacle i e madaangahulu malo buibui e hai i linen danuaa e amu ga hilo i huga malo buluu, ma de purple, aama de mmea ga hagalaagii i denga cherubim. 2 Haia malo buibui nei alodahi gi se haidenga daudahi: e madalua ma lua sugilima de lloa, gai e haa sugilima de llaha. 3 Gai koe ga hagapuni e lima malo buibui nei, gai denga malo e lima ange laa e hagapuni i gilaadeu. 4 Gai koe haia hanu mee hagalaulau buluu i de baasi o de malo e mua gi daha i dahi hagabuulingaa malo laa, gai e bei ai hogi de hagabuulingaa malo ange laa. 5 Haia e dagimadalima mee hagalaulau i de baasi o dahi luu hagabuulingaa malo laa, gai e madalima hogi mee hagalaulau i de hagabuulingaa malo ange laa; gai koe ga hai gi hagadau ssoe ange denga mee hagalaulau laa. 6 Gai koe ga hai e madalima biini goolo ga biini ai denga mee hagalaulau o luu hagabuulingaa malo laa, gi buni ai de tabernacle.

7 Gai koe ga hai hanu malo i huluhulu guudi e odo ai de tabernacle; haia e madaangahulu ma dahi malo laa alodahi. 8 Gai haia dahi malo laa gi matolu sugilima de looloa, gai e haa sugilima de lahalaha; haia malo e madaangahulu ma dahi nei gi se haidenga daudahi. 9 Gai koe ga hagapuni e lima malo nei i gilaadeu, gai malo e ono ange laa i gilaadeu. Gai de ono malo i de lua hagabuulingaa malo laa e hhedu age i ma te hale malo. 10 Gai koe ga hai e madalima mee hagalaulau i de baasi o dahi luu hagabuulingaa malo laa, gai e madalima mee hagalaulau i de hagabuulingaa malo ange laa. 11 Gai koe ga hai e madalima biini bronze e biini ai denga mee hagalaulau laa, gi buni luu hagabuulingaa malo laa. 12 Gai de bido e doe laa i luu hagabuulingaa malo laa e hai gi daudau iho i tua de buibui i de bido gi tua o de tabernacle. 13 Gai luu sugilima o de malo e hulo laa ma e dubu gi daha, dilia gi daudau iho i luu baasi de tabernacle e haoli ai. 14 Gai koe haia hogi dahi malo i gili ssiibi ga tao gi mmea, aama dahi malo i gili kaau lausedi e haoli iho ai laa honga malo ange laa.

Denga duludulu ma olaadeu dagelo

(Exo 36.20-38)

15 “Gai haia laagau o de tabernacle i laagau acacia ga hagatuu age. 16 Haia dahi laagau gi se madaangahulu sugilima de looloa, gai e dahi sugilima ma de baasi de lahalaha. 17 Gai koe haia e lua hakauanga i de bido gi lalo o dahi laagau e hagadau hagamakaga ai denga laagau. Haia laagau alodahi o de tabernacle bee nei. 18 Gai haia e madalua laagau ange gi de baasi gi ngaage o de tabernacle 19 gai e madahaa dagelo selevaa e hagatuu ange aagena denga laagau e madalua laa: e dahi laagau e lua ono dagelo ma e lua hakauanga, gai e lua hogi dagelo i lalo denga laagau ange laa. 20 Gai de baasi ngaiho o de tabernacle e madalua hogi laagau, 21 ma e madahaa dagelo selevaa: e dagilua dagelo i lalo dahi laagau, gai e lua hogi dagelo i lalo denga laagau ange laa. 22 Haia hogi e ono laagau ange gi de bido gi tua o de tabernacle, go de bido gi dai. 23 Gai koe haia e dagilua laagau i luu dege o de tabernacle i de bido gi tua. 24 Luu laagau nei e hai gi madoha i bido i lalo, aagai olaau ulu e ulumagi ange gi tahi buulei; deenei dau hai e hai ai denga laagau i luu dege ngaadahi. 25 Gai e valu alodahi laagau laa ma e madaangahulu ma ono dagelo selevaa; e dagilua dagelo selevaa e hagaduu ange ai dahi laagau, gai e lua hogi dagelo i lalo de laagau ange laa.

26 Gai koe haia hanu laagau hagamakaga i laagau acacia; e lima ange gi denga laagau i dahi baasi o de tabernacle, 27 gai e lima hogi laagau hagamakaga i de baasi ange laa, gai e lima hogi laagau hagamakaga i de bido gi dai o de tabernacle. 28 Gai de laagau hagamakaga i lo te ungaalodo o denga laagau e velo gi sula gi luu bido. 29 Gai koe ga haoli denga laagau i goolo, ma de hai olaadeu buulei i goolo e daohi ai denga laagau hagamakaga; gai koe ga haoli hogi denga laagau hagamakaga i goolo. 30 Gai koe ga hagaduu age de tabernacle bei de hagatau gu hagaago adu gi de goe i honga de mounga.

31 Gai koe ga hai dahi malo buibui i huga malo buluu, ma de purple, ma de mmea aama linen danuaa e amu ga hilo, ga maaga ange aagena denga cherubim. 32 Gai koe haia hanu mee hagalaulau goolo, ga daudau ai de malo buibui laa gi denga duludulu acacia e haa, gu haoli laa i goolo, gai e hagatuu ange gi honga e haa dagelo selevaa. 33 Gai koe ga hai denga biini ga daudau age ai de malo buibui nei, ga gaamai de ngavesi o de tala hagadonu gi lo te mommee gu buibui laa; gai de malo buibui nei ga vvae ai magavaa o de Aabi Dabu ma de Aabi Dabu mmao. 34 Gai koe dugua ange de pono o de tala haisala gi honga de ngavesi o de tala hagadonu i lo te Aabi Dabu mmao. 35 Gai koe ga gaamai teebele i tua de Aabi Dabu mmao, gai koe ga hagaduu de mee dugu laama i de baasi gi ngaage o de tabernacle i de baasi gee teebele; gai teebele i de baasi gi ngaiho.

36 Gai koe ga hai ange dahi malo buibui e dau i de haitoga o de hale malo i huga malo buluu, ma de purple ma de mmea aama linen danuaa e amu ga hilo, ga maaga i de niila. 37 Gai koe ga hai e lima duludulu i laagau acacia ga haoli i goolo e daudau age ai de malo buibui, ga hagalau age i denga mee hagalaulau goolo. Gai koe ga hagadaakodo e lima dagelo bronze e hagatuu ange aagena denga duludulu.

27

De mommee o ssigidaumaha dudu

(Exo 38.1-7)

1 “Gai koe haia de mommee o ssigidaumaha i laagau acacia, gai haia gi tuu dege; e lima sugilima de looloa, e lima sugilima de lahalaha, gai e dolu sugilima tuuduu. 2 Gai koe ga hai denga hanga i honga ono dege e haa; gai haia ono hanga gi buni ma de angaanga o de mommee o ssigidaumaha, gai koe ga haolia de mommee o ssigidaumaha i bronze. 3 Gai koe ga hai hanu anibada e kave ai denga lehu, ma savolo, ma beisini, ma poogo, ma mee e hhao ai denga maga ahi; haia goloa nei alodahi i bronze. 4 Gai koe ga hai hogi e dahi gaini bronze, gai koe ga hai e haa buulei ga hagabigibigi ange gi honga denga dege e haa. 5 Gai koe ga dugu ange de gaini gi lalo de hiihii o de mommee o ssigidaumaha, ga hai gi dae iho gi de madohi lua o de mommee o ssigidaumaha. 6 Gai koe ga hai e lua dogo e saabai ai de mommee o ssigidaumaha i laagau acacia, ga haoli i bronze. 7 Gai koe ga velo ange luu dogo nei gi lodo buulei laa, gi daakodo ai i luu baasi o de mommee o ssigidaumaha, i de masavaa e saabai ai. 8 Gai koe ga hagaduu de mommee o ssigidaumaha i hanu baabaa ga hai gi avaava ono lodo; hagaduulia gi bei de hai gu hagaago adu ai gi de goe i honga de mounga.

De buibui i luu baasi de hale malo

(Exo 38.9-20)

9 “Gai koe haia hogi dahi buibui i luu baasi de tabernacle. Haia denga malo e dau i de baasi gi ngaage i linen danuaa e amu ga hilo, gai e lau sugilima de looloa i dahi baasi. 10 Gai e madalua ono duludulu ma e madalua dagelo bronze; gai denga mee hagalaulau ma mee ulumagi i ulu denga duludulu ni selevaa. 11 Gai e bei ai hogi de baasi gi ngaiho o de buibui: denga malo e dau i de baasi i ngaiho e lau sugilima de looloa, gai e madalua ono duludulu ma dagelo bronze; gai denga mee hagalaulau ma mee e ulumagi i ulu denga duludulu laa ni selevaa.

12 Gai de bido gi dai o de buibui e madalima sugilima de lahalaha, gai e madaangahulu ono duludulu ma e madaangahulu dagelo. 13 Gai de lahalaha o de buibui i de bido gi dua, iai laa de haitoga, se madalima sugilima. 14 Gai denga malo e dau ai dahi baasi o de haitoga se madaangahulu ma lima sugilima, madali e dolu duludulu ma e dolu dagelo. 15 Gai de malo e dau i de baasi ange laa e madaangahulu ma lima hogi sugilima, madali e dolu duludulu ma e dolu dagelo.

16 Gai de malo e dau i ma te haitoga o de buibui laa daha e hai gi madalua sugilima, gai e hai i huga malo buluu, ma de purple aama de mmea e amu ga hilo i linen danuaa, ga maaga i de niila, madali e haa duludulu ma olaadeu dagelo e haa. 17 Gai denga duludulu alodahi i luu baasi de buibui iai mee hagalaulau ma mee e ulumagi ange aagena ni selevaa, gai olaadeu dagelo ni bronze. 18 Gai de buibui se lau sugilima de looloa, e madalima sugilima de lahalaha, gai e lima sugilima de duuduu. Gai denga malo e dau ai e hai i linen danuaa e amu ga hilo, gai denga dagelo e hai i bronze. 19 Denga goloa alodahi e hai ai hegau o de tabernacle, ma ono baalanga e daohi ai, ma baalanga o de buibui laa daha e hai i bronze.

Lolo e haula ai denga laama

(Lev 24.1-4)

20 “Gai koe daalaa ange gi de gau Israel, gilaadeu gi gaamai gi de goe lolo olive e tugi laa e haula ai laama, gi ula ai i masavaa alodahi. 21 Gai de mee dugu laama e hagaduu i lo te hale malo hagabuni, i tua de malo e buibui ai laa de aabi o de ngavesi o de tala hagadonu; gai Aaron ma ana dama daane gi haulasia denga laama i mada luu mada o Tagi Maolunga, gi ula mai i de ahiahi ga dae ai gi taiao. De mee nei se hainga ange gi de gau Israel ma olaadeu atangada alodahi ga hano ai.

28

Malo o de gau haimeedabu

(Exo 39.1)

1 “Gai koe ga gaamai doo daina go Aaron ma ana dama daane, go Nadab, ma Abihu, ma Eleazar, aama Ithamar; ga vvae gee gilaadeu mai i de gau Israel, ga hai gilaadeu gi ni gau haimeedabu e hai hegau mai ai gi de au. 2 Gai koe ga hai hanu malo dabu moo doo daina go Aaron, ga hagadubu ai ma de hagamahamaha ai ia. 3 Gai koe ga tala ange gi de gau dui mee, aagu gu gaavange laa de labagau nei aagena, gai gilaadeu ga dui malo o Aaron e hagadabu ai ia gi se dangada haimeedabu e hai hegau mai ai gi de au. 4 Aanei malo alaadeu e hai: e dahi mee e dau i hadahada,* e dahi ephod, e dahi malo laa daha, e dahi malo belee, e dahi goobai malo, aama e dahi mee e nnoa ai lo te ungaalodo. Gilaadeu gi haia malo o doo daina go Aaron ma ana dama daane, e hai hegau mai gi de au i hegau a de gau haimeedabu. 5 Gai gaavange gi denga labagau hanu goolo, ma huga malo buluu ma de purple, ma de mmea, aama linen danuaa gu amu ga hilo.

De ephod

(Exo 39.2-7)

6 “Gilaadeu gi haia de ephod i goolo, ma huga malo buluu, ma de purple, ma de mmea, aama linen danuaa gu amu ga hilo, ga maaga gi hagalaagii. 7 Haia e lua beleesese e hagamakaga ange gi honga luu eu e daudau ange aagena de ephod i luu baasi. 8 Gai laangaa dahi mee nnoa ungaalodo, gi bei de hai ne hai ai luu beleesese laa; haia i goolo, ma huga malo buluu, ma de purple, ma de mmea, aama linen danuaa gu amu ma gu hilo.

9 Haia hogi e lua hadu onyx† ga maaga ange aagena ingoo o denga dama daane a Israel, 10 e ono ingoo i honga dahi hadu laa, gai e ono ingoo i honga de hadu ange laa, mai i de madua ga hano iho ai gi de gauligi. 11 Gai koe maaga ina ange ingoo o denga dama daane a Israel gi honga luu hadu nei, bei de hai a de labagau e maaga ai laa denga buulei hagailonga. Gai koe ga hagabigibigi ange gi honga denga gaini goolo hagalaagii. 12 Gai koe ga hagabigibigi ange luu hadu nei gi honga luu eu o de ephod e hagamaanadu ai de gau Israel. Gai Aaron gi hagaudalia olaadeu ingoo i honga luoono eu e hagamaanadu ai gilaadeu i mada luu mada o Tagi Maolunga. 13 Gai koe haia ange hogi e lua dagelo goolo, 14 ma e lua seeini goolo danuaa, ga bini be ni daula; ga hagabigibigi ange gi honga luu dagelo goolo laa.

De mee dau i hadahada

(Exo 39.8-21)

15 “Gai koe haia hogi de mee dau i hadahada e hagamodu ai lodo o de Maadua; haia gi hagalaagii, bei de hai ne hai ai laa de ephod: i goolo, ma huga malo buluu, ma de purple ma de mmea, aama linen danuaa e amu ga hilo. 16 De mee laa e tuu dege, gai e hai gi dahi ianga‡ de looloa, e dahi ianga de lahalaha, gai e hagapogo lua. 17 Gai koe ga hagapigi ange e haa hagataaunga hadu hagamogomogo. Tahi hagataaunga e dahi ruby, e dahi topaz, gai e dahi carbuncle; 18 de lua hagataaunga e dahi emerald, e dahi sapphire, gai e dahi diamond; 19 tolu hagataaunga e dahi jacinth, e dahi agate, e dahi amethyst; 20 gai de haa hagataaunga e dahi beryl, e dahi onyx, gai e dahi jasper. Gai hagabigibigia ange mee nei alodahi gi honga denga gaini goolo. 21 Denga hadu e madaangahulu ma lua nei e maaga ange aagena ingoo o denga aamuli e dinoangahulu ma dogolua o Israel, bei de hai e maaga ai laa denga buulei hagailonga; dahi hadu e maaga ange de ingoo o dahi aamuli.

22 Gai koe ga bini e lua seeini goolo danuaa e dau ai de mee dau i hadahada. 23 Gai koe ga hai e lua buulei goolo moo de mee dau i hadahada, ga hagamakaga ange gi luu dege. 24 Gai koe ga hagamakaga ange luu seeini goolo laa gi denga buulei i luu dege o de mee dau i hadahada; 25 gai bido gee o luu seeini laa ga hagamakaga ange gi honga luu gaini goolo, ga hagabigibigi ange gi honga luu eu o de ephod i mada i mua. 26 Gai koe haia e lua buulei goolo ga hagabigibigi ange gi luu dege i de bido gi lalo o de mee dau i hadahada, i de baasi lodo i gaogao de ephod. 27 Gai koe ga hai hogi e lua buulei goolo, ga hagabigibigi ange gi luu beleesese i de bido gi lalo i mada i mua o de ephod, i gaogao tuinga i honga de mee nnoa ungaalodo o de ephod. 28 Gai gilaadeu ga nnoa ange luu buulei o de mee dau i hadahada gi luu buulei i honga de ephod i dahi duaini buluu, gi dagodo ai i honga de mee nnoa ungaalodo o de ephod, gai gi dee doo mai ai de mee dau i hadahada i de ephod.

29 Gai Aaron ga dau ai ingoo o denga dama a Israel, i lo te mee dau i hadahada e hagamodu ai muna, i honga dono hadu manava, i de masavaa alodahi oona e ulu ai gi lo te Aabi Dabu, e hagamaanadu ai gilaadeu i mada luu mada o Tagi Maolunga. 30 Gai koe haoa hogi de Urim ma de Thummim§ gi lo te mee dau i hadahada, gi dagodo ai i honga de hadu manava o Aaron, i de masavaa alodahi oona e ulu ai gi mada luu mada o Tagi Maolunga. Deenei de hai a Aaron e dau ai mee e hagamodu ange ai muna, gi de gau Israel, i mada luu mada o Tagi Maolunga i masavaa alodahi.

Hanu malo o de gau haimeedabu

(Exo 39.22-31)

31 “Gai koe haia de malo i lalo de ephod gi buluu alodahi. 32 Gai haia gi dahi mommee e hagaulu ange ai de biho i lo te ungaalodo, gai e dahi dalaa malo e dui i luu baasi de ulu o de malo laa gi dee madala mai ai. 33 Gai koe ga hai hanu pomegranate i huga malo buluu, ma de purple, aama de mmea, ga hagabigibigi ange gi de bido i lalo o de malo laa daha, ga haohaoa ai denga baalanga goolo vaaligiligi ga holiage ai: 34 e dahi baalanga, e dahi pomegranate, e dahi baalanga, e dahi pomegranate, ga holiage ai de bido i lalo o de malo laa daha. 35 Gai Aaron gi gahu i de malo nei i de masavaa oona e hai ai ana hegau, gi langona ai e dangada de tangi o denga baalanga laa, i de masavaa oona e ulu ai gi de Aabi Dabu mmao i mada luu mada o Tagi Maolunga, aama de masavaa oona e sao mai ai, gi dee magau ai ia.

36 Gai koe ga hai dahi dibaa goolo danuaa, ga maaga ange aagena muna nei: ‘Hagadabu ange gi Tagi Maolunga’, bei de hai e maaga ai de buulei hagailonga. 37 Gai koe ga nnoa ange gi ma te goobai malo i dahi duaini buluu. 38 Gai de mee nei e nnoa ange honga de lae o Aaron, gai ia ga tala ai haisala o de gau Israel i sigidaumaha alaadeu gu hagadabu, i alaadeu mee ngadi gaavange dabu alodahi; gai de mee nei e hai gi dagodo i honga de lae o Aaron i masavaa alodahi, gi malangilangi ai Tagi Maolunga i alaadeu sigidaumaha.

39 Gai koe ga llanga hogi dahi malo belee ma dahi goobai malo i linen danuaa, ma dahi mee nnoa ungaalodo ga maaga i de niila. 40 Gai koe ga llanga hogi hanu malo belee, ma hanu mee noonooa ungaalodo, aama hanu goobai moo denga dama daane a Aaron, e hagadubu ai gilaadeu ma de hagamahamaha. 41 Gai koe ga hakahu ange doo daina go Aaron ma ana dama daane, ga hagasulu gilaadeu i de lolo ma de hagadabu gilaadeu e hai ai de gau haimeedabu, gai gilaadeu ga hai hegau mai ai gi de au i hegau a de gau haimeedabu.

42 Gai koe ga hai hanu malo laa lodo moolaadeu i linen, gi dee gilisau ai gilaadeu i lalo olaadeu malo; haia gi llilo olaadeu daogubu ga hano iho ai gi olaadeu gauanga. 43 Gai Aaron ma ana dama daane gi kahu i malo nei, i de masavaa olaadeu e ulu ai gi lo te hale malo hagabuni, ma de masavaa olaadeu e hulo ai e hagapaa ange, e hai alaadeu hegau i gaogao de mommee o ssigidaumaha i lo te Aabi Dabu; gi dee maakau gilaadeu i delaadeu haisala i de mee nei. De mee nei se hainga gu hagasauaa ange gi Aaron ma dono aamuli ga hano ai.

29

De hai e hagadabu ai de gau haimeedabu

(Lev 8.1-36)

1 “Gai deenei dau hai e hagadabu ai gilaadeu e haia hegau a de gau haimeedabu. Gaavee dahi kaau daane ma e lua ssiibi daane e deai mee baubau i olaadeu angaanga, 2 ma hanu pelaoaa dee hagahua, ma hanu keege dee hagahua e labu ma lolo, ma hanu besgede e dee hagahua ma de hulu ange lolo aagena. Gai koe haia mee nei i pelaoaa o denga grain gu mmili ma gu lligi. 3 Gai koe ga hhao ange mee nei gi dahi gede ga gaamai madali de kaau ma luu ssiibi daane laa. 4 Gai koe ga gaamai Aaron ma ana dama daane gi de haitoga o de hale malo hagabuni, ga hagagilimalali gilaadeu i vai. 5 Gai koe ga gaamai denga malo laa, ga hakahu ange Aaron i de malo belee, ma de malo laa daha, ma de ephod, ma de mee dau i hadahada, ga nnoa lo tono ungaalodo i de mee nnoa ne llanga hagalaagii; 6 gai koe ga dugu ange de goobai malo gi honga dono biho, aama de nnoa ange de hau dabu goolo laa gi de goobai malo. 7 Gai koe ga gaamai de lolo hagadabu ga llingi ange gi honga dono biho. 8 Gai koe ga gaamai hogi ana dama daane, ga hakahu ange gilaadeu i denga malo belee, 9 ga noonooa olaadeu ungaalodo i mee noonooa, ma de noonooa ange denga goobai gi honga olaadeu biho. Gai gilaadeu ga hai ai hegau a tangada haimeedabu ga hano ai. Deenei dau hai e hagadabu ai Aaron ma ana dama daane.

10 Gai koe ga gaamai de kaau laa gi ma te hale malo hagabuni, gai Aaron ma ana dama daane gi dugua ange olaadeu lima gi honga de biho o de manu laa, 11 gai koe ga velo gi magau de kaau laa i mada luu mada o Tagi Maolunga, i ma te haitoga o de hale malo hagabuni. 12 Gai koe ga kave hanu dodo o de kaau laa ga hulu ange gi honga denga hanga e haa o de mommee o ssigidaumaha i doo madannia, gai koe ga llingi ange denga dodo e doe gi tahido o de mommee o ssigidaumaha. 13 Gai koe ga kave denga mee moomuna alodahi e pigi ange gi denga dae, ma luu baasi o de ade, ma luu kidney madali denga mee moomuna iai, ga dudu i honga de mommee o ssigidaumaha. 14 Aagai denga kano o de kaau laa, ma ono gili, ma denga dae, gai koe ga kave ga dudu i de ahi i tua de mommee nnoho gaainga; de mee nei go ssigidaumaha o haisala.

15 Gai koe ga gaamai dahi luu ssiibi daane laa, gai Aaron ma ana dama daane gi dugu ange olaadeu lima gi honga dono biho, 16 gai koe ga daa ssiibi laa ga kave ono dodo ga dabudabui ange gi luu baasi o de mommee o ssigidaumaha. 17 Gai koe ga duuduu aalanga o ssiibi daane laa ga hhui ono lodo ma denga vae, ga dugu ange gi gaogao o duudanga ange laa aama de biho. 18 Gai koe ga dudu ssiibi daane laa alodahi i honga de mommee o ssigidaumaha; deenei ssigidaumaha dudu ange gi Tagi Maolunga; gai se sigidaumaha nnamu kala e hai i de ahi ange gi Tagi Maolunga.*

19 Gai koe ga gaamai ssiibi daane ange laa; gai Aaron ma ana dama daane gi dugua ange olaadeu lima gi honga de biho o ssiibi laa. 20 Gai koe ga daa gi magau ssiibi laa, ga kave hanu ono dodo laa ga hulu ange gi hiihii dalinga madau o Aaron ma ana dama daane, ma honga madannia maatua o olaadeu lima madau, aama honga dabuvae maatua o olaadeu vae madau. Gai koe ga dabudabui ange dodo e doe gi luu baasi o de mommee o ssigidaumaha. 21 Gai koe ga kave hanu dodo i honga de mommee o ssigidaumaha laa, ma hanu lolo hagadabu ga hagassii ange gi honga o Aaron ma ono malo, aama honga o ana dama daane ma olaadeu malo; gai gilaadeu ma ana dama daane ma olaadeu malo gu hagadabu mai gi de au.

22 Gai koe ga kave denga mee moomuna o ssiibi daane, ma de muli iai laa mee moomuna, ma denga mee moomuna e pigi ange laa gi denga dae, ma mee moomuna o de ade, ma luu kidney ma mee moomuna iai, ma de aalanga o de vae madau (i hiidinga go ssiibi gu hagadabu ai de gau haimeedabu). 23 Gai koe ga kave dahi duudangaa pelaoaa dee hagahua, ma dahi keege dee hagahua e labu ma lolo, aama dahi besgede, mai i lo te gede iai laa pelaoaa dee hagahua i mada luu mada o Tagi Maolunga; 24 gai koe ga dugu ange mee nei gi lodo luu lima o Aaron ma ana dama daane, gai gilaadeu gi daodaohia age mee nei i mada luu mada o Tagi Maolunga. 25 Gai koe ga ahe ange ga kave mee laa mai i lodo olaadeu lima, ga dudu madali ssigidaumaha dudu i honga de mommee o ssigidaumaha, e hai ai ssigidaumaha nnamu kala i mada luu mada o Tagi Maolunga. Mee nei se sigidaumaha e hai i de ahi ange gi Tagi Maolunga. 26 Gai koe ga kave hogi de aalanga o de aloalo ne hagadabu ai laa Aaron, ga daodaohi age i mada luu mada o Tagi Maolunga, e hai ai ssigidaumaha daodaohi age, gai de mee nei go doo duuhanga.

27 Gai koe ga hagadabu de aalanga o de aloalo ne hai ai laa ssigidaumaha daodaohi age, ma de aalanga o de vae ne hai ai laa tuuhanga o de gau haimeedabu, mai i ssiibi ne hai ai laa de hagadabu, i hiidinga deenei tuuhanga o Aaron ma ana dama. 28 Tuuhanga nei se mee mai i daho de gau Israel ange gi Aaron ma ana dama daane ga hano ai. Deenei tuuhanga o de gau haimeedabu a de gau Israel e gaavange mai i alaadeu sigidaumaha hagadanuaa magavaa; deenei delaadeu sigidaumaha ange gi Tagi Maolunga.

29 Gai denga malo dabu o Aaron ni mee ange hogi gi denga dama daane i dono aamuli i muli mai, gilaadeu gi kahu ai i de masavaa olaadeu e hagasulu ai ga hagadabu. 30 Gai tama e gaavee laa tuulanga o Aaron ga hai ai hegau a tangada haimeedabu gi gahu i malo nei i e hidu laangi, i de masavaa oona e ulu ai gi lo te hale malo hagabuni, ga hai ai ana hegau i lo te Aabi Dabu.

31 Gai koe ga kave ssiibi daane ne hai ai laa de hagadabu ga boale ono kano i dahi mommee dabu; 32 gai Aaron ma ana dama daane gi gaina kano o ssiibi laa madali denga pelaoaa i lo te gede laa, i gaogao de haitoga o de hale malo hagabuni. 33 Gilaadeu gi gaina mee ne hai ai ssigidaumaha e tala ai olaadeu haisala ma de hagadabu ai gilaadeu, aagai e deai ange donu dangada gee e maua i de gai denga mee nei, go hiidinga mee nei e dabu. 34 Gai noo e hanu kano o ssiibi o de hagadabu, be ni pelaoaa e doe i taiao age, gai koe ga dudu i de ahi; mee nei e dee gai donu, go hiidinga ni mee dabu.

35 Gai koe ga hai ange gi Aaron ma ana dama daane gi bei mee alodahi aagu gu tala adu gi de goe; gai e hidu laangi aau e hagadabu ai gilaadeu. 36 Laangi alodahi gai koe haia ssigidaumaha o haisala i dahi kaau daane. Gai koe hagagilimalali de mommee o ssigidaumaha, i de hai ssigidaumaha nei i ono elunga, ma de llingi ange lolo ga hagadabu ai. 37 E hidu laangi aau e hagagilimalali ai ma de hagadabu de mommee o ssigidaumaha. Gai de mommee o ssigidaumaha e hai naa ga dabu mmao. Gai be se aha naa huu e hagabaa ange gi de mommee o ssigidaumaha, gai gu dabu hogi.

Denga sigidaumaha i laangi alodahi

(Num 28.1-8)

38 “Gai aanei au manu e hai ai ssigidaumaha i honga de mommee o ssigidaumaha i laangi alodahi: e lua ssiibi gu dagidahi ngadau. 39 Gai dahi ssiibi nei e hai ai ssigidaumaha i taiao, gai ssiibi ange laa e hai ai ssigidaumaha i de ahiahi. 40 Gai ga hagahidi hogi e dahi diba i diba e madaangahulu o dahi ephah* pelaoaa lligi gu hilo ma dahi diba i diba e haa o dahi hin† lolo ne tugi, aama dahi diba i diba e haa o dahi hin uvaini e hai ai ssigidaumaha o mee unu. 41 Gai koe ga daa ssiibi ange laa ga hai ai ssigidaumaha i de ahiahi, madali aama ssigidaumaha o grain ma ssigidaumaha o mee unu, bei de hai ne hai ai i taiao, ga hai ai dahi ssigidaumaha nnamu kala i de ahi ange gi Tagi Maolunga.

42 Ssigidaumaha dudu nei e hai i laangi alodahi i daho oodou atangada i muli mai, gai haia i ma te haitoga o de hale malo hagabuni i mada luu mada o Tagi Maolunga, go kilaa oogu e hedae adu ai gi goodou ma de basa adu ai gi goe. 43 Go kilaa hogi oogu e hedae adu ai gi goodou de gau Israel, gai au ga hai ai gi dabu de mommee laa i dogu mahamaha.

44 Gai au ga hagadabu ai de hale malo hagabuni ma de mommee o ssigidaumaha, ma de hagadabu ai Aaron ma ana dama daane gi ni dangada haimeedabu, gai gilaadeu ga hai hegau mai gi de au. 45 Gai au ga noho ai madali de gau Israel, gai go au delaadeu Maadua. 46 Gai gi iloo ai e gilaadeu bolo go au donu go Iahweh delaadeu Maadua, ne hagassao ina mai gilaadeu i de henua go Egypt, gai au ga noho ai i olaadeu daha. Go au Tagi Maolunga delaadeu Maadua.

30

De mommee o ssigidaumaha o mee maanongi

(Exo 37.25-28)

1 “Gai koe haia dahi mommee o ssigidaumaha o mee maanongi i laagau acacia. 2 Haia gi tuu dege; de looloa ma de lahalaha se dahi sugilima, gai dono duuduu se lua sugilima. Gai haia denga hanga e haa gi buni ma de mommee o ssigidaumaha. 3 Gai koe ga haoli ono elunga ma luu baasi aama ono hanga i goolo danuaa. Gai koe ga hai dahi dolodolo goolo i luu baasi ga holiage ai. 4 Gai koe ga hagadaakodo e lua buulei goolo, ga hagabigibigi ange gi lalo tolodolo i luu baasi, e velo ange aagena luu laagau e saabai ai. 5 Gai koe haia e lua dogo i laagau acacia, ga haoli i goolo. 6 Gai koe ga kave de mommee o ssigidaumaha laa ga hagaduu i tua de malo buibui o de aabi o de ngavesi o de tala hagadonu, ma de pono o de tala haisala, go kilaa oogu e hedae adu ai gi de goe.

7 Gai Aaron ga dudu mee maanongi i ono elunga i daiao alodahi, i de masavaa aana e hagadabena ai denga laama. 8 Gai de masavaa naa huu a Aaron e haula ai denga laama i de ahiahi, gai ia ga dudu mee nei, denga mee nei ni mee e dudu i mada luu mada o Tagi Maolunga i daho oodou atangada alodahi. 9 Goodou e dee dudu hanu mee maanongi gee i honga de mommee o ssigidaumaha nei, be ni sigidaumaha dudu, be go ssigidaumaha o grain; goodou e dee liingia ange hogi ssigidaumaha o mee unu gi ono elunga. 10 Dahi hanonga i de ngadau, gai Aaron e hagagilimalali hanga o de mommee o ssigidaumaha o mee maanongi, i dodo o ssigidaumaha e tala ai laa haisala. De mee nei e hai, i ngadau alodahi ange gi denga atangada e loomai. De mommee nei e dabu mmao ange gi Tagi Maolunga.”

Sseene e tala ai haisala

11 Gai Tagi Maolunga ga hai ange gi Moses, 12 “De masavaa naa huu aau e dau ai de gau Israel, gai dahi ma dahi gi gaamai dahi hagaoanga moona e gaavange gi Tagi Maolunga, gi deai ai se mee hagamaakau e duu ange gi gilaadeu i de masavaa aau e hai ai de hegau nei. 13 Gilaadeu alodahi ne dau e hagao taelodo nei: e dahi baasi shekel,* i de hagabaaunga o shekel o de hale dabu (dahi shekel e madalua gerah) e daohi age e sigidaumaha ange gi Tagi Maolunga.* 14 Gilaadeu alodahi ne sisi olaadeu ingoo, go dangada gu madalua olaadeu ngadau ga hanage ai, e daohi age dahi sseene e gaavange gi Tagi Maolunga. 15 Tangada lava e dee lagolago ange ana mee e daohi age, gai tangada hagaau aloha e dee sogoisi mai ange i de baasi shekel, i de masavaa oodou e daohi age ai mee nei e gaavange gi Tagi Maolunga, e hagao ai oodou mouli. 16 Gai koe ga kave sseene nei mai i daho de gau Israel, e hagao ai gilaadeu, ga gaavange e hai ai hegau o de hale malo hagabuni; e hagamaanadu ai de gau Israel i mada luu mada o Tagi Maolunga. De mee nei se mee e tala ai oodou haisala.”

Taaba bronze

17 Gai Tagi Maolunga ne basa ange gi Moses, ga hai ange, 18 “Haia dahi daaba ma dono dagelo i bronze, e hagagilimalali ai. Gai koe ga hagaduu i magavaa de hale malo hagabuni ma de mommee o ssigidaumaha, ga hhao i vai.* 19 Go kinei o Aaron ma ana dama daane e hhui ai olaadeu lima ma vae. 20 I mua delaadeu hulo e ulu gi lo te hale malo hagabuni, be go de hulo e hagapaa ange gi de mommee o ssigidaumaha, e dudu ai dahi sigidaumaha ange gi Tagi Maolunga, gilaadeu gi hagagilimalali ina gilaadeu i vai, gi dee maakau ai gilaadeu. 21 Gilaadeu gi huuia olaadeu lima ma vae gi dee maakau ai gilaadeu; de mee nei se hainga gu hagasauaa ange gi gilaadeu ga hano ai, ange gi Aaron ma dono aamuli i olaadeu atangada alodahi.”

Lolo hagasulu

22 Gai Tagi Maolunga ne basa ange hogi gi Moses, ga hai ange, 23 “Gaavee hanu mee hagamanongi danuaa: e limalau shekel†myrrh vaivai, ma e 250 shekelcinnamon manongi, ma e 250 shekel madila manongi, 24 ma e limalau shekelcassia,‡ i de hagabaaunga o shekel o de hale dabu, ma e dahi hin§ lolo olive. 25 Gai koe ga hilo mee nei e hai ai de lolo hagasulu dabu, bei vai maanongi a de labagau e hai laa; de mee nei se lolo dabu e hagasulu ai. 26 Gai koe ga hagasulu ai de hale malo hagabuni ma de ngavesi o de tala hagadonu, 27 ma teebele ma ono goloa alodahi, ma de mee dugu laama ma ono goloa alodahi, ma de mommee o ssigidaumaha o mee maanongi, 28 ma de mommee o ssigidaumaha dudu ma ono goloa alodahi, aama taaba ma dono dagelo. 29 Gai koe ga hai mee nei gi dabu, gi dabu mmao ai; gai be se aha naa huu e baa ange gi mee nei, gai gu dabu hogi.

30 Gai koe ga hagasulu Aaron ma ana dama daane i de lolo, ga hagadabu gilaadeu, gai gilaadeu ga hai hegau mai ai gi de au i hegau a de gau haimeedabu. 31 Gai koe daalaa ange gi de gau Israel hai ange, ‘De lolo nei se lolo hagasulu dabu i daho oodou atangada alodahi. 32 De lolo nei e dee maua donu i de hulu ai de angaanga o dahi dangada gee, gai goodou e dee hilo hogi hanu lolo gi bei de hiilonga ma de hagabaaunga o de lolo nei; de lolo nei e dabu, gai goodou haia de mee nei gi se lolo dabu i oodou daha. 33 Gai be goai naa huu e hilo ina dahi lolo bee nei, be hulu ai dahi dangada gee, gai ia e vvae gee donu mai i daho de gau Israel.’ ”

Denga mee maanongi

34 Gai Tagi Maolunga ga hai ange gi Moses, “Hagabau ina denga mee maanongi nei i de hagabaaunga daudahi, go stacte, ma onycha, ma galbanum, aama frankincense masalaba, 35 gai koe ga hilo mee ga hai ai dahi vai manongi, bei mee a tangada hai vai manongi e hai. De vai nei e gaavange soolo aagena, gai e masalaba ma de dabu. 36 Gai koe ga tugi hanu mee nei gi lligi, ga kave hanu ga dugu i mada i mua o de ngavesi o de tala hagadonu i lo te hale malo hagabuni, go de mommee oogu e hedae adu ai gi de goe; mee nei e dabu mmao adu gi goodou. 37 Gai goodou aude haia hanu mee hagamanongi bei mee nei e hagamanongi ai goodou; gai hagadabu ina ange mee nei gi Tagi Maolunga. 38 Be goai e haia dahi vai manongi bei nei ga hagamanongi ai, gai ia e vvae gee donu mai i daho de gau Israel.”

31

Bezalel ma Oholiab

(Exo 35.30—36.1)

1 Gai Tagi Maolunga ga basa ange gi Moses, ga hai ange, 2 “Tilo, au gu hagahi Bezalel tama daane a Uri, tama daane a Hur, mai i de aamuli o Judah, 3 gai au gu hhao ia i ssauaa o dogu Hagasaalunga, ma de hina ma de heiangi, ma de iloo mee, aama denga hagadaagangaa hegau alodahi a de labagau e hai. 4 Gai ia ga hai ai denga hagadaagangaa goloa i goolo ma selevaa ma bronze, 5 ma de duuduu denga hadu hagamogomogo e hagatau, ma de daadaa denga laagau, aama de hai denga hagadaagangaa hegau o de labagau. 6 Gai tilo, au gu hili hogi Oholiab, tama daane a Ahisamak, mai i de aamuli o Dan. Gai au gu gaavange gi daane heiangi alodahi olaadeu hina e hai ai goloa alodahi aagu gu tala adu gi de koe: 7 go de hale malo hagabuni, ma de ngavesi o de tala hagadonu, ma de pono o de tala haisala, ma goloa alodahi o de hale malo, 8 ma teebele ma ono goloa, ma de mee dugu laama goolo ma ono goloa alodahi, ma de mommee o ssigidaumaha o mee maanongi, 9 ma de mommee o ssigidaumaha dudu ma ono goloa alodahi, ma taaba ma dono dagelo, 10 ma denga malo mahamaha o tangada haimeedabu go Aaron ma ana dama daane e kahu e hai ai hegau a tangada haimeedabu, 11 ma de lolo hagadabu, ma mee maanongi ange gi de Aabi Dabu. Gai gilaadeu ga hai ai mee nei gi bei de hai aagu gu tala adu ai gi de goe.”

Dagodo o Sabbath

12 Gai Tagi Maolunga ga basa ange, ga hai ange gi Moses, 13 “Daalaa ange gi de gau Israel hai ange, ‘Goodou dao ina agu Sabbath, i hiidinga de mee nei se hagailonga mai i ogu daha adu gi goodou ma oodou atangada alodahi, gi iloo ai e goodou bolo go au go Iahweh, ne haia laa goodou gi dabu.

14 Gai goodou dao ina de laangi o Sabbath, i hiidinga se laangi dabu niiodou. Be goai e dee hagadabu ina Sabbath, gai ia e daa donu gi magau; gai be goai e hai hegau i de laangi laa, gai ia e vvae gee donu mai i daho dono huaadangada. 15 E ono laangi e hai ai hegau, aagai de hidu laangi go Sabbath, se laangi hagammabu, ma de hagadabu ange gi Tagi Maolunga; be goai e haia hanu hegau i de laangi o Sabbath e daa donu gi magau.* 16 Deelaa ai, de gau Israel gi daohia Sabbath, ma de hai hegau ai i daho olaadeu atangada alodahi, de mee nei se hagatoo donu hagaheloongoi ga hano ai huu. 17 De mee nei se hagailonga niiagu e gaavange gi de gau Israel ga hano ai; go hiidinga Tagi Maolunga ne hai de langi ma henua i lalo i e ono laangi, aagai de hidu laangi huu gai ia ga hagalava ana hegau ga hagamabu.’ ” *

18 Gai ga lava huu ana muna i de tala ange gi Moses i honga de mounga go Sinai, gai ia ga gaavange luu duu hadu o de tala hagadonu gi Moses, go mee a de Maadua ne sisi i dono lima donu.

32

De kaau goolo

(Deut 9.6-29)

1 Gai ga gidee huu e dangada bolo Moses gu mmule de ahe iho i ulu de mounga, gai gilaadeu ga hagabuni mai gi daho Aaron, ga hai ange gi de ia, “Haia hanu diinonga gi dagina gidaadeu, go hiidinga gidaadeu e dee iloo be ni aha gu hai ange gi Moses, taane ne hagassao ina mai gidaadeu i de henua go Egypt.” *

2 Gai Aaron ga hai ange gi gilaadeu, “Goodou aaua denga hakai goolo i dalinga o oodou bodu, ma oodou dama alodahi gaamai gi ogu daha.” 3 Gai dangada alodahi ga aau hakai i olaadeu dalinga ga gaavange gi Aaron. 4 Gai Aaron ne kave hakai laa i daho dangada ga hagavaivai, ga hai ai dahi kaau goolo. Gai gilaadeu ga hagataba, “De gau Israel, aanei denga diinonga ne hagassao ina mai goodou i de henua go Egypt.” *

5 Gai ga gidee huu e Aaron, gai ia ga hai dahi mommee o ssigidaumaha ga dugu i mada i mua o de kaau goolo laa. Gai ia ga hai dahi hagailoo ga hai ange, “Daiao gai gidaadeu e hai ange taonga gi Tagi Maolunga.” 6 Gai dangada ne oho age i de laangi i ono dua, ga hai denga sigidaumaha dudu ma de gaamai denga sigidaumaha hagadanuaa magavaa. Gai de huaadangada ga nnoho iho ga gaimee ma de unu, ga lava ga hiihidi age ga hai denga dahulinga baubau.*

7 Gai Tagi Maolunga ga hai ange gi Moses, “Hagamoolau hano iho gi lalo, go hiidinga au dangada ne hagassao mai i de henua go Egypt, gu hai denga dahulinga hakino gee. 8 Gilaadeu ne moolau donu de hulo gee mai i de haiava aagu gu tala ange gi gilaadeu; gilaadeu gu lava i de hai dahi kaau baalanga, ma gu daumaha ma de sigidaumaha ange aagena, ma de hagataba, ‘De gau Israel, aanei denga diinonga ne hagassao ina mai goodou i de henua go Egypt!’ ”

9 Gai Tagi Maolunga ne hai ange gi Moses, “Au gu lava donu i dagu gide dagodo o de huaadangada nei, gilaadeu ni dangada donu makaga olaadeu lodo. 10 Deenei ai, hano gee mai i ogu daha, gai au ga daa gilaadeu gi odi i de maakau i hiidinga au gu lili mmao i gilaadeu, gai au ga hai goe gi se huaahenua soa.”

11 Aagai Moses ne dangidangi ange gi Tagi Maolunga dono Maadua, ga hai ange, “Tagi Maolunga, gu aha gu kona ai naa doo lili i doo huaadangada, aau ne hagassao mai laa i de henua go Egypt, i denga sauaa maolunga ma doo lima mmahi?* 12 Gai gu aha gu hai ai gi maua e de gau Egypt i de hagataba, ‘Tagi Maolunga se hagassao donu huu gilaadeu e kave e daa gi maakau i magavaa denga mounga, ma de hai gi odi gilaadeu i teai i henua i lalo.’ Hagahelui ina doo bole, gai suuia dau hagatau, koe gi dee hagaduasala ina doo huaadangada. 13 Manadua Abraham, ma Isaac, aama Israel, oo dangada hai hegau. Koe ne hagatoo donu ange gi gilaadeu i doo ingoo donu, ga hai ange gi gilaadeu, ‘Au e hai naa oodou aamuli gi soa bei de lagolago o denga heduu i lo te langi, gai au e gaavange naa gi oodou aamuli de henua aagu gu hagatoo donu adu gi gilaadeu gi henua ai ga hano ai.’ ” * 14 Gai Tagi Maolunga ga sui de hagatau aana ne maanadu laa de hai, ia tee hagaduasala dono huaadangada.

15 Gai Moses ga huli ga hano iho i de mounga, gai ia e poo luu duu hadu o de tala hagadonu i luoono lima; luu duu hadu laa e sisi ngaadahi luu baasi, baasi lodo ma baasi i tua. 16 Gai luu duu hadu laa go de Maadua ne haia, gai go de lima hogi o de Maadua ne sisi ai muna i honga luu duu hadu laa.

17 Gai ga langona huu e Joshua leo o dangada e hevaalogi ai, gai ia ga hai ange gi Moses, “Dangada e hevaalogi i de mommee nnoho gaainga bei de hevaalogi i hiidinga o de hebagi.”

18 Gai Moses ga hai ange,

“E dee go leo o dangada e hevaalogi i de kii deenei,

be go de hevaalogi i delaadeu maakulu;

aagai go de leo o taahili aagu e langona adu.”

19 Gai ga hano iho huu Moses ga dae iho gi de mommee nnoho gaainga, gai ia gu gidee de kaau goolo laa ma denga aanunga a dangada e hai; aagai Moses gu kona mmao de lili, gai ia ga poo luu duu hadu laa ga maga iho gi gaogao de mounga gu maoha. 20 Gai ia ga kave de kaau goolo laa ga dudu ga mmili gu lligi ga hagamalili ange gi lodo vai ga hai de gau Israel gi unumia.

21 Gai Moses ga hai ange gi Aaron, “Ni aha a de huaadangada nei ne hai adu laa gi de goe, gai koe ga dugu ange ai nei gilaadeu gi haia de baubau laumalie nei?”

22 Gai Aaron ga hai ange, “Dogu dangada aamua, koe gi dee kona doo bole. Koe e iloo naa donu dagodo o de gau nei; gilaadeu e nnoho ange huu e hai de baubau. 23 Gilaadeu ne hai mai gi de au, ‘Haia dahi diinonga gi dagina gidaadeu, go hiidinga gidaadeu e dee iloo donu be ni aha gu hai ange gi Moses, taane ne hagassao ina mai nei gidaadeu i de henua go Egypt.’ * 24 Gai au ne hai ange gi gilaadeu, ‘Be goai e hanu ono mee hagalaagii goolo, gai ia gi aaua gi gaamai gi de au.’ Gai gilaadeu ga hagaui goolo laa ga gaamai, gai au ne maga ange gi lo te ahi, gai gu sula mai ai de kaau goolo nei!”

25 Gai ga gidee huu e Moses bolo Aaron gu tili ange donu huu dangada gi haia olaadeu lodo, ma de hai olaadeu hagadaumee gi pasa hakadanga ma de doo mee i gilaadeu. 26 Gai Moses ne hano ga duu i de haitoga o de mommee nnoho gaainga, gai ia ga hai ange, “Be goai naa huu e dau ange gi Tagi Maolunga, gai ia gi humai gi duu i ogu daha.” Gai de aamuli alodahi o Levi gu loomai ga tuu madali ia.

27 Gai Moses ne hai ange gi gilaadeu, “E hagadaba Tagi Maolunga de Maadua o Israel, ‘Dahi ma dahi gi dau ina dana gadilaasa, ma gi hano laa magavaa o dangada i de mommee nnoho gaainga, ga daia ai gi maakau ono daina donu, ma dono soa, aama tangada e paa ange gi de ia.’ ” 28 Gai denga aamuli o Levi ga hulo ga hai gu bei muna a Moses; gai gilaadeu ne daa ga maakau e dolumano dangada i de laangi laa. 29 Gai Moses ga hai ange, “Anailaa nei gai goodou gu hagadabu ange goodou gi hegau a Tagi Maolunga, go hiidinga dahi ma dahi gu hai baasi ange donu gi oodou dama ma oodou daina, deelaa ai, ia gu hagamanuuia goodou ailaa nei.”

30 De laangi i ono dua, gai Moses ga hai ange gi dangada, “Goodou gu hai dahi baubau laumalie mmao. Gai au ga hanage nei gi daho Tagi Maolunga e tilo be au e maua i de tala oodou haisala.”

31 Gai Moses ne ahe gi daho Tagi Maolunga, ga hai ange, “De huaadangada nei gu hai dahi haisala laumalie mmao! Gilaadeu gu hai hanu diinonga goolo moolaadeu. 32 Aagai noo koe e malangilangi, gai koe degi ange gi olaadeu haisala; gai noo e deai, gai au e dangidangi adu, sooloa dogu ingoo mai i lo tau beebaa gu sisi ai laa ingoo.” *

33 Aagai Tagi Maolunga ga hai ange gi Moses, “Be goai naa huu e haisala mai gi de au, gai go ia aagu e ssolo dono ingoo i lo tagu beebaa. 34 Iainei gai koe hannoo dagina de huaadangada naa gaavee gi de mommee aagu gu tala adu gi de goe. Gai dogu dangada de langi e hano naa i oo mada i mua. Aagai de laangi naa huu aagu e hagaduasala ai gilaadeu, gai au ga hagaduasala gilaadeu i hiidinga olaadeu haisala.”

35 Gai Tagi Maolunga ga gaamai dahi mee hagamaakau gi honga de huaadangada, i hiidinga o de kaau goolo a Aaron ne hai laa.

33

De hai gi hulo gee i de mounga go Sinai

1 Gai Tagi Maolunga ga hai ange gi Moses, “Goodou ma dangada aau ne hagassao mai naa i de henua go Egypt hulo gee mai kinei, goodou hulo gi de henua aagu gu hagatoo donu ange laa gi Abraham, ma Isaac, aama Jacob, ma gu hai ange, ‘Au e gaavange naa de henua nei gi doo aamuli.’ * 2 Gai au e hai naa tangada de langi gi hano i oo mada i mua, gai ia ga hai ai gi hulo gee de gau Canaan, ma de gau Amor, ma de gau Heth, ma de gau Perez, ma de gau Hiv, aama de gau Jebus. 3 Goodou loage hulo gi de henua iai vai uu ma hooni lagolago; aagai au e dee hanage madali goodou, go hiidinga goodou ni dangada makaga oodou lodo, kana daia e au goodou ga maakau i taadeu seesee e hulo.”

4 Gai ga langona huu e dangada muna hagalodo baubau nei, gai gilaadeu gu daemaha; gai teai donu se gilaadeu ne daulia hanu mee hagalaagii be ne gahu hagadanuaa. 5 Go hiidinga Tagi Maolunga gu hai ange gi Moses, “Daalaa ange gi de gau Israel hai ange, ‘Goodou ni dangada makaga oodou lodo; gai noo au e hano madali goodou i dahi damaa masavaa, gai au e daa naa goodou gi odi i de maakau. Deenei ai, goodou aaua gee oodou mee hagalaagii ma mee kahu hagadanuaa, gai au ga hili ai be se aha e hai adu gi goodou.’ ” 6 Deelaa ai, de gau Israel ne aau olaadeu mee hagalaagii ma olaadeu malo hagadanuaa, ga daamada mai i de mounga go Horeb ga hulo ai.

De hale malo hagabuni

7 Gai Moses e mau i de kave dahi hale malo ma e hagaduu i tua de mommee nnoho gaainga, i dahi mommee mmao mai i de mommee nnoho gaainga, gai ia ne hagaingoo ange de hale laa go de hale malo hagabuni. Gai tangada naa huu e lodo e dangidangi ange gi Tagi Maolunga i dahi mee, gai ia ga hano gi de hale malo hagabuni, i tua de mommee nnoho gaainga. 8 Gai de masavaa naa huu o Moses e sao ai e hano gi de hale malo laa, gai dangada alodahi ne hiihidi age ga tuu i gaogao haitoga o olaadeu hale malo ga haaina adu ai Moses, ga dae ai gi dono hano ga ulu gi lo te hale malo laa. 9 Gai de masavaa naa huu o Moses e ulu ai i de hale malo laa, gai tuludulu hagausinga ga hano iho ga duu i ma te haitoga o de hale malo laa, gai Tagi Maolunga ga basa ange gi Moses.

10 Gai de masavaa naa huu a dangada e gidee ai tuludulu hagausinga laa gu duu i ma te haitoga o de hale malo, gai gilaadeu alodahi ga hiihidi mai ga duuduli ga daumaha i gaogao haitoga o olaadeu hale malo. 11 Deenei hugadoo de hai o Tagi Maolunga e huli ange ai ga madaangudu ange gi Moses, bei dagodo o dahi hai soa. Gai de masavaa naa huu o Moses e ahe mai ai gi de mommee nnoho gaainga, gai Joshua, tama daane a Nun, de ia bale o Moses, gai e gauligi mai ange, e dee hano gee donu i de hale malo laa.

De dalodalo o Moses i dangada

12 Gai Moses ga hai ange gi Tagi Maolunga, “Koe ne hai mai au gi gaamai de huaadangada nei, aagai koe tigi tala mai donu be goai aau e hai gi hano madali au. Gai koe gu hai mai hogi, ‘Au e iloo oo dagodo ma de malangilangi i de goe.’ 13 Deenei ai, au e dangidangi adu, noo koe e malangilangi i de au, gai koe hagaagona mai oo haiava, gi iloo ai e au goe gai gi malangilangi ai goe i de au. Koe gi manadua bolo de huaahenua nei go oo dangada donu.”

14 Gai Tagi Maolunga ga hai ange, “Au e hano donu madali goe, gai au e gaavadu naa gi de goe de noho baba.”

15 Gai Moses ga hai ange gi de ia, “Noo koe e dee hano madali au, gai koe gi dee haia gimaadeu gi hulo gee mai i kinei. 16 Gai dee hee ai naa de hai a dangada e iloo ai bolo koe e malangilangi i de au, go gimaadeu ma doo huaadangada? E aha, e dee go doo hano madali gimaadeu e haia ga dagodo gee gimaadeu, go au ma oo dangada, mai i denga huaadangada ange laa i henua i lalo?”

17 Gai Tagi Maolunga ga hai ange gi Moses, “Au e hai donu gi bei de mee oou gu dangidangi mai ai; go hiidinga au e malangilangi i de goe, gai au e iloo oo dagodo.”

18 Gai Moses ga hai ange, “Au e dangidangi adu, koe gi hagaagona mai gi de au doo mahamaha!”

19 Gai Tagi Maolunga ga hai ange, “Au e hai naa ogu dagodo danuaa alodahi gi hano i oo mada i mua, gai au e tala naa dogu ingoo, go Iahweh; au e abodonu ange gi gilaadeu oogu e lodo abodonu ange aagena, gai e lodo aloha ange gi gilaadeu oogu e lodo e aloha ange aagena.” * 20 Gai ia e hai ange hogi, “Koe e dee maua i de tilo luoogu mada; go hiidinga e deai donu se dangada e gidee au e maua gi mouli!”

21 Gai Tagi Maolunga ga hai ange, “Tilo, e dahi mommee i ogu gaogao oou e maua i de duu ai i honga dahi hadu, 22 gai de masavaa naa huu o dogu mahamaha e hanadu ai laa oo gaogao, gai au ga hagaduu ange goe gi magavaa o denga hadu, ga haoli goe i dogu lima ga dae ai gi dogu ui gee. 23 Gai au ga aau dogu lima, gai koe e gidee naa dogu dua; aagai e deai donu e maua gi gidee luoogu mada.”

34

De ahe ange ga hai e lua duu hadu

(Deut 10.1-5)

1 Gai Tagi Maolunga ga hai ange gi Moses, “Daadaa ina e lua duu hadu bei luu duu hadu aagu ne hai i taamada, gai au ga sisi ange muna aagu ne sisi ange gi honga luu duu hadu i taamada aau ne oha laa. 2 Gai haia gi baba oo mee i taiao age, ma gi hanage gi honga de mounga go Sinai, ga duu i ulu de mounga. 3 Gai e deai ange donu se dangada e humai madali goe, e deai hogi se dangada e nnoho saele laa honga de mounga alodahi; e deai hogi ssiibi be ni kaau e dugu gi gaimee saele i gaogao de mounga.”

4 Gai Moses ga daadaa e lua duu hadu bei luu duu hadu i taamada; gai ia ga oho age i taiao ga hanage gi honga de mounga go Sinai, bei de hai a Tagi Maolunga gu tala ange ai gi de ia, ga dagidagi luu duu hadu laa ga hano ai. 5 Gai Tagi Maolunga ga hano iho i lo te duludulu hagausinga ga duu madali Moses i honga de mounga, gai ia ga hagailoo dono ingoo go Iahweh. 6 Gai Tagi Maolunga ne hano gi mada i mua o Moses, ga hagadaba, “Tagi Maolunga, Tagi Maolunga, de Maadua e lodo aloha ma de degi, e dee moolau de lili, gai e honu i de aloha aama de hai hegau i de muna abodonu,* 7 gai ia e dee helui naa donu dono abodonu ange gi dangada i denga atangada soa, ma de degi ange gi olaadeu baubau, ma olaadeu lodo dee heohi aama haisala. Aagai ia e dee degi ange naa donu gi alaadeu hegau baubau; ia e hagaduasala naa denga dama aama mogobuna i hiidinga baubau o olaadeu maadua, ga dae ai loo gi tolu ma de haa atangada.”

8 Gai Moses ga hagamoolau ga ino luoono mada gi honga de gelegele ga daumaha. 9 Gai ia ga hai ange, “Dogu Ia Aamua, noo koe e abodonu mai gi de au, gai au e dangidangi adu gi de goe, dogu Ia Aamua, koe gi humai madali gimaadeu. Ni muna abodonu gimaadeu ni dangada e makaga omaadeu lodo; aagai koe degi mai gi omaadeu baubau ma omaadeu haisala, mage haia gimaadeu go oo dangada donu.”

De hagahoou o de hagatoo donu hagaheloongoi

(Exo 23.14-19; Deut 7.1-5; 16.1-17)

10 Gai ia ne hai ange, “Tilo, au e hai dahi hagatoo donu hagaheloongoi madali goe. Au e hai naa denga mee hagalele mouli i madamada o doo huaadangada alodahi, ni mee tigi hai i mua i henua i lalo alodahi, aabe gu hai i dahi huaahenua gee. Gai denga huaadangada alodahi oodou e hulo e nnoho i olaadeu magavaa, e gidee naa hegau hagalele mouli a Tagi Maolunga e hai; go hiidinga se hegau hagamaatagu mmao aagu gu dai hai i oodou daha. 11 Gai goodou kana ange hagallongo ange gi muna aagu gu tala adu gi goodou anailaa nei. Tilo, au e hai naa gi hulo gee de gau Amor, ma de gau Canaan, ma de gau Heth, ma de gau Perez, ma de gau Hiv, aama de gau Jebus. 12 Gai goodou kana ange diiloo gi dee haia e goodou dahi hagatoo donu hagaheloongoi madali dangada e nnoho i de henua oodou gu dai hulo naa aagena, gi dee noodia ai goodou i mee nei bei dagodo o ssele. 13 Goodou oha ina olaadeu mommee o ssigidaumaha, ma olaadeu duludulu hadu aama de duuduu iho denga duludulu laagau o Asherah,* 14 go hiidinga koe e dee daumaha ange donu gi dahi diinonga gee; i hiidinga Tagi Maolunga, dono ingoo laa go de Maagoda, se Maadua maagoda.

15 Gai goodou dagidiiloo gi dee haia e goodou dahi hagatoo donu hagaheloongoi, madali dangada o de henua nei, go hiidinga de masavaa naa huu alaadeu e hai ai denga dahulinga baubau, i delaadeu sigidaumaha ange gi olaadeu diinonga, gai gilaadeu ga gauna adu goodou, gai goodou ga hulo hogi, ga gai mee gu sigidaumaha ange gi olaadeu diinonga; 16 gai goodou e kave naa hogi alaadeu damaa hine ga hagahai bodu ange gi oodou dama daane, gai alaadeu damaa hine ga hai denga dahulinga baubau i delaadeu daumaha ange gi olaadeu diinonga, gai gilaadeu ga hai oodou dama daane gi daumaha ange gi olaadeu diinonga.

17 Aude haia hanu diinonga baalanga gi daumaha ange aagena.*

18 Goodou dao ina Taonga o Pelaoaa Dee Hagahua. E hidu laangi oodou e gai ai pelaoaa dee hagahua, bei dagu hai gu tala adu ai gi goodou, i de masavaa gu hagailonga laa i de malama go Abib; i hiidinga go de malama nei oodou ne ssao mai i Egypt.*

19 Denga dama daane madua alodahi ma manu daane alodahi a oodou manu haangai bei kaau, ma ssiibi aama guudi e haanau laa i taamada niiagu.* 20 Tama i mua a dahi donkey e hagahesuihagi i dahi ssiibi; aagai noo goodou e dee hagahesuihagi, gai goodou e hhadi dono ua. Gai goodou e hagahesuihagi donu oodou dama daane maatua.

Gai e deai donu se goodou e ngadi humai gi mada luoogu mada.*

21 E ono oodou laangi e hai ai oodou hegau, aagai de hidu laangi goodou hagammabu; goodou e hagammabu donu hogi i de masavaa o de hagabalabala de gelegele ma de masavaa o de hagihagi.*

22 Gai goodou dao ina Taonga o Denga Uvigi, i de masavaa e hagihagi ai denga grain i taamada, ma Taonga o de Hagabudu i de hagaodi o de ngadau.* 23 E dolu hanonga i de ngadau o denga daane alodahi e loomai ai gi mada luu mada o de Ia Aamua go Iahweh, de Maadua o Israel. 24 Au e hai naa gi hulo gee denga huaahenua mai i oodou mada i mua, ma de hagalaumalie doodou mommee; gai e deai naa donu dangada e nnoo ange gi oodou gelegele, i de masavaa oodou e loomai ai gi mada luu mada o Tagi Maolunga doodou Maadua, i e dolu hanonga i de ngadau.

25 Aude haia dahi sigidaumaha i dodo madali pelaoaa hagahua. Gai goodou e dee dugu hogi hanu mee o ssigidaumaha o Taonga Hagasili gi doe gi taiao age.*

26 Koe gi gaamai gi de hale o Tagi Maolunga doodou Maadua, denga huamanu e hhua i taamada i honga doo gelegele.

Aude duunaa dahi guudi gauligi i lodo vai uu o dono dinana.” *

27 Gai Tagi Maolunga ga hai ange gi Moses, “Siia mage daohia muna nei, go hiidinga aanei muna o de hagatoo donu hagaheloongoi aagu gu hai madali goodou ma de gau Israel.” 28 Gai Moses ne noho i daho Tagi Maolunga i kilaa i e madahaa laangi ma e madahaa boo; gai ia tee gaimee be ne unu. Gai ia ne sisi ange gi honga luu duu hadu laa muna o de hagatoo donu hagaheloongoi, go de Madaangahulu Hainga.

De ahe iho o Moses i de mounga go Sinai

29 Gai de masavaa huu o Moses ne ahe iho ai i de mounga go Sinai ma luu duu hadu o de tala hagadonu, gai ia tee iloo donu bolo luoono mada gu kona donu de maalama, i hiidinga ia nogo basa ange ai gi Tagi Maolunga. 30 Gai de masavaa huu a Aaron ma de gau Israel ne gidee ai Moses, gai luoono mada gu kona donu de maalama, gai gilaadeu gu maatagu i de loomai e hagapaa ange gi de ia. 31 Gai Moses ga hagahi dangada gi loomai gi ono daha; gai Aaron ma dagi alodahi o hagabuulingaa dangada o Israel ga aahe mai gi ono daha; gai Moses ga basa ange gi gilaadeu. 32 Muli mai gai de gau Israel alodahi ga loomai ga hagapaa mai gi ono daha, gai Moses ga tala ange gi gilaadeu mee alodahi a Tagi Maolunga gu tala ange gi de ia i honga de mounga go Sinai.

33 Gai ga lava de basa ange o Moses gi dangada, gai ia ga haoli luoono mada i dahi malo. 34 Aagai de masavaa naa huu o Moses e hano ai gi daho Tagi Maolunga e pasa ai gilaau, gai ia ga aau de malo laa ga dae ai gi dono ahe mai. Gai de masavaa naa huu oona e sao mai ai, gai ia ga tala ange gi de gau Israel muna gu tala ange gi de ia, 35 gai de gau Israel gu gidee bolo luu mada o Moses gu kona de maalama. Aagai Moses ga hagaahe ange de malo laa ga haoli ai luoono mada, ga dae ai gi dono ahe e pasa gilaau ma Tagi Maolunga.

35

Denga hainga o Sabbath

1 Gai Moses ga hagabuni de hagabuulingaa dangada o Israel, ga hai ange gi gilaadeu, “Aanei muna Tagi Maolunga gu tala adu goodou gi haia. 2 E ono laangi e hai ai oodou hegau, aagai de hidu laangi se Sabbath dabu, se laangi hagammabu gu hagadabu ange gi Tagi Maolunga; gai be goai naa huu e haia ai hanu hegau, gai ia e daa donu gi magau.* 3 Goodou aude dahu ina hanu ahi i oodou mommee nnoho i de laangi o Sabbath.”

De daohi age mee e hai ai tabernacle

(Exo 25.1-9)

4 Gai Moses ga basa ange gi de hagabuulingaa dangada o Israel, ga hai ange, “Aanei muna a Tagi Maolunga gu tala adu goodou gi haia. 5 Goodou daohia age dahi sigidaumaha e gaavange gi Tagi Maolunga. Be goai e lodo malangilangi, gai ia gi gaamai dahi sigidaumaha gi Tagi Maolunga i goolo, ma selevaa, ma bronze; 6 ma huga malo buluu, ma de purple ma de mmea ma linen danuaa, ma huluhulu guudi, 7 ma gili ssiibi daane gu tao ma gu mmea, ma gili kaau lausedi,* ma laagau acacia, 8 ma lolo e haula ai laama, ma mee hagamanongi e hai ai de lolo hagadabu, ma mee maanongi, 9 ma denga hadu hagamogomogo go onyx, ma hadu hagamogomogo e hagabigibigi ange gi de ephod, ma honga de mee dau i hadahada.

Goloa ange gi de tabernacle

(Exo 39.32-43)

10 “Gai denga labagau alodahi i oodou magavaa gi loomai gi haia mee alodahi a Tagi Maolunga gu tala adu goodou gi haia: 11 go de tabernacle, ma de hale malo, ma malo e odo ai, ma ono mee hagalaulau, ma ono laagau, ma ono laagau hagamakaga, ma ono duludulu ma olaadeu dagelo; 12 ma de ngavesi ma luu dogo e saabai ai, ma de pono o de tala haisala, ma de malo buibui; 13 ma teebele ma luu dogo e saabai ai, ma ono goloa alodahi, ma pelaoaa i Mada Luoono Mada, 14 ma de mee dugu laama, ma ono goloa ma ono laama ma lolo e haula ai denga laama; 15 ma de mommee o ssigidaumaha o mee maanongi, ma luu dogo e saabai ai, ma de lolo hagadabu, ma mee maanongi, ma de malo e buibui ai de haitoga o de tabernacle, 16 ma de mommee o ssigidaumaha dudu, ma dono gaini e hai laa i bronze, ma luoono dogo e saabai ai, ma ono goloa alodahi, ma taaba ma dono dagelo; 17 ma malo e dau i luu baasi de buibui o de hale malo, ma denga duludulu ma olaadeu dagelo, ma de malo e dau i ma te haitoga o de buibui laa daha; 18 ma baalanga e velo ai e daohi de buibui laa daha ma de tabernacle, ma olaadeu daula; 19 ma denga malo mahamaha e hai ai hegau i lo te Aabi Dabu, go malo dabu o tangada haimeedabu go Aaron, ma malo o ana dama daane e hai ai hegau a de gau haimeedabu.”

20 Gai de hagabuulingaa dangada o Israel alodahi ga hulo gee mai i daho Moses ga ahe gi olaadeu mommee. 21 Gai dangada alodahi ne llodo ma gilaadeu ne lodo malangilangi, ga loomai ga gaamai gi Tagi Maolunga alaadeu mee ne daohi age, e hai ai de hale malo hagabuni, ma ono hai hegau alodahi, aama denga malo dabu. 22 Gai denga haahine ma daane alodahi ne malangilangi laa ga gaamai denga biini hagalaagii, ma hakai dalinga ma buulei, ma buulei gubu lima,† aama denga hagadaagangaa goloa alodahi e hai i goolo; dahi ma dahi ne gaamai ana goolo e hai ai sigidaumaha daodaohi age ange gi Tagi Maolunga. 23 Gai dangada alodahi e hanu alaadeu huga malo buluu, ma de purple, ma de mmea be ni linen danuaa, be ni huluhulu guudi, be ni gili ssiibi gu tao ma gu mmea, aabe ni gili kaau lausedi ga gaamai mee nei. 24 Gai dangada alodahi e maua i de daohi age hanu selevaa be ni bronze ne hai hogi dahi sigidaumaha i mee nei ga gaavange gi Tagi Maolunga. Gai dangada alodahi e hanu alaadeu laagau acacia e hai ai de hegau ne gaamai hogi dahi sigidaumaha. 25 Gai denga haahine alodahi e labagau i de amu ga hilo, ne gaamai hogi alaadeu huga malo buluu ma de purple, ma de mmea, aama linen danuaa. 26 Gai denga haahine alodahi ne lodo malangilangi gai e labagau ne amu ga hilo huluhulu o denga guudi. 27 Gai denga dagi ne gaamai denga hadu onyx, ma hadu hagamogomogo e hagabigibigi ange gi de ephod ma de mee dau i hadahada, 28 ma mee hagamanongi, ma lolo e haula ai laama, ma de lolo hagadabu, ma mee maanongi. 29 Gai denga daane ma haahine alodahi o Israel ne malangilangi laa i de daohi age mee e hai ai hegau a Tagi Maolunga, ne gaamai mee e hai ai de hegau a Tagi Maolunga gu tala ange laa gi Moses.

Bezalel ma Oholiab

(Exo 31.1-11)

30 Gai Moses ga hai ange gi de gau Israel, “Tagi Maolunga gu hili ange Bezalel tama daane a Uri, tama daane a Hur, mai i de aamuli o Judah; 31 gai ia ne hhao ia i de Hagasaalunga o de Maadua, ma de labagau, ma de heiangi, ma de iloo mee, aama denga hagadaagangaa hegau alodahi a de labagau e hai laa. 32 Gai ia ga hai ai denga hagadaagangaa mee i goolo ma selevaa ma bronze, 33 ma de duuduu denga hadu hagamogomogo e hagatau, ma de daadaa denga laagau, aama de hai denga hagadaagangaa hegau o de labagau. 34 Gai Tagi Maolunga ne hai gilaau ma Oholiab, tama daane a Ahisamak, mai i de aamuli o Dan, gi maua i de agoago ange dangada i alaau mee e iloo. 35 Gai ia ne gaavange gi gilaau de hina e hai ai denga hagadaagangaa hegau alodahi a de labagau, ma de hadu age denga hagadaagangaa mee, ma de maaga mee i huga malo buluu, ma de purple ma de mmea, ma linen danuaa, ma de langa mee, aama denga hagadaagangaa labagau alodahi.

36

1 Bezalel, ma Oholiab aama denga labagau alodahi a Tagi Maolunga gu gaavange aagena de hina ma de heiangi, e hai ai denga hagadaagangaa hegau alodahi e hagaduu age ai de mommee dabu, bei de hai a Tagi Maolunga gu tala ange ai.”

2 Gai Moses ga hagahi Bezalel ma Oholiab aama denga labagau alodahi a Tagi Maolunga gu gaavange laa aagena de hina, gai ne lodo malangilangi i de bale de hegau gi loomai gi haia de hegau. 3 Gai gilaadeu ga kave mai i daho Moses sigidaumaha alodahi a de gau Israel gu daohi age e hagaduu ai de mommee dabu. Aagai dangada goi duudagi huu de gaamai gi Moses alaadeu mee ngadi gaavange i daiao alodahi. 4 Gai denga labagau alodahi e haia denga hagadaagangaa hegau o de mommee dabu, ne dugu alaadeu hegau gai ga loomai, 5 ga hai ange gi Moses, “Mee a dangada gu gaamai gu dubu ange donu i mee e hai ai de hegau a Tagi Maolunga gu tala mai gidaadeu gi haia.”

6 Gai Moses ne hai dahi hagailoo ga adi ange gi dangada alodahi i de mommee nnoho gaainga, ga hai ange: “Gu lava mee a denga daane ma haahine alodahi e daohia age ange hanu mee e hai ai dana ssigidaumaha ange gi de mommee dabu.” Gai dangada ne tuu de gaamai alaadeu mee daohi age, 7 go hiidinga denga mee gu daakodo gu tubu donu i de hai ai hegau alodahi, gai e hanu naa donu e doe.

De hagaduu o de tabernacle

(Exo 26.1-37)

8 Gai labagau alodahi i magavaa o dangada ne hai de tabernacle i e madaangahulu malo buibui; malo nei ne hai i linen danuaa e amu ga hilo, i huga malo buluu, ma de purple ma de mmea, ga hagalaagii i denga cherubim. 9 Dahi malo buibui laa se madalua ma valu sugilima de looloa, gai se haa sugilima de lahalaha; gai denga malo buibui alodahi se haidenga daudahi donu huu. 10 Gai ia* ne hagapuni e lima malo buibui laa i gilaadeu, gai e bei ai hogi denga malo buibui e lima ange laa. 11 Ia ne hai hogi hanu mee hagalaulau buluu i de baasi o de malo e mua gi daha i dahi hagabuulingaa malo laa; gai e bei ai hogi de hagabuulingaa malo ange laa. 12 Ia ne hai e dagimadalima mee hagalaulau i de baasi o dahi luu hagabuulingaa malo laa, gai e madalima hogi mee hagalaulau i de hagabuulingaa malo ange laa; denga mee hagalaulau laa e hagadau ssoe ange. 13 Ia ne hai hogi e madalima biini goolo ga biini ai e dagidahi mee hagalaulau mai i luu hagabuulingaa malo laa, gi buni ai alodahi de tabernacle.

14 Ia ne hai hogi hanu malo i huluhulu guudi e odo ai de tabernacle; gai ne madaangahulu ma dahi malo aana ne hai. 15 Gai dahi malo laa se matolu sugilima de looloa, gai e haa sugilima de lahalaha; denga malo e madaangahulu ma dahi laa se haidenga daudahi. 16 Ia ne hagapuni e lima malo buibui laa i gilaadeu, gai malo e ono ange laa i gilaadeu. 17 Gai ia ne hai e madalima mee hagalaulau i de baasi o dahi luu hagabuulingaa malo laa, gai e madalima mee hagalaulau i de hagabuulingaa malo ange laa. 18 Gai ia ne hai hogi e madalima biini bronze e biini ai denga mee hagalaulau laa, gi buni luu hagabuulingaa malo laa. 19 Gai ia ne hai ange hogi dahi malo i gili ssiibi ga tao gu mmea, aama dahi malo i gili kaau lausedi e haoli iho ai laa honga malo ange laa.

20 Gai ia ne hai denga laagau o de tabernacle i laagau acacia ga hagatuu age. 21 Dahi laagau laa se madaangahulu sugilima de looloa, gai se dahi ma de baasi sugilima de lahalaha. 22 Dahi laagau laa e lua ono hakauanga, e hagadau hagamakaga ai denga laagau. Gai ia ne hai denga laagau alodahi o de tabernacle bee nei. 23 Gai ia ne hai e madalua laagau ange gi de baasi gi ngaage o de tabernacle, 24 gai e madahaa dagelo selevaa e hagatuu ange aagena denga laagau e madalua: e dahi laagau e lua ono dagelo ma e lua hakauanga, gai e lua hogi dagelo i lalo denga laagau ange laa. 25 Ia ne hai hogi e madalua laagau i de baasi gi ngaiho o de tabernacle, 26 ma e madahaa dagelo selevaa: e dagilua dagelo i lalo dahi laagau, gai e lua hogi dagelo i lalo denga laagau ange laa. 27 Gai ia ne hai e ono laagau ange gi de bido gi tua o de tabernacle, go de bido gi dai. 28 Gai ia ne hai e dagilua laagau i luu dege o de tabernacle i de bido gi tua. 29 Gai luu laagau nei e madoha i bido i lalo, aagai olaau ulu e ulumagi ange gi tahi buulei; gai luu dege nei se dagodo daudahi. 30 Gai e valu alodahi laagau laa ma e madaangahulu ma ono dagelo selevaa; e dagilua dagelo selevaa e hagaduu ange ai dahi laagau.

31 Ia ne hai hogi hanu laagau hagamakaga i laagau acacia; e lima ange gi denga laagau i dahi baasi o de tabernacle; 32 e lima laagau hagamakaga i de baasi ange laa, gai e lima hogi laagau hagamakaga i de bido gi dai o de tabernacle. 33 Gai ia ne hai de laagau hagamakaga i lo te ungaalodo o denga laagau ga velo gi sula i luu bido ngaadahi. 34 Gai ia ne haoli denga laagau i goolo, ma de hai olaadeu buulei i goolo e daohi ai denga laagau hagamakaga laa. Ia ne haoli hogi denga laagau hagamakaga i goolo.

35 Gai ia ne hai dahi malo buibui i huga malo buluu, ma de purple, ma de mmea aama linen danuaa e amu ga hilo, ga maaga ange aagena denga cherubim. 36 Gai ia ne hai e haa duludulu i laagau acacia ga haoli i goolo. Gai ia ne hai hanu mee hagalaulau goolo, ma olaadeu dagelo selevaa e haa. 37 Gai ia ne hai de malo buibui e dau i de haitoga o de hale malo i huga malo buluu, ma de purple ma de mmea aama linen danuaa e amu ga hilo, ga maaga i de niila, 38 ma de hai e lima duludulu madali mee hagalaulau e dau age ai. Gai ia ga haoli ulu o denga duludulu laa ma olaadeu mee hagalaulau i goolo, gai olaadeu dagelo e lima e hai i bronze.

37

De ngavesi o de hagatoo donu hagaheloongoi

(Exo 25.10-22)

1 Gai Bezalel ga hagaduu de ngavesi o de hagatoo donu hagaheloongoi i laagau acacia; de looloa se lua sugilima ma de bido, de lahalaha se dahi ma de baasi sugilima, gai dono duuduu se dahi ma de baasi sugilima. 2 Gai ia ne haoli tua ma lodo i goolo danuaa, ga hagadagodo dahi dolodolo goolo ga holiage ai. 3 Gai ia ne hagadaakodo e haa buulei goolo ga hagabigibigi ange gi denga vae e haa laa; e dagilua buulei i luu baasi ngaadahi. 4 Gai ia ne hai e lua dogo acacia ga haoli i goolo, 5 ga velo ange gi lodo buulei i luu baasi o de ngavesi e saabai ai.

6 Gai ia ne hai de pono o de tala haisala i goolo danuaa; se lua sugilima ma de bido de looloa, gai e dahi sugilima ma de baasi de lahalaha. 7 Ia ne tugi hanu goolo i de haamaa ga hai ai e lua cherubim i luu bido o de pono laa, 8 dahi cherub i honga dahi bido, gai e dahi i honga de bido ange laa. Gai ia ne hai luu cherubim i luu bido laa gi buni donu huu ma de pono. 9 Gai luu cherubim laa gi hagadau huuhuli ange, gai olaau bakau e doha i honga de pono, gai olaau mada gi huuhuli iho gi honga de pono laa.

Teebele o pelaoaa dabu

(Exo 25.23-30)

10 Ia ne hagaduu hogi dahi deebele i laagau acacia; se lua sugilima de looloa, se dahi sugilima de lahalaha, gai se dahi ma de baasi sugilima tuuduu. 11 Gai ia ne haoli teebele nei i goolo danuaa ga hagadagodo dahi dolodolo goolo ga holiage ai. 12 Gai ia ne hai hogi dahi dolodolo i luu baasi, gai se dolu inisi de lahalaha; gai ne haoli tolodolo nei i goolo. 13 Gai ia ne hagadaakodo e haa buulei goolo, ga hagabigibigi ange gi denga dege e haa i honga vae e haa o teebele laa. 14 Gai ia ne hagamakaga ange denga buulei nei gi paa ange gi de hiihii, e velo ange aagena denga dogo e saabai ai teebele. 15 Ia ne hai hogi denga dogo e saabai ai teebele i laagau acacia, ga haoli i goolo. 16 Gai ia ne hai goloa alodahi o honga teebele i goolo danuaa; go denga gumedi, ma anibada, ma boolo, aama denga ssaa e llingia ai denga sigidaumaha o mee unu.

De mee dugu laama

(Exo 25.31-40)

17 Gai ia ne hai hogi dahi mee dugu laama i goolo danuaa. Ia ne hai de haamaa ga dugidugi ai mee e hai ai de mee dugu laama. Dono dahido, ma de angaanga, ma ono ubu, ma ono gau, ma ono huaala e buni ma de angaanga. 18 Gai de mee dugu laama e hai gi ono laa; e dolu i dahi baasi gai e dolu i de baasi ange laa. 19 Gai e dolu ubu bei huaala o de almond, madali de gau aama de huaala i dahi laa; gai e dolu hogi ubu i de baasi ange laa. Denga laa e ono e tuu mai laa i luu baasi de mee dugu laama e hai gi dagodo daudahi. 20 Gai honga de mee dugu laama iai e haa ubu bei huaala o de almond madali olaadeu gau ma huaala, 21 gai e dagidahi gau i daahido o denga laa o de mee dugu laama; e dahi gau i lalo luu laa e mmua gi lunga, e dahi i lalo luu laa i lo te ungaalodo, gai e dahi i lalo luu laa e mmua gi lalo — e ono laa i de mee dugu laama. 22 Denga gau ma denga laa ne hai gi buni ma de angaanga, gai de laama alodahi ne hai i goolo danuaa ne dugidugi i de haamaa.

23 Gai ia ne hai e hidu laama, ma mee diinei ai laama ma mee hao lehu i goolo danuaa. 24 Gai ne hai de mee dugu laama madali ono goloa alodahi i e dahi talent* goolo danuaa.

De mommee o ssigidaumaha o mee maanongi

(Exo 30.1-5)

25 Gai ia ne hai de mommee o ssigidaumaha o mee maanongi i laagau acacia gi tuu dege; de looloa ma de lahalaha se dahi sugilima, gai dono duuduu se lua sugilima. Gai ono hanga e buni donu huu ma de mommee o ssigidaumaha. 26 Gai ia ne haoli ono elunga ma denga baasi, aama ono hanga i goolo danuaa. Gai ia ne hai hogi dahi dolodolo goolo i luu baasi ga holiage ai, 27 ma de hagadaakodo e lua buulei goolo, ga hagabigibigi ange gi lalo tolodolo i luu baasi, e velo ange aagena luu dogo e saabai ai. 28 Gai ia ne hai luu dogo e saabai ai i laagau acacia, ga haoli i goolo.

De hai lolo hagasulu ma mee maanongi

(Exo 30.22-38)

29 Gai ia ne hai hogi de lolo hagasulu dabu ma mee hagamanongi e hai ai ssigidaumaha, bei vai maanongi a de labagau e hai laa.*

38

De mommee o ssigidaumaha dudu

(Exo 27.1-8)

1 Gai ia ne hagaduu de mommee o ssigidaumaha dudu i laagau acacia, ga hai gi tuu dege; e lima sugilima de looloa, e lima sugilima de lahalaha, gai e dolu sugilima tuuduu. 2 Gai ia ne hai denga hanga i honga denga dege e haa e buni ma de angaanga o de mommee o ssigidaumaha, gai ia ga haoli de mommee o ssigidaumaha i bronze. 3 Ia ne hai goloa alodahi o de mommee o ssigidaumaha dudu: go denga anibada, ma savolo, ma beisini, ma poogo, aama denga mee e hhao ai denga maga ahi. Ia ne hai mee nei alodahi i bronze. 4 Gai ia ne hai dahi gaini i bronze ga hagapigi ange gi lalo de hiihii, ga hai gi dae iho gi lo te ungaalodo o de mommee o ssigidaumaha. 5 Gai ia ne hai e haa buulei e hagabigibigi ange gi honga dege e haa o de gaini bronze laa e velo ange aagena laagau e saabai ai. 6 Ia ne hai hogi e lua dogo i laagau acacia, ga haoli i bronze. 7 Gai ia ne velo ange luu dogo laa, gi lodo buulei i luu baasi de mommee o ssigidaumaha dudu e saabai ai. Ia ne hagaduu hogi de mommee o ssigidaumaha dudu i de baabaa, ga hai gi avaava ono lodo.

Taaba bronze

(Exo 30.18)

8 Gai ia ne hai taaba bronze ma dono dagelo i galaasa dilodilo a denga haahine hai hegau i de haitoga o de hale malo hagabuni.

De buibui laa daha

(Exo 27.9-19)

9 Gai ia ne hai dahi buibui i luu baasi de tabernacle. Denga malo e dau i de bido gi ngaage ne hai i linen danuaa e amu ga hilo, gai se lau sugilima de looloa, 10 gai e madalua ono duludulu ma e madalua dagelo bronze; gai mee hagalaulau ma mee ulumagi i ulu denga duludulu laa ni selevaa. 11 Gai de baasi gi ngaiho e lau hogi sugilima de looloa, gai e madalua hogi ono duludulu ma e madalua dagelo bronze; gai denga mee hagalaulau ma mee e ulumagi i ulu denga duludulu laa ni selevaa.

12 Gai de bido gi dai se madalima sugilima de looloa, gai e madaangahulu ono duludulu ma e madaangahulu dagelo; gai mee hagalaulau o denga duludulu ma mee e ulumagi i ulu denga duludulu laa ni selevaa. 13 Gai de bido gi dua iai laa de haitoga, se madalima hogi sugilima. 14 Gai denga malo e dau i dahi baasi de haitoga se madaangahulu ma lima sugilima, madali e dolu duludulu ma e dolu dagelo. 15 Gai de malo e dau i de baasi ange laa o de haitoga se madaangahulu ma lima sugilima, madali e dolu duludulu ma e dolu dagelo. 16 Denga malo alodahi e dau i de buibui laa daha ni linen danuaa e amu ga hilo. 17 Gai dagelo o denga duludulu alodahi ne hai i bronze, aagai denga mee hagalaulau ma mee e ulumagi ange gi ulu o denga duludulu ne hai i selevaa, gai mee e haoli ai ulu o denga duludulu ni selevaa. Gai duludulu alodahi i luu baasi de buibui laa daha e ulumagi ange gi ulu denga mee e hai i selevaa.

18 Gai de malo e dau i ma te haitoga o de buibui laa daha e buluu, ma de purple, ma de mmea aama linen danuaa e amu ga hilo ga maaga i de niila. Se madalua sugilima de looloa, gai e lima sugilima de maolunga, bei de malo buibui i luu baasi de buibui laa daha. 19 Gai e haa ono duludulu ma e haa dagelo bronze. Gai denga mee hagalaulau ma mee ulumagi i ulu denga duludulu ni selevaa, gai ulu o denga duludulu ni selevaa hogi. 20 Gai denga laagau alodahi e daohi ai de tabernacle ma de buibui i luu baasi ni bronze.

Mee ne hai ai tabernacle

21 Deenei de hagaoanga o mee ne hagaduu ai de tabernacle, go de tabernacle o de Tala Hagadonu,* go mee a Moses ne tala ange gi denga daane o Levi gi siia gi daohia, i lalo o delaadeu dagi go Ithamar, tama daane a Aaron, tangada haimeedabu. 22 Gai Bezalel tama daane a Uri, tama daane a Hur, mai i de aamuli o Judah, ne hai mee alodahi a Tagi Maolunga gu tala ange gi Moses. 23 Gai taane ne balea ange ia go Oholiab, tama daane a Ahisamak, mai i de aamuli o Dan, ia e labagau i de maaga mee, ma de hagatuu denga hagadaagangaa mee, ma de maaga mee i de niila i huga malo buluu, ma de purple ma de mmea aama linen danuaa e amu ga hilo.

24 Gai goolo alodahi ne hai ai de hegau, ma de hagaduu ai de mommee dabu, aama goolo alodahi o ssigidaumaha daodaohia age se madalua ma siva talent ma e 730 shekel;† gai ne hagabau i de hagabaaunga o shekel o de mommee dabu.

25 Gai selevaa mai i daho de hagabuulingaa dangada se lau talent ma e 1,775 shekel,‡ gai ne hagabau i de hagabaaunga o shekel o de mommee dabu* — 26 dahi daane e dahi ana beka§ bei de hagabaaunga o shekel o de mommee dabu, gai denga daane alodahi gu dau i taunga, mai i de madalua ngadau ga hanage ai se 603,550 alodahi.* 27 Gai se lau talent* selevaa ne hagadaakodo ai denga dagelo o de mommee dabu ma de malo buibui daballahi — se lau talent ne hai ai e lau dagelo, e dahi talent ne hai ai dahi dagelo. 28 Gai ia ne hai e 1,775 shekel† ga hai ai mee hagalaulau o denga duludulu, ma de haoli ai ulu o denga duludulu, aama de hai ai mee e ulumagi ange gi ulu o denga duludulu.

29 Gai denga bronze ne daodaohi age se madahidu talent ma e 2,400 shekel.‡ 30 Gai gilaadeu ne hai bronze nei ga hai ai dagelo o de haitoga o de hale malo hagabuni, ma de mommee o ssigidaumaha bronze, ma dono gaini, ma ono goloa alodahi, 31 ma dagelo i luu baasi o de buibui laa daha, ma denga dagelo o de haitoga, ma baalanga alodahi e daohi ai de tabernacle aama de buibui laa daha.

39

Malo o de gau haimeedabu

(Exo 28.1-5)

1 Gai gilaadeu ne hai denga huga malo buluu, ma de purple ma de mmea, ga hai ai malo mahamaha dabu e hai ai hegau i lo te Aabi Dabu, gai ne hai malo o Aaron bei de hai a Tagi Maolunga gu tala ange ai gi Moses.

De ephod

(Exo 28.6-14)

2 Gai ia ne hai de ephod i goolo ma huga malo buluu, ma de purple, ma de mmea ma linen danuaa e amu ga hilo. 3 Gilaadeu ne tugi denga goolo gi daballahi ga hai ai denga deleisi ga llanga madali denga huga malo buluu ma de purple, ma de mmea, ma linen danuaa ga hai ai hanu sumu hagalaagii. 4 Gai gilaadeu ne hai e lua beleesese e daudau ange aagena de ephod i luu dege. 5 Gai luu beleesese laa e llanga gi bei de mee nnoa ungaalodo laa, e nnoa ange ai gi de ephod, gai ne hai i goolo, ma huga malo buluu, ma de purple, ma de mmea, ma linen danuaa e amu ga hilo, bei de hai a Tagi Maolunga gu tala ange ai gi Moses.

6 Gai gilaadeu ne hai denga hadu onyx ga hagabigibigi ange gi honga denga gaini goolo, ga maaga ange aagena ingoo o denga dama daane a Israel, bei de hai e maaga ai laa de buulei hagailonga. 7 Gai ia ga hagabigibigi ange mee nei gi honga luu eu o de ephod e hagamaanadu ai de gau Israel, bei de hai a Tagi Maolunga gu tala ange ai laa gi Moses.

De mee dau i hadahada

(Exo 28.15-30)

8 Gai ia ne hai hogi de mee dau i hadahada gi hagalaagii, bei de hai ne hai ai de ephod. Ia ne hai i goolo, ma huga malo buluu, ma de purple ma de mmea, aama linen danuaa e amu ga hilo. 9 De mee dau i hadahada e tuu dege, dono looloa ma dono lahalaha se dahi ianga,* gai e hagapogo lua. 10 Gai gilaadeu ne hagabigibigi ange e haa hagataaunga hadu hagamogomogo. Tahi hagataaunga e dahi ruby, e dahi topaz, e dahi carbuncle; 11 de lua hagataaunga e dahi emerald, e dahi sapphire, e dahi diamond; 12 tolu hagataaunga e dahi jacinth, e dahi agate, e dahi amethyst; 13 gai de haa hagataaunga e dahi beryl, e dahi onyx, e dahi jasper. Hadu nei ne hagabigibigi ange gi honga denga gaini goolo. 14 Gai denga hadu e madaangahulu ma lua nei e maaga ange aagena ingoo o denga aamuli o Israel e madaangahulu ma lua, bei de hai e maaga ai laa denga buulei hagailonga; dahi hadu e maaga ange ai de ingoo o dahi aamuli.

15 Gai gilaadeu ne bini e lua seeini goolo danuaa e dau ai de mee dau i hadahada. 16 Gilaadeu ne hai hogi e lua gaini goolo ma e lua buulei goolo ga hagamakaga ange luu buulei laa gi luu dege i de bido gi lunga o de mee dau i hadahada. 17 Gilaadeu ne hagamakaga ange luu seeini goolo laa gi luu buulei i luu dege o de mee dau i hadahada; 18 gai bido gee o luu seeini laa gi hagabigibigi ange gi honga luu gaini goolo, ga hagamakaga ange gi honga luu eu o de ephod i mada i mua. 19 Gai gilaadeu ne hai hogi e lua buulei goolo, ga hagabigibigi ange gi luu dege i de bido gi lalo o de mee dau i hadahada, i de baasi lodo i gaogao de ephod. 20 Gai gilaadeu ne hai hogi e lua buulei goolo, ga hagabigibigi ange gi luu beleesese i de bido gi lalo i mada i mua o de ephod, i gaogao tuinga i honga de mee nnoa ungaalodo o de ephod. 21 Gai gilaadeu ne nnoa ange luu buulei o de mee dau i hadahada gi luu buulei o de ephod i dahi duaini buluu, gi dagodo ai i honga de mee nnoa ungaalodo o de ephod, gai gi dee doo mai ai de mee dau i hadahada, bei de hai a Tagi Maolunga ne tala ange ai gi Moses.

Hanu malo o de gau haimeedabu

(Exo 28.31-43)

22 Gai gilaadeu ne hai de malo i lalo de ephod gi buluu alodahi — bei hegau a tangada langa mee — 23 gai e dahi haonga i de ulu o de malo laa, bei de mommee e hagaulu ange ai laa de biho, gai e dahi dalaa malo e dui i luu baasi de mommee mahuge laa gi dee madala mai. 24 Gai gilaadeu ne hai hanu hua pomegranate i huga malo buluu, ma de purple, ma de mmea aama linen danuaa e amu ga hilo, ga hagabigibigi ange gi de bido i lalo o de malo laa daha. 25 Gilaadeu ne hai hogi hanu baalanga vaaligiligi i goolo danuaa, ga haohao ai magavaa o denga pomegranate ga holiage ai de bido i lalo o de malo laa: 26 e dahi baalanga, e dahi pomegranate, e dahi baalanga, e dahi pomegranate, ga holiage ai de bido i lalo o de malo laa, e hai ai hegau, bei de hai a Tagi Maolunga ne tala ange ai gi Moses.

27 Gilaadeu ne hai hogi hanu malo belee i linen danuaa e kahu ai Aaron ma ana dama daane, 28 ma de goobai malo i linen danuaa, ma mee e noonooa ange gi olaadeu biho, aama olaadeu malo laa lodo i linen danuaa e amu ga hilo. 29 Gai de mee e nnoa ai de ungaalodo ne hai i linen danuaa e amu ga hilo, ma huga malo buluu, ma de purple, ma de mmea, ga maaga i de niila, bei de hai a Tagi Maolunga ne tala ange ai gi Moses.

30 Gai gilaadeu ne dugidugi dahi dibaa goolo danuaa ga hai ai de hau goolo dabu, ga maaga ange muna nei aagena, “Hagadabu ange gi Tagi Maolunga,” bei de hai e maaga ai laa de buulei hagailonga. 31 Gai gilaadeu ga nnoa ange gi ma te goobai malo i dahi duaini buluu, bei de hai a Tagi Maolunga ne tala ange ai gi Moses.

De lava hegau o de tabernacle

(Exo 35.10-19)

32 Gai hegau alodahi o de tabernacle, go de hale malo hagabuni, gu lava. Gai de gau Israel ne hai mee alodahi bei de hai a Tagi Maolunga gu tala ange ai laa gi Moses. 33 Gai gilaadeu ne gaamai goloa alodahi e hai ai de tabernacle gi Moses: go de hale malo ma ono goloa alodahi, ma ono mee hagalaulau, ma ono laagau, ma ono laagau hagamakaga, ma ono duludulu ma olaadeu dagelo; 34 ma de malo e odo ai de hale ne hai i gili ssiibi ga tao gu mmea ma gili kaau lausedi,† ma de malo buibui daballahi; 35 ma de ngavesi o de tala hagadonu, ma ono laagau e saabai ai, ma de pono o de tala haisala; 36 ma teebele ma ono goloa alodahi, ma denga pelaoaa i Mada Luoono Mada; 37 ma de mee dugu laama goolo, ma ono laama, ma ono goloa alodahi ma lolo e haula ai denga laama; 38 ma de mommee o ssigidaumaha goolo, ma de lolo hagadabu, ma mee maanongi, ma de malo e dau i ma te haitoga o de hale malo; 39 ma de mommee o ssigidaumaha ne hai i bronze, ma dono gaini bronze, ma luoono laagau e saabai ai, ma ono goloa alodahi, ma taaba ma dono dagelo; 40 ma malo e dau ai luu baasi de buibui laa daha, ma denga duludulu ma olaadeu dagelo, ma de malo e dau i ma te haitoga o de buibui laa daha, ma ono daula, ma baalanga e daohi ai, ma denga goloa alodahi e hai ai hegau o de tabernacle, go de hale malo hagabuni; 41 ma malo mahamaha o de gau haimeedabu e hai ai alaadeu hegau i lo te Aabi Dabu, go denga malo dabu o tangada haimeedabu go Aaron ma malo o ana dama daane e hai ai hegau a de gau haimeedabu.

42 Gai de gau Israel ne hai denga hegau nei alodahi bei de hai a Tagi Maolunga gu tala ange ai gi Moses. 43 Gai Moses ga tilo huu denga hegau alodahi gu hai, gai ia gu gidee bolo gilaadeu ne hai mee alodahi gi bei muna a Tagi Maolunga. Gai Moses ne hagamanuuia gilaadeu.

40

De hagatau mee o de tabernacle

1 Gai Tagi Maolunga ga hai ange gi Moses, 2 “Tahi laangi naa huu o tahi malama gai koe ga hagaduu age de tabernacle, go de hale malo hagabuni. 3 Gai koe ga hhao de ngavesi o de tala hagadonu ga dugu ange gi dono mommee, ga dau age de malo buibui ga buibui ai. 4 Gai koe ga gaamai teebele ga hagatau ange mee gi ono elunga. Gai koe ga gaamai de mee dugu laama, ga dugu ange denga laama gi olaadeu duulanga. 5 Gai koe ga gaamai hogi de mommee o ssigidaumaha goolo o mee maanongi ga hagaduu i mada i mua o de ngavesi o de tala hagadonu, ma de dau age de malo buibui ga pono ai de haitoga o de tabernacle.

6 Hagaduulia de mommee o ssigidaumaha dudu i ma te haitoga o de tabernacle, go de hale malo hagabuni, 7 ga gaamai taaba hagagilimalali ga dugu i magavaa o de hale malo hagabuni ma de mommee o ssigidaumaha dudu ga hhao i vai. 8 Gai koe ga dau age denga malo buibui i luu baasi de buibui laa daha, ga dau age de malo buibui i ma te haitoga o de buibui laa daha.

9 Gai koe ga hai de lolo hagasulu ga hagasulu ai de tabernacle ma mee alodahi i ono lodo, ga hagadabu ai mee alodahi, gi dabu ai mee alodahi. 10 Gai koe ga hagasulu de mommee o ssigidaumaha dudu ma ono goloa alodahi ga hai gi dabu, gi dabu mmao ai de mommee o ssigidaumaha. 11 Hagasulu ina hogi taaba hagagilimalali ma dono dagelo, ga hai gi dabu.

12 Gai koe ga gaamai Aaron ma ana dama daane gi de haitoga o de hale malo hagabuni ga hagagilimalali ai gilaadeu i vai, 13 gai koe ga hakahu ange Aaron i denga malo dabu, ga hagasulu ma de hagadabu ia, gi se dangada haimeedabu e hai hegau mai ai gi de au. 14 Gai koe ga gaamai hogi ana dama daane ga hakahu ange gilaadeu i malo belee, 15 ga hagadabu gilaadeu i de lolo bei dau hai ne hagadabu ai delaadeu damana, e hai hegau mai gi de au i hegau a de gau haimeedabu. Gai delaadeu hagadabu i de lolo ange gi hegau o tangada haimeedabu e duudagi naa donu huu i denga atangada alodahi e hano ai.”

16 Gai Moses ne hai ga bei muna alodahi a Tagi Maolunga ne tala ange gi de ia.

17 Gai tahi laangi huu o tahi malama, i de lua ngadau, gai de tabernacle gu duu age. 18 De masavaa a Moses ne hagaduu age ai de tabernacle, gai ia ne hagatau denga dagelo i olaadeu mommee, ga velo ange denga laagau gi lodo dagelo laa, gai ia ga hangaabo ange denga laagau hagamakaga, ma de hagatuu age denga duludulu. 19 Gai ia ga doha denga malo ga odo ai honga de tabernacle, bei de hai a Tagi Maolunga gu tala ange ai gi de ia.

20 Gai ia ga kave luu duu hadu o de tala hagadonu ga hhao ange gi lo te ngavesi, ga velo ange luu laagau o de ngavesi, aama de gaavange de pono o de tala haisala gi honga de ngavesi laa, 21 gai ia ga kave de ngavesi ga hhao gi lo te tabernacle, ga dau age de malo buibui ga buibui ai de ngavesi o de tala hagadonu, bei de hai a Tagi Maolunga ne tala ange ai gi de ia.

22 Gai ia ne hagaduu teebele i lo te hale malo hagabuni, i de baasi gi ngaiho i lo te tabernacle, i tua de malo buibui, 23 gai ia ga hagatau ange denga pelaoaa i mada i mua o Tagi Maolunga gi ono elunga, bei de hai a Tagi Maolunga gu tala ange ai gi de ia.

24 Gai ia ne hagaduu de mee dugu laama i de baasi gee o teebele i lo te hale malo hagabuni, i de baasi gi ngaage o de tabernacle, 25 gai ia ga haula denga laama i mada luu mada o Tagi Maolunga, bei de hai a Tagi Maolunga gu tala ange ai gi de ia.

26 Gai ia ne gaamai de mommee o ssigidaumaha goolo gi lo te hale malo hagabuni, i tua de malo buibui, 27 ga dudu ssigidaumaha o mee maanongi i ono elunga, bei de hai a Tagi Maolunga gu tala ange ai gi de ia. 28 Gai ia ne dau age de malo ga buibui ai de haitoga o de tabernacle.

29 Gai ia ga hagaduu de mommee o ssigidaumaha dudu i gaogao de haitoga o de tabernacle, go de hale malo hagabuni; gai ia ga hai sigidaumaha dudu ma ssigidaumaha o grain, bei de hai a Tagi Maolunga gu tala ange ai gi de ia.

30 Gai Moses ga hagaduu taaba hagagilimalali i magavaa de hale malo hagabuni ma de mommee o ssigidaumaha dudu, ga hhao i vai e hagagilimalali ai, 31 go vai o Moses ma Aaron, aama dama daane a Aaron e hagagilimalali ai olaadeu lima ma vae. 32 De masavaa naa huu olaadeu e hulo ai e ulu gi lo te hale malo hagabuni, ma de masavaa olaadeu e hulo ai ga hagapaa ange gi de mommee o ssigidaumaha dudu, gai gilaadeu gi hagagilimalali ina gilaadeu, bei de hai a Tagi Maolunga gu tala ange ai gi Moses.

33 Gai Moses ga hagaduu age de buibui laa daha i luu baasi de tabernacle ma de mommee o ssigidaumaha dudu, gai ia ga dau age de malo buibui o de haitoga o de buibui laa daha. Gai Moses ne hai ga lava hegau laa alodahi.

De mahamaha o Tagi Maolunga

(Num 9.15-23)

34 Gai de hagausinga gu hano iho ga haoli de hale malo hagabuni, gai de mahamaha o Tagi Maolunga gu hhao lo te tabernacle.* 35 Gai Moses gu dee maua i de ulu gi lo te hale malo hagabuni, go hiidinga de hagausinga gu haoli ono elunga, gai de mahamaha o Tagi Maolunga gu hhao lo te tabernacle.

36 De masavaa olaadeu e hulo saele ai i lodo henua, gai de masavaa naa huu o tuludulu hagausinga laa e hagangalue gee ai i honga tabernacle, gai de gau Israel alodahi ga ngaalue hogi ga hulo, 37 aagai noo de hagausinga laa e dee hagangalue, gai gilaadeu e dee ngaalue donu, ga dae ai gi de laangi e hagangalue ai. 38 Gai de hagausinga a Tagi Maolunga e duu i honga tabernacle i de laangi, gai de boo e bei de ahi i mada i mua o dangada o Israel alodahi, i taulooloa delaadeu hagadaga saele.

* 1:7 Acts 7.17

* 1:8 Acts 7.18

* 1:10 Acts 7.19

* 1:22 Acts 7.19

* 2:2 Acts 7.20; Heb 11.23

* 2:3 papyrusni manu bei denga aalege e ssomo laa i gaogao denga vai.

† 2:10 Moses e dagu bei de muna Hebrew, go de dada age.

* 2:10 Acts 7.21

* 2:11 Heb 11.24

* 2:11 Acts 7.23-28

* 2:15 Acts 7.29; Heb 11.27

‡ 2:22 Gershom e dagu bei de muna Hebrew, tangada noho gaainga.

* 2:24 Gen 15.13-14

* 3:2 Acts 7.30-34

* 3:6 Mat 22.32; Mark 12.26; Luke 20.37; Acts 3.13; 7.32

* 3:12 Acts 7.7

* 3:13 Exo 6.2-3

* 3:14 Go Au donu Go au,aabe Go Au donu de ia e dee ngado mai. De muna Hebrew Go Au donu go aue baa ange donu gi de ingoo go Iahweh.

* 3:14 Rev 1.4, 8

* 3:15 Mat 22.32; Mark 12.26; Acts 3.13

* 3:21 Exo 12.35-36

* 4:23 Exo 12.29

* 4:25 luu vae o Moses, aabe go luu vae o tama daane laa.

* 6:2 Gen 17.1; 28.3; 35.11; Exo 3.13-15

* 6:16 Num 3.17-20; 26.57-58; 1 Ch 6.16-19

* 7:3 Acts 7.36

* 7:17 Rev 16.4

* 8:19 Luke 11.20

* 8:23 hai naa gi dagodo gee: muna nei go lo te Beebaa Greek iai. De Beebaa Hebrew e hai ange, e hagaola.

* 9:10 Rev 16.2

* 9:16 Rom 9.17

* 9:23 Rev 8.7; 16.21

* 10:14 Rev 9.2-3

* 10:22 Psa 105.28; Rev 16.10

* 12:14 Exo 23.15; 34.18; Lev 23.6-8; Num 28.17-25; Deut 16.3-8

* 12:23 Heb 11.28

* 12:29 Exo 4.22-23

* 12:35 Exo 3.21-22

* 12:40 Gen 15.13; Gal 3.17

* 12:46 John 19.36

* 13:2 Num 3.13; Luke 2.23

* 13:4 Abib e bei go daha Manu (March) ma Idiidi (April).

* 13:12 Exo 34.19-20; Luke 2.23

† 13:18 Tai Mmea: de Beebaa Hebrew go Tai o denga Aalege.

* 13:19 Gen 50.25; Josh 24.32

* 14:22 1 Co 10.1-2; Heb 11.29

* 15:1 Rev 15.3

* 15:2 Psa 118.14; Isa 12.2

* 15:4 Muna Hebrew go Yam shuf; e bei go Tai o denga Aalege (diiloo hogi de gubu e 22).

† 15:23 Marah i muna Hebrew e bei e mmala.

* 16:4 John 6.31

* 16:15 1 Co 10.3

* 16:16 dahi omeragu made se 3 pauni.

* 16:18 2 Co 8.15

† 16:23 De muna Hebrew go Sabbath e bei go de hagammabu.

* 16:23 Exo 20.8-11

‡ 16:31 manna e dagu bei de muna Hebrew, ni aha?

* 16:31 Num 11.7-8

* 16:33 Heb 9.4

* 16:35 Josh 5.12

* 17:7 Massah i muna Hebrew e bei go, de hagatale.

† 17:7 Meribah i muna Hebrew e bei go, de baasi ange.

* 17:14 Deut 25.17-19; 1 Sa 15.2-9

‡ 17:15 Iahweh Nissi i muna Hebrew e bei go Tagi Maolunga go dogu hagailonga.

* 18:3 Gershom e dagu bei de muna Hebrew, tangada noho gaainga.

* 18:3 Acts 7.29

† 18:4 Eli i muna Hebrew e bei go dogu Maadua, gai ezer e bei de bale.

* 19:5 Deut 4.20; 7.6; 14.2; 26.18; Tit 2.14

* 19:5 1 Pe 2.9

* 19:6 Rev 1.6; 5.10

* 19:12 Heb 12.18-20

* 19:16 Rev 4.5

* 19:16 Deut 4.11-12

* 19:19 de Maadua ne basa ange gi de ia, aabe gai de Maadua ne basa ange gi de ia i de hatuli.

* 20:4 Exo 34.17; Lev 19.4; 26.1; Deut 4.15-18; 27.15

* 20:5 Exo 34.6-7; Num 14.18; Deut 7.9-10

* 20:7 Lev 19.12

* 20:8 Exo 16.23-30; 31.12-14

* 20:9 Exo 23.12; 31.15; 34.21; 35.2; Lev 23.3

* 20:11 Gen 2.1-3; Exo 31.17

* 20:12 Deut 27.16; Mat 15.4; 19.19; Mark 7.10; 10.19; Luke 18.20; Eph 6.2-3

* 20:13 Gen 9.6; Lev 24.17; Mat 5.21; 19.18; Mark 10.19; Luke 18.20; Rom 13.9; Jms 2.11

* 20:14 Lev 20.10; Mat 5.27; 19.18; Mark 10.19; Luke 18.20; Rom 13.9; Jms 2.11

* 20:15 Lev 19.11; Mat 19.18; Mark 10.19; Luke 18.20; Rom 13.9

* 20:16 Exo 23.1; Mat 19.18; Mark 10.19; Luke 18.20

* 20:17 Rom 7.7; 13.9

* 20:18 Heb 12.18-19

* 21:2 Lev 25.39-46

* 21:12 Lev 24.17

* 21:16 Deut 24.7

* 21:17 Lev 20.9; Mat 15.4; Mark 7.10

* 21:24 Lev 24.19-20; Deut 19.21; Mat 5.38

* 21:32 30 shekele bei se 8 ounce.

* 22:1 Luke 19.8

* 22:8 de Maadua, aabe go de gau hagamodu muna (diiloo hogi de gubu e 9).

* 22:16 Deut 22.28-29

* 22:18 Deut 18.10-11

* 22:19 Lev 18.23; 20.15-16; Deut 27.21

* 22:20 Deut 17.2-7

* 22:21 Exo 23.9; Lev 19.33-34; Deut 24.17-18; 27.19

* 22:25 Lev 25.35-38; Deut 15.7-11; 23.19-20

* 22:26 Deut 24.10-13

† 22:28 i de Maadua, aabe i de gau hagamodu muna.

* 22:28 Acts 23.5

‡ 22:29 Muna Hebrew i kinei e dee iloo danuaa dono hagadoonunga.

* 22:31 Lev 17.15

* 23:1 Exo 20.16; Lev 19.11-12; Deut 5.20

* 23:3 Lev 19.15

* 23:4 Deut 22.1-4

* 23:6 Lev 19.15; Deut 16.19

* 23:9 Exo 22.21; Lev 19.33-34; Deut 24.17-18; 27.19

* 23:12 Exo 20.9-11; 31.15; 34.21; 35.2; Lev 23.3; Deut 5.13-14

* 23:15 Abib e bei go daha Manu (March) ma Idiidi (April).

* 23:15 Exo 12.14-20; Lev 23.6-8; Num 28.17-25

* 23:16 Lev 23.15-21; 23.39-43; Num 28.26-31

* 23:19 Exo 34.26; Deut 14.21; 26.2

† 23:31 Tai Mmea: de Beebaa Hebrew, go Tai o denga Aalege.

‡ 23:31 Tai o Philistia e bei go Mediterranean.

* 24:8 Mat 26.28; Mark 14.24; Luke 22.20; 1 Co 11.25; Heb 9.19-20; 10.29

* 24:10 sapphirese hadu hagamogomogo e blue bei lo te langi i lunga.

* 24:18 Deut 9.9

* 25:5 kaau lausedi, aabe ni dolphin. Hanu e maanadu bolo ni guudi.

† 25:8 De hale dabu nei se hale malo.

* 25:17 Heb 9.5

‡ 25:25 3 inisi: de Beebaa Hebrew e hai ange bolo go de lahalaha o lo te lima.

* 25:30 Lev 24.5-8

§ 25:39 dahi talente bei se 75 pauni.

* 25:40 Acts 7.44; Heb 8.5

* 28:4 mee e dau i hadahada se beagi e dui aagena gi de malo i hadahada o tangada haimeedabu.

† 28:9 onyxse hagadaagangaa hadu hagamogomogo.

‡ 28:16 dahi ianga e bei se 9 inisi.

§ 28:30 de Urim ma de Thummimni hadu nii tangada haimeedabu e hagamodu ai be aahee lodo o de Maadua.

* 29:18 Eph 5.2; Php 4.18

* 29:40 ⅒ ephahagu made se 3 pauni.

† 29:40 ¼ hinagu made se dahi koada.

* 30:13 ½ shekele bei se ⅕ ounce.

* 30:13 Exo 38.25, 26; Mat 17.24

* 30:18 Exo 38.8

† 30:23 500 shekele bei se 12½ pauni; 250 shekele bei se 6¼ pauni.

‡ 30:24 cassiani mee hagamanongi e hai i de gili o dahi manu somo, bei denga cinnamon.

§ 30:24 dahi hinagu made se dahi gaalene.

* 31:15 Exo 20.8-11; 23.12; 34.21; 35.2; Lev 23.3; Deut 5.12-14

* 31:17 Exo 20.11

* 32:1 Acts 7.40

* 32:4 1 Ki 12.28; Acts 7.41

* 32:6 1 Co 10.7

* 32:11 Num 14.13-19

* 32:13 Gen 22.16-17; Gen 17.8

* 32:23 Acts 7.40

* 32:32 Psa 69.28; Rev 3.5

* 33:1 Gen 12.7; 26.3; 28.13

* 33:19 Rom 9.15

* 34:6 Exo 20.5-6; Num 14.18; Deut 5.9-10; 7.9-10

* 34:13 Deut 16.21

* 34:17 Exo 20.4; Lev 19.4; Deut 5.8; 27.15

* 34:18 Exo 12.14-20; Lev 23.6-8; Num 28.16-25

* 34:19 Exo 13.2

* 34:20 Exo 13.13

* 34:21 Exo 20.9-10; 23.12; 31.15; 35.2; Lev 23.3; Deut 5.13-14

* 34:22 Lev 23.15-21, 33-34, 39-43; Num 28.26-31

* 34:25 Exo 12.10

* 34:26 Deut 26.2; 14.21

* 35:2 Exo 20.8-11; 23.12; 31.15; 34.21; Lev 23.3; Deut 5.12-14

* 35:7 kaau lausedi: diiloo de gubu e 25.5.

† 35:22 buulei gubu lima, aabe ni mee e dau i ua.

* 36:10 Agu made tangada e basa ai nei go Bezalel.

* 37:24 dahi talente bei se 75 pauni.

* 37:29 Exo 30.22-38

* 38:21 tabernacle o de Tala Hagadonu, e bei go de hale daumaha e dugu ai luu duu hadu o de madaangahulu hainga.

† 38:24 29 talent ma e 730 shekele kii ange i e dahi dana.

‡ 38:25 100 talent ma e 1,775 shekele dai duu donu de 4 dana.

* 38:25 Exo 30.11-16

§ 38:26 dahi bekae bei se ⅕ ounce.

* 38:26 Mat 17.24

* 38:27 100 talente bei se 3¾ dana.

† 38:28 1,775 shekele bei se 45 pauni.

‡ 38:29 70 talent ma e 2,400 shekele bei se 2½ dana.

* 39:9 dahi ianga e bei se 9 inisi.

† 39:34 kaau lausedi: diiloo de gubu e 25.5.

* 40:34 1 Ki 8.10-11; Isa 6.4; Ezk 43.4-5; Rev 15.8

Leviticus

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

Tolu Beebaa a Moses go

Leviticus

Hanu dagodo o de beebaa nei

De beebaa go Leviticus go Moses ne siia, i daha de 1450-1410 b.c. Gai e sisi ai denga hainga o de hai daumaha, ma mee a de gau Israel e hai ai i de masavaa olaadeu daumaha ai, ma de gau haimeedabu e hagassula ina hainga nei.

De mee laumalie i lo te beebaa nei, go dagodo dabu o de Maadua, ma de hai a ono dangada e daumaha ai aama de mouli ai, gi maua ai e gilaadeu i de nnoho hagabuni madali de Maadua Dabu o Israel.

Muna a dangada soa e iloo i de beebaa nei, e gidee i de mada e 19.18, go muna a Iesu e tala laa bolo go de lua hainga de hagamogomogo: “Aloha i tangada e baa adu gi de goe, bei doo aloha donu i de goe.”

Dahi gubu hagamogomogo: “Basa ange gi de hagabuulingaa dangada o Israel, hai ange: ‘Goodou gi dabu, go hiidinga au e dabu, go au go Iahweh doodou Maadua’ ” (19.2).

Denga vaevaaenga

Hainga o denga mee ngadi gaavange ma denga sigidaumaha (1.1—7.38)

De hagadabu o Aaron ma ana dama daane e hai ai de gau haimeedabu (8.1—10.20)

Hainga ange gi de gilimalali mee tee gilimalali (11.1—15.33)

De Laangi o de Tala Haisala (16.1-34)

Hainga ange gi de hai gi dabu tangada ma dono daumaha (17.1—27.34)

1

Denga sigidaumaha dudu

1 Gai Tagi Maolunga ne hagahi Moses, ga basa ange gi de ia mai i de hale malo hagabuni, ga hai ange, 2 “Basa ange gi de gau Israel, hai ange gi gilaadeu: ‘De masavaa naa huu a tangada e gaamai ai dana sigidaumaha gi Tagi Maolunga, gai ia gi gaamai dahi ana kaau, aabe go dahi ana ssiibi.

3 Gai noo ia e hai dana sigidaumaha dudu i dahi manu mai i dana hagabuulingaa manu haangai, gai ia gi gaamai dahi manu daane e deai laa mee baubau i dono angaanga, ga hai ai dana sigidaumaha i de haitoga o de hale malo hagabuni, gi malangilangi ai Tagi Maolunga. 4 Gai ia ga dugua ange dono lima gi honga de biho o de manu e hai ai laa dana sigidaumaha dudu, gi malangilangi ai Tagi Maolunga gai gi maatala ai ono haisala. 5 Gai ia ne daa gi magau de kaau daane laa i mada luu mada o Tagi Maolunga; gai denga dama daane a Aaron go de gau haimeedabu gi gaavee ono dodo gi dabudabui ange gi luu baasi de mommee o ssigidaumaha i gaogao de haitoga o de hale malo hagabuni. 6 Gai tangada niiana ssigidaumaha, gi hoolea de gili o de manu e hai ai laa ssigidaumaha dudu, ga duuduu gi too dagidagi ono aalanga. 7 Gai denga dama daane a Aaron, tangada haimeedabu, gi dahua de ahi i honga de mommee o ssigidaumaha ga hagatau ange denga lahhie gi honga de ahi. 8 Gai dama daane a Aaron gi dugua ange denga aalanga, ma de biho, aama denga mee moomuna gi honga lahhie e hai ai laa de ahi, i honga de mommee o ssigidaumaha. 9 Gai ia gi huuia denga dae ma denga vae i vai. Gai tangada haimeedabu gi duungia de manu laa alodahi i honga de mommee o ssigidaumaha; se sigidaumaha dudu, e nnamu kala e hai i de ahi ange gi Tagi Maolunga.

10 Gai noo tangada e gaamai dahi ssiibi be se guudi e hai ai dana sigidaumaha, gai ia gi hilia mai dahi manu daane e deai laa mee baubau i dono angaanga. 11 Gai ia ga daa gi magau de manu laa, i baasi i ngaiho de mommee o ssigidaumaha, i mada luu mada o Tagi Maolunga, gai dama daane a Aaron gi dabudabuia ange dodo o de manu laa, gi luu baasi o de mommee o ssigidaumaha. 12 Gai tangada laa gi duuduudia denga aalanga gi too dagidahi, ma de biho ma denga mee moomuna, gai tangada haimeedabu gi hagataulia ange mee nei gi honga denga lahhie e hai ai laa de ahi i honga de mommee o ssigidaumaha. 13 Gai ia gi huuia denga dae ma denga vae i vai. Gai tangada haimeedabu gi duungia de manu laa alodahi i honga de mommee o ssigidaumaha; se ssigidaumaha dudu, e nnamu kala e hai i de ahi ange gi Tagi Maolunga.

14 Gai noo tangada e hai dana sigidaumaha dudu ange gi Tagi Maolunga i hanu manu llele, gai ia gi gaamai dahi manu kono be se pigeon e hai ai dana sigidaumaha. 15 Gai tangada haimeedabu gi gaavee de manu lele laa gi mommee o ssigidaumaha ga milo gi doo de biho, ga dudu i honga de mommee o ssigidaumaha, gai ono dodo gi hagassali iho i de baasi o de mommee o ssigidaumaha. 16 Gai ia gi aaua de mee hhao gai ma denga hulu manu ga tili gi de baasi i dua de mommee o ssigidaumaha, i de mommee iai denga lehu; 17 ga lava gai ia gi boogia luu bakau gi daangia gi mahanga lua ai de angaanga o de manu laa, gai e dee hai gi too dagidahi. Gai tangada haimeedabu ga dudu de manu lele laa alodahi i honga denga lahhie i honga de mommee o ssigidaumaha; se sigidaumaha dudu, e nnamu kala e hai i de ahi ange gi Tagi Maolunga.

2

Ssigidaumaha o grain

1 “ ‘Noo dahi dangada e hai dahi sigidaumaha ange gi Tagi Maolunga i hanu hua grain, gai ia gi haia i pelaoaa lligi. Gai ia gi liingia ange lolo gi ono elunga, ma de gaavange frankincense aagena, 2 ga gaamai gi denga dama daane a Aaron, gu hai laa gi ni dangada haimeedabu. Gai tangada haimeedabu gi buulia hanu pelaoaa gu hilo laa ma lolo aama frankincense, ga dudu hanu i honga de mommee o ssigidaumaha e hai ai de mee hagamaanadu; de mee nei se sigidaumaha e hai i de ahi, gai e nnamu kala ange gi Tagi Maolunga. 3 Gai mee e doe i pelaoaa laa go tuuhanga o Aaron ma ana dama daane; deenei tiba dabu mmao mai i ssigidaumaha e hai laa i de ahi, ange gi Tagi Maolunga.

4 Noo tangada e gaamai hanu hua grain gu dao e hai ai dana sigidaumaha, gai ia gi haia gi ni keege e hai i pelaoaa lligi e deai mee hagahua iai ma de hilo ange lolo aagena, aabe ni besgede dee hagahua e hulu ange lolo aagena. 5 Gai noo koe e hai dau ssigidaumaha o grain ga dunu i honga dahi gumedi hadu baabaa, gai haia i pelaoaa lligi e deai mee hagahua iai, gai gu hilo ma lolo; 6 gai koe dohidohi gi lligi, ga llingi ange lolo gi aagena; deenei de hai e hai ai ssigidaumaha o grain. 7 Gai noo dau sigidaumaha o grain ga dao i lo te anibada iai de pono, gai haia i pelaoaa lligi ma lolo. 8 Gai koe gaamai ssigidaumaha o grain laa ga gaavange gi Tagi Maolunga, gai de masavaa naa huu aau e gaamai ai ga gaavange gi tangada haimeedabu, gai ia ga kave gi de mommee o ssigidaumaha. 9 Gai tangada haimeedabu gi aaua hanu mee mai i ssigidaumaha o grain laa ga dudu i honga de mommee o ssigidaumaha e hai ai de mee hagamaanadu, se ssigidaumaha nnamu kala e hai i de ahi ange gi Tagi Maolunga.

10 Gai mee e doe go tuuhanga a Aaron ma ana dama daane; deenei tiba dabu mmao mai i ssigidaumaha e hai laa i de ahi ange gi Tagi Maolunga.

11 Gai e deai donu mee hagahua e hilo ange gi denga grain oodou e gaamai e sigidaumaha ange gi Tagi Maolunga; goodou e dee dudu hogi hanu mee hagahua be ni hooni gi lodo oodou ssigidaumaha dudu ange gi Tagi Maolunga. 12 Gai goodou e maua i de sigidaumaha ange mee nei gi Tagi Maolunga madali oodou huamanu e hagihagi i taamada, aagai mee nei e dee dudu i honga de mommee o ssigidaumaha bei ssigidaumaha nnamu kala. 13 Gai koe gi gaavange soolo gi denga sigidaumaha alodahi e hai i grain; gai koe gi dee ngalo de gaavange soolo gi au sigidaumaha o grain, de mee nei se hagatoo donu hagaheloongoi i oodou magavaa ma doodou Maadua; oodou sigidaumaha o grain e gaavange soolo aagena.

14 Noo koe gu hai dahi sigidaumaha ange gi Tagi Maolunga i grain e hagihagi laa i taamada, gai ssigidaumaha nei e hai i huamanu e hagihagi i taamada e lala gi mmasa denga gau looloa hoou i honga de ahi ga mmili gi lligi. 15 Gai koe ga llingi ange lolo ma frankincense aagena; deenei de hai e hai ai ssigidaumaha o grain. 16 Gai tangada haimeedabu gi aaua hanu hua grain gu mmili laa ma gu lligi ma de hilo i lolo madali denga frankincense alodahi; de mee nei se sigidaumaha e hai i de ahi ange gi Tagi Maolunga.

3

Ssigidaumaha o de hagadanuaa magavaa

1 “ ‘Noo dahi dangada e gaamai dana ssigidaumaha hagadanuaa magavaa, i dahi ana kaau, e dee hilihili be se manu daane be se manu hahine, gai ia gi gaamai dahi manu e deai mee baubau i dono angaanga, gi mada luu mada o Tagi Maolunga. 2 Gai tangada gi dugua ange dono lima gi honga de biho o de manu laa, gai ia ga daa gi magau i ma te haitoga o de hale malo hagabuni. Gai denga dama daane a Aaron gu hai laa gi ni dangada haimeedabu gi gaavee denga dodo gi dabudabuia ange gi luu baasi de mommee o ssigidaumaha. 3 Gai tangada gi vaaea denga mee e hai ai sigidaumaha dudu ange gi Tagi Maolunga: denga mee moomuna alodahi e pigi ange laa gi denga dae ma magavaa denga dae, 4 ma luu kidney ma mee moomuna iai, aama mee moomuna o de ade, aanei ana mee e vvae madali luu kidney. 5 Gai denga dama daane a Aaron gi duungia mee nei i honga de mommee o ssigidaumaha madali ssigidaumaha dudu i honga denga lahhie o de ahi; de mee nei se sigidaumaha nnamu kala e hai i de ahi ange gi Tagi Maolunga.

6 Noo ia e hai dana sigidaumaha hagadanuaa magavaa ange gi Tagi Maolunga i dahi ssiibi be se guudi, e dee hilihili be se manu daane be se manu hahine, gai ia gi haia gi se manu e deai mee baubau i dono angaanga. 7 Gai noo ia e hai dana sigidaumaha i dahi ssiibi, gai ia gi gaamai gi mada luu mada o Tagi Maolunga, 8 ga dugu ange dono lima gi honga de biho o de manu laa, gai ia ga daa gi magau i ma te haitoga o de hale malo hagabuni. Gai denga dama daane a Aaron gi dabudabuia ange denga dodo gi luu baasi de mommee o ssigidaumaha. 9 Gai ia gi vaaea mai i ssigidaumaha hagadanuaa magavaa e hai ai sigidaumaha dudu ange gi Tagi Maolunga: denga mee moomuna, ma de muli iai laa mee moomuna, gai duudia gi baa i de ivi laanui, ma denga mee moomuna e pigi ange laa gi denga dae ma magavaa denga dae, 10 ma luu kidney ma mee moomuna iai, aama mee moomuna o de ade, aanei ana mee e vvae madali luu kidney. 11 Gai tangada haimeedabu gi gaavee mee nei gi duungia i honga de mommee o ssigidaumaha, ni gai e hai ai ssigidaumaha dudu ange gi Tagi Maolunga.

12 Noo tangada e gaamai dahi guudi e hai ai dana sigidaumaha, gai ia gi gaamai gi mada luu mada o Tagi Maolunga, 13 ga dugua ange dono lima gi honga de biho o de manu laa, gai ia ga daa gi magau i ma te haitoga o de hale malo hagabuni; gai denga dama daane a Aaron gi dabudabuia ange denga dodo gi luu baasi de mommee o ssigidaumaha. 14 Gai tangada gi vaaea denga mee e hai ai sigidaumaha dudu ange gi Tagi Maolunga: denga mee moomuna e pigi ange laa gi honga denga dae ma magavaa denga dae, 15 ma luu kidney ma mee moomuna iai, aama mee moomuna o de ade, aanei ana mee e vvae madali luu kidney. 16 Gai tangada haimeedabu gi gaavee mee nei gi duungia i honga de mommee o ssigidaumaha, aanei gai e hai ai sigidaumaha nnamu kala e hai laa i de ahi. Denga mee moomuna alodahi nii Tagi Maolunga.

17 De mee nei se mee gu hagasauaa adu gi goodou ma oodou atangada alodahi, i mommee alodahi oodou e nnoho ai ga hano ai: goodou e dee gai donu denga mee moomuna ma dodo.’ ”

4

Ssigidaumaha o haisala

1 Gai Tagi Maolunga ne hai ange gi Moses, 2 “Basa ange gi de gau Israel, hai ange, ‘Tangada naa huu e haisala i dahi hainga a Tagi Maolunga gu tala adu goodou gi dee haia, gai e dee se hagabau ga hai ai de mee nei —

3 Noo tangada haimeedabu maolunga gu haisala, ga hagahaisala ai de huaadangada, gai ia gi gaamai dahi kaau daane e deai mee baubau i dono angaanga, e hai ai ssigidaumaha o haisala e tala ai ono haisala ange gi Tagi Maolunga. 4 Gai ia gi gaamai de kaau daane laa gi de haitoga o de hale malo hagabuni i mada luu mada o Tagi Maolunga. Gai ia ga dugua ange dono lima gi honga de biho o de kaau laa, ga daa gi magau i mada luu mada o Tagi Maolunga. 5 Gai tangada haimeedabu maolunga gi gaavee hanu dodo o de kaau daane laa gi lo te hale malo hagabuni; 6 gai ia gi hagasulu ina ange dono madannia gi lodo dodo laa, gai ia ga hagatoo madaua ange hanu dodo gi mada luu mada o Tagi Maolunga i e hidu hanonga, i mada i mua o de malo buibui o de mommee dabu. 7 Gai tangada haimeedabu gi gaavange hogi hanu dodo gi honga denga hanga o de mommee o ssigidaumaha o mee maanongi i mada luu mada o Tagi Maolunga, i lo te hale malo hagabuni. Gai dodo e doe gai ia gi liingia ange gi tahido o de mommee o ssigidaumaha dudu i ma te haitoga o de hale malo hagabuni. 8 Gai ia gi vaaea gee denga mee moomuna alodahi o de kaau daane e hai ai laa ssigidaumaha o haisala; go denga mee moomuna e pigi ange laa gi honga denga dae ma magavaa o denga dae, 9 ma luu kidney ma mee moomuna iai, ma mee moomuna o de ade, aanei ana mee e vvae gee madali luu kidney, 10 bei de hai e aau ai laa denga mee bee nei i de kaau daane e hai ai laa ssigidaumaha hagadanuaa magavaa. Gai tangada haimeedabu gi gaavee mee nei gi duungia i honga de mommee o ssigidaumaha dudu. 11 Aagai de gili o de kaau daane laa ma ono kano, ma dono biho, ma denga vae, ma denga dae aama ono duudae, 12 mee nei alodahi e kave gi tua de mommee nnoho gaainga gi dahi mommee gilimalali, e tili ai laa denga lehu, gai ia ga dudu ai i de ahi lahhie; go de mommee e llingi ai laa denga lehu e dudu ai mee nei.

13 Noo de huaadangada o Israel gu haisala, gai tee se hagabau ga hagahaisala ai dahi mee a Tagi Maolunga gu tala ange gilaadeu gi dee haia, gai e dee galemu donu noo dangada tee iloo de hai de mee nei, gai gilaadeu gu haisala donu hogi. 14 De masavaa naa huu e iloo mai ai bolo gilaadeu gu oha dahi hainga, gai de huaadangada gi gaamai dahi kaau daane e hai ai ssigidaumaha o haisala; gai gilaadeu gi gaamai gi de hale malo hagabuni. 15 Gai denga dagi o de hagabuulingaa dangada gi dugua ange olaadeu lima gi honga de biho o de kaau daane laa i mada luu mada o Tagi Maolunga, gai ga daa gi magau de kaau daane laa i mada luu mada o Tagi Maolunga. 16 Gai tangada haimeedabu maolunga gi gaavee hanu dodo o de kaau daane laa gi lo te hale malo hagabuni. 17 Gai ia gi hagasulu ina ange dono madannia gi lodo dodo laa, gai ia ga hagatoo madaua dodo laa i e hidu hanonga i mada luu mada o Tagi Maolunga, i mada i mua o de malo buibui. 18 Gai ia ne gaavange hogi hanu dodo gi honga denga hanga o de mommee o ssigidaumaha i mada luu mada o Tagi Maolunga lo te hale malo hagabuni; gai ia gi gaavee dodo e doe gi liingia ange gi tahido o de mommee o ssigidaumaha dudu i ma te haitoga o de hale malo hagabuni. 19 Gai ia gi aaua gee denga mee moomuna alodahi i de manu laa, e dudu i honga de mommee o ssigidaumaha dudu. 20 Gai ia gi haia de kaau nei gi bei de hai ne hai ai laa de kaau daane o ssigidaumaha o haisala. Deenei de hai a tangada haimeedabu e tala ai olaadeu haisala, gai olaadeu haisala gu maatala. 21 Gai ia gi gaavee de kaau daane laa gi tua de mommee nnoho gaainga ga dudu i de ahi, bei dana hai ne dudu ai laa de kaau daane i taamada. Deenei de hai e hai ai ssigidaumaha o haisala ange gi de huaadangada o Israel.

22 De masavaa naa huu e haisala ai dahi dagi, gai ia e dee se hagabau donu ga hagahaisala dahi mee a Tagi Maolunga dono Maadua gu tala ange ia gi dee haia, gai ia e haisala ai donu. 23 Gai noo ia gu iloo iho bolo ia gu haisala, gai ia gi gaamai dahi guudi daane, e deai laa mee baubau i dono angaanga e hai ai dana ssigidaumaha. 24 Gai ia ga dugua ange dono lima gi honga de biho o de guudi laa, ga daa gi magau i de mommee e daa ai laa manu e hai ai ssigidaumaha dudu i mada luu mada o Tagi Maolunga; deenei de hai e hai ai ssigidaumaha o haisala. 25 Gai tangada haimeedabu gi gaavee hanu dodo o ssigidaumaha o haisala i dono madannia mage gaavange gi honga denga hanga o de mommee o ssigidaumaha dudu; gai ia gi liingia ange denga dodo e doe gi tahido o de mommee o ssigidaumaha dudu. 26 Gai ia gi duungia mee moomuna alodahi o de manu laa i honga de mommee o ssigidaumaha, bei de hai e hai ai laa de manu e hai ai ssigidaumaha hagadanuaa magavaa. Deenei de hai a tangada haimeedabu e tala ai ono haisala, gai ono haisala gu maatala.

27 Noo dahi dangada i oodou daha gu haisala, gai ia e dee se hagabau ga hagahaisala ai dahi mee a Tagi Maolunga gu tala ange laa ia gi dee haia, gai ia e haisala ai donu.* 28 De masavaa naa huu aana e iloo iho bolo ia gu haisala, gai ia gi gaamai dahi guudi hahine e deai mee baubau i dono angaanga, e hai ai ssigidaumaha ange gi mee oona gu haisala ai. 29 Gai ia gi dugua ange dono lima gi honga de biho o de manu e hai ai laa ssigidaumaha o haisala, ga daa gi magau i de mommee e hai ai ssigidaumaha dudu. 30 Gai tangada haimeedabu gi gaavee hanu dodo o de manu laa i dono madannia gi gaavange gi honga denga hanga o de mommee o ssigidaumaha dudu, gai ia ga llingi ange dodo e doe gi tahido de mommee o ssigidaumaha. 31 Gai ia vaaea ono mee moomuna alodahi, bei de hai ne vvae ai laa mee moomuna o de manu ne hai ai laa ssigidaumaha hagadanuaa magavaa; gai ia ga dudu i honga de mommee o ssigidaumaha, gi nnamu kala ange ai gi Tagi Maolunga. Deenei de hai a tangada haimeedabu e tala ai ono haisala, gai ono haisala gu maatala.

32 Gai noo ia e gaamai dahi ssiibi e hai ai ssigidaumaha o haisala, gai ia gi gaamai dahi ssiibi hahine e deai laa mee baubau i dono angaanga. 33 Gai ia ga dugua ange dono lima gi honga de biho o de manu e hai ai ssigidaumaha o haisala, gai ia ga daa gi magau i de mommee e daa ai manu o ssigidaumaha dudu. 34 Gai tangada haimeedabu gi gaavee hanu dodo o ssigidaumaha o haisala i dono madannia gi gaavange gi honga denga hanga o de mommee o ssigidaumaha dudu; gai ia ga llingi ange dodo e doe gi tahido de mommee o ssigidaumaha dudu. 35 Gai ia ga vaaea mee moomuna alodahi o de manu laa, bei de hai ne hai ai ssiibi gauligi o ssigidaumaha hagadanuaa magavaa. Gai tangada haimeedabu gi duungia mee nei i honga de mommee o ssigidaumaha, bei de hai e hai ai laa ssigidaumaha dudu ange gi Tagi Maolunga. Deenei de hai a tangada haimeedabu e tala ai ono haisala, gai ono haisala gu maatala.

5

Ssigidaumaha o tangada gu haisala

1 “ ‘Noo dahi dangada gu haisala i dana dee lodo e tala hagadonu dagodo o dana mee ne gidee aabe ne langona, gai ia e hagaduasala donu i ono baubau.

2 Gai noo dahi dangada ne poo dahi mee e dee gilimalali — e dee hilihili be se manu magau i lodo henua, be se kaau magau, aabe go dahi manu e tolo i honga de gelegele, gai ia tee iloo, gai ia gu dee gilimalali donu, gai gu haisala donu hogi.

3 Gai noo ia gu poo ange gi mee dee gilimalali o dangada, e dee hilihili be se aha, aagai ia tee iloo — gai ga iloo naa huu e ia ma de donu iho, gai ia e haisala ai donu.

4 Gai noo dahi dangada e ngadi hagatoo donu, ma de tala bolo ia e hai dahi mee baubau aabe se mee danuaa, e dee hilihili donu be se aha aana ne hagatoo donu ai, gai ia tee iloo, gai ia e haisala donu i de masavaa aana e iloo ma de donu iho.

5 Gai de masavaa naa huu o tangada e iloo ai bolo ia gu haisala i mee nei, gai ia gi daalaa bolo ia gu haisala i de mee laa, 6 gai ia gi gaamai dahi manu gi Tagi Maolunga e hai ai ssigidaumaha o haisala laa, gai ia gi gaamai dahi manu hahine mai i de hagabuulingaa manu, e dee hilihili be se ssiibi be se guudi, e hai ai ssigidaumaha o haisala. Deenei de hai a tangada haimeedabu e tala ai ono haisala.

7 Noo ia e dee maua i de gaamai dahi ssiibi gauligi, aagai ia gi gaamai gi Tagi Maolunga e lua manu kono aabe e lua pigeon e hai ai ssigidaumaha o mee aana ne hagahaisala laa; dahi luu manu nei e hai ai ssigidaumaha o haisala, gai dahi e hai ai ssigidaumaha dudu. 8 Gai ia gi gaamai luu manu llele nei gi daho tangada haimeedabu, gai tangada haimeedabu ga hai ssigidaumaha o haisala i dahi luu manu llele laa; gai ia ga milo gi hadi de ua o de manu laa, gai e dee hai gi doo de biho, 9 gai ia gi dabudabuia ange hanu dodo o de manu ne hai ai ssigidaumaha o haisala, gi luu baasi de mommee o ssigidaumaha, gai ga llingia ange dodo e doe gi tahido o de mommee o ssigidaumaha. Deenei ssigidaumaha o haisala. 10 Gai ia gi hagadabena ina de manu ange laa e hai ai ssigidaumaha dudu bei dagodo huulonga o de hainga. Deenei de hai a tangada haimeedabu e tala ai ono haisala, gai ono haisala gu maatala.

11 Aagai noo ia e dee maua i de hagao e lua manu kono aabe e lua pigeon, gai ia gi gaamai e dahi diba i diba e madaangahulu o dahi ephah* pelaoaa lligi e hai ai sigidaumaha o ono haisala; gai ia gi dee gaavange lolo be go frankincense aagena, go hiidinga deenei ssigidaumaha o haisala. 12 Gai ia gi gaamai mee laa gi daho tangada haimeedabu, gai tangada haimeedabu gi buulia hanu mee i lo tono lima e hai ai tiba hagamaanadu ga dudu i honga de mommee o ssigidaumaha, madali denga sigidaumaha e hai laa i de ahi ange gi Tagi Maolunga; deenei ssigidaumaha o haisala. 13 Deenei de hai a tangada haimeedabu e tala ai ono haisala; gai ono haisala gu maatala. Gai mee e doe go tuuhanga o tangada haimeedabu, bei de hai e hai ai ssigidaumaha o grain.’ ”

Ssigidaumaha o tagasala

14 Gai Tagi Maolunga ne hai ange gi Moses, 15 “Noo tangada tee se hagabau donu, gai ia gu haisala ange gi mee gu hagadabu ange gi Tagi Maolunga, gai ia gi gaamai gi Tagi Maolunga dahi ssiibi daane mai i dana hagabuulingaa ssiibi, go dahi manu e deai mee e baubau i dono angaanga, e hagao ai ono haisala, gai ia gi haia gi bei de hagabaaunga o de shekel o de hale dabu, e hai ai ssigidaumaha o tagasala. 16 Gai ia gi hagapunidia ange dahi diba i diba e lima ga gaavange ai gi tangada haimeedabu, e hagao ai ana mee ne hagahaisala laa i mee dabu. Gai tangada haimeedabu gi haia ssigidaumaha o tagasala i ssiibi laa e hagaheohi ai ana mee ne hagahaisala laa, gai ono haisala gu maatala.

17 Noo dahi dangada e haisala i dahi mee a Tagi Maolunga gu tala adu goodou gi dee haia, gai ia tee iloo, ia gu haisala donu gai ia e hagaduasala donu i ono baubau. 18 Gai ia gi gaamai gi tangada haimeedabu dahi ssiibi daane mai i dana hagabuulingaa manu, e deai laa mee e baubau i dono angaanga, gai ia gi hagabaulia ange gi mee e hai ai ssigidaumaha o tagasala. Gai tangada haimeedabu ga hai ai ssigidaumaha e tala ai ono haisala, i mee aana tee iloo laa, gai ono haisala gu maatala. 19 Deenei de hai e hai ai ssigidaumaha o tagasala; go hiidinga ia gu haisala ange donu gi Tagi Maolunga.”

6

1 Tagi Maolunga ne basa ange gi Moses, ga hai ange,* 2 “Noo dahi dangada gu haisala, gai ia tee hai hegau i de muna abodonu ange gi Tagi Maolunga, gai ne hadu muna ange gi tangada ne gaavange dahi mee ia gi doange ina, be ia gu gaiaa mee laa, aabe ne vaivai dagodo ange gi tangada ange laa, 3 be ia gu gidee de goloa o dahi dangada gu tili laa, gai ia ga hadu muna ai, be ia ne basa hagatoo donu i de hadu muna, aabe ia ne hai ange dahi baubau bee nei ange gi tangada ange laa — 4 gai de masavaa naa huu o tangada e donu iho ai bolo ia gu haisala i dana hai mee nei, gai ia gi hagaahea ange mee aana ne gaiaa laa, be go mee aana ne kave laa i de vaivai dagodo, be go mee ne gaavange laa ia gi doange ina, be se mee ne tili gai ia ga gidee, 5 be se mee niiana gu hagatoo donu hadu muna ai. Ia gi hagaahea ange mee nei alodahi ga hagapuni ange dahi diba i diba e lima ga hagaahe ange ai gi tangada niiana mee laa, i de laangi aana e hai ai ssigidaumaha o tagasala. 6 Gai ia gi gaamai gi tangada haimeedabu mee e hai ai ssigidaumaha o tagasala ange gi Tagi Maolunga: e dahi ssiibi daane mai i dana hagabuulingaa manu, e deai mee e baubau i dono angaanga, gai koe hagabaulia ange gi bei de hagaoanga o ssigidaumaha o tagasala. 7 Deenei de hai a tangada haimeedabu e tala ai ono haisala, i mada luu mada o Tagi Maolunga, gai ono haisala gu maatala i mee alodahi gu hagabuu ange ai ssala gi de ia.”

Ssigidaumaha dudu

8 Tagi Maolunga ne basa ange gi Moses, ga hai ange, 9 “Basa ange gi Aaron ma ana dama daane, hai ange: ‘Aanei hainga o ssigidaumaha dudu: ssigidaumaha dudu e dugu i honga de mommee o ssigidaumaha i de boo laa alodahi ga dae ai gi taiao age, gai de ahi i honga de mommee o ssigidaumaha e hai donu gi ula. 10 Gai tangada haimeedabu gi gahu i dono malo linen, ma dono malo huna linen, go de malo e mua ange gi dono angaanga, gai ia ga aau gee lehu ne doe laa i ssigidaumaha dudu, i honga de mommee o ssigidaumaha, ga dugu ange gi gaogao de mommee o ssigidaumaha. 11 Gai ia ga hagaui ono malo dabu, ga ahe ange ga gahu i ono malo i de laa tubua, gai ia ga kave denga lehu laa ga llingi i dahi mommee gilimalali i tua de mommee nnoho gaainga. 12 Gai de ahi i honga de mommee o ssigidaumaha e hai donu gi gaa i masavaa alodahi, e dee dugu gi made; gai tangada haimeedabu gi gaavange lahhie gi honga de ahi i denga daiao alodahi, ga hagatau ange mee o ssigidaumaha dudu gi ono elunga, gai ia ga dudu ai denga mee moomuna o ssigidaumaha hagadanuaa magavaa. 13 Gai de ahi i honga de mommee o ssigidaumaha e hai donu gi gaa i masavaa alodahi; e dee hai donu gi made.

Ssigidaumaha o grain

14 “ ‘Aanei hainga o ssigidaumaha o grain. Go denga dama daane a Aaron e gaamai ssigidaumaha nei gi de mommee o ssigidaumaha, i mada luu mada o Tagi Maolunga. 15 Gai dahi gilaadeu gi buulia hanu pelaoaa lligi mai i ssigidaumaha o grain madali denga lolo ma frankincense alodahi gu hilo ange laa aagena, ga dudu i honga de mommee o ssigidaumaha e hai ai de mee hagamaanadu, se mee nnamu kala ange gi Tagi Maolunga. 16 Gai Aaron ma ana dama gi haia mee e doe gi haia ai pelaoaa dee hagahua ga gai i de mommee dabu, i lo te buibui o de hale malo hagabuni. 17 Pelaoaa nei e dee labu i mee hagahua ga dao ai. Au gu gaavange tiba nei e hai ai delaadeu duuhanga mai i dagu sigidaumaha e hai laa i de ahi; gai se mee dabu mmao, bei ssigidaumaha o haisala aama ssigidaumaha o tagasala. 18 Denga daane alodahi i de aamuli o Aaron e maua i de gai mee nei, bei de hai a Tagi Maolunga gu hagasauaa ange ai gi oodou atangada alodahi, ni mee mai i denga sigidaumaha e hai i de ahi. Be goai e poo ange gi mee nei gai ia gu dabu hogi.’ ”

19 Gai Tagi Maolunga ne basa ange gi Moses, ga hai ange, 20 “Deenei ssigidaumaha a Aaron ma ana dama daane e gaavange gi Tagi Maolunga i de laangi o tangada e hagadabu ai i de lolo: e dahi diba i diba e madaangahulu o dahi ephah* o pelaoaa lligi bei ssigidaumaha o grain i de laa tubua, dahi luu baasi e hai ai sigidaumaha i taiao gai de baasi ange laa i de ahiahi. 21 Gai mee nei e hai i lolo ga dunu i honga de pelaini; gai koe e hilo gi danuaa ga gaamai ai e hai ai ssigidaumaha o hua manu bei grain gu maoha,† gai gu ni dibadibaa, se mee nnamu kala ange gi Tagi Maolunga. 22 Gai tangada i magavaa dama daane o Aaron e hagadabu ange gi tuulanga o tangada haimeedabu, gi gaamai ssigidaumaha nei e gaavange gi Tagi Maolunga, bei de hai gu hagasauaa ange ai laa gi gilaadeu ga hano ai; ssigidaumaha nei e dudu alodahi. 23 Denga sigidaumaha alodahi a tangada haimeedabu e hai i denga grain e dudu alodahi; e deai donu mee e gai ai.”

Ssigidaumaha o haisala

24 Gai Tagi Maolunga ne basa ange gi Moses, ga hai ange, 25 “Basa ange gi Aaron ma ana dama daane, hai ange, ‘Deenei de hai e hai ai ssigidaumaha o haisala. De manu e hai ai sigidaumaha o haisala e daa gi magau i de mommee e daa ai laa de manu o ssigidaumaha dudu i mada luu mada o Tagi Maolunga; gai se mee dabu mmao. 26 Tangada haimeedabu e haia laa ssigidaumaha o haisala gi gaina kano o de manu laa, i de mommee dabu i lo te buibui o de hale malo hagabuni. 27 Gai be goai naa huu e poo ange gi kano o de manu laa gai ia gu dabu hogi; gai noo hanu ono dodo gu ssii ange ga baalau ai dahi malo, gai koe daia de malo laa i dahi mommee dabu. 28 Gai de gumedi hadu ne boale ai laa ono kano e oha gi maoha; gai noo se gumedi bronze ne boale ai, ga ssolo ono lodo gi danuaa ga hagamaa i vai. 29 Gai de gau haimeedabu alodahi e maua i de gaimee ai; mee nei e dabu mmao. 30 Aagai e deai donu kano o de manu o ssigidaumaha o haisala e gai, go de manu e kave laa hanu ono dodo gi lo te hale malo hagabuni e tala ai haisala i de mommee dabu; gai e dudu donu i de ahi.

7

Ssigidaumaha o tagasala

1 “ ‘Aanei hanu hainga o ssigidaumaha o tagasala, gai e dabu mmao: 2 Gilaadeu gi daia hogi de manu e hai ai ssigidaumaha o tagasala i de mommee ne daa ai laa de manu o ssigidaumaha dudu, gai dodo o de manu laa e dabudabui ange gi luu baasi de mommee o ssigidaumaha. 3 Gai denga mee moomuna alodahi e hai ai ssigidaumaha: go de muli iai laa mee moomuna, ma mee moomuna e pigi ange laa gi denga dae, 4 ma luu kidney ma mee moomuna iai, aama mee moomuna o de ade e vvae madali luu kidney. 5 Gai tangada haimeedabu gi duungia mee nei i honga de mommee o ssigidaumaha e hai ai ssigidaumaha dudu ange gi Tagi Maolunga. Deenei ssigidaumaha o tagasala. 6 Denga daane alodahi i denga huaabodu o de gau haimeedabu e maua i de gai mee nei; gai mee nei e gai donu huu i dahi mommee dabu; se mee dabu mmao.

7 Gai ssigidaumaha o tagasala e hai bei ssigidaumaha o haisala, gai se hainga daudahi e hai ai luu sigidaumaha nei: tangada haimeedabu e haia laa ssigidaumaha tagasala gi gaavee tuuhanga mai i ssigidaumaha laa. 8 Gai tangada haimeedabu e haia laa ssigidaumaha dudu a dahi dangada gi gaavee de gili o de manu ne hai ai laa ssigidaumaha maana. 9 Gai sigidaumaha alodahi e hai i grain ga dao ma mee alodahi e dunu i lo te anibada be go lo te pelaini, nii tangada haimeedabu hogi e haia laa sigidaumaha. 10 Gai sigidaumaha alodahi e hai i grain ga hilo ma lolo be ni mee mmasa e gaavange gi denga dama daane Aaron, gai e vaevae hagahedae ai gilaadeu.

Ssigidaumaha o de hagadanuaa magavaa

11 “ ‘Aanei hainga o ssigidaumaha hagadanuaa magavaa a tangada e gaamai gi Tagi Maolunga:

12 Noo tangada se hai ssigidaumaha nei e hagaahe ange ai de abodonu, gai ia gi gaamai hogi hanu keege gu hilo ma lolo, ma besgede gu hulu ange lolo aagena, aama keege e hai i pelaoaa lligi gu hilo ma lolo, mee nei alodahi e deai donu mee hagahua e gaavange aagena. 13 Ia gi gaamai hogi hanu duudangaa pelaoaa iai mee hagahua madali dana ssigidaumaha hagadanuaa magavaa. 14 Gai ia gi gaavee dagidahi keege mai i denga sigidaumaha nei, gi gaavange gi Tagi Maolunga; mee nei go tuuhanga o tangada haimeedabu e dabudabuia ange laa dodo o ssigidaumaha hagadanuaa magavaa gi luu baasi de mommee o ssigidaumaha. 15 Gai kano manu o ssigidaumaha hagadanuaa magavaa ma de hagaahe ange ai de abodonu, e gai donu gi odi i de laangi ne hai ai ssigidaumaha laa; e dee dugu donu hanu gi doe gi taiao age.

16 Aagai noo dana sigidaumaha se sigidaumaha niiana gu hagatoo donu ai, aabe se mee ngadi gaavange, gai kano o de manu e hai ai e gai i de laangi a tangada e hai ai dana sigidaumaha, gai mee alodahi e doe e maua hogi i de gai i de laangi i ono dua. 17 Gai denga kano ne doe i dana sigidaumaha i dua e dolu laangi e dudu i de ahi. 18 Noo tangada e gai kano o de manu ne hai ai dana sigidaumaha hagadanuaa magavaa i dua e dolu laangi, gai dana sigidaumaha e dee dau. Gai gu deai haigamaiana ange gi tangada ne haia, gai gu hakino gee; gai tangada ne gaina mee nei e hagaduasala donu i ono baubau.

19 Kano manu gu paa ange laa gi hanu mee dee gilimalali e dee gai donu, aagai e dudu i de ahi. Dangada alodahi e gilimalali laa e maua i de gai kano manu o ssigidaumaha e doe laa. 20 Aagai tangada e gaina kano o ssigidaumaha hagadanuaa magavaa a Tagi Maolunga gai e hanu mee e dee gilimalali i de ia, tangada bee nei e vvae gee donu mai i daho ono dangada. 21 Noo tangada gu poo ange gi hanu mee dee gilimalali — e dee hilihili be go mee hakino gee o dangada, be go dahi manu hakino gee, aabe go dahi mee dee gilimalali e tolo i honga de gelegele — gai ia ga gai kano o de manu ne hai ai ssigidaumaha hagadanuaa magavaa a Tagi Maolunga, gai ia e vvae gee donu mai i daho ono dangada.’ ”

Mee moomuna ma dodo e dee alaange de gai

22 Gai Tagi Maolunga ne basa ange gi Moses, ga hai ange, 23 “Basa ange gi de gau Israel, hai ange, ‘Goodou e dee alaange de gai mee moomuna o de kaau, ma ssiibi, aama de guudi. 24 Gai mee moomuna o de manu ne ngadi magau laa, ma mee moomuna o de manu gu daia i dahi manu alasala, goodou e maua i de hai ai oodou hegau, aagai goodou e dee gai donu mee nei. 25 Gai tangada e gaina mee moomuna o de manu e hai ai laa ssigidaumaha dudu ange gi Tagi Maolunga e vvae gee donu mai i daho ono dangada. 26 Goodou e dee alaange donu i de gai dodo o dahi manu lele aabe se manu dolodolo, i mommee alodahi oodou e nnoho ai.* 27 Gai be goai e gaina dodo, gai ia e vvae gee donu mai i daho ono dangada.’ ”

Tuuhanga o de gau haimeedabu

28 Gai Tagi Maolunga ne basa ange gi Moses, ga hai ange, 29 “Basa ange gi de gau Israel, hai ange, ‘Be goai naa huu e gaamai dahi sigidaumaha hagadanuaa magavaa gi Tagi Maolunga, gai ia gi vaaea hogi dahi mee ngadi gaavange mai i dana sigidaumaha mage gaavange gi Tagi Maolunga. 30 Gai ia gi gaamai dana ssigidaumaha dudu ga gaavange gi Tagi Maolunga; ia gi gaamai denga mee moomuna madali de aalanga o de aloalo, ga daodaohia age de aalanga laa i mada luu mada o Tagi Maolunga, e hai ai ssigidaumaha daodaohia age. 31 Gai tangada haimeedabu gi gaavee denga mee moomuna laa gi duungia i honga de mommee o ssigidaumaha, gai de aalanga laa go tuuhanga o Aaron ma ana dama daane. 32 Gai de aalanga o de vae madau o ssigidaumaha hagadanuaa magavaa e gaavange gi tangada haimeedabu e hai ai donu duuhanga; 33 gai de aalanga o de vae madau go tuuhanga o tama daane a Aaron ne haia laa ssigidaumaha hagadanuaa magavaa i dodo ma mee moomuna. 34 Go hiidinga au gu kave de aalanga o de aloalo e daodaohia age laa ma de aalanga o de vae madau o ssigidaumaha hagadanuaa magavaa a de gau Israel, ma gu gaavange gi tangada haimeedabu go Aaron ma ana dama, e hai delaadeu duuhanga mai i daho de gau Israel ga hano ai.’ ”

35 Deenei tuuhanga o Aaron ma ana dama mai i denga sigidaumaha dudu ange gi Tagi Maolunga, gai ne vvae ange gi gilaadeu i de laangi olaadeu ne hagadabu ai gi ni dangada haimeedabu, e hai hegau ange gi Tagi Maolunga. 36 De laangi laa gai Tagi Maolunga ne hagadaba, bolo de gau Israel gi gaavange de mee nei gi gilaadeu; de mee nei se hainga ange gi olaadeu atangada alodahi e loomai i muli.

37 Aanei hainga o ssigidaumaha dudu, ma ssigidaumaha o grain, ma ssigidaumaha o haisala, ma ssigidaumaha o tagasala, ma ssigidaumaha o de hagadabu, aama ssigidaumaha hagadanuaa magavaa, 38 a Tagi Maolunga ne tala ange gi Moses i honga de mounga go Sinai, i de laangi aana ne tala ange ai gi de gau Israel, gilaadeu gi gaamai alaadeu sigidaumaha ange gi Tagi Maolunga, i de vao o Sinai.

8

De hagadabu o Aaron ma ana dama daane

(Exo 29.1-37)

1 Gai Tagi Maolunga ne basa ange gi Moses, ga hai ange, 2 “Gaamai Aaron ma ana dama daane, ma denga malo dabu, ma denga lolo hagadabu, aama de kaau daane e hai ai ssigidaumaha o haisala, ma e lua ssiibi daane, ma e dahi gede pelaoaa e deai mee hagahua iai; 3 gai koe ga hagabuni mai de hagabuulingaa dangada o Israel alodahi gi de haitoga o de hale malo hagabuni.” 4 Gai Moses ne hai donu ga bei muna a Tagi Maolunga gu tala ange gi de ia, gai de hagabuulingaa dangada gu hagabuni i de haitoga o de hale malo hagabuni.

5 Gai Moses ne hai ange gi de hagabuulingaa dangada, “Aanei mee a Tagi Maolunga gu tala mai gidaadeu gi haia.” 6 Gai Moses ga gaamai Aaron ma ana dama daane ga hagagilimalali gilaadeu i vai. 7 Gai ia ga hakahu ange Aaron i dono malo belee, ga nnoa lo tono ungaalodo, ma de hakahu ange ia i de malo laa daha, ga hagauda ange de ephod gi de ia ga nnoa i de malo hagalaagii e nnoa ai laa de ephod. 8 Gai ia ga hagauda ange gi de ia de mee dau i hadahada, gai ia ga hhao ange de Urim ma de Thummim gi lo te mee dau i hadahada. 9 Gai ia ga dugu ange de goobai malo gi honga dono biho, ga nnoa ange talaa baalanga goolo gi ma te goobai laa, go de hau goolo dabu, bei de hai a Tagi Maolunga gu tala ange ai gi Moses.

10 Gai Moses ga poo mai de lolo hagadabu, ga hagasulu ai de tabernacle ma mee alodahi i ono lodo, ga hagadabu ai mee laa alodahi. 11 Gai ia ga hagatoo madaua ange hanu lolo gi honga de mommee o ssigidaumaha i e hidu hanonga, ga hagadabu ai de mommee o ssigidaumaha ma ono goloa alodahi, ma taaba ma ono dagelo. 12 Gai ia ne llingi ange hogi hanu lolo hagadabu laa gi honga de biho o Aaron ga hagasulu ai aama de hagadabu ai ia. 13 Gai Moses ga gaamai hogi denga dama daane a Aaron, ga hakahu ange gilaadeu i olaadeu malo belee, ga noonooa olaadeu ungaalodo, ma de noonooa ange olaadeu goobai gi honga olaadeu biho, bei de hai a Tagi Maolunga gu tala ange ai laa gi Moses.

14 Ia ne gaamai de kaau e hai ai ssigidaumaha o haisala, gai Aaron ma ana dama daane ne dugu ange olaadeu lima gi honga de biho o de manu laa. 15 Gai Moses ga daa gu magau de manu laa ga hagasulu ange dono madannia gi lodo ono dodo, ga hulu ange gi denga hanga i honga de mommee o ssigidaumaha, ga hagagilimalali ai de mommee o ssigidaumaha laa. Gai ia ga llingi ange denga dodo e doe laa gi tahido o de mommee o ssigidaumaha, e hagadabu ai, gai gi gilimalali ai. 16 Gai ia ne kave denga mee moomuna alodahi e pigi ange gi denga dae, ma mee moomuna o de ade, ma luu kidney ma denga mee moomuna iai, ga dudu i honga de mommee o ssigidaumaha. 17 Aagai ia gi gaavee de kaau laa ma dono gili, ma ono kano, ma ono duudae gi duungia i tua de mommee nnoho gaainga, bei de hai a Tagi Maolunga gu tala ange ai laa gi Moses.

18 Aagai ia ga gaamai hogi ssiibi daane e hai ai laa ssigidaumaha dudu; gai Aaron ma ana dama daane ga dugu ange olaadeu lima gi honga de biho o de manu laa. 19 Gai Moses ne daa de manu laa gi magau ga dabudabui ange ono dodo gi luu baasi de mommee o ssigidaumaha. 20 Gai ia gi duuduudia ssiibi daane laa, ga dudu de biho, ma denga aalanga aama denga mee moomuna. 21 Gai ia ga hhui denga dae ma denga vae i vai, gai Moses ga dudu ssiibi daane laa alodahi i honga de mommee o ssigidaumaha, e hai ai ssigidaumaha dudu, se mee nnamu kala e hai i de ahi ange gi Tagi Maolunga, bei de hai a Tagi Maolunga gu tala ange ai laa gi Moses.

22 Ia ne gaamai hogi ssiibi daane ange laa, go ssiibi daane e hai ai de hagadabu; gai Aaron ma ana dama daane ga dugu ange olaadeu lima gi honga de biho o de manu laa. 23 Gai Moses ga daa gi magau de manu laa, ga kave hanu ono dodo ga hulu ange gi honga de hiihii talinga madau o Aaron, ma honga de madannia madua o dono lima madau, aama honga tabuvae madua i dono vae madau. 24 Gai Moses ga gaamai hogi denga dama daane Aaron, gai ia ga hulu ange hanu dodo gi honga hiihii o olaadeu dalinga madau ma honga madannia maatua o olaadeu lima madau, aama honga dabuvae maatua o olaadeu vae madau; gai Moses ga dabudabuia ange dodo e doe gi luu baasi o de mommee o ssigidaumaha. 25 Gai Moses ga kave denga mee moomuna ma de muli iai laa mee moomuna, ma mee moomuna alodahi e pigi ange laa gi honga denga dae, ma mee moomuna alodahi o de ade, ma luu kidney ma mee moomuna iai, ma de aalanga o de vae madau. 26 Gai ia ne kave mai i lo te gede iai pelaoaa dee hagahua gu hagadabu ange laa gi Tagi Maolunga, dahi keege dee hagahua, ma dahi keege gu hilo ange lolo aagena, aama dahi besgede, ga dugu ange gi honga o denga mee moomuna ma de aalanga o de vae madau laa. 27 Gai ia ne gaavange mee nei gi lo te lima o Aaron ma lodo lima o ana dama daane, gai gilaadeu ga daodaohi age mee laa e hai ai ssigidaumaha daodaohia age i mada luu mada o Tagi Maolunga. 28 Gai Moses ga ahe ange ga kave gee mee laa mai i lodo olaadeu lima, ga dudu i honga de mommee o ssigidaumaha madali ssigidaumaha dudu, e hai ai ssigidaumaha o de hagadabu, se sigidaumaha nnamu kala e hai i de ahi ange gi Tagi Maolunga. 29 Gai Moses ga kave de aalanga o de aloalo ga daodaohi age, e hai ai ssigidaumaha daodaohia age i mada luu mada o Tagi Maolunga; deenei tuuhanga o Moses mai i ssiibi daane ne hai ai laa de hagadabu, bei de hai a Tagi Maolunga gu tala ange ai gi de ia.

30 Gai Moses ne kave hanu lolo hagadabu ma hanu dodo mai i honga de mommee o ssigidaumaha, ga hagatoo madaua ange gi honga o Aaron ma ono malo, ma honga o ana dama daane ma olaadeu malo. Gai ia ga hagadabu ai Aaron ma ono malo, aama ana dama daane ma olaadeu malo.

31 Gai Moses ga hai ange gi Aaron ma ana dama daane, “Gaavee denga kano manu nei ga boale i gaogao de haitoga o de hale malo hagabuni, gai goodou ga gai ai madali denga pelaoaa mai i lo te gede iai pelaoaa gu hagadabu laa, bei dagu hai gu tala adu ai laa bolo go Aaron ma ana dama e gaina mee nei. 32 Gai goodou gi duungia donu mee alodahi e doe i kano manu ma denga pelaoaa nei i de ahi. 33 Gai goodou e dee ssao donu e hulo gee mai i de hale malo hagabuni i e hidu laangi, ga dae ai gi de odi ange laangi o doodou hagadabu, i hiidinga e hidu laangi oodou e hagadabu ai. 34 Gai mee alodahi ne hai nei anailaa nei ga tala ai oodou haisala, go Tagi Maolunga ne daalaa mai. 35 Gai goodou nnoho saele donu huu i gaogao de haitoga o de hale malo hagabuni i e hidu laangi ma e hidu boo, ga hai ai hegau a Tagi Maolunga gu tala adu gi goodou, gi dee maakau ai goodou; go hiidinga gu lava i de tala mai au gi daalaa adu gi goodou.” 36 Gai Aaron ma ana dama daane ne hai donu ga bei mee alodahi a Tagi Maolunga gu tala ange gi Moses.

9

Hegau a de gau haimeedabu

1 Gai de valu laangi huu i dua mee laa, gai Moses ga hagahi Aaron ma ana dama daane, aama denga daane maatua o Israel, 2 gai ia ga hai ange gi Aaron, “Gaavee dahi kaau gauligi e hai ai ssigidaumaha o haisala, ma dahi ssiibi daane e hai ai ssigidaumaha dudu, gai e deai mee baubau i olaau angaanga, gai koe ga hai ai ssigidaumaha i mada luu mada o Tagi Maolunga. 3 Gai koe basa ange gi de gau Israel hai ange, ‘Goodou gaavee dahi guudi daane e hai ai ssigidaumaha o haisala, ma dahi kaau gauligi ma dahi ssiibi gauligi gu dagidahi olaau ngadau, gai e deai mee baubau i olaau angaanga e hai ai ssigidaumaha dudu, 4 ma dahi kaau daane ma dahi ssiibi daane e hai ai ssigidaumaha hagadanuaa magavaa i mada luu mada o Tagi Maolunga, madali dahi sigidaumaha o grain e hilo laa maa lolo; i hiidinga ailaa nei gai Tagi Maolunga e hakide adu naa gi goodou.’ ”

5 Gai gilaadeu ne gaamai gi ma te hale malo hagabuni, mee a Moses gu tala ange gi gilaadeu, gai de hagabuulingaa dangada alodahi ne loomai ga tuu i mada luu mada o Tagi Maolunga. 6 Gai Moses ga hai ange, “Aanei mee a Tagi Maolunga e tala adu goodou gi haia, gi gidee ai e goodou de mahamaha o Tagi Maolunga.”

7 Gai Moses ga hai ange gi Aaron, “Hannoo gi gaogao de mommee o ssigidaumaha haia ai ssigidaumaha o haisala, aama ssigidaumaha dudu, e tala ai oo haisala ma haisala o de huaadangada; gai koe ga hai ai ssigidaumaha a dangada e tala ai olaadeu haisala, bei de hai a Tagi Maolunga gu tala mai ai.” *

8 Gai Aaron ne hano gi gaogao de mommee o ssigidaumaha, gai ia ga daa gu magau de kaau gauligi e hai ai laa ssigidaumaha o haisala e tala ai ono haisala donu. 9 Gai dana dama daane ga gaavange denga dodo gi de ia, gai ia ga hagasulu ange dono madannia gi lodo dodo laa ga gaavange gi denga hanga i honga de mommee o ssigidaumaha, gai ga llingi ange dodo e doe gi luu baasi de mommee o ssigidaumaha. 10 Aagai ia ga dudu denga mee moomuna ma luu kidney aama denga mee moomuna hugadoo o de ade, mai i de manu o ssigidaumaha o haisala i honga de mommee o ssigidaumaha, bei de hai a Tagi Maolunga gu tala ange ai laa gi Moses. 11 Gai ia gi gaavee denga kano ma gili gi tua de mommee nnoho gaainga ga dudu ai i de ahi.

12 Gai ia ne daa hogi de manu o ssigidaumaha dudu; gai ana dama ga gaavange denga dodo gi de ia, gai ia ga dabudabui ange gi luu baasi de mommee o ssigidaumaha. 13 Gai gilaadeu ga gaamai gi de ia denga aalanga o de manu o ssigidaumaha dudu aama de biho; gai Aaron ga dudu mee laa i honga de mommee o ssigidaumaha. 14 Gai ia ga hhui denga dae ma denga vae, ga dudu madali ssigidaumaha dudu i honga de mommee o ssigidaumaha.

15 Gai Aaron ga gaamai hogi ssigidaumaha a de gau Israel; ia ga kave de guudi e hai ai ssigidaumaha o haisala o dangada, ga daa gu magau ga hai ai ssigidaumaha, bei de hai ne hai ai ssigidaumaha o haisala i taamada.

16 Gai ia ga gaamai de manu o ssigidaumaha dudu, ga hai ai ssigidaumaha bei de hai gu tala ai laa. 17 Gai ia ga gaamai denga grain e hai ai laa ssigidaumaha, gai ia ga puli hanu ga dudu i honga de mommee o ssigidaumaha, madali ssigidaumaha dudu e hai laa i taiao.

18 Gai ia ga daa de kaau daane ma ssiibi daane laa ga hai ai ssigidaumaha hagadanuaa magavaa ange gi dangada; gai dana dama daane ga gaavange gi de ia denga dodo, gai ia ga dabudabui ange gi luu baasi de mommee o ssigidaumaha.* 19 Aagai denga mee moomuna o de kaau daane ma ssiibi daane laa — go de muli iai laa mee moomuna, ma mee moomuna i denga dae, ma luu kidney, aama mee moomuna i luu baasi de ade — 20 gai gilaadeu ne dugu ange mee nei gi honga o denga aalanga o de aloalo, gai Aaron ga dudu mee moomuna laa i honga de mommee o ssigidaumaha. 21 Gai Aaron ga poo denga aalanga o de aloalo ma aalanga o de vae madau, ga daodaohia age e hai ai ssigidaumaha daodaohi age, i mada luu mada o Tagi Maolunga, bei de hai a Moses gu tala ange ai laa.

22 Gai Aaron ne haalo ange luoono lima gi honga o dangada ga hagamanuuia gilaadeu. Gai ia ga iho mai i de mommee ne hai ai ssigidaumaha o haisala ma ssigidaumaha dudu, aama ssigidaumaha hagadanuaa magavaa.*

23 Gai Moses ma Aaron ne hulo ga ulu gi lo te hale malo hagabuni; gai de masavaa olaau ne ssao mai ai gai gilaau ga hagamanuuia de huaadangada, gai dangada gu gidee de mahamaha o Tagi Maolunga. 24 De ahi gu hano iho i daho Tagi Maolunga ga dudu ssigidaumaha dudu ma mee moomuna, i honga de mommee o ssigidaumaha laa. Gai de masavaa huu a dangada alodahi ne gidee ai de mee laa, gai gilaadeu ga hevaalogi, ga ino gi honga de gelegele.

10

De maakau o Nadab ma Abihu

1 Gai luu dana daane a Aaron go Nadab ma Abihu, ne kave e dagidahi mee e hhao ai denga maga ahi, ga hhao ange maga ahi gi lodo luu mee laa, ma de dugu ange mee maanongi gi honga maga ahi laa, gai gilaau ga hai ssigidaumaha i ahi e dee alaange de hai, i mada luu mada o Tagi Maolunga, go mee e dee hai. 2 Gai de ahi ne humai i mada luu mada o Tagi Maolunga ga dudu gilaau, gai gilaau gu maakau i mada luu mada o Tagi Maolunga. 3 Gai Moses ne hai ange gi Aaron, “Aanei muna a Tagi Maolunga gu tala ma gu hagadaba:

‘Au e hagaago ange gi gilaadeu e loomai e hagapaa mai gi de au bolo au e dabu;

gai dangada alodahi gi hagamahamaha ina au i olaadeu daha.’ ”

Gai Aaron gu dee muu.

4 Gai Moses ga hagahi Mishael ma Elzaphan, luu dama daane a Uzziel, taina o tamana o Aaron, ga hai ange gi gilaau, “Gooluu loomai sabaia luooluu daina gaavee gee mai i lo te mommee dabu, mage gaavee gi tua de mommee nnoho gaainga.” 5 Gai gilaadeu ga loomai ga saabai luoolaau daina ma olaau malo belee, ga kave gi tua de mommee nnoho gaainga, bei de hai a Moses gu tala ange ai laa.

6 Gai Moses ga hai ange gi Aaron, ma luaana dama daane go Eleazar aama Ithamar, “Goodou e dee hai gi lausamua oodou biho,* be e saesae oodou malo gi dee maakau ai goodou, gai dae mai ai de lili o Tagi Maolunga gi honga o de huaadangada. Gai oodou daina go de gau Israel alodahi e tangi naa i hiidinga o dangada a Tagi Maolunga ne daa ga maakau i de ahi. 7 Gai goodou aude ssao donu gi hulo gee mai i lo te hale malo hagabuni, goodou kana maakau; i hiidinga goodou gu hagasulu i de lolo dabu a Tagi Maolunga.” Gai gilaadeu ne hai donu ga bei muna a Moses.

Hainga ange gi de gau haimeedabu

8 Gai Tagi Maolunga ne basa ange gi Aaron, ga hai ange, 9 “Goodou ma au dama daane e dee unu uvaini ma mee vii, i de masavaa oodou e ulu ai gi lo te hale malo hagabuni, gi dee maakau ai goodou. De mee nei se hainga gu hagasauaa adu gi goodou ma oodou atangada alodahi ga hano ai. 10 Goodou gi vaaea gee mee dabu mai i mee e dee dabu, ma mee e dee gilimalali mai i mee gilimalali; 11 gai goodou agoago ina ange de gau Israel i muna alodahi a Tagi Maolunga gu hagasauaa ma gu tala ange gi Moses.”

12 Gai Moses ga hai ange gi Aaron ma luaana dama daane goi mouli laa huu, go Eleazar ma Ithamar, “Goodou gaavee hanu grain e doe mai i ssigidaumaha dudu ange gi Tagi Maolunga, ma gi haia ai hanu pelaoaa dee hagahua ga gai i gaogao de mommee o ssigidaumaha, i hiidinga mee nei e dabu mmao;* 13 gai goodou ga gai mee nei i de mommee dabu, i hiidinga deenei doodou duuhanga ma au dama, mai i denga sigidaumaha a Tagi Maolunga e hai i de ahi; go hiidinga ni muna niiana gu tala adu gi goodou. 14 Aagai de aalanga o de aloalo e daodaohi age laa, ma de aalanga o de vae e hai ai laa ssigidaumaha, goodou ma oodou dama daane ma oodou damaa hine alodahi e maua i de gai. Gai goodou gaina i dahi mommee gilimalali; mee nei gu gaavadu gi goodou ma oodou dama e hai ai doodou duuhanga mai i sigidaumaha hagadanuaa magavaa a de gau Israel.* 15 Gai de aalanga o de vae e hai ai laa ssigidaumaha ma de aalanga o de aloalo e daodaohi age laa, gi gaamai madali denga mee moomuna e hai ai laa ssigidaumaha dudu, gai goodou ga daodaohi age e hai ai ssigidaumaha daodaohi age i mada luu mada o Tagi Maolunga. Deenei doodou duuhanga ma au dama ga hano ai, bei de hai a Tagi Maolunga gu tala mai ai.”

16 Gai Moses ne ssili gi iloo dagodo de guudi e hai ai laa ssigidaumaha o haisala, gai gu iloo bolo gu lava i de dudu. Gai Moses gu lili mmao i Eleazar ma Ithamar, luu dama daane a Aaron goi mouli laa, gai ia ga hai ange, 17 “Gu aha goodou tee gai ai laa kano o de manu ne hai ai ssigidaumaha o haisala i de mommee dabu? Kano nei e dabu mmao, gai ne gaavadu gi goodou, gai goodou ga aau gee ai baubau o dangada, ma de tala ai olaadeu haisala i mada luu mada o Tagi Maolunga.* 18 Gooluu e iloo bolo dodo o de manu laa tee gaamai gi lo te mommee dabu, gai ne heohi donu doodou gai kano o de manu laa i lo te mommee dabu, bei dagu hai gu tala adu ai laa gi goodou.”

19 Gai Aaron ne hai ange gi Moses, “Tilo, anailaa nei gai gilaau ne hai delaau ssigidaumaha o haisala ma delaau sigidaumaha dudu i mada luu mada o Tagi Maolunga; gai mee nei ne hai mai gi de au! Gai noo au ne gai ssigidaumaha o haisala, gai ne malangilangi ai naa Tagi Maolunga?”

20 Gai ga langona huu e Moses muna laa, gai ia gu baba ono lodo.

11

Gai gilimalali ma gai e dee gilimalali

(Deut 14.3-21)

1 Gai Tagi Maolunga ne basa ange gi Moses ma Aaron, ga hai ange, 2 “Gooluu pasa ange gi de gau Israel, hai ange, ‘Aanei manu dolodolo i magavaa o manu alodahi i honga de henua oodou e gai: 3 go manu dolodolo e vvae lua laa olaadeu dabuvae, gai e luei mai alaadeu gai gu holo ga aahe ange ga maamaa.

4 Gai hanu manu dolodolo e luei mai alaadeu gai gu holo ga aahe ange ga maamaa, aabe e vvae lua donu huu olaadeu dabuvae, goodou e dee gai: de gamelo e luei mai ana gai gu holo ga ahe ange ga maamaa, gai e dee vvae lua ono dabuvae; de manu nei e dee gilimalali. 5 De coney* e luei mai ana gai gu holo ga ahe ange ga maamaa, gai e dee vvae lua ono dabuvae; de manu nei e dee gilimalali. 6 De rabbit e luei mai ana gai gu holo ga ahe ange ga maamaa, gai e dee vvae lua ono dabuvae; de manu nei e dee gilimalali. 7 Gai de biigi, e vvae lua ono dabuvae, gai e dee luei mai ana gai gu holo ga ahe ange ga maamaa, de manu nei e dee gilimalali. 8 Goodou e dee gai donu manu nei, goodou e dee poo ange hogi aagena i dua delaadeu maakau; manu nei e dee gilimalali.

9 Denga mee mouli e nnoho i lausedi ma lodo saalingaa vai, goodou e maua i de gai mamu e hanu olaadeu dala ma unahi. 10 Aagai manu alodahi i lausedi be go lodo vai e deai laa olaadeu dala be ni unahi, go manu vaaligiligi alodahi i lodo lausedi aama lodo vai, ni mee e hakino gee i doodou gai. 11 Manu bee nei ni mee e dee gilimalali i oodou daha; goodou e dee gai olaadeu kano, gai denga manu maakau i manu nei gi ni mee hakino gee i oodou daha. 12 Gai mamu alodahi i lodo vai e deai laa olaadeu dala be ni unahi gi ni mee hakino gee i oodou daha.

13 Gai aanei manu llele oodou e hai gi ni mee hakino gee, goodou e dee alaange donu de gai mee nei, i hiidinga ni manu hakino gee: go de igele, ma de vulture, ma de vulture uli, 14 ma de kite ma denga hagadaagangaa kite uli, 15 ma denga hagadaagangaa raven, 16 ma de ostrich, ma de nighthawk ma de seagull, ma denga hagadaagangaa hawk, 17 ma de owl damaa mee, ma de cormorant, ma de owl laumalie, 18 ma de owl tea, ma de owl lodo henua, ma de vulture, 19 ma de stork, ma denga hagadaagangaa gava, ma de hoopoe, aama de gimoo lele.†

20 Gai denga manu llele vaaligiligi alodahi e hanu laa olaadeu bakau, gai e dagihaa olaadeu vae e tolo ai gi ni mee hakino gee i oodou daha. 21 Gai goodou e alaange i de gai denga manu vaaligiligi e hanu laa olaadeu bakau, gai e dagihaa olaadeu vae e tolo ai, gai olaadeu hadinga e hai gilaadeu gi maua i de lellele i honga de henua. 22 Goodou e maua i de gai denga hagadaagangaa itebuubuu, ma denga hagadaagangaa cricket, ma denga hagadaagangaa grasshopper. 23 Aagai manu vaaligiligi alodahi e llele ange laa, gai e dagihaa olaadeu vae ni manu e hakino gee i oodou daha.

24 Gai mee nei e hai naa goodou ga dee gilimalali; tangada e poo ange gi de manu gu magau laa, gu dee gilimalali ga dae ai gi de ahiahi. 25 Gai tangada e dagidagina dahi manu magau i mee nei, e taa ono malo, gai ia e dee gilimalali ga dae ai gi de ahiahi.

26 Gai manu dolodolo alodahi e dee vvae lua olaadeu dabuvae, aabe e dee luei mai alaadeu gai gu holo ga aahe ange e maamaa, e dee gilimalali; gai tangada e poo ange gi manu nei e hakino gee donu. 27 Gai manu alodahi e tolo laa i olaadeu alohi vae ma lima e dee gilimalali i oodou daha; be goai e poo ange gi dahi manu bee nei gu magau laa, gai ia e dee gilimalali ga dae ai gi de ahiahi, 28 gai tangada e sabaia manu maakau bee nei gi daia ono malo, gai ia e dee gilimalali ga dae ai gi de ahiahi. Manu bee nei e dee gilimalali adu gi goodou.

29 Gai aanei manu vaaligiligi e tolo i honga de gelegele e dee gilimalali adu gi goodou: go de mole, ma de gimoo, ma denga hagadaagangaa belu nnui alodahi, 30 ma de belu, ma denga dabula, ma de galisi, ma de skink, ma de chameleon. 31 Aanei manu vaaligiligi alodahi e dee gilimalali adu gi goodou; be goai e poo ange gi manu nei gu maakau ai, gai ia e dee gilimalali ga dae ai gi de ahiahi. 32 Gai goloa alodahi e too ange hanu manu bee nei aagena i dua delaadeu maakau gu dee gilimalali; e dee hilihili be se goloa laagau be ni malo, be ni gili manu aabe ni beagi. Denga goloa nei e hagagilimalali i vai, gai e dee gilimalali ga dae ai gi de ahiahi; gai ga gilimalali ai. 33 Gai noo dahi manu magau nei e too ange gi lodo gumedi hadu, gai mee alodahi i lo te gumedi laa gu dee gilimalali, gai goodou e hhoa donu de gumedi laa gi maoha. 34 Gai gai alodahi gu ssii ange laa hanu vai mai i dahi gumedi hadu bee nei gu dee gilimalali; gai mee unu alodahi mai i lo te ssaa e dee gilimalali hogi. 35 Gai mee alodahi gu too ange manu maakau bee nei aagena, e dee gilimalali; go de mommee e dao gai, be go de anibada dunu gai gu too ange aagena mee nei, e oha donu gi maoha. Mee nei gu dee gilimalali, gai goodou hagabinga ina bolo ni mee dee gilimalali. 36 De vai e sali age i lalo de henua be go de mommee e hagasahu ange aagena vai e gilimalali donu huu, aagai mee ange laa alodahi e dee gilimalali, noo gu paa aagena denga manu maakau. 37 Gai noo hanu manu maakau bee nei gu too ange gi honga denga golee doo, gai goi gilimalali huu. 38 Aagai noo denga golee gu gaavange vai aagena, gai dahi manu magau e doo ange gi ono elunga, gai gu dee gilimalali adu gi goodou.

39 Noo dahi manu dolodolo oodou e alaange laa i de gai gu magau, gai tangada gu poo ange gi de manu magau laa gu dee gilimalali ga dae ai gi de ahiahi. 40 Gai tangada e gaina kano o de manu magau laa gi daia ono malo, gai ia gu dee gilimalali ga dae ai gi de ahiahi. Gai tangada ne sabaia laa de manu magau nei gi daia hogi ono malo, gai ia gu dee gilimalali hogi ga dae ai gi de ahiahi.

41 Denga manu vaaligiligi alodahi e tolo saele i honga de gelegele e hakino gee; goodou e dee alaange de gai. 42 Gai manu alodahi e tolo i honga de gelegele, be go manu e seesee i e haa vae, ma manu e lagolago ange olaadeu vae, goodou e dee gai, go hiidinga e dee gilimalali. 43 Goodou e dee hai gi hakino gee goodou i denga manu bee nei. Goodou e dee hai gi dee gilimalali goodou, ga hai ai ga hakino gee goodou. 44 Go au go Tagi Maolunga doodou Maadua; goodou vaaea gee goodou ma de hai gi dabu goodou, go hiidinga au e dabu. Goodou e dee hai gi dee gilimalali goodou i hanu manu e tolo i honga de gelegele.* 45 Go au Tagi Maolunga ne hagassao ina mai laa goodou i de henua go Egypt, gai au ga hai ai go doodou Maadua; deenei ai, goodou gi dabu, i hiidinga au e dabu.

46 Gai aanei hainga o denga manu dolodolo ma manu llele ma manu alodahi e mouli i lodo vai, aama manu vaaligiligi alodahi e tolo laa i honga de gelegele, 47 gi iloo ai e goodou manu e dee gilimalali aama manu e gilimalali, ma manu oodou e alaange de gai aama manu oodou e dee alaange de gai.’ ”

12

De hagagilimalali o de hine gu haanau

1 Gai Tagi Maolunga ne hai ange gi Moses, 2 “Basa ange gi de gau Israel, hai ange, ‘Noo de hahine gu haanau dahi dama daane, gai ia e dee gilimalali i e hidu laangi, bei dono hai ne dee gilimalali ai laa i de masavaa e hai ai ono magi haahine. 3 Gai de valu laangi naa huu o de gauligi daane, gai ia e tuu dagaholiage.* 4 Gai de hine laa gi noho ange i e matolu ma dolu laangi, ga dae ai gi dono gilimalali mai i ono dodo. Gai ia e dee poo ange gi denga mee dabu, ia e dee ulu hogi gi lo te mommee dabu, ga dae ai gi de odi ange laangi e hagagilimalali ai. 5 Aagai noo ia e haanau dahi gauligi hahine, gai e lua uvigi oona e dee gilimalali ai, bei dono hai e dee gilimalali ai laa i de masavaa e hai ai ono magi haahine. Gai ia gi noho ange i e madaono ma ono laangi, ga dae ai gi de odi ange laangi e hagagilimalali.

6 Gai de masavaa naa huu e odi ange ai ono laangi e hai ai gi gilimalali, i dua dana gauligi daane be go dana gauligi hine, gai ia gi gaamai gi tangada haimeedabu i de haitoga o de hale malo hagabuni dahi ssiibi daane gu dahi ono ngadau e hai ai ssigidaumaha dudu, ma dahi pigeon aabe se manu kono e hai ai ssigidaumaha o haisala. 7 Gai tangada haimeedabu ga hai ai ssigidaumaha i mada luu mada o Tagi Maolunga, e tala ai ono haisala; gai ia gu gilimalali mai i ono dodo.

Aanei hainga ange gi de hine e hanaua laa dahi gauligi daane aabe se gauligi hahine. 8 Gai noo ia e dee maua i de gaamai dahi ssiibi, gai ia gi gaamai e lua manu kono, aabe e lua pigeon, dahi e hai ai ssigidaumaha dudu, gai de manu ange laa e hai ai ssigidaumaha o haisala. Gai tangada haimeedabu ga hai ai ssigidaumaha e tala ai ono haisala, gai ia gu gilimalali.’ ” *

13

Hainga o denga gili baubau

1 Gai Tagi Maolunga ne hai ange gi Moses ma Aaron, 2 “De masavaa naa huu e dahi ai mee e hua, be se mangeo i de gili, aabe se mee augaua i de angaanga o tangada, bei dagodo o de magi lebelaa,* gai gaamai ia gi daho tangada haimeedabu go Aaron, aabe go daho dahi ono hagadiilinga, gu hai laa gi se dangada haimeedabu. 3 Gai tangada haimeedabu gi diiloo dagodo o de gili laa, gai noo huluhulu i luu baasi gu tea gai gu gelo, gai de mee nei gu se magi lebelaa, gai ia gi hagadaba bolo tangada laa gu dee gilimalali. 4 Aagai noo tuulanga laa gu tea, gai e dee gelo, gai denga huluhulu iai tigi hulo e tea, gai tangada haimeedabu gi vaaea gee tangada laa mai i daho dangada i e hidu laangi. 5 Gai tangada haimeedabu gi ahe ange gi diiloo mee laa, i dua de hidu laangi, gai noo ia e gidee bolo go tagodo mau donu huu, tigi dolo gi daha, gai ia gi vaaea gee tangada laa mai i daho dangada i e hidu ange langi. 6 Gai tangada haimeedabu gi ahe ange gi diiloo mee laa i dua e hidu laangi, gai noo gu hagadaga ange de mahu, gai teai ange mee ne ssomo age i de gili o tangada, gai ia gi hagadaba bolo tangada laa gu gilimalali; de mee laa se damaa mangeo donu huu. Gai tangada laa gi daia ono malo, gai ia gu gilimalali. 7 Aagai noo mangeo laa gu dolo gi daha, i dua dana hagaago ange gi tangada haimeedabu, e hagadonu ai bolo ia gu gilimalali, gai ia gi ahe mai ange gi daho tangada haimeedabu; 8 gai tangada haimeedabu gi ahe ange gi diiloo de mangeo laa, gai noo gu dolo gi daha, gai tangada haimeedabu gi hagadaba bolo tangada laa gu dee gilimalali; de mee laa go de magi lebelaa.

9 De masavaa naa huu o tangada e hai de magi lebelaa, gai gi gaamai ia gi daho tangada haimeedabu. 10 Gai tangada haimeedabu ga tilo de mangeo laa, gai noo tuulanga laa gu tea ma de hua, denga huluhulu iai gu tea ma de augau ina, 11 gai de gili lebelaa laa gu dagodo donu i lo te angaanga, gai tangada haimeedabu gi hagadaba bolo tangada laa gu dee gilimalali. Gai ia e dee vvae gee ia mai i daho dangada, i hiidinga ia gu dee gilimalali donu.

12 Noo tangada haimeedabu gu gidee bolo de mangeo loo gu ssomo i de angaanga alodahi o tangada laa, mai i de biho ga dae ai gi luoono vae, 13 gai tangada haimeedabu gi ahe ange gi diiloo, gai noo gu dohu dono angaanga alodahi i de gili lebelaa, gai tangada haimeedabu gi hagadaba bolo ia gu gilimalali. Go hiidinga mangeo laa gu odi i de tea, gai tangada laa gu gilimalali. 14 Aagai de masavaa naa donu huu o mangeo laa ga aahe ange ai ga ssula age i dono angaanga, gai ia gu dee gilimalali. 15 Gai tangada haimeedabu gi ahe ange gi diiloo mangeo laa, gai ia gi hagadaba bolo tangada laa gu dee gilimalali. Mangeo laa e dee gilimalali, i hiidinga go de magi lebelaa. 16 Aagai noo denga mangeo laa e aahe ange ga tea, gai tangada gi ahe mai gi daho tangada haimeedabu, 17 gai tangada haimeedabu gi ahe ange gi diiloo, gai noo mangeo laa gu tea donu, gai ia gi hagadaba bolo tangada magi laa gu gilimalali; gai ia gu gilimalali.

18 De masavaa naa huu e somo ai dahi hagahoa i de angaanga o tangada gai gu mahu, 19 gai tuulanga laa gu hua ga mada tea aabe e mada mmea, gai ia gi hano gi hagaagona ange gi tangada haimeedabu. 20 Gai tangada haimeedabu gi diiloo, gai noo tuulanga laa gu kii ange de gelo, gai huluhulu iai gu tea, gai tangada haimeedabu gi hagadaba bolo tangada laa gu dee gilimalali. Gai tuulanga o de hagahoa laa gu hano ma gu se magi lebelaa. 21 Aagai noo tangada haimeedabu e tilo, gai ia gu gidee bolo denga huluhulu i de mommee laa e dee tea, gai tigi kii ange de gelo, gai gu hagadaga ange de mahu, gai ia gi vaaea gee tangada laa mai i daho dangada, i e hidu laangi. 22 Gai noo de mangeo laa e kii ange de dolo gi daha, gai tangada haimeedabu gi hagadaba bolo tangada laa gu dee gilimalali; ia gu iai dahi gili baubau. 23 Aagai noo de mangeo laa go tagodo mau donu huu, tigi dolo gi daha, gai se duulanga donu huu niio dahi hagahoa gu mahu; gai tangada haimeedabu gi hagadaba bolo tangada laa gu gilimalali.

24 Gai noo tangada gu vela dahi mommee i dono angaanga, gai de mommee laa gu mada mmea be gu mada tea, 25 gai tangada haimeedabu gi diiloo, gai noo huluhulu i de mommee laa gu tea, gai gu kii ange de gelo, gai de mangeo laa gu se gili lebelaa ne hagahale age i de mommee ne vela laa. Gai tangada haimeedabu gi hagadaba bolo tangada laa gu dee gilimalali; mee laa ni gili lebelaa. 26 Aagai noo tangada haimeedabu gu tilo, gai denga huluhulu i de tuulanga laa e dee tea, gai tee kii ange de gelo, aagai gu hagadaga ange de mahu, gai tangada haimeedabu gi vaaea gee tangada laa mai i daho dangada i e hidu laangi. 27 Gai tangada haimeedabu gi ahe ange gi diiloo dagodo o mee laa, i dua de hidu laangi; gai noo de mangeo laa gu dolo gi daha, gai ia gi hagadaba bolo tangada laa gu dee gilimalali; de mee laa go de magi lebelaa. 28 Aagai noo de mommee laa go tagodo mau donu huu, tigi dolo gi daha gai gu hagadaga ange de mahu, de mee laa ne hua donu huu i hiidinga gu vela. Gai tangada haimeedabu gi hagadaba bolo tangada laa gu gilimalali, i hiidinga se duulanga vela gu mahu.

29 Noo dahi daane be se hine gu somo dahi mangeo i dono biho be go dono gumigumi, 30 gai tangada haimeedabu gi diiloo gi danuaa; gai noo de mangeo laa gu gelo, gai denga huluhulu iai e ganoango gai gu sogoisi, gai ia gi hagadaba bolo tangada laa gu dee gilimalali; denga mee laa ni gili gadigadi, gai se gili baubau gu somo i dono biho aabe go dono gumigumi. 31 Aagai noo tangada haimeedabu e tilo de mangeo laa, gai e dee gelo, tigi ai hogi huluhulu uli ne ssomo ai, gai tangada haimeedabu gi vaaea gee tangada laa mai i daho dangada i e hidu laangi. 32 Gai dua naa huu e hidu laangi, gai tangada haimeedabu gi ahe ange diiloo mangeo laa; gai noo de mangeo laa tigi dolo gi daha, gai e deai huluhulu ganoango iai, gai tigi kii ange hogi de gelo, 33 gai tangada iai laa de mangeo laa gi dahia dono biho ma dono gumigumi, gai ia gi dee dahia de mommee e somo ai de mangeo laa; gai tangada haimeedabu gi vaaea gee tangada laa mai i daho dangada i e hidu ange laangi. 34 Gai dua naa huu e hidu laangi, gai tangada haimeedabu gi ahe ange gi diiloo de mangeo laa, gai noo tigi dolo gi daha, gai tigi kii ange de gelo, gai ia gi hagadaba bolo tangada laa gu gilimalali. Gai tangada laa gi daia ono malo, gai ia gu gilimalali. 35 Aagai noo de mangeo laa gu aahe ga dolo gi daha i dua de tala ange bolo ia gu gilimalali, 36 gai tangada haimeedabu gi ahe ange gi diiloo, gai noo mangeo laa gu dolo gi daha, gai tangada haimeedabu e dee tilo donu be hanu laa huluhulu ganoango iai; i hiidinga tangada laa gu dee gilimalali donu. 37 Gai noo ia gu gidee bolo de mangeo laa go tagodo mau donu huu, gai gu ssomo ai denga huluhulu uli, gai gu mmahu ma gu dee gadigadi. Gai tangada laa gu gilimalali; tangada haimeedabu gi hagadaba bolo ia gu gilimalali.

38 De masavaa naa huu e ssula age ai hanu gili tea i de angaanga o dahi daane be se hine, 39 gai tangada haimeedabu gi diiloo gili laa, gai noo denga gili laa gu daamada de mmahu, gai gili laa ni mee donu huu ne maalanga age i dono angaanga; gai tangada laa e gilimalali.

40 Noo tangada gu malili dono biho ga sula dono dumuagi, gai ia e gilimalali. 41 Noo huluhulu i ma tono biho ma dono dumuagi o dahi gu malili, gai ia e gilimalali. 42 Aagai noo ma tono biho ma dono dumuagi gu mada mmea ma de tea, gai de mee laa se gili baubau gu ssomo i lo tono dumuagi ma ma tono biho. 43 Gai tangada haimeedabu gi diiloo tangada laa, gai noo gili ma tono biho ma dono dumuagi gu mada mmea ma de tea, bei dagodo o denga gili baubau, 44 gai tangada laa gu iai gili baubau, ia gu dee gilimalali. Gai tangada haimeedabu gi hagadaba bolo ia gu dee gilimalali, i hiidinga o de mangeo i biho.

45 Gai tangada iai gili baubau bee nei gi gahu i malo duai, ga tili dono biho gi lausamua, gai ia gi haolia de bido gi lalo o dono ngudu, gai ia gi oo gi hagadaba, ‘E dee gilimalali! E dee gilimalali!’ 46 Gai ia e dee gilimalali i taulooloa de ssomo o denga gili laa i de ia. Gai ia gi noho sogosogo i tua de mommee nnoho gaainga.

Hainga o mee gu dongidongi

47 “De masavaa naa huu e hanu ai mee dongidongi i dahi malo — e dee hilihili be se malo e hai i huluhulu o denga manu be se malo linen, 48 e dee hilihili be ni malo llanga be malo diadia i linen aabe go huluhulu, be ni gili manu, aabe go hanu mee ange e hai laa i gili manu, 49 gai noo denga mee dongidongi i de malo, be se malo llanga be se malo diadia, be se gili manu, aabe go hanu mee ange ne hai i gili manu, gai e nuui aabe e mada mmea, gai gu dolo hogi gi daha, gai e hagaagona ange donu gi tangada haimeedabu. 50 Gai tangada haimeedabu gi diiloo mee dongidongi laa, ga vvae gee de malo dongidongi laa i e hidu laangi. 51 Gai dua naa huu e hidu laangi, gai ia gi ahe ange gi diiloo de malo dongidongi laa. Gai noo mee dongidongi laa gu dolo gi daha i de malo, e dee hilihili be se malo llanga be se malo diadia, aabe se gili manu, gai mee laa ni mee dongidongi baubau; de malo laa gu dee gilimalali. 52 Gai tangada haimeedabu gi duungia de malo laa, e dee hilihili be se malo llanga be ne diadia, be ni huluhulu manu be ni linen, aabe go hanu mee ne hai i gili manu, go hiidinga denga mee dongidongi i de malo laa gu iai de manu; de malo laa e dudu donu i de ahi.

53 Aagai noo tangada haimeedabu e tilo, gai ia gu gidee bolo mangeo laa tigi dolo gi daha i de malo laa, e dee hilihili be se malo llanga be se malo diadia, aabe go hanu mee e hai i gili manu, 54 gai ia gi haia dangada laa gi daia de malo gu dongidongi laa. Gai ia vaaea gee de malo laa i e hidu ange laangi. 55 Gai dua naa huu de taa de malo laa, gai tangada haimeedabu gi ahe ange gi diiloo; gai noo mee dongidongi laa tigi dagodo gee, gai e dee galemu naa donu noo tigi dolo gi daha, gai e dee gilimalali donu. Gai ia gi duungia de malo laa, e dee hilihili be go tua aabe go de aloalo o de malo iai mee dongidongi laa. 56 Gai noo tangada haimeedabu e tilo, gai mee dongidongi i de malo laa gu llilo i dua de taa, gai ia gi saea de mommee nogo dongidongi laa ma gi aau gee, e dee hilihili be se gili manu, be se malo llanga, aabe se malo diadia. 57 Aagai noo denga mee dongidongi e aahe ange ga ssula age ga dolo gi daha, e dee hilihili be se malo llanga be ne diadia, aabe ni gili manu, gai koe gi duungia mee alodahi gu dongidongi laa i de ahi. 58 De malo, be se malo llanga be ne diadia, aabe ni gili manu gu llilo laa denga dongidongi iai i dua de taa, gai ahe ange taa i de lua hanonga, gai gu gilimalali.”

59 Deenei de hainga ange gi denga mee dongidongi i malo, e hai i huluhulu be ni linen, be ni malo llanga be ne diadia, aabe ni gili manu, gi iloo ai be e gilimalali aabe e dee gilimalali.

14

De hagagilimalali mai i de lebelaa

1 Gai Tagi Maolunga ne hai ange gi Moses, 2 “Deenei de hainga ange gi tangada magi lebelaa, i de laangi oona e hagagilimalali ai. Ia e hai gi humai gi daho tangada haimeedabu.* 3 Gai tangada haimeedabu gi hano gi tua de mommee nnoho gaainga gi diiloo ai tangada laa. Gai noo tangada laa gu ieiangi ono magi lebelaa, 4 gai tangada haimeedabu gi haia ia gi gaamai e lua manu llele gilimalali e mouli laa, ma dahi bido laagau cedar, ma hanu huga malo mmea aama dahi laa hyssop e hagagilimalali ai ia. 5 Gai tangada haimeedabu gi hagadaba bolo gi daia dahi manu lele laa, i honga dahi gumedi hadu iai hanu vai hoou. 6 Gai ia gi gaavee de manu lele ange laa, madali de bido laagau cedar ma denga huga malo mmea aama de laa hyssop, gi hagasulu ina ange gi lodo dodo o de manu lele ne daa laa, i honga de gumedi hadu iai laa vai hoou. 7 Gai ia gi hagatoo madaua ina ange dodo laa gi honga o tangada gu ieiangi i de gili lebelaa; gai ia gi hagadaba bolo tangada laa gu gilimalali. Muli mai, gai ia gi dugua de manu lele ange laa gi lele gi lo te duu malaelae.

8 Gai tangada gu ieiangi laa gi daia ono malo, mage dahia ono ngaangaaulu alodahi, ga gaugau i vai, gai ia gu gilimalali. Gai dua naa huu mee nei gai ia gu maua i de ahe mai gi de mommee nnoho gaainga, gai ia gi dee ulu i dono hale i e hidu laangi. 9 Gai dua naa huu e hidu laangi gai ia gi dahia dono biho ma dono gumigumi, ma luoono huluhulu mada, aama ngaangaaulu alodahi i dono angaanga. Gai ia gi daia ono malo, ga gaugau i vai, gai ia gu gilimalali.

10 Gai de valu laangi naa huu gai ia gi gaavee e lua ssiibi daane e deai mee baubau i olaau angaanga, ma dahi ssiibi hahine gu dahi laa ono ngadau gai e deai mee baubau i dono angaanga, ma e dolu diba i diba e madaangahulu o dahi ephah* pelaoaa lligi gu hilo ma lolo, ma dahi log† lolo olive. 11 Gai tangada haimeedabu gi haia tangada aana gu dai hagagilimalali laa, ma ana mee e sigidaumaha i mada luu mada o Tagi Maolunga, i gaogao de haitoga o de hale malo hagabuni.

12 Gai tangada haimeedabu gi gaavee dahi ssiibi daane laa gi haia ai ssigidaumaha o tagasala, madali de log lolo olive laa; gai ia gi daodaohi age ssigidaumaha laa i mada luu mada o Tagi Maolunga. 13 Gai tangada haimeedabu gi daia ssiibi laa i de mommee e daa ai de manu o ssigidaumaha o haisala ma ssigidaumaha dudu i de mommee dabu laa. Gai de manu e hai ai ssigidaumaha o tagasala go tuuhanga o tangada haimeedabu, bei de manu e hai ai laa ssigidaumaha o tagasala; gai se mee dabu mmao. 14 Gai tangada haimeedabu gi gaavee hanu dodo o ssigidaumaha o tagasala gi hulu ina ange gi de hiihii o talinga madau o tangada e hagagilimalali laa, ma honga de madannia madua o dono lima madau, aama honga tabuvae madua o dono vae madau. 15 Gai tangada haimeedabu gi gaavee hanu lolo gi liingia ange gi lo tono lima masui, 16 ga hagasulu ange de madannia o dono lima madau, gi lodo lolo i lo tono lima masui laa, gai ia ga hagatoo madaua ina lolo laa i mada luu mada o Tagi Maolunga i e hidu hanonga. 17 Gai ia ga hulu ange hanu lolo e doe laa i lo tono lima, gi honga de hiihii o talinga madau o tangada aana e hagagilimalali laa, ma honga de madannia madua o dono lima madau, ma tabuvae madua o dono vae madau, gi de mommee gu daakodo ai laa dodo o de manu e hai ai ssigidaumaha o tagasala. 18 Gai tangada haimeedabu gi liingia ange lolo e doe i lo tono lima gi honga de biho o tangada e hagagilimalali laa. Gai ia ga tala ai haisala o tangada laa i mada luu mada o Tagi Maolunga.

19 Gai tangada haimeedabu gi haia ssigidaumaha o haisala, e tala ai haisala o tangada e hagagilimalali laa mai i ono mee tee gilimalali ai laa. Muli mai gai ia gi daia de manu e hai ai ssigidaumaha dudu; 20 gai ia gi haia ssigidaumaha dudu aama ssigidaumaha o grain i honga de mommee o ssigidaumaha. Deenei de hai a tangada haimeedabu e tala ai haisala o tangada laa, gai ia gu gilimalali.

21 Aagai noo tangada laa e hagaau aloha e dee maua e ia i de gaamai mee nei, gai ia gi gaamai dahi ssiibi daane e hai ai ssigidaumaha o tagasala daodaohi age, e tala ai ono haisala, ma e dahi diba i diba e madaangahulu o dahi ephah‡ o pelaoaa lligi gu hilo ma lolo e hai ai ssigidaumaha o grain ma dahi log lolo olive, 22 ma e lua manu kono aabe e lua pigeon, go ana mee e mau i de gaamai; dahi luu manu lele laa e hai ai ssigidaumaha o haisala, gai dahi e hai ai ssigidaumaha dudu.

23 Gai dua naa huu e valu laangi gai tangada laa gi gaamai mee nei gi daho tangada haimeedabu e hagagilimalali ai ia, i de haitoga o de hale malo hagabuni, i mada luu mada o Tagi Maolunga; 24 gai tangada haimeedabu gi gaavee ssiibi daane e hai ai laa ssigidaumaha o tagasala, ma de log lolo laa, ga daodaohi age e hai ai ssigidaumaha daodaohi age i mada luu mada o Tagi Maolunga. 25 Gai tangada haimeedabu gi daia ssiibi daane e hai ai laa ssigidaumaha o tagasala, ga kave hanu ono dodo ga hulu ange gi de hiihii o talinga madau o tangada e hagagilimalali laa, ma honga de madannia madua o dono lima madau, aama honga tabuvae madua o dono vae madau. 26 Gai ia gi liingia ange hanu lolo laa gi lo te alohi lima o dono lima masui, 27 gai ia ga hagasulu ange dono madannia madau gi lodo lolo laa, ga hagatoo madaua i mada luu mada o Tagi Maolunga i e hidu hanonga. 28 Gai ia gi hulu ina ange hanu lolo i lo tono lima laa, gi de mommee mau aana ne hulu ange laa aagena dodo o ssigidaumaha o tagasala — go de hiihii o talinga madau o tangada e hagagilimalali laa, ma honga de madannia madua o dono lima madau, aama honga tabuvae madua o dono vae madau. 29 Gai tangada haimeedabu gi liingia ange lolo e doe i lo tono lima, gi honga de biho o tangada e hagagilimalali laa, e tala ai ono haisala i mada luu mada o Tagi Maolunga. 30 Gai tangada haimeedabu laa gi haia ssigidaumaha i luu manu kono laa aabe go luu pigeon a tangada laa ne mau mai; 31 dahi e hai ai ssigidaumaha o haisala, gai dahi e hai ai ssigidaumaha dudu, madali ssigidaumaha o grain. Deenei de hai a tangada haimeedabu ga tala ai haisala o tangada e hagagilimalali laa i mada luu mada o Tagi Maolunga.”

32 Deenei de hainga ange gi tangada lebelaa e dee maua laa i de hagao manu e hai ai ssigidaumaha e hagagilimalali ai ia.

De hagagilimalali mai i mee dongidongi

33 Gai Tagi Maolunga ne hai ange gi Moses ma Aaron, 34 “De masavaa naa huu oodou e tae ai gi de henua go Canaan, go de henua aagu gu gaavadu e henua ai goodou, gai au gu hai gi hanu dongidongi i dahi hale i de henua laa, 35 gai tangada niiona de hale gi humai gi hai ange gi tangada haimeedabu, ‘Au gu gidee hanu mee be ni dongidongi i lo togu hale.’ 36 Gai tangada haimeedabu gi haia gilaadeu gi aaua gee mee alodahi i lo te hale laa, i mua dono ulu e tilo mee dongidongi laa, gi deai ai se mee i lo te hale laa e hai ga dee gilimalali. Muli mai gai tangada haimeedabu ga ulu ga tilo lo te hale laa. 37 Gai ia gi diiloo mee dongidongi i lo te hale alodahi; gai noo denga dongidongi i lo te hale laa gu mada nuui be gu mada mmea, gai noo gu hulo loo gi lodo, 38 gai tangada haimeedabu gi sao gi duaahaho, gai ia ga pono de hale laa ga hagamakaga i e hidu laangi. 39 Gai ia gi ahe mai ange gi diiloo de hale laa i dua e hidu laangi. Gai noo de hale alodahi gu dongidongi, 40 gai ia gi haia dangada gi aaua gi dilia denga hadu gu iai hakino gee laa gi dilia gi tua de aduhale. 41 Gai ia gi haia dangada gi goigoia lodo lo te hale laa alodahi, ga kave mee ne goigoi laa ga tili gi dahi mommee dee gilimalali i tua de aduhale. 42 Gai gilaadeu gi gaamai hanu hadu hoou gi suuia ai hadu ne aau laa, ma de hai hanu bela pigi ga lebu ai de hale laa.

43 Gai noo mee dongidongi laa e aahe ange ga ssula age i lo te hale laa, i dua de aau gee hanu hadu ma de goigoi lo te hale laa ga lebu, 44 gai tangada haimeedabu gi ahe ange gi ulu gi diiloo, gai noo lo te hale laa gu dohu i denga mee dongidongi, gai ni mee dongidongi baubau; gai de hale laa gu dee gilimalali. 45 Gai de hale laa e oohaa donu — denga hadu, ma laagau aama mee alodahi ne lebu ai laa — ga moolia ga kave ga tili gi tua de aduhale i dahi mommee e dee gilimalali.

46 Gai tangada e ulu i de hale laa i de masavaa gu pono ai laa, gai ia gu dee gilimalali ga dae ai gi de ahiahi. 47 Gai tangada e seni aabe e gaimee i lo te hale laa e taa donu ono malo.

48 Aagai noo tangada haimeedabu e humai ga tilo, gai denga mee dongidongi i lo te hale laa tigi dolo gi daha, i dua de lebu, gai ia gi hagadaba bolo de hale laa gu gilimalali, i hiidinga gu deai mee dongidongi iai. 49 Gai ia gi gaavee e lua manu llele, madali dahi laagau cedar ma hanu huga malo mmea aama dahi laa hyssop e hagagilimalali ai de hale laa. 50 Gai ia gi daia dahi luu manu lele laa i honga de gumedi hadu iai laa hanu vai hoou. 51 Gai ia ga kave de laagau cedar ma de laa hyssop, ma huga malo mmea, madali de manu lele goi mouli laa, ga hagasulu ange gi lodo dodo o de manu gu magau laa ma lodo vai hoou laa, ga hagassii ange gi de hale laa i e hidu hanonga. 52 Gai ia ga hagagilimalali ai de hale laa i dodo o de manu lele laa, ma vai hoou laa, ma de manu lele goi mouli laa, ma de laagau cedar ma de hyssop aama denga huga malo mmea laa. 53 Gai ia gi dugua de manu lele e mouli laa, gi lele gi hano gi lo te duu malaelae, i tua de aduhale. Deenei dana hai e hagagilimalali ai de hale laa, gai de hale laa gu gilimalali.”

54 Aanei hainga o denga hagadaagangaa gili baubau, ma gili gadigadi, 55 ma denga mee dongidongi i malo ma lo te hale, 56 ma de mee hua be se maanuga aabe se duulanga augaua, 57 gi iloo ai be e gilimalali aabe e dee gilimalali.

Aanei hainga o denga gili baubau aama mee dongidongi.

15

Hainga o mee e ssali mai i tangada

1 Gai Tagi Maolunga ne hai ange gi Moses ma Aaron, 2 “Gooluu pasa ange gi de gau Israel hai ange gi gilaadeu: ‘De masavaa naa huu e ssali mai ai hanu vai i mee o taane, gai mee laa e dee gilimalali. 3 Gai e dee hilihili donu be goi ssali mai huu i de angaanga o tangada aabe gu tuu de ssali mai, mee nei e hai ia ga dee gilimalali; mee nei gu hai ia ma gu hakino gee.

4 Gai de moenga o taane e ssali mai i mee nei e dagodo ai laa gu dee gilimalali, gai mee alodahi oona gu noho ange aagena gu dee gilimalali. 5 Gai tangada e poo ange gi moenga laa, gai ia gi daia ono malo ma de gaugau, gai ia gu dee gilimalali ga dae ai gi de ahiahi. 6 Gai be goai e noho ange gi honga mee o tangada e ssali mai ai mee laa gu noho ange aagena, gai ia gi daia ono malo ma de gaugau, gai ia e dee gilimalali ga dae ai gi de ahiahi.

7 Gai be goai e poo ange gi tangada e ssali mai ai mee laa, gai ia gi daia ono malo ma de gaugau, gai ia gu dee gilimalali ga dae ai gi de ahiahi.

8 Gai noo tangada e ssali mai laa mee i de ia, e saavale ange gi dahi dangada gilimalali, gai tangada laa gi daia ono malo ma de gaugau, gai ia e dee gilimalali ga dae ai gi de ahiahi.

9 Mee alodahi o tangada e gage ga savini ai e dee gilimalali, 10 gai be goai e poo ange gi mee o tangada laa ne gage ga savini ai, gai ia gu dee gilimalali ga dae ai gi de ahiahi. Gai be goai e sabaia mee laa, gi daia ono malo ma de gaugau, gai ia e dee gilimalali ga dae ai gi de ahiahi.

11 Gai be goai naa huu o tangada e ssali mai ai mee baubau laa e poo ange aagena, gai ia tee hhui luoono lima i vai, gai ia gi daia ono malo ma de gaugau i vai, gai ia e dee gilimalali ga dae ai gi de ahiahi.

12 Gai de gumedi hadu o tangada e ssali mai ai mee baubau gu poo ange aagena e hhoa donu gi maoha; gai denga gumedi laagau oona e poo ange aagena e hhui i vai.

13 Gai de masavaa naa huu o tangada e ssali mai ai mee baubau e ieiangi ai, gai ia gi daalia gi hidu laangi i muli mai, gai ia ga taa ono malo ma de gaugau i vai hoou, gai ia gu gilimalali. 14 Gai de hagavalu laangi, ia gi gaamai e lua manu kono aabe e lua pigeon gi Tagi Maolunga i de haitoga o de hale malo hagabuni, ga gaavange gi tangada haimeedabu. 15 Gai tangada haimeedabu gi haia ssigidaumaha i luu manu llele laa; dahi e hai ai ssigidaumaha o haisala, gai dahi e hai ai ssigidaumaha dudu. Deenei de hai a tangada haimeedabu e hagagilimalali ai tangada e ssali mai ai laa, i mada luu mada o Tagi Maolunga.

16 Gai noo dahi daane e ssali mai hanu bii i de ia, gai ia gi hakaugau ina dono angaanga alodahi i vai, gai ia e dee gilimalali ga dae ai gi de ahiahi. 17 Gai denga malo ma gili manu gu baalau laa i denga bii e taa i vai, gai malo laa e dee gilimalali ga dae ai gi de ahiahi. 18 Gai noo dahi daane ma dahi hahine e hagahebaa, gai gilaau ngaadahi gu baalau i denga bii, gai gilaau gi gaugau i vai, gai gilaau e dee gilimalali ga dae ai gi de ahiahi.

19 Gai de masavaa naa huu o de hine e hai ai ono magi haahine, gai ia e dee gilimalali i e hidu laangi, gai tangada e poo ange gi de ia e dee gilimalali hogi ga dae ai gi de ahiahi.

20 Gai mee alodahi o de hine laa e dagodo ange aagena i de masavaa e hai ai ono magi e dee gilimalali, gai mee alodahi oona e noho ange aagena e dee gilimalali. 21 Gai be goai naa huu e poo ange gi dono moenga, gai ia gi daia ono malo ma de gaugau i vai, gai ia gu dee gilimalali ga dae ai gi de ahiahi. 22 Gai be goai naa huu e poo ange gi hanu mee oona gu noho ange laa aagena, gai ia gi daia ono malo ma de gaugau i vai, gai ia e dee gilimalali ga dae ai gi de ahiahi. 23 Gai e dee hilihili donu be se moenga be go hanu mee ange oona ne noho ange aagena, gai be goai e poo ange aagena, gai ia gu dee gilimalali ga dae ai gi de ahiahi.

24 Noo dahi daane e hagahebaa ma de hine gu hai laa ono magi, gai ia gu baalau i ono dodo, gai taane laa e dee gilimalali i e hidu laangi; gai moenga alodahi o taane laa ne baani ange aagena gu dee gilimalali.

25 Noo dahi hahine gu hano ai todo i hanu laangi lagolago, bei de masavaa e hai ai laa ono magi i de malama, aabe e duudagi de ssali mai mee i de ia, i dua de hai ono magi, gai ia e dee gilimalali i taulooloa de ssali mai mee laa i de ia, bei laangi e hai ai ono magi haahine. 26 Moenga alodahi oona ne baani ange aagena, i de masavaa e ssali mai ai dodo i de ia gu dee gilimalali, gai e bei ai hogi mee oona e noho ange aagena i de masavaa e hai ai ono magi i de malama, mee alodahi gu dee gilimalali. 27 Gai tangada e poo ange gi mee laa gu dee gilimalali; gai ia gi daia ono malo ma de gaugau, gai ia e dee gilimalali ga dae ai gi de ahiahi.

28 Aagai noo gu tuu de ssali mai mee i de hine laa, gai ia gi daalia gi hidu laangi gi muli mai, gai dua naa huu laangi e hidu laa gai ia gu gilimalali. 29 Gai de valu laangi naa huu, gai ia gi gaamai e lua manu kono aabe e lua pigeon gi daho tangada haimeedabu, i de haitoga o de hale malo hagabuni. 30 Gai tangada haimeedabu gi haia ssigidaumaha o haisala i dahi manu lele laa, gai dahi e hai ai ssigidaumaha dudu. Deenei de hai a tangada haimeedabu e tala ai haisala o de hine laa i mada luu mada o Tagi Maolunga, i hiidinga o mee dee gilimalali ne ssali mai laa i de ia.

31 Deenei dooluu hai e vvae gee ai de gau Israel i denga mee dee gilimalali, gi dee maakau ai gilaadeu i delaadeu hai ga dee gilimalali dogu mommee e noho ai i oodou daha.’ ”

32 Aanei hainga o taane e ssali mai ai laa mee baubau, ma taane e ssali mai ai laa bii ga hai ia ga dee gilimalali, 33 ma de hine gu dee gilimalali i ono magi haahine, ma taane be go de hine e ssali mai ai mee baubau, aama taane e hagahebaa ma de hine gu dee gilimalali.

16

De Laangi o de Tala Haisala

1 Gai Tagi Maolunga ne hai ange gi Moses, i dua de maakau o luu dama daane a Aaron, aanei luu dama ne maakau laa, i delaau hulo ga hagapaa ange gi Tagi Maolunga. 2 Gai Tagi Maolunga ne hai ange gi Moses, “Daalaa ange gi doo daina go Aaron, ia gi dee humai gi lo te Aabi Dabu mmao, i lo te malo buibui i mada i mua o de pono o de tala haisala i honga de ngavesi o te hainga, i de masavaa aana e hilihili, gi dee magau ai ia. Go hiidinga au e hagasula mai i lo te hagausinga i honga de pono laa.*

3 Deenei de hai o Aaron e ulu ai gi de Aabi Dabu mmao laa: ia gi gaamai dahi kaau gauligi e hai ai ssigidaumaha o haisala, ma dahi ssiibi daane e hai ai ssigidaumaha dudu.* 4 Gai ia gi gahu i de malo gahu dabu e hai laa i linen, ma de malo huna linen, ga nnoa lo tono ungaalodo i de malo nnoa linen, ma de hagauda de goobai linen. Aanei denga malo dabu. Gai ia gi gaugau i mua dono gahu i malo nei. 5 Gai ia gi gaavee mai i daho de gau Israel, e lua guudi daane e hai ai ssigidaumaha o haisala, ma e dahi ssiibi daane e hai ai ssigidaumaha dudu mai.

6 Gai Aaron gi daia dahi kaau laa e hai ai ssigidaumaha o ono haisala donu, e tala ai ono haisala ma haisala o dono huaabodu. 7 Gai ia gi gaavee luu guudi daane laa gi mada luu mada o Tagi Maolunga, i ma te haitoga o de hale malo hagabuni. 8 Gai ia ga hai tada ange gi luu guudi laa — dahi ange gi Tagi Maolunga gai dahi ange gi Azazel.* 9 Gai Aaron gi gaamai de guudi ne hilihili ange gi Tagi Maolunga i tada, e hai ai ssigidaumaha o haisala. 10 Aagai de guudi ne hilihili ange laa gi Azazel i tada, e gaamai gi mada luu mada o Tagi Maolunga e tala ai haisala o dangada, i de hai gi hano gi daho Azazel i de vao.

11 Gai Aaron gi gaamai de kaau daane e hai ai ssigidaumaha o haisala ange gi de ia donu, e tala ai ono haisala ma haisala o dono huaabodu; gai ia gi daia de kaau laa e hai ai ssigidaumaha o ono haisala donu. 12 Gai ia gi haoa gi honu dahi gumedi i denga maga ahi i honga de mommee o ssigidaumaha i mada luu mada o Tagi Maolunga, ma de hhao gi hoohonu luoono lima i denga mee maanongi gu mmili gi lligi; gai ia ga kave mee laa gi lo te malo buibui. 13 Gai ia gi dugu ange mee maanongi laa gi honga denga maga ahi laa i mada luu mada o Tagi Maolunga, gi buu age ai de useahi o mee maanongi laa, gi honga de pono o de tala haisala, i honga ngavesi o de tala hagadonu, gi dee magau ai ia. 14 Gai ia gi gaavee hanu dodo o de kaau daane laa ga hagatoo madaua ange gi de pono, ma de aloalo o de pono laa i dono madannia i e hidu hanonga.

15 Gai ia gi daia de guudi e hai ai laa ssigidaumaha o haisala o de gau Israel, ga kave ono dodo gi lo te malo buibui, gai ia gi haia dodo laa bei dana hai ne hai ai laa dodo o de kaau daane: ia gi hagatoo madaua ina ange gi honga de pono o de tala haisala aama de aloalo o de pono laa.* 16 Gai ia e hai de mee nei e tala ai haisala o de Aabi Dabu mmao, i hiidinga de hakino gee ma de hagamaanege o de gau Israel, e dee hilihili donu be ni haisala aha alaadeu ne hai. Ia gi haia hogi bee nei de hale malo hagabuni, go de hale e duu laa i olaadeu magavaa ma alaadeu mouli dee gilimalali. 17 Gai e deai ange donu se dangada e alaange de ulu i de hale malo hagabuni i de masavaa o Aaron e ulu ai e tala haisala i de Aabi Dabu mmao ga dae ai gi dono sao mai, i dua de tala ono haisala ma haisala o dono huaabodu, aama haisala o de huaadangada o Israel.

18 Gai ia gi sao mai gi hano gi de mommee o ssigidaumaha i mada luu mada o Tagi Maolunga, ga hagagilimalali ai de mommee o ssigidaumaha. Gai ia gi gaavee hanu dodo o de kaau daane ma hanu dodo o de guudi laa ga hulu ange gi honga denga hanga e haa o de mommee o ssigidaumaha. 19 Gai ia gi hagatoo madaua ange hanu dodo gi honga de mommee o ssigidaumaha laa i dono madannia i e hidu hanonga, e hagadabu ai ma de hagagilimalali ai mai i dahulinga dee gilimalali a de gau Israel.

20 Gai de masavaa naa huu e lava ai dana hagagilimalali de Aabi Dabu mmao, ma de hale malo hagabuni aama de mommee o ssigidaumaha, gai ia gi gaamai de guudi goi mouli laa. 21 Gai Aaron gi dugua ange luoono lima gi honga de biho o de guudi mouli laa, ga tala baubau o de gau Israel i honga de manu laa, ma olaadeu dee heohi, aama olaadeu haisala alodahi, ga dugua ange gi honga de biho o de guudi laa, ga gaavange gi tangada gu baba ange laa e hai de hegau laa, gai ia ga hai gi hano gi de vao. 22 Gai de guudi laa ga hagauda ai olaadeu baubau alodahi ga kave gi de mommee e deai dangada e nnoho ai; gai tangada laa gi haia de guudi laa gi hano gi de vao.

23 Gai Aaron gi ahe gi ulu i lo te hale malo hagabuni, ga hagaui ai ono malo linen ne gahu ai laa i de masavaa oona ne ulu ai gi lo te Aabi Dabu mmao, ga dugu i kilaa.* 24 Gai ia gi gaugau i vai i dahi mommee dabu, ga ahe ange gi ono malo donu, gai ia ga sao mai ga daa de manu e hai ai laa ssigidaumaha dudu ange gi de ia ma ssigidaumaha dudu a dangada, ga tala ai ono haisala donu ma haisala o de huaadangada. 25 Gai ia gi duungia denga mee moomuna o de manu o ssigidaumaha o haisala i honga de mommee o ssigidaumaha.

26 Gai tangada e dugua de guudi gi hano gi Azazel gi daia ono malo ga gaugau i vai, muli mai gai ia gu maua i de ahe mai gi de mommee nnoho gaainga. 27 Gai de kaau daane ma de guudi ne hai ai laa ssigidaumaha o haisala, ne kave laa hanu olaau dodo gi lo te Aabi Dabu mmao e tala ai haisala, gi gaavee gi dilia i tua de mommee nnoho gaainga; gai olaau gili ma kano aama olaau duudae gi duungia i de ahi.* 28 Gai tangada e gaavee laa mee laa ga duungia gi daia ono malo ga gaugau i vai, muli mai gai ia gu maua i de ahe mai gi de mommee nnoho gaainga.

29 De hainga nei gu hagasauaa adu gi goodou ga hano ai: de hagamadaangahulu laangi naa huu o de hidu malama, gai goodou alodahi ma de gau henua gee i oodou magavaa gi hagahiikai, gai e deai hogi hegau oodou e hai; 30 go hiidinga de laangi nei se laangi e tala ai oodou haisala, ma de hagagilimalali ai goodou mai i oodou haisala alodahi. Gai gi gilimalali ai goodou i mada luu mada o Tagi Maolunga. 31 De laangi nei se Sabbath e hagammabu ai goodou ma de hagahiikai ai; de mee nei se hainga gu hagasauaa ga hano ai. 32 Gai tangada gu hagasulu laa i lolo ma de hagadabu gi se dangada haimeedabu i tuulanga o dono damana, gi haia de hegau go de tala haisala. Ia gi gahu i malo dabu e hai i linen; 33 gai ia ga hagagilimalali ai de Aabi Dabu mmao, ma de hale malo hagabuni aama de mommee o ssigidaumaha, ma de gau haimeedabu ma de huaadangada alodahi o Israel.

34 Deenei de hainga gu hagasauaa adu gi goodou ga hano ai, gai de tala ai haisala e hai ange gi de gau Israel i e dahi hanonga i de ngadau.”

Gai Moses ne hai mee laa, bei de hai a Tagi Maolunga gu tala ange gi de ia.

17

Mee e dee alaange i de hai i dodo

1 Gai Tagi Maolunga ne hai ange gi Moses, 2 “Basa ange gi Aaron ma ana dama daane, aama de gau Israel alodahi hai ange, ‘E hagadaba Tagi Maolunga: 3 Noo dahi dangada Israel e hai dana sigidaumaha i dahi kaau, be se ssiibi daane, aabe se guudi i lo te mommee nnoho gaainga aabe go tua, 4 ia tee gaamai gi de haitoga o de hale malo hagabuni e sigidaumaha ange gi Tagi Maolunga i ma te tabernacle o Tagi Maolunga — ia e haisala donu i hiidinga o dodo laa; gai ia e vvae gee donu mai i daho ono dangada. 5 De hainga nei se hai, gi gaamai ai e de gau Israel alaadeu manu sigidaumaha, e daa laa i lo te duu malaelae gi daho Tagi Maolunga, ma tangada haimeedabu i de haitoga o de hale malo hagabuni, ga daa ai alaadeu manu e hai ai ssigidaumaha e hagadanuaa ai olaadeu magavaa ma Tagi Maolunga. 6 Gai tangada haimeedabu gi dabudabui ange dodo laa gi de mommee o ssigidaumaha a Tagi Maolunga, i de haitoga o de hale malo hagabuni, ma de dudu denga mee moomuna e hai ai ssigidaumaha nnamu kala ange gi Tagi Maolunga. 7 Gai gilaadeu e dee sigidaumaha ange donu gi denga ⌊diinonga e hagadulagi ange laa gi de⌋ guudi,* ga haisala ai gilaadeu. Deenei de hainga gu hagasauaa ange gi gilaadeu ma olaadeu atangada alodahi i muli mai.’

8 Gai koe hai ange gi gilaadeu, ‘Tangada Israel aabe se dangada henua gee e noho i oodou daha, e haia laa dahi sigidaumaha dudu be go dahi sigidaumaha ange laa, 9 gai ia e dee gaamai gi de haitoga o de hale malo hagabuni e hai ai ssigidaumaha ange gi Tagi Maolunga, tangada laa e vvae gee donu mai i daho ono dangada.

10 Noo dahi dangada Israel be se dangada henua gee i oodou magavaa e gai kano manu iai dodo — gai au e hai baasi ange donu gi tangada e gaina kano iai dodo, ga vvae gee ia mai i daho ono dangada.* 11 Go hiidinga de mouli o de mee mouli go lodo dodo iai, gai au gu dugu adu gi goodou e tala ai oodou haisala; i hiidinga go dodo e tala ai haisala o tangada, i hiidinga iai de mouli.* 12 Deenei ai, au gu tala ange gi de gau Israel, “E deai donu se goodou e gai dodo, de gau henua gee e noho i oodou magavaa e dee gai hogi dodo.”

13 Gai be goai naa huu tangada Israel, be se dangada henua gee i oodou daha, e hano ga dili manu dolodolo be ni manu llele e gai laa, gai ia gi liingia ono dodo ga danu ange i gelegele, 14 go hiidinga de mouli o de mee mouli alodahi go ono dodo. Deenei ai, au gu hai ange gi de gau Israel, “Goodou e dee gai dodo o dahi mee mouli, i hiidinga de mouli o mee mouli alodahi go ono dodo; gai be goai e gaina mee nei, gai ia e vvae gee donu mai i daho ono dangada.”

15 Gai dangada alodahi e gaina kano o dahi manu ngadi magau, be se manu ne daia i hanu manu alasala, e dee hilihili be se dangada Israel aabe se dangada henua gee, gai ia gi daia ono malo ma de gaugau i vai, gai ia e dee gilimalali ga dae ai gi de ahiahi; gai ia gu gilimalali. 16 Aagai noo ia e dee taa ono malo aabe e gaugau, gai ia e hagaduasala donu i ono baubau.’ ”

18

E dee alaange de hai be se manu

1 Gai Tagi Maolunga ne hai ange gi Moses, 2 “Basa ange gi de gau Israel, hai ange gi gilaadeu, ‘Go au donu Iahweh doodou Maadua. 3 Goodou aude ago ange i hegau a dangada i Egypt, go de mommee oodou nogo nnoho ai i mua; goodou aude ago ange hogi i hegau a dangada i Canaan, go de henua aagu ga dagi nei goodou e kave aagena. 4 Gai goodou haia gi bei agu muna gu hagamodu ma de daohi agu hainga gu hagasauaa. Go au donu go Iahweh doodou Maadua. 5 Goodou daohia agu muna gu hagasauaa ma agu hagamodu, go mee e maua ai gi mouli tangada noo ia e hai hegau ai. Go au donu go Iahweh.*

6 Gai e deai donu se goodou e dagodo haisala madali dono dangada donu. Go au donu go Iahweh.

7 Aude hagangadi mee ina doo damana i doo dagodo haisala madali doo dinana. Ia go doo dinana; aude dagodo haisala madali ia.

8 Aude dagodo haisala ma de bodu o doo damana; e bei donu koe gu hagangadi mee doo damana.*

9 Aude dagodo haisala ma doo daina hahine, tamaa hine a doo damana, aabe go tamaa hine a doo dinana, e dee hilihili ia ne haanau i doo hale aabe go dahi mommee gee.*

10 Aude dagodo haisala ma tama daane a dau damaa hine, aabe go tamaa hine a dau damaa hine, e bei donu koe e hagangadi mee donu huu goe.

11 Aude dagodo haisala ma tamaa hine ne hagadili i daho doo damana; ia se daina niiou.

12 Aude dagodo haisala ma taina hahine o doo damana; ia go taina o doo damana.*

13 Aude dagodo haisala ma taina hahine o doo dinana, go hiidinga ia se daina donu niio doo dinana.

14 Aude hagangadi mee ina taina daane o doo damana, i doo hano ga dagodo haisala ma dono bodu; ia se dinana niiou.

15 Aude dagodo haisala ma de bodu o dau dama daane; ia go doo saulaba; aude dagodo haisala ma ia.*

16 Aude dagodo haisala ma doo maa; e bei donu koe e hagangadi mee doo daina daane.*

17 Aude dagodo haisala madali dahi dinana ma dana damaa hine. Aude dagodo haisala madali de mogobuna hahine o doo bodu; ia e hai dangada adu gi de goe. De mee nei se mee baubau donu.*

18 Aude hai bodu ange gi taina hahine o doo bodu, ga hagalili ai doo bodu, i de masavaa oona e mouli ai.

19 Aude dagodo haisala ma dahi hahine i de masavaa oona e hai ai ono magi haahine.*

20 Aude dagodo haisala ma de bodu o tangada e baa adu gi de goe, koe e hai naa ga hakino gee goe i ono daha.*

21 Aude gaavange dahi au dama e sigidaumaha ange gi tiinonga go Molek, ga hagangadi mee ai de ingoo o doo Maadua. Go au donu go Iahweh.*

22 Aude dagodo haisala ma taane bei de hai e hagahebaa ange ai laa de hine; go hiidinga se hegau donu hakino gee.*

23 Aude dagodo haisala ma dahi manu dolodolo, ga hai ai ga hakino gee goe, gai de hine gi dee dagodo haisala hogi madali dahi manu dolodolo; de mee nei se mee donu hakino gee.*

24 Goodou e dee hai gi hakino gee goodou i hegau bee nei, go hiidinga aanei dahulinga a denga huaahenua ange laa ne hai ga hakino gee ai gilaadeu, gai au ga hai gilaadeu gi hulo gee mai i oodou mada i mua. 25 De henua ne hakino gee hogi, gai au ne hagaduasala de henua i hiidinga ono baubau, gai de henua ga luei mai dangada e nnoho ai. 26 Aagai goodou gi daohia agu hainga gu hagasauaa ma agu hagamodu. Gai goodou ma de gau henua gee i oodou daha gi dee haia denga mee hakino gee nei, 27 go hiidinga aanei dahulinga a dangada nogo nnoho i de henua i oodou mada i mua, gai de henua alodahi gu hakino gee. 28 Gai de henua e lueia mai naa hogi goodou, i doodou hai ga hakino gee de henua, bei dana hai ne hai ai denga huaahenua nogo nnoho i de henua i mua doodou loomai.

29 Gai tangada e haia hegau hakino gee nei, e vvae gee donu mai i daho ono dangada. 30 Deenei ai, goodou daohia agu muna gu tala adu gi goodou, gai goodou gi dee ago ange i dahulinga a de gau henua gee nogo nnoho i de henua i mua, gai goodou e dee hai gi hakino gee goodou, i doodou ago ange i alaadeu dahulinga. Go au donu go Iahweh doodou Maadua.’ ”

19

Hanu hainga ange laa

1 Gai Tagi Maolunga ne hai ange gi Moses, 2 “Basa ange gi de hagabuulingaa dangada o Israel, hai ange: ‘Goodou gi dabu, go hiidinga au e dabu, go au go Iahweh doodou Maadua.*

3 Tangada gi hagadubu ina dono dinana ma dono damana, ma de daohi agu Sabbath. Go au donu go Iahweh doodou Maadua.*

4 Aude ino ange gi denga diinonga, aabe gi haia hanu diinonga baalanga gi daumaha ange aagena. Go au donu go Iahweh doodou Maadua.*

5 De masavaa naa huu oodou e hai ai oodou ssigidaumaha hagadanuaa magavaa ange gi Tagi Maolunga, gai goodou haia gi malangilangi ai ia i goodou. 6 Gai kano o de manu o dau ssigidaumaha, e maua i de gai i de laangi laa aama de laangi i ono dua; gai mee e doe, i dua luu laangi laa e dudu alodahi i de ahi. 7 Gai noo dahi dangada e gai mee laa i dua e lua laangi, gai ssigidaumaha laa gu se mee hakino gee, gai de Maadua gu dee malangilangi ai. 8 Gai tangada e gaina mee laa e hagaduasala donu, i hiidinga ia gu hai ma gu hakino gee mee gu hagadabu ange laa gi Tagi Maolunga; tangada laa e vvae gee donu mai i daho ono dangada.

9 De masavaa naa huu oodou e hagihagi ai hua o oodou veelenga, gai goodou e dee hagihagi gi dae gi denga dege alodahi, aabe e ogo gi odi mee gu duuduu laa.* 10 Gai koe e dee hagihagia gi odi hua o au veelengaa grape, ma de ogo gi odi grape gu malili laa; aagai dugua ange mee nei maa de gau hagaau aloha, ma de gau henua gee. Go au donu go Iahweh doodou Maadua.

11 Goodou aude gaiaa.

Goodou aude hadu muna.

Goodou aude hagadau daahanga ina goodou.*

12 Goodou aude hagatoo donu i dogu ingoo i de hadu muna, aabe gi hagangadi mee ina de ingoo o doodou Maadua. Go au donu go Iahweh.*

13 Aude vaivai haia tangada i oo gaogao, aabe gi gaiaadia ana mee.

Aude daohia de hagaoanga o tangada hai hegau ga dae ai gi de laangi i ono dua.*

14 Aude basa baubau i tangada longoduli, be gi dugua dahi mee gi laavea ai luoono vae, aagai koe gi madagu i doo Maadua. Go au donu go Iahweh.*

15 Aude hagahaisala ina de hagamodu muna heohi; aude haia gi dagodo gee dau hai e hai ai tangada hagaau aloha ma tangada lava, aagai koe gi hagamodu ina muna o tangada e baa adu gi de goe i de heohi.*

16 Aude hano gi hagadele ina hanu muna hhadu i magavaa o dangada.

Aude hai baasi ange gi tangada, gai balea ange tangada e baa adu gi de goe, i de masavaa e hagamodu ai ono muna. Go au donu go Iahweh.

17 Aude daohia doo lili i doo daina. Gai hagaseegina ia, gi dee dau adu ai ono haisala gi de goe.*

18 Aude suuia ange de baubau, aabe e golo age doo lili i dahi oo dangada, aagai koe aloha i tangada e baa adu gi de goe, bei doo aloha donu i de goe. Go au go Iahweh.*

19 Koe gi daohia agu mee gu hagasauaa.

Aude hagahai dama ina dau manu i dahi hagadaagangaa manu gee.

Aude dooa dau veelenga i e lua hagadaagangaa golee.

Aude gahu i malo e hai i e lua hagadaagangaa huga malo.*

20 Noo dahi daane gu dagodo haisala ma dahi hahine hai hegau, gu lava laa i de hagatoo donu ange gi dahi daane gee, aagai tigi se dangada ne hagao ina ia, aabe ia gu hai gi se hine ilaage, gai gilaau ngaadahi e hagaduasala donu. Aagai e dee daa gilaau gi maakau, go hiidinga de hine laa se hine tigi ilaage. 21 Gai taane laa gi gaamai dahi ssiibi daane gi de haitoga o de hale malo hagabuni, e hai ai ssigidaumaha o tagasala ange gi Tagi Maolunga. 22 Gai tangada haimeedabu ga tala ai ono haisala, i ssiibi daane e hai ai laa ssigidaumaha o tagasala i mada luu mada o Tagi Maolunga; gai ono haisala gu maatala.

23 De masavaa naa huu oodou e tae ai gi de henua, gai goodou ga doo denga hagadaagangaa manu ssomo iai hua gai, gai goodou e dee alaange de gai olaadeu hua. E dolu ngadau oodou e dee gai ai olaadeu hua. 24 Gai de haa ngadau naa huu gai olaadeu hua alodahi e dabu, gai se ssigidaumaha e tuhi ai Tagi Maolunga. 25 Aagai de lima ngadau naa huu, gai goodou gu maua i de gai hua oodou e hagihagi. Mee nei se hai gi hhua lagolago ai oodou manu. Go au donu go Iahweh doodou Maadua.

26 Goodou e dee gai kano manu iai dodo.

Goodou e dee hai buubuu e tala i mee e dee iloo, aabe e hai denga huuhuaa mee.*

27 Goodou e dee duuduu ngaangaaulu i mada oodou biho, aabe e tuu gi podo huluhulu i oodou gumigumi ⌊i doodou hinangalosaa⌋.* 28 Gai goodou e dee selesele oodou angaanga i hiidinga o dahi dangada magau aabe e maaga oodou angaanga. Go au go Iahweh.

29 Aude hagangadi mee ina dau damaa hine i dau hai ia gi se hine hai be se manu, gi dee laumalie ai de hai be se manu i honga de henua, gai gu honu i de baubau.*

30 Goodou gi daohia agu Sabbath ma de hagadubu dogu mommee dabu. Go au go Iahweh.*

31 Aude hano gi denga hilohilo ma eidu, be saalaa ange gilaadeu e pasa ange gi hagasaalunga o de gau maakau, gai gilaadeu ga hai ai ga dee gilimalali goodou. Go au go Iahweh doo Maadua.*

32 Koe gi duu age gi hagadubulia tangada gu sinaa de biho, ma de hagadubu tangada madumadua, gai koe gi madagu i de Maadua. Go au donu go Iahweh.

33 Aude vaivai haia tangada henua gee e noho laa madali goodou i doodou henua.* 34 Gai haia tangada henua gee e noho i oodou daha gi bei dagodo o tangada de henua donu, gai goodou aaloha i de ia bei doodou aaloha donu i goodou; i hiidinga goodou ni dangada henua gee i de masavaa oodou nogo nnoho ai i de henua go Egypt. Go au donu go Iahweh doodou Maadua.

35 Goodou gi dee hadu muna i doodou haide de looloa, ma de hagahidi taemaha aabe go de honu.* 36 Gai goodou hai hegau i denga mee hagahidi heohi, ma denga hagabaaunga o taemaha gi heohi, de hagabaaunga o dahi ephah* ma dahi hin† heohi. Go au donu go Iahweh doodou Maadua, ne hagassao ina mai goodou i de henua go Egypt.

37 Goodou hai hegau i agu muna alodahi gu hagasauaa ma agu hagamodu mage daudali ai. Go au donu go Iahweh.’ ”

20

De hagaduasala i hiidinga o haisala

1 Gai Tagi Maolunga ne hai ange gi Moses, 2 “Basa ange gi de gau Israel, hai ange, ‘Noo dahi dangada Israel, aabe se dangada henua gee e noho laa i daho de gau Israel, e gaavange dahi ana dama e sigidaumaha ange gi Molek, gai ia e daa donu gi magau. Dangada o de henua gi magaa ia gi magau i denga hadu. 3 Au e hai baasi ange gi tangada bee nei, ma de vvae gee ia mai i daho ono dangada, i hiidinga ia gu sigidaumaha ange dahi ana dama gi Molek; ia gu hai ma gu hakino gee dogu mommee dabu, aama de hagangadi mee dogu ingoo dabu. 4 Gai noo dangada i de henua e dee anga ange gi tangada, e sigidaumaha ina ange laa dahi ana dama gi Molek, gai e dee daa hogi ia gi magau, 5 gai au e hai baasi ange gi tangada bee nei ma dono huaabodu; au e vvae gee naa gilaadeu mai i daho olaadeu dangada, madali dangada alodahi e daumaha ange gi Molek madali ia.

6 Gai noo dahi dangada e ssala tangada e hagahia laa hagasaalunga o de gau maakau ma gilaadeu e pasa ange gi denga hagasaalunga baubau, gai au e hai baasi ange donu gi tangada laa, ga vvae gee ia gi dee nnoho madali ono dangada.

7 Deenei ai, goodou vaaea gee goodou, ma de hai gi dabu goodou; i hiidinga go au donu go Iahweh doodou Maadua. 8 Goodou daudali i agu hainga gu hagasauaa mage haia gi bei; go au donu go Iahweh ne vaaea gee goodou ga hai gi dabu.

9 Be goai e hagangadi mee ina dono damana be go dono dinana e daa donu gi magau, i hiidinga ia gu hagangadi mee dono damana be go dono dinana; ia e hagaduasala donu.*

10 Noo dahi daane gu dagodo haisala ma de bodu o dahi dangada gee, gai gilaau ngaadahi e daa donu gi maakau.*

11 Gai taane e dagodo haisala ma dono maa, e bei donu ia gu hagangadi mee dono damana. Gai gilaau ngaadahi e daa donu gi maakau; gai delaau maakau e dau ange donu huu gi gilaau.*

12 Noo dahi daane gu dagodo haisala ma dono saulaba, gai gilaau ngaadahi e daa donu gi maakau. Gilaau gu dahulinga be ni manu, gai delaau maakau e dau ange donu huu gi gilaau.*

13 Noo dahi daane e dagodo haisala ma dahi daane bei de hagahebaa o taane ma de hine, gai gilaau gu hai dahi hegau hakino gee. Gilaau ngaadahi e daa donu gi maakau, gai delaau maakau e dau ange donu huu gi gilaau.*

14 Noo dahi daane e hai bodu ange gi dahi hahine ma dono dinana, gai de mee nei se hegau baubau donu. Taane laa ma luu hahine laa ngaadahi e dudu donu i de ahi, gi deai ai hegau baubau bee nei e hai i oodou magavaa.*

15 Noo dahi daane e dagodo haisala ma dahi manu dolodolo, gai ia e daa donu gi magau; gai goodou daia hogi gi magau de manu laa.*

16 Noo dahi hahine e dagodo haisala ma dahi manu dolodolo, gai goodou daia ngaadahi de hine laa ma de manu laa gi maakau. Gilaau e daa donu gi maakau, gai delaau maakau e dau ange donu gi gilaau.

17 Noo dahi daane e hai bodu ange gi dono daina hahine, e dee hilihili be gilaau se damana daudahi aabe se dinana daudahi, gai gilaau gu hagahebaa, de mee nei se hegau donu hagadookaa. Gai gilaau ngaadahi e vvae gee donu mai i daho olaau dangada. Taane laa tee hagadubu dono daina hahine, gai dono hagaduasala e dau ange donu gi de ia.*

18 Noo dahi daane e hagahebaa ma dahi haahine magi haahine, gai taane laa gu hai ma gu gidee de mommee e loomai laa dodo o de hine laa, gai de hine laa gu hai hogi ma gu gidee de mommee laa. Gai gilaau ngaadahi e vvae gee donu mai i daho olaau dangada.*

19 Aude dagodo haisala ma taina hahine o doo dinana, aabe go taina hahine o doo damana, i hiidinga e bei koe gu hagangadi mee doo dangada donu; gai ooluu haisala e dau adu donu gi gooluu.*

20 Noo dahi dangada e dagodo haisala ma de bodu o taina daane o dono damana, gai e bei donu ia gu hagangadi mee taina daane o dono damana. Gilaau ngaadahi e hagaduasala donu i olaau haisala, gai gilaau e dee hagadili donu ga maakau ai gilaau.

21 Noo dahi daane e hai bodu ange gi de bodu o dono daina daane, de hegau nei se mee hakino gee; gai e bei donu ia gu hagangadi mee dono daina daane, gai gilaau e dee hagadili naa donu.*

22 Gai goodou daohia agu mee alodahi gu hagasauaa ma agu mee gu hagamodu adu gi goodou ma gi daudali ai, gi dee lueia mai ai goodou e de henua aagu e kave goodou gi nnoho ai. 23 Gai goodou e dee ago ange i dahulinga a denga huaahenua aagu e aau gee mai i oodou daha. Go hiidinga gilaadeu ne hai mee nei alodahi, deelaa ai, au ne kino i gilaadeu. 24 Aagai au gu hai adu bolo goodou e kave naa delaadeu henua, gai au e gaavadu naa de henua nei goodou gi henua ai, se henua iai vai uu ma hooni lagolago. Go au donu go Iahweh doodou Maadua, au ne vvae gee goodou mai i denga huaadangada ange laa.

25 Deenei ai, goodou vaaea de manu dolodolo gilimalali ma de manu e dee gilimalali, manu llele e dee gilimalali ma manu llele gilimalali. Goodou e dee hai gi hakino gee goodou i denga manu dolodolo be ni manu llele aabe go hanu manu e tolo i honga de gelegele, go mee aagu gu vvae gee laa i hiidinga e dee gilimalali adu gi goodou. 26 Goodou gi dabu mai gi de au; i hiidinga go au donu go Iahweh, au e dabu, gai au gu vvae gee goodou mai i denga huaadangada ange laa, e hai ai ogu dangada.

27 Gai taane be se hine e hagaagahia ange hagasaalunga o de gau maakau, be se dangada e basa ange gi denga hagasaalunga baubau, e daa donu gi magau. Gai de gau bee nei e maga donu gi maakau i denga hadu; gai olaadeu haisala e dau ange donu gi gilaadeu.’ ”

21

De dabu o de gau haimeedabu

1 Gai Tagi Maolunga ne hai ange gi Moses, “Basa ange gi de gau haimeedabu, go dama daane a Aaron, hai ange gi gilaadeu: ‘Tangada haimeedabu e dee hai ia gi dee gilimalali, i de magau o dahi dangada gee, 2 aagai go de magau donu huu o dahi ono dangada i donu huaabodu, bei dono dinana, be go dono damana, be go dana dama daane, be go dana damaa hine, be go dono daina daane, 3 be go dono daina hahine tigi ai laa sono bodu, gai go ia e hagadanuaa ina ia, go hiidinga e deai sono bodu — ia e maua i de hai gi dee gilimalali ia i gilaadeu nei. 4 Gai ia e dee maua i de hai ia gi dee gilimalali i de gau maakau o dangada o dono bodu, ga hai ai ga hakino gee ia.

5 De gau haimeedabu e dee duuduu ngaangaaulu i olaadeu biho, be gi duuduudia gi podo huluhulu i olaadeu gumigumi, aabe gi seleselea olaadeu angaanga ⌊i delaadeu hinangalosaa⌋.* 6 Gilaadeu gi dabu ange gi delaadeu Maadua, gai gi dee hagangadi mee ina de ingoo o delaadeu Maadua. Gilaadeu e haia denga sigidaumaha a Tagi Maolunga e hai i de ahi, go gai a delaadeu Maadua; deelaa ai, gilaadeu gi dabu.

7 Gilaadeu e dee hai bodu ange hogi gi dahi hahine hai be se manu, be se hine gu hakino gee, aabe se hine gu maavae ange gi dono bodu; i hiidinga tangada haimeedabu gu hagadabu ange gi dono Maadua. 8 Gai koe vaaea gee ia ma gi haia gi dabu, i hiidinga go ia e haia ssigidaumaha o pelaoaa a doodou Maadua. Gai vaaea gee ia ma gi haia gi dabu; go hiidinga go au go Iahweh, au e dabu, go de ia ne vaaea gee goodou ga hai gi dabu.

9 Gai noo tamaa hine a dahi dangada haimeedabu gu se hine hai be se manu, ga hagangadi mee ai dono damana, gai ia e dudu donu gi magau i de ahi.

10 Gai tangada haimeedabu maolunga, i magavaa ono daina gu hagadabu laa i lolo, ma de hagadabu gi gahu i malo o tangada haimeedabu, gi dee hai dono biho gi lausamua, aabe e saesae ono malo ⌊i dono hinangalosaa⌋. 11 Ia e dee ulu hogi i de mommee iai dahi dangada magau. Ia e dee hai donu gi dee gilimalali ia, e dee galemu donu go dono damana aabe go dono dinana ne magau. 12 Gai ia gi dee hano gee hogi i de mommee dabu, gi dee hagangadi mee ina ai e ia, de mommee dabu o dono Maadua, i hiidinga ia gu hagadabu i de lolo a dono Maadua. Go au donu go Iahweh.

13 Gai de hine oona e hai bodu ange aagena e hai donu gi se bua moe. 14 Ia e dee hai bodu ange gi de hahine gu magau dono bodu, be se hine gu maavae, aabe se hine gu hakino gee i de hai be se manu, aagai ia e hai bodu ange donu huu gi dahi bua moe i magavaa o ono dangada, 15 gai gi dee haia ai e ia gi hakino gee ono hagadiilinga i magavaa ono dangada. Go au donu go Iahweh, de ia ne vaaea gee ia ga hai gi dabu.’ ”

16 Gai Tagi Maolunga ne hai ange gi Moses, 17 “Hai ange gi Aaron, ‘E deai donu se dangada mai i denga atangada alodahi i doo aamuli, e hanu mee baubau i dono angaanga, e alaange i de humai gi baa mai e hai ssigidaumaha o gai a dono Maadua. 18 Gai e deai donu se dangada e hanu mee baubau i dono angaanga, e maua i de humai e hagabaa mai; e dee hilihili be se dangada dee gide, be se dangada balagelage, be se dangada gu modu dono usu, aabe se dangada e dahi mommee e dee danuaa i dono angaanga; 19 e deai hogi se dangada gu magau dono vae be go dono lima, 20 be se dangada e gogo gi mua, be se dangada e gidigidi laa lalo, be se dangada e baubau luoono ganomada, be se dangada e maanuga ina, aabe se dangada gu tuu luoono golee. 21 E deai donu se hagadiilinga o tangada haimeedabu maolunga go Aaron e alaange i de hai denga sigidaumaha dudu a Tagi Maolunga, noo e hanu mee baubau i dono angaanga; ia e dee maua i de humai e hagabaa mai e sigidaumaha ange gai a dono Maadua. 22 Tangada bee nei e maua i de gaimee i gai gu sigidaumaha ange gi dono Maadua, go mee dabu mmao aama mee dabu, 23 aagai ia e dee maua i de humai e hagabaa ange gi de malo buibui, aabe go de mommee o ssigidaumaha, i hiidinga e hanu mee baubau i dono angaanga, gi dee hagangadi mee ina ai e ia dogu mommee dabu. Go au donu go Iahweh ne vaaea gee gilaadeu ga hai gi dabu.’ ”

24 Gai Moses ne tala ange muna nei gi Aaron ma ana dama daane aama de gau Israel alodahi.

22

De dabu o denga sigidaumaha

1 Gai Tagi Maolunga ne hai ange gi Moses, 2 “Daalaa ange gi Aaron ma ana dama daane gilaadeu gi vaaea gee sigidaumaha dabu, a de gau Israel gu hagadabu mai gi de au, gi dee hagangadi mee ina ai e gilaadeu dogu ingoo dabu. Go au donu go Iahweh.

3 Hai ange gi gilaadeu: ‘Noo dahi oodou hagadiilinga, mai i denga atangada alodahi e loomai gu dee gilimalali, gai ia e humai e hagabaa ange gi denga sigidaumaha a de gau Israel gu hagadabu ange gi Tagi Maolunga, gai tangada laa e aau gee donu mai i mada luoogu mada. Go au donu go Iahweh.

4 Gai e deai donu se hagadiilinga o Aaron e magi lebelaa, aabe e ssali mai hanu mee i de ia, e maua i de gai mee o denga sigidaumaha dabu, ga dae ai gi dono ahe ange ga gilimalali. Gai ia e dee gilimalali hogi, noo ia gu poo ange gi hanu mee hakino o tangada magau, aabe go taane e ssali mai hanu mee i de ia, 5 aabe noo ia e poo ange gi hanu manu e tolo i honga de gelegele ga dee gilimalali ai ia, aabe e poo ange gi dahi dangada e dee gilimalali, e dee hilihili donu be ni mee dee gilimalali bee hee — 6 tangada e poo ange gi mee bee nei e dee gilimalali ga dae ai gi de ahiahi. Ia e dee gai hogi denga mee dabu ga dae ai gi dono gaugau ga gilimalali. 7 Aagai dua naa huu de danu de laa gai ia gu gilimalali; gai ia gu maua i de gai mee dabu laa, i hiidinga aanei donu ana gai. 8 Gai ia e dee maua i de gai de manu ne ngadi magau be se manu ne daia i dahi manu alasala, ga hidi ai dono dee gilimalali. Go au donu go Iahweh.

9 Gai de gau haimeedabu gi daohia agu muna gu tala ange gi gilaadeu, gi dee maakau ai gilaadeu, i delaadeu hagahaisala ma de hagangadi mee agu muna. Go au go Tagi Maolunga ne vaaea gee gilaadeu ga hai gi dabu.

10 Gai tangada e dee se dangada de huaabodu o Aaron e dee gai mee dabu. Tangada henua gee e noho laa i daho tangada haimeedabu, aama tangada hai hegau e hagao e dee gai hogi denga mee dabu. 11 Aagai noo tangada haimeedabu e hagao dahi dangada hai hegau, aabe se dangada hai hegau ne haanau i dono hale, gai tangada nei e maua hogi i de gai mee dabu. 12 Gai noo tamaa hine a dahi dangada haimeedabu gu hai bodu ange gi dahi daane e dee se dangada haimeedabu, gai ia e dee maua i de gai mee dabu e hai ai laa ssigidaumaha. 13 Aagai noo tamaa hine a tangada haimeedabu gu magau dono bodu, aabe gu maavae ange gi dono bodu, gai tigi ai ana dama, gai ia gu ahe mai ma gu noho i de hale o dono damana, bei de masavaa oona nogo gauligi ai laa, gai ia e maua i de gaimee i gai a dono damana. Aagai e deai ange donu dangada laa daha e maua i de gai mee nei.

14 Noo dahi dangada gee e gai mee dabu, gai tee se hagabau, gai ia gi suuia ange ana mee gu gai laa, ga hagapuni ange dahi diba i diba e lima madali mee laa ga gaavange ai gi tangada haimeedabu. 15 Gai de gau haimeedabu gi dee hagangadi mee ina mee dabu a de gau Israel gu hai ai laa alaadeu sigidaumaha ange gi Tagi Maolunga, 16 gi dee dau ange ai ssala laa gi gilaadeu, i delaadeu gai denga mee dabu. Go au donu go Iahweh ne vaaea gee gilaadeu ga hai gi dabu.’ ”

Sigidaumaha o de Maadua e dee malangilangi ai

17 Gai Tagi Maolunga ne hai ange gi Moses, 18 “Hai ange gi Aaron ma ana dama daane aama de gau Israel alodahi, ‘De masavaa naa huu o dahi goodou, aabe go dahi dangada henua gee i Israel, e gaamai ai dahi sigidaumaha ange gi Tagi Maolunga, e dee hilihili be se mee niiana gu hagatoo donu ai aabe se mee ngadi gaavange e hai ai dana sigidaumaha dudu, 19 gai noo sigidaumaha e hai gi se mee e malangilangi ai Tagi Maolunga, gai haia i dahi kaau daane be se ssiibi daane, aabe se guudi daane e deai laa mee baubau i dono angaanga. 20 Goodou e dee hai ssigidaumaha i dahi manu e hanu mee baubau i dono angaanga; go hiidinga Tagi Maolunga e dee malangilangi naa i oodou sigidaumaha.* 21 De masavaa naa huu a tangada e hai ai dahi sigidaumaha hagadanuaa magavaa ange gi Tagi Maolunga, e hagasula ai dana hagatoo donu, be se mee ngadi gaavange, mai i ana kaau be go ana ssiibi, gai e hai gi se manu e deai mee baubau i dono angaanga aabe ni mangeo, gi malangilangi ai Tagi Maolunga. 22 Goodou e dee hai oodou ssigidaumaha e hai i de ahi ange gi Tagi Maolunga, i manu e dee kide, be go manu gu lagolagohia, be go manu gu dee maua i de seesee, be go manu gu tuu, be go manu e ssali mai ai mee baubau, be go manu iai gili baubau, aabe ni mangeo. 23 Gai de kaau be se ssiibi e looloa laa dahi ono vae aabe bodobodo, goodou e maua i de ngadi gaavange e hai ai ssigidaumaha; aagai noo se hai e hagasula ai dau hagatoo donu, gai sigidaumaha laa e dee hagamalangilangi Tagi Maolunga. 24 Goodou e dee maua i de sigidaumaha ange gi Tagi Maolunga dahi manu gu lagolagohia luoono golee, be gu pala aabe gu tuu. Goodou e dee maua i de hai mee nei i honga doodou henua, 25 gai goodou e dee kave hogi denga manu bee nei, mai i daho de gau henua gee, e haia ai sigidaumaha ange gi doodou Maadua. Sigidaumaha bee nei e dee hagamalangilangi Tagi Maolunga, go hiidinga iai mee baubau ma de lagolagohia.’ ”

26 Gai Tagi Maolunga ne hai ange gi Moses, 27 “De masavaa naa huu a tama a dahi kaau be se ssiibi aabe se guudi e haanau ai, gai dugua i daho dono dinana i e hidu laangi. Gai dua naa huu e valu laangi, gai gu maua i de hai ai ssigidaumaha ange gi Tagi Maolunga i de ahi. 28 Gai goodou aude daia gi maakau dahi kaau hahine ma dana dama aabe go dahi ssiibi hahine ma dana dama i de laangi daudahi.

29 Gai de masavaa naa huu oodou e hai ai dahi sigidaumaha e hagaahe ange ai de abodonu gi Tagi Maolunga, gai goodou haia gi se mee e malangilangi ai Tagi Maolunga i goodou. 30 Gai mee nei e gai gi odi i de laangi laa donu huu; goodou e dee dugu hanu mee gi doe gi taiao age. Go au donu go Iahweh.

31 Goodou daohia agu muna gu tala adu gi goodou ma de daudali ai. Go au donu go Iahweh. 32 Goodou e dee hagangadi mee dogu ingoo dabu. Gai de gau Israel e hai gi dabu au i olaadeu daha. Go au donu go Iahweh, e vaaea gee goodou ga hai gi dabu, 33 gai ne hagassao ina mai goodou i de henua go Egypt, ga hai au go doodou Maadua. Go au donu go Iahweh.”

23

Daonga a Tagi Maolunga gu hagailonga

1 Gai Tagi Maolunga ne hai ange gi Moses, 2 “Basa ange gi de gau Israel hai ange gi gilaadeu: ‘Aanei daonga a Tagi Maolunga, go daonga gu lava i de hagailonga, gai goodou e hagailoo ina laangi dabu e hagabuni ai goodou.

Sabbath

3 “ ‘E ono laangi oodou e hai ai oodou hegau; gai de hidu go de laangi o Sabbath e hagammabu ai goodou, gai se laangi hagabuni dabu niiodou. Goodou e dee hai ai hanu hegau; de laangi nei go Sabbath a Tagi Maolunga adu gi goodou, i mommee alodahi oodou e nnoho ai.*

Taonga Hagasili ma Pelaoaa Dee Hagahua

(Num 28.16-25)

4 “ ‘Aanei daonga a Tagi Maolunga gu hagailonga, ni laangi dabu e hagabuni ai goodou, gai goodou ga hagailoo ange gi dangada denga masavaa gu lava i de hagailonga.

5 De ahiahi o de madaangahulu ma haa laangi i tahi malama go Taonga Hagasili a Tagi Maolunga.* 6 Gai de madaangahulu ma lima laangi o de malama laa go Taonga o Pelaoaa Dee Hagahua ange gi Tagi Maolunga; gai e hidu laangi oodou e gai ai pelaoaa dee hagahua.* 7 Gai tahi laangi gai goodou hagabuni mage daumaha; goodou aude haia ai dahi hegau daudahi. 8 Aagai goodou haia oodou sigidaumaha dudu ange gi Tagi Maolunga i laangi e hidu nei; gai de hidu laangi se laangi hagabuni dabu niiodou; goodou aude haia ai dahi hegau daudahi.’ ”

Huamanu i taamada

9 Gai Tagi Maolunga ne hai ange gi Moses, 10 “Basa ange gi de gau Israel, hai ange, ‘De masavaa naa huu oodou e hulo ai ga nnoho i de henua aagu e gaavadu gi goodou, gai goodou ga hagihagi hua manu i honga o oodou gelegele, gai goodou gaamai gi tangada haimeedabu dahi noodangaa grain mai i oodou grain e hagihagi i taamada. 11 Gai tangada haimeedabu gi daodaohia age de noodanga laa i mada luu mada o Tagi Maolunga, gi malangilangi ai ia i goodou; gai tangada haimeedabu gi daodaohia age hogi mee nei i de laangi i dua Sabbath. 12 Gai de laangi naa huu oodou e daodaohi age ai de noodanga laa, gai goodou e hai hogi ssigidaumaha dudu ange gi Tagi Maolunga, i dahi ssiibi daane gu dahi laa ono ngadau, gai e deai mee baubau i dono angaanga. 13 Goodou e gaamai hogi e lua diba i diba e madaangahulu o dahi ephah* pelaoaa lligi gu hilo ma lolo, e sigidaumaha ange gi Tagi Maolunga i de ahi, se sigidaumaha nnamu kala — madali ssigidaumaha o mee unu o e dahi diba i diba e haa o dahi hin† uvaini. 14 Gai goodou e dee maua i de gai hanu pelaoaa, be ni grain lala be ni grain mada, ga dae ai gi de laangi oodou e gaamai ai sigidaumaha nei gi doodou Maadua. De mee nei se hainga gu hagasauaa, ange gi oodou atangada alodahi ga hano ai, i mommee alodahi oodou e nnoho ai.

Taonga o denga Uvigi

(Num 28.26-31)

15 “ ‘Gai goodou ga dau gi hidu uvigi mai i dua de laangi o Sabbath laa, go de laangi oodou e gaamai ai denga noodangaa huamanu e hai ai ssigidaumaha daodaohi age.* 16 Gai goodou ga dau hogi gi madalima laangi i dua de hidu Sabbath laa; gai goodou ga gaamai dahi ssigidaumaha i hua o denga grain hoou e gaavange gi Tagi Maolunga. 17 Gai goodou ga gaamai, i oodou mommee nnoho, e dagilua duudangaa pelaoaa e daodaohi age, gai haia i e lua diba i diba e madaangahulu o dahi ephah pelaoaa lligi, ga labu i mee hagahua ga dao, aanei mee e gaavange gi Tagi Maolunga i denga hua i taamada. 18 Gai goodou ga gaamai madali luu duudangaa pelaoaa laa, e hidu ssiibi daane gu dagidahi olaadeu ngadau, gai e deai mee baubau i olaadeu angaanga, ma e dahi kaau daane gauligi, ma e lua ssiibi daane. Manu nei ni mee e hai ai ssigidaumaha dudu ange gi Tagi Maolunga, madali ssigidaumaha o denga grain ma ssigidaumaha o mee unu; go sigidaumaha e nnamu kala e hai i de ahi ange gi Tagi Maolunga. 19 Gai goodou ga hai ssigidaumaha o haisala i dahi guudi daane, gai ga hai ssigidaumaha hagadanuaa magavaa i e lua ssiibi daane gu dagidahi olaau ngadau. 20 Gai tangada haimeedabu gi daodaohia age luu ssiibi daane laa i mada luu mada o Tagi Maolunga madali pelaoaa ne hai laa i huamanu i taamada, e hai ai ssigidaumaha daodaohia age; mee nei gu vvae ange gi Tagi Maolunga, e hai ai tuuhanga o tangada haimeedabu. 21 Gai goodou ga hagailoo i de laangi laa donu huu, de hai de hagabuni dabu; gai goodou gi dee haia ai dahi hegau daudahi. De mee nei se hainga gu hagasauaa adu gi goodou i mommee alodahi oodou e nnoho ai, i oodou atangada alodahi ga hano ai.

22 Gai de masavaa naa huu oodou e hagihagi ai hua i honga oodou gelegele, gai goodou aude hagihagia gi odi, aabe e hagabudu gi odi mee alodahi oodou gu hagihagi; gai dugua ange gi de gau hagaau aloha ma de gau henua gee. Go au donu go Iahweh doodou Maadua.’ ” *

Taonga o denga Hanga Manu

(Num 29.1-6)

23 Gai Tagi Maolunga ne hai ange gi Moses, 24 “Basa ange gi de gau Israel, hai ange, ‘Tahi laangi o de hidu malama se laangi hagammabu niiodou, se laangi hagabuni dabu niiodou, gai e hagamaanadu i de ili o denga hanga manu. 25 Goodou e dee hai ai dahi hegau daudahi, aagai goodou e hai ssigidaumaha ange gi Tagi Maolunga i de ahi.’ ”

De Laangi o de Tala Haisala

(Num 29.7-11)

26 Gai Tagi Maolunga ne hai ange gi Moses,* 27 “De madaangahulu laangi o de hidu malama nei, go de Laangi o de Tala Haisala. Gai se masavaa hagabuni dabu niiodou, gai goodou ga hagahiikai, ma de hai dahi sigidaumaha i de ahi ange gi Tagi Maolunga. 28 Goodou aude haia dahi hegau daudahi i de laangi nei; i hiidinga go de Laangi o de Tala Haisala, gi maatala i oodou haisala i mada luu mada o Tagi Maolunga doodou Maadua. 29 Gai tangada naa huu e dee hagahiigai i de laangi laa, gai ia e vvae gee donu mai i daho ono dangada.* 30 Gai be goai e haia hanu hegau i de laangi nei, gai au e daa donu ia gi magau ga aau gee ia mai i daho ono dangada. 31 Goodou aude haia ai donu hanu hegau. De mee nei se hainga gu hagasauaa ange gi oodou atangada alodahi ga hano ai i mommee alodahi oodou e nnoho ai. 32 Gai de laangi nei se Sabbath e hagammabu ai goodou, gai goodou ga hagahiikai; gai e daamada i de ahiahi o ssiva laangi o de malama, gai goodou ga dao Sabbath ga dae ai gi de ahiahi mai ange laa.”

Taonga o denga Baasi Hale

(Num 29.12-40)

33 Gai Tagi Maolunga ne hai ange gi Moses,* 34 “Basa ange gi de gau Israel, hai ange, ‘De madaangahulu ma lima laangi o de hidu malama, gai goodou damadaa de hai Taonga o denga Baasi Hale ange gi Tagi Maolunga i e hidu laangi. 35 Gai tahi laangi se laangi dabu e hagabuni ai goodou; goodou e dee hai ai hanu hegau. 36 E hidu laangi oodou e hai ai ssigidaumaha i de ahi ange gi Tagi Maolunga; gai de valu laangi se laangi hagabuni dabu niiodou ma de hai ai oodou sigidaumaha i de ahi ange gi Tagi Maolunga. De mee nei se laangi hagabuni niiodou; gai goodou aude haia ai hanu hegau.

37 (Aanei daonga a Tagi Maolunga gu hagailonga, go daonga oodou e hagailoo bolo ni laangi dabu e hagabuni ai goodou, ma de hai ai denga sigidaumaha i de ahi ange gi Tagi Maolunga — go sigidaumaha dudu, ma sigidaumaha o grain, ma sigidaumaha ange laa, aama sigidaumaha o mee unu, bei de hai gu hagatau ange ai gi dahi laangi ma dahi laangi. 38 Denga sigidaumaha nei ni mee e hagapuni ange gi denga Sabbath a Tagi Maolunga, ma oodou mee ngadi gaavange, ma oodou sigidaumaha gu hagatoo donu ai, madali oodou mee e ngadi gaavange gi Tagi Maolunga.)

39 Gai de madaangahulu ma lima laangi naa huu o de hidu malama, i dua doodou hagabudu mai denga huamanu i oodou gelegele, gai goodou ga dao taonga a Tagi Maolunga i e hidu laangi; gai tahi laangi ma de valu laangi ni laangi hagammabu niiodou. 40 Gai tahi laangi naa huu o taonga, gai goodou ga duuduu mai hua danuaa o oodou manu lau kohu, ma laa o denga palm, ma denga laa iai lau manu, aama denga willow i gaogao denga saalingaa vai. Gai goodou ga hai taonga ga malangilangi ai, i mada luu mada o Tagi Maolunga doodou Maadua, i e hidu laangi. 41 Gai goodou dao ina taonga nei ange gi Tagi Maolunga i e hidu laangi i de ngadau. De mee nei se hainga gu hagasauaa ga hano ai ange gi oodou atangada alodahi; goodou dao ina taonga nei i de hidu malama. 42 Gai goodou ga nnoho i lodo baasi hale laa manu i e hidu laangi; de gau Israel alodahi gi nnoho i lodo hale bee nei, 43 gi iloo ai e oodou atangada alodahi bolo go au donu ne haia de gau Israel gi nnoho i lodo baasi hale laa manu i de masavaa aagu ne hagassao mai ai gilaadeu i de henua go Egypt. Go au donu go Iahweh doodou Maadua.’ ”

44 Gai Moses ga hagailoo ange gi de gau Israel daonga a Tagi Maolunga gu hagailonga laa.

24

Denga laama

(Exo 27.20-21)

1 Gai Tagi Maolunga ne hai ange gi Moses, 2 “Hai ange gi de gau Israel gilaadeu gi gaamai lolomango o denga olive e kumi laa, e haula ai denga laama, gi ula ai i masavaa alodahi. 3 Gai Aaron gi diiloo gi haula ina, gi kaa i de ahiahi ga dae ai gi taiao, i mada luu mada o Tagi Maolunga, i masavaa alodahi. Gai ia gi haia mee nei i tua de malo e buibui ai laa de ngavesi o de tala hagadonu, i lo te hale malo hagabuni. De mee nei se hainga adu gi goodou ma oodou atangada ga hano ai. 4 Gai Aaron gi diiloo gi haula ina gi kaa denga laama, i honga de mee dugu laama goolo, i mada luu mada o Tagi Maolunga i masavaa alodahi.

Denga pelaoaa dabu

5 “Gai koe haia hanu pelaoaa lligi haia ai e madaangahulu ma lua duudangaa pelaoaa; gai haia i e lua diba i diba e madaangahulu o dahi ephah* pelaoaa lligi, e hai ai dahi duudangaa pelaoaa.* 6 Gai koe ga hai e lua hagataaunga i honga teebele goolo danuaa laa, i mada luu mada o Tagi Maolunga, gai haia gi ono pelaoaa i dahi hagataaunga. 7 Gai koe ga gaavange hanu frankincense danuaa gi honga luu hagataaunga laa, mee nei ni mee e gaavange madali denga pelaoaa e hai ai ssigidaumaha hagamaanadu i de ahi, ange gi Tagi Maolunga. 8 Gai pelaoaa nei e hagatau ange gi mada luu mada o Tagi Maolunga i Sabbath alodahi, e sui ai de gau Israel, gai se hagatoo donu hagaheloongoi ga hano ai. 9 Gai pelaoaa nei nii Aaron ma ana dama daane, gai gilaadeu e gai mee nei i lo te mommee dabu, go hiidinga mee nei go delaadeu duuhanga dabu mmao, mai i ssigidaumaha e hai i de ahi ange gi Tagi Maolunga, ga hano ai.” *

De hagangadi mee ina de ingoo dabu laa

10 De masavaa laa gai tama daane a dahi hahine Israel gai dono damana se daane Egypt, ne hano gi daho de gau Israel, gai ia ne hebagi ange gi dahi daane Israel i de mommee nnoho gaainga. 11 Gai tama daane a de hine Israel laa ne hagangadi mee de ingoo o Tagi Maolunga. Gai gilaadeu ga gaamai ia gi Moses. Gai de ingoo o dono dinana go Shelomith, tamaa hine a Dibri, mai i de aamuli o Dan. 12 Gai gilaadeu ne hhao ia gi lo te hale pono ga tali ai Tagi Maolunga gi hagaagona ange gi gilaadeu be ni aha e hai ange gi de ia.

13 Gai Tagi Maolunga ne hai ange gi Moses, 14 “Hagasao ina mai taane ne basa hagangadi mee i dogu ingoo, ga kave ia gi tua de mommee nnoho gaainga. Gai dangada alodahi ne langona ana muna, gi dugua ange olaadeu lima gi honga dono biho, gai dangada alodahi gi magaa ia gi magau i denga hadu. 15 Gai koe basa ange gi de gau Israel, hai ange, ‘Be goai naa huu e hagangadi mee ina dono Maadua, gai e hagaduasala donu i ono haisala. 16 Gai tangada e hagangadi mee ina de ingoo o Iahweh, e daa donu gi magau. Gai dangada alodahi gi magaa ia gi magau i hadu. Gai e dee hilihili donu be se dangada henua gee, aabe se dangada Israel, e hagangadi mee ina de ingoo ⌊o Iahweh⌋, gai e daa donu gi magau.

17 Tangada e daia dahi dangada ga magau e daa donu gi magau.* 18 Gai tangada e daia laa ga magau de manu dolodolo a dahi dangada gi suuia ange de manu gu magau laa i dahi manu mouli. 19 Gai noo tangada gu hagalagohia dahi dangada Israel ange laa, gai ia e hai hogi gi lagohia bei dana hai ne hai ai laa tangada laa: 20 de maaguluaa e sui i de maaguluaa, de ganomada e sui i de ganomada, de niho e sui i de niho. Mee a tangada ne hai ange gi tangada ange laa e hai ange hogi gi de ia.* 21 Tangada e daia ga magau de manu a dahi dangada gi sui ange de manu laa; aagai tangada e daia dahi dangada ga magau e daa donu hogi gi magau. 22 Gai se hainga daudahi e hagamodu ai muna o tangada henua gee, aama tangada de henua. Go au donu go Iahweh doodou Maadua.’ ” *

23 Gai Moses ne tala ange muna nei gi de gau Israel; gai gilaadeu ga hagasao mai tangada ne hagangadi mee ina laa de ingoo dabu laa, ga kave gi tua de mommee nnoho gaainga, ga maga ia gu magau i hadu. Gai de gau Israel ne hai donu ga bei muna a Tagi Maolunga gu tala ange gi Moses.

25

De ngadau o Sabbath

(Deut 15.1-11)

1 Gai Tagi Maolunga ne hai ange gi Moses, i honga de mounga go Sinai,* 2 “Basa ange gi de gau Israel, hai ange, ‘De masavaa naa huu oodou e hulo ai ga nnoho i de henua aagu e gaavadu gi goodou, gai goodou e hai Sabbath o de gelegele* ange gi Tagi Maolunga. 3 E ono ngadau oodou e doo ai oodou gelegele, ma de velevele ai oodou veelengaa grape aama de hagihagi hua iai. 4 Aagai de hidu ngadau naa huu, gai de gelegele e hagamabu i Sabbath ange gi Tagi Maolunga. Goodou e dee doo oodou gelegele, aabe e velevele oodou veelengaa grape. 5 Goodou e dee hagihagi hua o denga manu e ssomo ai, aabe e hagihagi hua o denga veelengaa grape oodou e dee velevele laa. De gelegele e dugu gi hagamabu i e dahi ngadau. 6 Gai goodou ma oodou daane ma haahine hai hegau, ma de gau hai hegau oodou e hagao, aama de gau henua gee e nnoho i oodou daha, e maua i de gai mee e hua mai i denga manu i de ngadau o Sabbath, 7 madali oodou manu haangai ma denga manu lodo henua i honga oodou gelegele. Goodou e maua i de gai mee e hhua mai i denga manu alodahi.

De ngadau o de jubilee

8 “ ‘Gai goodou e dau e hidu ngadau o Sabbath; goodou e dau gi hidu ngadau e hagalagolago ange gi de hidu, gi duu ai de madahaa ma siva ngadau. 9 Gai goodou ga ili de hanga manu i de madaangahulu laangi o de hidu malama; de Laangi o de Tala Haisala, gai goodou ga ili de hanga manu i honga de henua alodahi. 10 Gai goodou ga hai gi dabu de madalima ngadau, ga hagailoo de hai gi ilaage dangada alodahi e nnoho i honga de henua. De ngadau nei go doodou jubilee, go de ngadau a dahi ma dahi e maua ai i de ahe ange gi dono gelegele donu, ma daho dono huaabodu. 11 De ngadau e madalima go doodou jubilee; goodou e dee doo oodou gelegele, be hagabudu hua o manu e ngadi ssomo age laa donu huu, aabe hagihagi hua o denga veelengaa grape oodou e dee velevele laa. 12 Gai deenei de ngadau o de jubilee; gai se ngadau dabu niiodou; gai goodou e gai donu huu mee e hhua mai laa i manu e ssomo i honga oodou gelegele.

13 De ngadau o jubilee gai dahi ma dahi gi ahe ange gi dono alahenua donu.

14 Gai noo tangada ne hagao ange dahi alahenua gi dahi oo dangada, aabe koe e hagao dahi alahenua i daho dahi dangada, gai goodou e dee hagadau vaivai daakodo i oodou magavaa. 15 Gai deenei dau hai e ahe ange ai e hagao doo alahenua mai i daho dahi oo dangada: koe e hagabau taelodo o denga ngadau i dua jubilee gu hano laa. Gai ia gi hagao ina adu gi de goe gi bei taelodo o ngadau aana ne hagihagi ai denga hua iai. 16 Noo ni ngadau lagolago, gai koe uea age de hagaoanga, gai noo e sogoisi ngadau e doe, gai koe uea iho de hagaoanga, go hiidinga ia e hagao adu gi de goe, i de hagaoanga o denga huamanu aana e hagihagi ai. 17 Gai goodou e dee hagadau vaivai daakodo i oodou magavaa, aagai goodou gi maatagu i de Maadua. Go au go Iahweh doodou Maadua.

De hai a de Maadua gai gi dohu ange gi e dolu ngadau

18 “ ‘Goodou daudali i agu hainga gu hagasauaa, ma de hagallongo ange gi agu hagamodu, gi nnoho paba ai goodou i honga de henua. 19 Gai de gelegele o de henua e hhua lagolago naa, gai goodou e gaimee naa ga boobosu ma tee maatagu i de nnoho i honga de henua. 20 Noo goodou e ssili naa, “Gai ni aha naa amaadeu e gai i de hidu ngadau, noo gimaadeu e dee doo aabe hagihagi amaadeu huamanu?” 21 Au e hagamanuuia naa goodou i de ono ngadau, gai de gelegele e hhua lagolago naa gi dohu ange gi e dolu ngadau. 22 Gai de masavaa naa huu oodou e doo ai oodou gelegele i de valu ngadau, gai goodou goi gaimee donu huu i huamanu ne hagihagi laa i denga ngadau gu hulo, ga dae ai gi doodou aahe ange ga hagihagi i ssiva ngadau.

De hagaahe mai o gelegele gu hagao laa gi daha

23 “ ‘Gai denga alahenua e dee maua donu i de hagao gi daha ga hano ai; go hiidinga de henua niiogu, gai goodou ni dangada henua gee e nnoho gaainga i dogu henua. 24 Denga alahenua alodahi oodou gu kave, gai goodou haia gi maua e tangada i de ahe ange e hagao dono gelegele.

25 Noo dahi oo dangada gu hagaau aloha, gai ia gu hagao gi daha dahi mommee i dono alahenua, gai tangada hugadoo i dono huaabodu e baa ange, gi hagao ina gi hagaahea mai de alahenua a dono dangada gu hagao laa gi daha. 26 Gai noo e deai donu se dangada i dono huaabodu e maua i de hagao mai, gai tangada laa e maua i de ahe ange ga hagao i de masavaa aana e maua ai, 27 gai ia gi guumia ange ngadau i dua dana hagao gi daha, ga hagao ange ngadau e doe i mua de jubilee gi tangada aana ne hagao ange laa aagena; gai ia gu maua i de ahe gi dono alahenua. 28 Aagai noo ia tigi maua i de ahe ange e hagao dono alahenua, gai de alahenua aana ne hagao laa gi daha e dugu i daho tangada ne hagao ina laa, ga dae ai gi de ngadau o de jubilee. Gai e hagaahe mai i de ngadau o de jubilee, gai tangada laa gu maua i de ahe ange gi dono alahenua.

29 Gai noo tangada e hagao gi daha dahi hale i lo te aduhale buibui, gai ia e maua i de ahe ange e hagao mai i dua e dahi ngadau; gai go de ngadau laa donu huu aana e maua ai i de ahe ange e hagao dono hale. 30 Gai noo ia tee ahe ange e hagao i de ngadau laa, gai de hale i lo te aduhale buibui laa gu niio tangada ne hagao ina laa ma dono aamuli; gai e dee hagaahe ange i de ngadau o de jubilee. 31 Aagai denga hale i denga aduhale vaaligiligi e dee buibui laa e hai bei denga alahenua; hale bee nei e maua i de aahe ange e hagao mai, ma de dugu ange gi tangada niiona i de ngadau o de jubilee.

32 Aagai hale o de aamuli o Levi i olaadeu aduhale, gilaadeu e maua i de aahe ange e hagao mai i masavaa alodahi. 33 Gai noo dahi dangada mai i de aamuli o Levi tee ahe ange e hagao dono hale gu hagao laa gi daha i lo te laadeu aduhale, gai gi dugua ange i de ngadau o de jubilee; go hiidinga denga hale i lodo aduhale o de aamuli o Levi ni mee gu bolo ange gi gilaadeu i daho de gau Israel. 34 Aagai denga mommee iai helii i luu baasi de aduhale e dee hagao gi daha; gai ni mommee gu gaavange gi gilaadeu ga hano ai.

De bale o de gau hagaau aloha

35 “ ‘Noo dahi dangada i oo daha gu hagaau aloha, ia gu dee maua i de hagadanuaa ia, gai koe balea ange ia bei dau hai e bale ange ai laa tangada henua gee, aabe se dangada e noho gaainga i oo daha, gi maua ai e ia i de noho i oo daha.* 36 Aude gaavee dahi mee laa honga mee aau ne gaavange gi dahi dangada; aagai koe gi madagu i de Maadua, gi maua ai e tangada laa i de noho madali goe. 37 Aude gaavange sseene gi tangada e kave ai dahi sseene laa honga mee aau ne gaavange gi de ia, aabe gi hagao ina ange gi de ia, gai e kave ai dahi sseene laa honga mee aau ne bale ange ai ia.* 38 Go au donu Tagi Maolunga doodou Maadua, go au ne hagassao ina mai goodou i de henua go Egypt, ga gaavadu gi goodou de henua go Canaan, ma de hai go doodou Maadua.

De dugu gi hulo de gau hai hegau

39 “ ‘Noo dahi dangada Israel gu hagaau aloha, gai ia e humai koe gi hagao ina ia, e hai ai doo dangada hai hegau, gai koe aude hagahai hegau ina ia gi bei dagodo o tangada hai hegau e dee ilaage.* 40 Gai koe haia ia gi se dangada hai hegau e hagao, aabe se dangada e noho gaainga i oo daha. Gai ia gi hai hegau adu gi de goe ga dae ai gi de ngadau o jubilee. 41 Gai koe gi dugua ia ma ana dama gi hulo, gai gilaadeu ga aahe ai gi daho delaadeu huaabodu, aama de alahenua o olaadeu maadua. 42 Go hiidinga de gau Israel ni dangada hai hegau niiogu, gai au ne hagassao ina mai gilaadeu i de henua go Egypt; deelaa ai, gilaadeu e dee hagao gi daha, bei dagodo o de gau hai hegau dee ilaage. 43 Aude vaivai haia tangada Israel, aagai koe gi madagu i doo Maadua.

44 Gai oo daane ma haahine hai hegau, koe e maua i de hagao mai gilaadeu i denga henua gee. 45 Gai goodou e maua hogi i de hagao dama a de gau henua gee e nnoho gaainga i oodou magavaa, aama mai i dangada o denga huaabodu ne haanau i doodou henua; gai goodou e maua i de hai gilaadeu gi bei oodou goloa donu. 46 Gai goodou e maua i de bolo ange gilaadeu gi oodou dama e loomai i oodou dua, gai gilaadeu e maua i de hai gilaadeu gi ni dangada hai hegau i taulooloa olaadeu mouli, aagai goodou e dee hai de gau Israel gi ni dangada hai hegau e dee ilaage, ma de vaivai hai gilaadeu.

47 Gai noo dahi dangada henua gee, aabe se dangada e noho gaainga i oodou magavaa gu se dangada lava, gai dahi dangada Israel gu hagao ange ia gi dahi dangada henua gee, aabe go de hai gi se dangada de huaabodu o tangada henua gee, 48 gai e maua i de ahe ange ga hagao mai ia, i dua dana hagao ia gi daha. Dahi ono dangada gi ahe ange gi hagao ina mai ia. 49 Gai taina o dahi luoono maadua, be go tama a taina o dahi luoono maadua, aabe go dahi dangada i dono huaabodu gi ahe ange gi hagao ina ia. Gai noo tangada laa gu maua, gai ia gi hagao donu huu ia. 50 Gai gilaau ma tangada ne hagao ina ia gi buni i de hagaoanga o denga ngadau e doe ga dae mai ai de ngadau o jubilee, gai de hagaoanga o dono ilaage e kumi ange gi denga ngadau laa, gai e hagao bei de hagaoanga o tangada hai hegau hagao. 51 Gai noo ni ngadau lagolago e doe i mua de dae mai o de jubilee, gai ia gi hagaahea ange dahi baasi o mee ne hagao ai laa ia. 52 Gai noo e sogoisi donu huu ngadau e doe i mua de dae mai o de ngadau o de jubilee, gai tangada gi hagabaulia ange de hagaoanga o denga ngadau e doe, ga hagao ange ai tangada oona e hai hegau ange laa aagena. 53 Gai ia e hagao i ngadau alodahi bei dagodo o tangada hai hegau hagao; gai dono dangada aamua gi dee vaivai haia ia.

54 Gai noo tangada tee maua i de hagao ia i mee nei, gai gilaadeu ma ana dama e dugu gi hulo i de ngadau o de jubilee. 55 I hiidinga de gau Israel ni dangada hai hegau niiogu, gilaadeu go ogu dangada hai hegau aagu ne hagassao mai i de henua go Egypt. Go au donu go Iahweh doodou Maadua.

26

Manuuia i de hagallongo i muna

(Deut 7.12-24; 28.1-14)

1 “ ‘Goodou gi dee hai hanu diinonga be gi hagaduulia dahi diinonga, aabe se duludulu hadu moodou, gai goodou e dee hai dahi diinonga hadu i honga doodou henua ga daumaha ange aagena. Go au go Iahweh doodou Maadua.*

2 Goodou dao ina agu Sabbath ma de hagadubu dogu mommee dabu. Go au donu go Iahweh.

3 Noo goodou e daudali i agu hainga gu hagasauaa ma de kana ange ga hagallongo mai gi agu muna,* 4 gai au e hai naa gi pala de langi i ono malama donu, gi hhua lagolago ai manu i lodo veelenga, gai manu ssomo i honga de henua e hhua naa hogi. 5 Gai goodou e hili naa oodou hua grain ga dae ai gi de masavaa e hagihagi ai denga grape, gai de hagihagi o denga grape e daea adu naa de masavaa e aahe ange ai e doo; gai goodou e gaimee naa ga boobosu i oodou gai, ma de nnoho paba i honga doodou henua.

6 Gai au e hai naa gi nnoho paba dangada i honga de henua, gai goodou e sseni danuaa naa, gu deai mee e hagamaatagu ina goodou. Gai au e aau gee naa denga manu alasala mai i honga de henua, gai e deai naa donu hogi hebagi e hai i doodou henua. 7 Gai goodou e doolohi naa oodou hagadaumee ga daa gilaadeu gu maakau i de gadilaasa. 8 E dogolima goodou e doolohi naa e lau oodou hagadaumee, gai e lau goodou e doolohi naa e dahisemada oodou hagadaumee, ga daa gilaadeu gu maakau i de gadilaasa.

9 Gai au e abodonu adu naa gi goodou ga hai gi hagadili goodou gi soa, ma de hagasula dagu hagatoo donu hagaheloongoi gu hai madali goodou. 10 Gai goodou goi gai naa donu huu oodou hua grain ne hagihagi ga doange i de ngadau gu hano, i de masavaa oodou e aau mai ai mee e doe, gi dahi ai mommee e doange ai oodou grain hoou. 11 Gai au e hai naa dogu mommee noho i oodou magavaa, au gu dee kino i goodou. 12 Au e seesee naa i oodou magavaa, ma de hai go doodou Maadua, gai goodou go ogu dangada.* 13 Go au donu go Iahweh doodou Maadua, go au ne hagassao ina mai goodou i de henua go Egypt, gi dee hai hegau ange ai goodou gi de gau Egypt; au gu hadihadi denga laagau hagahai hegau i honga oodou eu, ga hai gi maua e goodou i de tuu gi ssoe gi lunga ga seesee ai.

De hagaduasala i tee hagallongo i muna

(Deut 28.15-68)

14 “ ‘Aagai noo goodou e dee hagallongo mai, ma tee daudali i muna nei alodahi, 15 gai noo goodou e hagangadi mee agu muna gu hagasauaa, ma de kino i agu hagamodu ma tee daudali i agu hainga alodahi ga oha ai dagu hagatoo donu hagaheloongoi, 16 gai deenei dagu hai e hai ai goodou: au e hai naa gi moolau de tae mai denga mee hagamaatagu gi goodou, ma de magi iviivi, ma de vvela o de angaanga e haia laa ga dee gide tangada, gai mahi o tangada e hagadagadaga mai. Goodou e doo naa oodou veelenga gai e dee haigamaiana adu gi goodou, i hiidinga go oodou hagadaumee e gaina. 17 Gai au e huli adu naa ga hai baasi adu gi goodou, ma de hai oodou hagadaumee gi hagadee kii ina goodou; gai dangada e kino laa i goodou e dagi naa goodou, gai goodou e maatagu naa ga saavini gai e deai donu dangada e dolohia goodou.

18 Noo goodou e duudagi donu huu tee hagallongo mai gi de au i dua mee nei, gai au e hagaduasala naa goodou gi hidu hanonga e kii ange ai i hiidinga o oodou haisala, 19 gai au e hai naa gi deai se mmahi oodou e hagamaolunga ai naa, gai au e hai naa lo te langi gi bei dagodo o de iron, gai de gelegele o doodou henua gu makaga bei de bronze. 20 Goodou e hai hegau kona naa gai e deai naa donu haigamaiana, i hiidinga oodou gelegele e deai naa donu hua iai, gai oodou manu ssomo ange laa e deai naa hogi olaadeu hua.

21 Noo goodou e hai baasi mai gi de au, ma tee llodo e hagallongo mai gi de au, gai au e hai gi hidu hanonga, e lagolago ange ai mee hagamaakau e paa i goodou, ma de hai gi bei dagodo o oodou haisala. 22 Au e hai naa gi loomai denga manu alasala gi oodou magavaa, gai gilaadeu ga daa ai oodou dama ma oodou kaau, ma de hai goodou gi sogoisi, gai oodou haiava gu deai naa dangada e seesee ai.

23 Gai noo de hagaduasala nei e dee maua i de hai goodou gi aahe mai gi de au, aagai goodou e duudagi huu de hai baasi mai gi de au, 24 gai au e hai baasi adu hogi gi goodou, ma de hagaduasala goodou gi kii ange i de hidu hanonga, i hiidinga oodou haisala. 25 Gai au e hagaduasala naa goodou i de gadilaasa, e sui adu ai doodou oha dagu hagatoo donu hagaheloongoi. Gai de masavaa naa huu oodou e hagabuni i lodo oodou aduhale, gai au e gaamai naa denga mee hagamaakau gi daia goodou, ma de dugu ange oodou hagadaumee gi hagadee kii ina goodou. 26 De masavaa naa huu aagu e hai ai gi deai oodou gai, gai e dinoangahulu haahine e dao naa alaadeu momo pelaoaa i e dahi umu, gai gilaadeu e hagahidi naa pelaoaa laa ga duha dagi de momo. Goodou e gaimee naa, gai e dee maua gi boobosu.

27 Gai noo goodou e dee hagallongo mai gi de au i dua de hai mee nei, gai e duudagi huu de hai baasi mai gi de au, 28 gai au e hai baasi adu naa gi goodou i dogu lili, ma de hagaduasala goodou gi hidu hanonga e kii ange ai i hiidinga oodou haisala. 29 Goodou e daa naa oodou dama daane ma damaa hine ga gai. 30 Gai au e oha naa oodou mommee daumaha, ma de duuduu iho oodou mommee e sigidaumaha ai mee maanongi, ma de maga ange oodou angaanga gu maakau gi honga oodou diinonga; gai au e kino naa i goodou. 31 Au e oha naa gi maoha oodou aduhale, gai ni mommee dabu gi ngadi daakodo, gai au e dee hagadungu naa donu oodou sigidaumaha nnamu kala. 32 Au e oha naa gi maoha doodou henua, gai oodou hagadaumee e nnoho laa i kilaa, e llele naa olaadeu mouli i ono dagodo. 33 Gai au e hai naa goodou gi mavaevae saele i denga henua gee, au e hai naa gi daia goodou gi maakau i de gadilaasa. Doodou henua e hai naa ga se mommee e deai dangada e nnoho ai, gai oodou aduhale e oha naa ga maoha. 34 Gai doodou henua e hagamabu naa i taulooloa teai dangada e nnoho ai, gai goodou gu nnoho i de henua o oodou hagadaumee; gai de henua e malangilangi naa i de hagamabu, 35 i de masavaa o de henua e ngadi dagodo ai. Go hiidinga tee dugu ange gi hagamabu i denga Sabbath, i de masavaa oodou e nnoho ai i kilaa.

36 Gai au e hai naa gi maatagu dangada e doe i de henua o olaadeu hagadaumee. Gilaadeu e maatagu naa ga saavini i de ssau mai o de madangi ga ili saele denga lau manu. Gilaadeu e saavini naa bei dagodo o tangada e savini ga hano gee mai i de gadilaasa, gai gilaadeu e baakuu naa donu, e dee galemu e deai donu dangada e dolohia gilaadeu. 37 Gai gilaadeu e hagadau hedaadoi naa bei dagodo o dangada e saavini laa e hulo gee mai i de gadilaasa, gai e deai donu dangada e dolohia gilaadeu; gai goodou e dee maua naa donu i de hai baasi ange gi oodou hagadaumee. 38 Goodou e maakau naa i denga henua gee, ma de maakau ga danu i henua o oodou hagadaumee. 39 Gai dangada e doe laa i henua o oodou hagadaumee e odi naa i de maakau i hiidinga olaadeu baubau, ma hiidinga hogi baubau o olaadeu dubuna madagidagi.

40 Aagai noo gilaadeu e tala olaadeu haisala ma haisala o olaadeu maadua madagidagi — delaadeu hai baasi mai gi de au, ma delaadeu tee hai hegau mai gi de au i de mee abodonu, 41 mee nei gu hai gi hai baasi ange au gi gilaadeu, gai au ne kave gilaadeu gi de henua o olaadeu hagadaumee — gai de masavaa naa huu e hagamaolalo ai olaadeu lodo, gai gilaadeu ga hagaduasala i hiidinga olaadeu haisala, 42 gai au e maanadu naa dagu hagatoo donu hagaheloongoi madali Jacob, ma Isaac aama Abraham, gai au e ahe ange naa ga manadua de henua.* 43 Aagai gilaadeu e hulo gee naa i de henua, gai de henua e hagamabu naa i de masavaa olaadeu e dee nnoho ai i kilaa; gai gilaadeu ga hagauda de hagaduasala i hiidinga olaadeu haisala, go hiidinga gilaadeu ne tili agu hagamodu, gai ne kino i agu muna gu hagasauaa. 44 Aagai e dee galemu naa donu delaadeu hai mee nei alodahi, gai de masavaa naa huu olaadeu e nnoho ai i de henua o olaadeu hagadaumee, gai au e dee tili donu i gilaadeu, be e kino i gilaadeu, aabe daa gilaadeu gi odi i de maakau, ga oha ai dagu hagatoo donu hagaheloongoi ne hai madali gilaadeu. Go au donu go Iahweh delaadeu Maadua. 45 Aagai au e hagamaanadu naa donu de hagatoo donu hagaheloongoi aagu ne hai madali olaadeu dubuna madagidagi, go gilaadeu aagu ne hagassao mai laa i de henua go Egypt, i madamada o de gau henua gee, gi go au ai delaadeu Maadua. Go au donu go Iahweh.’ ”

46 Aanei mee gu hagasauaa ma hagamodu aama hainga a Tagi Maolunga, ne hai madali de gau Israel i honga de mounga go Sinai ga gaavange gi Moses.

27

Hainga o mee gu hagadabu ange gi Tagi Maolunga

1 Gai Tagi Maolunga ne hai ange gi Moses, 2 “Basa ange gi de gau Israel, hai ange gi gilaadeu, ‘Noo tangada gu hagatoo donu e gaavange dahi dangada gi Tagi Maolunga, gai ia gi hagao ina taelodo gu lava i de hagamodu: 3 de hagabaaunga o taane gu madalua ono ngadau, ga hano ai gi de madaono se dagimadalima shekel* selevaa, gai e hagabau bei shekel o de mommee dabu; 4 gai noo se hine, gai de hagabaaunga se matolu shekel.† 5 Gai noo go dahi gauligi gu lima ono ngadau, ga hanage ai gi de madalua: de hagabaaunga o de gauligi daane se madalua shekel,‡ gai de gauligi hahine se madaangahulu shekel.§ 6 Gai de gauligi gu dahi laa ono malama ga hanage ai gi de lima ngadau: de hagabaaunga o de gauligi daane se lima shekel* selevaa, gai de gauligi hahine se dolu shekel† selevaa. 7 Gai noo tangada gu madaono ono ngadau ga hanage ai: de hagabaaunga o taane se madaangahulu ma lima shekel,‡ gai de hine se madaangahulu shekel. 8 Gai noo tangada ne haia de hagatoo donu e dee maua i de hagao, i hiidinga ia e hagaau aloha, gai ia gi gaamai tangada laa gi daho tangada haimeedabu, gai tangada haimeedabu gi hagabau ina ange de mee a tangada laa e maua i de hagao.

9 Gai noo ia ne hagatoo donu i dahi manu dolodolo, e manu laa i de hai ai ssigidaumaha ange gi Tagi Maolunga, gai de manu gu gaavange laa gi Tagi Maolunga, gu dabu. 10 Gai tangada ne haia de hagatoo donu laa e dee sui de manu laa, aabe gi hagahesuihagi ina ange de manu gi dahi manu gee, e dee hilihili be se manu danuaa aabe se manu baubau; aagai noo ia e hagahesuihagi ange de manu laa gi dahi manu gee, gai luu manu laa ngaadahi gu dabu. 11 Gai noo ia ne hagatoo donu i dahi manu dee gilimalali — se manu e dee maua i de hai ai ssigidaumaha ange gi Tagi Maolunga — gai de manu laa e gaavee gi tangada haimeedabu, 12 gai tangada haimeedabu gi diiloo be se manu danuaa aabe e deai. Gai be dee hee naa huu de hagabaaunga aana e gaavange aagena, gai deelaa donu dono hagabaaunga. 13 Aagai noo tangada e lodo e hagao de manu laa e hagaahe mai, gai ia gi hagapunidia ange e dahi i diba i diba e lima gi de hagabaaunga.

14 Noo dahi dangada e vvae gee dono hale e hagadabu ange gi Tagi Maolunga, gai tangada haimeedabu gi hagamodu ina be e danuaa be deai; gai dee hee naa huu de hagabaaunga a tangada haimeedabu ne gaavange aagena, gai deelaa donu dono hagabaaunga. 15 Gai noo tangada e lodo e hagao dono hale gu lava laa i de hagadabu, gai ia gi hagapunidia ange e dahi diba i diba e lima madali de hagaoanga o de hale laa, gai ia gu maua i de ahe gi dono hale.

16 Gai noo tangada gu vvae gee dahi mommee i de gelegele o dono huaabodu e hagadabu ange gi Tagi Maolunga, gai de hagaoanga o de gelegele laa e hagabau ange gi taelodo o denga golee e doo ai: se madalima shekel selevaa i dahi homer§ golee barley. 17 Gai noo ia ne vvae gee dono gelegele ga hagadabu i de ngadau o de jubilee, gai ia e hagao alodahi de hagabaaunga gu gaavange laa aagena. 18 Aagai noo tangada e vvae gee dono gelegele ga hagadabu i dua de ngadau o de jubilee, gai tangada haimeedabu gi hagabau ina ange de hagaoanga o denga ngadau e doe ga dae mai gi de ngadau o de jubilee e baa mai, gai de hagaoanga gu kii iho mai ange. 19 Gai noo tangada gu lodo e ahe ange e hagao mai de gelegele aana gu vvae gee laa ma gu hagadabu, gai ia gi hagapunidia ange dahi diba i diba e lima madali de hagabaaunga, gai ia gu maua i de ahe ange gi dono gelegele. 20 Aagai noo ia e dee lodo e ahe ange e hagao mai de gelegele laa, aabe ia gu hagao ange gi dahi dangada gee, aagai ia gu dee maua i de ahe ange e hagao. 21 De masavaa naa huu e hagaahe ange ai de gelegele i de ngadau o de jubilee, gai de gelegele e dabu, bei de gelegele gu vvae laa ma gu hagadabu ange gi Tagi Maolunga; de gelegele laa gu niio tangada haimeedabu.

22 Noo tangada e vvae gee dahi gelegele aana gu hagao ga hagadabu ange gi Tagi Maolunga, gai e dee se gelegele ne bolo ange gi dono huaabodu, 23 gai tangada haimeedabu gi hagabaaunga ina ange de hagaoanga mai i de masavaa laa ga dae ai gi de ngadau o de jubilee, gai tangada laa gi hagao ina de hagabaaunga laa i de laangi laa donu huu, bei de mee gu hagadabu ange laa gi Tagi Maolunga. 24 Gai de ngadau naa huu o de jubilee gai de gelegele laa e hagaahe ange gi tangada ne hagao ina ai laa gi daha, go tangada niiona de gelegele laa. 25 Gai hagabaaunga o mee alodahi e hagabau i shekel o de mommee dabu, gai se madalua gerah i dahi shekel.

26 Aagai e dee maua donu e dahi dangada i de ahe ange e hai gi dabu de manu e haanau i taamada, go hiidinga de manu laa gu nii Tagi Maolunga; e dee hilihili be se kaau aabe se ssiibi, de manu nei nii Tagi Maolunga. 27 Gai noo de manu ne haanau i taamada e dee gilimalali, gai tangada e maua i de ahe ange ga hagao i de hagabaaunga gu hagabau ange aagena, gai ia gi hagapunidia ange e dahi diba i diba e lima madali de hagabaaunga laa. Gai noo ia e dee hagao, gai gi hagao ina gi daha i de hagabaaunga gu hagabau ange aagena.

28 Aagai e deai donu se mee gu lava i de vvae gee a tangada ma gu hagadabu ange gi Tagi Maolunga — e dee hilihili be se dangada be se manu dolodolo, aabe se gelegele niio dono huaabodu — e hagao gi daha aabe go de ahe ange e hagao mai; go hiidinga mee alodahi gu vvae gee ma gu hagadabu ange gi Tagi Maolunga e dabu mmao.*

29 E deai donu se dangada gu vvae ange laa gi Tagi Maolunga e daa gi magau e maua i de hagao e hagaola; tangada laa e daa donu gi magau.

30 Gai dahi diba i diba e madaangahulu o de gelegele, e dee hilihili be ni grain be go hua o denga manu ssomo nnui, mee nei nii Tagi Maolunga; mee nei gu hagadabu ange gi Tagi Maolunga.* 31 Noo tangada e lodo e ahe ange e hagao hanu mee i dahi diba i diba e madaangahulu, gai ia gi hagapunidia ange dahi diba i diba e lima. 32 Gai tahi diba i diba e madaangahulu o denga hagabuulingaa kaau ma ssiibi aau e dau, e hagadabu ange gi Tagi Maolunga. 33 Gai tangada e dee hili denga manu danuaa, ia e dee hagahesuihagi hogi manu laa. Noo ia e hagahesuihagi manu laa, gai luu manu laa ngaadahi gu dabu, gai gu dee maua i de ahe ange e hagao.’ ”

34 Aanei muna a Tagi Maolunga ne tala ange gi Moses i honga de mounga go Sinai ia gi daalaa ange gi de gau Israel.

* 4:27 Num 15.27-28

* 5:11 ⅒ ephahagu made se 2 pauni.

* 6:1 Num 5.5-8

* 6:20 ⅒ ephahagu made se 2 pauni.

† 6:21 Muna nei e dee iloo danuaa dono hagadoonunga i muna Hebrew.

* 7:26 Gen 9.4; Lev 17.10-14; 19.26; Deut 12.16, 23; 15.23

* 9:7 Heb 7.27

* 9:18 Lev 3.1-11

* 9:22 Num 6.22-26

* 10:6 Goodou e dee hai gi lausamua oodou biho, e bei goodou e dee hai gi iloo e dangada doodou hinangalosaa.

* 10:12 Lev 6.14-18

* 10:14 Lev 7.30-34

* 10:17 Lev 6.24-26

* 11:5 coney, aabe se rock badger.

† 11:19 Hanu manu llele ma manu ange i lo te mada nei e dee iloo danuaa be ni manu bee hee.

* 11:44 Lev 19.2; 1 Pe 1.16

* 12:3 Gen 17.12; Luke 2.21

* 12:8 Luke 2.24

* 13:2 lebelaa: muna Hebrew e dee go de lebelaa donu huu, gai go denga hagadaagangaa gili baubau alodahi.

* 14:2 Mat 8.4; Mark 1.44; Luke 5.14; 17.14

* 14:10 ³/₁₀ ephahagu made se 9 pauni.

† 14:10 dahi logse ¼ koada.

‡ 14:21 ⅒ ephahagu made se 3 pauni.

* 16:2 Heb 6.19

* 16:3 Heb 9.7

* 16:8 Azazel: hanu e maanadu bolo go de ingoo o dahi hagasaalunga baubau.

* 16:15 Heb 9.12

* 16:23 Ezk 44.19

* 16:27 Heb 13.11

* 17:7 guudi, aabe go hagasaalunga baubau.

* 17:10 Gen 9.4; Lev 7.26-27; 19.26; Deut 12.16, 23; 15.23

* 17:11 Heb 9.22

* 18:5 Neh 9.29; Ezk 18.9; 20.11-13; Luke 10.28; Rom 10.5; Gal 3.12

* 18:8 Lev 20.11; Deut 22.30; 27.20

* 18:9 Lev 20.17; Deut 27.22

* 18:12 Lev 20.19-20

* 18:15 Lev 20.12

* 18:16 Lev 20.21

* 18:17 Lev 20.14; Deut 27.23

* 18:19 Lev 20.18

* 18:20 Lev 20.10

* 18:21 Lev 20.1-5

* 18:22 Lev 20.13

* 18:23 Exo 22.19; Lev 20.15-16; Deut 27.21

* 19:2 Lev 11.44-45; 1 Pe 1.16

* 19:3 Exo 20.8, 12; Deut 5.12, 16

* 19:4 Lev 26.1; Exo 20.23; 34.17; Deut 27.15

* 19:9 Lev 23.22; Deut 24.19-22

* 19:11 Exo 20.15; 16; Deut 5.19-20

* 19:12 Exo 20.7; Deut 5.11; Mat 5.33

* 19:13 Deut 24.14-15

* 19:14 Deut 27.18

* 19:15 Exo 23.6-8; Deut 16.19

* 19:17 Mat 18.15

* 19:18 Mat 5.43; 19.19; 22.39; Mark 12.31; Luke 10.27; Rom 13.9; Gal 5.14; Jms 2.8

* 19:19 Deut 22.9-11

* 19:26 Gen 9.4; Lev 7.26-27; 17.10-14; Deut 12.16, 23; 15.23; 18.10

* 19:27 Lev 21.5; Deut 14.1

* 19:29 Deut 23.17

* 19:30 Lev 26.2

* 19:31 Deut 18.11; 1 Sa 28.3; 2 Ki 23.4; Isa 8.19

* 19:33 Exo 22.21; Deut 24.17-18; 27.19

* 19:35 Deut 25.13-16; Pro 20.10; Ezk 45.10

* 19:36 de ephah se hagabaaunga niio denga mee mmasa, agu made se 30 pauni.

† 19:36 de hin se mee e hagabau ai mee vaivai, gai agu made se dahi gaalene.

* 20:9 Exo 21.17; Mat 15.4; Mark 7.10

* 20:10 Exo 20.14; Lev 18.20; Deut 5.18

* 20:11 Lev 18.8; Deut 22.30; 27.20

* 20:12 Lev 18.15

* 20:13 Lev 18.22

* 20:14 Lev 18.17; Deut 27.23

* 20:15 Exo 22.19; Lev 18.23; Deut 27.21

* 20:17 Lev 18.9; Deut 27.22

* 20:18 Lev 18.19

* 20:19 Lev 18.12-14

* 20:21 Lev 18.16

* 21:5 Lev 19.27-28; Deut 14.1

* 22:20 Deut 17.1

* 23:3 Exo 20.8-10; 23.12; 31.15; 34.21; 35.2; Deut 5.12-14

* 23:5 Exo 12.1-13; Deut 16.1-2

* 23:6 Exo 12.14-20; 23.15; 34.18; Deut 16.3-8

* 23:13 ²/₁₀ ephahagu made se 6 pauni (diiloo hogi de gubu e 17).

† 23:13 ¼ hinagu made se dahi koada.

* 23:15 Exo 23.16; 34.22; Deut 16.9-12

* 23:22 Lev 19.9-10; Deut 24.19-22

* 23:26 Lev 16.29-34

* 23:29 Acts 3.23

* 23:33 Deut 16.13-15

* 24:5 ²/₁₀ ephahagu made se 6 pauni.

* 24:5 Exo 25.30

* 24:9 Mat 12.4; Mark 2.26; Luke 6.4

* 24:17 Exo 21.12

* 24:20 Exo 21.23-25; Deut 19.21; Mat 5.38

* 24:22 Num 15.16

* 25:1 Exo 23.10-11

* 25:2 e hai Sabbath o de gelegele, aabe e dee doo de gelegele gai e dugu donu huu.

* 25:35 Deut 15.7-8

* 25:37 Exo 22.25; Deut 23.19-20

* 25:39 Exo 21.2-6; Deut 15.12-18

* 26:1 Exo 20.4; Lev 19.4; Deut 5.8; 16.21-22; 27.1

* 26:3 Deut 11.13-15

* 26:12 2 Co 6.16

* 26:42 Gen 17.7-8; 26.3-4; 28.13-14

* 27:3 50 shekele bei se 1¼ pauni (diiloo hogi de gubu e 16).

† 27:4 30 shekele bei se 12 ounce.

‡ 27:5 20 shekele bei se 8 ounce.

§ 27:5 10 shekele bei se 4 ounce (diiloo hogi de gubu e 7).

* 27:6 5 shekele bei se 2 ounce.

† 27:6 3 shekele bei se 1¼ ounce.

‡ 27:7 15 shekele bei se 6 ounce.

§ 27:16 dahi homeragu made se 300 pauni.

* 27:28 Num 18.14

* 27:30 Num 18.21; Deut 14.22-29

Numbers

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

De Haa Beebaa a Moses go

Numbers

Hanu dagodo o de beebaa nei

De beebaa go Numbers go Moses ne siia, i daha de 1450-1410 b.c. Gai e tala ai taalanga o de gau Israel i e madahaa ngadau; mai i de masavaa olaadeu ne loomai ai i de mounga go Sinai, ga hulo ga tae gi de ngaadonga o de henua, a de Maadua gu hagatoo donu ange laa gi gilaadeu. De ingoo o de beebaa nei e hagaago mai ai dahi mee laumalie e sisi i taalanga nei: go de dau o dangada i de mounga go Sinai, aama de aahe ange ga dau dangada i Moab, se mommee i baasi dua o Jordan, go de masavaa o dahi atangada i muli mai. Gai magavaa o luu hanonga ne dau ai laa de gau Israel, gai de gau Israel ne hulo ga tae gi Kadesh Barnea, i baasi ngaage o Canaan. Aagai tee maua e gilaadeu i de ulu i de henua gu hagatoo donu ange laa gi gilaadeu. Dua delaadeu nnoho i de mommee laa i hanu ngadau lagolago, gai gilaadeu ne hulo gi dahi mommee i baasi dua o ssaalingaa vai go Jordan, go de mommee o e 2½ aamuli ne nnoho ai, gai denga aamuli ange laa ne hulo ga nnoho i Canaan, i de baasi dai o ssaalingaa vai go Jordan.

De beebaa go Numbers e sisi ai dagodo o de lodo baageaa ma de maatagu o de gau Israel, i hiidinga o delaadeu tuu ange gi denga hai ngadaa, aama delaadeu hai baasi ange gi de Maadua ma Moses, go taane a de Maadua ne hili gi dagina gilaadeu. Taalanga nei e tala dagodo tee helui de abodonu o de Maadua, ma dana duudagi de tilo ange de gau Israel, e dee galemu delaadeu haisalasala ma tee daudali i ana muna. Gai e tala ai hogi dagodo de lodo mmahi o Moses, dono hai hegau hagammahi ange gi de Maadua aama ono dangada. Gai e hanu hogi masavaa a Moses tee maua ai i de golomagi ono lodo.

Hanu gubu hagamogomogo: “E deai naa donu se dangada i magavaa o dangada ne gidee laa dogu mahamaha, ma agu hegau sauaa ne hai i Egypt ma de vao, aagai gilaadeu ne hagatale au i denga hanonga e madaangahulu nei, aama tee daudali i agu muna — e gidee de henua aagu gu hagatoo donu ange gi olaadeu dubuna madagidagi. E deai hogi se gilaadeu e hagangadi mee ina au e gidee de henua laa” (14.22-23).

Denga vaevaaenga

De hagadabena o de gau Israel e hulo gee i de mounga go Sinai (1.1—9.23)

a. Tahi dau o dangada (1.1—4.49)

b. Hanu hainga ma hagamodu (5.1—8.26)

c. De hai Taonga Hagasili i de lua hanonga (9.1-23)

Mai i de mounga go Sinai ga hano ai gi Moab (10.1—21.35)

Mee ne hai i Moab (22.1—32.42)

De loomai i Egypt ga tae mai gi Moab (33.1-49)

De hagatau mee e hai i mua de hulo gi baasi i dai o Jordan (33.50—36.13)

1

De dau o dangada

1 Gai Tagi Maolunga ne hai ange gi Moses i de vao o Sinai i lo te hale malo hagabuni, i tahi laangi o de lua malama o de lua ngadau, i dua delaadeu ssao mai i de henua go Egypt.* 2 “Daulia ga sisi denga daane Israel alodahi, i olaadeu aamuli ma huaabodu o olaadeu dubuna madagidagi, ga daohi de ingoo o dahi ma dahi. 3 Gai gooluu ma Aaron ga dau denga hagabuulinga o denga daane o Israel gu dagimadalua olaadeu ngadau ga hanage ai, gu maua i de dau i de hebagi. 4 Gai hilia dagidahi daane mai i denga aamuli alodahi madali gooluu, e hai ai dagi o denga huaabodu i denga aamuli. 5 Aanei ingoo o denga daane e balea adu gooluu:

Mai i de aamuli o Reuben, go Elizur tama daane a Shedeur;

6 mai i de aamuli o Simeon, go Shelumiel tama daane a Zurishaddai;

7 mai i de aamuli o Judah, go Nahshon tama daane a Amminadab;

8 mai i de aamuli o Issachar, go Nethanel tama daane a Zuar;

9 mai i de aamuli o Zebulun, go Eliab tama daane a Helon;

10 mai i denga dama a Joseph: mai i de aamuli o Ephraim, go Elishama tama daane a Ammihud; mai i de aamuli o Manasseh, go Gamaliel tama daane a Pedahzur;

11 mai i de aamuli o Benjamin, go Abidan tama daane a Gideoni;

12 mai i de aamuli o Dan, go Ahiezer tama daane a Ammishaddai;

13 mai i de aamuli o Asher, go Pagiel tama daane a Ocran;

14 mai i de aamuli o Gad, go Eliasaph tama daane a Deuel;

15 mai i de aamuli o Naphtali, go Ahira tama daane a Enan.”

16 Aanei denga daane ne hili mai i denga hagabuulinga, e hai ai dagi o denga aamuli o olaadeu dubuna madagidagi. Gai go gilaadeu dagi o denga aamuli o de gau Israel.

17 Gai Moses ma Aaron ga hagabuni mai denga daane gu dau age nei olaadeu ingoo, 18 gai tahi laangi huu o de lua malama, gai gilaau ga hagabuni dangada alodahi, ga sisi olaadeu ingoo madali olaadeu aamuli ma huaabodu o olaadeu dubuna madagidagi, mai de madalua ngadau ga hanage ai, 19 gai Moses ne dau dangada i de vao go Sinai, bei de hai a Tagi Maolunga gu tala ange ai gi de ia.

20 Daane mai i de aamuli o Reuben, tama madua a Israel: go daane alodahi gu dagimadalua olaadeu ngadau ga hanage ai, gai gu maua i de dau i de hebagi, ne dau ga sisi olaadeu ingoo madali olaadeu aamuli ma huaabodu o olaadeu dubuna madagidagi. 21 Gai taelodo o denga daane mai i de aamuli o Reuben se 46,500.

22 Gai daane mai i de aamuli o Simeon: go daane alodahi gu dagimadalua olaadeu ngadau ga hanage ai, gai gu maua i de dau i de hebagi, ne dau ga sisi olaadeu ingoo madali olaadeu aamuli ma huaabodu o olaadeu dubuna madagidagi. 23 Gai taelodo o denga daane mai i de aamuli o Simeon se 59,300.

24 Gai daane mai i de aamuli o Gad: go daane alodahi gu dagimadalua olaadeu ngadau ga hanage ai, gai gu maua i de dau i de hebagi, ne dau ga sisi olaadeu ingoo madali olaadeu aamuli ma huaabodu o olaadeu dubuna madagidagi. 25 Gai taelodo o denga daane mai i de aamuli o Gad se 45,650.

26 Gai daane mai i de aamuli o Judah: go daane alodahi gu dagimadalua olaadeu ngadau ga hanage ai, gai gu maua i de dau i de hebagi, ne dau ga sisi olaadeu ingoo madali olaadeu aamuli ma huaabodu o olaadeu dubuna madagidagi. 27 Gai taelodo o denga daane mai i de aamuli o Judah se 74,600.

28 Gai daane mai i de aamuli o Issachar: go daane alodahi gu dagimadalua olaadeu ngadau ga hanage ai, gai gu maua i de dau i de hebagi, ne dau ga sisi olaadeu ingoo madali olaadeu aamuli ma huaabodu o olaadeu dubuna madagidagi. 29 Gai taelodo o denga daane mai i de aamuli o Issachar se 54,400.

30 Gai daane mai i de aamuli o Zebulun: go daane alodahi gu dagimadalua olaadeu ngadau ga hanage ai, gai gu maua i de dau i de hebagi, ne dau ga sisi olaadeu ingoo madali olaadeu aamuli ma huaabodu o olaadeu dubuna madagidagi. 31 Gai taelodo o denga daane mai i de aamuli o Zebulun se 57,400.

32 Gai daane mai i de aamuli o Joseph: daane mai i de aamuli o Ephraim: go daane alodahi gu dagimadalua olaadeu ngadau ga hanage ai, gai gu maua i de dau i de hebagi, ne dau ga sisi olaadeu ingoo madali olaadeu aamuli ma huaabodu o olaadeu dubuna madagidagi. 33 Gai taelodo o denga daane mai i de aamuli o Ephraim se 40,500.

34 Gai daane mai i de aamuli o Manasseh: go daane alodahi gu dagimadalua olaadeu ngadau ga hanage ai, gai gu maua i de dau i de hebagi, ne dau ga sisi olaadeu ingoo madali olaadeu aamuli ma huaabodu o olaadeu dubuna madagidagi. 35 Gai taelodo o denga daane mai i de aamuli o Manasseh se 32,200.

36 Gai daane mai i de aamuli o Benjamin: go daane alodahi gu dagimadalua olaadeu ngadau ga hanage ai, gai gu maua i de dau i de hebagi, ne dau ga sisi olaadeu ingoo madali olaadeu aamuli ma huaabodu o olaadeu dubuna madagidagi. 37 Gai taelodo o denga daane mai i de aamuli o Benjamin se 35,400.

38 Gai daane mai i de aamuli o Dan: go daane alodahi gu dagimadalua olaadeu ngadau ga hanage ai, gai gu maua i de dau i de hebagi, ne dau ga sisi olaadeu ingoo madali olaadeu aamuli ma huaabodu o olaadeu dubuna madagidagi. 39 Gai taelodo o denga daane mai i de aamuli o Dan se 62,700.

40 Gai daane mai de aamuli o Asher: go daane alodahi gu dagimadalua olaadeu ngadau ga hanage ai, gai gu maua i de dau i de hebagi, ne dau ga sisi olaadeu ingoo madali olaadeu aamuli ma huaabodu o olaadeu dubuna madagidagi. 41 Gai taelodo o denga daane mai i de aamuli o Asher se 41,500.

42 Gai daane mai i de aamuli o Naphtali: go daane alodahi gu dagimadalua olaadeu ngadau ga hanage ai, gai gu maua i de dau i de hebagi, ne dau ga sisi olaadeu ingoo madali olaadeu aamuli ma huaabodu o olaadeu dubuna madagidagi. 43 Gai taelodo o dangada mai i de aamuli o Naphtali se 53,400.

44 Aanei daane a Moses ma Aaron ne dau, madali dagi o denga aamuli e dinoangahulu ma dogolua o de gau Israel, dahi ma dahi e sui dono huaabodu. 45 Gai daane alodahi o Israel, gu dagimadalua olaadeu ngadau ga hanage ai, gai gu maua i de dau i de hebagi, ne dau madali huaabodu o olaadeu dubuna madagidagi. 46 Gai taelodo alodahi se 603,550.

47 Aagai denga daane de aamuli o Levi tee dau madali daane o denga aamuli ange laa. 48 Go hiidinga Tagi Maolunga ne hai ange gi Moses, 49 “Koe e dee dau de aamuli o Levi, gilaadeu e dee sisi olaadeu ingoo madali de gau Israel ange laa. 50 Aagai koe e hili de aamuli o Levi gi haia hegau o de tabernacle o de tala hagadonu, ma de tilo ange ono goloa alodahi, ma mee alodahi iai. Go gilaadeu e sabaia de tabernacle, ma ono goloa alodahi, ma de hai hegau i ono lodo. Gai gilaadeu gi hagatuulia olaadeu hale malo i luu baasi de tabernacle. 51 Gai de masavaa naa huu e hagangalue ai de tabernacle, gai go de aamuli o Levi e dugua ino iho, gai de masavaa naa huu e hagaahe age ai, gai go gilaadeu hogi e hagaduulia age. Aagai be goai naa huu tangada gee e hano ga hagabaa ange gi de tabernacle, gai e daa donu gi magau. 52 Gai de gau Israel gi hagatuulia olaadeu hale malo i olaadeu hagabuulinga, dahi ma dahi ma dono hale gaainga, i gaogao delaadeu hagailonga; 53 aagai de aamuli o Levi e hagatuu olaadeu hale malo i luu baasi de tabernacle o de tala hagadonu, gi dee hagaduasala ina ai e de Maadua denga hagabuulinga o Israel. Gai go de aamuli o Levi gi diiloo ange, ma de hai hegau alodahi o de tabernacle o de tala hagadonu.”

54 Gai de gau Israel ne hai donu ga bei muna alodahi a Tagi Maolunga ne tala ange gi Moses.

2

De hai e hagatau ai denga aamuli i de mommee nnoho gaainga

1 Gai Tagi Maolunga ne hai ange gi Moses ma Aaron, 2 “De gau Israel alodahi gi hagatuulia olaadeu mommee nnoho gaainga, i luu baasi de hale malo hagabuni. Dahi ma dahi gi noho i de mommee iai de hagailonga ma de flag o de huaabodu o olaadeu dubuna madagidagi.

3 Dangada e hagaduu delaadeu mommee nnoho gaainga i de baasi dua, go de mommee e sobo age ai de laa, go de aamuli o Judah ma olaadeu hagabuulinga, i lalo delaadeu hagailonga. Tagi o dangada o Judah go Nahshon, tama daane a Amminadab. 4 Gai taelodo o dono hagabuulinga hebagi se 74,600.

5 Gai go de aamuli o Issachar e mua ange gi de ia. Tagi o dangada o Issachar go Nathanael, tama daane a Zuar. 6 Gai taelodo o dono hagabuulinga hebagi se 54,400.

7 Ga lava go de aamuli o Zebulun. Tagi o dangada o Zebulun go Eliab, tama daane a Helon. 8 Gai taelodo o dono hagabuulinga hebagi se 57,400.

9 Gai taelodo o dangada alodahi i de mommee nnoho gaainga o Judah, i olaadeu hagabuulinga se 186,400. Go gilaadeu e hulo i mada i mua i de masavaa o dangada e daga ai e hulo.

10 Gai de baasi ngaage go de hagailonga o de mommee nnoho gaainga o Reuben, ma olaadeu hagabuulinga. Tagi o dangada o Reuben go Elizur, tama daane a Shedeur. 11 Gai taelodo o dono hagabuulinga hebagi se 46,500.

12 Gai go de aamuli o Simeon e mua ange gi gilaadeu. Tagi o dangada o Simeon go Shelumiel, tama daane a Zurishaddai. 13 Gai taelodo o dono hagabuulinga hebagi se 59,300.

14 Ga lava go de aamuli o Gad. Tagi o dangada o Gad go Eliasaph, tama daane a Reuel. 15 Gai taelodo o dono hagabuulinga hebagi se 45,650.

16 Gai taelodo o dangada alodahi i de mommee nnoho gaainga o Reuben, i olaadeu hagabuulinga se 151,450. Gilaadeu go de lua hagabuulinga e daga e hulo.

17 Gai de hale malo hagabuni, madali de mommee nnoho gaainga o de aamuli o Levi i lo te ungaalodo laa. Gilaadeu e daga ga hulo, bei delaadeu hai e hagatau ai laa i de mommee nnoho gaainga, dahi aamuli i dono mommee i lalo dono hagailonga.

18 Gai de baasi dai go de hagailonga o de mommee nnoho gaainga o Ephraim ma olaadeu hagabuulinga. Tagi o dangada o Ephraim go Elishama, tama daane a Ammihud. 19 Gai taelodo o dono hagabuulinga hebagi se 40,500.

20 Gai go de aamuli o Manasseh e mua ange gi gilaadeu. Tagi o dangada o de aamuli o Manasseh go Gamaliel, tama daane a Pedahzur. 21 Gai taelodo o dono hagabuulinga hebagi se 32,200.

22 Ga lava go de aamuli o Benjamin. Tagi o dangada o Benjamin go Abidan, tama daane a Gideoni. 23 Gai taelodo o dono hagabuulinga hebagi se 35,400.

24 Gai taelodo o dangada alodahi i de mommee nnoho gaainga o Ephraim, i olaadeu hagabuulinga se 108,100. Gilaadeu go tolu hagabuulinga e daga e hulo.

25 Gai de baasi ngaiho go de hagailonga o de mommee nnoho gaainga o Dan ma olaadeu hagabuulinga. Tagi o dangada o Dan go Ahiezer, tama daane a Ammishaddai. 26 Gai taelodo o dono hagabuulinga hebagi se 62,700.

27 Gai go de aamuli o Asher e mua ange gi gilaadeu. Tagi o dangada o Asher go Pagiel, tama daane a Ocran. 28 Gai taelodo o dono hagabuulinga hebagi se 41,500.

29 Ga lava go de aamuli o Naphtali. Tagi o dangada o Naphtali go Ahira, tama daane a Enan. 30 Gai taelodo o dono hagabuulinga hebagi se 53,400.

31 Gai taelodo o dangada alodahi i de mommee nnoho gaainga o Dan se 157,600. Gai go gilaadeu hugadoo e loadu i muli ma olaadeu hagailonga.”

32 Aanei de gau Israel ne dau, i huaabodu o olaadeu dubuna madagidagi. Gai dangada alodahi e nnoho i olaadeu mommee nnoho gaainga, i olaadeu hagabuulinga, se 603,550. 33 Aagai de aamuli o Levi tee dau madali de gau Israel, bei de hai a Tagi Maolunga ne tala ange ai gi Moses.

34 Gai de gau Israel ne hagassula mee alodahi a Tagi Maolunga ne tala ange gi Moses; gai de hai alaadeu ne hagatuu ai olaadeu mommee nnoho gaainga ma de nnoho i lalo olaadeu hagailonga, go de hai hogi olaadeu ne daga ai ga hulo, dahi ma dahi i dono aamuli ma dono hagadiilinga.

3

Dama daane a Aaron

1 Gai aanei huaabodu o Aaron ma Moses, i de masavaa a Tagi Maolunga ne basa ange ai gi Moses, i honga de mounga go Sinai.

2 Ingoo o dama daane a Aaron go Nadab, tama madua, ma Abihu, ma Eleazar aama Ithamar;* 3 Aanei ingoo o dama daane a Aaron ne hagadabu i de lolo, gi haia hegau a de gau haimeedabu. 4 Gai Nadab ma Abihu ne maakau i mada luu mada o Tagi Maolunga, i de masavaa alaau ne hai ai ssigidaumaha i de ahi, e dee alaange de hai i mada luu mada o Tagi Maolunga, i de vao o Sinai. Gai gilaau teai donu alaau dama, gai go Eleazar ma Ithamar ne haia hegau a de gau haimeedabu, i de masavaa o delaadeu damana go Aaron e mouli ai.*

Hegau a de aamuli o Levi

5 Gai Tagi Maolunga ga hai ange gi Moses, 6 “Gaamai de aamuli o Levi gaavange gilaadeu gi tangada haimeedabu go Aaron, gai gilaadeu ga bale ange ai ia. 7 Gai gilaadeu ga hai ai hegau a Aaron aama de huaadangada i de mommee o de hale malo hagabuni, i delaadeu hai hegau i de tabernacle. 8 Gilaadeu gi diiloo ange denga goloa alodahi o de hale malo hagabuni, ma de hai hegau a de gau Israel i lo te tabernacle. 9 Gai koe ga gaavange de aamuli o Levi gi balea ange Aaron ma ana dama daane; gilaadeu e gaavange gi de ia mai i daho de gau Israel. 10 Gai koe ga hili ange Aaron ma ana dama gi haia hegau a tangada haimeedabu; aagai noo dahi dangada gee e humai ga hagabaa mai, gai ia e daa donu gi magau.”

11 Gai Tagi Maolunga ga hai ange gi Moses, 12 “Tilo, au gu vvae gee de aamuli o Levi i de gau Israel e sui ai denga dama daane madua e haanau laa i daho de gau Israel. Au gu kave de aamuli o Levi e hai gi niiagu,* 13 go hiidinga denga ganimua alodahi niiagu. Go hiidinga de laangi aagu ne daa ai ga maakau denga ganimua i de henua go Egypt, gai au ne vvae gee denga ganimua a de gau Israel ga hai gi niiagu, e dee hilihili be go dama a dangada aabe go dama a denga manu. Gilaadeu nei niiagu. Go au go Iahweh.”

14 Gai Tagi Maolunga ga hai ange gi Moses i de vao o Sinai, 15 “Daulia dama a Levi, i olaadeu aamuli ma huaabodu o olaadeu dubuna madagidagi. Daulia denga gaagaa gu dagidahi olaadeu malama ga hanage ai.” 16 Gai Moses ne dau gilaadeu bei de hai a Tagi Maolunga gu tala ange ai laa gi de ia.

17 Aanei ingoo o dama daane a Levi: go Gershon, ma Kohath, aama Merari.

18 Gai ingoo o dama daane a Gershon ne hai ai olaadeu hagadiilinga: go Libni ma Shimei.

19 Gai dama daane a Kohath ne hai ai olaadeu hagadiilinga: go Amram, ma Izhar, ma Hebron, aama Uzziel.

20 Gai dama daane a Merari ne hai ai olaadeu hagadiilinga: go Mahli ma Mushi.

Aanei hagadiilinga o Levi mai i olaadeu dubuna madagidagi.

21 Gai go daho Gershon ne daamada mai ai denga hagadiilinga o Libni ma Shimei; aanei hagadiilinga o Gershon. 22 Gai taelodo o denga daane alodahi mai i de gaagaa gu dahi laa ono malama ga hanage ai e 7,500. 23 Gai denga hagadiilinga o Gershon ne hagaduu delaadeu mommee nnoho gaainga i baasi i dai de tabernacle, 24 gai go Eliasaph tama daane a Lael tagi o de hagadiilinga o Gershon. 25 Gai mee a de hagadiilinga o Gershon e hai i de tabernacle: de hale malo ma mee e haoli ai, aama de malo e dau laa i de haitoga o de hale malo hagabuni, 26 ma de malo e dau laa i luu baasi de buibui laa daha, ma de malo e dau laa i ma te haitoga o de buibui laa daha ma de mommee o ssigidaumaha, aama olaadeu uga, ma hegau alodahi e hai ange gi mee nei.

27 Gai go daho Kohath ne daamada mai ai hagadiilinga o Amram, ma Izhar, ma Hebron aama Uzziel; aanei denga hagadiilinga o Kohath. 28 Gai taelodo o denga daane alodahi ne dau gi haia hegau o de mommee dabu, mai i de gaagaa gu dahi laa ono malama ga hanage ai, se 8,600. 29 Gai denga hagadiilinga o Kohath ne hagaduu delaadeu mommee nnoho gaainga i baasi ngaage de tabernacle, 30 gai go Elizaphan tama daane a Uzziel tagi o denga huaabodu o de hagadiilinga o Kohath. 31 Gai go gilaadeu e diiloo ange de ngavesi o de hainga, ma teebele, ma de mee dugu laama, ma denga mommee o ssigidaumaha, ma denga goloa o de mommee dabu e hai ai laa hegau a de gau haimeedabu, ma de malo buibui o de aabi i lodo, ma hegau alodahi e hai ange gi mee nei. 32 Gai go Eleazar tama daane a Aaron de hagaseesee o denga dagi o de aamuli o Levi, ma de dagitilo gilaadeu e haia hegau o de mommee dabu.

33 Gai go daho Merari ne daamada mai ai hagadiilinga o Mahli ma Mushi; aanei denga hagadiilinga o Merari. 34 Gai taelodo o denga daane alodahi ne dau olaadeu ingoo, mai i de gaagaa gu dahi laa ono malama ga hanage ai, se 6,200. 35 Gai tagi o denga huaabodu o hagadiilinga o Merari go Zuriel tama daane a Abihail; gilaadeu ne hagatuulia olaadeu hale nnoho gaainga i baasi i ngaiho de tabernacle. 36 Gai de hegau ne gaavange gi de hagadiilinga o Merari go denga laagau e hagaduu ai laa de tabernacle, ma denga laagau hagamakaga, ma duludulu, ma dagelo o denga duludulu, ma olaadeu goloa alodahi, ma hegau alodahi e hai ange gi mee nei; 37 ma denga duludulu ma dagelo o de buibui laa daha, ma denga baalanga e daohi ai, aama uga e noonooa ange laa aagena.

38 Gai dangada e hagatuulia olaadeu hale gaainga i de bido gi dua o de tabernacle, i ma te haitoga o de hale malo hagabuni, go de bido e sobo age ai de laa, go Moses ma Aaron aama dama daane a Aaron. Gai go gilaadeu e haia hegau i lo te mommee dabu, ma hegau alodahi a de gau Israel; gai noo dahi dangada gee e hagabaa ange gi de mommee laa, gai ia e daa donu gi maakau.

39 Gai taelodo o daane alodahi i de aamuli o Levi, a Moses ma Aaron ne dau i denga huaabodu, bei dagodo muna a Tagi Maolunga, mai i denga gauligi gu dagidahi laa olaadeu malama ga hanage ai, se 22,000.

De aamuli o Levi e sui denga dama daane maatua

40 Gai Tagi Maolunga ga hai ange gi Moses, “Daulia denga dama daane maatua alodahi a de gau Israel, mai i de gaagaa gu dahi laa ono malama ga hanage ai, ga daohi olaadeu ingoo. 41 Gai koe ga vvae mai de aamuli o Levi e hai gi niiagu — go au go Iahweh — e sui ai denga dama daane maatua alodahi a de gau Israel, gai manu haangai a de aamuli o Levi, e sui ai dama maatua a manu haangai a de gau Israel ange laa.”

42 Gai Moses ne dau denga dama daane maatua alodahi a de gau Israel ange laa, bei de hai a Tagi Maolunga gu tala ange ai gi de ia. 43 Gai taelodo o denga dama daane maatua alodahi ne dau, mai i de gaagaa gu dahi laa ono malama ga hanage ai, se 22,273.

44 Gai Tagi Maolunga ga hai ange gi Moses, 45 “Gaavee de aamuli o Levi e sui ai denga dama daane maatua a de gau Israel ange laa, gai gaavee manu haangai a de aamuli o Levi, e sui ai manu haangai a dangada ange laa. De aamuli o Levi go ogu dangada; go au donu go Iahweh. 46 Gai de hagaoanga o de 273 dama daane maatua a de gau Israel, e dubu ange laa i taelodo o denga daane de aamuli o Levi, 47 gai koe gaavee e dagilima shekel* mai i daho denga dama daane maatua laa, ga hagabau i shekel o de mommee dabu; shekel nei se madalua gerah. 48 Gai koe e gaavange sseene e hagao ai denga dama daane maatua laa, gi Aaron ma ana dama daane.”

49 Gai Moses ne kave denga sseene, mai i daho denga dama daane maatua a de gau Israel, e dubu ange laa i taelodo o denga daane de aamuli o Levi. 50 Gai taemaha o shekel ne kave mai, i daho denga dama daane maatua a de gau Israel se 1,365 shekel†, gai ne hagabau i shekel o de mommee dabu. 51 Gai ia ne gaavange sseene laa gi Aaron ma ana dama daane, bei dagodo muna a Tagi Maolunga, ma de hai a Tagi Maolunga gu tala ange ai gi de ia.

4

Hegau a de hagadiilinga o Kohath

1 Gai Tagi Maolunga ga hai ange gi Moses ma Aaron, 2 “Daulia denga daane i de hagadiilinga o Kohath, mai i de aamuli o Levi, i olaadeu aamuli ma huaabodu o olaadeu dubuna madagidagi, ga sisi olaadeu ingoo, 3 mai i de matolu ngadau ga hanage ai gi de madalima, go gilaadeu e haia hegau i de hale malo hagabuni.

4 Aanei hegau a de hagadiilinga o Kohath e hai i lo te hale malo hagabuni: go de tilo ange denga goloa dabu mmao alodahi. 5 De masavaa naa huu o dangada i de mommee nnoho gaainga e ngaalue ai e hulo, gai Aaron ma ana dama daane gi dugua iho de malo buibui, ga haoli ai de ngavesi o de tala hagadonu. 6 Gai gilaadeu gi haolia ono elunga i gili kaau lausedi,* ga doha ange dahi malo buluu laa honga de gili kaau laa, ma de velo ange luu laagau e saabai ai gi olaau duulanga.

7 Gai gilaadeu gi haoli teebele o pelaoaa i Mada Luoono Mada i dahi malo buluu, ga dugu ange denga gumedi gi ono elunga, aama ssaa e hai ai laa ssigidaumaha o mee maanongi; ma denga boolo, ma ubu e hai ai ssigidaumaha o mee unu; gai gi dugu donu huu denga pelaoaa e hagatau laa, i honga teebele i de laa tubua. 8 Gai gilaadeu gi haolia teebele laa, ma mee i ono elunga i dahi malo mmea, gai haolia honga de malo laa i gili kaau lausedi, ga velo ange luu laagau e saabai ai gi olaau duulanga.

9 Gilaadeu gi haia hogi dahi malo buluu, ga haolia ai de mee dugu laama e hagamaalama ai laa, madali ono laama, ma mee e diinei ai, ma ono gumedi, aama ssaa e hao ai lolo e haula ai laama. 10 Gai gilaadeu gi sabinia de mee dugu laama ma ono goloa alodahi, i lo te gili kaau lausedi, ga dugu ange gi honga de hada e hagauda ai laa.

11 Gai gilaadeu gi haolia hogi honga de mommee o ssigidaumaha goolo i dahi malo buluu, ga hoolaa ange gi ono elunga dahi malo gili kaau lausedi, ga velo ange luu laagau e saabai ai laa gi olaau duulanga.

12 Gai gilaadeu gi hagabudulia denga goloa alodahi, e hai ai laa hegau o de mommee dabu ga hhao ange gi dahi malo buluu, ga doha ange gi honga dahi gili kaau lausedi, ga dugu ange gi honga de hada e saabai ai.

13 Gai gilaadeu ga aaua gee denga lehu i honga de mommee o ssigidaumaha, gai ga haolia ono elunga i dahi malo purple. 14 Gai gilaadeu ga dugu ange gi ono elunga, denga goloa alodahi e hai ai hegau o de mommee o ssigidaumaha: go mee e hhao ai denga maga ahi, ma poogo, ma savolo, ma boolo. Gai gilaadeu gi haolia ono elunga i dahi gili kaau lausedi, ma de velo ange luu laagau e saabai ai gi lodo olaau duulanga.

15 Gai ga lava naa huu i de haoli a Aaron ma ana dama daane de mommee dabu ma ono goloa alodahi, gai de hagadiilinga o Kohath ga loomai ga saabai mee nei i de masavaa o dangada e daga ai e hulo. Aagai gilaadeu e dee poo ange donu gi goloa dabu nei, kana maakau gilaadeu. Aanei goloa o de hale malo hagabuni a de hagadiilinga o Kohath e saabai.

16 Gai go Eleazar, tama daane a tangada haimeedabu go Aaron, e diiloo ange denga lolo e haula ai laa denga laama, ma mee maanongi, ma denga grain e hai ai laa ssigidaumaha, ma lolo hagasulu, ma de mommee dabu ma ono goloa alodahi.”

17 Gai Tagi Maolunga ga hai ange gi Moses ma Aaron, 18 “Gooluu diiloo gi dee llilo denga hagadiilinga o Kohath, mai i magavaa o dangada i de aamuli o Levi. 19 Aagai deenei dau hai e hai ai gilaadeu, gi dee maakau ai gilaadeu, i delaadeu loomai e hagapaa ange gi goloa dabu mmao laa: Aaron ma ana dana daane gi ulu gi lodo, gi vaevae ange hegau a dahi ma dahi aama ana mee e saabai. 20 Aagai denga dama daane a Kohath e dee alaange i de ulu, i dahi damaa masavaa e tilo denga goloa dabu, gi dee maakau ai gilaadeu.”

Hegau a hagadiilinga o Gershon

21 Gai Tagi Maolunga ga hai ange gi Moses, 22 “Daulia hogi denga daane i de hagadiilinga o Gershon, i olaadeu aamuli ma huaabodu o olaadeu dubuna madagidagi, ga sisi olaadeu ingoo, 23 mai i de matolu ngadau ga hanage ai gi de madalima, go gilaadeu alodahi gu maua laa i de hai hegau o de hale malo hagabuni.

24 Aanei hegau a hagadiilinga o Gershon e hai, go de saabai denga goloa: 25 gilaadeu e saabai malo e dau ai de tabernacle ma de hale malo hagabuni ma ono malo e haoli iho ai, ma gili kaau lausedi e haoli iho ai laa malo i honga de hale malo hagabuni, ma de malo e dau i de haitoga o de hale malo hagabuni, 26 ma malo e dau ai de buibui laa daha, ma de malo e dau laa i ma te haitoga o de buibui laa daha o de tabernacle ma de mommee o ssigidaumaha, ma uga, aama goloa alodahi e dau ai luu baasi. Gai go gilaadeu e haia hegau alodahi o mee nei. 27 Gai go Aaron ma ana dama daane e daalaa ange hegau alodahi a de hagadiilinga o Gershon, alaadeu mee alodahi e saabai ma alaadeu hegau e hai. Gai koe ga tala ange gi gilaadeu alaadeu mee alodahi e hai aama de saabai. 28 Aanei hegau a de hagadiilinga o Gershon e hai i lo te hale malo hagabuni, gai go Ithamar, tama daane a Aaron tangada haimeedabu delaadeu dagi.

Hegau a de hagadiilinga o Merari

29 “Gai koe daulia hogi denga daane i de hagadiilinga o Merari, i olaadeu aamuli ma huaabodu o olaadeu dubuna madagidagi, ga sisi olaadeu ingoo, 30 mai i de matolu ngadau ga hanage ai gi de madalima, go gilaadeu alodahi gu maua i de hai hegau i de hale malo hagabuni. 31 Gai deenei delaadeu hegau e hai i de hale malo hagabuni: gilaadeu e saabai denga laagau e hagaduu ai laa de tabernacle ma ono laagau hagamakaga, ma denga duludulu, aama denga dagelo, 32 ma denga duludulu o de buibui laa daha alodahi ma olaadeu dagelo, ma denga baalanga e daohi ai, ma olaadeu uga, madali olaadeu goloa ma mee alodahi e hai ai olaadeu hegau; gai koe ga vvae ange gi dahi ma dahi ana mee e saabai. 33 Aanei hegau a de hagadiilinga o Merari e hai, ma alaadeu hegau alodahi i de hale malo hagabuni, gai go Ithamar tama daane a Aaron, tangada haimeedabu delaadeu dagi.”

De dau ma de sisi ingoo o de aamuli o Levi

34 Gai Moses ma Aaron aama dagi o dangada ne dau dangada i de hagadiilinga o Kohath, i denga aamuli ma huaabodu o olaadeu dubuna madagidagi. 35 Gai ne dau mai i de matolu ngadau ga hanage ai gi de madalima, go dangada alodahi gu maua i de hai hegau i lo te hale malo hagabuni. 36 Gai taelodo o dangada ne dau i olaadeu hagadiilinga se 2,750. 37 Deenei taelodo o denga daane alodahi mai i de hagadiilinga o Kohath, go denga daane alodahi gu maua laa i de hai hegau i de hale malo hagabuni, go dangada a Moses ma Aaron ne dau bei dagodo muna a Tagi Maolunga ange gi Moses.

38 Gai dangada ne dau i de hagadiilinga o Gershon, mai i denga aamuli ma huaabodu o olaadeu dubuna madagidagi, 39 mai i de matolu ngadau ga hanage ai gi de madalima, go gilaadeu alodahi gu maua i de hai hegau i lo te hale malo hagabuni, 40 gai taelodo alodahi i hagadiilinga ma huaabodu o olaadeu dubuna madagidagi se 2,630. 41 Deenei taelodo o hagadiilinga o Gershon, e haia hegau i de hale malo hagabuni. Gai Moses ma Aaron ne dau gilaadeu bei de hai a Tagi Maolunga gu tala ange ai.

42 Gai dangada ne dau i hagadiilinga o Merari, i olaadeu aamuli ma huaabodu o olaadeu dubuna madagidagi, 43 mai i de matolu ngadau ga hanage ai gi de madalima, go dangada alodahi gu maua laa i de hai hegau i de hale malo hagabuni, 44 gai taelodo ne dau i olaadeu hagadiilinga se 3,200. 45 Deenei taelodo o hagadiilinga o Merari. Gai Moses ma Aaron ne dau gilaadeu bei de hai a Tagi Maolunga gu tala ange ai gi Moses.

46 Gai taelodo o dangada alodahi a Moses ma Aaron, aama dagi o de gau Israel ne dau i de hagadiilinga o Levi, i olaadeu aamuli ma huaabodu o olaadeu dubuna madagidagi, 47 mai i de matolu ngadau ga hanage ai gi de madalima, go gilaadeu alodahi gu maua laa i de hai hegau ma de saabai mee i de hale malo hagabuni: 48 gilaadeu alodahi se 8,580. 49 Dahi ma dahi ne vvae ange dana hegau aabe go dana mee e saabai i daho Moses, bei de hai a Tagi Maolunga gu tala ange ai gi Moses. Gai Moses ne dau gilaadeu bei de hai a Tagi Maolunga gu tala ange ai gi de ia.

5

Dangada gu dee gilimalali

1 Gai Tagi Maolunga ga hai ange gi Moses, 2 “Daalaa ange gi de gau Israel hai ange, gilaadeu gi dee dugua de gau mmagi lebelaa i de mommee nnoho gaainga, ma dangada alodahi e hanu mee e ssali mai i gilaadeu, ma gilaadeu e dee gilimalali i delaadeu hagapaa ange gi dahi dangada magau. 3 Gai goodou haia taane be go de hine bee nei gi noho i tua de mommee nnoho gaainga, kana haia e gilaadeu ga dee gilimalali de mommee noho gaainga, go de mommee oogu e noho ai i oodou magavaa.” 4 Gai de gau Israel ne hai donu ga bei muna laa; gilaadeu ne hai de gau laa gi hulo i tua de mommee nnoho gaainga, bei de hai a Tagi Maolunga gu tala ange ai laa gi Moses.

Hagaoanga o mee dee heohi

5 Gai Tagi Maolunga ga hai ange gi Moses,* 6 “Daalaa ange gi de gau Israel, hai ange, ‘De masavaa naa huu a dahi daane be se hine e haisala ange ai gi dahi dangada, i hiidinga dono dee hai hegau i de muna abodonu ange gi Tagi Maolunga, gai ia e haisala donu, 7 gai ia gi daalaa dagodo o de baubau aana gu hai laa. Ia ga hagao ana mee ne hagadee heohi laa, ga hagapuni ange dahi diba i diba e lima gi mee laa, ga gaavange gi tangada oona ne haisala ange laa aagena. 8 Aagai noo gu deai donu se dangada i de huaabodu o tangada aana e maua i de hagao aagena ana hegau baubau gu hai laa, gai ia gi hagao ina ange mee laa gi Tagi Maolunga, ga gaavange gi tangada haimeedabu, madali dahi ssiibi daane, e tala ai ono haisala. 9 Gai mee alodahi a de gau Israel e daohi age ga gaamai gi tangada haimeedabu, ni mee dabu, gai mee nei nii tangada haimeedabu. 10 Mee alodahi a tangada e hai gi dabu niiana donu huu, aagai mee alodahi e gaavange gi tangada haimeedabu, nii tangada haimeedabu.’ ”

Hainga o taane maagoda ma dono bodu

11 Gai Tagi Maolunga ne hai ange gi Moses, 12 “Basa ange gi de gau Israel hai ange, ‘Noo de hine dau bodu gu haisala, ma tee hai hegau i de muna abodonu ange gi dono bodu, 13 gai dahi daane gee gu dagodo haisala madali de hine laa, gai dono bodu tee gidee, gai tigi iloo bolo ia gu dagodo haisala, (go hiidinga teai se dangada ne hagabaubau ina ia, aabe se dangada ne gidee dana hai de hegau laa), 14 gai noo dono bodu gu maagoda ange gi de hine laa, ma de maanadu bolo ia gu dagodo haisala; aabe ia ne maagoda i de hine laa, gai ia tigi dagodo haisala donu — 15 gai taane laa gi gaamai dono bodu gi daho tangada haimeedabu. Ia gi gaamai hogi dahi ssigidaumaha moo dono bodu: e dahi diba i diba e madaangahulu o dahi ephah* pelaoaa lligi e hai i barley. Gai ia e dee gaavange lolo aagena aabe ni frankincense, go hiidinga se sigidaumaha o grain i de maagoda o taane, gai se mee e hai gi sula mai ai de muna abodonu.

16 Gai tangada haimeedabu gi gaamai de hine laa gi mada luu mada o Tagi Maolunga. 17 Gai ia gi gaavee hanu vai dabu i lo te ssaa hadu, ma hanu gelegele i honga de gelegele i lo te tabernacle ga tili ange gi lodo vai laa. 18 Gai tangada haimeedabu gi gaavee de hine laa gi mada luu mada o Tagi Maolunga, gai ia gi daalaa dono biho, ma de haoa ange gi lodo luu lima o de hine laa hanu hua grain e hai ai laa ssigidaumaha o de maagoda. Gai tangada haimeedabu gi boogia de ssaa, e hhao ai laa vai mmala e hagamalaia ai tangada. 19 Gai tangada haimeedabu gi haia de hine laa gi hagatoo donu, ma de hai ange gi de ia, “Noo koe tigi dagodo haisala ma dahi daane gee, gai tigi dagodo haisala i de masavaa oou e hai bodu ange ai gi taane nei, gai koe e ola mai i denga vai mmala e gaamai de hagamalaia. 20 Aagai noo koe gu dagodo haisala, i de masavaa oou e hai bodu ange ai gi taane nei, gai koe gu dee gilimalali i doo dagodo haisala ma dahi daane gee,” 21 (gai tangada haimeedabu gi haia de hine laa gi haia de hagatoo donu o de hagamalaia, ma de hai ange gi de hine laa), “Tagi Maolunga gi haia goe gi se mee hakino gee ma de hagamalaia i magavaa o oo dangada, i de masavaa aana e hai ai gi mmagi mee i magavaa luoo vae, ma de hai gi hua doo dinae. 22 Gai denga vai aau ga unu nei gi haia de mee hagamalaia nei gi hano gi oo lodo, gi hua ai doo dinae gai mee i magavaa luoo vae gi iai de magi e dee maua laa gi ieiangi.” Gai de hine laa gi hai ange, “Amen, Amen.”

23 Gai tangada haimeedabu gi siia muna hagamalaia nei i dahi beebaa, ga hai hanu vai ga hhui ange ai muna gu sisi laa gi lodo vai mmala laa. 24 Gai ia ga hai de hine laa gi unumia vai mmala e hagamalaia ai laa, gai vai laa e hulo naa gi ono lodo ga hagamalaia ai ia ma de hai gi mmae ia. 25 Gai tangada haimeedabu gi gaavee gee ssigidaumaha o denga grain ange gi de maagoda, mai i lodo luu lima o de hine laa, ga daodaohi age i mada luu mada o Tagi Maolunga, muli mai gai ia ga kave de mee laa gi de mommee o ssigidaumaha. 26 Gai tangada haimeedabu gi buulia hanu mee mai i ssigidaumaha o denga grain, e hagamaanadu ai mee nei, ga dudu i honga de mommee o ssigidaumaha, gai ia ga haia de hine laa gi unumia vai laa. 27 Gai dua naa huu dana hai de hine laa gi unumia vai laa, gai noo de hine laa gu hai gi hakino gee ia, gai tee hai hegau ange gi dono bodu i de mee abodonu, gai vai hagamalaia laa e hulo naa gi ono lodo ga hagaduasala ai ia; dono dinae e hua naa, gai mee i magavaa luoono vae e mmagi naa, ia gu dee maua gi ieiangi, gai ia gi se mee hagamalaia i magavaa o ono dangada. 28 Aagai noo de hine laa tee hai gi hakino gee ia, gai e gilimalali huu, gai ia e ola mai naa i de hagamalaia laa, gai ia e hai dama naa ga haanau hanu dama.

29 Deenei de hainga ange gi de maagoda, i de masavaa o de hine dau bodu e dagodo haisala ai madali dahi daane gee, ga hai ai ga hakino gee ia, 30 aabe go de masavaa o taane dau bodu, e maagoda ange ai gi dono bodu. Gai ia gi gaavee de hine laa gi mada luu mada o Tagi Maolunga, gai tangada haimeedabu gi haia ange gi de hine laa, mee alodahi e tala laa i de hainga nei. 31 Gai taane dau bodu laa e dee haisala donu i dahi mee laa, aagai de hine laa e hagauda donu de hagaduasala i hiidinga ono baubau.’ ”

6

Hainga o de Nazirite

1 Gai Tagi Maolunga ne hai ange gi Moses, 2 “Basa ange gi de gau Israel, hai ange, ‘Noo dahi daane aabe se hine e lodo e hai de hagatoo donu a de Nazirite,* e vvae ange ai ia gi Tagi Maolunga; 3 gai ia e dee unu uvaini ma mee vii; ia e dee unu hogi denga vinegar e hai i uvaini aabe go mee mmahi. Ia e dee unu hogi vai o denga grapevine aabe e gai denga hua iai, e dee hilihili be go denga grape hoou, aabe ni grape mmasa.* 4 Gai ia gi dee gaina hanu mee e hai i denga grape, ia e dee gai donu hogi olaadeu golee be go olaadeu gili, i laangi aana e hai ai de hagatoo donu o de Nazirite.

5 Ia gi dee duudia hogi dono biho i laangi aana e hai ai de hagatoo donu nei. Ia e dabu ange gi Tagi Maolunga ga dae ai gi de odi ange ono laangi e hai ai gi se Nazirite; gai ia e dugu dono biho gi lloa. 6 Gai laangi alodahi aana gu vvae gee ai ia e hagadabu ange gi Tagi Maolunga, gai ia gi dee hano gi hagabaa ange gi dahi dangada magau. 7 E dee hilihili donu be go dono damana be go dono dinana ne magau, aabe go dahi ono daina, ia gi dee alaange i de hai gi dee gilimalali ia; i hiidinga de hagailonga o dono vvae gee e hai gi dabu ange gi dono Maadua go dono biho lloa. 8 Taulooloa ono laangi e vvae gee ai ia, gai ia gu hai gi dabu ange gi Tagi Maolunga.

9 Gai noo dahi dangada e daa hagalele donu huu ga magau i ono gaogao, ga hai gu dee gilimalali dono biho gu hai laa ma gu dabu, gai ia gi daalia gi hidu laangi i dua de hai mee laa, gai ia ga dahi dono biho, gai ia gu ahe ange ga gilimalali. 10 Gai de valu laangi, ia gi gaamai e lua manu kono be lua pigeon gi daho tangada haimeedabu i de haitoga o de hale malo hagabuni. 11 Gai tangada haimeedabu gi daia dahi manu laa gi haia ai ssigidaumaha o haisala, gai de manu ange laa ga hai ai ssigidaumaha dudu, e tala ai ono haisala, i hiidinga ia gu haisala i dono baa ange gi tangada magau. Gai ia gi vaaea gee dono biho gi haia gi dabu i de laangi laa donu huu, 12 gai ia gi ahe ange gi vaaea gee ia e hagadabu ange gi Tagi Maolunga. Ia gi gaamai dahi ssiibi daane gu dahi laa ono ngadau e hai ai ssigidaumaha o tagasala. Gai ana mee ne hai i mua gu dee dau, go hiidinga ia ne hai ga dee gilimalali, i de masavaa oona e vvae gee ai.

13 Deenei de hainga ange gi de Nazirite, i de masavaa e odi ange ai laangi aana e vvae gee ai ia ga hai gi dabu. Ia e humai gi de haitoga o de hale malo hagabuni,* 14 ma dahi mee ngadi gaavange ange gi Tagi Maolunga: e dahi ssiibi daane gu dahi laa ono ngadau, gai e deai mee baubau i dono angaanga, e hai ai ssigidaumaha dudu, ma dahi ssiibi hahine e deai mee baubau i dono angaanga, gu dahi laa ono ngadau, e hai ai ssigidaumaha o haisala, ma dahi ssiibi daane, e deai mee baubau i dono angaanga, e hai ai ssigidaumaha hagadanuaa magavaa, 15 ma dahi gede pelaoaa dee hagahua, go keege e hai i pelaoaa lligi gu hilo ma lolo, ma denga besgede dee hagahua gu hulu ange lolo aagena, madali ssigidaumaha o grain, aama olaadeu mee unu.

16 Gai tangada haimeedabu gi gaamai mee nei gi mada luu mada o Tagi Maolunga, e hai ai ssigidaumaha o haisala aama ssigidaumaha dudu, 17 gai ia ga daa gi magau dahi ssiibi daane laa, e hai ai ssigidaumaha hagadanuaa magavaa ange gi Tagi Maolunga, madali denga pelaoaa dee hagahua i lo te gede laa; ia gi haia hogi ssigidaumaha o grain aama ssigidaumaha o mee unu.

18 Gai de Nazirite gi dahia dono biho i de haitoga o de hale malo hagabuni, ga kave ngaangaaulu mai i dono biho ne hagadabu laa, ga dugu ange gi honga de ahi e hai ai laa ssigidaumaha hagadanuaa magavaa.

19 Gai tangada haimeedabu gi gaavee de aalanga o de lima o ssiibi daane i dua de boale, madali dahi duudangaa pelaoaa ma dahi besgede dee hagahua mai i lo te gede laa, ga dugu ange gi lodo luu lima o de Nazirite, i dua de dahi ga malali dono biho. 20 Gai tangada haimeedabu gi daodaohia age mee nei, e hai ai ssigidaumaha daodaohi age i mada luu mada o Tagi Maolunga. Mee nei gu hagadabu ange e hai ai tuuhanga o tangada haimeedabu, madali de aalanga o de aloalo gu daodaohi age laa ma de aalanga o de vae ne hai ai laa sigidaumaha. Gai dua naa huu mee nei gai de Nazirite gu maua i de unu denga uvaini.

21 Aanei hainga ange gi de Nazirite e haia dahi hagatoo donu hai ngadaa, ma dana sigidaumaha ange gi Tagi Maolunga i de masavaa oona e hai ai gi se Nazirite. Gai noo ia ne maua i de hagatoo donu i hanu mee laa honga mee nei, gai ia gi haia donu gi bei de hainga oona ne hai ai laa ga se Nazirite.’ ”

Talodalo hagamanuuia a tangada haimeedabu

22 Gai Tagi Maolunga ga hai ange gi Moses, 23 “Basa ange gi Aaron ma ana dama daane, hai ange, ‘Deenei doodou hai e hagamanuuia ai de gau Israel. Goodou hai ange gi gilaadeu:

24 “Tagi Maolunga gi hagamanuuia ina goe

ma de tilo adu goe.

25 Tagi Maolunga gi hagamaalama ina goe i de maalama o luoono mada,

ma de abodonu adu gi de goe.

26 Tagi Maolunga gi daumada ina goe

ma de gaavadu gi de goe de baba.” ’

27 Gai gilaadeu gi hagaamua ina dogu ingoo i olaadeu daha, gai au ga hagamanuuia ai gilaadeu.”

7

De hagadabu o de tabernacle ma sigidaumaha

1 De laangi huu a Moses ne hagaduu ai ga lava de tabernacle, ga hagadabu i lolo madali ono goloa alodahi, aama de hagadabu i lolo de mommee o ssigidaumaha ma ono goloa alodahi, 2 gai dagi o denga aamuli o de gau Israel, go dagi o denga huaabodu o olaadeu dubuna madagidagi, go dangada gu dau ma gu sisi olaadeu ingoo, gilaadeu nei ne hai alaadeu sigidaumaha. 3 Gai gilaadeu ne gaamai alaadeu sigidaumaha gi mada luu mada o Tagi Maolunga: e ono hada, e madaangahulu ma lua kaau daane — e dogolua dangada e dahi alaau hada, gai dahi dangada e dahi ana kaau. Gilaadeu ne gaamai mee nei gi de tabernacle.

4 Gai Tagi Maolunga ga hai ange gi Moses, 5 “Gaavee mee a denga dagi ne gaamai naa e hai ai hegau o de hale malo hagabuni, gai koe gaavange mee naa gi denga daane de aamuli o Levi, e hai ai alaadeu hegau.”

6 Gai Moses ga kave denga hada laa ma denga kaau laa ga gaavange gi de aamuli o Levi. 7 Gai ia ne gaavange e lua hada ma e haa kaau gi de hagadiilinga o Gershon, e hai ai alaadeu hegau; 8 gai ia ne gaavange e haa hada ma e valu kaau gi de hagadiilinga o Merari e hai ai alaadeu hegau, gai go Ithamar tama daane a tangada haimeedabu go Aaron, e dagia gilaadeu ga hai ai alaadeu hegau. 9 Aagai ia tee gaavange hanu mee gi de hagadiilinga o Kohath, i hiidinga go gilaadeu e sabaia denga goloa dabu laa i honga olaadeu eu.

10 Gai dagi o denga aamuli ne gaamai alaadeu sigidaumaha ange gi de laangi e hagadabu ai ga hagasulu i lolo de mommee o ssigidaumaha; gai gilaadeu ne hai alaadeu sigidaumaha i mada i mua o de mommee o ssigidaumaha. 11 Gai Tagi Maolunga ga hai ange gi Moses, “Dahi laangi e dahi dagi e hai dana sigidaumaha ange gi de hagadabu o de mommee o ssigidaumaha.”

12 Gai tagi ne haia dana sigidaumaha i de laangi i taamada go Nahshon, tama daane a Amminadab, mai i de aamuli o Judah. 13 Ia ne gaamai e dahi gumedi selevaa baabaa e 130 shekel* de daemaha, ma e dahi beisini selevaa e madahidu shekel de daemaha, e hagabau i de hagabaaunga o shekel o de mommee dabu, gai luu gumedi laa ngaadahi e hhao gi hoohonu i pelaoaa lligi gu hilo ma lolo, e hai ai ssigidaumaha o grain; 14 ma e dahi gumedi goolo e madaangahulu shekel† de daemaha, e hhao ma e honu i mee maanongi; 15 ma e dahi kaau daane gauligi, ma e dahi ssiibi daane, ma e dahi ssiibi daane gu dahi laa ono ngadau, e hai ai ssigidaumaha dudu; 16 aama e dahi guudi daane e hai ai ssigidaumaha o haisala; 17 gai ange gi ssigidaumaha hagadanuaa magavaa: e lua kaau daane, ma e lima ssiibi daane, ma e lima guudi daane, aama e lima ssiibi daane gu dagidahi laa olaadeu ngadau. Deenei ssigidaumaha a Nahshon, tama daane a Amminadab.

18 Gai de lua laangi go Nethanel, tama daane a Zuar, tagi o de aamuli o Issachar. 19 Ia ne gaamai e dahi gumedi selevaa baabaa e 130 shekel de daemaha, ma e dahi beisini selevaa e madahidu shekel de daemaha, e hagabau i de hagabaaunga o shekel o de mommee dabu, gai luu gumedi laa ngaadahi e hhao gi hoohonu i pelaoaa lligi gu hilo ma lolo, e hai ai ssigidaumaha o grain; 20 ma e dahi gumedi goolo e madaangahulu shekel de daemaha, e hhao ma e honu i mee maanongi; 21 ma e dahi kaau daane gauligi, ma e dahi ssiibi daane, ma e dahi ssiibi daane gu dahi laa ono ngadau, e hai ai ssigidaumaha dudu; 22 aama e dahi guudi daane e hai ai ssigidaumaha o haisala; 23 gai ange gi ssigidaumaha hagadanuaa magavaa: e lua kaau daane, ma e lima ssiibi daane, ma e lima guudi daane, aama e lima ssiibi daane gu dagidahi laa olaadeu ngadau. Deenei ssigidaumaha a Nethanel, tama daane a Zuar.

24 Gai tolu laangi go Eliab tama daane a Helon, tagi o de aamuli o Zebulun. 25 Ia ne gaamai e dahi gumedi selevaa baabaa e 130 shekel de daemaha, ma e dahi beisini selevaa e madahidu shekel de daemaha, e hagabau i de hagabaaunga o shekel o de mommee dabu, gai luu gumedi laa ngaadahi e hhao gi hoohonu i pelaoaa lligi gu hilo ma lolo, e hai ai ssigidaumaha o grain; 26 ma e dahi gumedi goolo e madaangahulu shekel de daemaha, e hhao ma e honu i mee maanongi; 27 ma e dahi kaau daane gauligi, ma e dahi ssiibi daane, ma e dahi ssiibi daane gu dahi laa ono ngadau, e hai ai ssigidaumaha dudu; 28 aama e dahi guudi daane e hai ai ssigidaumaha o haisala; 29 gai ange gi ssigidaumaha hagadanuaa magavaa: e lua kaau daane, ma e lima ssiibi daane, ma e lima guudi daane, aama e lima ssiibi daane gu dagidahi laa olaadeu ngadau. Deenei ssigidaumaha a Eliab, tama daane a Helon.

30 Gai de haa laangi go Elizur, tama daane a Shedeur, tagi o de aamuli o Reuben. 31 Ia ne gaamai e dahi gumedi selevaa baabaa e 130 shekel de daemaha, ma e dahi beisini selevaa e madahidu shekel de daemaha, e hagabau i de hagabaaunga o shekel o de mommee dabu, gai luu gumedi laa ngaadahi e hhao gi hoohonu i pelaoaa lligi gu hilo ma lolo, e hai ai ssigidaumaha o grain; 32 ma e dahi gumedi goolo e madaangahulu shekel de daemaha, e hhao ma e honu i mee maanongi; 33 ma e dahi kaau daane gauligi, ma e dahi ssiibi daane, ma e dahi ssiibi daane gu dahi laa ono ngadau, e hai ai ssigidaumaha dudu; 34 aama e dahi guudi daane e hai ai ssigidaumaha o haisala; 35 gai ange gi ssigidaumaha hagadanuaa magavaa: e lua kaau daane, ma e lima ssiibi daane, ma e lima guudi daane, aama e lima ssiibi daane gu dagidahi laa olaadeu ngadau. Deenei ssigidaumaha a Elizur, tama daane a Shedeur.

36 Gai de lima laangi go Shelumiel tama daane a Zurishaddai, tagi o de aamuli o Simeon. 37 Ia ne gaamai e dahi gumedi selevaa baabaa e 130 shekel de daemaha, ma e dahi beisini selevaa e madahidu shekel de daemaha, e hagabau i de hagabaaunga o shekel o de mommee dabu, gai luu gumedi laa ngaadahi e hhao gi hoohonu i pelaoaa lligi gu hilo ma lolo, e hai ai ssigidaumaha o grain; 38 ma e dahi gumedi goolo e madaangahulu shekel de daemaha, e hhao ma e honu i mee maanongi; 39 ma e dahi kaau daane gauligi, ma e dahi ssiibi daane, ma e dahi ssiibi daane gu dahi laa ono ngadau, e hai ai ssigidaumaha dudu; 40 aama e dahi guudi daane e hai ai ssigidaumaha o haisala; 41 gai ange gi ssigidaumaha hagadanuaa magavaa: e lua kaau daane, ma e lima ssiibi daane, ma e lima guudi daane, aama e lima ssiibi daane gu dagidahi laa olaadeu ngadau. Deenei ssigidaumaha a Shelumiel, tama daane a Zurishaddai.

42 Gai de ono laangi go Eliasaph, tama daane a Deuel, tagi o de aamuli o Gad. 43 Ia ne gaamai e dahi gumedi selevaa baabaa e 130 shekel de daemaha, ma e dahi beisini selevaa e madahidu shekel de daemaha, e hagabau i de hagabaaunga o shekel o de mommee dabu, gai luu gumedi laa ngaadahi e hhao gi hoohonu i pelaoaa lligi gu hilo ma lolo, e hai ai ssigidaumaha o grain; 44 ma e dahi gumedi goolo e madaangahulu shekel de daemaha, e hhao ma e honu i mee maanongi; 45 ma e dahi kaau daane gauligi, ma e dahi ssiibi daane, ma e dahi ssiibi daane gu dahi laa ono ngadau, e hai ai ssigidaumaha dudu; 46 aama e dahi guudi daane e hai ai ssigidaumaha o haisala; 47 gai ange gi ssigidaumaha hagadanuaa magavaa: e lua kaau daane, ma e lima ssiibi daane, ma e lima guudi daane, aama e lima ssiibi daane gu dagidahi laa olaadeu ngadau. Deenei ssigidaumaha a Eliasaph, tama daane a Deuel.

48 Gai de hidu laangi Elishama, tama daane a Ammihud, tagi o de aamuli o Ephraim. 49 Ia ne gaamai e dahi gumedi selevaa baabaa e 130 shekel de daemaha, ma e dahi beisini selevaa e madahidu shekel de daemaha, e hagabau i de hagabaaunga o shekel o de mommee dabu, gai luu gumedi laa ngaadahi e hhao gi hoohonu i pelaoaa lligi gu hilo ma lolo, e hai ai ssigidaumaha o grain; 50 ma e dahi gumedi goolo e madaangahulu shekel de daemaha, e hhao ma e honu i mee maanongi; 51 ma e dahi kaau daane gauligi, ma e dahi ssiibi daane, ma e dahi ssiibi daane gu dahi laa ono ngadau, e hai ai ssigidaumaha dudu; 52 aama e dahi guudi daane e hai ai ssigidaumaha o haisala; 53 gai ange gi ssigidaumaha hagadanuaa magavaa: e lua kaau daane, ma e lima ssiibi daane, ma e lima guudi daane, aama e lima ssiibi daane gu dagidahi laa olaadeu ngadau. Deenei ssigidaumaha a Elishama, tama daane a Ammihud.

54 Gai de valu laangi Gamaliel, tama daane a Pedahzur, tagi o de aamuli o Manasseh. 55 Ia ne gaamai e dahi gumedi selevaa baabaa e 130 shekel de daemaha, ma e dahi beisini selevaa e madahidu shekel de daemaha, e hagabau i de hagabaaunga o shekel o de mommee dabu, gai luu gumedi laa ngaadahi e hhao gi hoohonu i pelaoaa lligi gu hilo ma lolo, e hai ai ssigidaumaha o grain; 56 ma e dahi gumedi goolo e madaangahulu shekel de daemaha, e hhao ma e honu i mee maanongi; 57 ma e dahi kaau daane gauligi, ma e dahi ssiibi daane, ma e dahi ssiibi daane gu dahi laa ono ngadau, e hai ai ssigidaumaha dudu; 58 aama e dahi guudi daane e hai ai ssigidaumaha o haisala; 59 gai ange gi ssigidaumaha hagadanuaa magavaa: e lua kaau daane, ma e lima ssiibi daane, ma e lima guudi daane, aama e lima ssiibi daane gu dagidahi laa olaadeu ngadau. Deenei ssigidaumaha a Gamaliel, tama daane a Pedahzur.

60 Gai ssiva laangi go Abidan, tama daane a Gideoni, tagi o de aamuli o Benjamin. 61 Ia ne gaamai e dahi gumedi selevaa baabaa e 130 shekel de daemaha, ma e dahi beisini selevaa e madahidu shekel de daemaha, e hagabau i de hagabaaunga o shekel o de mommee dabu, gai luu gumedi laa ngaadahi e hhao gi hoohonu i pelaoaa lligi gu hilo ma lolo, e hai ai ssigidaumaha o grain; 62 ma e dahi gumedi goolo e madaangahulu shekel de daemaha, e hhao ma e honu i mee maanongi; 63 ma e dahi kaau daane gauligi, ma e dahi ssiibi daane, ma e dahi ssiibi daane gu dahi laa ono ngadau, e hai ai ssigidaumaha dudu; 64 aama e dahi guudi daane e hai ai ssigidaumaha o haisala; 65 gai ange gi ssigidaumaha hagadanuaa magavaa: e lua kaau daane, ma e lima ssiibi daane, ma e lima guudi daane, aama e lima ssiibi daane gu dagidahi laa olaadeu ngadau. Deenei ssigidaumaha a Abidan, tama daane a Gideoni.

66 Gai de madaangahulu laangi go Ahiezer, tama daane a Ammishaddai, tagi o de aamuli o Dan. 67 Ia ne gaamai e dahi gumedi selevaa baabaa e 130 shekel de daemaha, ma e dahi beisini selevaa e madahidu shekel de daemaha, e hagabau i de hagabaaunga o shekel o de mommee dabu, gai luu gumedi laa ngaadahi e hhao gi hoohonu i pelaoaa lligi gu hilo ma lolo, e hai ai ssigidaumaha o grain; 68 ma e dahi gumedi goolo e madaangahulu shekel de daemaha, e hhao ma e honu i mee maanongi; 69 ma e dahi kaau daane gauligi, ma e dahi ssiibi daane, ma e dahi ssiibi daane gu dahi laa ono ngadau, e hai ai ssigidaumaha dudu; 70 aama e dahi guudi daane e hai ai ssigidaumaha o haisala; 71 gai ange gi ssigidaumaha hagadanuaa magavaa: e lua kaau daane, ma e lima ssiibi daane, ma e lima guudi daane, aama e lima ssiibi daane gu dagidahi olaadeu ngadau. Deenei ssigidaumaha a Ahiezer, tama daane a Ammishaddai.

72 Gai de madaangahulu ma dahi laangi go Pagiel, tama daane a Ocran, tagi o de aamuli o Asher. 73 Ia ne gaamai e dahi gumedi selevaa baabaa e 130 shekel de daemaha, ma e dahi beisini selevaa e madahidu shekel de daemaha, e hagabau i de hagabaaunga o shekel o de mommee dabu, gai luu gumedi laa ngaadahi e hhao gi hoohonu i pelaoaa lligi gu hilo ma lolo, e hai ai ssigidaumaha o grain; 74 ma e dahi gumedi goolo e madaangahulu shekel de daemaha, e hhao ma e honu i mee maanongi; 75 ma e dahi kaau daane gauligi, ma e dahi ssiibi daane, ma e dahi ssiibi daane gu dahi laa ono ngadau, e hai ai ssigidaumaha dudu; 76 aama e dahi guudi daane e hai ai ssigidaumaha o haisala; 77 gai ange gi ssigidaumaha hagadanuaa magavaa: e lua kaau daane, ma e lima ssiibi daane, ma e lima guudi daane, aama e lima ssiibi daane gu dagidahi laa olaadeu ngadau. Deenei ssigidaumaha a Pagiel, tama daane a Ocran.

78 Gai de madaangahulu ma lua laangi go Ahira, tama daane a Enan, tagi o de aamuli o Naphtali. 79 Ia ne gaamai e dahi gumedi selevaa baabaa e 130 shekel de daemaha, ma e dahi beisini selevaa e madahidu shekel de daemaha, e hagabau i de hagabaaunga o shekel o de mommee dabu, gai luu gumedi laa ngaadahi e hhao gi hoohonu i pelaoaa lligi gu hilo ma lolo, e hai ai ssigidaumaha o grain; 80 ma e dahi gumedi goolo e madaangahulu shekel de daemaha, e hhao ma e honu i mee maanongi; 81 ma e dahi kaau daane gauligi, ma e dahi ssiibi daane, ma e dahi ssiibi daane gu dahi laa ono ngadau, e hai ai ssigidaumaha dudu; 82 aama e dahi guudi daane e hai ai ssigidaumaha o haisala; 83 gai ange gi ssigidaumaha hagadanuaa magavaa: e lua kaau daane, ma e lima ssiibi daane, ma e lima guudi daane, aama e lima ssiibi daane gu dagidahi laa olaadeu ngadau. Deenei ssigidaumaha a Ahira, tama daane a Enan.

84 Aanei mee a denga dagi o de gau Israel ne gaamai e hai ai ssigidaumaha e hagadabu ai de mommee o ssigidaumaha, i de laangi ne hagadabu ai: e madaangahulu ma lua gumedi selevaa baabaa, ma e madaangahulu ma lua beisini selevaa, aama e madaangahulu ma lua gumedi goolo; 85 gai dahi gumedi selevaa laa se 130 shekel de daemaha, denga beisini se madahidu shekel taemaha. Denga gumedi selevaa alodahi se dagi 2,400 shekel‡ taemaha, mee nei ne hagabau i shekel o de mommee dabu. 86 Gai denga gumedi goolo e madaangahulu ma lua laa e hhao ma e hoohonu i mee maanongi, dahi gumedi laa se madaangahulu shekel de daemaha, gai ne hagabau i shekel o de mommee dabu, gai gumedi goolo laa alodahi se 120 shekel§ taemaha. 87 Gai denga manu alodahi ne gaamai e hai ai ssigidaumaha dudu, se madaangahulu ma lua kaau daane gauligi, ma e madaangahulu ma lua ssiibi daane, ma e madaangahulu ma lua ssiibi daane gu dagidahi olaadeu laa ngadau, madali denga grain e hai ai ssigidaumaha; aama e madaangahulu ma lua guudi daane e hai ai ssigidaumaha o haisala. 88 Gai manu alodahi e hai ai ssigidaumaha hagadanuaa magavaa, se madalua ma haa kaau, ma e madaono ssiibi daane, ma e madaono guudi daane, aama e madaono ssiibi daane gu dagidahi laa olaadeu ngadau. Aanei mee ne hai ai ssigidaumaha e hagadabu ai de mommee o ssigidaumaha, i de masavaa ne hagadabu ai.

89 Gai de masavaa huu o Moses ne ulu ai gi lo te hale malo hagabuni e basa ange gi Tagi Maolunga, gai ia ne langona dahi leo e basa mai gi de ia i honga de pono o de tala haisala, i honga de ngavesi o de tala hagadonu, i magavaa luu cherubim.

8

Denga laama e hidu

1 Gai Tagi Maolunga ne hai ange gi Moses,* 2 “Basa ange gi Aaron, hai ange gi de ia, ‘De masavaa naa huu aau e dugu age ai denga laama e hidu laa, gi olaadeu duulanga, gai haia laama laa gi hagamaalama ina de mommee i mada i mua o de mee dugu laama laa.’ ”

3 Gai Aaron ne hai ga bei muna nei; ia ne dugu age denga laama gi olaadeu duulanga, ga hai gi huuhuli ange gi mada i mua o de mee dugu laama, bei de hai a Tagi Maolunga gu tala ange ai gi Moses. 4 Deenei de hai ne hai ai de mee dugu laama laa: ne dugidugi denga goolo i de haamaa ga hai ai, mai i tahido ga dae age ai gi denga huaala. Gai Moses ne hai de mee dugu laama gi bei de ada a Tagi Maolunga ne hagaago ange laa gi de ia.

De vvae gee o de aamuli o Levi

5 Gai Tagi Maolunga ga hai ange gi Moses, 6 “Vaaea gee denga daane de aamuli o Levi mai i de gau Israel, ga hagagilimalali gilaadeu. 7 Gai deenei dau hai e hai ai gi gilimalali gilaadeu: hagatoo madau ange denga vai hagagilimalali gi gilaadeu, gai gilaadeu ga dahi ngaangaaulu i olaadeu angaanga alodahi, ga taa olaadeu malo ga hai gi gilimalali gilaadeu. 8 Gai koe ga hai gilaadeu gi gaamai dahi kaau daane gauligi, ma hanu pelaoaa lligi gu hilo laa ma lolo; gai koe e kave hogi dahi kaau daane gauligi e hai ai ssigidaumaha o haisala. 9 Gai koe ga hagabuni mai de gau Israel alodahi, ga gaamai denga daane de aamuli o Levi, gi de haitoga o de hale malo hagabuni. 10 Gai de masavaa naa huu aau e gaamai ai denga daane de aamuli o Levi gi Tagi Maolunga, gai de gau Israel alodahi gi dugua ange olaadeu lima gi olaadeu elunga, 11 gai Aaron gi gaavange denga daane de aamuli o Levi gi Tagi Maolunga, e hai ai ssigidaumaha daodaohi age mai i daho de gau Israel, gai gilaadeu ga hai ai hegau a Tagi Maolunga.

12 Gai denga daane de aamuli o Levi gi dugua ange olaadeu lima gi honga biho o luu kaau laa; gai koe ga daa dahi ga hai ai ssigidaumaha o haisala, gai dahi ga hai ai ssigidaumaha dudu ange gi Tagi Maolunga, e tala ai haisala o denga daane de aamuli o Levi. 13 Gai gaamai denga daane de aamuli o Levi gi tuu i mada i mua o Aaron ma ana dama daane, gai koe ga gaavange gilaadeu e hai ai ssigidaumaha daodaohi age ange gi Tagi Maolunga. 14 Deenei dau hai e vvae gee ai denga daane de aamuli o Levi mai i de gau Israel, gai gilaadeu gu niiagu.

15 Gai dua naa huu dau hagagilimalali denga daane de aamuli o Levi, ma de hai ssigidaumaha daodaohi age, gai gilaadeu ga ulu ga hai hegau i lo te hale malo hagabuni. 16 Gilaadeu alodahi gu vvae mai gi de au, mai i magavaa o de gau Israel. Gilaadeu gu sui ai denga dama daane alodahi a de gau Israel e haanau i taamada, au gu kave gilaadeu e hai gi niiagu. 17 Denga dama daane maatua alodahi a de gau Israel, ma manu alodahi e haanau i taamada niiagu. Au ne vvae gee gilaadeu e hai gi niiagu, i de laangi aagu ne daa ai ga maakau denga dama daane maatua alodahi i Egypt.* 18 Gai au gu kave denga daane de aamuli o Levi, e sui ai denga dama daane maatua alodahi a de gau Israel. 19 Gai au gu gaavange denga daane de aamuli o Levi, mai i magavaa o de gau Israel, e hai ai de mee ngadi gaavange ange gi Aaron ma ana dama daane, gai gilaadeu ga sui ai de gau Israel e hai hegau ai i de hale malo hagabuni, ma de tala ai haisala o de gau Israel, gi deai ai mee hagamaakau e loomai gi de gau Israel, i delaadeu loomai ga hagapaa ange gi de mommee dabu.”

20 Gai Moses ma Aaron aama de hagabuulingaa dangada o Israel ne hagadabu denga daane de aamuli o Levi; gilaadeu ne hai denga daane de aamuli o Levi, bei de hai a Tagi Maolunga gu tala ange ai gi Moses. 21 Gai denga daane de aamuli o Levi ne hagagilimalali gilaadeu mai i olaadeu haisala, ma de taa olaadeu malo; gai Aaron ga gaamai gilaadeu e hai ai ssigidaumaha daodaohi age ange gi Tagi Maolunga, gai Aaron ga tala olaadeu haisala ma de hagagilimalali gilaadeu. 22 Gai ga lava huu mee nei, gai denga daane de aamuli o Levi ga ulu ga hai alaadeu hegau i lo te hale malo hagabuni, e bale ange ai Aaron ma ana dama daane. Gai gilaadeu ne hai donu ga bei muna a Tagi Maolunga gu tala ange gi Moses, i dana hai e hai ai gilaadeu.

23 Gai Tagi Maolunga ga hai ange gi Moses, 24 “Deenei de hainga ange gi denga daane de aamuli o Levi: denga daane gu madalua ma lima olaadeu ngadau ga hanage ai e ulu gi hai hegau i lo te hale malo hagabuni; 25 gai mai i de madalima ngadau o tangada gai ia e hagammabu mai i ana hegau; ia gu lava ono hai hegau. 26 Aagai gilaadeu e maua i de balea ange olaadeu daina i lo te hale malo hagabuni e dagitilo ai, gai gu deai donu alaadeu hegau e hai. Deenei dau hai e vaevae ange ai hegau a denga daane de aamuli o Levi.”

9

De dao o Taonga Hagasili i de lua hanonga

1 Gai Tagi Maolunga ga basa ange gi Moses i de vao o Sinai, i tahi malama o de lua ngadau i dua delaadeu ssao ga hulo gee mai i de henua go Egypt, ga hai ange,* 2 “Haia de gau Israel gi dao ina Taonga Hagasili i de masavaa gu hagailonga laa. 3 Gai de madaangahulu ma haa naa huu laangi o de malama nei, i de ahiahi, gai goodou haia taonga nei i de masavaa gu hagababa; gai goodou ga hai gi bei ono hainga alodahi gu hagasauaa aama mee gu hagamodu e hai ai.”

4 Deelaa ai, Moses ne hai ange gi de gau Israel gilaadeu gi dao ina Taonga Hagasili. 5 Gai dangada ne hai Taonga Hagasili i de ahiahi o de madaangahulu ma haa laangi o tahi malama, i de vao o Sinai. Gai de gau Israel ne hai donu ga bei muna alodahi a Tagi Maolunga gu tala ange gi Moses.

6 Aagai ne hanu dangada gu dee gilimalali i hiidinga delaadeu hagapaa ange gi dahi dangada magau, deelaa ai, gilaadeu tee maua i de gaimee i Taonga Hagasili i de laangi laa. Gai gilaadeu ne loomai gi daho Moses ma Aaron i de laangi laa, 7 gai denga daane laa ne hai ange gi de ia, “Gimaadeu gu dee gilimalali i demaadeu hagapaa ange gi tangada magau; gai gu aha gu buibui ai gimaadeu gi dee maua i de hai amaadeu sigidaumaha madali de gau Israel ange gi Tagi Maolunga i de masavaa gu baba laa?”

8 Gai Moses ga hai ange gi gilaadeu, “Goodou daalia gai au ga hano e hagallongo be aahee muna a Tagi Maolunga e tala mai.”

9 Gai Tagi Maolunga ga hai ange gi Moses, 10 “Daalaa ange gi de gau Israel hai ange, ‘Noo dahi goodou be go dahi oodou hagadiilinga gu dee gilimalali, i hiidinga ia gu hagabaa ange gi dahi dangada magau, aabe ia gu hano gi dahi mommee mmao, gai ia e maua i de dao Taonga Hagasili ange gi Tagi Maolunga. 11 Gai gilaadeu gi haia Taonga Hagasili i de ahiahi o de madaangahulu ma haa laangi o de lua malama; gilaadeu gi gaina kano manu ma pelaoaa dee hagahua aama mee mmala e hai i denga manu ssomo. 12 Gai gilaadeu gi dee dugua hanu kano manu laa gi doe gi taiao age, gai gi dee hadihadia denga ivi o de manu laa, bei dagodo o denga hainga alodahi gu hagasauaa ange gi Taonga Hagasili.* 13 Aagai tangada naa huu e gilimalali laa, gai tigi hano hogi gi dahi henua mmao, gai ia tee dao Taonga Hagasili, gai ia e vvae gee donu mai i daho ono dangada, i hiidinga ia tee gaavange gi Tagi Maolunga ssigidaumaha i de masavaa gu baba laa; gai ia e hagaduasala donu i ono haisala.

14 Gai noo dahi dangada henua gee e noho laa i oodou daha, e lodo e dao Taonga Hagasili ange gi Tagi Maolunga, bei de hai gu hagasauaa ai laa i denga hainga o Taonga Hagasili, gai ia e maua; gai de hainga se mee ange gi de gau henua gee aama adu gi goodou.’ ”

De hagausinga i honga de tabernacle

(Exo 40.34-38)

15 Gai de laangi huu ne duu age ai de tabernacle, gai de hagausinga ne haoli de tabernacle, go de hale malo o de tala hagadonu; gai de ahiahi huu gai gu bei dagodo o de ahi ula i honga de tabernacle ga dae ai gi taiao age. 16 Gai aanei ono dagodo i masavaa alodahi; de hagausinga e haoli de hale malo hai daumaha i de laangi, gai de boo e ula bei de ahi. 17 Gai de masavaa naa huu o de hagausinga laa e ngalue gee ai i honga de hale malo laa, gai de gau Israel ga daga ga hulo; gai be go hee naa huu o de hagausinga laa e hano ga noho ai, gai de gau Israel ga hagatuu age olaadeu hale gaainga i kilaa ga nnoho ai. 18 Gai de masavaa naa huu a Tagi Maolunga e hai ange ai gilaadeu gi hulo, gai de gau Israel ga daga ga hulo, gai de masavaa naa huu a Tagi Maolunga e hai ange ai gilaadeu gi nnoho, gai gilaadeu ga hagatuu olaadeu hale malo ga nnoho ai. Gai taulooloa de duu o de hagausinga laa i honga de tabernacle, gai gilaadeu e nnoho donu huu i de mommee nnoho gaainga. 19 Gai ga ni laangi lagolago naa donu o de hagausinga laa e dee ngalue gee ai mai i honga de tabernacle, gai de gau Israel e hai gi bei muna a Tagi Maolunga, gilaadeu e dee ngaalue donu. 20 Hanu masavaa gai e sogoisi donu huu laangi o de hagausinga e duu ai i honga de tabernacle, gai dangada e nnoho donu huu i de mommee nnoho gaainga, bei dagodo muna a Tagi Maolunga; gai dangada e ngaalue hogi ga hulo, bei dagodo muna a Tagi Maolunga. 21 Hanu masavaa gai de hagausinga laa e noho donu huu mai i de ahiahi ga dae ai gi taiao age; gai de masavaa naa huu o de hagausinga laa e ngalue gee ai i taiao age, gai dangada ga daga ga hulo. E dee hilihili be se boo aabe se laangi, o de hagausinga laa e ngalue gee ai, gai de masavaa naa huu e ngalue ai, gai dangada ga ngaalue hogi ga hulo. 22 Gai e dee hilihili be e lua laangi, be se dahi malama, aabe se ngadau e duu ai de hagausinga laa i honga de tabernacle, gai de gau Israel e nnoho donu huu i de mommee nnoho gaainga, gilaadeu e dee ngaalue donu; aagai ga ngalue naa huu de hagausinga, gai dangada ga daga ga hulo. 23 Gai ga hai ange naa huu Tagi Maolunga gilaadeu gi nnoho, gai gilaadeu gu nnoho. Gai ga hai ange naa huu Tagi Maolunga gilaadeu gi ngaalue ga hulo, gai gilaadeu ga daga ga hulo; bei de hai a Tagi Maolunga gu tala ange ai laa gi Moses.

10

Luu trumpet selevaa

1 Gai Tagi Maolunga ga hai ange gi Moses, 2 “Dugidugia hanu selevaa haia ai e lua trumpet; gai koe ga ili luu trumpet laa i de masavaa e hagabuni ai de huaadangada, ma de masavaa o dangada e hagadabena ai e ngaalue e hulo. 3 De masavaa naa huu e ili ai luu trumpet nei ngaadahi, gai de huaadangada gi hagabuni mai gi oo daha i de haitoga o de hale malo hagabuni. 4 Aagai noo e dahi donu huu trumpet e ili, gai go dagi donu huu o denga hagadiilinga o de gau Israel, e hagabuni mai gi oo daha. 5 Gai de masavaa naa huu oodou e ili ai de trumpet i e dahi hanonga, gai dangada e nnoho gaainga i de baasi i dua gi ngaalue gi hulo. 6 Gai de masavaa naa huu oodou e ili ai de trumpet i de lua hanonga, gai dangada e nnoho gaainga i baasi i ngaage gi ngaalue gi hulo. Gai go de ili o de trumpet e hagailonga ai de masavaa o dangada e ngaalue ai e hulo. 7 Gai de masavaa naa huu e hagabuni ai de huaadangada, gai e dee ili de trumpet bei hanonga ange laa, gai e ili gi daulooloa.

8 Gai go dama daane a Aaron gu hai ai laa de gau haimeedabu e ilihia denga trumpet. Gai de mee nei se hainga gu hagasauaa adu gi goodou ma oodou atangada ga hano ai. 9 Gai de masavaa naa huu oodou e hebagi ange ai gi oodou hagadaumee i honga doodou henua donu, gai goodou ga ili hagapodo luu trumpet laa, gi manadua ai e Tagi Maolunga doodou Maadua goodou, gai ia ga hagaola ai goodou mai i oodou hagadaumee. 10 Gai goodou e ilihia hogi luu trumpet laa, i laangi oodou daonga ai ga malangilangi — go masavaa o oodou daonga gu hagailonga ma daonga o de duu de maasina i dai, i de masavaa e hai ai oodou sigidaumaha dudu, aama oodou sigidaumaha hagadanuaa magavaa, gi manadua ai e Maadua goodou. Go au go Iahweh doodou Maadua.”

De hulo gee mai i Sinai

11 Gai de lua ngadau huu, i de madalua laangi o de lua malama, gai de hagausinga gu ngalue gee mai i honga de tabernacle o de tala hagadonu, 12 gai de gau Israel ne ngaalue gee mai i de vao o Sinai ga hagadaga saele i de vao, ga dae ai gi de hano o de hagausinga laa ga noho i de vao o Paran. 13 Deenei tahi hanonga a Tagi Maolunga ne hai ange gi Moses, gilaadeu gi ngaalue gi hulo.

14 Gai go denga hagabuulinga o de aamuli o Judah ma delaadeu hagailonga ne hulo i mua. Gai delaadeu dagi go Nahshon, tama daane a Amminadab. 15 Gai tagi o denga hagabuulinga o de aamuli o Issachar go Nethanel, tama daane a Zuar. 16 Tagi o denga hagabuulinga o de aamuli o Zebulun go Eliab, tama daane a Helon.

17 Gai gu dugu iho de tabernacle, gai go denga daane de aamuli o Gershon ma de aamuli o Merari ne sabaia de tabernacle ga hulo ai gilaadeu. 18 Gai go denga hagabuulinga o de aamuli o Reuben, ma delaadeu hagailonga e loadu i olaadeu dua. Gai delaadeu dagi go Elizur, tama daane a Shedeur. 19 Gai tagi o de hagabuulinga o de aamuli o Simeon go Shelumiel, tama daane a Zurishaddai. 20 Tagi o de hagabuulinga o de aamuli o Gad go Eliasaph, tama daane a Deuel.

21 Gai go de aamuli o Kohath, e loadu i olaadeu dua, gai gilaadeu e saabai denga goloa dabu. Gai de tabernacle e hai gi duu age i mua delaadeu tae gi kilaa. 22 Gai go denga hagabuulinga o de aamuli o Ephraim e hanadu i olaadeu dua ma delaadeu hagailonga; gai delaadeu dagi go Elishama tama daane a Ammihud. 23 Gai tagi o denga hagabuulinga o de aamuli o Manasseh go Gamaliel, tama daane a Pedahzur. 24 Tagi o denga hagabuulinga o de aamuli o Benjamin go Abidan, tama daane a Gideoni.

25 Gai go denga hagabuulinga o de aamuli o Dan hugadoo, ma delaadeu hagailonga e loadu i muli. Gai delaadeu dagi go Ahiezer, tama daane a Ammishaddai. 26 Gai tagi o denga hagabuulinga o de aamuli o Asher go Pagiel, tama daane a Ocran. 27 Tagi o denga hagabuulinga o de aamuli o Naphtali go Ahira, tama daane a Enan. 28 Deenei de hai ne hagatau ai de gau Israel ma olaadeu hagabuulinga, i de masavaa olaadeu e ngaalue ai e hulo.

29 Gai Moses ga hai ange gi Hobab tama daane a Reuel, taane Midian, go dono saulaba, “Gimaadeu ga hulo nei gi de mommee a Tagi Maolunga gu hai mai, ‘Au e gaavadu naa de mommee nei gi goodou.’ Humai madali gimaadeu, gai gimaadeu ga abodonu adu gi de goe, go hiidinga Tagi Maolunga gu hagatoo donu ange mee danuaa gi de gau Israel.”

30 Ia ga hai ange gi Moses, “Au e dee hano madali goodou; gai au e ahe e hano gi dogu henua ma daho ogu dangada.”

31 Gai Moses ga hai ange, “Au e dangidangi adu koe gi dee hano gee i omaadeu daha, go hiidinga koe e iloo denga mommee danuaa gi de nnoho gaainga ai i de vao, gai koe ga dagi ai gimaadeu. 32 Noo koe e humai madali gimaadeu, gai be se aha naa huu a Tagi Maolunga e abodonu mai ai gi gimaadeu, gai gimaadeu ga abodonu adu ai hogi gi de goe.”

33 Gai de gau Israel ne ngaalue ga hulo gee mai i de mounga o Tagi Maolunga, gai gilaadeu ne seesee ga hulo i e dolu laangi. Gai de ngavesi o de hagatoo donu hagaheloongoi a Tagi Maolunga, e hano i olaadeu mada i mua i laangi e dolu laa, e ssala ai delaadeu mommee e hagammabu ai. 34 Gai de hagausinga a Tagi Maolunga e duu i elunga i de laangi, i masavaa olaadeu e ngaalue ai e hulo gee.

35 Gai masavaa naa huu o de ngavesi laa e hagangalue ai e hano, gai Moses ga hai ange,

“Tagi Maolunga, hidi age haia

gi mavaevae saele oo hagadaumee;

gai gilaadeu e kino i de goe gi saavini gi hulo gee mai i de goe.” *

36 Gai de masavaa naa huu o de ngavesi laa e haganoho ai, gai ia ga hagadaba,

“Tagi Maolunga, ahe mai gi daho oo dangada

go de gau Israel, e dee maua laa i de dau.”

11

De ahi mai i daho Tagi Maolunga

1 Gai dangada ga nnanu i Tagi Maolunga i hiidinga delaadeu hai ngadaa. Gai ga langona huu e Tagi Maolunga, gai ia gu bole mmao, gai de ahi mai i daho Tagi Maolunga gu ula i olaadeu magavaa ga dudu hanu mommee i luu baasi de mommee nnoho gaainga. 2 Gai dangada ga tangi ange gi Moses; gai Moses ga dalodalo ange gi Tagi Maolunga, gai de ahi laa gu made. 3 Deelaa ai, de mommee laa gu hagaingoo ange go Taberah,* i hiidinga de ahi a Tagi Maolunga ne ula i olaadeu magavaa.

De nnanu o dangada i hiidinga o denga gai

4 Gai de gau henua gee ne hulo laa madali gilaadeu e kona de llodo e gai kano manu; gai de gau Israel ne tangi hogi ga hagataba, “Mee naa gi hanu amaadeu giidagi e gai! 5 Gimaadeu e manadua denga mamu amaadeu nogo gai i Egypt, ma kiulii, ma suiigaa, ma leek, ma aaniana, aama garlic; 6 aagai iainei gimaadeu gu mmala amaadeu maanga, i hiidinga gu deai ange donu amaadeu mee e gai, go denga manna nei donu huu.”

7 De manna e bei de golee o de coriander, e mada tea ganoango.* 8 Gai dangada ne hulo ga hagabudu mai ga mmili i de mee mmili, aabe tugi i denga hadu, ga boale i lodo anibada, ma de hai ai denga keege; gai e mami bei de keege e hai laa i lolo. 9 De masavaa naa huu e hano iho ai de mee suungia gi honga de mommee nnoho gaainga i de boo, gai denga manna gu too iho hogi.*

10 Gai Moses gu langona de nnanu o dangada i denga huaabodu i gaogao haitoga o olaadeu hale malo; gai Tagi Maolunga gu bole mmao, gai Moses gu dee malangilangi. 11 Gai Moses ga hai ange gi Tagi Maolunga, “Gu aha goe gu hai ai nei doo dangada hai hegau bee nei? Koe gu dee malangilangi nei i de au, gai koe ga hai ai nei au gi hagaudalia taemaha o de gau soa nei? 12 Go au ne hagadili ina be ne hanaua de gau soa nei? Gai koe ga hai mai ai naa au gi sabaia gilaadeu i dogu aloalo, bei de hai a tamana e saabai ai laa dana dama i dono aloalo, ga kave gilaadeu gi tae gi de henua aau gu hagatoo donu ange gi olaadeu dubuna madagidagi? 13 Go hee aagu e hai ai hanu giidagi e gaavange gi de huaadangada nei? Go hiidinga gilaadeu gu tangi ma e hai mai, ‘Gaamai hanu giidagi e gai gimaadeu.’ 14 Au gu dee maua i de tilo ange de huaadangada nei alodahi, de hegau nei e gona odi taemaha mai gi de au. 15 Noo deenei dau hai e hai ai au, gai au e dangidangi adu koe gi daia donu au gi magau iainei, noo koe e malangilangi i de au, gai koe aude hagaduasala ina au i de mee nei.”

De hili a Moses e dinohidu dagi

16 Gai Tagi Maolunga ga hai ange gi Moses, “Gaamai e dinohidu daane maatua o Israel, aau e iloo laa bolo ni dagi gai ni biho i honga o dangada; gaamai gilaadeu gi de hale malo hagabuni gi tuu i kilaa madali goe. 17 Gai au e hano iho naa ga basa adu gi de goe i kilaa; gai au e kave naa hanu mahi mai i daho de Hagasaalunga i oo daha naa ga gaavange gi gilaadeu; gai gilaadeu ga bale adu ai goe ga hagauda daemaha o dangada, gi dee go koe ai donu huu e hagauda ina taemaha naa.

18 Gai koe hai ange gi dangada, ‘Goodou haia gi dabu goodou ange gi daiao, gai goodou e gai naa donu hanu giidagi. Tagi Maolunga gu langona e ia doodou tangi ma e hagataba: “Mee naa gi hanu amaadeu giidagi e gai! Gimaadeu ne kii ange i de duadonu i Egypt!” Deenei ai, Tagi Maolunga e gaavadu naa donu hanu giidagi e gai goodou. 19 Gai e dee dahi naa donu huu oodou laangi e gai ai, be lua laangi, be lima laangi, be madaangahulu laangi, aabe madalua laangi, 20 aagai goodou e gai naa denga giidagi i dahi huaamalama, ga dae ai gi doodou kino i de gai, i hiidinga goodou ne hagangadi mee Tagi Maolunga e noho laa i oodou magavaa, gai goodou ne nnanu ange gi de ia, ga hai ange, “Gu aha gu hagassao mai ai nei gimaadeu i Egypt?” ’ ”

21 Aagai Moses ga hai ange, “Se onoseguli dangada alodahi aagu ne dagi mai, gai koe gu hagatoo donu bolo koe e gaavange hanu giidagi e gai gilaadeu i dahi huaamalama! 22 Gai e maua naa donu gi dohu gilaadeu noo gu daa amaadeu ssiibi ma amaadeu kaau alodahi e gaimee ai gilaadeu? Gai e maua naa donu gi dohu gilaadeu noo e hagabudu mai denga mamu alodahi i lo te lausedi e gaimee ai gilaadeu?”

23 Gai Tagi Maolunga ga hai ange gi Moses, “E dahi nei mee daudahi a ssauaa o Tagi Maolunga e dee maua i de hai? Iainei gai koe e gidee naa be agu muna ni muna abodonu be deai.”

24 Deelaa ai, Moses ne hano ga tala ange muna a Tagi Maolunga gi dangada; gai ia ga hagabuni mai e dinohidu daane maatua o de huaahenua ga hai gilaadeu gi tuu i luu baasi de hale malo. 25 Gai Tagi Maolunga ga hano iho mai i lo te hagausinga laa ga basa ange gi Moses, gai ia ga kave hanu mahi o de Hagasaalunga i daho Moses ga gaavange gi denga daane maatua e dinohidu laa. Gai de masavaa huu o de Hagasaalunga ne noho ai i olaadeu daha, gai gilaadeu ga pasa pelaabisi, aagai gilaadeu tee aahe ange e pasa pelaabisi i muli mai.

26 Gai e dogolua daane maatua laa ne nnoho donu huu i de mommee nnoho gaainga, de ingoo o dahi go Eldad, gai de ingoo o taane ange laa go Medad, gai de Hagasaalunga ne humai hogi gi olaadeu elunga. Gilaau ni daane hogi ne sisi olaau ingoo madali denga daane ange laa, aagai gilaau tee hulo gi de hale malo hagabuni; gai gilaau ne pasa pelaabisi hogi i de mommee nnoho gaainga. 27 Gai dahi dama daane ne savini ga hano ga tala ange gi Moses, bolo Eldad ma Medad e pasa pelaabisi i de mommee nnoho gaainga.

28 Gai Joshua tama daane a Nun, tangada bale o Moses, gai go dahi daane ne hili laa, ga hai ange, “Dogu dangada aamua go Moses, hai ange gilaau gi dee pasa pelaabisi!”

29 Gai Moses ga hai ange gi de ia, “Koe gu magiaa ange naa gi gilaau i ogu hiidinga? Mee naa dangada alodahi o Tagi Maolunga gi ni pelaabisi gai Tagi Maolunga gi haia gi humai dono Hagasaalunga gi olaadeu elunga!” 30 Gai Moses ma denga daane maatua o Israel ga ahe ai loo gi de mommee nnoho gaainga.

De gaamai a Tagi Maolunga denga quail

31 Gai Tagi Maolunga ga hai gi ssau mai dahi madangi gi ilihia mai denga quail i honga tai, ga hai denga manu llele laa gi toga i luu baasi de mommee nnoho gaainga; gai de lahalaha de mommee olaadeu ne toga ai se dahi laangi e seesee ai gi tae gi de baasi laa gai e bei ai hogi de baasi ange laa, gai se lua sugilima de duuduu i honga de gelegele. 32 Gai de huaadangada ne hulo i de laangi ma de boo laa, aama de laangi i ono dua ga hagabudu denga quail; gai teai donu se dangada ne sogoisi mai ange i de madaangahulu homer.† Gai gilaadeu ne gaamai alaadeu quail ga doha saele e hagammasa i de mommee nnoho gaainga alodahi. 33 Aagai de masavaa alaadeu e gai ai ma de maamaa giidagi laa, gai Tagi Maolunga gu bole mmao i hiidinga o dangada, gai ia ga hai gi mmagi dangada i dahi magi hagamaakau. 34 Deelaa ai, de mommee laa gu hagaingoo ange go Kibroth Hattaavah,‡ go hiidinga go kilaa ne danu ai de gau aagai.

35 Gai dangada ne daga mai i Kibroth Hattaavah ga hulo gu tae gi Hazeroth ga nnoho ai.

12

De nnanu o Aaron ma Miriam i Moses

1 Gai Miriam ma Aaron ne hagadaumee ange gi Moses, i hiidinga o de hine Ethiopia oona ne hai bodu ange laa aagena, go hiidinga Moses ne hai bodu ange gi dahi hahine Ethiopia. 2 Gai gilaau ne hagataba, “Gu aha, go Moses donu huu a Tagi Maolunga e tala ange ana muna aagena? Ia tigi tala mai nei hogi ana muna gi gimaau?” Gai Tagi Maolunga gu langona alaau muna. 3 (Gai Moses se daane daudonu mmao, ia e daudonu ange i dangada alodahi i henua i lalo.)

4 De masavaa laa donu huu, gai Tagi Maolunga ga hai ange gi Moses ma Aaron aama Miriam, “Goodou loomai gi de hale malo hagabuni.” Gai gilaadeu ga hulo. 5 Gai Tagi Maolunga ga hano iho i lo te hagausinga, ga duu i de haitoga o de hale malo, gai ia ga hagahi Aaron ma Miriam. Gai gilaau ga loomai ga hagapaa ange, 6 gai ia ga hai ange, “Gooluu nnoho mai hagalaangona agu muna:

Noo e dahi pelaabisi i oodou magavaa,

gai au, Tagi Maolunga, e hagaago ange naa agu midi hagaago ange gi de ia,

ma de basa ange gi de ia i denga midi.

7 Gai e dee deenei ogu dagodo ange gi dogu dangada hegau go Moses;

ia e hai hegau i de mee abodonu i dogu hale alodahi.*

8 Gai gimaau e hagadau madaangudu;

au e dee basa ange gi de ia i muna hagasengasenga;

gai ia e gidee hogi hoolinga o Tagi Maolunga.

Gai gooluu e dee maatagu naa donu

i de hagadaumee ange gi dogu dangada hai hegau go Moses?”

9 Gai Tagi Maolunga gu kona mmao de lili i gilaau, gai ia ga hano gee mai i olaau daha. 10 Gai de masavaa huu o de hagausinga laa ne ngalue gee mai ai i honga de hale malo, gai Miriam gu iai de magi lebelaa, dono angaanga gu tea bei denga snow. Gai de masavaa huu a Aaron ne gidee ai bolo Miriam gu iai de lebelaa, 11 gai ia ga hai ange gi Moses, “Dogu dangada aamua, koe gi dee hagaduasala ina gimaau, i hiidinga gimaau gu haisala, i demaau llodo ssenga. 12 Koe gi dee haia Miriam gi bei tama ssege e haanau mai laa, gai dono angaanga gu bala.”

13 Gai Moses ga dalodalo ange gi Tagi Maolunga, ga hai ange, “De Maadua, au e dangidangi adu, hagaieiangi ina ia.”

14 Gai Tagi Maolunga ne hai ange gi Moses, “Noo tamana o Miriam gu saavale ange gi luoono mada, gai e aha, ia e dee hagangadi mee ina naa i e hidu laangi? Gaavee ia gi noho i tua de mommee nnoho gaainga i e hidu laangi; gai dua naa huu laangi laa gai ia gu maua i de ahe mai.” * 15 Gai Miriam ne hano ga noho i tua de mommee nnoho gaainga i e hidu laangi; gai de huaadangada tee ngaalue donu ga dae ai gi dono ahe mai.

16 Dua mee laa, gai de huaadangada ne ngaalue gee i Hazeroth, ga hulo ga nnoho gaainga i de vao o Paran.

13

Denga daane mulidagi

(Deut 1.19-33)

1 Gai Tagi Maolunga ga hai ange gi Moses, 2 “Haia gi hulo hanu daane gi mulidagi ina de henua go Canaan, go de henua aagu e gaavange gi de gau Israel. Gai koe hilia dagidahi dagi mai i denga aamuli o oodou dubuna madagidagi.”

3 Gai Moses ne hai gilaadeu gi hulo mai i de vao o Paran, bei de hai a Tagi Maolunga gu tala ange ai. Gai denga daane laa alodahi ni dagi niio de gau Israel. 4 Gai aanei ingoo o denga daane ne hulo:

mai i de aamuli o Reuben, go Shammua tama daane a Zaccur;

5 mai i de aamuli o Simeon, go Shaphat tama daane a Hori;

6 mai i de aamuli o Judah, go Caleb tama daane a Jephunneh;

7 mai i de aamuli o Issachar, go Igal tama daane a Joseph;

8 mai i de aamuli o Ephraim, go Hosea tama daane a Nun;

9 mai i de aamuli o Benjamin, go Palti tama daane a Raphu;

10 mai i de aamuli o Zebulun, go Gaddiel tama daane a Sodi;

11 mai i de aamuli o Manasseh, (e bei go de aamuli o Joseph), go Gaddi tama daane a Susi;

12 mai i de aamuli o Dan, go Ammiel tama daane a Gemalli;

13 mai i de aamuli o Asher, go Sethur tama daane a Michael;

14 mai i de aamuli o Naphtali, go Nahbi tama daane a Vophsi;

15 gai mai i de aamuli o Gad, go Geuel tama daane a Maki.

16 Aanei ingoo o denga daane a Moses ne hai gi hulo, gi mulidagi ina de henua laa. (Gai Moses ne sui de ingoo o Hosea tama daane a Nun ga hai go Joshua.)

17 De masavaa a Moses ne hai ai gilaadeu gi hulo, gi mulidagi ina de henua go Canaan, gai ia ne hai ange gi gilaadeu, “Goodou hulo laa Negev ga hulo ai gi de mommee iai mounga. 18 Gai goodou ga tilo dagodo o de henua, ma de tilo be dangada e nnoho ai e mmahi be e baageaa, e sogoisi aabe e soa. 19 Gai diiloo be aahee dagodo o delaadeu henua e nnoho ai laa, e danuaa be e baubau; gai aahee dagodo o olaadeu aduhale, e buibui aabe e deai; 20 gai aahee dagodo o de gelegele, e danuaa be deai. Gai diiloo be e lagolago manu e ssomo ai be deai. Gai goodou hagammahi gaamai hanu huamanu i de henua madali goodou.” (Gai de masavaa laa go de masavaa e daamada ai de lleu denga grape.)

21 Gai gilaadeu ne hulo ga mulidagi de henua laa, mai i de vao o Zin ga dae ai gi Rehob, i de baasi ange gi Lebo Hamath.* 22 Gilaadeu ne loage laa Negev ga hulo ai gi Hebron; go de mommee o Ahiman, ma Sheshai, aama Talmai e nnoho, gilaadeu ni hagadiilinga niio Anak. (Hebron ne hagaduu i e hidu ngadau i mua de hagaduu o Zoan i Egypt.) 23 Gai gilaadeu ne hulo ga tae gi de geelonga o Eshcol,† ga tuu iho dahi laa iai de gau looloa grape, ga nnoa ange gi dahi laagau, gai e dogolua daane ga saabai ga hulo ai gilaadeu. Gai gilaadeu ne kave hogi hanu hua pomegranate aama hanu hua fig. 24 Gai de mommee laa ne hagaingoo ange go de geelonga o Eshcol, i hiidinga o de gau looloa grape a denga daane o Israel ne tuu iho laa i kilaa.

25 Gai dua huu de madahaa laangi, gai denga daane laa gu aahe mai i de mulidagi de henua laa. 26 Gai gilaadeu ne aahe mai gi daho Moses ma Aaron aama de hagabuulingaa dangada o Israel i Kadesh, i de vao o Paran. Gai gilaadeu ga tala ange mee alodahi gi de hagabuulingaa dangada o Israel, ma de hagaago ange gi gilaadeu denga huamanu mai i de henua laa. 27 Gai gilaadeu ne tala ange gi Moses, ga hai ange, “Gimaadeu ne hulo gi de henua aau ne hai gimaadeu gi hulo aagena; gai de henua laa iai vai uu ma hooni lagolago, gai aanei hanu huamanu o de henua laa. 28 Gai dangada e nnoho i de henua laa ni dangada mmahi, olaadeu aduhale e buibui gai e nnui. Gai gimaadeu ne gidee hogi hagadiilinga o Anak i kilaa. 29 Gai de gau Amalek e nnoho i Negev; de gau Heth, ma de gau Jebus, aama de gau Amor e nnoho i de mommee iai mounga; gai de gau Canaan e nnoho i tagudai, ma laa gaogao o Jordan.”

30 Gai Caleb ga hai dangada e tuu i mada i mua o Moses gi dee hagalongaa, gai ia ga hai ange, “Gidaadeu ga hulo donu iainei e hebagi ange gi de henua laa; i hiidinga gidaadeu e maua donu i de hagadee kii gilaadeu.”

31 Gai denga daane ne hulo laa madali ia ga hai ange, “Gidaadeu e dee maua donu i de hulo e hebagi ange gi de gau laa, go hiidinga gilaadeu e mmahi ange donu i gidaadeu.” 32 Gai gilaadeu ne hagadele denga longo baubau, i magavaa o de gau Israel, i dagodo o de henua laa, ga hai ange, “De henua amaadeu ne hulo ga mulidagi e daa gi maakau dangada e nnoho ai; gai dangada alodahi amaadeu ne gidee i kilaa ni doa. 33 Gimaadeu ne gidee hogi dangada e hagaingoo ange laa go denga Nephilim (denga Nephilim go hanu aamuli o Anak); gai gimaadeu e bei donu dagodo o denga itebuubuu i olaadeu daha.” *

14

De nnanu o dangada

1 De hagabuulingaa dangada laa ne oo ga tangi; gai gilaadeu ne tangi i de boo laa alodahi. 2 Gai de gau Israel alodahi ga nnanu i Moses ma Aaron; gai de hagabuulingaa dangada laa ga hai ange gi gilaau, “Mee naa gimaadeu ne maakau donu huu i de henua go Egypt, aabe ne maakau donu huu i de vao nei! 3 Gai gu aha Tagi Maolunga gu gaamai ai nei gimaadeu gi de henua nei e daa ai gi maakau? Omaadeu bodu ma amaadeu dama e gaavee naa e omaadeu hagadaumee; gai e dee danuaa ange demaadeu aahe gi Egypt?” 4 Gai dangada ga hagataba i olaadeu magavaa, “Gidaadeu ga hili dahi dangada gi dagina gidaadeu e aahe ai gi Egypt.”

5 Gai Moses ma Aaron ga ino ga hagapaa olaau mada gi honga de gelegele i madamada o de hagabuulingaa dangada o Israel. 6 Gai Joshua tama daane a Nun ma Caleb tama daane a Jephunneh, luu daane ne hulo laa madali denga daane ga mulidagi ina de henua, ga saesae olaau malo, 7 ga hai ange gi de hagabuulingaa dangada o Israel, “De henua amaadeu ne hulo ga mulidagi se henua danuaa mmao. 8 Noo Tagi Maolunga e malangilangi i gidaadeu, gai ia e kave naa donu gidaadeu gi tae gi de henua laa ma de gaamai gi gidaadeu, de henua iai laa vai uu ma hooni lagolago. 9 Gai goodou aude hai baasi ange gi Tagi Maolunga, be gi maatagu i dangada o de henua laa, go hiidinga e hai ngaohie donu taadeu hagadee kii gilaadeu. Gilaadeu gu deai selaadeu buibui, aagai Tagi Maolunga e noho madali gidaadeu; goodou aude maatagu i gilaadeu.” *

10 Gai de hagabuulingaa dangada laa alodahi gu llodo e magaa gilaau i denga hadu. De masavaa laa donu huu gai de gau Israel alodahi gu gidee de maalama o de mahamaha o Tagi Maolunga gu haoli de hale malo hagabuni. 11 Gai Tagi Maolunga ga hai ange gi Moses, “Dee hee maa taulooloa de hagangadi mee a de gau nei au? Gai dee hee maa taulooloa delaadeu dee hagadonu agu muna, gai gilaadeu gu gidee donu denga sauaa alodahi aagu gu hai i olaadeu magavaa? 12 Au e daa naa gilaadeu gi maakau i de mee hagamaakau ma de tili gilaadeu, gai au ga hai goe ma doo huaabodu gi se huaahenua soa ma de mmahi ange i gilaadeu.”

De dalodalo o Moses i hiidinga o dangada

13 Aagai Moses ga hai ange gi Tagi Maolunga, “De gau Egypt e langona naa au mee e hai, i hiidinga koe ne hagassao mai de huaadangada nei mai i olaadeu daha i doo sauaa,* 14 gai gilaadeu e tala ange naa gi dangada e nnoho i de henua nei. Gilaadeu gu langona bolo koe, Tagi Maolunga, e noho madali de huaadangada nei; gai koe, Tagi Maolunga e hakide mai gi gimaadeu, gai dau hagausinga e duu i olaadeu elunga, gai koe e hano i olaadeu mada i mua, i lo te duludulu hagausinga i de laangi, gai de boo se duludulu e ula ai laa de ahi. 15 Gai noo koe e daa gi maakau de huaadangada nei, gai denga huaahenua gu langona laa e gilaadeu oo longo ga hagataba, 16 ‘Tagi Maolunga tee maua i de kave de huaadangada nei gi tae gi de henua aana gu hagatoo donu ange gi gilaadeu, deelaa ai, ia gu daa gilaadeu ma gu maakau i de vao.’

17 Dogu Ia Aamua, iainei gai au e dangidangi adu, hagaagona mai de laumalie o doo sauaa, bei dau hai gu hagatoo donu ai, ma gu hagadaba, 18 ‘Tagi Maolunga e dee moolau de lili ma de abodonu, gai e laumalie dono abodonu, ia e degi ange gi baubau ma haisala, aagai ia e dee degi ange donu gi hegau baubau, gai e hagaduasala denga dama i hiidinga haisala olaadeu maadua, ga dae ai loo gi tolu ma de haa atangada.’ * 19 Au e dangidangi adu, degi ange gi baubau o de huaadangada nei, bei dagodo de laumalie doo abodonu, bei dau hai gu degi ange ai naa gi de huaadangada nei, mai loo i Egypt ga dae mai ai gi iainei.”

20 Gai Tagi Maolunga ga hai ange, “Au gu degi ange, bei dau hai gu dangidangi mai ai naa. 21 Aagai au e hagatoo donu i dogu mouli, ma dogu mahamaha e haoa laa ma e honu henua i lalo alodahi,* 22 bolo e deai naa donu se dangada i magavaa o dangada ne gidee laa dogu mahamaha, ma agu hegau sauaa ne hai i Egypt ma de vao, aagai gilaadeu ne hagatale au i denga hanonga e madaangahulu nei, aama tee daudali i agu muna — 23 e gidee de henua aagu gu hagatoo donu ange gi olaadeu dubuna madagidagi. E deai hogi se gilaadeu e hagangadi mee ina au e gidee de henua laa. 24 Aagai au e kave naa dogu dangada hai hegau go Caleb gi dae gi de henua oona ne hano laa aagena, gai ono hagadiilinga alodahi e henua ai naa i de henua laa, i hiidinga ia e dagodo gee ono lodo, gai ia ne daudali mai i de au i ono lodo alodahi.* 25 Gai go hiidinga de gau Amalek ma de gau Canaan e nnoho i de mommee soe i magavaa mounga, deelaa ai, daiao gai goodou huuhuli aahe gi de vao i de haiava e hano laa gi Tai Mmea.”

26 Gai Tagi Maolunga ga hai ange gi Moses ma Aaron, 27 “Dee hee maa taulooloa de nnanu o de hagabuulingaa dangada baubau nei i de au? Au gu langona de nnanu o de gau Israel ma delaadeu hai baasi mai gi de au. 28 Gai gooluu hai ange gi gilaadeu, ‘E hagadaba Tagi Maolunga, au e hagatoo donu i dogu mouli, bolo au e hai adu naa gi goodou gi bei muna oodou gu langona naa: 29 goodou e maakau naa gai oodou angaanga e daakodo i de vao — go goodou alodahi gu dagimadalua oodou ngadau ga hanage ai, gu dau ma gu sisi oodou ingoo, gai gu hai baasi mai gi de au i doodou nnanu.* 30 E deai naa donu se goodou e dae gi de henua aagu gu hagatoo donu e gaavadu e nnoho ai goodou, go Caleb donu huu tama daane a Jephunneh ma Joshua tama daane a Nun e tae. 31 Aagai denga dama oodou e hagataba naa bolo e gaavee naa e oodou hagadaumee, go gilaadeu naa aagu e kave gi tae ma de manuuia i de henua oodou e kino ai naa. 32 Aagai aanei oodou dagodo: goodou e maakau naa i de vao nei. 33 Oodou dama e hai naa ga ni dangada hagaloosi ssiibi i de vao i e madahaa ngadau; gilaadeu e hagaduasala naa i hiidinga doodou dee hai hegau i de muna abodonu, ga dae ai gi de odi goodou i de maakau i de vao.* 34 Gai taelodo o laangi oodou ne hulo ai ga mulidagi de henua se madahaa, deelaa naa hogi taelodo o denga ngadau oodou e hagaduasala ai, i hiidinga oodou baubau; gi tonu iho ai goodou gi oodou dagodo i dogu hai baasi adu gi goodou.’ 35 Go au, Tagi Maolunga, ne daalaa muna nei; gai au e hai ange naa donu mee nei alodahi gi de hagabuulingaa dangada baubau gu hagabuni nei ma e hagadaumee mai gi de au: gilaadeu e odi naa donu i de maakau i de vao nei.”

36 Gai go denga daane a Moses ne hai laa gi hulo gi mulidagi ina de henua, gai ne aahe mai ga hai de hagabuulingaa dangada alodahi ga nnanu i Tagi Maolunga, i delaadeu gaamai hanu longo baubau o de henua, 37 — denga daane ne gaamai laa hanu longo baubau o de henua laa — gilaadeu ne maakau i dahi mee hagamaakau i mada luu mada o Tagi Maolunga. 38 Aagai Joshua tama daane a Nun ma Caleb tama daane a Jephunneh donu huu tee maakau i denga daane ne hulo laa ga mulidagi ina de henua.

De hagatale de hagadee kii de henua

(Deut 1.41-46)

39 Gai Moses ne tala ange muna laa gi de gau Israel alodahi, gai dangada alodahi gu kona mmao de tangi. 40 Gai gilaadeu ne oho age i taiao, ga loage gi denga mommee maolunga i de henua, ga hai ange, “Aanei gimaadeu gu loomai nei e hulo e kave de mommee a Tagi Maolunga gu hagatoo donu mai. Gai gimaadeu e iloo bolo gimaadeu gu haisala donu.”

41 Gai Moses ga hai ange, “Gu aha goodou gu hai ai naa gi dee bei muna a Tagi Maolunga gu tala adu gi goodou? Oodou hagatau e dee ssula naa donu. 42 Goodou aude hulo oodou hagadaumee kana hagadee kii goodou, go hiidinga Tagi Maolunga e dee hano donu madali goodou. 43 Gai de gau Amalek ma de gau Canaan i kilaa, gai goodou e daia naa ga maakau i de gadilaasa. Tagi Maolunga e dee hano naa donu madali goodou, i hiidinga goodou tee daudali i ana muna.”

44 Aagai dangada ne hai donu huu olaadeu lodo ga loage ai ga hulo gi de mommee maolunga i de henua, gai de ngavesi o de hagatoo donu hagaheloongoi a Tagi Maolunga, ma Moses ne nnoho donu huu i de mommee nnoho gaainga. 45 Gai de gau Amalek ma de gau Canaan e nnoho laa i de henua iai mounga ne loiho ga hebagi ange gi de gau Israel, ga hagadee kii gilaadeu ma de doolohi gilaadeu ga tae ai gi Hormah.

15

Hainga o denga sigidaumaha

1 Gai Tagi Maolunga ne hai ange gi Moses, 2 “Basa ange gi de gau Israel, hai ange gi gilaadeu: ‘De masavaa naa huu oodou e tae ai ga nnoho i de henua aagu e gaavange gi goodou, 3 gai goodou ga hai dahi sigidaumaha dudu ange gi Tagi Maolunga, i oodou kaau be go oodou ssiibi, be se sigidaumaha niiodou gu hagatoo donu ai, be se sigidaumaha e hai i de malangilangi o tangada, aabe se sigidaumaha e hai i de masavaa o denga daonga gu hagailonga, go ssigidaumaha nnamu kala ange gi Tagi Maolunga, 4 gai tangada e gaamai laa dana sigidaumaha gi Tagi Maolunga, gi gaamai hogi dahi diba i diba e madaangahulu o dahi ephah* pelaoaa lligi, gu hilo laa ma dahi diba i diba e haa o dahi hin† lolo. 5 Gai ia gi gaamai madali dahi ssiibi o sigidaumaha dudu be go dahi sigidaumaha ange laa, dahi diba i diba e haa o dahi hin uvaini, e hai ai ssigidaumaha o mee unu.

6 Gai noo se ssiibi daane e hai ai ssigidaumaha, gai tangada gi gaamai e lua diba i diba e madaangahulu o dahi ephah‡ pelaoaa lligi madali e dahi diba i diba e dolu o dahi hin§ lolo, 7 ma dahi diba i diba e dolu o dahi hin uvaini, e hai ai ssigidaumaha o mee unu. De mee nei se sigidaumaha nnamu kala ange gi Tagi Maolunga.

8 Gai de masavaa naa huu aau e daa ai dahi kaau daane e hai ai ssigidaumaha dudu, aabe go dahi sigidaumaha ange laa, e hagasula ai dau hagatoo donu, aabe go sigidaumaha hagadanuaa magavaa ange gi Tagi Maolunga, 9 gai koe gaamai hogi madali de kaau laa e dolu diba i diba e madaangahulu o dahi ephah* pelaoaa lligi gu hilo ma dahi bido hin† lolo olive, 10 gai koe e gaamai hogi dahi bido hin uvaini e hai ai ssigidaumaha o mee unu, de mee nei se ssigidaumaha nnamu kala e hai i de ahi ange gi Tagi Maolunga.

11 Aanei mee e gaamai madali dahi kaau be go dahi ssiibi daane, be ssiibi gauligi aabe go dahi guudi gauligi. 12 Gai dee hee naa huu taelodo o manu oodou e hai ai ssigidaumaha, gai deelaa hogi taelodo o mee ange laa oodou e gaamai madali. 13 Gai de gau de henua alodahi gi haia gi bei de hai e hai ai mee nei, i de masavaa alaadeu e hai ai alaadeu sigidaumaha e hai i de ahi, go ssigidaumaha nnamu kala ange gi Tagi Maolunga. 14 Gai noo dahi dangada henua gee se goodo humai ga noho madali goodou, aabe gu noho i dahi masavaa daulooloa, gai ia e lodo e hai dahi sigidaumaha e hai i de ahi, se ssigidaumaha nnamu kala ange gi Tagi Maolunga, gai ia gi haia gi bei doodou hai e hai ai laa. 15 Gai de gau de henua ma de gau henua gee e nnoho madali goodou gi daudali i de hainga daudahi gu hagasauaa adu laa gi goodou. De hainga nei gu hagasauaa adu gi goodou ma oodou atangada alodahi ga hano ai; goodou ma de gau henua gee se dagodo daudahi donu huu i mada luu mada o Tagi Maolunga. 16 Gai e dahi donu huu hainga ma hagamodu adu gi goodou aama de gau henua gee e nnoho madali goodou.’ ” *

17 Gai Tagi Maolunga ga hai ange gi Moses, 18 “Koe daalaa ange gi de gau Israel hai ange, ‘De masavaa naa huu oodou e tae ai gi de henua aagu ga kave nei goodou aagena, 19 gai de masavaa naa huu oodou e gai ai huamanu o de henua laa, gai goodou vaaea gee hogi dahi sigidaumaha e gaavange gi Tagi Maolunga. 20 Gai goodou haia hogi dahi pelaoaa i pelaoaa lligi o denga grain e hai laa i taamada, bei doodou hai e gaamai ai laa dahi ssigidaumaha mai i de mommee hili huamanu. 21 Goodou e gaavange hogi dahi sigidaumaha gi Tagi Maolunga mai i denga pelaoaa lligi o denga grain e mmili i taamada, i oodou atangada ga hano ai.

Ssigidaumaha o haisala e dee se hagabau

22 “ ‘Gai noo goodou e dee se hagabau ga hagahaisala ai muna a Tagi Maolunga gu tala ange gi Moses — 23 go hanu muna a Tagi Maolunga gu tala adu gi goodou i daho Moses, mai i de laangi a Tagi Maolunga ne tala adu ai, gai ange hogi gi oodou atangada ga hano ai — 24 gai noo koe e dee se hagabau ga hagahaisala ai mee nei, gai de hagabuulingaa dangada o Israel tee iloo hogi, gai de huaadangada alodahi gi daia dahi kaau gauligi e hai ai ssigidaumaha dudu, go ssigidaumaha nnamu kala ange gi Tagi Maolunga, madali ssigidaumaha o grain ma ssigidaumaha o mee unu, bei de hai gu tala ai laa i de hainga, aama dahi guudi daane e hai ai ssigidaumaha o haisala. 25 Gai tangada haimeedabu gi haia ssigidaumaha e tala ai haisala o dangada alodahi o Israel, gai olaadeu haisala gu maatala; go hiidinga gilaadeu e dee se hagabau, gai dangada gu gaamai delaadeu sigidaumaha, e hai i de ahi ange gi Tagi Maolunga, ma ssigidaumaha o haisala gi mada luu mada o Tagi Maolunga. 26 Gai haisala o dangada alodahi o Israel ma de gau henua gee e nnoho i olaadeu daha gu maatala, go hiidinga dangada alodahi ne haisala gai e dee se hagabau.

27 Noo dahi dangada gu haisala gai e dee se hagabau, gai ia gi gaamai dahi guudi hahine gu dahi laa ono ngadau e hai ai ssigidaumaha o haisala.* 28 Gai tangada haimeedabu gi haia ssigidaumaha e tala ai haisala o tangada gu haisala laa, gai e dee se hagabau, i mada luu mada o Tagi Maolunga, gai ono haisala gu maatala. 29 Gai e dahi donu huu hainga ange gi tangada gu haisala laa, gai e dee se hagabau; e dee hilihili be se dangada Israel donu aabe se dangada henua gee.

30 Aagai noo tangada se hagabau donu ga hagangadi mee ai Tagi Maolunga, e dee hilihili be se dangada de henua donu, aabe se dangada henua gee, gai tangada laa e vvae gee donu mai i daho ono dangada. 31 Ia gu hagangadi mee muna a Tagi Maolunga, ma de oha dana hainga, deelaa ai, tangada laa e aau gee mai i daho dangada; gai ono haisala e dau ange donu gi de ia.’ ”

Tangada e oohaa Sabbath

32 De masavaa o de gau Israel e nnoho ai i de vao, gai gilaadeu ne gidee dahi daane e hano ma e hagabudu lahhie i de laangi o Sabbath. 33 Gai dangada ne gidee laa dono hano ga hagabudu lahhie, ne gaamai ia gi daho Moses ma Aaron, aama daho de hagabuulingaa dangada alodahi. 34 Gai gilaadeu ne gaavange ia gi hanu gi dagidiiloo, i hiidinga tigi iloo danuaa be ni aha e hai ange gi de ia. 35 Gai Tagi Maolunga ga hai ange gi Moses, “Taane naa e daa donu gi magau. De hagabuulingaa dangada alodahi gi gaavee ia, gi tua de mommee nnoho gaainga ga maga ai ia gi magau.” 36 Gai de hagabuulingaa dangada alodahi ne kave taane laa, gi tua de mommee nnoho gaainga, ga maga ai ia gu magau, bei de hai a Tagi Maolunga gu tala ange ai gi Moses.

Hainga o denga huga malo

37 Gai Tagi Maolunga ga hai ange gi Moses, 38 “Hai ange gi de gau Israel gilaadeu gi haia hanu huga malo hagalaagii i dege o malo o dangada i denga atangada alodahi, gai gi haia dagidahi uga buluu ga noonooa ange gi huga malo laa.* 39 Gai denga huga malo nei ni mee e hai gi gidee e goodou, gai gi manadua ai e goodou muna alodahi a Tagi Maolunga, gai goodou ga daudali ai i ana muna, goodou gu dee hai donu huu oodou lodo, bei doodou hai e hai ai naa iainei. 40 Gai gi manadua ai e goodou ma de daudali i agu muna alodahi, gai goodou ga hagadabu ange ai goodou ange gi doodou Maadua. 41 Go au donu go Iahweh doodou Maadua, ne hagassao ina mai laa goodou i de henua go Egypt, ga hai ai doodou Maadua. Go au donu go Iahweh doodou Maadua.”

16

Korah, Dathan, aama Abiram

1 Gai Korah tama daane a Izhar, tama daane a Kohath, tama daane a Levi, aama Dathan, ma Abiram luu dama daane a Eliab, aama On tama daane a Peleth, go hanu hagadiilinga o Reuben,* 2 ne hagabuni e 250 daane dau i magavaa o de gau Israel, gai ni dagi niio dangada, gai ni daane hagadubu i magavaa o dangada, gai gilaadeu ga hai baasi ange gi Moses. 3 Gilaadeu ne loomai ga hagadaumee ange gi Moses ma Aaron, ga hai ange gi gilaau, “Gu gona odi ooluu mee e hai! Dangada alodahi o Israel e dabu, gai Tagi Maolunga e noho i olaadeu daha. Gai gu aha gooluu gu hai ai naa gooluu gi maolunga ange i de hagabuulingaa dangada o Tagi Maolunga?”

4 De masavaa a Moses ne langona ai muna nei, gai ia ga ino ga hagabaa luoono mada gi honga de gelegele; 5 ga hai ange gi Korah ma denga daane madali ia, “Boo taiao gai Tagi Maolunga e hagaago mai naa be goai ono dangada gai goai e dabu, gai goai e maua i de hano e hagabaa ange gi de ia. Gai tangada naa huu aana e hili, gai ia gi humai gi hagabaa ange gi de ia.* 6 Gai deenei doodou mee e hai: Korah ma dono hagabuulinga alodahi, gi gaavee hanu gumedi o denga maga ahi ma mee maanongi, 7 gai daiao naa huu gai goodou ga hhao ange hanu maga ahi ma hanu mee maanongi gi lodo gumedi laa, i mada luu mada o Tagi Maolunga. Gai tangada naa huu a Tagi Maolunga e hili, gai go ia e dabu. Goodou denga daane de aamuli o Levi, gu gona odi donu oodou mee e hai!”

8 Gai Moses ga hai ange gi Korah, “Denga daane de aamuli o Levi, goodou nnoho mai hagalaangona agu muna! 9 Goodou e hagangadi mee naa donu de hili a de Maadua o Israel goodou, ga vvae gee goodou mai i de hagabuulingaa dangada o Israel, ga hai gi maua e goodou i de loomai e hagapaa ange gi de ia, gi haia ai hegau i lo te tabernacle o Tagi Maolunga, aama de tuu i mada o de hagabuulingaa dangada o Israel, gi hai hegau ange ai gi gilaadeu? 10 Ia gu gaamai goodou ma dangada alodahi i de aamuli o Levi gi paa ange gi de ia, aagai goodou gu llodo naa hogi e kave tuulanga o tangada haimeedabu? 11 Deenei ai, go Tagi Maolunga donu oodou e hai baasi ange naa aagena. Gai goai go Aaron, gai goodou ga hai baasi ange ai naa gi de ia?”

12 Gai Moses ga aalu gi loomai Dathan ma Abiram luu dama daane a Eliab. Gai gilaau ne hai ange, “Gimaau e dee loadu! 13 Koe e maanadu bolo se mee hai ngaohie dau hagassao mai gimaadeu i de henua iai vai uu ma hooni lagolago, ga gaamai gimaadeu e daa gi maakau i de vao nei? Gai iainei koe gu lodo hogi go koe demaadeu dagi? 14 Gai koe tee gaamai hogi gimaadeu gi dahi henua iai vai uu ma hooni lagolago, aabe e bolo mai hanu gelegele ma veelengaa grape moomaadeu. Gai koe ga llao mai naa hogi de ganomada o denga daane nei ⌊ga hai gi ni dangada hai hegau niiou⌋? E deai, gimaau e dee loadu donu!”

15 Gai Moses gu kona mmao de lili, gai ia ga hai ange gi Tagi Maolunga, “Koe gi dee hagadubu ina donu delaadeu sigidaumaha. Tigi ai donu se donkey daudahi aagu ne kave mai i olaadeu daha, aabe gu hai ange dahi baubau gi gilaadeu.”

16 Gai Moses ga hai ange gi Korah, “Goodou ma de hagabuulingaa daane madali goe loomai gi mada luu mada o Tagi Maolunga daiao, madali Aaron. 17 Gai dahi ma dahi gi gaavee dana gumedi e dudu ai laa denga mee maanongi, gai ia gi dugua ange hanu mee maanongi gi ono lodo, gai goodou denga daane e 250 ga gaamai oodou mee dudu mee maanongi gi mada luu mada o Tagi Maolunga; goodou alodahi ma Aaron gi gaamai oodou mee dudu mee maanongi.” 18 Deelaa ai, denga daane laa alodahi ne gaamai alaadeu gumedi e dudu ai laa denga mee maanongi, ga hhao ange maga ahi ma mee maanongi aagena, gai gilaadeu ga loomai ga tuu i de haitoga o de hale malo hagabuni madali Moses ma Aaron. 19 Gai Korah ne hai gi loomai de hagabuulingaa dangada alodahi gi de haitoga o de hale malo hagabuni, gi hagadaumee ange ai gi luu daane laa. Gai de mahamaha o Tagi Maolunga gu hagasula ange gi de hagabuulingaa dangada laa. 20 Gai Tagi Maolunga ga hai ange gi Moses ma Aaron, 21 “Vaaea gee gooluu mai i de hagabuulingaa dangada naa, gai au ga daa gilaadeu gi maakau iainei donu.”

22 Gai gilaau ga ino ga hagapaa olaau mada gi honga de gelegele, ga hai ange, “De Maadua, go de Maadua o hagasaalunga o dangada alodahi, koe ga daohi naa donu huu doo lili i de hagabuulingaa dangada nei, i hiidinga haisala o dahi dangada sogosogo?”

23 Gai Tagi Maolunga ga hai ange gi Moses, 24 “Hai ange gi de hagabuulingaa dangada alodahi gilaadeu gi ngaalue gee, i de mommee iai hale malo o Korah, ma Dathan aama Abiram.”

25 Gai Moses ne hidi age ga hano gi daho Dathan ma Abiram; gai denga daane maatua o de gau Israel ne daudali ange i de ia. 26 Gai ia ga hai ange gi de hagabuulingaa dangada, “Goodou hagamoolau ngaalue gee mai, i de mommee iai hale malo o denga daane baubau nei! Goodou e dee poo ange gi hanu olaadeu goloa, gi dee maakau ai goodou, i hiidinga olaadeu haisala.” 27 Gai dangada ga ngaalue gee mai i denga hale malo o Korah, ma Dathan aama Abiram. Gai Dathan ma Abiram gu loomai ga tuu i mada haitoga olaau hale malo, madali olaau bodu ma alaau dama, aama alaau gauligi vaaligiligi.

28 Gai Moses ga hai ange, “Deenei doodou hai e iloo ai bolo go Tagi Maolunga ne haia au gi humai gi haia hegau nei alodahi, au tee humai donu huu i de au. 29 Noo denga daane nei e maakau bei de hai o dangada e maakau ai laa i de laa tubua, gai e dee go Tagi Maolunga ne haia au gi humai. 30 Aagai noo Tagi Maolunga e hai dahi mee hagalele mouli hoou, gai de henua e mahanga lua ga holo gilaadeu, madali olaadeu goloa alodahi, ma de tili ange gilaadeu gi de mommee o de gau maakau, i de masavaa olaadeu goi mouli ai, gai goodou gu iloo bolo denga daane nei gu hagangadi mee donu Tagi Maolunga.”

31 Gai de masavaa aana ne tala ai ga lava ana muna nei, gai de gelegele i olaadeu lalo gu mahanga lua; 32 gai de henua gu mahuge ga holo denga daane laa, madali olaadeu huaabodu ma dangada alodahi ne daudali ange i Korah, aama olaadeu goloa alodahi. 33 Gai gilaadeu ma olaadeu goloa alodahi gu tili iho gi de mommee o de gau maakau; gai de gelegele gu ahe ange ga buni, gai gilaadeu alodahi gu maakau, ga dee nnoho i magavaa o hagabuulingaa dangada. 34 Gai de gau Israel alodahi i olaadeu gaogao ga saavini ga hulo gee, i de masavaa alaadeu ne langona ai delaadeu oo, gilaadeu ne hagataba, “De henua kana holo hogi gidaadeu!”

35 Gai de ahi ne humai i daho Tagi Maolunga ga daa gu maakau de 250 daane laa, i de masavaa alaadeu e hai ai alaadeu sigidaumaha i mee maanongi.

36 Gai Tagi Maolunga ga hai ange gi Moses, 37 “Hai ange gi Eleazar, tama daane a tangada haimeedabu go Aaron, ia gi aaua mai denga mee hhao maga ahi laa i lo te ahi, ga kave denga maga ahi iai gi dahi mommee mmao ga llingi ai, go hiidinga mee laa e dabu. 38 Gai mee hhao maga ahi a denga daane ne haisala laa ga hidi mai ai delaadeu maakau, dugidugia gi baabaa ga haoli ai de mommee o ssigidaumaha, mee laa gu dabu, go hiidinga gu kave gi mada luu mada o Tagi Maolunga. Gai de mee nei gi se hagailonga e hagakana ange ai de gau Israel.”

39 Gai tangada haimeedabu go Eleazar ne kave mee hhao maga ahi a denga daane laa ne hai ai alaadeu sigidaumaha, ga dugidugi gu baabaa ga haolia ai de mommee o ssigidaumaha, 40 bei de hai a Tagi Maolunga gu tala ange ai laa gi Eleazar i daho Moses. Gai se mee e hagamanadua ange ai gi de gau Israel, bolo e deai ange donu dangada, go dahi aamuli donu huu o Aaron, e maua i de humai e dudu denga mee maanongi, i mada luu mada o Tagi Maolunga, ia kana bei hogi dagodo o Korah ma dangada ne daudali ange i de ia.

41 De laangi i dua mee nei, gai de hagabuulingaa dangada alodahi o Israel ne nnanu i Moses ma Aaron, ga hai ange, “Gooluu gu daa ma gu maakau dangada o Tagi Maolunga.”

42 Gai de masavaa o dangada alodahi ne hagabuni ai, e hai baasi ange gi Moses ma Aaron, gai gilaadeu ga huuhuli ange gi de hale malo hagabuni. De masavaa laa donu huu, gai gu haolia i de hagausinga, gai de mahamaha o Tagi Maolunga gu hagasula mai. 43 Gai Moses ma Aaron ga hulo ga tuu i ma te hale malo hagabuni, 44 gai Tagi Maolunga ga hai ange gi Moses, 45 “Vaaea gee gooluu mai i daho de hagabuulingaa dangada nei, gai au ga daa gilaadeu gi maakau iainei.” Gai gilaau ga ino ga hagapaa olaau mada gi honga de gelegele.

46 Gai Moses ga hai ange gi Aaron, “Hannoo gaavee de mee hhao maga ahi, haoa ange hanu maga ahi i honga de mommee o ssigidaumaha gi ono lodo, ga dugu ange hanu mee maanongi gi honga maga ahi laa, gai koe ga hagamoolau ga kave gi magavaa o de hagabuulingaa dangada, e tala ai olaadeu haisala. Go hiidinga de mee hagamaakau gu daamada donu de daa gi maakau dangada, i hiidinga de lili o Tagi Maolunga.” 47 Gai Aaron ne hagassula muna a Moses, ma de savini gi magavaa o de hagabuulingaa dangada laa; aagai tilo, de mee hagamaakau laa gu daamada donu de hai i magavaa o dangada. Gai ia ga dugu ange mee maanongi gi honga maga ahi laa, ga tala ai haisala o dangada. 48 Gai ia ne hano ga duu i magavaa o dangada gu maakau aama dangada goi mouli laa, gai de mee hagamaakau laa gu tuu. 49 Gai ne 14,700 ange dangada ne maakau i dua o dangada ne maakau laa madali Korah. 50 Gai Aaron ne ahe mai gi daho Moses i de haitoga o de hale malo hagabuni, i de masavaa ne tuu ai de mee hagamaakau laa.

17

Togo o Aaron

1 Gai Tagi Maolunga ga hai ange gi Moses, 2 “Hai ange gi de gau Israel gilaadeu gi gaamai e madaangahulu ma lua dogo; e dagidahi dogo mai i daho dagi o denga aamuli e madaangahulu ma lua o olaadeu dubuna madagidagi. Gai ia gi maaga ina ange dono ingoo gi dono dogo. 3 Gai Aaron gi siia ange dono ingoo gi togo o de aamuli o Levi. Dahi dagi o dahi aamuli o oodou dubuna madagidagi e dahi ono dogo. 4 Gai koe ga dugu mee nei i lo te hale malo hagabuni, i mada i mua o de ngavesi o de tala hagadonu, i de mommee oogu e hedae adu ai gi de goodou. 5 Gai togo o tangada aagu e hili e somo naa, deenei dagu hai e hai ai gi dee nnanu de gau Israel, ma de hai baasi adu gi de goe.”

6 Gai Moses ne tala ange muna laa gi de gau Israel; gai dagi alodahi o aamuli o olaadeu dubuna madagidagi ne gaamai gi de ia e dagidahi dogo, e madaangahulu ma lua dogo laa, gai Aaron e dahi hogi ono dogo i magavaa olaadeu dogo. 7 Gai Moses ga kave dogo laa ga dugu i mada luu mada o Tagi Maolunga, i lo te hale malo o de tala hagadonu.

8 De laangi mai ange laa, gai Moses ne ulu gi lo te hale malo o de tala hagadonu; gai ia gu gidee bolo togo o Aaron o de aamuli o Levi gu somo ma gu hua, gai gu hanu huaala iai, aama hanu almond.* 9 Gai Moses ne aau mai dogo laa alodahi, i mada luu mada o Tagi Maolunga, ga gaamai gi daho de gau Israel alodahi. Gai gilaadeu gu gidee dagodo o mee laa, gai dahi ma dahi ga kave dono dogo.

10 Gai Tagi Maolunga ga hai ange gi Moses, “Hagaahea togo o Aaron dugua i ma te ngavesi o de tala hagadonu, e hai ai dahi hagailonga ange gi gilaadeu e hai baasi mai gi de au. De mee nei e hai gi dee aahe ange gilaadeu gi nnanu i de au, gi dee maakau ai gilaadeu.” 11 Gai Moses ne hai donu ga bei muna a Tagi Maolunga gu tala ange ai gi de ia.

12 Gai de gau Israel ga hai ange gi Moses, “Tilo, gimaadeu e maakau naa donu! Gu maakau donu gimaadeu! Gu maakau donu gimaadeu! 13 Be goai e humai e hagabaa ange gi de tabernacle o Tagi Maolunga e magau donu. Gimaadeu alodahi e odi naa donu i de maakau.”

18

Hegau a de gau haimeedabu ma de aamuli o Levi

1 Gai Tagi Maolunga ga hai ange gi Aaron, “Denga haisala alodahi i de mommee dabu, e dau adu gi goodou ma au dama daane aama de huaabodu o oodou dubuna madagidagi, gai haisala alodahi i hegau a tangada haimeedabu, e dau adu donu huu gi goodou ma au dama daane. 2 Gai koe gaamai oo daina i de aamuli o Levi, mai i de huaabodu o doo damana, gilaadeu gi balea adu goodou ma au dama, i de masavaa oodou e hegau ai i mada i mua o de hale malo o de tala hagadonu. 3 Gilaadeu gi haia alaadeu hegau adu gi goodou, ma alaadeu hegau i de hale malo; aagai gilaadeu e dee hulo e hagapaa ange gi goloa o de mommee dabu, aabe go de mommee o ssigidaumaha, kana maakau huu goodou alodahi. 4 Gilaadeu gi hai hegau madali goe, gi haia alaadeu hegau o de hale malo hagabuni — go hegau alodahi i de hale malo — gai e deai ange donu dangada e loomai e hagapaa adu gi doodou mommee.

5 Gai go goodou e haia hegau o de mommee dabu ma hegau o de mommee o ssigidaumaha, gi dee humai ange ai de bole gi de gau Israel. 6 Gai tilo, au gu vvae gee oodou daina i de aamuli o Levi, mai i de gau Israel, e hai ai dahi mee ngadi gaavadu gi goodou, gai gu hagadabu ange gi Tagi Maolunga, gai gilaadeu ga hai ai hegau o de hale malo hagabuni. 7 Gai goodou ma au dama daane e hai hegau a tangada haimeedabu, i de mommee o ssigidaumaha ma lo te Aabi Dabu mmao. Au gu gaavadu gi goodou hegau a tangada haimeedabu. Aagai be goai ange naa huu e humai e hagapaa ange gi de mommee dabu, gai e daa donu gi magau.”

Tuuhanga o de gau haimeedabu

8 Gai Tagi Maolunga ne hai ange gi Aaron, “Tilo, au gu hai goe gi diiloo ange sigidaumaha o mee e ngadi gaamai gi de au; go sigidaumaha dabu alodahi a de gau Israel e gaamai gi de au, gai au gu gaavadu e hai ai doodou duuhanga ma doo aamuli ga hano ai. 9 Deenei doo duuhanga mai i denga sigidaumaha dabu mmao, e dee dudu laa i de ahi, ma mai i denga sigidaumaha dabu alodahi, e ngadi gaamai laa gi de au, e dee hilihili be ni grain, be go ssigidaumaha o haisala, aabe go denga sigidaumaha o tagasala; mee nei go doodou duuhanga ma au dama daane. 10 Gai goodou e gai mee nei i de mommee dabu mmao; oodou daane alodahi e maua i de gai mee nei; gai haia gi dabu mee nei i oodou daha.

11 Deenei ange dahi mee e gaavadu gi de goe: go sigidaumaha a de gau Israel e ngadi gaamai, e hai ai sigidaumaha daodaohi age alodahi. Au gu gaavadu mee nei gi goodou ma au dama daane ma damaa hine, gai se hainga ga hano ai. Dangada alodahi i doo huaabodu, e gilimalali laa, e maua i de gai mee nei.

12 Au gu gaavadu hogi gi goodou denga lolo danuaa hugadoo, ma denga uvaini hoou aama grain a dangada e ngadi gaavange gi Tagi Maolunga, mai i denga huamanu e hagihagi i taamada. 13 Denga huamanu alodahi e hagihagi i taamada, i honga olaadeu gelegele e gaavange gi Tagi Maolunga, e gaavadu moodou. Gai dangada alodahi i doodou huaabodu, e gilimalali laa, e maua i de gai.

14 Mee alodahi gu vvae ange gi Tagi Maolunga i Israel niiodou.* 15 Mee alodahi e haanau i taamada, e dee hilihili be se dangada aabe se manu, gu hai ai ssigidaumaha ange gi Tagi Maolunga niiodou. Aagai goodou e hagao tama daane madua ma tama madua a de manu e dee gilimalali laa. 16 Gai koe e hagao gilaadeu, i de masavaa olaadeu gu dagidahi ai olaadeu malama, i e lima shekel* selevaa, gai e hagabau i shekel o de mommee dabu, e bei se madalua gerah.

17 Aagai koe e dee hagao tama a de kaau, be go ssiibi, aabe go de guudi e haanau i taamada; manu nei e dabu. Gai goodou e dabudabui ange olaadeu dodo gi honga de mommee o ssigidaumaha, ga dudu olaadeu mee moomuna e hai ai ssigidaumaha dudu; de mee nei se sigidaumaha nnamu kala ange gi Tagi Maolunga. 18 Gai kano o manu nei niiodou, bei de aalanga o de lima e daodaohi age laa, aama de aalanga o de vae madau. 19 Au gu gaavadu hogi gi goodou ma oodou dama, denga sigidaumaha dabu alodahi a de gau Israel e gaavange gi Tagi Maolunga, e hai ai doodou duuhanga ga hano ai. De mee nei se hagatoo donu hagaheloongoi e hai i soolo† i mada luu mada o Tagi Maolunga, gai se mee adu gi goodou ma oo hagadiilinga ga hano ai.”

20 Gai Tagi Maolunga ne hai ange gi Aaron, “E deai donu se mommee e bolo adu gi de goe i de henua, gai e deai soo vaaenga madali gilaadeu; gai go au doo duuhanga aama doo boolonga madali de gau Israel.

21 Au gu bolo ange gi de aamuli o Levi tahi diba i diba e madaangahulu mai denga sigidaumaha a de gau Israel, e hagao ai alaadeu hegau e hai i de hale malo hagabuni.* 22 Iainei ga hano ai, gai de gau Israel e dee maua i de loomai e hagapaa ange gi de hale malo hagabuni, gi dee maakau ai gilaadeu, i hiidinga olaadeu haisala. 23 Aagai go denga daane de aamuli o Levi e haia hegau o de hale malo hagabuni, gai go gilaadeu e dau ange aagena mee alodahi e haisala i kilaa. De mee nei se hainga gu hagasauaa ange gi oodou atangada alodahi ga hano ai. Gai e deai se mommee e bolo ange gi gilaadeu madali de gau Israel. 24 Gai au gu bolo ange gi de aamuli o Levi tahi diba i diba e madaangahulu, mai i sigidaumaha a de gau Israel e gaavange gi Tagi Maolunga. Deelaa ai, au gu tala ma gu hagadaba, ‘E deai se mommee e vvae ange gi gilaadeu madali de gau Israel.’ ”

25 Gai Tagi Maolunga ga hai ange gi Moses, 26 “Basa ange hogi gi de aamuli o Levi, hai ange, ‘De masavaa naa huu oodou e kave mai ai i daho de gau Israel tahi diba i diba e madaangahulu, go doodou duuhanga aagu gu gaavadu gi goodou, gai goodou e sigidaumaha ange ai gi Tagi Maolunga tahi diba i diba e madaangahulu o mee nei. 27 Gai doodou sigidaumaha e dau bei ssigidaumaha o grain mai i de mommee hili huamanu, ma mee mai i mommee kumi uvaini. 28 Deenei doodou hai e gaavange ai dahi sigidaumaha gi Tagi Maolunga mai i tahi diba i diba e madaangahulu, oodou e kave mai i daho de gau Israel. Gai mai tahi diba e madaangahulu oodou e gaavange laa gi Tagi Maolunga, gai e gaavange dahi diba gi tangada haimeedabu go Aaron. 29 Gai goodou gaavange gi Tagi Maolunga diba mai i mee danuaa hugadoo ma de dabu mai i mee ne gaavadu gi goodou.’

30 Gai koe hai ange gi de aamuli o Levi, ‘De masavaa naa huu oodou e hai ai sigidaumaha o tiba danuaa hugadoo mai i mee nei, gai mee e doe gu bei sigidaumaha mai i de mommee hili huamanu, ma mee mai i de mommee kumi uvaini. 31 Gai gu dee hilihili donu de mommee oodou ma oodou huaabodu e gai ai mee nei; go hiidinga deenei de hagaoanga o oodou hegau i de hale malo hagabuni. 32 Gai goodou gu dee haisala ange gi mee nei, i doodou hai ssigidaumaha o tiba danuaa hugadoo o tiba nei. Gai goodou gu dee hagangadi mee denga mee ngadi gaavange dabu a de gau Israel, gi dee maakau ai goodou.’ ”

19

Hainga o de hagagilimalali

1 Gai Tagi Maolunga ne hai ange gi Moses ma Aaron, 2 “Deenei de hainga a Tagi Maolunga gu hagasauaa adu gi goodou: koe hai ange gi de gau Israel, gilaadeu gi gaamai gi de goe e dahi kaau hahine mmea, e deai laa mee baubau i dono angaanga, gai tigi ai se laagau hagahai hegau ne nnoa ange gi honga dono eu. 3 Gai goodou ga gaavange gi tangada haimeedabu go Eleazar, gai de manu laa e kave gi tua de mommee nnoho gaainga, e daa ai gi magau i ono mada i mua. 4 Gai tangada haimeedabu go Eleazar gi gaavee hanu dodo i dono madannia, gai ia ga huli ange gi de mommee e duu ai de hale malo hagabuni, ga hagatoo madaua ai dodo laa i e hidu hanonga. 5 Gai de kaau laa e dudu alodahi i ono mada i mua; dono gili, ma ono kano, ma ono dodo, aama ono dae. 6 Gai tangada haimeedabu gi magaa ange hanu laagau cedar ma dahi laa hyssop aama hanu huga malo mmea gi lo te ahi, e dudu ai laa de kaau laa. 7 Gai tangada haimeedabu gi daia ono malo ga gaugau. Gai ia gu maua i de ahe mai gi de mommee nnoho gaainga, gai ia e dee gilimalali ga dae ai gi de ahiahi. 8 Gai tangada e duungia laa de kaau laa e taa hogi ono malo ga gaugau, gai ia e dee gilimalali ga dae ai gi de ahiahi.

9 Gai dahi daane gilimalali laa gi hagabudulia lehu o de kaau laa, ga kave ga dugua i dahi mommee gilimalali i tua de mommee nnoho gaainga; gai lehu nei ni mee e hagadabena ange gi de gau Israel e hai ai vai hagagilimalali, e hagagilimalali ai haisala.* 10 Tangada e hagabudulia laa lehu o de kaau laa e taa hogi ono malo, gai ia e dee gilimalali ga dae ai gi de ahiahi. De mee nei se hainga gu hagasauaa ange gi de gau Israel, ma de gau henua gee e nnoho i olaadeu magavaa ga hano ai.

11 Tangada e poo ange laa gi tangada magau e dee gilimalali i e hidu laangi. 12 Gai ia ga hagagilimalali ia i vai hagagilimalali laa, i dua e dolu laangi ma dua de hidu laangi, gai ia gu gilimalali. Aagai noo ia e dee hagagilimalali ia i dua e dolu laangi ma dua de hidu langi, gai ia e dee gilimalali. 13 Gai be goai e poo ange gi de angaanga o dahi dangada magau, gai e dee hagagilimalali ia, gai ia e hai gi dee gilimalali de tabernacle o Tagi Maolunga, tangada laa e vvae gee donu mai i daho de gau Israel. Go hiidinga denga vai hagagilimalali laa tigi hagatoo madaua ange gi de ia, gai ia goi dee gilimalali donu huu.

14 Gai deenei de hainga ange gi de masavaa o dahi dangada e magau ai i dahi hale malo: dangada alodahi e ulu i lo te hale laa, ma dangada alodahi e nnoho i kilaa gu dee gilimalali i e hidu laangi. 15 Gai denga ssaa alodahi e deai olaadeu pono, i lo te hale laa gu dee gilimalali.

16 Gai be goai e poo ange gi tangada gu daia ma gu magau i de gadilaasa i lo te duu malaelae, be se dangada ne magau donu huu i de ia, be go ivi o dahi dangada magau, aabe go dahi daanunga, gai ia e dee gilimalali i e hidu laangi.

17 Gai tangada gu dee gilimalali laa, gilaadeu gi gaamai hanu lehu o de kaau mmea ne hai ai laa ssigidaumaha dudu, ga hhao ange madali hanu vai hoou gi dahi ssaa; 18 gai dahi dangada e gilimalali laa gi gaavee dahi laa hyssop gi hagasulu ina ange gi lodo vai laa, ga hagassii ina ange gi de hale malo, ma honga goloa alodahi i lo te hale, ma honga o dangada alodahi i kilaa, aama dangada alodahi gu poo ange laa gi hanu ivi o tangada magau, be go tangada ne daia laa ga magau, be go tangada maakau, aabe go dahi daanunga. 19 Gai tangada e gilimalali laa gi hagassii ange vai laa gi tangada gu dee gilimalali laa i tolu laangi ma de hidu laangi; gai de hidu laangi naa huu gai tangada gi hagagilimalali ina ia, ga taa ono malo ma de gaugau, gai ia gu gilimalali i de ahiahi laa. 20 Aagai noo tangada gu dee gilimalali laa e dee hagagilimalali ia, gai ia e vvae gee donu mai i daho de hagabuulingaa dangada, i hiidinga ia gu hai ma gu dee gilimalali de mommee dabu o Tagi Maolunga. Ia tigi gilimalali, i hiidinga vai o de hagagilimalali tigi hagatoo madaua ange gi de ia. 21 Gai de hainga nei gu hagasauaa ange gi gilaadeu ga hano ai.

Gai tangada ne hagatoo madaua ange laa vai o de hagagilimalali gi daia hogi ono malo; gai dangada alodahi gu poo ange gi vai o de hagagilimalali gu dee gilimalali ga dae ai gi de ahiahi. 22 Gai mee alodahi a tangada dee gilimalali laa e poo ange aagena gu dee gilimalali hogi; gai dangada alodahi oona e poo ange aagena gu dee gilimalali hogi ga dae ai gi de ahiahi.”

20

De ssali mai vai i lo te hadu

(Exo 17.1-7)

1 Gai de hagabuulingaa dangada o Israel ne hulo ga tae gi de vao go Zin, i tahi malama ga nnoho i Kadesh. Gai Miriam ne magau ga danu i kilaa.

2 Gai gu deai vai e unu ai dangada alodahi; gai gilaadeu ne hagabuni mai ga hai baasi ange gi Moses ma Aaron. 3 Gilaadeu ne hagadaumee ange gi Moses, ga hai ange, “Mee naa gimaadeu ne maakau, madali omaadeu daina ange laa, i mada luu mada o Tagi Maolunga 4 Gu aha gooluu gu gaamai ai nei de huaadangada o Tagi Maolunga gi de vao nei, gai gi maakau ai gimaadeu ma amaadeu manu i kinei? 5 Gai gu aha gooluu gu hagassao mai ai nei gimaadeu i Egypt, e gaamai gimaadeu gi de mommee baubau nei? De henua nei e deai donu grain iai, be ni fig, aabe ni grape aabe ni pomegranate. Gai e deai hogi vai unu iai!”

6 Gai Moses ma Aaron ga hulo gee mai daho dangada gu hagabuni laa, i de haitoga o de hale malo hagabuni, gai gilaau ga ino gi honga de gelegele. Gai de mahamaha o Tagi Maolunga gu hagasula mai gi gilaadeu. 7 Gai Tagi Maolunga ga hai ange gi Moses, 8 “Gaavee togo, mage hagabuni ina dangada, gai gooluu ma doo daina go Aaron ga pasa ange gi de hadu i madamada o dangada, gai denga vae e ssali mai naa i de hadu laa. Gai gooluu ga hai ai gi ssali mai vai i lo te hadu laa, e unu ai de hagabuulingaa dangada naa ma alaadeu manu haangai.”

9 Gai Moses ga kave togo e dugu laa i mada luu mada o Tagi Maolunga, bei dana hai gu tala ange ai gi de ia. 10 Gai Moses ma Aaron ne hagabuni de hagabuulingaa dangada laa, ga hai gilaadeu gi tuu i gaogao de hadu, gai ia ga hai ange gi gilaadeu, “Goodou nnoho mai hagalaangona muna nei, goodou ni dangada donu makaga oodou lodo; goodou diiloo gai gimaau ga hai oodou vai gi ssali mai i lo te baba nei.” 11 Gai Moses ne hagaabo togo ga hagaili ai de hadu laa i e lua hanonga. Gai gu ssali mai vai lagolago, gai de hagabuulingaa dangada laa ma alaadeu manu ga unu ai.

12 Gai Tagi Maolunga ga hai ange gi Moses ma Aaron, “Go hiidinga gooluu tee hagadonu agu muna, ma tee hagadubu au i madamada o de gau Israel, deelaa ai, e dee go gooluu e dagina de hagabuulingaa dangada e kave gi de henua aagu e gaavange gi gilaadeu.”

13 Mee nei ne hai i Meribah,* go kilaa o de gau Israel ne hagadaumee ange ai gi Tagi Maolunga, gai ia ga hagaago ange gi gilaadeu bolo ia e dabu.

Edom tee dugu ange Israel gi seesee i honga de henua

14 Gai Moses ne hai gi hulo hanu dangada hagailoo, mai i Kadesh gi hai ange gi de hodooligi o Edom, “Aanei muna a doo daina go Israel: koe e iloo dagodo o denga hai ngadaa alodahi gu hai mai gi gimaadeu. 15 Omaadeu dubuna madagidagi ne hulo gi Egypt, gai gimaadeu ne nnoho i Egypt i dahi masavaa daulooloa. De gau Egypt ne hagaduasala gimaadeu ma omaadeu dubuna, 16 aagai de masavaa huu omaadeu ne tangi ange ai gi Tagi Maolunga, gai ia ga hagallongo demaadeu dangidangi, ga gaamai dahi dangada de langi gi hagassao ina mai gimaadeu i Egypt.

Gai gimaadeu gu tae mai gi Kadesh, go de aduhale i de hiihii o de mommee e ngado mai ai doo henua. 17 Aude haihaia dugua mai gimaadeu gi seesee laa honga doo henua e hulo ai. Gimaadeu e dee seesee naa donu laa lodo oodou veelenga, aabe go lodo oodou veelengaa grape, gai gimaadeu e dee unu hogi vai i lodo oodou vai geli. Gai gimaadeu e seesee donu huu i de haiava laumalie o de hodooligi, gimaadeu e dee taa naa donu gi luu baasi de haiava, ga dae ai gi demaadeu hulo ga ui i doo henua.”

18 Aagai Edom ga hai ange, “Goodou e dee maua donu i de seesee mai donu laa honga dogu henua, gimaadeu kana loadu e hebagi adu gi goodou!”

19 Gai de gau Israel ga hai ange gi de ia, “Gimaadeu e seesee donu huu i de haiava laumalie; gai noo gimaadeu aabe go amaadeu manu e unu hanu au vai, gai gimaadeu ga hagao; gai gimaadeu e llodo donu huu e seesee laa honga doo henua e hulo ai, e deai ange donu amaadeu mee e hai.”

20 Aagai ia ga hai ange, “Goodou e dee maua donu i de seesee laa honga dogu henua.”

Gai Edom ne humai madali dahi hagabuulinga hebagi soa ma de mmahi, e hebagi ange gi gilaadeu. 21 Gai Edom tee dugu ange gilaadeu gi seesee laa honga dono henua; deelaa ai, de gau Israel ne huuhuli ga hulo i dahi haiava gee.

De magau o Aaron

22 Gai de hagabuulinga o de gau Israel ne loomai i Kadesh, gai gilaadeu ne hulo ga tae gi de mounga go Hor. 23 Gai Tagi Maolunga ga hai ange gi Moses ma Aaron i de mounga go Hor, i gaogao de mommee e ngado mai ai de henua o Edom, 24 “Aaron e magau naa ga hagabuni ai madali ono dangada; ia e dee maua gi dae gi de henua aagu e gaavange gi de gau Israel, i hiidinga gooluu ne hai baasi mai gi agu muna, i de vai go Meribah. 25 Gaamai Aaron ma dana dama go Eleazar ma goodou loage gi de mounga go Hor. 26 Gai koe ga hagaui malo haimeedabu o Aaron, ga hakahu ange ai dana dama daane go Eleazar; gai Aaron e magau naa i kilaa ga hagabuni madali ono dangada.”

27 Gai Moses ne hagassula muna a Tagi Maolunga gu tala ange; gai gilaadeu ne loage gi de mounga go Hor, i madamada o dangada alodahi. 28 Gai Moses ga hagaui malo haimeedabu o Aaron, ga hakahu ange ai dana dama daane go Eleazar; gai Aaron ne magau i honga de mounga i kilaa. Gai Moses ma Eleazar ga aahe iho gi lalo.* 29 Gai ga iloo huu e dangada alodahi bolo Aaron gu magau, gai de hagabuulingaa dangada o Israel ga tangi ma de hinangalosaa i Aaron i e matolu laangi.

21

De hagadee kii a Israel Arad

1 Gai de masavaa o taane Canaan e hodooligi laa i Arad, go taane e noho laa i Negev, ne langona ai bolo de gau Israel gu loomai i de haiava go Atharim, gai ia ga hano e hebagi ange gi de gau Israel, e noonoa ai hanu gilaadeu.* 2 Gai de gau Israel ga hai dahi hagatoo donu ange gi Tagi Maolunga, ga hai ange, “Noo koe e dugu mai gi kii gimaadeu i de gau nei, gai gimaadeu e oha donu olaadeu aduhale alodahi.” 3 Gai Tagi Maolunga ne dugu ange gi bei tangidangi a de gau Israel, ia ne hai gi kii gilaadeu i de gau Canaan. Gai gilaadeu ne daa gilaadeu ga maakau ma de oha olaadeu aduhale alodahi; deelaa ai, de mommee laa gu hagaingoo ange go Hormah.*

De labodo bronze

4 Gai gilaadeu ne daga mai i de mounga go Hor, ga hulo i de haiava e hano laa gi Tai Mmea, e hagaui gee ai i de henua o de gau Edom. Gai dangada gu dee maua i de golomagi olaadeu lodo i delaadeu hulo i honga de haiava.* 5 Gai gilaadeu ga hagadaumee ange gi de Maadua ma Moses, ga hai ange, “Gu aha gooluu gu gaamai ai nei gimaadeu i Egypt e daa gi maakau i de vao nei? E deai donu gai be ni vai i kinei! Gimaadeu gu kino gee donu i de gai denga gai baubau nei!” *

6 Gai Tagi Maolunga ga hai gi loomai denga labodo hagammau gi gadigadia dangada, gai gu soa de gau Israel ne maakau. 7 Gai dangada ga loomai gi daho Moses, ga hai ange, “Gimaadeu gu haisala, i hiidinga gimaadeu gu hagadaumee adu gi gooluu ma Tagi Maolunga. Dangidangi ange gi Tagi Maolunga, ia gi gaavee gee denga labodo hagammau nei i omaadeu daha.” Gai Moses ga dalodalo i hiidinga o dangada.

8 Gai Tagi Maolunga ga hai ange gi Moses, “Haia dahi labodo i bronze hagalau ina ange gi ulu dahi laagau; gai de masavaa naa huu o dahi dangada e gaadia ai, gai ia ga galo ange ga tilo de labodo bronze laa, gai ia e dee magau.” 9 Gai Moses ga hai dahi labodo i bronze, ga hagalau ange gi ulu dahi laagau; gai de masavaa naa huu o dahi dangada e gaadia ai i dahi labodo hagammau laa, gai ia ga galo ange ga tilo de labodo bronze laa, gai ia gu dee magau.*

De hulo gi Moab

10 Gai de gau Israel ne daga ga hulo ga hagaduu delaadeu mommee nnoho gaainga i Oboth. 11 Gai gilaadeu ne daga ga hulo gee mai i Oboth, ga hagaduu delaadeu mommee nnoho gaainga i Iye Abarim, i de vao i baasi dua o Moab. 12 Gai gilaadeu ne daga mai i kilaa ga hulo, ga hagaduu delaadeu mommee nnoho gaainga i de geelonga go Zered. 13 Gai gilaadeu ne hulo gee mai i kilaa, ga hagaduu delaadeu mommee nnoho gaainga i gaogao ssaalingaa vai go Arnon, se mommee i de vao e hano ga duu i de mommee o de gau Amor. Go Arnon e ngado mai ai laa Moab, i magavaa o Moab ma de gau Amor. 14 Deelaa ai, gu sisi i de Beebaa o denga hebagi a Tagi Maolunga, e hai ange,

“Waheb i Suphah,† ma denga geelonga o Arnon,

15 ma denga madadaagodo o denga geelonga

e hulo laa ga tuu i de aduhale go Ar

gai e baa ange gi de ngaadonga o Moab.”

16 Gai gilaadeu ne loomai i kilaa ga hulo gi Beer‡ go de vai geli a Tagi Maolunga ne hai ange ai laa gi Moses, “Hagabuni ina de huaadangada, gai au ga gaavange alaadeu vai.”

17 Gai de gau Israel ne daahili i taahili nei:

“De vai geli, sali age!

Goodou daahili ange aagena,

18 dagodo o de vai geli a denga dagi ne geli,

gai de gau aamua ne geli —

i alaadeu laagau hodooligi, ma olaadeu dogo.”

Gai gilaadeu ne loomai i de vao ga hulo gi Mattanah, 19 mai i Mattanah gi Nahaliel, mai i Nahaliel gi Bamoth, 20 mai i Bamoth gi de geelonga o Moab, ma de ulu o Pisgah, go de mommee e gidee ai de henua e deai mee e ssomo ai.

De hagadee kii o Sihon ma Og

(Deut 2.26—3.11)

21 Gai de gau Israel ne hai gi hulo hanu dangada gi daho Sihon, de hodooligi o de gau Amor, gi hai ange, 22 “Gimaadeu e llodo seesee laa honga doo henua e hulo ai. Aagai gimaadeu e dee taa ange donu gi lodo oodou veelenga, be go lodo oodou veelengaa grape; gimaadeu e dee unu hogi vai i lodo oodou vai geli. Gimaadeu e seesee naa donu huu i honga de haiava laumalie o de hodooligi, ga dae ai gi demaadeu ui i doo vaaenga.”

23 Aagai Sihon tee lodo e dugu ange de gau Israel gi seesee laa honga ngaadonga o dono vaaenga. Gai ia ne hagabuni ono daane hebagi alodahi, gai gilaadeu ga hulo e hebagi ange gi de gau Israel i de vao, gai gilaadeu ne loomai gi Jahaz ga hebagi ange ai gi de gau Israel. 24 Gai de gau Israel ga daa ia gu magau i de gadilaasa, ga kave dono henua, mai i ssaalingaa vai go Arnon ga dae ai gi ssaalingaa vai go Jabbok, gai e hano hogi ga dae gi de mommee o de gau Ammon; go hiidinga de mommee iai de ngaadonga o de gau Ammon e buibui ma e makaga. 25 Gai de gau Israel ne kave denga aduhale alodahi o de gau Amor, ga nnoho ai. Gilaadeu ne kave hogi Heshbon ma ono aduhale vaaligiligi alodahi. 26 Heshbon go de aduhale o Sihon, de hodooligi o de gau Amor, go taane ne hebagi ange laa gi de hodooligi o Moab i mua, ga kave gee dono henua alodahi mai i ono daha, ga hano ai ga dae gi ssaalingaa vai go Arnon.

27 Deelaa ai, e hagataba de gau hadu daahili,

“Loomai gi Heshbon, e hagaduu age ai;

gai hagaduulia age de aduhale o Sihon.

28 De ahi ne humai i Heshbon,

de ahi ula ne humai i de aduhale go Sihon,

ga dudu gu odi Ar o Moab,

ma de gau aamua i mommee daumaha o Arnon.*

29 De gau Moab, goodou e vakaa naa!

Dangada o Chemosh, goodou e maakau donu!

Ia gu tili ana dama gi silivaahea saele,

gai ana damaa hine gu noonoodia ma gu gaavee

gi Sihon, de hodooligi o de gau Amor.

30 Gimaadeu gu hagadee kii gilaadeu;

Heshbon alodahi gu oohaa ga dae ai loo gi Dibon.

Gimaadeu gu oha mee alodahi ga dae ai laa gi Nophah,

go de mommee e hano ga dae gi Medeba.”

31 Gai de gau Israel ne nnoho i de henua o de gau Amor. 32 Gai Moses ne hai hanu gi hulo gi mulidagi ina Jazer; gai de gau Israel ne hagadee kii de henua laa ma denga aduhale vaaligiligi i luu baasi, ga kave mommee o de gau Amor i kilaa.

33 Dua mee nei gai gilaadeu ne loage i de haiava e hano laa gi Bashan; gai Og de hodooligi o Bashan ma ono daane hebagi, ne loomai e hebagi ange gi gilaadeu i Edrei. 34 Aagai Tagi Maolunga ga hai ange gi Moses, “Aude madagu i de ia; i hiidinga au e dugu adu ia koe gi hagadee kii ina, madali ono daane alodahi aama dono henua. Gai koe ga hai ia bei dau hai ne hai ai laa de hodooligi o de gau Amor, go taane nogo hodooligi laa i Heshbon.” 35 Gai gilaadeu ne daa ga magau de hodooligi laa, ma ana dama daane, aama ono dangada alodahi, ga kave delaadeu henua ga nnoho ai.

22

De aalu a Balak Balaam

1 Gai de gau Israel ne daga ga hulo, ga hagatuu olaadeu mommee nnoho gaainga i de mommee soe i de henua go Moab, i de baasi gee o Jordan i Jericho.

2 Gai Balak tama daane a Zippor ne gidee e ia, mee alodahi a de gau Israel ne hai ange gi de gau Amor, 3 gai Moab gu madagu mmao i huaadangada laa, i hiidinga o de hagabuulingaa dangada soa; de gau Moab gu kona donu de maatagu i de gau Israel.

4 Gai de gau Moab ga hai ange gi denga dagi o Midian, “De hagabuulingaa dangada nei e oha naa donu mee alodahi i odaadeu gaogao, bei de hai a dahi kaau e gai ai laa denga helii i lo te duu malaelae.”

De masavaa laa gai Balak tama daane a Zippor, de hodooligi o Moab, 5 ne hai gi hulo hanu dangada hagailoo gi daho Balaam, tama daane a Beor i Pethor, se mommee e baa ange gi ssaalingaa vai go Euphrates, i dono henua donu, gi hagahia ia, gi hai ange, “Tilo, dahi huaadangada ssoa gu ssao mai i Egypt; gilaadeu gu hhao dahi mommee laumalie i honga de henua, gai gilaadeu gu loomai ma gu nnoho i ogu gaogao.* 6 Deenei ai, au e dangidangi adu, humai hagamalaia ina gilaadeu, go hiidinga gilaadeu e mmahi ange i de au. Agu made au e maua naa i de hagadee kii gilaadeu, ga hai gilaadeu gi hulo gee mai i de henua. Au e iloo bolo tangada aau e hagamanuuia e manuuia donu, gai tangada aau e hagamalaia e malaia donu.”

7 Gai dagi o Moab ma Midian ne kave hanu sseene madali gilaadeu e hagao ai dana tala ange mee e dee iloo. De masavaa olaadeu ne tae ai gi daho Balaam, gai gilaadeu ga tala ange muna a Balak ne tala ange.

8 Gai Balaam ga hai ange gi gilaadeu, “Goodou nnoho i kinei aaboo nei, gai boo taiao, gai au ga tala adu be aahee muna a Tagi Maolunga ne tala mai.” Gai denga dagi o Moab ne nnoho i daho Balaam i de boo laa.

9 Gai de Maadua ne humai ga hai ange gi Balaam, “Goai denga daane e nnoho naa i oo daha?”

10 Gai Balaam ga hai ange gi de Maadua, “Balak tama daane a Zippor, de hodooligi o Moab, ne hai gilaadeu gi loomai gi hai mai, 11 ‘Tilo, dahi huaadangada soa mmao gu ssao mai i Egypt, gilaadeu e hhao dahi mommee laumalie i honga de henua. Deenei ai, humai hagamalaia ina gilaadeu; kana adu au e maua naa i de hagadee kii gilaadeu, ga hai gilaadeu gi hulo gee mai i de henua.’ ”

12 Gai de Maadua ga hai ange gi Balaam, “Aude hano madali gilaadeu; koe e dee hagamalaia donu hogi de huaadangada naa, i hiidinga gilaadeu gu hagamanuuia.”

13 Gai Balaam ga oho age i taiao, ga hai ange gi dagi o de henua o Balak, “Goodou aahe gi doodou henua; i hiidinga Tagi Maolunga e dee lodo au gi hano madali goodou.”

14 Gai denga dagi o Moab ne aahe gi daho Balak, ga hai ange, “Balaam tee lodo e humai madali gimaadeu.”

15 Gai Balak ne hai ange hogi gi hulo hanu dagi o de henua, gilaadeu gu kii ange de soa ma de maolunga i denga daane ne hulo i mua. 16 Gai gilaadeu ne hulo gi daho Balaam, ga hai ange gi de ia, “E hagadaba Balak tama daane a Zippor: Au e dangidangi adu, aude dugua ange dahi mee daudahi, gi buibuia goe i de humai gi ogu daha, 17 go hiidinga au e hagao adu donu goe i dahi hagaoanga laumalie, ma de hai mee alodahi aau e tala mai au gi haia. Humai hagamalaia ina de huaadangada nei.”

18 Aagai Balaam ne basa ange, ga hai ange gi denga daane hai hegau o Balak, “Ga gaamai naa donu e Balak dono hale e honu laa i selevaa ma goolo, gai au e dee maua donu i tee daudali i muna a Tagi Maolunga, dogu Maadua. 19 Au e dangidangi adu, goodou nnoho hogi i kinei aaboo nei, gai au ga hai gi iloo e au be aahee muna a Tagi Maolunga e tala mai.”

20 De boo laa gai de Maadua ne humai gi daho Balaam, ga hai ange, “Go hiidinga denga daane nei gu loomai e aalu mai goe, hannoo madali gilaadeu, aagai koe haia donu agu muna e tala adu gi de koe.”

Balaam ma dana donkey

21 Gai Balaam ne oho age i taiao, ga hagadabena dana donkey, ga hano ai madali denga dagi o de henua go Moab. 22 Aagai de Maadua gu lili mmao, i dono hano madali gilaadeu; gai tangada de langi o Tagi Maolunga ne humai ga duu i lo te haiava, e hai baasi ange ai gi de ia. Gai Balaam ne gage i honga dana donkey, gai luoono daane hai hegau ne hulo madali ia. 23 Gai dana donkey gu gidee tangada de langi o Tagi Maolunga e duu i honga haiava, ma e hagaabo ai dana gadilaasa; gai de manu laa ga daa gi de baasi de haiava i lo te duu malaelae. Gai Balaam ga hagaili dana donkey, ga hai gi huli gi ahe gi honga de haiava.

24 Gai tangada de langi o Tagi Maolunga ne hano ga duu i lo te haiava mada damaa, i magavaa o denga veelengaa grape, gai e buibui luu baasi ngaadahi. 25 Gai de masavaa o dana donkey ne gidee ai tangada de langi o Tagi Maolunga, gai de manu laa ga hano ga hagabaa ange gi de buibui laa, ga baalasi ange de vae o Balaam gi de buibui laa; gai Balaam ga hagaili ange hogi dana manu.

26 Gai tangada de langi o Tagi Maolunga ne tolo adu ange, ga duu i dahi mommee mada damaa mee, e deai se mommee e daa ai gi de baasi madau aabe go de baasi masui. 27 Gai de masavaa huu a de manu laa ne gidee ai tangada de langi o Tagi Maolunga, gai de manu laa ga dogoduli. Gai Balaam gu kona mmao de lili, gai ia ga hai ange hogi dono dogo ga hagaili ai dana donkey. 28 Gai Tagi Maolunga ga hai gi basa de manu laa, gai de manu laa ga ssili ange gi Balaam, “Ni aha aagu gu hai adu laa gi de goe, gai koe ga hagaili ai nei au i e dolu hanonga?”

29 Gai Balaam ga hai ange gi dana donkey, “Go hiidinga koe e hai au be se dangada senga! Mee naa gi dahi gadilaasa i lo togu lima, gai au ga daa donu goe gi magau iainei!”

30 Gai dana donkey ga hai ange gi de ia, “E dee go au oou e gage naa ma e hano saele ai, ga dae mai ai nei gi anailaa nei? Gai gu dahi ange laa agu hai adu dahi hegau bee nei gi de goe?”

Gai Balaam ga hai ange, “Tigi ai!”

31 Gai Tagi Maolunga ga hhuge luu mada o Balaam, gai ia gu gidee tangada de langi o Tagi Maolunga, ia e duu i lo te haiava ma e poo ai dana gadilaasa. Gai Balaam ga ino gu baa luoono mada gi honga de gelegele.

32 Gai tangada de langi o Tagi Maolunga ga hai ange gi de ia, “Gu aha gu hagaili ai naa goe dau donkey i denga hanonga e dolu nei? Au ne humai e buibui goe gi dee hano, i hiidinga doo haiava e hai baasi mai gi de au.* 33 Dau donkey ne hano ga hagaui gee i de au i e dolu hanonga, i hiidinga ia ne gidee au. Gai noo dau donkey tee hano e hagaui gee i de au, gai au ne daa donu goe ga magau, gai au ga hagaola dau donkey.”

34 Gai Balaam ga hai ange gi tangada de langi o Tagi Maolunga, “Au gu haisala, i hiidinga au tee iloo donu bolo koe e duu i lo te haiava, ma e buibui ai au gi dee hano. Deenei ai, noo koe e dee malangilangi, gai au e aahe donu gi dogu hale.”

35 Gai tangada de langi o Tagi Maolunga ga hai ange gi Balaam, “Hannoo madali denga daane naa; gai koe daalaa donu huu muna aagu e tala adu koe gi daalaa.” Gai Balaam ne hano madali dagi o de henua ne loomai laa i daho Balak.

36 Gai de masavaa huu a Balak ne langona ai bolo Balaam gu humai, gai ia ga hano e hedae ange gi de ia, i dahi aduhale o Moab i gaogao ssaalingaa vai go Arnon, go de hiihii o dono mommee. 37 Gai Balak ne hai ange gi Balaam, “Au ne aalu adu goe gi humai gi moolau! Gai gu aha koe tee humai ai laa? Koe e maanadu bolo au e dee maua i de hagadubu goe?”

38 Gai Balaam ga hai ange gi Balak, “Deenei au gu humai nei ma gu dae mai gi oo daha. Aagai au e deai donu sogu sauaa e tala ai dahi muna daudahi; au e tala donu huu muna a de Maadua e gaamai au gi daalaa.”

39 Gai Balaam ga kave Balak madali ia, gai gilaau ne hulo gi Kiriath Huzoth. 40 Gai Balak ne daa hanu kaau ma ssiibi aama guudi ga hai ai ssigidaumaha, gai ia ga kave dahi duuhanga moo Balaam ma denga dagi o de henua madali ia.

41 Taiao age, gai Balak ne kave Balaam ga loage ai gilaau gi Bamoth Baal; gai ia gu gidee adu hanu dangada Israel i kilaa.

23

Muna pelaabisi a Balaam i tahi hanonga

1 Gai Balaam ga hai ange gi Balak, “Hagatuulia e hidu mommee o ssigidaumaha i kinei, ma de gaamai e hidu kaau daane ma e hidu ssiibi daane.” 2 Gai Balak ne hai ga bei muna a Balaam; gai Balak ma Balaam ne hai ssigidaumaha i dahi kaau daane ma e dahi ssiibi daane, i honga denga mommee o ssigidaumaha e hidu laa alodahi.

3 Gai Balaam ga hai ange gi Balak, “Humai duu i gaogao dau sigidaumaha dudu, gai au ga hano. Agu made Tagi Maolunga e humai naa ga hedae mai gi de au, gai aahee naa huu ana muna e tala mai gi de au, gai au ga tala adu.” Gai Balaam ne hano gi ulu dahi mounga e deai manu ssomo iai.

4 Gai de Maadua ne hedae ange gi Balaam i kilaa, gai Balaam ga hai ange, “Au gu hagadabena e hidu mommee o ssigidaumaha, gai au gu hai ssigidaumaha i e dagidahi kaau ma e dagidahi ssiibi i honga denga mommee o ssigidaumaha e hidu laa.”

5 Gai Tagi Maolunga ga tala ange ana muna gi Balaam, ga hai ange, “Ahe gi daho Balak, daalaa ange muna nei gi de ia.”

6 Gai Balaam ne ahe gi daho Balak, gai tilo, gilaadeu ma denga dagi o de henua alodahi o Moab, goi tuu donu huu i gaogao dana sigidaumaha dudu. 7 Gai Balaam ga basa pelaabisi, ga hai ange,

“Balak ne aalu adu ga gaamai au i Syria,

de hodooligi o Moab ne gaamai au i de mommee iai mounga i baasi dua:

‘Humai balea mai au hagamalaia ina ai Jacob;

humai, hagabaubau ina Israel!’

8 Gai dee hee dagu hai e hagamalaia ai dangada a de Maadua tigi hagamalaia laa?

Dee hee dagu hai e hagabaubau ai gilaadeu a Tagi Maolunga e dee hagabaubau?

9 Au ne gidee adu gilaadeu i ulu denga mounga,

ma de tilo adu gilaadeu i honga denga duuduu;

gilaadeu se huaadangada e nnoho donu huu i gilaadeu,

gilaadeu e dee dau ange gi denga huaahenua ange laa!

10 Goai e maua i de dau gelegele o Jacob,

be go de dau e dahi diba i diba e haa o Israel?

Dugua mai au gi magau bei de gau heohi,

gai dogu hagaodi gi bei de hagaodi olaadeu mouli!”

11 Gai Balak ga hai ange gi Balaam, “Se hegau bee hee aau gu hai mai nei gi de au? Au ne gaamai goe gi hagamalaia ina ogu hagadaumee, gai koe tee hagamalaia, aagai ne hagamanuuia gilaadeu!”

12 Gai Balaam ga hai ange, “Au e tala donu huu muna a Tagi Maolunga gu tala mai gi de au!”

Muna pelaabisi a Balaam i de lua hanonga

13 Gai Balak ga hai ange gi de ia, “Gidaau ga hulo gi dahi mommee gee, gai koe ga tilo ai gilaadeu; koe e gidee naa donu huu hanu gilaadeu, koe e dee maua gi gidee gilaadeu alodahi. Gai koe ga duu ga hagamalaia ai gilaadeu.” 14 Gai Balak ga kave Balaam gi de mommee soe go Zophim, i ulu de mounga o Pisgah, ga hagatuu e hidu mommee o ssigidaumaha i kilaa, ma de daa e dagidahi kaau ma e dagidahi ssiibi e hai ai ssigidaumaha i honga denga mommee o ssigidaumaha e hidu laa.

15 Gai Balaam ga hai ange gi Balak, “Humai duu i gaogao dau sigidaumaha dudu i kinei, gai au ga hano e hedae ange gi Tagi Maolunga i kilaa.”

16 Gai Tagi Maolunga ne hedae ange gi Balaam ga tala ange ana muna, ga hai ange, “Ahe gi daho Balak, gai aanei au muna e tala ange gi de ia.”

17 Gai ia ga ahe mai huu ia gi daho Balak, gai tilo, ia goi duu donu huu i gaogao dana sigidaumaha dudu, gai dagi o Moab e tuu madali ia. Gai Balak ga ssili ange gi Balaam, “Aahee muna a Tagi Maolunga gu tala adu gi de goe?”

18 Gai Balaam ga basa pelaabisi, ga hagadaba,

“Balak, hidi age, ma gi hagalaangona;

tama daane a Zippor, hagalaangona agu muna:

19 de Maadua e dee se dangada, gai ia ga hadu muna ai,

ia e dee bei dagodo o dangada, gai ia ga sui ai dana maanadu.

E aha, ia gu basa, gai ia e dee hai naa gi bei?

E aha, ia gu tala de muna, gai ia e dee hagasula?

20 Tilo, ia gu tala mai, au gi hagamanuuia ina;

ia gu hagamanuuia, gai au e dee maua donu i de sui!

21 Ia tee gidee bolo Jacob e dahi ono hai ngadaa,

aabe e gidee bolo Israel e duasala.

Tagi Maolunga delaadeu Maadua e noho i olaadeu daha,

gai gilaadeu e tuhi de hodooligi i olaadeu magavaa.

22 De Maadua ne hagassao mai gilaadeu i Egypt;

gai ono mahi e bei mahi o de kaau daane aada.

23 E deai donu se huuhuaa mee e maua i de hai baasi ange gi Jacob,

e deai donu mee e dee iloo e hai baasi ange ai gi Israel.

Gai e tala naa dagodo o Jacob ma Israel:

‘Diiloo mee hagalele mouli a de Maadua gu hai!’

24 Tilo, dahi huaadangada e sula age naa bei dahi laiono hahine,

gilaadeu e hiihidi age naa bei dagodo o de laiono mmahi.

Ia e dee dagodo naa donu gi lalo

ga dae ai gi de odi kano o de manu aana gu daa laa,

ma de unu ono dodo.”

25 Gai Balak ga hai ange gi Balaam, “Aude hagamalaia ina donu aabe e hagamanuuia gilaadeu!”

26 Gai Balaam ga hai ange gi Balak, “E aha, tee daalaa adu e au, bolo au e hai naa donu gi bei muna alodahi a Tagi Maolunga e tala mai gi de au?”

Muna pelaabisi a Balaam i tolu hanonga

27 Gai Balak ga hai ange gi Balaam, “Humai madali au, gai au ga kave goe gi dahi mommee gee; kana adu de Maadua e malangilangi i dau hagamalaia gilaadeu i kilaa.” 28 Gai Balak ga kave Balaam gi ulu de mounga go Peor, se mommee e gidee de mommee e deai manu e ssomo ai.

29 Gai Balaam ga hai ange gi Balak, “Hagatuulia e hidu mommee o ssigidaumaha i kinei, ga hagadabena e hidu kaau daane, ma e hidu ssiibi daane.” 30 Gai Balak ne hai ga bei muna a Balaam ne tala ange, gai ia ne hai ssigidaumaha i e dagidahi kaau ma e dagidahi ssiibi daane, i honga denga mommee o ssigidaumaha e hidu laa.

24

1 Gai ga gidee huu e Balaam bolo Tagi Maolunga e malangilangi i de hagamanuuia Israel, gai ia tee ahe ange e hai hanu huuhuaa mee, bei denga hanonga ange laa, aagai ia ne huli ga hano gi de vao. 2 Gai Balaam gu gidee de gau Israel e nnoho gainga madali olaadeu aamuli. Gai de Hagasaalunga o de Maadua gu hano iho gi ono elunga, 3 gai ia ga tala ana muna, ga hagadaba,

“Muna a Balaam, tama daane a Beor,

muna a taane e gidee mee,

4 muna a taane ne langona muna a de Maadua,

ma de gidee de midi hagaago ange mai i daho de Ia Mmahi Mmao laa;

ia ne hagabaguu gi lalo, gai luoono mada e aala.

5 Jacob, ga dae laa de mahamaha oo hale malo,

Israel, oo mommee nnoho gaainga e mahamaha!

6 Gai e bei denga geelonga i de mommee lahalaha,

ma denga veelenga i gaogao dahi saalingaa vai,

ma denga aloe a Tagi Maolunga ne doo,

ma denga cedar e ssomo i gaogao denga vai.

7 Denga vai e ssali mai naa i lodo alaadeu bagede;

gai ana golee e doo i lodo vai lagolago,

gai dono hodooligi e maolunga ange i Agag,

dono nohoanga hodooligi e hagaamua naa.

8 De Maadua ne hagassao mai ia i Egypt,

gai luoono hanga e mmahi bei de kaau daane aada;

ia e oha naa denga huaahenua e kino i de ia,

ga hadihadi gi too dagidahi olaadeu ivi,

ma de tili gilaadeu i dana mee hholu.

9 Israel e dogoduli naa bei de laiono,

gai e bei de laiono hahine — goai e maua i de hhango ia?

Gilaadeu e hagamanuuia ina goe, e hagamanuuia naa,

gai gilaadeu e hagamalaia ina goe, e hagamalaia naa.” *

10 Gai Balak gu lili mmao i Balaam. Gai ia ne paa luoono lima i hiidinga dono lili, ga hai ange gi Balaam, “Au ne aalu adu goe gi humai gi hagamalaia ina ogu hagadaumee, gai tilo, koe gu hagamanuuia gilaadeu i denga hanonga e dolu nei. 11 Deenei ai, hagamoolau ahe gi doo henua. Au ne hai adu bolo au e hagao adu goe, aagai Tagi Maolunga gu hai gi deai soo hagaoanga.”

12 Gai Balaam ga hai ange gi Balak, “E aha, tee daalaa ange e au gi denga daane aau ne hai gi loadu gi ogu daha, ga hai ange, 13 ‘Ga gaamai naa donu e Balak gi de au, dono hale e honu laa i selevaa ma goolo, aagai au e dee maua donu i de hai ogu mee e lodo ai, e dee hilihili be se mee danuaa aabe se mee baubau. Au e dee maua donu i tee daudali i muna a Tagi Maolunga, gai au e tala donu huu muna a Tagi Maolunga e tala mai’? 14 Tilo, au ga ahe nei gi daho ogu dangada. Aagai koe humai, gai au ga tala adu, dagodo o mee a de huaadangada nei e hai adu gi de goe ma oo dangada, i laangi e loomai.”

Muna pelaabisi a Balaam i de haa hanonga

15 Gai Balaam ne basa pelaabisi, ga hagadaba,

“Muna pelaabisi a Balaam tama daane a Beor,

go muna a taane madagide,

16 muna a taane e hagalaangona muna a de Maadua,

ma de donu ange gi de iloo mee o de Ia Maolunga Mmao laa,

ma de gidee midi mai i daho de Ia Mmahi Mmao laa,

ia e hagabaguu gi lalo gai luoono mada e aala.

17 Au e gidee ia, gai e dee go iainei;

au e daumada ia, aagai ia tigi baa mai.

Dahi heduu e sobo age naa i daho Jacob,

dahi laagau hodooligi e sula age naa i Israel;

ga dagahi gi bala de biho o Moab,

ma de ngadi biho o hagadiilinga o Sheth.

18 Edom e hagadee kii ina naa,

dono hagadaumee go Seir e hagadee kii naa hogi,

aagai Israel e kii naa.

19 Dahi dagi e sula age naa i daho Jacob,

ga daa naa gu maakau dangada ne ola i denga aduhale.”

Muna pelaabisi a Balaam i de lima hanonga

20 Gai ga gidee huu e Balaam de gau Amalek, gai ia ne basa, ga hagadaba,

“Amalek go tahi i magavaa o denga huaahenua i taamada,

aagai e oha naa donu i de hagaodi.”

21 Ia ne gidee hogi de gau Ken, gai ia ga tala ana muna, ga hagadaba,

“Doo mommee noho e makaga,

gai doo hoohanga e hili i lo te baba;

22 aagai de gau Ken e daia naa ga maakau,

i de masavaa o de gau Assyria e noonooa ai goodou ga kave!”

23 Gai ia ne tala ana muna, ga hagadaba,

“E vakaa naa dangada, goai e maua gi ola

i de masavaa a de Maadua e hai ai mee nei?

24 Denga vaga e loomai naa i Kittim*

ga hebagi ange gi Assyria ma Eber;

gai gilaadeu e oohaa naa hogi.”

25 Gai Balaam ne hidi age ga ahe gi dono hale; gai Balak ne ahe hogi ga hano.

25

De daumaha ange gi a Baal o Peor

1 De masavaa o de gau Israel goi nnoho ai i Shittim, gai de huaadangada ga hai denga dahulinga hai be se manu madali denga haahine o Moab.* 2 Denga haahine laa ne gauna ange de huaadangada gi denga daonga e hai ai laa denga sigidaumaha ange ai gi olaadeu diinonga, gai de gau Israel ga gaimee madali gilaadeu, ma de daumaha ange gi olaadeu diinonga. 3 Gai de gau Israel gu dau i de daumaha ange ai gi Baal o Peor. Gai Tagi Maolunga gu lili mmao i de gau Israel.

4 Gai Tagi Maolunga ga hai ange gi Moses, “Boogia denga dagi o dangada, mage daia gilaadeu gi maakau i mada luu mada o Tagi Maolunga i de laangi, gi ui ai de lili o Tagi Maolunga i de gau Israel.”

5 Gai Moses ga hai ange gi de gau hagamodu muna o Israel, “Dahi ma dahi gi hano gi daia ono daane gu dau laa i de daumaha ange gi Baal o Peor.”

6 De masavaa laa gai dahi daane Israel ne gaamai dahi hahine Midian gi daho dono huaabodu, gai Moses ma de hagabuulingaa dangada o Israel alodahi ne gidee mee laa, i de masavaa olaadeu e nnoho ai ma e tangi i gaogao de haitoga o de hale malo hagabuni. 7 Gai de masavaa huu a Phinehas tama daane a Eleazar, de mogobuna o tangada haimeedabu go Aaron ne gidee ai mee laa, gai ia ga hano gee mai i daho de hagabuulingaa dangada laa, gai ia ga hano ga kave dono dao 8 ga daudali ange i taane Israel laa ga hano ai gi de aabi i lodo, ga hai dono dao ga velo ai taane Israel laa ma de hine laa ngaadahi, gai tao laa gu sula gi tua o de hine laa. Gai de mee hagamaakau laa gu tuu i daho de gau Israel. 9 Gai taelodo o dangada ne maakau i de mee hagamaakau laa se 24,000.

10 Gai Tagi Maolunga ga hai ange gi Moses, 11 “Phinehas tama daane a Eleazar, de mogobuna o tangada haimeedabu go Aaron, gu hai ma gu helui dogu bole i de gau Israel, ia ne lodo gaiaa i ogu hiidinga i olaadeu magavaa, gai au tee daa gi odi de gau Israel alodahi i dogu lodo gaiaa. 12 Deelaa ai, daalaa ange gi de ia, ‘Tilo, au e hai naa de hagatoo donu hagaheloongoi o de baba madali ia. 13 Gai se mee ange gi gilaadeu ma dono aamuli e loomai i ono dua, gai se hagatoo donu hagaheloongoi ange gi tuulanga o tangada haimeedabu ga hano ai, go hiidinga ia ne lodo gaiaa i hiidinga o dono Maadua, gai ia ne hai ga maatala haisala o de gau Israel.’ ”

14 Gai de ingoo o taane Israel ne daia laa ga magau madali de hine Midian go Zimri, tama daane a Salu, gai se dagi i de aamuli o Simeon. 15 Gai de ingoo o de hine Midian ne daia laa go Cozbi, tamaa hine a Zur, gai se biho niio denga aamuli o de gau Midian.

16 Gai Tagi Maolunga ga hai ange gi Moses, 17 “Goodou hebagi ange gi de gau Midian mage daia gilaadeu gi maakau; 18 go hiidinga gilaadeu ne hai baasi adu gi goodou i delaadeu daahanga goodou ma de hagasenga goodou gi daumaha ange gi Baal o Peor, aama hegau a Cozbi, tamaa hine a dahi dagi o de gau Midian, delaadeu daina hahine, ne daa laa ga magau i de laangi ne hai ai de mee hagamaakau i Peor.”

26

De dau o dangada i de lua hanonga

1 Gai dua huu tuu de mee hagamaakau laa, gai Tagi Maolunga ga hai ange gi Moses ma Eleazar, tama daane a tangada haimeedabu go Aaron,* 2 “Daulia ga sisi dangada alodahi o Israel, i huaabodu o olaadeu dubuna madagidagi, mai i de madalua ngadau ga hanage ai, go gilaadeu gu maua i de dau i de hebagi i Israel.” 3 Gai Moses ma tangada haimeedabu go Eleazar ga hai ange gi dangada i de mommee soe i Moab i gaogao Jordan i de baasi gee o Jericho, 4 “Daulia ma gi siia ingoo o dangada alodahi, mai i de madalua ngadau ga hanage ai,” bei de hai a Tagi Maolunga gu tala ange ai laa gi Moses.

Gai aanei de gau Israel ne ssao ga hulo gee mai i de henua go Egypt:

5 Mai i de aamuli o Reuben, tama madua a Israel:

go Hanok, ne hai ai de hagadiilinga o Hanok;

ma Pallu, ne hai ai laa de hagadiilinga o Pallu;

6 ma Hezron, ne hai ai laa de hagadiilinga o Hezron;

aama Carmi, ne hai ai laa de hagadiilinga o Carmi.

7 Aanei hagadiilinga o de aamuli o Reuben; gai taelodo o dangada iai se 43,730.

8 Gai tama daane a Pallu go Eliab. 9 Gai denga dama a Eliab: go Nemuel, ma Dathan, aama Abiram. Aanei luu daane a de gau Israel ne hili laa gi ni dagi, gai gilaau ga hagadaumee ange gi Moses ma Aaron madali Korah, i de masavaa alaadeu ne hagadaumee ange ai laa gi Tagi Maolunga, 10 gai de gelegele ne mahanga lua ga holo gilaadeu madali Korah, de ahi ne daa ga maakau e 250 daane. Gai de gau laa ne hai ga se mee e hagakana ange ai gilaadeu. 11 Aagai denga dama daane a Korah tee odi i de maakau.

12 Gai aanei denga hagadiilinga i de aamuli o Simeon:

go Nemuel, ne hai ai de hagadiilinga o Nemuel;

ma Jamin, ne hai ai laa de hagadiilinga o Jamin;

ma Jakin, ne hai ai laa de hagadiilinga o Jakin;

13 ma Zerah, ne hai ai laa de hagadiilinga o Zerah;

aama Shaul, ne hai ai laa de hagadiilinga o Shaul.

14 Aanei hagadiilinga i de aamuli o Simeon, gai taelodo o dangada alodahi iai se 22,200.

15 Gai aanei denga hagadiilinga i de aamuli o Gad:

go Zephon, ne hai ai de hagadiilinga o Zephon;

ma Haggi, ne hai ai laa de hagadiilinga o Haggi;

ma Shuni, ne hai ai laa de hagadiilinga o Shuni;

16 ma Ozni, ne hai ai laa de hagadiilinga o Ozni;

ma Eri, ne hai ai laa de hagadiilinga o Eri;

17 ma Arod, ne hai ai laa de hagadiilinga o Arod;

aama Areli, ne hai ai laa de hagadiilinga o Areli.

18 Aanei hagadiilinga i de aamuli o Gad, gai taelodo o dangada alodahi iai se 40,500.

19 Denga dama daane a Judah go Er ma Onan; gai gilaau ne maakau i de henua go Canaan. 20 Gai aanei denga hagadiilinga i de aamuli o Judah:

go Shelah, ne hai ai de hagadiilinga o Shelah;

ma Perez, ne hai ai laa de hagadiilinga o Perez;

aama Zerah, ne hai ai laa de hagadiilinga o Zerah.

21 Gai dama a Perez: go Hezron, ne hai ai de hagadiilinga o Hezron, ma Hamul, ne hai ai laa de hagadiilinga o Hamul.

22 Aanei hagadiilinga i de aamuli o Judah, gai taelodo o dangada alodahi iai se 76,500.

23 Gai aanei denga hagadiilinga i de aamuli o Issachar:

go Tola, ne hai ai de hagadiilinga o Tola;

ma Puah, ne hai ai laa de hagadiilinga o Puni;

24 ma Jashub, ne hai ai laa de hagadiilinga o Jashub;

aama Shimron, ne hai ai laa de hagadiilinga o Shimron.

25 Aanei denga hagadiilinga i de aamuli o Issachar, gai taelodo o dangada alodahi iai se 64,300.

26 Gai aanei denga hagadiilinga i de aamuli o Zebulun:

go Sered, ne hai ai de hagadiilinga o Sered;

ma Elon, ne hai ai laa de hagadiilinga o Elon;

aama Jahleel, ne hai ai laa de hagadili o Jahleel.

27 Aanei hagadiilinga i de aamuli o Zebulun, gai taelodo o dangada alodahi iai se 60,500.

28 Gai de aamuli o Joseph ne hagadili i daho luaana dama daane go Manasseh ma Ephraim.

29 Gai denga dama a Manasseh:

go Makir, ne hai ai de hagadiilinga o Makir; gai Makir ne hagadili Gilead;

go Gilead, ne hai ai de hagadiilinga o Gilead. 30 Gai aanei dama a Gilead:

go Iezer, ne hai ai de hagadiilinga o Iezer;

ma Helek, ne hai ai laa de hagadiilinga o Helek;

31 ma Asriel, ne hai ai laa de hagadiilinga o Asriel;

ma Shechem, ne hai ai laa de hagadiilinga o Shechem;

32 ma Shemida, ne hai ai laa de hagadiilinga o Shemida;

aama Hepher, ne hai ai laa de hagadiilinga o Hepher.

33 Gai Zelophehad tama daane a Hepher teai donu ana dama daane, ni damaa hine donu huu; gai ingoo o ana damaa hine go Mahlah, ma Noah, ma Hoglah, ma Milcah, aama Tirzah.

34 Aanei hagadiilinga i de aamuli o Manasseh; gai taelodo o dangada alodahi iai se 52,700.

35 Gai aanei denga hagadiilinga i de aamuli o Ephraim:

go Shuthelah, ne hai ai de hagadiilinga o Shuthelah;

ma Beker, ne hai ai laa de hagadiilinga o Beker;

aama Tahan, ne hai ai laa de hagadiilinga o Tahan.

36 Gai aanei denga hagadiilinga o Shuthelah: go Eran, ne hai ai de hagadiilinga o Eran.

37 Aanei hagadiilinga o de aamuli o Ephraim, gai taelodo o denga daane alodahi iai se 32,500. Aanei hagadiilinga o luu dama daane a Joseph.

38 Gai aanei denga hagadiilinga i de aamuli o Benjamin:

go Bela, ne hai ai de hagadiilinga o Bela;

ma Ashbel, ne hai ai laa de hagadiilinga o Ashbel;

ma Ahiram, ne hai ai laa de hagadiilinga o Ahiram;

39 ma Shupham, ne hai ai laa de hagadiilinga o Shupham;

aama Hupham, ne hai ai laa de hagadiilinga o Hupham.

40 Gai luu dama daane a Bela go Ard ma Naaman: go Ard, ne hai ai de hagadiilinga o Ard; aama Naaman, ne hai ai laa de hagadiilinga o Naaman.

41 Aanei hagadiilinga i de aamuli o Benjamin; gai taelodo o dangada alodahi iai se 45,600.

42 Gai aanei denga hagadiilinga i de aamuli o Dan:

go Shuham, ne hai ai de hagadiilinga o Shuham.

Aanei denga hagadiilinga i de aamuli o Dan. 43 Aanei denga hagadiilinga o Shuham i de aamuli o Dan. Gai taelodo o dangada alodahi iai se 64,400.

44 Gai aanei denga hagadiilinga i de aamuli o Asher:

go Imnah, ne hai ai de hagadiilinga o Imnah;

ma Ishvi, ne hai ai laa de hagadiilinga o Ishvi;

aama Beriah, ne hai ai laa de hagadiilinga o Beriah.

45 Denga hagadiilinga o de aamuli o Beriah: go Heber, ne hai ai de hagadiilinga o Heber; ma Malkiel, ne hai ai laa de hagadiilinga o Malkiel.

46 Gai de ingoo o tamaa hine a Asher go Sarah.

47 Aanei hagadiilinga i de aamuli o Asher, gai taelodo o dangada alodahi iai se 53,400.

48 Gai aanei denga hagadiilinga i de aamuli o Naphtali:

go Jahzeel, ne hai ai de hagadiilinga o Jahzeel;

ma Guni, ne hai ai laa de hagadili o Guni;

49 ma Jezer, ne hai ai laa de hagadiilinga o Jezer;

aama Shillem, ne hai ai laa de hagadiilinga o Shillem.

50 Aanei hagadiilinga i de aamuli o Naphtali; gai taelodo o dangada alodahi iai se 45,400.

51 Gai taelodo o de gau Israel alodahi ne dau ga sisi olaadeu ingoo se 601,730.

52 Gai Tagi Maolunga ga hai ange gi Moses,* 53 “Aanei gilaadeu aau e vaevae ange de henua aagena; gai vaevaaea ange gi bei de taelodo o dangada gu dau i dahi aamuli. 54 Gai koe gaavange gi de aamuli e soa ono dangada de mommee laumalie, gai de aamuli e sogoisi ono dangada dahi mommee e damaa mee mai ange; gai vaevaaea ange gi denga aamuli alodahi olaadeu mommee gi danuaa ange taelodo dangada gu sisi olaadeu ingoo. 55 Aagai de henua e vaevae ange donu gi dangada i de hai tada. Gai gaavange de mommee o dahi aamuli, gi bei taelodo o hagadiilinga o olaadeu dubuna madagidagi. 56 Gai denga mommee e vaevae i de dada, ange gi de aamuli soa aama de aamuli e sogoisi dangada iai.”

57 Gai aanei denga hagadiilinga i de aamuli o Levi ne dau ga sisi olaadeu ingoo:

go Gershon, ne hai ai de hagadiilinga o Gershon;

ma Kohath, ne hai ai laa de hagadiilinga o Kohath;

aama Merari, ne hai ai laa de hagadiilinga o Merari.

58 Gai aanei denga aamuli o Levi: go de hagadiilinga o Libni, ma de hagadiilinga o Hebron, ma de hagadiilinga o Mahli, ma de hagadiilinga o Mushi, aama de hagadiilinga o Korah.

Gai Kohath go tubuna madagidagi o Amram. 59 Gai de ingoo o de bodu o Amram go Jochebed, ia se mogobuna niio Levi ne haanau i Egypt; gai ana dama ange gi Amram go Aaron, ma Moses aama delaau daina hahine go Miriam. 60 Gai Aaron ne hagadili Nadab, ma Abihu, ma Eleazar, aama Ithamar.* 61 Aagai Nadab ma Abihu ne maakau i de masavaa alaau ne hai ai ssigidaumaha i de ahi e dee alaange de hai, i mada luu mada o Tagi Maolunga.*

62 Gai taelodo o denga daane i de aamuli o Levi gu dagidahi olaadeu malama ga hanage ai se 23,000; gilaadeu tee dau madali de gau Israel, go hiidinga teai donu se mommee ne bolo ange gi gilaadeu madali de gau Israel ange laa.

63 Aanei dangada a Moses ma tangada haimeedabu go Eleazar ne dau, i de masavaa alaau ne dau de gau Israel i de mommee soe o Moab, i gaogao o Jordan, i de baasi laa o Jericho. 64 Aagai e deai donu se dangada i magavaa olaadeu alodahi ne dau, i de masavaa a Moses ma Aaron tangada haimeedabu, ne dau ai de gau Israel i de vao o Sinai. 65 Go hiidinga Tagi Maolunga gu tala olaadeu dagodo, e hai ange, “Gilaadeu e odi naa donu i de maakau i de vao.” Gai teai donu se gilaadeu ne ola, go Caleb donu huu tama daane a Jephunneh, aama Joshua tama daane a Nun.*

27

Damaa hine a Zelophehad

1 Gai damaa hine a Zelophehad, tama daane a Hepher, tama daane a Gilead, tama daane a Makir, tama daane a Manasseh, go hagadiilinga o Manasseh, tama daane a Joseph. Gai ingoo o denga damaa hine laa: go Mahlah, ma Noa, ma Hoglah, ma Milcah, aama Tirzah. 2 Gilaadeu ne loomai gi daho Moses ma tangada haimeedabu go Eleazar, ma denga dagi, aama de hagabuulingaa dangada alodahi, i de haitoga o de hale malo hagabuni, ga hai ange, 3 “Demaadeu damana ne magau i de vao; gai ia e dee se dangada madali dangada ne daudali ange laa i Korah, ga hai baasi ange ai gi Tagi Maolunga, aagai ia ne magau donu huu i hiidinga ono haisala; gai teai donu ana dama daane. 4 Gai gu aha gu deai ai laa se ingoo o demaadeu damana madali dono aamuli, go hiidinga laa ia teai sana dama daane? Vaaea mai dahi gelegele moomaadeu madali de huaabodu o demaadeu damana.”

5 Gai Moses ne tala ange mee laa gi Tagi Maolunga. 6 Gai Tagi Maolunga ga hai ange gi Moses, 7 “E heohi donu muna a denga damaa hine a Zelophehad. Koe bolo ina ange dahi gelegele moolaadeu madali de huaabodu o delaadeu damana, ma de gaavange de boolonga o delaadeu damana gi gilaadeu.*

8 Gai koe hai ange gi de gau Israel, ‘Noo gu magau dahi daane, gai teai donu sana dama daane, gai goodou bolo ina ange dono gelegele gi dana damaa hine. 9 Gai noo teai sana damaa hine, gai gaavange dono gelegele gi ono daina daane. 10 Gai noo e deai ono daina daane, gai gaavange dono gelegele gi daina daane o dono damana. 11 Gai noo e deai donu daina daane o dono damana, gai gaavange dono gelegele gi tangada e baa ange gi de ia i dono huaabodu, gai ia ga henua ai. De mee nei se hainga gu hagasauaa ma de hagamodu ange gi de gau Israel, bei de hai a Tagi Maolunga gu tala ange ai gi Moses.’ ”

De sui a Joshua Moses

(Deut 31.1-8)

12 Gai Tagi Maolunga ga hai ange gi Moses, “Hanage gi de mounga go Abarim, gai koe ga tilo ai de henua aagu e gaavange gi de gau Israel.* 13 Gai dua naa huu dau gidee de henua laa, gai koe e magau naa ga hano gi daho oo dangada, bei dagodo o doo daina go Aaron, 14 go hiidinga gooluu ne hai baasi mai gi agu muna i de vao go Zin, i de masavaa a de hagabuulingaa dangada ne hagadaumee adu ai, gai gooluu tee hagadubu ai ma de hai au gi dabu i madamada o dangada.” (Deenei de vai go Meribah i Kadesh, i de vao go Zin.)

15 Gai Moses ga hai ange gi Tagi Maolunga, 16 “Tagi Maolunga, de Maadua e gaavange laa de hagasaalunga o de mouli gi dangada alodahi, gi hilia dahi dangada gi dagina de hagabuulingaa dangada nei, 17 gai ia ga hano ai i olaadeu mada i mua, ma de dagi gilaadeu i mommee alodahi, gai de hagabuulingaa dangada o Tagi Maolunga gu dee bei denga ssiibi e deai laa selaadeu dangada hagaloosi.” *

18 Gai Tagi Maolunga ne hai ange gi Moses, “Koe gaavee Joshua tama daane a Nun, go taane e noho de Hagasaalunga ⌊o de Maadua⌋ i ono daha, gai koe ga dugua ange doo lima gi ono elunga.* 19 Gai koe ga hai ia gi duu i mada i mua o tangada haimeedabu go Eleazar, aama de hagabuulingaa dangada alodahi, gai koe ga hagadabu ia i madamada dangada alodahi. 20 Gai koe ga gaavange gi de ia doo sauaa e dagi ai, gi hagallongo ange ai de hagabuulingaa dangada o Israel gi de ia. 21 Gai ia gi duu i mada i mua o tangada haimeedabu go Eleazar, gai tangada haimeedabu ga hai gi iloo e ia hagatau a Tagi Maolunga i de Urim ma de Thummim.* Gai tangada haimeedabu ga tala ange ai gi Joshua ma de hagabuulingaa dangada o Israel alaadeu mee e hai.” *

22 Gai Moses ne hai ga bei muna a Tagi Maolunga gu tala ange gi de ia. Ia ne kave Joshua ga hagaduu i mada i mua o tangada haimeedabu go Eleazar, aama de hagabuulingaa dangada alodahi. 23 Gai ia ga dugu ange luoono lima gi ono elunga, ga hagadabu ia, bei de hai a Tagi Maolunga gu tala ange ai laa.*

28

Denga sigidaumaha i laangi alodahi

(Exo 29.38-46)

1 Gai Tagi Maolunga ga hai ange gi Moses, 2 “Daalaa ange gi de gau Israel, hai ange, ‘Goodou diiloo sigidaumaha ina mai gi de au denga gai e hai laa i de ahi, i de masavaa gu hagailonga, e hai ai ssigidaumaha nnamu kala mai gi de au.’ 3 Gai koe daalaa ange gi gilaadeu, hai ange, ‘Aanei mee oodou e hai ai ssigidaumaha dudu ange gi Tagi Maolunga i laangi alodahi: e lua ssiibi daane gu dagidahi olaau ngadau, gai e deai mee baubau i olaau angaanga. 4 Dahi ssiibi e hai ai ssigidaumaha i taiao, gai dahi e hai ai ssigidaumaha i de ahiahi, 5 madali e dahi diba i diba e madaangahulu o dahi ephah* pelaoaa lligi gu hilo, ma e dahi diba i diba e haa o dahi hin† lolo ne tugi laa. 6 Ssigidaumaha dudu nei se mee hai i laangi alodahi, gai se mee ne daamada de hai i de mounga go Sinai, se sigidaumaha nnamu kala e hai i de ahi ange gi Tagi Maolunga. 7 Gai ssigidaumaha o mee unu e gaamai madali mee nei, se dahi diba i diba e haa o dahi hin uvaini; gai ssigidaumaha o mee vii nei e llingi i mada luu mada o Tagi Maolunga, i de mommee dabu. 8 Gai ssiibi ange laa e hai ai ssigidaumaha i de ahiahi, madali ssigidaumaha o pelaoaa lligi, ma ssigidaumaha uvaini, bei ssigidaumaha i taiao. Gai se sigidaumaha e hai i de ahi, gai se sigidaumaha nnamu kala ange gi Tagi Maolunga.

Denga sigidaumaha o Sabbath

9 “ ‘De laangi naa huu o Sabbath, gai goodou e hai ssigidaumaha i e lua ssiibi daane gu dagidahi laa olaau ngadau, gai e deai donu mee baubau i olaau angaanga, madali dono sigidaumaha o mee unu, aama e lua diba i diba e madaangahulu o dahi ephah‡ pelaoaa lligi o denga grain, gai e hilo ma lolo. 10 Deenei ssigidaumaha dudu e hai i denga Sabbath alodahi, madali ssigidaumaha dudu ma ssigidaumaha o mee unu e hai i de laa tubua.

Sigidaumaha o tahi laangi o de malama

11 “ ‘Gai tahi laangi o malama alodahi, gai goodou e hai dahi ssigidaumaha dudu ange gi Tagi Maolunga: i e lua kaau, ma e dahi ssiibi daane, aama e hidu ssiibi daane gu dagidahi olaadeu ngadau, gai e deai mee baubau i olaadeu angaanga. 12 Gai gaamai madali dahi kaau laa, e dolu diba i diba e madaangahulu o dahi ephah§ o pelaoaa lligi, o denga grain gu hilo laa ma lolo; gai gaamai madali ssiibi daane laa, e lua diba i diba e madaangahulu o dahi ephah pelaoaa lligi o denga grain gu hilo laa ma lolo; 13 gai gaamai madali dahi ssiibi gauligi laa, e dahi diba i diba e madaangahulu o dahi ephah pelaoaa lligi, o denga grain gu hilo laa ma lolo. De mee nei e hai ai sigidaumaha dudu nnamu kala, ange gi Tagi Maolunga i de ahi. 14 Gai e gaamai madali dahi kaau laa, dahi bido hin* uvaini; gai gaamai madali ssiibi daane laa dahi diba i diba e dolu o dahi hin† uvaini, gai gaamai madali dahi ssiibi gauligi laa, e dahi diba i diba e haa o dahi hin uvaini, e hai ai ssigidaumaha o mee unu. Deenei ssigidaumaha dudu e hai i malama alodahi o de ngadau, i de masavaa e duu ai de maasina i dai. 15 Gai gaamai madali ssigidaumaha dudu ma ssigidaumaha o mee unu dahi guudi daane, e hai ai ssigidaumaha o haisala ange gi Tagi Maolunga.

Taonga Hagasili

(Lev 23.5-14)

16 “ ‘Gai de madaangahulu ma haa laangi o tahi malama, go de laangi o Taonga Hagasili a Tagi Maolunga.* 17 Gai de madaangahulu ma lima laangi o de malama mau e hai hogi dahi daonga; e hidu laangi oodou e gai ai pelaoaa e deai mee hagahua iai.* 18 Gai tahi laangi goodou hagabuni ga daumaha, gai e dee donu oodou hegau e hai i de laangi nei. 19 Goodou e hai dahi sigidaumaha dudu ange gi Tagi Maolunga, i e lua kaau gauligi, ma e dahi ssiibi daane, ma e hidu ssiibi gauligi gu dagidahi olaadeu ngadau, gai e deai mee e baubau i olaadeu angaanga. 20 Gai gaamai madali dahi kaau laa, e dolu diba i diba e madaangahulu o dahi ephah o pelaoaa lligi o denga grain gu hilo ma lolo; gai madali dahi ssiibi daane laa, se lua diba i diba e madaangahulu; 21 gai e dagidahi diba i diba e madaangahulu madali denga ssiibi daane gauligi e hidu laa. 22 Gai e dahi hogi guudi daane e hai ai ssigidaumaha o haisala, e tala ai oodou haisala. 23 Gai haia denga sigidaumaha nei madali ssigidaumaha dudu i taiao, e hai laa i de laa tubua. 24 Deenei doodou hai e hai ai ssigidaumaha o denga gai, e hai i de ahi, i denga laangi e hidu e hai ai laa taonga, se mee nnamu kala ange gi Tagi Maolunga; ssigidaumaha nei e hai madali ssigidaumaha dudu ma ono mee unu e hai laa i de laa tubua. 25 Gai de hidu laangi naa huu, gai goodou hagabuni ga daumaha; goodou e dee hai dahi hegau daudahi.

Taonga o denga Uvigi

(Lev 23.15-22)

26 “ ‘Gai de laangi oodou e hagihagi ai denga huamanu i taamada, i de masavaa oodou e hai ai ssigidaumaha o denga grain hoou ange gi Tagi Maolunga, i Taonga o denga Uvigi,‡ gai goodou e hagabuni ga daumaha; goodou e dee hai ai dahi hegau daudahi.* 27 Gai goodou e hai ssigidaumaha dudu nnamu kala, ange gi Tagi Maolunga, i e lua kaau daane, ma e dahi ssiibi daane, aama e hidu ssiibi daane gauligi gu dagidahi laa olaadeu ngadau. 28 Gai gaamai hogi madali dahi kaau daane nei, e dolu diba i diba e madaangahulu o dahi ephah o pelaoaa lligi o denga grain gu hilo ma lolo; gai madali ssiibi daane laa se lua diba i diba e madaangahulu; 29 gai e dahi diba i diba e madaangahulu madali dahi ssiibi daane gauligi laa. 30 E dahi hogi guudi daane e hai ai ssigidaumaha, e tala ai oodou haisala. 31 Gai goodou haia sigidaumaha nei madali ssigidaumaha o mee unu, ma ssigidaumaha dudu ma ssigidaumaha o grain, e hai laa i de laa tubua. Gai diiloo gi deai mee baubau i angaanga o denga manu.

29

Sigidaumaha o Taonga o denga Hanga Manu

(Lev 23.23-25)

1 “ ‘Tahi laangi o de hidu malama, gai goodou hagabuni daumaha; goodou e dee hai ai dahi hegau daudahi. De laangi nei se laangi e ili ai denga hanga manu. 2 Gai goodou ga haia ssigidaumaha dudu, gai e nnamu kala ange gi Tagi Maolunga, i dahi kaau daane gauligi, ma dahi ssiibi daane, aama e hidu ssiibi daane gu dagidahi laa olaadeu ngadau, gai e deai mee baubau i olaadeu angaanga. 3 Gaamai hogi ssigidaumaha o grain e hai ai laa i pelaoaa lligi ga hilo ma lolo: e dolu diba i diba e madaangahulu o dahi ephah* madali dahi kaau daane laa; e lua diba i diba e madaangahulu o dahi ephah pelaoaa madali ssiibi daane laa; 4 gai e dagidahi diba i diba e madaangahulu o dahi ephah madali denga ssiibi gauligi e hidu laa. 5 Gaamai hogi dahi guudi daane e hai ai ssigidaumaha o haisala, e tala ai oodou haisala. 6 Denga sigidaumaha nei e hai madali ssigidaumaha dudu e hai laa i de masavaa e duu ai de maasina i dai, ma ssigidaumaha dudu i de laa tubua, madali ssigidaumaha o grain, ma ssigidaumaha o mee unu, bei de hainga ange gi mee nei. Gai se sigidaumaha nnamu kala e hai laa i de ahi ange gi Tagi Maolunga.

Sigidaumaha i de Laangi o de Tala Haisala

(Lev 23.26-32)

7 “ ‘Gai de madaangahulu laangi o de hidu malama nei, gai goodou hagabuni daumaha, ma de hagamaolalo goodou; gai goodou aude haia ai dahi hegau daudahi.* 8 Gai goodou ga hai dahi ssigidaumaha dudu, e nnamu kala ange gi Tagi Maolunga: e dahi kaau daane gauligi, ma e dahi ssiibi daane, ma e hidu ssiibi daane gu dagidahi laa olaadeu ngadau, gai e deai donu mee baubau i olaadeu angaanga. 9 Gaamai hogi sigidaumaha o grain e hai ai laa i pelaoaa lligi gu hilo ma lolo: e dolu diba i diba e madaangahulu o dahi ephah madali dahi luu kaau daane; e lua diba i diba e madaangahulu madali ssiibi daane laa; 10 gai e dagidahi diba i diba e madaangahulu madali denga ssiibi daane gauligi e hidu laa. 11 Gaamai hogi dahi guudi daane e hai ai ssigidaumaha o haisala, madali ssigidaumaha e tala ai haisala, ma ssigidaumaha dudu ma ssigidaumaha o grain ma ssigidaumaha o mee unu e hai laa i de laa tubua.

Sigidaumaha o Taonga o denga Baasi Hale

(Lev 23.33-44)

12 “ ‘De madaangahulu ma lima laangi o de hidu malama, gai goodou hagabuni daumaha, goodou e dee hai ai dahi hegau daudahi. Gai goodou ga hai ange taonga gi Tagi Maolunga i e hidu laangi. 13 Gai goodou ga hai ssigidaumaha dudu, e nnamu kala ange gi Tagi Maolunga i e madaangahulu ma dolu kaau daane gauligi, ma e lua ssiibi daane, aama e madaangahulu ma haa ssiibi daane gauligi gu dagidahi laa olaadeu ngadau, e deai mee e baubau i olaadeu angaanga. 14 Gai gaamai madali denga kaau e madaangahulu ma dolu laa, e dolu diba i diba e madaangahulu o dahi ephah o denga grain, e hai ai laa i pelaoaa lligi gu hilo ma lolo; gai e lua diba i diba e madaangahulu madali dahi ssiibi daane laa; 15 gai e dagidahi diba i diba e madaangahulu o de ephah madali denga ssiibi gauligi e madaangahulu ma haa laa. 16 Gaamai hogi e dahi guudi daane e hai ai ssigidaumaha o haisala, madali ssigidaumaha dudu ma ssigidaumaha o grain ma ssigidaumaha o mee unu e hai laa i de laa tubua.

17 Gai de lua laangi o taonga, gai goodou ga hai ssigidaumaha i e madaangahulu ma lua kaau daane gauligi, ma e lua ssiibi daane, aama e madaangahulu ma haa ssiibi daane gauligi gu dagidahi laa olaadeu ngadau, gai e deai donu mee baubau i olaadeu angaanga, 18 madali ssigidaumaha o grain ma ssigidaumaha o mee unu madali denga kaau daane laa, ma luu ssiibi daane laa, aama denga ssiibi daane gauligi laa, bei dagodo o de hainga. 19 Gaamai hogi e dahi guudi daane e hai ai ssigidaumaha o haisala, madali ssigidaumaha dudu ma ssigidaumaha o grain ma ssigidaumaha o mee unu e hai laa i de laa tubua.

20 Gai tolu laangi e hai ssigidaumaha i e madaangahulu ma dahi kaau daane, ma e lua ssiibi daane, aama e madaangahulu ma haa ssiibi daane gauligi gu dagidahi laa olaadeu ngadau, gai e deai donu mee baubau i olaadeu angaanga, 21 madali ssigidaumaha o grain ma ssigidaumaha o mee unu madali denga kaau daane laa, ma luu ssiibi daane laa, aama denga ssiibi daane gauligi laa, bei dagodo o de hainga. 22 Gaamai hogi e dahi guudi daane e hai ai ssigidaumaha o haisala, madali ssigidaumaha dudu ma ssigidaumaha o grain ma ssigidaumaha o mee unu e hai laa i de laa tubua.

23 Gai de hagahaa laangi e hai ssigidaumaha i e madaangahulu kaau daane, ma e lua ssiibi daane, aama e madaangahulu ma haa ssiibi daane gauligi gu dagidahi laa olaadeu ngadau, gai e deai donu mee baubau i olaadeu angaanga, 24 madali ssigidaumaha o grain ma ssigidaumaha o mee unu madali denga kaau daane laa, ma luu ssiibi daane laa, aama ssiibi daane gauligi laa, bei dagodo o de hainga. 25 Gaamai hogi e dahi guudi daane e hai ai ssigidaumaha o haisala, madali ssigidaumaha dudu ma ssigidaumaha o grain ma ssigidaumaha o mee unu e hai laa i de laa tubua.

26 Gai de lima laangi e hai ssigidaumaha i e siva kaau daane, ma e lua ssiibi daane, aama e madaangahulu ma haa ssiibi daane gauligi gu dagidahi laa olaadeu ngadau, gai e deai donu mee baubau i olaadeu angaanga, 27 madali ssigidaumaha o grain ma ssigidaumaha o mee unu madali denga kaau daane laa, ma luu ssiibi daane laa, aama denga ssiibi daane gauligi laa, bei dagodo o de hainga. 28 Gaamai hogi e dahi guudi daane e hai ai ssigidaumaha o haisala, madali ssigidaumaha dudu ma ssigidaumaha o grain ma ssigidaumaha o mee unu e hai laa i de laa tubua.

29 Gai de ono laangi e hai ssigidaumaha i e valu kaau daane, ma e lua ssiibi daane, aama e madaangahulu ma haa ssiibi daane gu dagidahi laa olaadeu ngadau, gai e deai donu mee baubau i olaadeu angaanga, 30 madali ssigidaumaha o grain ma ssigidaumaha o mee unu madali denga kaau daane laa, ma luu ssiibi daane laa, aama denga ssiibi daane gauligi laa, bei dagodo o de hainga. 31 Gaamai hogi e dahi guudi daane e hai ai ssigidaumaha o haisala, madali ssigidaumaha dudu ma ssigidaumaha o grain ma ssigidaumaha o mee unu e hai laa i de laa tubua.

32 Gai de hidu laangi e hai ssigidaumaha i e hidu kaau daane, ma e lua ssiibi daane, aama e madaangahulu ma haa ssiibi daane gu dagidahi laa olaadeu ngadau, gai e deai donu mee baubau i olaadeu angaanga, 33 madali ssigidaumaha o grain ma ssigidaumaha o mee unu madali denga kaau daane laa, ma luu ssiibi daane laa, aama denga ssiibi daane gauligi, bei dagodo o de hainga. 34 Gaamai hogi e dahi guudi daane e hai ai ssigidaumaha o haisala, madali ssigidaumaha dudu ma ssigidaumaha o grain pelaoaa lligi ma ssigidaumaha o mee unu e hai laa i de laa tubua.

35 Gai de valu laangi naa huu o taonga, gai goodou hagabuni mage daumaha; goodou aude haia ai dahi hegau daudahi. 36 Gai goodou e hai dahi sigidaumaha dudu, e nnamu kala e hai i de ahi ange gi Tagi Maolunga: e dahi kaau daane, ma dahi ssiibi daane, aama e hidu ssiibi daane gauligi gu dagidahi olaadeu ngadau, gai e deai donu mee baubau i olaadeu angaanga, 37 madali ssigidaumaha o grain ma ssigidaumaha o mee unu e gaamai laa madali de kaau daane laa, ma ssiibi daane, aama denga ssiibi gauligi laa, bei dagodo o de hainga. 38 Gaamai hogi e dahi guudi daane e hai ai ssigidaumaha o haisala, madali ssigidaumaha dudu ma ssigidaumaha o grain aama ssigidaumaha o mee unu, e hai laa i de laa tubua.

39 Aanei oodou mee e sigidaumaha ange gi Tagi Maolunga i laangi o oodou daonga gu hagailonga laa, madali oodou sigidaumaha gu hagatoo donu ai, ma oodou sigidaumaha mai i de lodo: oodou sigidaumaha dudu, ma oodou sigidaumaha o grain, ma oodou sigidaumaha o mee unu, aama oodou sigidaumaha hagadanuaa magavaa.’ ”

40 Gai Moses gu tala ange mee nei alodahi gi de gau Israel, bei de hai a Tagi Maolunga gu tala ange ai gi de ia.

30

Hainga o denga hagatoo donu

1 Gai Moses ga hai ange gi dagi o denga aamuli o Israel, “Aanei muna a Tagi Maolunga adu gi goodou. 2 De masavaa naa huu a tangada e hai ai dahi hagatoo donu ange gi Tagi Maolunga, aabe e hai dahi hagatoo donu bolo ia e dee hai dahi mee, gai ia e dee maua donu i de hagaahe dana hagatoo donu; ia e hai donu gi bei aana mee alodahi gu hagatoo donu ai.*

3 Gai noo dahi damaa hine gu hai dahi hagatoo donu ange gi Tagi Maolunga, i dono masavaa e noho ai i de hale o dono damana, aabe e hagatoo donu bolo ia e dee hai dahi mee, 4 gai de masavaa naa huu a dono damana e langona ai dagodo o dana hagatoo donu, gai dono damana e dee daohi ia, gai mee alodahi aana gu hagatoo donu ai e hai donu gi bei. 5 Gai noo dono damana e daohi ia gi haia, i de masavaa aana e langona ai, gai e deai donu sana hagatoo donu daudahi e maua i de hai gi sula; gai Tagi Maolunga e degi ange gi de ia, i hiidinga dono damana tee dugu ange ia gi haia.

6 Gai noo de hine laa gu hai bodu, i dua dana hai dahi hagatoo donu, aabe ia ne tala hanu ngadi muna ga hagatoo donu ai, 7 gai dono bodu tee basa ange, i de masavaa aana ne langona ai mee laa — gai denga hagatoo donu laa e hai donu gi bei. 8 Aagai noo dono bodu tee dugua ange ia gi haia, i de masavaa aana ne langona ai mee laa, gai dono bodu gu hai donu gi deai haigamaiana ana mee gu hagatoo donu ai, gai mee a de hine laa ne hagatoo donu i hanu ngadi muna, gu deai donu ono haigamaiana, gai Tagi Maolunga e degi ange gi de ia.

9 Aagai denga hagatoo donu alodahi a de hine gu magau dono bodu, aabe go de hine gu maavae, e hai donu gi bei.

10 Gai noo dahi hahine dau bodu gu hai dahi hagatoo donu, i de masavaa oona gu noho ai i daho dono bodu, 11 gai dono bodu gu langona e ia, gai ia tee daohi ia, gai denga hagatoo donu alodahi a de hine laa gu hai, e hai donu gi bei. 12 Aagai noo dono bodu e dee dugu ange, i de masavaa aana e langona ai, gai mee alodahi a de hine laa ne hagatoo donu ai gu dee haigamaiana, go hiidinga dono bodu tee dugua ange ia gi haia; gai Tagi Maolunga e degi ange gi de ia. 13 Mee alodahi a de hine dau bodu e hagatoo donu e hai aabe e dee hai, gai go dono bodu e dugua ange gi maua e ia i de hai aabe e dee hai. 14 Aagai noo dono bodu e dee basa ange i denga laangi, gai e bei dono bodu gu hagasauaa donu mee alodahi aana gu hagatoo donu e hai aabe e dee hai, go hiidinga ia tee muu ange, i de laangi aana ne langona ai mee laa. 15 Aagai noo taane dau bodu laa ne hai gi dee haigamaiana denga hagatoo donu laa, i dua dana langona mee laa, gai baubau o de hine laa e dau ange gi de ia.”

16 Aanei hainga ne hagasauaa mai i daho Tagi Maolunga ma gu gaavange gi Moses, i dagodo mee i magavaa o taane dau bodu ma dono bodu, ma tamana ma dana damaa hine tigi hai bodu laa, gai e noho i de hale o dono damana.

31

De hebagi ange gi de gau Midian

1 Gai Tagi Maolunga ga hai ange gi Moses, 2 “I mua doo magau, gai koe suuia ange hegau baubau a de gau Midian ne hai ange gi de gau Israel, gai muli mai gai koe ga magau ai bei oo dubuna madagidagi.”

3 Gai Moses ga hai ange gi de huaadangada, “Hanu oodou daane gi hagauda ina olaadeu goloa hebagi, e hulo ai e hebagi ange gi de gau Midian, e sui ange ai alaadeu mee ne hai ange gi Tagi Maolunga. 4 Gai haia gi hulo e mano daane mai i dahi aamuli o Israel gi de hebagi.” 5 Gai gu hili e 12,000 daane hebagi i denga aamuli gi hulo i de hebagi, mai i denga hagadiilinga o Israel. 6 Gai Moses ne hai gilaadeu gi hulo gi de hebagi; e dagimano daane mai i dahi aamuli. Gai Phinehas, tama daane a Eleazar, tangada haimeedabu, ne hano hogi madali gilaadeu, gai ia ga kave denga goloa o de mommee dabu ma denga trumpet e hagailoo ai huulonga o de hebagi.

7 Gai gilaadeu ne hebagi ange gi de gau Midian, bei de hai a Tagi Maolunga gu tala ange ai gi Moses, ga daa gu maakau denga daane alodahi. 8 Gilaadeu ne daa hogi denga hodooligi e dogolima o Midian, madali de gau ange laa: go Evi, ma Rekem, ma Zur, ma Hur, aama Reba. Gilaadeu ne daa hogi Balaam, tama daane a Beor i de gadilaasa. 9 Gai de gau Israel ga kave denga haahine Midian, ma alaadeu dama, ma alaadeu kaau, ma alaadeu ssiibi, aama olaadeu goloa alodahi. 10 Gilaadeu ne dudu hogi denga aduhale alodahi o de gau Midian nogo nnoho ai, aama olaadeu mommee nnoho gaainga alodahi. 11 Gai gilaadeu ne hagabudu goloa alodahi ne maua i de hebagi, madali dangada ma alaadeu manu. 12 Gai gilaadeu ne gaamai dangada ma manu aama goloa laa gi daho Moses, ma tangada haimeedabu go Eleazar, aama de hagabuulingaa dangada o Israel, i de mommee nnoho gaainga i de mommee soe o Moab, i gaogao Jordan i de baasi gee o Jericho.

13 Gai Moses ma tangada haimeedabu go Eleazar, aama denga dagi alodahi o de hagabuulingaa dangada, ne hulo ga hedae ange gi gilaadeu, i tua de mommee nnoho gaainga. 14 Gai Moses gu lili i dagi o denga daane hebagi — go dagi o denga mano, ma dagi o denga lau — ne aahe mai laa i de hebagi. 15 Gai ia ne ssili ange gi gilaadeu, “Gu aha goodou tee daa ai laa gi maakau denga haahine naa? 16 Tilo, aanei denga haahine ne daudali i muna a Balaam i Peor, gai gilaadeu ga hai ai de gau Israel gi hai baasi ange gi Tagi Maolunga. Gai deelaa de mee ne haia ga humai de mee hagamaakau, gi honga o de hagabuulingaa dangada o Tagi Maolunga.* 17 Deenei ai, goodou daia denga gauligi daane alodahi i olaadeu magavaa, ma denga haahine alodahi gu hagahebaa ma dahi daane. 18 Aagai goodou dugua gi mouli denga gauligi haahine alodahi tigi hagahebaa ma dahi daane, e hai ai oodou bodu.

19 Gai goodou alodahi gu daa laa dahi dangada ga magau, be gu poo ange gi dahi dangada magau, gi noho i tua de mommee nnoho gaainga i e hidu laangi. Gai dua naa huu e dolu laangi ma dua e hidu laangi, gai goodou ga hagagilimalali goodou madali oodou dangada ne hagadee kii. 20 Gai goodou e hagagilimalali hogi oodou malo, ma goloa alodahi e hai i gili manu, ma huluhulu o denga guudi, aama laagau.”

21 Gai tangada haimeedabu go Eleazar ne hai ange gi denga daane hebagi ne hulo laa gi de hebagi, “Deenei de hainga a Tagi Maolunga gu hagasauaa ma gu tala ange gi Moses: 22 denga goolo, ma selevaa, ma bronze, ma iron, ma dini, aama lead, 23 mee alodahi e dee maua i de dudu gi odi i de ahi, e gaavange gi lo te ahi e hagagilimalali ai. Aagai e hagagilimalali hogi i vai e hagagilimalali ai laa. Gai mee alodahi e dee maua i de gaavange gi lo te ahi e hagagilimalali i vai. 24 Gai goodou e taa hogi oodou malo i de hidu laangi, gi gilimalali ai goodou; muli mai gai goodou gu maua i de aahe mai gi de mommee nnoho gaainga.”

De duha o goloa ne maua i de hebagi

25 Gai Tagi Maolunga ga hai ange gi Moses, 26 “Goodou ma tangada haimeedabu go Eleazar, aama dagi o denga aamuli o de gau Israel, gi daulia dangada ma manu ne maua i de hebagi; 27 ga vvae lua, dahi baasi nii denga daane ne hulo gi de hebagi, gai de baasi ange laa nii dangada alodahi o Israel ange laa. 28 Gai e vvae gee mai i tuuhanga o denga daane hebagi dahi diba e gaavange gi Tagi Maolunga, e dahi mai i de limalau; e dee hilihili be se dangada, be se kaau, be se donkey, be se ssiibi be se guudi. 29 Gai tiba mai i delaadeu duuhanga, e gaavange gi tangada haimeedabu go Eleazar, go tiba ange gi Tagi Maolunga. 30 Gai gaavee mai i tuuhanga o de gau Israel, e dahi mai i de madalima; e dee hilihili be se dangada, be se kaau, be se donkey, be se ssiibi be se guudi, aabe go hanu manu ange laa. Gai gaavange mee nei gi de aamuli o Levi, e haia laa hegau o de tabernacle o Tagi Maolunga.” 31 Gai Moses ma tangada haimeedabu go Eleazar, ne hai donu ga bei muna a Tagi Maolunga gu tala ange gi Moses.

32 Gai mee ne doe mai i goloa o denga daane ne hulo gi de hebagi: se 675,000 ssiibi ma guudi, 33 ma e 72,000 kaau, 34 ma e 61,000 donkey, 35 aama e 32,000 haahine tigi hagahebaa ma dahi daane.

36 Gai tuuhanga o denga daane ne hulo gi de hebagi se 337,500 ssiibi ma guudi, 37 gai taelodo ne gaavange gi Tagi Maolunga se 675 ssiibi. 38 Denga kaau alodahi se 36,000, gai taelodo ne gaavange gi Tagi Maolunga se madahidu ma lua kaau. 39 Denga donkey se 30,500, gai taelodo ne gaavange gi Tagi Maolunga se madaono ma dahi donkey. 40 Gai dangada se 16,000, gai taelodo ne gaavange gi Tagi Maolunga e dinodolu ma dogolua dangada. 41 Gai Moses ne gaavange goloa nei gi tangada haimeedabu go Eleazar, e hai ai tiba a Tagi Maolunga, bei de hai a Tagi Maolunga gu tala ange ai gi de ia.

42 Gai tiba o de gau Israel, go tiba a Moses ne vvae gee mai i mee a denga daane hebagi: 43 tiba a dangada alodahi se 337,500 ssiibi ma guudi, 44 ma e 36,000 kaau, 45 ma e 30,500 donkey, 46 aama e 16,000 dangada. 47 Gai mai i tiba a de gau Israel, Moses ne kave dahi mai i de madalima dangada ma denga manu haangai, ga gaavange gi de aamuli o Levi e haia laa hegau o de tabernacle a Tagi Maolunga, bei de hai a Tagi Maolunga gu tala ange ai gi de ia.

48 Gai dagi o denga mano, ma dagi o denga lau ne loomai gi daho Moses, 49 ga hai ange gi de ia, “Gimaadeu, oo dangada hai hegau, gu dau denga daane hebagi alodahi amaadeu e dagi, gai e deai donu se daane daudahi ne dee maleva mai i omaadeu daha. 50 Deelaa ai, gimaadeu gu gaamai dahi sigidaumaha e gaavange gi Tagi Maolunga, i mee a dahi ma dahi ne mau i goloa goolo — go mee dau i de ua, ma gubu lima, ma buulei maaga, ma hakai dalinga, aama mee dau i ua — e tala ai omaadeu haisala i mada luu mada o Tagi Maolunga.”

51 Gai Moses ma tangada haimeedabu go Eleazar, ga kave mai i olaadeu daha denga goloa goolo laa alodahi. 52 Gai taelodo o denga goolo alodahi a dagi o de mano ma dagi o de lau ne sigidaumaha ange ai gi Tagi Maolunga, se 16,750 shekel.* 53 (Denga daane hebagi alodahi ne kave hanu goloa ne maua mai i de hebagi.) 54 Gai Moses ma tangada haimeedabu go Eleazar ne kave goloa goolo laa mai i daho denga dagi o de mano, aama denga dagi o de lau, ga dugu i lo te hale malo hagabuni, e hagamaanadu ai de gau Israel i mada luu mada o Tagi Maolunga.

32

Denga aamuli i baasi dua o Jordan

(Deut 3.12-22)

1 Gai de aamuli o Reuben ma de aamuli o Gad gu lagolago mmao alaadeu manu haangai; gai gilaadeu ne gidee bolo luu mommee go Jazer ma Gilead, ni mommee danuaa ange gi denga manu. 2 Gai luu aamuli nei ne loomai gi daho Moses, ma tangada haimeedabu go Eleazar, aama dagi o de hagabuulingaa dangada laa, ga hai ange, 3 “Ataroth, ma Dibon, ma Jazer, ma Nimrah, ma Heshbon, ma Elealeh, ma Sebam, ma Nebo, aama Beon — 4 go de henua a Tagi Maolunga ne bale ange de gau Israel ga hagadee kii — se mommee e danuaa i de haangai ai denga manu, gai gimaadeu, oo dangada hai hegau, gu lagolago amaadeu manu haangai.” 5 Gai gilaadeu ga hai ange, “Noo koe e abodonu mai gi gimaadeu, gai koe gaamai de henua nei gi gimaadeu, oo dangada hai hegau; aude haia gimaadeu gi hulo gi baasi dai o Jordan.”

6 Aagai Moses ne ssili ange gi de aamuli o Gad ma de aamuli o Reuben, “Goodou e llodo e nnoho i kinei, gai ga tili oodou daina ange laa gi hulo i de hebagi? 7 Gu aha gu llodo ai naa goodou e hai gi llodo baageaa de gau Israel, gi dee hulo ai gilaadeu gi de baasi laa, gi de henua a Tagi Maolunga gu gaavange gi gilaadeu? 8 Aanei mee a oodou damana ne hai, i de masavaa aagu ne hai ai gilaadeu gi loomai i Kadesh Barnea, gi hulo gi diiloo dagodo o de henua.* 9 Gilaadeu ne loage gi de geelonga o Eshcol ga tilo ai de henua, gai gilaadeu ne hai ga llodo baageaa de gau Israel, gi dee hulo ai gilaadeu gi de henua a Tagi Maolunga gu gaavange gi gilaadeu. 10 Gai Tagi Maolunga gu bole mmao i de laangi laa, gai ia ga hagatoo donu, ga hagadaba:* 11 ‘Ni muna abodonu, e deai donu se dangada ne sao mai i Egypt, gu madalua ono ngadau ga hanage ai, e gidee de henua aagu gu hagatoo donu ange gi Abraham, ma Isaac, aama Jacob, go hiidinga gilaadeu tee daudali mai i de au i olaadeu lodo alodahi; 12 go Caleb donu huu tama daane a Jephunneh, taane Kenaz aama Joshua tama daane a Nun, go hiidinga gilaau ne daudali ange i Tagi Maolunga i olaau lodo alodahi.’ 13 Gai Tagi Maolunga gu lili mmao i de gau Israel, gai ia ne hai gilaadeu gi silivaahea saele i de vao, i e madahaa ngadau, ga dae ai gi de odi de atangada alodahi ne haia de baubau i mada luu mada o Tagi Maolunga, i de maakau.

14 Gai tilo, goodou go dama donu a oodou damana, goodou gu sui donu oodou damana e hai ai gi kii ange de lili o Tagi Maolunga i de gau Israel. 15 Noo goodou e daahuli gee i de ia, gai ia e tili naa hogi de huaadangada i de vao; gai goodou e hai naa ga maakau gilaadeu alodahi.”

16 Gai gilaadeu ne loomai gi ono daha, ga hai ange, “Gimaadeu e llodo e hagatuu hanu buibui moo amaadeu manu ma hanu aduhale e nnoho ai amaadeu gauligi. 17 Aagai gimaadeu e hagauda naa omaadeu goloa hebagi, ga hulo ai i mada i mua o de gau Israel, ga dae ai gi demaadeu hai gi maua e gilaadeu olaadeu mommee. Gai amaadeu gauligi e nnoho i omaadeu aduhale buibui, i hiidinga o dangada e nnoho i de henua nei. 18 Gai gimaadeu e dee aahe mai naa donu gi omaadeu hale, ga dae ai gi de kave a denga aamuli alodahi o de gau Israel olaadeu boolonga. 19 Gai gimaadeu e dee kave omaadeu boolonga madali gilaadeu, i baasi dai o Jordan, go hiidinga gimaadeu gu kave omaadeu boolonga i baasi dua o Jordan.”

20 Gai Moses ga hai ange gi gilaadeu, “Noo goodou e hai gi bei oodou muna — noo goodou e hagauda oodou goloa hebagi e hulo gi de hebagi i mada i mua o Tagi Maolunga, 21 gai noo goodou alodahi e hagauda oodou goloa hebagi, e hulo gi baasi dai o Jordan, i mada i mua o Tagi Maolunga, ga dae ai gi dana hai gi hulo ono hagadaumee mai i ono mada i mua — 22 gai dua naa huu de hagadee kii o de henua i mada luu mada o Tagi Maolunga, gai goodou gu maua i de aahe mai; gu lava doodou diba hegau ange gi Tagi Maolunga ma de gau Israel. Gai de henua nei gu niiodou mai i daho Tagi Maolunga.

23 Aagai noo goodou e dee hai gi bei muna nei, gai goodou e haisala ange donu gi Tagi Maolunga; goodou gi iloo bolo oodou haisala e aahe adu naa donu huu gi goodou. 24 Goodou hagatuulia oodou aduhale e nnoho ai oodou huaabodu ma buibui o oodou ssiibi, aagai goodou haia bei oodou mee gu hagatoo donu ai.”

25 Gai de aamuli o Gad ma de aamuli o Reuben ne hai ange gi Moses, “Gimaadeu, oo dangada hai hegau, e hai naa donu gi bei au muna, demaadeu dagi. 26 Omaadeu huaabodu, ma amaadeu ssiibi, aama amaadeu manu haangai alodahi, e nnoho naa i denga aduhale o Gilead; 27 gai gimaadeu e hagauda omaadeu goloa hebagi e hulo ai gi de hebagi, i baasi dai o Jordan, i mada i mua o Tagi Maolunga, bei dau hai gu tala mai ai.”

28 Gai Moses ne tala ange gi tangada haimeedabu go Eleazar ma Joshua, tama daane a Nun, aama dagi o denga aamuli o de gau Israel,* 29 ga hai ange gi gilaadeu, “Noo denga daane de aamuli o Gad ma de aamuli o Reuben, e hagauda olaadeu goloa hebagi ga hulo ai gi de hebagi i mada i mua o Tagi Maolunga, ma de hulo gi baasi dai o Jordan, gai de masavaa naa huu oodou e hagadee kii ai de henua, gai goodou ga gaavange Gilead e henua ai gilaadeu. 30 Aagai noo gilaadeu e dee hagauda olaadeu goloa hebagi, e hulo ai gi baasi dai o Jordan madali goodou, gai gilaadeu e kave donu huu olaadeu mommee madali goodou i Canaan.”

31 Gai de aamuli o Gad ma de aamuli o Reuben ne hai ange, “Gimaadeu e hai naa donu gi bei muna alodahi a Tagi Maolunga gu tala mai gi gimaadeu, oo dangada hai hegau. 32 Gimaadeu e hagauda omaadeu goloa hebagi, e hulo ai gi baasi dai, i de henua go Canaan, i mada i mua o Tagi Maolunga, aagai gimaadeu e kave demaadeu boolonga i baasi dua o Jordan.”

33 Gai Moses ne gaavange gi de aamuli o Gad, ma de aamuli o Reuben, aama dahi luu baasi de aamuli o Manasseh, tama daane a Joseph, de henua o Sihon, de hodooligi o de gau Amor, ma de henua o Og, de hodooligi o Bashan — go de henua alodahi ma ono aduhale, aama mommee alodahi i luu baasi.

34 Gai de aamuli o Gad ne hagatuu Dibon, ma Ataroth, ma Aroer, 35 ma Atroth Shophan, ma Jazer, ma Jogbehah, 36 ma Beth Nimrah, aama Beth Haran, aduhale nei ne buibui, aama de hai buibui e hhao ai alaadeu ssiibi. 37 Gai de aamuli o Reuben ne hagatuu Heshbon, ma Elealeh, ma Kiriathaim, 38 ma Nebo, ma Baal Meon (hanu ingoo nei e sui naa), aama Sibmah; gai gilaadeu ne gaavange hanu ingoo gee gi denga aduhale alaadeu ne hagatuu.

39 Gai de aamuli o Makir tama daane a Manasseh ne hano ga hebagi ange gi Gilead ga hagadee kii de aduhale laa, ma de hai gi hulo gee de gau Amor e nnoho laa i kilaa. 40 Gai Moses ne gaavange Gilead gi dama o Makir, mai i de aamuli o Manasseh, gai gilaadeu ne hulo ga nnoho i kilaa. 41 Gai Jair, dahi hagadiilinga o Manasseh, ne hano hogi ga hagadee kii denga aduhale vaaligiligi i kilaa ga hagaingoo ange go denga aduhale vaaligiligi o Jair. 42 Gai Nobah ne hano ga hagadee kii Kenath ma ono aduhale vaaligiligi, ga hagaingoo ange go Nobah, go dono ingoo donu.

33

Mommee o de gau Israel ne hagadaga ai

1 Aanei mommee o denga hagabuulinga o de gau Israel ne hagadaga ai, i dua delaadeu ssao ga hulo gee mai i de henua go Egypt, gai go Moses ma Aaron ne dagina gilaadeu. 2 Gai Moses ne sisi ga daohi mommee olaadeu ne hagadaga ai, bei de hai a Tagi Maolunga gu tala ange ai gi de ia. Gai aanei olaadeu mommee ne hagadaga mai ai.

3 Gai de gau Israel ne daga mai i Rameses, i de madaangahulu ma lima laangi o tahi malama laa, i de laangi i dua Taonga Hagasili. Gai gilaadeu ne lo taane donu i de ssao e hulo gee i madamada o de gau Egypt alodahi, 4 i de masavaa a de gau Egypt e danu ai alaadeu dama daane maatua, go dama a Tagi Maolunga ne daa ga maakau; go hiidinga Tagi Maolunga ne hagaduasala olaadeu diinonga.

5 Gai de gau Israel ne daga mai i Rameses, ga hulo ga nnoho gaainga i Succoth.

6 Gilaadeu ne daga mai hogi i Succoth ga hulo ga nnoho gaainga gi Etham, i gaogao de vao.

7 Gilaadeu ne daga mai hogi i Etham ga aahe gi Pi Hahiroth, i baasi i dua o Baal Zephon, ga nnoho gaainga i gaogao o Migdol.

8 Gilaadeu ne daga mai hogi i Hahiroth, ga hulo laa lo te dai Mmea ga hulo ai gi de vao; gai dua e dolu laangi gai gilaadeu gu tae gi de vao o Etham, gai gilaadeu ga nnoho gaainga i Marah.

9 Gilaadeu ne daga mai hogi i Marah ga hulo gi Elim, go de mommee iai e madaangahulu ma lua vai geli ma e madahidu palm, gai gilaadeu ga nnoho gaainga i kilaa.

10 Gilaadeu ne daga mai hogi i Elim, ga hulo ga nnoho gaainga i gaogao Tai Mmea.

11 Gilaadeu ne daga mai hogi i gaogao Tai Mmea, ga hulo ga nnoho gaainga i de vao go Sin.

12 Gilaadeu ne daga mai hogi i de vao o Sin, ga hulo ga nnoho gaainga i Dophkah.

13 Gilaadeu ne daga mai hogi i Dophkah, ga hulo ga nnoho gaainga i Alush.

14 Gilaadeu ne daga mai hogi i Alush, ga hulo ga nnoho gaainga i Rephidim, go de mommee ne deai ai vai a dangada e unu.

15 Gilaadeu ne daga mai hogi i Rephidim, ga hulo ga nnoho gaainga i de vao o Sinai.

16 Gilaadeu ne daga mai hogi i de vao o Sinai, ga hulo ga nnoho gaainga i Kibroth Hattaavah.

17 Gilaadeu ne daga mai hogi i Kibroth Hattaavah, ga hulo ga nnoho gaainga i Hazeroth.

18 Gilaadeu ne daga mai hogi i Hazeroth, ga hulo ga nnoho gaainga i Rithmah.

19 Gilaadeu ne daga mai hogi i Rithmah, ga hulo ga nnoho gaainga i Rimmon Perez.

20 Gilaadeu ne daga mai hogi i Rimmon Perez, ga hulo ga nnoho gaainga i Libnah.

21 Gilaadeu ne daga mai hogi i Libnah, ga hulo ga nnoho gaainga i Rissah.

22 Gilaadeu ne daga mai hogi i Rissah, ga hulo ga nnoho gaainga i Kehelathah.

23 Gilaadeu ne daga mai hogi i Kehelathah, ga hulo ga nnoho gaainga i de mounga go Shepher.

24 Gilaadeu ne daga mai hogi i Shepher, ga hulo ga nnoho gaainga i Haradah.

25 Gilaadeu ne daga mai hogi i Haradah, ga hulo ga nnoho gaainga i Makheloth.

26 Gilaadeu ne daga mai hogi i Makheloth, ga hulo ga nnoho gaainga i Tahath.

27 Gilaadeu ne daga mai hogi i Tahath, ga hulo ga nnoho gaainga i Terah.

28 Gilaadeu ne daga mai hogi i Terah, ga hulo ga nnoho gaainga i Mithkah.

29 Gilaadeu ne daga mai hogi i Mithkah, ga hulo ga nnoho gaainga i Hashmonah.

30 Gilaadeu ne daga mai hogi i Hashmonah, ga hulo ga nnoho gaainga i Moseroth.

31 Gilaadeu ne daga mai hogi i Moseroth, ga hulo ga nnoho gaainga i Bene Jaakan.

32 Gilaadeu ne daga mai hogi i Bene Jaakan, ga hulo ga nnoho gaainga i Hor Haggidgad.

33 Gilaadeu ne daga mai hogi i Hor Haggidgad, ga hulo ga nnoho gaainga i Jotbathah.

34 Gilaadeu ne daga mai hogi i Jotbathah, ga hulo ga nnoho gaainga i Abronah.

35 Gilaadeu ne daga mai hogi Abronah, ga hulo ga nnoho gaainga i Ezion Geber.

36 Gilaadeu ne daga mai hogi i Ezion Geber, ga hulo ga nnoho gaainga i de vao o Zin (e bei go Kadesh).

37 Gilaadeu ne daga mai hogi i Kadesh, ga hulo ga nnoho gaainga i de mounga go Hor, go de ngaadonga o Edom. 38 Gai tangada haimeedabu go Aaron ne hanage gi de mounga go Hor, bei de hai a Tagi Maolunga gu tala ange ai. Gai ia ne magau i kilaa, i tahi laangi o de lima malama o de madahaa ngadau i dua de ssao mai o de gau Israel i de henua go Egypt.* 39 De masavaa o Aaron ne magau ai i honga de mounga go Hor, gai ia gu 123 ono ngadau.

40 Gai taane Canaan e hodooligi laa i Arad, gai ia e noho i de Negev o Canaan, gu langona e ia bolo de gau Israel gu loomai.*

41 Gai de gau Israel ne daga mai i de mounga go Hor, ga hulo ga nnoho gaainga i Zalmonah.

42 Gilaadeu ne daga mai hogi i Zalmonah, ga hulo ga nnoho gaainga i Punon.

43 Gilaadeu ne daga mai hogi i Punon, ga hulo ga nnoho gaainga i Oboth.

44 Gilaadeu ne daga mai hogi i Oboth, ga hulo ga nnoho gaainga i Iye Abarim, se mommee e duu i de ngaadonga o Moab.

45 Gilaadeu ne daga mai hogi i Iyim,* ga hulo ga nnoho gaainga i Dibon Gad.

46 Gilaadeu ne daga mai hogi i Dibon Gad, ga hulo ga nnoho gaainga i Almon Diblathaim.

47 Gilaadeu ne daga mai hogi i Almon Diblathaim, ga hulo ga nnoho gaainga i denga mounga o Abarim, i gaogao o Nebo.

48 Gilaadeu ne daga mai hogi i denga mounga o Abarim, ga hulo ga nnoho gaainga i de mommee soe i Moab, i gaogao Jordan i de baasi gee o Jericho. 49 Gai gilaadeu ne hulo ga nnoho gaainga i gaogao Jordan, mai i Beth Jesimoth ga hano ai gi Abel Shittim i de mommee soe o Moab.

50 Gai Tagi Maolunga ne hai ange gi Moses, i de mommee soe o Moab i gaogao o Jordan, i de baasi gee o Jericho, 51 “Basa ange gi de gau Israel, hai ange, ‘De masavaa naa huu oodou e hulo ai laa lo te vai o Jordan gi de henua go Canaan, 52 gai goodou ga alualu gi hulo gee dangada alodahi e nnoho i de henua, ma de oha olaadeu diinonga hadu ma diinonga baalanga, aama de oha olaadeu mommee daumaha. 53 Gai goodou ga kave de henua ga nnoho ai, go hiidinga au gu gaavadu goodou gi henua ai. 54 Gai goodou ga vaevae ange de henua gi denga hagadiilinga i de dada. De aamuli soa e gaavange gi gilaadeu de mommee laumalie, gai de aamuli sogoisi e gaavange gi gilaadeu de mommee damaa mee. Gai de mommee naa huu a dahi aamuli e dada, gai deelaa hogi delaadeu vaaenga. Gai vaevaea ange mommee o denga aamuli gi bei de soa dangada iai.*

55 Aagai noo goodou e dee alualu gi hulo gee dangada e nnoho i de henua, gai muli mai naa huu, gai dangada oodou e dugu gi nnoho madali goodou, e bei naa denga mee duiduia i lodo oodou ganomada, ma manu daladala e duiduia goodou. Gilaadeu e hagahai ngadaa naa goodou, i de henua oodou ga hulo naa e nnoho ai. 56 Gai au e hagaduasala naa goodou, i mee aagu gu baba ange e hagaduasala ai gilaadeu.’ ”

34

Denga ngaadonga o de henua

1 Gai Tagi Maolunga ga hai ange gi Moses, 2 “Daalaa ange gi de gau Israel bolo de masavaa naa huu oodou e tae gi de henua go Canaan (deenei de henua e gaavadu goodou gi henua ai, go de henua o Canaan alodahi), 3 gai de ngaadonga o doodou henua mai i ngaage go de vao o Zin, i gaogao de henua o Edom. Gai doodou ngaadonga mai i ngaage e daamada mai i Tai Soolo i baasi dua; 4 gai e hhagi ga hano gi ngaage i de madadaagodo o Akrabbim, ga hano gi Zin ga hano ai gi Kadesh Barnea i baasi ngaage; gai e duudagi mai i kilaa ga hano gi Hazar Addar, ga hano ai laa gaogao o Azmon; 5 gai mai i Azmon e hhagi ga hano gi Ssaalingaa Vai o Egypt, gai e hano ga dae gi tai.*

6 Gai doodou ngaadonga mai ai i dai go Mediterranean; deenei doodou ngaadonga mai ai i dai.

7 Gai goodou hagailonga ina de ngaadonga o doodou henua i dua mai i de Mediterranean ga hano ga dae gi de mounga go Hor; 8 mai i de mounga go Hor ga dae gi Lebo Hamath, gai dono ngaadonga go Zedad; 9 gai e hano hogi ga dae gi Ziphron, gai dono ngaadonga go Hazar Enan; deenei de ngaadonga o doodou henua mai i ngaiho.

10 Gai goodou hagailonga ina de ngaadonga o doodou henua i dua mai i Hazar Zenan ga hano ai gi Shepham; 11 gai e hano iho mai i Shepham ga hano gi Riblah i baasi i dua o Ain; gai e hano iho mai i kilaa ga dae gi ngaadonga o de vai go Kinnereth i baasi dua; 12 ga hano iho ai ga duu i Jordan, gai dono ngaadonga go Tai Soolo. Deenei doodou henua ma ono ngaadonga alodahi i luu baasi.”

13 Gai Moses ne tala ange gi de gau Israel, ga hai ange, “Deenei de henua oodou e kave e henua ai i de hai tada, go de henua a Tagi Maolunga gu tala bolo e gaavange gi denga aamuli e siva ma de baasi aamuli ange laa.* 14 Gai denga huaabodu i de aamuli o Reuben, mai i olaadeu dubuna madagidagi, ma huaabodu i de aamuli o Gad, mai i olaadeu dubuna madagidagi, aama denga huaabodu i dahi luu baasi de aamuli o Manasseh gu kave olaadeu boolonga; 15 luu aamuli ma de baasi aamuli laa ne kave olaadeu mommee i de baasi laa o Jordan i baasi i dua o Jericho, go de baasi ange gi ssoobonga o de laa.”

Dagi o denga aamuli

16 Gai Tagi Maolunga ga hai ange gi Moses, 17 “Aanei ingoo o denga daane e vaevaaea ange de henua gi dangada: go tangada haimeedabu go Eleazar aama Joshua tama daane a Nun. 18 Gai koe hilia hogi dagidahi dagi mai i denga aamuli, gi balea ange gilaau gi vaevaaea ange ai de henua gi dangada. 19 Aanei ingoo o denga daane:

tagi o de aamuli o Judah go Caleb tama daane a Jephunneh.

20 Tagi o de aamuli o Simeon go Shemuel, tama daane a Ammihud.

21 Tagi o de aamuli o Benjamin go Elidad, tama daane a Kislon.

22 Tagi o de aamuli o Dan go Bukki, tama daane a Jogli.

23 Tagi o de aamuli o luu dama daane a Joseph aanei: tagi o de aamuli o Manasseh go Hanniel, tama daane a Ephod; 24 tagi o de aamuli o Ephraim go Kemuel, tama daane a Shiphtan.

25 Tagi o de aamuli o Zebulun go Elizaphan, tama daane a Parnak.

26 Tagi o de aamuli o Issachar go Paltiel, tama daane a Azzan.

27 Tagi o de aamuli o Asher go Ahihud, tama daane a Shelomi.

28 Tagi o de aamuli o Naphtali go Pedahel, tama daane a Ammihud.”

29 Aanei denga daane a Tagi Maolunga ne tala ange gilaadeu gi vaevaaea ange de henua gi de gau Israel i de henua go Canaan.

35

Denga aduhale o de aamuli o Levi

1 Gai Tagi Maolunga ne hai ange gi Moses i de mommee soe o Moab, i gaogao o Jordan i de baasi gee o Jericho,* 2 “Daalaa ange gi de gau Israel, gilaadeu gi vaaea ange gi de aamuli o Levi hanu aduhale i lodo olaadeu vaaenga, e nnoho ai gilaadeu, aama denga mommee iai helii i luu baasi denga aduhale laa. 3 Gai denga aduhale nei go olaadeu mommee e nnoho ai, ma mommee iai helii iai alaadeu kaau ma manu alodahi.

4 Gai denga mommee iai helii i luu baasi denga aduhale oodou e gaavange gi de aamuli o Levi, mai i de buibui o de aduhale ga hano ai, e hai gi se mano sugilima e hano ai gi daha, i tua denga aduhale laa alodahi. 5 Gai goodou haidea tua denga aduhale laa gi luamano sugilima i baasi dua, e luamano sugilima i baasi ngaage, e luamano sugilima i de baasi dai, gai e luamano sugilima i baasi ngaiho, gai de aduhale i lo te ungaalodo; de mommee iai helii se mommee ange gi dangada i denga aduhale laa.

6 Gai mai i denga aduhale oodou e gaavange gi de aamuli o Levi, gai e ono aduhale laa ni aduhale e maua e tangada gu daia laa dahi dangada ma gu magau i de savini ga hano ga noho i kilaa. Gai e madahaa ma lua ange aduhale oodou e gaavange gi gilaadeu. 7 Gai se madahaa ma valu aduhale alodahi oodou e gaavange gi de aamuli o Levi, madali denga mommee iai helii i kilaa. 8 Gai deenei de hai a de gau Israel e gaavange ai aduhale nei: de aamuli e laumalie laa delaadeu vaaenga e kii ange de lagolago alaadeu aduhale e gaavange, gai de aamuli e damaa mee laa delaadeu vaaenga e sogoisi mai ange. Dahi aamuli ma dahi aamuli gi vaaea ange hanu olaadeu aduhale gi de aamuli o Levi, gi bei de laumalie be go de damaa mee delaadeu mommee.”

Denga aduhale o de hagaola

(Deut 19.1-13; Josh 20.1-9)

9 Gai Tagi Maolunga ga hai ange gi Moses, 10 “Hai ange gi de gau Israel, ‘De masavaa naa huu oodou e tae ai gi de baasi i dai o Jordan, i de henua go Canaan, 11 gai goodou hilia hanu aduhale e hai ai denga aduhale o de hagaola, gi maua ai e tangada ne daia dahi dangada ga magau, gai e dee se hagabau, i de savini e hano gi kilaa. 12 Denga aduhale nei ni aduhale e buibui ai goodou mai i tangada e lodo laa e suuia adu au mee ne hai, gai gi dee daia ai tangada ne daia dahi dangada ga magau, gai e dee se hagabau, ga dae ai gi de hagamodu ono muna i daho de hagabuulingaa dangada. 13 Gai denga aduhale oodou e gaavange e hai ai e ono aduhale hagaola adu gi goodou. 14 Gai goodou hilia e dolu aduhale i baasi dua o Jordan, gai e dolu aduhale i de henua go Canaan, e hai ai oodou aduhale hagaola. 15 Gai denga aduhale e ono nei ni mommee e hagaola ai de gau Israel, ma de gau henua gee e nnoho madali goodou, gi maua ai e tangada e daia dahi dangada ga magau, gai e dee se hagabau, i de savini ga hano e hagaola ai ia i kilaa.

16 Aagai noo tangada e hagaili dahi dangada i dahi baalanga ga magau, gai ia se hagabau donu; gai ia e daa donu gi magau. 17 Gai noo ia ne tugi dahi dangada i dahi hadu ga magau, gai ia se hagabau donu; gai ia e daa donu gi magau. 18 Aabe ia e hagaili dahi dangada ga magau i de laagau, gai ia se hagabau donu; gai ia se dangada donu daa dangada; ia e daa donu gi magau. 19 Gai tangada e suuia ange ana hegau gi daia tangada laa gi magau; noo ia gu hedae ange gi de ia, gai ia gi daia ia gi magau. 20 Gai noo tangada e sseu dahi dangada oona e kino ai laa, be go de maga ia i dahi mee, gai tangada laa ne magau; 21 be ia ne tugi dahi dangada oona e lili ai laa, gai ia gu magau — tangada laa e daa donu gi magau, i hiidinga ia se hagabau donu. Tangada e suuia ange de magau o dono dangada, e maua i de daa gi magau tangada ne haia de hegau laa, i dono hedae ange gi de ia.

22 Aagai noo tangada ne sseu dahi dangada, gai ia e dee lili i de ia, be maga ia i dahi mee, gai ia e dee se hagabau, 23 aabe ia ne tili iho dahi hadu gi honga o dahi dangada, gai tangada laa gu magau, gai ia tee gidee e ia, gai tangada laa e dee se hagadaumee hogi niiona, ia tee maanadu hogi de hai ange dahi doo gi tangada laa, 24 gai de hagabuulingaa dangada gi hagamodu ina muna o tangada ne daia tangada laa ga magau, ma tangada e lodo e suuia ange dana hegau ne hai, gi bei dagodo denga hainga nei. 25 Gai de hagabuulingaa dangada gi buibuia tangada ne daia tangada ga magau, mai i tangada e lodo e suuia ange dana hegau ne hai. Gilaadeu gi hagaahea tangada ne daia laa dahi dangada ga magau, gi de aduhale hagaola oona ne savini laa ga hano aagena. Gai ia gi noho i kilaa, ga dae ai gi de magau o tangada haimeedabu maolunga ne hagadabu laa i de lolo dabu.

26 Aagai noo tangada ne daia laa dahi dangada ga magau, e hano gee mai i de aduhale hagaola oona ne savini laa ga hano aagena, 27 gai tangada e lodo laa e suuia ange ana mee ne hai, e gidee ia i tua de aduhale hagaola, gai ia e dee haisala donu, noo ia ne daa tangada laa ga magau. 28 Go hiidinga tangada ne haisala laa e hai donu gi noho i de aduhale o de hagaola, ga dae ai gi de magau o tangada haimeedabu maolunga; aagai dua naa huu de magau o tangada haimeedabu maolunga laa, gai tangada laa gu maua i de ahe gi de vaaenga o dono aamuli.

29 Gai aanei denga mee gu hagasauaa ma hagamodu oodou e daudali ai i oodou atangada alodahi i mommee alodahi oodou e nnoho ai.

30 Noo dahi dangada e daa dahi dangada ga magau, gai ia e daa donu gi magau noo e dogohia donu dangada e daalaa hagadonu ai ana mee gu hai; aagai goodou e dee daa donu dahi dangada gi magau noo e dahi donu huu dangada tala hagadonu.*

31 Gai goodou e dee kave dahi hagaoanga e hagaola ai tangada gu daa laa donu dahi dangada ma gu magau; aagai ia e daa donu gi magau.

32 Goodou e dee kave hogi dahi hagaoanga e hagao ai tangada gu savini ma gu hano gi dahi aduhale hagaola, gi maua ai e ia i de ahe gi dono aduhale, i mua de magau o tangada haimeedabu maolunga.

33 Goodou e dee hai gi hakino gee de henua oodou e nnoho ai; go hiidinga denga dodo e hai ga hakino gee de henua, gai e dee maua donu i de hai gi gilimalali, i hiidinga o denga dodo gu hagassali laa i kilaa, gai go de daa donu gi magau tangada ne daia laa dahi dangada ga magau. 34 Goodou e dee hai gi hakino gee de henua oodou e nnoho ai, gai au e noho ai hogi; go au donu go Tagi Maolunga, au e noho i magavaa o de gau Israel.’ ”

36

Alahenua o damaa hine a Zelophehad

1 Gai dagi o denga huaabodu o denga hagadiilinga o Gilead, tama daane a Makir, tama daane a Manasseh, tama daane a Joseph, ne loomai gi daho Moses ma dagi o de gau Israel, 2 ga hai ange, “Tangada aamua, Tagi Maolunga ne tala adu koe gi haia tada gi vaevaea ange ai de henua gi de gau Israel; Tagi Maolunga ne hai adu hogi, koe gi gaavange de boolonga o demaadeu daina daane go Zelophehad, gi ana damaa hine.* 3 Aagai noo gilaadeu e hai bodu ange gi hanu daane i denga aamuli o de gau Israel ange laa, gai de boolonga o olaadeu dubuna gu gaavee gee mai i demaadeu aamuli ga gaavange gi de aamuli o olaadeu bodu. Gai dahi diba o demaadeu boolonga e gaavee gee naa i demaadeu aamuli. 4 Gai ga dae mai naa huu de ngadau o de jubilee, gai de gelegele o denga damaa hine a Zelophehad gu gaavange gi de aamuli olaadeu gu hai bodu ai laa; gai de gelegele ne bolo ange gi gilaadeu e gaavee gee naa mai i de mommee o de aamuli o omaadeu dubuna madagidagi.”

5 Gai Moses ga tala ange gi de gau Israel muna a Tagi Maolunga, ga hai ange, “E heohi muna a denga daane de aamuli o Joseph. 6 Aanei muna a Tagi Maolunga ange gi denga damaa hine a Zelophehad: gilaadeu gi hilia be goai olaadeu e hai bodu ange aagena, deelaa donu huu, gilaadeu gi hilihilia olaadeu bodu mai i denga daane i de aamuli o delaadeu damana. 7 Gai de gelegele gu bolo ange laa gi dahi aamuli o de gau Israel e dee maua donu i de gaavange gi dahi aamuli gee; de gau Israel alodahi gi daohia gelegele gu bolo ange laa gi denga aamuli o olaadeu dubuna madagidagi. 8 Gai denga damaa hine alodahi e hanu laa olaadeu gelegele i de boolonga o denga aamuli o de gau Israel, gi hai bodu ange donu huu gi dahi daane mai i de aamuli olaadeu damana, gi maua ai e dangada alodahi o Israel i de daohi gelegele ne bolo ange gi denga aamuli o olaadeu dubuna madagidagi, 9 gai e deai donu gelegele i de boolonga o dahi aamuli e gaavange gi dahi aamuli gee; gai denga aamuli alodahi o de gau Israel gi daohi gelegele ne bolo ange laa gi gilaadeu.”

10 Gai denga damaa hine a Zelophehad ne hai donu ga bei muna a Tagi Maolunga ne tala ange gi Moses; 11 gai denga damaa hine a Zelophehad, go Mahlah, ma Tirzah, ma Hoglah, ma Milcah, aama Noah, ne hai bodu ange gi denga dama daane a denga daina daane o delaadeu damana. 12 Gilaadeu ne hai bodu ange gi hanu daane de aamuli o Manasseh, tama daane a Joseph, gai de gelegele ne vvae ange laa gi gilaadeu gu dagodo donu huu i daho denga hagadiilinga mai i de aamuli o delaadeu damana.

13 Aanei muna ma hainga a Tagi Maolunga ne gaavange gi de gau Israel i daho Moses, i de masavaa olaadeu e nnoho ai i de mommee soe o Moab, i gaogao Jordan i de baasi gee o Jericho.

* 1:1 Num 26.1-51

* 3:2 Num 26.60

* 3:4 Lev 10.1-2; Num 26.61

* 3:12 Exo 13.2

* 3:47 5 shekele bei se 2 ounce.

† 3:50 1,365 shekele bei se 34 pauni.

* 4:6 kaau lausedi, aabe ni dolphin. Hanu e maanadu bolo ni guudi.

* 5:5 Lev 6.1-7

* 5:15 ⅒ ephahagu made se 3 pauni.

* 6:2 Nazirite e bei go vvae gee, aabe go de hagadabu ange.

* 6:3 Luke 1.15

* 6:13 Acts 21.23-24

* 7:13 130 shekele bei se 3¼ pauni; 70 shekele bei se 1¾ pauni.

† 7:14 10 shekele bei se 4 ounce.

‡ 7:85 2,400 shekele bei se 60 pauni.

§ 7:86 120 shekele bei se 3 pauni.

* 8:1 Exo 25.31-40; 37.17-24

* 8:17 Exo 13.2

* 9:1 Exo 12.1-13

* 9:12 Exo 12.46; John 19.36

* 10:35 Psa 68.1

* 11:3 Taberah i muna Hebrew e bei go de ahi ula.

* 11:7 Exo 16.31

* 11:9 Exo 16.13-15

† 11:32 10 homeragu made se 1½ dana.

‡ 11:34 Kibroth Hattaavah i muna Hebrew e bei go daanunga o de gau aagai.

* 12:7 Heb 3.2

* 12:14 Num 5.2-3

* 13:21 Lebo Hamath, aabe go de haiava e hano laa gi Hamath.

† 13:23 Eshcol i muna Hebrew e bei go de gau looloa grape.

* 13:33 Gen 6.4

* 14:9 Heb 3.16

* 14:13 Exo 32.11-14

* 14:18 Exo 20.5-6; 34.6-7; Deut 5.9-10; 7.9-10

* 14:21 Heb 3.18

* 14:24 Josh 14.9-12

* 14:29 Heb 3.17

* 14:33 Acts 7.36

* 15:4 ⅒ ephahe bei se 3 pauni.

† 15:4 ¼ hinagu made se dahi koada.

‡ 15:6 ²/₁₀ ephahe bei se 6 pauni.

§ 15:6 ⅓ hine bei se dahi koada.

* 15:9 ³/₁₀ ephahe bei se 9 pauni.

† 15:9 ½ hine bei se lua koada.

* 15:16 Lev 24.22

* 15:27 Lev 4.27-31

* 15:38 Deut 22.12

* 16:1 Jude 11

* 16:5 2 Ti 2.19

* 17:8 Heb 9.4

* 18:14 Lev 27.28

* 18:16 5 shekele bei se 2 ounce.

† 18:19 de hagatoo donu hagaheloongoi e hai i soolo se hagatoo donu e dee maua i de oha.

* 18:21 Lev 27.30-33; Deut 14.22-29

* 19:9 Heb 9.13

* 20:13 Meribah i muna Hebrew e bei go de hagadaumee.

* 20:28 Exo 29.29; Num 33.38; Deut 10.6

* 21:1 Num 33.40

* 21:3 Hormah i muna Hebrew e bei go de oha.

* 21:4 Deut 2.1

* 21:5 1 Co 10.9

* 21:9 2 Ki 18.4; John 3.14

† 21:14 Muna Hebrew i kinei e dee iloo danuaa dono hagadoonunga.

‡ 21:16 Beer i muna Hebrew e bei go de vai geli.

* 21:28 Jer 48.45-46

* 22:5 Num 31.8; 2 Pe 2.15-16; Jude 11

* 22:32 Muna Hebrew i kinei e dee iloo danuaa dono hagadoonunga.

* 24:9 Gen 12.3; 49.9

* 24:24 Kittim e bei go Cyprus.

* 25:1 Rev 2.14

* 26:1 Num 1.1-46

* 26:52 Num 34.13; Josh 14.1-2

* 26:60 Num 3.2

* 26:61 Lev 10.1-2; Num 3.4

* 26:65 Num 14.26-35

* 27:7 Num 36.2

* 27:12 Deut 3.23-27; 32.48-52

* 27:17 1 Ki 22.17; Ezk 34.5; Mat 9.36; Mark 6.34

* 27:18 Exo 24.13

* 27:21 de Urim ma de Thummimni hadu nii tangada haimeedabu e ssala ai gi iloo lodo o de Maadua.

* 27:21 Exo 28.30; 1 Sa 14.41; 28.6

* 27:23 Deut 31.23

* 28:5 ⅒ ephahe bei se 3 pauni (diiloo hogi denga gubu e 13, 21, 29).

† 28:5 ¼ hine bei se dahi koada (diiloo hogi denga gubu e 7, 14).

‡ 28:9 ²/₁₀ ephahe bei se 6 pauni (diiloo hogi denga gubu e 12, 20, 28).

§ 28:12 ³/₁₀ ephahe bei se 9 pauni (diiloo hogi denga gubu e 20, 28).

* 28:14 ½ hine bei se 2 koada.

† 28:14 ⅓ hine bei se 1¼ koada.

* 28:16 Exo 12.1-13; Deut 16.1-2

* 28:17 Exo 12.14-20; 23.15; 34.18; Deut 16.3-8

‡ 28:26 Taonga o denga Uvigi e hagaingoo ange hogi go Taonga o de Pentecost i Acts 2.1.

* 28:26 Exo 23.16; 34.22; Deut 16.9-12

* 29:3 ³/₁₀ ephahagu made se 9 pauni; ²/₁₀ ephahagu made se 6 pauni; ⅒ ephahagu made se 3 pauni (diiloo hogi denga gubu e 9-10, 14-15).

* 29:7 Lev 16.29-34

* 30:2 Deut 23.21-23; Mat 5.33

* 31:16 Num 25.1-9

* 31:52 16,750 shekele bei se 420 pauni.

* 32:8 Num 13.17-33

* 32:10 Num 14.26-35

* 32:28 Josh 1.12-15

* 33:38 Num 20.22-28; Deut 10.6; 32.50

* 33:40 Num 21.1

* 33:45 Iyim e bei go Iye Abarim.

* 33:54 Num 26.54-56

* 34:5 tai i kinei go Mediterranean.

* 34:13 Josh 14.1-5

* 35:1 Josh 21.1-42

* 35:30 Deut 17.6; 19.15

* 36:2 Num 27.7

Deuteronomy

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

De Lima Beebaa a Moses go

Deuteronomy

Hanu dagodo o de beebaa nei

De beebaa go Deuteronomy go Moses ne siia, i daha de 1450-1410 b.c., gai hanu e maanadu bolo go Joshua ne siia denga muna hagaodi. Gai e sisi ai mee a Moses ne tala ange gi de gau Israel, i de henua go Moab, go de mommee olaadeu ne tae aagena, i dua delaadeu silivaahea saele i lodo henua. De masavaa laa gai gilaadeu gu paba ange e hulo e kave Canaan.

Hanu mee hagamogomogo i lo te beebaa nei:

1. De ahe ange a Moses ga hagamaanadu ange gi dangada, hegau ne hai i ngadau e madahaa gu hulo laa. Ia ne hagammahi ange dangada, gilaadeu gi dee ngalo de hai a de Maadua ne dagi mai ai gilaadeu i lodo henua, gai gilaadeu gi hagallongo ange gi de Maadua ma de daumaha ange donu huu gi de ia.

2. De ahe ange a Moses ga hagamaanadu ange de Madaangahulu Hainga, ma de hai gi tonu ange gilaadeu gi Tahi Hainga, ma de hagammahi ange de huaadangada gi daumaha ange donu huu gi Tagi Maolunga. Ia ne hagamaanadu ange hogi gi gilaadeu denga hainga gu gaavange laa, e dagi ai mouli o de gau Israel, i de henua gu hagatoo donu ange laa gi gilaadeu.

3. De ahe ange a Moses ga hagamaanadu ange gi dangada, de hagatoo donu hagaheloongoi a de Maadua ne hai madali gilaadeu, ma de hai gi kii ange delaadeu daohi muna i lo te hagatoo donu hagaheloongoi laa.

4. De hagadabu a Moses Joshua, e hai ai tagi o de gau Israel. Dua de hua dahi daahili ga tuhi ai de abodonu o de Maadua, ma de hagamanuuia a Moses denga aamuli o Israel, gai Moses ne magau i Moab, i baasi dua o ssaalingaa vai go Jordan.

De mee hagamogomogo o de beebaa nei: de Maadua ne hagaola ma de hagamanuuia ana dangada ne hili, ga aaloha ange gi gilaadeu; gai ono dangada gi dee ngalo de mee nei, gilaadeu gi aaloha ma de daudali i ana muna, gi mouli ai gilaadeu ma de manuuia.

Hanu gubu hagamogomogo: “Israel, goodou hagalaangona: Tagi Maolunga taadeu Maadua, Tagi Maolunga e dahi donu huu. Koe gi aloha i Tagi Maolunga doo Maadua i oo lodo alodahi, ma doo hagasaalunga alodahi, aama oo mahi alodahi. Gai koe daohia muna alodahi aagu gu tala adu gi de goe anailaa nei i oo lodo” (6.4-6). Gubu nei go muna hogi a Iesu ne tala, bolo go de hainga hugadoo e maolunga.

Denga vaevaaenga

Muna a Moses i taamada (1.1—4.49)

Muna a Moses i de lua hanonga (5.1—26.19)

a. De Madaangahulu Hainga (5.1—10.22)

b. Denga hainga ma muna hagakana ange (11.1—26.19)

Hainga ange gi delaadeu tae gi Canaan (27.1—28.68)

De hagahoou o de hagatoo donu hagaheloongoi (29.1—30.20)

Muna hagaodi a Moses (32.1—33.29)

De magau o Moses (34.1-12)

1

De hai dangada gi hulo gee mai i Horeb

1 Aanei muna a Moses ne tala ange gi de gau Israel alodahi i de vao, i baasi i dua o Jordan — e bei go Arabah — i gaogao Suph, i magavaa o Paran ma Tophel, ma Laban, ma Hazeroth aama Dizahab. 2 (E madaangahulu ma dahi laangi ne daga mai ai i Horeb ga hulo gi tae gi Kadesh Barnea, i de haiava i gaogao de mounga go Seir.)

3 Gai tahi laangi huu o de madaangahulu ma dahi malama o de madahaa ngadau, gai Moses ga tala ange gi de gau Israel muna alodahi a Tagi Maolunga gu tala ange gi de ia. 4 Mee nei ne hai i dua delaadeu hagadee kii Sihon, de hodooligi o de gau Amor, e noho laa i Heshbon, aama Og de hodooligi o Bashan, e noho laa i Ashtaroth ma Edrei.*

5 Gai go baasi i dua o Jordan, i de henua go Moab, a Moses ne hagadonu ange gi gilaadeu hainga nei, ga hai ange:

6 Tagi Maolunga taadeu Maadua, ne basa mai gi gidaadeu, i de mounga go Horeb, ga hai mai, “Gu lava oodou nnoho i de mounga nei; 7 goodou dugua iho oodou hale malo ma gi hulo gi de henua iai mounga, go de henua o de gau Amor, ma mommee o dangada alodahi e paa ange gi Arabah, i de mommee iai mounga, ma mommee iai duuduu paa i lalo, ma Negev, ma mommee i gaogao tai, ga hano ai gi de henua o de gau Canaan, ma Lebanon, gai e hano ga duu i ssaalingaa vai laumalie, go Euphrates. 8 Tilo, au gu gaavadu gi goodou de henua nei; goodou hulo gaavee de henua a Tagi Maolunga gu hagatoo donu e gaavange gi oodou dubuna madagidagi, go Abraham, ma Isaac, ma Jacob, aama olaadeu aamuli.”

De hili o de gau hagamodu muna

(Exo 18.13-27)

9 Gai au ne tala adu gi goodou i de masavaa laa, ga hai adu, “Au gu dee maua i de tilo adu goodou alodahi, 10 go hiidinga Tagi Maolunga doodou Maadua gu hai goodou gi hagadili gi soa, anailaa nei goodou gu soa donu bei dagodo de lagolago o denga heduu i lo te langi. 11 Gai Tagi Maolunga, de Maadua o oodou dubuna, ne hai gi kii ange doodou soa ma de hagamanuuia goodou, bei dana hai gu hagatoo donu adu ai gi goodou. 12 Aagai au gu dee maua i de hagauda sogosogo oodou mee e daemaha ai aama tee heloongoi ai. 13 Gai goodou hilia hanu daane heiangi ma de tonu mai i oodou aamuli alodahi, gai au ga hai gilaadeu go oodou dagi.”

14 Gai goodou ne hai mai gi de au, “De mee aau gu tala mai naa bolo e hai se mee danuaa.”

15 Gai au ne hili hanu dagi mai i oodou aamuli, ni daane heiangi gai e maua i de dagi, ga hai gilaadeu gi dagina goodou — hanu ne dagi e dagimano, hanu e dagillau, hanu e dagidinolima, gai hanu e dagidinoangahulu, gai ni dagi i oodou aamuli. 16 Gai au ne hai ange gi oodou dangada hagamodu muna i de masavaa laa, “Go goodou e hagalaangona gi danuaa ga hagamodu denga dee heloongoi i magavaa o de gau Israel donu aama magavaa o dahi dangada Israel ma dahi dangada henua gee. 17 Gai goodou e dee hilihili dangada i doodou hagamodu muna; goodou hagamodu ina muna o de gau maolalo ma de gau maolunga gi se dagodo daudahi. Goodou gi dee maatagu i dahi dangada daudahi, i hiidinga go de Maadua e hagamodu ina muna. Gai be se aha naa huu e hai ngadaa adu gi goodou, gai goodou gaamai, gai au ga hagallongo.” 18 Gai au ne tala adu ai mee alodahi oodou e hai hegau, i de masavaa laa.

De hai gi hulo de gau mulidagi gi Kadesh Barnea

(Num 13.1-33)

19 Gai gidaadeu ne daga mai i Horeb ga hulo gi de mommee iai denga mounga, i de henua o de gau Amor, bei de hai a Tagi Maolunga taadeu Maadua gu tala mai ai laa. Gai gidaadeu ne daga mai i lo te vao laumalie ma de hai ngadaa bei doodou hai gu gidee ai naa, gai gidaadeu ne hulo ga tae gi Kadesh Barnea. 20 Gai au ne hai adu gi goodou, “Gidaadeu gu tae mai loo gi de mommee iai mounga o de gau Amor, gai Tagi Maolunga taadeu Maadua gu dai gaamai naa donu gi gidaadeu de henua nei. 21 Goodou gi iloo bolo Tagi Maolunga doodou Maadua gu gaavadu donu gi goodou de henua nei. Goodou hulo gaavee ma gi henua ai bei de hai a Tagi Maolunga, de Maadua o oodou dubuna madagidagi, gu tala adu ai gi goodou. Gai goodou aude maatagu aabe lodo baageaa.”

22 Gai goodou alodahi ne loomai ga hai mai gi de au, “Gidaadeu ga hai hanu daane gi hulo gi mulidagi ina de henua, gai gilaadeu ga aahe mai ai ga tala mai dagodo o de haiava odaadeu e hulo ai, aama denga aduhale odaadeu e maua i de hulo aagena.”

23 Gai au ne buni adu hogi gi doodou maanadu, gai au ga hili e dinoangahulu ma dogolua daane, e dagidahi mai i denga aamuli. 24 Gai gilaadeu ne hulo ga loage gi de mommee iai denga mounga, ga hulo gu tae gi de geelonga o Eshcol ga mulidagi ai dagodo o de mommee laa. 25 Gai gilaadeu ne hagihagi hanu huamanu gai i de henua laa ga gaamai madali gilaadeu, gai gilaadeu ne tala mai gi gidaadeu bolo de henua a Tagi Maolunga taadeu Maadua gu dai gaamai gi gidaadeu se henua danuaa.

26 Gai goodou tee llodo e hulo e kave de henua laa, aagai ne hai baasi ange gi muna a Tagi Maolunga doodou Maadua.* 27 Gai goodou ne nnanu i lodo oodou hale malo, ga hagataba, “Go hiidinga Tagi Maolunga e kino i gidaadeu, deelaa ai, ia ne hagassao mai gidaadeu i Egypt e gaavange gidaadeu gi de gau Amor gi daia gi maakau. 28 Gai go hee odaadeu e hulo aagena? Odaadeu daina gu hai gi manavasaa odaadeu lodo, i delaadeu hai mai, ‘Dangada i kilaa e mmahi ange ma de lloa ange i gidaadeu, gai olaadeu aduhale e nnui, gai buibui o olaadeu aduhale e hulo ma e tae gi de langi. Gimaadeu ne gidee hogi de gau Anak i kilaa.’ ”

29 Gai au ne hai adu gi goodou, “Goodou aude manavasaa oodou lodo aabe gi maatagu i gilaadeu. 30 Tagi Maolunga doodou Maadua e hano i oodou mada i mua, gai go ia donu e hebagi ange gi gilaadeu, bei dana hai ne hebagi ange ai gi Egypt i oodou hiidinga, bei doodou hai ne gidee ai laa. 31 Gai goodou gu gidee hogi de hai a Tagi Maolunga doodou Maadua ne bale adu ai goodou i de vao, ga saabai goodou bei de hai a tamana e saabai ai laa dana gauligi i honga luoono eu. Ia ne bale adu goodou ga dae ai gi doodou tae mai gi kinei.” *

32 Goodou ne iloo muna nei gai goodou tee hagadonusia donu Tagi Maolunga doodou Maadua.* 33 Ia ne hano i oodou mada i mua e ssala ai doodou mommee e nnoho gaainga ai, ma de hagaago adu gi goodou doodou haiava e hulo ai, i de ahi i de boo gai i de hagausinga i de laangi.

De hagaduasala a Tagi Maolunga de gau Israel

(Num 14.20-45)

34 Gai de masavaa huu a Tagi Maolunga ne langona ai oodou muna, gai ia ga hagatoo donu i dono bole, ga hagadaba, 35 “E deai donu se dangada daudahi mai i de atangada baubau nei e gidee de henua aagu gu hagatoo donu e gaavange gi oodou dubuna madagidagi. 36 Go Caleb donu huu, tama daane a Jephunneh e dae ga gidee; gai au e gaavange naa gi de ia ma dono hagadiilinga de gelegele ne tuu ange laa luoono vae aagena, go hiidinga ia ne daudali ange i Tagi Maolunga i ono lodo alodahi.”

37 Gai Tagi Maolunga ne lili hogi i de au i oodou hiidinga, ga hai mai, “Koe e dee dae hogi gi de henua laa. 38 Gai Joshua tama daane a Nun, doo daane bale, e hano gi dae gi kilaa, gai koe ga hagammahi ange ono lodo, i hiidinga go ia e gaavee de gau Israel gi tae e kave de henua laa. 39 Gai denga gauligi oodou e hagataba naa bolo e booboogia naa ga gaavee gi dahi henua gee, go oodou dama tigi maua laa i de vvae tanuaa mai i de baubau — gilaadeu e hulo naa ga tae gi kilaa, gai au e gaavange naa gi gilaadeu de henua, gai gilaadeu ga henua ai. 40 Aagai goodou aahe hulo gi de vao i de haiava e hano laa gi gaogao Tai Mmea.” *

41 Gai goodou ne hai mai, “Gimaadeu gu haisala ange gi Tagi Maolunga. Gai gimaadeu e hulo naa donu e hebagi bei de hai a Tagi Maolunga demaadeu Maadua gu tala mai ai.” Gai goodou alodahi ne kave oodou goloa hebagi ga hulo ai; goodou ne maanadu bolo e hai ngaohie de loage gi de mommee iai denga mounga.

42 Gai Tagi Maolunga ne hai mai gi de au, “Daalaa ange gi gilaadeu hai ange, ‘Goodou aude hulo gi hebagi, go hiidinga au e dee hano naa donu madali goodou. Oodou hagadaumee e hagadee kii naa goodou.’ ”

43 Gai au ne tala adu ana muna gi goodou, aagai goodou tee hagallongo mai; aagai goodou ne hai oodou hai, ga hai baasi ange gi muna a Tagi Maolunga. Goodou ne daga ga hulo gi de mommee iai mounga i doodou hagamaolunga hagassoenga. 44 Gai de gau Amor e nnoho laa i de mommee iai mounga ne loomai e hebagi adu gi goodou, ma de doolohi goodou bei dagodo o denga lango hai hooni, gai gilaadeu ga daamada de daa goodou mai i Seir ga dae ai loo gi Hormah. 45 Gai goodou ne aahe mai ga nnoho ga tangi i mada luu mada o Tagi Maolunga, gai ia tee anga adu donu gi doodou tangi, aabe ne hagallongo oodou muna. 46 Deelaa ai, goodou ne nnoho donu huu i Kadesh, gai ne lagolago oodou laangi ne nnoho ai i kilaa.

2

De silivaahea saele i de vao

1 Gai gidaadeu ne aahe ga hulo gi de vao i de haiava e hano laa gi Tai Mmea, bei de hai a Tagi Maolunga gu tala mai ai gi de au. Gai ne lagolago odaadeu laangi ne silivaahea saele ai i gaogao de mounga go Seir.*

2 Gai Tagi Maolunga ga hai mai gi de au, 3 “Gu gona odi de daulooloa doodou hulo saele i de mommee iai mounga nei; goodou daga hulo gi ngaiho. 4 Hai ange gi dangada, ‘Goodou gu dai hulo naa laa lo te henua o oodou daina, go de aamuli o Esau e nnoho laa i Seir. Gai gilaadeu e maatagu naa i goodou, aagai goodou gi kana ange.* 5 Gai goodou e dee hai gi loomai gilaadeu gi hebagi adu gi goodou, go hiidinga au e dee dugu adu donu dahi mommee i delaadeu henua gi goodou, e dee hilihili donu be se damaa mommee donu huu bei tuulanga o de vae, go hiidinga au gu dugu ange de mommee iai mounga go Seir gi Esau. 6 Gai goodou hagao ina oodou gai, ma oodou vai unu mai i olaadeu daha, i oodou selevaa. 7 Gai Tagi Maolunga doodou Maadua ne hagamanuuia goodou i hegau alodahi oodou gu hai. Ia ne dagi goodou i doodou masavaa ne hulo saele ai i de vao laumalie nei. Gai Tagi Maolunga doodou Maadua ne noho madali goodou, i denga ngadau e madahaa nei, gai teai se mee daudahi oodou ne duasala ai.’ ”

8 Gai gidaadeu ne hulo ga ui i de mommee o odaadeu daina, go de aamuli o Esau e nnoho laa i Seir. Gidaadeu tee hulo i de haiava e hano laa laa Arabah ma mai i de mommee soe o Elath ma Ezion Geber; gidaadeu ne aahe ga hulo i de haiava e hano laa laa gaogao de vao o Moab.

9 Gai Tagi Maolunga ne hai mai gi de au, “Goodou e dee hakoso de gau Moab gi hebagi adu ai gilaadeu gi goodou, aabe e hagadaumee ange gi gilaadeu, go hiidinga au e dee gaavadu donu gi goodou, dahi damaa mommee i delaadeu henua. Au gu gaavange Ar gi de aamuli o Lot gi henua ai.”

10 (I mua gai go de gau Em e nnoho i kilaa, gilaadeu se huaadangada mmahi ma de soa, gai ni doa bei dagodo o de gau Anak. 11 Gilaadeu e hagaingoo ange hogi bolo go de gau Repha bei dagodo o de gau Anak, gai dangada o Moab e hagaingoo ange gilaadeu go de gau Em. 12 I mua, gai go de gau Hor nogo nnoho i Seir, gai de aamuli o Esau ne hagadee kii gilaadeu ga daa gilaadeu gu maakau, ga kave delaadeu mommee ga nnoho ai, bei de hai a de gau Israel ne hai ai laa dangada i de henua a Tagi Maolunga ne gaavange gi gilaadeu.)

13 ⌊Gai Tagi Maolunga ne hai mai,⌋ “Goodou hiihidi age hulo laa lo te geelonga go Zered.” Gai gidaadeu ne hulo laa lo te geelonga go Zered ga hulo ai.

14 Gai de lagolago laangi odaadeu ne daga mai ai i Kadesh Barnea ga dae ai gi taadeu hulo laa lo te geelonga go Zered se matolu ma valu ngadau. Gai deenei de masavaa o denga daane hebagi alodahi o de atangada i mua ne odi ai i de maakau, bei de hai a Tagi Maolunga gu hagatoo donu ange ai gi gilaadeu.* 15 Gai go Tagi Maolunga donu ne hebagi ange gi gilaadeu, ga daia gilaadeu ga odi, gu deai gilaadeu e doe i de mommee nnoho gaainga.

16 Deelaa ai, de masavaa huu ne odi ai denga daane o de hebagi alodahi i de maakau, gu deai se gilaadeu e doe i daho de huaadangada, 17 gai Tagi Maolunga ga hai mai gi de au, 18 “Ailaa nei gai goodou seesee hulo laa lo te henua go Moab i Ar. 19 Gai ga tae naa huu goodou gi de mommee o de gau Ammon, gai goodou e dee hakoso gilaadeu, gi hebagi adu ai gilaadeu gi goodou, i hiidinga au e dee gaavadu donu gi goodou dahi mommee i de henua o de gau Ammon, go hiidinga au gu gaavange de mommee laa gi de aamuli o Lot gi henua ai.”

20 (De henua nei se mommee e hagaingoo ange bolo go de henua o de gau Repha; i mua gai de gau Repha nogo nnoho i kilaa, gai de gau Ammon e hagaingoo ange gilaadeu go de gau Zamzum. 21 Gilaadeu ni dangada mmahi ma de soa, gai ni doa bei de gau Anak. Aagai Tagi Maolunga ne hai de gau Ammon gi daia gilaadeu gi odi i de maakau, ga kave delaadeu henua ga nnoho ai, 22 bei dana hai ne bale ange ai laa de aamuli o Esau e nnoho laa i Seir ga daa ai ga maakau de gau Hor alodahi, ga kave delaadeu mommee ga nnoho ai ga dae mai ai nei gi anailaa nei. 23 I mua gai go de gau Av e nnoho i denga aduhale vaaligiligi ga dae ai loo gi Gaza, gai de gau Caphtor ne loomai ga daa gilaadeu gu maakau ga kave delaadeu mommee ga nnoho ai.)

24 ⌊Gai Tagi Maolunga ne hai mai,⌋ “Goodou hulo laa lo te geelonga go Arnon. Tilo, au gu dugu adu goodou gi hagadee kii ina Sihon, taane Amor, de hodooligi o Heshbon, ma dono henua. Gai goodou ga daamada de hebagi ange gi de ia ga kave dono henua. 25 Ailaa nei gai au e hai naa gi bolebole ma de maatagu denga huaahenua alodahi i lalo de langi i goodou. Gilaadeu e bolebole naa ma de manavasaa olaadeu lodo i oodou hiidinga i delaadeu langona oodou longo.”

De hagadee kii o de hodooligi go Sihon

(Num 21.21-30)

26 Gai au ne hai gi hulo hanu dangada mai i de vao o Kedemoth gi daho Sihon, e hodooligi laa i Heshbon, gi dangidangi i de hagadanuaa odaadeu magavaa, ga hai ange, 27 “Dugua mai gimaadeu gi seesee laa honga doo henua. Gimaadeu e seesee naa donu huu i honga de haiava laumalie, e dee taa donu gi luu baasi de haiava. 28 Gai gimaadeu e hagao amaadeu gai e gaimee ai, ma amaadeu vai e unu i selevaa. Deelaa donu huu, koe gi dugua mai gimaadeu gi hulo laa honga doo henua, 29 bei de hai a de aamuli o Esau e nnoho laa i Seir, ma de aamuli o Moab e nnoho laa i Ar, ne dugu mai ai laa gimaadeu, ga dae ai gi demaadeu hulo ga ui gi baasi dai o Jordan, i de henua a Tagi Maolunga demaadeu Maadua e gaamai gi gimaadeu.” 30 Gai Sihon, e hodooligi i Heshbon, tee lodo e dugu mai gidaadeu gi seesee laa honga dono henua, go hiidinga Tagi Maolunga doodou Maadua gu hagamakaga ono lodo, gai ia ga dugu adu ai goodou gi daia ia, bei doodou hai gu gidee ai naa anailaa nei.

31 Gai Tagi Maolunga ne hai mai gi de au, “Tilo, au gu daamada de dugu adu Sihon ma dono henua alodahi goodou gi hagadee kii ina.”

32 Gai Sihon ma ono dangada alodahi ne loomai e hebagi mai gi gidaadeu i Jahaz. 33 Gai Tagi Maolunga taadeu Maadua ne dugu mai gidaadeu gi hagadee kii ina ia, gai gidaadeu ne hagadee kii ia ma ana dama daane aama ono dangada alodahi. 34 De laangi laa, gai gidaadeu ne kave ono aduhale alodahi ga oha, ma de daa denga daane, ma haahine, ma gauligi alodahi i denga aduhale. Gidaadeu tee dugu donu dahi dangada daudahi. 35 Aagai gidaadeu ne kave donu huu denga manu haangai ma goloa adaadeu ne mau, i de masavaa adaadeu ne kave ai denga aduhale laa. 36 Gai mai loo i Aroer, go de aduhale e duu laa i de hiihii o de geelonga go Arnon, aama mai i de aduhale i lo te geelonga, ga hano ai loo ga dae gi Gilead, teai donu se aduhale daudahi ne mmahi ange i gidaadeu. Gai Tagi Maolunga taadeu Maadua ne dugu mai aduhale nei alodahi gi gidaadeu. 37 Aagai gidaadeu tee hulo e hagapaa ange gi de henua o de gau Ammon, i luu baasi de geelonga go Jabbok, ma denga aduhale i de mommee iai denga mounga, aama mommee alodahi a Tagi Maolunga tee dugu mai gidaadeu gi hulo aagena.

3

De hagadee kii o Og, de hodooligi o Bashan

(Num 21.31-35)

1 Gai de masavaa odaadeu ne seesee ai i de haiava e hulo gi Bashan, gai Og de hodooligi o Bashan ma dono hagabuulinga hebagi ne loomai e hebagi mai gi gidaadeu i Edrei. 2 Gai Tagi Maolunga ga hai mai gi de au, “Aude madagu donu i de ia, go hiidinga au gu dugu adu ia gi de goe, ma ono dangada alodahi, aama dono henua. Gai koe ga hagadee kii ia, bei dau hai ne hai ai de hodooligi o Amor go Sihon, e nnoho laa i Heshbon.”

3 Gai Tagi Maolunga taadeu Maadua ne dugu mai gidaadeu gi kii ina Og, de hodooligi o Bashan, ma ono dangada alodahi. Gai gidaadeu ne daa gilaadeu alodahi, gidaadeu tee dugu donu dahi dangada daudahi. 4 De masavaa laa, gai gidaadeu ne kave ono aduhale alodahi. Teai donu se aduhale daudahi, i denga aduhale e madaono laa adaadeu tee kave — go de ungaamee alodahi go Argob, i de nohoanga hodooligi o Og i Bashan. 5 Gai denga aduhale nei alodahi ni aduhale e maolunga olaadeu buibui, gai e hagamakaga i haitoga nnui ma laagau hagamakaga. Gai e lagolago hogi aduhale vaaligiligi e dee buibui madali aduhale nei. 6 Gai gidaadeu ne daa ga odi dangada i kilaa, bei taadeu hai ne daa ai de hodooligi go Sihon i Heshbon; gidaadeu ne daa denga daane alodahi, ma haahine aama denga gauligi i denga aduhale hugadoo. 7 Gai gidaadeu ne kave denga manu haangai alodahi ma goloa o denga aduhale laa, go mee ne maua i de hebagi.

8 Deelaa ai, de masavaa laa gai gidaadeu ne kave henua o luu hodooligi o de gau Amor i de baasi dua o Jordan, go de mommee e daamada mai laa i de geelonga go Arnon ga hano ai ga dae gi de mounga go Hermon. 9 (Gai de ingoo a de gau Sidon e hagaingoo ange gi Hermon go Sirion, gai de gau Amor e hagaingoo Hermon go Senir.) 10 Gai gidaadeu ne kave denga aduhale alodahi i de mommee soe i de henua, ma Gilead alodahi, ma Bashan alodahi ga dae ai loo gi Salecah ma Edrei; aanei aduhale i de nohoanga hodooligi o Og e noho laa i Bashan. 11 (Gai go Og de hodooligi o Bashan donu huu e doe i de gau Repha. Dono moenga ne hai i iron, e siva sugilima de looloa gai e haa sugilima de lahalaha, i haidenga o de masavaa laa. Gai dono moenga goi dagodo donu huu i Rabbah o de gau Ammon.)

De vaaenga o denga aamuli i baasi dua o Jordan

(Num 32.1-42)

12 Gai au ne vvae ange gi de aamuli o Reuben aama de aamuli o Gad dahi mommee i de masavaa laa, mai i mommee adaadeu gu lava i de kave. Au ne gaavange gi gilaadeu de mommee i baasi ngaiho o Aroer, i de hiihii o de geelonga go Arnon, aama dahi luu baasi o de mommee iai denga mounga o Gilead ma denga aduhale iai. 13 Gai mommee e doe i Gilead, ma Bashan alodahi, go de mommee iai de nohoanga hodooligi o Og, au gu gaavange gi dahi luu baasi de aamuli o Manasseh. (Mommee alodahi o Argob i Bashan nogo hagaingoo ange go de henua o de gau Repha. 14 Gai Jair, dahi hagadiilinga o Manasseh, ne kave ungaamee alodahi o Argob, e bei go Bashan, ga hano ai ga dae gi de ngaadonga o de henua o de gau Geshur ma de gau Maacah; gai ia ne hagaingoo de mommee i dono ingoo; gai de mommee laa e hagaingoo ange go denga aduhale vaaligiligi o Jair, ga dae mai ai gi anailaa nei.) 15 Gai au ne gaavange Gilead moo Makir. 16 Aagai au ne vvae ange gi de aamuli o Reuben ma de aamuli o Gad, de mommee mai i Gilead ga hano ai ga dae gi de geelonga go Arnon, gai olaadeu goinga i de baasi ngaage go lo te geelonga laa, gai e hano ga ngado mai i ssaalingaa vai go Jabbok, go kilaa e ngado mai ai goinga o de gau Ammon. 17 Gai olaadeu goinga i baasi dai go de mommee soe o Jordan, mai i de vai go Kinnereth ga hano ai ga dae gi tai o Arabah,* i lalo denga madadaagodo o de mounga go Pisgah, i baasi dua.

18 Gai au ne tala adu gi goodou i de masavaa laa: “Tagi Maolunga doodou Maadua gu gaavadu de henua nei goodou gi henua ai. Gai goodou, denga daane alodahi gi hagauda ina oodou goloa hebagi, gi hulo ai i mada i mua o oodou daina go de gau Israel.* 19 Gai oodou bodu, ma oodou gauligi aama oodou manu haangai e dee hulo, go hiidinga au e iloo bolo gu lagolago mmao oodou manu, gilaadeu gi nnoho i denga aduhale aagu gu gaavadu gi goodou, 20 ga dae ai gi de gaavange a Tagi Maolunga mommee o oodou daina ange laa e hagammabu ai, bei dana hai gu gaavadu ai laa oodou mommee, gai gilaadeu gu maua hogi i de kave de henua a Tagi Maolunga doodou Maadua e gaavange gi gilaadeu, i baasi dai o Jordan. Gai muli mai naa huu, gai dahi ma dahi gu maua i de aahe gi de mommee aagu gu gaavadu gi goodou.”

21 De masavaa laa gai au ne hagamaanadu ange gi Joshua, ga hai ange, “Koe gu gidee mee alodahi a Tagi Maolunga doodou Maadua ne hai ange gi luu hodooligi laa. Gai deenei naa hogi de hai a Tagi Maolunga e hai ai, gi denga nohoanga hodooligi alodahi i de henua oodou ga hulo naa aagena. 22 Goodou gi dee maatagu i gilaadeu, i hiidinga go Tagi Maolunga doodou Maadua e hebagi e sui ai goodou.”

Moses tee maua i de hano gi dae gi Canaan

23 Gai au ne dangidangi ange hogi gi Tagi Maolunga, ga hai ange,* 24 “Dogu Ia Aamua go Iahweh, koe gu daamada de hagaago mai gi de au, doo dangada hai hegau, dagodo o doo maolunga aama doo mmahi; go hiidinga e deai ange donu se maadua i de langi, aabe go henua i lalo, e maua i de hai hegau hagalele mouli aau gu hai. 25 Dugua mai au gi hano gi dae gi de baasi dai o Jordan, e tilo ai de henua danuaa laa — go de henua iai denga mounga danuaa aama Lebanon.”

26 Aagai Tagi Maolunga ne lili i de au i oodou hiidinga, ia tee lodo e hagallongo dagu dangidangi. Gai Tagi Maolunga ne hai mai, “Gu lava, aude ahe ange gi basa mai gi de au i de mee nei! 27 Gai koe hanage gi ulu de mounga go Pisgah ga galo ai gi dai, ma ngaiho, ma ngaage, aama dua, ga tilo ai de henua. Koe diiloo donu huu de henua i luoo mada, gai koe e dee hano gi de baasi laa o Jordan. 28 Gai koe daalaa ange gi Joshua ana mee e hai, ma de hagammahi ange ono lodo, go hiidinga go ia e dagina de hagabuulingaa dangada nei, e hulo ai gilaadeu gi de baasi laa de vai, gai ia ga gaavange ai gi gilaadeu de henua aau e gidee naa i luoo mada.” 29 Gai gidaadeu ne nnoho i lo te geelonga ne baa ange laa gi Beth Peor.

4

De hagammahi ange de gau Israel gi hagallongo i muna

1 De gau Israel, goodou hagalaangona ange hainga gu hagasauaa, ma hagamodu aagu e agoago adu ai goodou. Gai goodou daudali i mee nei, gi mouli ai goodou ma de hulo gi tae, e kave de henua a Tagi Maolunga, de Maadua o oodou dubuna madagidagi, e gaavadu gi goodou. 2 Gai goodou e dee hagapuni ange aabe e aau gee hanu muna i muna aagu gu tala adu gi goodou, aagai goodou daohia hainga a Tagi Maolunga doodou Maadua aagu gu tala adu gi goodou.*

3 Goodou ne gidee mee a Tagi Maolunga ne hai i Baal Peor. Tagi Maolunga doodou Maadua ne daa ga maakau dangada alodahi e daumaha ange gi Baal Peor;* 4 aagai goodou alodahi ne hagapigi ange laa gi Tagi Maolunga doodou Maadua, e mouli huu anailaa nei.

5 Goodou e iloo bolo au gu agoago adu goodou hainga gu hagasauaa ma hagamodu, bei de hai a Tagi Maolunga dogu Maadua gu tala mai ai gi de au, gai goodou ga daudali ai, i de masavaa oodou e hulo ai ga kave de henua laa. 6 Goodou kana ange daohia mee nei, gi gidee ai e denga huaadangada alodahi doodou heiangi ma doodou tonu, gai ga langona naa huu e gilaadeu denga mee gu hagasauaa nei alodahi, gai gilaadeu ga hagataba, “De huaahenua soa nei ni dangada heiangi ma de tonu.” 7 Gai e deai ange donu se huaahenua laumalie e hanu olaadeu maadua e kona de baa ange gi olaadeu dangada, bei de baa mai o Tagi Maolunga taadeu Maadua gi gidaadeu, i masavaa odaadeu e dalodalo ange ai gi de ia. 8 Gai e deai ange hogi se huaahenua, e hanu alaadeu hainga gu hagasauaa ma hagamodu heohi, bei de hainga alodahi aagu gu gaavadu gi goodou anailaa nei.

9 Gai goodou dagidiiloo dagodo o oodou lodo, gi dee ngalo ai e goodou mee oodou gu gidee, aabe go de ssolo mee nei i oodou lodo i taulooloa oodou mouli. Gai goodou agoagona ange mee nei gi oodou dama aama dama a oodou dama e loomai i olaadeu dua, 10 gai dagodo o de laangi oodou ne tuu ai, i mada luu mada o Tagi Maolunga doodou Maadua i Horeb, i de masavaa aana ne hai mai gi de au, “Hagabuni ina mai de huaadangada gi mada luoogu mada, gai au ga tala ange gi langona e gilaadeu agu muna, gi iloo ai e gilaadeu de maatagu i de au, i taulooloa olaadeu mouli i honga de henua, gai gilaadeu ga agoago ange ai alaadeu dama.” 11 Gai goodou ne loomai ga tuu i gaogao de mounga, gai de ahi e ula i ulu de mounga laa ma e hanage gi lo te langi i lunga; gai e haolia i de gohu, aama denga hagausinga maadolu.* 12 Gai Tagi Maolunga ne basa adu gi goodou mai i lo te ahi ula laa; goodou ne langona de leo e basa gai goodou e dee gidee dahi angaanga. 13 Gai ia gu tala adu gi goodou dana hagatoo donu hagaheloongoi, go de Madaangahulu Hainga, ga hai adu goodou gi daudali ai, gai ia ne sisi ange hogi i honga e lua duu hadu baabaa.* 14 Gai Tagi Maolunga ne tala mai gi de au i de masavaa laa, au gi agoago ina adu goodou i denga hainga gu hagasauaa aama mee gu hagamodu, gai goodou ga hai hegau ai i de henua oodou ga hulo naa e kave i de baasi laa.*

Gi dee daumaha ange gi denga diinonga

15 Gai goodou tee gidee donu dahi angaanga i de laangi o Tagi Maolunga ne basa adu ai gi goodou mai i lo te ahi ula i Horeb. Deenei ai, goodou kana ange dagidiiloo iho goodou, 16 gi dee haia ai e goodou hanu hegau hakino gee i doodou hai denga diinonga ga hagadagodo ange gi tangada,* 17 be go dahi manu dolodolo i henua i lalo, be go dahi manu llele i lo te moana i lunga,* 18 be go dahi manu e tolo laa i honga de gelegele, aabe go dahi mamu i lausedi. 19 Goodou kana ange hogi gi dee kalo age goodou gi lo te langi ga gidee de laa ma de maasina, aama denga heduu, go mee alodahi i lo te langi, gai goodou gu llodo e daumaha ange ma de hai hegau ange gi gilaadeu, go mee a Tagi Maolunga doodou Maadua gu gaavange gi dangada alodahi i henua i lalo. 20 Aagai Tagi Maolunga ne poo oodou lima ga hagassao mai goodou i lo te ahi mmahi e hagavaivai ina laa baalanga, go Egypt, ma de hai goodou go de huaadangada o dono boolonga, bei oodou dagodo anailaa nei.*

21 Gai Tagi Maolunga ne lili i de au i oodou hiidinga, gai ia ga hagatoo donu bolo au e dee dae naa donu gi baasi i dai o Jordan, de henua danuaa a Tagi Maolunga doodou Maadua gu dai gaavadu moodou.* 22 Au e magau naa donu huu i de henua nei; au e dee hano naa donu gi de baasi i dai o Jordan. Gai goodou gu baa ange donu gi doodou hulo gi de baasi laa e kave ai de henua danuaa laa. 23 Gai goodou kana ange gi dee ngalo e goodou de hagatoo donu hagaheloongoi a Tagi Maolunga doodou Maadua gu hai madali goodou, gai goodou ga hai ai dahi diinonga ga hagadagodo ange gi dahi mee daudahi a Tagi Maolunga doodou Maadua gu hai adu goodou gi dee haia. 24 Go hiidinga Tagi Maolunga doodou Maadua e bei de ahi ula e duungia mee alodahi, gai se Maadua maagoda.*

25 De masavaa naa huu oodou e hagadili ai hanu dama gai gilaadeu ga hagadili hogi alaadeu dama, i dua doodou nnoho ga daulooloa i honga de henua, gai noo goodou gu haisala i doodou hagatuu denga diinonga ga hagadagodo ange gi dahi mee, ma de hai de baubau i mada luu mada o Tagi Maolunga doodou Maadua, gai goodou ga hai ai ia ga lili, 26 gai au e hagahi de langi ma henua i lalo e hagadonu ai bolo goodou e moolau naa donu doodou maakau ga dee maaleva i de henua oodou ga hulo naa e henua ai i baasi dai o Jordan. Goodou e dee maua naa donu gi nnoho daulooloa i honga de henua laa, aagai goodou e odi naa donu i de daia ga maakau. 27 Gai Tagi Maolunga e hai naa goodou gi mavaevae saele i magavaa o de gau henua gee, gai e sogoisi naa donu huu goodou e ola i doodou nnoho i daho denga huaahenua a Tagi Maolunga e hai goodou gi hulo gi nnoho ai.* 28 Gai goodou ga daumaha ange ai naa gi denga diinonga laagau ma hadu, go mee e hagatuu i lima o dangada, gai e dee maua gi gidee dahi mee, be go de hagallongo, be go de gaimee, aabe go de hagadungu dahi mee. 29 Aagai noo goodou e ssala Tagi Maolunga doodou Maadua i doodou nnoho i kilaa, gai goodou e gidee donu ia noo goodou e hagaduu ngae ga ssala ia i oodou lodo alodahi aama oodou hagasaalunga alodahi.* 30 Gai de masavaa naa huu oodou e hai ngadaa ai, gai mee nei alodahi gu hai adu gi goodou i denga laangi e loomai nei, gai goodou ga aahe mai gi Tagi Maolunga doodou Maadua ga hagallongo ange gi de ia. 31 Gai Tagi Maolunga doodou Maadua se Maadua e lodo aloha; ia e dee tili naa donu aabe ngalo de hagatoo donu hagaheloongoi aana gu hai madali oodou dubuna madagidagi ga hagadonu i dahi hagatoo donu.

Go Tagi Maolunga donu huu de Maadua abodonu

32 Goodou siilia dagodo o mee gu hai i laangi gu hulo, i mua doodou masavaa, ma mai i de laangi a de Maadua ne hai ai tangada i henua i lalo; goodou ga ssili gi iloo e goodou mai i dahi bido o de langi ga dae ai gi de bido ange laa. Be gu hanu laa mee hagalele mouli bee nei gu hai, aabe gu hanu nei mee bee nei a dangada gu langona? 33 Gai gu hanu ange nei donu dangada ne langona de leo o de Maadua e basa ange ai gi gilaadeu mai i lo te ahi ula bei oodou dagodo, gai gilaadeu tee maakau? 34 Gai gu dahi laa maadua ne hagataalea de kave dahi huaadangada mai i dahi huaahenua e hai ai ono dangada, i denga hagaduasala, ma hagailonga, ma mee hagalele mouli, ma de hebagi, i dono lima sauaa mmahi, aama denga hegau hagamaatagu, bei hegau a Tagi Maolunga doodou Maadua ne hai adu gi goodou i Egypt, bei doodou hai gu gidee ai laa?

35 Gai mee nei ne hagaago adu gi iloo ai e goodou bolo Tagi Maolunga go de Maadua donu, gai e deai ange donu se Maadua e bei ono dagodo.* 36 Ia ne hai gi langona e goodou dono leo mai i de langi e haele ai goodou. Gai ia ne hai gi gidee e goodou de ahi ula i honga de henua, ma de langona dono leo e basa adu ai gi goodou mai i lo te ahi. 37 Gai go hiidinga ia e aloha i oodou dubuna madagidagi, deelaa ai, ia ne hili olaadeu aamuli ne haanau i olaadeu dua, gai ia ne hagassao ina mai goodou i Egypt i dono sauaa mmahi, 38 gai ia ga aau denga huaahenua e soa ange ma de mmahi ange i goodou. Gai ia ga gaamai goodou gi kinei, ga gaavadu olaadeu henua goodou gi henua ai, bei doodou hai gu gidee ai naa.

39 Deenei ai, ailaa nei gai goodou haia gi tonu ange goodou aama de dugu mee nei i oodou lodo, bolo Tagi Maolunga go de Maadua donu o de langi ma henua i lalo, gai e deai ange donu e bei ono dagodo. 40 Deenei ai, goodou daohia ana mee gu hagasauaa aama ana hainga gu tala adu gi goodou, go hainga aagu e tala adu nei gi goodou anailaa nei, gi danuaa adu ai gi goodou ma oodou dama e loomai i oodou dua, gai goodou ga nnoho ai i de henua a Tagi Maolunga doodou Maadua e gaavadu gi goodou ga hano ai.

Denga aduhale hagaola i baasi i dua

41 Gai Moses ga hili e dolu aduhale i baasi i dua o Jordan,* 42 e hagaola ai tangada ne haisala ga daa dahi dangada ga magau, gai ia e dee se hagadaumee niio taane laa i laangi i mua. Ia e maua i de savini ga hano gi dahi aduhale laa e hagaola ai dono mouli. 43 Aanei denga aduhale: go Bezer i de vao i de mommee soe o de aamuli o Reuben, ma Ramoth i Gilead i de vaaenga o Gad, aama Golan i Bashan i de vaaenga o Manasseh.

Taamada de gaavange de hainga

44 Aanei hainga a Moses ne gaavange gi de gau Israel. 45 Gai aanei muna ma hainga gu hagasauaa ma hagamodu a Moses ne gaavange gi de gau Israel, i dua delaadeu ssao mai i Egypt, 46 i dua delaadeu hulo ga tae gi baasi dua o Jordan, i gaogao de geelonga o Beth Peor, go de henua o Sihon de hodooligi o de gau Amor, e noho laa i Heshbon, gai Moses ma de gau Israel ne hagadee kii ia i de masavaa olaadeu ne loomai ai i Egypt. 47 Gai gilaadeu ga kave dono henua aama de henua o Og de hodooligi o Bashan. Aanei luu hodooligi o de gau Amor i baasi dua o Jordan. 48 Gai de henua nei e daamada mai i Aroer i de hiihii o de geelonga go Arnon, ga hano ai gi de mounga go Sirion (e bei go Hermon), 49 aama Arabah alodahi, i baasi dua o Jordan, gai e hano ga dae gi Tai o Arabah,* i lalo denga madadaagodo o de mounga go Pisgah.

5

De Madaangahulu Hainga

(Exo 20.1-17)

1 Gai Moses ne hagahi de gau Israel alodahi ga hai ange:

De gau Israel, goodou hagalaangona denga hainga gu hagasauaa ma hagamodu aagu e tala adu gi goodou ailaa nei. Goodou hagamaumau ina ma de kana ange ga daudali ai. 2 Tagi Maolunga doodou Maadua ne hai dahi hagatoo donu hagaheloongoi madali gidaadeu i de mounga go Horeb. 3 Tagi Maolunga tee hai de hagatoo donu hagaheloongoi nei madali odaadeu dubuna madagidagi, gai ia ne hai madali gidaadeu alodahi e mouli anailaa nei. 4 Tagi Maolunga ne basa adu gi goodou mai i de mounga i lo te ahi ula. 5 De masavaa laa gai au ne duu i oodou magavaa ma Tagi Maolunga, ga tala adu ai gi goodou muna a Tagi Maolunga, go hiidinga goodou ne maatagu i de ahi ula laa, gai tee loage gi de mounga laa. Gai ia ne hai adu,

6 “Go au go Iahweh, doo Maadua, ne hagasao ina mai laa goe i de henua go Egypt, go de henua oou nogo hai hegau hagaduasala ina ai.

7 Aude haia hanu diinonga gee gi maolunga ange i de au.

8 Aude haia dahi diinonga moou, gi hagadagodo ina ange gi dahi mee i de langi, be go dahi mee i henua i lalo, aabe go dahi mee i lo te vai i lalo de henua.* 9 Aude daumaha ange gi gilaadeu, aabe gi hai hegau ange gi gilaadeu, i hiidinga go au go Iahweh doo Maadua, au se Maadua e maagoda. Au e hagaduasala denga dama, i hiidinga baubau o olaadeu maadua, ga dae ai loo gi tolu ma de haa atangada, o dangada e kino i de au,* 10 aagai au e abodonu ange gi atangada soa o dangada e aaloha i de au, ma de daohi agu hainga.

11 Aude hagangadi mee ina de ingoo o Iahweh doo Maadua, go hiidinga Tagi Maolunga e hagahaisala donu tangada e hagangadi mee ina dono ingoo.*

12 Dao ina de laangi o Sabbath ma gi haia gi dabu, bei de hai a Tagi Maolunga doo Maadua gu tala adu ai laa gi de goe.* 13 E ono oo laangi e hai hegau ai, ga hagalava au hegau alodahi,* 14 aagai de hidu laangi go Sabbath a Tagi Maolunga doo Maadua. Aude haia ai dahi hegau daudahi, go koe ma dau dama daane, ma dau damaa hine, ma doo daane hai hegau, ma doo hahine hai hegau, ma dau kaau, ma dau donkey, ma au manu alodahi, aama tangada henua gee e nnoho i oo daha, gi maua ai e goe, ma doo daane hai hegau, ma doo hahine hai hegau i de hagammabu bei goe. 15 Manadua bolo goodou nogo ni dangada hai hegau i de henua go Egypt, gai Tagi Maolunga ne haalo adu dono lima mmahi, ga hagassao mai ai goodou i kilaa. Deenei ai, Tagi Maolunga doo Maadua gu hai adu koe gi dao ina de laangi o Sabbath.

16 Hagadubu ina doo damana ma doo dinana, bei de hai a Tagi Maolunga doo Maadua gu tala adu ai gi de goe, gi daulooloa ai doo mouli, ma doo noho baba i honga de henua a Tagi Maolunga doo Maadua e gaavadu gi de goe.*

17 Aude daia tangada gi magau.*

18 Aude dagodo haisala.*

19 Aude gaiaa.*

20 Aude hagabaubau ina tangada e baa adu gi de goe i hanu muna hhadu.*

21 Aude nnoo ange gi de bodu o tangada e baa adu gi de goe. Aude nnoo ange gi de hale, be go de gelegele o tangada e baa adu gi de goe, be go dono daane hai hegau, be go dono hahine hai hegau, be go dana kaau, be go dana donkey, aabe go dahi ana mee daudahi.” *

22 Aanei muna a Tagi Maolunga ne tala ange gi de hagabuulingaa dangada i gaogao de mounga, i de masavaa oona ne basa mai ai i lo te ahi ula i de leo mmahi, ma lo te hagausinga ma de gohu boo dangodango, gai teai ange ana muna ne hagapuni ange. Gai ia ne sisi ange muna nei gi honga e lua duu hadu baabaa ga gaamai ai gi de au.*

De maatagu o dangada

(Exo 20.18-21)

23 Gai de masavaa oodou ne langona ai de leo e basa mai laa i lo te mommee gohu, aama mai i de mounga iai laa de ahi ula, gai dagi alodahi o denga aamuli, ma denga daane maatua ne loomai gi ogu daha. 24 Gai goodou ne hai mai, “Tilo, Tagi Maolunga taadeu Maadua gu hagaago mai dono mahamaha ma dono sauaa, gai gimaadeu gu langona dono leo, e basa mai ai i lo te ahi ula. Anailaa nei gai gimaadeu gu gidee bolo tangada e maua gi mouli, e dee galemu donu de Maadua gu basa ange gi de ia. 25 Aagai gimaadeu e dee llodo gi maakau gimaadeu. De ahi laumalie nei e maua donu i de daa gimaadeu gi maakau. Noo e daulooloa ange demaadeu hagallongo de leo o Tagi Maolunga taadeu Maadua, gai gimaadeu e maakau donu. 26 Gai gu dahi ange laa dangada ne langona de leo o de Maadua e mouli laa, e basa mai ai i lo te ahi, bei demaadeu hai ne langona ai anailaa nei, gai ia goi mouli huu? 27 Hannoo hagalaangona muna alodahi a Tagi Maolunga, taadeu Maadua e lodo e tala mai. Gai koe ga tala mai ai muna a Tagi Maolunga taadeu Maadua ne tala adu gi de goe; gai gimaadeu e hagallongo naa donu ana muna ga daudali ai.”

28 Gai Tagi Maolunga ne langona oodou muna ne tala mai gi de au, gai Tagi Maolunga ga hai mai gi de au, “Au gu langona muna a dangada gu tala adu gi de goe; gai e danuaa donu alaadeu muna gu tala adu naa. 29 Mee naa gi deenei dagodo olaadeu lodo; gilaadeu e maatagu i de au ma de daudali i agu hainga alodahi, gi nnoho paba ai gilaadeu ma alaadeu dama e loomai i olaadeu dua.

30 Hannoo hai ange gilaadeu gi aahe gi olaadeu hale. 31 Gai koe duu i ogu gaogao i kinei, gai au ga tala adu gi de goe agu muna alodahi, ma agu hainga gu hagasauaa, ma agu mee gu hagamodu, gai koe ga agoago ange ai gilaadeu. Gai gilaadeu gi daohia mee nei i delaadeu hulo ga nnoho i de henua aagu e gaavange gi gilaadeu.”

32 Gai goodou kana ange haia gi bei muna a Tagi Maolunga doodou Maadua gu tala adu gi goodou; goodou aude hagahaisala ina. 33 Goodou daudali i muna alodahi a Tagi Maolunga doodou Maadua gu tala adu gi goodou, gi mouli ai goodou ma de nnoho paba, gai gi daulooloa ai doodou nnoho i honga de henua oodou ga hulo naa e kave.

6

De hainga maolunga hugadoo

1 Aanei muna, ma hainga gu hagasauaa, aama hagamodu a Tagi Maolunga doodou Maadua ne gaamai, au gi agoago ina adu ai goodou; gai goodou ga daohi ai mee nei, i doodou tae gi de henua oodou ga hulo naa e kave i de baasi laa o Jordan, 2 gai gi maatagu ai goodou, ma oodou dama, ma oodou mogobuna i Tagi Maolunga doodou Maadua, gai goodou ga daohi ai ana mee alodahi gu hagasauaa, ma ana muna gu tala mai au gi daalaa adu gi goodou, gi daulooloa ai oodou mouli, ma de lagolago oodou laangi e mouli ai. 3 De gau Israel, goodou hagalaangona, ma de kana ange ga daudali i mee nei, gi nnoho paba ai goodou ma de hagadili ga soa, i de henua iai vai uu ma hooni lagolago, bei de hai a Tagi Maolunga de Maadua o oodou dubuna madagidagi gu hagatoo donu adu ai gi goodou.

4 Israel, goodou hagalaangona: Tagi Maolunga taadeu Maadua, Tagi Maolunga e dahi donu huu.* 5 Koe gi aloha i Tagi Maolunga doo Maadua i oo lodo alodahi, ma doo hagasaalunga alodahi, aama oo mahi alodahi.* 6 Gai koe daohia muna alodahi aagu gu tala adu gi de goe anailaa nei i oo lodo.* 7 Gai koe ga agoago ange ai au dama. Daalaa ange gi gilaadeu mee nei i doo nnoho i doo hale, ma doo seesee i honga de haiava, ma doo dagodo iho e sseni aama doo alahage. 8 Noodia ange muna nei gi doo lima ma honga doo lae; mee nei se hagailonga adu gi de goe. 9 Gai siia ange hogi muna nei gi laagau i luu baasi de haitoga o doo hale, aama denga haitoga o de buibui o doo aduhale.

10 Gai de masavaa naa huu a Tagi Maolunga doodou Maadua e kave ai goodou ga tae, gi de henua aana gu hagatoo donu ange gi oodou dubuna madagidagi, ange gi Abraham, ma Isaac, aama Jacob, e gaavadu gi goodou — se henua iai denga aduhale nnui ma de danuaa, gai e dee ni mommee niiodou ne hagatuu,* 11 ma denga hale e hoohonu i mee danuaa, gai e dee ni goloa niiodou ne hhao gi lodo hale laa, ma mommee hhao vai hoda gi lodo hadu, e dee ni vai niiodou ne hoda, ma veelengaa grape ma denga olive, ni manu niiodou tee doo, gai goodou gu gaimee ai ma gu boobosu danuaa, 12 gai goodou dagidiiloo goodou kana ngalo Tagi Maolunga, ne hagassao ina mai laa goodou i de henua go Egypt, go de mommee oodou nogo hai hegau hagaduasala ina ai.

13 Goodou maatagu i Tagi Maolunga doodou Maadua, ma de daumaha ange donu huu gi de ia aama de hagatoo donu i dono ingoo.* 14 Goodou e dee daumaha ange gi denga diinonga, go diinonga o denga huaadangada e nnoho madali goodou; 15 go hiidinga Tagi Maolunga doodou Maadua, go de ia e noho laa i oodou magavaa, se Maadua maagoda, gai ia e kona mmao naa de lili i goodou, gai ia ga hai gi llilo goodou mai i henua i lalo. 16 Goodou aude hagataalea Tagi Maolunga doodou Maadua bei doodou hai ne hagatale ai laa ia i Massah.* 17 Gai goodou kana ange daohia hainga a Tagi Maolunga doodou Maadua gu gaavadu gi goodou, ma ana muna gu tala adu aama ana hainga gu lava i de hagasauaa. 18 Goodou haia de mee heohi ma de danuaa i mada luu mada o Tagi Maolunga, gi nnoho paba ai goodou, gai goodou ga hulo ai ga kave de henua danuaa a Tagi Maolunga gu hagatoo donu ange gi oodou dubuna madagidagi, 19 ga hagadee kii oodou hagadaumee bei de hai a Tagi Maolunga gu tala adu ai laa.

20 Gai de masavaa naa huu a dau dama e ssili adu ai, ga hai adu, “Dee hee de hagadoonunga o muna nei ma hainga gu hagasauaa ma hagamodu a Tagi Maolunga doo Maadua gu tala adu nei gi de goe?” 21 gai koe daalaa ange gi dau dama, ga hai ange, “Gimaadeu nogo hai hegau ange gi Pharaoh i Egypt. Gai Tagi Maolunga ne hagassao mai gimaadeu i Egypt i dono lima sauaa mmahi. 22 Gimaadeu ne gidee de hai a Tagi Maolunga denga hagailonga ma mee hagalele mouli nnui ga hagaduasala ai Egypt, ma Pharaoh aama dangada i dono hale alodahi. 23 Gai ia ne hagassao mai gidaadeu i kilaa, ga dagi mai gidaadeu ga gaamai de henua aana gu hagatoo donu ange gi odaadeu dubuna madagidagi. 24 Gai Tagi Maolunga ne hai mai gidaadeu gi daudali i mee alodahi gu hagasauaa nei, ma de maatagu i Tagi Maolunga taadeu Maadua; gi hagadagadaga age ai gidaadeu i masavaa alodahi, gai ia ga hagaola ai gidaadeu, bei odaadeu dagodo anailaa nei. 25 Gai noo gidaadeu e kana ange ga daudali i denga muna nei alodahi i mada luu mada o Tagi Maolunga taadeu Maadua, bei dana hai gu tala mai ai gi gidaadeu, gai gidaadeu gu ni dangada e heohi.”

7

Dangada a Tagi Maolunga ne hili

(Exo 34.11-16)

1 De masavaa naa huu a Tagi Maolunga doodou Maadua, e kave ai goodou ga tae gi de henua oodou ga hulo naa e henua ai, gai ia e aau gee naa denga huaahenua e nnoho i kilaa — go de gau Heth, ma de gau Girgash, ma de gau o Amor, ma de gau Canaan, ma de gau Perez, ma de gau Hiv, aama de gau Jebus, go denga huaahenua e hidu e soa ange, ma de mmahi ange i goodou —* 2 gai de masavaa naa huu a Tagi Maolunga doodou Maadua e dugu adu ai gilaadeu gi nnoho i oodou lalo, gai goodou gu hagadee kii gilaadeu, gai goodou e daa gilaadeu alodahi gi odi i de maakau. Goodou e dee hai hogi dahi hagatoo donu hagaheloongoi madali gilaadeu, aabe abodonu ange gi gilaadeu. 3 Goodou e dee hai bodu ange gi gilaadeu, be gaavange oodou damaa hine gi hai bodu ange gi alaadeu dama daane, aabe e kave alaadeu damaa hine e hai ai bodu o oodou dama daane, 4 go hiidinga gilaadeu e hai naa oodou dama gi dee daudali mai i de au, gai gi daumaha ange gi denga diinonga. Gai Tagi Maolunga e lili mmao naa i goodou, ga daa goodou ga maakau i de masavaa moolau. 5 Aagai deenei doodou hai e hai ai gilaadeu: goodou e oha olaadeu mommee o ssigidaumaha, ma de hagailiili gi maoha olaadeu duludulu hadu, ma de duuduu iho denga duludulu laagau o Asherah, aama de dudu olaadeu diinonga alodahi i de ahi.* 6 Go hiidinga goodou se huaadangada gu hagadabu ange gi Tagi Maolunga doodou Maadua. Gai Tagi Maolunga doodou Maadua ne hili goodou, mai i magavaa o dangada alodahi o henua i lalo e hai ai dono huaadangada hagamogomogo.*

7 Tagi Maolunga tee hili goodou e aloha adu gi goodou, i hiidinga goodou e soa ange i denga huaadangada ange laa, i hiidinga go goodou hugadoo e sogoisi i denga huaadangada alodahi. 8 Aagai go hiidinga Tagi Maolunga ne aloha i goodou, gai ne daohi de hagatoo donu aana gu hagatoo donu ange ai gi oodou dubuna madagidagi, deelaa ai, ia ga hagassao mai goodou i dono lima mmahi, ma de hagaola goodou, mai i de henua oodou nogo hai hegau hagaduasala ai laa, aama mai i ssauaa o Pharaoh, de hodooligi o Egypt. 9 Deenei ai, goodou gi iloo bolo Tagi Maolunga doodou Maadua go de Maadua donu; ia e hai hegau i de muna abodonu, gai e daohi dana hagatoo donu hagaheloongoi ma de aloha ange gi gilaadeu e aaloha i de ia, ma de daudali i ana muna, ga dae ai loo gi de mano atangada.* 10 Aagai

e moolau naa donu dana sui ange hegau a dangada e kino i de ia,

ga daa gilaadeu gi maakau.

11 Deenei ai, goodou daudali i ana muna, ma ana hainga gu hagasauaa, aama ana hagamodu, aagu e tala adu nei gi goodou anailaa nei.

Denga manuuia o de hagallongo i muna

(Deut 28.1-14)

12 Gai noo goodou e hagallongo ange gi denga hagamodu nei ma de daohi mee nei ga daudali ai, gai Tagi Maolunga doodou Maadua e daohi hogi dana hagatoo donu hagaheloongoi, ma dono abodonu adu gi goodou, bei dana hai gu hagatoo donu ange gi oodou dubuna madagidagi.* 13 Ia e aloha naa i goodou ma de hagamanuuia goodou, ga hai goodou gi hagadili gi soa. Ia e hagamanuuia naa oodou dama, ma manu ssomo i honga oodou gelegele — go oodou grain, ma oodou uvaini hoou ma oodou lolo — ma de hai oodou manu gi hagadili gi lagolago, ma dama a oodou ssiibi, i de henua aana gu hagatoo donu ange gi oodou dubuna madagidagi bolo e gaavadu gi goodou. 14 Goodou e kii ange naa doodou manuuia i dangada alodahi: gai e deai naa donu se daane e dee hagadili, be se hine e dee haanau i oodou magavaa, aabe go dahi oodou kaau e deai ana dama. 15 Gai Tagi Maolunga e hai naa gi dee mmagi goodou i denga hagadaagangaa magi, aagai ia e hai naa gilaadeu e kino i goodou gi mmagi i magi nei. 16 Gai goodou daia gi odi dangada alodahi a Tagi Maolunga doodou Maadua e gaavadu goodou gi hagadee kii ina. Goodou aude lodo aaloha ange gi gilaadeu aabe gi daumaha ange gi olaadeu diinonga, go hiidinga mee nei e hai naa goodou ga bei dagodo o de manu gu noodia laa i ssele.

17 Gai noo goodou e hagataba i oodou lodo, “Denga huaahenua nei alodahi e soa ange i gimaadeu; dee hee demaadeu hai e hagadee kii ai gilaadeu ga kave olaadeu henua?”, 18 goodou aude maatagu i gilaadeu, gai goodou manadua mee a Tagi Maolunga doodou Maadua ne hai ange gi Pharaoh ma dangada alodahi o Egypt. 19 Goodou ne gidee denga hagaduasala kona, ma hagailonga ma mee hagalele mouli aama de lima sauaa mmahi o Tagi Maolunga doodou Maadua ne hagaabo laa, ga hagassao mai ai goodou. Gai Tagi Maolunga doodou Maadua e hai naa hogi denga huaadangada alodahi oodou e maatagu ai naa bei olaadeu dagodo. 20 Tagi Maolunga doodou Maadua e hai naa gi loomai denga wasp e hagaduasala ai gilaadeu, ga dae ai gi de odi dangada ne ola ga mmuni i goodou i de maakau. 21 Goodou aude maatagu donu i gilaadeu, go hiidinga Tagi Maolunga doodou Maadua e noho i oodou daha, gai ia se Maadua maolunga ma de hagamaatagu. 22 Gai Tagi Maolunga doodou Maadua e aau gee dagi de momo naa denga huaahenua alodahi nei mai i oodou daha. Goodou e dee daa gilaadeu gi odi i dahi hanonga donu huu, kana kii ange de lagolago manu alasala i honga de henua. 23 Gai Tagi Maolunga doodou Maadua e dugu adu naa goodou gi kii i gilaadeu, ga hai gilaadeu gi ssenga ange ga dae ai gi de odi gilaadeu i doodou daa ga maakau. 24 Gai ia e dugu adu naa hogi olaadeu hodooligi goodou gi hagadee kii ina, gai e deai naa dangada e manadua olaadeu ingoo i henua i lalo. Gai e deai naa hogi se gilaadeu e maua gi kii i goodou, gai goodou e daa naa gilaadeu ga odi. 25 Gai goodou duungia olaadeu diinonga i de ahi; gai goodou aude nnoo ange gi denga selevaa ma goolo e hai ai diinonga laa, aabe gi gaavee mee nei e hai ai oodou goloa, kana noodia ai goodou, go hiidinga Tagi Maolunga doodou Maadua e kino mmao i mee nei. 26 Gai koe aude gaavee dahi diinonga hakino gee gi lo too hale, gi dee oohaa ai goe bei ono dagodo. Gai koe gi kino i de mee hakino gee nei, go hiidinga gu vvae gee e hagadabena ange e oha.

8

Goodou aude ngalo Tagi Maolunga

1 Goodou kana ange daudali i hainga alodahi aagu gu tala adu gi goodou anailaa nei, gi daulooloa ai oodou mouli ma doodou hagadili gi soa; gai goodou ga hulo ga kave de henua a Tagi Maolunga gu hagatoo donu ange gi oodou dubuna madagidagi. 2 Gai goodou manadua de hai a Tagi Maolunga doodou Maadua ne dagi mai ai goodou i lodo henua, i denga ngadau e madahaa nei; ia ne hagamaolalo goodou ma de hagatale goodou e tilo ai dagodo o oodou lodo, be goodou e daohi ana muna gu tala adu gi goodou be deai. 3 Gai ia ne hagamaolalo goodou i dana hai ga hiikai goodou, gai ga haangai adu goodou i denga manna, ni gai niiodou ma oodou dubuna madagidagi tee iloo i mua. Ia ne hai mee nei gi tonu ange ai goodou, bolo tangada e dee mouli donu huu i pelaoaa, aagai ia e mouli i muna alodahi e tala i de ngudu o Tagi Maolunga.* 4 Oodou malo tee damaa duai donu, oodou vae tee hhua hogi i denga ngadau e madahaa nei. 5 Gai goodou gi tonu ange bolo Tagi Maolunga doodou Maadua ne haele goodou bei de haele a tangada dana dama donu.

6 Deenei ai, goodou daohia muna a Tagi Maolunga doodou Maadua gu tala adu gi goodou, ga daudali i ono haiava aama de maatagu i de ia. 7 Go hiidinga Tagi Maolunga doodou Maadua e kave naa goodou gi dahi henua danuaa; se henua iai denga saalingaa vai, aama vai e ssali mai i lodo geelonga ma honga duuduu; 8 gai se henua iai denga wheat, ma barley, ma grape, ma fig, ma pomegranate, ma olive, aama hooni. 9 Gai se henua e dee maua gi odi gai iai, gai e deai naa donu se mee daudahi oodou e duasala ai. Gai lo te hadu iai denga iron, gai goodou e geli age naa denga copper i honga denga mounga.

10 Gai ga gaimee naa huu goodou ga boobosu, gai goodou ga tuhi Tagi Maolunga doodou Maadua i dana gaavadu gi goodou de henua danuaa laa. 11 Gai goodou kana ange gi dee ngalo e goodou Tagi Maolunga doodou Maadua, gai goodou gu dee daohi ana muna ma ana mee gu hagamodu aama ana hainga gu hagasauaa aagu e tala adu nei gi goodou anailaa nei.* 12 Goodou dagidiiloo kana gaimee goodou ga boobosu, ma de hagatuu oodou hale danuaa ga nnoho ai, 13 gai oodou kaau ma oodou ssiibi ma guudi gu lagolago, oodou selevaa ma goolo gu lagolago hogi, gai gu lagolago mmao oodou goloa alodahi, 14 gai goodou gu llodo maolunga, ma de ngalo Tagi Maolunga doodou Maadua ne hagassao ina mai laa goodou i de henua go Egypt, go de henua oodou nogo hagahai hegau ina ai. 15 Ia ne dagi mai goodou laa lo te vao laumalie ma de hagamaatagu, se mommee iai denga labodo ma manu manga lua, gai e mmasa ma teai vai iai. Gai ia ne hai ga ssali age denga vai mai i lo te baba makaga ga hagaunu ai goodou. 16 Ia ne haangai goodou i denga manna i lodo henua, ni mee niiodou dubuna madagidagi tee iloo, gai ia ga hagamaolalo ai goodou ma de hagatale ai dagodo o oodou lodo, gi danuaa adu ai gi goodou i muli mai. 17 Gai gi dee hagataba ai goodou i oodou lodo, “Go omaadeu mogomogo donu ma omaadeu mahi amaadeu ne mau ai nei omaadeu lava.” 18 Goodou hagamaanadu go Tagi Maolunga doodou Maadua, ne gaavadu oodou mahi ne maua ai nei e goodou oodou lava; gai ia ga hagasula ai dana hagatoo donu hagaheloongoi gu hagatoo donu ange ai laa gi oodou dubuna madagidagi, bei de hai oodou gu gide ai naa anailaa nei.

19 Noo goodou e ngalo Tagi Maolunga doodou Maadua ga daudali ange i denga diinonga, gai goodou ga ino ange ma de daumaha ange gi gilaadeu, gai au e tala adu gi goodou ailaa nei bolo goodou e daia naa donu ga maakau, 20 bei dagodo o denga huaahenua a Tagi Maolunga doodou Maadua ne daa laa ga maakau i oodou mada i mua, gai goodou e daia naa donu ga maakau i doodou dee hagallongo ange gi Tagi Maolunga doodou Maadua.

9

De hiidinga a Tagi Maolunga ne bale ange ai Israel

1 Dangada o Israel, goodou nnoho mai hagalaangona! Goodou ga hulo nei gi de baasi laa o Jordan, e kave ai mommee o denga huaahenua e soa ange aama de mmahi ange i goodou. Olaadeu aduhale e nnui gai olaadeu buibui e hulo ma e tae gi lo te langi. 2 Gai dangada e lloa ma de nnui, go de gau Anak. Goodou gu iloo olaadeu dagodo, ma de langona dangada e hagataba, “Goai e maua i de hai baasi ange gi de gau Anak?” 3 Deenei ai, ailaa nei gai goodou gi tonu iho, bolo Tagi Maolunga doodou Maadua e hano naa i oodou mada i mua, bei dagodo o de ahi ula e duungia laa ga odi mee. Ia e hagadee kii naa gilaadeu, ma de daa gi maakau i oodou mada i mua. Gai e moolau naa donu doodou aau gee gilaadeu, ma de daa gilaadeu gi maakau, bei de hai a Tagi Maolunga gu hagatoo donu adu ai gi goodou.

4 Gai goodou gi dee hagataba i oodou lodo, i de masavaa a Tagi Maolunga doodou Maadua e aau gee ai gilaadeu i oodou mada i mua, “Go hiidinga demaadeu heohi a Tagi Maolunga ne gaamai ai, gimaadeu gi henua i de henua nei.” E deai, aagai go hiidinga de baubau o denga huaahenua nei, gai Tagi Maolunga e aau gee ai gilaadeu mai i oodou mada i mua. 5 E dee go hiidinga goodou e heohi aabe go de heohi oodou lodo, ne maua ai e goodou i de kave delaadeu henua; aagai go hiidinga delaadeu baubau, gai Tagi Maolunga doodou Maadua ga hai gilaadeu gi hulo gee mai i oodou mada i mua, gai ia e hagasula de hagatoo donu aana gu hagatoo donu ange ai gi oodou dubuna madagidagi, go Abraham, ma Isaac, aama Jacob. 6 Gai goodou gi tonu ange: e dee go hiidinga o doodou heohi a Tagi Maolunga doodou Maadua ne gaavadu ai de henua danuaa nei gi goodou, go hiidinga goodou ni dangada donu makaga oodou lodo.

De kaau goolo

7 Goodou manadua de mee nei, goodou aude ngalo donu doodou hai ga lili Tagi Maolunga doodou Maadua i de vao. Mai i de laangi oodou ne ssao mai i de henua go Egypt, ga dae ai gi doodou tae mai gi kinei, gai goodou ne hai baasi ange gi Tagi Maolunga. 8 De masavaa hogi oodou e nnoho ai i Horeb, gai goodou ne hai ga bole Tagi Maolunga, gai Tagi Maolunga ne dai daa donu goodou ga maakau, i hiidinga de kona dono lili. 9 Gai de masavaa oogu ne hanage ai gi de mounga e kave ai luu duu hadu baabaa, e sisi ai laa de hagatoo donu hagaheloongoi a Tagi Maolunga ne hai madali goodou, gai au ne noho i kilaa i e madahaa laangi ma e madahaa boo, gai au tee gaimee be ne unu.* 10 Gai Tagi Maolunga ne gaamai e lua duu hadu baabaa, gu lava i de sisi i de lima o de Maadua. Gai honga luu duu hadu laa gu sisi ai, muna alodahi a Tagi Maolunga ne tala adu gi goodou mai i de mounga i lo te ahi ula, i de laangi odaadeu ne hagabuni ai.

11 Gai dua huu de madahaa boo ma de madahaa laangi, gai Tagi Maolunga ga gaamai luu duu hadu laa gi de au, go luu duu hadu e sisi ai laa de hagatoo donu hagaheloongoi. 12 Gai Tagi Maolunga ne hai mai gi de au, “Hagamoolau ahe iho gi lalo, go hiidinga oo dangada aau ne hagassao mai laa i Egypt gu hai dahi hegau hakino gee. Gilaadeu ne moolau donu de hulo gee i de haiava aagu gu tala ange gi gilaadeu, gilaadeu gu hai dahi diinonga baalanga moolaadeu.”

13 Gai Tagi Maolunga ne hai mai ange hogi gi de au, “Au gu gidee donu dagodo o de gau nei, gilaadeu ni dangada donu makaga olaadeu lodo. 14 Aude buibuia ngau, gai au ga hai nei gi odi gilaadeu i de maakau gi deai ai se gilaadeu e doe i honga de henua. Gai au ga hai doo aamuli gi se huaahenua e mmahi ange ma de soa ange i gilaadeu.”

15 Gai au ne ahe iho i de mounga i de masavaa o de ahi e ula ai. Gai au e poo luu duu hadu baabaa iai laa de hagatoo donu hagaheloongoi i lodo luoogu lima. 16 Gai au ne gidee bolo goodou gu haisala ange gi Tagi Maolunga doodou Maadua. Goodou ne hai dahi diinonga i dahi kaau gauligi goolo. Goodou ne moolau donu de hulo gee mai i de haiava a Tagi Maolunga gu tala adu gi goodou. 17 Deelaa ai, au ne poo luu duu hadu baabaa laa ga maga gu maoha i oodou mada i mua.

18 Gai au ne hano ga dagodo i honga de gelegele i mada luu mada o Tagi Maolunga i e madahaa laangi ma e madahaa boo, bei agu hegau gu hai i mua, au tee gaimee donu be ne unu, i hiidinga haisala alodahi oodou gu haisala ai; goodou gu hai dahi baubau laumalie i mada luu mada o Tagi Maolunga ma gu hai ai ia gi lili. 19 Gai au ne madagu i de bole o Tagi Maolunga, go hiidinga ia gu kona mmao dono lili i goodou, ia ne dai daa donu goodou ga maakau. Aagai Tagi Maolunga ne hagallongo dagu dangidangi i de masavaa laa.* 20 Gai Tagi Maolunga ne kona hogi dono lili i Aaron ga dai daa ia ga magau. Deelaa ai, au ne dalodalo hogi i ono hiidinga i de masavaa laa. 21 Gai au ne kave de kaau goolo oodou ne haisala ai laa ga dudu i de ahi, gai au ga mmili gu ni lehu ga maga ange gi lo te saalingaa vai e hano iho laa i de mounga.

22 Goodou ne hai hogi Tagi Maolunga ga lili i Taberah, ma Massah aama Kibroth Hattaavah.*

23 Gai de masavaa a Tagi Maolunga ne hai ai goodou gi hulo gee mai i Kadesh Barnea, gai ia ga hai adu, “Goodou hulo gaavee de henua aagu gu gaavadu gi goodou.” Aagai goodou ne hai baasi ange gi muna a Tagi Maolunga doodou Maadua ne tala adu gi goodou, goodou tee hagadonusia ana muna, gai tee hagallongo ange gi ana muna.* 24 Goodou gu hai baasi ange huu gi Tagi Maolunga, mai i taamada dagu iloo goodou.

25 Gai au ne dagodo i honga de gelegele i mada luu mada o Tagi Maolunga i e madahaa laangi ma e madahaa boo, go hiidinga Tagi Maolunga gu hagadaba bolo ia ga daa goodou gi odi i de maakau. 26 Gai au ne dalodalo ange gi Tagi Maolunga ga hai ange, “Dogu Ia Aamua go Iahweh, aude daia oo dangada donu gi maakau, go dangada aau ne hagaola ga hagassao mai i Egypt i doo lima sauaa mmahi. 27 Gai koe gi manadua oo dangada hai hegau go Abraham, ma Isaac, aama Jacob; aude anga ange gi de makaga lodo o de huaadangada nei, be go olaadeu baubau aabe go olaadeu haisala. 28 Kana hagataba de huaahenua aau ne hagassao mai ai gimaadeu, ‘Go hiidinga Tagi Maolunga tee maua i de kave gilaadeu gi tae gi de henua aana gu hagatoo donu ange gi gilaadeu, ma de kino i gilaadeu, deelaa ai, ia ne kave gilaadeu gi de vao e daa ai gilaadeu gi maakau.’ 29 Aagai gilaadeu oo dangada ma doo boolonga, go gilaadeu aau ne hagassao mai i doo sauaa ma doo lima mmahi.”

10

Luu duu hadu baabaa hoou

(Exo 34.1-10)

1 De masavaa laa gai Tagi Maolunga ne hai mai gi de au, “Hoda ina e lua duu hadu baabaa, bei luu duu hadu i taamada, ga gaamai ga humai ai gi ogu daha i honga de mounga. Hagaduulia hogi dahi ngavesi laagau. 2 Gai au ga sisi ange muna aagu ne sisi ange, gi honga luu duu hadu baabaa i taamada, go luu hadu aau ne oha laa. Gai koe ga hhao ange gi lo te ngavesi laa.”

3 Gai au ne hagaduu dahi ngavesi i laagau acacia ma de hoda e lua duu hadu bei luu duu hadu baabaa i taamada. Gai au ga kave luu duu hadu laa ga hanage ai gi ulu de mounga. 4 Gai Tagi Maolunga ga sisi ange hogi gi honga luu duu hadu laa de Madaangahulu Hainga, go muna a Tagi Maolunga ne tala adu gi goodou, mai i honga de mounga e ula ai laa de ahi, i de laangi odaadeu ne hagabuni ai, gai Tagi Maolunga ne gaamai luu duu hadu laa gi de au. 5 Gai au ne ahe iho i de mounga, ga kave luu duu hadu laa ga hhao ange gi lo te ngavesi aagu gu hagaduu laa, bei de hai a Tagi Maolunga gu tala mai ai gi de au, gai luu duu hadu laa goi daakodo donu i kilaa iainei.

6 (Gai de gau Israel ne daga mai i de mommee iai denga vai geli a dama a Jaakan ga hulo gi Moserah; go kilaa o Aaron ne magau ai ga danu, gai dana dama go Eleazar ga sui ia ga hai ai hegau a tangada haimeedabu.* 7 Gilaadeu ne daga mai hogi i Moserah ga hulo gi Gudgodah, gai mai i Gudgodah gi Jotbathah, se mommee e lagolago vai iai. 8 De masavaa laa gai Tagi Maolunga ne hili ange de aamuli o Levi, gi sabaia de ngavesi o de hagatoo donu hagaheloongoi a Tagi Maolunga, ma de hai hegau a Tagi Maolunga i dono hale, aama de hagamanuuia i dono ingoo, ga dae mai ai gi anailaa nei.* 9 Deelaa ai, de aamuli o Levi teai donu selaadeu vaaenga ne bolo ai madali olaadeu daina ange laa, go hiidinga delaadeu boolonga go Tagi Maolunga, bei de hai a Tagi Maolunga doodou Maadua gu tala ange ai gi gilaadeu.)

10 Gai au ne noho i honga de mounga, i e madahaa laangi ma e madahaa boo bei de hanonga i taamada, gai Tagi Maolunga ne hagallongo mai hogi gi dagu dangidangi i de masavaa laa. Tagi Maolunga tee lodo e daa goodou gi maakau.* 11 Gai Tagi Maolunga ga hai mai gi de au, “Hidi age dagina de huaadangada ma goodou hulo ai. Gai gilaadeu ga hulo ai ga henua, i de henua aagu gu hagatoo donu ange gi oodou dubuna madagidagi, bolo e gaavange naa gi gilaadeu.”

Madagu i Tagi Maolunga

12 De gau Israel, se aha a Tagi Maolunga doodou Maadua e lodo goodou gi haia? E aha, ia tee hai adu goodou gi maatagu i Tagi Maolunga doodou Maadua, ma de seesee i ono haiava alodahi, ma de aaloha i de ia, aama de daumaha ange gi Tagi Maolunga doodou Maadua i oodou lodo alodahi, ma oodou hagasaalunga alodahi, 13 ma de daohi hainga a Tagi Maolunga, ma ana mee gu hagasauaa aagu gu tala adu nei gi goodou anailaa nei, gi danuaa adu ai gi goodou?

14 Goodou gi tonu iho bolo niio Tagi Maolunga doodou Maadua, de langi ma henua i lalo ma mee alodahi iai. 15 Aagai Tagi Maolunga ne aloha i oodou dubuna madagidagi, ga hili goodou, olaadeu hagadiilinga, i magavaa o denga huaahenua alodahi, bei doodou hai gu gidee ai naa anailaa nei. 16 Deenei ai, goodou tuu dagaholiage ina oodou lodo,* gai gi dee hagamakaga ina oodou lodo. 17 Go hiidinga Tagi Maolunga doodou Maadua go de Maadua o denga maadua alodahi, gai go de Ia Aamua o de gau aamua alodahi, ia e maolunga, e mmahi, gai se Maadua hagamaatagu, ia e dee hilihili dangada aabe e kave mee ngadi gaavange hagasenga.* 18 Gai ia e hai hegau i de hagamodu heohi ange gi denga gauligi e deai olaadeu damana, ma haahine gu maakau olaadeu bodu, ma de aloha ange gi de gau henua gee e nnoho i oodou magavaa, aama de gaavange alaadeu gai ma olaadeu malo. 19 Gai goodou aaloha ange gi de gau henua gee, go hiidinga goodou nogo ni dangada henua gee, i doodou masavaa ne nnoho ai i de henua go Egypt. 20 Goodou gi maatagu i Tagi Maolunga doodou Maadua, gai daumaha ange donu huu gi de ia, ma de hagapigi ange gi de ia, aama de hagatoo donu donu huu i dono ingoo. 21 Go ia e heohi doodou tuhi, go ia doodou Maadua, go ia ne haia adu gi goodou denga hegau sauaa ma de hagalele mouli oodou gu gidee naa. 22 De masavaa o oodou dubuna madagidagi ne hulo ai gi Egypt, gai se dinohidu donu huu gilaadeu alodahi. Anailaa nei gai Tagi Maolunga doodou Maadua gu hai goodou ma gu soa mmao, bei lagolago denga heduu i lo te langi.*

11

De aloha ma de hagallongo ange gi Tagi Maolunga

1 Goodou aloha i Tagi Maolunga doodou Maadua, ma de daohi ana muna, ma ana hainga gu hagasauaa, ma ana hagamodu, aama ana muna gu tala adu gi goodou i laangi alodahi. 2 Anailaa nei gai goodou gu tonu iho bolo e dee go oodou dama ne gidee ma de langona iho, de hai a Tagi Maolunga doodou Maadua ne haele ai goodou: i dono maolunga, ma dono lima mmahi, ma dono lima sauaa, 3 ma ana hagailonga, ma ana hegau hagalele mouli ne hai ange gi de hodooligi o Egypt go Pharaoh, ma dangada alodahi i dono henua;* 4 ma dana hai ne hai ai de hagabuulinga hebagi o Egypt, ma alaadeu hoosa, ma olaadeu hada hebagi; ia ne haoli gilaadeu i vai o Tai Mmea, i de masavaa alaadeu ne doolohi mai ai goodou, gai Tagi Maolunga ne daa gilaadeu ga odi i de maakau ga dae mai ai gi anailaa nei;* 5 ma ana mee ne hai adu gi goodou i de vao, ga tae mai ai nei goodou gi de mommee nei, 6 ma dana hai ne hai ai Dathan ma Abiram luu dama daane a Eliab, tama daane a Reuben, i de masavaa ne mahanga lua de gelegele i magavaa o de gau Israel alodahi, ga holo gilaau ma olaau huaabodu, ma olaadeu hale malo, aama alaadeu manu alodahi.* 7 Aagai go goodou ne gidee hegau hagalele mouli alodahi a Tagi Maolunga ne hai.

8 Deenei ai, goodou daohia hainga alodahi aagu gu tala adu gi goodou anailaa nei, gi mmahi ai goodou i de hulo e kave de henua, oodou ga hulo naa e henua ai i baasi i dai o Jordan. 9 Gai gi daulooloa ai hogi doodou mouli, i honga de henua a Tagi Maolunga gu hagatoo donu ange gi oodou dubuna madagidagi, bolo ia e gaavange gi gilaadeu ma olaadeu hagadiilinga, dahi henua iai vai uu ma hooni lagolago. 10 Gai de henua oodou ga hulo naa e nnoho ai, e dee bei de henua go Egypt, oodou ne loomai ai naa. Goodou ne doo oodou golee ga hagamaluulu i oodou vae, bei de hai e hagamaluulu ai denga veelenga. 11 Gai de henua oodou ga hulo naa e henua ai, se henua iai duuduu ma gelogelonga, gai de langi e pala iho ma e hagamaluulu honga de gelegele, 12 gai se henua nii Tagi Maolunga doodou Maadua e tilo danuaa ange; gai Tagi Maolunga doodou Maadua e daumada i masavaa alodahi, mai i taamada o de ngadau ga dae ai gi de hagaodi.

13 Gai noo goodou e daudali i agu muna e tala adu gi goodou ailaa nei, ma de aaloha i Tagi Maolunga doodou Maadua, ga daumaha ange gi de ia, i oodou lodo alodahi aama oodou hagasaalunga alodahi,* 14 gai ia e hai naa gi pala iho de langi gi honga doodou henua i ono masavaa donu, go de langi i taamada ma de hagaodi o de ngadau, gi maua ai e goodou i de hagabudu oodou grain, ma de hai oodou uvaini hoou ma lolo olive. 15 Gai ia e gaavadu naa hogi gi goodou helii i honga oodou gelegele, e gaimee ai oodou manu, gai goodou e gaimee naa ga boobosu.

16 Gai goodou dagidiiloo gi dee hagasengalia goodou, gai goodou ga daahuli gee ai i de au, ga hai hegau ange gi denga maadua ange laa, ma de daumaha ange gi gilaadeu. 17 Gai Tagi Maolunga e kona mmao naa de lili i goodou, ga hai gi dee pala iho de langi gi honga de gelegele, gi deai ai hua i honga oodou gelegele, gai goodou e moolau naa donu de maakau ga dee maaleva, i de henua danuaa a Tagi Maolunga e gaavadu gi goodou. 18 Gai goodou daohia agu muna nei ga hagamaumau i oodou lodo ma oodou hagasaalunga; gai noonoodia ange muna nei gi honga oodou lima aama honga oodou lae, se hagailonga adu gi goodou. 19 Gai goodou ga agoago ange muna nei gi oodou dama i de masavaa oodou e nnoho ai i lodo oodou hale, ma doodou seesee i honga de haiava, ma de masavaa oodou e daakodo ai e sseni aama doodou aalahage. 20 Gai goodou e sisi ange muna nei gi laagau i luu baasi o haitoga o oodou hale, aama haitoga o buibui o oodou aduhale,* 21 gi lagolago ai oodou laangi ma oodou dama e nnoho ai, i honga de henua a Tagi Maolunga gu hagatoo donu e gaavange gi oodou dubuna madagidagi, i taulooloa de dahi langi i lunga i honga henua i lalo.

22 Gai noo goodou e kana ange ga daohi muna alodahi, aagu e tala adu nei gi goodou gi daudali ai, ma de aaloha i Tagi Maolunga doodou Maadua, ga seesee i ono haiava alodahi, ma de hagapigi ange gi de ia, 23 gai Tagi Maolunga e aau gee naa denga huaahenua nei alodahi i oodou mada i mua, gai goodou ga kave denga henua, o denga huaahenua e soa ange ma de mmahi ange i goodou. 24 Mommee alodahi e tuu ange aagena oodou vae e gaavadu naa gi goodou: mai i de vao ga hano ai ga dae gi Lebanon, aama mai i ssaalingaa vai go Euphrates ga dae ai gi tai i baasi dai.* 25 Gai e deai naa donu se dangada e maua i de hai baasi adu gi goodou. Gai Tagi Maolunga doodou Maadua e hai naa gi maatagu de henua alodahi i goodou, i mommee alodahi e tuu ange aagena oodou vae, bei dana hai gu tala adu ai gi goodou.

26 Tilo, anailaa nei, gai au e dugu i oodou mada i mua de hagamanuuia ma de hagamalaia: 27 se hagamanuuia noo goodou e hagallongo ange gi muna a Tagi Maolunga doodou Maadua, aagu gu tala adu gi goodou anailaa nei, 28 gai se hagamalaia noo goodou e dee hagallongo ange gi muna a Tagi Maolunga doodou Maadua, gai e daahuli gee i de haiava aagu e tala adu gi goodou anailaa nei, ga daudali ange i denga maadua oodou tee iloo i mua. 29 Gai de masavaa naa huu a Tagi Maolunga doodou Maadua, e kave ai goodou gi de henua oodou ga hulo naa e henua ai, gai goodou ga tala denga hagamanuuia, i honga de mounga go Gerizim, gai denga hagamalaia i honga de mounga go Ebal.* 30 Gai luu mounga nei e tuu i de baasi laa o Jordan, i baasi i dai, i de baasi ange gi de mommee e danu ai de laa, i gaogao denga manu ssomo nnui o Moreh, i de ungaamee o de gau Canaan, e nnoho laa i de mommee soe i gaogao o Gilgal.

31 Goodou gu dai hulo naa gi de baasi i dai o Jordan, e kave ai de henua a Tagi Maolunga doodou Maadua e gaavadu gi goodou. Gai de masavaa naa huu oodou e kave ai de henua ga nnoho ai, 32 gai goodou ga kana ange daudali i mee alodahi gu hagasauaa, ma hainga aagu e tala adu gi goodou anailaa nei.

12

De mommee e daumaha ai

1 Aanei denga mee gu hagasauaa ma hagamodu oodou e daudali ai, i de henua a Tagi Maolunga de Maadua o oodou dubuna madagidagi, gu gaavadu goodou gi henua ai — i taulooloa doodou mouli i honga de henua. 2 Goodou oohaa alodahi mommee daumaha i honga mounga, ma duuduu aama lalo manu ssomo nnui, go mommee a denga huaahenua oodou gu dai hagadee kii naa, e daumaha ange ai gi olaadeu diinonga. 3 Gai goodou oohaa olaadeu mommee o ssigidaumaha, ma duludulu olaadeu diinonga, ga dudu alaadeu duludulu laagau o Asherah i de ahi, ma de duuduudia iho olaadeu diinonga, ga hai gi deai dangada e manadua olaadeu ingoo i de mommee laa.*

4 Goodou e dee daumaha ange gi Tagi Maolunga doodou Maadua, bei delaadeu hai e daumaha ai. 5 Aagai goodou e ssala de mommee a Tagi Maolunga doodou Maadua e hili e dugu ai dono ingoo, ma de hai ai dono mommee e noho, i magavaa o oodou aamuli alodahi. Gai go kilaa oodou e hulo aagena, 6 ga kave oodou sigidaumaha dudu ma sigidaumaha ange laa, ma tahi diba i diba e madaangahulu, ma oodou mee e daohi age, ma mee oodou gu lava i de hagatoo donu ai, ma oodou mee e malangilangi i de ngadi gaavange, ma oodou kaau ma ssiibi e haanau i taamada. 7 Gai go kilaa oodou ma oodou huaabodu e gaimee ai i mee oodou e sigidaumaha ai, i mada luu mada o Tagi Maolunga doodou Maadua, ga malangilangi ai i oodou mee gu hai hegau ange aagena, go hiidinga Tagi Maolunga doodou Maadua gu hagamanuuia goodou.

8 Gai goodou e dee hai hegau bei doodou hai e hai hegau ai nei anailaa nei, tangada nei donu huu ma de hai ono mee e lodo ai. 9 Go hiidinga goodou tigi tae gi doodou mommee hagammabu, go de mommee a Tagi Maolunga doodou Maadua e gaavadu moodou. 10 Gai de masavaa naa huu oodou e hulo ai ga tae gi baasi dai o Jordan, ga nnoho i de henua a Tagi Maolunga doodou Maadua e gaavadu gi goodou gi henua ai, gai ia e hai naa hogi gi nnoho paba goodou, gai goodou gu dee maatagu i oodou hagadaumee e paa adu gi goodou. 11 Gai de mommee a Tagi Maolunga doodou Maadua e hili e dugu ai dono ingoo, go kilaa hogi oodou e gaamai aagena, mee alodahi aagu gu tala adu gi goodou: go oodou sigidaumaha dudu, ma sigidaumaha ange laa, ma tahi diba i diba e madaangahulu, ma oodou mee ngadi gaavange, aama oodou mee gu hagatoo donu ange ai gi Tagi Maolunga. 12 Gai goodou ga malangilangi ai i mada luu mada o Tagi Maolunga doodou Maadua, madali oodou dama daane ma oodou damaa hine, ma oodou daane ma haahine hai hegau, ma dangada de aamuli o Levi i oodou aduhale, teai laa se mommee ne vvae ange gi gilaadeu madali goodou. 13 Gai goodou kana ange gi dee haia e goodou oodou sigidaumaha dudu i mommee oodou e llodo ai. 14 Gai haia donu huu oodou sigidaumaha i de mommee a Tagi Maolunga gu hilihili, i daho dahi aamuli i oodou magavaa. Go kilaa oodou e hai ai oodou sigidaumaha dudu, bei dagu hai gu tala adu gi goodou.

15 Aagai goodou e maua i de daa oodou manu bei de gazelle be se dia ga gai denga kano oodou e llodo ai i oodou aduhale alodahi, i mee a Tagi Maolunga doodou Maadua gu hagamanuuia ai goodou. Gai dangada alodahi e dee gilimalali aabe e gilimalali e maua i de gaimee ai. 16 Goodou e dee gai donu dodo; gai liingia gi honga de gelegele bei vai.* 17 Gai goodou e dee gai tahi diba i diba e madaangahulu o oodou grain i oodou aduhale, ma uvaini aama lolo, ma tama e haanau i mua i oodou kaau ma oodou ssiibi, ma sigidaumaha oodou e hagatoo donu ai, ma mee oodou e malangilangi i de gaavange, ma oodou mee ngadi gaavange. 18 Gai goodou e gai donu huu mee nei i mada luu mada o Tagi Maolunga doodou Maadua, i de mommee a Tagi Maolunga doodou Maadua e hili. Gai goodou gaimee ai madali oodou dama daane ma oodou damaa hine, ma oodou daane ma haahine hai hegau, aama tangada de aamuli o Levi i doodou aduhale; gai goodou ga gaimee ga malangilangi i mada luu mada o Tagi Maolunga doodou Maadua i mee alodahi oodou e hai hegau ange aagena. 19 Gai goodou dagidiiloo gi dee ngalo e goodou de aamuli o Levi, i taulooloa doodou nnoho i honga doodou henua.

20 Gai de masavaa naa huu a Tagi Maolunga doodou Maadua e hagalaumalie ai doodou henua, bei dana hai gu tala adu ai gi goodou, gai koe e hagadaba, “Au e lodo e gai hanu kano manu,” go hiidinga koe gu llodo e gai hanu kano manu, gai koe gaina be aahee maa de lagolago au mee e lodo e gai. 21 Gai noo de mommee a Tagi Maolunga doo Maadua e hili e dugu ai dono ingoo, e mmao gee i goodou, gai goodou e maua i de daa hanu oodou kaau be ni ssiibi, a Tagi Maolunga gu gaavadu gi goodou, ga gai oodou mee e llodo e gai i lodo oodou aduhale, bei dagu hai gu tala adu ai gi goodou. 22 Goodou e maua i de gai kano o manu nei, bei doodou hai e gai ai laa kano o de gazelle aabe se dia. Gai dangada alodahi e gilimalali aabe e dee gilimalali e maua i de gai. 23 Aagai goodou dagidiiloo gi dee gaina e goodou kano manu iai dodo, i hiidinga todo go de mouli, gai goodou e dee gai de mouli madali denga kano.* 24 Gai goodou e dee gai donu dodo; gai liingia gi honga de gelegele bei denga vai. 25 Gai goodou aude gaina donu mee nei, gi danuaa adu ai gi goodou ma oodou dama i muli mai, i doodou hai de mee heohi i mada luu mada o Tagi Maolunga.

26 Aagai koe gaavee mee gu lava i de vvae ange gi de Maadua, ma au mee gu hagatoo donu ai, gi de mommee a Tagi Maolunga e hilihili. 27 Gai koe ga hai ai denga sigidaumaha dudu, i denga kano ma dodo, i honga de mommee o ssigidaumaha a Tagi Maolunga doo Maadua. Gai koe ga llingi ange dodo o au sigidaumaha gi honga de mommee o ssigidaumaha a Tagi Maolunga doo Maadua, aagai koe e maua i de gai denga kano. 28 Gai koe gi kana ange daudali i muna alodahi aagu gu tala adu gi de goe, gi danuaa adu ai gi de goe, ma au dama e loomai i oo dua ga hano ai, go hiidinga koe e hai de mee danuaa ma de heohi i mada luu mada o Tagi Maolunga doo Maadua.

29 Gai Tagi Maolunga doo Maadua e hagadee kii ai denga huaahenua aau ga hano naa e kave olaadeu henua. Aagai de masavaa naa huu aau e kave ai olaadeu mommee ga henua ai, 30 gai dua naa huu dau oha olaadeu henua, gai koe kana ange diiloo gi dee ago ange goe i alaadeu hegau ma de ssili dagodo o olaadeu diinonga, ga hai ange, “Dee hee de hai o denga huaahenua nei e daumaha ange ai laa gi olaadeu diinonga? Au e ago ange naa hogi i gilaadeu.” 31 Koe e dee daumaha ange gi Tagi Maolunga doo Maadua bei delaadeu hai e daumaha ai laa, go hiidinga gilaadeu e hai denga dahulinga hakino gee alodahi o Tagi Maolunga e kino ai laa, i delaadeu daumaha ange gi olaadeu diinonga. Gilaadeu e dudu donu hogi alaadeu dama daane ma damaa hine i de ahi e sigidaumaha ange ai gi olaadeu diinonga.

32 Kana ange diiloo gi daudali goodou i muna alodahi aagu e tala adu gi goodou; goodou aude hagapuni ina ange aabe e aau gee hanu muna mai i mee nei.*

13

De daumaha ange gi denga diinonga

1 Noo dahi pelaabisi aabe se dangada i oodou daha gu hai hanu midi, ma de tala adu dahi hagailonga aabe se mee hagalele mouli, 2 gai noo de hagailonga ma de mee hagalele mouli aana gu tala laa ne sula, aagai noo ia e hai adu, “Gidaadeu ga hulo e daudali ange i hanu diinonga gee” (go diinonga oodou tigi iloo laa), “ma de daumaha ange gi gilaadeu,” 3 gai goodou e dee hagallongo muna a de pelaabisi laa, aabe go tangada e haia midi bee nei. Go hiidinga Tagi Maolunga doodou Maadua e lodo e hagatale goodou, e tilo ai be goodou e aaloha abodonu i Tagi Maolunga doodou Maadua, i oodou lodo alodahi aama oodou hagasaalunga alodahi. 4 Gai goodou daudali ange i Tagi Maolunga doodou Maadua, gai maatagu i de ia. Daohi ana muna, ma de hagallongo ange gi de ia, ma de daumaha ange gi de ia, aama de hagapigi ange gi de ia. 5 Aagai de pelaabisi aabe go tangada e haia denga midi e daa donu gi magau, go hiidinga ia gu hai dangada gi hai baasi ange gi Tagi Maolunga doodou Maadua, go ia ne hagassao ina mai goodou i de henua go Egypt, ma de hagaola goodou mai i de henua oodou nogo hai hegau hagaduasala ina ai. De gau bee nei ne hai goodou gi daahuli gee, i de haiava a Tagi Maolunga doodou Maadua gu tala adu goodou gi daudali ai. Goodou aaua gee donu de baubau nei mai i oodou daha.

6 Gai noo dahi oo daina donu, be go dau dama daane, be go dau damaa hine, be go doo bodu oou e aloha ai laa, aabe go doo soa hagamogomogo e hagatale goe i dooluu masavaa e dogolua ai, e hai adu, “Gidaau ga hulo e daumaha ange gi hanu diinonga,” (oodou ma oodou dubuna madagidagi tigi iloo, 7 go diinonga o denga huaadangada e nnoho i oodou gaogao, e dee hilihili be e paa adu aabe e mmao gee, aabe ni dangada mai i luu bido o henua i lalo,) 8 gai koe aude hano madali ia, aude daudali i ana muna, aude lodo aloha ange gi de ia, aude dugua ia gi mouli, gai koe aude hagamuunia ina ia; 9 aagai koe daia donu ia gi magau. Gai go koe donu e damadaa ina de daa ia, gai muli mai gai dangada alodahi i kilaa ga bale adu ai goe ga daa ai ia gi magau. 10 Goodou ga maga ia gi magau i hadu, go hiidinga ia ne hagatale de hai goodou gi hulo gee mai i Tagi Maolunga doodou Maadua, de ia ne hagassao ina mai goodou i de henua go Egypt, aama de mommee oodou nogo hagahai hegau ina ai. 11 Gai ga langona naa huu e de gau Israel alodahi mee nei, gai gilaadeu gu maatagu, gai gilaadeu gu dee aahe ange e hai de baubau nei i olaadeu daha.

12 Noo goodou gu langona i dahi oodou aduhale a Tagi Maolunga doodou Maadua e gaavadu gi nnoho ai, 13 bolo hanu dangada baubau i oodou magavaa gu hagabasa dangada i de aduhale laa gi daumaha ange gi denga diinonga oodou e tee iloo laa, 14 gai goodou ga hai ssiilingaa muna. Gai noo se muna abodonu de mee nei, gai goodou gu iloo bolo de hegau baubau laa gu hai i oodou magavaa, 15 gai goodou ga hulo ga daa gi maakau dangada alodahi e nnoho i de aduhale laa i de gadilaasa. Gai goodou ga oha de aduhale laa alodahi ga daa dangada ma manu e nnoho ai gi maakau. 16 Gai goodou ga hagabudu denga goloa alodahi ga kave gi de mommee malaelae i lo te aduhale, gai goodou ga dudu de aduhale laa ma mee alodahi iai e hai ai ssigidaumaha dudu ange gi Tagi Maolunga doodou Maadua. Oohaa gi maoha gi dagodo ai ga hano ai, aagai e dee hagaahe age donu e hagaduu age ange. 17 Gai gi deai donu se goloa daudahi gu hagamodu laa e oha oodou e poo ange aagena, gi dee humai ai de bole o Tagi Maolunga gi goodou, gai ia ga abodonu adu ai gi goodou ma de lodo aloha adu gi goodou, ga hai goodou gi hagadili gi soa, bei dana hai gu hagatoo donu ange ai gi oodou dubuna madagidagi, 18 noo goodou e hagallongo ange gi muna a Tagi Maolunga doodou Maadua, ma de daohi ana hainga alodahi aagu gu tala adu gi goodou anailaa nei, ma de hai de mee heohi i mada luu mada o Tagi Maolunga doodou Maadua.

14

Manu gilimalali ma manu e dee gilimalali

(Lev 11.1-47)

1 Goodou ni dama donu nii Tagi Maolunga doodou Maadua. Goodou aude duuduudia oodou angaanga aabe gi dahia gi malali oodou biho i de magau o dahi dangada.* 2 Go hiidinga goodou gu hagadabu ange gi Tagi Maolunga doodou Maadua. Gai Tagi Maolunga gu hili goodou mai i denga huaadangada alodahi o henua i lalo, e hai ai dono huaadangada hagamogomogo.*

3 Gai goodou e dee gai denga manu hakino gee. 4 Gai aanei manu oodou e gai: go de kaau, ma ssiibi, ma de guudi, 5 ma denga dia, ma de gazelle, ma de roe deer ma de guudi lodo henua, ma de ibex, ma de antelope ma ssiibi honga mounga. 6 Gai goodou e gai manu e vvae lua olaadeu dabuvae, gai e luei mai alaadeu gai gu holo ga aahe ange ga maamaa. 7 Gai manu oodou e dee gai go manu e dee vvae lua olaadeu dabuvae, aabe e luei mai alaadeu gai gu holo ga ahe ange ga maamaa: go de gamelo, ma de rabbit, ma de rock badger, manu bee nei e dee gilimalali, go hiidinga gilaadeu e luei mai alaadeu gai gu holo ga ahe ange ga maamaa, gai e dee vvae lua olaadeu dabuvae. 8 Goodou e dee gai hogi de biigi, i hiidinga e vvae lua ono dabuvae, gai e dee luei mai ana gai gu holo ga ahe ange ga maamaa; manu bee nei e dee gilimalali. Goodou e dee gai olaadeu kano, aabe e poo ange aagena i dua delaadeu maakau.

9 Gai aanei manu lausedi oodou e maua i de gai: go mamu alodahi e hanu olaadeu dala ma unahi. 10 Aagai goodou e dee gai manu alodahi e deai olaadeu dala be ni unahi; manu bee nei e dee gilimalali.

11 Goodou e maua i de gai denga manu llele e hagabinga laa bolo e gilimalali. 12 Aagai aanei denga manu llele oodou e dee gai: go de igele, ma de vulture aama de vulture uli, 13 ma de kite mmea, ma kite uli, ma denga hagadaagangaa falcon, 14 ma denga hagadaagangaa raven, 15 ma de ostrich, ma de nighthawk, ma de seagull, ma denga hagadaagangaa hawk, 16 ma de owl damaa mee, ma de owl laumalie, ma de owl tea, 17 ma de owl lodo henua, ma de vulture, ma de cormorant, 18 ma de stork, ma denga hagadaagangaa heron, ma de hoopoe, aama de gimoo lele.

19 Gai goodou e dee gai denga manu vaaligiligi saele e llele laa, manu nei e dee gilimalali. 20 Gai manu vaaligiligi ange laa e gilimalali, goodou e maua i de gai.

21 Gai goodou e dee gai manu gu maakau, go hiidinga goodou ni dangada gu hagadabu ange gi Tagi Maolunga doodou Maadua. Gai goodou gaavange e gai de gau henua gee e nnoho i lodo oodou aduhale, aabe e hagao ange gi dahi dangada henua gee ange laa.

Gai goodou aude boale ina dahi guudi gauligi i lodo vai uu o dono dinana.*

Tahi diba i diba e madaangahulu

22 Gai goodou vvae donu tahi diba i diba e madaangahulu mai i huamanu alodahi oodou e hagihagi i lodo oodou veelenga ngadau hugadoo.* 23 Gai goodou ga kave mee nei gi mada luu mada o Tagi Maolunga doodou Maadua, i de mommee aana gu hili e dugu ai dono ingoo. Gai goodou ga gai ai tahi diba i diba e madaangahulu o oodou grain, ma oodou uvaini, ma oodou lolo, ma oodou manu ne haanau i taamada i oodou kaau ma ssiibi, gai goodou ga ago ai doodou hai e maatagu ai i Tagi Maolunga doodou Maadua i masavaa alodahi. 24 Gai noo de mommee laa e mmao gee, koe gu dee maua i de kave tahi diba i diba e madaangahulu gi kilaa, i mee a Tagi Maolunga gu hagamanuuia ai goe, (go hiidinga de mommee a Tagi Maolunga doodou Maadua gu hilihili e dugu ai dono ingoo e mmao gee mai i de goe,) 25 gai koe hagao ina gi daha mee laa ga kave de sseene e maua ai, gi de mommee a Tagi Maolunga doodou Maadua gu hilihili. 26 Gai koe ga hai sseene laa ga hagao ai oo mee e lodo ai, e dee hilihili be ni kaau, be ni ssiibi, be ni uvaini, be ni mee vii, aabe ni aha ange aau e lodo e gai. Gai goodou ma doo huaabodu alodahi ga gaimee ai, i mada luu mada o Tagi Maolunga doodou Maadua ga malangilangi ai. 27 Gai koe aude ngalo dangada o de aamuli o Levi e noho laa i doo aduhale, go hiidinga teai se mommee ne vvae ange gi gilaadeu madali goodou.

28 Gai de hagaodi o denga dolu ngadau hugadoo, gai goodou ga gaamai dahi diba i diba e madaangahulu mai i oodou huamanu alodahi ne mau i de ngadau laa, gai goodou ga hhao i lo te mommee doange i oodou aduhale. 29 Gai de aamuli o Levi, (go gilaadeu teai se mommee ne vvae ange e henua ai gilaadeu madali goodou,) ma de gau henua gee, ma denga gauligi gu deai olaadeu damana, ma haahine gu maakau olaadeu bodu, e nnoho i oodou aduhale, gilaadeu gi loomai gi gaimee gi boobosu madali goodou. Gai Tagi Maolunga doodou Maadua ga hagamanuuia ai oodou hegau alodahi e hai.

15

Denga hidu ngadau alodahi

(Lev 25.1-7)

1 Gai dua naa huu denga hidu ngadau alodahi, gai goodou degi ange gi dangada i mee alodahi alaadeu e muli adu ai gi goodou. 2 Gai deenei de hai e hai ai: tangada e hanu muli a dangada ange gi de ia, gai ia gi degi ange gi mee a dahi dangada Israel e muli ange ai. Ia e dee hai tangada laa aabe go dono daina e muli ange laa gi hagao ina ana muli, go hiidinga Tagi Maolunga gu hai dahi masavaa e degi ange ai gi muli a dangada. 3 Gai goodou e maua i de hai de gau henua gee gi hagao ina alaadeu muli, aagai degi ange gi oodou daina e muli adu laa gi goodou. 4 Gai e deai naa donu se dangada e hagaau aloha i oodou magavaa, go hiidinga Tagi Maolunga doodou Maadua e hagamanuuia goodou, i de henua aana e gaavadu e henua ai goodou, 5 noo goodou e hagallongo ange gi Tagi Maolunga doodou Maadua, aama de kana ange ga daohi ana muna alodahi, aagu gu tala adu nei gi goodou anailaa nei. 6 Gai Tagi Maolunga doodou Maadua e hagamanuuia naa goodou, bei dana hai gu hagatoo donu adu ai gi goodou. Goodou e gaavange naa sseene gi denga huaahenua soa, aagai goodou e dee kave donu hanu sseene mai i olaadeu daha. Goodou e dagi naa denga huaahenua soa, e dee go gilaadeu e dagina goodou.

7 Gai noo e dahi oodou daina hagaau aloha e noho i oodou daha i dahi oodou aduhale, i de henua a Tagi Maolunga doodou Maadua e gaavadu gi goodou, gai goodou e dee hagadee anga ange gi de ia, aabe gi gailalopoli ange gi doodou daina gu duasala laa.* 8 Gai goodou gaavange oodou mee e bale ange ai ia, ma de abodonu ange gi de ia i mee alodahi oona e duasala ai. 9 Gai koe aude maanadu baubau, ma gi hagadaba, “De hidu ngadau e degi ange ai gi muli a dangada gu baa mai donu,” gai koe ga dee gaavange ai dahi mee gi doo daina gu hagaaloha abodonu laa; gai noo ia e dangi ange ai gi Tagi Maolunga, gai koe e haisala ai donu. 10 Gai koe lodo aloha ange gi de ia ga gaavange gi lava danuaa ana mee. Gai noo koe gu hai de mee nei, gai Tagi Maolunga doo Maadua ga hagamanuuia au hegau alodahi e hai. 11 Gai e hanu naa donu dangada hagaau aloha i honga de henua i masavaa alodahi. Deenei ai, au e hai adu gi goodou, goodou bale ange oodou daina, gu hagaau aloha laa ma de duasala i honga doodou henua.*

De dugu gi hulo de gau hai hegau

(Exo 21.1-11)

12 Gai noo dahi dangada de henua, e dee hilihili be se daane be se hine Hebrew gu hagao adu ia gi de goe, gai ia gi hai hegau adu gi de goe i e ono ngadau, gai de hidu ngadau naa huu gai koe ga dugu ia gi hano, ia gu ilaage.* 13 Gai de masavaa naa huu aau e dugu ai ia gi hano, aagai koe e dee hai ia gi ngadi hano ma teai ana mee. 14 Gai koe vaaea ange hanu au ssiibi, ma hanu grain, aama hanu uvaini. Gai koe gaavange gi de ia, gi bei de hai o Tagi Maolunga doo Maadua gu hagamanuuia ai goe. 15 Gai koe manadua bolo koe se dangada nogo hagahai hegau hagaduasala ina i de henua go Egypt, gai Tagi Maolunga doo Maadua ne hagaola goe. Aanei hiidinga aagu e tala adu ai nei mee nei gi goodou anailaa nei.

16 Gai noo taane hai hegau laa e hai adu gi de goe, “Au e dee lodo e hano gee mai i oo daha,” i hiidinga ia e aloha i de goe ma doo huaabodu, gai ia e duadonu i oo daha, 17 gai koe dugu ange dono dalinga gi honga de abaaba, ga hai dahi mee ga sugi ai, gai ia gu se dangada hai hegau niiou i taulooloa dono mouli. Deenei hogi dau hai e hai ai doo hahine hai hegau.

18 Gai koe gi dee maanadu bolo se mee hai ngadaa dau dugu doo dangada hai hegau gi hano i de ilaage; go hiidinga ia gu hai hegau adu gi de goe i e ono ngadau, gai dono hagao e lua hanonga e laumalie ange ai, i de hagaoanga o tangada hai hegau hagao. Gai Tagi Maolunga doo Maadua ga hagamanuuia ai goe, i mee alodahi aau e hai.

Denga manu e haanau i taamada

19 Gai koe vaaea ange gi Tagi Maolunga doodou Maadua denga dama alodahi e haanau i daho au kaau aama au ssiibi i taamada. Koe e dee hagahai hegau tama a dau kaau e haanau i taamada, gai e dee duuduu huluhulu o dau ssiibi e haanau i taamada.* 20 Gai koe ma dangada i doo hale gaina kano manu nei i ngadau alodahi, i mada luu mada o Tagi Maolunga doo Maadua, i de mommee a Tagi Maolunga e hilihili. 21 Gai noo tama e haanau i mua, e hanu mee e baubau i dono angaanga, bei de balagelage, be e dee gide, aabe go dahi mee baubau ange laa, gai koe e dee hai dau sigidaumaha ange gi Tagi Maolunga doodou Maadua i de manu bee nei. 22 Gai goodou e gai de manu nei i oodou aduhale, gai dangada alodahi e gilimalali laa ma gilaadeu e dee gilimalali e maua i de gai kano o de manu laa, bei de hai e hai ai laa denga gazelle ma dia. 23 Aagai goodou e dee gai dodo, gai liingia gi honga de gelegele bei denga vai.*

16

Taonga Hagasili

(Exo 12.1-20)

1 Goodou dao ina de malama go Abib, ga hai ai Taonga Hagasili ange gi Tagi Maolunga doodou Maadua, i hiidinga go de malama go Abib a Tagi Maolunga doodou Maadua, ne hagassao mai ai goodou i Egypt i de boo.* 2 Gai goodou ga hai ai ssigidaumaha o Taonga Hagasili, ange gi Tagi Maolunga doodou Maadua i oodou ssiibi ma kaau, i de mommee a Tagi Maolunga doodou Maadua gu hili e dugu ai dono ingoo. 3 Goodou e dee gai pelaoaa iai mee hagahua madali mee nei. E hidu laangi oodou e gai ai pelaoaa dee hagahua, go pelaoaa o de hagaduasala — go hiidinga goodou ne hagamoolau ga ssao ga hulo gee mai i Egypt — gai goodou ga hagamaanadu ai doodou ssao ga hulo gee mai i de henua go Egypt, i taulooloa oodou mouli. 4 Gai haia gi deai mee hagahua i doodou henua alodahi i e hidu laangi. Goodou e dee dugu hogi hanu kano o de manu ne sigidaumaha i de ahiahi o tahi laangi, gi doe gi taiao age.

5 Goodou e dee hai ssigidaumaha o Taonga Hagasili i hanu aduhale ange a Tagi Maolunga doodou Maadua gu dai gaavadu gi goodou, 6 aagai go de mommee donu huu a Tagi Maolunga doodou Maadua gu hili e dugu ai dono ingoo, go kilaa oodou e hai ai ssigidaumaha o Taonga Hagasili, i de masavaa e danu ai de laa i de ahiahi, go de masavaa oodou ne ssao mai ai i Egypt. 7 Goodou e dunu kano nei i honga de ahi ga gai ai, i de mommee a Tagi Maolunga doodou Maadua gu hili. Gai taiao age naa huu gai goodou ga ahe gi oodou hale malo. 8 E ono laangi oodou e gai ai pelaoaa dee hagahua, gai de hidu laangi goodou e hagabuni e daumaha ange gi Tagi Maolunga doodou Maadua; goodou e dee hai ai dahi hegau daudahi.

Taonga o denga Uvigi

(Exo 34.22; Lev 23.15-21)

9 Gai goodou e dau gi hidu uvigi mai i de masavaa oodou ne daamada ai de duuduu denga grain. 10 Gai goodou ga hai Taonga o denga Uvigi ange gi Tagi Maolunga doodou Maadua; gai goodou ga ngadi gaavange gi de ia ssigidaumaha o grain, gi bei de hai a Tagi Maolunga doodou Maadua gu hagamanuuia ai goodou. 11 Gai goodou ga hai ai taonga ma de malangilangi i mada luu mada o Tagi Maolunga doodou Maadua; go goodou alodahi ma oodou dama daane, ma oodou damaa hine, ma oodou daane ma haahine hai hegau, madali de aamuli o Levi i doodou aduhale, ma de gau henua gee, ma denga gauligi e deai olaadeu damana, aama haahine gu maakau olaadeu bodu, i de mommee a Tagi Maolunga doodou Maadua ne hili e dugu ai dono ingoo. 12 Gai goodou manadua bolo goodou nogo ni dangada hai hegau i Egypt, gai kana ange daohia denga hainga gu hagasauaa nei.

Taonga o denga Baasi Hale

(Lev 23.33-43)

13 Goodou e dao hogi Taonga o denga Baasi Hale i e hidu laangi, i dua de odi oodou grain i de hagabudu mai gi oodou mommee hili huamanu, ma huamanu e hai ai uvaini.* 14 Gai goodou ma oodou dama daane ma damaa hine, ma oodou daane ma haahine hai hegau, ma de aamuli o Levi, ma de gau henua gee, ma denga gauligi gu deai olaadeu damana, aama haahine gu maakau olaadeu bodu i oodou aduhale, ga hai taonga ga malangilangi ai. 15 E hidu laangi oodou e hai ai taonga ange gi Tagi Maolunga doodou Maadua, i de mommee a Tagi Maolunga gu hili. Gai Tagi Maolunga doodou Maadua e hagamanuuia naa hua o oodou manu aama hegau alodahi oodou e hai, gi honu abodonu ai doodou malangilangi.

16 E dolu hanonga i de ngadau o denga daane alodahi i oodou magavaa e loomai ai gi mada luu mada o Tagi Maolunga doodou Maadua, i de mommee aana e hili: go de masavaa o Taonga o Pelaoaa Dee Hagahua, ma Taonga o denga Uvigi, aama Taonga o denga Baasi Hale. Gai e deai donu se daane e ngadi humai gi mada luu mada o Tagi Maolunga: 17 dahi ma dahi gi gaamai dahi mee ngadi gaavange, gi bei de hai a Tagi Maolunga doodou Maadua gu hagamanuuia ai ia.

De gau hagamodu muna

18 Goodou hilia hanu dangada hagamodu muna ma hanu dagi i denga aamuli alodahi aama aduhale alodahi a Tagi Maolunga doodou Maadua gu dai gaavadu gi goodou, gai gilaadeu ga hagamodu ai muna o dangada i de heohi. 19 Aude hagahaisala de hagamodu heohi, aabe gi hilihili dangada. Aude gaavee de mee ngadi gaavange hagasenga, go hiidinga de ngadi gaavange hagasenga e hai ga dee gidee e tangada heiangi de mee heohi, ma de hagahaisala muna a dangada e heohi laa.* 20 Gai koe gi hai hegau i de hagamodu heohi, gi maua ai e goe gi mouli ma de henua i de henua a Tagi Maolunga doo Maadua e gaavadu gi de goe.

21 Aude hagaduulia dahi duludulu laagau o Asherah i gaogao de mommee o ssigidaumaha a Tagi Maolunga doo Maadua, 22 gai koe gi dee hagaduulia hogi dahi duludulu hadu, go hiidinga Tagi Maolunga doo Maadua e kino i mee nei.*

17

1 Goodou e dee sigidaumaha ange gi Tagi Maolunga doodou Maadua i dahi kaau, be se ssiibi e hanu mee baubau i dono angaanga, go hiidinga Tagi Maolunga doodou Maadua e kino i de mee nei.

2 Noo gu gidee mai i oodou magavaa aabe go lodo oodou aduhale, a Tagi Maolunga doodou Maadua e gaavadu gi goodou, dahi daane aabe se hine gu hai de baubau i mada luu mada o Tagi Maolunga doodou Maadua, ma de oha dana hagatoo donu hagaheloongoi, 3 i dono hano ga daudali ange i denga diinonga ma de daumaha ange gi gilaadeu, be go dono daumaha ange gi de laa, be go de maasina, aabe go denga mee i lo te langi, go mee aagu gu hai adu goodou gi dee haia,* 4 gai noo gu daalaa adu e dahi ma gu iloo e goe mee nei, gai koe ga ssili ga hagadonu mee nei. Gai noo de mee nei se muna abodonu, gai gu sula danuaa mai bolo de mee hakino gee nei gu hai i daho denga aamuli o Israel, 5 gai goodou ga kave taane aabe go de hine, ne haia de hegau baubau nei gi de haitoga o de aduhale, ga maga ia gi magau i denga hadu. 6 Gai haia gi dogolua aabe gi dogodolu dangada tala hagadonu, gai ga maua i de daa gi magau tangada; aagai e deai donu se dangada e daa gi magau noo e dahi donu huu dangada tala hagadonu.* 7 Gai go de gau tala hagadonu e daamada ina de daa tangada laa gi magau, gai muli mai go dangada alodahi. Deenei doodou hai e hai ai gi deai se baubau i oodou magavaa.*

8 Gai noo e hanu mee hai ngadaa i de hagamodu i oodou mommee hagamodu muna, bei de daa tangada ga magau, ma de heohi o tangada i de hainga, aabe go de hagadau hebagi, gai goodou ga kave gilaadeu gi de mommee a Tagi Maolunga doodou Maadua gu hili. 9 Gai goodou ga hulo gi daho de gau haimeedabu i de aamuli o Levi, ma tangada hagamodu muna i de masavaa laa. Gai goodou ga ssili ange be dee hee de hai e hagamodu ai de mee laa, gai gilaadeu ga tala adu oodou mee e hai. 10 Gai goodou haia gi bei mee alaadeu e hagamodu ga tala adu gi goodou i de mommee a Tagi Maolunga gu hili. Gai goodou ga kana ange ga daudali i muna alodahi alaadeu e tala adu gi goodou. 11 Gai goodou e hai gi bei de hainga alaadeu gu agoago adu ai goodou, ma alaadeu mee gu hagamodu adu gi goodou. Goodou e dee hulo gee i alaadeu muna gu tala adu gi goodou. 12 Gai tangada e hagangadi mee ina muna a tangada hagamodu muna, ma tangada haimeedabu e haia hegau i mada luu mada o Tagi Maolunga doodou Maadua, e daa donu gi magau. Deenei doodou hai e hai ai gi dee dagodo de baubau i daho de gau Israel. 13 Gai gi maatagu ai dangada alodahi, i de masavaa alaadeu e langona ai mee nei, gai gilaadeu gu dee aahe ange e hai hegau nei.

De hainga ange gi de hodooligi

14 De masavaa naa huu oodou e tae ai gi de henua a Tagi Maolunga doodou Maadua e gaavadu gi goodou, gai goodou ga kave ga henua ai, gai goodou ga hagataba, “Gidaadeu ga hili dahi hodooligi gi dagina gidaadeu, bei denga huaahenua i odaadeu gaogao,” * 15 gai goodou diiloo hilia tangada e hodooligi i oodou elunga, gi se dangada nii Tagi Maolunga doodou Maadua e hili, gai gi se dangada Israel donu; goodou e dee hili dahi dangada henua gee gi dagina goodou. 16 Gai tangada oodou e hili gi hodooligi, e dee hai gi lagolago ana hoosa, be hai dangada gi aahe gi Egypt, gi gaamai ai hanu hoosa lagolago; go hiidinga Tagi Maolunga gu hai adu gi goodou, “Goodou e dee aahe ange e hulo gi kilaa.” * 17 Gai ia gi dee haia hogi gi soa haahine oona e hai bodu ange aagena, gi dee dahuli gee ai ono lodo. Ia gi dee hagammahi hogi gi haia gi lagolago ana selevaa ma goolo.*

18 Gai de masavaa naa huu oona e noho ai i honga dono nohoanga hodooligi, gai ia gi haia dahi beebaa mulo ga langa ai dahi beebaa maana, mai i de beebaa o de hainga i daho de gau haimeedabu i de aamuli o Levi. 19 Gai ia gi dugua de beebaa nei i ono daha, ga dau i taulooloa dono mouli, gai ia gi agoago i de madagu i Tagi Maolunga dono Maadua, ga daudali i muna alodahi o de hainga ma hainga gu lava i de hagasauaa, 20 gi dee hagamaolunga ai ia i dangada o dono henua, ga dee daudali i denga hainga. Gai gi maua ai e ia ma dono aamuli i de hodooligi i de nohoanga hodooligi o Israel i de masavaa daulooloa.

18

Tuuhanga o de gau haimeedabu ma de aamuli o Levi

1 Gai go de aamuli o Levi e hai ai de gau haimeedabu; gai gilaadeu e deai donu selaadeu vaaenga gai e dee bolo madali de gau Israel. Gai gilaadeu e gaimee i denga sigidaumaha dudu a dangada e gaavange laa gi Tagi Maolunga; deenei delaadeu duuhanga. 2 Gai gilaadeu e dee bolo madali olaadeu daina; go hiidinga delaadeu duuhanga go Tagi Maolunga, bei dana hai gu hagatoo donu ange ai laa gi gilaadeu.*

3 Gai deenei tuuhanga o de gau haimeedabu mai i daho dangada i de masavaa e hai ai alaadeu ssigidaumaha i dahi kaau aabe se ssiibi: gilaadeu e gaavange gi tangada haimeedabu de aalanga o de lima, ma luu galaahuu, aama tinae. 4 Oodou grain e hagihagi i taamada, ma oodou uvaini ma oodou lolo, aama huluhulu o oodou ssiibi e duuduu i taamada, e gaavange gi tangada haimeedabu. 5 Go hiidinga Tagi Maolunga doodou Maadua gu hili Levi ma ana dama daane i magavaa o denga aamuli o Israel, gilaadeu gi tuu gi hai hegau i mada luu mada o Tagi Maolunga i masavaa alodahi.

6 Gai noo dahi dangada de aamuli o Levi e ngalue gee i dahi aduhale o Israel oona e noho ai laa, ga humai gi de mommee a Tagi Maolunga gu hili, 7 gai ia gi hai hegau i mada luu mada o Tagi Maolunga dono Maadua, bei ono dangada i de aamuli o Levi e hai hegau laa i mada luu mada o Tagi Maolunga. 8 Gai ia e kave hogi tuuhanga o denga gai a de gau haimeedabu, madali de sseene mai i de hagaoanga o de gelegele o dono huaabodu.

Dahulinga o Tagi Maolunga e kino ai

9 Gai de masavaa naa huu oodou e hulo ai ga nnoho i de henua a Tagi Maolunga doodou Maadua e gaavadu gi goodou, gai goodou e dee ago ange i dahulinga hakino gee a denga huaahenua i kilaa. 10 Gi deai donu se goodou e gaavange dana damaa hine, be go dana dama daane e hai ai ssigidaumaha,* be go de tala mee e dee iloo, be go de hai gi loage denga hagasaalunga, be go de hagadonu denga hagailonga, be go de hai denga huuhuaa mee,* 11 be go de helau dangada, be se hilohilo ma eidu, be se dangada e basa ange gi hagasaalunga o de gau maakau, aabe se dangada e madaangudu ange gi de gau maakau.* 12 Tangada e haia mee nei se dangada hakino gee i daho Tagi Maolunga, i hiidinga go hegau hakino bee nei a Tagi Maolunga doodou Maadua, ne aau gee ai laa denga huaahenua mai i oodou mada i mua. 13 Gai goodou gi dee haisala i mada luu mada o Tagi Maolunga doodou Maadua.*

Dahi pelaabisi bei Moses

14 Gai denga huaahenua oodou gu dai kave naa olaadeu mommee e henua ai e daudali i muna a dangada e daalaa mee tigi loomai aama mee e dee iloo. Gai Tagi Maolunga doodou Maadua e dee dugu adu goodou gi haia mee nei. 15 Gai Tagi Maolunga doodou Maadua e hagasula age naa dahi pelaabisi bei ogu dagodo i oodou magavaa, ia se daina donu niiodou. Goodou hagallongo ange gi de ia.* 16 Deenei doodou mee ne dangidangi ange ai gi Tagi Maolunga doodou Maadua i gaogao de mounga go Horeb, i de laangi odaadeu ne hagabuni ai. Goodou ne hai mai gi de au, “Gimaadeu e dee llodo e aahe ange e hagallongo de leo o Tagi Maolunga demaadeu Maadua, gai gimaadeu e dee llodo hogi e aahe ange e tilo de ahi laumalie laa kana maakau gimaadeu.”

17 Gai Tagi Maolunga ne hai mai gi de au, “E heohi donu alaadeu muna. 18 Au e hagasula age naa dahi pelaabisi bei goe i magavaa olaadeu daina donu. Gai au e hhao ange naa agu muna gi lo tono ngudu, gai ia ga tala ange ai gi gilaadeu agu muna gu tala ange gi de ia. 19 Gai be goai naa huu e dee hagallongo mai gi agu muna a de pelaabisi laa e tala i dogu ingoo, gai au e dau ange naa donu mee nei gi de ia.* 20 Gai tangada e basa pelaabisi ga tala hanu muna i dogu ingoo, gai e dee go au ne daalaa ange muna laa gi de ia, aabe ia e basa pelaabisi i de ingoo o hanu diinonga gee, gai de pelaabisi laa e daa donu gi magau.”

21 Gai noo goodou e ssili i oodou lodo, “Dee hee demaadeu hai e iloo ai bolo e dee go Tagi Maolunga ne daalaa muna nei?” — 22 deenei doodou hai e iloo ai: de masavaa naa huu a dahi pelaabisi e tala ai hanu muna i de ingoo o Tagi Maolunga, gai ana muna tee ssula, aabe tee hai ga bei, gai muna nei e dee go Tagi Maolunga ne daalaa, gai de pelaabisi laa ne basa hagasoenga, gai goodou aude maatagu donu i de ia.

19

Denga aduhale o de hagaola

(Num 35.9-34; Josh 20.1-9)

1 De masavaa naa huu a Tagi Maolunga doodou Maadua e daa ai denga huaahenua niiolaadeu de henua, a Tagi Maolunga doodou Maadua e gaavadu gi goodou, gai goodou ga kave delaadeu henua ma olaadeu aduhale aama olaadeu hale ga nnoho ai, 2 gai goodou ga vvae gee e dolu aduhale, i honga de henua a Tagi Maolunga doodou Maadua e gaavadu gi goodou gi henua ai. 3 Gai goodou vaaea dolu de henua a Tagi Maolunga doodou Maadua e gaavadu gi goodou gi henua ai, ga hai gi dahi aduhale hagaola i dahi vaaenga laa, gi maua ai e tangada ne daia dahi dangada ga magau, i de savini e hano gi dahi aduhale laa.

4 Deenei de hainga ange gi tangada e daia dahi dangada ga magau, gai ia e savini e hano gi dahi aduhale laa, e hagaola ai dono mouli — tangada e daia ga magau dahi dangada, gai tee se hagabau, ia tee kino hogi i tangada laa i laangi i mua. 5 Gai e bei ai hogi de hano o tangada gi lodo mee muimui e sele laagau madali dahi, gai de masavaa aana ne hagaabo ai dana hagadaguu e sele ai dahi manu somo, gai de mada o de hagadaguu laa gu mounu mai ga tuu taane ange laa gu magau. Tangada laa e maua i de savini ga hano gi dahi aduhale o de hagaola, gi ola ai dono mouli. 6 Kana dolohia e tangada e suuia ange de baubau i dono lili ga daea ia, i hiidinga de mommee iai de aduhale o de hagaola e kona de mmao, gai tangada laa ga daa ia gu magau, e dee galemu donu e dee heohi dono magau, i hiidinga ia tee hagatau e daa tangada gi magau. 7 Aanei hiidinga aagu e hai adu ai nei, goodou gi vaaea e dolu aduhale.

8 Gai noo Tagi Maolunga doodou Maadua e hagalaumalie ange doodou mommee, bei dana hai gu hagatoo donu ange ai laa gi oodou dubuna madagidagi, gai ia e gaavadu naa donu gi goodou de henua alodahi aana gu hagatoo donu e gaavange gi oodou dubuna madagidagi, 9 noo goodou e kana ange ga daohi hainga alodahi aagu gu tala adu gi goodou anailaa nei, ma de aaloha i Tagi Maolunga doodou Maadua, ma de daudali i ono lodo i masavaa alodahi, gai goodou ga hilihili ange e dolu aduhale ga hagapuni ange gi denga aduhale e dolu nei. 10 Gi dee daia ai gi maakau dangada tigi haisala laa i honga de henua a Tagi Maolunga doodou Maadua e gaavadu gi goodou gi henua ai, gai gi dee dau adu ai mee nei gi goodou.

11 Aagai noo tangada se lili ga daa ai ga magau dahi dangada, ma de noho ga dagitilo e daa ia gi magau, muli mai gai ia e savini ga hano gi dahi aduhale nei, 12 gai denga dagi o dono aduhale gi alumia gi gaamai taane laa, gi gaavange gi dangada e llodo laa e daa ia gi magau, e sui ange ai dana daa tangada laa ga magau. 13 Goodou e dee llodo aaloha ange donu gi de ia, gai goodou ga aau gee ai de baubau i Israel, gi danuaa adu ai gi goodou.

Goinga madagidagi o denga vaaenga

14 Goodou e dee hagangaalue goinga o dangada e paa adu gi goodou, go goinga a oodou dubuna madagidagi gu lava i de hagatuu ma gu hagailonga, i de henua a Tagi Maolunga e gaavadu goodou gi henua ai.*

Hainga ange gi de gau tala hagadonu

15 Muna a dahi dangada tala hagadonu e dee maua i de hagahaisala tangada, i dahi mee oona gu hagabaubau ina ai, aabe go dono mee gu haisala ai. Gai mee alodahi e hagadonu i muna a e dogolua aabe e dogodolu dangada tala hagadonu.*

16 Gai noo dahi dangada vaivai ngudu e hagabaubau dahi dangada i dahi hegau baubau, 17 gai luu daane nei ngaadahi gi loomai gi tuu i mada luu mada o Tagi Maolunga, i daho de gau haimeedabu, aama de gau hagamodu muna e hai hegau i de masavaa laa. 18 Gai de gau hagamodu muna gi haia ssiilingaa muna, e ssala ai gi iloo danuaa mee laa; gai noo gu gidee mai bolo muna a tangada laa e dee ni muna abodonu, ia ne hadu muna i tangada, 19 gai goodou hagaduasala ina ia, gi bei dana hai ne lodo ai laa e hagaduasala tangada ange laa, gai goodou ga hai ai gi deai se baubau i oodou magavaa. 20 Gai de masavaa naa huu a dangada e langona ai mee nei gai gilaadeu e maatagu naa, gilaadeu gu dee ahe ange e hai de hegau baubau nei i oodou magavaa. 21 Goodou e dee llodo aaloha ange donu gi de ia. De mouli e sui ange i de mouli, de ganomada e sui ange i de ganomada, de niho e sui ange i de niho, de lima e sui ange i de lima, gai de vae e sui ange i de vae.*

20

Denga hainga o de hebagi

1 De masavaa naa huu oodou e hulo ai e hebagi ange gi oodou hagadaumee, gai goodou gu gidee alaadeu hoosa ma olaadeu hada hebagi, gai delaadeu hagabuulinga hebagi e soa ange i goodou, gai goodou aude maatagu donu i gilaadeu; go hiidinga Tagi Maolunga doodou Maadua, de ia ne hagassao ina mai laa goodou i de henua go Egypt, e noho donu madali goodou. 2 De masavaa naa huu oodou e hagadabena ange ai e hulo gi de hebagi, gai tangada haimeedabu gi humai gi duu i mada i mua o denga daane hebagi mage basa ange ai gi gilaadeu, 3 gai ia gi hai ange gi gilaadeu, “Israel, nnoho mai hagalaangona, ailaa nei goodou ga hulo nei e hebagi ange gi oodou hagadaumee. Goodou aude manavasaa oodou lodo be e maatagu, aabe gi bolebole i doodou maatagu i gilaadeu, 4 i hiidinga Tagi Maolunga doodou Maadua e hano madali goodou e hebagi ange gi oodou hagadaumee ma de hai gi kii goodou.”

5 Gai denga dagi gi hai ange hogi gi denga daane hebagi, “Be goai naa huu taane gu lava i de hagaduu dahi hale, gai tigi hai taonga o de hale laa, gai ia gi ahe gi hano gi dono hale, kana magau naa ia i de hebagi, gai dahi daane gee ga hai taonga o de hale laa. 6 Gai tangada naa huu gu doo dahi veelengaa grape gai ia tigi unu denga uvaini e hai ai, gai ia gi ahe gi hano gi dono hale, kana magau naa huu ia i de hebagi gai dahi daane gee ga unu ana uvaini. 7 Gai taane naa huu gu hagababa ange laa gi dahi hahine, gai ia tigi hai bodu ange gi de hine laa, ia gi ahe gi dono hale, kana magau naa huu ia i de hebagi, gai dahi daane gee ga hai bodu ange gi de hine laa.” 8 Gai denga dagi gi daalaa ange hogi gi hai ange, “Be goai naa huu taane e madagu aabe e manavasaa, gai ia gi ahe gi dono hale, gi dee hagabaageaa ina ai e ia lodo o denga daane ange laa.” 9 Gai ga lava naa huu i de tala ange a denga dagi muna nei gi denga daane hebagi, gai gilaadeu gi hilihilia hanu daane gi dagina de hagabuulinga hebagi.

10 Gai de masavaa naa huu oodou e hulo ai e hebagi ange gi dangada i dahi aduhale, gai goodou hagataalea i mua de hagadanuaa oodou magavaa ma dangada i de aduhale laa. 11 Gai noo goodou gu buni i dahi hagaheloongoi, gai gilaadeu ga hhuge adu gi goodou denga haitoga o delaadeu aduhale, gai goodou ga hai dangada alodahi o de aduhale laa gi ni dangada e hai hegau adu gi goodou. 12 Aagai noo gilaadeu tee llodo e hai dahi hagaheloongoi madali goodou, gai goodou ga hebagi ange gi dangada i kilaa ga kave delaadeu aduhale. 13 Gai de masavaa naa huu a Tagi Maolunga doodou Maadua e dugu adu ai gi kii goodou i de aduhale laa, gai goodou ga daa gi maakau denga daane alodahi i de aduhale laa. 14 Gai goodou ga kave moodou denga haahine, ma gauligi, ma manu haangai aama mee alodahi i de aduhale. Gai goodou ga hagadanuaa i goloa o oodou hagadaumee a Tagi Maolunga doodou Maadua gu gaavadu gi goodou. 15 Deenei doodou hai e hai ai denga aduhale alodahi e mmao gee mai i doodou mommee, gai e dee ni aduhale niio denga huaahenua e paa adu gi goodou.

16 Aagai goodou aude dugua dahi dangada, aabe se manu daudahi gi mouli i denga aduhale o denga huaahenua a Tagi Maolunga doodou Maadua e gaavadu gi goodou gi henua ai, 17 gai oohaa donu gi odi, bei de hai a Tagi Maolunga doodou Maadua gu tala adu ai gi goodou; go aduhale o de gau Heth, ma de gau Amor, ma de gau Canaan, ma de gau Perez, ma de gau Hiv, aama de gau o Jebus. 18 Gi dee agoagona adu ai e gilaadeu denga dahulinga hakino gee alaadeu e hai, i delaadeu daumaha ange gi olaadeu diinonga, gai goodou ga haisala ange ai gi Tagi Maolunga doodou Maadua.

19 Gai noo se masavaa daulooloa oodou e hagatale ai de hebagi ange gi dahi henua e kave ono aduhale, gai goodou aude selea iho denga manu ssomo i kilaa, gai goodou dugua e gaimee ai goodou i olaadeu hua. Goodou e dee sele iho manu ssomo i kilaa, i hiidinga gilaadeu e dee ni dangada e hebagi ange ai goodou gi gilaadeu. 20 Gai goodou e maua i de sele iho denga manu ssomo e deai olaadeu hua, ga hagatuu ai oodou mee e oha ai de aduhale oodou e hebagi ange laa aagena, ga dae ai gi de maoha dono buibui.

21

Tangada magau e dee iloo be goai ne daia

1 Noo gu gidee mai dahi dangada magau i dahi mommee, i honga de henua a Tagi Maolunga doodou Maadua e gaavadu gi goodou gi henua ai, gai e dee iloo be goai ne daia ia ga magau, 2 gai denga dagi ma de gau hagamodu muna gi hulo gi haidea kilaa, gi diiloo be dee hee de aduhale e baa ange gi de angaanga o tangada gu magau laa. 3 Gai de aduhale naa huu e baa ange gi de angaanga o tangada magau laa, gai denga dagi o de aduhale laa gi gaavee dahi kaau hahine tigi hagahai hegau ina laa, aabe gu hagauda ange de laagau hagahai hegau gi ono elunga. 4 Gai denga dagi o de aduhale gi dagina de manu laa, gi gaavee iho gi lo te geelonga iai ssaalingaa vai, gai tigi hagabalabala aabe e doo, gai gilaadeu ga hhadi de ua o de kaau hahine laa. 5 Gai ga lava naa huu mee nei, gai de gau haimeedabu i de aamuli o Levi gi loomai gi tuu i gaogao de manu laa, i hiidinga go gilaadeu a Tagi Maolunga doodou Maadua gu hilihili gi hai hegau ange gi de ia, ma de hagamanuuia dangada i de ingoo o Tagi Maolunga; go gilaadeu e hagaheohi ina denga dee heloongoi ma hebagi alodahi i magavaa o dangada. 6 Gai denga daane maatua alodahi o de aduhale, e baa ange laa gi de mommee ne gidee ai tangada magau laa, gi loomai gi huuia olaadeu lima i honga de kaau gu hhadi laa dono ua i lo te geelonga, 7 gai gilaadeu gi daalaa hagadonu gi hagataba, “E dee go gimaadeu ne daia tangada nei ga magau, gai gimaadeu tee gidee hogi de hai mee nei. 8 Tagi Maolunga, degi mai gi gimaadeu oo dangada go de gau Israel aau ne hagaola laa, gai koe gi dee hagabuuia mai ai ssala o dodo nei gi gimaadeu.” Gai gu degi ange gi gilaadeu i hiidinga dodo o tangada magau nei. 9 Deenei doodou hai e hagagilimalali ai goodou, gi dee haisala goodou i dodo nei, i hiidinga goodou ne hai de mee heohi i mada luu mada o Tagi Maolunga.

Denga haahine i magavaa o dangada gu hagadee kii

10 De masavaa naa huu oodou e hulo ai ga hebagi ange gi oodou hagadaumee, gai Tagi Maolunga doodou Maadua ga dugu adu gi kii goodou i gilaadeu, gai goodou ga noonooa dangada ga kave, 11 gai noo koe gu gidee dahi hahine mahamaha i magavaa o dangada oodou gu hagadee kii, gai koe gu vaasuu i de ia, gai koe e maua i de hai bodu ange gi de ia. 12 Gai koe gaavee de hine laa gi doo hale, ga hai ia gi dahia dono biho, ma de duuduu ono angaanga madannia, 13 ia gi hagauia hogi ono malo ne gahu ai i de masavaa oona ne boogia ai. Gai dua naa huu dono noho i doo hale i e dahi malama ga hinangalosaa ai i luoono maadua, gai koe gu maua i de hano ga hagahebaa ma ia, gai gooluu gu se hai bodu. 14 Gai noo koe gu dee malangilangi i de ia, gai koe gi dugua ia gi hano be go hee oona e lodo e hano aagena. Koe aude hagao ina ia gi daha aabe e hai ia gi se dangada hai hegau, i hiidinga koe gu hagangadi mee ia.

De boolonga o tama madua

15 Noo dahi daane e hai bodu ange gi e dogolua haahine, gai ia e aloha i dahi aagai e dee aloha i de hine ange laa, gai luu haahine nei ngaadahi gu haanau ange gi de ia, aagai dana dama daane madua ne haanau i daho de hine oona e dee aloha ai laa, 16 gai de laangi naa huu aana e bolo ange ai ana mee gi ana dama, gai ia e dee maua i de gaavange de boolonga o tama daane madua, gi tama daane a de hine oona e aloha ai laa, e dee gaavange gi tama madua a de hine oona e dee aloha ai laa. 17 Aagai ia gi hagadubu ina hogi tama daane madua a de hine oona e dee aloha ai, ga hai dana diba e kave mai i ana mee alodahi gi lua hanonga e kii ange ai. Go hiidinga go tama aana ne hagadili i dono masavaa e dama daane ai. Gai de boolonga o de ganimua gu gaavange gi de ia.

De hainga ange gi tama dee hagallongo i muna

18 Noo tangada e dahi ana dama daane hagamaolunga ma de hagamanege, gai e dee hagallongo i muna a dono damana ma dono dinana, gai ia e dee hagallongo ange donu hogi gi gilaau i de masavaa alaau e haele ai ia, 19 gai luu maadua gi boogia ia gi gaavee gi denga dagi i de haitoga o dono aduhale e noho ai laa. 20 Gai luu maadua gi hai ange gi denga dagi o de aduhale, “Demaau dama daane e hagamaolunga ma de hai dana hai; ia e dee lodo e hagallongo mai gi gimaau, gai ia se dangada aagai ma de lodo e unu mee vii.” 21 Gai denga daane alodahi o dono aduhale gi magaa ia gi magau i denga hadu. Gai goodou ga aau gee ai de baubau mai oodou magavaa, gai gi maatagu ai de gau Israel alodahi i delaadeu langona mee nei.

Hanu hagadaagangaa hainga

22 Gai noo dahi dangada gu hai dahi baubau e heohi ai laa dono daa gi magau, gai goodou ga daa ia ga daudau age dono angaanga i dahi manu somo, 23 gai goodou gi dee dugua dono angaanga gi daudau i de manu laa i de boo laa alodahi. Aagai danumia dono angaanga i de laangi laa donu huu, go hiidinga tangada e daudau i de manu somo gu hagamalaia i daho de Maadua. Deelaa ai, goodou gi dee haia gi hakino gee de henua a Tagi Maolunga doodou Maadua e gaavadu gi goodou gi henua ai.*

22

1 Noo koe e gidee de kaau aabe go ssiibi a dahi dangada gu sao ma gu hano, gai koe aude hagadee anga ange aagena; gai gaamai de manu a doo daina hagaahea gi de ia.* 2 Gai noo tangada niiana de manu e mmao gee i de goe, be koe e dee iloo ia, gai koe gaamai dana manu gi doo hale ga tilo ange ai, ga dae ai gi de humai o tangada niiana ga ssala mai dana manu. Gai koe ga hagaahe ange dana manu gi de ia. 3 Gai koe haia hogi bee nei dahi ana donkey, be go dono malo laa daha, aabe se goloa aha ange a doo daina gu tili laa. Aude hagadee anga ange aagena.

4 Noo koe gu gidee dahi donkey aabe se kaau a dahi dangada, e baguu ma e dagodo i gaogao de haiava, gai koe aude hagadee anga ange aagena, aagai balea ange ia hagahiihidi age de manu laa.

5 De hine e dee gahu i malo o denga daane, gai taane e dee gahu i malo o denga haahine; go hiidinga Tagi Maolunga doodou Maadua e kino i tangada e haia de hegau nei.

6 Noo koe e gidee dahi manu lele e noho i honga dono hoohanga, i honga de gelegele be go honga dahi laa manu, gai e hanu ana dama be ni ngago, gai koe e dee poo ngaadahi tinana ma ana dama. 7 Koe e maua i de kave denga dama maau, gai dugua tinana gi hano; gi danuaa adu ai gi de goe ma de daulooloa doo mouli.

8 De masavaa naa huu aau e hagaduu ai doo hale, gai koe haia dahi mee ga buibui tua doo hale i luu baasi, gi dee haisala ai goe, noo dahi dangada gu doo iho i tua doo hale.

9 Koe gi dee dooa e lua hagadaagangaa golee i dau veelengaa grape; noo koe e hai de hegau nei, gai denga manu aau e doo ma olaadeu hua gu dee gilimalali.* *

10 Koe e dee nnoa ange de laagau hagahai hegau, gi dahi kaau ma dahi donkey, e hagabalabala ai de gelegele.

11 Koe e dee gahu i malo e hai i huluhulu o denga manu, ma malo e hai i denga manu ssomo i de hanonga daudahi.

12 Koe e dee hai hanu huga malo hagalaagii i denga dege e haa o doo malo e haoli ai.*

Hainga ange gi de dagodo haisala

13 Noo dahi daane e hai bodu ange gi dahi hahine, aagai dua dono hano ga hagahebaa ma ia, gai ia gu kino i de hine laa, 14 gai ia ga hagabaubau ia ga tala bolo ia se hine vaivai dahulinga, ga hagadaba, “Au ne hai bodu ange gi de hine nei, gai de masavaa huu oogu ne hanange ai gi ono daha, gai au gu gidee bolo ia e dee se bua moe,” 15 gai luu maadua o tamaa hine laa gi gaamai de malo, e hagadonu ai bolo delaau damaa hine se bua moe, gi daho denga dagi i de haitoga o de aduhale. 16 Gai tamana o tamaa hine laa gi hai ange gi denga dagi, “Au ne gaavange dagu damaa hine gi hai bodu ange gi taane nei, gai iainei ia gu kino i de ia. 17 Gai tilo, ia gu hagabaubau dagu damaa hine ma gu hagadaba, ‘Au gu gidee bolo dau damaa hine e dee se bua moe.’ Gai deenei de malo e hagadonu ai bolo dagu damaa hine se bua moe.” Gai luu madua o tamaa hine laa gi hoolaa de malo laa i mada i mua o dagi o de aduhale. 18 Gai denga dagi o de aduhale laa gi hagailiilia ina de bodu o tamaa hine laa, 19 gai gilaadeu gi haia ia gi hagao ina ange tamana o tamaa hine laa i e lau shekel† selevaa, i hiidinga ia gu hagabaubau de ingoo o dahi bua moe o Israel. Taane laa e dee maua i de maavae ange gi tamaa hine laa, aagai de hine laa e hai bodu ange gi de ia i taulooloa dono mouli.

20 Aagai noo gu iloo abodonu bolo tamaa hine laa e dee se bua moe, 21 gai dangada gi gaavee tamaa hine laa gi gaogao de hale o dono damana, gai denga daane o de aduhale laa gi magaa ia gi magau i denga hadu, i hiidinga ia gu hai dahi dahulinga hakino gee i magavaa o de gau Israel; ia ne hano ga dagodo haisala ma dahi daane i de masavaa oona e noho ai i de hale o dono damana. Gai goodou ga aau gee ai de baubau i oodou magavaa.

22 Noo gu gidee mai bolo dahi daane gu hano ma gu dagodo haisala i daho dahi hahine gu hai bodu laa, gai goodou daia gi maakau ngaadahi taane aama de hine laa. Gai goodou ga aau gee ai de baubau i daho de gau Israel.

23 Noo dahi bua moe gu hagababa ange gi dahi daane, e hedae ange gi dahi daane gee i lo te aduhale, gai taane laa ga hai gi de mahi tamaa hine laa, ga dagodo haisala ma ia, 24 gai goodou gaavee gilaau ngaadahi gi de haitoga o de aduhale ga maga ai gilaau gi maakau i denga hadu. Goodou e maga tamaa hine laa i hiidinga de hegau laa ne hai i lo te aduhale gai ia tee oo. Gai goodou e maga taane laa i hiidinga ia ne hano ga dagodo haisala ma de bodu o dahi daane gee. Gai goodou ga aau gee ai de baubau i oodou magavaa.

25 Aagai noo dahi daane e hedae ange gi dahi bua moe i tua de aduhale gu hagababa laa e hai bodu, gai ia ga hai gi de mahi ia ga dagodo haisala ma ia, gai taane laa e daa donu gi magau. 26 Aagai e deai donu au mee e hai ange gi tamaa hine laa, i hiidinga tigi ai donu ana mee ne hai e heohi ai dono daa gi magau. De mee nei e bei hogi de daa ga magau a dahi dangada tangada e baa ange gi de ia, 27 go hiidinga taane nei ne hedae ange ai gi tamaa hine laa i tua de aduhale, aagai e dee galemu donu tamaa hine gu hagababa laa ne oo, gai teai se dangada ne balea ange ia.

28 Gai noo dahi daane e hedae ange gi dahi bua moe, tigi hagababa e hai bodu, gai ia ga hai gi de mahi ia, ga dagodo haisala ma ia, gai gu gidee mai,* 29 gai taane ne dagodo haisala ma tamaa hine laa, gi gaavange gi tamana o tamaa hine laa e madalima shekel‡ selevaa, gai ia gi hai bodu ange hogi gi tamaa hine laa, i hiidinga ia gu hai gi de mahi ia, ma gu dagodo haisala ma ia. Gai ia e dee maua donu i de maavae ange gi de ia i taulooloa dono mouli.

30 Taane gi dee hai bodu ange gi de bodu o dono damana; ia e dee hagangadi mee dono damana.*

23

Dangada e dee dau madali dangada o de Maadua

1 E deai donu se daane gu pala aabe gu tuu ma gu deai sono kano e dau madali de hagabuulingaa dangada o Tagi Maolunga.

2 E deai hogi se dangada ne hagadili i daho luu dangada e dee alaange de hai bodu*, aabe go hagadiilinga o tangada bee nei e maua i de dau madali de hagabuulingaa dangada o Tagi Maolunga, ga dae ai loo gi de madaangahulu atangada.

3 E deai donu se dangada Ammon be se dangada Moab e maua i de dau madali de hagabuulingaa dangada o Tagi Maolunga, ga dae ai loo gi de madaangahulu atangada.* 4 Go hiidinga gilaadeu tee loomai e hedae adu gi goodou, ma de gaamai hanu pelaoaa be ni vai, i de masavaa oodou ne loomai ai i Egypt, aagai gilaadeu ne hagao ange Balaam, tama daane a Beor, taane Pethor i Mesopotamia, ia gi humai gi hagamalaia ina goodou.* 5 Aagai Tagi Maolunga doodou Maadua tee hai gi bei lodo o Balaam, aagai ia ne sui de hagamalaia laa ga hai gi se hagamanuuia niiodou, i hiidinga Tagi Maolunga doodou Maadua e aloha i goodou.* 6 Goodou e dee hai dahi hagatoo donu hagaheloongoi e bale ange ai gilaadeu i taulooloa oodou mouli.

7 Gai goodou e dee kino i tangada Edom, i hiidinga ia se daina niiodou. Goodou e dee kino hogi i tangada Egypt, i hiidinga goodou nogo ni dangada henua gee i dono henua. 8 Gai alaadeu dama alodahi e haanau i tolu atangada i muli mai, e dau madali de hagabuulingaa dangada o Tagi Maolunga.

Mee e haia ga dee gilimalali de mommee nnoho gaainga

9 Goodou gi vaaea gee goodou mai i denga mee hakino gee, i de masavaa oodou e hulo ai e hebagi ange gi oodou hagadaumee. 10 Noo dahi daane i oodou magavaa gu dee gilimalali i hanu mee i de boo, gai ia gi hano gi tua de mommee nnoho gaainga, ga noho ai, gai ia gi dee ahe mai gi de mommee nnoho gaainga, 11 aagai de ahiahi naa huu, gai ia gi gaugau, gai ga danu naa huu de laa, gai ia gu maua i de ahe gi de mommee nnoho gaainga.

12 Gai haia gi dahi mommee oodou e hulo e hai ai oodou mee i tua de mommee nnoho gaainga, 13 gai tangada gi gaavee dahi laagau e geli ai lo te gelegele. Gai de masavaa naa huu o tangada e hano ai e hai ono mee, gai ia gi gelia dahi haonga ga danu ai mee laa. 14 Go hiidinga Tagi Maolunga doodou Maadua e noho madali goodou i de mommee nnoho gaainga, gai ia ga hagaola ai goodou ma de hai gi dee kii oodou hagadaumee. Deenei ai, goodou haia gi dabu doodou mommee nnoho gaainga, gai ia gi dee gidee dahi mee hakino gee daudahi, gai ia ga huli gee i goodou.

Hanu hagadaagangaa hainga

15 Aude hagaahea ange tangada hai hegau gu savini laa ma gu hano gee, gi dono dangada aamua, noo ia gu humai gi oodou daha. 16 Ia gi noho i de aduhale oona e lodo e noho ai i oodou magavaa. Goodou e dee vaivai hai ia.

17 Gai gi deai donu se damaa hine aabe se dama daane o Israel, e hai ia gi se dangada hai be se manu, i de hale daumaha o denga diinonga.* 18 Goodou e dee gaamai de hagaoanga o de hine hai be se manu, aabe go taane hai be se manu† gi de hale o Tagi Maolunga doodou Maadua, e hagao ai au mee gu lava i de hagatoo donu ai, i hiidinga Tagi Maolunga doodou Maadua e kino i luu mee nei ngaadahi.

19 Aude haia doo daina gi hagao ina dahi sseene laa honga dau sseene ne gaavange gi de ia, aabe go dahi mee daudahi aau gu gaavange gi de ia.* 20 Gai koe e maua i de hai tangada henua gee gi hagao ina, dahi mee laa honga de sseene aau ne gaavange gi de ia. Aagai koe e dee hai ange de hegau nei gi tangada Israel; gai Tagi Maolunga doo Maadua ga hagamanuuia ai goe, i mee alodahi aau e hai i honga de henua oou ga hano naa e henua ai.

21 Gai noo koe gu hagatoo donu ange gi Tagi Maolunga doodou Maadua i dahi mee, gai koe hagamoolau haia gi bei, gi dee haisala ai goe i de mee nei. Gai Tagi Maolunga doodou Maadua e hai naa donu goe gi hagasula ina de mee nei.* 22 Gai noo koe e dee hagatoo donu i dahi mee, gai koe e dee haisala. 23 Gai koe hagasula ina au muna gu tala i doo ngudu, i hiidinga koe ne hai ange de hagatoo donu nei gi Tagi Maolunga doo Maadua i doo ngudu.

24 Noo koe e seesee i lo te veelengaa grape a dahi dangada e baa adu gi de goe, gai koe e maua i de hagihagi ga gai be aahee mee aau e lodo e gai i denga grape i kilaa, aagai koe e dee maua i de hagihagi hanu e hhao i dahi gede e kave ai. 25 Noo koe e seesee i lo te veelengaa grain a dahi dangada, gai koe e maua i de hagihagi hanu hua ga gai, aagai koe e dee duuduu ana grain.

24

De hainga o de maavae

1 Noo dahi daane gu hai bodu ange gi dahi hahine, aagai ia gu dee malangilangi i de ia, go hiidinga ia gu gidee dahi mee dee heohi i ono daha, gai ia gi siia dahi beebaa maavae gaavange gi de hine laa, ga hai ia gi hano gee mai i dono hale.* 2 Gai noo de hine laa e hano gee i de hale o taane laa, ga hai bodu ange gi dahi daane gee, 3 gai togolua daane laa gu kino hogi i de ia, ga sisi ange dahi beebaa maavae ga gaavange gi de ia, ga hai hogi ia gi hano gee mai i dono hale, aabe taane laa gu magau, 4 gai taane ne maavae ange laa gi de hine laa i taamada, e dee maua i de ahe ange e hai bodu ange gi de ia, i dua de hai a de hine laa ga hakino gee ia, go hiidinga de mee nei se mee hakino gee i daho Tagi Maolunga. Goodou e dee haia gi dagodo de haisala i honga de henua, a Tagi Maolunga doodou Maadua e gaavadu gi goodou gi henua ai.

Hanu hagadaagangaa hainga

5 Noo dahi daane se goodo hai bodu, gai ia e dee hai gi hano gi de hebagi, be gi haia dahi hegau ange. Ia e maua i de noho i dono hale i e dahi ngadau, ga hai ai gi malangilangi dono bodu.

6 Tangada e dee kave gee de hadu mmili be go de hadu mmili e mua gi lunga, e hagadonu ai de hagao muli a dahi, go hiidinga de hadu laa se mee e hai ai de hagamouli o tangada.

7 Noo tangada gu gaiaa dahi dangada mai i daho de gau Israel, ga hagahai hegau ia bei dagodo o tangada hai hegau, aabe e hagao ia gi daha, gai tangada laa e daa donu gi magau. Gai goodou ga aau gee ai de baubau i oodou magavaa.*

8 Noo koe gu magi lebelaa,* gai koe kana ange haia gi bei muna alodahi a de gau haimeedabu, go daane de aamuli o Levi, gu tala adu gi de goe. Gai goodou kana ange haia gi bei agu muna gu tala ange gi gilaadeu.* 9 Goodou manadua mee a Tagi Maolunga doodou Maadua ne hai ange gi Miriam, i dua doodou ssao mai i Egypt.*

10 Noo koe gu gaavange dahi mee gi tangada e baa adu gi de goe, gai koe e dee hano gi ulu i dono hale gi gaavee ai dahi mee, e hagadonu ai dana hagao adu ana muli.* 11 Gai koe duu i duaahaho daalia ai, gai tangada aau ne gaavange laa dahi mee aagena, ga gaamai gi de goe de mee e hagadonu ai dana hagao ana muli. 12 Gai noo ia se dangada hagaau aloha, gai koe e dee daohi de mee laa, i doo masavaa e hano ai ga seni. 13 Gai koe hagaahea ange gi de ia dono malo, i de masavaa e danu ai de laa, gi maua ai e ia i de gahu i dono malo e seni ai. Gai ia ga hagamanuuia ai goe, gai Tagi Maolunga doo Maadua, e dau naa goe gi se dangada heohi i dau hai de hegau nei.

14 Aude vaivai haia tangada hagaau aloha aau gu hagao, gi hai hegau adu gi de goe, e dee hilihili be ia se dangada Israel aabe se dangada henua gee e noho i dahi aduhale i doodou henua.* 15 Gai gaavange dono hagao i laangi alodahi i mua de danu de laa, go hiidinga ia se dangada hagaau aloha, gai ia e tali donu dono hagaoanga. Gi dee dangi ange ai ia gi Tagi Maolunga i dau dee hagao ange ia, gai koe e haisala naa donu i de mee nei.

16 Denga maadua e dee daa gi maakau i haisala o alaadeu dama, aabe go denga dama e daa gi maakau i haisala o olaadeu maadua. Dahi ma dahi e daa gi magau i ono haisala donu.*

17 Aude hagahaisala ina de hagamodu heohi ange gi tangada henua gee, be go de gauligi e deai sono damana, aabe gi gaavee gee de malo laa daha o de hine gu magau dono bodu, e hagadonu ai de hagao ana muli.* 18 Goodou manadua bolo goodou nogo ni dangada hai hegau i Egypt, gai Tagi Maolunga doodou Maadua ne hagaola mai goodou i kilaa. Deenei ai, au e tala adu goodou gi haia de mee nei.

19 De masavaa naa huu e hagihagi ai hua o dau veelenga, gai koe ne ngalo i de kave dahi noodangaa grain, aagai koe aude aahe gi gaamai. Gai dugua ange maa de gau henua gee, ma denga gauligi gu deai olaadeu damana, aama denga haahine gu maakau olaadeu bodu. Gai Tagi Maolunga doo Maadua ga hagamanuuia ai au hegau alodahi.* 20 De masavaa naa huu aau e hagailiili iho ai hua o au olive, i de masavaa o de hagihagi, gai e dahi donu huu au hanonga e hagailiili iho olaadeu hua. Gai koe dugua ange hua e doe gi de gau henua gee, ma denga gauligi gu deai olaadeu damana, aama denga haahine gu maakau olaadeu bodu. 21 De masavaa naa huu aau e hagihagi ai denga hua o dau veelengaa grape, gai koe aude ahe ange gi hagihagia mee e doe i de lua hanonga. Gai koe dugua ange mee e doe gi de gau henua gee, ma denga gauligi gu deai olaadeu damana, aama denga haahine gu maakau olaadeu bodu. 22 Goodou manadua bolo goodou nogo ni dangada hai hegau i de henua go Egypt. Deenei ai, au e tala adu goodou gi haia de mee nei.

25

1 Noo gu dee heloongoi dangada i dahi mee, gai gilaadeu gi gaavee de mee laa gi de mommee hagamodu muna, gai de gau hagamodu muna ga hagamodu ai mee i olaadeu magavaa; gilaadeu gi degi ange gi tangada e dee haisala, gai ga hagaduasala tangada iai ssala. 2 Gai noo gu modu e hagailiili tangada iai ssala, gai tangada hagamodu muna gi haia ia gi dagodo gi lalo, gai dahi dangada gi hagailiilihia ia, gi odi ange hanonga oona e hagailiili ai, gi bei dagodo o dana hegau baubau gu hai laa. 3 Gai tangada hagamodu muna e maua i de hai gi hagailiilihia ia, gi dubu ange i de madahaa hanonga. Gai gi dee hagangadi mee ina ai ia i madamada o dangada, i dono hagailiilihia ga dubu ange i mee nei.*

4 Aude noodia de ngudu o de kaau i dana masavaa e duuduu ai denga grain.*

De hai gi dee lilo de ingoo o taina gu magau laa

5 Noo hanu hai daina daane e nnoho i de mommee daudahi, gai dahi gilaadeu gu magau, teai sana dama daane, gai dono bodu gi dee hai bodu ange gi dahi daane i dahi huaabodu gee. Gai dahi ono maa gi hai bodu ange gi de ia, e sui ai dono daina daane gu magau laa.* 6 Gai tama a de hine laa e haanau i mua e kave de ingoo o taina daane gu magau laa, gi dee lilo ai dono ingoo i Israel.

7 Gai noo taane laa e dee lodo e hai bodu ange gi dono maa, gai de hine laa gi hano gi de haitoga o de aduhale, i daho denga dagi, ga hai ange gi gilaadeu, “Dogu maa e dee lodo e hai gi dee lilo de ingoo o dono daina daane i Israel. Ia e dee lodo e hai bodu mai gi de au e sui ai dono daina.” * 8 Gai denga dagi o dono aduhale gi alumia taane laa gi humai, gai gilaadeu gi pasa ange gi de ia. Gai noo ia e dee lodo, ma de hai ange, “Au e dee lodo e hai bodu ange gi de hine naa,” 9 gai de hine laa gi hano gi baa ange ia gi dono maa i mada i mua o denga dagi, gai ia gi aaua dahi mee vae o taane laa, ma de saavale ange gi luu mada, ga hai ange, “Deenei de hai e hai ai taane e dee lodo e hagaduu age de huaabodu o dono daina daane.” 10 Gai de gau Israel gi hagahia ange dono huaabodu go “De huaabodu o taane ne hagauia dahi luoono mee vae”.

Hanu hagadaagangaa hainga

11 Noo e dogolua daane e hagadau hebagi, gai de bodu o dahi gilaau ga humai e hagaola mai dono bodu i taane ange laa, gai ia ga velo ange dono lima ga kumi ai mee o taane ange laa, 12 gai goodou duudia gi doo dono lima; goodou e dee llodo aaloha ange donu gi de ia.

13 Aude haoa e lua mee hagahidi dagodo geegee gi lo tau beagi — dahi e daemaha gai dahi e maamaane.* 14 Aude dugua hogi i doo hale e lua hagadaagangaa mee hagahidi — dahi e laumalie gai dahi e damaa mee. 15 Gai koe gi haia gi heohi ma de too donu au mee hagahidi, gi daulooloa ai doo mouli i honga de henua, a Tagi Maolunga doo Maadua e gaavadu gi de goe. 16 Tagi Maolunga doo Maadua e kino i tangada e haia mee nei, ma tangada e dee hai hegau i de mee abodonu.

17 Manadua hegau a de gau Amalek ne hai adu gi goodou, i doodou masavaa ne loomai ai i Egypt.* 18 Gilaadeu tee maatagu i de Maadua, gai ne hebagi adu gi goodou, i de masavaa oodou ne daalea ai ma de baageaa, gai gilaadeu ne daa dangada e loomai i muli. 19 Deelaa ai, de masavaa naa huu a Tagi Maolunga doodou Maadua e hai ai goodou ga nnoho paba, i de henua a Tagi Maolunga doodou Maadua e gaavadu gi goodou gi henua ai, gai goodou gu dee maatagu i oodou hagadaumee e nnoho i oodou gaogao, gai goodou ga hai gi deai se dangada Amalek e doe i lalo de langi. Goodou e dee ngalo donu de mee nei!

26

Ssigidaumaha o huamanu e hagihagi i taamada

1 De masavaa naa huu oou e dae ai, ga kave de henua a Tagi Maolunga doo Maadua e gaavadu goe gi henua ai ma de noho ai, 2 gai koe ga vvae gee hanu huamanu mai i huamanu alodahi aau e hagihagi i taamada, i honga doo gelegele a Tagi Maolunga doo Maadua e gaavadu gi de goe, ga hhao ange gi dahi gede ga kave gi de mommee a Tagi Maolunga doo Maadua e hili e dugu ai dono ingoo.* 3 Gai koe ga hano gi daho tangada haimeedabu e hai hegau i de masavaa laa, ga hai ange gi de ia, “Au e tala hagadonu ange gi Tagi Maolunga doo Maadua anailaa nei, bolo au gu noho i de henua a Tagi Maolunga gu hagatoo donu ange gi odaadeu dubuna madagidagi, bolo e gaamai gi gidaadeu.” 4 Gai tangada haimeedabu gi gaavee de gede laa mai i oo daha, ga dugu i mada i mua o de mommee o ssigidaumaha a Tagi Maolunga doo Maadua. 5 Gai koe ga tala muna nei i mada i mua o Tagi Maolunga doo Maadua, ga hai ange, “Dogu dubuna madagidagi se daane Syria e silivaahea saele. Ia ne hano ga noho i Egypt, i de masavaa e sogoisi ai dangada i dono huaabodu, gai de masavaa oona e noho ai i de henua laa, gai dono huaabodu ne hagadili ga hai ai dahi huaahenua soa ma de mmahi. 6 Aagai de gau Egypt ne vaivai hai gimaadeu ma de hagaduasala gimaadeu, ga hai gimaadeu gi haia denga hegau kona. 7 Gai gimaadeu ga tangi ange gi Tagi Maolunga, de Maadua o omaadeu dubuna madagidagi, gai ia ne langona demaadeu tangi ma de gidee demaadeu duasala, ma amaadeu hegau, aama demaadeu vaivai haia. 8 Gai Tagi Maolunga ga hagassao mai gimaadeu i Egypt i dono lima mmahi, ma dono lima sauaa, madali de mee hagamaatagu, aama de hai denga hagailonga ma mee hagalele mouli. 9 Gai ia ne gaamai gimaadeu gi de mommee nei, ma de gaamai gi gimaadeu de henua nei, se henua iai vai uu ma hooni lagolago. 10 Gai anailaa nei gai au ne gaamai denga huamanu ne hagihagi i taamada i honga de gelegele a Tagi Maolunga gu gaamai gi de au.” Gai koe ga dugu ange de gede laa gi mada luu mada o Tagi Maolunga doo Maadua, gai koe ga daumaha i mada i mua o Tagi Maolunga doo Maadua. 11 Gai koe ma doo huaabodu ma de aamuli o Levi, aama tangada henua gee madali goodou, ga gaimee ga malangilangi i mee danuaa alodahi a Tagi Maolunga doo Maadua gu gaavadu gi goodou.

12 De masavaa naa huu e lava ai de vvae gee tahi diba i diba e madaangahulu o au huamanu alodahi i tolu ngadau, go de ngadau o ssigidaumaha o tahi diba i diba e madaangahulu, gai goodou ga gaavange gi de aamuli o Levi, ma tangada henua gee, ma denga gauligi gu deai olaadeu damana, aama denga haahine gu maakau olaadeu bodu, gi maua ai e gilaadeu i de gaimee ai ga boobosu i oodou aduhale.* 13 Gai koe ga hai ange gi Tagi Maolunga doo Maadua, “Au gu lava i de vvae gee tiba dabu laa mai i dogu hale, gai au gu gaavange mee nei gi de gau de aamuli o Levi, ma tangada henua gee, ma de gauligi gu deai sono damana, aama de hine gu magau dono bodu, bei de hai aau gu tala mai ai gi de au i de hainga. Gai au tee hagahaisala donu be ne ngalo dahi au hainga daudahi. 14 Gai au tee gai donu hanu mee laa i de masavaa oogu e hinangalosaa ai, be ne aau hanu i de masavaa oogu e dee gilimalali ai, gai au tee kave hogi hanu e hai ange ai ssigidaumaha gi de gau maakau. Gai au ne hagallongo ange gi muna a Tagi Maolunga dogu Maadua, gai ne hai donu ga bei au mee alodahi gu tala mai au gi haia. 15 Gai koe gi galo iho mai i de langi, go doo mommee noho dabu, ma gi hagamanuuia ina gimaadeu doo huaadangada, go de gau Israel ma de gelegele aau gu gaamai gi gimaadeu, se henua iai vai uu ma hooni lagolago, bei dau hai gu hagatoo donu ange ai gi omaadeu dubuna madagidagi.”

16 Anailaa nei gai Tagi Maolunga doodou Maadua gu hai adu goodou gi daudali i denga hainga gu hagasauaa aama mee gu hagamodu. Deenei ai, goodou kana ange daudali i mee nei i oodou lodo alodahi aama oodou hagasaalunga alodahi. 17 Anailaa nei goodou gu hagataba bolo Tagi Maolunga go doodou Maadua donu, gai goodou e daudali i denga hainga gu hagasauaa, ma ana hainga aama ana mee gu hagamodu. 18 Gai Tagi Maolunga gu tala hogi anailaa nei bolo goodou se huaadangada hagamogomogo niiona, bei dana hai gu hagatoo donu adu ai gi goodou. Gai goodou gi daohia ana muna alodahi,* 19 gai ia e hai goodou gi maolunga ange i denga huaahenua alodahi aana gu hagatuu age. Gilaadeu e tuhi naa ma de tala hagadanuaa oodou dagodo ma de hagadubu goodou, gai goodou e hai naa ga se huaadangada dabu ange gi Tagi Maolunga doodou Maadua, bei dana hai gu tala ai laa.

27

De mommee o ssigidaumaha i de mounga go Ebal

1 Gai Moses ma dagi o Israel ne hai ange gi de huaadangada, “Goodou daohia hainga alodahi aagu gu tala adu gi goodou anailaa nei. 2 De masavaa naa huu oodou e hulo ai ga tae gi de baasi laa o Jordan, go de henua a Tagi Maolunga doodou Maadua e gaavadu gi goodou, gai goodou ga hagatuu hanu hadu nnui ga hagamalali i denga plaster.* 3 Gai goodou ga sisi ange muna o de hainga nei gi honga hadu laa, i de masavaa oodou e hulo ai ga tae gi de mommee a Tagi Maolunga doodou Maadua e gaavadu gi goodou, go de henua iai vai uu ma hooni lagolago, bei de hai a Tagi Maolunga de Maadua o oodou dubuna madagidagi gu hagatoo donu adu ai gi goodou. 4 Gai de masavaa naa huu oodou e tae ai gi baasi dai o Jordan, gai goodou ga hagatuu denga hadu nei i de mounga go Ebal, bei dagu hai gu tala adu ai gi goodou anailaa nei, ga hagamalali i denga plaster. 5 Gai goodou ga bae dahi mommee o ssigidaumaha i kilaa ange gi Tagi Maolunga doodou Maadua, gai hadu e hai ai e dee daadaa gi malali, i denga goloa baalanga.* 6 Gai baea de mommee o ssigidaumaha a Tagi Maolunga doodou Maadua i hadu tigi hagamalali, ga hai ai ssigidaumaha dudu ange gi Tagi Maolunga doodou Maadua. 7 Gai goodou ga hai ai ssigidaumaha hagadanuaa magavaa, ga gaimee ai ga malangilangi i mada luu mada o Tagi Maolunga doodou Maadua. 8 Gai goodou ga sisi gi madea danuaa muna o de hainga alodahi i honga denga hadu nei.”

Hagamalaia mai i de mounga go Ebal

9 Gai Moses ma de gau haimeedabu i de aamuli o Levi, ne hai ange gi de gau Israel alodahi, “De gau Israel, goodou nnoho mai hagalaangona! Anailaa nei gai goodou go de huaadangada o Tagi Maolunga doodou Maadua. 10 Deenei ai, goodou hagallongo ange gi Tagi Maolunga doodou Maadua, ma de daohi ana hainga ma ana mee gu hagasauaa, go mee aagu gu tala adu gi goodou anailaa nei.”

11 Gai Moses ne tala ange gi dangada i de laangi laa, ga hai ange:

12 De masavaa naa huu oodou e tae ai gi baasi dai o Jordan, gai denga aamuli nei e hulo e tuu i honga de mounga go Gerizim e hagamanuuia ai dangada: go de aamuli o Simeon, ma Levi, ma Judah, ma Issachar, ma Joseph, aama Benjamin.* 13 Gai denga aamuli nei e hulo e tuu i honga de mounga go Ebal e hagamalaia ai dangada: go de aamuli o Reuben, ma Gad, ma Asher, ma Zebulun, ma Dan, aama Naphtali. 14 Gai de aamuli o Levi gi hevaalogi gi hai ange gi de huaadangada alodahi o Israel:

15 “E malaia tangada e hai dahi diinonga i laagau aabe ni baalanga hagavaivai — de mee nei se mee niio Tagi Maolunga e kino ai, se mee ne hai i luu lima o de labagau — gai ne hagaduu i de mommee e dee gidee.” *

Gai dangada alodahi gi hai ange, “Amen!”

16 “E malaia tangada e dee hagadubu ina dono damana ma dono dinana.” *

Gai dangada alodahi gi hai ange, “Amen!”

17 “E malaia tangada e uea goinga o tangada e baa ange gi de ia.”

Gai dangada alodahi gi hai ange, “Amen!”

18 “E malaia tangada e dagina tangada dee gide ga kave gee i de haiava.” *

Gai dangada alodahi gi hai ange, “Amen!”

19 “E malaia tangada e dee hai hegau i de heohi ange gi tangada henua gee, ma de gauligi gu deai sono damana, aama de hine gu magau dono bodu.” *

Gai dangada alodahi gi hai ange, “Amen!”

20 “E malaia tangada e dagodo haisala ma de bodu o dono damana, go hiidinga ia tee hagadubu dono damana.” *

Gai dangada alodahi gi hai ange, “Amen!”

21 “E hagamalaia tangada e dagodo haisala ma dahi manu.” *

Gai dangada alodahi gi hai ange, “Amen!”

22 “E malaia tangada e dagodo haisala ma dono daina hahine, se damana daudahi aabe se dinana daudahi olaau.” *

Gai dangada alodahi gi hai ange, “Amen!”

23 “E malaia tangada e dagodo haisala ma tinana o dono bodu.” *

Gai dangada alodahi gi hai ange, “Amen!”

24 “E malaia tangada e daia ga magau tangada e baa ange gi de ia, gai teai dangada ne gidee.”

Gai dangada alodahi gi hai ange, “Amen!”

25 “E malaia tangada e gaavee de ngadi gaavange hagasenga, gai ia ga daa ai gi magau tangada tigi haisala.”

Gai dangada alodahi gi hai ange, “Amen!”

26 “E malaia tangada e dee hagassula ina muna o de hainga nei ma de hai hegau ai.” *

Gai dangada alodahi gi hai ange, “Amen!”

28

Denga manuuia o de hagallongo i muna

(Lev 26.3-13; Deut 7.12-24)

1 Gai noo koe e hagallongo ange gi muna a Tagi Maolunga doo Maadua, ma de kana ange ga daudali i ana hainga aagu gu tala adu gi de goe anailaa nei, gai Tagi Maolunga doo Maadua e hai naa goe gi maolunga ange i denga huaahenua alodahi o henua i lalo.* 2 Gai denga manuuia nei alodahi e tuu adu naa gi de goe, ma de hai adu gi de goe, noo koe e hagallongo ange gi Tagi Maolunga doo Maadua.

3 Koe e manuuia naa i lo te aduhale, gai e manuuia i de mommee iai veelenga.

4 Koe e manuuia naa i denga dama aau e haanau, ma hua o manu i honga doo gelegele ma dama a au manu e haanau — go dama a au kaau ma dama a au ssiibi.

5 Dau gede ma dau gumedi mmili pelaoaa e manuuia naa.

6 Koe e manuuia naa i doo ulu mai aama doo ssao ga hano.

7 Gai Tagi Maolunga e dugu adu naa goe, gi hagadee kii ina denga hagadaumee e hebagi adu gi de goe. Gilaadeu e hagabuni naa ga loomai i dahi haiava, aagai e saavini naa ga hulo gee i e hidu haiava.

8 Gai Tagi Maolunga e hagamanuuia naa doo hale doange gai aama au hegau alodahi e hai; Tagi Maolunga doo Maadua e hagamanuuia naa goe, i de henua aana e gaavadu gi de goe.

9 Gai Tagi Maolunga e hai naa goe go dono huaadangada dabu, bei dana hai gu hagatoo donu adu ai gi de goe, noo koe e daohi muna a Tagi Maolunga doo Maadua ga daudali ai. 10 Gai dangada alodahi i henua i lalo e gidee naa bolo koe gu hagaingoo i de ingoo o Tagi Maolunga; gai gilaadeu e maatagu naa i goodou. 11 Tagi Maolunga e hai naa goe gi lava — i denga dama aau e haanau, ma dama a au manu haangai, aama hua o manu i honga doo gelegele, i de henua a Tagi Maolunga gu hagatoo donu ange gi oo dubuna madagidagi, bolo e gaavadu gi goodou.

12 Gai Tagi Maolunga e hhuge adu naa gi de goe de langi, go de mommee e doange ono goloa lagolago, ma de hai gi pala iho de langi gi honga doo henua i malama o tau langi, ma de hagamanuuia au hegau alodahi e hai. Koe e gaavange naa mee gi denga huaahenua soa, gai koe e dee kave donu dahi mee mai i olaadeu daha. 13 Tagi Maolunga e hai naa goe go de biho e dee go ssugi. Koe e hagadagadaga age naa, e dee hagadagadaga iho, noo koe e kana ange ga hagallongo muna a Tagi Maolunga doo Maadua, aagu e tala adu nei gi goodou anailaa nei, goodou gi daudali ai. 14 Koe gi dee hano gee i muna alodahi aagu e tala adu gi goe anailaa nei, koe gi dee daa gi de madau aabe go de masui, ga daudali ange ai i denga maadua ange laa, ma de daumaha ange gi gilaadeu.

Denga hagamalaia o tee hagallongo i muna

(Lev 26.14-46)

15 Aagai noo koe e dee hagallongo ange gi muna a Tagi Maolunga doo Maadua aabe e tilo ga hai hegau i ana muna alodahi, ma ana mee gu hagasauaa aagu e tala adu gi de goe anailaa nei, gai denga hagamalaia nei alodahi e hai adu naa donu gi de goe.

16 Koe e hagamalaia naa i denga aduhale aama i de mommee iai veelenga.

17 Dau gede ma dau gumedi mmili pelaoaa e hagamalaia naa hogi.

18 Au dama e haanau ma hua o doo gelegele e hagamalaia naa, ma dama a au kaau ma au ssiibi.

19 Koe e hagamalaia naa i doo ulu mai aama doo sao e hano.

20 Tagi Maolunga e hai naa gi loomai denga hagamalaia gi de goe, ma de hai gi senga ange goe, ma de hagahai ngadaa goe i mee alodahi aau e hai, ga dae ai gi dana oha au mee alodahi, ma de daa goe gi magau, i hiidinga o hegau baubau aau ne hai ga hano gee mai ai i de ia. 21 Tagi Maolunga e hai naa denga mee hagamaakau gi loomai gi de goe, ga dae ai gi dana hai gi dee noho goe, i honga de henua aau gu dai kave naa e henua ai. 22 Tagi Maolunga e hai naa goe gi mmagi iviivi, ma de mahana, ma de hua doo angaanga ma de vvela, ma teai vai* i honga de henua, ma manu ma mee dongidongi e daia laa denga manu ssomo. Mee nei e hai adu naa donu gi de goe ga dae ai gi doo magau. 23 Lo te langi i lunga e bei naa dagodo o de bronze, gai honga de gelegele e bei naa dagodo o de iron. 24 Gai Tagi Maolunga e hai de langi pala gi ni mama ma paudaa i honga doo henua, gai e hano iho naa gi de goe i de langi, ga dae ai gi doo magau.

25 Gai Tagi Maolunga e hai naa gi dee kii goe i oo hagadaumee; koe e hano naa e hebagi ange gi gilaadeu i dahi haiava, gai oo dangada e saavini naa ga hulo gee mai i gilaadeu i e hidu haiava. Gai denga huaahenua e llele naa olaadeu mouli i delaadeu gidee mee e hai adu gi de goe. 26 Denga manu llele ma manu lodo henua e gai naa oo kano; gai e deai naa donu se dangada e dugia gilaadeu gi hulo. 27 Gai Tagi Maolunga e hai naa gi ssomo denga hagahoa, ne ssomo laa i de gau Egypt i de goe, ma maanuga nnui gu augau ina laa, ma mangeo manu hakadigadi e dee maua laa gi mmahu. 28 Gai Tagi Maolunga e hai naa goe gi libolibo ange doo biho, ma tee gide aama de buni ange oo lodo. 29 Gai koe e seesee saele naa ga haahaa saele i de laangi, bei dagodo o tangada dee gide i lo te gohu. Gai koe e dee maua naa donu gi hagadagadaga age. Gai koe e vaivai haia naa ma de gaiaadia au mee i masavaa alodahi, aagai e deai naa donu dangada e balea adu goe.

30 Koe e hai bodu ange naa gi dahi hahine, aagai dahi daane gee e hai gi de mahi naa ia. Koe e hagaduu naa dahi hale, aagai e dee go koe e noho ai. Koe e doo naa dau veelengaa grape, gai koe e dee gai denga hua iai. 31 Koe e gidee naa de daa o au kaau, gai e deai donu se mee daudahi aau e gai ai. Koe e gidee naa de gaavee gee au donkey mai i oo daha, gai e dee hagaahe adu naa donu gi de goe. Au ssiibi e gaavange naa gi oo hagadaumee, aagai e deai naa donu se dangada e balea adu goe. 32 Koe e gidee naa de noonoodia o au dama daane ma au damaa hine ga gaavange gi hanu dangada henua gee; koe e gidee naa mee nei ma de hinangalosaa i gilaadeu i de laangi ga boo ai, aagai koe gu dee maua i de hai dahi mee daudahi. 33 Dahi huaahenua aau e dee iloo laa e loomai naa ga gai huamanu i honga oo gelegele ma de hagadanuaa i au hegau ne hai; gai koe go de vaivai haia ma de hagaduasala donu huu aau e gidee. 34 Gai koe e hano naa ga senga i dau gidee mee nei. 35 Gai Tagi Maolunga e hai naa gi ssomo denga hagahoa hagammae i luoo duli ma luoo vae gai e dee maua gi mmahu, gai e ssomo naa i luoo vae ga dae ai gi doo biho.

36 Gai Tagi Maolunga e hai naa goe ma de hodooligi e dagina goe gi hulo gi dahi huaahenua aau ma oo dubuna madagidagi e dee iloo. Gai koe ga daumaha ange ai gi denga diinonga laagau ma hadu. 37 Gai koe e hai naa ga se mee e maatagu ai dangada, ma de pasa hagasengasenga ai ma de hakadanga ai dangada o denga huaahenua a Tagi Maolunga e hai goe gi hano aagena.

38 Gai koe e mmoli naa hanu golee lagolago gi lodo au veelenga, gai e momo naa donu huu au mee e hagihagi ai, i hiidinga denga hua e gaina naa i denga itebuubuu. 39 Koe e doo naa denga veelengaa grape, aagai koe e dee maua i de unu denga uvaini e hai ai, aabe go de hagihagi denga hua iai, go hiidinga gu gaina i denga ilo. 40 Koe e doo naa denga olive lagolago i doo henua alodahi, aagai koe e dee hulu naa donu i denga lolo e hai ai, i hiidinga hua o denga olive e odi naa i de malili. 41 Koe e hagadili naa denga dama daane ma damaa hine, aagai gilaadeu e dee nnoho naa donu i oo daha, go hiidinga gilaadeu e noonoodia naa ga gaavee gi dahi henua gee. 42 Gai denga itebuubuu e oha naa denga manu ssomo ma olaadeu hua i lo tau veelenga.

43 Gai de gau henua gee e nnoho i oo daha e hagadagadaga ange naa de maolunga, aagai goodou e hagadagadaga iho naa. 44 Gai tangada henua gee e gaavadu naa ono goloa e hai hegau ai goe, e dee go koe e gaavange oo goloa e hai hegau ai ia. Ia e hai naa go de biho aagai koe go ssugi.

45 Denga hagamalaia nei alodahi e hai adu naa donu gi de goe ma de doolohi goe ga daa goe gi magau, go hiidinga koe tee daudali i lodo o Tagi Maolunga doo Maadua, e daohi ana hainga ma ana mee gu hagasauaa gu tala adu gi de goe. 46 Gai mee nei se hagailonga gai se mee hagalele mouli e hai adu gi de goe ma doo hagadiilinga ga hano ai. 47 Go hiidinga koe tee daumaha ange gi Tagi Maolunga doo Maadua i de malangilangi ma de lodo danuaa, i de masavaa oou e lava ai, 48 deenei ai, koe e hai hegau ange naa gi oo hagadaumee, go dangada a Tagi Maolunga e gaamai gi hagadee kii ina goe, i doo hiigai ma doo hieunu ma teai oo malo, aama de hagaau aloha i mee alodahi. Ia e hagauda adu naa de laagau hagahai hegau e hai i baalanga, gi honga doo eu, ga dae ai gi dana daa goe ga maakau.

49 Gai Tagi Maolunga e gaamai naa dahi huaahenua gi hebagi adu gi de goe, mai i de mommee mmao, i de bido laa o henua i lalo, gai gilaadeu e loomai naa bei de igele, gai se huaahenua e pasa i muna oou e dee donu ange aagena, 50 e huaahenua e mada hagamaolunga, gai gilaadeu e dee hagadubu donu de gau maatua aabe e abodonu ange gi denga gauligi. 51 Gilaadeu e loomai naa ga kave au manu haangai ma hua o manu ssomo i honga doo gelegele, ga dae ai gi delaadeu oha goe. Gai gilaadeu e dee dugu adu naa hanu hua grain maau, be ni uvaini, be ni lolo, aabe go hanu dama a au kaau be go dama a au ssiibi, ga dae ai gi delaadeu oha goe. 52 Gai gilaadeu e loomai naa ga duuli oo aduhale alodahi, ga dae ai gi delaadeu oha denga aduhale buibui i honga doo henua alodahi, aau e tali hagalodolodo ange naa aagena. Gilaadeu e duuli naa goe gi dee maua i de ssao mai i lodo aduhale, i de henua alodahi a Tagi Maolunga doo Maadua e gaavadu gi de goe.

53 Gai koe e daa naa au dama ne haanau ga gai, go kano o au dama daane ma au damaa hine a Tagi Maolunga doo Maadua gu gaavadu gi de goe, i de masavaa e duuli ina ai luu baasi oo aduhale ma de hagaduasala a oo hagadaumee goe. 54 Gai tangada daudonu ma de dahi ana maanadu ange gi dangada i oodou magavaa, e dee abodonu ange naa donu gi dono daina, ma dono bodu, aama ana dama goi mouli laa; 55 ia e dee gaavange naa donu hanu kano o ana dama aana e gai laa gi gilaadeu. Go hiidinga gu deai ange donu gai, i de masavaa a oo hagadaumee e hagaduasala ai goe i lodo oo aduhale, i delaadeu duuli luu baasi oo aduhale. 56 Gai de hine daudonu ma de dahi ana maanadu ange gi dangada i oodou magavaa — ia e dee duu ange naa donu luoono vae gi honga de gelegele, i hiidinga dono daudonu ma de dahi ana maanadu ange gi dangada — e gailalopoli ange naa gi dono bodu, ma dana dama daane ma dana damaa hine, oona e aloha ai laa,* 57 i de henuu e doo mai laa i dua dono haanau, ma denga gaagaa aana e haanau laa. Ia e gai hagammuni naa mee laa, i hiidinga gu deai gai, i de masavaa a de hagadaumee e hagaduasala ai goe, ma de masavaa alaadeu e duuli ina ai luu baasi oo aduhale.

58 Noo koe e dee kana ange e daohi muna alodahi o de hainga gu sisi i lo te beebaa nei, ma tee madagu i de ingoo mahamaha ma de hagamaatagu laa — go Iahweh doo Maadua — 59 gai Tagi Maolunga e hagaduasala naa goe ma oo hagadiilinga, i denga mee hagamaakau ma de hagamaatagu i de masavaa daulooloa, ma magi baubau e dee maua laa gi ieiangi. 60 Ia e hai naa hogi goe gi magi i denga hagadaagangaa magi o de gau Egypt ne mmagi ai laa, go magi oodou e maatagu ai laa; koe e dee maua naa donu gi ieiangi mai i magi nei. 61 Gai Tagi Maolunga e hai naa hogi gi loomai gi goodou denga hagadaagangaa magi, ma mee hagamaakau alodahi tee sisi i lo te beebaa o de hainga nei, ga dae ai gi doo magau. 62 Goodou ni dangada e soa bei de lagolago o denga heduu i lo te langi, gai e sogoisi naa donu huu dangada e doe, i hiidinga koe tee hagallongo ange gi muna a Tagi Maolunga doo Maadua. 63 Gai Tagi Maolunga e malangilangi naa hogi i de hai adu tanuaa gi de goe ma de hai gi soa goodou, aagai ia e malangilangi naa hogi i de hagaduasala goodou ga dae ai gi teai se goodou e doe. Goodou e gaavee gee naa i de henua oodou ga hulo naa e kave e henua ai.

64 Gai Tagi Maolunga e hai naa goodou gi mavaevae saele gi nnoho i magavaa o denga huaadangada alodahi, mai i dahi luu bido o henua i lalo ga dae ai gi de bido ange laa. Gai goodou ga nnoho ai i kilaa ga daumaha ange gi denga diinonga laagau ma hadu, go diinonga oodou ma oodou dubuna madagidagi tee iloo. 65 Gai goodou e dee nnoho paba naa i daho denga huaahenua, gai e deai se mommee e hagammabu iho ai oodou vae. Aagai Tagi Maolunga e hai naa ga manavasaa oo lodo, gai koe e ino naa gi lalo, gu deai donu sau tali. 66 Gai koe e deai sau tali ange gi doo mouli. De laangi ma de boo gai koe e madagu, koe e dee iloo donu be doo mouli e maua gi ola. 67 Gai koe e hagadaba naa i taiao, “Mee naa gi ahiahi deenei!” gai de ahiahi gai koe e hagadaba, “Mee naa go taiao deenei!” — i hiidinga doo madagu i mee aau e maanadu i oo lodo, ma mee aau e gidee i luoo ganomada. 68 Gai Tagi Maolunga e hagauda naa goe i honga denga vaga ga hagaahe gi Egypt, go de hanonga aagu gu tala adu bolo koe e dee aahe ange e hano ai. Gai koe e hagao ange naa goe gi oo hagadaumee, e hai ai olaadeu daane ma haahine hai hegau, aagai e deai naa donu dangada e hagao ina goe.

29

De hagahoou o de hagatoo donu hagaheloongoi

1 Aanei muna o de hagatoo donu hagaheloongoi a Tagi Maolunga ne tala ange gi Moses, e hai madali de gau Israel i de henua go Moab, madali de hagatoo donu hagaheloongoi aana ne hai madali gilaadeu i Horeb.

2 Gai Moses ne hagahi de gau Israel alodahi ga hai ange:

Goodou ne gidee mee alodahi a Tagi Maolunga ne hai i de henua go Egypt, ange gi Pharaoh, ma ono dangada hai hegau alodahi, aama dono henua. 3 Goodou ne gidee denga mee hagamaatagu, ma hagailonga aama mee hagalele mouli mmao. 4 Aagai Tagi Maolunga tigi hai gi maua e goodou i de tonu ange, gi mee alodahi oodou gu gidee ma de langona, ga dae mai ai gi anailaa nei.* 5 Au ne dagi saele goodou i de vao i e madahaa ngadau, gai oodou malo tee duai donu, oodou mee vae tee maoha hogi. 6 Goodou tee gai hogi hanu pelaoaa, be ne unu hanu uvaini aabe ni mee vii, gi iloo ai e goodou bolo go au donu go Iahweh doodou Maadua.

7 Gai de masavaa oodou ne tae mai ai gi de mommee nei, gai Sihon, de hodooligi o Heshbon ma Og, de hodooligi o Bashan ne loomai e hebagi adu gi goodou, aagai gidaadeu ne hagadee kii gilaau,* 8 ga kave olaau henua ga gaavange gi de aamuli o Reuben, ma de aamuli o Gad, aama dahi luu baasi de aamuli o Manasseh.*

9 Gai goodou kana ange daudali i muna o de hagatoo donu hagaheloongoi nei, gi hagadagadaga age ai goodou i mee alodahi oodou e hai. 10 Anailaa nei gai goodou alodahi gu tuu i mada luu mada o Tagi Maolunga doodou Maadua; go oodou dagi ma dagi o oodou aamuli, ma oodou daane maatua ma dagi, aama denga daane alodahi o Israel, 11 ma oodou dama, ma oodou bodu, ma de gau henua gee e nnoho madali goodou i de mommee nnoho gaainga, ma dangada e duuduudia oodou lahhie ma de asuasu mai oodou vai. 12 Goodou gu tuu i kinei e hai ai dahi hagatoo donu hagaheloongoi madali Tagi Maolunga doodou Maadua, se hagatoo donu nii Tagi Maolunga doodou Maadua gu hai madali goodou anailaa nei ga hagailonga i dahi hagatoo donu, 13 gai ia ga hai ai goodou go ono dangada, gai ia go doodou Maadua, bei dana hai gu tala adu ai gi goodou ma de hagatoo donu ange ai gi oodou dubuna madagidagi, go Abraham, ma Isaac, aama Jacob. 14 Gai de hagatoo donu hagaheloongoi aagu e hai nei e dee se mee adu donu huu gi goodou, 15 aagai se mee ange hogi gi tangada e duu madali gidaadeu anailaa nei i mada i mua o Tagi Maolunga taadeu Maadua aama tangada e dee madali gidaadeu anailaa nei.

16 Goodou gu iloo taadeu hai nogo nnoho ai i Egypt, aama de hai odaadeu ne loomai ai laa i magavaa o denga huaahenua i taadeu seesee ga loomai gi kinei. 17 Gai goodou gu gidee olaadeu diinonga hakino gee i olaadeu daha, go olaadeu diinonga e hai i laagau ma hadu, ma selevaa aama goolo. 18 Gai goodou dagidiiloo gi deai se daane be se hine, be se huaabodu, aabe se aamuli e daahuli gee i Tagi Maolunga doodou Maadua ailaa nei, ga daumaha ange gi diinonga o denga huaahenua. Gai kana ange diiloo gi deai se goodou e bei dagodo o de manu somo, iai aga e hhua mai ai denga hua hagammau, ma de mmala i oodou magavaa.*

19 Gai tangada bee nei, e langona naa muna o de hagatoo donu nei, gai ia e tuhi naa donu huu ia, ga hagadaba, “Au e noho baba naa donu huu, e dee galemu donu dagu hai donu huu ogu lodo,” — tangada bee nei e hai naa ga hai ngadaa de henua iai vai aama de henua e deai vai iai. 20 Gai Tagi Maolunga e dee degi ange naa donu gi de ia, aagai de lili o Tagi Maolunga ma dono maagoda e hai baasi ange donu gi tangada nei, bei dagodo o de useahi. Gai hagamalaia alodahi gu sisi laa i lo te beebaa nei, e hai ange naa gi de ia, gai Tagi Maolunga e hai naa gi dee manadua dono ingoo i lalo de langi. 21 Gai Tagi Maolunga e vvae gee naa ia mai i denga aamuli o Israel ga hagaduasala, i denga hagamalaia alodahi o de hagatoo donu hagaheloongoi gu sisi laa i lodo beebaa o hainga nei.

22 Gai hagadiilinga a oodou dama e loomai i oodou dua, ma de gau henua gee mai i denga henua mmao, e gidee naa denga mee hagamaakau, ma hagadaagangaa magi a Tagi Maolunga e hagaduasala ai de henua. 23 De henua alodahi e daakodo ai naa denga soolo ma lehu — gu deai manu e ssomo ai, e deai hogi manu e matili age ai, gai gu deai manu e maua gi ssomo ai. Gai e oha naa bei dagodo o Sodom ma Gomorrah, ma Admah ma Zeboiim, go mommee a Tagi Maolunga ne oha i dono lili ma dono bole.* 24 Gai denga huaahenua ange laa e ssili naa ga hagataba, “Gu aha Tagi Maolunga gu hai ai laa de henua bee laa? Gai gu aha gu kona ai laa dono bole?”

25 Gai dangada e hagataba naa, “Go hiidinga gilaadeu tee daohi de hagatoo donu hagaheloongoi a Tagi Maolunga de Maadua o olaadeu dubuna madagidagi, ne hai madali gilaadeu, go de hagatoo donu hagaheloongoi aana ne hai madali gilaadeu, i de masavaa aana ne hagassao mai gilaadeu i de henua go Egypt. 26 Gai gilaadeu gu hulo ma gu hai hegau ange aama de daumaha ange gi hanu diinonga gee; gai gilaadeu tee iloo donu denga diinonga nei i mua, gai ia tee hagaago ange diinonga nei gi gilaadeu. 27 Deelaa ai, Tagi Maolunga gu bole mmao i hiidinga o de henua nei, gai ia ga gaamai gi honga de henua denga hagamalaia alodahi gu sisi laa i lo te beebaa nei. 28 Gai Tagi Maolunga ne aau gee gilaadeu mai i delaadeu henua i dono lili, ma dono bole laumalie, ga kave gilaadeu gi dahi henua gee, bei olaadeu dagodo anailaa nei.”

29 Mee e dee iloo nii Tagi Maolunga taadeu Maadua, aagai mee gu iloo niidaadeu ma adaadeu dama ga hano ai e dee ngado mai, gi maua ai e gidaadeu i de daudali i muna alodahi o de hainga nei.

30

De daahuli lodo ma de manuuia

1 De masavaa naa huu o hagamanuuia ma hagamalaia aagu e tala adu e loomai ai gi goodou, gai goodou manadua mee nei i doodou nnoho, i denga huaahenua a Tagi Maolunga e hai goodou gi mavaevae saele aagena, 2 gai goodou ma oodou dama ga aahe mai gi Tagi Maolunga doodou Maadua, ga daudali i ana muna, i oodou lodo alodahi aama oodou hagasaalunga alodahi, bei dagu hai gu tala adu ai gi goodou anailaa nei, 3 gai Tagi Maolunga doodou Maadua e hagaahe mai naa goodou gi doodou henua, ga lodo aloha adu gi goodou, ma de hagaahe mai goodou i denga huaadangada aana gu hai goodou gi mavaevae saele aagena. 4 Gai ga mmao naa donu de mommee oodou gu gaavee aagena i henua i lalo, gai Tagi Maolunga doodou Maadua e hagabuni naa goodou ga hagaahe mai. 5 Gai Tagi Maolunga doodou Maadua e hagaahe mai naa goodou, gi de henua a oodou dubuna madagidagi gu henua ai, gai goodou ga kave ga henua ai. Gai ia e hai naa goodou gi kii ange de hagadagadaga age ma de soa ange i oodou dubuna. 6 Gai Tagi Maolunga doodou Maadua e tuu dagaholiage naa oodou lodo ma lodo o oodou hagadiilinga, gi aaloha ai goodou i Tagi Maolunga doodou Maadua, i oodou lodo alodahi aama oodou hagasaalunga alodahi, gai gi mouli ai goodou. 7 Gai Tagi Maolunga doodou Maadua e gaavange naa denga hagamalaia nei alodahi gi oodou hagadaumee, ma dangada e kino i goodou ma de vaivai hai goodou. 8 Gai goodou e aahe ange naa ga hagallongo ange gi Tagi Maolunga, ma de daohi ana muna alodahi, aagu e tala adu nei gi goodou anailaa nei. 9 Gai Tagi Maolunga doodou Maadua e hai naa gi hagadagadaga age goodou i mee alodahi oodou e hai; goodou e hagadili ga soa oodou dama, oodou manu e hagadili naa ga lagolago, gai manu i honga oodou gelegele e hhua lagolago naa. Gai Tagi Maolunga e ahe ange naa ga malangilangi i goodou, bei dono hai ne malangilangi ai laa i oodou dubuna madagidagi, 10 noo goodou e hagallongo ange gi Tagi Maolunga doodou Maadua, ga daohi ana muna ma ana hainga gu hagasauaa, gu sisi laa i lo te beebaa o hainga nei, ma de daahuli mai gi Tagi Maolunga doodou Maadua, i oodou lodo alodahi aama oodou hagasaalunga alodahi.

De hilihili o de mouli aabe go de magau

11 Gai muna aagu gu tala adu anailaa nei e dee hai ngadaa donu, aabe e mmao gee i goodou. 12 Gai e dee daakodo i de langi, gi dee hagataba ai goodou, “Goai e hanage gi de langi e gave iho ai, e daalaa mai gi gimaadeu, gai gimaadeu ga daudali ai?” * 13 E dee daakodo hogi i dahi henua mmao, gi dee hagataba ai goodou, “Goai e hano gi de henua laa e gaamai ai mee nei e tala mai gi gimaadeu, gai gimaadeu ga daudali ai?” 14 Aagai muna nei e paa adu donu gi goodou, gai e daakodo donu i lodo oodou ngudu aama oodou lodo, gi maua ai e goodou i de daudali ai.

15 Tilo, anailaa nei gai au gu dugu i oodou mada i mua de mouli ma tanuaa, aabe go de magau ma de baubau. 16 Gai au e hai adu gi goodou ailaa nei, goodou aaloha i Tagi Maolunga doodou Maadua, ma de daudali i ono lodo ma de daohi ana hainga ma ana hainga gu hagasauaa ma ana hagamodu, gi mouli ai goodou ga hagadili gi soa. Gai Tagi Maolunga doodou Maadua ga hagamanuuia ai goodou, i doodou nnoho i de henua oodou ga hulo naa e kave e henua ai.

17 Aagai noo goodou e daahuli gee oodou lodo ga dee hagallongo ange ai gi ana muna, gai e hulo ga daumaha ange gi denga diinonga ange laa ma de hai hegau ange gi gilaadeu, 18 gai au e tala adu gi goodou ailaa nei, bolo goodou e daia naa donu ga maakau. Goodou e dee daulooloa naa donu doodou mouli i honga de henua oodou ga hulo naa e henua ai, i baasi dai o Jordan.

19 Gai au e hagahi ange de langi ma henua i lalo e hai ai de gau hagadonu gi hai baasi adu ai goodou, bolo au gu dugu i oodou mada i mua de mouli ma de magau, de manuuia ma de hagamalaia. Deenei ai, goodou hilihilia de mouli, gi mouli ai goodou ma oodou dama, 20 ma de aaloha i Tagi Maolunga doodou Maadua, ga hagallongo ange gi ana muna, ma de hagapigi ange gi de ia. Go hiidinga Tagi Maolunga go doodou mouli, gai ia e hai naa gi lagolago oodou laangi e mouli ai, i honga de henua aana gu hagatoo donu ange gi oodou dubuna madagidagi, go Abraham, ma Isaac, aama Jacob.*

31

De sui a Joshua Moses

1 Gai Moses ne humai ga tala ange muna nei gi de gau Israel alodahi, 2 ga hai ange gi gilaadeu, “Anailaa nei gai au gu 120 ogu ngadau, au gu dee maua i de dagi goodou. Gai Tagi Maolunga gu hai mai gi de au, ‘Koe e dee hano donu gi de baasi laa o Jordan.’ * 3 Gai go Tagi Maolunga doodou Maadua, e hano i oodou mada i mua. Ia e daa naa ga maakau denga huaahenua i oodou mada i mua, gai goodou ga henua ai i olaadeu henua. Gai go Joshua e dagina goodou gi de baasi laa o Jordan, bei de hai a Tagi Maolunga gu tala ai. 4 Gai Tagi Maolunga e daa naa gilaadeu, bei dana hai ne hai ai laa luu hodooligi o de gau Amor, go Sihon ma Og ma luoolaau henua.* 5 Gai Tagi Maolunga e dugu adu naa goodou gi hagadee kii ina gilaadeu, gai goodou haia gilaadeu bei dagu hai gu tala adu ai gi goodou. 6 Gai goodou gi lodo mmahi ma de lo taane, goodou gi dee manavasaa oodou lodo, aabe gi maatagu i gilaadeu, go hiidinga Tagi Maolunga e hano madali goodou; ia e dee hano gee naa donu i oodou daha aabe tili goodou.”

7 Gai Moses ne hagahi Joshua ga hai ange gi de ia, i madamada o de gau Israel alodahi, “Koe gi lodo mmahi ma de lo taane, go hiidinga go koe e hano madali de huaadangada nei, gi de henua a Tagi Maolunga gu hagatoo donu ange gi olaadeu dubuna madagidagi, bolo e gaavange gi gilaadeu, gai koe ga vaevae ange ai de henua gi gilaadeu. 8 Gai go Tagi Maolunga donu e hano i oo mada i mua, Tagi Maolunga e noho naa donu i oo daha; ia e dee hano gee donu i oo daha aabe tili goe. Aude madagu aabe gi manavasaa oo lodo.” *

De dau o denga hainga

9 Gai Moses ne sisi denga hainga nei ga gaavange gi de gau haimeedabu i de aamuli o Levi, aanei gilaadeu e sabaia de ngavesi o de hagatoo donu hagaheloongoi a Tagi Maolunga, aama denga dagi o Israel alodahi. 10 Gai Moses ne tala ange gi gilaadeu, ga hai ange, “De hagaodi o denga hidu ngadau hugadoo, go de masavaa gu hagailonga e degi ange ai gi muli a dangada, ma de masavaa o Taonga o denga Baasi Hale,* 11 go de masavaa o de gau Israel alodahi e loomai ai gi mada luu mada o Tagi Maolunga doodou Maadua, i de mommee aana gu hili, gai goodou ga dau hainga nei, i mada i mua o de gau Israel alodahi, gi langona ai e gilaadeu. 12 Gai goodou ga hagabuni mai dangada alodahi — denga daane ma haahine, ma denga gauligi, aama de gau henua gee e nnoho madali goodou i oodou aduhale — gi langona ai e gilaadeu muna nei, gai gi maatagu ai gilaadeu i Tagi Maolunga doodou Maadua, ma de kana ange ga daohi muna alodahi o hainga nei. 13 Gai gi langona ai alaadeu dama e dee iloo laa hainga nei, ma de agoago ai de maatagu i Tagi Maolunga doodou Maadua, i taulooloa oodou mouli i honga de henua, oodou ga hulo naa e kave i baasi dai o Jordan.”

De tala pelaabisi tee hagallongo i muna o Israel

14 Gai Tagi Maolunga ga hai ange gi Moses, “Tilo, gu baa mai de laangi oou e magau ai. Hagahia Joshua ma gooluu loomai gi de hale malo hagabuni, gai au ga hagadabu ai ia.” Gai Moses ma Joshua ne hulo ga tuu i lo te hale malo hagabuni.

15 Gai Tagi Maolunga ga humai gi de hale malo i lo te duludulu hagausinga, gai tuludulu hagausinga laa ne duu i gaogao de haitoga o de hale malo. 16 Gai Tagi Maolunga ga hai ange gi Moses, “Tilo, gu baa mai doo masavaa e hano ai madali oo dubuna madagidagi; gai de huaadangada nei e daumaha ange naa, gi denga diinonga o de henua olaadeu ga hulo nei e nnoho ai. Gilaadeu e hulo gee naa i de au ma de oha dagu hagatoo donu hagaheloongoi gu hai madali gilaadeu. 17 De masavaa laa gai au e lili naa i gilaadeu, ga tili gilaadeu ma de huli gee luoogu mada i gilaadeu, gai gilaadeu e odi naa i de maakau. Denga mee baubau ma hai ngadaa lagolago e hai ange naa gi gilaadeu, gai gilaadeu e hagataba naa i de laangi laa, ‘E dee go hiidinga taadeu Maadua gu dee noho i odaadeu daha, ne tuu mai ai nei hai ngadaa nei gi gidaadeu?’ 18 Gai au e huli gee naa donu i gilaadeu i laangi laa, i hiidinga o hegau baubau alodahi alaadeu e hai, ma delaadeu daumaha ange gi denga diinonga ange laa.

19 Gai koe siia taahili nei ga agoago ange gi de gau Israel, gai gilaadeu ga daahili ai, gai taahili nei ga tala hagadonu ai ma de hagabaubau gi gilaadeu. 20 Go hiidinga dua naa huu dagu kave gilaadeu ga tae gi de henua iai vai uu ma hooni lagolago, go de henua aagu gu hagatoo donu ange gi olaadeu dubuna madagidagi, gai de masavaa naa huu olaadeu e gaimee ai ga boobosu ma de pedi, gai gilaadeu ga daumaha ange gi denga diinonga ange laa, gai gilaadeu ga hagangadi mee au, ma de oha dagu hagatoo donu hagaheloongoi. 21 Gai de masavaa naa huu o denga mee baubau ma mee hai ngadaa lagolago nei e loomai ai gi gilaadeu, gai taahili nei e hagabaubau gilaadeu; go hiidinga olaadeu hagadiilinga e dee ngalo naa donu taahili nei. Gai gu lava donu i dagu iloo dagodo o alaadeu hagatau gu hai anailaa nei, i mua dagu kave gilaadeu gi de henua aagu gu hagatoo donu ange gi gilaadeu.” 22 Gai Moses ga sisi taahili nei i de laangi laa donu huu ga ago ange gi de gau Israel.

23 Gai Tagi Maolunga ne hagadabu Joshua, tama daane a Nun, ga hai ange, “Koe gi lodo mmahi ma de lo taane, go hiidinga go koe e gaavee de gau Israel gi de henua aagu gu hagatoo donu e gaavange gi gilaadeu, gai au e noho naa donu madali goe.” *

24 Gai de masavaa huu a Moses ne hagalava ai de sisi muna o hainga nei i lo te beebaa, mai i taamada ga dae ai gi de odi, 25 gai Moses ga hai ange gi de aamuli o Levi, e sabaia laa de ngavesi o de hagatoo donu hagaheloongoi a Tagi Maolunga: 26 “Goodou gaavee de beebaa o de hainga nei dugua i gaogao de ngavesi o de hagatoo donu hagaheloongoi a Tagi Maolunga doodou Maadua, gi dagodo ai i kilaa e hagadonu ai ma de hagabaubau ai goodou de gau Israel. 27 Go hiidinga au e iloo bolo goodou e kona donu de hai oodou hai ma de makaga oodou lodo. Iainei donu i dogu masavaa goi mouli ai, gai goodou e hai baasi ange donu gi Tagi Maolunga, gai e kii ange naa donu doodou hai mee nei i dua dogu magau. 28 Goodou hagabuni ina mai denga dagi o oodou aamuli alodahi ma dagi o de henua, gai au ga tala ange muna gi langona e gilaadeu, ma de hagahi ange de langi ma henua i lalo gi hagadonu ina ma de hai gi haisala gilaadeu i mee nei. 29 Go hiidinga au e iloo bolo dua naa huu dogu magau, gai goodou e hagahaisala naa, ma de hulo gee i de haiava aagu gu tala adu gi goodou. Gai denga mee hai ngadaa e paa naa i goodou i laangi e loomai, go hiidinga goodou e hai naa de baubau i mada luu mada o Tagi Maolunga, gai goodou e hai naa ia ga lili i oodou hegau e hai.”

Taahili a Moses

30 Gai Moses ne tala ange muna alodahi o taahili nei gi de huaadangada o Israel, mai i taamada ga dae ai gi de odi.

32

1 De langi i lunga, nnoho mai hagalaangona, gai au ga basa adu;

henua i lalo gi hagalaangona agu muna e tala i dogu ngudu.

2 Agu agoago e bei dagodo o de langi pala,

agu muna e loiho bei de mee suungia o taiao;

bei de langi e pala iho laa gi honga helii se goodo matili age,

aama de langi e hano iho maalie laa gi honga denga manu ssomo vaaligiligi.

3 Au e tala dagodo de ingoo o Tagi Maolunga,

gai duuhia de maolunga o taadeu Maadua.

4 Ia se baba makaga, ana hegau e hoohonu danuaa,

gai ia e hai hegau i de hagamodu heohi.

Ia se Maadua e hai hegau i de muna abodonu ma teai se baubau i ono daha,

ia e hagamodu i de heohi ma de soe.

5 Gilaadeu ne hai hegau ange gi de ia i tee heohi,

gilaadeu gu dee ni dama niiana i hiidinga olaadeu baubau;

gilaadeu se atangada e hulo gee i de mee heohi ma de hadu muna.

6 De gau ssenga ma teai oodou mee e iloo,

deenei doodou hai e hagao ange ai Tagi Maolunga?

E dee go ia doodou Damana ne haia ina goodou,

ma de hai goodou ga se huaahenua?

7 Goodou manadua de masavaa madagidagi,

gai hagasaelea age dagodo o denga atangada soa i mua.

Siilia ange gi oodou damana gai gilaadeu ga tala adu;

siilia ange gi oodou dagi, gai gilaadeu ga tala adu.

8 De masavaa a de Ia Maolunga Mmao laa ne bolo ai denga huaahenua,

ma de vaevae ai dangada,

gai ia ne hagatuu goinga o denga huaadangada

gi heohi ange gi taelodo o dama a de Maadua.* *

9 Gai tiba a Tagi Maolunga go dono huaadangada,

Jacob go de vaaenga ne bolo ange gi de ia.

10 Ia ne gidee dono huaadangada i lodo henua,

i de ngadi mommee i de vao.

Ia ne duuli gilaadeu ga tilo ange gilaadeu,

gai ia ne hagaloosi gilaadeu bei tama legalega eidu o dono ganomada.

11 Ia e bei dagodo o de igele e aheahe saele laa

i honga dono hoohanga,

ma e hagaloosi ange ai ana dama,

ia e doha luoono bakau e sigo ai gilaadeu

ga hagauda ai gilaadeu ga kave.

12 Go Tagi Maolunga ne dagina ia;

teai ange donu se diinonga gee madali ia.

13 Ia ne hai gilaadeu gi saavini laa honga denga mommee maolunga o de henua,

ma de gai hua o denga manu ssomo i lo te duu malaelae;

ia e haangai ange gilaadeu i denga hooni lo te baba,

aama lolo o denga olive i lodo hadu makaga.

14 Ia ne haangai ia i vai uu haduhadu o denga kaau

ma vai uu o denga ssiibi ma guudi,

ma mee moomuna o denga ssiibi gauligi ma ssiibi daane,

ma ssiibi ma guudi o Bashan,

madali denga grain danuaa hugadoo;

koe ne unu uvaini danuaa o denga grape.

15 Aagai Jeshurun† ne bedi, ga dagadagahi au;

koe gu bedi i de gaimee ma de daemaha,

ma de bungubungu.

Koe gu tili de Maadua ne haia goe,

ma de hagangadi mee de Baba, doo Ia Hagaola.

16 Gilaadeu ne hai ia ga maagoda i olaadeu diinonga,

ma de hai ga lili ia i alaadeu hegau hakino gee.

17 Gilaadeu ne sigidaumaha ange gi denga hagasaalunga baubau

gilaadeu e dee ni maadua abodonu —

ni maadua niilaadeu tee iloo i mua,

ni maadua se goodo ssula age,

gai ni mee niiodou dubuna madagidagi tee maatagu ai.*

18 Koe gu dee anga ange gi de Baba,

go de ia ne hagadili ina goe;

gai koe gu ngalo de Maadua ne haia goe.

19 Tagi Maolunga gu kino i gilaadeu i dana gide mee nei,

i hiidinga ana dama daane ma damaa hine gu hai ia gi lili.

20 Gai ia ga hagadaba, “Au e huli gee naa i gilaadeu,

e tilo ai be aahee olaadeu dagodo.

Go hiidinga gilaadeu se atangada baubau,

gai ni dama e dee hai hegau i de muna abodonu.

21 Gilaadeu ne hai au ga maagoda i denga diinonga e dee ni maadua abodonu;

gilaadeu gu hai au gi lili i olaadeu ngadi diinonga.

Au e hai naa gilaadeu gi llodo gaiaa i dangada tigi se huaahenua;

au e hai naa gilaadeu gi llili i dahi huaahenua dee heiangi.*

22 Gai de ahi gu hakaa i hiidinga o dogu lili,

gai e ula ga hano gi de mommee o de gau maakau,

gai e dudu naa honga de henua ma mee alodahi e ssomo ai,

ma de haula ga kaa daahido o denga mounga.

23 Au e hagatau dua hia ange naa gi gilaadeu denga hai ngadaa;

au e tili naa gilaadeu i dao o dagu mee hholu.

24 Gilaadeu e hiikai naa i de onge laumalie,

ma de vvela olaadeu angaanga i de magi, ma de mee hagamaakau.

Au e hai naa gi loomai denga manu alasala gi gadigadia gilaadeu,

ma labodo hagammau e tolo i honga de gelegele.

25 De gadilaasa e daa ga maakau dangada i duaahaho,

gai de mee hagamaatagu gu dagodo i lodo,

ange gi denga dama daane ma denga damaa hine,

denga gaagaa ma de gau madumaatua.

26 Au ne hagadaba, ‘Au e hai naa gilaadeu gi mavaevae saele,

ma de hai gi deai dangada e manadua gilaadeu;’

27 aagai au e madagu i muna hagammae manava a de hagadaumee,

kana dee tonu ange denga hagadaumee,

ga hagataba, ‘Gimaadeu ne kii i omaadeu mahi donu;

e dee go Tagi Maolunga donu ne haia mee nei.’ ”

28 Israel se huaahenua e dee heiangi,

gai ni dangada e dee tonu.

29 Mee naa gi ni dangada heiangi gilaadeu ma de tonu ange gi de mee nei,

gai gilaadeu gu tonu ange gi olaadeu dagodo i muli mai!

30 Dee hee de hai a dahi dangada ne maua ai laa i de doolohi e mano dangada,

gai e dogolua dangada ne hagadee kii e dahisemada dangada?

Deelaa donu huu noo delaadeu Baba gu tili gilaadeu,

gai Tagi Maolunga gu hano gee i gilaadeu.

31 Delaadeu baba e dee bei taadeu Baba,

odaadeu hagadaumee e hagasaele hogi bei gidaadeu.

32 Delaadeu grapevine ne gaamai i Sodom,

gai se manu mai i denga veelenga o Gomorrah.

Olaadeu grape e hoohonu i mee hagammau,

gai olaadeu gau looloa e mmala.*

33 Alaadeu uvaini e bei mee hagammau o denga labodo,

ma de hagammau o denga cobra.

34 “E aha, tee dugua e au de mee nei ga doange,

ma de pono ange i lodo ogu mommee doange goloa?

35 Go au e suuia ange de baubau, go au e hagao ina ange.

Gai e dae mai naa de masavaa olaadeu e baakuu ai,

gai de laangi olaadeu e hai ngadaa ai gu baa mai donu,

gai e moolau naa donu de tae mai mee nei gi gilaadeu.” *

36 Tagi Maolunga e hagamodu naa dagodo o ono dangada,

ma de lodo aloha ange gi ono dangada hai hegau,

i de masavaa aana e gidee ai teai olaadeu mahi,

gai gu deai dangada hai hegau aabe ni dangada ilaage e doe.*

37 Ia e ssili naa ga hai ange, “I hee iai olaadeu diinonga,

ma de baba alaadeu ne tali ange laa aagena,

38 ma denga diinonga e gaina laa mee moomuna o alaadeu sigidaumaha,

ma de unu uvaini o alaadeu sigidaumaha?

Gilaadeu gi loomai gi balea adu goodou;

gilaadeu gi buibuia goodou!

39 Goodou kalo mai diiloo, go au donu deenei,

gai e deai ange donu se maadua, go au donu huu.

Go au e daia gi maakau, gai go au e hagamouli ina;

go au e hagalagolagohia ina, gai go au hogi e hagaieiangi ina;

e deai donu se dangada e maua i de hagaola dahi

mai i dogu lima sauaa.

40 Au e haalo age dogu lima gi de langi e hagatoo donu:

i taulooloa dogu mouli ga hano ai,

41 de masavaa naa huu aagu e hakaa ai dagu gadilaasa ga malamalama

ma de poo i dogu lima e hagamodu ai muna,

gai au e sui ange naa hegau baubau a ogu hagadaumee,

ma de hagao ange hegau alaadeu e kino i de au.

42 Au e hai naa dao o dagu mee hholu gi honu i denga dodo,

gai dagu gadilaasa e duuduu naa dangada,

ma de baalau i dodo o de gau maakau ma gilaadeu tee kii,

aama de duuduu biho iai ngaangaaulu lloa o dagi o denga hagadaumee.”

43 Denga huaahenua, goodou duuhia dono huaadangada,

go hiidinga ia e sui ange naa mee ne hai ange gi dono huaadangada hai hegau.

Ia e sui ange naa hegau baubau a ono hagadaumee

gai ia e degi ange gi dono henua ma dono huaahenua.*

44 Gai Moses ne humai madali Hosea‡ tama daane a Nun ga ago ange muna o taahili nei gi dangada.

Muna hagaodi a Moses

45 Gai ga lava huu i de tala ange a Moses muna nei gi de gau Israel alodahi, 46 gai ia ga hai ange gi gilaadeu, “Goodou daohia muna alodahi aagu e tala adu gi goodou anailaa nei i oodou lodo, gai goodou ga tala ange ai gi oodou dama gilaadeu gi kana ange gi daohia muna alodahi o de hainga nei. 47 Gai e dee ni ngadi muna donu huu e tala adu gi goodou, aagai go doodou mee donu e mouli ai. Gai go muna nei oodou e mouli ai ga daulooloa, i de henua oodou ga hulo naa e kave i baasi i dai o Jordan.”

De tala de magau o Moses

48 Gai Tagi Maolunga ga hai ange gi Moses i de laangi laa donu huu,* 49 “Gage age gi de mounga go Abarim, mage hanage gi de mounga go Nebo, i de henua o de gau Moab, i de baasi gee o Jericho, ga tilo adu ai de henua go Canaan, aagu gu dai gaavange gi de gau Israel gi henua ai. 50 Gai koe e magau naa i honga de mounga oou e gage naa e hano aagena, ga hano gi daho oo dubuna madagidagi, bei de hai o doo daina go Aaron ne magau ai laa hogi i honga de mounga go Hor, ga hano gi daho ono dubuna madagidagi. 51 De mee nei ne hai i hiidinga gooluu tee hai hegau i de muna abodonu i madamada o de gau Israel i de vai go Meribah Kadesh i lo te vao o Zin, ma hiidinga gooluu tee hai hegau mai gi de au i de dabu i magavaa o de gau Israel. 52 Koe e gidee adu naa de henua i de mommee mmao, aagai koe e dee dae naa donu gi de henua aagu e gaavange gi de gau Israel.”

33

De hagamanuuia o denga aamuli

1 Deenei de hai a Moses, taane hai hegau o de Maadua, ne hagamanuuia ai de gau Israel, i mua dono magau. 2 Ia ne hagadaba:

“Tagi Maolunga ne hano iho i Sinai

ga hagamaalama gilaadeu mai i Seir,

gai ne hagamaalama mai hogi i de mounga go Paran.

Ia ne humai madali de gau dabu e dahisemada,

gai ia e poo de ahi ula i dono lima madau.*

3 Ni muna abodonu, koe e aloha i oo dangada;

koe e daohi oo dangada dabu alodahi i doo lima.

Gilaadeu alodahi e ino i gaogao luoo vae,

ma de hagallongo muna mai i oo daha.

4 Moses ne tala mai gi gimaadeu de hainga,

gai se boolonga donu ange gi de hagabuulingaa dangada o Jacob.

5 Tagi Maolunga gu hodooligi i Jeshurun,†

i de masavaa o denga dagi o de huaadangada

ma denga aamuli o Israel ne hagabuni ai.

6 De aamuli o Reuben gi mouli, gi dee maakau,

e dee galemu donu de sogoisi ono dangada.”

7 Ia ne tala dagodo o Judah, ga hagadaba,

“Tagi Maolunga, hagalaangona tangidangi a Judah,

gaamai ia gi buni ange madali ono dangada.

Luoo lima gi suuia ia gi hebagi ai

gai koe balea ange ia e hebagi ange ai gi ono hagadaumee.”

8 Ia ne tala dagodo o Levi, ga hagadaba,

“Gaavange gi Levi dau Thummim‡

gai dau Urim gi gaavange gi doo dangada dabu.

Koe ne hagatale gilaadeu i Massah

gai ne hagadaumee ange gi gilaadeu i de vai go Meribah.*

9 Ia ne hagadaba i dono damana ma dono dinana,

‘Au e dee anga ange donu gi gilaau.’

Ia ne hagangadi mee ono daina

gai ne tili ana dama.

Go hiidinga gilaadeu ne daudali i au muna,

ma de daohi dau hagatoo donu hagaheloongoi.

10 Gilaadeu e agoago ange naa Jacob i au hagamodu;

gai agoagona de gau Israel i au hainga.

Gilaadeu gi haia ssigidaumaha o mee maanongi i oo mada i mua,

gai gi haia sigidaumaha dudu i honga dau mommee o ssigidaumaha.

11 Tagi Maolunga, hagamanuuia ina olaadeu goloa,

gai malangilangi i alaadeu hegau e hai;

hagadee kii ina olaadeu hagadaumee ma dangada e kino i gilaadeu,

ga dae ai gi delaadeu dee aahe ange e hiihidi age.”

12 Ia ne tala dagodo o Benjamin, ga hagadaba,

“De ia o Tagi Maolunga e aloha ai gi nnoho paba;

ia e duuli gilaadeu mai i taiao ga boo ai,

gai gilaadeu e kage i honga luoono eu.”

13 Ia ne tala dagodo o Joseph, ga hagadaba,

“Tagi Maolunga e hagamanuuia delaadeu henua

i denga mee danuaa mai i de langi i lunga aama lalo de henua,

14 ma denga huamanu danuaa e hhua mai i hiidinga o de laa,

ma mee danuaa alodahi e hhua i denga malama,

15 ma mee danuaa alodahi e hhua i honga denga mounga mai madagidagi,

ma mee danuaa lagolago o denga duuduu e tuu laa ga hano ai,

16 ma hua danuaa alodahi e honu ai laa henua i lalo,

ma de manuuia o de ia i lo te manu somo e ula laa.

Manuuia nei alodahi e daakodo i honga de biho o Joseph,

ma honga de biho o tagi i magavaa o ono daina.

17 Dono mahamaha e bei dagodo o de kaau mmahi,

gai luoono hanga e mmahi bei hanga o de kaau aada.

Ia e hagalagolagohia denga huaadangada i luoono hanga,

ga usu gilaadeu alodahi gi de bido laa o henua i lalo.

Aanei dagodo o tahisemada dangada o Ephraim;

aanei hogi dagodo o tahisemada dangada o Manasseh.”

18 Ia ne tala dagodo o Zebulun, ga hagadaba,

“De aamuli o Zebulun, malangilangi i doodou hulo gi daha,

de aamuli o Issachar, goodou malangilangi i de nnoho i lodo oodou hale malo.

19 Gilaadeu e hagahi naa dangada gi loomai gi delaadeu mounga,

gai gilaadeu ga hai ai denga sigidaumaha heohi.

Gilaadeu e kave naa mee danuaa i lausedi,

ma mee hagamogomogo e danumia laa i lo te gelegele.”

20 Ia ne tala dagodo o Gad, ga hagadaba,

“Duuhia de ia e hagalaumalie ina de henua o Gad!

Gad e noho i kilaa bei de laiono,

gai ia e hhagi naa dahi lima aabe go de biho.

21 Ia ne kave de mommee danuaa hugadoo i de henua moona;

tuuhanga o tagi ne gaavange gi de ia.

De masavaa ne hagabuni ai dagi o dangada,

ia e hai gi bei hagatau heohi a Tagi Maolunga

ma ana hagamodu heohi ange gi Israel.”

22 Ia ne tala dagodo o Dan, ga hagadaba,

“Dan e bei dagodo o de laiono mmahi,

e lele mai laa i Bashan.”

23 Ia ne tala dagodo o Naphtali, ga hagadaba,

“Naphtali e honu i de abodonu o Tagi Maolunga,

gai e honu i de manuuia;

ia e kave naa de vai i baasi ngaage.”

24 Ia ne tala dagodo o Asher, ga hagadaba,

“Asher e manuuia ange naa i denga aamuli ange laa,

gai ono daina e hagamogomogo ia.

Gai ia e hhui ono vae i lolo olive.

25 Mee e hagamakaga ai oo haitoga e hai i iron ma bronze,

oo mahi e duudagi naa donu huu i taulooloa doo mouli!

26 Jeshurun, e deai ange donu e bei dagodo o de Maadua,

ia e lele mai laa lo te langi e bale adu goe,

ma de humai laa lo te langi i dono mahamaha.

27 De Maadua e mouli laa ga hano ai, go doo buibui,

gai luoono lima dee ngado mai laa e daohi age goe.

Ia e aau gee naa doo hagadaumee i oo mada i mua,

ga hagadaba, ‘Daia gilaadeu gi maakau!’

28 Gai de gau Israel gu dee maatagu,

gai hagadiilinga o Jacob gu nnoho paba,

i de henua iai denga grain ma uvaini hoou,

gai se mommee e hano iho aagena de mee suungia i de langi.

29 De gau Israel, goodou gu manuuia!

Goai e bei oodou dagodo, dangada a Tagi Maolunga gu hagaola?

Ia e bei doodou mee hungihungi ma doodou bale

aama doodou gadilaasa e kii ai.

Oodou hagadaumee e maatagu naa i goodou,

gai goodou e dagadagahi naa olaadeu mommee daumaha.”

34

De magau o Moses

1 Gai Moses ga hano gee i de mommee soe i Moab, ga hanage gi de mounga go Nebo, ga hano gi de ulu o Pisgah, se mommee i de baasi laa o Jericho. Gai Tagi Maolunga ga hagaago ange gi de ia de henua alodahi: mai i Gilead ga dae ai gi Dan, 2 ma de henua o Naphtali alodahi, ma de henua o Ephraim ma Manasseh, ma de henua alodahi o Judah ga hano ai ga dae gi tai i baasi dai, 3 ma Negev, ma de mommee soe, ma de geelonga i gaogao o Jericho, de aduhale o denga palm, ga hano ai ga dae gi Zoar. 4 Gai Tagi Maolunga ga hai ange gi de ia, “Deenei de henua aagu gu hagatoo donu ange gi Abraham, ma Isaac aama Jacob, ma gu hai ange, ‘Au e gaavange de henua nei gi oodou aamuli.’ Au ne hagaago adu gi gidee e goe i luoo mada, aagai koe e dee hano gi dae aagena.” *

5 Gai Moses, tangada hai hegau o Tagi Maolunga, ne magau i de henua go Moab, bei de hai a Tagi Maolunga gu tala ai. 6 Gai ia ne danu Moses i de mommee soe i Moab, i gaogao o Beth Peor, aagai e deai donu dangada e iloo de mommee oona ne danu ai, ga dae mai ai gi anailaa nei. 7 Gai Moses gu 120 ono ngadau i de masavaa oona ne magau ai, aagai luoono mada goi danuaa donu huu, gai dono angaanga tigi baageaa hogi. 8 Gai de gau Israel ne hinangalosaa i Moses i e matolu laangi, i de mommee soe o Moab, ga dae ai gi de odi ange laangi o de tangi ma de hinangalosaa i Moses.

9 Gai Joshua tama daane a Nun gu honu i de hagasaalunga o de heiangi, go hiidinga Moses ne dugu ange luoono lima gi ono elunga. Gai de gau Israel ne daudali i ana muna, bei de hai a Tagi Maolunga gu tala ange ai laa gi Moses.*

10 Gai tigi ai ange donu se pelaabisi o Israel ne bei dagodo o Moses, Tagi Maolunga ne hakide ange ga basa ange gi de ia.* 11 Tigi ai ange hogi dangada ne haia denga hagailonga ma mee hagalele mouli a Tagi Maolunga ne hai ia gi hano gi haia i de henua go Egypt — ange gi Pharaoh ma ono dangada hai hegau alodahi, aama dono henua alodahi, 12 ma hegau sauaa alodahi ma mee hagamaatagu alodahi a Moses ne hai i madamada o de gau Israel alodahi.

* 1:4 Num 2.21-34

* 1:26 Deut 9.23; Heb 3.16

* 1:31 Acts 13.18

* 1:32 Heb 3.19

* 1:40 Tai Mmea: de Beebaa Hebrew e hai ange Tai o denga Aalege.

* 2:1 Num 21.4

* 2:4 Gen 36.8

* 2:14 Num 14.28-35

* 3:17 tai o Arabah e bei go Tai Soolo, aabe go Tai Magau.

* 3:18 Josh 1.12-15

* 3:23 Num 27.12-14; Deut 32.48-52

* 4:2 Rev 22.18-19

* 4:3 Num 25.1-9

* 4:11 Exo 19.16-18; Heb 12.18-19

* 4:13 Exo 31.18; 34.28; Deut 9.10

* 4:14 Exo 21.1

* 4:16 Exo 20.4; Lev 26.1; Deut 5.8; 27.15

* 4:17 Rom 1.23

* 4:20 Exo 19.5; Deut 7.6; 14.2; 26.18; Tit 2.14; 1 Pe 2.9

* 4:21 Num 20.12

* 4:24 Heb 12.29

* 4:27 Deut 28.36

* 4:29 Jer 29.13

* 4:35 Mark 12.32

* 4:41 Josh 20.8-9

* 4:49 Tai o Arabah e bei go Tai Soolo, aabe go Tai Magau.

* 5:8 Lev 26.1; Deut 4.15-18; 27.15

* 5:9 Exo 34.6-7; Num 14.18; Deut 7.9-10

* 5:11 Lev 19.12

* 5:12 Exo 16.23-30; 31.12-14

* 5:13 Exo 23.12; 31.15; 34.21; 35.2; Lev 23.3

* 5:16 Deut 27.16; Mat 15.4; 19.19; Mark 7.10; 10.19; Luke 18.20; Eph 6.2-3

* 5:17 Gen 9.6; Lev 24.17; Mat 5.21; 19.18; Mark 10.19; Luke 18.20; Rom 13.9; Jms 2.11

* 5:18 Mat 5.27; 19.18; Mark 10.19; Luke 18.20; Jms 2.11; Rom 13.9

* 5:19 Lev 19.11; Mat 19.18; Mark 10.19; Luke 18.20; Rom 13.9

* 5:20 Exo 23.1; Mat 19.18; Mark 10.19; Luke 18.20

* 5:21 Rom 7.7; 13.9

* 5:22 Heb 12.18-19

* 6:4 Mark 12.29

* 6:5 Mat 22.37; Mark 12.30; Luke 10.27

* 6:6 Deut 11.18-20

* 6:10 Gen 12.7; 26.3; 28.13

* 6:13 Mat 4.10; Luke 4.8

* 6:16 Exo 17.1-7; Mat 4.7; Luke 4.12

* 7:1 Acts 13.19

* 7:5 Deut 12.3

* 7:6 Exo 19.5; Deut 4.20; 14.2; 26.18; Tit 2.14; 1 Pe 2.9

* 7:9 Exo 20.5-6; 34.6-7; Num 14.18; Deut 5.9-10

* 7:12 Deut 11.13-17

* 8:3 Mat 4.4; Luke 4.4

* 8:11 Hos 13.5-6

* 9:9 Exo 24.18

* 9:19 Heb 12.21

* 9:22 Num 11.3, 34; Exo 17.7

* 9:23 Num 13.25—14.38; Deut 1.21, 26; Heb 3.16

* 10:6 Num 20.28; 33.38

* 10:8 Num 3.5-8

* 10:10 Exo 34.28

* 10:16 tuu dagaholiage ina oodou lodo e bei goodou suuia hagahoou ina oodou lodo.

* 10:17 1 Ti 6.15; Rev 17.14; 19.16; Acts 10.34; Rom 2.11; Gal 2.6; Eph 6.9

* 10:22 Gen 15.5; 22.17; 46.27

* 11:3 Exo 7.8—12.13

* 11:4 Exo 14.28

* 11:6 Num 16.31-32

* 11:13 Lev 26.3-5; Deut 7.12-16; 28.1-14

* 11:20 Deut 6.6-9

* 11:24 Josh 1.3-5

* 11:29 Deut 27.11-14; Josh 8.33-35

* 12:3 Deut 7.5

* 12:16 Gen 9.4; Lev 7.26-27; 17.10-14; 19.26; Deut 15.23

* 12:23 Lev 17.10-14

* 12:32 Deut 4.2; Rev 22.18-19

* 14:1 Lev 19.28; 21.5

* 14:2 Exo 19.5-6; Deut 4.20; 7.6; 26.18; Tit 2.14; 1 Pe 2.9

* 14:21 Exo 23.19; 34.26

* 14:22 Lev 27.30-33; Num 18.21

* 15:7 Lev 25.35

* 15:11 Mat 26.11; Mark 14.7; John 12.8

* 15:12 Lev 25.39-46

* 15:19 Exo 13.12

* 15:23 Gen 9.4; Lev 7.26-27; 17.10-14; 19.26; Deut 12.16, 23

* 16:1 Lev 23.5-8; Num 28.16-25

* 16:13 Num 29.12-38

* 16:19 Exo 23.6-8; Lev 19.15

* 16:22 Lev 26.1

* 17:3 Exo 22.20

* 17:6 Num 35.30; Deut 19.15; Mat 18.16; 2 Co 13.1; 1 Ti 5.19; Heb 10.28

* 17:7 1 Co 5.13

* 17:14 1 Sa 8.5

* 17:16 1 Ki 10.28; 2 Ch 1.16; 9.28

* 17:17 1 Ki 10.14-22, 27; 11.1-8; 2 Ch 1.15; 9.27

* 18:2 Num 18.20

* 18:10 gaavange dana damaa hine … ssigidaumaha, aabe hai dana dama daane be go dana damaa hine gi hano laa lo te ahi.

* 18:10 Lev 19.26; Exo 22.18

* 18:11 Lev 19.31

* 18:13 Mat 5.48

* 18:15 Acts 3.22; 7.37

* 18:19 Acts 3.23

* 19:14 Deut 27.17

* 19:15 Num 35.30; Deut 17.6; Mat 18.16; John 8.17; 2 Co 13.1; 1 Ti 5.19; Heb 10.28

* 19:21 Exo 21.23-25; Lev 24.19-20; Mat 5.38

* 21:23 Gal 3.13

* 22:1 Exo 23.4-5

* 22:9 gu dee gilimalali, aabe gu hagadabu ange gi de mommee dabu.

* 22:9 Lev 19.19

* 22:12 Num 15.37-41

† 22:19 100 shekele bei se 2½ pauni.

* 22:28 Exo 22.16-17

‡ 22:29 50 shekele bei se 1¼ pauni.

* 22:30 Lev 18.8; 20.11; Deut 27.20

* 23:2 dangada ne hagadili … hai bodu be se dama gaiaa, aabe se dama e deai sono damana.

* 23:3 Neh 13.1-2

* 23:4 Num 22.1-6

* 23:5 Num 23.7—24.9

* 23:17 Lev 19.29

† 23:18 taane hai be se manu: de Beebaa Hebrew e hai ange bolo se gaaduu.

* 23:19 Exo 22.25; Lev 25.36-37; Deut 15.7-11

* 23:21 Num 30.1-16; Mat 5.33

* 24:1 Mat 5.31; 19.7; Mark 10.4

* 24:7 Exo 21.16

* 24:8 magi lebelaa e bei go denga hagadaagangaa gili e ssomo laa i de angaanga.

* 24:8 Lev 13.1—14.54

* 24:9 Num 12.10

* 24:10 Exo 22.26-27

* 24:14 Lev 19.13

* 24:16 2 Ki 14.6; 2 Ch 25.4; Ezk 18.20

* 24:17 Exo 23.9; Lev 19.33-34; Deut 27.19

* 24:19 Lev 19.9-10; 23.22

* 25:3 2 Co 11.24

* 25:4 1 Co 9.9; 1 Ti 5.18

* 25:5 Mat 22.24; Mark 12.19; Luke 20.28

* 25:7 Ruth 4.7-8

* 25:13 Lev 19.35-36

* 25:17 Exo 17.8-14; 1 Sa 15.2-9

* 26:2 Exo 23.19

* 26:12 Deut 14.28-29

* 26:18 Exo 19.5; Deut 4.20; 7.6; 14.2; Tit 2.14; 1 Pe 2.9

* 27:2 Josh 8.30-32

* 27:5 Exo 20.25

* 27:12 Deut 11.29; Josh 8.33-35

* 27:15 Exo 20.4; 34.17; Lev 19.4; 26.1; Deut 4.15-18; 5.8

* 27:16 Exo 20.12; Deut 5.16

* 27:18 Lev 19.14

* 27:19 Exo 22.21; 23.9; Lev 19.33-34; Deut 24.17-18

* 27:20 Lev 18.8; 20.11; Deut 22.30

* 27:21 Exo 22.19; Lev 18.23; 20.15

* 27:22 Lev 18.9; 20.17

* 27:23 Lev 18.17; 20.14

* 27:26 Gal 3.10

* 28:1 Deut 11.13-17

* 28:22 teai vai: hanu beebaa Hebrew ange laa e hai ange bolo go de gadilaasa.

* 28:56 2 Ki 6.28-29; Lam 4.10

* 29:4 Rom 11.8

* 29:7 Num 21.21-35

* 29:8 Num 32.33

* 29:18 Heb 12.15

* 29:23 Gen 19.24-25

* 30:12 Rom 10.6-8

* 30:20 Gen 12.7; 26.3; 28.13

* 31:2 Num 20.12

* 31:4 Num 21.21-35

* 31:8 Josh 1.5; Heb 13.5

* 31:10 Lev 23.33-34; Deut 15.1; 16.13-15

* 31:23 Num 27.23; Josh 1.6

* 32:8 dama a de Maadua: hanu beebaa duai ange laa e hai ange dama a Israel.

* 32:8 Acts 17.26

† 32:15 Jeshurun i muna Hebrew e bei go de ia e heohi laa, e bei go Israel.

* 32:17 1 Co 10.20

* 32:21 1 Co 10.22; Rom 10.19

* 32:32 Gen 18.16—19.28

* 32:35 Rom 12.19; Heb 10.30

* 32:36 Psa 135.14

* 32:43 Rom 15.10; Rev 19.2

‡ 32:44 Hosea go dahi ingoo o Joshua.

* 32:48 Num 27.12-14; Deut 3.23-27

* 33:2 Muna Hebrew i kinei e dee iloo danuaa donu hagadoonunga.

† 33:5 Jeshurun i muna Hebrew e bei go de ia heohi, e bei go Israel; diiloo hogi de gubu e 26.

‡ 33:8 de Urim ma de Thummimni hadu nii tangada haimeedabu e hagamodu ai lodo o de Maadua.

* 33:8 Exo 17.7; 28.30; Num 20.13

* 34:4 Gen 12.7; 26.3; 28.13

* 34:9 Num 27.23

* 34:10 Exo 33.11

Joshua

1

2

3

4

5

6

7

8

9

10

11

12

13

14

15

16

17

18

19

20

21

22

23

24

De Beebaa go

Joshua

Hanu dagodo o de beebaa nei

De Beebaa go Joshua go taane go Joshua ne siia. Hanu e maanadu bolo denga mada hagaodi go tangada haimeedabu go Phinehas ne siia; ia go dahi dangada ne gidee mee ne hai i de masavaa laa. Gai iai taalanga o de hagadee kii a de gau Israel Canaan, i de masavaa a Joshua ne dagi ai gilaadeu, go taane ne suuia Moses. Aanei denga hegau nnui e sisi i de beebaa nei: go de hulo gi baasi dai o Jordan, de hagadee kii o Jericho, de hebagi i Ai, de hagahoou o de hagatoo donu hagaheloongoi i magavaa o de Maadua ma ono dangada.

Dahi gubu hagamogomogo: “Ailaa nei gai goodou hilihilia be goai oodou e daumaha ange aagena … aagai au ma dogu huaabodu, gimaadeu e daumaha ange gi Tagi Maolunga” (24.15).

Denga vaevaaenga

De hagadee kii ina o Canaan (1.1—12.24)

Denga vaaenga o de henua (13.1—21.45)

a. De henua i baasi dua o Jordan (13.1-33)

b. De henua i baasi dai o Jordan (14.1—19.51)

c. Denga aduhale o de hagaola (20.1-9)

d. Denga aduhale o de aamuli o Levi (21.1-45)

De aahe o denga aamuli i baasi dua gi delaadeu mommee (22.1-34)

Muna hagaodi a Joshua (23.1-16)

De hagahoou o de hagatoo donu hagaheloongoi i Shechem (24.1-33)

1

Muna a de Maadua ange gi Joshua

1 Dua huu de magau o Moses tangada hai hegau o Tagi Maolunga, gai Tagi Maolunga ga hai ange gi tangada bale o Moses go Joshua, tama daane a Nun, 2 “Dogu dangada hai hegau go Moses gu magau loo; deenei ai, dagina de huaadangada alodahi nei ma goodou hulo gi de baasi laa o Jordan, go de henua aagu e gaavange gi gilaadeu, de gau Israel. 3 Gai mommee alodahi o oodou alohi vae e tuu ange aagena, au e gaavadu naa donu gi goodou, bei dagu hai gu tala ange ai gi Moses.* 4 Gai oodou goinga e daamada mai i de vao ma Lebanon ga hano ai gi ssaalingaa vai laumalie go Euphrates, ma de henua alodahi o de gau Heth ga dae ai gi de Mediterranean i de baasi i dai, i de baasi ange gi de mommee e danu ai de laa. 5 Gai e deai naa donu se dangada e maua i de hai baasi adu gi de goe i taulooloa doo mouli. Gai au e noho madali goe bei dogu hai ne noho ai laa hogi i daho Moses, gai au e dee tili naa donu goe aabe hano gee mai i oo daha.*

6 Gai koe gi lodo mmahi ma de lo taane; go hiidinga go koe e dagina de huaadangada nei gi de henua aagu gu hagatoo donu ange gi oodou dubuna madagidagi e gaavange gi gilaadeu.* 7 Gai koe gi lodo mmahi ma de lo taane. Gai kana ange haia gi bei hainga alodahi, a dogu dangada hai hegau go Moses gu tala adu gi de goe; aude huli gee mai ai gi hano gi de madau aabe go de masui, gi hagadagadaga age ai goe i mommee alodahi oou e hano aagena. 8 Koe gi dee dilia muna i de beebaa o denga hainga nei, aagai koe gi hagamaumau ina ga maanadu mee nei i de laangi ma de boo, ma de kana ange ga daudali i mee alodahi e sisi ai, gi hagadagadaga age ai goe ma de sula i mee alodahi aau e hai. 9 E aha, au tee tala adu laa koe gi lodo mmahi ma de lo taane? Koe gi dee madagu aabe manavasaa oo lodo, go hiidinga Tagi Maolunga doo Maadua e noho madali goe i mommee alodahi oou e hano aagena.”

10 Gai Joshua ne hai ange gi dagi o dangada, 11 “Goodou hulo hagailoo ina ange gi dangada i de mommee nnoho gaainga, hai ange, ‘Hagadabena ina hanu oodou mee. Gai dua naa huu e dolu laangi, gai gidaadeu gu hulo laa lo te saalingaa vai go Jordan e hulo ai gi de baasi dai, gai gidaadeu ga kave ai de henua a Tagi Maolunga doodou Maadua, e gaavadu e henua ai goodou.’ ”

12 Gai Joshua ne hai ange hogi gi de aamuli o Reuben, ma de aamuli o Gad, aama dahi luu baasi de aamuli o Manasseh,* 13 “Goodou gi dee ngalo muna a Moses, tangada hai hegau o Tagi Maolunga gu tala adu gi goodou, ga hai adu, ‘Tagi Maolunga doodou Maadua e gaavadu naa gi goodou dahi mommee hagammabu, ia gu gaavadu gi goodou de henua nei.’ 14 Gai oodou bodu, ma oodou dama, aama oodou manu, gi nnoho i de henua a Moses gu gaavadu gi goodou, i de baasi i dua o Jordan. Gai denga daane alodahi i oodou magavaa gu dau i de hebagi, gi hagauda ina olaadeu goloa hebagi, e hulo i mada i mua o oodou daina e balea ange ai gilaadeu, 15 ga dae ai gi de gaavange a Tagi Maolunga gi oodou daina olaadeu mommee hagammabu, bei dana hai gu gaavadu ai naa oodou mommee, gi maua ai hogi e gilaadeu i de henua, i de henua a Tagi Maolunga doodou Maadua e gaavange gi gilaadeu. Gai ga lava naa huu mee nei, gai goodou gu maua i de aahe ga nnoho oodou mommee, go mommee a Moses, tangada hai hegau o Tagi Maolunga gu gaavadu gi goodou i baasi i dua o Jordan, i de baasi ange gi ssoobonga o de laa.”

16 Gai gilaadeu ga hai ange gi Joshua, “Gimaadeu e hai naa donu mee alodahi aau gu tala mai gi gimaadeu, ma de hulo gi mommee alodahi aau e kave gimaadeu gi hulo aagena. 17 Gai gimaadeu e hagallongo adu naa donu hogi gi de goe, bei demaadeu hai ne hagallongo ange ai laa gi Moses i mee alodahi. Gai Tagi Maolunga doo Maadua gi noho i oo daha, bei dono hai ne noho ai laa hogi i daho Moses! 18 Gai be goai e hai baasi adu gi au muna, aabe e dee hagallongo adu gi au muna alodahi e tala ange gi de ia, e daa donu gi magau. Gai koe gi lodo mmahi ma de lo taane.”

2

Denga daane mulidagi ma Rahab

1 Gai Joshua tama daane a Nun, ne hai gi hulo e dogolua daane mulidagi mai i Shittim, ga hai ange, “Gooluu hulo, mulidagi ina de henua, gai diiloo dagodo o de aduhale go Jericho.” Gai gilaau ne hulo ga ulu i de hale o dahi hahine hai be se manu, dono ingoo go Rahab, ga nnoho ai i de boo laa.*

2 Gai hanu ne tala ange gi de hodooligi o Jericho, ga hai ange, “Tilo, hanu daane Israel gu loomai gi kinei anaboo nei, e mulidagi ai de henua.” 3 Gai de hodooligi o Jericho ga aalu gi Rahab, gi hai ange, “Hagassao ina mai denga daane gu loomai naa, ma e nnoho i doo hale, go hiidinga gilaadeu ne loomai e mulidagi de henua alodahi.”

4 Aagai de hine laa gu kave luu daane laa ma gu hagammuni. Gai ia ga hai ange, “Ni muna abodonu, luu daane laa ne loomai donu gi ogu daha, aagai au tee iloo donu be go hee olaau ne loomai ai. 5 Gai de masavaa huu ne dai pono ai de haitoga o de aduhale i de ahiahi, gai gilaau ga ssao ga hulo, gai au tee iloo be go hee olaau ne hulo aagena. Goodou hagamoolau doolohia gilaau. Gai goodou e maua naa donu gi daea adu gilaau.” 6 (Aagai ia gu gaavage luu daane laa gi tua de hale, ma gu hagammuni ai gilaau i magavaa o denga noodangaa flax aana e hagatau laa i tua de hale.) 7 Gai denga daane o de hodooligi ne doolohi luu daane laa i de haiava e hano laa gi ssaalingaa vai go Jordan, ga dae ai gi denga mommee e hulo ai laa gi de baasi gee o de vai. Gai de masavaa o denga daane laa ne hulo ai, gai de haitoga o de aduhale gu pono.

8 Gai i mua de daakodo iho o luu daane mulidagi laa e sseni, gai a Rahab ga hanage gi olaau daha i tua de hale, 9 ga hai ange gi gilaau, “Au e iloo bolo Tagi Maolunga gu lava donu i de gaavadu gi goodou de henua nei, gai gimaadeu gu maatagu mmao i goodou, gai dangada alodahi i honga de henua gu dee paba i oodou hiidinga. 10 Gai gimaadeu gu langona de hai a Tagi Maolunga ne hai ai ga deai vai o Tai Mmea* i oodou mada i mua, i de masavaa oodou ne ssao ai i Egypt, ma doodou hai ne hai ai luu hodooligi o de gau Amor i baasi dua o Jordan, go Sihon ma Og, go luu hodooligi oodou ne oha olaau mommee.* 11 Gai de masavaa amaadeu ne langona ai mee nei, gai gimaadeu gu dee paba omaadeu lodo, gai gu deai se dangada lo taane i omaadeu daha i oodou hiidinga, go hiidinga Tagi Maolunga doodou Maadua, go de Maadua donu o de langi i lunga ma henua i lalo. 12 Aagai gooluu hagatoo donu mai gi de au, i de ingoo o Tagi Maolunga, bolo gooluu e abodonu mai gi gimaadeu ma dogu huaabodu, bei dogu hai ne abodonu adu ai nei gi gooluu. Gai gooluu gaamai dahi hagailonga e hagadonu ai mee nei, 13 bolo gooluu e hagaola dogu damana, ma dogu dinana, ma ogu daina daane ma daina haahine, aama olaadeu huaabodu alodahi — gai gooluu e hagaola gimaadeu mai i de magau.”

14 Gai luu daane laa ga hai ange gi de ia, “De Maadua gi daia gimaau gi maakau, noo gimaau e dee hai gi bei demaau hagatoo donu! Noo koe e dee tala ange gi dahi dangada dagodo o demaau hegau, gai de masavaa naa huu a Tagi Maolunga e gaamai ai de henua gi gimaadeu, gai gimaau ga abodonu adu hogi gi de goe i de muna abodonu.”

15 Gai de hine laa ne hagasege iho gilaau laa lo te abaaba damaa mee, i de baasi i tua de buibui o de aduhale i dahi daula, go hiidinga dono hale e hagaduu i magavaa luu buibui o de aduhale alodahi, gai ia e noho i magavaa luu buibui laa. 16 Gai de hine laa ne hai ange gi gilaau, “Gooluu hulo nnoho i mommee iai mounga, gi dee gidee ai e denga daane o de hodooligi gooluu. Gooluu mmuni i kilaa, ga dae ai gi de aahe mai o denga daane e dolohia gooluu, muli mai gai gooluu ga aahe ga hulo.”

17 Gai luu daane laa ne hai ange gi de ia, “Gimaau e dee haisala donu i demaau dee daohi de hagatoo donu, aau ne hai gimaau gi hagatoo donu adu ai. 18 Gai koe haia de mee nei: de masavaa naa huu omaadeu e tae mai ai gi de henua, gai koe ga nnoa ange taula mmea nei gi de abaaba damaa mee, aau ne hagasege iho ai nei gimaau. Gai koe ga hagabuni mai doo damana, ma doo dinana, ma oo daina, aama dangada alodahi i doo huaabodu gi doo hale. 19 Gai noo dahi gilaadeu gu sao ga hano gi lo te haiava, gai dono magau e dau ange donu huu gi de ia, aagai gimaau e dee haisala ai. Aagai noo dahi gilaadeu e noho madali goe i lo te hale e daia ga magau, aagai dono magau e dau mai donu gi gimaau. 20 Aagai noo koe e tala ange gi dahi dangada dagodo o amaau hegau ne loomai e hai, gai gimaau e dee haisala donu, i demaau dee hai gi bei de hagatoo donu aau gu hai nei gimaau gi hagatoo donu adu ai gi de goe.”

21 Gai de hine laa ga hai ange, “Au e hai naa donu gi bei ooluu muna.” Gai ia ga hai gilaau gi hulo, gai ia ga nnoa ange taula mmea laa gi de abaaba damaa mee.

22 Gai gilaau ne hulo gi de mommee iai mounga ga mmuni ai i e dolu laangi, ga dae ai gi de aahe o denga daane e dolohia laa gilaau. Gai gilaadeu ne ssala gilaau i gaogao haiava alodahi gai tee gidee. 23 Gai luu daane laa ga aahe iho i denga mounga, ga aahe gi baasi dua o Jordan i daho Joshua, tama daane a Nun, ga tala ange gi de ia mee alodahi ne hai ange gi gilaau. 24 Gilaau ne hai ange gi Joshua, “Ni muna abodonu, Tagi Maolunga gu dugu mai donu de henua nei alodahi gi gidaadeu. Dangada alodahi i de henua gu kona donu de maatagu i gidaadeu.”

3

De hulo gi de baasi laa o Jordan

1 Gai boo taiao donu huu, gai Joshua ma de gau Israel ga oho age ga daga mai i Shittim, ga hulo gu tae gi ssaalingaa vai go Jordan, go kilaa olaadeu ne nnoho ai i de boo, i mua delaadeu hulo gi de baasi laa. 2 Gai dua huu e dolu laangi, gai denga dagi ne hulo ga adi ange gi dangada i de mommee nnoho gaainga, 3 ga hai ange, “De masavaa naa huu oodou e gidee ai de gau haimeedabu i de aamuli o Levi, e saabai de ngavesi o de hagatoo donu hagaheloongoi a Tagi Maolunga doodou Maadua ma e hulo, gai goodou ga ngaalue mai i oodou mommee ga daudali ange i ono dua. 4 Gai goodou haia de mmao o oodou magavaa ma de ngavesi o de hagatoo donu hagaheloongoi, gi se luamano sugilima,* gi iloo ai e goodou de haiava oodou e hulo ai, go hiidinga goodou tigi hulo i de haiava nei i mua. Aagai goodou aude hulo gi hagapaa ange aagena.”

5 Gai Joshua ga hai ange gi dangada, “Haia gi gilimalali goodou, go hiidinga daiao gai Tagi Maolunga e hai naa denga mee hagalele mouli i oodou magavaa.”

6 Gai Joshua ne basa ange hogi gi de gau haimeedabu, ga hai ange, “Goodou sabaia de ngavesi o de hagatoo donu hagaheloongoi hulo ai i mada i mua o de huaadangada.” Gai gilaadeu ga saabai de ngavesi o de hagatoo donu hagaheloongoi ga hulo ai i mada i mua o de huaadangada.

7 Gai Tagi Maolunga ga hai ange gi Joshua, “Ailaa nei, gai au e hai naa goe gi maolunga i madamada o de gau Israel alodahi, gi iloo ai e gilaadeu bolo au e noho donu hogi i oo daha bei dogu hai ne noho ai laa hogi i daho Moses. 8 Gai koe daalaa ange gi de gau haimeedabu e sabaia laa de ngavesi o de hagatoo donu hagaheloongoi, ‘De masavaa naa huu oodou e hulo ai ga tae gi gaogao ssaalingaa vai go Jordan, gai goodou ga hulo ga tuu i lo te saalingaa vai go Jordan.’ ”

9 Gai Joshua ga hai ange gi de gau Israel, “Goodou loomai hagalaangona muna a Tagi Maolunga doodou Maadua.” 10 Gai Joshua ga hai ange, “Deenei doodou hai e iloo ai bolo de Maadua e mouli laa e noho donu i oodou daha, gai ia e hai naa donu gi hulo gee de gau Canaan, mai i oodou mada i mua, ma de gau Heth, ma de gau Hiv, ma de gau Perez, ma de gau Girgash, ma de gau Amor, aama de gau Jebus. 11 Tilo, de ngavesi o de hagatoo donu hagaheloongoi a de Ia Aamua o henua i lalo alodahi, e hano naa i oodou mada i mua gi lo te saalingaa vai go Jordan. 12 Gai goodou hilia e dinoangahulu ma dogolua daane i oodou magavaa, e dagidahi mai i denga aamuli o de gau Israel. 13 Gai de masavaa naa huu o de gau haimeedabu e sabaia laa de ngavesi a Tagi Maolunga — de Ia Aamua o henua alodahi — e tuu ai olaadeu vae i lo te vai o Jordan, gai ono vai gu tuu de ssali iho; denga vai e loiho laa i lunga gu tuu de loiho, ga hagabudubudu age i dahi mommee.”

14 Gai de masavaa huu o dangada ne hagangaalue ai olaadeu hale malo e hulo gi de baasi laa o Jordan, gai de gau haimeedabu e sabaia de ngavesi o de hagatoo donu hagaheloongoi, ne hulo i olaadeu mada i mua. 15 Gai ga tae naa donu huu de gau haimeedabu, e sabaia laa de ngavesi o de hagatoo donu hagaheloongoi gi Jordan, gai olaadeu vae gu tuu i lodo vai (de masavaa laa gai de gu honu age luu baasi alodahi o Jordan, i de masavaa o de hagihagi), 16 gai vai e loiho laa i lunga gu tuu de ssali iho, gai gu hagabudubudu age i dahi mommee mmao, i de aduhale go Adam, se damaa aduhale e baa ange gi Zarethan. Gai vai e loiho laa ma e hulo gi Tai o Arabah (e bei, go Tai o Soolo) gu modu gee. Gai de huaadangada ne seesee ga hulo gi de baasi gee i gaogao o Jericho. 17 Gai de gau haimeedabu e sabaia laa de ngavesi o de hagatoo donu hagaheloongoi a Tagi Maolunga ne tuu i lo te ungaalodo o Jordan, i de masavaa o de gau Israel ne seesee ai, laa honga de gelegele masa, ga dae ai gi de odi de huaahenua gi de baasi laa o Jordan.

4

Denga hadu hagamaanadu mai i Jordan

1 De masavaa huu ne odi ai de huaahenua gi de baasi dai o Jordan, gai Tagi Maolunga ga basa ange gi Joshua, ga hai ange, 2 “Hilia e dinoangahulu ma dogolua daane mai i magavaa o dangada; e dagidahi mai i denga aamuli, 3 ga hai ange gi gilaadeu, ‘Goodou daangia age e madaangahulu ma lua hadu mai i lo te saalingaa vai go Jordan, i de mommee o de gau haimeedabu ne tuu ai laa, mage gaavee madali goodou gi de baasi laa, ga hagatuu age i de mommee oodou e nnoho gaainga ai aaboo nei.’ ”

4 Aagai Joshua ga hagahi tinoangahulu ma dogolua daane aana gu hili laa i magavaa o de gau Israel, e dahi mai i dahi aamuli, 5 gai ia ga hai ange gi gilaadeu, “Goodou aahe hulo gi lo te saalingaa vai go Jordan, i de mommee e tuu ai de gau e sabaia de ngavesi a Tagi Maolunga doodou Maadua, gai dahi ma dahi gi sabaia age dahi hadu ga dugu ange gi honga dono eu, gai hadu e madaangahulu ma lua laa go taelodo o denga aamuli o de gau Israel. 6 Denga hadu nei se hagailonga adu gi goodou. Muli mai naa huu gai oodou dama ga ssili adu, ‘Aahee hagadoonunga o denga hadu nei?’, 7 gai goodou ga tala ange bolo denga vai o Jordan ne tuu de ssali, i de masavaa o de ngavesi o de hagatoo donu hagaheloongoi a Tagi Maolunga ne hano ai laa lo te saalingaa vai go Jordan. Gai denga hadu nei ni mee e hagamaanadu ange ai mee nei gi de gau Israel ga hano ai.”

8 Gai denga daane Israel ne hai ga bei muna a Joshua gu tala ange gi gilaadeu. Gilaadeu ne kave e madaangahulu ma lua hadu mai i lo te saalingaa vai go Jordan, go taelodo o denga aamuli o de gau Israel, bei de hai a Tagi Maolunga gu tala ange ai gi Joshua. Gai gilaadeu ga kave hadu laa madali gilaadeu ga dugu i delaadeu mommee nnoho gaainga. 9 Gai Joshua ne hagatuu age hogi e madaangahulu ma lua hadu i lo te saalingaa vai go Jordan, i de mommee o de gau haimeedabu ne hagauda ina laa de ngavesi o de hagatoo donu hagaheloongoi ne tuu ai. Gai denga hadu nei e daakodo donu huu ga dae mai ai gi anailaa nei.

10 Gai de gau haimeedabu ne sabaia laa de ngavesi o de hagatoo donu hagaheloongoi ne tuu i lo te vai, ga dae ai gi de lava mee alodahi a Tagi Maolunga gu tala ange gi Joshua gi daalaa ange gi dangada, bei de hai a Moses ne tala ange ai laa gi Joshua. Gai dangada ne hagamoolau ga hulo gi de baasi laa ssaalingaa vai. 11 Gai ga odi huu de huaadangada gi de baasi laa, gai de gau haimeedabu e sabaia laa de ngavesi a Tagi Maolunga ga ngaalue mai ga hulo i mada i mua o dangada. 12 Gai denga daane de aamuli o Reuben, ma Gad, aama dahi luu baasi de aamuli o Manasseh ne hulo i mada i mua o de gau Israel ma olaadeu goloa hebagi, bei de hai a Moses gu tala ange ai gi gilaadeu. 13 Gai agu made se haasemada daane hebagi ma olaadeu goloa hebagi ne hulo e hebagi i de mommee soe o Jericho, gai Tagi Maolunga madali gilaadeu.

14 De laangi laa gai Tagi Maolunga ne hagaamua Joshua i madamada o de gau Israel alodahi; gai gilaadeu ne hagadubu ia i taulooloa dono mouli, bei delaadeu hai ne hagadubu ai laa hogi i Moses.

15 Gai Tagi Maolunga ne basa ange gi Joshua, ga hai ange, 16 “Daalaa ange gi de gau haimeedabu e sabaia de ngavesi o de tala hagadonu gilaadeu gi kage age i lo te saalingaa vai go Jordan.”

17 Gai Joshua ne hai ange gi de gau haimeedabu, “Goodou ea age mai i lo te saalingaa vai go Jordan.”

18 Gai de masavaa huu o de gau haimeedabu ne sabaia laa de ngavesi o de hagatoo donu hagaheloongoi a Tagi Maolunga ne kage age ai i lo te saalingaa vai go Jordan, gai olaadeu alohi vae gu i uda henua, gai denga vai o Jordan gu aahe ange ga ssali ma de hagahonu age bei olaadeu dagodo i de laa tubua.

19 Gai tahi malama huu i madaangahulu laangi, gai dangada alodahi ne loage i lo te saalingaa vai go Jordan, ga hagaduu delaadeu mommee nnoho gaainga i Gilgal i baasi dua o Jericho. 20 Gai hadu e madaangahulu ma lua alaadeu ne kave laa mai i lo te saalingaa vai go Jordan, Joshua ne hagatuu age i Gilgal. 21 Gai ia ne hai ange gi de gau Israel, “De masavaa naa huu a oodou dama e ssili adu gi goodou denga damana, ‘Dee hee de hagadoonunga o denga hadu nei?’, 22 gai goodou daalaa ange ga hai ange, ‘Israel ne seesee mai laa lo te saalingaa vai go Jordan i honga de gelegele mmasa.’ 23 Go hiidinga Tagi Maolunga doodou Maadua ne hai ga masa de vai o Jordan i oodou mada i mua, ga dae ai gi doodou tae gi de baasi laa de vai, bei de hai a Tagi Maolunga doodou Maadua ne hai ai Tai Mmea i oodou mada i mua, ga dae ai gi demaadeu tae gi de baasi laa. 24 Gai ia ne hai mee nei gi iloo ai e dangada alodahi i henua i lalo, bolo de lima o Tagi Maolunga e mmahi, gai gi maatagu ai goodou i Tagi Maolunga doodou Maadua i masavaa alodahi.”

5

De tuu dagaholiage i Gilgal

1 Gai denga hodooligi alodahi o de gau Amor i baasi dai o Jordan, aama hodooligi alodahi o de gau Canaan e nnoho laa i tagudai ne langona ai bolo Tagi Maolunga ne hai ga masa ssaalingaa vai go Jordan i mada i mua o de gau Israel, ga dae ai gi delaadeu tae gi de baasi laa de vai. Gai gilaadeu gu maatagu mmao, gu deai selaadeu tali i hiidinga o de gau Israel.

2 De masavaa laa gai Tagi Maolunga ne hai ange gi Joshua, “Haia hanu naivi hadu gi tuu dagaholiage ina ai denga daane Israel i de lua hanonga.” 3 Gai Joshua ga hai hanu naivi hadu ga tuu dagaholiage ai denga daane Israel i Gibeath Haaraloth.*

4 Gai deenei de hiidinga a Joshua ne tuu dagaholiage ai laa gilaadeu: denga daane alodahi gu maua laa i de hebagi i de masavaa olaadeu ne ssao mai ai i Egypt, gu odi i de maakau i de vao i dua delaadeu loomai i Egypt.* 5 Denga daane alodahi ne ssao mai i Egypt gu tuu dagaholiage, aagai denga daane alodahi ne haanau i de vao i dua delaadeu ssao mai i Egypt tigi tuu dagaholiage. 6 Go hiidinga de gau Israel ne seesee saele i de vao i e madahaa ngadau, ga dae ai gi de odi denga daane hebagi alodahi, ne ssao mai laa i Egypt i de maakau. Gilaadeu ne maakau i hiidinga gilaadeu tee hagallongo ange gi muna a Tagi Maolunga, gai Tagi Maolunga ne hagatoo donu ange gi gilaadeu bolo gilaadeu e dee gidee naa donu de henua aana gu hagatoo donu ange gi omaadeu dubuna madagidagi e gaamai gi gimaadeu, se henua iai denga vai uu ma hooni lagolago. 7 Gai go alaadeu dama ne gaavee laa olaadeu duulanga, a Joshua ne tuu dagaholiage, go hiidinga gilaadeu tigi tuu dagaholiage i de masavaa olaadeu ne hulo saele ai i de vao. 8 Gai ga odi huu denga daane alodahi i de tuu dagaholiage, gai gilaadeu ne nnoho donu huu i lodo olaadeu mommee nnoho gaainga, ga dae ai gi de mmahu mee laa.

9 Gai Tagi Maolunga ga hai ange gi Joshua, “Ailaa nei gai au e aau gee de hagadogaa o doodou hai hegau hagaduasala i Egypt.” Deelaa ai, de mommee laa gu hagaingoo ange go Gilgal,† ga dae mai ai gi anailaa nei.

10 Gai de masavaa o de gau Israel ne nnoho gaainga ai i Gilgal, gai gilaadeu ne hai Taonga Hagasili i de ahiahi o de madaangahulu ma haa laangi o de malama laa i de mommee soe o Jericho.* 11 Gai dua huu de laangi alaadeu ne hai ai Taonga Hagasili, gai gilaadeu gu gaimee i hua o de henua laa: go pelaoaa dee hagahua ma grain lala. 12 Gai de laangi huu i dua delaadeu gai grain mai i de henua laa, gai gu tuu de too iho o denga manna mai i de langi, gai de gau Israel tee aahe ange e gai manna, aagai gu gaimee donu huu i gai o de henua go Canaan i de ngadau laa.*

Tagi o de hagabuulinga hebagi o Tagi Maolunga

13 De masavaa o Joshua ne duu ai i gaogao Jericho, gai ia ne gidee dahi daane e poo dana gadilaasa ma e duu ai i ono mada i mua; gai Joshua ga hano ga ssili ange gi de ia, “Koe se dangada madali gimaadeu, aabe koe se dangada e hai baasi mai gi gimaadeu?”

14 Gai ia ga hai ange, “E deai, aagai au go tagi o hagabuulinga hebagi o Tagi Maolunga. Deenei dogu mee ne humai ai nei.” Gai Joshua ga ino gi honga de gelegele, ga daumaha ange gi de ia, ga hai ange, “Aahee au muna, dogu Ia Aamua, e lodo e tala mai gi de au, doo dangada hai hegau?”

15 Gai tagi o denga hagabuulinga hebagi o Tagi Maolunga ga hai ange gi Joshua, “Aaua gee oo mee vae, go hiidinga de mommee oou e duu ai naa se mommee dabu.” Gai Joshua ga aau ono mee vae.

6

De oha o Jericho

1 De masavaa laa gai de aduhale go Jericho gu hagamakaga laa lodo ma laa daha, i hiidinga o de gau Israel; gu deai dangada e ssao aabe e ulu gi lodo.

2 Gai Tagi Maolunga ga hai ange gi Joshua, “Tilo, au gu dugu adu koe gi hagadee kii ina de aduhale go Jericho, ma dono hodooligi aama denga daane hebagi alodahi i kilaa. 3 Gai goodou ma denga daane hebagi alodahi, seesee holiagina de aduhale i e dahi hanonga i de laangi. E ono laangi oodou e hai ai de mee nei. 4 Gai haia e dogohidu dangada haimeedabu gi gaavee e hidu hanga o denga ssiibi daane, gi hulo ai i mada i mua o de ngavesi laa. Gai de hidu laangi naa huu, gai goodou seesee holiagina de aduhale i e hidu hanonga, gai de gau haimeedabu dogohidu laa, gi ilihia alaadeu hanga manu. 5 Gai de masavaa naa huu alaadeu e hagadau looloa ai de ili denga hanga manu laa, gai goodou gu langona, gai dangada alodahi gi hevaalogi i de leo mmahi; gai de buibui o Jericho e odi naa donu i de maoha ga baguu iho gi lalo. Gai taane nei ma taane nei gi hagasoe gi hano gi lo te aduhale i ono mada i mua.”

6 Gai Joshua, tama daane a Nun, ne hagahi de gau haimeedabu ga hai ange gi gilaadeu, “Goodou sabaia de ngavesi o de hagatoo donu hagaheloongoi, gai e dogohidu oodou dangada haimeedabu gi gaavee e hidu hanga manu ma gi hulo ai i mada i mua o de ngavesi a Tagi Maolunga.” 7 Gai ia ne hai ange gi de huaadangada, “Goodou loadu, seesee laa luu baasi de aduhale, gai denga daane hebagi ma olaadeu goloa hebagi gi hulo i mada i mua o de ngavesi a Tagi Maolunga.”

8 Gai ga lava huu i de tala ange a Joshua mee a dangada e hai, gai de gau haimeedabu dogohidu e gaavee laa denga hanga manu e hidu laa ga ili alaadeu hanga manu ga hulo ai i mada i mua o Tagi Maolunga, gai de ngavesi o de hagatoo donu hagaheloongoi a Tagi Maolunga e hanadu i olaadeu dua. 9 Gai denga daane ma olaadeu goloa hebagi e hulo i mada i mua o de gau haimeedabu e ilihia laa denga hanga manu laa, gai de gau hagaloosi e loadu i dua de ngavesi o de hagatoo donu hagaheloongoi. Gai denga hanga manu laa e dee tuu donu de ili. 10 Aagai Joshua ga tala ange gi dangada, ga hai ange, “Goodou aude hevaalogi be hagalongaa, goodou e dee pasa hogi, ga dae ai gi de laangi aagu e hai adu ai goodou gi hevaalogi, gai goodou ga hevaalogi.” 11 Gai ia ne hai gilaadeu gi sabaia de ngavesi a Tagi Maolunga, gi holiagina ai de aduhale i e dahi hanonga. Muli mai gai gilaadeu ne aahe mai ga nnoho i de mommee nnoho gaainga ga sseni ai i de boo.

12 De laangi i ono dua, gai Joshua ne oho age hogi i taiao, gai de gau haimeedabu ne saabai ange hogi de ngavesi a Tagi Maolunga. 13 Gai de gau haimeedabu e gaavee laa denga hanga manu e hidu laa, e hulo i mada i mua o de ngavesi a Tagi Maolunga, ma e ili ai denga hanga manu laa. Gai denga daane hebagi ma olaadeu goloa hebagi e hulo i olaadeu mada i mua, gai de gau hagaloosi e loadu, i dua o de ngavesi a Tagi Maolunga. Gai denga hanga manu laa e duudagi donu huu de ili. 14 Gai de hagalua laangi, gai gilaadeu ne hulo hogi ga holiage de aduhale i e dahi hanonga, muli mai gai gilaadeu ne aahe gi de mommee nnoho gaainga. Gai ne ono laangi alaadeu ne hai ai mee nei.

15 Gai de hagahidu laangi huu, gai gilaadeu ne oho age i taiao ga hulo ga holiage de aduhale, bei denga laangi i mua; de laangi laa gai gilaadeu ne holiage de aduhale i e hidu hanonga. 16 Gai de hidu hanonga huu, gai de gau haimeedabu ga ili alaadeu hanga manu, gai Joshua ga hai ange gi dangada, “Goodou hevaalogi, go hiidinga Tagi Maolunga gu dugu adu gi goodou de aduhale nei. 17 Gai de aduhale nei ma mee alodahi i ono lodo e oha donu gi odi, go hiidinga gu lava i de hagadabu ange gi Tagi Maolunga. Aagai go Rahab donu huu, de hine hai be se manu aama dangada alodahi madali ia i dono hale oodou e hagaola, go hiidinga ia ne hagammuni luu daane mulidagi adaadeu ne hai gi loomai gi kinei. 18 Aagai goodou kana ange gi dee gaavee e goodou denga mee gu hagamodu e oha, kana hagamalaia goodou i doodou kave hanu mee laa, gai goodou ga hai ai gi se mee e oha ma de gaamai de hai ngadaa gi de mommee nnoho gaainga. 19 Aagai denga selevaa, ma goolo, ma goloa alodahi e hai i bronze ma iron gu hagadabu ange gi Tagi Maolunga; mee nei alodahi e kave gi de mommee doange o Tagi Maolunga.”

20 Gai de masavaa huu a de gau haimeedabu ne ili ai denga hanga manu, gai dangada ga hevaalogi i delaadeu langona de ili de hanga manu, gai de buibui o de aduhale laa gu maoha. Gai denga daane ga saavini age gi lo te aduhale, dahi ma dahi ne hagasoe adu donu huu gi ono mada i mua, gai gilaadeu ga kave de aduhale laa.* 21 Gai gilaadeu ne oha mee alodahi i lo te aduhale, ga daa gu maakau denga daane ma haahine, denga gauligi ma de gau madumaatua, denga kaau ma ssiibi, aama denga donkey i de gadilaasa.

22 Gai Joshua ga hai ange gi luu dama daane ne mulidagi ina laa de henua, “Gooluu hulo gi de hale o de hine hai be se manu laa ma gi dagina mai ia ma ono dangada alodahi, bei dooluu hai gu hagatoo donu ange ai gi de ia.” 23 Gai luu daane laa ne hulo ga dagi mai Rahab, ma dono damana, ma dono dinana, aama ono daina alodahi, aama ana mee alodahi. Gai gilaau ne dagi mai ia ma dono huaabodu alodahi, ga dugu gilaadeu i tua de mommee nnoho gaainga o de gau Israel.

24 Gai gilaadeu ga dudu de aduhale ma mee alodahi i ono lodo. Go selevaa donu huu, ma goolo, ma goloa e hai i bronze ma iron ne kave gi de mommee doange i de hale o Tagi Maolunga. 25 Gai Joshua ne hagaola de hine hai be se manu go Rahab ma de huaabodu o dono damana ma ana mee alodahi. Gai ia ne noho madali de gau Israel ga dae mai ai gi anailaa nei, i hiidinga ia ne hagammuni luu daane a Joshua ne hai laa gi hulo gi mulidagi ina Jericho.*

26 Gai Joshua ne tala hanu muna hagamalaia, ga hagadaba, “Tagi Maolunga gi hagamalaia ina tangada e ahe ange e hagaduulia age de aduhale go Jericho.

Dana dama madua e magau naa

i de masavaa e hagadagodo ai tagelo;

gai dana dama gauligi e magau naa

i de masavaa aana e gaavange ai ono haitoga.” *

27 Gai Tagi Maolunga ne noho madali Joshua; gai ono longo gu dele i honga de henua alodahi.

7

Haisala o Achan

1 Aagai de gau Israel ne haisala ange gi mee gu hagailonga laa e oha; go hiidinga Achan, tama daane a Carmi, tama daane a Zabdi, tama daane a Zerah, o de aamuli o Judah ne kave hanu mee gu hagailonga laa e oha, gai Tagi Maolunga gu lili mmao i de gau Israel.

2 Gai Joshua ne hai hanu daane gi loomai i Jericho gi hulo gi Ai, se aduhale e baa ange gi Beth Aven i baasi dua o Bethel. Ia ne tala ange gi gilaadeu, ga hai ange, “Goodou hulo mulidagi ina de henua.” Gai denga daane laa ne hulo ga mulidagi Ai.

3 Gai gilaadeu ne aahe mai ga hai ange gi Joshua, “E dee go denga daane alodahi e hulo e hebagi ange gi Ai, gai hilia donu huu e luamano aabe dolumano daane gi hulo. E dee go denga daane alodahi e loage, go hiidinga e sogoisi donu huu dangada i kilaa.” 4 Deelaa ai, ne dolumano duumaa donu huu daane ne hulo gi kilaa; aagai gilaadeu ne saavini ga hulo gee mai i denga daane o Ai. 5 Gai denga daane o Ai ne daa ga maakau se dinodolu ma dogoono. Gilaadeu ne doolohi mai denga daane Israel, i de haitoga o de aduhale ga dae ai gi denga mommee e duuduu mai ai hadu, ga daa ai gilaadeu i honga denga madadaagodo. Gai de gau Israel gu deai selaadeu tali ma de maatagu.

6 Gai Joshua ma denga dagi o Israel ga saesae olaadeu malo ga ino gu paa olaadeu mada gi honga de gelegele, i mada i mua o de ngavesi a Tagi Maolunga, mai i taiao ga dae ai gi de ahiahi, ma de hagamalili ange gelegele gi honga olaadeu biho. 7 Gai Joshua ga hai ange, “Dogu Ia Aamua go Iahweh, gu aha goe gu hai ai nei de huaadangada nei, gi loomai gi de baasi dai o Jordan? Koe se gaamai nei gimaadeu e dugu ange gi de gau Amor gi daia gi maakau? Mee naa gimaadeu ne nnoho donu huu i de baasi laa o Jordan! 8 Dogu Ia Aamua, aahee agu muna e tala adu, gai denga daane o Israel gu saavini ma gu hulo gee mai i olaadeu hagadaumee? 9 Go hiidinga de gau Canaan ma dangada e nnoho i de henua e langona naa e gilaadeu mee gu hai nei, gai gilaadeu e loomai naa ga duuli gidaadeu, ga daa gidaadeu gu deai gidaadeu e doe i honga de henua. Gai aahee ai naa dagodo o doo ingoo maolunga naa?”

10 Gai Tagi Maolunga ga hai ange gi Joshua, “Hidi age! Gu aha gu dagodo ai naa goe e hagabaa luoo mada gi honga de gelegele? 11 De gau Israel gu haisala; gilaadeu gu hagahaisala de hagatoo donu hagaheloongoi aagu ne hai ange gi gilaadeu. Gilaadeu gu kave hanu mee gu hagailonga laa e oha, gilaadeu gu gaiaa ma de hadu muna, gai gu kave mee laa ma gu hagammuni i lodo olaadeu goloa. 12 Aanei hiidinga o de gau Israel tee maua ai laa i de hai baasi ange gi olaadeu hagadaumee, gai ne saavini ga hulo gee mai i olaadeu hagadaumee, go hiidinga gilaadeu gu hagailonga ange e oha. Gai au gu dee ahe ange e noho i oodou daha noo goodou e dee oha mee gu hagamodu e oha, ga aau gee mai i oodou daha.

13 Hidi age, haia dangada gi gilimalali, ga hai ange, ‘Goodou hagagilimalali ina ange goodou gi daiao, go hiidinga Tagi Maolunga de Maadua o Israel e hagadaba: De gau Israel, e hanu mee gu hagailonga e oha i oodou magavaa. Gai goodou e dee maua donu i de hagadee kii oodou hagadaumee, ga dae ai gi doodou aau gee mee naa mai i oodou daha.

14 Gai boo taiao naa huu, gai goodou loomai tuu i oodou aamuli i kinei. Gai de aamuli naa huu a Tagi Maolunga e dada, gai denga hagadiilinga iai ga loomai; gai de hagadiilinga naa huu a Tagi Maolunga e dada, gai denga huaabodu iai ga loomai; gai de huaabodu naa huu a Tagi Maolunga e dada, gai dangada iai ga loomai dagidahi. 15 Gai tangada naa huu e gidee mai i ono daha mee gu hagailonga laa e oha, gai ia e dudu donu i de ahi, madali ana mee alodahi. Go hiidinga ia gu oha de hagatoo donu hagaheloongoi a Tagi Maolunga, aama de hai dahi hegau hagadookaa i magavaa o de gau Israel.’ ”

16 Gai Joshua ne oho age i taiao i de laangi i ono dua ga gaamai dahi aamuli ma dahi aamuli o Israel, gai de aamuli o Judah gu daangia. 17 Gai ia ga gaamai denga hagadiilinga i de aamuli o Judah, gai de hagadiilinga o Zerah gu daangia. Gai ia ga gaamai de hagadiilinga o Zerah, gai de huaabodu o Zabdi gu daangia. 18 Gai ia ga gaamai denga daane i de huaabodu o Zabdi, gai Achan tama daane a Carmi, tama daane a Zabdi, tama daane a Zerah, o de aamuli o Judah gu daangia.

19 Aagai Joshua ga hai ange gi Achan, “Dagu dama, au e hai adu gi de goe, koe gi hagamahamaha ina Tagi Maolunga, de Maadua o Israel, ma de tuhi ia; koe daalaa mai gi de au be se aha aau gu hai, aude hagamuunia donu i de au.”

20 Gai Achan ga hai ange gi Joshua, “Ni muna abodonu, au gu haisala ange gi Tagi Maolunga, de Maadua o Israel, gai deenei dagu mee gu hai: 21 au ne gidee dahi malo laa daha mahamaha mai i Shinar,* ma e lualau shekel† selevaa, aama dahi dibaa goolo se madalima shekel taemaha i magavaa goloa o de gau dee kii, gai au gu nnoo ange gi mee laa ga kave. Gai tilo, mee laa e danu i lalo de gelegele i lo togu hale malo, denga selevaa i lalo mee ange laa.”

22 Gai Joshua ga hai hanu dangada gi hulo gi diiloo, gai gilaadeu ne saavini ga hulo gi lo te hale malo laa, gai gilaadeu gu gidee denga goloa laa e hagammuni i lo tono hale malo, gai denga selevaa i lalo mee ange laa. 23 Gai gilaadeu ne aau mai mee laa i lo te hale malo laa, ga gaamai gi daho Joshua ma de gau Israel alodahi; gai gilaadeu ga doha mee laa i mada luu mada o Tagi Maolunga.

24 Gai Joshua ma de gau Israel alodahi ga kave Achan, tama daane a Zerah, ma denga selevaa ma de malo laa daha laa, ma tibaa goolo laa, madali ana dama daane, ma damaa hine, ma ana kaau, ma ana donkey, ma ana ssiibi, ma dono hale malo, aama ana mee alodahi gi de geelonga go Achor. 25 Gai Joshua ga hai ange gi Achan, “Gu aha goe gu hagahai ngadaa ai naa gimaadeu? Tagi Maolunga gi haia gi hai ngadaa goe ailaa nei.”

Gai de gau Israel alodahi ga maga Achan i denga hadu ga dudu gilaadeu ma dono huaabodu ma ana mee alodahi i de ahi. 26 Gai de gau Israel ga haoli Achan i dahi hagabuulingaa hadu, gai de hagabuulingaa hadu laa e dagodo ga dae mai ai gi anailaa nei. Gai Tagi Maolunga gu helui dono lili. Deelaa ai, de mommee laa gu hagaingoo ange go de Geelonga o Achor.‡

8

De oha o Ai

1 Gai Tagi Maolunga ga hai ange gi Joshua, “Aude madagu aabe gi manavasaa. Hidi age, gaavee denga daane hebagi alodahi ma goodou hulo gi Ai. Tilo, au e dugu adu naa de hodooligi o Ai, ma dono huaadangada, ma dono aduhale, aama dono henua gi de goe. 2 Gai koe e hai naa de aduhale go Ai ma dono hodooligi bei dau hai ne hai ai laa Jericho ma dono hodooligi; gai go denga goloa donu huu ma alaadeu manu haangai oodou e kave moodou. Gai goodou hulo mmuni i tua de aduhale ga hebagi ange ai gi gilaadeu.”

3 Gai Joshua ma denga daane hebagi alodahi ne hagadabena e hulo gi Ai, gai Joshua ne hili e dolusemada daane dau i de hebagi, ga hai gilaadeu gi hulo i de boo laa. 4 Gai ia ne hai ange gi gilaadeu, “Goodou hulo mmuni i tua de aduhale; gai goodou aude hulo gi mmao gee mai i de aduhale ga hai ai gi paba goodou. 5 Gai gimaadeu ma denga daane madali au e loadu naa ga hulo gi paa ange gimaadeu gi de aduhale. Gai de masavaa naa huu olaadeu e loomai ai e hebagi mai gi gimaadeu, gai gimaadeu ga saavini ga hulo gee, bei mee ne hai i de hanonga i mua. 6 Gai gimaadeu e hai naa gilaadeu gi doolohia gimaadeu, ga dae ai gi delaadeu mmao gee mai i de aduhale, go hiidinga gilaadeu e hagataba naa, ‘Gilaadeu gu saavini ma gu hulo gee mai i gidaadeu, bei mee ne hai i mua.’ Gai gimaadeu e saavini naa donu ga hulo gee mai i gilaadeu, 7 gai goodou ga hiihidi mai i de mommee oodou e mmuni ai laa ga hagadee kii de aduhale. Gai Tagi Maolunga e dugu adu naa donu de aduhale nei gi goodou. 8 Gai ga lava naa huu i doodou hagadee kii de aduhale, gai goodou ga dudu i de ahi, bei muna a Tagi Maolunga. Aanei agu muna gu tala adu gi goodou.”

9 Gai Joshua ne hai gilaadeu gi hulo, gai gilaadeu ne hulo ga mmuni i magavaa o Bethel ma Ai, i baasi i dai o Ai; aagai Joshua ne noho i de boo laa madali dangada i de mommee nnoho gaainga.

10 Gai ia ne oho age donu huu i taiao ga hagabuni denga daane hebagi ga dagi gilaadeu ga hulo ai gi Ai, madali denga dagi o de gau Israel. 11 Gai denga daane hebagi alodahi madali ia ne hulo ga paa ange gi ma te aduhale go Ai, ga hagatuu age ai olaadeu hale gaainga i baasi i ngaiho o Ai, gai e dahi geelonga i olaadeu magavaa ma de aduhale. 12 Gai Joshua gu lava hogi i de hai gi hulo e limamano daane gi mmuni i magavaa o Bethel ma Ai i tua de aduhale i baasi dai. 13 Gai luu hagabuulinga hebagi laa ne hulo ga nnoho i olaau mommee ga hagadabena ai; hanu i baasi i ngaiho, gai hanu i baasi i dai i tua de aduhale. Aagai Joshua ne noho i lo te geelonga i de boo laa.

14 Gai ga gidee huu e de hodooligi o Ai de mee nei, gai gilaadeu ma denga daane o de aduhale, ne hagamoolau ga oho age i taiao, ga hulo e hebagi ange gi de gau Israel, i de mommee gu hagailonga laa i de baasi ange gi Arabah. Aagai ia tee iloo donu bolo dahi hagabuulinga hebagi gu mmuni, e hebagi ange ai gi gilaadeu i tua de aduhale. 15 Gai Joshua ma denga daane alodahi o Israel ne saavini ga hulo gee mai i gilaadeu ga hulo i de haiava e hano laa gi de vao, e dagodo be gilaadeu gu maakulu. 16 Gai denga daane alodahi o de aduhale ga hagabuni ga doolohi Joshua ma ono daane, ga hulo gu mmao gee mai i de aduhale. 17 Gai gu odi denga daane alodahi o Ai ma Bethel i de hulo e doolohi denga daane hebagi o Israel, gai de aduhale gu mahuge ma gu dagodo ai.

18 Gai Tagi Maolunga ga hai ange gi Joshua, “Daohia tao i lo too lima luia ange gi Ai, go hiidinga au gu dugu adu goe gi hagadee kii ina de aduhale.” Gai Joshua ga daohi age tao laa ga lui ange gi Ai. 19 De masavaa donu huu aana ne hai ai de mee laa, gai denga daane e mmuni laa ga hagamoolau ga hiihidi age ga saavini mai. Gai gilaadeu ga ulu ga hagadee kii de aduhale laa, ma de hagamoolau ga dudu de aduhale i de ahi.

20 Gai de masavaa a denga daane o Ai ne huuhuli dua ai, gai gilaadeu gu gidee de useahi e buu age i lo te aduhale, gai gu dee iloo e gilaadeu be go hee olaadeu e hulo aagena, go hiidinga denga daane o Israel ne saavini laa ga hulo gi de vao, gu aahe mai ga hebagi ange gi denga daane ne dolohia laa gilaadeu. 21 Gai de masavaa o Joshua ma denga daane o Israel alodahi ne gidee ai bolo denga daane e mmuni laa gu hagadee kii de aduhale, gai de useahi gu buu age i de aduhale, gai gilaadeu ga aahe mai ga hebagi ange gi denga daane o Ai. 22 Gai denga daane o Israel nogo mmuni laa ga ssao mai hogi i lo te aduhale ga loomai hogi ga hebagi ange gi de gau Ai, gai denga daane o Israel gu duuli luu baasi o denga daane o Ai, olaadeu hagadaumee gu i lo te ungaalodo. Gai de gau Israel ga daa gilaadeu alodahi gu maakau, tee dugu donu dahi gilaadeu gi ola. 23 Aagai gilaadeu ga poo de hodooligi o Ai ga gaamai gi daho Joshua.

24 Gai de masavaa huu a de gau Israel ne hagalava de daa ga maakau denga daane o Ai i lodo mommee malaelae ma de vao, i de mommee alaadeu ne doolohi ai aagena de gau Israel, gai denga daane o Israel ga aahe gi Ai ga daa ai dangada i kilaa gu maakau. 25 Gai denga daane ma haahine alodahi ne maakau i de laangi laa se 12,000 — go dangada alodahi nogo nnoho laa i Ai. 26 Go hiidinga Joshua tee dugu iho donu dono lima aagai ne daohi age dono dao gi lo te moana i lunga, ga dae ai gi de odi dangada i Ai i de maakau. 27 Aagai go denga manu haangai donu huu ma goloa o de gau Ai a de gau Israel ne kave, bei de hai a Tagi Maolunga gu tala ange ai laa gi Joshua.

28 Gai Joshua ga dudu Ai ga hai gu se hagabuudungaa mee maoha ga hano ai, gai se mommee e ngadi dagodo ga dae mai ai gi anailaa nei. 29 Gai Joshua ga daudau age de angaanga o de hodooligi o Ai i dahi manu somo ga dae ai gi de ahiahi. Gai ga dai danu huu de laa, gai ia ga hai hanu gi dugua iho dono angaanga gi dilia ange gi ma te haitoga o de aduhale. Gai gilaadeu ga hagabudubudu age denga hadu gi ono elunga, gai hadu laa e daakodo donu i kilaa ga dae mai ai gi anailaa nei.

De hagahoou de hagatoo donu hagaheloongoi i Ebal

30 Gai Joshua ne hagaduu dahi mommee o ssigidaumaha ange gi Tagi Maolunga, de Maadua o Israel, i honga de mounga go Ebal,* 31 gai ia ne hagaduu bei de hai a Moses, tangada hai hegau o Tagi Maolunga, gu tala ange ai laa gi de gau Israel, bei de hai gu sisi ai hogi i de beebaa o denga hainga a Moses: se mommee o ssigidaumaha e hai i hadu tigi hoda aabe gu daadaa i dahi goloa baalanga. Gai de gau Israel ne hai ssigidaumaha dudu aama sigidaumaha hagadanuaa magavaa ange gi Tagi Maolunga.* 32 Gai Joshua ga langa ange gi honga denga hadu laa denga hainga a Moses gu lava laa i de sisi, i madamada o de gau Israel alodahi. 33 Gai de gau Israel alodahi, go de gau henua gee, ma de gau de henua alodahi madali olaadeu dagi, ma olaadeu dagi de hebagi, aama olaadeu dangada hagamodu muna, ne tuu i luu baasi de ngavesi o de hagatoo donu hagaheloongoi a Tagi Maolunga, i mada i mua o de gau haimeedabu i de aamuli o Levi e sabaia laa de ngavesi laa. Dahi luu baasi o dangada ne tuu i gaogao de mounga go Gerizim, gai de baasi ange laa ne tuu i gaogao de mounga go Ebal, bei de hai a Moses tangada hai hegau o Tagi Maolunga gu tala ange ai gi gilaadeu i mua, i de masavaa aana ne tala ange ai gilaadeu gi hagamanuuia ina de gau Israel.*

34 Muli mee nei, gai Joshua ne dau muna alodahi o de hainga, go muna o de hagamanuuia aama muna o de hagamalaia, bei de hai gu sisi ai laa i de beebaa o de hainga. 35 Gai teai donu se muna daudahi i muna alodahi a Moses gu tala ange gi Joshua tee dau i madamada o de hagabuulingaa dangada o Israel, madali denga haahine ma gauligi, aama de gau henua gee e nnoho laa i olaadeu daha.

9

De daahanga a de gau Gibeon de gau Israel

1 Gai ga langona huu e denga hodooligi alodahi i baasi dai o Jordan mee nei — go gilaadeu e nnoho i de mommee iai mounga, ma de mommee iai duuduu paa i lalo, aama gaogao tagudai o de Mediterranean ga hano ai gi Lebanon; go de gau Heth, ma de gau Amor, ma de gau Canaan, ma de gau Perez, ma de gau Hiv, aama de gau Jebus — 2 gai gilaadeu ga hagabuni ga loomai e hebagi ange gi Joshua ma de gau Israel.

3 Aagai ga langona huu e dangada o Gibeon mee a Joshua ne hai ange gi Jericho ma Ai, 4 gai gilaadeu ne hai dahi hegau hagasenga: gilaadeu ne hagabuni ga hagadabena alaadeu donkey ga hagauda ange alaadeu gai i lodo beagi duai ma gili manu duai iai uvaini, gu masaesae ma de bonobono ange. 5 Gai gilaadeu ne ulumagi ange hogi mee vae masaesae gi olaadeu vae, ma de kahu i malo duai. Gai alaadeu pelaoaa alodahi gu mmasa gee ma de valea. 6 Gai gilaadeu ne loomai gi daho Joshua, i de mommee nnoho gaainga i Gilgal, ga hai ange gi gilaadeu ma de gau Israel, “Gimaadeu ne loomai i dahi henua mmao; goodou haia dahi hagatoo donu hagaheloongoi madali gimaadeu.”

7 Aagai de gau Israel ne hai ange gi denga daane Hiv, “Kana adu goodou e nnoho donu huu i de henua nei, gai dee hee demaadeu hai e hai ai dahi hagatoo donu hagaheloongoi madali goodou?” *

8 Gai gilaadeu ga hai ange gi Joshua, “Gimaadeu ni dangada hai hegau niiodou.”

Aagai Joshua ne ssili ange gi gilaadeu, “Goodou ni dangada hee? Gai go hee donu oodou ne loomai ai?”

9 Gilaadeu ga hai ange, “Gimaadeu, oo dangada hai hegau, ne loomai i dahi henua mmao, i hiidinga longo o de ingoo o Tagi Maolunga doodou Maadua. Gimaadeu gu langona ono longo ma mee alodahi aana ne hai i Egypt, 10 ma mee alodahi aana ne hai ange gi luu hodooligi o de gau Amor i baasi dua o Jordan: Sihon de hodooligi o Heshbon, aama Og de hodooligi o Bashan e noho laa i Ashtaroth.* 11 Gai denga dagi ma dangada i demaadeu henua ne hai mai, gimaadeu gi gaamai hanu gai mage loomai ai hedae adu gi goodou, mage hai adu, ‘Gimaadeu ni dangada hai hegau niiodou, gimaadeu e dangidangi adu, haia dahi hagatoo donu hagaheloongoi madali gimaadeu.’ 12 Goodou kalo ange diiloo dagodo o amaadeu pelaoaa. Pelaoaa nei e mahanahana i de masavaa amaadeu ne gaamai ai i omaadeu hale ga loomai ai e hedae adu ai gi goodou, gai iainei gu mmasa gee ma de valea. 13 Amaadeu gili manu hao uvaini nei e hoou i de masavaa amaadeu ne hhao ai, aagai goodou kalo ange diiloo, gu masaesae. Gai omaadeu malo ma omaadeu mee vae gu duai, i hiidinga de mmao de mommee omaadeu ne loomai ai.”

14 Gai denga daane Israel ne kave hanu alaadeu gai, aagai gilaadeu tee ssili gi iloo e gilaadeu lodo o Tagi Maolunga. 15 Gai Joshua ga hagadanuaa olaadeu magavaa ma de gau laa, ga dugu gilaadeu gi mouli. Gai dagi o de hagabuulingaa dangada laa ga hagasauaa de mee laa i dahi hagatoo donu.

16 Gai dua huu e dolu laangi, i dua delaadeu hai de hagatoo donu hagaheloongoi madali denga daane o Gibeon, gai gilaadeu gu langona bolo de gau laa ni dangada donu e noho i de henua laa. 17 Gai de gau Israel ne hulo ga tae gi denga aduhale o de gau Gibeon i de hagadolu laangi. Gai ingoo olaadeu aduhale: go Gibeon, ma Kephirah, ma Beeroth, aama Kiriath Jearim. 18 Aagai de gau Israel tee hebagi ange gi gilaadeu, go hiidinga denga dagi o de hagabuulingaa dangada laa gu hagatoo donu ange gi gilaadeu i de ingoo o Tagi Maolunga, de Maadua o Israel.

Gai de hagabuulingaa dangada laa ga nnanu i denga dagi. 19 Aagai denga dagi alodahi ne hai ange, “Gidaadeu e dee maua i de poo ange gi de gau nei, go hiidinga gidaadeu gu lava i de hagatoo donu ange gi gilaadeu i de ingoo o Tagi Maolunga, de Maadua o Israel. 20 Gai deenei taadeu hai e hai ai gi gilaadeu: gidaadeu ga dugu gilaadeu gi mouli, kana humai de bole ⌊o de Maadua⌋ gi odaadeu elunga, i hiidinga gidaadeu gu lava i de hagatoo donu ange gi gilaadeu.” 21 Gai denga dagi ne hagataba hogi, “Dugua gilaadeu gi mouli, gai gidaadeu ga hai gilaadeu go dangada e duuduudia lahhie, ma de asuasu vai ange gi de huaadangada.” Gai denga dagi ne hagassula mee alaadeu gu lava i de hagatoo donu.

22 Gai Joshua ga hagahi de gau Gibeon, ga hai ange, “Gu aha goodou gu daahanga ai laa gimaadeu, ma de hai mai, ‘Gimaadeu ni dangada mai i dahi mommee mmao,’ gai goodou e noho donu huu i omaadeu gaogao? 23 Deenei ai, goodou gu hagamalaia; taulooloa doodou mouli gai goodou gu ni dangada e duuduudia denga lahhie ma de asuasu mai vai i de hale o dogu Maadua.”

24 Gai denga daane laa ne pasa ange gi Joshua, ga hai ange, “Gimaadeu, oo dangada hai hegau, ne langona donu bolo Tagi Maolunga doo Maadua gu tala ange gi Moses, dono dangada hai hegau, bolo ia e gaavadu naa gi goodou de henua nei alodahi, ma de daa gi maakau dangada alodahi e nnoho ai. Gai gimaadeu gu manavasaa mmao i omaadeu mouli i oodou hiidinga, aanei hiidinga amaadeu ne hai ai de hegau nei. 25 Gimaadeu gu too adu gi lo too lima. Haia mai gi gimaadeu be se aha aau e tilo bolo e danuaa ma de heohi.”

26 Gai deenei dana hai ne hai ai gilaadeu, ia ne hagaola gilaadeu mai i de gau Israel; gilaadeu tee daa gilaadeu gi maakau. 27 Aagai de laangi laa gai Joshua ne hai gilaadeu gi ni dangada e duuduudia lahhie aama de asuasu vai ange gi de hagabuulingaa dangada, ma vai ange gi de mommee o ssigidaumaha a Tagi Maolunga i de mommee aana gu hili. Gai aalaa olaadeu dagodo ga dae mai ai gi anailaa nei.

10

De hagadee kii o de gau Amor

1 Gai Adoni-Zedek de hodooligi o Jerusalem, ne langona bolo Joshua gu hagadee kii de aduhale go Ai ma gu oha alodahi, bei dana hai ne hai ai laa Jericho ma dono hodooligi, gai de gau Gibeon gu hagaheloongoi ange gi de gau Israel ma de nnoho i olaadeu daha. 2 Gai gilaadeu ma ono dangada gu maatagu mmao, go hiidinga de aduhale go Gibeon se aduhale laumalie, bei denga aduhale e nnoho ai denga hodooligi; gai e laumalie ange i Ai, gai ono daane alodahi e aabo i de hebagi. 3 Gai Adoni-Zedek, de hodooligi o Jerusalem, ga aalu gi Hoham de hodooligi o Hebron, ma Piram de hodooligi o Jarmuth, ma Japhia de hodooligi o Lachish, aama Debir de hodooligi o Eglon, ga hai ange, 4 “Goodou loomai balea mai au e hebagi ange ai gi Gibeon, go hiidinga gilaadeu gu hagadanuaa olaadeu magavaa ma Joshua aama de gau Israel.”

5 Aagai gu hagabuni mai denga hodooligi e dogolima o de gau Amor ma olaadeu daane hebagi — go de hodooligi o Jerusalem, ma de hodooligi o Hebron, ma de hodooligi o Jarmuth, ma de hodooligi o Lachish, aama de hodooligi o Eglon. Gai gilaadeu ne loage ga duuli luu baasi o Gibeon, e hebagi ange ai gi de aduhale laa.

6 Gai de gau Gibeon ga aalu gi Joshua i de mommee nnoho gaainga i Gilgal, ga hai ange, “Koe gi dee dilia oo dangada hai hegau. Gai hagamoolau humai balea mai gimaadeu, ma de hagaola gimaadeu, go hiidinga denga hodooligi alodahi o de gau Amor, i de mommee iai mounga gu loomai e hebagi mai gi gimaadeu.”

7 Gai Joshua ma daane hebagi alodahi, aama denga daane dau o de hebagi alodahi, ne hulo gi Gilgal. 8 Gai Tagi Maolunga ga hai ange gi Joshua, “Aude madagu i gilaadeu, go hiidinga au e dugu adu donu koe gi hagadee kii ina gilaadeu; gai e deai naa donu se gilaadeu e bau adu gi de goe.”

9 Gai Joshua ma ono daane ne daga mai i Gilgal i de boo laa alodahi, gai ne daa hagalele donu huu delaadeu tae mai. 10 Gai Tagi Maolunga ne hai ga ssenga ange denga hagadaumee i hiidinga o Israel, gai de gau Israel ga hagadee kii gilaadeu i Gibeon, ma de doolohi gilaadeu i de haiava o de madadaagodo o Beth Horon, ga daa gilaadeu ga dae ai gi Azekah ma Makkedah. 11 Gai de masavaa olaadeu e saavini ai e hulo gee i de gau Israel, i de madadaagodo i Beth Horon, gai Tagi Maolunga ga tili iho denga duudangaa haisi nui i de langi gi olaadeu elunga, ga dae ai loo gi Azekah. Gai ne soa ange gilaadeu ne maakau i hiidinga o denga duudangaa haisi, i gilaadeu a de gau Israel ne daa ga maakau i de gadilaasa.

12 Gai Joshua ne basa ange gi Tagi Maolunga, i de laangi a Tagi Maolunga ne dugu ange ai de gau Amor gi de gau Israel gi hagadee kii ina, i madamada o de gau Israel, ga hai ange,

“De laa, duu donu huu ma gi dee ngalue i honga Gibeon,

gai koe, de maasina, duu donu huu i honga de geelonga go Aijalon.”

13 Gai de laa gu duu,

gai de maasina tee ngalue donu,

ga dae ai gi de kii o Israel i olaadeu hagadaumee.

E aha, tee sisi i de Beebaa a Jashar?* De laa ne duu i lo te ungaalodo o de langi, gai tee hagamoolau donu e hano e danu i dahi hualaangi. 14 Gai tigi ai ange donu se laangi bee nei i mua ga dae mai ai gi iainei, go de laangi a Tagi Maolunga ne hagallongo ange ai dahi dangada. Go hiidinga Tagi Maolunga ne hebagi i hiidinga o de gau Israel.

15 Gai Joshua ma de gau Israel alodahi madali ia ne aahe gi de mommee nnoho gaainga i Gilgal.

Denga hodooligi dogolima o de gau Amor

16 Gai denga hodooligi e dogolima laa ne saavini ga mmuni i lo te haonga i Makkedah. 17 Gai dahi ne tala ange gi Joshua, ga hai ange, “Denga hodooligi e dogolima laa gu gidee e mmuni i lo te haonga i Makkedah.” 18 Gai Joshua ga hai ange, “Goodou hagadigelia ange hanu hadu nnui bonodia ai ma te haonga laa, ma de dugu hanu daane gi dagidiiloo gilaadeu. 19 Aagai goodou ange laa aude nnoho, gai dolohia oodou hagadaumee daia gilaadeu gu too gi muli, gai gi dee dugua ange gilaadeu gi ulu gi lodo olaadeu aduhale, go hiidinga Tagi Maolunga doodou Maadua gu dugu adu donu goodou gi hagadee kii ina gilaadeu.”

20 Gai Joshua ma denga daane o Israel ne hebagi ange gi olaadeu hagadaumee, ga daa gilaadeu gu maakau. Gai de masavaa huu o denga daane e doe laa ne hulo ai ga ulu i lodo olaadeu aduhale buibui, 21 gai denga daane Israel alodahi ga aahe gi daho Joshua i delaadeu mommee nnoho gaainga i Makkedah. Gai teai ange donu dangada ne daalaa hanu muna e hai baasi ange ai gi de gau Israel.

22 Muli mai gai Joshua ga hagadaba, “Huugea de haonga laa hagassao ina mai denga hodooligi e dogolima.” 23 Gai gilaadeu ga hhuge ga hagassao mai denga hodooligi e dogolima laa, ga gaamai gi daho Joshua: go de hodooligi o Jerusalem, ma de hodooligi o Hebron, ma de hodooligi o Jarmuth, ma de hodooligi o Lachish, aama de hodooligi o Eglon. 24 Gai de masavaa alaadeu ne hagassao mai ai denga hodooligi laa ga gaamai gi daho Joshua, gai ia ga hagahi denga daane alodahi o Israel, gai ia ga hai ange gi denga dagi o denga daane hebagi ne hulo laa madali ia, “Goodou hulo gi paa ange goodou mage dugua ange oodou vae gi honga ua o denga hodooligi laa.” Gai gilaadeu ga hulo ga dugu ange olaadeu vae gi honga olaadeu ua.

25 Gai Joshua ga hai ange gi gilaadeu, “Goodou aude maatagu gai gi dee manavasaa oodou lodo, aagai goodou gi hagammahi ma de lo taane, go hiidinga deenei donu de hai a Tagi Maolunga e hai ai oodou hagadaumee alodahi e hebagi ange aagena.” 26 Muli mai gai Joshua ga daa gilaadeu gu maakau ga daudau age olaadeu angaanga gi honga e lima manu ssomo. Gai olaadeu angaanga ne daudau i kilaa ga dae ai gi de ahiahi.

27 Gai ga danu huu de laa, gai Joshua ga hai ange gi hanu gilaadeu gi dugua iho olaadeu angaanga, gai gilaadeu ga dugu iho olaadeu angaanga, ga maga ange gi lo te haonga olaadeu nogo mmuni ai laa. Gai gilaadeu ga hai hanu hadu nui ga pono ai ma te haonga laa, gai hadu laa e daakodo donu ga dae mai ai gi anailaa nei.

De hagadee kii o denga aduhale i ngaage

28 Gai Joshua ne hagadee kii hogi de aduhale go Makkedah i de laangi laa ga daa dangada iai i de gadilaasa, ma dono hodooligi, ma de oha mee alodahi i kilaa, ia tee dugu donu dahi dangada daudahi gi ola, bei dana hai ne hai ai laa de hodooligi o Jericho.

29 Muli mai gai Joshua ma de gau Israel alodahi ne loomai i Makkedah ga hulo gi Libnah, ga hebagi ange ai hogi gi Libnah. 30 Gai Tagi Maolunga ne dugu ange de aduhale laa, ma dono hodooligi gi de gau Israel gi hagadee kii ina, gai gilaadeu ne daa dangada alodahi i kilaa i de gadilaasa. Gilaadeu tee dugu donu dahi dangada daudahi gi ola. Gai gilaadeu ne hai de hodooligi o de aduhale laa, bei delaadeu hai ne hai ai de hodooligi o Jericho.

31 Gai Joshua ma denga daane o Israel ne loomai i Libnah ga hulo gi Lachish, ga duuli luu baasi o Lachish ga hebagi ange gi de aduhale laa. 32 Gai Tagi Maolunga ne dugu ange Lachish gi de gau Israel; gai Joshua ne hagadee kii Lachish i de hagalua laangi o de hebagi, gai gilaadeu ga daa gu maakau dangada alodahi e noho ai, bei delaadeu hai ne hai ai laa Libnah. 33 Gai Horam, de hodooligi o Gezer, ne humai e bale ange Lachish e hebagi ange ai gi Israel, gai Joshua ma ono daane ga daa hogi ia ma ono daane gu maakau. Gilaadeu tee dugu donu dahi dangada daudahi gi ola.

34 Gai Joshua ma de gau Israel alodahi ne loomai i Lachish ga hulo gi Eglon. Gilaadeu ne duuli luu baasi o Eglon ga hebagi ange gi de aduhale laa, 35 gai gilaadeu ne hagadee kii de aduhale laa i de laangi laa, ga daa dangada alodahi e nnoho ai i de gadilaasa, ma de oha mee alodahi i kilaa, bei delaadeu hai ne hai ai laa Lachish.

36 Muli mai, gai Joshua ma de gau Israel alodahi, ne daga mai i Eglon ga hulo gi Hebron, ga hebagi ange gi de aduhale laa. 37 Gai gilaadeu ne hagadee kii de aduhale laa ga daa dangada i de gadilaasa, madali dono hodooligi, ma de oha ono aduhale vaaligiligi alodahi, aama dangada alodahi e nnoho i kilaa. Gilaadeu tee dugu donu dahi dangada daudahi gi ola, bei delaadeu hai ne hai ai laa Eglon. Gilaadeu ne oha de aduhale laa alodahi, ga daa dangada alodahi i kilaa.

38 Muli mai, gai Joshua ma de gau Israel alodahi madali ia ne aahe hogi ga hebagi ange gi de aduhale go Debir. 39 Gilaadeu ne hagadee kii de aduhale laa, ma dono hodooligi aama ono aduhale vaaligiligi alodahi, ga daa dangada alodahi e nnoho i kilaa i de gadilaasa. Gilaadeu tee dugu donu dahi dangada daudahi gi ola i Debir, bei delaadeu hai ne hai ai laa de aduhale go Hebron, ma Libnah, aama luoolaau hodooligi.

40 Gai Joshua ne hagadee kii mommee alodahi i de henua laa: go mommee iai denga mounga, ma de Negev,* ma de mommee iai duuduu paa i lalo, aama denga madadaagodo, madali olaadeu hodooligi alodahi. Joshua tee dugu donu dahi dangada daudahi gi ola, ia ne daa dangada alodahi i kilaa, bei de hai a Tagi Maolunga, de Maadua o Israel gu tala ange ai. 41 Joshua ne hagadee kii denga aduhale alodahi mai i Kadesh Barnea, ga hano ai gi Gaza aama de henua alodahi o Goshen ga dae gi Gibeon. 42 Joshua ne hagadee kii denga hodooligi laa alodahi, ga kave olaadeu henua i de masavaa laa, i e dahi donu huu hanonga, go hiidinga Tagi Maolunga de Maadua o Israel, ne hebagi i hiidinga o Israel.

43 Muli mai gai Joshua ma de gau Israel alodahi ne aahe, ga hulo gi delaadeu mommee nnoho gaainga i Gilgal.

11

De hagadee kii o denga hodooligi i ngaiho

1 Gai ga langona huu e Jabin, de hodooligi o Hazor mee nei, gai ia ga aalu gi Jobab, de hodooligi o Madon, ma de hodooligi o Shimron, ma de hodooligi o Acshaph, 2 ma denga hodooligi i de mommee iai mounga i de bido gi ngaiho, ma gilaadeu e nnoho i mommee soe i de baasi i ngaage o Kinnereth,* ma dangada e nnoho i de mommee iai duuduu paa i lalo, ma gilaadeu e nnoho i Naphoth Dor i tagudai, 3 ma de gau Canaan i baasi i dua, ma baasi i dai o Jordan, ma de gau Amor, ma de gau Heth, ma de gau Perez, ma de gau Jebus i de mommee iai mounga, ma de gau o Hiv e nnoho laa i gaogao de mounga go Hermon, i de mommee go Mizpah. 4 Gai gilaadeu ga loomai madali olaadeu daane hebagi soa mmao, bei de lagolago o denga gelegele i gabugabu tai, ma alaadeu hoosa ma hada hebagi lagolago mmao. 5 Gai denga hodooligi nei ma olaadeu hagabuulinga hebagi ga hagabuni, ga loomai ga hagatuu olaadeu mommee nnoho gaainga i gaogao de vai go Merom, e hebagi ange ai gi de gau Israel.

6 Gai Tagi Maolunga ga hai ange gi Joshua, “Aude madagu donu i gilaadeu, go hiidinga daiao i de masavaa bee nei, gai au e dugu ange gilaadeu gi de gau Israel gi daia gi maakau. Gai goodou ga hai gi dee vaa seesee alaadeu hoosa† ma de dudu olaadeu hada hebagi i de ahi.”

7 Gai Joshua ma ono daane hebagi ne daa hagalele donu huu de tae gi gaogao de vai o Merom, ga hebagi ange gi gilaadeu. 8 Gai Tagi Maolunga ga dugu ange gilaadeu gi de gau Israel gi hagadee kii ina, gai gilaadeu ga daa hanu gu maakau, gai ga doolohi hanu gilaadeu ga dae ai loo gi Sidon Laumalie ma Misrephoth Maim, gai ne hulo hogi ga tae gi baasi dua i de geelonga go Mizpeh, ga daa ai gilaadeu gu maakau; gai gilaadeu tee dugu donu dahi dangada daudahi gi ola. 9 Gai Joshua ne hai ga bei muna a Tagi Maolunga gu tala ange gi de ia: ia ne hai gi dee vaa seesee alaadeu hoosa ga dudu olaadeu hada hebagi i de ahi.

10 De masavaa laa gai Joshua ne ahe mai ga hagadee kii Hazor ga daa gu magau dono hodooligi i de gadilaasa. (I mua gai go Hazor tagi o denga nohoanga hodooligi ange laa.) 11 Gai gilaadeu ne daa dangada alodahi i kilaa i de gadilaasa; gilaadeu tee dugu donu dahi dangada daudahi gi ola, gai ne dudu hogi de aduhale i de ahi.

12 Gai Joshua ne hagadee kii denga aduhale laa alodahi ma olaadeu hodooligi ga daa gilaadeu gu maakau. Ia ne oha hogi denga aduhale alodahi, bei de hai a Moses, tangada hai hegau o Tagi Maolunga, gu tala ange gi de ia. 13 Aagai de gau Israel tee dudu denga aduhale buibui, e hagatuu laa i honga duuduu; go Hazor donu huu a Joshua ne dudu. 14 Gai de gau Israel ne kave denga goloa alodahi ma manu haangai i denga aduhale laa, aagai ne daa ga maakau dangada alodahi i de gadilaasa, gai gilaadeu tee dugu donu dahi dangada daudahi gi ola. 15 Gai Joshua ne hai donu ga bei muna a Tagi Maolunga gu tala ange gi dono dangada hai hegau go Moses, gai Moses ga tala ange gi Joshua. Gai teai donu se muna daudahi a Tagi Maolunga ne tala ange gi Moses a Joshua tee hai.

Mommee a Joshua ne kave

16 Gai Joshua ne hagadee kii de henua laa alodahi: go de mommee iai mounga ma de Negev alodahi, ma de henua alodahi o Goshen, ma mommee iai duuduu paa i lalo, ma denga mommee ssoe, ma denga mounga o Israel, aama olaadeu mommee iai duuduu paa i lalo; 17 mai i de mounga go Halak, ga hanage ga dae gi Seir, gai e hano ga dae gi Baal Gad i de geelonga go Lebanon, i gaogao de mounga go Hermon. Gai Joshua ne kave olaadeu hodooligi alodahi ga daa gu maakau. 18 Gai se masavaa daulooloa a Joshua ne hebagi ange ai gi denga hodooligi laa. 19 Gai teai ange se aduhale ne hagadanuaa ange gi de gau Israel, go de gau Hiv donu huu e nnoho laa i Gibeon. Gai gilaadeu ne hebagi ange ga kave denga aduhale ange laa. 20 Go hiidinga Tagi Maolunga ne hagamakaga olaadeu lodo gi loomai ai gilaadeu gi hebagi ange gi de gau Israel, gi daia ai gilaadeu gi odi i de maakau, ma tee degi ange gi gilaadeu, bei de hai a Tagi Maolunga gu tala ange ai laa gi Moses.*

21 Gai Joshua ne hano hogi i de masavaa laa ga daa gu maakau de gau Anak‡ mai i de mommee iai mounga: mai i Hebron, ma Debir, ma Anab, ma mommee iai mounga o Judah, aama mommee alodahi iai mounga i Israel. Gai Joshua ne oha olaadeu aduhale alodahi. 22 Gai teai donu se dangada Anak e doe i de henua o de gau Israel; gai go Gaza donu huu ma Gath, aama Ashdod e nnoho ai hanu gilaadeu. 23 Gai Joshua ne hagadee kii de henua alodahi, bei de hai a Tagi Maolunga gu tala ange ai laa gi Moses; gai Joshua ga vaevae ange de henua gi de gau Israel gi henua ai, de aamuli nei ma dono vaaenga.

Gai de henua gu nnoho paba, gu deai hebagi e hai.

12

Denga hodooligi a Moses ne hagadee kii

1 Aanei denga hodooligi o de henua a de gau Israel ne hagadee kii, ga kave olaadeu henua, i baasi i dua o Jordan, go de mommee e sobo age ai de laa, mai i de geelonga go Arnon ga hano ai gi de mounga go Hermon, aama baasi dua alodahi o Arabah:*

2 Go Sihon de hodooligi o de gau Amor, e hodooligi laa i Heshbon. Gai dono nohoanga hodooligi e daamada mai i Aroer i de hiihii o de geelonga go Arnon — ma mai i lo te ungaalodo o de geelonga laa — ga hano ai gi ssaalingaa vai go Jabbok, go de ngaadonga o de henua o de gau Ammon, aama dahi luu baasi o Gilead. 3 Ia ne hodooligi hogi i denga mommee i baasi dua o Arabah, mai i de Vai go Kinnereth* i baasi dua, i de haiava e hano laa gi Beth Jeshimoth, gai e hano ga dae gi Tai o Arabah, (e bei go Tai Soolo), ma de hano ga dae gi ngaage, i lalo denga madadaagodo o de mounga go Pisgah.

4 Gilaadeu ne kave hogi mommee o Og, de hodooligi o Bashan, ia go dahi dangada e doe i de gau Repha,† gai e noho i Ashtaroth ma Edrei. 5 Gai ia e hodooligi i de mounga go Hermon, ma Salecah, ma Bashan alodahi, ga dae ai gi de ngaadonga o de henua o de gau Geshur ma de gau Maacah, aama dahi baasi o Gilead ga dae ai gi de ngaadonga o de henua o Sihon, de hodooligi o Heshbon.

6 Gai Moses, tangada hai hegau o Tagi Maolunga, ma de gau Israel ne daa gilaadeu ga maakau. Gai Moses, tangada hai hegau o Tagi Maolunga, ne gaavange delaadeu henua gi de aamuli o Reuben, ma de aamuli o Gad, aama dahi luu baasi de aamuli o Manasseh.*

Denga hodooligi a Joshua ne hagadee kii

7 Gai aanei denga hodooligi o de henua a Joshua ma de gau Israel ne hagadee kii i baasi i dai o Jordan; mai i Baal Gad e duu laa i lo te geelonga go Lebanon, ga dae ai gi de mounga go Halak e duu age laa i Seir.‡ Gai Joshua ne gaavange olaadeu henua gi denga aamuli o Israel gi vaevae ai — 8 go de mommee iai mounga, ma mommee iai duuduu paa i lalo, ma de Arabah, ma madadaagodo o denga mounga, ma de vao, aama de Negev — de henua o de gau Heth, ma de gau Amor, ma de gau Canaan, ma de gau Perez, ma de gau Hiv aama de gau Jebus:

9 go de hodooligi o Jericho,

ma de hodooligi o Ai, i gaogao Bethel,

10 ma de hodooligi o Jerusalem,

ma de hodooligi o Hebron,

11 ma de hodooligi o Jarmuth,

ma de hodooligi o Lachish,

12 ma de hodooligi o Eglon,

ma de hodooligi o Gezer,

13 ma de hodooligi o Debir,

ma de hodooligi o Geder,

14 ma de hodooligi o Hormah,

ma de hodooligi o Arad,

15 ma de hodooligi o Libnah,

ma de hodooligi o Adullam,

16 ma de hodooligi o Makkedah,

ma de hodooligi o Bethel,

17 ma de hodooligi o Tappuah,

ma de hodooligi o Hepher,

18 ma de hodooligi o Aphek,

ma de hodooligi o Lasharon,

19 ma de hodooligi o Madon,

ma de hodooligi o Hazor,

20 ma de hodooligi o Shimron Meron,

ma de hodooligi o Acshaph,

21 ma de hodooligi o Taanak,

ma de hodooligi o Megiddo,

22 ma de hodooligi o Kedesh,

ma de hodooligi o Jokneam i Carmel,

23 ma de hodooligi o Dor i tagudai,

ma de hodooligi o Goiim i Galilee,§

24 aama de hodooligi o Tirzah;

e dinodolu ma dogodahi hodooligi nei.

13

Mommee tigi kave i de henua

1 De masavaa o Joshua ne madumadua ai, gai Tagi Maolunga ga hai ange gi de ia, “Koe gu madumadua, gai goi lagolago huu mommee i de henua oodou tigi kave.

2 Gai aanei mommee i de henua tigi kave: go de henua alodahi o de gau Philistia ma de gau Geshur, 3 mai i ssaalingaa vai go Shihor i baasi i dua o Egypt, ga hano ai gi de mommee o Ekron i baasi ngaiho, de mommee nei alodahi niio de gau Canaan (go de mommee a denga dagi e dogolima o de gau Philistia e dagi ai i Gaza, ma Ashdod, ma Ashkelon, ma Gad, aama Ekron), go de mommee o de gau Av, 4 mai i de bido gi ngaage, ma de henua alodahi o de gau Canaan, mai i Arah de mommee o de gau Sidon, ga hano ai gi Aphek, go de mommee o de gau o Amor, 5 ma de henua o de gau o Gebal, ma Lebanon alodahi, i de baasi ange gi de mommee e sobo age ai de laa, mai i Baal Gad i gaogao de mounga go Hermon, ga hano ai gi Lebo Hamath, 6 ma dangada alodahi e nnoho i denga mounga, mai i Lebanon ga hano ai gi Misrephoth Maim, e bei go de mommee alodahi o de gau Sidon. Gai au e hai naa gilaadeu gi hulo gee mai i daho de gau Israel. Gai koe ga vaevae ange ai olaadeu henua gi de gau Israel gi henua ai, bei dagu hai gu tala adu ai gi de goe,* 7 gai koe vaevaaea ange de henua ga bolo ange gi denga aamuli e siva ma dahi luu baasi de aamuli o Manasseh.”

De vaevae o de henua i baasi dua Jordan

8 Gai dahi luu baasi de aamuli o Manasseh, ma de aamuli o Reuben, aama de aamuli o Gad ne kave olaadeu mommee i baasi i dua o Jordan, bei de hai a Moses, tangada hai hegau o Tagi Maolunga ne gaavange laa gi gilaadeu.*

9 Delaadeu mommee e daamada mai i Aroer, i de hiihii o de geelonga go Arnon, ma de aduhale e duu laa i lo te ungaalodo o de geelonga, aama de mommee soe alodahi o Medeba, ga hano ai gi Dibon, 10 ma denga aduhale alodahi o Sihon, de hodooligi o de gau Amor, go taane nogo hodooligi i Heshbon, ga hano ai gi de ngaadonga o de henua o de gau Ammon, 11 ma Gilead, ma de mommee o de gau Geshur ma de gau Maacah, ma de mounga alodahi go Hermon, ma Bashan alodahi ga dae ai gi Salecah, 12 ma de nohoanga hodooligi alodahi o Og i Bashan, gai dono madaaolo go Ashtaroth ma Edrei (gai go ia donu huu e doe i de gau Repha);* aanei gilaadeu a Moses ne hagadee kii ga kave olaadeu henua. 13 Aagai de gau Israel tee hai gi hulo gee de gau Geshur ma de gau Maacah; aagai gilaadeu ne nnoho donu huu i magavaa o de gau Israel ga dae mai ai gi anailaa nei.

14 Aagai go de aamuli donu huu o Levi a Moses tee bolo ange dahi mommee moolaadeu, delaadeu boolonga go denga sigidaumaha dudu e gaavange laa gi Tagi Maolunga de Maadua o Israel, bei de hai gu tala ange ai gi Moses.*

De vaaenga o de aamuli o Reuben

15 Gai deenei de mommee a Moses ne bolo ange gi denga hagadiilinga o de aamuli o Reuben.

16 Delaadeu mommee e daamada mai i Aroer i de hiihii o de geelonga go Arnon, ma de aduhale e duu laa i lo te ungaalodo o de geelonga, aama de mommee soe alodahi i gaogao Medeba; 17 ma Heshbon, ma ono aduhale alodahi i de mommee soe i de henua; ma Dibon, ma Bamoth Baal, ma Beth Baal Meon, 18 ma Jahaz, ma Kedemoth, ma Mephaath, 19 ma Kiriathaim, ma Sibmah, ma Zereth Shahar e duu laa i honga tuuduu i de mommee o de geelonga, 20 ma Beth Peor, ma denga madadaagodo o de mounga go Pisgah, ma Beth Jeshimoth, 21 e bei go aduhale alodahi i de mommee soe, ma de ungaamee alodahi o Sihon, de hodooligi o de gau Amor, nogo hodooligi laa i Heshbon. Gai Moses ne hagadee kii ia madali denga dagi o de gau Midian: go Evi, ma Rekem, ma Zur, ma Hur, aama Reba; gilaadeu ni dagi i lalo o Sihon e nnoho i de henua. 22 Gai de gau Israel ne daa ga magau Balaam, tama daane a Beor i de gadilaasa madali de gau nei, ia se daane hai huuhuaa mee. 23 Gai de ngaadonga de vaaenga o de aamuli o Reuben go Jordan. Denga mommee nei ma olaadeu aduhale vaaligiligi ne bolo ange gi denga hagadiilinga o de aamuli oo Reuben.

De vaaenga o de aamuli o Gad

24 Gai deenei de mommee a Moses ne bolo ange gi denga hagadiilinga o de aamuli o Gad.

25 Delaadeu mommee e daamada mai i Jazer, ma denga aduhale alodahi o Gilead, ma dahi luu baasi de henua o de gau Ammon ga dae ai loo gi Aroer, i baasi i dua o Rabbah; 26 ma mai i Heshbon ga hano ai gi Ramath Mizpeh ma Betonim, ma mai i Mahanaim ga hano ai ga dae gi de ngaadonga o Debir; 27 ma de geelonga go Beth Haram, ma Beth Nimrah, ma Succoth, ma Zaphon, ma mommee e doe i de nohoanga hodooligi o Sihon de hodooligi o Heshbon. Gai dono ngaadonga ga hano ai gi de bido i lalo o de vai go Kinnereth, i baasi dua o Jordan. 28 Deenei de mommee ne bolo ange gi denga hagadiilinga i de aamuli o Gad, olaadeu aduhale nnui ma aduhale vaaligiligi.

De vaaenga o Manasseh i de baasi i dua o Jordan

29 Gai deenei de mommee a Moses ne bolo ange gi denga hagadiilinga o dahi baasi de aamuli o Manasseh.

30 Delaadeu mommee e daamada mai i Mahanaim, ma Bashan alodahi, go de nohoanga hodooligi alodahi o Og, de hodooligi o Bashan, ma aduhale vaaligiligi e madaono o Jair, i Bashan, 31 ma dahi luu baasi o Gilead, ma Ashtaroth, ma Edrei, go aduhale o de nohoanga hodooligi o Og i Bashan. Denga mommee nei ne vvae ange gi dangada o Makir, tama daane a Manasseh, ga gaavange gi denga hagadiilinga i dahi baasi de aamuli o Makir.

32 Aanei mommee a Moses ne bolo i de mommee e soe o Moab, i de baasi gee o Jordan i baasi dua o Jericho. 33 Gai Moses tee bolo de aamuli o Levi; gai delaadeu boolonga go Tagi Maolunga de Maadua o Israel, bei dana hai gu tala ange ai gi gilaadeu.*

14

Vaaenga o de henua i baasi dai o Jordan

1 Gai aanei mommee ne vaevae ange e henua ai de gau Israel i de henua go Canaan; gai go tangada haimeedabu go Eleazar, ma Joshua, tama daane a Nun, ma denga dagi o denga aamuli o Israel ne vaevaaea ange gi dangada olaadeu mommee. 2 Gai de boolonga o denga aamuli e siva ma dahi luu baasi de aamuli o Manasseh, ne vaevae ange naa gi gilaadeu i hai tada, bei de hai a Tagi Maolunga gu tala ange ai gi dangada i daho Moses.* 3 Gai Moses gu lava i de vvae ange gi e lua aamuli ma dahi baasi olaadeu mommee i de baasi i dua o Jordan, gai ia tee vvae ange dahi mommee gi de aamuli o Levi.* 4 Gai dangada i de aamuli o Joseph e lua olaadeu aamuli, de aamuli o Manasseh ma de aamuli o Ephraim. Gai de aamuli o Levi teai donu selaadeu vaaenga i honga de henua, aagai ne kave donu huu hanu aduhale e nnoho ai gilaadeu, madali mommee iai helii e haangai ai alaadeu hagabuulingaa ssiibi ma manu ange laa. 5 Gai de gau Israel ne vaevae de henua, bei de hai a Tagi Maolunga gu tala ange gi Moses.

De vvae ange o Hebron gi Caleb

6 Gai hanu dangada i de aamuli o Judah ne loomai gi daho Joshua i Gilgal, gai Caleb, tama daane a Jephunneh taane Kenaz, ga hai ange gi de ia, “Koe e iloo muna a Tagi Maolunga ne tala ange gi Moses taane hai hegau o de Maadua i Kadesh Barnea i odaau dagodo.* 7 Au gu madahaa ogu ngadau i de masavaa a tangada hai hegau o Tagi Maolunga go Moses ne hai ai au gi humai i Kadesh Barnea gi mulidagi ina ai de henua; gai au ne ahe mai ga tala ange gi de ia mee i ogu lodo.* 8 Aagai gilaadeu ne hulo laa madali au ne hai ga maatagu dangada, aagai au ne daudali ange i Tagi Maolunga dogu Maadua i ogu lodo alodahi. 9 Gai Moses ne hagatoo donu i de laangi laa, ga hagadaba, ‘Ni muna abodonu, de henua o doo vae e duu ange aagena e gaavadu naa donu gi de goe ma au dama gi henua ai ga hano ai, go hiidinga koe ne daudali ange i Tagi Maolunga dogu Maadua i oo lodo alodahi.’ *

10 Gai tilo, Tagi Maolunga gu daohi dogu mouli i denga ngadau e madahaa ma lima nei, i dua de tala ange a Tagi Maolunga muna nei gi Moses, i de masavaa o de gau Israel ne hulo saele ai i lodo henua; gai iainei au gu madavalu ma lima ogu ngadau. 11 Anailaa nei gai au goi mmahi huu bei de laangi a Moses ne hai ai au gi hano; ogu mahi e hebagi ai iainei bei donu huu de masavaa i mua. 12 Deenei ai, gaamai gi de au de mommee iai mounga, go de mommee a Tagi Maolunga ne hagatoo donu mai laa gi de au i de laangi laa. Koe ne langona donu i de laangi laa, bolo de gau Anak gu nnoho i kilaa, i lodo olaadeu aduhale nnui gai e buibui; gai noo Tagi Maolunga e hano madali au, gai au e hai gilaadeu gi hulo gee mai i de henua laa, bei de hai a Tagi Maolunga gu tala ai.”

13 Gai Joshua ga hagamanuuia ia, ga gaavange Hebron gi Caleb, tama daane a Jephunneh, gi henua ai. 14 Deelaa ai, Hebron gu hai ai de mommee o Caleb, tama daane a Jephunneh taane Kenaz ga dae mai ai gi anailaa nei, go hiidinga ia ne daudali ange i Tagi Maolunga de Maadua o Israel i ono lodo alodahi. 15 De ingoo o Hebron i mua go Kiriath Arba;* taane go Arba se daane dau i magavaa o de gau Anak.

Gai de henua gu nnoho paba, gu deai hebagi e hai ai.

15

De vaaenga o Judah

1 De vaaenga o denga hagadiilinga o de aamuli o Judah, e hano ga duu ange gi de ngaadonga o de mommee o Edom, ga hano ai gi de vao o Zin, i de bido gi ngaage hugadoo.

2 Gai de ngaadonga o delaadeu vaaenga i baasi i ngaage, e daamada i de palo i baasi ngaage o Tai Soolo, 3 gai e hano gi de baasi i ngaage i de madadaagodo o Akrabbim,* ga hano laa gaogao o Zin ga hanage ai gi de baasi i ngaage o Kadesh Barnea. Gai e hano ga ui i Hezron ga hanage ai gi Addar, gai e hhagi ga hano gi Karka, 4 gai e duudagi mai i kilaa ga hano gi Azmon, ma de hano laa gaogao Ssaalingaa Vai o Egypt, gai dono ngaadonga go Mediterranean. Deenei doodou ngaadonga mai i ngaage.

5 De ngaadonga i dua go Tai Soolo ga hano ai ga dae gi Jordan.

Gai de ngaadonga i ngaiho e daamada mai i de palo o Tai Soolo, i de mommee o Jordan e duu ange ai laa gi tai, 6 ga hanage gi Beth Hoglah, ga hano ai laa baasi i ngaiho o Beth Arabah, ga hanage ai gi de hadu o Bohan, tama daane a Reuben. 7 Gai de ngaadonga nei e hanage i de Geelonga o Achor ga hano gi Debir, ma de hhagi ga hano gi ngaiho ga duu ange gi Gilgal, i de baasi gee o de madadaagodo o Adummim, i de baasi i ngaage o de geelonga. Gai e duudagi mai i kilaa ga hano laa gaogao denga vai o En Shemesh, ga hano ai gi En Rogel. 8 Ga lava ga hanage laa gaogao de geelonga go Hinnom i baasi i ngaage de madadaagodo o de gau Jebus (e bei go Jerusalem). Gai e hanage gi honga de mounga i baasi i dai de geelonga go Hinnom, i de bido gi ngaiho o de geelonga go Rephaim. 9 De ngaadonga nei e duudagi mai i ulu de mounga ga hano gi denga vai o Nephtoah, ga hano ai gi denga aduhale i de mounga go Ephron ga holiage ange ga hano gi Baalah (e bei go Kiriath Jearim). 10 Gai e holiage mai i Baalah ga hano gi dai ga duu i de mounga go Seir, ga hano ai gi de baasi i ngaiho o de mounga go Jearim (e bei go Kesalon), ga hano iho ai gi Beth Shemesh ga hano laa gaogao o Timnah. 11 Gai e hano hogi laa gaogao de madadaagodo i baasi ngaiho o Ekron, ga lava ga hano gi Shikkeron ga hano ai laa gi de mounga go Baalah aama Jabneel. Gai dono ngaadonga go Mediterranean.

12 De ngaadonga o de vaaenga nei mai i dai go Mediterranean.† Aanei goinga o de vaaenga o dangada o Judah, ange gi dahi hagadiilinga ma dahi hagadiilinga.

De hagadee kii a Caleb Hebron ma Debir

(Jdg 1.11-15)

13 Gai Joshua ne vvae ange gi Caleb, tama daane a Jephunneh, dahi mommee i Judah, deenei go Kiriath Arba aabe go Hebron (Arba go tubuna madagidagi o Anak), bei de hai a Tagi Maolunga gu tala ange ai gi de ia.* 14 Gai Caleb ne hai gi hulo gee de gau Anak dogodolu; go Sheshai, ma Ahiman, aama Talmai; gilaadeu ni daane de aamuli o Anak. 15 Gai Caleb ne humai i kilaa, ga hano ga hebagi ange gi dangada e nnoho i de aduhale go Debir (de ingoo o Debir i mua go Kiriath Sepher.) 16 Gai Caleb ne hagadaba, “Be goai naa huu e hano ga hagadee kii ina Kiriath Sepher, gai au ga gaavange dagu damaa hine, go Acsah e hai ai dono bodu.” 17 Gai Othniel, tama daane a Kenaz, taina daane o Caleb, ne hano ga hagadee kii de aduhale laa; gai Caleb ga gaavange dana damaa hine, go Acsah e hai ai dono bodu.

18 Gai de laangi o tamaa hine laa ne humai ai gi daho Othniel, gai Acsah ne usuusu ange dono bodu, ia gi dangidangi ange gi dono damana i dahi alahenua. Gai de masavaa o tamaa hine laa ne iho mai i honga dana donkey, gai Caleb ga ssili ange gi de ia, “Se aha oou e lodo ai?”

19 Gai ia ga hai ange, “Gaamai ange dahi mee ngadi gaavange maagu; koe ne gaamai dogu mommee i Negev, gai gaamai ange dahi mommee e hanu vai iai.” Gai Caleb ga gaavange hogi gi de ia denga vai e mmua gi lunga aama vai e mmua gi lalo.

Denga aduhale i de vaaenga o Judah

20 Gai deenei de mommee ne bolo ange gi denga hagadiilinga i de aamuli o Judah.

21 Aduhale o de aamuli o Judah i de Negev i de baasi ange gi Edom: go Kabzeel, ma Eder, ma Jagur, 22 ma Kinah, ma Dimonah, ma Adadah, 23 ma Kedesh, ma Hazor, ma Ithnan, 24 ma Ziph, ma Telem, ma Bealoth, 25 ma Hazor Hadattah, ma Kerioth Hezron (e bei go Hazor), 26 ma Amam, ma Shema, ma Moladah, 27 ma Hazar Gaddah, ma Heshmon, ma Beth Pelet, 28 ma Hazar Shual, ma Beersheba, ma Biziothiah, 29 ma Baalah, ma Iim, ma Ezem, 30 ma Eltolad, ma Kesil, ma Hormah, 31 ma Ziklag, ma Madmannah, ma Sansannah, 32 ma Lebaoth, ma Shilhim, ma Ain, aama Rimmon — e madalua ma siva aduhale nnui madali olaadeu aduhale vaaligiligi.

33 Gai olaadeu aduhale i de mommee iai duuduu paa i lalo: go Eshtaol, ma Zorah, ma Ashnah, 34 ma Zanoah, ma En Gannim, ma Tappuah, ma Enam, 35 ma Jarmuth, ma Adullam, ma Socoh, ma Azekah, 36 ma Shaaraim, ma Adithaim, ma Gederah (aabe go Gederothaim) — e madaangahulu ma haa aduhale nnui nei madali olaadeu aduhale vaaligiligi.

37 Gai e hanu ange: go Zenan, ma Hadashah, ma Migdal Gad, 38 ma Dilean, ma Mizpeh, ma Joktheel, 39 ma Lachish, ma Bozkath, ma Eglon, 40 ma Cabbon, ma Lahmas, ma Kitlish, 41 ma Gederoth, ma Beth Dagon, ma Naamah, ma Makkedah: e madaangahulu ma ono aduhale nnui nei madali olaadeu aduhale vaaligiligi.

42 Go Libnah, ma Ether, ma Ashan, 43 ma Iphtah, ma Ashnah, ma Nezib, 44 ma Keilah, ma Aczib, aama Mareshah — e siva aduhale nnui nei madali olaadeu aduhale vaaligiligi.

45 Go Ekron ma aduhale alodahi nnui e paa ange aama aduhale vaaligiligi; 46 mai mommee o Ekron, ga hano ai gi de Mediterranean, ma mommee alodahi i gaogao o Ashdod, madali olaadeu aduhale vaaligiligi. 47 Ashdod ma ono aduhale nui ma aduhale vaaligiligi, ma Gaza ma ono aduhale nnui madali olaadeu aduhale vaaligiligi, ga hano ai ga dae gi Ssaalingaa Vai o Egypt ma tagudai o de Mediterranean.

48 Gai aduhale i de mommee i de mommee iai mounga: go Shamir, ma Jattir, ma Socoh, 49 ma Dannah, ma Kiriath Sannah (e bei go Debir), 50 ma Anab, ma Eshtemoh, ma Anim, 51 ma Goshen, ma Holon aama Giloh — e madaangahulu ma dahi aduhale nnui nei madali olaadeu aduhale vaaligiligi.

52 Gai e hanu ange: go Arab, ma Dumah, ma Eshan, 53 ma Janim, ma Beth Tappuah, ma Aphekah, 54 ma Humtah, ma Kiriath Arba (e bei go Hebron), ma Zior — e siva aduhale nnui nei madali olaadeu aduhale vaaligiligi.

55 Go Maon, ma Carmel, ma Ziph, ma Juttah, 56 ma Jezreel, ma Jokdeam, ma Zanoah, 57 ma Kain, ma Gibeah, aama Timnah — e madaangahulu aduhale nnui nei madali olaadeu aduhale vaaligiligi.

58 Go Halhul, ma Beth Zur, ma Gedor, 59 ma Maarath, ma Beth Anoth, ma Eltekon — e ono aduhale nnui nei madali olaadeu aduhale vaaligiligi.

60 Go Kiriath Baal (e bei go Kiriath Jearim), ma Rabbah — e lua aduhale nnui nei madali olaau aduhale vaaligiligi.

61 Gai denga aduhale i de vao go Beth Arabah, ma Middin, ma Secacah, 62 ma Nibshan, ma de Aduhale o Soolo, aama En Gedi — e ono aduhale nnui nei madali olaadeu aduhale vaaligiligi.

63 Aagai Judah tee maua e ia i de hai gi hulo de gau Jebus e nnoho laa i Jerusalem. Deelaa ai, de gau Jebus ne nnoho donu huu madali dangada o Judah i kilaa ga dae mai ai gi anailaa nei.*

16

Vaaenga o Ephraim ma Manasseh

1 De vaaenga o Joseph e daamada mai i Jordan i gaogao o Jericho i baasi i dua o denga vai o Jericho, ga hano laa de vao ga hano ai gi de mommee iai mounga o Bethel. 2 Gai e hano mai i Bethel (e bei go Luz) ga hano ai ga duu i de mommee o de gau Erek i Ataroth. 3 Gai e hano iho mai i kilaa ga duu i de vaaenga o de gau Japhlet i baasi i dai, gai e hano hogi ga duu i Beth Horon e mua gi lalo, aama Gezer, gai dono ngaadonga go Mediterranean.

4 Gai de aamuli o Joseph, mai i Manasseh ma Ephraim ne kave hogi delaadeu vaaenga.

De vaaenga o Ephraim

5 Gai deenei de vaaenga o denga hagadiilinga i de aamuli o Ephraim: de ngaadonga o delaadeu vaaenga e hano mai i Ataroth Addar i de baasi dua ga hano ai gi Beth Horon e mua gi lunga, 6 gai e hano ga duu i de Mediterranean. Gai mai i Micmethath i baasi ngaiho e holiage ange laa dua ga hano ai gi Taanath Shiloh, ga lava ga duudagi mai i kilaa ga hano gi Janoah i baasi i dua. 7 Gai e hano iho mai i Janoah ga hano gi Ataroth ma Naarah, ga hano ga duu ange gi Jericho gai e ngado i Jordan. 8 De ngaadonga nei e humai i Tappuah ga hano gi dai ga duu i de geelonga go Kanah, gai dono ngaadonga go Mediterranean. Deenei de vaaenga o denga hagadiilinga o de aamuli o Ephraim. 9 Gai hanu aduhale o de aamuli o Ephraim i lo te vaaenga o de aamuli o Manasseh. Aanei olaadeu aduhale nnui alodahi ma olaadeu aduhale vaaligiligi.

10 Gai gilaadeu tee hai gi hulo gee de gau Canaan e nnoho laa i Gezer. Deelaa ai, de gau Canaan laa e nnoho i magavaa o dangada de aamuli o Ephraim ga dae mai ai gi anailaa nei, aagai gilaadeu e hai hegau ange gi de aamuli laa.*

17

De vaaenga o Manasseh

1 Deenei de mommee ne vvae ange gi de aamuli o Manasseh, tama madua a Joseph, ga gaavange gi Makir, tama madua a Manasseh. Gai go ia tubuna o de gau Gilead, go dangada ne gaavee Gilead ma Bashan, go hiidinga de gau Makir ni daane dau i de hebagi. 2 Gai de vaaenga nei ne gaavange gi denga hagadiilinga o Manasseh ange laa, go hagadiilinga o Abiezer, ma Helek, ma Asriel, ma Shechem, ma Hepher, aama Shemida. Aanei hanu hagadiilinga o de aamuli o Manasseh, tama daane a Joseph.

3 Gai Zelophehad, tama daane a Hepher, tama daane a Gilead, tama daane a Makir, tama daane a Manasseh, teai donu ana dama daane, ni damaa hine donu huu aana. Gai ingoo o ana damaa hine: go Mahlah, ma Noah, ma Hoglah, ma Milcah, aama Tirzah. 4 Denga damaa hine nei ne loomai gi daho Eleazar, tangada haimeedabu, ma Joshua, tama daane a Nun, aama denga dagi, ga hai ange, “Tagi Maolunga ne hai ange gi Moses, ia gi vaaea mai dahi mommee moomaadeu, madali omaadeu dangada ange laa.” Gai Joshua ga vvae ange dahi mommee moolaadeu, madali denga daina daane o delaadeu damana, bei dagodo muna a Tagi Maolunga.* 5 Gai ne madaangahulu mommee ne vvae ange gi de aamuli o Manasseh, madali de henua go Gilead aama Bashan i baasi dua o Jordan; 6 go hiidinga ne dahi mommee ne vvae ange gi denga damaa hine i de aamuli o Manasseh madali hagadiilinga o denga daane. Gai de henua go Gilead ne vvae ange gi de baasi ange laa o de aamuli o Manasseh.

7 Gai de vaaenga o Manasseh e daamada mai, i gaogao de vaaenga o Asher ga hano ai gi Micmethath, i baasi dua o Shechem. Gai e hano hogi laa baasi i ngaage, ga hano ai gi de mommee o dangada o En Tappuah. 8 (De gelegele i luu baasi o Tappuah niio de aamuli o Manasseh, aagai Tappuah niio dangada o Ephraim, gai e duu i de ngaadonga o Manasseh.) 9 Gai de vaaenga nei e duudagi ga hano iho ai i ngaage, i gaogao de geelonga go Kanah. Hanu aduhale i kilaa niio Ephraim, gai e tuu i magavaa aduhale o Manasseh. Gai de ngaadonga o Manasseh i baasi ngaiho ssaalingaa vai laa, ga hano ai ga duu i tai go Mediterranean. 10 Baasi i ngaage go de vaaenga o Ephraim, gai de baasi i ngaiho niio Manasseh. De vaaenga o Manasseh e hano ga duu i de Mediterranean, de vaaenga o Asher i baasi i ngaiho, gai de vaaenga o Issachar i baasi i dua.

11 Gai Manasseh ne kave hogi i daho de aamuli o Issachar ma de aamuli o Asher de mommee go Beth Shan ma ono aduhale vaaligiligi, ma Ibleam ma ono aduhale vaaligiligi, ma dangada e nnoho i Dor ma ono aduhale vaaligiligi, ma dangada e nnoho i Endor ma ono aduhale vaaligiligi, ma dangada e nnoho i Taanak, ma ono aduhale vaaligiligi, ma dangada e nnoho i Megiddo, ma ono aduhale vaaligiligi (gai tolu mommee gu sisi go Naphoth).*

12 Gai dangada de aamuli o Manasseh tee maua i de hagadee kii denga aduhale laa, gai de gau Canaan ne nnoho donu huu i kilaa.* 13 Aagai ga hagadaga ange huu de mmahi o de gau Israel, gai gilaadeu ga hai de gau Canaan gi hai hegau ange gi gilaadeu, tee hai gilaadeu gi hulo gee.

Ephraim ma Manasseh e llodo ange i hanu mommee

14 Gai de aamuli o Joseph ne hai ange gi Joshua, “Gu aha gu dahi ai nei donu huu au mommee ne bolo mai gi gimaadeu? Gai gimaadeu gu soa, i hiidinga Tagi Maolunga gu hagamanuuia gimaadeu.”

15 Gai Joshua ga hai ange gi gilaadeu, “Noo goodou gu soa, gai de mommee iai mounga o Ephraim e dee dohu ai goodou, gai goodou loage gi lodo henua mage hagamalaelae ina ai dahi mommee i de henua o de gau Perez aama de gau Repha.”

16 Gai aamuli o Joseph ga hai ange gi de ia, “De mommee o denga mounga e dee dohu ai gimaadeu, gai de gau Canaan e nnoho laa i de mommee soe e hanu olaadeu hada baalanga; go dangada alodahi i Beth Shan ma ono aduhale vaaligiligi, aama de mommee soe o Jezreel.”

17 Gai Joshua ga basa ange gi de aamuli o Joseph, go hagadiilinga o Ephraim ma Manasseh, ga hai ange, “Goodou e soa gai e mmahi, gai e dee dahi donu huu oodou vaaenga e kave, 18 aagai de mommee iai mounga e gaavadu donu gi goodou. Se lodo henua donu iainei, gai goodou hulo hagamalaelae ina kilaa alodahi ga kave moodou; gai goodou ga hai ai gi hulo gee de gau Canaan e nnoho i kilaa, e dee galemu donu de hanu olaadeu hada baalanga aama delaadeu mmahi.”

18

De vaevae o mommee e doe i de henua

1 Gai dangada o Israel ne hagabuni i Shiloh, ga hagaduu de hale malo hagabuni i kilaa. De masavaa laa gai gilaadeu e huahua i de henua, 2 gai e hidu ange aamuli o Israel tigi kave olaadeu vaaenga.

3 Gai Joshua ga hai ange gi de gau Israel, “Dee hee maa taulooloa doodou dee hulo e kave mommee e doe, i de henua a Tagi Maolunga, de Maadua o oodou dubuna gu gaavadu gi goodou? 4 Goodou hilia e dogodolu daane mai i denga aamuli e doe, gai au ga hai gilaadeu gi hulo gi hagadaga, gi diiloo dagodo o de henua, gai gilaadeu ga sisi ga daohi mommee olaadeu e llodo ai. Gai gilaadeu ga aahe mai hogi gi ogu daha. 5 Gai goodou ga vvae hidu mommee e doe i de henua. Judah gi nnoho i dono vaaenga i de bido gi ngaage, gai Joseph i dono mommee i de bido gi ngaiho. 6 Gai goodou ga daohi dagodo o vaaenga e hidu laa, ga gaamai gi ogu daha i kinei, gai au ga dada oodou mommee, i mada luu mada o Tagi Maolunga taadeu Maadua. 7 Gai de aamuli o Levi e deai selaadeu vaaenga madali goodou, go hiidinga delaadeu boolonga, go de hai hegau a tangada haimeedabu ange gi Tagi Maolunga. Gai de aamuli o Gad, ma de aamuli o Reuben aama dahi luu baasi o de aamuli o Manasseh, gu kave olaadeu vaaenga i baasi i dua o Jordan, bei de hai a Moses, tangada hai hegau o Tagi Maolunga gu gaavange ai laa gi gilaadeu.”

8 Gai ga hiihidi age huu denga daane e hulo e siia dagodo o de henua, gai Joshua ga hai ange gi gilaadeu, “Goodou hulo hagadaga siia dagodo o denga mommee i de henua alodahi. Gai goodou ga aahe mai gi ogu daha, gai au ga dada oodou mommee i mada luu mada o Tagi Maolunga i Shiloh.” 9 Gai denga daane laa ga hulo ga hagadaga i de henua ga sisi i lo te beebaa dagodo o de henua, ma aduhale iai, ga vvae de henua i e hidu vaaenga. Muli mai gai gilaadeu ga aahe mai gi daho Joshua i de mommee noho gaainga i Shiloh. 10 Gai Joshua ga dada olaadeu mommee i Shiloh i mada luu mada o Tagi Maolunga, gai ia ga vaevae ange de henua gi de gau Israel e doe laa, de aamuli nei ma dono vaaenga.

De vaaenga o Benjamin

11 Gai de mommee i mua ne vvae ange gi denga hagadiilinga i de aamuli o Benjamin. Gai de mommee ne vvae ange gi gilaadeu e duu i magavaa o de vaaenga o Judah ma de vaaenga o Joseph.

12 De ngaadonga i baasi i ngaiho o delaadeu vaaenga e daamada i ssaalingaa vai go Jordan, ga hanage i de madadaagodo o Jericho i baasi i ngaiho, gai e duudagi mai i kilaa ga hanage ai gi de mommee iai mounga i baasi i dai, gai e ngado mai i de vao o Beth Aven. 13 Gai e hano mai i kilaa ga duu i de baasi ngaage o Luz (e bei go Bethel), ga lava ga hano iho gi Ataroth Addar laa honga de mounga i baasi i ngaage o Beth Horon e mua gi lalo. 14 Gai e duudagi mai i kilaa ga holiage ange laa de baasi i dai ga hano ai gi ngaage i gaogao de mounga e duu laa i de baasi ngaage, i de baasi gee o Beth Horon, gai e hano ga duu i Kiriath Baal (e bei go Kiriath Jearim), dahi aduhale o dangada o Judah. Deenei de ngaadonga i de baasi i dai.

15 Gai de ngaadonga i ngaage e daamada i tua o Kiriath Jearim ga hano ai gi denga vai o Nephtoah. 16 Gai e hano iho laa gaogao de mounga i de baasi gee o de Geelonga o Ben Hinnom, go de geelonga o Rephaim i de bido gi ngaiho, ga hano iho ai laa gaogao de Geelonga o Hinnom, i de bido gi ngaage i gaogao de mommee o de gau Jebus ga hano iho ai gi En Rogel. 17 Gai e hhagi ga hano gi ngaiho, ga dae gi En Shemesh, gai e duudagi mai i kilaa ga hano gi Geliloth, i de baasi ange gi de madadaagodo o Adummim, ga hano iho ai gi de hadu o Bohan, tama daane a Reuben; 18 gai e hano hogi gi ngaiho, laa gaogao de madadaagodo o Beth Arabah, ga hano iho ai gi Arabah. 19 De ngaadonga o de vaaenga nei, e hano iho hogi laa gaogao de madadaagodo o Beth Hoglah, i de bido gi ngaiho, ga hano ga duu, i de palo i de bido gi ngaiho o Tai Soolo, i de bido gi ngaage o Jordan. Deenei de ngaadonga i baasi ngaage.

20 De ngaadonga i de baasi i dua go Jordan. Aanei ngaadonga o de vaaenga o denga hagadiilinga i de aamuli o Benjamin i luu baasi alodahi.

21 Gai denga aduhale o denga hagadiilinga o de aamuli o Benjamin: go Jericho, ma Beth Hoglah, ma Emek Keziz, 22 ma Beth Arabah, ma Zemaraim, ma Bethel, 23 ma Avvim, ma Parah, ma Ophrah, 24 ma Kephar Ammoni, ma Ophni, aama Geba — e madaangahulu ma lua aduhale nnui nei madali olaadeu aduhale vaaligiligi.

25 Go Gibeon, ma Ramah, ma Beeroth, 26 ma Mizpeh, ma Kephirah, ma Mozah, 27 ma Rekem, ma Irpeel, ma Taralah, 28 ma Zelah, ma Haeleph, ma Jebus (e bei go Jerusalem), ma Gibeah, aama Kiriath Jearim — e madaangahulu ma haa aduhale nnui nei madali olaadeu aduhale vaaligiligi.

Deenei de vaaenga ne bolo ange gi denga hagadiilinga i de aamuli o Benjamin.

19

De vaaenga o Simeon

1 De lua mommee ne vvae ange gi denga hagadiilinga i de aamuli o Simeon. Gai delaadeu mommee i lo te vaaenga o Judah.

2 Mommee ne bolo ange gi gilaadeu: go Beersheba, ma Sheba, ma Moladah,* 3 ma Hazar Shual, ma Balah, ma Ezem, 4 ma Eltolad, ma Bethul, ma Hormah, 5 ma Ziklag, ma Beth Marcaboth, ma Hazar Susah, 6 ma Beth Lebaoth, aama Sharuhen — e madaangahulu ma dolu aduhale nnui nei madali olaadeu aduhale vaaligiligi.

7 Go Ain, ma Rimmon, ma Ether, aama Ashan — e haa aduhale nnui nei madali olaadeu aduhale vaaligiligi, 8 ma denga aduhale vaaligiligi alodahi i gaogao denga aduhale nnui nei, gai e hano ga duu i Baalath Beer, (e bei go Ramah i Negev).

Deenei de vaaenga ne bolo ange gi denga hagadiilinga o de aamuli o Simeon. 9 Gai de vaaenga ne bolo ange gi de aamuli o Simeon go dahi mommee i de vaaenga o Judah, go hiidinga de vaaenga o Judah e gona odi de laumalie. Gai de aamuli o Simeon ne kave dahi mommee mai i de vaaenga o Judah.

De vaaenga o Zebulun

10 Tolu mommee ne vvae ange gi denga hagadiilinga i de aamuli o Zebulun.

De vaaenga ne bolo ange gi gilaadeu e hano ga dae gi Sarid, 11 ga hanage ai laa baasi i dai ga hano ai gi Mareal, gai e baa hogi i Dabbesheth, ga lava ga hano ga duu i de geelonga i de baasi i dua o Jokneam. 12 Gai e hano hogi mai i Sarid gi baasi i dua, i de mommee e sobo age ai de laa, ga hanage ai gi honga o Kisloth Tabor, gai e hano hogi ga duu i Daberath ga hanage ai gi Japhia. 13 Gai e hano mai i kilaa gi dua, go de baasi ange gi ssoobonga o de laa, ga hano ai gi Gath Hepher, ma Eth Kazin, ga lava ga hano ga dae gi Rimmon ga hhagi age ai gi Neah. 14 Gai de ngaadonga e hano ga holiage ange laa de bido i ngaiho ga hano gi Hannathon, gai dono hagaodi go de geelonga go Iphtah El, 15 ma Kattath, ma Nahalal, ma Shimron, ma Idalah, ma Bethlehem — e madaangahulu ma lua aduhale nnui nei madali olaadeu aduhale vaaligiligi.

16 Deenei de vaaenga ne bolo ange gi denga hagadiilinga o de aamuli o Zebulun; gai aanei denga aduhale madali olaadeu aduhale vaaligiligi.

De vaaenga o Issachar

17 De haa mommee ne vvae ange gi denga hagadiilinga i de aamuli o Issachar.

18 Gai mommee i delaadeu vaaenga: go Jezreel, ma Kesulloth, ma Shunem, 19 ma Hapharaim, ma Shion, ma Anaharath, 20 ma Rabbith, ma Kishion, ma Ebez, 21 ma Remeth, ma En Gannim, ma En Haddah, aama Beth Pazzez. 22 Gai delaadeu vaaenga e hano hogi ga baa i Tabor, ma Shahazumah, ma Beth Shemesh, gai dono hagaodi go Jordan; e madaangahulu ma ono aduhale nnui nei madali olaadeu aduhale vaaligiligi.

23 Aanei denga aduhale ma olaadeu aduhale vaaligiligi vaaenga ne bolo ange gi denga hagadiilinga o de aamuli o Issachar.

De vaaenga o Asher

24 De lima mommee ne vvae ange gi denga hagadiilinga o de aamuli o Asher.

25 Delaadeu vaaenga iai aduhale nei: go Helkath, ma Hali, ma Beten, ma Acshaph, 26 ma Allammelek, ma Amad, aama Mishal. De ngaadonga i de baasi dai, e baa i Carmel ma Shihor Libnath. 27 Gai delaadeu ngaadonga e hhagi ga hano gi Beth Dagon i de baasi i dua, gai e hano ga dae gi Zebulun ma de geelonga o Iphtah El i ngaiho, ga hano ai gi Beth Emek ma Neiel, gai e hagasoe gi de bido i ngaiho ga hono ga ui i Cabul i de baasi masui. 28 Gai e hano ga duu i Ebron, ma Rehob, ma Hammon, ma Kanah, gai e hano loo ga dae gi Sidon Laumalie. 29 Gai de ngaadonga e hano ga dae gi Ramah, ma de aduhale buibui go Tyre, ga hano ai gi Hosah, gai dono hagaodi go Mediterranean; de ungaamee o Aczib e dau ange hogi, 30 ma Ummah, ma Aphek, aama Rehob — e madalua ma lua aduhale nei ma olaadeu aduhale vaaligiligi.

31 Aanei denga aduhale ma olaadeu aduhale vaaligiligi ne bolo ange gi denga hagadiilinga o de aamuli o Asher.

De vaaenga o Naphtali

32 De ono mommee ne vvae ange gi denga hagadiilinga i de aamuli o Naphtali.

33 De ngaadonga o ono goinga e hano laa Heleph, mai i de oak i Zaanannim, ma Adami Nekeb, ma Jabneel, ga hano ai ga dae gi Lakkum, gai dono hagaodi go Jordan. 34 Gai delaadeu goinga e hano gi dai ga baa i Aznoth Tabor ga hano ai gi Hukkok. Gai e hano mai i kilaa ga baa i de ngaadonga o Zebulun i bido gi ngaage, Asher i ono baasi dai, gai Judah i baasi i dua i gaogao o Jordan. 35 Gai denga aduhale e buibui: go Ziddim, ma Zer, ma Hammath, ma Rakkath, aama Kinnereth, 36 ma Adamah, ma Ramah, ma Hazor, 37 ma Kedesh, ma Edrei, ma En Hazor, 38 ma Yiron, ma Migdal El, ma Horem, ma Beth Anath, ma Beth Shemesh — e madaangahulu ma siva aduhale nei ma olaadeu aduhale vaaligiligi.

39 Aanei aduhale nnui ma olaadeu aduhale vaaligiligi ne vvae ange gi denga hagadiilinga i de aamuli o Naphtali.

De vaaenga o Dan

40 De hidu mommee ne vvae ange gi denga hagadiilinga i de aamuli o Dan.

41 Mommee i lo te laadeu vaaenga go Zorah, ma Eshtaol, ma Ir Shemesh, 42 ma Shaalabbin, ma Aijalon, ma Ithlah, 43 ma Elon, ma Timnah, ma Ekron, 44 ma Eltekeh, ma Gibbethon, ma Baalath, 45 ma Jehud, ma Bene Berak, ma Gath Rimmon, 46 ma Me-Jarkon, ma Rakkon, aama de mommee i de baasi gee o Joppa.

47 Gai de masavaa ne deai ai se mommee o de aamuli o Dan, gai gilaadeu ne loage ga hebagi ange gi Leshem, ga hagadee kii de aduhale laa, ma de daa dangada e nnoho ai i de gadilaasa. Gai gilaadeu ga kave Leshem ga nnoho ai, ma de hagaingoo Dan, go de ingoo o delaadeu dubuna go Dan.*

48 Aanei denga aduhale nnui ma olaadeu aduhale vaaligiligi ne vae ange gi denga hagadiilinga i de aamuli o Dan.

De mommee ne vvae ange gi Joshua

49 Gai ga odi huu mommee laa i de bolo ange gi de gau Israel, gai gilaadeu ga gaavange dahi mommee i olaadeu daha moo Joshua, tama daane a Nun, 50 bei de hai a Tagi Maolunga gu tala anga ai laa. Gai gilaadeu ne gaavange gi de ia de aduhale aana ne dangidangi ange ai, go Timnath Serah,* i de mommee iai mounga o Ephraim. Gai ia ga hagaduu de aduhale laa ga noho ai.

51 Aanei mommee a tangada haimeedabu go Eleazar ma Joshua, tama daane a Nun, aama dagi o denga aamuli o de gau Israel ne vaevae ange gi dangada i Shiloh, i de dada i mada luu mada o Tagi Maolunga, i de haitoga o de hale malo hagabuni. Gai gu odi de henua i de vaevae.

20

Denga aduhale hagaola

1 Gai Tagi Maolunga ne basa ange gi Joshua, ga hai ange,* 2 “Hai ange gi de gau Israel, gilaadeu gi hilia denga aduhale hagaola, bei dagu hai gu tala adu ai gi gilaadeu i daho Moses. 3 Gai tangada naa huu e daia dahi dangada ga magau, gai ia tee se hagabau, gai ia gi saavini gi hano gi kilaa gi ola ai ia; aduhale nei ni mommee e hulo goodou e mmuni ai, i tangada e lodo e suuia ange de magau o dono dangada.

4 Gai tangada gi savini gi hano gi dahi aduhale laa ga duu i de haitoga o de aduhale, ga tala ange gi denga dagi o de aduhale laa mee gu hai. Gai dangada i kilaa gi hagaulu ina mai ia gi lo te aduhale ga gaavange dahi mommee e noho ai ia madali gilaadeu. 5 Gai noo tangada e lodo e suuia ange ana mee ne hai e doolohi mai ia gi kilaa, gai dangada gi dee gaavange taane laa gi tangada e lodo laa e suuia ange ana mee ne hai, go hiidinga ia tee se hagabau; ia tee lili hogi i de ia i laangi i mua. 6 Gai ia gi noho i de aduhale laa, ga dae ai gi dono duu i mada i mua o de hagabuulingaa dangada, e hagamodu ai ono muna, ma de magau o tangada haimeedabu maolunga, e hai hegau i de masavaa laa. Gai dua naa huu mee nei, gai ia gu maua i de ahe gi dono hale, i aduhale oona ne savini laa ga hano gee mai ai.”

7 Gai gilaadeu ne vvae Kedesh i Galilee, i de mommee iai mounga i de vaaenga o Naphtali, ma Shechem i de mommee iai mounga i de vaaenga o Ephraim, ma Kiriath Arba (e bei go Hebron) i de mommee iai mounga i de vaaenga o Judah. 8 Gai de baasi laa o Jordan i de baasi i dua o Jericho, gilaadeu ne vvae gee Bezer i de vao, i de mommee soe i de henua i de vaaenga o Reuben, ma Ramoth i Gilead i de vaaenga o Dan, aama Golan i Bashan i de vaaenga o Manasseh. 9 Aanei denga aduhale hagaola gu vvae, e hulo de gau Israel, ma de gau henua gee e nnoho i olaadeu magavaa — noo tangada gu daa dahi dangada ga magau, gai ia tee se hagabau, gai ia e maua i de savini e hano gi dahi aduhale hagaola laa, gi dee daia ai ia i tangada e suuia ange ana mee ne hai, ga dae ai gi de hagamodu ono muna i mada i mua o dangada.

21

Denga aduhale o de aamuli o Levi

1 Gai dagi o denga hagadiilinga o Levi ne loomai gi daho Eleazar, tangada haimeedabu ma Joshua tama daane a Nun, aama dagi o denga huaabodu o de gau Israel, 2 ga pasa ange gi gilaadeu i Shiloh, i de henua go Canaan, ga hai ange, “Tagi Maolunga ne hai ange Moses, ia gi gaamai hanu aduhale e nnoho ai gimaadeu ma hanu mommee iai helii.” * 3 Gai de gau Israel ne vvae ange gi de aamuli o Levi, hanu aduhale mai i olaadeu vaaenga, ma olaadeu mommee iai helii, bei de hai a Tagi Maolunga gu tala ange ai.

4 Gai aduhale ne dada i mua, ne gaavange gi hanu hagadiilinga o Kohath. Gilaadeu ni dangada de aamuli o Levi, gai ni hagadiilinga o Aaron tangada haimeedabu. Gilaadeu ne dada e madaangahulu ma dolu aduhale mai i de vaaenga o Judah, ma Simeon, aama Benjamin. 5 Gai denga hagadiilinga o Kohath ange laa ne dada e madaangahulu aduhale mai i de vaaenga o Ephraim, ma Dan, aama mai i daho dahi luu baasi de aamuli o Manasseh.

6 Gai hagadiilinga o Gershon ne dada e madaangahulu ma dolu aduhale mai i daho de aamuli o Issachar, ma Asher, ma Naphtali, aama mai i daho dahi luu baasi de aamuli o Manasseh i Bashan.

7 Gai hagadiilinga o de aamuli o Merari ne kave e madaangahulu ma lua aduhale mai i daho de aamuli o Reuben, ma Gad, aama Zebulun.

8 Gai de gau Israel ne gaavange gi de aamuli o Levi denga aduhale nei ma olaadeu mommee iai helii, bei de hai a Tagi Maolunga gu tala ange ai gi gilaadeu i daho Moses.

9 Aanei ingoo o denga aduhale ne dada mai i de aamuli o Judah ma de aamuli o Simeon, 10 ga gaavange gi aamuli o Aaron, go denga hagadiilinga o Kohath, mai i de aamuli o Levi, i hiidinga go gilaadeu ne gaavee denga aduhale ne dada i taamada.

11 Gai ne gaavange gi gilaadeu Kiriath Arba (Arba go tamana o de gau Anak), e bei go Hebron, i de mommee iai mounga o Judah, ma mommee iai helii i luu baasi alodahi. 12 Aagai mommee iai veelenga ma aduhale vaaligiligi i luu baasi de aduhale ne gaavange gi Caleb, tama daane a Jephunneh gi henua ai.

13 Gai gilaadeu ne gaavange Hebron (go dahi aduhale hagaola) gi hagadiilinga o Aaron tangada haimeedabu, ma ono mommee iai helii, ma Libnah ma ono mommee iai helii, 14 ma Jattir ma ono mommee iai helii, ma Eshtemoa ma ono mommee iai helii, 15 ma Holon ma ono mommee iai heli, ma Debir ma ono mommee iai helii, 16 ma Ain ma ono mommee iai helii, ma Juttah ma ono mommee iai helii, aama Beth Shemesh ma ono mommee iai helii — e siva aduhale mai i daho luu aamuli laa.

17 Gilaadeu ne kave mai i daho de aamuli o Benjamin: Gibeon ma ono mommee iai helii, ma Geba ma ono mommee iai helii, 18 ma Anathoth ma ono mommee iai helii, aama Almon ma ono mommee iai helii — e haa aduhale nei.

19 E madaangahulu ma dolu aduhale o denga hagadiilinga o Aaron, tangada haimeedabu, ma olaadeu mommee iai helii.

20 Gai hagadiilinga o Kohath, mai i de aamuli o Levi e doe laa, ne kave hanu aduhale mai i daho de aamuli o Ephraim.

21 Gilaadeu ne kave Shechem (go dahi aduhale hagaola) ma ono mommee iai helii, i de mommee iai mounga o Ephraim, ma Gezer ma ono mommee iai helii, 22 ma Kibzaim ma ono mommee iai helii, ma Beth Horon ma ono mommee iai helii — e haa aduhale nei.

23 Gilaadeu ne kave hogi mai i daho de aamuli o Dan: Eltekeh ma ono mommee iai helii, ma Gibbethon ma ono mommee iai helii, 24 ma Aijalon ma ono mommee iai helii, ma Gath Rimmon ma ono mommee iai helii — e haa aduhale nei. 25 Gilaadeu ne kave hogi mai i daho dahi baasi de aamuli o Manasseh: Taanak ma ono mommee iai helii, ma Gath Rimmon ma ono mommee iai helii — e lua aduhale nei.

26 E madaangahulu alodahi aduhale ma olaadeu mommee iai helii ne gaavange gi hagadiilinga o Kohath ange laa.

27 Gai denga hagadiilinga o Gershon mai i de aamuli o Levi ne kave:

Mai i daho dahi luu baasi de aamuli o Manasseh: go Golan i Bashan (go dahi aduhale hagaola) ma ono mommee iai helii, ma Be Eshterah ma ono mommee iai helii — e lua aduhale nei.

28 Gai mai i de aamuli o Issachar: go Kishion ma ono mommee iai helii, ma Daberath ma ono mommee iai helii, 29 ma Jarmuth ma ono mommee iai helii, aama En Gannim ma ono mommee iai helii — e haa aduhale nei.

30 Gai mai i de aamuli o Asher: go Mishal ma ono mommee iai helii, ma Abdon ma ono mommee iai helii, 31 ma Helkath ma ono mommee iai helii, ma Rehob ma ono mommee iai helii — e haa aduhale nei.

32 Gai mai i de aamuli o Naphtali: go Kedesh i Galilee, ma ono mommee iai helii (go dahi aduhale hagaola), ma Hammoth Dor ma ono mommee iai helii, ma Kartan ma ono mommee iai helii — e dolu aduhale nei.

33 E madaangahulu ma dolu alodahi aduhale a hagadiilinga o de aamuli o Gershon ma olaadeu mommee iai helii.

34 Gai mommee a de hagadiilinga o Merari (go dangada e doe i de aamuli o Levi) ne kave:

Mai i daho de aamuli o Zebulun: go Jokneam ma ono mommee iai helii, ma Kartah ma ono mommee iai helii, 35 ma Dimnah ma ono mommee iai helii, aama Nahalal ma ono mommee iai helii — e haa aduhale nei.

36 Gai mai de aamuli Reuben: go Bezer ma ono mommee iai helii, ma Jahaz ma ono mommee iai helii, 37 ma Kedemoth ma ono mommee iai helii, aama Mephaath ma ono mommee iai helii — e haa aduhale nei.

38 Gai mai i daho de aamuli o Gad: go Ramoth i Gilead (go dahi aduhale hagaola) ma ono mommee iai helii, ma Mahanaim ma ono mommee iai helii, 39 ma Heshbon ma ono mommee iai helii, ma Jazer ma ono mommee iai helii — e haa aduhale nei alodahi.

40 Gai e madaangahulu ma lua aduhale ne gaavange gi hagadiilinga o Merari (go hanu dangada mai i de aamuli o Levi).

41 Denga aduhale alodahi ne gaavange gi de aamuli o Levi, mai i denga vaaenga o de gau Israel se madahaa ma valu, ma olaadeu mommee iai helii. 42 Denga aduhale nei alodahi e hanu mommee iai helii i luu baasi alodahi.

De kave a de gau Israel de henua

43 Gai Tagi Maolunga ne gaavange de henua alodahi gi de gau Israel, go de henua aana ne hagatoo donu ange gi olaadeu dubuna madagidagi, gai gilaadeu ne kave ga nnoho ai. 44 Gai Tagi Maolunga ne hai gilaadeu gi nnoho paba ma dangada e paa ange gi luu baasi delaadeu henua, bei dana hai gu hagatoo donu ange ai laa gi olaadeu dubuna madagidagi. Teai olaadeu hagadaumee ne maua i de hai baasi ange gi gilaadeu, go hiidinga Tagi Maolunga ne dugu ange gilaadeu gi hagadee kii ina olaadeu hagadaumee alodahi. 45 Gai teai donu se hagatoo donu daudahi a Tagi Maolunga ne hai ange ai gi de gau Israel aana tee hai; ia ne hagassula mee alodahi.

22

De aahe o dangada o denga aamuli i baasi dua

1 Gai Joshua ga hagahi denga daane o de aamuli o Reuben, ma Gad aama dahi luu baasi de aamuli o Manasseh, 2 ga hai ange gi gilaadeu, “Goodou gu hagassula mee alodahi a Moses, tangada hai hegau o Tagi Maolunga, ne tala adu gi goodou, gai goodou ne daudali hogi i muna alodahi aagu ne tala adu gi goodou.* 3 Goodou tee tili oodou daina i laangi lagolago gu hulo ga dae mai ai gi anailaa nei, gai gu hagassula muna a Tagi Maolunga doodou Maadua adu gi goodou. 4 Iainei gai Tagi Maolunga doodou Maadua gu hai oodou daina gi nnoho paba, bei de hai aana gu hagatoo donu ange ai gi gilaadeu. Deenei ai, goodou gu maua i de aahe e hulo gi oodou hale i de henua ne bolo adu gi goodou gi henua ai, go de mommee a Moses, tangada hai hegau o Tagi Maolunga, ne gaavadu gi goodou i de baasi dua o Jordan. 5 Aagai goodou kana ange daohia muna ma de daudali i hainga a Moses, tangada hai hegau o Tagi Maolunga gu tala adu gi goodou, ma de aaloha i Tagi Maolunga doodou Maadua, ma de hai ono lodo alodahi, ga hagallongo ange gi ana muna, ma de hagapigi ange gi de ia ga daumaha ange gi de ia i oodou lodo alodahi aama oodou hagasaalunga alodahi.”

6 Gai Joshua ga hagamanuuia gilaadeu ga hai gilaadeu gi aahe, gai gilaadeu ga aahe gi olaadeu mommee. 7 (Gai Moses ne gaavange gi dahi luu baasi de aamuli o Manasseh de henua go Bashan, gai Joshua ne gaavange gi de baasi ange laa dahi mommee madali olaadeu daina i baasi dai o Jordan.) Gai Joshua ne hai ai gilaadeu gi aahe gi olaadeu mommee ma de hagamanuuia gilaadeu, 8 gai ia ne hai ange, “Goodou aahe gi oodou hale ga kave denga goloa lagolago ma oodou manu haangai, ma selevaa ma goolo, ma bronze, ma iron, aama malo lagolago mmao. Gai goodou vaaea ange hanu goloa oodou ne maua mai i de hebagi moo oodou daina.”

9 Gai de aamuli o Reuben, ma de aamuli o Gad, aama dahi luu baasi de aamuli o Manasseh ne hulo gee mai i daho de gau Israel i Shiloh, i de henua go Canaan, ga aahe gi de henua go Gilead, go de mommee ne bolo ange gi gilaadeu, bei de hai a Tagi Maolunga gu tala ange ai gi gilaadeu i daho Moses.

De mommee o ssigidaumaha i baasi dua

10 Gai de aamuli o Reuben, ma de aamuli o Gad, ma dahi luu baasi de aamuli o Manasseh ne hulo ga tae gi Geliloth, i gaogao Jordan, i de henua go Canaan, gai gilaadeu ga bae dahi mommee o ssigidaumaha laumalie mmao. 11 Gai de gau Israel gu langona bolo e hagataba, “Tilo, de aamuli o Reuben, ma de aamuli o Gad, aama dahi baasi de aamuli o Manasseh gu bae dahi mommee o ssigidaumaha i Geliloth i de ngaadonga o de henua go Canaan, i gaogao o Jordan, i de baasi iai denga aamuli o Israel ange laa.” 12 Gai ga langona huu e de gau Israel mee nei, gai de hagabuulingaa dangada o Israel ga hagabuni mai gi Shiloh, e hulo ai e hebagi ange gi gilaadeu.

13 Gai de gau Israel ne hai gi hulo Phinehas, tama daane a Eleazar tangada haimeedabu gi daho de aamuli o Reuben, ma de aamuli Gad, aama dahi baasi o de aamuli o Manasseh i de henua go Gilead. 14 Gai ne hai gi hulo madali ia e dinoangahulu dagi, e dagidahi mai i denga aamuli o Israel, gilaadeu alodahi ni dagi mai i denga huaabodu o denga hagadiilinga o Israel.

15 Gai gilaadeu ne hulo gi daho de aamuli o Reuben, ma de aamuli o Gad, aama dahi luu baasi o de aamuli o Manasseh i de henua go Gilead, ga hai ange gi gilaadeu, 16 “E hagataba de hagabuulingaa dangada o Tagi Maolunga, ‘Se hegau bee hee oodou gu hai nei e hai baasi ange ai gi de Maadua o Israel? Goodou gu daahuli gee i Tagi Maolunga i doodou hagaduu dahi mommee o ssigidaumaha moodou.* 17 E aha, gidaadeu tigi ssivi nei donu i taadeu haisala laa i Peor? Gai gidaadeu tigi hagagilimalali nei donu gidaadeu i denga haisala ma mee hagamaakau ne hai ange gi de hagabuulingaa dangada o Tagi Maolunga, ga dae mai ai gi anailaa nei.* 18 Goodou ga aahe ange ai naa e daahuli gee i Tagi Maolunga ailaa nei?

Noo goodou e hai baasi ange gi Tagi Maolunga ailaa nei, gai ia e lili naa i de hagabuulingaa dangada o Israel daiao! 19 Aagai noo doodou henua gu dee gilimalali, gai goodou loomai gi de baasi dai i de henua o Tagi Maolunga, e duu ai laa de tabernacle o Tagi Maolunga, ga kave ai dahi mommee moodou i omaadeu daha. Goodou aude hai baasi ange gi Tagi Maolunga, aabe gi hai baasi mai gi gimaadeu i doodou hagaduu age ange dahi mommee o ssigidaumaha moodou, gi dagodo gee ma de mommee o ssigidaumaha a Tagi Maolunga taadeu Maadua. 20 Goodou gu ngalo laa donu de kave a Achan, tama daane a Zerah, mee gu hagailonga laa e oha, ga hidi ai de humai de bole gi honga o de hagabuulingaa dangada o Israel? Gai e dee go ia donu huu ne magau i hiidinga ono baubau.’ ” *

21 Gai dangada de aamuli o Reuben, ma de aamuli o Gad, aama dahi luu baasi de aamuli o Manasseh ga pasa ange, ga hai ange gi denga dagi o denga huaabodu o de gau Israel: 22 “De Maadua Mmahi Mmao laa, de Maadua, go Iahweh! De Maadua Mmahi Mmao laa, de Maadua, go Iahweh! Ia e iloo! Gai Israel gi iloo! Noo de mee nei ne hai baasi ange aabe se dee hai hegau i de mee abodonu ange gi Tagi Maolunga, gai daia donu gimaadeu gi maakau ailaa nei! 23 Noo gimaadeu ne hagaduu dahi mommee o ssigidaumaha e daahuli gee i Tagi Maolunga, ma de hai ai denga sigidaumaha dudu ma sigidaumaha o grain, aama ssigidaumaha hagadanuaa magavaa, gai Tagi Maolunga gi hagaduasala ina donu gimaadeu!

24 Gai e dee deenei tagodo; aagai gimaadeu ne hai de mee nei, go hiidinga gimaadeu ne manavasaa oodou dama, kana hai ange gi amaadeu dama i ngadau e loomai nei, ‘Goodou e dee dau ange donu gi Tagi Maolunga, de Maadua o Israel? 25 Tagi Maolunga gu vvae odaadeu magavaa i ssaalingaa vai go Jordan; goodou de aamuli o Reuben ma de aamuli o Gad e dee dau ange gi Tagi Maolunga.’ Gai oodou dama e hai naa amaadeu dama gi dee maatagu i Tagi Maolunga.

26 Deenei ai, gimaadeu ne hagataba, ‘Gidaadeu ga hagaduu dahi mommee o ssigidaumaha i kinei’ — aagai e dee se mommee e hai ai sigidaumaha dudu, aabe go denga sigidaumaha. 27 Gai se mommee e hagadonu i odaadeu magavaa, ma odaadeu atangada e loomai, bolo gimaadeu e daumaha ange gi Tagi Maolunga i dono mommee dabu, i amaadeu sigidaumaha dudu, ma amaadeu sigidaumaha ange laa, aama amaadeu sigidaumaha hagadanuaa magavaa. Gai denga ngadau e loomai oodou dama e dee maua i de hai ange gi amaadeu dama, ‘Goodou e dee dau ange gi Tagi Maolunga.’

28 Gai gimaadeu ne maanadu bolo noo hanu dangada gu hai mai muna nei gi gimaadeu, aabe e hai ange gi omaadeu mogobuna i muli mai, gai gimaadeu ga hai ange naa, ‘Goodou gi kalo ange diiloo de mommee o ssigidaumaha a omaadeu dubuna madagidagi ne hagaduu e bei donu de mommee o ssigidaumaha a Tagi Maolunga. Gai e dee se mommee e hai ai sigidaumaha dudu, aabe go sigidaumaha ange laa, gai se mee e hagadonu ai mee nei i odaadeu magavaa.’

29 Aagai gimaadeu tee se llodo e hai baasi ange gi Tagi Maolunga, ma de daahuli gee i Tagi Maolunga anailaa nei, amaadeu ne hagaduu ai nei dahi mommee gee e hai ai ssigidaumaha dudu, ma sigidaumaha o grain, aama denga sigidaumaha ange laa, ma de mommee o ssigidaumaha o Tagi Maolunga taadeu Maadua e duu laa i mada i mua o de tabernacle.”

30 Gai ga langona huu e Phinehas, tangada haimeedabu, ma denga dagi o de hagabuulingaa dangada o Israel, aama denga dagi o denga huaabodu o Israel muna a de aamuli o Reuben, ma de aamuli o Gad, aama de aamuli o Manasseh, gai gilaadeu gu malangilangi mmao. 31 Gai Phinehas, tama daane a Eleazar, tangada haimeedabu, ga hai ange gi de aamuli o Reuben, ma de aamuli o Gad, aama dahi baasi de aamuli o Manasseh, “Anailaa nei gai gidaadeu e iloo bolo Tagi Maolunga e noho i odaadeu daha, go hiidinga goodou tee hai baasi ange gi Tagi Maolunga, gai goodou gu hagaola de gau Israel mai i de hagaduasala a Tagi Maolunga.”

32 Gai Phinehas tama daane a Eleazar, tangada haimeedabu, aama denga dagi ne hulo gee mai i daho de aamuli o Reuben, ma de aamuli o Gad i Gilead, ga aahe gi daho de gau Israel i Canaan, ga tala ange mee laa gi de gau Israel. 33 Gai de gau Israel gu malangilangi i delaadeu langona muna laa, gai gilaadeu ga tuhi de Maadua, gilaadeu tee aahe ange e pasa i de hulo e hebagi ange e oha de henua o Reuben ma Gad e nnoho ai laa.

34 Gai de aamuli o Reuben ma de aamuli o Gad ne hagaingoo ange de mommee o ssigidaumaha laa go de Tala Hagadonu, go hiidinga gilaadeu ne hagataba, “De mommee o ssigidaumaha nei se mee e tala hagadonu ai i odaadeu magavaa bolo Tagi Maolunga de Maadua.”

23

Muna hagaodi a Joshua ange gi denga dagi

1 Dua dahi masavaa looloa, gai Tagi Maolunga ne hai Israel gi nnoho paba, mai i olaadeu hagadaumee i luu baasi delaadeu henua, gai Joshua gu madumadua, 2 gai ia ga hagahi de gau Israel alodahi, ma olaadeu daane maatua, ma denga dagi, ma de gau hagamodu muna, aama denga dagi o de henua, ga hai ange gi gilaadeu: “Au gu madumadua gai gu lagolago ogu ngadau. 3 Gai goodou ne gidee mee alodahi a Tagi Maolunga doodou Maadua ne hai ange gi denga huaahenua alodahi i oodou hiidinga, go hiidinga Tagi Maolunga doodou Maadua ne hebagi ange ai gi odaadeu hagadaumee. 4 Tilo, au gu lava i de vaevae adu gi goodou mommee o denga huaahenua e doe laa e henua ai oodou aamuli, madali denga huaahenua alodahi aagu gu kave mai i Jordan ga dae ai gi de Mediterranean i baasi i dai. 5 Gai Tagi Maolunga e hai naa gilaadeu gi aahe dua mai i oodou mada i mua, gai goodou ga hai gi hulo gee gilaadeu mai i oodou daha, ga kave delaadeu henua ga henua ai, bei de hai a Tagi Maolunga doodou Maadua gu hagatoo donu adu ai laa gi goodou.

6 Deenei ai, goodou gi lodo mmahi i de daohia ma de daudali i mee alodahi gu sisi i de beebaa o de hainga a Moses, gai gi dee daahuli gee gi hulo gi de madau aabe go de masui, 7 gai goodou aude hagabuni ange gi denga huaahenua e doe i oodou magavaa, be gi dagudagu ina ingoo o olaadeu diinonga i doodou dalodalo, be gi hagatoo donu i olaadeu ingoo, be gi daumaha ange gi gilaadeu, aabe gi ino ange gi gilaadeu. 8 Aagai goodou ga hagapigi ange gi Tagi Maolunga doodou Maadua, bei doodou hai gu hai hegau ai laa ga dae mai ai i iainei.

9 Go hiidinga Tagi Maolunga ne hai gi hulo gee denga huaahenua nnui ma de mmahi mai i oodou mada i mua, gai tigi ai donu se dangada ne maua i de hai baasi adu gi goodou, ga dae mai ai gi anailaa nei. 10 Dahi dangada e doolohi naa e mano dangada, go hiidinga Tagi Maolunga doodou Maadua e hebagi i oodou hiidinga, bei dana hai gu hagatoo donu adu ai laa gi goodou.* 11 Gai goodou dagidiiloo gi aaloha goodou i Tagi Maolunga doodou Maadua.

12 Aagai noo goodou e daahuli gee i de ia ga hagapigi ange i denga huaahenua e doe i oodou daha, i doodou hai bodu ange gi gilaadeu, ma de hagaheloongoi ange gi gilaadeu, 13 gai goodou gi iloo bolo Tagi Maolunga doodou Maadua e dee hai naa donu gi hulo gee denga huaahenua nei mai i oodou magavaa. Gai gilaadeu e bei naa ssele e dada ai goodou, ma de mee e hagailiili ai oodou dua, aama ni mee duiduia i lodo oodou ganomada, ga dae ai gi de odi goodou i de maakau ga dee maaleva, i de henua danuaa a Tagi Maolunga, doodou Maadua gu gaavadu gi goodou.

14 Gu baa mai dogu masavaa e magau ai, bei dagodo o dangada alodahi. Gai goodou gu iloo i oodou lodo alodahi ma oodou hagasaalunga, bolo mee danuaa alodahi a Tagi Maolunga doodou Maadua ne hagatoo donu adu gi goodou ne hai donu ga bei, teai donu se mee tee sula. 15 Aagai e bei naa donu huu de hai a Tagi Maolunga ne hagassula ai laa mee danuaa alodahi aana gu hagatoo donu adu gi goodou, gai Tagi Maolunga e gaamai naa hogi gi goodou denga mee baubau alodahi, ga dae ai gi dana hagallilo goodou, mai i de henua danuaa a Tagi Maolunga doodou Maadua gu gaavadu gi goodou, 16 noo goodou e hagahaisala de hagatoo donu hagaheloongoi a Tagi Maolunga doodou Maadua, ma ana muna adu gi goodou, gai ga daumaha ange gi denga diinonga ma de ino ange gi gilaadeu. Gai Tagi Maolunga e lili mmao naa i goodou, ga hai gi moolau doodou maakau ga dee nnoho, i de henua danuaa aana gu gaavadu gi goodou.”

24

De hagahoou o de hagatoo donu i Shechem

1 Gai Joshua ne hagabuni denga aamuli alodahi o Israel i Shechem. Ia ne hagahi denga dagi, ma de gau hagamodu muna o Israel, aama dagi o de henua, gai gilaadeu ne loomai ga tuu i mada luu mada o de Maadua.

2 Gai Joshua ga hai ange gi dangada alodahi, “E hagadaba Tagi Maolunga, de Maadua o Israel, ‘Madagidagi gai oodou dubuna nogo nnoho i de baasi laa o ssaalingaa vai go Euphrates; gai a Terah, tamana o Abraham ma Nahor, ne daumaha ange gi hanu maadua gee.* 3 Gai au ne kave doodou dubuna go Abraham mai i de baasi laa o Euphrates, ga dagi saele ia i de henua go Canaan, ma de hai ga soa dono hagadiilinga. Au ne gaavange gi de ia Isaac,* 4 gai au ne gaavange gi Isaac Jacob ma Esau. Au ne gaavange gi Esau de mounga go Seir ia gi henua ai, gai Jacob ma ana dama ne loiho ga hulo gi Egypt.*

5 Gai au ne hai hogi gi hulo Moses ma Aaron, gi hagaduasala ina de gau Egypt i mee aagu ne hai i honga de henua, gai au ne hagassao mai goodou i kilaa.* 6 Gai au ne hagassao mai oodou dubuna madagidagi i Egypt, gai goodou ga loomai ga tae mai gi de vai, gai de masavaa oodou ne tae ai gi Tai Mmea, gai de gau Egypt ga doolohi mai oodou dubuna madagidagi i honga olaadeu hada hebagi ma honga alaadeu hoosa gi kilaa.* 7 Gai de masavaa huu olaadeu ne tangi ange ai gi Tagi Maolunga, gai ia ga hai gi gohu olaadeu magavaa ma de gau Egypt; ia ne hagaahe mai denga vai ga haoli ai gilaadeu. Goodou ne gidee agu mee ne hai ange gi de gau Egypt. Gai goodou ne nnoho i de vao i dahi masavaa daulooloa.

8 Muli mai gai au ne gaamai goodou gi de henua o de gau Amor e nnoho laa i de baasi laa o Jordan. Gai gilaadeu ne hebagi adu gi goodou, gai au ne dugu adu goodou gi hagadee kii ina gilaadeu, ma de kave delaadeu henua ga henua, ai aama de hai gilaadeu gi hulo gee mai i oodou daha.* 9 Gai Balak, tama a Zippor, de hodooligi o Moab, ne hidi age e hebagi ange gi Israel, gai ia ga aalu ga hagahi Balaam, tama a Beor gi humai gi hagamalaia ina goodou.* 10 Aagai au tee hai gi bei lodo o Balaam, gai ia ne hagamanuuia goodou, gai au ne hagaola goodou mai i de ia.

11 Gai goodou ne loomai laa lo te saalingaa vai go Jordan ga loomai ai gi Jericho. Gai denga daane o Jericho, ma de gau Amor, ma de gau o Perez, ma de gau Canaan, ma de gau Heth, ma de gau Girgash, ma de gau Hiv, ma de gau Jebus ne loomai ga hebagi adu gi goodou, gai au ne hai goodou gi hagadee kii gilaadeu.* 12 Au ne hai gi hano de wasp i oodou mada i mua, gi haia gilaadeu gi saavini gi hulo gee i oodou mada i mua — ma luu hodooligi hogi o de gau Amor. Gai e dee go oodou gadilaasa aabe go oodou mee hholu ne haia ga ssula mee nei.* 13 Gai au ne gaavadu gi goodou dahi henua oodou tee hai hegau ange aagena, ma aduhale oodou tee hagatuu, gai goodou ga nnoho ai, gai goodou e gai hua o denga veelengaa grape aama denga olive oodou tee doo.’ *

14 Gai goodou maatagu i Tagi Maolunga ma de daumaha ange gi de ia i de muna abodonu, ma de hai hegau ange gi de ia i de mee abodonu. Goodou dilia denga diinonga a oodou dubuna ne daumaha ange aagena i de baasi laa o Euphrates ma Egypt, aagai daumaha ange gi Tagi Maolunga. 15 Aagai noo e dee heohi mai i oodou daha de daumaha ange gi Tagi Maolunga, gai ailaa nei goodou hilihilia be goai oodou e daumaha ange aagena: go denga diinonga a oodou dubuna madagidagi nogo daumaha ange aagena i de baasi laa o Euphrates, aabe go diinonga o de gau Amor oodou e nnoho naa i olaadeu magavaa i delaadeu henua. Aagai au ma dogu huaabodu, gimaadeu e daumaha ange gi Tagi Maolunga.”

16 Gai dangada ga pasa ange, ga hai ange, “E deai, gimaadeu e dee tili donu Tagi Maolunga gai ga daumaha ange gi denga diinonga. 17 Go hiidinga go Tagi Maolunga demaadeu Maadua donu ne hagassao ina mai gimaadeu ma omaadeu dubuna mai i de henua go Egypt, go de mommee omaadeu nogo hagahai hegau ina ai, ma de hai denga hagailonga nnui i omaadeu mada i mua, ma de tilo mai gimaadeu i de masavaa omaadeu ne loomai ai i magavaa o denga huaahenua omaadeu ne seesee mai laa olaadeu gaogao. 18 Gai Tagi Maolunga ne hai gi hulo gee dangada alodahi mai i omaadeu mada i mua, go de gau Amor ne nnoho laa i de henua. Deenei ai, gimaadeu e daumaha ange naa donu gi Tagi Maolunga, go hiidinga go ia demaadeu Maadua.”

19 Gai Joshua ga hai ange gi dangada, “Goodou e dee maua i de daumaha ange gi Tagi Maolunga, go hiidinga ia se Maadua e dabu, gai e maagoda mmao; ia e dee degi adu naa donu gi oodou baubau aabe go oodou haisala. 20 Gai noo goodou e daahuli gee mai i Tagi Maolunga gai ga daumaha ange gi denga diinonga o denga huaahenua gee, gai ia e huli adu naa ga hai adu de baubau gi goodou, gai ia e daa naa goodou ga odi i de maakau, e dee galemu donu dana hai adu tanuaa gi goodou i mua.”

21 Gai dangada alodahi ga hai ange gi Joshua, “E deai, aagai gimaadeu e daumaha ange donu gi Tagi Maolunga.”

22 Gai Joshua ga hai ange, “Go goodou e hagadonu ai bolo goodou gu hilihili e daumaha ange gi Tagi Maolunga.”

Gilaadeu ne hai ange, “Go gimaadeu donu e hagadonu ai mee nei.”

23 Joshua ne hai ange hogi, “Deenei ai, goodou dilia denga diinonga o de gau henua gee i oodou daha naa, gai dugua ange oodou lodo gi Tagi Maolunga de Maadua o Israel.”

24 Gai dangada ga hai ange gi Joshua, “Gimaadeu e daumaha ange naa donu gi Tagi Maolunga demaadeu Maadua, aama de daudali i ana muna.”

25 Gai Joshua ga hai dahi hagatoo donu hagaheloongoi madali dangada i de laangi laa, gai ia ne hagasauaa hanu hainga ma hanu hagamodu ange gi gilaadeu i Shechem. 26 Gai Joshua ga sisi mee nei i lo te beebaa o hainga a de Maadua. Gai ia ga kave dahi hadu laumalie ga hagaduu age i lalo de oak, go de manu somo i gaogao de mommee dabu o Tagi Maolunga.

27 Gai Joshua ga hai ange gi dangada alodahi, “Tilo, de hadu nei se mee e hagadonu ai odaadeu muna. De hadu nei gu langona muna alodahi a Tagi Maolunga gu tala mai gi gidaadeu. Gai e hagabaubau naa donu gidaadeu noo goodou e dee hai hegau ange i taadeu Maadua i de muna abodonu.”

28 Gai Joshua ga hai dangada gi aahe gi hulo gi mommee gu lava i de bolo ange gi gilaadeu.

De magau ma de danu o Joshua

(Jdg 2.6-10)

29 Dua mee nei gai Joshua, tama daane a Nun, tangada hai hegau o Tagi Maolunga gu magau, gai ia gu 110 ono ngadau. 30 Gai gilaadeu ga danu ia i de henua ne bolo ange gi de ia, i Timnath Serah, i de mommee iai mounga o Ephraim i baasi ngaiho de mounga go Gaash.*

31 Gai Israel ne daumaha ange gi Tagi Maolunga i de masavaa o Joshua e mouli ai, aama denga daane maatua ne mouli laa i dua o Joshua, aanei denga daane ne gidee e gilaadeu hegau hagalele mouli alodahi a Tagi Maolunga ne hai i hiidinga o de gau Israel.

32 Gai de gau Israel ne danu ivi o Joseph alaadeu ne gaamai laa i Egypt i de mommee go Shechem, i honga de alahenua a Jacob ne hagao laa i daho dama a Hamor, tamana o Shechem i e lau dibaa selevaa, gai de mommee nei ne gaavange gi de aamuli o Joseph.*

De magau o Eleazar

33 Gai Eleazar, tama daane a Aaron gu magau hogi, gai gilaadeu ga danu ia i Gibeah, go de mommee ne gaavange laa gi dana dama daane go Phinehas, i de mommee iai mounga o Ephraim.

* 1:3 Deut 11.24-25

* 1:5 Deut 31.6, 8; Heb 13.5

* 1:6 Deut 31.6-7, 23

* 1:12 Num 32.28-32; Deut 3.18-20; Josh 22.1-6

* 2:1 Heb 11.31; Jms 2.25

* 2:10 Tai Mmea: de Beebaa Hebrew go Tai o denga Aalege.

* 2:10 Exo 14.21; Num 21.21-35

* 3:4 2,000 sugilima agu made se bido maele.

* 5:3 Gibeath Haaraloth i muna Hebrew e bei go tuuduu o gili o de tuu dagaholiage.

* 5:4 Num 14.28-35

† 5:9 Gilgal: de muna Hebrew, galal e bei go de aau gee.

* 5:10 Exo 12.1-13

* 5:12 Exo 16.35

* 6:20 Heb 11.30

* 6:25 Heb 11.31

* 6:26 1 Ki 16.34

* 7:21 Shinar e bei go Babylon.

† 7:21 200 shekele bei se 5 pauni; 50 shekele bei se 1¼ pauni.

‡ 7:26 Achor i muna Hebrew e bei go de hai ngadaa.

* 8:30 Deut 27.2-8

* 8:31 Exo 20.25

* 8:33 Deut 11.29; 27.11-14

* 9:7 Exo 23.32; 34.12; Deut 7.2

* 9:10 Num 21.21-35

* 10:13 2 Sa 1.18

* 10:40 Negev go de mommee i de bido gi ngaage o de henua.

* 11:2 Kinnereth go dahi ingoo o de Vai o Galilee.

† 11:6 ga hai gi dee vaa seesee alaadeu hoosa, aabe e duuduu denga uaua i muli vae o denga hoosa gi dee vaa seesee ai gilaadeu.

* 11:20 Deut 7.16

‡ 11:21 de gau Anak ni doa.

* 12:1 Num 21.21-35; Deut 2.26—3.11

* 12:3 de Vai go Kinnereth e bei go de Vai o Galilee.

† 12:4 de gau Repha ni doa.

* 12:6 Num 32.33; Deut 3.12

‡ 12:7 Seir e bei go Edom.

§ 12:23 Galilee: go lo te Beebaa Greek iai. De Beebaa Hebrew e hai ange go Gilgal.

* 13:6 Num 33.54

* 13:8 Num 32.33; Deut 3.12

* 13:12 de gau Repha ni doa.

* 13:14 Deut 18.1

* 13:33 Num 18.20; Deut 18.2

* 14:2 Num 26.52-56; 34.13

* 14:3 Num 32.33; 34.14-15; Deut 3.12-17

* 14:6 Num 14.30

* 14:7 Num 13.1-30

* 14:9 Num 14.24

* 14:15 Kiriath Arba i muna Hebrew e bei go de aduhale o Arba.

* 15:3 madadaagodo o Akrabbim, aabe go de Scorpion pass.

† 15:12 dai go Mediterranean: de Beebaa Hebrew e hai ange go Tai Laumalie.

* 15:13 Jdg 1.20

* 15:63 Jdg 1.21; 2 Sa 5.6; 1 Ch 11.4

* 16:10 Jdg 1.29

* 17:4 Num 27.1-7

* 17:11 Naphoth e bei go Naphoth Dor.

* 17:12 Jdg 1.27-28

* 19:2 1 Ch 4.28-33

* 19:47 Jdg 18.27-29

* 19:50 Timnath Serah, aabe go Timnath Heres.

* 20:1 Num 35.9-34; Deut 4.41-43; 19.1-13

* 21:2 Num 35.1-8

* 22:2 Num 32.20-32; Josh 1.12-15

* 22:16 Deut 12.13-14

* 22:17 Num 25.1-9

* 22:20 Josh 7.1-26

* 23:10 Deut 3.22; 32.30

* 24:2 Gen 11.27

* 24:3 Gen 12.1-9; 21.1-3

* 24:4 Gen 25.24-26; 36.8; 46.1-7; Deut 2.5

* 24:5 Exo 3.1—12.42

* 24:6 Exo 14.1-31

* 24:8 Num 21.21-35

* 24:9 Num 22.1—24.25

* 24:11 Josh 3.14-17; 6.1-21

* 24:12 Exo 23.28; Deut 7.20

* 24:13 Deut 6.10-11

* 24:30 Josh 19.49-50

* 24:32 Gen 33.19; 50.24-25; Exo 13.19; John 4.5; Acts 7.16

Judges

1

2

3

4

5

6

7

8

9

10

11

12

13

14

15

16

17

18

19

20

21

De Beebaa o de

Gau Hagamodu Muna

(Judges)

Hanu dagodo o de beebaa nei

De beebaa o de Gau Hagamodu Muna e dee iloo danuaa de masavaa ne sisi ai. Hanu e maanadu bolo go Samuel ne siia de beebaa nei. Gai e sisi ai daalanga o de masavaa o de gau Israel ne haisala ai, mai i de masavaa alaadeu ne hagadee kii ai Canaan, ga dae ai gi de dahi olaadeu hodooligi. Daalanga nei e tala hegau a denga daane dau, e hagabinga laa bolo go de gau hagamodu muna. De gau soa i magavaa o denga daane nei ni dagi niio de hebagi, e dee ni dangada e hagamodu ina muna o dangada i de hainga. Dahi daane e iloo danuaa ono dagodo ma dono daalanga go Samson.

De beebaa nei e hagaago danuaa mai, bolo Israel ne ola i delaadeu hagadubu de Maadua, gai delaadeu dee hagabudu ia e hai donu ga tuu ange gilaadeu gi de hai ngadaa. De Maadua ne hai gi hai ngadaa gilaadeu, i hiidinga delaadeu dee hagadubu ia. Aagai de masavaa huu ne hai ngadaa ai dangada, gai de Maadua e baba ange donu e hagaola gilaadeu, i de masavaa e daahuli ai olaadeu lodo, ga aahe mai gi de ia.

Dahi gubu hagamogomogo: “De masavaa laa gai e deai donu se hodooligi i Israel; gai tangada nei ma tangada nei ne hai donu huu ono mee e lodo ai” (17.6).

Denga vaevaaenga

Hegau ne hai ga dae ai gi de magau o Joshua (1.1—2.10)

De gau hagamodu muna (2.11—16.31)

Denga hegau ange laa (17.1—21.25)

1

De hagadee kii a Israel hanu mommee o Canaan

1 Dua huu de magau o Joshua, gai de gau Israel ga ssili ange gi Tagi Maolunga, “Goai i omaadeu magavaa e hanage i mua e hebagi ange gi de gau Canaan?”

2 Gai Tagi Maolunga ga hai ange, “Go de aamuli o Judah e hulo e hebagi. Tilo, au e dugu ange naa ia gi hagadee kii ina ma de kave de henua laa.”

3 Gai de aamuli o Judah ne hai ange gi olaadeu daina go de aamuli o Simeon, “Goodou loomai madali gimaadeu gi de mommee gu vvae mai nei gi gimaadeu, ga bale mai ai e hebagi ange ai gi de gau Canaan. Gai gimaadeu ga hulo hogi madali goodou e hebagi ange, gi de mommee gu vvae adu naa gi goodou.” Gai de aamuli o Simeon ne hulo madali gilaadeu.

4 Gai denga daane o Judah ne hulo e hebagi, gai Tagi Maolunga ne dugu ange gilaadeu gi hagadee kii ina de gau Canaan, ma de gau Perez; gai gilaadeu ne daa e dahisemada dangada i Bezek. 5 Gai gilaadeu ne gidee Adoni-Bezek i Bezek, gai gilaadeu ne hebagi ange gi de ia, ga hagadee kii ai de gau Canaan ma de gau Perez. 6 Gai Adoni-Bezek ne savini ga hano, gai gilaadeu ga doolohi ia ga poo ia ga duuduu luoono madannia maatua ma luoono dabuvae maatua.

7 Gai Adoni-Bezek ga hai ange, “Ne dinohidu hodooligi aagu ne duuduu olaadeu madannia ma olaadeu dabuvae maatua, ga hai gilaadeu gi ogohia age amuamu gai i lalo dogu deebele; gai de Maadua gu sui mai agu hegau ne hai ange gi gilaadeu.” Gai denga daane o Judah ne kave ia gi Jerusalem, gai go kilaa oona ne magau ai.

8 Gai denga daane o Judah ne hebagi ange gi Jerusalem, ga kave de aduhale laa, gai gilaadeu ne daa ga maakau dangada i de gadilaasa, gai gilaadeu ga dudu de aduhale laa i de ahi.

9 Gai dua mee laa gai gilaadeu ne loiho hogi ga hebagi ange gi de gau Canaan e nnoho laa i de mommee iai mounga, ma Negev, aama de mommee iai duuduu paa i lalo. 10 Gai de aamuli o Judah ne hulo ga hebagi ange gi de gau Canaan e nnoho laa i Hebron (de ingoo o Hebron i mua go Kiriath Arba); gai gilaadeu ne hagadee kii denga hagadiilinga o Sheshai, ma Ahiman, aama Talmai.

11 Gai gilaadeu ne loomai i kilaa, ga hulo ga hebagi ange gi dangada i de aduhale go Debir; de ingoo o Debir i mua go Kiriath Sepher. 12 Gai Caleb ne hagadaba, “Be goai naa huu e hano ga hebagi ange ga hagadee kii Kiriath Sepher, gai au ga gaavange dagu damaa hine go Acsah e hai ai dono bodu.” 13 Gai Othniel, tama daane a Kenaz, taina daane gauligi o Caleb, ga hano ga hagadee kii de aduhale laa, gai Caleb ga gaavange Acsah, dana damaa hine e hai ai dono bodu.

14 Gai de masavaa huu o tamaa hine laa ne humai ai gi daho Othniel, gai ia ga usuusu ange ia gi dangidangi ange gi dono damana i dahi alahenua. Gai ga iho mai huu tamaa hine laa i honga dana donkey, gai Caleb ga ssili ange gi de ia, “Se aha oou e lodo ai?”

15 Gai ia ga hai ange, “Gaamai ange dahi mee ngadi gaavange maagu. Koe ne dugu mai dogu mommee i Negev, gai gaamai hogi gi de au dahi mommee iai vai.” Gai Caleb ne gaavange gi de ia denga vai e mmua gi lunga aama denga vai e mmua gi lalo.

16 Gai de aamuli o Ken, ssaulaba o Moses, ne hulo gee mai i de aduhale o denga palm,* madali dangada o Judah ga nnoho madali gilaadeu i de vao o Judah i Negev, i gaogao o Arad.

17 Gai de aamuli o Judah ma de aamuli o Simeon ne hagadee kii de gau Canaan e nnoho laa i Zephath ga oha de aduhale laa alodahi. Deelaa ai, de mommee laa gu hagaingoo ange go Hormah.† 18 Gai de aamuli o Judah ne hebagi ange ga kave de aduhale go Gaza aama mommee e paa ange gi kilaa, ma Ashkelon ma mommee e paa ange gi kilaa, ma Ekron aama mommee e paa ange gi kilaa.

19 Gai Tagi Maolunga ne noho i daho de aamuli o Judah, gai gilaadeu ga hagadee kii de mommee iai mounga ga henua ai, aagai tee maua e gilaadeu i de hai gi hulo gee dangada e nnoho i de mommee e soe ai de henua, i hiidinga olaadeu hada hebagi e hai i iron. 20 Gai Hebron ne gaavange gi Caleb, bei de hai a Moses gu tala ai laa; gai Caleb ga hai gu hulo gee denga dama daane dogodolu a Anak mai i kilaa. 21 Gai de aamuli o Benjamin tee hai gi hulo de gau Jebus e nnoho laa i Jerusalem; deelaa ai, de gau Jebus gu nnoho madali dangada de aamuli o Benjamin i Jerusalem, ga dae mai ai gi anailaa nei.*

22 De aamuli o Joseph ne hulo ga hebagi ange gi de aduhale go Bethel; gai Tagi Maolunga ne hano madali gilaadeu. 23 Gai gilaadeu ne kave hanu dangada gi mulidagi ina Bethel. (Gai de ingoo o Bethel i mua go Luz.) 24 Gai de gau mulidagi ne gidee dahi daane e sao mai i lo te aduhale, gai gilaadeu ne hai ange gi de ia, “Aude haihaia hagaagona mai de haiava e ulu ai gi lo te aduhale, gai gimaadeu ga abodonu adu gi de goe.” 25 Gai ia ga hagaago ange gi gilaadeu de haiava e ulu ai gi lo te aduhale; gai gilaadeu ne ulu ga daa gu maakau dangada alodahi i lo te aduhale i de gadilaasa, aagai gilaadeu ne dugu taane laa ma dono huaabodu gi hulo. 26 Gai taane laa ne hano ga hagaduu dahi aduhale i de henua o de gau Heth, ga hagaingoo ange go Luz; deenei de ingoo o de aduhale laa ga dae mai ai gi anailaa nei.

Israel tee maua i de kave de henua alodahi

27 De aamuli o Manasseh tee hai gi hulo gee dangada e nnoho i Beth Shan ma ono aduhale vaaligiligi, ma Taanak ma ono aduhale vaaligiligi, ma Dor ma ono aduhale vaaligiligi, ma Ibleam ma ono aduhale vaaligiligi, ma Megiddo ma ono aduhale vaaligiligi; aagai de gau Canaan ne duudagi de nnoho i de henua laa.* 28 Gai de masavaa huu o de gau Israel ne mmahi ange ai i de gau Canaan, gai gilaadeu ga hai gilaadeu gi ni dangada hai hegau niiolaadeu, tee hai gilaadeu gi hulo gee mai i olaadeu daha. 29 De aamuli o Ephraim tee hai gi hulo gee de gau Canaan e nnoho laa i Gezer; gai de gau Canaan ne nnoho donu huu i olaadeu magavaa i Gezer.* 30 De aamuli o Zebulun tee hai gi hulo gee dangada e nnoho laa i Kitron, ma dangada i Nahalol; aagai de gau Canaan ne nnoho donu huu i olaadeu magavaa, ma de hai hegau ange ai gi gilaadeu. 31 De aamuli o Asher tee hai gi hulo gee dangada e nnoho laa i Acco, ma dangada e nnoho i Sidon, ma Ahlab, ma Aczib, ma Helbah, ma Aphek, aama Rehob; 32 deelaa ai, de aamuli o Asher ne nnoho i magavaa o de gau Canaan, go dangada nogo nnoho laa i de henua, go hiidinga dangada tee hai gilaadeu gi hulo gee. 33 Gai de aamuli o Naphtali tee hai gi hulo gee dangada e nnoho i Beth Shemesh, aama Beth Anath, gai gilaadeu ne nnoho madali de gau Canaan, go dangada o de henua laa; gai dangada o Beth Shemesh ma Beth Anath gu hai ai olaadeu dangada hai hegau. 34 Gai de gau Amor ne hagabuu de aamuli o Dan gi hulo gi de mommee iai mounga, tee dugu ange gilaadeu gi loiho gi de mommee soe. 35 Gai de gau Amor ne duudagi de nnoho i de mounga go Heres, ma Aijalon, aama Shaalbim; aagai de aamuli o Joseph ne hagaduasala gilaadeu ga hai gilaadeu gi ni dangada hai hegau niiolaadeu. 36 Gai goinga o de gau Amor e daamada mai i de madadaagodo o Akrabbim ma Sela ga hanage ai.

2

Tangada de langi o Tagi Maolunga i Bokim

1 Gai tangada de langi o Tagi Maolunga ne humai i Gilgal gi Bokim, ga hai ange, “Au ne hagassao mai goodou i Egypt, ga dagi mai goodou gi de henua aagu gu hagatoo donu ange gi oodou dubuna madagidagi. Au ne hagadaba, ‘Au e dee oha naa donu dagu hagatoo donu hagaheloongoi adu gi goodou, 2 gai goodou gi dee haia donu dahi hagatoo donu hagaheloongoi madali dangada o de henua nei; gai goodou gi oha ina olaadeu mommee o ssigidaumaha.’ Aagai goodou tee daudali i agu muna adu gi goodou. Gai se hegau bee hee oodou gu hai nei?* 3 Deelaa ai, iainei gai au e hai adu hogi: au e dee hai naa donu gilaadeu gi hulo gee mai i oodou daha; aagai gilaadeu e ssula naa ga ni hagadaumee niiodou, gai olaadeu diinonga e hai naa ga bei ssele e dada ai laa goodou.”

4 De masavaa huu a tangada de langi o Tagi Maolunga ne tala ange ai muna nei gi de gau Israel alodahi, gai dangada ne oo ga tangi. 5 Gai gilaadeu ne hagaingoo ange de mommee laa go Bokim;* gai gilaadeu ne hai sigidaumaha ange gi Tagi Maolunga i kilaa.

De magau o Joshua

(Josh 24.29-32)

6 Gai Joshua ga hai dangada gi hulo, gai de gau Israel ga aahe gi olaadeu mommee, dahi ma dahi ne hano gi de mommee aana gu kave ma gu henua ai. 7 Gai dangada ne daumaha ange gi Tagi Maolunga i taulooloa de mouli o Joshua, aama denga daane maatua i dua o Joshua, aanei dangada ne gidee denga mee hagalele mouli a Tagi Maolunga ne hai i hiidinga o de gau Israel.

8 Gai Joshua, tama daane a Nun, tangada hai hegau o Tagi Maolunga, ne magau i de masavaa gu 110 ai ono ngadau. 9 Gai gilaadeu ga danu ia i de mommee gu bolo ange gi de ia i Timnath Heres, i de mommee iai mounga o Ephraim, i baasi ngaiho de mounga go Gaash.* 10 Gai de atangada laa alodahi ne maakau hogi bei olaadeu dubuna madagidagi; gai dahi atangada hoou gu hanage i olaadeu dua, gilaadeu tee iloo Tagi Maolunga, ma hegau hagalele mouli aana ne hai i hiidinga o de gau Israel.

De daahuli gee o de gau Israel i Tagi Maolunga

11 Gai de gau Israel gu dahulinga baubau i mada luu mada o Tagi Maolunga, ma de daumaha ange gi denga Baal. 12 Gai gilaadeu ne tili Tagi Maolunga de Maadua o olaadeu dubuna madagidagi, go ia ne hagassao ina mai gilaadeu i de henua go Egypt; gai gilaadeu ne daudali ange i denga diinonga o denga huaadangada e paa ange gi delaadeu henua, ma de daumaha ange gi gilaadeu; gai gilaadeu ga hai ai gu lili Tagi Maolunga. 13 Gilaadeu ne tili Tagi Maolunga, gai ga hulo ga daumaha ange gi denga Baal ma Ashtaroth. 14 Gai Tagi Maolunga gu bole mmao i hiidinga o de gau Israel, gai ia ne dugu ange olaadeu hagadaumee gi hagadee kii ina gilaadeu. Ia ne hagao ange hogi gilaadeu gi olaadeu hagadaumee e paa ange laa gi delaadeu henua. Gai gilaadeu gu dee maua i de hai baasi ange gi gilaadeu. 15 Masavaa alodahi olaadeu e hulo ai e hebagi, gai Tagi Maolunga ga hai gi dee kii gilaadeu, bei dana hai gu tala ange ai, ma de hagatoo donu ange ai gi gilaadeu. Gai gilaadeu gu hai ngadaa mmao.

De hili a Tagi Maolunga de gau hagamodu muna

16 Gai Tagi Maolunga ne hai hanu dangada hagamodu muna gi hagaola ina mai gilaadeu i lalo ssauaa o dangada e vaivai haia gilaadeu. 17 Aagai gilaadeu tee hagallongo ange gi olaadeu gau hagamodu muna, aagai ne daudali ange i denga diinonga, ma de daumaha ange gi gilaadeu. Gai ne moolau donu delaadeu hulo gee mai i de haiava o olaadeu maadua madagidagi ne seesee ai laa, go gilaadeu ne daudali laa i muna a Tagi Maolunga, gai de atangada nei tee daudali ai. 18 Gai de masavaa a Tagi Maolunga ne gaamai ai de gau hagamodu muna gi olaadeu daha, gai ia ne noho madali de gau hagamodu muna laa, aama de hagaola gilaadeu mai i lalo olaadeu hagadaumee alodahi, i de masavaa o tangada hagamodu muna laa e mouli ai. Gai Tagi Maolunga ne aloha i gilaadeu i delaadeu tangi i hiidinga delaadeu vaivai haia aama de hagaduasala ina. 19 Aagai de masavaa naa huu o delaadeu dangada hagamodu muna e magau ai, gai gilaadeu ga aahe ange ga hai gu kii ange delaadeu hakino gee i olaadeu damana, ma de daudali ange gi denga diinonga ange laa, ga hai hegau ange gi gilaadeu aama de daumaha ange gi gilaadeu. Gilaadeu tee llodo e tili alaadeu dahulinga, ma de hagamakaga olaadeu lodo.

20 Gai Tagi Maolunga gu bole mmao i hiidinga o de gau Israel, ga hagadaba, “Go hiidinga de huaadangada nei gu hagahaisala dagu hagatoo donu hagaheloongoi ne hai ange gi olaadeu dubuna madagidagi, gai tee hagallongo mai gi de au, 21 au e dee hai naa donu gi hulo gee mai i olaadeu daha denga huaahenua a Joshua tee hagadee kii laa i mua dono magau. 22 Gai au ga hagatale ange ai dagodo o de gau Israel, e tilo ai be gilaadeu e kana ange e daudali i lodo o Tagi Maolunga, bei hegau a olaadeu dubuna madagidagi aabe deai.” 23 Deelaa ai, Tagi Maolunga ne dugu donu huu denga huaahenua laa, ia tee hai gi moolau delaadeu hulo gee, gai ia tee dugu ange Joshua gi hagadee kii ina gilaadeu.

3

Denga huaahenua e doe i Canaan

1 Aanei denga huaahenua a Tagi Maolunga ne dugu e hagatale ai dagodo o de gau Israel, go gilaadeu tee adamaia age denga hebagi ne hai i Canaan 2 (ia ne hai de hegau nei e agoago ange ai de gau Israel, tigi hulo laa gi de hebagi i mua): 3 gai dagi e doe go dagi e dogolima o de huaahenua o de gau Philistia, ma de gau Canaan alodahi, ma de gau Sidon, aama de gau Hiv e nnoho laa i honga mounga o Lebanon, mai i de mounga go Baal Hermon ga hano ai gi haitoga o Lebo Hamath. 4 De gau nei ne dugu e hagatale ange ai dagodo o de gau Israel, be gilaadeu e daudali i muna a Tagi Maolunga gu tala ange gi olaadeu dubuna madagidagi i daho Moses.

5 Gai de gau Israel ne nnoho i magavaa o de gau Canaan, ma de gau Heth, ma de gau Amor, ma de gau Perez, ma de gau Hiv, aama de gau Jebus. 6 Gilaadeu ne kave denga damaa hine a de gau laa ga hai bodu ange aagena, ma de gaavange alaadeu damaa hine e hai ai bodu o alaadeu dama daane, gilaadeu ne daumaha ange hogi gi olaadeu diinonga.

Othniel

7 Gai de gau Israel ne dahulinga baubau i mada luu mada o Tagi Maolunga; gilaadeu ne ngalo Tagi Maolunga delaadeu Maadua, gai ga daumaha ange gi denga Baal ma denga Ashtaroth. 8 Gai Tagi Maolunga gu bole mmao i hiidinga o de gau Israel, gai ia ga dugu ange Cushan-Rishathaim, de hodooligi o Mesopotamia gi hagadee kii ina gilaadeu; gai de gau Israel gu nnoho i ono lalo i e valu ngadau. 9 Aagai de masavaa huu o de gau Israel ne tangi ange ai gi Tagi Maolunga, gai ia ga hili dahi daane gi hagaola ina de gau Israel, go Othniel, tama daane a Kenaz, taina daane gauligi o Caleb. 10 Gai de Hagasaalunga o Tagi Maolunga ga hano iho gi ono elunga, gai ia gu hai go tagi* o de gau Israel; gai ia ga hano ga hebagi, gai Tagi Maolunga ne dugu ange ia gi hagadee kii ina Cushan-Rishathaim, de hodooligi o Mesopotamia; gai ia ga hagadee kii Cushan-Rishathaim. 11 Gai de henua gu nnoho paba i e madahaa ngadau. Dua mee nei gai Othniel, tama daane a Kenaz, gu magau.

Ehud

12 Gai de gau Israel ga aahe ange ga hai denga dahulinga baubau i mada luu mada o Tagi Maolunga; gai Tagi Maolunga ga hai gi kii Eglon, de hodooligi o Moab, i de mmahi i Israel, go hiidinga gilaadeu gu hai denga dahulinga baubau i mada luu mada o Tagi Maolunga 13 Gai Eglon ga hagabuni mai de gau Ammon, aama de gau Amalek, gai gilaadeu ne hulo ga hebagi ange gi de gau Israel ga hagadee kii gilaadeu; gai gilaadeu ga kave de aduhale o denga palm. 14 Gai de gau Israel ga hai hegau ange gi Eglon, de hodooligi o Moab, i e madaangahulu ma valu ngadau.

15 Aagai de masavaa huu o de gau Israel ne tangi ange ai gi Tagi Maolunga, gai Tagi Maolunga ga hili dahi daane gi hagaola ina gilaadeu, dono ingoo go Ehud, tama daane a Gera mai i de aamuli o Benjamin, ia se daane lima masui. Gai de gau Israel ne hai ia gi hano gi gaavee dahi mee ngadi gaavange gi Eglon, de hodooligi o Moab. 16 Gai Ehud ne hai dahi gadilaasa kangi baasi lua, se dahi sugilima de looloa, ga nnoa ange gi honga dono dege i de baasi madau i lalo ono malo. 17 Gai ia ne hano ga kave de mee ngadi gaavange laa gi Eglon, de hodooligi o Moab. Gai Eglon se daane e kona de bedi. 18 Gai ga lava huu i de gaavange a Ehud de mee ngadi gaavange laa gi Eglon, gai ia ga hai gi hulo dangada ne sabaia mai laa de mee ngadi gaavange laa. 19 Aagai ia ne huli ga ahe mai, i de masavaa oona ne dae ai gi de mommee iai denga diinonga hadu i gaogao Gilgal, ga hai ange gi Eglon, “De hodooligi, e hanu muna hagammuni aagu e lodo e tala adu gi de goe.” Gai de hodooligi ga hagadaba, “Goodou aude hagalongaa!” Gai ono dangada hai hegau alodahi gu hulo gee mai i olaau daha.

20 Gai Ehud ne hano ga hagabaa ange gi Eglon, i de masavaa olaau ne dogolua ai i de aabi hagamaluulu i teege i lunga. Gai Ehud ga hai ange, “Au ne humai e tala adu muna a de Maadua gi de goe.” Gai Eglon ga hidi age i dono nohoanga. 21 Gai Ehud ga hai dono lima masui ga dada mai ai dana gadilaasa i honga dono dege madau ga velo ai tinae o Eglon; 22 gai de gau o de gadilaasa laa ne ulu hogi gi lodo, gai denga kiliisi gu haoli de gadilaasa laa. Gai Ehud tee dada mai de gadilaasa i lo tono dinae; gai gu too mai mee i ono lodo. 23 Gai Ehud ne sao gi honga de velanda, ga pono abaaba o de aabi e mua gi lunga ga hagamakaga.

24 De masavaa oona ne hano gee mai ai i kilaa, gai de gau hai hegau o Eglon gu aahe mai; gai gilaadeu gu gidee bolo de abaaba o de aabi i tua de hale gu hagamakaga. Gai gilaadeu ne maanadu bolo de hodooligi e hai ono mee i de aabi e mua gi lodo. 25 Gai gilaadeu ne nnoho ga tali, ga dae ai gi delaadeu dee iloo be ni aha gu hai; aagai de hodooligi tee hhuge mai donu de abaaba o de aabi i tua de hale, gai gilaadeu ga hai de gii ga hhuge ai. Gai gilaadeu gu gidee delaadeu hodooligi gu magau ma e dagodo ai.

26 Gai de masavaa alaadeu e tali ai ia, gai Ehud ne savini ga hano ga ui i de mommee iai denga diinonga hadu, ga hano ga mmuni i Seirah. 27 De masavaa oona ne dae ai gi kilaa, gai ia ga ili de hanga manu i de mommee iai mounga o Ephraim, gai de gau Israel i kilaa ga loomai ga loiho madali ia mai i de mommee iai mounga.

28 Gai ia ga hai ange gi dangada, “Goodou daudali mai i de au; go hiidinga Tagi Maolunga gu dugu adu goodou gi hagadee kii ina oodou hagadaumee go de gau Moab.” Gai gilaadeu ne hulo madali ia ga kave denga mommee o de gau Moab, e hulo ai laa lo te vai gi de baasi gee o Jordan; gai gilaadeu tee dugu ange dahi dangada daudahi gi hano gi de baasi laa o de vai. 29 Gai gilaadeu ne daa ga maakau e dahisemada daane hebagi mmahi o Moab, teai donu se gilaadeu ne ola. 30 Gai de gau Moab gu nnoho i lalo o de gau Israel, gai de henua ne nnoho paba i e madavalu ngadau.

Shamgar

31 Gai ono dua go Shamgar, tama daane a Anath, deenei taane ne daia ga maakau e onolau daane Philistia i dahi laagau kangi; gai ia ga hagaola ai de gau Israel.

4

Deborah ma Barak

1 Dua huu de magau o Ehud, gai de gau Israel gu aahe ange ga hai denga dahulinga baubau i mada luu mada o Tagi Maolunga. 2 Gai Tagi Maolunga ne dugu ange Jabin, de hodooligi o Canaan, e noho laa i de madaaolo go Hazor gi hagadee kii ina gilaadeu. Gai de ingoo o tagi o ono daane hebagi go Sisera, ia e noho i Harosheth o denga Gentile. 3 Gai de gau Israel ne tangi ange gi Tagi Maolunga gi balea ange gilaadeu; go hiidinga Jabin e sivalau ono hada hebagi e hai i iron, gai ne kona dana vaivai hai de gau Israel i e madalua ngadau.

4 De masavaa laa gai go Deborah, de hine pelaabisi, de bodu o Lappidoth e dagina de gau Israel. 5 Ia ne noho i lalo de palm o Deborah i magavaa o Ramah ma Bethel, i de mommee iai mounga o Ephraim. Gai de gau Israel ne loomai gi ono daha, gai ia ga hagamodu ai olaadeu muna. 6 Gai ia ne aalu Barak, tama daane a Abinoam, mai i Kedesh i de vaaenga o Naphtali, ga hai ange gi de ia, “Tagi Maolunga, de Maadua o Israel, e hai adu gi de goe, ‘Hannoo hagabuni ina e dahisemada daane mai i de aamuli o Naphtali ma de aamuli o Zebulun, ma goodou hulo gi de mounga go Tabor. 7 Gai au e hai naa Sisera, tagi o denga daane hebagi o Jabin, ma ono hada hebagi aama dono hagabuulingaa daane hebagi, gi loomai gi hebagi adu gi de goe i gaogao ssaalingaa vai go Kishon; gai au e dugu adu naa goe gi hagadee kii ina gilaadeu.’ ”

8 Gai Barak ne hai ange gi de ia, “Noo koe e hano madali au, gai au e hano; aagai noo koe e dee hano madali au, gai au e dee hano donu.”

9 Gai Deborah ga hai ange, “Au e hano naa donu madali goe; gai gu dee go koe ai naa loo e gaavee de tuhi i dau hai mee nei, i hiidinga Tagi Maolunga e dugu ange naa Sisera gi dahi haahine gi hagadee kii ina.” Gai Deborah ne hano madali Barak gi Kedesh. 10 Gai Barak ga aalu denga daane i de aamuli o Zebulun ma Naphtali gi loomai gi Kedesh; gai e dahisemada daane ne loomai ga daudali ange i de ia. Gai Deborah ne hano hogi madali ia.

11 De masavaa laa gai Heber, taane Ken, ne hano gee mai i de mommee o de gau Ken, de aamuli o Hobab ssaulaba o Moses. Ia ne hano ga hagaduu dono hale malo i gaogao de oak i Zaanannim, de mommee laa e baa ange gi Kedesh.

12 Gai de masavaa huu a Sisera ne langona ai bolo Barak, tama daane a Abinoam, gu hanage gi de mounga go Tabor, 13 gai ia ne hagahi gi gaamai ono hada hebagi alodahi, e sivalau hada hebagi e hai i iron, ma denga daane hebagi alodahi madali ia, gilaadeu gi loomai i Harosheth o denga Gentile gi ssaalingaa vai go Kishon.

14 Gai Deborah ne hai ange gi Barak, “Hidi age! Ailaa nei gai Tagi Maolunga e dugu adu naa goe gi hagadee kii ina Sisera. Gai Tagi Maolunga e hano naa i oo mada i mua!” Deelaa ai, Barak ne hano iho mai i de mounga go Tabor madali e dahisemada daane hebagi. 15 Gai de masavaa a Barak ne daamada ai de hebagi, gai Tagi Maolunga ga hai gu ssenga ange Sisera ma ono hada hebagi, ma dono hagabuulinga hebagi; gai Sisera ne iho mai i dono hada hebagi ga savini ga hano. 16 Gai Barak ne doolohi denga hada hebagi ma denga daane hebagi o Sisera ga dae ai gi Harosheth o denga Gentile, gai denga daane hebagi alodahi o Sisera gu daia ga maakau. Teai donu se gilaadeu ne ola.

17 Aagai Sisera ne savini ga hano gi de hale malo o Jael, de bodu o Heber taane Ken; go hiidinga Jabin, de hodooligi o Hazor, aama de huaabodu o Heber e heloongoi.

18 Gai Jael ga sao mai ga hedae ange gi Sisera, ga hai ange gi de ia, “Dogu dangada aamua, daa mai gi ogu daha; aude madagu.” Gai Sisera ga daa ange ga ulu gi lo te hale malo, gai Jael ga haoli ange ia i dahi malo.

19 Gai Sisera ga hai ange gi de ia, “Aude haihaia, gaamai hanu momo vai e unu au; go hiidinga au gu hieunu.” Gai Jael ga hhuge dahi gili manu iai hanu vai uu ga hagaunu ange ai ia, ga lava ga haoli ange ia.

20 Gai Sisera ga hai ange gi de hine laa, “Hannoo duu i gaogao de haitoga o de hale malo, gai noo e siilia adu e dahi dangada be gu dahi laa dangada ne humai gi kinei, gai koe ga hai ange, ‘Tigi ai donu.’ ”

21 Gai Jael, de bodu o Heber, ga poo mai dahi laagau e hagamakaga ai laa daula o de hale malo, ma dahi haamaa, gai ia ga modimodi adu ga tugi ange de laagau laa gi honga de lae o Sisera, gu sula iho gi muli dono biho, i de masavaa oona e dagodo ai ma e seni tao i kilaa, i hiidinga ia gu dalea. Deelaa ai, Sisera gu magau.

22 Gai tilo, Barak ne doolohi mai Sisera gi kilaa, gai Jael ne sao mai ga hedae ange gi de Barak, ga hai ange, “Humai, gai au ga hagaago adu taane aau e ssala naa.” Gai Barak ne ulu gi lo te hale madali ia; gai ia gu gidee Sisera gu magau ma e dagodo ai, gai de laagau e hagamakaga ai de hale malo e duu age i honga dono lae.

23 De laangi laa gai de Maadua ne bale ange de gau Israel ga hagadee kii ai Jabin, de hodooligi o Canaan. 24 Gai de gau Israel gu hagadagadaga ange donu de mmahi i de hebagi ange gi Jabin, dahi hodooligi o Canaan.

5

Taahili a Deborah ma Barak

1 Gai Deborah ma Barak, tama daane a Abinoam ne daahili i de laangi laa, ga hagataba:

2 “Denga dagi ne dagi de gau Israel,

gai dangada ne malangilangi i de hulo gi de hebagi.

Duuhia Tagi Maolunga!

3 Denga hodooligi, goodou hagalaangona!

Denga dagi o de henua, goodou hagalaangona!

Gai au ga daahili ange gi Tagi Maolunga,

de Maadua o Israel.

4 Tagi Maolunga, de masavaa oou ne hano gee mai ai i Seir,

de masavaa oou ne seesee mai ai i de henua o Edom,

gai de henua ne ngalungalue, de langi gu pala,

uaa, denga hagausinga ne llingi iho denga vai.

5 Denga mounga gu ngalungaalue

i mada luu mada o Tagi Maolunga,

Sinai gu ngalungalue hogi

i mada luu mada o Tagi Maolunga,

de Maadua o Israel.*

6 De masavaa o Shamgar, tama daane a Anath,

ma de masavaa o Jael,

gai gu deai e seesee i denga haiava nnui;

dangada gu seesee saele i denga dao haiava.

7 Denga aduhale o Israel gu ngadi daakodo,

gu ngadi daakodo ga dae ai gi dogu dae mai,

au go Deborah, ga hai ai tinana o Israel.

8 De masavaa ne hili ange ai denga maadua hoou,

gai de hebagi gu dae mai gi de henua.

Gu deai mee hungihungi be se dao e gidee

i daho e haasemada daane hebagi o Israel.

9 Au gu maanadu dagi o denga daane hebagi o Israel,

mai i magavaa o dangada ne malangilangi laa i de hulo i de hebagi.

Duuhia Tagi Maolunga!

10 Goodou e kage i honga donkey tea,

ma de nnoho i honga blanket e hola i honga manu nei,

aama goodou e seesee i de haiava,

e tala dagodo o 11 leo o de gau daahili

i de mommee e asu ai vai;

e tala dagodo de heohi ma de kii o Tagi Maolunga,

ma de kii o ono dangada i aduhale vaaligiligi i Israel.

Dangada o Tagi Maolunga e daga iho

ma e hulo gi denga haitoga o de aduhale.

12 Deborah, alahage, alahage!

Alahage, alahage, mage daahili!

Barak, tama daane a Abinoam,

hidi age, dagina gaavee au dangada ne hagadee kii.

13 Gai de gau aamua e doe gu daga iho hogi;

dangada o Tagi Maolunga gu daga iho gi ono daha

e hebagi ange gi denga daane hebagi mmahi.

14 Gilaadeu ne loomai i Ephraim, olaadeu maadua ni dangada Amalek;

gai Benjamin madali gilaadeu ne daudali adu i de goe.

Dagi o de hebagi ne daga mai i Makir,

gai denga dagi ne daga mai i de vaaenga o Zebulun.

15 Dagi o de henua o Issachar ne loomai madali Deborah,

uaa, daane o Issachar ne loomai hogi madali Barak;

gilaadeu ne daudali ange i de ia ga loiho ai gi lo te geelonga.

Denga hagabuulinga o Reuben tee buni

alaadeu hagasaele be se aha alaadeu e hai.

16 Gu aha gu nnoho ai goodou i magavaa o denga buibui ssiibi,

e hagallongo ai de koo o denga ssiibi?

De vaaenga o de aamuli o Reuben

tee maua i de hagasaele delaadeu mee e hai.

17 Dangada o Gilead ne noho donu huu i baasi dua o Jordan;

gai de aamuli o Dan, gu aha goodou gu nnoho ai naa donu huu i honga tai?

De aamuli o Asher goi nnoho donu huu i tagudai,

ma de nnoho i gaogao denga daulanga.

18 Dangada o Zebulun ma Naphtali

tee anga ange donu gi delaadeu maakau;

i honga duuduu ne hai ai de hebagi.

19 Denga hodooligi ne loomai, gilaadeu ne hebagi;

denga hodooligi o Canaan ne hebagi,

i Taanak, i gaogao vai o Megiddo;

aagai teai alaadeu selevaa ne mau.

20 Denga heduu i de langi ne hebagi ange gi Sisera

i olaadeu mommee i lo te langi.

21 De vai mmilo o Kishon ne kave gee gilaadeu,

go de mee mmilo o de vai duai go Kishon.

Dogu hagasaalunga, hagammahi seesee hannoo!

22 Denga hoosa e hagasaamumu i delaadeu saavini mai,

ma de saavini ga hagabagobago olaadeu vae.

23 E hagadaba tangada de langi o Tagi Maolunga,

‘Meroz gi kona de hagamalaia o dangada e nnoho i kilaa,

go hiidinga gilaadeu tee loomai e bale ange Tagi Maolunga,

e bale ange Tagi Maolunga e hebagi ange ai gi de gau mmahi.’

24 Jael, de bodu o Heber, taane Ken,

e manuuia ange i denga haahine alodahi,

i denga haahine e nnoho i lodo hale malo.

25 Sisera ne dangidangi ange i hanu vai unu,

Jael ne gaamai gi de ia hanu vai uu,

ia ne gaamai hogi hanu vai uu haduhadu

i lo te boolo mahamaha.

26 Ia ne poo dahi laagau hagamakaga o de hale malo,

gai dono lima madau ne poo ai dahi haamaa;

ia ne tugi honga de lae o Sisera gu bala,

ia ne velo honga dono lae ga sao gi tua dono biho.

27 Sisera ne baguu, ia ne baguu gi lalo,

ga dagodo i gaogao luoono vae ga dee ngalue ai;

ia ne baguu i gaogao luoono vae, ia ne baguu gi lalo;

ia ne baguu gi lalo, gu magau ga dagodo ai.

28 Tinana o Sisera ne hagaduidui adu

i magavaa denga laagau masaavava, ma de dangi,

‘Gu aha gu mmule mai ai nei dono hada hebagi?

Gu aha gu daulooloa ai nei tee saamumu mai

denga hoosa e daangia ono hada hebagi?’

29 Ono haahine heiangi ne hai ange gi de ia,

gai ia ne basa iho donu huu gi de ia,

30 ‘E aha, gilaadeu tee gidee laa

ma de vaevae goloa ne maua i de hebagi?

E dahi daane hebagi e dahi aabe e dogolua ana damaa hine;

Sisera ne kave malo iai hagadaagangaa leebunga,

ma malo gu maaga e dau ange gi dogu ua —

mee nei alodahi e dee ni mee ne maua i de hebagi?’

31 Tagi Maolunga,

oo hagadaumee alodahi gu odi i de maakau!

Aagai oo soa alodahi gi bei dagodo de mmahi o de laa

i dono masavaa e sobo age ai.”

Gai de henua ne nnoho paba i e madahaa ngadau.

6

De vaivai haia o de gau Israel

1 Gai de gau Israel ne aahe ange ga hai denga dahulinga baubau i mada luu mada o Tagi Maolunga; gai Tagi Maolunga ga dugu ange de gau Midian gi vaivai haia gilaadeu i e hidu ngadau. 2 Gai de gau Midian gu mmahi ange i de gau Israel; gai de gau Israel gu hulo ga nnoho i ulu mounga, ma lodo haonga aama lodo mommee buibui makaga. 3 Gai de masavaa naa huu a de gau Israel e doo ai alaadeu veelenga, gai de gau Midian ma de gau Amalek, aama dangada i baasi i dua ga loomai ga hebagi ange gi gilaadeu. 4 Delaadeu mee e hai go de loomai ga hagaduu delaadeu mommee nnoho gaainga i kilaa ga oha ai hua o alaadeu veelenga, ga hano ai ga dae gi gaogao o Gaza. Gilaadeu tee hagadoe donu hanu gai i Israel, teai hogi ssiibi be ni kaau aabe ni donkey. 5 Gai gilaadeu e loomai ma alaadeu manu haangai ma olaadeu hale malo. E soa gilaadeu ne loomai bei de lagolago o de hagabuulingaa itebuubuu; gai gilaadeu ma alaadeu gamelo e dee maua donu hogi i de dau. Deelaa ai, gilaadeu ne oha mee i honga de henua i de masavaa olaadeu ne loomai ai. 6 Gai de gau Israel gu hagaau aloha mmao i de hai a de gau Midian; gai gilaadeu ga tangi ange gi Tagi Maolunga gi balea ange gilaadeu.

7 Aagai de masavaa huu o de gau Israel ne tangi ange ai gi Tagi Maolunga i hiidinga hegau a de gau Midian, 8 gai Tagi Maolunga ne gaamai dahi pelaabisi gi daho de gau Israel. Gai ia ga hai ange gi gilaadeu, “E hagadaba Tagi Maolunga de Maadua o Israel: Au ne dagi mai goodou i Egypt, ma de hagassao mai goodou i de mommee oodou nogo hagahai hegau ina ai. 9 Gai au ne hagaola goodou mai i lalo o de gau Egypt aama gilaadeu alodahi ne vaivai haia goodou, ma de alualu gilaadeu gi hulo gee i de henua, gai ga gaavadu delaadeu henua goodou gi henua ai. 10 Au ne hai adu gi goodou, bolo go au go Tagi Maolunga doodou Maadua; goodou gi dee daumaha ange gi denga diinonga o de gau Amor, go dangada nogo nnoho i de henua oodou gu nnoho ai naa. Aagai goodou tee hagallongo mai gi agu muna.”

De hagahi a Tagi Maolunga Gideon

11 Gai tangada de langi o Tagi Maolunga ne humai ga noho i lalo de oak i Ophrah, se mommee niio Joash o de hagadiilinga o Abiezer. Gai dana dama go Gideon e noho i kilaa ma e hagailiili hanu grain ⌊gi too denga hua⌋ i de mommee kumi uvaini, e hagammuni ai i de gau Midian. 12 Gai tangada de langi o Tagi Maolunga ne hakide ange gi Gideon, ga hai ange gi de ia, “Tagi Maolunga e noho madali goe, taane mmahi ma de dau i de hebagi!”

13 Gai Gideon ne hai ange gi de ia, “Dogu dangada aamua, au e ssili adu muhuu, noo Tagi Maolunga e noho i omaadeu daha, gai gu aha gu tuu mai ai nei denga hai ngadaa nei alodahi gi gimaadeu? Gai i hee iai denga hegau hagalele mouli a omaadeu dubuna madagidagi gu tala mai gi gimaadeu, ma gu hai mai, ‘Tagi Maolunga ne hagassao mai gidaadeu i Egypt’? Gai iainei Tagi Maolunga gu tili gimaadeu ma de dugu ange gimaadeu gi de gau Midian gi vaivai haia.”

14 Gai Tagi Maolunga ne huli ange ga hai ange, “Hannoo i oo mmahi donu ga hagaola de gau Israel mai i de gau Midian; e dee go au e haia goe gi hano?”

15 Gai Gideon ga hai ange gi de ia, “Dogu Ia Aamua, au e ssili adu ange muhuu, dee hee dagu hai e hagaola ai de gau Israel? Koe e gidee bolo go dogu huaabodu hugadoo e damaa mee i de aamuli o Manasseh, gai go au hogi e maolalo i de huaabodu o dogu damana.”

16 Gai Tagi Maolunga ga hai ange gi de ia, “Au e noho naa donu madali goe, gai koe ga hagadee kii ai de gau Midian alodahi, bei dau hai e hagadee kii ai laa dahi dangada daudahi.”

17 Gai Gideon ga hai ange gi de ia, “Noo koe e malangilangi i de au, gai koe hagaagona mai gi de au dahi hagailonga, gi iloo ai e au bolo go koe donu e basa mai nei gi de au. 18 Au e dangidangi adu koe gi dee hano, ga dae ai gi dogu ahe mai ga gaamai dagu mee ngadi gaavange ga dugu i oo mada i mua.”

Gai ia ga hai ange, “Au e noho naa e tali ga dae ai gi doo ahe mai.”

19 Gai Gideon ne hano gi dono hale ga hai gu mmoa dahi guudi gauligi, ga hagabau ange e dahi ephah* pelaoaa lligi ga hai ai hanu keege dee hagahua. Gai ia ga hhao ange kano manu laa gi dahi gede, gai vai o denga kano laa ne hhao ange gi dahi anibada, gai ia ga kave gi lalo de manu somo laa ga gaavange gi taane laa.

20 Gai tangada de langi o de Maadua ga hai ange gi de ia, “Gaamai kano manu naa ma keege dee hagahua naa dugua ange gi honga de hadu nei, ma gi liingia ange vai o kano manu naa gi honga mee naa alodahi.” Gai Gideon ne hai gu bei ana muna. 21 Gai tangada de langi o Tagi Maolunga ga dugu ange de mada o togo aana e poo laa i dono lima gi honga denga kano manu aama keege laa. Gai dahi ahi ga hanage mai i de hadu laa ga dudu mee laa alodahi; gai tangada de langi o Tagi Maolunga gu hagalilo ga dee gidee. 22 Gai Gideon gu iloo e ia bolo taane laa go tangada de langi donu o Tagi Maolunga; gai ia ga hagadaba, “Gu magau loo au, dogu Ia Aamua go Iahweh! Go hiidinga au gu gidee luu mada o tangada de langi o Tagi Maolunga!”

23 Gai Tagi Maolunga ga hai ange gi de ia, “Koe gi baba oo lodo, aude madagu, koe e dee magau naa donu!”

24 Gai Gideon ne bae dahi mommee o ssigidaumaha ange gi Tagi Maolunga, ga hagaingoo ange go Iahweh de nnoho paba. Gai de mommee o ssigidaumaha laa ne duu ai donu huu i Ophrah, go de mommee o de hagadiilinga o Abiezer.

De oha a Gideon de mommee o ssigidaumaha o Baal

25 De boo laa gai Tagi Maolunga ne hai ange gi Gideon, “Gaavee de kaau daane a doo damana, aama dahi kaau daane gu hidu ono ngadau, gai koe ga oha iho de mommee o ssigidaumaha o Baal a doo damana gu hagaduu laa, ma de sele iho tuludulu laagau o Asherah i gaogao tiinonga laa. 26 Gai koe ga bae dahi mommee o ssigidaumaha ange gi Tagi Maolunga doo Maadua bei de hai gu sisi ai i de hainga, i honga tuuduu iai laa de mommee buibui makaga. Gai koe ga kave de lua kaau laa ga daa ga hai denga laagau o tuludulu laagau o Asherah aau gu lava laa i de tuu iho ga hai ai ssigidaumaha dudu.”

27 Gai Gideon ga kave e dinoangahulu ono daane hai hegau ga hai gu bei muna a Tagi Maolunga gu tala ange gi de ia; aagai ia tee hai de hegau laa i de laangi, go hiidinga ia e madagu i dono huaabodu aama denga daane o de aduhale laa, gai ia ne hai mee laa i de boo.

28 Gai de masavaa huu o dangada o de aduhale laa ne alahage ai i taiao age, gai gilaadeu gu gidee bolo de mommee o ssigidaumaha o Baal gu maoha, gai tuludulu laagau o Asherah e duu laa i ono gaogao gu lava i de duuduu, gai dahi kaau daane gu lava i de sigidaumaha i honga de mommee o ssigidaumaha gu hagaduu hoou laa. 29 Gai gilaadeu ga hagadau ssili i olaadeu magavaa, be goai ne haia de hegau laa. Gai gilaadeu ne ssala ma de hai ssiilingaa muna, gai gu iloo mai bolo go Gideon, tama daane a Joash ne haia de hegau laa.

30 Gai denga daane o de aduhale laa ne hai ange gi Joash, “Gaamai dau dama e daa gi magau, go hiidinga ia gu oha de mommee o ssigidaumaha o Baal, ma de sele iho tuludulu laagau o Asherah i ono gaogao.”

31 Aagai Joash ne hai ange gi dangada alodahi e hai baasi ange laa gi de ia, “Goodou e hagadaumee mai naa i hiidinga o Baal? Goodou e hagatale naa de hagaola ia? Be goai naa huu e lodo e hagadaumee mai i ono hiidinga, gai e daa donu gi magau i taiao daiao. Noo Baal se maadua abodonu, gai ia gi hagadaumee mai donu huu i ono hiidinga, i de oha a dahi dangada dono mommee o ssigidaumaha.” 32 De laangi laa gai gilaadeu ne hagahi ange Gideon go Jerub-Baal, e bei, “Baal gi hai baasi ange gi de ia,” i hiidinga ia gu oha de mommee o ssigidaumaha o Baal.

33 Gai de gau Midian, ma de gau Amalek, aama dangada i baasi dua ne hagabuni ga loomai gi baasi dai o Jordan, ga hagaduu delaadeu mommee nnoho gaainga i lo te geelonga go Jezreel. 34 Aagai de Hagasaalunga o Tagi Maolunga gu hano iho gi honga o Gideon; gai ia ga ili de hanga manu, gai de hagadiilinga o Abiezer ga hagabuni mai ga daudali ange i de ia. 35 Gai ia ga hai hanu dangada hagailoo gi hulo gi luu vaaenga ngaadahi o Manasseh, gai gilaadeu gu hagabuni mai hogi ga daudali ange i de ia. Ia ne hai hogi hanu gi hulo gi de vaaenga o Asher, ma Zebulun, aama Naphtali; gai gilaadeu ne loomai hogi ga hagabuni madali gilaadeu.

De dangidangi o Gideon i dahi hagailonga

36 Gai Gideon ga hai ange gi de Maadua, “Noo koe e bale mai au e hagaola ai Israel, bei dau hai gu tala mai ai, 37 tilo, au e hhola naa dahi mee e hai i huluhulu ssiibi i de mommee hili huamanu. Gai noo go de mee laa donu huu e honu i suungia o taiao, gai honga de gelegele alodahi e mmasa, aagai au gu iloo bolo koe e bale mai donu au e hagaola ai Israel, bei dau hai gu tala mai ai.” 38 Gai ne bei donu ana muna. Ia ne oho age i taiao, ga milo denga suungia i lo te mee o huluhulu ssiibi laa ga hhao ai dahi boolo gu honu i de vai.

39 Gai Gideon ne hai ange hogi gi de Maadua, “Koe gi dee lili i de au. Gai dugua mai au gi daalaa adu ange agu muna. Aude haihaia, au e lodo e ahe ange e hagatale ange de gili ssiibi nei, aagai de hanonga nei, haia gi mmasa honga de gili ssiibi nei, gai honga de gelegele alodahi gi suungia.” 40 Gai de Maadua ne hai gi bei dana dangidangi i de boo laa; de mee e hai i huluhulu ssiibi laa ne mmasa, gai honga de gelegele alodahi gu suungia.

7

De hagadee kii a Gideon de gau Midian

1 Gai Jerub-Baal (e bei go Gideon) ma denga daane alodahi madali ia ga oho age i taiao ga hulo ga nnoho gaainga i gaogao de vai o Harod; gai de mommee nnoho gaainga o de gau Midian i olaadeu baasi i ngaiho, i lo te geelonga i gaogao tuuduu go Moreh. 2 Gai Tagi Maolunga ga hai ange gi Gideon, “Gu gona odi de soa daane madali goe, gai au ga dugu adu ai au goodou gi hagadee kii ina de gau Midian, gi dee duuhia ai donu huu e de gau Israel gilaadeu, ga dee hagadubu ai au. 3 Deenei ai, hagailoo ina ange gi dangada, hai ange, ‘Tangada naa huu e madagu ma de manavasaa, gai ia gi hano gee mai i Gilead ga ahe gi dono hale.’ ” Gai se 22,000 daane ne aahe, gai ne dahisemada daane ne nnoho.*

4 Gai Tagi Maolunga ne hai ange gi Gideon, “E goi gona odi huu de soa denga daane. Gaavee gilaadeu gi de vai, gai au ga hagatale ange ai olaadeu dagodo i kilaa. Tangada naa huu aagu e hai adu bolo ia e hano madali goe, gai ia e hano; gai tangada naa huu aagu e hai adu bolo ia e dee hano madali goe, gai ia e dee hano.”

5 Gai Gideon ga kave denga daane gi de vai. Gai Tagi Maolunga ga hai ange gi de ia, “Vaaea gee dangada e ino laa ga unu i olaadeu alelo bei de gaaduu, mai i dangada e duuduli laa ga unu ai.” 6 Gai se dolulau daane ne asuasua age vai i olaadeu lima ga unu ai, gai denga daane ange laa ne duuduli ga unu ai.

7 Gai Tagi Maolunga ga hai ange gi Gideon, “Go denga daane e dolulau ne unu laa i olaadeu alelo aagu e hagaola ai goodou, ma de hagadee kii ai de gau Midian; gai dugua denga daane ange laa alodahi gi aahe gi olaadeu hale.” 8 Gai Gideon ga kave denga gai ma denga hanga manu a denga daane Israel ange laa, gai ga hai gilaadeu gi aahe gi olaadeu hale, aagai e dolulau donu huu daane aana ne dugu.

Gai de gau Midian ne nnoho gaainga i lo te geelonga i olaadeu baasi lalo. 9 Gai Tagi Maolunga ga hai ange gi Gideon, i de boo laa, “Hidi age, hannoo hebagi ange gi gilaadeu i delaadeu mommee nnoho gaainga; go hiidinga au e dugu adu naa donu gi kii goe. 10 Gai noo koe e madagu i de hano, gai koe gaavee doo dangada hai hegau go Purah ma gooluu loiho gi delaadeu mommee nnoho gaainga; 11 gai koe e langona naa alaadeu muna e tala. Gai muli mai naa huu gai koe gu lodo mmahi i de hano iho e hebagi ange gi gilaadeu.” Gai Gideon ma dono dangada hai hegau go Purah ne loiho gi de hiihii o de mommee nnoho gaainga o denga daane hebagi. 12 Gai de gau Midian ma de gau Amalek, aama dangada alodahi mai i baasi dua e nnoho saele i lo te geelonga, gai gilaadeu e soa bei dagodo o denga itebuubuu lagolago mmao. Gai alaadeu gamelo e dee maua i de dau, bei denga gelegele i gabugabu tai.

13 De masavaa huu o Gideon ne dae ai gi kilaa, gai tilo, dahi daane e tala ange dana midi gi dono soa, ga hai ange, “Au ne midi ange bolo dahi keege barley ne dige iho gi lo te mommee nnoho gaainga o denga daane Midian. Gai ne tugi de hale malo gu baguu ga dagodo i honga de gelegele.”

14 Gai dono soa ga hai ange, “De mee naa go de gadilaasa donu a Gideon tama daane a Joash taane Israel. De Maadua gu dugu ange de gau Midian ma denga hagabuulinga hebagi alodahi gi lalo dono sauaa.”

15 De masavaa huu a Gideon ne langona ai de hagadoonunga o de midi laa, gai ia ga duuduli ga daumaha. Gai ia ga aahe gi de mommee nnoho gaainga o denga daane Israel, ga hai ange, “Goodou hiihidi age; go hiidinga Tagi Maolunga gu dugu adu goodou gi hagadee kii ina de gau Midian.” 16 Gai ia ne vaevae denga daane e dolulau laa ga hai ai e dolu hagabuulinga, ga gaavange dagidahi hanga manu, ma e dagidahi ssaa, aama e dagidahi laama i lodo alaadeu ssaa.

17 Gai ia ga hai ange gi gilaadeu, “Goodou kalo mai diiloo agu mee e hai, gai goodou ga ago mai. De masavaa naa huu oogu e dae ai gi de hiihii o delaadeu mommee nnoho gaainga, gai goodou ga ago mai gi agu mee e hai. 18 De masavaa naa huu amaadeu ma denga daane madali au e ili ai amaadeu hanga manu, gai goodou alodahi ga ili hogi oodou hanga manu i luu baasi de mommee nnoho gaainga laa, ga hevaalogi ga hagataba, ‘Ange gi Tagi Maolunga ma Gideon!’ ”

19 Gai Gideon ma denga daane e lau madali ia laa ne hulo ga tae gi de hiihii de mommee nnoho gaainga laa, i taamada o denga aoaa hagaloosi i de madohi boo. Gai gilaadeu ga ili denga hanga manu, ma de hagailiili gu mahaahaa denga ssaa e poo laa i olaadeu lima. 20 Gai denga daane i denga hagabuulinga e dolu laa alodahi ga ili hogi alaadeu hanga manu, ma de hagailiili gu mahaahaa alaadeu ssaa. Gilaadeu ne daohi age alaadeu laama i olaadeu lima masui, gai e poo alaadeu hanga manu e ili i olaadeu lima madau, gai gilaadeu ga hevaalogi ga hagataba, “De gadilaasa a Tagi Maolunga aama Gideon!” 21 Gai gilaadeu alodahi ga tuu ga holiage de mommee nnoho gaainga laa, gai denga daane hebagi alodahi i kilaa ga hevaalogi ga saavini ga hulo gee.

22 Gai de masavaa huu alaadeu ne ili ai denga hanga manu e dolulau laa, gai Tagi Maolunga ga hai de hagabuulinga hebagi laa gi hagadau hebagi i olaadeu magavaa, ma de saavini ga hulo gi Beth Shittah, i de haiava e hano laa gi Zererah, ga hulo gu tae gi Abel Meholah i gaogao o Tabbath. 23 Gai denga daane o Israel ne hagahi hogi gi loomai denga daane de aamuli o Naphtali, ma de aamuli o Asher, aama daane alodahi i de aamuli o Manasseh, gai gilaadeu ga doolohi de gau Midian. 24 Gai Gideon ne hai gi hulo hanu daane hagailoo gi de mommee iai mounga o Ephraim, ga hai ange, “Goodou loomai hebagi ange gi de gau Midian gaavee ssaalingaa vai go Jordan ga dae ai loo gi Beth Barah.”

Gai denga daane alodahi o Ephraim gu hagabuni mai, gai gilaadeu ga kave de vai o Jordan ga dae ai loo gi Beth Barah. 25 Gai gilaadeu ga poo luu dagi o Midian, go Oreb ma Zeeb. Gai gilaadeu ne daa ga magau Oreb i de hadu o Oreb, gai a Zeeb i de mommee kumi uvaini a Zeeb. Gai gilaadeu ne doolohi de gau Midian, ga gaamai luu biho o Oreb ma Zeeb gi daho Gideon i de baasi laa o Jordan.

8

De hagadee kii o Zebah ma Zalmunna

1 Gai denga daane o Ephraim ga hai ange gi Gideon, “Se hegau bee hee aau ne hai mai nei gi gimaadeu? Koe tee hagahi mai gimaadeu i de masavaa oodou ne hulo ai e hebagi ange gi de gau Midian.” Gai gu kona donu delaadeu hagadaumee ange gi de ia.

2 Aagai Gideon ga hai ange gi gilaadeu, “Agu mee gu hai tigi daea donu oodou mee gu hai! Gai denga momo hua o de veelengaa grape o Ephraim e danuaa ange i denga hua veelengaa grape alodahi o Abiezer! 3 De Maadua ne dugu adu goodou gi hagadee kii ina luu dagi o Midian, go Oreb ma Zeeb. Gai agu mee gu hai nei tigi daea donu oodou mee gu hai!” Gai ga basa ange huu ia bee nei, gai gu helui delaadeu lili.*

4 Gai de masavaa o Gideon ne humai ai gi ssaalingaa vai go Jordan e hano gi de baasi gee o de vai, gai denga daane e dolulau madali ia laa gu daalea, aagai gilaadeu goi doolohi huu olaadeu hagadaumee. 5 Gai ia ga hai ange gi denga daane o de aduhale go Succoth, “Goodou aude haihaia, gaavange hanu pelaoaa e gai denga daane ne loomai nei madali au. Gilaadeu gu daalea, gai au goi doolohi huu Zebah ma Zalmunna, luu hodooligi o de gau Midian.”

6 Aagai dagi o Succoth ne hai ange, “E aha, koe gu maua donu i de poo Zebah ma Zalmunna, gai gimaadeu ga gaavadu ai hanu pelaoaa e gai doo hagabuulinga hebagi?”

7 Gai Gideon ga hai ange, “Deenei ai, de masavaa naa huu a Tagi Maolunga e dugu mai ai au gi hagadee kii ina Zebah ma Zalmunna, gai au ga hagalagolagohia naa goodou i denga manu daladala ma manu duiduia o de vao.”

8 Gai ia ga hano gee mai i kilaa ga hano gi Penuel, ga dangidangi ange hogi gi dangada o Penuel, gai dangada o Penuel ga pasa ange i muna mau a dangada o Succoth ne pasa ange ai laa. 9 Gai Gideon ga hai ange gi denga daane o Penuel, “De masavaa naa huu oogu e kii ai ga ahe mai i de baba, gai au ga oha iho de hale dagitilo maolunga nei.”

10 De masavaa laa gai Zebah ma Zalmunna ma olaau hagabuulinga hebagi e nnoho i Karkor, gai se 15,000 donu huu daane e doe i de hagabuulinga hebagi i baasi dua; gai e 120,000 daane e hebagi laa i de gadilaasa gu maakau. 11 Gai Gideon ne hanage i de haiava o dangada e nnoho i lodo henua i baasi dua o Nobah ma Jogbehah, ga hebagi ange gi de hagabuulinga hebagi laa tee angahia laa de masavaa olaadeu ne tae adu ai. 12 Gai Zebah ma Zalmunna, luu hodooligi o Midian, ga saavini ga hulo, aagai ia ga doolohi gilaau ga poo, go Zebah ma Zalmunna, ma de hai gi maatagu delaau hagabuulinga hebagi.

13 Gai Gideon, tama daane a Joash, ne ahe mai i de hebagi, laa gaogao de madadaagodo o Heres, 14 gai ia ne poo dahi dama daane mai i Succoth ga ssili ange ana muna gi de ia; gai tama daane laa ga sisi ingoo o denga dagi aama denga daane maatua o Succoth, gai se dinohidu ma dogohidu daane laa alodahi. 15 Gai Gideon ne ahe mai ga hai ange gi denga daane o Succoth, “Aanei Zebah ma Zalmunna oodou ne hagammae manava ai laa au, ga hai mai, ‘Gu aha, koe gu maua i de poo Zebah ma Zalmunna, gai gimaadeu ga gaavadu ai hanu pelaoaa e gai oo daane gu daalea naa?’ ” 16 Gai ia ne kave denga dagi o de aduhale ma de haele denga daane o Succoth, i dana hagaduasala gilaadeu i denga manu daladala ma manu duiduia o de vao. 17 Gai ia ne oha iho de hale dagitilo maolunga o Penuel, ga daa gu maakau denga daane o de aduhale laa.

18 Gai ia ga hai ange gi Zebah ma Zalmunna, “I hee iai denga daane oodou ne daa ga maakau i Tabor?”

Gilaau ne hai ange, “Gilaadeu alodahi e bei donu goe; gilaadeu e bei dagodo o denga dama daane a dahi hodooligi.”

19 Gai ia ga hai ange gi gilaau, “Denga daane laa ni daina donu niiogu, gimaadeu se dinana daudahi omaadeu. Au e hai adu gi gooluu i de mouli o Tagi Maolunga: noo gooluu ne hagaola gilaadeu, gai au e dee daa hogi gooluu gi maakau.” 20 Gai ia ga hai ange gi Jether, dana dama madua, “Hidi age, daia gilaau gi maakau!” Gai tama daane laa ne madagu i de daa gilaau gi maakau, go hiidinga ia goi gauligi huu.

21 Gai Zebah ma Zalmunna ga hai ange gi Gideon, “Go koe donu e daia gimaau gi maakau; go taane donu huu e maua i de hai de hegau nei.” Gai Gideon ga daa luu hodooligi laa gu maakau ga kave denga mee hagalaagii e dau i ua o alaau gamelo.

De ephod o Gideon

22 Gai denga daane o Israel ne hai ange gi Gideon, “Go koe donu e dagina gimaadeu — go koe ma au dama daane, aama oo mogobuna — go hiidinga koe gu hagaola gimaadeu mai i de gau Midian.”

23 Gai Gideon ga hai ange gi gilaadeu, “E dee go au doodou dagi, agu dama daane e dee dagi hogi goodou; gai go Tagi Maolunga doodou dagi.” 24 Gai Gideon ga hai ange gi gilaadeu, “Gai deenei dogu mee e lodo ai: dahi ma dahi gi gaamai denga hakai dalinga oodou ne maua mai i de hebagi.” (Denga daane de aamuli o Ishmael e dau denga hakai i olaadeu dalinga.)

25 Gai denga daane laa ga hai ange, “Gimaadeu e malangilangi donu i de gaavadu gi de goe mee nei.” Gai gilaadeu ga hhola dahi malo gi honga de gelegele, gai denga daane alodahi ga maga ange olaadeu hakai dalinga ne maua mai i de hebagi. 26 Gai taemaha o denga hakai dalinga goolo a Gideon ne kave laa se 1,700 shekel;* gai ia ne kave hogi denga mee hagalaagii, ma mee dau i ua ma malo purple o luu hodooligi laa ne kahu ai, aama denga mee hagalaagii e dau laa i ua o luaalaau gamelo. 27 Gai Gideon ne hai dahi ephod goolo, ga kave ga dugu i dono aduhale go Ophrah. Gai de gau Israel alodahi ne daumaha ange aagena i kilaa, gai de mee laa gu se mee hagalaavea ai lodo o Gideon ma dono huaabodu.

De magau o Gideon

28 Gai de gau Midian gu hagadee kii ina i daho de gau Israel, gai gilaadeu tee aahe ange e hai baasi ange gi Israel. Gai de henua ne nnoho paba i e madahaa ngadau, i de masavaa o Gideon e dagi ai.

29 Gai Jerub-Baal, tama daane a Joash, ne hano ga noho i dono hale. 30 Gai ia e dinohidu ana dama daane, go hiidinga e soa donu ono bodu. 31 Gai dono bodu laa daha i Shechem, ne haanau ange hogi gi de ia dahi dama daane, gai Gideon ga hagaingoo ange ia go Abimelek. 32 Gai Gideon tama daane a Joash ne magau i de masavaa oona gu madumadua ai, ga danu i taanunga a dono damana go Joash i Ophrah o de gau Abiezer.

33 Gai de masavaa donu huu o Gideon ne magau ai, gai de gau Israel ga aahe ga daumaha ange gi denga Baal, aama de hai Baal-Berith go delaadeu maadua. 34 Gai de gau Israel gu ngalo e gilaadeu Tagi Maolunga delaadeu Maadua, ne hagaola ina laa gilaadeu mai i lalo olaadeu hagadaumee, i luu baasi delaadeu henua; 35 gilaadeu tee abodonu ange hogi gi de huaabodu o Jerub-Baal (e bei go Gideon), i ana mee danuaa alodahi ne bale ange ai de gau Israel.

9

Abimelek

1 Gai Abimelek, tama daane a Jerub-Baal, ne hano gi Shechem i daho de huaabodu o dono dinana, ga hai ange gi gilaadeu, aama dangada alodahi i de huaabodu o dono dinana, 2 “Goodou siilia ange gi dangada o Shechem, hai ange, ‘Dee hee de mee e danuaa adu gi goodou: go de hai denga dama daane dinohidu alodahi a Jerub-Baal gi dagina goodou, aabe go de hai dahi gilaadeu gi dagina goodou?’ Gai goodou e dee ngalo bolo au se dangada donu niiodou.”

3 Gai de masavaa o dangada o dono dinana ne tala ange ai muna laa alodahi gi denga dagi o Shechem, gai gilaadeu gu llodo e daudali ange i Abimelek, go hiidinga gilaadeu ne hagataba, “Ia se daina donu niiodaadeu.” 4 Gai gilaadeu ne gaavange gi de ia e madahidu dibaa selevaa mai i de hale daumaha o Baal-Berith, gai Abimelek ne hai selevaa laa ga hagao ange ai hanu daane baubau gi daudali ange ai i de ia. 5 Gai ia ga hano gi de hale o dono damana i Ophrah, ga daa ai gu maakau ono daina daane, go dama daane a Jerub-Baal ange laa, gai se dinohidu daane ne daa i honga dahi hadu. Gai go Jotham donu huu, tama gauligi a Jerub-Baal tee magau, go hiidinga ia ne hano ga mmuni. 6 Gai denga dagi alodahi o Shechem ma Beth Millo ne hagabuni ga hulo gi gaogao de oak laumalie i de mommee iai tuludulu i Shechem, e hai ai Abimelek go delaadeu hodooligi.

7 Gai ga langona huu e Jotham mee nei, gai ia ga hano ga duu i honga de mounga go Gerizim, gai ia ga oo ga hai ange gi gilaadeu, “Denga daane o Shechem, goodou hagalaangona agu muna, gai de Maadua ga hagallongo ai oodou muna. 8 Dahi laangi gai denga manu ssomo ne hulo e hagadabu dahi hodooligi moolaadeu. Gai gilaadeu ne hai ange gi de manu go olive, ‘Go koe e hai ai demaadeu hodooligi.’

9 Aagai de olive ga hai ange gi gilaadeu, ‘E aha, e heohi dagu tili de hai lolo, e hagadubu ai laa denga diinonga ma dangada, gai au ga duu e hagasingasinga i honga denga manu ssomo ange laa?’

10 Gai denga manu ssomo ne hai ange gi de fig, ‘Humai, go koe e hai ai demaadeu hodooligi.’

11 Aagai de fig ga hai ange gi gilaadeu, ‘E aha, e heohi dagu tili ogu hua danuaa ma de maimai, gai au ga hano ga duu e hagasingasinga i honga denga manu ssomo ange laa?’

12 Gai denga manu ssomo ne hai ange gi de grapevine, ‘Humai, go koe e hai ai demaadeu hodooligi.’

13 Aagai de grapevine ga hai ange gi gilaadeu, ‘E aha, e heohi dagu tili de hai uvaini e hagamalangilangi ina laa denga diinonga ma dangada, gai au ga hano e duu e hagasingasinga i honga denga manu ssomo ange laa?’

14 Gai denga manu ssomo alodahi ga hai ange gi de manu daladala, ‘Humai, go koe e hai ai demaadeu hodooligi.’

15 De manu daladala ne hai ange gi denga manu ssomo, ‘Noo goodou e llodo abodonu e hai au go doodou hodooligi, gai goodou loomai hagalilo i ogu lalo; aagai noo e deai, gai de ahi e sao mai naa i lo te manu daladala ga dudu denga cedar o Lebanon.’

16 Goodou e hai hegau laa donu i de mee heohi, i de masavaa oodou ne hai ai Abimelek gi hodooligi? Gai goodou ne hai hegau ange laa gi Jerub-Baal ma dono huaabodu i de mee abodonu, ma de hai gi bei dagodo o ana hegau gu hai? 17 Go hiidinga dogu damana ne hagahai ngadaa dono mouli ga hebagi i oodou hiidinga, ga hagaola mai ai goodou i de gau Midian; 18 aagai anailaa nei goodou gu hai baasi ange gi de huaabodu o dogu damana, ma gu daa gi maakau ana dama daane e dinohidu i honga dahi hadu daudahi, gai goodou gu hai Abimelek, tama daane a dahi hahine hai hegau o dogu damana, go de hodooligi o dangada i Shechem, i hiidinga ia se dangada niiodou. 19 Noo se hegau danuaa oodou ne hai, ga hagadubu ai Jerub-Baal ma dono huaabodu anailaa nei, gai goodou gi malangilangi i Abimelek, gai ia gi malangilangi i goodou. 20 Aagai noo e deai, gai de ahi gi sao mai i daho Abimelek gi duungia dangada o Shechem ma Beth Millo; gai de ahi gi sao mai hogi i daho dangada o Shechem ma Beth Millo gi duungia Abimelek.”

21 Dua mee nei, gai Jotham ne savini ga hano ga noho i Beer, go hiidinga ia gu madagu i dono daina daane go Abimelek.

22 Dua de dagi a Abimelek de gau Israel i e dolu ngadau, 23 gai de Maadua ne hai gi humai dahi hagasaalunga baubau, gi haia gi dee heloongoi magavaa o Abimelek ma de gau Shechem, gai denga daane Shechem ne hai baasi ange gi Abimelek. 24 Mee nei ne hai e sui ange ai de daa a Abimelek, ma dangada o Shechem ne balea ange laa ia, ga maakau denga dama daane e dinohidu a Jerub-Baal. 25 Gai denga daane o Shechem ne kave hanu daane gi mmuni i ulu mounga gi vaivai haia dangada o Abimelek, gai gilaadeu ga gaiaa mee o dangada alodahi e loadu laa gi kilaa. Gai Abimelek gu langona e ia mee laa.

26 Gai Gaal, tama daane a Ebed, ne humai gi Shechem madali dono hagadiilinga, gai dangada o de mommee laa gu dahi alaadeu tali ange gi de ia. 27 Gai gilaadeu ne hulo gi lodo alaadeu veelengaa grape ga hagihagi ai denga grape, ga kumi e hai ai taonga i de hale daumaha o delaadeu diinonga. Gai gilaadeu ne gaimee ma de unu aama de pasa hagabaubau Abimelek. 28 Gai Gaal tama daane a Ebed ne hai ange, “Goai donu go Abimelek, gai gu aha gidaadeu de gau Shechem gu hai hegau ange ai gi de ia? E dee go ia tama daane a Jerub-Baal, gai dono daane hai hegau go Zebul? E danuaa donu taadeu hai hegau ange gi denga daane o Hamor, tamana o Shechem! Aagai gu aha gidaadeu gu hai hegau ange ai gi Abimelek?* 29 Mee naa gi go au e dagina dangada i de aduhale nei! Gai au ga aau gee Abimelek; gai au ga hai ange gi Abimelek, ‘Haia gi kii ange de soa doo hagabuulinga hebagi, mage humai e hebagi gidaau.’ ”

30 De masavaa o Zebul, tagi o de aduhale, ne langona ai muna a Gaal, tama daane a Ebed, gai ia gu lili mmao. 31 Gai ia ga hai hagammuni hanu dangada gi hulo gi daho Abimelek i Arumah, gi hai ange, “Gaal, tama daane a Ebed, ma ono dangada gu loomai gi Shechem, ma e hagabasa ai dangada gi hai baasi adu gi de goe. 32 Deenei ai, goodou ma oo daane gi loomai gi mmuni i lodo veelenga daalia ai. 33 Gai taiao age naa huu, i de masavaa e sobo age ai de laa, gai goodou ga hagamoolau ga loomai gi de aduhale; gai ga loomai naa huu Gaal ma denga daane madali ia e hebagi adu gi goodou, gai goodou haia be ni aha oodou e llodo e hai ange gi gilaadeu.”

34 Gai Abimelek ma dono hagabuulinga hebagi ne loomai i de boo ga mmuni i gaogao o Shechem, i e haa hagabuulinga. 35 Gai Gaal, tama daane a Ebed, ne hano ga duu i ma te haitoga o de aduhale; gai Abimelek ma denga daane madali ia ga hiihidi age i de mommee olaadeu e mmuni ai laa.

36 Gai ga gidee huu e Gaal denga daane laa, gai ia ga hai ange gi Zebul, “Galo adu, hanu daane e loiho mai i denga mounga!”

Gai Zebul ga hai ange gi de ia, “Mee aau e gide naa go goohunga donu huu o denga mounga.”

37 Aagai Gaal ne hai ange hogi gi de ia, “Galo ange diiloo, hanu daane e loiho i lo te ungaalodo o de henua, gai dahi hagabuulinga e loomai i de mommee iai de oak o de gau e daalaa mee e dee iloo.”

38 Gai Zebul ga hai ange gi de ia, “I hee au muna hagasoenga nogo tala laa, ma e hagadaba, ‘Se aha donu Abimelek, gai gidaadeu ga hai hegau ange ai gi de ia?’ E dee aanei denga daane oou e basa hakadanga ai laa? Hannoo hebagi ange gi gilaadeu!”

39 Gai Gaal ne dagi denga daane o Shechem ga hulo ai e hebagi ange gi Abimelek. 40 Gai Abimelek ga doolohi ia, gai Gaal ne savini ga hano gee mai i Abimelek; ne soa hogi dangada ne lagolagohia ga dae ai gi de haitoga o de buibui o Shechem. 41 Gai Abimelek ne noho i Arumah; gai Zebul ne alualu Gaal ma ono dangada gi hulo gee, deelaa ai, gilaadeu tee maua i de nnoho i Shechem.

42 De laangi i ono dua gai denga daane ne hulo gi lodo veelenga, gai Abimelek gu langona. 43 Gai ia ne vvae ono daane ga hai ai e dolu hagabuulinga, gai gilaadeu ga mmuni i lodo veelenga laa. Gai ia gu gidee denga daane laa e ssao mai i lo te aduhale, gai ia ga hebagi ange gi gilaadeu ga daa gilaadeu gu maakau. 44 Gai Abimelek ma de hagabuulinga madali ia ne hulo ga tuu i de haitoga o de aduhale laa, gai luu hagabuulinga ange laa ne hulo ga daa dangada alodahi i lodo veelenga gu maakau. 45 Gai Abimelek ne hebagi ange gi de aduhale laa i de laangi laa alodahi; gai ia ga hagadee kii de aduhale laa, ga daa gu maakau dangada e nnoho ai, gai ia ga oha de aduhale laa ga hagamalili ange soolo gi honga dono gelegele.*

46 Gai ga langona huu e dangada alodahi e nnoho laa i lo te hale dagitilo maolunga o Shechem mee laa, gai gilaadeu ga hulo ga ulu gi lo te aduhale i de hale daumaha o Baal-Berith. 47 Gai Abimelek gu langona bolo denga daane alodahi gu hagabuni i de hale dagitilo maolunga, 48 gai gilaadeu ma ono daane ga hulo gi de mounga go Zalmon. Ia ne kave dahi daguu ga duuduu iho ai hanu laa manu, ga hagauda ange gi honga luoono eu. Gai ia ga hai ange gi denga daane madali ia, “Goodou hagamoolau haia gi bei oodou mee gu gidee nei au gu hai!” 49 Gai denga daane alodahi ga duuduu iho denga laa manu, ma de daudali ange i hegau a Abimelek gu hai laa. Gai gilaadeu ga hagatau age mee laa, i gaogao de hale dagitilo maolunga laa, ga dudu de mommee laa ma dangada i ono lodo. Gai dangada alodahi i lo te hale dagitilo maolunga o Shechem gu maakau, se mano alodahi daane ma haahine ne maakau.

50 Gai Abimelek ne hano hogi gi Thebez, ga hebagi ange ma de hagadee kii de aduhale laa. 51 Gai e dahi hale dagitilo i lo te aduhale laa, gai dangada alodahi o de aduhale laa ma olaadeu dagi ne hulo ga ulu gi lo te hale dagitilo laa, ga pono denga abaaba; gai gilaadeu ga kage ga nnoho i tua de hale dagitilo laa. 52 Gai Abimelek ne hano gi de mommee iai laa de hale dagitilo laa, e hebagi ange gi dangada e nnoho ai. De masavaa oona ne hano ia ga hagabaa ange e dudu de haitoga o de mommee laa, 53 gai dahi hahine ne tili iho dahi hadu mmili gi honga dono biho ga hhoa ai dono biho.*

54 Gai ia ne hagamoolau ga hagahi tama daane e dagidagia laa ono goloa hebagi, ga hai ange gi de ia, “Haia dau gadilaasa mage velosia ai au gi magau, gi dee hagataba ai dangada bolo se hine ne daia ngau ga magau.” Gai tama daane laa ga velo ia gu magau. 55 De masavaa huu o de gau Israel ne gidee ai bolo Abimelek gu magau, gai gilaadeu alodahi ga aahe gi olaadeu hale.

56 Deenei de hai a de Maadua ne sui ange ai hegau baubau a Abimelek ne hai ange gi dono damana, i dana daa ono daina daane e dinohidu laa. 57 Gai de Maadua ne sui ange hogi hegau baubau a dangada o Shechem ne hai. Gai muna hagamalaia a Jotham, tama daane a Jerub-Baal, gu hai ange donu gi gilaadeu.

10

Tola

1 Gai dua de magau o Abimelek gai Tola, tama daane a Puah, de mogobuna o Dodo mai i de aamuli o Issachar ne hagaola de gau Israel; gai ia ne noho i de aduhale go Shamir, i de mommee iai mounga o Ephraim. 2 Gai ia ne dagi de gau Israel i e madalua ma dolu ngadau; gai ia ne magau ga danu i Shamir.

Jair

3 Gai ono dua go Jair taane Gilead; ia ne dagi de gau Israel i e madalua ma lua ngadau. 4 Gai e dinodolu ana dama daane, gilaadeu e kage i honga e matolu donkey. E matolu hogi olaadeu aduhale, e hagaingoo ange go denga aduhale vaaligiligi o Jair ga dae mai ai gi anailaa nei, i de henua o Gilead. 5 Gai ga magau huu Jair, gai ia ne danu i Kamon.

Jephthah

6 Gai de gau Israel ne aahe ange hogi ga hai denga dahulinga baubau i mada luu mada o Tagi Maolunga; gilaadeu ne daumaha ange gi denga Baal, ma Ashtaroth, ma denga diinonga o Syria, ma diinonga o Sidon, ma diinonga o Moab, ma diinonga o de gau Ammon, aama diinonga o de gau Philistia. Gilaadeu ne tili Tagi Maolunga gu dee daumaha ange gi de ia. 7 Gai Tagi Maolunga gu bole mmao i olaadeu hiidinga. Gai ia ga hagao ange gilaadeu gi de gau Philistia ma de gau Ammon, 8 gai gilaadeu ga vaivai hai ma de hagaduasala de gau Israel. Gai ne madaangahulu ma valu ngadau alaadeu ne vaivai hai ai de gau Israel alodahi, i baasi dua o Jordan i Gilead, i de henua o de gau Amor. 9 De gau Ammon ne loomai hogi gi baasi dai o Jordan ga hebagi ange ai gi Judah ma Benjamin, aama dangada o Ephraim, gai de gau Israel gu kona mmao de duasala. 10 Gai de gau Israel ga tangi ange gi Tagi Maolunga, ga hai ange, “Gimaadeu gu haisala adu gi de goe, gai gu tili demaadeu Maadua, gai ga daumaha ange gi denga Baal.”

11 Gai Tagi Maolunga ga hai ange gi de gau Israel, “E dee go au ne hagaola ina goodou mai i de gau Egypt, ma de gau Amor, ma de gau Ammon, aama de gau Philistia? 12 Gai de gau Sidon, ma de gau Amalek, aama de gau Maon ne hagaduasala hogi goodou; gai de masavaa huu oodou ne tangi mai ai gi de au, gai au ga hagaola goodou mai i gilaadeu. 13 Aagai goodou gu tili au, gai gu daumaha ange gi denga diinonga; deenei ai, au e dee hagaola naa donu goodou. 14 Goodou hulo dalodalo ange gi denga diinonga oodou gu hilihili naa; gai gilaadeu ga hagaola ai goodou mai i oodou duasala.”

15 Aagai de gau Israel ne hai ange gi Tagi Maolunga, “Gimaadeu gu haisala; haia be dee hee dau hai e hai ai gimaadeu; aagai gimaadeu e dangidangi adu, koe gi hagaola ina gimaadeu ailaa nei.” 16 Gai dangada o Israel ga aau gee denga diinonga laa mai i olaadeu magavaa, gai ga daumaha ange gi Tagi Maolunga; gai ia gu kona mmao de daemaha ono lodo i hiidinga de duasala o de gau Israel.

17 Gai de gau Ammon ne hagabuni mai e hebagi, gai gilaadeu ne hagaduu age delaadeu mommee nnoho gaainga i Gilead; gai denga daane o Israel ne hagabuni ga nnoho gaainga i Mizpah. 18 Gai dangada ma dagi o Gilead ne hagadau ssili i olaadeu magavaa, ga hagataba, “Goai taane i odaadeu magavaa e maua i de dagi gidaadeu e hebagi ange ai gi de gau Ammon? Gai go ia e dagina dangada alodahi e nnoho i Gilead!”

11

1 Gai Jephthah, taane Gilead se daane hebagi mmahi. Dono damana go Gilead; gai dono dinana se hine hai be se manu. 2 Gai de bodu o Gilead ne haanau ange hogi hanu dama daane gi Gilead, gai de masavaa o denga dama laa ne maatua ai, gai gilaadeu ga alualu Jephthah gi hano gee mai i olaadeu daha, ga hai ange gi de ia, “Koe e dee dau i de boolonga o demaadeu damana, go hiidinga koe se dama nii dahi hahine gee.” 3 Gai Jephthah ne savini ga hano gee mai i daho ono daina daane, ga hano ga noho i de henua go Tob; gai hanu daane baubau ne hagabuni mai gi ono daha, ga daudali ange i de ia.

4 Dua hanu ngadau, gai de gau Ammon ne loomai e hebagi ange gi de gau Israel. 5 De masavaa huu o de gau Ammon ne loomai ai ga hebagi ange gi de gau Israel, gai denga daane maatua o Gilead ga hulo e hagaahe mai Jephthah i de henua go Tob; 6 gai gilaadeu ga hai ange gi Jephthah, “Humai dagina gimaadeu, e hulo ai gidaadeu e hebagi ange gi de gau Ammon.”

7 Gai Jephthah ga hai ange gi denga daane maatua o Gilead, “E dee go goodou ne kino laa i de au, gai goodou ga alualu au gi hano gee mai i de hale o dogu damana? Gai gu aha gu loomai ai naa goodou gi ogu daha, i doodou masavaa ne hai ngadaa ai?”

8 Gai denga daane maatua o Gilead ga hai ange gi Jephthah, “Gimaadeu ne loomai gi de goe, gai koe ga dagi ai gidaadeu e hebagi ange gi de gau Ammon, gai gimaadeu ga hai ai goe go tagi o dangada alodahi e nnoho i Gilead.”

9 Gai Jephthah ne hai ange gi dagi o Gilead, “Noo goodou e hagaahe mai au gi hebagi ange gi de gau Ammon, gai Tagi Maolunga e dugu mai naa au gi hagadee kii ina gilaadeu, gai goodou e hai naa au go doodou dagi?”

10 Gai denga daane maatua o Gilead ga hai ange gi Jephthah, “Go Iahweh de ia tala hagadonu i odaadeu magavaa; gai gimaadeu e hai naa donu gi bei au muna gu tala mai.” 11 Gai Jephthah ne hano madali denga daane maatua o Gilead, gai dangada ne hai ia go delaadeu dagi ma tagi o de hebagi. Gai Jephthah ne ahe ange hogi ga tala ange gi gilaadeu ana muna, i mada luu mada o Tagi Maolunga i Mizpah.

12 Gai Jephthah ne hai gi hulo hanu dangada gi daho de hodooligi o de gau Ammon, ga hai ange, “Se aha amaadeu gu hai adu laa gi goodou, gai goodou ga loomai ai naa e hebagi mai gi demaadeu henua?”

13 Gai de hodooligi o de gau Ammon ga hai ange gi dangada a Jephthah ne hai laa gi loomai gi ono daha, “Hagaahea mai demaadeu henua, go hiidinga de masavaa o de gau Israel ne loomai ai laa i Egypt, gai gilaadeu ne kave dogu henua, mai i ssaalingaa vai go Arnon ga hano ai gi ssaalingaa vai go Jabbok ga dae ai loo gi Jordan.”

14 Gai Jephthah ga kave ange hogi hanu dangada gi hulo gi daho de hodooligi o de gau Ammon, 15 gi hai ange gi de ia, “E hagadaba Jephthah: Israel tee kave de henua o Moab, aabe go de henua o de gau Ammon. 16 Aagai de masavaa olaadeu ne ssao mai ai i Egypt, gai Israel ne hulo laa lo te vao ga hulo ai gi Tai Mmea, gai ne hulo mai i kilaa gi Kadesh. 17 Gai de gau Israel ne hai hanu dangada gi hulo gi daho de hodooligi o Edom, gi hai ange, ‘Dugua mai gimaadeu gi seesee laa honga doo henua e hulo ai.’ Gai de hodooligi o Edom tee lodo. Gai gilaadeu ne hai ange hogi muna nei gi de hodooligi o Moab, gai ia tee lodo. Deelaa ai, de gau Israel ne nnoho donu huu i Kadesh.*

18 Gai gilaadeu ne hulo gi de vao ga holiage ange laa gaogao luu henua go Edom ma Moab, ga hulo ai laa baasi dua o Moab, gai gilaadeu ne hulo ga nnoho gaainga i de baasi gee o ssaalingaa vai go Arnon. Gilaadeu tee ulu donu i de henua o Moab, go hiidinga de ngaadonga o de henua o Moab go Arnon.*

19 Gai de gau Israel ne aalu hogi ga dangidangi ange gi Sihon, de hodooligi o de gau Amor, e hodooligi laa i Heshbon, ga hai ange gi de ia, ‘Gimaadeu e llodo e seesee adu laa honga doo henua e hulo ai gi demaadeu henua.’ * 20 Aagai Sihon ne madagu i de dugu ange Israel gi seesee laa lo tono vaaenga. Gai ia ne hagabuni ono daane alodahi ga hagaduu delaadeu mommee nnoho gaainga i Jahaz, ga hebagi ange ai gi de gau Israel.

21 Gai Tagi Maolunga de Maadua o Israel, ne dugu ange Sihon ma ono daane alodahi gi de gau Israel gi hagadee kii ina. Gai Israel ne kave de henua alodahi o de gau Amor e nnoho laa i kilaa. 22 Gai gilaadeu ga kave de henua alodahi o de gau Amor, mai i Arnon ga hano ai gi Jabbok, aama mai i de vao ga dae mai ai gi Jordan.

23 Gai go hiidinga Tagi Maolunga, de Maadua o Israel ne aau gee de gau Amor mai i daho de gau Israel, gai koe gu lodo naa hogi e kave delaadeu mommee? 24 E aha, koe e dee lodo laa e kave mee a doo diinonga go Chemosh gu gaavadu gi de goe? Gai mommee alodahi a Tagi Maolunga demaadeu Maadua e gaamai gi gimaadeu, gai gimaadeu e kave donu ga henua ai. 25 E aha, koe e kii ange naa i Balak tama daane a Zippor, de hodooligi o Moab? E aha, ia ne hagadaumee ange laa gi Israel, aabe ne hebagi ange gi gilaadeu?* 26 Gai ne dolulau ngadau o de gau Israel ne nnoho ai i Heshbon ma ono aduhale vaaligiligi, ma Aroer ma ono aduhale vaaligiligi, aama denga aduhale alodahi i gaogao Arnon. Gu aha goodou tee kave ai laa aduhale laa i de masavaa laa? 27 Gai au tigi haisala adu donu gi de goe, gai koe gu haisala mai donu gi de au, i doo humai ga hebagi mai gi de au. Gai Tagi Maolunga, de ia Hagamodu Muna, gi hagamodu ina muna i magavaa o de gau Israel ma de gau Ammon.”

28 Aagai de hodooligi o de gau Ammon tee anga ange gi muna a Jephthah ne aalu laa ga tala ange gi de ia.

De hagatoo donu a Jephthah

29 Gai de Hagasaalunga o Tagi Maolunga ne hano iho gi honga o Jephthah, gai ia ga hano laa Gilead ma de vaaenga o Manasseh ga hano ai gi Mizpah o Gilead, gai ia ne hano mai i kilaa ga hebagi ange gi de gau Ammon. 30 Gai Jephthah ne hai dahi hagatoo donu ange gi Tagi Maolunga, ga hai ange, “Noo koe e hai gi kii au i de gau Ammon, 31 gai be se aha naa huu e sao mai i dogu hale e hedae mai gi de au, i de masavaa oogu e kii ai i de gau Ammon, gai au e gaavange donu gi Tagi Maolunga e hai ai ssigidaumaha dudu.”

32 Gai Jephthah ga hano ga hebagi ange gi de gau Ammon, gai Tagi Maolunga ga dugu ange ia gi hagadee kii ina gilaadeu. 33 Gai ia ne daa gilaadeu ga maakau mai i Aroer ga hano ai ga baa ange gi Minnith, se madalua aduhale aana ne oha, gai ne soa mmao dangada ne maakau ga dae gi Abel Keramim. Gai de gau Israel gu hagadee kii de gau Ammon.

Tamaa hine a Jephthah

34 Dua mee nei gai Jephthah ne ahe mai gi dono hale i Mizpah; gai tilo, dana damaa hine gu humai e hedae ange gi de ia, gai ia e hagadangidangi i denga tambourine ma de anu. Gai ia go tama dagidahi a Jephthah. 35 Gai ga gidee huu e Jephthah ia, gai ia ga saesae ono malo, ga hai ange, “Dagu damaa hine! Koe gu hai ma gu hinangalosaa mmao ogu lodo, gai koe gu gaamai dahi hai ngadaa laumalie gi de au; go hiidinga au gu hagatoo donu ange gi Tagi Maolunga, gai au e dee maua donu i de hagaahe dagu hagatoo donu.” *

36 Gai tamaa hine laa ga hai ange gi dono damana, “Dogu damana, noo koe gu lava i de hagatoo donu ange gi Tagi Maolunga, gai koe haia gi bei de mee oou gu hagatoo donu ai, i hiidinga Tagi Maolunga gu sui ange hegau a oo hagadaumee, go de gau Ammon.” 37 Aagai tamaa hine laa ne hai ange gi dono damana, “Deenei dogu mee e lodo ai: dugua mai e lua malama e hulo ai gimaadeu ma ogu soa, e nnoho saele i honga mounga e tangi ai, i hiidinga au e dee hai bodu naa donu.”

38 Gai dono damana ga hai ange, “Hannoo.” Gai ia ga hai gilaadeu ma ono soa gi hulo gi nnoho saele i honga denga mounga i e lua malama, gai gilaadeu ga tangi ai i dono noho donu huu se bua moe. 39 Gai dua huu luu malama laa, gai tamaa hine laa gu ahe mai gi daho dono damana, gai dono damana ga hai ia bei dana hai gu hagatoo donu ai laa. Gai tamaa hine laa tee hai bodu donu.

Gai de mee nei gu se dahulinga e hai i Israel, 40 denga damaa hine o Israel e hulo i ngadau alodahi ga tangi i e haa laangi, e hagamaanadu ai tamaa hine a Jephthah, taane Gilead.

12

Jephthah ma Ephraim

1 Gai denga daane o Ephraim ne hagabuni ga hulo gi Zaphon, ga hai ange gi Jephthah, “Gu aha goe gu hano ai naa e hebagi ange gi de gau Ammon, gai koe tee gauna mai gimaadeu gi hulo madali goe? Gimaadeu e dudu naa goe ma doo hale i de ahi!”

2 Gai Jephthah ga hai ange gi gilaadeu, “Gimaadeu ma ogu dangada ne hagadaumee ange gi de gau Ammon; gai de masavaa aagu ne hagahi ai goodou, gai goodou tee loomai e bale mai au e hagadee kii ai gilaadeu! 3 De masavaa aagu ne gidee ai bolo goodou tee bale mai au, gai au ne hagangadi mee dogu mouli ga hano e hebagi ange gi de gau Ammon, gai Tagi Maolunga ne dugu mai gimaadeu gi hagadee kii ina gilaadeu. Gai gu aha gu loomai ai naa goodou e hebagi mai gi de au anailaa nei?”

4 Gai Jephthah ga hagabuni denga daane alodahi o Gilead ga hebagi ange gi Ephraim. Gai denga daane Gilead ga daa gilaadeu gu maakau, go hiidinga de gau Ephraim gu hagataba, “Goodou de gau Gilead ni dangada ne saavini ga hulo gee mai i Ephraim ma Manasseh.” 5 Gai de gau Gilead ne kave mommee i gaogao ssaalingaa vai go Jordan e hulo ai laa lo te vai gi Ephraim, gai de masavaa naa huu o dahi dangada ne ola laa i Ephraim e hai ange ai, “Au e lodo e hano gi de baasi laa,” gai denga daane Gilead ga ssili ange, “Koe se dangada Ephraim?” Gai noo ia e hai ange, “E deai,” 6 gai gilaadeu ga hai ange gi de ia, “Hano, dagua muhuu ‘Shibboleth.’ ” Gai noo ia e dagu “Sibboleth,” go hiidinga ia e dee maua i de dagu gi heohi de muna laa, gai gilaadeu ga poo ia ga daa gu magau i denga mommee e hulo ai gi de baasi gee o Jordan. Gai se 42,000 daane o Ephraim ne daa ga maakau i kilaa.

7 Gai Jephthah ne dagi de gau Israel i e ono ngadau. Gai Jephthah, taane Gilead ne magau ga danu i dahi aduhale i Gilead.

Ibzan ma Elon, aama Abdon

8 Gai ono dua go Ibzan, taane Bethlehem, ne dagina Israel. 9 Gai Ibzan e dinodolu ana dama daane, ma e dinodolu damaa hine. Gai ia ne hagahai bodu ange ana damaa hine gi denga daane i denga aamuli ange laa, gai ana dama daane ne hai bodu ange gi damaa hine o denga aamuli ange laa. Gai ia ne dagi de gau Israel i e hidu ngadau. 10 Gai Ibzan ne magau ga danu i Bethlehem.

11 Gai ono dua go Elon, taane de aamuli o Zebulun ne dagina Israel, ia ne dagi Israel i e madaangahulu ngadau. 12 Gai Elon, taane de aamuli o Zebulun, ne magau, ga danu i Aijalon i de vaaenga o Zebulun.

13 Gai ono dua go Abdon, tama daane a Hillel, mai i Pirathon, ne dagina Israel. 14 Gai Abdon e dinohaa ana dama daane ma e dinodolu ono mogobuna, gai gilaadeu e kage i honga e madahidu donkey; gai ia ne dagi Israel i e valu ngadau. 15 Gai Abdon, tama daane a Hillel, mai i Pirathon ne magau ga danu i Pirathon, i de vaaenga o Ephraim, i de mommee iai mounga o de gau Amalek.

13

De haanau o Samson

1 Gai de gau Israel ne aahe ange hogi ga hai denga dahulinga baubau i mada luu mada o Tagi Maolunga. Gai Tagi Maolunga ga dugu ange de gau Philistia gi hagadee kii ina gilaadeu i e madahaa ngadau.

2 Gai e dahi daane mai i Zorah, se daane mai i de aamuli o Dan, gai dono ingoo go Manoah; gai dono bodu se hine dee hua, deelaa ai, gilaau e deai alaau dama. 3 Gai tangada de langi o Tagi Maolunga ne humai ga hakide ange gi de hine laa, ga hai ange gi de ia, “Tilo, iainei koe se hine dee hua tigi ai au gauligi; aagai koe e hai dama naa ga haanau dahi dama daane. 4 Gai koe diiloo gi dee unumia e goe uvaini aabe go mee vii, koe e dee gai hogi mee e dee gilimalali. 5 Gai tilo, koe e hai dama naa ga haanau dahi dama daane. Gai ngaangaaulu o dono biho e dee tuu donu, go hiidinga tama daane naa se Nazirite, ia gu vvae gee ange gi de Maadua mai i dono haanau, gai ia e daamada naa de hagaola Israel mai i ssauaa o de gau Philistia.” *

6 Gai de hine laa ne hano ga tala ange gi dono bodu, ga hai ange, “Dahi daane o de Maadua ne hakide mai gi de au, gai luoono mada e bei luu mada o tangada de langi o de Maadua, e hagamadagu. Gai au tee ssili ange be go hee oona ne humai ai, gai ia tee tala mai hogi gi de au dono ingoo. 7 Aagai ia ne hai mai gi de au, ‘Tilo, koe e hai dama naa ga haanau dahi dama daane. Gai koe e dee unu uvaini aabe go mee vii, koe e dee gai hogi denga gai dee gilimalali, go hiidinga tama daane naa se Nazirite niio de Maadua mai i dono haanau ga dae ai gi dono magau.’ ”

8 Gai Manoah ga dalodalo ange gi Tagi Maolunga, ga hai ange, “Dogu Ia Aamua, au e dangidangi adu, haia gi ahe mai ange taane o de Maadua aau ne hai laa gi humai i mua, gi agoagona mai de hai e haele ai tama daane gu dai haanau nei.”

9 Gai de Maadua ne hagallongo talodalo a Manoah, gai tangada de langi o de Maadua ga ahe mai ange hogi gi daho de hine laa, i dono masavaa e noho ai i lo te veelenga; gai Manoah, dono bodu, e dee maleva i ono daha i de masavaa laa. 10 Gai de hine laa ga hagamoolau ga savini ga hano ga hai ange gi dono bodu, “Tilo, taane ne humai laa i dahi laangi laa, gu hakide mai ange hogi gi de au.”

11 Gai Manoah ne hidi age ga daudali ange i dono bodu. Gai de masavaa oona ne dae ai gi daho taane laa, gai ia ne ssili ange, “Go koe taane ne basa ange laa gi dogu bodu?”

Gai ia ne hai ange, “Go au donu.”

12 Gai Manoah ga ssili ange gi de ia, “De masavaa naa huu e ssula ai au muna, gai dee hee tagodo o de mouli o tama daane nei, gai se hegau aha aana e hai?”

13 Gai tangada de langi o Tagi Maolunga ga hai ange gi Manoah, “De hine naa e kana ange donu e hai donu mee alodahi aagu gu tala ange ia. 14 Ia e dee gai hua o de grapevine, be unu denga uvaini, be go mee vii, aabe e gai hanu mee e dee gilimalali. Gai ia e hai gi bei mee alodahi aagu gu tala ange gi de ia.”

15 Gai Manoah ga hai ange gi tangada de langi o Tagi Maolunga, “Aude haihaia, noho, gai gimaau ga hagadabena dahi guudi gauligi e gaimee ai goe.”

16 Gai tangada de langi o Tagi Maolunga ga hai ange gi Manoah, “Ga haia naa donu e goe au gi dee hano, aagai au e dee gai donu au gai. Aagai noo koe e hagadabena dahi manu e hai ai ssigidaumaha dudu, gai haia ange sigidaumaha naa gi Tagi Maolunga.” (Gai Manoah tee iloo donu bolo taane laa se dangada de langi niio Tagi Maolunga.)

17 Gai Manoah ga ssili ange gi tangada de langi o Tagi Maolunga, “Goai doo ingoo, gai au ga hagadubu ai goe, i de masavaa e hagassula ai au muna?”

18 Gai tangada de langi o Tagi Maolunga ga hai ange gi de ia, “Gu aha gu ssili mai ai naa goe dogu ingoo? Gai se ingoo e dee maua gi iloo dono hagadoonunga.” * 19 Gai Manoah ne kave dahi guudi gauligi ma hanu grain, ga hai ange ai sigidaumaha gi Tagi Maolunga, i honga dahi hadu. Gai Tagi Maolunga ne hai dahi hegau hagalele mouli, i de masavaa o Manoah ma dono bodu ne haaina adu ai. 20 Gai de masavaa ne ula ai de ahi o ssigidaumaha laa, gai tangada de langi o Tagi Maolunga ga hanage i lo te ahi laa. Gai ga gidee huu e Manoah ma dono bodu de mee laa, gai gilaau ga duuduli ga ino gi honga de gelegele. 21 Gai tangada de langi o Tagi Maolunga tee ahe ange e hakide ange gi Manoah ma dono bodu. Gai Manoah gu iloo e ia bolo taane laa go tangada de langi donu o Tagi Maolunga.

22 Gai Manoah ga hai ange gi dono bodu, “Gidaau e maakau naa donu, go hiidinga gidaau gu gidee de Maadua.”

23 Gai dono bodu ga hai ange gi de ia, “Noo Tagi Maolunga ne lodo e daa gidaau gi maakau, gai ia tee malangilangi i taau sigidaumaha dudu ma taau ssigidaumaha o grain, be hagaago mai gi gidaau mee nei alodahi, aabe ne tala mai gi gidaau hanu muna bee nei.”

24 Gai de hine laa ne haanau dahi dama daane, gai ia ga hagaingoo ange ia go Samson. Gai ga madua age huu tama daane laa, gai Tagi Maolunga ga hagamanuuia ia. 25 Gai de Hagasaalunga o Tagi Maolunga ga hagangalue ono lodo i Mahaneh Dan, se mommee i magavaa o Zorah ma Eshtaol.

14

De hai bodu o Samson

1 Gai Samson ga hano gi Timnah gu gidee e ia dahi damaa hine Philistia i kilaa. 2 Gai ia ga ahe mai ga tala ange gi dono damana ma dono dinana, “Au gu gidee dahi damaa hine Philistia i Timnah; gooluu hulo gaamai ia e hai ai dogu bodu.”

3 Gai luoono maadua ne hai ange gi de ia, “E deai ange laa se damaa hine i daho taadeu huaabodu, aabe go magavaa o odaadeu dangada alodahi, gai koe ga hano ai naa e kave dahi bodu moou i daho de gau Philistia, e dee tuu dagaholiage naa?”

Aagai Samson ne hai ange gi dono damana, “Hannoo gaamai ia e hai ai dogu bodu; au e vaasuu i de ia.” 4 (Gai luoono maadua tee iloo e gilaau bolo de mee laa se mee mai i daho Tagi Maolunga, go hiidinga ia e ssala dahi hai e hai baasi ange ai gi de gau Philistia. De masavaa laa gai de gau Israel e nnoho i lalo o de gau Philistia.) 5 Gai Samson ma luoono maadua ga hulo gi Timnah. Gai Samson ne hano ga dae gi de mommee iai denga veelengaa grape i Timnah, gai tilo, dahi laiono mmahi ne hagangolo ga humai ai e hebagi ange gi de ia. 6 Gai de Hagasaalunga o Tagi Maolunga gu hano iho gi ono elunga i de mmahi, gai ia ga poo de laiono laa ga hhanga lua, bei de hai a tangada e hhanga lua ai laa dahi guudi damaa mee, gai ia ne daa donu huu de laiono laa ga magau i luoono lima. Gai ia tee tala ange donu mee aana gu hai gi luoono maadua. 7 Gai ia ne hano ga madaangudu ange gi de hine laa; gai ia gu vaasuu i de hine laa.

8 Dua mee laa gai ia ne ahe e gaamai tamaa hine laa; gai ia ne daa ange ga tilo de laiono magau laa. Gai ia ne gidee bolo gu lagolago lango hai hooni i de angaanga o de laiono laa ma denga hooni. 9 Gai ia ga hhali age hanu hooni laa i lodo luoono lima ga gai ga hano ai. De masavaa oona ne dae ai gi daho luoono maadua, gai ia ga gaavange hogi hanu hooni laa e gai gilaau. Aagai ia tee tala ange donu bolo ia ne kave hooni laa mai i de angaanga o dahi laiono magau.

10 Gai dono damana ne hano gi de hale o de hine laa, gai Samson ne hai dahi daonga i kilaa; deenei tahulinga a denga dama daane e hai i de masavaa laa. 11 Gai de masavaa huu a dangada ne gide ai ia, gai gilaadeu ga gaamai e dinodolu daane gi nnoho madali ia.

12 Gai Samson ga hai ange gi gilaadeu, “Iainei gai au e tala adu gi goodou dahi mee hagasengasenga. Noo goodou e maua i de tala mai dono hagadoonunga i de odi denga laangi e hidu o taonga, gai au ga gaavadu gi goodou e matolu malo gahu linen aama e matolu malo kahu hagadanuaa. 13 Gai noo goodou e dee maua i de tala mai dono hagadoonunga, gai goodou gaamai gi de au e matolu malo gahu linen aama e matolu malo kahu hagadanuaa.”

Gai gilaadeu ga hai ange gi de ia, “Daalaa mai dau mee hagasengasenga e hagallongo gimaadeu.”

14 Gai ia ga hai ange gi gilaadeu,

“Hanu mee gai ne maua mai i de manu gai dangada;

hanu mee maimai ne maua mai i de manu mmahi.”

Gai gilaadeu tee maua i de hagadonu ange de mee hagasengasenga laa i dua e dolu laangi.

15 Gai dua huu e haa laangi, gai gilaadeu ga hai ange gi de bodu o Samson, “Usuusuhia ange doo bodu gi daalaa adu de hagadoonunga o de mee hagasengasenga laa, gai koe ga tala mai, gimaadeu kana dudu goe ma doo huaabodu i de ahi. Goodou se gauna mai nei gimaadeu gi taonga e gaiaa ai amaadeu mee?”

16 Gai de bodu o Samson ga dangi ga hai ange gi de ia, “Koe e kino i de au, koe e dee aloha donu i de au; go hiidinga koe gu tala ange dahi mee hagasengasenga gi dangada o dogu henua, gai koe tigi tala mai donu dono hagadoonunga.”

Gai Samson ne hai ange gi de ia, “Au tigi tala ange donu gi luoogu maadua de hagadoonunga o de mee hagasengasenga nei, gai gu aha gu tala adu ai au gi de goe?” 17 Gai de hine laa ne dangi ange gi Samson i denga laangi e hidu ne hai ai laa taonga. Gai de hagahidu laangi huu, gai Samson ga tala ange gi de ia de hagadoonunga o de mee hagasengasenga laa, go hiidinga de hine laa ne usuusu ange ia. Gai de hine laa ga tala ange gi denga daane o dono henua.

18 Gai denga daane o de aduhale ne hai ange gi Samson i de hagahidu laangi, i mua de danu de laa,

“Se aha e maimai ange i denga hooni?

Gai se aha e mmahi ange i de laiono?”

Gai Samson ga hai ange gi gilaadeu,

“Noo goodou tee hagabasa dogu bodu,*

gai goodou tee maua donu gi iloo dagu mee hagasengasenga.”

19 Gai de Hagasaalunga o Tagi Maolunga ne hano iho gi ono elunga i de mmahi. Gai Samson ga hano gi de aduhale go Ashkelon ga daa e dinodolu daane, ga gaamai olaadeu goloa ma olaadeu malo, ga gaavange gi denga daane ne daalaa ange de hagadoonunga o de mee hagasengasenga laa. Gai ia gu kona mmao de lili, gai ia ga aahe gi de hale o dono damana. 20 Gai dono bodu gu gaavange gi dahi daane ne humai laa gi taonga hagahai bodu.

15

De sui ange a Samson hegau a de gau Philistia

1 Hanu laangi huu gi muli mai, i de masavaa e hagihagi ai denga grain, gai Samson ne hano e hedae ange gi dono bodu, gai ne kave dahi guudi madali ia; gai ia ga hagadaba, “Au ga hano nei e ulu gi daho dogu bodu i lo te aabi.” Aagai dono saulaba tee dugu ange ia gi ulu gi lodo.

2 Gai dono saulaba ne hai ange, “Au ne maanadu bolo koe gu kona doo kino i dagu damaa hine; gai au ga gaavange ia gi dahi oo soa. Gai deenei dono daina hahine gauligi, ia e kii ange donu de mahamaha. Gaavee ia e sui ai.”

3 Gai Samson ne hai ange gi gilaadeu, “De hanonga nei gai e dee haisala donu dagu hagaduasala de gau Philistia; au e hagaduasala naa donu gilaadeu.” 4 Gai Samson ne hano ga booboo e dolulau gaaduu de vao, gai ia ne hagadau noonooa olaadeu sugi, ga dudu hanu mee be ni lama ga noonooa ange gi olaadeu sugi. 5 Gai ia ga dudu denga mee laa, ga hai denga manu laa gi saavini gi hulo gi magavaa o denga grain a de gau Philistia, gai de ahi laa ga dudu denga grain gu lava laa i de duuduu ma mee tigi duuduu laa, aama alaadeu veelengaa olive.

6 Gai de gau Philistia ne ssili ga hagataba, “Goai ne haia de hegau nei?” Gai hanu ga hai ange, “Go Samson, ssaulaba o taane Timnah, go hiidinga ia gu kave de bodu o Samson ma gu gaavange gi dahi ono soa.”

Gai de gau Philistia ga hulo ga dudu taane laa ma dana damaa hine i de ahi. 7 Gai Samson ga hai ange gi gilaadeu, “Noo deenei doodou hai e hai hegau mai ai gi de au, aagai au e dee tuu naa donu, ga dae ai gi dagu sui adu oodou mee ne hai nei.” 8 Gai Samson ne daa ga maakau hanu dangada soa i kilaa; muli mai gai ia ne hano ga noho i dahi haonga i lo te baba o Etam.

9 Gai de gau Philistia ne loomai ga nnoho i Judah ga hebagi ange ai gi de aduhale go Lehi. 10 Gai denga daane o Judah ga hai ange, “Gu aha goodou gu loomai ai naa e hai baasi mai gi gimaadeu?”

Gai gilaadeu ga hai ange, “Gimaadeu se loomai e nnoa Samson, e hai ia bei dana hai ne hai ai laa gimaadeu.”

11 Gai se dolumano daane o Judah ne loiho gi lo te haonga i lo te baba o Etam, ga hai ange gi Samson, “Koe e dee iloo nei bolo gidaadeu e nnoho i lalo o de gau Philistia? Gai se hegau bee hee aau gu hai mai nei gi gimaadeu?”

Ia ne hai ange gi gilaadeu, “Au ne sui ange donu huu alaadeu mee gu hai mai gi de au.”

12 Gai gilaadeu ga hai ange gi de ia, “Gimaadeu se loomai nei e nnoa goe, e kave e gaavange gi de gau Philistia.”

Gai Samson ga hai ange gi gilaadeu, “Goodou hagatoo donu mai gi de au bolo goodou e dee daa donu au gi magau.”

13 Gai gilaadeu ga hai ange gi de ia, “Gimaadeu e nnoa donu huu goe e gaavange gi de gau Philistia; gai gimaadeu e dee daa naa donu goe gi magau.” Gai gilaadeu ga hai e lua daula makaga ga nnoa ai ia, ga kave gee ia mai i lo te baba laa. 14 Gai ga dae huu Samson gi Lehi, gai de gau Philistia ne loomai ga hevaalogi. Gai de Hagasaalunga o Tagi Maolunga ne hano iho gi ono elunga i de mmahi. Gai denga daula e noonooa ai laa luoono lima gu bei denga flax gu vvela laa i de ahi, gai denga mee e noonoa laa gu maatala ga too mai i luoono lima. 15 Gai ia gu gidee dahi ivi makaga o de gauvae o dahi donkey, gai ia ga poo de ivi laa ga daa ai e mano daane gu maakau.

16 Gai Samson ne hagadaba,

“Go de ivi de gauvae o dahi donkey,

aagu ne hai ai hanu hagabuudungaa mee.

Go de ivi de gauvae o dahi donkey,

aagu ne daa ai ga maakau e mano daane.”

17 Gai ga lava huu i dana tala muna laa, gai ia ga tili de ivi laa; gai de mommee laa gu hagaingoo ange go Ramath Lehi.*

18 Gai Samson gu kona mmao dono hieunu, gai ia ga dalodalo ange gi Tagi Maolunga, ga hai ange, “Koe ne dugu mai gi kii au, doo dangada hai hegau. Gai koe ga dugu ange naa de gau tua de mee nei gi daia ngau gi magau iainei, i hiidinga dogu hieunu?” 19 Gai de Maadua ga hhuge dahi mommee gi masaavava i Lehi, gai denga vai gu ssali age i kilaa. Gai Samson ga unu ai, gai ia gu ahe ange ga mmahi. Deelaa ai, de mommee laa gu hagaingoo ange go En Hakkore;† gai e dagodo donu huu i Lehi ga dae mai ai gi anailaa nei.

20 Gai Samson ne dagi de gau Israel i e madalua ngadau, i de masavaa o de gau Philistia.

16

Samson ma Delilah

1 Dahi laangi gai Samson ne hano gi Gaza, gai ia gu gidee dahi hahine hai be se manu i kilaa. Gai ia ne dagodo haisala ma ia. 2 Gai de gau Gaza gu langona bolo Samson gu humai. Gai gilaadeu ne hulo ga mmuni i gaogao de haitoga o de aduhale, i denga boo laa alodahi, ga tali ai ia, ma de hagataba, “Gidaadeu ga tali gi maalama age de mee, gai gidaadeu ga daa ia gi magau.”

3 Aagai Samson ne noho i lo te aduhale ga dae ai gi de madohi boo, gai ia ga hidi age ga dada age de abaaba o de haitoga o de aduhale, ma ono duludulu aama ono mee hagamakaga, ga hagauda ange gi honga luoono eu ga hano ai gi ulu de mounga i de baasi ange gi Hebron.

4 Dua mee nei gai Samson gu aloha i dahi hahine i de geelonga go Sorek, dono ingoo go Delilah. 5 Gai denga dagi o Philistia ne loomai ga hai ange gi de hine laa, “Usuusu ina ange Samson gi daalaa adu be se aha e haia laa ma e kona dono mmahi, gai dee hee demaadeu hai e hagamagulu ai ia, gai ga nnoa ia gi dee maua ai ia gi ola. Gai dahi ma dahi ga hagao adu goe i e 1,100 shekel* selevaa.”

6 Gai Delilah ga hai ange gi Samson, “Aude haihaia, daalaa mai gi iloo e au be se aha e haia naa ma e kona doo mmahi, gai dee hee de hai e nnoa ai goe gi dee maua gi ola.”

7 Gai Samson ga hai ange gi de hine laa, “Noo dangada e nnoa au i e hidu uga o de mee hholu tigi mmasa laa, gai au gu baageaa bei denga daane ange laa.”

8 Gai denga dagi o Philistia ga gaamai gi de hine laa e hidu uga hoou tigi mmasa, gai Delilah ga hai denga uga laa ga nnoa ai Samson. 9 Gai hanu daane gu loomai huu i mua ma e mmuni i dahi aabi gee. Gai de hine laa ga hai ange gi de ia, “Samson, de gau Philistia gu loomai!” Gai Samson ga duuduu denga uga e nnoa ai laa ia, bei deleisi e dudu laa i de ahi. Gai tee maua gi iloo be go hee ne loomai ai ono mahi.

10 Gai Delilah ne hai ange gi Samson, “Tilo, koe ne daahanga mai au ma de tala mai hanu muna hhadu gi de au. Aude haihaia, daalaa mai be dee hee dagu hai e nnoa ai goe.”

11 Samson ga hai ange gi de ia, “Noo dangada e nnoa au i hanu uga hoou tigi ai laa mee ne hai ai, gai au gu baageaa bei denga daane ange laa.”

12 Gai Delilah ga gaamai hanu uga hoou ga nnoa ai ia, gai ia ga hai ange gi de ia, “Samson, de gau Philistia gu loomai!” Gai denga daane e nnoho laa e poo ia gu nnoho i dahi aabi i kilaa. Gai Samson ne dada denga uga laa ga modumodu mai, e dagodo be ni deleisi.

13 Gai Delilah ga hai ange gi Samson, “Koe ne daahanga mai au, ma de tala mai hanu muna hadu gi de au, ga dae mai ai nei gi iainei. Aude haihaia, daalaa mai be dee hee dagu hai e nnoa ai goe.”

Gai Samson ga hai ange gi de hine laa, “Noo koe e llanga denga biininga e hidu i dogu biho bei de mee llanga, [ga velo i dahi biini ga hagamakaga ai, gai au gu baageaa bei denga daane ange laa.” 14 Gai de masavaa huu oona ne seni ai, gai Delilah ga llanga biininga e hidu i dono biho laa bei de mee llanga]† ga velo i de biini ga hagamakaga ai.

Gai de hine laa ga hagahi ange ia, ga hai ange, “Samson, de gau Philistia gu loomai!” Aagai Samson gu alahage, ga dada mai de biini, ma de mee langa mee, aama mee gu llanga laa.

15 Gai de hine laa ga hai ange gi Samson, “Koe e hai mai bolo koe e aloha i de au, gai koe e dee tala mai de muna abodonu gi de au. Deenei tolu hanonga aau ne daahanga mai ai au, gai koe tee tala mai donu be se aha e haia naa ma e kona doo mmahi.” 16 Gai ga dee modu huu de basa ange o de hine laa gi de ia i laangi alodahi, gai Samson gu goso mmao i ana muna.

17 Gai ia ga tala ange de muna abodonu gi de hine laa, ga hai ange, “Tigi ai donu se tuu ngaangaaulu o dogu biho i de leesaa, go hiidinga au se Nazirite gu hagadabu ange gi de Maadua, mai i dogu haanau. Gai noo gu tuu ngaangaaulu o dogu biho, gai ogu mahi gu hulo gee mai i ogu daha, gai au gu baageaa bei denga daane ange laa.”

18 Gai ga gidee huu e Delilah bolo Samson gu tala ange de muna abodonu gi de ia, gai ia ga aalu denga dagi o de gau Philistia, ga hai ange, “Goodou aahe mai ange i dahi hanonga, i hiidinga ia gu tala mai gi de au mee alodahi.” Gai dagi o de gau Philistia ne loomai ga gaamai alaadeu sseene, ga loomai ai gi daho de hine laa. 19 Gai de hine laa ga hai Samson gu seni i honga luoono vae; gai ia ga hagahi dahi daane gi humai gi duuduudia denga biininga e hidu i dono biho laa. Gai de hine laa ga daamada de hagammae Samson, gai gu deai donu ono mahi.

20 Gai de hine laa ga hai ange, “Samson, de gau Philistia gu loomai!”

Gai Samson ne alahage, ga hagadaba, “Au ga sao nei gi duaahaho bei denga hanonga i mua e holahola ai ogu aalanga, gi too ai denga mee oogu e nnoa ai nei.” Aagai ia tee iloo donu bolo Tagi Maolunga gu hano gee mai i ono daha.

21 Gai de gau Philistia ga poo ia ga nnao mai luoono hadu mada, ga kave ia gi Gaza. Gai gilaadeu ne nnoa ia i denga daula bronze, ga hai ia gi hagadigelia de hadu mmili grain i lo te hale pono. 22 Aagai ono ngaangaaulu gu daamada de aahe ange ga ssomo, i dua delaadeu dahi dono biho.

De magau o Samson

23 Gai denga dagi o de gau Philistia ne hagabuni e hai ssigidaumaha laumalie ange gi delaadeu diinonga go Dagon, ga malangilangi ai; go hiidinga gilaadeu ne hagataba, “Taadeu diinonga gu dugu mai gidaadeu gi hagadee kii ina taadeu hagadaumee go Samson.”

24 Gai de masavaa huu a dangada ne gidee ai Samson, gai gilaadeu ga tuhi delaadeu diinonga; go hiidinga gilaadeu ne hagataba,

“Taadeu diinonga gu dugu mai taadeu hagadaumee

gi lodo odaadeu lima,

go de ia ne oohaa taadeu henua,

ma de daa ga maakau odaadeu dangada soa.”

25 Gai de masavaa o dangada gu llodo danuaa ai, gai gilaadeu ga hagataba, “Gaamai Samson gi haia hanu hagadaahao e tilo gidaadeu.” Gai gilaadeu ga aalu gi hagasao ina mai Samson i lo te hale pono, gi haia hanu hagadaahao e tilo gilaadeu.

Gai gilaadeu ne hai ia gi duu i magavaa denga duludulu; 26 gai Samson ga hai ange gi tama daane e dagia mai laa ia, “Gaavee au gi baa ange gi denga duludulu e lango age ai laa de hale, e hannagi ange ai au aagena.” 27 De masavaa laa gai de hale laa gu honu i denga daane ma haahine, gai denga dagi alodahi o Philistia gu nnoho i kilaa; agu made e dolumano dangada i honga de hale e tilo mee a Samson e hai. 28 Gai Samson ga dalodalo ange gi Tagi Maolunga, ga hai ange, “Dogu Ia Aamua go Iahweh, aude haihaia, manadua mai au. De Maadua, aude haihaia hagaahea mai ogu mmahi i de hanonga nei, gai au ga sui ange mee a de gau Philistia ne hai ange gi luoogu hadu mada.” 29 Gai Samson ga poo luu duludulu i lo te ungaalodo e hagaduu ange ai laa de hale laa ga usu; dono lima madau e usu dahi duludulu gai dono lima masui e usu tuludulu anga laa. 30 Gai Samson ga hagadaba, “Dugua mai au gi magau madali de gau Philistia.” Gai ia ga hagaodi ange ono mahi i de usu; gai de hale laa gu baguu iho ga daa denga dagi ma dangada alodahi e nnoho i ono lodo. Gai dangada aana ne daa ga maakau i de masavaa oona ne magau ai, ne kii ange de soa i dangada aana ne daa i de masavaa oona e mouli ai.

31 Gai ono daina daane ma dono huaabodu alodahi ne hulo ga gaamai dono angaanga ga danu i magavaa o Zorah ma Eshtaol, i taanunga a dono damana go Manoah. Gai Samson ne dagi de gau Israel i e madalua ngadau.

17

Diinonga o Micah ma dono dangada haimeedabu

1 E dahi daane e noho i de mommee iai mounga o Ephraim, dono ingoo go Micah. 2 Taane laa ne hai ange gi dono dinana, “Tilo, denga shekel selevaa e 1,100* tee maaleva laa, go mee aau ne basa hagamalaia ai laa — go au ne gaavee, gai aanei i ogu daha.”

Gai dono dinana ne hai ange gi de ia, “Dagu dama, Tagi Maolunga gi hagamanuuia ina goe.”

3 Gai taane laa ga hagaahe ange gi dono dinana denga dibaa selevaa e 1,100 laa; gai dono dinana ga hai ange, “Au ne hagadabu ange selevaa nei gi Tagi Maolunga, go mee aagu e gaavange gi dagu dama, gai ia ga hai ai dahi diinonga i laagau ma baalanga. Deenei ai, au e hagaahe adu mee nei gi de goe.”

4 Gai de masavaa a taane laa ne hagaahe ange ai selevaa laa gi dono dinana, gai dono dinana ga vvae ange e lualau shekel† selevaa gi dahi labagau o denga baalanga, gai ia ga hai ai dahi diinonga i laagau ma baalanga. Gai tiinonga laa ne kave ga dugu i de hale o Micah.

5 Gai taane go Micah e dahi ono mommee hai daumaha, gai ia ne hai dahi ephod ma hanu diinonga, ga hili dahi ana dama daane e hai ai dono dangada haimeedabu. 6 De masavaa laa gai e deai donu se hodooligi i Israel; gai tangada nei ma tangada nei ne hai donu huu ono mee e lodo ai.*

7 Gai e dahi hagadiilinga o Levi mai i Bethlehem i Judah, ia nogo noho i daho de aamuli o Judah, 8 ia ne hano gee mai i Bethlehem i Judah e ssala dahi mommee e nnoho ai. Ia ne hano ga dae gi de hale o Micah i mommee iai denga mounga o Ephraim.

9 Gai Micah ne ssili ange gi de ia, “Go hee oou ne humai ai naa?”

Ia ne hai ange gi a Micah, “Au se dangada de aamuli o Levi mai i Bethlehem i Judah, au e ssala dahi mommee e noho ai au.”

10 Gai Micah ga hai ange gi de ia, “Noho i ogu daha e hai ai dogu damana ma dogu dangada haimeedabu, gai au ga hagao adu goe i e madaangahulu dibaa selevaa i dahi ngadau, ma de gaavadu hanu malo moou ma de haangai adu goe.” 11 Gai taane de aamuli o Levi ne malangilangi i de noho i daho Micah; gai taane laa gu bei donu dahi ana dama daane. 12 Gai Micah ne hai hogi ia gi se dangada haimeedabu, gai tama daane laa gu noho i dono hale ga hai ai dono dangada haimeedabu. 13 Gai Micah ga hagadaba, “Au e iloo bolo iainei gai Tagi Maolunga e hagamanuuia naa donu au, i hiidinga de hagadiilinga o Levi nei gu hai ai dogu dangada haimeedabu.”

18

Micah ma de aamuli o Dan

1 De masavaa laa gai e deai donu se hodooligi i Israel.

Gai dangada o de aamuli o Dan ne ssala dahi mommee e nnoho ai gilaadeu; go hiidinga tigi ai donu se mommee ne bolo ange gi gilaadeu madali denga aamuli o Israel. 2 Gai de aamuli o Dan ne hai gi hulo e dogolima olaadeu daane dau i de hebagi, mai Zorah ma Eshtaol gi mulidagi ina de henua, ma de tilo gi iloo ono dagodo. Gai dangada ne hai ange gi gilaadeu, “Goodou hulo diiloo dagodo o de henua.”

Gai denga daane laa ne hulo gu tae gi de hale o Micah, i mommee iai mounga o Ephraim, ga nnoho ai i de boo laa. 3 Gai de masavaa olaadeu ne hulo ai ga paa ange gi de hale o Micah, gai gilaadeu gu madea de leo o tama daane de aamuli o Levi; gai gilaadeu ne taa ange gi kilaa ga ssili ange gi de ia, “Goai ne gaamai naa goe gi kinei? Gai ni aha aau e hai naa i de mommee nei? Gai ni hegau aha aau e hai nei i kinei?”

4 Gai tama daane laa ne hai ange gi gilaadeu, “Deenei de hai a Micah ne hai ai au: ia gu hagao au e hai ai dono dangada haimeedabu.”

5 Gai gilaadeu ga hai ange gi de ia, “Aude haihaia, dalodalo ange gi de Maadua gi iloo ai e gimaadeu be demaadeu hanonga nei e haigamaiana aabe deai.”

6 Gai tangada haimeedabu laa ga hai ange gi gilaadeu, “Goodou hulo i de baba, Tagi Maolunga e dagitilo naa goodou.”

7 Gai denga daane dogolima laa ne hulo ga tae gi Laish, gai gilaadeu gu gidee bolo dangada e nnoho i kilaa e duadonu, gai alaadeu dahulinga e bei dahulinga a de gau Sidon. Gai e deai donu olaadeu hagadaumee, gai e dee duasala i dahi mee aama de lagolago alaadeu mee. Gai gilaadeu e mmao gee mai i de gau Sidon, gai e deai olaadeu dangada e heloongoi ange aagena.

8 Gai ga aahe huu gilaadeu gi daho olaadeu dangada i Zorah ma Eshtaol, gai olaadeu dangada ne ssili ange gi gilaadeu, “Ni aha oodou ne gidee?”

9 Gilaadeu ne hai ange, “Loomai, gidaadeu ga hulo e hebagi ange gi gilaadeu! Gimaadeu gu gidee bolo de henua laa se henua danuaa mmao. Goodou aude ngadi nnoho donu huu! Gai goodou aude manavasaa i de hulo e kave de henua laa. 10 De masavaa naa huu oodou e tae ai gi kilaa, gai goodou e gidee naa dahi huaadangada e nnoho paba, gai de henua laa e laumalie, gai de Maadua gu dugu adu donu gi goodou, gai e deai donu se mee e deai i de henua laa.”

11 Gai e onolau daane de aamuli o Dan ga kave olaadeu goloa hebagi ga hulo gee mai ai i Zorah ma Eshtaol, 12 gai gilaadeu ne hulo ga hagatuu age olaadeu hale gaainga i Kiriath Jearim i Judah. Deelaa ai, de mommee laa gu hagaingoo ange go Mahaneh Dan* ga dae mai ai gi anailaa nei; gai de mommee laa e duu i baasi dai o Kiriath Jearim. 13 Gai gilaadeu ne hulo gee i kilaa ga hulo gi de mommee iai mounga o Ephraim, ma de hulo gu tae gi de hale o Micah.

14 Gai denga daane dogolima ne hulo laa e mulidagi ina de mommee go Laish, ga hai ange gi olaadeu dangada, “Goodou e iloo laa bolo e dahi hale i kinei iai dahi ephod, ma hanu diinonga o de huaabodu, aama dahi diinonga i laagau ma baalanga? Gai goodou hagasaelea be ni aha oodou e hai.” 15 Gai gilaadeu ne hulo gi de hale o tama daane mai i de aamuli o Levi e noho ai laa, go de hale o Micah, ga ssili be aahee ono dagodo. 16 Gai de onolau daane de aamuli o Dan, ne hagauda olaadeu goloa hebagi, ga tuu ai i gaogao de haitoga o de buibui o de hale laa. 17 Gai denga daane dogolima ne hulo laa e mulidagi ina de henua ne hulo ga ulu i de hale ga kave tiinonga laagau, ma de ephod, ma diinonga o de huaabodu, aama tiinonga baalanga; gai tangada haimeedabu e duu i gaogao de haitoga o de buibui madali e onolau daane, e hagauda laa olaadeu goloa hebagi.

18 Gai de masavaa o denga daane laa ne ulu ai gi lo te hale o Micah ga kave ai tiinonga laagau, ma de ephod, ma denga diinonga o de huaabodu, aama tiinonga baalanga, gai tangada haimeedabu ga ssili ange gi gilaadeu, “Ni aha oodou e hai naa?”

19 Gai gilaadeu ga hai ange gi de ia, “Aude basa, gai bonodia doo ngudu ma gi humai madali gimaadeu, gai gimaadeu ga hai goe go demaadeu damana ma demaadeu dangada haimeedabu. E dee kii ange laa tanuaa doo hai gi se dangada haimeedabu niio dahi aamuli o Israel, i doo hai ga se dangada haimeedabu i de hale o dahi dangada sogosogo?” 20 Gai tangada haimeedabu laa gu malangilangi. Gai ia ga kave de ephod, ma denga diinonga o de huaabodu ange laa, ma tiinonga laagau laa ga hano ai madali de gau laa. 21 Gai gilaadeu ne hai alaadeu dama ma alaadeu manu haangai, aama olaadeu goloa alodahi gi hulo i olaadeu mada i mua.

22 Gai de masavaa olaadeu ne hulo ai ga mmao gee i de hale o Micah, gai denga daane e paa ange gi Micah ga hagabuni ga doolohi gu daea adu de gau de aamuli o Dan. 23 Gai gilaadeu ne oo ga hagaagahi de gau de aamuli o Dan; gai denga daane laa ne aahe mai ga ssili ange gi Micah, “Gu aha, gai koe ga hagahi mai ai naa dahi hagabuulingaa daane e humai ai?”

24 Gai ia ga hai ange, “Goodou ne kave denga diinonga aagu ne hai, ma dogu dangada haimeedabu ga hulo ai. Gai ni aha naa donu e doe i ogu daha? Gai gu aha goodou gu ssili mai ai nei, ‘Gu aha naa goe?’ ”

25 Gai de gau de aamuli o Dan ga hai ange gi de ia, “Aude hagalongaa, kana llili hanu omaadeu daane ga daa goodou ma de gau i doo hale gu maakau.” 26 Gai de gau de aamuli o Dan ga hulo ai loo, gai Micah gu gidee bolo gilaadeu e mmahi ange i de ia, gai ia ga ahe gi dono hale.

27 Gai de gau de aamuli o Dan ga kave denga diinonga a Micah ne hai laa, ma dono dangada haimeedabu ga hulo ai gi Laish, ga hebagi ange gi de hagabuulingaa dangada e nnoho paba ma duadonu i kilaa. Gai gilaadeu ne daa gu maakau dangada alodahi i kilaa, ga dudu delaadeu aduhale. 28 Gai teai donu dangada ne balea ange de gau laa, go hiidinga e mmao gee mai i Sidon, gai e deai donu olaadeu dangada e heloongoi ange aagena. Gai de mommee laa e duu i lo te geelonga o Beth Rehob.

Gai de aamuli o Dan ne hagaduu dahi aduhale i kilaa ga nnoho ai. 29 Gai gilaadeu ga hagaingoo ange de aduhale laa go Dan, go de ingoo o delaadeu dubuna madagidagi, go dahi dama daane a Israel; gai de ingoo o de aduhale laa i mua go Laish. 30 Gai dangada de aamuli o Dan ne hagatuu age denga diinonga laa. Gai Jonathan tama daane a Gershom, tama daane a Moses ma ana dama, go de gau haimeedabu o de aamuli o Dan, ga dae ai gi masavaa ne gaavee gee ai dangada mai i de henua. 31 Gai gilaadeu ne duudagi de daumaha ange gi denga diinonga a Micah ne hai laa, i taulooloa de dagodo de hale o de Maadua i Shiloh.

19

Dahi daane de aamuli o Levi ma dono bodu laa daha

1 De masavaa laa gai tigi ai donu se hodooligi o Israel.

Gai e dahi daane de aamuli o Levi e noho i dahi mommee mmao i de mommee iai mounga o Ephraim. Ia ne kave dahi hahine mai i Bethlehem i Judah ga hai ai dono bodu laa daha. 2 Aagai de hine laa ne lili i de ia ga savini ga ahe gi daho dono damana i Bethlehem i Judah, ga noho ai i e haa malama. 3 Gai dono bodu ne hano gi kilaa e usuusu ange ia gi ahe mai. Gai ia ne kave dahi ono daane hai hegau, ma e lua donkey madali ia. Gai de hine laa ne kave ia gi de hale o dono damana, gai dono damana ne malangilangi i de abodonu ange gi de ia, i de masavaa aana ne gidee ai ia. 4 Gai tamana o tamaa hine laa ga hai ia gi damaa noho ange i ono daha. Gai taane laa ne noho i ono daha i e dolu laangi; gai gilaadeu ga gaimee ma de unu, ga sseni ai i kilaa.

5 Gai de hagahaa laangi huu gai gilaadeu ne oho age i taiao, gai taane laa ne hagadabena e hano. Aagai dono saulaba ga hai ange gi de ia, “Gaimee gi mmahi goe, gai koe ga hano ai.” 6 Gai luu daane laa ga nnoho iho e gaimee ma de unu; gai tamana o tamaa hine laa ga hai ange gi taane laa, “Au e dangidangi adu, seni aaboo nei ga hai gi malangilangi goe.” 7 Gai de masavaa o taane laa ne hidi age ai e hano, gai dono saulaba ga hagammahi ange hogi ia, gai ia ne seni ange hogi i kilaa. 8 Gai taane laa ne oho age hogi e hano i de hagalima laangi; gai dono saulaba ga hai ange, “Au e dangidangi adu, gaimee gi mmahi goe. Gai koe ga tali ga dae ai gi muli de hualaangi.” Gai gilaau ga nnoho ange hogi ga gaimee.

9 Gai de masavaa o taane laa ma dono bodu laa daha, aama dono dangada hai hegau ne hiihidi age ai e hulo, gai dono saulaba ga hai ange gi de ia, “Tilo, gu ahiahi donu de mee. Aude haihaia, seni ange aaboo i kinei, ga hai gi malangilangi goe. Gai boo taiao gai koe ga oho age ga hano gi doo hale.” 10 Aagai taane laa tee lodo e seni i de boo laa, gai ia ne hano gee mai i kilaa ga hano i de haiava e hano laa gi Jebus (e bei go Jerusalem), madali luaana donkey aama dono bodu laa daha.

11 De masavaa olaadeu ne tae ai gi Jebus gai gu dai boo donu de mee, gai dono dangada hai hegau ne hai ange gi de ia, “Gidaadeu ga taa ange gi de aduhale o de gau Jebus e sseni ai aaboo nei.”

12 Gai dono dangada aamua ga hai ange gi de ia, “Gidaadeu e dee hulo gi lo te aduhale o hanu dangada henua gee, e dee ni dangada Israel; aagai gidaadeu ga hulo gi tae gi Gibeah.” 13 Gai ia ne hai ange gi dono dangada hai hegau, “Loomai, gidaadeu ga hulo gi tae gi Gibeah aabe go Ramah, ga nnoho ai i dahi mommee i kilaa aaboo nei.” 14 Gai gilaadeu ne hagassoe ga hulo, gai gu danu de laa, i de masavaa olaadeu ne tae gi Gibeah o Benjamin. 15 Gai gilaadeu ne nnoho i kilaa i de boo laa. Gai gilaadeu ne hulo ga nnoho i lo te duu malaelae i lo te aduhale laa, gai teai donu se dangada ne gaavee gilaadeu gi sseni i dono hale i de boo laa.

16 Gai tilo, dahi daane madumadua gu humai, i dua de lava ana hegau i dana veelenga i de ahiahi; ia se daane mai i de mommee iai mounga o Ephraim, gai ia ne humai ga noho i Gibeah (gai dangada e nnoho i de aduhale laa ni dangada de aamuli o Benjamin). 17 Gai de masavaa huu aana ne gidee ai de gau laa i lo te aduhale o de aduhale, gai ia ne ssili ange, “Goodou ga hulo naa gi hee? Gai go hee oodou ne loomai ai naa?”

18 Gai taane laa ga hai ange gi de ia, “Gimaadeu ne loomai i Bethlehem i Judah, e hulo gi dahi mommee mmao i de mommee iai mounga o Ephraim, go de mommee oogu e noho ai. Au ne hano gi Bethlehem i Judah, gai au gu aahe e hano gi de hale o Tagi Maolunga. Gai teai donu se dangada ne gaavee au gi noho i dono hale aaboo nei. 19 Gai e hanu donu helii mmasa ma gai a luaamaadeu donkey, e hanu hogi pelaoaa ma uvaini e gaimee ai gimaadeu — go gimaau ma doo hahine hai hegau, aama taane hai hegau madali gimaau. Gai hanu donu omaadeu mee e hagadanuaa ai.”

20 Gai taane madumadua laa ga hai ange, “De baba gi dagodo i oo daha; go au e diiloo adu goodou, goodou aude nnoho i kinei aaboo nei.” 21 Gai taane laa ne kave gilaadeu gi dono hale, ma de haangai ange luaalaadeu donkey. Gai ga lava huu i dana hhui olaadeu vae, gai gilaadeu ga gaimee ma de unu.

22 Gai de masavaa olaadeu e nnoho ai ma e malangilangi, gai hanu daane baubau o de aduhale laa ne loomai ga holiage luu baasi de hale laa. Gai gilaadeu ga dugidugi de abaaba ga hai ange gi taane madumadua niiona de hale, “Hagassao ina mai taane ne humai naa gi doo hale, gai gimaadeu ga dagodo haisala ma ia.” *

23 Gai taane niiona de hale ga sao gi haho ga hai ange gi gilaadeu, “Deai, denga daina, goodou aude haia de hegau hakino gee nei. Taane nei ne humai e noho i dogu hale, goodou aude haia de hegau hakino gee nei. 24 Tilo, aanei dagu damaa hine goi se bua mmoe laa ma de bodu laa daha o taane nei. Au ga hagassao adu nei gilaadeu gai goodou ga hai ange be ni aha oodou e llodo e hai ange gi gilaau. Aagai goodou aude haia ange denga dahulinga hakino gee naa gi taane nei.”

25 Gai denga daane de aduhale laa tee hagallongo ange gi taane madumadua laa. Gai taane laa ga poo dono bodu laa daha ga hai gi hano gi olaadeu daha i haho. Gai denga daane laa ga vaivai hai ia i de boo laa ga ao ai. Gai ga ao huu de mee gai gilaadeu ga dugu de hine laa gi hano. 26 Gai de hine laa ne humai i taiao laa ga baguu ange gi ma te haitoga o de hale o taane madumadua laa, go de hale o dono bodu e seni ai laa, ga dagodo i kilaa ga dae ai gi de masavaa ne ao ai de mee.

27 Gai dono bodu ne oho age i taiao ga hhuge de abaaba o de hale e sao e hano gi dono mommee, gai ia gu gidee dono bodu laa daha gu baguu ma e dagodo i ma te haitoga o de hale laa, gai luoono lima e poo de laagau o de abaaba. 28 Gai taane laa ga hai ange gi de hine laa, “Hidi age, gidaadeu ga hulo.” Gai de hine laa e dee basa ange donu. Gai taane laa ga saabai de hine laa ga hagauda ange gi honga dahi donkey ga aahe ai gilaadeu gi dono mommee.

29 Gai de masavaa o taane laa ne dae ai gi dono hale, gai ia ga hai de naivi ga duuduu ai gi too dagidahi de angaanga alodahi o dono bodu laa daha, ga hai ai i e madaangahulu ma lua duudanga ga kave gi denga mommee alodahi o Israel.* 30 Gai dangada alodahi ne gidee mee laa ga hagataba, “Tigi ai donu se hegau bee nei ne hai, aabe ne gidee i daho de gau Israel, mai i de laangi o de gau Israel ne loomai ai, i de henua go Egypt ga dae mai ai gi anailaa nei. Gidaadeu ga hagasaele dagodo o de mee nei! Gai tala mai be se aha adaadeu e hai ange gi de mee nei!”

20

De hebagi o Israel ma de aamuli o Benjamin

1 Gai dangada alodahi o Israel mai i Dan gi Beersheba, ma dangada i de henua go Gilead ga hagabuni i mada luu mada o Tagi Maolunga i Mizpah i de lodo daudahi. 2 Gai dagi o dangada alodahi i denga aamuli o Israel, ne loomai ga hagabuni madali dangada o de Maadua, gai e haaseguli daane hebagi ga hagauda alaadeu gadilaasa. 3 (Gai de aamuli o Benjamin gu langona bolo de gau Israel gu hulo gi Mizpah.) Gai de gau Israel ga hagataba, “Daalaa mai be dee hee de hai ne hai ai nei de hegau baubau nei?”

4 Gai taane de aamuli o Levi, de bodu o de hine ne daia laa ga magau, ne basa ange ga hai ange, “Au ne humai gi Gibeah o Benjamin madali dogu bodu laa daha e sseni i kilaa. 5 De boo laa gai denga daane o Gibeah ne loomai e hai baasi mai gi de au, gilaadeu ne holiage luu baasi de hale oogu ne noho ai laa; gilaadeu ne maanadu e daa au gi magau. Gilaadeu ne hai gi de mahi dogu bodu, ga daa ia gu magau. 6 Gai au ga kave dogu bodu laa daha ga duuduu dono angaanga, ga kave gi denga vaaenga alodahi o Israel; go hiidinga gilaadeu ne hai dahi hegau hakino gee ma de baubau i Israel. 7 Tilo, de gau Israel alodahi, goodou daalaa mai be se aha adaadeu ga hai.”

8 Gai dangada alodahi gu buni, ga hagataba, “E deai donu se gidaadeu e ahe gi dono hale be go dono mommee. 9 Aagai deenei taadeu mee e hai ange gi Gibeah: gidaadeu ga dada e hili ai be goai e hulo e hebagi ange gi de aduhale laa. 10 Gidaadeu ga hili e dinoangahulu daane mai i magavaa o e lau daane i denga aamuli alodahi o Israel, e lau e hili mai i magavaa o e mano daane, gai e mano e hili mai i magavaa o e dahisemada daane, gi haia gai a denga daane hebagi. Gai gilaadeu gi hulo e hebagi ange gi Geba* o Benjamin, e sui ange ai alaadeu hegau hakino gee alodahi gu hai i Israel.” 11 Gai denga daane alodahi o Israel gu buni i de lodo daudahi bolo gilaadeu ga hulo e hebagi ange gi de aduhale laa.

12 Gai denga aamuli o Israel ne hai gi hulo hanu daane gi de aamuli alodahi o Benjamin, gi hai ange, “Se hegau baubau bee hee oodou gu hai nei i oodou magavaa? 13 Gai goodou gaamai denga daane baubau o Gibeah gi omaadeu daha, gai gimaadeu ga daa gilaadeu gi maakau, e aau gee ai de baubau nei i Israel.”

Aagai de aamuli o Benjamin tee hagallongo ange gi olaadeu daina, go denga daane Israel.

14 Gai de aamuli o Benjamin ga hagabuni i denga aduhale ange laa, ga loomai gi Gibeah e hebagi ange gi de gau Israel. 15 De masavaa laa donu huu, gai de aamuli o Benjamin ga hagabuni mai e 26,000 daane ma alaadeu gadilaasa i olaadeu aduhale, madali e hidulau daane hebagi mai i Gibeah. 16 Gai e hidulau hogi daane hebagi i magavaa o denga daane nei e lima masui; dahi ma dahi e maua i de hhao dahi hadu gi lo te buada ga maga ai gi ulu dahi ngaangaaulu, gai e dee haisala donu.

17 Gai denga daane o Israel ne hagabuni e haaseguli daane e aabo i de hebagi i de gadilaasa, gilaadeu alodahi ni daane dau i de hebagi, gai teai donu daane o Benjamin madali gilaadeu.

18 Gai denga daane o Israel ne loage ga hulo gi Bethel, ga ssili gi iloo i daho de Maadua, be goai gilaadeu e hulo i mua e hebagi ange gi de aamuli o Benjamin.

Gai Tagi Maolunga ne hai ange, “Go de aamuli o Judah e hulo i mua.”

19 Gai denga daane o Israel ne oho age i taiao, ga hulo ga hagaduu delaadeu mommee nnoho gainga i gaogao o Gibeah. 20 Gai denga daane o Israel ne loage e hebagi ange gi de aamuli o Benjamin, gai gilaadeu ne hagatau ga loage ai e hebagi i Gibeah. 21 Gai denga daane de aamuli o Benjamin ne ssao mai i Gibeah, ga daa gu maakau e 22,000 daane o de gau Israel. 22 Gai denga daane o Israel ga hagadau hai gi lo taane gilaadeu, ma de hagatau i de mommee olaadeu ne hagatau ai laa i de laangi i mua. 23 Gai de gau Israel ga loage ga tangi i mada luu mada o Tagi Maolunga ga dae ai gi de ahiahi. Gai gilaadeu ne ssili ange hogi gi Tagi Maolunga, ga hai ange, “Ga aahe gimaadeu e hebagi ange gi omaadeu daina i de aamuli o Benjamin?”

Gai Tagi Maolunga ga hai ange, “Goodou hulo hebagi ange gi gilaadeu.”

24 Gai de gau Israel ne hebagi ange hogi gi Benjamin i de hagalua laangi. 25 Gai de aamuli o Benjamin ne ssao mai i Gibeah, i de laangi laa ga daa gu maakau e 18,000 daane o Israel; gilaadeu alodahi ne hebagi i denga gadilaasa.

26 Gai de gau Israel ma dangada alodahi ne loage gi Bethel ga nnoho ai ga tangi i mada luu mada o Tagi Maolunga. Gilaadeu ne hagahiikai i de laangi laa alodahi, ma de hai denga sigidaumaha dudu, ma sigidaumaha hagadanuaa magavaa i mada luu mada o Tagi Maolunga. 27 Gai de gau Israel ne ssili gi iloo i daho Tagi Maolunga. (De masavaa laa gai de ngavesi o de hagatoo donu hagaheloongoi a de Maadua e dagodo i kilaa, 28 gai go Phinehas, tama daane a Eleazar, de mogobuna o Aaron, e haia hegau i mada i mua o de ngavesi laa.) Gai gilaadeu ne ssili ange, “Ga aahe gimaadeu e hebagi ange gi omaadeu daina, go de aamuli o Benjamin be deai?”

Gai Tagi Maolunga ne hai ange, “Goodou hulo, gai au e dugu adu naa goodou gi hagadee kii ina gilaadeu daiao.”

29 Gai de gau Israel ne hulo ga mmuni i luu baasi o Gibeah. 30 Gai gilaadeu ne hulo ga hebagi ange gi de aamuli o Benjamin i de hagadolu laangi, gilaadeu ne hagatau e hebagi ange gi Gibeah bei alaadeu mee ne hai i mua. 31 Gai de aamuli o Benjamin ne ssao mai ga hebagi ange gi gilaadeu, gai gilaadeu gu hulo ga mmao gee mai i de aduhale. Gai gilaadeu ga daamada de daa ga maakau denga daane o Israel bei alaadeu mee ne hai i mua, gai ne dinodolu daane ne maakau i lo te duu malaelae ma honga e lua haiava — dahi haiava e hano gi Bethel, gai dahi e hano gi Gibeah.

32 Gai denga daane de aamuli o Benjamin ne hagataba, “Gilaadeu gu maakulu ange hogi, bei de hanonga i mua.” Gai denga daane o Israel ne hagataba, “Gidaadeu ga saavini e hulo gee, gi dolohia ai e gilaadeu gidaadeu i honga denga haiava, gai gidaadeu ga hai ai gilaadeu gi hulo gi mmao gee mai i de aduhale.”

33 Gai denga daane alodahi o Israel ne ngaalue mai i olaadeu mommee i Baal Tamar, gai gilaadeu e mmuni laa i baasi ngaage o Gibeah ga hiihidi mai i olaadeu mommee ga hagatau. 34 Gai ne dahisemada daane hebagi o Israel ne hili gi hebagi ange gi Gibeah. Gai ne kona donu de hebagi i de laangi laa, gai de aamuli o Benjamin tee angahia donu de duu ange de hai ngadaa laa gi gilaadeu. 35 Gai Tagi Maolunga ne dugu ange Israel gi hagadee kii ina de aamuli o Benjamin. Gai gilaadeu ga daa e 25,100 daane o Benjamin i de laangi laa; gai denga daane laa alodahi ne hebagi i denga gadilaasa. 36 Gai denga daane de aamuli o Benjamin gu gidee bolo gilaadeu gu maakulu.

Gai denga daane o Israel ne saavini ga hulo gee i denga daane de aamuli o Benjamin, go hiidinga gilaadeu ne tali hagalodolodo, ange gi denga daane alaadeu ne dugu laa gi mmuni i gaogao Gibeah. 37 De masavaa laa gai denga daane o Israel e mmuni laa i gaogao Gibeah, ne hagamoolau ga saavini gi lo te aduhale ga daa ai dangada alodahi i kilaa gu maakau. 38 Gai denga daane Israel ne buni bolo denga daane ne mmuni laa gi dahu ina dahi ahi gi buu age ai de useahi laumalie i lo te aduhale, 39 gai denga daane o Israel gi aahe mai gi hebagi.

Gai de aamuli o Benjamin ne daamada de daa gi maakau denga daane o Israel, agu made se dinodolu, gai gilaadeu ga hagataba, “Gidaadeu gu hagadee kii ange hogi gilaadeu, bei taadeu hai ne hai ai gilaadeu i tahi hanonga.” 40 Aagai de masavaa huu o de hagailonga o de useahi ne buu age ai i lo te aduhale, gai denga daane o de aamuli o Benjamin ga huuhuli dua, gu gidee e gilaadeu bolo de aduhale alodahi gu buu age ai de useahi. 41 Gai denga daane o Israel ga huuhuli ga aahe mai, gai denga daane o Benjamin gu maatagu, go hiidinga gilaadeu gu gidee bolo gilaadeu gu tuu ange gi dahi hai ngadaa. 42 Gai gilaadeu ne saavini ga hulo gee mai i denga daane o Israel ga hulo gi de vao; aagai gilaadeu tee maua gi ola mai i de hebagi. Gai denga daane o Israel ne ssao mai laa i lodo aduhale ga daa gilaadeu gu maakau. 43 Gai gilaadeu ga duuli denga daane o Benjamin ma de doolohi gilaadeu ga daea adu i dahi mommee i baasi dua o Gibeah. 44 Gai se 18,000 daane de aamuli o Benjamin ne maakau, gilaadeu alodahi ni daane dau i de hebagi. 45 Gai gilaadeu ne saavini ga hulo gi de hadu o Rimmon i de vao; gai ne limamano daane ne daia ga maakau i honga denga haiava. Gai hanu gilaadeu ne doolohia gi Gidom, gai se luamano gilaadeu ne daia ga maakau.

46 Denga daane alodahi o de aamuli o Benjamin ne maakau i de laangi laa se 25,000 daane e hebagi i de gadilaasa, gai ni daane mmahi i de hebagi. 47 Aagai e onolau daane ne saavini ga hulo gi de vao gi de hadu o Rimmon, ga nnoho ai i e haa malama. 48 Gai denga daane o Israel ne aahe ga hebagi ange gi denga daane de aamuli o Benjamin, ga daa gilaadeu gu maakau i de gadilaasa. Gilaadeu ne daa dangada ma manu aama mee alodahi ne gidee i kilaa. Gai gilaadeu ga dudu aduhale alodahi olaadeu ne tae aagena.

21

Bodu o denga daane de aamuli o Benjamin

1 Gai denga daane o Israel ne hai dahi hagatoo donu i Mizpah, ga hagataba, “E deai donu se gidaadeu e gaavange dana damaa hine gi hai bodu ange gi dahi daane o Benjamin.”

2 Gai dangada ne loomai gi Bethel, ga nnoho i mada luu mada o de Maadua ga ahiahi ai de mee, gai gilaadeu ne tangi ma de daemaha. 3 Gai gilaadeu ne hagataba, “Tagi Maolunga, de Maadua o Israel, gu aha gu sula age ai de mee nei i daho de gau Israel? Gai gu aha gu dai lilo ai nei dahi aamuli o Israel?”

4 De laangi i ono dua i taiao, gai dangada ne bae dahi mommee o ssigidaumaha, ga hai ai ssigidaumaha dudu ma ssigidaumaha hagadanuaa magavaa.

5 Gai de gau Israel ga hagataba, “Goai de aamuli o Israel tee loomai laa e hagabuni madali gidaadeu i mada luu mada o Tagi Maolunga?” Go hiidinga gilaadeu gu hai dahi hagatoo donu bolo tangada e dee humai laa gi de hagabuni i mada luu mada o Tagi Maolunga i Mizpah e daa donu gi magau.

6 Gai de gau Israel ne aaloha i de aamuli o Benjamin, delaadeu daina, ga hagataba, “Anailaa nei gai dahi aamuli mai i magavaa o de gau Israel gu dee maleva. 7 Gai go hee adaadeu e hai ai hanu haahine e hai ai bodu o denga daane e doe? Go hiidinga gidaadeu gu hagatoo donu i de ingoo o Tagi Maolunga, bolo gidaadeu e dee gaavange adaadeu damaa hine, gi hai bodu ange gi gilaadeu.” 8 Gai gilaadeu ne ssili ga hagataba, “E dahi nei aamuli o Israel tee humai, gi mada luu mada o Tagi Maolunga i Mizpah?” Gai gilaadeu gu iloo bolo teai donu se dangada mai i Jabesh i Gilead ne humai gi de hagabuni. 9 Go hiidinga de masavaa alaadeu ne dau ai dangada, gai teai donu se dangada Jabesh i Gilead i kilaa.

10 Gai dangada ne hai gi hulo e 12,000 daane hebagi, ga hai ange, “Goodou hulo gi Jabesh i Gilead daia ai gi maakau denga daane alodahi, madali denga haahine ma gauligi. 11 Gai deenei doodou mee e hai: goodou daia gi maakau denga daane alodahi ma haahine alodahi gu dee se bua moe.” 12 Gai gilaadeu ne gidee e haalau bua moe i Jabesh i Gilead, gilaadeu tigi hagahebaa ma denga daane, gai gilaadeu ga kave gilaadeu gi de mommee nnoho gaainga i Shiloh i Canaan.

13 Gai dangada alodahi ne hai hanu gi hulo gi hagaheloongoi olaadeu magavaa, ma de aamuli o Benjamin e nnoho laa i de hadu o Rimmon. 14 Gai denga daane de aamuli o Benjamin ne aahe mai i de masavaa laa, gai de gau Israel ga gaavange denga haahine ne hagaola mai laa i Jabesh i Gilead e hai ai olaadeu bodu. Aagai tee dohu ai denga daane alodahi. 15 Gai dangada gu aaloha i denga daane o de aamuli o Benjamin, go hiidinga Tagi Maolunga gu hai gi lilo dahi aamuli o de gau Israel.

16 Gai denga daane maatua o dangada, ga hai ange, “Dee hee taadeu hai e hai ai hanu bodu moo denga daane e doe nei, i hiidinga denga haahine alodahi i de aamuli o Benjamin gu maakau?” 17 Gai dangada ne hai ange, “Dangada o Benjamin e doe e hai donu gi hanu olaadeu hagadiilinga, gi dee lilo ai dahi aamuli o de gau Israel. 18 Aagai gidaadeu e dee maua i de gaavange adaadeu damaa hine e hai ai olaadeu bodu, go hiidinga gidaadeu de gau Israel gu hagatoo donu ma gu hagataba, ‘Tangada e gaavange dahi hahine gi hai bodu ange gi dahi hagadiilinga o Benjamin e hagamalaia donu.’ ” 19 Gai gilaadeu ne hagataba, “Tilo, ngadau alodahi gai e hai taonga a Tagi Maolunga i Shiloh, i baasi ngaiho o Bethel, i baasi dua o de haiava laumalie e humai i Bethel ga hano gi Shechem, aama baasi ngaage o Lebonah.”

20 Gai gilaadeu ne hai ange gi denga daane de aamuli o Benjamin, “Goodou hulo mmuni i lodo veelengaa grape, 21 dagidiiloo ai. Gai de masavaa naa huu o denga damaa hine o Shiloh e ssao mai ai e aanu, gai dahi ma dahi gi sao mai i lodo veelengaa grape, gi boogia dahi damaa hine o Shiloh e hai ai dono bodu. Gai goodou ga kave gilaadeu gi de henua o Benjamin. 22 Gai de masavaa naa huu a olaadeu damana ma olaadeu daina daane e loomai ai ga nnanu mai gi gimaadeu, gai gimaadeu ga hai ange, ‘Goodou degi ange ma de balea ange gilaadeu, go hiidinga gimaadeu tee maua mai hanu bodu moolaadeu i de hebagi. Gai goodou tigi haisala donu, i hiidinga e dee go goodou ne gaavange oodou damaa hine gi gilaadeu.’ ”

23 Gai denga daane de aamuli o Benjamin ne hagassula mee nei. De masavaa o denga damaa hine laa e aanu ai, gai dahi ma dahi ga poo dahi damaa hine laa, ga kave ga hai ai dono bodu. Gai gilaadeu ga ahe ai loo gi delaadeu mommee, ga hagatuu age ange olaadeu aduhale ga nnoho ai.

24 Gai de gau Israel ne hulo gee mai i kilaa, ga ahe gi olaadeu hale, i denga vaaenga o olaadeu aamuli ma olaadeu hagadiilinga, dahi ma dahi ne ahe gi de mommee ne bolo ange gi de ia.

25 De masavaa laa gai e deai donu se hodooligi i Israel, gai tangada nei ma tangada nei ne hai donu huu ono mee e lodo ai.*

* 1:16 de aduhale o denga palme bei go Jericho.

† 1:17 Hormah i muna Hebrew e bei go de oha.

* 1:21 Josh 15.63; 2 Sa 5.6; 1 Ch 11.4

* 1:27 Josh 17.11-13

* 1:29 Josh 16.10

* 2:2 Exo 34.12-13; Deut 7.2-5

* 2:5 Bokim i muna Hebrew e bei go de gau tangi.

* 2:9 Josh 19.49-50

* 3:10 tagi, aabe tangada hagamodu muna.

* 5:5 Exo 19.18

* 6:19 dahi ephahagu made se 30 pauni.

* 7:3 Deut 20.8

* 8:3 Psa 83.11

* 8:26 1,700 shekele bei se 42 pauni.

* 9:28 Gen 33.19; 34.2

* 9:45 Deut 29.23

* 9:53 2 Sa 11.21

* 11:17 Num 20.14-21

* 11:18 Num 21.4

* 11:19 Num 21.21-24

* 11:25 Num 22.1-6

* 11:35 Num 30.2

* 13:5 Num 6.1-5

* 13:18 Gen 32.29

* 14:18 Noo goodou tee hagabasa dogu bodu: de Beebaa Hebrew e hai ange noo goodou tee geli madali dagu kaau.

* 15:17 Ramath Lehi i muna Hebrew e bei go tuuduu o de ivi o de gauvae.

† 15:19 En Hakkore i muna Hebrew e bei go de vai a de ia ne hagaagahia.

* 16:5 1,100 shekele bei se 27 pauni.

† 16:14 Muna e nnoa nei e dee daakodo i lo te Beebaa Hebrew, gai go lo te Beebaa Greek iai.

* 17:2 1,100 shekele bei se 27 pauni.

† 17:4 200 shekele bei se 5 pauni.

* 17:6 Jdg 21.25

* 18:12 Mahaneh Dan i muna Hebrew e bei go de mommee nnoho gaainga o Dan.

* 19:22 Gen 19.5-8

* 19:29 1 Sa 11.7

* 20:10 Geba, aabe go Gibeah.

* 21:25 Jdg 17.6

Ruth

1

2

3

4

De Beebaa go

Ruth

Hanu dagodo o de beebaa nei

Taalanga o Ruth ne hai i de masavaa hai ngadaa e tala laa i De Beebaa o de Gau Hagamodu Muna. E dee iloo danuaa be goai ne siia De beebaa go Ruth, gai ne sisi i daha de 1375-1050 b.c., go de masavaa o de gau hagamodu muna.

Ruth se hine Moab, gai ne hai bodu ange gi dahi daane Israel. De masavaa o dono bodu ne magau ai, gai a Ruth ne abodonu ange gi dono saulaba go Naomi, ma de hagadubu de Maadua o de gau Israel. Gai ia ne gidee ange hogi dahi bodu moona, i magavaa o dangada o dono bodu i mua, gai go daho taane nei ne maua ai e ia i de hai gi se dubuna hahine niio David, go de hodooligi maolunga o Israel.

Daalanga i lo te Beebaa o de Gau Hagamodu Muna, e tala dagodo o de hai ngadaa o de gau Israel, i hiidinga delaadeu daahuli gee i delaadeu Maadua. De Beebaa go Ruth e tala dagodo o de manuuia o dahi hahine henua gee, ne daudali ange laa i de Maadua o Israel, gai ia gu dau hogi madali dangada o de Maadua e heohi laa.

Dahi gubu hagamogomogo: “Aagai a Ruth ne hai ange, ‘Aude usuusuhia mai au gi hano gee mai i oo daha … Be go hee oou e hano aagena, gai go kilaa hogi oogu e hano ai, gai be go hee oou e noho ai, gai go kilaa hogi oogu e noho ai. Oo dangada go ogu dangada, gai doo Maadua go dogu Maadua’ ” (1.16).

Denga vaevaaenga

De tae o Naomi ma Ruth gi Bethlehem (1.1-22)

De hedae o Ruth ma Boaz (2.1—3.18)

De hai bodu o Boaz ma Ruth (4.1-22)

1

Naomi ma Ruth

1 De masavaa o de gau hagamodu muna e dagi ai de henua, gai ne hai de onge laumalie i honga de henua. Gai e dahi daane mai i Bethlehem i Judah, ma dono bodu aama luaana dama daane ne hulo gee mai ai i Judah. Gai gilaadeu ne hulo ga nnoho gaainga i de henua go Moab. 2 De ingoo o taane laa go Elimelek, de ingoo o dono bodu go Naomi, gai ingoo o luaalaau dama daane go Mahlon, ma Kilion; gilaadeu ni dangada Ephrath, ne loomai i Bethlehem i Judah ga hulo ga nnoho i de henua go Moab.

3 Aagai Elimelek, de bodu o Naomi ne magau i kilaa, gai go Naomi donu huu ma luaana dama daane e mouli. 4 Gai luaana dama daane ga hai bodu ange gi e dogolua damaa hine o Moab; de ingoo o dahi damaa hine laa go Orpah, gai de ingoo o de ia ange laa go Ruth. Gai gilaadeu ne nnoho i kilaa i e madaangahulu ngadau. 5 Muli mai gai Mahlon ma Kilion gu maakau hogi, gai go Naomi donu huu e mouli; dono bodu ma luaana dama gu maakau.

6 Gai Naomi ma luoono saulaba ne hagadabena e hulo gee i Moab, go hiidinga ia gu langona bolo Tagi Maolunga gu hagamanuuia ono dangada ma gu gaavange alaadeu gai. 7 Gai Naomi ma luoono saulaba ne dugu de mommee olaadeu nogo noho ai, gai ne seesee i honga de haiava e aahe gi de henua o Judah. 8 Aagai Naomi ne hai ange gi luoono saulaba, “Gooluu aahe hulo gi daho ooluu dinana. Gai Tagi Maolunga gi abodonu adu gi gooluu, bei dooluu hai ne abodonu ange ai gi luooluu bodu gu maakau laa, aama mai hogi gi de au. 9 Tagi Maolunga gi gaavadu hogi dagidahi bodu mooluu gi nnoho paba ai gooluu.”

Gai ia ga oso gilaau, gai gilaadeu alodahi ga heehee ga tangi. 10 Gai luu saulaba o Naomi ne hai ange gi de ia, “Gimaau e hulo hogi madali goe gi daho oo dangada.”

11 Aagai Naomi ne hai ange gi gilaau, “Luaagu damaa hine, gooluu aahe donu, gu aha gu hulo ai gooluu madali au? E maua e au i de ahe ange e haanau hanu dama daane e hai ai ooluu bodu? 12 Luaagu damaa hine, gooluu aahe, go hiidinga au gu madumadua ma gu dee maua i de ahe ange e hai bodu. Noo e dahi agu tali hagalodolodo bolo au e hai bodu aaboo nei ga haanau hanu dama daane, 13 gooluu e maua i de tali ga dae ai gi delaau maatua? Gooluu e maua i tee hai bodu ga dae ai gi de masavaa laa? E dee maua donu! Luaagu damaa hine, ogu dagodo e kii ange donu de hai ngadaa i ooluu dagodo, go hiidinga Tagi Maolunga gu hai baasi mai donu gi de au.”

14 Gai gilaadeu alodahi ga heehee ange hogi ga tangi. Gai Orpah ga oso dono saulaba, gai ia ga ahe. Gai a Ruth ne hagapigi ange gi Naomi.

15 Gai Naomi ne hai ange gi a Ruth, “Galo ange, doo maa gu ahe gi daho ono dangada, ma ono diinonga. Ahe madali ia!”

16 Aagai a Ruth ne hai ange, “Aude usuusuhia mai au gi hano gee mai i oo daha, aabe gi dee daudali adu i de goe. Be go hee oou e hano aagena, gai go kilaa hogi oogu e hano ai, gai be go hee oou e noho ai, gai go kilaa hogi oogu e noho ai. Oo dangada go ogu dangada, gai doo Maadua go dogu Maadua. 17 De mommee oou e magau ai, gai go kilaa hogi oogu e magau ma de danu ai. Gai Tagi Maolunga gi hagaduasala ina donu au, noo au e dugu ange dahi mee daudahi gi vaaea gidaau, gai go de magau donu huu.” 18 Gai ga gidee huu e Naomi bolo a Ruth gu baba donu dana maanadu e hano madali ia, gai ia gu dee basa ange ai loo gi de ia.

19 Gai luu haahine laa ne hulo ga tae gi Bethlehem. De masavaa olaau ne tae ai gi Bethlehem, gai dangada alodahi i de aduhale gu pasa i gilaau; gai denga haahine ne hagadau ssili ga hagataba, “Go Naomi deenei?”

20 Gai Naomi ga hai ange gi gilaadeu, “Goodou aude hagahia mai Naomi,* gai hagahia mai Mara,† go hiidinga de Ia Mmahi Mmao laa gu hai dogu mouli ma gu hai ngadaa. 21 Dogu masavaa ne hano gee mai ai i oodou daha, gai au e honu baabaa, gai Tagi Maolunga gu hagaahe mai au, gu deai donu agu mee. Gai gu aha goodou gu hagahi mai ai naa Naomi gi de au? Tagi Maolunga gu hai ma gu hai ngadaa dogu mouli; de Ia Mmahi Mmao laa gu hagaduasala donu au.”

22 Gai Naomi ne ahe mai i Moab madali a Ruth de hine Moab, go dono saulaba. Gai gilaau ne hulo ga tae gi Bethlehem i de masavaa e hagihagi ai denga barley.‡

2

De hedae o Ruth ma Boaz

1 Gai e dahi dangada o de bodu o Naomi e noho i kilaa, ia se dangada de huaabodu o Elimelek. Ia se daane lava, gai dono ingoo go Boaz.

2 Dahi laangi gai a Ruth, de hine Moab, ne hai ange gi Naomi, “Au ga hano nei e tilo be goai e abodonu mai gi de au i de mommee iai denga veelenga, gai au ga ogo ai denga huamanu e malili i olaadeu dua.” *

Gai Naomi ga hai ange gi de ia, “Dagu damaa hine, hannoo!” 3 Gai ia ne hano gi lo te veelenga ga ogo ai denga huamanu, i dua o de gau hagihagi. Gai de mommee oona ne hano aagena go de veelenga a Boaz, ia se daane niio de huaabodu o Elimelek.

4 De masavaa laa gai Boaz ne humai i Bethlehem, ga hagaboo ange gi de gau hagihagi, ga hai ange, “Tagi Maolunga gi noho i oodou daha!”

Gai gilaadeu ga hai ange, “Tagi Maolunga gi hagamanuuia ina goe!”

5 Gai Boaz ne ssili ange gi taane hai hegau e dagina laa de gau hagihagi, “Niiai tamaa hine laa?”

6 Gai tagi o de gau hai hegau ga hai ange, “Go tamaa hine Moab ne humai laa madali Naomi i de henua go Moab. 7 Tamaa hine naa ne hai mai, ‘Au e dangidangi adu, dugua mai gi maua e au i de ogo huamanu i magavaa o denga noodanga barley, i dua o de gau hagihagi.’ Ia ne humai huu ga hai hegau i taiao ga dae mai ai gi iainei. Gai ne bodobodo donu huu dono masavaa ne humai ai ga hagamabu i de mommee hagalilo.”

8 Gai a Boaz ne hai ange gi a Ruth, “Dagu damaa hine, hagalaangona agu muna. Aude hano ange gi dahi veelenga gee gi ogohia ai au huamanu, aagai noho i kinei madali ogu haahine hai hegau. 9 Gai koe ga dagitilo mommee o de gau hagihagi iai, gai koe ga daudali ange i denga hahine hai hegau ga ogo ai au huamanu. Gai au gu tala ange gi ogu daane hai hegau gilaadeu gi dee loadu gi poo adu gi de goe. Gai noo koe gu hieunu, gai koe hannoo unu i vai i lodo manu hao vai a ogu daane hai hegau gu asu.”

10 Gai a Ruth ga duuduli ga ino luoono mada gi honga de gelegele, ga hai ange gi a Boaz, “Gu aha gu abodonu mai ai nei goe gi de au, ma de anga mai gi de au, gai au se hine henua gee?”

11 Aagai a Boaz ga basa ange, ga hai ange, “Dangada gu tala mai gi de au dagodo o mee alodahi aau gu hai ange gi doo saulaba, i dua de magau o doo bodu. Koe ne dugu doo damana ma doo dinana, ma doo henua, gai koe ga humai ga noho madali dangada aau tee iloo i mua. 12 Tagi Maolunga gi hagamanuuia ina goe i hiidinga au hegau gu hai, gai gi laumalie doo manuuia mai i daho Tagi Maolunga, go de Maadua o de gau Israel, oou gu humai naa gi ono daha gi buibuia goe i lalo de malu o luoono bakau.”

13 Gai a Ruth ga hai ange, “Dogu dangada aamua, gu laumalie doo abodonu mai gi de au. Koe gu hagaaneane ogu lodo ma de basa danuaa mai gi de au, doo hahine hai hegau, e dee galemu donu au e dee go dahi oo hahine hai hegau.”

14 Boaz ne hai ange gi a Ruth i de masavaa ne gaimee ai, “Humai gi kinei e gai ai goe hanu pelaoaa, ma de hagasulusulu ange au pelaoaa gi lodo vinegar.”

Gai a Ruth ne hano ga noho madali de gau hai hagihagi, gai a Boaz ga gaavange hanu barley lala gi de ia. Gai ia ga gaimee gu bosu, gai e hanu ana gai e doe. 15 De masavaa o Ruth ne ahe ai e ogo huamanu, gai a Boaz ne hai ange gi ono dangada hai hegau, “Goodou e dee hagadogaa donu ia, gai dugua ange ia gi ogohia ana huamanu i magavaa o denga noodangaa grain. 16 Aagai goodou daangia mai hogi hanu huamanu i denga noodanga ga dugu ange ia gi ogohia, gai goodou e dee hagasee donu ia.”

17 Gai a Ruth ne ogo huamanu i kilaa ga ahiahi ai de mee. Gai ia ne kave ana huamanu ne mau ga hagailiili ⌊gi too denga hua⌋, gai se dai dahi ephah* aana ne mau. 18 Gai ia ga saabai ana huamanu ne mau ga ahe ai gi de aduhale, ga hagaago ange gi dono saulaba ana huamanu ne ogo. Gai ia ne dada age hogi mee ne doe i dono gaimee ai ga gaavange gi de ia.

19 Gai dono saulaba ne ssili ange gi de ia, “Go hee oou ne ogo huamanu ai anailaa nei? Gai go daho ai oou ne hai hegau ai? Tagi Maolunga gi hagamanuuia ina tangada ne abodonu adu naa gi de goe.”

Gai a Ruth ne tala ange gi dono saulaba be go daho ai oona ne hai hegau ai, ga hai ange, “De ingoo o taane oogu ne hai hegau i ono daha anailaa nei go Boaz.”

20 Gai Naomi ne hai ange gi dono saulaba, “Tagi Maolunga gi hagamanuuia ina ia, ia tigi helui donu dono abodonu ange gi dangada e mouli aama gilaadeu gu maakau.” Naomi ne hai ange hogi, “Taane naa se dangada donu niiodaau, ia se dangada donu e balea mai gidaau.” *

21 Gai a Ruth de hine Moab ne tala ange hogi, ga hai ange, “Ia ne hai mai hogi gi de au, ‘Noho i daho ogu dangada hai hegau ga odi ai de masavaa o de hagihagi.’ ”

22 Gai Naomi ga hai ange gi dono saulaba go Ruth, “Dagu damaa hine, e danuaa donu doo noho ga hai hegau madali ono haahine hai hegau, gi dee loadu ai hanu dangada gi poo adu gi de goe i doo hano gi hanu veelenga gee.”

23 Gai a Ruth ne noho i gaogao o denga haahine hai hegau o Boaz, ga ogo ai denga huamanu, ga dae ai gi de odi de masavaa e hagihagi ai denga barley ma wheat. Gai ia ne noho i daho dono saulaba.

3

Ruth ma Boaz

1 Dahi laangi gai Naomi ne hai ange gi dono saulaba, “Dagu damaa hine, e danuaa donu dagu ssala dahi bodu moou, gi danuaa adu ai gi de goe. 2 Boaz, taane niiona denga haahine hai hegau oou nogo hai hegau madali, se dangada donu niiodaadeu. Tilo, aaboo nei gai ia e hano naa e nonu denga hua barley i de mommee hili huamanu. 3 Hannoo gaugau gahu i oo malo hagadanuaa, ga hagamanongi doo angaanga ga hano ai gi de mommee hili huamanu; aagai haia gi dee gidee e ia goe ga dae ai gi dono bosu i de gaimee ga unu. 4 Gai de masavaa naa huu oona e hano ai e dagodo e seni, gai koe dagidiiloo de mommee oona e dagodo ai. Muli mai, gai koe ga hano ga hhuge age de malo e haoli ai laa luoono vae, ga dagodo iho i kilaa. Gai ia e tala adu naa gi de goe au mee e hai.”

5 Ruth ne hai ange, “Au e hai donu gi bei au muna alodahi gu tala mai.” 6 Gai ia ne hano gi de mommee hili huamanu, ga hai gu bei muna alodahi a dono saulaba gu tala ange gi de ia.

7 Gai ga bosu huu a Boaz i de gaimee ma de unu, gai ia gu dai senga. Gai ia ne hano ga dagodo ga seni i gaogao de hagabuudungaa grain. Gai Ruth ne modimodi adu ga hhuge age de malo e haoli ai laa luoono vae, ga dagodo iho i kilaa. 8 Gai lo te boo huu gai taane laa gu lele ono mouli; gai ia ne huli — gu gidee e ia dahi hahine e dagodo i gaogao luoono vae.

9 Gai ia ne ssili gi de ia, “Go koe goai?”

De hine laa ga hai ange, “Go au go Ruth, doo hahine hai hegau. Haia de bido o doo malo hakahudia mai ai au, doo hahine hai hegau,* i hiidinga go koe se dangada e balea mai gimaau.”

10 Gai Boaz ne hai ange, “Dagu damaa hine, Tagi Maolunga gi hagamanuuia ina goe. Dau hegau danuaa ne hai anaboo nei, e laumalie ange i au hegau gu hai i mua. Koe tee hano e ssala doo bodu i magavaa o denga dama daane, e dee hilihili be se daane hagaau aloha aabe se daane lava. 11 Deenei ai, dagu damaa hine, aude madagu, au e hai naa donu gi bei mee alodahi oou gu dangidangi mai ai. Dangada alodahi o de aduhale e iloo bolo koe se hine dahulinga danuaa. 12 Gai e heohi donu au muna: au se dangada donu e baa ange gi de huaabodu, aagai e dahi ange daane e kii ange de baa adu i de au.* 13 Noho i kinei aaboo nei, gai boo taiao naa huu gai au ga tilo be taane ange laa e hai tiba a tangada bale i lo te huaabodu be deai. Noo ia e hai de hegau nei, gai gu danuaa. Aagai noo ia e dee lodo, gai au e hagatoo donu adu gi de goe i de mouli o Tagi Maolunga, bolo au e hai naa donu tiba a tangada bale i lo te huaabodu. Dagodo iho ga tali ai gi ao de mee.”

14 Gai ia ne dagodo iho i gaogao luoono vae ga dae ai gi de ao de mee, gai ia ga hidi age i de masavaa tigi hegide ai mada o dangada. Gai a Boaz ga hagadaba, “Haia gi deai dangada e iloo bolo dahi hahine ne humai gi de mommee hili huamanu.”

15 Gai ia ne hai ange gi de ia, “Gaamai doo malo haoli.” Gai a Ruth ga daohi ange dono malo haoli, gai Boaz ga hagahidi e ono hagabaaunga† hua barley, ga llingi ange gi lo te malo laa, ga hagauda ange gi honga de eu o Ruth. Gai ia ga saabai ga ahe ai gi de aduhale.

16 Gai de masavaa huu oona ne dae gi daho dono saulaba, gai Naomi ga ssili ange, ga hai ange, “Dagu damaa hine, aahee dagodo o doo hanonga?”

Gai a Ruth ne tala ange gi de ia mee alodahi a Boaz ne hai ange gi de ia. 17 Ia ne hai ange hogi, “Ia ne gaamai hogi de ono hagabaaunga hua barley nei, go hiidinga ia ne hai mai, ‘Au e dee lodo koe gi ngadi ahe gi daho doo saulaba.’ ”

18 Gai Naomi ga hai ange, “Dagu damaa hine, noho daalia ga dae ai gi dau iloo be se aha ga hai, go hiidinga taane naa e dee noho naa donu ga dae ai gi dana hai ga lava de hegau nei.”

4

De hai bodu o Boaz ma Ruth

1 Gai a Boaz ne hano ga noho i gaogao de haitoga o de aduhale.* Gai de masavaa huu o taane oona e basa ai laa ne humai ai gi kilaa, gai a Boaz ga hagahi ia ga hai ange, “Dogu soa, humai noho gi lalo i kinei.” Gai taane laa ne humai ga noho gi lalo.

2 Gai a Boaz ga hagahi e dinoangahulu daane maatua o de aduhale laa, ga hai ange, “Goodou loomai hogi nnoho i kinei.” Gai gilaadeu ga loomai ga nnoho gi lalo. 3 Gai ia ga hai ange gi taane ange laa, “Naomi gu ahe mai i Moab, gai ia gu baba ange e hagao gi daha de alahenua o taadeu daina go Elimelek. 4 Gai au ne maanadu bolo e tala adu gi iloo e goe, ma de hai adu i madamada o denga dagi o de aduhale e nnoho nei i kinei, bolo noo koe e lodo e hagao ⌊de alahenua⌋, gai koe hagao ina, aagai noo e deai, gai koe daalaa mai. Go hiidinga e deai ange donu se dangada e maua i de hagao, go koe donu huu, gai go au e mua adu gi de goe.”

Gai taane laa ga hai ange, “Au e hagao.”

5 Gai a Boaz ne hai ange hogi gi de ia, “De laangi naa huu aau e hagao ai de alahenua laa mai i daho Naomi, gai koe e hagao hogi a Ruth, de hine Moab, de bodu o taadeu daina gu magau laa, gai koe ga hai ai gi dagodo de ingoo o taane gu magau laa i honga de alahenua gu bolo ange gi dono huaabodu.”

6 Gai taane laa ga hai ange, “Au e dee maua i de hagao kana hagabaubau ina e au agu mee donu niiagu. Hagao ina moou de alahenua naa, au e dee maua i de hagao.”

7 (Gai deenei tahulinga i Israel madagidagi ma de hai e hagadonu ai de hagao dahi mee, be go de hai e hagahesuihagi ai mee i magavaa o de gau Israel: dahi luu dangada laa e aau dahi ono mee vae ga gaavange gi tangada ange laa.)*

8 Gai taane ange laa ne hai ange gi a Boaz, “Hagao ina de alahenua naa moou.” Gai taane laa ga aau dahi luoono mee vae ga gaavange gi a Boaz. †

9 Gai Boaz ga hai ange gi denga daane maatua ma dangada alodahi e nnoho i kilaa, “Ailaa nei gai go goodou e hagadonu ai bolo au gu hagao mee alodahi a Elimelek, ma mee alodahi a Kilion aama mee a Mahlon mai i daho Naomi. 10 Gai au e kave hogi a Ruth de hine Moab, de bodu o Mahlon, e hai ai dogu bodu. Gai gimaau ga hai ai gi dee lilo de ingoo o demaadeu daina gu magau laa i honga dono alahenua, ma mai i daho dono huaabodu aama mai i dono aduhale. Anailaa nei gai goodou gu hai ai de gau hagadonu o mee nei!” *

11 Gai dangada alodahi e nnoho i de haitoga o de aduhale ma denga daane maatua i kilaa, ga hai ange gi de ia, “Uaa, go gimaadeu e hagadonu ai mee nei. Tagi Maolunga gi haia de hine ga humai nei gi doo hale gi bei dagodo o Rachel ma Leah, luu haahine ne hagadili ai de gau Israel. Koe gi se dangada e lava i Ephrathah ma de hagadeledele danuaa doo ingoo i Bethlehem.* 12 I hiidinga o denga dama a Tagi Maolunga e gaavadu gi de goe i daho de hine naa, gai doo huaabodu gi bei de huaabodu o Perez, tama daane a Tamar ne haanau ange gi Judah.” *

De aamuli o David

13 Gai Boaz ne hai bodu ange gi a Ruth; ia ne hagahebaa ma dono bodu, gai Tagi Maolunga ga hai a Ruth gu hai dama, gai ia ga haanau dahi dama daane. 14 Gai denga haahine o Bethlehem ga hai ange gi Naomi, “Duuhia Tagi Maolunga! Ia tee tili donu goe, aagai ne gaavadu dahi dangada gi balea adu goe anailaa nei; gai dono ingoo e hagadele naa i Israel alodahi! 15 Ia e hai naa ga ahe ange goe ga mahi, ma de tilo adu goe i doo madumadua. Doo saulaba e aloha i de goe, ia e kii ange de haigamaiana adu gi de goe i denga dama daane e dogohidu, go ia ne haanau ina ia.”

16 Gai Naomi ne kave tamaa gauligi laa ga hagadagodo i dono aloalo, ga tilo ange ai ia. 17 Gai denga haahine i de mommee laa ga hagaingoo ange ia go Obed, ga hagataba, “Dahi dama daane gu haanau ange gi Naomi.” Gai Obed ne hagadili Jesse, gai Jesse ne hagadili David.

18 Aanei ingoo hagadiilinga o de aamuli o Perez:

Perez ne hagadili Hezron,

19 Hezron ne hagadili Ram,

Ram ne hagadili Amminadab,

20 Amminadab ne hagadili Nahshon,

Nahshon ne hagadili Salmon,

21 Salmon ne hagadili Boaz,

Boaz ne hagadili Obed,

22 Obed ne hagadili Jesse,

gai Jesse ne hagadili David.

* 1:20 Naomi i muna Hebrew e bei malangilangi.

† 1:20 Mara i muna Hebrew e bei daemaha.

‡ 1:22 barleyse hagadaagangaa grain.

* 2:2 Lev 19.9-10; Deut 24.19

* 2:17 dahi ephahagu made se 30 pauni.

* 2:20 Lev 25.25

* 3:9 Haia de bido … hahine hai hegau: de hagadoonunga o muna nei e bei hai bodu mai gi de au.

* 3:12 Ruth 2.20

† 3:15 6 hagabaaunga e bei se madalima pauni.

* 4:1 de haitoga o de aduhale: deenei de mommee o denga dagi ma dangada o de aduhale e hagabuni ai e hagasaele aama de hagamodu ai muna o de henua.

* 4:7 Deut 25.9

† 4:8 ga gaavange gi a Boaz: muna nei e dee daakodo i lo te Beebaa Hebrew, gai go lo te Beebaa Greek iai.

* 4:10 Deut 25.5-6

* 4:11 Gen 29.31

* 4:12 Gen 38.27-30

1 Samuel

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Tahi Beebaa go

Samuel

Hanu dagodo o de beebaa nei

Tahi Beebaa go Samuel e dai dee iloo danuaa be goai ne siia; hanu e maanadu bolo go Samuel. Gai e hanu hogi muna a luu pelaabisi go Nathan ma Gad e sisi ai (1 Chronicles 29.29). De beebaa nei e tala de odi de masavaa o de gau hagamodu muna, ma de daamada o de masavaa o denga hodooligi o Israel. Gai e dogodolu daane e tala dagodo o alaadeu hegau i de masavaa laa: go Samuel, taane hagamodu muna hagaodi o Israel; ma Saul, tahi hodooligi o Israel; aama de hodooligi maolunga go David, gai e tala ai ana hegau ne hai i mua dono dae ange ga dagi i Israel, madali hegau a Samuel ma Saul.

De mee laumalie e tala i lo te beebaa nei, e bei hogi mee gu sisi i lodo Beebaa Duai ange laa: bolo de hai hegau ange a de Maadua i de mee abodonu, e hai ga hagadagadaga age dangada, aagai tee daudali i lodo o de Maadua, e hai ga hai ngadaa dangada. De mee nei e hagaago danuaa mai ai, i muna a Tagi Maolunga ange gi tangada haimeedabu go Eli: “Au e hagadubu gilaadeu e hagadubulia ngau, aagai au e hagangadi mee gilaadeu e hagangadi mee ina ngau” (2.30).

Tahi Beebaa go Samuel e sisi ai dagodo de lagolago maanadu a dangada, ange gi de hai dahi dangada gi hodooligi. De masavaa laa gai go Tagi Maolunga donu de hodooligi o Israel, aagai go hiidinga de huaadangada gu llodo dahi dangada gi hodooligi i olaadeu elunga, deelaa ai, de Maadua ne hili dahi hodooligi moolaadeu. Gai tagodo donu, de gau Israel ma delaadeu hodooligi e nnoho donu i lalo ssauaa ma de hagamodu a de Maadua (2.7-10). Gai de hainga a de Maadua e daohi donu de heohi o dangada alodahi, e dee hilihili be ia se dangada hagaau aloha aabe se dangada e lava.

Hanu gubu hagamogomogo: “Gai Tagi Maolunga ga hai ange, ‘Hagassula ina muna alodahi a dangada gu tala adu gi de goe; go hiidinga gilaadeu e dee kino i de goe, aagai gilaadeu e kino donu i de hai au go delaadeu hodooligi … Deelaa ai, haia gi bei olaadeu lodo; aagai koe daalaa ange donu ma de hai gi iloo e gilaadeu, de hai a olaadeu hodooligi e hai ai gilaadeu’ ” (8.7, 9).

Denga vaevaaenga

Samuel, tangada hagamodu muna o Israel (1.1—7.17)

De hagasula o Saul gi hodooligi (8.1—10.27)

Taamada de hodooligi o Saul (11.1—15.35)

David ma Saul (16.1—30.31)

De maakau o Saul ma ana dama daane (31.1-13)

1

De haanau o Samuel

1 Gai e dahi daane mai i Ramathaim, se daane Zuph mai i de mommee iai mounga o Ephraim, dono ingoo go Elkanah, tama daane a Jeroham, tama daane a Elihu, tama daane a Tohu, tama daane a Zuph, ia se daane de aamuli o Ephraim. 2 Ia e dogolua ono bodu; de ingoo o dahi go Hannah, gai de ingoo o de hine ange laa go Peninnah. Peninnah e hanu ana dama, aagai Hannah e deai donu ana dama.

3 Ngadau alodahi gai taane nei e humai i dono aduhale gi Shiloh e daumaha ai ma de hai dana sigidaumaha ange gi Tagi o denga hagabuulinga hebagi i kilaa. Gai go Hophni ma Phinehas, luu dama daane a Eli, luu dangada haimeedabu o Tagi Maolunga i kilaa. 4 Gai de laangi naa huu a Elkanah e hai ai sigidaumaha, gai ia ga vvae ange duuhanga o Peninnah ma ana dama daane ma damaa hine alodahi, mai i kano manu laa. 5 Aagai ia ne vvae tuuhanga o Hannah gi lua hanonga e lagolago ange ai, go hiidinga ia e aloha i de ia, gai Tagi Maolunga gu pono de mommee o denga dama i ono lodo. 6 Gai de hine ange laa ne hagammae manava Hannah ma de hagadaemaha ono lodo, go hiidinga Tagi Maolunga gu pono de mommee o denga dama i ono lodo. 7 Gai deelaa hugadoo de hegau a Elkanah e hai i ngadau alodahi. Gai masavaa alodahi o Hannah e hano ai gi de hale o Tagi Maolunga, gai de hine ange laa e hagadaemaha ono lodo; deelaa ai, Hannah e dangi ma tee lodo e gaimee. 8 Gai dono bodu go Elkanah ne ssili ange gi de ia, “Gu aha gu dangi ai naa goe? Gu aha gu dee gaimee ai naa goe? Gai gu aha gu lodo baubau ai naa goe? E aha, au e dee danuaa ange laa i e dinoangahulu dama daane?”

9 Dahi laangi i dua de lava delaadeu gaimee i Shiloh, gai Hannah ga hidi age ga hano. Gai Eli, tangada haimeedabu, e noho i honga dono seaa i gaogao de haitoga o de temple o Tagi Maolunga. 10 Gai Hannah ne dalodalo ange gi Tagi Maolunga i de daemaha mmao ono lodo, ma de dangi mmao. 11 Gai ia ga hagatoo donu ga hagadaba, “Tagi o denga hagabuulinga hebagi, noo koe e galo mai gi de vaivai haia o doo hahine hai hegau, ma tee ngalo doo hahine hai hegau, aagai gi manadua mai au, ga gaamai gi de au dahi dama daane, gai au e hagaahe adu naa ia gi de goe Tagi Maolunga, i taulooloa dono mouli, gai ngaangaaulu o dono biho e dee tuu donu.” *

12 Gai de masavaa o Hannah e noho ai ma de dalodalo i mada luu mada o Tagi Maolunga, gai Eli e haaina adu dono ngudu. 13 Gai Hannah ne dalodalo donu huu i ono lodo; go luoono malaungudu donu huu e ngalungaalue, gai e dee langona adu donu dono leo. Deelaa ai, Eli ne maanadu bolo ia gu senga i de unu uvaini. 14 Gai Eli ga hai ange gi de ia, “Dee hee maa taulooloa doo unu gi senga goe? Dugua dau unu uvaini!”

15 Gai Hannah ga hai ange, “Dogu dangada aamua, au se hine e daemaha ogu lodo; au tigi ai donu agu uvaini aabe ni mee mmahi ne unu, aagai au ne tala ange gi Tagi Maolunga ogu mee e daemaha ai. 16 Koe gi dee hagadaba bolo doo hahine hai hegau se hine baubau; au nogo dalodalo i hiidinga de daemaha ogu lodo aama dogu lodo baubau.”

17 Aagai Eli ga hai ange, “Hannoo ma de baba oo lodo, gai de Maadua o Israel gi gaavadu dau mee gu dangidangi ange ai gi de ia.”

18 Gai Hannah ga hai ange, “Koe gu abodonu mai gi de au, doo hahine hai hegau.” Gai ia ga hano gee mai i kilaa, ga gaimee, gu dee lodo baubau.

19 Gai de huaabodu laa ne oho age i taiao ga daumaha i mada luu mada o Tagi Maolunga, i mua delaadeu aahe gi delaadeu mommee i Ramah. Gai Elkanah ne hagahebaa ma dono bodu, gai Tagi Maolunga gu manadua e ia tangidangi a Hannah. 20 Dua mee laa gai Hannah gu hai dama ga haanau dahi dama daane. Gai ia ne hagaingoo ange ia go Samuel,* go hiidinga ia ne hagadaba, “Au ne dangidangi ange gi Tagi Maolunga i tama nei.”

De gaavange o Samuel gi Tagi Maolunga

21 Gai Elkanah ma dono huaabodu ne aahe ange hogi e hai ssigidaumaha ange gi Tagi Maolunga e hai laa i ngadau alodahi, aama de hai gi bei ana mee gu hagatoo donu ai. 22 Aagai Hannah tee hano madali gilaadeu, gai ia ne hai ange gi dono bodu, “De masavaa naa huu o tamaa gauligi e dee unuunu ai, gai au ga kave ia gi mada luu mada o Tagi Maolunga, gai ia ga noho i kilaa ga hano ai.”

23 Gai dono bodu go Elkanah ga hai ange gi de ia, “Haia be se aha aau e maanadu bolo e danuaa. Noho daalia ga dae ai gi dono dee unuunu; gai Tagi Maolunga gi hagasula ina dana hagatoo donu.” Gai de hine laa ne noho ga hakaa unuunu dana dama, ga dae ai gi dono dee unuunu.

24 Gai de masavaa huu o dana dama gu dee unuunu ai, gai ia ga kave dana dama madali ia gi de hale o Tagi Maolunga i Shiloh ma dahi kaau daane gu dolu ono ngadau, ma dahi ephah† pelaoaa lligi, aama dahi manu uvaini. Gai tama laa goi gauligi donu huu. 25 Gai gilaadeu ne daa de kaau daane, ga kave tamaa daane laa gi daho Eli. 26 Gai de hine laa ga hai ange gi de ia, “Dogu dangada aamua! Au e hagatoo donu i doo mouli bolo go au de hine ne duu laa i kinei ga dalodalo ange ai gi Tagi Maolunga. 27 Au ne dangidangi ange gi Tagi Maolunga i tama daane nei, gai Tagi Maolunga gu gaamai gi bei dagu dangidangi. 28 Gai au gu hagaahe ange ia gi Tagi Maolunga, i taulooloa dono mouli.”

Gai Elkanah‡ ne daumaha ange ai gi Tagi Maolunga i kilaa.

2

Talodalo a Hannah

1 Gai Hannah ne dalodalo ga hagadaba,*

“Ogu lodo e malangilangi mmao i Tagi Maolunga;

au e hagaamua Tagi Maolunga i ogu mahi.

Au e gadagada i ogu hagadaumee,

i hiidinga au gu malangilangi i dau hagaola.

2 E deai ange donu se dangada e dabu bei Tagi Maolunga,

e deai ange donu e bei oo dagodo;

e deai ange donu se baba e bei taadeu Maadua.

3 Duudia doodou pasa hagamaolunga,

aabe go doodou pasa hagassoenga;

go hiidinga Tagi Maolunga se Maadua iloo mee,

gai go ia e hagahidia hegau alodahi.

4 De mee hholu a de ia mmahi gu hadi,

aagai de ia baageaa laa gu mmahi.

5 Gilaadeu nogo boobosu gu hai hegau e hai ai alaadeu gai,

aagai gilaadeu e hiikai gu dee hiikai.

De hine dee hua gu haanau e dogohidu dama daane,

aagai de hine e soa ana dama gu noho sogosogo.

6 Go Tagi Maolunga e daia gi maakau ma de hai gi mouli ⌊tangada⌋;

go ia e gave iho gi de mommee o de gau maakau, ma de hagamouli age.

7 Tagi Maolunga e hai hanu gi hagaau aloha gai hanu gi lava;

ia e hagamaolalo dahi, gai e hagaamua dahi.

8 Ia e hagahiihidi age de gau hagaau aloha i lo te gelegele,

ma gilaadeu e duasala mai i lodo lehu;

ga hai gilaadeu gi nnoho madali denga dagi

aama de gaavange gi gilaadeu denga duulanga hagadubu.

Dagelo o henua i lalo alodahi ni mee nii Tagi Maolunga,

gai go ia ne hagaduulia ange henua i lalo gi olaadeu elunga.

9 Ia e hagaloosi tangada e hai hegau i de mee abodonu;

aagai de gau baubau e maakau naa i lo te gohu.

E dee go mahi o tangada oona e kii ai;

10 hagadaumee o Tagi Maolunga e daa naa donu gi maakau.

Ia e hagababaa denga hatuli i lo te langi e hai baasi ange ai gi gilaadeu;

Tagi Maolunga e hagamodu muna o henua i lalo alodahi.

Ia e hagammahi de hodooligi aana e hili,

gai e hagaamua ssauaa o de ia aana gu hagadabu i de lolo.”

11 Gai Elkanah ga ahe gi dono hale i Ramah. Gai tama daane go Samuel ne noho ga hai hegau ange gi Tagi Maolunga, i daho tangada haimeedabu go Eli.

Hegau baubau a luu dama daane a Eli

12 Gai luu dama daane a Eli ni daane baubau; gilaau ne hagangadi mee Tagi Maolunga. 13 Gai deenei de hai a de gau haimeedabu e hai ai sigidaumaha a dangada: de masavaa naa huu a tangada e hai ai dana sigidaumaha, gai tangada hai hegau o tangada haimeedabu e humai ma dahi poogo manga dolu, i de masavaa e boale ai denga kano manu, 14 gai ia ga velo ange de poogo gi lo te kamaa, be se diibada, aabe se anibada laumalie aabe se gumedi dunu gai; gai be ni aha naa huu aana ne maua i de dui age i de poogo laa, gai deelaa tuuhanga o tangada haimeedabu. Deenei delaadeu hai e hai hegau ange ai gi de gau Israel alodahi, e loomai gi Shiloh. 15 Gai i mua de dudu denga mee moomuna, gai tangada hai hegau o tangada haimeedabu gu humai ga hai ange gi tangada e haia laa dana sigidaumaha, “Gaamai kano manu a tangada haimeedabu e dunu i honga de ahi, i hiidinga ia e dee lodo i kano manu gu boale laa, gai go kano mada oona e lodo ai.”

16 Gai noo tangada e hai ange gi tangada hai hegau laa, “Daalia e dudu denga mee moomuna i mua, muli mai gai koe ga kave ai au kano manu e lodo ai,” gai tangada hai hegau laa ga hai ange, “Deai, gaamai donu kano manu naa iainei; gai noo koe e dee gaamai, gai au ga hai gi de mahi goe e kave ai.”

17 Gai haisala o luu dama laa gu kona mmao de baubau i mada luu mada o Tagi Maolunga; go hiidinga gilaau gu hagangadi mee ssigidaumaha a Tagi Maolunga.

18 Gai Samuel e hai hegau i mada luu mada o Tagi Maolunga, gai e gahu i de ephodlinen mai i dono gauligi. 19 Gai tinana o Samuel e dui hugadoo dahi malo gauligi ga kave gi de ia i ngadau alodahi, i de masavaa oona e hano ai madali dono bodu e hai ai ssigidaumaha i kilaa. 20 Gai Eli ne hagamanuuia Elkanah ma dono bodu, ga hai ange, “Tagi Maolunga gi gaavadu ange hanu dama maau i daho de hine nei, e sui ai tama daane aau ne gaavange nei gi Tagi Maolunga.” Gai gilaau ga aahe ai loo gi delaau mommee. 21 Gai Tagi Maolunga ga hagamanuuia ange hogi Hannah, gai ia gu hai dama ga haanau e dogodolu dama daane ma e dogolua damaa hine. Gai tama daane go Samuel ne madua age i mada luu mada o Tagi Maolunga.

22 De masavaa laa gai Eli gu madumadua, gai gu dee modu dana langona hegau baubau a luaana dama e hai ange gi de gau Israel alodahi, i delaau dagodo haisala ma denga haahine e hai hegau i de haitoga o de hale malo hagabuni. 23 Gai Eli ga hai ange gi gilaau, “Gu aha gooluu gu hai ai naa denga dahulinga baubau naa? Au gu langona ooluu dahulinga baubau e hai mai i daho dangada alodahi. 24 Luaagu dama, e dee ni hegau danuaa aagu gu langona e pasa ai dangada o Tagi Maolunga. 25 Noo tangada e haisala ange gi dahi dangada, gai go de Maadua e hagadanuaa ina olaau magavaa; aagai noo tangada e haisala ange gi Tagi Maolunga, gai goai naa e maua i de dangidangi i ono hiidinga?” Gai luu dama daane laa tee hagallongo ange gi delaau damana; go hiidinga Tagi Maolunga gu hagatau e daa gilaau gi maakau.

26 Gai tama daane go Samuel gu madua age, gai Tagi Maolunga ma dangada e malangilangi i de ia.*

De tala pelaabisi dagodo o de huaabodu o Eli

27 Gai dahi daane o de Maadua ne humai gi daho Eli, ga hai ange, “E hagadaba Tagi Maolunga, ‘Au ne hagaago ange au gi de huaabodu o doo damana, i de masavaa olaadeu e hai hegau ange ai gi Pharaoh i Egypt. 28 Au ne hili ia mai i denga aamuli alodahi o Israel e hai ai dogu dangada haimeedabu, gai ia ga hai ai hegau i gaogao de mommee o ssigidaumaha, ma de dudu mee maanongi, ma de gahu i de ephod i mada luoogu mada. Gai au ne gaavange gi de aamuli o doo damana dahi duuhanga mai i denga sigidaumaha alodahi a de gau Israel.* 29 Gai gu aha goe gu hagangadi mee ai naa dagu sigidaumaha, ma dagu mee ngadi gaavange? Gai gu aha goe gu hai ai naa gi kii ange luaau dama daane dau hagadubu i de au, ma de hai gi pedi goodou i mee danuaa hugadoo, mai i sigidaumaha alodahi a ogu dangada, go de gau Israel?’

30 Deenei ai, e hagadaba Tagi Maolunga, de Maadua o Israel, ‘Au ne hagatoo donu bolo doo aamuli e hai hegau mai naa gi de au ga hano ai,’ aagai iainei Tagi Maolunga e hagadaba, ‘Au gu dee hagassula mee nei; go hiidinga au e hagadubu gilaadeu e hagadubulia ngau, aagai au e hagangadi mee gilaadeu e hagangadi mee ina ngau. 31 Tilo, e tae mai naa laangi aagu e kave gee ai oo mahi aama mahi o doo aamuli, deelaa ai, e deai naa donu se daane madumadua e doe i doo huaabodu. 32 Gai koe e lodo gaiaa naa i dau gidee de manuuia aagu e gaavange gi de gau Israel ange laa; gai e deai ange naa donu se daane madumadua i doo huaabodu ga hano ai. 33 Gai tangada aagu e dugu gi hai hegau i dogu mommee o ssigidaumaha, e dangi naa i de daemaha ono lodo, gai oo hagadiilinga ange laa alodahi e maakau naa i de masavaa olaadeu e dama daane ai.

34 Gai aanei mee e hai ange gi luaau dama daane go Hophni ma Phinehas: gilaau ngaadahi e maakau naa i de laangi daudahi; de mee nei se hagailonga adu gi de goe.* 35 Gai au e hagasula age naa dogu dangada haimeedabu e hai hegau laa i de muna abodonu, gai ia ga hai ai gi bei ogu lodo aama agu maanadu. Gai au e hai naa dono aamuli gi dee lilo ga hano ai, gi hai hegau ange ai gi de hodooligi ga hano ai. 36 Gai dangada alodahi e doe i doo huaabodu e loomai naa ga dangidangi ange gi de ia i hanu sseene aabe go dahi duudangaa pelaoaa, ga hai ange, “Hagahai hegau ina gimaadeu i hegau a tangada haimeedabu, gi maua ai e gimaadeu i de gaimee.” ’ ”

3

De hagahi a Tagi Maolunga Samuel

1 Gai tama daane go Samuel ne hai hegau ange gi Tagi Maolunga i lalo o Eli. Laangi laa gai gu dai deai donu midi hagaago ange, mai i daho Tagi Maolunga.

2 Dahi boo, i de masavaa o Eli gu dai dee gide ai, gai ia e dagodo ma e seni i honga dono moenga donu; 3 gai de laama a de Maadua tigi made ai loo, gai Samuel gu dagodo hogi e seni i lo te temple o Tagi Maolunga, go de mommee iai de ngavesi a de Maadua. 4 Gai Tagi Maolunga ne hagahi Samuel, gai Samuel ga hai ange, “Deenei au!” 5 Gai ia ga savini gi daho Eli, ga hai ange, “Deenei au, koe gu hagahi mai au.”

Aagai Eli ga hai ange, “Au tigi hagahi adu goe; ahe ma gi dagodo iho.” Gai Samuel ga aahe ange ga dagodo iho.

6 Gai Tagi Maolunga ne hagahi ange hogi Samuel. Gai Samuel ga hidi age ga hano gi daho Eli, ga hai ange, “Deenei au; koe gu hagahi mai au.”

Gai Eli ga hai ange, “Dagu dama, au tigi hagahi adu goe; ahe ma gi dagodo iho.”

7 Gai Samuel tigi iloo e ia Tagi Maolunga, go hiidinga Tagi Maolunga tigi hagaago ange ana muna gi de ia.

8 Gai Tagi Maolunga ga hagahi ange hogi Samuel i tolu hanonga. Gai ia ga hidi age ga hano gi daho Eli, ga hai ange, “Deenei au, koe gu hagahi nei au.”

Gai Eli gu donu iho bolo go Tagi Maolunga ne hagahia ange tama daane laa. 9 Gai Eli ga hai ange gi Samuel, “Ahe dagodo iho; gai noo ia gu hagahi mai goe, gai koe ga basa ange ga hai ange, ‘Tagi Maolunga, daalaa mai au muna, gai doo dangada hai hegau ga hagallongo.’ ” Deelaa ai, Samuel ne ahe ga dagodo iho i dono mommee.

10 Gai Tagi Maolunga ne humai ga duu i kilaa, ga hagahi “Samuel, Samuel!” bei denga hanonga i mua.

Gai Samuel ga hai ange, “Daalaa mai au muna, gai doo dangada hai hegau ga hagallongo.”

11 Gai Tagi Maolunga ga hai ange gi Samuel, “Tilo, au e hai naa dahi mee hagalele mouli i Israel, gai dangada alodahi e langona mee nei e llele naa olaadeu mouli. 12 De laangi laa, gai au e hagassula naa mee alodahi aagu gu tala, e hai baasi ange ai gi Eli ma dono huaabodu — mai i taamada ga dae ai gi de hagaodi. 13 Gai au gu tala ange gi de ia, bolo au e hagaduasala donu dono huaabodu ga hano ai, i hiidinga o haisala o luaana dama daane aana gu iloo laa; gilaau ne hagangadi mee au, aagai ia tee hai gilaau gi dee haia. 14 Deelaa ai, au e hagatoo donu ange gi de huaabodu o Eli, bolo au e dee degi ange naa donu gi baubau o de huaabodu o Eli, i delaadeu hai sigidaumaha dudu ma mee ngadi gaavange ga hano ai.”

15 Gai Samuel ne dagodo iho ai loo ga dae ai gi taiao age; gai ia ga hidi age ga hhuge denga abaaba o de hale o Tagi Maolunga. Gai ia ne madagu i de tala ange gi Eli mee gu hagaago ange laa gi de ia. 16 Aagai Eli ne hagahi ia, ga hai ange, “Samuel, dagu dama.”

Gai ia ga hai ange, “Deenei au.”

17 Eli ne ssili ange, “Aahee ana muna ne tala adu gi de goe? Aude hagamuunia donu i de au. Gai de Maadua gi hagaduasala ina donu goe, noo koe e hagammuni dahi mee daudahi aana ne tala adu gi de goe.” 18 Gai Samuel ne tala ange mee alodahi gi de ia, teai donu sana mee daudahi ne hagammuni i de ia. Gai Eli ga hai ange, “Go ia Tagi Maolunga; ia gi haia be se aha aana e gidee bolo e danuaa.”

19 Gai de masavaa o Samuel e somo age ai, gai Tagi Maolunga ne noho i ono daha, gai teai donu sana muna daudahi tee sula. 20 Gai dangada alodahi i Israel mai i Dan ga dae ai gi Beersheba gu iloo bolo Samuel se pelaabisi abodonu niio Tagi Maolunga. 21 Gai Tagi Maolunga ne duudagi de hakide ange gi Samuel i Shiloh. Ia ne hagaago ange ono dagodo gi de ia, ma de tala ange muna a Tagi Maolunga gi de ia.

4

1 Gai Israel alodahi gu langona muna a Samuel.

De kave a de gau Philistia de ngavesi dabu

De masavaa laa gai de gau Israel ne hulo e hebagi ange gi de gau Philistia. Gilaadeu ne nnoho i Ebenezer, gai de gau Philistia i Aphek. 2 Gai de gau Philistia ne loomai e hebagi ange gi de gau Israel; gai ga daamada huu de hebagi, gai gilaadeu ga hagadee kii de gau Israel, gilaadeu ne daa ga maakau e haamano daane i de mommee o de hebagi. 3 Gai de masavaa o denga daane hebagi ne aahe mai ai gi de mommee nnoho gaainga, gai dagi o Israel ga ssili, “Gu aha Tagi Maolunga gu dugu ange ai nei de gau Philistia, gi hagadee kii ina gidaadeu anailaa nei? Gidaadeu ga gaamai de ngavesi o de hagatoo donu hagaheloongoi a Tagi Maolunga i Shiloh gi odaadeu daha, gai ia ga hagaola ai gidaadeu mai i odaadeu hagadaumee.”

4 Gai denga daane hebagi ne hai gi hulo gi Shiloh, gi gaamai ai de ngavesi o de hagatoo donu hagaheloongoi a Tagi o denga hagabuulinga hebagi, go de ia e noho laa i magavaa luu cherubim. Gai luu dama daane a Eli, go Hophni ma Phinehas, ne hulo madali de ngavesi o de hagatoo donu hagaheloongoi a de Maadua.*

5 De masavaa o de ngavesi o de hagatoo donu hagaheloongoi a Tagi Maolunga ne dae mai ai gi de mommee nnoho gaainga, gai daane o Israel alodahi ga hevaalogi, gai de henua gu ngalungalue. 6 Gai de gau Philistia gu langona delaadeu hevaalogi, gai gilaadeu ga hagataba, “Gu aha gu kona ai nei de hevaalogi o de gau Hebrew i delaadeu mommee nnoho gaainga?”

De masavaa huu alaadeu ne iloo ai bolo de ngavesi a Tagi Maolunga gu dae mai gi de mommee nnoho gaainga, 7 gai gilaadeu gu maatagu, i hiidinga gilaadeu e hagataba, “Dahi diinonga gu humai gi delaadeu mommee nnoho gaainga.” Gai gilaadeu ga hagataba, “Gu vakaa loo gidaadeu! Tigi ai donu mee bee nei ne hai i mua. 8 Gu vakaa loo gidaadeu! Goai e maua i de hagaola gidaadeu mai i ssauaa o denga maadua mmahi nei? Aanei denga maadua ne hagaduasala ina de gau Egypt i hagadaagangaa mee hagamaakau i de vao. 9 Denga daane o Philistia, goodou gi lodo mmahi ma de lo taane, gi dee hai hegau ange ai goodou gi de gau Hebrew, bei delaadeu hai ne hai hegau adu ai laa gi goodou; goodou gi lo taane mage hebagi!”

10 Gai de gau Philistia ne hagammahi ga hebagi, gai de gau Israel gu maakulu, gai dahi ma dahi ga saavini ga hano gi dono hale. Gai ne soa dangada ne daia ga maakau; ne dolusemada daane o Israel ne maakau. 11 Gai de ngavesi a de Maadua gu gaavee; gai luu dama daane a Eli, Hophni ma Phinehas, gu maakau.

De magau o Eli

12 Gai dahi daane de aamuli o Benjamin ne savini mai i de hebagi gi Shiloh i de laangi laa donu huu, gai ia ga saesae ono malo ma de gaavange gelegele gi honga dono biho. 13 De masavaa oona ne dae mai ai gi kilaa, gai Eli e noho i honga dono seaa i gaogao de haiava ma e tilo adu ai, go hiidinga ia gu manavasaa i de ngavesi a de Maadua. Gai de masavaa huu o taane laa ne dae mai ai gi lo te aduhale, ga tala ange ai longo o de hebagi, gai dangada alodahi i de aduhale ga hevaalogi ga tangi.

14 Gai de masavaa huu a Eli ne langona ai de tangi o dangada, gai ia ga hagadaba, “Ni aha o dangada gu tangi ai nei?”

Gai taane ne gaamai de longo ne hagamoolau ga humai gi daho Eli, ga tala ange mee alodahi gi de ia. 15 De masavaa laa gai Eli gu massiva ma valu ono ngadau, gai luoono mada gu baubau, ia gu dee maua i de tilo. 16 Gai taane laa ga hai ange gi Eli, “Au se goodo humai donu huu i de mommee o de hebagi; au ne savini mai i de hebagi anailaa nei.”

Gai Eli ga ssili ange gi de ia, “Dagu dama, aahee dagodo o de hebagi?”

17 Gai taane ne gaamai laa de longo ne basa ange, ga hai ange, “Denga daane Israel gu saavini ma gu hulo gee mai i de gau Philistia, gai gu soa dangada ne maakau. Luaau dama daane, Hophni ma Phinehas, gu maakau, gai de ngavesi a de Maadua gu gaavee.”

18 De masavaa a taane laa ne tala ange ai dagodo o de ngavesi a de Maadua, gai Eli ga baguu dua i honga dono seaa, e hagaduu laa i gaogao de haitoga o de buibui; gai ia gu magau i de hadi dono ua, go hiidinga ia gu madumadua ma de daemaha. Gai ia ne dagi de gau Israel i e madahaa ngadau.

De magau o ssaulaba o Eli

19 De masavaa laa gai dono saulaba, go de bodu o Phinehas, gu hai dama ma gu dai haanau. Gai de masavaa huu aana ne langona ai bolo de ngavesi a de Maadua gu gaavee, gai dono saulaba ma dono bodu gu magau hogi, gai ia ga daamada de hai ono hagalangona ga haanau; go hiidinga ne daa hagalele donu huu de hai ono hagalangona. 20 Gai de masavaa oona gu dai magau ai, gai denga haahine e balea ange laa ia ga hai ange, “Aude manavasaa, koe gu haanau dahi dama daane.” Aagai ia tee basa ange aabe ne anga ange gi alaadeu muna.

21 Gai ia ga hagaingoo ange dana dama daane go Ichabod,* ga hagadaba, “Gu deai donu se mahamaha o Israel!”, go hiidinga de ngavesi a de Maadua gu gaavee, gai dono saulaba ma dono bodu gu maakau. 22 Gai de hine laa ga hagadaba, “De mahamaha gu hano gee mai i Israel, go hiidinga de ngavesi a de Maadua gu gaavee gee.”

5

De ngavesi a de Maadua i daho de gau Philistia

1 De masavaa o de gau Philistia ne kave ai de ngavesi a de Maadua, gai gilaadeu ne kave mai i Ebenezer gi Ashdod. 2 Gai denga daane Philistia ne kave de ngavesi a de Maadua gi lo te hale o delaadeu diinonga go Dagon, ga hagaduu i ono gaogao. 3 Gai de masavaa o de gau Ashdod ne aalahage ai i de laangi i ono dua, gai tilo, Dagon gu baguu ma e huli gi lalo, i mada i mua o de ngavesi a Tagi Maolunga. Gai gilaadeu ga hagaahe ange Dagon ga hagaduu ange gi dono duulanga. 4 Gai gilaadeu ne oho age hogi i taiao mai ange laa, gai tilo, Dagon gu baguu ange hogi ma gu huli gi lalo i honga de gelegele, i mada i mua o de ngavesi a Tagi Maolunga. Gai dono biho ma luoono lima gu haahadi ma e daakodo i ma te haitoga; gai go dono angaanga donu huu tee maoha. 5 Aanei hiidinga a de gau haimeedabu o Dagon ma dangada alodahi e ulu laa i de hale o Dagon e dee tuu ange ai laa gi honga de laagau i ma te haitoga de hale o Dagon i Ashdod, ga dae mai ai gi anailaa nei.

6 Gai de lima sauaa o Tagi Maolunga ne hai baasi ange gi de gau Ashdod; gai ia ga hagahai ngadaa gilaadeu ma de hai gi ssomo denga hagahoa i dangada o Ashdod ma ono ungaamee ange laa. 7 Gai ga gidee huu e de gau Ashdod mee nei, gai gilaadeu ga hagataba, “De ngavesi a de Maadua o Israel e dee dugu donu i odaadeu daha, go hiidinga dono lima sauaa gu kona mmao de hagaduasala gidaadeu ma taadeu diinonga go Dagon.” 8 Gai gilaadeu ga aalu denga dagi o de gau Philistia alodahi, ga hai ange, “Dee hee taadeu hai e hai ai de ngavesi a de Maadua o de gau Israel?”

Gai gilaadeu ne pasa ange, ga hai ange, “Gaavee de ngavesi a de Maadua o Israel gi Gath.” Deelaa ai, gilaadeu ne kave de ngavesi a de Maadua o Israel gi kilaa.

9 Aagai dua huu delaadeu kave de ngavesi laa gi kilaa, gai de lima sauaa o Tagi Maolunga ga hagaduasala dangada i de aduhale laa, ga hai gilaadeu gi hellumi ma de gaamai dahi magi hagamaakau gi dangada alodahi i de aduhale, go denga gauligi ga dae ai gi de gau maatua. 10 Gai gilaadeu ga kave de ngavesi a de Maadua gi Ekron.

Aagai de masavaa huu o de ngavesi a de Maadua ne dae ai gi Ekron, gai dangada o Ekron ga hevaalogi, ga hagataba, “Gilaadeu gu gaamai hogi de ngavesi a de Maadua o Israel e daa ai gidaadeu ma odaadeu dangada gi maakau.” 11 Gai gilaadeu ga aalu gi denga dagi alodahi o de gau Philistia, ga hai ange, “Hagaahea de ngavesi a de Maadua o Israel gi dono mommee donu, gi dee maakau ai gidaadeu ma odaadeu dangada.” Go hiidinga dangada i lo te aduhale laa alodahi gu maatagu mmao. Gai de lima sauaa o de Maadua gu kona mmao de hagaduasala dangada i kilaa; 12 dangada tee maakau laa gu ssomo ai hanu hagahoa, gai leo o dangada e tangi ai gu tae age gi de langi.

6

De hagaahe mai o de ngavesi a de Maadua

1 Gai de ngavesi a Tagi Maolunga ne dagodo i de henua o de gau Philistia i e hidu malama. 2 Gai de gau Philistia ga hagahi de gau haimeedabu ma gilaadeu e haia denga huuhuaa mee, ga ssili ange, “Dee hee taadeu hai e hai ai de ngavesi a Tagi Maolunga? Daalaa mai be ni aha adaadeu e kave madali de ngavesi e hagaahe ai gi dono mommee donu.”

3 Gilaadeu ne hai ange, “Noo goodou e hagaahe de ngavesi a de Maadua o Israel, gai goodou e dee ngadi hagaahe donu huu, aagai goodou gaavee hogi dahi sigidaumaha o tagasala. Gai gi ieiangi ai goodou, ma de iloo be gu aha tigi tuu ai laa dana hagaduasala goodou!”

4 Gai gilaadeu ga hai ange, “Gai se aha adaadeu e kave e hai ai ssigidaumaha o tagasala?”

Gilaadeu ne pasa ange, ga hai ange, “Gaavee e lima mee be ni hagahoa e hai i goolo ma e lima gimoo goolo, go taelodo o denga dagi o de gau Philistia; go hiidinga de mee hagamaakau laa ne hai adu gi goodou alodahi ma oodou dagi. 5 Gai goodou haia hanu mee be ni hagahoa i goolo ma gimoo ne oohaa laa de henua, e hagadubu ai de Maadua o Israel. Kana adu ia e aau gee naa dono lima e hagaduasala ai nei goodou ma oodou diinonga aama doodou henua. 6 Gai ni haigamaiana aha doodou hagamakaga oodou lodo bei de gau Egypt ma Pharaoh? Dua dana hagaduasala gilaadeu, gai gilaadeu ga hagamoolau ga dugu de gau Israel gi hulo.

7 Gai goodou ga hagadabena dahi hada hoou ma e lua kaau haahine e hanu alaau dama, tigi nnoa ange de laagau hagahai hegau gi gilaau. Gai goodou ga noonooa ange luu kaau laa gi de hada laa, gai gaavee alaau dama haoa gi lodo olaadeu buibui. 8 Gai goodou gaavee de ngavesi a Tagi Maolunga dugu ange gi honga de hada laa, ga dugu ange de ngavesi damaa mee iai laa denga mee goolo, oodou e kave naa e hai ai ssigidaumaha o tagasala. Gai goodou ga hai luu manu naa gi daangia de hada laa gi hulo ai, 9 gai goodou dagidiiloo. Noo e hagasoe ga hano gi dono henua, laa gaogao o Beth Shemesh, gai gidaadeu gu iloo bolo go de Maadua donu ne hagaduasala ina nei gidaadeu. Aagai noo e deai, gai gidaadeu gu iloo bolo e dee go ia ne hagaduasala ina gidaadeu; gai se mee donu huu ne duu mai gi gidaadeu.”

10 Gai denga daane laa ne hai ga bei alaadeu muna; gilaadeu ne kave e lua kaau ga noonooa ange gi dahi hada, ga kave alaau dama ga pono ange i lo te laadeu buibui. 11 Gai gilaadeu ne dugu ange de ngavesi a Tagi Maolunga gi honga de hada laa, ma de ngavesi e hhao ai laa denga gimoo goolo ma denga hagahoa goolo laa. 12 Gai luu kaau laa ne hagassoe ga hulo gi Beth Shemesh, i honga de haiava ma de koo ga hulo ai; gilaau tee taa donu gi de baasi madau be go de baasi masui. Gai denga dagi o de gau Philistia ne daudali ange i luu kaau laa ga hulo ai ga tae gi de ngaadonga o Beth Shemesh.

13 De masavaa laa gai dangada o Beth Shemesh e hagihagi alaadeu grain i de mommee soe. Gai ga gidee huu e gilaadeu de ngavesi laa, gai gilaadeu gu malangilangi. 14 Gai de hada laa ne hano ga noho i lo te veelenga a Joshua, taane Beth Shemesh. Gai e dahi hadu laumalie e duu i kilaa; gai gilaadeu ga duuduu laagau e hai ai laa de hada ga daa luu kaau laa, ga hai ai dahi ssigidaumaha dudu ange gi Tagi Maolunga. 15 Gai de aamuli o Levi ga kave de ngavesi a Tagi Maolunga, ma de ngavesi e hhao ai laa denga mee e hai laa i goolo, ga dugu ange gi honga de hadu laumalie laa. Gai dangada o Beth Shemesh ga hai denga sigidaumaha dudu ma sigidaumaha ange laa ange gi Tagi Maolunga i de laangi laa. 16 Gai dagi e dogolima o de gau Philistia ga aahe gi Ekron i de laangi laa, i dua delaadeu gidee mee laa.

17 Gai aanei denga mee be ni hagahoa e hai laa i goolo, a de gau Philistia ne gaamai laa e hai ai ssigidaumaha o tagasala ange gi Tagi Maolunga: e dahi ange gi Ashdod, e dahi ange gi Gaza, e dahi ange gi Ashkelon, e dahi ange gi Gath, gai e dahi ange gi Ekron. 18 Gai denga gimoo goolo laa ni mee hogi e sui ai denga aduhale ma olaadeu dagi e dogolima laa, hanu aduhale e buibui gai hanu e deai. Gai de hadu laumalie alaadeu ne dugu ange laa aagena de ngavesi a Tagi Maolunga, goi dagodo donu huu i lo te alahenua o Joshua, taane Beth Shemesh, e hagamaanadu ai mee ne hai, ga dae mai ai gi anailaa nei.

19 Aagai Tagi Maolunga ne daa ga maakau hanu dangada o Beth Shemesh, i hiidinga gilaadeu gu tilo mee i lo te ngavesi a Tagi Maolunga. Ne dinohidu* ana daane ne daa ga maakau i kilaa. Gai dangada gu tangi i hiidinga ne soa dangada a Tagi Maolunga ne daa ga maakau. 20 Gai dangada o Beth Shemesh ne hagataba, “Goai e maua i de duu i mada luu mada o Tagi Maolunga, de Maadua dabu nei? Gai go daho ai adaadeu e kave aagena de ngavesi nei gi dee dagodo ai i odaadeu daha?”

21 Gai gilaadeu ga kave hanu dangada gi hulo gi daho dangada i Kiriath Jearim, ga hai ange, “De gau Philistia gu hagaahe mai de ngavesi a Tagi Maolunga. Goodou loomai gaavadu gi oodou daha.”

7

1 Gai denga daane o Kiriath Jearim ne loomai ga kave de ngavesi a Tagi Maolunga gi de hale o Abinadab i honga tuuduu, ga hagadabu dana dama daane go Eleazar, gi dagidiiloo de ngavesi a Tagi Maolunga.* 2 Mai i de laangi laa gai de ngavesi dabu laa ne dagodo i Kiriath Jearim i dahi masavaa daulooloa — se madalua ngadau ne dagodo ai i kilaa.

Gai de gau Israel alodahi ne tangi ange gi Tagi Maolunga.

De hagamodu a Samuel muna i Israel

3 Gai Samuel ga hai ange gi de gau Israel alodahi, “Noo goodou e aahe mai gi Tagi Maolunga i oodou lodo alodahi, gai goodou aau gee denga diinonga o de gau henua gee, ma tiinonga go Ashtaroth mai i oodou daha, ga dugu ange oodou lodo alodahi gi Tagi Maolunga, ma de daumaha ange donu huu gi de ia, gai ia ga hagaola goodou mai i de gau Philistia.” 4 Gai de gau Israel ne aau gee denga Baal ma Ashtaroth, gai ga daumaha ange donu huu gi Tagi Maolunga.

5 Gai Samuel ga hai ange, “Hagabuni ina de gau Israel alodahi i Mizpah, gai au ga dalodalo ange gi Tagi Maolunga i oodou hiidinga.” 6 De masavaa o dangada ne hagabuni i Mizpah, gai gilaadeu ne asu mai vai ga llingi i mada luu mada o Tagi Maolunga, ma de hagahiikai i de laangi laa, ga hagataba, “Gimaadeu gu haisala ange gi Tagi Maolunga.” Gai Samuel ne noho i Mizpah ga dagi ai de gau Israel.

7 De masavaa huu a de gau Philistia ne langona ai bolo de gau Israel gu hagabuni i Mizpah, gai denga dagi o de gau Philistia ga loage e hebagi ange gi de gau Israel. Gai ga langona huu e dangada mee nei, gai gilaadeu gu maatagu i de gau Philistia. 8 Gai de gau Israel ga hai ange gi Samuel, “Aude haganoho ina donu doo dalodalo ange gi Tagi Maolunga taadeu Maadua, gai ia ga hagaola ai gidaadeu mai i lalo o de gau Philistia.” 9 Gai Samuel ne kave dahi ssiibi gauligi e unuunu laa huu ga hai ai ssigidaumaha dudu ange gi Tagi Maolunga. Gai ia ga dalodalo ange gi Tagi Maolunga i hiidinga o de gau Israel, gai Tagi Maolunga ga basa ange gi dana dalodalo.

10 De masavaa a Samuel e hai ai ssigidaumaha dudu, gai de gau Philistia gu loomai e hebagi ange gi Israel. Aagai Tagi Maolunga ga hai gi babaa denga hatuli nnui i de laangi, e hai baasi ange ai gi de gau Philistia ma de hai gi ssenga ange gilaadeu; gai de gau Israel ga hagadee kii gilaadeu. 11 Gai denga daane o Israel ga sasao mai i Mizpah ga doolohi de gau Philistia ga hulo ai gu tae gi de mommee e mua gi lalo i Beth Car, ga daa gilaadeu gu maakau.

12 Gai Samuel ne kave dahi hadu ga hagaduu i magavaa o Mizpah ma Shen, ga hagaingoo ange go Ebenezer,* go hiidinga ia ne hagadaba, “Tagi Maolunga ne bale mai gimaadeu ga dae mai ai gi iainei.” 13 Gai de gau Philistia gu maakulu, gai gilaadeu tee aahe mai ange donu gi de henua o de gau Israel.

Gai Tagi Maolunga ne hagadee kii gilaadeu i taulooloa de mouli o Samuel. 14 Gai aduhale alodahi a de gau Philistia ne kave gee mai i daho de gau Israel gu hagaahe mai, mai i Ekron ga dae ai gi Gath; gai de gau Israel ne hagaola mommee alodahi i luu baasi, a de gau Philistia ne kave laa. Gai Israel ma de gau Amor gu hagadanuaa olaadeu magavaa.

15 Gai Samuel ne dagi de gau Israel i taulooloa dono mouli. 16 Ngadau alodahi gai ia e hagadaga i Bethel, ma Gilgal, aama Mizpah, ga hagamodu ai muna o de gau Israel i mommee laa alodahi. 17 Aagai ia e ahe hugadoo gi Ramah, go de mommee iai dono hale, gai go kilaa hogi aana e hagamodu ai muna o de gau Israel i de laa tubua. Gai ia ne hagaduu dahi mommee o ssigidaumaha ange gi Tagi Maolunga i kilaa.

8

De gau Israel e llodo i dahi hodooligi

1 De masavaa huu o Samuel ne madumadua ai, gai ia ga hai luaana dama daane gi hagamodu ina muna o de gau Israel. 2 De ingoo o dana dama madua go Joel, gai de ingoo o togolua go Abijah; gai gilaau e hagamodu muna i Beersheba. 3 Aagai luaana dama daane tee hai hegau bei ono dagodo. Gilaau ni dangada e nnoo hagamau mee, gai ne kave denga ngadi gaavange hagasenga, ma de hagahaisala de hagamodu heohi.

4 Gai denga dagi o de gau Israel ne hagabuni mai gi daho Samuel i Ramah, 5 ga hai ange gi de ia, “Tilo, koe gu madumadua gai luaau dama daane e dee hai hegau bei goe; deelaa ai, hilia dahi hodooligi gi dagina gimaadeu, bei denga huaahenua ange laa alodahi.” *

6 Aagai Samuel tee malangilangi i delaadeu hai ange, “Gaamai dahi hodooligi gi dagina gimaadeu.” Gai Samuel ga dalodalo ange gi Tagi Maolunga. 7 Gai Tagi Maolunga ga hai ange, “Hagassula ina muna alodahi a dangada gu tala adu gi de goe; go hiidinga gilaadeu e dee kino i de goe, aagai gilaadeu e kino donu i de hai au go delaadeu hodooligi. 8 Gilaadeu ne tili au gai ga daumaha ange gi denga diinonga, bei delaadeu hai ne hai hegau ai, mai i de laangi aagu ne hagassao mai ai gilaadeu i Egypt, ga dae mai ai gi anailaa nei, gai deenei naa hogi delaadeu hai e hai hegau adu ai gi de goe. 9 Deelaa ai, haia gi bei olaadeu lodo; aagai koe daalaa ange donu ma de hai gi iloo e gilaadeu, de hai a olaadeu hodooligi e hai ai gilaadeu.”

10 Gai Samuel ne tala ange muna alodahi a Tagi Maolunga gi dangada ne hai ange laa ia gi gaavange gi gilaadeu dahi hodooligi. 11 Ia ne hai ange, “Deenei de hai a de hodooligi e dagina goodou e hai ai goodou: ia e hili naa oodou dama daane gi saavini i honga ono hada hebagi, ma de kage i honga ana hoosa, ma de saavini i mada i mua o ono hada hebagi. 12 Gai ia e hili ange naa hanu gilaadeu gi dagina ono daane hebagi, hanu go dagi o de mano, hanu go dagi o de madalima, gai hanu gi hagabalabala ina ana veelenga ma de hagihagi ana huamanu, gai hanu gi hagatuulia denga goloa hebagi ma goloa o ono hada hebagi. 13 Ia e kave gee naa oodou damaa hine gi haia vai maanongi ma de dunu denga gai ma de dao denga pelaoaa. 14 Ia e kave gee naa oodou veelengaa grape danuaa hugadoo, ma oodou veelengaa olive, ga gaavange gi ono dangada hai hegau. 15 Ia e kave gee naa e tahi diba i diba e madaangahulu o oodou grain ma oodou grape, ga gaavange gi ono gau aamua, ma ono dangada hai hegau. 16 Ia e kave naa oodou daane ma haahine hai hegau, aama oodou manu haangai danuaa alodahi ma oodou donkey e hai ai ana hegau. 17 Ia e kave naa e dahi diba i diba e madaangahulu o oodou ssiibi, gai goodou e hai hegau ange naa gi de ia. 18 Gai goodou e tangi naa i de masavaa laa i hiidinga hegau a doodou hodooligi e llodo naa e hili moodou; aagai Tagi Maolunga e dee basa adu naa donu gi goodou i de laangi laa.”

19 Aagai dangada tee llodo e daudali i muna a Samuel; gai gilaadeu ga hai ange, “E dee galemu donu! Gimaadeu e llodo donu gi dahi omaadeu hodooligi, 20 gi bei ai gimaadeu denga huaahenua ange laa, gai demaadeu hodooligi gi dagina gimaadeu, ma de dagi gimaadeu e hulo ai gi denga hebagi.”

21 Gai de masavaa huu a Samuel ne langona ai muna alodahi a dangada, gai ia ga tala ange muna laa gi Tagi Maolunga. 22 Gai Tagi Maolunga ga hai ange gi Samuel, “Haia gi bei alaadeu muna, gaavange gi gilaadeu dahi hodooligi.”

Gai Samuel ga hai ange gi de gau Israel, “Goodou alodahi aahe gi oodou aduhale.”

9

De hagadabu a Samuel a Saul i de lolo

1 Gai e dahi daane mai i de aamuli o Benjamin, dono ingoo go Kish, tama daane a Abiel, tama daane a Zeror, tama daane a Becorath, tama daane a Aphiah, gai se daane e lava. 2 Gai e dahi ana dama daane, dono ingoo go Saul, ia se dama daane mahamaha. Gai e deai ange donu se daane mahamaha i magavaa o de gau Israel bei ono dagodo, gai e looloa ange donu i dangada alodahi.

3 De masavaa laa gai denga donkey a Kish, tamana o Saul gu dee maaleva. Gai a Kish ne hai ange gi dana dama daane go Saul, “Gaavee dahi dangada hai hegau madali goe, ma gooluu hulo saalaa denga donkey.” 4 Gai gilaau ne hagadaga i de mommee iai mounga o Ephraim, i de mommee go Shalishah, aagai gilaau tee gidee denga donkey laa. Gilaau ne hagadaga hogi i de mommee go Shaalim, aagai denga manu laa e dee maaleva hogi i kilaa. Gai gilaau tee gidee hogi denga manu laa, i delaau hagadaga i de henua o Benjamin.

5 Gai ga tae huu gilaau gi de henua go Zuph, gai a Saul ga hai ange gi tangada hai hegau madali ia, “Humai, gidaau ga aahe, kana manavasaa lodo o dogu damana i gidaau, gu dee manavasaa ono lodo i denga donkey.”

6 Aagai dono dangada hai hegau ga hai ange gi de ia, “Tilo, e dahi daane o de Maadua e noho i de aduhale nei, ia se daane e hagadubu; mee alodahi aana e tala e hai donu ga bei. Gidaau ga hulo gi ono daha; kana adu ia e maua i de tala mai be dee hee taau hai e hulo ai.”

7 Gai a Saul ga hai ange gi dono dangada hai hegau, “Noo gidaau gu hulo gi ono daha, gai se aha naa adaau e mau i de gaavange gi taane laa? Pelaoaa i lodo adaau beagi gu odi, gai teai hogi sedaau mee ngadi gaavange ne gaamai e gaavange gi taane o de Maadua. Gai ni aha ange e hanu i odaau daha?”

8 Gai tangada hai hegau laa ne hai ange hogi gi a Saul, “Tilo, e dahi dibaa selevaa* i ogu daha. Au e maua i de gaavange tibaa selevaa nei gi taane o de Maadua, gai ia ga tala mai ai de haiava odaau e hulo ai.” 9 (I mua gai deenei tahulinga e hai i Israel: de masavaa naa huu o tangada e hano ai e ssili dahi mee i daho de Maadua, gai ia ga hagadaba, “Loomai, gidaadeu ga hulo gi daho tangada e gidee mee e loomai,” go hiidinga de pelaabisi e hagaingoo ange se dangada e gidee mee e loomai.)

10 Gai a Saul ga hai ange gi dono dangada hai hegau, “E heohi au muna; humai, gidaau ga hulo.” Gai gilaau ne hulo ga tae gi de aduhale o taane o de Maadua e noho ai laa.

11 Gai de masavaa olaau e loage ai i tuuduu e hulo gi de aduhale, gai gilaau gu hedae ange gi hanu damaa hine e loomai e hulo e asu vai, gai gilaau ga ssili ange, “E noho nei taane e gidee mee e loomai i kinei?”

12 Gai gilaadeu ne hai ange, “E dahi, tilo, deenaa ia e hano naa i ooluu mada i mua. Gooluu hagamoolau; ia se goodo dae mai donu huu gi de aduhale, go hiidinga dangada e hai dahi sigidaumaha ailaa nei i de mommee daumaha. 13 Gai ga tae naa donu huu gooluu gi de aduhale, gai gooluu gu gidee ia, i mua dono hanage gi de mommee daumaha laa e gaimee ai; go hiidinga dangada e dee gaimee naa donu ga dae ai gi dono dae adu, i hiidinga go ia e hagadabu ina ssigidaumaha, gai dua naa huu dana hagadabu mee laa, gai dangada ne saalaa laa i taonga ga gaimee. Noo gooluu e loage iainei, gai gooluu e hedae ange naa donu gi de ia.”

14 Gai gilaau ga loage ai loo gi de aduhale. Gai de masavaa olaau ne ulu ai gi lo te aduhale, gai gilaau gu gidee Samuel e humai e hanage gi de mommee daumaha laa.

15 De laangi i mua de dae o Saul gi kilaa, gai Tagi Maolunga ne hagaago ange gi Samuel, ga hai ange, 16 “Daiao i de masavaa bee nei gai au e hai naa gi humai gi oo daha dahi daane mai i de henua o de aamuli o Benjamin. Gai koe ga hagadabu ai ia i de lolo, gi dagina ogu dangada, go de gau Israel. Gai ia ga hagaola ai ogu dangada mai i de gau Philistia. Au gu gidee dagodo o ogu dangada, go hiidinga gilaadeu gu tangi mai gi de au.”

17 De masavaa huu a Samuel ne gidee a Saul, gai Tagi Maolunga ga hai ange gi de ia, “Deenei taane aagu ne tala adu laa gi de goe. Go ia e dagina ogu dangada.”

18 Aagai a Saul ne humai ga hedae ange gi Samuel i gaogao de haitoga o de aduhale, ga hai ange, “Daalaa mai be go hee iai de hale o taane e gidee mee e loomai?”

19 Gai Samuel ga hai ange gi a Saul, “Deenei au, taane e gidee mee e loomai. Loomai, gidaadeu ga loage gi de mommee daumaha, i hiidinga ailaa nei gooluu e gaimee madali au, gai boo taiao gai au ga dugu goe gi hano, ma de tala adu gi de goe mee alodahi i oo lodo. 20 Gai koe aude manavasaa i au donkey ne dee maaleva laa i e dolu laangi gu hulo, go hiidinga denga manu laa gu gidee. Goai o de gau Israel alodahi e llodo ai? E dee go koe ma doo huaabodu alodahi?”

21 Gai a Saul ga hai ange, “E aha, au e dee se dangada de aamuli o Benjamin, go de aamuli hugadoo damaa mee i Israel? Gai e aha, e dee go dogu hagadiilinga hugadoo e sogoisi ono dangada i hagadiilinga o Benjamin? Gai gu aha gu basa mai ai naa goe bee naa gi de au?”

22 Gai Samuel ga kave a Saul ma dono dangada hai hegau gi lo te aabi laumalie, ga hai gilaau gi nnoho i tuulanga hagadubu madali dangada gu saalaa ange laa gi taonga, e dinodolu dangada laa alodahi. 23 Gai Samuel ga hai ange gi tangada e haia gai, “Gaamai tibaa giidagi aagu ne gaavadu laa gi de goe, ma de hai adu koe gi vaaea gee.”

24 Gai tangada e haia gai ga gaamai de aalanga o de vae ma mee i ono elunga laa ga dugu i mada i mua o Saul. Gai Samuel ga hai ange, “Tilo, aanaa mee ne doange e gaavadu gi de goe. Gaimee, go hiidinga mee naa ne doange maau ga dae ai gi de aoaa gu hagailonga nei e gaimee ai goe madali gilaadeu gu saalaa ange gi taonga.” Gai a Saul ne gaimee madali Samuel i de laangi laa.

25 Gai ga aahe iho huu gilaadeu i de mommee daumaha gi de aduhale, gai gu hagadabena de moenga o Saul i tua de hale, gai ia ga dagodo ga seni. 26 Gai taiao age huu, gai Samuel ga hagahi age Saul i tua de hale, ga hai ange, “Alahage, gai au ga hai goe gi hano i doo haiava.” Gai a Saul ga alahage, gai gilaau ma Samuel ne seesee ga hulo i honga de haiava. 27 Gai ga tae huu gilaau gi tua de aduhale, gai Samuel ga hai ange gi a Saul, “Haia doo dangada hai hegau gi hano i odaau mada i mua,” (gai ga hano huu tangada hai hegau laa,) “aagai koe ga duu i kinei i dahi damaa masavaa, gai au ga tala adu gi de goe muna a de Maadua.”

10

1 Gai Samuel ne kave dahi manu lolo ga llingi ange gi honga de biho o Saul ma de oso ia, ga hai ange, “E aha, e dee go Tagi Maolunga ne hagadabu ina goe i de lolo gi dagina ono dangada, go de gau Israel? [Gai koe ga dagi ai dangada o Tagi Maolunga ma de hagaola gilaadeu mai i olaadeu hagadaumee i luu baasi delaadeu henua. Gai deenei de hagailonga adu gi de goe, bolo Tagi Maolunga gu hagadabu goe i de lolo gi dagina dangada o dono boolonga.]* 2 De masavaa naa huu oou e hano gee ai i ogu daha ailaa nei, gai koe e hedae ange naa gi e dogolua daane i gaogao taanunga o Rachel, i de vaaenga o Benjamin i Zelzah. Gai gilaau e hai adu naa gi de goe, ‘Denga donkey aau e ssala gu gidee, gai doo damana gu dee manavasaa i denga donkey, gai gu manavasaa i de goe, ma de hagadaba, “Ni aha aagu ga hai i hiidinga o dagu dama?” ’

3 Gai koe ga hanadu ange naa huu ga dae gi gaogao de oak o Tabor. Gai koe e hedae ange naa gi e dogodolu daane i kilaa, gilaadeu e loage e hulo e sigidaumaha ange gi de Maadua i Bethel. Dahi e kave e dolu guudi gauligi, gai dahi e dagidagi e dolu duudangaa pelaoaa, gai dahi e saabai dahi gili manu iai uvaini. 4 Gai gilaadeu e hagaboo adu naa gi de goe ga gaavadu e lua duudangaa pelaoaa laa gi de goe, gai koe gaavee mee laa mai i olaadeu daha.

5 Dua naa huu mee nei gai koe ga hano gi Gibeah o de Maadua, go de mommee iai dahi hagabuulinga hebagi o de gau Philistia. Gai ga dae naa huu goe gi de aduhale laa, gai koe e hedae ange gi dahi hagabuulingaa pelaabisi e daga iho i de mommee daumaha ma de hagadangidangi i denga lyre, ma tambourine, ma flute, aama harp, gai gilaadeu e pasa pelaabisi. 6 Gai de Hagasaalunga o Tagi Maolunga e hano iho naa gi oo elunga i de mmahi, gai koe e basa pelaabisi naa madali gilaadeu; gai koe e sui naa oo dagodo, koe gu dagodo gee. 7 Gai ga lava naa huu mee nei i de hagassula, gai koe haia be se aha aau e gidee bolo e heohi, go hiidinga de Maadua e noho i oo daha.

8 Gai koe hannoo gi Gilgal i ogu mada i mua. Gai tilo, au e hanadu naa gi oo daha e hai ai denga sigidaumaha dudu, ma denga sigidaumaha hagadanuaa magavaa. Gai koe daalia mai au i e hidu laangi, ga dae ai gi dogu dae adu ga hagaago adu au mee e hai.”

9 De masavaa o Saul ne huli ai e hano gee mai i daho Samuel, gai de Maadua ga sui ono lodo; gai denga mee hagalele mouli laa alodahi ne hagassula donu i de laangi laa. 10 De masavaa olaau ne tae ai gi Gibeah, gai tilo, dahi hagabuulingaa daane pelaabisi ne loomai ga hedae ange gi de ia. Gai de Hagasaalunga o de Maadua ga hano iho gi ono elunga i ssauaa, gai ia ga basa pelaabisi madali gilaadeu. 11 Gai ga gidee huu e dangada alodahi e iloo laa e gilaadeu a Saul dono basa pelaabisi madali denga pelaabisi laa, gai gilaadeu ga hagadau ssili i olaadeu magavaa, ga hagataba, “Gu aha nei tama daane a Kish? Ia gu dau nei hogi madali denga pelaabisi?”

12 Gai dahi daane i kilaa ga hai ange, “Gai goai donu delaadeu damana?” Deelaa ai, de muna nei gu se muna hagasengasenga, “A Saul gu dau nei hogi madali denga pelaabisi?” * 13 Gai ga lava huu dono basa pelaabisi, gai ia ga hanage gi de mommee daumaha laa.

14 Gai taina daane o tamana o Saul ne hai ange gi de ia ma dono dangada hai hegau, “Go hee ooluu ne hulo laa aagena?”

Gai ia ga hai ange, “Gimaau ne hulo e ssala denga donkey; gai ga dee gidee huu e gimaau denga donkey laa, gai gimaau ga hulo gi daho Samuel.”

15 Gai taina daane o tamana o Saul ga ssili ange, “Daalaa mai gi de au be aahee muna a Samuel ne tala adu gi de goe.”

16 Gai a Saul ga hai ange gi de ia, “Ia ne tala mai bolo denga donkey gu gidee.” Aagai ia tee tala ange gi de ia mee o de nohoanga hodooligi, a Samuel gu tala ange laa gi de ia.

De hagasula o Saul gi hodooligi

17 Gai Samuel ne hagahi dangada gi hagabuni mai gi daho Tagi Maolunga i Mizpah. 18 Gai ia ga hai ange gi de gau Israel, “E hagadaba Tagi Maolunga, de Maadua o Israel, ‘Au ne hagassao mai goodou i Egypt, ma de hagaola goodou mai i lalo ssauaa o de gau Egypt, aama denga nohoanga hodooligi alodahi nogo vaivai haia laa goodou.’ 19 Aagai anailaa nei gai goodou gu tili doodou Maadua, go de ia ne hagaola ina goodou mai i oodou hagaduasala ma hai ngadaa alodahi. Gai goodou e hagataba, ‘E deai, gai haia dahi gi hodooligi i omaadeu elunga.’ Deenei ai, goodou loomai tuu i mada luu mada o Tagi Maolunga i oodou aamuli ma oodou hagadiilinga.”

20 Gai Samuel ne hai gi loomai denga aamuli o Israel alodahi, gai de aamuli o Benjamin gu daangia. 21 Gai ia ga hai gi loomai denga hagadiilinga alodahi i de aamuli o Benjamin, gai de hagadiilinga o Matri gu daangia. Gai ia ga hai gi loomai denga daane alodahi i de hagadiilinga o Matri,† gai a Saul tama daane a Kish gu daangia. Aagai dangada ne ssala a Saul, gai gilaadeu tee gidee ia. 22 Gai gilaadeu ga ssili ange gi Tagi Maolunga, “Gu humai nei taane laa gi kinei?”

Gai Tagi Maolunga ga hai ange, “Goodou hulo diiloo, ia e mmuni i magavaa denga beagi goloa.”

23 Gai gilaadeu ga saavini ga hulo ga gaamai ia; gai de masavaa huu oona ne humai ai ga duu i magavaa o dangada, gai ia e looloa ange i dangada alodahi i kilaa. 24 Gai Samuel ga hai ange gi dangada alodahi, “Goodou kalo ange diiloo taane a Tagi Maolunga gu hili! E deai ange donu se dangada e bei ono dagodo i magavaa o dangada alodahi.”

Gai dangada alodahi ga hevaalogi, ga hagataba, “Gi daulooloa de mouli o de hodooligi!”

25 Gai Samuel ga tala ange gi dangada mee a de hodooligi e maua i de hai ma ana hegau. Gai ia ga sisi ga daohi mee nei i dahi beebaa, ga dugu i mada luu mada o Tagi Maolunga. Gai Samuel ga hai dangada gi aahe gi olaadeu hale.

26 Saul ne ahe hogi gi dono hale i Gibeah, gai denga daane dau i de hebagi a de Maadua gu hagangaalue laa olaadeu lodo ne hulo madali ia. 27 Aagai hanu dangada baubau ne hagataba, “E maua nei donu taane nei i de hagaola gidaadeu?” Gai gilaadeu ne hagangadi mee a Saul, gilaadeu tee gaamai hogi hanu mee ngadi gaavange gi de ia. Gai a Saul ne golomagi ono lodo i mee nei.

11

De hagaola o de aduhale go Jabesh

1 Gai Nahash, taane Ammon, ma ono daane alodahi ne loomai e hebagi ange gi de aduhale go Jabesh i Gilead. Gai denga daane Jabesh ne hai ange gi Nahash, “Gidaadeu ga hai dahi hagatoo donu hagaheloongoi, gai gimaadeu ga hai hegau adu ai gi goodou.”

2 Aagai Nahash, taane Ammon ne hai ange gi gilaadeu, “Au e hai donu huu dahi hagatoo donu hagaheloongoi madali goodou, noo goodou e dugu mai au gi naonao ina mai oodou ganomada madau, gi dookaa ai de gau Israel alodahi.”

3 Gai dagi o Jabesh ne hai ange gi de ia, “Daalia mai gimaadeu i e hidu laangi, gai gimaadeu ga kave hanu dangada hagailoo gi hulo gi denga ungaamee alodahi o Israel. Gai noo e deai donu dangada e loomai e hagaola ina gimaadeu, gai gimaadeu ga hai hegau adu ai gi goodou.”

4 De masavaa huu o de gau hagailoo ne tae ai gi Gibeah o Saul, ga tala ange gi dangada dagodo o mee laa, gai dangada alodahi ga oo ga tangi. 5 Gai a Saul se goodo ahe mai donu huu i de mommee iai denga veelenga madali ana kaau. Gai ia ne ssili ange, “Gu aha dangada gu tangi ai nei?” Gai gilaadeu ga tala ange gi de ia longo o dangada i Jabesh.

6 Gai de Hagasaalunga o de Maadua ne hano iho gi honga o Saul i de mmahi, i de masavaa aana ne langona ai muna laa, gai ia gu kona mmao de lili. 7 Gai ia ga duuduu aalanga o e lua kaau ga kave gi denga ungaamee alodahi o Israel madali hanu dangada hagailoo, ga hai ange, “Be goai naa huu e dee humai e daudali ange i a Saul ma Samuel, gai deenei de hai e hai ai ana kaau!” Gai dangada gu maatagu i Tagi Maolunga, gai gilaadeu alodahi ga hagabuni mai i de lodo daudahi. 8 De masavaa a Saul ne hagabuni ai gilaadeu i Bezek, gai taelodo o denga daane o Israel se doluseguli, gai denga daane o Judah se dolusemada.

9 Gai gilaadeu ne hai ange gi de gau hagailoo gu loomai laa ⌊i Jabesh⌋, “Goodou daalaa ange muna nei gi de gau Jabesh i Gilead, ‘Daiao, i de masavaa e hagavvela ai de laa, gai gimaadeu e loadu naa e hagaola goodou.’ ” Gai de masavaa huu o de gau hagailoo ne aahe ai, ga tala ange muna nei gi de gau Jabesh, gai gilaadeu gu malangilangi. 10 Gai denga daane o Jabesh ne hai ange gi de gau Ammon, “Daiao gai gimaadeu e dugu adu gimaadeu e hai ai oodou dangada hai hegau, gai goodou ga hai be ni aha oodou e llodo e hai mai gi gimaadeu.”

11 Gai de laangi huu i ono dua, gai a Saul ga vaevae ono daane hebagi ga hai ai e dolu hagabuulinga. Gai gilaadeu ne hulo gu tae gi de mommee nnoho gaainga o de gau Ammon, i denga aoaa hagaloosi hagaodi, i de baasi gi boo taiao, gai gilaadeu ne daa ga maakau dangada i kilaa, ga dae ai gi de hualaangi de mee. Gai dangada ne ola gu mavaevae saele, gai gu dagidahi donu huu dangada e doe.

12 Gai de gau Israel ne ssili ange gi Samuel, “Goai ne hagataba, ‘E aha, e maua donu e Saul i de hodooligi i odaadeu elunga?’ Gaamai gilaadeu gai gimaadeu ga daa gilaadeu gi maakau!”

13 Aagai a Saul ga hai ange, “E deai donu se dangada daudahi e daa gi magau ailaa nei, i hiidinga Tagi Maolunga gu hagaola Israel anailaa nei.”

14 Gai Samuel ga hai ange gi dangada, “Loomai, gidaadeu ga hulo gi Gilgal e hagasula ai de hodooligi.” 15 Gai dangada alodahi ne hulo gi Gilgal, ga hagasula a Saul gi hodooligi i mada luu mada o Tagi Maolunga i kilaa. Gilaadeu ne hai hogi denga sigidaumaha hagadanuaa magavaa i mada luu mada o Tagi Maolunga, gai a Saul ma de gau Israel alodahi gu malangilangi mmao i de mommee laa.

12

Muna hagaodi a Samuel

1 Gai Samuel ga hai ange gi de gau Israel alodahi, “Au gu hai gi bei oodou muna alodahi mai gi de au, au gu hai gi dahi oodou hodooligi. 2 Gai tilo, iainei gu dahi hodooligi e dagina goodou. Gai au gu madumadua ma de sinasinaa, gai agu dama daane e nnoho madali goodou. Au ne dagi goodou mai i dogu gauligi ga dae mai ai gi anailaa nei. 3 Deenei au; goodou daalaa mai gi de au, i mada luu mada o Tagi Maolunga ma tangada aana gu hagadabu: goai aagu gu kave laa dana kaau? Goai aagu gu kave laa dana donkey? Gai goai aagu gu gaiaa laa dahi ana mee? Gai goai aagu gu vaivai hai laa? Gai goai aagu gu kave laa dahi ngadi gaavange hagasenga i ono daha, gi dee hai hegau ai au i de mee heohi? Goodou daalaa mai gai au ga hagaahe adu oodou mee.”

4 Gai gilaadeu ga hai ange, “Koe tee gaiaa donu amaadeu mee be ne vaivai hai gimaadeu, aabe ne kave mee a dahi dangada.”

5 Gai ia ne hai ange gi gilaadeu, “Go Tagi Maolunga ma de hodooligi aana gu hagadabu anailaa nei e hagadonu ai, bolo teai donu se mee daudahi oogu ne haisala adu ai gi goodou.”

Gai gilaadeu ga hai ange, “Go Tagi Maolunga donu e hagadonu ai mee nei.”

6 Gai Samuel ga hai ange gi dangada, “Tagi Maolunga ne hili Moses ma Aaron gi hagassao ina mai oodou dubuna madagidagi i de henua go Egypt.* 7 Deenei ai, goodou tuu donu huu gai au ga hagamaanadu adu gi goodou i mada luu mada o Tagi Maolunga hegau hagalele mouli alodahi a Tagi Maolunga ne hai adu gi goodou ma oodou dubuna madagidagi.

8 De masavaa o Jacob ne hano ai gi Egypt, gai de gau Egypt ne hagaduasala gilaadeu,* gai oodou dubuna madagidagi ne tangi ange gi Tagi Maolunga, gai Tagi Maolunga ga hai Moses ma Aaron gi hulo gi hagassao ina mai oodou dubuna madagidagi i Egypt, ma de hai gilaadeu gi nnoho i de mommee nei.*

9 Aagai gilaadeu ne ngalo Tagi Maolunga delaadeu Maadua; gai ia ga dugu ange gilaadeu gi Sisera, tagi o de hagabuulinga hebagi o Hazor, ma de gau Philistia, aama de hodooligi o Moab, gi hagadee kii ina gilaadeu.* 10 Gai gilaadeu ga tangi ange gi Tagi Maolunga, ga hai ange, ‘Gimaadeu gu haisala, i hiidinga gimaadeu gu tili Tagi Maolunga, gai gu daumaha ange gi denga Baal aama denga Ashtaroth. Aagai koe gi hagaola ina gimaadeu mai i omaadeu hagadaumee, gai gimaadeu ga daumaha adu ai gi de goe.’ * 11 Gai Tagi Maolunga ne hai gi loomai Jerub-Baal,† Barak,‡ ma Jephthah, aama Samuel gi olaadeu daha, gai ia ne hagaola goodou mai i oodou hagadaumee i luu baasi doodou henua, gai iainei goodou gu nnoho paba.*

12 Gai ga gidee huu e goodou bolo Nahash, de hodooligi o de gau Ammon gu humai e hebagi adu gi goodou, gai goodou ne hai mai gi de au, ‘E deai, gai gimaadeu e llodo dahi hodooligi gi dagina gimaadeu,’ — e dee galemu donu go Tagi Maolunga doodou Maadua e hodooligi i oodou elunga.* 13 Deenei ai, goodou kalo ange diiloo de hodooligi oodou ne hili, go de ia oodou ne dangidangi mai ai; tilo, Tagi Maolunga gu gaavadu dahi hodooligi gi dagina goodou. 14 Noo goodou e maatagu i Tagi Maolunga ga daumaha ange gi de ia aama de hagallongo ange gi ana muna, ma tee hai baasi ange gi hainga a Tagi Maolunga, gai noo goodou ma de hodooligi e dagina goodou e daudali ange i Tagi Maolunga doodou Maadua — e danuaa. 15 Aagai noo goodou e dee hagallongo ange gi muna a Tagi Maolunga, ma de hai baasi ange gi muna a Tagi Maolunga, gai Tagi Maolunga e hai baasi adu naa gi goodou ma doodou hodooligi.§

16 Deenei ai, goodou tuu donu huu diiloo de mee hagalele mouli a Tagi Maolunga gu dai hai i oodou mada i mua. 17 E aha, e dee deenei de masavaa e hagihagi ai grain? Gai au e dalodalo ange naa gi Tagi Maolunga gi haia gi babaa denga hatuli ma de pala de langi. Gai gi iloo ai e goodou ma de gidee bolo goodou gu hai dahi hegau baubau laumalie i mada luu mada o Tagi Maolunga, i doodou dangidangi i dahi hodooligi.”

18 Gai Samuel ne dalodalo ange gi Tagi Maolunga, gai Tagi Maolunga ga hai gu babaa denga hatuli ma de pala de langi i de laangi laa. Gai dangada alodahi gu maatagu mmao i Tagi Maolunga ma Samuel.

19 Gai dangada alodahi ga hai ange gi Samuel, “Dalodalo ange gi Tagi Maolunga doo Maadua, i hiidinga oo dangada hai hegau, gi dee maakau ai gimaadeu; go hiidinga gimaadeu gu hai ma gu kii ange de lagolago omaadeu haisala, i demaadeu dangidangi i dahi hodooligi.”

20 Gai Samuel ga hai ange gi dangada, “Goodou aude maatagu. Goodou gu hai donu de hegau baubau nei, gai goodou aude daahuli gee mai i de daudali ange i Tagi Maolunga, aagai daumaha ange gi Tagi Maolunga i oodou lodo alodahi. 21 Goodou aude hulo gi daudali ange i denga ngadi diinonga e deai laa olaadeu haigamaiana ma tee maua i de hagaola goodou, go hiidinga gilaadeu ni ngadi mee donu. 22 Gai Tagi Maolunga e dee tili naa donu ono dangada, i hiidinga o dono ingoo maolunga, gai go hiidinga Tagi Maolunga e malangilangi i de hai goodou go ono dangada. 23 Gai au, au e dee haisala ange naa donu gi Tagi Maolunga ga tuu ai dogu dalodalo i oodou hiidinga. Gai au e agoago adu naa goodou i de mee danuaa aama de mee heohi. 24 Aagai goodou dagidiiloo gi maatagu goodou i Tagi Maolunga, ma de daumaha ange gi de ia i de muna abodonu i oodou lodo alodahi; goodou manadua denga hegau hagalele mouli aana gu hai adu gi goodou. 25 Aagai noo goodou e duudagi de hai de baubau, gai goodou ma doodou hodooligi e daa naa donu ga maakau.”

13

De hebagi o Saul ma de gau Philistia

1 Saul gu matolu* ono ngadau i de masavaa oona ne dae ange ai ga hodooligi, gai ia ne hodooligi i e madahaa ma lua ngadau i Israel.

2 A Saul ne hili e dolumano daane Israel; e luamano ne nnoho madali ia i Mikmash ma de mommee iai mounga i Bethel, gai e mano daane ne nnoho madali Jonathan i Gibeah o Benjamin. Gai ia ne hai denga daane ange laa gi aahe gi olaadeu hale.

3 Gai Jonathan ne hagadee kii de gau Philistia i Geba, gai de gau Philistia gu langona mee laa. Gai a Saul ne hai gi ilihia de hanga manu i honga de henua alodahi, ga hagailoo ange ai gi de gau Hebrew gi loomai gi de hebagi. 4 Gai de gau Israel alodahi gu langona bolo a Saul gu hagadee kii de gau Philistia, gai denga daane Philistia gu kino i denga daane Israel. Gai gu aalu denga daane alodahi gi loomai gi daho Saul i Gilgal.

5 Gai de gau Philistia ne hebagi ange gi Israel, se dolusemada olaadeu hada hebagi, e onomano daane e saavini i denga hoosa, gai olaadeu hagabuulinga hebagi e soa mmao bei de lagolago o denga gelegele i gabugabu tai. Gai gilaadeu ne hulo ga hagaduu delaadeu mommee nnoho i Mikmash, i baasi i dua o Beth Aven. 6 De masavaa huu a denga daane o Israel ne gidee ai bolo gilaadeu gu hai ngadaa, i hiidinga olaadeu hagadaumee gu mmahi ange i gilaadeu, gai denga daane ga hulo ga mmuni i lodo haonga, ma lodo geelonga, ma magavaa o denga hadu, ma lodo geelinga, aama lodo mommee e hagasahu ange aagena vai. 7 Gai hanu dangada Hebrew ne hulo laa lo te saalingaa vai go Jordan ga hulo ai gi de vaaenga o Gad ma Gilead.

Gai a Saul ne noho i Gilgal, gai denga daane alodahi madali ia gu maatagu mmao. 8 Ia ne noho i kilaa i e hidu laangi, go de masavaa a Samuel gu lava i de hagababa ange; aagai Samuel tee humai gi Gilgal, gai denga daane madali a Saul gu daamada de mavaevae saele.* 9 Gai a Saul ga hai ange, “Gaamai de manu o ssigidaumaha dudu, ma mee o ssigidaumaha hagadanuaa magavaa.” Gai ia ne hai ai ssigidaumaha dudu. 10 Gai de masavaa donu huu ne lava ai ssigidaumaha dudu laa, gai Samuel gu humai. Gai a Saul ga hano ga hagaboo ange gi de ia.

11 Gai Samuel ga ssili ange, “Se hegau bee hee aau gu hai naa?”

Gai a Saul ga hai ange, “Au ne gidee bolo denga daane gu daamada de mavaevae e hulo gee mai i ogu daha, gai koe tee humai i de masavaa gu hagailonga, aagai de gau Philistia gu hagabuni hogi i Mikmash. 12 Gai au ga maanadu age, ‘De gau Philistia e loomai naa ga hebagi mai gi de au i Gilgal, gai au tigi dangidangi ange gi Tagi Maolunga gi balea mai au.’ Gai au ga hagammahi ga hanage ga hai ssigidaumaha dudu.”

13 Gai Samuel ga hai ange gi a Saul, “Ga kona mmao doo lodo senga; koe tee daohi muna a Tagi Maolunga doo Maadua gu tala adu gi de goe. Noo koe ne daudali ai, gai Tagi Maolunga ne hai doo nohoanga hodooligi gi dagodo i Israel ga hano ai. 14 Aagai iainei doo nohoanga hodooligi e dee duudagi naa donu. Gai Tagi Maolunga gu ssala dahi dangada e haia ono lodo; Tagi Maolunga gu hili ange ia gi dagina ono dangada, go hiidinga koe tee daohi muna a Tagi Maolunga gu tala adu gi de goe.” *

15 Gai Samuel ne hano gee mai i Gilgal. [Gai denga daane e doe ne hulo madali a Saul e hedae ange gi de hagabuulinga hebagi, gai gilaadeu ne hulo gee mai i Gilgal]† ga hulo gi Gibeah o Benjamin. Gai a Saul ne dau denga daane madali ia, gai taelodo o denga daane se onolau.

Teai goloa hebagi i Israel

16 Gai a Saul ma Jonathan, dana dama daane, ma denga daane alodahi madali gilaau ne nnoho i Geba,‡ i de vaaenga o Benjamin; aagai denga daane Philistia ne nnoho gaainga i Mikmash. 17 Gai e dolu hagabuulinga daa dangada ne loomai i de mommee nnoho gaainga o de gau Philistia. Dahi hagabuulinga ne hulo gi Ophrah i de vaaenga o Shual, 18 gai dahi ne hulo gi Beth Horon, gai de hagabuulinga ange laa ne hulo gi de mommee iai ngaadonga o de henua, e gidee ai laa de geelonga o Zeboim, i de baasi ange gi de vao.

19 De masavaa laa gai gu deai donu se dangada e haia denga goloa baalanga i de henua o Israel alodahi; go hiidinga de gau Philistia ne hagataba, “De gau Hebrew kana maua i de hai denga gadilaasa ma dao!” 20 Gai de gau Israel alodahi e hulo gi daho de gau Philistia, ma e hakaa ai olaadeu goloa hagabalabala, ma goloa geli, ma hagadaguu, aama alaadeu kamaa. 21 Gai de hagaoanga o denga goloa hagabalabala ma goloa geli se pim,§ gai de hagaoanga o de hakaa denga mee be ni poogo, ma de hagadaguu aama de hagassoe mada o denga baalanga se dahi diba i diba e dolu o dahi shekel.*

22 Gai de laangi o de hebagi, gai gu deai ange donu se daane dangada e dahi ana gadilaasa aabe se dao e hebagi ai; go Saul donu huu ma dana dama go Jonathan.

De daa a Jonathan de gau Philistia

23 Gai de hagabuulinga hebagi o de gau Philistia ne hulo ga hagaloosi de mommee e hulo ai laa gi Mikmash.

14

1 Dahi laangi gai Jonathan, tama daane a Saul, ne hai ange gi tama daane e sabaia laa ono goloa hebagi, “Humai, gidaau ga hulo gi de mommee o de gau Philistia i de baasi laa.” Aagai Jonathan tee tala ange donu mee nei gi dono damana.

2 Gai a Saul e noho i tua o Gibeah i lalo dahi pomegranate i Migron. Gai e onolau daane hebagi madali ia, 3 ma Ahijah, tama daane a Ahitub, taina daane o Ichabod, tama daane a Phinehas, tama daane a Eli, tangada haimeedabu o Tagi Maolunga i Shiloh, gai ia e gahu i de ephod. Gai denga daane tee iloo donu bolo Jonathan gu hano.

4 Gai luu baasi ngaadahi o tuulangaa vai o Jonathan e lodo laa e hano ai, gi dae gi de mommee o de gau Philistia, iai e lua duuduu hadu kangi; de ingoo o dahi baasi go Bozez, gai de ingoo o de baasi ange laa go Seneh. 5 Dahi duuduu hadu kangi laa e duu i baasi ngaiho, i gaogao o Mikmash, gai dahi i baasi ngaage, i gaogao o Geba.

6 Gai Jonathan ne hai ange gi tama daane e sabaia laa ono goloa hebagi, “Humai, gidaau ga hulo gi de mommee o denga hagabuulinga hebagi o dangada e dee tuu dagaholiage; kana adu Tagi Maolunga e bale mai naa gidaau, go hiidinga e deai donu se mee daudahi e maua i de buibui Tagi Maolunga i de hagaola, e dee hilihili be ni dangada soa aabe ni dangada sogoisi.”

7 Gai tama daane e sabaia laa ono goloa hebagi ga hai ange gi de ia, “Haia gi bei mee alodahi aau e maanadu, gai au madali goe i ogu lodo ma dogu hagasaalunga.”

8 Gai Jonathan ga hai ange, “Gidaau ga hulo e hai gi gidee e de gau Philistia gidaau. 9 Gai noo gilaadeu e hai mai gi gidaau, ‘Daalia gai gimaadeu ga loiho gi ooluu daha,’ gai gidaau ga tuu donu huu i taau mommee, gidaau e dee loage gi olaadeu daha. 10 Aagai noo gilaadeu e hai mai, ‘Gooluu kage age gi omaadeu daha,’ gai gidaau ga kage age gi olaadeu daha, go hiidinga Tagi Maolunga gu dugu mai donu gidaau gi hagadee kii ina gilaadeu. Deenei de hagailonga adaau e iloo ai.”

11 Gai gilaau ne hulo ga hai gi gidee e de hagabuulinga hebagi o de gau Philistia gilaau. Gai de gau Philistia ne hagataba, “Tilo, de gau Hebrew gu sasao mai i lodo haonga olaadeu e mmuni ai laa.” 12 Gai denga daane hebagi ga hagaagahi Jonathan ma tama daane e sabaia laa ono goloa hebagi, ga hai ange, “Gooluu kage age gi omaadeu daha, gai gimaadeu ga hagaago adu dahi mee gi gooluu.”

Gai Jonathan ga hai ange gi tama daane e sabaia ono goloa hebagi, “Gage mai i ogu dua; go hiidinga Tagi Maolunga gu dugu ange gilaadeu gi de gau Israel gi hagadee kii ina.”

13 Gai Jonathan ne gage i luoono lima ma luoono vae, gai tama daane e sabaia laa ono goloa hebagi e gage adu i ono dua. Gai Jonathan ga daa gu maakau denga daane Philistia i ono mada i mua, gai tama daane e sabaia goloa hebagi e daa adu dangada ma e gage adu ai i ono dua. 14 Gai tahi hanonga o Jonathan ma tama daane e sabaia ono goloa hebagi ne daa ai dangada, gai se dinolua daane alaau ne daa ga maakau, agu made se dahi baasi acre* de laumalie de mommee laa.

15 Gai de hagabuulinga hebagi laa gu maatagu mmao — gilaadeu i de mommee nnoho gaainga ma lo te duu malaelae, aama denga hagabuulinga e oohaa denga mommee — gai de henua gu ngalungalue. De madagu nei se mee mai i daho de Maadua.

De hagadee kii o de gau Philistia

16 Gai denga daane hagaloosi o Saul i Gibeah i de vaaenga o Benjamin gu gidee e gilaadeu bolo de hagabuulinga hebagi soa laa gu hellumi. 17 Gai a Saul ga hai ange gi denga daane madali ia, “Daulia denga daane hebagi mage diiloo be goai e dee maleva i odaadeu daha.” Gai de masavaa huu alaadeu ne dau ai denga daane, gai gu iloo bolo Jonathan ma tama daane e sabaia laa ono goloa hebagi e dee maaleva i kilaa.

18 Gai a Saul ga hai ange gi Ahijah, “Gaamai de ngavesi a de Maadua gi kinei.” (De masavaa laa gai de ngavesi a de Maadua e dagodo i daho de gau Israel.)† 19 De masavaa o Saul e basa ange ai gi tangada haimeedabu, gai gu kona de hellumi denga daane hebagi o Philistia i de mommee nnoho gaainga. Gai a Saul ga hai ange gi tangada haimeedabu, “Gu deai se masavaa e dalodalo ai.”

20 Gai a Saul ma denga daane hebagi alodahi madali ia ne hagamoolau ga hulo e hebagi; gai gilaadeu gu gidee bolo denga daane Philistia gu hagadau daa donu huu gilaadeu, gilaadeu gu ssenga ange. 21 Gai denga daane Hebrew gu nnoho laa madali de gau Philistia i mua de hai mee nei, ma de hulo madali gilaadeu gi delaadeu mommee nnoho gaainga, ne aahe mai ga hagabuni ange gi de gau Israel, e nnoho laa madali a Saul ma Jonathan. 22 Gai e bei ai hogi denga daane Israel alodahi ne hulo laa ga mmuni i de mommee iai mounga o Ephraim; de masavaa huu alaadeu ne langona ai bolo de gau Philistia gu saavini ma gu hulo, gai gilaadeu ga bale ange denga daane o Israel i de hebagi ga doolohi ai de gau Philistia. 23 De laangi laa gai Tagi Maolunga ne hagaola de gau Israel; gai de hebagi ne hano loo ga ui i Beth Aven.

De gai a Jonathan denga hooni

24 Gai denga daane o Israel gu hiikai mmao i de laangi laa; i hiidinga a Saul ne hai gilaadeu gi hagatoo donu gi hagataba, “E malaia tangada e gaina hanu gai ga dae ai gi de ahiahi, aama mua taadeu hagadee kii odaadeu hagadaumee.” Deelaa ai, teai donu se dangada daudahi ne mamia ange hanu gai.

25 Gai denga daane hebagi alodahi ne hulo ga tae gi lodo henua, gai gilaadeu gu gidee hanu hooni i honga de gelegele i kilaa. 26 De masavaa a denga daane ne hulo ai gi lodo mee muimui, gai gilaadeu ne gidee denga hooni e malingilingi i kilaa, gai teai donu se daane ne mami ange hanu hooni laa, go hiidinga gilaadeu ne maatagu i de oha de hagatoo donu laa. 27 Aagai Jonathan tee langona e ia de hai a dono damana denga daane gi hagatoo donu i de mee laa; gai ia ga hagasulu ange de mada o dono dogo gi lodo hooni laa, ga gaavage gi dono ngudu, gai ia gu mmahi age. 28 Gai dahi daane ne hai ange, “Doo damana ne hai dangada gi hagatoo donu gi hagataba, ‘E malaia tangada e gaina hanu gai ailaa nei!’ Gai denga daane alodahi gu hiikai ma teai olaadeu mahi.”

29 Gai Jonathan ga hai ange, “Dogu damana gu hagahai ngadaa de henua. Goodou ne gidee bolo au gu mmahi age, i hiidinga dagu gai momo hooni nei. 30 Gai ne kii ange tanuaa noo denga daane alodahi ne maua i de gai alaadeu mee ne gidee ma de kave mai i daho olaadeu hagadaumee; anailaa nei gai tee soa donu dangada o Philistia ne daa ga maakau!”

31 Gai gilaadeu ne daa ga maakau de gau Philistia mai i Mikmash ga dae ai gi Aijalon i de laangi laa. Gai dangada gu deai olaadeu mahi i hiidinga delaadeu hiikai. 32 Gai dangada ne hagamoolau ga hulo, gi de mommee iai goloa ne maua mai i de hebagi, gai gilaadeu ga kave hanu ssiibi ma kaau aama hanu kaau gauligi, ga daa i honga de gelegele i kilaa ga gai mada madali denga dodo. 33 Gai hanu ne tala ange gi a Saul, ga hai ange, “Tilo, denga daane gu haisala ange gi Tagi Maolunga i delaadeu gai kano mada iai dodo.” *

Saul ne hai ange, “Goodou tee hai hegau i de mee abodonu. Hagadigelia mai dahi hadu laumalie gi kinei.” 34 Gai a Saul ga hai ange, “Goodou hulo gi daho dangada hai ange gi gilaadeu, ‘Dahi ma dahi gi gaamai dana kaau aabe se ssiibi, ga daa ga gai i kinei. Goodou gi dee haisala ange gi Tagi Maolunga, i doodou gai kano iai dodo.’ ”

Gai dangada alodahi ne gaamai alaadeu kaau ga daa i kilaa i de boo laa. 35 Gai a Saul ga hagaduu dahi mommee o ssigidaumaha ange gi Tagi Maolunga; deenei tahi mommee o ssigidaumaha aana ne hagaduu ange gi Tagi Maolunga.

36 Gai a Saul ne hai ange, “Gidaadeu ga hulo e hebagi ange gi de gau Philistia aaboo nei, ga gaiaa alaadeu mee ga dae ai gi de sula age de maalama i taiao; gidaadeu e dee dugu donu dahi dangada daudahi gi ola.”

Gilaadeu ne hai ange, “Haia be se aha aau e maanadu bolo e danuaa.”

Aagai tangada haimeedabu ga hai ange, “Gidaadeu ga ssili i mua gi iloo i daho de Maadua.”

37 Gai a Saul ne ssili ange gi de Maadua, “Ga hano au e hebagi ange gi de gau Philistia? Koe e dugu ange naa de gau Israel gi hagadee kii ina gilaadeu?” Gai de Maadua tee basa ange gi de ia i de laangi laa.

38 Saul ne hai ange, “Denga dagi alodahi o de hebagi, goodou loomai gi kinei, gai gidaadeu ga ssala gi iloo be se haisala aha gu hai anailaa nei. 39 Go hiidinga au e hagatoo donu i de mouli o Tagi Maolunga e hagaola ina laa de gau Israel, bolo e dee galemu naa donu be go Jonathan, dagu dama, gai tangada laa e magau donu.” Gai teai donu se daane daudahi ne basa ange gi de ia.

40 Gai ia ga hai ange gi denga daane hebagi o Israel, “Goodou tuu i dahi mommee, gai gimaau ma Jonathan, dagu dama daane, i dahi mommee laa.”

Gai gilaadeu ga hai ange gi a Saul, “Haia be se aha aau e tilo bolo e danuaa.”

41 Gai a Saul ne hai ange gi Tagi Maolunga, de Maadua o Israel, “Gu aha gu dee basa mai ai naa goe gi de au, doo dangada hai hegau anailaa nei? Noo go au aabe go dagu dama go Jonathan ne haisala, gai Tagi Maolunga, de Maadua o Israel gi hagaagona mai i de Urim, aagai noo go denga daane o Israel ne haisala, gai hagaagona mai i de Thummim.” ‡ Gai ne hagaago ange bolo go Jonathan ma Saul ne haisala, gai denga daane gu ola.* 42 Gai a Saul ga hai ange, “Gimaau ma dagu dama go Jonathan ga hai tada e tilo ai be goai de gimaau.” Gai gu gidee bolo go Jonathan.

43 Gai a Saul ga hai ange gi Jonathan, “Daalaa mai be se aha aau gu hai.”

Gai Jonathan ga hai ange gi de ia, “Au ne mami ange donu huu hanu momo hooni i ma te dogo e poo i dogu lima. Gai aanei hiidinga oogu e daa ai gi magau.”

44 Gai a Saul ga hai ange, “Jonathan, de Maadua gi hagaduasala ina donu au; koe e daa donu gi magau!”

45 Aagai denga daane ne hai ange gi a Saul, “Gu aha gu daa ai Jonathan gi magau, gai ia gu hagaola de gau Israel? E dee maua donu! Gimaadeu e hagatoo donu i de mouli o Tagi Maolunga, bolo e deai donu se ngaangaaulu daudahi o dono biho e doo gi honga de gelegele; go hiidinga de Maadua ne hagahai hegau ia anailaa nei.” Gai denga daane ne hagaola Jonathan, ia tee daa gi magau.

46 Gai a Saul ne tuu dana doolohi denga daane Philistia, gai denga daane Philistia ne aahe gi delaadeu mommee.

47 De masavaa o Saul ne hodooligi ai i Israel, gai ia ne hebagi ange gi ono hagadaumee alodahi i luu baasi de henua: go de gau Moab, ma de gau Ammon, ma de gau Edom, ma denga hodooligi o Zobah, aama de gau Philistia. Gai mommee alodahi oona e hano aagena, gai ia ne hagaduasala gilaadeu. 48 Gai ia ne mmahi i de hagadee kii de gau Amalek, ma de hagaola de gau Israel mai i dangada alodahi e vaivai haia gilaadeu ma de gaiaa olaadeu goloa.

De huaabodu o Saul

49 Denga dama daane a Saul go Jonathan, ma Ishvi, aama Malki-Shua. Gai ingoo luaana damaa hine: go Merab dana damaa hine madua, ma Michal damaa hine gauligi. 50 Gai de ingoo o dono bodu go Ahinoam, tamaa hine a Ahimaaz. Gai de ingoo o tagi o ono hagabuulinga hebagi go Abner, tama daane a Ner, taina o tamana o Saul. 51 Kish go tamana o Saul, gai Ner go tamana o Abner, gai ia go tama a Abiel.

52 Gai a Saul ne mmahi i de hebagi ange gi de gau Philistia, i taulooloa dono masavaa ne hodooligi ai. Gai masavaa alodahi a Saul e gidee ai dahi daane mmahi, be se daane lo taane, gai ia ga hai ia gi se daane hebagi madali ia.

15

De hebagi ange gi de gau Amalek

1 Gai Samuel ne hai ange gi a Saul, “Tagi Maolunga ne hai au gi humai gi hagadabu ina goe i de lodo, gai koe ga hodooligi ai i honga ono dangada, go de gau Israel; deenei ai, koe gi hagalaangona muna a Tagi Maolunga.* 2 E hagadaba Tagi o denga hagabuulinga hebagi, ‘Au e hagaduasala naa de gau Amalek i hiidinga gilaadeu ne hai baasi ange gi de gau Israel i de masavaa olaadeu ne loomai ai i Egypt.* 3 Gai koe hannoo hebagi ange gi de gau Amalek ma gi oohaa olaadeu mee alodahi. Aude dugua donu dahi gilaadeu gi ola, gai daia alodahi denga daane ma haahine aama denga gauligi vaaligiligi, ma denga kaau ma ssiibi, ma gamelo, aama donkey.’ ”

4 Gai a Saul ne aalu ga hagabuni mai denga daane hebagi gi Telaim. Gai taelodo o denga daane e seesee alodahi se luaseguli, gai se dahisemada daane hebagi mai i Judah. 5 Gai a Saul ga kave gilaadeu ga hulo ai gi de aduhale o de gau Amalek, ga nnoho ga tali e hebagi ange ai gi gilaadeu i lo te geelonga. 6 Gai a Saul ga hai ange gi de gau Ken, “Goodou hulo gee mai i daho de gau Amalek, gi dee daia ai e au goodou gi maakau, go hiidinga goodou ne abodonu ange gi de gau Israel i de masavaa olaadeu ne ssao ai ga loomai i Egypt.” Gai de gau Ken ne hulo gee mai i daho de gau Amalek.

7 Gai a Saul ne hagadee kii de gau Amalek, mai i Havilah ga hano ai ga dae gi Shur, se mommee i baasi dua o Egypt. 8 Gai ia ne dugu Agag, de hodooligi o de gau Amalek gi mouli, aagai ne daa ga maakau dangada alodahi i de gadilaasa. 9 Aagai Saul ma de hagabuulinga hebagi ne dugu Agag gi mouli, madali denga ssiibi ma kaau danuaa hugadoo, ma denga kaau gauligi pedi, ma denga ssiibi gauligi, aama mee danuaa alodahi; gilaadeu tee llodo e oha aabe e daa gi maakau mee alodahi, aagai gilaadeu ne oha mee alodahi e deai olaadeu haigamaiana ma de baageaa.

De tili o Saul i de nohoanga hodooligi

10 Gai Tagi Maolunga ne hagailoo ange ana muna gi Samuel, ga hai ange, 11 “Au gu vvela de aloha i dagu hai a Saul gi hodooligi, go hiidinga ia ne dahuli gee i de au, ia tee hagassula agu muna ange gi de ia.” Gai Samuel gu dee baba ono lodo, gai ia ne dangi ange gi Tagi Maolunga i de boo laa alodahi.

12 Gai Samuel ne oho age i taiao ga hano e hedae ange gi a Saul, gai hanu ne hai ange gi Samuel, “Saul gu hano gi Carmel, gai tilo, ia gu hagaduu dahi mee e hagamaanadu ai ia, gai ia gu hano gi Gilgal.”

13 Gai de masavaa huu o Samuel ne hano ai ga dae gi daho Saul, gai a Saul ga hai ange gi de ia, “Tagi Maolunga gi hagamanuuia ina goe; au ne hagassula donu muna a Tagi Maolunga.”

14 Gai Samuel ga hai ange, “Gai gu aha goi langona ai nei huu e au leo o hanu ssiibi ma hanu kaau e tangi?”

15 A Saul ne hai ange, “Denga daane hebagi ne gaamai denga manu nei i daho de gau Amalek; gilaadeu tee daa denga ssiibi ma denga kaau danuaa hugadoo, e hai ai ssigidaumaha ange gi Tagi Maolunga doo Maadua, gai mee ange laa gu odi i de oha.”

16 Gai Samuel ne hai ange gi a Saul, “Aude basa! Gai au ga tala adu muna a Tagi Maolunga ne tala mai anaboo.”

Gai a Saul ga hai ange gi de ia, “Daalaa mai.”

17 Gai Samuel ne hai ange, “E dee galemu donu koe ne maanadu bolo koe se dangada e dee dau, aagai iainei koe gu hai go tagi o denga aamuli o Israel. Gai Tagi Maolunga gu hagadabu goe i de lolo gi hodooligi i Israel. 18 Gai Tagi Maolunga ne hai goe gi hano gi haia dahi hegau, ma de hai adu gi de koe, ‘Hannoo, daia gi odi de gau baubau, go de gau Amalek, ga hebagi ange gi gilaadeu ga dae ai gi de odi gilaadeu i de maakau.’ 19 Gai gu aha goe tee hagallongo ange ai laa gi muna a Tagi Maolunga? Gu aha gu hagamoolau ai laa goe e kave goloa mai i de hebagi, ga hai ai de hegau baubau naa i mada luu mada o Tagi Maolunga?”

20 Gai a Saul ga hai ange gi Samuel, “Au ne hagallongo ange gi muna a Tagi Maolunga. Au ne hano ga hai de hegau a Tagi Maolunga ne hai au gi hano gi haia. Au ne gaamai Agag, de hodooligi o Amalek, gai ne daa ga maakau de gau Amalek ange laa. 21 Aagai denga daane ne gaamai denga ssiibi ma denga kaau danuaa, aama mee danuaa hugadoo gu hagailonga laa e oha, e hai ai ssigidaumaha ange gi Tagi Maolunga doo Maadua i Gilgal.”

22 Gai Samuel ga hai ange,

“E aha, e kii ange de malangilangi o Tagi Maolunga i denga sigidaumaha dudu ma sigidaumaha ange laa,

i dono malangilangi i doo hagallongo ange gi de ia?

Tilo, de hagallongo ange gi Tagi Maolunga e danuaa ange i ssigidaumaha,

gai de daudali i ana muna e danuaa ange i mee moomuna o denga ssiibi.*

23 De hai baasi ange gi de ia e bei de hai huuhuaa mee,

gai de lodo maolunga e bei de daumaha ange gi denga diinonga.

Go hiidinga koe ne kino i muna a Tagi Maolunga,

deelaa ai, ia gu kino hogi i de hai goe gi hodooligi.”

24 Gai a Saul ne hai ange gi Samuel, “Au gu haisala, gai au gu hagahaisala muna a Tagi Maolunga aama au muna, i hiidinga au ne madagu i denga daane hebagi, gai au ga hagallongo ange gi gilaadeu. 25 Gai au e dangidangi adu koe gi degi mai gi ogu haisala ma gi ahe madali au, gai au ga daumaha ange gi Tagi Maolunga.”

26 Gai Samuel ga hai ange gi a Saul, “Au e dee ahe madali goe. Koe ne kino i muna a Tagi Maolunga, deelaa ai, Tagi Maolunga gu kino hogi i de hai goe gi hodooligi i Israel.”

27 Gai ga huli huu Samuel e hano, gai a Saul ga poo de bido i lalo o dono malo, gai gu masae.* 28 Gai Samuel ne hai ange gi a Saul, “Tagi Maolunga gu ssae de nohoanga hodooligi o Israel mai i oo daha anailaa nei, ma gu gaavange gi dahi dangada e baa adu gi de goe — se dangada e danuaa ange i de goe. 29 Gai de ia Mahamaha o Israel e dee hadu muna donu aabe e sui ono lodo; go hiidinga ia e dee bei dagodo o tangada, gai ia ga sui ai ono lodo.” *

30 Gai a Saul ga hai ange, “Ni muna abodonu au gu haisala. Gai koe hagadubu ina donu huu au i madamada o denga dagi o dangada ma de gau Israel alodahi. Ahe mai madali au, gai au ga daumaha ange ai gi Tagi Maolunga doo Maadua.” 31 Gai Samuel ne ahe madali a Saul; gai a Saul ne daumaha ange gi Tagi Maolunga.

32 Gai Samuel ga hai ange, “Gaamai Agag, de hodooligi o de gau Amalek gi kinei.”

Gai Agag ne humai madali ono mee e nnoa ai laa. Gai ia ne hagadaba i ono lodo, “Ni muna abodonu, taemaha o de magau gu ui donu.”

33 Aagai Samuel ga hai ange,

“Dau gadilaasa ne hai ga deai dama a denga haahine,

gai doo dinana e deai naa sana dama.”

Gai Samuel ne duuduu de angaanga o Agag i mada luu mada o Tagi Maolunga i Gilgal.

34 Gai Samuel ga ahe ga hano gi Ramah; gai a Saul ne ahe gi dono hale i Gibeah o Saul. 35 Gai Samuel tee ahe ange gi daho Saul i taulooloa dono mouli, aagai ia ne hinangalosaa i a Saul. Gai Tagi Maolunga gu sivi i dana hai a Saul ga hodooligi i Israel.

16

De hagadabu o David i de lolo gi hodooligi

1 Gai Tagi Maolunga ga hai ange gi Samuel, “Dee hee maa taulooloa doo hinangalosaa i a Saul, gai au gu kino i de hai ia gi hodooligi i Israel? Haaoa dau hanga manu i lolo hannoo ai; au e hai goe gi hano gi de hale o Jesse, taane Bethlehem; go hiidinga au gu hili dahi ana dama daane gi hodooligi.”

2 Gai Samuel ga hai ange, “Dee hee dogu hai e hano ai? Noo a Saul e langona bolo au gu hano gi kilaa, gai ia e daa naa donu au gi magau.”

Gai Tagi Maolunga ga hai ange, “Gaavee dahi kaau hahine gauligi madali goe, gai koe ga hagadaba, ‘Au ne humai e sigidaumaha ange gi Tagi Maolunga.’ 3 Gai koe ga ssala ange Jesse gi de hai ssigidaumaha, gai au ga hagaago adu au mee e hai. Gai koe ga hagasulu ai tangada aagu e tala adu gi de goe.”

4 Gai Samuel ne hagassula muna a Tagi Maolunga. Ia ne hano ga dae gi Bethlehem, gai dagi o de aduhale gu maatagu mmao, i de masavaa olaadeu ne loomai ai ga hedae ange gi de ia. Gai gilaadeu ga ssili ange, “Koe ne humai naa i hiidinga o de nnoho paba?”

5 Gai ia ga hai ange, “Uaa, au ne humai i de baba, au se humai e hai ange sigidaumaha gi Tagi Maolunga. Goodou hagagilimalali ina goodou ma gi loomai madali au e hai ssigidaumaha.” Gai Samuel ne hai hogi Jesse ma ana dama daane gi hagagilimalali ina gilaadeu, ga ssala ange gilaadeu gi loomai gi de hai ssigidaumaha laa.

6 De masavaa olaadeu ne loomai ai, gai Samuel ne haina Eliab, ga maanadu i ono lodo, “Ni muna abodonu, deenei donu taane a Tagi Maolunga gu hagadabu i de lolo e duu nei i mada luu mada o Tagi Maolunga.”

7 Aagai Tagi Maolunga ga hai ange gi Samuel, “Aude galo ange gi diiloo dono angaanga be go dono looloa, go hiidinga au e dee lodo i de ia; i hiidinga Tagi Maolunga e dee tilo dagodo o tangada bei de hai a dangada e tilo ai laa: gilaadeu e tilo mee alaadeu e gide, aagai Tagi Maolunga e tilo de lodo.” *

8 Gai Jesse ne hagahi Abinadab, ga hai ia gi duu i mada i mua o Samuel. Gai Samuel ga hai ange, “Tagi Maolunga tee hili hogi tama daane nei.” 9 Gai Jesse ne hai hogi Shammah gi duu i ono mada i mua, gai Samuel ga hai ange, “Tagi Maolunga tee hili hogi tama daane nei.” 10 Gai Jesse ne hai ana dama daane dogohidu gi loomai gi tuu i mada i mua o Samuel. Gai Samuel ne hai ange gi Jesse, “Tagi Maolunga tee hili denga dama daane nei.” 11 Gai Samuel ne ssili ange gi Jesse, “Aanei alodahi au dama daane?”

Jesse ne hai ange, “E dahi ange dama daane gauligi, aagai ia e tilo ange denga ssiibi.”

Samuel ne hai ange gi Jesse, “Alumia ia gi humai; go hiidinga gidaadeu e dee nnoho donu gi lalo ga dae ai gi dono dae mai.”

12 Gai Jesse ne aalu ga gaamai tama daane laa. Gai tama daane laa e somo mmahi dono angaanga, ma de mahamaha luoono mada ma dono angaanga.

Gai Tagi Maolunga ga hai ange, “Hidi age hagadabu ina ia i de lolo; deenei tama aagu gu hili.”

13 Gai Samuel ne poo mai de lolo ga hagasulu ai David i madamada o ono daina daane. Mai i de laangi laa, gai de Hagasaalunga o Tagi Maolunga gu hano iho gi ono elunga i de mmahi. Gai Samuel ga ahe ai loo gi Ramah.

De hai hegau ange o David gi a Saul

14 Gai de Hagasaalunga o Tagi Maolunga gu hano gee mai i daho Saul, gai dahi hagasaalunga hagammae mai i daho Tagi Maolunga gu hagaduasala ia.

15 Gai denga daane hai hegau o Saul ne hai ange gi de ia, “Tilo, dahi hagasaalunga hagammae mai i daho Maadua gu hagaduasala goe. 16 Demaadeu dangada aamua, haia oo dangada hai hegau gi hulo gi saalaa dahi dangada gi hagadangidangi i de harp, gai ia ga hagadangidangi i de masavaa o de hagasaalunga hagammae mai i daho de Maadua e hagaduasala ai goe, gi hagavaasuu ai goe.”

17 Gai a Saul ga hai ange gi ono daane hai hegau, “Goodou saalaa dahi dangada mmau i de hagadangidangi ma gi gaamai ia gi ogu daha.”

18 Gai dahi dama daane ne hai ange, “Tilo, au e iloo dahi dama daane a Jesse, taane Bethlehem, ia e mmau i de hagadangidangi, gai se daane mmahi ma de dau i de hebagi. Ia e heiangi i de basa, gai se daane mahamaha, gai Tagi Maolunga e noho i ono daha.”

19 Gai a Saul ne hai gi hulo hanu ono daane hai hegau gi daho Jesse, gi hai ange, “Haia gi humai dau dama daane go David gi ogu daha, go tama e diiloo ange laa denga ssiibi.” 20 Gai Jesse ga hagauda ange hanu pelaoaa gi honga dahi donkey, ma dahi gili manu iai uvaini, aama dahi guudi gauligi, gai ia ga hai dana dama daane go David gi hano gi daho Saul.

21 Gai David ne hano gi daho Saul, ga hai hegau ange gi de ia. Gai a Saul gu kona mmao dono malangilangi i de ia, gai ia ga hai ia gi sabaia ono goloa hebagi. 22 Gai a Saul ne aalu ga hai ange gi Jesse, “Au e dangidangi adu koe gi dugua David gi noho gi hai hegau i ogu daha, go hiidinga au e malangilangi i de ia.”

23 Gai de masavaa naa huu o de hagasaalunga mai i daho de Maadua e humai ai gi honga o Saul, gai David ga hagadangidangi i dana harp. Gai a Saul gu ahe ange ga danuaa; gai de hagasaalunga baubau laa gu hano gee mai i ono daha.

17

David ma Goliath

1 De masavaa laa gai de gau Philistia ne hagabuni olaadeu daane hebagi e hai de hebagi. Gai gilaadeu ne nnoho i Socoh, go dahi aduhale o Judah, ga hagaduu delaadeu mommee nnoho gaainga i Ephes Dammim, se mommee i magavaa o Socoh ma Azekah. 2 Gai a Saul ma de gau Israel e hagabuni ma e nnoho i lo te geelonga go Elah, gilaadeu ne hagadabena e hebagi ange gi de gau Philistia. 3 De gau Philistia ne tuu i honga de mounga i dahi baasi, gai de gau Israel ne tuu i de baasi ange laa, gai de geelonga laa i olaadeu magavaa.

4 Gai dahi daane dau i de hebagi, ne humai i de mommee nnoho o de gau Philistia, ia se daane mai i Gath, dono ingoo go Goliath. Dono looloa se ono sugilima ma dahi ianga.* 5 Gai de goobai i honga dono biho ni bronze, dono malo hebagi e hai hogi i bronze. Gai taemaha o dono malo hebagi se limamano shekel;† 6 luoono vae e buibui i denga bronze, dono dao bronze e hagauda i honga luoono eu. 7 De gau o dono dao e maadolu bei de laagau i ulu o de mee llanga malo, gai taemaha o de mada o dono dao se onolau shekel‡iron. Gai taane e sabaia dono mee hungihungi e hano i ono mada i mua.

8 Gai Goliath ne duu ga oo ga hai ange gi denga daane o Israel, “Gu aha gu loomai ai naa goodou e tuu e hagatau e hebagi mai? Au e dee se daane Philistia, gai goodou e dee go de gau hai hegau o Saul? Hilia dahi daane i oodou magavaa, gai hai ia gi humai e hebagi gimaau. 9 Noo ia e maua i de hebagi mai ga daa ai au gi magau, gai gimaadeu e hai gi ni dangada hai hegau niiodou. Aagai noo au e hebagi ange ga daa ia gu magau, gai goodou gu ni dangada hai hegau niiomaadeu.” 10 Gai taane Philistia laa ne hai ange, “Ailaa nei gai au e basa hagamaolunga i de hagabuulinga hebagi o Israel. Gaamai dahi daane gi hebagi mai gi de au.” 11 De masavaa a Saul ma denga daane Israel alodahi ne langona ai muna a taane Philistia laa, gai gilaadeu gu manavasaa ma de maatagu.

12 Gai David se dama daane nii dahi daane Ephrathah mai i de aduhale go Bethlehem i Judah, dono ingoo go Jesse. Gai taane laa se dogovalu ana dama daane. De masavaa o Saul e hodooligi ai laa gai Jesse gu se daane madumadua. 13 Gai denga dama daane dogodolu a Jesse e maatua laa hugadoo ne hulo madali a Saul gi de hebagi. Gai aanei ingoo o denga dama daane dogodolu ne hulo laa i de hebagi: go Eliab, tama madua, ma Abinadab, togolua, gai togodolu go Shammah. 14 Gai David go tama gauligi hugadoo. Gai daina daane maatua dogodolu laa ne hulo madali a Saul, 15 aagai David e aheahe mai i daho Saul ma e haangai denga ssiibi ma guudi a dono damana i Bethlehem.

16 Gai ne madahaa laangi a taane Philistia laa ne aheahe mai ai ga duu i kilaa i taiao aama de ahiahi.

17 Gai Jesse ne hai ange gi dana dama daane go David, “Hannoo gaavee dahi ephah§grain lala, ma e madaangahulu duudangaa pelaoaa, mage hagamoolau hannoo gaavange gi oo daina i de mommee nnoho gaainga. 18 Gaavee hogi denga duudangaa cheese e madaangahulu nei gaavange gi tagi o de mano. Gai koe ga tilo be aahee dagodo o oo daina, ma de gaamai dahi muna i olaadeu daha e hagadonu ai bolo gilaadeu e dee beaha. 19 Gilaadeu ma Saul ma denga daane o Israel alodahi e nnoho i de geelonga go Elah, ma e hebagi ange ai gi de gau Philistia.”

20 Gai David ne oho age ga hano, gai ne dugu ange de hagabuulingaa ssiibi gi dahi daane hai hegau gi diiloo ange. Gai ia ne kave denga gai laa ga hano ai, bei de hai a Jesse gu tala ange ai gi de ia. Gai ia ne hano ga dae gi de mommee nnoho gaainga o denga daane hebagi, i de masavaa olaadeu e hagatau ai e hulo e hebagi, ma de hevaalogi i de hai de hebagi. 21 Gai denga daane hebagi o Israel ma daane hebagi o Philistia ne hagatau e hebagi; dahi hagabuulinga e hebagi ange gi de hagabuulinga ange laa. 22 Gai David ne dugu denga gai i daho taane e hagaloosia ange goloa, gai ia ga savini ga hano gi de mommee o denga daane hebagi e hagatau ai laa, ga hagaboo ange gi ono daina daane. 23 De masavaa oona e basa ange ai gi gilaadeu, gai Goliath, taane dau o de gau Philistia, mai i Gath, ne sao mai i magavaa o denga daane hebagi o Philistia gu hagatau laa, ga tala muna mau aana gu tala laa i mua. Gai David ne langona e ia ana muna.

24 Gai de masavaa a denga daane o Israel ne gidee ai taane laa, gai gilaadeu ga saavini ga hulo gee mai i de ia, gilaadeu gu maatagu mmao. 25 Gai denga daane o Israel ne hagataba i olaadeu magavaa, “Goodou gu gidee naa de aheahe mai taane laa? Ia e humai ma e basa hagamaolunga i de gau Israel. De hodooligi e hai naa taane e daia Goliath gi magau gi se daane e lava, ma de gaavange dana damaa hine e hai ai dono bodu, aama de hai dono huaabodu gi dee hagao ina taagisese.”

26 Gai David ne ssili ange gi denga daane e tuu laa i ono gaogao, “Se aha e hai ange gi taane e daia gi magau taane Philistia nei, gi dee basa hagamaolunga ai e ia de gau Israel? Gai se aha taane Philistia tigi tuu dagaholiage naa, gai ia ga basa hagamaolunga ai i de hagabuulinga hebagi o de Maadua e mouli laa?”

27 Gai denga daane ne tala ange hogi muna mau, “Aanei mee e hai ange gi taane e daia Goliath gi magau.”

28 Gai dono daina madua go Eliab gu langona e ia muna a David ne hai ange gi denga daane. Gai ia gu lili mmao, gai ia ga hai ange, “Se hanonga aha donu oou ne humai ai naa? Gai goai aau ne dugu gi diiloo ange denga momo ssiibi ma guudi i de vao laa? Au e iloo bolo koe e lodo maolunga ma de baubau oo lodo. Koe se lodo donu huu e humai e tilo de hebagi.”

29 Gai David ga hai ange, “Se baubau aha aagu gu hai laa? Au ne ssili donu huu dahi muna ssili.” 30 Gai David ga huli gee mai i Eliab ga huli ange gi dahi daane ange laa, ga ssili ange muna mau; gai denga daane ga pasa ange gi dana muna ssili bei delaadeu hai ne pasa ange ai i taamada. 31 Gai de masavaa huu a denga daane ne langona ai muna a David, gai gilaadeu ga tala ange gi a Saul, gai a Saul ga aalu ia gi humai.

32 Gai David ga hai ange gi a Saul, “Goodou gi dee maatagu i hiidinga o taane Philistia naa; go au, doo dangada hai hegau e hano e hebagi ange gi de ia.”

33 Gai a Saul ga hai ange gi David, “Koe e dee maua i de hano e hebagi ange gi taane Philistia laa; go hiidinga koe se gauligi donu huu, gai ia gu se daane hebagi huu mai i dono gauligi.”

34 Aagai David ga hai ange gi a Saul, “Au nogo hagaloosi denga ssiibi ma guudi a dogu damana; gai de masavaa ne humai ai dahi laiono be se bea ga kadi dahi ssiibi gauligi mai i de hagabuulingaa manu laa ga kave, 35 gai au ga hano ga hebagi ange gi de manu laa ga hagaola ssiibi laa mai i lo tono ngudu. Gai noo de manu laa ne huli mai gi de au, gai au ga poo huluhulu o dono gumigumi ga daa ia gu magau. 36 Doo dangada hai hegau ne daa dahi laiono ma dahi bea; gai taane Philistia tigi tuu dagaholiage naa e bei naa donu dagodo o dahi luu manu laa, go hiidinga ia e basa hagamaolunga i de hagabuulinga hebagi o de Maadua e mouli laa.” 37 Gai David ne hai ange, “Tagi Maolunga ne hagaola ina mai au i de laiono ma de bea laa, e hagaola naa hogi au mai i taane Philistia nei.”

Gai a Saul ga hai ange gi David, “Hannoo, gai Tagi Maolunga gi madali goe!”

38 Gai a Saul ga hakahu ange David i dono malo hebagi, ga hagauda ange de goobai bronze gi honga dono biho, ma de hakahu ange ia i dahi malo baalanga. 39 David ne nnoa ange hogi de gadilaasa a Saul gi honga dono dege. Gai ia gu dee maua i de seesee, go hiidinga ia tigi abo ange gi goloa naa.

Ia ne hai ange gi a Saul, “Au e dee maua i de gahu i mee nei e seesee ai, go hiidinga au tigi ai sogu hai hegau i goloa nei.” Gai David ga hagaui mee laa ga dugu. 40 Gai ia ga kave dono dogo hagaloosi i dono lima, gai ia ga hano ga hili e lima hadu malali i lo te vai ga hhao gi lo tana beagi. Gai ia ga poo dana buada i dono lima, ga hano ai gi baa ange ia gi taane Philistia laa.

41 Gai taane Philistia laa ga humai gi baa ange ia gi David, gai taane e sabaia laa dono mee hungihungi e seesee i ono mada i mua. 42 Gai de masavaa huu a taane Philistia laa ne gidee ai David, gai ia ne hagangadi mee ia, go hiidinga ia se gauligi donu huu, e mada mmea dono angaanga ma de mahamaha. 43 Gai taane Philistia laa ga hai ange gi David, “Au se gaaduu gai koe ga humai ai naa e hebagi mai gi de au i hanu laagau?” Gai ia ne hagamalaia David i ssauaa o ono diinonga. 44 Gai ia ga hai ange gi David, “Humai gi kinei, gai au ga gaavange oo kano gi denga manu llele ma manu dolodolo gi gaina!”

45 David ne hai ange gi taane Philistia laa, “Koe e humai e hebagi mai i de gadilaasa ma tao damaa mee aama tao laumalie; aagai au e hanadu e hebagi adu i de ingoo o Tagi o denga hagabuulinga hebagi, go de Maadua o denga daane hebagi o Israel oou e basa hagamaolunga ai naa. 46 Ailaa nei gai Tagi Maolunga e dugu mai au gi hagadee kii ina goe, gai au ga daa ai goe gi magau ga tuu doo ua. Gai au e gaavange naa angaanga o de hagabuulinga hebagi o Philistia ailaa nei gi denga manu llele ma denga manu lodo henua gi gaina, gai gi iloo ai e henua i lalo alodahi bolo e dahi Maadua i Israel, 47 gai gi iloo ai e de hagabuulingaa dangada nei bolo e dee go de gadilaasa ma tao a Tagi Maolunga e hagaola ai. Gai Tagi Maolunga donu e hebagi adu ga kii i goodou, gai ia e dugu mai naa donu gimaadeu gi hagadee kii ina goodou.”

48 Gai de masavaa huu o taane Philistia laa ne humai ai e hebagi ange gi David, gai David ne hagamoolau ga savini ga hano e hedae ange gi taane Philistia laa i de mommee o de hebagi. 49 Gai David ga velo ange dono lima gi lo tana beagi ga dada age dahi hadu, ga hhao ange gi lo tana buada ga maga gu ulu honga de lae o taane Philistia laa. Gai de hadu laa gu ulu gi lo te lae o taane laa, gai ia gu baguu ga huli gi lalo i honga de gelegele.

50 Gai David ne hagadee kii taane Philistia laa i dana buada ma dahi hadu ma de daa ia ga magau. Gai David tee hebagi donu i dahi gadilaasa.*

51 Gai David ne savini ga hano ga duu i honga taane Philistia laa, ga dada de gadilaasa a taane laa ga tuu ai dono ua, gai ia gu magau.*

Gai ga gidee huu e denga daane Philistia bolo delaadeu daane dau gu magau, gai gilaadeu ga saavini ga hulo. 52 Gai denga daane o Israel ma Judah ga hiihidi age ga hevaalogi ma de doolohi denga daane Philistia ga tae ai gi Gath ma denga haitoga o Ekron. Gai denga daane Philistia gu lagolagohia laa gu daakodo i luu baasi de haiava e hano laa gi Shaaraim ga dae ai loo gi Gath ma Ekron. 53 Gai de masavaa huu o denga daane Israel ne aahe mai ai, i dua delaadeu doolohi denga daane Philistia, gai gilaadeu ga kave goloa alodahi i de mommee nnoho gaainga o de gau Philistia. 54 Gai David ne kave de biho o taane Philistia laa madali ia gi Jerusalem, aagai ia ne kave goloa hebagi o Goliath ga dugu i lo tono hale malo.

55 De masavaa a Saul ne gidee ai de hano o David ga hebagi ange gi taane Philistia laa, gai ia ga ssili ange gi tagi o denga daane hebagi go Abner, “Abner, niiai tama daane laa?”

Gai Abner ne hai ange, “De hodooligi, au e hagatoo donu i doo mouli, bolo au e dee iloo.”

56 Gai de hodooligi ga hai ange gi de ia, “Siilia gi iloo e goe be niiai tama daane laa.”

57 Gai ga ahe mai huu David i dua dana daa taane Philistia laa ga magau, gai Abner ga kave ia gi daho Saul. Gai David ne dagidagi mai de biho o taane Philistia laa i dono lima.

58 Gai a Saul ga ssili ange gi de ia, “Tama daane nei, goai oo maadua?”

David ne hai ange, “Au se dama nii doo dangada hai hegau go Jesse, taane Bethlehem.”

18

De lodo gaiaa o Saul i David

1 De masavaa ne lava ai de madaangudu o David ma Saul, gai lodo o Jonathan gu buni ma lodo o David, gai ia gu aloha i David bei dono aloha donu i de ia. 2 De laangi laa gai a Saul ne kave David gi noho i ono daha, tee dugu ia gi ahe gi daho dono huaabodu. 3 Gai Jonathan ne hai dahi hagatoo donu hagaheloongoi madali David, go hiidinga ia gu aloha i David, bei dono aloha donu i de ia. 4 Jonathan ne hagaui de malo oona e gahu ai laa, ga gaavange gi David, madali dono malo hebagi ma dana gadilaasa ma dana mee hholu aama dono beele.

5 Gai masavaa alodahi a Saul e hai ai David gi hano gi hebagi gai ia e kii; deelaa ai, a Saul ne hai ia gi dagina de hagabuulinga hebagi. Gai denga dagi ma daane hebagi alodahi gu malangilangi.

6 Gai de masavaa o denga daane ne aahe mai ai i de hebagi, i dua de daa a David taane Philistia laa, gai denga haahine ne loomai i denga aduhale o Israel alodahi, e hedae ange gi de hodooligi go Saul. Gai gilaadeu ga daahili ga aanu ma de hagadangidangi i denga tambourine ma lute, i de malangilangi. 7 Gai gilaadeu ne daahili ma de aanu, ga hagataba,

“Saul e daa e mano,

gai David e daa e semada.” *

8 Gai a Saul gu kona mmao de lili; gai ia tee malangilangi i alaadeu muna, ga hagadaba, “Gilaadeu ne hagataba bolo David e daa e semada daane, gai au se mano donu huu daane aagu e daa. Gai ia e dee kave naa hogi de nohoanga hodooligi?” 9 Mai i de laangi laa, gai a Saul ne dagitilo David.

10 Taiao age gai dahi hagasaalunga hagammae mai i daho Maadua ne humai gi honga o Saul i de mmahi, gai ia gu bei dagodo o tangada senga i dono noho i dono hale, gai David e hagadangidangi i de harp bei ana hegau e hai i de laa tubua. Gai a Saul e poo dahi dao i dono lima. 11 Gai ia ne hai tao laa ga velo ai David, go hiidinga ia ne hagadaba, “Au ga velo nei David gi pigi ange gi de baasi de hale.” Aagai David ne hagaui gee i tao laa i e lua hanonga.

12 Gai a Saul gu madagu i David, go hiidinga Tagi Maolunga e noho i ono daha, gai gu hano gee mai i daho Saul. 13 Gai a Saul ne hai David gi dee noho i ono daha, gai ne hai ia gi se dagi niio de mano daane hebagi; gai David gu hano ga dagi saele denga daane i de hebagi. 14 Gai hegau alodahi a David ne hai e ssula danuaa, go hiidinga Tagi Maolunga e noho i ono daha. 15 Gai ga gidee huu e Saul bolo David gu sula mmao, gai ia gu madagu i de ia. 16 Aagai de gau Israel alodahi ma dangada o Judah gu kona mmao delaadeu malangilangi i David; go hiidinga ia e dagi saele denga daane hebagi.

De hai bodu ange o David gi Michal

17 Gai a Saul ne hai ange gi David, “Deenei dagu damaa hine madua go Merab; au e gaavadu ia e hai ai doo bodu. Gai koe haia gi se daane dau goe i de hebagi ma de hai hebagi a Tagi Maolunga.” Gai a Saul ne maanadu i ono lodo, “Au e dee daa ia gi magau, aagai dugua ange denga daane hebagi o Philistia gi daia gi magau!”

18 Gai David ne hai ange gi a Saul, “Au e dee bau ange gi de hai bodu ange gi tamaa hine a de hodooligi; dogu huaabodu ni dangada e dee dau i daho de gau Israel.” 19 Aagai de masavaa o Merab, tamaa hine a Saul, e hai bodu ange ai gi David, gai a Saul gu sui dana maanadu ga hai ia gi hai bodu ange gi Adriel, taane mai i Meholah.

20 Gai Michal, tamaa hine a Saul, gu aloha i David. Gai ga iloo huu e Saul mee nei, gai ia gu malangilangi. 21 Gai a Saul ne maanadu i ono lodo, “Au e gaavange naa dagu damaa hine gi David, gai dagu damaa hine ga hagasenga ai ia, gai de gau Philistia ga hai baasi ange ai gi de ia.” Deelaa ai, a Saul ne hai ange gi David i de lua hanonga, “Iainei gai koe go dogu saulaba!”

22 Gai Saul ne hai ange gi ono dangada hai hegau, “Goodou pasa hagammuni ange gi David, hai ange, ‘Tilo, de hodooligi e malangilangi i de goe, gai ono dangada hai hegau alodahi e aaloha i de goe; hai bodu ange gi dana damaa hine.’ ”

23 Gai de gau hai hegau o Saul ne tala ange muna laa gi David. Gai ia ga hai ange, “E dee se mee hai ngaohie de hai gi se saulaba niio de hodooligi, go hiidinga au se daane hagaau aloha ma tee dau.”

24 Gai de gau hai hegau ga tala ange gi a Saul muna a David ne hai ange gi gilaadeu. 25 Saul ne hai ange, “Goodou hai ange gi David, ‘E deai ange donu se hagaoanga o de hodooligi e lodo ai, i doo hai bodu ange gi dana damaa hine, go doo hano donu huu ga duuduu e lau gili o denga daane Philistia, e sui ange ai hegau a ono hagadaumee ne hai.’ ” Aagai a Saul ne maanadu de hai denga daane Philistia gi daia David gi magau.

26 Gai de masavaa a denga daane hai hegau o Saul ne tala ange ai muna laa gi David, gai ia gu malangilangi i de hai gi se saulaba niio de hodooligi. Gai i mua de dae mai de laangi hagahai bodu, 27 gai David ma ono daane ne hulo ga daa e lualau daane Philistia, ga duuduu olaadeu gili ga gaamai ga dau gi odi ange, ga gaavange gi de hodooligi, gi maua ai e ia i de hai go saulaba o de hodooligi. Gai a Saul ga gaavange Michal e hai ai dono bodu.

28 Aagai ga gidee huu e Saul bolo Tagi Maolunga e noho i daho David, gai dana damaa hine go Michal e aloha hogi i de ia, 29 gai a Saul gu kii ange donu dono madagu i David. Deelaa ai, a Saul gu hai David gi se hagadaumee niiona i taulooloa ono laangi ne mouli ai.

30 Aagai denga dagi o de gau Philistia ma olaadeu daane e dee modu de loomai e hebagi. Gai masavaa alodahi olaadeu e loomai ai, gai David gu kii ange de sula i de hebagi i dagi o denga daane hebagi o Saul ange laa; deelaa ai, dangada gu kona de hagadubu ia.

19

Saul e hagatale de daa David gi magau

1 Gai a Saul ga hai ange gi dana dama daane go Jonathan, ma ono daane hai hegau alodahi, gilaadeu gi daia David gi magau. Aagai Jonathan, tama daane a Saul, e malangilangi i David. 2 Gai Jonathan ne tala ange mee nei gi David, ga hai ange, “Dogu damana e ssala dahi hai e daa ai goe gi magau. Deenei ai, koe dagidiiloo taiao daiao; koe hannoo mmuni i dahi mommee ga noho ai. 3 Gai au e hanadu naa ga duu madali dogu damana, i gaogao doo mommee e mmuni ai. Gai au e madaangudu ange gi de ia i oo dagodo. Gai be ni aha naa huu aagu e iloo, gai au ga tala adu gi de goe.”

4 Gai Jonathan ne tuhi ange David gi a Saul, dono damana, ga hai ange gi de ia, “Aude haia ange dahi baubau gi doo dangada hai hegau go David, go hiidinga ia tigi hai adu donu dahi baubau gi de goe, gai ana hegau alodahi gu kona de bale danuaa adu goe. 5 Ia ne hagangadi mee dono mouli i de masavaa aana ne hano ai ga daa taane Philistia laa, gai Tagi Maolunga ne hai ga kii Israel alodahi. Gai koe ne malangilangi i de masavaa aau ne gidee ai mee laa. Gai gu aha gu lodo ai naa goe e daa David gi magau, gai tigi ai donu sana baubau ne hai?”

6 Gai a Saul ne hagallongo ange gi muna a Jonathan; gai ia ga hagatoo donu ga hagadaba: “Au e hagatoo donu i de mouli o Tagi Maolunga, bolo David e dee daa donu gi magau.”

7 Gai Jonathan ga hagahi David, ga tala ange gi de ia mee laa alodahi. Gai Jonathan ga hagaahe mai David gi daho Saul, gai ia ga duudagi ai loo de noho i daho Saul.

8 Gai gu hai ange hogi dahi hebagi; gai David ga hano ga hebagi ange gi de gau Philistia, ga daa hanu dangada soa i olaadeu magavaa, gai gilaadeu ga saavini ga hulo gee mai i de ia.

9 Gai dahi hagasaalunga hagammae mai i daho Tagi Maolunga gu humai gi honga o Saul, i dono noho i dono hale, gai ia e poo dono dao. Gai de masavaa o David e hagadangidangi i de harp, 10 gai a Saul ne hagatale de velo David i dono dao, gi pigi ange ai gi de baasi o de hale. Gai David ne ngalue gee i tao laa, gai gu pigi ange gi de baasi o de hale. De boo laa, gai ia ne savini ga hano gee mai i kilaa.

11 De boo laa gai a Saul ne kave hanu daane gi de hale o David gi dagidiiloo ai gi daia ia gi magau i taiao age. Gai Michal, de bodu o David ga hai ange gi de ia, “Noo koe e dee hano e mmuni aaboo nei, gai koe e daa naa gi magau daiao.” * 12 Gai Michal ne bale ange David ga hagasege iho ia laa lo te abaaba damaa mee; gai David ne savini ga hano gee mai i kilaa. 13 Gai Michal ga kave dahi diinonga ga hagadagodo i honga de moenga, ga dugu ange hanu huluhulu guudi gi ulu de biho, ga haoli ange i hanu malo.

14 Gai de masavaa huu a Saul ne gaamai ai hanu daane gi boogia David, gai Michal ga hai ange, “David e magi.”

15 Gai a Saul ga hagaahe denga daane laa gi boogia David, ma de hai ange, “Goodou sabaia mai ia ma dono moenga gi kinei, gai au ga daa ia gi magau.” 16 Aagai de masavaa o denga daane laa ne ulu ai gi lodo, gai gilaadeu gu gidee bolo se diinonga e dagodo i honga de moenga, gai dono biho gu haoli i hanu huluhulu guudi.

17 A Saul ne hai ange gi Michal, “Gu aha goe gu daahanga mai ai naa au, ma de hai dogu hagadaumee ga hano, gi ola ai ia?”

Gai Michal ne hai ange gi de ia, “Ia ne hai mai, ‘Dugua mai au gi hano. Ni haigamaiana aha dagu daa goe gi magau?’ ”

18 Gai David ne savini ga hano gi daho Samuel i Ramah, ga tala ange gi de ia mee alodahi a Saul gu hai ange gi de ia. Gai gilaau ma Samuel ne hulo ga nnoho i Naioth. 19 Gai a Saul gu langona bolo David gu noho i Naioth i Ramah, 20 gai ia ga hai hanu dangada gi hulo gi boogia ia. Aagai gilaadeu ne gidee dahi hagabuulingaa daane pelaabisi e pasa pelaabisi, gai Samuel delaadeu dagi e duu madali gilaadeu, gai de Hagasaalunga o de Maadua ga hano iho gi honga o denga daane hai hegau o Saul, gai gilaadeu gu pasa pelaabisi hogi. 21 Gai ga langona huu e Saul mee nei, gai ia ne hai ange hogi hanu dangada gi hulo, gai gilaadeu ne pasa pelaabisi hogi. Gai a Saul ne hai ange hogi hanu dangada gi hulo i tolu hanonga, gai gilaadeu gu pasa pelaabisi hogi. 22 Dua mee nei, gai a Saul ne hano hogi gi Ramah, ia ne hano ga dae gi gaogao de vai geli laumalie i Secu, gai ia ne ssili, ga hai ange, “I hee iai Samuel ma David?”

Gai dahi dangada ne hai ange, “Gilaau i Naioth i Ramah.”

23 Gai ia ga hano gee mai i kilaa, ga hano gi Naioth i Ramah. Gai de Hagasaalunga o de Maadua ga hano iho gi ono elunga, gai ia ga basa pelaabisi ga hano ai gi Naioth i Ramah. 24 Gai ia ga hagaui hogi ono malo laa daha, gai ia ga basa pelaabisi i mada i mua o Samuel, ma de dagodo i kilaa i de laangi laa aama de boo laa. Deelaa ai, dangada ne hagataba, “A Saul gu dau nei hogi madali denga pelaabisi?” *

20

Jonathan ma David

1 Gai David ne saavini mai i Naioth i Ramah ga humai gi daho Jonathan, ga ssili ange gi de ia, “Se aha aagu gu hai laa? Gai gu aha gu hagabuu mai ai nei ssala gi de au? Gai se haisala aha aagu gu hai ange gi doo damana, gai ia ga ssala ai nei au e daa gi magau?”

2 Jonathan ne hai ange gi de ia, “Koe e dee magau donu! Tilo, dogu damana e dee hai donu dahi mee daudahi, noo ia e dee tala mai gi de au. Gai gu aha ia gu hagammuni ai de mee nei i de au? E dee maua donu!”

3 Aagai David ne hai dahi hagatoo donu ga hai ange, “Doo damana e iloo bolo koe gu abodonu mai gi de au; gai ia gu hagadaba i ono lodo, ‘E dee tala ange mee nei gi Jonathan gi dee daemaha ai ia.’ Aagai au e hagatoo donu i de mouli o Tagi Maolunga ma doo mouli, bolo gu baa ange donu gi dogu daa ga magau!”

4 Gai Jonathan ga hai ange gi David, “Aahee naa huu au muna e tala mai gi de au, gai au e hai naa donu gi bei.”

5 Gai David ga hai ange gi Jonathan, “Tilo, daiao go de laangi e duu ai de maasina i dai, gai au e hai donu gi noho madali de hodooligi i teebele e gaimee ai. Aagai koe dugua mai au gi hano gi mmuni i lodo henua ga dae ai gi de ahiahi o de laangi adu laa.* 6 Gai noo doo damana gu gidee bolo au gu dee maleva, gai koe hai ange, ‘David ne dangidangi mai bolo ia e lodo e hano gi dono aduhale go Bethlehem, go hiidinga dono huaabodu alodahi e hai delaadeu sigidaumaha i kilaa i denga ngadau alodahi.’ 7 Gai noo ia e hai adu, ‘E danuaa,’ gai au, doo dangada hai hegau, e danuaa donu huu; aagai noo ia e lili, gai koe gi iloo bolo ia gu baba ange e hai mai dahi doo gi de au. 8 Gai koe gi abodonu mai gi de au, doo dangada hai hegau, go hiidinga koe gu hai dahi hagatoo donu madali au i mada luu mada o Tagi Maolunga. Aagai noo au gu haisala, gai koe daia donu au gi magau iainei! Gai gu aha goe gu gaavange ai au gi doo damana?”

9 Gai Jonathan ga hai ange, “Au e dee maua donu i de hai adu dahi dagodo baubau gi de goe! Noo au e iloo bolo dogu damana gu noho e hai adu dahi doo gi de goe, gai au e tala adu donu gi de goe!”

10 Gai David ne ssili ange gi Jonathan, “Gai goai e humai e daalaa mai noo doo damana ne bole adu gi de goe?”

11 Gai Jonathan ga hai ange gi David, “Humai, gidaau ga hulo gi lodo henua.” Gai gilaau ga hulo ai loo gi lodo henua.

12 Gai Jonathan ga hai ange gi David, “Au e hagatoo donu adu gi de goe i de ingoo o Tagi Maolunga, de Maadua o Israel! De masavaa naa huu aagu e iloo ai dagodo lodo o dogu damana, i de masavaa bee nei i de laangi adu ange laa, noo ia e malangilangi i de goe, gai au e gaamai naa dahi dangada gi daalaa adu gi iloo ai e goe. 13 Aagai noo dogu damana e noho e daa goe gi magau, gai Tagi Maolunga gi hagaduasala ina donu au noo au e dee tala adu gi iloo e goe, ma de hai goe gi hano gee mai i kinei i de baba. Gai Tagi Maolunga gi madali goe, bei dono hai gu noho ai laa hogi i daho dogu damana. 14 Noo au goi mouli huu, gai koe abodonu mai gi de au bei dagodo o Tagi Maolunga. Gai noo au gu magau, 15 gai koe aude ngalo de abodonu ange gi dogu huaabodu ga hano ai, i de masavaa a Tagi Maolunga e hagallilo ai oo hagadaumee alodahi mai i honga de henua.” *

16 Gai Jonathan ga hai dahi hagatoo donu hagaheloongoi ange gi David, ga hagadaba, “Tagi Maolunga gi suuia ange hegau baubau a denga hagadaumee o David.” 17 Jonathan ne hai hogi David gi hagatoo donu ange gi de ia, i hiidinga David e aloha i de ia; gai Jonathan e aloha hogi i David bei dono aloha donu i de ia.

18 Jonathan ne hai ange hogi gi de ia, “Daiao go de laangi e duu ai de maasina i dai; gai koe e dee maleva naa, go hiidinga doo duulanga e deai se dangada e noho ai. 19 De laangi adu laa, gai koe hagamoolau hannoo gi de mommee oou ne mmuni ai laa, i de masavaa ne daamada ai mee nei, gai koe ga noho i gaogao de hadu go Ezel ga tali ai. 20 Gai au e tili adu naa e dolu dao o de mee hholu gi gaogao de hagabuulingaa hadu laa, e dagodo be au e hagatale de tili dahi mee. 21 Gai au e hai naa dahi dama daane gi hanadu, ga hai ange, ‘Hannoo, saalaa denga dao.’ Gai noo au e hai ange, ‘Tilo, denga dao i oo baasi mai nei, gaamai kinei,’ gai koe gu maua i de ahe mai; au e hagatoo donu i de mouli o Tagi Maolunga, bolo mee alodahi gu danuaa; gu dee hagamanavasaa adu donu gi de goe. 22 Aagai noo au e hai ange gi tama daane laa, ‘Tilo, denga dao i de baasi adu laa,’ gai koe hagasoe hannoo, go hiidinga Tagi Maolunga gu hai goe gi hano gee mai i kinei. 23 Gai taau mee gu pasa ai laa, go Tagi Maolunga e hagadonu ai de mee nei i odaau magavaa ga hano ai.”

24 Gai David ne hano ga mmuni i lodo henua. Gai de masavaa huu ne duu ai de maasina i dai, gai de hodooligi ga noho ange e gaimee. 25 Gai ia ne noho i dono mommee e noho ai i de laa tubua, i gaogao de buibui, i de baasi gee o tuulanga o Jonathan e noho ai. Gai Abner e noho i gaogao o Saul, aagai tuulanga o David e deai donu se dangada e noho ai. 26 Gai a Saul teai ana muna ne tala i de laangi laa; go hiidinga ia ne maanadu bolo David gu hai dahi mee, ma gu dee gilimalali ai ia. 27 Aagai de hagalua laangi huu o taonga o de duu de maasina i dai, gai David goi dee maleva huu i dono duulanga. Gai a Saul ga ssili ange gi dana dama daane go Jonathan, “Gu aha gu tee humai ai nei tama daane a Jesse gi taonga anaahi ma anailaa nei?”

28 Gai Jonathan ne hai ange gi a Saul, “David ne dangidangi mai bolo ia e lodo e hano gi Bethlehem; 29 ia ne hai mai, ‘Dugua mai au e hano e sigidaumaha madali dogu huaabodu i de aduhale, go hiidinga dogu daina ne hai mai au gi hanange gi kilaa. Deelaa ai, noo koe e abodonu mai gi de au, gai koe dugua mai au gi hano, e hedae ange gi ogu daina.’ Aanei hiidinga oona tee humai ai nei e gaimee i teebele o de hodooligi.”

30 Gai Saul gu lili mmao i Jonathan, ga hai ange gi de ia, “Koe se dama baubau ma de hai dau hai bei doo dinana! Au e iloo bolo koe e hagabuni ange gi tama daane a Jesse, koe e hagadookaa donu huu gooluu ma doo dinana ne hanaua naa goe! 31 Gai taulooloa de mouli o tama daane a Jesse, gai koe ma doo nohoanga hodooligi e dee maua donu gi sula. Iainei gai koe alumia David gi humai gi ogu daha, gai au ga daa ia gi magau.”

32 Gai Jonathan ga hai ange gi dono damana go Saul, “Gu aha goe gu lodo ai laa e daa ia gi magau? Gai se baubau aha aana gu hai?” 33 Aagai a Saul ga hai dono dao ga velo ai gi magau Jonathan; gai Jonathan gu iloo bolo dono damana gu noho donu e daa David gi magau.

34 Gai Jonathan ne hidi age ga hano gee mai i teebele i dono lili; gai ia tee gaimee i de lua laangi o de malama, go hiidinga ia gu lodo baubau i hiidinga o David, aama de hagadogaa a dono damana ia.

35 Taiao age gai Jonathan ne hano gi lodo henua madali dahi dama daane gauligi, gi de mommee olaau ma David gu buni ai bolo gilaau e hedae ai. 36 Gai ia ga hai ange gi tama daane laa, “Savini hannoo gaamai tao o de mee hholu aagu e tili gi hano.” Gai de masavaa o tama daane laa e savini ai e hano, gai ia ga tili tao o dana mee hholu gi hano gi ui gi mua o tama daane laa. 37 Gai de masavaa huu o tama daane laa ne dae ai gi de mommee ne doo iho ai tao a Jonathan ne tili laa, gai Jonathan ga oo ange gi de ia, ga hai ange, “Tao o de mee hholu e mmao ange i de mommee naa.” 38 Jonathan ne hai ange hogi gi tama daane gauligi laa, “Hagamoolau hannoo, aude daalia dahi mee!” Gai tama daane madali Jonathan ne hano ga hagabudu denga dao o de mee hholu ga hagaahe mai gi dono dangada aamua. 39 Aagai ia tee iloo donu mee ne hai laa, go Jonathan donu huu ma David e iloo. 40 Gai Jonathan ga gaavange dana mee hholu ma denga dao gi tama daane laa, ga hai ange gi de ia, “Gaavee mee naa mage hano ai gi de aduhale.”

41 Gai de masavaa huu o tama daane gauligi laa ne hano gee ai, gai David ga sao mai i gaogao o de hagabuudungaa hadu laa ga ino gi honga de gelegele i mada i mua o Jonathan i e dolu hanonga. Gai gilaau ga hagadau oso ma de tangi, gai David gu kona donu dono dangi.

42 Gai Jonathan ga hai ange gi David, “Hannoo, gai koe aude manavasaa oo lodo, go hiidinga gidaau gu hagadau hagatoo donu i odaau magavaa i de ingoo o Tagi Maolunga, bolo go Tagi Maolunga tangada hagadonu i odaau magavaa aama magavaa odaau hagadiilinga ga hano ai.” Gai David ga hano gee mai i kilaa, gai Jonathan ga ahe ai loo gi de aduhale.

21

David i Nob

1 David ne hano gi daho tangada haimeedabu go Ahimelek i Nob. Gai Ahimelek gu madagu i de masavaa oona ne hedae ange ai gi David, ga ssili ange gi de ia, “Gu aha go koe ai naa donu huu ne humai? Gai gu aha gu deai ange ai naa dangada madali goe?” *

2 David ne hai ange gi Ahimelek, tangada haimeedabu, “Go de hodooligi ne haia nei au gi humai gi haia dahi hegau, ia ne hai mai gi de au, ‘Aude daalaa ange gi dahi dangada dagodo o de hegau aagu ga kave nei goe gi haia.’ Gai au gu hai ange gi denga daane gilaadeu gi hedae mai gi de au i dahi mommee. 3 Gai ni gai aha e hanu i oo daha? Gaamai e lima duudangaa pelaoaa, aabe ni gai aha ange e hanu i kinei.”

4 Gai tangada haimeedabu ne hai ange gi David, “E deai ange donu pelaoaa i ogu daha, gai go pelaoaa dabu donu huu — noo oo daane tigi hagahebaa ma denga haahine.”

5 David ne hai ange gi tangada haimeedabu, “Ni muna abodonu, gimaadeu tigi hagahebaa donu ma denga haahine, i de masavaa oogu ne hano gee ai, bei amaadeu mee e hai i de laa tubua. Gai angaanga o denga daane alodahi e gilimalali donu hogi, i demaadeu hulo i denga hebagi i de laa tubua. Gai e kii ange donu i de gilimalali anailaa nei!” 6 Gai tangada haimeedabu ne gaavange denga pelaoaa dabu laa gi de ia; go hiidinga gu deai ange donu gai i kilaa, go denga pelaoaa dabu donu huu, gu aau gee laa i mada luu mada o Tagi Maolunga, ma gu sui i hanu pelaoaa mahanahana i de laangi mau.*

7 Gai e dahi daane hai hegau o Saul e noho i kilaa, i de laangi laa, go hiidinga ia gu daohi gi noho i mada luu mada o Tagi Maolunga. Ia se daane Edom, gai dono ingoo go Doeg, gai go tagi o dangada e hagaloosi ina manu a Saul.

8 Gai David ssili ange gi Ahimelek, “E dahi nei dao aabe se gadilaasa i oo daha? Au tee gaamai dagu gadilaasa aabe se goloa hebagi madali au, go hiidinga de hegau a hodooligi se mee hagamoolau.”

9 Gai tangada haimeedabu ga hai ange, “Go de gadilaasa donu huu a Goliath, taane Philistia, go taane aau ne daa ga magau i de geelonga go Elah i kinei; gai e saabini i de malo ma e dugu i tua de ephod. Gaavee de gadilaasa nei, noo koe e lodo ai, go hiidinga e deai ange donu se gadilaasa i kinei.” *

Gai David ga hai ange, “E deai ange donu se gadilaasa e danuaa ange i de gadilaasa naa; gaamai e kave madali au.”

David i Gath

10 Dua mee laa gai David ne savini ga hano e mmuni i a Saul, gai ia ne hano ga noho i daho Achish, de hodooligi o Gath. 11 Gai denga daane hai hegau o Achish ne ssili ange gi de ia, “E dee go koe go David, de hodooligi o de henua? E dee go koe alaadeu ne daahili ai laa ma aanu, ga hagataba,

‘Saul e daa e mano,

gai David e daa e semada’?” *

12 David ne daohi muna nei i ono lodo, gai ia gu madagu mmao i Achish, de hodooligi o Gath.* 13 Gai ia ne hai ia gi bei dagodo o dahi dangada boi i olaadeu mada i mua, ma dahi dangada senga, i de masavaa alaadeu ne poo ai ia. Ia ne maaga ange hanu mee gi honga denga abaaba o de aduhale, ma de hai gi ssali iho ono saavale gi honga huluhulu o dono gumigumi.*

14 Gai Achish ga hai ange gi ono daane hai hegau, “Goodou kalo ange diiloo, taane naa se daane senga! Gai gu aha goodou gu gaamai ai nei ia gi ogu daha? 15 E aha, gu deai nei dangada senga i dogu henua, gai goodou ga gaamai ai nei taane naa gi ogu daha? Gai gu aha goodou gu gaamai ai taane nei gi dogu hale?”

22

David i Adullam ma Mizpeh

1 Gai David ne hano gee mai i kilaa, ga hano gi de haonga o Adullam. Gai ga langona huu e ono daina ma dono huaabodu alodahi, gai gilaadeu ga hulo gi ono daha.* 2 Gai dangada alodahi gu duasala laa, ma gilaadeu e muli, aama gilaadeu e dee nnoho paba ga hagabuni mai gi ono daha; gai ia gu sula go delaadeu dagi. Gai agu made se haalau daane madali ia.

3 Gai David ne hano gee mai i Adullam ga hano gi Mizpeh i Moab, ga hai ange gi de hodooligi o Moab, “Au e dangidangi adu koe gi dugua ange luoogu maadua gi nnoho i oo daha, ga dae ai gi dagu iloo de hagatau a de Maadua mai gi de au.” 4 Gai ia ne dugu luoono maadua i daho de hodooligi o Moab, gai gilaau ne nnoho madali ia, i de masavaa o David e noho saele ai lodo haonga.

5 Aagai de pelaabisi go Gad ne hai ange gi David, “Aude noho i lo te haonga naa; ahe hannoo gi de henua o Judah.” Gai David ga hano gee mai i kilaa, ga hano gi de lodo mee muimui i Hereth.

De daa o de gau haimeedabu o Nob

6 Gai a Saul gu langona bolo gu gidee de mommee, o David ma denga daane madali ia e nnoho ai. Gai a Saul e noho i honga dahi duuduu i Gibeah, i lalo dahi tamarisk, gai ia e poo dono dao i dono lima, gai ono dangada hai hegau alodahi e tuu i luoono baasi. 7 Gai a Saul ne hai ange gi ono dangada hai hegau e tuu laa i luoono baasi, “Denga daane o Benjamin, goodou hagalaangona agu muna. E maua e tama a Jesse i de gaavadu hanu alahenua be ni veelengaa grape moodou, aabe go de hai goodou alodahi gi ni dagi niio de mano, aabe gi ni dagi niio de lau? 8 Goodou alodahi gu hagabuni ma gu hai baasi mai gi de au. Teai donu se goodou ne daalaa mai bolo dagu dama gu hai dahi hagatoo donu madali tama a Jesse. Teai hogi se goodou ne aloha mai gi de au, aabe ne daalaa mai bolo dagu dama gu hai dogu daane hai hegau go David, gi hai baasi mai gi de au, ma de dagitilo e daa au gi magau, bei ana mee ne hai anailaa nei.”

9 Aagai Doeg taane Edom, e duu madali denga daane hebagi o Saul, ne hai ange, “Au ne gidee tama daane a Jesse ne humai gi daho Ahimelek, tama daane a Ahitub i Nob.* 10 Gai Ahimelek ne dalodalo ange gi Tagi Maolunga i ono hiidinga, ma de gaavange gi de ia hanu gai aama de gadilaasa a Goliath, taane Philistia.”

11 Gai de hodooligi ga aalu ga gaamai tangada haimeedabu go Ahimelek, tama daane a Ahitub, ma dono huaabodu alodahi, go de gau haimeedabu i Nob; gai gilaadeu alodahi ne loomai gi daho de hodooligi. 12 Gai a Saul ga hai ange, “Ahimelek, tama daane a Ahitub, hagalaangona agu muna.”

Ia ne hai ange, “Dogu dangada aamua, deenei au.”

13 Gai a Saul ga hai ange gi de ia, “Gu aha gu hagabuni ange ai laa goe gi tama daane a Jesse, e hai baasi mai ai gi de au? Gai gu aha gu gaavange ai laa e goe hanu pelaoaa ma dahi gadilaasa, ma de dalodalo ange gi de Maadua i ono hiidinga, gai ia ga hai baasi mai ai gi de au, ma de dagitilo e daa au gi magau, bei ana mee gu hai anailaa nei?”

14 Gai Ahimelek ga hai ange gi de hodooligi, “Goai i magavaa o oo daane hai hegau, e bei dagodo o doo saulaba go David, i dono hai hegau i de mee abodonu, gai go tagi o oo daane hagaloosi, aama de laumalie dono hagadubu i daho dangada i doo hale? 15 Gai e dee deenei donu huu tahi hanonga, aagu ne dalodalo ange ai gi de Maadua i ono hiidinga. De hodooligi, koe gi dee dau ina mai dahi mee gi de au, doo dangada hai hegau, ma dogu huaabodu alodahi. Gai au tigi iloo donu dagodo o mee nei alodahi.”

16 Gai de hodooligi ga hai ange, “Ahimelek, goodou ma doo huaabodu alodahi e daa donu gi maakau.”

17 Gai de hodooligi ga hai ange gi de gau hagaloosi e duu laa i ono gaogao, “Goodou daia gi maakau de gau haimeedabu o Tagi Maolunga; go hiidinga gilaadeu ne hagabuni ange gi David. Gilaadeu ne iloo donu bolo ia ne savini ga hano, aagai gilaadeu tee tala mai donu gi de au.”

Gai denga daane hai hegau o de hodooligi tee lodo e daa gi maakau de gau haimeedabu o Tagi Maolunga.

18 Gai de hodooligi ga hai ange gi Doeg, “Hannoo daia gi maakau de gau haimeedabu naa.” Gai taane Edom go Doeg ne hano ga daa gu maakau de gau haimeedabu laa. Ia ne daa ga maakau e dinovalu ma dogolima daane e kahu i de ephodlinen i de laangi laa. 19 Ia ne daa hogi ga maakau i Nob, de aduhale o de gau haimeedabu, denga daane, ma haahine, ma denga gauligi ma denga gaagaa, ma kaau, ma donkey, aama denga ssiibi.

20 Aagai dahi dama daane a Ahimelek, tama daane a Ahitub, dono ingoo go Abiathar, ne ola ga savini ga hano gi daho David. 21 Gai ia ne tala ange gi David, bolo a Saul gu daa ma gu maakau de gau haimeedabu o Tagi Maolunga. 22 Gai David ne hai ange gi Abiathar, “Au ne iloo donu i de laangi aagu ne gidee ai Doeg, taane Edom i kilaa, bolo ia e tala ange naa donu gi a Saul. Go au donu ne hidi ai de maakau o de huaabodu alodahi o doo damana. 23 Noho i ogu daha, aude madagu donu, go hiidinga tangada e saalaa goe e daa gi magau, e ssala donu hogi au e daa gi magau. Gai koe e ola donu i doo noho i ogu daha.”

23

De hagaola a David de aduhale go Keilah

1 Gai gilaadeu ne tala ange gi David, ga hai ange, “Tilo, de gau Philistia gu hulo ma gu hebagi ange gi de aduhale go Keilah, gai gilaadeu gu gaiaa denga huamanu i de mommee hili huamanu.” 2 Deelaa ai, David ne ssili gi iloo i daho Tagi Maolunga, ga hai ange, “Ga hano au e hebagi ange gi de gau Philistia?”

Gai Tagi Maolunga ga hai ange gi de ia, “Hannoo, hebagi ange gi de gau Philistia hagaola ina ai de aduhale go Keilah.”

3 Aagai denga daane o David ne hai ange gi de ia, “Tilo, gidaadeu e maatagu i taadeu nnoho i Judah. Gai e kii ange naa donu de hagamaatagu, noo gidaadeu e hulo gi Keilah e hebagi ange ai gi de hagabuulinga hebagi o de gau Philistia!”

4 Gai David ne ahe ange ga ssili gi iloo i daho Tagi Maolunga i de lua hanonga. Gai Tagi Maolunga ga hai ange gi de ia, “Hidi age, hannoo gi Keilah; go hiidinga au e dugu adu donu goe gi hagadee kii ina de gau Philistia.” 5 Gai David ma ono daane ne hulo gi Keilah, ga hebagi ange gi de gau Philistia, ga kave alaadeu manu haangai. Gai ne soa ana dangada ne daa ga maakau. Gai David ne hagaola dangada e nnoho i Keilah.

6 De masavaa o Abiathar, tama daane a Ahimelek, ne savini mai ai e mmuni i daho David i Keilah, gai ia ne gaamai dahi ephod madali ia.

7 Gai ga langona huu e Saul bolo David gu hano gi Keilah, gai ia ga hagadaba, “De Maadua gu dugu mai donu ia gi de au; go hiidinga ia gu pono ange ia i lo te aduhale iai denga haitoga ma mee hagamakaga.” 8 Gai a Saul ne aalu ga hagabuni mai denga daane hebagi alodahi, e hulo ai gilaadeu gi Keilah, gai gilaadeu ga duuli ai luu baasi de aduhale o David, ma ono daane e nnoho ai laa.

9 Gai David gu iloo bolo a Saul gu hagadabena e hebagi ange ai gi de ia. Gai ia ga hai ange gi Abiathar, tangada haimeedabu, “Gaamai de ephod gi kinei.” 10 David ga hagadaba, “Tagi Maolunga, de Maadua o Israel, doo dangada hai hegau gu langona bolo a Saul gu hagatau e humai ai gi Keilah, gai ia ga oha ai de aduhale i hiidinga au i kinei. 11 Tagi Maolunga, de Maadua o Israel, au e dangidangi adu gi de goe, daalaa mai gi de au, doo dangada hai hegau, be dangada o Keilah e poo au e gaavange gi de ia? Gai a Saul e humai naa donu, bei dagu hai gu langona ai nei?”

Gai Tagi Maolunga ga hai ange, “Uaa, ia e humai naa donu.”

12 Gai David ne ssili ange hogi, “Gai dangada o Keilah e poo naa gimaadeu ma ogu daane e gaavange gi a Saul?”

Gai Tagi Maolunga ga hai ange, “Uaa, gilaadeu e gaavange naa goodou gi de ia.”

13 Gai David ma ono daane, agu made se onolau gilaadeu alodahi, ne hulo gee mai i Keilah ga silivaahea saele. Gai ga langona huu e Saul bolo David gu sao ma gu hano gee mai i Keilah, gai ia tee hano gi kilaa.

14 Gai David ne noho i lodo mommee makaga i de vao, ma mommee iai mounga i de vao o Ziph. Laangi alodahi gai a Saul ne ssala ia, aagai de Maadua tee dugu ange David gi de ia.

De doolohi a Saul David

15 Gai David gu iloo bolo a Saul gu ssala ia e daa gi magau, i de masavaa oona e noho i Horesh i de vao o Ziph. 16 Gai Jonathan, tama daane a Saul, ne humai gi daho David i Horesh, ga hagammahi ange ia i lodo o de Maadua. 17 Jonathan ne hai ange gi de ia, “Aude madagu, go hiidinga dogu damana go Saul e dee gidee naa donu goe. Gai koe e sula naa donu ga hodooligi i Israel, gai go au doo dogolua. Gai dogu damana e iloo donu de mee nei.” 18 Gai gilaau ga hai dahi hagatoo donu hagaheloongoi i mada luu mada o Tagi Maolunga. Gai Jonathan ga ahe ai loo gi dono hale, gai David ne noho i Horesh.*

19 Gai de gau Ziph ne hulo gi daho Saul i Gibeah, ga hai ange, “David e mmuni i omaadeu daha i lodo buibui makaga i Horesh, i honga tuuduu go Hakilah, i baasi ngaage o Jeshimon.* 20 De hodooligi, noo koe e lodo e hanadu gi omaadeu daha, gai gimaadeu ga poo ia e gaavadu gi de goe.”

21 Gai a Saul ga hai ange, “Tagi Maolunga gi hagamanuuia ina goodou, i hiidinga doodou abodonu mai gi de au. 22 Goodou aahe haia gi too donu mee. Haia gi iloo ma de gidee danuaa e goodou dono mommee e mmuni ai, gai goai ne gidee ia i kilaa; go hiidinga au gu langona bolo ia e kona de heiangi vaivai dagodo. 23 Gai goodou diiloo hagailonga ina mommee alodahi oona e mmuni ai, gai goodou ga aahe mai ga tala mai gi de au. Gai au ga hanadu madali goodou; gai noo ia goi noho huu i honga de henua, gai au e ssala naa gi gidee ia i magavaa o dangada soa e nnoho laa i Judah.”

24 Gai denga daane Ziph ne aahe ga hulo gi Ziph i mua o Saul. De masavaa laa gai David ma ono daane e nnoho i de vao o Maon, i Arabah i baasi gi ngaage o Jeshimon. 25 Gai a Saul ma ono daane ne loomai e ssala ia. Gai hanu ne tala ange gi David de mee laa, gai ia ne hano iho gi lo te baba, ga noho ai i de vao o Maon. Gai ga langona huu e Saul mee laa, gai ia ga hano gi de vao o Maon, e doolohi ai David.

26 Gai a Saul e hanadu i dahi baasi o de mounga, gai David ma ono daane i de baasi gee; gilaadeu ne hagamoolau e hulo gi mmao gee gilaadeu i a Saul. Gai a Saul ma ono daane hebagi gu dai daea adu donu e gilaadeu David ma ono daane, 27 gai dahi daane hagailoo ne humai gi daho Saul, ga hai ange, “Hagamoolau humai! De gau Philistia gu hebagi ange gi de henua.” 28 Gai a Saul ne tuu dana doolohi David, gai ia ga ahe e hebagi ange gi de gau Philistia. Deelaa ai, de mommee laa gu hagaingoo ange go Sela Hammahlekoth.* 29 Gai David ne hano gee mai i kilaa, ga hano ga noho i lodo mommee makaga o En Gedi.

24

David tee daa a Saul gi magau

1 Gai ga ahe mai huu a Saul, i dua dono hebagi ange gi de gau Philistia, gai ia gu langona bolo David gu noho i de vao o En Gedi. 2 Gai a Saul ga kave e dolumano daane dau o Israel, ga hano ai e ssala David ma ono daane, i gaogao Hadu o denga Guudi Lodo Henua.

3 Gai ga dae huu ia gi gaogao hanu buibui ssiibi i gaogao de haiava, gai e dahi haonga i kilaa. Gai a Saul ne hano ga ulu gi lodo e hai ai hanu mee. De masavaa laa gai David ma ono daane e nnoho i lo te haonga laa, i de mommee e mmua gi lodo.* 4 Gai denga daane ga hai ange gi David, “Deenei de laangi a Tagi Maolunga gu hai adu laa gi de goe, ‘Tilo, au e dugu adu naa doo hagadaumee gi de goe, gai koe ga hai be ni aha aau e lodo e hai ange gi de ia.’ ” Gai David ne mudimudi adu ga tuu dahi dalaa malo mai i de malo laa daha o Saul.

5 Dua mee laa, gai David gu dee baba ono lodo, i hiidinga ia gu tuu dahi dalaa malo mai i de malo o Saul. 6 Gai ia ga hai ange gi ono daane, “Tagi Maolunga e dee dugu mai au gi haia ange de hegau bee nei gi dogu dangada aamua, go de ia a Tagi Maolunga gu hagadabu i de lolo. Au e dee maua hogi i de poo ange gi de ia, i hiidinga go ia a Tagi Maolunga ne hagadabu.” * 7 Gai David ne hagasee ono daane, ia tee dugu ange gilaadeu gi daia a Saul. Gai a Saul ne sao ga hano gee mai i lo te haonga laa.

8 Gai David ne sao mai i lo te haonga laa ga hagahi a Saul, ga hai ange, “Dogu dangada aamua, go de hodooligi!” Gai a Saul ga huli dua gu gidee e ia David, ia e duuduli ma e ino gi honga de gelegele e hagadubu ai ia. 9 Gai David ne hai ange gi a Saul, “Gu aha gu hagallongo ai naa goe muna a dangada, i delaadeu hagataba, ‘Tilo, David gu noho e daa goe’? 10 Tilo, anailaa nei gai koe gu gidee bolo Tagi Maolunga ne dugu mai gi maua e au i de daa goe i lo te haonga laa. Hanu ne usuusu mai donu au gi daia goe gi magau, aagai au ne lodo aloha adu gi de goe, ga hai ange, ‘Au e dee maua donu i de poo ange gi dogu dangada aamua, go hiidinga go ia a Tagi Maolunga gu hagadabu.’ 11 Dogu damana, galo mai diiloo talaa malo aagu e poo nei i dogu lima. Au ne tuu talaa malo nei mai i doo malo, aagai au tee daa goe gi magau. Gai gi iloo e goe ma de gidee bolo au e dee lodo donu e hai de baubau aabe go lodo e hai baasi adu. Au tigi haisala adu donu gi de goe, aagai koe e ssala au e daa gi magau. 12 Tagi Maolunga gi hagamodu ina odaau muna. Gai Tagi Maolunga gi suuia adu au mee e hai mai gi de au; aagai au e dee daa donu goe gi magau. 13 Gai e bei de muna hagasengasenga madagidagi e hai ange laa, ‘Go daho de gau baubau e ssula age ai hegau baubau.’ Aagai au e dee hai baasi adu naa donu gi de goe.

14 Gai goai aau, de hodooligi o Israel, e humai naa e poo? Gai goai aau e humai naa e doolohi? Ia e bei donu huu de gaaduu magau, aabe se gudu gaaduu.* 15 Deenei ai, Tagi Maolunga gi hagamodu ina mee i odaau magavaa. Gai ia gi diiloo dagodo o mee nei ma de abodonu mai gi de au, ga hagaola mai au i de goe.”

16 De masavaa huu ne lava ai muna a David ange gi a Saul, gai a Saul ga ssili ange, “David, dagu dama, go koe deenaa e basa mai naa?” Gai a Saul ga oo ga dangi. 17 Gai ia ga hai ange gi David, “Koe e danuaa ange i de au; go hiidinga koe ne hai mai tanuaa gi de au, aagai au ne hai adu de baubau gi de goe. 18 Anailaa nei gai koe gu tala mai gi de au dagodo o dau danuaa gu hai mai gi de au; Tagi Maolunga ne dugu adu au gi de goe, aagai koe tee daa donu au gi magau. 19 Noo tangada gu gidee dono hagadaumee, gai ia e dugua naa ia gi hano? Deenei ai, Tagi Maolunga gi haia adu tanuaa gi de goe, i hiidinga dau hegau ne hai mai nei gi de au anailaa nei. 20 Gai tilo, au e iloo bolo koe e sula naa donu ga hodooligi, gai de nohoanga hodooligi o Israel e duu naa ga makaga i oo lalo. 21 Deenei ai, hagatoo donu mai gi de au i de ingoo o Tagi Maolunga, bolo koe e dee daa gi maakau dogu hagadiilinga e loomai i muli, aabe e hai gi lilo dogu ingoo mai i daho dogu huaabodu.”

22 Gai David ga hagatoo donu ange gi a Saul. Gai a Saul ga ahe ai loo gi dono hale, aagai David ma ono daane ne loage ga nnoho i lo te mommee makaga.

25

De magau o Samuel

1 Gai ga magau huu Samuel; gai de gau Israel alodahi ga hagabuni ga tangi i de ia, gai gilaadeu ga danu ia i dono hale i Ramah.

David ma Abigail

Muli mai gai David ne hano gi de vao o Paran.* 2 Gai e dahi daane i Maon e hanu ono alahenua i Carmel, gai ia se daane lava mmao; e dolumano ana ssiibi gai e mano ana guudi. Gai ia e duuduu huluhulu o ana ssiibi i Carmel. 3 Gai de ingoo o taane laa go Nabal, gai de ingoo o dono bodu go Abigail. De hine laa se hine heiangi ma de mahamaha, aagai dono bodu se daane alasala ma de baubau ana mee e hai, gai se daane de aamuli o Caleb.

4 Gai David ne langona i de masavaa oona e noho ai i de vao, bolo Nabal e duuduu huluhulu o ana ssiibi. 5 Gai David ga hai gi hulo e dinoangahulu dama daane, ga hai ange gi gilaadeu, “Goodou hulo gi daho Nabal i Carmel, ga hagaboo ange gi de ia i dogu ingoo. 6 Gai goodou ga hagaboo ange, ga hai ange, ‘De baba gi dagodo i oo daha, ma daho dangada i doo hale, aama au mee alodahi. 7 Au gu langona bolo go de masavaa e duuduu huluhulu o au ssiibi. Gai de masavaa o oo dangada hagaloosi ssiibi nogo tilo ange au ssiibi i omaadeu gaogao, gai gimaadeu tee vaivai hai gilaadeu, teai donu hogi se mee daudahi ne gaavee, i taulooloa delaadeu nnoho i Carmel. 8 Gai koe siilia ange gi oo daane hai hegau, gai gilaadeu ga tala adu ai gi de goe mee nei. Deenei ai, koe gi abodonu ange gi ogu daane; go hiidinga gilaadeu ne loadu gi oo daha i de masavaa o taonga. Aude haihaia, gaavange gi oo dangada hai hegau, ma dau dama go David, be ni gai aha aau e mau i de gaavange gi gilaadeu.’ ”

9 De masavaa o denga daane o David ne tae ai gi kilaa, gai gilaadeu ne tala ange muna laa gi Nabal i de ingoo o David, gai gilaadeu ne nnoho ga tali.

10 Gai Nabal ne hai ange gi denga daane hai hegau o David, “Goai donu go David? Gai goai donu tama daane a Jesse? Gu soa dangada hai hegau ne saavini ga hulo gee mai, i daho olaadeu dangada aamua i denga laangi nei. 11 Gai gu aha gu gaavange ai au agu pelaoaa ma agu mee unu, aama denga kano manu aagu gu daa, e gaimee ai dangada e duuduudia huluhulu o agu ssiibi, gi hanu dangada mai i hanu mommee e deai dangada e iloo?”

12 Gai denga daane hai hegau o David ne ngadi aahe ga tala ange gi de ia muna laa alodahi. 13 Gai David ga hai ange gi ono daane, “Goodou daulia oodou gadilaasa!” Gai denga daane alodahi ga dau alaadeu gadilaasa. David ne dau hogi dana gadilaasa, gai agu made e haalau daane ne hulo madali David, aagai e lualau daane ga tilo ange denga goloa.

14 Aagai dahi daane hai hegau ne tala ange gi Abigail, de bodu o Nabal, ga hai ange, “Tilo, David ne hai gi loomai hanu ono daane i de vao, gi gaavange dana hagaboo gi taadeu dangada aamua; gai ia ne hagadookaa gilaadeu. 15 Gai denga daane nei ne abodonu mai gi gimaadeu. Gilaadeu tee vaivai hai gimaadeu, gai taulooloa demaadeu nnoho i de mommee iai helii, gai teai donu se mee daudahi amaadeu ne gaavee. 16 Gai gilaadeu ne hagaloosi mai gimaadeu i de laangi ma de boo, i taulooloa demaadeu nnoho ga hagaloosi ange denga ssiibi i olaadeu gaogao. 17 Deenei ai, koe gi iloo mee nei ma de hagasaele be se aha aau e hai; go hiidinga dahi hai ngadaa gu dai hai ange donu gi taadeu dangada aamua, ma dangada alodahi i dono hale. Ia se daane baubau mmao, gai e deai donu se dangada e maua i de tala ange dahi mee gi de ia.”

18 Gai Abigail ne hagamoolau ga hagadabena e lualau duudangaa pelaoaa, ma e lua manu uvaini, ma e lima ssiibi mmoa, ma e lima hagabaaunga grain lala, ma e lau duudangaa raisin, aama e lualau duudangaa fig, ga hagauda ange gi honga hanu donkey. 19 Gai ia ga hai ange gi hanu ono daane hai hegau, “Goodou hulo i ogu mada i mua, gai au e hanadu naa i oodou dua.” Aagai ia tee tala ange donu gi dono bodu go Nabal.

20 Gai ia ne gage i honga dana donkey ga hano gu dae gi gaogao dahi mounga, gai tilo, David ma ono daane hebagi e loomai i ono mada i mua; gai de hine laa ga hano ga hedae ange gi gilaadeu. 21 Gai David ne hagadaba, “Ni muna abodonu, teai donu haigamaiana dagu hagaloosi ange mee alodahi a taane nei i de vao, ga hai gi deai sana mee daudahi ne dee maleva; gai ia ne sui mai dagu danuaa ne hai i de baubau. 22 De Maadua gi hagaduasala ina donu au, noo au e dee daa gi maakau denga daane alodahi i dono hale i taiao age.”

23 De masavaa huu a Abigail ne gide ai David, gai ia ga hagamoolau ga iho mai i honga dana donkey, ga duuduli ga ino gi lalo i honga de gelegele i gaogao luu vae o David. 24 Ia ne hagabaguu gi lalo i gaogao luoono vae, ga hai ange, “Dogu dangada aamua, hagabuu ina mai ssala nei gi de au. Au e dangidangi adu koe gi dugua mai au, doo hahine hai hegau, gi daalaa adu agu muna gi de goe, gai koe hagalaangona muna a doo hahine hai hegau. 25 Gai koe, dogu dangada aamua, gi dee anga ange gi Nabal, taane baubau naa; go hiidinga ia e hai hegau donu bei de hagadoonunga o dono ingoo. Dono ingoo go Nabal,† ia se daane lodo senga. Aagai au, doo hahine hai hegau, tee gidee donu denga daane a dogu dangada aamua ne hai laa gi loomai.

26 Deenei ai, dogu dangada aamua, au e hagatoo donu i de mouli o Tagi Maolunga ma doo mouli: go hiidinga Tagi Maolunga ne daohi goe gi dee daia gi maakau dangada, ma de daohi goe gi dee sui ange alaadeu mee gu hai, deenei ai, oo hagadaumee aama gilaadeu e nnoho e haia adu de baubau gi de goe gi bei dagodo o Nabal. 27 Dogu dangada aamua, gaavee de ngadi gaavange a doo hahine hai hegau ne gaamai nei e gaavadu gi de goe, mage gaavange gi denga daane e daudali adu naa i de goe. 28 Au e dangidangi adu, degi mai gi haisala o doo hahine hai hegau. Gai Tagi Maolunga e gaavadu naa gi de goe ma doo aamuli gi hodooligi ga hano ai, go hiidinga koe e hai hebagi a Tagi Maolunga. Gai gi deai ai se baubau daudahi e gidee i oo daha i taulooloa doo mouli. 29 Gai noo dahi dangada e doolohi goe e daa gi magau, gai Tagi Maolunga doo Maadua gi buibui ina de mouli o dogu dangada aamua, bei de mee hagamogomogo e saabini laa. Aagai mouli o oo hagadaumee e maga naa gi daha, bei de hadu i lo te buada. 30 Gai de masavaa naa huu a Tagi Maolunga e hagassula ai mee danuaa alodahi aana gu tala adu gi de goe, ma de hai goe gi dagina Israel, 31 gai koe, dogu dangada aamua, e deai donu mee e hagadaemaha ina goe, aabe e dee baba ai tagi i oo lodo, i hiidinga koe tee daa tangada gi magau, e sui ange ai ana mee ne hai adu gi de goe. Gai de masavaa naa huu a Tagi Maolunga e abodonu adu ai gi de goe, dogu dangada aamua, gai koe manadua mai doo hahine hai hegau.”

32 Gai David ga hai ange gi Abigail, “Au e tuhi Iahweh, de Maadua o Israel, go de ia ne haia goe gi humai gi hedae mai gi de au anailaa nei. 33 Koe gu manuuia i doo hai hegau i de iloo mee, ma dau daohi au gi dee daia dahi dangada, e sui ange ai mee gu hai mai gi de au. 34 Au e hagatoo donu i de mouli o Tagi Maolunga, de Maadua o Israel, go de ia ne daohia gi dee hagammae ina e au goodou: noo koe tee moolau doo humai e hedae mai gi de au, gai teai donu se daane daudahi ne ola i de hale o Nabal i de masavaa e ao ai de mee.”

35 Gai David ne kave mee a de hine laa ne gaamai e gaavange gi de ia. Gai ia ga hai ange gi de ia, “Ahe gi doo hale ma gi noho baba. Tilo, au gu langona au muna, ma de hai gi bei dau dangidangi.”

36 Gai Abigail ne ahe gi daho Nabal, gai tilo, ia e hai dahi daonga laumalie mmao i de hale, bei taonga e hai ange laa gi de hodooligi. Gai Nabal gu malangilangi, i hiidinga ia gu senga mmao. Deelaa ai, Abigail tee tala ange hanu muna gi de ia ga dae ai gi taiao age. 37 Gai taiao age, i de masavaa o Nabal gu dee senga ai, gai dono bodu ga tala ange gi de ia mee laa. Gai dono hadu manava gu dee hai hegau, gai ia gu bei dagodo o de hadu. 38 Gai dua huu e madaangahulu laangi, gai Tagi Maolunga ga hagaili Nabal, gai ia gu magau.

39 De masavaa a David ne langona ai bolo Nabal gu magau, gai ia ga hagadaba, “Au e tuhi Tagi Maolunga, ia gu sui ange de hagangadi mee a Nabal au. Ia ne daohi hogi au, dono dangada hai hegau, gi dee haia de baubau, gai ne sui ange hegau baubau a Nabal ne hai.”

Gai David ne aalu ga hagababa ange gi Abigail. 40 Gai ono dangada hai hegau ne hulo ai ga tae gi daho Abigail i Carmel, ga hai ange gi de ia, “David ne hai gimaadeu gi loomai gi gaavange goe e hai ai dono bodu.”

41 Gai de hine laa ga hidi age ga duuduli ga ino gi honga de gelegele, ga hai ange, “Tilo, au se hine hai hegau e huuia vae o de gau hai hegau o dogu dangada aamua.”

42 Gai Abigail ne hagamoolau ga gage i honga dahi donkey e hano ai, gai e dogolima haahine hai hegau ne hulo madali ia; gai ia ne daudali ange i denga daane hagailoo o David, gai ia gu hai ai dono bodu. 43 David ne hai bodu ange hogi gi Ahinoam o Jezreel; luu haahine nei ngaadahi ne hai bodu ange gi David. 44 Gai a Saul gu gaavange Michal, dana damaa hine, de bodu o David gi Palti, tama daane a Laish mai i Gallim.*

26

David tee daa ange hogi a Saul gi magau

1 Gai de gau Ziph ne loomai gi daho Saul i Gibeah, ga hai ange, “David e mmuni i honga tuuduu o Hakilah, i baasi dua o Jeshimon.” *

2 Gai a Saul ne hano gi de vao o Ziph, madali e dolumano daane hebagi dau o Israel, e ssala David i de vao o Ziph. 3 Gai gilaadeu ma ono daane ne hulo ga hagaduu delaadeu mommee nnoho gaainga i honga tuuduu go Hakilah, i gaogao de haiava i de baasi i dua o Jeshimon, aagai David e noho i de vao. Gai ga iloo huu e David bolo a Saul gu humai e ssala ia i de vao, 4 gai ia ga hai gi hulo hanu dangada gi diiloo be ni muna abodonu a Saul gu humai.

5 Gai David ne hano gi de mommee o Saul e noho gaainga ai laa. Gai ia gu gidee de mommee o Saul ma Abner tama daane a Ner, tagi o de hagabuulinga hebagi o Saul e sseni ai. A Saul e dagodo i lo te ungaalodo o de mommee nnoho gaainga, gai de hagabuulinga hebagi e duuli luoono baasi.

6 Gai David ne ssili ange gi Ahimelek, taane Heth, ma Abishai, tama daane a Zeruiah, taina daane o Joab, “Goai de gooluu e humai madali au gi de mommee nnoho gaainga o Saul?”

Gai Abishai ga hai ange, “Go au e hano madali goe.”

7 Gai David ma Abishai ne loiho gi de mommee o de hagabuulinga hebagi i de boo laa; gai gilaau gu gidee a Saul e dagodo ma e seni i lo te mommee nnoho gaainga, gai dono dao e hagaduu gi lo te gelegele i gaogao dono biho. Gai Abner ma denga daane hebagi e daakodo i luoono baasi.

8 Gai Abishai ga hai ange gi David, “Anailaa nei gai de Maadua gu dugu adu goe gi daia doo hagadaumee gi magau. Deenei ai, dugua mai gai au ga hai dogu dao e velo ia gi pigi ange gi lo te gelegele; gai e dee lua naa donu agu hanonga e velo ai ia.”

9 Aagai David ga hai ange gi Abishai, “Koe e dee daa donu ia gi magau. Goai e maua i de poo ange gi tangada a Tagi Maolunga gu hagadabu, gai e dee haisala?” 10 Gai David ga hai ange, “Au e hagatoo donu i de mouli o Tagi Maolunga, bolo go Tagi Maolunga e daa ina ia gi magau; e dee hilihili be ia e magau i dono laangi e magau ai, aabe ia e magau i de hebagi. 11 Gai Tagi Maolunga e dee dugu mai donu au gi daia taane aana gu hagadabu. Aagai gidaau ga kave tao ma de manu vai i gaogao dono biho naa e hulo ai.” *

12 Gai David ne kave tao ma de manu vai i ulu o Saul madali gilaau. Gai teai donu se daane ne gidee, aabe ne iloo mee laa, teai hogi se gilaadeu ne alahage i de masavaa laa. Gilaadeu alodahi gu sseni, go hiidinga Tagi Maolunga ne hai gilaadeu gi sseni tao.

13 Gai David ne hano gi de baasi gee, ga duu i ulu de mounga i de mommee mmao; gai e dahi geelonga i olaadeu magavaa. 14 Gai David ne oo ga hagahi denga daane ma Abner, tama daane a Ner, ga hai ange, “Abner, ni aha oou e dee basa mai ai naa?”

Gai Abner ga hai ange, “Go koe goai, gai koe ga hagahi mai naa de hodooligi?”

15 Gai David ga hai ange gi Abner, “E aha, koe e dee se daane? Gai goai e bei oo dagodo i Israel? Gai gu aha gu dee kana ange ai naa goe e hagaloosi doo dangada aamua, go de hodooligi? Dahi dangada ne hanadu e daa gi magau de hodooligi. 16 Dau hegau e hai naa e dee danuaa. Au e hagatoo donu i de mouli o Tagi Maolunga, bolo goodou e daa donu gi magau, go hiidinga goodou tee hagaloosi doodou dangada aamua, de ia a Tagi Maolunga ne hagadabu i de lolo. Diiloo be e daakodo laa huu tao ma de manu vai a de hodooligi i ono ulu?”

17 Gai a Saul gu madea e ia de leo o David, ga hai ange, “David, dagu dama, go koe deenaa e basa naa?”

Gai David ga hai ange, “Dogu dangada aamua go de hodooligi, go au donu e basa nei.” 18 Gai David ga hai ange, “Dogu dangada aamua, gu aha goe gu humai ai naa e doolohi au, doo dangada hai hegau? Se baubau aha aagu gu hai? Gai se sala aha aagu gu hai? 19 Deenei ai, dogu dangada aamua go de hodooligi, aude haihaia hagalaangona muna a doo dangada hai hegau. Noo go Tagi Maolunga ne gaavadu gi oo lodo, koe gi humai gi hai baasi mai gi de au, gai ia gi gaavee dahi sigidaumaha mai i ogu daha; aagai noo go dangada, gai Tagi Maolunga gi hagamalaia ina gilaadeu, go hiidinga anailaa nei gai gilaadeu gu hai au gi hano gee mai i de henua o Tagi Maolunga, gi daumaha ange gi denga diinonga. 20 Deenei ai, au e dee lodo e magau i dahi mommee gee ange ma mada luu mada o Tagi Maolunga. Gai de hodooligi o Israel gu humai e ssala dahi gudu gaaduu, bei de hai a tangada dili manu e tili ai laa denga partridge i honga denga mounga.”

21 Gai a Saul ga hai ange, “Au gu haisala. David dagu dama, ahe mai. Au gu dee ahe ange naa donu e vaivai hai goe, go hiidinga koe ne hagamogomogo dogu mouli anailaa nei. Tilo, au e iloo bolo au gu hai hegau bei tangada lodo senga, ma de kona mmao dogu haisala.”

22 Gai David ga basa ange, ga hai ange, “De hodooligi, deenei doo dao! Haia dahi oo daane gi humai gi gaavadu. 23 Tagi Maolunga e sui ange hegau danuaa a tangada i dono hai hegau i de muna abodonu. Tagi Maolunga ne dugu mai goe gi de au anailaa nei, gai au tee lodo e poo adu gi de goe, tangada a Tagi Maolunga gu lava i de hagadabu. 24 Tilo, au ne hagamogomogo doo mouli anailaa nei, gai Tagi Maolunga gi hagamogomogo ina hogi dogu mouli, ma de hagaola mai au i ogu hai ngadaa alodahi.”

25 Gai a Saul ga hai ange gi David, “Dagu dama go David, koe e manuuia naa! Koe e hai naa denga hegau nnui, gai mee alodahi aau e hai e ssula danuaa.”

Gai David ga hano gee mai i kilaa; gai a Saul ne ahe gi dono hale.

27

David i daho de gau Philistia

1 Gai David ga hagadaba i ono lodo, “A Saul e daa naa donu au ga magau i dahi laangi. De mee danuaa go dogu savini e hano gi de henua o de gau Philistia; gai a Saul gu dee humai ai loo e ssala ngau i de henua go Israel, gai au gu ola mai i de ia.”

2 Deelaa ai, David ma denga daane e onolau madali ia ne hulo gi daho Achish, tama daane a Maok, de hodooligi o Gath. 3 Gai David ne noho i daho Achish i Gath, madali ono daane, ma olaadeu huaabodu, aama luoono bodu, Ahinoam o Jezreel, aama Abigail o Carmel, de bodu o Nabal i mua. 4 Gai ga langona huu e Saul bolo David gu savini ma gu hano gi Gath, gai ia gu dee hano ai loo e ssala ia.

5 Gai David ga hai ange gi Achish, “Noo koe e abodonu mai gi de au, gai koe gaamai dahi mommee e noho ai au i dahi oo aduhale; go hiidinga au e dee bau ange i de noho i de aduhale o de hodooligi e noho ai.”

6 De laangi laa gai Achish ne gaavange Ziklag gi de ia. Deelaa ai, Ziklag gu se aduhale niio denga hodooligi o Judah ga dae mai ai gi anailaa nei. 7 Gai taulooloa de noho o David i de henua o de gau Philistia se dahi ngadau ma e haa malama.

8 Gai David ma ono daane e dee modu de hulo ma e hebagi ange gi de gau Geshur, ma de gau Gerez, ma de gau Amalek, go dangada gu nnoho laa i de henua mai i dahi masavaa daulooloa; gilaadeu e nnoho mai loo i de henua go Shur ga dae ai gi de henua go Egypt. 9 Gai David ne daa ga maakau dangada i de henua laa, teai donu se daane be se hine ne ola, gai ia ne kave alaadeu ssiibi, ma kaau, ma donkey, ma denga gamelo, aama denga malo ga ahe ai gi daho Achish.

10 Gai ga siilia ange naa huu e Achish, ga hai ange, “Go hee aau ne hano naa ga hebagi ai anailaa nei?”, gai David ga hai ange, “Au ne hano ga hebagi ange gi hanu mommee i de bido i ngaage o Judah,” be, “Go de bido i ngaage de mommee o Jerahmeel,” aabe, “Go de bido i ngaage de henua o de aamuli o Ken.” * 11 Gai David tee dugu donu dahi daane be se hine daudahi gi ola, gi deai ai se gilaadeu e gaamai denga longo gi Gath, go hiidinga ia ne hagadaba, “Gilaadeu kana tala amaadeu mee ne hai, ga hai ange, ‘Aanei hegau a David ne hai.’ ” Gai aanei ana hegau ne hai i taulooloa dono noho i de henua o de gau Philistia. 12 Gai Achish ne hagadonu muna a David, gai ia e maanadu, “Ia gu hai ma gu kino ono dangada Israel i de ia; deelaa ai, ia gu se dangada hai hegau niiogu ga hano ai.”

28

David ma de hine hai huuhuaa mee i Endor

1 De masavaa laa gai de gau Philistia ne hagabuni olaadeu daane e hebagi ange gi Israel. Gai Achish ne hai ange gi David, “Koe gi donu iho bolo goodou ma oo daane e hulo madali au gi de hebagi.”

2 Gai David ga hai ange gi Achish, “E danuaa, koe e gidee naa mee a doo dangada hai hegau e maua i de hai.”

Achish ne hai ange gi David, “E danuaa, au e hai naa goe go dogu dangada hagaloosi, i taulooloa dogu mouli.”

3 De masavaa laa gai Samuel ne magau, gai de gau Israel alodahi ne kave ia ga danu i dono aduhale go Ramah, i dua delaadeu tangi i de ia. Gai a Saul ne alualu denga hilohilo ma eidu, ma de gau hai huuhuaa mee gi hulo gee mai i de henua.*

4 Gai de gau Philistia ne hagabuni ga loomai ga hagaduu delaadeu mommee nnoho gaainga i Shunem; gai a Saul ne hagabuni denga daane Israel alodahi, ga hulo ga hagaduu delaadeu mommee nnoho gaainga i Gilboa.

5 De masavaa huu a Saul ne gidee ai de hagabuulinga hebagi o de gau Philistia, gai ia gu madagu, ma tee baba mmao ono lodo.

6 Gai a Saul ne ssala gi iloo lodo o Tagi Maolunga, aagai Tagi Maolunga tee basa ange gi de ia i denga midi, be go de Urim, aabe go daho denga pelaabisi.*

7 Gai a Saul ga hai ange gi ono dangada hai hegau, “Goodou saalaa dahi hahine hai huuhuaa mee, gai au ga hano e ssili gi iloo agu mee e hai.” Gai ono dangada hai hegau ga hai ange gi de ia, “Tilo, e dahi hahine hai huuhuaa mee i Endor.”

8 Gai a Saul ne gahu i hanu malo gee gi dee madea ai ia, gai ia ga hano madali e dogolua ono daane gi daho de hine laa i de boo. Gai ia ga hai ange gi de hine laa, “Hagahia i de hagasaalunga o tangada magau aagu e tala adu dono ingoo gi de goe.”

9 Gai de hine laa ne hai ange gi de ia, “Ni muna abodonu, koe gu iloo bolo a Saul ne alualu denga hilohilo ma eidu, ma de gau hai huuhuaa mee gi hulo gee mai i de henua. Gai gu aha gu hai ai naa goe, au gi haia mee oogu e daa ai gi magau?”

10 Aagai a Saul ga hagatoo donu ange gi de ia i de ingoo o Tagi Maolunga, ga hai ange, “Au e hagatoo donu adu i de mouli o Tagi Maolunga, bolo koe e dee hagaduasala donu i dau hai de mee nei.”

11 Gai de hine laa ga hai ange, “Goai aau e lodo au gi hagahia gi hanage?” Gai a Saul ga hai ange, “Haia gi hanage Samuel.”

12 Gai de masavaa huu a de hine laa ne gidee ai Samuel, gai ia ga oo ga hai ange gi a Saul, “Gu aha gu daahanga ai laa goe au? Koe go Saul.”

13 Gai de hodooligi ga hai ange gi de hine laa, “Aude madagu; gai daalaa mai be ni aha aau ne gidee.”

Gai de hine laa ga hai ange, “Au ne gidee dahi hagasaalunga e sao age i lo te gelegele.”

14 Gai a Saul ga ssili ange gi de hine laa, “Aahee ono hoolinga?”

Gai de hine laa ga hai ange, “Dahi daane madumadua e sao age i lo te gelegele; gai e gahu i dahi malo laa daha.”

Gai a Saul gu iloo bolo go Samuel donu deelaa, gai ia ga duuduli ga ino gi honga de gelegele ga hagadubu ia.

15 Gai Samuel ga hai ange gi a Saul, “Gu aha goe gu hakoso ai naa au ma de hai au gi hanage?”

Gai a Saul ga hai ange, “Au gu hai ngadaa mmao; go hiidinga de gau Philistia gu loomai e hebagi mai gi de au, gai de Maadua gu huli gee i de au. Ia gu dee basa mai gi de au i daho denga pelaabisi, aabe go denga midi. Deenei ai, au ne hagahi adu goe gi daalaa mai be ni aha aagu e hai.”

16 Samuel ne hai ange, “Gu aha gu hagahi mai ai nei goe au, gai Tagi Maolunga gu huli gee i de goe gai gu se hagadaumee niiou?

17 Gai Tagi Maolunga gu hai donu gi bei ana muna gu tala i ogu daha. Tagi Maolunga gu kave gee de nohoanga hodooligi i oo daha, gai ia gu gaavange gi dahi daane e baa adu gi de goe — ia gu gaavange gi David.* 18 Go hiidinga koe tee hagallongo ange gi muna a Tagi Maolunga, gai tee hagasula dono lili e hai baasi ange ai gi de gau Amalek, deelaa ai, Tagi Maolunga gu hai adu de mee nei gi de goe anailaa nei.*

19 Gai Tagi Maolunga e dugu ange naa goe aama Israel gi de gau Philistia, gai daiao goodou ma au dama daane e maakau naa. Gai Tagi Maolunga e dugu ange naa de gau Philistia gi hagadee kii ina de hagabuulinga hebagi o Israel.”

20 Gai a Saul gu baguu gi honga de gelegele ga dagodo ai, ia gu madagu i hiidinga muna a Samuel ne tala ange laa. Gai gu deai donu ono mahi, go hiidinga ia tee gaimee donu i de laangi laa ga boo ai de mee.

21 Gai de hine laa ne humai ga gidee bolo a Saul gu kona dono madagu, gai ia ga hai ange gi de ia, “Tilo, doo hahine hai hegau ne hagallongo adu gi de goe. Au ne hagangadi mee dogu mouli ga hagallongo adu gi muna aau ne tala mai au gi haia. 22 Aude haihaia hagalaangona muna a doo hahine hai hegau. Au ga hai nei hanu gai e gai goe, gi mmahi ai goe i de seesee e hano i honga de haiava.”

23 Gai a Saul tee lodo, ga hai ange, “Au e dee gaimee.” Gai ono daane hai hegau aama de hine laa ne usuusu ange ia, gai ia ga hagallongo ange gi gilaadeu. Ia ne hidi age mai i honga de gelegele ga noho i honga de moenga ga gaimee ai.

24 Gai de hine laa e dahi ana kaau gauligi gu lava i de haangai ma gu bedi. Gai ia ga hagamoolau ga daa de kaau laa, ga hagabau hanu pelaoaa lligi ga labu ai hanu pelaoaa dee hagahua ga dao. 25 Gai ia ga gaamai gai laa ga gaavange gi a Saul ma ono dangada hai hegau, gai gilaadeu ga nnoho ga gaimee. Dua delaadeu boobosu, gai gilaadeu ga hulo gee mai i kilaa i de boo laa donu huu.

29

De hai a Achish David gi ahe gi Ziklag

1 Gai de gau Philistia e hagabuni olaadeu hagabuulinga hebagi i Aphek; gai denga daane o Israel ne hagaduu delaadeu mommee nnoho gaainga i gaogao dahi saalingaa vai i Jezreel. 2 Gai dagi o de gau Philistia ne daga mai madali olaadeu hagabuulinga; hanu e dagillau, gai hanu e dagimano, aagai David ma ono daane e daga adu i muli madali Achish. 3 Gai dagi o de gau Philistia ne hai ange gi Achish, “Ni aha a denga daane Hebrew naa ne loomai nei e hai i kinei?”

Achish ne hai ange gi dagi o de hebagi o Philistia, “Gilaadeu ne loomai madali David, tangada hai hegau o Saul, de hodooligi o Israel, gai ia gu noho i ogu daha i dahi ngadau ma hanu laangi. Mai i de laangi oona ne hano gee mai ai i daho Saul ga humai gi ogu daha, gai au tigi gidee donu dahi baubau daudahi i ono daha ga dae mai ai gi anailaa nei.”

4 Aagai dagi o denga daane o Philistia ne llili i Achish, ga hai ange, “Haia taane naa gi ahe gi de mommee aau gu gaavange ia gi noho ai. Ia e dee hano donu madali gidaadeu gi de hebagi, ia kana huli mai ga hebagi mai gi gidaadeu, i de masavaa o de hebagi. Gai e dee go dana duuduu ua o hanu odaadeu daane, aana e maua ai i de hagamalangilangi dono dangada aamua? 5 E dee deenei David alaadeu gu hadu laa dahi daahili ma de aanu ma e hagataba,

‘Saul e daa e mano,

gai David e daa e semada’?” *

6 Gai Achish ga hagahi David, ga hai ange gi de ia, “Au e hagatoo donu i de mouli o Tagi Maolunga, koe se daane e hai hegau i de mee abodonu, gai au ne maanadu bolo e danuaa doo humai madali au gi de hebagi. Go hiidinga au tigi gidee donu dahi hegau dee heohi i oo daha, mai i taamada doo humai gi ogu daha, ga dae mai ai gi anailaa nei. Aagai denga dagi e dee malangilangi i de goe. 7 Deenei ai, ahe hannoo gai de baba gi dagodo i oo daha, gi dee hagadaemaha ina ai e goe dagi o de gau Philistia.”

8 David ne ssili ange gi Achish, “Gai se baubau aha aagu gu hai? Gai se baubau aha aau gu gidee laa i ogu daha, doo dangada hai hegau, mai i de laangi oogu ne daamada ai de hai hegau adu gi de goe, ga dae mai ai gi anailaa nei? Dogu dangada aamua go de hodooligi, gu aha gu dee maua ai e au i de hano e hebagi ange gi oo hagadaumee?”

9 Gai Achish ga basa ange gi David, ga hai ange, “Au e iloo bolo koe tigi haisala mai donu gi de au, koe e bei dagodo o dahi dangada de langi o de Maadua. Aagai dagi o de gau Philistia ne hagataba, ‘Ia e dee hano donu madali gidaadeu gi de hebagi.’ 10 Gai oho age i boo taiao madali de gau hai hegau o doodou dangada aamua go Saul, ne loomai naa madali goe, ma gi aahe i de masavaa e maalama ai de mee i taiao.”

11 Deelaa ai, David ma ono daane ne oho age i taiao, ga aahe gi de henua o de gau Philistia. Gai denga daane Philistia ne hulo gi Jezreel.

30

De hagadee kii a David de gau Amalek

1 Gai de masavaa o David ma ono daane ne aahe ai ga tae gi Ziklag i dua e dolu laangi, gai de gau Amalek gu loomai ma gu vaivai hai ma de gaiaa mee i denga mommee i Negev ma Ziklag. Gilaadeu ne oha Ziklag ga dudu de aduhale, 2 gai ne booboo denga haahine ma dangada alodahi i kilaa ga kave, go de gau maatua ma denga gauligi alodahi. Gai gilaadeu tee daa gi magau dahi dangada daudahi, aagai ne kave gilaadeu ga hulo ai.

3 Gai de masavaa a David ma ono daane ne tae ai gi de aduhale, gai gilaadeu gu gidee bolo gu lava i de dudu i de ahi, gai olaadeu bodu ma alaadeu dama gu gaavee gee. 4 Gai David ma denga daane alodahi ne oo ga tangi, ga dae ai gi teai olaadeu mahi e tangi ai. 5 Gai luu bodu o David, go Ahinoam, de hine Jezreel, ma Abigail nogo hai bodu ange laa gi Nabal, taane Carmel, ne gaavee gee hogi.* 6 Gai David gu kona mmao tee baba ono lodo, go hiidinga denga daane gu llodo e maga ia i denga hadu, go hiidinga gilaadeu alodahi gu llili i hiidinga o alaadeu dama. Gai Tagi Maolunga dono Maadua ga hagammahi ange lodo o David.

7 Gai David ga hai ange gi tangada haimeedabu go Abiathar, tama daane a Ahimelek, “Gaamai de ephod gi ogu daha i kinei.” Gai Abiathar ga gaamai de ephod laa gi de ia.* 8 Gai David ga ssili ange gi Tagi Maolunga, “Ga hano au e doolohi gi daea de hagabuulinga gaiaa laa?”

Gai ia ga hai ange, “Hannoo dolohia gilaadeu, gai koe e daea adu naa donu gilaadeu ga hagaola dangada.”

9 Gai David ne hano madali e onolau daane ga tae gi ssaalingaa vai go Besor, gai gilaadeu ne dugu hanu daane i kilaa. 10 Aagai David ma e haalau daane ne duudagi de doolohi de gau laa; gai e lualau daane tee hulo, go hiidinga gilaadeu gu daalea, gilaadeu gu dee maua i de hulo gi de baasi laa o ssaalingaa vai go Besor.

11 Gai gilaadeu ne gidee dahi daane Egypt i lodo henua, gai gilaadeu ga gaamai ia gi David. Gai gilaadeu ga gaavange hanu pelaoaa e gai ia ma hanu vai e unu ia, 12 gilaadeu ne gaavange hogi dahi duudangaa fig ma e lua duudangaa raisin e gai ia. Gai ga bosu huu ia gai ia gu mmahi age; go hiidinga gu dolu ono laangi tee gaimee ai.

13 Gai David ga ssili ange gi de ia, “Koe se dangada hai hegau niioai? Gai koe se dangada hee?”

Gai taane laa ga hai ange, “Au se dama daane mai i Egypt, gai se dangada hai hegau niio dahi daane Amalek. Gai dogu dangada aamua ne tili au i kinei, go hiidinga au ne magi i e dolu laangi gu hulo laa. 14 Gimaadeu ne hulo ga hebagi ange de mommee o de gau Kereth, i Negev, ma dahi mommee o Judah, aama de bido gi ngaage o mommee o dangada o Caleb. Gai gimaadeu ne dudu de aduhale go Ziklag.”

15 Gai David ga ssili ange gi de ia, “Koe e maua i de dagi gimaadeu e kave gi de mommee iai de hagabuulingaa daane laa?”

Gai taane laa ga hai ange, “Hagatoo donu mai gi de au i de ingoo o de Maadua, bolo koe e dee daa donu au gi magau, aabe e hagaahe ange au gi dogu dangada aamua, gai au ga kave goodou gi de mommee iai de hagabuulingaa laa.”

16 Gai de masavaa huu a taane laa ne kave ai David gi kilaa, gai tilo, gilaadeu e nnoho saele i de mommee laa ma e gaimee ai, ma de unu aama de aanu, i hiidinga de lagolago alaadeu goloa ne mau i de henua o de gau Philistia aama de henua o Judah. 17 Gai David ma ono daane ne daa gilaadeu ga maakau, mai i boo taiao gohugohu ga dae ai gi de ahiahi o de laangi i ono dua; teai donu se gilaadeu ne ola, gai se haalau donu huu daane ne kage i honga denga gamelo ga saavini ga hulo. 18 Gai David ne hagaahe mai alodahi denga goloa ma dangada a de gau Amalek ne kave laa; gai ia ne hagaola hogi luoono bodu. 19 Teai donu dangada ne dee maleva, i denga dama daane be go de gau madumaatua, be go denga gauligi daane ma gauligi haahine, aabe go hanu olaadeu goloa ne gaavee laa. Gai David ne hagaahe mai mee alodahi. 20 Gai David ne hagaahe denga ssiibi ma kaau alodahi; gai gilaadeu ne hagabaa de hagabuulingaa manu gi hulo i mada i mua, ga hagataba, “Denga goloa ne maua i de hebagi niio David.”

21 Gai ga ahe mai huu David gi daho denga daane e lualau tee hulo laa madali ia, i hiidinga delaadeu daalea, gai ne nnoho i gaogao de geelonga go Besor; gai denga daane laa ne loomai e hedae ange gi David ma dangada madali ia. Gai David ne hano gi daho dangada ga hagaboo ange gi gilaadeu. 22 Gai denga daane maanadu baubau alodahi ne hulo laa madali David ga hai ange, “Gidaadeu e dee gaavange donu hanu goloa adaadeu ne mau i de hebagi gi gilaadeu, go hiidinga gilaadeu tee hulo madali gidaadeu; gai dahi ma dahi gi gaavee donu huu dono bodu ma ana dama gi hano ai.”

23 Aagai David ga hai ange, “Denga daina, goodou e dee hai hegau bee naa i mee a Tagi Maolunga ne gaamai gi gidaadeu; ia ne hagaola gidaadeu, ga dugu mai gidaadeu gi hagadee kii ina de hagabuulinga hebagi laa. 24 E deai donu dangada e buni adu gi oodou maanadu naa! Go hiidinga tuuhanga o taane ne hano laa gi de hebagi ma tuuhanga o tangada ne nnoho laa ga diiloo ange denga goloa e hagahedae donu huu.” 25 Gai David ne hagasauaa de mee laa ga hai gi se hainga ange gi de gau Israel i de laangi laa, ga dae mai ai gi anailaa nei.

26 De masavaa huu o David ne ahe mai ai gi Ziklag, gai ia ga kave hanu goloa ne mau i de hebagi gi ono soa, go denga daane maatua o Judah, ga hai ange, “Goloa nei se mee ngadi gaavadu gi goodou mai i denga goloa o denga hagadaumee o Tagi Maolunga.”

27 Ia ne kave hanu goloa gi denga dagi o Bethel, ma Ramoth o Negev, ma Jattir, 28 ma Aroer, ma Siphmoth, ma Eshtemoa, 29 ma Racal, ma denga aduhale o de gau Jerahmeel, ma denga aduhale o de gau Ken, 30 ma Hormah, ma Bor Ashan, ma Athak, 31 ma Hebron, go mommee o David ma ono daane nogo nnoho saele ai.

31

De magau o Saul

(1 Ch 10.1-12)

1 Gai de gau Philistia ne hebagi ange ai gi denga daane Israel; gai denga daane Israel ne saavini ga hulo gee mai i gilaadeu, gai gilaadeu ne maakau i honga de mounga go Gilboa. 2 Gai denga daane Philistia ne doolohi a Saul ma ana dama daane, gai gilaadeu ne daa ga maakau Jonathan, ma Abinadab, aama Malki-Shua. 3 Gai gu kona de hebagi i de mommee o Saul iai laa, gai de gau e dilia mee hholu ne tili ia ga ulu, gai ia gu kona dono lagohia.

4 Gai a Saul ne hai ange gi taane e sabaia ono goloa hebagi, “Haia dau gadilaasa velosia ai au gi magau, gi dee loomai ai denga daane tigi tuu dagaholiage naa ga velo au ma de vaivai hai au.”

Gai taane laa tee lodo, go hiidinga ia e madagu. Gai a Saul ga hai dana gadilaasa ga velo ai donu huu ia. 5 Gai ga gidee huu e taane e sabaia laa goloa hebagi o Saul bolo ia gu magau, gai ia ga velo hogi ia i dana gadilaasa, gai ia gu magau hogi. 6 Deelaa ai, a Saul ne magau i kilaa, madali ana dama daane dogodolu, ma taane e sabaia ono goloa hebagi, aama denga daane alodahi madali ia i de laangi laa.

7 Gai de masavaa huu o de gau Israel e nnoho laa i de baasi gee o de geelonga, ma gilaadeu i de baasi laa o Jordan ne gidee ai bolo denga daane hebagi o Israel gu saavini ma gu hulo, gai a Saul ma ana dama daane gu maakau, gai gilaadeu ga tili olaadeu aduhale ga saavini ga hulo. Gai de gau Philistia ga loomai ga nnoho ai.

8 De laangi i ono dua, i de masavaa a de gau Philistia ne loomai ai e kave goloa o de gau maakau, gai gilaadeu gu gidee bolo a Saul ma ana dama daane dogodolu gu maakau i honga de mounga go Gilboa. 9 Gai gilaadeu ga tuu dono ua ma de kave ono goloa hebagi, gai gilaadeu ne hai hanu gi hulo gi de henua o de gau Philistia gi hagailoo ina ai de longo laa, i de hale o olaadeu diinonga ma daho olaadeu dangada. 10 Gai gilaadeu ne kave goloa hebagi o Saul ga hhao gi lo te hale daumaha o Ashtaroth, gai ne daudau age dono angaanga i de buibui o Beth Shan.

11 Aagai ga langona huu e dangada i de aduhale o Jabesh Gilead, mee a de gau Philistia ne hai ange gi a Saul, 12 gai denga daane hebagi dau ga hulo gu tae i de boo laa, ga dugu iho de angaanga o Saul ma ana dama i de buibui o Beth Shan, ga kave gi Jabesh ga dudu ai. 13 Gai gilaadeu ga kave olaadeu ivi ga danu i lalo dahi tamarisk i Jabesh, gai gilaadeu ga hagahiikai i e hidu laangi.*

* 1:11 Num 6.5

* 1:20 Samuel e dagu bei de muna Hebrew de Maadua gu langona.

† 1:24 dahi ephahagu made se 30 pauni.

‡ 1:28 Elkanah: hanu beebaa duai ange laa e hai ange gilaadeu.

* 2:1 Luke 1.46-55

* 2:26 Luke 2.52

* 2:28 Exo 28.1-4; Lev 7.35-36

* 2:34 1 Sa 4.11

* 4:4 Exo 25.22

* 4:21 Ichabod i muna Hebrew e bei gu deai se mahamaha.

* 6:19 dinohidu: hanu beebaa duai ange laa e hai ange 50,070.

* 7:1 2 Sa 6.2-4; 1 Ch 13.5-7

* 7:12 Ebenezer i muna Hebrew e bei go hadu o de bale.

* 8:5 Deut 17.14

* 9:8 e dahi dibaa selevaa e bei se ⅒ ounce.

* 10:1 Muna e nnoa nei e dee daakodo i lo te Beebaa Hebrew, gai go lo te Beebaa Greek iai.

* 10:12 1 Sa 19.23-24

† 10:21 Gai ia ga hai … Matri: muna nei e dee daakodo i lo te Beebaa Hebrew, gai go lo te Beebaa Greek iai.

* 12:6 Exo 6.26

* 12:8 gai de gau Egypt ne hagaduasala gilaadeu: muna nei e dee daakodo i lo te Beebaa Hebrew, gai go lo te Beebaa Greek iai.

* 12:8 Exo 2.23

* 12:9 Jdg 3.12; 4.2; 13.1

* 12:10 Jdg 10.10-15

† 12:11 Jerub-Baal e bei go Gideon.

‡ 12:11 Barak: de ingoo nei e dagodo i lo te Beebaa Greek. Gai de Beebaa Hebrew go Bedan.

* 12:11 1 Sa 3.20; Jdg 4.6; 7.1; 11.29

* 12:12 1 Sa 8.19

§ 12:15 ma doodou hodooligi: muna nei go lo te Beebaa Greek iai. De Beebaa Hebrew e hai ange ma oodou dubuna madagidagi.

* 13:1 matolu: de Beebaa Hebrew e deai donu se daelodo iai.

* 13:8 1 Sa 10.8

* 13:14 Acts 13.22

† 13:15 Muna gu nnoa nei e dee daakodo i lo te Beebaa Hebrew, gai go lo te Beebaa Greek iai.

‡ 13:16 Geba go dahi hai e sisi ai Gibeah i de beebaa Hebrew.

§ 13:21 de pime bei se ⅕ ounce.

* 13:21 ⅓ shekele bei se ⅒ ounce.

* 14:14 ½ acree bei go de gelegele a dahi kaau e maua i de hagabalabala i dahi laangi.

† 14:18 de Beebaa Hebrew Gaamai de ngavesi … i daho de gau Israel. De Beebaa Greek e hai ange: “Gaamai de ephod.” De masavaa laa gai ia e gahu i de ephod i mada i mua o de gau Israel.

* 14:33 Gen 9.4; Lev 7.26-27; 17.10-14; 19.26; Deut 12.16, 23; 15.23

‡ 14:41 Gu aha gu dee basa … i de Thummim: muna nei go lo te Beebaa Greek iai. De Beebaa Hebrew e hai ange hagaagona mai de muna abodonu.

* 14:41 Num 27.21; 1 Sa 28.6

* 15:1 1 Sa 10.1

* 15:2 Exo 17.8-14; Deut 25.17-19

* 15:22 Psa 40.6-8; Isa 1.11-15; Hos 6.6; Mic 6.6-8; Mark 12.33

* 15:27 1 Sa 28.17; 1 Ki 11.30-31

* 15:29 Jms 1.17

* 16:7 Luke 16.15

* 17:4 6 sugilima ma dahi ianga e bei se 9 feet ma hanu mee.

† 17:5 5,000 shekele bei se 125 pauni.

‡ 17:7 600 shekele bei se 15 pauni.

§ 17:17 dahi ephahagu made se 30 pauni.

* 17:50 2 Sa 21.19

* 17:51 1 Sa 21.9

* 18:7 1 Sa 21.11; 29.5

* 19:11 Psa 59

* 19:24 1 Sa 10.11-12

* 20:5 Num 28.11

* 20:15 2 Sa 9.1

* 21:1 Mat 12.3-4; Mark 2.25-26; Luke 6.3

* 21:6 Lev 24.5-9

* 21:9 1 Sa 17.51

* 21:11 1 Sa 18.7; 29.5

* 21:12 Psa 56

* 21:13 Psa 34

* 22:1 Psa 57; 142

* 22:9 1 Sa 21.7-9; Psa 52

* 23:18 1 Sa 18.3

* 23:19 Psa 54

* 23:28 Sela Hammahlekoth i muna Hebrew e bei go de hadu o de mavaevae.

* 24:3 Psa 57; 142

* 24:6 1 Sa 26.11

* 24:14 1 Sa 26.20

* 25:1 Paran, aabe go Maon.

† 25:25 Nabal i muna Hebrew e bei go de lodo senga.

* 25:44 2 Sa 3.14-16

* 26:1 Psa 54

* 26:11 1 Sa 24.6

* 27:10 1 Sa 30.26-31

* 28:3 Lev 20.27; Deut 18.10-11; 1 Sa 25.1

* 28:6 Num 27.21

* 28:17 1 Sa 15.28

* 28:18 1 Sa 15.3-9

* 29:5 1 Sa 18.7; 21.11

* 30:5 1 Sa 25.42-43

* 30:7 1 Sa 22.20-23

* 31:13 1 Sa 11.1-11

2 Samuel

1

2

3

4

5

6

7

8

9

10

11

12

13

14

15

16

17

18

19

20

21

22

23

24

De Lua Beebaa go

Samuel

Hanu dagodo o de beebaa nei

De Lua Beebaa go Samuel e duudagi mai i de mommee ne odi ai Tahi Beebaa go Samuel. E dee iloo danuaa be goai ne siia de beebaa nei. E hanu hogi muna a Nathan ma Gad e sisi ai (1 Chronicles 29.29). Gai ne sisi i daha de 930 b.c., i dua de masavaa o David nogo hodooligi ai.

De beebaa nei e sisi ai taalanga o de nohoanga hodooligi o David. De mada e 1-4 e tala taamada dono hodooligi i Judah, go de mommee i de bido gi ngaage o de henua. De mada e 5-24 e tala dagodo o dono hodooligi i honga de huaahenua alodahi, e bei ia gu hodooligi hogi i Israel, go de mommee i de bido gi ngaiho o de henua. Gai de masavaa aana ne daamada ai de hagalaumalie dono nohoanga hodooligi, ma de hai gi hagapuni luu vaaenga o de henua, gai ia ne hebagi ange i ono hagadaumee i de henua aama ono hagadaumee i denga henua gee. David se daane mmahi dono gai, gai e hagadubu de Maadua. Ia ne maua hogi i de hai ono dangada gi daudali ange i de ia. Aagai ne hanu donu hogi masavaa oona ne hai hegau vaivai dagodo ai. Ia ne hai de baubau gi maua ai e ia ono mee e lodo ai. Aagai de masavaa huu a Tagi Maolunga ne hagaago ange ai ono haisala, i daho de pelaabisi go Nathan, gai ia ga tala ono haisala ga kave dono hagaduasala mai i daho de Maadua.

De gau Israel ne kona delaadeu tuhi de mouli ma hegau a David, deelaa ai, de masavaa huu o de henua ne duasala ai, gai dangada gu llodo ange i dahi hodooligi, gai gilaadeu ne llodo i dahi hagadiilinga o David, e bei laa ono dagodo.

Dahi gubu hagamogomogo: “Gai David gu donu iho bolo Tagi Maolunga gu hili ange ia gi hodooligi i Israel, ma de hai gi maolunga dono nohoanga hodooligi, i hiidinga o ono dangada go de gau Israel” (5.12).

Denga vaevaaenga

De hodooligi o David i Judah (1.1—4.12)

De hodooligi o David i Israel alodahi (5.1—24.25)

a. Ngadau i taamada (5.1—10.19)

b. David ma Bathsheba (11.1—12.25)

c. Denga hai ngadaa (12.26—20.26)

d. Denga ngadau i muli mai (21.1—24.25)

1

De maakau o Saul ma Jonathan

1 Dua de magau o Saul, gai David gu ahe mai i dono hano ga daa de gau Amalek, gai ia ne noho i Ziklag i e lua laangi. 2 Gai ga dolu huu laangi i dua mee laa, gai tilo, dahi daane mai i de mommee nnoho gainga o Saul ne savini mai gi daho David, ia gu ssae ono malo ma de gaavange gelegele gi honga dono biho. De masavaa oona ne humai gi daho David, gai ia ne hagabaguu gi honga de gelegele ga hagadubu David.

3 Gai David ne ssili ange gi de ia, “Go hee oou ne humai ai naa?”

Ia ga hai ange gi de ia, “Au ne savini mai i de mommee nnoho gaainga o de gau Israel.”

4 Gai David ne ssili ange gi de ia, “Daalaa mai, aahee dagodo o de hebagi?”

Taane laa ne hai ange, “Denga daane gu saavini ma gu hulo gee mai i de hebagi. Gai gu soa daane ne maakau, gai a Saul ma dana dama go Jonathan gu maakau hogi.”

5 Gai David ne ssili ange gi tama daane ne gaamai laa de longo gi de ia, “Dee hee dau hai ne iloo ai bolo a Saul ma dana dama go Jonathan gu maakau?”

6 Tama daane laa ne tala ange gi de ia, ga hai ange, “Au nogo i honga de mounga go Gilboa, gai au ne gidee a Saul gu baguu ange gi honga dono dao, gai denga hada hebagi ma gilaadeu e saavini gu paa mai donu gi dono mommee iai laa.* 7 Gai ia ne gidee au i de masavaa oona ne huli dua ai, gai ia ga hagahi mai au. Gai au ga hai ange, ‘Deenei au.’ 8 Gai ia ne ssili mai gi de au, ‘Go koe goai?’ Gai au ne hai ange gi de ia, ‘Au se daane Amalek.’ 9 Gai ia ne hai mai gi de au, ‘Humai i kinei daia ai au gi magau! Go hiidinga au gu kona mmao dogu duasala, gai au goi mouli huu.’ 10 Gai au ga hano ga daa ia gu magau, go hiidinga au gu iloo bolo ia e dee maua naa donu gi mouli. Gai au ne kave de hau hodooligi i honga dono biho ma dono mee ulumagi lima, ga gaamai madali au e gaavadu gi de goe, dogu dangada aamua.”

11 Gai David ga ssae ono malo, gai denga daane madali ia ga saesae hogi olaadeu malo. 12 Gai gilaadeu ne hinangalosaa ma de tangi ma de hagahiikai ga dae ai gi de ahiahi, i hiidinga o Saul ma Jonathan dana dama, ma hiidinga o de hagabuulinga hebagi o Tagi Maolunga ma daane i denga huaabodu o Israel, go hiidinga gilaadeu gu daia ma gu maakau i de gadilaasa.

13 Gai David ga ssili ange gi tama daane ne daalaa ange laa de longo laa gi de ia, “Koe se dangada hee?”

Gai ia ga hai ange, “Au se dama ni dahi dangada Amalek e noho laa i de henua.”

14 David ne hai ange gi de ia, “E aha, koe tee madagu laa donu i de haalo doo lima e daa gi magau tangada a Tagi Maolunga ne hagadabu?”

15 Gai David ga hagahi dahi dama daane, ga hai ange, “Hannoo daia ia gi magau.” Gai tama daane laa ga hano ga daa taane Amalek laa gu magau. 16 Gai David ne hai ange gi taane Amalek, “Doo magau e dau adu donu huu gi de goe. Au muna ne hagabaubau donu huu goe, i dau hagadaba, ‘Au gu daa ga magau de ia a Tagi Maolunga ne hagadabu.’ ”

Taahili hagahinangalosaa o Saul ma Jonathan

17 Gai David ne hadu taahili nei e hagamaanadu ai a Saul ma Jonathan, dana dama daane, 18 gai ia ne hagadaba bolo gi agoagona ange dangada o Judah taahili nei.* (Taahili nei e sisi i de Beebaa a Jashar.)*

19 “De mahamaha o Israel gu maakau ma e daakodo i honga denga mommee maolunga!

Denga daane mmahi gu maakau!

20 Goodou gi dee daalaa mee nei i Gath,

gai gi dee hagadele ina i honga haiava i Ashkelon,

gi dee malangilangi ai de gau Philistia;

gi dee lodo danuaa ai gilaadeu tigi tuu dagaholiage.

21 Goodou denga mounga o Gilboa,

gi deai se maluulu be go de langi e pala iho gi oodou elunga,

gai denga veelenga gi deai grain iai!

Go hiidinga de mee hungihungi a taane mmahi ne maoha i kilaa,

de mee hungihungi a Saul gu dee ahe ange e hulu i lolo.

22 Ne hagassali dodo olaadeu ne daa ga maakau,

gai ne duuduu kano o denga daane mmahi,

gai de mee hholu a Jonathan tee haganoho donu;

de gadilaasa a Saul tee ngadi ahe mai donu.

23 Saul ma Jonathan ni daane

niio dangada e aaloha ai aama de mahamaha,

gai gilaau tee mavaevae donu i delaau maakau.

Gilaau e kemo ange i denga igele,

gai e mmahi ange i denga laiono.

24 Denga haahine o Israel, goodou tangi i hiidinga o Saul;

ia ne hakahu goodou i malo mmea mahamaha,

ma de hagadanuaa goodou i denga hakai goolo.

25 Denga daane mmahi gu maakau i de hebagi!

Jonathan gu magau ma e dagodo i honga oo mommee maolunga.

26 Dogu daina go Jonathan,

au gu hinangalosaa mmao i de goe;

koe ne abodonu mmao mai gi de au;

doo aloha i de au e mahamaha mmao,

gai e kii ange i de aloha o denga haahine.

27 Denga daane mmahi gu maakau!

Denga goloa o de hebagi gu tili!”

2

De hagadabu o David gi hodooligi i Judah

1 Dua mee nei gai David ne ssili ange gi Tagi Maolunga, “E danuaa dogu hano e noho i dahi aduhale o Judah?”

Tagi Maolunga ne hai ange gi de ia, “Hannoo.”

Gai David ne ssili ange, “Gai go hee oogu e hano aagena?”

Tagi Maolunga ne hai ange, “Hannoo gi Hebron.”

2 Gai David ne hano gi kilaa madali luoono bodu go Ahinoam, de hine Jezreel, ma Abigail, de hine nogo hai bodu ange laa gi Nabal taane Carmel.* 3 Ia ne kave hogi denga daane ma olaadeu huaabodu madali ia, gai gilaadeu ne hulo ga nnoho i Hebron ma ono aduhale. 4 Gai denga daane o Judah ne loomai gi kilaa ga hagadabu ai David i de lolo, e hai ai de hodooligi o dangada o Judah.*

De masavaa a David ne iloo bolo go dangada o Jabesh Gilead ne danumia a Saul, 5 gai ia ne hai hanu daane gi hulo gi hai ange gi de gau Jabesh Gilead, “Tagi Maolunga gi hagamanuuia ina goodou, go hiidinga goodou ne hagadubu doodou dangada aamua go Saul, i doodou danu ia. 6 Tagi Maolunga gi abodonu adu gi goodou ma de hai hegau adu gi goodou i de muna abodonu! Gai au e abodonu adu naa hogi gi goodou i hiidinga doodou hegau ne hai naa. 7 Deenei ai, goodou gi lodo mmahi ma de lo taane; doodou dangada aamua go Saul gu magau, gai de aamuli o Judah gu hagadabu au gi hodooligi i olaadeu elunga.”

De hodooligi o Ish-Bosheth i Israel

8 De masavaa laa gai Abner, tama daane a Ner, tagi o denga daane hebagi o Saul, gu kave Ish-Bosheth, tama daane a Saul gi Mahanaim, 9 ma gu hai ia gi hodooligi i Gilead, ma dangada o Ashur, ma Jezreel, ma de vaaenga o Ephraim, ma Benjamin, aama Israel alodahi.

10 Gai Ish-Bosheth, tama daane a Saul, gu madahaa ono ngadau i de masavaa oona ne dae ange ai ga hodooligi i Israel, gai ne lua ono ngadau ne hodooligi ai i kilaa. Aagai dangada o Judah ne daudali ange i David. 11 Gai taulooloa de noho o David i Hebron ga hodooligi i Judah se hidu ngadau ma e ono malama.

De hebagi o Israel ma Judah

12 Gai Abner, tama daane a Ner, ma hanu daane o Ish-Bosheth, tama daane a Saul, ne loomai i Mahanaim ga hulo gi Gibeon. 13 Gai Joab, tama daane a Zeruiah, ma hanu daane o David ne hulo ga hedae ange gi gilaadeu, i gaogao de vai i Gibeon. Gai gilaadeu ne nnoho i luu baasi de vai laa; dahi hagabuulinga i dahi baasi, gai dahi i de baasi ange laa.

14 Gai Abner ne hai ange gi Joab, “Gidaau ga hai hanu odaau daane gi hiihidi age gi hagadau gaavange i odaadeu mada i mua.”

Joab ne hai ange, “Gilaadeu gi hiihidi age gi hagadau gaavange.”

15 Gai gilaadeu ga hili e dinoangahulu ma dogolua daane o Benjamin gi suuia Ish-Bosheth, tama daane a Saul, gai e dinoangahulu ma dogolua daane o David. 16 Gai dahi ma dahi ne poo de biho o tangada ange laa ga velo dono gaogao i de gadilaasa; gai gilaau ngaadahi gu maakau. Deelaa ai, de mommee laa gu hagaingoo ange go Helkath Hazzurim,* se mommee i Gibeon.

17 Gai ne kona de laumalie de hebagi i de laangi laa; gai Abner ma denga daane o Israel gu hagadee kii ina i denga daane o David.

18 Gai e dogodolu dama daane a Zeruiah i kilaa: go Joab, ma Abishai, aama Asahel. Gai Asahel se daane gemo i de savini bei dagodo o de gazelle lodo henua. 19 Gai Asahel ne savini ga doolohi Abner, gai ia ne daudali ange donu huu i de haiava o Abner ne hano ai laa. 20 Gai Abner ne huli dua mai ga hai ange gi de ia, “Asahel, go koe deenaa?”

Gai ia ga hai ange, “Uaa, go au deenei.”

21 Gai Abner ne hai ange gi de ia, “Aude daudali mai i de au; gai koe dolohia dahi daane ange laa ga kave ono goloa hebagi.” Aagai Asahel tee tuu donu dono daudali ange i Abner.

22 Gai Abner ne ahe ange ga hai ange gi Asahel, “Aude daudali mai i de au. Gai gu aha goe gu hai ai au gi daia goe gi magau? Gai aahee ai naa agu muna e tala ange gi doo daina go Joab i demaau hegide?”

23 Aagai Asahel tee sabala e daa gi de baasi; gai Abner ga hai dono dao ga velo ai tinae o Asahel ga sao gi dono dua; gai ia ga baguu gu magau ga dagodo i kilaa. Gai denga daane alodahi ne tae mai gi de mommee o Asahel ne magau ai laa ga dagodo, ne loomai ga tuu i kilaa.

24 Aagai a Joab ma Abishai ne hulo ga doolohi Abner. Gai ga dai danu huu de laa gai gilaadeu gu tae gi tuuduu go Ammah, se mommee e duu i de baasi mai nei o Giah, i gaogao de haiava e hano laa gi de vao o Gibeon. 25 Gai denga daane o Benjamin ne hagabuni ga daudali ange i Abner. Gilaadeu ne hai dahi hagabuulinga ga tuu ai i honga dahi duuduu.

26 Gai Abner ne oo ga hai ange gi Joab, “Tigi lava nei donu odaadeu hebagi? Koe e dee iloo laa bolo de hagaodi o de hebagi nei e dee danuaa donu? Dee hee maa taulooloa dau dee hai oo daane gi dee dolohia gimaadeu, olaadeu daina?”

27 Gai a Joab ga hai ange, “Au e hai adu gi de goe i de ingoo o de Maadua e mouli laa, noo koe tee tala mai muna nei, gai ogu daane tee tuu donu de doolohi goodou ga dae ai gi taiao age.”

28 Gai Joab ne ili de hanga manu; gai denga daane alodahi ga tuu delaadeu doolohi denga daane Israel, gai gilaadeu ga hagalava de hebagi.

29 Gai Abner ma ono daane alodahi ne seesee ga hulo laa Arabah i de boo laa, ga hulo laa lo te saalingaa vai go Jordan, ga tae ai gi Mahanaim i muli de hualaangi o de laangi i ono dua.

30 Gai Joab ne ahe mai i dua dana doolohi Abner ga hagabuni ono daane alodahi, gai ne dinoangahulu ma dogosiva daane o David madali Asahel gu maakau. 31 Aagai denga daane o David ne daa ga maakau e 360 daane de aamuli o Benjamin, go denga daane madali Abner. 32 Gai denga daane o Joab ne kave Asahel ga danu i de mommee iai daanunga a dono damana i Bethlehem. Gai Joab ma ono daane ga seesee i de boo laa ga aahe gu tae gi Hebron i taiao age.

3

1 Gai se masavaa daulooloa o denga daane o Saul ma denga daane o David ne hagadau hebagi ai; gai David e hagadagadaga ange de mmahi, gai de huaabodu o Saul e hagadaga huu de baageaa.

Dama a David

2 Gai aanei dama daane a David ne hagadili i Hebron: go dana dama madua go Amnon, dono dinana go Ahinoam o Jezreel;

3 togolua dama go Kileab, dono dinana go Abigail, de bodu o Nabal o Carmel i mua;

togodolu go Absalom, dono dinana go Maacah, tamaa hine a Talmai, de hodooligi o Geshur;

4 togohaa go Adonijah, dono dinana go Haggith;

togolima go Shephatiah, dono dinana go Abital;

5 togoono go Ithream, dono dinana go Eglah, de bodu o David.

Aanei dama a David ne hagadili i Hebron.

De dau ange o Abner gi David

6 Gai de masavaa o denga daane o Saul ma daane o David e hagadau hebagi saele ai, gai Abner gu se daane mmahi i magavaa o denga daane o Saul. 7 Gai e dahi bodu laa daha o Saul, dono ingoo go Rizpah, se damaa hine nii Aiah; gai Ish-Bosheth ne ssili ange gi Abner, “Gu aha goe gu hano ai laa e hagahebaa ma de bodu laa daha o dogu damana?”

8 Gai Abner gu lili mmao i hiidinga muna a Ish-Bosheth, gai ia ga hai ange, “E aha, au gu bei nei de biho o dahi gaaduu e dau ange gi Judah? Anailaa nei gai au ne abodonu ange gi doo damana go Saul, ma ono daina, aama ono soa. Au tee poo goe e gaavange gi David, aagai koe e hagabaubau au i hiidinga o dahi hahine? 9 De Maadua gi hagaduasala ina donu au, noo au e dee bale ange David e hagassula muna a Tagi Maolunga gu hagatoo donu ange gi de ia,* 10 gai au ga kave gee ai de nohoanga hodooligi mai i daho de huaabodu o Saul ga gaavange gi David, gai ia ga hodooligi ai naa i Israel alodahi aama Judah, mai i Dan ga hano ai gi Beersheba.” 11 Gai Ish-Bosheth gu dee maua i de basa ange gi Abner, go hiidinga ia e madagu i Abner.

12 Gai Abner ga hai hanu daane gi hulo gi daho David gi suuia ai ia, gi hai ange, “Niioai de henua nei? Gidaau ga hai dahi hagatoo donu hagaheloongoi, gai au ga bale adu ga hai Israel alodahi gi dau adu gi de goe.”

13 Gai David ga hai ange, “E danuaa, au e hai naa donu dahi hagatoo donu hagaheloongoi madali goe. Aagai e dahi donu huu mee aagu e lodo koe gi haia: koe e dee maua donu i de humai e hedae mai gi de au, noo koe e dee gaamai Michal, tamaa hine a Saul madali goe, i de masavaa oou e humai ai e hedae mai gi de au.” 14 Gai David ne hai hanu daane gi hulo gi daho Ish-Bosheth, tama daane a Saul, gi hai ange, “Hagaahea mai dogu bodu go Michal, au gu lava i de hagao ia i e lau gili ne tuu i denga daane Philistia.” *

15 Gai Ish-Bosheth ga aalu ga kave gee Michal mai i daho dono bodu go Paltiel, tama daane a Laish. 16 Aagai de bodu o Michal ne dangi ma de daudali mai ai i ono dua ga dae ai loo gi Bahurim. Gai Abner ga hai ange gi taane laa, “Ahe;” gai ia ga ahe ai loo.

17 Gai Abner ne hano ga hai ange gi denga dagi o Israel, “Gu daulooloa doodou llodo David gi hodooligi. 18 Goodou hagasula ina de hegau nei; go hiidinga Tagi Maolunga gu lava i de hagatoo donu ange gi David, ma gu hai ange, ‘Au e hagahai hegau naa dogu dangada hai hegau go David e hagaola ai ogu dangada, go de gau Israel mai i de gau Philistia, aama olaadeu hagadaumee alodahi.’ ”

19 Gai Abner ne basa ange hogi gi dangada o Benjamin. Muli mai gai Abner ne hano ga tala ange gi David i Hebron, muna alodahi a de gau Israel, ma dangada o Benjamin ne maanadu bolo e danuaa de hai. 20 De masavaa huu o Abner ma e dinolua daane ne loomai ai gi daho David i Hebron, gai David ga hai ange dahi daonga gi Abner ma denga daane ne loomai laa madali ia. 21 Gai Abner ga hai ange gi David, “Dogu dangada aamua, au ga ahe nei e hagabuni mai de gau Israel alodahi gi oo daha, gai gilaadeu ga hai ai dahi hagatoo donu hagaheloongoi madali goe, gai koe ga hodooligi ai i honga de henua alodahi, bei doo hai e lodo ai.” Gai David ne dugu Abner gi hano i de baba.

De daa a Joab Abner ga magau

22 De masavaa laa gai hanu daane o David ma Joab se goodo aahe mai donu huu i de hebagi, ga gaamai alaadeu goloa ne mau ga loomai ai. Aagai Abner gu dee maleva i daho David i Hebron, go hiidinga David ne hai ia gi hano, gai ia ne hano gee mai i kilaa i de baba. 23 De masavaa o Joab ma denga daane hebagi madali ia ne tae mai ai, gai Joab gu langona bolo Abner, tama daane a Ner, ne humai gi daho de hodooligi, gai de hodooligi ne dugu ia gi hano i de baba.

24 Gai Joab ga hano gi daho de hodooligi ga ssili ange, “Se hegau bee hee aau gu hai naa? Tilo, Abner ne humai gi oo daha; gai gu aha goe gu dugu ai laa ia gi hano, gai tee daohi ia? 25 Koe e dee iloo bolo Abner, tama daane a Ner, ne humai e daahanga goe ma de hai gi iloo e ia mommee oou e hano aagena, aama au mee alodahi e hai.”

26 Gai de masavaa huu o Joab ne hano gee ai i daho David, gai ia ga hai hanu daane gi hulo gi hagaahea mai Abner i de vai geli go Sirah; gai David tee iloo donu e ia mee laa. 27 Gai de masavaa o Abner ne dae mai ai gi Hebron, gai a Joab ne kave ia gi gaogao de haitoga o de aduhale, e dagodo be ia e lodo e pasa ai gilaau. Gai ia ga velo tinae o Abner, gai ia gu magau, i hiidinga ia ne daa ga magau taina daane o Joab go Asahel.

28 Muli mai, gai David gu langona e ia mee laa, gai ia ga hagadaba, “Au ma dogu nohoanga hodooligi tee haisala i mada luu mada o Tagi Maolunga i de magau o Abner, tama daane a Ner. 29 Gai de hegau baubau nei e dau ange gi Joab ma dono hagadiilinga. Masavaa alodahi gai gi hanu dangada i de huaabodu o Joab e hano ai de vai, ma de mmagi lebelaa, gai go hegau donu huu a denga haahine alaadeu e maua i de hai, ma de daia ga maakau i de gadilaasa, aama teai alaadeu gai.”

30 Gai a Joab ma Abishai dono daina daane ne daa Abner ga magau, go hiidinga ia ne daa ga magau delaau daina daane go Asahel, i de masavaa o de hebagi i Gibeon.

De danu o Abner

31 Gai David ne hai ange gi Joab ma denga daane alodahi madali ia, “Goodou ssae oodou malo, ga kahu i malo daladala, ma de tangi i hiidinga o Abner.” Gai de hodooligi go David ne daudali ange i dua o dangada e sabaia de mee e hagadagodo ai de magau. 32 Gai gilaadeu ne kave Abner ga danu i Hebron; gai de hodooligi ne oo ga dangi i gaogao taanunga o Abner; gai dangada alodahi gu tangi hogi.

33 Gai de hodooligi ne hadu dahi daahili moo Abner, ga hagadaba,

“E aha, ne heohi de magau o Abner bei dagodo o dahi ngadi dangada?

34 Luoo lima tee nnoa,

luoo vae tee nnoa hogi;

koe ne magau bei dagodo o tangada

ne daia i dahi dangada baubau.”

Gai dangada alodahi gu tangi i ono hiidinga.

35 Gai de laangi laa alodahi, gai dangada ne usuusu ange David gi gaimee; gai David ne hagatoo donu, ga hai ange, “De Maadua gi hagaduasala ina donu au noo au e mami ange hanu pelaoaa aabe go dahi mee ange ga danu ai de laa!”

36 Gai dangada alodahi gu malangilangi i delaadeu gidee de hegau nei; gai dangada alodahi gu malangilangi hogi i hegau alodahi a de hodooligi ne hai. 37 De laangi laa, gai dangada alodahi ma Israel alodahi gu iloo, bolo e dee go de hodooligi ne hidi ai de magau Abner, tama daane a Ner.

38 Gai de hodooligi ne hai ange gi ono dangada hai hegau, “Goodou gi iloo bolo dahi dangada aamua, gai se daane maolunga, gu magau anailaa nei i magavaa o de gau Israel. 39 Anailaa nei, e dee galemu donu au gu hagadabu i lolo gi hodooligi, gai au e baageaa, gai denga dama daane a Zeruiah e mmahi ange i de au. Gai Tagi Maolunga gi hagao ina ange tangada baubau, gi bei dagodo o ana hegau baubau.”

4

De daa o Ish-Bosheth ga magau

1 De masavaa a Ish-Bosheth, tama daane a Saul, ne langona ai bolo Abner gu magau i Hebron, gai ia gu deai sana tali, gai de gau Israel alodahi gu maatagu hogi. 2 Gai tama daane a Saul e dogolua ono daane e dagina denga hagabuulinga hebagi; de ingoo o dahi go Baanah, gai de ingoo o taane ange laa go Recab. Gilaau ni dama daane nii Rimmon, o de aamuli o Benjamin i Beeroth. (Beeroth se mommee i de vaaenga o Benjamin; 3 dangada nogo nnoho i Beeroth ne saavini ga hulo gi Gittaim, ga nnoho ai ga dae mai ai gi anailaa nei.)

4 Gai Jonathan, tama daane a Saul, e dahi ana dama daane balagelage. De masavaa o de longo ne dae mai ai i Jezreel bolo a Saul ma Jonathan gu maakau, gai ia gu lima donu huu ono ngadau; gai de hine e diiloo ange laa ia ne saabai ia ga savini ai e mmuni. Gai de masavaa a de hine laa e savini ai, gai tamaa gauligi laa gu doo i lodo luoono lima, gai ia gu balagelage. Gai de ingoo o tamaa gauligi laa go Mephibosheth.*

5 Gai Recab ma Baanah, luu dama daane a Rimmon taane Beeroth, ne seesee ga hulo gu tae gi de hale o Ish-Bosheth, i de masavaa e hagavvela ai de laa, go de masavaa oona e hagamabu ai i de hualaangi. 6 Gai gilaau ne hulo ga ulu gi lo te hale, ga hagassee bolo se hulo e kave hanu grain, gai gilaau ga velo tinae o Ish-Bosheth ga daa ia gu magau. Gai Recab ma Baanah dono daina ga hagassao ga hulo.

7 De masavaa olaau ne ulu ai gi lo te hale, gai Ish-Bosheth e dagodo i honga dono moenga i dono aabi, gai gilaau ga daa ia gu magau, ga tuu dono ua. Gai gilaau ga kave dono biho ga hulo ai laa Arabah i de boo laa. 8 Gilaau ne kave de biho o Ish-Bosheth ga gaavange gi David i Hebron, ga hai ange gi de hodooligi, “Deenei de biho o Ish-Bosheth, tama daane a Saul, doo hagadaumee e noho laa e daia goe gi magau. Anailaa nei gai Tagi Maolunga gu sui ange hegau baubau a Saul ma dono hagadiilinga.”

9 Gai David ga hai ange gi Recab ma Baanah dono daina daane, luu dama daane a Rimmon taane Beeroth, “Au e hagatoo donu i de mouli o Tagi Maolunga, ne hagaola ina ngau mai i denga hai ngadaa alodahi: 10 de masavaa a dahi ne tala mai ai bolo a Saul gu magau, gai ia ne maanadu bolo au e malangilangi i de longo laa, aagai au ne poo ia ga daa gu magau i Ziklag; deelaa de hagaoanga aagu ne gaavange gi de ia i dana tala mai de longo laa.* 11 Gai e kii ange naa donu de baubau, noo hanu daane baubau e daa dahi dangada heohi i dono hale, i honga dono moenga — deenei ai, au e sui adu donu dono maakau gi gooluu, ma de hai gi dee nnoho gooluu i henua i lalo.”

12 Gai David ne basa ange gi ono daane, gai gilaadeu ga daa gilaau gu maakau, ga duuduu olaau lima ma olaau vae, gai ga daudau age gilaau i gaogao de vai i Hebron. Aagai gilaadeu ne kave de biho o Ish-Bosheth ga danu i lo te daanunga a Abner i Hebron.

5

De hodooligi o David i Israel alodahi

(1 Ch 11.1-3)

1 Gai aamuli alodahi o Israel ne hagabuni mai gi daho David i Hebron, ga hai ange, “Tilo, gimaadeu ni dangada donu niiou. 2 De masavaa o Saul ne hodooligi ai i mua, gai go koe ne dagina Israel i de hebagi. Gai Tagi Maolunga gu hai adu, ‘Koe gi diiloo ange ogu dangada go de gau Israel, gai koe gi hodooligi i honga o Israel.’ ”

3 Gai dagi alodahi o Israel ne loomai gi daho de hodooligi i Hebron; gai de hodooligi go David ga hai dahi hagatoo donu hagaheloongoi madali gilaadeu i Hebron, i mada luu mada o Tagi Maolunga. Gai gilaadeu ga hagadabu David i de lolo, gi hodooligi i Israel alodahi.

4 De masavaa o David ne dae ange ai ga hodooligi, gai ia gu matolu ono ngadau, gai ne madahaa ono ngadau alodahi ne hodooligi ai.* 5 Ia ne hodooligi i de aamuli o Judah i Hebron i e hidu ngadau ma e ono malama, gai ne noho i Jerusalem ga hodooligi ai i honga o Israel ma Judah i e matolu ma dolu ngadau.

De hagadee kii o Jerusalem

(1 Ch 11.4-9; 14.1-7)

6 Gai de hodooligi ma ono daane ne hulo gi Jerusalem ga hebagi ange gi de gau Jebus, go dangada e nnoho i kilaa. Gai de gau Jebus ne hai ange gi David, “Koe e dee maua donu i de ulu mai gi kinei, gai go de gau dee kide ma de gau balagelage donu huu e buibuia goe gi dee ulu mai.” Gilaadeu ne maanadu, “David e dee maua donu i de ulu mai gi kinei.” * 7 Gai David ne hagadee kii de mommee buibui makaga go Zion, go de aduhale o David.

8 De laangi laa gai David ne hagadaba, “Goai naa huu e lodo e hano e hebagi ange gi de gau Jebus, gai ia gi hano laa lo te mommee e ssali mai ai denga vai ga hebagi ange gi de gau dee kide aama de gau balagelage laa, go dangada o David e kino ai laa.” Deelaa ai, gu tala e hai ange, “De gau dee kide aama de gau balagelage e dee ulu mai donu gi lo te hale.”

9 Gai David ne hano ga noho i de mommee buibui makaga, ga hagaingoo ange de mommee laa go de aduhale o David. Gai ia ne hagaduu age luu baasi de aduhale laa, mai i de bae e daohia age ga hanage ai. 10 Gai David gu hagadagadaga ange de mmahi, go hiidinga Tagi Maolunga, de Maadua o denga hagabuulinga hebagi e noho i ono daha.

11 Gai Hiram, de hodooligi o Tyre, ne hai hanu dangada gi loomai gi daho David, ma hanu laagau cedar, ma hanu labagau o denga laagau ma hadu, gi hagaduulia de hale o David. 12 Gai David gu donu iho bolo Tagi Maolunga gu hili ange ia gi hodooligi i Israel, ma de hai gi maolunga dono nohoanga hodooligi, i hiidinga o ono dangada go de gau Israel.

13 Gai David ne kave ange hogi hanu bodu laa daha aama hanu bodu donu moona i Jerusalem, i dua dono ngalue mai i Hebron; gai gu hanu ange gauligi daane ma gauligi haahine aana ne hagadili. 14 Aanei ingoo o denga dama a David ne hagadili i Jerusalem: go Shammua, ma Shobab, ma Nathan, ma Solomon, 15 ma Ibhar, ma Elishua, ma Nepheg, ma Japhia, 16 ma Elishama, ma Eliada, aama Eliphelet.

De hagadee kii o de gau Philistia

(1 Ch 14.8-17)

17 De masavaa a de gau Philistia ne langona ai bolo David gu hagadabu ange gi hodooligi i Israel, gai denga daane alodahi o Philistia ga loomai e ssala ia. Aagai ga langona huu e David, gai ia ga hanage ga noho i lo te mommee buibui makaga. 18 Gai denga daane Philistia ne loomai ga nnoho saele i lo te geelonga go Rephaim. 19 Gai David ne ssili ange gi Tagi Maolunga, “Ga hano au e hebagi ange gi de gau Philistia? Koe e dugu mai au gi hagadee kii ina gilaadeu?”

Gai Tagi Maolunga ga hai ange gi de ia, “Hannoo, gai au e dugu adu naa goe gi hagadee kii ina de gau Philistia.”

20 Gai David ne hano gi Baal Perazim ga hagadee kii ai gilaadeu i kilaa. Gai ia ga hagadaba, “Tagi Maolunga gu hagadee kii ogu hagadaumee bei dagodo o tolona e oohaa laa ga sao i de baasi laa.” Deelaa ai, de mommee laa gu hagaingoo ange go Baal Perazim.* 21 Gai de gau Philistia ne tili olaadeu diinonga i kilaa, gai David ma ono daane ga saabai denga diinonga laa ga kave madali gilaadeu.

22 Gai de gau Philistia ne aahe mai ange hogi ga nnoho saele i lo te geelonga go Rephaim. 23 Gai David ga ssili ange gi Tagi Maolunga, gai ia ga hai ange, “Aude hano gi olaadeu mada i mua, gai koe hannoo holiage mai laa olaadeu dua, ga hebagi ange ai gi gilaadeu, i de baasi gee o denga balsam. 24 Gai de masavaa naa huu aau e langona ai de seesee o dangada i honga denga balsam, gai koe ga daamada de hebagi; go hiidinga Tagi Maolunga e hano naa i oo mada i mua e daa gi maakau denga daane hebagi o Philistia.” 25 Gai David ne hai ga bei muna a Tagi Maolunga gu tala ange gi de ia, gai ia ga daa gu maakau denga daane Philistia mai i Geba ga dae ai gi Gezer.

6

De hagaahe mai o de ngavesi a de Maadua

(1 Ch 13.1-14; 15.25—16.6, 43)

1 Gai David ne hagabuni ange hogi denga daane dau o Israel, se dolusemada gilaadeu alodahi. 2 Gai David ma ono daane alodahi ne hagadabena ga loomai i Baalah o Judah,* e gaamai de ngavesi a de Maadua, gu hagadabu ange laa gi de ingoo o Tagi o denga hagabuulinga hebagi, go de ia e noho laa i magavaa luu cherubim.* 3 Gai gilaadeu ga hagauda ange de ngavesi a de Maadua gi honga dahi hada hoou, ga kave gee ai i de hale o Abinadab, e duu laa i honga dahi duuduu. Gai go Uzzah ma Ahio, luu dama daane a Abinadab, e daangia de hada hoou,* 4 e dugu ange laa aagena de ngavesi a de Maadua, gai go Ahio e hano i mada i mua. 5 Gai David ma de gau Israel alodahi ne malangilangi mmao i mada luu mada o Tagi Maolunga, ma de hagadangidangi i denga hagadaagangaa mee hagadangidangi e hai i laagau, go denga lyre, ma harp, ma tambourine, ma denga castanet aama cymbal.

6 De masavaa olaadeu ne tae ai gi de mommee hili huamanu a Nacon, gai Uzzah ga poo de ngavesi a de Maadua, go hiidinga luu kaau laa gu dai baakuu. 7 Gai Tagi Maolunga gu lili mmao i Uzzah i hiidinga de hegau aana ne hai laa; gai de Maadua ga daa ia gu magau, gai ia ne magau donu huu i gaogao de ngavesi a de Maadua.

8 Gai David gu lili i hiidinga de bole o Tagi Maolunga ga daa Uzzah gu magau. Gai de mommee laa gu hagaingoo ange go Perez Uzzah,† ga dae mai ai gi anailaa nei.

9 Gai David gu madagu i Tagi Maolunga i de laangi laa, ga hagadaba, “Dee hee dagu hai e kave ai de ngavesi a Tagi Maolunga gi dogu hale?” 10 Gai David tee lodo e kave de ngavesi a Tagi Maolunga gi ono daha i de aduhale o David, aagai ia ne dugu i de hale o Obed-Edom, taane Gath. 11 Gai de ngavesi a Tagi Maolunga ne dagodo i de hale o Obed-Edom, taane Gath i e dolu malama; gai Tagi Maolunga ga hagamanuuia Obed-Edom ma dono huaabodu alodahi.*

12 Gai de hodooligi go David gu langona bolo Tagi Maolunga gu hagamanuuia huaabodu o Obed-Edom aama ana mee alodahi, i hiidinga o de ngavesi a de Maadua. Gai ia ga hano ga hagangalue mai de ngavesi a de Maadua mai i de hale o Obed-Edom ga gaamai gi de aduhale o David i de malangilangi. 13 Gai de masavaa huu o denga daane e sabaia laa de ngavesi a Tagi Maolunga ne lagalaga ai olaadeu vae i e ono hanonga, gai David ga hai ssigidaumaha i dahi kaau daane ma dahi kaau gauligi gu haangai ma gu bedi. 14 Gai David ga hagaodi ange ono mahi i de anu i mada luu mada o Tagi Maolunga; gai ia ne gahu i dahi ephod e hai i linen. 15 Gai David ma de gau Israel alodahi ne gaamai de ngavesi a Tagi Maolunga ga loomai ai, i de hevaalogi ma de ili denga hanga manu.

16 De masavaa o de ngavesi a Tagi Maolunga ne dae mai ai gi de aduhale o David, gai Michal, tamaa hine a Saul, e haina mai mee e hai i dahi abaaba damaa mee. Gai ia gu gidee de hodooligi go David e anu, ma de malangilangi i mada luu mada o Tagi Maolunga, gai ia gu kino i de ia.*

17 Gai gilaadeu ne gaamai de ngavesi a Tagi Maolunga ga dugu i honga de mommee gu hagadabena laa, i lo te hale malo a David gu hagaduu laa. Gai David ga hai denga sigidaumaha dudu ma sigidaumaha hagadanuaa magavaa i mada luu mada o Tagi Maolunga. 18 De masavaa a David ne hagalava ai denga sigidaumaha dudu ma sigidaumaha hagadanuaa magavaa, gai ia ga hagamanuuia dangada i de ingoo o Tagi o denga hagabuulinga hebagi. 19 Gai ia ga duha ange e dagidahi duudangaa pelaoaa, ma e dagidahi dibaa giidagi,‡ aama dahi duudangaa raisin gi daane ma haahine alodahi o Israel. Gai dangada alodahi ga aahe gi olaadeu hale.*

20 Gai David ne ahe mai ga hagamanuuia dangada i dono hale. Aagai Michal, tamaa hine a Saul, ne humai ga hedae ange gi de ia, ga hai ange, “Kona loo de mahamaha hegau a de hodooligi ne hai anailaa nei! Ia ne hagaui ono malo i madamada o denga haahine hai hegau o ono dangada hai hegau, bei dagodo o dahi vaivai daane!”

21 Gai David ga hai ange gi Michal, “Au ne malangilangi i mada luu mada o Tagi Maolunga, ne dilia laa doo damana ma dono huaabodu, gai ga hili au gi dagina ono dangada go de gau Israel. 22 Gai au e hai naa donu gi kii ange dau hagangadi mee au. Aagai denga haahine hai hegau oou e tala mai ai naa, e hagadubu naa donu au.”

23 Gai Michal, tamaa hine a Saul, teai donu sana dama ga dae ai gi dono magau.

7

De hagatoo donu hagaheloongoi ange gi David

(1 Ch 17.1-15)

1 Gai ga noho huu de hodooligi i dono hale, gai Tagi Maolunga gu hai gi noho baba ia, gu deai hagadaumee i luu baasi dono henua, 2 gai David ga hai ange gi de pelaabisi go Nathan, “Tilo, iainei au gu noho i dahi hale e hai i laagau cedar, aagai de ngavesi a de Maadua goi dagodo huu i dahi hale malo.”

3 Gai Nathan ga hai ange gi de hodooligi, “Haia gi bei mee alodahi aau gu maanadu e hai; go hiidinga Tagi Maolunga e noho madali goe.”

4 Aagai de boo laa gai Tagi Maolunga ne hagailoo ange ana muna gi Nathan, ga hai ange, 5 “Hannoo hai ange gi dogu dangada hai hegau go David, ‘E hagadaba Tagi Maolunga: Koe ga hagaduu naa dahi hale e noho ai au? 6 Au tigi noho donu i dahi hale abodonu, mai i de masavaa aagu ne hagassao mai ai de gau Israel i Egypt, ga dae mai ai gi anailaa nei. Aagai au nogo hano saele i lo te hale malo ma de noho ai. 7 Gai mommee alodahi oogu ne hano ai madali de gau Israel, gai au tee ssili ange donu gi hanu dagi o de gau Israel, aagu gu hai laa gi dagina ogu dangada go de gau Israel, “Gu aha tigi hagaduulia ai naa e goodou dahi hale i laagau cedar e noho ai au?” ’

8 Deenei ai, hai ange gi dogu dangada hai hegau go David, ‘E hagadaba Tagi o denga hagabuulinga hebagi: Au ne kave gee goe mai i de mommee iai helii, ma mai i de hagaloosi ange denga ssiibi, gai koe ga dagi ai ogu dangada, go de gau Israel. 9 Gai au ne noho madali goe i mommee alodahi oou ne hano aagena, ma de dugu adu goe gi hagadee kii ina oo hagadaumee alodahi. Gai au e hai naa goe gi se dangada maolunga, bei dagodo o de gau maolunga o henua i lalo. 10 Gai au e hagadabena naa dahi mommee moo ogu dangada go de gau Israel, gi dahi ai olaadeu mommee donu, gu deai dangada e hakoso ina gilaadeu. Gai de gau baubau gu dee aahe ange e vaivai hai gilaadeu, bei alaadeu mee ne hai i taamada, 11 mai i de masavaa aagu ne hai ai de gau hagamodu muna gi dagina ogu dangada go de gau Israel. Au e hai naa goe gi mabu mai i oo hagadaumee alodahi.

Gai Tagi Maolunga gu tala adu gi de goe, bolo ia e hai naa gi dahi oo hale. 12 Gai de masavaa naa huu e odi ange ai oo laangi, gai koe e magau bei oo dubuna, gai au ga hai dahi oo hagadiilinga gi suuia goe, go dahi au dama donu, gai au e hai naa gi dagodo dono nohoanga hodooligi ga hano ai.* 13 Go ia e hagaduulia dahi hale e hagadubu ai dogu ingoo, gai au e hai naa dono nohoanga hodooligi gi dagodo ga hano ai. 14 Au e hai naa go dono damana, gai ia go dagu dama. Gai de masavaa naa huu oona e haisala ai, gai au e haele ia i de laagau, bei de hai a dahi damana e haele ai laa dana dama.* 15 Aagai au e dee helui naa donu dogu aloha i de ia, bei dagu hai ne helui ai laa dogu aloha i a Saul, go taane aagu ne aau gee laa gai ga hai goe gi hodooligi. 16 Gai au e hai naa gi dee llilo doo aamuli ma doo nohoanga hodooligi; gai doo nohoanga hodooligi e dagodo naa ga hano ai.’ ” *

17 Aanei muna alodahi a Nathan ne tala ange gi David, bei dagodo de midi gu hagaago ange gi de ia.

Tangidangi a David

(1 Ch 17.16-27)

18 Gai de hodooligi go David ne hano ga noho i mada luu mada o Tagi Maolunga, ga hai ange, “Dogu Ia Aamua go Iahweh, se aha donu au, gai se aha dogu huaabodu, gai koe ga hai mai ai de hegau nei gi de au? 19 Dogu Ia Aamua go Iahweh, e dee deenei donu huu dau mee gu hai; gai koe gu tala hogi dagodo o de aamuli o doo dangada hai hegau i muli mai. Dogu Ia Aamua go Iahweh, deenei dau hagatau ange gi dangada?

20 Gai aahee ange naa agu muna e tala? Dogu Ia Aamua go Iahweh, koe e iloo dagodo o doo dangada hai hegau! 21 Koe ne hai de hegau hagalele mouli nei ga hagaago mai gi iloo e au, doo dangada hai hegau, i hiidinga o dau hagatoo donu ma oo lodo donu.

22 De Ia Aamua go Iahweh, koe e maolunga mmao. Gai e deai ange donu e bei oo dagodo, e deai ange hogi se Maadua go koe donu huu, bei demaadeu hai gu langona ai laa. 23 Gai goai e bei dagodo o oo dangada go de gau Israel — go de huaahenua i henua i lalo, a de Maadua ne hagaola laa e hai ai ono dangada, gai koe ga hai ai gi maolunga doo ingoo, ma de hai hegau hagalele mouli ma de hagamaatagu, i dau hai gi hulo gee denga huaahenua ange laa ma olaadeu diinonga, mai i daho oo dangada, go dangada aau ne hagaola mai i Egypt?* 24 Koe ne hai Israel go oo dangada donu ga hano ai. Gai koe, Tagi Maolunga, ne hai go delaadeu Maadua.

25 Deelaa ai, Tagi Maolunga de Maadua, hagassula ina au muna gu tala i dagodo o doo dangada hai hegau aama dono huaabodu, gai haia gi bei au muna gu tala. 26 Gai dangada e tuhi naa doo ingoo ga hano ai, ga hagataba, ‘Tagi o denga hagabuulinga hebagi go de Maadua o Israel.’ Gai de nohoanga hodooligi o doo dangada hai hegau go David e hagaduu naa ga makaga i mada luoo mada.

27 Gai koe, Tagi o denga hagabuulinga hebagi, de Maadua o Israel, gu hagaago mai mee nei gi de au, doo dangada hai hegau, ma de hai mai, ‘Au e hai naa gi dahi oo hale.’ Deenei ai, au ne lodo mmahi i de dalodalo adu gi de goe i de mee nei. 28 Dogu Ia Aamua go Iahweh, go koe de Maadua abodonu, gai au muna ni muna abodonu, gai koe gu hagatoo donu mai de mee danuaa nei gi de au, doo dangada hai hegau. 29 Gai koe gi malangilangi i de hagamanuuia de huaabodu o doo dangada hai hegau, gai gi nnoho ai gimaadeu i mada luoo mada ga hano ai. Gai koe, de Ia Aamua go Iahweh gu lava i de tala, gai de manuuia aau e hagamanuuia ai de hale o doo dangada hai hegau e dagodo naa ga hano ai.”

8

Hanonga o David ne kii ai i de hebagi

(1 Ch 18.1-17)

1 Dua mee nei gai David ne hagadee kii de gau Philistia ga hai gilaadeu gi nnoho i ono lalo, gai ia ne kave de mommee go Metheg Ammah mai daho de gau Philistia.

2 Gai ia ne hagadee kii hogi de gau Moab, ga hai gilaadeu gi daakodo gi hagatau i honga de gelegele i e dolu hagataaunga, gai ia ga haide gilaadeu i dahi uga. Dangada alodahi e too ange gi lalo tahi ma de lua haidenga e daa gi maakau, gai dangada e too ange gi lalo tolu haidenga e dugu gi mouli. Gai de gau Moab gu hai hegau ange gi David ma de hagao ange taagisese gi de ia.

3 Gai David ne hagadee kii hogi Hadadezer, tama daane a Rehob, de hodooligi o Zobah, i de masavaa a Hadadezer ne hano ai e ahe ange e dagi, i denga mommee i gaogao ssaalingaa vai go Euphrates. 4 Gai David ne kave mai i ono daha, e mano hada hebagi, e 1,700 daane e saavini i honga hoosa, gai e luasemada daane e seesee i honga de gelegele. Ia ne hai hogi gi dee vaa seesee denga hoosa alodahi, gai ne dugu e lau hoosa ange gi denga hada.

5 Gai de gau Syria i Damascus ne loomai ga bale ange Hadadezer, de hodooligi o Zobah, gai David ne daa ga maakau e 22,000 olaadeu daane. 6 Gai ia ne dugu hanu daane hebagi i Syria o Damascus, gai de gau Syria gu hai hegau ange gi de ia, ma de hagao ange taagisese gi de ia. Gai Tagi Maolunga ne hai gi kii David i mommee alodahi oona ne hano aagena.

7 Gai David ne gaamai denga mee hungihungi goolo a denga dagi i lalo o Hadadezer gi Jerusalem. 8 Gai de hodooligi go David ne kave hogi hanu bronze lagolago mmao mai i luu aduhale o Hadadezer, go Betah ma Berothai.

9 De masavaa huu a Tou,* de hodooligi o Hamath, ne langona ai bolo David gu hagadee kii de hagabuulinga hebagi alodahi o Hadadezer, 10 gai ia ga hai gi hano dana dama daane go Joram gi daho de hodooligi go David, gi hagaboo ange gi de ia, ma de tuhi ia i hiidinga dono hebagi ange gi Hadadezer ga hagadee kii ia; go hiidinga Hadadezer ne dee modu donu de hebagi ange gi Tou. Gai Joram ne gaamai madali ia hanu goloa selevaa, ma goolo, aama bronze.

11 Gai de hodooligi go David ne hagadabu ange goloa nei gi Tagi Maolunga, madali denga selevaa, ma goolo aana ne kave mai i denga huaahenua aana gu hagadee kii laa: 12 go Edom,† ma Moab, ma de gau Ammon, ma de gau Philistia, ma de gau Amalek, aama denga goloa ne kave mai i daho Hadadezer, tama daane a Rehob, de hodooligi o Zobah.

13 Gai longo o David gu kii ange de dele i magavaa o dangada, i dono masavaa ne ahe mai ai i dua dana daa ga maakau e 18,000 daane Edom i lo te Geelonga o denga Soolo.*

14 Gai ia ne kave hanu daane hebagi gi nnoho i Edom alodahi; gai de gau Edom alodahi gu hai hegau ange gi David. Gai Tagi Maolunga ne hai gi kii David i de hebagi i mommee alodahi oona e hano aagena.

15 Gai David ne hodooligi i honga Israel alodahi, gai ia ne hagamodu i de soe ma de mee heohi ange gi ono dangada alodahi. 16 Gai Joab, tama daane a Zeruiah, go tagi o denga daane hebagi; gai Jehoshaphat, tama daane a Ahilud, go tangada daohi; 17 Zadok, tama daane a Ahitub, ma Ahimelek, tama daane a Abiathar, go luu dangada haimeedabu; gai Seraiah go tangada sisi; 18 gai Benaiah, tama daane a Jehoiada go tagi o de gau Kereth ma de gau Peleth;‡ gai denga dama daane a David go de gau haimeedabu.

9

David ma Mephibosheth

1 Gai David ne ssili, ga hagadaba, “E dahi nei dangada de huaabodu o Saul e mouli, gai au ga abodonu ange gi de ia, i hiidinga o Jonathan?” *

2 Gai e dahi daane nogo hai hegau ange gi de huaabodu o Saul, dono ingoo go Ziba. Gilaadeu ne aalu ia gi humai gi daho David; gai de hodooligi ne ssili ange gi de ia, “Go koe go Ziba?”

Ia ga hai ange, “Uaa, go au, doo dangada hai hegau.”

3 Gai de hodooligi ga ssili ange, “E dahi nei huu dangada de huaabodu o Saul goi mouli, gai au ga abodonu ange gi de ia i de abodonu o de Maadua?” *

Ziba ne hai ange, “E dahi dama daane a Jonathan e mouli, gai luoono vae e balagelage.”

4 Gai de hodooligi ga ssili ange, “Go hee oona iai?”

Ziba ga hai ange, “Ia e noho i de hale o Makir, tama daane a Ammiel i Lo Debar.”

5 Gai de hodooligi go David ga aalu ga gaamai Mephibosheth i de hale o Makir, tama daane a Ammiel, i Lo Debar.

6 Gai de masavaa o Mephibosheth, tama daane a Jonathan, tama a Saul ne humai ai gi daho David, gai ia ga hagabaguu gi honga de gelegele ga hagadubu David.

Gai David ne hai ange gi de ia, “Mephibosheth!”

Mephibosheth ne hai ange, “Deenei au, doo dangada hai hegau.”

7 Gai David ga hai ange gi de ia, “Aude madagu, go hiidinga au e abodonu adu donu gi de goe i hiidinga o doo damana go Jonathan. Au e hagaahe adu naa gi de goe alahenua alodahi o Saul, doo dubuna; mai ailaa nei ga hano ai, gai koe e gaimee madali au.”

8 Gai Mephibosheth ga duuduli ga ino gi lalo, ga hai ange, “Gu aha goe gu abodonu mai ai naa gi de au, doo dangada hai hegau, gai au e bei donu dagodo o de gaaduu magau?”

9 Gai de hodooligi ne hagahi Ziba, taane nogo hai hegau ange laa gi a Saul, ga hai ange gi de ia, “Au gu hagaahe ange gi de mogobuna o doo dangada hai hegau, mee alodahi a Saul ma dono huaabodu. 10 Gai goodou ma au dama daane aama oo dangada hai hegau ga hagabalabala de gelegele ma de doo ono alahenua, ga gaamai denga huamanu gi kinei, gi hanu ai mee a de mogobuna o doo dangada aamua e gaimee ai. Gai Mephibosheth e gaimee madali au i laangi alodahi.” (Gai Ziba e dinoangahulu ma dogolima ana dama daane, gai e dinolua ono dangada hai hegau.)

11 Gai Ziba ne hai ange gi de hodooligi, “Au e hai donu gi bei muna alodahi a de hodooligi, go dogu dangada aamua, gu tala mai gi de au, doo dangada hai hegau.” Gai Mephibosheth ne gaimee madali David, ia gu bei dagodo o dahi dama daane a de hodooligi.

12 Gai Mephibosheth e dahi ana dama daane gauligi, dono ingoo go Mica. Gai Ziba ma dangada alodahi i dono huaabodu gu hai hegau ange gi Mephibosheth. 13 Gai Mephibosheth ne noho i Jerusalem, go hiidinga laangi alodahi gai ia e gaimee madali de hodooligi. Gai luoono vae e balagelage.

10

De hagadee kii o de gau Ammon ma de gau Syria

(1 Ch 19.1-19)

1 Muli mai gai de hodooligi o de gau Ammon gu magau, gai dana dama daane go Hanun ga sui ia ga hodooligi ai. 2 Gai David ne hagadaba, “Au e abodonu ange naa gi Hanun, tama daane a Nahash, bei de hai a dono damana ne abodonu mai ai laa hogi gi de au.” Gai David ne hai hanu ono daane hai hegau gi hulo gi hagaaneane ono lodo, i de magau o dono damana.

Gai de masavaa o denga daane hai hegau o David ne tae ai gi de henua o de gau Ammon, 3 gai dagi o de gau Ammon ga hai ange gi Hanun, delaadeu dangada aamua, “E aha, koe e maanadu bolo David ne hai gi loomai ono daane gi hagaaneane ina oo lodo, e hagadubu ai doo damana? Gai ia tee hai nei gilaadeu gi loomai e tilo dagodo aama de mulidagi de aduhale, gai ia ga hagadee kii ai de aduhale?” 4 Gai Hanun ga kave denga daane hai hegau o David ga dahi luu baasi o olaadeu gumigumi, ma de duuduu bido i lalo olaadeu malo gu ssula mai olaadeu dae, ga hai gilaadeu gi hulo.

5 Gai ga langona huu e David mee laa, gai ia ga hai hanu gi hulo gi hedae ange gi gilaadeu, go hiidinga gilaadeu gu dookaa mmao. Gai de hodooligi ne aalu ga hai ange, “Goodou nnoho i Jericho ga dae ai gi de ssomo mai huluhulu i oodou gumigumi, gai goodou ga aahe mai ai.”

6 Gai ga gidee huu e de gau Ammon bolo David gu kino i gilaadeu, gai gilaadeu ga aalu ga hagao e luasemada daane hebagi o Syria mai i Beth Rehob ma Zobah, ma de hodooligi o Maacah madali e mano daane, aama e 12,000 daane mai i Tob.

7 Gai ga langona huu e David, gai ia ga hai gi hano a Joab, madali hagabuulinga o denga daane mmahi alodahi, gi hebagi ange gi gilaadeu. 8 Gai de gau Ammon ne loomai ga hagatau e hebagi i gaogao de haitoga o de aduhale; gai denga daane Syria mai i Zobah ma Rehob, aama denga daane o Tob ma Maacah e tuu i tua de aduhale.

9 Gai ga gidee huu e Joab bolo denga daane hebagi gu hagatau, i ono dua ma ono mada i mua, gai ia ga hili hanu daane dau o Israel, ga hagatau gilaadeu gi hebagi ange gi de gau Syria. 10 Gai ia ne dugu ange denga daane e doe gi dono daina go Abishai gi dagina, gai Abishai ne hagatau hogi gilaadeu ga hebagi ange ai gi de gau Ammon. 11 Gai Joab ne hai ange, “Noo de gau Syria gu mmahi ange i de au, gai koe humai balea mai au; aagai noo de gau Ammon gu mmahi ange i de goe, gai au ga hanadu e bale adu goe. 12 Koe gi lo taane, gai gidaadeu ga hagammahi e hebagi i hiidinga odaadeu dangada, aama denga aduhale o taadeu Maadua. Gai Tagi Maolunga e hai naa be se aha e danuaa i mada luoono mada.”

13 Gai a Joab ma denga daane madali ia ne hulo ga hebagi ange gi de gau Syria; gai de gau Syria ne saavini ga hulo gee mai i de ia. 14 Gai ga gidee huu e de gau Ammon bolo de gau Syria gu saavini ma gu hulo, gai gilaadeu ga saavini hogi ga hulo gee mai i Abishai, ga ulu gi lo te aduhale. Gai Joab ne ahe mai gi Jerusalem, i dua dono hebagi ange gi de gau Ammon.

15 Aagai ga gidee huu e de gau Syria bolo gu kii de gau Israel i gilaadeu, gai gilaadeu ga aahe ange ga hagabuni denga daane. 16 Gai Hadadezer ne aalu hogi ga gaamai de gau Syria i de baasi laa o Euphrates. Gai gilaadeu ne loomai gi Helam, madali Shobak, tagi o de hagabuulinga hebagi o Hadadezer, e dagina laa gilaadeu.

17 Gai ga langona huu e David, gai ia ga hagabuni denga daane Israel alodahi, ga hulo laa lo te saalingaa vai go Jordan ga hulo gu tae gi Helam. Gai denga daane o Syria ne hagatau e hai baasi ange gi David ma de hebagi ange gi de ia. 18 Gai de gau Syria ne saavini ga hulo gee mai i de gau Israel, gai David ne daa ga maakau e hidulau daane Syria e saavini i honga hada hebagi, ma e haasemada daane e kage i honga hoosa. Ia ne daa hogi ga magau Shobak, tagi o delaadeu hagabuulinga hebagi. 19 De masavaa huu a denga hodooligi alodahi i lalo o Hadadezer ne gidee ai bolo de gau Israel gu hagadee kii gilaadeu, gai gilaadeu ga hagadanuaa olaadeu magavaa ma de gau Israel, ga hai hegau ange gi gilaadeu. Gai de gau Syria gu maatagu i de bale ange e hagaola de gau Ammon.

11

David ma Bathsheba

1 Gai de masavaa o de matili age i de ngadau mai ange laa, go de masavaa o denga hodooligi e hulo ai gi de hebagi, gai David ne hai gi hano Joab madali ono daane, aama hagabuulinga hebagi o Israel alodahi gi de hebagi. Gai gilaadeu ne daa ga maakau de gau Ammon, ma de duuli luu baasi o Rabbah. Aagai David ne noho i Jerusalem.*

2 Dahi ahiahi, gai David ne hidi age mai i dono mooenga, ga hano ga seesee saele i tua de hale. Gai ia gu gidee adu dahi hahine e gaugau. Gai de hine laa e mahamaha mmao, 3 gai David ga hai hanu dangada gi hulo gi siilia be goai de hine laa. Gai dahi daane ne hai ange, “E dee deenei Bathsheba, tamaa hine a Eliam, de bodu o Uriah, taane Heth?” 4 Gai David ne hai hanu ono daane gi hulo gi gaamai de hine laa. Gai ia ne humai gi ono daha, gai David ga dagodo haisala ma ia. (Gai ga lava huu i de hai a de hine laa gi gilimalali ia.) Gai ia ga ahe gi dono hale. 5 Gai de hine laa gu hai dama; gai ia ga aalu ga hai ange gi David, “Au gu hai dama.”

6 Gai David ga aalu ga hai ange gi a Joab, “Haia Uriah, taane Heth, gi humai gi ogu daha.” Gai Joab ga hai Uriah gi humai gi daho David. 7 De masavaa o Uriah ne dae mai ai, gai David ne ssili ange gi de ia dagodo o Joab, ma denga daane hebagi, aama dagodo o de hebagi. 8 Gai ia ne hai ange gi Uriah, “Hannoo gi doo hale ga gaugau ai.” Gai ga hano gee huu Uriah i de hale o de hodooligi, gai de hodooligi ne kave dahi mee ngadi gaavange gi de ia. 9 Aagai Uriah ne seni i gaogao de haitoga i de hale o de hodooligi, madali de gau hai hegau o David, ia tee hano gi dono hale.

10 Gai hanu ne tala ange gi David, ga hai ange, “Uriah tee hano donu gi dono hale.” Gai David ga ssili ange gi de ia, “Koe se goodo ahe mai donu huu i de hebagi, gai gu aha tee hano ai laa goe gi doo hale?”

11 Uriah ne hai ange gi David, “De ngavesi o de hainga ma denga daane o Israel ma Judah e nnoho i lodo hale malo, gai dogu dagi go Joab ma oo dangada hai hegau e nnoho gaainga i lodo henua. Gai dee hee dogu hai e hano ai e gaimee ma de hagahebaa ma dogu bodu? Au e hagatoo donu i doo mouli, bolo au e dee maua donu i de hai de hegau nei!”

12 Gai David ga hai ange gi Uriah, “Noho hogi i kinei ailaa nei, gai daiao naa huu gai au ga dugu adu goe gi ahe.” Gai Uriah ne noho i Jerusalem i de laangi laa, ma de laangi i ono dua. 13 Gai David ga gauna ange ia gi humai e gaimee madali ia, gai David ga hagaunu Uriah gu senga. Gai ga ahiahi huu gai ia ga kave dono moenga ga seni ai i daho denga daane hai hegau o de hodooligi, ia tee hano hogi gi dono hale.

14 Taiao age, gai David ne sisi dahi leda ange gi Joab, ga gaavange gi Uriah gi gaavee madali ia. 15 Gai aanei muna aana ne sisi i lo te leda laa, “Gaavee Uriah dugua i de mommee e kona ai de hebagi. Gai koe ga hano gee mai i ono daha, gi daia ai ia gi magau.”

16 Gai de masavaa huu o Joab ne hebagi ange ai gi de aduhale laa, gai ia ne hai Uriah gi duu i de mommee iai laa denga daane mmahi o de baasi gee. 17 Gai denga daane o de aduhale laa ne ssao mai ga hebagi ange gi Joab ma ono daane; gai hanu daane hebagi o David gu maakau. Gai Uriah ne daia hogi ga magau.

18 Gai Joab ne hai dahi daane gi hano gi hagailoo ina ange gi David longo o de hebagi; 19 gai ia ne hai ange gi taane laa, “Dua naa huu dau tala ange longo alodahi o de hebagi gi de hodooligi, 20 gai noo de hodooligi e lili gai ia ga ssili adu gi de goe, ‘Gai gu aha goodou gu hulo ai laa e hagapaa ange gi de aduhale e hebagi ai? Goodou e dee iloo bolo gilaadeu e tili mai denga mee hholu i honga de buibui o de aduhale? 21 Goodou gu ngalo laa de hai o Abimelek, tama daane a Jerub-Besheth* ne magau ai? Tee dilia iho laa e dahi hahine dahi hadu mmili gi honga dono biho, ga daa ai ia gu magau i Thebez? Gai gu aha goodou gu hulo ai laa gi kona doodou paa ange gi de buibui o de aduhale?’ — gai koe ga hai ange, ‘Doo daane hai hegau go Uriah, taane Heth, gu magau hogi.’ ” *

22 Gai taane e gaavee de longo ne hano ga tala ange gi David muna alodahi a Joab ne tala ange laa gi de ia. 23 Gai tangada hagailoo laa ne hai ange gi David, “De baasi gee ne kii ange donu de mmahi i gimaadeu, gai gilaadeu ne ssao mai ga hebagi mai gi gimaadeu i tua de aduhale, aagai gimaadeu ne doolohi gilaadeu ga hai gi aahe gi gaogao de haitoga o de aduhale. 24 Gai olaadeu daane e dilia mee hholu i honga de buibui ne tili gimaadeu, oo dangada hai hegau. Deelaa ai, hanu daane o de hodooligi gu maakau; gai doo dangada hai hegau go Uriah, taane Heth, gu magau hogi.”

25 David ne hai ange gi taane ne gaamai laa de longo, “Ahe hai ange gi Joab, ‘Aude lodo baubau i de mee nei; go hiidinga de magau e dee hilihili dangada. Gai koe hagammahi hebagi ma gi hagadee kii ina de aduhale.’ Gai koe hagammahi ina ange Joab i muna nei.”

26 De masavaa huu o de bodu o Uriah ne langona ai bolo dono bodu gu magau, gai ia gu dangi ma de hinangalosaa i dono bodu. 27 Gai ga ui huu de masavaa o de hinangalosaa, gai David ga aalu ga gaamai de hine laa gi dono hale, ga hai bodu ange gi de ia, gai ia ga haanau tama a David. Aagai Tagi Maolunga tee malangilangi i hegau a David ne hai.

12

De hagasee a Nathan David

1 Gai Tagi Maolunga ne hai Nathan gi hano gi daho David. Gai ia ne hano gi ono daha ga hai ange gi de ia, “E dogolua daane e nnoho i dahi aduhale, dahi se daane lava gai dahi se daane hagaau aloha.* 2 Taane lava laa e lagolago mmao ana ssiibi ma ana kaau; 3 aagai taane hagaau aloha laa e dahi donu huu ana ssiibi hahine ne hagao. Ia ne haangai ssiibi laa gu madua, gai ssiibi laa ne madua age madali ana dama, gai ne gaimee madali ia ma de unu i dana ubu, aama de seni i dono lima, gai e dagodo donu be se damaa hine niiana.

4 Dahi laangi gai dahi dangada ne humai gi daho taane lava laa. Gai ia tee lodo e daa dahi ana ssiibi aabe se kaau, e gaimee ai tangada ne humai laa gi ono daha, aagai ia ne kave ssiibi hahine a taane hagaau aloha laa, ga daa e haangai ai tangada ne humai laa gi ono daha.”

5 Gai David gu kona mmao dono lili i taane ne haia laa de hegau laa; gai ia ga hai ange gi Nathan, “Au e hagatoo donu i de mouli o Tagi Maolunga, bolo taane ne haia de hegau naa e daa donu gi magau! 6 Gai ia e sui ange donu hogi ssiibi a taane hagaau aloha laa i e haa ssiibi, go hiidinga ia ne hai de hegau baubau nei, ia se daane donu e deai sono aloha.”

7 Gai Nathan ne hai ange gi David, “Go koe deenaa! Aanei muna a Tagi Maolunga, de Maadua o Israel, e tala adu, ‘Au ne hagadabu goe gi hodooligi i Israel, ma de hagaola goe mai i a Saul, 8 ga gaavadu gi de goe mee alodahi a Saul, doo dangada aamua, ma denga bodu o Saul, aama de nohoanga hodooligi o Israel ma Judah. Gai noo mee nei ne sogoisi, gai au ne gaavadu ange gi kii ange de lagolago au mee. 9 Gai gu aha gu hagangadi mee ai naa goe muna a Tagi Maolunga, ma de hai de hegau baubau nei i mada luoono mada? Koe gu daa ma gu magau Uriah, taane Heth, ma de kave dono bodu ma gu hai bodu ange aagena, aama de hai gi maua e denga daane o Ammon i de daa ia gi magau. 10 Deenei ai, e hanu naa dangada i doo huaabodu e maakau i de gadilaasa ga hano ai, go hiidinga koe ne hagangadi mee au, ga kave de bodu o Uriah, taane Heth, ga hai ai doo bodu.’

11 Gai e hagadaba Tagi Maolunga, ‘Tilo, au e hai naa dahi hai ngadaa gi humai gi de goe i doo huaabodu donu. Gai au e gaavange oo bodu gi dahi dangada e baa adu gi de goe, gai ia e dagodo haisala naa madali gilaadeu i de mommee a dangada alodahi e gidee ai.* 12 Koe ne hai hagammuni de hegau baubau nei; aagai au e hai naa de hegau nei i de laangi, i madamada o de gau Israel alodahi.’ ”

13 Gai David ne hai ange gi Nathan, “Au gu haisala ange gi Tagi Maolunga.” *

Nathan ne hai ange, “Tagi Maolunga gu degi adu gi oo haisala; koe e dee magau naa donu. 14 Aagai go hiidinga koe gu hai hagadaumee o Tagi Maolunga gi hagangadi mee ina ia, i dau hai de hegau nei, tama gu dai haanau adu naa gi de goe e magau naa donu.”

15 Gai Nathan ga ahe ai loo gi dono hale.

De magau o de gaagaa a David

Gai Tagi Maolunga ne hai de gaagaa a de bodu o Uriah ne haanau ange laa gi David gi magi. 16 Gai David ne dangidangi ange gi de Maadua i hiidinga o tamaa gauligi laa; ia ne hagahiigai ma de ulu dono hale, ga dagodo i honga lehu, i de boo laa alodahi. 17 Gai dagi i dono hale ne loomai ga tuu i ono gaogao, e hagahidi age ai ia; aagai David tee lodo e hidi age, ia tee lodo hogi e gaimee madali gilaadeu.

18 Dua huu e hidu laangi, gai tamaa gauligi laa gu magau. Gai de gau hai hegau o David gu maatagu i de tala ange gi de ia, bolo tamaa gauligi laa gu magau; go hiidinga gilaadeu ne hagataba, “Tilo, de masavaa o tamaa gauligi e mouli ai, gai ia tee hagallongo mai gi adaadeu muna. Gai dee hee taadeu hai e tala ange ai gi de ia, bolo tamaa gauligi gu magau? Ia e maua donu i de hagalagohia ia.”

19 Aagai gai gidee huu e David, bolo ono dangada hai hegau e hagadau musumusu, gai ia gu iloo bolo tamaa gauligi laa gu magau. Gai David ga ssili ange gi ono dangada hai hegau, “Gu magau naa tamaa gauligi?”

Gilaadeu ne hai ange, “Uaa, ia gu magau.”

20 Gai David ne hidi age ga gaugau, ga hagamanongi, ma de dala ono malo; gai ia ga hano gi de hale o Tagi Maolunga ga daumaha ai. Muli mai gai ia ne ahe gi dono hale. Gai ia ga hai gilaadeu gi gaamai denga gai, gai ia ga gaimee.

21 Gai ono dangada hai hegau ne ssili ange gi de ia, “Se hegau bee hee aau ne hai nei? Koe ne hagahiigai ma de dangi i de masavaa o tamaa gauligi e mouli ai; aagai ga magau huu tamaa gauligi, gai koe gu hidi age ga gaimee.”

22 Ia ne hai ange gi gilaadeu, “De masavaa o tamaa gauligi e mouli ai, gai au ne hagahiigai ma de dangi, go hiidinga au ne maanadu, ‘Goai e iloo be Tagi Maolunga e abodonu mai naa gi de au, ga hai gi mouli tamaa gauligi.’ 23 Aagai iainei ia gu magau, gu deai haigamaiana dogu hagahiigai! E maua e au i de hagaahe mai ia? Go au e hano gi ono daha, aagai e dee go ia e ahe mai gi ogu daha.”

De haanau o Solomon

24 Gai David ne hagaaneane lodo o dono bodu go Bathsheba, gai ia ne hano ga hagahebaa ma ia. Gai de hine laa gu hai dama ange hogi, ga haanau dahi dama daane, gai David ga hagaingoo ange ia go Solomon. Gai Tagi Maolunga gu aloha i tamaa gauligi laa, 25 gai ia ne hagailoo ange ana muna gi de ia, i daho de pelaabisi go Nathan, bolo gi hagaingoo ina ange tamaa gauligi go Jedidiah,* go hiidinga Tagi Maolunga e aloha i de ia.

De hagadee kii a David Rabbah

(1 Ch 20.1-3)

26 Gai Joab ne hebagi ange gi Rabbah, se mommee niio de gau Ammon, ga hagadee kii de mommee buibui makaga o de hodooligi. 27 Gai ia ga aalu ga hai ange gi David, “Au gu hebagi ange gi Rabbah, ma gu kave de mommee iai ono vai. 28 Hagabuni ina denga daane e doe, ma gi humai duuli ina luu baasi o de aduhale ga kave; kana hano au e kave de aduhale, ga gaavange dogu ingoo aagena.”

29 Gai David ga hagabuni denga daane e doe ga hano ai gi Rabbah, ga hebagi ange ma de hagadee kii de aduhale laa. 30 Gai ia ne kave gee de hau i honga de biho o delaadeu hodooligi;† gai taemaha o de hau se dahi talent‡ goolo, gai e hagalaagii i hadu hagamogomogo, gai de hau laa gu gaavange gi honga de biho o David. Gai ne lagolago ana goloa ne kave gee mai i de aduhale laa. 31 Gai ia ne kave dangada i de aduhale laa, ga hagahai hegau gilaadeu i denga soaa, ma denga piigi iron, ma denga hagadaguu iron, ma de hai gilaadeu gi haia denga duudangaa hadu.§ Deenei dana hai ne hai ai dangada i aduhale alodahi o de gau Ammon. Gai David ma dono hagabuulinga hebagi alodahi ne aahe gi Jerusalem.

13

Amnon ma Tamar

1 Gai Absalom, dahi dama daane a David, e dahi ono daina hahine mahamaha, dono ingoo go Tamar. Gai Amnon, dahi dama daane a David, gu aloha i de ia.

2 Gai Amnon gu magi i hiidinga o dono daina hahine go Tamar; gai tamaa hine laa se bua moe, gai Amnon ne maanadu bolo ia e dee maua i de hai gi bei ono lodo ange gi tamaa hine laa.

3 Aagai Amnon e dahi ono soa, dono ingoo go Jonadab, ia se dama daane nii Shimeah, dahi daina daane o David; Jonadab se daane heiangi vaivai dagodo. 4 Ia ne ssili ange gi Amnon, “Tama daane a de hodooligi, daalaa mai be gu aha gu lodo baubau ai naa goe i denga daiao alodahi!”

Amnon ne hai ange gi de ia, “Au gu aloha i Tamar, taina hahine o dogu daina go Absalom.”

5 Jonadab ne hai ange gi de ia, “Hannoo dagodo i honga oo moenga, ga hai bolo koe gu magi. Gai de masavaa naa huu o doo damana e humai ai e tilo goe, gai koe ga hai ange gi de ia, ‘Au e dangidangi adu, haia dogu daina hahine go Tamar gi humai gi haia mai agu gai. Ia gi hagadabena ina agu gai i de mommee aagu e maua ai i de tilo ia, gai ia ga haangai mai ai hogi au.’ ”

6 Gai Amnon ga hano ga dagodo i honga dono moenga, ga hai bolo ia gu magi. Gai de masavaa huu o de hodooligi ne humai ai e tilo mai ia, gai Amnon ga hai ange gi de hodooligi, “Aude haihaia, au e lodo koe gi haia dogu daina hahine go Tamar, gi humai gi haia hanu pelaoaa, i de mommee aagu e gidee ai ia, gai ia ga haangai mai ai au.”

7 Gai David ga aalu Tamar, ga hai ange, “Hannoo gi de hale o doo daina daane go Amnon, haia ai hanu gai e gai ia.” 8 Gai Tamar ga hano gi de hale o dono daina daane go Amnon, gi de mommee oona e dagodo ai laa. Gai ia ga labu hanu pelaoaa, i de mommee a dono daina e gidee ai ia ga dao. 9 Gai tamaa hine laa ga kave denga gai laa ga dugu i ono mada i mua, aagai Amnon tee lodo e gaimee.

Gai Amnon ga hagadaba, “Haia dangada alodahi gi hulo gee mai i kinei.” Gai dangada alodahi gu hulo mai i ono daha. 10 Gai Amnon ga hai ange gi Tamar, “Gaamai gai naa gi lo te aabi, gai koe ga haangai mai ai au.” Gai Tamar ga kave pelaoaa aana ne hai laa, gi lo te aabi o dono daina go Amnon. 11 Aagai de masavaa oona ne hano ai, ga hagabaa ange e haangai ange ia, gai Amnon ga poo ia ga hai ange, “Dogu daina hahine, humai e hagahebaa gidaau.”

12 Gai tamaa hine laa ga hai ange gi de ia, “Deai, dogu daina, aude haia gi de mahi au. De hegau nei se hegau e dee hai i Israel. Aude haia de hegau baubau nei. 13 Gai aahee naa ogu dagodo? Dee hee naa dagu hai e hai ai gi helui dogu dogaa? Gai koe e hagabinga naa bolo se daane baubau i Israel. Deenei ai, au e dangidangi adu, basa ange gi de hodooligi; gai ia e dee daohi naa donu au i de goe.” 14 Aagai Amnon tee hagallongo tangidangi a tamaa hine laa; gai ne hai ia gi de mahi, ga dagodo haisala ma ia, go hiidinga ia e mmahi ange i tamaa hine laa.

15 Dua mee laa gai Amnon gu kino mmao i tamaa hine laa. Gai dono kino i de ia gu laumalie ange i dono aloha i de ia. Gai Amnon ga hai ange gi tamaa hine laa, “Hidi age sao Hannoo!”

16 Aagai Tamar ne hai ange gi de ia, “Dogu daina, e deai, go hiidinga dau hai au gi hano, e kii ange donu i de baubau, i dau hegau gu hai mai nei gi de au.”

Aagai Amnon tee hagallongo ange gi de ia. 17 Gai ia ne hagahi dahi ono daane hai hegau, ga hai ange, “Gaavee de hine nei gi duaahaho, gai koe ga hagamakaga de abaaba.” 18 Gai Tamar e gahu i dahi malo lloa hagalaagii,* deenei de hai o denga bua mmoe a de hodooligi e kahu ai i de masavaa laa. Gai tangada hai hegau o Amnon ne hagasao ia gi tua gai ga hagamakaga de abaaba. 19 Gai ia ne hagamalili ange lehu gi honga dono biho, ga ssae de malo lloa hagalaagii oona e gahu ai laa; gai ia ne haoli dono biho i luoono lima ma de oo ga dangi ga seesee ai ga hano.

20 Gai dono daina daane go Absalom ga ssili ange gi Tamar, “Amnon doo daina gu hai gi de mahi naa goe? Dogu daina, aude dangi, hagaaneane ina oo lodo, go hiidinga ia se daina donu huu niiou.” Gai Tamar gu noho donu huu i daho dono daina go Absalom, ia gu noho donu huu i de ia.

21 De masavaa a de hodooligi go David ne langona ai mee nei alodahi, gai ia gu kona mmao de lili. 22 Gai Absalom tee tala ange donu dahi muna daudahi gi Amnon; ia gu kino i Amnon i hiidinga dana hai gi de mahi dono daina go Tamar.

De daa o Amnon ga magau

23 Dua e lua ngadau, gai de gau hai hegau o Absalom e duuduudia huluhulu o ana ssiibi i Baal Hazor, se mommee gaogao de ngaadonga o Ephraim, gai ia ne gauna ange denga dama alodahi a de hodooligi gi loomai gi kilaa. 24 Gai Absalom ne humai ga hai ange gi de hodooligi, “Tilo, doo dangada hai hegau gu hai gi loomai dangada e duuduudia huluhulu o denga ssiibi. Au e dangidangi adu goodou ma oo dangada hai hegau gi loomai gi taonga madali au.”

25 Aagai de hodooligi ne hai ange gi Absalom, “Dagu dama, e deai, e dee go gimaadeu alodahi e hulo, gi dee hai ngadaa adu ai gi de goe.” Gai Absalom ne usuusu ange de hodooligi, aagai de hodooligi tee lodo e hano madali ia, aagai ne hagamanuuia donu huu ia.

26 Gai Absalom ne hai ange, “Noo koe e dee hano, gai koe dugua dogu daina go Amnon gi humai madali gimaadeu.”

Gai de hodooligi ga ssili ange gi de ia, “Gu aha gu lodo ai naa goe ia gi hano madali goe?” 27 Aagai Absalom ne usuusu ange de hodooligi, ga dae ai gi dana dugu Amnon, ma dama daane a de hodooligi ange laa gi hulo madali ia.

28 Gai Absalom ne hai ange gi ono dangada hai hegau, “Goodou dagidiiloo de masavaa o Amnon e unu ai ga senga, gai ga hai adu naa huu au, ‘Daia Amnon gi magau,’ gai goodou ga daa ia gi magau. Gai goodou e dee maatagu donu. E dee go au e hai adu nei goodou gi haia de hegau nei? Goodou gi mmahi ma de lo taane.” 29 Gai de gau hai hegau o Absalom ne daa Amnon ga magau, bei de hai a Absalom gu tala ange ai. Gai dama alodahi a de hodooligi ne kage i honga alaadeu donkey ga saavini ga hulo gee mai i kilaa.

30 De masavaa olaadeu e seesee ai e hulo, gai de longo laa gu dae mai gi David: “Absalom gu daa ma gu maakau denga dama daane alodahi a de hodooligi; teai donu se gilaadeu ne ola.” 31 Gai de hodooligi ne hidi age ga ssae ono malo, ga dagodo i honga de gelegele; gai ono dangada hai hegau alodahi gu saesae hogi olaadeu malo ma e tuu i ono gaogao.

32 Aagai Jonadab, tama daane a Shimeah, go dahi daina daane o David, ne hai ange, “Koe e dee maanadu bolo gilaadeu gu daa gi maakau au dama daane alodahi; go Amnon donu huu gu magau. De hegau nei se mee nii Absalom gu hagadabena e hai, mai i de laangi a Amnon ne hai gi de mahi ai Tamar, dono daina hahine. 33 Deenei ai, dogu dangada aamua go de hodooligi, koe gi dee manavasaa oo lodo, i dau maanadu bolo au dama alodahi gu maakau; i hiidinga go Amnon donu huu ne magau.”

34 De masavaa laa gai Absalom gu savini ma gu hano.

Gai taane dagitilo ne gidee adu hanu dangada soa e loomai i honga de haiava i ono dua, gai e loiho i de madadaagodo i gaogao de mounga. [Gai ia ne hano ga hai ange gi de hodooligi, “Au e gidee adu hanu dangada e loomai i Horonaim, i gaogao de mounga.”]†

35 Gai Jonadab ga hai ange gi de hodooligi, “Tilo, dama a de hodooligi gu loomai; gai e bei donu agu muna gu lava i de tala adu.”

36 Gai ga lava huu ana muna, gai gu tae mai denga dama daane a de hodooligi, gai gilaadeu ga hevaalogi ga tangi. Gai de hodooligi ma ono dangada hai hegau alodahi gu kona hogi delaadeu tangi.

37 Absalom ne savini ga hano gi daho Talmai, tama daane a Ammihud, de hodooligi o Geshur. Gai David ne dangi i hiidinga o dana dama i de laangi alodahi.*

38 Gai Absalom ne savini ga hano gi Geshur, gai ne dolu ono ngadau ne noho ai i kilaa. 39 Gai de hodooligi gu buliaamoou mmao i Absalom, i hiidinga gu ui dono buliaamoou i de magau o Amnon.

14

De ahe o Absalom gi Jerusalem

1 Gai Joab, tama daane a Zeruiah, gu iloo e ia bolo de hodooligi gu buliaamoou i Absalom. 2 Gai Joab ne aalu dahi hahine heiangi mai i Tekoa, gai ia ga hagabasa de hine laa, ga hai ange, “Haia gi bei goe de hine e hinangalosaa, ga gahu i malo o tangada e hinangalosaa ono lodo; gai koe e dee hagasulu doo biho i lolo, aagai koe ga hai goe gi bei de hine gu daulooloa dono buliaamou i dahi dangada magau. 3 Gai koe ga hano gi daho de hodooligi, ga tala ange agu muna e tala adu gi de goe.” Gai Joab ga tala ange ana muna e tala.

4 De masavaa o de hine Tekoa ne humai ai gi daho de hodooligi, gai ia ga ino gu baa luoono mada gi honga de gelegele, ga hagadubu de hodooligi, ga hai ange, “De hodooligi, balea mai au.”

5 De hodooligi ne ssili ange gi de ia, “Se aha aagu e bale adu ai goe?”

De hine laa ne hai ange, “Au se hine gu deai sogu bodu; gai dogu bodu gu magau. 6 Gai au, doo hahine hai hegau, e dogolua agu dama daane, gai gilaau ne hebagi i tua de aduhale. Gai teai donu dangada ne vaaea gilaau, gai dahi gilaau ne daa ga magau tama ange laa. 7 Gai dogu hagadiilinga alodahi gu hai baasi mai gi de au, ma de hagataba, ‘Gaamai dau dama ne daia laa dono daina, gai gimaadeu ga daa ia gi magau, e sui ai de mouli o dono daina aana ne daa laa ga magau; gai gidaadeu ga hai gi deai se dama e gaavee de boolonga.’ Gilaadeu e diinei naa de maga ahi e doe i ogu daha, ma de hai gi deai se ingoo o dogu bodu aabe go dono aamuli i honga de henua.”

8 Gai de hodooligi ga hai ange gi de hine laa, “Ahe gi doo hale, gai au ga sui goe e basa ange ai gilaadeu.”

9 Aagai de hine Tekoa laa ne hai ange hogi gi de hodooligi, “Dogu dangada aamua go de hodooligi, ssala nei e dau mai donu gi de au, ma dogu huaabodu; e dee dau adu gi de goe ma doo nohoanga hodooligi.”

10 Gai de hodooligi ga hai ange, “Noo dahi dangada e tala adu hanu muna gi de goe, gai gaamai ia gi ogu daha, gai ia e dee ahe ange naa donu e hakoso goe.”

11 De hine laa ga hai ange, “Au e dangidangi adu, dalodalo ange gi Tagi Maolunga doo Maadua, ia gi haia tangada e suuia ange de baubau gi deai ange ana dangada e daa gi maakau, gi dee magau ai dagu dama.”

De hodooligi ne hai ange gi de hine laa, “Au e hagatoo donu i de mouli o Tagi Maolunga, bolo e deai donu se ngaangaaulu daudahi o dau dama e doo gi honga de gelegele.”

12 Gai de hine laa ga hai ange, “Dogu dangada aamua go de hodooligi, aude haihaia, doo hahine hai hegau e lodo e tala adu ange dahi mee gi de goe.”

De hodooligi ne hai ange, “Daalaa mai au muna.”

13 Gai de hine laa ga hai ange, “Gu aha gu hai hegau ange ai naa goe bee naa gi dangada o de Maadua? Au muna gu tala mai nei gu hagahaisala donu huu goe, go hiidinga koe e dee hagaahe mai tangada aau gu hai gi hano gee mai i de henua. 14 Gidaadeu alodahi e maakau naa donu; gidaadeu e bei dagodo o denga vai gu maalingi laa gi honga de gelegele, gu dee maua i de ahe ange e hagabudu. Aagai de Maadua e dee kave de mouli o dahi; gai ia e ssala de hai e hagaahe mai ai de ia gu hai gi hano gee mai i ono daha.

15 Deenei ai, dogu dangada aamua go de hodooligi, au ne humai e tala adu muna nei gi de goe, go hiidinga dangada gu hai au gi madagu, gai doo hahine hai hegau ne maanadu, ‘Au e tala ange mee nei gi de hodooligi, kana adu de hodooligi e hai naa gi bei dagu dangidangi. 16 Gai de hodooligi e hagallongo naa ma de hagaola mai au, dono dangada hai hegau, i tangada e lodo e aaua gee gimaau ma dagu dama i de mee a de Maadua gu bolo mai gi gimaau.’

17 Gai au ne maanadu, bolo muna a de hodooligi e hai naa ga baba ogu lodo; go hiidinga koe, dogu dangada aamua go de hodooligi, e maua i de vvae tanuaa mai i de baubau, bei dagodo o tangada de langi o de Maadua. Tagi Maolunga doo Maadua gi noho i oo daha!” *

18 Gai de hodooligi ga hai ange gi de hine laa, “Aude hagamuunia dahi mee daudahi, gai daalaa mai gi de au agu mee ga ssili adu nei gi de goe.”

Gai de hine laa ga hai ange, “Dogu dangada aamua go de hodooligi, siilia mai au muna.”

19 Gai de hodooligi ga ssili ange, “Go Joab ne hagaagona naa goe gi humai gi haia mee nei?”

De hine laa ne basa ange ga hai ange, “Au e hagatoo donu i de mouli o dogu dangada aamua go de hodooligi, bolo au e dee maua i de daahanga goe. Uaa, go doo dangada hai hegau go Joab ne haia au gi humai; go ia hogi ne daalaa mai muna alodahi a doo hahine hai hegau ne tala adu gi de goe. 20 Doo dangada hai hegau go Joab ne hai de mee nei gi maua i de sui dagodo o mee e hai iainei. Aagai koe, dogu dangada aamua, e heiangi bei de heiangi o tangada de langi o de Maadua, koe e donu ange gi dagodo o mee alodahi e hai i honga de henua!”

21 Gai de hodooligi ne hai ange gi Joab, “Tilo, au e dugu adu gi bei oo lodo; hannoo hagaahea mai dagu dama daane go Absalom.”

22 Gai a Joab ga ino gu baa luoono mada gi honga de gelegele, ga hagadubu ma de hagaahe ange de abodonu gi de hodooligi, ga hai ange, “Anailaa nei gai au e iloo bolo koe, dogu dangada aamua go de hodooligi, gu abodonu mai gi de au, go hiidinga koe gu dugu mai gi bei de mee a doo dangada hai hegau ne dangidangi ai.”

23 Gai a Joab ga hidi age ga hano gi Geshur, ga gaamai ai Absalom gi Jerusalem. 24 Aagai de hodooligi ga hai ange, “Gaavee ia gi noho i dahi hale gee; gai ia e dee maua i de humai gi mada luoogu mada!” Gai Absalom ne noho i dahi hale gee, ia tee maua i de humai e hedae ange gi de hodooligi.

De hagaheloongoi o Absalom ma David

25 Gai e deai donu se dama daane i Israel e mahamaha bei dagodo o Absalom. E deai donu se mee baubau daudahi i dono angaanga, mai i luoono vae ga dae age ai gi dono biho. 26 Gai de masavaa naa huu aana e tuu ai dono biho — gai de hagaodi o denga ngadau alodahi gai ia e tuu dono biho, go hiidinga gu kona taemaha — gai ia ga hagahidi, gai taemaha o ono ngaangaaulu se lualau shekel,* bei de hagabaaunga o shekel a de hodooligi.

27 Gai Absalom e dogodolu ana dama daane ma dahi damaa hine, dono ingoo go Tamar; gai ia se damaa hine mahamaha mmao.

28 Gai Absalom ne noho i Jerusalem i e lua ngadau, aagai ia tee maua donu i de humai gi mada i mua o de hodooligi. 29 Gai Absalom ga aalu Joab e hai ia gi hano gi daho de hodooligi, aagai a Joab tee lodo e humai gi ono daha. Gai Absalom ga aalu ange hogi ia i de lua hanonga, gai a Joab tee humai. 30 Gai Absalom ga hai ange gi ono daane hai hegau, “Goodou e gidee de veelengaa barley a Joab i gaogao dagu veelenga? Goodou hulo duungia dana veelenga.” Gai de gau hai hegau o Absalom ne hulo ga dudu de veelenga laa.

31 Gai Joab ne humai gi daho Absalom i dono hale, ga hai ange gi de ia, “Gu aha oo dangada hai hegau gu dudu ai laa dagu veelenga?”

32 Absalom ne hai ange gi a Joab, “Au ne aalu adu goe gi humai gi ogu daha, gai au ga hai ai goe gi hano gi siilia ange gi de hodooligi, ‘Gu aha gu aalu adu ai laa goe au gi humai i Geshur? E danuaa ange noo au ne noho donu huu i kilaa.’ Deenei ai, gaavee au gi daho de hodooligi; gai noo ia e hagadaba bolo au gu haisala, gai ia gi daia donu au gi magau.”

33 Gai a Joab ga hano gi daho de hodooligi, ga tala ange muna a Absalom gi de ia; gai de hodooligi ga aalu Absalom gi humai. Gai ga dae mai huu ia gi daho de hodooligi, gai ia ga ino gi honga de gelegele i mada i mua o de hodooligi; gai de hodooligi ga oso Absalom.

15

De hai baasi ange o Absalom gi David

1 Dua mee nei, gai Absalom ne hai dahi hada moona ma hanu hoosa, aama e dinolima daane gi saavini i ono mada i mua. 2 Daiao alodahi gai ia e oho age ga duu i gaogao de haitoga o de aduhale. Gai de masavaa naa huu o dahi dangada e humai ai, e hano gi daho de hodooligi e hagamodu ai dahi mee, gai Absalom ga hagahi ia, ga ssili ange, “Dee hee doo aduhale ne humai ai naa?” Gai noo tangada e hai ange, “Au se dangada mai i dahi aamuli o Israel,” 3 gai Absalom ga hai ange gi de ia, “E heohi donu ma de danuaa, dau mee e ssala ai naa doo heohi; aagai tigi ai donu se dangada a de hodooligi ne hili ange gi hagalaangona au muna.” 4 Gai Absalom ne hai ange hogi, “Mee naa go au e hagamodu ina muna i honga de henua. Gai tangada e gaamai gi de au dono mee e hai baasi ai aabe go dahi mee ange, gai au e hagamodu naa donu i de heohi.”

5 Gai e bei ai hogi, de masavaa naa huu o tangada e humai ai ga ino ange gi de ia, gai Absalom ga haalo ange dono lima, ma de poo mai ia ga oso. 6 Gai Absalom ne hai hegau ange bee nei, gi de gau Israel alodahi ne loomai e ssala olaadeu heohi i daho de hodooligi. Gai ia ga kave lodo o de gau Israel alodahi.

7 Gai dua huu e haa ngadau,* gai Absalom ne hai ange gi de hodooligi, “Au e dangidangi adu, dugua mai au gi hano gi Hebron, e hagasula ai dagu hagatoo donu ange ai gi Tagi Maolunga. 8 Go hiidinga au ne hai dahi hagatoo donu, i de masavaa oogu nogo noho ai i Geshur i Syria, ga hai ange, ‘Noo Tagi Maolunga e hagaahe mai au gi Jerusalem, gai au e daumaha ange naa gi Tagi Maolunga i Hebron.’ ”

9 Gai de hodooligi ne hai ange gi de ia, “Hannoo i de baba.” Gai ia ga hano ai loo gi Hebron.

10 Aagai Absalom ne hai hagammuni dana hai gi hulo hanu dangada hagailoo gi daho denga aamuli o Israel, gi hai ange, “De masavaa naa huu oodou e langona ai de ili o de hanga manu, gai goodou hagataba, ‘Absalom gu hodooligi i Hebron!’ ” 11 Gai ia ne ssala ange e lualau daane mai i Jerusalem gi hulo madali ia. Gilaadeu ne hulo, gai tee iloo donu e gilaadeu ana mee gu hagatau e hai. 12 De masavaa a Absalom e hai ai dana sigidaumaha, gai ia ne aalu ga gaamai Ahithophel, taane Giloh, gi humai i dono aduhale; ia go taane hagasaele o David. Gai dana hagatau e hai baasi ange ai gi de hodooligi gu kii ange de mmahi, gai gu soa hogi dangada ne daudali ange i Absalom.

De hano gee o David i Jerusalem

13 Gai dahi daane hagailoo ne humai ga hai ange gi David, “De gau Israel gu daudali ange i Absalom.”

14 Gai David ga hai ange gi dagi alodahi madali ia i Jerusalem, “Loomai, gidaadeu ga saavini e hulo gee mai i kinei, kana deai se gidaadeu e ola mai i Absalom. Gidaadeu ga hagamoolau e hulo, e moolau naa donu huu dana doolohi mai gidaadeu ga daea, ga daa gidaadeu ma dangada alodahi i de aduhale i de gadilaasa.”

15 Gai denga dagi ne hai ange gi de ia, “Gimaadeu, oo dangada hai hegau, e paba ange donu e hai be se aha a demaadeu dangada aamua, go de hodooligi e lodo e hai.”

16 Gai de hodooligi ne sao ga hano, madali dono huaabodu alodahi; aagai ia ne dugu e dinoangahulu ono bodu laa daha, gi diiloo ange dono hale. 17 De hodooligi ne hano i mua, gai dangada alodahi e daudali adu i ono dua, gai gilaadeu ne hagammabu i de hale hagaodi, se mommee e dai mmao. 18 Gai ono daane hai hegau alodahi ne hulo laa ono gaogao, madali de gau Kereth ma de gau Peleth alodahi; gai de onolau daane alodahi o Gath ne hulo laa madali ia ne hulo i mada i mua o de hodooligi.

19 Gai de hodooligi ne hai ange gi Ittai, taane Gath, “Gu aha goe gu humai ai naa madali gimaadeu? Ahe mage noho i daho de hodooligi go Absalom; go hiidinga koe se dangada henua gee, gai ne gaavee gee mai i doo henua. 20 Koe se goodo humai donu huu anaahi, gai au e dee lodo e kave goe gi silivaahea saele madali gimaadeu, go hiidinga au e dee iloo donu be go hee oogu ga hano nei aagena. Ahe mage gaavee oo dangada madali goe; gai Tagi Maolunga gi abodonu adu aama de hai hegau adu gi de goe i de muna abodonu.”

21 Aagai Ittai ne hai ange gi de hodooligi, “Au e hagatoo donu i de mouli o Tagi Maolunga, ma de mouli o dogu dangada aamua go de hodooligi: be go hee naa huu o de hodooligi e noho ai, e dee galemu be ia e daia ga magau aabe e ola, gai go kilaa hogi oogu e nnoho ai.”

22 David ne hai ange gi Ittai, “Hannoo i ogu mada i mua.” Gai Ittai, taane Gath ne hano i ono mada i mua madali ono daane alodahi ma olaadeu huaabodu madali gilaadeu.

23 Gai dangada alodahi i de henua gu tangi i de masavaa o dangada alodahi e seesee ai e hulo. Gai de hodooligi ne hano gi de baasi laa o de geelonga go Kidron, gai dangada alodahi ne daga ga hulo gi de vao.

24 Gai Zadok ne hano hogi madali ia, ma de aamuli o Levi alodahi ne saabai laa de ngavesi o de hagatoo donu hagaheloongoi a de Maadua. Gai gilaadeu ne dugu iho de ngavesi a de Maadua, gai Abiathar ga hai denga sigidaumaha† ga dae ai gi de odi dangada i de hulo gee mai i de aduhale.

25 Gai de hodooligi ne hai ange gi Zadok, “Hagaahea de ngavesi a de Maadua gi de aduhale. Gai noo Tagi Maolunga e abodonu mai gi de au, gai ia e hagaahe mai naa donu au, gai au e gidee ange naa de ngavesi ma dono mommee noho. 26 Aagai noo ia e hai adu, ‘Au e dee malangilangi i de goe,’ gai ia gi haia mai gi de au be se ahe aana e lodo e hai.”

27 Gai de hodooligi ne hai ange hogi gi tangada haimeedabu go Zadok, “E aha, koe e dee se daane e gidee mee e loomai? Ahe gi de aduhale i de baba madali dau dama daane go Ahimaaz, ma Jonathan tama daane a Abiathar. 28 Gai au e tali naa i de mommee o dangada e hulo ai laa laa lo te vai e hulo ai gi de vao, ga dae ai gi dagu langona mai i ooluu daha.” 29 Gai Zadok ma Abiathar ne aahe ga hagaahe de ngavesi a de Maadua gi Jerusalem ga nnoho ai i kilaa.

30 Aagai David ne dangi ga hanage ai i de Mounga o denga Olive, gai ia ne aau luoono mee vae ma de haoli dono biho; gai dangada alodahi madali ia ne haoli hogi olaadeu biho ma de tangi ga loage ai madali ia. 31 Gai hanu ne tala ange gi David, ga hai ange, “Ahithophel go dahi dangada e balea ange Absalom.” Gai David ne dalodalo ga hai ange, “Tagi Maolunga, au e dangidangi adu koe gi haia gi dee ssula muna bale a Ahithophel.”

32 De masavaa o David ne dae age ai gi honga tuuduu laa, go de mommee o dangada e daumaha ange ai gi de Maadua, gai Hushai, taane Erek, gu humai ga hedae ange gi de ia i kilaa, gai ia gu lava i de ssae dono malo ma de hagamalili ange gelegele gi honga dono biho. 33 Gai David ga hai ange gi de ia, “Noo koe e humai madali au, gai koe e hagahai ngadaa donu huu au. 34 Aagai noo koe e ahe gi de aduhale ga hai ange gi Absalom, ‘De hodooligi, au se dangada hai hegau niiou, bei dogu hai nogo hai hegau ange ai laa gi doo damana i mua,’ gai koe ga hai ai gi dee ssula muna bale a Ahithophel. 35 Gai luu dangada haimeedabu go Zadok ma Abiathar e nnoho hogi i kilaa. Gai mee alodahi aau e langona i de hale o de hodooligi, gai koe daalaa ange gi luu dangada haimeedabu go Zadok ma Abiathar. 36 Gai luaalaau dama daane e nnoho hogi madali gilaau, go Ahimaaz, tama daane a Zadok, ma Jonathan, tama daane a Abiathar. Gai goodou ga hai gilaau gi loomai gi daalaa mai mee alodahi oodou e langona.”

37 Gai Hushai, soa o David, ne humai ga dae mai gi Jerusalem, i de masavaa o Absalom e ulu ai gi lo te aduhale.

16

David ma Ziba

1 De masavaa o David ne hano ai ga ui i de ulu o tuuduu laa, gai Ziba, tangada hai hegau o Mephibosheth, gu humai ga hedae ange gi de ia, gai ia ne gaamai e lua donkey gu noonoa ange denga mee e nnoho ai, ma gu hagauda ange e lualau duudangaa pelaoaa, ma e lau duudangaa raisin ma e lau huamanu o de masavaa mahanahana, aama e dahi gili manu iai uvaini.*

2 Gai de hodooligi ne ssili ange gi Ziba, “Gu aha gu gaamai ai nei goe mee nei?”

Ziba ne hai ange, “Luu donkey nei ni mee e hagauda ai de huaabodu o de hodooligi, gai pelaoaa ma huamanu nei ni mee e gaimee ai denga daane, gai denga uvaini ni mee e unu ai dangada i delaadeu hieunu i de vao.”

3 Gai de hodooligi ne ssili ange, “Gai i hee iai de mogobuna o doo dangada aamua?” *

Ziba ne hai ange gi de hodooligi, “Tilo, ia e noho i Jerusalem, go hiidinga ia e hagadaba, ‘Ailaa nei, gai de gau Israel e hagaahe mai naa gi de au de nohoanga hodooligi o dogu dubuna.’ ”

4 Gai de hodooligi ne hai ange gi Ziba, “Ailaa nei, gai au e gaavadu gi de goe mee alodahi a Mephibosheth.”

Ziba ne hai ange, “Au e ino adu gi de goe, dogu dangada aamua, go de hodooligi, koe gu abodonu mai gi de au.”

Shimei e basa hagamaolunga i David

5 De masavaa o de hodooligi ne dae ai gi Bahurim, gai tilo, dahi daane mai i de huaabodu o Saul, dono ingoo go Shimei, tama daane a Gera, ne humai ga hagamalaia David. 6 Gai ia ne hai denga hadu ga magamaga ai David, ma de gau hai hegau alodahi o de hodooligi go David, gai dangada alodahi ma denga daane mmahi e hagaloosi de baasi madau ma de baasi masui o David. 7 Gai Shimei ne hagamalaia, ga hai ange, “Hannoo donu, hannoo donu, koe se daane daa dangada, ma teai oo haigamaiana! 8 Tagi Maolunga gu sui adu dau daa ga maakau de huaabodu o Saul, go taane aau gu kave dono nohoanga hodooligi. Tagi Maolunga gu gaavange de nohoanga hodooligi gi dau dama go Absalom. Au hegau ne hai gu aahe adu donu huu gi de goe, go hiidinga koe se daane daa dangada.”

9 Gai Abishai, tama daane a Zeruiah, ne hai ange gi de hodooligi, “Dogu dangada aamua go de hodooligi, gu aha gu dugu ange ai naa goe de gaaduu magau naa gi hagamalaia ina goe? Dugua mai gai au ga hano e tuu dono ua!”

10 Aagai de hodooligi ga hai ange, “Luu dama daane a Zeruiah, e deai donu ooluu mee e hai i mee nei. Noo taane nei e hagamalaia au, i hiidinga Tagi Maolunga gu hai ange ia gi hagamalaia ina au, gai goai e maua i de ssili ange, ‘Gu aha gu hai ai naa goe de hegau naa?’ ”

11 Gai David ga hai ange gi Abishai ma denga dagi alodahi, “Tilo, dagu dama donu gu ssala dana hai e daa ai au gi magau. Gai taane de aamuli o Benjamin nei e kii ange naa donu dono lodo e daa au gi magau. Dugua donu huu ia gi daalaa ana muna hagamalaia, i hiidinga go Tagi Maolunga ne hagaagona ia. 12 Kana adu Tagi Maolunga e gidee naa dogu duasala, gai ia ga sui mai ana muna hagamaolunga gu tala nei i de au anailaa nei i tanuaa.”

13 Gai David ma ono daane ne seesee ai loo ga hulo i honga de haiava, gai Shimei e seesee adu i de hiihii o tuuduu i de baasi gee o de haiava ma e tala ai ana muna hagamalaia laa, ma de hai denga hadu ma gelegele ma e magamaga ai David. 14 Gai de hodooligi ma dangada alodahi madali ia gu daalea i de masavaa olaadeu ne tae ai gi Jordan. Gai ia ne noho ga hagamabu i kilaa.

Muna bale a Ahithophel ange gi Absalom

15 De masavaa laa gai Absalom ma dangada alodahi o Israel ne loomai gi Jerusalem, gai Ahithophel ne humai hogi madali ia. 16 Gai Hushai, taane Erek, ssoa o David ne humai gi daho Absalom, ga hai ange gi de ia, “Gi daulooloa de mouli o de hodooligi! Gi daulooloa de mouli o de hodooligi!”

17 Gai Absalom ga hai ange gi Hushai, “Deenaa dau hai e hagadubu ai doo soa? Gu aha tee hano ai laa goe madali doo soa?”

18 Gai Hushai ga hai ange gi Absalom, “E deai, au e dee maua i de hano; go hiidinga be goai naa huu a Tagi Maolunga ma dangada i kinei aama Israel alodahi e hili, gai au e hai hegau ange gi de ia, ma de noho madali ia. 19 Gai goai ange e heohi dogu hai hegau ange aagena? E dee go tama a de hodooligi? Gai au e hai hegau adu hogi gi de goe, bei dogu hai ne hai hegau ange ai gi doo damana.”

20 Gai Absalom ga ssili ange gi Ahithophel, “Dee hee dau hagasaele; ni aha adaadeu ga hai?”

21 Gai Ahithophel ga hai ange gi Absalom, “Hannoo dagodo haisala madali denga bodu laa daha o doo damana, aana ne dugu laa gi diiloo ange de hale; gi langona ai e de gau Israel alodahi bolo koe gu se hagadaumee niio doo damana, gai dangada alodahi madali goe gu kii ange de lo taane.” 22 Gai Absalom ga hagaduu dahi hale malo i honga de hale; gai ia ga hano gi kilaa ga dagodo haisala ai madali bodu laa daha o dono damana i madamada o dangada alodahi o Israel.*

23 Laangi laa gai muna bale a Ahithophel gu bei donu muna e hagaago mai i daho de Maadua; gai David ma Absalom ngaadahi ne hagadubu muna bale alodahi a Ahithophel.

17

De daahanga a Hushai Absalom

1 Gai Ahithophel ne hai ange hogi gi Absalom, “Dugua mai gai au ga hili e 12,000 daane, e hulo gimaadeu e doolohi David aaboo nei. 2 Au e daea adu naa donu ia, i de masavaa oona e dalea ai ma de baageaa, gai gimaadeu ga hai gi maatagu gilaadeu; gai dangada alodahi madali ia e saavini naa ga hulo. Gai go de hodooligi donu huu aagu e daa gi magau, 3 gai ga hagaahe mai dangada alodahi gi oo daha, bei de humai o de hine gu dai hagahai bodu gi daho dono bodu.* E dahi donu huu au dangada e ssala e daa gi magau, gai dangada alodahi gi nnoho paba.” 4 Gai Absalom ma dagi alodahi o Israel gu malangilangi i muna laa.

5 Aagai Absalom ga hagadaba, “Hagahia hogi Hushai, taane Erek gi humai, e hagallongo gidaadeu be aahee ana muna e tala mai.” 6 Gai de masavaa o Hushai ne dae mai ai gi daho Absalom, gai Absalom ga hai ange, “Aanei muna bale a Ahithophel gu tala mai. E danuaa taadeu daudali i ana muna be deai? Noo e deai, gai aahee au muna?”

7 Hushai ne hai ange gi Absalom, “De hanonga nei gai muna a Ahithophel gu tala adu e dee danuaa.” 8 Hushai ne hai ange hogi, “Koe e iloo bolo doo damana ma ono daane hebagi ni daane mmahi, gai gilaadeu e bei dagodo o de bea gu bole laa i de gaavee o ana dama. Doo damana se daane hogi dau i de hebagi; ia e dee noho naa donu madali dangada i de boo. 9 Tilo, iainei gai ia gu hano ma e mmuni i dahi haonga, aabe go dahi mommee ange. Gai de masavaa naa donu huu aana e hebagi ange ai ga daa gu maakau hanu oo daane, gai be goai naa huu e langona, gai ia ga hagadaba, ‘Hanu dangada e daudali ange laa Absalom gu maakau.’ 10 Gai denga daane mmahi, go gilaadeu e llodo mmahi bei dahi laiono, e maatagu naa hogi, go hiidinga de gau Israel alodahi e iloo bolo doo damana se daane e dau i de hebagi, gai denga daane madali ia ni daane mmahi.

11 Gai au e hai adu gi de goe: hagabuni ina mai gi oo daha de gau Israel alodahi, mai i Dan ga dae ai gi Beersheba — e soa laa bei de lagolago o gelegele i gaogao tai — gai koe ga dagi gilaadeu ga hulo ai e hebagi. 12 Gai gidaadeu ga hulo ai ga ssala be go hee oona iai, ga hebagi ange gi de ia, bei dagodo o de mee suungia e hano iho laa ga haoli honga de gelegele; gai e deai naa donu se gilaadeu ma ono daane e maua gi ola. 13 Noo ia e hano ga ulu i dahi aduhale, gai denga daane alodahi o Israel gi haia hanu uga gi daangia iho ai de buibui o de aduhale laa gi lo te geelonga, ga dae ai gi teai se hadu damaa mee daudahi e doe i kilaa.”

14 Gai Absalom ma denga daane alodahi o Israel ne hai ange, “Muna bale a Hushai, taane Erek, e danuaa ange i muna bale a Ahithophel.” Go hiidinga Tagi Maolunga gu hai gi dee ssula muna bale a Ahithohphel, gai ia ga hagahai ngadaa ai Absalom.

De hagakana ange a Hushai David

15 Gai Hushai ne tala ange gi luu dangada haimeedabu go Zadok ma Abiathar, “Aanei muna a Ahithophel gu tala ange gi Absalom ma dagi o Israel gilaadeu gi haia, aagai aanei agu mee ne tala ange gilaadeu gi haia. 16 Gai gooluu hagamoolau hagailoo ina ange gi David, hai ange, ‘Koe gi dee noho i gaogao de mommee e hulo ai laa gi de baasi gee, gai koe hano gi de baasi i dua o de vai, gi dee maakau ai goodou ma dangada alodahi madali goe.’ ”

17 Gai Jonathan ma Ahimaaz e nnoho ma e tali i de vai go En Rogel, gi dee gidee ai e dangada delaau aahe mai gi de aduhale. Gai dahi damaa hine e hano ma e hagatae ange muna gi gilaau, gai gilaau ga hulo ga tala ange gi de hodooligi go David. 18 Aagai dahi dama daane ne gidee e ia delaau hulo, gai ia ga tala ange gi Absalom. Gai luu dama daane laa ne hagamoolau ga hulo gu tae gi de hale o dahi daane i Bahurim. Gai e dahi vai geli i lo te buibui o dono hale; gai gilaau ne iho ga mmuni i lo te vai geli laa. 19 Gai de bodu o taane laa ne hai dahi malo ga haoli ange ai de vai geli laa, ga doha hanu grain i honga de malo laa, gai teai donu dangada ne iloo mee laa.

20 De masavaa o denga daane o Absalom ne loomai gi daho de hine i de hale laa, gai gilaadeu ne ssili ange, “I hee ai Ahimaaz ma Jonathan?”

De hine laa ne hai ange gi gilaau, “Gilaau gu hulo laa lo te vai ma gu hulo ai gi de baasi laa.” Gai denga daane laa ne hulo ga ssala gilaau aagai gilaadeu tee gidee dahi dangada, gai gilaadeu ga aahe gi Jerusalem.

21 Gai ga hulo huu gilaadeu, gai luu daane laa ga kage age mai i lo te vai geli laa, ga hulo ga tala ange gi de hodooligi go David. Gai gilaau ne hai ange, “Hagamoolau hannoo gi de baasi i dua o de vai; go hiidinga muna bale a Ahithophel e hai baasi adu gi de goe.” 22 Gai David ma dangada alodahi madali ia ne hulo gi de baasi laa o Jordan. Gai de masavaa ne ao ai de mee, gai dangada alodahi gu odi gi de baasi laa o Jordan.

23 De masavaa huu a Ahithophel ne gidee ai bolo dangada tee daudali i ana muna, gai ia ga gage i honga dana donkey ga hano ai gi dono hale i dono aduhale. Gai ia ga hagadabena mee alodahi i dono hale, gai ia ne hano ga gabaea. Deelaa ai, ia ne magau ga danu i lo te daanunga a dono huaabodu.

24 Gai David ne hano ga dae gi Mahanaim. Gai Absalom ma denga daane alodahi o Israel ne hulo hogi gi de baasi laa o Jordan. 25 Gai Absalom ne hai Amasa gi dagina denga daane hebagi gi suuia ai Joab. Gai Amasa go tama daane a taane e hagaingoo ange laa go Jether,† mai i de aamuli o Ishmael,‡ ne hai bodu ange laa gi Abigail, tamaa hine a Nahash, taina hahine o Zeruiah, tinana o Joab. 26 Gai denga daane o Israel ma Absalom ne hagatuu olaadeu hale gaainga ma e nnoho ai i de henua go Gilead.

27 De masavaa o David ne hano ai ga dae gi Mahanaim, gai Shobi, tama daane a Nahash, se daane Rabbah i de henua o de gau Ammon, ma Makir, tama daane a Ammiel, mai i Lo Debar, aama Barzillai, taane Gilead mai i Rogelim, 28 ne loomai ga gaamai hanu moenga, ma beisini, ma gumedi hadu, ma hanu wheat, ma barley, ma pelaoaa lligi, ma grain gu lala ma gu mmasa, ma bean ma lentil, 29 ma hooni, ma vai uu, ma hanu ssiibi, aama cheese e hai i vai uu o denga kaau, e gaimee ai David ma dangada alodahi madali ia. Go hiidinga gilaadeu ne hagataba, “Dangada gu maakau naa donu i de hiikai ma de daalea aama de hieunu i de vao.”

18

De magau o Absalom

1 Gai David ga hagabuni denga daane madali ia, ga hili denga dagi o de mano ma dagi o de lau gi dagina gilaadeu. 2 Gai David ga hai gilaadeu gi hulo; dahi diba i diba e dolu go Joab e dagina, gai dahi diba i diba e dolu go Abishai, tama daane a Zeruiah, taina daane o Joab e dagina, gai dahi diba i diba e dolu go Ittai, taane Gath e dagina. Gai de hodooligi ne hai ange gi denga daane hebagi, “Au e hano naa hogi madali goodou gi de hebagi.”

3 Aagai denga daane laa ne hai ange, “Koe e dee hano donu gi de hebagi. Go hiidinga gilaadeu e dee aanga mai naa donu noo gimaadeu gu saavini ga hulo gee; gilaadeu e dee aanga mai naa donu noo gu soa gimaadeu gu maakau; aagai koe e hagamogomogo ange i e dahisemada dangada i omaadeu magavaa. Gai e danuaa doo noho i de aduhale ga bale adu ai gimaadeu.”

4 De hodooligi ne hai ange gi gilaadeu, “Be se aha naa huu oodou e maanadu bolo e danuaa, gai au ga hai.”

Gai de hodooligi ne duu i gaogao de haitoga o de aduhale, i de masavaa o de hagabuulinga hebagi alodahi ne daga ai i olaadeu hagabuulinga ma e hulo, hanu e dagillau, gai hanu e dagimano. 5 Gai de hodooligi ne hai ange gi Joab, ma Abishai aama Ittai, “Goodou haia maalie dagu dama go Absalom i ogu hiidinga.” Gai denga daane alodahi ne langona e gilaadeu muna a de hodooligi ne tala ange gi denga dagi i dagodo o Absalom.

6 Gai denga daane hebagi ne hulo e hebagi ange gi denga daane o Israel i lodo henua; gai de hebagi ne hai i lodo henua o Ephraim. 7 Gai denga daane o David ga hagadee kii denga daane hebagi o Israel, ga daa dangada soa i de laangi laa; se luasemada daane ne maakau. 8 Gai de hebagi ne hai i de henua laa alodahi; gai dangada ne maakau i lodo henua e soa ange i dangada ne daia ga maakau i de gadilaasa.

9 Gai denga daane o David ne gidee e gilaadeu Absalom. Ia ne gage i honga dahi donkey ma gu savini ai; gai de manu laa ne savini laa lalo dahi oak laumalie ma de laalaa ina, gai ono ngaangaaulu ne llave ange gi dahi laa o de manu laa. Gai ia gu daudau i lo te moana i kilaa, gai dana donkey gu savini ma gu hano.

10 Gai dahi daane ne gidee e ia mee nei, gai ia ga hano ga hai ange gi a Joab, “Au ne gidee Absalom e daudau i lalo dahi oak.”

11 Gai Joab ne hai ange gi taane ne daalaa ange mee laa gi de ia, “Koe ne gidee ia e daudau i kilaa, gai koe tee daa ia gi magau? Noo koe ne daa ia ga magau, gai au ne malangilangi donu i de gaavadu gi de goe e madaangahulu dibaa selevaa ma dahi beele.”

12 Aagai taane laa ne hai ange gi a Joab, “Ga hagahidia naa donu e goe e mano dibaa selevaa ga gaamai gi lo togu lima, gai au e dee maua donu i de daa gi magau tama daane a de hodooligi, go hiidinga gimaadeu ne langona de hai adu a de hodooligi gi de goe ma Abishai aama Ittai, ‘Goodou buibuia dagu dama go Absalom i ogu hiidinga.’ 13 Gai noo au ne daa ia ga magau — gai de hodooligi e iloo naa donu e ia mee nei — gai koe e dee bale mai naa donu e hagaola ai au.”

14 Joab ne hai ange, “Au e dee lodo e moumou ogu masavaa e hagallongo ai au muna.” Gai a Joab ga poo e dolu dao podo ga velo ai de hadu manava o Absalom, i de masavaa oona e mouli ai ma e daudau i lalo de oak. 15 Gai denga daane dinoangahulu e sabaia goloa hebagi o Joab, ne loomai ga tuu i luu baasi o Absalom ga daa ia gu magau.

16 Gai a Joab ne ili de hanga manu, gai denga daane hebagi ga tuu delaadeu doolohi denga daane o Israel; go hiidinga Joab gu daohi gilaadeu gi dee hebagi. 17 Gai gilaadeu ga kave de angaanga o Absalom, ga maga ange gi dahi geelinga laumalie i lodo henua, gai gilaadeu ga hai dahi hagabuudungaa hadu laumalie i ono elunga. Gai denga daane hebagi o Israel ne saavini ga aahe gi olaadeu hale.

18 De masavaa o Absalom e mouli ai, gai ia ne hagaduu dahi duludulu hadu e hagamaanadu ai ia, i lo te Geelonga a de Hodooligi, i hiidinga ia ne hagadaba, “E deai donu sagu dama daane e duudagi ina dogu ingoo.” Gai ia ne hagaingoo tuludulu laa i dono ingoo, gai tuludulu laa e hagaingoo ange go Tuludulu o Absalom ga dae mai ai gi anailaa nei.

De dangi o David i hiidinga o Absalom

19 Gai Ahimaaz, tama daane a Zadok, ne hai ange, “Au ga savini nei e hano e tala ange gi de hodooligi, bolo Tagi Maolunga gu hagaola mai ia i ono hagadaumee.”

20 Joab ne hai ange gi de ia, “E dee go koe e gaavee de longo ailaa nei; dahi laangi ange gai koe ga kave ai de longo, aagai koe e dee kave donu de longo ailaa nei, go hiidinga tama daane a de hodooligi gu magau.”

21 Gai a Joab ne hai ange gi dahi daane Ethiopia, “Hannoo daalaa ange gi de hodooligi au mee gu gidee.” Gai taane Ethiopia laa ne ino ange gi Joab, gai ia ga savini ga hano.

22 Gai Ahimaaz, tama daane a Zadok, ne hai ange hogi gi Joab, “E dee hilihili donu be ni aha e hai, gai dugua mai au gi savini i dua taane Ethiopia.”

Aagai Joab ne hai ange, “Dagu dama, gu aha gu lodo ai goe e hano? E deai donu se hagaoanga aau e mau i dau kave de longo nei.”

23 Gai tama daane laa ne hai ange, “E dee hilihili donu be ni aha e hai, gai au e lodo e savini.”

Gai a Joab ga hai ange gi de ia, “Savini.” Gai Ahimaaz ga savini i de haiava e hano laa i de mommee soe, gai ia ne savini ga ui i taane Ethiopia.

24 De masavaa laa gai David e noho i magavaa de haitoga i lodo ma de haitoga i daha i de buibui o de aduhale; gai taane dagidiiloo ne gage ga noho i honga de haitoga i gaogao de buibui. Gai ia ne gidee adu dahi daane e savini mai donu huu i de ia. 25 Gai ia ga oo iho ga tala ange gi de hodooligi.

Gai de hodooligi ga hai ange, “Noo go ia donu huu, gai ia e gaamai dahi longo danuaa.” Gai ga dai baa mai huu taane laa, 26 gai taane dagitilo gu gidee adu ange dahi daane e savini mai i ono dua. Gai ia ga oo iho gi taane e hagaloosia de haitoga, ga hai ange, “Tilo, dahi daane gu savini mai ange i ono dua!”

Gai de hodooligi ga hai ange, “Ia e humai hogi e gaamai dahi longo danuaa.”

27 Gai taane e dagidiiloo laa ga hai ange, “Taane e savini mai laa i mua e savini bei dagodo o Ahimaaz, tama daane a Zadok.”

Gai de hodooligi ga hai ange, “Ia se daane danuaa, ia e gaamai hogi dahi longo danuaa.”

28 Gai Ahimaaz ne humai ga hai ange gi de hodooligi, “Mee alodahi e danuaa!” Gai ia ga ino gi honga de gelegele i mada i mua o de hodooligi, ga hai ange, “Gidaadeu ga tuhi Tagi Maolunga doo Maadua! Ia gu hagadee kii gilaadeu e hai baasi adu gi de goe, dogu dangada aamua go de hodooligi.”

29 Gai de hodooligi ne ssili ange, “Aahee dagodo o dagu dama go Absalom?”

Ahimaaz ne hai ange, “De masavaa a Joab, taane hai hegau o de hodooligi, ne hai ai au, doo dangada hai hegau gi humai, gai au ne gidee de hellumi o dangada, aagai au tee iloo be se aha gu hai laa.”

30 Gai de hodooligi ga hai ange, “Duu i kinei daalia ai.” Gai ia ga hano ga duu i kilaa.

31 Gai tilo, taane Ethiopia gu dae mai hogi, ga hai ange, “Au gu gaamai hogi dahi longo danuaa ange gi dogu dangada aamua, go de hodooligi! Anailaa nei gai Tagi Maolunga gu hagaola goe mai i gilaadeu alodahi e hai baasi adu gi de goe.”

32 Gai de hodooligi ga ssili ange gi taane Ethiopia laa, “Aahee dagodo o dagu dama go Absalom?”

Gai taane Ethiopia ne hai ange, “Denga hagadaumee o dogu dangada aamua go de hodooligi, ma gilaadeu alodahi e llodo e hagaduasala ina goe, gi bei dagodo o tama daane laa.”

33 Gai de hodooligi gu bolebole, gai ia ga hanage gi de aabi i honga de haitoga o de buibui ga dangi ai. Gai ia ne hano ma de dangi ga hagadaba, “E Absalom, dagu dama, dagu dama go Absalom! Mee naa go au ne magau e dee go koe! E Absalom, dagu dama, dagu dama!”

19

De hagasee a Joab David

1 Gai dahi ne tala ange gi Joab, “Tilo, de hodooligi e dangi ma de hinangalosaa i Absalom.” 2 Gai de kii o de hagabuulinga hebagi i de laangi laa gu sui ma gu se masavaa hinangalosaa, go hiidinga dangada gu langona bolo de hodooligi gu hinangalosaa i dana dama. 3 De laangi laa gai denga daane ne aahe mai gi de aduhale, bei dagodo o dangada gu dookaa laa, i delaadeu saavini ga hulo gee mai i de hebagi. 4 Gai de hodooligi ne haoli luoono mada ga oo ai ga dangi, ga hagadaba, “Dagu dama go Absalom! E Absalom, dagu dama, dagu dama!”

5 Gai Joab ne humai gi de hale o de hodooligi, ga hai ange gi de ia, “Anailaa nei gai koe gu hagadookaa oo daane hebagi alodahi, go gilaadeu ne hagaola ina doo mouli, ma mouli o au dama, ma oo bodu aama oo bodu laa daha, 6 go hiidinga koe e aloha i gilaadeu e kino i de goe, gai e kino i gilaadeu e aaloha i de goe. Anailaa nei gai koe gu hagaago danuaa mai bolo dagi o de hebagi aama denga daane hebagi e dee dau donu i oo daha. Au gu donu ange bolo noo Absalom ne mouli, gai gimaadeu alodahi ne maakau anailaa nei, aagai koe gu malangilangi. 7 Hidi age hannoo hagaaneane ina lodo o oo dangada hai hegau. Noo koe e dee hai de hegau nei, gai au e hagatoo donu adu i de ingoo o Tagi Maolunga bolo e deai naa donu se daane daudahi e noho madali goe aaboo nei. Gai de mee nei e kii ange naa donu de baubau adu gi de goe, i denga mee baubau alodahi gu hai adu gi de goe mai i doo gauligi ga dae mai ai gi iainei.”

8 Gai de hodooligi ga hidi age ga hano ga noho i honga dono duulanga i gaogao de haitoga o de aduhale. Gai dangada alodahi gu langona bolo de hodooligi gu noho i gaogao de haitoga o de aduhale, gai dangada alodahi ga hagabuni mai gi daho de hodooligi.

De ahe mai o David gi Jerusalem

De masavaa laa gai de gau Israel alodahi gu saavini ma gu aahe gi olaadeu hale. 9 Gai de gau Israel alodahi e hagadaumee i olaadeu magavaa ma e hagataba, “De hodooligi ne hagaola gidaadeu mai i odaadeu hagadaumee, ma de hagaola gidaadeu mai i de gau Philistia. Gai iainei ia gu savini ma gu hano gee i de henua i hiidinga o Absalom. 10 Aagai Absalom, taadeu dangada ne hagadabu laa gi dagina gidaadeu, gu magau i de hebagi. Deenei ai, gu aha goodou gu dee pasa ai naa i de hagaahe mai de hodooligi?”

11 Gai de hodooligi go David ga aalu ga hai ange gi luu dangada haimeedabu go Zadok ma Abiathar, “Siilia ange gi denga dagi o Judah, ‘Gu aha go goodou ai naa ne hagaodia de aalu mai e hagaahe adu de hodooligi gi dono hale, go hiidinga au gu langona de pasa o Israel alodahi i mee nei? 12 Goodou go ogu dangada donu, gidaadeu ni angaanga ma dodo daudahi. Gai gu aha go goodou ai naa ne hagaodia de loomai e hagaahea adu au, doodou hodooligi?’ 13 Goodou siilia ange gi Amasa, ‘Gidaau e dee ni angaanga ma dodo daudahi? De Maadua gi hagaduasala ina donu au, noo au e dee hai goe go tagi o dogu hagabuulinga hebagi ailaa nei e sui ai Joab.’ ”

14 Gai David ne hagabasa dangada alodahi o Judah, gai gilaadeu gu buni ange gi de ia. Gai gilaadeu ne aalu ga hai ange gi de hodooligi, “Goodou ma oo dangada hai hegau alodahi aahe mai.” 15 Gai de hodooligi ga ahe mai gi de vai o Jordan.

Gai denga daane o Judah ne loomai gi Gilgal e hedae ange ai gi de hodooligi, ma de hagaahe mai ai ia gi baasi i dai o Jordan.

16 Gai Shimei, tama daane a Gera, dahi daane de aamuli o Benjamin mai i Bahurim, ne hagamoolau ga humai madali denga daane o Judah e hedae ange gi de hodooligi go David.* 17 Gai e mano daane o Benjamin madali ia, aama Ziba, taane hai hegau o de huaabodu o Saul, ma ana dama daane e dinoangahulu ma dogolima aama ono dangada hai hegau e dinolua. Gilaadeu ne hagamoolau ga loomai gi Jordan, gi mada i mua o de hodooligi. 18 Gai gilaadeu ne hulo gi de baasi laa o de vai, e hagaahe mai ai de hodooligi ma dono huaabodu, aama de hai mee alodahi oona e lodo ai.

De degi ange o David gi Shimei

Gai Shimei, tama daane a Gera, ne humai ga ino gi honga de gelegele i mada i mua o de hodooligi, 19 ga hai ange, “Dogu dangada aamua, koe gi dee dau ina mai ogu haisala gi de au, aabe gi manadua agu hegau dee heohi ne hai adu gi de goe, i de laangi oou ne hano gee ai i Jerusalem. Gai de hodooligi gi hagangalo ina mee laa. 20 Gai au, doo dangada hai hegau e donu iho bolo au gu haisala; aagai anailaa nei go au hugadoo i de huaabodu o Joseph ne humai e hedae adu gi de goe, e dogu dangada aamua go de hodooligi.”

21 Gai Abishai, tama daane a Zeruiah, ne hai ange, “E danuaa donu de daa Shimei gi magau, go hiidinga ia ne hagamalaia taane a Tagi Maolunga gu hagadabu.”

22 Gai David ne hai ange, “Luu dama daane a Zeruiah, au e dee buni adu donu gi ooluu muna. Anailaa nei gai gooluu gu ni hagadaumee donu niiogu. E deai donu se dangada Israel daudahi e daa gi magau ailaa nei! Anailaa nei gai au gu iloo bolo go au de hodooligi i Israel.” 23 Gai de hodooligi ne hai ange gi Shimei, “Au e dee daa goe gi magau.” Gai de hodooligi ne hagatoo donu ange gi de ia i de mee laa.

De abodonu ange o David gi Mephibosheth

24 Gai Mephibosheth, de mogobuna o Saul, ne humai hogi e hedae ange gi de hodooligi. Gai ia tee hai donu gi danuaa luoono vae, be ne dahi huluhulu i dono ngudu, aabe ne taa ono malo mai i de laangi o de hodooligi ne hano gee ai, ga dae ai gi de laangi oona ne aahe mai ai.* 25 De masavaa oona ne humai ai i Jerusalem e hedae ange gi de hodooligi, gai de hodooligi ne ssili ange gi de ia, “Mephibosheth, gu aha tee hano ai laa goe madali au?”

26 Ia ne hai ange, “Dogu dangada aamua go de hodooligi, doo dangada hai hegau e balagelage, deelaa ai au ne hagadaba, ‘Hagadabena ina dagu donkey e gage ai au e hano madali de hodooligi’. Aagai dogu dangada hai hegau go Ziba ne hagabaubau adu au gi de goe. 27 Dogu dangada aamua go de hodooligi, ia gu hagabaubau adu au gi de goe. Gai au e iloo bolo koe e bei dagodo o tangada de langi o de Maadua; deenei ai, haia be se aha aau e maanadu bolo e danuaa. 28 Go hiidinga de huaabodu alodahi o dogu damana ni dangada donu e daa gi maakau i mada luu mada o dogu dangada aamua go de hodooligi; aagai koe gu hai au, doo dangada hai hegau, go dahi dangada e gaimee madali goe. Gai e deai donu sogu heohi e dangi adu ai gi de goe, de hodooligi!”

29 Gai de hodooligi ne hai ange gi de ia, “Gu deai ange adaau muna e pasa ai i de mee nei! Go hiidinga au gu hagamodu bolo gooluu ma Ziba e vvae lua i de alahenua naa.”

30 Gai Mephibosheth ne hai ange gi de hodooligi, “Gaavange de alahenua naa alodahi gi de ia, go hiidinga dogu dangada aamua go de hodooligi gu ola ma gu ahe mai.”

De abodonu ange o David gi Barzillai

31 Gai Barzillai, taane Gilead, ne humai hogi mai i Rogelim, e hano madali de hodooligi gi baasi dai o Jordan.* 32 De masavaa laa gai Barzillai gu se daane madumadua, ia gu madavalu ono ngadau. Gai ia ne gaamai mee e hagadanuaa ai de hodooligi i de masavaa oona nogo noho ai i Mahanaim, go hiidinga ia se daane e lava mmao. 33 Gai de hodooligi ne hai ange gi Barzillai, “Humai noho i ogu daha, gai au ga tilo adu ai goe i Jerusalem.”

34 Aagai Barzillai ga hai ange gi de hodooligi, “Au e dee lagolago ange naa donu ogu ngadau e mouli ai, gai ni haigamaiana aha dogu hano madali de hodooligi gi Jerusalem? 35 Anailaa nei gai au gu madavalu ogu ngadau. Au gu dee maua i de vvae de mee danuaa mai i de mee baubau. Doo dangada hai hegau gu dee maua hogi i de mami ana mee e gai ma de unu. Au gu dee maua hogi gi langona leo o denga daane ma haahine e daahili ai. Dogu dangada aamua, go de hodooligi, au e dee hano naa donu huu ga hakoso ai goe. 36 Gai doo dangada hai hegau e damaa hano naa donu huu madali goe, de hodooligi, gi de baasi laa o Jordan. Gai gu aha goe, de hodooligi gu hagao mai ai au? 37 Au e dangidangi adu, dugua mai au, doo dangada hai hegau gi ahe, gai au ga magau ai i dogu aduhale, go de mommee e baa ange gi denga daanunga a dogu damana ma dogu dinana. Dogu dangada aamua go de hodooligi, deenei dogu dangada hai hegau go Kimham. Gaavee ia madali goe gi de baasi laa. Gai koe ga hai be se aha aau e lodo e hai ange gi de ia.”

38 Gai de hodooligi ga hai ange, “Au e kave naa donu Kimham madali au, ga hai ange mee alodahi aau e lodo au gi haia ange gi de ia. Gai au e hai naa donu gi bei oo lodo.”

39 Gai de hodooligi ma dangada alodahi ne aahe gi de baasi laa o Jordan. Gai de hodooligi ne oso Barzillai ga hagamanuuia ia, gai Barzillai ga ahe ai loo ga hano gi dono hale.

40 Gai de hodooligi ne hano ga dae gi Gilgal, gai Kimham ne hano hogi madali ia. Gai denga daane hebagi alodahi o de aamuli o Judah, ma dahi luu baasi o denga daane hebagi o Israel, ne loomai madali de hodooligi i de masavaa oona ne ahe mai ai.

41 Gai denga daane alodahi o Israel ne loomai gi daho de hodooligi, ga hai ange gi de ia, “Gai gu aha denga daane o Judah gu kave gee ai laa goe i omaadeu daha, ga kave goe ma doo huaabodu ga hulo ai gi de baasi laa o Jordan, aama oo daane alodahi madali goe?”

42 Gai denga daane o Judah alodahi ne hai ange gi denga daane o Israel, “Gimaadeu ne hai de mee nei i hiidinga gimaadeu e hai dangada ange gi de hodooligi. Gai gu aha gu llili ai naa goodou i hiidinga o de mee nei? E aha, go de hodooligi ne hagao ina mai amaadeu gai e gaimee ai? Gai gu hanu ana mee ne ngadi gaamai gi gimaadeu?”

43 Gai denga daane o Israel ne hai ange gi denga daane o Judah, “Gimaadeu e madaangahulu odi huu amaadeu diba ange gi de hodooligi, gai e kii ange de laumalie demaadeu heohi ange gi David i goodou. Gai gu aha goodou gu hagangadi mee ai laa gimaadeu? E dee go gimaadeu i mua ne llodo laa e hagaahea mai taadeu hodooligi?” Gai ne kii muna a denga daane o Judah i de mmahi i muna a denga daane o Israel.

20

De hai baasi ange o Sheba gi David

1 Gai e dahi daane baubau i kilaa, dono ingoo go Sheba, tama daane a Bicri, gai se daane de aamuli o Benjamin. Ia ne ili de hanga manu, ga hagadaba,*

“Gidaadeu e dee dau ange gi David,

gai e deai sedaadeu diba i daho tama a Jesse!

Dangada alodahi o Israel,

goodou aahe gi oodou hale!”

2 Gai denga daane alodahi o Israel ga hulo gee mai i daho David, ga hulo ga daudali ange i Sheba, tama daane a Bicri; gai denga daane o Judah ne daudali ange i delaadeu hodooligi mai i ssaalingaa vai go Jordan ga hulo ai gi Jerusalem.

3 De masavaa huu o David ne ahe mai ai gi dono hale i Jerusalem, gai ia ga kave ono bodu laa daha e dinoangahulu aana ne dugu laa gi diiloo ange de hale, ga dugu gilaadeu i dahi hale gee. Ia ne gaavange olaadeu mee e hagadanuaa ai, aagai ia tee ahe ange e hagahebaa ma gilaadeu. Gai gilaadeu ne nnoho donu huu i kilaa ga dae ai gi delaadeu maakau, gilaadeu gu bei denga haahine gu maakau olaadeu bodu.*

4 Gai de hodooligi ne hai ange gi Amasa, “Hannoo hai ange gi denga daane o Judah, gilaadeu gi hagabuni mai gi ogu daha i e dolu laangi, gai koe ahe mai hogi gi kinei.” 5 Gai Amasa ne hano e hagahi denga daane o Judah; gai ia tee maua i de hai gi lava ange de hegau laa, gi de masavaa a de hodooligi gu hagamodu ange gi de ia.

6 Gai David ne hai ange gi Abishai, “Sheba, tama daane a Bicri e kii ange naa de baubau ana mee e hai mai gi gidaadeu i Absalom. Gaavee ogu dangada hai hegau, goodou hulo dolohia Sheba, kana hano ia ga dae gi hanu aduhale buibui ga noho ai, gai ia gu ola mai i gidaadeu.” 7 Gai denga daane o Joab ne daudali ange i de ia madali de gau Kereth ma de gau Peleth aama denga daane hebagi mmahi alodahi. Gai gilaadeu ne ssao mai i Jerusalem ga doolohi Sheba, tama daane a Bicri.

8 De masavaa huu olaadeu ne tae ai gi de mommee iai laa de hadu laumalie i Gibeon, gai gilaadeu gu hedae ange gi Amasa i kilaa. Gai Joab e gahu i ono malo hebagi, gai dana gadilaasa e hhao i lo tono hale ma e daudau ai i honga dono dege; gai ga seesee mai huu Joab e hedae ange gi de ia, gai dana gadilaasa gu doo.

9 Gai Joab ne hai ange gi Amasa, “Dogu daina, aahee oo dagodo?” Gai a Joab ga poo de gumigumi o Amasa i dono lima madau ga oso ia. 10 Aagai Amasa tee gidee donu e ia bolo Joab e poo dana gadilaasa. Gai Joab ne hai dana gadilaasa ga velo ai tinae o Amasa, gai ono dae gu too mai, gai tee lua donu hanonga a Joab ne velo ai Amasa; gai ia gu magau. Gai Joab ma dono daina daane go Abishai ga hulo ga doolohi Sheba, tama daane a Bicri.

11 Gai dahi daane o Joab ne humai ga duu i gaogao o Amasa, ga hagadaba, “Be goai naa huu e dau ange gi Joab ma David, gai ia gi daudali ange i Joab.” 12 Gai Amasa gu dagodo i lodo ono dodo i honga de haiava. Gai ga gidee huu e Joab bolo denga daane alodahi ne loomai ga gidee ia gu tuu i kilaa, gai ia ga aau de angaanga o Amasa i honga de haiava, ga dugu i gaogao de haiava ga haoli ange i dahi malo. 13 Gai de masavaa huu ne aau gee ai de angaanga o Amasa mai i honga de haiava, gai denga daane alodahi gu hulo ga daudali ange i Joab ga doolohi ai Sheba, tama daane a Bicri.

14 Gai Sheba ne hagadaga i denga aamuli alodahi o Israel ga hano ai gi Abel Beth Maacah; gai de hagadiilinga o Bicri ne hagabuni mai ga daudali ange i de ia. 15 Gai denga daane madali a Joab ne hulo ga duuli luu baasi de aduhale go Abel Beth Maacah; gai gilaadeu ga hagabudubudu age denga gelegele i gaogao de buibui o de aduhale, e hai ai de mommee e hebagi ange ai gi de aduhale, gai ga hagailiili de buibui gi maoha. 16 Gai dahi hahine iloo mee ga basa iho gi gilaadeu i honga de buibui, ga hai ange, “Kaba muhuu! Kaba muhuu! Goodou hai ange gi a Joab ia gi humai gi kinei, au e lodo e basa ange gi de ia.” 17 Gai a Joab ne hano gi baa ange ia gi de hine laa; gai de hine laa ne ssili ange, “Go koe go Joab?”

Joab ne hai ange, “Uaa, go au go Joab.”

Gai de hine laa ga hai ange, “Aude haihaia, doo hahine hai hegau e lodo e tala adu hanu muna gi de goe.”

Gai a Joab ne hai ange, “Daalaa mai au muna.”

18 Gai ia ga hai ange, “Dangada ne hagataba madagidagi, ‘Siilia gi iloo mai i Abel’, gi maua ai gi modu dahi mee. 19 Au se hine madali gilaadeu e llodo i de nnoho paba ma de hai hegau i de muna abodonu i Israel; goodou gu loomai e oha dahi aduhale hagamogomogo i Israel. Gai gu aha goodou gu llodo ai naa e oha de boolonga o Tagi Maolunga?”

20 Joab ne hai ange, “Ni muna abodonu, au e dee lodo donu e hagalilo aabe oha doodou aduhale! 21 E dee deenei dogu mee e lodo ai. Aagai e dahi daane mai i de mommee iai mounga o Ephraim, dono ingoo go Sheba, tama daane a Bicri, ia gu hai baasi ange gi de hodooligi; boogia ia gaamai, gai au ga hano gee mai i de aduhale nei.”

Gai de hine laa ga hai ange gi a Joab, “Tilo, gimaadeu e tuu naa dono ua ga maga iho gi tua de buibui.”

22 Gai de hine laa ne hano ga basa ange gi dangada i de iloo mee. Gai gilaadeu ga tuu de ua o Sheba, tama daane a Bicri, ga maga iho gi Joab. Gai a Joab ga ili de hanga manu, gai denga daane alodahi gu hulo gee mai i luu baasi de aduhale laa, ga aahe gi olaadeu hale. Gai Joab ne ahe hogi gi daho de hodooligi i Jerusalem.

Denga dagi i lalo o David

23 De masavaa laa gai go Joab tagi o de hagabuulinga hebagi o Israel; Benaiah, tama daane a Jehoiada, go tagi o de gau Kereth ma de gau Peleth; 24 Adoram go tagi o de gau dee kii e hagahai hegau ina; Jehoshaphat, tama daane a Ahilud, go tangada daohi; 25 Sheva go tangada sisi; Zadok ma Abiathar go luu dangada haimeedabu; 26 gai Ira, taane Jair, go tangada haimeedabu o David.

21

De sui ange mee ne hai ange gi de gau Gibeon

1 De masavaa o David e hodooligi ai, gai ne duudagi de hai de onge i honga de henua i e dolu ngadau. Gai David ne ssili ange gi Tagi Maolunga dagodo o de onge. Gai Tagi Maolunga ne hai ange, “De onge nei ne hai i hiidinga o Saul ma dono huaabodu daa dangada; go hiidinga gilaadeu ne daa ga maakau de gau Gibeon.”

2 Gai de hodooligi ga hagahi de gau Gibeon gi loomai gi ono daha. (De gau Gibeon e dee ni dangada Israel, aagai ni dangada e doe mai i de gau Amor. Gai de gau Israel ne hagatoo donu bolo gilaadeu e dee daa gi maakau de gau Gibeon, aagai a Saul ne hagatale de daa gilaadeu gi odi, i hiidinga dono lodo mmahi i de bale ange Israel ma Judah.)* 3 Gai David ne hai ange gi de gau Gibeon, “Se aha aagu e hai e sui ai mee gu hai adu gi goodou, gai goodou ga hagamanuuia ai dangada o Tagi Maolunga?”

4 Gai de gau Gibeon ga hai ange gi de ia, “E dee go goolo be go selevaa e hagaheohi ina mee i omaadeu magavaa ma Saul ma dono huaabodu; e deai hogi semaadeu heohi e daa ai dahi dangada Israel gi magau.”

Gai David ne ssili ange, “Gai se aha oodou e llodo au gi haia adu moodou?”

5 Gilaadeu ne hai ange gi de hodooligi, “Gimaadeu e llodo i taane ne daia hanu gimaadeu ma de hagatale de daa gimaadeu alodahi gi maakau, gi dee nnoho ai gimaadeu i Israel, 6 gai gaamai e dogohidu daane mai i dono hagadiilinga, gai gimaadeu ga daa gilaadeu gi maakau e daudau age i denga manu i mada luu mada o Tagi Maolunga i Gibeah o Saul, de ia a Tagi Maolunga ne hili.”

Gai de hodooligi ga hai ange, “Au e gaavadu donu gilaadeu gi goodou.”

7 Aagai de hodooligi ne hagaola Mephibosheth, tama daane a Jonathan, de mogobuna o Saul, go hiidinga delaau hagatoo donu ma Jonathan ne hai i mada luu mada o Tagi Maolunga.* 8 Aagai de hodooligi ne kave luu dama daane a Rizpah, tamaa hine a Aiah ange gi a Saul, go Armoni ma Mephibosheth, ma denga dama daane dogolima a Merab,* tamaa hine a Saul ange gi Adriel, tama daane a Barzillai, taane Meholah.* 9 Gai ia ne gaavange gilaadeu gi de gau Gibeon gi daia gi maakau, gai gilaadeu ga daa gilaadeu ga daudau age i honga de mounga i mada luu mada o Tagi Maolunga, gai gilaadeu dogohidu laa gu maakau alodahi. Gilaadeu ne daa ga maakau i laangi ne daamada ai de hagihagi denga barley.

10 Gai Rizpah, tamaa hine a Aiah, ne kave dahi malo daladala ga hhola i honga dahi hadu ga noho ai, mai de taamada o de masavaa o de hagihagi ga dae ai gi de masavaa ne pala iho ai de langi gi honga olaadeu angaanga. Ia tee dugu ange donu denga manu llele gi toga ange gi honga olaadeu angaanga i de laangi, aabe go denga manu alasala i de boo. 11 Gai ga langona huu e David mee a Rizpah, tamaa hine a Aiah, de bodu laa daha o Saul ne hai, 12 gai ia ne hano ga gaamai ivi o Saul ma dana dama go Jonathan i daho de gau Jabesh Gilead. (Gilaadeu ne kave hagammuni olaau angaanga mai i lo te aduhale go Beth Shan, go de mommee a de gau Philistia ne kave olaau angaanga ga daudau age ai, i de laangi alaadeu ne daa ai a Saul ga magau i honga de mounga go Gilboa.)* 13 Gai David ga gaamai ivi o Saul ma dana dama daane go Jonathan i kilaa, aama ivi o denga daane a de gau Gibeon ne daa laa ga daudau age i denga manu ssomo.

14 Gai dangada ne kave ivi o Saul ma dana dama go Jonathan ga danu i Zela, i de henua o Benjamin, i lo te daanunga a Kish, tamana o Saul. Gai dangada ne hagassula mee alodahi a de hodooligi ne tala ange gilaadeu gi haia. Dua mee laa gai de Maadua ne hai ga bei dalodalo a dangada i hiidinga o de henua.

Denga hebagi ne hai ange gi de gau Philistia

(1 Ch 20.4-8)

15 Gai ne hai ange hogi de hebagi i magavaa o de gau Philistia ma de gau Israel. Gai David ne hano madali ono dangada hai hegau, gai gilaadeu ga hebagi ange gi de gau Philistia, gai ia gu kona dono dalea. 16 Gai Ishbi-Benob, dahi hagadiilinga o denga doa, dono dao bronze se dolulau shekel† taemaha, gai ia e dau dahi gadilaasa hoou, ne hagatale de daa David gi magau. 17 Aagai Abishai, tama daane a Zeruiah, ne humai ga bale ange David, ga daa ai taane Philistia laa gu magau. Gai denga daane o David ne hagatoo donu ga hai ange gi de ia, “Koe gu dee ahe ange donu e hano gi de hebagi madali gimaadeu, kana daia goe ga magau, gai gi dee made ai de laama a Israel.” *

18 Dua mee laa gai gilaadeu ne hebagi ange hogi gi de gau Philistia i Gob; gai Sibbecai, taane Hushah, ne daa Saph ga magau, dahi daane mai i de aamuli o denga doa.

19 Gai gilaadeu ne hebagi ange hogi gi de gau Philistia i Gob; gai Elhanan, tama daane a Jaare-Oregim,‡ taane Bethlehem, ne daa ga magau Goliath,§ taane Gath, go taane niiana laa tao iai laa de gau laumalie bei de laagau o de mee llanga malo.

20 Gai gu hai ange hogi de hebagi i Gath; gai e dahi doa i kilaa, e dagiono ono madannia ma dabuvae, se madalua ma haa ono madannia ma ono dabuvae alodahi. Ia se daane hogi de aamuli o denga doa. 21 Ia ne basa hagamaolunga i de gau Israel, gai Jonathan, tama daane a Shimea,* taina daane o David, ga daa ia gu magau.

22 Denga daane e dogohaa nei ni daane de aamuli o denga doa i Gath; gai David ma ono daane hebagi ne daa gilaadeu ga maakau.

22

Taahili tuhi a David

(Psa 18)

1 Gai David ne daahili ange gi Tagi Maolunga i taahili nei, i de masavaa a Tagi Maolunga ne hagaola ai ia mai i ono hagadaumee alodahi, ma mai i a Saul. 2 Ia ne hagadaba,

“Tagi Maolunga go dogu baba makaga,

ma dogu mommee buibui makaga ma dogu Ia Hagaola;

3 dogu Maadua go dogu baba makaga,

go ono daha oogu e mmuni ai,

go ia dagu mee hungihungi ma de hanga manu e hagaola ina mai au.

Go ia dogu mommee buibui makaga

ma dogu mommee mmuni, aama dogu Ia Hagaola,

e hagaola ina mai au i de gau alasala.

4 Au e hagahi Tagi Maolunga,

go de ia e heohi dagu tuhi,

gai au gu ola mai i ogu hagadaumee.

5 Denga beau o de magau gu duuli au,

de mee mmilo e oohaa laa mee gu haoli au.

6 Daula o de mommee o de gau maakau gu vini au,

gai sele o de magau gu daohi au.

7 Au ne hagahi Tagi Maolunga i dogu duasala;

au ne hagahi dogu Maadua.

Gai ia ne langona mai dogu leo i dono temple,

gai dagu dangi gu dae ange ai gi luoono dalinga.

8 Henua i lalo ne ngalungalue ma de bolebole;

denga dagelo o de langi gu ngalungaalue,

ma de bolebole i hiidinga ia gu lili.

9 De useahi gu buu mai i lodo luoono bongaa usu;

de ahi ula gu sao mai i lo tono ngudu,

gai denga maga ahi e kaa mai i ono daha.

10 Ia e hai gi baa iho de langi, gai ia ga iho ai;

denga hagausinga maadolu i lalo luoono vae.

11 Ia e gage i honga dahi cherubim ma e lele ai;

ia e lele i honga bakau o de madangi.

12 Ia e hai de gohu go dono hale malo —

denga hagausinga maadolu,

e hoohonu i denga vai.

13 De maalama i ono mada i mua

e bei de maga ahi mmahi.

14 Tagi Maolunga e basa mai i de langi bei de babaa denga hatuli,

de Ia Maolunga Mmao laa e hai gi langona dono leo.

15 Ia e tili dao o dana mee hholu gi mavaevae saele ai denga hagadaumee;

de labalaba o denga uila e hai gi ssenga ange gilaadeu.

16 Lodo ava o tai gu ssula age,

gai dagelo o henua i lalo gu gidee,

i de hagasee a Tagi Maolunga,

ga busi luoono bongaa usu.

17 Ia ne ino iho i de mommee maolunga ga poo au,

ia ne dada age au mai i lo te moana gelo.

18 Ia ne hagaola mai au i dogu hagadaumee mmahi,

ma mai i gilaadeu e kino i de au,

go hiidinga gilaadeu e mmahi ange i de au.

19 Gilaadeu ne hebagi mai gi de au i de laangi oogu ne hai ngadaa ai;

aagai Tagi Maolunga ne bale mai au.

20 Ia ne hagasao mai au ga dugu i de mommee lahalaha;

ia ne hagaola ngau, go hiidinga ia e malangilangi i de au.

21 Tagi Maolunga gu sui mai dogu heohi;

ia ne hagao mai au gi bei de gilimalali o agu hegau.

22 Go hiidinga au ne daohi haiava o Tagi Maolunga;

au tee hai de baubau ga hano gee ai i dogu Maadua.

23 Au ne daohi ana hagamodu alodahi;

au tee tili donu ana mee gu hagasauaa.

24 Au tigi haisala donu i mada luoono mada,

gai au ne daohi gi dee haisala au.

25 Tagi Maolunga gu hagao mai au, gi bei dagodo o dogu heohi,

ma de gilimalali o agu hegau i mada luoono mada.

26 Koe e hai hegau i de mee abodonu ange gi tangada

e hai hegau i de mee abodonu;

koe e hai hegau i de heohi ange gi gilaadeu e heohi.

27 Koe e hai hegau i de gilimalali ange gi gilaadeu e gilimalali,

aagai e hagaago ange gi de gau vaivai daakodo doo alasala.

28 Koe e hagaola gilaadeu e llodo maolalo,

aagai koe e hagamaolalo gilaadeu e llodo maolunga.

29 Uaa, Tagi Maolunga, go koe dagu laama;

dogu Maadua e sui de gohu i ogu daha gi se maalama.

30 Go koe e haia gi kii au i dahi hagabuulinga hebagi,

gai dogu Maadua e hai gi maua e au i de gage laa honga de buibui.

31 De Maadua, ono dagodo e honu abodonu;

muna a Tagi Maolunga e heohi abodonu.

Ia se buibui niiolaadeu alodahi

e mmuni i ono daha.

32 Goai de Maadua,

e dee go Iahweh donu huu?

Gai goai de baba makaga,

e dee go taadeu Maadua donu huu?

33 Go de Maadua dogu buibui makaga,

ma de hai gi heohi abodonu dogu haiava.

34 Ia e hai luoogu vae gi bei luu vae o dahi dia,*

ma de hai gi maua e au i de duu i honga mommee maolunga.

35 Ia e hai gi aabo luoogu lima i de hebagi,

gi maua ai e au i de tili de mee hholu e hai i bronze.

36 Koe e buibui au i dau hagaola,

gai koe ne ino iho ga hai au gi se dangada maolunga.

37 Koe ne hagaduu au i de mommee lahalaha,

gai luoogu vae tee ssege donu.

38 Au ne doolohi ogu hagadaumee ga daa gilaadeu,

gai au tee ahe dua donu

ga dae ai gi de odi gilaadeu i de maakau.

39 Au ne daa gilaadeu alodahi ga maakau,

gilaadeu gu dee maua i de hiihidi age ange;

gilaadeu gu baakuu ma gu daakodo i lalo luoogu vae.

40 Koe ne gaamai gi de au de mmahi e hebagi ai;

koe ne hai ogu hagadaumee gi too gi ogu lalo.

41 Koe ne hai ogu hagadaumee gi saavini gi hulo gee,

gai au gu daa gi maakau gilaadeu e kino i de au.

42 Gilaadeu ne ssala,

aagai teai donu dangada ne hagaola ina gilaadeu;

gilaadeu ne tangi ange gi Tagi Maolunga,

aagai ia tee basa ange gi gilaadeu.

43 Au ne hagailiili gilaadeu ga bei mama o de gelegele;

au ne mmili ma de dagadagahi gilaadeu gi lalo

bei gelegele i honga denga haiava.

44 Koe gu hagaola mai au i ogu dangada

e hai baasi mai gi de au.

Koe gu hai au go tagi o denga huaahenua;

dangada aagu e dee iloo gu hai hegau mai gi de au.

45 De gau henua gee gu loomai ma de maatagu;

de masavaa donu huu alaadeu e langona ai agu muna,

gai gilaadeu e hagallongo mai gi de au.

46 De gau henua gee gu deai selaadeu tali;

gilaadeu gu sasao mai i lodo olaadeu mommee buibui makaga ma de bolebole.

47 Tagi Maolunga e mouli laa!

Hagadegi ina dogu baba makaga!

Hagaamua ina dogu Maadua,

de baba makaga, go dogu hagaola!

48 Go ia de Maadua e suuia ange mee gu hai mai gi de au,

ma de hai denga huaahenua gi nnoho i ogu lalo,

49 go ia e hagaola ina mai au i ogu hagadaumee.

Koe gu hagaamua ngau i ogu hagadaumee,

koe gu hagaola mai au i de gau daa dangada.

50 Deenei ai, Tagi Maolunga, au e tuhi goe i magavaa o denga huaahenua;*

au e daahili ma de tuhi doo ingoo.

51 Ia ne hai gi kii de hodooligi aana gu hili,

ia e abodonu ange gi taane aana gu hagadabu i de lolo,

ange gi David ma dono aamuli ga hano ai.”

23

Muna hagaodi a David

1 Aanei muna hagaodi a David:

“Muna a David tama daane a Jesse,

muna a taane gu hagaamua

i daho de Ia Maolunga Mmao laa,

go taane a de Maadua o Jacob gu hagadabu i de lolo,

gai go de ia e haia daahili danuaa a de gau Israel:*

2 De Hagasaalunga o Tagi Maolunga ne hai au gi daalaa ana muna;

gai ana muna e daakodo i lo togu ngudu.

3 De Maadua o Israel gu basa,

de Baba o Israel ne hai mai gi de au,

‘Tangada e dagina dangada i de mee heohi,

ma de dagi dangada i dono madagu i de Maadua,

4 ia e bei de maalama o de laa i taiao,

ma de laa e dii laa i de laangi e deai hagausinga iai,

ma de maalama i dua de pala de langi

e hagassomo ina laa helii i honga de gelegele.’

5 E aha, e dee aanei dagodo o dogu huaabodu i daho de Maadua?

Ia gu hai dahi hagatoo donu hagaheloongoi dee ngado mai madali au,

ma de hai gi too donu mee alodahi iai.

E aha, ia e dee hai naa gi sula dogu hagaola,

ma mee alodahi oogu e lodo ai?

6 Aagai de gau baubau e tili naa

bei dagodo o denga manu daladala;

e dee maua laa i de poo i lo te lima o tangada,

7 aagai tangada e poo ange gi mee nei

e poo i de iron aama tao e dahi ono gau;

gilaadeu e dudu naa ga odi i lo te ahi.”

Denga daane hebagi dau o David

(1 Ch 11.10-41)

8 Aanei ingoo o denga daane hebagi mmahi o David: go Josheb-Basshebeth, taane Tahkemon, go tagi o denga daane dau dogodolu. Ia ne hai dono dao ga hebagi ange ai gi e dinovalu daane ga daa gilaadeu gu maakau i e dahi donu huu hanonga.

9 Taane e mua ange gi de ia i denga daane dogodolu laa go Eleazar, tama daane a Dodo, taane Ahoh. Ia ne bale ange David ga daa ai gu maakau denga daane Philistia ne hagabuni laa e hebagi. Denga daane Israel gu saavini ma gu hulo, 10 aagai ia ne hidi ga daa denga daane Philistia ga dae ai gi de made dono lima, ga pigi ange gi dana gadilaasa, gu dee maua i de aau. Gai Tagi Maolunga ne hai gi kii gilaadeu i de laangi laa. Gai dangada ne aahe mai gi ono daha, ga kave ai goloa o de gau maakau i kilaa.

11 Gai taane e mua ange gi de ia go Shammah, tama daane a Agee, taane Harar. Denga daane Philistia ne hagabuni i Lehi, i dahi mommee e ssomo ai laa denga lentil; gai denga daane Israel ne saavini ga hulo gee mai i denga daane Philistia. 12 Aagai ia ne duu i de mommee laa ga daa gu maakau de gau Philistia, gai Tagi Maolunga ne hai ga laumalie delaadeu kii i de laangi laa.

13 De masavaa o de hagihagi, gai e dogodolu daane mai i denga daane dinodolu mmahi laa, ne hulo gi daho David i lo te haonga i gaogao de mounga i Adullam, gai dahi hagabuulinga hebagi o Philistia e nnoho i lo te geelonga go Rephaim. 14 De masavaa laa gai David e noho i lo te mommee buibui makaga, gai denga daane hebagi o Philistia e nnoho i Bethlehem. 15 Gai David ne hagadaba age, “Mee naa gi dahi dangada e hano e gaamai hanu vai mai i de vai geli i gaogao de haitoga o de buibui o Bethlehem, e unu au!” 16 Gai denga daane mmahi dogodolu laa ne ulu laa magavaa o denga daane hebagi o Philistia, ga hulo ga asu mai hanu vai i de vai geli i gaogao de haitoga i Bethlehem, ga gaamai gi David. Aagai David tee unu vai laa; ia ne llingi vai laa e sigidaumaha ange ai gi Tagi Maolunga, 17 ma de hagadaba, “Tagi Maolunga, e dee heohi dagu hai de mee nei! Vai nei e bei donu dodo o denga daane nei, go hiidinga gilaadeu ne hagangadi mee olaadeu mouli.” Gai David tee unu vai laa. Aanei hegau a denga daane mmahi dogodolu laa ne hai.

18 Gai Abishai, taina daane o Joab, tama daane a Zeruiah, tagi o denga daane e dinodolu† laa. Ia ne hai dono dao ga daa ai ga maakau e dolulau daane, deelaa ai, ia gu dau madali denga daane e dinodolu laa. 19 Gai e kii ange de laumalie dono hagadubu i denga daane e dogodolu‡ laa, gai go ia delaadeu dagi, aagai ia tee dau madali denga daane dogodolu ange laa.

20 Gai Benaiah, tama daane a Jehoiada, ia se daane aabo i de hebagi mai i Kabzeel, gai ne lagolago hogi ana hegau danuaa ne hai. Ia ne daa ga maakau e dogolua daane mmahi o Moab. Gai ia ne iho hogi gi lo te geelonga ga daa dahi laiono i de masavaa e loiho ai denga snow. 21 Ia ne daa hogi ga magau dahi daane mahamaha o Egypt. Taane Egypt laa e poo dahi dao i dono lima; aagai Benaiah ne hano ga hebagi ange gi de ia i dono dogo, ga kave tao o taane Egypt ga daa ai ia gu magau i dono dao. 22 Aanei hegau a Benaiah, tama daane a Jehoiada ne hai; ia se daane dau hogi madali denga daane mmahi dogodolu laa. 23 Ia se daane dau i magavaa o tinodolu laa, aagai ia tee dau madali denga daane dogodolu laa. Gai David ne hai ia go tagi o ono daane hagaloosi.

24 Gai Asahel, taina daane o Joab, se daane hebagi dau hogi madali denga daane dinodolu laa; ma Elhanan, tama daane a Dodo, taane Bethlehem, 25 ma Shammah, ma Elika, luu daane Harod, 26 ma Helez taane Pelet, ma Ira tama daane a Ikkesh, taane Tekoa, 27 ma Abiezer taane Anathoth, ma Mebunnai taane Hushah, 28 ma Zalmon taane Ahoh, ma Maharai taane Netophah, 29 ma Heleb, tama daane a Baanah, taane Netophah, ma Ittai tama daane a Ribai, taane Gibeah i de vaaenga o Benjamin, 30 ma Benaiah taane Pirathon, ma Hiddai taane mai i denga geelonga o Gaash, 31 ma Abi-Albon taane Arabah, ma Azmaveth taane Bahurim, 32 ma Eliahba taane Shaalbon, ma denga dama daane a Jashen, ma Jonathan, 33 ma Shammah, taane Harar, ma Ahiam, tama daane a Sharar taane Harar, 34 ma Eliphelet tama daane a Ahasbai, taane Maacah, ma Eliam tama daane a Ahithophel, taane Giloh, 35 ma Hezro taane Carmel, ma Paarai taane Arba, 36 ma Igal tama daane a Nathan, taane Zobah, ma Bani taane Gad, 37 ma Zelek taane Ammon, ma Naharai taane Beeroth, go taane e sabaia goloa hebagi o Joab, tama daane a Zeruiah, 38 ma Ira ma Gareb luu daane Jether, 39 ma Uriah taane Heth: se dinodolu ma dogohidu daane nei alodahi.

24

De dau a David denga daane hebagi

(1 Ch 21.1-27)

1 Gai Tagi Maolunga gu lili mmao ange i de gau Israel, gai ia ga usuusu ange David gi hai baasi ange gi gilaadeu, ga hai ange, “Hannoo daulia dangada o Israel ma Judah.”

2 Gai de hodooligi ga hai ange gi Joab, tagi o denga daane hebagi, e noho laa madali ia, “Hannoo hagadaga i denga aamuli alodahi o Israel, mai i Dan ga dae ai gi Beersheba, gai koe ga dau ai dangada, gi iloo ai e au be dee hee maa de soa o dangada.”

3 Aagai Joab ne hai ange gi de hodooligi, “Dogu dangada aamua go de hodooligi, Tagi Maolunga gi haia gi lau hanonga e kii ange ai de soa dangada, i de masavaa oou e mouli ai. Aagai gu aha goe, dogu dangada aamua go de hodooligi, gu lodo ai naa e hai de hegau nei?”

4 Aagai gu kii muna a de hodooligi i muna a Joab ma dagi o denga daane hebagi. Deelaa ai, a Joab ma dagi o denga daane hebagi ne hulo gee mai i daho de hodooligi, ga hulo ga dau de gau Israel alodahi.

5 Gilaadeu ne hulo gi de baasi i dua o Jordan ga nnoho gaainga i Aroer, i baasi ngaage de geelonga. Muli mai gai gilaadeu ne hulo ga hagadaga i Gad ma Jazer. 6 Gai gilaadeu ne hulo laa Gilead, ma Kadesh i de henua o de gau Heth, ga hulo ai gi Dan, gai gilaadeu ne hulo mai i Dan ga hhagi iho gi Sidon, 7 gai ne hulo hogi ga tae gi de hale buibui makaga i Tyre, aama denga aduhale alodahi o de gau Hiv ma de gau Canaan. Gai gilaadeu ne loomai i kilaa ga hulo ga tae gi Beersheba i Negev i de vaaenga o Judah.

8 Gai ga odi huu de henua alodahi i delaadeu hagadaga ai, gai gilaadeu ga aahe mai gi Jerusalem i dua e siva malama ma e madalua laangi.

9 Gai Joab ga tala ange taelodo o de gau Israel alodahi gi de hodooligi; gai se valuseguli daane dau o Israel i de hebagi i de gadilaasa, gai denga daane o Judah se limaseguli.

10 Aagai David gu donu iho bolo ia gu haisala i dana hai gi daulia taelodo o dangada. Gai ia ne hai ange gi Tagi Maolunga, “Au gu haisala mmao i dagu hai de hegau nei. Aagai iainei, Tagi Maolunga, au e dangidangi adu, degi mai gi de au, doo dangada hai hegau; go hiidinga au ne lodo senga.”

11 Gai ga alahage huu David i taiao, gai Tagi Maolunga ne hagaago ange ana muna gi de pelaabisi go Gad, taane hai hegau o David e daalaa mee e loomai, ga hai ange, 12 “Hannoo hai ange gi David, ‘E hagadaba Tagi Maolunga: Au e gaavadu gi de goe e dolu mee; hilihilia dahi mee nei, gai au ga hagaduasala ai goe.’ ”

13 Gai Gad ne humai ga ssili ange gi David, “Koe e lodo gi hai de onge i e dolu ngadau?* Be go doo hano e mmuni i oo hagadaumee i e dolu malama, i de masavaa alaadeu e doolohi ai goe? Aabe go dagu gaamai dahi mee hagamaakau gi honga doo henua i e dolu laangi? Koe hagasaelea ma gi hilihilia doo mee e lodo ai, gai au ga ahe e tala ange gi de ia ne haia ngau gi humai.”

14 Gai David ga hai ange gi a Gad, “Au gu duu ange gi dahi hai ngadaa laumalie. Au e dugu ange au gi Tagi Maolunga gi hagaduasala ina, go hiidinga dono lodo aloha e laumalie mmao; aagai au gi dee hagaduasala i daho dahi dangada.”

15 Gai Tagi Maolunga ga hai gi humai dahi mee hagamaakau gi Israel mai i taiao ga dae ai gi dana masavaa gu hagailonga. Gai ne hidusemada dangada ne maakau, mai i Dan ga dae ai gi Beersheba. 16 De masavaa a tangada de langi o Tagi Maolunga ne hagaabo ai dono lima e oha de aduhale go Jerusalem, gai Tagi Maolunga gu sui dono lodo e hai de baubau laa, gai ia ne hai ange gi tangada de langi e daia laa dangada, “Gu lava! Dugua iho doo lima!” De masavaa laa gai tangada de langi o Tagi Maolunga gu dae mai gi gaogao de mommee hili huamanu o Araunah, taane Jebus.

17 Gai David ne basa ange gi Tagi Maolunga i de masavaa aana ne gidee ai tangada de langi e daia laa dangada, ga hai ange, “Tilo, au gu haisala, gai go au donu tee heohi. Aagai de gau nei e bei dagodo o denga ssiibi, ni aha alaadeu ne hai? Au e dangidangi adu, hagaduasala ina ngau ma dogu huaabodu.”

18 Gai a Gad ne humai gi daho David i de laangi laa, ga hai ange gi de ia, “Hannoo hagaduulia dahi mommee o ssigidaumaha ange gi Tagi Maolunga i de mommee hili huamanu o Araunah, taane Jebus.” 19 Gai David ne hagassula muna a Tagi Maolunga gu tala ange gi a Gad. 20 Gai de masavaa huu a Araunah ne gidee ai bolo de hodooligi ma ono dangada hai hegau gu loomai gi ono daha, gai ia ga humai ga ino luoono mada gi honga de gelegele i mada i mua o de hodooligi.

21 Araunah ne ssili ange, “Gu aha gu humai ai naa goe, dogu dangada aamua go de hodooligi, gi daho doo dangada hai hegau?”

David ne hai ange, “Au se humai e hagao doo mommee hili huamanu, e hagaduu ai dahi mommee o ssigidaumaha ange gi Tagi Maolunga, gi tuu ai de mee hagamaakau i daho dangada.”

22 Gai Araunah ne hai ange gi David, “Dogu dangada aamua go de hodooligi, gaavee be ni aha oou e lodo ai e hai ai ssigidaumaha. Aanei denga kaau e hai ai ssigidaumaha dudu, ma baabaa e duuduu ai grain, aama laagau e hagauda ange gi ua o denga kaau e hai ai de ahi. 23 De hodooligi, au e gaavadu mee nei alodahi gi de goe.” Gai Araunah ne hai ange hogi gi de hodooligi, “Tagi Maolunga doo Maadua gi malangilangi i dau sigidaumaha.”

24 Aagai de hodooligi ga hai ange gi Araunah, “E deai, au e hagao mee naa i oo daha, go hiidinga au e dee hai ange donu dahi sigidaumaha dudu gi Tagi Maolunga dogu Maadua i dahi mee oogu tee too ange aagena.”

Gai David ne hagao de mommee hili huamanu ma denga kaau laa i e madalima shekel† selevaa. 25 Gai David ne hagaduu dahi mommee o ssigidaumaha ange gi Tagi Maolunga i kilaa, ga hai ai denga sigidaumaha dudu ma sigidaumaha hagadanuaa magavaa. Gai Tagi Maolunga ga hagallongo dana dangidangi i hiidinga o de henua, gai de mee hagamaakau laa gu aau gee mai i Israel.

* 1:6 1 Sa 31.1-6; 1 Ch 10.1-6

* 1:18 taahili nei: muna nei go lo te Beebaa Greek iai. De Beebaa Hebrew e hai ange bolo go de mee hholu.

* 1:18 Josh 10.13

* 2:2 1 Sa 25.42-43

* 2:4 1 Sa 31.11-13

* 2:16 Helkath Hazzurim i muna Hebrew e bei go tuu malaelae o denga gadilaasa.

* 3:9 1 Sa 15.28

* 3:14 1 Sa 18.27

* 4:4 2 Sa 9.3

* 4:10 2 Sa 1.1-16

* 5:4 1 Ki 2.11; 1 Ch 3.4; 29.27

* 5:6 Josh 15.63; Jdg 1.21

* 5:20 Baal Perazim i muna Hebrew e bei go de ia aamua e oohaa laa ga sao i de baasi laa.

* 6:2 Baalah o Judah e bei go Kiriath Jearim.

* 6:2 Exo 25.22

* 6:3 1 Sa 7.1-2

† 6:8 Perez Uzzah i muna Hebrew e bei go de hagaduasala o Uzzah.

* 6:11 1 Ch 26.4-5

* 6:16 1 Sa 18.27; 2 Sa 3.13-14

‡ 6:19 dagidahi dibaa giidagi, aabe e dagidahi dibaa pelaoaa.

* 6:19 1 Ch 16.43

* 7:12 Psa 89.3-4; 132.11; John 7.42; Acts 2.30

* 7:14 Psa 89.26-27; 2 Co 6.18; Heb 1.5

* 7:16 Psa 89.36-37

* 7:23 Deut 4.34

* 8:9 Tou, aabe go Toi i de Beebaa Hebrew (diiloo hogi de gubu e 10).

† 8:12 Edom: hanu beebaa Hebrew ange laa e hai ange go Aram.

* 8:13 Psa 60

‡ 8:18 de gau Kereth ma de gau Peleth go dangada e hagaloosia de hodooligi.

* 9:1 1 Sa 20.15-17

* 9:3 2 Sa 4.4

* 11:1 1 Ch 20.1

* 11:21 Jerub-Besheth e bei Jerub-Baal, e bei go Gideon.

* 11:21 Jdg 9.53

* 12:1 Psa 51

* 12:11 2 Sa 16.22

* 12:13 Psa 51.1

* 12:25 Jedidiah i muna Hebrew e bei go go de ia o Tagi Maolunga e aloha ai.

† 12:30 delaadeu hodooligi, aabe go Milcom (e bei go Molek).

‡ 12:30 dahi talente bei se 75 pauni.

§ 12:31 Muna i kinei e dai dee iloo danuaa dono hagadoonunga.

* 13:18 hagalaagii: muna Hebrew i kinei e dee iloo danuaa donu hagadoonunga.

† 13:34 Muna e nnoa nei e dee daakodo i lo te Beebaa Hebrew, gai go lo te Beebaa Greek iai.

* 13:37 2 Sa 3.3

* 14:17 2 Sa 19.27

* 14:26 200 shekele bei se 5 pauni.

* 15:7 haa ngadau: muna nei go lo te Beebaa Greek iai. De Beebaa Hebrew e hai ange bolo go de madahaa ngadau.

† 15:24 Abiathar ga hai denga sigidaumaha, aabe Abiathar ne hanage.

* 16:1 2 Sa 9.9-10

* 16:3 2 Sa 19.26-27

* 16:22 2 Sa 12.11-12

* 17:3 Muna i kinei go muna i de Beebaa Greek. De Beebaa Hebrew e dee iloo danuaa muna iai.

† 17:25 Jether: de Beebaa Hebrew e hai ange go Ithra.

‡ 17:25 mai i de aamuli o Ishmael: de Beebaa Hebrew e hai ange se daane Israel.

* 19:16 2 Sa 16.5-13

* 19:24 2 Sa 9.1-13; 16.1-4

* 19:31 2 Sa 17.27-29

* 20:1 1 Ki 12.16; 2 Ch 10.16

* 20:3 2 Sa 16.22

* 21:2 Josh 9.3-15

* 21:7 1 Sa 20.15-17; 2 Sa 9.1-7

* 21:8 Merab: hanu beebaa duai ange laa e hai ange Michal.

* 21:8 1 Sa 18.19

* 21:12 1 Sa 31.8-13

† 21:16 300 shekele bei se 7½ pauni.

* 21:17 1 Ki 11.36; Psa 132.17

‡ 21:19 Jaare-Oregim, aabe go tama daane a tangada langa mee.

§ 21:19 tama daane a Jaare-Oregim, taane Bethlehem, ne daa ga magau Goliath: muna nei go lo te Beebaa Hebrew iai. 1 Ch 20.5 e hai ange bolo go tama daane a Jair ne daia laa Lahmi taina daane o Goliath.

* 21:21 Shimea: hanu beebaa Hebrew ange laa e hai ange Shimei.

* 22:34 Hab 3.19

* 22:50 Rom 15.9

* 23:1 de ia e haia daahili danuaa a de gau Israel, aabe go de ia daahili hagaaloha o de gau Israel.

† 23:18 dinodolu: hanu beebaa duai ange laa e hai ange dogodolu.

‡ 23:19 dogodolu: hanu beebaa duai ange laa e hai ange dinodolu.

* 24:13 dolu ngadau: muna nei go lo te Beebaa Greek iai. De Beebaa Hebrew e hai ange bolo e hidu ngadau.

† 24:24 50 shekele bei se 1¼ pauni.

1 Kings

1

2

3

4

5

6

7

8

9

10

11

12

13

14

15

16

17

18

19

20

21

22

Tahi Beebaa o denga

Hodooligi

(1 Kings)

Hanu dagodo o de beebaa nei

Tahi Beebaa o denga Hodooligi e duudagi daalanga o denga hodooligi o de gau Israel, ne daamada laa de tala i luu beebaa go Samuel. E dee iloo danuaa be goai ne siia de beebaa nei. De beebaa nei e maua i de vvae dolu:

1. De dae ange o Solomon ga hodooligi i Israel ma Judah, ma de magau o dono damana go David.

2. De hodooligi ma hegau a Solomon. Gai dana hegau laumalie ne hai go de hagaduu de temple i Jerusalem.

3. De vvae o luu nohoanga hodooligi o Israel ma Judah (de nohoanga hodooligi i de bido gi ngaiho go Israel, gai de nohoanga hodooligi i de bido gi ngaage go Judah), aama daalanga o denga hodooligi ne dagina luu mommee laa i de madaangahulu ma ssiva centuryb.c.

Luu beebaa o denga Hodooligi e tala de hai a dahi hodooligi ma dahi hodooligi ne dagi ai. Noo de hodooligi ne hai hegau ange gi de Maadua i de muna abodonu, gai de henua e hagadagadaga age; aagai de daumaha ange gi denga diinonga ma tee daudali i muna a de Maadua e hai ga hai ngadaa dangada. Denga hodooligi alodahi i de bido gi ngaiho tee maua i de daudali i hainga a de Maadua. Hanu hodooligi i de bido gi ngaage ne daudali i de mee nei gai hanu teai.

De mee laumalie o Tahi Beebaa o denga Hodooligi e basa ai, go dagodo o denga pelaabisi o Tagi Maolunga. Aanei gilaadeu ne lo taane i de tala muna a de Maadua, gilaadeu ne hagakana ange dangada gilaadeu gi dee daumaha ange gi denga diinonga, gai gi hagallongo ange gi de Maadua. Dahi pelaabisi nei go Elijah, go ia ne hai baasi ange laa gi de gau haimeedabu o Baal (i de mada e 18).

Hanu gubu hagamogomogo: “Gai noo koe e daudali mai i de au, i de lodo se muna abodonu ma de heohi, bei dagodo o doo damana go David, ma de hai gi bei mee alodahi aagu e tala adu koe gi haia, ma de daohi agu hainga gu hagasauaa aama agu muna, gai au e hai doo nohoanga hodooligi gi dagodo i Israel ga hano ai, bei dagu hai gu hagatoo donu ange ai gi doo damana go David, ga hai ange, ‘E deai naa donu se masavaa e deai ai se dangada mai i doo hagadiilinga e hodooligi i Israel’ ” (9.4-5).

Denga vaevaaenga

Ngadau hagaodi o de hodooligi o David (1.1—2.12)

De hagadabu o Solomon gi hodooligi (2.13-46)

De hodooligi o Solomon (3.1—11.43)

a. Ngadau i taamada dono hodooligi (3.1—4.34)

b. De hagaduu o de temple(5.1—8.66)

c. Denga ngadau i muli mai (9.1—11.43)

De vvae lua o de nohoanga hodooligi (12.1—22.53)

a. De hai baasi o denga aamuli i de bido gi ngaiho (12.1—14.20)

b. Denga hodooligi o Judah ma hodooligi o Israel (14.21—16.34)

c. De pelaabisi go Elijah (17.1—19.21)

d. Ahab, de hodooligi o Israel (20.1—22.53)

1

De madumadua o de hodooligi go David

1 De masavaa o de hodooligi go David ne madumadua ai, gai ia gu dee maua gi mahanahana danuaa, i de masavaa e haolia ange ai ia i denga malo. 2 Gai ono dangada hai hegau ga hai ange gi de ia, “De hodooligi, gidaadeu ga ssala dahi bua moe gi humai gi oo daha, gi diiloo adu ai goe. Gai ia ga dagodo i oo gaogao e hagamahanahana ai goe.”

3 Gai gilaadeu ga ssala dahi damaa hine mahamaha i Israel alodahi, gai gilaadeu gu gidee Abishag, se damaa hine mai i Shunem, gai gilaadeu ga gaamai ia gi daho de hodooligi. 4 Gai ia se damaa hine mahamaha mmao; gai go ia ne diiloo ange de hodooligi ma de hai ange ana mee; aagai de hodooligi tee hagahebaa ma ia.

Adonijah ma de nohoanga hodooligi

5 Gai Adonijah, tama daane a David ma Haggith, ne lodo maolunga ga hagataba, “Go au e gaavee de nohoanga hodooligi.” Gai ia ne hagadabena hanu hada ma hanu daane e kage i honga hoosa, ma e dinolima daane gi saavini i ono mada i mua.* 6 (Gai dono damana tee buibui donu ia aabe ne ssili ange, “Gu aha goe gu hai hegau ai naa bee naa?” Adonijah se daane hogi mahamaha mmao, gai ia e gauligi mai ange i Absalom.)

7 Gai ia ne madaangudu ange gi Joab, tama daane a Zeruiah, ma tangada haimeedabu go Abiathar. Gai gilaau ne hagabuni ange ma de bale ange ia. 8 Aagai tangada haimeedabu go Zadok, ma Benaiah, tama daane a Jehoiada, ma de pelaabisi go Nathan, ma Shimei, ma Rei, aama denga daane mmahi o David tee hagabuni ange gi Adonijah.

9 Gai Adonijah ne daa hanu ssiibi ma kaau, aama hanu kaau pedi i de mommee iai de hadu o Zoheleth, i gaogao o En Rogel. Gai ia ne gauna ange ono daina daane, go dama daane alodahi a de hodooligi, ma dagi alodahi o Judah, 10 aagai ia tee gauna ange de pelaabisi go Nathan, ma Benaiah, ma denga daane dau o de hebagi, aabe go dono daina daane go Solomon.

De hagasula o Solomon gi hodooligi

11 Gai Nathan ga ssili ange gi Bathsheba, tinana o Solomon, “Koe gu langona naa bolo Adonijah, tama daane a Haggith gu hodooligi, gai taadeu dangada aamua go David e dee iloo donu e ia?* 12 Deenei ai, au ga tala adu dau hai e maua ai de hagaola doo mouli ma de mouli o dau dama go Solomon. 13 Hagamoolau hannoo gi daho de hodooligi go David, hai ange gi de ia, ‘Dogu dangada aamua, koe tee hagatoo donu mai laa gi de au bolo go dagu dama daane go Solomon, e gaavee doo nohoanga hodooligi? Gai gu aha Adonijah gu kave ai laa doo nohoanga hodooligi?’ 14 Gai au e hanadu naa hogi gi daho de hodooligi i de masavaa oou e basa ange ai gi de ia, ga hagadonu ai au muna gu tala ange gi de ia.”

15 Gai Bathsheba ne hano gi lo te aabi o de hodooligi (de masavaa laa gai de hodooligi gu madumadua, gai go Abishag, de hine Shunem, e diiloo ange ia). 16 Gai Bathsheba ne hano ga duuduli ga hagadubu de hodooligi.

Gai de hodooligi ga ssili ange gi de ia, “Se aha oou e lodo ai?”

17 Gai ia ga hai ange gi de ia, “Dogu dangada aamua, koe ne hagatoo donu mai gi de au, doo hahine hai hegau, i de ingoo o Tagi Maolunga doo Maadua, bolo go dagu dama daane go Solomon, e gaavee doo nohoanga hodooligi. 18 Gai anailaa nei, gai Adonijah gu hodooligi, gai koe, dogu dangada aamua go de hodooligi, e dee iloo donu. 19 Ia gu hai ssigidaumaha i hanu kaau daane, ma kaau pedi, ma ssiibi lagolago, ma gu gauna ange denga dama daane alodahi a de hodooligi gi taonga, ma Abiathar, tangada haimeedabu, ma Joab, tagi o denga daane hebagi; aagai ia tee gauna ange doo dangada hai hegau go Solomon. 20 Dogu dangada aamua go de hodooligi, anailaa nei gai de gau Israel alodahi e tali adu goe gi daalaa ange gi gilaadeu, be goai e noho i honga doo nohoanga hodooligi. 21 Gai noo e deai, gai de masavaa naa huu o dogu dangada aamua go de hodooligi e magau ai bei ono dubuna, gai gimaau ma dagu dama daane go Solomon e hagabinga naa bolo ni dangada e oohaa de hainga.”

22 De masavaa a de hine laa e tala ange ai muna laa gi de hodooligi, gai de pelaabisi go Nathan gu ulu mai hogi. 23 Gai gilaadeu ga hai ange gi de hodooligi, “Nathan, de pelaabisi, gu humai.” Gai de masavaa huu oona ne ulu mai ai gi mada i mua o de hodooligi, gai ia ga ino gi lalo ga hagabaa luoono mada gi honga de gelegele.

24 Gai Nathan ga hai ange, “Dogu dangada aamua go de hodooligi, koe gu hagadaba laa bolo go Adonijah e suuia goe e hodooligi ai, ma de noho i honga doo nohoanga hodooligi? 25 Anailaa nei, gai ia gu hano ma gu sigidaumaha hanu kaau daane, ma kaau pedi, aama ssiibi lagolago. Gai ia ga gauna ange denga dama daane alodahi a de hodooligi, ma dagi o de hagabuulinga hebagi, ma tangada haimeedabu go Abiathar. Gai iainei gilaadeu e gaimee ma de unu madali ia, ma de hagataba, ‘Gi daulooloa de mouli o de hodooligi go Adonijah!’ 26 Aagai ia tee gauna mai au, doo dangada hai hegau, ma tangada haimeedabu go Zadok, ma Benaiah, tama daane a Jehoiada, aama doo dangada hai hegau go Solomon. 27 Dogu dangada aamua go de hodooligi, go koe ne dugua ange de hegau nei gi hai, gai koe tee tala mai gi gimaadeu, oo dangada hai hegau, be goai e noho ai i honga doo nohoanga hodooligi?”

28 Gai de hodooligi go David ga hai ange, “Hagahia Bathsheba gi humai gi ogu daha.” Gai de hine laa ga ulu mai ga duu i mada i mua o de hodooligi.

29 Gai de hodooligi ga hagatoo donu, ga hagadaba, “Au e hagatoo donu i de mouli o Tagi Maolunga, go de ia ne hagaola ina ngau mai i denga hai ngadaa alodahi: 30 ailaa nei gai au e hagassula agu muna gu hagatoo donu adu ai gi de goe, i de ingoo o Tagi Maolunga, de Maadua o Israel: go dau dama daane go Solomon e hodooligi i ogu dua, gai go ia e gaavee dogu nohoanga hodooligi.”

31 Gai Bathsheba ga ino gu baa luoono mada gi honga de gelegele, ga hagadubu de hodooligi, ga hai ange, “Dogu dangada aamua, de hodooligi go David, gi mouli ga hano ai!”

32 Gai de hodooligi go David ga hai ange, “Hagahia tangada haimeedabu go Zadok, ma de pelaabisi go Nathan, ma Benaiah, tama daane a Jehoiada, gi loomai gi ogu daha.” Gai gilaadeu gu loomai gi mada i mua o de hodooligi. 33 Gai de hodooligi ga hai ange gi gilaadeu, “Gaavee madali goodou denga dagi e hai hegau mai laa gi de au, gai goodou ga hai dagu dama go Solomon gi gage i honga dagu donkey, ga dagi iho gi gaogao de vai go Gihon. 34 Gai tangada haimeedabu go Zadok, ma de pelaabisi go Nathan ga hagadabu ia i de lolo gi hodooligi i Israel; gai goodou ga ili denga hanga manu ga hagataba, ‘Gi daulooloa de mouli o de hodooligi go Solomon!’ 35 Gai goodou ga daudali ange i de ia ga loage ai, ga hai ia gi noho i honga dogu nohoanga hodooligi, gai ia ga hodooligi ai i dogu duulanga. Au gu hili ia gi dagina Israel ma Judah.”

36 Gai Benaiah, tama daane a Jehoiada ga hai ange gi de hodooligi, “Uaa! Tagi Maolunga, de Maadua o dogu dangada aamua go de hodooligi, gu tala hagadonu donu de mee nei. 37 Tagi Maolunga gi noho i daho Solomon, bei dono hai ne noho ai i oo daha, dogu dangada aamua go de hodooligi, gai dono nohoanga hodooligi gi maolunga ange i de nohoanga hodooligi o dogu dangada aamua, go David.”

38 Gai tangada haimeedabu go Zadok, ma de pelaabisi go Nathan, ma Benaiah, tama daane a Jehoiada, ma de gau Kereth ma de gau Peleth ga hulo ga hakage ange Solomon gi honga de donkey a de hodooligi go David, ga gave iho ai ia gi de vai go Gihon. 39 Gai tangada haimeedabu go Zadok ga kave de hanga manu iai laa lolo, mai i lo te hale malo dabu laa, ga hagadabu ai Solomon. Gai gilaadeu ga ili denga hanga manu, gai dangada alodahi ga hevaalogi ga hagataba, “Gi daulooloa de mouli o de hodooligi go Solomon!” 40 Gai dangada alodahi ne hagadangidangi i denga flute ma de hevaalogi i de malangilangi ga daudali mai ai i ono dua, gai de henua gu ngalungalue i delaadeu hevaalogi.

41 Gai Adonijah ma dangada alodahi aana ne gauna ange laa gu langona e gilaadeu de hevaalogi o dangada, i de masavaa e hagalava ai delaadeu daonga. Gai Joab ga ssili be ni aha gu hai laa i lo te aduhale, i de masavaa aana ne langona ai de ili o denga hanga manu.

42 De masavaa a Joab e ssili ai muna nei, gai Jonathan, tama daane a tangada haimeedabu go Abiathar gu dae mai; gai Adonijah ga hai ange, “Ulu mai, go hiidinga koe se daane hagadubu, gai koe e gaamai naa dahi longo danuaa.”

43 Gai Jonathan ne hai ange gi Adonijah, “E dee se longo danuaa aagu ne gaamai; taadeu dangada aamua go de hodooligi go David gu hagasula Solomon gi hodooligi. 44 Gai ia ga hai ange gi tangada haimeedabu go Zadok, ma de pelaabisi go Nathan, ma Benaiah, tama daane a Jehoiada, ma de gau Kereth, ma de gau Peleth gi hulo madali Solomon gi haia ia gi gage ange gi honga dana donkey. 45 Gai tangada haimeedabu go Zadok, ma de pelaabisi go Nathan gu lava i de hagadabu Solomon gi hodooligi i gaogao de vai go Gihon. Gai gilaadeu ne loage i kilaa ma de malangilangi, gai de aduhale alodahi gu honu i de malangilangi. Dau mee e langona naa go leo o dangada e hevaalogi ai. 46 Gai Solomon gu noho i honga de nohoanga o de hodooligi. 47 Gai denga dagi i lalo o de hodooligi gu loomai e hagadubu David, demaadeu dangada aamua, ga hai ange, ‘Doo Maadua gi haia Solomon gi kii ange tanuaa ono longo i de goe, gai dono nohoanga hodooligi gi maolunga ange i doo nohoanga hodooligi.’ Gai de hodooligi ga ino gi lalo i honga dono moenga ga daumaha. 48 Gai de hodooligi ne hai ange hogi, ‘Duuhia Tagi Maolunga, de Maadua o Israel, i dana hai gi gidee e au de noho o dahi agu dama i honga dogu nohoanga hodooligi anailaa nei.’ ”

49 Gai dangada alodahi a Adonijah ne gauna ange laa gu maatagu mmao, gai dahi ma dahi ga hagamoolau ga aahe gi dono mommee. 50 Gai Adonijah gu madagu i Solomon; gai ia ga hano ga ulu gi lo te hale daumaha ga poo ai denga hanga i honga de mommee o ssigidaumaha. 51 Gai hanu ne hai ange gi Solomon, “Adonijah gu madagu i de hodooligi go Solomon, gai ia gu hano ma e poo hanga o de mommee o ssigidaumaha. Ia ne hagadaba, ‘De hodooligi go Solomon gi hagatoo donu mai gi de au ailaa nei, bolo ia e dee daa donu au, dono dangada hai hegau, i de gadilaasa.’ ”

52 Gai Solomon ne hai ange, “Noo ia se daane e heohi ono dagodo, gai e deai donu se ngaangaaulu daudahi e doo i dono biho; aagai noo e gidee mai bolo ia se daane baubau, gai ia e magau donu.” 53 Gai de hodooligi go Solomon ne hai hanu dangada gi hulo gi gaamai ia i de mommee o ssigidaumaha. Gai Adonijah ga humai ga duuduli i mada i mua o de hodooligi go Solomon, gai Solomon ga hai ange gi de ia, “Hannoo gi doo hale.”

2

Muna hagaodi a David ange gi Solomon

1 De masavaa huu o David ne dai magau ai, gai ia ga tala ange ana muna gi dana dama go Solomon, ga hai ange, 2 “E dee mmule naa donu gai au gu magau, bei dagodo o dangada alodahi i henua i lalo. Gai koe gi lodo mmahi ma de hai goe gi se daane, 3 gai koe gi daudali i lodo o Tagi Maolunga doo Maadua, ma de seesee i ono haiava ma de daudali i ana muna gu hagasauaa, ma ana hainga gu hagamodu, ma ana muna gu tala, bei de hai gu sisi ai laa i lodo hainga a Moses, gi hagadagadaga age ai goe i mee alodahi aau e hai, aama mommee alodahi oou e hano aagena; 4 gai Tagi Maolunga gi hagasula ina dana hagatoo donu mai gi de au, ‘Noo oo hagadiilinga e dagitilo delaadeu hai e mouli ai, ma de seesee i de muna abodonu i olaadeu lodo alodahi, ma olaadeu hagasaalunga alodahi i mada luoogu mada, gai e deai naa donu se masavaa e deai se dangada mai i doo hagadiilinga e hodooligi i honga Israel.’

5 Koe gu iloo hogi mee a Joab, tama daane a Zeruiah ne hai; ia ne daa ga maakau luu dagi o denga daane hebagi o Israel, go Abner, tama daane a Ner, ma Amasa, tama daane a Jether. Ia ne daa gilaau ga maakau, ma de hagassali olaau dodo, i de masavaa o de nnoho paba e dagodo be go de masavaa o de hebagi, gai de beele i lo tono ungaalodo ma ono mee vae gu baalau i dodo.* 6 Gai koe haia ange gi taane naa bei dagodo o doo heiangi; ia gu madumadua, aagai koe e dee dugua ange ia gi magau i de masavaa e noho baba ai.

7 Aagai koe abodonu ange gi denga dama a Barzillai, taane Gilead, gilaadeu ni dangada hogi e gaimee madali goe i doo deebele. Go hiidinga gilaadeu ne abodonu mai gi de au i de masavaa oogu ne hano ai e mmuni i doo daina go Absalom.*

8 Gai koe diiloo hogi be dee hee dau hai e hai ai Shimei, tama daane a Gera, taane de aamuli o Benjamin mai i Bahurim. Ia ne basa hagamalaia ngau, ma de hagamaolunga mai gi de au i de laangi oogu ne hano ai ga dae gi Mahanaim. Gai de masavaa oona ne humai ai ga hedae mai gi de au i gaogao ssaalingaa vai go Jordan, gai au ne hagatoo donu ange gi de ia i de ingoo o Tagi Maolunga, bolo au e dee daa ia gi magau.* 9 Aagai koe aude degi ange donu gi de ia. Koe se daane heiangi; go koe e iloo be se aha e hai ange gi de ia. Ia gu se daane madumadua, aagai koe daia donu ia gi magau.”

De magau o David

10 Dua mee nei gai David ne magau bei ono dubuna, ga danu i de aduhale o David. 11 Gai David ne hodooligi i Israel i e madahaa ngadau; ia ne hodooligi i Hebron i e hidu ngadau, gai e matolu ma dolu ngadau i Jerusalem.* 12 Gai Solomon ne noho i honga de nohoanga hodooligi o dono damana go David; gai dono nohoanga hodooligi gu duu ga makaga.*

De magau o Adonijah

13 Muli mai gai Adonijah, tama daane a Haggith, ne humai gi daho Bathsheba, tinana o Solomon. Gai de hine laa ga ssili ange, “Koe ne humai naa i hiidinga o de nnoho paba?”

Adonijah ne hai ange, “Uaa, au ne humai i hiidinga o de noho paba.” 14 Gai ia ne hai ange hogi, “E hanu agu muna e lodo e tala adu gi de goe.”

Gai de hine laa ga hai ange, “Daalaa mai au muna.”

15 Ia ne hai ange, “Koe e iloo bolo niiogu donu de nohoanga hodooligi. Gai Israel alodahi ne llodo e hai au gi hodooligi. Aagai iainei gu sui denga mee, gai de nohoanga hodooligi gu gaavange gi dogu daina, go hiidinga de mee nei go Tagi Maolunga ne haia. 16 Gai e dahi agu mee e lodo e dangidangi adu ai gi de goe. Gai koe gi dee daohia de mee nei i de au.”

De hine laa ne hai ange gi de ia, “Daalaa mai be se aha oou e lodo ai.”

17 Adonijah ne hai ange, “Aude haihaia, dangidangi ange gi de hodooligi go Solomon, ia gi gaamai Abishag, tamaa hine Shunem e hai ai dogu bodu. (Go hiidinga ia e gaavadu naa donu gi de goe, dau mee e dangidangi ange ai.)” *

18 Bathsheba ne hai ange, “E danuaa; au e tala ange naa donu gi de hodooligi au muna.”

19 Gai Bathsheba ga hano gi daho de hodooligi go Solomon, e basa ange gi de ia i de mee o Adonijah e lodo ai. Gai de hodooligi ga duu age e hedae ange gi de ia, gai ia ga ino ange gi dono dinana ga lava ga ahe ange ga noho i honga dono nohoanga. Gai ia ga hagahi gi gaamai dahi seaa e noho ai dono dinana; gai dono dinana ga noho i dono baasi madau.

20 Gai ia ga hai ange, “E dahi damaa mee aagu e lodo e dangidangi adu ai gi de goe. Gai koe gi dee daohia dogu mee e lodo ai.”

Gai de hodooligi ga hai ange, “Tinana, dangidangi mai i doo mee e lodo ai, go hiidinga au e dee daohi naa donu.”

21 De hine laa ne hai ange, “Gaavange Abishag, de hine Shunem, e hai ai de bodu o doo daina go Adonijah.”

22 Gai de hodooligi go Solomon ga ssili ange gi dono dinana, “Gu aha gu dangidangi mai ai donu huu goe au gi gaavange Abishag, de hine Shunem gi Adonijah? Gai gu aha gu dee dangidangi mai ai hogi goe i de nohoanga hodooligi? I hiidinga go ia donu dogu daina madua, gai au ga gaavange gi de ia; gai tangada haimeedabu go Abiathar, ma Joab, tama daane a Zeruiah, e buni ange donu gi de ia!” *

23 Gai de hodooligi go Solomon ga hagatoo donu i de ingoo o Tagi Maolunga, ga hagadaba, “De Maadua gi hagaduasala ina donu au noo au e dee daa Adonijah gi magau, i hiidinga dana dangidangi! 24 Gai au e hagatoo donu i de mouli o Tagi Maolunga, go de ia ne haia ga too donu, dogu noho i honga de nohoanga hodooligi o dogu damana go David, ma de hai dogu hagadiilinga gi hodooligi, bei dana hai gu hagatoo donu ai laa: Adonijah e daa donu gi magau ailaa nei!” 25 Gai de hodooligi go Solomon ga hai Benaiah, tama daane a Jehoiada, gi hano gi daia Adonijah gi magau.

De alualu o Abiathar ma de magau o Joab

26 Gai de hodooligi ga hai ange gi Abiathar, tangada haimeedabu, “Hannoo noho i doo mommee i Anathoth. E heohi donu doo daa gi magau, gai au e dee daa goe gi magau iainei, go hiidinga koe ne sabaia de ngavesi a de Ia Aamua go Iahweh i mada i mua o dogu damana go David, gai koe ne duasala hogi madali dogu damana i ono hagaduasala alodahi.” * 27 Gai Solomon ga aau gee Abiathar i tuulanga o tangada haimeedabu o Tagi Maolunga. Gai mee nei ne hai e hagassula ai muna a Tagi Maolunga gu lava laa i de tala ai dagodo o de huaabodu o Eli i Shiloh.*

28 De masavaa a Joab ne langona ai muna nei — go hiidinga ia ne hagabuni ange laa gi Adonijah, aagai ia e dee hagabuni ange gi Absalom — gai ia ga savini ga hano gi de hale malo o Tagi Maolunga ga poo denga hanga i honga de mommee o ssigidaumaha. 29 Gai ga langona huu e de hodooligi go Solomon bolo a Joab gu savini ma gu hano gi lo te hale malo o Tagi Maolunga ma e duu i gaogao de mommee o ssigidaumaha, gai Solomon ga kave Benaiah, tama daane a Jehoiada, gi hano gi kilaa, ga hai ange, “Hannoo daia a Joab gi magau.”

30 Gai Benaiah ga hano gi lo te hale malo o Tagi Maolunga, ga hai ange gi a Joab, “Bolo i de hodooligi koe gi sao mai.”

Gai ia ga hai ange, “E deai, au e magau donu i kinei.”

Gai Benaiah ga aalu ga hai ange gi de hodooligi, “Aanei muna a Joab ne tala mai gi de au.”

31 Gai de hodooligi ga hai ange gi Benaiah, “Haia gi bei ana muna. Daia ia gi magau mage danumia; gi dee dau ange ai gi de huaabodu o dogu damana dana daa ga maakau dangada e dee haisala. 32 Tagi Maolunga gi suuia ange dana daa ga maakau dangada, go hiidinga dogu damana go David tee iloo donu e ia dana poo luu daane laa ga daa gu maakau i de gadilaasa. Go Abner, tama daane a Ner, tagi o de hagabuulinga hebagi o Israel, aama Amasa, tama daane a Jether, tagi o de hagabuulinga hebagi o Judah — gilaau ngaadahi e danuaa ange ma de heohi ange i de ia. 33 Gai mee nei gi dau ange gi a Joab ma dono hagadiilinga ga hano ai; aagai Tagi Maolunga gi gaavange gi David ma dono aamuli, ma dono huaabodu, aama dono nohoanga hodooligi de nnoho paba ga hano ai.”

34 Gai Benaiah, tama daane a Jehoiada, ga hano ga poo a Joab ga daa gu magau, gai ia ne danu i gaogao dono hale i de vao. 35 Gai de hodooligi ga hai Benaiah, tama daane a Jehoiada, gi suuia tuulanga o Joab tagi o denga daane hebagi, gai ia ne gaavange a Zadok gi suuia tuulanga o tangada haimeedabu go Abiathar.

De magau o Shimei

36 Gai de hodooligi ga aalu Shimei gi humai, ga hai ange gi de ia, “Hagaduulia doo hale i Jerusalem ga noho ai, gai koe e dee hano ange donu gi dahi mommee gee. 37 De laangi oou e hano ai gi de baasi laa o de geelonga go Kidron, gai koe e daa donu gi magau. Gai doo magau e dau adu donu huu gi de goe.”

38 Gai Shimei ga hai ange gi de hodooligi, “Dogu dangada aamua go de hodooligi, au muna alodahi e danuaa. Doo dangada hai hegau e hagassula donu muna aau gu tala mai.” Gai Shimei ne noho i Jerusalem i dahi masavaa daulooloa.

39 Aagai dua huu e dolu ngadau, gai e dogolua daane hai hegau o Shimei ne saavini ga hulo gi daho Achish, tama daane a Maacah, go de hodooligi o Gath. Gai ga langona huu e Shimei bolo luoono daane hai hegau gu nnoho i Gath, 40 gai ia ga hagadabena dana donkey ga gage e hano ai gi daho Achish i Gath, e ssala ai luoono dangada hai hegau, ga hagaahe mai gilaau i Gath.

41 Gai de masavaa huu a Solomon ne langona ai bolo Shimei ne hano gee i Jerusalem ga hano gi Gath, gai gu ahe mai, 42 gai de hodooligi ga aalu Shimei gi humai, gai ia ga ssili ange gi de ia, “E aha, tee haia e au goe gi hagatoo donu i de ingoo o Tagi Maolunga, gai au ne hai adu hogi, ‘De laangi naa donu huu oou e hano gee ai i kinei, ga hano gi dahi mommee gee, gai koe e daa donu gi magau’? Gai koe ne hai mai i de masavaa laa, ‘Au mee gu tala mai ni muna danuaa. Au e daudali donu i au muna.’ 43 Gai gu aha goe tee daudali ai laa i dau hagatoo donu ange gi Tagi Maolunga, aama agu muna gu lava i de tala adu gi de goe?”

44 Gai de hodooligi ga hai ange hogi gi Shimei, “Koe e iloo danuaa donu au hegau dee heohi alodahi ne hai ange gi dogu damana go David. Gai Tagi Maolunga gi suuia adu au hegau baubau. 45 Aagai de hodooligi go Solomon e hagamanuuia naa, gai de nohoanga hodooligi o David e dagodo naa donu huu ga hano ai i mada luu mada o Tagi Maolunga.”

46 Gai de hodooligi ga tala ange gi Benaiah, tama daane a Jehoiada, gai ia ga hano ga daa Shimei gu magau.

Dua mee laa gai de nohoanga hodooligi o Solomon gu too donu.

3

De dangidangi o Solomon i de heiangi

(2 Ch 1.3-12)

1 Gai Solomon ne hagaheloongoi ma Pharaoh de hodooligi o Egypt, ga hai bodu ange gi tamaa hine a Pharaoh. Gai ia ne gaamai tamaa hine laa gi de aduhale o David, ga dae ai gi de lava dono hale donu ma de hale o Tagi Maolunga, aama de buibui i luu baasi o Jerusalem. 2 De masavaa laa gai dangada goi hai alaadeu sigidaumaha i denga mommee daumaha, go hiidinga tigi ai donu se temple ne hagaduu ange gi de ingoo o Tagi Maolunga. 3 Gai Solomon ne aloha i Tagi Maolunga, ma de daudali i muna a dono damana go David gu hagasauaa; deelaa donu huu, ia e hai ana sigidaumaha ma de dudu mee maanongi i denga mommee daumaha.

4 Gai de hodooligi ne hano gi Gibeon e hai ai ana sigidaumaha, go hiidinga deelaa hugadoo de mommee daumaha hagamogomogo. Gai ia ne hai e mano ssigidaumaha dudu i honga de mommee o ssigidaumaha. 5 De boo laa gai Tagi Maolunga ne hakide ange gi Solomon i Gibeon i de midi, gai de Maadua ga hai ange, “Dangidangi mai gi de au i oo mee e lodo ai, gai au ga gaavadu gi de goe!”

6 Gai Solomon ne hai ange, “Koe ne abodonu ange mmao gi dogu damana go David, doo dangada hai hegau, go hiidinga ia ne hai hegau i de muna abodonu i mada luoo mada, ma de heohi aama de lodo se muna abodonu. Gai koe ne duudagi de abodonu ange gi de ia, gai ne gaavange gi dana dama dono nohoanga hodooligi anailaa nei.

7 Tagi Maolunga dogu Maadua, anailaa nei gai koe gu hai au, doo dangada hai hegau, gi suuia dogu damana go David gi hodooligi ai, gai au se gauligi donu huu; au e dee iloo donu be ni aha aagu e hai. 8 Au gu hodooligi i honga o dangada aau gu hili; gilaadeu ni dangada soa mmao, e dee maua i de dau taelodo. 9 Gaamai gi de au, doo dangada hai hegau, de heiangi e dagi ai oo dangada, gi maua ai e au i de vvae de mee danuaa mai i de mee baubau. Gai goai e bau ange gi de dagi doo huaadangada soa?”

10 Gai de Ia Aamua gu malangilangi i de dalodalo ange o Solomon i de mee nei. 11 Gai de Maadua ga hai ange gi de ia, “Koe ne dangidangi i de mee nei; koe tee dangidangi mai i de mouli daulooloa, be go de lava, aabe go de daa oo hagadaumee gi maakau, aagai koe ne dangidangi mai i de heiangi gi maua ai e goe i de dagi dangada i de heohi. 12 Deenei ai, au e hai donu gi bei dau dangidangi. Tilo, au e gaavadu naa gi de goe de heiangi ma de donu ange gi mee. Gai e tigi ai ange donu se dangada ne bei oo dagodo mai madagidagi, aabe se dangada e bei oo dagodo i muli mai. 13 Au e gaavadu naa hogi gi de goe mee oou tee dangidangi mai ai, go de lava ma de hagadubu, gai e deai naa donu se hodooligi e bei oo dagodo, i taulooloa doo mouli. 14 Gai noo koe e daudali i ogu lodo, ma de daohi agu muna gu hagasauaa, ma agu hainga gu tala adu, bei hegau a doo damana go David, gai au ga hai gi daulooloa doo mouli.”

15 Gai Solomon gu alahage, gai ia gu iloo bolo ia ne midi. Gai ia ga aahe gi Jerusalem, ga duu i de mommee iai de ngavesi o de hagatoo donu hagaheloongoi a de Ia Aamua, ga hai ai denga sigidaumaha dudu ma sigidaumaha hagadanuaa magavaa, aama de hai ange taonga gi ono dangada hai hegau alodahi.

Solomon e hagamodu muna i de heiangi

16 Gai e dogolua haahine hai be ni manu ne loomai ga tuu i mada i mua o de hodooligi. 17 Gai dahi hahine laa ne hai ange, “Dogu dangada aamua, gimaau ma de hine nei e nnoho i dahi hale; gai au ne haanau dahi dama daane i de masavaa oona e noho ai madali au i de hale. 18 Dua huu e dolu laangi, gai de hine nei gu haanau hogi; gai go gimaau donu huu e nnoho i de hale, e deai ange donu dangada e nnoho madali gimaau.

19 Gai tama daane a de hine nei ne magau i dahi boo, go hiidinga ia ne dige ange ga baalasi dana dama. 20 Gai de hine nei ne hidi age i lo te boo ga hagahesuihagi luaamaau dama, i dogu masavaa e seni ai. Ia ne kave dagu dama ga hagadagodo i dono aloalo, gai ga gaamai dana dama gu magau laa gi dagodo i dogu aloalo. 21 Gai de masavaa oogu ne alahage ai i taiao e hakaa unuunu dagu dama, gai au gu gidee bolo ia gu magau. Aagai de masavaa aagu ne galo ange ai ga tilo gi danuaa, gai au gu gidee bolo ia e dee go dagu dama ne haanau.”

22 Aagai de hine ange laa ga hai ange, “E deai, tama e mouli nei niiagu donu, gai tama gu magau naa niiau.”

Gai de hine ne basa laa i mua ga hai ange, “E deai, tama gu magau laa niiau, gai tama e mouli nei niiagu.” Gai gilaau ne hagadaumee i mada i mua o de hodooligi.

23 Gai de hodooligi ga hai ange, “Dahi gooluu e hagadaba bolo dana dama e mouli gai tama a de hine ange laa gu magau; gai de hine ange laa e hagadaba bolo tama a de hine ange laa gu magau, gai dana dama e mouli.”

24 Gai de hodooligi ga hai ange, “Gaamai dahi gadilaasa gi de au.” Gai gilaadeu ga gaamai dahi gadilaasa gi de hodooligi. 25 Gai de hodooligi ga hagadaba, “Duudia lua tama e mouli naa gaavange dahi luu bido gi dahi hahine, gai de bido ange laa gi de hine ange laa.”

26 Gai de hine niiana laa tama e mouli laa gu aloha i dana dama, gai ia ga hai ange gi de hodooligi, “Dogu dangada aamua, aude daia gi magau tamaa gauligi e mouli naa, gai gaavange ia maa de hine ange naa!”

Aagai de hine ange laa ne hai ange, “Duudia lua donu tama naa, gi dee gaamai ai tama naa gi dahi gimaau.”

27 Gai de hodooligi ga basa ange, ga hai ange, “E dee daa donu tamaa gauligi e mouli naa, gai gaavange tama e mouli naa gi de hine ne basa laa i mua; deenaa donu dono dinana.”

28 Gai ga langona huu e de gau Israel alodahi de hai a de hodooligi ne hagamodu ai de mee laa, gai gilaadeu gu llele mouli i hegau a de hodooligi ne hai, go hiidinga gilaadeu gu tonu ange bolo de Maadua gu gaavange gi de ia de heiangi, gai ia ga hagamodu ai muna i de heohi.

4

Denga dagi ma goobenaa

1 Gai Solomon gu hodooligi i Israel alodahi. 2 Gai aanei ingoo o dagi o de henua:

go Azariah, tama daane a Zadok — tangada haimeedabu;

3 Elihoreph ma Ahijah, luu dama daane a Shisha — luu dangada sisi;

Jehoshaphat, tama daane a Ahilud — tangada daohi;

4 Benaiah, tama daane a Jehoiada — tagi o denga daane hebagi;

Zadok ma Abiathar — luu dangada haimeedabu;

5 Azariah, tama daane a Nathan — tagi o denga dagi o de henua;

Zabud, tama daane a Nathan — tangada haimeedabu gai se soa niio de hodooligi;

6 Ahishar — tagi o de hale o de hodooligi;

gai Adoniram, tama daane a Abda — tagi o de gau dee kii e hagahai hegau laa.

7 Gai Solomon ne hili hogi e dinoangahulu ma dogolua goobenaa gi dagina denga vaaenga o Israel alodahi; aanei gilaadeu e gaamai gai a de hodooligi ma dangada i dono hale. Dahi gilaadeu e gaamai denga gai i dahi malama i lo te ngadau. 8 Aanei ingoo o denga goobenaa:

go Ben-Hur, tagi i de mommee iai mounga o Ephraim;

9 ma Ben-Deker, tagi i Makaz, ma Shaalbim, ma Beth Shemesh, ma Elon aama Beth-hanan;

10 ma Ben-Hesed, tagi i Arubboth (niiona hogi Socoh ma mommee alodahi o Hepher);

11 ma Ben-Abinadab, tagi o Naphoth Dor alodahi (ia ne hai bodu ange gi Taphath, dahi damaa hine a Solomon);

12 ma Baana, tama daane a Ahilud, tagi i Taanak, ma Megiddo, ma Beth Shean i gaogao o Zarethan ma lalo o Jezreel, ma mai i Beth Shan gi Abel Meholah, gai e hano gi de baasi laa o Jokmeam;

13 ma Ben-Geber, tagi i Ramoth i Gilead (gai denga aduhale vaaligiligi o Jair, tama daane a Manasseh i Gilead niiona hogi, ma de vaaenga go Argob i Bashan, ma denga aduhale nnui e madaono laa, gai mee e hagamakaga ai olaadeu haitoga e hai bronze);

14 ma Ahinadab, tama daane a Iddo, tagi i Mahanaim;

15 ma Ahimaaz, tagi i de vaaenga o Naphtali (ia ne hai bodu ange hogi gi Basemath, dahi damaa hine a Solomon);

16 ma Baana, tama daane a Hushai, tagi i de vaaenga o Asher, ma Bealoth;

17 ma Jehoshaphat, tama daane a Paruah, tagi i de vaaenga o Issachar;

18 ma Shimei, tama daane a Ela, tagi i de vaaenga o Benjamin;

19 ma Geber, tama daane a Uri, tagi i Gilead (de henua o Sihon de hodooligi o de gau Amor madagidagi, aama Og de hodooligi o Bashan). Go ia donu huu de goobenaa o de vaaenga laa.

De lava ma de heiangi o Solomon

20 Gai gu soa mmao dangada i Judah ma Israel, bei de lagolago gelegele i gaogao tai; gai gilaadeu ne gaimee ma de unu ma de lodo malangilangi. 21 Gai Solomon ne dagi denga nohoanga hodooligi mai i ssaalingaa vai go Euphrates ga dae ai gi de henua o de gau Philistia ma de henua go Egypt. Gai dangada o denga henua laa ne hagao ange taagisese gi Solomon, ma de hai hegau ange gi de ia i taulooloa dono mouli.*

22 Gai de lagolago gai e haangai ai dangada i de hale o Solomon se matolu cor* pelaoaa lligi, ma e madaono cor pelaoaa pada, 23 ma e madaangahulu kaau pedi, ma e madalua kaau e gaimee laa i de mommee iai helii, ma e lau ssiibi, madali denga dia, ma gazelle, ma roebuck, aama manu llele pedi. 24 Go hiidinga Solomon ne dagi denga hodooligi ma olaadeu henua alodahi i baasi dai ssaalingaa vai go Euphrates, mai i Tiphsah ga dae ai gi Gaza. Gai gu deai hebagi e hai i luu baasi alodahi. 25 Gai Judah ma Israel gu nnoho paba, mai i Dan ga dae ai gi Beersheba; dangada alodahi gu nnoho paba, dahi ma dahi gu noho danuaa i lalo dana grapevine aama lalo dana fig i de masavaa o Solomon e mouli ai.

26 Gai Solomon e haasemada ono mommee e hhao ai ana hoosa ma ono hada hebagi, gai se 12,000 ono daane e saavini i honga hoosa.*

27 Gai go dagi o denga vaaenga e gaamai gai e gaimee ai dangada alodahi e gaimee i daho de hodooligi go Solomon. Gilaadeu ne hai donu gi odi ange mee alodahi, tagi nei ma de gaamai ana mee i dono malama. 28 Gilaadeu ne gaamai hogi denga barley ma denga helii mmasa, ange gi denga hoosa ma hoosa kemo e daangia laa denga hada, gi delaadeu mommee, dahi ma dahi ne gaamai de hagabaaunga gu gaavange gi de ia.

29 Gai de Maadua ne gaavange gi Solomon de heiangi ma de iloo mee, gai dono donu ange gi mee e dee maua i de tala ono dagodo, bei de lagolago o denga gelegele i gaogao tai. 30 Gai de heiangi o Solomon e dubu ange i heiangi o dangada alodahi i denga henua i de baasi i dua, gai e hano laa honga de heiangi alodahi o Egypt. 31 Ia e heiangi ange i de gau ange laa; ia e kii ange i Etham, taane Ezrah, ma Heman, ma Calcol, ma Darda, dama daane a Mahol. Gai ono longo gu dele i denga huaahenua alodahi ange laa. 32 Ia ne tala hogi e dolumano muna heiangi, gai ana daahili ne hadu se 1,005.* 33 Ia ne tala dagodo o denga manu ssomo, mai de cedar i Lebanon, ga dae ai gi de hyssop e somo laa i magavaa hadu o de buibui. Ia ne tala hogi dagodo o denga manu dolodolo, ma manu llele, ma manu bei labodo, aama denga mamu. 34 Gai dangada mai i denga henua ange laa ne loomai e hagallongo de heiangi o Solomon, aama dangada mai i daho denga hodooligi alodahi o henua i lalo, i hiidinga delaadeu langona dagodo o dono heiangi.

5

De hagadabena mee e hagaduu ai de temple

(2 Ch 2.1-18)

1 De masavaa laa gai Hiram, de hodooligi o Tyre, ne hai gi loomai hanu ono dangada hai hegau gi daho Solomon, i de masavaa aana ne langona ai, bolo dangada gu hagadabu Solomon gi hodooligi i tuulanga o dono damana; go hiidinga ia se soa hagamogomogo niio David, i dahi masavaa daulooloa. 2 Gai Solomon ne aalu ga hai ange gi Hiram:

3 “Koe gu iloo bolo dogu damana go David tee maua e ia i de hagaduu age dahi hale e hagadubu ai de ingoo o Tagi Maolunga, dono Maadua, go hiidinga o denga hebagi aana ne hai ange gi denga hagadaumee i luu baasi dono henua, ga dae ai gi de hai a Tagi Maolunga gilaadeu gi nnoho i ono lalo. 4 Aagai iainei Tagi Maolunga, dogu Maadua, gu hai au gi noho baba madali dangada i luu baasi de henua, gai gu deai hogi se hagadaumee aabe se mee hai ngadaa. 5 Gai au gu hagatau e hagaduu age dahi hale e hagadubu ai de ingoo o Tagi Maolunga, dogu Maadua, bei dagodo muna a Tagi Maolunga ange gi dogu damana go David, ‘Go dau dama daane e suuia laa goe e hodooligi ai i doo nohoanga hodooligi, e hagaduulia de hale e hagadubu ai dogu ingoo.’ *

6 Gai koe haia oo dangada hai hegau gi selea denga cedar o Lebanon, e hai ai agu laagau. Gai ogu dangada hai hegau ga loadu e bale ange oo dangada hai hegau, gai au ga hagao ange oo daane hai hegau i de hagaoanga aau e hagamodu mai. Gai koe e iloo bolo e deai ange donu dangada e iloo de hai e duuduu ai denga laagau bei de gau Sidon.”

7 De masavaa huu a Hiram ne langona ai muna a Solomon, gai ia gu malangilangi mmao, ga hagadaba, “Duuhia Tagi Maolunga anailaa nei, go de ia ne gaavange gi David dahi dama daane heiangi gi dagina de hagabuulingaa dangada soa nei.”

8 Gai Hiram ga aalu ga hai ange gi Solomon:

“Au gu iloo au muna gu aalu mai nei gi de au; gai au gu baba ange donu e gaavadu alodahi denga laagau cedar ma cypress oou e lodo ai. 9 Ogu dangada hai hegau e molimoli iho naa denga laagau mai i Lebanon gi gaogao tai, ga noonooa ga hai gi daahea iho gi de mommee aau e hagamodu. Gai au ga hai gilaadeu gi daalaa denga sabiningaa laagau i kilaa, i mua dau mmoli ga kave. Gai koe haia gi bei dogu mee e lodo ai; haia gai a dangada i dogu hale.”

10 Gai Hiram ga gaamai denga laagau cedar ma cypress alodahi o Solomon e lodo ai laa, 11 gai Solomon ne gaavange gi Hiram e luasemada cor*grain, e haangai ai dangada i dono hale, ma e luasemada bath† lolo ne tugi. Ia ne gaavange gi Hiram mee nei i ngadau alodahi. 12 Gai Tagi Maolunga ne gaavange gi Solomon de heiangi, bei dana hai gu hagatoo donu ange ai laa gi de ia. Gai Hiram ma Solomon gu nnoho paba, gai gilaau ga hai dahi hagatoo donu hagaheloongoi.

13 Gai de hodooligi go Solomon ne hili e dolusemada daane hai hegau mai i Israel alodahi. 14 Gai Solomon ne hai e dahisemada daane gi hulo gi Lebanon i denga malama alodahi; gilaadeu e hulo ga hai hegau i e dahi malama, ga lava ga aahe gi olaadeu hale i e lua malama. Gai go Adoniram tagi o denga hagabuulinga o de gau dee kii e hagahai hegau ina laa.* 15 Solomon ne hili hogi e hidusemada daane gi molimolia, gai e valusemada daane e duuduudia hadu i honga denga mounga, 16 gai e 3,300 hogi daane a Solomon ne hili gi dagina denga hegau, go gilaadeu e dagudagua ange hegau a dangada e hai. 17 Gai de hodooligi ne hai ange gilaadeu gi duuduudia denga duudangaa hadu nnui, ga hagamalali e hai ai tagelo o de hale daumaha. 18 Gai denga daane hai hegau o Solomon ma Hiram aama denga daane mai i Gebal‡ ne duuduu denga hadu ma laagau ga hagamalali e hagaduu ai de temple.

6

De hagaduu a Solomon de temple

1 Gai de 480 ngadau huu i dua de ssao mai o de gau Israel i de henua go Egypt, i de haa ngadau o Solomon ne hodooligi ai i Israel, i de lua malama go Ziv,* gai ia ga hagaduu de hale o Tagi Maolunga.

2 Gai de temple a Solomon ne hagaduu laa moo Tagi Maolunga se madaono sugilima de looloa, e madalua sugilima de lahalaha, gai e matolu sugilima tuuduu. 3 Gai de velanda i ma te temple e bei de lahalaha o de hale, se madalua sugilima, gai de hano gi daha i ma te temple se madaangahulu sugilima. 4 Ia ne hagatuu hogi hanu abaaba vaaligiligi i lo te temple. 5 Ia ne hagatuu ange hogi hanu aabi i luu baasi o de buibui o de mommee dabu, ma luu baasi de buibui o de hale, denga aabi laa e mmua gi daha. 6 Teege e mua gi lalo e lima sugilima de lahalaha, teege e lua e ono sugilima, gai teege e dolu e hidu sugilima. Ia ne hagasagasaga mai hanu mee i luu baasi o de temple alodahi, gi deai ai laagau e velo ange gi lo te temple.

7 De masavaa ne hagaduu age ai de temple, gai denga hadu ne hagaduu ai gu odi i de hagamalali; deelaa ai, teai donu se haamaa, be se hagadaguu, aabe se goloa baalanga daudahi ne hagahai hegau i lo te hale daumaha, i de masavaa ne hagaduu ai.

8 De haitoga o teege e mua gi lalo e duu i de baasi gi ngaage o de hale; gai e dahi gaagenga e hanage gi de lua deege ma tolu deege. 9 Gai ia ne hagaduu ga lava de hale laa; ga hai honga de hale i denga baabaa ma laagau o cedar. 10 Gai ia ne hagatuu hanu aabi i luu baasi de hale daumaha; dahi aabi se lima sugilima tuuduu, gai ne hagamakaga ange gi de baasi o de temple i denga laagau o cedar.

11 Gai Tagi Maolunga ne hagaago ange gi Solomon ana muna, ga hai ange, 12 “Aanei dagodo o de temple aau e hagaduu naa: noo koe e daohi agu hainga gu hagasauaa ma de daudali i agu hainga gu hagamodu, ma agu muna gu tala adu ga hai hegau ai, gai au e hagassula naa mee alodahi aagu gu hagatoo donu ange gi doo damana go David. 13 Au e noho i magavaa o de gau Israel, au e dee tili naa donu ogu dangada, go de gau Israel.”

Goloa i lo te temple

(2 Ch 3.8-14)

14 Gai Solomon ne hagaduu gu lava de hale laa. 15 Ia ne hai denga baabaa cedar ga haoli ai laa lo te alodahi, mai i tagelo ga hanage ai gi denga ssanga, gai ia ne haoli tagelo o de hale i baabaa cypress. 16 Ia ne hai baabaa cedar ga hagaduu ai dahi mommee e madalua sugilima de looloa, i de bido gi tua o de hale, denga baabaa laa e hagatuu age i honga tagelo ga loage ai ga tuu gi denga ssanga, e hai ai dahi aabi e mua gi lodo i lo te hale dabu, go de Aabi Dabu mmao.* 17 Gai de mommee laumalie i ma te aabi laa se madahaa sugilima de looloa. 18 Lo te temple e haoli i baabaa cedar, gai e maaga ange aagena denga hua manu ma huaala. Lo te aabi laa alodahi e hai i baabaa, e deai donu hadu e gidee ai.

19 Gai ia ne hagadabena de aabi e mua gi lodo, e dugu ai de ngavesi o de hagatoo donu hagaheloongoi a Tagi Maolunga. 20 Gai de aabi e mua gi lodo se madalua sugilima de looloa, e madalua sugilima de lahalaha, gai e madalua sugilima tuuduu. Ia ne haoli lo te aabi laa i denga goolo danuaa, ia ne haoli hogi de mommee o ssigidaumaha e hai laa i cedar. 21 Gai Solomon ne haoli hogi lo te hale alodahi i denga goolo danuaa, ga dau hanu seeini goolo i ma te aabi e mua gi lodo. 22 Gai ia ne haoli lo te hale laa alodahi i goolo. Ia ne haoli hogi de mommee o ssigidaumaha i lo te aabi e mua gi lodo i goolo.*

23 Gai ia ne hai e lua cherubim i laagau olive i lo te aabi e mua gi lodo, gai luu cherubim laa se dagimadaangahulu sugilima tuuduu.* 24 Gai de bakau o tahi cherub laa e lima sugilima de looloa, gai de bakau ange laa e lima sugilima — mai i ma te sugi o dahi bakau ga dae ai gi ma te sugi ange laa se madaangahulu sugilima. 25 Gai luu bakau o de lua cherubim e madaangahulu hogi sugilima, gai luu cherubim laa e dagodo daudahi olaau haidenga ma olaau dagodo. 26 Tuuduu o luu cherubim laa e dagodo daudahi: e madaangahulu sugilima. 27 Gai Solomon ne hagatuu luu cherubim laa i lo te aabi e mua gi lodo o de temple, gai de bakau o dahi cherub e doha ma e duu ange gi de baasi o de aabi laa, gai de bakau o de cherub ange laa e doha ma e duu ange gi de baasi ange laa, gai e dagidahi olaau bakau e hagadau tuu ange i lo te ungaalodo o de aabi. 28 Gai ia ne haoli luu cherubim laa i goolo.

29 Gai ia ne maaga ange hanu cherubim ma hanu palm aama huaala laa lo te aabi e mua gi lodo ma de aabi e mua gi daha. 30 Gai Solomon ne haoli tagelo o de aabi e mua gi lodo ma denga aabi e mua gi daha i goolo.

31 Gai ia ne hai abaaba o denga haitoga o de aabi e mua gi lodo i laagau olive; gai laagau o denga abaaba laa e lima laagau i luu baasi. 32 Gai ia ne maaga ange gi luu haitoga laagau olive laa, denga cherubim ma palm, ma huaala, gai ia ne haoli denga cherubim ma palm laa i goolo gu dugidugi laa ma gu hagabaabaa. 33 Gai ia ne hai hogi hanu duludulu tuu dege i laagau olive ange gi de haitoga o de aabi e mua gi daha. 34 Ia ne hai hogi e lua abaaba i laagau cypress; dahi abaaba laa e lua ono duu e hugehuge ai. 35 Gai honga luu abaaba laa e maaga ange aagena denga cherubim ma palm aama denga huaala, ga haoli i goolo, gai ne hai de haamaa ga dugidugi ange ai gi honga mee laa.

36 Ia ne bae age lo te buibui e mua gi lodo i e dolu hagataaunga hadu gu hagamalali ma e dahi hagataaunga laagau cedar.

37 De haa ngadau huu i de malama go Ziv, gai gu lava tagelo o de hale o Tagi Maolunga. 38 Gai de madaangahulu ma dahi huu ngadau, i de valu malama go Bul,† gai gu lava de hale ma ono mee alodahi, bei de hai gu tala ange ai laa. Gai ne hidu ngadau a Solomon ne hagaduu ai de hale laa.

7

De hagaduu o de hale o Solomon

1 Gai ne madaangahulu ma dolu ngadau a Solomon ne hagaduu ai dono hale. 2 Ia ne hagaduu dahi hale i Lodo Henua o Lebanon. Gai de looloa o de hale laa se lau sugilima, se madalima sugilima de lahalaha, gai e matolu sugilima tuuduu, gai ne hagaduu ange gi honga e haa hagataaunga duludulu cedar, gai denga ssanga cedar e hagatau i honga denga duludulu laa. 3 Gai e hanu baabaa cedar e haoli iho honga denga ssanga madahaa ma lima, e hagatau laa i honga denga duludulu; gai e madaangahulu ma lima ssanga i dahi hagataaunga. 4 Gai e dagidolu abaaba vaaligiligi i luu baasi, gai e hagadau huuhuli ange. 5 Denga abaaba ma haitoga alodahi e tuu dege; gai e dagidolu abaaba vaaligiligi nei e hagadau huuhuli ange ai.

6 Solomon ne hai hogi dahi mommee iai duludulu; e madalima sugilima de looloa, gai e matolu sugilima de lahalaha. Gai ma te mommee laa iai dahi velanda, gai ma te velanda laa iai hanu duludulu ma dahi mee e hagasagasaga gi daha.

7 Ia ne hai hogi dahi aabi e dugu ai de nohoanga hodooligi, go de aabi e hagamodu ai muna, gai de ingoo o de mommee laa go de Mommee Hagamodu Muna; gai ne haoli hogi ono lodo i denga baabaa cedar, mai i tagelo ga hanage ai gi denga ssanga. 8 Gai de hale o Solomon e noho ai e duu i tua, gai e hagaduu hogi bei de mommee hagamodu muna. Ia ne hai hogi dahi hale bei dono hale e noho ai tamaa hine a Pharaoh, go de hine oona gu hai bodu ange laa aagena.*

9 Hale laa alodahi ne hagatuu i denga hadu danuaa, mai i tua ga hano ai gi lo te buibui laumalie, ma mai i tagelo ga hanage ai gi denga abitala; go duudangaa hadu danuaa ne haide ga duuduu ga hagamalali i soaa laa lodo ma laa daha. 10 Tagelo o de hale laa ne hai i denga hadu nnui ma de hagao ngadaa, hanu e dagimadaangahulu sugilima, gai hanu e dagivalu sugilima. 11 Gai honga tagelo iai hadu hagamogomogo gu duuduu ma gu haide gi dagodo daudahi, aama denga laagau cedar. 12 Gai lo te buibui laumalie laa ne hagaduu luu baasi i e dolu hagataaunga hadu gu hagamalali, ma e dahi hagataaunga laagau cedar; e bei ai hogi lo te buibui o de hale o Tagi Maolunga ma ono velanda.

Hegau a Huram

13 Gai de hodooligi go Solomon ne hai hanu gi hulo gi Tyre gi gaamai ai Huram. 14 Huram se dama daane nii dahi hahine gu magau dono bodu mai i de aamuli o Naphtali, gai dono damana se daane Tyre, ia se labagau niio denga bronze. Huram se daane labagau ma de heiangi i de hai denga hagadaagangaa goloa e hai i bronze. Gai ia ne humai gi daho de hodooligi go Solomon ga hai hegau alodahi ne gaavange ia gi haia.

Luu duludulu bronze

(2 Ch 3.15-17)

15 Ia ne hagadaakodo e lua duludulu bronze. Dahi duludulu se madaangahulu ma valu sugilima tuuduu, gai se madaangahulu ma lua sugilima laa luu baasi. 16 Ia ne hai hogi e lua ssanga bronze ga dugu ange gi ulu luu duludulu laa; gai luu ssanga laa e dagilima sugilima tuuduu. 17 Ia ne hai denga gaini seeini e dau ange gi ulu duludulu laa, e dagidahi gaini seeini i ulu denga duludulu laa. 18 Ia ne hai hogi e lua hagataaunga pomegranate ga hagabigibigi ange gi honga denga gaini laa, e hagalaagii ai ulu duludulu laa. 19 Gai mee i ulu duludulu i ma te haitoga laa e bei denga huaala o de lilii, gai dahi se haa sugilima tuuduu. 20 Gai luu mee e dugu ange laa gi ulu luu duludulu laa, e dugu ange hogi gi honga de mommee e hagasagasaga mai laa gi daha i gaogao de gaini, gai dahi mee laa e hagabigibigi ange aagena e lualau pomegranate, gai se lua hagataaunga o mee laa. 21 Gai ia ne hagatuu age luu duludulu laa i de mommee e ulu mai ai laa gi lo te temple. Ia ne hagaduu age dahi duludulu i de baasi madau ga hagaingoo ange go Jakin;* gai ia ne hagaduu age tuludulu ange laa i de baasi masui ga hagaingoo ange go Boaz.† 22 Gai luu mee e dugu ange laa gi ulu luu duludulu laa e hagadagodo ange gi denga huaala o de lilii. Gai luu duludulu laa ne hai ga lava.

Taaba bronze

(2 Ch 4.2-5)

23 Ia ne hagavaivai hogi hanu baalanga ga hai ai dahi daaba moe; se madaangahulu sugilima mai i de hiihii i dahi baasi gi de hiihii i de baasi gee, gai se lima sugilima tuuduu. Gai de haidenga o taaba laa ga holiage ai se matolu sugilima. 24 Lalo de hiihii o taaba e maaga ange ada o hanu huamanu aagena ma e holiage ai, gai e madaangahulu huamanu nei i dahi sugilima. E lua hagataaunga huamanu nei e maaga ange gi taaba laa.

25 Gai taaba laa e duu i honga e madaangahulu ma lua kaau, e dolu e huuhuli gi ngaiho, e dolu e huuhuli gi dai, e dolu e huuhuli gi ngaage, gai e dolu e huuhuli gi dua. Taaba e duu i olaadeu elunga, gai muli o denga manu laa i lalo taaba. 26 De maadolu o taaba laa se dahi ianga; gai de hiihii e bei de hiihii o de ubu, gai e bei hogi de huaala o de lilii. Gai e luamano bath‡ e hhao ai.

27 Ia ne hai hogi e madaangahulu hada bronze; dahi hada se haa sugilima de looloa ma de lahalaha, gai e dolu sugilima tuuduu. 28 Gai deenei de hai ne hagatuu ai denga hada laa: denga baabaa e hagapigi ange gi laagau e tuu age laa. 29 Honga denga baabaa laa e maaga ange aagena denga laiono, ma kaau aama cherubim; honga denga laagau, i baasi i lunga ma de baasi i lalo o denga laiono ma kaau laa, iai hanu hau hagalaagii. 30 Dahi hada laa e haa ono hagasii bronze madali denga mee e hagadige ai, gai honga dege e haa iai mee e daohi ai de beisini. Mee nei ni baalanga ne hagavaivai ga hagadaakodo ai mee nei. 31 Gai de hada laa e masaavava ono lodo, gai se dahi sugilima tuuduu. Gai de mommee masaavava laa e moe, gai dono dagelo se dahi ma de baasi sugilima, gai e hagalaagii luu baasi, gai baabaa i luu baasi e tuu dege, e dee mmoe. 32 Gai e haa hagasii i lalo denga laagau, gai denga baalanga e hagadige ai de hagasii e hagapigi ange gi de hada laa. Gai dahi hagasii se dahi sugilima ma de baasi tuuduu. 33 Denga hagasii e bei hagasii o denga hada; gai mee e hagadige ai hagasii ma mee i luu baasi ma mee i ono lodo, aama mee e hagamakaga ai, ni baalanga ne hagavaivai ga hagadaakodo ai mee nei.

34 Gai dahi hada laa e haa mee e lango age ai, i dege e haa i de baasi lalo, gai e tuu mai gi daha. 35 Gai honga dahi hada laa iai dahi mee be se hau e holiagina luu baasi, gai se baasi sugilima de gelo. Denga mee e lango age ai ma baabaa e hagamakaga ange gi ulu de hada. 36 Gai ia ne maaga ange denga cherubim, ma laiono, aama palm, gi honga mee e lango age ai laa ma honga baabaa laa, i mommee alodahi e oo ange laa aagena, gai e hanu hau i luu baasi alodahi. 37 Deenei de hai ne hagatuu ai denga hada e madaangahulu laa. Gai mee laa alodahi ne hagavaivai denga baalanga ga hagadaakodo ai, gi dagodo daudahi ai olaadeu haidenga ma olaadeu hoolinga.

38 Gai ia ne hai hogi e madaangahulu beisini bronze, dahi beisini se madahaa bath§ vai e hhao ai. Gai dahi beisini laa se haa sugilima de looloa, gai e dagidahi beisini e dugu ange gi honga denga hada e madaangahulu laa.* 39 Gai ia ga hagatuu denga hada laa i lo te buibui o de hale daumaha, e lima i de baasi madau, e lima i de baasi masui. Gai ia ne hagaduu taaba laa i de baasi madau i tege gi dua o de temple. 40 Huram ne hai hogi denga anibada, ma savolo, aama beisini.

Hanu goloa o de temple

(2 Ch 4.11—5.1)

Ia ne hai ga lava hegau alodahi a de hodooligi go Solomon ne lodo ia gi haia ange gi de hale o Tagi Maolunga:

41 luu duludulu laa;

mee be ni boolo i ulu duludulu laa;

luu gaini e hagalaagii ai laa luu mee be ni boolo i denga duludulu;

42 de haalau pomegranate ange gi gaini e lua laa (e lua hagataaunga i dahi gaini, e hagalaagii ai denga mee be ni boolo i ulu luu duludulu laa);

43 e madaangahulu hada ma de madaangahulu beisini,

44 taaba, ma de madaangahulu ma lua kaau i ono lalo laa;

45 denga anibada, ma savolo, aama boolo.

Gai goloa alodahi a Huram ne hai nei maa de hodooligi go Solomon ange gi de hale o Tagi Maolunga ne hai i bronze gu hagamalamalama. 46 Gai de hodooligi ne hagavaivai denga bronze ga hai ai mee laa alodahi i de geelonga i gaogao Jordan, se mommee iai bela pigi i magavaa o Succoth ma Zarethan. 47 Gai Solomon tee hagahidi donu denga goloa laa, go hiidinga ni goloa lagolago mmao; gai taemaha o denga bronze laa tee maua donu gi iloo.

48 Solomon ne hai hogi goloa alodahi i lo te hale o Tagi Maolunga:*

go de mommee o ssigidaumaha goolo;

teebele goolo e dugu ai pelaoaa i Mada Luoono Mada;

49 denga mee dugu laama goolo danuaa, (e lima i de baasi madau gai e lima i de baasi masui, i mada i mua o de aabi e mua gi lodo);*

denga huaala, ma denga laama, ma denga igohi goolo;

50 denga beisini goolo, ma mee diinei laama, ma boolo, ma gumedi o mee maanongi, ma gumedi goolo e hhao ai maga ahi;

duulanga goolo e hagatuu ange aagena laagau o denga abaaba o de aabi i lodo, go de Aabi Dabu mmao, aama abaaba hogi o de mommee e mmua gi daha o de temple.

51 De masavaa huu a Solomon ne hagalava ai hegau o de hale o Tagi Maolunga, gai ia ga gaamai mee alodahi a dono damana go David gu lava laa i de hagadabu: go selevaa, ma goolo, aama goloa ange laa, ga hhao gi lo te mommee doange i de hale o Tagi Maolunga.*

8

De ngavesi a de Maadua gu gaamai gi de temple

(2 Ch 5.2—6.2)

1 Gai Solomon ga hagabuni mai gi ono daha i Jerusalem denga daane maatua o Israel, ma dagi alodahi o denga aamuli, ma dagi o denga huaabodu o de gau Israel, gai gilaadeu ga hulo e gaamai de ngavesi o de hagatoo donu hagaheloongoi a Tagi Maolunga i de aduhale o David, go Zion.* 2 Gai daane alodahi o Israel ne hagabuni mai gi daho de hodooligi go Solomon, i de masavaa o taonga i de hidu malama go Ethanim.* *

3 Gai ga tae mai huu denga daane maatua alodahi o Israel, gai de gau haimeedabu ga saabai age de ngavesi laa. 4 Gai gilaadeu ne gaamai de ngavesi a Tagi Maolunga, ma de hale malo hagabuni, aama goloa dabu alodahi nogo daakodo laa i ono lodo. Gai de gau haimeedabu ma denga daane de aamuli o Levi ne gaamai mee laa. 5 Gai de hodooligi go Solomon, ma de hagabuulingaa dangada o Israel gu hagabuni mai laa gi ono daha ga tuu i mada i mua o de ngavesi laa, ma de hai ssigidaumaha i denga ssiibi ma kaau lagolago mmao, gilaadeu tee maua i de daohi aabe go de dau taelodo.

6 Gai de gau haimeedabu ne gaamai de ngavesi o de hagatoo donu hagaheloongoi a Tagi Maolunga ga dugu i dono duulanga, i lo te aabi e mua gi lodo i de temple, go de Aabi Dabu mmao, i lalo bakau o luu cherubim laa. 7 Luu cherubim laa e doha olaau bakau gi honga de ngavesi laa, ma de haoli ai honga de ngavesi laa ma luu laagau e saabai ai laa. 8 Gai luu laagau laa e hulo ma e ssili gi daha o de Aabi Dabu, go hiidinga e lloa, gai e dee maua gi gidee mai i tua de aabi laa; gai goi daakodo huu i kilaa ga dae mai ai gi anailaa nei. 9 Gai e deai ange donu mee i lo te ngavesi laa, go luu duu hadu donu huu a Moses ne dugu ange laa gi ono lodo i Horeb, go de mommee a Tagi Maolunga ne hai ai laa de hagatoo donu hagaheloongoi ange gi de gau Israel, i de masavaa olaadeu ne ssao ai ga loomai i Egypt.*

10 Gai de masavaa huu o de gau haimeedabu ne ssao mai ai i lo te Aabi Dabu, gai dahi hagausinga gu hano iho ga haoli de hale o Tagi Maolunga,* 11 gai de gau haimeedabu gu dee maua i de tuu i kilaa e hai ai alaadeu hegau i de hagausinga laa; go hiidinga de mahamaha o Tagi Maolunga gu hhao ma gu honu de hale o Tagi Maolunga.

12 Gai Solomon ga hagadaba,* “Tagi Maolunga gu hagadaba bolo ia e noho i lo te hagausinga maadolu. 13 Gai au gu hagaduu dahi hale mahamaha adu gi de goe, se mommee e noho ai goe ga hano ai.”

Muna a Solomon ange gi dangada

(2 Ch 6.3-11)

14 Gai de hodooligi ne huli dua mai ga hagamanuuia de hagabuulingaa dangada soa o Israel, i de masavaa olaadeu e tuu ai i kilaa. 15 Gai ia ga hai ange:

“Duuhia Tagi Maolunga, de Maadua o Israel, go de ia ne hagassula ina mee alodahi aana gu hagatoo donu ange gi dogu damana go David, ma de hagadaba, 16 ‘Mai i de laangi aagu ne hagassao mai ai de gau Israel i Egypt, gai au tee hili dahi aduhale mai i vaaenga o denga aamuli o Israel e hagaduu ai dahi hale e hagadubu ai dogu ingoo; aagai au ne hili David gi dagina ogu dangada go de gau Israel.’ *

17 Dogu damana go David ne lodo e hagaduu dahi hale e hagadubu ai de ingoo o Tagi Maolunga, de Maadua o Israel.* 18 Aagai Tagi Maolunga ne hai ange gi dogu damana go David, ‘Go hiidinga koe ne maanadu de hagaduu dahi hale e hagadubu ai dogu ingoo, gai se mee danuaa donu aau gu maanadu naa i oo lodo. 19 Aagai e dee go koe e hagaduulia de hale laa, gai go dau dama daane e hagaduulia de hale e hagadubu ai dogu ingoo.’ *

20 Tagi Maolunga gu hagasula dana hagatoo donu gu lava i de hai: au gu sui dogu damana go David, ma gu hodooligi ai i honga Israel, bei de hai a Tagi Maolunga gu hagatoo donu ai laa, gai au gu hagaduu de hale e hagadubu ai de ingoo o Tagi Maolunga, de Maadua o Israel. 21 Au gu hai dahi mommee e dugu ai de ngavesi, e hhao ai laa de hagatoo donu hagaheloongoi a Tagi Maolunga ne hai ange gi odaadeu dubuna madagidagi, i de masavaa aana ne hagassao mai ai gilaadeu i de henua go Egypt.”

Talodalo a Solomon

(2 Ch 6.12-42)

22 Gai Solomon ne duu i gaogao de mommee o ssigidaumaha a Tagi Maolunga, i madamada o de hagabuulingaa dangada o Israel, gai ia ga haalo luoono lima gi lunga, 23 ga hai ange:

“Tagi Maolunga, de Maadua o Israel, e deai ange donu se Maadua i de langi i lunga, aabe go honga henua i lalo e bei oo dagodo. Koe e daohi de hagatoo donu hagaheloongoi o doo aloha ange gi oo dangada hai hegau e seesee i mada luoo mada i de muna abodonu i olaadeu lodo alodahi; 24 koe ne daohi dau hagatoo donu ange gi doo dangada hai hegau go David, go dogu damana. Koe ne basa i doo ngudu, gai doo lima sauaa ne hagassula au muna anailaa nei.

25 Deenei ai, Tagi Maolunga, de Maadua o Israel, koe gi hagassula ina au hagatoo donu ange gi doo dangada hai hegau go David, dogu damana, koe ne hai ange, ‘E deai naa donu se masavaa e deai ai se dangada mai i doo hagadiilinga e hodooligi i honga o Israel, i mada luoogu mada, noo au dama e kana ange e daudali mai i de au bei oo dagodo.’ * 26 Deenei ai, de Maadua o Israel, hagassula ina au hagatoo donu ange gi doo dangada hai hegau go David, dogu damana.

27 Aagai e maua donu e de Maadua i de noho i henua i lalo? Tilo, koe e dee oo i de langi maolunga mmao laa; gai e kii ange naa donu doo dee oo i de hale aagu gu hagaduu nei!* 28 Gai koe, Tagi Maolunga dogu Maadua, hagalaangona talodalo a doo dangada hai hegau ma dana dangidangi. Gai hagalaangona tangi see ma talodalo a doo dangada hai hegau e dangidangi ai i mada luoo mada ailaa nei. 29 Gai koe daumada ina de hale nei i de laangi ma de boo, go de mommee aau ne hagadaba laa bolo e hagadubu ai doo ingoo. Gai koe e hagallongo naa talodalo a doo dangada hai hegau, i de masavaa oona e dalodalo ai ga huli mai gi de mommee nei.* 30 Gai koe hagalaangona tangidangi a doo dangada hai hegau, aama oo dangada go de gau Israel, i delaadeu huuhuli mai gi de mommee nei e dalodalo ai. Gai koe hagalaangona mai i doo mommee noho i de langi, gai de masavaa naa huu aau e langona ai, gai koe ga degi mai.

31 Noo dahi dangada e haisala ange gi dahi dangada gee, gai gu hai gi humai gi hagatoo donu i mada i mua o de mommee o ssigidaumaha i lo te hale nei, 32 gai koe hagalaangona mai i de langi, ga hai hegau ange, ga hagamodu muna o oo dangada hai hegau, ga hagaduasala tangada gu haisala gi bei ana hegau gu hai. Gai koe e degi ange gi tangada heohi bei dagodo o ana hegau.

33 Gai de masavaa naa huu a oo dangada go de gau Israel, e hagadee kii ina ai i olaadeu hagadaumee, i hiidinga gilaadeu gu haisala adu gi de goe, gai noo gilaadeu e daahuli mai gi de goe, ga hagadubu doo ingoo, ga dalodalo ma de dangidangi adu gi de goe i lo te hale nei, 34 gai koe hagalaangona alaadeu dalodalo mai i de langi, ga degi ange gi haisala o oo dangada go de gau Israel, ga hagaahe mai gilaadeu gi de henua aau gu gaavange laa gi olaadeu dubuna madagidagi.

35 De masavaa naa huu aau e daohi ai gi dee pala de langi, i hiidinga gilaadeu gu haisala adu gi de goe, gai noo gilaadeu e huuhuli mai gi de hale nei ga dalodalo ai, ga hagadubu doo ingoo, ma de tili olaadeu haisala, i hiidinga dau hagaduasala gilaadeu, 36 gai koe hagalaangona alaadeu dalodalo mai i de langi, ga degi ange gi haisala o oo dangada hai hegau go de gau Israel. Gai koe ga agoago ange gilaadeu i de haiava danuaa olaadeu e seesee ai, gai koe ga hai gi pala iho de langi gi honga doo henua, aau gu gaavange laa e henua ai oo dangada.

37 De masavaa naa huu e humai ai de onge be go de mee hagamaakau gi honga de henua, be go manu e haia ga mmae ma de dongidongi denga manu ssomo, be go de loomai o denga itebuubuu ma madanigono, be go de masavaa o de hagadaumee e duuli ai hanu olaadeu aduhale, aabe go de tae mai o de hai ngadaa ma de magi, 38 gai de masavaa naa huu o dahi oo dangada go de gau Israel e dalodalo ai ma de dangidangi, i de duasala ono lodo, gai ia ga huli ga haalo mai luoono lima gi de hale nei, 39 gai koe hagalaangona dana dalodalo i doo mommee noho i de langi, ga degi ange ma de sui ange hegau a dahi ma dahi, (go hiidinga koe e iloo dagodo lodo o dahi ma dahi, gai go koe donu huu e donu ange i lodo o dangada alodahi), 40 gi maatagu ai gilaadeu i de goe i taulooloa delaadeu mouli i de henua aau ne gaavange gi omaadeu dubuna madagidagi.

41 E bei ai hogi dagodo o tangada henua gee, e dee se dangada Israel aagai ne humai i dahi henua mmao i hiidinga doo ingoo, 42 (go hiidinga gilaadeu e langona naa dagodo o doo ingoo maolunga, ma dagodo o doo lima mmahi, aama au hegau hagalele mouli gu hai i doo lima sauaa,) i de masavaa oona e humai ai ga huli mai gi de hale nei ga dalodalo ai, 43 gai koe hagalaangona dana dalodalo mai i de langi, go doo mommee e noho ai, ga hai gi bei mee alodahi a tangada henua gee laa e dangidangi adu ai, gai gi iloo ai e denga huaadangada alodahi o henua i lalo doo ingoo, ma de maatagu i de goe, bei dagodo o oo dangada go de gau Israel, gai gi iloo ai e gilaadeu bolo de hale aagu gu hagaduu nei gu hagadabu ange gi doo ingoo.

44 De masavaa naa huu o oo dangada e hulo ai e hebagi ange gi olaadeu hagadaumee, e dee hilihili be go hee aau e hai gilaadeu gi hulo aagena, gai de masavaa naa huu olaadeu e huuhuli mai ai gi de aduhale aau gu hilihili nei, ma de hale aagu gu hagaduu nei e hagadubu ai doo ingoo, ga dalodalo adu ai gi de goe, Tagi Maolunga, 45 gai koe hagalaangona mai i de langi delaadeu dalodalo ma delaadeu dangidangi ga bale ange gilaadeu.

46 De masavaa naa huu olaadeu e haisala adu ai gi de goe — go hiidinga e deai donu se dangada e dee haisala — gai koe gu bole ga dugu ange olaadeu hagadaumee gi hagadee kii ina gilaadeu, ga noonoa gilaadeu ga kave gi delaadeu henua, e dee hilihili be se mommee mmao aabe e baa mai, 47 gai noo gilaadeu e sui olaadeu lodo i de henua olaadeu gu gaavee laa aagena, ga daahuli olaadeu lodo, ga dangidangi adu gi de goe i de henua o dangada ne hagadee kii ina gilaadeu, ga hagataba, ‘Gimaadeu gu haisala, gimaadeu gu dee heohi ma de baubau amaadeu mee gu hai,’ 48 gai noo gilaadeu e sui alaadeu maanadu ga daahuli olaadeu lodo alodahi, i delaadeu nnoho i de henua o olaadeu hagadaumee, ne noonoodia laa gilaadeu ga gaavee, gai gilaadeu ga huuhuli mai gi delaadeu henua ga dalodalo ai, go de henua aau ne gaavange gi olaadeu dubuna madagidagi, gai go de aduhale aau gu hili, ma de hale aagu gu hagaduu nei e hagadubu ai doo ingoo — 49 gai koe hagalaangona alaadeu dalodalo ma alaadeu dangidangi mai i doo mommee noho i de langi, ga bale ange gilaadeu; 50 gai koe ga degi ange gi haisala o oo dangada gu haisala adu ai gi de goe, ma alaadeu hegau dee heohi gu hai baasi adu ai gi de goe; gai koe ga hai dangada ne noonoodia gilaadeu ga gaavee gi llodo aaloha ange ma de abodonu ange gi gilaadeu. 51 Go hiidinga gilaadeu go oo dangada donu ma doo boolonga, go dangada aau ne hagassao mai i Egypt, de mommee e bei dagodo o de ahi mmahi e hagavaivai ina laa baalanga.

52 Gai koe gi hagalaangona tangidangi a doo dangada hai hegau, ma dangidangi a oo dangada go de gau Israel, i masavaa alodahi alaadeu e hagahi adu ai goe. 53 Gai koe ne hili gilaadeu ga vvae gee mai, i denga huaahenua alodahi o henua i lalo, e hai ai dangada o doo boolonga, bei dau hai gu tala ai laa i daho Moses, doo dangada hai hegau, i de masavaa aau, dogu Ia Aamua go Iahweh, ne hagassao mai ai omaadeu dubuna i Egypt.”

Talodalo hagamanuuia a Solomon

54 De masavaa huu ne hagalava ai talodalo a Solomon, ma dana dangidangi ange gi Tagi Maolunga, gai ia ga hidi age ga duu i gaogao de mommee o ssigidaumaha a Tagi Maolunga, go de mommee oona ne duuduli ai ga haalo age luoono lima gi de langi, 55 gai ia ga duu ga hagamanuuia de huaadangada o Israel i de leo laumalie, ga hai ange:

56 “Duuhia Tagi Maolunga, de ia ne haia ga nnoho paba ono dangada go de gau Israel, bei dana hai gu hagatoo donu ai laa. Teai donu se muna danuaa daudahi aana tee hai gi bei dana hai gu tala ange ai gi dono dangada hai hegau go Moses.* 57 Tagi Maolunga, taadeu Maadua gi noho i odaadeu daha, bei dono hai ne noho ai laa hogi i daho odaadeu dubuna madagidagi; ia gi dee hano gee ai aabe e tili gidaadeu. 58 Gai ia gi hagadaahuli ina mai odaadeu lodo gi de ia, gai gidaadeu ga seesee ai i ono haiava alodahi, ma de daohi ana hainga, ma ana muna gu hagasauaa, ma ana hagamodu gu gaavange gi odaadeu dubuna madagidagi. 59 Gai agu muna ne dangidangi ai i mada luu mada o Tagi Maolunga, gi hagamaanadu i daho Tagi Maolunga taadeu Maadua i de laangi ma de boo, gai ia ga bale mai ai au, dono dangada hai hegau, aama de bale ange ono dangada go de gau Israel i olaadeu mee e duasala ai i laangi alodahi, 60 gi iloo ai e dangada alodahi o henua i lalo bolo Tagi Maolunga go de Maadua abodonu; e deai ange donu. 61 Gai oodou lodo gi se muna abodonu ange gi Tagi Maolunga, taadeu Maadua, gai goodou hai hegau i ana muna gu hagasauaa, ma ana hainga, bei doodou hai gu hai hegau ai nei anailaa nei.”

De hagadabu o de temple

(2 Ch 7.4-10)

62 Gai de hodooligi ma de gau Israel alodahi madali ia ne hai ssigidaumaha i mada luu mada o Tagi Maolunga. 63 Gai Solomon ne daa e 22,000 kaau ma e 120,000 ssiibi ma guudi, ga hai ai ssigidaumaha hagadanuaa magavaa ange gi Tagi Maolunga. Deenei de hai a de hodooligi ma de gau Israel alodahi ne hagadabu ai de hale o Tagi Maolunga.

64 De laangi laa gai de hodooligi ne hagadabu de mommee i lo te ungaalodo o de buibui i ma te hale o Tagi Maolunga, ga hai ai denga sigidaumaha dudu, ma sigidaumaha o grain, ma kiliisi o denga manu o sigidaumaha hagadanuaa magavaa, go hiidinga de mommee o ssigidaumaha bronze i lo te buibui o de hale o Tagi Maolunga gu dee oo ai manu e hai ai sigidaumaha dudu, ma sigidaumaha o grain, aama kiliisi o sigidaumaha hagadanuaa magavaa.

65 De masavaa laa gai Solomon ma de gau Israel alodahi ne hai taonga; gai dangada soa mai i Lebo Hamath ga dae ai gi Ssaalingaa Vai o Egypt ne loomai hogi. Gai gilaadeu ne hai taonga i mada luu mada o Tagi Maolunga, demaadeu Maadua i e hidu laangi, gai gilaadeu ne duudagi hogi de hai i e hidu ange laa, gai se madaangahulu ma haa laangi alodahi. 66 Gai de hagavalu laangi huu o taonga, gai ia ga hai dangada gi aahe gi olaadeu hale. Gai gilaadeu ga hagamanuuia de hodooligi ga aahe gi olaadeu hale i de malangilangi ma de llodo danuaa, i hiidinga o mee danuaa alodahi a Tagi Maolunga gu hagamanuuia ai dono dangada hai hegau go David, aama ono dangada go de gau Israel.

9

De hakide ange o Tagi Maolunga gi Solomon

(2 Ch 7.11-22)

1 De masavaa huu a Solomon ne hagalava ai de hale o Tagi Maolunga, ma dono hale donu, aama mee alodahi aana ne lodo e hai, 2 gai Tagi Maolunga ne hakide ange gi Solomon i de lua hanonga, bei dono hai ne hakide ange ai laa gi de ia i Gibeon.* 3 Gai Tagi Maolunga ne hai ange gi de ia:

“Au gu langona dau dalodalo ma dau dangidangi gu hai i mada luoogu mada; au gu hagadabu hogi de hale aau gu hagaduu nei e dugu ai dogu ingoo ga hano ai. Luoogu mada ma ogu lodo gu i kilaa i masavaa alodahi.

4 Gai noo koe e daudali mai i de au, i de lodo se muna abodonu ma de heohi, bei dagodo o doo damana go David, ma de hai gi bei mee alodahi aagu e tala adu koe gi haia, ma de daohi agu hainga gu hagasauaa aama agu muna, 5 gai au e hai doo nohoanga hodooligi gi dagodo i Israel ga hano ai, bei dagu hai gu hagatoo donu ange ai gi doo damana go David, ga hai ange, ‘E deai naa donu se masavaa e deai ai se dangada mai i doo hagadiilinga e hodooligi i Israel.’ *

6 Aagai noo goodou ma au dama e dee daudali i ogu lodo, ma tee daohi agu hainga ma agu muna gu hagasauaa ma gu gaavadu gi goodou, gai goodou ga hulo ga hai hegau ange gi denga diinonga aama de daumaha ange gi gilaadeu, 7 gai au e aau gee naa Israel mai i de henua aagu gu gaavange gi gilaadeu, ma de tili de hale aagu gu hagadabu ange gi dogu ingoo. Gai Israel e hai naa ga se muna e hakadanga ai dangada alodahi. 8 Gai de hale nei e bei naa dagodo dahi hagabuudungaa mee maoha; gai dangada alodahi e loomai laa ono gaogao e llele naa olaadeu mouli ma de kada ga hagataba, ‘Gu aha Tagi Maolunga gu hai ai nei de henua ma de hale nei bee nei?’ * 9 Gai dangada e hagataba naa, ‘Go hiidinga gilaadeu gu tili Tagi Maolunga, delaadeu Maadua, ne hagassao ina mai laa olaadeu dubuna madagidagi i de henua go Egypt, gai gilaadeu ga daudali ange gi denga diinonga, ga daumaha ange ma de hai hegau ange gi gilaadeu. Aanei hiidinga a Tagi Maolunga ne hai ai gi loomai denga hai ngadaa nei alodahi gi gilaadeu.’ ”

Hegau a Solomon ange laa

(2 Ch 8.1-18)

10 Gai ga odi huu de madalua ngadau a Solomon ne hagaduu ai laa de hale o Tagi Maolunga aama dono hale donu, 11 gai de hodooligi go Solomon ne gaavange gi Hiram, de hodooligi o Tyre, e madalua aduhale i Galilee, i hiidinga Hiram ne gaavange denga laagau cedar ma laagau cypress aama goolo alodahi o de hodooligi ne lodo ai. 12 Aagai de masavaa huu o Hiram ne humai ai i Tyre e tilo denga aduhale a Solomon gu gaavange gi de ia, gai ia tee malangilangi ai. 13 Gai ia ne hai ange, “Dogu daina, ni aduhale bee hee aau ne gaamai nei gi de au?” Gai denga aduhale laa gu hagaingoo ange bolo go de henua o Cabul,* ga dae mai ai gi anailaa nei. 14 Hiram ne gaavange hogi gi de hodooligi e 120 talent† goolo.

15 Deenei de hai a de hodooligi go Solomon ne hagahai hegau ai dangada ga hagaduu ai de hale o Tagi Maolunga, ma dono hale, ma denga bae e daohi age ai, ma de buibui o Jerusalem, ma Hazor, ma Megiddo, aama Gezer. 16 (Gai Pharaoh, de hodooligi o Egypt, ne hano ga hebagi ange ga hagadee kii de aduhale go Gezer ga dudu, ga daa gu maakau de gau Canaan e nnoho i de aduhale laa, ga gaavange gi dana damaa hine i de masavaa oona ne hai bodu ange ai gi Solomon. 17 Gai Solomon ne ahe ange ga hagaduu age Gezer). Ia ne hagaduu hogi Beth Horon e mua gi lalo, 18 ma Baalath, ma Tadmor,‡ i de vao o de henua ⌊o Judah⌋, 19 ma denga aduhale doange alodahi o Solomon, ma aduhale e dugu ai ono hada hebagi ma ana hoosa, ma mommee alodahi aana ne lodo e hagatuu i Jerusalem, ma Lebanon, aama mommee alodahi oona e hodooligi ai.

20 Gai de gau Amor e doe, ma de gau Heth, ma de gau Perez, ma de gau Hiv, aama de gau Jebus (de gau nei e dee ni dangada Israel), 21 gai olaadeu hagadiilinga goi nnoho huu i honga de henua, go hiidinga de gau Israel tee maua i de daa gilaadeu gi odi — aanei dangada a Solomon ne hagahai hegau laa, ga dae mai ai gi anailaa nei. 22 Aagai Solomon tee hagahai hegau hagaduasala de gau Israel; aagai ia ne hai gilaadeu go denga daane hebagi, ma dagi o de henua, ma dagi o denga daane hebagi, ma dagi o denga hagabuulinga, ma dagi o ono hada hebagi aama daane e kage i honga hoosa. 23 Gilaadeu ne hai hogi go dagi o dangada e hai hegau a Solomon — gai se 550 gilaadeu e dagina de gau hai hegau.

24 Tamaa hine a Pharaoh ne ngalue gee hogi mai i de aduhale o David, ga hano gi dono hale a Solomon ne hagaduu laa. Ia ne hagatuu hogi hanu bae e daohi mai ai luu baasi.

25 E dolu hanonga i de ngadau a Solomon e hai ai denga sigidaumaha dudu, ma sigidaumaha hagadanuaa magavaa, i honga de mommee o ssigidaumaha aana ne hagaduu ange gi Tagi Maolunga, ma sigidaumaha o mee maanongi i mada luu mada o Tagi Maolunga. Gai ia ne hai ga lava hegau alodahi o de temple.*

26 Gai de hodooligi go Solomon ne hagatuu hogi hanu vaga i Ezion Geber, e baa ange laa gi Elath, i gaogao Tai Mmea, i de henua go Edom. 27 Gai Hiram ne gaamai ono daane hai moni, ni daane e aabo i de hulo i honga de moana, gi loomai gi hulo madali denga daane hai hegau o Solomon. 28 Gai gilaadeu ne hulo gi Ophir, ga gaamai ai e 420 talent§ goolo, ga gaavange gi de hodooligi go Solomon.

10

De hine hodooligi o Sheba

(2 Ch 9.1-12)

1 Gai ga langona huu e de hine hodooligi o Sheba longo o Solomon, ma dagodo o de ingoo o Tagi Maolunga, gai ia ga humai e hagatale ange dono iloo mee i hanu muna ssili hai ngadaa.* 2 Gai ia ne humai gi Jerusalem madali hanu dangada soa, ma denga gamelo e hagaudalia denga mee maanongi, ma goolo lagolago, aama hadu hagamogomogo. Gai ia ne humai gi daho Solomon ga madaangudu ange gi de ia i mee alodahi aana e maanadu. 3 Gai Solomon ne basa ange gi ana muna ssili alodahi; teai donu se mee daudahi a de hodooligi tee maua i de hagadonu ange gi de ia. 4 De masavaa huu a de hine hodooligi o Sheba, ne gidee ai dagodo de heiangi o Solomon, ma de hale aana gu hagaduu laa, 5 ma denga gai i honga dono deebele, ma de hai e hagannoho ai denga dagi o de henua, ma ono dangada hai hegau ma olaadeu malo, ma dangada e hagadabena ina ana mee unu, ma denga sigidaumaha dudu a Solomon e hai i de hale o Tagi Maolunga, gai ia gu lele ono mouli.

6 Gai ia ne hai ange gi de hodooligi, “Au hegau alodahi gu hai ma doo heiangi aagu gu langona laa i de masavaa oogu goi noho ai i dogu henua se muna abodonu. 7 Aagai au tee hagadonusia mee nei ga dae ai gi dagu gidee i luoogu mada donu. Gai tilo, dahi luu baasi o mee nei teai donu dangada ne daalaa mai gi de au; doo heiangi ma doo lava e dubu ange donu i mee aagu gu langona. 8 Oo daane gu manuuia! Oo dangada hai hegau gu manuuia, go hiidinga gilaadeu e hai hegau i oo mada i mua i masavaa alodahi ma de hagallongo muna aau e tala i doo heiangi! 9 Duuhia Tagi Maolunga doo Maadua! Ia ne malangilangi i de goe ma de hai goe gi hodooligi i de nohoanga hodooligi o Israel! Go hiidinga Tagi Maolunga e aloha i Israel ga hano ai, deelaa ai, ia gu hai goe gi hodooligi, gai koe ga hagamodu ai olaadeu muna i de heohi.”

10 Gai de hine laa ne gaavange gi de hodooligi go Solomon e 120 talent* goolo, ma denga mee maanongi lagolago mmao, ma hadu hagamogomogo; gai teai ange donu se dangada ne gaamai hanu mee maanongi lagolago, bei mee a de hine hodooligi o Sheba ne gaamai ga gaavange gi de hodooligi go Solomon.

11 Gai denga vaga o Hiram e gaamai laa denga goolo mai i Ophir, ne gaamai hogi denga laagau almug ma denga hadu hagamogomogo. 12 Gai de hodooligi ga hai denga laagau almug ga hai ai denga duludulu o de hale o Tagi Maolunga, ma dono hale donu, aama denga lyre ma harp a de gau daahili. Gai tigi ai ange donu laagau almug bee nei ne gaamai aabe ne gidee i dua de laangi laa.

13 Gai de hodooligi go Solomon ne gaavange gi de hine hodooligi o Sheba goloa alodahi oona ne lodo ai, ma mee aana ne dangidangi ai, madali mee aana e gaavange gi de ia i goloa lagolago o de hodooligi. Gai de hine laa ma ono dangada hai hegau ga aahe ai loo gi delaadeu henua.

De lava ma de mahamaha o Solomon

(2 Ch 9.13-29)

14 Gai taemaha o denga goolo a Solomon ne mau i dahi ngadau se 666 talent,† 15 gai tee hagapuni ange goolo mai i daho de gau hagao mee ma de gau hagahesuihagi mee, ma mai i daho denga hodooligi o Arabia alodahi, ma goobenaa o denga vaaenga o de henua.

16 Gai de hodooligi go Solomon ne dugidugi hanu goolo ga hai ai e lualau mee hungihungi; gai dahi mee hungihungi laa ne hai i e onolau shekel‡ goolo. 17 Ia ne dugidugi hogi hanu goolo ga hai ai e dolulau ange mee hungihungi vaaligiligi; dahi mee hungihungi laa ne hai i e dolu mina§ goolo. Gai de hodooligi ne dugu mee laa i dono Hale i Lodo Henua o Lebanon.

18 De hodooligi ne hai hogi dahi nohoanga laumalie i ivory ga haoli i goolo hagamogomogo. 19 De nohoanga laa e ono vae gaagenga e kage age aagena, gai tua e moe ono elunga, gai luu baasi o de nohoanga laa e lua mommee e dugu ange aagena luu lima, gai e lua laiono e tuu i luu baasi de nohoanga laa. 20 Gai e madaangahulu ma lua laiono e tuu i honga denga vae gaagenga e ono laa, e dagidahi laiono i luu bido o dahi vae gaagenga laa. Gai e deai ange donu se nohoanga bee nei gu hai i dahi nohoanga hodooligi ange laa. 21 Gai denga ubu unu alodahi a de hodooligi e hai i goolo, gai goloa alodahi o de Hale i Lodo Henua o Lebanon e hai i goolo hagamogomogo. Teai donu goloa ne hai i selevaa, go hiidinga selevaa e dee se mee donu hagamogomogo i de masavaa o Solomon. 22 Gai de hodooligi e hanu ono vaga hagao mee e hulo saele madali denga vaga o Hiram. Gai denga dolu ngadau alodahi gai denga vaga laa e gaamai denga goolo, ma selevaa, ma ivory, ma denga monkey, ma peacock.*

23 Gai de hodooligi go Solomon ne kii ange de lava ma de heiangi i denga hodooligi alodahi o henua i lalo. 24 Gai dangada o henua i lalo alodahi ne loomai gi daho Solomon, e hagallongo ai ana muna e tala i de heiangi a de Maadua gu gaavange laa gi de ia. 25 Ngadau alodahi gai dangada e gaamai gi de ia denga mee ngadi gaavange e hai i selevaa ma goolo, ma malo, ma myrrh, ma mee hagamanongi, ma hoosa, aama donkey.

26 Gai Solomon ne hai ga lagolago ono hada hebagi ma ana hoosa, e 1,400 hada hebagi ma e 12,000 daane e saavini i honga hoosa. Gai ia ne dugu hanu i denga aduhale iai denga hada hebagi, gai hanu ne dugu i ono daha i Jerusalem.* 27 De hodooligi ne hai hogi denga selevaa ga lagolago bei denga hadu i Jerusalem, gai denga laagau cedar gu lagolago hogi bei denga laagau sycamore i de mommee iai duuduu paa i lalo.* 28 Gai hoosa a Solomon ni mee ne gaamai i Egypt ma Kue, gai ono daane hagao mee ne hagao mai denga hoosa laa i Kue.* 29 Gai de hagaoanga o dahi hada hebagi mai i Egypt se onolau shekel selevaa, gai de hagaoanga o dahi hoosa se 150; gai de gau hagao mee o de hodooligi ne hagao ange mee nei gi denga hodooligi alodahi o de gau Heth, ma hodooligi o de gau Syria.

11

Bodu o Solomon

1 Gai de hodooligi go Solomon ne soa ange ono haahine henua gee ne aloha ai, madali tamaa hine a Pharaoh: go denga haahine o Moab, ma Ammon, ma Edom, ma Sidon, aama Heth;* 2 gilaadeu ni haahine mai i denga huaahenua a Tagi Maolunga gu hai ange laa gi de gau Israel, “Goodou e dee hai bodu ange gi gilaadeu, gilaadeu e dee hai bodu adu hogi gi goodou, go hiidinga gilaadeu e hai naa goodou gi daumaha ange gi olaadeu diinonga.” Gai Solomon ne hagapigi ange gi denga haahine laa i hiidinga dono aloha i gilaadeu.* 3 Ia ne hai bodu ange gi e hidulau damaa hine hodooligi, gai e dolulau hogi ono bodu laa daha; gai ono bodu ne hai ga dahuli gee ono lodo. 4 Gai de masavaa huu o Solomon ne madumadua ai, gai denga haahine henua gee laa ga hai ia gi daumaha ange gi denga diinonga ange laa; gai ono lodo gu dee hai hegau ange gi Tagi Maolunga, dono Maadua, i de muna abodonu, bei dagodo o dono damana go David. 5 Gai ia ne daumaha ange gi Ashtoreth, tiinonga hahine o de gau Sidon, ma Milcom,* tiinonga hakino gee o de gau Ammon. 6 Gai Solomon gu hai de baubau i mada luu mada o Tagi Maolunga; ia tee daudali ange i Tagi Maolunga i ono lodo alodahi, bei dagodo o dono damana go David.

7 Gai Solomon ne hagaduu dahi mommee daumaha ange gi Chemosh, tiinonga hakino gee o de gau Moab, gai dahi mommee ange gi Molek, go tiinonga hakino gee o de gau Ammon, i honga dahi duuduu baasi dua o Jerusalem. 8 Gai ia ne hagatuu ange hogi hanu mommee ange gi diinonga o ono bodu henua gee alodahi, gai gilaadeu ne dudu denga mee maanongi ma de sigidaumaha ange ai gi olaadeu diinonga i kilaa.

9 Gai Tagi Maolunga gu lili i Solomon, i hiidinga ia gu huli gee i Tagi Maolunga, de Maadua o Israel, go de ia ne hakide ange laa gi de ia i e lua hanonga, 10 ga tala ange gi de ia dagodo o de mee nei, gai ia gi dee daudali ange i hanu diinonga gee; aagai Solomon tee daudali i muna a Tagi Maolunga. 11 Gai Tagi Maolunga ne hai ange gi Solomon, “Go hiidinga deenaa doo hai e lodo ai, koe tee daohi dagu hagatoo donu hagaheloongoi, ma agu mee gu hagasauaa, go muna aagu gu tala adu gi de goe, deenei ai, au e kave gee naa doo nohoanga hodooligi ga gaavange gi dahi oo dangada hai hegau. 12 Aagai au e dee kave gee naa de nohoanga hodooligi i doo masavaa e mouli ai, i hiidinga o doo damana go David. Gai au e kave gee naa i daho dau dama daane. 13 Aagai au e dee kave naa de nohoanga hodooligi alodahi, au e dugu ange dau dama gi hodooligi i dahi aamuli, i hiidinga o dogu dangada hai hegau go David, ma hiidinga o de aduhale go Jerusalem, go de mommee aagu gu lava laa i de hilihili.”

Denga hagadaumee o Solomon

14 Gai Tagi Maolunga ne hai hagadaumee o Solomon, go Hadad, taane Edom, dahi dangada o de hodooligi o Edom, gi hai baasi ange gi de ia. 15 Go hiidinga dahi masavaa o David ne hano ai ga hebagi ange gi de gau Edom, gai Joab, tagi o denga daane hebagi, ne hano e danu de gau maakau i kilaa, gai ia ne daa ga maakau denga daane alodahi o Edom. 16 Gai Joab ma denga daane o Israel alodahi ne nnoho i kilaa i e ono malama, ga dae ai gi delaadeu daa ga maakau denga daane alodahi o Edom. 17 Aagai Hadad ne savini ga hano gi Egypt madali hanu daane Edom, e hai hegau ange laa gi dono damana, i de masavaa oona e gauligi ai. 18 Gilaadeu ne loomai i Midian ga hulo gi Paran, ga kave ai hanu daane mai i Paran madali gilaadeu, ga hulo ai gi daho de hodooligi o Egypt go Pharaoh. Gai Pharaoh ne gaavange dahi hale e noho ai Hadad, ma gai e gaimee ai ia, aama dahi alahenua.

19 Pharaoh ne malangilangi hogi i Hadad, gai ia ga gaavange dono maa e hai ai dono bodu, go taina hahine o de hine hodooligi go Tahpenes. 20 Gai taina hahine o Tahpenes ne dahi dama daane, dono ingoo go Genubath, gai Tahpenes ne haele age ia i de hale o de hodooligi. Gai Genubath ne noho madali denga dama a Pharaoh.

21 Aagai de masavaa o Hadad e noho ai i Egypt, gai ia gu langona bolo David gu magau bei ono dubuna, gai Joab tagi o denga daane hebagi gu magau hogi. Gai Hadad ga hai ange gi Pharaoh, “Aude haihaia, dugua mai au gi ahe gi dogu henua donu.”

22 Gai Pharaoh ga ssili ange gi de ia, “Se aha oou gu duasala ai naa, gu lodo ai naa goe e ahe gi doo henua?”

Ia ne hai ange, “E deai donu, aagai dugua donu huu au gi hano.”

23 Gai de Maadua ne hai hogi Rezon, tama daane a Eliada, gi hai baasi ange gi Solomon. Ia se daane nogo hai hegau ange gi Hadadezer, de hodooligi o Zobah, gai ia ne savini ga hano gee mai i daho dono dangada aamua. 24 Ia ne hagabuni hanu daane ga hai ai dahi hagabuulinga, gai ia gu hai go delaadeu dagi, i de masavaa a David ne daa ai ga maakau denga daane o Zobah. Gai gilaadeu ne hulo ga nnoho i Damascus, ga hai Rezon go tagi o de mommee laa. 25 Gai Rezon se hagadaumee niio Israel i taulooloa de mouli o Solomon; ia ne hai hegau vaivai dagodo bei Hadad. Ia e kino i Israel, gai go ia e hodooligi i Syria.

26 Gai Jeroboam, tama daane a Nebat ne hai baasi ange gi de hodooligi. Ia se daane de aamuli o Ephraim mai i Zeredah; ia go dahi dangada hai hegau donu o Solomon, gai de ingoo o dono dinana go Zeruah, ia se hine gu magau dono bodu.

27 Gai deenei dana hai ne hai baasi ange ai gi de hodooligi. Solomon ne hai denga bae, e daohi age ai luu baasi de aduhale o dono damana go David, ma de pono ange denga mommee masaavava i de buibui o de aduhale. 28 Gai Jeroboam se daane dau i de mmahi, gai ga gidee huu e Solomon bolo ia se daane dau i de hai hegau, gai ia ga hai ia gi dagina de gau hai hegau alodahi i de aamuli o Joseph.

29 De masavaa laa gai Jeroboam ne sao ga hano gi tua de aduhale go Jerusalem, gai de pelaabisi go Ahijah mai i Shiloh, ne hedae ange gi de ia i honga de haiava, gai Ahijah gu gahu i dahi malo laa daha hoou. Gai go gilaau dogolua donu huu e tuu i lo te duu malaelae. 30 Gai Ahijah ga poo de malo laa daha hoou oona e gahu ai laa ga saesae, ga hai ai e madaangahulu ma lua dalaa malo. 31 Gai ia ga hai ange gi Jeroboam, “Gaavee e madaangahulu dalaa malo nei moou; go hiidinga e hagadaba Tagi Maolunga, de Maadua o Israel, ‘Tilo, au e kave gee naa de nohoanga hodooligi mai i daho Solomon, ga gaavadu e madaangahulu aamuli gi de goe. 32 Aagai Solomon e kave naa e dahi aamuli, i hiidinga o dogu dangada hai hegau go David, ma de aduhale go Jerusalem aagu gu hilihili laa i magavaa o denga aamuli alodahi o Israel. 33 Au e hai de hegau nei i hiidinga gilaadeu ne tili au gai gu daumaha ange gi Ashtoreth, tiinonga hahine o de gau Sidon, ma Chemosh, tiinonga o de gau Moab, ma Milcom, tiinonga o de gau Ammon; gilaadeu tee daudali i ogu haiava, ma tee hai hegau i de heohi i mada luoogu mada, gilaadeu tee daohi hogi agu muna gu hagasauaa, ma agu hagamodu, bei dagodo hegau a David, tamana o Solomon ne hai.

34 Aagai au e dee kave gee mai i ono daha de nohoanga hodooligi alodahi; au e dugu naa ia gi hodooligi i taulooloa dono mouli, i hiidinga o David, dogu dangada hai hegau aagu ne hili laa. Ia ne daohi agu hainga ma agu muna gu hagasauaa. 35 Aagai au e kave gee naa de nohoanga hodooligi mai i daho dana dama gai ga gaavadu e madaangahulu aamuli gi de goe. 36 Aagai au e gaavange naa dahi aamuli gi dana dama daane, gi dee lilo ai de nohoanga hodooligi o dogu dangada hai hegau go David, i mada luoogu mada i Jerusalem, go de aduhale aagu ne hilihili e dugu ai dogu ingoo. 37 Gai au e hai naa goe gi hodooligi i honga mee alodahi oou e lodo ai, gai koe ga hodooligi ai i honga Israel. 38 Noo koe e daudali i muna alodahi aagu e tala adu gi de goe, ma de seesee i ogu haiava, ma de hai hegau i de heohi i mada luoogu mada, ga daohi agu muna gu hagasauaa, ma agu hainga, bei dagodo o dogu dangada hai hegau go David, gai au e noho naa i oo daha, ma de hai gi deai se lilo doo nohoanga hodooligi, bei dagu hai ne hai ai de nohoanga hodooligi o David, ma de gaavadu gi de goe de nohoanga hodooligi o Israel. 39 Au e hagaduasala naa hagadiilinga o David i hiidinga o de mee nei, aagai e dee hagaduasala gilaadeu ga hano ai.’ ”

40 Deelaa ai, Solomon ne hagatale de daa Jeroboam gi magau; gai Jeroboam ne savini ga hano gi Egypt, i daho de hodooligi o Egypt go Shishak, ga noho i kilaa ga dae ai gi de magau o Solomon.

De magau o Solomon

(2 Ch 9.29-31)

41 Gai hegau a Solomon ange laa, ma ana hegau alodahi ne hai, ma dono heiangi, gu sisi i lodo beebaa e daohi ai laa hegau a Solomon. 42 Gai taulooloa de noho o Solomon i Jerusalem, ga hodooligi ai i Israel alodahi se madahaa ngadau. 43 Gai Solomon ne magau hogi bei ono dubuna madagidagi, ga danu i de aduhale o dono damana go David; gai dana dama daane go Rehoboam ga sui ia ga hodooligi ai.

12

De hai baasi ange o Israel gi Rehoboam

(2 Ch 10.1-19)

1 Gai Rehoboam ne hano gi Shechem, i hiidinga de gau Israel alodahi gu loomai gi Shechem e hagasula ai ia gi hodooligi. 2 Gai de masavaa huu a Jeroboam, tama daane a Nebat ne langona ai mee nei (de masavaa laa gai ia goi noho huu i Egypt, go de mommee oona ne hano ga mmuni ai i de hodooligi go Solomon), gai ia ga ahe mai i Egypt. 3 Gai dangada ne aalu Jeroboam gi humai, gai gilaadeu ma de huaadangada o Israel ne loomai gi daho Rehoboam, ga hai ange gi de ia, 4 “Doo damana ne hagauda mai gi gimaadeu dahi laagau hagahai hegau daemaha, aagai koe haia gi maamaane mai ange au hegau ma de laagau hagahai hegau aau e hagauda mai gi gimaadeu, gai gimaadeu ga hai hegau adu gi de goe.”

5 Ia ne hai ange gi gilaadeu, “Goodou hulo, gai dua naa huu e dolu laangi gai goodou aahe mai gi ogu daha.” Gai dangada ga aahe ai loo gi olaadeu mommee.

6 Gai de hodooligi ne madaangudu ange gi denga daane maatua, nogo hai hegau ange laa gi dono damana go Solomon, i de masavaa oona goi mouli ai, ga ssili ange, “Dee hee doodou hagasaele? Dee hee dagu hai e basa ange ai gi muna a de huaadangada nei?”

7 Gilaadeu ne hai ange, “Noo koe e hai de mee e danuaa ange gi dangada, ma de hai gi bei olaadeu mee e llodo ai, gai gilaadeu e hai hegau adu naa gi de goe ga hano ai.”

8 Aagai Rehoboam tee daudali i hagasaele a denga daane maatua ne tala ange gi de ia. Gai ia ne madaangudu ange gi denga daane mmodo, ne maatua age laa madali ia, ma de hai hegau ange gi de ia. 9 Ia ne ssili ange gi gilaadeu, “Dee hee doodou hagasaele? Dee hee taadeu hai e pasa ange ai gi dangada gu hai mai nei gi de au, ‘Haia gi maamaane ange de laagau hagahai hegau a doo damana gu hagauda mai nei gi gimaadeu’?”

10 Gai denga daane mmodo ne maatua age laa madali ia ne hai ange, “Aanei au muna e tala ange gi dangada ne hai adu naa gi de goe, ‘Doo damana ne hagauda mai de laagau hagahai hegau daemaha gi gimaadeu, aagai koe haia gi maamaane mai ange gi gimaadeu;’ koe hai ange gi gilaadeu, ‘Dogu lima sisi e maadolu ange i taogubu o dogu damana! 11 Dogu damana ne hagauda adu gi goodou de laagau hagahai hegau daemaha, aagai au e hai naa gi kii ange de daemaha. Dogu damana ne hagailiili goodou i denga daula, aagai au e hagailiili naa goodou i denga manu manga lua.’ ”

12 Gai dua huu e dolu laangi gai Jeroboam ma de huaadangada ne aahe mai gi daho Rehoboam, bei de hai a de hodooligi ne tala ange ai, “Goodou aahe mai ange i dua e dolu laangi.” 13 Gai de hodooligi ne daemaha dono hai ne basa ange ai gi dangada; ia tee daudali i hagasaele a denga daane maatua gu tala ange gi de ia. 14 Gai ia ne basa ange gi dangada bei dagodo hagasaele a denga daane mmodo, ga hai ange, “Dogu damana ne hagauda adu gi goodou de laagau hagahai hegau daemaha, aagai au e hai naa gi kii ange de daemaha. Dogu damana ne hagailiili goodou i denga daula, aagai au e hagailiili naa goodou i denga manu manga lua.” 15 Gai de hodooligi tee hai gi bei lodo o dangada; i hiidinga go de hagatau a Tagi Maolunga, e hagassula ai muna a Tagi Maolunga gu tala i daho Ahijah, taane Shiloh, gu tala ange gi Jeroboam tama daane a Nebat.

16 De masavaa huu a de gau Israel alodahi ne gidee ai bolo de hodooligi tee hai gi bei alaadeu muna, gai gilaadeu ga hai ange gi de hodooligi,*

“E aha, e dahi amaadeu diba i daho David?

E dahi amaadeu diba i daho tama a Jesse?

De gau Israel, goodou aahe gi oodou mommee!

David, diiloo ange donu huu doo huaabodu!”

Gai de gau Israel alodahi ga aahe gi olaadeu mommee. 17 Aagai de gau Israel e nnoho laa i denga aduhale o Judah, go Rehoboam delaadeu hodooligi.

18 Gai de hodooligi go Rehoboam ne hai Adoram, tagi o de gau hai hegau, gi hano gi daho de gau Israel, gai gilaadeu alodahi ga maga ia gu magau i denga hadu. Gai de hodooligi go Rehoboam ga hagamoolau ga gage i dono hada hebagi ga savini ga ahe gi Jerusalem. 19 Gai dangada i de nohoanga hodooligi o Israel gu hai baasi ange gi de huaabodu o David ga dae mai ai gi anailaa nei.

20 De masavaa huu a de gau Israel ne langona ai bolo Jeroboam gu ahe mai, gai gilaadeu ga aalu ga hagahi ia gi humai gi olaadeu daha, gai gilaadeu ga hai ia gi hodooligi i honga o dangada o Israel. Gai teai ange donu dangada ne daudali ange i de huaabodu o David, go de aamuli donu huu o Judah.

Muna pelaabisi a Shemaiah

(2 Ch 11.1-4)

21 De masavaa o Rehoboam ne dae ai gi Jerusalem, gai ia ga hagabuni de aamuli o Judah, ma de aamuli o Benjamin — se 180,000 daane dau i de hebagi — e hebagi ange ai gi de nohoanga hodooligi o Israel, e hagaahe mai ai de nohoanga hodooligi alodahi gi Rehoboam, tama daane a Solomon.

22 Aagai de Maadua ga hagaago ange ana muna gi Shemaiah, taane o de Maadua, ga hai ange, 23 “Daalaa ange gi Rehoboam, tama daane a Solomon, de hodooligi o Judah, aama dangada alodahi de aamuli o Judah ma de aamuli o Benjamin, aama de gau ange laa, hai ange, 24 ‘E hagadaba Tagi Maolunga: Goodou aude hulo gi hebagi ange gi oodou dangada, go de gau Israel. Dahi ma dahi gi ahe gi dono hale, i hiidinga de mee nei se hagatau mai i ogu daha.’ ” Gai gilaadeu ne hagallongo ange gi muna a Tagi Maolunga, ga aahe gi olaadeu hale, bei de hai a Tagi Maolunga gu tala ange ai gi gilaadeu.

De kaau goolo i Bethel ma Dan

25 Gai Jeroboam ne hagaduu de aduhale go Shechem i de mommee iai mounga o Ephraim ga noho ai; gai ia ne hano hogi ga hagaduu Penuel.

26 Gai Jeroboam ne hagadaba i ono lodo, “De nohoanga hodooligi e aahe ange naa donu gi de huaabodu o David. 27 Noo dangada e loage ga hai alaadeu sigidaumaha i de hale o Tagi Maolunga i Jerusalem, gai gilaadeu e aahe naa ga dau ange gi delaadeu dangada aamua, go Rehoboam, de hodooligi o Judah. Gai gilaadeu e daa naa donu au gi magau, gai ga aahe ga dau ange gi de hodooligi go Rehoboam.”

28 Gai Jeroboam ne madaangudu ange gi ono daane bale, gai ia ga hai e lua kaau goolo. Gai ia ga hai ange gi dangada, “Gu lava oodou hulo gi Jerusalem e daumaha ai. De gau Israel, goodou kalo ange diiloo, aanei diinonga ne hagassao ina mai goodou i de henua go Egypt.” * 29 Gai ia ne kave dahi kaau laa ga hagaduu i Bethel, gai dahi ne kave ga hagaduu i Dan. 30 Gai de mee nei gu se baubau laumalie; go hiidinga dangada gu hulo gi Bethel ma Dan ma e daumaha ange ai gi luu kaau laa.

31 Ia ne hagatuu hogi hanu hale i honga denga mommee daumaha, ga hagadabu hanu ngadi dangada gi ni dangada haimeedabu, gai gilaadeu e dee ni dangada donu de aamuli o Levi. 32 Gai Jeroboam ne hagasauaa de hai dahi daonga i de madaangahulu ma lima laangi o de valu malama, bei taonga e hai laa i Judah, gai ia ne hai denga sigidaumaha i honga de mommee o ssigidaumaha. Ia ne hai mee nei i Bethel, ia ne sigidaumaha ange gi luu kaau aana gu hagatuu laa. Ia ne hili hanu dangada haimeedabu gi hai hegau i denga mommee daumaha aana gu hagatuu laa.* 33 Gai ia ne hanage gi de mommee o ssigidaumaha aana ne hagaduu laa i Bethel, i de madaangahulu ma lima laangi o de valu malama, go de malama aana ne hilihili. Gai ia ga hai dahi daonga ange gi de gau Israel, gai ia ga hanage gi de mommee o ssigidaumaha ga hai ai denga sigidaumaha.

13

Taane o de Maadua mai i Judah

1 Gai dahi daane o de Maadua ne humai i Judah gi Bethel, bei de hai a Tagi Maolunga gu tala ange ai laa, i de masavaa o Jeroboam e duu ai i gaogao de mommee o ssigidaumaha ma e dudu ai denga mee maanongi. 2 Gai taane laa ne tala muna a Tagi Maolunga, ga hai baasi ange ai gi de mommee o ssigidaumaha laa, ga hai ange, “De mommee o ssigidaumaha, de mommee o ssigidaumaha nei, e hagadaba Tagi Maolunga, ‘Dahi dama daane e haanau mai naa i de huaabodu o David, dono ingoo go Josiah; gai ia e hai naa ssigidaumaha i de gau haimeedabu o denga mommee daumaha, go gilaadeu nogo haia denga sigidaumaha i oo elunga, gai e dudu naa denga ivi dangada i oo elunga.’ ” * 3 De laangi laa gai taane laa ne tala hogi dagodo o dahi hagailonga, ga hagadaba, “Tagi Maolunga gu tala dagodo o dahi hagailonga: de mommee o ssigidaumaha nei e oha naa, gai lehu i ono elunga e maalingi naa gi daha.”

4 De masavaa a de hodooligi ne langona ai muna a taane o de Maadua ne hagamalaia ai de mommee o ssigidaumaha i Bethel, gai Jeroboam ga sisi ange taane laa i dono masavaa e duu ai i gaogao de mommee o ssigidaumaha, ga hai ange, “Boogia ia!” Gai dono lima ne sisi ange ai laa taane laa gu dee maua i de hagangalue, gai ia gu dee maua i de dugu iho dono lima gi lalo. 5 Gai de mommee o ssigidaumaha laa ne maoha donu huu i de masavaa laa, gai denga lehu i honga de mommee o ssigidaumaha gu maalingi gi daha, bei de hai a taane o de Maadua gu tala laa i de ingoo o Tagi Maolunga.

6 Gai de hodooligi ne hai ange gi taane o de Maadua, “Dangidangi ange gi Tagi Maolunga doo Maadua ia gi abodonu mai gi de au; dalodalo gi ieiangi ai dogu lima.” Gai taane o de Maadua ga dangidangi ange gi Tagi Maolunga, gai de lima o de hodooligi gu ieiangi, gu ahe ange ga bei ono dagodo i mua.

7 Gai de hodooligi ga hai ange gi taane o de Maadua, “Humai madali au gi dogu hale e gaimee ai goe, gai au ga gaavadu dahi mee ngadi gaavadu maau.”

8 Aagai taane o de Maadua ne hai ange gi de hodooligi, “Ga gaamai naa donu goe dahi luu baasi o oo goloa, gai au e dee hano donu madali goe. Au e dee gaimee naa donu aabe unu hanu vai i de mommee nei, 9 go hiidinga Tagi Maolunga ne tala mai gi de au, ga hai mai, ‘Koe e dee gaimee be unu, aabe gi ahe i de haiava mau oou ne hano ai naa.’ ” 10 Gai taane laa ne ahe i dahi haiava gee, ia tee ahe i de haiava oona ne humai ai laa gi Bethel.

11 De masavaa laa gai e dahi pelaabisi madumadua e noho i Bethel, gai ana dama daane ne loomai ga tala ange mee alodahi a taane o de Maadua ne hai i Bethel. Gilaadeu ne tala ange hogi ana muna alodahi ne basa ange gi de hodooligi. 12 Gai delaadeu damana ga ssili ange gi gilaadeu, “Dee hee dono haiava ne hano ai?” Gai ana dama daane ga hagaago ange de haiava o taane o de Maadua, ne humai laa i Judah, ne ahe ai. 13 Gai ia ga hai ange gi ana dama daane, “Hagadabena ina dagu donkey.” Gai gilaadeu ga hagadabena dana donkey, gai ia ga gage ange gi ono elunga e hano ai. 14 Ia ne hano e doolohi taane o de Maadua, gai ia ne gidee taane laa e noho i lalo dahi oak. Gai ia ga hai ange gi de ia, “Go koe taane o de Maadua ne humai laa i Judah?”

Gai taane laa ga hai ange, “Go au donu deenei.”

15 Gai ia ga hai ange gi taane laa, “Humai madali au gi dogu hale e gaimee ai goe.”

16 Gai taane laa ga hai ange, “Au e dee maua i de ahe madali goe, be go de gaimee aabe go de unu hanu vai i de mommee nei, 17 go hiidinga Tagi Maolunga ne hai mai gi de au, ‘Koe e dee gaimee, be gi unu hanu vai i de mommee laa, aabe e aahe i de haiava oou ne hano ai laa gi kilaa.’ ”

18 Gai ia ga hai ange gi taane laa, “Au se pelaabisi hogi bei oo dagodo, gai tangada de langi ne tala mai muna a Tagi Maolunga, ga hai mai, ‘Hannoo hagaahea mai ia madali goe gi doo hale, e gaimee ai ia ma de unu.’ ” Aagai ia ne hadu muna ange gi de ia. 19 Gai taane o de Maadua ga ahe madali ia, ga gaimee i dono hale, ma de unu.

20 Gai de masavaa olaau e nnoho ai i teebele, gai Tagi Maolunga ga hagaago ange ana muna gi de pelaabisi ne hagaahea mai laa taane laa. 21 Gai ia ga oo ga hai ange gi taane o de Maadua mai i Judah, “E hagadaba Tagi Maolunga, ‘Go hiidinga koe ne hai baasi ange gi muna a Tagi Maolunga doo Maadua ne tala adu gi de goe; 22 koe ne ahe mai ga gaimee ma de unu i de mommee aana ne hai adu koe gi dee gaimee ai, ma de unu. Deelaa ai, koe e dee danu naa donu i lo te daanunga a oo maadua.’ ”

23 Gai ga bosu huu taane laa i de gaimee ma de unu, gai taane ange laa ga hagadabena dahi donkey e hano ai de pelaabisi aana ne hagaahe mai laa. 24 De masavaa oona e hano ai i honga de haiava, gai dahi laiono ne humai ga daa ia gu magau. Gai dono angaanga gu dagodo i honga de haiava laa, gai dana donkey e duu i ono gaogao; de laiono laa e duu hogi i gaogao dono angaanga. 25 Gai tilo, dangada e seesee mai laa kilaa gu gidee e gilaadeu taane laa e dagodo i honga de haiava, gai dahi laiono e duu i ono gaogao. Gai dangada ga hulo ga tala mee laa i lo te aduhale o de pelaabisi madumadua e noho ai laa.

26 De masavaa huu a de pelaabisi laa ne langona ai mee laa, gai ia ga hagadaba, “Taane naa go taane donu o de Maadua ne hai baasi ange laa gi muna a Tagi Maolunga. Gai Tagi Maolunga ga hai dahi laiono gi hagalagohia ina ia ma de daa ia ga magau, bei de hai a Tagi Maolunga gu tala ange ai laa gi de ia.”

27 Gai ia ga hai ange gi ana dama daane, “Hagadabena ina dahi donkey e hano ai au.” Gai gilaadeu ga hagadabena dahi donkey. 28 Gai ia ne hano ga gidee taane laa gu magau ma e dagodo i honga de haiava, gai dana donkey ma de laiono e tuu i ono gaogao. Gai de laiono laa tee gai donu taane laa aabe ne hagalagohia dana donkey. 29 Gai de pelaabisi laa ne saabai age de angaanga o taane o de Maadua laa, ga hagauda ange gi honga dana donkey, ga hagaahe gi dono aduhale ga dangi ai aama de danu ai ia. 30 Ia ne kave ia ga danu i de mommee iai ana daanunga; gai gilaadeu ma ana dama ga tangi i ono hiidinga, ga hagataba, “Gu vakaa loo, dogu daina!”

31 Dua dana danu taane laa, gai ia ga hai ange gi ana dama daane, “De masavaa naa huu oogu e magau ai, gai goodou danumia dogu angaanga i lo te daanunga o taane o de Maadua ne danu ai laa; dugu ange hogi ogu ivi gi gaogao ono ivi. 32 Go hiidinga muna alodahi a Tagi Maolunga ne tala ange ia gi daalaa, e hai baasi ange ai gi de mommee o ssigidaumaha i Bethel, ma mommee daumaha alodahi i aduhale o Samaria, e hagassula naa donu.”

33 Dua de mee nei, gai Jeroboam tee dahuli gee donu i ana hegau baubau, aagai ne ahe ange ga hili hanu ngadi dangada e hai ai de gau haimeedabu, e haia hegau i denga mommee daumaha. Gai tangada naa huu e llodo ia gi se dangada haimeedabu, gai Jeroboam ga hagadabu ia gi hai hegau i denga mommee daumaha. 34 Gai de hegau nei se haisala e dau ange gi de huaabodu o Jeroboam, ga hidi mai ai de lilo o dono huaabodu ma de daia ga maakau ga dee nnoho i honga de henua.

14

Muna pelaabisi a Ahijah ange gi Jeroboam

1 De masavaa laa gai Abijah, tama daane a Jeroboam ne magi. 2 Gai Jeroboam ga hai ange gi dono bodu, “Hannoo, gahu i hanu malo gee, gi dee madea ai e dangada bolo go koe dogu bodu, gai koe ga hano gi Shiloh. Gai koe e gidee naa de pelaabisi go Ahijah i kilaa, go de pelaabisi ne daalaa mai laa gi de au, bolo au e hodooligi naa i honga de huaadangada nei. 3 Gaavee hogi madali goe e madaangahulu duudangaa pelaoaa, ma hanu keege, ma dahi ssaa iai hooni, ga hano ai gi ono daha; gai ia ga tala adu be ni aha e hai ange gi tamaa gauligi.” 4 Gai de bodu o Jeroboam ne hai ga bei ana muna, ia ne hano gi de hale o Ahijah i Shiloh.

De masavaa laa gai Ahijah gu dee gide, gai luoono mada gu baubau i hiidinga ia gu madumadua. 5 Aagai Tagi Maolunga ne hai ange gi Ahijah, “Tilo, de bodu o Jeroboam e humai naa e ssili adu gi de goe dagodo o dana dama, go hiidinga ia gu magi. Gai koe daalaa ange muna nei gi de ia. De masavaa naa huu oona e dae mai ai, gai ia gu hai ia gi bei dagodo o dahi hahine gee.”

6 Gai de masavaa huu a Ahijah ne langona ai dono humai e ulu i de haitoga, gai ia ga hai ange, “De bodu o Jeroboam, ulu mai; gu aha goe gu hai ai naa gi dagodo gee goe? Muna ne gaamai au gi daalaa adu gi de goe ni muna hagadaemaha. 7 Ahe hai ange gi Jeroboam, ‘E hagadaba Tagi Maolunga, de Maadua o Israel: Au ne hai goe gi maolunga ange i dangada alodahi, ma de hai goe gi dagina ogu dangada go de gau Israel. 8 Au ne kave gee de nohoanga hodooligi mai i hagadiilinga o David ga gaavadu gi de goe. Aagai koe tee hai hegau bei dogu dangada hai hegau go David. Ia ne daohi agu hainga, ma de daudali mai i de au i ono lodo alodahi, ma de hai hegau i de heohi i mada luoogu mada; 9 aagai koe ne kii ange donu de baubau au hegau ne hai, i dangada alodahi gu hulo i oo mada i mua. Koe ne hai denga diinonga baalanga ga daumaha ange aagena, ma de hai ai au ga lili i doo huli gee i de au.

10 Go hiidinga o de mee nei, au e hai naa gi humai dahi hai ngadaa gi de huaabodu o Jeroboam. Au e daa naa gi maakau denga daane alodahi i Israel, e dee hilihili be se dangada hai hegau aabe se dangada ilaage. Au e dudu naa de hale o Jeroboam bei de hai a tangada e dudu ai laa denga duudae, ga dae ai gi teai donu.* 11 Dangada alodahi i de huaabodu o Jeroboam e maakau laa i lo te aduhale, e gaina naa e denga gaaduu; gai ono dangada e maakau i tua de aduhale, e gaina naa e denga manu llele, go hiidinga Tagi Maolunga gu lava i de tala mee nei.’

12 Gai koe, ahe gi doo hale. Gai de masavaa naa huu oou e ulu ai gi lo te aduhale, gai tamaa gauligi laa gu magau. 13 Gai de gau Israel alodahi e tangi naa i de ia, ma de danu ia; gai go ia donu huu tama a Jeroboam e danu i lo te daanunga, go hiidinga go ia donu huu i de huaabodu o Jeroboam o Tagi Maolunga, de Maadua o Israel, e malangilangi ai.

14 Gai Tagi Maolunga e hili ange naa dana dangada gi hodooligi i Israel, gai ia ga daa ai gi maakau de huaabodu o Jeroboam ailaa nei donu ga hano ai.* 15 Tagi Maolunga e hagaduasala naa Israel, gai e bei dagodo o de madila e baabaagia saele laa i lo te vai. Ia e aau gee naa Israel i de henua danuaa aana gu gaavange laa gi olaadeu dubuna madagidagi, ga kave gilaadeu gi nnoho gaainga i de baasi laa ssaalingaa vai go Euphrates, i hiidinga gilaadeu ne hai ga lili Tagi Maolunga i delaadeu hagatuu age denga duludulu laagau o Asherah. 16 Ia e tili naa Israel i hiidinga haisala o Jeroboam, ma dana hai de gau Israel ga haisala.”

17 Gai de bodu o Jeroboam ne hano gee mai i kilaa, ga hano gi Tirzah. Gai de masavaa huu oona ne ulu ai i de haitoga o de hale, gai tamaa gauligi laa gu magau. 18 Gai de gau Israel alodahi ga danu ia ma de tangi i de ia, bei dagodo muna a Tagi Maolunga gu tala i daho dono dangada hai hegau go Ahijah, de pelaabisi.

De magau o Jeroboam

19 Gai hegau a Jeroboam ange laa, ma denga hebagi aana ne hai, ma dono hai ne hodooligi ai, gu sisi i lo te beebaa e daohi ai laa hegau a denga hodooligi o Israel. 20 Gai Jeroboam ne hodooligi i e madalua ma lua ngadau; muli mai gai ia gu magau bei ono dubuna, gai Nadab, dana dama daane, ga sui ia ga hodooligi ai.

De hodooligi o Rehoboam i Judah

(2 Ch 11.5—12.15)

21 Gai Rehoboam, tama daane a Solomon, ne hodooligi i Judah. Ia gu madahaa ma dahi ono ngadau i de masavaa oona ne dae ange ai ga hodooligi, gai ia ne hodooligi i e madaangahulu ma hidu ngadau i Jerusalem, go de aduhale a Tagi Maolunga gu hili i daho denga aamuli o Israel e dugu ai dono ingoo. Gai de ingoo o dono dinana go Naamah, ia se hine Ammon.

22 Gai dangada o Judah ne hai de baubau i mada luu mada o Tagi Maolunga; alaadeu hegau dee heohi ne kii ange donu de hai Tagi Maolunga ga maagoda i hegau a olaadeu dubuna madagidagi ne hai. 23 Gai gilaadeu ne hagatuu hogi hanu mommee daumaha, ma hanu duludulu hadu, ma duludulu laagau o Asherah i honga duuduu ma lalo manu ssomo alodahi.* 24 Gai e hanu hogi daane hai be ni manu i mommee o denga diinonga i honga de henua. Gilaadeu ne hai denga dahulinga hakino gee a denga huaahenua a Tagi Maolunga ne hai laa gi hulo gee mai i daho de gau Israel.*

25 Gai de lima ngadau huu o Rehoboam ne hodooligi ai, gai de hodooligi o Egypt go Shishak ne humai ga hebagi ange gi Jerusalem. 26 Gai ia ga kave denga goloa hagamogomogo i lo te hale o Tagi Maolunga, ma goloa hagamogomogo i de hale o de hodooligi. Ia ne kave mee alodahi, madali denga mee hungihungi goolo a Solomon ne hai laa. 27 Gai de hodooligi go Rehoboam ga hai hanu mee hungihungi i bronze ga sui ai mee laa, ga gaavange mee hungihungi laa gi denga daane e hagaloosia de haitoga o de hale o de hodooligi. 28 Gai masavaa alodahi o de hodooligi e hano ai gi de hale o Tagi Maolunga, gai de gau hagaloosi e kave mee hungihungi laa ga hulo ai madali ia, muli mai gai gilaadeu ga hagaahe mai ga dugu i de aabi o de gau hagaloosi.

29 Gai hegau a Rehoboam ange laa ma ana mee alodahi ne hai, gu sisi i lo te beebaa e daohi ai laa hegau a denga hodooligi o Judah. 30 Gai Rehoboam ma Jeroboam ne duudagi donu huu de hebagi. 31 Gai Rehoboam ne magau bei ono dubuna ga danu madali gilaadeu i de aduhale o David. De ingoo o dono dinana go Naamah, ia se hine Ammon. Gai dana dama daane go Abijah† ga sui ia ga hodooligi ai.

15

De hodooligi o Abijah i Judah

(2 Ch 13.1—14.1)

1 Gai de madaangahulu ma valu ngadau huu o Jeroboam, tama daane a Nebat ne hodooligi ai i Israel, gai Abijah gu dae ange ga hodooligi i Judah. 2 Gai Abijah ne hodooligi i e dolu ngadau i Jerusalem. De ingoo o dono dinana go Maacah, tamaa hine a Abishalom.

3 Gai Abijah ne ago ange i haisala alodahi a dono damana ne hai i mua; ia tee daudali ange i Tagi Maolunga, dono Maadua i de muna abodonu, bei dagodo o dono dubuna go David. 4 Aagai go hiidinga o David, gai Tagi Maolunga dono Maadua ne hai gi dee lilo dono nohoanga hodooligi i Jerusalem, gai ne hai dahi ana dama gi suuia ia gi hodooligi ai, ma de hai Jerusalem gi se aduhale mmahi.* 5 Go hiidinga David ne hai hegau i de heohi i mada luu mada o Tagi Maolunga; ia tee hagahaisala donu dahi muna daudahi a Tagi Maolunga ne tala ange gi de ia, i taulooloa dono mouli — deelaa donu huu go de hegau aana ne hai ange gi Uriah, taane Heth.*

6 Gai Rehoboam ma Jeroboam ne duudagi de hebagi i de masavaa o Abijah e mouli ai. 7 Gai hegau a Abijah ange laa, ma ana mee alodahi ne hai, gu sisi i lo te beebaa e daohi ai laa hegau a denga hodooligi o Judah. Gai Abijah ma Jeroboam ne duudagi donu huu delaau hebagi. 8 Gai Abijah ne magau bei ono dubuna, ga danu i de aduhale o David. Gai dana dama daane go Asa ga sui ia ga hodooligi ai.

De hodooligi o Asa i Judah

(2 Ch 14.1-5; 15.16—16.6, 11-14)

9 De madalua ngadau huu o Jeroboam ne hodooligi ai i Israel, gai Asa gu dae ange ga hodooligi i Judah, 10 gai ia ne hodooligi i e madahaa ma dahi ngadau i Jerusalem. De ingoo o dono dubuna hahine go Maacah, tamaa hine a Abishalom.

11 Gai Asa ne hai hegau i de heohi i mada luu mada o Tagi Maolunga, bei dagodo hegau a dono dubuna go David. 12 Ia ne hai gi deai daane hai be ni manu, i mommee o denga diinonga i honga de henua, ma de aau gee denga diinonga a ono maadua ne hai i mua. 13 Ia ne aau hogi dono dubuna hahine go Maacah i tuulanga o de hine hodooligi, go hiidinga ia ne hagaduu dahi duludulu hakino gee o Asherah. Gai Asa ne sele iho tuludulu laa ga dudu i lo te geelonga go Kidron. 14 Aagai ia tee aau gee denga mommee daumaha. Aagai Asa ne daudali ange i Tagi Maolunga i ono lodo alodahi, i taulooloa dono mouli. 15 Ia ne hhao gi lo te hale o Tagi Maolunga denga goolo ma selevaa aama goloa alaau ma dono damana gu vvae ange gi de Maadua.

16 Gai Asa ma Baasha, de hodooligi o Israel, ne duudagi donu huu de hebagi i de masavaa olaau e hodooligi ai. 17 Gai Baasha, de hodooligi o Israel, ne hano ga hebagi ange gi Judah, gai ia ga hagaduu de buibui o Ramah, gi dee maua ai e dangada i de ssao aabe go de ulu i de mommee o Asa, de hodooligi o Judah.

18 Gai Asa ne kave denga selevaa ma goolo alodahi e doe laa i lo te mommee doange i de hale o Tagi Maolunga, aama de mommee doange i de hale o de hodooligi, ga gaavange gi hanu dagi o de henua gi gaavee gi gaavange gi Ben-Hadad, tama daane a Tabrimmon, tama daane a Hezion, de hodooligi o Syria i Damascus, ga hai ange, 19 “Gidaau ga hai dahi hagatoo donu hagaheloongoi, bei de hagatoo donu i magavaa o dogu damana ma doo damana. Tilo, au gu gaavadu hanu selevaa ma goolo gi de goe. Gai koe ga oha ai dau hagatoo donu hagaheloongoi ange gi Baasha, de hodooligi o Israel, gi dee humai ai ia gi hebagi mai gi de au.”

20 Gai Ben-Hadad gu buni ange gi muna a de hodooligi go Asa, gai ia ga hai gi hulo dagi o ono hagabuulinga hebagi gi hebagi ange gi denga aduhale o Israel. Gai gilaadeu ga hagadee kii Ijon, ma Dan, ma Abel Beth Maacah, ma Kinnereth alodahi aama Naphtali. 21 De masavaa huu a Baasha ne langona ai mee laa, gai ia ga tuu de hagaduu Ramah, gai ia ga hano ga noho i Tirzah. 22 Gai de hodooligi go Asa ne hai dahi hagailoo ga kave gi dangada alodahi i Judah, gai gilaadeu ga hulo ga molimoli denga hadu ma laagau i Ramah, a Baasha ne buibui ai de aduhale laa. Gai ia ga hai mee laa ga hagaduu ai Geba i de vaaenga o Benjamin aama Mizpah.

23 Gai hegau a Asa ange laa, ma dono mmahi, ma ana mee alodahi ne hai, ma denga aduhale aana ne hagatuu, gu sisi i lo te beebaa e daohi ai laa hegau a denga hodooligi o Judah. De masavaa oona ne madumadua ai, gai luoono vae gu dahi magi iai. 24 Gai Asa ne magau bei ono dubuna ga danu madali gilaadeu i de aduhale o David, dono dubuna; gai dana dama daane go Jehoshaphat ga sui ia ga hodooligi ai.

De hodooligi o Nadab i Israel

25 Gai Nadab, tama daane a Jeroboam, ne dae ange ga hodooligi i Israel i de lua ngadau o Asa ne hodooligi ai i Judah, gai ia ne hodooligi i Israel i e lua ngadau. 26 Gai ia ne hai de baubau i mada luu mada o Tagi Maolunga, ma de ago ange i hegau a dono damana, aama hegau baubau a dono damana ne hagahaisala ai laa hogi de gau Israel.

27 Gai Baasha, tama daane a Ahijah o de aamuli o Issachar, ne hai dahi hagatau e daa gi magau Nadab. Gai ia ga daa ia gu magau i Gibbethon, dahi aduhale o de gau Philistia, i de masavaa o Nadab ma denga daane o Israel alodahi e hebagi ange ai gi de aduhale laa. 28 Gai Baasha ne daa ia ga magau i tolu ngadau o Asa ne hodooligi ai i Judah, gai ia ga sui Nadab ga hodooligi ai.

29 Gai de masavaa donu huu o Baasha ne dae ange ai ga hodooligi, gai ia ga daa gu maakau dangada alodahi i de huaabodu o Jeroboam; teai donu se dangada ne ola, ia ne daa gilaadeu alodahi, e hagassula ai muna a Tagi Maolunga gu tala laa i daho dono dangada hai hegau go Ahijah, taane Shiloh.* 30 Gai mee nei ne hai i hiidinga haisala o Jeroboam ne haisala ai laa, ma de hagahaisala ai hogi de gau Israel, ma hiidinga hogi o dana hai ga lili Tagi Maolunga, de Maadua o Israel.

31 Gai hegau a Nadab ange laa, ma mee alodahi aana ne hai, gu sisi i lo te beebaa e daohi ai laa hegau a denga hodooligi o Israel. 32 Gai Asa ma Baasha, de hodooligi o Israel, ne duudagi donu huu delaau hebagi i de masavaa olaau ne hodooligi ai.

De hodooligi o Baasha i Israel

33 Gai tolu ngadau huu o Asa ne hodooligi ai i Judah, gai Baasha, tama daane a Ahijah, gu dae ange ga hodooligi Israel, i de madaaolo go Tirzah, gai ia ne hodooligi i e madalua ma haa ngadau. 34 Gai ia ne hai de baubau i mada luu mada o Tagi Maolunga, i dono ago ange i hegau a Jeroboam, ma ono haisala aana ne hagahaisala ai laa hogi de gau Israel.

16

1 Tagi Maolunga ne hagaago ange ana muna gi Jehu, tama daane a Hanani, e hai ange ai gi Baasha, ga hai ange, 2 “Au ne hagaamua goe, ga hai gi dagina ogu dangada go de gau Israel, aagai koe ne ago ange i hegau a Jeroboam ga hagahaisala ai hogi de gau Israel, gai gilaadeu ne hai au ga lili i hiidinga olaadeu haisala. 3 Deelaa ai, tilo, au gu dai daa naa gi maakau Baasha ma dono huaabodu, gai au e hai naa doo huaabodu gi bei de huaabodu o Jeroboam, tama daane a Nebat. 4 Dangada alodahi i de huaabodu o Baasha e maakau laa i lo te aduhale, e gaina naa i denga gaaduu; gai dangada e maakau laa i tua de aduhale, e gaina naa i denga manu llele.”

5 Gai hegau a Baasha ange laa, ma ana mee ne hai, ma dono mahi, gu sisi i lo te beebaa e daohi ai laa hegau a denga hodooligi o Israel. 6 Gai Baasha ne magau bei ono dubuna, ga danu i Tirzah; gai dana dama daane go Elah ga sui ia ga hodooligi ai.

7 Gai Tagi Maolunga ne hagaago ange hogi ana muna gi de pelaabisi go Jehu, tama daane a Hanani, i dagodo mee e hai ange gi Baasha ma dono huaabodu, i hiidinga hegau baubau alodahi a Baasha ne hai i mada luu mada o Tagi Maolunga, i dana hai ia ga lili i ana mee ne hai, i dono hai hegau bei de huaabodu o Jeroboam, aama dana daa ga maakau de huaabodu laa.

De hodooligi o Elah i Israel

8 Gai de madalua ma ono ngadau huu o Asa ne hodooligi ai i Judah, gai Elah, tama daane a Baasha, gu dae ange ga hodooligi i Israel, gai ia ne noho i de madaaolo go Tirzah; ne lua ono ngadau ne hodooligi ai.

9 Gai Zimri, dahi dagi i ono lalo, go taane e diiloo ange laa dahi luu baasi o ono hada hebagi, ne hai dahi hagatau e daa ai ia gi magau. De masavaa laa gai Elah e noho ma e unu i de hale o Arza, taane e diiloo ange de hale o de hodooligi i Tirzah. 10 Gai Zimri ne humai ga ulu gi lo te hale ga daa ai ia gu magau, i de madalua ma hidu ngadau o Asa ne hodooligi ai i Judah, gai ia ga sui ia ga hodooligi ai.

11 De masavaa o Zimri ne dae ange ai ga hodooligi, gai ia ne hagamoolau ga daa gu maakau de huaabodu alodahi o Baasha. Ia tee hagaola donu dahi daane daudahi aabe go dahi ono soa. 12 Gai Zimri ne daa ga maakau de huaabodu o Baasha alodahi, bei muna a Tagi Maolunga gu tala laa i dagodo o Baasha i daho de pelaabisi go Jehu, 13 i hiidinga haisala alodahi o Baasha, ma haisala o dana dama daane go Elah, go mee alaau ne hai ga hagahaisala ai de gau Israel, gai gilaadeu ne hai ga lili Tagi Maolunga, de Maadua o Israel i olaadeu ngadi diinonga.

14 Gai hegau a Elah ange laa, ma ana mee alodahi ne hai, gu sisi i lo te beebaa e daohi ai laa hegau a denga hodooligi o Israel.

De hodooligi o Zimri i Israel

15 De madalua ma hidu ngadau huu o Asa ne hodooligi ai i Judah, gai Zimri gu hodooligi i Tirzah i e hidu laangi. De masavaa laa gai denga daane hebagi gu duuli luu baasi o Gibbethon, go dahi aduhale o de gau Philistia. 16 Gai denga daane hebagi e nnoho laa i kilaa gu langona bolo Zimri gu hai dahi hagatau ma gu daa ai de hodooligi ma gu magau, gai gilaadeu ga hai Omri, tagi o denga daane hebagi gi hodooligi i Israel, i de laangi laa donu huu i delaadeu mommee nnoho gaainga. 17 Gai Omri ma de gau Israel alodahi ne loomai i Gibbethon ga hebagi ange gi Tirzah. 18 Gai de masavaa huu a Zimri ne gidee ai bolo gilaadeu gu kage mai gi lo te aduhale, gai ia ga hano ga ulu gi lo te hale o de hodooligi, ga dudu ai de hale laa, gai ia ne magau hogi i lo te hale laa. 19 Mee nei ne hai i hiidinga o ono haisala i mada luu mada o Tagi Maolunga, ma dono ago ange i hegau a Jeroboam, ma ana haisala ne hai ga hagahaisala ai hogi de gau Israel.

20 Gai hegau a Zimri ange laa, ma ana hagatau, gu sisi i lo te beebaa e daohi ai laa hegau a denga hodooligi o Israel.

De hodooligi o Omri i Israel

21 Gai de gau Israel gu dee buni; dahi luu baasi o dangada ne llodo go Tibni, tama daane a Ginath gi hodooligi, gai de baasi ange laa ne llodo go Omri. 22 Aagai dangada madali Omri gu kii i dangada madali Tibni, tama daane a Ginath; deelaa ai, Tibni gu daia ga magau, gai Omri gu dae ange ga hodooligi.

23 Gai de matolu ma dahi ngadau huu o Asa ne hodooligi ai i Judah, gai Omri gu dae ange ga hodooligi i Israel, gai ia ne hodooligi i e madaangahulu ma lua ngadau, gai ne ono ngadau oona ne hodooligi ai i Tirzah. 24 Ia ne hagao hogi tuuduu go Samaria mai i daho Shemer i e lua talent* selevaa, ga hagaduu ai dahi aduhale i honga tuuduu laa. Gai ia ga hagaingoo ange go Samaria, go de ingoo o Shemer, taane niiona tuuduu laa i mua.

25 Gai Omri ne hai de baubau i mada luu mada o Tagi Maolunga, gai ne kii ange donu de baubau i denga hodooligi alodahi i mua. 26 Go hiidinga ia ne ago ange i hegau alodahi a Jeroboam, tama daane a Nebat, ma ono haisala aana ne hagahaisala ai laa hogi de gau Israel, ga hidi mai ai delaadeu hai ga lili Tagi Maolunga, de Maadua o Israel, i olaadeu ngadi diinonga.

27 Gai hegau a Omri ange laa, ma hegau mahi aana ne hai, gu sisi i lo te beebaa e daohi ai laa hegau a denga hodooligi o Israel. 28 Gai Omri ne magau bei ono dubuna, ga danu i Samaria. Gai dana dama daane go Ahab ga sui ia ga hodooligi ai.

De hodooligi o Ahab i Israel

29 Gai de matolu ma valu ngadau huu o Asa ne hodooligi ai i Judah, gai Ahab, tama daane a Omri, gu dae ange ga hodooligi i Israel. Gai ia ne noho i de madaaolo go Samaria ga hodooligi ai i Israel i e madalua ma lua ngadau. 30 Gai Ahab, tama daane a Omri, ne hai de baubau i mada luu mada o Tagi Maolunga, ia ne kii ange donu de baubau i denga hodooligi i mua. 31 Ia tee maanadu donu bolo se mee dau dono ago ange i haisala o Jeroboam, tama daane a Nebat, aagai ia ne hai bodu ange hogi gi Jezebel, tamaa hine a Ethbaal, de hodooligi o de gau Sidon, ma de hai hegau ange ma de daumaha ange gi Baal. 32 Ia ne hagaduu hogi dahi mommee o ssigidaumaha ange gi Baal i de hale o Baal, aana gu hagaduu laa i Samaria. 33 Gai Ahab ne hai dahi duludulu laagau o Asherah, gai ne kii ange de lagolago ana mee ne hai ga lili ai Tagi Maolunga, de Maadua o Israel, i denga hodooligi alodahi o Israel i mua.

34 De masavaa o Ahab e hodooligi ai, gai Hiel taane Bethel ne daamada de hagaduu age Jericho. De masavaa aana ne hagadagodo ai tagelo o Jericho, gai dana dama madua go Abiram gu magau; gai de masavaa aana ne hagatuu age ai ono haitoga, gai dana gauligi go Segub gu magau hogi. Mee nei ne hai e hagassula ai muna a Tagi Maolunga gu tala i daho Joshua, tama daane a Nun.*

17

De haangai a denga raven Elijah

1 Gai Elijah, taane Tishbe mai i Gilead, ne hai ange gi Ahab, “Au e hagatoo donu adu gi de goe i de mouli o Tagi Maolunga, de Maadua o Israel, go de ia oogu e hai hegau ange nei aagena, bolo e deai naa donu se mee maluulu aabe se langi e pala i hanu ngadau, gai go dagu hagadaba donu huu bolo ga hai mee nei.” *

2 Gai Tagi Maolunga ne hagaago ange ana muna gi Elijah, ga hai ange, 3 “Hano gee mai i kinei, ma gi hano gi baasi dua mmuni ai, i gaogao ssaalingaa vai go Kerith, i baasi dua o Jordan. 4 Gai koe ga unu ai i de vai laa, gai au e hai naa denga raven gi haangai ina adu goe i kilaa.”

5 Gai ia ne hai ga bei muna a Tagi Maolunga ne tala ange. Ia ne hano ga noho i gaogao ssaalingaa vai go Kerith i baasi dua o Jordan. 6 Gai denga raven ne gaamai hanu pelaoaa ma giidagi e gaimee ai ia i taiao, ma de ahiahi; gai ia ne unu i de vai laa. 7 Muli mai gai de vai laa gu masa, go hiidinga teai se langi e pala i honga de henua.

Elijah ma de hine Zarephath

8 Gai Tagi Maolunga ne hagaago ange ana muna gi Elijah, ga hai ange, 9 “Hidi age hannoo gi Zarephath, dahi aduhale o Sidon, ga noho ai. Tilo, au gu tala ange gi dahi hahine gu magau dono bodu ia gi haangai ina adu goe.” * 10 Gai Elijah ne hano gi Zarephath. De masavaa oona ne dae ai gi de haitoga o de aduhale, gai ia gu gidee dahi hahine gu magau dono bodu e hagabudu lahhie. Gai ia ga hagahi de hine laa ga hai ange, “Aude haihaia gaamai muhuu hanu momo vai e unu au.” 11 Gai de masavaa o de hine laa ne hano ai e gaamai hanu vai, gai Elijah ga oo adu ga hai ange gi de ia, “Gaamai hogi hanu momo pelaoaa madali goe.”

12 Gai de hine laa ga hai ange, “Au e hai adu i de mouli o Tagi Maolunga, doo Maadua, bolo e deai donu agu pelaoaa mmoa, gai ni momo pelaoaa mada donu huu e doe i lo te ssaa, ma hanu momo lolo i lo te ssaa. Gai au e hano nei ma e hagabudu hanu lahhie e dunu ai momo mee e doe laa, e gai gimaau ma dagu dama daane, muli mai gai gimaau ga maakau ai.”

13 Gai Elijah ga hai ange gi de hine laa, “Aude madagu; hannoo haia gi bei au muna gu tala mai gi de au. Aagai koe haia dahi damaa keege gaamai e gai au i mua, muli mai gai koe ga hai ai hanu gai mooluu ma dau dama daane. 14 Go hiidinga e hagadaba Tagi Maolunga, de Maadua o Israel, ‘Denga pelaoaa i lo te ssaa e dee odi naa donu, gai lolo i lo te ssaa e dee odi naa hogi, ga dae ai gi de laangi a Tagi Maolunga e hai ai gi pala iho de langi gi honga de henua.’ ”

15 De hine laa ne hano ga hai gu bei muna a Elijah ne tala ange laa; gai de hine laa ma Elijah, aama de huaabodu o de hine laa ne gaimee i mee laa i hanu laangi lagolago. 16 Denga pelaoaa i lo te ssaa e dee odi naa donu, gai denga lolo i lo te ssaa e dee odi naa hogi, bei de hai a Tagi Maolunga gu tala ai laa i daho Elijah.

17 Dua mee laa gai tama daane a de hine niiona de hale laa gu magi; gai ia ne kona ange ga magau. 18 Gai de hine laa ga hai ange gi Elijah, “Taane o de Maadua, ni aha aagu gu hai adu laa gi de goe, gai koe ga humai ai naa e hagamaanadu mai ogu haisala e daa ai dagu dama gi magau?”

19 Gai ia ga hai ange gi de hine laa, “Gaamai dau dama gi de au.” Gai Elijah ga kave tama laa mai i daho dono dinana, ga gaavage gi lo te aabi i honga de hale, i de mommee oona e noho ai laa, ga hagadagodo ange ia gi honga dono moenga. 20 Gai Elijah ne dalodalo ange gi Tagi Maolunga, ga hai ange, “Tagi Maolunga, dogu Maadua, gu aha gu hagahai ngadaa nei goe de hine oogu e noho nei i ono daha, i dau daa ga magau dana dama daane?” 21 Gai Elijah ne dagodo ange gi honga o de gauligi daane laa i e dolu hanonga, gai ia ga dalodalo ange gi Tagi Maolunga, ga hai ange, “Tagi Maolunga, dogu Maadua, haia gi mouli age ange tamaa nei.” *

22 Gai Tagi Maolunga ne hagallongo ange gi tangidangi a Elijah; gai tamaa laa gu mouli ange hogi. 23 Gai Elijah ga saabai ia ga gave iho i de aabi i lunga gi lo te hale, ga gaavange ia gi dono dinana. Gai Elijah ga hai ange, “Deenei dau dama, ia gu mouli.”

24 Gai de hine laa ga hai ange gi Elijah, “Iainei gai au gu iloo bolo koe se daane donu niio de Maadua, gai muna a Tagi Maolunga aau e tala ni muna abodonu.”

18

Elijah ma denga pelaabisi o Baal

1 Dua hanu laangi lagolago, i de hagadolu ngadau, gai Tagi Maolunga ne hagaago ange ana muna gi Elijah, ga hai ange, “Hannoo hagasula ange gi Ahab, gai au e hai naa gi pala iho de langi gi honga de henua.” 2 Gai Elijah ne hano ga hagasula ange gi Ahab.

De masavaa laa gai gu kona de onge i Samaria. 3 Gai Ahab ne hagahi Obadiah, taane e diiloo ange dono hale. (Gai Obadiah se daane e madagu mmao i Tagi Maolunga, 4 gai de masavaa a Jezebel ne daa ai ga maakau denga pelaabisi o Tagi Maolunga, gai Obadiah ne kave e lau pelaabisi ga hagammuni, i lodo e lua haonga i gaogao de mounga, e dagidinolima i de haonga, gai ia ne gaamai denga gai ma vai ga haangai ai gilaadeu.) 5 Gai Ahab ne hai ange gi Obadiah, “Hannoo hagadaga i denga vai alodahi i honga de henua aama lodo geelonga alodahi, ga tilo ai be hanu helii e haangai ai denga hoosa ma donkey gi mouli ai gilaadeu, gai gi dee daa ai hanu adaadeu manu.” 6 Gai Ahab ma Obadiah ne vvae lua de henua i olaau magavaa, gai gilaau ga hulo e hagadaga e tilo; Ahab ne hano ga hagadaga i dahi bido, gai Obadiah ne hano ga hagadaga i de bido ange laa.

7 De masavaa o Obadiah e seesee ai ma e hano, gai ia gu hedae ange gi Elijah. Gai Obadiah gu madea ia, gai ia ga ino gi lalo i ono mada i mua, ga ssili ange, “Elijah, dogu dangada aamua, go koe deenaa?”

8 Elijah ne hai ange, “Uaa, go au donu deenei. Hannoo daalaa ange gi doo dangada aamua, bolo au i kinei.”

9 Gai Obadiah ga ssili ange, “Se baubau aha aagu gu hai laa, gai koe ga dugu ange ai naa au gi Ahab gi daia gi magau? 10 Au e hagatoo donu i de mouli o Tagi Maolunga, doo Maadua, bolo e deai donu se huaahenua, aabe se nohoanga hodooligi daudahi a dogu dangada aamua tigi kave hanu dangada gi saalaa ai goe. Gai de masavaa naa huu a dahi huaahenua, aabe se nohoanga hodooligi e tala ai bolo koe e dee maleva i kilaa, gai Ahab ga hai gilaadeu gi hagatoo donu ange, bolo gilaadeu tigi gidee donu goe. 11 Gai iainei koe e hai mai bolo au gi hano gi daalaa ange gi dogu dangada aamua, bolo koe i kinei? 12 Gai de masavaa naa donu huu oogu e hano gee mai ai i kinei, gai de Hagasaalunga o Tagi Maolunga ga kave goe gi dahi mommee aagu e dee iloo. Gai noo au e hano e tala ange au muna gi Ahab, gai ia tee gidee goe, gai ia e daa naa donu au gi magau. Gai au, doo dangada hai hegau e madagu i Tagi Maolunga, mai i dogu gauligi. 13 Dogu dangada aamua, tigi ai naa donu dangada ne daalaa adu gi de goe, bolo de masavaa a Jezebel ne daa ai ga maakau denga pelaabisi o Tagi Maolunga, gai au ne kave e lau pelaabisi o Tagi Maolunga ga hagammuni i lodo e lua haonga, e dinolima i dahi haonga, gai au ne kave hogi hanu gai ma vai ga haangai ai gilaadeu? 14 Gai koe e hai mai, bolo au gi hano gi daalaa ange gi dogu dangada aamua bolo koe i kinei? Ia ga daa au gi magau.”

15 Gai Elijah ga hai ange, “Au e hagatoo donu i de mouli o Tagi o denga hagabuulinga hebagi, go de ia oogu e hai hegau ange nei aagena, bolo au e hedae ange naa donu gi Ahab ailaa nei.”

16 Deelaa ai, Obadiah ne hano ga hedae ange gi Ahab, ga tala ange muna laa gi de ia, gai Ahab ga humai e hedae ange gi Elijah. 17 De masavaa a Ahab ne gidee ai Elijah, gai Ahab ga hai ange gi de ia, “E aha, deenaa goe, tangada e haia ga hai ngadaa de gau Israel?”

18 Elijah ne hai ange, “E dee go au e hagahai ngadaa ina de gau Israel, gai go koe, ma de huaabodu o doo damana, go hiidinga goodou gu tili hainga a Tagi Maolunga, gai gu daudali ange i denga Baal. 19 Iainei gai koe hagahia dangada o Israel alodahi gi hagabuni i honga de mounga go Carmel. Gai gaamai hogi denga pelaabisi o Baal e 450 laa, aama de pelaabisi e haalau o Asherah, go dangada e gaimee i teebele o Jezebel.”

20 Gai Ahab ne aalu dangada i Israel alodahi, ma denga pelaabisi gi hagabuni i honga de mounga go Carmel. 21 Gai Elijah ne humai ga duu i mada i mua o dangada alodahi, ga hai ange, “Dee hee maa taulooloa doodou lodo lagolago? Noo Iahweh go de Maadua, gai goodou daudali ange i de ia; aagai noo Baal go de Maadua, gai goodou daudali ange i de ia.”

Gai dangada gu dee mmuu.

22 Gai Elijah ga hai ange gi gilaadeu, “Go au donu huu e doe i denga pelaabisi o Tagi Maolunga, aagai Baal se 450 ono pelaabisi. 23 Goodou gaamai e lua kaau daane gi kinei. Gai gilaadeu gi hilihilia dahi kaau maalaadeu, ga duuduu ono aalanga, ga hagatau ange gi honga lahhie, gai gilaadeu e dee gaavange de ahi e dudu ai. Gai au e hagadabena naa hogi de kaau ange laa ga dugu ange gi honga denga lahhie, gai au e dee gaavange hogi de ahi e dudu ai. 24 Gai goodou ga dalodalo ange gi doodou diinonga, gai au ga dalodalo ange hogi gi Tagi Maolunga, gai be goai naa huu de gilaau e basa mai i de ahi, gai go ia de Maadua abodonu.”

Gai dangada alodahi ga hai ange, “E danuaa au muna.”

25 Gai Elijah ga hai ange gi denga pelaabisi o Baal, “Go goodou i mua e hilihilia dahi kaau daane ga hagadabena, go hiidinga goodou e soa. Gai goodou ga dalodalo ange gi doodou diinonga, aagai goodou e dee gaavange de ahi e dudu ai doodou sigidaumaha.” 26 Gai gilaadeu ne kave de kaau daane gu gaavange laa gi gilaadeu ga hagadabena.

Gai gilaadeu ga dalodalo ange gi Baal, mai i taiao ga dae ai gi de hualaangi, ga hai ange, “Baal, basa mai gi amaadeu dalodalo!” Aagai e deai donu se leo aabe se dangada e basa ange gi alaadeu dalodalo. Gai gilaadeu ga aanu saele laa luu baasi delaadeu mommee o ssigidaumaha gu hagaduu laa.

27 Gai ga hualaangi huu de mee, gai Elijah ga hagammae manava gilaadeu, ga hai ange, “Goodou hevaalogi, go hiidinga ia se maadua! Agu made ia e noho ma e hagasaele hanu mee, be ia gu hano gi de hale i honga tai, be gu hano ma e hagadaga saele, aabe ia gu seni gai tigi alahage.” 28 Gai gilaadeu ga kii ange de hevaalogi, ga selesele olaadeu angaanga i denga gadilaasa ma dao, bei delaadeu dahulinga i de laa tubua, gai gu sali mai todo i olaadeu angaanga. 29 Gai gilaadeu ne hevaalogi ma de hai mee nei, ga dae ai gi de masavaa o ssigidaumaha i de ahiahi, gai teai donu se leo be se dangada ne basa ange aabe ne anga ange gi alaadeu dalodalo.

30 Gai Elijah ga hai ange gi dangada alodahi, “Goodou loomai gi paa mai goodou gi ogu daha.” Gai dangada alodahi ne loomai ga hagapaa ange gi de ia. Gai ia ga ahe ange ga hagaduu age de mommee o ssigidaumaha a Tagi Maolunga gu maoha laa ma e dagodo ai. 31 Gai Elijah ga kave e madaangahulu ma lua hadu, go taelodo o denga aamuli o dama daane a Jacob, go taane a Tagi Maolunga ne hai ange laa gi de ia, “Koe e hagaingoo ange naa go Israel.” * 32 Gai Elijah ga hai denga hadu ga hagaduu ai dahi mommee o ssigidaumaha i de ingoo o Tagi Maolunga, gai ia ga geli dahi valavala i luu baasi de mommee o ssigidaumaha laa, gai ia ne hai gi oo ange aagena e lua seah* golee. 33 Gai ia ga hagatau ange denga lahhie gi honga de mommee o ssigidaumaha, ma de duuduu aalanga o de kaau daane laa ga dugu ange gi honga denga lahhie. Gai ia ga hai ange gi dangada, “Goodou asua mai e haa ssaa vai ma gi liingia ange gi honga ssigidaumaha dudu aama honga denga lahhie.”

34 Gai ia ne hai ange hogi, “Goodou aahe ange haia.” Gai gilaadeu ga aahe ange ga hai bei ana muna.

Gai ia ga hai ange, “Goodou aahe ange haia i tolu hanonga.” Gai gilaadeu ga aahe ange ga hai i tolu hanonga. 35 Gai denga vai laa ne hai ga kona de ssui honga de mommee o ssigidaumaha laa, gai ne hhao hogi ga honu age lo te valavala laa.

36 Gai ga dae mai huu de masavaa e hai ai ssigidaumaha i de ahiahi, gai de pelaabisi go Elijah ga duu i gaogao de mommee o ssigidaumaha ga dalodalo, ga hai ange, “Tagi Maolunga, de Maadua o Abraham, ma Isaac, aama Israel, ailaa nei gai koe haia gi iloo e dangada bolo go koe de Maadua i Israel, gai go au doo dangada hai hegau, gai go koe donu ne hai mai au gi haia hegau nei. 37 Tagi Maolunga, basa mai gi dagu dalodalo, gi iloo ai e de huaadangada nei bolo go koe donu go Iahweh, de Maadua abodonu, gai koe gu ahe ange e hagadaahuli mai olaadeu lodo.”

38 De masavaa laa donu huu, gai Tagi Maolunga ga hai de ahi gi hano iho, gi duungia ssigidaumaha laa, ma denga lahhie laa, ma denga hadu ma gelegele laa, aama de hai gi masa vai i lo te valavala laa.

39 Gai ga gidee huu e dangada mee laa, gai gilaadeu ga ino gi lalo ga hagapaa olaadeu mada gi honga de gelegele, ga hagataba, “Iahweh go de Maadua abodonu! Iahweh go de Maadua abodonu!”

40 Gai Elijah ga hai ange gi gilaadeu, “Goodou booboogia denga pelaabisi o Baal; goodou aude dugua donu dahi dangada daudahi gi ola.” Gai dangada ga booboo denga pelaabisi laa, gai Elijah ga kave gilaadeu gi de geelonga go Kishon ga daa ai gu maakau.

De dalodalo o Elijah gi pala de langi

41 Gai Elijah ga hai ange gi Ahab, “Hannoo gaimee mage unu, go hiidinga au gu langona adu de leo o de langi pala.” 42 Gai Ahab ga hano e gaimee ma de unu. Gai Elijah ne hanage gi ulu de mounga go Carmel, ga ino gi lalo i magavaa luoono duli.*

43 Gai ia ga hai ange gi dono dangada hai hegau, “Hannoo diiloo adu honga tai.” Gai ia ne hano ga tilo.

Gai ia ga hai ange, “E deai donu agu mee e gidee adu.”

Ne hidu hanonga a Elijah ne hai ange ai ia gi ahe gi diiloo.

44 Gai de hidu hanonga huu gai ia ga hai ange, “Tilo, dahi damaa hagausinga bei de lima o tangada gu hanage i honga tai.”

Gai Elijah ga hai ange gi de ia, “Hannoo hai ange gi Ahab, ‘Hagadabena ina doo hada mage hano iho gi lalo, kana dee maua e goe i de hano i hiidinga de langi pala.’ ”

45 Gai tee mmule donu gai gu daamada de hagauliuli age lo te langi, gai gu ssau mai hogi de madangi, gai dahi langi maadolu gu pala iho gi honga o Ahab, i de masavaa oona e savini ai e hano gi Jezreel. 46 Gai mahi o Tagi Maolunga gu gaavange gi Elijah, gai ia ga hagabigibigi age dono malo laa daha gi dono daogubu, gai ia ga savini ga hano gu dae gi Jezreel i mua o Ahab.

19

De savini o Elijah ga hano gi Horeb

1 Gai Ahab ne tala ange gi Jezebel mee alodahi a Elijah ne hai, ma dana daa ga maakau denga pelaabisi alodahi i de gadilaasa. 2 Gai Jezebel ne hai dahi dangada gi hano gi hai ange gi Elijah, “Denga maadua gi hagaduasala ina donu au, noo au e dee daa goe gi magau daiao, i de masavaa bee nei, bei dagodo o dahi pelaabisi laa.”

3 Gai Elijah gu madagu ga savini ga hano. Gai de masavaa oona ne hano ai ga dae gi Beersheba o Judah, gai ia ne dugu dono dangada hai hegau i kilaa, 4 gai ia ne seesee i dahi laangi ga hano gi de vao. Gai ia ne gidee dahi broom, gai ia ne hano ga noho i lalo de manu laa ga dalodalo ai gi magau ia. Ia ne hai ange, “Tagi Maolunga, gu lava sili, daia donu au gi magau; go hiidinga au e dee kii ange donu i ogu dubuna madagidagi.” * 5 Gai ia ne dagodo ga seni i lalo de manu somo laa. Gai tilo, dahi dangada de langi ne humai ga poo ange ia, ga hai ange, “Alahage gaimee.” 6 Gai ia gu gidee dahi keege e dunu i honga hanu hadugolaa ma dahi manu vai. Gai ia ga hidi age ga gaimee ga unu, ga ahe ange ga dagodo ga seni.

7 Gai tangada de langi o Tagi Maolunga ne ahe mai ange i de lua hanonga ga poo ange ia, ga hai ange, “Alahage gaimee, gi dee hai ngadaa ai doo seesee e hano.” 8 Gai ia ga hidi age ga gaimee ma de unu, gai ia gu mmahi age i de gai denga mee laa, gai ia ne seesee i e madahaa laangi ma e madahaa boo ga hano gu dae gi Horeb, go de mounga o de Maadua.

9 Gai ia ne gidee dahi haonga i gaogao de mounga i kilaa, gai ia ga ulu gi ono lodo ga noho ai. Gai tilo, Tagi Maolunga ne humai ga ssili ange gi de ia, “Elijah, ni aha aau e hai naa i kinei?”

10 Gai ia ga hai ange, “Au ne hagaduu ngae ga hai hegau a Tagi Maolunga, de Maadua o denga hagabuulinga hebagi. Aagai de gau Israel gu tili dau hagatoo donu hagaheloongoi, ma de oha oo mommee o ssigidaumaha, ma de daa ga maakau oo pelaabisi i de gadilaasa. Go au donu huu e doe, gai gilaadeu e ssala hogi au e daa gi magau.” *

11 Gai ia ne hai ange, “Sao mai hannoo duu i honga de mounga i mada luu mada o Tagi Maolunga. Gai tilo, Tagi Maolunga e humai naa laa oo gaogao.”

Gai dahi madangi laumalie ma de mmahi ne dau mai ga oha denga mounga ma de dili iho denga hadu, i mada i mua o Tagi Maolunga, aagai Tagi Maolunga e dee noho i lo te madangi laa. Dua de madangi laa gai de henua gu ngalungalue, aagai Tagi Maolunga e dee noho i de ngalungalue o de henua. 12 Gai dua de ngalungalue o de henua gai gu humai de ahi, aagai Tagi Maolunga e dee noho hogi i lo te ahi laa. Dua de ahi laa gai gu humai dahi leo damaa mee. 13 Gai de masavaa huu a Elijah ne langona ai de leo laa, gai ia ga haoli luoono mada i dono malo laa daha ga sao mai ga duu i ma te haonga laa.

Gai tilo, dahi leo ne ssili ange gi de ia, “Elijah, ni aha aau e hai naa i kinei?”

14 Gai ia ga hai ange, “Au ne hagaduu ngae ga hai hegau a Tagi Maolunga, de Maadua o denga hagabuulinga hebagi; aagai de gau Israel gu tili dau hagatoo donu hagaheloongoi, ma de oha oo mommee o ssigidaumaha, aama de daa oo pelaabisi ga maakau i de gadilaasa. Go au donu huu e doe, gai gilaadeu e ssala hogi au e daa gi magau.”

15 Gai Tagi Maolunga ga hai ange gi de ia, “Ahe hannoo gi de vao o Damascus; gai de masavaa naa huu oou e dae ai gi kilaa, gai koe ga hagadabu Hazael i de lolo gi hodooligi i Syria.* 16 Gai koe ga hagadabu hogi Jehu, tama daane a Nimshi, gi hodooligi i Israel, ma de hagadabu Elisha, tama daane a Shaphat, taane Abel Meholah, gi suuia goe e hai ai hegau a de pelaabisi.* 17 Jehu e daa naa ga maakau dangada e ola mai i de gadilaasa a Hazael, gai Elisha e daa naa ga maakau gilaadeu e ola mai i de gadilaasa a Jehu. 18 Aagai au gu hagaola e hidumano dangada i Israel; go gilaadeu alodahi tigi ino e daumaha ange gi Baal, aabe e oso ia.” *

De hagahia o Elisha

19 Gai ga hano gee huu Elijah i kilaa, gai ia gu gidee Elisha tama daane a Shaphat. Ia e hagabalabala dana veelenga i e madalua ma haa kaau gu noonooa dagilua laa, gai ia e hagahai hegau madali luu kaau hagaodi. Gai Elijah ne hano ga seesee ange laa ono gaogao, ga hagaui dono malo laa daha ga maga ange gi honga o Elisha. 20 Gai Elisha ne dugu luaana kaau, gai ia ga savini ga doolohi Elijah, ga hai ange, “Dugua mai e hano au e oso luoogu maadua, i mua dogu ahe mai e daudali adu i de goe.”

Elijah ne hai ange gi de ia, “Ahe; au e dee daohi donu goe.” *

21 Gai Elisha ne dugu Elijah, gai ia ga ahe ga daa luu kaau laa, ga hai de ahi i laagau hagahai hegau nogo noonoa ange laa gi denga kaau laa, ga boale ai kano o luu manu laa, ga duha ange gi dangada ga gaimee ai gilaadeu. Gai ia ga hano ga daudali ange i Elijah, ga hai hegau ange gi de ia.

20

De hagadee kii a Ben-Hadad Samaria

1 Gai Ben-Hadad, de hodooligi o Syria, ne hagabuni ono daane hebagi alodahi; gai ne dinodolu ma dogolua ange hodooligi ne loomai madali ia, ma alaadeu hoosa aama olaadeu hada hebagi, ga duuli luu baasi o Samaria. 2 Gai ia ne kave hanu dangada gi hulo gi lo te aduhale gi daho Ahab, de hodooligi o Israel, gi hai ange gi de ia, “E hagadaba Ben-Hadad, 3 ‘Au selevaa ma au goolo niiagu, gai oo bodu mahamaha hugadoo aama au dama niiagu.’ ”

4 Gai de hodooligi o Israel ga hai ange, “Dogu dangada aamua go de hodooligi, e heohi au muna, au ma agu mee alodahi niiau.”

5 Gai denga daane laa ne aahe mai ange hogi, ga hai ange, “E hagadaba Ben-Hadad, ‘Au ne aalu mai koe gi gaamai au selevaa ma au goolo, oo bodu aama au dama. 6 Aagai daiao i de masavaa bee nei, gai au e hai naa gi loadu ogu daane gi ulu i lo too hale ma hale o denga dagi o doo henua gi gaavee ai oodou mee hagamogomogo alodahi.’ ”

7 Gai de hodooligi o Israel ne hagahi denga daane maatua o de henua, ga hai ange, “Goodou kalo ange diiloo, taane nei e lodo e hai dahi hegau baubau! De masavaa aana ne aalu mai ai ogu bodu ma agu dama, agu selevaa ma goolo, gai au tee daohi donu mee laa i de ia.”

8 Gai denga daane maatua ma dangada alodahi ga hai ange gi de ia, “Aude hagallongo ange aabe gi haia gi bei ana muna e tala adu gi de goe.”

9 Gai Ahab ga hai ange gi denga daane o Ben-Hadad, “Goodou hai ange gi dogu dangada aamua go de hodooligi, ‘Mee alodahi aau gu tala mai gi de au, doo dangada hai hegau i mua, gai au ne hai donu ga bei, aagai au e dee maua i de hai de mee nei.’ ” Gai denga daane laa ne aahe ga tala ange muna laa gi Ben-Hadad.

10 Gai Ben-Hadad ne aalu ga hai ange gi Ahab, “Denga maadua gi hagaduasala ina donu au, noo au e dugu gi doe hanu momo gelegele i Samaria gi dohu ai lodo lima o ogu daane hebagi.”

11 Gai de hodooligi o Israel ga hai ange, “Hai ange gi de ia, ‘Taane hebagi abodonu go taane gu hagaui ina laa ono goloa i dua de hebagi, e dee go taane gu daamada laa de hagauda ono goloa hebagi.’ ”

12 De masavaa a Ben-Hadad ne langona ai muna nei, gai ia e noho ma e unu madali denga hodooligi ange laa i lalo dahi baasi hale, gai ia ga hai ange gi ono daane, “Goodou hagatau.” Gai gilaadeu ga tuu ga hagatau i olaadeu duulanga e hebagi ange ai gi de aduhale laa.

De hagadee kii a Ahab Ben-Hadad

13 Gai tilo, dahi pelaabisi ne humai gi daho Ahab, de hodooligi o Israel, ga hai ange, “E hagadaba Tagi Maolunga, ‘Koe gu gidee naa de hagabuulinga hebagi soa laa? Tilo, au e dugu adu naa koe gi hagadee kii ina gilaadeu ailaa nei, gi iloo ai e goodou bolo go au donu go Iahweh.’ ”

14 Ahab ne ssili ange, “Gai goai e dagina de hebagi nei?”

De pelaabisi ne hai ange, “E hagadaba Tagi Maolunga, go denga daane hai hegau o dagi o denga vaaenga e haia de hebagi nei.”

Ahab ne ssili ange, “Gai goai e hano e damadaa de hebagi?”

De pelaabisi laa ne hai ange, “Go koe.”

15 Gai Ahab ne hagahi denga daane hai hegau o dagi o denga vaaenga e 232. Ia ne hagabuni hogi de gau Israel ange laa, gai se hidumano gilaadeu alodahi. 16 Gai gilaadeu ne hulo i de hualaangi, i de masavaa o Ben-Hadad ma denga hodooligi e dinodolu ma dogolua e balea ange laa ia, e nnoho laa i lodo olaadeu hale malo ma e unu ma gu ssenga. 17 Gai denga daane i lalo o denga dagi o denga vaaenga ne hulo i taamada. Gai Ben-Hadad ne kave hanu daane gi dagidiiloo, gai gilaadeu ne hagailoo mai, ga hai ange, “Hanu daane gu loomai i Samaria.”

18 Ia ne hai ange, “E dee hilihili donu be gilaadeu ne loomai e hagaheloongoi mai gi gidaadeu, aabe se loomai e hebagi mai, gai goodou booboogia donu huu gilaadeu.”

19 Gai daane i lalo dagi o denga vaaenga ne hulo i mua, gai denga daane hebagi ne daudali ange i olaadeu dua. 20 Gai dahi ma dahi ga poo dono hagadaumee ga daa gu magau. Gai de gau Syria ga saavini ga hulo, gai denga daane Israel ga doolohi gilaadeu. Aagai Ben-Hadad, de hodooligi o Syria, ne gage i honga dahi hoosa ga savini ai ga hano madali hanu daane e saavini i denga hoosa. 21 Gai de hodooligi o Israel ne hano ga kave alaadeu hoosa ma olaadeu hada hebagi, gai ga daa de gau Syria gu maakau.

22 Dua mee laa gai de pelaabisi ne humai gi daho de hodooligi o Israel, ga hai ange gi de ia, “Hannoo, haia gi mmahi oo daane hebagi, ga hagasaele au mee e hai, go hiidinga de masavaa o de matili age i de ngadau e humai nei, gai de hodooligi o Syria e humai ange naa e hebagi adu gi de goe.”

23 Gai de gau hai hegau o de hodooligi o Syria ne hai ange gi de ia, “Olaadeu diinonga go diinonga o denga mounga, deelaa ai, gilaadeu e mmahi ange i gidaadeu. Aagai noo gidaadeu e hebagi ange gi gilaadeu i de mommee soe, gai gidaadeu e mmahi ange naa donu i gilaadeu. 24 Gai deenei dau mee e hai: aaua gee denga hodooligi i olaadeu duulanga, gai ga gaavange hanu dagi o de hebagi gi suuia gilaadeu. 25 Gai koe haia hogi dahi hagabuulinga hebagi, bei de hagabuulinga hebagi gu maakau laa, ma hoosa bei alaadeu hoosa, ma hada bei alaadeu hada, gai gidaadeu ga hulo e hebagi ange gi de gau Israel i de mommee soe. Gai gidaadeu e mmahi ange naa donu i gilaadeu.” Gai de hodooligi ne buni ange gi gilaadeu, ga hai gu bei alaadeu muna.

26 De masavaa o de matili age, gai Ben-Hadad ne hagabuni mai de gau Syria, ga hulo ai e hebagi ange gi de gau Israel i Aphek. 27 De gau Israel ne hagabuni hogi ma alaadeu gai, ga hulo ai e hebagi ange gi de gau Syria. De gau Israel ne hulo ga nnoho i de baasi gee o de gau Syria, gilaadeu e bei dagodo o e lua hagabuulinga vaaligiligi o denga guudi, aagai de gau Syria e hhao ga honu de mommee laa.

28 Gai dahi daane o de Maadua ne humai gi daho de hodooligi o Israel, ga hai ange, “E hagadaba Tagi Maolunga, ‘Go hiidinga de gau Syria e maanadu bolo au se maadua niio denga mounga, gai e dee se maadua niio denga mommee soe, deelaa ai, au e dugu adu naa goe gi hagadee kii ina de hagabuulinga hebagi soa nei, gi iloo ai e goodou bolo go au donu go Iahweh.’ ”

29 Dahi olaadeu hagabuulinga hebagi ne noho i dahi baasi, gai de hagabuulinga ange laa ne noho i de baasi ange laa i e hidu laangi. Gai de hagahidu laangi huu gai gilaadeu ga daamada de hebagi, gai gilaadeu ne daa ga maakau e dahiseguli daane hebagi o de gau Syria i dahi laangi daudahi. 30 Gai denga daane e doe ne saavini ga hulo ga ulu gi lo te aduhale go Aphek, gai de buibui o de aduhale laa ne baguu iho ga daa gu maakau e 27,000 daane i olaadeu magavaa. Gai Ben-Hadad ne savini ga hano ga mmuni i de aabi e mua gi lodo i dahi hale i lo te aduhale.

31 Gai dagi o dono henua ne hai ange gi de ia, “Gimaadeu gu langona bolo denga hodooligi o de gau Israel e abodonu. Gidaadeu ga kahu i malo daladala ma de noonooa odaadeu biho i denga uga, e hulo ai gi daho de hodooligi o Israel. Kana adu ia e hagaola naa doo mouli.”

32 Gai gilaadeu ne kahu i malo daladala, ma de noonooa olaadeu biho i denga uga, e hulo ai gi daho de hodooligi o Israel, ga hai ange, “Doo dangada hai hegau go Ben-Hadad e lodo e dangidangi adu, ‘Aude haihaia hagaola ina dogu mouli.’ ”

Gai Ahab ga ssili ange, “Ia goi mouli naa huu? Ia se daina niiogu.”

33 Gai denga daane laa ne maanadu bolo de mee laa se hagailonga danuaa, gai gilaadeu ne hagamoolau ga hai ange, “Uaa, Ben-Hadad e bei donu doo daina!”

Gai de hodooligi ga hai ange, “Goodou hulo gaamai ia gi kinei.” De masavaa huu o Ben-Hadad ne dae mai ai, gai Ahab ga hai ia gi gage age gi honga dono hada hebagi.

34 Gai Ben-Hadad ga hai ange gi Ahab, “Au e hagaahe adu naa gi de goe denga aduhale a dogu damana ne kave gee laa i daho doo damana, gai koe ga hagatuu age ai hanu mommee hagao mee i Damascus, bei dagodo hegau a dogu damana ne hai i Samaria.”

Gai Ahab ga hai ange, “Au e dugu adu goe gi hano, noo gidaau e hai dahi hagaheloongoi.” Gai gilaau ne hai dahi hagatoo donu hagaheloongoi, gai Ahab ga dugu Ben-Hadad gi hano.

De hagabaubau a de pelaabisi Ahab

35 Gai dahi daane mai i de hagabuulinga o denga pelaabisi ne hai ange gi dahi ono soa, bei dagodo muna a Tagi Maolunga, “Aude haihaia, hagailihia donu au.” Gai taane laa tee sabala gi hagailihia ia.

36 Gai de pelaabisi ga hai ange, “Go hiidinga koe tee daudali i muna a Tagi Maolunga, deelaa ai, de masavaa naa donu huu oou e hano gee mai ai i kinei, gai dahi laiono e daa naa goe ga magau.” Gai de masavaa huu o taane laa ne hano gee mai ai i kilaa, gai dahi laiono gu hedae ange gi de ia, ga daa ia gu magau.*

37 Gai de pelaabisi laa ne gidee ange hogi dahi dangada, gai ia ga hai ange, “Aude haihaia, hagailia donu au.” Gai taane laa ne hagaili ia gu lagohia. 38 Gai de pelaabisi laa ne hano ga noho i gaogao de haiava, ga tali ai gi humai de hodooligi, gai ia ne haoli luoono mada gi dee madea ai ia. 39 De masavaa o Ahab ne humai ai laa kilaa, gai de pelaabisi ga hagahi ia, ga hai ange, “Doo dangada hai hegau ne hano gi de hebagi, gai dahi daane ne nnoa dahi dangada ga gaamai gi de au, ga hai mai, ‘Hagaloosia ange taane nei. Gai noo ia gu dee maleva, gai go doo mouli e sui ai dono mouli, aabe koe e hagao dahi talent* selevaa.’ 40 De masavaa o doo dangada hai hegau e dee saohia ai i ana hegau, gai taane laa ne savini ga hano.”

De hodooligi o Israel ne hai ange gi de ia, “Au muna gu tala donu doo hai e hagaduasala ai.”

41 Gai de pelaabisi laa ga hagamoolau ga aau de malo e haoli ai laa luoono mada, gai de hodooligi o Israel gu madea bolo ia go dahi pelaabisi. 42 Gai taane laa ga hai ange gi de ia, “E hagadaba Tagi Maolunga, ‘Go hiidinga koe ne dugu gi hano taane aagu gu hagamodu e daa gi magau, deelaa ai, koe e daa naa donu gi magau e sui ai ia, gai oo dangada e daa naa gi maakau e sui ai ono dangada.’ ” 43 Gai de hodooligi o Israel gu daemaha ma de lili, gai ia ne ahe gi dono hale i Samaria.

21

De veelengaa grape a Naboth

1 Naboth, taane Jezreel, e dahi ana veelengaa grape i Jezreel, gai e baa ange gi de hale o Ahab, de hodooligi o Samaria. 2 Dahi laangi gai Ahab ne hai ange gi Naboth, “Gaamai dau veelengaa grape maagu e hai ai dagu veelenga, i hiidinga e baa mai gi dogu hale. Gai au ga gaavadu dahi veelengaa grape e kii ange tanuaa i de mommee nei, gai noo koe e lodo, gai au ga hagao adu dau veelenga i hanu sseene.”

3 Aagai Naboth ne hai ange gi Ahab, “Tagi Maolunga e dee dugu mai donu au gi gaavadu gi de goe de mommee ne bolo mai gi de au i daho ogu maadua.”

4 Gai Ahab ne hano gi dono hale, ia gu daemaha ma de lili, go hiidinga Naboth taane Jezreel ne hai ange, “Au e dee gaavadu gi de goe de mommee ne bolo mai gi de au i daho ogu maadua.” Gai Ahab ne hano ga dagodo i honga dono moenga ga huli gee mai i dangada, ia gu dee lodo e gaimee.

5 Aagai dono bodu go Jezebel ne humai, ga ssili ange gi de ia, “Gu aha gu lodo baubau ai naa goe? Gai gu aha gu dee lodo ai naa goe e gaimee?”

6 Ia ga hai ange gi dono bodu, “Go hiidinga au ne hai ange gi Naboth, taane Jezreel, ia gi gaamai dana veelengaa grape gai au ga hagao, aabe noo ia e lodo, gai au ga gaavange dahi veelenga gee e hagahesuihagi ai; aagai ia ne hai mai, ‘Au e dee gaavadu donu dagu veelengaa grape gi de goe.’ ”

7 Gai dono bodu go Jezebel ne hai ange gi de ia, “E dee go koe de hodooligi o Israel? Hidi age gaimee ma gi lodo malangilangi; au ga gaavadu gi de goe de veelengaa grape a Naboth, taane Jezreel.”

8 Gai Jezebel ga sisi hanu leda i de ingoo o Ahab, ga maaga i de buulei hagailonga o Ahab, ga kave gi denga daane maatua ma de gau aamua i de aduhale o Naboth e noho ai laa. 9 Gai ia ne sisi i lodo leda laa, ga hai ange, “Goodou hagailoo ina bolo gi haia dahi laangi e hagahiikai ai dangada, gai goodou ga hai Naboth gi noho i dahi mommee o de gau hagadubu i magavaa o dangada. 10 Gai goodou ga hai e dogolua daane baubau gi nnoho i ono gaogao, gai gilaau gi hai ange, ‘Koe gu basa hagamaolunga i de Maadua aama de hodooligi.’ Gai goodou ga kave ia gi tua de aduhale ga maga ai ia gi magau.”

11 Gai denga daane maatua ma de gau aamua, i de aduhale laa ne hai ga bei muna a Jezebel ne aalu mai gi gilaadeu. 12 Gilaadeu ne hagailoo bolo ga hai dahi laangi e hagahiikai ai dangada, gai gilaadeu ne hai Naboth gi noho i dahi mommee o de gau hagadubu i mada i mua o dangada. 13 Gai luu daane baubau laa ne loomai ga nnoho i ono gaogao, gai gilaau ga hagabaubau Naboth i madamada o dangada, ga hagataba, “Naboth gu basa hagamaolunga i de Maadua ma de hodooligi.” Gai gilaadeu ga kave ia gi tua de aduhale ga maga ia gu magau i denga hadu. 14 Gai gilaadeu ga aalu ga hai ange gi Jezebel, “Naboth gu lava i de maga ma gu magau i hadu.”

15 De masavaa a Jezebel ne langona ai bolo Naboth gu maga ma gu magau i hadu, gai ia ga hai ange gi Ahab, “Hidi age hannoo gaavee de veelengaa grape a Naboth, taane Jezreel, de veelenga aana tee lodo laa e gaavadu koe gi hagao ina, go hiidinga ia gu dee mouli gai gu magau.” 16 De masavaa donu huu a Ahab ne langona ai bolo Naboth gu magau, gai ia ga hidi age ga hano e kave de veelengaa grape laa.

17 Gai Tagi Maolunga ne hagaago ange ana muna gi Elijah, taane Tishbe, ga hai ange, 18 “Hannoo hedae ange gi Ahab, de hodooligi o Israel e noho laa i Samaria. Tilo, ia i lo te veelengaa grape a Naboth, ia ne hano e kave de mommee laa e hai ai dono mommee donu. 19 Gai koe hai ange gi de ia, ‘E hagadaba Tagi Maolunga: E dee go koe ne daia laa dahi dangada ga magau ga kave dono alahenua?’ Hai ange hogi gi de ia, ‘E hagadaba Tagi Maolunga: de mommee a denga gaaduu ne samusamu ai laa dodo o Naboth, go kilaa hogi a denga gaaduu e samusamu ai oo dodo!’ ” *

20 Ahab ne hai ange gi Elijah, “Dogu hagadaumee, koe gu gidee ange naa hogi au?”

Elijah ne hai ange, “Au gu gidee goe, go hiidinga koe gu lava i de hagao ange goe gi de baubau i mada luu mada o Tagi Maolunga. 21 Tilo, Tagi Maolunga e hai adu, ‘Au e gaamai naa dahi hai ngadaa gi de goe. Au e daa naa gi maakau, ma de hai gi deai daane i de huaabodu o Ahab i Israel, e dee hilihili be se dangada hai hegau aabe se dangada ilaage. 22 Au e hai naa doo huaabodu gi bei dagodo o de huaabodu o Jeroboam, tama daane a Nebat, aama de huaabodu o Baasha, tama daane a Ahijah, i hiidinga dau hai ga lili au, ma de hagahaisala de gau Israel.’

23 Gai dagodo o Jezebel, Tagi Maolunga gu hagadaba: ‘Denga gaaduu e gai naa Jezebel i lo te buibui o de aduhale go Jezreel.’ * 24 Dangada o Ahab e maakau laa i lo te aduhale, e gaina naa i denga gaaduu; gai gilaadeu e maakau i tua de aduhale, e gaina naa i denga manu llele.”

25 (Gai teai ange donu se dangada ne bei dagodo o Ahab, ia ne dugu ange ia gi de baubau i mada luu mada o Tagi Maolunga, gai dono bodu go Jezebel ne usuusu ange ia. 26 Ia ne hai denga hegau hakino gee i dono daudali ange i denga diinonga, bei hegau a de gau Amor a Tagi Maolunga ne hai laa gi hulo gee mai i daho de gau Israel.)

27 De masavaa huu a Ahab ne langona ai muna laa, gai ia ga ssae ono malo, ga gahu i denga malo daladala, ma de hagahiigai, ga dagodo i lodo malo daladala ma de seesee saele gu daemaha.

28 Gai Tagi Maolunga ne hagaago ange ana muna gi Elijah, taane Tishbe, ga hai ange, 29 “Koe gu gidee ange laa bolo Ahab gu hagamaolalo ia i ogu mada i mua? Go hiidinga ia gu hagamaolalo ia i ogu mada i mua, deelaa ai, au e dee gaamai naa de mee hai ngadaa laa i dono masavaa e mouli ai, gai e gaamai i de masavaa o dana dama.”

22

Muna a Micaiah ange gi Ahab

(2 Ch 18.2-27)

1 Ne dolu ngadau teai ai hebagi i magavaa o Syria ma Israel. 2 Gai de hagadolu ngadau huu gai Jehoshaphat, de hodooligi o Judah, ga humai gi daho de hodooligi o Israel. 3 Gai de hodooligi o Israel ga hai ange gi ono dangada hai hegau, “Goodou e dee iloo laa bolo Ramoth i Gilead niiodaadeu donu, gai gidaadeu e nnoho donu huu ma e dee mmuu, gidaadeu e dee hulo e kave gee de mommee laa i daho de hodooligi o Syria?”

4 Gai ia ga hai ange gi Jehoshaphat, “Koe e maua i de humai madali au e hebagi ange gi Ramoth Gilead?”

Gai Jehoshaphat ga hai ange gi de hodooligi o Israel, “Au e bei donu huu goe, ogu dangada e bei go oo dangada, gai agu hoosa e bei go au hoosa.” 5 Gai Jehoshaphat ga hai ange gi de hodooligi o Israel, “Siilia ange i mua gi Tagi Maolunga gi iloo ai be aahee ana muna.”

6 Gai de hodooligi o Israel ga hagabuni mai e haalau pelaabisi, ga ssili ange gi gilaadeu, “Ga hano au e hebagi ange gi Ramoth i Gilead be deai?”

Gai gilaadeu ga hai ange, “Hannoo, gai de Ia Aamua e dugu adu naa goe, de hodooligi, gi hagadee kii ina de aduhale laa.”

7 Aagai Jehoshaphat ga ssili ange hogi, “E deai ange nei donu se pelaabisi o Tagi Maolunga i kinei adaau e maua i de ssili ange aagena?”

8 Gai de hodooligi o Israel ne hai ange gi Jehoshaphat, “E dahi ange daane adaau e maua i de hai ia gi saalaa gi iloo lodo o Tagi Maolunga, dono ingoo go Micaiah, tama daane a Imlah; aagai au e kino i de ia, go hiidinga ia e dee haihai donu ga tala mai dahi mee danuaa gi de au, go mee baubau donu huu.”

Gai Jehoshaphat ne hai ange, “E dee danuaa donu de tala a de hodooligi hanu muna bee naa.”

9 Gai de hodooligi o Israel ga hagahi dahi dagi ga hai ange, “Hagamoolau hannoo gaamai Micaiah, tama daane a Imlah.”

10 De masavaa laa gai de hodooligi o Israel ma Jehoshaphat, de hodooligi o Judah, e kahu i olaau malo hodooligi ma e nnoho i honga luoolaau nohoanga hodooligi, i de mommee hili huamanu i gaogao de haitoga o de buibui o Samaria; gai denga pelaabisi alodahi e pasa pelaabisi i olaau mada i mua. 11 Gai Zedekiah, tama daane a Kenaanah, ne hai e lua hanga manu i denga iron, ga hai ange, “E hagadaba Tagi Maolunga, ‘Koe e hebagi ange naa gi denga daane Syria i hanga nei ga daa gilaadeu gu odi i de maakau.’ ”

12 Gai denga pelaabisi ange laa alodahi ne pasa pelaabisi hogi, ga hai ange, “Hannoo hebagi ange gi Ramoth i Gilead, gai koe e kii naa donu; go hiidinga Tagi Maolunga e dugu adu naa donu goe gi hagadee kii ina de mommee laa.”

13 Gai taane ne hano laa e hagahia Micaiah ne hai ange gi de ia, “Tilo, denga pelaabisi alodahi gu tala pelaabisi bolo de hodooligi e kii naa i de hebagi. Gai koe daalaa hogi gi bei alaadeu muna.”

14 Aagai Micaiah ga hai ange, “Au e hagatoo donu i de mouli o Tagi Maolunga, bolo be aahee naa huu muna a Tagi Maolunga e tala mai gi de au, gai aalaa hogi agu muna e tala.”

15 Gai ga dae mai huu ia gi daho de hodooligi, gai de hodooligi ga ssili ange gi de ia, “Micaiah, e danuaa taadeu hulo e hebagi ange gi Ramoth i Gilead be deai?”

Gai Micaiah ga hai ange gi de ia, “Hannoo, gai koe e kii naa donu; Tagi Maolunga e dugu adu naa goe gi hagadee kii ina de aduhale laa.”

16 Aagai de hodooligi ga hai ange gi de ia, “Gu hia naa hanonga aagu ne hai adu ai koe gi daalaa mai donu huu gi de au de muna abodonu i de ingoo o Tagi Maolunga?”

17 Gai Micaiah ga hai ange, “Au ne gidee de gau Israel alodahi e mavaevae saele i honga denga mounga, bei dagodo o denga ssiibi e deai selaadeu dangada hagaloosi; gai Tagi Maolunga ne hai mai, ‘De gau nei e deai donu selaadeu dagi; haia gilaadeu gi aahe gi olaadeu hale i de baba.’ ” *

18 Gai de hodooligi o Israel ga hai ange gi Jehoshaphat, “Tee daalaa adu e au bolo ia e deai donu sana tala pelaabisi dahi mee danuaa i de au, go mee baubau donu huu?”

19 Gai Micaiah ne hai ange hogi, “Deenei ai, koe gi hagalaangona muna a Tagi Maolunga: au ne gidee Tagi Maolunga e noho i honga dono nohoanga hodooligi, gai denga hagabuulinga o de langi e tuu i dono baasi madau ma dono baasi masui.* 20 Gai Tagi Maolunga ne ssili ange, ‘Goai e maua i de hano e usuusu ina ange Ahab, gi hano gi hebagi ange gi Ramoth i Gilead, gi magau ai ia i kilaa?’

Gai ne dagodo geegee muna a denga dangada de langi ne pasa ange ai. 21 Gai dahi hagasaalunga ne humai ga duu i mada luu mada o Tagi Maolunga, ga hai ange, ‘Go au e hano e usuusu ina ange ia.’

22 Gai Tagi Maolunga ga ssili ange, ‘Dee hee dau hai e usuusu ange ai ia?’ Ia ne hai ange, ‘Au e hano naa ga hai gi se hagasaalunga hadu muna i lodo ngudu o ono pelaabisi alodahi.’

Gai Tagi Maolunga ne hai ange, ‘Koe e maua naa donu i de usuusu ange ia, hannoo haia gi bei au muna.’ 23 Gai tilo, Tagi Maolunga gu gaavange dahi hagasaalunga hadu muna gi lodo ngudu o oo pelaabisi nei alodahi. Gai Tagi Maolunga gu hagamodu e gaavadu dahi hai ngadaa gi de goe.”

24 Gai Zedekiah, tama daane a Kenaanah, ne humai ga hagaili de galaahuu o Micaiah, ga ssili ange, “Go hee ne hano aagena de Hagasaalunga o Tagi Maolunga, ne sao mai laa i ogu daha ga basa adu gi de goe?”

25 Gai Micaiah ne hai ange, “Tilo, koe e gidee naa i de laangi oou e hano ai e mmuni i dahi aabi i lodo.”

26 Gai de hodooligi o Israel ga hagadaba, “Boogia Micaiah hagaahea gi daho Amon, tagi o de aduhale, aama daho Joash, tama daane a de hodooligi, 27 ma gi hai ange, ‘E hagadaba de hodooligi: haaoa taane nei gi lo te hale pono, gai haangai ina ange donu huu ia i hanu momo pelaoaa ma vai, ga dae ai gi dogu ahe mai i de hebagi i de noho baba.’ ”

28 Gai Micaiah ga hai ange, “Noo koe e ahe mai i de hebagi i de baba, gai Tagi Maolunga tee tala ana muna i ogu daha.” Ia ne hai ange hogi gi dangada, “Dangada alodahi, goodou nnoho mai hagalaangona agu muna!” *

De magau o Ahab i Ramoth Gilead

(2 Ch 18.28-34)

29 Gai de hodooligi o Israel ma Jehoshaphat, de hodooligi o Judah, ga hulo ai loo gi Ramoth i Gilead. 30 Gai de hodooligi o Israel ne hai ange gi Jehoshaphat, “Au e hai naa gi dee madea mai au, i dogu hano gi de hebagi, aagai koe gahu i oo malo hodooligi.” Gai de hodooligi o Israel ne hai gi dee madea ange ia, gai ia ga hano gi de hebagi.

31 Gai de hodooligi o Syria ne hai ange gi denga dagi e dinodolu ma dogolua o denga hada hebagi, “Goodou aude hebagi ange gi hanu dangada gee, e dee hilihili be gilaadeu e baageaa aabe e mmahi, gai go de hodooligi donu huu o Israel oodou e hebagi ange aagena.” 32 Gai de masavaa huu o dagi o denga hada hebagi ne gidee ai Jehoshaphat, gai gilaadeu ga hagataba, “Deenaa donu de hodooligi o Israel.” Gai gilaadeu ne loomai e hebagi ange gi de ia, gai Jehoshaphat ga oo. 33 Gai de masavaa huu o dagi o denga hada hebagi ne gidee ai, bolo ia e dee go de hodooligi o Israel, gai gilaadeu ga tee doolohi ia.

34 Aagai dahi daane ne ngadi tili donu huu dahi dao o dana mee hholu gi lo te moana, gai tao laa ne hano ga velo de hodooligi o Israel, i magavaa o denga baalanga o dono malo hebagi, ma de mee e buibui ai laa ono hadahada. Gai de hodooligi ne hai ange gi taane e baalea laa dono hada hebagi, “Hagammene dua mage gaavee gee au i de mommee o de hebagi, i hiidinga au gu lagohia.” 35 Gai ne hai de hebagi i de laangi laa alodahi, gai de hodooligi ne hannagi ange gi dahi mee i lo tono hada ma e huli ange ai gi de gau Syria. Gai denga dodo o dono maanuga ne ssali ange gi lo te hada laa, gai ia ne magau i de ahiahi laa. 36 Gai de masavaa huu ne danu ai de laa, gai denga daane hebagi ga hagataba, “Dangada alodahi gi aahe gi olaadeu aduhale, dahi ma dahi gi aahe gi dono henua donu!”

37 Gai de hodooligi ne magau i kilaa, ga hagaahe mai gi Samaria; gai dangada ga danu ia i Samaria. 38 Gai gilaadeu ga kave de hada hebagi laa ga hhui i lo te vai i Samaria, (go de mommee o denga haahine hai be ni manu e gaugau ai,) gai denga gaaduu ne loomai ga samusamu ono dodo i kilaa, bei dagodo muna a Tagi Maolunga gu lava laa i de tala.

39 Gai hegau a Ahab ange laa ma mee alodahi aana ne hai, ma de hale aana ne hagaduu ga hagalaagii ono lodo i ivory, ma denga aduhale aana ne hagatuu ga buibui, gu sisi i lo te beebaa e daohi ai laa hegau a denga hodooligi o Israel. 40 Gai Ahab ne magau bei ono dubuna; gai dana dama daane go Ahaziah ga sui ia ga hodooligi ai.

De hodooligi o Jehoshaphat i Judah

(2 Ch 20.31—21.1)

41 Gai Jehoshaphat, tama daane a Asa, ne dae ange ga hodooligi i Judah i de haa ngadau o Ahab ne hodooligi ai i Israel. 42 De masavaa o Jehoshaphat ne daamada ai de hodooligi, gai ia gu matolu ma lima ono ngadau, gai ia ne hodooligi i e madalua ma lima ngadau i Jerusalem. Gai de ingoo o dono dinana go Azubah, tamaa hine a Shilhi. 43 Gai ia ne ago ange i hegau alodahi a dono damana go Asa, ia tee hano gee ai donu; ia ne hai hegau i de heohi i mada luu mada o Tagi Maolunga. Aagai denga mommee daumaha tee oha donu, gai dangada ne duudagi de hai alaadeu sigidaumaha ma de dudu mee maanongi i denga mommee daumaha laa. 44 Gai Jehoshaphat ma de hodooligi o Israel e danuaa olaadeu magavaa.

45 Gai hegau a Jehoshaphat ange laa, ma mee aana ne hai ma dono mmahi i de hebagi, gu sisi i lo te beebaa e daohi ai laa hegau a denga hodooligi o Judah. 46 Gai ia ne aau gee denga daane hai be ni manu i mommee o denga diinonga, ne doe laa i de masavaa o dono damana go Asa. 47 De masavaa laa gai gu deai donu se hodooligi i Edom; go dahi dangada sui donu huu e dagina de henua.

48 Gai Jehoshaphat ne hagatuu hanu vaga hagao mee gi hulo gi Ophir gi gaamai ai denga goolo, gai denga vaga laa tee maua donu i de maalanga e hulo, gai gu maoha i Ezion Geber. 49 De masavaa laa gai Ahaziah, tama daane a Ahab, ne hai ange gi Jehoshaphat, “Gidaau ga hai hanu ogu daane ma hanu oo daane gi hulo i honga denga vaga nei,” gai Jehoshaphat tee lodo.

50 Gai Jehoshaphat ne magau bei ono dubuna, ga danu madali gilaadeu i de aduhale o David, dono dubuna; gai dana dama daane go Jehoram ga sui ia ga hodooligi ai.

De hodooligi o Ahaziah i Israel

51 Gai Ahaziah, tama daane a Ahab, ne dae ange ga hodooligi i Israel gai ne noho i Samaria, i de madaangahulu ma hidu ngadau o Jehoshaphat de hodooligi o Judah, gai ia ne hodooligi i Israel i e lua ngadau. 52 Gai ia ne hai de baubau i mada luu mada o Tagi Maolunga, ma de ago ange i hegau a dono damana, ma dono dinana, aama hegau a Jeroboam, tama daane a Nebat, ne haia laa ga haisala de gau Israel. 53 Ia ne hai hegau ange ma de daumaha ange gi Baal, gai ia ga hai ga lili Tagi Maolunga, de Maadua o Israel, bei dagodo o hegau alodahi a dono damana ne hai.

* 1:5 2 Sa 3.4

* 1:11 2 Sa 12.24

* 2:5 2 Sa 3.27; 20.10

* 2:7 2 Sa 17.27-29

* 2:8 2 Sa 16.5-13; 19.16-23

* 2:11 2 Sa 5.4-5; 1 Ch 3.4

* 2:12 1 Ch 29.23

* 2:17 1 Ki 1.3-4

* 2:22 gai tangada haimeedabu … e buni ange donu gi de ia: muna nei go lo te Beebaa Greek iai. De Beebaa Hebrew e hai ange ma ange gi tangada haimeedabu go Abiathar aama Joab, tagi o de hagabuulinga hebagi.

* 2:26 1 Sa 22.20-23; 2 Sa 15.24

* 2:27 1 Sa 2.27-36

* 4:21 Gen 15.18; 2 Ch 9.26

* 4:22 30 coragu made se 4½ dana; 60 coragu made se 9 dana.

* 4:26 1 Ki 10.26; 2 Ch 1.14; 9.25

* 4:32 Pro 1.1; 10.1; 25.1; Sng 1.1

* 5:5 2 Sa 7.12-13; 1 Ch 17.11-12

* 5:11 20,000 coragu made se 3,000 dana.

† 5:11 20,000 bathagu made se 100,000 gaalene. Muna nei e dagodo i lo te Beebaa Greek; gai de Beebaa Hebrew se 20 cor, agu made se 3 dana.

* 5:14 1 Ki 12.18

‡ 5:18 Gebal, aabe go Byblos.

* 6:1 Ziv e bei go daha Idiidi (April) ma Salaboli (May).

* 6:16 Exo 26.33-34

* 6:22 Exo 30.1-3

* 6:23 Exo 25.18-20

† 6:38 Bul e bei go daha Seedaa (October) ma Laaga (November).

* 7:8 1 Ki 3.1

* 7:21 Jakin i muna Hebrew e bei ia e hagaduu gi makaga.

† 7:21 Boaz i muna Hebrew e bei ia e mmahi.

‡ 7:26 2,000 bathagu made se 10,000 gaalene.

§ 7:38 40 bathagu made se 200 gaalene.

* 7:38 Exo 30.17-21

* 7:48 Exo 25.23-30; 30.1-3

* 7:49 Exo 25.31-40

* 7:51 2 Sa 8.11; 1 Ch 18.11

* 8:1 2 Sa 6.12-16; 1 Ch 15.25-29

* 8:2 Ethanim e bei go daha Mailaba (September) ma Seedaa (October).

* 8:2 Lev 23.33-34

* 8:9 Deut 10.5

* 8:10 Exo 40.34-35

* 8:12 Psa 18.11; 97.2

* 8:16 2 Sa 7.4-11; 1 Ch 17.3-10

* 8:17 2 Sa 7.1-3; 1 Ch 17.1-2

* 8:19 2 Sa 7.12-13; 1 Ch 17.11-12

* 8:25 1 Ki 2.4

* 8:27 2 Ch 2.6

* 8:29 Deut 12.11

* 8:56 Deut 12.10; Josh 21.44-45

* 9:2 1 Ki 3.5; 2 Ch 1.7

* 9:5 1 Ki 2.4

* 9:8 2 Ki 25.9; 2 Ch 36.19

* 9:13 Cabul e dagu bei de muna Hebrew go kebal, e bei e deai ono haigamaiana.

† 9:14 120 talente bei se 4½ dana.

‡ 9:18 Tadmor: hanu beebaa duai ange laa e hai ange Tamar.

* 9:25 Exo 23.17; 34.23; Deut 16.16

§ 9:28 420 talente bei se 16 dana.

* 10:1 Mat 12.42; Luke 11.31

* 10:10 120 talente bei se 4½ dana.

† 10:14 666 talente bei se 25 dana.

‡ 10:16 600 shekele bei se 15 pauni. Diiloo hogi de gubu e 29.

§ 10:17 3 minae dai duu donu de 4 pauni.

* 10:22 peacock, aabe ni baboon.

* 10:26 1 Ki 4.26

* 10:27 Deut 17.17

* 10:28 Deut 17.16

* 11:1 Deut 17.17

* 11:2 Exo 34.16; Deut 7.3-4

* 11:5 Milcom e bei go Molek.

* 12:16 2 Sa 20.1

* 12:28 Exo 32.4

* 12:32 Lev 23.33-34

* 13:2 2 Ki 23.15-16

* 14:10 1 Ki 15.29

* 14:14 ailaa nei donu ga hano ai: muna Hebrew i kinei e dee iloo danuaa dono hagadoonunga.

* 14:23 2 Ki 17.9-10

* 14:24 Deut 23.17

† 14:31 Abijah, aabe go Abijam i muna Hebrew.

* 15:4 1 Ki 11.36

* 15:5 2 Sa 11.1-27

* 15:29 1 Ki 14.10

* 16:24 2 talente bei se 150 pauni.

* 16:34 Josh 6.26

* 17:1 Jms 5.17

* 17:9 Luke 4.25-26

* 17:21 2 Ki 4.34-35

* 18:31 Gen 32.28; 35.10

* 18:32 2 seahagu made se haa gaalene.

* 18:42 Jms 5.18

* 19:4 Jon 4.3

* 19:10 Rom 11.3

* 19:15 2 Ki 8.7-13

* 19:16 2 Ki 9.1-6

* 19:18 Rom 11.4

* 19:20 au e dee daohi donu goe, aabe manadua be ni aha aagu gu hai adu gi de goe, e bei aude ngalo bolo au gu hili goe.

* 20:36 1 Ki 13.24

* 20:39 dahi talente bei se 75 pauni.

* 21:19 1 Ki 22.38

* 21:23 2 Ki 9.36

* 22:17 Num 27.17; Mat 9.36; Mark 6.34

* 22:19 Isa 6.1; Job 1.6

* 22:28 Mic 1.2

2 Kings

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

De Lua Beebaa o denga

Hodooligi

(2 Kings)

Hanu dagodo o de beebaa nei

De Lua Beebaa o denga Hodooligi e duudagi de tala taalanga o luu nohoanga hodooligi o de gau Israel, mai i de mommee o Tahi Beebaa o denga Hodooligi ne odi ai. De beebaa nei e maua i de vvae lua:

1. Taalanga o e lua nohoanga hodooligi mai i de madohi lua o ssiva centuryb.c. ga dae ai gi de hagadee kii o Samaria, ma de hagaodi o de nohoanga hodooligi i de bido gi ngaiho go Israel, i 722 b.c.

2. Taalanga o de nohoanga hodooligi o Judah, mai i de hagadee kii ina o de nohoanga hodooligi o Israel, ga dae ai gi de oha a Nebuchadnezzar, de hodooligi o Babylon Jerusalem, i 586 b.c.

De hagaodi o de beebaa nei e tala dagodo o Gedaliah, go taane a de gau Babylon ne hai laa gi goobenaa i Judah, aama dagodo o de hagasao mai o Jehoiachin, de hodooligi o Judah, i lo te hale pono i Babylon.

Mee hai ngadaa nei ne hai ange gi luu nohoanga hodooligi laa, i hiidinga tee hai hegau o denga hodooligi ma dangada o Israel ma Judah i de mee abodonu. De oha o Jerusalem ma de gaavee gee o dangada soa i de henua, go dahi hegau laumalie ne hai i daalanga o de gau Israel.

Dahi pelaabisi i de masavaa o De Lua Beebaa o denga Hodooligi go Elisha, taane ne suuia Elijah.

Dahi gubu hagamogomogo: “Aude madagu, go hiidinga de hagabuulinga madali gidaadeu e kii ange de soa i gilaadeu” (6.16).

Denga vaevaaenga

Luu nohoanga hodooligi (1.1—17.41)

a. De pelaabisi go Elisha (1.1—8.15)

b. Denga hodooligi o Judah ma Israel (8.16—17.4)

c. De hagadee kii ina o Samaria (17.5-41)

De nohoanga hodooligi o Judah (18.1—25.30)

a. Mai i Hezekiah ga dae ai gi Josiah (18.1—21.26)

b. De hodooligi o Josiah (22.1—23.30)

c. Denga hodooligi hagaodi o Judah (23.31—24.20)

d. De hagadee kii ina o Jerusalem (25.1-30)

1

Elijah ma de hodooligi go Ahaziah

1 Dua huu de magau o Ahab, gai Moab ga hai baasi ange gi Israel. 2 De masavaa laa gai Ahaziah ne doo iho laa magavaa denga laagau i de aabi e mua gi lunga i dono hale i Samaria ga magi ga dagodo ai; gai ia ne kave hanu dangada gi hulo gi siilia gi iloo i daho Baal-Zebub, tiinonga o Ekron, be ia e ieiangi mai naa i dono magi be deai.

3 Gai tangada de langi o Tagi Maolunga ga hai ange gi Elijah, taane Tishbe, “Hannoo hedae ange gi denga daane o de hodooligi o Samaria siilia ange, ‘E aha, gu deai laa donu se Maadua o Israel, gai goodou ga hulo ai laa e ssili hanu mee i daho Baal-Zebub, tiinonga o Ekron? 4 Deenei ai, e hagadaba Tagi Maolunga: koe e dee hidi age naa donu i de moenga oou e dagodo ai naa, aagai koe e magau naa donu!’ ” Gai Elijah ga hano ai loo.

5 Gai ga aahe huu denga daane laa gi daho de hodooligi, gai ia ga ssili ange gi gilaadeu, “Gu aha gu aahe mai ai naa goodou?”

6 Gilaadeu ne hai ange gi de ia, “Dahi daane ne hedae mai gi gimaadeu, ga hai mai, ‘Goodou aahe gi daho de hodooligi, ne haia naa goodou gi loomai, ga hai ange gi de ia, “E hagadaba Tagi Maolunga: E aha, gu deai laa donu se Maadua o Israel, gai koe ga hai ai naa hanu dangada gi hulo, gi siilia hanu mee i daho Baal-Zebub, tiinonga o Ekron? Deenei ai, koe e dee hidi age naa donu i de moenga oou e dagodo ai naa, aagai koe e magau donu!” ’ ”

7 Gai de hodooligi ne ssili ange gi gilaadeu, “E dagodo bee hee taane ne humai naa ga hedae adu ga tala adu muna naa gi goodou?”

8 Gilaadeu ne hai ange, “Ono malo e hai i huluhulu o denga manu, gai de beele e nnoa ai laa dono ungaalodo ni gili manu.” *

Gai ia ga hai ange, “Taane naa go Elijah, taane Tishbe.”

9 Gai de hodooligi ne hai ange hogi dahi dagi o tinolima ma ono daane gi hulo gi daho Elijah. Gai tagi laa ne hanage gi daho Elijah, i de masavaa oona e noho ai i honga de mounga, ga hai ange gi de ia, “Taane o de Maadua, e hagadaba de hodooligi, ‘Ahe iho gi lalo!’ ”

10 Gai Elijah ga hai ange gi tagi o tinolima laa, “Noo au go taane o de Maadua, gai de ahi gi hano iho i de langi gi daia goe gi magau ma tinolima daane madali goe.” Gai de ahi ga hano iho i de langi ga daa gu magau tagi laa ma ono daane.*

11 Aagai de hodooligi ne hai ange hogi gi hano dahi dagi o tinolima ma ono daane. Gai ia ne hano ga hai ange gi Elijah, “Taane o de Maadua, e hagadaba de hodooligi, ‘Hagamoolau ahe iho gi lalo!’ ”

12 Gai Elijah ne hai ange, “Noo au go taane o de Maadua, gai de ahi gi hano iho i de langi gi daia goe gi magau ma tinolima daane madali goe.” Gai de ahi a de Maadua gu hano iho i de langi ga daa gu magau tagi laa ma tinolima daane madali ia.

13 Aagai de hodooligi ga hai ange hogi dahi dagi o tinolima ma ono daane gi hulo i tolu hanonga. Gai togodolu dagi o tinolima ne hanage ga duuduli i mada i mua o Elijah, ga dangidangi ange, ga hai ange, “Taane o de Maadua, au e dangidangi adu, koe gi hagamogomogo ina dogu mouli, ma mouli o tinolima daane nei, gimaadeu nii dangada hai hegau niiou. 14 Tilo, de ahi gu hano iho i de langi ma gu daa ma gu maakau luu dagi o tinolima ange laa ma olaau daane. Aagai koe gi hagamogomogo ina dogu mouli!”

15 Gai tangada de langi o Tagi Maolunga ga hai ange gi Elijah, “Ahe iho gi lalo madali ia; aude madagu i de ia.” Gai Elijah ga hidi age ga ahe iho gi lalo madali tagi laa gi daho de hodooligi.

16 Gai ia ga hai ange gi de hodooligi, “E hagadaba Tagi Maolunga, ‘Koe ne hai hanu gi hulo gi siilia hanu mee i daho Baal-Zebub, tiinonga o Ekron. E aha, gu deai laa donu se Maadua o Israel e ssili ange aagena au muna? Deenei ai, koe e dee hidi age naa donu i de moenga oou e dagodo ai naa, aagai koe e magau naa donu!’ ” 17 Gai Ahaziah ne magau bei dagodo muna a Tagi Maolunga ne tala laa i daho Elijah.

Gai Joram, dono daina daane,* ga sui ia ga hodooligi ai, i de lua ngadau o Jehoram, tama daane a Jehoshaphat ne hodooligi ai i Judah, i hiidinga Ahaziah teai donu sana dama daane. 18 Gai hegau a Ahaziah ange laa gu sisi i lodo beebaa e daohi ai laa hegau a denga hodooligi o Israel.

2

De gaavage o Elijah gi de langi

1 Gai ga baa ange huu gi de gaavage a Tagi MaolungaElijah gi de langi i lo te ssio, gai Elijah ma Elisha ga seesee mai i Gilgal. 2 Gai Elijah ne hai ange gi Elisha, “Au e dangidangi adu, noho i kinei, go hiidinga Tagi Maolunga gu hai mai au gi hano gi Bethel.”

Aagai Elisha ne hai ange, “Au e hagatoo donu i de mouli o Tagi Maolunga ma doo mouli, bolo au e dee hano gee donu i oo daha.” Gai gilaau ga hulo ai loo gu tae gi Bethel.

3 Gai dahi hagabuulinga o denga pelaabisi i Bethel, ne loomai gi daho Elisha, ga ssili ange gi de ia, “Koe e iloo naa bolo Tagi Maolunga gu dai kave gee naa doo dangada aamua ailaa nei?”

Elisha ne hai ange, “Uaa, au e iloo, goodou aude daalaa hanu muna i de mee nei.”

4 Elijah ne hai ange hogi gi de ia, “Elisha, au e dangidangi adu, noho i kinei; go hiidinga Tagi Maolunga gu hai mai au gi hano gi Jericho.”

Elisha ne hai ange, “Au e hagatoo donu i de mouli o Tagi Maolunga aama doo mouli, bolo au e dee tili donu goe.” Gai gilaau ne hulo gu tae gi Jericho.

5 Gai de hagabuulinga o denga pelaabisi i Jericho ne loomai gi daho Elisha, ga ssili ange gi de ia, “Koe e iloo naa bolo Tagi Maolunga e kave gee naa doo dangada aamua ailaa nei?”

Gai ia ga hai ange, “Uaa, au e iloo, goodou aude daalaa hanu muna.”

6 Dua mee laa, gai Elijah ne hai ange hogi gi Elisha, “Aude haihaia, koe gi noho i kinei, go hiidinga Tagi Maolunga gu hai mai au gi hano gi ssaalingaa vai go Jordan.”

Aagai Elisha ga hai ange, “Au e hagatoo donu i de mouli o Tagi Maolunga ma doo mouli, bolo au e dee tili donu goe.” Gai gilaau ga hulo ai loo.

7 Gai tinolima pelaabisi laa ne loomai ga tuu i dahi mommee mmao, ga huuhuli ange ai gi Elijah ma Elisha, i de masavaa olaau e tuu ai i gaogao ssaalingaa vai go Jordan. 8 Gai Elijah ne hagaui dono malo laa daha ga hagaili ai honga de vai. Gai vai laa gu vvae lua, hanu gu hulo gi de madau, gai hanu gi de masui, gai gilaau ga seesee laa lo te mommee masa laa ga hulo ai gi de baasi gee.

9 De masavaa huu olaau ne tae ai gi de baasi laa de vai, gai Elijah ga hai ange gi Elisha, “Daalaa mai be se aha aagu e hai adu maau, i mua dogu gaavee gee mai i oo daha.” *

Gai Elisha ga hai ange, “Au e dangidangi adu koe gi gaamai gi de au e lua diba* o doo hagasaalunga.”

10 Elijah ne hai ange, “Dau mee e dangidangi ai naa se mee hai ngadaa; aagai noo koe e gidee dogu masavaa e gaavee gee mai ai i oo daha, gai dau dangidangi e hai gi bei; gai noo e deai, gai e dee hai gi bei.”

11 De masavaa olaau e seesee ai ma e hulo ma de madaangudu, gai tilo, dahi hada iai de ahi ma denga hoosa iai de ahi ula gu humai ga vvae gilaau. Gai Elijah gu gaavage gi de langi i lo te sio. 12 Gai ga gidee huu e Elisha de mee laa, gai ia ga oo ga hai ange, “Dogu damana! Dogu damana! Denga hada hebagi ma denga daane e kage i hoosa o Israel!” Gai Elisha tee gidee ange Elijah. Gai ia ga poo ono malo ga ssae.*

13 Gai ia ga poo age de malo laa daha ne doo iho laa i daho Elijah, gai ia ga ahe ga duu i gaogao ssaalingaa vai go Jordan. 14 Gai ia ga hai de malo laa daha ne doo iho laa i daho Elijah, ga hagaili ai honga de vai, ga hagadaba, “I hee iai Iahweh, de Maadua o Elijah?” Gai de masavaa huu aana ne hagaili ai honga de vai, gai denga vai laa gu vvae lua; hanu ne hulo gi de madau gai hanu gi de masui, gai ia ga seesee ga hano gi de baasi laa.

15 Gai de hagabuulinga o denga pelaabisi mai i Jericho e tuu laa ma e haaina adu ia, ne hagataba, “De hagasaalunga o Elijah gu noho i daho Elisha.” Gai gilaadeu ga hulo ga hedae ange gi de ia, ga ino gi honga de gelegele i ono mada i mua. 16 Gai gilaadeu ga hai ange gi de ia, “Tilo, aanei e dinolima daane mmahi madali gimaadeu; gaavee gilaadeu gi hulo gi saalaa doo dangada aamua. Kana adu de Hagasaalunga o Tagi Maolunga gu kave ia ma gu dugu i honga dahi mounga aabe go lo te geelonga.”

Elisha ne hai ange, “E deai, gilaadeu e dee hulo.”

17 Aagai gilaadeu ne usuusu ange ia gai ia gu dogaa, gai ia ga hai ange, “Haia gilaadeu gi hulo.” Gai gilaadeu ne hai gi hulo e dinolima daane, gai gilaadeu ne hulo ga ssala Elijah i e dolu laangi, aagai gilaadeu tee gidee ia. 18 Gai gilaadeu ne aahe mai gi daho Elisha, i de masavaa oona e noho ai i Jericho, gai ia ga hai ange gi gilaadeu, “E aha, tee hai adu laa e au bolo goodou gi dee hulo?”

De hagadanuaa a Elisha de vai

19 Gai dangada o de aduhale ne hai ange gi Elisha, “Tilo, tangada aamua, koe gu gidee bolo de aduhale nei e duu i dahi mommee danuaa, aagai vai iai e baubau, gai de gelegele e dee maua gi ssomo ai denga manu.”

20 Ia ne hai ange, “Gaamai dahi boolo hoou gi ogu daha i kinei, ma gi haaoa ange soolo gi ono lodo.” Gai gilaadeu ga gaamai mee laa gi de ia.

21 Gai ia ga hano iho gi de mommee iai de vai ga maga ange soolo laa gi lo te vai, ga hai ange, “E hagadaba Tagi Maolunga, ‘Au gu hai vai nei gi danuaa. Gai gu dee ahe ange naa donu e hai gi maakau dangada aabe hai gi dee ssomo denga manu.’ ” 22 Gai de vai laa gu danuaa ga dae mai ai gi anailaa nei, bei dagodo muna a Elisha gu tala laa.

De hakadanga o hanu gauligi i Elisha

23 Gai Elisha ne hano gee i kilaa ga hano gi Bethel. De masavaa oona e seesee ai ma e hano i honga de haiava, gai hanu gauligi daane ne loomai i de aduhale ga doo mee i de ia, ga hai ange, “Taane sula tumuagi, hannoo donu! Taane sula tumuagi, hannoo donu!” 24 Gai ia ga huli dua gu gidee e ia gilaadeu, gai ia ga hagamalaia gilaadeu i de ingoo o Tagi Maolunga. Gai e lua bea haahine ga ssao mai, i lodo mee muimui ga hangahanga e dinohaa ma dogolua gauligi daane, i magavaa o denga gauligi laa. 25 Gai Elisha ne hano gee mai i kilaa ga hano gi de mounga go Carmel, ga lava ga ahe mai ga hano gi Samaria.

3

De hebagi o Moab ma Israel

1 Gai de madaangahulu ma valu huu ngadau o Jehoshaphat ne hodooligi ai i Judah, gai Joram,* tama daane a Ahab, gu dae ange ga hodooligi i Israel, ma de noho i Samaria, gai ia ne hodooligi i e madaangahulu ma lua ngadau. 2 Gai ia ne hai de baubau i mada luu mada o Tagi Maolunga, gai ana hegau tee bei loo hegau baubau a luoono maadua, go hiidinga ia ne oha iho tuludulu o Baal, a dono damana ne hagaduu laa. 3 Gai ia ne ago ange i haisala o Jeroboam, tama daane a Nebat, go mee aana ne hagahaisala ai de gau Israel; gai ia tee tili donu hegau baubau laa.

4 De masavaa laa gai de hodooligi o Moab go Mesha, se dangada e hagahai tama ina denga ssiibi, ne gaavange gi de hodooligi o Israel e dahiseguli ssiibi gauligi, madali huluhulu o e dahiseguli ssiibi daane. 5 Aagai dua huu de magau o Ahab, gai de hodooligi o Moab ga hai baasi ange gi de hodooligi o Israel. 6 Deelaa ai, de hodooligi go Joram ne humai i Samaria ga hagabuni denga daane o Israel alodahi. 7 Gai ia ga aalu gi Jehoshaphat, de hodooligi o Judah, ga hai ange, “De hodooligi o Moab gu hai baasi mai gi de au. Koe e maua i de humai e bale mai au e hebagi ange ai gi Moab?”

Gai Jehoshaphat ga hai ange, “Uaa, au e hano madali goe, gidaau se dagodo daudahi donu huu; ogu dangada e bei oo dangada, agu hoosa e bei go au hoosa.”

8 Gai ia ga ssili ange, “Dee hee taadeu haiava e hulo ai e hebagi?”

Joram ne hai ange, “Gidaadeu e hulo i de haiava e hano laa lo te vao o Edom.”

9 Deelaa ai, de hodooligi o Israel ne hano madali de hodooligi o Judah aama de hodooligi o Edom. Gai dua huu delaadeu seesee ga holiage ange laa kilaa i e hidu laangi, gai gu odi vai e unu ai denga daane hebagi aama alaadeu manu.

10 Gai de hodooligi o Israel ga hagadaba, “Gu vakaa loo gidaadeu! Tagi Maolunga gu gaamai denga hodooligi e dolu nei e gaavange gi de gau Moab gi hagadee kii ina.”

11 Gai Jehoshaphat ga ssili ange, “E dahi nei pelaabisi o Tagi Maolunga i kinei, adaadeu e maua ai i de ssili gi iloo lodo o Tagi Maolunga i ono daha?”

Gai dahi dagi o denga daane o de hodooligi o Israel ne hai ange, “Elisha, tama daane a Shaphat i kinei. Go ia taane nogo liingia ange vai gi luu lima o Elijah.”

12 Jehoshaphat ga hai ange, “Ia e maua naa i de tala mai muna a Tagi Maolunga.” Gai de hodooligi o Israel ma Jehoshaphat, aama de hodooligi o Edom ne loiho gi daho Elisha.

13 Gai Elisha ga ssili ange gi de hodooligi o Israel, “Gu aha gu humai ai naa goe gi ogu daha iainei? Hannoo gi daho denga pelaabisi o doo damana ma doo dinana.”

Gai de hodooligi ga hai ange gi de ia, “E deai, i hiidinga Tagi Maolunga ne hagabuni ina mai denga hodooligi e dogodolu nei e gaavange gi de gau Moab gi hagadee kii ina.”

14 Gai Elisha ga hai ange, “Au e hagatoo donu i de mouli o Tagi o denga hagabuulinga hebagi, go de ia oogu e hai hegau ange aagena: noo au e dee hagadubu Jehoshaphat, de hodooligi o Judah, gai au e dee galo adu donu aabe anga adu gi de goe. 15 Gai gaamai dahi dangada hagadangidangi gi ogu daha i kinei.”

De masavaa o tangada laa ne hagadangidangi ai i de harp, gai ssauaa o Tagi Maolunga gu hano iho gi honga o Elisha, 16 gai ia ga hai ange, “E hagadaba Tagi Maolunga, ‘Koe gi gelia denga valavala iai vai i lo te geelonga nei alodahi.’ 17 Gai e hagadaba Tagi Maolunga, ‘Koe e dee gidee naa donu de ssau de madangi aabe go de pala de langi, aagai de geelonga nei e honu naa i vai, gai goodou ma oodou hagabuulingaa manu ma oodou kaau ga unu ai.’ 18 De mee nei se mee hai ngaohie donu i daho Tagi Maolunga; ia e dugu adu naa goodou gi hagadee kii ina Moab. 19 Goodou e oha naa olaadeu aduhale buibui ma olaadeu aduhale maolunga alodahi. Goodou e sele iho naa denga manu ssomo danuaa alodahi, ma de pono denga saalingaa vai alodahi, aama de hhao mommee iai gelegele danuaa i denga hadu.”

20 Taiao age, i daha de masavaa e hai ai ssigidaumaha i de laa tubua, gai denga vai gu ssali mai i Edom, ga dae ai gi de honu honga de henua alodahi i vai.

21 De masavaa laa gai de gau Moab alodahi ne langona bolo denga hodooligi laa gu loomai e hebagi ange gi gilaadeu; gai denga daane alodahi e maua i de hagauda goloa hebagi, go dama daane ma daane maatua, gu hagaagahi gi hagabuni mai gi nnoho i de ngaadonga o de henua. 22 Gai de masavaa huu olaadeu ne aalahage ai i taiao, gai de laa gu dii ange gi honga denga vai laa. Gai de gau Moab i de baasi laa e hai bolo denga vai mmea laa ni dodo. 23 Gai gilaadeu ga hagataba, “Ni dodo aalaa! Denga hodooligi laa gu hebagi ma gu hagadau daa donu huu gilaadeu. De gau Moab, gidaadeu ga hulo e hagabudu olaadeu goloa!”

24 Aagai de masavaa huu olaadeu ne loomai ai gi de mommee nnoho gaainga o de gau Israel, gai de gau Israel ga hebagi ange gi gilaadeu, gai gilaadeu ga saavini ga hulo gee. Gai de gau Israel ga kave de henua ga daa de gau Moab i kilaa. 25 Gai gilaadeu ne oha denga aduhale, gai denga daane alodahi ga maga ange hadu ga hhao ai honga mommee iai gelegele danuaa, ma de pono denga saalingaa vai, ma de sele denga manu ssomo danuaa alodahi. Go Kir Hareseth donu huu tee oha, ono hadu e daakodo danuaa donu huu, aagai denga daane buada ne duuli luu baasi de aduhale laa ga hebagi ange aagena.

26 De masavaa huu a de hodooligi o Moab ne gidee ai bolo ia gu magulu i de hebagi, gai ia ga kave e hidulau daane e aabo i de hebagi i denga gadilaasa e hagatale ai de hulo gi daho de hodooligi o Edom, aagai gilaadeu tee maua. 27 Gai ia ga poo dana dama daane madua gu baba ange laa e suuia ia e hodooligi ai, ga hai ai ssigidaumaha dudu i honga de buibui o de aduhale. Gai gu kona de maatagu o de gau Israel i de hebagi; gai gilaadeu ga aahe gi delaadeu henua.

4

Elisha ma de hine gu magau dono bodu

1 Gai de bodu o dahi daane mai i de hagabuulinga o denga pelaabisi ne humai ga dangi ange gi Elisha, ga hai ange, “Koe e iloo bolo doo dangada hai hegau, go dogu bodu, gu magau; gai ia se daane e madagu i Tagi Maolunga. Aagai tangada oona e muli ange aagena gu humai e kave luaagu dama e hai ai luoono dangada hai hegau, e hagao ai ana muli.”

2 Gai Elisha ne ssili ange gi de hine laa, “Se aha aagu e hai e bale adu ai goe? Daalaa mai be ni aha e hanu i doo hale.”

Gai de hine laa ga hai ange, “E deai ange donu mee i de hale o doo hahine hai hegau, gai se ssaa donu huu iai hanu lolo.”

3 Elisha ne hai ange gi de ia, “Hannoo dangidangi ange gi dangada alodahi e paa adu gi de goe, gilaadeu gi gaavadu hanu ngadi ssaa maau, gai koe ga hagabudu gi lagolago au ssaa. 4 Gai koe ma luaau dama daane ga ulu gi lo te hale ga pono ange de abaaba, ga hhao denga ssaa laa alodahi gi hoohonu i lolo. Gai ga honu naa huu dahi, gai koe ga dugu gi daha.”

5 Gai de hine laa ga hano gee mai i ono daha. Muli mai gai gilaadeu ma luaana dama daane ne pono ange delaadeu abaaba. Gai luaana dama ga gaamai denga ssaa laa gi delaau dinana, gai ia ga hhao gu hoohonu i denga lolo. 6 Gai de masavaa ne hoohonu ai denga ssaa laa, gai de hine laa ga hai ange gi dahi ana dama, “Gaamai ange dahi ssaa.”

Gai dana dama ga hai ange, “Gu deai donu ssaa e doe.” De masavaa laa donu huu gai gu tuu de ssali mai lolo i lo te manu laa.

7 Gai de hine laa ga hano ga tala ange gi taane o de Maadua, gai ia ga hai ange, “Hannoo hagao ina gi daha denga lolo laa e hagao ai au muli, gai mee doe gai goodou ma luaau dama ga mouli ai.”

Elisha ma de hine Shunem

8 Dahi laangi gai Elisha ne hano gi Shunem, gai e dahi hahine lava e noho laa i kilaa. Ia ne gauna ange ia gi humai gi gaimee. Deelaa ai, masavaa alodahi oona e humai ai gi de mommee laa, gai ia e hano gi kilaa ga gaimee ai. 9 Gai de hine laa ga hai ange gi dono bodu, “Tilo, au e iloo donu bolo taane e dee modu nei de humai gi kinei, se daane dabu donu niio de Maadua. 10 Gidaadeu ga hai dahi damaa aabi ga buibui luu baasi i honga de hale, ga hai dahi moenga, ma dahi deebele, ma dahi seaa, aama dahi laama, e noho ai ia i dono masavaa e humai ai gi odaadeu daha.”

11 Dahi laangi huu o Elisha ne humai ai gi kilaa, gai ia ga hano gi lo te aabi laa ga hagamabu ai. 12 Gai ia ga hai ange gi Gehazi, dono dangada hai hegau, “Hagahia de hine Shunem gi humai.” De masavaa huu aana ne hagahi ai de hine laa, gai ia ga humai ga duu i ono mada i mua. 13 Elisha ne hai ange gi Gehazi, “Hai ange gi de hine naa, ‘Tilo, koe gu dee saohia i dau tilo mai gimaau; gai se aha amaau e hai e sui doo abodonu mai gi gimaau? E maua e gimaau i de dangidangi ange gi de hodooligi, aabe go tagi o de hebagi i oo hiidinga?’ ”

Gai de hine laa ne hai ange, “Au gu dahi ogu mommee e noho ai i magavaa o ogu dangada.”

14 Gai Elisha ne ssili ange hogi, “Gai se aha naa donu adaau e hai ange maa de hine nei?”

Gehazi ne hai ange, “De hine nei e deai donu sana dama daane, gai dono bodu gu madumadua.”

15 Elisha ne hai ange, “Hagahia ia gi humai.” Gai Gehazi ga hagahi de hine laa, gai ia ne ahe mai ange hogi ga duu i ma te haitoga. 16 Gai Elisha ga hai ange, “De ngadau naa huu e humai nei i de masavaa mau, gai koe e saabai naa dahi dama daane i lodo luoo lima.” *

Gai de hine laa ga hai ange, “Dogu dangada aamua, go taane o de Maadua, aude daahangadia doo hahine hai hegau!”

17 Aagai de hine laa ne hai dama ga haanau dahi dama daane i de ngadau i ono dua, i de masavaa mau, bei de hai a Elisha gu tala ange gi de ia.

18 De masavaa huu ne madua ai tama daane laa, gai ia ne hano madali dono damana gi daho de gau hagihagi i dahi laangi. 19 Gai tama daane laa ne hai ange gi dono damana, “Dogu biho, dogu biho!”

Gai dono damana ga hai ange gi dono dangada hai hegau, “Sabaia ia gaavee gi dono dinana.” 20 Gai tangada hai hegau laa ga saabai ia ga kave gi daho dono dinana, gai tama laa ne noho i honga luu vae o dono dinana ga dae ai gi de hualaangi, gai ia gu magau. 21 Gai de hine laa ga kave dana dama ga hagadagodo i honga de moenga o taane o de Maadua, gai ia ga pono ange de abaaba gai ga sao ga hano.

22 Gai ia ga hagahi dono bodu, ga hai ange, “Gaamai dahi dangada hai hegau ma dahi donkey, e hano ai au gi moolau gi daho taane o de Maadua, ga ahe mai ai.”

23 Gai dono bodu ga ssili ange, “Gu aha gu hano ai naa goe anailaa nei? Tigi dae de masavaa e duu ai de maasina i dai aabe go de laangi o Sabbath.”

De hine laa ne hai ange, “Mee alodahi e danuaa.”

24 Gai de hine laa ga hagadabena dana donkey e gage ai e hano, gai ia ne hai ange gi dono dangada hai hegau, “Haia de manu naa gi savini gi moolau, aude savini maalie donu i ogu hiidinga noo au e dee basa adu.” 25 Gai de hine laa ne hano gu dae gi daho taane o de Maadua i de mounga go Carmel.

De masavaa a taane o de Maadua ne gidee adu ai ia e humai, gai ia ga hai ange gi Gehazi, dono dangada hai hegau, “Tilo, de hine Shunem gu humai! 26 Savini hannoo gi dae goe siilia, ‘Aahee oo dagodo? Gai aahee dagodo o doo bodu? Gai aahee dagodo o dau dama?’ ”

Gai de hine laa ga hai ange, “Mee alodahi e odi i tanuaa.”

27 Gai de masavaa huu o de hine laa ne dae mai ai gi daho taane o de Maadua i de mounga laa, gai ia ga humai ga poo luu vae o taane laa. Gai Gehazi ga humai e usu ia gi daha, gai taane o de Maadua ga hai ange, “Dugua donu huu ia! De hine nei gu daemaha mmao ono lodo, gai Tagi Maolunga tigi hagaago mai gi de au be aahee hiidinga.”

28 Gai de hine laa ga hai ange, “Dogu dangada aamua, e dee go au ne hai adu koe gi gaamai dahi dama daane maagu. Au ne hai adu laa koe gi dee hagasengalia ngau, gai gi dee haia gi kona de dahi agu tali.”

29 Gai Elisha ga hai ange gi Gehazi, “Hagabigibigi age oo malo gi doo daogubu, gai koe ga poo dogu dogo i doo lima ga savini ai ga hano. Gai noo koe gu hedae ange gi dahi dangada, gai koe e dee hagaboo ange donu gi de ia, gai noo dahi dangada e hagaboo adu gi de goe, gai koe e dee hagaboo ange gi de ia. Gai koe ga dugua ange dogu dogo gi honga luu mada o de gauligi daane laa.”

30 Gai tinana o tama daane laa ne hai ange, “Au e hagatoo donu i de mouli o Tagi Maolunga aama doo mouli, bolo au e dee hano gee naa donu mai i oo daha.” Deelaa ai, Elisha ne hano madali de hine laa.

31 Gai Gehazi ne hano i mua ga dugu ange togo laa gi honga luu mada o tama laa, aagai ia tee basa aabe ne mouli age. Gai ia ga aahe ga hedae ange gi Elisha, ga hai ange gi de ia, “Tamaa gauligi laa tigi mouli age.”

32 De masavaa huu o Elisha ne dae ai ga ulu gi lo te hale, gai ia gu gidee tama laa gu magau ma e dagodo i honga dono moenga. 33 Gai ia ga ulu gi lo te aabi laa ga pono de abaaba ga dalodalo ange gi Tagi Maolunga. 34 Gai ia ga hano ga dagodo ange gi honga o tama laa, ga hagasoe ange dono ngudu gi honga dono ngudu, luoono mada gi honga luoono mada, luoono lima gi honga luoono lima, ga dagodo ai i kilaa, gai de angaanga o tama laa gu daamada de mahanahana.* 35 Gai ia ga hidi age ange, ga seesee saele i e dahi hanonga i lo te hale, muli mai gai ia ga ahe ange ga dagodo ange gi honga o tama laa. Gai tama laa gu paa dono mahedua i e hidu hanonga, gai ia gu ala mai.

36 Gai ia ga hagahi Gehazi ga hai ange, “Hagahia de hine Shunem gi humai.” Gai ia ga hagahi de hine laa. Gai de masavaa huu o de hine laa ne humai ai gi ono daha, gai Elisha ga hai ange, “Sabaia dau dama daane ga hulo ai gooluu.” 37 Gai de hine laa ga humai ga ino gu baa luoono mada gi honga de gelegele. Muli mai gai ia ga saabai dana dama ga sao ai ga hano.

Ssuba hagammau

38 Gai Elisha ne ahe gi Gilgal, i de masavaa e onge ai honga de henua laa. Gai dahi hagabuulinga o denga pelaabisi ga loomai gi ono daha, gai ia ga hai ange gi dono dangada hai hegau, “Dugua ange de anibada laumalie gi honga de ahi mage haia dahi suba e gai de hagabuulingaa daane pelaabisi nei.”

39 Gai dahi daane laa ga hano ga hagabudu hanu huamanu i lodo mee muimui ga hhao i lo tono malo laa daha. Gai ia ga gaamai ga duuduu ange gi lo te anibada iai laa ssuba, gai teai donu se gilaadeu ne iloo be ni manu bee hee aalaa. 40 Gai de masavaa huu ne taa ai ssuba e gaimee ai denga daane, gai gilaadeu ga nnoho ange e gai ssuba laa, gai gilaadeu ne oo ga hagataba, “Taane o de Maadua, ssuba nei e hagammau!” Gai gilaadeu gu dee maua i de gai mee laa.

41 Gai Elisha ga hai ange, “Gaamai hanu pelaoaa lligi.” Gai ia ga maga ange gi lo te anibada laa ga hagadaba, “Daaia ange e gaimee ai dangada.” Gai gu deai donu mee hagammau i lo te suba laa.

De haangai o e lau dangada

42 Gai dahi daane ne humai i Baal Shalishah ga gaamai e madalua duudangaa pelaoaa barley gi taane o de Maadua, mai i hua o ana barley ne maatua i mua, ma hanu grain hoou. Gai Elisha ga hai ange, “Gaavange mee naa e gaimee ai dangada.”

43 Aagai dono dangada hai hegau ga hai ange, “Dee hee dagu hai e hai ai gi dohu dangada e lau nei i de gaimee ai?”

Gai Elisha ga hai ange, “Gaavange mee naa e gaimee ai dangada. Go hiidinga e hagadaba Tagi Maolunga, ‘Gilaadeu e gaimee naa gai e hanu naa e doe.’ ” 44 Gai dono dangada hai hegau ga dugu ange mee laa gi olaadeu mada i mua, gai de gau laa ga gaimee ai, gai e hanu ne doe, bei de hai a Tagi Maolunga gu tala ange ai laa.

5

De ieiangi lebelaa o Naaman

1 Taane go Naaman, se dagi niio de hagabuulinga hebagi o de hodooligi o Syria, gai se daane dau i daho dono dangada aamua ma de hagadubulia, go hiidinga Tagi Maolunga ne dugu ange ia gi hagadee kii ina denga hagadaumee o Syria. Ia se daane dau i de hebagi, aagai ia e magi lebelaa.*

2 Gai dahi hanonga o de gau Syria ne hulo ai ga hebagi, gai gilaadeu ne kave dahi gauligi hahine mai i de henua o Israel, gai ia ne hai hegau ange gi de bodu o Naaman. 3 Gai de gauligi hahine laa ne hai ange gi dono hahine aamua, “Maingaa ange nei loo gi maua e dogu dangada aamua i de hano gi daho de pelaabisi i Samaria! Ia e maua i de hagaieiangi ono lebelaa.”

4 Gai Naaman ga hano gi daho dono dangada aamua, ga tala ange muna a de gauligi hahine mai i de henua go Israel ne tala ange laa. 5 Gai de hodooligi o Syria ga hai ange, “Hannoo, gai au ga sisi adu dahi leda e kave madali goe e gaavange gi de hodooligi o Israel.” Gai Naaman ne hano ga kave madali ia e madaangahulu talent* selevaa, ma e onomano shekel† goolo ma e madaangahulu malo. 6 Gai ia ne kave hogi de leda laa ga gaavange gi de hodooligi o Israel, gai de leda laa e sisi ma e hai ange, “Au ne gaavadu de leda nei madali dogu dangada hai hegau go Naaman, gai koe ga hagaieiangi ai ono lebelaa.”

7 De masavaa a de hodooligi o Israel ne dau ai de leda laa, gai ia ga ssae ono malo, ga hai ange, “Go au go de Maadua? E maua e au i de daa gi maakau aabe go de hagamouli age tangada? Gai gu aha taane nei gu aalu mai ai nei au gi hagaieiangi ina ono lebelaa? Goodou gi iloo, ia e lodo e hai gi dee heloongoi omaau magavaa!”

8 Aagai de masavaa huu a Elisha, taane o de Maadua, ne langona ai bolo de hodooligi o Israel gu ssae ono malo, gai ia ga aalu ga hai ange gi de hodooligi, “Gu aha gu ssae ai naa oo malo? Haia taane naa gi humai gi ogu daha, gi iloo ai e ia bolo e dahi pelaabisi i Israel.” 9 Gai Naaman ne savini ga hano i denga hoosa ma denga hada ga hagannoho i ma te haitoga o de hale o Elisha. 10 Gai Elisha ne hai dahi dangada gi hano, gi hai ange gi de ia, “Hannoo sulu gi lo te vai o Jordan i e hidu hanonga, gai maanuga i doo angaanga e ieiangi naa, gai koe e gilimalali naa.”

11 Aagai Naaman ga hano gee i kilaa gu kona donu dono lili, ga hagadaba, “Tilo, au ne maanadu bolo ia e sao mai naa gi ogu daha, ga duu ga hagahi Iahweh dono Maadua, ma de daodaohi age luoono lima gi honga ogu maanuga ga hagaieiangi ai ogu lebelaa. 12 E aha, Abana ma Pharpar, luu saalingaa vai i Damascus, e dee danuaa ange laa i denga vai alodahi i Israel? Gai e aha, tee maua e au i de hano e gaugau i kilaa gi gilimalali ai au?” Gai ia ne huli ga hano gee mai i kilaa, ia gu lili mmao.

13 Aagai ono daane hai hegau ne loomai ga hai ange gi de ia, “Demaadeu damana, noo de pelaabisi ne hai adu koe gi hano gi haia dahi hegau hai ngadaa, gai koe ne hai donu ga bei. Gai ia tee hai adu laa donu huu, ‘Hannoo gaugau gi ieiangi ai goe’?” 14 Deelaa ai, Naaman ne hano ga sulu ma de ea age i lo te vai o Jordan i e hidu hanonga, bei de hai a taane o de Maadua gu tala ange laa. Gai dono angaanga gu ieiangi, gai gu gilimalali bei de angaanga o tamaa gauligi.

15 Gai ia ga ahe gi daho taane o de Maadua madali dangada alodahi ne loomai laa madali ia, ga duu i mada i mua o taane laa ga hai ange, “Tilo, au e iloo bolo e deai ange donu se Maadua abodonu i henua i lalo, go Israel donu huu. Aude haihaia gaavee denga mee ngadi gaavange nei mai i daho doo dangada hai hegau.”

16 Aagai Elisha ne hai ange, “Au e hagatoo donu i de mouli o Tagi Maolunga, de ia oogu e hai hegau ange nei aagena, bolo au e dee kave donu dahi mee ngadi gaavange daudahi naa.” Gai Naaman ne hagammahi ange ia gi gaavee mee laa, aagai ia tee kave.

17 Gai Naaman ga hai ange, “Noo koe e dee kave, gai au e dangidangi adu koe gi dugua mai au gi hagauda ina hanu gelegele mai i kinei i honga e lua donkey e hagaahe gi dogu henua madali au, go hiidinga au e dee ahe ange naa donu e hai dahi sigidaumaha dudu, aabe go de sigidaumaha ange gi dahi maadua gee, go Tagi Maolunga donu huu. 18 Gai Tagi Maolunga gi degi mai gi de au i de mee nei: de masavaa naa huu o de hodooligi e ulu ai i de hale daumaha o Rimmon e daumaha ai i kilaa, gai go au e dagina ia, gai au e ino naa hogi madali ia — de masavaa naa huu oogu e ino ai gi lalo i lo te hale daumaha o Rimmon, gai Tagi Maolunga gi degi mai gi de au i de mee nei.”

19 Elisha ne hai ange gi de ia, “Hannoo i de baba.”

Aagai de masavaa o Naaman ne hano gee ai, gai tigi kona ai loo dono mmao gee, 20 gai Gehazi, tangada hai hegau o Elisha, taane o de Maadua, ne hagadaba i ono lodo, “Tilo, dogu dangada aamua ne dugu Naaman, taane Syria gi hano; ia tee kave goloa aana ne gaamai. Au e hagatoo donu i de mouli o Tagi Maolunga, bolo au e savini naa e hano e kave hanu goloa laa mai i ono daha.”

21 Gai Gehazi ne hano ga doolohi Naaman. De masavaa a Naaman ne gidee ai dahi dangada e savini mai gi ono daha, gai ia ga iho mai i honga dono hada ga hedae ange gi de ia, ga ssili ange, “E danuaa naa huu mee alodahi?”

22 Gehazi ga hai ange, “Mee alodahi e odi i tanuaa! Gai dogu dangada aamua ne hai au gi humai gi hai adu, ‘E dogolua daane de hagabuulinga o denga pelaabisi gu loomai i de mommee iai mounga o Ephraim gi ono daha. Aude haihaia, gaamai e lua talent‡ selevaa ma e lua malo danuaa moolaau.’ ”

23 Gai Naaman ga hai ange, “E danuaa, gaavee donu e lua talent.” Gai ia ne hagammahi ange hogi Gehazi ma de hhao ange e lua talent selevaa laa gi lodo e lua beagi madali e lua malo ga gaavange gi de ia. Gai Naaman ne gaavange mee laa gi e dogolua ono dangada hai hegau gi sabaia gi hulo ai i mada i mua o Gehazi. 24 Gai de masavaa huu olaadeu ne tae ai gi de mommee iai mounga, gai Gehazi ga kave mee laa mai i daho luu daane laa ga hhao gi lo te hale. Gai ia ga hai luu daane laa gi aahe. 25 Gai ia ga hano ga ulu gi lo te hale, ga duu i mada i mua o dono dangada aamua.

Gai Elisha ga ssili ange gi de ia, “Gehazi, go hee oou ne humai ai naa?”

Gai ia ga hai ange, “Au tigi hano donu gi dahi mommee.”

26 Aagai Elisha ne hai ange gi de ia, “Dogu hagasaalunga ne hano madali goe, i de masavaa o taane laa ne iho mai ai i honga dono hada ga hedae adu gi de goe. E aha, deenei de masavaa e kave ai sseene, ma malo, ma veelengaa olive ma veelengaa grape, ma ssiibi, ma kaau aama daane ma haahine hai hegau? 27 Deenei ai, magi lebelaa o Naaman e llele adu donu gi goodou ma doo aamuli ga hano ai.” Gai Gehazi ne sao ga hano gee mai i daho Elisha, ia gu magi lebelaa, gai ia gu tea hogi bei dagodo o denga snow.

6

De llanga age o de mada daguu

1 De masavaa laa gai de hagabuulinga o denga pelaabisi ne hai ange gi Elisha, “De mommee odaadeu e nnoho ai nei e dee oo ai gidaadeu. 2 Gidaadeu ga hulo gi Jordan, gai gimaadeu ga gaamai ai dagidahi laagau e hagaduu ai dahi mommee e nnoho ai gidaadeu.”

Gai Elisha ga hai ange, “Goodou hulo.”

3 Gai dahi gilaadeu ga hai ange, “Au e dangidangi adu, humai madali gimaadeu.”

Gai ia ga hai ange, “Au e hano naa donu!” 4 Gai Elisha ne hano hogi madali gilaadeu.

Gai gilaadeu ne hulo gi gaogao ssaalingaa vai go Jordan ga sele laagau ai. 5 Gai de masavaa a dahi gilaadeu e sele iho ai dahi laagau, gai de mada o dana daguu gu doo gi lo te vai. Gai ia ga oo ga hai ange, “Dogu dangada aamua, gu vakaa loo au, taguu laa se mee nii dahi dangada gee!”

6 Gai taane o de Maadua ga ssili ange, “Go hee ne doo ai laa?” Gai ia ga hagaago ange de mommee ne doo ai, gai Elisha ga tuu dahi laagau, ga maga gi lo te vai, ga hai de mada daguu baalanga laa gi llanga age. 7 Gai Elisha ga hai ange, “Boogia age!” Gai taane laa ga velo ange dono lima ga poo age ai de mada daguu laa.

Elisha ma de hagabuulinga hebagi o Syria

8 Dahi masavaa o de hodooligi o Syria ne humai ai e hebagi ange gi de gau Israel, gai ia ne hagasaele madali ono dagi, ga hilihili de mommee e hagatuu ai ono mommee nnoho gaainga.

9 Aagai taane o de Maadua ne aalu ga hai ange gi de hodooligi o Israel, “Diiloo gi dee hulo goodou gi de mommee laa, go hiidinga denga daane Syria gu hulo ma e nnoho i kilaa.” 10 Gai de hodooligi o Israel ne hai hanu dangada, gi hulo gi mulidagi ina de mommee a taane o de Maadua gu hagakana ange ai ia. Gai ne lagolago hanonga a Elisha ne hagakana ange ai ia i mee laa, deelaa ai, de hodooligi ne dagitilo denga mommee laa.

11 Gai de hodooligi o Syria gu kona mmao tee baba ono lodo i hiidinga o de mee nei. Gai ia ga hagahi denga dagi ga ssili ange gi gilaadeu, “Goodou daalaa mai be goai de goodou e hagabuni ange nei gi de hodooligi o Israel!”

12 Gai dahi dagi ga hai ange, “Demaadeu dangada aamua go de hodooligi, e dee go gimaadeu, gai go Elisha, de pelaabisi e noho laa i Israel, e daalaa ange laa gi de hodooligi o Israel denga muna aau e tala i lo too aabi seni!”

13 Gai de hodooligi ga hai ange, “Hannoo saalaa gi gidee be go hee oona e noho ai, gai au ga kave ai hanu daane gi boogia ia.” Gai gu hagailoo mai bolo Elisha e noho i Dothan. 14 Gai de hodooligi o Syria ne kave hanu hoosa ma hada hebagi aama dahi hagabuulinga hebagi gi hulo gi kilaa. Gai gilaadeu ne hulo i de boo ga duuli de aduhale laa.

15 Taiao age gai tangada hai hegau o taane o de Maadua ne oho age ga sao gi duaahaho, gai ia gu gidee dahi hagabuulinga hebagi madali denga hoosa ma hada hebagi gu duuli luu baasi de aduhale laa. Gai tangada hai hegau laa ga hai ange, “Dogu dangada aamua, gu vakaa loo gidaadeu! Ni aha naa adaadeu ga hai?”

16 Elisha ne hai ange, “Aude madagu, go hiidinga de hagabuulinga madali gidaadeu e kii ange de soa i gilaadeu.”

17 Gai Elisha ga dalodalo, ga hai ange, “Tagi Maolunga, au e dangidangi adu koe gi huugea luoono mada gi gidee ai e ia.” Gai Tagi Maolunga ga hhuge luu mada o taane laa, gai ia gu gidee bolo honga de mounga gu honu i denga hoosa ma denga hada hebagi e ula bei de ahi, gai gilaadeu e duuli luu baasi de mommee o Elisha iai.

18 Gai de masavaa o denga hagadaumee ne loomai ai e poo Elisha, gai ia ne dalodalo ange gi Tagi Maolunga, ga hai ange, “Au e dangidangi adu koe gi haia de hagabuulinga hebagi nei gi dee kide.” Gai ia ga hai gilaadeu gu dee kide, bei de hai a Elisha gu dangidangi ange ai laa.

19 Gai Elisha ga hai ange gi gilaadeu, “E dee deenei de haiava oodou e hulo ai, gai e dee deenei hogi de aduhale. Goodou daudali mai i de au, gai au ga kave goodou gi daho taane oodou e ssala naa.” Gai ia ga dagi gilaadeu ga kave gi Samaria.

20 Gai de masavaa olaadeu ne tae ai ga ulu gi lo te aduhale go Samaria, gai Elisha ga hai ange, “Tagi Maolunga, huugea ganomada o denga daane nei, gi gidee ai e gilaadeu.” Gai Tagi Maolunga ga hhuge olaadeu ganomada, gai gilaadeu gu gidee bolo gilaadeu gu tuu i lo te aduhale go Samaria.

21 De masavaa a de hodooligi o Israel ne gidee ai gilaadeu, gai ia ga hai ange gi Elisha, “Dogu damana, e maua e au i de daa gilaadeu gi maakau? E maua e au i de daa gilaadeu gi maakau?”

22 Gai Elisha ga hai ange, “Koe e dee daa donu gilaadeu gi maakau. E aha, koe e daa laa gi maakau dangada aau gu hagadee kii i de gadilaasa ma dau mee hholu? Gaavange hanu gai ma vai e gaimee ai gilaadeu, muli mai gai koe ga dugu gilaadeu gi aahe gi daho delaadeu dangada aamua.” 23 Gai de hodooligi ga hagadabena dahi daonga laumalie e gaimee ai gilaadeu. Gai ga boobosu huu gilaadeu i de gaimee ga unu, gai ia ga hai gilaadeu gi aahe gi daho delaadeu dangada aamua. Gai de gau Syria tee aahe mai ange e hebagi ange gi de henua go Israel.

De duuli ina luu baasi o Samaria

24 Hanu masavaa gi muli mai, gai Ben-Hadad, de hodooligi o Syria, ne hagabuni ono daane hebagi ga loomai ga duuli luu baasi de aduhale go Samaria. 25 Gai gu hai de onge laumalie i de aduhale laa; gai ga daulooloa huu de hai de hebagi, gai de hagaoanga o de biho o dahi donkey gu se madavalu shekel* selevaa e hagao ai, gai dahi diba i diba e haa o dahi cab† o duudae o de manu kono gu lima shekel selevaa e hagao ai.

26 Gai de masavaa o de hodooligi o Israel e seesee ai i honga de buibui o de aduhale, gai dahi hahine ga dangi ange gi de ia, ga hai ange, “Dogu dangada aamua go de hodooligi, balea mai au!”

27 Gai ia ga hai ange, “Noo Tagi Maolunga e dee bale adu goe, gai go hee aagu e gaamai ai hanu mee e bale adu ai goe? Go agu hua i de mommee hili huamanu aabe go de mommee kumi uvaini?” 28 Gai de hodooligi ga ssili ange gi de hine laa, “Se aha oou e duasala ai?”

Gai de hine laa ga hai ange, “De hine nei ne hai mai gi de au, ‘Gidaau ga daa dau dama daane e gai ailaa nei, daiao gai gidaau ga daa dagu dama e gai.’ 29 Gai gimaau ne boale dagu dama ga gai. Gai au ne hai ange gi de ia i de laangi i ono dua, ‘Gidaau ga daa dau dama e gai,’ aagai ia ne kave dana dama ga hagammuni.” *

30 De masavaa huu a de hodooligi ne langona ai muna a de hine laa, gai ia ga ssae ono malo. De masavaa laa gai ia e seesee i honga de buibui o de aduhale, gai dangada gu gidee bolo ia gu gahu i hanu malo daladala i lalo ono malo ⌊i dono daemaha⌋. 31 Gai ia ne hagadaba, “De Maadua gi hagaduasala ina donu au, noo au e dee tuu de ua o Elisha, tama daane a Shaphat, ailaa nei!”

32 De masavaa laa gai Elisha e noho i dono hale, gai denga daane maatua e nnoho madali ia. Gai de hodooligi ne hai dahi daane gi hano i ono daha. Gai i mua de dae o taane laa gi daho Elisha, gai Elisha ne hai ange gi denga daane maatua laa, “Goodou kalo ange diiloo, taane daa dangada laa gu gaamai dahi daane gi duudia dogu ua! Tilo, dono masavaa e dae mai ai, gai goodou ga pono de abaaba ga hagamakaga gi dee ulu mai ai ia. E aha, e dee go dono dangada aamua e humai laa i ono dua?” 33 De masavaa a Elisha e basa ange ai gi gilaadeu, gai tangada hai hegau o de hodooligi gu dae mai ai gi kilaa. Gai de hodooligi ga hai ange, “De hai ngadaa nei se mee mai donu i daho Tagi Maolunga. Gai ni haigamaiana aha dagu tali ange gi Tagi Maolunga?”

7

1 Aagai Elisha ne hai ange, “Goodou hagalaangona muna a Tagi Maolunga: E hagadaba Tagi Maolunga: Daiao i de masavaa bee nei, gai dahi hagabaaunga* pelaoaa lligi gu dahi donu huu shekel† e hagao ai, gai e lua hagabaaunga barley gu dahi shekel e hagao ai, i gaogao de haitoga o de aduhale go Samaria.”

2 Gai taane e baalea ange laa de hodooligi ne hai ange gi taane o de Maadua, “Ga huugea naa donu e Tagi Maolunga denga abaaba o de langi, gai e dee maua donu i de hai mee nei!”

Gai Elisha ga hai ange, “Koe e gidee naa de hai mee nei, aagai koe e dee mami ange naa donu mee nei.”

De saavini o daane hebagi o Syria ga hulo

3 De masavaa laa gai e dogohaa daane lebelaa e nnoho i gaogao de haitoga o Samaria; gilaadeu ne hagadau ssili ga hagataba, “Ni haigamaiana aha taadeu nnoho i kinei ga dae ai gi taadeu maakau? 4 Noo gidaadeu e hagataba, ‘Gidaadeu ga ulu gi lo te aduhale,’ gai de onge i kilaa, gai gidaadeu e maakau naa donu hogi. Gai noo gidaadeu e nnoho i kinei, gai gidaadeu e maakau donu. Deenei ai, loomai, gidaadeu ga hulo gi de mommee nnoho gaainga o de gau Syria. Noo gilaadeu e dee daa gidaadeu gi maakau, gai gidaadeu gu mouli ai loo; gai noo gilaadeu e daa gidaadeu gi maakau, gai gidaadeu gu maakau.”

5 Gai gilaadeu ne oho age i de masavaa goi gohugohu ai, ga hulo gi de mommee nnoho gaainga o de gau Syria. Aagai de masavaa olaadeu ne tae ai gi gaogao de mommee laa, gai gilaadeu gu gidee bolo gu deai donu dangada i kilaa. 6 Go hiidinga de Ia Aamua ne hai de hagabuulinga hebagi o Syria gi langona de saamumu o denga hada hebagi ma hoosa ma de hagabuulinga hebagi soa mmao, gai gilaadeu ga hagataba, “De hodooligi o Israel gu ssala ange denga hodooligi o de gau Heth, ma hodooligi o de gau Egypt gi hebagi mai gi gidaadeu!” 7 Gai gilaadeu ne saavini ga hulo gee, i de masavaa e gohugohu ai de mee, gai ga tili olaadeu hale malo, ma alaadeu hoosa, ma alaadeu donkey. Gilaadeu ne tili hogi de mommee nnoho gaainga laa, gai ga saavini ga hulo e hagaola olaadeu mouli.

8 Gai de masavaa o denga daane lebelaa laa ne tae ai gi gaogao de mommee nnoho gaainga laa, gai gilaadeu ne ulu i dahi hale malo laa, ga gaimee ai ma de unu, gai gilaadeu ga mmoli denga selevaa ma goolo aama malo ga hagammuni. Gai gilaadeu ne aahe mai gi dahi hale malo ange laa, ga kave ai hogi hanu goloa i kilaa ga hagammuni.

9 Aagai gilaadeu ne hagataba i olaadeu magavaa, “E dee heohi adaadeu hegau e hai nei! Anailaa nei se laangi niio dahi longo danuaa, gai gidaadeu e daohi donu huu de longo nei i odaadeu daha. Noo gidaadeu e tali gi ao de mee, gai gidaadeu e too ange naa donu gi dahi hagaduasala. Deenei ai, loomai, gidaadeu ga hagamoolau e hulo e tala ange de longo nei gi dangada i de hale o de hodooligi.”

10 Gai gilaadeu ga hulo ga hagahi denga daane e hagaloosi ina laa de haitoga o de aduhale, ga hai ange gi gilaadeu, “Gimaadeu ne hulo gi de mommee nnoho gaainga o de gau Syria, gai gimaadeu tee gidee aabe ne langona dahi dangada daudahi i kilaa. Denga hoosa ma denga donkey e noonooa i kilaa, gai denga hale malo gu ni ngadi hale donu huu.” 11 Gai denga daane hagaloosi ga oo iho ga tala ange gi dangada i de hale o de hodooligi.

12 Gai de hodooligi ne hidi age i de boo laa, ga hai ange gi ono dangada hai hegau, “Au e tala adu nei gi goodou mee a de gau Syria gu hai e hebagi mai ai gi gidaadeu. Gilaadeu gu iloo bolo gu onge i kinei, deelaa ai, gilaadeu ne dugu delaadeu mommee nnoho gaainga, gai ga hulo ga mmuni i lodo henua. Gilaadeu ne maanadu bolo gidaadeu e sasao adu naa gi tua de aduhale e sala ai hanu gai, gai gilaadeu ga noonooa gidaadeu gai ga kave de aduhale.”

13 Gai dahi ono dangada hai hegau ga hai ange, “Haia hanu daane gi gaavee e lima hoosa e doe nei gi hulo ai, go hiidinga dangada e doe i kinei gu bei donu huu dagodo o dangada soa o Israel gu maakau laa. Gai gidaadeu ne hai gilaadeu gi hulo gi diiloo be ni aha gu hai.”

14 Deelaa ai, gilaadeu ne hili e lua hada ma olaau hoosa, gai de hodooligi ne hai gilaau gi hulo gi de mommee o de hagabuulinga hebagi o Syria. Gai ia ne hai ange gi luu daane laa, “Gooluu hulo diiloo be ni aha gu hai laa.” 15 Gai gilaau ne hulo ga daudali ange i gilaadeu ga dae loo gi Jordan, gai gilaau ne gidee denga malo ma goloa hebagi o denga daane Syria e tili saele i honga de haiava, i de masavaa o dangada ne saavini ai ga hulo. Gai gilaau ne aahe mai ga tala ange gi de hodooligi. 16 Gai dangada ga hulo ga hagabudu denga goloa i de mommee nnoho gaainga o de gau Syria. Gai dahi hagabaaunga pelaoaa lligi gu dahi donu huu shekel e hagao ai, gai e lua hagabaaunga barley gu dahi donu huu shekel e hagao ai, bei de hai a Tagi Maolunga gu tala ai laa.

17 De masavaa laa gai de hodooligi ne hili ange taane e balea ange laa ia gi hagaloosi ina de haitoga o de aduhale. Gai dangada ga dagadagahi ia i ma te haitoga gu magau, bei de hai a taane o de Maadua gu tala ai laa, i de masavaa o de hodooligi ne humai ai laa gi dono hale. 18 Gai ne hai donu ga bei muna a taane o de Maadua ne tala ange gi de hodooligi, “Daiao i de masavaa bee nei, gai de lua seah‡ o barley gu dahi donu huu shekel e hagao ai, gai dahi seah pelaoaa lligi gu dahi donu shekel e hagao ai, i gaogao de haitoga o de aduhale go Samaria.” *

19 Gai tagi o denga daane hebagi ne hai ange laa gi taane o de Maadua, “Ga huugea naa donu e Tagi Maolunga denga abaaba o de langi, gai de mee laa e dee maua donu i de hai.” Gai taane o de Maadua ne hai ange, “Koe e gidee naa de hai mee nei, aagai koe e dee mami ange naa donu dahi mee daudahi.” * 20 Gai mee laa ne hai ange donu gi de ia, go hiidinga dangada ne dagadagahi ia i ma te haitoga, gai ia gu magau.

8

De alahenua o de hine Shunem

1 De masavaa laa, gai Elisha ne hai ange gi tinana o tama daane aana ne hagamouli age laa, “Hidi age gaavee doo huaabodu goodou hulo noho gaainga i dahi mommee gee, go hiidinga Tagi Maolunga gu baba ange e gaamai de onge gi honga de henua, gai e hidu naa ngadau o de onge.” * 2 Gai de hine laa ne hagassula muna a taane o de Maadua. Gilaadeu ma dono huaabodu ne hulo ga nnoho i de henua o de gau Philistia i e hidu ngadau.

3 Gai ga odi huu ngadau e hidu laa, gai de hine laa ga aahe mai i de henua o de gau Philistia, ga hano gi daho de hodooligi, e dangidangi ange ai i dono hale ma dono alahenua. 4 De masavaa laa gai de hodooligi e madaangudu ange gi Gehazi, tangada hai hegau o taane o de Maadua, ga hai ange, “Daalaa mai dagodo o hegau hagalele mouli alodahi a Elisha gu hai.” 5 De masavaa a Gehazi e tala ange ai gi de hodooligi, de hagamouli age a Elisha dahi dangada magau, gai de hine niiana tama daane a Elisha ne hagamouli age laa, gu humai e dangidangi ange gi de hodooligi i dono hale ma dono alahenua.

Gai Gehazi ga hai ange, “Dogu dangada aamua go de hodooligi, deenei donu de hine laa, deenei hogi dana dama a Elisha ne hagamouli age laa.” 6 Gai de hodooligi ne ssili ange dagodo o mee laa gi de hine laa, gai ia ga tala ange gi de ia.

Gai de hodooligi ne hili dahi dagi o de henua gi balea ange ia, ga hai ange gi de ia, “Hagaahea ange mee alodahi a de hine naa, madali de hagaoanga o denga huamanu ne hagihagi, mai i de masavaa oona ne hano gee mai ai i kilaa, ga dae mai ai gi anailaa nei.”

De daa o Ben-Hadad ga magau

7 Gai Elisha ne hano gi Damascus, i de masavaa o Ben-Hadad, de hodooligi o Syria e magi ai. Gai dahi ne hai ange gi de hodooligi, “Taane o de Maadua gu dae mai gi kinei,” 8 gai Ben-Hadad ga hai ange gi Hazael, “Gaavee dahi ngadi gaavange madali goe, gai koe ga hano ga hedae ange gi taane o de Maadua, ga hai ange, ‘Siilia gi iloo i daho Tagi Maolunga be au e ieiangi mai i de magi nei be deai.’ ”

9 Gai Hazael ne hano ga hedae ange gi Elisha, ma de kave hanu mee ngadi gaavange madali ia mai i denga hagadaagangaa mee danuaa alodahi o Damascus; e madahaa gamelo ne hagauda ai goloa laa. De masavaa oona ne dae ai ga duu i mada i mua o Elisha, gai ia ga hai ange gi Elisha, “Dau dama go Ben-Hadad, de hodooligi o Syria, ne hai au gi humai gi oo daha, gi siilia adu ai be ia e ieiangi mai i dono magi be deai.”

10 Gai Elisha ga hai ange gi de ia, “Hannoo hai ange gi de ia, bolo ia e ieiangi naa donu ono magi; aagai Tagi Maolunga gu hagaago mai bolo ia e magau naa donu hogi.” 11 Gai ia ga haaina Hazael ga dae ai gi dono dogaa. Gai taane o de Maadua ga daamada de dangi.

12 Gai Hazael ga ssili ange, “Dogu dangada aamua, gu aha gu dangi ai naa goe?”

“Go hiidinga au e iloo bolo koe e hai ange naa dahi hegau baubau gi de gau Israel. Koe e dudu naa olaadeu aduhale buibui, ma de daa gi maakau alaadeu dama daane i de gadilaasa, ma de maga alaadeu gauligi gi honga de gelegele, aama de hangahanga dinae o denga haahine hai tama.”

13 Hazael ne hai ange, “Dee hee de hai a doo dangada hai hegau, e hai ai de hegau nei, gai au e bei donu dagodo o dahi gaaduu?” *

Elisha ne hai ange, “Tagi Maolunga gu hagaago mai bolo koe e hodooligi naa i Syria.”

14 Gai Hazael ne hano gee mai i daho Elisha, ga ahe gi daho dono dangada aamua. Gai Ben-Hadad ne ssili ange gi de ia, “Aahee muna a Elisha ne tala adu gi de goe?” Hazael ne hai ange, “Ia ne tala mai bolo koe e ieiangi naa donu i doo magi.” 15 De laangi i ono dua gai Hazael ne kave dahi malo maadolu, ga velo gi lodo hanu vai, gai ia ga kave ga haoli ange ai honga luu mada o de hodooligi, deelaa ai, ia gu magau. Gai Hazael ga sui ia ga hodooligi ai.

De hodooligi o Jehoram i Judah

(2 Ch 21.1-20)

16 Gai de lima ngadau huu o Joram, tama daane a Ahab ne hodooligi ai i Israel, gai Jehoram, tama daane a Jehoshaphat, gu dae ange ga hodooligi i Judah. 17 Gai ia gu matolu ma lua ono ngadau i de masavaa oona ne dae ange ai ga hodooligi, gai ia ne hodooligi i e valu ngadau i Jerusalem. 18 Gai ia ne ago ange i hegau a denga hodooligi o Israel, ma hegau baubau a de huaabodu o Ahab, go hiidinga ia ne hai bodu ange gi tamaa hine a Ahab. Gai ia ne hai de baubau i mada luu mada o Tagi Maolunga. 19 Gai Tagi Maolunga tee lodo e oha Judah i hiidinga o David dono dangada hai hegau, go hiidinga ia gu hagatoo donu bolo ia e hai naa gi dee lilo dono nohoanga hodooligi ga hano ai.*

20 De masavaa oona e hodooligi ai, gai Edom ne hai baasi ange gi Judah, ga hili donu huu dahi hodooligi gi dagina donu huu gilaadeu.* 21 Gai Jehoram* ga kave ono hada hebagi alodahi ga hano ai gi Zair. Gai de gau Edom ne loomai ga duuli gilaadeu. Gai Jehoram ma ono hada hebagi ne hagassao ga hulo i de boo laa; gai ono daane hebagi ne saavini ga hulo gi olaadeu mommee nnoho. 22 Gai Edom goi hai baasi ange huu gi Judah ga dae mai ai gi anailaa nei. Gai de aduhale go Libnah ne hai baasi ange hogi gi Jehoram i de masavaa laa.

23 Gai hegau a Jehoram ange laa, ma ana mee alodahi ne hai, e sisi i lo te beebaa e daohi ai laa hegau a denga hodooligi o Judah. 24 Gai Jehoram ne magau bei ono dubuna, ga danu madali gilaadeu i de aduhale o David. Gai dana dama daane go Ahaziah ga sui ia ga hodooligi ai.

De hodooligi o Ahaziah i Judah

(2 Ch 22.1-6)

25 Gai de madaangahulu ma lua ngadau huu o Joram, tama daane a Ahab, ne hodooligi ai i Israel, gai Ahaziah, tama daane a Jehoram, gu dae ange ga hodooligi i Judah. 26 Gai Ahaziah gu madalua ma lua ono ngadau i de masavaa oona ne dae ange ai ga hodooligi, gai ia ne hodooligi i Jerusalem i e dahi ngadau. Gai de ingoo o dono dinana go Athaliah, de mogobuna o Omri, de hodooligi o Israel. 27 Gai Ahaziah ne ago ange i hegau a de huaabodu o Ahab, ma de hai de baubau i mada luu mada o Tagi Maolunga, bei hegau a de huaabodu o Ahab ne hai, go hiidinga ia gu hai bodu ange gi dahi dangada i de huaabodu o Ahab.

28 Gai ia ne hano madali Joram, tama daane a Ahab, ga hebagi ange gi Hazael, de hodooligi o Syria, i Ramoth i Gilead. Gai de gau Syria ne hagalagohia Joram i kilaa. 29 Gai de hodooligi go Joram ne ahe mai gi Jezreel e tali ai gi mmahu denga maanuga a de gau Syria ne hagalagohia ai ia i Ramoth, i de masavaa oona ne hano ai e hebagi ange gi Hazael, de hodooligi o Syria. Gai Ahaziah, tama daane a Jehoram, de hodooligi o Judah, ne humai e tilo mai Joram, tama daane a Ahab i Jezreel, i hiidinga ia gu magi.

9

De hagadabu o Jehu gi hodooligi

1 Gai Elisha ga hagahi dahi mai i de hagabuulinga o denga pelaabisi, ga hai ange gi de ia, “Hagabigibigi age oo malo gi doo daogubu, mage gaavee dahi manu lolo madali goe hannoo ai gi Ramoth i Gilead. 2 Gai ga dae naa huu goe gi kilaa, gai koe ga ssala gi gidee e goe Jehu, tama daane a Jehoshaphat, tama daane a Nimshi. Gai koe ga hano ga kave gee ia mai i daho ono soa, ga kave ia gi dahi aabi i lo te hale. 3 Gai koe ga kave de lolo ga llingi ange gi honga dono biho, ga hai ange, ‘E hagadaba Tagi Maolunga: Au e hagadabu goe gi hodooligi i Israel.’ Gai koe ga hhuge de abaaba ga hagamoolau ga savini ga ahe mai, aude noho donu!”

4 Gai de pelaabisi dama daane laa ga hano ai loo gi Ramoth i Gilead. 5 De masavaa huu oona ne dae ai gi kilaa, gai ia gu gidee dagi o denga daane hebagi e hagabuni i kilaa. Gai ia ga hai ange gi tagi o denga daane hebagi, “Au e hanu agu muna e lodo e tala adu gi de goe.”

Gai Jehu ga ssili ange, “Goai oou e lodo e basa ange aagena?”

Gai taane laa ga hai ange, “Au e lodo e basa adu gi de goe.”

6 Gai Jehu ga hidi age ga hano madali ia gi lo te hale. Gai de pelaabisi laa ne llingi ange de lolo gi honga dono biho, ga hai ange, “E hagadaba Tagi Maolunga, de Maadua o Israel, ‘Au e hagadabu goe gi hodooligi i honga o dangada o Tagi Maolunga, go de gau Israel.* 7 Gai koe ga daa de huaabodu o Ahab, doo dangada aamua, gai au ga sui ange ai hegau a Jezebel, i dana daa ga maakau ogu pelaabisi, aama ogu dangada hai hegau alodahi. 8 Gai de huaabodu o Ahab e odi naa donu i de maakau. Gai au e daa naa gi maakau denga daane alodahi i de huaabodu o Ahab, e dee hilihili be gilaadeu ni dangada Israel e ilaage aabe e deai. 9 Gai au e hai naa de huaabodu o Ahab gi bei dagodo o de huaabodu o Jeroboam, tama daane a Nebat, aama de huaabodu o Baasha, tama daane a Ahijah. 10 Denga gaaduu e gai naa Jezebel i dahi veelenga i gaogao Jezreel, gai e deai naa donu dangada e danumia ia.’ ” Gai ia ga hhuge de abaaba ga savini ga hano.*

11 De masavaa o Jehu ne sao mai ai gi daho de gau hai hegau o dono dangada aamua, gai dahi gilaadeu ga ssili ange gi de ia, “Ni aha gu hai naa? Gai gu aha gu humai ai naa taane senga naa gi oo daha?”

Jehu ne hai ange gi gilaadeu, “Goodou e iloo naa donu huu dagodo o tangada senga ma ana muna e tala.”

12 Gilaadeu ne hai ange gi de ia, “Koe e hagammuni hanu mee, daalaa mai de muna abodonu gi gimaadeu.”

Gai Jehu ga hai ange, “Aanei ana muna ne tala mai gi de au, ‘E hagadaba Tagi Maolunga: Au e hagadabu goe i de lolo gi hodooligi i Israel.’ ”

13 Gai denga daane laa alodahi ga hagaui olaadeu malo laa daha ga hhola ange gi honga de gaagenga oona e duu ai laa. Gai gilaadeu ga ili de hanga manu, ga hevaalogi ga hagataba, “Jehu gu hodooligi!”

De daa a Jehu Joram ga magau

14 Gai Jehu, tama daane a Jehoshaphat, tama daane a Nimshi ga hagadabena e daa Joram gi magau. (De masavaa laa gai Joram ma denga daane Israel alodahi e nnoho i Ramoth Gilead ma e hagaloosi ai de aduhale, e hai baasi ange ai gi Hazael, de hodooligi o Syria, 15 aagai de hodooligi go Joram ne ahe gi Jezreel e tali ai gi mmahu ono maanuga a de gau Syria ne hagalagohia ai laa ia, i dono hano ga hebagi ange gi Hazael, de hodooligi o Syria.) Gai Jehu ne hai ange, “Noo deenaa doodou mee gu hagamodu, gai goodou aude dugua dahi dangada daudahi gi sao, gi hano gi gaavee de longo nei gi Jezreel.” 16 Gai Jehu ga gage i honga dono hada hebagi ga savini ga hano gi Jezreel, go hiidinga Joram e dagodo i kilaa. Gai Ahaziah, de hodooligi o Judah, gu humai hogi gi daho Joram.

17 Gai taane dagitilo e duu laa i honga de hale dagitilo maolunga i Jezreel, ne gidee adu e ia dahi hagabuulinga e loomai madali Jehu, gai ia ga oo iho ga hai ange, “Au e gidee adu dahi hagabuulinga e loomai.”

Gai Joram ga hai ange, “Gaamai dahi daane e savini laa i honga de hoosa, ga hai ia gi hano gi hedae ange gi gilaadeu, ma gi siilia ange, ‘Go hiidinga o de nnoho paba oodou ne loomai ai naa?’ ”

18 Gai dahi daane ne savini i de hoosa ga hano e hedae ange gi de ia, ga ssili ange, “De hodooligi e ssili adu, ‘Go hiidinga o de nnoho paba oodou ne loomai ai naa?’ ”

Gai Jehu ne ssili ange, “Se nnoho paba aha? Daudali mai i ogu dua.”

Gai tangada dagitilo ne oo iho hogi ga hai ange, “Taane ne hano laa gu dae gi olaadeu daha, aagai ia tee ahe mai.”

19 Gai de hodooligi ga hai ange hogi dahi daane gi savini i de hoosa gi hano. De masavaa o taane laa ne dae ai gi olaadeu daha, gai ia ne hai ange, “De hodooligi e ssili adu, ‘Go hiidinga o de nnoho paba oodou ne loomai ai naa?’ ”

Jehu ne hai ange, “Se nnoho paba aha? Humai daudali mai i ogu dua.”

20 Gai tangada dagitilo ne oo iho ange hogi ga hai ange, “Taane ne hano laa gu dae hogi gi olaadeu daha, aagai ia tee ahe mai. Gai tangada e savini mai i honga de hada laa e pale bei dagodo o Jehu, tama daane a Nimshi; ia e savini bei dagodo o tangada senga.”

21 Joram ne hai ange, “Goodou hagadabena ina dogu hada.” Gai gilaadeu ga hagadabena dono hada. Gai Joram, de hodooligi o Israel ma Ahaziah, de hodooligi o Judah ne kage i olaau hada, ga hulo ai e hedae ange gi Jehu. Gai gilaau ne hulo ga tae gi daho Jehu, i de mommee iai laa de alahenua o Naboth, taane Jezreel. 22 De masavaa o Joram ne dae ai gi daho Jehu, gai ia ne ssili ange, “Jehu, go hiidinga o de nnoho paba oou ne humai ai naa?”

Jehu ne hai ange, “Se nnoho paba aha? E deai donu se nnoho paba, i taulooloa de hanu diinonga ma huuhuaa mee a doo dinana, go Jezebel, i honga de henua alodahi?”

23 Gai Joram ne lui dana hoosa ga savini e hano gee mai i Jehu, gai ia ne hagaagahi Ahaziah, ga hai ange, “Ahaziah, ia gu vaivai dagodo!”

24 Gai Jehu ga hagaodi ange ono mahi i de dada dana mee hholu, ga tili ai lo te dua o Joram, gai tao laa ne velo ga ulu dono hadu manava, gai ia ne baguu gi lo tono hada ga dagodo ai. 25 Gai Jehu ga hai ange gi dono dangada pale go Bidkar, “Sabaia ia gaavee dilia ange gi lo te alahenua o Naboth, taane Jezreel. Koe e manadua de laangi odaau ne saavini mai ai i hada, i dua o dono damana go Ahab, gai Tagi Maolunga ne tala pelaabisi mee e hai ange gi de ia: 26 ‘Au ne gidee dodo o Naboth anaahi, ma dodo o ana dama; gai au e sui adu naa au hegau baubau i honga de alahenua o Naboth, go Tagi Maolunga e hagadaba.’ Gai sabaia Joram magaa ange gi honga de alahenua laa, bei dagodo muna a Tagi Maolunga.” *

De daa a Jehu Ahaziah ga magau

27 De masavaa huu a Ahaziah, de hodooligi o Judah ne gidee ai mee laa, gai ia ga savini e hano gi Beth Haggan. Gai Jehu ga doolohi ia, ga hagadaba, “Daia hogi ia gi magau!” Gai gilaadeu ga tili ia gu lagohia i lo tono hada hebagi i honga de haiava e hanage laa gi Gur i gaogao Ibleam, aagai ia ne ola ga hano gi Megiddo ga magau ai i kilaa. 28 Gai ono dangada hai hegau ne hagauda ia i de hada ga kave gi Jerusalem, ga danu madali ono dubuna i de aduhale o David.

29 Gai de madaangahulu ma dahi ngadau huu o Joram, tama daane a Ahab ne hodooligi ai, gai Ahaziah gu dae ange ga hodooligi i Judah.

De daa a Jehu Jezebel ga magau

30 De masavaa o Jehu ne hano ai gi Jezreel, gai Jezebel gu langona. Gai ia ga lebu luoono mada, ga hai dono biho ga noho ai ga tilo iho i gaogao dahi abaaba damaa mee. 31 De masavaa o Jehu ne ulu ai i de haitoga o de aduhale, gai Jezebel ne ssili ange, “Zimri, taane ne daia doo dangada aamua ga magau, koe se humai naa i hiidinga o de nnoho paba?” *

32 Gai Jehu ga galo age gi de abaaba damaa mee laa, ga hagadaba, “Goai e hagabuni mai gi de au? Goai?” Gai dogodolu eunuch ne hagatui iho gi de ia. 33 Gai ia ga hai ange, “Magaa ina iho de hine naa gi lalo!” Gai gilaadeu ga maga iho ia gi lalo, gai hanu ono dodo gu ssii ange gi de baasi o de hale aama denga hoosa laa, gai denga hoosa laa ne dagadagahi ia.

34 Gai Jehu ga ulu gi lo te hale ga gaimee ai ma de unu, gai ia ga hai ange, “Goodou diiloo de vaivai hahine naa mage danumia, go hiidinga ia se damaa hine nii dahi hodooligi.” 35 Aagai de masavaa huu olaadeu ne hulo ai e danu ia, gai gilaadeu gu gidee bolo go ivi donu huu o dono biho ma luoono vae ma luoono lima e doe. 36 Gai de masavaa huu alaadeu ne aahe ai ga tala ange gi Jehu, gai ia ga hai ange, “Gu bei donu muna a Tagi Maolunga ne tala i daho dono dangada hai hegau go Elijah, taane Tishbe, bolo denga gaaduu e gai naa kano o Jezebel i dahi mommee i Jezreel.* 37 Gai de angaanga o Jezebel e bei naa denga duudae e daakodo saele laa i tua de aduhale go Jezreel, gai e deai naa donu se dangada e madea ia, ga hagadaba, ‘Deenei Jezebel.’ ”

10

De daa ga maakau de aamuli o Ahab

1 Gai Ahab e dinohidu ana dama daane e nnoho i Samaria. Gai Jehu ga sisi hanu leda ga kave gi Samaria, gi denga dagi o Jezreel, ma daane maatua ma dangada e diiloo ange dama a Ahab, ga hai ange, 2 “De masavaa naa donu huu e dae adu ai de leda nei gi goodou, gai go hiidinga dama daane alodahi a doodou dangada aamua e nnoho i oodou daha, gai denga hada hebagi ma hoosa, ma aduhale buibui, aama goloa hebagi i oodou daha hogi, 3 gai goodou ga hili tama daane hugadoo a doodou dangada aamua e bau ange gi de hodooligi i de nohoanga hodooligi o dono damana, gai goodou ga hebagi e bale ange ai de huaabodu o doodou dangada aamua.”

4 Aagai gilaadeu gu maatagu mmao, ga hagataba, “Tilo, luu hodooligi laa tee maua i de hai baasi ange gi de ia, gai dee hee taadeu hai e maua ai?”

5 Gai taane e dagina de hale o de hodooligi, ma taane e dagina de aduhale, ma denga daane maatua aama gilaadeu e diiloo ange denga dama laa, ga aalu ga hai ange gi Jehu, “Gimaadeu ni dangada hai hegau niiou, gai gimaadeu e hai naa donu gi bei au mee e lodo gimaadeu gi haia. Gimaadeu e dee llodo e hili dahi dangada gi hodooligi; gai koe haia be se aha aau e maanadu bolo e tanuaa.”

6 Gai Jehu ne sisi ange hogi dahi leda, ga hai ange, “Noo goodou e dau mai gi de au ma de hagallongo mai gi de au, gai goodou gaamai biho o denga dama daane a doodou dangada aamua, ma gi loomai ai gi ogu daha i Jezreel daiao, i de masavaa bee nei.”

De masavaa laa gai denga dama daane dinohidu a Ahab e nnoho i daho de gau aamua o de aduhale, go dangada ne haele age gilaadeu. 7 De masavaa ne dae mai ai de leda laa, gai denga daane laa ga kave denga dama daane e dinohidu a de hodooligi, ga duuduu olaadeu ua, ga hhao ange olaadeu biho gi lodo hanu gede, ga kave ai gi daho Jehu i Jezreel. 8 Gai tangada hagailoo ne humai ga hai ange ai gi Jehu, “Gilaadeu gu gaamai biho o denga dama daane a de hodooligi.”

Gai Jehu ga hai ange, “Haia e lua hagabuulinga i olaadeu biho, ga dugu i ma te haitoga o de aduhale, ga dae ai gi taiao age.”

9 Taiao age, gai Jehu ne hano ga duu i madamada o dangada alodahi, ga hai ange, “De baubau nei e dee dau adu donu gi goodou. Gai go au ne hai baasi ange gi dogu dangada aamua ga daa ai ia gu magau, aagai goai ne daia ga maakau de gau nei alodahi? 10 Goodou gi tonu iho bolo muna a Tagi Maolunga gu tala ai dagodo o de huaabodu o Ahab e hai donu gi bei; gai Tagi Maolunga gu hagassula ana muna gu tala i daho dono dangada hai hegau go Elijah.” 11 Gai Jehu ne daa ga maakau dangada alodahi i de huaabodu o Ahab e doe i Jezreel, ma dagi alodahi i lalo o Ahab, ma ono soa, ma ono dangada haimeedabu; teai donu se gilaadeu aana ne dugu gi ola.*

De daa ga maakau de huaabodu o Ahaziah

12 Dua mee nei gai ia ne hano gi Samaria. Gai ga dae huu ia gi de mommee o de gau hagaloosi ssiibi go Beth Eked, 13 gai ia gu hedae ange gi hanu dangada o Ahaziah, de hodooligi o Judah, gai ia ga ssili ange, “Goodou goai?”

Gilaadeu ne hai ange, “Gimaadeu ni dangada niio Ahaziah, gai gimaadeu ne loomai gi daho dama a de hodooligi ma tinana o de hodooligi.”

14 Gai Jehu ga hagadaba, “Daia gilaadeu gi maakau!” Gai gilaadeu ga daa gilaadeu gu maakau i gaogao de geelonga go Beth Eked. Se dinohaa ma dogolua alodahi dangada alaadeu ne daa ga maakau, teai donu se gilaadeu ne ola.

De daa ga maakau de huaabodu o Ahab

15 De masavaa huu o Jehu ne hano gee ai i kilaa, gai Jehonadab, tama daane a Recab gu humai e hedae ange gi de ia. Gai Jehu ga hagaboo ange gi de ia, ga ssili ange, “Koe e dau mai naa gi dogu baasi, bei dogu hai e dau adu ai nei gi doo baasi?”

Jehonadab ne hai ange, “Uaa, au e dau adu gi doo baasi.”

Gai Jehu ga hai ange, “Noo koe e dau mai, gai koe haalo ina mai doo lima.” Gai Jehonadab ga haalo ange dono lima, gai Jehu ga hakage age ia gi lo tono hada hebagi. 16 Gai Jehu ne hai ange, “Humai madali au e tilo ai goe ogu mahi i hiidinga o Tagi Maolunga.” Gai ia ga hagauda Jehonadab madali ia i lo tono hada hebagi ga hulo ai gilaau.

17 De masavaa huu olaau ne hulo ai ga tae gi Samaria, gai Jehu ga daa gu maakau dangada alodahi i de huaabodu o Ahab e nnoho laa i Samaria. Teai donu se gilaadeu ne ola, bei dagodo muna a Tagi Maolunga gu tala i daho Elijah.

De daa ga maakau pelaabisi o Baal

18 Dua mee laa gai Jehu ne hagabuni dangada alodahi, ga hai ange gi gilaadeu, “Ahab tee kona donu dono daumaha ange gi Baal, aagai au e kii ange naa donu dogu daumaha ange gi Baal. 19 Gai goodou hagahia denga pelaabisi alodahi o Baal, ma dangada e daumaha ange laa gi Baal, ma ono dangada haimeedabu gi loomai. Gai diiloo gi odi mai dangada alodahi, go hiidinga au e hai naa dahi sigidaumaha laumalie ange gi Baal. Gai tangada naa huu e dee humai, gai ia e dee ola naa donu.” Aagai Jehu ne daahanga gilaadeu gi maua ai e ia, i de daa gi maakau dangada e daumaha ange laa gi Baal.

20 Gai Jehu ne hagadaba, “Hagahia mai dangada gi daumaha ange gi Baal.” Gai gilaadeu ga hagailoo muna nei. 21 Gai Jehu ne hagailoo de hegau laa i Israel alodahi, gai dangada e daumaha ange laa gi Baal gu hagabuni mai; teai donu se gilaadeu tee humai. Gai gilaadeu ne hhao ga honu de hale daumaha o Baal. 22 Gai Jehu ne hai ange gi taane e doange ina denga malo, “Gaamai malo e kahu ai dangada alodahi e daumaha ange laa gi Baal.” Gai ia ne gaamai malo laa ga gaavange gi gilaadeu.

23 Gai Jehu ma Jehonadab, tama daane a Recab ne loomai ga ulu gi lo te hale daumaha o Baal. Gai Jehu ga hai ange gi gilaadeu e daumaha ange laa gi Baal, “Diiloo gi deai dangada hai hegau o Tagi Maolunga i oodou magavaa, aagai go dangada donu huu e daumaha ange laa gi Baal.” 24 Gai gilaadeu ga ulu gi lo te hale e hai ai denga sigidaumaha aama sigidaumaha dudu. Gai Jehu gu lava i de gaamai e dinovalu daane gi tuu i tua de hale ma gu hai ange, “Be goai naa huu de goodou e dugua gi ola dahi gilaadeu aagu gu tala adu goodou gi daia gi magau, gai go koe e daa donu gi magau e sui ai taane ne ola laa.”

25 Gai de masavaa huu a Jehu ne hagalava ai ssigidaumaha dudu, gai ia ga hai ange gi denga daane hagaloosi ma denga dagi, “Goodou ulu gi lodo ma gi daia gilaadeu gi maakau; goodou e dee dugu donu dahi gilaadeu gi ola.” Gai gilaadeu ne daa gilaadeu ga maakau i de gadilaasa. Gai de gau hagaloosi ma denga dagi ga kave olaadeu angaanga ga maga gi haho. Gai gilaadeu ga ulu gi lo te aabi e mua gi lodo i de hale daumaha o Baal. 26 Gai gilaadeu ne aau mai tuludulu hadu i lo te hale daumaha o Baal ga dudu. 27 Gai gilaadeu ga oha tuludulu o Baal ma dono hale, ga hai gu se mommee hagassui niio dangada ga dae mai ai gi anailaa nei.

28 Deenei de hai a Jehu ne hai ai ga deai dangada e daumaha ange gi Baal i Israel. 29 Aagai ia ne duudagi donu huu de haisala bei dagodo o Jeroboam, tama daane a Nebat, go mee aana ne hagahaisala ai de gau Israel, i delaadeu daumaha ange gi denga kaau goolo i Bethel aama Dan.*

30 Gai Tagi Maolunga ga hai ange gi Jehu, “Go hiidinga koe gu hai ma gu lava danuaa de mee heohi i mada luoogu mada, ma de hagassula mee alodahi aagu gu hagatau e hai ange gi de huaabodu o Ahab, doo aamuli e hodooligi naa i Israel ga dae ai gi de haa atangada.” 31 Aagai Jehu tee kana ange e daohi hainga a Tagi Maolunga, de Maadua o Israel, i ono lodo alodahi. Ia tee hano gee i haisala o Jeroboam, go mee aana ne hagahaisala ai de gau Israel.

De magau o Jehu

32 De masavaa laa gai Tagi Maolunga ne kave gee hanu mommee i de henua o de gau Israel. Hazael ne humai ga hagadee kii dangada i denga mommee o de henua go Israel: 33 mai i baasi i dua o Jordan i de henua alodahi o Gilead (i de vaaenga o Gad ma Reuben, aama Manasseh), mai i Aroer i gaogao de geelonga go Arnon gi Gilead ma Bashan.

34 Gai hegau a Jehu ange laa ma ana mee alodahi ne hai, ma dono mmahi, e sisi i lo te beebaa e daohi ai laa hegau a denga hodooligi o Israel.

35 Gai Jehu ne magau bei ono dubuna, gai dangada ga danu ia i Samaria. Gai Jehoahaz, dana dama daane ga sui ia ga hodooligi ai. 36 Gai taulooloa de hodooligi o Jehu i Israel, i de madaaolo go Samaria, se madalua ma valu ngadau.

11

Athaliah ma Joash

(2 Ch 22.10—23.15)

1 De masavaa a Athaliah, tinana o Ahaziah ne gidee ai bolo dana dama gu magau, gai ia ga daa gu maakau de huaabodu alodahi o de hodooligi. 2 Aagai Jehosheba, tamaa hine a de hodooligi go Jehoram, taina hahine o Ahaziah, ga kave gee Joash, dahi dama daane a Ahaziah, mai i daho denga dama daane a de hodooligi gu hagamodu laa e daa gi maakau. Gai ia ga kave tama laa madali de hine e diiloo ange laa ia gi lo te aabi sseni ga hagammuni ai ia i Athaliah; deelaa ai, ia tee daia gi magau. 3 Gai ia ne mmuni madali de hine e diiloo ange ia i lo te hale o Tagi Maolunga i e ono ngadau, i de masavaa o Athaliah e hodooligi ai i de henua.

4 Aagai de hidu ngadau huu, gai Jehoiada ga aalu gi loomai denga dagi o de hebagi, ma de gau Carian, ma de gau hagaloosi gi ono daha i de hale o Tagi Maolunga. Gai ia ne hai dahi hagatoo donu hagaheloongoi madali gilaadeu, i de hale o Tagi Maolunga. Gai ia ne hagaago ange gi gilaadeu tama daane a de hodooligi. 5 Ia ne tala ange gi gilaadeu, ga hai ange, “Deenei doodou mee e hai: goodou e dau laa i denga hagabuulinga hagaloosi e dolu e daamada laa de hai hegau i de laangi o Sabbath — dahi diba i diba e dolu i goodou e hagaloosi de hale o de hodooligi, 6 gai dahi diba i diba e dolu e hagaloosi de haitoga go Sur, gai dahi diba i diba e dolu e hagaloosia de haitoga i dua o de gau e hagaloosi, go gilaadeu e suisui laa ma e hagaloosi ai de temple — 7 gai goodou i luu hagabuulinga ange laa, go goodou e hagammabu laa i Sabbath, goodou e hagaloosi de hale o Tagi Maolunga i hiidinga o de hodooligi. 8 Gai goodou e tuu i luu baasi o de hodooligi, dahi ma dahi gi boogia ono goloa hebagi i dono lima. Gai be goai naa huu e humai ga hagabaa adu gi goodou, gai e daa donu gi magau. Gai goodou ga daudali ange i de hodooligi i mommee alodahi oona e hano aagena.”

9 Gai dagi o denga hagabuulinga ne hai ga bei muna alodahi a tangada haimeedabu go Jehoiada gu tala ange gi gilaadeu. Dahi ma dahi ne gaamai ono daane — gilaadeu gu dai daamada laa alaadeu hegau i de laangi o Sabbath aama gilaadeu gu lava laa alaadeu hegau i de laangi o Sabbath — ga loomai ai gi daho Jehoiada. 10 Gai tangada haimeedabu ne gaavange gi denga dagi denga dao ma mee hungihungi a de hodooligi go David nogo dugu i lo te hale o Tagi Maolunga. 11 Gai denga daane hagaloosi laa ne tuu ma olaadeu goloa hebagi ga duuli luu baasi o de hodooligi, mai i baasi ngaage ga hano ai gi baasi ngaiho o de hale daumaha, aama luu baasi de mommee o ssigidaumaha.

12 Gai Jehoiada ga hagasao mai tama daane a de hodooligi, ga hagauda ange de hau hodooligi gi honga dono biho. Gai ia ga gaavange gi de ia dahi beebaa iai muna o de hagatoo donu hagaheloongoi; gai gilaadeu ga hagadabu ia i de lolo ga hai ia gi hodooligi. Gai dangada ga baabaa lima, ga hagataba, “Gi daulooloa de mouli o de hodooligi!”

13 De masavaa huu a Athaliah ne langona ai de hevaalogi o denga daane hagaloosi ma dangada, gai ia ga humai gi daho dangada i lo te hale o Tagi Maolunga. 14 Gai ia gu gidee de hodooligi e duu i gaogao tuludulu, bei dagodo o delaadeu dahulinga. Gai denga dagi ma de gau e ilihia denga trumpet e tuu i gaogao de hodooligi, gai dangada alodahi o de henua e malangilangi ma de ili denga trumpet. Gai Athaliah ga ssae ono malo ga hagadaba, “Goodou gu hai too! Goodou gu hai too!” *

15 Gai tangada haimeedabu go Jehoiada ga hai ange gi denga dagi o denga daane hebagi, “Gaavee ia gi magavaa o denga daane hebagi, ma de daa gi maakau dangada alodahi e daudali ange i de ia.” Go hiidinga tangada haimeedabu ne hagadaba, “E dee daa ia gi magau i lo te hale o Tagi Maolunga.” 16 Gai gilaadeu ne poo de hine laa ga kave laa lo te Haitoga o denga Hoosa gi de hale o de hodooligi, ga daa ai ia gu magau.

Jehoiada ne sui de hai e daumaha ai

(2 Ch 23.16-21)

17 Gai Jehoiada ga hai dahi hagatoo donu hagaheloongoi i magavaa o Tagi Maolunga, ma de hodooligi aama dangada, bolo gilaadeu gu ni dangada niio Tagi Maolunga. Ia ne hai hogi dahi hagatoo donu hagaheloongoi i magavaa o de hodooligi ma dangada. 18 Gai dangada alodahi o de henua ne hulo ga oha de hale o Baal; gilaadeu ne oha denga mommee o ssigidaumaha ma denga diinonga i kilaa, gai gilaadeu ga daa gu magau tangada haimeedabu o Baal go Mattan, i gaogao de mommee o ssigidaumaha. Gai tangada haimeedabu ga dugu hanu dangada dagitilo i de hale o Tagi Maolunga.

19 Gai Jehoiada ne kave dagi o de hebagi, ma de gau Carian ma denga daane hagaloosi, aama dangada alodahi, gai gilaadeu ga hagasao mai de hodooligi i de hale o Tagi Maolunga ga kave ia gi de haitoga o hale o de hodooligi, gai gilaadeu ne ulu gi lodo laa lo te haitoga o de gau hagaloosi. Gai de hodooligi ga hano ga noho i honga dono nohoanga hodooligi. 20 Gai dangada alodahi o de henua gu malangilangi. Gai dangada i de aduhale gu nnoho paba i dua de daa o Athaliah ga magau i de gadilaasa i de hale o de hodooligi.

21 Gai Joash* gu hidu ono ngadau i de masavaa oona ne dae ange ai ga hodooligi i Judah.

12

De hagaahe age a Joash de temple

(2 Ch 24.1-16)

1 Gai de hidu ngadau huu o Jehu ne hodooligi ai, gai Joash gu dae ange ga hodooligi, gai ia ne hodooligi i Jerusalem i e madahaa ngadau. De ingoo o dono dinana go Zibiah, ia se hine mai i Beersheba. 2 Gai Joash ne hai hegau i de heohi i mada luu mada o Tagi Maolunga i taulooloa dono mouli, go hiidinga tangada haimeedabu go Jehoiada ne agoago ange ia. 3 Gai denga mommee daumaha tee oha donu; gai dangada ne duudagi de hai alaadeu sigidaumaha ma de dudu mee maanongi i denga mommee daumaha laa.

4 Gai Joash ne hai ange gi de gau haimeedabu, “Goodou hagabudulia sseene o denga sigidaumaha gu gaamai laa gi de hale o Tagi Maolunga — go sseene ne hagao ai dahi, ma sseene a dangada gu hagatoo donu ai, aama sseene a dangada ne ngadi gaavange gi de hale o Tagi Maolunga.* 5 Gai de gau haimeedabu gi gaavee sseene laa mai i daho de gau doange, e hagaahe age ai mommee gu maoha laa i de hale laa.”

6 Aagai de madalua ma dolu ngadau huu o Joash ne hodooligi ai, gai de gau haimeedabu tigi hai ange donu mommee gu maoha laa i de temple. 7 Deelaa ai, de hodooligi go Joash ne hagahi Jehoiada, tangada haimeedabu, ma de gau haimeedabu ange laa, ga ssili ange gi gilaadeu, “Gu aha tigi hagaahe age ai naa e goodou denga mommee maoha i de temple? Deenei ai, goodou e dee kave denga sseene e gaavadu gi goodou, aagai gaavange gi dangada e haia ange de temple.” 8 Gai de gau haimeedabu gu buni ange gi de ia, gilaadeu gu dee hagabudu denga sseene mai i daho dangada, gai e dee go gilaadeu hogi e hagaahe age mommee gu maoha i de hale.

9 Gai tangada haimeedabu go Jehoiada ne gaamai dahi ngavesi, ga hoda honga dono pono gi masaavava, ga dugu i gaogao de mommee o ssigidaumaha i de baasi madau o de haitoga o de hale o Tagi Maolunga. Gai de gau haimeedabu e hagaloosia laa de haitoga ga hhao denga sseene alodahi a dangada e gaamai gi de hale o Tagi Maolunga gi ono lodo. 10 Gai de masavaa naa huu alaadeu gu gidee ai, bolo gu lagolago sseene i lo te ngavesi laa, gai tangada sisi o de hodooligi, ma tangada haimeedabu maolunga e loomai ga dau denga sseene gu gaamai laa gi lo te hale o Tagi Maolunga ga hhao gi lodo beagi. 11 Gai gilaau ga gaavange denga sseene gu hagahidi laa gi denga daane e dagina de hagaahe age o de hale o Tagi Maolunga. Gai gilaadeu ga hagao ange ai denga labagau aama denga daane e hagaduulia de hale o Tagi Maolunga, 12 ma denga labagau o denga hadu ma gilaadeu e duuduudia denga hadu, ma de hagao ai denga laagau ma hadu gu hagamalali, e hagaahe age ai de hale o Tagi Maolunga, aama de hagao ai mee alodahi e hagaahe age ai de temple.

13 Aagai teai donu sseene ne gaavange laa gi de hale o Tagi Maolunga ne hai ai denga beisini selevaa, ma denga mee diinei laama, ma boolo, ma trumpet, ma goloa goolo, aama goloa selevaa i de hale o Tagi Maolunga; 14 sseene laa alodahi ne gaavange gi de gau hai hegau, gai gilaadeu ga hagaahe age ai mommee gu maoha laa i de temple. 15 Gai gilaau tee hai denga daane alaau ne gaavange laa aagena sseene laa gi daalaa ange be ni aha alaadeu ne hai i sseene laa, go hiidinga gilaadeu ni daane e hai hegau i de muna abodonu.* 16 Gai denga sseene mai i sigidaumaha o tagasala ma sigidaumaha o haisala tee gaamai gi lo te hale o Tagi Maolunga, i hiidinga go tuuhanga o de gau haimeedabu.*

17 De masavaa laa gai Hazael, de hodooligi o Syria, ne hano ga hebagi ange gi de aduhale go Gath, ga hagadee kii de aduhale laa. Gai ia ne humai hogi e hebagi ange gi Jerusalem. 18 Aagai Joash, de hodooligi o Judah, ne kave goloa a Jehoshaphat ma Jehoram aama Ahaziah, go denga hodooligi o Judah ne hagadabu laa, ma ana goloa hogi gu hagadabu laa, aama goolo alodahi i lodo mommee doange i de hale o Tagi Maolunga, ma de hale o de hodooligi, ga gaavange gi Hazael, de hodooligi o Syria. Gai Hazael ne hano gee mai i Jerusalem.

19 Gai hegau a Joash ange laa ma mee alodahi aana ne hai e sisi i de beebaa e daohi ai laa hegau a denga hodooligi o Judah. 20 Gai hanu dagi o de henua ne hai baasi ange gi Joash ga daa ia gu magau i Beth Millo, i honga de haiava e hano laa gi Silla. 21 Gai Jozacar, tama daane a Shimeath, ma Jehozabad, tama daane a Shomer, go luoono dangada hai hegau ne daa ia ga magau. Gai gilaadeu ga danu ia madali ono dubuna i de aduhale o David. Gai dana dama go Amaziah ga sui ia ga hodooligi ai.

13

De hodooligi o Jehoahaz i Israel

1 Gai de madalua ma dolu huu ngadau o Joash, tama daane a Ahaziah ne hodooligi ai i Judah, gai Jehoahaz, tama daane a Jehu gu dae ange ga hodooligi i Israel, gai ne noho i Samaria ga hodooligi ai i e madaangahulu ma hidu ngadau. 2 Gai ia ne hai de baubau i mada luu mada o Tagi Maolunga, bei hegau baubau a Jeroboam, tama daane a Nebat, go mee aana ne hagahaisala ai de gau Israel; ia tee tili donu hegau laa. 3 Gai Tagi Maolunga gu bole mmao i hiidinga o de gau Israel, gai ia ga dugu ange gi lalo ssauaa o Hazael, de hodooligi o Syria, ma Ben-Hadad dana dama.

4 Gai Jehoahaz ne dangidangi ange gi Tagi Maolunga, gai Tagi Maolunga ga hagallongo ange gi dana dangidangi, go hiidinga ia gu gidee tuasala o de gau Israel, ma de vaivai hai a de hodooligi o Syria gilaadeu. 5 Gai Tagi Maolunga ga hili dahi dangada gi hagaola ina de gau Israel, gai gilaadeu gu ola mai i ssauaa o Aram. Gai de gau Israel gu aahe ange ga nnoho i lodo olaadeu hale donu bei olaadeu dagodo i mua. 6 Aagai gilaadeu tee tili donu haisala o de huaabodu o Jeroboam, go mee aana ne hagahaisala ai de gau Israel, gai gilaadeu ne duudagi donu huu de hai mee laa. Gai tuludulu laagau o Asherah goi duu donu huu hogi i Samaria.

7 Gai gu dinolima donu daane e kage i honga hoosa, ma e madaangahulu hada hebagi, aama e dahisemada daane e seesee e doe i de hagabuulinga hebagi o Jehoahaz, go hiidinga de hodooligi o Syria gu daa gilaadeu ma gu maakau; gilaadeu ne bei donu dagodo o de mama i de masavaa e duuduu ai denga grain.

8 Gai hegau a Jehoahaz ange laa ma ana mee alodahi ne hai, ma dono mmahi, e sisi i lo te beebaa e daohi ai laa hegau a denga hodooligi o Israel. 9 Gai Jehoahaz ne magau bei ono dubuna, gai gilaadeu ga danu ia i Samaria. Gai dana dama daane go Jehoash* ga sui ia ga hodooligi ai.

De hodooligi o Jehoash i Israel

10 Gai de matolu ma hidu huu ngadau o Joash ne hodooligi ai i Judah, gai Jehoash, tama daane a Jehoahaz, gu dae ange ga hodooligi i Israel ma de noho i Samaria, gai ia ne hodooligi i e madaangahulu ma ono ngadau. 11 Gai ia ne hai hegau baubau hogi i mada luu mada o Tagi Maolunga; ia ne ago ange i haisala o Jeroboam, tama daane a Nebat, go mee aana ne hagahaisala ai de gau Israel; gai ia ne duudagi donu huu de hai mee nei.

12 Gai hegau a Jehoash ange laa ma mee alodahi aana ne hai, ma dono hebagi ange gi Amaziah, de hodooligi o Judah, e sisi i de beebaa e daohi ai laa hegau a denga hodooligi o Israel. 13 Gai Jehoash ne magau bei ono dubuna, gai Jeroboam ga sui ia ga hodooligi ai. Gai Jehoash ne danu i Samaria madali denga hodooligi o Israel.

De magau o Elisha

14 Gai de masavaa huu o Elisha ne magi ai ga dai magau, gai Jehoash, de hodooligi o Israel ga humai gi ono daha, gai ia ga oo ga hagadaba, “Dogu damana, dogu damana! Denga hada hebagi o Israel ma daane e saavini ai!” *

15 Gai Elisha ga hai ange gi de ia, “Boogia age dahi mee hholu ma hanu dao.” Gai ia ga poo age dahi mee hholu ma hanu dao. 16 Gai ia ga hai ange gi de hodooligi o Israel, “Daangia dau mee hholu,” gai ia ga dada dana mee hholu. Gai Elisha ga dugu ange luoono lima gi honga luu lima o de hodooligi.

17 Gai ia ga hai ange, “Huugea de abaaba damaa mee i de baasi gi dua,” gai ia ga hhuge. Gai Elisha ga hai ange, “Dilia dau mee hholu!”, gai ia ga tili. Gai Elisha ga hai ange, “Tao a Tagi Maolunga gu kii, tao e hagadee kii ai de gau Syria! Koe e hagadee kii naa de gau Syria i Aphek ga daa gilaadeu gi odi i de maakau.”

18 Gai ia ga hai ange, “Boogia age dao o dau mee hholu,” gai de hodooligi ga poo age dao laa. Gai Elisha ga hai ange gi de ia, “Hagailiilihia honga de gelegele.” Gai ia ga hagailiili honga de gelegele i e dolu hanonga, gai ia ga tuu dana hagailiili. 19 Gai taane o de Maadua gu lili i de ia, ga hai ange, “Noo koe ne hagailiili honga de gelegele i e lima be ono hanonga, gai koe e maua donu i de hagadee kii de gau Syria ga dae ai gi dau daa ga odi gilaadeu alodahi, aagai iainei koe e hagadee kii naa donu huu de gau Syria i e dolu hanonga.”

20 Gai Elisha ne magau, gai dangada ga danu ia.

Gai de gau Moab e dee modu de loomai ma e hebagi ange gi de henua i de masavaa o de matili age. 21 Dahi laangi gai dangada e danu dahi daane. Gai dahi hagabuulingaa daane Moab gu loomai, gai gilaadeu ga tili ange taane laa gi lo te daanunga o Elisha. De masavaa huu o taane magau laa ne doo iho ai gi honga ivi o Elisha, gai ia gu mouli age ga duu gi lunga.

De hebagi o Israel ma Syria

22 Gai Hazael, de hodooligi o Syria, ne hagaduasala Israel i de masavaa o Jehoahaz e hodooligi ai. 23 Aagai Tagi Maolunga ne abodonu ange gi gilaadeu, ma de lodo aloha ange gi gilaadeu aama de anga ange gi gilaadeu, go hiidinga o dana hagatoo donu hagaheloongoi ange gi Abraham, ma Isaac, aama Jacob. Ia tee lodo e daa gilaadeu gi maakau; ia tee tili gee gilaadeu mai i mada luoono mada ga dae mai ai gi iainei.

24 De masavaa huu o Hazael, de hodooligi o Syria ne magau ai, gai Ben-Hadad, dana dama daane ga sui ia ga hodooligi ai. 25 Gai Jehoash, tama daane a Jehoahaz, ne hebagi ange gi Ben-Hadad, tama daane a Hazael, ga hagaahe mai denga aduhale aana ne kave gee laa mai i daho dono damana go Jehoahaz. E dolu hanonga a Jehoash ne hagadee kii ai ia, ga hagaahe mai denga aduhale o Israel.

14

De hodooligi o Amaziah i Judah

(2 Ch 25.1-24)

1 Gai de lua ngadau huu o Jehoash, tama daane a Joahaz ne hodooligi ai i Israel, gai Amaziah, tama daane a Joash, de hodooligi o Judah gu dae ange ga hodooligi. 2 Gai ia gu madalua ma lima ono ngadau i de masavaa oona ne dae ange ai ga hodooligi, gai ne madalua ma siva ngadau oona ne hodooligi ai i Jerusalem. Gai de ingoo o dono dinana go Jehoaddin, se hine Jerusalem. 3 Gai Amaziah ne hai hegau i de heohi i mada luu mada o Tagi Maolunga, gai ia tee bei dagodo o dono dubuna go David. Gai ia ne hai hegau bei hegau a dono damana go Joash. 4 Gai denga mommee daumaha tee oha donu; gai dangada ne duudagi de hai alaadeu sigidaumaha, ma de dudu denga mee maanongi i denga mommee daumaha laa.

5 Gai ga doo huu ga mmahi dono nohoanga hodooligi, gai ia ga daa gu maakau ono dangada hai hegau, ne daia laa ga magau dono damana go de hodooligi. 6 Gai ia tee daa gi maakau alaadeu dama, e hagassula ai muna a Tagi Maolunga gu sisi laa i lodo Beebaa o hainga a Moses, i de mommee a Tagi Maolunga gu hagadaba ai laa, “Denga damana e dee daa gi maakau i hiidinga o alaadeu dama, gai denga dama e dee daa gi maakau i hiidinga o olaadeu damana; dahi ma dahi e magau i hiidinga ono haisala donu.” *

7 Ia ne daa hogi ga maakau e dahisemada dangada Edom i de Geelonga o denga Soolo, ma de hagadee kii de aduhale go Sela, ga hagaingoo ange go Joktheel, ga dae mai ai gi anailaa nei.

8 Gai Amaziah ga aalu ga hai ange gi Jehoash, tama daane a Jehoahaz, tama daane a Jehu, de hodooligi o Israel, “Humai e hedae gidaau.”

9 Aagai Jehoash, de hodooligi o Israel, ne aalu mai gi Amaziah, de hodooligi o Judah, ga hai ange, “Dahi manu daladala i Lebanon ne aalu ga hai ange gi dahi cedar i Lebanon, ‘Gaamai dau damaa hine e hai ai de bodu o dagu dama daane.’ Gai dahi manu alasala i Lebanon ga humai ga dagadagahi gi lalo de manu daladala laa. 10 Ni muna abodonu koe ne hagadee kii Edom, deelaa ai, koe gu lodo maolunga. Koe gi duuhia doo kii, aagai koe noho i doo hale! Gu aha gu lodo ai goe e hagahale de hai ngadaa ga hidi mai ai doo hagadee kii ina madali dangada o Judah alodahi?”

11 Aagai Amaziah tee hagallongo ange, gai Jehoash de hodooligi o Israel ne hano ga hebagi. Gai Jehoash ma Amaziah, de hodooligi o Judah ne hebagi i Beth Shemesh i Judah. 12 Gai Israel ga hagadee kii Judah, gai denga daane alodahi ga saavini ga hulo gi olaadeu hale. 13 Gai Jehoash, de hodooligi o Israel ga poo Amaziah, de hodooligi o Judah, tama daane a Joash, tama daane a Ahaziah, i Beth Shemesh, ga kave gi Jerusalem. Gai ia ga oha iho e haalau sugilima o de buibui o Jerusalem, mai i de Haitoga o Ephraim ga hano ai gi de Haitoga i Tege. 14 Gai ia ga kave goolo ma selevaa alodahi ma goloa alodahi ne gidee i lo te hale o Tagi Maolunga, aama lodo mommee doange i de hale o de hodooligi. Ia ne noonooa hogi dangada ga kave ga ahe ai gi Samaria.

15 Gai hegau a Jehoash ange laa ma ana mee ne hai, ma dono mmahi, aama dono hebagi ange gi Amaziah, de hodooligi o Judah, e sisi i lo te beebaa e daohi ai laa hegau a denga hodooligi o Israel. 16 Gai Jehoash ne magau bei ono dubuna, ga danu i Samaria madali denga hodooligi o Israel. Gai Jeroboam, dana dama daane ga sui ia ga hodooligi ai.

De magau o Amaziah

(2 Ch 25.25-28)

17 Gai Amaziah, tama daane a Joash, de hodooligi o Judah ne mouli i e madaangahulu ma lima ange ngadau i dua de magau o Jehoash, tama daane a Jehoahaz, de hodooligi o Israel. 18 Gai hegau a Amaziah ange laa gu sisi i lo te beebaa e daohi ai laa hegau a denga hodooligi o Judah.

19 Gai dangada gu nnoho e hai baasi ange gi de ia i Jerusalem, gai ia ga savini ga hano gi Lachish. Aagai gilaadeu ga hai hanu daane gi hulo gi Lachish, ga daa ai ia gu magau i kilaa. 20 Gai gilaadeu ne hagaahe mai ia i honga denga hoosa, ga danu i Jerusalem madali ono dubuna i de aduhale o David.

21 Gai dangada alodahi i Judah ga hai Azariah gi suuia dono damana go Amaziah gi hodooligi ai, gai ia gu madaangahulu ma ono ono ngadau i de masavaa laa. 22 Gai ia ne hagaduu age Elath ga hagaahe ange gi Judah, i dua de magau o Amaziah bei ono dubuna.

Togolua Jeroboam ne hodooligi i Israel

23 Gai de madaangahulu ma lima huu ngadau o Amaziah, tama daane a Joash ne hodooligi ai i Judah, gai Jeroboam, tama daane a Jehoash gu dae ange ga hodooligi i Israel, gai ia ne noho i Samaria ga hodooligi ai i e madahaa ma dahi ngadau. 24 Gai ia ne hai de baubau i mada luu mada o Tagi Maolunga. Ia ne ago ange i haisala alodahi o Jeroboam, tama daane a Nebat, go mee aana ne hagahaisala ai de gau Israel. 25 Gai ia ne hagaahe mai goinga o Israel mai i Lebo Hamath ga dae ai gi Tai o Arabah, bei muna a Tagi Maolunga, de Maadua o Israel gu tala laa i daho dono dangada hai hegau go Jonah, tama daane a Amittai, de pelaabisi mai i Gath Hepher.*

26 Gai Tagi Maolunga gu gidee bolo de gau Israel gu kona mmao delaadeu duasala, gai gu deai donu se dangada hai hegau aabe se dangada ilaage i olaadeu magavaa tigi hagaduasala, gai gu deai donu hogi dangada e balea ange gilaadeu. 27 Aagai go hiidinga Tagi Maolunga tee hagadaba bolo ia ga hai gi lilo de ingoo o Israel i lalo de langi, gai ia ne hai Jeroboam tama daane a Jehoash gi hagaola ina gilaadeu.

28 Gai denga hegau a Jeroboam ange laa, ma ana mee alodahi ne hai, ma dono mmahi, aama dana hagaahe mai Damascus ma Hamath, go mommee o Judah i mua; mee nei alodahi e sisi i lo te beebaa e daohi ai laa hegau a denga hodooligi o Israel. 29 Gai Jeroboam ne magau bei ono dubuna, go denga hodooligi o Israel. Gai dana dama go Zechariah ga sui ia ga hodooligi ai.

15

De hodooligi o Azariah i Judah

(2 Ch 26.1-23)

1 Gai de madalua ma hidu huu ngadau o Jeroboam ne hodooligi ai i Israel, gai Azariah, tama daane a Amaziah, de hodooligi o Judah, gu dae ange ga hodooligi. 2 Gai ia gu madaangahulu ma ono ono ngadau i de masavaa oona ne dae ange ai ga hodooligi, gai ia ne hodooligi i e madalima ma lua ngadau i Jerusalem. Gai de ingoo o dono dinana go Jecoliah, se hine Jerusalem. 3 Gai ia ne hai hegau i de heohi i mada luu mada o Tagi Maolunga, bei dagodo hegau alodahi a dono damana go Amaziah ne hai. 4 Gai denga mommee daumaha tee oha donu; gai dangada ne duudagi de hai alaadeu sigidaumaha ma de dudu mee maanongi i denga mommee daumaha laa.

5 Gai Tagi Maolunga ne hai de hodooligi gi magi lebelaa ga dae ai gi de laangi oona ne magau ai, gai ia ne noho sogosogo i dahi hale gee. Gai dana dama daane go Jotham e dagina dangada i dono hale, aama dangada i honga de henua.

6 Gai hegau a Azariah ange laa ma ana mee alodahi ne hai, gu sisi i lo te beebaa e daohi ai laa hegau a denga hodooligi o Judah. 7 Gai Azariah ne magau bei ono dubuna, gai gilaadeu ga danu ia madali gilaadeu i de aduhale o David, gai Jotham, dana dama daane ga sui ia ga hodooligi ai.*

De hodooligi o Zechariah i Israel

8 Gai de matolu ma valu huu ngadau o Azariah ne hodooligi ai i Judah, gai Zechariah, tama daane a Jeroboam, gu dae ange ga hodooligi i Israel, gai ia ne hodooligi i e ono malama i Samaria. 9 Gai ia ne hai de baubau i mada luu mada o Tagi Maolunga, bei dagodo hegau a ono damana. Ia ne ago ange i hegau baubau a Jeroboam, tama daane a Nebat, go mee aana ne hagahaisala ai de gau Israel.

10 Gai Shallum, tama daane a Jabesh, ne hai baasi ange gi de ia, ga daa ia gu magau i Ibleam, gai ia ga sui ia ga hodooligi ai. 11 Gai hegau a Zechariah ange laa gu sisi i lo te beebaa e daohi ai laa hegau a denga hodooligi o Israel. 12 Gai gu hagassula muna a Tagi Maolunga ne tala ai dagodo o Jehu: “Doo hagadiilinga e hodooligi naa i Israel ga dae ai gi de haa atangada.” *

De hodooligi o Shallum i Israel

13 Gai Shallum, tama daane a Jabesh, ne dae ange ga hodooligi i de matolu ma siva ngadau o Uzziah ne hodooligi ai i Judah, gai ia ne hodooligi i e dahi malama i Samaria. 14 De masavaa laa gai Menahem, tama daane a Gadi, ne humai ai i Tirzah gi Samaria. Gai ia ga daa Shallum, tama daane a Jabesh gu magau i Samaria, gai ia ga sui ia ga hodooligi ai.

15 Gai hegau a Shallum ange laa, ma dana hagatau e daa dangada, e sisi i lo te beebaa e daohi ai laa hegau a denga hodooligi o Israel.

16 De masavaa laa gai Menahem ne humai i Tirzah ga hebagi ange gi Tiphsah, ma dangada alodahi i de aduhale ma ono mommee alodahi, go hiidinga gilaadeu tee llodo e hhuge ono haitoga. Ia ne oha Tiphsah ma de hangahanga dinae o denga haahine hai tama alodahi.

De hodooligi o Menahem i Israel

17 Gai de matolu ma siva ngadau huu o Azariah ne hodooligi ai i Judah, gai Menahem, tama daane a Gadi, gu dae ange ga hodooligi i Israel, gai ia ne hodooligi i e madaangahulu ngadau i Samaria. 18 Gai ia ne hai de baubau i mada luu mada o Tagi Maolunga. Ia tee hano gee donu i hegau baubau a Jeroboam, tama daane a Nebat, i taulooloa dono mouli, go mee aana ne hagahaisala ai de gau Israel.

19 Gai Pul,* de hodooligi o Assyria, ne humai e hebagi ange gi de henua, gai Menahem ne gaavange gi de ia e mano talent† selevaa, gai ia ga balea ange ai ia e daohi de nohoanga hodooligi laa. 20 Menahem ne kave hanu sseene mai i daho de gau lava alodahi i Israel; dahi ma dahi e madalima ana shekel‡ selevaa e gaavange gi de hodooligi o Assyria. Deelaa ai, de hodooligi o Assyria gu ahe, ia tee noho i de henua laa.

21 Gai hegau a Menahem ange laa ma ana mee alodahi ne hai, gu sisi i lo te beebaa e daohi ai laa hegau a denga hodooligi o Israel. 22 Gai ia ne magau bei ono dubuna, gai dana dama daane go Pekahiah ga sui ia ga hodooligi ai.

De hodooligi o Pekahiah i Israel

23 Gai de madalima ngadau huu o Azariah ne hodooligi ai i Judah, gai Pekahiah, tama daane a Menahem, gu dae ange ga hodooligi i Israel, gai ia ne hodooligi i e lua ngadau i Samaria. 24 Gai ia ne hai de baubau i mada luu mada o Tagi Maolunga. Ia tee huli gee donu i hegau baubau a Jeroboam, tama daane a Nebat, go mee aana ne hagahaisala ai de gau Israel. 25 Gai Pekah, tama daane a Remaliah, dahi dagi o ono daane hebagi, ne hagatau de hai baasi ange gi de ia. Ia ne kave e dinolima daane o Gilead madali ia, gai gilaadeu ga daa gu magau Pekahiah madali Argob ma Arieh, i de mommee buibui i de hale hodooligi i Samaria. Gai Pekah ga sui Pekahiah ga hodooligi ai.

26 Gai hegau a Pekahiah ange laa ma mee alodahi aana ne hai, e sisi i lo te beebaa e daohi ai laa hegau a denga hodooligi o Israel.

De hodooligi o Pekah i Israel

27 Gai de madalima ma lua huu ngadau o Azariah ne hodooligi ai i Judah, gai Pekah, tama daane a Remaliah gu dae ange ga hodooligi i Israel, gai ia ne hodooligi i e madalua ngadau i Samaria. 28 Gai ia ne hai de baubau i mada luu mada o Tagi Maolunga. Ia tee tili donu hegau baubau a Jeroboam, tama daane a Nebat, go mee aana ne hagahaisala ai de gau Israel.

29 Gai de masavaa o Pekah e hodooligi ai i Israel, gai Tiglath-Pileser, de hodooligi o Assyria ne humai ga hagadee kii Ijon, ma Abel Beth Maacah, ma Janoah, ma Kedesh, ma Hazor, ma Gilead, ma Galilee, aama de vaaenga alodahi o Naphtali, ga noonooa dangada ga kave gi Assyria. 30 Dua mee laa gai Hoshea, tama daane a Elah, ne hai baasi ange gi Pekah, tama daane a Remaliah, ga daa ia gu magau, gai ia ga sui ia ga hodooligi ai. Mee nei ne hai i de madalua ngadau o Jotham, tama daane a Uzziah ne hodooligi ai i Judah.

31 Gai hegau a Pekah ange laa ma ana mee alodahi ne hai, e sisi i lo te beebaa e daohi ai laa hegau a denga hodooligi o Israel.

De hodooligi o Jotham i Judah

(2 Ch 27.1-9)

32 Gai de lua ngadau huu o Pekah, tama daane a Remaliah ne hodooligi ai i Israel, gai Jotham, tama daane a Uzziah gu dae ange ga hodooligi i Judah. 33 Ia gu madalua ma lima ono ngadau i de masavaa oona ne dae ange ai ga hodooligi, gai ia ne hodooligi i Jerusalem i e madaangahulu ma ono ngadau. Gai de ingoo o dono dinana go Jerusha, tamaa hine a Zadok. 34 Gai ia ne hai hegau i de heohi i mada luu mada o Tagi Maolunga, bei dagodo hegau a dono damana go Uzziah. 35 Gai ia tee oha donu denga mommee daumaha; gai dangada ne duudagi de hai alaadeu sigidaumaha ma de dudu mee maanongi i denga mommee daumaha laa. Gai Jotham ne hagaduu age ange de haitoga e mua gi lunga o de hale o Tagi Maolunga.

36 Gai hegau a Jotham ange laa ma mee alodahi aana ne hai, e sisi i lo te beebaa e daohi ai laa hegau a denga hodooligi o Judah. 37 De masavaa laa gai Tagi Maolunga ne hai Rezin, de hodooligi o Syria, aama Pekah, tama daane a Remaliah gi loomai gi hebagi ange gi Judah. 38 Gai Jotham ne magau bei ono dubuna, ga danu madali gilaadeu i de aduhale o David, dono dubuna. Gai dana dama daane go Ahaz ga sui ia ga hodooligi ai.

16

De hodooligi o Ahaz i Judah

(2 Ch 28.1-27)

1 Gai de madaangahulu ma hidu ngadau huu o Pekah, tama daane a Remaliah, ne hodooligi ai i Israel, gai Ahaz, tama daane a Jotham gu dae ange ga hodooligi i Judah. 2 Gai Ahaz gu madalua ono ngadau i de masavaa oona ne dae ange ai ga hodooligi, gai ia ne hodooligi i e madaangahulu ma ono ngadau i Jerusalem. Gai ia tee hai hegau i de heohi i mada luu mada o Tagi Maolunga, dono Maadua, bei dagodo o dono dubuna go David, 3 aagai ia ne ago ange i hegau a denga hodooligi o Israel. Ia ne dudu dana dama daane ga hai ai ssigidaumaha,* bei hegau hakino gee a denga huaahenua a Tagi Maolunga ne hai laa gi hulo gee mai i mada i mua o de gau Israel.* 4 Ia ne hai hogi denga sigidaumaha ma de dudu mee maanongi i denga mommee daumaha, ma honga denga duuduu aama lalo denga manu ssomo nnui alodahi.

5 Gai Rezin, de hodooligi o Syria, ma Pekah, tama daane a Remaliah, de hodooligi o Israel, ne loomai ga hebagi ange gi Jerusalem ma de hagatale de hagadee kii Ahaz, gai gilaau tee maua i de hagadee kii ia.* 6 De masavaa laa gai de hodooligi o Syria go Rezin ne hagadee kii ga hagaahe mai Elath moo de gau Syria, ga hai dangada o Judah gi hulo gee i kilaa. Gai de gau Edom ne loomai ga nnoho i kilaa ga dae mai ai gi anailaa nei.

7 Deelaa ai, Ahaz ne aalu ga hai ange gi Tiglath-Pileser, de hodooligi o Assyria, “Au se dangada hai hegau niiou ma e bei dau dama donu. Humai hagaola ina mai au i de hodooligi o Syria ma de hodooligi o Israel, go dangada gu loomai nei e hebagi mai gi de au.” 8 Ahaz ne kave hogi denga selevaa ma goolo ne gidee i lo te hale o Tagi Maolunga aama lodo mommee doange i de hale o de hodooligi ga ngadi gaavange gi de hodooligi o Assyria. 9 Gai de hodooligi o Assyria ne hagallongo ange gi de ia, ga hano ga hagadee kii Damascus. Gai ia ga kave gee dangada e nnoho i Kir, gai ga daa Rezin gu magau.

10 Gai de hodooligi go Ahaz ne hano ga hedae ange gi de hodooligi o Assyria go Tiglath-Pileser i Damascus. Gai ia gu gidee dahi mommee o ssigidaumaha i kilaa, gai ia ga sisi dahi ada o de mommee o ssigidaumaha laa ga kave gi tangada haimeedabu go Uriah, ma de hai e hagaduu ai. 11 Gai tangada haimeedabu go Uriah ga hagaduu gu lava dahi mommee o ssigidaumaha gu bei de mommee o ssigidaumaha a de hodooligi go Ahaz ne gaamai laa gi de ia i Damascus i mua de ahe mai o Ahaz. 12 Gai de masavaa huu o de hodooligi ne ahe mai ai i Damascus ga gidee de mommee o ssigidaumaha laa, gai ia ne hano ga duu i gaogao de mommee o ssigidaumaha laa, ga hai denga sigidaumaha i honga de mommee laa. 13 Ia ne hai ssigidaumaha dudu ma ssigidaumaha o grain, gai ia ga llingi ange dana sigidaumaha o mee unu, aama de dabudabui ange dodo o manu aana ne hai ai ssigidaumaha hagadanuaa magavaa gi honga de mommee o ssigidaumaha. 14 Gai ia ne hagangalue de mommee o ssigidaumaha bronze e duu laa i mada luu mada o Tagi Maolunga i ma te temple, i magavaa o de mommee o ssigidaumaha hoou ma de temple o Tagi Maolunga, ga kave ga hagaduu i baasi ngaiho o de mommee o ssigidaumaha hoou.*

15 Gai de hodooligi go Ahaz ne hai ange gi tangada haimeedabu go Uriah, “Haia i honga de mommee o ssigidaumaha laumalie ssigidaumaha dudu i taiao, ma ssigidaumaha o grain i de ahiahi, ma ssigidaumaha dudu a de hodooligi ma ana grain, aama sigidaumaha dudu a dangada alodahi i de henua, ma alaadeu sigidaumaha o grain ma alaadeu sigidaumaha o mee unu. Gai koe ga dabudabui ange dodo alodahi o denga manu laa gi honga de mommee o ssigidaumaha. Aagai de mommee o ssigidaumaha bronze go de mommee aagu e dangidangi ai i de bale.” 16 Gai tangada haimeedabu go Uriah ne hai donu ga bei muna a de hodooligi go Ahaz gu tala ange.

17 De hodooligi go Ahaz ne oha baabaa o denga hada bronze, ma de aau denga beisini e dugu laa i honga hada laa. Ia ne aau hogi taaba bronze i honga denga kaau e lango age ai laa, ga dugu ange gi honga dahi dagelo hadu.* 18 Ia ne kave hogi de hale malo o Sabbath ne hagaduu laa i lo te hale, ma de aau de mommee o de hodooligi i gaogao de hale o Tagi Maolunga i hiidinga o de hodooligi o Assyria.

19 Gai hegau a Ahaz ange laa ma ana mee alodahi ne hai, gu sisi i lo te beebaa e daohi ai laa hegau a denga hodooligi o Judah. 20 Gai Ahaz ne magau bei ono dubuna, ga danu madali gilaadeu i de aduhale o David. Gai dana dama daane go Hezekiah ga sui ia ga hodooligi ai.*

17

De hodooligi o Hoshea i Israel

1 Gai de madaangahulu ma lua huu ngadau o Ahaz ne hodooligi ai i Judah, gai Hoshea, tama daane a Elah, gu dae ange ga hodooligi i Israel, gai ia ne hodooligi ai i e siva ngadau i Samaria. 2 Gai ia ne hai de baubau i mada luu mada o Tagi Maolunga, gai ana hegau tee bei loo de baubau hegau a hanu hodooligi o Israel i mua.

3 Gai Shalmaneser, de hodooligi o Assyria, ne hebagi ange ga hagadee kii ia, gai Hoshea gu noho i ono lalo, ma de hagao ange taagisese gi de ia. 4 Aagai de hodooligi o Assyria gu iloo bolo Hoshea gu hai dagi hagatau vaivai dagodo, go hiidinga ia gu hai hanu dangada gi hulo gi daho de hodooligi o Egypt go So, gai ia gu dee hagao ange hogi taagisese gi de hodooligi o Assyria, bei ana hegau e hai i ngadau gu hulo. Deelaa ai, de hodooligi o Assyria ne poo ia ga hhao gi lo te hale pono.

De hagadee kii ina o Israel

5 Gai de hodooligi o Assyria ne hebagi ange gi de henua alodahi, gai ia ne duuli luu baasi o Samaria i e dolu ngadau. 6 Gai ssiva ngadau huu o Hoshea, gai de hodooligi o Assyria ga hagadee kii Samaria, ga kave de gau Israel gi Assyria, ga dugu gilaadeu i Halah ma Gozan i gaogao ssaalingaa vai go Habor, aama lodo aduhale o de gau Media.

De gaavee gee o Israel i hiidinga olaadeu haisala

7 Gai mee nei ne hai, i hiidinga de gau Israel ne haisala ange gi Tagi Maolunga, delaadeu Maadua, go de ia ne hagassao ina mai gilaadeu i de henua go Egypt, ma mai i lalo ssauaa o Pharaoh, de hodooligi o Egypt, ma delaadeu daumaha ange gi diinonga ange laa, 8 ma de ago ange i dahulinga baubau a denga huaahenua a Tagi Maolunga ne aau gee laa mai i daho de gau Israel, aama dahulinga baubau a denga hodooligi o Israel. 9 Gai de gau Israel ne hai hagammuni denga hegau dee heohi e hai baasi ange laa gi Tagi Maolunga, delaadeu Maadua. Gilaadeu ne hagatuu denga mommee daumaha i denga aduhale alodahi, mai mommee iai hale dagitilo ga dae ai gi denga aduhale buibui. 10 Gilaadeu ne hagatuu denga duludulu hadu ma duludulu laagau o Asherah i honga denga duuduu ma lalo denga manu ssomo nnui alodahi.* 11 Gai gilaadeu ne dudu mee maanongi i denga mommee daumaha alodahi, bei hegau a denga huaahenua a Tagi Maolunga ne aau gee laa i olaadeu mada i mua. Gilaadeu ne hai ga lili Tagi Maolunga i alaadeu hegau baubau alodahi. 12 Gilaadeu ne daumaha ange gi denga diinonga a Tagi Maolunga ne hai ange laa gi gilaadeu, “Goodou e dee hai donu de hegau nei.” 13 Gai Tagi Maolunga ne hagakana ange hogi Israel ma Judah i daho denga pelaabisi ma gilaadeu e daalaa mee e loomai, ga hai ange, “Goodou daahuli gee i oodou hegau baubau ma gi daohia agu muna gu tala adu aama agu mee gu hagasauaa, bei dagodo o denga hainga aagu gu tala ange gi oodou dubuna madagidagi gilaadeu gi daudali ai, i daho ogu dangada hai hegau go denga pelaabisi.”

14 Aagai gilaadeu tee hagallongo mai, gai ne hagamakaga olaadeu lodo, bei olaadeu damana, go dangada tee hagadonusia Tagi Maolunga delaadeu Maadua. 15 Gilaadeu ne tili ana hainga gu hagasauaa, ma dana hagatoo donu hagaheloongoi ne hai madali olaadeu dubuna madagidagi, aama ana mee gu hagakana ange ai gilaadeu. Gai gilaadeu gu daumaha ange gi denga diinonga e deai olaadeu haigamaiana, ga hai ai ga deai olaadeu haigamaiana. Gilaadeu ne ago ange i denga huaahenua e paa ange gi gilaadeu, e dee galemu donu Tagi Maolunga gu hai ange, “Goodou aude ago ange i gilaadeu,” gai gilaadeu ne hai donu mee a Tagi Maolunga ne hai ange gilaadeu gi dee haia.

16 Gai gilaadeu ne tili denga muna alodahi a Tagi Maolunga, delaadeu Maadua gu tala ange gi gilaadeu, gai ga hai e lua kaau baalanga ga daumaha ange aagena, ma dahi duludulu laagau o Asherah. Gilaadeu ne daumaha ange hogi gi denga heduu i lo te langi aama Baal.* 17 Gilaadeu ne sigidaumaha alaadeu dama daane ma damaa hine i lo te ahi. Gilaadeu ne tala hogi mee e dee iloo, ma de ssala denga hagailonga, ma de hai denga hegau baubau alodahi i mada luu mada o Tagi Maolunga, ga hai ai ia ga lili.*

18 Deelaa ai, Tagi Maolunga gu lili mmao i de gau Israel, ga aau gee gilaadeu i mada luoono mada. Go de aamuli donu huu o Judah e doe, 19 gai Judah tee daohi hogi i muna a Tagi Maolunga, delaadeu Maadua. Gilaadeu ne ago ange i dahulinga a de gau Israel. 20 Gai Tagi Maolunga gu kino i denga aamuli alodahi o Israel, gai ia ga hagaduasala gilaadeu, ga hai olaadeu hagadaumee gi gaiaadia alaadeu mee, ga dae ai gi dana aau gee gilaadeu i mada luoono mada.

21 De masavaa aana ne vvae gee ai Israel mai i de huaabodu o David, gai gilaadeu ga hai Jeroboam, tama daane a Nebat gi hodooligi. Gai Jeroboam ne dagi gee de gau Israel gi dee daudali ange i Tagi Maolunga, ma de hai gi kona mmao delaadeu haisala. 22 Gai de gau Israel ne ago ange i hegau baubau alodahi a Jeroboam ne hai; gilaadeu tee tili donu hegau baubau laa, 23 ga dae ai gi de masavaa a Tagi Maolunga ne hai ai gilaadeu gi dee nnoho i mada luoono mada, bei dana hai gu tala ai laa i daho ono dangada hai hegau go denga pelaabisi. Deelaa ai, de gau Israel gu noonoodia ga gaavee gi Assyria, ga dae mai ai gi anailaa nei.

De gau henua gee gu nnoho i Samaria

24 Gai de hodooligi o Assyria ga gaamai de gau Babylon, ma Cuthah, ma Avva, ma Hamath, aama de gau Sepharvaim gi nnoho i denga aduhale o Samaria, o de gau Israel nogo nnoho ai laa. Gai gilaadeu ga loomai ga kave Samaria ma ono aduhale ga nnoho ai. 25 Taamada delaadeu loomai ga nnoho i kilaa, gai gilaadeu tee daumaha ange gi Tagi Maolunga. Deelaa ai, ia ne hai gi loomai denga laiono gi daia hanu gilaadeu gi maakau. 26 Gai de hodooligi o Assyria gu langona e ia bolo dangada o denga henua aana ne kave laa gi hulo gi nnoho i denga aduhale o Samaria e dee iloo e gilaadeu hainga a de Maadua o de henua laa gu hagamodu. Ia gu gaamai denga laiono gi daia gilaadeu gi maakau, go hiidinga gilaadeu e dee iloo hagamodu a de Maadua o de henua laa.

27 Gai de hodooligi o Assyria ne hai ange, “Gaavee dahi dangada haimeedabu oodou ne nnoa laa ga kave gee i de henua laa, ga hai ia gi ahe gi nnoho i kilaa gi agoagona ange ai dangada lodo o de Maadua o de henua laa.” 28 Gai dahi dangada haimeedabu alaadeu ne nnoa laa ga kave gee mai i Samaria ne ahe ga noho i Bethel, ga agoago ange ai dangada, i delaadeu hai e daumaha ange ai gi Tagi Maolunga.

29 Aagai dangada o denga huaahenua ange laa ne hai olaadeu diinonga, i denga aduhale olaadeu e nnoho ai laa, ga hagatuu i denga hale a de gau Samaria ne hagatuu laa, i denga mommee daumaha. 30 De gau Babylon ne daumaha ange gi Succoth Benoth, de gau Cuthah ne daumaha ange gi Nergal, de gau Hamath ne daumaha ange gi Ashima, 31 de gau Avva ne daumaha ange gi Nibhaz ma Tartak, gai de gau Sepharvaim ne dudu alaadeu dama ga sigidaumaha ange ai gi Adrammelek ma Anammelek, go luu diinonga o de gau Sepharvaim. 32 Gilaadeu ne daumaha ange gi Tagi Maolunga, aagai ne hili hogi hanu ngadi dangada i olaadeu magavaa, gi haia hegau a de gau haimeedabu i denga mommee daumaha. 33 Gilaadeu ne daumaha ange gi Tagi Maolunga, aagai ne daumaha ange hogi gi olaadeu diinonga donu, bei dahulinga a denga huaahenua olaadeu ne gaavee laa aagena.

34 Gai gilaadeu e daudali donu huu i alaadeu dahulinga i mua ga dae mai ai gi anailaa nei. Gilaadeu e dee daumaha ange gi Tagi Maolunga, gai e dee daudali i denga hainga gu hagasauaa, ma hagamodu, ma hainga ma muna a Tagi Maolunga gu tala ange gi hagadiilinga o Jacob, go de ia aana ne hagaingoo ange laa go Israel.* 35 De masavaa a Tagi Maolunga ne hai ai dahi hagatoo donu hagaheloongoi madali de gau Israel, gai ia ne hai ange: “Goodou e dee daumaha ange aabe ino ange gi denga diinonga ange laa, be e hai hegau ange gi gilaadeu, aabe sigidaumaha ange gi gilaadeu.* 36 Aagai goodou maatagu i Tagi Maolunga, ne hagassao ina mai laa goodou i de henua go Egypt i de mmahi ma dono lima sauaa. Goodou daumaha ange donu huu gi de ia ma de sigidaumaha ange gi de ia.* 37 Masavaa alodahi gai goodou kana ange daudali i ana muna gu hagasauaa ma ana hagamodu, ma ana hainga, aama ana muna gu tala ma de sisi adu gi goodou. Goodou aude daumaha ange gi denga diinonga. 38 Goodou aude ngalo hogi de hagatoo donu hagaheloongoi aagu gu hai madali goodou. Goodou aude daumaha ange gi denga diinonga. 39 Aagai goodou maatagu i Tagi Maolunga doodou Maadua, gai ia ga hagaola ai goodou mai i oodou hagadaumee alodahi.”

40 Aagai gilaadeu tee hagallongo ange gi ana muna, gai ne duudagi donu huu i alaadeu dahulinga mai i mua. 41 Gai dangada o denga huaahenua nei e maatagu i Tagi Maolunga, gai e daumaha ange hogi gi olaadeu diinonga. Gai olaadeu hagadiilinga e duudagi donu huu de hai i mee a olaadeu damana ne hai, ga dae mai ai gi anailaa nei.

18

De hodooligi o Hezekiah i Judah

(2 Ch 29.1-2; 31.1)

1 Gai tolu ngadau huu o Hoshea, tama daane a Elah ne hodooligi ai i Israel, gai Hezekiah, tama daane a Ahaz, gu dae ange ga hodooligi i Judah. 2 Gai ia gu madalua ma lima ono ngadau i de masavaa oona ne dae ange ai ga hodooligi, gai ne hodooligi i e madalua ma siva ngadau i Jerusalem. Gai de ingoo o dono dinana go Abijah, tamaa hine a Zechariah. 3 Gai ia ne hai hegau i de heohi i mada luu mada o Tagi Maolunga, bei dagodo hegau alodahi a dono dubuna go David ne hai. 4 Ia ne aau gee denga mommee daumaha, ma de oha denga duludulu hadu ma de duuduu iho denga duludulu laagau o Asherah. Ia ne oha hogi de labodobronze a Moses ne hai laa, go hiidinga de gau Israel ne duudagi de dudu denga mee maanongi e hagadubu ai de labodo laa. Gai de labodo laa e hagaingoo ange go Nehushtan.* *

5 Ia ne hagadonusia Tagi Maolunga, de Maadua o Israel. Gai teai ange donu se hodooligi bei ono dagodo i magavaa o denga hodooligi o Judah gu hulo i mua aabe e loomai i ono dua. 6 Ia ne hagaduu ngae ga daudali i Tagi Maolunga; ia tee huli gee donu i de ia, aagai ne kana ange ga daohi muna a Tagi Maolunga gu tala ange gi Moses. 7 Gai Tagi Maolunga ne noho i ono daha; gai ia e hagadagadaga age i mee alodahi aana e hai. Ia ne hai baasi ange gi de hodooligi o Assyria, ia tee hai hegau ange gi de ia. 8 Ia ne daa hogi ga maakau de gau Philistia ga dae ai gi Gaza ma ono mommee, ma mai i de mommee iai hale dagitilo makaga aama de aduhale buibui.

9 Gai de haa ngadau o Hezekiah ne hodooligi ai, go de hidu ngadau o Hoshea, tama daane a Elah ne hodooligi ai i Israel, gai Shalmaneser, de hodooligi o Assyria ne humai e hai baasi ange gi Samaria ga duuli luu baasi. 10 Gai de hagaodi huu o tolu ngadau gai de gau Assyria gu hagadee kii Samaria. Gai Samaria gu gaavee i de ono ngadau o Hezekiah, go ssiva ngadau o Hoshea ne hodooligi ai i Israel. 11 Gai de hodooligi o Assyria ne kave de gau Israel gi Assyria, ga hai gilaadeu gi nnoho i Halah, ma Gozan i gaogao ssaalingaa vai go Habor, aama lodo aduhale o de gau Media. 12 Mee nei ne hai i hiidinga de gau Israel tee hagallongo ange gi muna a Tagi Maolunga, delaadeu Maadua, gai gilaadeu ne hagahaisala dana hagatoo donu hagaheloongoi, go muna alodahi a Moses, tangada hai hegau o Tagi Maolunga ne tala ange gi gilaadeu. Gilaadeu tee hagallongo ange aagena aabe ne daudali ai.

De humai o Sennacherib e hebagi ange gi Judah

(2 Ch 32.1-19; Isa 36.1-22)

13 Gai de madaangahulu ma haa huu ngadau o Hezekiah ne hodooligi ai, gai Sennacherib, de hodooligi o Assyria, ne humai ga hebagi ange gi Judah, ga kave denga aduhale buibui i kilaa. 14 Gai Hezekiah, de hodooligi o Judah ga aalu gi de hodooligi o Assyria i Lachish, ga hai ange, “Au gu dee heohi agu mee ne hai. Aude hebagi mai gi de au, gai au ga hagao adu mee alodahi aau e tala mai.” Gai de hodooligi o Assyria ga hai de hodooligi o Judah go Hezekiah gi hagao ina e dolulau talent† selevaa ma e matolu talent‡ goolo. 15 Gai Hezekiah ga gaavange gi de ia denga selevaa alodahi i lo te hale o Tagi Maolunga, aama lodo mommee doange i de hale o de hodooligi.

16 De masavaa laa gai Hezekiah ne aau denga goolo aana ne haoli ai laa denga abaaba ma denga laagau o de haitoga o de temple o Tagi Maolunga, ga gaavange gi de hodooligi o Assyria.

17 Gai de hodooligi o Assyria ne hai gi loomai de Tartan, ma de Rab-saris, aama de Rabshakeh§ madali dahi hagabuulinga hebagi soa, mai i Lachish gi daho de hodooligi go Hezekiah i Jerusalem. Gai gilaadeu ne loomai gi Jerusalem ga tuu i gaogao de mommee e hagasahu mai ai laa vai gi lo te vai e mua gi lunga, i honga de haiava e hano laa gi de mommee daa malo. 18 Gilaadeu ne tuu i kilaa ga hagaagahi mai ai de hodooligi, gai Eliakim, tama daane a Hilkiah, taane e diiloo ange de hale o de hodooligi, ma Shebna, tangada sisi, ma Joah, tama daane a Asaph, tangada daohi, ne hulo gi olaadeu daha.

19 Gai de Rabshakeh ga hai ange gi gilaadeu, “Goodou hai ange gi Hezekiah, ‘E hagadaba de hodooligi maolunga, go de hodooligi o Assyria: Goai aau e tali hagalodolodo ange naa aagena? 20 Koe e maanadu bolo hanu ngadi muna e maua i de bale adu goe i de hebagi? Goai aau e tali hagalodolodo ange naa aagena, gai koe ga hai baasi mai ai naa gi de au? 21 Tilo, dau tali go Egypt, go de henua e bei laa dagodo o togo madila gu hadi laa, gai e duuia ai naa de lima o tangada e hannagi ange aagena! Aanei dagodo o Pharaoh, de hodooligi o Egypt, ange gi dangada alodahi e daalia ange ia. 22 Aagai noo goodou e hai mai, “Gimaadeu e tali hagalodolodo ange gi Tagi Maolunga demaadeu Maadua,” gai e dee deenei de ia a Hezekiah ne aau gee laa ono mommee daumaha ma ono mommee o ssigidaumaha, ma de hai ange gi dangada o Judah ma Jerusalem, “Goodou e daumaha donu huu i mada i mua o de mommee o ssigidaumaha i Jerusalem nei”?

23 Humai hagaheloongoi ange gi dogu dangada aamua, go de hodooligi o Assyria, gai au ga gaavadu gi de goe e luamano hoosa, gai koe ga tilo be koe e maua i de hai gi odi ange denga daane e kage ai! 24 Gai dee hee dau hai e hagangadi mee ai naa dahi dagi, e maolalo ange laa i denga dagi alodahi i lalo dogu dangada aamua, gai ga tali ange Egypt gi gaavadu hanu hada hebagi ma denga daane e kage i honga hoosa? 25 E dahi ange mee, e dee go Tagi Maolunga ne hai mai au gi humai gi hebagi ange gi de mommee nei gi oohaa ina? Tagi Maolunga ne hai mai au gi humai gi hebagi ange gi de henua nei ma gi oohaa ina.’ ”

26 Gai Eliakim, tama daane a Hilkiah, ma Shebna, aama Joah ne hai ange gi de Rabshakeh, “Gimaadeu e dangidangi adu, basa mai gi gimaadeu, oo dangada hai hegau i muna Aramaic, go hiidinga gimaadeu e tonu ange aagena. Koe gi dee basa mai i muna Hebrew, go hiidinga dangada i honga de buibui e langona au muna.”

27 Aagai de Rabshakeh ne hai ange, “Dogu dangada aamua tee hai donu huu au gi humai gi daalaa adu muna nei gi goodou ma doodou dangada aamua, gai e tala ange hogi gi dangada alodahi e nnoho i honga de buibui o de aduhale — go dangada gu dai gai olaadeu duudae ma de unu olaadeu hagassui, bei oodou dagodo.”

28 Gai de Rabshakeh ne duu ga oo i de leo laumalie i muna Hebrew, ga hai ange, “Goodou hagalaangona muna a de hodooligi maolunga, go de hodooligi o Assyria! 29 E hagadaba de hodooligi: Goodou aude dugua ange Hezekiah gi hagasengalia goodou, go hiidinga ia e dee maua naa donu i de hagaola goodou mai i de au. 30 Goodou aude dugua ange Hezekiah gi hagabasa ina goodou gi hagadonusia Tagi Maolunga, i dana hai adu, ‘Tagi Maolunga e hagaola naa donu gidaadeu, gai de aduhale nei e dee dugu ange naa donu gi de hodooligi o Assyria gi hagadee kii ina.’

31 Goodou aude hagallongo ange gi Hezekiah, go hiidinga e hagadaba de hodooligi o Assyria: Goodou hagaheloongoi mai gi de au ga ssao mai gi ogu daha. Gai goodou alodahi e nnoho paba ga gai hua o oodou grape, ma oodou fig, ma de unu vai i lodo oodou vai geli, 32 ga dae ai gi dogu humai e kave goodou gi dahi henua bei doodou henua, se henua iai grain ma uvaini hoou, gai se henua iai pelaoaa ma denga veelengaa grape ma olive aama hooni. Goodou hilihilia de mouli e dee go de magau!

Goodou aude hagallongo ange gi Hezekiah, go hiidinga ia e daahanga goodou ma e hai adu, ‘Tagi Maolunga e hagaola donu gidaadeu.’ 33 Gu hanu laa diinonga o denga henua ange laa ne maua i de hagaola delaadeu henua mai i de hodooligi o Assyria? 34 I hee iai denga diinonga o Hamath ma Arpad? I hee iai denga diinonga o Sepharvaim, ma Hena, ma Ivvah? Gilaadeu ne maua laa i de hagaola Samaria mai i de au? 35 Gai goai i magavaa o denga diinonga alodahi o denga henua nei ne maua i de hagaola delaadeu henua mai i de au? Gai dee hee de hai a Tagi Maolunga e hagaola ai Jerusalem mai i de au?”

36 Gai teai donu se dangada ne basa ange gi de ia, go hiidinga de hodooligi ne hai ange, “Goodou aude pasa ange gi ana muna.”

37 Gai Eliakim, tama daane a Hilkiah, taane e diiloo ange de hale o de hodooligi, ma Shebna tangada sisi, aama Joah tama daane a Asaph, tangada daohi, ne saesae olaadeu malo ga aahe gi daho Hezekiah, ga tala ange gi de ia muna a de Rabshakeh ne tala ange.

19

De ssala de bale mai i daho Isaiah

(Isa 37.1-7; 2 Ch 32.20-23)

1 De masavaa a de hodooligi go Hezekiah ne langona ai muna nei, gai ia ga ssae ono malo, ga gahu i malo daladala, ga hano ai gi lo te hale o Tagi Maolunga. 2 Gai ia ne hai Eliakim, taane e diiloo ange mee i dono hale, ma Shebna, tangada sisi, aama dagi o de gau haimeedabu gi hulo gi daho de pelaabisi go Isaiah, tama daane a Amoz. Gai gilaadeu alodahi e kahu i malo daladala. 3 Gai gilaadeu ne hai ange gi de ia, “E hagadaba Hezekiah, ‘Anailaa nei gai gidaadeu gu hai ngadaa, ma de dookaa, aama de hagangadi mee ina, gai gu bei de masavaa o de hine e hai ai ono hagalangona, gai gu deai ono mahi e haanau ai. 4 Kana adu Tagi Maolunga doo Maadua e hagallongo naa muna alodahi a de Rabshakeh, go muna a dono dangada aamua, de hodooligi o Assyria ne hagailoo mai, ma e basa hagamaolunga ai i de Maadua e mouli laa, gai ia ga hagasee ai ia i hiidinga muna a Tagi Maolunga doo Maadua gu langona naa. Deenei ai, dalodalo i dangada goi mouli laa.’ ”

5 De masavaa huu o denga daane hai hegau o de hodooligi go Hezekiah ne tae ai gi daho Isaiah, 6 gai Isaiah ga hai ange gi gilaadeu, “Hai ange gi doodou dangada aamua, ‘E hagadaba Tagi Maolunga: Aude madagu i hiidinga muna aau gu langona, go muna a de gau hai hegau o de hodooligi o Assyria ne hagangadi mee ai au. 7 Tilo, au e hai naa dahi hagasaalunga gi ulu gi ono lodo, gai de masavaa naa huu aana e langona ai dahi longo, gai ia e ahe naa gi dono henua. Gai au e hai naa dahi gi daia ia gi magau i de gadilaasa i dono henua.’ ”

Sennacherib e hagangadi mee Tagi Maolunga

(Isa 37.8-13)

8 Gai ga langona huu e de Rabshakeh bolo de hodooligi o Assyria gu hano gee mai i Lachish, gai ia ga ahe ga hano, gai ia ne gidee de hodooligi o Assyria e hebagi ange gi Libnah.

9 Gai de hodooligi gu langona hanu e hagataba i dagodo o Tirhakah, taane Ethiopia e hodooligi laa ⌊i Egypt⌋, “Tilo, ia gu humai e hebagi adu gi de goe.” Gai ia ne hai ange hanu dangada hagailoo gi hulo gi daho Hezekiah, ga hai ange, 10 “Goodou hai ange gi Hezekiah, de hodooligi o Judah: Aude dugua ange doo Maadua aau e tali ange naa gi hagasengalia goe, i dana hai adu, ‘Jerusalem e dee dugu ange donu gi de hodooligi o Assyria gi hagadee kii ina.’ 11 Tilo, koe gu langona de hai a denga hodooligi o Assyria ne hai ai denga henua alodahi, gilaadeu ne oha donu ga odi. Gai e aha, koe e maanadu bolo koe e maua gi ola? 12 Gai ne hanu laa diinonga o denga huaahenua a omaadeu dubuna madagidagi ne oha ne maua i de hagaola gilaadeu — go denga diinonga o Gozan, ma Haran, ma Rezeph, aama dangada o Eden nogo nnoho laa i Tel Assar? 13 Gai i hee iai de hodooligi o Hamath, ma de hodooligi o Arpad, ma de hodooligi o de aduhale go Sepharvaim, ma de hodooligi o Hena, aabe go Ivvah?”

Talodalo a Hezekiah

(Isa 37.14-20)

14 Gai Hezekiah ne kave de leda mai i daho de gau hagailoo laa ga dau. Gai ia ga hano gi de hale o Tagi Maolunga, ga doha de leda laa i mada luu mada o Tagi Maolunga. 15 Gai Hezekiah ga dalodalo ange gi Tagi Maolunga, ga hai ange, “Tagi Maolunga, de Maadua o Israel, e noho laa i magavaa luu cherubim, go koe donu huu de Maadua o denga nohoanga hodooligi alodahi i henua i lalo; go koe ne haia de langi ma henua i lalo.* 16 Tagi Maolunga, hagadaahuli ina mai luoo dalinga hagalaangona; Tagi Maolunga, huugea mai luoo mada diiloo; gai koe gi hagalaangona muna a Sennacherib, gu hagailoo mai e hagangadi mee ai de Maadua e mouli laa.

17 Tagi Maolunga, ni muna abodonu, denga hodooligi o Assyria gu oha denga huaahenua ma olaadeu henua, 18 gai ne tili ange olaadeu diinonga gi lo te ahi ma gu dudu ai, go hiidinga diinonga laa e dee ni maadua abodonu, gai ni mee nii dangada ne hagatuu i laagau ma hadu. Deelaa ai, gilaadeu ne maua donu i de oha gilaadeu. 19 Gai Tagi Maolunga, demaadeu Maadua, au e dangidangi adu, koe gi hagaola ina gimaadeu mai i de hodooligi o Assyria, gi iloo ai e denga nohoanga hodooligi alodahi o henua i lalo bolo go koe donu huu, Iahweh, de Maadua abodonu.”

De hagadee kii o Sennacherib

(Isa 37.21-38)

20 Gai Isaiah, tama daane a Amoz, ne aalu gi Hezekiah ga hai ange, “E hagadaba Tagi Maolunga, de Maadua o Israel, bolo ia gu langona dau dalodalo i dagodo o Sennacherib, de hodooligi o Assyria. 21 Aanei muna a Tagi Maolunga gu tala e hai baasi ange ai gi de ia:

‘De bua moe o Zion e hagangadi mee

ma de doo mee i de goe.

Tamaa hine o Jerusalem e geugeu dono biho

i doo savini e hano gee.

22 Goai donu aau ne hagadogaa laa ma de hagangadi mee?

Gai goai aau ne basa bole ange naa

ma de hagamaolunga ange aagena?

Koe gu hai baasi ange donu gi de Ia Dabu o Israel!

23 Koe gu hai oo dangada hagailoo

gi hagadogaa ina de Ia Aamua.

Gai koe gu hagadaba,

“Au ne hanage i ogu hada hebagi lagolago gi ulu denga mounga,

ga hano gi de lodo henua mmao o Lebanon.

Au gu sele iho denga cedar lloa ma cypress danuaa i kilaa;

au ne hano ga dae gi lo te ungaalodo o denga lodo henua,

ma de mommee muimui hugadoo i lodo henua.

24 Au ne geli denga vai i denga henua gee ga unu vai i kilaa;

au ne hai ga maamasa denga saalingaa vai alodahi o Egypt i luoogu vae.”

25 Koe tigi langona naa donu

bolo au ne hagamodu mee nei i mua loo?

Au ne hagatau mee nei madagidagi loo;

gai iainei au gu hagassula mee nei,

gai koe ga oha ai denga aduhale buibui

ga hai gu ni hagabuudungaa mee maoha.

26 Gai dangada e nnoho i kilaa gu deai olaadeu mahi,

gilaadeu e maatagu naa ma de dookaa.

Gilaadeu gu bei denga manu ssomo vaaligiligi i lo te duu malaelae,

se goodo matili age laa,

ma denga helii e ssomo laa i tua denga hale,

e mmae laa i mua de ssomo age.

27 Aagai au e iloo doo mommee e noho ai

ma mommee oou e hano aagena,

ma de kona doo lili i de au.

28 Koe e kona donu doo lili i de au,

gai au gu langona dagodo o doo hagamaolunga;

deenei ai, au e hagalau naa doo usu i dahi maadau,

ma de nnoa doo ngudu i dahi mee ga dagi ai goe,

ga hagaahe i de haiava mau oou ne humai ai naa.’

29 Gai deenei de hagailonga e hagadonu ai mee nei: de ngadau nei ma de ngadau e humai nei, gai goodou e gaimee naa i grain e ssomo age laa donu huu i gilaadeu, aagai tolu ngadau naa huu gai goodou ga doo ma de hagihagi oodou grain, aama de doo oodou veelengaa grape ga gai olaadeu hua. 30 Gai dangada ne ola i Judah e nnoho naa i de henua bei dagodo o de manu somo e ssomo laa ono aga ga hulo gi lo te gelegele, gai ono laa iai hua lagolago. 31 Gai e hanu naa donu dangada e doe i Jerusalem, gai e hanu naa e ola i de mounga go Zion. Go mahi donu o Tagi o denga hagabuulinga hebagi e hagassula ina de mee nei.

32 Deenei ai, e hagadaba Tagi Maolunga i dagodo o de hodooligi o Assyria: Ia e dee humai naa donu gi lo te aduhale nei, be e tili dahi dao o de mee hholu i kinei, be e humai gi gaogao de aduhale ma dana mee hungihungi laumalie, aabe e hagabudubudu age denga gelegele e gage age ai e hebagi ange gi de aduhale. 33 Gai ia e ahe naa donu i de haiava oona ne humai ai laa; ia e dee ulu mai naa donu gi lo te aduhale nei, go Tagi Maolunga e hagadaba. 34 Gai au e buibui naa donu ma de hagaola de aduhale nei, i hiidinga o dogu ingoo ma hiidinga o dogu dangada hai hegau go David.”

35 De boo laa gai tangada de langi o Tagi Maolunga ne hano ga daa e 185,000 daane i de mommee nnoho gaainga o de gau Assyria. Gai ga oho age huu denga daane i taiao age, gai gilaadeu gu gidee bolo de gau laa alodahi gu maakau.* 36 Gai de hodooligi o Assyria go Sennacherib ne hano gee mai i kilaa, ga hano ga noho i Nineveh.

37 Dahi laangi, i de masavaa oona e daumaha ai i de hale daumaha o dono diinonga go Nisrok, gai luaana dama daane go Adrammelek ma Sharezer ga daa ia gu magau i de gadilaasa; gai gilaau ga saavini ga hulo gi de henua go Ararat. Gai dana dama daane go Esarhaddon ga sui ia ga hodooligi ai.

20

De magi ma de ieiangi o Hezekiah

(Isa 38.1-8, 21-22; 2 Ch 32.24-26)

1 De masavaa laa gai Hezekiah ne magi ga dai magau. Gai de pelaabisi go Isaiah, tama daane a Amoz ne humai gi ono daha, ga hai ange, “E hagadaba Tagi Maolunga: Hagadabena ina mee i doo hale, go hiidinga koe e dee ieiangi naa donu gai e magau.”

2 Gai Hezekiah ga dige ga huli ange gi de baasi o de hale, ga dalodalo ange gi Tagi Maolunga, ga hai ange, 3 “Tagi Maolunga, au e dangidangi adu koe gi manadua bolo au ne hai hegau adu gi de goe i de muna abodonu i ogu lodo alodahi, ma de hai hegau i de heohi i mada luoo mada.” Gai Hezekiah ne kona mmao dono dangi.

4 Gai i mua de sao o Isaiah gi tua de buibui o de hale, gai Tagi Maolunga ga hagaago ange ana muna gi de ia, ga hai ange, 5 “Ahe hai ange gi Hezekiah tagi o ogu dangada, ‘E hagadaba Tagi Maolunga, de Maadua o doo dubuna go David: Au gu langona dau dalodalo, gai au gu gidee oo loimada. Tilo, au e hagaieiangi donu goe. Dua naa huu e dolu laangi gai koe e hano naa gi de hale o Tagi Maolunga. 6 Au e dugu adu naa goe gi mouli i e madaangahulu ma lima ange ngadau. Au e hagaola naa goe ma de aduhale nei mai i de hodooligi o Assyria, gai au e buibui naa de aduhale nei i hiidinga o dogu ingoo, aama hiidinga o dogu dangada hai hegau go David.’ ”

7 Isaiah ga hai ange, “Haia hanu fig ga hulu ange gi dono hagahoa, gi ieiangi ai ia.”

8 Gai Hezekiah ne hai ange gi Isaiah, “Dee hee de hagailonga e hagadonu ai bolo Tagi Maolunga e hagaieiangi au, gai au e maua i de hano gi de hale o Tagi Maolunga i dua e dolu laangi?”

9 Isaiah ne hai ange, “Deenei de hagailonga mai i daho Tagi Maolunga e hagadonu ai bolo Tagi Maolunga e hai naa donu gi bei dana hagatoo donu: koe e lodo de goohunga o de laa i honga de gaagenga gi ngalue adu gi mua i honga e madaangahulu vae o de gaagenga laa, aabe gi ngalue dua i honga e madaangahulu vae gaagenga?”

10 Hezekiah ne hai ange, “Se mee hai ngaohie donu de hai gi ngalue adu ange de goohunga o de laa gi honga e madaangahulu vae gaagenga. Deenei ai, haia gi ngalue dua i honga e madaangahulu vae gaagenga.”

11 Gai de pelaabisi go Isaiah ne dalodalo ange gi Tagi Maolunga, gai Tagi Maolunga ga hai de goohunga o de laa gi ahe dua i honga e madaangahulu vae gaagenga, i honga de gaagenga o Ahaz.

De gau sui mai i Babylon

(Isa 39.1-8)

12 De masavaa laa gai Merodak-Baladan, tama daane a Baladan, de hodooligi o Babylon, ne gaamai hanu leda ma dahi mee ngadi gaavange gi Hezekiah, go hiidinga ia gu langona bolo ia nogo magi. 13 Gai Hezekiah ga abodonu ange gi gilaadeu, ga hagaago ange gi gilaadeu mee alodahi i lodo ono hale doange goloa: go selevaa, ma goolo, ma mee manongi, ma lolo danuaa, ma dono mommee doange goloa hebagi, go mee alodahi i lodo ono hale doange. Teai donu se mee i dono hale aabe go dono nohoanga hodooligi a Hezekiah tee hagaago ange gi gilaadeu.

14 Dua mee laa gai de pelaabisi go Isaiah ne humai gi daho de hodooligi go Hezekiah, ga hai ange gi de ia, “Aahee muna a denga daane laa ne hai adu gi de goe? Gai go hee olaadeu ne loomai ai laa?”

Gai Hezekiah ga hai ange, “Gilaadeu ne loomai i dahi henua mmao, go de henua go Babylon.”

15 Isaiah ne ssili ange, “Gai ni aha alaadeu ne gidee laa i doo hale?”

Gai Hezekiah ne hai ange, “Gilaadeu ne gidee mee alodahi i dogu hale; teai donu se mee daudahi i lodo ogu mommee doange, aagu tee hagaago ange gi gilaadeu.”

16 Gai Isaiah ga hai ange gi Hezekiah, “Noho mai hagalaangona muna a Tagi Maolunga: 17 Tilo, dahi laangi naa huu gai mee alodahi i doo hale, ma goloa alodahi a oo dubuna ne hagabudu laa ga doange ga dae mai ai gi anailaa nei, e moolia naa ga gaavee gi Babylon. Gai e deai naa donu se mee daudahi e doe, go Tagi Maolunga e hagadaba.* 18 Gai hanu au dama daane ne hagadili e gaavee naa hogi, ga hai ai denga eunuch i de hale o de hodooligi o Babylon.” *

19 Gai Hezekiah ga hai ange gi Isaiah, “Muna a Tagi Maolunga aau gu tala mai naa e danuaa donu.” Go hiidinga Hezekiah ne maanadu, “E dee beaha donu, noo au e noho baba i de masavaa oogu e mouli ai.”

De magau o Hezekiah

(2 Ch 32.32-33)

20 Gai hegau a Hezekiah ange laa ma dono mmahi, ma dana mommee hhao vai ne hai, ma dana mommee ne hhoa i lodo hadu ga hagasahu mai ai denga vai gi lo te aduhale, gu sisi i lo te beebaa e daohi ai laa hegau a denga hodooligi o Judah. 21 Gai Hezekiah ne magau bei ono dubuna, gai dana dama daane go Manasseh ga sui ia ga hodooligi ai.

21

De hodooligi o Manasseh i Judah

(2 Ch 33.1-20)

1 Manasseh gu madaangahulu ma lua ono ngadau i de masavaa oona ne dae ange ai ga hodooligi, gai ia ne hodooligi i e madalima ma lima ngadau i Jerusalem. Gai de ingoo o dono dinana go Hephzibah. 2 Gai ia ne hai de baubau i mada luu mada o Tagi Maolunga, ia ne ago ange i dahulinga hakino gee a denga huaahenua a Tagi Maolunga ne hai laa gi hulo gee mai i daho de gau Israel.* 3 Ia ne hagatuu age ange denga mommee daumaha, a dono damana go Hezekiah gu oha laa; ia ne hagatuu age hogi hanu mommee o ssigidaumaha o Baal, ma dahi duludulu laagau o Asherah, bei dagodo hegau a Ahab, de hodooligi o Israel. Ia ne ino ma de daumaha ange gi denga heduu alodahi i lo te langi. 4 Ia ne hagatuu hogi hanu mommee o ssigidaumaha ⌊ange gi denga diinonga⌋ i lo te hale o Tagi Maolunga, go de mommee a Tagi Maolunga gu hai ange laa, “Jerusalem go de mommee e dugu ai dogu ingoo.” * 5 Gai ia ne hagatuu denga mommee o ssigidaumaha ange gi denga heduu alodahi i lo te langi, i lo te buibui o de hale o Tagi Maolunga. 6 Ia ne dudu dana dama daane i lo te ahi, ga hai ai ssigidaumaha, ia ne hai denga huuhuaa mee, ma de tala mee e loomai, ma de ssala de bale i daho denga hilohilo ma eidu, ma denga hagasaalunga o de gau maakau. Gai ne lagolago donu ana hegau baubau ne hai i mada luu mada o Tagi Maolunga ga hai ai ia ga lili.

7 Ia ne kave hogi tuludulu laagau o Asherah aana ne hai laa ga hagaduu i lo te temple, go de mommee a Tagi Maolunga gu hai ange laa gi David ma dana dama go Solomon, “Go de hale nei ma Jerusalem aagu gu hili i mommee alodahi o aamuli o de gau Israel, e hagadubu ai dogu ingoo ga hano ai.* 8 Gai au e dee ahe ange naa donu e hai de gau Israel gi hulo gee mai i de henua aagu gu gaavange gi olaadeu dubuna madagidagi, noo gilaadeu e kana ange ga daudali i mee alodahi aagu gu tala ange gi gilaadeu, ma de daohi hainga alodahi a dogu dangada hai hegau go Moses gu gaavange gi gilaadeu.” 9 Aagai gilaadeu tee hagallongo ange gi ana muna; Manasseh ne dagi gilaadeu gi haia denga dahulinga baubau, e kii ange laa de baubau i dahulinga a denga huaahenua a Tagi Maolunga ne hai laa gi hulo gee mai i daho de gau Israel.

10 Gai Tagi Maolunga ne hagadaba i daho ono dangada hai hegau go denga pelaabisi, 11 “Go hiidinga Manasseh, de hodooligi o Judah, gu hai denga dahulinga hakino gee nei, ni dahulinga e kii ange de baubau i dahulinga a de gau Amor, nogo nnoho laa i de henua nei i mua; ia ne hai hogi dangada o Judah gi daumaha ange gi denga diinonga aana ne hai, 12 deelaa ai, Tagi Maolunga, de Maadua o Israel, gu hagadaba: Au e hai naa gi humai dahi hai ngadaa laumalie gi Jerusalem ma Judah, gai dangada alodahi e langona mee nei e lele mouli naa. 13 Gai au e haide naa Jerusalem i de uga haide aagu ne haide ai laa Samaria, aama de huaabodu o Ahab. Au e ssolo naa Jerusalem gi bei de hai e ssolo ai laa gi deai mee i dahi gumedi; au e ssolo gi odi mee iai ga huli gi lalo. 14 Gai au e tili naa dangada e doe i ogu dangada, ma de dugu ange olaadeu hagadaumee gi hagadee kii ina gilaadeu. Gilaadeu e hagadee kii ina naa ga gaavee gee bei dagodo o denga goloa e maua i de hebagi, 15 go hiidinga gilaadeu gu hai denga dahulinga baubau i mada luoogu mada ma gu hagadaemaha ai au, mai i de masavaa o olaadeu dubuna madagidagi ne ssao mai ai i Egypt, ga dae mai ai gi anailaa nei.”

16 Gai Manasseh ne soa hogi dangada tigi haisala aana ne daa ga maakau, ma de hai ga dohu Jerusalem alodahi i olaadeu dodo; gai e dee deenei donu huu, gai ia ne hai hogi dangada i Judah gi haia de baubau, ga hagahaisala ai gilaadeu i mada luu mada o Tagi Maolunga.

17 Gai hegau a Manasseh ange laa, ma mee alodahi aana ne hai, aama ana hegau baubau alodahi, e sisi i lo te beebaa e daohi ai laa hegau a denga hodooligi o Judah. 18 Gai Manasseh ne magau bei ono dubuna madagidagi ga danu i lo te veelenga o dono hale, go de veelenga a Uzza. Gai dana dama daane go Amon ga sui ia ga hodooligi ai.

De hodooligi o Amon i Judah

(2 Ch 33.21-25)

19 Amon gu madalua ma lua ono ngadau i de masavaa oona ne dae ange ai ga hodooligi, gai ia ne hodooligi i e lua ngadau i Jerusalem. Gai de ingoo o dono dinana go Meshullemeth, tamaa hine a Haruz, taane Jotbah. 20 Gai ia ne hai de baubau i mada luu mada o Tagi Maolunga, bei hegau a dono damana go Manasseh. 21 Ia ne ago ange i dahulinga a dono damana ne hai, ga daumaha ange gi denga diinonga o dono damana ne hai hegau ange laa aagena aama de daumaha ange gi gilaadeu. 22 Ia ne tili Tagi Maolunga, de Maadua o ono dubuna madagidagi, ia tee daudali i lodo o Tagi Maolunga.

23 Gai de gau hai hegau o Amon ne buni, bolo e hai baasi ange gi de ia, gai gilaadeu ga daa de hodooligi gu magau i dono hale. 24 Gai dangada o de henua ga daa gu maakau gilaadeu alodahi ne hai baasi ange laa gi de hodooligi go Amon. Gai gilaadeu ga hai dana dama daane go Josiah gi suuia ia gi hodooligi ai.

25 Gai hegau a Amon ange laa ma ana mee ne hai, e sisi i lo te beebaa e daohi ai laa hegau a denga hodooligi o Judah. 26 Gai ia ne danu i dana daanunga i lo te veelenga a Uzza. Gai dana dama daane go Josiah ga sui ia ga hodooligi ai.

22

De gidee de beebaa o de hainga

(2 Ch 34.1-2, 8-28)

1 Josiah gu valu ono ngadau i de masavaa oona ne dae ange ai ga hodooligi, gai ia ne hodooligi i e matolu ma dahi ngadau i Jerusalem. De ingoo o dono dinana go Jedidah, tamaa hine a Adaiah, ia se hine Bozkath.* 2 Gai ia ne hai hegau i de heohi i mada luu mada o Tagi Maolunga, ma de ago ange i hegau alodahi a dono dubuna go David, ia tee hagahaisala donu dahi mee daudahi.

3 Gai de madaangahulu ma valu ngadau huu o Josiah ne hodooligi ai, gai ia ga hai gi hano tangada sisi go Shaphan, tama daane a Azaliah, tama daane a Meshullam gi de hale o Tagi Maolunga, ga hai ange, 4 “Hannoo gi daho tangada haimeedabu maolunga go Hilkiah, mage hai ange ia gi daulia gi iloo taelodo o denga sseene a dangada gu gaamai gi de hale o Tagi Maolunga, go sseene a de gau hagaloosi o de haitoga gu lava laa i de hagabudu mai i daho dangada. 5 Gai gilaadeu gi gaavange sseene laa gi denga daane e dagina hegau o de hale o Tagi Maolunga. Gai gilaadeu gi hagao ina ange ai de gau hai hegau e haia ange laa mommee gu maoha i de hale o Tagi Maolunga — 6 denga labagau o denga laagau, ma de gau hagaduu hale, aama denga labagau o denga hadu. Gilaadeu gi hagao ina hogi denga laagau ma hadu gu hagamalali e hai ange ai de hale daumaha. 7 Aagai goodou aude haia gilaadeu gi daalaa adu be ni aha alaadeu ne hai i denga sseene e gaavange laa gi gilaadeu, i hiidinga gilaadeu ni daane e hai hegau i de muna abodonu.” *

8 Gai tangada haimeedabu maolunga go Hilkiah ne hai ange gi Shaphan, tangada sisi, “Au gu gidee de beebaa o de hainga i lo te hale o Tagi Maolunga.” Gai Hilkiah ga gaavange de beebaa laa gi Shaphan, gai ia ga dau de beebaa laa. 9 Gai tangada sisi go Shaphan ne humai gi daho de hodooligi ga tala ange, ga hai ange, “Oo dangada hai hegau gu llingi denga sseene ne gidee i de temple, ma gu gaavange gi de gau hai hegau, e hagaseesee ina laa de hegau i de hale o Tagi Maolunga.” 10 Gai tangada sisi go Shaphan ne hai ange hogi gi de hodooligi, “Tangada haimeedabu go Hilkiah ne gaamai hogi dahi beebaa gi de au.” Gai Shaphan ga dau ange de beebaa laa gi de hodooligi.

11 De masavaa a de hodooligi ne langona ai muna i lo te beebaa o de hainga, gai ia ga ssae ono malo. 12 Gai de hodooligi ga hai ange gi tangada haimeedabu go Hilkiah, ma Ahikam, tama daane a Shaphan, ma Acbor, tama daane a Micaiah, ma tangada sisi go Shaphan, aama taane hai hegau o de hodooligi go Asaiah, 13 “Goodou suuia ngau ma dangada alodahi o Judah, mage siilia ai i daho Tagi Maolunga, gi iloo dagodo o mee gu sisi i lo te beebaa gu gidee nei. Tagi Maolunga gu kona mmao dono lili i gidaadeu, go hiidinga odaadeu dubuna madagidagi tee daohi muna i lo te beebaa nei; gai gilaadeu tee hagassula muna alodahi gu sisi gidaadeu gi hai hegau ai.”

14 Gai tangada haimeedabu go Hilkiah, ma Ahikam, ma Acbor, ma Shaphan aama Asaiah, ne hulo gi pasa ange gi de pelaabisi go Huldah, de bodu o Shallum, tama daane a Tikvah, tama daane a Harhas, go taane e doange ina denga malo. Gai de hine laa e noho i de lua vaaenga i Jerusalem.

15 Gai de hine laa ne hai ange gi gilaadeu, “E hagadaba Tagi Maolunga, de Maadua o Israel: Goodou hai ange gi taane ne haia naa goodou gi loomai gi ogu daha, 16 ‘E hagadaba Tagi Maolunga: Tilo, au e gaamai naa de hai ngadaa gi de mommee nei ma ono dangada, bei de hai gu sisi ai laa i lo te beebaa a de hodooligi o Judah gu dau laa. 17 Gilaadeu ne tili au gai ga sigidaumaha ange mee maanongi gi denga diinonga, ga hagadaemaha ai ogu lodo i alaadeu hegau alodahi ne hai. Deenei ai, au e hai baasi ange gi de mommee nei i dogu lili, gai e dee maua donu i de haganoho.’ 18 Aagai goodou hai ange gi de hodooligi o Judah, ne haia naa goodou gi loomai gi siilia i daho Tagi Maolunga, ‘E hagadaba Tagi Maolunga, de Maadua o Israel, i dagodo o muna aau gu langona naa: 19 Go hiidinga koe gu dahuli oo lodo ma de hagamaolalo, i mada luu mada o Tagi Maolunga, i de masavaa aau ne langona ai agu muna ne tala, e hai baasi ange ai gi de mommee nei ma ono dangada, bolo gilaadeu e hagamalaia naa gai de mommee nei e hai naa ga ngadi dagodo, ma hiidinga dau ssae oo malo ma de dangi i mada luoogu mada — deenei ai, e hagadaba Tagi Maolunga: Au gu langona au muna. 20 Deelaa ai, au e dugu adu naa goe gi magau bei dagodo oo dubuna madagidagi, ga danu i de masavaa o de nnoho paba. Koe e dee gidee naa denga mee hai ngadaa aagu e hai gi loomai gi de mommee nei.’ ”

Gai denga daane laa ne aahe ga tala ange muna laa gi de hodooligi.

23

De hagahoou o de hagatoo donu hagaheloongoi

(2 Ch 34.3-7, 29-33)

1 Gai de hodooligi ne aalu ga hagabuni mai denga daane maatua alodahi o Judah ma Jerusalem gi ono daha. 2 Gai ia ga hanage gi de hale o Tagi Maolunga, madali denga daane alodahi o Judah, ma dangada alodahi o Jerusalem, ma de gau haimeedabu ma denga pelaabisi, ma denga gauligi ma dangada maatua alodahi. Gai ia ga dau ange gi gilaadeu muna alodahi i lo te Beebaa o de hagatoo donu hagaheloongoi, ne gidee mai laa i lo te hale o Tagi Maolunga. 3 Gai de hodooligi ne duu i gaogao tuludulu i kilaa ga hai dahi hagatoo donu hagaheloongoi i mada luu mada o Tagi Maolunga, bolo ia e daudali ange i Tagi Maolunga ma de daohi ana hainga, ma ana muna gu tala hagadonu ma gu hagasauaa, i ono lodo alodahi, ma dono hagasaalunga alodahi, ma de hai gi bei muna o de hagatoo donu hagaheloongoi gu sisi laa i lo te beebaa laa. Gai dangada alodahi ne hagatoo donu hogi bolo gilaadeu e daudali i de hagatoo donu hagaheloongoi laa.

4 Gai de hodooligi ga hai ange gi Hilkiah, tangada haimeedabu maolunga, ma de gau haimeedabu i ono lalo, ma gilaadeu e hagaloosi ina de haitoga gi aaua gee denga goloa alodahi o Baal ma Asherah, ma goloa alodahi e daumaha ange ai gi denga heduu, mai i lo te temple o Tagi Maolunga. Gai ia ne kave mee laa ga dudu i tua de buibui o Jerusalem i lo te geelonga go Kidron, ma de kave denga lehu gi Bethel.* 5 Gai ia ne aau gee de gau haimeedabu a denga hodooligi o Judah ne hili laa, gi duungia mee maanongi i denga mommee daumaha o denga aduhale o Judah ma mommee i luu baasi o Jerusalem — go gilaadeu ne duungia denga mee maanongi ange gi Baal, ma de laa, ma de maasina, ma denga heduu aama mee alodahi i lo te langi. 6 Gai ia ne kave gee tuludulu laagau o Asherah mai i lo te hale o Tagi Maolunga, ga kave gi de geelonga go Kidron i tua o Jerusalem ga dudu ai. Gai ia ga dugidugi de mee laa gu ni mama ga maga ange gi mommee iai daanunga o dangada. 7 Gai ia ne oha hogi mommee o denga daane hai be se manu o denga diinonga i lo te hale o Tagi Maolunga, go de mommee a denga haahine e llanga ai mee o tiinonga hahine go Asherah.*

8 Gai ia ne hagaahe mai de gau haimeedabu alodahi i denga aduhale o Judah, gai ia ga oha denga mommee daumaha, mai i Geba ga dae ai gi Beersheba, go mommee a de gau haimeedabu ne dudu ai mee maanongi. Ia ne oha hogi denga mommee daumaha i gaogao de haitoga o Joshua, de goobenaa o de aduhale, i de baasi masui o de haitoga o de aduhale. 9 Gai de gau haimeedabu o denga mommee daumaha tee maua i de hai hegau i de mommee o ssigidaumaha a Tagi Maolunga i Jerusalem, aagai gilaadeu ne gai denga pelaoaa dee hagahua madali de gau haimeedabu ange laa.

10 Gai Josiah ne oha hogi de mommee go Topheth i lo te Geelonga o Ben Hinnom, gi deai ai dangada e maua i de dudu dana dama daane be go dana damaa hine e sigidaumaha ange gi Molek.* 11 Ia ne kave gee hogi denga hoosa i gaogao de haitoga o de hale o Tagi Maolunga, a denga hodooligi o Judah ne gaavange e daumaha ange ai gi de laa. Mee nei ne dugu i lo te buibui i gaogao de aabi o tagi go Nathan-Melek. Gai Josiah ne dudu denga hada ne gaavange laa e daumaha ange ai gi de laa.

12 Ia ne oha hogi ga too dagidahi denga mommee o ssigidaumaha a denga hodooligi o Judah ne hagatuu laa i tua de hale, i gaogao de aabi o Ahaz i teege i lunga, aama denga mommee o ssigidaumaha a Manasseh ne hagatuu i lodo luu buibui o de hale o Tagi Maolunga, ga maga gi lo te geelonga go Kidron.* 13 De hodooligi ne oha hogi denga mommee daumaha i baasi i dua o Jerusalem, ma baasi ngaage o de Mounga o denga Olive,* go mommee a Solomon, de hodooligi o Israel ne hagatuu e daumaha ange ai gi Ashtoreth, tiinonga hakino gee o de gau Sidon, ma Chemosh, tiinonga hakino gee o de gau Moab, aama Milcom,† tiinonga hakino gee o de gau Ammon.* 14 Ia ne oha ga hadihadi denga duludulu hadu, ma de duuduu iho denga duludulu laagau o Asherah, ma de hhao denga mommee nogo iai denga diinonga laa i ivi o de gau maakau.

15 Gai e bei ai hogi de mommee o ssigidaumaha i Bethel, go de mommee daumaha a Jeroboam, tama daane a Nebat ne hagaduu, go taane ne haia ga haisala de gau Israel — ia ne oha hogi de mommee o ssigidaumaha ma de mommee daumaha laa. Ia ne dudu de mommee daumaha ga hai gu ni lehu, aama de dudu tuludulu laagau o Asherah.* 16 Gai de masavaa o Josiah ne huli dua ai, gai ia gu gidee denga daanunga i honga tuuduu i kilaa, gai ia ga hai hanu gi aaua mai denga ivi iai, gi duungia i honga de mommee o ssigidaumaha laa gi hakino gee ai, bei de hai a Tagi Maolunga gu tala ai laa i daho taane o de Maadua, ne daalaa mee nei.*

17 Gai ia ne ssili ange, “Ni hadu hagamaanadu aha aagu e gidee adu nei?”

Gai denga daane o de aduhale laa ga hai ange, “Go hadu e hagailonga ai taanunga o taane o de Maadua ne humai laa i Judah, ga daalaa mee aau gu hai ange nei gi de mommee o ssigidaumaha i Bethel.” *

18 Gai ia ga hai ange, “Dugua donu huu dono daanunga, gai gi deai donu se dangada e aaua gee ono ivi.” Deelaa ai, gilaadeu ne dugu donu huu ono ivi madali ivi o de pelaabisi ne humai laa i Samaria.

19 Ia ne oha hogi hale i denga mommee daumaha, a denga hodooligi o Israel ne hagatuu laa, i denga aduhale o Samaria, ga hidi mai ai de lili o Tagi Maolunga. Ia ne hai mommee nei alodahi bei dana hai ne hai ai Bethel. 20 Gai Josiah ne daa ga maakau de gau haimeedabu alodahi o denga mommee daumaha i kilaa, ma de dudu ivi o de gau maakau i honga denga mommee o ssigidaumaha laa. Muli mai gai ia ga ahe gi Jerusalem.

De hagaahe age o Taonga Hagasili

(2 Ch 35.1-19)

21 Gai de hodooligi ga hai ange gi dangada alodahi, “Goodou dao ina Taonga Hagasili ange gi Tagi Maolunga doodou Maadua, bei de hai gu sisi ai laa i lo te Beebaa o de hagatoo donu hagaheloongoi.” 22 Gai tigi ai donu se dao Taonga Hagasili bee nei, mai i de masavaa o de gau hagamodu muna ne dagi ai de gau Israel, aabe go de masavaa o denga hodooligi alodahi o Israel ma Judah. 23 Aagai go de madaangahulu ma valu ngadau o Josiah ne hodooligi ai, ne dao ai Taonga Hagasili nei e hagadubu ai Tagi Maolunga i Jerusalem.

24 Gai Josiah ne hai hogi gi deai dangada e pasa ange gi de gau maakau, ma dangada e pasa ange gi denga hagasaalunga baubau, ma diinonga o denga huaabodu, ma diinonga hakino gee alodahi i Judah ma Jerusalem. Ia ne hagassula muna gu sisi i lo te beebaa o de hainga a tangada haimeedabu go Hilkiah ne gidee laa i lo te hale o Tagi Maolunga. 25 Gai teai ange donu se hodooligi i mua o Josiah aabe go ono dua ne bei ono dagodo, i dono hagaduu ngae ga daudali ange i Tagi Maolunga i ono lodo alodahi, ma dono hagasaalunga alodahi aama ono mahi alodahi, bei de hai gu sisi ai laa i hainga alodahi a Moses.

26 Aagai Tagi Maolunga tee helui donu de kona dono lili i Judah, i hiidinga o dahulinga baubau alodahi a Manasseh ne hai ga hagadaemaha ai ono lodo. 27 Gai Tagi Maolunga ga hagadaba, “Au e kave gee naa Judah mai i mada luoogu mada, bei dagu hai ne kave gee ai laa Israel. Au e tili naa Jerusalem, go de aduhale aagu gu hili, ma de temple aagu ne hagadaba laa, ‘Go kilaa iai dogu ingoo.’ ”

De magau o Josiah

(2 Ch 35.20—36.1)

28 Gai hegau a Josiah ange laa ma mee alodahi aana ne hai, gu sisi i lo te beebaa e daohi ai laa hegau a denga hodooligi o Judah.

29 De masavaa laa gai de hodooligi o Egypt go Pharaoh Neco ne hano e bale ange de hodooligi o Assyria i gaogao ssaalingaa vai go Euphrates. Gai de hodooligi go Josiah ne hano e hebagi ange gi de ia; gai Pharaoh Neco ga daa ia gu magau i Megiddo, i de masavaa aana ne gidee ai ia. 30 Gai ono dangada hai hegau ga hagauda ange dono angaanga gi honga dahi hada hebagi ga gaamai ai i Megiddo gi Jerusalem, ga danu ia i dono daanunga. Gai dangada ga kave Jehoahaz, dana dama daane, ga hagadabu ia i de lolo gi hodooligi i tuulanga o dono damana.

De hodooligi o Jehoahaz i Judah

(2 Ch 36.2-4)

31 Jehoahaz gu madalua ma dolu ono ngadau i de masavaa oona ne dae ange ai ga hodooligi, gai ia ne hodooligi i e dolu malama i Jerusalem. Gai de ingoo o dono dinana go Hamutal, tamaa hine a Jeremiah, taane Libnah. 32 Gai ia ne hai hegau baubau i mada luu mada o Tagi Maolunga, bei dagodo hegau a ono dubuna alodahi. 33 Gai Pharaoh Neco ne nnoa ia i Riblah, i de henua go Hamath, gi dee hodooligi ai ia i Jerusalem, gai ia ga hai dangada o Judah gi hagao ina e lau talent‡ selevaa ma e dahi talent§ goolo. 34 Gai Pharaoh Neco ne hai Eliakim, tama daane a Josiah, gi suuia dono damana gi hodooligi ai, ma de sui dono ingoo ga hagaingoo ange ia go Jehoiakim. Aagai ia ne nnoa Jehoahaz ga kave gi Egypt, go kilaa hogi oona ne magau ai.* 35 Gai Jehoiakim ne hagao ange Pharaoh Neco i denga selevaa ma goolo bei dagodo de hagamodu a Pharaoh. Aagai ia ne hai dangada i de henua gi hagao ina taagisese o denga alahenua, gi maua ai e ia i de hagao ange Pharaoh. Ia ne hagabau ange mee a dahi e hagao i denga selevaa ma goolo laa, gi bei de lagolago o ana mee.

De hodooligi o Jehoiakim i Judah

(2 Ch 36.5-8)

36 Gai Jehoiakim gu madalua ma lima ono ngadau, i de masavaa oona ne dae ange ai ga hodooligi, gai ia ne hodooligi i e madaangahulu ma dahi ngadau i Jerusalem. Gai de ingoo o dono dinana go Zebidah, tamaa hine a Pedaiah, ia se hine Rumah.* 37 Gai ia ne hai de baubau i mada luu mada o Tagi Maolunga, bei dagodo hegau alodahi a ono dubuna ne hai.

24

1 De masavaa o Jehoiakim ne hodooligi ai, gai Nebuchadnezzar, de hodooligi o Babylon, ne humai ga hebagi ange gi de henua, gai Jehoiakim ne hai hegau ange gi de ia i e dolu ngadau. Muli mai gai Jehoiakim ne sui dana maanadu, ga hai baasi ange gi Nebuchadnezzar.* 2 Gai Tagi Maolunga ga hai gi loomai denga hagabuulingaa daane o de gau Babylon, ma de gau Syria, ma de gau Moab, aama de gau Ammon gi hebagi ange ma de oha Judah, e hagassula ai muna a Tagi Maolunga gu tala laa i daho ono dangada hai hegau, go denga pelaabisi. 3 Ni muna abodonu, mee nei ne hai ange gi Judah e hagassula ai muna a Tagi Maolunga, gai ia e aau gee naa gilaadeu i mada luoono mada, i hiidinga haisala o Manasseh, ma ana mee baubau alodahi ne hai, 4 ma hiidinga o dangada tigi haisala aana ne daa ga maakau. Ia ne hagadohu Jerusalem alodahi i dodo o dangada aana ne daa, gai Tagi Maolunga tee degi ange gi de ia.

5 Gai hegau a Jehoiakim ange laa ma mee alodahi aana ne hai, gu sisi i lo te beebaa e daohi ai laa hegau a denga hodooligi o Judah. 6 Gai Jehoiakim ne magau bei ono dubuna, gai dana dama daane go Jehoiachin ga sui ia ga hodooligi ai.

7 Gai de hodooligi o Egypt tee hano gee ange i dono henua, go hiidinga de hodooligi o Babylon gu kave dono mommee alodahi, mai i Ssaalingaa Vai o Egypt ga dae ai gi ssaalingaa vai go Euphrates.

De hodooligi o Jehoiachin i Judah

(2 Ch 36.9-10)

8 Gai Jehoiachin gu madaangahulu ma valu* ono ngadau, i de masavaa oona ne dae ange ai ga hodooligi, gai ia ne hodooligi i e dolu malama i Jerusalem. Gai de ingoo o dono dinana go Nehushta, tamaa hine a Elnathan, taane Jerusalem. 9 Gai ia ne hai hegau baubau i mada luu mada o Tagi Maolunga, bei hegau a dono damana.

10 De masavaa laa gai dagi o de hebagi o de hodooligi o Babylon go Nebuchadnezzar ne loomai ga duuli luu baasi o Jerusalem, 11 gai Nebuchadnezzar ne humai gi de aduhale i de masavaa o ono daane e duuli ai luu baasi de aduhale laa. 12 Gai Jehoiachin, de hodooligi o Judah, ma dono dinana, ma ono dangada bale, ma de gau maolunga, ma dagi o de henua alodahi gu hai hegau ange gi de ia.

Gai de valu ngadau huu o Nebuchadnezzar, de hodooligi o Babylon ne hodooligi ai, gai ia ne nnoa Jehoiachin.* 13 Gai ia ne kave hogi denga goloa hagamogomogo alodahi i de hale o Tagi Maolunga, ma de hale o de hodooligi, ma de duuduu ga too dagidahi goloa goolo alodahi a Solomon, de hodooligi o Israel ne hai laa moo de temple o Tagi Maolunga, bei de hai a Tagi Maolunga gu tala ai laa. 14 Ia ne noonooa hogi dangada alodahi ga kave gee i Jerusalem: de gau aamua ma denga daane hebagi dau, ma labagau o laagau ma baalanga, gai e dahisemada taelodo o de gau nei alodahi. Gai go de gau hagaau aloha donu huu e doe i kilaa.

15 Gai ia ne noonooa Jehoiachin, ma dono dinana, ma ono bodu, ma dagi o de henua, ma de gau maolunga o de henua, ga kave mai i Jerusalem gi Babylon.* 16 Gai de hodooligi o Babylon ne kave gi Babylon de hagabuulinga hebagi alodahi e hidumano laa, ni daane mmahi ma de aabo i de hebagi, gai e mano labagau o denga laagau ma baalanga. 17 Gai de hodooligi o Babylon ne hai Mattaniah, taina daane o tamana o Jehoiachin, gi suuia ia gi hodooligi ai, ia ne sui hogi dono ingoo ga hagahi ange ia go Zedekiah.*

De hodooligi o Zedekiah i Judah

(2 Ch 36.11-12; Jer 52.1-3a)

18 Zedekiah gu madalua ma dahi ono ngadau i de masavaa oona ne dae ange ai ga hodooligi, gai ia ne hodooligi i e madaangahulu ma dahi ngadau i Jerusalem. Gai de ingoo o dono dinana go Hamutal, tamaa hine a Jeremiah, taane Libnah.* 19 Gai ia ne hai de baubau i mada luu mada o Tagi Maolunga, bei hegau alodahi a Jehoiakim. 20 Mee nei ne hai i hiidinga de lili o Tagi Maolunga i Jerusalem ma Judah, gai ia ne hai gilaadeu gi hulo gee mai i mada luoono mada.*

Gai Zedekiah ne hai baasi ange gi de hodooligi o Babylon.

25

De hagadee kii ina o Jerusalem

(2 Ch 36.13-21; Jer 52.3b-11)

1 Gai ssiva ngadau huu o Zedekiah ne hodooligi ai, i de madaangahulu laangi o de madaangahulu malama, gai Nebuchadnezzar, de hodooligi o Babylon ma dono hagabuulinga hebagi alodahi ne loomai e hebagi ange gi Jerusalem. Gai gilaadeu ga duuli luu baasi de aduhale ga hagatuu denga mee e oha ai de buibui o de aduhale.* 2 Gai gilaadeu ne duuli luu baasi de aduhale laa, ga dae ai gi de madaangahulu ma dahi ngadau o Zedekiah ne hodooligi ai. 3 Gai ssiva laangi huu o de haa malama o de ngadau laa, gai gu kona de onge i lo te aduhale, gu deai donu gai a dangada. 4 Gai de buibui o de aduhale gu oha ga masaavava, gai denga daane alodahi gu saavini ga hulo, gai gilaadeu ne ssao ga hulo i de haitoga i magavaa luu buibui i gaogao de veelenga a de hodooligi, i de masavaa a de gau Babylon e duuli ai luu baasi de aduhale. Gai gilaadeu ne ssao ga hulo i de haiava e hano laa gi Arabah.* 5 Aagai de hagabuulinga hebagi o Babylon ne doolohi de hodooligi ga poo ia i lo te duu malaelae o Jericho, gai ono daane hebagi alodahi gu mavaevae saele. 6 Gai de gau Babylon ne poo Zedekiah ga kave gi daho de hodooligi o Babylon i Riblah, ga hagamodu ai ono muna. 7 Gai gilaadeu ne daa ga maakau denga dama daane a Zedekiah i mada luoono mada, gai ga llao mai luoono hadu mada ga nnoa ia i denga daula baalanga ga kave gi Babylon.*

De oohaa o de temple

(Jer 52.12-23)

8 Gai de hidu laangi huu o de lima malama o de madaangahulu ma siva ngadau o Nebuchadnezzar, de hodooligi o Babylon, gai Nebuzaradan, tagi o de gau hagaloosi gai se dagi i lalo o de hodooligi o Babylon, ne humai gi Jerusalem. 9 Gai ia ne dudu de hale o Tagi Maolunga, ma de hale o de hodooligi, aama denga hale alodahi i Jerusalem. Ia ne dudu hogi denga hale hagamogomogo alodahi i kilaa.* 10 Gai de hagabuulinga hebagi o Babylon alodahi ne loomai laa madali tagi o de gau hagaloosi ga oha de buibui i luu baasi o Jerusalem. 11 Gai Nebuzaradan, tagi o de gau hagaloosi, ne noonooa dangada alodahi e doe i de aduhale, ma dangada ne hagabuni ange laa gi de hodooligi o Babylon, aama dangada alodahi, ga kave gee mai i de henua. 12 Aagai tagi o de gau hagaloosi ne dugu hanu dangada hagaau aloha hugadoo i de henua gi diiloo ange denga veelengaa grape ma de hagabalabala de gelegele.

13 Gai de gau Babylon ne oha denga duludulu bronze ma denga hada aama taaba bronze e dugu laa i lo te hale o Tagi Maolunga; gilaadeu ne kave denga bronze gi Babylon.* 14 Gilaadeu ne kave hogi denga anibada, ma savolo, ma mee diinei laama, ma gumedi aama goloa bronze alodahi e hai ai laa hegau o de temple.* 15 Gai tagi o de gau hagaloosi ne kave hogi denga mee hhao maga ahi, ma beisini, ma goloa alodahi ne hai laa i goolo hagamogomogo ma selevaa.

16 Gai luu duludulu bronze, ma taaba bronze laa, ma hada bronze a Solomon ne hai laa moo de hale o Tagi Maolunga, tee maua donu i de hagahidi gi iloo taemaha. 17 Gai tuuduu o dahi duludulu laa se madaangahulu ma valu sugilima; gai de mee i ulu o tuludulu laa se dolu sugilima tuuduu, gai e hagalaagii luu baasi i denga gaini ma pomegranate; mee alodahi ne hai i bronze. Gai e bei ai hogi tuludulu ange laa ma dono gaini.

De gaavee o dangada gi Babylon

(Jer 52.24-27)

18 Gai tagi o de gau hagaloosi ne kave tangada haimeedabu maolunga go Seraiah, ma dono dogolua go Zephaniah, aama e dogodolu daane e hagaloosia ange de haitoga o de hale daumaha. 19 Gai ia ne kave gee dangada e doe i de aduhale: go tagi o denga daane hebagi, ma e dogolima daane hagasaele o de hodooligi. Ia ne kave hogi tangada sisi, go tagi o de hebagi, gai go taane ne hagabuni ina mai dangada o de henua, aama e dinoono daane ne gidee mai i lo te aduhale. 20 Gai tagi o de gau hagaloosi go Nebuzaradan ne kave gilaadeu gi daho de hodooligi o Babylon i Riblah. 21 Gai de hodooligi o Babylon ne daa gilaadeu gu maakau i Riblah, i de henua go Hamath.

Deenei de hai o dangada o Judah ne gaavee gee mai i delaadeu henua.

De hai o Gedaliah gi goobenaa i Judah

(Jer 40.7-9; 41.1-3)

22 Gai Nebuchadnezzar, de hodooligi o Babylon ne hili Gedaliah, tama daane a Ahikam, tama daane a Shaphan, ga hai ia gi dagina dangada e doe i Judah. 23 Gai de masavaa huu a dagi alodahi o de hebagi ne langona ai, bolo de hodooligi o Babylon gu hili Gedaliah e hai ai de goobenaa, gai gilaadeu ga loomai gi daho Gedaliah i Mizpah. Aanei gilaadeu: go Ishmael, tama daane a Nethaniah, ma Johanan, tama daane a Kareah, ma Seraiah, tama daane a Tanhumeth, taane Netophah, ma Jaazaniah tama daane a dahi daane Maacah, aama olaadeu daane. 24 Gai Gedaliah ne hagatoo donu ange gi gilaadeu ma olaadeu daane, ga hai ange, “Goodou aude maatagu i dagi o de gau Babylon. Goodou nnoho i de henua ga hai hegau ange gi de hodooligi o Babylon, gi danuaa adu ai gi goodou.”

25 Aagai de hidu malama huu, gai Ishmael, tama daane a Nethaniah, tama daane a Elishama, se dangada mai i de huaabodu o de hodooligi, ne humai madali e dinoangahulu daane, ga daa gu magau Gedaliah ma de gau Ssuu aama de gau Babylon madali ia i Mizpah. 26 Gai dangada alodahi, mai i de gau maatua ga dae ai gi denga gauligi, madali dagi o de hagabuulinga hebagi, gu maatagu ga saavini ga hulo gi Egypt.*

De hagasao mai o Jehoiachin i lo te hale pono

(Jer 52.31-34)

27 Gai de matolu ma hidu ngadau huu i dua de gaavee gee o Jehoiachin, de hodooligi o Judah, i de henua, gai go de ngadau o Evil-Merodak* ne dae ange ai ga hodooligi i Babylon, gai ia ga hagasao mai Jehoiachin, de hodooligi o Judah i lo te hale pono, i de madalua ma hidu laangi o de madaangahulu ma lua malama. 28 Gai ia ga basa maamaane ange gi de ia, ma de gaavange gi de ia dahi duulanga, gi maolunga ange i duulanga o denga hodooligi madali ia i Babylon. 29 Gai Jehoiachin ne hagaui ono malo nogo gahu ai i lo te hale pono, gai ia gu gaimee i teebele o de hodooligi i laangi alodahi, i taulooloa dono mouli. 30 Gai de hodooligi ne gaavange dahi mee e hagadanuaa ai ia, i taulooloa dono mouli.

* 1:8 Mat 3.4; Mark 1.6

* 1:10 Luke 9.54

* 1:17 dono daina daane e dee sisi i hanu beebaa duai ange laa.

* 2:9 Deut 21.17

* 2:9 lua diba: de lua diba nei go tiba e bolo ange laa gi tama madua; Elisha e bei tama madua a Elijah, go hiidinga go ia e duudagi ina de hai hegau a de pelaabisi (diiloo hogi Deut. 21.17).

* 2:12 2 Ki 13.14

* 3:1 Joram: de Beebaa Hebrew go Jehoram (diiloo hogi de gubu e 6).

* 4:16 Gen 18.14

* 4:34 1 Ki 17.21

* 5:1 Luke 4.27

* 5:5 10 talente bei se 750 pauni.

† 5:5 6,000 shekele bei se 150 pauni.

‡ 5:22 dahi talente bei se 75 pauni.

* 6:25 80 shekele bei se 2 pauni; 5 shekele bei se 2 ounce.

† 6:25 ¼ cabagu made se ¼ koada.

* 6:29 Deut 28.57; Lam 4.10

* 7:1 dahi hagabaaunga e bei se 7 koada; 2 hagabaaunga e bei se 14 koada (diiloo hogi denga gubu e 16, 18).

† 7:1 dahi shekele bei se 0.4 ounce.

‡ 7:18 2 seahagu made se haa gaalene; dahi seahagu made se lua gaalene.

* 7:18 2 Ki 7.1

* 7:19 2 Ki 7.2

* 8:1 2 Ki 4.8-37

* 8:13 1 Ki 19.15

* 8:19 1 Ki 11.36

* 8:20 Gen 27.40

* 8:21 Jehoram: de Beebaa Hebrew e hai ange bolo go Joram (diiloo hogi denga gubu e 23-24).

* 9:6 1 Ki 19.16

* 9:10 1 Ki 21.23

* 9:26 1 Ki 21.19

* 9:31 1 Ki 16.8-12

* 9:36 1 Ki 21.23

* 10:11 Hos 1.4

* 10:29 1 Ki 12.28-30

* 11:14 2 Ki 23.3

* 11:21 Joash: de Beebaa Hebrew e hai ange go Jehoash.

* 12:4 Exo 30.11-16

* 12:15 2 Ki 22.7

* 12:16 Lev 7.7

* 13:9 Jehoash: de Beebaa Hebrew e hai ange go Joash (diiloo hogi denga gubu e 12-14, 25).

* 13:14 2 Ki 2.12

* 14:6 Deut 24.16

* 14:25 Jon 1.1

* 15:7 Isa 6.1

* 15:12 2 Ki 10.30

* 15:19 Pul e bei go Tiglath-Pileser.

† 15:19 1,000 talente bei se 37 dana.

‡ 15:20 50 shekele bei se 1¼ pauni.

* 16:3 ne dudu … ssigidaumaha, aabe ne hai dana dama gi seesee i lo te ahi.

* 16:3 Deut 12.31

* 16:5 Isa 7.1

* 16:14 Exo 27.1-2; 2 Ch 4.1

* 16:17 1 Ki 7.23-39; 2 Ch 4.2-6

* 16:20 Isa 14.28

* 17:10 1 Ki 14.23

* 17:16 1 Ki 12.28

* 17:17 Deut 18.10

* 17:34 Gen 32.28; 35.10

* 17:35 Exo 20.5; Deut 5.9

* 17:36 Deut 6.13

* 18:4 Nehushtan e dagu bei de muna Hebrew go bronze, aabe go de labodo.

* 18:4 Num 21.9

† 18:14 300 talente bei se 11 dana.

‡ 18:14 30 talente bei se dahi dana.

§ 18:17 de Tartan, ma de Rab-saris, aama de Rabshakeh ni dagi niio de hagabuulinga hebagi o Assyria.

* 19:15 Exo 25.22

* 19:35 Isa 31.8

* 20:17 2 Ki 24.13; 2 Ch 36.10

* 20:18 2 Ki 24.14-15; Dan 1.1-7

* 21:2 Jer 15.4

* 21:4 2 Sa 7.13

* 21:7 1 Ki 9.3-5; 2 Ch 7.12-18

* 22:1 Jer 3.6

* 22:7 2 Ki 12.15

* 23:4 2 Ki 21.3; 2 Ch 33.3

* 23:7 Lev 19.29

* 23:10 Lev 18.21; Jer 7.31; 19.1-6; 32.35

* 23:12 2 Ki 21.5; 2 Ch 33.5

* 23:13 de Mounga o denga Olive: de Beebaa Hebrew e hai ange go de Mounga o de Oha.

† 23:13 Milcom e bei go Molek.

* 23:13 1 Ki 11.7

* 23:15 1 Ki 12.33

* 23:16 1 Ki 13.1-3

* 23:17 1 Ki 13.30-32

‡ 23:33 100 talente bei se 3¾ dana.

§ 23:33 dahi talente bei se 75 pauni.

* 23:34 Jer 22.11-12

* 23:36 Jer 22.18-19; 26.1-6; 35.1-19

* 24:1 Jer 25.1-38; Dan 1.1-2

* 24:8 madaangahulu ma valu: hanu beebaa duai ange laa e hai ange valu.

* 24:12 Jer 22.24-30; 24.1-10; 29.1-2

* 24:15 Ezk 17.12

* 24:17 Jer 37.1; Ezk 17.13

* 24:18 Jer 27.1-22; 28.1-17

* 24:20 Ezk 17.15

* 25:1 Jer 21.1-10; 34.1-5; Ezk 24.2

* 25:4 Ezk 33.21

* 25:7 Ezk 12.13

* 25:9 1 Ki 9.8

* 25:13 1 Ki 7.15-26; 2 Ch 3.15-17

* 25:14 1 Ki 7.45; 2 Ch 4.16

* 25:26 Jer 43.5-7

* 25:27 Evil-Merodak, aabe go Amel-Marduk.

1 Chronicles

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

Tahi Beebaa go

Chronicles

Hanu dagodo o de beebaa nei

De gau Ssuu e tala bolo go Ezra ne siia Tahi ma de Lua Beebaa go Chronicles, i daha de ngadau e 430 b.c., ga daohi ai mee ne hai mai i 1000-960 b.c. Gai e aahe ange ma e tala mee gu sisi i lodo luu beebaa go Samuel, aama luu beebaa o denga Hodooligi, gai e damaa dagodo gee de hai e tala ai. E lua hiidinga ne sisi ai taalanga o de nohoanga hodooligi o de gau Israel i lodo luu beebaa go Chronicles:

1. E hagaago mai bolo e dee galemu donu de lagolago hai ngadaa o luu nohoanga hodooligi o Israel ma Judah, gai de Maadua goi daohi donu huu ana hagatoo donu ange gi de huaahenua laa. Gai ia e hagahai hegau dana hagatau ange gi ono dangada, i daho dangada goi nnoho laa i Judah. Tangada ne siia de beebaa nei ne tilo hegau a David ma Solomon ne hai, ma hegau a Jehoshaphat, ma Hezekiah, ma Josiah, e hagammahi ange ai dangada goi hai hegau ange laa gi de Maadua i de lodo abodonu.

2. E tala mai hogi taamada de daumaha ange gi de Maadua i lo te temple i Jerusalem, ma de hai ne hagatau ai hegau a de gau haimeedabu ma de aamuli o Levi, i delaadeu dagi dangada e daumaha ai. Gai e tala hogi bolo go David ne damadaa de hai de temple, ma ono hegau alodahi, e dee galemu donu go Solomon ne hagaduulia de temple.

Dahi gubu hagamogomogo: “Gai David gu donu iho bolo Tagi Maolunga gu hagasula ia gi hodooligi i honga Israel, gai dono nohoanga hodooligi gu hagamaolunga, i hiidinga o ono dangada go de gau Israel” (14.2).

Denga vaevaaenga

Denga atangada ma olaadeu hagataaunga (1.1—9.44)

De magau o Saul (10.1-14)

De hodooligi o David (11.1—29.30)

a. Denga hai ngadaa ma hegau ne ssula (11.1—22.1)

b. De hagadabena mee e hagaduu ai de temple(22.2—29.30)

1

Denga hagadiilinga mai i Adam gi Abraham

(Gen 5.1-32; 10.1-32; 11.10-26)

1 Adam, Seth, Enosh, 2 Kenan, Mahalalel, Jared, 3 Enoch, Methuselah, Lamek, ma Noah.

4 Dama daane a Noah: go Shem, ma Ham, aama Japheth.

Hagadiilinga o Japheth

5 Dama daane a Japheth: go Gomer, ma Magog, ma Madai, ma Javan, ma Tubal, ma Meshek, aama Tiras.

6 Dama daane a Gomer: go Ashkenaz, ma Riphath,* aama Togarmah.

7 Dama daane a Javan: go Elishah, ma Tarshish, ma Kittim, aama Rodanim.

Hagadiilinga o Ham

8 Dama daane a Ham: go Cush, ma Egypt, ma Put, aama Canaan.

9 Dama daane a Cush: go Seba, ma Havilah, ma Sabta, ma Raamah, aama Sabteca.

Dama daane a Raamah: go Sheba, ma Dedan.

10 Cush ne hagadili Nimrod; gai Nimrod se daane mmahi i henua i lalo.

11 Egypt ne hagadili de gau Lud, ma de gau Anam, ma de gau Lehab, ma de gau Naphtuh, 12 ma de gau Pathrus, ma de gau Casluh (ne hagadili ai laa de gau Philistia), ma de gau Caphtor.

13 Canaan ne hagadili de gau Sidon, dana dama madua, ma de gau Heth, 14 ma de gau Jebus, ma de gau Amor, ma de gau Girgash, 15 ma de gau Hiv, ma de gau Erek, ma de gau Sin, 16 ma de gau Arvad, ma de gau Zemar, aama de gau Hamath.

Hagadiilinga o Shem

17 Dama daane a Shem: go Elam, ma Asshur, ma Arpaxad, ma Lud, ma Aram.

Dama daane a Aram: go Uz, ma Hul, ma Gether, aama Meshek.

18 Arpaxad ne hagadili Shelah, gai Shelah ne hagadili Eber.

19 Eber ne hagadili e dogolua dama daane. De ingoo o dahi go Peleg† (go hiidinga dangada o henua i lalo ne mavaevae i dono masavaa), gai de ingoo o dono daina go Joktan.

20 Joktan ne hagadili Almodad, ma Sheleph, ma Hazarmaveth, ma Jerah, 21 ma Hadoram, ma Uzal, ma Diklah, 22 ma Ebal, ma Abimael, ma Sheba, 23 ma Ophir, ma Havilah, aama Jobab. Aanei alodahi dama a Joktan.

24 Shem, Arphaxad, Cainan, Selah, 25 Eber, Peleg, Reu, 26 Serug, Nahor, Terah, 27 ma Abram (e bei go Abraham).

Hagadiilinga o Ismael

(Gen 25.12-16)

28 Dama a Abraham go Isaac ma Ishmael.

29 Aanei dama a Ishmael: go Nebaioth, dana dama madua, ma Kedar, ma Adbeel, ma Mibsam, 30 ma Mishma, ma Dumah, ma Massa, ma Hadad, ma Tema, 31 ma Jetur, ma Naphish, aama Kedemah. Aanei dama a Ishmael.

32 Gai dama daane a Abraham ange gi Keturah, dono bodu laa daha: go Zimran, ma Jokshan, ma Medan, ma Midian, ma Ishbak, aama Shuah.

Dama daane a Jokshan: go Sheba ma Dedan.

33 Dama daane a Midian: go Ephah, ma Epher, ma Hanok, ma Abida, aama Eldaah.

Aanei alodahi dama a Keturah.

Hagadiilinga o Esau

(Gen 36.1-19)

34 Abraham ne hagadili Isaac.

Gai dama daane a Isaac go Esau ma Israel.

35 Dama daane a Esau: go Eliphaz, ma Reuel, ma Jeush, ma Jalam, aama Korah.

36 Dama daane a Eliphaz: go Teman, ma Omar, ma Zephi, ma Gatam, ma Kenaz. Tama daane a Timnah: go Amalek.

37 Dama daane a Reuel: go Nahath, ma Zerah, ma Shammah, aama Mizzah.

Dangada o Seir i Edom

(Gen 36.20-30)

38 Dama daane a Seir: go Lotan, ma Shobal, ma Zibeon, ma Anah, ma Dishon, ma Ezer, aama Dishan.

39 Dama daane a Lotan: go Hori, aama Homam. Gai Timna go taina hahine o Lotan.

40 Dama daane a Shobal: go Alvan, ma Manahath, ma Ebal, ma Shepho, aama Onam.

Dama daane a Zibeon: go Aiah, ma Anah.

41 Tama daane a Anah: go Dishon.

Dama daane a Dishon: go Hamran, ma Eshban, ma Ithran, aama Keran.

42 Dama daane a Ezer: go Bilhan, ma Zaavan, aama Jaakan.

Gai dama daane a Dishan go Uz ma Aran.

Denga dagi o Edom

(Gen 36.31-43)

43 Gai aanei denga hodooligi ne dagina de henua go Edom i mua de dahi hodooligi o de gau Israel:

go Bela, tama daane a Beor, gai de ingoo o dono aduhale go Dinhabah.

44 Gai ga magau huu Bela, gai Jobab, tama daane a Zerah, taane Bozrah ga sui ia ga hodooligi ai.

45 Gai ga magau huu Jobab, gai Husham, taane mai i de henua go Teman ga sui ia ga hodooligi ai.

46 Gai ga magau huu Husham, gai Hadad, tama daane a Bedad, taane ne hagadee kii ina laa de gau Midian i de henua go Moab, ga sui ia ga hodooligi ai. Gai de ingoo o dono aduhale go Avith.

47 Gai ga magau huu Hadad, gai Samlah taane Masrekah ga sui ia ga hodooligi ai.

48 Gai ga magau huu Samlah, gai Shaul, taane mai i Rehoboth i gaogao ssaalingaa vai, ga sui ia ga hodooligi ai.

49 Gai ga magau huu Shaul, gai Baal-Hanan, tama daane a Achor ga sui ia ga hodooligi ai.

50 Gai ga magau huu Baal-Hanan, gai Hadad ga sui ia ga hodooligi ai. Gai de ingoo o dono aduhale go Pai, gai de ingoo o dono bodu go Mehetabel, tamaa hine a Matred, tamaa hine a Me-Zahab. 51 Gai Hadad gu magau hogi.

Gai denga dagi o Edom: go Timna, ma Alvah, ma Jetheth, 52 ma Oholibamah, ma Elah, ma Pinon, 53 ma Kenaz, ma Teman, ma Mibzar, 54 ma Magdiel, aama Iram. Aanei dagi o de gau Edom.

2

Dama a Israel

1 Aanei dama daane a Israel: go Reuben, ma Simeon, ma Levi, ma Judah, ma Issachar, ma Zebulun, 2 ma Dan, ma Joseph, ma Benjamin, ma Naphtali, ma Gad, aama Asher.

Dama daane a Judah

3 Dama daane a Judah: go Er, ma Onan, aama Shelah ange gi tamaa hine a Shua, taane Canaan. Gai Er, tama madua a Judah, ne hai dahi hegau baubau i mada luu mada o Tagi Maolunga, gai ia ga daa ia gu magau. 4 Gai Tamar, saulaba o Judah ne haanau ange gi de ia Perez ma Zerah. Gai Judah ne dogolima alodahi ana dama daane.

5 Dama daane a Perez: go Hezron, ma Hamul.

6 Dama daane a Zerah: go Zimri, ma Ethan, ma Heman, ma Calcol, aama Dara; e dogolima ana dama alodahi.

7 Dama daane a Carmi: go Achar,* go taane ne haia ga hai ngadaa de gau Israel, i dana kave mee gu hagailonga e oha gi odi.*

8 Tama daane a Ethan: go Azariah.

9 Dama daane a Hezron ne hagadili: go Jerahmeel, ma Ram, aama Kelubai.†

10 Ram ne hagadili Amminadab, gai Amminadab ne hagadili Nahshon, dahi dagi o dangada o Judah. 11 Nahshon ne hagadili Salmon,‡ Salmon ne hagadili Boaz, 12 Boaz ne hagadili Obed, gai Obed ne hagadili Jesse.

13 Jesse ne hagadili Eliab, dana dama madua, togolua dama go Abinadab, togodolu go Shimea, 14 togohaa go Nethanel, togolima go Raddai, 15 togoono go Ozem, gai togohidu go David. 16 Gai luoolaadeu daina haahine go Zeruiah ma Abigail. Dama daane a Zeruiah go Abishai, ma Joab, aama Asahel. 17 Gai Abigail ne haanau Amasa, gai tamana o Amasa go Jether, mai i de aamuli o Ishmael.

Caleb tama daane a Hezron

18 Caleb, tama daane a Hezron, ne hanu hogi ana dama i daho dono bodu go Azubah (aama daho Jerioth). Gai ana dama daane: go Jesher, ma Shobab, aama Ardon. 19 Gai de masavaa huu o Azubah ne magau ai, gai Caleb ga hai bodu ange gi Ephrath, ga hagadili ai a Hur. 20 Hur ne hagadili Uri, gai Uri ne hagadili Bezalel.

21 Muli mai gai Hezron ne hai bodu ange hogi gi tamaa hine a Makir, tamana o Gilead (gu madaono ono ngadau i de masavaa oona ne hai bodu ange ai gi de hine laa), gai de hine laa ga haanau ange gi de ia Segub. 22 Gai Segub ne hagadili Jair, taane ne dagina e madalua ma dolu aduhale i de ungaamee o Gilead. 23 (Aagai Geshur ma Syria ne kave aduhale vaaligiligi o Jair, madali Kenath ma ono aduhale vaaligiligi — se madaono aduhale nei.) De gau nei alodahi ni hagadiilinga niio Makir, tamana o Gilead.

24 Dua de magau o Hezron gai Caleb ne hai bodu ange gi Ephrathah, de bodu o dono damana go Hezron. Gai de hine laa ga haanau ange gi de ia Ashhur, taane ne hagaduulia Tekoa.

Jerahmeel tama daane a Hezron

25 Dama daane a Jerahmeel, tama madua a Hezron: go Ram, dana dama madua, ma Bunah, ma Oren, ma Ozem, aama Ahijah. 26 Gai Jerahmeel e dahi ange ono bodu, dono ingoo go Atarah, go ia tinana o Onam.

27 Dama daane a Ram, tama madua a Jerahmeel: go Maaz, ma Jamin, aama Eker.

28 Dama daane a Onam: go Shammai ma Jada.

Dama daane a Shammai: go Nadab ma Abishur.

29 De ingoo o de bodu o Abishur go Abihail, gai ia ne haanau ange gi de ia Ahban ma Molid.

30 Dama daane a Nadab: go Seled ma Appaim. Gai Seled teai donu ana dama.

31 Tama daane a Appaim: go Ishi, go ia tamana o Sheshan. Gai tama daane a Sheshan: go Ahlai.

32 Dama daane a Jada, taina daane o Shammai: go Jether ma Jonathan. Gai Jether teai donu ana dama.

33 Dama daane a Jonathan: go Peleth ma Zaza.

Aanei hagadiilinga o Jerahmeel.

34 Gai Sheshan teai donu ana dama daane, ni damaa hine donu huu aana. Gai Sheshan e dahi ono daane hai hegau mai i Egypt, dono ingoo go Jarha. 35 Gai Sheshan ne gaavange dana damaa hine e hai ai de bodu o dono dangada hai hegau go Jarha, gai ia ne haanau ange gi de ia Attai.

36 Attai ne hagadili Nathan,

Nathan ne hagadili Zabad,

37 Zabad ne hagadili Ephlal,

Ephlal ne hagadili Obed,

38 Obed ne hagadili Jehu,

Jehu ne hagadili Azariah,

39 Azariah ne hagadili Helez,

Helez ne hagadili Eleasah,

40 Eleasah ne hagadili Sismai,

Sismai ne hagadili Shallum,

41 Shallum ne hagadili Jekamiah,

gai Jekamiah ne hagadili Elishama.

Hagadiilinga o Caleb

42 Hagadiilinga o Caleb, taina daane o Jerahmeel: Mareshah, dana dama daane madua, go tamana o Ziph, ma dana dama go Mareshah,§ go tamana o Hebron.

43 Hagadiilinga a Hebron: go Korah, ma Tappuah, ma Rekem, aama Shema. 44 Shema ne hagadili Raham, ne hagadili ina laa Jorkeam, gai Rekem ne hagadili Shammai. 45 Tama daane a Shammai go Maon; gai Maon ne hagadili Beth Zur.

46 Gai Ephah, de bodu laa daha o Caleb, ne haanau Haran, ma Moza, aama Gazez. Haran ne hagadili Gazez.

47 Dama daane a Jahdai: go Regem, ma Jotham, ma Gesham, ma Pelet, ma Ephah, aama Shaaph.

48 Gai Maacah, de bodu laa daha o Caleb, ne haanau Sheber aama Tirhanah. 49 Go ia hogi ne hanaua Shaaph, tamana o Madmannah, ma Sheva, tamana o Macbenah ma Gibea. Gai tamaa hine a Caleb go Acsah. 50 Aanei hagadiilinga o Caleb.

Dama daane a Hur, tama madua a Ephrathah: go Shobal, tamana o de gau Kiriath Jearim, 51 ma Salma, tamana o de gau Bethlehem, aama Hareph, tamana o de gau Beth Gader.

52 Gai hagadiilinga o Shobal, tamana o de gau Kiriath Jearim: go Haroeh, ma dahi luu baasi o de gau Menuhoth, 53 ma denga hagadiilinga o de gau Kiriath Jearim: go de gau Jether, ma de gau Puth, ma de gau Shumah, aama de gau Mishra, go dubuna o de gau Zorah ma de gau Eshtaol.

54 De aamuli o Salma: go de gau Bethlehem, ma de gau Netophah, ma de gau Atroth Beth Joab, ma dahi luu baasi o de gau Manahath, go de gau Zor. 55 Gai hagadiilinga o de gau sisi e nnoho laa i Jabez: go de gau Tirath, ma de gau Shimeah, aama de gau Sucah. Aanei hagadiilinga o de gau Ken, taane Hammath, go tamana o de huaabodu o Recab.

3

Dama a David

1 Aanei dama daane a David ne hagadili i Hebron:

dana dama madua go Amnon, dono dinana go Ahinoam o Jezreel;

togolua go Daniel, dono dinana go Abigail o Carmel;

2 togodolu go Absalom, dono dinana go Maacah, tamaa hine a Talmai, de hodooligi o Geshur;

togohaa go Adonijah, dono dinana go Haggith;

3 togolima go Shephatiah, dono dinana go Abital;

togoono go Ithream, ange gi dono bodu go Eglah.

4 E dogoono dama a David ne hagadili i Hebron, i de masavaa oona ne hodooligi ai i kilaa i e hidu ngadau ma e ono malama. Gai ia ne hodooligi i Jerusalem i e matolu ma dolu ngadau.* 5 Aanei dama a David ne hagadili i Jerusalem:

go Shimea,* ma Shobab, ma Nathan, aama Solomon. Gilaadeu dogohaa nei go dama a Bathsheba, tamaa hine a Ammiel.* 6 Gai e dogosiva ange ana dama daane: go Ibhar, ma Elishama, ma Eliphelet, 7 ma Nogah, ma Nepheg, ma Japhia, 8 Elishama, ma Eliada, aama Eliphelet. 9 Aanei dama daane alodahi a David ange gi ono bodu donu, gai e hanu hogi ana dama ange gi ono bodu laa daha. Gai delaadeu daina hahine go Tamar.

Denga hodooligi o Judah

10 Rehoboam go tama daane a Solomon,

tama daane a Solomon go Abijah,

tama daane a Abijah go Asa,

tama daane a Asa go Jehoshaphat,

11 tama daane a Jehoshaphat go Jehoram,

tama daane a Jehoram go Ahaziah,

tama daane a Ahaziah go Joash,

12 tama daane a Joash go Amaziah,

tama daane a Amaziah go Azariah,

tama daane a Azariah go Jotham,

13 tama daane a Jotham go Ahaz,

tama daane a Ahaz go Hezekiah,

tama daane a Hezekiah go Manasseh,

14 tama daane a Manasseh go Amon,

tama daane a Amon go Josiah.

15 Dama daane a Josiah: go Johanan, dana dama madua, togolua go Jehoiakim, togodolu go Zedekiah, gai togohaa go Shallum.

16 Hagadiilinga o Jehoiakim: tama daane a Jehoiakim go Jehoiachin,† tama daane a Jehoiachin go Zedekiah;

17 Hagadiilinga o Jehoiachin, go taane ne gaavee gi dahi henua gee: dana dama daane go Shealtiel, 18 ma Malkiram, ma Pedaiah, ma Shenazzar, ma Jekamiah, ma Hoshama, aama Nedabiah.

19 Dama daane a Pedaiah: go Zerubbabel ma Shimei.

Dama daane a Zerubbabel: go Meshullam, ma Hananiah, aama delaau daina hahine go Shelomith. 20 E dogolima ange ana dama: go Hashubah, ma Ohel, ma Berekiah, ma Hasadiah, aama Jushab-Hesed.

21 Dama a Hananiah: go Pelatiah ma Jeshaiah; tama daane a Jeshaiah go Rephaiah, tama daane a Rephaiah go Arnan, tama daane a Arnan go Obadiah, gai tama daane a Obadiah go Shecaniah.

22 Hagadiilinga o Shecaniah: dana dama daane go Shemaiah, dama daane a Shemaiah go Hattush, ma Igal, ma Bariah, ma Neariah, aama Shaphat, e dogoono gilaadeu.

23 Dama daane a Neariah: go Elioenai, ma Hizkiah, aama Azrikam, e dogodolu gilaadeu.

24 Dama daane a Elioenai: go Hodaviah, ma Eliashib, ma Pelaiah, ma Akkub, ma Johanan, ma Delaiah, aama Anani, se dogohidu gilaadeu.

4

De aamuli o Judah

1 Denga daane de aamuli o Judah: go Perez, ma Hezron, ma Carmi, ma Hur, aama Shobal.

2 Reaiah, go tama daane a Shobal, ne hagadili Jahath, gai Jahath ne hagadili Ahumai ma Lahad. Aanei hagadiilinga o dangada o Zorah.

3 Gai aanei dama daane a Etam: go Jezreel, ma Ishma, aama Idbash; de ingoo o delaadeu daina hahine go Hazzelelponi. 4 Penuel ne hagadili Gedor, gai Ezer ne hagadili Hushah. Aanei hagadiilinga o Hur, tama madua a Ephrathah, tubuna madagidagi o de gau Bethlehem.

5 Ashhur, ne hagaduulia laa Tekoa, e dogolua ono bodu, dahi go Helah, gai dahi go Naarah. 6 Naarah ne haanau Ahuzzam, ma Hepher, ma Temeni, aama Haahashtari. Aanei dama daane a Naarah. 7 Dama daane a Helah go Zereth, ma Izhar, aama Ethnan.

8 Koz ne hagadili Anub, ma Zobebah, aama de hagadiilinga o Aharhel, tama daane a Harum.

9 Jabez e kii ange dono hagadubulia i ono daina daane ange laa. Dono dinana ne hagaingoo ange ia go Jabez,* i hiidinga ia ne hagadaba, “Au ne mmae i de masavaa aagu ne haanau ai ia.” 10 Gai Jabez ne dalodalo ange gi de Maadua o Israel, ga hai ange, “De Maadua, gaamai gi de au de manuuia ma de hai gi laumalie dogu mommee. Gai koe noho i ogu daha ma de buibui au i denga hai ngadaa alodahi, gi dee hagammae ina ai au.” Gai de Maadua ne hai ga bei dono mee ne dangidangi ai.

11 Kelub, taina daane o Shuhah, ne hagadili Mehir, gai Mehir ne hagadili Eshton. 12 Eshton ne hagadili Beth Rapha, ma Paseah, aama Tehinnah, go taane ne hagaduulia de aduhale go Nahash. Aanei dubuna madagidagi o dangada i Recah.

13 Dama daane a Kenaz: go Othniel ma Seraiah. Dama daane a Othniel go Hathath ma Meonothai.†

14 Meonothai ne hagadili Ophrah, gai Seraiah ne hagadili Joab, tamana o Ge Harashim.‡ Gai ne hagaingoo ange go Ge Harashim, i hiidinga dangada e nnoho ai ni dangada labagau.

15 Dama daane a Caleb, tama daane a Jephunneh: go Iru, ma Elah, aama Naam. Tama daane a Elah go Kenaz.

16 Dama daane a Jehallelel: go Ziph, ma Ziphah, ma Tiria, aama Asarel.

17-18 Dama daane a Ezrah: go Jether, ma Mered, ma Epher, aama Jalon. Gai aanei dama a Bithia, tamaa hine a Pharaoh a Mered ne hai bodu ange laa aagena. Ia ne haanau Miriam, ma Shammai, aama Ishbah, tamana o Eshtemoa. Gai dono bodu mai i Judah ne haanau Jered, tamana o Gedor, ma Heber, tamana o Soco, ma Jekuthiel, tamana o Zanoah.

19 Dama daane a de bodu o Hodiah, taina hahine o Naham: go tamana o de gau Gerem e nnoho laa i Keilah, ma de gau Maacah e nnoho laa i Eshtemoa.

20 Dama daane a Shimon: go Amnon, ma Rinnah, ma Ben-Hanan, aama Tilon.

Dama daane a Ishi: go Zoheth, ma Ben-Zoheth.

21 Dama daane a Shelah, tama daane a Judah: go Er, tamana o Lecah, ma Laadah, tamana o Mareshah, ma denga huaabodu e haia laa denga linen i Beth Ashbea, 22 ma Jokim, ma denga daane o Cozeba, ma Joash, ma Saraph, ne dagina laa Moab, ma Jashubi Lehem. (Mee nei ni mee ne daohi mai madagidagi.) 23 Aanei gilaadeu e haia denga gumedi hadu, ma de nnoho i Netaim ma Gederah; gilaadeu ne nnoho i kilaa ma e hai ai hegau a de hodooligi.

De aamuli o Simeon

24 Hagadiilinga o Simeon: go Nemuel, ma Jamin, ma Jarib, ma Zerah, aama Shaul. 25 Shaul ne hagadili Shallum, ne hagadili ina laa Mibsam, ne hagadili ina laa Mishma.

26 Hagadiilinga o Mishma: go Hammuel, ne hagadili ina laa Zaccur, gai Zaccur ne hagadili Shimei.

27 Gai Shimei e dinoangahulu ma dogoono ana dama daane ma e dogoono damaa hine; gai ono daina ange laa tee soa loo alaadeu dama. Gai olaadeu hagadiilinga tee soa bei dangada o Judah. 28 Gilaadeu ne nnoho i Beersheba, ma Moladah, ma Hazar Shual,* 29 ma Bilhah, ma Ezem, ma Tolad, 30 ma Bethuel, ma Hormah, ma Ziklag, 31 ma Beth Marcaboth, ma Hazar Susim, ma Beth Biri, aama Shaaraim. Aanei olaadeu aduhale ga dae ai gi de masavaa o David ne hodooligi ai. 32 Gai olaadeu aduhale vaaligiligi go Etam, ma Ain, ma Rimmon, ma Token, aama Ashan, e lima aduhale nei. 33 Niiolaadeu hogi denga aduhale vaaligiligi i gaogao denga aduhale laa, delaadeu mommee e hano ga dae gi Baal. Aanei mommee olaadeu ne nnoho ai, gai gilaadeu ne daohi ingoo o olaadeu mommee ma olaadeu huaabodu.

34 Meshobab, ma Jamlek, ma Joshah, tama daane a Amaziah, 35 ma Joel, ma Jehu, tama daane a Joshibiah, tama daane a Seraiah, tama daane a Asiel, 36 ma Elioenai, ma Jaakobah, ma Jeshohaiah, ma Asaiah, ma Adiel, ma Jesimiel, ma Benaiah, 37 ma Ziza, tama daane a Shiphi, tama daane a Allon, tama daane a Jedaiah, tama daane a Shimri, tama daane a Shemaiah; 38 denga daane ne sisi nei olaadeu ingoo ni dagi i olaadeu hagadiilinga. Gai gilaadeu ne hagadili ga soa mmao. 39 Gilaadeu ne hulo gi de mommee i gaogao Gedor, i de baasi i dua de geelonga i kilaa, e ssala ai dahi mommee iai helii e haangai ai alaadeu hagabuulingaa ssiibi. 40 Gilaadeu ne gidee dahi gelegele danuaa iai helii e haangai ai manu, gai se henua laumalie, gai e nnoho paba ai dangada ma tee hagalongaa. I mua gai hanu dangada de aamuli o Ham nogo nnoho i kilaa.

41 Gai dangada gu sisi olaadeu ingoo ne loomai i de masavaa o Hezekiah, de hodooligi o Judah. Gilaadeu ne daa ga odi i de maakau de aamuli o Ham, ma de aamuli o Meun nogo nnoho laa i kilaa, bei de hai gu dagodo ai anailaa nei. Gai gilaadeu ga nnoho i delaadeu mommee, go hiidinga se mommee iai helii e haangai ai alaadeu manu. 42 Gai ne limalau dangada mai i de aamuli o Simeon ne dagina e Pelatiah, ma Neariah, ma Rephaiah, aama Uzziel, go dama daane a Ishi, ga hulo ai ga kave de mounga go Seir. 43 Gai gilaadeu ne daa ga maakau de gau Amalek ne saavini laa ga hulo, gai gilaadeu ga nnoho i kilaa ga dae mai ai gi anailaa nei.

5

De aamuli o Reuben

1 Dama daane a Reuben, tama madua a Israel. (Go ia tama madua, aagai ia ne dagodo haisala madali de bodu o dono damana, gai de boolonga o tama madua gu gaavange ai loo gi luu dama daane a Joseph, tama daane a Israel. Gai ia tee sisi dono ingoo i tuulanga o tama madua e gaavee laa de boolonga,* 2 aagai de aamuli o Judah ne mmahi ange i ono daina ange laa, gai dahi dagi ne sula age i daho ono hagadiilinga, aagai de boolonga o tama madua ne gaavange gi Joseph.)*

3 Dama daane a Reuben, tama madua a Israel: go Hanok, ma Pallu, ma Hezron, aama Carmi.

4 Denga hagadiilinga o Joel: Joel ne hagadili Shemaiah, Shemaiah ne hagadili Gog, Gog ne hagadili Shimei, 5 Shimei ne hagadili Micah, Micah ne hagadili Reaiah, Reaiah ne hagadili Baal, 6 Baal ne hagadili Beerah, go taane a Tiglath-Pileser, de hodooligi o Assyria ne kave gee laa i de henua. Ia go dahi dagi o de aamuli o Reuben.*

7 Gai dangada i denga hagadiilinga ne daohi olaadeu ingoo i de masavaa ne sisi ai olaadeu atangada: go Jeiel, ma Zechariah, 8 ma Bela tama daane a Azaz, tama daane a Shema, tama daane a Joel. Gilaadeu ne noho i de mommee go Aroer ga hano ai ga dae gi Nebo ma Baal Meon. 9 Gilaadeu ne nnoho hogi i baasi i dua i de mommee e daamada ai de vao i baasi dai o Euphrates, go hiidinga alaadeu manu haangai gu hagadili ma gu lagolago mmao i de henua go Gilead. 10 De masavaa o Saul, gai gilaadeu ne hebagi ange gi de gau Hagar, ga hagadee kii gilaadeu; gai gilaadeu ga kave mommee alodahi o de gau Hagar i baasi dua o Gilead ga nnoho ai.

De aamuli o Gad

11 De aamuli o Gad ne nnoho i olaadeu gaogao i de henua go Bashan, gai delaadeu mommee e hano ga dae gi Salecah.

12 Joel go tagi i Bashan, Shapham go togolua, ga lava go Janai ma Shaphat.

13 Gai olaadeu dangada i denga huaabodu ange laa: go Michael, ma Meshullam, ma Sheba, ma Jorai, ma Jacan, ma Zia, aama Eber, se dogohidu gilaadeu.

14 Aanei dama daane a Abihail, tama daane a Huri, tama daane a Jaroah, tama daane a Gilead, tama daane a Michael, tama daane a Jeshishai, tama daane a Jahdo, tama daane a Buz.

15 Ahi tama daane a Abdiel, tama daane a Guni, go tagi o denga hagadiilinga nei.

16 Gilaadeu ne nnoho i Gilead, ma Bashan ma ono aduhale vaaligiligi, ma mommee alodahi iai helii i Sharon, aanei ngaadonga o delaadeu mommee.

17 De gau nei alodahi ne sisi olaadeu ingoo madali dangada i olaadeu aamuli, i de masavaa o Jotham ne hodooligi ai i Judah, aama de masavaa o Jeroboam ne hodooligi ai i Israel.

18 De aamuli o Reuben, ma de aamuli o Gad, aama dahi luu baasi de aamuli o Manasseh se 44,760 olaadeu daane gu paba ange gi de hebagi. Gilaadeu e hagauda denga mee hungihungi ma gadilaasa, gai e mmau i tili denga mee hholu, gai ni daane gu agoago ange gi de hebagi. 19 Gilaadeu ne hebagi ange gi de gau Hagar, ma Jetur, ma Naphish, aama Nodab. 20 Gai gilaadeu ne kave dahi bale ga hagadee kii de gau Hagar, ma henua alodahi ne hagabuni ange laa gi Hagar, go hiidinga gilaadeu ne dalodalo ange gi de Maadua i de masavaa o de hebagi, gai ia ne basa ange gi delaadeu dangidangi, i hiidinga gilaadeu ne hagadonu ia. 21 Gai gilaadeu ga kave manu haangai ma dangada ga hulo ai: e limasemada gamelo, ma e 250,000 ssiibi, ma e luamano donkey, aama e dahiseguli dangada. 22 Gai ne soa dangada ne maakau, go hiidinga de hebagi laa se hagatau mai i daho de Maadua. Gai gilaadeu ne nnoho i olaadeu mommee ga dae ai gi de noonoodia o dangada ga gaavee gee mai i de henua.

Dahi luu baasi de aamuli o Manasseh

23 Gai dangada i dahi luu baasi de aamuli o Manasseh e soa mmao; gilaadeu ne nnoho mai loo i Bashan ga hano ai gi Baal Hermon, e bei go Senir (go de mounga go Hermon).

24 Gai aanei dagi o denga huaabodu i de aamuli laa: go Epher, ma Ishi, ma Eliel, ma Azriel, ma Jeremiah, ma Hodaviah, aama Jahdiel. Gilaadeu ni daane mmahi ma de dau i de hebagi, gai ni dagi i aamuli o olaadeu dubuna madagidagi. 25 Aagai gilaadeu tee hai hegau i de mee abodonu ange gi de Maadua o olaadeu dubuna madagidagi, gai ne daumaha ange gi diinonga o dangada nogo nnoho i de henua i mua, go dangada a de Maadua ne daa ga maakau. 26 Gai de Maadua o Israel ne hagangalue lodo o de hodooligi o Assyria go Pul (e bei go Tiglath-Pileser, de hodooligi o Assyria), gi gaavee gee de aamuli o Reuben, ma de aamuli o Gad, aama dahi luu baasi de aamuli o Manasseh gi dahi henua gee. Gai ia ne kave gilaadeu gi nnoho i Halah, ma Habor, ma Hara, aama gaogao ssaalingaa vai go Gozan, gai gilaadeu goi nnoho donu huu i kilaa ga dae mai ai gi anailaa nei.*

6

De aamuli o Levi

1 Dama daane a Levi: go Gershon, ma Kohath, aama Merari.

2 Dama daane a Kohath: go Amram, ma Izhar, ma Hebron, aama Uzziel.

3 Dama a Amram: go Aaron, ma Moses, aama Miriam.

Dama daane a Aaron: go Nadab, ma Abihu, ma Eleazar, aama Ithamar.

4 Eleazar ne hagadili Phinehas,

Phinehas ne hagadili Abishua,

5 Abishua ne hagadili Bukki,

Bukki ne hagadili Uzzi,

6 Uzzi ne hagadili Zerahiah,

Zerahiah ne hagadili Meraioth,

7 Meraioth ne hagadili Amariah,

Amariah ne hagadili Ahitub,

8 Ahitub ne hagadili Zadok,

Zadok ne hagadili Ahimaaz,

9 Ahimaaz ne hagadili Azariah,

Azariah ne hagadili Johanan,

10 gai Johanan ne hagadili Azariah (go taane ne haia hegau a tangada haimeedabu i de temple a Solomon ne hagaduu laa i Jerusalem).

11 Azariah ne hagadili Amariah,

Amariah ne hagadili Ahitub,

12 Ahitub ne hagadili Zadok,

Zadok ne hagadili Shallum,

13 Shallum ne hagadili Hilkiah,

Hilkiah ne hagadili Azariah,

14 Azariah ne hagadili Seraiah,

Seraiah ne hagadili Jehozadak.

15 Gai Jehozadak ne noodia ga gaavee gee i de masavaa a Tagi Maolunga ne dugu ange ai Nebuchadnezzar gi noonoodia dangada i Judah ma Jerusalem gi gaavee gee i de henua.

16 Dama daane a Levi: go Gershom,* ma Kohath, aama Merari.*

17 Dama daane a Gershom: go Libni, ma Shimei.

18 Dama daane a Kohath: go Amram, ma Izhar, ma Hebron, aama Uzziel.

19 Dama daane a Merari: go Mahli ma Mushi.

Aanei hagadiilinga o Levi ne sisi mai i olaadeu dubuna madagidagi.

20 Dama daane a Gershom: dana dama go Libni, dana dama go Jahath, dana dama go Zimmah, 21 dana dama go Joah, dana dama go Iddo, dana dama go Zerah, dana dama go Jeatherai.

22 Hagadiilinga o Kohath: dana dama go Amminadab, dana dama go Korah, dana dama go Assir, 23 dana dama go Elkanah, dana dama go Ebiasaph, dana dama go Assir, 24 dana dama go Tahath, dana dama go Uriel, dana dama go Uzziah, dana dama go Shaul.

25 Hagadiilinga o Elkanah: go Amasai, ma Ahimoth, 26 dana dama go Elkanah, dana dama go Zophai, dana dama go Nahath, 27 dana dama go Eliab, dana dama go Jeroham, dana dama go Elkanah, dana dama go Samuel.

28 Dama daane a Samuel: tama daane madua go Joel, gai tama gauligi go Abijah.

29 Dama daane a Merari: go Mahli, dana dama go Libni, dana dama go Shimei, dana dama go Uzzah, 30 dana dama go Shimea, dana dama go Haggiah, dana dama go Asaiah.

De gau daahili o de temple

31 Aanei denga daane a David ne hili gi dagina denga daahili i de hale o Tagi Maolunga, i dua de dae mai o de ngavesi o de hagatoo donu hagaheloongoi gi kilaa. 32 Gai gilaadeu ne hua denga daahili i gaogao de tabernacle, go de hale malo hagabuni, ga dae ai gi de masavaa a Solomon ne hagaduu age ai de hale o Tagi Maolunga i Jerusalem. Gai gilaadeu ne hagatau de masavaa o dahi ma dahi e hai hegau ai.

33 Aanei denga daane ma alaadeu dama ne haia hegau:

mai i hagadiilinga o Kohath: tangada daahili go Heman, tama daane a Joel, tama daane a Samuel, 34 tama daane a Elkanah, tama daane a Jeroham, tama daane a Eliel, tama daane a Toah, 35 tama daane a Zuph, tama daane a Elkanah, tama daane a Mahath, tama daane a Amasai, 36 tama daane a Elkanah, tama daane a Joel, tama daane a Azariah, tama daane a Zephaniah, 37 tama daane a Tahath, tama daane a Assir, tama daane a Ebiasaph, tama daane a Korah, 38 tama daane a Izhar, tama daane a Kohath, tama daane a Levi, tama daane a Israel;

39 ma dono daina daane go Asaph, go taane e duu i dono madau: go Asaph, tama daane a Berekiah, tama daane a Shimea, 40 tama daane a Michael, tama daane a Baaseiah, tama daane a Malkijah, 41 tama daane a Ethni, tama daane a Zerah, tama daane a Adaiah, 42 tama daane a Ethan, tama daane a Zimmah, tama daane a Shimei, 43 tama daane a Jahath, tama daane a Gershom, tama daane a Levi.

44 Gai mai i olaadeu daina i de hagadiilinga o Merari, go gilaadeu e tuu i dono masui: go Ethan, tama daane a Kishi, tama daane a Abdi, tama daane a Malluk, 45 tama daane a Hashabiah, tama daane a Amaziah, tama daane a Hilkiah, 46 tama daane a Amzi, tama daane a Bani, tama daane a Shemer, 47 tama daane a Mahli, tama daane a Mushi, tama daane a Merari, tama daane a Levi.

48 Gai hanu hagadiilinga o Levi ne hili gi haia hegau alodahi o de tabernacle, go de hale o de Maadua.

Hagadiilinga o Aaron

49 Aagai go Aaron ma ana dama daane ne haia denga sigidaumaha i honga de mommee o ssigidaumaha dudu, ma de mommee o ssigidaumaha o mee maanongi ma mee alodahi e hai i de Aabi Dabu mmao, e hagao ai haisala o Israel, bei dagodo mee alodahi a Moses, tangada hai hegau o de Maadua gu tala ange ai.

50 Aanei hagadiilinga o Aaron: dana dama daane go Eleazar, dana dama go Phinehas, dana dama go Abishua, 51 dana dama go Bukki, dana dama go Uzzi, dana dama go Zerahiah, 52 dana dama go Meraioth, dana dama go Amariah, dana dama go Ahitub, 53 dana dama go Zadok, dana dama go Ahimaaz.

Mommee o de aamuli o Levi

54 Aanei mommee olaadeu ne nnoho ai i lodo olaadeu vaaenga ange (mommee nei ne vvae ange gi de hagadiilinga o Kohath mai i de aamuli o Aaron, i hiidinga go gilaadeu ne daangia tahi mommee):

55 Go Hebron, mai i de vaaenga o Judah ma mommee iai helii i luu baasi. 56 Aagai denga veelenga ma aduhale vaaligiligi i luu baasi de aduhale ne gaavange gi Caleb, tama daane a Jephunneh.

57 Gai ne gaavange gi de aamuli o Aaron denga aduhale hagaola: go Hebron, ma Libnah, ma Jattir, ma Eshtemoa, 58 ma Hilen ma Debir, 59 ma Ashan, ma Beth Shemesh ma olaadeu mommee iai helii. 60 Gai mommee ne gaavange gi gilaadeu i de vaaenga o Benjamin: go Gibeon, ma Geba, ma Alemeth, aama Anathoth ma mommee iai helii i kilaa. Gai aduhale alodahi ne gaavange gi olaadeu hagadiilinga se madaangahulu ma dolu.

61 Gai denga hagadiilinga o Kohath ange laa ne vvae ange e madaangahulu aduhale mai i de vaaenga o dahi luu baasi de aamuli o Manasseh.

62 Gai denga hagadiilinga o de aamuli o Gershom ne kave e madaangahulu ma dolu aduhale mai i de vaaenga o Issachar, ma Asher, ma Naphtali, aama mai i daho dahi luu baasi de aamuli o Manasseh i Bashan.

63 Gai denga hagadiilinga i de aamuli o Merari ne kave e madaangahulu ma lua aduhale mai i de vaaenga o Reuben, ma Gad, aama Zebulun.

64 Gai de gau Israel ne vvae ange gi de aamuli o Levi denga aduhale laa ma mommee iai helii i kilaa. 65 Gai gilaadeu ne kave denga aduhale gu dau laa olaadeu ingoo i de vaaenga o Judah, ma Simeon, aama Benjamin.

66 Gai hanu huaabodu mai i de aamuli o Kohath ne dada hanu aduhale mai i de vaaenga o Ephraim.

67 Gai ne gaavange gi gilaadeu denga aduhale hagaola: go Shechem i de mommee iai mounga o Ephraim, ma Gezer, 68 ma Jokmeam, ma Beth Horon, 69 ma Aijalon, ma Gath Rimmon ma denga mommee iai helii i kilaa.

70 Gai denga hagadiilinga e doe i de aamuli o Kohath ne kave mai i daho dahi luu baasi de aamuli o Manasseh ange laa, Aner ma Bileam ma olaau mommee iai helii.

71 Gai de hagadiilinga o Gershon ne kave denga aduhale nei:

mai i daho dahi luu baasi de aamuli o Manasseh: go Golan i Bashan ma Ashtaroth ma mommee iai helii i kilaa;

72 gai mai i de vaaenga o Issachar: go Kedesh, ma Daberath, 73 ma Ramoth ma Anem madali mommee iai helii i kilaa;

74 gai mai i de vaaenga o Asher: go Mashal ma Abdon, 75 ma Hukok ma Rehob madali mommee iai helii i kilaa;

76 gai mai i de vaaenga o Naphtali: go Kedesh i Galilee ma Hammon, ma Kiriathaim madali mommee iai helii i kilaa.

77 Gai de hagadiilinga o Merari (go dangada e doe i de aamuli o Levi) ne kave denga aduhale nei:

mai i de vaaenga o Zebulun: go Jokneam, ma Kartah, ma Rimmono ma Tabor madali mommee iai helii i kilaa;

78 gai mai i de vaaenga o Reuben i de baasi laa o Jordan, i baasi dua o Jericho, go Bezer i de vao, ma Jahzah, 79 ma Kedemoth ma Mephaath madali mommee iai helii i kilaa;

80 gai mai i de vaaenga o Gad: go Ramoth i Gilead ma Mahanaim, 81 ma Heshbon ma Jazer madali mommee iai helii i kilaa.

7

De aamuli o Issachar

1 Dama daane a Issachar: go Tola, ma Puah, ma Jashub, aama Shimron, e dogohaa gilaadeu.

2 Dama daane a Tola: go Uzzi, ma Rephaiah, ma Jeriel, ma Jahmai, ma Ibsam, aama Shemuel; gilaadeu ni dagi i denga huaabodu o Tola. Gai de masavaa o David e hodooligi ai, gai denga daane o Tola ni daane dau i de hebagi i delaadeu atangada, gilaadeu alodahi se 22,600.

3 Tama daane a Uzzi: go Izrahiah.

Dama daane a Izrahiah: go Michael, ma Obadiah, ma Joel, aama Isshiah. Gilaadeu dogolima nei ni dagi. 4 Gai denga atangada alodahi ne daohi se 36,000 daane e paba ange gi de hebagi, gai e soa olaadeu bodu ma alaadeu dama.

5 Gai denga daane hebagi alodahi i denga hagadiilinga o de aamuli o Issachar, ne sisi olaadeu atangada se 87,000.

De aamuli o Benjamin

6 Dama daane a Benjamin: go Bela, ma Beker, aama Jediael, se dogodolu gilaadeu.

7 Dama daane a Bela: go Ezbon, ma Uzzi, ma Uzziel, ma Jerimoth, aama Iri; gilaadeu ni dagi i olaadeu huaabodu, gai se dogolima gilaadeu. Gai se 22,034 daane hebagi ne sisi olaadeu ingoo i olaadeu atangada.

8 Dama daane a Beker: go Zemirah, ma Joash, ma Eliezer, ma Elioenai, ma Omri, ma Jeremoth, ma Abijah, ma Anathoth, aama Alemeth. Aanei alodahi dama daane a Beker. 9 Gai ne sisi i olaadeu atangada bolo gilaadeu ni dagi i olaadeu huaabodu, gai se 20,200 daane hebagi.

10 Tama daane a Jediael: go Bilhan.

Dama daane a Bilhan: go Jeush, ma Benjamin, ma Ehud, ma Kenaanah, ma Zethan, ma Tarshish, aama Ahishahar. 11 Denga daane nei alodahi ni dama nii Jediael gai ni dagi i olaadeu huaabodu. Gai se 17,200 daane hebagi gu paba ange gi de hebagi.

12 Shuppim ma Huppim ni dama daane nii Ir, gai Hushim se dama daane nii Aher.

De aamuli o Naphtali

13 Dama daane a Naphtali: go Jahziel, ma Guni, ma Jezer, aama Shallum, go hagadiilinga o Bilhah.

De aamuli o Manasseh

14 Dama daane a Manasseh: go Asriel, tama a dono bodu laa daha mai i Syria. Gai ia ne haanau Makir, tamana o Gilead. 15 Gai Makir ne hai bodu ange gi dahi hahine mai i de gau Huppim ma Shuppim. De ingoo o dono daina hahine go Maacah.

Gai togolua dama a Makir go Zelophehad, gai Zelophehad ni damaa hine donu huu aana.

16 Gai Maacah, de bodu o Makir, ne haanau dahi dama daane, ga hagaingoo ange ia go Peresh. Gai taina daane o Peresh go Sheresh, gai luaana dama daane go Ulam ma Rakem.

17 Tama daane a Ulam: go Bedan.

Aanei dama daane a Gilead, tama daane a Makir, tama daane a Manasseh. 18 Gai dono daina hahine go Hammoleketh ne haanau Ishhod, ma Abiezer, aama Mahlah.

19 Dama daane a Shemida: go Ahian, ma Shechem, ma Likhi, aama Aniam.

De aamuli o Ephraim

20 Gai aanei dama a Ephraim: dana dama go Shuthelah, dana dama go Bered, dana dama go Tahath, dana dama go Eleadah, dana dama go Tahath, 21 dana dama go Zabad, dana dama go Shuthelah.

Gai Ezer ma Elead ne daia ga maakau i denga daane o Gath, i de masavaa alaau ne hulo ai e hai gi de mahi alaadeu manu haangai. 22 Gai delaau damana go Ephraim ne hinangalosaa i hanu langi lagolago, gai ono dangada ne loomai ga hagaaneane ia. 23 Dua mee laa gai Ephraim ne hagahebaa ma dono bodu, gai de hine laa gu hai dama, ga haanau dahi dama daane. Gai Ephraim ga hagaingoo ange ia go Beriah,* go hiidinga de hai ngadaa gu hai ange laa gi dono huaabodu. 24 Gai dana damaa hine go Sheerah, go ia ne hagaduulia de mommee e mua gi lalo aama de mommee e mua gi lunga i Beth Horon, aama Uzzen Sheerah.

25 E dahi hogi ana dama go Rephah, dana dama go Resheph, dana dama go Telah, dana dama go Tahan, 26 dana dama go Ladan, dana dama go Ammihud, dana dama go Elishama, 27 dana dama go Nun, dana dama go Joshua.

28 Gai olaadeu mommee aama olaadeu aduhale ne nnoho ai go Bethel ma aduhale vaaligiligi i luoono baasi, ma Naaran i de baasi dua, ma Gezer ma ono aduhale vaaligiligi i de baasi gi dai, ma Shechem ma ono aduhale vaaligiligi ga hano ai laa ga dae gi Ayyah ma ono aduhale vaaligiligi.

29 Gai de mommee e ngado mai ai de vaaenga o Manasseh: go Beth Shan, ma Taanak, ma Megiddo ma Dor aama olaadeu aduhale vaaligiligi, gai go hagadiilinga o Joseph, tama daane a Israel e nnoho ai.

De aamuli o Asher

30 Dama daane a Asher: go Imnah, ma Ishvah, ma Ishvi, ma Beriah. Gai delaadeu daina hahine go Serah.

31 Dama daane a Beriah: go Heber ma Malkiel, ne hagadili ina laa Birzaith.

32 Heber ne hagadili Japhlet, ma Shomer, ma Hotham, aama delaadeu daina hahine go Shua.

33 Dama daane a Japhlet: go Pasak, ma Bimhal, aama Ashvath. Aanei dama daane a Japhlet.

34 Dama daane a Shomer: go Ahi, ma Rohgah, ma Jehubbah, aama Aram.

35 Dama daane a dono daina daane go Helem: go Zophah, ma Imna, ma Shelesh, aama Amal.

36 Dama daane a Zophah: go Suah, ma Harnepher, ma Shual, ma Beri, ma Imrah, 37 ma Bezer, ma Hod, ma Shamma, ma Shilshah, ma Ithran, aama Beera.

38 Dama daane a Jether: go Jephunneh, ma Pispa, aama Ara.

39 Dama daane a Ulla: go Arah, ma Hanniel, aama Rizia.

40 Gilaadeu nei alodahi ni daane mai i de aamuli o Asher — gilaadeu ni dagi i olaadeu huaabodu, gai ni daane dau ma de mmahi i de hebagi. Gai taelodo o olaadeu daane gu paba ange gi de hebagi, gai gu sisi i olaadeu atangada se 26,000.

8

De atangada o Saul, taane de aamuli o Benjamin

1 Benjamin ne hagadili Bela dana dama madua, togolua dama go Ashbel, togodolu go Aharah, 2 togohaa go Nohah, gai togolima go Rapha.

3 Gai dama daane a Bela: go Addar, ma Gera, ma Abihud, 4 ma Abishua, ma Naaman, ma Ahoah, 5 ma Gera, ma Shephuphan, aama Huram.

6 Aanei dama daane a Ehud (gilaadeu ni dagi niio denga huaabodu e nnoho i Geba, gai gilaadeu ne gaavee gi Manahath): 7 go Naaman, ma Ahijah, aama Gera, taane ne haia laa gilaadeu gi hulo gee mai i de henua; ia ne hagadili Uzza ma Ahihud.

8 Gai Shaharaim ne hagadili hanu dama i de henua go Moab, i dua dono maavae ange gi luoono bodu go Hushim ma Baara. 9 Gai ia ne hagadili hogi hanu dama i daho dono bodu go Hodesh: go Jobab, ma Zibia, ma Mesha, ma Malcam, 10 ma Jeuz, ma Sakia, aama Mirmah. Aanei ana dama daane, gai ni dagi niio denga huaabodu.

11 Ia ne hagadili hogi hanu dama i daho Hushim: go Abitub ma Elpaal.

12 Dama daane a Elpaal: go Eber, ma Misham, ma Shemed (go taane ne hagaduulia Ono ma Lod ma ono aduhale vaaligiligi), 13 ma Beriah ma Shema; gilaau ni dagi i denga huaabodu e nnoho laa i Aijalon, gai go gilaau ne hai gi hulo gee dangada nogo nnoho i Gath.

14 Gai Ahio, ma Shashak, ma Jeremoth, 15 ma Zebadiah, ma Arad, ma Eder, 16 ma Michael, ma Ishpah, aama Joha go dama daane a Beriah.

17 Gai Zebadiah, ma Meshullam, ma Hizki, ma Heber, 18 ma Ishmerai, ma Izliah, aama Jobab go dama daane a Elpaal.

19 Gai Jakim, ma Zicri, ma Zabdi, 20 ma Elienai, ma Zillethai, ma Eliel, 21 ma Adaiah, ma Beraiah, aama Shimrath go dama daane a Shimei.

22 Gai Ishpan, ma Eber, ma Eliel, 23 ma Abdon, ma Zicri, ma Hanan, 24 ma Hananiah, ma Elam, ma Anthothijah, 25 ma Iphdeiah, aama Penuel go dama daane a Shashak.

26 Gai Shamsherai, ma Shehariah, ma Athaliah, 27 ma Jaareshiah, ma Elijah, aama Zicri go dama daane a Jeroham.

28 Aanei dagi o denga huaabodu i olaadeu atangada, gai gilaadeu ne nnoho i Jerusalem.

29 Jeiel tamana o Gibeon e noho i Gibeon. De ingoo o dono bodu go Maacah. 30 Dana dama madua go Abdon, gai ono dua go Zur, ma Kish, ma Baal, ma Nadab, 31 ma Gedor, ma Ahio, ma Zeker, 32 ma Mikloth, taane ne hagadili ina laa Shimeah. Gilaadeu ne nnoho hogi ma e paa ange gi olaadeu dangada i Jerusalem.

33 Ner ne hagadili a Kish, gai a Kish ne hagadili a Saul, gai a Saul ne hagadili Jonathan, ma Malki-Shua, ma Abinadab, aama Esh-Baal.*

34 Tama daane a Jonathan: go Merib-Baal,† go ia ne hagadili ina Micah.

35 Dama daane a Micah: go Pithon, ma Melek, ma Tarea, aama Ahaz.

36 Gai Ahaz ne hagadili Jehoaddah; gai Jehoaddah ne hagadili Alemeth, ma Azmaveth, aama Zimri. Gai Zimri ne hagadili Moza. 37 Moza ne hagadili Binea, tama daane a Binea go Raphah, tama daane a Raphah go Eleasah, gai tama daane a Eleasah go Azel.

38 Azel e dogoono ana dama daane, gai aanei olaadeu ingoo: go Azrikam, ma Bokeru, ma Ishmael, ma Sheariah, ma Obadiah, aama Hanan. Aanei alodahi dama daane a Azel.

39 Gai dama daane a dono daina daane go Eshek: go Ulam dana dama madua, togolua go Jeush, gai togodolu go Eliphelet. 40 Gai dama daane a Ulam ni daane hebagi dau, gai e aabo i de tili de mee hholu. Gai e soa alaadeu dama ma mogobuna — se 150 gilaadeu.

Gilaadeu alodahi nei ni dangada de aamuli o Benjamin.

9

Dangada ne aahe mai i Babylon

1 Gai dangada alodahi o Israel ne sisi i denga atangada i lo te beebaa e daohi ai denga hodooligi o Israel.

Gai dangada o Judah ne noonoodia ga gaavee gi Babylon, i hiidinga gilaadeu tee hai hegau i de muna abodonu. 2 Gai hanu dangada Israel ne aahe mai ga nnoho i olaadeu mommee i lodo olaadeu aduhale, madali de gau haimeedabu, ma dangada de aamuli o Levi, ma de gau e haia hegau o de hale daumaha.*

3 Gai hanu dangada de aamuli o Judah, ma Benjamin, ma Ephraim, aama Manasseh ne nnoho i Jerusalem:

4 go Uthai, tama daane a Ammihud, tana daane a Omri, tama daane a Imri, tama daane a Bani, dahi dangada de aamuli o Perez, tama daane a Judah.

5 Dangada o Shilon: go Asaiah, tama madua ma ana dama daane.

6 Dangada o Zerah: go Jeuel.

Gai dangada mai i Judah se 690.

7 Dangada o Benjamin: go Sallu, tama daane a Meshullam, tama daane a Hodaviah, tama daane a Hassenuah; 8 ma Ibneiah, tama daane a Jeroham; ma Elah tama daane a Uzzi, tama daane a Micri; ma Meshullam, tama daane a Shephatiah, tama daane a Reuel, tama daane a Ibnijah.

9 Gai dangada o Benjamin ne sisi i olaadeu atangada se 956. Denga daane nei alodahi ni dagi i olaadeu huaabodu.

10 Aanei de gau haimeedabu: go Jedaiah, ma Jehoiarib, ma Jakin, 11 ma Azariah, tama daane a Hilkiah, tama daane a Meshullam, tama daane a Zadok, tama daane a Meraioth, tama daane a Ahitub, go taane e dagina hegau i de hale o de Maadua; 12 ma Adaiah, tama daane a Jeroham, tama daane a Pashhur, tama daane a Malkijah; ma Maasai, tama daane a Adiel, tama daane a Jahzerah, tama daane a Meshullam, tama daane a Meshillemith, tama daane a Immer.

13 Dagi o denga huaabodu o de gau haimeedabu se 1,760. Gilaadeu ni daane e aabo i de hai hegau i lo te hale o de Maadua.

14 Dangada de aamuli o Levi: go Shemaiah, tama daane a Hasshub, tama daane a Azrikam, tama daane a Hashabiah, se hagadiilinga niio Merari; 15 ma Bakbakkar, ma Heresh, ma Galal, aama Mattaniah tama daane a Mica, tama daane a Zicri, tama daane a Asaph; 16 ma Obadiah, tama daane a Shemaiah, tama daane a Galal, tama daane a Jeduthun; ma Berekiah, tama daane a Asa, tama daane a Elkanah, gilaadeu e noho i denga aduhale vaaligiligi o de gau Netophah.

17 Denga daane e hagaloosi ina de haitoga: go Shallum, ma Akkub, ma Talmon, ma Ahiman, aama olaadeu daina ange laa, gai delaadeu dagi go Shallum. 18 Gai gilaadeu nogo hagaloosi de haitoga o de hodooligi i de baasi gi dua. Denga daane hagaloosi nei ni dangada de aamuli o Levi. 19 Shallum, tama daane a Kore, tama daane a Ebiasaph, tama daane a Korah, ma ono soa hagaloosi mai i dono huaabodu (de aamuli o Korah), go gilaadeu e hagaloosi ina de haitoga o de Hale Malo, bei de hai a olaadeu dubuna ne hagaloosi ai laa de haitoga o de mommee o Tagi Maolunga e noho ai. 20 Gai Phinehas, tama daane a Eleazar, go tagi o denga daane e hagaloosia de haitoga i mua, gai Tagi Maolunga ne noho madali ia. 21 Zechariah, tama daane a Meshelemiah, go taane e hagaloosia de haitoga o de hale malo hagabuni.

22 Gai dangada alodahi ne hili gi hagaloosi ina denga haitoga, se 212. Olaadeu ingoo gu sisi madali denga huaabodu i olaadeu aduhale. Gai go David aama Samuel, taane e gidee mee e loomai, ne hilia ange gilaadeu gi denga duulanga nei. 23 Gai go gilaadeu ma olaadeu hagadiilinga ne hagaloosia de hale o Tagi Maolunga, go de hale e hagaingoo ange laa go de Hale Malo. 24 Gai de gau hagaloosi haitoga e hagaloosi denga baasi e haa o de hale daumaha: go de baasi i dua, ma de baasi i dai, ma de baasi ngaiho, aama de baasi ngaage. 25 Gai olaadeu dangada e nnoho laa i olaadeu aduhale vaaligiligi e loomai ma e sui gilaadeu ga hagaloosi ai i e dagihidu laangi. 26 Aagai denga dagi dogohaa o de gau hagaloosi ni dangada de aamuli o Levi, go gilaadeu e diiloo ange denga aabi ma mommee doange i de hale o de Maadua. 27 Gai gilaadeu e nnoho i luu baasi de hale o de Maadua; go hiidinga go gilaadeu e hagaloosi ina ma de huugea de hale laa i daiao alodahi.

28 Hanu gilaadeu e tilo ange denga goloa e hai ai hegau o taumaha; gilaadeu e tilo ga dau gi odi ange mee nei i de masavaa e gaamai ai gi lo te hale aama de hagassao ai gi daha. 29 Hanu gilaadeu ne hili ange gi diiloo ange goloa i lo te hale daumaha, ma gumedi dabu, ma pelaoaa lligi, ma uvaini, ma lolo, ma mee manongi e dudu laa, aama mee hagamanongi ange laa. 30 Aagai go hanu dangada haimeedabu e hilo ina denga mee hagamanongi. 31 Gai Mattithiah, dahi daane de aamuli o Levi, tama madua a Shallum taane Korah e hai pelaoaa. 32 Gai hanu dangada de hagadiilinga o Kohath e hai denga pelaoaa o ssigidaumaha, e hagadabena ange laa gi denga Sabbath alodahi.

33 Aanei de gau daahili, gilaadeu ni dagi i de aamuli o Levi. Gilaadeu ne nnoho i lodo aabi i de temple, gilaadeu e deai ange donu alaadeu hegau e hai, go hiidinga gilaadeu e hai alaadeu hegau donu i de laangi ma de boo alodahi.

34 Denga daane nei alodahi ni dagi niio denga huaabodu i de aamuli o Levi, i olaadeu atangada, gai gilaadeu ne nnoho i Jerusalem.

De atangada o Saul

(1 Ch 8.29-38)

35 Jeiel, tamana o Gibeon ne noho i Gibeon. Gai de ingoo o dono bodu go Maacah, 36 gai dana dama madua go Abdon, gai ono dua go Zur, ma Kish, ma Baal, ma Ner, ma Nadab, 37 ma Gedor, ma Ahio, ma Zechariah, aama Mikloth. 38 Mikloth ne hagadili Shimeam. De gau nei ne nnoho ma e paa ange gi olaadeu dangada i Jerusalem.

39 Gai a Ner ne hagadili a Kish, gai a Kish ne hagadili Saul, gai Saul ne hagadili Jonathan, ma Malki-Shua, ma Abinadab, aama Esh-Baal.*

40 Tama daane a Jonathan: go Merib-Baal,† go ia ne hagadili ina Micah.

41 Dama daane o Micah: go Pithon, ma Melek, ma Tahrea, aama Ahaz.

42 Ahaz ne hagadili Jadah, Jadah ne hagadili Alemeth, ma Azmaveth, aama Zimri; gai Zimri ne hagadili Moza. 43 Moza ne hagadili Binea; tama daane a Binea go Rephaiah, tama daane a Rephaiah go Eleasah, gai tama daane a Eleasah go Azel.

44 Azel e dogoono ana dama daane, aanei olaadeu ingoo: go Azrikam, ma Bokeru, ma Ishmael, ma Sheariah, ma Obadiah, aama Hanan. Aanei dama daane a Azel.

10

De magau o Saul

(1 Sa 31.1-13)

1 Gai denga daane Philistia ne hebagi ange ai gi de gau Israel; gai denga daane Israel ga saavini ga hulo gee mai i gilaadeu, gai gilaadeu ne maakau i honga de mounga go Gilboa. 2 Gai denga daane Philistia ne doolohi a Saul ma ana dama daane, gai gilaadeu ne daa gu maakau Jonathan, ma Abinadab, aama Malki-Shua, denga dama daane a Saul. 3 Gai gu kona de hebagi i de mommee o Saul iai laa, gai de gau e dilia mee hholu ne tili ia ga ulu, gai ia gu kona dono lagohia.

4 Gai a Saul ne hai ange gi taane e sabaia ono goloa hebagi, “Haia dau gadilaasa velosia ai au gi magau, gi dee loomai ai denga daane tigi tuu dagaholiage naa gi vaivai hai au.”

Aagai taane laa e dee sabala, go hiidinga ia gu madagu. Gai a Saul ga hai dana gadilaasa ga velo ai donu huu ia. 5 Gai ga gidee huu e taane e sabaia laa goloa hebagi o Saul bolo ia gu magau, gai ia ga velo hogi ia i dana gadilaasa, gai ia gu magau hogi. 6 Gai a Saul ma ana dama daane dogodolu gu maakau, gai dono huaabodu alodahi gu maakau.

7 Gai de masavaa o de gau Israel i de mommee soe ne gidee ai bolo de hagabuulinga hebagi o Israel gu saavini ma gu hulo, gai a Saul ma ana dama gu maakau, gai gilaadeu ga tili olaadeu aduhale ga saavini ga hulo gee, gai de gau Philistia ga loomai ga nnoho ai.

8 De laangi i ono dua, i de masavaa a de gau Philistia ne loomai ai e kave goloa o de gau maakau, gai gilaadeu gu gidee a Saul ma ana dama daane gu maakau i honga de mounga go Gilboa. 9 Gai gilaadeu ga hagaui ono malo ga tuu dono ua ma de kave ono goloa hebagi, gai gilaadeu ga hai hanu dangada i de henua o de gau Philistia gi hagadele ina ange ai de longo danuaa laa gi olaadeu diinonga ma olaadeu dangada. 10 Gai gilaadeu ne kave goloa hebagi o Saul ga hhao gi lo te hale daumaha o olaadeu diinonga, gai ga daudau age dono biho i lo te hale daumaha o Dagon.

11 Aagai ga langona huu e dangada o Jabesh Gilead hegau a de gau Philistia ne hai ange gi a Saul, 12 gai denga daane hebagi dau alodahi ga hulo ga gaamai de angaanga o Saul ma ana dama gi Jabesh. Gai gilaadeu ga danu olaadeu ivi i lalo dahi oak laumalie i Jabesh, gai gilaadeu ga hagahiikai i e hidu laangi.*

13 Gai a Saul ne magau i hiidinga ia tee hai hegau i de muna abodonu ange gi Tagi Maolunga; ia tee daohi muna a Tagi Maolunga, aagai ia ne hano ga ssala de bale mai i daho dahi hahine hai huuhuaa mee,* 14 ia tee ssala de bale i daho Tagi Maolunga. Deelaa ai, Tagi Maolunga ne daa ia ga magau, ga gaavange dono nohoanga hodooligi gi David, tama daane a Jesse.

11

De hodooligi o David i Israel alodahi

(2 Sa 5.1-10)

1 Gai de gau Israel alodahi ne loomai gi daho David i Hebron, ga hai ange, “Tilo, gimaadeu ni dangada donu niiou. 2 De masavaa o Saul ne hodooligi ai i mua, gai go koe ne dagina Israel i de hebagi. Gai Tagi Maolunga, doo Maadua gu hai adu, ‘Go koe e diiloo ange ogu dangada go de gau Israel, gai koe gi hodooligi i honga o Israel.’ ”

3 Gai dagi alodahi o Israel ne loomai gi daho de hodooligi i Hebron, gai David ga hai dahi hagatoo donu hagaheloongoi madali gilaadeu i Hebron, i mada luu mada o Tagi Maolunga, gai gilaadeu ga hagadabu David i de lolo gi hodooligi i Israel, bei de hai a Tagi Maolunga gu tala ai gi gilaadeu i daho Samuel.

De hagadee kii a David Jerusalem

4 Gai David ma de gau Israel alodahi ne hulo gi Jerusalem, e bei go Jebus, de mommee o de gau Jebus, dangada o de henua e nnoho ai.* 5 Gai de gau Jebus ne hai ange gi David, “Koe e dee maua donu i de ulu mai gi kinei.” Gai David ne hebagi ange ga kave de mommee buibui o Zion, go de aduhale o David.

6 Gai David ne hagadaba, “Be goai naa huu e daia de gau Jebus i mua, gai ia e hai ai tagi o denga daane hebagi.” Gai Joab, tama daane a Zeruiah, ne hano i mua, deelaa ai, go ia ne hai ai tagi o denga daane hebagi.

7 Gai David ne hano ga noho i de mommee buibui makaga; gai de mommee laa gu hagaingoo ange go de aduhale o David. 8 Ia ne hagaduu age hogi luu baasi de aduhale laa, mai i denga bae e daohia age luu baasi de buibui, ga hanage ai, gai Joab ne hagaahe age mommee e doe i de aduhale. 9 Gai David gu hagadagadaga ange de mmahi, go hiidinga Tagi o denga hagabuulinga hebagi e noho i ono daha.

Denga daane mmahi o David

(2 Sa 23.8-39)

10 Aanei ingoo o dagi o denga daane mmahi o David, gilaadeu ma dangada alodahi o Israel ne bale ange dono nohoanga hodooligi gi sula i honga de henua alodahi, bei de hai a Tagi Maolunga gu hagatoo donu ai i dagodo o Israel. 11 Aanei denga daane mmahi o David:

Go Jashobeam, taane Hacmon, go ia tagi o denga daane dogodolu;* gai ia ne hai dono dao ga hebagi ange ai gi e dolulau daane, ga daa gilaadeu gu maakau i dahi hanonga daudahi.

12 Taane e mua ange gi de ia i denga daane dogodolu laa go Eleazar, tama daane a Dodo, taane Ahoh. 13 Go ia ne noho madali David i Pas Dammin, i de masavaa o de gau Philistia ne loomai ai gi de hebagi i kilaa. De mommee laa se mommee iai denga veelengaa barley, gai denga daane Israel ne saavini ga hulo gee mai i de gau Philistia. 14 Aagai Dodo ne duu donu huu i de mommee laa ga hebagi ai ma de daa ga maakau denga daane Philistia; gai Tagi Maolunga ne hagaola gilaadeu ga hai gu kii de gau Israel.

15 E dogodolu daane mai i denga dagi dinodolu laa ne hulo gi daho David i lo te haonga i gaogao de mounga i Adullam, i de masavaa o denga daane hebagi o Philistia e nnoho ai i lo te geelonga go Rephaim. 16 De masavaa laa gai David e noho i lo te mommee buibui makaga, gai denga daane hebagi o Philistia e nnoho i Bethlehem. 17 Gai David ne hagadaba age, “Mee naa gi dahi dangada e hano e gaamai hanu vai mai i de vai geli i gaogao de haitoga o de buibui o Bethlehem, e unu au!” 18 Gai denga daane mmahi dogodolu laa ne ulu laa magavaa o denga daane hebagi o Philistia, ga hulo ai ga asu mai hanu vai i de vai geli i gaogao de haitoga i Bethlehem, ga gaamai gi David. Aagai David tee unu vai laa; ia ne llingi vai laa ga sigidaumaha ange ai gi Tagi Maolunga, 19 gai ia ne hagadaba, “De Maadua e dee dugu mai donu au gi unumia vai nei! E heohi dagu unu vai ne dai maakau ai denga daane nei? Gilaadeu ne hagangadi mee olaadeu mouli i delaadeu hulo ga asu mai vai nei.” Gai David tee unu donu vai laa.

Aanei hegau a denga daane mmahi dogodolu laa ne hai.

20 Gai Abishai, taina daane o Joab, go tagi o denga daane e dinodolu† laa. Ia ne hai dono dao ga daa ai ga maakau e dolulau daane, gai ia gu dau hogi madali denga daane dinodolu laa. 21 Gai ne kii ange de laumalie dono hagadubu i denga daane dogodolu laa, gai go ia delaadeu dagi, aagai ia tee dau madali denga daane dogodolu laa.

22 Gai Benaiah, tama daane a Jehoiada, ia se daane abo i de hebagi mai i Kabzeel, gai ne lagolago ana hegau danuaa ne hai. Ia ne daa ga maakau e dogolua daane mmahi o Moab. Ia ne iho hogi gi lo te geelonga ga daa ai dahi laiono i de masavaa e loiho ai denga snow. 23 Ia ne daa hogi ga magau dahi doa Egypt, taane laa se lima sugilima de looloa. Gai tao o taane Egypt laa e laumalie bei de laagau i ulu de mee llanga mee; aagai Benaiah ne hano iho ga hebagi ange i dono dogo, ga kave tao o taane Egypt laa ga daa ai ia gu magau. 24 Aanei hegau a Benaiah, tama daane a Jehoiada ne hai; ia se daane dau hogi madali denga daane mmahi dogodolu laa. 25 Ia se daane dau i magavaa o tinodolu laa, aagai ia tee dau madali denga daane dogodolu laa. Gai David ne hai ia go tagi o ono daane hagaloosi.

26 Gai Asahel, taina daane o Joab, se daane dau i de hebagi madali Elhanan tama daane a Dodo, taane Bethlehem, 27 ma Shammoth taane Haror, ma Helez taane Pelon, 28 ma Ira tama daane a Ikkesh, taane Tekoa, ma Abiezer taane Anathoth, 29 ma Sibbecai taane Hushah, ma Ilai taane Ahoh, 30 ma Maharai taane Netophah, ma Heled tama daane a Baanah, taane Netophah, 31 ma Ithai tama daane a Ribai, taane Gibeah o Benjamin, ma Benaiah taane Pirathon, 32 ma Hurai, taane mai i denga geelonga o Gaash, ma Abiel taane Arabah, 33 ma Azmaveth taane Baharum, ma Eliahba taane Shaalbon, 34 ma dama daane a Hashem taane Gizon, ma Jonathan tama daane a Shagee, taane Harar, 35 ma Ahiam tama daane a Sacar, taane Harar, ma Eliphal, tama daane a Ur, 36 ma Hepher taane Mekerah, ma Ahijah taane Pelon, 37 ma Hezro taane Carmel, ma Naarai tama daane a Ezbai, 38 ma Joel, taina daane o Nathan, ma Mibhar, tama daane a Hagri, 39 ma Zelek taane Ammon, ma Naharai, taane Beeroth, go taane e sabaia goloa hebagi a Joab, tama daane a Zeruiah, 40 ma Ira taane Jether, ma Gareb taane Jether, 41 ma Uriah taane Heth, ma Zabad, tama daane a Ahlai, 42 ma Adina, tama daane a Shiza, dahi hagadiilinga o Reuben, gai se dagi i de aamuli o Reuben, ma denga daane dinodolu madali ia, 43 ma Hanan, tama daane a Maacah, aama Joshaphat taane Methen, 44 ma Uzzia taane Ashterah, ma Shama ma Jeiel luu dama daane a Hotham, taane Aroer, 45 ma Jediael, tama daane a Shimri, ma dono daina daane go Joha, taane Tiz, 46 ma Eliel taane Mahavah, ma Jeribai ma Joshaviah, go dama daane a Elnaam, ma Ithmah taane Moab, 47 ma Eliel, ma Obed, aama Jaasiel, taane Mezobah.

12

Denga daane hebagi dau o David

1 Gai aanei denga daane ne loomai gi daho David i Ziklag, i de masavaa oona nogo mmuni saele ai i a Saul, tama a Kish. (Gilaadeu nei ni daane madali denga daane hebagi dau ne balea ange ia i de hebagi. 2 Gilaadeu ni daane e hagauda ina mee hholu, gai e maua i de tili de mee hholu ma de maga de buada i de madau ma de masui; gilaadeu ni dangada niio Saul mai i de aamuli o Benjamin.)

3 Delaadeu dagi go Ahiezer madali Joash tama daane a Shemaah, taane Gibeah; ma Jeziel ma Pelet luu dama daane a Azmaveth; ma Beracah, ma Jehu taane Anathoth, 4 ma Ishmaiah taane Gibeon, go dahi daane dau i magavaa o denga daane dinodolu laa, gai se dagi niiolaadeu; ma Jeremiah, ma Jahaziel, ma Johanan, ma Jozabad taane Gederah, 5 ma Eluzai, ma Jerimoth, ma Bealiah, ma Shemariah, ma Shephatiah taane Haruph, 6 ma Elkanah, ma Isshiah, ma Azarel, ma Joezer, ma Jashobeam, ni hagadiilinga niio Korah, 7 ma Joelah ma Zebadiah, luu dama daane a Jeroham mai i Gedor.

8 Hanu daane Gad ne loomai ga dau ange gi David i de mommee buibui makaga i lodo henua. Gai gilaadeu ni daane mmahi ma de dau i de hebagi, gai e aabo i de hebagi i de mee hungihungi ma tao. Olaadeu mada e hagamaatagu bei mada o denga laiono, gai e kemo bei denga gazelle i ulu mounga. 9 Tagi go Ezer, togolua go Obadiah, togodolu go Eliab, 10 togohaa go Mishmannah, togolima go Jeremiah, 11 togoono go Attai, togohidu go Eliel, 12 togovalu go Johanan, togosiva go Elzabad, 13 tinoangahulu go Jeremiah, gai tinoangahulu ma dogodahi go Macbannai.

14 Gai aanei dagi o denga daane hebagi i de aamuli o Gad; taane baageaa hugadoo e maua i de hebagi ange gi e lau daane, gai taane mmahi hugadoo e maua i de hebagi ange gi e mano daane. 15 Aanei denga daane ne kau laa lo te vai o Jordan gi de baasi gee i tahi malama, go de masavaa e honu ai de vai, gai dangada alodahi e nnoho i lodo geelonga i de baasi i dua ma de baasi i dai o de vai gu maatagu ga saavini ga hulo gee.

16 E hanu hogi daane de aamuli o Benjamin ma de aamuli o Judah ne hulo gi daho David i dono mommee buibui makaga. 17 Gai David ne humai ga hedae ange gi gilaadeu, ga hai ange, “Noo goodou se loomai e hagaheloongoi mai gi de au ma de bale mai au, gai au e hagabuni adu gi goodou; gai noo goodou e kave denga longo gi ogu hagadaumee, gai tigi ai donu agu mee dee heohi ne hai, gai de Maadua o odaadeu dubuna madagidagi gi hagaduasala ina goodou.”

18 Gai de Hagasaalunga o de Maadua gu hano iho gi honga o Amasai, tagi o tinodolu, gai ia ne hai ange:

“David, gimaadeu e dau adu gi de goe!

Tama a Jesse, gimaadeu madali goe!

Koe gi noho baba, koe gi noho baba,

gai gi nnoho paba dangada e balea adu goe,

gai doo Maadua gu balea adu goe.”

Gai David ga abodonu ange gi gilaadeu, ga hai gilaadeu gi dagina denga hagabuulinga hebagi.

19 E hanu hogi daane de aamuli o Manasseh ne hulo ga dau ange gi David, i de masavaa oona ne humai ai madali de gau Philistia e hebagi ange gi a Saul. (Gai David tee bale ange de gau Philistia, go hiidinga dagi o denga daane Philistia ne buni bolo e hai ia gi hano gee; gilaadeu ne hagataba, “E hagamanavasaa mai gi gidaadeu noo ia e tili gidaadeu gai ga hagabuni ange gi dono dangada aamua go Saul.”) 20 De masavaa o David ne hano ai gi Ziklag, gai hanu hagadiilinga o Manasseh ne loomai ga dau ange gi de ia: go Adnah, ma Jozabad, ma Jediael, ma Michael, ma Jozabad, ma Elihu, aama Zillethai, gilaadeu ni dagi o denga mano i de vaaenga o Manasseh. 21 Gilaadeu ne bale ange David ga hebagi ange ai gi de gau gaiaa ma de daa dangada; gilaadeu ni daane mmahi i de hebagi, gai gilaadeu ni dagi niio denga daane hebagi o David. 22 Laangi alodahi gai e hanu dangada ne loomai e balea ange David, deelaa ai, gu soa mmao denga daane hebagi i ono daha, bei de hagabuulinga hebagi o de Maadua.

23 Gai aanei denga hagabuulinga hebagi ne loomai gi daho David i Hebron, ga gaavange ai de nohoanga hodooligi o Saul gi David, bei de hai a Tagi Maolunga gu hagadaba ai laa:

24 denga daane o Judah e hagauda ina de mee hungihungi ma dao — se 6,800;

25 denga daane dau i de aamuli Simeon e paba ange gi de hebagi — se 7,100;

26 denga daane o Levi — se 4,600; 27 gai daane madali Jehoiada, tagi o de huaabodu o Aaron — se 3,700, 28 ma Zadok, dahi dama daane mmahi i de hebagi, madali e dinolua ma dogolua dagi o de hebagi mai i dono huaabodu;

29 gai denga daane o Benjamin, go dangada o Saul — gilaadeu se dolumano, de baasi soa i gilaadeu ne daudali ange i a Saul ga dae mai ai gi de masavaa laa;

30 denga daane o Ephraim, ni daane mmahi ma de dau i delaadeu aamuli — se 20,800;

31 denga daane dahi luu baasi de aamuli o Manasseh, ne hili laa i olaadeu ingoo, gi loomai gi hagasula ina David gi hodooligi — se 18,000;

32 denga daane o Issachar, ni daane e tonu ange gi dagodo o de masavaa, ma de iloo de mee a de gau Israel e heohi i de hai — e lualau dagi madali olaadeu daane alodahi;

33 denga daane o Zebulun, ni daane gu paba ange gi de hebagi, madali denga hagadaagangaa goloa hebagi alodahi, gai ne buni bolo gilaadeu tee lua lodo donu i de bale ange David — se limasemada;

34 denga daane o Naphtali — se mano olaadeu dagi, madali e 37,000 daane hebagi e hagauda ina mee hungihungi ma dao;

35 denga daane o Dan gu paba ange gi de hebagi — se 28,600;

36 denga daane de aamuli o Asher, gilaadeu gu aabo ange ma de paba ange gi de hebagi — se haasemada;

37 denga daane de aamuli o Reuben ma Gad aama dahi luu baasi de aamuli o Manasseh, i baasi dua o Jordan, gu dau denga hagadaagangaa goloa hebagi — se 120,000.

38 Denga daane hebagi nei alodahi ne hagatau ga loomai ai madali olaadeu hagabuulinga gi Hebron, e hagasula ai David gi hodooligi i Israel alodahi. Gai de gau Israel ange laa ne buni ange hogi bolo e hai David gi hodooligi. 39 Gai gilaadeu ne nnoho i daho David i kilaa i e dolu laangi, ga gaimee ai ma de unu, go hiidinga olaadeu huaabodu ne hagadabena alaadeu gai e gaimee ai. 40 Gai dangada e paa ange gi gilaadeu mai loo i Issachar, ma Zebulun aama Naphtali, ne hagauda mai hanu gai i honga denga donkey, ma gamelo, ma donkey aama honga denga kaau ga loomai ai. Gai ne lagolago pelaoaa lligi, ma duudangaa fig, ma duudangaa raisin, ma uvaini ma lolo, ma kaau aama ssiibi, go hiidinga de henua o Israel gu honu i de malangilangi.

13

De hagaahe mai o de ngavesi a de Maadua

(2 Sa 6.1-11)

1 Gai David ne hagasaele madali denga dagi alodahi, go dagi o de mano ma dagi o de lau. 2 Gai ia ga hai ange gi de hagabuulingaa dangada o Israel, “Noo e danuaa mai i oodou daha, gai se hagatau mai i daho Tagi Maolunga, taadeu Maadua, gai gidaadeu ga aalu odaadeu daina alodahi i denga vaaenga o Israel, ma de gau haimeedabu, ma de aamuli o Levi, e nnoho laa madali gilaadeu i olaadeu aduhale ma olaadeu mommee iai helii, gilaadeu gi loomai gi hagabuni madali gidaadeu. 3 Gai gidaadeu ga hulo e hagaahe mai de ngavesi a de Maadua gi odaadeu daha, go hiidinga gidaadeu ne hagangadi mee de ngavesi laa i de masavaa o Saul.” 4 Gai dangada alodahi gu hagabuni laa gu buni e hai de hegau laa, go hiidinga dangada alodahi gu malangilangi i de mee laa.

5 Gai David ne hagabuni de gau Israel alodahi, mai i ssaalingaa vai go Shihor i Egypt ga dae ai gi Lebo Hamath, bolo gilaadeu ga hulo e gaamai de ngavesi a de Maadua i Kiriath Jearim.* 6 Gai David ma dangada alodahi o Israel ne hulo gi Baalah (e bei go Kiriath Jearim) i Judah, e gaamai de ngavesi a de Maadua, gu hagadabu ange laa gi de ingoo o Tagi Maolunga, go de ia e noho laa i magavaa luu cherubim.*

7 Gai gilaadeu ga hagauda ange de ngavesi a de Maadua gi honga dahi hada hoou mai i de hale o Abinadab, gai go Uzzah ma Ahio ne dagina de hada laa. 8 Gai David ma de gau Israel alodahi ne malangilangi mmao i mada luu mada o de Maadua, i de daahili ma de hagadangidangi i denga lyre, ma harp, ma tambourine, ma cymbal aama trumpet.

9 De masavaa olaadeu ne tae ai gi de mommee hili huamanu a Kidon, gai Uzzah ga haalo ange dono lima e daohi ai de ngavesi laa, go hiidinga luu kaau laa gu dai baakuu. 10 Gai Tagi Maolunga gu lili mmao i Uzzah; gai ia ga daa ia gu magau, go hiidinga ia gu poo ange gi de ngavesi laa. Gai ia ne magau donu huu i kilaa i mada luu mada o de Maadua.

11 Gai David gu lili i hiidinga de bole o Tagi Maolunga ga daa Uzzah gi magau. Gai de mommee laa gu hagaingoo ange go Perez Uzzah,* ga dae mai ai gi anailaa nei.

12 Gai David gu madagu i de Maadua i de laangi laa, ga hagadaba, “Dee hee dagu hai e kave ai de ngavesi a de Maadua gi dogu hale?” 13 Gai ia tee kave de ngavesi laa gi ono daha i de aduhale o David, aagai ia ne dugu i de hale o Obed-Edom, taane Gath. 14 Gai de ngavesi a de Maadua ne dagodo i daho de huaabodu o Obed-Edom i e dolu malama; gai Tagi Maolunga ga hagamanuuia dono huaabodu ma ana mee alodahi.*

14

De hale o David ma ana dama

(2 Sa 5.11-16)

1 Gai Hiram, de hodooligi o Tyre, ne hai hanu dangada gi loomai gi daho David, ma hanu laagau cedar, ma hanu labagau o denga hadu ma laagau, gi hagaduulia de hale o David. 2 Gai David gu donu iho bolo Tagi Maolunga gu hagasula ia gi hodooligi i honga Israel, gai dono nohoanga hodooligi gu hagamaolunga, i hiidinga o ono dangada go de gau Israel.

3 Gai David ne hai bodu ange hogi gi hanu haahine i Jerusalem, ga hagadili ange ai hogi hanu dama daane ma damaa hine. 4 Gai aanei ingoo o ana dama ne hagadili i kilaa: go Shammua, ma Shobab, ma Nathan, ma Solomon, 5 ma Ibhar, ma Elishua, ma Elpelet, 6 ma Nogah, ma Nepheg, ma Japhia, 7 ma Elishama, ma Beeliada, aama Eliphelet.

De hagadee kii a David de gau Philistia

(2 Sa 5.17-25)

8 De masavaa huu a de gau Philistia ne langona ai bolo David gu hagadabu gi hodooligi i Israel, gai denga daane alodahi o Philistia ne loomai e ssala ia. Aagai ga langona huu e David, gai ia ga hano e hebagi ange gi gilaadeu. 9 Gai denga daane Philistia ne loomai ga vaivai hai dangada i de geelonga go Rephaim. 10 Gai David ne ssili ange gi de Maadua, “Ga hano au e hebagi ange gi de gau Philistia? Koe e dugu mai au gi hagadee kii ina gilaadeu?”

Gai Tagi Maolunga ga hai ange gi de ia, “Hannoo, gai au e dugu adu naa goe gi hagadee kii ina gilaadeu.”

11 Gai David ne hano gi Baal Perazim ga hagadee kii ai gilaadeu i kilaa; gai ia ga hagadaba, “De Maadua gu hagadee kii ogu hagadaumee bei dagodo o tolona e oohaa laa ga sao i de baasi laa.” Deelaa ai, de mommee laa gu hagaingoo ange go Baal Perazim.* 12 Gai de gau Philistia ne tili olaadeu diinonga i kilaa, gai David ga hai ange gi ono daane gilaadeu gi duungia diinonga laa.

13 Gai de gau Philistia ne aahe mai ange hogi ga vaivai hai dangada i lo te geelonga; 14 gai David ne ssili ange gi de Maadua, gai de Maadua ga hai ange gi de ia, “Aude hagasoe gi hano gi olaadeu mada i mua, aagai koe hannoo holiage mai ga hebagi ange ai gi gilaadeu i de baasi laa o denga balsam. 15 Gai de masavaa naa huu aau e langona ai de seesee o dangada i honga denga balsam, gai koe ga daamada de hebagi; go hiidinga de Maadua e hano naa i oo mada i mua ga daa gi maakau denga daane hebagi o Philistia.” 16 Gai David ne hai ga bei muna a de Maadua gu tala ange gi de ia, gai ia ga daa gu maakau denga daane Philistia mai i Gibeon ga dae ai gi Gezer.

17 Gai longo o David gu dele i denga henua alodahi, gai Tagi Maolunga ga hai denga huaahenua alodahi gi maatagu i de ia.

15

De ngavesi o de hainga gu gaamai gi Jerusalem

(2 Sa 6.12-22)

1 Dua de hagatuu a David ono hale i de aduhale o David, gai ia ne hagadabena dahi mommee e dugu ai de ngavesi a de Maadua, ma de hagaduu dahi hale malo e dugu ai. 2 Gai David ne hagadaba, “E deai ange donu dangada e sabaia de ngavesi a de Maadua, go denga daane donu huu de aamuli o Levi, go hiidinga go gilaadeu a Tagi Maolunga gu hili gi sabaia de ngavesi a Tagi Maolunga, aama de hai hegau ange gi de ia ga hano ai.” *

3 Gai David ga hagabuni mai de gau Israel alodahi gi Jerusalem, gai gilaadeu ga hulo ai e gaamai de ngavesi a Tagi Maolunga gi de mommee aana gu hagadabena laa. 4 Gai David ga hagabuni denga hagadiilinga o Aaron ma de aamuli o Levi.

5 Mai i hagadiilinga o Kohath: tagi go Uriel gai e 120 ono dangada madali ia;

6 mai i de hagadiilinga o Merari, tagi go Asaiah, gai e 220 ono dangada madali ia;

7 mai i de hagadiilinga o Gershom: tagi go Joel, gai e 130 ono dangada madali ia;

8 mai i de hagadiilinga o Elizaphan: tagi go Shemaiah, gai e lualau ono dangada madali ia;

9 mai i de hagadiilinga o Hebron: tagi go Eliel, gai e dinovalu ono dangada madali ia;

10 mai i de hagadiilinga o Uzziel: tagi go Amminadab, gai e 112 ono dangada madali ia.

11 Gai David ne hagahi luu dangada haimeedabu go Zadok ma Abiathar, ma Uriel, ma Asaiah, ma Joel, ma Shemaiah, ma Eliel, aama Amminadab, go hanu daane de aamuli o Levi, 12 ga hai ange gi gilaadeu, “Go goodou denga dagi o denga huaabodu i de aamuli o Levi; deenei ai, goodou ma oodou dangada gi hagagilimalali ina goodou, gi maua ai e goodou i de hulo e gaamai de ngavesi a Tagi Maolunga, de Maadua o Israel, e dugu i de mommee aagu gu hagadabena. 13 Go hiidinga goodou tee hagauda de ngavesi laa i de hanonga i taamada, deelaa ai, Tagi Maolunga taadeu Maadua ne bole ga hai baasi mai gi gidaadeu. Gidaadeu tee ssili hogi i ono daha dono hai e hai ai.” 14 Gai de gau haimeedabu ma denga daane de aamuli o Levi ne hagagilimalali gilaadeu, gi maua ai e gilaadeu i de hulo e gaamai de ngavesi a Tagi Maolunga, de Maadua o Israel. 15 Gai denga daane de aamuli o Levi ne poo denga laagau i luu baasi de ngavesi a de Maadua ga saabai ai i honga olaadeu eu, bei de hai a Moses gu tala ange ai laa gi gilaadeu, gi bei muna a Tagi Maolunga.*

16 David ne hai ange hogi gi dagi o de aamuli o Levi gilaadeu gi hilia hanu olaadeu daane gi daahili i de malangilangi ma de hagadangidangi i denga harp ma lyre aama denga cymbal.

17 Gai de hagadiilinga o Levi ne hili Heman, tama daane a Joel; go ono daina, go Asaph tama daane a Berekiah; gai mai i dama a Merari, go Ethan tama daane a Kushaiah; 18 madali hanu olaadeu dangada mai i de lua hagabuulinga, go Zechariah,* ma Jaaziel, ma Shemiramoth, ma Jehiel, ma Unni, ma Eliab, ma Benaiah, ma Maaseiah, ma Mattithiah, ma Eliphelehu, aama Mikneiah, aama Obed-Edom ma Jeiel luu daane hagaloosi.

19 De gau daahili go Heman ma Asaph, aama Ethan gi hagadangidangi i denga cymbalbronze; 20 gai Zechariah, ma Aziel, ma Shemiramoth, ma Jehiel, ma Unni, ma Eliab, ma Maaseiah, aama Benaiah e hagadangidangi i denga harp ma de hua madali de Alamoth;† 21 gai Mattithiah, ma Eliphelehu, ma Mikneiah, ma Obed-Edom, ma Jeiel, aama Azaziah e hagadangidangi i denga lyre ma de daahili madali de Sheminith.‡ 22 Gai Kenaniah, taane de aamuli o Levi e dagina laa de gau daahili, ne hai de hegau laa i hiidinga ia se daane e mmau i de hai daahili.

23 Gai Berekiah ma Elkanah gi hagaloosia de ngavesi a de Maadua. 24 Shebaniah, ma Joshaphat, ma Nethanel, ma Amasai, ma Zechariah, ma Benaiah, aama Eliezer, de gau haimeedabu, gi ilihia denga trumpet i mada i mua o de ngavesi a de Maadua. Gai Obed-Edom ma Jehiah gi hagaloosia de ngavesi a de Maadua.

25 Gai David ma denga daane maatua aama denga dagi o de mano ne hulo e gaamai de ngavesi o de hagatoo donu hagaheloongoi a Tagi Maolunga i de hale o Obed-Edom i de malangilangi. 26 Gai go hiidinga de Maadua ne bale ange denga hagadiilinga o Levi ne sabaia de ngavesi o de hagatoo donu hagaheloongoi a Tagi Maolunga, gai ne hai ssigidaumaha i e hidu kaau daane ma e hidu ssiibi daane. 27 Gai David ne gahu i ono malo linen danuaa, madali denga daane alodahi de aamuli o Levi ne sabaia de ngavesi laa, ma de gau daahili, ma Kenaniah, tagi o de gau daahili. David ne gahu hogi i dahi ephod e hai i linen. 28 De masavaa a de gau Israel alodahi ne gaamai ai de ngavesi o de hagatoo donu hagaheloongoi a Tagi Maolunga, gai gilaadeu ne hevaalogi, ma de ili denga hanga manu, ma trumpet, ma de hagadangidangi i denga cymbal, ma harp aama lyre.

29 De masavaa o de ngavesi o de hagatoo donu hagaheloongoi a Tagi Maolunga ne dae mai ai gi de aduhale o David, gai Michal, tamaa hine a Saul, e haina mai mee e hai i dahi abaaba damaa mee. Gai ia gu gidee de hodooligi go David e anu ma de malangilangi, gai ia gu kino i de ia.*

16

1 Gai gilaadeu ne gaamai de ngavesi a de Maadua ga dugu i lo te hale malo a David gu hagaduu laa; gai gilaadeu ga hai denga sigidaumaha dudu ma sigidaumaha hagadanuaa magavaa i mada luu mada o de Maadua. 2 Gai de masavaa a David ne hagalava ai denga sigidaumaha dudu ma sigidaumaha hagadanuaa magavaa, gai ia ga hagamanuuia dangada i de ingoo o Tagi Maolunga. 3 Gai ia ne duha ange dagidahi duudangaa pelaoaa, ma hanu date puli, ma hanu raisin puli gi daane ma haahine alodahi o Israel.

4 Ia ne hili ange hogi hanu daane de aamuli o Levi gi haia hegau i mada i mua o de ngavesi a Tagi Maolunga, gi dalodalo, ma de hagaahe ange de abodonu, aama de tuhi Tagi Maolunga, de Maadua o Israel. 5 Tagi go Asaph, togolua go Zechariah, ma Jeiel, ma Shemiramoth, ma Jehiel, ma Mattithiah, ma Eliab, ma Benaiah, ma Obed-Edom, aama Jeiel. Gilaadeu nei ne hagadangidangi i denga harp ma lyre, gai Asaph ne hagailiili denga cymbal; 6 gai Benaiah ma Jahaziel go luu dangada haimeedabu e ilihia denga hanga manu i masavaa alodahi i mada i mua o de ngavesi o de hagatoo donu hagaheloongoi a de Maadua.

Taahili tuhi a David

(Psa 105.1-15; 96.1-13; 106.1, 47-48)

7 De laangi laa gai David ne hili Asaph ma ono dangada ange laa gi daahili ma de hagaahe ange de abodonu gi Tagi Maolunga:

8 Hagaahea ange de abodonu gi Tagi Maolunga,

dalodalo i dono ingoo;

daalaa dagodo ana hegau i daho denga huaahenua.

9 Daahili ange gi de ia i taahili tuhi,

daalaa dagodo o ana hegau hagalele mouli alodahi.

10 Hagamahamaha ina dono ingoo dabu;

dangada alodahi e saalaa Tagi Maolunga gi malangilangi!

11 Saalaa Tagi Maolunga ma ono mahi;

saalaa ia i masavaa alodahi.

12 Manadua ana hegau hagalele mouli,

ana sauaa ma ana hagamodu gu tala.

13 De aamuli o Israel, dono dangada hai hegau,

de hagadiilinga o Jacob, go dangada aana gu hili.

14 Go ia go Iahweh taadeu Maadua;

ana hagamodu muna e hai ange gi henua i lalo alodahi.

15 Ia e manadua dana hagatoo donu hagaheloongoi ga hano ai,

ma ana muna gu tala, ange gi e mano atangada,

16 go dana hagatoo donu hagaheloongoi ange gi Abraham,

ma dana hagatoo donu ange gi Isaac.*

17 Ia ne hai gi too donu ange gi Jacob de hainga nei,

ma de hai dahi hagatoo donu hagaheloongoi ange gi Israel ga hano ai:*

18 “Au e gaavadu naa gi de goe de henua go Canaan

e hai ai de mommee oou e henua ai.”

19 De masavaa olaadeu goi sogoisi ai,

e dee dau, gai ni dangada henua gee i de henua laa,

20 gilaadeu ne silivaahea saele i denga huaahenua,

mai i dahi nohoanga hodooligi gi dahi nohoanga hodooligi.

21 Gai ia tee dugu ange dahi gi hagaduasala ina gilaadeu;

ma de hagasee denga hodooligi i olaadeu hiidinga, ga hai ange,*

22 “Goodou e dee poo ange gi gilaadeu aagu gu hagadabu i de lolo,

gai gi dee hagammae ina ogu pelaabisi.”

23 Henua i lalo alodahi, daahili ange gi Tagi Maolunga;

daalaa dagodo o dana hagaola i laangi alodahi.

24 Daalaa dagodo o dono mahamaha i magavaa o denga huaahenua,

ma ana hegau hagalele mouli ange gi dangada alodahi.

25 Tagi Maolunga e maolunga mmao,

gai e heohi taadeu tuhi ia;

gai gi kii ange taadeu maatagu

i de ia i denga maadua alodahi.

26 Go hiidinga maadua alodahi o denga huaahenua ni ngadi diinonga;

aagai go Tagi Maolunga ne haia de langi.

27 De mahamaha ma ssauaa i ono mada i mua;

de mmahi ma de malangilangi i dono mommee noho.

28 Huaabodu o denga huaahenua, goodou daalaa dagodo o Tagi Maolunga,

daalaa dagodo de mahamaha ma de mmahi o Tagi Maolunga.

29 Goodou daalaa dagodo de mahamaha

o de ingoo o Tagi Maolunga.

Goodou gaamai dahi sigidaumaha loomai ai gi mada luoono mada.

Daumaha ange gi Tagi Maolunga

i de mahamaha o dono dabu.

30 Henua i lalo alodahi gi bolebole i ono mada i mua!

Henua i lalo gu hagaduu ma gu makaga,

gai e dee maua naa donu gi baguu.

31 De langi gi malangilangi,

henua i lalo gi lodo danuaa;

gilaadeu gi daalaa i daho denga huaahenua,

“Go Tagi Maolunga e dagina!”

32 Tai ma mee alodahi iai gi hagangolo,

denga duu malaelae ma mee alodahi iai gi malangilangi!

33 Denga manu ssomo i lodo henua gi daahili i de malangilangi

i mada luu mada o Tagi Maolunga,

go hiidinga ia e humai naa

e hagamodu muna o henua i lalo.

34 Hagaahe ange de abodonu gi Tagi Maolunga,

go hiidinga ia e danuaa;

dono abodonu e dee helui ga hano ai.*

35 Goodou hagataba,

“De Maadua demaadeu Ia Hagaola;

hagaola ina gimaadeu,

hagabuni ina mai gimaadeu

ma de hagaola mai gimaadeu i denga huaahenua,

gai gimaadeu ga tuhi ai doo ingoo dabu,

ma de hagamahamaha goe i de tuhi.

36 Duuhia Tagi Maolunga, de Maadua o Israel,

mai i de masavaa e dee ngado mai

ga dae ai gi de masavaa e dee ngado mai.”

Gai dangada alodahi ne hagataba, “Amen!” aama de tuhi Tagi Maolunga.

37 Gai David ne dugu Asaph ma ono dangada ange laa i mada i mua o de ngavesi o de hagatoo donu hagaheloongoi a Tagi Maolunga, gai gilaadeu ga hai hegau i kilaa i de laa tubua, i mee gu hagatau ange gi dahi laangi. 38 Ia ne hai hogi Obed-Edom ma ono dangada e dinoono ma dogovalu gi hai hegau madali gilaadeu. Gai go Obed-Edom, tama daane a Jeduthun, aama Hosah e hagaloosia ina de haitoga.

39 Ia ne hai hogi Zadok, tangada haimeedabu, ma de gau haimeedabu ange laa, gi nnoho i gaogao de tabernacle o Tagi Maolunga, i de mommee daumaha i Gibeon, 40 gai gilaadeu ne hai denga sigidaumaha dudu ange gi Tagi Maolunga, i honga de mommee o ssigidaumaha dudu i de laa tubua, i taiao ma de ahiahi, bei de hai gu sisi ai laa i lodo hainga a Tagi Maolunga ne gaavange laa gi de gau Israel. 41 Gai Heman ma Jeduthun ni dangada hogi ne hili ma de daohi olaadeu ingoo, gi hagaahe ange de abodonu gi Tagi Maolunga, “i hiidinga dono abodonu e dagodo ga hano ai.” 42 Heman ma Jeduthun go luu daane e dagina dangada e ilihia denga trumpet ma de hagailiili denga cymbal, ma de hagadangidangi i denga mee hagadangidangi madali denga daahili dabu. Gai denga dama daane a Jeduthun e tuu i gaogao de haitoga o de buibui.

43 Gai dangada alodahi ne aahe gi olaadeu hale, gai David ne ahe hogi gi dono hale ga hagamanuuia dono huaabodu.*

17

De hagatoo donu a de Maadua

(2 Sa 7.1-17)

1 Gai ga noho huu David i dono hale, gai ia ga hai ange gi de pelaabisi go Nathan, “Tilo, au gu noho i dahi hale e hai i laagau cedar, aagai de ngavesi o de hagatoo donu hagaheloongoi a Tagi Maolunga e dugu i lalo dahi hale malo.”

2 Gai Nathan ga hai ange gi David, “Haia gi bei mee alodahi aau gu maanadu de hai; go hiidinga de Maadua gi noho madali goe.”

3 Aagai de boo laa gai Tagi Maolunga ne hagailoo ange ana muna gi Nathan, ga hai ange, 4 “Hannoo hai ange gi dogu dangada hai hegau go David, ‘E hagadaba Tagi Maolunga: E dee go koe e hagaduulia dahi hale e noho ai au. 5 Au tigi noho donu i dahi hale abodonu, mai i de masavaa aagu ne hagassao mai ai de gau Israel i Egypt, ga dae mai ai gi anailaa nei, aagai au ne noho i lodo hale malo i denga mommee oogu ne hano aagena. 6 Gai mommee alodahi oogu ne hano ai madali de gau Israel, gai au tee ssili ange donu gi hanu dagi o de gau Israel, aagu gu hai laa gi dagina ogu dangada, “Gu aha tigi hagaduulia ai naa e goodou dahi hale i laagau cedar e noho ai au?” ’

7 Deenei ai, hai ange gi dogu dangada hai hegau go David, ‘E hagadaba Tagi o denga hagabuulinga hebagi: Au ne kave gee goe mai i de mommee iai helii, ma mai i de hagaloosi ange denga ssiibi, gai koe ga dagi ai ogu dangada go de gau Israel. 8 Gai au ne noho madali goe i mommee alodahi oou ne hano aagena, ma de dugu adu goe gi hagadee kii ina oo hagadaumee alodahi. Gai au e hai naa goe gi se dangada maolunga, bei dagodo o de gau maolunga o henua i lalo. 9 Gai au e hagadabena naa dahi mommee moo ogu dangada go de gau Israel, gi dahi ai olaadeu mommee donu, gu deai dangada e hakoso ina gilaadeu. Gai de gau baubau gu dee aahe ange e vaivai hai gilaadeu, bei alaadeu mee ne hai i taamada, 10 mai i de masavaa aagu ne hai ai de gau hagamodu muna gi dagina ogu dangada go de gau Israel. Gai au e hagadee kii naa hogi oo hagadaumee alodahi.

Au ne tala adu hogi bolo Tagi Maolunga e hai naa gi dahi oo hale. 11 Gai de masavaa naa huu e odi ange ai oo laangi, gai koe e magau naa ga hano gi daho oo dubuna, gai au e hai naa dahi oo hagadiilinga e suuia goe, go dahi au dama daane donu, gai au e hai naa gi dagodo dono nohoanga hodooligi ga hano ai. 12 Gai go ia e hagaduulia dogu hale, gai au e hai naa dono nohoanga hodooligi gi dagodo ga hano ai. 13 Au e hai naa go dono damana, gai ia go dagu dama. Gai au e dee helui naa donu dogu aloha i de ia, bei dagu hai ne helui ai laa dogu aloha i de hodooligi i mua.* 14 Aagai au e hai naa ia gi dagina ogu dangada, ma de noho i honga dogu nohoanga hodooligi ga hano ai; gai dono nohoanga hodooligi e dagodo naa donu huu ga hano ai.’ ”

15 Aanei muna alodahi a Nathan ne tala ange gi David, bei dagodo de midi gu hagaago ange gi de ia.

Tangidangi a David

(2 Sa 7.18-29)

16 Gai de hodooligi go David ne hano ga noho i mada luu mada o Tagi Maolunga, ga hai ange, “Tagi Maolunga, de Maadua, se aha donu au, gai se aha dogu huaabodu, gai koe ga hai mai ai de hegau nei gi de au? 17 De Maadua, e dee deenei donu huu dau mee gu hai; gai koe gu tala hogi dagodo o de aamuli o doo dangada hai hegau i muli mai. Tagi Maolunga de Maadua, koe gu hai ai au gi bei dagodo o de gau maolunga. 18 Gai aahee ange naa agu muna e tala adu, i dau hagadubu doo dangada hai hegau? Koe e iloo dagodo o doo dangada hai hegau! 19 Tagi Maolunga, go hiidinga o doo dangada hai hegau, aama dagodo o oo lodo donu, koe gu hai de hegau laumalie nei ma de hai gi iloo dagodo o au hagatoo donu.

20 Tagi Maolunga, e deai ange donu e bei oo dagodo, gai e deai ange donu se Maadua, go koe donu huu, bei demaadeu hai gu langona ai. 21 Gai goai de huaahenua e bei dagodo o oo dangada go de gau Israel — go de huaahenua a de Maadua ne hagaola e hai ai ono dangada donu, gai koe ga hai ai doo ingoo gi maolunga hagamaatagu, i dau hai gi hulo gee denga huaahenua mai i daho oo dangada, go gilaadeu aau ne hagaola mai i Egypt? 22 Koe ne hai Israel go oo dangada donu ga hano ai. Gai koe, Tagi Maolunga, gu hai go delaadeu Maadua.

23 Deelaa ai, Tagi Maolunga, hagassula ina au muna gu tala i dagodo o doo dangada hai hegau aama dono huaabodu, ma de hai gi bei au muna gu tala, 24 gi makaga ai de nohoanga hodooligi gai doo ingoo gi hagaamua ga hano ai. Gai dangada e hagataba naa, ‘Tagi o denga hagabuulinga hebagi, de Maadua e dagina Israel, go de Maadua o Israel.’ Gai de nohoanga hodooligi o doo dangada hai hegau go David e duu naa ga makaga i mada luoo mada.

25 Dogu Maadua, koe gu hagaago mai gi de au, doo dangada hai hegau, bolo koe e hai gi dahi ogu hale. Deenei ai, doo dangada hai hegau e lodo mmahi donu i de dalodalo adu gi de goe. 26 Tagi Maolunga, go koe de Maadua abodonu! Koe gu hagatoo donu mai gi de au, doo dangada hai hegau, de mee danuaa nei. 27 Gai koe ne malangilangi i de hagamanuuia de huaabodu o doo dangada hai hegau, gai gi nnoho ai gimaadeu i mada luoo mada ga hano ai. Tagi Maolunga, koe gu lava i de hagamanuuia gimaadeu, gai e manuuia naa donu ga hano ai.”

18

Hanonga o David ne kii ai i de hebagi

(2 Sa 8.1-14)

1 Dua mee nei gai David ne hagadee kii de gau Philistia ga hai gilaadeu gi nnoho i ono lalo, gai ia ga kave Gath ma ono aduhale vaaligiligi mai i daho de gau Philistia.

2 Ia ne hagadee kii hogi de gau Moab, gai gilaadeu gu hai hegau ange gi David ma de hagao ange taagisese gi de ia.

3 David ne hagadee kii hogi Hadadezer, de hodooligi o Zobah, ga hano ai loo ga dae gi Hamath, i de masavaa a Hadadezer ne hano ai e hai gi dagodo dono sauaa i mommee i gaogao ssaalingaa vai go Euphrates. 4 Gai David ne kave mai i ono daha e mano hada hebagi, ma e hidumano daane e saavini i honga hoosa, ma e luasemada daane hebagi. Ia ne hai hogi gi dee vaa seesee denga hoosa alodahi, gai ne dugu e lau hoosa ange gi denga hada.

5 Gai de gau Syria i Damascus ne loomai e bale ange Hadadezer, de hodooligi o Zobah, gai David ne daa hogi ga maakau e 22,000 olaadeu daane. 6 Gai ia ne dugu hanu daane hebagi i Syria o Damascus, gai de gau Syria gu hai hegau ange gi de ia, ma de hagao ange taagisese gi de ia. Gai Tagi Maolunga ne hai gi kii David i mommee alodahi oona ne hano aagena.

7 Gai David ne gaamai denga mee hungihungi goolo a denga dagi i lalo o Hadadezer gi Jerusalem. 8 Gai David ne kave hogi hanu bronze lagolago mmao mai i luu aduhale o Hadadezer, go Tibhath ma Cun. Aanei bronze a Solomon ne hai ai taaba laumalie, ma denga duludulu, aama goloa e hai i bronze.*

9 De masavaa huu a Tou, de hodooligi o Hamath, ne langona ai bolo David gu hagadee kii de hagabuulinga hebagi alodahi o Hadadezer, de hodooligi o Zobah, 10 gai ia ga hai gi hano dana dama daane go Hadoram gi daho de hodooligi go David, gi hagaboo ange gi de ia, ma de tuhi ia i hiidinga dono hebagi ange gi Hadadezer ga hagadee kii ia; go hiidinga Hadadezer e dee modu donu de hebagi ange gi Tou. Gai Hadoram ne gaamai gi de ia denga hagadaagangaa goloa selevaa, ma goolo, aama bronze.

11 Gai de hodooligi go David ne hagadabu ange goloa nei gi Tagi Maolunga, madali denga selevaa ma goolo aana ne kave mai i denga huaahenua: go Edom, ma Moab, ma de gau Ammon, ma de gau Philistia, aama Amalek.

12 Gai Abishai tama daane a Zeruiah ne daa ga maakau e 18,000 daane Edom i de Geelonga o denga Soolo.* 13 Gai David ne kave hanu daane hebagi gi nnoho i Edom, gai de gau Edom alodahi gu hai hegau ange gi David. Gai Tagi Maolunga ne hai gi kii David i de hebagi i mommee alodahi oona e hano aagena.

Denga dagi i lalo o David

(2 Sa 8.15-18)

14 Gai David ne hodooligi i honga Israel alodahi, gai ia ne hagamodu i de soe ma de mee heohi ange gi ono dangada alodahi. 15 Gai Joab, tama daane a Zeruiah, go tagi o denga daane hebagi; gai Jehoshaphat, tama daane a Ahilud, go tangada daohi; 16 Zadok, tama daane a Ahitub, ma Ahimelek, tama daane a Abiathar, go luu dangada haimeedabu; gai Shavsha go tangada sisi; 17 gai Benaiah, tama daane a Jehoiada, go tagi o de gau Kereth ma de gau Peleth; gai dama daane a David go dagi aamua e haia hegau a de hodooligi.

19

De hagadee kii a David de gau Ammon

(2 Sa 10.1-19)

1 Dua mee nei gai Nahash, de hodooligi o de gau Ammon gu magau, gai dana dama daane ga sui ia ga hodooligi ai. 2 Gai David ne hagadaba, “Au ga abodonu ange nei gi Hanun, tama daane a Nahash, go hiidinga dono damana ne abodonu mai gi de au.” Gai David ne hai hanu daane gi hulo gi hagaaneane ina ono lodo i hiidinga de magau o dono damana.

De masavaa o denga daane hai hegau o David ne tae ai gi daho Hanun i de henua o de gau Ammon e hagaaneane ai ia, 3 gai dagi o de gau Ammon ne hai ange gi Hanun, “E aha, koe e maanadu bolo David ne hai gi loomai ono daane gi hagaaneane ina oo lodo, e hagadubu ai doo damana? E aha, ono daane hai hegau tee se loomai nei e tilo dagodo ma de mulidagi de henua, gi maua ai e ia i de hagadee kii de henua?” 4 Gai Hanun ne kave denga daane hai hegau o David ga dahi olaadeu gumigumi, aama de duuduu bido i lalo olaadeu malo gu ssula mai olaadeu dae, ga hai gilaadeu gi hulo.

5 Gai ga langona huu e David mee gu hai ange gi denga daane laa, gai ia ga hai hanu gi hulo gi hedae ange gi gilaadeu, go hiidinga gilaadeu gu dookaa mmao. Gai de hodooligi ne aalu ga hai ange, “Goodou nnoho i Jericho ga dae ai gi de ssomo mai huluhulu i oodou gumigumi, gai goodou ga aahe mai ai.”

6 Gai ga gidee huu e de gau Ammon bolo David gu kino i gilaadeu, gai Hanun ma de gau Ammon ga kave e mano talent* selevaa e hagao ai denga hada hebagi ma denga daane e kage i honga hoosa mai i Mesopotamia,† ma mai i Syria Maacah aama Zobah. 7 Gilaadeu ne hagao e 32,000 hada hebagi, aama de hodooligi go Maacah ma ono daane hebagi, ga hai gilaadeu gi loomai gi nnoho gaainga i gaogao Medeba. Gai de gau Ammon ne hagabuni mai hogi dangada i lodo olaadeu aduhale e hulo gi de hebagi.

8 Gai ga langona huu e David, gai ia ga hai a Joab ma de hagabuulinga o denga daane mmahi alodahi gi hebagi ange gi gilaadeu. 9 Gai de gau Ammon ne loomai ga hagatau e hebagi i gaogao de haitoga o de aduhale; gai denga hodooligi ange laa ne hagatau hogi i tua de aduhale.

10 Gai ga gidee huu e Joab bolo denga daane hebagi gu hagatau i ono dua ma ono mada i mua, gai ia ga hili hanu daane dau o Israel, ga hagatau gilaadeu gi hebagi ange gi de gau Syria. 11 Gai ia ne dugu ange denga daane e doe gi dono daina go Abishai gi dagina, ma de hagatau gilaadeu gi hebagi ange gi de gau Ammon. 12 Gai ia ga hai ange, “Noo de gau Syria gu mmahi ange i de au, gai koe humai balea mai au; aagai noo de gau Ammon gu mmahi ange i de goe, gai au ga hanadu ga bale adu goe. 13 Koe gi lo taane, gai gidaadeu ga hagammahi e hebagi, i hiidinga odaadeu dangada, aama denga aduhale o taadeu Maadua. Gai Tagi Maolunga e hai naa be se aha e danuaa i mada luoono mada.”

14 Gai a Joab ma denga daane madali ia ne hulo ga hebagi ange gi de gau Syria, gai de gau Syria ga saavini ga hulo gee mai i de ia. 15 Gai ga gidee huu e de gau Ammon bolo de gau Syria gu saavini ma gu hulo gee, gai gilaadeu ga saavini hogi ga hulo gee mai i Abishai, taina daane o Joab, ga ulu gi lo te aduhale. Gai a Joab ga ahe gi Jerusalem.

16 Aagai ga gidee huu e de gau Syria bolo gu kii de gau Israel i gilaadeu, gai gilaadeu ga kave hanu daane gi haia gi loomai denga daane Syria i de baasi gee o Euphrates, gai go Shophak, tagi o de hagabuulinga hebagi o Hadadezer, delaadeu dagi.

17 Gai ga langona huu e David mee laa, gai ia ga hagabuni denga daane alodahi o Israel, ga hulo gi baasi dua o Jordan. Gai David ga hagatau ono daane e hebagi ange ai gi de gau Syria, gai gilaadeu ga hebagi ange gi de ia. 18 Aagai de gau Syria ne saavini ga hulo gee mai i de gau Israel, gai David ne daa e hidumano daane i honga denga hada hebagi, ma e haasemada daane hebagi e seesee laa. Ia ne daa hogi ga magau Shophak, tagi o denga daane hebagi o Syria.

19 De masavaa huu o de gau hai hegau o Hadadezer ne gidee ai bolo de gau Israel gu hagadee kii gilaadeu, gai gilaadeu ga hagadanuaa olaadeu magavaa ma David, ga hai hegau ange gi de ia.

Gai de gau Syria gu dee llodo e bale ange de gau Ammon.

20

De hagadee kii o Rabbah

(2 Sa 12.26-31)

1 De masavaa o de matili age, go de masavaa o denga hodooligi e hulo ai e hebagi, gai a Joab ne kave denga daane hebagi ga hulo gi de hebagi. Gai gilaadeu ne hulo ga oha de henua o de gau Ammon, gai gilaadeu ne duuli luu baasi de aduhale go Rabbah. Aagai David e noho i Jerusalem. Gai a Joab ne hebagi ga hagadee kii ma de oha de aduhale go Rabbah.* 2 Gai David ne kave gee de hau i honga de biho o delaadeu hodooligi,* gai taemaha o de hau laa se dahi talent† goolo, gai e hagalaagii i hadu hagamogomogo, gai de hau laa gu gaavange gi honga de biho o David. Gai ne lagolago ana goloa ne kave gee mai i de aduhale laa. 3 Gai ia ne kave dangada i de aduhale laa, ga hagahai hegau gilaadeu i denga soaa ma piigi iron aama denga hagadaguu. Deenei de hai a David ne hai ai dangada i denga aduhale alodahi o de gau Ammon. Gai David ma dono hagabuulinga hebagi alodahi ne aahe gi Jerusalem.

De daa ga maakau o denga doa

(2 Sa 21.15-22)

4 Dua mee laa gai gilaadeu ne hebagi ange hogi gi de gau Philistia i Gezer; gai Sibbecai, taane Hushah, ne daa Sippai, dahi daane mai i de aamuli o denga doa, gai de gau Philistia tee maua gi kii.

5 Gai gilaadeu ne aahe ange hogi ga hebagi ange gi de gau Philistia, gai Elhanan, tama daane a Jair, ne daa ga magau Lahmi, taina daane o Goliath taane Gath. Gai de gau o dono dao e laumalie bei de laagau o de mee llanga malo.*

6 Gai gu hai ange hogi de hebagi i Gath; gai e dahi doa i kilaa e ono ono madannia ma dabuvae, se madalua ma haa alodahi ono madannia ma dabuvae. Ia se daane hogi mai i de aamuli o Rapha.‡ 7 Ia ne basa hagamaolunga i de gau Israel, gai Jonathan, tama daane a Shimea, taina daane o David, ga daa ia gu magau.

8 Denga daane nei ni daane mai i de aamuli o denga doa i Gath; gai David ma ono daane ne daa gilaadeu ga maakau.

21

De dau o denga daane hebagi

(2 Sa 24.1-17)

1 Gai Satan ne hai baasi ange gi de gau Israel, ga hai David gi daulia de gau Israel. 2 Gai David ne hai ange gi Joab ma dagi o denga daane hebagi, “Goodou hulo daulia dangada alodahi o Israel mai i Dan ga dae ai gi Beersheba, gi iloo ai e au taelodo o dangada.”

3 Aagai a Joab ne hai ange gi de hodooligi, “Tagi Maolunga gi haia gi soa ange ono dangada i e lau hanonga. Dogu dangada aamua go de hodooligi, e aha, denga daane nei alodahi e dee nnoho i oo lalo? Gai gu aha gu lodo ai naa goe e hai de hegau nei e hagahaisala ai de gau Israel?”

4 Aagai gu kii muna a de hodooligi i muna a Joab, gai Joab ne hano ga hagadaga i Israel, muli mai gai ia ne aahe mai gi Jerusalem. 5 Gai Joab ne tala ange gi David taelodo o denga daane hebagi; gai se 1,100,000 daane o Israel e hebagi i de gadilaasa, madali e 470,000 daane o Judah.

6 Aagai a Joab tee dau denga daane i de aamuli o Levi ma Benjamin, go hiidinga ia tee buni ange gi muna a de hodooligi. 7 Gai de Maadua tee malangilangi i de mee laa; gai ia ne hagaduasala de gau Israel.

8 Gai David ne hai ange gi de Maadua, “Au gu haisala mmao i dagu hai de hegau nei. Aagai iainei, au e dangidangi adu, degi mai gi de au, doo dangada hai hegau; go hiidinga au ne lodo senga.”

9 Gai Tagi Maolunga ga hai ange gi Gad, taane hai hegau o David e daalaa mee e loomai, 10 “Hannoo hai ange gi David, ‘E hagadaba Tagi Maolunga: Au e gaavadu gi de goe e dolu mee; hilihilia dahi mee nei, gai au ga hagaduasala ai goe.’ ”

11 Gai Gad ne humai gi daho David, ga hai ange, “E hagadaba Tagi Maolunga, ‘Hilihilia dahi mee i mee e dolu nei: 12 go de onge i e dolu ngadau, be go de loomai o oo hagadaumee gi oohaa de henua, gai de gadilaasa a oo hagadaumee gi dolohia goe gi daea, aabe go de gaamai de gadilaasa a Tagi Maolunga i e dolu laangi — go dahi mee hagamaakau gi honga de henua, gai tangada de langi o Tagi Maolunga gi daa gi maakau dangada i mommee o Israel alodahi.’ Deenei ai, hilihilia be dee hee dagu hai e basa ange ai gi de ia ne haia nei au gi humai.”

13 Gai David ne hai ange gi a Gad, “Au gu duu ange gi dahi hai ngadaa laumalie. Au e dugu ange au gi Tagi Maolunga gi hagaduasala ina, go hiidinga dono lodo aloha e laumalie mmao; aagai au gi dee hagaduasala i daho dahi dangada.”

14 Gai Tagi Maolunga ga hai gi humai dahi mee hagamaakau gi Israel, gai se hidusemada dangada ne maakau i kilaa. 15 Gai de Maadua ne hai gi humai dahi dangada de langi gi daia gi maakau dangada i Jerusalem; aagai de masavaa a tangada de langi ne daamada ai de daa dangada, gai Tagi Maolunga gu gidee, gai ia gu sui dono lodo e hai de baubau laa, gai ia ga hai ange gi tangada de langi e daia laa dangada, “Gu lava, dugua iho doo lima!” De masavaa laa gai tangada de langi o Tagi Maolunga gu duu i gaogao de mommee hili huamanu o Araunah,* taane Jebus.

16 Gai David ne galo age ga gidee e ia tangada de langi o Tagi Maolunga e duu i lo te moana i lunga i magavaa de langi ma henua i lalo, gai ia e poo dana gadilaasa i lo tono lima ma e daohi ange gi honga o Jerusalem. Gai David ma denga dagi gu kahu laa i denga malo daladala ga ino gi lalo i honga de gelegele.

17 Gai David ga hai ange gi de Maadua, “E aha, e dee go au ne hai ange gi denga daane gi daulia dangada? Go au donu ne haisala i dagu hai de hegau dee heohi nei. Gai de gau nei e bei donu dagodo o denga ssiibi, ni aha alaadeu ne hai? Tagi Maolunga, dogu Maadua, au e dangidangi adu koe gi hagaduasala ina gimaadeu ma dogu huaabodu, gai koe aude gaamai de mee hagamaakau nei gi honga oo dangada.”

De hagaduu de mommee o ssigidaumaha

(2 Sa 24.18-25)

18 Gai tangada de langi o Tagi Maolunga ga hai a Gad gi hai ange gi David, ia gi hano gi hagaduulia dahi mommee o ssigidaumaha ange gi Tagi Maolunga, i de mommee hili huamanu o Araunah, taane Jebus. 19 Gai David ne hano ga hai gu bei muna a Gad gu tala i de ingoo o Tagi Maolunga.

20 De masavaa o Araunah e noho ai ma e hili ana grain, gai ia ne gidee tangada de langi laa; gai ana dama daane dogohaa gu hulo ga hulo ga mmuni. 21 Gai de masavaa o David ne humai ai, gai Araunah gu gidee adu ia, gai ia ga seesee adu i de mommee hili huamanu, ga ino luoono mada gi honga de gelegele i mada i mua o David.

22 Gai David ga hai ange gi de ia, “Gaamai gi de au doo mommee hili huamanu, gai au ga hagaduu ai dahi mommee o ssigidaumaha ange gi Tagi Maolunga, e hai ai gi tuu de mee hagamaakau i daho dangada. Hagao ina mai doo mommee hili huamanu i dono hagaoanga donu.”

23 Gai Araunah ga hai ange gi David, “Gaavee mee naa, ga hai ai be ni aha a de hodooligi e lodo ai. Tilo, au e gaavadu naa hogi denga kaau e hai ai denga sigidaumaha dudu, ma baabaa iai mee duuduu grain e hai ai de ahi, aama grain e hai ai ssigidaumaha o grain. Au e gaavadu mee nei alodahi.”

24 Aagai de hodooligi go David ne hai ange gi Araunah, “E deai, au e hagao donu gi odi ange de hagaoanga o de mommee nei; au e dee maua donu i de ngadi kave au mee e gaavange gi Tagi Maolunga, au e dee hai dagu ssigidaumaha dudu i mee oogu tee too ange aagena.”

25 Gai David ne hagao de mommee o Araunah i e onolau shekel† goolo. 26 Gai David ga hagaduu dahi mommee o ssigidaumaha ange gi Tagi Maolunga i kilaa, ga hai ai denga sigidaumaha dudu ma sigidaumaha hagadanuaa magavaa. Gai ia ga dalodalo ange gi Tagi Maolunga, gai Tagi Maolunga ga basa ange gi dana dangidangi, ga hai gi hano iho de ahi mai i de langi gi duungia ssigidaumaha dudu laa.

27 Gai Tagi Maolunga ga basa ange gi tangada de langi laa, gai ia ga hagaahe ange dana gadilaasa gi lo tono hale. 28 De masavaa a David ne gidee ai bolo Tagi Maolunga ne basa ange gi de ia i de mommee hili huamanu o Araunah, taane Jebus, gai ia ga hai denga sigidaumaha i kilaa. 29 Gai de tabernacle o Tagi Maolunga a Moses ne hai laa i de vao, ma de mommee o ssigidaumaha dudu e daakodo i de mommee daumaha i Gibeon, i de masavaa laa. 30 Aagai David tee maua i de hano gi kilaa e dalodalo ange ai gi de Maadua, go hiidinga ia gu madagu i de gadilaasa a tangada de langi o Tagi Maolunga.

22

1 Gai David ne hagadaba, “Deenei de mommee e hagaduu ai de hale o Tagi Maolunga de Maadua, ma de mommee e hai ai sigidaumaha dudu a de gau Israel.”

De hagadabena e hagaduu age de temple

2 Gai David ne hai gi hagabuni ina de gau henua gee e nnoho i Israel, gai ia ga hili hanu gilaadeu gi duuduu ina hadu ga hagamalali e hai ai de hale o de Maadua. 3 David ne hai hogi denga iron lagolago e hai ai denga neele e hai ai denga abaaba o denga haitoga ma mee hagamakaga, aama denga bronze lagolago mmao, tee maua i de hagahidi gi iloo taemaha. 4 Ia ne hai hogi denga laagau cedar ga lagolago mmao; go hiidinga de gau Sidon ma de gau Tyre ne gaamai denga laagau cedar lagolago gi David.

5 Gai David ne hagadaba, “Dagu dama daane go Solomon goi gauligi huu, gai tigi madua dana maanadu, gai de hale o Tagi Maolunga aana e hagaduu e hai gi se hale mahamaha mmao, gi langona ai e denga huaahenua alodahi dagodo o de hale nei aama dono mahamaha. Gai au e hagadabena naa mee alodahi e hai ai.” Gai David ne hagadabena denga goloa lagolago mmao i mua dono magau.

6 Gai ia ga hagahi dana dama go Solomon, ga hai ange ia gi hagaduulia dahi hale e hagadubu ai de ingoo o Tagi Maolunga, de Maadua o Israel. 7 Gai David ne hai ange gi Solomon, “Dagu dama, au ne lodo e hagaduu dahi hale e hagadubu ai de ingoo o Tagi Maolunga, dogu Maadua.* 8 Aagai Tagi Maolunga ne hagaago mai ana muna gi de au, ga hai mai, ‘Koe gu lagolago au dangada ne daa ga maakau, aama de hai denga hebagi nnui; deelaa ai, koe e dee maua i de hagaduu dahi hale e hagadubu ai dogu ingoo, go hiidinga gu kona de soa au dangada ne daa ga maakau i henua i lalo. 9 Tilo, koe e hagadili naa dahi dama daane; ia e haia gi nnoho paba dangada ma de duadonu. Gai au e hai naa gi mabu ia i de hebagi ange gi hagadaumee alodahi i luu baasi dono henua. Gai ia e hagaingoo ange naa go Solomon.* Au e hai naa gi nnoho paba dangada ma de malino honga de henua go Israel i de masavaa oona e hodooligi ai. 10 Ia e hagaduu naa dahi hale e hagadubu ai dogu ingoo. Ia go dagu dama, gai au go dono damana. Au e hai naa dono nohoanga hodooligi i Israel gi dagodo ga hano ai.’

11 Deenei ai, dagu dama, Tagi Maolunga gi noho madali goe, gi maua ai e goe i de hagaduu de hale o Tagi Maolunga doo Maadua, bei dana hai gu tala ai. 12 Gai Tagi Maolunga gi haia goe gi maanetonu ma de iloo mee, gai koe ga daohi ai de hainga a Tagi Maolunga doo Maadua i de masavaa aana e hai ai goe gi hodooligi i Israel. 13 Gai koe e hagadagadaga age naa, noo koe e daohi mee a Tagi Maolunga gu hagasauaa ma de hagamodu ange gi Moses, ia gi gaavange gi de gau Israel. Koe gi lodo mmahi ma de lo taane. Aude madagu aabe gi baageaa oo lodo.*

14 Gai au ne hagaduu ngae ga hagadabena mee e hai ai de hale o Tagi Maolunga: e dahiseguli talent† goolo, ma e dahiseloo talent‡ selevaa, ma bronze ma iron lagolago mmao tee maua i de hagahidi gi iloo taemaha, ma laagau aama hadu. Gai koe haia ange hanu e hagapuni ange gi mee nei. 15 Gai gu soa hogi oo dangada hai hegau e duuduudia hadu, ma labagau o denga hadu ma laagau, aama denga hagadaagangaa labagau soa 16 e hai hegau i denga goolo, ma selevaa, ma bronze, aama iron. Haia de hegau nei! Gai Tagi Maolunga gi noho madali goe.”

17 David ne hai ange hogi gi dagi alodahi o Israel, gilaadeu gi balea ange dana dama, go Solomon, ga hai ange, 18 “E aha, Tagi Maolunga doodou Maadua e dee noho nei madali goodou? Ia tee hai laa gi nnoho paba goodou madali dangada i luu baasi de henua? Ia ne dugu mai au gi hagadee kii ina dangada nogo nnoho i de henua. Gai de henua gu hai hegau ange gi Tagi Maolunga ma ono dangada. 19 Gai goodou hagammahi saalaa Tagi Maolunga doodou Maadua i oodou lodo ma oodou hagasaalunga alodahi. Goodou ga daamada de hagaduu de mommee dabu o Tagi Maolunga de Maadua, gi maua ai e goodou i de gaamai de ngavesi o de hagatoo donu hagaheloongoi a Tagi Maolunga ma denga goloa dabu o de Maadua gi lo te temple oodou e hagaduu ange gi de ingoo o Tagi Maolunga.”

23

De aamuli o Levi

1 De masavaa o David ne madumadua ai, gai ia ne hai dana dama daane go Solomon gi hodooligi i Israel.*

2 Ia ne hagabuni denga dagi alodahi o Israel ma de gau haimeedabu aama denga daane de aamuli o Levi. 3 Gai gilaadeu ne dau denga daane de aamuli o Levi gu dagimatolu laa olaadeu ngadau ga hanage ai, gai taelodo alodahi se 38,000. 4 Gai David ga hai ange, “E 24,000 mai i denga daane nei gi hagaseesee ina hegau i de hale o Tagi Maolunga, gai e onomano e hai gi ni dagi ma de gau hagamodu muna; 5 e haamano e hai gi ni daane hagaloosi haitoga, gai e haamano gi duuhia Tagi Maolunga ma de hagadangidangi i denga mee hagadangidangi aagu gu lava i de hagadabena ange e daahili tuhi ai.”

6 Gai David ne hai e dolu hagabuulinga i denga huaabodu o de aamuli o Levi, mai de hagadiilinga o Gershon, ma de hagadiilinga o Kohath, aama de hagadiilinga o Merari.

7 Denga daane de hagadiilinga o Gershon: go Ladan ma Shimei.

8 Dama daane a Ladan: Jehiel go tama madua, ma Zetham aama Joel — e dogodolu gilaadeu.

9 (Dama daane a Shimei: go Shelomoth, ma Haziel, aama Haran — e dogodolu gilaadeu.)

Aanei dagi o denga hagadiilinga o Ladan.

10 Gai dama daane a Shimei: go Jahath, ma Zina, ma Jeush aama Beriah.

Aanei dama daane a Shimei — se dogohaa gilaadeu.

11 Tama madua go Jahath, togolua go Zizah, aagai Jeush ma Beriah ne sogoisi donu alaau dama daane; deelaa ai, gilaadeu ne daudonu huu bolo se dahi huaabodu.

12 Dama daane a Kohath: go Amram, ma Izhar, ma Hebron, aama Uzziel, se dogohaa gilaadeu.

13 Dama daane a Amram: go Aaron ma Moses. Gai Aaron ma dono aamuli alodahi ne vvae gee gi hagadabu ina denga mee dabu mmao, ma de hai denga sigidaumaha i mada luu mada o Tagi Maolunga, ma de hai hegau i ono mada i mua, aama de hagamanuuia ai dangada i dono ingoo ga hano ai.* 14 Aagai dama daane a Moses, taane o de Maadua, ne sisi olaadeu ingoo madali de aamuli o Levi.

15 Dama daane a Moses: go Gershom ma Eliezer.

16 Dama daane a Gershom: Shebuel go tama madua.

17 Dama daane a Eliezer: Rehabiah go tama madua. Gai Eliezer teai ange donu ana dama, aagai Rehabiah ne soa donu ana dama.

18 Dama daane a Izhar: Shelomith go tama madua.

19 Dama daane a Hebron: Jeriah go tama madua, togolua go Amariah, togodolu go Jahaziel, gai togohaa go Jekameam.

20 Dama daane a Uzziel: Micah go tama madua, gai Isshiah go togolua.

21 Dama daane a Merari: go Mahli, ma Mushi.

Dama daane a Mahli: go Eleazar ma Kish. 22 Gai Eleazar teai donu ana dama daane; ni damaa hine donu huu aana. Gai denga dama daane a dono daina daane go Kish ne hai bodu ange gi ana damaa hine.

23 Dama daane a Mushi: go Mahli, ma Eder, aama Jeremoth — se dogodolu gilaadeu.

24 Aanei hagadiilinga o de aamuli o Levi; dagi o denga huaabodu ne sisi olaadeu ingoo bei taelodo o de ingoo o tangada, go dangada e dagimadalua olaadeu ngadau ga hanage ai, aanei gilaadeu e haia hegau i lo te o Tagi Maolunga. 25 Gai David ne hagadaba, “Go hiidinga Tagi Maolunga, de Maadua o Israel gu hai gi nnoho paba ono dangada gai ia gu humai e noho i Jerusalem ga hano ai, 26 deelaa ai, denga hagadiilinga o Levi gu dee hagauda saele de tabernacle ma goloa alodahi e hai ai ono hegau.” * 27 Gai denga daane de aamuli o Levi ne dau mai i de madalua ngadau ga hanage ai, bei de hai a David gu tala ange ai.

28 Gai delaadeu hegau go de bale ange dama daane a Aaron i hegau o de hale o Tagi Maolunga; gilaadeu e tilo ange mee i lo te buibui ma lodo aabi, aama de hagagilimalali denga goloa dabu alodahi, ma hegau e hai i de hale o de Maadua ange laa.* 29 Gilaadeu e balea de hai denga pelaoaa dabu, ma pelaoaa mada e hai ai ssigidaumaha o grain, ma besgede e deai mee hagahua iai, ma mee e dao e hai ai ssigidaumaha, ma ssigidaumaha e hilo ma lolo olive, gai mee alodahi ne hagahidi ma de haide. 30 Gai gilaadeu gi tuu i daiao ma ahiahi alodahi gi hagaahe ange de abodonu ma de tuhi gi Tagi Maolunga, 31 ma masavaa alodahi e hai ai denga sigidaumaha dudu a Tagi Maolunga i denga Sabbath, ma de masavaa e duu ai de maasina i dai, aama denga laangi daonga gu lava i de hagailonga. Gilaadeu e hai donu gi odi ange taelodo gu hagamodu ange gi gilaadeu ga hano ai, i mada luu mada o Tagi Maolunga.

32 Gai go aamuli o Levi ne hai denga hegau i de hale malo hagabuni ma de mommee dabu, aama de bale ange olaadeu dangada go dama daane a Aaron, e hai ai hegau i de hale o Tagi Maolunga.

24

Vaevaaenga o de gau haimeedabu

1 Aanei denga hagabuulinga i de aamuli o Aaron:

Dama daane a Aaron: go Nadab, ma Abihu, ma Eleazar, aama Ithamar. 2 Aagai Nadab ma Abihu ne maakau i mua o delaau damana, gai teai donu alaau dama daane; gai Eleazar ma Ithamar ne sui gilaau ga hai ai hegau a de gau haimeedabu.* 3 Gai David ma Zadok, dahi aamuli o Eleazar, aama Ahimelek, dahi aamuli o Ithamar, ne hagadau bale ga vaevae ai de gau nei ga gaavange alaadeu hegau e hai. 4 Gai ne soa ange dagi ne gidee mai i magavaa o hagadiilinga o Eleazar, i dagi mai i hagadiilinga o Ithamar. Gai deenei de hai ne vaevae ai gilaadeu: e dinoangahulu ma dogoono dagi mai i denga huaabodu o Eleazar, gai e dogovalu dagi mai i denga huaabodu o Ithamar. 5 Gai gilaadeu ne vaevae i de dada; go hiidinga hanu gilaadeu ni dagi niio de hale dabu ma dagi ange gi de Maadua mai hagadiilinga o Eleazar aama Ithamar.

6 Gai tangada sisi go Shemaiah, tama daane a Nethanel, ia se hagadiilinga niio Levi, ia ne sisi ga daohi olaadeu ingoo i mada i mua o de hodooligi, ma dagi o de henua — tangada haimeedabu go Zadok, ma Ahimelek tama daane a Abiathar, aama dagi o denga huaabodu o de gau haimeedabu ma de aamuli o Levi — dahi mai i de hagadiilinga o Eleazar, gai e dahi mai de hagadiilinga o Ithamar.

7 Taane ne dada i mua go Jehoiarib,

togolua go Jedaiah,

8 togodolu go Harim,

togohaa go Seorim,

9 togolima go Malkijah,

togoono go Mijamin,

10 togohidu go Hakkoz,

togovalu go Abijah,

11 togosiva go Jeshua,

tinoangahulu go Shecaniah,

12 tinoangahulu ma dogodahi go Eliashib,

tinoangahulu ma dogolua go Jakim,

13 tinoangahulu ma dogodolu go Huppah,

tinoangahulu ma dogohaa go Jeshebeab,

14 tinoangahulu ma dogolima go Bilgah,

tinoangahulu ma dogoono go Immer,

15 tinoangahulu ma dogohidu go Hezir,

tinoangahulu ma dogovalu go Happizzez,

16 tinoangahulu ma dogosiva go Pethahiah,

tinolua go Jehezkel,

17 tinolua ma dogodahi go Jakin,

tinolua ma dogolua go Gamul,

18 tinolua ma dogodolu go Delaiah,

gai tinolua ma dogohaa go Maaziah.

19 Aanei olaadeu hagabuulinga hai hegau i de masavaa olaadeu e ulu ai i de hale o Tagi Maolunga, bei dagodo o denga hainga gu hagamodu ange ai gi gilaadeu i daho delaadeu dubuna go Aaron, bei de hai a Tagi Maolunga, de Maadua o Israel gu tala ange ai gi de ia.

Hanu hagadiilinga o Levi

20 Gai de gau e doe i de aamuli o Levi:

mai i dama a Amram: go Shebuel;

mai i dama a Shubael: go Jehdeiah.

21 Gai mai i hagadiilinga o Rehabiah: Isshiah go tama madua.

22 Mai i hagadiilinga o Izhar: go Shelomoth;

mai i dama daane a Shelomoth: go Jahath.

23 Mai i dama daane a Hebron: Jeriah go tama madua, togolua go Amariah, togodolu go Jahaziel, gai togohaa go Jekameam.

24 Mai i dama daane a Uzziel: go Micah;

mai i dama daane a Micah: go Shamir.

25 Gai taina daane o Micah: go Isshiah;

mai i dama daane a Isshiah: go Zechariah.

26 Dama daane a Merari: go Mahli ma Mushi;

mai i dama daane a Jaaziah, go Beno.

27 Mai i dama a Merari: go Jaaziah ma Beno, ma Shoham, ma Zaccur aama Ibri.

28 Mai i dama daane a Mahli: go Eleazar, gai teai donu ana dama.

29 Mai i de hagadiilinga o Kish: tama daane a Kish go Jerahmeel.

30 Dama daane a Mushi: go Mahli, ma Eder, aama Jerimoth.

Aanei hagadiilinga o Levi, ma olaadeu huaabodu. 31 Denga daane nei ne dada hogi olaadeu duuhanga hegau bei olaadeu daina go denga daane de aamuli o Aaron, i mada i mua o de hodooligi go David ma Zadok, ma Ahimelek, aama dagi o denga huaabodu o de gau haimeedabu ma dagi o de aamuli o Levi. Gai ne dagodo daudahi donu huu delaadeu hai ne hili ai dangada i de huaabodu o taina madua aama taina gauligi.

25

De gau daahili o de temple

1 Gai David ma dagi o denga daane hebagi ne hili hanu dama daane a Asaph, ma Heman aama Jeduthun gi pasa pelaabisi, ma de hagadangidangi i denga lyre ma harp aama cymbal. Aanei ingoo o denga daane ne haia hegau nei aama alaadeu hegau:

2 Mai i dama daane a Asaph: go Zaccur, ma Joseph, ma Nethaniah, aama Asharelah. Gai go Asaph delaadeu damana e dagina gilaadeu, gai gilaadeu ne pasa pelaabisi bei dagodo taagina a de hodooligi.

3 Gai mai i dama daane a Jeduthun: go Gedaliah, ma Zeri, ma Jeshaiah, ma Shimei, ma Hashabiah, aama Mattithiah, e dogoono gilaadeu. Gai go Jeduthun delaadeu damana e dagina gilaadeu, gai gilaadeu ne pasa pelaabisi, ma de hagadangidangi i de harp ga hagaahe ange de abodonu ma de tuhi Tagi Maolunga.

4 Mai i denga dama daane a Heman: go Bukkiah, ma Mattaniah, ma Uzziel, ma Shebuel, ma Jerimoth, ma Hananiah, ma Hanani, ma Eliathah, ma Giddalti, ma Romamti-Ezer, ma Joshbekashah, ma Mallothi, ma Hothir, aama Mahazioth. 5 Denga daane nei alodahi ni dama nii Heman, taane hai hegau o de hodooligi e daalaa mee e loomai. Dama nei ne gaavange gi de ia bei de hai a de Maadua gu hagatoo donu ai laa e hagaamua ai ia. Gai de Maadua ne gaavange gi Heman e dinoangahulu ma dogohaa dama daane ma e dogodolu damaa hine.

6 Denga daane nei alodahi go olaadeu damana e dagina, ma e hagadangidangi ai i denga cymbal ma harp ma lyre i de hale o Tagi Maolunga. Gai Asaph, ma Jeduthun, aama Heman go de hodooligi e daalaa ange alaadeu mee e hai. 7 Gai taelodo o denga daane nei ma olaadeu dangada ne agoago laa i de hai denga daahili ange gi Tagi Maolunga se 288. 8 Gai denga dama daane aama daane maatua, ma de gau agoago aama dangada alaadeu e agoago ange, ne dada gi iloo ai be aahee alaadeu hegau.

9 Tahi mee ne dada, go de huaabodu o Asaph, mai i de aamuli o Joseph ne gaavee;

de lua go Gedaliah, ma ono dangada aama ana dama daane ne gaavee — gilaadeu se dogo 12;

10 tolu go Zaccur ma ana dama daane ma ono dangada ne gaavee — gilaadeu se dogo 12;

11 de haa go Izri ma ana dama daane ma ono dangada ne gaavee — gilaadeu se dogo 12;

12 de lima go Nethaniah ma ana dama daane aama ono dangada ne gaavee — gilaadeu se dogo 12;

13 de ono go Bukkiah ma ana dama daane ma ono dangada ne gaavee — gilaadeu se dogo 12;

14 de hidu go Jesharelah ma ana dama daane aama ono dangada ne gaavee — gilaadeu se dogo 12;

15 de valu go Jeshaiah ma ana dama daane aama ono dangada ne gaavee — gilaadeu se dogo 12;

16 ssiva go Mattaniah ma ana dama daane aama ono dangada ne gaavee — gilaadeu se dogo 12;

17 de madaangahulu go Shimei ma ana dama daane aama ono dangada ne gaavee — gilaadeu se dogo 12;

18 de madaangahulu ma dahi go Azarel ma ana dama daane aama ono dangada ne gaavee — gilaadeu se dogo 12;

19 de madaangahulu ma lua go Hashabiah ma ana dama daane aama ono dangada ne gaavee — gilaadeu se dogo 12;

20 de madaangahulu ma dolu go Shubael ma ana dama daane aama ono dangada ne gaavee — gilaadeu se dogo 12;

21 de madaangahulu ma haa go Mattithiah ma ana dama daane aama ono dangada ne gaavee — gilaadeu se dogo 12;

22 de madaangahulu ma lima go Jeremoth ma ana dama daane aama ono dangada ne gaavee — gilaadeu se dogo 12;

23 de madaangahulu ma ono go Hananiah ma ana dama daane aama ono dangada ne gaavee — gilaadeu se dogo 12;

24 de madaangahulu ma hidu go Joshbekashah ma ana dama daane aama ono dangada ne gaavee — gilaadeu se dogo 12;

25 de madaangahulu ma valu go Hanani ma ana dama daane aama ono dangada ne gaavee — gilaadeu se dogo 12;

26 de madaangahulu ma siva go Mallothi ma ana dama daane aama ono dangada ne gaavee — gilaadeu se dogo 12;

27 de madalua go Eliathah ma ana dama daane aama ono dangada ne gaavee — gilaadeu se dogo 12;

28 de madalua ma dahi go Hothir ma ana dama daane ma ono dangada ne gaavee — gilaadeu se dogo 12;

29 de madalua ma lua go Giddalti ma ana dama ma ono dangada ne gaavee — gilaadeu se dogo 12;

30 de madalua ma dolu go Mahazioth ma ana dama aama ono dangada ne gaavee — gilaadeu se dogo 12;

31 de madalua ma haa go Romamti-Ezer ma ana dama aama ono dangada ne gaavee — gilaadeu se dogo 12.

26

De gau hagaloosi haitoga

1 Denga hagabuulinga e hagaloosi ina haitoga o de temple:

Mai i hagadiilinga o Korah: go Meshelemiah, tama daane a Kore, go dahi dama daane a Asaph.

2 Meshelemiah e hanu ana dama: tama madua go Zechariah, togolua go Jediael, togodolu go Zebadiah, togohaa go Jathniel, 3 togolima go Elam, togoono go Jehohanan, gai togohidu go Eliehoenai.

4 Obed-Edom e hanu hogi ana dama: tama madua go Shemaiah, togolua go Jehozabad, togodolu go Joah, togohaa go Sacar, togolima go Nethanel,* 5 togoono go Ammiel, togohidu go Issachar, gai togovalu go Peullethai. (Gai de Maadua ne hagamanuuia Obed-Edom.)

6 Dana dama Shemaiah e hanu hogi ana dama, gilaadeu ni dagi i denga huaabodu o delaadeu damana, go hiidinga gilaadeu ni daane dau. 7 Dama daane a Shemaiah: go Othni, ma Rephael, ma Obed, aama Elzabad; gai luoono dangada go Elihu ma Semakiah ni daane pau ange gi de hegau. 8 Daane nei alodahi ni hagadiilinga niio Obed-Edom; gilaadeu ma alaadeu dama ma olaadeu dangada ni daane dau ma de mmahi i de hai hegau — hagadiilinga alodahi o Obed-Edom se dinoono ma dogolua.

9 Meshelemiah e hanu hogi ana dama daane ma ono dangada, gilaadeu alodahi se dinoangahulu ma dogovalu, gilaadeu ni daane mmahi.

10 Hosah mai i de aamuli o Merari e hanu hogi ana dama: tagi go Shimri (ia e dee go tama madua, gai dono damana ne hai ia go tagi), 11 togolua go Hilkiah, togodolu go Tabaliah, gai togohaa go Zechariah. Denga dama daane ma dangada alodahi o Hosah se dinoangahulu ma dogodolu.

12 Denga hagabuulinga hagaloosi haitoga, mai i denga huaabodu, e hanu hogi alaadeu hegau e hai i de hale o Tagi Maolunga, bei olaadeu dangada ange laa. 13 Denga huaabodu alodahi ne dada delaadeu haitoga e hagaloosi, go denga dama daane ma denga daane maatua alodahi.

14 Shelemiah ne dada de haitoga i de baasi i dua. Zechariah dana dama daane ne dada de haitoga i de baasi i ngaiho, ia se daane heiangi i de bale ange dangada i hagasaele danuaa. 15 Obed-Edom ne dada de haitoga i de baasi i ngaage, gai ana dama daane ne dada de hale doange mee. 16 Shuppim ma Hosah ne dada de haitoga i de baasi i dai ma de haitoga o Shalleketh, i honga de haiava e mua gi lunga.

Gai ne vaevae ange gi denga hagabuulinga olaadeu masavaa e hagaloosi ai. 17 E dogoono daane de aamuli o Levi e hagaloosi i dahi laangi i de baasi i dua, e dogohaa i de baasi ngaiho, e dogohaa i de baasi ngaage, gai e dogolua e hagaloosi de hale doange mee. 18 Gai lo te buibui* i de baasi i dai, se dogohaa i de haiava, gai e dogolua i lo te buibui.

19 Aanei denga hagabuulinga o de gau hagaloosi o denga haitoga, mai i hagadiilinga o Korah ma Merari.

De gau doange ma dagi ange laa

20 Gai hagadiilinga o Levi ange laa: Ahijah go tagi o denga mommee doange i de hale o de Maadua ma denga mee ngadi gaavange dabu.

21 Denga hagadiilinga o Ladan, mai i de aamuli o Gershon, gilaadeu nei go dagi o denga huaabodu o hagadiilinga Ladan mai i de aamuli o Gershon: dahi go Jehieli, 22 gai dama daane a Jehieli, go Zetham ma dono daina go Joel. Go gilaau e diiloo ange denga mommee doange mee i de hale o Tagi Maolunga.

23 Gai mai i de hagadiilinga o Amram, ma hagadiilinga o Izhar, ma hagadiilinga o Hebron, ma hagadiilinga o Uzziel:

24 Shebuel, dahi hagadiilinga o Gershom, tama daane a Moses, go tagi o dangada e diiloo ange denga mommee doange. 25 Gai ono dangada go hagadiilinga o Eliezer: dana dama go Rehabiah, dana dama go Jeshaiah, dana dama go Joram, dana dama go Zicri, dana dama go Shelomith. 26 Gai Shelomith hogi ma ono dangada e diiloo ange mommee alodahi e doange ai mee ngadi gaavange a de hodooligi go David, ma dagi o denga huaabodu, ma dagi o de mano, ma dagi o de lau, aama dagi o de hebagi ange laa. 27 Hanu goloa ne maua laa i de hebagi ne vvae ange e hagaahe age ai de hale o Tagi Maolunga. 28 Gai mee alodahi a Samuel, taane e gidee mee tigi loomai, ma Saul tama daane a Kish, ma Abner tama daane a Ner, ma Joab tama daane a Zeruiah ne vvae gee, ne gaavange alodahi gi Shelomith ma ono dangada gi diiloo ange.

29 Mai i hagadiilinga o Izhar: go Kenaniah ma ana dama daane, ne hili gi haia hegau i duaahaho, gilaadeu ni dagi ma de gau hagamodu muna i Israel.

30 Mai i de hagadiilinga o Hebron: go Hashabiah ma ono dangada, gilaadeu se 1,700 daane dau; go gilaadeu e dagina de gau Israel i de baasi i dai o Jordan i hegau alodahi a Tagi Maolunga aama hegau a de hodooligi. 31 Gai mai de hagadiilinga o Hebron, Jeriah go delaadeu dagi gu sisi i denga atangada o olaadeu huaabodu. (Gai de madahaa ngadau huu o David ne hodooligi ai, gai gilaadeu ga ssala i lodo beebaa, gai gilaadeu ne gidee hanu daane dau mai i magavaa hagadiilinga o Hebron i Jazer o Gilead.) 32 Gai Jeriah ma ono daane se 2,700, gilaadeu ni daane dau gai ni dagi i denga huaabodu, gai de hodooligi go David ne hili gilaadeu gi dagina de aamuli o Reuben, ma Gad, aama dahi luu baasi de aamuli o Manasseh i mee alodahi a de Maadua, ma mee a de hodooligi.

27

Denga hagabuulinga o de hebagi

1 Aanei ingoo de gau Israel — go dagi o denga huaabodu, ma dagi o de mano ma dagi o de lau, ma dagi i olaadeu lalo, go dangada e hai hegau ange gi de hodooligi, i hegau alodahi a denga hagabuulinga hebagi e hai hegau, i denga malama alodahi o de ngadau. Gai taelodo o dahi hagabuulinga se 24,000 daane.

2 Tagi o tahi hagabuulinga go Jashobeam, tama daane a Zabdiel; gilaadeu e hai hegau i tahi malama. Gai taelodo o dono hagabuulinga se 24,000. 3 Ia se daane de aamuli o Perez, gai go tagi o denga dagi o denga daane hebagi alodahi i tahi malama.

4 Tagi o de lua hagabuulinga go Dodai taane Ahoh;* gilaadeu e hai hegau i de lua malama. Gai taelodo o dono hagabuulinga se 24,000.

5 Tagi o tolu hagabuulinga go Benaiah, tama daane a Jehoiada, tangada haimeedabu; gilaadeu e hai hegau i tolu malama. Gai taelodo o dono hagabuulinga se 24,000. 6 Deenei Benaiah, taane mmahi i magavaa o tinodolu, gai go ia delaadeu dagi. Gai dana dama daane go Ammizabad go tagi o dono hagabuulinga.

7 Tagi o de haa hagabuulinga go Asahel taina daane o Joab; gilaadeu e hai hegau i de haa malama, gai Zebadiah, dana dama daane, go tagi i ono lalo. Gai taelodo o dono hagabuulinga se 24,000.

8 Tagi o de lima hagabuulinga go Shamhuth, taane Izrah; gilaadeu e hai hegau i de lima malama. Gai taelodo o dono hagabuulinga se 24,000.

9 Tagi o de ono malama go Ira, tama daane a Ikkesh, taane Tekoa; gilaadeu e hai hegau i de ono malama. Gai taelodo o dono hagabuulinga se 24,000.

10 Tagi o de hidu hagabuulinga go Helez, taane Pelon, mai i de aamuli o Ephraim; gilaadeu e hai hegau i de hidu malama. Gai taelodo o dono hagabuulinga se 24,000.

11 Tagi o de valu hagabuulinga go Sibbecai taane Hushah, mai de aamuli o Zerah; gilaadeu e hai hegau i de valu malama. Gai taelodo o dono hagabuulinga se 24,000.

12 Tagi o ssiva hagabuulinga go Abiezer taane Anathoth, mai i de aamuli o Benjamin; gilaadeu e hai hegau i ssiva malama. Gai taelodo o dono hagabuulinga se 24,000.

13 Tagi o de madaangahulu hagabuulinga go Maharai taane Netophah, mai i de aamuli o Zerah; gilaadeu e hai hegau i de madaangahulu malama. Gai taelodo o dono hagabuulinga se 24,000.

14 Tagi o de madaangahulu ma dahi hagabuulinga go Benaiah taane Pirathon, mai i de aamuli o Ephraim; gilaadeu e hai hegau i de madaangahulu ma dahi malama. Gai taelodo o dono hagabuulinga se 24,000.

15 Tagi o de madaangahulu ma lua hagabuulinga go Heldai taane Netophah, mai i de aamuli o Othniel; gilaadeu e hai hegau i de madaangahulu ma lua malama. Gai taelodo o dono hagabuulinga se 24,000.

Dagi o denga aamuli o Israel

16 Aanei dagi o denga aamuli o Israel:

tagi o de aamuli o Reuben go Eliezer, tama daane a Zicri;

tagi o de aamuli o Simeon go Shephatiah, tama daane a Maacah;

17 tagi o de aamuli o Levi go Hashabiah, tama daane a Kemuel;

tagi o de aamuli o Aaron go Zadok;

18 tagi o de aamuli o Judah go Elihu, dahi daina o David;

tagi o de aamuli o Issachar go Omri, tama daane a Michael;

19 tagi o de aamuli o Zebulun go Ishmaiah, tama daane a Obadiah;

tagi o de aamuli o Naphtali go Jeremoth, tama daane a Azriel;

20 tagi o de aamuli o Ephraim go Hoshea, tama daane a Azaziah;

tagi o dahi luu baasi de aamuli o Manasseh go Joel, tama daane a Pedaiah;

21 tagi o dahi luu baasi de aamuli o Manasseh e nnoho laa i Gilead go Iddo, tama daane a Zechariah;

tagi o de aamuli o Benjamin go Jaasiel, tama daane a Abner;

22 tagi o de aamuli o Dan go Azarel, tama daane a Jeroham.

Aanei ingoo o dagi o denga aamuli o Israel.

23 Gai David tee dau denga daane tigi madalua olaadeu ngadau, go hiidinga Tagi Maolunga gu lava i de hagatoo donu bolo ia e hai naa de gau Israel gi soa bei de lagolago o denga heduu.* 24 Joab tama daane a Zeruiah ne daamada de dau denga daane, gai tee odi i dana dau. Gai de Maadua ne hagaduasala Israel i hiidinga de dau o dangada, gai taelodo nei tee sisi i lodo beebaa e daohi ai laa hegau a de hodooligi go David.*

Dangada e diiloo ange goloa o de hodooligi

25 Azmaveth tama daane a Adiel, go taane e diiloo ange mommee doange goloa o de hodooligi.

Gai Jonathan tama daane a Uzziah, go taane e diiloo ange mommee doange mee i denga vaaenga, ma aduhale nnui, ma aduhale vaaligiligi, aama denga hale dagitilo.

26 Tagi o de gau hai hegau i lodo veelenga go Ezri, tama daane a Kelub.

27 Shimei taane Ramah, go taane e diiloo ange denga veelengaa grape.

Zabdi taane Shepham, go taane e diiloo ange hua o denga veelengaa grape i mommee e doange ai uvaini.

28 Tagi o denga veelengaa olive ma sycamore i mommee iai duuduu paa i lalo go Baal-Hanan taane Geder.

Tagi o denga mommee e doange ai lolo go Joash.

29 Tagi o denga manu haangai i de mommee iai helii i Sharon go Shitrai taane Sharon.

Tagi o denga kaau i lodo geelonga go Shaphat tama daane Adlai.

30 Tagi o denga gamelo go Obil taane de aamuli o Ishmael.

Tagi o denga donkey go Jehdeiah taane Meronoth.

31 Tagi o denga hagabuulingaa ssiibi go Jaziz taane Hagar.

Aanei denga dagi alodahi e diiloo ange mee a de hodooligi go David.

32 Gai Jonathan, taina daane o tamana o David, se daane hagasaele niio de hodooligi, ia se daane e donu ange gi mee gai se dangada sisi; go gilaau ma Jehiel, tama daane a Hacmoni e diiloo ange dama a de hodooligi.

33 Ahithophel se daane hagasaele niio de hodooligi,

Hushai taane Erek go soa o de hodooligi.

34 Gai Jehoiada tama daane a Benaiah ma Abiathar ne sui tuulanga o Ahithophel.

Gai Joab go tagi o de hagabuulinga hebagi o de hodooligi.*

28

Hagatau a David ange gi de temple

1 David ne hagabuni mai gi Jerusalem denga dagi o de henua, ma dagi o denga aamuli, ma dagi o denga hagabuulinga e hai hegau ange laa gi de hodooligi, ma dagi o de mano, ma dagi o de lau daane hebagi, ma denga daane e diiloo ange denga alahenua ma manu haangai a de hodooligi ma ana dama, madali de gau aamua i de hale o de hodooligi, ma denga daane mmahi, aama denga daane dau o de hebagi alodahi.

2 Gai de hodooligi ga duu age ga hai ange, “Ogu daina ma ogu dangada, goodou hagalaangona agu muna. Au gu lodo e hagaduu dahi hale e dugu ai de ngavesi o de hagatoo donu hagaheloongoi a Tagi Maolunga, go de mommee e dugu ange aagena luu vae o taadeu Maadua; gai au ne hagadabena mee e hagaduu ai.* 3 Aagai de Maadua ne hai mai gi de au, ‘E dee go koe e hagaduulia de hale e hagadubu ai dogu ingoo, go hiidinga koe se daane hebagi, gai gu soa au dangada ne daa ga maakau.’

4 Gai Tagi Maolunga de Maadua o Israel ne hili au mai i de huaabodu o dogu damana gi hodooligi i Israel ga hano ai. Ia ne hili Judah gi se dagi, gai ia ne hili de huaabodu o ogu damana mai i de aamuli o Judah, gai ia ne hili au mai i magavaa o ogu daina daane, ma de malangilangi i de au ga hai au gi hodooligi i honga o Israel alodahi. 5 Gai ne soa dama a Tagi Maolunga gu gaamai gi de au, gai ia gu hili dagu dama go Solomon gi hodooligi i de nohoanga hodooligi o Tagi Maolunga i Israel alodahi. 6 Ia ne hai mai gi de au, ‘Go dau dama go Solomon e hagaduulia dogu hale ma de buibui i luu baasi, go hiidinga au gu hili ia e hai ai dagu dama, gai go au dono damana. 7 Au e hai naa dono nohoanga hodooligi gi deai se ngado mai, noo ia e kana ange e daohi agu hainga ma agu mee gu hagasauaa, bei dono hai e hai hegau ai nei anailaa nei.’

8 Deenei ai, au e tala adu muna nei i madamada o de gau Israel alodahi, go de hagabuulingaa dangada o Tagi Maolunga, i mada luu mada o de Maadua: goodou kana ange daudali i muna alodahi a Tagi Maolunga doodou Maadua, gi maua ai e goodou i de henua i de henua danuaa nei, ma de dugu ange gi oodou dama gi henua ai i muli mai ga hano ai.

9 Gai koe, dagu dama go Solomon, koe gi iloo de Maadua o doo damana, ma de hai hegau ange gi de ia i oo lodo alodahi ma au maanadu alodahi, go hiidinga Tagi Maolunga e iloo dagodo o denga lodo alodahi, ma de donu ange gi maanadu alodahi. Noo koe e ssala ia, gai koe e gidee naa donu ia; aagai noo koe e huli gee i de ia, gai ia e huli gee naa hogi i de goe ga hano ai. 10 Koe gi donu iho bolo Tagi Maolunga gu hili goe gi hagaduulia dahi hale, e hai ai de mommee dabu. Gai koe gi lodo mmahi i de hai de hegau nei.”

11 Gai David ne gaavange gi dana dama go Solomon de hagatau o de velanda o de temple, ma denga hale iai, ma ono mommee doange, ma denga aabi i teege i lunga, ma denga aabi e mua gi lodo, aama de aabi o de pono o de tala haisala. 12 Ia ne gaavange hogi gi de ia de hagatau o mee alodahi aana ne maanadu e hai i lo te buibui de hale o Tagi Maolunga, ma denga aabi i luu baasi, ma denga mommee doange goloa i de hale o de Maadua, ma mommee e doange ai mee ngadi gaavange dabu; 13 ma de hai e vaevae ai denga hagabuulinga o de gau haimeedabu ma daane de aamuli o Levi, ma denga hegau alodahi e hai i de hale o Tagi Maolunga, ma goloa alodahi e hai ai hegau i de hale o Tagi Maolunga; 14 ma taemaha o denga goolo e hai ai goloa o dahi hegau ma dahi hegau, ma taemaha o denga selevaa e hai ai goloa o dahi hegau ma dahi hegau — 15 go taemaha o denga goolo ne hai ai de mee dugu laama, ma olaadeu laama, ma taemaha o goolo e hai ai dahi mee dugu laama ma ono laama, ma taemaha o denga selevaa e hai ai de mee dugu laama ma ono laama, bei dono hai e hagahai hegau ai, 16 ma taemaha o goolo ne hai ai denga deebele iai pelaoaa i Mada Luoono Mada, ma taemaha o selevaa ne hai ai deebele; 17 ma taemaha o denga goolo ne hai ai denga poogo, ma denga beisini aama ubu, ma taemaha o goolo ne hai ai denga boolo; ma taemaha o selevaa ne hai ai denga boolo; 18 ma taemaha o goolo ne hai ai de mommee o ssigidaumaha o mee maanongi; ma dana hagatau e hai ai de hada goolo o denga cherubim e doha laa olaau bakau ma e haoli ai de ngavesi o de hagatoo donu hagaheloongoi a Tagi Maolunga.

19 ⌊Gai David ne hagadaba,⌋ “Mee nei alodahi gu lava i de sisi bei dagodo de hagatau a Tagi Maolunga gu gaamai gi de au.”

20 Gai David ne hai ange hogi gi dana dama go Solomon, “Koe gi lodo mmahi ma de lo taane i de hai de hegau nei. Aude madagu aabe gi lodo baageaa, go hiidinga Tagi Maolunga de Maadua, dogu Maadua, e noho madali goe. Ia e dee hano gee naa donu i oo daha aabe tili goe ga dae ai gi de lava hegau o de hale o Tagi Maolunga. 21 Denga hagabuulinga o de gau haimeedabu, ma de aamuli o Levi gu paba ange, e hai hegau alodahi o de hale o de Maadua. Gai denga labagau alodahi e malangilangi laa, gi balea adu goe i hegau nei alodahi. Gai denga dagi ma dangada alodahi gi daudali i au muna alodahi.”

29

Mee ne gaavange e hagaduu ai de temple

1 Gai de hodooligi go David ga hai ange gi dangada alodahi, “Dagu dama go Solomon, taane a de Maadua gu hili, goi gauligi huu gai tigi madua dana maanadu. Gai de hegau nei se hegau laumalie, go hiidinga de hale danuaa nei e dee se hale niio dahi dangada, gai se mommee e niio Tagi Maolunga de Maadua.* 2 Gai au gu lava i de hagadabena mee alodahi e hai ai de hale o dogu Maadua — go goolo e hai ai goloa goolo, ma selevaa, ma bronze, ma iron, ma laagau, ma onyx lagolago ma hadu hagamogomogo, ma antimony*, ma denga hadu hagalaagii, ma hagadaagangaa hadu hagamogomogo alodahi, aama marble. 3 Gai au gu hagadabena hogi hanu goolo ma selevaa mai i agu mee donu ange gi de hale dabu laa, gai au e gaavange mee nei alodahi i hiidinga dagu hagadubu de hale o dogu Maadua: 4 e dolumano talent† goolo mai i goolo o Ophir, ma e hidumano talent‡ selevaa hagamogomogo e haoli ai denga baabaa i lo te hale daumaha, 5 ma goolo ma selevaa a denga labagau e hai ai alaadeu hegau. Gai goai i oodou magavaa e malangilangi i de hagadabu ange ia gi Tagi Maolunga ailaa nei?”

6 Gai dagi o denga hagadiilinga ma dagi o denga aamuli o Israel, ma dagi o de mano ma dagi o de lau daane hebagi, aama denga daane e dagina hegau a de hodooligi, ne malangilangi i de daohi age alaadeu mee ngadi gaavange. 7 Gilaadeu ne gaavange e limamano talent ma e dahisemada daric§ goolo, ma e dahisemada talent* selevaa, ma e 18,000 talent†bronze, aama e dahiseguli talent‡iron. 8 Gai dangada alodahi ne gaavange hogi alaadeu hadu hagamogomogo ga hhao i lo te mommee doange i de hale o Tagi Maolunga, gai Jehiel taane de aamuli o Gershon ga tilo ange. 9 Gai dangada alodahi gu malangilangi i hiidinga de malangilangi o denga dagi i de hai de hegau nei; gilaadeu ne malangilangi i de ngadi gaavange alaadeu mee gi Tagi Maolunga. Gai de hodooligi go David gu kona hogi dono malangilangi.

Talodalo tuhi a David

10 Gai David ga tuhi Tagi Maolunga i madamada o dangada alodahi, ga hagadaba,

“Duuhia goe, Tagi Maolunga,

de Maadua o demaadeu dubuna madagidagi go Israel,

mai i de masavaa e dee ngado mai

ga dae ai gi de masavaa e dee ngado mai.

11 Tagi Maolunga, koe e maolunga, gai e mmahi,

koe e mahamaha, koe e kii, gai niiou ssauaa e dagi ai,

gai niiau mee alodahi i de langi ma henua i lalo.*

Tagi Maolunga, niiou de nohoanga hodooligi,

gai koe e aamua i honga mee alodahi.

12 De lava ma de hagadubu ni mee mai i oo daha,

gai go koe tagi o dangada alodahi.

Doo lima iai ssauaa ma de mmahi,

e hagaamua ai dahi ma de gaavange ai de mmahi gi dangada alodahi.

13 Demaadeu Maadua, gimaadeu e hagaahe adu de abodonu gi de goe,

ma de tuhi doo ingoo mahamaha.

14 Aagai se aha donu au, gai ni aha ogu dangada, gai gimaadeu ga maua ai i de ngadi gaavadu mee nei gi de goe? Mee alodahi ne loomai i oo daha, gai niiau donu mee amaadeu e gaavadu nei gi de goe. 15 Gai gimaadeu ni dangada henua gee i mada luoo mada, gai ni dangada e nnoho gaainga, bei dagodo omaadeu dubuna madagidagi alodahi. Gai omaadeu laangi i henua i lalo e bei de goohunga o de laa e lilo ngaohie laa, e dee maua gi dagodo. 16 Tagi Maolunga demaadeu Maadua, goloa lagolago alodahi amaadeu gu gaamai nei e hagaduu ai de hale e hagadubu ai doo ingoo dabu, ne loomai i oo daha, gai ni mee donu niiau. 17 Dogu Maadua, au e iloo bolo koe e tilo dagodo o de lodo, gai koe e malangilangi i de lodo e hai hegau i de heohi. Au ne malangilangi donu i de ngadi gaavadu mee nei i de lodo se muna abodonu, gai au gu gidee hogi bolo oo dangada gu hagabuni nei i kinei anailaa nei, ne malangilangi hogi i de ngadi gaavadu gi de goe. 18 Tagi Maolunga, de Maadua o omaadeu dubuna madagidagi go Abraham, ma Isaac, aama Israel, haia gi dagodo de lodo nei i daho oo dangada ga hano ai, gai haia gi maua e gilaadeu i de hagadubu goe i olaadeu lodo. 19 Gai gaavange gi dagu dama go Solomon de lodo e daohi au hainga i ono lodo alodahi, ma au tala hagadonu, ma au mee gu hagasauaa, gai ia ga hagaduu ai de hale danuaa aagu gu hagadabena mee e hagaduu ai.”

20 Muli mai gai David ne hai ange gi dangada alodahi gu hagabuni laa, “Duuhia Tagi Maolunga doodou Maadua.” Gai dangada alodahi ga tuhi Tagi Maolunga, de Maadua o olaadeu dubuna madagidagi, ga ino gi lalo ga daumaha ange gi Tagi Maolunga, ma de hagadubu de hodooligi.

De hagasula o Solomon gi hodooligi

21 Gai gilaadeu ne hai denga sigidaumaha ange gi Tagi Maolunga, ma denga sigidaumaha dudu ange gi de ia i de laangi i ono dua: e mano kaau daane, e mano ssiibi daane, e mano ssiibi gauligi, madali denga mee unu, aama denga hagadaagangaa sigidaumaha ange laa i hiidinga o de gau Israel alodahi. 22 Gai gilaadeu ga gaimee ma de unu i mada luu mada o Tagi Maolunga i de malangilangi i de laangi laa.

Gai gilaadeu ne hai Solomon tama a David gi hodooligi i de lua hanonga, ga hagadabu ia i de lolo gi hodooligi i mada luu mada o Tagi Maolunga, gai go Zadoktangada haimeedabu. 23 Gai Solomon gu noho i honga de nohoanga hodooligi o Tagi Maolunga ga sui ai David dono damana ga hodooligi ai. Gai ia gu hagadagadaga age, gai de gau Israel alodahi ne daudali i ana muna.* 24 Gai denga dagi o de henua ma denga daane hebagi mmahi, aama dama daane alodahi a de hodooligi go David gu hagatoo donu bolo gilaadeu ga nnoho i lalo o de hodooligi go Solomon.

25 Gai Tagi Maolunga ga hagaamua Solomon i madamada o de gau Israel alodahi, ma de hagamahamaha dono nohoanga hodooligi, gai tigi ai ange donu se hodooligi o Israel i mua ne bei ono dagodo.

De magau o David

26 Gai David tama daane a Jesse ne hodooligi i honga o Israel alodahi. 27 Gai ne madahaa ono ngadau ne hodooligi ai i Israel — e hidu ngadau i Hebron, gai e matolu ma dolu ngadau i Jerusalem.* 28 Gai ia ne magau i de masavaa oona ne madumadua ai, gai ne daulooloa dono mouli, ia se daane lava ma de laumalie dono hagadubu. Gai dana dama go Solomon ga sui ia ga hodooligi ai.

29 Gai mee alodahi a David ne hai i de masavaa oona ne hodooligi ai, mai i taamada ga dae ai gi de hagaodi, e sisi i de beebaa a Samuel, taane e gidee mee e loomai, ma de pelaabisi go Nathan, aama Gad, taane e daalaa mee e loomai, 30 madali dagodo o dono hodooligi, ma dono mmahi, aama dagodo o mee alodahi ne hai i dono masavaa, ma dagodo o Israel ma nohoanga hodooligi o denga henua ange laa.

* 1:6 Riphath: hanu beebaa Hebrew ange laa e hai ange Diphath.

† 1:19 Peleg i muna Hebrew e bei go de vvae.

* 2:7 Achar e bei go Achan (diiloo Joshua 7.1).

* 2:7 Josh 7.1

† 2:9 Kelubai, aabe go Caleb.

‡ 2:11 Salmon, aabe go Salma i muna Hebrew.

§ 2:42 Muna Hebrew i kinei e dee iloo danuaa dono hagadoonunga.

* 3:4 2 Sa 5.4-5; 1 Ki 2.11; 1 Ch 29.27

* 3:5 Shimea, aabe go Shammua.

* 3:5 2 Sa 11.3

† 3:16 Jehoiachin: de Beebaa Hebrew go Jeconiah.

* 4:9 Jabez e dagu bei de muna Hebrew go de mmae.

† 4:13 Hanu beebaa duai e dee dagodo ai de ingoo go Meonothai.

‡ 4:14 Ge Harashim i muna Hebrew e bei go de geelonga o denga labagau.

* 4:28 Josh 19.2-8

* 5:1 Gen 35.22; 49.3-4

* 5:2 Gen 49.8-10

* 5:6 2 Ki 15.29

* 5:26 2 Ki 15.19, 29; 17.6

* 6:16 Gershom, aabe go Gershon.

* 6:16 Exo 6.16-19

* 7:23 Beriah e dagu bei de muna Hebrew go de hai ngadaa.

* 8:33 Esh-Baal, aabe go Ish-Bosheth.

† 8:34 Merib-Baal, aabe go Mephibosheth.

* 9:2 Ezra 2.27; Neh 7.73

* 9:39 Esh-Baal, aabe go Ish-Bosheth.

† 9:40 Merib-Baal, aabe go Mephibosheth (2 Sa 4.4).

* 10:12 1 Sa 11.1-11

* 10:13 Lev 19.31; 20.6; 1 Sa 13.8-14; 15.1-24; 28.7-8

* 11:4 Josh 15.63; Jdg 1.21

* 11:11 dogodolu: hanu beebaa duai ange laa e hai ange dinodolu.

† 11:20 dinodolu: hanu beebaa duai ange laa e hai ange dogodolu.

* 13:5 1 Sa 7.1-2

* 13:6 Exo 25.22

* 13:11 Perez Uzzah i muna Hebrew e bei go de hagaduasala o Uzzah.

* 13:14 1 Ch 26.4-5

* 14:11 Baal Perazim i muna Hebrew e bei go de ia aamua e oohaa ga sao gi de baasi laa.

* 15:2 Deut 10.8

* 15:15 Exo 25.14

* 15:18 Zechariah: hanu beebaa duai ange laa e hai ange Zechariah ma tama daane, aabe go Zechariah ma Ben.

† 15:20 de Alamothse muna ange gi de baasi o denga daahili ma mee hagadangidangi; hanu e maanadu bolo e hua i leo o denga gauligi haahine, aabe se daahili e langi gi maolunga.

‡ 15:21 de Sheminithse muna ange gi denga hai daahili.

* 15:29 1 Sa 18.27

* 16:16 Gen 12.7; 26.3

* 16:17 Gen 28.13

* 16:21 Gen 20.3-7

* 16:34 2 Ch 5.13; 7.3; Ezra 3.11; Psa 100.5; 106.1; 107.1; 118.1; 136.1; Jer 33.11

* 16:43 2 Sa 6.19-20

* 17:13 2 Co 6.18; Heb 1.5

* 18:8 1 Ki 7.40-47; 2 Ch 4.11-18

* 18:12 Psa 60.1

* 19:6 1,000 talente bei se 37 dana.

† 19:6 Mesopotamia: de Beebaa Hebrew go Aram Naharaim.

* 20:1 2 Sa 11.1

* 20:2 delaadeu hodooligi, aabe go Milcom (e bei go Molek).

† 20:2 dahi talente bei se 75 pauni.

* 20:5 1 Sa 17.4-7

‡ 20:6 Rapha, aabe go denga doa.

* 21:15 Araunah: de Beebaa Hebrew e hai ange bolo go Ornan, go dahi ingoo ange o Araunah; diiloo hogi denga gubu e 18-28.

† 21:25 600 shekele bei se 15 pauni.

* 22:7 2 Sa 7.1-16; 1 Ch 17.1-14

* 22:9 Solomon ne humai i de muna Hebrew go de nnoho paba.

* 22:13 Josh 1.6-9

† 22:14 100,000 talente bei se 3,750 dana.

‡ 22:14 1,000,000 talente bei se 37,500 dana.

* 23:1 1 Ki 1.1-40

* 23:13 Exo 28.1

* 23:26 Deut 10.8

* 23:28 Num 3.5-9

* 24:2 Lev 10.1-2

* 26:4 2 Sa 6.11; 1 Ch 13.14

* 26:18 Muna Hebrew i kinei e dee iloo danuaa dono hagadoonunga.

* 27:4 Dodai taane Ahoh: muna nei go lo te Beebaa Greek iai. De Beebaa Hebrew e hai ange hogi gai taane i ono lalo go Mikloth.

* 27:23 Gen 15.5; 22.17; 26.4

* 27:24 2 Sa 24.1-15; 1 Ch 21.1-14

* 27:34 2 Sa 17.23

* 28:2 2 Sa 7.1-16; 1 Ch 17.1-14

* 29:1 1 Ch 22.5

* 29:2 De hagadoonunga o de muna nei i muna Hebrew e dee iloo danuaa. Antimonyse hadu mada uli.

† 29:4 3,000 talente bei se 110 dana.

‡ 29:4 7,000 talente bei se 260 dana.

§ 29:7 5,000 talent ma e 10,000 darice bei se 190 dana.

* 29:7 10,000 talente bei se 375 dana.

† 29:7 18,000 talente bei se 675 dana.

‡ 29:7 100,000 talente bei se 3,750 dana.

* 29:11 Mat 6.13

* 29:23 1 Ki 2.12

* 29:27 2 Sa 5.4-5; 1 Ch 3.4

2 Chronicles

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

De Lua Beebaa go

Chronicles

Hanu dagodo o de beebaa nei

De Lua Beebaa go Chronicles e daamada i de mommee o Tahi Beebaa go Chronicles ne odi ai. De beebaa nei e tala dagodo de dae ange o Solomon ga hodooligi ma dagodo o dana dagi de henua, ma de hai baasi ange o denga aamuli i de bido gi ngaiho gi Rehoboam, go tama ne suuia Solomon ga hodooligi ai. De beebaa nei ne duudagi de tala dagodo o de nohoanga hodooligi o Judah, ga dae ai gi de hagadee kii o Jerusalem i 586 b.c.

De gau Ssuu e tala, bolo go Ezra ne siia de beebaa nei, i 430 b.c., gai e daohi ai mee ne hai i taamada de hodooligi o Solomon i 970 b.c., ga dae au gi de hagadee kii a de gau Babylon Judah, ga kave gee dangada i de henua.

Dahi gubu hagamogomogo: “Gai noo ogu dangada e hagaingoo laa i dogu ingoo e hagamaolalo olaadeu lodo, ga dalodalo ma de aahe mai gi de au, gai ga tili alaadeu hegau baubau, gai au ga hagallongo alaadeu dalodalo mai i de langi, ga degi ange gi olaadeu haisala ga hagaieiangi delaadeu henua” (7.14).

Denga vaevaaenga

De hodooligi o Solomon (1.1—9.31)

a. Ngadau i taamada (1.1-17)

b. De hagaduu o de temple(2.1—7.10)

c. Ngadau i muli mai (7.11—9.31)

De hai baasi ange o denga aamuli i de bido gi ngaiho (10.1-19)

Denga hodooligi o Judah (11.1—36.12)

De hagadee kii ina o Jerusalem (36.13-23)

1

De dangidangi o Solomon i de heiangi

(1 Ki 3.1-15)

1 Gai Solomon tama daane a David ne hai ga too donu dono nohoanga hodooligi, go hiidinga Tagi Maolunga dono Maadua e noho i ono daha, ma de hai ia gi maolunga mmao.

2 Gai Solomon ne basa ange gi de gau Israel alodahi: go denga dagi o de mano, ma dagi o de lau, ma de gau hagamodu muna, ma dagi alodahi o Israel, aama dagi o denga huaabodu. 3 Gai Solomon ma dangada alodahi ne hulo gi de mommee daumaha i Gibeon; go hiidinga de hale malo hagabuni o de Maadua, a Moses tangada hai hegau o Tagi Maolunga ne hagaduu laa i de vao, e duu i kilaa. 4 (Gai David gu lava i de gaamai de ngavesi a de Maadua i Kiriath Jearim, gi de mommee aana gu hagadabena laa, go hiidinga ia gu hagaduu dahi hale malo, e dugu ai de ngavesi laa i Jerusalem.)* 5 Gai de mommee o ssigidaumaha a Bezalel tama daane a Uri, tama daane a Hur ne hai laa i bronze, e duu i gaogao de tabernacle o Tagi Maolunga, gai Solomon ma dangada alodahi ne dalodalo ange gi de ia i kilaa. 6 Gai Solomon ne hano ga duu i gaogao de mommee o ssigidaumaha e hai laa i bronze, e duu laa i gaogao de hale malo hagabuni, i mada luu mada o Tagi Maolunga, gai ia ne daa e mano manu dolodolo ga hai ai ssigidaumaha dudu, i honga de mommee o ssigidaumaha laa.

7 De boo laa gai de Maadua ne hakide ange gi Solomon, ga hai ange gi de ia, “Dangidangi mai i mee alodahi oou e lodo ai, gai au ga gaavadu gi de goe.”

8 Gai Solomon ga hai ange gi de Maadua, “Koe gu abodonu ange mmao gi dogu damana go David, gai gu hai au gi suuia ia gi hodooligi ai. 9 Tagi Maolunga de Maadua, hagamakaga ina dau hagatoo donu ange gi dogu damana go David, go hiidinga koe gu hai au gi hodooligi i honga dahi huaadangada soa, bei de lagolago o denga gelegele.* 10 Gaamai gi de au de heiangi ma de iloo mee, gi maua ai e au i de dagi de huaadangada nei, gai goai e bau ange gi de dagi doo huaadangada soa nei?”

11 Gai de Maadua ga hai ange gi Solomon, “Go hiidinga deenei doo mee e lodo ai, gai koe tee dangidangi mai i de lava ma goloa lagolago, be go de hagadubu, aabe go de daa gi maakau oo hagadaumee, koe tee dangidangi mai hogi au gi haia gi daulooloa doo mouli, aagai koe ne dangidangi mai i de heiangi ma de iloo mee, gi maua ai e goe i de dagi dogu huaadangada, go gilaadeu aagu gu hai goe gi dagina, 12 deenei ai, au e gaavadu donu gi de goe de heiangi ma de iloo mee. Au e gaavadu naa hogi gi de goe de lava, ma goloa lagolago aama de hagadubu. Gai tigi ai ange donu se hodooligi gu humai i mua, aabe e humai i oo dua e bei oo dagodo.”

13 Dua mee laa gai Solomon ne ahe mai gi Jerusalem, mai i de mommee daumaha i Gibeon ma de hale malo hagabuni. Gai ia ne noho i kilaa ga hodooligi ai i Israel.

De mahamaha ma de lava o Solomon

(1 Ki 10.26-29)

14 Gai Solomon ne hai ga lagolago ono hada hebagi ma ana hoosa; gai e 1,400 ono hada hebagi ma e 12,000 daane e saavini i honga hoosa. Gai ia ne dugu hanu i denga aduhale iai denga hada hebagi, gai hanu ne dugu i ono daha i Jerusalem.* 15 Gai de hodooligi ne hai denga selevaa ma goolo i Jerusalem ga lagolago bei denga hadu, gai denga laagau cedar gu lagolago bei laagau sycamore, e ssomo laa i de mommee iai duuduu paa i lalo. 16 Hoosa a Solomon ni mee ne gaamai i Egypt ma Kue; gai de gau hagao mee o de hodooligi ne hagao mai hoosa laa i Kue.* 17 Gilaadeu ne hagao dahi hada hebagi mai i Egypt i e onolau shekel* selevaa, gai dahi hoosa se 150. Gilaadeu ne hagao ange hogi hoosa laa, gi denga hodooligi alodahi o de gau Heth ma hodooligi o Syria.

2

Mee ne hagadabena e hagaduu ai de temple

(1 Ki 5.1-18)

1 Gai Solomon ne hagadaba bolo ga hagaduu dahi temple moo Tagi Maolunga, aama dahi hale moona. 2 Gai Solomon ne hili e hidusemada daane molimoli ma e valusemada daane gi duuduudia denga hadu i honga denga mounga, ma e 3,600 daane gi dagina gilaadeu.

3 Gai Solomon ne aalu ga hai ange gi Hiram* de hodooligi o Tyre, “Gaamai hogi hanu laagau cedar maagu, bei dau hai ne gaavange ai laa gi dogu damana go David, ga hagaduu ai dono hale e noho ai ia. 4 Au gu baba ange e hagaduu de hale e hagadubu ai de ingoo o Tagi Maolunga, dogu Maadua, ga vvae ange gi de ia e dudu ai mee maanongi, ma de dugu ai denga pelaoaa o ssigidaumaha, ma de hai ai denga sigidaumaha dudu i taiao ma de ahiahi, ma denga Sabbath ma denga daonga o de duu de maasina i dai, ma denga daonga a Tagi Maolunga a demaadeu Maadua gu hagailonga laa, bei de hai gu hagamodu ange gi de gau Israel ga hano ai.

5 Gai de hale aagu e hagaduu age se hale laumalie, go hiidinga demaadeu Maadua e maolunga ange i denga diinonga alodahi. 6 Aagai goai e maua i de hagaduu dahi hale e noho ai ia, go hiidinga de langi maolunga e dee dohu dono noho ai? Gai au e dee bau ange donu gi de hagaduu dahi hale e noho ai ia, aagai au e hagaduu donu huu dahi mommee e hai ai denga sigidaumaha i mada luoono mada.*

7 Gai koe gaamai hogi dahi labagau o denga goolo ma selevaa, ma bronze, ma iron, ma de hai malo i denga huga malo purple, ma de mmea, ma de buluu, gai se daane e labagau i de maaga mee, gi hai hegau madali denga labagau e nnoho madali au i Judah ma Jerusalem, go dangada a dogu damana go David gu lava laa i de hili.

8 Gaamai hogi hanu laagau cedar ma cypress, ma almug mai i Lebanon, go hiidinga au e iloo bolo oo daane hai hegau e iloo e gilaadeu de hai e duuduu mai ai denga laagau i Lebanon. Gai ogu dangada hai hegau e loadu naa ga bale ange gilaadeu, 9 gai gilaadeu ga hagadabena ai hanu laagau lagolago, go hiidinga de temple aagu gu baba ange e hagaduu e hai gi laumalie ma de mahamaha. 10 Au e gaavadu naa hogi e luasemada cor†wheat, ma e luasemada corbarley, ma e luasemada bath‡ uvaini, ma e luasemada cor lolo e haangai ai oo dangada hai hegau ma denga daane e duuduudia laagau.”

11 Gai Hiram de hodooligi o Tyre ne sisi dahi leda ga hagaahe gi Solomon, ga hai ange, “Go hiidinga Tagi Maolunga e aloha i dono huaadangada, ia gu hai goe go delaadeu hodooligi.”

12 Hiram ne hai ange hogi: “Duuhia Tagi Maolunga de Maadua o Israel, ne haia de langi ma henua i lalo! Ia ne gaavange gi de hodooligi go David dahi dama daane heiangi, ma de iloo mee aama de donu ange gi hagaduulia dahi temple moo Tagi Maolunga, aama dahi hale e noho ai donu ia.

13 Au e hai naa gi humai Huram-Abi gi oo daha, ia se daane iloo mee, 14 gai se dama daane ni dahi hahine de aamuli o Dan, gai dono damana se daane Tyre. Ia se daane gu agoago i de hai hegau i denga goolo, ma selevaa, ma bronze, ma iron, ma hadu, ma laagau, ma malo purple, ma de buluu, ma de mmea ma denga linen danuaa, ma de hai e maaga ai mee, gai ia e maua i de hagatuu denga hagadaagangaa mee alodahi. Ia e maua i de hai hegau madali denga labagau o David, dogu dangada aamua ma doo damana.

15 Gai koe gaamai denga wheat ma barley, ma lolo ma uvaini aau gu hagatoo donu bolo e gaamai gi gimaadeu oo dangada hai hegau, 16 gai gimaadeu ga duuduu adu denga laagau oou e lodo ai mai i Lebanon, ga hai gi daahea adu i honga tai gi tae adu gi Joppa, gai koe ga mmoli ga kave gi Jerusalem.”

17 Gai Solomon ne dau de gau henua gee alodahi e nnoho i honga de henua o Israel, bei de hai a dono damana go David ne dau ai laa dangada; gai taelodo ne dau se 153,600. 18 Gai ia ne hili e hidusemada gilaadeu gi molimolia mee, gai e valusemada gi duuduudia denga hadu i de mommee iai mounga, gai ne hili ange e 3,600 daane gi dagina dangada e haia denga hegau.

3

De hagaduu a Solomon de temple

(1 Ki 6.1-38)

1 Dua mee nei gai Solomon ne daamada de hagaduu age de hale o Tagi Maolunga i Jerusalem, i honga de mounga go Moriah, de mommee o Tagi Maolunga ne hakide ange ai laa gi dono damana go David, go de mommee a David gu hagailonga i de mommee hili huamanu o Araunah* taane Jebus.* 2 Ia ne daamada de hagaduu i de lua malama o de haa ngadau oona ne hodooligi ai.

3 Aanei haidenga ne gaavange gi Solomon e hagaduu ai de hale o de Maadua: e madaono sugilima de looloa, gai e madalua sugilima de lahalaha (ia ne haide i de haidenga i mua). 4 De velanda i ma te hale e madalua sugilima de looloa, bei de lahalaha o de hale, gai se madalua sugilima tuuduu.

Gai ia ne haoli ono lodo i goolo hagamogomogo. 5 Ia ne haoli lo te aabi e mua gi daha i laagau cypress, ga haoli i goolo hagamogomogo, ma de hagalaagii i denga palm ma seeini ga hagalaagii. 6 Ia ne hagalaagii lo te hale i denga hadu hagamogomogo ma goolo mai i Parvaim. 7 Ia ne haoli denga dogai, ma laagau o de haitoga, ma lo te hale, ma ono abaaba i goolo, ma de maaga ange denga cherubim gi luu baasi i lodo.

8 Ia ne hai de Aabi Dabu mmao gi looloa bei de lahalaha o de hale; se madalua sugilima de looloa ma de lahalaha. Gai ia ne haoli laa lodo i e onolau talent† goolo hagamogomogo. 9 Gai taemaha o goolo ne hai ai denga neele se madalima shekel.‡ Ia ne haoli hogi lodo aabi e mua gi lunga i goolo.

10 Gai lo te Aabi Dabu mmao laa iai e lua cherubim ne hagaduu i denga laagau ga haoli i goolo.* 11 Bakau o luu cherubim laa ngaadahi se madalua sugilima. De bakau o dahi cherub laa se lima sugilima, gai e hano ma e duu ange gi de baasi de hale, gai de bakau ange laa e hano ma e duu ange gi dahi bakau o cherub ange laa; 12 de bakau o de cherub ange laa se lima hogi sugilima de looloa, gai e hano ma e duu ange gi de baasi de hale, dono bakau ange laa se lima hogi sugilima, gai e hano ma e duu ange gi dahi bakau o cherub ange laa. 13 Bakau o luu cherubim laa ngaadahi se madalua sugilima i de doha gi daha. Luu cherubim laa e tuu ma e huuhuli ange gi de aabi laumalie o de hale.

14 Ia ne hai hogi dahi malo buibui i malo buluu ma de purple ma de mmea, aama linen danuaa, ga maaga ange hanu cherubim aagena.*

Luu duludulu bronze

(1 Ki 7.15-22)

15 Ia ne hai hogi e lua duludulu ga hagatuu i ma te hale, dahi duludulu laa se matolu ma lima sugilima tuuduu, gai de mee hagalaagii i ulu o dahi duludulu laa se lima sugilima. 16 Ia ne hai hogi e lua seeini ga dau ange gi honga mee i ulu luu duludulu laa, e lau pomegranate ne hagabigibigi ange gi luu seeini laa. 17 Gai ia ne hagatuu age luu duludulu laa i ma te haitoga o de temple, dahi i baasi ngaage gai dahi i baasi ngaiho. De ingoo o tuludulu i baasi ngaage go Jakin,§ gai de ingoo o tuludulu i baasi ngaiho go Boaz.*

4

Goloa ange gi de temple

(1 Ki 7.23-51)

1 Ia ne hagaduu dahi mommee o ssigidaumaha i bronze, se madalua sugilima de looloa, gai e madalua sugilima de lahalaha, gai se madaangahulu sugilima tuuduu.* 2 Ia ne hagavaivai hogi hanu baalanga ga hai ai dahi daaba moe; se madaangahulu sugilima mai i de hiihii i dahi baasi gi de hiihii i de baasi gee, gai se lima sugilima tuuduu. Gai de haidenga o taaba laa ga holiage ai se matolu sugilima. 3 Gai lalo de hiihii o taaba laa e maaga ange ada o hanu kaau ma e holiage ai, gai e madaangahulu kaau ange gi dahi sugilima. Gai e lua hagataaunga o denga kaau laa e maaga ange gi taaba laa.

4 Gai taaba laa e duu i honga e madaangahulu ma lua kaau, e dolu e huuhuli gi ngaiho, e dolu e huuhuli gi dai, e dolu e huuhuli gi ngaage, gai e dolu e huuhuli gi dua. Taaba e duu i olaadeu elunga, gai muli o denga manu laa i lalo taaba. 5 Gai de maadolu o taaba laa se dahi ianga; de hiihii e bei de hiihii o de ubu, gai e bei hogi de huaala o de lilii. Gai se dolumano bath* e hhao ai.

6 Ia ne hai hogi e madaangahulu beisini nnui e hagagilimalali ai, ga dugu e lima i de baasi madau, gai e lima i de baasi masui. Gai go lodo beisini nei e hagagilimalali ai mee e hai ai ssigidaumaha dudu, gai taaba laa se mee e hagagilimalali ai de gau haimeedabu.*

7 Ia ne hai hogi e madaangahulu mee dugu laama i goolo bei de hai gu hagaago ange ai laa, ga hagatuu i lo te temple, e lima i de baasi madau, gai e lima i de baasi masui.*

8 E madaangahulu hogi ana deebele ne hai ga dugu i lo te temple, e lima i de baasi madau, gai e lima i de baasi masui. Ia ne hai hogi e lau beisini i goolo.

9 Ia ne hai hogi dahi mommee buibui moo de gau haimeedabu, ma dahi mommee buibui laumalie ma ono haitoga, ga haoli olaadeu abaaba i denga bronze. 10 Gai ia ne hagaduu taaba laa i tege gi ngaage i de bido gi dua.

11 Huram ne hai hogi denga anibada, ma savolo, aama beisini.

Ia ne hai ga lava hegau alodahi a de hodooligi go Solomon ne lodo ia gi haia ange gi de hale o de Maadua:

12 luu duludulu laa;

mee be ni boolo i ulu luu duludulu laa;

luu gaini e hagalaagii ai laa luu mee be ni boolo i denga duludulu;

13 de haalau pomegranate ange gi gaini e lua laa (e lua hagataaunga i dahi gaini, e hagalaagii ai denga mee be ni boolo i ulu luu duludulu laa);

14 denga hada ma denga beisini;

15 taaba, ma de madaangahulu ma lua kaau i ono lalo laa;

16 denga anibada, ma savolo, ma poogo, ma goloa alodahi.

Goloa alodahi a Huram-Abi ne hai maa de hodooligi go Solomon ange gi de hale o Tagi Maolunga, ne hai i bronze hagamalamalama. 17 Gai de hodooligi ne hagavaivai denga bronze, ga hai ai mee laa alodahi i de geelonga i gaogao Jordan, se mommee iai bela pigi i magavaa o Succoth ma Zeredah. 18 Solomon ne hai ga lagolago mmao mee nei, deelaa ai, taemaha o denga bronze ne hai ai mee laa tee maua donu gi iloo.

19 Gai Solomon ne hai hogi goloa alodahi i lo te hale o de Maadua:

go de mommee o ssigidaumaha goolo;

denga deebele e dugu ai pelaoaa i Mada Luoono Mada;

20 denga mee dugu laama ma olaadeu laama i goolo danuaa, e haula ai gi ula i mada i mua o de aabi e mua gi lodo, bei de hai gu tala ange ai;

21 denga huaala, ma laama, ma igohi ne hai i goolo hagamogomogo;

22 denga mee diinei laama, ma beisini, ma gumedi o mee maanongi, ma mee e hhao ai maga ahi ne hai hogi i goolo hagamogomogo; denga abaaba o de Aabi Dabu mmao, ma abaaba o de aabi e mua gi daha ne hai hogi i goolo.

5

1 De masavaa huu a Solomon ne hagalava ai hegau o de hale o Tagi Maolunga, gai ia ga gaamai mee alodahi a dono damana go David gu hagadabu ange laa aagena: go selevaa, ma goolo, aama goloa ange laa, ga hhao gi lo te mommee doange i de hale o de Maadua.*

De gaamai de ngavesi o de hainga gi de temple

(1 Ki 8.1-9)

2 Gai Solomon ga hagabuni mai denga daane maatua o Israel ma dagi alodahi o denga aamuli, ma dagi o denga huaabodu o de gau Israel gi Jerusalem, gai gilaadeu ga hulo e gaamai de ngavesi o de hagatoo donu hagaheloongoi a Tagi Maolunga i de aduhale o David, go Zion. 3 Gai denga daane alodahi o Israel ga hagabuni mai gi daho de hodooligi i de masavaa o taonga i de hidu malama.*

4 Gai ga tae mai huu denga daane maatua alodahi o Israel, gai denga daane de aamuli o Levi ga saabai age de ngavesi laa. 5 Gai gilaadeu ga gaamai de ngavesi laa, ma de hale malo hagabuni, aama goloa dabu alodahi nogo daakodo laa i ono lodo. Gai de gau haimeedabu ma denga daane de aamuli o Levi ga hagauda age mee laa. 6 Gai de hodooligi go Solomon ma de hagabuulingaa dangada o Israel ne hagabuni mai gi ono daha i mada i mua o de ngavesi laa, ga hai ssigidaumaha i denga ssiibi ma kaau lagolago mmao, gai gilaadeu tee maua i de daohi aabe go de dau taelodo.

7 Gai de gau haimeedabu ne gaamai de ngavesi o de hagatoo donu hagaheloongoi a Tagi Maolunga ga dugu i dono duulanga, i lo te aabi e mua gi lodo i de temple, go de Aabi Dabu mmao, i lalo bakau o luu cherubim laa. 8 Gai luu cherubim laa e doha olaau bakau gi honga de ngavesi laa, ma de haoli honga de ngavesi laa ma luu laagau e saabai ai laa. 9 Gai luu laagau laa e hulo ma e ssili gi daha o de Aabi Dabu, go hiidinga e lloa, gai e dee maua gi gidee mai i tua de aabi laa; gai goi daakodo huu i kilaa ga dae mai ai gi anailaa nei. 10 Gai e deai ange donu mee i lo te ngavesi laa, go luu duu hadu donu huu a Moses ne dugu ange laa gi ono lodo i Horeb, go de mommee a Tagi Maolunga ne hai ai laa de hagatoo donu hagaheloongoi ange gi de gau Israel, i de masavaa olaadeu ne ssao ai ga loomai i Egypt.*

11 Dua mee nei, gai de gau haimeedabu ga ssao mai i de Aabi Dabu. Gai de gau haimeedabu alodahi ne ulu laa i kilaa gu lava i de hagagilimalali gilaadeu, e dee hilihili be dee hee de hagabuulinga olaadeu e dau ange aagena. 12 Gai denga daane daahili alodahi i de aamuli o Levi, go Asaph, ma Heman, ma Jeduthun, ma alaadeu dama aama olaadeu dangada, ne kahu i malo linen danuaa ga tuu ai i baasi dua o de mommee o ssigidaumaha, ma alaadeu cymbal, ma harp, ma lyre, gai e 120 hogi dangada haimeedabu e tuu madali gilaadeu e ili alaadeu trumpet. 13 Gai denga daane e ilihia denga trumpet ma de gau daahili ne hagabuni ga tuhi ma de hagaahe ange de abodonu gi Tagi Maolunga. Gai de masavaa olaadeu ne daahili ai, ma de ili denga trumpet ga hagailiili denga cymbal aama de hagadangidangi i denga hagadaagangaa mee hagadangidangi ga tuhi Tagi Maolunga ma de hagataba,

“Ia e danuaa;

dono abodonu e dee helui donu” —

gai de hagausinga gu hano iho ga haoli de hale o Tagi Maolunga. 14 Gai de gau haimeedabu gu dee maua i de tuu i kilaa e hai ai alaadeu hegau i de hagausinga laa, go hiidinga de mahamaha o Tagi Maolunga gu hhao ma gu honu de hale o de Maadua.

6

Muna a Solomon ange gi dangada

(1 Ki 8.12-21)

1 Gai Solomon ga hagadaba, “Tagi Maolunga gu hagadaba bolo ia e noho i lo te hagausinga maadolu. 2 Gai au gu hagaduu dahi hale mahamaha adu gi de goe, se mommee e noho ai goe ga hano ai.”

3 Gai de hodooligi ne huli dua mai ga hagamanuuia de hagabuulingaa dangada soa o Israel, i de masavaa olaadeu e tuu ai i kilaa. 4 Gai ia ga hai ange, “Duuhia Tagi Maolunga, de Maadua o Israel, go de ia ne hagassula mee alodahi aana gu hagatoo donu ange gi dogu damana go David, ma de hagadaba,* 5 ‘Mai i de laangi aagu ne hagassao mai ai de gau Israel i Egypt, gai au tee hili dahi aduhale i vaaenga o denga aamuli o Israel e hagaduu ai dahi hale e hagadubu ai dogu ingoo; au tee hili hogi dahi hodooligi gi dagina ogu dangada go de gau Israel; 6 aagai iainei au gu hili Jerusalem e hagadubu ai dogu ingoo, gai au gu hili hogi David gi dagina ogu dangada go de gau Israel.’

7 Dogu damana go David ne lodo e hagaduu dahi hale e hagadubu ai de ingoo o Tagi Maolunga, de Maadua o Israel. 8 Aagai Tagi Maolunga ne hai ange gi dogu damana go David, ‘Go hiidinga koe ne maanadu de hagaduu dahi hale e hagadubu ai dogu ingoo, gai se mee danuaa donu aau gu maanadu naa i oo lodo. 9 Aagai e dee go koe e hagaduulia de hale laa, gai go dau dama daane e hagaduulia de hale e hagadubu ai dogu ingoo.’

10 Tagi Maolunga gu hagasula dana hagatoo donu gu lava i de hai: au gu sui dogu damana go David ma gu hodooligi ai i honga Israel, bei de hai a Tagi Maolunga gu hagatoo donu ai laa, gai au gu hagaduu de hale e hagadubu ai de ingoo o Tagi Maolunga, de Maadua o Israel. 11 Gai go kilaa aagu e dugu ai de ngavesi, iai laa de hagatoo donu hagaheloongoi a Tagi Maolunga ne hai ange laa gi de gau Israel.”

Talodalo a Solomon

(1 Ki 8.22-53)

12 Gai Solomon ne duu i gaogao de mommee o ssigidaumaha a Tagi Maolunga, i madamada o de hagabuulingaa dangada o Israel, ga haalo luoono lima. 13 Gai ia gu lava i de hai dahi hada i bronze, e lima sugilima de looloa ma de lahalaha, gai e dolu sugilima tuuduu, ma gu dugu i lo te ungaalodo o de buibui laa daha. Gai ia ne gage gi honga de hada laa ga duuduli i madamada o de hagabuulingaa dangada o Israel, ga haalo luoono lima gi lunga, 14 ga hai ange:

“Tagi Maolunga, de Maadua o Israel, e deai ange donu se Maadua i de langi i lunga aabe honga henua i lalo e bei oo dagodo. Koe e daohi de hagatoo donu hagaheloongoi o doo aloha ange gi oo dangada hai hegau e seesee i mada luoo mada i de muna abodonu i olaadeu lodo alodahi; 15 koe ne daohi dau hagatoo donu ange gi doo dangada hai hegau go David, dogu damana. Koe ne basa i doo ngudu, gai doo lima sauaa gu hagassula au muna anailaa nei. 16 Deenei ai, Tagi Maolunga, de Maadua o Israel, koe gi hagassula ina au hagatoo donu ange gi doo dangada hai hegau go David, dogu damana, koe ne hai ange, ‘E deai naa donu se masavaa e deai ai se dangada mai i doo hagadiilinga e hodooligi i honga Israel, i mada luoogu mada, noo au dama e kana ange e daudali i agu hainga, i mada luoogu mada bei oo dagodo.’ * 17 Deenei ai, Tagi Maolunga, de Maadua o Israel, hagassula ina au hagatoo donu ange ai gi doo dangada hai hegau go David.

18 Aagai e maua donu e de Maadua i de noho madali dangada i henua i lalo? Tilo, koe e dee oo i de langi maolunga mmao laa; gai e kii ange naa donu doo dee oo i de hale aagu gu hagaduu nei!* 19 Gai koe, Tagi Maolunga, dogu Maadua, hagalaangona talodalo a doo dangada hai hegau ma dana dangidangi. Gai hagalaangona tangi see ma talodalo a doo dangada hai hegau e dangidangi ai i mada luoo mada. 20 Gai koe gi daumada ina de hale nei i de laangi ma de boo, go de mommee aau gu hagadaba bolo e hagadubu ai doo ingoo. Gai koe ga hagallongo talodalo a doo dangada hai hegau i de masavaa oona e dalodalo ai ga huli mai gi de mommee nei.* 21 Gai koe hagalaangona tangidangi a doo dangada hai hegau aama oo dangada go de gau Israel, i delaadeu huuhuli mai gi de mommee nei ga dalodalo ai. Gai koe hagalaangona mai i doo mommee noho i de langi, gai de masavaa aau e langona ai, gai koe ga degi mai.

22 Noo dahi dangada e haisala ange gi dahi dangada gee, gai gu hai gi humai gi hagatoo donu i mada i mua o de mommee o ssigidaumaha i lo te hale nei, 23 gai koe hagalaangona mai i de langi, ga hai hegau ange ga hagamodu muna o oo dangada hai hegau, ga hagaduasala tangada gu haisala gi bei ana hegau gu hai. Gai koe e degi ange gi tangada heohi bei dagodo o ana hegau.

24 Gai de masavaa naa huu a oo dangada go de gau Israel e hagadee kii ina ai i olaadeu hagadaumee, i hiidinga gilaadeu gu haisala adu gi de goe, gai noo gilaadeu e daahuli mai gi de goe, ga hagadubu doo ingoo, ga dalodalo ma de dangidangi adu gi de goe i lo te hale nei, 25 gai koe hagalaangona alaadeu dalodalo mai i de langi, ga degi ange gi haisala o oo dangada go de gau Israel, ga hagaahe mai gilaadeu gi de henua aau gu gaavange gi gilaadeu ma olaadeu dubuna madagidagi.

26 De masavaa naa huu aau e daohi ai gi dee pala de langi, i hiidinga gilaadeu gu haisala adu gi de goe, gai noo gilaadeu e huuhuli mai gi de hale nei ga dalodalo ai, ga hagadubu doo ingoo, ma de tili olaadeu haisala, i hiidinga dau hagaduasala gilaadeu, 27 gai koe hagalaangona alaadeu dalodalo mai i de langi, ga degi ange gi haisala o oo dangada hai hegau go de gau Israel. Gai koe ga agoago ange gilaadeu i de haiava danuaa olaadeu e seesee ai, gai koe ga hai gi pala iho de langi gi honga doo henua, aau ne gaavange laa e henua ai oo dangada.

28 De masavaa naa huu e humai ai de onge be go de mee hagamaakau gi honga de henua, be go de manu e haia ga mmae ma de dongidongi denga manu ssomo, be go de loomai o denga itebuubuu ma madanigono, be go de masavaa o de hagadaumee e duuli ai hanu olaadeu aduhale, aabe go de tae mai o de hai ngadaa ma de magi, 29 gai de masavaa naa huu a dahi oo dangada i de gau Israel e dalodalo ai ma de dangidangi, i dono duasala ma de mmae, gai ia e huli ga haalo mai luoono lima gi de hale nei, 30 gai koe hagalaangona dana dalodalo i doo mommee noho i de langi, ga degi ange, ma de sui ange hegau a dahi ma dahi, (go hiidinga koe e iloo dagodo lodo o dahi ma dahi, gai go koe donu huu e donu ange gi lodo o dangada,) 31 gi maatagu ai gilaadeu i de goe ma de daudali i oo lodo i taulooloa delaadeu mouli i de henua aau ne gaavange gi omaadeu dubuna madagidagi.

32 E bei ai hogi dagodo o tangada henua gee, e dee se dangada Israel aagai ne humai i dahi henua mmao, i hiidinga o doo ingoo maolunga, ma dagodo o doo lima mmahi aama hegau hagalele mouli aau gu hai i doo lima sauaa — de masavaa naa huu oona e humai ai ga huli mai gi de hale nei ga dalodalo ai, 33 gai koe hagalaangona dana dalodalo mai i de langi, go doo mommee e noho ai, ga hai gi bei mee alodahi a tangada henua gee laa e dangidangi adu ai, gai gi iloo ai e denga huaadangada alodahi o henua i lalo doo ingoo, ma de maatagu i de goe, bei dagodo o oo dangada go de gau Israel, gai gi iloo ai e gilaadeu bolo de hale aagu gu hagaduu nei gu hagadabu ange gi doo ingoo.

34 De masavaa naa huu o oo dangada e hulo ai e hebagi ange gi olaadeu hagadaumee, e dee hilihili be go hee aau e hai gilaadeu gi hulo aagena, gai de masavaa naa huu olaadeu e huuhuli mai ai gi de aduhale aau gu hilihili nei ma de hale aagu gu hagaduu nei e hagadubu ai doo ingoo, ga dalodalo ai gi de goe, 35 gai koe hagalaangona mai i de langi delaadeu dalodalo ma delaadeu dangidangi, ga bale ange gilaadeu.

36 De masavaa naa huu olaadeu e haisala adu ai gi de goe — go hiidinga e deai donu se dangada e dee haisala — gai koe gu bole ga dugu ange olaadeu hagadaumee gi hagadee kii ina gilaadeu, ga noonoa gilaadeu ga kave gi delaadeu henua, e dee hilihili be se mommee mmao aabe e baa mai; 37 gai noo gilaadeu e sui olaadeu lodo i de henua olaadeu gu gaavee laa aagena, ga daahuli olaadeu lodo, ga dangidangi adu gi de goe i de henua o dangada ne hagadee kii ina gilaadeu, ga hagataba, ‘Gimaadeu gu haisala, gimaadeu gu dee heohi ma de baubau amaadeu gu hai,’ 38 gai noo gilaadeu e sui alaadeu maanadu ga daahuli olaadeu lodo alodahi, i delaadeu nnoho i de henua olaadeu gu noonoodia laa ma gu gaavee aagena, gai gilaadeu ga huuhuli mai gi delaadeu henua ga dalodalo ai, go de henua aau ne gaavange gi olaadeu dubuna madagidagi, gai go de aduhale aau gu hili, ma de hale aagu gu hagaduu nei e hagadubu ai doo ingoo — 39 gai koe hagalaangona alaadeu dalodalo ma alaadeu dangidangi i doo mommee noho i de langi, ga bale ange gilaadeu ma de degi ange gi haisala o oo dangada gu haisala adu ai gi de goe.

40 Dogu Maadua, koe gi galo iho ma de hagalaangona talodalo e hai i de mommee nei.

41 Tagi Maolunga de Maadua,

koe gi ulu i doo mommee e hagamabu ai,

go koe ma de ngavesi iai doo sauaa.

Tagi Maolunga de Maadua,

oo dangada haimeedabu gi kahu i de hagaola,

gai oo dangada dabu gi malangilangi i hiidinga koe e danuaa.

42 Tagi Maolunga de Maadua,

koe gi dee huli gee i de ia aau gu hagadabu i de lolo!

Manadua de abodonu ange gi David

doo dangada hai hegau.”

7

De hagadabu o de temple

(1 Ki 8.62-66)

1 De masavaa huu a Solomon ne hagalava ai dana dalodalo, gai de ahi gu hano iho i de langi ga dudu ssigidaumaha dudu aama denga sigidaumaha ange laa, gai de hale daumaha laa gu honu i de mahamaha o Tagi Maolunga. 2 Gai de gau haimeedabu gu dee maua i de ulu gi lo te hale o Tagi Maolunga, i hiidinga de mahamaha o Tagi Maolunga gu hhao ma gu honu de hale laa. 3 De masavaa a de gau Israel alodahi ne gidee ai de hano iho o de ahi laa ma de mahamaha o Tagi Maolunga i honga de temple, gai gilaadeu ga ino gu paa olaadeu mada gi honga de gelegele, ga daumaha aama de hagaahe ange de abodonu gi Tagi Maolunga, ga hagataba,

“Ia e danuaa,

dono abodonu e dagodo ga hano ai.”

4 Gai de hodooligi ma de gau Israel alodahi ne hai denga sigidaumaha i mada luu mada o Tagi Maolunga. 5 Gai de hodooligi go Solomon ne hai ssigidaumaha i e 22,000 kaau ma e 120,000 ssiibi ma guudi. Deenei de hai a de hodooligi ma de gau Israel alodahi ne hagadabu ai de hale o de Maadua. 6 De gau haimeedabu ne tuu i olaadeu duulanga; denga daane de aamuli o Levi ne tuu age ga poo mee hagadangidangi a Tagi Maolunga a de hodooligi go David ne hai laa e hagaahe ange ai de abodonu gi Tagi Maolunga, ma de daahili ga hai ange, “Dono abodonu e dagodo ga hano ai.” Gai de gau haimeedabu e tuu laa ma e huuhuli ange gi denga daane de aamuli o Levi ne ili alaadeu trumpet; gai de gau Israel alodahi ne tuu age hogi.

7 De masavaa laa gai Solomon ne hagadabu de mommee i lo te ungaalodo o de buibui i ma te hale o Tagi Maolunga, ga hai ai denga sigidaumaha dudu, ma kiliisi o denga manu o ssigidaumaha hagadanuaa magavaa, go hiidinga de mommee o ssigidaumahabronze i lo te buibui o de hale o Tagi Maolunga gu dee oo i de hai ai denga sigidaumaha dudu, ma ssigidaumaha o grain, aama kiliisi.

8 De masavaa laa gai Solomon ma de gau Israel alodahi ne hai taonga, gai dangada soa ne loomai i Lebo Hamath ga hano ai gi Ssaalingaa Vai o Egypt.* 9 Gai de hagavalu laangi huu, gai gilaadeu ga hagabuni ga daumaha, go hiidinga gilaadeu ne hagadabu de mommee o ssigidaumaha i e hidu laangi, gai e hidu ange laangi alaadeu ne hai ai taonga. 10 Gai de madalua ma dolu huu laangi o de hidu malama, gai Solomon ga hai dangada gi aahe gi olaadeu hale. Gai dangada gu malangilangi ma de lodo danuaa, i hiidinga mee danuaa alodahi a Tagi Maolunga gu hagamanuuia ai dono dangada hai hegau go David ma Solomon, aama ono dangada go de gau Israel.

De hakide ange o Tagi Maolunga gi Solomon

(1 Ki 9.1-9)

11 De masavaa huu a Solomon ne hagalava ai de hale o Tagi Maolunga, ma dono hale donu, ia gu maua i de hagassula mee alodahi aana ne lodo e hai i lo te hale o Tagi Maolunga, aama lo tono hale donu, 12 gai Tagi Maolunga ne hakide ange gi de ia i dahi boo, ga hai ange: “Au gu langona dau dangidangi, gai au gu hili de mommee nei e hai ai dogu mommee o ssigidaumaha.

13 De masavaa naa huu aagu e hai ai gi dee pala de langi, be e hai gi loomai denga itebuubuu gi gaina manu ssomo i honga de henua, aabe e hai gi humai dahi mee hagamaakau gi honga o dangada, 14 gai noo ogu dangada e hagaingoo laa i dogu ingoo e hagamaolalo olaadeu lodo, ga dalodalo ma de aahe mai gi de au, gai ga tili alaadeu hegau baubau, gai au ga hagallongo alaadeu dalodalo mai i de langi, ga degi ange gi olaadeu haisala ga hagaieiangi delaadeu henua. 15 Gai au e galo iho naa ma de hagallongo dalodalo a dangada e dangidangi mai ai i de mommee nei. 16 Au gu hili ma de vvae gee de temple nei gi dagodo ai dogu ingoo ga hano ai. Gai luoogu mada ma ogu lodo i kilaa i masavaa alodahi.

17 Gai noo koe e daudali mai i de au bei dagodo o doo damana go David, ma de hai mee alodahi aagu e tala adu gi de goe, ma de daohi agu hainga gu hagasauaa aama agu hagamodu, 18 gai au e hai naa gi dee lilo doo nohoanga hodooligi, bei dagu hai gu hagatoo donu ange ai laa gi doo damana go David, e hai ange, ‘E deai naa donu se masavaa e deai ai se dangada mai i doo hagadiilinga e hodooligi i honga Israel.’

19 Aagai noo goodou e dee daudali i agu muna gu hagasauaa, ma agu hainga gu gaavadu gi goodou, gai goodou ga hulo ga hai hegau ange gi denga diinonga aama de daumaha ange gi gilaadeu, 20 gai au e kave gee naa goodou mai i de henua aagu gu gaavadu gi goodou, ma de tili de hale aagu gu hagadabu ange gi dogu ingoo, ma de hai gi se mommee e hakadanga ai dangada alodahi. 21 Gai dangada alodahi e seesee i gaogao de hale maolunga nei e llele naa olaadeu mouli, ga ssili, ‘Gu aha Tagi Maolunga gu hai ai nei de henua aama de hale nei bee nei?’ 22 Gai dangada e hagataba naa, ‘Go hiidinga gilaadeu gu tili Tagi Maolunga, de Maadua o olaadeu dubuna madagidagi ne hagassao ina mai laa gilaadeu i de henua go Egypt, gai gu daudali ange gi denga diinonga, ma de daumaha ange aama de hai hegau ange gi gilaadeu. Aanei hiidinga aana ne hai ai gi loomai denga hai ngadaa nei alodahi gi gilaadeu.’ ”

8

E hanu ange hegau a Solomon

(1 Ki 9.10-28)

1 Gai ga odi huu de madalua ngadau a Solomon ne hagaduu ai laa de hale o Tagi Maolunga aama dono hale donu, 2 gai Solomon ne hagaahe age denga aduhale a Hiram ne gaavange laa gi de ia, ga hai hanu dangada gi hulo gi nnoho ai. 3 Gai Solomon ne hano hogi ga hagadee kii ma de kave Hamath Zobah. 4 Ia ne hagaduu hogi Tadmor e duu laa i de vao aama denga aduhale doange alodahi aana ne hagatuu i Hamath. 5 Ia ne hagaahe age hogi Beth Horon e mua gi lunga, ma Beth Horon e mua gi lalo ga buibui, aama de gaavange olaau haitoga ma mee e hagamakaga ai, 6 ma Baalath, ma denga aduhale doange alodahi, ma aduhale alodahi e dugu ai ono hada hebagi ma ana hoosa, ma mommee alodahi aana ne lodo e hagatuu i Jerusalem, ma Lebanon, aama mommee alodahi oona e hodooligi ai.

7 Gai de gau Amor e doe, ma de gau Heth, ma de gau Perez, ma de gau Hiv, aama de gau Jebus, (de gau nei e dee ni dangada Israel), 8 gai olaadeu hagadiilinga goi nnoho huu i honga de henua, go hiidinga de gau Israel tee maua i de daa gilaadeu gi odi — aanei dangada a Solomon ne hagahai hegau hagaduasala, ga dae mai ai gi anailaa nei. 9 Gai Solomon tee hagahai hegau hagaduasala de gau Israel, aagai ia ne hai gilaadeu gi ni daane hebagi, ma dagi o denga daane hebagi, ma dagi o ono hada hebagi ma daane e kage i honga hoosa. 10 Hanu gilaadeu ne hai hogi gi dagina dangada e hai hegau ange gi de hodooligi go Solomon; se 250 gilaadeu e dagina denga daane.

11 Solomon ne gaamai hogi tamaa hine a Pharaoh i de aduhale o David, gi noho i de hale aana ne hagaduu ange laa e noho ai ia, go hiidinga ia ne hagadaba, “Dogu bodu e dee noho i de hale o David, de hodooligi o Israel, go hiidinga mommee o de ngavesi a Tagi Maolunga gu ulu aagena e dabu.”

12 Gai Solomon ne hai denga sigidaumaha dudu ange gi Tagi Maolunga i honga de mommee o ssigidaumaha aana ne hagaduu laa i mada i mua o de temple, 13 gai ia ne hai denga sigidaumaha i dahi laangi, bei de hai a Moses gu hagamodu ange ai laa gi denga laangi Sabbath, ma taonga o de duu de maasina i dai, aama ange gi denga daonga e dolu i lo te ngadau — go Taonga o Pelaoaa Dee Hagahua, ma Taonga o denga Uvigi, aama Taonga o denga Baasi Hale. 14 Ia ne hili hogi denga hagabuulinga o de gau haimeedabu gi haia alaadeu hegau, bei dagodo muna a dono damana go David, gai denga daane de aamuli o Levi gi haia denga daahili, ma de bale ange de gau haimeedabu i hegau e hai i de laa tubua. Ia ne hili hogi denga hagabuulinga e hagaloosi ina denga haitoga, go hiidinga deelaa de hai a David taane o de Maadua gu tala ange ai. 15 Gai gilaadeu tee hai gee donu mee a de hodooligi gu tala ange gi de gau haimeedabu, ma ange gi denga daane de aamuli o Levi, aama de hai e hai ai denga mommee doange.

16 Gai gu lava hegau alodahi a Solomon ne hai, mai i de laangi ne hagadagodo ai tagelo o de hale o Tagi Maolunga ga dae ai gi de lava. Gai de hale o Tagi Maolunga gu lava.

17 Gai Solomon ne hano gi Ezion Geber ma Elath, i tagudai o Edom. 18 Gai Hiram ne hai gi loomai ono vaga ma ono daane hai moni, ma denga daane iloo dagodo o de moana. Gai gilaadeu ne hulo madali denga daane o Solomon gi Ophir, ga gaamai ai e 450 talent* goolo ga gaavange gi de hodooligi go Solomon.

9

De humai o de hine hodooligi o Sheba

(1 Ki 10.1-13)

1 Gai ga langona huu e de hine hodooligi o Sheba dagodo o Solomon, gai ia ga humai gi Jerusalem e hagatale ange dono iloo mee i hanu muna ssili hai ngadaa. Gai ia ne gaamai madali ia hanu dangada soa, ma denga gamelo e hagaudalia denga mee maanongi, ma goolo lagolago aama hadu hagamogomogo. Gai ia ne humai gi daho Solomon ga madaangudu ange gi de ia i mee alodahi aana e maanadu.* 2 Gai Solomon ne basa ange gi ana muna ssili alodahi; teai donu se mee daudahi a Solomon tee maua i de hagadonu ange gi de ia. 3 De masavaa huu a de hine hodooligi o Sheba ne gidee ai dagodo de heiangi o Solomon, ma de hale aana gu hagaduu laa, 4 ma gai i honga dono deebele, ma de hai e hagannoho ai denga dagi o de henua, ma ono dangada hai hegau ma olaadeu malo, ma dangada e hagadabena ina ana mee unu, ma denga sigidaumaha dudu a Solomon e hai i de hale o Tagi Maolunga, gai ia gu lele ono mouli.

5 Gai ia ga hai ange gi de hodooligi, “Au hegau alodahi gu hai ma doo heiangi aagu gu langona laa i de masavaa oogu goi noho ai i dogu henua se muna abodonu. 6 Aagai au tee hagadonusia mee nei ga dae ai gi dagu gidee i luoogu mada donu. Gai tilo, dahi luu baasi o mee nei teai donu dangada ne daalaa mai gi de au; doo heiangi e dubu ange donu i mee aagu gu langona. 7 Oo bodu gu manuuia! Oo dangada hai hegau gu manuuia, i hiidinga gilaadeu e hai hegau i oo mada i mua i masavaa alodahi ma de hagallongo au muna e tala i doo heiangi! 8 Duuhia Tagi Maolunga doo Maadua! Ia ne malangilangi i de goe, gai ia gu hai goe gi noho i dono nohoanga hodooligi, gai koe ga dagi ai i de ingoo o Tagi Maolunga doo Maadua. Go hiidinga doo Maadua e aloha i Israel, ma de lodo e hai gi dagodo Israel ga hano ai, deelaa ai, ia gu hai goe go delaadeu hodooligi, gai koe ga hagamodu ai olaadeu muna i de heohi.”

9 Gai de hine laa ne gaavange gi de hodooligi go Solomon e 120 talent* goolo ma denga mee maanongi lagolago mmao, ma hadu hagamogomogo; gai teai ange donu se dangada ne gaamai hanu mee maanongi lagolago, bei mee a de hine hodooligi o Sheba ne gaamai laa ga gaavange gi de hodooligi go Solomon.

10 Gai de gau hai moni o Hiram ma de gau hai moni o Solomon ne gaamai denga goolo i Ophir; gilaadeu ne gaamai hogi laagau almug aama hadu hagamogomogo. 11 Gai de hodooligi ne hai laagau almug ga hai ai duludulu o de hale o Tagi Maolunga, ma dono hale donu, aama de hai ai denga lyre ma harp a de gau daahili. Gai tigi ai ange donu laagau bee nei ne gidee i de henua o Judah.

12 Gai de hodooligi go Solomon ne gaavange gi de hine hodooligi o Sheba goloa alodahi oona ne lodo ai, ma mee aana ne dangidangi ai; gai Solomon ne lagolago ange ana mee ne gaavange gi de hine laa i mee aana ne gaamai gi Solomon. Gai de hine laa ma ono dangada hai hegau ga aahe ai loo gi delaadeu henua.

De lava o de hodooligi go Solomon

(1 Ki 10.14-25)

13 Gai taemaha o denga goolo a Solomon ne mau i dahi ngadau se 666 talent†, 14 gai tee hagapuni ange goolo a de gau hagao mee ma gilaadeu e hagao ina gi daha. Gai hodooligi o Arabia alodahi, ma goobenaa o denga vaaenga o de henua ne gaamai hogi denga goolo ma selevaa gi Solomon.

15 Gai de hodooligi go Solomon ne dugidugi hanu goolo ga hai ai e lualau mee hungihungi; dahi mee hungihungi laa ne hai i e onolau shekel‡ goolo. 16 Ia ne dugidugi hogi hanu goolo ga hai ai e dolulau mee hungihungi vaaligiligi; dahi mee hungihungi laa ne hai i e dolulau shekel§ goolo. Gai de hodooligi ne dugu mee laa i dono Hale i Lodo Henua o Lebanon.

17 De hodooligi ne hai hogi dahi nohoanga laumalie i ivory ga haoli i goolo hagamogomogo. 18 De nohoanga laa e ono vae gaagenga iai, e dahi hogi mommee e dugu ai luu vae e hai i goolo madali de nohoanga laa, gai luu baasi o de nohoanga laa iai e lua mommee e dugu ange aagena luu lima, gai e lua laiono e tuu i luu baasi de nohoanga laa. 19 Gai e madaangahulu ma lua laiono i honga denga vae gaagenga e ono laa, e dagidahi laiono i luu bido o dahi vae gaagenga laa. Gai e deai ange donu se nohoanga bee nei i dahi nohoanga hodooligi ange laa. 20 Gai ubu unu alodahi a de hodooligi e hai i goolo, gai goloa alodahi o de hale i de Lodo Henua o Lebanon e hai i goolo hagamogomogo. Teai donu goloa ne hai i selevaa, go hiidinga selevaa e dee se mee donu hagamogomogo i de masavaa o Solomon. 21 Gai de hodooligi e hanu ono vaga hagao mee e hulo saele madali denga daane hai moni o Hiram. Denga dolu ngadau alodahi gai denga vaga laa e gaamai goolo, ma selevaa, ma ivory ma denga monkey, aama peacock.*

22 Gai de hodooligi go Solomon ne kii ange de lava ma de heiangi i denga hodooligi alodahi o henua i lalo. 23 Gai denga hodooligi o henua i lalo alodahi ne loomai gi daho Solomon, e hagallongo ai ana muna e tala i de heiangi a de Maadua gu gaavange gi de ia. 24 Ngadau alodahi gai dangada e gaamai gi de ia denga mee ngadi gaavange e hai i selevaa ma goolo, ma malo, ma myrrh, ma mee hagamanongi, ma hoosa, aama donkey.

25 Gai Solomon e haamano ana buibui hoosa ma ono hada hebagi, ma e 12,000 daane e saavini i honga hoosa. Ia ne dugu hanu i denga aduhale iai denga hada hebagi, gai hanu i ono daha i Jerusalem.* 26 De nohoanga hodooligi o Solomon ne daamada mai i ssaalingaa vai go Euphrates ga dae ai gi de henua o de gau Philistia, gai e hano ga duu ange gi de ngaadonga o Egypt.* 27 Gai de hodooligi ne hai denga selevaa ga lagolago bei denga hadu i Jerusalem, gai denga laagau cedar gu lagolago bei denga laagau sycamore e ssomo laa i mommee iai duuduu paa i lalo. 28 Gai hoosa a Solomon ni mee ne gaamai i Egypt ma mai i denga henua ange laa alodahi.*

De magau o Solomon

(1 Ki 11.41-43)

29 Gai hegau a Solomon ange laa, mai i taamada ga dae ai gi de hagaodi, gu sisi i lodo beebaa a de pelaabisi go Nathan, madali muna pelaabisi a Ahijah, taane Shilon, aama midi a Iddo, taane e daalaa mee e loomai, gai e sisi ai hogi dagodo o Jeroboam, tama daane a Nebat. 30 Gai Solomon ne noho i Jerusalem ga hodooligi ai, i Israel i e madahaa ngadau. 31 Gai ia ne magau bei ono dubuna ga danu i de aduhale o dono damana go David. Gai dana dama daane go Rehoboam ga sui ia ga hodooligi ai.

10

De hai baasi ange o Israel gi Rehoboam

(1 Ki 12.1-20)

1 Gai Rehoboam ne hano gi Shechem, go hiidinga de gau Israel alodahi gu loomai gi Shechem e hagasula ai ia gi hodooligi. 2 Gai de masavaa huu a Jeroboam, tama daane a Nebat ne langona ai mee nei (de masavaa laa gai ia goi noho huu i Egypt, go de mommee oona ne savini ga mmuni ai i de hodooligi go Solomon), gai ia ga ahe mai i Egypt. 3 Gai dangada ga aalu Jeroboam gi humai, gai gilaadeu ma de gau Israel alodahi ga hulo gi daho Rehoboam, ga hai ange gi de ia, 4 “Doo damana ne hagauda mai gi gimaadeu dahi laagau hagahai hegau daemaha, aagai koe haia gi maamaane mai ange au hegau ma de laagau hagahai hegau aau e hagauda mai gi gimaadeu, gai gimaadeu ga hai hegau adu gi de goe.”

5 Ia ne hai ange gi gilaadeu, “Goodou aahe mai ange i dua e dolu laangi.” Gai dangada ga aahe ai loo gi olaadeu mommee.

6 Gai de hodooligi ne madaangudu ange gi denga daane maatua, nogo hai hegau ange laa gi dono damana go Solomon, i de masavaa oona goi mouli ai, ga ssili ange, “Dee hee doodou hagasaele? Dee hee dagu hai e basa ange ai gi muna a de huaadangada nei?”

7 Gilaadeu ne hai ange, “Noo koe e abodonu ange gi dangada, ga hai gi bei olaadeu mee e llodo ai, ma de basa danuaa ange gi gilaadeu, gai gilaadeu e hai hegau adu naa gi de goe ga hano ai.”

8 Aagai Rehoboam tee daudali i hagasaele a denga daane maatua ne tala ange gi de ia. Gai ia ne madaangudu ange gi denga daane mmodo, ne maatua age laa madali ia, ma de hai hegau ange gi de ia. 9 Ia ne ssili ange gi gilaadeu, “Dee hee doodou hagasaele? Dee hee taadeu hai e pasa ange ai gi dangada gu hai mai nei gi de au, ‘Haia gi maamaane ange de laagau hagahai hegau a doo damana ne hagauda mai gi gimaadeu’?”

10 Gai denga daane mmodo ne maatua age laa madali ia ga hai ange, “Aanei au muna e tala ange gi dangada ne hai adu naa gi de goe, ‘Doo damana ne hagauda mai de laagau hagahai hegau daemaha gi gimaadeu, aagai koe haia gi maamaane mai ange gi gimaadeu;’ koe hai ange gi gilaadeu, ‘Dogu lima sisi e maadolu ange i taogubu o dogu damana. 11 Dogu damana ne hagauda adu gi goodou de laagau hagahai hegau daemaha, aagai au e hai naa gi kii ange de daemaha. Dogu damana ne hagailiili goodou i denga daula, aagai au e hagailiili naa goodou i denga manu manga lua!’ ”

12 Gai dua huu e dolu laangi gai Jeroboam ma de huaadangada ne aahe mai gi daho Rehoboam, bei de hai a de hodooligi ne tala ange ai, “Goodou aahe mai ange i dua e dolu laangi.” 13 Gai de hodooligi ne daemaha dono hai ne basa ange ai gi dangada, ia tee daudali i hagasaele a denga daane maatua gu tala ange gi de ia. 14 Gai Rehoboam ne basa ange gi dangada bei dagodo hagasaele a denga daane mmodo, ga hai ange, “Dogu damana ne hagauda adu gi goodou de laagau hagahai hegau daemaha, aagai au e hai naa gi kii ange de daemaha. Dogu damana ne hagailiili goodou i denga daula, aagai au e hagailiili naa goodou i denga manu manga lua.” 15 Gai de hodooligi tee hai gi bei lodo o dangada; i hiidinga go de hagatau a de Maadua, e hagassula ai muna a Tagi Maolunga gu tala i daho Ahijah, taane Shiloh, ange gi Jeroboam tama daane a Nebat.*

16 De masavaa huu a de gau Israel alodahi ne gidee ai bolo de hodooligi tee hai gi bei alaadeu muna, gai gilaadeu ga hai ange gi de hodooligi,

“E aha, e dahi amaadeu diba i daho David?

E dahi amaadeu diba i daho tama a Jesse?

De gau Israel, goodou aahe gi oodou mommee!

David, diiloo ange donu huu doo huaabodu!” *

Gai de gau Israel alodahi ga aahe gi olaadeu mommee. 17 Aagai de gau Israel e nnoho laa i denga aduhale o Judah, go Rehoboam delaadeu hodooligi.

18 Gai de hodooligi go Rehoboam ne hai Adoram, tagi o de gau hai hegau, gi hano gi daho de gau Israel, gai gilaadeu ga maga ia gu magau i denga hadu. Gai de hodooligi go Rehoboam ga hagamoolau ga gage i dono hada hebagi ga savini ga ahe gi Jerusalem. 19 Gai dangada i de nohoanga hodooligi o Israel gu hai baasi ange gi de huaabodu o David ga dae mai ai gi anailaa nei.

11

Muna pelaabisi a Shemaiah

(1 Ki 12.21-24)

1 De masavaa o Rehoboam ne dae ai gi Jerusalem, gai ia ga hagabuni e 180,000 daane dau i de hebagi mai i de aamuli o Judah, ma de aamuli o Benjamin, e hebagi ange ai gi de nohoanga hodooligi o Israel, e hagaahe mai ai de nohoanga hodooligi alodahi gi Rehoboam.

2 Aagai Tagi Maolunga ga hagaago ange ana muna gi Shemaiah, taane o de Maadua, ga hai ange, 3 “Daalaa ange gi Rehoboam, tama daane a Solomon, de hodooligi o Judah, aama de gau Israel alodahi i Judah ma Benjamin, 4 ‘E hagadaba Tagi Maolunga: Goodou e dee hulo e hebagi ange i oodou dangada. Dahi ma dahi gi ahe gi dono hale, go hiidinga go au ne haia de mee nei.’ ” Gai gilaadeu ga hagallongo ange gi muna a Tagi Maolunga, ga aahe gi olaadeu hale, gilaadeu tee hulo e hebagi ange gi Jeroboam.

De buibui a Rehoboam denga aduhale

5 Rehoboam ne noho i Jerusalem ma de hagatuu age denga aduhale e buibui Judah: 6 go Bethlehem, ma Etam, ma Tekoa, 7 ma Beth Zur, ma Soco, ma Adullam, 8 ma Gath, ma Mareshah, ma Ziph, 9 ma Adoraim, ma Lachish, ma Azekah, 10 ma Zorah, ma Aijalon, aama Hebron. Aanei denga aduhale buibui i Judah ma Benjamin. 11 Ia ne hai ga makaga olaadeu buibui, ga hai dagi o de hebagi gi hulo gi noho ai, ma olaadeu mommee e doange gai, ma lolo aama uvaini. 12 Ia ne dugu hogi denga mee hungihungi ma dao i lodo aduhale laa alodahi, ma de hai gi mmahi mommee laa. Gai go ia e dagina Judah ma Benjamin.

De loomai o de gau haimeedabu gi Judah

13 Gai de gau haimeedabu ma denga daane de aamuli o Levi e nnoho i denga mommee ange laa ne loomai ga nnoho i ono daha. 14 Gai dangada de aamuli o Levi ne tili olaadeu mommee iai helii ma olaadeu gelegele, ga loomai ga nnoho i Judah ma Jerusalem, go hiidinga Jeroboam ma ana dama daane tee dugu ange gilaadeu gi haia hegau a de gau haimeedabu o Tagi Maolunga, 15 gai Jeroboam ne hili hanu dangada gee gi haia hegau a de gau haimeedabu i mommee daumaha, ma de daumaha ange gi luu diinonga aana ne hai ga hagadulagi ange gi de guudi ma de kaau.* 16 Gai dangada alodahi e saalaa Tagi Maolunga, de Maadua o Israel i olaadeu lodo alodahi, i denga aamuli alodahi o Israel ne loomai gi Jerusalem ga hai ai alaadeu sigidaumaha ange gi Tagi Maolunga, de Maadua o olaadeu dubuna madagidagi. 17 Gai gilaadeu ne hai ga mmahi de nohoanga hodooligi o Judah, ma de bale ange Rehoboam tama daane a Solomon i e dolu ngadau. Gilaadeu ne seesee i de haiava o David ma Solomon i e dolu ngadau.

De huaabodu o Rehoboam

18 Rehoboam ne hai bodu ange hogi gi Mahalath, tamaa hine a Jerimoth, tama daane a David, ma Abihail, tamaa hine a Eliab, tama daane a Jesse. 19 Gai de hine laa ne haanau ange hanu dama daane gi de ia: go Jeush, ma Shemariah, aama Zaham. 20 Muli mai gai Rehoboam ne hai bodu ange hogi gi Maacah tamaa hine a Absalom, gai Maacah ne haanau ange gi de ia go Abijah, ma Attai, ma Ziza, aama Shelomith. 21 Gai Rehoboam ne kii ange dono aloha i Maacah tamaa hine a Absalom i ono bodu ange laa, aama ono bodu laa daha alodahi. Gai ne dinoangahulu ma dogovalu ono bodu ma e dinoono bodu laa daha, gai se dinolua ma dogovalu ana dama daane ma e dinoono damaa hine.

22 Gai Rehoboam ne hili Abijah tama daane a Maacah gi dagina ono daina daane alodahi, go hiidinga ia ne lodo e hagasula ia gi hodooligi. 23 Gai ia ne hai hegau i de heiangi, ia ne hai hanu ana dama daane gi hulo gi nnoho i denga ungaamee o Judah ma Benjamin, i denga aduhale buibui alodahi. Gai ia ne gaavange gi gilaadeu mee gai lagolago, ma de kave denga haahine soa e hai ai olaadeu bodu.

12

De hebagi ange o Shishak gi Jerusalem

(1 Ki 14.25-28)

1 Gai de masavaa huu ne sula ai de hodooligi o Rehoboam, gai dono nohoanga hodooligi gu mmahi, gai gilaadeu ma de gau Israel alodahi ga tili hainga a Tagi Maolunga. 2 Gai de lima ngadau huu o Rehoboam ne hodooligi ai, gai Shishak, de hodooligi o Egypt ne humai ga hebagi ange gi Jerusalem, i hiidinga Rehoboam tee hai hegau ange gi Tagi Maolunga i de muna abodonu. 3 Gai Shishak ne gaamai madali ia e 1,200 hada hebagi ma e onosemada daane i honga hoosa, ma denga hagabuulinga hebagi soa e dee maua i de dau i Libya, ma Sukkia, aama Ethiopia madali ia i Egypt. 4 Gai ia ne hagadee kii denga aduhale buibui o Judah ga dae mai ai gi Jerusalem.

5 Gai de pelaabisi go Shemaiah ne humai gi daho Rehoboam, ma dagi o Judah gu hagabuni mai laa gi Jerusalem, i hiidinga gilaadeu gu maatagu i Shishak, ga hai ange gi gilaadeu, “E hagadaba Tagi Maolunga, ‘Goodou ne tili au, deenei ai, iainei gai au e tili ange goodou gi Shishak.’ ”

6 Gai denga dagi o Israel ma de hodooligi ne hagamaolalo olaadeu lodo, ga hai ange, “E heohi donu muna a Tagi Maolunga.”

7 De masavaa huu a Tagi Maolunga ne gidee ai bolo gilaadeu gu hagamaolalo olaadeu lodo, gai Tagi Maolunga ga hagaago ange ana muna gi Shemaiah, ga hai ange, “Go hiidinga gilaadeu gu hagamaolalo olaadeu lodo, au gu dee daa gilaadeu gi maakau, aagai au e hagaola gilaadeu. Au e dee dugu ange Shishak gi oohaa ina Jerusalem i hiidinga dogu lili. 8 Gai gilaadeu e hai hegau ange naa gi Shishak, gi gidee ai gilaadeu tagodo geegee o delaadeu hai hegau mai gi de au aama delaadeu hai hegau ange gi hodooligi o denga henua ange laa.”

9 De masavaa a Shishak, de hodooligi o Egypt ne hagadee kii ai Jerusalem, gai ia ne kave denga goloa hagamogomogo i lo te hale o Tagi Maolunga, aama goloa hagamogomogo i de hale o de hodooligi. Ia ne kave mee alodahi, madali denga mee hungihungi goolo a Solomon ne hai laa. 10 Gai de hodooligi go Rehoboam ga hai hanu mee hungihungi i bronze ga sui ai mee hungihungi laa, ga gaavange mee laa gi denga daane e hagaloosia de haitoga o de hale o de hodooligi. 11 Gai masavaa alodahi o de hodooligi e hano ai gi de hale o Tagi Maolunga, gai de gau hagaloosi e kave mee hungihungi laa ga hulo ai madali ia, muli mai gai gilaadeu ga hagaahe mai mee hungihungi laa ga dugu i de aabi o de gau hagaloosi.

12 Go hiidinga Rehoboam ne hagamaolalo ono lodo, deelaa ai, Tagi Maolunga tee hagasula dono lili; ia tee oha dono nohoanga hodooligi alodahi, gai mee i Judah ne danuaa donu huu.

13 Gai Rehoboam ne duudagi de hai ga mmahi dono nohoanga hodooligi i Jerusalem. Gai ia gu madahaa ma dahi ono ngadau i de masavaa oona ne dae ange ai ga hodooligi, gai ia ne hodooligi i e madaangahulu ma hidu ngadau i Jerusalem, go de aduhale a Tagi Maolunga ne hili, i vaaenga o denga aamuli o Israel e hagadabu ai dono ingoo. Gai de ingoo o dono dinana go Naamah, ia se hine Ammon. 14 Gai ia ne hai de baubau; ia tee hagaduu ngae e ssala Tagi Maolunga i ono lodo alodahi.

15 Gai hegau a Rehoboam ange laa, mai i taamada ga dae ai gi de hagaodi, gu sisi i lo te beebaa e daohi ai laa hegau a de pelaabisi go Shemaiah, ma Iddo taane e daalaa mee e loomai. Gai Rehoboam ma Jeroboam ne duudagi donu huu de hebagi. 16 Gai Rehoboam ne magau bei ono dubuna, ga danu i de aduhale o David. Gai Abijah dana dama daane ga sui ia ga hodooligi ai.

13

De hodooligi o Abijah i Judah

(1 Ki 15.1-8)

1 Gai de madaangahulu ma valu huu ngadau o Jeroboam ne hodooligi ai, gai Abijah gu dae ange ga hodooligi i Judah. 2 Gai ia ne hodooligi i e dolu ngadau i Jerusalem. De ingoo o dono dinana go Micaiah, tamaa hine a Uriel taane Gibeah.

De masavaa laa gai Abijah ma Jeroboam ne duudagi de hagadau hebagi. 3 Gai Abijah ne hano gi de hebagi madali e haaseguli daane dau i de hebagi, gai Jeroboam ne humai e hebagi ange gi de ia madali e valuseguli daane hebagi dau.

4 Gai Abijah ne duu i honga de mounga go Zemaraim, i de mommee iai mounga o Ephraim, ga hai ange, “Jeroboam ma de gau Israel alodahi, goodou hagalaangona agu muna! 5 Goodou tigi iloo laa bolo Tagi Maolunga, de Maadua o Israel, gu gaavange de nohoanga hodooligi o Israel gi David ma dono hagadiilinga ga hano ai, i de hagatoo donu hagaheloongoi ne hai laa i soolo?* 6 Gai Jeroboam tama daane a Nebat, dahi dagi i lalo o Solomon, tama daane a David, ne hai baasi ange gi dono dangada aamua. 7 Gai hanu daane baubau ne hagabuni ange gi de ia ga hai baasi ange ai gi Rehoboam, tama daane a Solomon, i de masavaa oona e gauligi ai, gai tigi madua danuaa dana maanadu, aama tee maua i de hebagi ange gi gilaadeu.

8 Gai iainei goodou gu maanadu bolo goodou ga hai baasi ange gi de nohoanga hodooligi a Tagi Maolunga gu gaavange laa gi de aamuli o David. Goodou se hagabuulinga hebagi soa, gai oodou diinonga kaau goolo madali goodou, go mee a Jeroboam ne hai moodou. 9 Gai e aha, tee haia e goodou de gau haimeedabu o Tagi Maolunga, go de aamuli o Aaron ma de aamuli o Levi gi hulo gee mai i oodou daha, gai goodou ne hili hanu dangada gee bei dagodo hegau a de gau henua gee? Gai be goai naa huu e gaamai dahi kaau gauligi aabe e hidu ssiibi daane e hagadabu ai ia, gai ia e maua i de hai gi se dangada haimeedabu o mee e dee ni maadua abodonu.

10 Demaadeu Maadua go Tagi Maolunga, gai gimaadeu tigi tili donu ia. Omaadeu dangada haimeedabu e haia hegau a Tagi Maolunga, ni dangada de huaabodu o Aaron, gai go denga daane de aamuli o Levi e balea ange gilaadeu. 11 Go gilaadeu e haia sigidaumaha ange gi Tagi Maolunga i denga daiao ma ahiahi alodahi, go sigidaumaha dudu ma sigidaumaha o mee maanongi, ma de hagatau ange denga pelaoaa o ssigidaumaha gi honga teebele laa, ma de tilo ange de mee dugu laama, ga haula denga laama i ahiahi alodahi. Gimaadeu e daohi muna a Tagi Maolunga demaadeu Maadua, aagai goodou gu daahuli gee i de ia. 12 Tilo, de Maadua e madali gimaadeu gai go demaadeu dagi, gai ono dangada haimeedabu ma alaadeu trumpet e ili e daamada ai demaadeu hebagi adu gi goodou. Denga daane o Israel, goodou aude hebagi ange gi Tagi Maolunga, de Maadua o oodou dubuna madagidagi, go hiidinga goodou e dee maua donu gi kii.”

13 Gai Jeroboam ne hai hanu daane hebagi gi hulo gi holiage ange laa tua o daane hebagi o Judah; deelaa ai, de hagabuulinga hebagi madali ia e loadu i mada i mua o denga daane o Judah, gai denga daane ange laa gu hulo ma gu loomai laa dua o denga daane o Judah. 14 Gai ga huuhuli dua huu denga daane o Judah ga gidee bolo gu hai de hebagi i olaadeu mada i mua ma olaadeu dua, gai gilaadeu ga tangi ange gi Tagi Maolunga, gai de gau haimeedabu ga ili alaadeu trumpet, 15 gai denga daane o Judah ga hevaalogi. De masavaa olaadeu ne hevaalogi ai ga hebagi, gai de Maadua ga dugu ange Abijah ma denga daane o Judah gi hagadee kii ina Jeroboam ma denga daane o Israel. 16 Gai denga daane o Israel ne saavini ga hulo gee mai i denga daane o Judah, gai de Maadua ne dugu ange denga daane Judah gi hagadee kii ina gilaadeu. 17 Gai Abijah ma ono daane ne daa ga maakau hanu dangada soa, ne limaseguli daane dau o Israel ne maakau. 18 Deelaa ai, denga daane o Israel tee kii i de laangi laa; gu kii denga daane o Judah, go hiidinga delaadeu tali go Tagi Maolunga, de Maadua o olaadeu dubuna madagidagi.

19 Gai Abijah ne doolohi Jeroboam ma ono daane ga kave hanu olaadeu aduhale: go Bethel ma ono aduhale vaaligiligi, ma Jeshanah ma ono aduhale vaaligiligi, aama Ephron ma ono aduhale vaaligiligi. 20 Gai Jeroboam tee maua donu gi kii ange de mmahi i de masavaa o Abijah e hodooligi ai; gai Tagi Maolunga ne daa ia ga magau.

21 Aagai Abijah ne hagadagadaga ange de mmahi. Ia ne hai bodu ange hogi gi e dinoangahulu ma dogohaa haahine; ne dinolua ma dogolua ana dama daane, gai e dinoangahulu ma dogoono ana damaa hine.

22 Gai hegau a Abijah ange laa, ma ana mee ne hai aama ana muna ne tala, gu sisi i lo te beebaa e tala taalanga a de pelaabisi go Iddo.

14

1 Gai Abijah ne magau bei ono dubuna, gai gilaadeu ga danu ia i de aduhale o David. Gai dana dama daane go Asa ga sui ia ga hodooligi ai. Gai de henua ne nnoho paba i e madaangahulu ngadau i dono masavaa ne hodooligi ai.

De hodooligi o Asa i Judah

2 Gai Asa ne hai hegau i de heohi i mada luu mada o Tagi Maolunga, dono Maadua. 3 Ia ne aau gee denga mommee o ssigidaumaha o de gau henua gee, ma denga mommee daumaha, aama de oha denga duludulu hadu ma duludulu laagau o Asherah. 4 Ia ne hai dangada o Judah gi saalaa Tagi Maolunga, de Maadua o olaadeu dubuna madagidagi, ma de daudali i ana hainga aama ana muna. 5 Gai ia ne aau gee denga mommee daumaha, ma denga mommee o ssigidaumaha o mee maanongi, i denga aduhale alodahi o Judah, gai de nohoanga hodooligi ne noho paba i dono masavaa. 6 Ia ne hagatuu hogi denga aduhale buibui i Judah, go hiidinga de masavaa laa gai de henua gu nnoho paba. Gai teai ange dangada ne hebagi ange gi de ia i denga ngadau laa, go hiidinga Tagi Maolunga gu hai ia gi noho baba.

7 Gai ia ne hai ange gi Judah, “Gidaadeu ga hagatuu denga aduhale nei, ga buibui ma de hagatuu denga hale dagitilo maolunga, ma olaadeu haitoga ma mee hagamakaga. De henua nei goi niiodaadeu huu, go hiidinga gidaadeu ne dalodalo ange gi Tagi Maolunga, taadeu Maadua; gidaadeu ne ssala ia, gai ia gu hai gidaadeu gi nnoho paba madali dangada e paa mai gi gidaadeu.” Deelaa ai, gilaadeu ne hagaduu ma de hagadagadaga age.

8 Gai de hagabuulinga hebagi o Asa i Judah se doluseguli, gai gilaadeu e hagauda denga mee hungihungi nnui aama dao, gai se 280,000 daane o Benjamin, gai gilaadeu e hagauda denga mee hungihungi vaaligiligi aama mee hholu. Gilaadeu nei alodahi ni daane dau i de hebagi.

9 Gai Zerah, taane Ethiopia ne humai madali dahi hagabuulinga hebagi soa mmao ma e dolulau hada hebagi, gai gilaadeu ne loomai ga tae mai gi Mareshah. 10 Gai Asa ne hano e hebagi ange gi de ia, gai gilaau ma olaau daane hebagi ne hagadabena e hebagi i de geelonga o Zephathah i Mareshah.

11 Gai Asa ga dalodalo ange gi Tagi Maolunga dono Maadua, ga hai ange, “Tagi Maolunga, e deai ange donu e bei oo dagodo, koe e bale ange tangada baageaa e hebagi ange ai gi tangada mmahi. Tagi Maolunga, demaadeu Maadua, balea mai gimaadeu, go hiidinga go koe demaadeu tali, gai gimaadeu ne loomai e hebagi ange gi de hagabuulinga hebagi soa nei i doo ingoo. Tagi Maolunga, go koe demaadeu Maadua; aude dugua ange dahi dangada gi kii i de goe.”

12 Gai Tagi Maolunga ne dugu ange Asa ma denga daane o Judah gi hagadee kii ina de gau Ethiopia, gai denga daane Ethiopia ga saavini ga hulo gee. 13 Gai Asa ma denga daane hebagi madali ia ne doolohi gilaadeu ga tae ai gi Gerar. Gai de gau Ethiopia alodahi ne odi donu i de daia ga maakau, teai donu se gilaadeu ne ola; gilaadeu ne hagadee kii ina i mada luu mada o Tagi Maolunga ma ono hagabuulinga hebagi. Gai denga daane o Judah ne kave hanu goloa lagolago mmao. 14 Gai gilaadeu ne hebagi ange gi denga aduhale vaaligiligi i luu baasi o Gerar, go hiidinga dangada i kilaa gu maatagu mmao i Tagi Maolunga. Gai gilaadeu ne kave goloa i denga aduhale laa alodahi, gai ne lagolago mmao goloa alaadeu ne mau i kilaa. 15 Gai gilaadeu ne oha denga hale malo o dangada e hanu alaadeu manu haangai, ga kave denga ssiibi ma gamelo lagolago, ga aahe ai gi Jerusalem.

15

De sui a Asa mee i Judah

1 Gai de Hagasaalunga o de Maadua ne hano iho gi honga o Azariah tama daane a Oded, 2 gai ia ne hano ga hedae ange gi Asa, ga hai ange gi de ia, “Asa, ma denga daane alodahi o Judah ma Benjamin, goodou hagalaangona agu muna. Tagi Maolunga e noho madali goodou, noo goodou e nnoho madali ia. Noo goodou e ssala ia, gai goodou e gidee naa donu ia, aagai noo goodou e tili ia, gai ia e tili naa hogi goodou. 3 Gai ne daulooloa mmao teai se Maadua abodonu i Israel, teai ai hogi se dangada haimeedabu e agoagona ange gilaadeu, gai teai hainga. 4 Aagai ga duasala huu gilaadeu, gai gilaadeu ga aahe mai gi Tagi Maolunga, de Maadua o Israel, ma de ssala ia, gai gilaadeu gu gidee ia. 5 De masavaa laa gai dangada gu dee nnoho paba, go hiidinga gu lagolago hai ngadaa e hagaduasala ina dangada i honga denga henua. 6 Gilaadeu gu dee buni; denga huaahenua ma denga aduhale gu hagadau hebagi i olaadeu magavaa, go hiidinga de Maadua gu hagaduasala gilaadeu i denga hagadaagangaa hai ngadaa alodahi. 7 Aagai goodou gi llodo mmahi mage hai hegau, go hiidinga e hanu naa donu hagaoanga o oodou hegau.”

8 De masavaa huu a Asa ne langona ai muna laa, ma de tala ange a de pelaabisi go Azariah tama daane a Oded muna laa, gai ia ne lodo mmahi ga aau gee denga diinonga hakino gee mai i de henua o Judah ma Benjamin, ma mai i denga aduhale aana gu kave laa i denga mommee iai mounga o Ephraim. Gai ia ga ahe ange ga hagaduu age de mommee o ssigidaumaha o Tagi Maolunga i lo te buibui o de hale o Tagi Maolunga.

9 Gai ia ne hagabuni dangada alodahi o Judah ma Benjamin, aama dangada o Ephraim, ma Manasseh, aama Simeon e nnoho laa i olaadeu magavaa, go hiidinga gu soa dangada ne loomai i Israel gi ono daha, i de masavaa alaadeu ne gidee ai bolo Tagi Maolunga dono Maadua e madali ia.

10 Gai gilaadeu ga hagabuni i Jerusalem i tolu malama i de madaangahulu ma lima ngadau o Asa ne hodooligi ai. 11 Gai gilaadeu ga hai sigidaumaha ange gi Tagi Maolunga i de laangi laa, i e hidulau kaau daane ma e hidumano ssiibi mai i denga mee alaadeu ne mau mai i de hebagi. 12 Gai gilaadeu ne hai dahi hagatoo donu hagaheloongoi bolo gilaadeu ga ssala Tagi Maolunga, de Maadua o olaadeu dubuna madagidagi, i olaadeu lodo ma olaadeu hagasaalunga alodahi. 13 Gai tangada naa huu e dee saalaa Tagi Maolunga, de Maadua o Israel, gai ia e daa donu gi magau, e dee hilihili be se gauligi be se dangada madua, se daane aabe se hine. 14 Gai gilaadeu ga hagatoo donu ange gi Tagi Maolunga i de leo mmahi, ma de hevaalogi, aama de ili denga trumpet ma hanga manu. 15 Gai dangada alodahi i Judah gu malangilangi i de hagatoo donu laa, go hiidinga gilaadeu ne hagatoo donu i olaadeu lodo alodahi. Gilaadeu ne ssala Tagi Maolunga i olaadeu lodo alodahi, gai gilaadeu gu gidee ia. Gai Tagi Maolunga ne hai gilaadeu gi nnoho paba.

16 Asa ne aau gee hogi dono dubuna hahine go Maacah i tuulanga o de hine hodooligi, go hiidinga ia ne hagaduu dahi duludulu hakino gee o Asherah. Gai Asa ne sele iho tuludulu laa ga dugidugi gu maoha, ga dudu i lo te geelonga go Kidron.* 17 Aagai ia tee aau gee denga mommee daumaha i Israel. Aagai Asa ne daudali ange i Tagi Maolunga i ono lodo alodahi i taulooloa o dono mouli. 18 Gai ia ne hhao gi lo te hale o de Maadua denga goolo ma selevaa aama goloa alaau ma dono damana gu vvae ange gi de Maadua.

19 Gai teai ange donu hebagi ne hai ga dae ai gi de matolu ma lima ngadau o Asa ne hodooligi ai.

16

Ngadau hagaodi o Asa

(1 Ki 15.17-22)

1 Gai de matolu ma ono ngadau huu o Asa ne hodooligi ai, gai Baasha, de hodooligi o Israel, ne humai e hebagi ange gi Judah, gai ia ga hagaduu de buibui o Ramah, gi dee maua ai e dangada i de ssao aabe go de ulu i de henua o Asa, de hodooligi o Judah.

2 Gai Asa ga kave denga selevaa ma goolo i denga mommee doange i de hale o Tagi Maolunga ma mai i de hale o de hodooligi, ga gaavange gi Ben-Hadad de hodooligi o Syria i Damascus, ga hai ange, 3 “Gidaau ga hai dahi hagatoo donu hagaheloongoi, bei de hagatoo donu i magavaa o dogu damana ma doo damana. Tilo, au gu gaavadu hanu selevaa ma goolo gi de goe. Gai koe ga oha ai dau hagatoo donu ange gi Baasha, de hodooligi o Israel, gi dee humai ai ia gi hebagi mai gi de au.”

4 Gai Ben-Hadad gu buni ange gi muna a de hodooligi go Asa, gai ia ga hai gi hulo dagi o ono hagabuulinga hebagi gi hebagi ange gi denga aduhale o Israel. Gai gilaadeu ne hagadee kii Ijon, ma Dan, ma Abel Maim* aama aduhale doange i Naphtali. 5 Gai de masavaa huu a Baasha ne langona ai mee nei, gai ia ga tuu dana hagaduu Ramah ma de tili ana hegau gu hai laa i kilaa. 6 Gai de hodooligi go Asa ga hagabuni denga daane alodahi o Judah, gai gilaadeu ga molimoli mai denga hadu ma laagau i Ramah, go mee a Baasha nogo hagaduu ai de aduhale laa. Gai ia ga hai mee laa ga hagatuu age ai Geba ma Mizpah.

7 De masavaa laa gai Hanani, taane e gidee mee e loomai, ne humai gi daho Asa de hodooligi o Judah, ga hai ange gi de ia, “Go hiidinga koe e tali hagalodolodo ange gi de hodooligi o Syria, e dee go Tagi Maolunga doo Maadua, deelaa ai, de hagabuulinga hebagi o de hodooligi o Syria ne ola mai i de goe. 8 E aha, e dee ni hagabuulinga hebagi mmahi o de gau Ethiopia ma Libya, gai olaadeu hada hebagi ma olaadeu daane i honga hoosa e soa? Gai Tagi Maolunga ne dugu adu goe gi hagadee kii ina gilaadeu, i hiidinga koe e hagadonusia ia. 9 Gai luu mada o Tagi Maolunga e daumada henua i lalo alodahi, gai ia ga hagammahi ai gilaadeu e heohi olaadeu lodo i mada luoono mada. Koe ne hai mee nei i doo lodo senga, dua iainei gai e deai naa donu se tuu de hebagi i oo daha.”

10 Gai Asa ne lili i taane e gidee mee e loomai i hiidinga o muna nei, gai ia ga hhao ia gi lo te hale pono. Gai Asa ne vaivai hai hogi hanu dangada i de masavaa laa.

De hagaodi o de hodooligi o Asa

(1 Ki 15.23-24)

11 Gai hegau a Asa mai i taamada ga dae ai gi de hagaodi, e sisi i lo te beebaa o denga hodooligi o Judah ma Israel. 12 Gai de matolu ma siva huu ngadau o Asa ne hodooligi ai, gai luoono vae gu iai de magi. Gai de masavaa donu ne kona ai dono magi, gai ia tee ssala donu Tagi Maolunga, aagai ne ssala de gau hai magi gi balea ange ia. 13 Gai Asa ne magau bei ono dubuna, i de madahaa ma dahi ngadau oona ne hodooligi ai. 14 Gai gilaadeu ne danu ia i lo te daanunga aana gu hoda laa i de aduhale o David. Gai gilaadeu ne hhao ia gi lo te ngavesi iai mee maanongi ma mee hagamanongi lagolago, ma de dahu dahi ahi laumalie mmao e hagadubu ai ia.

17

De hodooligi o Jehoshaphat i Judah

1 Gai dana dama daane go Jehoshaphat ga sui Asa ga hodooligi ai, gai ia ne hai ga kii ange dono mmahi i de hebagi ange gi Israel. 2 Ia ne hai denga daane hebagi gi nnoho i lodo aduhale buibui alodahi o Judah, ma de hai denga daane hebagi gi nnoho i Judah, ma aduhale o Ephraim a dono damana go Asa ne hagadee kii laa.

3 Gai Tagi Maolunga e madali Jehoshaphat, go hiidinga ngadau i taamada gai ia ne seesee i haiava o dono dubuna go David. Ia tee ssala de bale mai i daho denga Baal, 4 aagai ia ne ssala de Maadua o dono damana ma de daudali i ana muna, ia tee ago ange i hegau a de gau Israel. 5 Gai Tagi Maolunga ne hai gi mmahi dono nohoanga hodooligi; gai dangada alodahi o Judah ga gaamai denga mee ngadi gaavange gi Jehoshaphat, gai ia gu kona mmao de lava ma de laumalie dono hagadubu. 6 Gai ia ne lodo mmahi i de hai lodo o Tagi Maolunga; ia ne aau gee hogi denga mommee daumaha ma denga duludulu laagau o Asherah i Judah.

7 Gai tolu ngadau huu oona ne hodooligi ai, gai ia ga kave hanu dagi o de henua gi agoagona ange dangada i lodo aduhale o Judah: go Ben-Hail, ma Obadiah, ma Zechariah, ma Nethanel aama Micaiah. 8 Gai denga daane de aamuli o Levi ne hulo madali gilaadeu: go Shemaiah, ma Nethaniah, ma Zebadiah, ma Asahel, ma Shemiramoth, ma Jehonathan, ma Adonijah, ma Tobijah, aama Tob-Adonijah. Gai luu dangada haimeedabu go Elishama ma Jehoram ne hulo madali gilaadeu. 9 Gai gilaadeu ne kave de beebaa iai hainga a Tagi Maolunga madali gilaadeu ga agoago ange ai dangada o Judah; gilaadeu ne hulo gi denga aduhale alodahi o Judah ga agoago ange ai dangada.

10 Gai dangada alodahi i denga nohoanga hodooligi i luu baasi o Judah gu maatagu i Tagi Maolunga, gai gilaadeu tee aahe ange e hebagi ange gi Jehoshaphat. 11 Gai hanu dangada Philistia ne gaamai hanu mee ngadi gaavange gi Jehoshaphat, ma hanu selevaa, gai de gau Arab ne gaamai hogi gi de ia e 7,700 ssiibi daane aama e 7,700 guudi daane.

12 Gai Jehoshaphat gu hagadagadaga ange de maolunga. Ia ne hagatuu age hogi denga mommee buibui makaga aama denga aduhale doange i Judah, 13 gai ne lagolago mee ne doange i lodo aduhale o Judah. Ia ne dugu hogi hanu daane hebagi dau i Jerusalem. 14 Gai deenei taaunga o hagadiilinga o denga aamuli:

Denga dagi o de mano mai i de aamuli o Judah: Adnah go tagi o e doluseguli daane hebagi;

15 taane e mua ange gi de ia go Jehohanan, ia go tagi o e 280,000 daane hebagi;

16 taane e mua ange gi de ia go Amasiah tama daane a Zicri, ia ne malangilangi i de bale hegau a Tagi Maolunga, gai e luaseguli daane hebagi madali ia.

17 Mai i de aamuli o Benjamin: go Eliada, taane abo i de hebagi, gai e luaseguli daane hebagi ma alaadeu mee hholu aama denga mee hungihungi madali ia;

18 taane e mua ange go Jehozabad, gai e 180,000 daane gu paba ange e hebagi madali ia.

19 Aanei denga daane e hai hegau ange gi de hodooligi, aama gilaadeu e nnoho laa i lodo aduhale buibui i Judah alodahi.

18

De hagakana a Micaiah Ahab

(1 Ki 22.1-28)

1 Jehoshaphat se daane lava mmao ma de hagadubu i daho dangada, gai ia ne hagaheloongoi ange gi Ahab i hiidinga dono hai bodu ange gi dahi ana damaa hine. 2 Dua huu hanu ngadau gai ia ne hano e hagadaahao gi daho Ahab i Samaria. Gai Ahab ga daa hanu ssiibi ma kaau lagolago e hagadubu ai ia ma dangada ne loomai madali ia, gai Ahab ga hagammahi ange Jehoshaphat gi hano madali ia e hebagi ange gi Ramoth i Gilead. 3 Gai Ahab, de hodooligi o Israel ne ssili ange gi Jehoshaphat de hodooligi o Judah, “Koe e maua i de hano madali au e hebagi ange gi Ramoth i Gilead?”

Jehoshaphat ne hai ange gi de ia, “Au e bei donu huu goe, ogu dangada e bei go oo dangada; gai gimaadeu e hulo madali goe gi de hebagi.” 4 Aagai Jehoshaphat ga hai ange gi de hodooligi o Israel, “Siilia ange i mua gi Tagi Maolunga gi iloo ai be aahee ana muna.”

5 Gai de hodooligi o Israel ga hagabuni e haalau pelaabisi, ga ssili ange gi gilaadeu, “Ga hulo gidaadeu e hebagi ange gi Ramoth i Gilead be deai?”

Gai gilaadeu ga hai ange, “Hannoo, go hiidinga de Maadua e dugu adu naa goe, de hodooligi, gi hagadee kii ina de aduhale laa.”

6 Aagai Jehoshaphat ne ssili ange hogi, “E deai ange nei donu se pelaabisi o Tagi Maolunga i kinei adaau e maua i de ssili ange aagena?”

7 Gai de hodooligi o Israel ne hai ange gi Jehoshaphat, “E dahi ange daane adaau e maua i de hai ia gi saalaa gi iloo lodo o Tagi Maolunga, dono ingoo go Micaiah, tama daane a Imlah; aagai au e kino i de ia, go hiidinga ia e dee haihai donu ga tala mai dahi mee danuaa gi de au, gai go mee baubau donu huu.”

Gai Jehoshaphat ga hai ange, “E dee danuaa donu de tala a de hodooligi hanu muna bee naa.”

8 Gai de hodooligi o Israel ga hagahi dahi dagi ga hai ange, “Hagamoolau hannoo gaamai Micaiah, tama daane a Imlah.”

9 Gai de hodooligi o Israel ma Jehoshaphat, de hodooligi o Judah, ne kahu i olaau malo hodooligi ma e nnoho ai i honga luoolaau nohoanga hodooligi, i de mommee hili huamanu i gaogao de haitoga o de buibui o Samaria; gai denga pelaabisi alodahi e pasa pelaabisi i olaau mada i mua. 10 Gai Zedekiah, tama daane a Kenaanah, ne hai hanu hanga manu i denga iron, ga hai ange, “E hagadaba Tagi Maolunga, ‘Koe e hebagi ange naa gi denga daane Syria i hanga nei ga daa gilaadeu gu odi i de maakau.’ ”

11 Gai denga pelaabisi ange laa alodahi ne pasa pelaabisi hogi, ga hai ange, “Hannoo hebagi ange gi Ramoth i Gilead, gai koe e kii naa donu; go hiidinga Tagi Maolunga e dugu adu naa donu goe gi hagadee kii ina de mommee laa.”

12 Gai taane ne hano laa e hagahia Micaiah ne hai ange gi de ia, “Tilo, denga pelaabisi alodahi gu tala pelaabisi bolo de hodooligi e kii naa i de hebagi. Gai koe daalaa hogi gi bei alaadeu muna.”

13 Aagai Micaiah ga hai ange, “Au e hagatoo donu i de mouli o Tagi Maolunga, bolo be aahee naa huu muna a dogu Maadua e tala mai gi de au, gai aalaa hogi agu muna e tala.”

14 Gai ga dae mai huu ia gi daho de hodooligi, gai de hodooligi ga ssili ange gi de ia, “Micaiah, e danuaa taadeu hulo e hebagi ange gi Ramoth i Gilead be deai?”

Gai Micaiah ne hai ange gi de ia, “Goodou hulo, gai goodou e kii naa donu; gai e dugu adu naa donu goodou gi kii.”

15 Aagai de hodooligi ga hai ange gi de ia, “Gu hia naa hanonga aagu ne hai adu ai koe gi daalaa mai donu huu gi de au de muna abodonu i de ingoo o Tagi Maolunga?”

16 Gai Micaiah ga hai ange, “Au ne gidee de gau Israel alodahi e mavaevae saele i honga denga mounga, bei dagodo o denga ssiibi e deai selaadeu dangada hagaloosi; gai Tagi Maolunga ne hai mai, ‘De gau nei e deai donu selaadeu dagi; haia gilaadeu gi aahe gi olaadeu hale i de baba.’ ” *

17 Gai de hodooligi o Israel ga hai ange gi Jehoshaphat, “Tee daalaa adu e au bolo ia e deai donu sana tala pelaabisi dahi mee danuaa i de au, go mee baubau donu huu?”

18 Gai Micaiah ne hai ange hogi, “Deenei ai, goodou hagalaangona muna a Tagi Maolunga: au ne gidee Tagi Maolunga e noho i honga dono nohoanga hodooligi, gai denga hagabuulinga o de langi e tuu i dono baasi madau ma dono baasi masui.* 19 Gai Tagi Maolunga ne ssili ange, ‘Goai e maua i de hano e usuusu ina ange Ahab de hodooligi o Israel, gi hano gi hebagi ange gi Ramoth i Gilead, gi magau ai ia i kilaa?’

Gai ne dagodo geegee muna a denga dangada de langi ne pasa ange ai. 20 Gai dahi hagasaalunga ne humai ga duu i mada luu mada o Tagi Maolunga, ga hai ange, ‘Go au e hano e usuusu ina ange ia.’

Gai Tagi Maolunga ga ssili ange, ‘Dee hee dau hai e usuusu ange ai ia?’

21 Ia ne hai ange, ‘Au e hano naa ga hai gi se hagasaalunga hadu muna i lodo ngudu o ono pelaabisi alodahi.’

Gai Tagi Maolunga ne hai ange, ‘Koe e maua naa donu i de usuusu ange ia, hannoo haia gi bei au muna.’

22 Gai tilo, Tagi Maolunga gu gaavange dahi hagasaalunga hadu muna gi lodo ngudu o oo pelaabisi nei. Tagi Maolunga gu hagamodu e gaavadu dahi hai ngadaa gi de goe.”

23 Gai Zedekiah, tama daane a Kenaanah, ne hano ga hagaili de galaahuu o Micaiah, ga ssili ange, “Go hee ne hano aagena de Hagasaalunga o Tagi Maolunga, ne sao mai laa i ogu daha ga basa adu gi de goe?”

24 Gai Micaiah ga hai ange, “Tilo, koe e gidee naa i de laangi oou e hano ai e mmuni i dahi aabi i lodo.”

25 Gai de hodooligi o Israel ga hagadaba, “Boogia Micaiah hagaahea gi daho Amon, tagi o de aduhale, aama daho Joash, tama daane a de hodooligi, 26 ma gi hai ange, ‘E hagadaba de hodooligi: haaoa taane nei gi lo te hale pono, gai haangai ina ange donu huu ia i hanu momo pelaoaa ma vai, ga dae ai gi dogu ahe mai i de hebagi i de noho baba.’ ”

27 Gai Micaiah ga hai ange, “Noo koe e ahe mai i de hebagi i de baba, gai Tagi Maolunga tee tala ana muna i ogu daha.” Ia ne hai ange hogi gi dangada, “Dangada alodahi, goodou nnoho mai hagalaangona agu muna!” *

De magau o Ahab

(1 Ki 22.29-35)

28 Gai de hodooligi o Israel ma Jehoshaphat, de hodooligi o Judah ne hulo gi Ramoth i Gilead. 29 Gai de hodooligi o Israel ne hai ange gi Jehoshaphat, “Au e hai naa gi deai dangada e madea mai i dogu hano ai gi de hebagi, aagai koe gahu i oo malo hodooligi.” Gai de hodooligi o Israel ne hai gi dee madea ia ga hano ai gi de hebagi.

30 Gai de hodooligi o Syria ne hai ange gi dagi o denga hada hebagi, “Goodou aude hebagi ange gi hanu dangada gee, e dee hilihili be gilaadeu e baageaa aabe e mmahi, gai go de hodooligi donu huu o Israel oodou e hebagi ange aagena.” 31 Gai de masavaa huu o dagi o denga hada hebagi ne gidee ai Jehoshaphat, gai gilaadeu ga hagataba, “Deenaa donu de hodooligi o Israel.” Gai gilaadeu ga loomai e hebagi ange gi de ia; aagai Jehoshaphat ga oo. Gai Tagi Maolunga ga bale ange ia; gai de Maadua ne hai gilaadeu gi hulo gee mai i ono daha. 32 Gai de masavaa huu o dagi o denga hada hebagi ne gidee ai bolo ia e dee go de hodooligi o Israel, gai gilaadeu ga tee doolohi ia.

33 Aagai dahi daane ne ngadi tili donu huu dahi dao o dana mee hholu gi lo te moana, gai tao laa ne hano ga velo de hodooligi o Israel, i magavaa o denga baalanga o dono malo hebagi ma de mee e buibui ai ono hadahada. Gai de hodooligi ne hai ange gi taane e baalea dono hada hebagi, “Hagammene dua gaavee gee au i de mommee o de hebagi, i hiidinga au gu lagohia.” 34 Gai ne hai de hebagi i de laangi laa alodahi, gai de hodooligi o Israel e hannagi ange gi dahi mee i lo tono hada ma e huli ange ai gi de gau Syria ga dae ai gi de ahiahi. Gai ia ne magau i de masavaa ne danu ai de laa.

19

De hagasee a de pelaabisi Jehoshaphat

1 Gai Jehoshaphat de hodooligi o Judah ne ola ga ahe mai gi dono hale i Jerusalem. 2 Gai Jehu, taane e daalaa mee e loomai, tama daane a Hanani, ne humai ga hedae ange gi de ia, ga hai ange, “Gu aha goe gu hano ai e bale ange de gau baubau, ma de aloha ange gi gilaadeu e kino i Tagi Maolunga? Go hiidinga koe ne hai de mee nei, Tagi Maolunga e lili naa ga hai baasi adu gi de goe. 3 Gai goi hanu huu oo danuaa, go hiidinga koe ne aau gee mai i de henua denga duludulu laagau o Asherah, gai koe ne hagaduu ngae ga ssala de Maadua.”

De hili a Jehoshaphat de gau hagamodu muna

4 Jehoshaphat ne noho i Jerusalem, gai ia e aheahe ma e hano gi daho dangada mai i Beersheba ga dae ai gi de mommee iai mounga o Ephraim, ga hai gilaadeu gi aahe mai gi Tagi Maolunga, de Maadua o olaadeu dubuna madagidagi. 5 Ia ne hili de gau hagamodu muna i honga de henua, i denga aduhale buibui alodahi o Judah. 6 Gai ia ne hai ange gi de gau hagamodu muna, “Goodou diiloo gi danuaa oodou hegau e hai, go hiidinga goodou e dee hagamodu muna i ssauaa o dangada, gai go ssauaa o Tagi Maolunga, gai ia e noho madali goodou i de masavaa oodou e hagamodu ai dahi mee. 7 Goodou gi maatagu i Tagi Maolunga; gai dagidiiloo gi danuaa oodou mee e hai, go hiidinga Tagi Maolunga taadeu Maadua e dee haisala donu dana hagamodu aabe hilihili dangada, ia e dee kave hogi denga mee ngadi gaavange hagasenga.”

8 Gai Jehoshaphat ne hili hogi hanu daane de aamuli o Levi ma hanu dangada haimeedabu, aama hanu dagi o denga huaabodu o Israel gi haia hainga a Tagi Maolunga gi hagamodu ina ai mee i magavaa o dangada. Gai gilaadeu ne nnoho i Jerusalem. 9 Ia ne hai ange gi gilaadeu, “Goodou haia de hegau nei i doodou maatagu i Tagi Maolunga ma de hai hegau i de muna abodonu i oodou lodo alodahi. 10 Gai denga dee heloongoi alodahi a dangada i denga aduhale e gaamai gi goodou: go daa ga magau o dahi dangada, ma de hagahaisala o dahi hainga, ma muna gu lava i de tala adu gi goodou, ma hainga gu lava i de hagasauaa, aama denga mee gu lava i de hagamodu. Gai goodou agoago ina ange gilaadeu, gi dee haisala ange ai gilaadeu gi Tagi Maolunga, gi dee hagaduasala ina ai e ia goodou ma oodou dangada. Goodou haia mee nei gi dee haisala ai goodou.

11 Gai go Amariah tangada haimeedabu maolunga e dagina goodou i hegau alodahi a Tagi Maolunga, gai Zebadiah tama daane a Ishmael, tagi o de aamuli o Judah, doodou dagi ange gi hegau a de hodooligi, gai go denga daane de aamuli o Levi oodou dagi i honga de henua. Gai goodou gi lodo mmahi, gai Tagi Maolunga gi noho madali gilaadeu e hai hegau i de mee heohi.”

20

De hagadee kii o Moab ma Ammon

1 Dua mee laa, gai de gau Moab, ma de gau Ammon aama hanu dangada Meun* ne loomai e hebagi ange gi Jehoshaphat.

2 Gai hanu daane ne loomai ga hai ange gi Jehoshaphat, “Dahi hagabuulinga hebagi soa mmao gu loomai i Edom, i de baasi laa o Tai Soolo, e hebagi adu gi de goe. Gai gilaadeu gu tae mai gi Hazazon Tamar (e bei go En Gedi).” 3 Gai Jehoshaphat gu madagu, gai ia gu maanadu de ssili gi iloo i daho Tagi Maolunga, gai ia ga hagailoo ai de hai de hagahiikai i Judah alodahi. 4 Gai dangada o Judah ga hagabuni ga dangidangi ange gi Tagi Maolunga i de bale; gai gilaadeu ne loomai i denga aduhale alodahi o Judah e dalodalo ange gi Tagi Maolunga.

5 Gai Jehoshaphat ga duu age i magavaa o dangada o Judah ma Jerusalem gu hagabuni laa i de hale o Tagi Maolunga, i gaogao de buibui hoou, 6 ga dalodalo ga hai ange, “Tagi Maolunga, de Maadua o omaadeu dubuna madagidagi. E aha, e dee go koe de Maadua o de langi? Go koe Tagi o nohoanga hodooligi alodahi o denga huaahenua. Ssauaa ma de mmahi ni mee niiau, gai e deai donu se dangada e maua i de hai baasi adu gi de goe. 7 Demaadeu Maadua, e aha, e dee go koe ne aaua gee dangada nogo nnoho i de henua nei i mada i mua o oo dangada, go de gau Israel, gai ga gaavange de henua gi hagadiilinga o doo soa go Abraham gi henua ai ga hano ai?* 8 Gai gilaadeu ne loomai ga nnoho ai, ma de hagaduu age dahi hale dabu e hagadubu ai doo ingoo; gilaadeu ne hagataba, 9 ‘Noo gu baa mai de hai ngadaa gi gimaadeu — e dee hilihili be se hebagi, be se mee hagamaakau, aabe go de onge — gai gimaadeu gi loomai gi tuu i oo mada i mua i ma te hale nei, go de hale e hagadubu ai doo ingoo, gai gimaadeu e dangidangi adu gi de goe i demaadeu hai ngadaa, gai koe e hagalaangona amaadeu dalodalo ga hagaola gimaadeu.’

10 Aagai aanei denga daane mai Ammon ma Moab aama de mounga go Seir, go de mommee aau tee dugu ange de gau Israel gi hebagi ange aagena, i de masavaa olaadeu ne loomai ai i Egypt; gai gilaadeu ne hulo ga hagaui gee, tee daa gilaadeu gi maakau.* 11 Tilo, gilaadeu gu sui mai amaadeu hegau i delaadeu loomai e hai gimaadeu gi hulo gee i de henua aau gu gaamai gi gimaadeu gi henua ai. 12 Demaadeu Maadua, koe gi hagaduasala ina gilaadeu. Go hiidinga gimaadeu e dee pau ange gi de hagabuulinga hebagi soa gu loomai nei e hebagi mai gi gimaadeu. Gimaadeu e dee iloo be ni aha amaadeu ga hai, aagai gimaadeu e tali de bale mai i oo daha.”

13 De masavaa laa gai denga daane alodahi o Judah madali olaadeu bodu ma alaadeu dama gu tuu i mada luu mada o Tagi Maolunga.

14 Gai de Hagasaalunga o Tagi Maolunga gu hano iho gi honga o Jahaziel, tama daane a Zechariah, tama daane a Benaiah, tama daane a Jeiel, tama daane a Mattaniah, se hagadiilinga niio Asaph mai i de aamuli o Levi, i de masavaa oona e duu ai i magavaa o dangada.

15 Gai ia ga hai ange, “Dangada alodahi o Judah ma dangada e nnoho i Jerusalem, aama de hodooligi go Jehoshaphat, goodou hagalaangona muna a Tagi Maolunga adu gi goodou: ‘Goodou aude maatagu, gai gi dee manavasaa oodou lodo i denga daane hebagi soa nei, go hiidinga e dee go goodou e hebagi aagai go de Maadua.* 16 Daiao gai goodou loiho mage hebagi ange gi gilaadeu. Gai gilaadeu e loomai naa ga kage age i de madadaagodo o Ziz, gai goodou e gidee naa gilaadeu i de bido laa o de geelonga, i baasi dua o de vao go Jeruel. 17 E dee go goodou e hebagi i de hebagi nei. Gai goodou hagatau, ma de tuu ga tilo de hagaola a Tagi Maolunga goodou.’ Judah ma Jerusalem, goodou aude maatagu, aabe gi manavasaa oodou lodo. Gai goodou hulo hebagi ange gi gilaadeu daiao, gai Tagi Maolunga e hano donu madali goodou.” *

18 Gai Jehoshaphat ne ino gi lalo ga hagabaa luoono mada gi honga de gelegele, gai dangada o Judah ma Jerusalem alodahi ne ino hogi i mada luu mada o Tagi Maolunga ga daumaha ange gi de ia. 19 Gai denga daane de aamuli o Levi, mai i de hagadiilinga o Kohath, ma Korah, ga tuu age ga hevaalogi ga tuhi Tagi Maolunga, de Maadua o Israel.

20 Gai gilaadeu ne oho age i taiao ga hulo gi de vao o Tekoa. De masavaa olaadeu ne daamada ai de seesee e hulo, gai Jehoshaphat ne duu age ga hai ange, “Denga daane o Judah ma Jerusalem, goodou hagalaangona agu muna! Goodou hagadonusia Tagi Maolunga doodou Maadua, gi tuu ai goodou gi makaga. Gai hagadonusia ono pelaabisi gi hagadagadaga age ai goodou.” 21 Dua de hai a Jehoshaphat de hagasaele madali dangada, gai ia ga hili ange hanu daane gi kahu i olaadeu malo dabu ma gi daahili ange gi Tagi Maolunga, ma de tuhi ia ga hulo ai i mada i mua o denga daane hebagi, gai gilaadeu gi hagataba,

“Hagaahea ange de abodonu gi Tagi Maolunga,

dono abodonu e dagodo ga hano ai.” *

22 Gai de masavaa huu olaadeu ne daahili ai ga tuhi, gai Tagi Maolunga ga daamada de hebagi ange gi denga daane Ammon, ma denga daane Moab, aama denga daane mai i de mounga go Seir, gu loomai laa e hebagi ange gi Judah, ga hagadee kii gilaadeu. 23 Denga daane Ammon ma denga daane Moab ne huuhuli ange ga hebagi ange gi denga daane mai de mounga go Seir, ga daa gilaadeu gu odi i de maakau. Gai dua huu delaadeu daa ga odi denga daane mai i Seir, gai gilaadeu ga hagadau daa donu huu gilaadeu.

24 De masavaa huu o denga daane o Judah ne tae mai ai gi de hale dagitilo e duu laa i de vao, ga kalo adu gi de mommee iai denga daane hebagi soa laa, gai gilaadeu gu gidee bolo dangada gu odi i de maakau ma e daakodo saele i honga de gelegele, teai donu se gilaadeu ne ola. 25 Gai Jehoshaphat ma ono daane ne loomai e kave goloa o olaadeu hagadaumee, gai gilaadeu ne gidee denga manu haangai lagolago mmao, ma goloa, ma malo, aama goloa hagamogomogo, gai gilaadeu tee maua i de kave gi odi i hiidinga de lagolago mmao goloa laa. Gai ne dolu laangi olaadeu ne aahe mai ai e kave gu odi goloa laa. 26 Gai de hagahaa laangi huu gai gilaadeu ga hagabuni i de geelonga go Beracah, ga tuhi Tagi Maolunga. Gai de ingoo o de mommee laa gu hagaingoo ange go de geelonga o Beracah† ga dae mai ai gi anailaa nei.

27 Gai Jehoshaphat ga dagi denga daane alodahi o Judah ma Jerusalem ga aahe ai gi Jerusalem i de malangilangi, go hiidinga Tagi Maolunga gu hai gi malangilangi gilaadeu i dana hagadee kii olaadeu hagadaumee. 28 Gai gilaadeu ne hulo gi lo te hale o Tagi Maolunga i Jerusalem ga hagadangidangi ai i denga harp ma lyre aama trumpet.

29 Gai dangada i denga nohoanga hodooligi o denga huaahenua alodahi gu maatagu i de Maadua, i de masavaa alaadeu ne langona ai bolo Tagi Maolunga ne hebagi ange gi denga hagadaumee o de gau Israel. 30 Gai de nohoanga hodooligi o Jehoshaphat gu nnoho paba, go hiidinga de Maadua gu gaavange gi gilaadeu de nnoho paba.

De hagaodi de hodooligi o Jehoshaphat

(1 Ki 22.41-50)

31 Gai Jehoshaphat ne dae ange ga hodooligi i Judah i de masavaa ne matolu ma lima ai ono ngadau, gai ia ne hodooligi i e madalua ma lima ngadau i Jerusalem. Gai de ingoo o dono dinana go Azubah, tamaa hine a Shilhi. 32 Gai ia ne ago ange i hegau a dono damana go Asa, ia tee hano gee ai donu; ia ne hai hegau i de heohi i mada luu mada o Tagi Maolunga. 33 Aagai denga mommee daumaha tee oha; gai dangada tee dugu ange hogi olaadeu lodo gi de Maadua o olaadeu dubuna madagidagi.

34 Gai hegau a Jehoshaphat ange laa, mai i taamada ga dae ai gi de hagaodi, gu daohi madali mee a Jehu tama daane a Hanani ne sisi, ga sisi i lo te beebaa o denga hodooligi o Israel.

35 Dua mee nei gai Jehoshaphat ne hagabuni ange gi Ahaziah de hodooligi o Israel, taane ne haia denga hegau baubau. 36 Ia ne hagatuu hanu vaga hagao mee madali Ahaziah. Gai vaga laa ne hagatuu i Ezion Geber. 37 Gai Eliezer tama daane a Dodavahu mai i Mareshah ne tala pelaabisi dagodo o Jehoshaphat, ga hagadaba, “Go hiidinga koe ne hagabuni ange gi Ahaziah, deelaa ai, Tagi Maolunga e oha naa au mee ne hai.” Gai denga vaga laa ne maoha donu huu, tee maua i de maalanga e hulo e hagao mee.

21

De hodooligi o Jehoram i Judah

(2 Ki 8.17-24)

1 Gai Jehoshaphat ne magau bei ono dubuna ga danu madali gilaadeu i de aduhale o David. Gai dana dama daane go Jehoram ga sui ia ga hodooligi ai. 2 Gai Jehoram e hanu ange ono daina daane, go dama daane a Jehoshaphat ange laa: go Azariah, ma Jehiel, ma Zechariah, ma Azariahu, ma Michael, aama Shephatiah. Denga daane nei alodahi ni dama nii Jehoshaphat, de hodooligi o Judah. 3 Gai delaadeu damana ne vvae ange alaadeu selevaa ma goolo aama alaadeu goloa hagamogomogo, ma olaadeu aduhale buibui i de nohoanga hodooligi o Judah, gai ia ne gaavange de nohoanga hodooligi gi Jehoram, go hiidinga go ia dana dama madua.

4 Gai de masavaa a Jehoram ne sula ai ga hodooligi i de nohoanga hodooligi o dono damana, gai ia ga daa ono daina daane alodahi gu maakau i de gadilaasa madali hanu dagi o Israel. 5 Gai ia gu matolu ma lua ono ngadau i de masavaa oona ne dae ange ai ga hodooligi, gai ia ne hodooligi i e valu ngadau i Jerusalem. 6 Gai ia ne ago ange i hegau a denga hodooligi o Israel, ma hegau baubau a de huaabodu o Ahab, go hiidinga ia ne hai bodu ange gi tamaa hine a Ahab. Gai ia ne hai de baubau i mada luu mada o Tagi Maolunga. 7 Gai Tagi Maolunga tee lodo e hai gi lilo de aamuli o David, i hiidinga o de hagatoo donu hagaheloongoi aana ne hai ange gi David. Ia gu hagatoo donu ange gi David bolo ia e hai naa gi dee lilo dono nohoanga hodooligi ga hano ai.*

8 De masavaa oona e hodooligi ai, gai Edom ne hai baasi ange gi Judah, ga hili dahi hodooligi gi dagina donu huu gilaadeu.* 9 Gai Jehoram ne hano gi kilaa madali denga dagi i ono lalo aama ono hada hebagi alodahi. Gai de gau Edom ne loomai ga duuli ia ma denga dagi e saavini laa i ono hada hebagi, aagai gilaadeu ne hagassao i de boo laa ga hano gee. 10 Gai Edom goi hai baasi ange huu gi Judah ga dae mai ai gi anailaa nei. Gai de aduhale go Libnah ne hai baasi ange hogi gi Jehoram i de masavaa laa, go hiidinga ia ne tili Tagi Maolunga, de Maadua o ono dubuna madagidagi. 11 Ia ne hagatuu hogi denga mommee daumaha i honga duuduu o Judah, ma de hai dangada o Jerusalem gi haia denga dahulinga baubau, ma de hai Judah gi dahuli gee.

12 Gai de pelaabisi go Elijah ne gaamai dahi leda gi Jehoram, ga hai ange, “E hagadaba Tagi Maolunga, de Maadua o doo dubuna go David, ‘Koe tee ago ange i hegau a doo damana go Jehoshaphat, aabe go hegau a de hodooligi o Judah go Asa. 13 Aagai ne ago ange gi hegau a denga hodooligi o Israel, ma de dagi dangada o Judah ma Jerusalem gi daumaha ange gi denga diinonga, bei de hai a de huaabodu o Ahab ne dagi ai laa dangada i de nohoanga hodooligi o Israel, gai koe ne daa hogi ga maakau oo daina daane, e kii ange laa de danuaa i de goe. 14 Tilo, Tagi Maolunga e gaamai naa dahi mee hagamaakau gi honga oo dangada, ma au dama, ma oo bodu aama au mee alodahi, 15 gai koe e hai naa dahi magi hagammae i de masavaa daulooloa; oo dae e baubau naa i hiidinga o doo magi, ga dae ai gi de too mai mee i oo lodo.’ ”

16 Gai Tagi Maolunga ga hai de gau Philistia, ma de gau Arabia e nnoho laa i gaogao o de gau Ethiopia gi hai baasi ange gi Jehoram. 17 Gai gilaadeu ne hebagi ange ma de hagadee kii Judah, ga kave goloa alodahi i de hale o de hodooligi, madali ana dama daane aama ono bodu. Gu deai ange donu ana dama e doe, go Jehoahaz donu huu, dana dama gauligi.

18 Dua mee nei alodahi, gai Tagi Maolunga ne hai gi mmagi baubau dae o Jehoram, gai dono magi tee maua gi ieiangi. 19 Dahi masavaa, i dua de lua ngadau, gai ono dae gu too mai i hiidinga o dono magi, gai ia ne kona mmao dono mmae i de masavaa oona ne magau ai. Gai ono dangada tee hai dahi ahi e hagadubu ai ia, bei delaadeu hai ne hai ai laa ono dubuna madagidagi.

20 Gai Jehoram gu matolu ma lua ono ngadau i de masavaa oona ne dae ange ai ga hodooligi, gai ia ne hodooligi i Jerusalem i e valu ngadau. Gai teai donu dangada ne hinangalosaa i de masavaa oona ne magau ai. Gai ia ne danu i de aduhale o David, aagai tee danu i de mommee iai daanunga o denga hodooligi.

22

De hodooligi o Ahaziah i Judah

(2 Ki 8.25-29; 9.21-28)

1 Gai dangada e nnoho i Jerusalem ne hai Ahaziah, tama gauligi a Jehoram, gi suuia dono damana gi hodooligi ai, go hiidinga dangada ne loomai laa madali de gau Arabia gi de mommee nnoho gaainga, gu daa ma gu maakau denga dama maatua alodahi. Gai tama daane a Jehoram go Ahaziah gu hodooligi i Judah.

2 Gai Ahaziah gu madalua ma lua ono ngadau i de masavaa oona ne dae ange ai ga hodooligi, gai ia ne hodooligi i Jerusalem i e dahi ngadau. Gai de ingoo o dono dinana go Athaliah, de mogobuna o Omri.

3 Gai ia ne ago ange i hegau a de huaabodu o Ahab, go hiidinga dono dinana ne hagammahi ange ia gi haia mee dee heohi. 4 Gai ia ne hai hegau baubau i mada luu mada o Tagi Maolunga, bei dagodo o de huaabodu o Ahab; go hiidinga dua de magau o dono damana gai go de huaabodu o Ahab ono dangada bale, gai go gilaadeu ne haia ga tee sula ia. 5 Ia ne daudali i alaadeu muna bale i de masavaa oona ne hano ai madali Joram tama daane a Ahab, de hodooligi o Israel, ga hebagi ange gi Hazael, de hodooligi o Syria, i Ramoth i Gilead. Gai de gau Syria ne hagalagohia Joram i kilaa. 6 Gai Joram ne ahe gi Jezreel e tali ai gi mmahu ono maanuga ne lagohia ai laa i Ramoth, i de masavaa oona ne hano ai e hebagi ange gi Hazael, de hodooligi o Syria. Gai Ahaziah, tama daane a Jehoram, de hodooligi o Judah, ne humai e tilo mai Joram, tama daane a Ahab i Jezreel, i hiidinga ia gu magi.

7 Gai de Maadua ne hai gi hano Ahaziah gi daho Joram, gi magau ai ia. De masavaa o Ahaziah ne dae ai gi kilaa, gai ia ne hano madali Joram e hedae ange gi Jehu, tama daane a Nimshi, go taane a Tagi Maolunga gu hagadabu i de lolo gi daia gi maakau de huaabodu o Ahab. 8 Gai de masavaa a Jehu ne daa ai ga maakau de huaabodu o Ahab, gai ia ne hedae ange gi dagi o de nohoanga hodooligi o Judah, aama hanu dama daane a denga daina daane o Ahaziah, gu loomai laa gi daho Ahaziah, gai Jehu ga daa gilaadeu gu maakau. 9 Gai ia ne hano ga ssala Ahaziah, gai ono daane ne poo Ahaziah i de masavaa oona e mmuni ai i Samaria. Gai gilaadeu ga gaamai ia gi daho Jehu ga daa ai ia gu magau. Gai gilaadeu ga danu ia, go hiidinga gilaadeu ne hagataba, “Ia se mogobuna niio Jehoshaphat, taane ne hagaduu ngae ga saalaa Tagi Maolunga i ono lodo alodahi.” Gai teai donu se dangada i de huaabodu o Ahaziah e mmahi i de sui ia e hodooligi ai.

Athaliah ma Joash

(2 Ki 11.1-3)

10 Gai de masavaa huu a Athaliah, tinana o Ahaziah, ne gidee ai bolo dana dama gu magau, gai ia ga daa gu maakau de huaabodu alodahi o de hodooligi o Judah. 11 Aagai Jehosheba, tamaa hine a de hodooligi go Jehoram ga kave gee Joash, dahi dama daane a Ahaziah, mai i daho denga dama a de hodooligi gu hagamodu laa e daa gi maakau. Gai ia ne kave gilaau ma de hine e diiloo ange laa ia ga dugu i dahi aabi sseni. Gai Jehosheba, tamaa hine a de hodooligi go Jehoram, de bodu o tangada haimeedabu go Jehoiada, gai se daina hahine niio Ahaziah, ne hagammuni Joash mai i Athaliah, deelaa ai, Athaliah tee daa ia gi magau. 12 Gai tama daane laa ne noho madali Jehosheba ma dono bodu i lo te hale o de Maadua ga mmuni ai i e ono ngadau, i de masavaa o Athaliah e hodooligi ai i de henua.

23

De hai o Joash gi hodooligi

(2 Ki 11.4-20)

1 Aagai de hidu ngadau huu, gai Jehoiada gu lodo mmahi, gai ia ne hai dahi hagatoo donu hagaheloongoi madali dagi o de lau daane hebagi, go Azariah tama daane a Jeroham, ma Ishmael tama daane a Jehohanan, ma Azariah tama daane a Obed, ma Maaseiah tama daane a Adaiah, aama Elishaphat tama daane a Zicri. 2 Gai gilaadeu ga hulo ga hagabuni mai dangada i de aamuli o Levi i denga aduhale alodahi o Judah, ma dagi o denga huaabodu o Israel, ga gaamai gilaadeu gi Jerusalem. 3 Gai dangada alodahi ga hai dahi hagatoo donu hagaheloongoi madali de hodooligi i de hale o de Maadua.

Gai Jehoiada ga hai ange gi gilaadeu, “Tilo, deenei tama daane a de hodooligi e hai gi hodooligi, bei de hai a Tagi Maolunga gu hagatoo donu ai laa i dagodo o de aamuli o David.* 4 Gai deenei doodou mee e hai: de gau haimeedabu ma denga daane de aamuli o Levi e daamada laa de hai hegau i de laangi o Sabbath, dahi diba i diba e dolu o denga daane laa gi hagaloosia de haitoga, 5 gai dahi diba i diba e dolu gi hagaloosia de hale o de hodooligi, gai dahi diba i diba e dolu ange laa gi hagaloosia de Haitoga o Tagelo. Gai denga daane ange laa gi nnoho i lo te buibui o de hale o Tagi Maolunga. 6 Gai goodou ga dagitilo gi deai ange dangada e ulu mai gi lo te hale o Tagi Maolunga, go de gau haimeedabu donu huu ma denga daane de aamuli o Levi e hai hegau laa e ulu gi lodo, go hiidinga gilaadeu gu lava i de hagadabu. Gai dangada alodahi gi daudali i muna a Tagi Maolunga ma gi nnoho i haho. 7 Gai denga daane de aamuli o Levi gi duuli ina luu baasi o de hodooligi, dahi ma dahi gi boogia ono goloa hebagi i dono lima; gai gilaadeu gi daia gi maakau dangada e ulu mai gi lo te hale. Gai gilaadeu gi hagaloosia de hodooligi i mommee alodahi oona e hano aagena.”

8 Gai denga daane de aamuli o Levi ma dangada alodahi o Judah ne hai ga bei muna alodahi a tangada haimeedabu go Jehoiada gu tala ange gi gilaadeu. Dahi ma dahi ne gaamai ono daane — gilaadeu gu lava laa alaadeu hegau i de laangi o Sabbath aama gilaadeu gu dai daamada alaadeu hegau i de laangi laa — go hiidinga tangada haimeedabu go Jehoiada tee dugu ange denga hagabuulinga gi hagammabu. 9 Gai tangada haimeedabu go Jehoiada ne gaavange gi denga dagi denga dao ma mee hungihungi nnui ma mee hungihungi vaaligiligi a de hodooligi go David, go mee nogo dugu laa i lo te hale o de Maadua. 10 Ia ne hai hogi denga daane alodahi gi hagaloosi ina de hodooligi ma olaadeu goloa hebagi, mai i baasi ngaage ga hano ai gi baasi ngaiho o de hale daumaha, aama luu baasi de mommee o ssigidaumaha.

11 Gai Jehoiada ga hagasao mai tama daane a de hodooligi, ga hagauda ange de hau hodooligi gi honga dono biho, ga gaavange gi de ia dahi beebaa iai muna o de hagatoo donu hagaheloongoi, ma de hai ia gi hodooligi. Gai Jehoiada ma ana dama daane ga hagadabu ia i de lolo, gai dangada ga hevaalogi ga hagataba, “Gi daulooloa de mouli o de hodooligi!”

12 De masavaa huu a Athaliah ne langona ai de hevaalogi o dangada ga tuhi de hodooligi, gai ia ga humai gi daho dangada i lo te hale o Tagi Maolunga. 13 Gai ia gu gidee de hodooligi e duu i gaogao dono duludulu i de haitoga. Gai denga dagi ma de gau e ilihia denga trumpet e tuu i gaogao de hodooligi, gai dangada alodahi o de henua e malangilangi ma de ili denga trumpet, gai de gau daahili ma alaadeu mee hagadangidangi e dagi dangada i taahili tuhi. Gai Athaliah ne ssae ono malo ga oo ga hagadaba, “Goodou gu hai dahi doo! Goodou gu hai dahi doo!”

14 Gai tangada haimeedabu go Jehoiada ga hai hanu dagi o denga daane hebagi gi hulo, ga hai ange gi gilaadeu, “Gaavee ia gi magavaa o denga daane hebagi, ma de daa gi maakau dangada alodahi e daudali ange i de ia.” Go hiidinga tangada haimeedabu gu hai ange, “Goodou aude daia ia gi magau i lo te hale o Tagi Maolunga.” 15 Gai denga daane laa ga poo de hine laa ga kave laa lo te Haitoga o denga Hoosa gi de hale o de hodooligi, ga daa ai ia gu magau.

16 Gai Jehoiada ga hai dahi hagatoo donu hagaheloongoi, gai ia ga hai ai dangada ma de hodooligi gi ni dangada niio Tagi Maolunga. 17 Gai dangada alodahi ga hulo ga oha gu maoha de hale o Baal; gilaadeu ne oha denga mommee o ssigidaumaha aama denga diinonga i kilaa, gai gilaadeu ga daa tangada haimeedabu o Baal go Mattan gu magau, i gaogao denga mommee o ssigidaumaha.

18 Gai Jehoiada ga dugu ange de gau dagitilo gi de gau haimeedabu mai i de aamuli o Levi, go gilaadeu a David ne hili gi diiloo ange de hale o Tagi Maolunga, gai gilaadeu ga hai ai denga sigidaumaha dudu a Tagi Maolunga, bei de hai gu sisi ai laa i lodo hainga a Moses, gai gilaadeu ga malangilangi ai ma de daahili, bei de hai a David gu lava laa i de hagatau. 19 Ia ne kave hogi hanu dangada gi hagaloosia de haitoga o de hale o Tagi Maolunga, gi dee maua ai e dangada e dee gilimalali laa i de ulu ai.

20 Gai gilaadeu ma dagi o de hebagi, ma de gau aamua, ma dagi o dangada, aama dangada alodahi, ga hagasao mai de hodooligi i de hale o Tagi Maolunga, ga kave ia ga hagaulu i de hale o de hodooligi i de haitoga e mua gi lunga, ga haganoho ia i honga de nohoanga hodooligi. 21 Gai dangada alodahi i de henua gu malangilangi. Gai dangada i de aduhale gu nnoho paba, i dua de daa o Athaliah ga magau i de gadilaasa.

24

De hodooligi o Joash i Judah

(2 Ki 12.1-16)

1 Gai Joash gu hidu ono ngadau i de masavaa oona ne dae ange ai ga hodooligi, gai ia ne hodooligi i e madahaa ngadau i Jerusalem. Gai de ingoo o dono dinana go Zibiah, se hine mai i Beersheba. 2 Gai Joash ne hai hegau i de heohi i mada luu mada o Tagi Maolunga i taulooloa de mouli o tangada haimeedabu go Jehoiada. 3 Gai Jehoiada ne hili e dogolua haahine e hai ai bodu o Joash, gai ia ne hagadili hanu dama daane ma hanu damaa hine.

4 Hanu masavaa gi muli mai gai Joash ne maanadu de hagaahe age de hale o Tagi Maolunga. 5 Gai ia ga hagabuni de gau haimeedabu ma daane de aamuli o Levi, ga hai ange gi gilaadeu, “Goodou hulo gi denga aduhale o Judah hagabudulia ai denga sseene a de gau Israel alodahi e daohi age laa i ngadau alodahi, e hagaahe age ai de hale o doodou Maadua. Gai haia de hegau nei i de masavaa moolau.” Aagai denga daane de aamuli o Levi tee hai de hegau laa gi moolau.

6 Gai de hodooligi ne hagahi tangada haimeedabu maolunga go Jehoiada ga ssili ange gi de ia, “Gu aha goe tigi hai ai naa daane de aamuli o Levi gi hulo gi hagabudulia mai i Judah ma Jerusalem taagisese gu hagamodu i daho Moses, tangada hai hegau o Tagi Maolunga, ma de gau Israel e hai ai de hale malo o de tala hagadonu?” *

7 Hanu masavaa gu hulo gai denga dama daane a de hine baubau go Athaliah ne hulo ga ulu gi lo te hale o de Maadua ga hai denga goloa dabu i lo te hale o Tagi Maolunga ga daumaha ange ai gi denga Baal.

8 Gai de hodooligi ga hagadaba bolo gi hagaduulia dahi ngavesi gi dugua i ma te hale o Tagi Maolunga i gaogao de haitoga. 9 Gai gu adi ange gi dangada e nnoho i Judah ma Jerusalem bolo gilaadeu gi gaamai gi Tagi Maolunga taagisese a Moses, tangada hai hegau o de Maadua, gu hagamodu ange laa gi de gau Israel i de vao. 10 Gai denga dagi o de henua alodahi ma dangada alodahi ne malangilangi i de gaamai alaadeu sseene e daohi age ga hhao ai gu honu de ngavesi laa. 11 Gai masavaa alodahi o daane de aamuli o Levi e gaamai ai de ngavesi laa gi de gau hai hegau o de hodooligi, gai ga gidee naa huu e gilaadeu bolo gu laumalie donu de sseene i ono lodo, gai tangada sisi o de hodooligi ma tagi i lalo o tangada haimeedabu maolunga ga loomai ga aau sseene laa, gai ga hagaahe de ngavesi ga dugu i dono duulanga. Gilaadeu ne hai de hegau laa i laangi alodahi ga hagabudu ai dahi sseene laumalie mmao. 12 Gai de hodooligi ma Jehoiada ne gaavange sseene laa gi denga daane e haia hegau o de hale o Tagi Maolunga, gai gilaadeu ga hagao labagau o denga hadu ma laagau gai gilaadeu ga hai ai de hale o Tagi Maolunga. Gilaadeu ne hagao hogi hanu labagau o denga iron ma bronze gi balea e hagaahe age ai de hale o Tagi Maolunga.

13 Gai denga daane e haia de hegau ne hagammahi ga hai hegau, gai gu ssula hegau i delaadeu hai. Gai gilaadeu ga hagaahe age de hale o de Maadua bei dono hai ne hagaduu ai i taamada ma de hai ga makaga. 14 De masavaa huu ne lava ai de temple, gai denga sseene e doe gu gaavange gi de hodooligi ma Jehoiada, gai mee laa ne hai ai denga goloa o de hale o Tagi Maolunga: go goloa e hai ai hegau o taumaha ma de hai ai denga sigidaumaha dudu, ma denga gumedi ma denga goloa goolo aama goloa selevaa ange laa. Gai taulooloa de mouli o Jehoiada, gai dangada ne duudagi donu de hai denga sigidaumaha dudu i lo te hale o Tagi Maolunga.

15 Gai de masavaa huu o Jehoiada ne madumadua ai, gai ia gu magau; gai ia gu 130 ono ngadau i de masavaa oona ne magau ai. 16 Gai gilaadeu ga danu ia madali denga hodooligi i de aduhale o David, i hiidinga hegau danuaa aana ne hai ange gi de Maadua ma dono temple i Israel.

De huli gee o Joash i Tagi Maolunga

17 Dua huu de magau o Jehoiada, gai dagi o Judah ga loomai gi daho de hodooligi ga hagadubu ia, gai ia ga daudali i alaadeu muna. 18 Gai gilaadeu ne tili de hale o Tagi Maolunga, de Maadua o olaadeu dubuna madagidagi, gai ga daumaha ange gi duludulu laagau o Asherah ma denga diinonga. Gai de Maadua ga hagaduasala Judah ma Jerusalem i dono lili. 19 Gai e dee galemu donu Tagi Maolunga ne hai gi loomai denga pelaabisi gi haia dangada gi aahe mai gi de ia, gai e dee galemu donu gilaadeu ne hagakana ange gilaadeu, aagai gilaadeu tee llodo e hagallongo alaadeu muna.

20 Gai de Hagasaalunga o de Maadua ne hano iho gi honga o Zechariah tama daane a tangada haimeedabu go Jehoiada, gai ia ga duu age i magavaa o dangada, ga hai ange gi gilaadeu, “E hagadaba de Maadua, ‘Gu aha goodou gu hagahaisala ai naa hainga a Tagi Maolunga? Goodou e dee maua naa donu gi hagadagadaga age, go hiidinga goodou gu tili Tagi Maolunga, deelaa ai, ia gu tili hogi goodou.’ ” *

21 Aagai gilaadeu ga hagasaele ange de daa ia gi magau. Gilaadeu ne daudali i muna a de hodooligi ga maga ia gu magau i denga hadu i lo te buibui o de hale o Tagi Maolunga. 22 Gai Joash ne ngalo donu e ia de abodonu ange o Jehoiada, tamana o Zechariah gi de ia, gai ia ne daa dana dama daane ga magau. De masavaa o Zechariah gu dai magau ai, gai ia ga hai ange, “Tagi Maolunga gi diiloo gi suuia adu au hegau!”

23 Gai de hagaodi huu o de ngadau laa, gai denga daane hebagi o Syria ne loomai ga hebagi ange gi Joash. Gilaadeu ne loomai gi Judah ma Jerusalem, ga daa dagi o dangada alodahi, gai ga kave goloa alaadeu ne mau i de hebagi gi daho delaadeu hodooligi i Damascus. 24 Gai e dee galemu donu ne sogoisi donu huu daane hebagi o Syria ne loomai, gai Tagi Maolunga ne dugu ange gilaadeu gi hagadee kii ina dahi hagabuulinga hebagi e soa ange laa gilaadeu, go hiidinga dangada o Judah gu tili Tagi Maolunga, de Maadua o olaadeu dubuna madagidagi; gai de hagaduasala nei ne hai ange gi Joash. 25 De masavaa o de gau Syria ne hulo gee ai, gai gilaadeu gu lava i de hagalagolagohia Joash. Gai ono daane gu buni bolo ga daa ia gi magau, go hiidinga ia ne daa ga magau tama daane a Jehoiada, tangada haimeedabu; gai gilaadeu ne daa ia ga magau i honga dono moenga. Gai ia gu magau, gai gilaadeu ga danu ia i de aduhale o David, gai tee danu ia i lodo daanunga o denga hodooligi.

26 Gai denga daane ne buni laa bolo e daa ia gi magau go Zabad,* tama daane a Shimeath, se hine Ammon, ma Jehozabad, tama daane a Shimrith, se hine Moab. 27 Gai dagodo o ana dama daane, ma muna ne hagabaubau ai ia, ma de hagaduu age o de hale o de Maadua, e sisi i lo te beebaa e daohi ai laa hegau a denga hodooligi. Gai dana dama daane go Amaziah ga sui ia ga hodooligi ai.

25

De hodooligi o Amaziah i Judah

(2 Ki 14.2-6)

1 Amaziah gu madalua ma lima ono ngadau i de masavaa oona ne dae ange ai ga hodooligi, gai ne madalua ma siva ngadau oona ne hodooligi ai i Jerusalem. De ingoo o dono dinana go Jehoaddin, ia se hine Jerusalem. 2 Gai ia ne hai hegau i de heohi i mada luu mada o Tagi Maolunga, gai tee hai hegau i de heohi i ono lodo alodahi. 3 Gai ga doo huu ia ga mmahi i de nohoanga hodooligi, gai ia ga daa ono dangada hai hegau ne daia laa ga magau dono damana go de hodooligi. 4 Gai ia tee daa gi maakau alaadeu dama, e hagassula ai muna gu sisi laa i de hainga i lodo beebaa a Moses, i de mommee a Tagi Maolunga e hagadaba ai laa, “Denga damana e dee daa gi maakau i hiidinga o alaadeu dama, gai denga dama e dee daa gi maakau i hiidinga o olaadeu damana; dahi ma dahi e daa gi magau i hiidinga ono haisala donu.” *

Denga hebagi a Amaziah ne hai

(2 Ki 14.7-20)

5 Gai Amaziah ne hagabuni dangada o Judah, ga vaevae dangada i denga hagadiilinga, ga hili denga dagi o de mano ma dagi o de lau i Judah ma Benjamin alodahi. Gai ia ne dau denga daane gu dagimadalua olaadeu ngadau ga hanage ai, gai se doluseguli daane e maua i de hulo e hebagi, ma de aabo i de hebagi i tao ma de mee hungihungi. 6 Ia ne hagao ange hogi e dahiseguli daane hebagi mmahi mai i de nohoanga hodooligi o Israel i e lau talent* selevaa.

7 Aagai dahi daane o de Maadua ne humai ga hai ange gi de ia, “De hodooligi, aude gaavee denga daane hebagi o Israel madali goe, go hiidinga Tagi Maolunga e dee noho madali dangada o Israel, ma denga daane alodahi o Ephraim. 8 Aagai noo koe e maanadu bolo deenei doo hai e mmahi ai i de hebagi, gai de Maadua e hai naa oo hagadaumee gi hagadee kii ina goe, i hiidinga go mahi o de Maadua e maua i de bale aabe go de hagadee kii.”

9 Gai Amaziah ne hai ange gi taane o de Maadua, “Gai ni aha gu hai ange gi de lau talent aagu gu hagao ange ai laa de hagabuulinga hebagi o Israel?”

Gai taane o de Maadua ga hai ange, “Tagi Maolunga e maua i de gaavadu gi de goe mee e kii ange de lagolago ange i mee laa.”

10 Gai Amaziah ne hai de hagabuulinga hebagi ne loomai laa gi ono daha i Ephraim gi aahe gi olaadeu hale. Gai gilaadeu gu kona mmao de llili i de gau Judah, i de masavaa olaadeu ne aahe ai gi olaadeu hale.

11 Gai Amaziah ne lo taane i de dagi dono hagabuulinga hebagi gi de Geelonga o denga Soolo, gai gilaadeu ga daa ai e dahisemada daane o Seir. 12 Gai de hagabuulinga hebagi o Judah ne booboo hogi e dahisemada dangada goi mouli laa, ga kave gi honga dahi mommee maolunga ga maga iho gilaadeu gi lalo; gai gilaadeu gu maakau ma de maoha olaadeu angaanga.

13 Gai denga daane hebagi a Amaziah ne hai laa gi aahe, tee dugu ange gilaadeu gi hulo madali ia gi de hebagi, ne hulo ga hebagi ange gi denga aduhale o Judah, mai i Samaria ga dae ai gi Beth Horon. Gai gilaadeu ne daa ga maakau e dolumano dangada ga kave hanu goloa lagolago.

14 Gai ga ahe mai huu Amaziah i dua dana daa ga maakau de gau Edom, gai ia ne gaamai denga diinonga o de gau Seir. Gai ia ga hagatuu age mee laa ga hai ai ono diinonga, ga daumaha ange aama de sigidaumaha ange gi gilaadeu. 15 Gai Tagi Maolunga gu kona mmao de lili i Amaziah, gai ia ga hai dahi pelaabisi gi hano gi ono daha, gi siilia ange gi de ia, “Gu aha goe gu daumaha ange ai naa gi diinonga tee maua naa i de hagaola olaadeu dangada donu mai i de goe?”

16 De masavaa o de pelaabisi laa e basa ai, gai de hodooligi ga hai ange gi de ia, “Goai ne hagasula ina goe gi se dangada e daalaa ange mee a de hodooligi e hai? Gu lava au muna e tala! Ni haigamaiana aha doo magau?”

Gai de pelaabisi laa ga tuu de tala ana muna, aagai ia ne hai ange, “Au e iloo bolo de Maadua gu hagatau e daa goe gi magau, i hiidinga au hegau gu hai, koe tee lodo e hagallongo agu muna e bale adu ai goe.”

17 Gai Amaziah de hodooligi o Judah ne hagabuni ga hagasaele madali ono dangada bale, gai ia ne aalu ga hai ange gi Jehoash, tama daane a Jehoahaz, tama daane a Jehu, de hodooligi o Israel, “Humai e hedae gidaau.”

18 Aagai Jehoash, de hodooligi o Israel, ga aalu mai ga hai ange gi Amaziah, de hodooligi o Judah, “Dahi manu daladala i Lebanon ne aalu ga hai ange gi dahi cedar o Lebanon, ‘Gaamai dau damaa hine e hai ai de bodu o dagu dama daane.’ Gai dahi manu alasala i Lebanon ga humai ga dagadagahi gi lalo de manu daladala laa. 19 Koe e hagadaba, ‘Tilo, au gu hagadee kii Edom,’ gai koe gu lodo maolunga ma de lodo gi lunga. Aagai koe noho i doo hale! Gu aha gu lodo ai naa goe e hagahale de hai ngadaa ga hidi mai ai doo hagadee kii ina madali dangada o Judah?”

20 Aagai Amaziah tee hagallongo ange, go hiidinga de Maadua gu hagatau e dugu ange olaadeu hagadaumee gi hagadee kii ina gilaadeu, i hiidinga gilaadeu gu daumaha ange gi denga diinonga o Edom. 21 Gai Jehoash de hodooligi o Israel ne hano e hebagi. Gilaau ma Amaziah de hodooligi o Judah ne hebagi i Beth Shemesh i Judah. 22 Gai Israel ga hagadee kii Judah, gai denga daane alodahi ga saavini ga hulo gi olaadeu hale. 23 Gai Jehoash de hodooligi o Israel ne poo Amaziah de hodooligi o Judah, tama daane a Joash, tama daane a Ahaziah† i Beth Shemesh, gai ia ga kave ia gi Jerusalem. Gai ia ga oha iho e haalau sugilima o de buibui o Jerusalem, mai i de Haitoga o Ephraim ga hano ai gi de Haitoga i Tege. 24 Gai ia ga kave goolo ma selevaa alodahi ma goloa alodahi ne gidee i lo te hale o de Maadua, go mee a Obed-Edom nogo tilo ange laa, madali denga goloa i lodo mommee doange i de hale o de hodooligi. Ia ne noonooa hogi dangada ga kave ga ahe ai gi Samaria.

25 Gai Amaziah, tama daane a Joash, de hodooligi o Judah ne mouli i e madaangahulu ma lima ange ngadau i dua de magau o Jehoash, tama daane a Jehoahaz, de hodooligi o Israel. 26 Gai hegau a Amaziah ange laa, mai i taamada ga dae ai gi de hagaodi, gu sisi i lo te beebaa o denga hodooligi o Judah ma Israel. 27 Mai i de masavaa oona ne dahuli gee ai ga dee daudali ange i Tagi Maolunga, gai dangada gu nnoho e hai baasi ange gi de ia i Jerusalem, gai ia ga savini ga hano gi Lachish. Aagai gilaadeu ne hai hanu daane gi hulo gi Lachish, ga daa ai ia gu magau i kilaa. 28 Gai gilaadeu ne hagaahe mai ia i honga denga hoosa, ga danu madali ono dubuna i de aduhale o David.

26

De hodooligi o Uzziah i Judah

(2 Ki 14.21-22; 15.1-7)

1 Gai dangada alodahi o Judah ne kave Uzziah,* gu madaangahulu ma ono laa ono ngadau, ga hai ia gi suuia dono damana go Amaziah gi hodooligi ai. 2 Gai go ia ne hagaduulia age Eloth ga hagaahe ange gi de nohoanga hodooligi o Judah i dua de magau o Amaziah bei ono dubuna.

3 Gai Uzziah gu madaangahulu ma ono ono ngadau i de masavaa oona ne dae ange ai ga hodooligi, gai ia ne hodooligi i e madalima ma lua ngadau i Jerusalem. Gai de ingoo o dono dinana go Jecoliah, se hine Jerusalem. 4 Gai ia ne hai hegau i de heohi i mada luu mada o Tagi Maolunga, bei dagodo hegau alodahi a dono damana go Amaziah. 5 Ia ne hagaduu ngae ga ssala de Maadua i de masavaa o Zechariah, taane ne agoagona ange ia gi madagu i de Maadua. Gai taulooloa dana hagaduu ngae ga ssala Tagi Maolunga, gai de Maadua ne hai ia gi sula danuaa.

6 Gai ia ne hano ga hebagi ange gi de gau Philistia, ga oha de buibui i luu baasi o Gath, ma de buibui o Jabneh, aama de buibui o Ashdod. Gai ia ne hagatuu age hogi hanu aduhale i gaogao o Ashdod aama mommee o de gau Philistia ange laa. 7 Gai de Maadua ne bale ange ia ga hebagi ange ai gi de gau Philistia, ma de gau Arabia nogo nnoho i Gurbaal, aama de gau Meun. 8 Gai de gau Ammon ne hagao ange taagisese gi Uzziah, gai ono longo gu dae loo gi Egypt, go hiidinga ia gu kona mmao dono mmahi.

9 Gai Uzziah ne hagatuu hanu hale dagitilo i Jerusalem i gaogao de Haitoga i Tege, ma de Haitoga o de Geelonga aama tege o de buibui, gai ia ga hagamakaga denga mommee laa. 10 Gai ia ne hagatuu hanu hale dagitilo maolunga i de vao, ma de geli denga vai geli, i hiidinga gu lagolago mmao ana hagabuulingaa manu, i de mommee iai duuduu paa i lalo aama de mommee soe. Gai e hanu hogi dangada e hai hegau i lodo ana veelenga, aama ana veelengaa grape, i de mommee iai duuduu paa i lalo ma de gelegele danuaa, go hiidinga ia e malangilangi i de hai veelenga.

11 Gai Uzziah e hanu ono hagabuulinga hebagi gu paba ange e hulo gi de hebagi, madali olaadeu hagabuulinga, bei de hai a tangada sisi go Jeiel ma Maaseiah, dahi dagi i lalo o Hananiah, go tagi i lalo o de hodooligi, ne vaevae ai gilaadeu. 12 Gai taelodo o dagi i denga huaabodu e dagina denga daane hebagi se 2,600. 13 Gai se 307,500 daane hebagi i olaadeu lalo gu aabo i de hebagi, gai se hagabuulinga mmahi i de bale ange de hodooligi e hebagi ange ai gi ono hagadaumee. 14 Gai Uzziah ne hagadabena hanu mee hungihungi ange gi denga daane hebagi alodahi, ma dao, ma goobai baalanga, ma malo baalanga, ma mee hholu, ma denga buada. 15 Ia ne hai hogi denga daane labagau gi hagatuulia hanu goloa e tili iho ai denga mee hholu aama de maga iho ai denga hadu nnui i honga denga hale dagitilo aama honga dege o denga buibui. Gai ono longo gu dele gi denga mommee mmao, go hiidinga Tagi Maolunga ne bale ia ga dae ai gi dono sula ga mmahi.

De hagamaolunga ma de hagaduasala o Uzziah

16 Aagai de masavaa huu o Uzziah ne mmahi, gai ia gu hagamaolunga, ga hidi mai ai dono daia ga magau, go hiidinga ia ne hagangadi mee Tagi Maolunga dono Maadua; ia ne hano ga ulu gi lo te temple o Tagi Maolunga ga dudu ai mee maanongi i honga de mommee o ssigidaumaha o mee maanongi. 17 Aagai tangada haimeedabu go Azariah ne daudali ange i de ia madali e dinovalu dangada haimeedabu lo taane o Tagi Maolunga. 18 Gai gilaadeu ga hai baasi ange gi de hodooligi go Uzziah, ga hai ange gi de ia, “Uzziah, e dee go koe e duungia mee maanongi ange gi Tagi Maolunga, aagai go de gau haimeedabu i de aamuli o Aaron, gu lava laa i de hagadabu ange gi duungia mee nei. Sao mai i lo te mommee dabu, go hiidinga koe gu dee heohi au hegau ne hai; gai e deai naa donu se hagadubu aau e kave mai i daho Tagi Maolunga de Maadua.”

19 Gai Uzziah gu lili, gai de masavaa laa gai ia e poo de mee e dudu ai mee maanongi i lo tono lima. Gai de masavaa ne kona ai dono lili i de gau haimeedabu, gai honga dono lae gu lebelaa, i madamada o de gau haimeedabu, i lo te hale o Tagi Maolunga i gaogao de mommee o ssigidaumaha o mee maanongi. 20 Gai tangada haimeedabu maolunga go Azariah, ma de gau haimeedabu alodahi gu gidee bolo de magi lebelaa gu i honga de lae o Uzziah, gai gilaadeu ga hagamoolau ga hagasao mai ia gi duaahaho. Gai Uzziah ne lodo donu e sao e hano, go hiidinga Tagi Maolunga gu hagaduasala ia.

21 Gai de hodooligi go Uzziah ne magi lebelaa ga dae ai gi dono magau. Ia ne noho i dahi hale gee, go hiidinga ia e magi lebelaa, ia gu dee alaange i de hano gi de hale o Tagi Maolunga. Gai go dana dama go Jotham e dagina dangada i dono hale aama dangada i honga de henua.

22 Gai hegau a Uzziah ange laa, mai i taamada ga dae ai gi de hagaodi, gu lava i de sisi a de pelaabisi go Isaiah, tama daane a Amoz. 23 Gai Uzziah ne magau bei ono dubuna, gai gilaadeu ga danu ia i dahi mommee e baa ange gi ono dubuna i de gelegele o denga hodooligi, go hiidinga dangada ne hagataba, “Ia se lebelaa.” Gai dana dama daane go Jotham ga sui ia ga hodooligi ai.

27

De hodooligi o Jotham i Judah

(2 Ki 15.32-38)

1 Jotham gu madalua ma lima ono ngadau i de masavaa oona ne dae ange ai ga hodooligi, gai ia ne hodooligi i Jerusalem i e madaangahulu ma ono ngadau. Gai de ingoo o dono dinana go Jerushah, tamaa hine a Zadok. 2 Gai ia ne hai hegau i de heohi i mada luu mada o Tagi Maolunga, bei dagodo hegau a dono damana go Uzziah, gai ia tee ulu i de temple o Tagi Maolunga bei dagodo hegau a dono damana ne hai. Aagai dangada ne duudagi de hai denga dahulinga hakino gee. 3 Gai Jotham ne hagaduu age ange de haitoga e mua gi lunga o de hale o Tagi Maolunga, ma de hai hegau ange ga hagaduu age de buibui o Ophel. 4 Ia ne hagatuu hogi denga aduhale i mommee iai mounga o Judah, ma mommee buibui makaga aama denga hale dagitilo maolunga i lodo henua.

5 Gai ia ne hebagi ange gi de hodooligi o de gau Ammon ga hagadee kii gilaadeu. De ngadau laa gai de gau Ammon ne gaavange gi de ia e lau talent* selevaa, ma e dahisemada cor†wheat, ma e dahisemada corbarley. Gai ne dolu ngadau a de gau Ammon ne hagao ange ai mee nei gi de ia.

6 Gai Jotham gu kona mmao de mmahi, go hiidinga ia ne daudali i lodo o Tagi Maolunga dono Maadua.

7 Gai hegau a Jotham ange laa ma ana hebagi ne hai, aama ana mee alodahi ne hai, gu sisi i lo te beebaa o denga hodooligi o Israel aama Judah. 8 Gai ia gu madalua ma lima ono ngadau i de masavaa oona ne dae ange ai ga hodooligi, gai ia ne hodooligi i e madaangahulu ma ono ngadau i Jerusalem. 9 Gai Jotham ne magau bei ono dubuna, gai gilaadeu ga danu ia i de aduhale o David. Gai dana dama daane go Ahaz ga sui ia ga hodooligi ai.

28

De hodooligi o Ahaz i Judah

(2 Ki 16.1-9)

1 Ahaz gu madalua ono ngadau i de masavaa oona ne dae ange ai ga hodooligi, gai ia ne hodooligi i e madaangahulu ma ono ngadau i Jerusalem. Gai ia tee hai hegau i de heohi i mada luu mada o Tagi Maolunga, bei dagodo o dono dubuna go David, 2 aagai ia ne ago ange i hegau a denga hodooligi o Israel. Ia ne hai hogi hanu diinonga baalanga ange gi a Baal, 3 gai ia ne dudu denga mee maanongi i de Geelonga o Ben Hinnom, ma de dudu ana dama daane ga hai ai ssigidaumaha, bei hegau hakino gee a denga huaahenua a Tagi Maolunga ne hai laa gi hulo gee mai i mada i mua o de gau Israel. 4 Ia ne hai hogi denga sigidaumaha ma de dudu mee maanongi i denga mommee daumaha, ma honga denga duuduu, aama lalo denga manu ssomo nnui alodahi.

5 Deelaa ai, Tagi Maolunga dono Maadua ne dugu ange ia gi de hodooligi o Syria, gai de hodooligi o Syria ga hagadee kii ia, ga noonooa dangada soa ga kave gi Damascus.

Gai de hodooligi o Israel ne hagadee kii hogi ia ga daa dangada soa. 6 Gai Pekah tama daane a Remaliah ne daa e 120,000 daane hebagi o Judah ga maakau i e dahi donu huu laangi, gilaadeu ni daane mmahi i de hebagi, go hiidinga gilaadeu gu tili Tagi Maolunga, de Maadua o olaadeu dubuna madagidagi. 7 Gai Zicri, go dahi daane mmahi o Ephraim, ne daa ga magau tama daane a de hodooligi go Maaseiah, ma Azrikam tagi i de hale o de hodooligi, aama Elkanah taane i lalo o de hodooligi. 8 Gai denga daane Israel ne noonooa e luaseguli dangada, go haahine ma gauligi daane aama gauligi haahine ga kave gee mai i kilaa. Gai gilaadeu ne kave hogi hanu goloa lagolago madali gilaadeu gi Samaria.

9 Aagai e dahi pelaabisi o Tagi Maolunga, dono ingoo go Oded, ia ne hano e hedae ange gi de hagabuulinga hebagi i de masavaa olaadeu ne aahe mai ai i Samaria. Gai ia ne hai ange gi gilaadeu, “Tilo, go hiidinga Tagi Maolunga, de Maadua o oodou dubuna ne lili i dangada o Judah, gai ia ne dugu adu goodou gi hagadee kii ina gilaadeu. Gai goodou ne daa gilaadeu ga maakau i doodou llili, gai de mee nei gu dae age gi de langi. 10 Gai goodou gu maanadu e hai denga daane ma haahine mai i Judah aama Jerusalem gi ni dangada hai hegau niiodou. E aha, goodou tigi haisala ange naa hogi gi Tagi Maolunga doodou Maadua? 11 Gai iainei goodou hagalaangona agu muna! Goodou dugua gi aahe dangada oodou gu noonooa naa ma gu gaamai, go hiidinga de bole laumalie o Tagi Maolunga gu dagodo i oodou elunga.”

12 Gai hanu dagi o de aamuli o Ephraim, go Azariah tama daane a Johanan, ma Berekiah tama daane a Meshillemoth, ma Jehizkiah tama daane a Shallum, aama Amasa tama daane a Hadlai, ne hai baasi ange hogi gi denga daane ne aahe mai laa i de hebagi, 13 ga hai ange gi gilaadeu, “Tee heohi donu doodou noonooa de gau naa e gaamai gi kinei. Goodou gu llodo e hai gi kii ange de lagolago odaadeu mee e haisala ange gi Tagi Maolunga? Odaadeu haisala gu lagolago huu i mua, gai dono bole gu dai dae mai donu gi honga o dangada o Israel.”

14 Gai denga daane hebagi ne dugu de gau dee kii madali denga goloa alaadeu ne mau, ga dugu i mada i mua o denga dagi aama dangada alodahi. 15 Gai denga daane gu hagailonga laa olaadeu ingoo ne hulo ga kave de gau dee kii laa madali denga goloa. Gai gilaadeu ga hakahu ange dangada gu deai laa olaadeu malo ma mee vae, ga haangai ma de hagaunu ange gilaadeu, ga hulu gilaadeu i lolo, aama de hagauda gilaadeu e baageaa i honga denga donkey, ga hagaahe gilaadeu gi daho olaadeu dangada i Jericho, go de aduhale o denga palm. Gai denga daane laa ga aahe mai gi Samaria.

16 De masavaa laa gai de hodooligi go Ahaz ne aalu de hodooligi o Assyria gi humai gi balea ange ia. 17 Go hiidinga de gau Edom gu aahe mai ange ma gu hebagi ange gi Judah, ma gu noonooa hanu dangada ma gu kave. 18 Gai de gau Philistia ne loomai hogi ga hebagi ange gi denga aduhale i de mommee iai duuduu paa i lalo, aama Negev o Judah. Gilaadeu ne loomai hogi ga hagadee kii Beth Shemesh, ma Aijalon, ma Gederoth, ma Soco ma ono aduhale vaaligiligi, ma Timnah ma ono aduhale vaaligiligi, aama Gimzo ma ono aduhale vaaligiligi, gai gilaadeu ga kave mommee laa ga nnoho ai. 19 Gai Tagi Maolunga ne hai gi dee sula Judah, i hiidinga Ahaz de hodooligi o Judah, ia ne hai gi kona de baubau o dangada i Judah, ia tee hai hegau ange gi Tagi Maolunga i de muna abodonu. 20 Gai Tiglath-Pileser* de hodooligi o Assyria ne humai ga hebagi ange gi de ia, tee bale ange ia. 21 Gai Ahaz ne kave hanu mee mai i de hale o Tagi Maolunga, ma de hale o de hodooligi aama hale o dagi o de henua ga gaavange gi de hodooligi o Assyria, gai mee laa tee maua hogi i de bale ange ia.

22 Gai dono masavaa ne hai ngadaa ai, gai de hodooligi go Ahaz gu kii ange donu dono dee hai hegau ange gi Tagi Maolunga i de muna abodonu. 23 Gai ia ne sigidaumaha ange gi diinonga o Damascus ne hagadee kii ina laa ia, ga hagadaba, “Go hiidinga diinonga o denga hodooligi o Syria ne bale ange gilaadeu, au ga sigidaumaha ange nei hogi gi gilaadeu, gai gilaadeu ga balea mai ai au.” Aagai mee nei ne hai ga hagadee kii ina ia aama Israel alodahi. 24 Gai Ahaz ne hagabudu denga goloa o de hale o de Maadua, ma de duuduu denga goloa o de hale o de Maadua, gai ga pono abaaba o de hale o Tagi Maolunga, gai ga hagatuu denga mommee o ssigidaumaha i dege o denga haiava alodahi i Jerusalem. 25 Gai ia ne hai denga mommee daumaha i aduhale alodahi o Judah, e dudu ai denga mee maanongi ange gi denga diinonga. Gai ia ne hai ga lili Tagi Maolunga, de Maadua o ono dubuna madagidagi.

26 Gai hegau a Ahaz ange laa ma ono dagodo, mai i taamada ga dae ai gi de hagaodi, gu sisi i lo te beebaa o denga hodooligi o Judah ma Israel. 27 Gai Ahaz ne magau bei ono dubuna, gai gilaadeu ga danu ia i de aduhale go Jerusalem, gai gilaadeu tee danu ia i lodo daanunga o denga hodooligi o Judah. Gai dana dama daane go Hezekiah ga sui ia ga hodooligi ai.

29

De hodooligi o Hezekiah i Judah

(2 Ki 18.1-3)

1 Gai Hezekiah gu madalua ma lima ono ngadau i de masavaa oona ne dae ange ai ga hodooligi, gai ia ga hodooligi i Jerusalem i e madalua ma siva ngadau. Gai de ingoo o dono dinana go Abijah, tamaa hine a Zechariah. 2 Gai ia ne hai hegau i de heohi i mada luu mada o Tagi Maolunga, bei dagodo hegau alodahi a dono dubuna go David.

De hagagilimalali a Hezekiah de temple

3 Gai tahi ngadau huu oona ne hodooligi ai i tahi malama, gai ia ga hhuge denga haitoga o de hale o Tagi Maolunga, ga hai ange gu danuaa. 4 Ia ne hai hogi gi loomai de gau haimeedabu ma denga daane de aamuli o Levi, gi hagabuni i lo te duu malaelae i de bido gi dua o de hale daumaha, 5 gai ia ga hai ange gi gilaadeu, “Daane de aamuli o Levi, goodou hagalaangona agu muna! Goodou hagagilimalali ina goodou, ma de hale o Tagi Maolunga, de Maadua o oodou dubuna madagidagi, ga aau gee mee hakino gee mai i de mommee dabu. 6 Odaadeu dubuna madagidagi tee hai hegau i de muna abodonu; gilaadeu ne hai de baubau i mada luu mada o Tagi Maolunga, taadeu Maadua ma de tili ia. Gai gilaadeu ne daahuli gee i de mommee o Tagi Maolunga e noho ai, ga huuhuli ange olaadeu dua gi de ia. 7 Gilaadeu ne pono hogi denga haitoga o de aabi e mua gi daha i lo te hale daumaha aama de diinei denga laama, gu dee dudu denga mee maanongi aabe e hai denga sigidaumaha dudu ange gi de Maadua o Israel, i de mommee dabu. 8 Deelaa ai, Tagi Maolunga ne hagaduasala Judah ma Jerusalem i dono lili, ga hai gilaadeu gi se mee hagamaatagu, ma de llele ai mouli o dangada, bei doodou hai e gidee ai naa. 9 Tilo, aanei hiidinga o odaadeu maadua ne daia laa ga maakau i de gadilaasa, gai adaadeu dama daane ma damaa hine aama odaadeu bodu gu noonoodia ma gu gaavee gee. 10 Iainei gai au gu maanadu i ogu lodo de hai dahi hagatoo donu hagaheloongoi madali Tagi Maolunga, de Maadua o Israel, gi helui ai dono lili i gidaadeu. 11 Agu dama, goodou aude ngadi nnoho, go hiidinga Tagi Maolunga gu lava i de hili goodou gi tuu i mada luoono mada gi haia ai ana hegau, ma de dudu mee maanongi.”

12 Gai aanei denga daane de aamuli o Levi ne daamada de hai hegau:

mai i de aamuli o Kohath, go Mahath tama daane a Amasai, ma Joel tama daane a Azariah;

mai i de aamuli o Merari, go Kish tama daane a Abdi, ma Azariah tama daane a Jehallelel;

mai i de aamuli o Gershon, go Joah tama daane a Zimmah, ma Eden tama daane a Joah;

13 mai i de aamuli o Elizaphan, go Shimri ma Jeuel;

mai i de aamuli o Asaph, go Zechariah ma Mattaniah;

14 mai i de aamuli o Heman, go Jehuel ma Shimei;

mai i de aamuli o Jeduthun, go Shemaiah ma Uzziel.

15 Gilaadeu ne hagabuni mai olaadeu dangada, ga hagagilimalali gilaadeu, ga ulu gi lodo ga hagagilimalali ai de hale o Tagi Maolunga, bei de hai a de hodooligi gu tala ange ai gi gilaadeu muna a Tagi Maolunga. 16 Gai de gau haimeedabu ne ulu i lo te hale o Tagi Maolunga ga hagagilimalali kilaa. Gai gilaadeu ga aau mai denga mee hakino gee alodahi alaadeu ne gide ga dugu i tua de hale o Tagi Maolunga i lo te buibui. Gai denga daane de aamuli o Levi ga mmoli mee laa ga kave gi lo te geelonga go Kidron. 17 Gai gilaadeu ne daamada de hagadabu i tahi laangi o tahi malama, gai de valu laangi huu o de malama laa, gai gilaadeu ga hagadabu de velanda i ma te hale o Tagi Maolunga. Gai gilaadeu ne hagadabu de hale o Tagi Maolunga, gai gilaadeu ne hagalava alaadeu hegau i de madaangahulu ma ono laangi o tahi malama.

18 Gai gilaadeu ga hulo ga hai ange gi de hodooligi go Hezekiah, “Gimaadeu gu lava i de hagagilimalali alodahi de hale o Tagi Maolunga: go de mommee o ssigidaumaha dudu ma ono goloa alodahi, aama teebele o denga pelaoaa o ssigidaumaha ma ono goloa alodahi. 19 Gai goloa alodahi a de hodooligi go Ahaz ne tili gee laa, i hiidinga dono dee hai hegau i de muna abodonu i de masavaa oona nogo hodooligi ai, gu lava i demaadeu vvae gee ma gu hagadabena, gai tilo, gu daakodo i mada i mua o de mommee o ssigidaumaha a Tagi Maolunga.”

20 Gai de hodooligi go Hezekiah ne oho age i taiao ga hagabuni denga dagi o de aduhale, gai gilaadeu ga loage gi de hale o Tagi Maolunga. 21 Gai gilaadeu ne gaamai e hidu kaau daane, ma e hidu ssiibi daane, ma e hidu ssiibi gauligi, aama e hidu guudi daane e hai ai ssigidaumaha o haisala o de nohoanga hodooligi, ma de hale dabu aama Judah. Gai de hodooligi ne hai ange gi de gau haimeedabu, go hagadiilinga o Aaron, gilaadeu gi sigidaumaha ina mee laa i honga de mommee o ssigidaumaha a Tagi Maolunga. 22 Gai gilaadeu ne daa denga kaau daane laa, gai de gau haimeedabu ne kave denga dodo ga dabudabui ange gi luu baasi de mommee o ssigidaumaha. Dua mee laa gai gilaadeu ne daa hogi denga ssiibi daane laa ga dabudabui ange olaadeu dodo gi honga de mommee o ssigidaumaha; gilaadeu ne daa hogi denga ssiibi gauligi laa ga dabudabui ange olaadeu dodo gi honga de mommee o ssigidaumaha. 23 Gai denga guudi daane o ssigidaumaha o haisala ne gaamai gi mada i mua o de hodooligi ma dangada alodahi, gai gilaadeu ga dugu ange olaadeu lima gi honga denga manu laa, 24 gai de gau haimeedabu ga daa manu laa ga hai olaadeu dodo ga hai ai ssigidaumaha o haisala i honga de mommee o ssigidaumaha, e hagao ai de gau Israel alodahi. Go hiidinga de hodooligi ne hagadaba bolo gi haia dahi sigidaumaha dudu ma dahi sigidaumaha o haisala i hiidinga o de gau Israel alodahi.

25 Gai Hezekiah ne hai denga daane de aamuli o Levi gi tuu i lo te hale o Tagi Maolunga ma alaadeu cymbal ma harp, ma lyre, bei de hai a David ma Gad, taane hai hegau o David, e daalaa mee e loomai, aama de pelaabisi go Nathan gu tala ai; aanei muna a Tagi Maolunga gu tala ai i daho ono pelaabisi. 26 Gai denga daane de aamuli o Levi ne tuu ma e daohi denga mee hagadangidangi a David ne hai laa, gai de gau haimeedabu ne tuu ma denga trumpet.

27 Gai Hezekiah ne hagadaba bolo gi haia ssigidaumaha dudu i honga de mommee o ssigidaumaha. Gai de masavaa huu ne daamada ai de hai ssigidaumaha dudu, gai gu daamada hogi taahili ange gi Tagi Maolunga i denga trumpet aama denga mee hagadangidangi a David de hodooligi o Israel. 28 Gai dangada alodahi ga daumaha, gai de gau daahili ga daahili, gai de gau e ilihia denga trumpet ga ili alaadeu trumpet. Gai mee nei ne duudagi donu huu de hai ga dae ai gi de hagalava ssigidaumaha dudu.

29 De masavaa huu ne hagalava ai ssigidaumaha, gai de hodooligi ma dangada alodahi i kilaa ga ino gi lalo ga daumaha. 30 Gai de hodooligi go Hezekiah ma denga dagi ga hai denga daane de aamuli o Levi gi daahili gi duuhia Tagi Maolunga, i denga daahili a David ma Asaph taane e daalaa mee e loomai. Gai gilaadeu ga daahili i denga daahili tuhi ma de malangilangi aama de duuduli ga daumaha.

31 Gai Hezekiah ga hai ange, “Goodou gu lava i de hagadabu ange gi Tagi Maolunga. Goodou loomai haia denga sigidaumaha ma sigidaumaha e hagaahe ange ai de abodonu i de hale o Tagi Maolunga.” Gai dangada alodahi ga hagabuni ga gaamai alaadeu sigidaumaha ma sigidaumaha e hagaahe ange ai de abodonu. Dangada alodahi e malangilangi, ne gaamai hanu mee e hai ai denga sigidaumaha dudu.

32 Gai taelodo o denga manu ne hai ai denga sigidaumaha dudu a dangada ne gaamai laa se madahidu kaau daane, ma e lau ssiibi daane, aama e lualau ssiibi gauligi — aanei mee alodahi ne hai ai ssigidaumaha dudu ange gi Tagi Maolunga. 33 Gai taelodo o denga manu alodahi ne hai ai sigidaumaha se onolau kaau daane ma e dolumano ssiibi. 34 Aagai de gau haimeedabu e sogoisi, gilaadeu tee maua i de holehole denga manu alodahi ne hai ai laa denga sigidaumaha dudu, deelaa ai, olaadeu dangada go denga daane de aamuli o Levi ne bale ange gilaadeu e hai ai gi lava de hegau laa, ga tali ai de hagadabu o de gau haimeedabu ange laa. Go hiidinga denga daane de aamuli o Levi e kii ange de kana ange e hagagilimalali gilaadeu i de gau haimeedabu. 35 Gai e dee go sigidaumaha dudu lagolago laa donu huu ne hai, gai ne hanu hogi sigidaumaha hagadanuaa magavaa ne hai i denga kiliisi, ma sigidaumaha o mee unu madali denga sigidaumaha dudu.

Gai gu lava hegau o de hale o Tagi Maolunga. 36 Gai Hezekiah ma dangada alodahi gu malangilangi i hiidinga mee alodahi a de Maadua gu hai ange gi dangada; go hiidinga ne moolau donu de hai ga lava mee laa.

30

De dao Taonga Hagasili

1 Gai Hezekiah ne aalu dangada alodahi o Israel ma Judah, gai ne sisi hogi hanu leda ga kave gi de aamuli o Ephraim ma de aamuli o Manasseh, ga ssala ange gilaadeu gi loomai gi de hale o Tagi Maolunga i Jerusalem, e hai ai Taonga Hagasili ange gi Tagi Maolunga, de Maadua o Israel. 2 Gai de hodooligi ma dagi o de henua aama dangada alodahi i Jerusalem ne buni bolo ga hai Taonga Hagasili i de lua malama. 3 Gai gilaadeu tee maua i de dao i dono masavaa donu, go hiidinga gu sogoisi donu huu de gau haimeedabu gu lava i de hagagilimalali gilaadeu, gai dangada tee hagabuni hogi i Jerusalem. 4 Gai de hodooligi ma hagabuulingaa dangada alodahi ne maanadu bolo se hegau danuaa i de hai. 5 Gai gilaadeu ne hai dahi hagailoo ange gi dangada i de henua alodahi, mai i Beersheba ga dae ai gi Dan, ga hagahi dangada gi loomai gi Jerusalem e dao ai Taonga Hagasili ange gi Tagi Maolunga, de Maadua o Israel. Go hiidinga tigi dao donu Taonga Hagasili madali dangada soa, bei de hai gu sisi ai laa.

6 Gai de gau e gaavee laa denga leda ne hulo ga hagadaga i Israel ma Judah ga kave leda mai i daho de hodooligi ma dagi i ono lalo, bei dagodo muna de hodooligi gu sisi laa ma e hai ange, “De gau Israel alodahi, goodou aahe mai gi Tagi Maolunga, de Maadua o Abraham, ma Isaac, aama Israel, gai ia ga ahe mai ai gi daho dangada e doe ne saavini laa ga hulo gee mai i de hodooligi o Assyria. 7 Goodou gi dee bei dagodo o oodou damana aama oodou dangada, gilaadeu tee hai hegau ange gi Tagi Maolunga, de Maadua o olaadeu dubuna madagidagi, i de muna abodonu. Deelaa ai, ia ne hai gilaadeu gi se mee e haia gi maatagu dangada, bei doodou hai gu gidee ai naa. 8 Goodou aude hagamakaga ina oodou lodo bei oodou dubuna madagidagi, gai dugua ange goodou gi Tagi Maolunga, ma de loomai gi dono hale dabu, aana gu lava laa i de hagadabu ga hano ai. Goodou daumaha ange gi Tagi Maolunga doodou Maadua, gi dee hagaduasala ina ai e ia goodou i dono bole. 9 Noo goodou e aahe mai gi Tagi Maolunga, gai dangada ne gaavee oodou dangada ma oodou dama e lodo aaloha ange naa gi gilaadeu, ga hagaahe mai gilaadeu gi de henua nei, go hiidinga Tagi Maolunga doodou Maadua e degi ma de lodo aloha. Ia e dee huli gee naa donu i goodou, noo goodou e aahe mai gi de ia.”

10 Gai de gau ne gaavee laa leda laa ne hagadaga i denga aduhale alodahi i de vaaenga o Ephraim, ma de vaaenga o Manasseh, ga dae ai loo gi de vaaenga o Zebulun; gai dangada i kilaa ne hagangadi mee aama de hagadookaa gilaadeu. 11 Aagai e hanu daane o Asher, ma Manasseh, ma Zebulun ne hagamaolalo olaadeu lodo ga loomai gi Jerusalem. 12 Gai de Maadua ne bale ange hogi dangada e nnoho i Judah, ga hai gilaadeu gi buni i de hai mee alodahi a Tagi Maolunga gu tala i daho de hodooligi ma denga dagi o de henua.

13 Gai ne soa mmao dangada ne hagabuni mai gi Jerusalem ga dao ai Taonga o Pelaoaa Dee Hagahua i de lua malama. 14 Gai gilaadeu ne hiihidi age ga aau gee denga mommee o ssigidaumaha i Jerusalem, ma denga mommee o ssigidaumaha o mee maanongi ga tili iho gi lo te geelonga go Kidron.

15 Gai gilaadeu ga daa denga ssiibi gauligi e hai ai Taonga Hagasili i de madaangahulu ma haa laangi o de lua malama. Gai de gau haimeedabu ma daane de aamuli o Levi gu dookaa, gai gilaadeu ga hagadabu gilaadeu ma de gaamai denga sigidaumaha dudu gi de hale o Tagi Maolunga. 16 Gai gilaadeu ne loomai ga tuu i olaadeu duulanga bei de hai gu sisi ai laa i lodo hainga a Moses, taane o de Maadua. Gai de gau haimeedabu ne hagassii ange dodo a denga daane de aamuli o Levi gu gaavange laa gi gilaadeu ⌊gi honga de mommee o ssigidaumaha⌋. 17 Gai go hiidinga ne soa dangada tigi hagagilimalali gilaadeu, deelaa ai, denga daane de aamuli o Levi ne daa denga ssiibi o Taonga Hagasili i hiidinga o dangada alodahi tigi gilimalali laa ⌊bei de hai gu tala ai laa i de hainga⌋, e hagadabu ange ai gilaadeu gi Tagi Maolunga. 18 Gai dangada soa ne loomai laa i de vaaenga o Ephraim, ma de vaaenga o Manasseh, ma de vaaenga o Issachar, aama de vaaenga o Zebulun tee hagagilimalali gilaadeu, gai ne gaimee i Taonga Hagasili, gilaadeu tee hai gi bei mee gu lava laa i de sisi. Aagai Hezekiah ne dalodalo i gilaadeu, ga hai ange, “Tagi Maolunga, de ia danuaa laa, gu degi ange gi dangada alodahi 19 gu hagababa laa i ono lodo bolo ia ga ssala de Maadua, go Tagi Maolunga, de Maadua o ono dubuna madagidagi, e dee galemu donu ia tigi hagagilimalali ia bei dagodo o denga hainga o de mommee dabu.” 20 Gai Tagi Maolunga ne hagallongo talodalo a Hezekiah, ga hagaieiangi dangada.

21 Gai de gau Israel ne loomai laa gi Jerusalem ne hai Taonga o Pelaoaa Dee Hagahua i e hidu laangi ga malangilangi ai, gai denga daane de aamuli o Levi ma de gau haimeedabu ne daahili ange gi Tagi Maolunga i laangi alodahi, madali denga mee hagadangidangi a Tagi Maolunga.

22 Gai Hezekiah ga hagammahi ange lodo o denga daane alodahi o de aamuli o Levi e aabo laa i de hai hegau a Tagi Maolunga. Gai dangada ne gaimee i taonga i e hidu laangi, ma de hai denga sigidaumaha hagadanuaa magavaa ga hagaahe ange ai de abodonu gi Tagi Maolunga, de Maadua o olaadeu dubuna madagidagi.

23 Gai dangada alodahi ne buni bolo gilaadeu ga duudagi de hai taonga i e hidu ange laangi; gai gilaadeu ga duudagi de hai taonga i e hidu ange laangi ma de malangilangi. 24 Gai Hezekiah, de hodooligi o Judah, ne gaavange gi dangada e mano kaau daane, ma e hidumano ssiibi e hai ai denga sigidaumaha, gai denga dagi o de henua ne gaavange hogi gi dangada e mano kaau daane ma e dahisemada ssiibi. Gai gu soa mmao dangada haimeedabu ne hagadabu. 25 Gai de hagabuulingaa dangada o Judah gu malangilangi, madali de gau haimeedabu, ma daane de aamuli o Levi, aama de hagabuulingaa dangada mai i Israel, madali de gau henua gee e nnoho i Israel, aama gilaadeu e nnoho i Judah. 26 Gai gu laumalie de malangilangi o dangada i Jerusalem, go hiidinga tigi ai ange donu mee bee nei ne hai i Jerusalem, i dua de masavaa o Solomon, tama daane a de hodooligi go David. 27 Gai de gau haimeedabu ma daane de aamuli o Levi ga tuu age ga hagamanuuia dangada, gai olaadeu leo ma alaadeu dalodalo gu tae age gi de nohoanga dabu o de Maadua.

31

De sui a Hezekiah de hai e daumaha ai

1 Gai de masavaa ne lava ai mee nei alodahi, gai de gau Israel ne hulo gi denga aduhale alodahi o Judah, ga oha ai denga duludulu hadu ma de duuduu iho denga duludulu laagau o Asherah. Gilaadeu ne oha denga mommee daumaha, ma mommee o ssigidaumaha i Judah alodahi, ma de vaaenga o Benjamin alodahi, aama luu vaaenga o Ephraim ma Manasseh. Gai ga odi huu mommee nei alodahi i delaadeu oha, gai de gau Israel gu aahe gi olaadeu aduhale ma olaadeu mee.

2 Gai Hezekiah ga hili denga hagabuulinga o de gau haimeedabu ma de aamuli o Levi — go gilaadeu e haia hegau a de gau haimeedabu ma hegau a denga daane de aamuli o Levi — e hai ai denga sigidaumaha dudu ma sigidaumaha hagadanuaa magavaa, ma de hai alaadeu hegau, ma de daahili ga hagaahe ange de abodonu aama de tuhi i de mommee noho gaainga o Tagi Maolunga. 3 Gai de hodooligi ne gaavange hanu ana mee donu e hai ai sigidaumaha dudu i taiao ma de ahiahi, ma sigidaumaha dudu i de laangi o Sabbath, ma de masavaa e duu ai de maasina i dai, aama denga daonga gu lava i de hagailonga, bei de hai gu sisi ai laa i de hainga a Tagi Maolunga. 4 Gai ia ga hai ange gi dangada e nnoho i Jerusalem gilaadeu gi gaavange duuhanga o de gau haimeedabu ma denga daane de aamuli o Levi, gi maua ai e gilaadeu i de hagassula hainga a Tagi Maolunga. 5 Gai de masavaa huu ne adi ange ai muna laa, gai de gau Israel ga gaamai denga grain, ma uvaini, ma lolo, ma hooni aama mee alodahi ne hagihagi i taamada i honga alaadeu veelenga. Gai ne lagolago mmao alaadeu mee ne gaamai, go tahi diba i diba e madaangahulu o mee alodahi. 6 Gai dangada o Israel ma Judah e nnoho laa i lodo aduhale o Judah ne gaamai hogi dahi diba i diba e madaangahulu o alaadeu kaau ma alaadeu ssiibi, ma dahi diba i diba e madaangahulu gu lava laa i de vvae ange gi Tagi Maolunga delaadeu Maadua, ga hagabudubudu ga dugu ai. 7 Gai gilaadeu ne daamada de gaamai mee laa ga hagabudubudu ga dugu ai i tolu malama, gai alaadeu mee ne odi mai i de hidu malama. 8 De masavaa a Hezekiah ma dagi o de henua ne loomai ai ga gidee de hagabudubuduungaa mee gu gaamai laa, gai gilaadeu ga tuhi Tagi Maolunga ma de hagamanuuia ono dangada go de gau Israel.

9 Gai Hezekiah ga ssili ange gi de gau haimeedabu ma daane de aamuli o Levi dagodo o denga hagabuudungaa mee laa. 10 Gai Azariah tangada haimeedabu maolunga, mai i de hagadiilinga o Zadok, ga hai ange, “Mai i taamada de gaamai a dangada denga mee ngadi gaavange gi de hale o Tagi Maolunga, gai gimaadeu gu gaimee ma gu boobosu, gai e lagolago donu mee e doe, go hiidinga Tagi Maolunga gu hagamanuuia ono dangada. Gai de hagabuudungaa mee nei go mee doe.”

11 Gai Hezekiah ga hai ange gilaadeu gi hagadabena ina hanu aabi i lo te hale o Tagi Maolunga, gai gilaadeu ga hagadabena denga aabi laa. 12 Gai gilaadeu ne kana ange ga gaamai denga mee ngadi gaavange, ma dahi diba i diba e madaangahulu ma mee ngadi gaavange gu vvae ange laa gi de Maadua. Gai go Conaniah, dahi daane de aamuli o Levi tagi o mee nei, gai taane i ono lalo go dono daina daane go Shimei. 13 Gai denga daane e balea ange Conaniah ma dono daina daane go Shimei, go Jehiel, ma Azaziah, ma Nahath, ma Asahel, ma Jerimoth, ma Jozabad, ma Eliel, ma Ismakiah, ma Mahath, aama Benaiah, bei de hai a de hodooligi go Hezekiah ma Azariah tagi o de hale o de Maadua gu hili ai laa gilaadeu.

14 Gai Kore, tama daane a Imnah, taane de aamuli o Levi, e hagaloosi de haitoga i baasi dua, ma mee ngadi gaavange a dangada e gaavange gi de Maadua, ma de duha mee gu gaavange gi Tagi Maolunga ma mee ngadi gaavange dabu laa. 15 Gai Eden, ma Miniamin, ma Jeshua, ma Shemaiah, ma Amariah, aama Shecaniah ne bale ange ia i de muna abodonu i lodo aduhale o de gau haimeedabu, ga duha ange gai a olaadeu dangada go de gau haimeedabu, i olaadeu hagabuulinga, go de gau maatua ma denga gauligi alodahi.

16 Gilaadeu ne duha ange hogi gai a denga gauligi daane gu dagidolu olaadeu ngadau ga hanage ai gu sisi olaadeu ingoo madali olaadeu atangada — go dangada alodahi e ulu laa i de hale o Tagi Maolunga e hai ai alaadeu hegau gu vaevae ange gi gilaadeu i dahi laangi ma dahi laangi, madali olaadeu hagabuulinga. 17 Gai gilaadeu ne daohi ingoo o de gau haimeedabu madali huaabodu o olaadeu dubuna madagidagi, aama denga daane hogi i de aamuli o Levi gu dagimadalua laa olaadeu ngadau ga hanage ai, ange gi alaadeu hegau ma olaadeu hagabuulinga. 18 Gai de gau haimeedabu ne sisi olaadeu ingoo madali alaadeu gauligi vaaligiligi, ma olaadeu bodu, ma alaadeu dama daane ma damaa hine, aama dangada alodahi i kilaa, go hiidinga gilaadeu ne kana ange ga hai gi gilimalali gilaadeu.

19 Gai de gau haimeedabu, go hagadiilinga o Aaron gu nnoho laa i mommee iai veelenga i luu baasi olaadeu aduhale, ma denga aduhale ange laa, ni daane gu hili gi duuhaa ange gai a denga daane alodahi i olaadeu magavaa, aama gilaadeu alodahi gu sisi olaadeu ingoo madali denga atangada o de aamuli o Levi.

20 Gai Hezekiah ne hai mee nei i Judah alodahi, gai ia ne hai hegau danuaa ma de heohi aama de hai hegau i de muna abodonu i mada luu mada o Tagi Maolunga dono Maadua. 21 Gai ia ne hagadaga age i mee alodahi aana ne hai i de hale o de Maadua ma dono daudali i hainga ma muna gu tala ange, ma dana ssala de Maadua ga hai mee nei i ono lodo alodahi.

32

De hagamadagu a Sennacherib de gau Jerusalem

(2 Ki 18.13-18; 19.14-19, 35-37; Isa 36.1-22; 37.8-38)

1 Dua hegau alodahi a Hezekiah ne hai i de muna abodonu, gai de hodooligi o Assyria go Sennacherib ne humai e hebagi ange gi Judah. Ia ne duuli luu baasi o denga aduhale buibui, ma de hagatale de hagadee kii aduhale laa e kave moona. 2 De masavaa a Hezekiah ne gidee ai bolo Sennacherib gu humai e hagadabena e hebagi ange gi Jerusalem, 3 gai ia ga hai dahi hagasaele madali dagi o de henua aama ono daane mmahi, e pono ai denga vai i tua de aduhale, gai gilaadeu ga bale ange ia. 4 Gai hanu daane soa ne hagabuni ga hulo ga pono denga vai alodahi ma de vai e ssali laa ma e hano laa lo te henua, ga hagataba, “Gu aha gu hai ai gi maua e de hodooligi o Assyria i de gidee hanu vai lagolago?” 5 Ia ne hai hegau hagaduu ngae ga hagaahe age mommee alodahi gu maoha laa i de buibui o de aduhale ma de hagatuu age denga hale dagitilo maolunga i ono elunga. Ia ne hagaduu hogi dahi buibui laa tua de buibui o de aduhale. Ia ne hai gi makaga denga bae hagamakaga i lo te aduhale o David, ma de hai denga goloa hebagi lagolago mmao.

6 Ia ne hili hogi hanu dagi o de hebagi gi dagina dangada, ga hagabuni mai gilaadeu gi ono daha i lo te duu malaelae i gaogao de haitoga o de aduhale, gai ia ga hagammahi ange gilaadeu, ga hai ange, 7 “Goodou gi lodo mmahi ma de lo taane. Goodou aude maatagu aabe gi lodo baageaa i hiidinga o de hodooligi o Assyria, ma de hagabuulinga hebagi madali ia, go hiidinga e soa ange gilaadeu i odaadeu daha i gilaadeu madali ia. 8 Dono bale go mahi o dangada, aagai taadeu bale go Tagi Maolunga taadeu Maadua, gai go ia e balea mai gidaadeu ga hebagi ai.” Gai dangada gu lodo mmahi i hiidinga muna a Hezekiah, de hodooligi o Judah.

9 Dua mee nei, gai Sennacherib de hodooligi o Assyria ne hai hanu ono daane gi loomai gi Jerusalem i daho Hezekiah de hodooligi o Judah, aama dangada alodahi o Judah e nnoho laa i Jerusalem, i de masavaa oona ma ono daane hebagi alodahi e duuli ai luu baasi de aduhale go Lachish, ga hai ange:

10 “E hagadaba Sennacherib de hodooligi o Assyria: Goai oodou e tali hagalodolodo ange naa aagena, gai goodou ga nnoho ai naa i Jerusalem i de masavaa e duuli ina ai luu baasi de aduhale? 11 Hezekiah e daahanga goodou, ia e dugu naa donu huu goodou gi maakau i doodou hiikai ma de hieunu, i dana hai adu gi goodou, ‘Tagi Maolunga taadeu Maadua e hagaola naa donu gidaadeu mai i de hodooligi o Assyria.’ 12 E dee deenei Hezekiah ne aaua gee laa ono mommee daumaha, ma ono mommee o ssigidaumaha, ma de hai ange gi dangada o Judah ma Jerusalem, ‘Goodou daumaha donu huu i mada i mua o dahi mommee o ssigidaumaha, ma de dudu oodou sigidaumaha i ono elunga’?

13 Goodou tigi langona laa mee amaadeu ma ogu damana gu hai ange gi dangada i denga henua ange laa? Ne maua laa e diinonga o denga henua laa i de hagaola gilaadeu mai i dogu sauaa? 14 Gai goai i magavaa o denga diinonga o denga huaahenua a ogu damana ne oha laa, ne maua i de hagaola ono dangada mai i dogu sauaa? Gai dee hee ai de hai a doodou Maadua e maua ai i de hagaola goodou mai i de au? 15 Deenei ai, goodou aude dugua ange Hezekiah gi hagasengalia goodou ma de daahanga goodou i de mee nei. Goodou aude hagadonusia ana muna, go hiidinga tigi ai donu se diinonga daudahi o denga huaahenua aabe go denga nohoanga hodooligi ne maua i de hagaola ono dangada mai i gimaadeu ma ogu damana. Gai e kii ange naa donu tee maua e doodou Maadua i de hagaola goodou mai i de au!”

16 Gai ono daane hai hegau ne pasa hagamaolunga hogi i Tagi Maolunga de Maadua ma dono dangada hai hegau go Hezekiah. 17 Gai ia ne sisi hogi hanu leda ga hagangadi mee ai Tagi Maolunga, de Maadua o Israel, ma de basa hagamaolunga i de ia, ga hai ange, “Diinonga o denga huaadangada i henua ange laa tee maua i de hagaola olaadeu dangada mai i dogu sauaa, gai de Maadua o Hezekiah e dee maua naa hogi i de hagaola ono dangada mai i dogu sauaa.” 18 Gai denga daane laa ne oo ga pasa ange gi dangada o Jerusalem e tuu laa i honga de buibui o de aduhale i muna Hebrew, gi manavasaa ai gilaadeu ma de maatagu, gai gi maua ai e gilaadeu i de hagadee kii de aduhale laa. 19 Gai gilaadeu ne tala dagodo o de Maadua o Jerusalem, bei delaadeu hai ne tala ai dagodo o diinonga o denga huaahenua o henua i lalo, go diinonga a dangada ne hai.

20 Gai de hodooligi go Hezekiah ma de pelaabisi go Isaiah, tama daane a Amoz, ga tangi ange gi de Maadua i de langi i dagodo o muna nei. 21 Gai Tagi Maolunga ne hai gi humai dahi dangada de langi gi daia gi maakau denga daane hebagi alodahi ma denga dagi, aama dagi o de hebagi i de mommee nnoho gaainga o de hodooligi o Assyria. Gai ia ne ahe ga hano gi dono henua gu dogaa. Gai de masavaa oona ne hano ai gi lo te hale daumaha o dono diinonga, gai ana dama daane ga daa ia gu magau i de gadilaasa.

22 Gai Tagi Maolunga ne hagaola Hezekiah ma dangada o Jerusalem, mai i de hodooligi o Assyria go Sennacherib, ma mai i denga hagadaumee alodahi, gai ia ne hai gilaadeu gi nnoho paba. 23 Gai dangada soa ne gaamai denga sigidaumaha a Tagi Maolunga gi Jerusalem, ma mee ngadi gaavange hagamogomogo ange gi Hezekiah, de hodooligi o Judah. Gai denga huaahenua alodahi ne hagaamua ia mai i de masavaa laa.

De lodo maolunga o Hezekiah

(2 Ki 20.1-3, 12-19; Isa 38.1-3; 39.1-8)

24 Laangi laa gai Hezekiah ne magi ga dai magau. Gai ia ga dalodalo ange gi Tagi Maolunga, gai ia ga basa ange gi dana dangidangi ga gaavange dahi hagailonga hagalele mouli gi de ia. 25 Aagai Hezekiah tee hagaahe ange de abodonu i mee danuaa gu hai ange laa gi de ia, gai ia ne lodo maolunga. Deelaa ai, Tagi Maolunga ne hagaduasala ia ma Judah aama Jerusalem i dono bole. 26 Aagai Hezekiah ne sui dono lodo maolunga ga hagamaolalo, madali dangada e nnoho i Jerusalem; deelaa ai, Tagi Maolunga tee hagaduasala gilaadeu i dono bole i de masavaa o Hezekiah.

27 Gai Hezekiah gu kona mmao de lava ma de laumalie dono hagadubu, gai ia ga hagatuu denga mommee doange e hhao ai ana selevaa ma goolo, ma hadu hagamogomogo, ma mee maanongi, ma mee hungihungi, aama hagadaagangaa goloa hagamogomogo ange laa. 28 Ia ne hagatuu hogi hanu hale e doange ai denga grain, ma uvaini hoou, ma lolo; ma de hai buibui e hhao ai denga hagadaagangaa manu haangai, ma denga buibui ssiibi. 29 Ia ne hagatuu hogi denga aduhale ma de hai ga lagolago ana ssiibi ma kaau, go hiidinga de Maadua gu gaavange gi de ia mee lagolago mmao.

30 Deenei Hezekiah ne bonodia laa ssaalingaa vai i de mommee e mua gi lunga i Gihon, ga hai denga vai gi ssali gi hulo gi baasi dai de aduhale o David. Gai ana hegau alodahi ne hai ne ssula danuaa. 31 Gai de masavaa a denga dagi o Babylon ne hai ai gi loomai hanu daane gi siilia dagodo o mee hagalele mouli gu hai laa i de henua, gai de Maadua tee bale ange ia, gai ne hagatale ia e tilo ai mee alodahi i ono lodo.*

De magau o Hezekiah

(2 Ki 20.20-21)

32 Gai hegau a Hezekiah ange laa, ma mee danuaa aana ne hai, gu sisi madali denga midi hagaago ange a de pelaabisi go Isaiah, tama daane a Amoz, i lo te beebaa o denga hodooligi o Judah ma Israel. 33 Gai Hezekiah ne magau bei ono dubuna, ga danu i honga tuuduu iai daanunga o de aamuli o David. Gai dangada alodahi i Judah ma dangada e nnoho i Jerusalem ne hagadubu ia i de masavaa oona ne magau ai. Gai dana dama daane go Manasseh ne sui ia ga hodooligi ai.

33

De hodooligi o Manasseh i Judah

(2 Ki 21.1-9)

1 Gai Manasseh gu madaangahulu ma lua ono ngadau i de masavaa oona ne dae ange ai ga hodooligi, gai ia ne hodooligi i e madalima ma lima ngadau i Jerusalem. 2 Gai ia ne hai de baubau i mada luu mada o Tagi Maolunga, ia ne ago ange i dahulinga hakino gee a denga huaahenua a Tagi Maolunga ne hai laa gi hulo gee mai i daho de gau Israel. 3 Ia ne hagatuu age ange denga mommee daumaha a dono damana go Hezekiah ne oha laa; ia ne hagatuu age hogi hanu mommee e sigidaumaha ange ai gi Baal, ma dahi duludulu laagau o Asherah. Ia ne ino ma de daumaha ange gi denga heduu alodahi i lo te langi. 4 Ia ne hagatuu hogi hanu mommee o ssigidaumaha i lo te hale o Tagi Maolunga, go de mommee a Tagi Maolunga gu hagadaba laa, “Jerusalem go de mommee e dagodo ai dogu ingoo ga hano ai.” 5 Gai ia ne hagatuu denga mommee o ssigidaumaha ange gi denga heduu alodahi i lo te langi, i lo te buibui o de hale o Tagi Maolunga. 6 Gai ia ne sigidaumaha ana dama i lo te ahi i de geelonga go Ben Hinnom, ma de tala mee e dee iloo, ma de hai huuhuaa mee, ma de ssala denga hagailonga, ma de ssala de bale i daho denga hilohilo ma eidu, ma denga hagasaalunga o de gau maakau. Gai ne lagolago ana hegau baubau ne hai i mada luu mada o Tagi Maolunga, ga hai ai ia gu lili.

7 Ia ne kave hogi dahi diinonga aana ne hai laa ga hagaduu i lo te hale o de Maadua, go de mommee a de Maadua gu hai ange laa gi David ma dana dama go Solomon, “Go de hale nei ma Jerusalem aagu gu hili i mommee alodahi o aamuli o de gau Israel, e hagadubu ai dogu ingoo ga hano ai. 8 Gai au e dee ahe ange naa donu e hai de gau Israel gi hulo gee mai i de henua aagu gu gaavange gi olaadeu dubuna madagidagi, noo gilaadeu e kana ange e daudali i agu muna gu tala ange gi gilaadeu, ma agu hainga, ma agu mee alodahi gu hagasauaa, ma mee alodahi aagu gu hagamodu ange gi gilaadeu i daho Moses.” 9 Aagai Manasseh ne dagi gee Judah ma dangada o Jerusalem, gai gilaadeu ga hai denga dahulinga e kii ange de baubau, i dahulinga a denga huaahenua a Tagi Maolunga ne hai laa, gi hulo gee mai i daho de gau Israel.

De dahuli lodo o Manasseh

10 Gai Tagi Maolunga ne basa ange gi Manasseh ma ono dangada, aagai gilaadeu tee hagallongo ana muna. 11 Gai Tagi Maolunga ne gaamai dagi o denga daane hebagi o de hodooligi o Assyria gi noodia Manasseh gi gaavee; gai gilaadeu ne hagalau ange dahi maadau gi dono usu, ma de nnoa ia i denga mee noonooa baalanga ga kave ai ia gi Babylon. 12 Gai de masavaa huu oona ne duasala ai, gai ia ga dalodalo ange gi Tagi Maolunga dono Maadua i de bale, ma de hagamaolalo i mada luu mada o de Maadua o ono dubuna madagidagi. 13 Gai de masavaa huu oona ne dalodalo ange ai gi Tagi Maolunga, gai ia ga hagallongo dana dangidangi, ga hagaahe mai ia gi Jerusalem ga hagaahe ange ia gi dono nohoanga hodooligi. Gai Manasseh gu donu iho bolo Tagi Maolunga go de Maadua abodonu.

14 Muli mai gai ia ne hagaahe age de buibui laa daha o de aduhale o David, i baasi dai o de vai go Gihon i lo te geelonga, ga hano ai gi de Haitoga o denga Mamu, ma de holiage mai laa luu baasi tuuduu go Ophel; ia ne hai hogi de buibui laa gi kii ange de maolunga. Gai ia ga hai dagi o de hebagi gi nnoho i lodo aduhale buibui alodahi o Judah.

15 Gai ia ne aau gee denga diinonga ma mee e hagadubu ai gilaadeu mai i de hale o Tagi Maolunga, ma mommee o ssigidaumaha alodahi aana ne hagatuu i honga de mounga o de hale o Tagi Maolunga, aama Jerusalem, ga tili gi tua de aduhale. 16 Ia ne hagaahe age hogi de mommee o ssigidaumaha o Tagi Maolunga, gai ia ga hai denga sigidaumaha hagadanuaa magavaa ma sigidaumaha o de tuhi i ono elunga, aama de hai ange gi dangada o Judah gilaadeu gi daumaha ange gi Tagi Maolunga de Maadua o Israel. 17 Gai dangada goi sigidaumaha huu i denga mommee daumaha, aagai gilaadeu e sigidaumaha ange donu huu gi Tagi Maolunga delaadeu Maadua.

De magau o Manasseh

(2 Ki 21.17-18)

18 Gai hegau a Manasseh ange laa, ma dono dalodalo ange gi dono Maadua, ma muna a dangada e daalaa mee e loomai ange gi de ia i de ingoo o Tagi Maolunga, de Maadua o Israel, gu sisi i lodo beebaa e daohi ai laa hegau a denga hodooligi o Israel. 19 Gai dana dalodalo, ma dagodo de basa ange o de Maadua gi dana dalodalo, ma ono haisala alodahi ma dono dee hai hegau i de muna abodonu, ma mommee aana ne hagatuu ai mommee daumaha ga hagatuu ai denga duludulu laagau o Asherah ma denga diinonga, i mua dana hagamaolalo ono lodo — mee nei gu sisi i lodo beebaa a dangada e daalaa mee e loomai. 20 Gai Manasseh ne magau bei ono dubuna ga danu i dono hale. Gai dana dama daane go Amon ga sui ia ga hodooligi ai.

De hodooligi o Amon i Judah

(2 Ki 21.19-26)

21 Gai Amon gu madalua ma lua ono ngadau i de masavaa oona ne dae ange ai ga hodooligi, gai ia ne hodooligi i Jerusalem i e lua ngadau. 22 Gai ia ne hai de baubau i mada luu mada o Tagi Maolunga, bei hegau a dono damana go Manasseh. Ia ne daumaha ange aama de sigidaumaha ange gi denga diinonga alodahi a Manasseh ne hai laa. 23 Aagai ia tee bei dagodo o dono damana go Manasseh, ia tee hagamaolalo ono lodo i mada luu mada o Tagi Maolunga; ia ne hai ga kii ange de lagolago ono haisala.

24 Gai ono dangada hai hegau ne buni bolo e daa ia gi magau, gai gilaadeu ne daa ia ga magau i dono hale. 25 Aagai dangada o de henua ga daa gu maakau gilaadeu alodahi ne daia de hodooligi go Amon, gai gilaadeu ga hai dana dama daane go Josiah gi suuia ia gi hodooligi ai.

34

De hodooligi o Josiah i Judah

(2 Ki 22.1-2)

1 Gai Josiah gu valu ono ngadau i de masavaa oona ne dae ange ai ga hodooligi, gai ia ne hodooligi i e matolu ma dahi ngadau i Jerusalem. 2 Gai ia ne hai hegau i de heohi i mada luu mada o Tagi Maolunga, ma de ago ange i hegau a dono dubuna go David, ia tee hagahaisala donu dahi mee daudahi.

De oha a Josiah mommee daumaha o denga diinonga

3 Gai de valu ngadau huu oona ne hodooligi ai, i de masavaa oona goi dama daane ai, gai ia ga daamada de ssala de Maadua o dono dubuna go David. Gai de madaangahulu ma lua ngadau huu, gai ia ga daamada de hagagilimalali Judah ma Jerusalem. Ia ne aau denga mommee daumaha, ma duludulu laagau o Asherah, ma denga diinonga laagau aama diinonga baalanga. 4 Gai ia ne hai hogi dangada gi oohaa ina mommee o ssigidaumaha o Baal i ono mada i mua, ma de duuduu iho denga mommee o ssigidaumaha o mee maanongi e tuu laa i kilaa, ma de hadihadi denga duludulu laagau o Asherah aama diinonga baalanga ma laagau. Gai ia ne mmili ga lligi mee laa ga doha saele i honga daanunga o dangada ne sigidaumaha ange gi denga diinonga laa. 5 Ia ne dudu hogi ivi o de gau haimeedabu i honga olaadeu mommee o ssigidaumaha, ga hagagilimalali ai Judah ma Jerusalem. 6 Ia ne hai hogi mee nei i denga aduhale o Manasseh, ma Ephraim aama Simeon, ga dae ai loo gi Naphtali, ma mommee maoha i luu baasi o denga mommee nei; 7 ia ne oha iho hogi denga mommee o ssigidaumaha ma duludulu laagau o Asherah, ga mmili gu ni gelegele lligi, ma de duuduu iho denga mommee e dudu ai mee maanongi i honga de henua o Israel alodahi. Dua mee nei gai ia ne ahe gi Jerusalem.

De gidee o de beebaa o de hainga

(2 Ki 22.3-20)

8 Gai de madaangahulu ma valu ngadau huu o Josiah ne hodooligi ai, i dua dana hagagilimalali de henua ma de temple, gai ia ne hai gi hulo Shaphan tama daane a Azaliah, ma Maaseiah tagi o de aduhale, madali Joah tama daane a Joahaz, tangada daohi, gi hagaahea age de hale o Tagi Maolunga dono Maadua.

9 Gai gilaadeu ne hulo gi daho tangada haimeedabu maolunga go Hilkiah ga gaavange gi de ia denga sseene gu gaamai laa gi de hale o de Maadua, gai de gau hagaloosi haitoga mai i de aamuli o Levi ne hagabudu sseene laa i daho de aamuli o Manasseh, ma de aamuli o Ephraim aama dangada e doe i Israel, ma dangada alodahi o Judah ma Benjamin aama dangada e nnoho i Jerusalem. 10 Gai gilaadeu ne gaavange sseene laa gi denga daane e dagina hegau o de hale o Tagi Maolunga. Gai denga daane laa ga hagao ange ai de gau hai hegau e haia ange laa aama de hagaahe age de hale daumaha. 11 Gilaadeu ne gaavange hogi sseene gi denga labagau o laagau ma de gau hagaduu hale, gai gilaadeu ga hagao ai denga hadu gu hagamalali, ma laagau e hai ai dogai ma ssanga o de hale daumaha a denga hodooligi o Judah gu tili ma gu baubau.

12 Gai denga daane laa ne kana ange ga hai de hegau laa. Gai denga daane ne dagina gilaadeu go Jahath, ma Obadiah, luu daane de aamuli o Levi mai i de hagadiilinga o Merari, aama Zechariah ma Meshullam, mai i de hagadiilinga o Kohath. Gai denga daane alodahi i de aamuli o Levi e mmau i de hagadangidangi i denga mee hagadangidangi 13 ne dagi de gau molimoli mee, ma denga hagadaagangaa hegau alodahi; e hanu hogi i de aamuli o Levi ni dangada sisi, ma dagi o de henua, aama daane hagaloosi.

14 De masavaa alaadeu ne hagassao mai ai denga sseene gu lava laa i de hhao gi lo te hale o Tagi Maolunga, gai tangada haimeedabu go Hilkiah gu gidee e ia de beebaa o de hainga a Tagi Maolunga ne gaavange laa gi Moses. 15 Gai Hilkiah ga hai ange gi tangada sisi go Shaphan, “Au gu gidee de beebaa o de hainga i lo te hale o Tagi Maolunga.” Gai ia ga gaavange de beebaa laa gi Shaphan.

16 Gai a Shaphan ne gaamai de beebaa laa ga gaavange gi de hodooligi, ma de tala ange gi de ia, ga hai ange, “Mee alodahi aau ne tala mai gi gimaadeu oo dangada hai hegau gu lava i de hai. 17 Gimaadeu gu kave sseene nogo i lo te hale o Tagi Maolunga laa ma gu gaavange gi denga daane e hagaseesee ina de hegau ma de gau hai hegau.” 18 Gai tangada sisi go Shaphan ne hai ange hogi gi de hodooligi, “Tangada haimeedabu go Hilkiah ne gaamai dahi beebaa gi de au.” Gai a Shaphan ga dau ange de beebaa laa gi de hodooligi.

19 De masavaa a de hodooligi ne langona ai muna o de hainga, gai ia ga ssae ono malo. 20 Gai de hodooligi ga tala ange gi Hilkiah, ma Ahikam tama daane a Shaphan, ma Abdon tama daane a Micah,* ma tangada sisi go Shaphan, aama taane hai hegau o de hodooligi go Asaiah, ga hai ange, 21 “Goodou suuia gimaadeu ma dangada e doe i Israel ma Judah, mage siilia ai i daho Tagi Maolunga, gi iloo dagodo mee gu sisi i lo te beebaa gu gidee nei. Tagi Maolunga gu kona mmao dono lili i gidaadeu, go hiidinga odaadeu dubuna madagidagi tee daohi ana muna; gilaadeu tee hai gi bei dagodo muna alodahi gu sisi i de beebaa nei.”

22 Gai Hilkiah ma denga daane a de hodooligi ne hai gi hulo, ne hulo gi pasa ange gi de pelaabisi go Huldah, de bodu o Shallum, tama daane a Tokhath, tama daane a Hasrah, go taane e doange ina denga malo o de temple. Gai de hine laa e noho i de lua vaaenga i Jerusalem.

23 Gai de hine laa ne hai ange gi gilaadeu, “E hagadaba Tagi Maolunga, de Maadua o Israel: Goodou hai ange gi taane ne haia naa goodou gi loomai gi ogu daha, 24 ‘E hagadaba Tagi Maolunga: Tilo, au e hai naa gi humai de hai ngadaa gi honga de mommee nei ma ono dangada — go denga hagamalaia alodahi gu sisi i lo te beebaa, ne dau laa i mada i mua o de hodooligi o Judah. 25 Gilaadeu gu tili au gai gu sigidaumaha ange mee maanongi gi denga diinonga, ga hagadaemaha ogu lodo i alaadeu hegau alodahi gu hai. Deenei ai, au e hai baasi ange gi de mommee nei i dogu lili, gai e dee maua donu i de haganoho.’ 26 Aagai goodou hai ange gi de hodooligi o Judah, ne haia naa goodou gi loomai gi siilia i daho Tagi Maolunga, ‘E hagadaba Tagi Maolunga, de Maadua o Israel, i dagodo o muna aau gu langona naa: 27 Go hiidinga koe ne dahuli oo lodo ga hagamaolalo i mada luu mada o de Maadua, i dau masavaa aau ne langona ai ana muna, e hai baasi ange ai gi de mommee nei ma ono dangada, ma hiidinga doo hagamaolalo i mada luoogu mada, ga ssae oo malo ma de dangi i ogu mada i mua — deenei ai, e hagadaba Tagi Maolunga: Au gu langona au muna. 28 Tilo, au e dugu adu naa goe gi magau bei dagodo oo dubuna madagidagi, ga danu i de masavaa o de nnoho paba. Koe e dee gidee naa denga mee hai ngadaa aagu e hai gi loomai gi de mommee nei ma dangada iai.’ ”

Gai denga daane laa ne aahe ga tala ange muna laa gi de hodooligi.

De hagahoou o de hagatoo donu hagaheloongoi

(2 Ki 23.1-20)

29 Gai de hodooligi ne aalu ga hagabuni mai denga daane maatua alodahi o Judah ma Jerusalem gi ono daha. 30 Gai ia ga hanage gi de hale o Tagi Maolunga, madali denga daane alodahi o Judah ma dangada alodahi o Jerusalem, ma de gau haimeedabu ma daane de aamuli o Levi, ma denga gauligi ma de gau maatua alodahi. Gai ia ga dau ange gi gilaadeu muna alodahi i lo te beebaa o de hagatoo donu hagaheloongoi, ne gidee mai laa i lo te hale o Tagi Maolunga. 31 Gai de hodooligi ne duu i dono duulanga ga hai ai dahi hagatoo donu hagaheloongoi i mada luu mada o Tagi Maolunga, bolo ia e daudali ange i Tagi Maolunga ma de daohi ana hainga, ma ana muna gu tala hagadonu ma gu hagasauaa, i ono lodo alodahi ma dono hagasaalunga alodahi, ma de hai gi bei muna o de hagatoo donu hagaheloongoi gu sisi laa i lo te beebaa laa.

32 Gai ia ne hai dangada alodahi i Jerusalem ma de vaaenga o Benjamin gi daohia de hagatoo donu hagaheloongoi laa. Gai dangada e nnoho i Jerusalem ne hai donu ga bei muna i lo te hagatoo donu hagaheloongoi a de Maadua, go de Maadua o olaadeu dubuna madagidagi.

33 Gai Josiah ne aau gee denga mee hakino gee alodahi mai i de henua o de gau Israel, ga hai dangada alodahi e nnoho i Israel gi daumaha ange gi Tagi Maolunga delaadeu Maadua. Gai taulooloa dono mouli gai dangada tee tili donu Tagi Maolunga, de Maadua o olaadeu dubuna madagidagi.

35

De dao o Taonga Hagasili

(2 Ki 23.21-23)

1 Gai Josiah ne hai Taonga Hagasili ange gi Tagi Maolunga i Jerusalem; gai gilaadeu ga daa ssiibi gauligi o Taonga Hagasili i de madaangahulu ma haa laangi o tahi malama. 2 Ia ne hili ange hogi de gau haimeedabu gi haia alaadeu hegau ma de hagalodo mmahi ange gilaadeu gi haia hegau i de hale o Tagi Maolunga. 3 Gai ia ne hai ange gi denga daane de aamuli o Levi e agoagona ange laa de gau Israel alodahi, gai gu lava i de hagadabu ange gi Tagi Maolunga, “Goodou haaoa de ngavesi dabu gi lo te temple a Solomon, tama daane a de hodooligi o Israel go David ne hagaduu laa; gu lava oodou saabai saele i honga oodou eu. Gai iainei goodou hai hegau ange gi Tagi Maolunga aama ono dangada go de gau Israel. 4 Goodou hagadabena ina denga hagabuulinga mai i oodou aamuli, bei de hai a David de hodooligi o Israel aama dana dama go Solomon gu sisi ai laa.

5 Goodou tuu i de mommee dabu i oodou hagabuulinga i denga aamuli o oodou dubuna madagidagi madali oodou dangada i de aamuli o Levi. 6 Gai goodou ga daa denga ssiibi gauligi e hai ai Taonga Hagasili, ma de hagagilimalali goodou ma de hagadabena denga ssiibi ange gi oodou dangada, bei de hai a Tagi Maolunga gu tala adu ai i daho Moses.”

7 Gai Josiah ne gaavange gi dangada e dolusemada ssiibi ma guudi gauligi mai i ana manu donu e hai ai denga sigidaumaha i Taonga Hagasili, ma e dolumano kaau.

8 Gai denga dagi o de henua ne malangilangi hogi i de gaavange hanu mee gi dangada, ma de gau haimeedabu aama denga daane de aamuli o Levi. Gai Hilkiah, ma Zechariah aama Jehiel, denga daane e dagina hegau i de hale o de Maadua, ne gaavange gi de gau haimeedabu e 2,600 ssiibi ma guudi gauligi ma e dolulau kaau e hai ai denga sigidaumaha i Taonga Hagasili. 9 Gai Conaniah ma luoono daina daane go Shemaiah ma Nethanel, aama Hashabiah ma Jeiel ma Jozabad, dagi o daane de aamuli o Levi ne gaavange hogi gi denga daane de aamuli o Levi e limamano ssiibi ma guudi gauligi, ma e limalau kaau e hai ai denga sigidaumaha i Taonga Hagasili.

10 De masavaa huu ne paba ai mee o taumaha, gai de gau haimeedabu ga tuu i olaadeu duulanga, gai denga daane de aamuli o Levi ne tuu hogi i olaadeu hagabuulinga, bei de hai a de hodooligi gu tala ange ai laa. 11 Gai gu daa denga ssiibi gauligi o Taonga Hagasili, gai de gau haimeedabu ne hagasii ange dodo gu gaavange laa gi gilaadeu ⌊gi honga de mommee o ssigidaumaha⌋, gai denga daane de aamuli o Levi ne holehole gili o denga manu laa. 12 Gai gilaadeu ne vvae gee manu e hai ai ssigidaumaha dudu ga gaavange gi huaabodu o dangada, gai gilaadeu ga hai ai ssigidaumaha ange gi Tagi Maolunga, bei de hai gu sisi ai laa i lo te beebaa a Moses. Gai deelaa hogi delaadeu hai ne hai ai denga kaau. 13 Gai gilaadeu ne lala i honga de ahi denga ssiibi gauligi e hai ai Taonga Hagasili bei de hai gu hagamodu ai laa i de hainga, gai ga dunu i lodo vai denga mee o sigidaumaha dabu i lodo kamaa, ma anibada nnui, aama gumedi, ga duha ange gi dangada i de masavaa moolau. 14 Dua de mee nei, gai gilaadeu ne hagadabena gilaadeu ma de gau haimeedabu, go hiidinga de gau haimeedabu mai i de hagadiilinga o Aaron ne hai denga sigidaumaha dudu ma olaadeu mee moomuna ga boo ai de mee. Gai daane de aamuli o Levi ne hagadabena denga gai ange donu gi gilaadeu aama ange gi de gau haimeedabu mai i de hagadiilinga o Aaron.

15 Gai de gau daahili, go hagadiilinga o Asaph, ne tuu i olaadeu duulanga bei de hai a David, ma Asaph, ma Heman, aama Jeduthun, taane hai hegau o de hodooligi e daalaa mee e loomai, gu tala ai. Gai de gau hagaloosi haitoga tee dugu donu alaadeu hegau, go hiidinga olaadeu dangada, i de aamuli o Levi ne sui gilaadeu ga hagadabena ai alaadeu mee.

16 Gai mee alodahi e daumaha ange ai gi Tagi Maolunga gu paba i de laangi laa, e hai ai Taonga Hagasili ma denga sigidaumaha dudu i honga de mommee o ssigidaumaha a Tagi Maolunga, bei de hai a de hodooligi go Josiah gu tala ange ai. 17 Gai de gau Israel ne loomai laa ne hai Taonga Hagasili i de masavaa laa, aama de hai Taonga o Pelaoaa Dee Hagahua i e hidu laangi. 18 Gai teai ange se dao Taonga Hagasili bee nei ne hai i Israel mai i de masavaa o de pelaabisi go Samuel. Teai ange hogi se hodooligi o Israel ne dao ina Taonga Hagasili bei Josiah, madali de gau haimeedabu, ma de aamuli o Levi aama dangada alodahi o Judah ma Israel i kilaa, aama dangada e nnoho laa i Jerusalem. 19 Gai Taonga Hagasili laa ne hai i de madaangahulu ma valu ngadau o Josiah ne hodooligi ai.

De magau o Josiah

(2 Ki 23.28-30)

20 Dua de hai a Josiah mee nei alodahi ga hagadanuaa ai de temple, gai hodooligi o Egypt go Neco ne humai ga hebagi ange gi Carchemish i gaogao ssaalingaa vai go Euphrates. Gai Josiah ne hano ga hebagi ange gi de ia. 21 Aagai Neco ne hai gi loomai hanu ono daane gi daho Josiah, gi hai ange, “De hodooligi o Judah, e hanu nei mee odaau e dee heloongoi ai? Au tee se humai e hebagi adu gi de goe anailaa nei, aagai e hebagi ange gi dangada e kino i de au. Go de Maadua ne hai mai au gi hagamoolau gi humai; deelaa ai, aude hai baasi ange gi de Maadua, e balea mai nei au, ia kana daa goe gu magau.”

22 Gai Josiah tee ahe donu, aagai ne hai gi dee madea ia ga hebagi ange ai gi Neco. Ia tee hagallongo ange gi muna a de Maadua ne tala ange gi de ia i daho Neco, aagai ne hano ga hebagi ange gi de ia i de mommee soe i Megiddo.

23 Gai de gau e dilia denga mee hholu ne tili ga ulu de hodooligi go Josiah, gai ia ne hai ange gi denga daane madali ia, “Goodou gaavee gee au mai i kinei, go hiidinga au gu kona dogu lagohia.” 24 Gai ono dangada hai hegau ga aau gee ia mai i lo te hada hebagi ga kave gi dahi hada gee ga kave ai ia gi Jerusalem. Gai ia ne magau ga danu i lodo daanunga a ono dubuna madagidagi. Gai dangada alodahi i Judah ma Jerusalem ne tangi i hiidinga o Josiah.

25 Gai Jeremiah ne hadu hogi hanu daahili i de magau o Josiah, gai de gau daahili alodahi goi hua donu huu denga daahili nei e hagamaanadu ai Josiah. Gai de hegau nei gu se dahulinga e hai i Israel; tilo, daahili nei gu sisi madali denga daahili o de magau.

26 Gai hegau alodahi a Josiah ange laa, ma ana hegau danuaa ne hai, gu sisi i lodo hainga a Tagi Maolunga, 27 ma ana hegau mai i taamada ga dae ai gi de hagaodi, tilo, mee nei gu sisi i lo te beebaa o denga hodooligi o Israel ma Judah.

36

De hodooligi o Joahaz i Judah

(2 Ki 23.30-35)

1 Gai dangada o de henua ga hai Jehoahaz tama daane a Josiah gi suuia dono damana gi hodooligi ai i Jerusalem.

2 Gai Jehoahaz gu madalua ma dolu ono ngadau i de masavaa oona ne dae ange ai ga hodooligi, gai ia ne hodooligi i e dolu malama i Jerusalem. 3 Gai de hodooligi o Egypt ne aau gee ia i tuulanga o de hodooligi i Jerusalem, gai ga hai dangada o Judah gi hagao ina e lau talent* selevaa, ma e dahi talent† goolo. 4 Gai de hodooligi o Egypt ga dugu taina daane o Jehoahaz go Eliakim i Jerusalem gi hodooligi ai i Judah ma Jerusalem, gai ia ga sui de ingoo o Eliakim ga hagaingoo ange ia go Jehoiakim. Aagai Neco ne nnoa Jehoahaz, dono daina daane ga kave gi Egypt.

De hodooligi o Jehoiakim i Judah

(2 Ki 23.36—24.7)

5 Gai Jehoiakim gu madalua ma lima ono ngadau i de masavaa oona ne dae ange ai ga hodooligi, gai ia ne hodooligi i e madaangahulu ma dahi ngadau i Jerusalem. Gai ia ne hai de baubau i mada luu mada o Tagi Maolunga dono Maadua. 6 Gai Nebuchadnezzar de hodooligi o Babylon ne humai ga hebagi ange gi de ia, ga nnoa ia i daula baalanga ga kave gi Babylon. 7 Nebuchadnezzar ne kave hogi hanu goloa mai i de hale o Tagi Maolunga gi Babylon, ga dugu i dono hale i Babylon.

8 Gai hegau a Jehoiakim ange laa, ma ana dahulinga hakino gee ne hai, ma ana mee baubau ne hai, gu sisi i lo te beebaa o denga hodooligi o Israel ma Judah. Gai dana dama daane go Jehoiachin ga sui ia ga hodooligi ai.

De hodooligi o Jehoiachin i Judah

(2 Ki 24.8-17)

9 Jehoiachin gu madaangahulu ma valu‡ ono ngadau i de masavaa oona ne dae ange ai ga hodooligi; gai ia ne hodooligi i e dolu malama ma e madaangahulu laangi i Jerusalem. Gai ia ne hai de baubau i mada luu mada o Tagi Maolunga. 10 De masavaa o de matili age, gai de hodooligi go Nebuchadnezzar ne aalu Jehoiachin ga gaamai gi Babylon madali denga goloa hagamogomogo i de hale o Tagi Maolunga, gai ia ne hai Zedekiah taina o dono damana, gi hodooligi i Judah ma Jerusalem.

De hodooligi o Zedekiah i Judah

(2 Ki 24.18-20; Jer 52.1-3a)

11 Gai Zedekiah gu madalua ma dahi ono ngadau i de masavaa oona ne dae ange ai ga hodooligi, gai ia ne hodooligi i e madaangahulu ma dahi ngadau i Jerusalem. 12 Gai ia ne hai de baubau i mada luu mada o Tagi Maolunga dono Maadua. Ia tee hagamaolalo i mada luu mada o de pelaabisi go Jeremiah, go ia ne daalaa ange gi de ia muna a Tagi Maolunga. 13 Ia ne hai baasi ange hogi gi de hodooligi go Nebuchadnezzar, go de hodooligi ne haia laa ia gi hagatoo donu i de ingoo o de Maadua. Ia tee hagamaolalo gai ne hagamakaga ono lodo aama tee dahuli ange ono lodo gi Tagi Maolunga, de Maadua o Israel. 14 Gai dagi alodahi o de gau haimeedabu, ma dangada ne kii ange donu tee hai hegau i de mee abodonu, i delaadeu ago ange i dahulinga hakino gee alodahi a denga huaahenua ange laa; gilaadeu ne hai ga hakino gee de hale o Tagi Maolunga, go de mommee aana ne hagadabu laa i Jerusalem.

De hagadee kii ina o Jerusalem

(2 Ki 25.1-21; Jer 52.3b-11)

15 Gai Tagi Maolunga, de Maadua o olaadeu damana, tee modu de gaamai ono dangada hai hegau gi olaadeu daha, go hiidinga ia ne lodo aloha ange gi ono dangada aama dono mommee e noho ai. 16 Aagai dangada ne hagadookaa dangada e daalaa muna a de Maadua, ma de hagangadi mee ana muna, ga hakadanga i ono pelaabisi, ga dae ai gi de dae mai de lili o Tagi Maolunga gi ono dangada, gai gu dee maua i de hagaieiangi gilaadeu. 17 Tagi Maolunga ne hai hogi gi humai de hodooligi o de gau Babylon gi hai baasi ange gi gilaadeu, gai ia ne daa ga maakau alaadeu dama daane i de gadilaasa i lo te laadeu mommee dabu, ia tee lodo aloha ange donu gi dahi alaadeu dama daane, be se damaa hine, be se daane maadua, aabe se daane madumadua. Gai de Maadua ne dugu ange ia gi hagadee kii ina gilaadeu. 18 Gai Nebuchadnezzar ne kave gi Babylon denga goloa nnui ma goloa vaaligiligi alodahi i lo te hale o de Maadua, ma goloa hagamogomogo o de hale o Tagi Maolunga, ma de hale o de hodooligi aama hale o denga dagi. 19 Gai gilaadeu ne dudu de hale o de Maadua, ma de oha de buibui o Jerusalem; gilaadeu e dudu naa denga hale danuaa alodahi ma de oha denga goloa hagamogomogo alodahi i kilaa.

20 Gai ia ne noonooa ga kave dangada e doe gi Babylon, go gilaadeu ne ola mai i de gadilaasa, gai gilaadeu gu hai ai olaadeu dangada hai hegau ma ana dama daane, ga dae ai gi de masavaa o de nohoanga hodooligi o Persia. 21 Gai de gelegele o de henua ne hagamabu danuaa; masavaa alodahi o de henua ne ngadi dagodo ai, gai de gelegele ne hagamabu hogi, ga dae ai gi de odi ange de madahidu ngadau, e hagassula ai muna a Tagi Maolunga gu tala laa i daho Jeremiah.

De hagailoo a Cyrus

(Ezra 1.1-4)

22 Gai tahi ngadau huu o Cyrus ne hodooligi ai i Persia, gai Tagi Maolunga ne hagassula ana muna gu tala i daho Jeremiah; ia ne hagangalue lodo o Cyrus de hodooligi o Persia, gai ia ga hagailoo i mommee alodahi i dono nohoanga hodooligi ma de sisi muna nei ga daohi:

23 “E hagadaba Cyrus, de hodooligi o Persia: Tagi Maolunga, de Maadua o de langi, gu gaamai gi de au denga nohoanga hodooligi o henua i lalo alodahi, gai ia gu tala mai au gi hagaduulia age dono hale i Jerusalem i Judah. Gai be goai naa huu i magavaa o ono dangada alodahi e lodo e hano gi kilaa, gai ia gi hano, gai Tagi Maolunga dono Maadua gi noho madali ia.”

* 1:4 2 Sa 6.1-17; 1 Ch 13.5-14; 15.25—16.1

* 1:9 Gen 13.16; 28.14

* 1:14 1 Ki 4.26

* 1:16 Deut 17.16

* 1:17 600 shekele bei se 15 pauni.

* 2:3 Hiram, aabe go Huram i de Beebaa Hebrew; diiloo hogi denga gubu e 11-12.

* 2:6 1 Ki 8.27; 2 Ch 6.18

† 2:10 20,000 coragu made se 3,000 dana.

‡ 2:10 20,000 bathagu made se 100,000 gaalene.

* 3:1 Araunah: de Beebaa Hebrew e hai ange go Ornan, go dahi ingoo ange o Araunah.

* 3:1 Gen 22.22

† 3:8 600 talente bei se 23 dana.

‡ 3:9 50 shekele bei se 1¼ pauni.

* 3:10 Exo 25.18-20

* 3:14 Exo 26.31

§ 3:17 Jakin i muna Hebrew e bei ia e hagaduu gi makaga.

* 3:17 Boaz i muna Hebrew e bei ia e mmahi.

* 4:1 Exo 27.1-2

* 4:5 3,000 bathagu made se 15,000 gaalene.

* 4:6 Exo 30.17-21

* 4:7 Exo 25.23-40

* 5:1 2 Sa 8.11; 1 Ch 18.11

* 5:3 Lev 23.33-34

* 5:10 Deut 10.5

* 6:4 2 Sa 7.1-13; 1 Ch 17.1-12

* 6:16 1 Ki 2.4

* 6:18 2 Ch 2.6

* 6:20 Deut 12.11

* 7:8 Lev 23.33-34

* 8:18 450 talente bei se 17 dana.

* 9:1 Mat 12.42; Luke 11.31

* 9:9 120 talente bei se 4½ dana.

† 9:13 666 talente bei se 25 dana.

‡ 9:15 600 shekele bei se 15 pauni.

§ 9:16 300 shekele bei se 7½ pauni.

* 9:21 peacock, aabe ni baboon.

* 9:25 1 Ki 4.26

* 9:26 Gen 15.18; 1 Ki 4.21

* 9:28 Deut 17.16

* 10:15 1 Ki 11.26-40

* 10:16 2 Sa 20.1

* 11:15 1 Ki 12.31

* 13:5 de hagatoo donu hagaheloongoi ne hai laa i soolo se hagatoo donu e dee maua i de oha.

* 15:16 1 Ki 15.13-15

* 16:4 Abel Maim, aabe go Abel Beth Maacah.

* 18:16 Num 27.17; Mat 9.36; Mark 6.34

* 18:18 Isa 6.1; Job 1.6

* 18:27 Mic 1.2

* 20:1 dangada Meun: muna nei go lo te Beebaa Greek iai. De Beebaa Hebrew e hai ange de gau Ammon.

* 20:7 Isa 41.8; Jms 2.23

* 20:10 Deut 2.4-19

* 20:15 Deut 20.1-4

* 20:17 Exo 14.13-14

* 20:21 Psa 118.1-4, 29

† 20:26 Beracah i muna Hebrew e bei go de tuhi.

* 21:7 1 Ki 11.36

* 21:8 Gen 27.40

* 23:3 2 Sa 7.12

* 24:6 Exo 30.11-16

* 24:20 Mat 23.35; Luke 11.51

* 24:26 Zabad, aabe go Jozabad.

* 25:4 Deut 24.16

* 25:6 100 talente bei se 3¾ dana (diiloo hogi de gubu e 9).

† 25:23 Ahaziah, aabe go Jehoahaz i de Beebaa Hebrew.

* 26:1 Uzziah e hagaingoo ange hogi go Azariah.

* 27:5 100 talente bei se 3¾ dana.

† 27:5 10,000 coragu made se 1½ dana.

* 28:20 De Beebaa Hebrew e hai ange bolo go Tiglath-Pilneser, e damaa dagodo gee ma Tiglath-Pileser.

* 32:31 2 Ki 20.11

* 34:20 Abdon tama daane a Micah e hagaingoo ange hogi go Acbor tama daane a Micaiah.

* 36:3 100 talente bei se 3¾ dana.

† 36:3 dahi talente bei se 75 pauni.

‡ 36:9 madaangahulu ma valu: hanu beebaa Hebrew ange laa e hai ange valu.

Ezra

1

2

3

4

5

6

7

8

9

10

De Beebaa go

Ezra

Hanu dagodo o de beebaa nei

De Beebaa go Ezra e duudagi de tala mee e sisi i Chronicles. Gai e tala de aahe mai o de gau Ssuu ne gaavee laa gi Babylon, ga aahe ange ga nnoho i de henua ma de daumaha i Jerusalem. Gai deenei de hai e hagatau ai:

1. De gau Ssuu ne aahe mai i mua i Babylon, i dua de hagailoo a Cyrus, taane Persia gu hodooligi laa.

2. De hagaduu age ange o de temple ga hagadabu, ma de hagaahe age de daumaha ange gi de Maadua i Jerusalem.

3. Hanu ngadau i muli mai, gai Ezra ne dagi mai ange hanu dangada Ssuu ga aahe mai ai gi Jerusalem. Ezra se daane e iloo e ia hainga a de Maadua, gai go ia ne balea ange dangada ga hagatau ai de hai e daumaha ai, aama de hai o dangada e mouli ai, gi maua ai e Israel i de daohi alaadeu hai daumaha.

Hanu gubu hagamogomogo: “Gai de gau Israel gu aahe mai laa gi de henua, ma dangada alodahi gu vaaea gee laa gilaadeu, mai i denga dahulinga hakino gee a dangada o de henua laa, ne gaimee i taonga laa, aama de daumaha ange gi Tagi Maolunga, de Maadua o Israel. Gilaadeu ne hai hogi Taonga o Pelaoaa Dee Hagahua i e hidu laangi ga malangilangi ai; i hiidinga Tagi Maolunga gu hai gi kona mmao delaadeu malangilangi, ia ne sui lodo o de hodooligi o Assyria, gai ia ga bale ange gilaadeu ga hagaahe age ai de hale o de Maadua, go de Maadua o Israel” (6.21-22).

Denga vaevaaenga

Dangada ne aahe mai i Babylon i taamada (1.1—2.70)

De hagaduu o de temple ga hagadabu (3.1—6.22)

De aahe mai o Ezra ma hanu dangada ne gaavee gee laa (7.1—10.44)

1

De hai a Cyrus de gau Israel gi aahe gi Jerusalem

1 Gai tahi ngadau huu o Cyrus ne hodooligi ai i Persia, gai Tagi Maolunga ne hagassula ana muna gu tala i daho Jeremiah. Ia ne hagangalue lodo o Cyrus de hodooligi o Persia, gai ia ga hagailoo i mommee alodahi i dono nohoanga hodooligi ma de sisi muna nei ga daohi:*

2 “E hagadaba Cyrus, de hodooligi o Persia: Tagi Maolunga, de Maadua o de langi, gu gaamai gi de au denga nohoanga hodooligi o henua i lalo alodahi, gai ia gu tala mai au gi hagaduulia age dono hale i Jerusalem i Judah.* 3 Gai be goai naa huu i oodou magavaa e lodo e hano gi Jerusalem i Judah — dono Maadua gi madali ia, gai ia ga hanage gi Jerusalem i Judah, ga hagaduu age ai de hale o Tagi Maolunga, de Maadua o Israel, go de Maadua e noho laa i Jerusalem. 4 Gai dangada alodahi ne ola, e dee hilihili be go hee o tangada e noho ai, gai dangada i de mommee laa gi balea ange ia, i selevaa ma goolo, ma goloa, ma manu haangai, aama mee ngadi gaavange, e hagaduu ai de hale o de Maadua i Jerusalem.”

5 Gai denga dagi o de aamuli o Judah, ma de aamuli o Benjamin, ma de gau haimeedabu, ma de aamuli o Levi, aama dangada alodahi a de Maadua gu hagangaalue laa olaadeu lodo, ga hagadabena e hulo e hagaahe age de hale o Tagi Maolunga i Jerusalem. 6 Gai dangada alodahi e paa ange gi gilaadeu gi gaavange gi gilaadeu denga goloa selevaa ma goolo, ma goloa ange laa, ma manu haangai, aama mee hagamogomogo madali denga mee ngadi gaavange. 7 Gai de hodooligi go Cyrus ga hagassao mai denga goloa o de hale o Tagi Maolunga a Nebuchadnezzar ne kave gee laa i Jerusalem ga dugu i lo te hale o ono diinonga. 8 Gai Cyrus, de hodooligi o Persia, ne hai Mithredath, tangada doange gi hagassao ina mai goloa laa mage daulia gi odi ange ga gaavange gi Sheshbazzar, tagi o Judah.

9 Gai deenei taelodo o mee alodahi:

e matolu beisini goolo;

e mano beisini selevaa;

e madalua ma siva mee e dudu mee maanongi;*

10 e matolu boolo goolo;

e 410 boolo selevaa;

e mano goloa ange laa.

11 Denga goloa goolo ma selevaa alodahi ma selevaa se 5,400. Aanei goloa alodahi a Sheshbazzar ne gaamai i Babylon i de masavaa o dangada ne aahe mai ai gi Jerusalem.

2

Dangada ne aahe mai gi Jerusalem

(Neh 7.4-73)

1 Aanei de gau de henua ne aahe mai, i dangada a Nebuchadnezzar, de hodooligi o Babylon, ne kave laa gi Babylon. (Gilaadeu ne aahe gi Jerusalem ma Judah, gai dahi ma dahi ne ahe ga hano gi dono aduhale donu. 2 Gilaadeu ne aahe madali Zerubbabel, ma Jeshua, ma Nehemiah, ma Seraiah, ma Reelaiah, ma Mordecai, ma Bilshan, ma Mispar, ma Bigvai, ma Rehum, aama Baanah.)

Gai deenei taelodo o de gau Israel ne daohi:

3 de hagadiilinga o Parosh se | 2,172
4 de hagadiilinga o Shephatiah se | 372
5 de hagadiilinga o Arah se | 775
6 de hagadiilinga o Pahath-Moab, go dangada i huaabodu o Jeshua ma Joab, se | 2,812
7 de hagadiilinga o Elam se | 1,254
8 de hagadiilinga o Zattu se | 945
9 de hagadiilinga o Zaccai se | 760
10 de hagadiilinga o Bani se | 642
11 de hagadiilinga o Bebai se | 623
12 de hagadiilinga o Azgad se | 1,222
13 de hagadiilinga o Adonikam se | 666
14 de hagadiilinga o Bigvai se | 2,056
15 de hagadiilinga o Adin se | 454
16 de hagadiilinga o Ater (mai i Hezekiah) se | 98
17 de hagadiilinga o Bezai se | 323
18 de hagadiilinga o Jorah se | 112
19 de hagadiilinga o Hashum se | 223
20 de hagadiilinga o Gibbar se | 95

21 dangada o Bethlehem se | 123
22 dangada o Netophah se | 56
23 dangada o Anathoth se | 128
24 dangada o Azmaveth se | 42
25 dangada o Kiriath Jearim, ma Kephirah aama Beeroth se | 743
26 dangada o Ramah ma Geba se | 621
27 dangada o Mikmash se | 122
28 dangada o Bethel ma Ai se | 223
29 dangada o Nebo se | 52
30 dangada o Magbish se | 156
31 dangada o Elam ange laa se | 1,254
32 dangada o Harim se | 320
33 dangada o Lod, ma Hadid, aama Ono se | 725
34 dangada o Jericho se | 345
35 dangada o Senaah se | 3,630

36 De gau haimeedabu:

de hagadiilinga o Jedaiah, mai i de huaabodu o Jeshua, se | 973
37 de hagadiilinga o Immer se | 1,052
38 de hagadiilinga o Pashhur se | 1,247
39 de hagadiilinga o Harim se | 1,017

40 De aamuli o Levi:

de hagadiilinga o Jeshua ma Kadmiel, (mai i de aamuli o Hodaviah) se | 74

41 De gau daahili:

de hagadiilinga o Asaph se | 128

42 De gau hagaloosi o de hale daumaha:

mai de hagadiilinga o Shallum, ma Ater, ma Talmon, ma Akkub, ma Hatita, aama Shobai se | 139

43 De gau hai hegau o de hale daumaha:

go hagadiilinga o Ziha, ma Hasupha, ma Tabbaoth,

44 ma Keros, ma Siaha, ma Padon,

45 ma Lebanah, ma Hagabah, ma Akkub,

46 ma Hagab, ma Shalmai, ma Hanan,

47 ma Giddel, ma Gahar, ma Reaiah,

48 ma Rezin, ma Nekoda, ma Gazzam,

49 ma Uzza, ma Paseah, ma Besai,

50 ma Asnah, ma Meunim, ma Nephisim,

51 ma Bakbuk, ma Hakupha, ma Harhur,

52 ma Bazluth, ma Mehida, ma Harsha,

53 ma Barkos, ma Sisera, ma Temah,

54 ma Neziah, aama Hatipha.

55 Hagadiilinga o de gau hai hegau o Solomon:

go dama a Sotai, ma Hassophereth, ma Peruda,

56 ma Jaalah, ma Darkon, ma Giddel,

57 ma Shephatiah, ma Hattil,

ma Pokereth-Hazzebaim, aama Ami.

58 De gau hai hegau o de hale daumaha ma hagadiilinga o de gau hai hegau o Solomon se | 392

59 Gai aanei dangada mai i Tel Melah, ma Tel Harsha, ma Kerub, ma Addon aama Immer, aagai gilaadeu tee maua i de hai gi too donu bolo olaadeu dubuna madagidagi ma olaadeu hagadiilinga ni dangada Israel donu:

60 go hagadiilinga o Delaiah, ma Tobiah, aama Nekoda se | 652

61 Gai mai i de gau haimeedabu:

go de hagadiilinga o Habaiah, ma Hakkoz, aama Barzillai (go taane ne hai bodu ange laa gi dahi damaa hine a Barzillai, taane Gilead, gai ia ne kave de ingoo o dono saulaba).

62 De gau nei ne ssala olaadeu ingoo i lodo beebaa e sisi ai ingoo, gai tee gidee e gilaadeu; deelaa ai, gilaadeu gu dee gilimalali ma tee dau madali de gau haimeedabu. 63 Gai de goobenaa ne hai ange gilaadeu gi dee gaina gai dabu, ga dae ai gi de dahi dangada haimeedabu e hagamodu ina mee nei i de Urim ma de Thummim.* *

64 Taelodo o dangada alodahi se 42,360, 65 gai olaadeu daane ma haahine hai hegau se 7,337; olaadeu daane ma haahine daahili se lualau. 66 Alaadeu hoosa se 736, alaadeu mule se 245, 67 alaadeu gamelo se 435, alaadeu donkey se 6,720.

68 De masavaa olaadeu ne tae gi de mommee o de hale o Tagi Maolunga i Jerusalem, gai hanu dagi o denga huaabodu ne daohi age hanu mee ngadi gaavange, e hagaduu age ange ai de hale o de Maadua i dono duulanga. 69 Gilaadeu ne maua i de gaavange gi de mommee e doange ai mee e hai ai de hegau e 61,000 daric† goolo, ma e limamano mina‡ selevaa, aama e lau malo haimeedabu.

70 Gai de gau haimeedabu ma de aamuli o Levi, ma de gau daahili, ma de gau hagaloosi haitoga, madali de gau hai hegau o de hale daumaha ne nnoho i olaadeu aduhale donu, gai de gau Israel alodahi e nnoho i olaadeu aduhale.*

3

De hagaahe age de mommee o ssigidaumaha

1 Gai de hidu malama huu, gai de gau Israel gu nnoho i olaadeu aduhale donu, gai dangada alodahi ne hagabuni mai gi Jerusalem i de lodo daudahi. 2 Gai Jeshua, tama daane a Jozadak, ma de gau haimeedabu ange laa, ma Zerubbabel, tama daane a Shealtiel ma ono dangada, ne hagaahe age de mommee o ssigidaumaha o de Maadua o Israel e hai ai ssigidaumaha dudu, bei de hai gu sisi ai laa i lodo hainga a Moses, taane o de Maadua.* 3 Gai e dee galemu donu delaadeu maatagu i dangada i kilaa, gai gilaadeu ne bae age de mommee o ssigidaumaha i dono duulanga, ga hai ai denga sigidaumaha dudu ange gi Tagi Maolunga i taiao ma de ahiahi.* 4 Gai gilaadeu ne hai Taonga o denga Baasi Hale, bei de hai gu sisi ai laa, ma de hai denga sigidaumaha dudu i laangi alodahi gi bei taelodo gu hagamodu i de hainga.* 5 Dua mee laa, gai gilaadeu ne hai denga sigidaumaha dudu, ma sigidaumaha o de duu de maasina i dai, aama denga daonga dabu alodahi a Tagi Maolunga gu lava i de hagailonga, aama mee a dangada alodahi e ngadi gaavange gi Tagi Maolunga.* 6 Mai i tahi laangi o de hidu malama gai gilaadeu ne daamada de hai denga sigidaumaha dudu ange gi Tagi Maolunga. Aagai tagelo o de temple o Tagi Maolunga tigi hagadagodo.

De hagaduu age ange o de temple

7 Gai dangada ne gaavange sseene gi labagau o denga hadu ma labagau o denga laagau, ma gai, ma mee unu, aama lolo gi de gau Sidon ma de gau Tyre, gai gilaadeu ga gaamai ai denga duudangaa cedar laa lausedi, mai i Lebanon gi Joppa, bei de hai a Cyrus, de hodooligi o Persia, gu hagasauaa ange ai laa.

8 De lua ngadau huu i de lua malama i dua delaadeu tae gi de hale o de Maadua i Jerusalem, gai Zerubbabel, tama daane a Shealtiel, ma Jeshua, tama daane a Jozadak, ma olaau dangada ange laa, go de gau haimeedabu ma de aamuli o Levi, aama dangada alodahi ne aahe mai laa madali gilaadeu gi Jerusalem, ne daamada de hegau. Gai gilaadeu ne hili denga daane de aamuli o Levi gu dagimadalua laa olaadeu ngadau ga hanage ai, gi hagaseesee ina hegau o de hale o Tagi Maolunga. 9 Gai Jeshua ma ana dama daane, ma ono dangada, ma Kadmiel ma ana dama (gilaadeu go hagadiilinga o Hodaviah),* ne dagi dangada ga hai ai hegau o de hale o de Maadua, madali denga dama a Henadad ma alaadeu dama ma olaadeu daina mai i de aamuli o Levi.

10 Gai ga lava huu i de hagadagodo tagelo o de temple o Tagi Maolunga, gai de gau haimeedabu ga kahu i olaadeu malo ga tuu ai ma alaadeu trumpet, gai dama daane a Asaph mai i de aamuli o Levi ne tuu hogi ma alaadeu cymbal ga tuhi Tagi Maolunga, bei de hai a David, de hodooligi o Israel, gu tala ange ai gi gilaadeu.* 11 Gai gilaadeu ne daahili ga tuhi ga hagaahe ange de abodonu gi Tagi Maolunga,

“Ia e danuaa;

dono abodonu ange gi Israel e dee helui donu ga hano ai.” *

Gai dangada alodahi ga hevaalogi i de leo mmahi ga tuhi ma de hagaahe ange de abodonu gi Tagi Maolunga, go hiidinga tagelo o de hale o Tagi Maolunga gu lava i de hagadagodo. 12 Aagai e soa de gau haimeedabu, ma daane de aamuli o Levi, ma dagi o denga aamuli gu madumaatua i de masavaa laa, gai ne adamaia age de hale daumaha i mua, gu tangi i delaadeu gidee de hagadagodo tagelo o de hale daumaha hoou laa. Gai e soa hogi dangada ne hevaalogi i hiidinga delaadeu malangilangi. 13 Gai dangada gu dee iloo be dangada e malangilangi laa aabe e tangi, go hiidinga leo o dangada e hevaalogi ai gu tae loo gi de mommee mmao.

4

De tuu de hagaduu age o de temple

1 Gai ga langona huu e hagadaumee o Judah ma Benjamin bolo dangada gu aahe mai laa gu hagaduu age de temple o Tagi Maolunga, de Maadua o Israel, 2 gai gilaadeu ga loomai gi daho Zerubbabel ma dagi o denga huaabodu, ga hai ange gi gilaadeu, “Gimaadeu e llodo e bale adu goodou e hagaduu ai de hale nei; go hiidinga gimaadeu e daumaha ange gi doodou Maadua bei goodou, gai gu sigidaumaha ange huu gi de ia mai i de masavaa a Esarhaddon, de hodooligi o Assyria, go de ia ne gaamai gimaadeu gi kinei.” *

3 Aagai Zerubbabel ma Jeshua, ma dagi o denga hagadiilinga o Israel ne hai ange gi gilaadeu, “Goodou e dee dau donu i de hagaduu age de hale o demaadeu Maadua. Gai go gimaadeu donu huu e hagaduulia age de hale o Tagi Maolunga, de Maadua o Israel, bei de hai a Cyrus, de hodooligi o Persia gu tala mai ai gi gimaadeu.”

4 Gai dangada e paa ange laa gi gilaadeu ne hagatale de hai gi baageaa lodo o dangada o Judah, ma de hai gi maatagu gilaadeu i de hagaduu age ⌊de temple⌋. 5 Gilaadeu ne hagao ange hanu dagi gi haia gi dee ssula delaadeu hagatau, mai loo i de masavaa o Cyrus, de hodooligi o Persia, ga dae ai gi de masavaa o Darius, de hodooligi o Persia.

De hai baasi i de masavaa o Ahasuerus ma Artaxerxes

6 Taamada de hodooligi o Ahasuerus,* gai hanu dangada ne sisi dahi leda ange gi de ia ga hagabaubau ange ai dangada o Judah ma Jerusalem.*

7 Gai de masavaa o Artaxerxes e hodooligi ai, gai Bishlam, ma Mithredath, ma Tabeel, aama olaadeu soa ange laa ne sisi dahi leda ga kave gi Artaxerxes de hodooligi o Persia. Gai ne sisi i siianga Aramaic ga hagadonu ange gi hanu muna ange.

8 Gai tagi o denga daane hebagi go Rehum, ma Shimshai, tangada sisi ne sisi dahi leda ga kave gi de hodooligi go Artaxerxes ga hagabaubau ange ai Jerusalem:

9 “Mai i daho tagi go Rehum, ma Shimshai, tangada sisi, ma olaau soa ange laa, ma de gau hagamodu muna, ma denga goobenaa, ma dagi o denga daane o Persia ma Erek, ma de gau Babylon, ma de gau Elam i Susa, 10 ma dangada o denga huaahenua a taane maolunga ma de hagadubu go Osnappar† ne kave laa ga hagannoho i denga aduhale o Samaria aama denga mommee i baasi dai o Euphrates.”

11 (Aanei muna o de leda alaadeu ne langa ga kave gi de ia.)

“Ange gi de hodooligi go Artaxerxes, mai i daho oo dangada hai hegau, go denga daane i baasi dai o Euphrates:

12 De hodooligi, koe gi iloo bolo de gau Ssuu ne aahe mai nei i oo daha gi Jerusalem, gilaadeu gu hagaahe age de aduhale hagamaolunga nei ma de baubau. Gilaadeu gu hagaduu age ange de buibui ma denga dagelo.

13 Gai de hodooligi gi iloo bolo noo de aduhale nei e hagaduu age ange, gai dono buibui gu hagaahe age, gai gu deai donu taagisese, be go mee e daohi age, aama taagisese o denga goloa, gai de hodooligi gu too. 14 Go hiidinga gimaadeu e hagadanuaa i mee o doo nohoanga hodooligi, deenei ai, gimaadeu e dee llodo e tilo tee hagadubulia o de hodooligi. De hodooligi, gimaadeu e hagailoo adu mee nei gi iloo ai e goe, 15 gai koe haia hanu gi diiloo i lodo beebaa, e sisi ai laa dagodo o de henua i de masavaa o oo dubuna. Gai koe e gidee naa i lodo beebaa laa bolo de aduhale nei se mommee e llodo e hai baasi, gai e hai naa ga hai ngadaa ange gi denga hodooligi ma denga henua. Gai de aduhale nei se mommee e llodo e hai baasi mai loo madagidagi. Deenei de hiidinga ne oohaa ai laa de aduhale nei. 16 Gai gimaadeu e hagailoo ange gi de hodooligi bolo noo de aduhale nei gu duu age ange, gai dono buibui gu ngani ange, gai koe gu deai soo sauaa i baasi dai o Euphrates.”

De tuu a de hodooligi de hegau

17 Gai aanei muna a de hodooligi ne basa ange ai:

“Ange gi tagi go Rehum, ma tangada sisi go Shimshai, ma ooluu soa e nnoho laa i Samaria, aama mommee alodahi i baasi dai o Euphrates.

18 De leda oodou ne gaamai nei gi gimaadeu gu lava i de dau ma gu iloo e au muna alodahi iai. 19 Gai au ne hai dahi hagailoo, ma de ssala ma gu gidee bolo de aduhale naa ne hebagi ange donu gi hanu hodooligi i denga masavaa gu hulo. Gai dangada iai ne hai baasi ange ai gi de hainga. 20 Gai ne hanu hogi hodooligi mmahi e dagina Jerusalem, ma de mommee alodahi i baasi dai o Euphrates, gai denga taagisese, ma mee e daohi age, aama taagisese o denga goloa, e hagao ange gi gilaadeu. 21 Deenei ai, hai ange gi denga daane gilaadeu gi duudia de hegau, gi dee hagaduu age ai de aduhale nei, ga dae ai gi dagu hagailoo adu. 22 Goodou diiloo gi dee ngalo e goodou i de hai de mee nei. Gai gu aha gu dugu ange ai gi sula de mee e hagahai ngadaa ina de hodooligi?”

23 De masavaa huu ne dau ange ai de leda a Artaxerxes gi Rehum, ma Shimshai tangada sisi, aama olaau soa ange laa, gai gilaadeu ga hagamoolau ga hulo gi Jerusalem i daho de gau Ssuu, ga hai gi de mahi gilaadeu, ga tuu de hai de hegau laa.

24 Deelaa ai, gu tuu de hai de hale o de Maadua i Jerusalem, gai ne tee ahe ange e hai ga dae ai loo gi de lua ngadau o Darius de hodooligi o Persia.

5

De duudagi de hagaduu age o de temple

1 De masavaa laa gai luu pelaabisi go Haggai ma Zechariah, tama daane a Iddo, ne pasa pelaabisi ange gi de gau Ssuu e nnoho laa i Judah aama Jerusalem i de ingoo o de Maadua o Israel e dagina laa gilaadeu.* 2 Gai Zerubbabel, tama daane a Shealtiel, ma Jeshua, tama daane a Jozadak, ne daamada de hagaduu age de hale o de Maadua i Jerusalem, gai luu pelaabisi o de Maadua madali gilaadeu ne bale ange gilaadeu.*

3 De masavaa laa gai Tattenai, de goobenaa i baasi dai o Euphrates, ma Shethar-Bozenai, aama olaau soa ange laa ne loomai gi olaadeu daha, ga hai ange gi gilaadeu, “Goai ne hagasauaa ina naa goodou gi hagaduulia age de hale daumaha nei ma de hagalava mee nei?” 4 Gilaadeu ne ssili ange hogi, “Goai ingoo o denga daane e hagaduulia age nei de hale daumaha nei?” 5 Aagai de Maadua ne dagitilo ga bale ange dagi o de gau Ssuu, deelaa ai, gilaadeu tee tuu donu delaadeu hai hegau ga dae ai gi de kave de leda gi Darius, gai ia ga sisi dana muna ga hagaahe mai gi gilaadeu.

6 Gai deenei de leda a Tattenai, de goobenaa i baasi dai o Euphrates, ma Shethar-Bozenai aama olaadeu soa e dagi laa i de baasi laa de vai ga kave gi de hodooligi go Darius. 7 Gai de hagailoo alaadeu ne kave e sisi ai muna nei:

“Ange gi de hodooligi go Darius: de baba gi dagodo oo daha.

8 De hodooligi, koe gi iloo bolo gimaadeu gu hulo gi de henua go Judah, ma de hale o de Maadua maolunga laa. Gai gu daamada donu de hagaduu age i hadu nnui, gai denga laagau gu hagatuu i magavaa hadu o de buibui. Gai de hegau nei gu sula danuaa ma de hagadagadaga age.

9 Gai gimaadeu ne ssili ange gi denga dagi, ‘Goai ne hagasauaa ina naa goodou gi aahe ange gi hagaduu age de temple nei ma de hagaduu ange de mommee nei?’ 10 Gimaadeu ne ssili ange hogi olaadeu ingoo, gi maua ai e gimaadeu i de daohi ga hagailoo adu gi de goe.

11 Gai aanei alaadeu muna ne tala mai gi gimaadeu: ‘Gimaadeu ni dangada hai hegau niio de Maadua o de langi ma henua i lalo, gai gimaadeu e hagaahe age nei de hale daumaha ne hagaduu laa madagidagi loo, go de hale daumaha a dahi hodooligi maolunga o Israel ne hagaduu ga lava. 12 Aagai go hiidinga omaadeu dubuna madagidagi ne hai ga lili de Maadua o de langi, gai ia ga hai Nebuchadnezzar, de hodooligi o Babylon, gi hagadee kii ina gilaadeu, ma de oha de hale daumaha nei, ga kave dangada gi Babylon.*

13 Gai tahi ngadau huu o Cyrus de hodooligi o Babylon, gai ia ga hagailoo bolo gi hagaahea age de hale o de Maadua.* 14 Gai ia ne kave denga goloa goolo ma goloa selevaa i de temple* o Babylon, go mee a Nebuchadnezzar ne kave gee laa i de temple i Jerusalem, ga dugu i de temple i Babylon.

Gai de hodooligi go Cyrus ne hagassao mai goloa laa, ga gaavange gi Sheshbazzar, go taane aana ne hili ange laa gi goobenaa. 15 Gai ia ne hai ange gi Sheshbazzar, “Gaavee goloa naa haaoa gi lo te temple i Jerusalem, gai gi hagaahea age de hale o de Maadua i dono duulanga donu.” 16 Gai Sheshbazzar ne humai ga hagadagodo tagelo o de hale o de Maadua i Jerusalem. Gai mai i de masavaa laa gai goi duudagi donu huu de hagaduu ga dae mai ai gi iainei, gai tigi maua gi lava.’

17 Deenei ai, noo e heohi mai i daho de hodooligi, gai koe haia hanu dangada gi saalaa i lodo mommee doange beebaa o de hodooligi i Babylon, gi diiloo ai be e dahi laa hagailoo, mai i daho de hodooligi go Cyrus, bolo gi hagaahea age de hale o de Maadua i Jerusalem. Gai de hodooligi ga hagailoo mai ai gi gimaadeu dana hagatau i dagodo o de mee nei.”

6

De hagailoo a Darius

1 Gai de hodooligi go Darius ne hai dahi hagailoo, gai ono dangada ga ssala i mommee doange beebaa o Babylon. 2 Gai gu gidee dahi beebaa mulo i Ecbatana, i de mommee go Media, gai gu sisi i ono lodo mee nei:

3 “Tahi ngadau huu o de hodooligi go Cyrus, gai ia ne hai dahi hagailoo i dagodo o de hale o de Maadua i Jerusalem:

‘Hagaahea age de temple, go de mommee e hai ai denga sigidaumaha, gai hagadagodo ina dono dagelo; ga hai gi madaono sugilima de maolunga ma de lahalaha, 4 gai haia gi dolu hagataaunga hadu nnui ma e dahi hagataaunga laagau. Gai go sseene a de hodooligi e hagao ai. 5 Gai goolo ma selevaa o de hale o de Maadua, go mee a Nebuchadnezzar ne kave gee mai i de temple i Jerusalem, ga kave gi Babylon, gi hagaahea gi de temple i Jerusalem, ga dugu i olaadeu mommee donu, i lo te hale o de Maadua.’

6 Gai koe, Tattenai, de goobenaa i baasi dai o Euphrates, ma Shethar-Bozenai, aama denga dagi o de vaaenga naa, goodou aude hulo gi kilaa. 7 Goodou gi dee hakoso ina hegau o de hale o de Maadua. Dugua ange de goobenaa o de gau Ssuu ma dagi o de gau Ssuu gi hagaahea age de hale o de Maadua i dono duulanga donu.

8 Gai au e hagamodu adu hogi oodou mee e bale ange ai denga dagi o de gau Ssuu, e hagaduu age ai de hale o de Maadua.

De hagaoanga o denga daane nei, e hagao alodahi mai i sseene a de hodooligi, ma mai i mee e daohi age i de mommee i baasi dai o Euphrates, gi dee tuu ai de hai de hegau. 9 Gai mee alodahi olaadeu e llodo ai — bei de kaau gauligi, ma ssiibi daane, ma ssiibi e hai ai ssigidaumaha dudu ange gi de Maadua o de langi, ma grain, ma soolo, ma uvaini, aama lolo, go mee a de gau haimeedabu i Jerusalem e aalu adu gi goodou — gai goodou e gaavange donu gi gilaadeu i laangi alodahi, 10 gai gilaadeu ga hai ai denga sigidaumaha ange gi de Maadua o de langi, ma de dalodalo ai hogi i de hodooligi ma ana dama.

11 E dahi ange mee, au gu hagamodu bolo tangada naa huu e suuia muna o de hagailoo nei, gai dangada gi daangia iho dahi laagau o dono hale ga daudau age ai ia. Gai haia dono hale gi se mommee e hagabudu ai denga gainga. 12 Gai de Maadua ne haia laa dono ingoo gi dagodo i kilaa, gi hagadee kii ina de hodooligi aabe go de huaadangada e suuia de hagailoo nei, aabe e oha de hale o de Maadua i Jerusalem.

Go au go Darius ne haia de hagamodu mee nei. Goodou diiloo hagassula ina mee nei alodahi.”

De lava ma de hagadabu o de temple

13 Gai Tattenai, de goobenaa o de vaaenga i baasi dai o Euphrates, ma Shethar-Bozenai, ma olaau soa ange laa ne hai donu ga bei muna a de hodooligi go Darius ne aalu gilaadeu gi haia. 14 Gai dagi o de gau Ssuu ne duudagi de hagaduu, ma de hagasula de hegau, i de masavaa o luu pelaabisi go Haggai aama Zechariah, tama daane a Iddo. Gai gilaadeu ne hagaduu ga lava de hale daumaha, bei dagodo muna a de Maadua o Israel, aama de hagamodu a Cyrus ma Darius aama Artaxerxes, denga hodooligi o Persia.* 15 Gai de hale daumaha nei ne lava i tolu laangi o de malama go Adar,* i de ono ngadau o de hodooligi go Darius.

16 Gai de gau Israel — go de gau haimeedabu, ma de aamuli o Levi, aama dangada alodahi gu aahe mai laa — ne hai taonga ga hagadabu ai de hale o de Maadua i de malangilangi. 17 Gai mee ne hai ai ssigidaumaha i de hagadabu o de hale o de Maadua, e lau kaau daane, e lualau ssiibi daane, aama e haalau ssiibi daane gauligi, gai mee ne hai ai ssigidaumaha o haisala ange gi de gau Israel alodahi, e madaangahulu ma lua guudi daane, go taelodo o denga aamuli o Israel. 18 Gai gilaadeu ne vaevae de gau haimeedabu ma de aamuli o Levi i olaadeu hagabuulinga, ange gi hegau a de Maadua i Jerusalem, bei de hai gu sisi ai laa i lodo beebaa a Moses.

Taonga Hagasili

19 Gai dangada gu aahe mai laa ga hai Taonga Hagasili i de madaangahulu ma haa laangi o tahi malama.† * 20 Gai de gau haimeedabu ma de aamuli o Levi ne hagagilimalali gilaadeu, gai gilaadeu alodahi gu gilimalali. Gai gilaadeu ga daa denga ssiibi o Taonga Hagasili ange gi dangada alodahi gu aahe mai laa, ma ange gi olaadeu dangada go de gau haimeedabu ange laa, aama ange donu hogi gi gilaadeu. 21 Gai de gau Israel gu aahe mai laa gi de henua, ma dangada alodahi gu vaaea gee laa gilaadeu, mai i denga dahulinga hakino gee a dangada o de henua laa, ne gaimee i taonga laa, aama de daumaha ange gi Tagi Maolunga, de Maadua o Israel. 22 Gilaadeu ne hai hogi Taonga o Pelaoaa Dee Hagahua i e hidu laangi ga malangilangi ai; i hiidinga Tagi Maolunga gu hai gi kona mmao delaadeu malangilangi, ia ne sui lodo o de hodooligi o Assyria, gai ia ga bale ange gilaadeu ga hagaahe age ai de hale o de Maadua, go de Maadua o Israel.

7

De dae o Ezra gi Jerusalem

1 Dua mee nei, i de masavaa o Artaxerxes, de hodooligi o Persia, gai Ezra ne humai i Babylon. Ia go tama daane a Seraiah, tama daane a Azariah, tama daane a Hilkiah, 2 tama daane a Shallum, tama daane a Zadok, tama daane a Ahitub, 3 tama daane a Amariah, tama daane a Azariah, tama daane a Meraioth, 4 tama daane a Zerahiah, tama daane a Uzzi, tama daane a Bukki, 5 tama daane a Abishua, tama daane a Phinehas, tama daane a Eleazar, tama daane a Aaron, tangada haimeedabu maolunga — 6 deenei taane go Ezra ne humai laa i Babylon. Ia se dangada sisi e agoagona hainga a Moses, go hainga a Tagi Maolunga, de Maadua o Israel gu gaavange ⌊gi Moses⌋. Gai de hodooligi ne gaavange gi de ia, mee alodahi oona ne dangidangi ange ai, go hiidinga de lima sauaa o Tagi Maolunga i ono elunga. 7 Gai ne hanu dangada Israel, ma hanu dangada haimeedabu, ma dangada de aamuli o Levi, ma de gau daahili, ma de gau hagaloosi haitoga, aama de gau hai hegau o de hale daumaha ne hulo gi Jerusalem i de hidu ngadau o de hodooligi go Artaxerxes.

8 Gai ia ne hano ga dae gi Jerusalem i de lima malama, i de hidu ngadau o de hodooligi laa. 9 Ia ne humai i Babylon i tahi laangi o tahi malama, gai ia ne hano ga dae gi Jerusalem i tahi laangi o de lima malama, i hiidinga de lima sauaa o dono Maadua i ono elunga. 10 Gai Ezra gu hagababa i ono lodo bolo ia ga hagamaumau hainga a Tagi Maolunga ma de daudali ai, aama de agoago ana muna gu hagasauaa aama ana hainga i Israel.

De leda a Artaxerxes ne gaavange gi Ezra

11 Gai deenei de leda a de hodooligi go Artaxerxes ne gaavange gi Ezra tangada haimeedabu, go tangada sisi gu agoago i hainga a Tagi Maolunga gu tala ma ana hainga gu hagasauaa ange gi de gau Israel.

12 “Mai i daho Artaxerxes, de hodooligi o denga hodooligi, ange gi Ezra, tangada haimeedabu, se dangada e agoago hainga a de Maadua o de langi.

13 Au e hagailoo bolo dangada alodahi o Israel ma olaadeu dangada haimeedabu, ma de aamuli o Levi e nnoho i dogu nohoanga hodooligi e llodo laa e aahe gi Jerusalem madali goe gi aahe. 14 Go hiidinga de hodooligi ma ono daane hagasaele dogohidu, ne hai goe gi hano gi siilia gi iloo dagodo o Judah ma Jerusalem, bei dagodo de hainga a doo Maadua gu gaavadu gi de goe. 15 Gai gaavee hogi madali goe denga goolo ma selevaa a de hodooligi ma ono daane hagasaele gu ngadi gaavange laa gi de Maadua o Israel, niiona laa de mommee noho i Jerusalem, 16 madali denga goolo ma selevaa alodahi aau e mau i denga ungaamee alodahi o Babylon, aama mee ngadi gaavange a dangada ma de gau haimeedabu e hai ai hegau o de hale o delaadeu Maadua i Jerusalem. 17 Gai koe ga tilo de sseene naa ga hagao ai kaau daane, ma ssiibi daane, ma ssiibi gauligi, ma grain, ma denga sigidaumaha o mee unu, ga hai ai ssigidaumaha i honga de mommee o ssigidaumaha i de hale o doodou Maadua i Jerusalem.

18 Gai be ni aha ange naa huu oodou ma oo dangada e tilo bolo e danuaa i de hai i selevaa ma goolo e doe, gai goodou haia gi bei dagodo lodo o doodou Maadua. 19 Gai koe gaavee gi tae gi mada luu mada o de Maadua i Jerusalem, denga goloa alodahi gu gaavadu naa gi de goe e hai ai hegau o de hale o doo Maadua. 20 Gai be ni aha ange naa huu aau e lodo e hai ai hegau o de hale o doo Maadua, gai koe ga hai hanu sseene a de hodooligi ga hagao ai.

21 Gai au, de hodooligi go Artaxerxes, e hai adu gi goodou de gau doange i baasi dai o Euphrates: goodou hagamoolau haia mee alodahi a Ezra, tangada haimeedabu e agoagona laa de hainga a de Maadua o de langi, e tala adu gi goodou — 22 ga dae ai loo gi de lau talent* selevaa, ma e lau cor†grain, ma e lau bath‡ uvaini, ma e lau bath lolo olive, aama soolo lagolago mmao. 23 Gai dee hee naa huu de mee a de Maadua o de langi e lodo ai, gai haia donu gi bei e hai ai dono hale. Gai gu aha gu hai ai gi humai de bole ⌊o de Maadua⌋, gi honga denga henua o de hodooligi ma ana dama? 24 Gimaadeu gu hagailoo adu hogi bolo goodou e dee hai de gau haimeedabu, ma de aamuli o Levi, ma de gau daahili, ma de gau hagaloosi haitoga, ma de gau hai hegau o de temple, aabe go de gau hai hegau o de hale o de Maadua ange laa, gi hagao ina taagisese, ma mee e daohi age, aama taagisese o denga goloa.

25 Gai koe, Ezra, ga hagahai hegau ina de heiangi o doo Maadua e dagodo naa i oo daha, gai koe ga hili ai hanu dagi o de henua ma de gau hagamodu muna, gai gilaadeu ga hagamodu ai muna o dangada alodahi, i baasi dai o Euphrates, go dangada alodahi e iloo hainga a doo Maadua. Gai koe ga agoago ange hogi be goai e dee iloo mee nei. 26 Gai be goai naa huu e dee daudali i hainga a doo Maadua aama de hainga a de hodooligi, gai hagamodu ina ono muna e daa gi magau, be gi alualumia ia gi hano gee mai i de henua, be gi gaavee gee ono goloa, aabe gi haaoa ia gi lo te hale pono.”

De tuhi a Ezra de Maadua

27 Duuhia Tagi Maolunga, de Maadua o odaadeu dubuna madagidagi, i dana gaavange gi lodo o de hodooligi gi haia gi mahamaha de hale o Tagi Maolunga i Jerusalem; 28 ia ne hai de hodooligi ma ono daane hagasaele, aama denga dagi alodahi gi abodonu mai gi de au. Gai Tagi Maolunga dogu Maadua ne hagammahi mai ogu lodo, gai au ga hagabuni mai denga dagi o Israel gi loomai madali au.

8

Dagi o denga hagadiilinga ne aahe madali Ezra

1 Aanei dagi o denga huaabodu ma dangada gu sisi olaadeu ingoo ne loomai madali au i Babylon, i de masavaa o Artaxerxes e hodooligi ai:

2 mai i de hagadiilinga o Phinehas go Gershom;

mai i de hagadiilinga o Ithamar go Daniel;

mai i de hagadiilinga o David go Hattush 3 mai i de hagadiilinga o Shecaniah;

mai i de hagadiilinga o Parosh go Zechariah, gai e 150 daane ne sisi olaadeu ingoo madali ia;

4 mai i de hagadiilinga o Pahath-Moab go Eliehoenai, tama daane a Zerahiah, gai e lualau daane madali ia;

5 mai i de hagadiilinga o Zattu* go Shecaniah, tama daane a Jahaziel, gai e dolulau daane madali ia;

6 mai i de hagadiilinga o Adin go Ebed, tama daane a Jonathan, gai e dinolima daane madali ia;

7 mai i de hagadiilinga o Elam go Jeshaiah, tama daane a Athaliah, gai e dinohidu daane madali ia;

8 mai i de hagadiilinga o Shephatiah go Zebadiah, tama daane a Michael, gai e dinovalu daane madali ia;

9 mai i de hagadiilinga o Joab go Obadiah, tama daane a Jehiel, gai e 218 daane madali ia;

10 mai i de hagadiilinga o Bani† go Shelomith, tama daane a Josiphiah, gai e 160 daane madali ia;

11 mai i de hagadiilinga o Bebai go Zechariah, tama daane a Bebai, gai e dinolua ma dogovalu daane madali ia;

12 mai i de hagadiilinga o Azgad go Johanan, tama daane a Hakkatan, gai e 110 daane madali ia;

13 mai i de hagadiilinga o Adonikam go Eliphelet, ma Jeuel, aama Shemaiah; aanei gilaadeu ne loomai hagaodi, gai e dinoono ange daane madali gilaadeu;

14 mai i de hagadiilinga o Bigvai go Uthai ma Zaccur, gai se dinohidu daane madali gilaau.

De aalu a Ezra hanu hagadiilinga o Levi

15 Gai au ne hagabuni gilaadeu i gaogao ssaalingaa vai e sali laa ma e hano gi Ahava, gai gimaadeu ne nnoho gaainga i kilaa i e dolu laangi. Gai au ne tilo be goai dangada ma de gau haimeedabu ne loomai laa, aagai au tee gidee hanu hagadiilinga o Levi madali dangada. 16 Gai au ne aalu Eliezer, ma Ariel, ma Shemaiah, ma Elnathan, ma Jarib, ma Elnathan, ma Nathan, ma Zechariah ma Meshullam, gilaadeu nei ni dagi, aama Joiarib ma Elnathan, gilaau ni daane iloo mee, 17 ga hai gilaadeu gi hulo gi daho Iddo, tagi o de mommee go Casiphia, ga tala ange alaadeu muna e tala ange gi de ia, ma ono dangada, go de gau hai hegau o de hale daumaha i Casiphia, gilaadeu gi gaamai hanu dangada hai hegau o de hale o de Maadua gi omaadeu daha. 18 Gai go hiidinga de lima sauaa o demaadeu Maadua i omaadeu elunga, deelaa ai, gilaadeu ne gaamai Sherebiah gi omaadeu daha, ia se daane maanetonu, go dahi hagadiilinga o Mahli, tama daane a Levi, tama daane a Israel. Gai gilaadeu ma ono daina daane ma alaadeu dama, se dinoangahulu ma dogovalu; 19 ma Hashabiah ma Jeshaiah dahi hagadiilinga o Merari, ma ono daina daane aama alaadeu dama, gai se dinolua daane nei. 20 Gilaadeu ne gaamai hogi e 220 daane hai hegau o de temple, go daane a David ma denga dagi ne hili laa gi balea ange de aamuli o Levi. Gai gilaadeu alodahi gu sisi ma gu daohi olaadeu ingoo.

De hagahiikai ma tangidangi a Ezra ma dangada

21 Gai au ne hagailoo bolo ga hai dahi masavaa o de hagahiikai i gaogao ssaalingaa vai go Ahava, gai gimaadeu ga hagamaolalo ai gimaadeu i mada luu mada o demaadeu Maadua, ga dangidangi ange ia gi dagina gimaadeu, ma amaadeu gauligi aama omaadeu goloa alodahi. 22 Go hiidinga au ne dogaa i de dangidangi ange gi de hodooligi i hanu daane hebagi, ma hanu daane e kage i honga hoosa, gi buibuia gimaadeu i denga hagadaumee i honga de haiava, i hiidinga gimaadeu ne hai ange gi de hodooligi, “De lima sauaa o demaadeu Maadua i honga olaadeu alodahi e hagadonusia ia, aagai dono sauaa ma dono lili e hai baasi ange gi gilaadeu alodahi e daahuli gee i de ia.” 23 Gai gimaadeu ne hagahiikai ma de dangidangi ange gi demaadeu Maadua i de mee nei; gai ia ne hagallongo demaadeu dangidangi.

24 Gai au ne vvae gee e dinoangahulu ma dogolua gau haimeedabu maolunga: go Sherebiah, ma Hashabiah, ma e dinoangahulu olaau dangada madali gilaau. 25 Gai au ga hagahidi denga selevaa ma goolo aama goloa ange laa ga gaavange gi gilaadeu, go mee a de hodooligi, ma ono daane hagasaele, ma dagi ange laa, aama de gau Israel i kilaa ne ngadi gaavange e hai ai de hale o demaadeu Maadua. 26 Gai au ne hagahidi e 650 talent‡ selevaa, ma hanu goloa selevaa, e lau talent§ de daemaha, ma e lau talent goolo, 27 ma e madalua boolo goolo, e mano daric,* ma e lua goloa bronze gu hai ma gu malamalama, gai e hagamogomogo bei goolo.

28 Gai au ne hai ange gi gilaadeu, “Goodou gu hagadabu ange gi Tagi Maolunga, gai denga goloa naa gu hagadabu hogi. Gai denga selevaa ma goolo naa ni mee ngadi gaavange gi Tagi Maolunga, de Maadua o oodou dubuna madagidagi. 29 Goodou hagaloosia ma de tilo ange gi danuaa mee naa ga dae ai gi doodou hagahidi i daho de gau haimeedabu maolunga ma denga hagadiilinga o Levi aama dagi o denga aamuli o Israel i Jerusalem, i lodo aabi o de hale o Tagi Maolunga.” 30 Gai de gau haimeedabu ma gilaadeu mai i de aamuli o Levi ne kave denga selevaa ma goolo ma goloa gu lava laa i de hagahidi gi de hale o demaadeu Maadua i Jerusalem.

31 Gai gimaadeu ne hulo gee mai i ssaalingaa vai go Ahava i de madaangahulu ma lua laangi o tahi malama, ga hulo gi Jerusalem; gai de lima sauaa o demaadeu Maadua i omaadeu elunga, ma de hagaola gimaadeu mai i omaadeu hagadaumee, aama gilaadeu e nnoho laa e hebagi mai gi gimaadeu i honga de haiava. 32 Gai gimaadeu ne loomai ga tae mai gi Jerusalem ga nnoho ai i e dolu laangi.

33 Gai de haa laangi huu i dua mee nei, gai denga selevaa ma goolo ma goloa o de hale o demaadeu Maadua gu hagahidi ga gaavange gi Meremoth, tangada haimeedabu, tama daane a Uriah. Gai Eleazar tama daane a Phinehas madali ia, ma taane de aamuli o Levi go Jozabad tama daane a Jeshua, ma Noadiah tama daane a Binnui. 34 Mee laa alodahi ne dau ga hagahidi ma de sisi ga daohi i de masavaa laa.

35 Gai dangada ne aahe mai laa i denga henua gee, ne hai hanu sigidaumaha dudu, ange gi de Maadua o Israel: e madaangahulu ma lua kaau daane i hiidinga Israel alodahi, ma e massiva ma ono ssiibi daane, aama e madahidu ma hidu ssiibi gauligi. Gai ssigidaumaha o haisala, e madaangahulu ma lua guudi daane. Mee nei alodahi ne hai ai ssigidaumaha dudu ange gi Tagi Maolunga. 36 Gai gilaadeu ne gaavange hogi denga hagailoo a de hodooligi gi denga dagi i lalo o de hodooligi aama denga goobenaa i baasi dai o Euphrates, gai gilaadeu ne bale ange de gau Israel aama hegau o de hale o de Maadua.

9

Talodalo a Ezra i dagodo o denga hai bodu

1 Dua mee nei gai denga dagi ne loomai gi ogu daha ga hai mai, “De gau Israel ma de gau haimeedabu, aama hagadiilinga o Levi, tee vvae gee gilaadeu mai i de gau henua gee ma alaadeu dahulinga hakino gee, bei hegau a de gau Canaan, ma de gau Heth, ma de gau Perez, ma de gau Jebus, ma de gau Ammon, ma de gau Moab, ma de gau Egypt, aama de gau Amor. 2 Gilaadeu gu kave hanu alaadeu damaa hine ma gu hai ai olaadeu bodu ma de hai ai bodu o alaadeu dama daane, gilaadeu gu hai ma gu hilo de huaadangada dabu ma dangada o de henua. Gai go denga dagi ma de gau aamua ne damadaa de hai de hegau hakino gee nei.”

3 Gai de masavaa huu aagu ne langona ai muna nei, gai au ga ssae ogu malo ma dogu malo laa daha ma de vele ngaangaaulu o dogu biho ma dogu gumigumi ga noho gi lalo, i hiidinga de lele mmao ogu mouli. 4 Gai dangada alodahi e maatagu laa i muna a de Maadua o Israel ne hagabuni mai gi ogu daha, i dogu masavaa ne noho ai ga lodo baubau ga dae ai gi de masavaa o ssigidaumaha i de ahiahi, i hiidinga dangada ne aahe mai laa gi Jerusalem tee hai hegau i de muna abodonu.

5 Gai de masavaa huu o ssigidaumaha i de ahiahi, gai au ga hidi age ma de daemaha ogu lodo, gai ogu malo ma dogu malo laa daha gu lava i dagu ssae, gai au ne duuduli ga haalo ange luoogu lima gi Tagi Maolunga dogu Maadua, 6 ga dalodalo, ga hai ange:

“Dogu Maadua, au gu dogaa mmao i de dangage age luoogu mada e galo age gi de goe, go hiidinga omaadeu haisala gu maolunga ange i omaadeu biho, gai omaadeu sala gu tae age donu gi de langi. 7 Mai i de masavaa o omaadeu dubuna madagidagi ga dae mai ai gi anailaa nei, gai gimaadeu gu kona mmao de haisala. Gai go hiidinga omaadeu haisala, gimaadeu ma omaadeu hodooligi, ma omaadeu dangada haimeedabu gu daia i de gadilaasa, ma de gaavee gee i de henua, gimaadeu gu gaiaadia omaadeu goloa, ma de hagadookaa ina i daho hodooligi o denga henua gee, bei omaadeu dagodo anailaa nei.

8 Aagai iainei Tagi Maolunga demaadeu Maadua ne abodonu mai gi gimaadeu, i dahi damaa masavaa, ia ne hai gi hanu gimaadeu e doe, ma de gaamai gi gimaadeu dahi duulanga i dono mommee dabu. Demaadeu Maadua ne hai gi ilaage gimaadeu ma de ola mai i omaadeu hagaduasala. 9 Gimaadeu gu ni dangada hai hegau donu e dee ilaage; aagai demaadeu Maadua tee tili donu gimaadeu, gai ne hai de hodooligi o Persia gi abodonu mai gi gimaadeu ma de hagaola gimaadeu, gi maua ai e gimaadeu i de hagaahe age de hale o demaadeu Maadua, ma mommee gu maoha laa, aama de buibui gimaadeu i Judah ma Jerusalem.

10 Demaadeu Maadua, e deai ange amaadeu muna e maua i de tala i dua mee nei! Go hiidinga gimaadeu tee daudali i au hainga, 11 go muna aau gu tala i daho oo dangada hai hegau go denga pelaabisi, e hai ange, ‘De henua omaadeu ne loomai nei e henua ai gu hakino gee i dahulinga baubau alodahi a dangada e nnoho ai, gai de henua alodahi gu honu i alaadeu dahulinga hakino gee, mai i dahi bido ga dae ai gi de bido ange laa. 12 Deenei ai, goodou e dee gaavange oodou damaa hine gi hai bodu ange gi alaadeu dama daane, be kave alaadeu damaa hine gi hai bodu ange gi oodou dama daane, be hai gilaadeu gi nnoho paba aabe gi hagadagadaga age, gai gi mmahi ai goodou ma de gai mee danuaa o de gelegele, gai goodou ga dugu ange ai mee nei gi oodou dama gi henua ai, ga hano ai.’ *

13 Gai dua demaadeu tuu ange gi mee nei, i hiidinga o amaadeu hegau baubau, ma omaadeu haisala lagolago, gai koe, demaadeu Maadua, tee hagaduasala donu gimaadeu gi bei de lagolago omaadeu baubau, aagai ne hai gi hanu gimaadeu e doe. 14 E aha, ga aahe ange gimaadeu e oha au muna gu tala mai, ma de hai bodu ange gi dangada e haia dahulinga hakino gee nei? E aha, koe e dee lili naa i gimaadeu ga daa gimaadeu gu maakau, gu deai se gimaadeu ne aahe mai nei e doe aabe ola? 15 Tagi Maolunga, de Maadua o Israel, koe e heohi donu, aagai gimaadeu ni dangada sogoisi ne ola anailaa nei. Tilo, koe e iloo danuaa omaadeu haisala, aagai gu deai donu se gimaadeu e maua i de humai e duu i mada luoo mada.”

10

De tala a dangada olaadeu haisala

1 Gai de masavaa o Ezra ne dalodalo ai ga tala olaadeu haisala, ma de dangi ga ino gi honga de gelegele, i mada i mua o de hale o de Maadua, gai ne soa daane ma haahine aama gauligi o Israel gu hagabuni mai gi kilaa; gai gilaadeu alodahi gu tangi mmao. 2 Gai Shecaniah tama daane a Jehiel, o de aamuli o Elam, ga hai ange gi Ezra, “Gimaadeu gu haisala ange gi taadeu Maadua, gimaadeu gu hai bodu ange gi denga haahine henua gee. Aagai e dee galemu demaadeu hai de hegau nei, gai goi dahi donu tali a de gau Israel. 3 Deenei ai, gidaadeu ga hai dahi hagatoo donu hagaheloongoi madali taadeu Maadua; gidaadeu ga dugu gi hulo denga haahine ma alaadeu dama, bei dagodo o au muna, demaadeu dangada aamua, aama muna a dangada e maatagu i muna a taadeu Maadua. Gidaadeu ga hai gi bei muna o de hainga. 4 Koe gi hidi age; go hiidinga niiau de hegau nei. Gai gimaadeu e hai donu gi bei au muna, gai koe gi lodo mmahi i de hai de hegau nei.”

5 Gai Ezra ne duu age ga hai de gau haimeedabu maolunga, ma denga daane de aamuli o Levi, ma de gau Israel alodahi gi hagatoo donu bei de hai alaadeu gu tala ange ai laa. Gai gilaadeu ga hagatoo donu. 6 Gai Ezra ga hano gee mai i ma te hale o de Maadua, ga ulu gi lo te aabi o Jehohanan, tama daane a Eliashib ga noho ai i de boo laa. Gai ia tee gaimee be ne unu hanu vai, go hiidinga ia gu daemaha i de hai hegau hakino gee o dangada nogo nnoho laa i dahi henua gee.

7 Gai de hagailoo ne hai i Judah ma Jerusalem ange gi dangada alodahi gu aahe mai laa gi de henua, bolo gilaadeu gi hagabuni mai gi Jerusalem. 8 Gai be goai naa huu tee humai i dua e dolu laangi, gai denga dagi, aama denga daane maatua gu hagamodu bolo ono goloa alodahi e kave gee donu mai i ono daha, gai ia e vvae gee gi dee noho madali dangada gu aahe mai laa gi de henua.

9 Gai e dolu donu huu laangi gai daane alodahi o Judah ma Benjamin gu hagabuni mai gi Jerusalem. Gai de madalua laangi huu o ssiva malama, gai dangada alodahi gu loomai ga nnoho i lo te duu malaelae i mada i mua o de hale o de Maadua, gai gilaadeu gu manavasaa i hiidinga o de hegau gu hai laa aama hiidinga o de langi gu pala. 10 Gai tangada haimeedabu go Ezra ga duu age ga hai ange gi gilaadeu, “Goodou gu haisala i doodou hai bodu ange gi denga haahine henua gee, gai goodou gu hai ma gu kii ange de lagolago haisala o Israel. 11 Deenei ai, iainei gai goodou daalaa ange oodou haisala gi Tagi Maolunga, de Maadua o oodou dubuna madagidagi, gai goodou haia ono lodo; goodou vaaea gee goodou mai i dangada o de henua nei aama mai i denga haahine henua gee.”

12 Gai de huaadangada alodahi ne hevaalogi ga hai ange, “Uaa, e heohi au muna! Gimaadeu e hai donu gi bei au muna. 13 Aagai dangada gu soa mmao, gai go de masavaa hogi e bala langi ai, gai dangada gu dee maua i de tuu gi daulooloa i de langi. Gai de hegau nei e dee dahi donu huu aabe lua laangi e hai ai, go hiidinga gu soa gimaadeu gu haisala i de mee nei. 14 Gai haia odaadeu dagi gi suuia dangada alodahi gi hagatau ina ai de hegau nei; gai dangada alodahi i denga aduhale gu hai bodu ange laa gi denga haahine henua gee, gi loomai gi olaadeu daha i de masavaa gu hagailonga, madali denga daane maatua aama de gau hagamodu muna o denga aduhale hugadoo, ga dae ai gi de helui de lili o taadeu Maadua i gidaadeu i hiidinga o de hegau nei.” 15 Gai go Jonathan, tama daane a Asahel donu huu, ma Jahzeiah tama daane a Tikvah ne hai baasi ange gi de mee laa, gai Meshullam ma Shabbethai, o de aamuli o Levi, ne buni ange gi gilaau.

16 Gai dangada ne aahe mai laa i dahi henua gee ne hagasula de hagatau laa. Gai tangada haimeedabu go Ezra ne hili hanu dagi o denga hagadiilinga, e dahi daane mai i dahi aamuli, ga sisi olaadeu ingoo. Gai tahi laangi huu o de madaangahulu malama, gai denga daane nei ne hagabuni ga hagasaele dagodo o de mee nei, 17 gai tahi laangi huu o tahi malama, gai gu odi i de daohi ingoo o denga daane alodahi gu hai bodu ange laa gi denga haahine henua gee.

Daane ne hai bodu ange gi denga haahine henua gee

18 Gai hagadiilinga o de gau haimeedabu ne hai bodu ange gi denga haahine henua gee:

Mai i hagadiilinga o Jeshua, tama daane a Jozadak, ma ono daina daane: go Maaseiah, ma Eliezer, ma Jarib, aama Gedaliah. 19 (Gai gilaadeu ne luuluu lima ga hagatoo donu bolo gilaadeu e maavae ange gi olaadeu bodu, ma de hai ssigidaumaha o tagasala i dahi ssiibi daane mai i denga ssiibi.)

20 Mai i hagadiilinga o Immer: go Hanani ma Zebadiah.

21 Mai i hagadiilinga o Harim: go Maaseiah, ma Elijah, ma Shemaiah, ma Jehiel, aama Uzziah.

22 Mai i hagadiilinga o Pashhur: go Elioenai, ma Maaseiah, ma Ishmael, ma Nethanel, ma Jozabad, aama Elasah.

23 Mai i hagadiilinga o Levi: go Jozabad, ma Shimei, ma Kelaiah (e bei go Kelita), ma Pethahiah, ma Judah, aama Eliezer.

24 Mai i de gau daahili: go Eliashib.

Mai i de gau hagaloosi: go Shallum, ma Telem, aama Uri.

25 Gai mai i de gau Israel ange laa:

mai i hagadiilinga o Parosh: go Ramiah, ma Izziah, ma Malkijah, ma Mijamin, ma Eleazar, ma Malkijah, aama Benaiah.

26 Mai i hagadiilinga o Elam: go Mattaniah, ma Zechariah, ma Jehiel, ma Abdi, ma Jeremoth, aama Elijah.

27 Mai i hagadiilinga o Zattu: go Elioenai, ma Eliashib, ma Mattaniah, ma Jeremoth, ma Zabad, aama Aziza.

28 Mai i hagadiilinga o Bebai: go Jehohanan, ma Hananiah, ma Zabbai, aama Athlai.

29 Mai i hagadiilinga o Bani: go Meshullam, ma Malluk, ma Adaiah, ma Jashub, ma Sheal, aama Jeremoth.

30 Mai i hagadiilinga o Pahath-Moab: go Adna, ma Kelal, ma Benaiah, ma Maaseiah, ma Mattaniah, ma Bezalel, ma Binnui, aama Manasseh.

31 Mai i hagadiilinga o Harim: go Eliezer, ma Isshijah, ma Malkijah, ma Shemaiah, ma Simeon, 32 ma Benjamin, ma Malluk, aama Shemariah.

33 Mai i hagadiilinga o Hashum: go Mattenai, ma Mattattah, ma Zabad, ma Eliphelet, ma Jeremai, ma Manasseh, aama Shimei.

34 Mai i hagadiilinga o Bani: go Maadai, go Amram, ma Uel, 35 ma Benaiah, ma Bedeiah, ma Keluhi, 36 ma Vaniah, ma Meremoth, ma Eliashib, 37 ma Mattaniah, ma Mattenai, aama Jaasu.

38 Mai i hagadiilinga o Binnui: go Shimei, 39 ma Shelemiah, ma Nathan, ma Adaiah, 40 ma Macnadebai, ma Shashai, ma Sharai, 41 ma Azarel, ma Shelemiah, ma Shemariah, 42 ma Shallum, ma Amariah, aama Joseph.

43 Gai mai i denga hagadiilinga o Nebo: go Jeiel, ma Mattithiah, ma Zabad, ma Zebina, ma Jaddai, ma Joel, aama Benaiah.

44 Gilaadeu nei alodahi ne hai bodu ange gi hanu haahine henua gee; gai hanu gilaadeu gu hanu donu alaadeu dama ange gi denga haahine laa.

* 1:1 Jer 25.11; 29.10

* 1:2 Isa 44.28

* 1:9 Muna Hebrew i kinei e dee iloo danuaa dono hagadoonunga.

* 2:63 de Urim ma de Thummimni hadu nii tangada haimeedabu e hagamodu ai lodo o de Maadua.

* 2:63 Num 27.21

† 2:69 61,000 darice bei se 1,100 pauni.

‡ 2:69 5,000 minae bei se 3 dana.

* 2:70 1 Ch 9.2; Neh 11.3

* 3:2 Exo 27.1

* 3:3 Num 28.1-8

* 3:4 Lev 23.33-34; Num 29.12-38

* 3:5 Num 28.11—29.39

* 3:9 Hodaviah: de Beebaa Hebrew e hai ange bolo go Judah.

* 3:10 1 Ch 25.1

* 3:11 1 Ch 16.34; 2 Ch 5.13; 7.3; Psa 100.5; 106.1; 107.1; 118.1; 136.1; Jer 33.11

* 4:2 2 Ki 17.24-41

* 4:6 Ahasuerus e bei go Xerxes.

* 4:6 Est 1.1

† 4:10 Osnappar se ingoo Aramaic, e bei go Ashurbanipal.

* 5:1 Hag 1.1; Zec 1.1

* 5:2 Hag 1.12; Zec 4.6-9

* 5:12 2 Ki 25.8-12; 2 Ch 36.17-20; Jer 52.12-15

* 5:13 Ezra 1.2-11

* 5:14 de temple, aabe go de hale o de hodooligi.

* 6:14 Hag 1.1; Zec 1.1

* 6:15 Adar e bei go daha Daagelo (February) ma Manu (March).

† 6:19 tahi malama e bei go daha Manu (March) ma Idiidi (April).

* 6:19 Exo 12.1-20

* 7:22 100 talente bei se 3¾ dana.

† 7:22 100 coragu made se 15 dana.

‡ 7:22 100 bathgo daha de 500 gaalene.

* 8:5 Zattu: de ingoo nei e dee daakodo i lo te Beebaa Hebrew, gai go lo te Beebaa Greek iai.

† 8:10 Bani: de ingoo nei e dee daakodo i lo te Beebaa Hebrew, gai go lo te Beebaa Greek iai.

‡ 8:26 650 talente bei se 25 dana.

§ 8:26 100 talente bei se 3¾ dana.

* 8:27 1,000 darice bei se 19 pauni.

* 9:12 Exo 34.11-16; Deut 7.1-5

Nehemiah

1

2

3

4

5

6

7

8

9

10

11

12

13

De Beebaa go

Nehemiah

Hanu dagodo o de beebaa nei

Agu made De Beebaa go Nehemiah go Nehemiah ne siia madali Ezra, i daha denga ngadau e 445-443 b.c. Gai e maua i de vvae haa:

1. De ahe o Nehemiah gi Jerusalem, i de masavaa a de hodooligi o Persia, ne kave ai ia e hai ai de goobenaa o Judah.

2. De hagaduu age ange de buibui o Jerusalem.

3. De dau a Ezra hainga a de Maadua, ma de tala a dangada olaadeu haisala.

4. Hanu hegau ange a Nehemiah ne hai.

Dahi mee laumalie e gidee i lo te beebaa nei, go dagodo de hagadonu a Nehemiah de Maadua, ma dono dalodalo ange gi de ia i masavaa alodahi.

Dahi gubu hagamogomogo: “Dua huu e madalima ma lua laangi, gai de buibui gu lava, i de madalua ma lima laangi o de malama go Elul. Gai ga langona huu e omaadeu hagadaumee alodahi mee nei, gai denga huaahenua alodahi i luoomaadeu baasi gu maatagu, ma de dookaa; gilaadeu gu tonu iho bolo de hegau nei gu sula, i hiidinga de bale a demaadeu Maadua” (6.15-16).

Denga vaevaaenga

De ahe o Nehemiah gi Jerusalem (1.1—2.20)

De hagaahe age de buibui o Jerusalem (3.1—7.73)

De dau o denga hainga, ma de hagahoou o de hagatoo donu hagaheloongoi (8.1—10.39)

Hanu hegau ange a Nehemiah ne hai (11.1—13.31)

1

Talodalo a Nehemiah

1 Muna a Nehemiah, tama daane a Hacaliah.

De malama huu go Kislev,* i de madalua ngadau,† i dogu masavaa nogo noho ai i de madaaolo go Susa, 2 gai Hanani, dahi ogu dangada, ne humai i Judah madali hanu daane, gai au ne ssili ange gi gilaadeu dagodo o de gau Ssuu gu aahe laa gi de henua, aama dagodo o Jerusalem.

3 Gai gilaadeu ga hai mai, “Dangada ne ola ga nnoho i de henua gu hai ngadaa mmao ma de hagadookaa olaadeu dagodo; de buibui o Jerusalem gu maoha, gai ono haitoga gu lava i de dudu i de ahi.”

4 De masavaa huu aagu ne langona ai muna nei, gai au gu dangi. Gai au ne daemaha ogu lodo ma de hagahiigai aama de dalodalo ange gi de Maadua o de langi i hanu laangi. 5 Au ne hai ange:

“Tagi Maolunga de Maadua o de langi, gai se Maadua maolunga ma de hagamaatagu, gai e daohi dau hagatoo donu heloongoi ma doo abodonu ange gi gilaadeu e aaloha i de goe aama de daohi au muna; 6 hagahuuhulia mai luoo dalinga ma luoo mada, mage hagalaangona talodalo a doo dangada hai hegau, e dalodalo ai i mada luoo mada i de laangi ma de boo i dagodo o de gau Israel, oo dangada hai hegau, ma de tala adu haisala o de gau Israel gu haisala adu ai gi de goe. Ni muna abodonu, gimaadeu ma ogu dubuna madagidagi gu haisala adu donu gi de goe. 7 Gimaadeu gu hai hegau baubau adu donu gi de goe i demaadeu dee daohi au hainga ma au muna gu hagasauaa, aama au hagamodu gu lava i de gaavange gi doo dangada hai hegau go Moses.

8 Hagamaanadu i au muna gu tala ange gi Moses, ma gu hai ange, ‘Noo goodou e dee hai hegau i de muna abodonu, gai au e hai naa goodou gi mavaevae saele i denga huaahenua ange laa,* 9 aagai noo goodou e aahe mai gi de au, ma de daudali i agu muna gu tala adu gi goodou, e dee galemu donu goodou gu mavaevae saele gi de bido laa o henua i lalo, gai au e hagaahe mai naa donu goodou gi de mommee aagu gu hili e dugu ai dogu ingoo.’ *

10 Gilaadeu go oo dangada hai hegau ma au dangada gu hagao i doo sauaa ma doo lima mmahi. 11 Dogu Ia Aamua, aude haihaia hagalaangona dalodalo a doo dangada hai hegau ma dalodalo a oo dangada hai hegau, e malangilangi laa i de hagadubu i doo ingoo. Haia gi sula hagatau a doo dangada hai hegau ailaa nei, ma de abodonu mai gi de au i mada i mua o taane nei.”

De masavaa laa gai go au tangada e daohia de unu a de hodooligi.

2

De hano o Nehemiah gi Jerusalem

1 Gai de malama huu go Nisan,* i de madalua ngadau o de hodooligi go Artaxerxes, i de masavaa ne gaamai ai uvaini gi de ia, gai au ne kave denga uvaini ga gaavange gi de hodooligi. Gai tigi ai ange donu se masavaa oogu ne lodo baubau ai, i ono mada i mua. 2 Gai de hodooligi ne ssili mai gi de au, “Ni aha oou e lodo baubau ai naa, gai koe e dee magi donu? De mee nei ne hidi mai donu i de daemaha oo lodo.”

Gai au gu madagu mmao, 3 aagai au ne hai ange gi de hodooligi, “Gi daulooloa de mouli o de hodooligi! Gai gu aha gu dee lodo baubau ai au, gai de aduhale iai daanunga o ogu dubuna madagidagi e maoha ma e dagodo ai, ono haitoga gu dudu ma gu maoha?” *

4 Gai de hodooligi ne ssili mai gi de au, “Se aha aau e lodo e dangidangi mai ai gi de au?”

Gai au ga dalodalo ange gi de Maadua o de langi. 5 Gai au ga hai ange gi de hodooligi, “Noo de hodooligi e malangilangi, gai noo koe e abodonu mai gi de au doo dangada hai hegau, gai koe dugua mai au gi hano gi Judah, gi de aduhale iai daanunga o ogu dubuna madagidagi, gai au ga hagaahe age de aduhale laa.”

6 Gai de hodooligi ne hai mai gi de au, (de hine hodooligi e noho hogi i ono gaogao,) “Dee hee maa taulooloa doo hano, gai go aahee maa oou e ahe mai ai?” Gai de hodooligi ne malangilangi i de dugu mai au gi hano; gai au ne tala ange dogu masavaa e hano ai aama de ahe mai.

7 Gai au ne hai ange gi de hodooligi, “Noo de hodooligi e malangilangi, gai haia gi siia hanu leda e kave madali au e gaavange gi dagi o denga vaaenga i baasi dai o Euphrates, gilaadeu gi dugua mai ai au gi hano laa lodo olaadeu vaaenga e hano ai gi Judah. 8 Gai siia hogi dahi leda ange gi Asaph, taane e diiloo ange de gelegele o de hodooligi i lodo henua, gai ia ga gaamai ai laagau e hagatuu ai denga haitoga, o de hale buibui makaga i gaogao de temple, ma de buibui o de aduhale, aama dogu hale e noho ai.” Gai de hodooligi ne dugu mai mee alodahi oogu ne dangidangi ange ai, go hiidinga de lima sauaa o de Maadua e dagodo i ogu elunga. 9 Dua mee laa gai au ne hano ga dae gi daho denga goobenaa o denga vaaenga i baasi dai o Euphrates, ga gaavange gi gilaadeu denga leda mai i daho de hodooligi. De hodooligi ne hai hogi hanu dagi o denga daane hebagi ma hanu daane e saavini i denga hoosa gi hulo madali au.

10 Aagai de masavaa huu a Sanballat taane Horon, ma taane hai hegau go Tobiah, taane Ammon, ne langona ai mee nei, gai gilaau gu dee llodo i de humai o dahi dangada e balea ange de gau Israel.

De tilo dagodo o de buibui o Jerusalem

11 Gai au ne hano gi Jerusalem ga noho ai i e dolu laangi. 12 Gai gimaadeu ma hanu daane ne maalanga ga hulo i de boo. Gai au tee tala ange donu gi dahi dangada daudahi, mee a dogu Maadua gu gaamai au gi haia i Jerusalem. Teai ange hogi manu madali au, go de manu donu huu oogu e gage laa.

13 Au ne hano i de boo laa lo te Haitoga i de Geelonga e hano laa gi de Vai Geli o de Dragon ga hano ai gi de Haitoga o Duudae. Gai au ne tilo denga mommee i de buibui o Jerusalem gu maoha laa, ma ono haitoga gu dudu laa ma gu maoha i de ahi. 14 Gai au ne hagasoe ga hano gi de Haitoga o de Vai i gaogao de Vai a de Hodooligi, aagai de manu oogu e gage ai laa gu dee oo i de hano gi ui i kilaa. 15 Gai au ne hanage hogi laa gaogao de geelonga i de boo laa ga tilo be aahee dagodo o de buibui, muli mai gai au ne huli ga ahe ga ulu gi lo te aduhale i de Haitoga o de Geelonga. 16 Gai dagi o de henua tee iloo be go hee oogu ne hano aagena, aabe ni aha aagu ne hano ga hai; gai au tee tala ange hogi gi de gau Ssuu, ma de gau haimeedabu, ma de gau aamua, ma dagi o de henua, ma dangada e haia de hegau i muli mai.

17 Gai au ga hai ange gi gilaadeu, “Goodou gu gidee de hai ngadaa odaadeu gu tuu ange aagena, i hiidinga Jerusalem gu maoha ma e ngadi dagodo, gai ono haitoga gu lava i de dudu. Loomai, gidaadeu ga hagaduu age de buibui o Jerusalem, gi dee hagangadi mee ina ai gidaadeu.” 18 Au ne tala ange hogi gi gilaadeu de noho o dogu Maadua i ogu daha ma dono abodonu mai gi de au, aama muna hogi a de hodooligi ne tala mai gi de au. Gai gilaadeu ne hai mai, “Gidaadeu ga daamada de hagaduu!” Gai gilaadeu ne hagadabena e hai gi danuaa de hegau.

19 Aagai ga langona huu e Sanballat, taane Horon, ma taane hai hegau go Tobiah, taane Ammon, aama Geshem, taane Arab, gai gilaadeu ga hakadanga ma de hagangadi mee gimaadeu ga hagataba, “Ni aha oodou ga hai naa? Goodou ga hai baasi ange naa gi de hodooligi?”

20 Gai au ne hai ange gi gilaadeu, “De Maadua o de langi e bale mai naa gimaadeu e hagassula ai amaadeu hegau, gai gimaadeu, ono dangada hai hegau e daamada naa de hagaahe age; aagai goodou e deai donu soodou diba, be se heohi ange gi Jerusalem aabe se hagamaanadu.”

3

De hagaahe age o de buibui o Jerusalem

1 De masavaa laa gai Eliashib tangada haimeedabu maolunga, ma de gau haimeedabu ange laa ne hagabuni ga hagaduu age de Haitoga o denga Ssiibi. Gai gilaadeu ga hagadabu de haitoga laa ga gaavange ono abaaba, ma de hagadabu mai i de mommee laa ga dae ai gi de Hale Dagitilo o de Lau, aama de Hale Dagitilo o Hananel. 2 Gai denga daane o Jericho ne hagaduu de mommee e mua ange, gai Zaccur tama daane a Imri ne hagaduu de mommee e mua ange gi gilaadeu.

3 Gai de Haitoga o Mamu go de hagadiilinga o Hassenaah ne hagaahea age. Gilaadeu ne hagatuu age laagau o de haitoga, ga gaavange ono abaaba, ma ono baalanga hagamakaga, aama ono laagau e hagamakaga ai. 4 Gai Meremoth tama daane a Uriah, tama daane a Hakkoz, ne hagaahe age de mommee e mua ange. Gai Meshullam tama daane a Berekiah, tama daane a Meshezabel ne hagaahe age de mommee e mua ange. Gai Zadok tama daane a Baana ne hai ange de mommee e mua ange. 5 Gai de gau Tekoa ne hagaahe age de mommee e mua ange; aagai de gau aamua tee llodo e hagadaemaha gilaadeu i hegau a delaadeu dangada aamua.*

6 Gai Joiada tama daane a Paseah, ma Meshullam tama daane a Besodeiah ne hagaahe age de Haitoga o Jeshanah; gilaadeu ne hagatuu age ono laagau ga gaavange ono abaaba ma ono baalanga hagamakaga, aama ono laagau e hagamakaga ai. 7 Gai Melatiah taane Gibeon, ma Jadon taane Meronoth, ma denga daane Gibeon ma Mizpah, go de madaaolo o de goobenaa i baasi dai o Euphrates, ne hagaahe age de mommee e mua ange. 8 Gai Uzziel tama daane a Harhaiah, de labagau o denga goolo, ne hagaahe age de mommee e mua ange gi gilaadeu. Gai Hananiah, de labagau o denga vai maanongi, ne hagaahe age de mommee e mua ange gi de ia; gilaadeu ne hagaahe age de buibui o Jerusalem mai i kilaa ga dae ai gi de Bae Lahalaha. 9 Gai Rephaiah tama daane a Hur, tagi o dahi luu baasi o Jerusalem, ne hagaahe age de mommee e mua ange gi gilaadeu. 10 Gai Jedaiah tama daane a Harumaph ne hagaahe age de mommee e mua ange gi gilaadeu, go gaogao dono hale. Gai Hattush tama daane a Hashabneiah ne hagaahe age de mommee e mua ange gi de ia. 11 Gai Malkijah tama daane a Harim, ma Hashub tama daane a Pahath-Moab ne dahi ange alaadeu mommee ne hagaahe age madali de Hale Dagitilo o denga Mommee Dao Mee. 12 Gai Shallum tama daane a Hallohesh, tagi o dahi luu baasi o Jerusalem, ma ana damaa hine, ne hagaahe age de mommee e mua ange gi gilaadeu.

13 Gai Hanun ma de gau Zanoah ne hagaahe age de Haitoga o de Geelonga. Gilaadeu ne hagaduu de haitoga ga gaavange ono abaaba, ma ono baalanga hagamakaga, aama ono laagau e hagamakaga ai. Gilaadeu ne hagaahe age e mano sugilima o de buibui, gai ne hano ga duu i de Haitoga o Duudae.

14 Gai Malkijah tama daane a Recab, tagi o Beth Hakkerem ne hagaahe age de Haitoga o Duudae; ia ne hagaduu age de haitoga ga gaavange ono abaaba, ma ono baalanga hagamakaga, aama ono laagau e hagamakaga ai.

15 Gai Shallum tama daane a Col-Hozeh, tagi o Mizpah ne hagaahe age de Haitoga o de Vai; ia ne hagaduu age de haitoga laa ga haoli ono elunga, ma de gaavange ono abaaba, ma ono baalanga hagamakaga, aama ono mee e hagamakaga ai. Ia ne hagaahe age hogi de buibui i luu baasi de Vai o Shelah i gaogao de veelenga a de hodooligi, ga dae gi de gaagenga e hano iho laa i de Aduhale o David. 16 Gai Nehemiah, tama daane a Azbuk, tagi o dahi luu baasi o Beth Zur, ne hagaahe age de mommee e mua ange, ga hano ai gi dahi mommee i de baasi gee o denga daanunga o David, gai e hano hogi ga dae gi de mommee gaugau ma de hale o denga daane dau.

17 Gai go de aamuli o Levi ne hagaahea age de mommee e mua ange gi de ia: delaadeu dagi go Rehum, tama daane a Bani. Gai tangada e mua ange gi de ia go Hashabiah, tagi o dahi luu baasi o Keilah, ne sui dono vaaenga ga hagaahe age ai de mommee e mua ange. 18 Gai Bavvai tama daane a Henadad, tagi o dahi luu baasi o de vaaenga go Keilah, ne hagaahe age de mommee e mua ange. 19 Gai tangada e mua ange go Ezer tama daane a Jeshua, tagi o Mizpah, ne hagaduu age ange dahi mommee i de baasi gee o de mommee e hanage ai gi de hale e doange ai goloa hebagi i tege. 20 Gai tangada e mua ange go Baruch tama daane a Zabbai, ia ne dahi ange ana mommee ne hagaahe age, go de mommee e daamada mai laa i tege, ga dae ai gi de haitoga o de hale o Eliashib, tangada haimeedabu maolunga. 21 Gai tangada e mua ange go Meremoth tama daane a Uriah, tama daane a Hakkoz, ia ne dahi ange ana mommee ne hagaahe age, mai i gaogao de haitoga o de hale o Eliashib ga hano ai gi de bido o de hale laa.

22 Gai de gau haimeedabu ne nnoho laa i kilaa ne hagaahe age de mommee e mua ange gi de ia. 23 Gai de mommee i olaadeu dua, go Benjamin ma Hashub ne hagaahe age, gilaau ne hagaahe age de mommee i mada olaau hale. Gai Azariah tama daane a Maaseiah, tama daane a Ananiah ne hagaahe age de mommee i gaogao dono hale. 24 Gai Binnui tama daane a Henadad ne hagaahe age de mommee e mua ange gi de ia, mai i gaogao de hale o Azariah ga hano ai ga dae gi tege, 25 gai Palal tama daane a Uzai ne hai hegau i de baasi gee o tege, ma de hale dagitilo e duu laa gi lunga i honga de hale o de hodooligi, i gaogao de buibui o denga daane hagaloosi. Gai Pedaiah tama daane a Parosh ne hagaahe age de mommee e mua ange gi de ia, 26 gai de gau hai hegau o de temple i Ophel ne hai age de mommee i de baasi gee de Haitoga o denga Vai i de baasi gi dua, aama de hale dagitilo e hano laa ma e sula gi lunga i kilaa. 27 Gai de gau Tekoa ne hagaahe age de mommee e mua ange gi gilaadeu, mai i de baasi gee o de hale dagitilo maolunga laa ga hano ga dae gi de buibui o Ophel.

28 Gai honga de mommee iai de Haitoga o denga Hoosa, go de gau haimeedabu ne hagaahea age; dahi ma dahi ne hai ange de mommee i ma tono hale. 29 Gai Zadok tama daane a Immer ne hai ange de mommee e mua ange i ma tono hale. Gai Shemaiah tama daane a Shecaniah, taane e hagaloosia de Haitoga i baasi i Dua, ne hagaahe age de mommee e mua ange gi de ia. 30 Gai Hananiah tama daane a Shelemiah, ma Hanun togoono dama daane a Zalaph, ne hagaahe age de mommee e mua ange gi de ia. Gai go Meshullam tama daane a Berekiah ne hagaahea age de mommee e mua ange, i gaogao o dono hale. 31 Gai Malkijah de labagau o denga goolo ne hagaahe age de mommee e mua ange gi de ia, ga hano ai ga dae gi de hale o de gau hai hegau o de temple aama de gau hagao mee i gaogao de Haitoga e Tilo ai Mee,† gai e hano ga dae gi de aabi i lunga i tege o de buibui. 32 Gai magavaa o de aabi i lunga i tege ma de Haitoga o denga Ssiibi, go labagau o denga goolo ma de gau hagao mee ne hagaahea age.

4

De gau hai hegau ma de gau hagaloosi

1 Gai ga langona huu e Sanballat bolo gimaadeu e hagaahe age de buibui, gai gu dee heohi ange donu gi ono lodo, gai ia gu kona mmao de lili. Gai ia ga basa hakadanga i de gau Ssuu, 2 i madamada o ono dangada ma de hagabuulinga hebagi o Samaria, ga hai ange, “Ni aha a de gau Ssuu baageaa nei e hai nei? E maua nei donu e gilaadeu i de hagaahe age hanu mee? Gilaadeu e hai naa alaadeu sigidaumaha? Gai e maua naa donu e gilaadeu i de hagalava mee nei i dahi laangi sogosogo? Gai e maua naa donu e gilaadeu i de hai hanu hadu i denga gainga gu lava naa i de dudu?”

3 Gai Tobiah, taane Ammon, ne duu hogi madali ia ga hai ange, “Delaadeu bae e hagaduu age naa e maoha naa donu huu i de gage ai o de gaaduu de vao!”

4 Gai au ne dalodalo ga hai ange, “Demaadeu Maadua, hagalaangona, go hiidinga gimaadeu gu hagangadi mee ina; hagaahea ange gi gilaadeu alaadeu muna, gai haia gi noonoodia gilaadeu gi gaavee gi dahi henua gee. 5 Aude degi ange donu gi mee olaadeu gu haisala ai, aabe gi haolia olaadeu haisala mai i mada luoo mada; go hiidinga gilaadeu gu hagadookaa de gau hagatuu.”

6 Gai gimaadeu ne duudagi de hagaduu age de buibui alodahi, ga hai gu madohi lua age gi lunga, i hiidinga dangada ne llodo mmahi i de hai hegau.

7 Aagai ga langona huu e Sanballat ma Tobiah, ma de gau Arabia, ma de gau Ammon, aama de gau Ashdod bolo goi duudagi huu de hagaahe age o de buibui o Jerusalem, gai mommee masaavava laa gu dai buni ange donu, gai gilaadeu gu kona mmao de llili; 8 gai gilaadeu ga hai dahi hagatau e loomai ai e hebagi ange gi Jerusalem, ma de hai gi hai ngadaa de aduhale. 9 Gai gimaadeu ne dalodalo ange gi demaadeu Maadua, ma de dugu hanu dangada gi hagaloosia i de laangi ma de boo e buibui ai gimaadeu i gilaadeu.

10 Gai dangada o Judah ne hagadaba, “De gau molimoli gu daalea, gai gimaadeu gu dee maua i de hagaduu age de buibui, i hiidinga de lagolago gainga.”

11 Gai odaadeu hagadaumee gu hagataba, “Gilaadeu e dee angahia naa donu aabe e gidee taadeu masavaa e tae ai gi olaadeu magavaa, ga daa ai gilaadeu gu maakau ma de hai gi tuu de hegau.”

12 Gai de gau Ssuu e paa ange laa gi gilaadeu ne loomai ga hai mai, gi gimaadeu i e madaangahulu hanonga, “Gilaadeu e loomai naa i mommee alodahi olaadeu e nnoho ai ga hebagi mai gi gimaadeu.”

13 Deelaa ai, au ne hai hanu dangada gi hagaloosia tua de buibui i mommee alodahi e maolalo ai laa de buibui. Au ne hili hanu dangada mai i denga hagadiilinga ma alaadeu gadilaasa, ma dao, aama alaadeu mee hholu gi hagaloosia. 14 Gai dua huu dagu tilo dagodo o mee nei, gai au ga hidi age ga hai ange gi de gau aamua, ma denga dagi aama dangada ange laa, “Goodou aude maatagu i gilaadeu. Gai goodou manadua de Ia Aamua maolunga ma de hagamaatagu, gai goodou hebagi i hiidinga oodou daina daane, ma oodou dama daane, ma damaa hine, ma oodou bodu aama oodou hale.”

15 Gai omaadeu hagadaumee gu langona e gilaadeu, bolo gimaadeu gu iloo alaadeu hagatau, gai de Maadua gu hai gi dee ssula alaadeu hagatau. Gai gimaadeu alodahi ga ahe ange gi de buibui, dahi ma dahi gi ana hegau.

16 Mai i de laangi laa gai dahi luu baasi o ogu dangada hai hegau e hai hegau, gai de baasi ange laa e hagauda olaadeu dao, ma mee buibui, ma mee hholu, aama de kahu i olaadeu malo hebagi. Gai denga dagi ne tuu i dua o dangada alodahi o Judah, 17 e hagaduulia laa de buibui. Gai dangada e molimolia mee ne hai hegau i dahi lima gai de lima ange laa e poo dono goloa hebagi, 18 gai dangada alodahi e hagaduulia laa de buibui, e dau alaadeu gadilaasa i de masavaa alaadeu e bae ai de buibui. Gai taane e ilihia laa de hanga manu e duu i ogu gaogao.

19 Gai au ne hai ange gi de gau aamua, ma denga dagi, aama dangada alodahi, “De hegau nei se hegau hai ngadaa gai se mommee laumalie e hai ai, gai odaadeu mommee e hai hegau ai i honga de buibui e dee hebaa, aagai e mmao odaadeu magavaa. 20 Gai be go hee naa huu oodou e langona ai de ili o de hanga manu, gai goodou ga hagabuni mai gi omaadeu daha i kilaa. Gai taadeu Maadua e hebagi naa donu i odaadeu hiidinga.”

21 Deelaa ai, gimaadeu ne duudagi de hai hegau; dahi luu baasi o denga daane e poo alaadeu dao mai i taiao ga dae ai gi de ssula age o denga heduu. 22 Gai au ne hai ange gi dangada i de masavaa laa, “Dahi ma dahi ma dono dangada hai hegau gi nnoho i Jerusalem i de boo, gai gilaadeu ga hagaloosi ai i de boo, ma de hai hegau i de laangi.” 23 Gai au ma ogu daina daane, ma ogu dangada hai hegau, aama denga daane hagaloosi ne loomai laa madali au, tee hagaui donu omaadeu malo, gai dahi ma dahi ne poo dono goloa hebagi i dono lima madau.

5

De bale ange de gau hagaau aloha

1 Gai denga daane ma olaadeu bodu ne nnanu i hiidinga olaadeu dangada go de gau Ssuu ange laa. 2 Gai hanu dangada ga hagataba, “Gimaadeu ma amaadeu dama e soa, gidaadeu ga hulo e gaamai hanu grain e gaimee ai gidaadeu gi mouli ai gidaadeu.”

3 Gai hanu ne hagataba, “Gimaadeu gu gaavange omaadeu alahenua ma amaadeu veelengaa grape, ma omaadeu hale, e hagadonu ai bolo gimaadeu e hagao amaadeu grain gu kave, i hiidinga o de onge.”

4 Gai hanu ne hagataba, “Gimaadeu ne hai muli i hanu sseene e hagao ange ai taagisese o omaadeu alahenua, ma amaadeu veelengaa grape gi de hodooligi. 5 Gai gimaadeu e bei donu dagodo o omaadeu dangada, gai amaadeu dama e bei dagodo o alaadeu dama, aagai gimaadeu e hai amaadeu dama gi ni dangada hai hegau. Hanu amaadeu damaa hine gu lava donu i de hai gi ni dangada hai hegau dee ilaage, aagai gu deai donu amaadeu mee e mau i de hai, go hiidinga omaadeu alahenua ma amaadeu veelengaa grape gu niio hanu dangada gee.”

6 Au ne kona mmao dogu lili, i de masavaa aagu ne langona ai delaadeu tala muna nei. 7 Gai au ne hagasaele mee nei i ogu lodo, gai au ne hagabaubau de gau aamua ma denga dagi, ga hai ange gi gilaadeu, “Goodou e hai oodou dangada gi hagao ina dahi mee laa honga oodou mee gu gaavange gi gilaadeu.” Gai au ne hagahi dahi hagabuni laumalie gai au ga hagasee ai gi gilaadeu,* 8 ga hai ange, “Gidaadeu ne hai hegau ange ga hagao mai odaadeu dangada de gau Ssuu gu hagao ange laa gi de gau henua gee. Aagai iainei goodou gu hagao gi daha oodou dangada, gai gilaadeu ga aahe ange ga hagao mai gilaadeu gi gidaadeu?” Gai gilaadeu gu dee mmuu, gu deai donu alaadeu muna e maua i de tala.

9 Gai au ne hai ange, “Oodou hegau gu hai naa e dee heohi donu! E aha, e dee danuaa ange laa doodou maatagu i taadeu Maadua, gi dee dookaa ai gidaadeu i denga huaahenua o odaadeu hagadaumee? 10 Gai gimaadeu ma ogu daina ma ogu dangada ne dugu ange hogi dangada gi hai muli mai i sseene ma grain. Aagai gidaadeu e dee kave dahi mee laa honga mee olaadeu e hai muli ai. 11 Ailaa nei gai goodou hagaahea ange olaadeu alahenua, ma alaadeu veelengaa grape, ma veelengaa olive, ma olaadeu hale, ma sseene, ma hua grain, ma uvaini hoou, ma lolo alodahi oodou gu hai naa gilaadeu gi hagao ina adu gi goodou.”

12 Gilaadeu ne hai mai, “Gimaadeu e hagaahe ange donu mee nei. Gai gimaadeu e dee kave hanu mee mai i olaadeu daha. Gimaadeu e hai naa donu gi bei au muna.”

Gai au ga hagahi de gau haimeedabu, ga hai de gau aamua ma denga dagi gi hagatoo donu bolo gilaadeu e hai gi bei alaadeu mee gu hagatoo donu ai. 13 Gai au ga luuluu ogu malo, ga hai ange, “De Maadua gi luuluu ina gi doo mai i dono hale ma ono goloa tangada e dee haia gi bei de hagatoo donu nei. Gai ia gi luuluuia ina ga dae ai gi de odi ana mee.”

Gai de hagabuulingaa dangada alodahi laa ga hai ange, “Amen!” Gai gilaadeu ga tuhi Tagi Maolunga. Gai dangada alodahi ne hai donu ga bei de hagatoo donu laa.

14 Mai i de laangi oogu ne dae ange ai ga goobenaa i de henua go Judah, mai i de madalua ngadau o Artaxerxes ne hodooligi ai, ga dae ai gi de matolu ma lua ngadau, se madaangahulu ma lua ngadau, gai teai donu se gimaadeu ma ogu dangada ne gaimee i tuuhanga o gai e gaavange laa gi de goobenaa. 15 Denga goobenaa i ogu mua ne hai ga hai ngadaa dangada, i delaadeu kave gai ma uvaini mai i olaadeu daha, madali e madahaa shekel* selevaa, gai olaadeu dangada hai hegau ne vaivai hai hogi dangada. Aagai au tee hai hegau bei gilaadeu, i hiidinga au e madagu i de Maadua. 16 Gai au ne hagaduu ngae ga hagaduu age de buibui nei; au tee hagao hogi hanu alahenua, gai ne hagabuni mai ogu dangada hai hegau alodahi ga hai de hegau i kilaa.

17 Gai e dahi ange mee, e 150 daane Ssuu ma dagi e gaimee madali au, madali dangada alodahi mai i denga huaahenua e paa mai gi de henua. 18 Gai aanei gai ne hagadabena mai gi de au i dahi laangi: e dahi kaau daane, e ono ssiibi pedi, ma hanu manu llele, gai denga madaangahulu laangi alodahi gai e lagolago hagadaagangaa uvaini. Gai e dee galemu de hanu mee nei, aagai au tee kave donu tuuhanga e vvae ange laa gi de goobenaa, go hiidinga e hai ngadaa ange gi dangada.

19 Dogu Maadua, koe gi manadua mai au i doo abodonu, i agu mee alodahi gu hai ange gi de huaadangada nei.

6

De hai baasi ange gi Nehemiah

1 Gai ga langona huu e Sanballat, ma Tobiah, ma Geshem taane Arab, aama omaadeu hagadaumee ange laa, bolo gu hagaahe age de buibui, gai gu deai donu mommee e masaavava, (gai tagodo donu, tigi ai donu abaaba o denga haitoga o de aduhale,) 2 gai Sanballat ma Geshem ne aalu mai ga hai mai, “Humai, gidaadeu ga hedae i lo te duu malaelae o Ono.” Aagai gilaau ne maanadu de hai mai dahi doo gi de au. 3 Gai au ne hai gi hulo hanu dangada gi hai ange, “Au e hai dahi hegau laumalie, deelaa ai, au e dee maua i de hanadu. Gai ni haigamaiana aha dagu tuu de hegau, gai ga hanadu gi oodou daha?” 4 Gai ne haa hanonga alaadeu ne aalu mai ai au, gai au ne tala ange muna mau gi gilaadeu, i denga hanonga e haa laa.

5 Gai Sanballat ne hai ange hogi gi humai dono dangada hai hegau gi ogu daha i de lima hanonga, gi gaamai dahi leda e deai se mee e hagapigi iai. 6 Gai aanei muna e sisi ai: “Gu tala i daho denga huaahenua — gai Geshem ne hagadaba bolo ni muna abodonu — bolo goodou ma de gau Ssuu gu nnoho e hai baasi, deelaa ai, goodou e hagaduu age de buibui naa. Gai au gu langona hogi bolo koe e lodo e hai go delaadeu hodooligi. 7 Gai koe gu hai hogi denga pelaabisi gi daalaa oo dagodo i Jerusalem gi hagataba, ‘E dahi hodooligi i Judah!’ Gai iainei e hagailoo ange naa gi de hodooligi bei dagodo o muna nei. Deenei ai, humai gai gidaadeu ga madaangudu alodahi i dagodo o mee nei.”

8 Gai au ne aalu ga hai ange: “Tigi ai donu mee bei au mee e tala naa gu hai; gai ni maanadu donu huu niiau ne hai.”

9 Gai gilaadeu ne hagatale de hagamaatagu gimaadeu, gilaadeu ne maanadu, “Gilaadeu e baageaa naa i de hai hegau, gai de hegau gu dee maua gi lava.”

⌊Aagai au ne dalodalo, ga hai ange, “De Maadua,⌋ koe gi haia gi mmahi au.”

10 Gai au ne hano gi de hale o Shemaiah, tama daane a Delaiah, tama a Mehetabel, ia gu dee maua i de hano saele gu noho donu huu, gai ia ne hai mai, “Gidaau ga hedae i de hale o de Maadua i lo te temple, gai gidaau ga hagamakaga denga abaaba o de temple, go hiidinga gilaadeu e loomai naa e daa goe gi magau, aaboo nei donu gai gilaadeu e loomai e daa goe gi magau.”

11 Aagai au ne hai ange, “E maua naa donu taane bei au e savini e mmuni? Gai e maua e tangada bei au i de hano e ulu i lo te temple e hagaola ai dono mouli? Au e dee hano donu!” 12 Gai au gu donu ange bolo e dee go de Maadua ne haia ia gi humai, aagai ia ne basa pelaabisi ga hai baasi mai ai gi de au, go hiidinga Tobiah ma Sanballat gu hagao ange ia. 13 Gilaau ne hagao ange ia gi haia gi madagu au, gi haisala ai au i de hai de hegau nei, ma de hagabaubau ina ai dogu ingoo, gai gilaadeu ga hagadogaa ai au.

14 Dogu Maadua, koe gi hagamaanadu i hegau baubau a Tobiah ma Sanballat ne hai, ma Noadiah, de hine pelaabisi, aama denga pelaabisi alodahi ne llodo laa e hagamadagu au.

De lava o de buibui

15 Dua huu e madalima ma lua laangi, gai de buibui gu lava, i de madalua ma lima laangi o de malama go Elul.* 16 Gai ga langona huu e omaadeu hagadaumee alodahi mee nei, gai denga huaahenua alodahi i luoomaadeu baasi gu maatagu, ma de dookaa; gilaadeu gu tonu iho bolo de hegau nei gu sula, i hiidinga de bale a demaadeu Maadua.

17 De masavaa laa gai ne lagolago donu leda a de gau aamua o Judah ne kave gi Tobiah, gai Tobiah ne gaamai hogi denga leda gi gilaadeu. 18 Gai ne soa dangada Judah gu hagatoo donu ange gi de ia, i hiidinga ia go ssaulaba o Shecaniah, tama daane a Arah, gai dana dama daane go Jehohanan gu hai bodu ange gi tamaa hine a Meshullam, tama daane a Berekiah. 19 Gai gilaadeu e tala hagadanuaa mai ia gi de au aama de hagailoo ange gi de ia agu muna gu tala. Gai Tobiah ne gaamai denga leda e hai ai au gi madagu.

7

De hili o denga dagi

1 Gai de masavaa huu ne lava ai de buibui, gai au gu hagabigibigi ange ono abaaba ma de hili ange dangada e hagaloosia denga haitoga, ma de gau daahili, aama denga daane de aamuli o Levi. 2 Gai au ne hili dogu daina daane go Hanani, ma Hananiah tagi o de hale dagitilo gi dagina Jerusalem, go hiidinga ia se daane e hai hegau i de muna abodonu ma de madagu i de Maadua, gai e deai ange donu se daane e bei ono dagodo. 3 Gai au ne hai ange gi gilaau, “Gooluu e dee hhuge denga haitoga o Jerusalem ga dae ai gi de masavaa e hagavvela ai de laa. Gai de masavaa o de gau hagaloosi goi hai hegau ai, gai gilaadeu gi bonodia denga abaaba ma gi hagamakaga ina. Gai hilia hogi de gau hagaloosi mai i dangada e nnoho laa donu i Jerusalem, dahi ma dahi gi duu gi hagaloosia gaogao dono hale donu.” 4 Gai de masavaa laa gai de aduhale gu lahalaha ma de laumalie, gai e sogoisi donu dangada e nnoho ai, tigi ai hogi hale ne hagatuu.

Dangada ne aahe mai gi de henua

(Ezra 2.1-70)

5 Gai dogu Maadua ne gaamai gi ogu lodo de hagabuni de gau aamua, ma denga dagi ma de gau ange laa gi siia olaadeu ingoo ma olaadeu atangada. Gai au ne gidee dahi beebaa e daohi ai ingoo o dangada, ne aahe mai laa gi de henua i taamada, gai au ne gidee mee ne sisi i ono lodo:

6 Aanei de gau de henua a Nebuchadnezzar, de hodooligi o Babylon, ne kave laa gi Babylon. (Gilaadeu ne aahe mai gi Jerusalem ma Judah, dahi ma dahi ne ahe ga hano gi dono aduhale donu; 7 gilaadeu ne loomai madali Zerubbabel, ma Jeshua, ma Nehemiah, ma Azariah, ma Raamiah, ma Nahamani, ma Mordecai, ma Bilshan, ma Mispereth, ma Bigvai, ma Nehum, aama Baanah).

Aanei ingoo o de gau Israel ne daohi:

8 de hagadiilinga o Parosh se | 2,172
9 de hagadiilinga o Shephatiah se | 372
10 de hagadiilinga o Arah se | 652
11 de hagadiilinga o Pahath-Moab, go dangada i huaabodu o Jeshua ma Joab, se | 2,818
12 de hagadiilinga o Elam se | 2,254
13 de hagadiilinga o Zattu se | 845
14 de hagadiilinga o Zaccai se | 760
15 de hagadiilinga o Binnui se | 648
16 de hagadiilinga o Bebai se | 628
17 de hagadiilingaa o Azgad se | 2,322
18 de hagadiilinga o Adonikam se | 667
19 de hagadiilinga o Bigvai se | 2,067
20 de hagadiilinga o Adin se | 655
21 de hagadiilinga o Ater (mai i Hezekiah) se | 98
22 de hagadiilinga o Hashum se | 328
23 de hagadiilinga o Bezai se | 324
24 de hagadiilinga o Hariph se | 112
25 de hagadiilinga o Gibeon se | 95

26 dangada o Bethlehem ma Netophah se | 188
27 dangada o Anathoth se | 128
28 dangada o Beth Azmaveth se | 42
29 dangada o Kiriath Jearim, ma Kephirah, aama Beeroth se | 743
30 dangada o Ramah ma Geba se | 621
31 dangada o Mikmash se | 122
32 dangada o Bethel ma Ai se | 123
33 dangada o Nebo ange laa se | 52
34 dangada o Elam ange laa se | 1,254
35 dangada o Harim se | 320
36 dangada o Jericho se | 345
37 dangada o Lod, ma Hadid aama Ono se | 721
38 dangada o Senaah se | 3,930

39 De gau haimeedabu:

de hagadiilinga o Jedaiah, mai i de huaabodu o Jeshua, se | 973
40 de hagadiilinga o Immer se | 1,052
41 de hagadiilinga o Pashhur se | 1,247
42 de hagadiilinga o Harim se | 1,017

43 De aamuli o Levi:

de hagadiilinga o Jeshua, (mai i Kadmiel ma Hodaviah) se | 74

44 De gau daahili:

de hagadiilinga o Asaph se | 148

45 De gau hagaloosi haitoga:

de hagadiilinga o Shallum, ma Ater, ma Talmon, ma Akkub, ma Hatita, aama Shobai se | 138

46 De gau e hai hegau o de hale daumaha:

go hagadiilinga o Ziha, ma Hasupha, ma Tabbaoth,

47 ma Keros, ma Sia, ma Padon,

48 ma Lebana, ma Hagaba, ma Shalmai,

49 ma Hanan, ma Giddel, ma Gahar,

50 ma Reaiah, ma Rezin, ma Nekoda,

51 ma Gazzam, ma Uzza, ma Paseah,

52 ma Besai, ma Meunim, ma Nephussim,

53 ma Bakbuk, ma Hakupha, ma Harhur,

54 ma Bazlith, ma Mehida, ma Harsha,

55 ma Barkos, ma Sisera, ma Temah,

56 ma Neziah, aama Hatipha.

57 Hagadiilinga o de gau hai hegau o Solomon:

go dana a Sotai, ma Sophereth, ma Perida,

58 ma Jaala, ma Darkon, ma Giddel,

59 ma Shephatiah, ma Hattil,

ma Pokereth-Hazzebaim, aama Amon.

60 Gai de gau hai hegau o de hale daumaha ma hagadiilinga o de gau hai hegau o Solomon se | 392

61 Gai aanei dangada mai i Tel Melah, ma Tel Harsha, ma Kerub, ma Addon, aama Immer, aagai gilaadeu tee maua i de hai gi too donu bolo olaadeu dubuna madagidagi ma olaadeu hagadiilinga ni dangada Israel donu:

62 go hagadiilinga o Delaiah, ma Tobiah, aama Nekoda se | 642

63 Gai mai i de gau haimeedabu:

go de hagadiilinga o Hobaiah, ma Hakkoz, ma Barzillai (go taane ne hai bodu ange laa gi dahi damaa hine a Barzillai, taane Gilead, gai ia ne kave de ingoo o dono saulaba).

64 De gau nei ne ssala olaadeu ingoo i lodo beebaa e sisi ai laa ingoo, gai tee gidee e gilaadeu; deelaa ai, gilaadeu gu dee gilimalali ma tee dau madali de gau haimeedabu. 65 Gai de goobenaa ne hai ange gilaadeu gi dee gaina gai dabu, ga dae ai gi de dahi dangada haimeedabu e hagamodu ina mee nei i de Urim ma de Thummim.*

66 Taelodo o dangada alodahi se 42,360, 67 gai olaadeu daane ma haahine hai hegau se 7,337; olaadeu daane ma haahine daahili se 245. 68 Alaadeu hoosa se 736, alaadeu mule se 245.* 69 Alaadeu gamelo se 435, alaadeu donkey se 6,720.

70 Gai hanu dagi o denga hagadiilinga ne daohi age hanu mee e hai ai de hegau. De goobenaa ne daohi age e mano daric† goolo, e madalima boolo, ma e matolu malo ange gi de gau haimeedabu, aama e limalau mina‡ selevaa. 71 Gai hanu dagi o denga hagadiilinga ne daohi age e luasemada daric§ goolo, ma e 2,200 mina* selevaa. 72 Gai dangada ange laa ne daohi age e luasemada daric goolo, ma e luamano mina† selevaa, aama e madaono ma hidu malo ange gi de gau haimeedabu.

73 Gai de gau haimeedabu, ma de aamuli o Levi, ma de gau hagaloosi haitoga, ma de gau daahili, ma hanu mai i magavaa o dangada, ma de gau e haia hegau i de hale daumaha, ma de gau Israel alodahi ne hulo ga nnoho i olaadeu aduhale donu.*

Gai ga dae mai huu de hidu malama, gai de gau Israel gu nnoho i olaadeu aduhale donu.

8

De dau a Ezra denga hainga

1 Gai dangada alodahi ne hagabuni bei dagodo o dahi dangada donu huu, gilaadeu ne loomai gi lo te duu malaelae i ma te Haitoga o Vai. Gai gilaadeu ne hai ange gi Ezra, tangada sisi, gi gaamai de beebaa o de hainga a Moses, go muna a Tagi Maolunga ange gi de gau Israel.

2 Gai tangada haimeedabu go Ezra ne gaamai de beebaa o de hainga, gi mada i mua o de hagabuulingaa daane ma haahine, aama dangada alodahi e maua laa i de hagallongo ga tonu ange aagena, i tahi laangi o de hidu malama. 3 Gai ia ne dau ange denga hainga gi denga daane ma haahine, ma dangada alodahi gu maua laa i de tonu ange, i tuu malaelae i ma te Haitoga o denga Vai, mai i taiao ga dae ai gi de madohi lua de laangi. Gai dangada alodahi ne kana ange ga hagallongo muna o de beebaa o de hainga.

4 Gai Ezra tangada sisi ne duu i honga de hada laagau alaadeu gu hagadabena laa. Gai Mattithiah, ma Shema, ma Ananiah, ma Uriah, ma Hilkiah, aama Maaseiah e tuu madali ia i dono baasi madau, gai Pedaiah, ma Mishael, ma Malkijah, ma Hashum, ma Hashbaddanah, ma Zechariah, aama Meshullam e tuu i dono baasi masui.

5 Gai Ezra ga hhuge de beebaa i madamada o dangada alodahi, go hiidinga ia e duu i de mommee e maolunga ange i dangada alodahi; gai de masavaa huu aana ne hhuge ai de beebaa laa, gai dangada alodahi ga tuu age. 6 Gai Ezra ne tuhi Tagi Maolunga de Maadua maolunga, gai dangada alodahi ne haalo olaadeu lima gi lo te moana, ga hagataba, “Amen! Amen!” Gai gilaadeu ne ino gi honga de gelegele ga daumaha ange gi Tagi Maolunga.

7 Gai hanu daane de aamuli o Levi — go Jeshua, ma Bani, ma Sherebiah, ma Jamin, ma Akkub, ma Shabbethai, ma Hodiah, ma Maaseiah, ma Kelita, ma Azariah, ma Jozabad, ma Hanan, aama Pelaiah — ga hagadonu ange de hainga gi dangada i de masavaa olaadeu e tuu ai i kilaa. 8 Gilaadeu ne dau muna i de Beebaa o Hainga a de Maadua, ga hagadonu ange gi dangada, ma de tala ange de hagadoonunga gi tonu ange ai dangada gi alaadeu muna gu dau.

9 Gai Nehemiah, de goobenaa, ma Ezra, tangada haimeedabu ma ssisi, ma denga daane de aamuli o Levi ne agoago ina ange laa dangada, ga hai ange gi dangada alodahi, “Anailaa nei se laangi e dabu ange gi Tagi Maolunga doodou Maadua; goodou aude llodo baubau aabe gi tangi.” Go hiidinga dangada alodahi gu tangi i de masavaa alaadeu ne langona ai muna o de hainga.

10 Gai ia ne hai ange gi gilaadeu, “Goodou hulo gaina gai moomuna ma de unu uvaini maimai, ma de duha ange gai gi gilaadeu tigi ai alaadeu mee gu hagadabena, go hiidinga anailaa nei se laangi e dabu ange gi taadeu Ia Aamua. Goodou aude llodo baubau, go hiidinga de malangilangi o Tagi Maolunga e hagammahi goodou.”

11 Gai de aamuli o Levi ne hai gi dee hagalongaa dangada alodahi, ga hai ange, “Goodou aude hagalongaa, go hiidinga ailaa nei se laangi dabu; goodou aude daemaha oodou lodo.”

12 Deelaa ai, dangada alodahi ne aahe ga gaimee ma de unu aama de duha ange gai gi dangada; gu kona mmao de malangilangi, go hiidinga gilaadeu gu tonu ange gi muna ne tala ange gi gilaadeu.

De hai Taonga o denga Baasi Hale

13 Gai de hagalua laangi huu gai gu hagabuni mai denga dagi o denga hagadiilinga alodahi, ma de gau haimeedabu, aama denga daane de aamuli o Levi gi daho tangada sisi go Ezra, e agoago ai gilaadeu i muna o de hainga. 14 Gai gilaadeu gu gidee e sisi i de hainga, go mee a Tagi Maolunga ne tala ange i daho Moses, bolo de gau Israel gi nnoho i lodo baasi hale i de masavaa o taonga i de hidu malama,* 15 gai gilaadeu gi hagailoo ina ma de hagadele i lodo aduhale alodahi aama Jerusalem, “Goodou hulo gi ulu mounga gaamai ai laa manu lau kohu o denga olive, ma de pine, ma de myrtle, ma de palm, e hai ai denga baasi hale, bei de hai gu sisi ai laa.”

16 Gai dangada ne hulo ga gaamai denga laa manu, e hagatuu ai olaadeu baasi hale i tua denga hale, ma lodo olaadeu buibui, aama lo te buibui de hale o de Maadua, ma lo te duu malaelae i gaogao de Haitoga o denga Vai, aama lo te duu malaelae i gaogao de Haitoga o Ephraim. 17 Gai de hagabuulingaa dangada alodahi ne aahe mai laa i dua delaadeu gaavee gee i de henua, ne hai denga baasi hale ga nnoho ai, go hiidinga se hegau tigi hai mai loo i de masavaa o Joshua tama daane a Nun ga dae mai ai gi de laangi laa. Gai dangada alodahi gu malangilangi mmao.

18 Gai Ezra ga dau de beebaa o de hainga a de Maadua i denga laangi laa, mai i tahi laangi ga dae ai gi de laangi hagaodi. Gai gilaadeu ne dao taonga nei i e hidu laangi, gai de valu laangi se laangi e hagabuni ai ga daumaha.

9

De tala a de gau Israel olaadeu haisala

1 Gai de madalua ma haa huu laangi o de malama mau, gai de gau Israel ga hagabuni ga hagahiikai, ma de kahu i malo daladala, aama de gaavange lehu gi honga olaadeu biho. 2 Gai de gau Israel ne vvae gee gilaadeu mai i de gau henua gee alodahi, ga tuu ga tala olaadeu haisala aama baubau o olaadeu dubuna madagidagi. 3 Gai gilaadeu ne tuu i olaadeu mommee i e dolu aoaa ga dau de Beebaa o hainga a Tagi Maolunga, delaadeu Maadua, gai gilaadeu ne tala olaadeu haisala ma de daumaha ange gi Tagi Maolunga, delaadeu Maadua i e dolu aoaa. 4 Gai denga daane de aamuli o Levi e tuu i honga de gaagenga: go Jeshua, ma Bani, Kadmiel, Shebaniah, Bunni, Sherebiah, ma Bani, ma Kenani, gai gilaadeu ne hevaalogi ga tangi ange gi Tagi Maolunga delaadeu Maadua. 5 Gai denga daane de aamuli o Levi, go Jeshua, ma Kadmiel, ma Bani, ma Hashabneiah, ma Sherebiah, ma Hodiah, ma Shebaniah, ma Pethahiah, ne hai ange, “Goodou tuu age duuhia Tagi Maolunga doodou Maadua, go de ia e deai sono daamada aabe se hagaodi! Alodahi gi duuhia doo ingoo mahamaha, go de ingoo e maolunga ange i de hagadegi aama tuhi alodahi. 6 Go koe donu huu go Tagi Maolunga. Go koe ne haia denga langi, ma de langi maolunga hugadoo, ma denga hagabuulinga iai, ma henua i lalo ma mee alodahi iai, ma denga dai ma mee alodahi iai. Go koe e gaavange gi gilaadeu alodahi de mouli, gai mee o de langi e ino adu gi de goe.

7 Go koe go Iahweh, de Maadua ne hilia Abram ga hagasao mai ia i Ur o de gau Babylon, ga hagaingoo ange ia go Abraham.* 8 Gai koe ne gidee bolo ia e hai hegau i de muna abodonu, gai koe ne hai dahi hagatoo donu hagaheloongoi madali ia, bolo koe e gaavange gi dono aamuli de henua o de gau Canaan, ma de gau Heth, ma de gau Amor, ma de gau Perez, ma de gau Jebus, aama de gau Girgash. Koe ne hagasula dau hagatoo donu, go hiidinga koe e heohi.*

9 Koe ne gidee de hagaduasala ina omaadeu dubuna madagidagi i Egypt, ma de langona delaadeu tangi adu i gaogao Tai Mmea.* 10 Gai koe ne hai denga sauaa ma mee hagalele mouli ga hai baasi ange ai gi Pharaoh, ma ono dangada hai hegau alodahi, aama dangada alodahi o dono henua, go hiidinga koe ne iloo bolo gilaadeu ne hai hegau hagamaolunga ange gi omaadeu dubuna madagidagi. Koe ne hai ga dele longo o doo ingoo ga dae mai ai gi anailaa nei.* 11 Koe ne vvae de vai i olaadeu mada i mua, gai gilaadeu ga hulo laa lo te vai i honga de gelegele mmasa; aagai koe ne maga dangada ne dolohia gilaadeu gi lodo mommee gelo, bei dagodo o de hadu i lo te dai mmahi.* 12 Gai koe ne dagi gilaadeu i tuludulu hagausinga i de laangi, gai de boo i tuludulu ahi e hagamaalama ai de haiava olaadeu e hulo ai.*

13 Koe ne hano iho gi de mounga go Sinai, ga basa ange gi gilaadeu mai i de langi ga gaavange gi gilaadeu au hagamodu ssoe, ma au hainga heohi, ma au mee gu hagasauaa aama au muna danuaa gu tala mai.* 14 Koe ne hai gi iloo e gilaadeu dau Sabbath dabu, ma de gaavange gi gilaadeu au muna, ma au mee gu hagasauaa, ma au hainga mai i daho doo dangada hai hegau go Moses. 15 Koe ne gaavange gi gilaadeu pelaoaa mai i de langi i delaadeu hiikai, ma vai mai i lo te hadu i delaadeu hieunu, gai koe ne hai ange gilaadeu gi hulo gi gaavee de henua aau gu hagatoo donu ange gi gilaadeu.*

16 Aagai gilaadeu, omaadeu dubuna madagidagi, ne hagamaolunga ma de hagamakaga olaadeu lodo, gilaadeu tee hagallongo au muna.* 17 Gilaadeu tee llodo e hagallongo adu, gai tee hagamaanadu i denga hegau hagalele mouli aau ne hai i olaadeu daha, aagai ne hagamakaga olaadeu lodo ga hili dahi dagi e aahe ai gi de mommee olaadeu ne hagahai hegau ina ai i Egypt. Aagai koe se Maadua e degi, ma de abodonu aama de lodo aloha mmao, e dee moolau de lili gai e honu i de aloha; koe tee tili donu gilaadeu.* 18 Gai de masavaa alaadeu ne hagavaivai ai denga baalanga e hai ai dahi kaau, gai ne hagataba, ‘Deenei doodou Maadua ne hagassao ina mai goodou i Egypt,’ gai gilaadeu ne hagangadi mee donu goe,* 19 gai koe tee tili donu gilaadeu i de vao, i hiidinga doo lodo aloha. Gai tuludulu hagausinga ne dagina laa gilaadeu tee hano gee donu i olaadeu daha i de laangi, gai tuludulu o de ahi ne hagamaalama delaadeu haiava i de boo tee hano gee hogi.* 20 Gai koe ne gaavange doo Hagasaalunga danuaa ga agoago ange ai gilaadeu, koe tee kave gee au manna e haangai ange ai laa gilaadeu, ma de gaavange gi gilaadeu alaadeu vai e unu ai. 21 Gai koe ne tilo ange gilaadeu i de vao i e madahaa ngadau, teai se mee daudahi olaadeu ne duasala ai. Olaadeu malo tee maua donu gi duai, olaadeu vae tee hhua hogi.

22 Koe ne gaavange gi gilaadeu denga nohoanga hodooligi ma huaahenua, ma de vaevae ange gi gilaadeu denga dege alodahi. Gilaadeu ne kave de henua o Sihon, de hodooligi o Heshbon, ma de henua o Og, de hodooligi o Bashan.* 23 Gai koe ne hai gilaadeu gi hagadili gi soa bei de lagolago o denga heduu i lo te langi, gai koe ne kave gilaadeu ga tae gi de henua aau ne hai ange gi olaadeu dubuna madagidagi gilaadeu gi hulo gi henua ai.* 24 Gai olaadeu hagadiilinga ne hulo ga kave de henua laa. Gai koe ne dugu ange gilaadeu gi hagadee kii ina dangada nogo nnoho i de henua laa, go de gau Canaan, ga hai gilaadeu ma olaadeu hodooligi, aama denga huaadangada o de henua laa gi hai hegau ange gi gilaadeu, ma de hai be ni aha alaadeu e llodo e hai ange gi gilaadeu.* 25 Gilaadeu ne kave denga aduhale buibui, ma gelegele danuaa, ma denga hale e hoohonu i denga hagadaagangaa mee danuaa alodahi, ma vai gu hoda gi lo te baba, ma denga veelengaa grape, ma denga veelengaa olive, ma manu iai hua lagolago. Deelaa ai, gilaadeu ne gaimee ga boobosu ma de pedi, aama de malangilangi i doo abodonu laumalie.*

26 Aagai gilaadeu tee hagallongo i au muna ma de hai baasi adu gi de goe. Gilaadeu ne daahuli gee i au hainga ma de daa ga maakau oo pelaabisi, go gilaadeu ne agoagona gilaadeu gi aahe mai ai gilaadeu gi de goe. Gai ne kona mmao delaadeu hagangadi mee goe.* 27 Gai koe ne dugu ange olaadeu hagadaumee gi hagaduasala ina gilaadeu. Aagai de masavaa huu olaadeu ne duasala ai, ga tangi adu gi de goe, gai koe ne langona mai i de langi, gai go hiidinga o doo lodo aloha laumalie, gai koe ne gaavange gi gilaadeu hanu dangada gi hagaola ina gilaadeu mai i ssauaa o olaadeu hagadaumee.

28 Aagai de masavaa huu olaadeu ne nnoho paba ai, gai gilaadeu ga aahe ange ga hai de baubau i mada luoo mada; gai koe ga tili ange gilaadeu gi olaadeu hagadaumee gi hagadee kii ina, gai gilaadeu gu nnoho i lalo olaadeu hagadaumee. Gai de masavaa huu olaadeu ne daahuli mai ai ga tangi adu gi de goe, gai koe gu langona delaadeu tangi mai i de langi. Gai ne lagolago hanonga aau ne hagaola ai gilaadeu, i hiidinga doo lodo aloha.

29 Koe ne hagakana ange gilaadeu, gi aahe mai ai gilaadeu gi daudali i dau hainga, aagai gilaadeu ne hagamaolunga ma tee daudali i au muna. Gilaadeu ne hagahaisala au mee gu hagasauaa, go mee o tangada e mouli ai noo ia e daudali ai. Gilaadeu ne huuhuli gee i de goe ma de makaga olaadeu lodo, gilaadeu tee hagallongo adu.* 30 Gai koe ne golomagi oo lodo i gilaadeu i hanu ngadau lagolago, aama de hagasee gilaadeu i doo Hagasaalunga i daho oo pelaabisi. Aagai gilaadeu tee anga adu gi au muna. Deelaa ai, koe ne dugu ange dangada o denga henua ange laa gi hagadee kii ina gilaadeu.* 31 Gai go hiidinga doo lodo aloha laumalie koe tee hagalilo gilaadeu aabe ne tili gilaadeu, go hiidinga koe se Maadua abodonu ma de lodo aloha.

32 Deenei ai, demaadeu Maadua, go de Maadua maolunga ma de mmahi aama de hagamadagu, go de ia e daohia de hagatoo donu hagaheloongoi o dono lodo aloha, koe gi dee hagangadi mee ina denga hai ngadaa alodahi gu paa nei i gimaadeu, ma omaadeu hodooligi, ma omaadeu dagi, ma omaadeu dangada haimeedabu, ma omaadeu pelaabisi, ma omaadeu maadua aama oo dangada alodahi, mai i de masavaa o denga hodooligi o Assyria ga dae mai ai gi anailaa nei.* 33 Gai koe e heohi donu i dau dugu ange mee nei alodahi gi hai mai gi gimaadeu, go hiidinga koe ne hai hegau i de mee abodonu, aagai gimaadeu ne hai de baubau. 34 Omaadeu hodooligi, ma omaadeu dagi, ma omaadeu dangada haimeedabu, ma omaadeu dubuna madagidagi tee daudali i au hainga aabe ne daohi au muna, aama au muna ne hagakana ange ai gilaadeu. 35 Gilaadeu tee daumaha adu hogi gi de goe aabe ne daahuli gee i alaadeu hegau baubau, i de masavaa o olaadeu nohoanga hodooligi, ma de masavaa aau ne hai ai gilaadeu gi nnoho paba i doo abodonu laumalie i dahi henua laumalie ma de danuaa de gelegele iai.

36 Tilo, anailaa nei gai gimaadeu gu ni dangada hai hegau, i honga de henua aau ne gaavange gi omaadeu dubuna madagidagi, gi maua ai e gilaadeu i de gai denga huamanu aama mee danuaa e ssomo ai. Uaa, gimaadeu gu ni dangada hai hegau. 37 Gai hua manu lagolago o de gelegele gu gaavange gi denga hodooligi aau gu hai gi dagina gimaadeu, i hiidinga omaadeu haisala; go gilaadeu hogi e huahua i omaadeu angaanga ma de hai olaadeu mee e llodo ai i amaadeu manu haangai, gai gimaadeu gu duasala mmao.

De hagatoo donu e daohi de hainga

38 “Gai go hiidinga o mee nei alodahi, gimaadeu e hai dahi hagatoo donu, ga sisi ga daohi, gai omaadeu dagi, ma dangada de aamuli o Levi, aama omaadeu dangada haimeedabu ga hagasauaa i olaadeu hagailonga.”

10

1 Aanei dangada ne hagasauaa ina ma de ssaini olaadeu ingoo:

de goobena go Nehemiah, tama daane a Hacaliah,

ma Zedekiah, 2 ma Seraiah, ma Azariah, ma Jeremiah,

3 ma Pashhur, ma Amariah, ma Malkijah,

4 ma Hattush, ma Shebaniah, ma Malluk,

5 ma Harim, ma Meremoth, ma Obadiah,

6 ma Daniel, ma Ginnethon, ma Baruch,

7 ma Meshullam, ma Abijah, ma Mijamin,

8 ma Maaziah, ma Bilgai, aama Shemaiah.

Aanei de gau haimeedabu.

9 Hagadiilinga o Levi:

go Jeshua, tama daane a Azaniah, ma Binnui tama daane a Henadad, ma Kadmiel,

10 ma olaadeu dangada ange laa: go Shebaniah, ma Hodiah, ma Kelita, ma Pelaiah, ma Hanan,

11 ma Mica, ma Rehob, ma Hashabiah,

12 ma Zaccur, ma Sherebiah, ma Shebaniah,

13 ma Hodiah, ma Bani, aama Beninu.

14 Denga dagi o dangada:

go Parosh, ma Pahath-Moab, ma Elam, ma Zattu, ma Bani,

15 ma Bunni, ma Azgad, ma Bebai,

16 ma Adonijah, ma Bigvai, ma Adin,

17 ma Ater, ma Hezekiah, ma Azzur,

18 ma Hodiah, ma Hashum, ma Bezai,

19 ma Hariph, ma Anathoth, ma Nebai,

20 ma Magpiash, ma Meshullam, ma Hezir,

21 ma Meshezabel, ma Zadok, ma Jaddua,

22 ma Pelatiah, ma Hanan, ma Anaiah,

23 ma Hoshea, ma Hananiah, ma Hasshub,

24 ma Hallohesh, ma Pilha, ma Shobek,

25 ma Rehum, ma Hashabnah, ma Maaseiah,

26 ma Ahiah, ma Hanan, ma Anan,

27 ma Malluk, ma Harim, aama Baanah.

28 Gai dangada ange laa — go de gau haimeedabu, ma dangada de aamuli o Levi, ma de gau hagaloosi haitoga, ma de gau daahili, ma de gau hai hegau i de temple, aama dangada alodahi gu vvae gee gilaadeu mai i dangada o de henua e daudali ange i hainga a de Maadua, madali olaadeu bodu, ma alaadeu dama daane, ma damaa hine, aama dangada alodahi e iloo ma de tonu ange — 29 gilaadeu nei alodahi ne hagabuni madali olaadeu dangada aamua ga hai dahi hagamalaia ma de hagatoo donu bolo gilaadeu ga daudali i hainga a de Maadua gu gaavange laa gi gilaadeu mai i daho Moses, tangada hai hegau o de Maadua, gai gilaadeu gi daohia ga hai hegau i hainga alodahi a Tagi Maolunga taadeu Ia Aamua, ma ana hagamodu, aama ana mee gu hagasauaa:

30 “Gimaadeu e dee gaavange amaadeu damaa hine gi dangada o de henua nei, aabe kave alaadeu damaa hine gi hai bodu ange gi amaadeu dama daane.*

31 Gai noo dangada i de henua e gaamai olaadeu goloa aabe denga grain e hagao i de laangi o Sabbath aabe go dahi laangi dabu, gai gimaadeu e dee hagao alaadeu mee. Gimaadeu e dee hagihagi hogi huamanu i honga omaadeu gelegele i denga hidu ngadau alodahi, ma de degi ange gi muli alodahi.*

32 Gai gimaadeu ne hagamodu i omaadeu daha e gaavange dahi diba i diba e dolu o dahi shekel* i ngadau alodahi e hai ai hegau o de hale o demaadeu Maadua:* 33 ange gi denga pelaoaa o ssigidaumaha, ma sigidaumaha o hua grain, ma denga sigidaumaha dudu i laangi alodahi, ma denga Sabbath, ma denga daonga i de duu de maasina i dai, ma denga daonga gu hagailonga, ma denga goloa dabu, ma sigidaumaha o haisala o de gau Israel, aama hegau alodahi o de hale o demaadeu Maadua.

34 Gai gimaadeu de gau haimeedabu, ma de aamuli o Levi, aama dangada ne hai tada e hili ai denga huaabodu e gaamai lahhie gi de hale o demaadeu Maadua, i de masavaa gu hagailonga i ngadau alodahi, e dudu i honga de mommee o ssigidaumaha a Tagi Maolunga taadeu Maadua, bei de hai gu sisi ai i de hainga.

35 Gimaadeu ne hagamodu hogi bolo gimaadeu e gaamai denga hua i taamada i honga omaadeu gelegele, aama hua o denga manu alodahi gi de hale o Tagi Maolunga i ngadau alodahi.*

36 Gimaadeu e gaamai hogi gi de hale o demaadeu Maadua, amaadeu dama daane maatua ma tama e haanau i taamada i daho amaadeu manu haangai, ma amaadeu kaau ma amaadeu ssiibi, e gaavange gi de gau haimeedabu e haia hegau i kilaa, bei de hai gu sisi ai i de hainga.*

37 Gai gimaadeu e gaamai hogi gi lodo mommee doange o de hale o demaadeu Maadua, ga gaavange gi de gau haimeedabu, tahi laabunga o amaadeu pelaoaa lligi ma amaadeu grain e sigidaumaha, aama hua i taamada o amaadeu manu alodahi, ma amaadeu uvaini hoou, aama lolo. Gai gimaadeu e daohi age hogi dahi diba i diba e madaangahulu o hua i honga omaadeu gelegele gi de aamuli o Levi, i hiidinga go gilaadeu e hagabudulia dahi diba i diba e madaangahulu i aduhale alodahi omaadeu e hai hegau ai.* 38 Gai dahi dangada haimeedabu, mai i de aamuli o Aaron, gi noho madali de aamuli o Levi i de masavaa alaadeu e kave ai dahi diba i diba e madaangahulu, gai de aamuli o Levi gi vaaea dahi diba i diba e madaangahulu o dahi diba i diba e madaangahulu alaadeu ne kave laa, gi gaamai gi lodo mommee doange i de hale o demaadeu Maadua.* 39 Gai de gau Israel ma de aamuli o Levi gi gaamai denga grain alaadeu e daohia age laa, ma uvaini hoou, ma lolo gi denga mommee e doange ai laa goloa o de mommee dabu, go de mommee o de gau haimeedabu e hai hegau ai laa, ma de gau hagaloosi haitoga, aama de gau daahili e nnoho ai laa hogi.

Gai gimaadeu e dee tili naa donu de hale o demaadeu Maadua.”

11

Dangada ne nnoho i Jerusalem

1 Gai dagi o dangada ne nnoho laa i Jerusalem, gai de gau Israel ange laa ne dada denga laagau ga hilihili ai e dagidahi mai i e madaangahulu dangada gi nnoho i Jerusalem, de aduhale dabu, gai de gau ange laa gi nnoho i olaadeu aduhale. 2 Gai dangada ne tuhi gilaadeu alodahi ne malangilangi laa i de nnoho i Jerusalem.

3 Gai aanei dagi o denga vaaenga ne nnoho i Jerusalem (gai hanu dangada Israel, ma hanu gau haimeedabu, ma hanu i de aamuli o Levi, ma hanu dangada hai hegau o de hale daumaha, aama aamuli o de gau hai hegau o Solomon ne nnoho i hanu aduhale o Judah, dahi ma dahi ne nnoho i honga dono gelegele i olaadeu aduhale,* 4 gai e hanu dangada o Judah ma Benjamin ne nnoho i Jerusalem):

Dangada mai i de aamuli o Judah: go Athaiah tama daane a Uzziah, tama daane a Zechariah, tama daane a Amariah, tama daane a Shephatiah, tama daane a Mahalalel, mai i de hagadiilinga o Perez; 5 ma Maaseiah tama daane a Baruch, tama daane a Col-Hozeh, tama daane a Hazaiah, tama daane a Adaiah, tama daane a Joiarib, tama daane a Zechariah, mai i de hagadiilinga o Shilon.* 6 De hagadiilinga alodahi o Perez ne nnoho laa i Jerusalem se 468 daane dau iai.

7 Gai dangada mai i de aamuli o Benjamin: go Sallu tama daane a Meshullam, tama daane a Joed, tama daane a Pedaiah, tama daane a Kolaiah, tama daane a Maaseiah, tama daane a Ithiel, tama daane a Jeshaiah, 8 gai ono dua go Gabbai ma Sallai, se 928 olaadeu dangada. 9 Gai delaadeu dagi go Joel tama daane a Zicri, gai Judah tama daane a Hassenuah go togolua dagi o de aduhale.

10 De gau haimeedabu: go Jedaiah tama daane a Joiarib, ma Jakin, 11 ma Seraiah, tama daane a Hilkiah, tama daane a Meshullam, tama daane a Zadok, tama daane a Meraioth, tama daane a Ahitub, tagi o de hale o de Maadua, 12 madali olaadeu daina e haia hegau o de hale daumaha, se 822; go Adaiah, tama daane a Jeroham, tama daane a Pelaliah, tama daane a Amzi, tama daane a Zechariah, tama daane a Pashhur, tama daane a Malkijah, 13 gai ono daina, go dagi o denga huaabodu — se 242 gilaadeu; go Amashsai, tama daane a Azarel, tama daane a Ahzai, tama daane a Meshillemoth, tama daane a Immer, 14 gai olaadeu daina daane, ni daane mmahi i de hebagi, se 128. Gai delaadeu dagi go Zabdiel, tama daane a Haggedolim.

15 Gai mai i daane de aamuli o Levi: go Shemaiah, tama daane a Hasshub, tama daane a Azrikam, tama daane a Hashabiah, tama daane a Bunni; 16 gai Shabbethai ma Jozabad, ni dagi niio de aamuli o Levi, go gilaadeu e dagina hegau laa daha o de hale o de Maadua; 17 ma Mattaniah, tama daane a Micah, tama daane a Zabdi, tama daane a Asaph, go tagi e damadaa ina de hagaahe ange de abodonu i de masavaa o talodalo, ma Bakbukiah go togolua i magavaa ono daina daane, ma Abda tama daane a Shammua, tama daane a Galal, tama daane a Jeduthun. 18 Gai dangada i de aamuli o Levi e nnoho i de aduhale dabu se 184.

19 Gai de gau hagaloosi haitoga: go Akkub, ma Talmon, ma olaau dangada, go dangada e diiloo ange denga haitoga — se 172 daane.

20 Gai de gau Israel ange laa, ma de gau haimeedabu, ma de aamuli o Levi e nnoho i lodo aduhale o Judah ange laa, dahi ma dahi i honga de gelegele o olaadeu dubuna madagidagi.

21 Aagai de gau e haia hegau i de hale daumaha ne nnoho i Ophel, gai luoolaadeu dagi go Ziha ma Gishpa.

22 Gai taane e dagina dangada i de aamuli o Levi i Jerusalem go Uzzi, tama daane a Bani, tama daane a Hashabiah, tama daane a Mattaniah, tama daane a Micah. Ia go dahi hagadiilinga o Asaph, go gilaadeu e haia hegau o taahili i de hale o de Maadua. 23 Gai de hodooligi ne hagamodu ange gi de gau daahili de hai e hagatau ai alaadeu hegau i laangi alodahi.

24 Gai Pethahiah tama daane a Meshezabel, mai i de hagadiilinga o Zerah tama daane a Judah, go sui o de hodooligi i mee alodahi e hai ange gi dangada.

25 Gai dagodo o denga aduhale vaaligiligi ma denga veelenga iai, hanu mai i de aamuli o Judah e nnoho i Kiriath Arba ma ono aduhale vaaligiligi, ma Dibon ma ono aduhale vaaligiligi, ma Jekabzeel ma ono aduhale vaaligiligi, 26 ma Jeshua, ma Moladah, ma Beth Pelet, 27 ma Hazar Shual, ma Beersheba ma ono aduhale vaaligiligi, 28 ma Ziklag, ma Meconah ma ono aduhale vaaligiligi, 29 ma En Rimmon, ma Zorah, ma Jarmuth, 30 ma Zanoah, ma Adullam ma olaadeu aduhale vaaligiligi, ma Lachish ma mommee iai ono veelenga, ma Azekah ma ono aduhale vaaligiligi. Gilaadeu ne nnoho i Beersheba ga dae ai gi de geelonga go Hinnom.

31 Gai dangada de aamuli o Benjamin ne nnoho i Geba ga dae ai gi Mikmash, ma Aija, ma Bethel ma ono aduhale vaaligiligi, 32 ma Anathoth, ma Nob, ma Ananiah, 33 ma Hazor, ma Ramah, ma Gittaim, 34 ma Hadid, ma Zeboim, ma Neballat, 35 ma Lod, ma Ono, de geelonga e nnoho ai denga labagau.

36 Gai hanu hagabuulinga o de aamuli o Levi i Judah ne nnoho i de vaaenga o Benjamin.

12

De gau haimeedabu ma de aamuli o Levi

1 Gai aanei de gau haimeedabu, ma hagadiilinga o Levi ne aahe mai madali Zerubbabel tama daane a Shealtiel, ma Jeshua:

go Seraiah, ma Jeremiah, ma Ezra,

2 ma Amariah, ma Malluk, ma Hattush,

3 ma Shecaniah, ma Rehum, ma Meremoth,

4 ma Iddo, ma Ginnethoi, ma Abijah,

5 ma Mijamin,* ma Maadiah, ma Bilgah,

6 ma Shemaiah, ma Joiarib, ma Jedaiah,

7 ma Sallu, ma Amok, ma Hilkiah, aama Jedaiah.

Aanei de gau haimeedabu maolunga ma olaadeu daina i de masavaa o Jeshua.

8 Denga hagadiilinga o Levi: go Jeshua, ma Binnui, ma Kadmiel, ma Sherebiah, ma Judah, aama Mattaniah, go gilaadeu ma ono daina e dagina denga daahili e hagaahe ange ai de abodonu. 9 Bakbukiah ma Unni ma olaau soa ange laa e tuu i de baasi laa i de masavaa o taumaha.

10 Gai Jeshua ne hagadili Joiakim, Joiakim ne hagadili Eliashib, Eliashib ne hagadili Joiada, 11 Joiada ne hagadili Jonathan, gai Jonathan ne hagadili Jaddua.

12 Gai laangi o Joiakim, gai aanei dagi o denga hagadiilinga o de gau haimeedabu:

mai i de hagadiilinga o Seraiah go Meraiah;

mai i de hagadiilinga o Jeremiah go Hananiah;

13 mai i de hagadiilinga o Ezra go Meshullam;

mai i de hagadiilinga o Amariah go Jehohanan;

14 mai i de hagadiilinga o Malluchi go Jonathan;

mai i de hagadiilinga o Shebaniah go Joseph;

15 mai i de hagadiilinga o Harim go Adna;

mai i de hagadiilinga o Meraioth go Helkai;

16 mai i de hagadiilinga o Iddo go Zechariah;

mai i de hagadiilinga o Ginnethon go Meshullam;

17 mai i de hagadiilinga o Abijah go Zicri;

mai i hagadiilinga o Miniamin ma Moadiah, go Piltai;

18 mai i de hagadiilinga o Bilgah go Shammua,

mai i de hagadiilinga o Shemaiah go Jehonathan;

19 mai i de hagadiilinga o Joiarib go Mattenai;

mai i de hagadiilinga o Jedaiah go Uzzi;

20 mai i de hagadiilinga o Sallai go Kallai;

mai i de hagadiilinga o Amok go Eber;

21 mai i de hagadiilinga o Hilkiah go Hashabiah;

mai i de hagadiilinga o Jedaiah go Nethanel.

22 Gai dagi o denga hagadiilinga o Levi, i de masavaa o Eliashib ma Joiada, ma Johanan, ma Jaddua, aama de gau haimeedabu, ne daohi olaadeu ingoo, i de masavaa o Darius, de hodooligi o Persia. 23 Gai dagi o denga hagadiilinga o de aamuli o Levi ne daohi olaadeu ingoo i de beebaa e daohi ai laa hegau ga dae ai loo gi de masavaa o Johanan tama daane a Eliashib. 24 Gai dagi o de aamuli o Levi: go Hashabiah, ma Sherebiah, ma Jeshua tama daane a Kadmiel, aama olaadeu daina e tuu laa i de baasi ange laa, e hagadau hagaahe ange ai de abodonu ma de tuhi, bei dagodo muna a David, taane o de Maadua.

25 Gai Mattaniah ma Bakbukiah, ma Obadiah, ma Meshullam, ma Talmon, ma Akkub, go dangada e hagaloosia denga mommee doange i gaogao denga haitoga. 26 Gilaadeu nei ne hai hegau i de masavaa o Joiakim tama daane a Jeshua, tama daane a Jozadak, aama de masavaa o de goobenaa go Nehemiah, aama Ezra tangada haimeedabu ma sisi.

De hagadabu o de buibui o Jerusalem

27 Gai de masavaa ne hagadabu ai de buibui o Jerusalem, gai gilaadeu ne ssala dangada de aamuli o Levi mai i mommee alodahi olaadeu e nnoho ai laa, ga gaamai gilaadeu gi Jerusalem e hai ai taonga i de malangilangi, ma de hagaahe ange de abodonu madali denga daahili, aama de hagadangidangi i denga cymbal, ma harp, aama lyre. 28 Gai de gau daahili ga loomai i denga mommee i luu baasi o Jerusalem, aama mai i aduhale i luu baasi o Netophah, 29 mai i Beth Gilgal, ma mommee o Geba ma Azmaveth, go hiidinga de gau daahili ne hagatuu olaadeu aduhale i luu baasi o Jerusalem. 30 Gai de gau haimeedabu ma de hagadiilinga o Levi ga hagagilimalali gilaadeu i mua, gai gilaadeu ga hagagilimalali hogi dangada, ma denga haitoga, ma de buibui.

31 Gai au ne hai denga dagi o Judah gi nnoho i honga de buibui. Au ne hai hogi e lua hagabuulinga daahili gi hagaahe ange de abodonu. Dahi hagabuulinga e hano gi de baasi madau, gi de buibui o de Haitoga o Duudae. 32 Hoshaiah ma dahi luu baasi o denga dagi o Judah e daudali adu i olaadeu dua, 33 ma Azariah, ma Ezra, ma Meshullam, 34 ma Judah, ma Benjamin, ma Shemaiah, ma Jeremiah, 35 ma hanu dama a de gau haimeedabu ma alaadeu trumpet: go Zechariah tama daane a Jonathan, tama daane a Shemaiah, tama daane a Mattaniah, tama daane a Micaiah, tama daane a Zaccur, tama daane a Asaph, 36 madali ono dangada, go Shemaiah, ma Azarel, ma Milalai, ma Gilalai, ma Maai, ma Nethanel, ma Judah, ma Hanani, madali denga mee hagadangidangi a David taane o de Maadua. Gai Ezra tangada sisi e hano i olaadeu mada i mua. 37 Gai gilaadeu ne duudagi mai i de Haitoga o de Vai ga loage i denga vae gaagenga o de Aduhale o David, gi de mommee e hanage ai laa gi de buibui ga hulo ga ui i de hale o David ga hulo ai gi de Haitoga o denga Vai i baasi gi dua.

38 De lua hagabuulinga daahili ne hagaahe ange de abodonu ga hulo ai gi de baasi gee. Gai au ne daudali ange i gilaadeu i honga de buibui, madali dahi luu baasi o dangada, ga hulo ai ga ui i de Hale Dagitilo o denga Mommee Dao Mee ga hulo ai gi de bae lahalaha, 39 ma laa honga de Haitoga o Ephraim, ma de Haitoga o Jeshanah, ma de Haitoga o denga Mamu, ma de Hale Dagitilo o Hananel, ma de Hale Dagitilo o de Lau, ga tae ai gi de Haitoga o denga Ssiibi; gilaadeu ne hulo ga tae gi de Haitoga o de Gau Hagaloosi.

40 Gai luu hagabuulinga daahili e hagaahe ange laa de abodonu, ne hulo ga tuu i olaadeu mommee i de hale o de Maadua, gai au ne duu hogi i kilaa madali denga dagi ange laa, 41 gai de gau haimeedabu e tuu ma alaadeu trumpet: go Eliakim, ma Maaseiah, ma Miniamin, ma Micaiah, ma Elioenai, ma Zechariah, aama Hananiah; 42 gai Maaseiah, ma Shemaiah, ma Eleazar, ma Uzzi, ma Jehohanan, ma Malkijah, ma Elam, aama Ezer i kilaa hogi. Gai de hagabuulinga daahili go Jezrahiah e dagina. 43 Gai gilaadeu ne hai denga sigidaumaha lagolago mmao i de laangi laa, ma de malangilangi, go hiidinga de Maadua gu hagamalangilangi gilaadeu i de malangilangi laumalie. Denga haahine ma gauligi gu malangilangi hogi, gai delaadeu malangilangi i Jerusalem gu langona i de mommee mmao.

44 De masavaa laa gai ne hili ange hanu daane gi diiloo ange denga mommee doange e dugu ai laa mee a dangada e daohi age, ma denga huamanu e hagihagi i taamada, ma mee o dahi diba i diba e madaangahulu. Gai gilaadeu gi hagabudulia mee nei mai i veelenga o denga aduhale i luu baasi denga aduhale, go tiba gu dugu ange laa gi de gau haimeedabu, ma de aamuli Levi bei de hai gu sisi ai i de hainga. Go hiidinga dangada o Judah ne malangilangi i hegau a de gau haimeedabu ma de hagadiilinga o Levi. 45 Gai gilaadeu ne hai hegau a delaadeu Maadua, aama hegau o de hagagilimalali, gai e bei ai hogi de gau daahili ma de gau hagaloosi haitoga, bei de hai a David ma dana dama go Solomon gu tala ange ai.* 46 Madagidagi loo i de masavaa o David ma Asaph, gai e hanu e dagina de gau daahili, ma denga daahili tuhi ma de hagaahe ange ai de abodonu gi de Maadua. 47 Laangi o Zerubbabel ma Nehemiah, gai de gau Israel alodahi ne gaavange diba a de gau daahili ma de gau hagaloosi haitoga i dahi laangi ma dahi laangi. Gilaadeu ne vvae hogi tiba a de hagadiilinga o Levi ange laa, gai denga hagadiilinga o Levi ne vvae gee tiba a denga hagadiilinga o Aaron.

13

De daudali o dangada i hainga a de Maadua

1 De laangi huu ne dau ange ai de beebaa a Moses gi dangada, gai gilaadeu ne gidee e sisi i ono lodo bolo de gau Ammon ma de gau Moab e dee maua i de daumaha madali dangada o de Maadua ga hano ai,* 2 go hiidinga gilaadeu tee loomai e hedae ange gi de gau Israel ma de gaamai gai ma vai gi gilaadeu, aagai gilaadeu ne hagao ange Balaam gi hagamalaia ina de gau Israel. (Gai taadeu Maadua ne sui de malaia laa gi se manuuia.)* 3 De masavaa a dangada ne langona ai hainga laa, gai gilaadeu ne vvae gee de gau henua gee alodahi mai i de gau Israel.

4 I mua de hai mee nei, gai tangada haimeedabu go Eliashib ne hili, gi diiloo ange denga mommee doange mee, i de hale o demaadeu Maadua. Gai taane nei se dangada niio Tobiah, 5 gai ia ne hai dahi aabi laumalie moo Tobiah, go de mommee nogo dugu ai denga grain e hai ai ssigidaumaha, ma frankincense, ma goloa o de hale daumaha, aama tahi diba i diba e madaangahulu o denga grain, ma uvaini hoou ma lolo e gaavange gi hagadiilinga o Levi, ma de gau daahili, ma de gau hagaloosi haitoga, ma mee gu daohi age e gaavange gi de gau haimeedabu.

6 Aagai de masavaa e hai ai mee nei, gai au e dee maleva i Jerusalem, go hiidinga de matolu ma lua ngadau o Artaxerxes ne hodooligi ai i Babylon, gai au ne ahe gi daho de hodooligi. Muli mai gai au ne dangidangi ange, 7 ia gi dugua mai au gi ahe gi Jerusalem. Deenei dagu hai ne iloo ai dagodo hegau baubau a Eliashib ne hai, i dana gaavange dahi aabi i lodo buibui o de hale o de Maadua gi Tobiah. 8 Gai au gu kona donu dogu dee malangilangi, gai au ga maga goloa alodahi o Tobiah gi tua de aabi laa. 9 Gai au ne hai hanu gi hagagilimalali ina denga aabi laa; gai au ga hagaahe ange denga goloa o de hale o de Maadua madali denga grain e hai ai ssigidaumaha, aama denga frankincense gi kilaa.

10 Au ne iloo hogi bolo tiba a denga hagadiilinga o Levi gu dee gaavange gi gilaadeu, deelaa ai, denga hagadiilinga o Levi ma de gau daahili e haia hegau gu aahe gi de mommee iai alaadeu veelenga.* 11 Gai au ga hagasee denga dagi, ga hai ange, “Gu aha gu dee anga ange ai naa goodou gi de hale o de Maadua?” Gai au ne hagabuni mai denga hagadiilinga o Levi ga hagaahe ange gilaadeu gi olaadeu duuhanga hegau.

12 Gai dangada alodahi o Judah ga gaamai dahi diba i diba e madaangahulu o denga grain, ma uvaini, aama lolo gi lodo mommee doange.* 13 Gai au ne hili tangada haimeedabu go Shelemiah, ma Zadoktangada sisi, ma Pedaiah dahi hagadiilinga o Levi gilaadeu gi diiloo ange denga mommee doange laa, gai au ne hili Hanan tama daane a Zaccur, tama daane a Mattaniah, gi balea ange gilaadeu, go hiidinga denga daane nei e hai hegau i de mee abodonu. Gai go gilaadeu e duuhaa ange denga mee gi olaadeu dangada ange laa.

14 Dogu Maadua, manadua mai au i hiidinga o de mee nei, gai koe gi dee sooloa agu hegau ne hai i de muna abodonu, ange gi de hale o dogu Maadua ma ono hegau.

15 Laangi laa gai au ne gidee hanu dangada o Judah e dagadagahi denga grape i de mommee kumi uvaini i de laangi o Sabbath, ma de hagauda mai denga noodangaa grain i honga denga donkey, ma uvaini, ma grape, ma fig, aama denga hagadaagangaa mee alodahi ma e gaamai gi Jerusalem i de laangi o Sabbath. Gai au ga hai ange gilaadeu gi dee hagao ina gai laa i de laangi.* 16 Gai hanu dangada mai i Tyre, e noho laa i Jerusalem, ne gaamai hanu mamu, ma denga hagadaagangaa goloa alodahi gi Jerusalem, i de laangi o Sabbath, e hagao ange gi dangada o Judah. 17 Gai au ne hagasee de gau aamua o Judah, ga hai ange gi gilaadeu, “Se hegau baubau bee hee oodou gu hai nei, gai goodou ga hagangadi mee ai de laangi o Sabbath? 18 E aha, e dee aanei hogi hegau a oodou dubuna ne hai, gai taadeu Maadua ga hai ai laa gi hai ngadaa gi gidaadeu ma de aduhale nei? Gai goodou ga hai naa gi kii ange de laumalie de bole e humai gi honga o Israel, i doodou hagangadi mee Sabbath.”

19 Gai de masavaa huu ne gohu denga haitoga o Jerusalem i mua de dae mai o Sabbath, gai au ga hai gilaadeu gi bonodia denga haitoga, gai e dee ahe ange e hhuge ga dae ai gi de ui de laangi o Sabbath. Gai au ne hai hanu ogu daane hai hegau gi hagaloosia denga haitoga alodahi, gi deai ai mee e hagauda mai gi lo te aduhale i de laangi o Sabbath. 20 Gai ne dahi be lua hanonga o de gau hagao mee, ma dangada e hagao ina denga hagadaagangaa goloa alodahi, ne sseni ai i tua de buibui o Jerusalem. 21 Aagai au ne basa ange gi gilaadeu, ga hai ange, “Gu aha gu sseni ai naa goodou i gaogao de buibui i de boo? Noo goodou e aahe ange e hai de hegau nei, gai au ga booboo goodou e noonoa.” Dua de masavaa laa gai gilaadeu tee aahe mai i de laangi o Sabbath. 22 Gai au ne hai ange gi hagadiilinga o Levi gilaadeu gi hagagilimalali ina gilaadeu ma gi loomai hagaloosi ina denga haitoga, gi maua ai i de hai gi dabu de laangi o Sabbath.

Dogu Maadua, manadua mai hogi au i de mee nei, gai abodonu mai gi de au gi bei dagodo o doo aloha laumalie.

23 Gai au ne gidee hogi i laangi laa bolo hanu daane Judah gu hai bodu ange gi denga haahine o Ashdod, ma haahine o Ammon aama Moab.* 24 Gai hanu alaadeu gauligi e pasa donu i muna Ashdod, aabe go hanu muna ange, gai gilaadeu e dee pasa i muna a de gau Judah. 25 Gai au ga hagasee gilaadeu ma de hagamalaia gilaadeu. Au ne daa hanu daane i olaadeu magavaa ga vele olaadeu biho. Au ne hai hogi gilaadeu gi hagatoo donu i de ingoo o de Maadua, gi hagataba, “Goodou e dee gaavange oodou damaa hine gi hai bodu ange gi alaadeu dama daane, be kave hanu alaadeu damaa hine gi hai bodu ange gi oodou dama daane, aabe gi hai bodu adu gi goodou. 26 E aha, e dee aanei hogi hegau a Solomon ne hai ga haisala ai ia? Gai e deai ange donu se hodooligi e bei ono dagodo i magavaa o denga huaahenua soa. Gai de Maadua ne aloha i de ia, ga hai ia gi hodooligi i Israel alodahi, aagai ia ne haisala hogi i hiidinga o denga haahine henua gee.* 27 E aha, goodou e hai naa hogi gi langona e gimaadeu bolo goodou e hai hogi de hegau baubau mmao nei, goodou e dee hai hegau ange gi taadeu Maadua i de mee abodonu, i doodou hai bodu ange gi denga haahine henua gee?”

28 Gai e dahi hogi dama daane a Joiada, tama daane a Eliashib, tangada haimeedabu maolunga, se saulaba niio Sanballat, taane Horon. Gai au ne alualu ia gi hano gee mai i dogu mommee iai.*

29 Dogu Maadua, manadua alaadeu hegau, go hiidinga gilaadeu ne hai ga dee gilimalali tuulanga o de gau haimeedabu aama de hagatoo donu hagaheloongoi a de gau haimeedabu ma denga hagadiilinga o Levi.

30 Au ne hagagilimalali gilaadeu mai i denga henua gee alodahi, ga gaavange hegau a de gau haimeedabu, ma de aamuli o Levi, gai dahi ma dahi gi haia ana hegau; 31 gai au ne hai gi hanu lahhie e hai ai ssigidaumaha, i de masavaa gu hagamodu ange, aama de masavaa o denga huamanu i taamada.

Dogu Maadua, manadua mai au i doo abodonu.

* 1:1 Kislev e bei go daha Laaga (November) ma Daholaa (December).

† 1:1 de madalua ngadau e bei go de madalua ngadau o Artaxerxes ne hodooligi ai.

* 1:8 Lev 26.33

* 1:9 Deut 30.1-5

* 2:1 Nisan e bei go daha Manu (March) ma Idiidi (April).

* 2:3 2 Ki 25.8-10; 2 Ch 36.19; Jer 52.12-14

* 3:5 delaadeu dangada aamua, aabe delaadeu Ia Aamua.

† 3:31 de Haitoga e Tilo ai Mee, aabe de Haitoga o Hammiphkad.

* 5:7 Exo 22.25; Lev 25.35-37; Deut 23.19-20

* 5:15 40 shekele bei se dahi pauni.

* 6:15 Elul e bei go daha Maidigi (August) ma Mailaba (September).

* 7:65 Exo 28.30; Deut 33.8

* 7:68 Hanu beebaa Hebrew ange laa e dee dagodo ai de gubu nei.

† 7:70 1,000 darice bei se 19 pauni.

‡ 7:70 500 minae bei se 625 pauni.

§ 7:71 20,000 darice bei se 375 pauni (diiloo hogi de gubu e 72).

* 7:71 2,200 minae bei se 1⅓ dana.

† 7:72 2,000 minae bei se 1¼ dana.

* 7:73 1 Ch 9.2; Neh 11.3

* 8:14 Lev 23.33-36, 39-43; Deut 16.13-15

* 9:7 Gen 11.31; 12.1; 17.5

* 9:8 Gen 15.18-21

* 9:9 Exo 3.7; 14.10-12

* 9:10 Exo 7.8—12.32

* 9:11 Exo 14.21-29; 15.4-5

* 9:12 Exo 13.21-22

* 9:13 Exo 19.18—23.33

* 9:15 Exo 16.4-15; 17.1-7; Deut 1.21

* 9:16 Num 14.1-4; Deut 1.26-33

* 9:17 Exo 34.6; Num 14.18

* 9:18 Exo 32.1-4

* 9:19 Deut 8.2-4

* 9:22 Num 21.21-35

* 9:23 Gen 15.5; 22.17; Josh 3.14-17

* 9:24 Josh 11.23

* 9:25 Deut 6.10-11

* 9:26 Jdg 2.11-16

* 9:29 Lev 18.5

* 9:30 2 Ki 17.13-18; 2 Ch 36.15-16

* 9:32 2 Ki 15.19, 29; 17.3-6; Ezra 4.2, 10

* 10:30 Exo 34.16; Deut 7.3

* 10:31 Exo 23.10-11; Lev 25.1-7; Deut 15.1-2

* 10:32 ⅓ shekele bei se ⅛ ounce.

* 10:32 Exo 30.11-16

* 10:35 Exo 23.19; 34.26; Deut 26.2

* 10:36 Exo 13.2

* 10:37 Num 18.21

* 10:38 Num 18.26

* 11:3 Neh 7.73

* 11:5 Shilon, aabe go Shelah.

* 12:5 Mijamin, aabe go Miniamin.

* 12:45 1 Ch 25.1-8; 26.12

* 13:1 Deut 23.3-5

* 13:2 Gen 19.37, 38; Num 22.1-6

* 13:10 Deut 12.19

* 13:12 Mal 3.10

* 13:15 Exo 20.8-10; Deut 5.12-14; Jer 17.21-22

* 13:23 Exo 34.11-16; Deut 7.1-5

* 13:26 2 Sa 12.24-25; 1 Ki 11.1-8

* 13:28 Neh 4.1

Esther

1

2

3

4

5

6

7

8

9

10

De Beebaa go

Esther

Hanu dagodo o de beebaa nei

De Beebaa go Esther e dee iloo danuaa be goai ne siia, gai ne sisi i daha de ngadau e 470 b.c., e sisi ai hegau ne hai i de hale o de hodooligi o Persia, go Ahasuerus,* i de madaaolo go Susa. Gai e tala ai hogi taalanga o Esther, dahi damaa hine dau i magavaa o de gau Ssuu. Ia ne hai bodu ange gi de hodooligi o Persia, gai se hine lo taane ma de hai hegau ange e hagaola ono dangada. Deelaa ai, ia ne hagaola gilaadeu mai i olaadeu hagadaumee, gi dee daia ai gilaadeu gi maakau. De beebaa nei e tala de hai ne daamada ai taonga a de gau Ssuu go de Purim, ma dono hagadoonunga.

Dahi gubu hagamogomogo: “Gai noo koe e noho donu huu ga dee muu i de masavaa nei, gai de ilaage ma de hagaola o de gau Ssuu e humai naa i dahi mommee gee, aagai koe ma doo huaabodu e maakau donu. Gai goai e iloo, be koe tee hili ange naa gi tuulanga o de hine hodooligi, i hiidinga o de masavaa bee nei?” (4.14).

Denga vaevaaenga

Esther gu hai go de hine hodooligi (1.1—2.23)

Hagatau a Haman (3.1—5.14)

De daa o Haman ga magau (6.1—7.10)

De hagadee kii o hagadaumee o de gau Ssuu (8.1—10.3)

1

De dugu o de hine hodooligi go Vashti

1 Aanei mee ne hai i de masavaa o Ahasuerus e hodooligi ai; deenei Ahasuerus ne hodooligi laa i e 127 vaaenga, mai i India ga hano ai gi Ethiopia.* 2 De masavaa o de hodooligi go Ahasuerus e dagi i dono nohoanga hodooligi, i de madaaolo go Susa, 3 gai ia ne hai ange dahi daonga i tolu ngadau o dono hodooligi, gi ono dangada aamua ma de gau hai hegau. Gai denga dagi o de hebagi o Persia ma Media, ma dagi o de henua, ma de gau aamua mai i denga vaaenga alodahi gu loomai gi taonga.

4 Gai ia ga hagaago ange dagodo de lava laumalie o dono nohoanga hodooligi ma tanuaa aama de mahamaha o dono hodooligi i e 180 laangi. 5 Gai ga odi ange huu laangi laa, gai de hodooligi ga hai hogi dahi daonga, i e hidu ange laangi, ange gi dangada alodahi i de madaaolo go Susa, mai i tangada maolunga ga dae ai gi tangada maolalo, i lo te veelenga i de hale o de hodooligi. 6 Gai de mommee laa e daudau age ai linen tea ma de buluu ma e hagalaagii ai, gai e noonooa ange gi denga buulei selevaa i denga duludulu marble i daula linen tea ma de purple. Gai denga mommee nnoho e hai i goolo ma selevaa ma e hagatuu i honga de mommee gu hola i hadu hagalaagii, ma denga marble ma denga baa, aama denga hagadaagangaa hadu hagamogomogo ange laa. 7 Denga ubu e unu ai ni ubu goolo, denga ubu nei e dagodo geegee alodahi, gai uvaini a de hodooligi e lagolago mmao, bei dagodo o dono lava. 8 Gai de hainga gu hagamodu i dagodo o mee unu bolo e dee hai gi de mahi dahi dangada, go hiidinga de hodooligi gu hagailoo ange gi dagi i dono hale alodahi bolo gilaadeu gi haia gi bei lodo o dahi ma dahi.

9 Gai de hine hodooligi go Vashti ne hai hogi dahi daonga ange gi denga haahine i de hale o de hodooligi go Ahasuerus.

10 Gai de hagahidu laangi huu, i de masavaa o de hodooligi gu senga ai i de unu uvaini, gai ia ga hai ange gi Mehuman, ma Biztha, ma Harbona, ma Bigtha, ma Abagtha, ma Zethar, aama Carcas, go denga eunuch dogohidu e hai hegau laa i ono mada i mua, 11 gilaadeu gi gaamai de hine hodooligi go Vashti, ma dono hau hodooligi, e hagaago ange ai gi dangada, ma denga dagi dagodo o dono mahamaha, go hiidinga ia se hine mahamaha. 12 Aagai de hine hodooligi go Vashti tee lodo e hai gi bei muna a de hodooligi ange gi de ia mai i daho denga eunuch. Gai de hodooligi gu lili mmao, ma de mahanahana iho ono lodo.

13 Gai deenei tahulinga a de hodooligi e hai: ia e ssili i daho denga daane e iloo dagodo o de hainga ma de hagamodu soe, gai ia ne hai ange gi denga daane heiangi e tonu ange gi dagodo o de masavaa, 14 ma de paa ange gi de hodooligi — go Carshena, ma Shethar, ma Admatha, ma Tarshish, ma Meres, ma Marsena aama Memucan, aanei denga dagi aamua e dogohidu o Persia ma Media e maua i de hulo gi mada i mua o de hodooligi, gai ni dangada maolunga i de nohoanga hodooligi.

15 Gai ia ne ssili, “Se aha gu hagamodu i de hainga bolo e hai ange gi de hine hodooligi go Vashti, go hiidinga ia tee daudali i muna a de hodooligi go Ahasuerus ne tala ange gi de ia i daho denga eunuch?”

16 Gai Memucan ne hai ange gi de hodooligi ma denga dagi, “De hine hodooligi, go Vashti, tee hai ange donu huu de hegau nei gi de hodooligi, aagai ia ne hai baasi ange donu hogi gi denga dagi aama dangada alodahi, i denga vaaenga o de hodooligi go Ahasuerus. 17 De masavaa naa huu a denga haahine alodahi e langona ai hegau a de hine hodooligi gu hai, gai gilaadeu e hagangadi mee naa hogi olaadeu bodu, ga hagataba, ‘De hodooligi go Ahasuerus ne aalu de hine hodooligi go Vashti gi humai gi ono mada i mua, aagai ia tee humai.’ 18 Anailaa nei gai denga haahine maolunga o Persia ma Media e langona hegau a de hine hodooligi ne hai, gai gilaadeu e pasa ange naa hogi bee nei gi de gau aamua alodahi o de hodooligi. Gai e hai naa ga deai selaadeu hagadubu ma delaadeu llili.

19 Gai noo de hodooligi e malangilangi, gai ia gi haia dahi hagailoo, ga sisi i lodo hainga o Persia ma Media, e dee maua laa gi sui, bolo Vashti gu dee ahe mai ange gi daho de hodooligi go Ahasuerus; gai tuulanga o de hine hodooligi gi gaavange gi dahi hahine e danuaa ange laa i de ia. 20 Gai de masavaa naa huu e hagailoo ai muna a de hodooligi, i denga mommee alodahi i dono nohoanga hodooligi laumalie nei, gai denga haahine alodahi ga hagadubu olaadeu bodu, mai i de hine maolunga ga dae ai gi de hine maolalo.”

21 Gai de hodooligi ma denga dagi o de henua gu malangilangi i de hagasaele laa, gai de hodooligi ga hagassula muna a Memucan. 22 Ia ne kave denga leda gi mommee alodahi o dono nohoanga hodooligi i denga vaaenga alodahi i siianga ma muna o dahi henua ma dahi henua, bolo denga daane alodahi gi dagi i olaadeu huaabodu.

2

Esther gu hai go de hine hodooligi

1 Dua huu mee nei, gai de hodooligi go Ahasuerus gu helui dono lili, gai ia gu manadua Vashti, ma ana mee ne hai aama de hai ne hagamodu ai ono dagodo. 2 Gai denga daane e haia ange mee a de hodooligi ne hai ange gi de ia, “Haia gi saalaa denga bua moe mahamaha gaamai gi daho de hodooligi. 3 Gai de hodooligi gi hilia hanu dagi i denga vaaenga alodahi i dono nohoanga hodooligi gi gaamai denga bua moe mahamaha gi de hale o denga haahine i de madaaolo go Susa. Gaavange gilaadeu gi Hegai de eunuch o de hodooligi e diiloo ange laa denga haahine; ga gaavange gi gilaadeu mee e hagamahamaha ai olaadeu angaanga. 4 Gai tamaa hine naa huu o de hodooligi e malangilangi ai, gai ia gi gaavee tuulanga o de hine hodooligi go Vashti.” Gai de hodooligi gu malangilangi i muna laa, gai ia ga hai gu bei muna laa.

5 Gai e dahi daane Ssuu e noho i de madaaolo go Susa, dono ingoo go Mordecai, tama daane a Jair, tama daane a Shimei, tama daane a Kish, se dangada de aamuli o Benjamin, 6 gai ia se daane nii Nebuchadnezzar, de hodooligi o Babylon, ne kave gee mai i Jerusalem, madali dangada ne gaavee gee madali Jehoiachin,* de hodooligi o Judah. 7 Gai ia ne haele Hadassah, dahi ono ingoo laa go Esther, go hiidinga gu deai donu sono damana be se dinana. Ia se damaa hine nii dahi daina o maadua o Mordecai. Gai tamaa hine laa e mahamaha luoono mada ma dono angaanga. Gai de masavaa huu ne maakau ai luoono maadua, gai Mordecai ga kave ia ga haele maana.

8 Gai de masavaa huu ne hagailoo ai muna a de hodooligi, gai gu gaamai denga damaa hine soa gi de madaaolo go Susa, ga gaavange gi Hegai gi diiloo ange. Gai Esther gu gaamai hogi gi de hale o de hodooligi, ga dugu i daho Hegai, go taane e diiloo ange denga haahine. 9 Gai Hegai gu malangilangi i tamaa hine laa, gai ia ga abodonu ange gi de ia, ga hagamoolau ga gaavange gi de ia mee e hagamahamaha ai dono angaanga, ma ana gai, aama ono haahine hai hegau e dogohidu, ne hili mai i de hale o de hodooligi, ma de gaavange gi de ia ma ono haahine hai hegau de mommee danuaa hugadoo i de hale o denga haahine.

10 Gai Esther tigi tala donu be ia se dangada hee, gai be goai dono huaabodu, go hiidinga Mordecai gu hai ange ia gi dee daalaa. 11 Gai laangi alodahi gai Mordecai e aheahe saele i ma te buibui o de hale o denga haahine gi iloo ai e ia dagodo o Esther, aama mee gu dai hai ange gi de ia.

12 I mua de hano o dahi damaa hine laa gi daho de hodooligi go Ahasuerus, gai e hai ange gi de ia mee e hagamahamaha ai ia i e madaangahulu ma lua malama, bei dagodo o de hainga ange gi denga haahine; e ono malama o denga lolo myrrh, gai e ono malama o denga vai hagamaanongi ma mee hulu e hagadanuaa ai ia. 13 Gai deenei dono hai e hano ai gi daho de hodooligi: mee alodahi oona e lodo ai e gaavange e kave madali ia mai i de hale o denga haahine gi de hale o de hodooligi. 14 Gai tamaa hine e hano gi daho de hodooligi i de ahiahi, gai taiao age naa huu gai ia gu ahe mai ga hano gi de lua hale o denga haahine ga noho ai i lalo o Shaashgaz, de eunuch o de hodooligi e diiloo ina ange laa denga bodu laa daha o de hodooligi. Gai ia tee ahe ange gi daho de hodooligi, ga dae ai gi de lodo o de hodooligi i de ia, ga aalu mai ia.

15 Gai de masavaa huu o Esther (go tamaa hine a Abihail, taina o dahi luu maadua o Mordecai, gai ia ne daohi ia e hai ai dana damaa hine) e hano ai gi daho de hodooligi, gai ia tee dangidangi i hanu mee gee, gai go mee donu huu a Hegai, de eunuch o de hodooligi, taane e diiloo ange laa denga haahine, ne tala ange gi de ia. Gai dangada alodahi ne gidee laa Esther ne malangilangi i de ia. 16 Gai ia ne gaavee gi daho de hodooligi go Ahasuerus, i dono hale i de madaangahulu malama go Tebeth,† i de hidu ngadau oona ne hodooligi ai.

17 Gai de hodooligi ne kii ange dono aloha i Esther i dono aloha i denga haahine ange laa alodahi, gai de hodooligi gu kii ange dono malangilangi i de ia i dono malangilangi i denga bua moe ange laa. Gai ia ga hagauda ange de hau hodooligi gi honga dono biho, ga hai ia go de hine hodooligi e sui ai Vashti. 18 Gai de hodooligi ga hai taonga laumalie ange gi Esther, ga gauna ange de gau aamua alodahi ma ono dangada hai hegau gi taonga. Ia tee hai gilaadeu gi hagao ina taagisese, gai ne ngadi gaavange mee gi dangada i denga vaaenga alodahi.

De hagaola a Mordecai de mouli o de hodooligi

19 De masavaa huu ne hagabuni ai denga bua moe i de lua hanonga, gai Mordecai gu noho i de haitoga o de hale o de hodooligi. 20 Gai Esther tigi tala donu be ia se dangada hee, gai be goai dono huaabodu, bei de hai a Mordecai gu tala ange ai gi de ia. Gai Esther ne duudagi de daudali i muna a Mordecai, bei dono hai ne daudali ai i ana muna, i de masavaa a Mordecai ne haele age ai ia.

21 De masavaa laa gai Mordecai e noho i de haitoga o de buibui o de hodooligi. Gai Bigthana ma Teresh, luu eunuch o de hodooligi e hagaloosia de haitoga, gilaau ne llili ga hagatale de daa gi magau de hodooligi go Ahasuerus. 22 Gai de masavaa huu a Mordecai ne langona ai mee nei, gai ia ga tala ange gi de hine hodooligi go Esther, gai Esther ga tala ange gi de hodooligi, bolo go Mordecai ne hagailoo ina mai mee nei. 23 Gai de masavaa huu ne ssala ai e hagadonu mee nei, gai gu gidee mai bolo se muna abodonu. Gai gilaadeu ga kave luu daane laa ga daudau i honga e dagidahi laagau. Gai mee nei gu sisi i lodo beebaa daohi i mada luu mada o de hodooligi.

3

De hagatau e daa gi maakau de gau Ssuu

1 Dua huu mee nei, gai de hodooligi go Ahasuerus ga hili ange Haman, tama daane a Hammedatha, taane Agag, gi dahi duulanga maolunga, gai de hodooligi ne hai ia gi maolunga ange i de gau aamua ange laa. 2 Gai de gau hai hegau alodahi o de hodooligi e nnoho laa i de haitoga o de hale o de hodooligi ne ino gi lalo ga hagadubu Haman, go hiidinga de hodooligi gu hagadaba bolo gi haia de mee nei. Aagai Mordecai tee ino ange donu aabe ne hagadubu Haman.

3 Gai de gau hai hegau o de hodooligi i de haitoga o de hale o de hodooligi ga hai ange gi Mordecai, “Gu aha goe gu dee daudali ai naa i muna a de hodooligi?” 4 Gai ga dee modu huu delaadeu pasa ange gi de ia i de mee nei, gai ia e dee hagallongo ange gi gilaadeu. Gai gilaadeu ga tala ange gi Haman, e tilo ai be Mordecai e ino ange laa gi de ia be deai; gai ia gu tala ange gi gilaadeu bolo ia se dangada Ssuu.

5 Gai ga gidee huu e Haman bolo Mordecai e dee ino ange donu gi de ia aabe e hagadubu ia, gai ia gu kona mmao de lili. 6 Aagai ia tee lodo donu huu e daa Mordecai gi magau, go hiidinga ia gu iloo be goai dangada o Mordecai. Gai ia ne ssala de hai e daa ai gi maakau dangada alodahi o Mordecai, go de gau Ssuu, e nnoho laa i de nohoanga hodooligi o Ahasuerus.

7 Gai de madaangahulu ma lua ngadau huu o Ahasuerus ne hodooligi ai, i tahi malama go Nisan,* gai gilaadeu ne dada de laagau e hagaingoo ange laa go de Pur i mada i mua o Haman i laangi laa, i denga malama alodahi ga dae ai gi de madaangahulu ma lua malama go Adar.†

8 Gai Haman ne hai ange gi de hodooligi go Ahasuerus, “E dahi hagabuulingaa dangada e nnoho i denga vaaenga o doo nohoanga hodooligi; alaadeu hainga e dagodo gee ma hainga a dangada ange laa, gai gilaadeu e dee daudali i hainga a de hodooligi; e deai haigamaiana de golomagi ange lodo o de hodooligi gi gilaadeu. 9 Gai noo de hodooligi e malangilangi, gai ia gi haia dahi hagailoo e daa ai gilaadeu gi maakau, gai au ne gaavange gi gilaadeu e haia hegau a de hodooligi e dahisemada talent‡ selevaa, gilaadeu gi haoa gi lo te mommee doange a de hodooligi.”

10 Gai de hodooligi ga unusi de buulei i dono lima ga gaavange gi Haman, tama daane a Hammedatha, taane Agag, de hagadaumee o de gau Ssuu. 11 Gai de hodooligi ga hai ange gi Haman, “Dugua donu huu au sseene, gai haia be ni aha aau e lodo e hai ange gi de gau Ssuu.”

12 Gai de madaangahulu ma dolu laangi huu o tahi malama, gai gu hagahi gi loomai de gau sisi o de hodooligi. Gai gilaadeu ga sisi dahi hagailoo gi bei muna alodahi a Haman, ga kave gi dagi o denga vaaenga, ma denga goobenaa o denga vaaenga alodahi, aama dagi alodahi o de henua. Gai muna laa ne sisi i siianga ma muna a denga hagadaagangaa dangada alodahi, i de ingoo o de hodooligi go Ahasuerus, ga maaga i de hagailonga o de buulei o de hodooligi. 13 Gai dangada ne gaavee leda laa ne hai gi hulo gi denga vaaenga alodahi o de hodooligi, gai gilaadeu ga daa ai gi maakau de gau Ssuu alodahi — denga dama daane ma de gau madumaatua, ma denga gauligi ma denga haahine — i dahi laangi daudahi, go de madaangahulu ma dolu laangi o de madaangahulu ma lua malama go Adar, ga kave olaadeu goloa alodahi. 14 Gai gilaadeu ne langa de hagailoo laa ga hai gi se hainga i denga vaaenga alodahi, ma de hai gi iloo e denga huaadangada alodahi, gi paba ange ai gilaadeu gi de laangi laa.

15 Gai de gau ne gaavee laa de hagailoo, ne hagamoolau ga hulo i hiidinga muna a de hodooligi; gai muna laa ne hagailoo hogi i de madaaolo go Susa. Dua mee laa gai de hodooligi ma Haman ne nnoho ga unu, aagai dangada i de aduhale go Susa gu dee tonu ange gi de hagailoo laa.

4

Mordecai e ssala de bale mai i daho Esther

1 Gai de masavaa huu a Mordecai ne langona ai mee gu hai laa, gai ia ga saesae ono malo, ga gahu i malo daladala aama de hagamalili ange lehu gi honga dono biho. Gai ia ne oo ga dangi ga hano ai gi lo te aduhale; 2 gai ia ne hano ga duu i ma te haitoga o de hale o de hodooligi, go hiidinga e deai donu se dangada e maua i de ulu i lo te buibui o de hodooligi noo ia e gahu i malo daladala. 3 Gai de gau Ssuu i denga vaaenga alodahi gu tae laa aagena muna a de hodooligi aama dana hagailoo, gu daemaha mmao olaadeu lodo, gai gilaadeu ga hagahiikai, ma de tangi aama de tangi see; gai ne soa gilaadeu ne kahu i malo daladala ga daakodo ai i lodo lehu.

4 Gai de masavaa o denga haahine hai hegau ma denga eunuch ne tala ange ai gi Esther mee laa, gai ia gu dee baba mmao ono lodo. Gai ia ga kave hanu malo e sui ai malo o Mordecai, aagai ia tee lodo e kave. 5 Gai Esther ga hagahi Hathach, dahi eunuch a de hodooligi gu hili ange laa gi haia hegau a Esther, ga hai ia gi hano gi daho Mordecai gi diiloo be ni aha gu hai, gai aahee hiidinga.

6 Gai Hathak ga hano gi daho Mordecai i lo te duu malaelae o de aduhale i ma te haitoga o de hale o de hodooligi, 7 gai Mordecai ga tala ange gi Hathak mee alodahi gu hai ange gi de ia, aama taelodo o denga sseene a Haman gu hagatoo donu bolo ia e hagao ange de hodooligi, gai ia ga daa ai gi maakau de gau Ssuu. 8 Gai ia ne gaavange gi de ia dahi beebaa ne langa ai laa de hagailoo gu duha saele laa i Susa, i dagodo de daa gi maakau o de gau Ssuu, ia gi hagaagona ange gi Esther ma de hagadonu ange gi de ia. Gai ia gi usuusu ina ange Esther gi hano gi mada i mua o de hodooligi, gi dangidangi hagammahi ange ai, ia gi abodonu ange gi ono dangada.

9 Gai Hathak ga ahe mai ga tala ange muna a Mordecai gi Esther. 10 Gai Esther ne kave ange hogi Hathak gi daalaa ange gi Mordecai, gi hai ange, 11 “De gau hai hegau alodahi ma dangada i vaaenga o de hodooligi e iloo, bolo tangada e hano e ulu gi lo te mommee iai de nohoanga o de hodooligi, gai de hodooligi tee aalu ia, gai e dahi donu huu hainga ange gi de ia — ia e daa donu gi magau. Deelaa donu huu, noo de hodooligi e haalo ange gi de ia dana laagau hodooligi gi ola ai dono mouli. Gai gu matolu odi huu laangi a de hodooligi tee aalu mai ai au.”

12 Gai gilaadeu ne tala ange muna a Esther gi Mordecai. 13 Gai Mordecai ne hagaahe muna nei gi Esther, “Koe e dee maanadu bolo go koe donu huu e ola i de gau Ssuu alodahi, i hiidinga koe e noho i de hale o de hodooligi. 14 Gai noo koe e noho donu huu ga dee muu i de masavaa nei, gai de ilaage ma de hagaola o de gau Ssuu e humai naa i dahi mommee gee, aagai koe ma doo huaabodu e maakau donu. Gai goai e iloo, be koe tee hili ange naa gi tuulanga o de hine hodooligi, i hiidinga o de masavaa bee nei?”

15 Gai Esther ne hai gilaadeu gi daalaa ange muna nei gi Mordecai, 16 “Hannoo hagabuni ina de gau Ssuu alodahi i Susa, gai goodou ga hagahiikai i ogu hiidinga; goodou e dee gaimee donu, aabe unu i e dolu laangi ma e dolu boo. Gai gimaadeu ma ogu haahine hai hegau e hagahiikai naa hogi madali goodou. Dua naa huu mee nei, gai au ga hano gi daho de hodooligi, e dee galemu donu e hai baasi ange gi de hainga. Gai noo au gu magau, gai au gu magau.”

17 Gai Mordecai ne hai ga bei mee alodahi a Esther gu tala ange ia gi haia.

5

Taonga ange gi de hodooligi ma Haman

1 Gai dua huu de hagadolu laangi, gai Esther ga gahu i malo o de hine hodooligi, ga hano ga duu i lo te buibui o de hale o de hodooligi, i ma te aabi iai de nohoanga hodooligi. Gai de hodooligi e noho i honga dono nohoanga ma e huli ange ai gi de haitoga. 2 Gai ga gidee huu e ia de hine hodooligi go Esther e duu i lo te buibui, gai ia gu malangilangi ga haalo ange de laagau hodooligi goolo e poo laa i dono lima. Gai Esther ga humai ga hagabaa ange ga poo ma te laagau hodooligi laa.

3 Gai de hodooligi ga hai ange, “De hine hodooligi go Esther, se aha oou e lodo e dangidangi ai? Gai e gaavadu donu gi de goe, ga dae ai loo gi dahi luu baasi o dogu nohoanga hodooligi.”

4 Gai Esther ga hai ange, “Noo e danuaa mai i daho de hodooligi, gai au e lodo e gauna adu gooluu ma Haman gi loomai gi taonga aagu e hagadabena ange gi de hodooligi.”

5 Gai de hodooligi ga hai ange, “Goodou hagamoolau gaamai Haman, gai gimaau ga hulo e hai gi bei muna a Esther.”

Gai de hodooligi ma Haman ga hulo ai loo e gaimee i taonga a Esther gu hagadabena laa. 6 Gai de hodooligi ne hai ange gi Esther, i de masavaa alaau e unu ai uvaini, “Se aha oou e lodo ai? Au e gaavadu naa donu gi de goe. Gai se aha naa huu oou e lodo e dangidangi ai? Gai e gaavadu naa donu gi de goe, ga dae ai loo gi dahi luu baasi o dogu nohoanga hodooligi.”

7 Gai Esther ga basa ange, ga hai ange, “Deenei dogu mee e lodo ai aama dagu dangidangi: 8 noo de hodooligi e abodonu mai gi de au, gai e malangilangi i de gaamai aama de hagasula dogu mee e dangidangi ai, gai au e lodo de hodooligi ma Haman gi aahe mai ange gi taonga aagu e hagadabena adu gi gooluu daiao. Gai au ga hai gi bei muna a de hodooligi.”

De hagatau e daa Mordecai gi magau

9 Gai Haman ga sao ga hano i de laangi laa gu malangilangi mmao ma de lodo danuaa. Aagai de masavaa huu a Haman ne gidee ai Mordecai i gaogao de haitoga o de hale o de hodooligi, ia tee duu age donu aabe ne hagadubu Haman, gai Haman gu kona mmao dono lili i Mordecai. 10 Gai Haman ne golomagi ono lodo ga hano gi dono hale.

Gai ia ga aalu ga gaamai ono soa aama dono bodu go Zeresh, 11 ga tala hagasoenga ange gi gilaadeu dagodo o dono lava, ma de soa ana dama, aama de hagaamua a de hodooligi ia, ma de hai ia gi maolunga ange i denga dagi o de henua ma de gau hai hegau o de hodooligi. 12 Gai Haman ne hai ange hogi, “De hine hodooligi go Esther tee gauna ange dahi dangada gee madali de hodooligi gi dana daonga, gai go au donu huu. Daiao gai ia gu gauna mai hogi au madali de hodooligi gi dana daonga. 13 Aagai mee nei alodahi e deai donu haigamaiana i taulooloa dagu gidee Mordecai, taane Ssuu, e noho laa i gaogao de haitoga o de hale o de hodooligi.”

14 Gai dono bodu go Zeresh ma ono soa alodahi ne hai ange gi de ia, “Hagaduulia dahi laagau gi madalima sugilima de maolunga, gai koe ga hai ange gi de hodooligi daiao gi daudaulia ai Mordecai. Gai koe ga hano madali de hodooligi gi taonga ma de malangilangi.” Gai Haman gu malangilangi i muna laa, ga hai gilaadeu gi hagaduulia dahi laagau daudau.

6

De hagadubu a de hodooligi Mordecai

1 De boo laa gai de hodooligi tee maua gi seni, gai ia ga hagadaba bolo gi gaamai de beebaa e daohi ai mee gu hai i denga ngadau gu hulo, gi daulia ange gi de ia. 2 Gai gu gidee i lo te beebaa laa dagodo de tala a Mordecai mee a Bigthana ma Teresh ne hai, gilaau ni eunuch e hagaloosi ina de haitoga o de hodooligi, gai gilaau ne hagatale de daa gi magau de hodooligi go Ahasuerus.*

3 Gai de hodooligi ga ssili, “Ni aha gu hai laa e hagadubu ai Mordecai i dana hegau ne hai?”

Gai denga daane e haia hegau i mada i mua o de hodooligi ga hai ange, “Tigi ai donu mee ne hai e hagadubu ai ia.”

4 Gai de hodooligi ne ssili, “Goai i lo te buibui?” De masavaa laa gai Haman se goodo ulu mai donu huu, gi lo te mommee e mua gi daha i de hale o de hodooligi, e basa ange ai gi de hodooligi, i de daudau o Mordecai i honga de laagau aana gu hagadabena ange laa gi de ia.

5 Gai denga daane hai hegau o de hodooligi ga hai ange, “Go Haman.”

Gai de hodooligi ga hai ange, “Hagaulu ina mai ia.”

6 Deelaa ai, Haman gu ulu mai, gai de hodooligi ne ssili ange gi de ia, “Se aha e hai ange gi tangada a de hodooligi gu lodo e hagadubu?”

Gai Haman ga hagadaba i ono lodo, “Goai ange naa donu a de hodooligi e lodo e hagadubu, e dee go au?” 7 Gai Haman ga hai ange gi de hodooligi, “Deenei dau mee e hai ange gi taane aau e lodo e hagadubu: 8 gaamai hanu malo o de hodooligi gu gahu ai laa ma gi hakahu ina ange ai ia, ma de hoosa o de hodooligi gu savini ai laa, gai gi gaavange dahi hau gi honga de biho o de hoosa laa; 9 ga gaavange denga malo ma de hoosa laa gi dahi dagi aamua o de hodooligi, gai ia gi hano gi hakahudia ange taane a de hodooligi gu lodo e hagadubu ga hakage ange ia gi honga de hoosa, ga dagi de hoosa laa lo te aduhale, ga hagadaba, ‘Deenei de hai a de hodooligi e hagadubu ai tangada aana gu lodo laa e hagadubu.’ ”

10 Gai de hodooligi ga hai ange gi Haman, “Hagamoolau hannoo gaavee de malo ma de hoosa naa, bei dau hai gu tala mai ai naa, ma gi haia ange mee naa gi Mordecai, taane Ssuu, go de ia e noho laa i gaogao de haitoga o de hale o de hodooligi. Gai koe haia donu gi bei muna alodahi aau gu tala mai naa.”

11 Gai Haman ne kave malo laa ga hakahu ange ai Mordecai, ga hai ia gi gage ange gi honga de hoosa laa, ga dagi ia laa lo te aduhale, gai ia ga hano i ono mada i mua ga hagadaba, “Deenei de hai a de hodooligi e hagadubu ai tangada aana e malangilangi laa i de hagadubu.”

12 Dua mee nei gai Mordecai ne ahe gi de haitoga o de hale o de hodooligi. Aagai Haman ne hagamoolau ga hano gi dono hale, ga haoli dono biho i hiidinga de daemaha ono lodo. 13 Gai ia ga tala ange gi dono bodu go Zeresh, ma ono soa mee alodahi gu hai ange laa gi de ia.

Gai ono daane heiangi ma Zeresh ga hai ange gi de ia, “Go hiidinga Mordecai, taane ne haia naa goe ga daamada de doo gi lalo, se dangada Ssuu, koe e dee maua donu i de hai baasi ange gi de ia, aagai koe e dee maua naa donu gi kii i de ia.”

De daudau o Haman i de laagau

14 Gai de masavaa alaadeu e tala ange ai muna laa gi de ia, gai gu tae mai denga eunuch o de hodooligi e kave Haman gi taonga a Esther gu hagadabena laa.

7

1 Gai de hodooligi ma Haman ne hulo gi taonga i daho de hine hodooligi go Esther. 2 Gai de hodooligi ga hai ange hogi gi Esther, i de masavaa olaadeu e unu ai uvaini i de hagalua laangi, “De hine hodooligi go Esther, se aha oou e lodo e dangidangi mai ai? Be se aha naa huu oou e dangidangi ai, gai e hai donu gi bei, ga dae ai loo gi dahi luu baasi o dogu nohoanga hodooligi.”

3 Gai de hine hodooligi go Esther ne basa ange ga hai ange, “De hodooligi, noo koe e abodonu mai gi de au, gai noo e danuaa mai i oo daha, deenei dagu dangidangi. Au e dangidangi adu koe gi hagaola ina dogu mouli aama mouli o ogu dangada. 4 Go hiidinga gimaadeu ma ogu dangada gu hagao e daa gi maakau ma de hai gi odi i teai. Noo gimaadeu ne hagao gi daha e hai ai denga daane ma haahine hai hegau, gai e deai donu agu muna, go hiidinga e dee se mee e heohi ai de hakoso de hodooligi.”

5 Gai de hodooligi go Ahasuerus ga ssili ange gi Esther, de hine hodooligi, “Goai, gai go hee donu iai tangada gu maanadu naa bolo ia e hai de hegau naa?”

6 Gai Esther ga hai ange, “Ia se hagadaumee e kino i gimaadeu! Go Haman taane baubau naa!”

Gai Haman gu madagu i de hodooligi ma de hine hodooligi. 7 Gai de hodooligi ga duu age i de kona mmao de lili, ga hano gi lo te veelenga o de hale o de hodooligi. Aagai Haman gu donu iho bolo de hodooligi gu lava donu i de hagamodu e hagaduasala ia, deelaa ai, ia ne noho ga dangidangi ange gi de hine hodooligi go Esther gi hagaola ina dono mouli.

8 Gai ga ahe mai huu de hodooligi i de veelenga o de hale o de hodooligi gi de mommee e hai ai laa taonga, gai ia gu gidee Haman gu hagabaguu ange gi honga de mee dagodo o Esther e noho ai laa.

Gai de hodooligi ga hagadaba, “Ia ga hai gi de mahi nei donu hogi de hine hodooligi, i de masavaa oogu e noho ai i de hale?”

De masavaa a de hodooligi ne tala ai muna nei, gai de gau hai hegau ga haoli luu mada o Haman. 9 Gai Harbona, dahi eunuch e haia hegau i mada i mua o de hodooligi, ga hai ange, “Tilo, dahi mommee daudau, se madalima sugilima de maolunga, e duu i gaogao de hale o Haman; ia ne hai e daudau age ai Mordecai, taane ne hagaola ina de mouli o de hodooligi.”

Gai de hodooligi ga hai ange, “Gaavee ia daudaulia ange aagena.” 10 Gai gilaadeu ga daudau Haman i honga de laagau aana ne hagaduu laa e daudau ai Mordecai, gai de hodooligi gu ahe dono lili.

8

De dugu ange de gau Ssuu gi hai baasi

1 De laangi laa gai de hodooligi go Ahasuerus ne gaavange mee a Haman, de hagadaumee o de gau Ssuu, gi de hine hodooligi go Esther. Gai Mordecai gu humai gi mada i mua o de hodooligi, go hiidinga Esther gu tala bolo gilaau ni hai dangada. 2 Gai de hodooligi ga unusi dono buulei, aana ne kave gee laa i daho Haman ga gaavange gi Mordecai. Gai Esther ne hai Mordecai gi huahua i mee alodahi a Haman.

3 Gai Esther ne dangidangi ange hogi gi de hodooligi, ma de duuduli i gaogao luoono vae ma de dangi. Ia ne dangidangi ange ia gi haia gi dee sula de hagatau baubau a Haman, taane Agag gu hagasauaa laa e daa ai gi maakau de gau Ssuu. 4 Gai de hodooligi ga haalo ange dana laagau hodooligi goolo gi Esther, gai Esther ga hidi age ga duu i mada i mua o de hodooligi.

5 Gai Esther ne hai ange, “Noo e heohi mai i daho de hodooligi, gai noo ia e abodonu mai gi de au, ma de malangilangi i de au, gai de hodooligi gi haia dahi hagailoo gi suuia ai denga leda a Haman, tama daane a Hammedatha, taane Agag, gu sisi laa e daa ai gi maakau de gau Ssuu e nnoho i vaaenga alodahi o de hodooligi. 6 Dee hee dagu hai e maua ai i de tilo de hai ngadaa gu dai hai ange nei gi ogu dangada? Gai dee hee dagu hai e maua ai i de tilo de daia ga maakau o ogu dangada?”

7 Gai de hodooligi go Ahasuerus ga hai ange gi de hine hodooligi go Esther ma Mordecai, taane Ssuu, “Tilo, au gu gaavange gi Esther mee alodahi a Haman, go hiidinga ia ne hagatale de daa de gau Ssuu. Gai au gu hai gilaadeu gi daudau ina ia i de laagau laa. 8 Gai gooluu aahe ange siia dahi hagailoo i de ingoo o de hodooligi, ange gi de gau Ssuu, ooluu muna e llodo e sisi, ga hagailonga i de buulei o de hodooligi, go hiidinga de hagailoo e sisi laa i de ingoo o de hodooligi ga maaga i dono buulei, e dee maua donu i de sui.”

9 Gai gu hagahi gi hagabuni de gau sisi o de hodooligi i tolu malama, go Sivan,* i de madalua ma dolu laangi. Gai gilaadeu ne sisi de hagailoo a Mordecai ange gi de gau Ssuu, ma ange gi dagi o denga vaaenga, ma goobenaa, aama de gau aamua o denga henua e 127, mai i India ga dae ai gi Ethiopia. Gai de hagailoo laa ne sisi i denga siianga ma muna a dahi henua ma dahi henua, ma dahi huaadangada ma dahi huaadangada, aama siianga ma muna hogi a de gau Ssuu. 10 Gai muna laa ne sisi i de ingoo o de hodooligi go Ahasuerus ga maaga i dono buulei hagailonga, gai ne gaavee e gilaadeu e saavini i hoosa kemo ne hagadili i denga hoosa a de hodooligi.

11 Gai de hagailoo a de hodooligi i lodo leda laa ne hai gi maua e de gau Ssuu, i denga aduhale alodahi gi hagabuni gi buibuia gilaadeu; gi oohaa ai ma de hebagi, ma de daa gi maakau denga huaahenua aabe go dangada o hanu vaaenga, e hagabuni laa e hebagi ange gi gilaadeu, ga daa gilaadeu ma alaadeu dama ma denga haahine, ga kave olaadeu goloa. 12 Gai de laangi ne daamada ai de hai mee nei i denga vaaenga alodahi o de hodooligi go Ahasuerus, go de madaangahulu ma dolu laangi o de madaangahulu ma lua malama go Adar.† 13 Gai ne langa muna i de hagailoo ne hai laa ga se hainga ga kave gi denga vaaenga alodahi, ma de hai gi iloo e dangada alodahi. Gai de gau Ssuu gi hagadabena i de laangi laa gi suuia ange mee a olaadeu hagadaumee e hai ange gi gilaadeu.

14 Gai denga daane ne gaavee de hagailoo laa ne saavini i denga hoosa kemo a de hodooligi ma de hagamoolau ga hulo, i hiidinga de hagailoo a de hodooligi. Gai de hagailoo laa ne hagasauaa i de madaaolo go Susa.

15 Gai Mordecai ne sao ga hano gee mai i mada i mua o de hodooligi gu gahu i malo hodooligi buluu ma de tea, ma de hau i dahi hau goolo, gai dono malo laa daha e hai i linen tea ma de purple. Gai dangada i de aduhale go Susa gu lodo danuaa ma de malangilangi. 16 Gai de gau Ssuu gu ilaage ma de lodo danuaa, ma de malangilangi aama de hagadubu i daho dangada. 17 Gai de gau Ssuu e nnoho laa i denga vaaenga ma denga aduhale alodahi ne kave laa aagena de hagailoo a de hodooligi, gu llodo danuaa ma de malangilangi, gai gilaadeu ga daonga ma de malangilangi. Gai dangada soa o de henua laa gu hai gi ni dangada Ssuu, i hiidinga gilaadeu gu maatagu i de gau Ssuu.

9

De kii o de gau Ssuu

1 Gai de madaangahulu ma dolu laangi huu o de madaangahulu ma lua malama, go de malama go Adar,* go de laangi e hagasula ai de hagailoo a de hodooligi. De laangi laa gai denga hagadaumee o de gau Ssuu ne tali e hagadee kii gilaadeu, aagai de hagailoo gu sui, gai de gau Ssuu ne hagadee kii ina dangada e kino i gilaadeu. 2 Gai de gau Ssuu ne hagabuni i denga aduhale o denga vaaenga alodahi o de hodooligi go Ahasuerus, ga hebagi ange gi dangada e nnoho laa e daia gilaadeu. Gai teai dangada ne maua i de hai baasi ange gi de gau Ssuu, go hiidinga dangada alodahi gu maatagu i gilaadeu. 3 Gai dagi alodahi o denga vaaenga, ma denga goobenaa, ma de gau maolunga, ma sui o de hodooligi ga bale ange de gau Ssuu, i hiidinga gilaadeu gu maatagu i Mordecai. 4 Go hiidinga Mordecai gu kona mmao de maolunga i de hale o de hodooligi, gai ono longo gu dele i denga vaaenga alodahi, gai ia e hagadaga ange huu de mmahi.

5 Gai de gau Ssuu ne daa ga maakau olaadeu hagadaumee alodahi i de gadilaasa; gilaadeu ne oha ma de daa ga maakau dangada e kino i gilaadeu, aama de hai be ni aha alaadeu ne llodo e hai ange gi olaadeu hagadaumee. 6 Gai de gau Ssuu ne daa ga maakau e limalau dangada i de madaaolo go Susa. 7 Gai gilaadeu ne daa hogi ga maakau Parshandatha, ma Dalphon, ma Aspatha, 8 ma Poratha, ma Adalia, ma Aridatha, 9 ma Palmashta, ma Arisai, ma Aridai, ma Vaizatha, 10 go denga dama daane e dinoangahulu a Haman, tama daane a Hammedatha, de hagadaumee o de gau Ssuu. Aagai de gau Ssuu tee kave donu dahi olaadeu goloa daudahi.

11 Gai taelodo o dangada alodahi ne daa ga maakau i de madaaolo go Susa i de laangi laa, ne hagailoo ange gi de hodooligi. 12 Gai de hodooligi ga hai ange gi de hine hodooligi go Esther, “De gau Ssuu gu daa ma gu maakau e limalau daane aama denga dama daane e dinoangahulu a Haman i de madaaolo go Susa. Gai ni aha alaadeu gu hai i denga vaaenga o de hodooligi ange laa? Gai se aha ange aau e lodo ai? Gai e gaavadu donu gi de goe. Gai se aha ange naa huu oou e dangidangi mai ai? Gai e hai donu hogi gi bei.”

13 Gai Esther ga hai ange, “Noo e heohi mai i oo daho e de hodooligi, gai dugua ange hogi de gau Ssuu i Susa gi haia daiao gi se laangi e hagasula ai de hagailoo ne hai ange nei gi anailaa nei. Gai gilaadeu gi daudaulia age hogi dama daane a Haman i denga laagau.”

14 Gai de hodooligi ne hagadaba bolo gi haia mee nei. Gai gu hagailoo muna laa i Susa, gai denga dama daane a Haman e dinoangahulu laa gu daudau i honga denga laagau daudau. 15 Gai de gau Ssuu i Susa ne hagabuni hogi i de madaangahulu ma haa laangi o de malama go Adar, ga daa gu maakau ange e dolulau daane i Susa, aagai tee kave olaadeu goloa.

16 Gai de gau Ssuu e nnoho laa i denga vaaenga o de hodooligi ange laa ne hagabuni hogi ga buibui gilaadeu ma de hagaola gilaadeu mai i olaadeu hagadaumee. Gai gilaadeu ne daa ga maakau e 75,000 dangada e kino laa i gilaadeu, gai tee kave olaadeu goloa. 17 Gai mee nei ne hai i de madaangahulu ma dolu laangi o de malama go Adar, gai de madaangahulu ma haa laangi huu o de malama, gai gilaadeu ga hagammabu ma de daonga ga malangilangi.

18 Gai de gau Ssuu e nnoho laa i Susa ne hagabuni i de madaangahulu ma dolu aama de madaangahulu ma haa laangi o de malama, gai gilaadeu ne hagammabu i de madaangahulu ma lima laangi o de malama laa ga daonga ma de malangilangi.

19 Deelaa ai, de gau Ssuu e nnoho laa i denga aduhale vaaligiligi ma aduhale e dee buibui, ne dao de madaangahulu ma haa laangi o de malama go Adar, ga hai gi se laangi niiolaadeu e daonga ai ma de malangilangi, aama de duha ange gai gi dangada.

Taamada Taonga o de Purim

20 Gai Mordecai ne sisi mee nei ga kave gi de gau Ssuu alodahi, i denga vaaenga o de hodooligi go Ahasuerus, i mommee e paa mai aama mommee e mmao, 21 ga hai gilaadeu gi dao de madaangahulu ma haa, ma de madaangahulu ma lima laangi o de malama go Adar i ngadau alodahi, 22 go de laangi o de gau Ssuu ne ola mai ai i olaadeu hagadaumee, gai go de malama o olaadeu daemaha ne sui ai ga se malangilangi, gai olaadeu hinangalosaa ne sui ga se laangi hagammabu ma de daonga. Gai gilaadeu gi duuhaa gai i olaadeu magavaa ma de ngadi gaavange mee gi de gau hagaau aloha.

23 Gai de gau Ssuu ne buni bolo e duudagi de hai mee alaadeu ne daamada laa de hai, bei de hai a Mordecai ne sisi ange ai laa gi gilaadeu. 24 Gai Haman, tama daane a Hammedatha, taane Agag, de hagadaumee o de gau Ssuu alodahi, ne hagatau e hai baasi ange ma de daa gilaadeu gi maakau, gai ia gu lava i de dada de Pur, (go de mee e dada laa) e oha ai ma de daa ai gilaadeu gi maakau.* 25 Aagai de masavaa a de hodooligi ne iloo ai de hagatau laa, gai ia ne hagadaba i de leda aana ne sisi ai laa, i dagodo o de hagatau baubau a Haman ne hai laa e hai baasi ange gi de gau Ssuu, bolo gi ahe ange donu huu gi de ia, gai gi daudaulia gilaadeu ma ana dama daane i honga denga laagau. 26 Deelaa ai, gilaadeu ne hagaingoo ange denga laangi laa go laangi o de Purim, de muna nei ne humai i de muna go de Pur. Go hiidinga o muna alodahi ne sisi i lo te leda nei, ma hai ngadaa aama mee ne hai ange gi gilaadeu, 27 gai de gau Ssuu ne hai de laangi nei gi se laangi e dao i olaadeu daha, ma olaadeu aamuli aama dangada alodahi gu hai laa gi ni dangada Ssuu. Gai gilaadeu ne duudagi de dao luu laangi nei, bei de hai gu sisi ai laa ma gu hagamodu ange gi denga ngadau alodahi. 28 Gai luu laangi nei e hagamaanadu ma de dao i denga atangada alodahi, ma daho denga hagadiilinga alodahi i denga vaaenga ma aduhale alodahi. Gai luu laangi o de Purim gi dee tuu donu de dao i daho de gau Ssuu aama daho olaadeu aamuli.

29 Gai de hine hodooligi go Esther, tamaa hine a Abihail, ma Mordecai, taane Ssuu ne sisi ange hogi dahi leda ga hagasauaa ma de hagadonu dagodo o laangi o de Purim. 30 Gai Mordecai ne kave denga leda gi de gau Ssuu alodahi i denga vaaenga e 127 i de nohoanga hodooligi o Ahasuerus, i dagodo o de nnoho baba ma de muna abodonu, 31 gai gilaadeu gi dao ina luu laangi o de Purim laa i de masavaa gu hagailonga ange, bei de hai a Mordecai, taane Ssuu aama de hine hodooligi go Esther gu hagasauaa ange ai gi gilaadeu, bei delaadeu hai gu hagatau ai i olaadeu daha aama ange gi olaadeu aamuli delaadeu hai e hagahiikai ai aama de daemaha olaadeu lodo. 32 Muna a Esther ne hagasauaa de dao o luu laangi o de Purim, gai mee nei ne sisi ga daohi i lodo beebaa mulo.

10

De maolunga o Mordecai

1 Gai de hodooligi go Ahasuerus ga hai dangada gi hagao ina taagisese, i de henua alodahi ga hano ai gi tagudai. 2 Gai hegau alodahi ne hai i dono sauaa ma ono mmahi, aama dagodo o tuulanga maolunga o Mordecai, ma de hagaamua a de hodooligi ia, gu sisi i lo te beebaa e daohi ai laa hegau a denga hodooligi o Media ma Persia. 3 Gai taane Ssuu go Mordecai, go togolua i lalo o de hodooligi go Ahasuerus, ia se daane maolunga i daho de gau Ssuu, ma de hagadubu i daho ono dangada, go hiidinga ia ne hagammahi ga ssala de mee e danuaa ange gi ono dangada donu, ma de hai hegau ange gi nnoho paba denga hagadiilinga alodahi.

* : Ahasuerus e bei go Xerxes.

* 1:1 Ezra 4.6

* 2:6 Jehoiachin: de Beebaa Hebrew e hai ange bolo go Jeconiah.

† 2:16 Tebeth e bei go daha Daholaa (December) ma Madaligi (January).

* 3:7 Nisan e bei go daha Manu (March) ma Idiidi (April).

† 3:7 Adar e bei go daha Daagelo (February) ma Manu (March).

‡ 3:9 10,000 talente bei se 375 dana.

* 6:2 Est 2.21-22

* 8:9 Sivan e bei go daha Salaboli (May) ma Alamooi (June).

† 8:12 Adar e bei go daha Daagelo (February) ma Manu (March).

* 9:1 Adar e bei go daha Daagelo (February) ma Manu (March).

* 9:24 Est 3.7

Job

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

De Beebaa go

Job

Hanu dagodo o de beebaa nei

De Beebaa o Job e dee iloo danuaa de masavaa ne sisi ai, gai agu made mee e sisi ai ne hai i de masavaa o denga dubuna maatua o de gau Israel. De beebaa nei e sisi ai taalanga o dahi daane danuaa ne tuu ange laa aagena denga hai ngadaa nnui — ana dama alodahi ne maakau, ana mee alodahi ne odi i teai, gai ia ne hai dahi magi kona ma de hakino gee. De beebaa nei e sisi ai e dolu hagadau madaangudu, gai e hagaago mai ai de hai a Job ma ono soa e tonu ange ai gi denga hai ngadaa nei. De hagaodi o mee nei, gai de Maadua e hai hegau laa i magavaa o dangada, de ia e dagina denga madaangudu ne hakide ange gi a Job.

Soa o Job ne ssala de hiidinga o Job gu hagaduasala ai laa. Gilaadeu e maanadu bolo de Maadua e hagao ange tangada e haia tanuaa, aagai e hagaduasala tangada e haia de baubau, deelaa ai, gilaadeu e hagataba bolo a Job ne hagaduasala i hiidinga ia gu haisala. Job ne maanadu bolo ia se dangada hai hegau danuaa ma de heohi, deelaa ai, e dee heohi donu de kona dono hagaduasala. Job tee donu ange be gu aha de Maadua gu hai ai, gi kona de lagolago mee baubau e hai ange gi de ia. Ia ne hagadaumee ange donu gi de Maadua, aagai a Job tee tili donu dono gai, gai ia ne lodo e tala anga dono heohi gi de Maadua, ma de ahe ange e kave de hagadubu e gaavange laa gi tangada danuaa.

De Maadua tee basa ange donu gi muna ssili a Job, aagai ia ne basa ange gi a Job bei dagodo o dono gai, ma de hagaago ange gi a Job dagodo o dono sauaa ma dono heiangi, i hanu ada o mee o Job e donu ange laa aagena. Gai a Job ne hagamaolalo ga hagadaba, bolo de Maadua e heiangi gai e maolunga. Ia ne dahuli ono lodo ga tala bolo ia gu haisala, i hiidinga o muna baubau aana gu tala i dono lili.

Muna hagaodi e tala de hagaahe ange a de Maadua, de lava o Job ga bei ono dagodo i mua, gai ne kii ange donu de laumalie. Gai de Maadua ne hagasee soa o Job, i hiidinga gilaadeu tee tonu ange gi dagodo de hagaduasala o Job. Gai go Job donu huu ne donu ange, bolo de Maadua e maolunga ange i maanadu a dangada.

Dahi gubu hagamogomogo: “Gai Tagi Maolunga ne ssili ange gi Satan, ‘Koe gu gidee naa dagodo o dogu dangada hai hegau go Job? E deai ange donu se dangada e bei ono dagodo i henua i lalo; ia e dee haisala ma de heohi, gai e madagu i de Maadua, ma de kino i de baubau. Gai ia goi duudagi donu huu de hai hegau i de muna abodonu, e dee galemu donu koe gu hai au gi hai baasi ange gi de ia, ma de hagaduasala ia, gai e deai donu hiidinga’ ” (2.3).

Denga vaevaaenga

Muna i taamada (1.1—2.13)

Job ma ono soa (3.1—31.40)

a. De nanu o Job (3.1-26)

b. Tahi madaangudu (4.1—14.22)

c. De lua madaangudu (15.1—21.34)

d. Tolu madaangudu (22.1—27.23)

e. De tuhi dagodo o de heiangi (28.1-28)

f. Muna hagaodi a Job (29.1—31.40)

Muna a Elihu (32.1—37.24)

De basa ange o Tagi Maolunga gi a Job (38.1—42.6)

Muna hagaodi (42.7-17)

1

Dagodo o Job ma dono lava

1 E dahi daane e noho i de henua go Uz, dono ingoo go Job. Ia se daane e dee haisala gai e heohi, gai ia e madagu i de Maadua ma de kino i de baubau. 2 Gai e dogohidu ana dama daane ma e dogodolu damaa hine. 3 Gai e hidumano ana ssiibi, ma e dolumano gamelo, ma e mano kaau daane e noonooa dagilua ange gi denga laagau hagahai hegau, aama e limalau donkey haahine, gai e soa hogi ono dangada hai hegau. Gai ia se daane maolunga i magavaa o dangada alodahi i baasi i dua.

4 Gai ana dama daane ne hai denga daonga i olaadeu hale alodahi, gai gilaadeu e ssala ange hogi olaadeu daina haahine dogodolu gi loomai gi gaimee ma de unu uvaini madali gilaadeu. 5 Gai de masavaa huu e odi ai laangi olaadeu e daonga ai, gai a Job ga aalu gilaadeu ga gaamai ga hagagilimalali. Gai ia ne oho age i boo taiao ga hai dagidahi sigidaumaha dudu ange gi gilaadeu. Go hiidinga ia ne hagadaba, “Kana adu agu dama ne haisala ma de pasa baubau i de Maadua i olaadeu lodo.” Aanei hegau a Job e hai i laangi alodahi.

Tahi hagatale o Job

6 Dahi laangi huu gai dama a de Maadua* ne hagabuni mai gi mada luu mada o Tagi Maolunga, gai Satan ne humai hogi madali gilaadeu.* 7 Gai Tagi Maolunga ne ssili ange gi de ia, “Go hee oou ne humai ai naa?”

Satan ne basa ange, ga hai ange gi Tagi Maolunga, “Au ne humai i dua dogu aheahe saele i henua i lalo alodahi.”

8 Gai Tagi Maolunga ga ssili ange hogi gi Satan, “Koe gu gidee naa dagodo o dogu dangada hai hegau go Job? E deai ange donu se dangada e bei ono dagodo i henua i lalo; ia e dee haisala ma de heohi, gai e madagu i de Maadua ma de kino i de baubau.”

9 Gai Satan ne hai ange gi Tagi Maolunga, “E aha, e dee se hiidinga o Job e madagu ai laa i de Maadua?* 10 Gai e dee go hiidinga koe e buibui ia ma dono huaabodu aama ana mee alodahi? Koe gu hagamanuuia ana hegau alodahi, gai ana manu haangai gu hhao ma gu honu honga de henua. 11 Aagai noo koe e hagaabo doo lima ga poo ange gi ana mee alodahi, gai ia e huli adu naa ga hai baasi adu gi de goe.”

12 Gai Tagi Maolunga ga hai ange gi Satan, “Au e gaavadu gi de goe ssauaa e hai ai be ni aha aau e lodo e hai ange gi ana mee alodahi. Gai koe e dee maua i de poo ange gi dono angaanga.” Gai Satan ga hano gee ai loo i mada luu mada o Tagi Maolunga.

13 Dahi laangi gai denga dama daane ma damaa hine a Job e daonga ma de unu uvaini i de hale o delaadeu daina daane madua, 14 gai dahi dangada hagailoo ne savini mai gi daho Job, ga hai ange, “Au kaau nogo hagabalabala de gelegele, gai au donkey e gaimee i olaadeu gaogao, 15 gai de gau Seba ne loomai ga hebagi mai gi gimaadeu, ga kave denga manu alodahi, gai ga daa gu maakau de gau hai hegau alodahi. Gai go au donu huu ne ola, gai au ga humai ai nei e tala adu gi de goe.”

16 De masavaa o taane laa goi tala ai ana muna, gai gu humai ange hogi dahi dangada, ga hai ange, “Dahi ahi mai i daho de Maadua gu hano iho i de langi ma gu dudu denga ssiibi ma de gau hagaloosi. Gai go au donu huu ne ola, gai au ga humai ai nei e tala adu gi de goe.”

17 De masavaa a taane laa goi tala ai ana muna, gai gu humai ange hogi dahi, ga hai ange, “E dolu hagabuulingaa daane o de gau Chaldea ne loomai ga hebagi mai gi gimaadeu, ga kave gee ai denga gamelo ma de daa ga maakau de gau hai hegau i de gadilaasa. Gai go au donu huu ne ola, gai au ga humai ai nei e tala adu gi de goe.”

18 De masavaa o taane laa goi tala ai ana muna, gai gu humai ange hogi dahi, ga hai ange, “Au dama daane ma au damaa hine e daonga ma de unu uvaini i de hale o dau dama daane madua, 19 gai tilo, dahi madangi mmahi ne ssau mai i lodo henua ga hagaili de hale laa gu baguu iho ga baalasi gilaadeu alodahi gu maakau. Gai go au donu huu ne ola, gai au ga humai ai nei e tala adu gi de goe.”

20 Gai a Job ne hidi age ga ssae ono malo ma de dahi dono biho. Gai ia ga ino gi honga de gelegele ga daumaha ange gi de Maadua, 21 ga hagadaba,

“Au ne ngadi haanau mai i lo te dinae o dogu dinana,

gai au e ngadi ahe naa hogi gi kilaa.

Go Tagi Maolunga ne gaamai, gai go Tagi Maolunga e gaavee gee;

duuhia de ingoo o Tagi Maolunga.”

22 Mee nei alodahi ne hai, gai a Job tee haisala donu aabe ne hagabaubau de Maadua i dahi mee daudahi.

2

De lua hagatale o Job

1 Dahi laangi ange gai denga dama a de Maadua ne loomai gi mada luu mada o Tagi Maolunga, aagai Satan ne humai hogi madali gilaadeu gi mada luu mada o Tagi Maolunga. 2 Gai Tagi Maolunga ne ssili ange gi Satan, “Go hee oou ne humai ai naa?”

Satan ne basa ange, ga hai ange, “Au ne humai i dua dogu aheahe saele i henua i lalo alodahi.”

3 Gai Tagi Maolunga ne ssili ange gi Satan, “Koe gu gidee naa dagodo o dogu dangada hai hegau go Job? E deai ange donu se dangada e bei ono dagodo i henua i lalo; ia e dee haisala ma de heohi, gai e madagu i de Maadua, ma de kino i de baubau. Gai ia goi duudagi donu huu de hai hegau i de muna abodonu, e dee galemu donu koe gu hai au gi hai baasi ange gi de ia, ma de hagaduasala ia, gai e deai donu hiidinga.”

4 Satan ne hai ange gi Tagi Maolunga, “De gili e sui ai de gili! Tangada e gaavange ana mee alodahi e hagao ai dono mouli. 5 Aagai noo koe e haalo doo lima ga poo ange gi dono angaanga ma ono ivi, gai ia e huli adu naa donu ga basa baubau adu gi de goe.”

6 Gai Tagi Maolunga ga hai ange gi Satan, “Tilo, au gu dugu adu ia gi lalo doo sauaa, aagai koe aude gaavee dono mouli.”

7 Gai Satan ne hano gee mai i mada i mua o Tagi Maolunga, ga hai gu ssomo hanu hagahoa hagammae i de angaanga alodahi o Job, mai i luoono vae ga dae ai gi dono biho. 8 Gai a Job ne hai dahi dalaa gumedi hadu ga salusalu ai ono maanuga ma de noho i lodo lehu.

9 Gai dono bodu ga hai ange gi de ia, “Koe goi daohi naa donu huu doo hai hegau i de muna abodonu? Basa hagangadi mee ina de Maadua gi magau ai goe!”

10 Job ne hai ange, “Koe e basa donu bei dahi hahine lodo senga. E aha, go mee danuaa donu huu adaadeu e kave mai i daho de Maadua, gai e dee kave hogi denga mee hai ngadaa?”

Gai a Job tee haisala donu i ana muna ne tala.

Denga soa dogodolu o Job

11 Gai soa dogodolu o Job, go Eliphaz taane Teman, ma Bildad taane Shuah, aama Zophar taane Naamah, gu langona e gilaadeu dagodo o denga hai ngadaa alodahi gu hai ange gi de ia, gai gilaadeu ne hagabuni ga loomai gi ono daha, mai i olaadeu mommee, e hagamaamaane ma de hagaaneane ono lodo. 12 De masavaa huu alaadeu ne gidee adu ai ia i de mommee mmao, gai gilaadeu gu dee madea ia, gai gilaadeu ga heehee ga tangi ma de saesae olaadeu malo, ga hagamalili ange gelegele gi honga olaadeu biho. 13 Gai gilaadeu ga hulo ga nnoho madali a Job i honga de gelegele i e hidu laangi ma e hidu boo. Gai teai donu se gilaadeu ne daalaa ange dahi muna gi de ia, go hiidinga gilaadeu gu gidee bolo a Job gu duasala mmao i dono mmae.

3

De nanu o Job

1 Dua mee laa, gai a Job ne basa ga hagamalaia dono laangi ne haanau ai,* 2 ga hagadaba,

3 “Mee naa teai ai donu sogu laangi ne haanau ai,

ma de boo a dahi ne hagadaba ai, ‘Dahi gauligi daane gu haanau.’

4 De laangi laa gi gohu,

gai de Maadua gi dee saalaa mai i lunga,

gai gi deai se maalama iai.

5 Gai gi iai de goohunga ma de gohu boo dangodango;

de hagausinga gi hanage gi haolia de laangi laa;

gai de gohu o de laangi gi hagamaatagu mmao.

6 De boo laa — gi haolia i de gohu boo dangodango!

Gai gi dee dau madali laangi i de ngadau,

gi dee dau hogi i denga malama.

7 Uaa, haia de boo laa gi se ngadi boo,

gai gi deai se malangilangi iai.

8 De gau hagamalaia gi hagamalaia ina de laangi laa,

go dangada e haia gi hanage de Leviathan.

9 Ono heduu i taiao gi hagagohu;

gai gi deai haigamaiana dana tali gi ao de mee,

gai gi dee gidee de maalama o taiao,

10 go hiidinga tee pono de haitoga o de mommee o denga dama,

gi dee gidee ai e au de hai ngadaa.

11 Gu aha tee magau ai laa donu huu au i de masavaa oogu ne haanau ai,

aabe ne magau i de masavaa oogu ne doo mai ai i de mommee o denga dama?

12 Gu aha tangada gu sigo ai laa au,

gai gu aha gu hanu ai gaanuunu oogu ne unuunu ai?

13 Mee naa iainei gai au gu dagodo ma gu baba;

au gu magau ma gu hagamabu,

14 madali denga hodooligi ma de gau hagasaele o henua i lalo,

ne hagaduulia laa denga mommee gu maoha laa ma gu ngadi daakodo,

15 madali dagi o de henua e hanu laa alaadeu goolo,

ma de hhao olaadeu hale i denga selevaa.

16 Gai gu aha tee danu ai laa donu huu au bei dahi dama ssege,

be se gaagaa tee gidee e ia de maalama?

17 De gau baubau gu dee hai mee gi hai ngadaa i kilaa,

gai gilaadeu e daalea gu hagammabu.

18 De gau i lo te hale pono gu ilaage hogi,

gilaadeu gu dee langona leo o dangada e dagudagu ina ange alaadeu hegau.

19 De gau maolalo ma de gau maolunga i kilaa hogi,

gai tangada hai hegau gu ilaage mai i dono dangada aamua.

20 Gu aha gu gaavange ai de maalama gi gilaadeu e duasala,

gai de mouli gi dangada e daemaha olaadeu lodo?

21 Gilaadeu e llodo mmao i de magau, aagai e dee maua gi dae mai,

gai e kii ange delaadeu ssala de magau

i delaadeu ssala mee hagamogomogo e hagammuni laa;*

22 gilaadeu e malangilangi ma de llodo danuaa

i de masavaa olaadeu e tuu ange ai gi taanunga.

23 Gu aha gu dugu ai gi mouli tangada e dee gidee dono haiava,

gai de Maadua e buibui gi dee gidee e ia?

24 Au e dee gaimee gai au e manava i lunga;

dogu gonogono e duudagi donu huu bei de vai ssali.

25 Dogu mee e madagu ai laa gu hai mai donu gi de au,

gai dogu mee e manavasaa ai laa gu duu mai donu gi de au.

26 Au e dee maua gi baba aabe gi mabu;

au e dee maua i de hagamabu, aagai e hai ngadaa.”

4

Muna a Eliphaz

1 Gai Eliphaz taane Teman ne hai ange,

2 “Noo tangada e tala adu dahi muna gi de goe,

gai koe e dee golomagi naa oo lodo?

Aagai goai ai e maua i de noho ga dee muu?

3 Tilo, gu soa dangada aau ne agoago ange,

gai koe gu bale ange gilaadeu e baageaa.

4 Au muna gu bale ange tangada gu baguu laa,

ma de hagammahi dangada e dee maua i de tuu gi makaga.

5 Aagai iainei koe gu hai ngadaa, gai koe e dee golomagi oo lodo;

go koe gu hai ngadaa, gai koe gu manavasaa.

6 E aha, doo madagu i de Maadua tee hai laa ga dahi au tali,

gai doo heohi e dee hai laa ga dahi au tali hagalodolodo?

7 Noho hagasaelea age: goai tangada dee haisala gu magau laa?

Gai gu dahi laa dangada heohi ne daia ga magau?

8 Au gu gidee bolo gilaadeu e doo ina de baubau,

ma gilaadeu e dooa de hai ngadaa e hagihagi naa hogi ono hua.

9 De Maadua e manava donu huu gai gilaadeu gu maakau,

de madangi o dono lili e daa gilaadeu.

10 De laiono e goo ma de hagangolo,

aagai niho o denga laiono gauligi gu hadihadi.

11 De laiono mmahi e magau naa i teai ana gai,

gai dama a de laiono hahine e mavaevae saele naa.

12 Muna nei ne hagammuni ga tala mai ai gi de au,

gai ne musumusu mai gi dogu dalinga;

13 ne gaamai gi de au i de midi i lo te boo,

i de masavaa o dangada e sseni tao ai,*

14 gai au ne madagu mmao ma de bolebole,

gai ogu ivi alodahi gu bolebole.

15 Dahi hagasaalunga ne humai laa gaogao luoogu mada,

gai ngaangaaulu i dogu angaanga gu teve.

16 De hagasaalunga laa ne duu ga dee ngalue,

aagai au tee madea be se aha deelaa.

Dahi goohunga ne duu i ogu mada i mua,

gai au ne langona dahi leo i de masavaa e malino ai,

17 ‘E maua e dahi dangada gi heohi ange i de Maadua?

E maua e dahi dangada gi gilimalali ange i de ia ne haia ia?

18 Noo de Maadua e dee hagadonu dahi ono dangada hai hegau i de langi,

gai noo ia e hagabaubau ono dangada de langi i olaadeu haisala,

19 gai dee hee maa naa de kii ange dana dee hagadonu dangada ne hai i bela pigi,

go gilaadeu ne daamada mai i gelegele,

gai e hai ngaohie ange de oha gilaadeu i dahi lengisi.

20 Gilaadeu e mouli i taiao gai de ahiahi gu maakau;

e dee angahia donu delaadeu maakau ga hano ai.

21 E aha, daula o olaadeu hale malo tee dada age laa,

gai gilaadeu e dee maakau laa i teai olaadeu heiangi?’

5

1 Hagaagahia, diiloo be e dahi laa dangada e basa adu?

Gai goai naa de ia dabu e balea adu goe?

2 De lili e daa ga magau tangada lodo senga,

gai de magiaa e daa ga magau tangada senga.

3 Au gu gidee bolo tangada lodo senga e hagadagadaga age,

aagai e moolau donu dono duu ange gi de hai ngadaa.

4 Ana dama e dee ola naa donu,

gilaadeu gu hagabaubau ina i de masavaa e hagamodu ai muna,

gai e deai naa donu dangada e hagaola ina gilaadeu.

5 Tangada hiigai e gai ga odi ana huamanu gu hagihagi,

ia e kave hogi denga mee i magavaa o manu daladala,

gai tangada lodo gi mee e hai ga odi dono lava.

6 De hagaduasala e dee hanage i lodo mama,

gai de hai ngadaa e dee hanage i lo te gelegele,

7 aagai tangada e haanau ange gi lodo hai ngadaa,

bei denga galo ahi e lele laa ga hulo gi lunga.

8 Gai noo go au go koe, gai au e dangidangi ange gi de Maadua,

au e tala ange naa gi de ia ogu dagodo.

9 Ia e hai denga mee hagalele mouli e dee maua laa gi tonu ange aagena,

gai taelodo o ana sauaa e dee maua donu i de dau.

10 Ia e hai gi pala iho de langi gi honga de henua,

ma de hagamaluulu de mommee iai helii i vai.

11 Ia e gaavange denga duulanga maolunga gi gilaadeu e lodo maolalo,

gai e hagaaneane naa gilaadeu e hinangalosaa.

12 Ia e hai gi dee ssula hagatau a tangada e heiangi vaivai dagodo,

gi dee maua ai gi ssula alaadeu hegau.

13 Ia e hai naa gi boogia mai gilaadeu i olaadeu heiangi vaivai daakodo,

ma de hai alaadeu hagatau vaivai daakodo gi dee ssula.*

14 Gilaadeu e hedae ange naa gi de gohu i de laangi,

gilaadeu e haahaa saele naa i de laangi bei de boo.

15 Aagai ia e hagaola de ia e duasala mai i olaadeu alelo kangi,

ma de hagaola gilaadeu mai i ssauaa o de gau mmahi.

16 Gai de gau hagaau aloha e dahi alaadeu tali,

gai de hagamodu muna dee heohi e pono naa dono ngudu.

17 Tilo, e manuuia tangada a de Maadua e hagaheohi,

deenei ai, aude hagangadi mee ina de haelenga a de Ia Mmahi Mmao laa.* *

18 Ia e hagammae, aagai e ahe ange hogi ga saabini de maanuga;

ia e hagalagohia, aagai e hagaieiangi hogi.*

19 Ia e hagaola goe mai i de hai ngadaa i e ono hanonga,

gai de hidu hai ngadaa e dee maua naa donu gi baa i de goe.

20 Ia e hagaola naa goe mai i de magau i de masavaa o de onge,

ma mai i de gadilaasa i de masavaa o de hebagi.

21 Koe e buibuia naa i denga muna hagammae,

gai koe e dee madagu donu i de masavaa o de hagaduasala e dae mai ai.

22 Koe e gadagada naa i de masavaa o de hagaduasala ma de onge,

gai e dee madagu i manu alasala o henua i lalo.

23 Gai koe e hai dahi hagatoo donu hagaheloongoi madali hadu o de gelegele,

gai denga manu lodo henua e nnoho paba naa madali goe.

24 Gai koe e donu iho naa bolo doo hale e nnoho paba,

gai koe e hano naa ga tilo au mee, gai e deai donu mee e dee maleva.

25 Koe e iloo naa hogi bolo au dama gu soa,

gai doo hagadiilinga e soa bei denga helii i honga de henua.

26 Koe e magau naa i doo madumadua,

bei denga noodangaa grain e hagabudu laa i de masavaa o de hagihagi.

27 Tilo, gimaadeu gu agoago i de mee nei, gai se muna abodonu.

Gai koe hagalaangona de mee nei mage hai hegau ai.”

6

Muna a Job ange gi Eliphaz

1 Gai a Job ne basa ange, ga hai ange,

2 “Mee naa gi maua i de hagahidi dogu daemaha,

gai dogu duasala alodahi gi hagahidi i honga mee hagahidi!

3 Gai e daemaha ange donu i denga gelegele i gaogao tai,

aanei hiidinga oogu ne basa ai nei bee nei.

4 Denga dao a de Ia Mmahi Mmao laa gu tili ma gu ulu au,

gai au gu unu olaadeu mee hagammau;

mee hagamaatagu a de Maadua gu hagatau e hai baasi mai gi de au.

5 E dangi laa dahi donkey i de masavaa e hanu ai ana helii e gai?

Gai de kaau daane e goo laa i de masavaa e hanu ai ana gai?

6 E maua naa e dangada i de gai hanu gai e dee mami danuaa laa, gai e dee gaavange soolo?

Gai e mami danuaa naa mee tea o de ngago?

7 Au e kino gee donu i de gai mee nei;

gai denga gai bee nei e hai au ma e dai hagalueia.

8 Mee naa gi dugua mai dogu mee e dangidangi ai,

gai de Maadua gi gaamai dagu mee e tali ange ai;

9 mee naa de Maadua gi daia donu au gi magau,

ia gi hagaabo ina dono lima gi daia ai au gi magau.

10 Gai deenei de mee e hagaaneane ina ogu lodo,

ma dogu malangilangi ai, i dogu mmae,

au tigi hagangadi mee muna a de Ia Dabu laa.

11 Aahee maa ogu mahi, gai au ga duudagi ai de tali?

Aahee dagodo o dogu hagaodi, gai au ga golomagi ai ogu lodo?

12 E aha, ogu mahi e bei mahi o de hadu makaga?

E aha, dogu angaanga e hai i bronze?

13 E aha, e hanu ogu mahi e hai ai dahi mee,

gai gu deai donu mee e balea mai au?

14 Tangada e dee abodonu ange gi ono soa gu duasala laa,

gu tili gee de madagu i de Ia Mmahi Mmao laa.

15 Aagai au gu deai sagu tali ange gi ogu daina,

bei denga saalingaa vai e ssali laa i dahi masavaa bodobodo,

ma denga saalingaa vai e hoohonu age laa

16 i de masavaa e ssali ai denga haisi,

aama de hoohonu age i de ssali o denga snow,

17 aagai e dee sali i de masavaa o tau laohie,

gai denga vai e llilo i olaadeu mommee, i de masavaa hagavvela.

18 De hagabuulingaa dangada i honga manu e hulo gee i olaadeu haiava;

gilaadeu e loage gi de vao, gai gilaadeu gu maakau.

19 Manu e hagauda ina dangada mai i Tema e sala vai,

de gau hagao mee mai i Sheba ne tali hagalodolodo.

20 Gilaadeu ne duasala, go hiidinga gilaadeu ne maanadu bolo e dahi alaadeu tali;

gai ga tae huu gilaadeu gi kilaa, gai gu mmae olaadeu lodo.

21 Gai goodou e dee maua hogi i de bale;

goodou gu gidee de mee hagamaatagu gai goodou gu maatagu.

22 E aha, au gu hagadaba laa, ‘Gaamai dahi mee maagu,

hagao ina mai dahi mee maagu i doo lava,

23 hagaola ina mai au i dogu hagadaumee,

gai hagaola ina mai au i ssauaa o tangada alasala’?

24 Agoago ina mai au, gai au ga noho dee muu,

hagaagona mai be dee hee dogu hai tee heohi ai.

25 Denga muna abodonu e kona de hagammae,

aagai ni haigamaiana aha doodou hagasee?

26 E aha, goodou e llodo e hagaheohi mai au,

gai goodou e hagangadi mee tangi a tangada hai ngadaa bei au?

27 Goodou e dada hogi e hilihili ai mee e hai ange gi tama e deai sono damana,

ma de hagadau heloongoi i de hagaoanga o oodou soa.

28 Aagai iainei goodou aude haihaia, kalo mai diiloo ogu dagodo.

E aha, e maua e au i de hadu muna adu gi goodou?

29 Goodou aude maanadu bee naa, gai gi dee hagabaubau ina au;

goodou aahe ange manadua, au se dangada e hai hegau i de muna abodonu.

30 E aha, gu dahi laa muna baubau aagu ne tala i dogu ngudu?

E aha, e dee iloo e au de mee e hidi mai ai de hai ngadaa?

7

1 E aha, tangada e dee kona laa ana hegau i henua i lalo?

Gai dono mouli e dee bei laa laangi o tangada hai hegau e hagao?

2 Au e bei tangada hai hegau e lodo mmao laa gi dae mai de ahiahi,

aabe go tangada e tali laa de masavaa e kave ai dono hagaoanga,

3 gai e bei ai hogi, malama gu gaamai gi de au e deai haigamaiana,

gai ogu boo e mouli ai e hagataalea.

4 De masavaa oogu e dagodo iho ai e seni, gai au e hagadaba,

‘Go aahee maa oogu e alahage ai?’

De boo e kona donu de daulooloa,

gai au e hulihuli saele ga ao de mee.

5 Dogu angaanga alodahi gu iai ilo ma mangeo,

dogu gili gu maoha gai denga maanuga gu augau ina.

6 Ogu laangi gu moolau ange i de mee siga a tangada langa mee,

gai ga odi nei donu gai e deai sagu tali iai.

7 De Maadua, manadua bolo dogu mouli e bei de madangi o de manava,

au e dee ahe ange naa donu e malangilangi.

8 Koe e gidee au iainei, gai e dee daulooloa naa donu.

Koe e gidee naa au, gai au gu magau.

9 Tangada e magau laa ga danu e dee ahe mai donu,

ia e bei dagodo o de giliiga e ilihia laa ga dee maleva.

10 Ia e dee ahe mai ange naa donu gi dono hale,

gai gu dee gidee ange i dono mommee.

11 Deelaa ai, au e dee hagapuni donu dogu ngudu,

gai au e tala donu agu muna i tee baba ogu lodo,

ma de nanu i hiidinga de daemaha ogu lodo.

12 E aha, go au go tai, aabe go de manu hagamaatagu i lo te moana gelo,

gai koe ga hagaloosi mai ai au?

13 Noo au e hagadaba, ‘Dogu moenga e hagaaneane mai au,

dogu mee dagodo e tuu dogu nanu,’

14 gai koe e hagamadagu donu hogi au i denga midi,

gai e hagamadagu au i denga midi hagaago ange,

15 gai au e hilihili gi guumia dogu ua ma de magau,

e dee go dogu mouli i de angaanga nei.

16 Au e kino i dogu mouli; au e dee mouli ga hano ai.

Aude hakoso ina au; dogu mouli e bei de madangi.

17 Se aha donu tangada, gai koe ga hagamogomogo ai ia,

gai koe ga anga ange ai gi de ia,*

18 gai koe e tilo dagodo o tangada i daiao alodahi,

ma de hagatale ono dagodo i masavaa alodahi?

19 E aha, koe e dee maua naa donu i de galo gee i de au,

aabe go dugu donu huu au i dahi damaa masavaa gai au ga holo ogu saavale?

20 De ia e dagidiiloo ina dangada,

noo au gu haisala, gai au gu bei laa de mee hagadaemaha adu gi de goe?

Gu aha goe gu velo ai au i doo dao?

21 Gu aha gu dee degi mai ai naa goe gi de au, ga tala ogu haisala?

Go hiidinga e dee mmule naa donu, gai au gu magau ga danu,

gai koe gu dee gidee ange au, i dau masavaa e ssala ai au.”

8

Muna a Bildad

1 Gai Bildad taane Shuah ne basa ange, ga hai ange,

2 “Dee hee maa taulooloa dau tala hanu muna bee naa?

Au muna e tala e bei de ssau o de madangi mmahi.

3 E aha, de Maadua se ia e hagahaisala ina de hagamodu heohi?

E aha, de Ia Mmahi Mmao laa e hagahaisala laa de mee heohi?

4 Noo au dama e haisala ange gi de ia,

gai ia e dugu ange gilaadeu de hagaduasala o olaadeu haisala.

5 Aagai noo koe e dalodalo ange gi de Maadua,

ma de hagaduu ngae ga dangidangi ange gi de Ia Mmahi Mmao laa,

6 noo koe e gilimalali ma de hai hegau i de muna abodonu,

gai ia e hidi age naa, ga hagaahe adu gi de goe doo duulanga donu.

7 Gai ga damaa mee naa donu doo daamada,

gai koe e lagolago naa donu au mee i masavaa e humai.

8 Siilia ange gi denga atangada gu hulo,

ma de kana ange ga ssala mee a olaadeu maadua gu iloo,

9 go hiidinga gidaadeu ne haanau donu huu anaahi, e deai donu adaadeu mee e iloo,

gai odaadeu laangi i henua i lalo e moolau de llilo bei dagodo o de goohunga.

10 E aha, gilaadeu e dee agoago adu naa goe ma de tala adu gi de goe?

Gilaadeu e dee agoago adu naa goe i alaadeu mee gu tonu ange aagena?

11 E aha, e maua de papyrus i de somo gi looloa i de mommee e deai bela iai?

E maua e denga madila i de ssomo danuaa i de mommee e deai vai iai?

12 De masavaa goi somo ai tigi tuu,

gai e moolau ange de mmae i denga helii.

13 Aanei dagodo o dangada alodahi e ngalo de Maadua;

e deai donu se tali a de gau baubau.

14 Dana mee e hagadonu laa e maoha ngaohie;

dono mee e lango ange aagena e bei de hale o de neveneve.

15 Ia e hagannagi ange gi dono hale, aagai gu baguu;

ia e poo ange aagena, aagai e dee maua gi duu.

16 Ia e bei de manu somo gu hagamaluulu gai e sula i de laa;

ono uli e ssomo i honga de veelenga alodahi;

17 ono aga e ssomo laa luu baasi dahi hagabuudungaa hadu,

ma de ssala dahi duulanga moona i magavaa o denga hadu.

18 Aagai noo gu aau gee i dono duulanga,

gai de mommee laa e dee lodo ai ga hai ange, ‘Au tee gidee donu goe.’

19 Tilo, deenei donu huu de malangilangi aana e iloo,

gai hanu manu gee e ssomo age naa i kilaa.

20 Tilo, de Maadua e dee tili donu tangada e dee haisala,

aabe e bale ange tangada e haia de baubau.

21 Ia e ahe ange naa ga hai goe gi gadagada,

gai koe e oo naa i doo malangilangi.

22 Gai dangada e kino i de goe e hai naa ga dookaa,

gai de hale o tangada baubau e dee gidee naa.”

9

Muna a Job ange gi Bildad

1 Gai a Job ga hai ange,

2 “Ni muna abodonu, au e iloo de mee nei se muna abodonu.

Aagai e maua e dahi dangada gi heohi i mada luu mada o de Maadua?*

3 Gai noo dahi e lodo e hagadaumee ange gi de ia,

gai tangada e dee maua i de basa ange gi ana muna

i e dahi hanonga daudahi mai i de mano hanonga.

4 Dono heiangi e gelo, ono mmahi e mmahi mmao;

goai gu maua i de hai baasi ange gi de ia ma gu kii?

5 Ia e hagangaalue denga mounga, gai denga mounga e dee iloo;

ia e hagahuuhuli gilaadeu gi lalo i dono lili.

6 Ia e luuluu henua i lalo ga hagangalue gee i dono duulanga,

ma de hai ono duludulu gi ngalungaalue.

7 Ia e basa ange gi de laa gai gu dee sobo age;

ia e haoli de maalama o denga heduu.

8 Go ia donu huu ne hoolaa ina de langi i lunga,

ma de seesee i honga beau o de moana.

9 Ia ne hai denga hagabuulingaa heduu:

go de Bea ma de Orion, ma de Pleiades,

aama denga aabi i de baasi i ngaage.*

10 Ia e hai mee hagalele mouli e dee maua laa gi tonu ange aagena,

ma denga sauaa e dee maua laa i de dau.

11 Tilo, ia e humai laa ogu gaogao, gai au e dee maua gi gidee ia;

ia e hagasoe mai laa ogu gaogao, aagai au tee madea ia.

12 Tilo, noo ia e kave gee, gai goai naa e buibui ina ia?

Goai e maua i de hai ange gi de ia, ‘Ni aha aau e hai naa?’

13 De Maadua e dee daohi donu dono lili;

de hagabuulinga hai hegau o Rahab* e ino i gaogao luoono vae.

14 Dee hee ai dagu hai e hagadaumee ange ai gi de ia,

ma de ssala agu muna e basa ange ai gi de ia?

15 E dee galemu donu au e dee haisala, gai au e dee maua donu i de basa ange gi de ia;

au e dangidangi ange gi dogu Ia Hagamodu Muna gi abodonu mai gi de au.

16 Noo au e hagahi ia, gai ia ga basa mai,

gai au e dee gai naa donu bolo ia e hagallongo agu muna.

17 Ia e hagammae ngau i de madangi mmahi,

ma de hagalagolagohia ngau i teai hiidinga;

18 ia e dee dugu mai au gi ahe ange gi manamanava,

aagai e hai gi kona de duasala ogu lodo.

19 Noo e ssala be goai e mmahi, gai ia e mmahi mmao!

Noo e ssala be goai e heohi, gai goai e maua i de aalu ia?

20 Gai ga heohi naa donu au, gai agu muna e hagahaisala donu au;

gai ga tigi haisala naa donu au, gai agu muna e hagabaubau donu au.

21 Gai ga tigi haisala naa donu au, gai au e dee iloo ogu dagodo,

au e kino i dogu mouli.

22 Gai e bei donu huu, aanei hiidinga aagu e hagadaba ai laa,

‘Ia e daa ga magau tangada tigi haisala aama tangada baubau.’

23 De masavaa o de hai ngadaa e hai ai ga daa hagalele de magau,

gai ia e gadagada i de hai ngadaa o tangada tigi haisala.

24 Henua i lalo gu dugu ange gi de gau baubau,

gai de Maadua e hai gi dee kide de gau hagamodu muna i kilaa.

Noo e dee go ia ne haia mee nei, gai goai ai ne haia mee nei?

25 Ogu laangi e moolau ange de odi i de gemo o tangada e savini;

ogu laangi e moolau gai e deai se malangilangi e gidee ai.

26 Ogu laangi e hulo ga ui bei denga boose papyrus,

gai e bei denga igele e hagatili iho laa ga dango dahi mee.

27 Noo au e hagadaba, ‘Au ga hagangalo dogu nanu,

au e dee lodo baubau gai e malangilangi,’

28 gai au goi manavasaa donu huu i ogu hagaduasala;

au e iloo bolo koe e dee dugu au be se dangada tigi haisala.

29 Au e hagaduasala naa;

gai ni haigamaiana aha dogu hagaduu ngae?

30 Gai ga gaugau naa donu au i hanu snow,

ma de hagagilimalali luoogu lima i hanu lye,

31 gai koe e maga ange au gi lo te geelonga iai bela,

gai ogu malo e kino naa donu hogi i de au.

32 Ia e dee se dangada bei au, gai au ga basa ange ai gi de ia,

aabe gimaau e hagadau gaavange i de hagamodu muna.

33 E deai donu se dangada e hagamodu ina omaau muna,

ma de dugu mai dono lima gi omaau elunga.

34 Ia gi aaua gee dana laagau haele mai i de au,

gi dee madagu ai au i dana mee hagamadagu.

35 Gai au ga basa age gu dee madagu i de ia,

gai au e dee maua donu i de hai de mee nei.

10

1 Au gu kino donu i dogu mouli,

deenei ai, au e basa i dogu nanu;

au e basa i hiidinga de mmae ogu lodo.

2 Au e hai ange gi de Maadua: Aude hagaduasala ina au,

aagai daalaa mai be se aha aau e hai baasi mai ai naa gi de au.

3 E aha, se mee danuaa dau hai gi duasala au,

ma de hagangadi mee au hegau ne hai,

gai e malangilangi i hagatau a de gau baubau?

4 E hanu oo ganomada bei tangada?

Koe e tilo bei de hai a tangada e tilo ai?

5 E aha, oo laangi e bei laangi o tangada e mouli ai,

gai oo ngadau e sogoisi bei ngadau o tangada e mouli ai,

6 gai koe ga ssala gi gidee ogu baubau,

ma de hai gi iloo e goe ogu haisala?

7 Koe e iloo bolo au tigi ai donu ogu sala,

gai e deai hogi se dangada e hagaola ina mai au i doo sauaa.

8 Luoo lima ne bae ma de hai au.

Gai e aha, koe ga huli mai naa e daa au gi magau?

9 Manadua bolo koe ne hai au i gelegele;

gai koe ga hagaahe ange naa hogi au gi de gelegele?

10 E aha, koe tee llingi au bei denga vai uu,

ma de hai au gi haduhadu bei denga cheese?

11 Koe ne hakahu au i gili ma kano,

ga hagapuni ogu ivi ma ogu uaua.

12 Koe ne gaamai gi de au de mouli ma de abodonu mai gi de au,

gai koe ne tilo danuaa mai dogu hagasaalunga.

13 Aagai koe ne hagammuni de mee nei i oo lodo,

gai au e iloo bolo deenei donu dau hagatau:

14 noo au gu haisala, gai koe e dagitilo au,

koe e dee degi mai donu gi ogu baubau.

15 Noo au gu baubau, gai au gu vakaa!

Gai ga heohi naa donu au, aagai au e dee maua donu i de dangage age dogu biho,

go hiidinga dogu dogaa mmao ma de duasala.

16 Noo au e hagamaolunga, gai koe e dagitilo au bei dagodo o de laiono,

ma de ahe ange ga hai baasi mai ai gi de au i doo sauaa hagalele mouli.

17 Koe e aheahe ange ga hagabaubau au,

ma de hai gi kii ange doo lili i de au;

oo hagabuulinga hebagi e hai baasi mai gi de au bei denga beau lagolago.

18 Gu aha goe gu hai ai gi doo mai au i de mommee o denga dama?

Mee naa au ne magau donu i mua de gidee a dahi au.

19 Mee naa au tee haanau donu,

aabe ne danu donu huu i de masavaa oogu ne doo mai ai i de mommee o denga dama!

20 E aha, e dee gu dai odi nei laangi sogoisi oogu e mouli ai?

Gu lava, aude hakoso ina donu au, gi damaa malangilangi age ai au,

21 i mua dogu hano gi de mommee e dee ai se dangada e ahe mai ai,

ma de henua iai de gohu ma de goohunga gohu,

22 de henua o de gohu boo dangodango,

ma de gohu ma de vinigoso,

gai de maalama i kilaa e bei donu de gohu.”

11

Muna a Zophar

1 Gai Zophar taane Naamah ne basa ange, ga hai ange,

2 “E maua i tee basa ange gi denga muna lagolago?

E maua i de hagaheohi tangada vava de ngudu?

3 E maua au ngadi muna i de hai gi dee pasa adu dangada gi de goe?

E aha, e dee hagaseegina naa goe i au muna hagadookaa?

4 Koe e hagadaba, ‘Agu agoago e heohi;

au e gilimalali i mada luoo mada o de Maadua.’

5 Mee naa de Maadua gi haangaa dono ngudu

gi basa adu ai gi de goe,

6 ma de hagaago adu gi de goe de heiangi e dee iloo laa,

go hiidinga dono heiangi e lagolago ono manga.

Gai koe gi donu iho: de Maadua gu hagangalo donu hogi hanu oo haisala.

7 E aha, e maua e goe i de ssala gi gidee mee a de Maadua gu hai laa gi dee iloo?

E maua e goe i ssala gi iloo

de bido laa o de Ia Mmahi Mmao laa?

8 Denga mee nei e maolunga ange i de langi — gai ni aha naa aau e maua i de hai?

Gai e kelo ange i de mommee o de gau maakau — gai ni aha naa aau e iloo?

9 Gai olaadeu haidenga e lloa ange i henua i lalo,

gai e llaha ange i tai.

10 Noo ia e humai ga hhao goe gi lo te hale pono,

ma de hai ssiilingaa muna, gai goai naa e maua i de hai baasi ange gi de ia?

11 Ia e madea donu denga ngadi dangada;

gai de masavaa aana e gidee ai de baubau, gai ia e dee anga ange aagena?

12 Aagai tangada senga e dee maua naa donu gi heiangi,

bei dahi donkey lodo henua e dee maua laa i de haanau dahi dangada.

13 Noo koe e hai gi heohi oo lodo,

gai koe haalo ina ange luoo lima gi de ia i talodalo.

14 Noo e hanu oo baubau, gai koe dugu gee mai i oo daha,

gai de gau baubau gi dee nnoho i oo hale.

15 Gai koe gu dee dogaa i de dangage age doo biho i teai oo haisala.

Gai koe e noho baba naa, gu dee madagu.

16 Koe e ngalo naa doo hai ngadaa,

gai koe e manadua naa de mee nei bei denga vai gu gaavee laa i de mee mmilo.

17 Doo mouli e maalama ange i de maalama o de hualaangi,

gai dono gohu e bei naa de maalama o taiao.

18 Koe e baba naa oo lodo, i hiidinga e dahi au tali;

koe e buibuia naa ma de maua i de hagamabu.

19 Koe e dagodo iho naa,

gai e deai donu dangada e hagamadagu ina goe;

gai e soa naa dangada e dangidangi adu i de bale.

20 Aagai de gau baubau e dee gidee de mee heohi;

gai gilaadeu e dee maua gi ola.

Delaadeu tali e bei naa alaadeu manava hagaodi.”

12

Muna a Job ange gi Zophar

1 Gai a Job ne basa ange, ga hai ange:

2 “Ni muna abodonu, ni dangada heiangi,

aagai oodou heiangi e lilo naa donu madali goodou!

3 Aagai au e dahi hogi ogu donu bei goodou;

au e dee kii iho donu i goodou.

Gai goai e dee iloo mee nei alodahi?

4 Au gu bei de mee hakadanga i daho ogu soa;

e dee galemu donu au e dalodalo ange gi de Maadua, gai ia ga basa mai gi de au,

dangada e hakadanga i de au,

e dee galemu donu au se daane heohi ma tee haisala.

5 Tangada duadonu e hagangadi mee gilaadeu e dee duadonu,

ma de hagangadi mee tangada gu dai baguu.

6 Hale o de gau gaiaa e nnoho paba,

gai gilaadeu e hagalili ina de Maadua e duadonu —

go gilaadeu e dagidagina olaadeu diinonga i lodo olaadeu lima.

7 Aagai siilia ange gi denga manu dolodolo, gai gilaadeu ga agoago adu goodou,

be siilia ange gi denga manu llele, gai gilaadeu ga tala adu gi goodou.

8 Basa ange gi de gelegele, gai de gelegele ga agoago adu goodou,

aabe gi dugua ange denga mamu o lausedi gi daalaa adu ai gi goodou.

9 Gai e dahi mee daudahi i magavaa o mee nei e dee iloo

bolo go de lima o Tagi Maolunga ne haia de mee nei?

10 Ia e daohi mouli o mee alodahi,

ma manava o dangada alodahi.

11 E aha, talinga e dee hagatale laa denga muna,

bei de hai a de alelo e mami ange ai laa denga gai?

12 De heiangi e gidee i daho de gau madumaatua,

gai de mouli daulooloa e hai ga dahi olaadeu tonu ange.

13 De Maadua e heiangi ma de mmahi;

go ia iai de hagasaele heohi ma de donu ange.

14 Noo ia e oha, gai e deai donu e maua i de hagaahe age;

noo ia e tili ange gi lo te hale pono, gai e deai donu e maua i de hhuge.

15 Noo ia e daohi denga vai, gai mee alodahi gu mmae;

noo ia e hai gi ssali denga vai, gai gu dolona honga de henua.

16 De mmahi ma de heiangi abodonu i ono daha;

niiana tangada gu daahangadia aama gilaadeu e daahanga ina dangada.

17 Ia e kave gee de gau hagasaele, gu deai olaadeu duulanga,

gai e hai de gau hagamodu muna gi bei gilaadeu e llodo ssenga.

18 Ia e aau gee mee noonooa o denga hodooligi,

gai ga noonoa ange malo huna gi gilaadeu.

19 Ia e kave gee de gau haimeedabu gu deai olaadeu duulanga,

ma de hagadee kii denga daane mmahi.

20 Ia e hai gi dee mmuu gilaadeu a dangada e hagadonu,

gai e hai gi deai se heiangi o denga daane madumaatua.

21 Ia e hai gi hagangadi mee ina dagi o de henua,

ma de aau gee goloa hebagi o denga daane mmahi.

22 Ia e hai gi gidee mee e llilo i lo te gohu,

gai e hagamaalama de mommee gohu boo dangodango.

23 Ia e hai denga huaahenua gi maolunga, aama de oha hogi ga maoha;

ia e hai ga nnui denga huaahenua, ma de hai gilaadeu gi mavaevae saele.

24 Ia e hai dagi o henua i lalo gi dee tonu ange;

ma de hai gilaadeu gi silivaahea saele i de mommee e deai mee iai.

25 Gilaadeu e haahaa saele i lo te gohu e deai se maalama iai,

ma de hai gilaadeu gi ssee saele bei dagodo o tangada gu unu mee vii.

13

1 Tilo, au gu gidee mee nei alodahi,

gai gu langona ma gu donu ange aagena.

2 Oodou mee e iloo, gai au e iloo hogi;

au e dee maolalo ange i goodou.

3 Aagai au e lodo e tala ange agu muna gi de Ia Mmahi Mmao laa,

ma de hagadaumee ange gi de Maadua.

4 Aagai goodou e haoli goodou i oodou muna hhadu;

goodou alodahi ni dangada hai magi dee haigamaiana!

5 Mee naa goodou gi nnoho donu gi dee mmuu,

e hagaago mai ai doodou heiangi!

6 Goodou nnoho hagalaangona agu muna e hagadaumee adu ai;

gai hagalaangona dagu dangidangi.

7 E maua e goodou i de pasa baubau i de ingoo o de Maadua?

E maua e goodou i de pasa hadu muna i dono ingoo?

8 Goodou e maua i de hai hegau i de hilihili dangada ange gi de ia?

Goodou e maua i de tala hagaheohi dagodo o de Maadua?

9 E aha, e danuaa adu naa gi goodou noo ia e tilo oodou dagodo?

E maua naa e goodou i de daahanga de Maadua, bei doodou daahanga dangada?

10 Ia e hagasee naa donu goodou,

noo goodou e hagammuni doodou hilihili dangada.

11 Dono mahamaha e dee hai naa ga maatagu goodou?

Dono hagamadagu e dee hano iho naa gi oodou elunga?

12 Oodou muna hagasengasenga e bei lehu;

gai oodou muna e hagaheohi ai goodou, e bei bela pigi.

13 Goodou nnoho mage dee mmuu, gai au ga tala agu muna;

gai gi haia mai be se aha e hai mai gi de au.

14 Gu aha au gu hagahai ngadaa ai nei donu huu au,

ma de hai gi hagamanavasaa mai gi dogu mouli?

15 Gai ga daia naa donu e ia ga magau au, gai au e dahi donu agu tali ange gi de ia;

gai au e tala ange donu dogu donu gi de ia.

16 Kana adu de mee nei e hagaola naa au,

go hiidinga tangada baubau e dee maua donu i de humai gi mada luoono mada!

17 Goodou kana ange hagalaangona agu muna,

gai haia gi langona danuaa e goodou agu muna.

18 Tilo, au gu hagadabena e tala dogu donu,

au e iloo bolo e gide mai naa bolo go au e heohi.

19 Goai e maua i de hai baasi mai gi de au?

Gai noo au e hagapuni dogu ngudu, gai au e magau donu.

20 De Maadua, gaamai gi de au luu mee e lua nei,

gai au e dee mmuni naa donu i de goe:

21 aaua gee doo lima e hagaduasala ai nei au,

gai aude haia gi madagu au i de goe.

22 Gai hagahia mai au gai au ga basa adu,

aabe go au e basa adu, gai koe ga basa mai.

23 Dee hee maa de lagolago ogu baubau ma ogu haisala?

Hagaagona mai ogu baubau ma ogu haisala.

24 Gu aha gu hagammuni ai naa luoo mada

ma de dau au gi se hagadaumee niiou?

25 E aha, koe ga hagamadagu naa au bei de lau manu e ilihia laa i de madangi?

Koe e doolohi naa gili grain mmasa?

26 Koe e daohi denga mee hai ngadaa e hai baasi mai ai gi de au,

ma de dau mai ogu haisala i de masavaa oogu e gauligi ai.

27 Koe gu nnoa ange luoogu vae gi denga laagau hagamakaga;

koe e dagitilo mommee alodahi oogu e hano aagena,

ma de dagitilo duulanga o ogu dabuvae.*

28 Gai tangada e bobo bei dagodo o dahi mee bobo,

gai e bei de malo gu gaina laa i denga goa.

14

1 Tangada e haanau laa i daho de hine

e sogoisi ono laangi e mouli ai, gai e honu i de hai ngadaa.

2 Ia e hanage bei de huaala, gai e moolau donu hogi de mmae;

ia e bei de goohunga e lilo laa, e dee maua donu gi daulooloa.

3 Koe e maua i de haina dahi dangada bee nei?

Koe e maua i de gaamai ia e hagamodu ono muna?

4 Goai e maua i de hai de mee gilimalali i de mee e dee gilimalali?

E deai donu se dangada e maua!

5 Koe gu hagamodu laangi o tangada e mouli ai,

ma taelodo o ono malama;

gai koe gu hagailonga de hagaodi o dono mouli,

gai ia e dee maua donu i de hano gi ui ai.

6 Galo gee i de ia ma de dugu donu huu ia,

ga dae ai gi de odi ange ono laangi, bei tangada hai hegau e hagao.

7 De manu somo e dahi ana tali;

noo gu sele iho, gai e ahe ange naa ga somo age,

gai ono ulu e aahe ange naa ga matili age.

8 Gai ga madumaatua naa donu ono aga i lo te gelegele,

gai dono dahido gu magau i lo te gelegele,

9 aagai de mama o denga vai e hai naa ga ahe age,

gai ono uli e matili age naa bei dahi manu somo.

10 Aagai tangada e magau ga danu;

ia e hai naa ana manava hagaodi, gai go hee oona iai?

11 De masavaa e deai ai vai i lo te vai,

gai ssaalingaa vai gu mmasa bagubagu ma teai vai ia,

12 e bei ai hogi, tangada e magau naa gai e dee hidi age donu;

ga dae ai gi teai se langi, gai dangada e dee hiihidi age naa donu,

aabe e aalahage i de sseni.

13 Mee naa koe e hagammuni au i de mommee o de gau maakau,

haolia mai au ga dae ai gi de sili doo lili.

Mee naa koe e hagailonga dahi masavaa aau e ahe ange ai e maanadu mai au!

14 Noo tangada e magau, gai e maua naa gi mouli age ange?

Laangi alodahi oogu e hagadalea, gai au e tali

ga dae ai dogu masavaa e ilaage mai ai i de magau.

15 Koe gi hagahia mai au, gai au ga basa adu gi de goe;

koe e lodo mmao i tangada aau ne hai i luoo lima.

16 Koe e dagitilo ogu mommee e hano aagena,

aagai koe e dee daumada ogu haisala.

17 Ogu haisala e hhao naa gi lo te beagi ga hagamakaga,

gai koe e haoli ogu baubau.

18 Aagai e bei de mounga e malili iho laa ma de maoha,

ma de hadu e ngalue gee laa i dono duulanga;

19 e bei denga vai e hagamalali denga hadu,

gai de mee mmilo e dada de gelegele ga kave gee,

gai e bei ai hogi, koe e oha de tali hagalodolodo a tangada.

20 Koe e hagadee kii ia ga hano ai, gai ia gu lilo;

koe e hai gi dagodo gee luoono mada, ga hai ia gi hano.

21 Noo ana dama e hagadubulia, gai ia e dee iloo;

noo gilaadeu e hagamaolalo ina, gai ia e dee gidee hogi.

22 Gai ia e langona iho donu huu dono mmae,

ma de daemaha donu huu i ono hiidinga.”

15

Muna a Eliphaz

1 Gai Eliphaz taane Teman ne basa ange, ga hai ange,

2 “E aha, e maua e dahi dangada heiangi i de basa ange i hanu ngadi muna,

aabe go de ngadi basa bei dagodo o de madangi hagavvela mai i dua?

3 E aha, ia e hagadaumee mai naa i hanu ngadi muna,

ma muna e deai olaadeu haigamaiana?

4 Aagai koe e hai gi deai se madagu i de Maadua,

ma de hai gi dee dalodalo ange gi de ia.

5 Au muna e tala baubau e hagaago mai oo baubau;

gai koe e ago ange i muna a tangada vaivai dagodo.

6 Au muna e hagabaubau donu huu goe, e dee go agu muna;

doo ngudu e hai baasi adu donu gi de goe.

7 E aha, go koe tangada ne haanau i taamada?

Gai go koe ne haanau i mua o denga mounga?

8 Koe e hagallongo naa hagasaele a de Maadua?

Gai go koe donu huu e dahi oo heiangi?

9 E hanu laa mee go koe donu huu e iloo, gai gimaadeu e dee iloo?

Gai ni aha oou gu donu ange aagena, gai gimaadeu e deai?

10 De gau sinasinaa ma de madumaatua e buni mai gi gimaadeu,

aama denga daane e maatua ange i doo damana.

11 E aha, de hagaaneane a de Maadua e dee dohu i oo daha,

aama muna maamaane e pasa adu ai gi de goe?

12 Gu aha gu dugu ange ai naa goe oo lodo gi dagina goe?

Gai gu aha gu hagaago mai ai naa doo lili i luoo mada,

13 ma de hagaago ange doo lili gi de Maadua,

gai koe ga tala ai au muna naa?

14 Se aha tangada, gai ia ga maua ai gi gilimalali?

Se aha tangada e haanau laa i daho de hine, gai ia ga maua ai gi heohi?*

15 Tilo, de Maadua e dee hagadonu ono dangada de langi dabu,

gai de langi e dee gilimalali i mada luoono mada;

16 gai tangada hakino gee ma de haisala e kii mai ange donu,

ia se dangada e unumia tee heohi bei denga vai!

17 Noho mai hagalaangona, gai au ga hagadonu adu gi de goe;

ma de tala adu agu mee gu gidee,

18 mee a denga daane heiangi gu tala,

e dee hagammuni mee alaadeu ne ago mai i daho olaadeu damana,

19 go gilaadeu ne gaavange aagena de henua

i de masavaa e deai ai dangada henua gee i olaadeu magavaa.

20 Taulooloa de mouli o tangada baubau, gai ia e duasala ma de mmae,

gai ngadau o de vaivai haia e doange gi de ia.

21 Ia e langona longo o mee hagamaatagu,

gai de masavaa oona e noho baba ai,

gai de gau daa dangada gu tae mai ga hebagi ange gi de ia.

22 Ia e deai naa sana tali bolo ia e ola mai i de gohu,

ia gu hagailonga e daa i de gadilaasa.

23 Ia e silivaahea saele, gai ni gai nii denga manu llele;

ia e donu iho bolo de laangi o de gohu gu dae mai donu.

24 De hai ngadaa ma de hagamanavasaa e hagamadagu ia,

ma de hagadee kii ia, bei dagodo o de hodooligi gu baba ange laa e hebagi,

25 go hiidinga ia e tugi ange dono lima gi de Maadua,

ma de hagamaolunga i de Ia Mmahi Mmao laa.

26 Ia e savini e hebagi ange gi de ia,

ma dahi mee hungihungi laumalie.

27 Luoono galaahuu e pungu i dono bedi,

gai dono daogubu e pugu mai.

28 Gai ia e noho i denga aduhale maoha ma gu ngadi daakodo,

ma lodo hale e deai dangada e nnoho ai,

gai gu dai maoha bei dagodo o denga gaainga.

29 Gai dono lava e lilo naa donu,

gai ono goloa lagolago e dee maua donu gi daulooloa,

gai ono goloa e dee dohu ai honga de henua.

30 Ia e dee maua naa donu gi ola mai i de gohu,

de ahi e dudu naa ia bei denga laa o de manu somo,

gai de Maadua e manava naa donu huu gai ia gu lilo.

31 Gai ia gi dee hagasengalia donu huu ia,

i dana tali hagalodolodo ange gi mee e deai olaadeu haigamaiana,

go hiidinga e deai naa donu mee e maua mai ai.

32 I mua dono masavaa, gai ia e kave naa dono hagaoanga alodahi,

gai ono laa e dee lau kohu naa donu.

33 Ia e bei naa de grapevine e luuluu laa ono hua mmodo gi malili,

ma de olive e malili laa ono huaala.

34 Go hiidinga de hagabuulinga o de gau baubau e deai naa donu alaadeu dama,

gai de ahi e dudu naa hale o dangada e llodo i denga ngadi gaavange hagasenga.

35 Gilaadeu e hai tama i hai ngadaa gai ne haanau de baubau,

gai olaadeu lodo e maanadu de daahanga dangada.”

16

Muna a Job ange gi Eliphaz

1 Gai a Job ne basa ange, ga hai ange,

2 “Au gu langona mee lagolago bee nei i mua;

goodou alodahi e dee iloo donu de hagaaneane dahi!

3 Tigi lava naa donu oodou ngadi muna e tala?

Se aha ne haia goodou ga pasa mai bee naa?

4 Au e maua hogi i de basa bei goodou,

noo goodou e bei ogu dagodo;

gai au e maua hogi i de basa ga hai baasi adu gi goodou,

ma de geugeu adu dogu biho gi goodou.

5 Au e maua i de hagammahi adu oodou lodo i agu muna,

gai au e hagamaamaane naa oodou lodo i agu muna.

6 Aagai noo au e tala agu muna, gai au goi mmae donu huu;

gai noo au e dee basa, gai dogu mmae e dee maua gi ui.

7 Ni muna abodonu, de Maadua, koe gu hai gi deai ogu mahi;

koe gu hai gi deai ogu soa.

8 Koe gu hai au gi ni gili donu huu, e hai baasi mai ai gi de au;

taadaanga sala o dogu angaanga gu hai baasi mai donu gi de au,

gai gu tala hagabaubau ogu dagodo.

9 Ia gu oha dogu angaanga i dono lili;

ia e kadi mai ono niho gi de au,

dogu hagadaumee e haaina donu huu au.

10 Dangada e haaina ma de kada i de au,

gilaadeu e hagaili dogu galaahuu ma de doo mee i de au,

gilaadeu gu hagabuni e hai baasi mai ai gi de au.

11 De Maadua gu dugu ange au gi de gau baubau,

ma de tili ange au gi ssauaa o de gau baubau.

12 Au nogo noho baba i mua, aagai ia ga oha dogu angaanga;

ia ne kumi dogu ua ga luuluu au gu too dagidahi.

Ia ne hai au go dana mee e tili gi ulu;

13 ono dangada dili mee hholu gu duuli au.

Ia gu velo au, gai tee hagaola donu au,

gai ogu dae gu maalingi gi honga de gelegele.

14 Ia ne hagalagolagohia ngau i hanonga lagolago,

ma de hebagi mai gi de au bei dagodo o dahi daane hebagi dau.

15 Au gu dui malo daladala e haoli ai dogu angaanga,

au gu danu dogu hanga i lo te gelegele.

16 Luoogu mada gu mmea i dogu dangi,

gai luoogu hiihii mada gu hhua ma de uli;

17 gai au tigi vaivai hai donu dangada,

gai agu dalodalo e gilimalali.

18 De gelegele, aude hagamuunia ogu dodo,

gai gi deai donu se haganoho de dangi.

19 Iainei donu gai de ia e daalaa hagadonu ogu dagodo i de langi;

gai de ia e balea mai au e noho i de mommee maolunga.*

20 Ogu soa e doo mee i de au,

aagai au e dangi ange gi de Maadua.

21 Mee naa gi dahi dangada e hagadaumee ange gi de Maadua

bei de hai a tangada e dangidangi i hiidinga o tangada e baa ange gi de ia.

22 Gai e dee lagolago ange naa donu ngadau,

gai au gu hano i haiava oogu e dee ahe mai ai.

17

1 Gu kona mmao de daemaha ogu lodo,

gu odi ogu laangi e mouli ai,

gai dogu daanunga gu tali donu huu au.

2 Ni muna abodonu, de gau doo mee gu madali au;

gai au gu gidee delaadeu hai e hagammae manava ai au.

3 Aude haihaia, haia go koe e hagadonu ai ogu dagodo.

Gai goai ange e haia dahi mee e hagadonu ai ogu dagodo?

4 Koe gu hai gi dee tonu ange gilaadeu,

deenei ai, koe gi dee dugu ange gilaadeu gi kii.

5 Tangada e hagabaubau ina ono soa gi maua ai e ia dahi hagaoanga,

e hai naa ga dee gidee e ana dama de mee heohi.

6 De Maadua gu hai au gi se mee e hakadanga ai dangada,

gai dangada e savasavale mai gi luoogu mada.

7 Luoogu mada gu dee gidee i ogu loimada,

gai dogu angaanga alodahi gu kivi bei dahi goohunga.

8 Dangada e hai hegau i de heohi gu llele mouli,

gai tangada e dee haisala gu hai baasi ange gi tangada e dee hagadonu de Maadua.

9 Gai tangada heohi e daudali naa i de mee heohi,

gai tangada gilimalali e hagadaga ange naa de mmahi.

10 Aagai goodou alodahi, aahe mai ange, hagataalea ange!

Au e dee gidee dahi dangada heiangi i oodou magavaa.

11 Gu odi donu ogu laangi e mouli ai, gu maoha agu hagatau,

gai gu maoha hogi ogu mee e lodo ai.

12 Gilaadeu gu hai de boo go de laangi;

gilaadeu e hagataba i lo te gohu, ‘De maalama gu baa mai donu.’

13 Noo dogu mommee noho go de mommee o de gau maakau,

gai noo au e hhola ogu moenga i de mommee gohu,

14 noo au e hai ange gi taanunga, ‘Go koe dogu damana,’

gai e hai ange gi de ilo, ‘Go koe dogu dinana ma dogu daina hahine,’ —

15 gai go hee e dahi ai agu tali?

Gai goai e gidee bolo e dahi agu tali?

16 E aha, dagu tali e hano iho naa gi de mommee o de gau maakau?

E aha, gimaau ngaadahi e loiho naa gi lo te gelegele?”

18

Muna a Bildad

1 Gai Bildad taane Shuah ne basa ange, ga hai ange,

2 “Dee hee maa taulooloa de tala oodou muna?

Hagasaelea gi danuaa, gai gidaadeu ga maua i de pasa.

3 Gu aha goe gu hai ai nei gimaadeu

gi bei dagodo o manu haangai,

ma de maanadu bolo gimaadeu e deai amaadeu mee e iloo?

4 Koe e hagammae donu huu goe i doo lili;

e aha, e maua naa i de tili gee henua i lalo i oo hiidinga,

aabe go de aau gee denga hadu i olaadeu duulanga?

5 De laama a tangada baubau gu diinei,

gai de ula o dana ahi e made naa.*

6 De maalama i dono hale malo e gohu naa,

gai de laama i ono elunga e diinei naa ga made.

7 Ono mahi e lagalaga ai luoono vae gu tuu mai,

gai ana hagatau e hai ia ga baguu.

8 Gai luoono vae gu hai ia ma gu doo ange gi lo te galauna,

gai ia ne hano ga lave i ono lodo.

9 Luoono vae gu noodia i ssele,

gai gu lave ma gu makaga i kilaa.

10 Dahi sele gu hagammuni i honga de gelegele e dada ai ia;

dahi sele gu dagodo i honga dono haiava.

11 Denga mee hagamaatagu i luoono baasi gu hagamadagu ia,

ma de doolohi saele ia.

12 Gu deai ono mahi i dono saalohia,

gai de hai ngadaa gu baba ange e hai gi baguu ai.

13 De magi gu hai ma e masolesole dono gili,

gai de magau gu dai holo naa donu ono aalanga.

14 Ia gu gaavee gee i de hale oona e noho baba ai,

gai gu dada e kave gi de hodooligi o mee hagamaatagu.

15 Dono hale gu daakodo ai mee e dee niiana;

gai denga maga ahi gu doha saele i dono mommee noho.

16 Ia gu bei de manu somo gu maakau laa ono aga,

gai ono laa gu mmae.

17 Gu deai sono hagamaanadu i henua i lalo,

gai dono ingoo gu lilo i honga de henua.

18 Ia gu alualu ina gi hano gee mai i de maalama gi hano gi lo te gohu,

gai gu hai gi dee noho i henua i lalo.

19 Ia gu deai donu ono hagadiilinga be se aamuli i magavaa o ono dangada,

gai gu deai hogi dangada e mouli i dono mommee nogo noho ai.

20 Dangada i baasi i dai gu llele mouli i ono dagodo;

gai dangada i de baasi i dua gu maatagu mmao.

21 Ni muna abodonu, aanei dagodo o de mommee o tangada baubau;

aanei dagodo o de mommee o tangada e dee iloo e ia de Maadua.”

19

Muna a Job ange gi Bildad

1 Gai a Job ne basa ange, ga hai ange,

2 “Dee hee maa taulooloa doodou hagammae au,

ma doodou hagadaemaha ogu lodo i oodou muna?

3 Gu madaangahulu odi huu hanonga oodou ne hagadogaa ai au,

gai goodou tee dookaa donu i de vaivai hai au.

4 Gai noo ni muna abodonu au gu haisala,

gai e dau mai donu huu gi de au.

5 Noo goodou e hagataba bolo goodou e kii ange i de au,

ma de hagataba bolo dogu hai ngadaa ne hidi mai i ogu haisala,

6 gai goodou gi iloo bolo de Maadua tee heohi ana mee ne hai mai gi de au,

i dana buulou au i dana gatae.

7 Tilo, au e dangi ma e hagadaba, ‘Au gu vaivai haia,’

gai e deai donu dangada e pasa mai.

Au e dangidangi i de bale,

aagai e deai donu se hagamodu heohi.

8 De Maadua gu buibui dogu haiava,

gi dee maua ai e au i de hano gi ui;

ia gu haoli ogu haiava alodahi i de gohu.

9 Ia gu kave gee dogu hagadubu,

gai gu aau gee de hau i ulu dogu biho.

10 Ia gu oha au ma agu mee alodahi,

gai ia gu kave gee dagu tali hagalodolodo

bei dagodo o de manu somo gu unusi age laa.

11 Ia gu kona mmao de lili i de au,

gai gu dau au gi se hagadaumee niiona.

12 Ono daane hebagi gu hagabuni ma gu loomai ai;

gilaadeu gu hagaduu age dahi mee oha e hai baasi mai ai gi de au,

ma de duuli luu baasi o dogu hale malo.

13 Ia gu hai ogu daina ma gu hulo gee mai i de au;

gai ogu soa gu hai au be se dangada henua gee.

14 Ogu dangada donu gu hulo gee;

gai ogu soa gu ngalo hogi au.

15 De gau henua gee i dogu hale,

ma ogu haahine hai hegau gu hai au be se dangada gee;

au gu bei dagodo o dahi dangada henua gee i olaadeu daha.

16 Au ne hagahi dogu dangada hai hegau, aagai ia e dee basa mai,

gai au ne dangidangi ange donu gi de ia.

17 Dogu bodu e kino i de hagadungu ogu haha,

gai ogu daina donu e hakino gee i ogu dagodo.

18 Denga gauligi vaaligiligi e hagangadi mee au;

gilaadeu e kada i de au i de masavaa oogu e duu age ai.

19 Ogu soa alodahi gu kino i de au,

gai dangada oogu e aloha ai gu hai baasi mai gi de au.

20 Au gu ni gili donu huu ma ivi,

au gu bei tangada e hagasee laa donu huu ma de ola.

21 Ogu soa, aaloha mai gi de au, aaloha mai gi de au,

go hiidinga de Maadua gu hagaili au.

22 Gu aha goodou gu doolohi ai naa ngau bei mee a Maadua e hai?

Gai tigi lava naa donu oodou mee e hai mai gi de au?

23 Mee naa gi daohia agu muna e tala,

gai gi siia agu muna i lo te beebaa mulo,

24 i dahi goloa iron aabe se goloa lead,

ga maaga ange ai gi honga dahi hadu gi daakodo ai ga hano ai!

25 Aagai au e iloo bolo dogu Ia Hagaola e mouli,

gai muli mai naa huu gai ia e duu i honga henua i lalo.

26 Gai ga maoha naa donu dogu gili,

aagai dogu angaanga e gidee naa de Maadua.

27 Au e gidee naa donu ia i luoogu mada,

go luoogu mada donu, e dee go dahi dangada gee.

Ogu lodo gu dee baba mmao!

28 Noo goodou e hagataba, ‘Dee hee taadeu hai e hagammae ai ia,

gai de mee nei go ia donu ne hidi ai,’

29 goodou haia gi maatagu goodou i de gadilaasa,

go hiidinga de hagaduasala e humai naa i de gadilaasa,

gi iloo ai e goodou bolo e dahi donu hagamodu muna.”

20

Muna a Zophar

1 Gai Zophar taane Naamah ne basa ange, ga hai ange,

2 “Au e basa adu i hiidinga au gu dee baba ogu lodo.

3 Au gu langona dahi muna hagaheohi hagadookaa,

gai au e basa adu i de hagasaalunga o de donu ange.

4 Koe gu iloo donu mee nei madagidagi,

ma mai i taamada de nnoho o tangada i henua i lalo,

5 gai de kii o tangada baubau e dee daulooloa donu,

gai delaadeu malangilangi se masavaa bodobodo donu huu.

6 Gai ga looloa naa donu ia ga dae age gi de langi,

gai dono biho gu baa i denga giliiga,

7 gai ia e magau naa donu ga hano ai, bei ono duudae;

dangada ne gidee laa ia e ssili ange naa, ‘I hee ia?’

8 Ia e bei naa dagodo o de midi e ngalo laa, gai gu dee gidee ange,

gai gu lilo bei de midi i de boo.

9 Tangada gu gidee laa ia e dee gidee ange naa donu ia,

gai dono mommee nogo noho ai e dee gidee ange naa donu ia.

10 Ana dama e sui ange naa mee a de gau hagaau aloha;

ia e hagaahe ange naa ono goloa lagolago.

11 Ono mmahi i dono masavaa e dama daane ai,

e danu naa madali ia i lo te gelegele.

12 Gai ga maimai naa donu de baubau i lo tono ngudu,

gai ia e hagammuni i lalo dono alelo,

13 gai ga dee lodo naa donu ia de luei mai,

gai e dugu i lo tono ngudu,

14 aagai ana gai e hulo naa ga mmala i lo tono dinae,

gai e mmala naa bei mee hagammau o denga labodo i ono lodo.

15 Ia e luei mai naa de lava aana gu holo laa;

gai de Maadua e hai naa ia gi hagalueia mai mee laa.

16 Ia e mmidi naa mee hagammau o denga labodo;

niho o de labodo hagammau e daa naa ia ga magau.

17 Ia e dee gidee naa denga saalingaa vai,

ma denga vai e ssali mai ai laa hooni ma vai uu haduhadu.

18 Ia e hagaahe ange naa ana mee ne hai hegau ange laa aagena, gai tigi gai,

gai e dee hagadanuaa naa donu ana mee e mau i de hagao mee.

19 Go hiidinga ia ne vaivai hai ma de tili de gau hagaau aloha;

ia ne hai gi de mahi denga hale aana tee hagaduu.

20 Ni muna abodonu, ia e dee maua naa donu gi duadonu,

ia e dee maua naa donu i de hagaola ia i ono goloa.

21 Gu deai donu mee e doe i dua dono gaimee,

gai dono lava e dee maua donu gi daulooloa.

22 Gai lo te masavaa donu oona e lagolago ai ana mee, gai ia e hai ngadaa naa;

tuasala laumalie e dae mai naa gi de ia.

23 De masavaa oona ne bosu ai,

gai de Maadua e hagaduasala naa ia i dono lili

ma de hai gi hano iho gi ono elunga.

24 Gai ga ola mai naa donu ia i de goloa hebagi e hai i iron,

gai dahi dao bronze e velo naa ia.

25 Tao laa e velo naa ia ga sao i tua,

gai dono mada malamalama e sula mai naa lo tono angaanga,

gai ia e kona naa dono madagu.

26 De gohu boo dangodango gu hagababa ange gi de ia;

de ahi e dee ili laa e dudu naa ia,

gai mee e doe i dono hale malo e odi naa i de dudu.

27 De langi e hagaago mai naa ono baubau,

gai henua i lalo e hai baasi ange naa gi de ia.

28 Gai goloa i dono hale e gaavee gee naa

i de laangi o de lili o de Maadua.

29 Aanei tuuhanga a de Maadua e gaavange gi tangada baubau,

go de boolonga gu hagamodu ange gi de ia i daho Maadua.”

21

Muna a Job ange gi Zophar

1 Gai Job ne basa ange, ga hai ange,

2 “Noho mai hagalaangona agu muna,

deenei doodou hai e hagaaneane ai ogu lodo.

3 Golomagi ina oodou lodo gai au ga tala agu muna,

gai ga lava naa agu muna, gai goodou ga kada ai i de au.

4 E aha, au e nanu nei i tangada?

Gai gu aha au gu dee golomagi ai ogu lodo?

5 Goodou kalo mai diiloo ogu dagodo ma de llele oodou mouli,

gai bonodia oodou ngudu i oodou lima.

6 De masavaa aagu e maanadu ai de mee nei, gai au gu madagu;

dogu angaanga gu bolebole.

7 Gu aha de gau baubau goi mouli ai laa huu,

gai gilaadeu e hulo ga madumaatua ma de hagadaga ange de mmahi?

8 Gilaadeu e mouli ga gidee alaadeu dama gu duadonu,

ma de gidee de maatua age olaadeu hagadiilinga.

9 Gilaadeu e nnoho paba i olaadeu hale e dee maatagu,

gai de laagau haele a Maadua e dee hagaduasala gilaadeu.

10 Alaadeu kaau e dee tuu donu de hagadili;

alaadeu kaau e haanau alaadeu dama, gai e dee ssege donu.

11 Gilaadeu e hai alaadeu dama gi ssao gi hulo bei dahi hagabuulingaa ssiibi;

alaadeu dama e aanu naa.

12 Gilaadeu e daahili ma de hagadangidangi i tambourine ma de harp,

ma de malangilangi i de ili denga flute.

13 Gilaadeu e duadonu i taulooloa olaadeu mouli,

gai e nnoho paba i de masavaa olaadeu e hulo ai

gi de mommee o de gau maakau.

14 Gai gilaadeu e hai ange gi de Maadua, ‘Aude hakoso ina gimaadeu!

Gimaadeu e dee llodo gi iloo e gimaadeu au hagatau.

15 Goai donu go de Ia Mmahi Mmao laa, e daumaha ange ai gimaadeu gi de ia?

Gai ni aha naa donu amaadeu e maua i demaadeu dalodalo ange gi de ia?’

16 Aagai e dee go olaadeu mahi ne haia ga ni dangada lava gilaadeu,

gai au e dee daudali i hagasaele a de gau baubau.

17 Dee hee maa tee modu de maamade laama a de gau baubau?

Gai e hia maa hanonga e duu ange ai de hai ngadaa gi gilaadeu,

ma de duha ange a de Maadua de hai ngadaa gi gilaadeu i dono lili?

18 Gai gu hia maa hanonga olaadeu ne bei ai dagodo

o denga lau manu mmasa i ma te madangi,

ma gili o denga grain e ilihia saele laa i de madangi?

19 ⌊Koe gu hagadaba,⌋ ‘De Maadua gu dugu ange olaadeu haisala gi alaadeu dama.’

Ia gi hagao ina ange ia, gi iloo ai e ia.

20 Ia gi gidee dono hagaduasala;

gai ia gi mamia ange de bole o de Ia Mmahi Mmao laa.

21 Gai dee hee naa dana hai e tilo ange ai de huaabodu aana e doe laa,

i de masavaa e hagaodi ai dono mouli?

22 E aha, e maua e dahi i de agoago ange de iloo mee gi de Maadua,

gai go ia e hagamodu ina muna de gau maolunga?

23 Dahi dangada e magau gai e mmahi,

gai e duadonu ma de noho baba;

24 dono angaanga e mmahi,

gai mee i lodo ono ivi e dee mmasa gee.

25 Dahi dangada ange e duasala ono lodo i dono masavaa e magau ai;

ia tee mami ange hanu mee danuaa.

26 Gai luu dangada nei ngaadahi ne danu i lo te gelegele,

denga ilo e tolo i olaau angaanga ngaadahi.

27 Tilo, au e donu ange gi maanadu i oodou lodo,

ma oodou hagasaele e hagabaubau ai au.

28 Goodou e hagadaba, ‘I hee iai de hale o taane aamua laa?

Gai i hee iai de hale malo o tangada baubau nogo noho ai laa?’

29 E aha, goodou tigi ssili naa donu i daho olaadeu e hagadaga saele?

Goodou e dee kana ange naa donu e hagallongo alaadeu daalanga —

30 bolo tangada baubau e ola i de laangi o de hai ngadaa,

gai ia ne ola i de laangi o de bole?

31 Goai e maua i de hagasee tangada baubau?

Goai e suuia ange ana hegau baubau e hai?

32 De masavaa oona e kave ai ga danu,

gai dono daanunga e hagaloosi ange.

33 Gelegele i lo te geelonga e danuaa ange gi de ia;

dangada alodahi e daudali ange i ono dua,

gai e soa gu hulo i ono mada i mua.

34 E maua naa donu e goodou i de hagaaneane ogu lodo i oodou ngadi muna?

Oodou muna alodahi e deai donu se muna abodonu iai.”

22

Muna a Eliphaz

1 Gai Eliphaz taane Teman ne basa ange, ga hai ange,

2 “E aha, e hanu haigamaiana o tangada ange gi de Maadua?

Gai e hanu haigamaiana o tangada iloo mee ange gi de ia?*

3 Gai de Ia Mmahi Mmao laa e malangilangi naa noo koe e heohi?

Gai ni aha naa aana e mau noo koe e dee haisala?

4 E aha, ia e hagasee laa goe i hiidinga koe e madagu i de ia,

ma de gaavange goe e hagamodu oo muna?

5 E dee go hiidinga de lagolago mmao oo baubau?

Gai koe gu deai donu se odi oo haisala?

6 Koe ne hai gi de mahi oo daina gi hagaahe adu au mee i teai hiidinga;

koe ne kave olaadeu malo ga hai gilaadeu gi gilisau.

7 Koe tee gaavange vai gi gilaadeu e hieunu,

gai koe tee haangai gilaadeu e hiikai.

8 Tangada mmahi niiona de alahenua,

gai go de gau hagadubu e nnoho ai.

9 Koe tee bale ange denga haahine gu maakau olaadeu bodu,

gai ne vaivai hai denga gauligi gu deai olaadeu damana.

10 Deelaa ai, denga sele gu duuli goe,

gai mee hagamaatagu ne moolau donu de hagamadagu goe,

11 gai koe gu i lo te gohu, koe gu dee gidee donu dahi mee,

gai tolona gu haoli goe.

12 E aha, e dee noho de Maadua i de mommee maolunga i de langi?

Galo age diiloo de maolunga o denga heduu!

13 Gai koe e hagadaba, ‘Ni aha a de Maadua e iloo?

E maua e ia i de hagamodu muna laa lo te mommee gohu?

14 Denga hagausinga maadolu e haoli ia, ma e dee gidee e ia gidaadeu,

i dono holiage saele i lo te langi.’

15 E aha, koe ga daohi naa donu huu i de haiava duai,

o de gau baubau ne seesee ai?

16 Gilaadeu ne maakau i mua delaadeu masavaa,

gai olaadeu dagelo gu daangia ma gu gaavee i dahi dolona.

17 Gilaadeu ne hai ange gi de Maadua, ‘Aude hakoso ina gimaadeu!

Ni aha naa a de Ia Mmahi Mmao laa e maua i de hai mai gi gimaadeu?’

18 Aagai ia gu hhao lodo olaadeu hale i mee danuaa —

au e dee buni ange gi hagasaele a de gau baubau.

19 De gau heohi e malangilangi i delaadeu gidee mee nei;

gai tangada tigi haisala e doo mee i gilaadeu,

20 ga hagadaba, ‘Ni muna abodonu odaadeu hagadaumee gu hagaduasala,

de ahi gu dudu olaadeu goloa e doe.’

21 Hagadanuaa ina ooluu magavaa ma de Maadua gi baba ai oo lodo,

gai tanuaa e humai naa gi de goe.

22 Gaavee ana muna bale e tala adu,

gai daohia ana muna i oo lodo.

23 Noo koe e ahe mai gi de Ia Mmahi Mmao laa, gai koe e hagadaga age ange naa;

noo koe e vvae gee de baubau mai i oo hale,

24 noo koe e dugu goolo i lo te gelegele,

ma goolo o Ophir i magavaa hadu i lodo vai,

25 gai de Ia Mmahi Mmao laa e hai naa go au goolo,

ma au selevaa hagamogomogo.

26 Gai koe ga malangilangi i de Ia Mmahi Mmao laa,

ma de galo age gi de Maadua.

27 Gai koe ga dalodalo ange gi de ia, gai ia e langona dau dangidangi,

gai koe ga hagasula au mee gu hagatoo donu ai.

28 Au mee e hagatau e hai e hagassula naa donu,

gai de maalama e hagamaalama naa oo haiava.

29 De masavaa naa huu e hagamaolalo ina ai dangada,

gai koe e hagadaba, ‘Hagahiihidia age gilaadeu!’

gai ia e hagaola naa gilaadeu e lodo maolalo.

30 Ia e hagaola donu hogi tangada tigi haisala,

gai ia e hagaola naa i hiidinga luoo lima e gilimalali.”

23

Muna a Job ange gi Eliphaz

1 Gai a Job ne basa ange, ga hai ange,

2 “Anailaa nei gai au gu kona donu dogu nanu;

dono lima e daemaha mmao, e dee galemu donu dogu gonogono.

3 Mee naa gi iloo e au be go hee aagu e gidee ai ia;

gai au ga hano ai gi dono mommee iai!

4 Gai au ga tala ange naa gi de ia dogu heohi,

gai au ga hagadaumee ange gi de ia.

5 Au e lodo gi iloo e au ana muna e basa mai ai,

ma de hai gi donu ange au gi ana muna e tala mai.

6 E aha, ia e hai baasi mai naa gi de au i dono sauaa laumalie?

E deai, ia e dee hagabaubau naa donu au.

7 Tangada heohi e maua i de tala dono donu i mada luoono mada,

gai dogu dangada hagamodu muna e tala bolo au e dee haisala.

8 Tilo, au e ssala naa i dua, aagai ia e dee i kilaa;

au e ahe naa gi dai, gai au e dee gidee ia i kilaa.

9 De masavaa oona e hai hegau ai i ngaiho, gai au e dee gidee ia;

de masavaa oona e huli ai gi ngaage, gai au e dee gidee hogi ia.

10 Aagai ia e iloo dogu haiava e hano ai;

ga lava naa huu dana hagatale au, gai au gu gilimalali

bei dagodo o denga goolo mai i lo te ahi.

11 Au e kana ange donu e daudali ange i ono duulangaa dabuvae;

gai au e seesee i dono haiava tee hano gee ai.

12 Au ne kii ange dogu daudali i ana muna gu tala mai,

i dagu hagamogomogo i agu gai.

13 Ia e dee dagodo gee naa donu, gai goai e maua i de sui dana maanadu?

Ia e hai ga bei ono lodo donu.

14 Ia e hai naa donu gi bei dana hagatau mai gi de au,

gai e lagolago donu ana hagatau bee nei i ono lodo.

15 Aanei hiidinga oogu e madagu ai nei i de ia;

de masavaa aagu e maanadu ai mee nei, gai au gu madagu i de ia.

16 De Maadua gu hai ma gu madagudagu au,

gai de Ia Mmahi Mmao laa gu hagamadagu au.

17 Go hiidinga au gu haolia i de gohu,

gai de gohu boo dangodango e buibui luoogu mada.

24

1 Gu aha de Ia Mmahi Mmao laa gu dee hagailonga ai laa denga masavaa hagamodu muna?

Gai gu aha dangada e iloo ia gu dee gidee ai laa ono laangi?

2 Hanu e ue denga hadu goinga o dangada,

gilaadeu e kave denga ssiibi ga dugu i olaadeu mommee iai helii.

3 Gilaadeu e kave gee donkey a de gauligi gu deai sono damana,

ma de kaau a de hine gu magau dono bodu, e hagadonu ai de hagaoa o alaadeu muli.

4 Gilaadeu e sseu gilaadeu e duasala gi hulo gee i honga de haiava,

gai e hai de gau hagaau aloha alodahi i honga henua gi hulo gi mmuni.

5 Tilo, de gau hagaau aloha e bei denga donkey lodo henua;

gilaadeu e hai hegau ange gi maua alaadeu gai;

gilaadeu e sala gai a alaadeu dama i de mommee e deai mee iai.

6 Gilaadeu e hagabudu alaadeu gai i lodo veelenga,

gai e ogo gai i lodo veelengaa grape a tangada baubau.

7 Gilaadeu e deai olaadeu malo,

gilaadeu e gilisau ma e sseni ai i de boo;

Gai e deai donu olaadeu mee e kahu ai i de hagamagalili.

8 Gilaadeu e ssui lebelebe i de langi i ulu denga mounga,

gai gilaadeu e hulo gi lalo hadu ma e hagalilo ai, e deai donu olaadeu hale.

9 Dangada e gaavee tama e deai sono damana mai i daho dono dinana,

gilaadeu e kave dahi gaagaa e hagadonu ai

de hagao a tangada hagaau aloha ana muli.

10 De gau hagaau aloha e hulo saele ma de gilisau,

gilaadeu e molimoli denga noodangaa grain, aagai gilaadeu goi hiikai donu huu.

11 Gilaadeu e kumi denga olive a tangada baubau, e hai ai lolo;

gilaadeu e dagadagahi denga grape e hai ai uvaini, aagai gilaadeu e hieunu.

12 De gonogono o dangada gu dai maakau e langona i lo te aduhale,

gai dangada gu lagolagohia e dangidangi i de bale.

Aagai de Maadua e dee hagahaisala dahi.

13 Hanu e hai baasi ange gi de maalama;

gilaadeu e dee iloo ono dagodo, aabe e seesee i ono haiava.

14 Tangada daa dangada e alahage i taiao gohugohu,

e daa gi maakau gilaadeu e duasala,

gai ia e gaiaa i de boo bei tangada gaiaa.

15 Tangada dagodo haisala e tali gi gohugohu de mee;

ia e hagadaba, ‘E deai naa donu e gidee au,’

gai ia e haoli luoono mada.

16 De boo gai de gau baubau e oha denga hale ga ulu ai;

gai de laangi gilaadeu e mmuni; gilaadeu e dee iloo donu de maalama.

17 De boo gohu e bei taiao i olaadeu daha;

go hiidinga gilaadeu ni soa niio mee hagamaatagu o de gohu.

18 Ia e moolau donu tee maleva bei ebuebu i honga vai;

delaadeu duuhanga i honga de henua go de hagamalaia,

gai gu deai e hulo e denga veelengaa grape.

19 Tau laohie ma de mahana e hai gi dee daakodo vai o denga snow;

gai e bei ai hogi, de mommee o de gau maakau

e kave gee gilaadeu gu haisala.

20 Olaadeu dinana e ngalo hogi gilaadeu, gai denga ilo e gai angaanga.

Dangada gu dee manadua gilaadeu,

aagai gilaadeu gu sele bei de manu somo.

21 Gilaadeu e vaivai hai denga haahine e deai alaadeu dama,

gai e dee abodonu ange gi de hine gu maakau dono bodu.

22 Aagai de Maadua e kave gee de gau mmahi i ono mmahi;

gilaadeu e ssula, aagai e deai selaadeu tali i de mouli nei.

23 De Maadua e hai gi dagodo be gilaadeu e nnoho paba,

aagai ia e dagitilo gilaadeu.

24 Gilaadeu e hagaamua i dahi masavaa bodobodo, ga lava gu dee maaleva;

gilaadeu e mmae bei mee ange laa alodahi,

ga lava ga duuduu bei denga grain.

25 Noo e dee deenei tagodo,

gai goai e maua i de hagaago mai bolo au se dangada hadu muna,

aabe agu muna e dee heohi?”

25

Muna a Bildad

1 Gai Bildad taane Shuah ne basa ange, ga hai ange,

2 “Ssauaa e dagi ai ma de madagu i ono daha;

ia e hai gi dagodo de nnoho paba i dono nohoanga i de langi.

3 E maua i de dau taelodo o dono hagabuulinga hebagi?

Gai goai tigi gidee dana maalama?

4 E maua e dahi dangada gi heohi i mada luu mada o de Maadua?

E maua e tangada ne haanau i daho de hine gi gilimalali?

5 Tilo, de maasina e dee maalama donu,

gai denga heduu e dee gilimalali hogi i mada luoono mada;

6 gai tangada e kii mai ange donu, ia e bei donu de ilo,

tama a tangada, e bei dahi dangaloa!”

26

Muna a Job ange gi Bildad

1 Gai Job ne basa ange, ga hai ange,

2 “Koe gu bale ange donu tangada e deai ono mahi!

Gai koe gu hagaola tangada baageaa!

3 Koe gu bale ange tangada

e deai sono heiangi i hagasaele danuaa!

Gai gu lagolago hanonga aau ne tala ai

dagodo o de iloo mee laumalie!

4 Goai ne balea adu goe i muna aau e tala naa?

Gai niioai de hagasaalunga e daalaa naa muna naa i oo daha?

5 Hagasaalunga o de gau maakau e kona de bolebole,

go gilaadeu i lodo vai ma gilaadeu alodahi e nnoho i kilaa.

6 De mommee o de gau maakau e mahuge i mada luu mada o de Maadua,

gai Abaddon* e dee haoli donu i mada luoono mada.

7 Ia ne doha de langi i baasi i ngaiho i lo te moana i lunga,

gai ia e daudau age henua i lalo i lo te ngadi moana.

8 Ia ne hhao denga vai gi lodo hagausinga maadolu,

gai denga hagausinga e dee maoha donu i taemaha o denga vai.

9 Ia e haoli de maasina honu i dahi giliiga,

ma de doha ana giliiga i ono elunga.

10 Ia e maaga honga de vai,

ma de vvae de maalama mai i de gohu.

11 Denga duludulu o de langi e ngalungaalue

i delaadeu maatagu i dono bole.

12 Ia e hagabeabeau tai i ono mahi;

ia e duuduu Rahab† i dono iloo mee.

13 Ia e manava gai gu laohie,

gai dono lima e velo de labodo e tolo laa.

14 Tilo, mee nei go taamada donu huu o ana hegau,

e bei taadeu hai e langona ai laa dana damaa musumusu mai.

Gai goai e donu ange gi denga hatuli aana e hai i dono mmahi?”

27

1 Gai a Job ne duudagi de tala ana muna, ga hai ange,

2 “Au e hagatoo donu i de mouli o de Maadua,

go de ia hagamodu ina ogu muna i de heohi,

go de Ia Mmahi Mmao laa, go de ia ne haia gi daemaha ogu lodo:

3 taulooloa o dogu mouli,

gai de manava o de Maadua i lodo luoogu bongaa usu,

4 gai au e dee tala donu dahi muna baubau,

gai dogu alelo e dee hadu muna naa donu.

5 Au e dee haihai naa donu ga hagadaba bolo goodou e heohi;

au e dee hagadaba naa donu bolo au e dee heohi, ga dae ai gi dogu magau.

6 Au e daohi naa donu huu dogu hai hegau i de heohi;

ogu lodo e gilimalali i taulooloa dogu mouli.

7 Ogu hagadaumee gi bei dagodo o tangada baubau,

gai gilaadeu e hai baasi mai gi bei dagodo o tangada e haia de baubau.

8 Gai e dahi naa donu tali a tangada baubau

i de masavaa a de Maadua e hagalilo ai ia,

ma de kave dono mouli?

9 De Maadua e hagallongo dana dangi,

i de masavaa oona e duu ange ai gi de hai ngadaa?

10 Ia e malangilangi naa i de Ia Mmahi Mmao laa?

Ia e hagahi naa de Maadua i masavaa alodahi?

11 Au e agoago adu goodou i dagodo de mahi o de Maadua;

au e dee hagammuni dagodo o de Ia Mmahi Mmao laa.

12 Tilo, goodou gu gidee donu mee nei;

gai gu aha gu lagolago ai naa oodou ngadi muna e tala?

13 Deenei tuuhanga a de Maadua e gaavange gi tangada baubau,

ma de boolonga o tangada alasala e kave mai i daho de Ia Mmahi Mmao laa:

14 ga soa naa donu ana dama, gai gilaadeu e maakau naa i de gadilaasa,

gai dono hagadiilinga e dee boobosu naa i alaadeu gai.

15 Ana dama e doe e maakau naa i de mee hagamaakau,

gai olaadeu bodu e dee tangi i delaadeu maakau.

16 Gai ga lagolago naa donu ana selevaa bei denga gelegele,

gai ono malo bei de lagolago o denga gelegele pigi,

17 gai ana mee gu hagabudu laa go tangada heohi e gahu ai,

gai tangada tigi haisala e duuhaa ana selevaa.

18 Gai de hale aana e hagaduu e maoha ngaohie naa bei de hale o de neveneve,

ma de baasi hale a tangada dagitilo e hagaduu laa.

19 Ia e hano ga seni i dono lava, gai ia e dee ahe ange donu e hagabudu;

gai ga alahage naa huu ia, gai gu deai donu ono goloa lagolago.

20 Denga mee hagamaatagu e tuu ange naa gi de ia bei de dae mai o tolona,

gai ssio e ili naa ia ga kave gee i de boo.

21 De madangi mai i dua e ili naa ia ga kave gee, gai ia gu dee maleva;

de madangi gu kave gee ia i dono mommee.

22 De madangi e dau naa i de ia, gai e dee abodonu ange donu,

gai ia e savini naa ga hano gee i de madangi mmahi.

23 De madangi e baabaa naa luoono lima ga doo mee i de ia,

ma de hagavogivogi hagammae manava ga dugi ia gi hano gee i dono mommee.

28

1 E dahi donu mommee e geli ai denga selevaa,

gai e dahi mommee e hagagilimalali ai denga goolo.

2 Denga iron e geli age i lo te gelegele,

gai denga copper e ssali mai i de hagavaivai i denga hadu.

3 Dangada e hai gi maalama de mommee gohu,

i delaadeu ssala denga mee i lodo hadu

i de mommee gelo ma de gohu.

4 Gilaadeu e geli mommee mmao e deai dangada iai,

go mommee e dee seesee ai dangada;

gai gilaadeu e daudau i daula i lo te moana,

i de mommee e mmao gee mai i dangada.

5 Go de gelegele e ssomo mai ai denga gai,

aagai ono lalo e bei mee e oha i de ahi;

6 hadu hagamogomogo bei sapphire* e gidee i lodo hadu,

gai ono gelegele iai denga dibaa goolo.

7 De haiava laa e deai donu se manu lele e iloo,

gai de falcon e dee gidee hogi.

8 Denga manu lodo henua mmahi e dee seesee i kilaa,

gai de laiono e dee hano saele hogi i kilaa.

9 Gai tangada e hoda lo te baba makaga

ma de geli daahido o denga mounga.

10 Tangada e hai denga haiava i lo te baba,

gai ia gu gidee denga mee hagamogomogo i kilaa.

11 Ia e pono denga vai gi dee damaa ssali ai,

ma de hai gi ssula mai gi de maalama mee e dee gidee.

12 Aagai go hee naa e gidee ai de heiangi?

Gai go hee iai de donu ange?

13 Tangada e dee maua gi donu ange gi de hagamogomogo o de mee nei;

gai e dee gidee i de mommee o dangada e nnoho ai.

14 De moana gelo e hagadaba, ‘E dee maleva i ogu daha,’

gai tai e hagadaba, ‘E dee dagodo hogi i ogu daha.’

15 E dee maua i de hagao i goolo,

be go de hagahidi denga selevaa e hagao ai.

16 Dono hagamogomogo e dee bei goolo o Ophir,

aabe go de hadu hagamogomogo go de onyx aabe go de sapphire.

17 Denga goolo ma galaasa e dee bei ono dagodo,

gai e dee maua hogi i de hagahesuihagi ange

gi denga hadu hagamogomogo e hai i goolo.

18 Manu mangamanga ma crystal e dee maua hogi i de tala olaau dagodo;

gai de hagaoanga o de heiangi e laumalie ange i de hagaoanga o denga ango.

19 De topaz o Ethiopia e dee maua i de hagahedae ange aagena,

gai e dee maua i de hagahedae ange gi denga goolo abodonu.

20 Gai go hee e humai ai de heiangi?

Gai go hee iai de donu ange?

21 De heiangi e hagammuni gi dee gidee e mee alodahi e mouli,

gai e hagammuni hogi i denga manu llele i lo te langi.

22 Abaddon† ma de magau e hagataba,

‘Gimaau gu langona longo o de heiangi.’

23 De Maadua e donu ange gi dagodo o de heiangi,

gai ia e iloo de mommee iai.

24 Gai ia e daumada de bido laa o henua i lalo,

ma de gidee mee alodahi i lalo de langi.

25 Dana masavaa ne hagasauaa ai de mmahi o de madangi,

ma de hagabau taemaha o denga vai,

26 ma dana masavaa ne hagasauaa ai haiava o de langi,

ma de haiava o de uila ma de hatuli,

27 gai ia ne gide de heiangi ga hagatale ange ono dagodo,

ga hagaduu gu makaga, gu iloo danuaa ono dagodo.

28 Gai ia ne hai ange gi tangada,

‘Tilo, de madagu i de Ia Aamua go de heiangi abodonu,

gai de kino i de baubau go de donu ange abodonu.’ ” *

29

1 Gai a Job ne duudagi de tala ana muna, ga hai ange,

2 “Mee naa au gi ahe ange gi noho i denga malama gu hulo laa,

go laangi a de Maadua e tilo danuaa mai ai au,

3 gai dana laama e hagamaalama honga dogu biho,

gai au e seesee i dono maalama i lo te gohu;

4 ogu laangi goi mmahi ai,

go de masavaa o dogu soa go de Maadua e buibui dogu hale malo;

5 go de masavaa a de Ia Mmahi Mmao laa e noho ai madali au,

gai agu dama e nnoho madali au;

6 gai dogu haiava nogo seesee ai e honu i vai uu haduhadu,

gai agu lolo olive e ssali mai i lo te baba.

7 De masavaa oogu ne hano ai gi gaogao de haitoga o de aduhale,

ga noho i dogu duulanga i lo te duu malaelae,

8 gai denga dama daane ne ngaalue gee i dogu haiava i delaadeu gidee au,

gai denga daane madumaatua ne hiihidi ga tuu gi lunga.

9 Dagi o de henua gu dee pasa,

ga pono olaadeu ngudu i olaadeu lima;

10 de gau aamua gu dee mmuu,

gilaadeu gu dee maua i de tala hanu muna.

11 Be goai gu langona agu muna e tuhi ai au,

gai gilaadeu ne gidee au e buni mai;

12 go hiidinga au ne bale ange tangada hagaau aloha e dangi laa,

ma de gauligi gu deai sono damana, aabe se dangada e balea ange ia.

13 Gilaadeu gu hai ngadaa laa e hagamanuuia ngau,

gai au ne hai ga malangilangi lodo o de hine gu magau dono bodu.

14 Au e gahu au i de heohi, bei dagodo o de malo;

gai de hagamodu heohi

go dogu malo laa daha ma dogu goobai malo.

15 Go au luu mada o tangada dee gide,

gai go au luu vae o tangada balagelage.

16 Au se damana niiolaadeu e duasala,

gai au e ssala de heohi o tangada aagu e dee iloo.

17 Au ne hebagi ange ga hagadee kii tangada baubau,

gai ne hagaola ana dangada e vaivai hai laa.

18 Gai au ne maanadu i ogu lodo,

‘Au e magau naa donu i dogu hale madali dogu huaabodu,

gai ogu ngadau e mouli ai e bei naa de lagolago o denga gelegele.

19 Au e bei de manu somo e hulo laa ono aga gi lodo vai,

gai ono laa e hagamaluulu i ssuungia o de boo.

20 Dogu mahamaha e dagodo naa donu huu i ogu daha,

gai ogu mahi e dagodo naa donu huu

bei de mee hholu hoou i lo togu lima.’

21 Dangada e tali e hagallongo agu hagasaele;

gilaadeu e nnoho naa ga hagallongo agu muna.

22 Dua de tala agu muna, gai gilaadeu tee ahe ange e pasa,

go hiidinga gilaadeu gu malangilangi i agu muna ange gi gilaadeu.

23 Gilaadeu ne tali e hagallongo agu muna, bei delaadeu tali gi pala de langi,

gai gilaadeu ne kave agu muna bei de langi e pala iho laa i taamada o de ngadau.

24 De masavaa ne gada ange ai dogu ngudu gi gilaadeu, gai gilaadeu tee hagadonusia donu,

gai dogu malangilangi i gilaadeu e hagamaamaane olaadeu lodo.

25 Go au ne hilihilia ange alaadeu mee e hai, go au delaadeu dagi.

Au e bei dagodo o dahi hodooligi ange gi dono hagabuulinga hebagi,

gai e bei dagodo o tangada e hagaaneane ina gilaadeu gu hinangalosaa.

30

1 Aagai iainei gilaadeu e kada i de au, dangada e gauligi mai ange i de au;

gai olaadeu damana ni dangada niiogu e kino

i de dugu madali denga gaaduu e hagaloosia ina agu ssiibi.

2 Gu ni haigamaiana aha olaadeu mahi mai gi de au,

gai gu ui de masavaa olaadeu e mahi ai?

3 Gilaadeu gu duasala ma de hiikai,

gilaadeu gu maamaa de gelegele mmasa,

i de mommee e deai mee iai i de boo.

4 Gilaadeu e hagihagi lau o denga manu ssomo ma e gai,

alaadeu gai go aga o de manu somo go de broom.

5 Gilaadeu gu alualumia gi dee nnoho i magavaa o dangada;

gai e hagaseegina bei dagodo o de gau gaiaa.

6 Gilaadeu gu hai gi nnoho i mommee iai saalingaa vai gu masa,

ma magavaa o denga hadu ma haonga i lo te gelegele.

7 Gilaadeu gu koo bei manu alasala i lodo mee muimui;

ma de nnoho i lalo denga manu duiduia.

8 Gilaadeu ni dama nii de gau llodo ssenga gai ni ngadi dangada,

gilaadeu gu hai gi hulo gee mai i de henua.

9 Gai iainei gilaadeu gu hadu dahi daahili hakadanga ai i de au;

au gu se mee niiolaadeu e kada ai.

10 Gilaadeu e kino i de au, ma de hagammao gee i de au;

gilaadeu e dee maatagu donu i de saavale mai gi luoogu mada.

11 Go hiidinga de Maadua gu hagatanga dagu mee hholu ma de hagamaolalo hogi au,

gilaadeu gu dee maatagu donu i de hai baasi mai gi de au.

12 Dangada i dogu madau gu hai baasi mai gi de au;

gilaadeu gu usu luoogu vae gi baguu ai au,

ma de hagatuu mee e hai baasi mai ai.

13 Gilaadeu gu oha dogu haiava;

gilaadeu gu hagahai ngadaa donu au,

gai teai hogi dangada ne daohia gilaadeu.

14 Gilaadeu e ulu mai i de mommee maoha i de buibui,

gai ne loomai laa lodo mommee gu maoha.

15 Denga mee hagamaatagu gu tuu mai gi de au;

gai dogu hagadubu gu bei de mee e ilihia laa ga gaavee gee i de madangi,

gai dogu lava gu ilihia bei de giliiga.

16 Iainei, dogu mouli gu baa ange gi de odi;

gai ogu laangi e duasala ai tigi ui donu.

17 Ogu ivi e ssae i de boo,

gai dogu mmae e dee haganoho donu.

18 Dono sauaa mmahi gu hai ogu malo gi huuhuli gee;

ia gu nnoa au bei de kala e nnoa ai laa dogu malo laa daha.

19 Ia gu maga ange au gi lodo gelegele iai vai;

au gu bei dagodo o denga gelegele ma lehu.

20 De Maadua, au e dangi adu gi de goe, aagai koe e dee basa mai;

au e duu age, aagai koe e dee anga mai gi de au.

21 Koe e huli ma gu hai baasi mai gi de au,

koe gu hagaili au i doo lima mmahi.

22 Koe e hai gi ilihia ngau i de madangi gi gaavee gee,

koe e hagaleva saele au i de madangi mmahi.

23 Au e iloo bolo koe e kave naa ngau gi de magau,

go de mommee gu hagadabena ange gi dangada alodahi e mouli.

24 E aha, tangada gu duasala e dee haalo naa dono lima,

ga dangidangi i de bale i dono masavaa e hai ngadaa ai?

25 E aha, au tee dangi laa i gilaadeu gu hai ngadaa?

E aha, au tee hinangalosaa laa i de gau hagaau aloha?

26 Gai dagu masavaa ne tali ai tanuaa, aagai go de baubau aagu ne gidee;

de masavaa aagu ne tali ai de maalama, aagai go de gohu ne humai.

27 Ogu lodo e duasala mmao, e deai donu se mabu;

laangi o de sae gu tuu mai gi de au.

28 Au gu uliuli i dogu hano saele, aagai e dee go hiidinga o de laa.

Au ne duu age i de hagabuni o dangada ga dangidangi i de bale.

29 Au gu bei dagodo o denga jackal,

gai se soa niio denga ostrich.

30 Dogu gili gu uliuli ma de daga,

gai dogu angaanga gu kona de vvela.

31 Dagu harp e hua denga daahili hagahinangalosaa,

gai dagu flute e hagadangidangi madali gilaadeu e tangi.

31

1 Au gu hagatoo donu hagaheloongoi ange gi luoogu mada,

bolo au e dee tilo ga lodo ange gi dahi bua moe.

2 Gai dee hee tiba a tangada mai i daho de Maadua i lunga,

be go dono boolonga mai i daho de Ia Mmahi Mmao, e noho laa i de mommee maolunga?

3 E aha, de hai ngadaa e dee duu ange laa gi de gau baubau,

gai de mmala ange gi gilaadeu e haia de baubau?

4 E aha, de Maadua e dee gidee agu mee e hai,

gai e dau hanonga e lagalaga ai luoogu vae?

5 Noo au gu hai hegau i de mee dee heohi,

aabe go de daahanga dangada,

6 gai de Maadua gi hagahidi ina ogu dagodo i de mee hagahidi heohi,

gai ia e gidee ai naa bolo au tigi haisala donu.

7 Noo au gu hano gee i de haiava heohi,

gai ogu lodo gu nnoo ange gi agu mee e gide,

aabe dahi mee hakino gee gu pigi ange gi luoogu lima,

8 gai hanu dangada gee gi gaina mee aagu ne doo,

gai gi unuunusia age agu manu gu doo.

9 Noo ogu lodo gu hagasengalia e dahi hahine,

gai au e tali i gaogao de haitoga o tangada e baa mai gi de au,

10 gai dogu bodu gi miilia grain a dahi daane gee,

gai hanu daane gee gi hagahebaa ma ia.

11 Gai de hegau laa se baubau donu,

se baubau e hagaduasala ai tangada i daho de gau hagamodu muna.

12 Gai se ahi e duungia ga dae ai gi Abaddon;

gai e dudu naa ga odi agu mee alodahi.

13 Noo au e dee hagamodu muna o ogu daane ma haahine hai hegau i de heohi,

i de masavaa olaadeu e nnanu ai i de au,

14 gai ni aha naa aagu e hai i de masavaa a de Maadua e hagamodu ai ogu muna?

Gai noo ia gu hai ssiilingaa muna, gai dee hee ai naa dogu hai e basa ange ai?

15 Gai e dee go de ia hogi ne haia nei au i de mommee o denga dama ne hai ia?

Gai e dee go ia hogi ne haia gidaadeu i lodo dinae o odaadeu dinana?

16 Noo au e dee abodonu ange gi de gau hagaau aloha

i olaadeu mee e duasala ai,

be e dee bale ange de hine gu magau dono bodu i dono hai ngadaa;

17 noo au e gai sogosogo donu huu agu gai,

e dee gaavange hanu gi denga gauligi gu deai olaadeu damana —

18 (mai i dogu gauligi gai au ne haele gilaadeu bei delaadeu damana,

gai mai i de masavaa oogu ne haanau ai, gai au ne tilo ange denga haahine gu maakau olaadeu bodu;)

19 noo au ne gidee dahi dangada e duasala i teai ono malo,

aabe se dangada hagaau aloha e deai sono mee e gahu ai;

20 noo ia tee tuhi mai au,

i dagu hakahu ia gi mahanahana i huluhulu o agu ssiibi;

21 noo au ne hai baasi ange gi denga gauligi e deai olaadeu damana,

gai au e iloo bolo au e dahi ogu sauaa i de haitoga o de aduhale,

22 gai dogu bakau gi mahagi gi doo,

gai dogu lima gi hadi gi doo gee i dogu eu.

23 Go hiidinga au e madagu i de hagaduasala a de Maadua;

au e dee maua donu i hai de mee nei i hiidinga o dono mahamaha.

24 Noo dagu tali hagalodolodo go denga goolo,

ma de hagabinga bolo denga goolo go dagu tali;

25 noo au e malangilangi i hiidinga ogu goloa lagolago,

aabe go hiidinga au ne maua mee lagolago;

26 noo au e galo age ga tilo de maalama o de laa,

aabe go de ngalue o de maasina ma dono mahamaha,

27 gai au gu hagasengalia

ga hagadubu gilaadeu i de oso dogu lima:

28 gai mee nei se baubau hogi nii de gau hagamodu muna e hagaduasala,

gai au gu hagangadi mee de Maadua i de mommee maolunga.

29 Noo au e malangilangi i de duasala o dogu hagadaumee,

aabe go de lodo danuaa i dono hai ngadaa;

30 (gai au tee dugu ange dogu ngudu gi haisala,

i dagu hagadaba bolo ia gi malaia;)

31 noo dangada i dogu huaabodu tigi hagataba,

‘Goai tangada tee bosu i de gaimee i gai a Job?’

32 (aagai teai se dangada henua gee ne seni i gaogao denga haiava,

gai dogu hale e mahuge ange gi tangada henua gee i masavaa alodahi;)

33 noo au e dee tala dagodo o ogu haisala bei de gau ange laa,

gai e hagammuni ogu baubau i ogu lodo,

34 go hiidinga au e madagu i dangada soa,

ma de madagu i de hagangadi mee a dogu huaabodu au,

deelaa ai, au e noho dee muu, ma tee sao gi duaahaho —

35 (Mee naa gi dahi dangada e hagalaangona agu muna!

Tilo, au gu sisi dogu ingoo e hagasauaa ai agu muna;

de Ia Mmahi Mmao laa gi basa mai gi agu muna,

gai dogu hagadaumee gi siia ana mee e hagabaubau ai au.

36 Ni muna abodonu au e dau de mee nei i honga dogu eu,

ma de hagauda ange gi honga dogu biho bei de hau.

37 Au e tala ange naa gi de ia agu mee alodahi gu hai;

au e hedae ange naa gi de ia, bei dagodo o dahi dagi.) —

38 Noo dogu gelegele e hai baasi mai gi de au,

gai ono geelinga e ssui i denga loimada;

39 noo au e gai ono hua gai e dee hagao,

ma de hagaduasala dangada niiolaadeu de mommee:

40 gai denga manu daladala gi ssomo i kilaa, e dee go wheat;

ma denga helii baubau, e dee go barley.”

Deenei de hagaodi muna a Job.

32

Muna a Elihu

1 Gai denga daane dogodolu laa ga tuu delaadeu pasa ange gi a Job, go hiidinga ia e maanadu bolo ia e heohi donu. 2 Gai Elihu tama daane a Barakel taane Buz, o de hagadiilinga o Ram, gu kona mmao de lili, i de hagaheohi a Job ia, ia tee hagaheohi de Maadua. 3 Ia ne lili hogi i soa dogodolu o Job, i hiidinga gilaadeu tee maua i de pasa ange gi muna a Job, aagai gilaadeu e hagataba bolo a Job gu dee heohi. 4 Gai Elihu ne noho ga tali gi odi denga daane ange laa i de pasa ange gi a Job, go hiidinga gilaadeu e maatua ange i de ia. 5 Gai ga gidee huu e Elihu bolo denga daane dogodolu ange laa gu deai alaadeu muna e maua i de tala ange gi a Job, gai ia gu kona mmao de lili.

6 Gai Elihu tama daane a Barakel taane Buz ga basa ange, ga hai ange,

“Au se gauligi donu huu,

gai goodou ni daane gu maatua;

deenei ai, au ne manavasaa ma de madagu

i de tala adu dagu maanadu.

7 Au ne maanadu i ogu lodo,

‘Dugua ange de gau maatua gi pasa,

i hiidinga go de gau maatua e agoagona mai de heiangi.’

8 Aagai go de hagasaalunga i lodo o tangada,

ma de madangi o de manava a de Ia Mmahi Mmao laa,

e haia gi maua e ia i de donu ange.

9 E dee go de madumaatua o tangada oona e heiangi ai,

aabe go gilaadeu donu huu e tonu ange gi de mee heohi.

10 Deenei ai, au e hai adu:

Goodou nnoho mai hagalaangona agu muna,

gai au ga tala adu hogi agu mee gu iloo.

11 Tilo, au ne noho ga tali adu goodou gi daalaa oodou muna,

ma de hagallongo oodou maanadu,

i de masavaa oodou e hagasaele ai oodou muna e tala.

12 Au ne kana ange ga hagallongo oodou muna,

aagai tilo, teai se goodou ne maua i de hagaago mai bolo a Job e dee heohi;

aabe ne maua i de basa ange gi ana muna.

13 Goodou kana hagataba donu, ‘Gimaadeu gu gidee de heiangi;

go de Maadua e maua i de hagadaumee ange gi de ia, e dee go dahi dangada.’

14 Job tee hagadaumee mai gi de au,

gai au e dee basa ange naa hogi gi ana muna bei oodou muna ne pasa ange ai.

15 Gilaadeu gu lele mouli, gu deai alaadeu muna e pasa ange ai,

gai gu deai alaadeu muna e maua i de tala.

16 E aha, ga noho au e tali ange, i hiidinga gilaadeu gu dee mmuu iainei,

ma de tuu donu huu gu dee pasa mai?

17 E deai, gai au e tala adu naa donu agu muna;

au e tala hogi agu mee e iloo.

18 Gai ogu lodo gu honu i denga muna,

gai de hagasaalunga i ogu lodo e usuusu mai au.

19 Tilo, ogu lodo gu bei de manu e hhao ai denga uvaini,

ma gili manu hoou gu dai masae laa.

20 Au e basa donu e tala agu muna gi maamaane ai ogu lodo;

au e hhanga dogu ngudu e basa ange ai.

21 Au e dee hilihili dangada

aabe e hagasegesege ange dahi dangada.

22 Go hiidinga noo au e iloo de hagasegesege ange dahi dangada,

gai de ia ne haia ngau e moolau naa donu dana daa ngau ga magau.

33

1 Job, iainei gai koe hagalaangona agu muna;

gai noho hagalaangona agu muna alodahi e tala.

2 Tilo, iainei gai au ga hhanga nei dogu ngudu;

au gu baba donu e tala agu muna.

3 Agu muna e hagaago mai bolo ogu lodo e heohi,

gai au e tala agu mee e iloo i de muna abodonu.

4 De Hagasaalunga o de Maadua ne hai au,

gai de madangi o de manava o de Ia Mmahi Mmao laa ne hai au gi mouli.

5 Basa mai gi agu muna, noo koe e maua;

hagadabena ina au muna e hagadaumee mai ai gi de au.

6 Tilo, gidaau se dagodo daudahi i daho de Maadua;

au se dangada hogi ne hai i gelegele pigi.

7 Tilo, e deai donu oo hiidinga e madagu ai i de au,

gai au e dee kona naa donu dagu hagadaemaha goe.

8 Ni muna abodonu, koe ne tala gi langona e au,

gai au gu langona dau hagadaba:

9 ‘Au e gilimalali gai e deai donu ogu haisala,

au tigi haisala donu, gai e deai donu ogu dee heohi.

10 Aagai de Maadua gu gidee dahi mee e hai baasi mai ai gi de au,

ia gu hai au gi se hagadaumee niiona;

11 ia gu nnoa ange luoogu vae gi denga laagau hagamakaga,

ma de dagitilo mommee alodahi oogu e hano aagena.’ *

12 Tilo, koe e dee heohi donu i de mee nei; au e basa adu gi au muna.

De Maadua e maolunga ange i tangada.

13 Gai gu aha gu nanu ange ai naa goe i de ia,

gai ia e dee basa ange donu gi muna a dangada?

14 Go hiidinga de Maadua e basa i tahi ma de lua hanonga,

gai e deai donu se dangada e donu ange aagena.

15 Ia e basa i de midi, ma de midi hagaago ange i de boo,

i de masavaa e sseni tao ai dangada,

ma delaadeu sseni i honga olaadeu moenga;*

16 ia e hhuge dalinga o dangada,

ga hagamaatagu gilaadeu i ana haelenga.

17 Ia e maua i de hagadahuli gee tangada mai i ana dahulinga baubau,

ma de aau gee de lodo maolunga i daho tangada;

18 ia ga hagaola ia mai i de mommee o de gau maakau,

ma de hagaola ia gi dee magau ai ia i de gadilaasa.

19 Tangada e haelea hogi i dono magi ga dagodo i honga de moenga,

gai dono angaanga e sae i masavaa alodahi,

20 gai denga gai gu ni mee niiona e kino ai,

ia gu kino hogi i denga gai danuaa hugadoo.

21 Dono angaanga gu hagadaga de bangabanga,

gai ono ivi nogo llilo laa gu tuu mai.

22 Ia gu baa ange donu gi de geelonga o de gau maakau,

dono mouli e gaavange gi gilaadeu e haia gi humai de magau.

23 Aagai noo dahi dangada de langi e balea ange ia,

se ia e hano i magavaa, gai go dahi i magavaa o de mano

e tala ange gi tangada de mee heohi i dana hai;

24 ma de abodonu ange gi de ia, ga hai ange,

‘Hagaola ina ia mai i de mommee o de gau maakau,

au gu gidee de hai e hagaola ai ia’ —

25 gai dono angaanga e ahe ange naa ga dama daane,

ma de ahe ange ga mmahi bei dono masavaa e dama daane ai.

26 Gai tangada ga dalodalo ange gi de Maadua, gai ia ga abodonu ange gi de ia,

gai ia e malangilangi i dana gidee luu mada o de Maadua;

gai de Maadua e ahe ange ga hagaheohi ia.

27 Gai ia e daahili naa i madamada o dangada, ga hai ange,

‘Au gu haisala, au gu hano gee i de mee heohi,

aagai de Maadua tee hagaduasala donu au.

28 Ia ne hagaola au mai i de mommee o de gau maakau,

au e mouli naa ga gidee de maalama.’

29 Tilo, de Maadua e hai ange mee alodahi gi tangada,

i e lua aabe dolu hanonga,

30 e hagaahe mai ai ia i de mommee o de gau maakau,

gai de maalama o de mouli ga hagamaalama ia.

31 Job, noho mai hagalaangona,

gai noho hagalaangona agu muna;

aude basa, gai au ga basa adu.

32 Gai noo e hanu au muna e lodo e tala mai, gai koe daalaa mai;

gai au e malangilangi donu i de tala bolo koe e heohi.

33 Gai noo e deai, gai koe nnoho hagalaangona agu muna;

aude basa, gai au ga agoago adu goe i dagodo o de heiangi.”

34

1 Gai Elihu ne basa ange, ga hai ange,

2 “Goodou denga daane heiangi, nnoho mai hagalaangona agu muna.

Goodou denga daane iloo mee, hagalaangona agu muna;

3 i hiidinga talinga e haide dagodo o denga muna,

bei de hai a de alelo e mami ai denga gai.

4 Gidaadeu ga hilihili be se aha e heohi,

gidaadeu alodahi ga made de mee danuaa.

5 Gai a Job ne hai ange, ‘Au e heohi donu huu,

gai de Maadua gu kave gee dogu heohi.

6 E dee galemu donu au e heohi, gai gu hagabinga bolo se dangada hadu muna;

e dee galemu donu au tigi haisala, gai ogu maanuga e dee maua gi mahu.’

7 Goai tangada e bei dagodo o Job,

go de ia gu unumia de hagadogaa?

8 Ia e hagabuni ange gilaadeu e haia de baubau,

ma de noho madali de gau baubau.

9 Gai ia e hagadaba, ‘E deai donu mee a tangada e mau,

i dana hai gi malangilangi de Maadua.’

10 Deenei ai, goodou denga daane e tonu ange laa, nnoho mai hagalaangona agu muna.

De Maadua e dee hai donu de baubau,

de Ia Mmahi Mmao laa e dee hai de mee dee heohi.

11 Gai ia e hagao ange tangada gi bei dagodo o ana hegau,

ia e hai gi aahe ange donu huu gi tangada ana hegau.*

12 Ni muna abodonu, de Maadua e dee hai hegau baubau,

gai de Ia Mmahi Mmao laa e dee hagahaisala donu de hagamodu heohi.

13 Goai ne dugu ange ia gi huahua i henua i lalo,

gai goai ne hilia ange ia gi diiloo ange henua i lalo alodahi?

14 Noo de Maadua e hagaahe dono hagasaalunga

ma de hagaahe de madangi o dana manava,

15 gai dangada alodahi e odi naa i de maakau,

gai tangada e ahe ange naa gi de gelegele.

16 Noo koe e donu ange, gai koe hagalaangona de mee nei;

noho mai hagalaangona agu muna e tala.

17 E maua e de ia e kino i de hagamodu heohi i de dagi?

Gai koe e maua i de hagabaubau de ia heohi laa ma de mmahi?

18 Gai go ia e hai ange gi dahi hodooligi, ‘Koe e deai donu oo haigamaiana,’

gai e hai ange gi de gau aamua, ‘Goodou ni dangada baubau.’

19 Go ia e dee hilihili dangada ange gi dagi o de henua,

gai e dee kii ange dono abodonu ange gi de gau lava i de gau hagaau aloha,

go hiidinga go ia ne haia gilaadeu alodahi.

20 Gilaadeu e moolau donu i de maakau i lo te boo,

gai dangada e maakau ga dee maaleva;

gai de gau mahi gu gaavee gee,

gai e dee se dangada ne haia mee nei.

21 Ia e daumada hegau alodahi a tangada;

ia e gidee ono mommee alodahi e hano aagena.

22 E deai donu se mommee gohu, e deai donu se mommee gohu boo dangodango,

e maua e dangada e haia de baubau i de mmuni ai.

23 De Maadua tigi hagailonga ange dahi masavaa

e hagamodu ai muna o tangada i mada luoono mada.

24 Ia e daa gi maakau gilaadeu e mmahi, gai e deai donu se siilingaa muna e hai,

gai ga hai hanu dangada gee gi gaavee olaadeu duulanga.

25 Go hiidinga ia e iloo alaadeu mee e hai,

ia e hagadee kii gilaadeu ma de hagaduasala gilaadeu i de boo.

26 Ia e hagaduasala gilaadeu i madamada o dangada,

i hiidinga o alaadeu hegau baubau,

27 go hiidinga gilaadeu gu daahuli gee ma gu dee daudali ange i de ia,

gilaadeu gu hagangadi mee ono haiava.

28 Gilaadeu ne hai gi langona e de Maadua de tangi o de gau hagaau aloha,

gai ia ne langona de tangi o olaadeu e duasala.

29 Aagai noo ia e dee muu, gai goai e maua i de hagabaubau ia?

De masavaa aana e haoli ai luoono mada, gai goai naa e gidee ia?

Gai e dee hilihili be ia e hai baasi ange gi dahi huaahenua

aabe go dahi dangada,

30 gi dee maua ai e tangada baubau i de dagi,

gai ia ga hagahaisala ai dangada.

31 Gai noo dahi dangada e hai ange gi de Maadua,

‘Au gu haisala, aagai au e dee ahe ange naa donu e haisala.

32 Agoagona mai au i mee aagu e dee gidee,

gai noo au gu hai de mee dee heohi, aagai au e dee ahe ange donu e hai’ —

33 e aha, koe e lodo de Maadua gi hagao ina adu goe bei doo hai e lodo ai,

gai koe e dee lodo e dahuli oo lodo?

Koe hilihilia, e dee go au;

deenei ai, daalaa mai be ni aha au e iloo.

34 Dangada e tonu ange e hai mai gi de au,

gai de gau heiangi e langona agu muna e hai mai naa gi de au:

35 ‘Job e dee basa i de iloo mee,

gai ia e dee donu ange gi ana muna e tala.’

36 Mee naa gi kona de hagaduasala o Job,

go hiidinga ia e basa bei de gau baubau.

37 Gai ia e hagapuni ange de hai dana hai gi ono haisala;

ia e baabaa luoono lima i dana hagangadi mee gidaadeu,

ma de hagalagolago ana muna e hai baasi ange ai gi de Maadua.”

35

1 Elihu ne basa ange hogi, ga hai ange,

2 “Koe e maanadu bolo se mee heohi deenei?

Koe e hagadaba, ‘Au e heohi donu i mada luu mada o de Maadua.’

3 Gai koe e ssili, ‘Ni aha aagu e mau i de mee nei?

Gai ni aha e kii ange ai noo au e dee haisala?’

4 Au ga basa adu nei gi de goe,

aama oo soa e nnoho naa madali goe.

5 Galo age gi de langi mage diiloo denga giliiga,

mee nei e maolunga ange i de goe.

6 Noo koe e haisala, gai ni aha e baubau ange ai laa gi de Maadua?

Noo gu lagolago oo haisala, gai ni aha ai aau gu hai ange laa gi de ia?*

7 Noo koe e heohi, gai se aha aau gu gaavange laa gi de ia;

aabe se aha a de Maadua e kave mai i oo daha?

8 Oo baubau e hagabaubau donu huu dahi dangada bei goe,

gai doo heohi e hagaheohi donu huu dangada.

9 Dangada e tangi i delaadeu vaivai haia;

gilaadeu e dangidangi gi ola ai gilaadeu i ssauaa o de gau mmahi.

10 Aagai e deai donu se dangada e hagadaba, ‘I hee ai de Maadua ne haia nei au,

ma de hai gi maua e dangada i de daahili i de boo,

11 gai go ia e agoagona mai gidaadeu gi kii ange i denga manu lodo henua,

ma de hai gidaadeu gi heiangi ange i denga manu llele i lo te moana?’

12 Dangada e tangi gai de Maadua e dee basa ange,

i hiidinga de llodo maolunga o de gau baubau.

13 Ni muna abodonu, de Maadua e hagangadi mee donu alaadeu dangidangi,

gai de Ia Mmahi Mmao laa e dee anga ange donu.

14 Gai e kii ange dana dee hagallongo i dau hagadaba bolo koe e dee gidee ia,

gai koe e tali ia gi hagamodu ina au muna hagabaubau!

15 Ia e dee hagaduasala hogi i dono lili,

gai e dee anga ange hogi gi de baubau laumalie.*

16 Deelaa ai, Job gu tala hanu ngadi muna,

ia ne lagolago ana muna gai e deai sono iloo mee.”

36

1 Gai Elihu ne duudagi ana muna, ga hai ange,

2 “Golomagi ina oo lodo i de au,

gai e hanu ange agu muna e tala e sui ai de Maadua.

3 Au ne kave dogu iloo mee mai i de mommee mmao,

ma de hagaago adu bolo de ia ne haia ngau e heohi.

4 Ni muna abodonu, agu muna e dee ni muna hhadu;

tangada e honu danuaa dono iloo mee e noho madali goe.

5 Tilo, de Maadua e mmahi mmao, aagai e dee kino i dangada;

ia e mmahi mmao, aama de donu.

6 Ia e dee dugu ange tangada baubau gi mouli,

aagai e dugu ange gilaadeu e vaivai haia gi maua olaadeu heohi.

7 Ia e dee galo gee donu i gilaadeu e heohi;

gai e hagannoho gilaadeu madali denga hodooligi i honga duulanga maolunga,

ma de hagaamua gilaadeu ga hano ai.

8 Gai noo dangada gu noonoodia i daula baalanga,

ma de tuu ange gi denga hagaduasala,

9 gai de Maadua e hagaago ange alaadeu hegau,

ma olaadeu haisala, i delaadeu hagamaolunga.

10 Ia e hhuge olaadeu dalinga gi hagalaangona agoago,

ma de tala ange gilaadeu gi daahuli gee i olaadeu baubau.

11 Noo gilaadeu e daudali ange ma de daumaha ange gi de ia,

gai gilaadeu e duadonu i taulooloa olaadeu mouli,

gai gilaadeu e malangilangi i taulooloa olaadeu ngadau.

12 Aagai noo gilaadeu e dee hagallongo ange,

gai gilaadeu e maakau naa i de gadilaasa,

ma de maakau i teai olaadeu iloo mee.

13 De gau baubau e daohi de lili i olaadeu lodo;

gai gilaadeu e dee dangidangi i de bale, i de masavaa aana e noonooa ai gilaadeu.

14 Gilaadeu e maakau i de masavaa olaadeu e dama daane ai,

madali denga daane hai be ni manu i mommee daumaha o denga diinonga.

15 Aagai de Maadua e hagaola gilaadeu e duasala mai i olaadeu hai ngadaa,

ma de basa ange gi gilaadeu i delaadeu vaivai haia.

16 De Maadua e usuusu adu goe gi hano gee mai i de hai ngadaa,

gi hano gi de mommee lahalaha laumalie, e dee kabi,

gai honga doo deebele e honu i gai moomuna.

17 Aagai iainei koe gu hagauda de hagaduasala o de gau baubau;

de hagaduasala ma de hagamodu heohi gu duu adu gi de goe.

18 Dagidiiloo gi deai se dangada e hagasengalia goe i goloa lagolago,*

gai gi dee dugua ange de ngadi gaavange hagasenga gi gaavee oo lodo.

19 E maua doo lava ma oo mahi alodahi

i de buibui goe i de hai ngadaa?

20 Aude daalia de dae mai de boo,

go de masavaa o dangada e maakau ai.

21 Kana ange gi dee dahuli ange goe gi de baubau,

go de mee aau ne hilihili e dee go doo hagaduasala.

22 Tilo, de Maadua e mmahi mmao;

goai tangada agoago e bei ia?

23 Goai ne daalaa ange dono haiava e hano ai,

gai goai ne hai ange, ‘Koe gu hai dahi mee dee heohi’?

24 Manadua de tuhi ana hegau,

go mee a dangada e tuhi ai ia i taahili.

25 Dangada alodahi gu gidee ana hegau,

gilaadeu gu gidee mai mee nei i de mommee mmao.

26 Tilo, de Maadua e maolunga mmao, gidaadeu e dee maua gi tonu ange gi ono dagodo;

gidaadeu e dee iloo hogi taelodo o ono ngadau.

27 Ia e dada age denga vai mai i henua i lalo;

ga nonu ga hai ai madaua o de langi pala;

28 denga hagausinga e llingi iho denga vai,

ma de hai gi pala iho langi lagolago gi honga o dangada.

29 Goai e maua gi donu ange gi de hai aana ne doha ai denga hagausinga,

ma de hai aana e hai ai gi babaa ana hatuli i lo te langi?

30 Tilo, ia e hai de maalama o ana uila gi duuli ina ia,

ma de haoli tagelo o de moana.

31 Deenei dana hai e dagi ai denga huaahenua,

ma de gaavange gi gilaadeu gai lagolago.

32 Ia e hhao i lo tono lima de uila,

ma de tala ange be go hee oona e labalaba ai.

33 De hatuli e hagailoo de humai o de madangi;

gai denga manu dolodolo e iloo dono hanage ai.

37

1 Dogu hadu manava gu bolebole

ma gu ngalue gee mai i dono duulanga i de hai mee nei.

2 Hagalaangona, hagalaangona adu dono leo,

ma de haganngolo mai o lo tono ngudu.

3 Ia e hai gi labalaba ana uila i lalo de langi alodahi,

ma de hai gi hano gi dae gi luu bido o henua i lalo.

4 Muli mai gai dono leo e hagangolo;

ia e hai gi babaa ana hatuli i de leo mmahi.

Ia e dee haganoho donu de labalaba o denga uila

i de masavaa e langona ai dono leo.

5 De leo o de Maadua e hagalele mouli i de hagangolo i de hatuli;

ia e hai hegau nnui odaadeu e dee tonu ange laa aagena.

6 Ia e hai ange gi denga snow, ‘Malili iho gi henua i lalo,’

gai e hai ange gi de langi pala, ‘Gi kona de pala de langi.’

7 Ia e daohi hegau a dangada alodahi,

gi iloo ai e dangada alodahi dagodo o ana hegau.

8 Denga manu lodo henua gu hulo ma gu hagalilo,

ma de nnoho i lodo olaadeu hale.

9 Ssio e sao mai i dono aabi,

gai de madangi e hai ga hagamagalili.

10 De manava o de Maadua e hagahale denga haisi,

ma de hai gi makaga honga denga vai.

11 Ia e hhao denga hagausinga i de vai,

gai e hai denga hagausinga gi gaavee saele ana uila.

12 Gai ia e hai gilaadeu gi haganigo saele gi haia mee alodahi aana e tala ange

i honga henua i lalo alodahi e nnoho ai laa dangada.

13 Ia e gaamai de langi e hagaduasala ai dangada,

aabe e hagamaluulu ai de gelegele, e hagaago mai ai dono aloha.

14 Job, hagalaangona de mee nei;

gai noho hagasaelea hegau hagalele mouli a de Maadua.

15 E aha, koe e iloo dagodo o ssauaa o de Maadua e daohi ai denga giliiga,

ma de hai ana uila gi labalaba i lodo hagausinga?

16 Koe e iloo be dee hee de hai o denga hagausinga e daudau ai laa i lo te langi,

ma hegau hagalele mouli a de ia e honu abodonu laa dono iloo mee?

17 E deai, koe e langona iho donu huu doo mahana

i de masavaa o de madangi mai i ngaage e hai ai ga dee hagalongaa honga de henua.

18 Koe e maua i de doha gi madoha lo te langi madali ia,

ma de hai gi makaga bei de galaasa dilodilo?

19 Daalaa mai amaadeu muna e tala ange gi de Maadua;

gimaadeu e dee maua i de hagatau amaadeu muna,

i hiidinga amaadeu hagasaele e gohu.

20 E aha, ga tala ange au gi de ia bolo au e lodo e basa ange?

E aha, e dahi nei dangada e lodo gi magau ia?

21 E deai donu se dangada e maua i de galo ange e tilo de laa,

i de masavaa e kona ai maalama i lo te langi,

i dua de hai a de madangi ga deai hagausinga.

22 De maalama mahamaha e hanage i ngaiho;

de Maadua gu gahu i de mahamaha hagalele mouli.

23 De Ia Mmahi Mmao laa — gidaadeu e dee maua gi gidee ia;

ia e mmahi mmao; ia e dee hagahaisala dana hagamodu muna heohi;

ia e heohi mmao, gai e dee hagaduasala gidaadeu.

24 Deelaa ai, dangada e maatagu i de ia;

ia e dee anga ange gi dangada e maanadu laa bolo gilaadeu e heiangi.”

38

De basa ange o Tagi Maolunga gi a Job

1 Gai Tagi Maolunga ne basa mai gi a Job i lo te sio, ga hai ange:

2 “Goai e hagagohu ina nei agu muna bale

i muna e deai se iloo mee iai?

3 Hagadabena mage duu age be se daane,

gai au ga ssili adu agu muna, gai koe ga basa mai.

4 Go hee oou nogo iai i de masavaa aagu ne hagaduu ai tagelo o henua i lalo?

Daalaa mai muhuu, noo koe e donu ange aagena.

5 Goai ne hagailonga ina ono haidenga?

Ni muna abodonu koe e odi donu mee nei i dau iloo!

Gai goai ne dagia de uga ga haide ai?

6 Gai se aha ne hagatuu ange aagena ono dagelo,

aabe goai ne hagaduulia tuludulu o de logunga i kilaa —

7 i de masavaa o denga heduu o taiao ne daahili ai,

gai de gau de langi ne hevaalogi i de malangilangi?

8 Goai ne bonodia tai i hanu haitoga,

i de masavaa ne ssii age ai vai i tagelo,*

9 ma de masavaa aagu ne hakahu ai honga tai i denga hagausinga,

ma de saabini i denga hagausinga maadolu,

10 ma de masavaa aagu ne hagamodu ai dono ngaadonga,

ga hagatuu ono haitoga ma mee e hagamakaga ai;

11 gai au ne hagadaba, ‘Koe e dae mai donu huu gi kinei e dee hano gi ui;

go kinei o denga beau mmahi e tuu mai ai’?

12 Gai gu dahi au tala ange mee a taiao ne hai mai i taamada doo mouli,

aabe go de hagaago ange gi taiao dono duulanga,

13 gi hano ai gi dae gi luu bido o henua i lalo,

ma de luuluu de gau baubau gi dee nnoho i kilaa?

14 Henua i lalo ne sui bei bela pigi i lalo de mee maaga,

gai ono maaga e daakodo danuaa mai bei maaga o de malo.

15 Gai de maalama e buibui hegau a de gau baubau,

gai e daohi gilaadeu gi dee vaivai haia dangada.

16 E aha, koe gu dae laa gi de mommee e ssali age ai vai o tai,

aabe gu seesee i lo te dagelo o de moana?

17 Koe gu gidee denga haitoga o de magau,

aabe gu gidee haitoga o de mommee gohu boo dangodango?

18 Koe e iloo be dee hee maa de laumalie o henua i lalo?

Daalaa mai, noo koe e iloo mee nei alodahi.

19 Gai dee hee de haiava e hano ai gi de mommee e daamada mai ai de maalama,

gai go hee iai de mommee e daamada mai ai de gohu?

20 Koe e maua i de hagaahe gilaau gi olaau mommee,

gai koe e iloo denga haiava e hulo ai gi olaau hale?

21 Koe e iloo donu, go hiidinga koe gu haanau huu i de masavaa laa;

koe gu lagolago donu oo ngadau ne mouli ai!

22 Koe gu ulu laa gi lodo mommee doange o denga snow,

aabe gu gidee mommee doange o denga dibaa haisi,

23 go mee aagu gu dugu ange gi de masavaa hai ngadaa,

ma de masavaa o taua ma de hebagi?

24 Gai dee hee de haiava e hano ai gi de mommee e daamada mai ai de maalama,

aabe go de mommee o de madangi mai i dua e humai ai gi honga de henua alodahi?

25 Goai ne gelia de ava e hulo ai vai o de langi,

ma de haiava o de uila ma hatuli,

26 ma de hai gi pala iho de langi gi honga de henua e deai dangada iai,

ma de vao e deai laa dangada iai,

27 e hagamaluulu ai de gelegele e deai mee e ssomo ai,

ma de hai gi ssomo age helii i honga de gelegele?

28 Gai e dahi laa damana o de langi pala?

Gai goai ne hagadili ina madaua o mee ssuungia o taiao?

29 Goai ne hanaua denga haisi,

gai goai ne hanaua denga haisi malili mai i de langi?

30 Denga vai gu makaga bei de hadu,

gai honga denga vai gelo gu makaga hogi.

31 Koe e maua i de noonoa de hagabuulingaa heduu go de Pleiades,

aabe e tala mee noonoa o de hagabuulingaa heduu go de Orion?*

32 Koe e maua i de hai gi ssula age de hagabuulingaa heduu go de Mazzaroth i de masavaa gu hagailonga,

ma de dagi de Bea ma ana dama?

33 Koe e iloo denga hainga o mee i lo te langi?

Koe e maua i de hagatuu hanu hainga ange gi mee i henua i lalo?

34 Koe e maua i de oo ange gi denga hagausinga,

gi pala iho ai de langi gi oo elunga?

35 Koe e maua i de hai gi hulo denga uila gi dahi mommee,

ma de hai adu ai gi de goe, ‘Aanei gimaadeu’?

36 Goai ne gaavange de heiangi gi lodo o tangada,

gai goai ne haia ia gi donu ange?

37 Goai e dahi ono heiangi e dau denga giliiga?

Gai goai e maua i de hagadiba de ssaa e hhao ai vai i lo te langi,

38 ga hai de mama o denga gelegele gi pigi,

gai denga bela gu pigi ma gu makaga?

39 Go koe e maua i de tili de manu e gai de laiono hahine,

aabe go de hai gi boobosu denga dama a de laiono,

40 i de masavaa olaadeu e nnoho ai i lodo olaadeu hale,

ma de dagitilo i lodo mee muimui?

41 Goai e gaavange gai a de raven,

i de masavaa o ana dama e tangi ange ai gi de Maadua,

ma de silivaahea saele i teai alaadeu gai?

39

1 E aha, koe e iloo de masavaa o denga guudi i ulu mounga e haanau ai laa alaadeu dama?

Go koe e dagidiiloo laa de masavaa o dahi dia e haanau ai dana dama?

2 Go koe e daulia taelodo o olaadeu malama ga dae ai gi delaadeu haanau,

gai koe e iloo delaadeu masavaa e haanau ai?

3 Gilaadeu e nnoho gi lalo e haanau ai alaadeu dama,

gai gu ui delaadeu mmae i dua de too mai alaadeu dama.

4 Alaadeu dama e maatua age ga mmahi i lodo henua;

gai gilaadeu e hulo gee e dee aahe mai ange.

5 Goai ne dugua gi hano dahi donkey lodo henua?

Gai goai ne daalaa mee noonoa o dahi donkey aada?

6 Go au ne gaavange de vao e hai ai dono mommee noho,

ma de henua iai soolo e noho ai ia.

7 Ia e gadagada i de hellumi o lo te aduhale,

gai ia e dee hagallongo de oo o tangada e haia gi savini dahi manu.

8 Dana mommee e gai ai helii go honga denga mounga,

gai ia e ssala denga manu lau kohu.

9 E aha, e lodo de kaau lodo henua e hai hegau adu gi de goe?

Gai ia e noho laa i lo tau buibui manu i de boo?

10 Koe e maua i de nnoa dahi kaau lodo henua gi hagabalabala ina de gelegele,

aabe gi daudali adu i oo dua gi hagabalabala ina ai denga geelonga?

11 E aha, koe e maua i de hagadonu de kaau aada, i hiidinga de kona dono mmahi,

ma de dugu ange ia gi haia au hegau?

12 Koe e iloo abodonu bolo de kaau laa e ahe mai naa

ga gaamai au grain gi de mommee hili huamanu?

13 De ostrich e mahamaha i de gabagaba luoono bakau;

gai luoono bakau e dee maua i de hagahedae ange gi hulu manu o de stork.*

14 De ostrich e dugu ana ngago i honga de gelegele,

e hagamahanahana i honga de gelegele;

15 ia gu ngalo bolo ana ngago e maua gi dagadagahia ga mahaahaa,

gai denga manu lodo henua e maua i dagadagahi ga mahaahaa.

16 De manu nei e vaivai hai ana dama, e dagodo be e dee ni dama niiana;

gai e dee anga ange donu gi teai haigamaiana o ana hegau,

17 go hiidinga de Maadua tee hai gi heiangi ia,

aabe ne hai gi maua e ia i de donu ange.

18 De masavaa e doha ai luoono bakau e savini,

gai ia e gadagada i de hoosa ma tangada e savini ai.

19 E aha, go koe ne gaavange mmahi o de hoosa,

aabe go koe ne hakahu ina ange dono ua i denga huluhulu?

20 E aha, go koe ne haia de hoosa gi lele bei de itebuubuu,

ma de hai gi maatagu dangada i dana busi luoono bongaa usu?

21 Luoono vae e geli, ma de malangilangi i dono mmahi,

ia e uluhia i de hano e hebagi.

22 Ia e gadagada i dono dee madagu, ia e dee madagu i dahi mee daudahi;

gai e dee hagaui gee donu i ma te gadilaasa.

23 De mee e hhao ai denga dao o de mee hholu e daudau i dono gaogao e dadangi,

ma tao looloa ma tao bodobodo e dabadaba mai i dono gaogao.

24 Gai ia e uluhia ma de gemo i de savini,

ia e dee maua i de noho donu huu i de masavaa e ili ai de hanga manu.

25 Ia e busi luoono bongaa usu i de ili denga hanga manu, gai e hagadaba, ‘Aha!’

Ia e dungua de hai taua i de mommee mmao,

ma de oo o denga dagi, ma de hagahia i taamada o taua.

26 E aha, niiou de heiangi o de hawk e lele ai laa,

ma de doha ai luoono bakau ga lele ai gi ngaage?

27 Gai go koe e hai ange laa gi de igele gi lele gi hanage gi de mommee maolunga

gi haia ai dono hoohanga?

28 Ia e noho i honga dahi hadu maolunga ma de seni i kilaa i de boo;

gai dono mommee buibui makaga go honga dahi hadu kangi.

29 Ia e noho i kilaa ma e dagitilo mai be ni aha aana e mau i de gai;

luoono mada e gidee adu de mommee mmao.

30 Ana dama e unu denga dodo,

gai de mommee iai de gau gu daia ga maakau, gai go kilaa hogi oona iai.” *

40

1 Gai Tagi Maolunga ne ssili ange hogi gi a Job,

2 “E aha, e maua e tangada e hagabaubau ina de Ia Mmahi Mmao laa i de hagadaumee ange gi de ia?

Koe ne hagabaubau de Maadua — basa ange gi ana muna!”

3 Gai a Job ga hai ange gi Tagi Maolunga:

4 “Tilo, au se dangada e dee bau ange gi mee nei —

gai dee hee dagu hai e basa adu ai gi au muna?

Au e pono dogu ngudu i dogu lima.

5 Au gu basa i dahi hanonga, aagai au e dee ahe ange donu e basa adu;

gu deai ange donu agu muna e tala.”

6 Gai Tagi Maolunga ne basa ange gi a Job i lo te sio, ga hai ange:

7 “Noodia age oo malo mage duu age ai be se daane,

gai au ga ssili adu agu muna, gai koe ga basa mai.

8 E aha, koe e hai gi dee sula dagu hagamodu heohi?

Koe e hagamodu ogu muna gai ga hagaheohi goe?

9 E aha, e dahi oo lima bei de lima o de Maadua,

gai e maua e goe i de hai doo leo gi bei dono leo?

10 Hagalaagii ina goe i ssauaa e dagi ai ma de maolunga,

gai hakahu ina goe i de mahamaha ma de hagadubu.

11 Haia gi humai doo lili ma doo bole,

gai diiloo hagamaolalo ina tangada hagamaolunga;

12 dagidiiloo haia gi maolalo tangada hagamaolunga,

gai dagadagahia de gau baubau i mommee olaadeu e tuu ai.

13 Danumia gilaadeu alodahi i lo te gelegele,

haolia olaadeu mada i lo te daanunga.*

14 Gai au ga tala adu

bolo oo mahi e maua i de hagaola goe.

15 Galo ange diiloo de manu go de Behemoth;†

se manu niiagu ne hai bei goe,

gai ia e gai denga helii bei de kaau.

16 Tilo, dono angaanga e mmahi,

gai denga mogomogo i dono dinae e mmahi!

17 Dono sugi e daa saele bei singasinga o de manu somo go cedar,

gai uaua i lodo luoono gauanga e hagadau hakage.

18 Ono ivi e bei denga paibu bronze,

ono aalanga e bei denga duudangaa iron.

19 Go de manu nei tahi mee hagalele mouli a de Maadua ne hai,

gai de ia ne haia ia e maua i de hebagi ange gi de ia i dana gadilaasa!

20 Denga mounga e vange gi de ia ana gai,

gai denga manu lodo henua alodahi e hagadaahao i kilaa.

21 Ia e baani i lalo denga manu duiduia,

ma de mmuni i magavaa o denga madila i mommee iai bela ma vai.

22 Denga manu duiduia e haoli ia i lalo olaadeu malu,

gai denga willow i gaogao de vai e duuli luoono baasi.

23 Tilo, noo ssaalingaa vai e mmilo, gai ia e dee madagu donu;

ia e baba ono lodo, e dee galemu donu de ssii age vai o Jordan gi dono ngudu.

24 E aha, e maua e dahi i de poo ia i luoono mada,

aabe go de dada ia i dahi sele ga sugi dono usu?

41

1 E aha, koe e maua i de hhudi de Leviathan* i dahi maadau,

aabe e nnoa dono alelo i dahi uga?*

2 Koe e maua i de hai dahi uga ga nnoa ai dono usu,

aabe e sugi dono gauvae i dahi maadau?

3 E aha, ia e duudagi naa de dangidangi adu koe gi abodonu ange?

E aha, ia e basa maamaane adu naa gi de goe?

4 De manu nei e hagaheloongoi adu naa gi goe,

gai koe ga hai ai ia gi hai hegau adu gi de goe i taulooloa dono mouli?

5 Koe e maua i de hagadaahao madali ia bei de manu lele gu dala laa,

aabe go de nnoa ia i dahi uga ga gaavange gi au damaa hine?

6 Gai de gau hagao mee e hagadau gaavange naa

e tilo ai be goai e hagao ina ia?

Gilaadeu e duuduu naa ia

ga vaevae ange gi de gau hagao mee?

7 Koe e maua i de tili gi dohu dono angaanga i denga dao,

aabe go de velo dono biho i denga dao?

8 Noo koe e poo ange gi de Leviathan,

gai koe e dee ngalo donu dooluu hebagi;

koe e dee ahe ange naa donu e hai de mee laa!

9 Tilo, de tali a tangada e deai haigamaiana,

gai ia e baguu naa gi lalo, i de masavaa aana e gidee ai de manu laa.

10 E deai donu se dangada mmahi e bau ange gi de hhango ange ia!

Gai goai ai naa e maua i de hai baasi mai gi de au?

11 Goai gu gaamai dahi mee gi de au, gai au ga hagao ange ai ia?*

Mee alodahi i lalo de langi niiagu.

12 Au e dee hagammuni donu dagodo o ono aalanga,

ma dono mahi aama de mahamaha o dono angaanga.

13 Goai e maua i de hagaui dono malo laa daha?

Gai goai e maua i de hano gi baa ange e hagaulu ange taula gi dono ua?

14 Goai e maua i de hhanga dono ngudu,

e honu laa i denga niho hagamaatagu?

15 Lo tono dua e hagatau ai denga mee hungihungi ma gu kadi;

gai gu buni ma de makaga;

16 mee laa gu hagatau ma gu kona de hebahebaa,

gu dee maua donu de madangi i de ulu laa magavaa.

17 Gai mee laa e hagadau hagamakaga;

gai gu buni gu dee maua i de aau gi too dagidahi.

18 Denga galo ahi e loomai i lo tono usu i de paa ai dono mahedua,

gai luoono ganomada e maalama bei de maalama o taiao.

19 De ahi e ula mai i lo tono ngudu,

gai denga galo ahi e ssao mai ai i lo tono ngudu.

20 De useahi e buu mai i lodo luoono bongaa usu,

bei de useahi e buu age laa i lo te anibada e boale laa i de ahi lahhie.

21 Dana manava e hakaa denga dalaa ubu,

gai de ahi ula e sao mai i lo tono ngudu.

22 Dono ua e kona donu de mmahi,

gai ia e hagamaatagu mee alodahi i ono mada i mua.

23 Ono kano e buni ma de makaga,

gai e dee maua donu i de hagangaalue.

24 Dono hadu manava e makaga bei de hadu;

gai e makaga donu bei de hadu mmili.

25 De masavaa naa huu oona e hidi age ai, gai de gau mmahi gu maatagu;

gai gilaadeu e maatagu i dono hagakobu.

26 De gadilaasa e dau laa i de ia e deai donu mee e kii ange ai,

be go tao dili manu, be go tao damaa mee, aabe go tao laumalie.

27 Ia e hai denga iron bei denga lau manu mmasa,

gai e hai denga bronze bei denga laagau pobo.

28 Tao o de mee hholu e dee maua i de hai ia gi savini gi hano i de madagu,

gai denga hadu o de buada e bei gili o denga grain i ono daha.

29 Denga laagau e bei de lau manu mmasa i ono daha,

gai de manu nei e hagangadi mee de dadangi o denga dao maga.

30 Lalo dono dinae e kangi bei denga dalaa hadu,

gai ia e hai gi keli honga de bela bei de mee duuduu wheat.

31 De manu nei e hagabeabeau lo te moana bei de anibada e boale laa,

ma de hai gi ebuebua lo te lausedi bei manu lolo.

32 De Leviathan e hagasii honga tai i dono savini,

gai e hai ga tea honga tai bei de biho sinasinaa.

33 E deai donu se manu i henua i lalo

e bei ono dagodo i teai sono madagu.

34 De manu nei e hagangadi mee denga manu mmahi alodahi;

de manu nei go de hodooligi o denga manu aada alodahi.”

42

De basa ange o Job gi muna a Tagi Maolunga

1 Gai a Job ne basa ange ga hai ange gi Tagi Maolunga,

2 “Au e iloo bolo koe e maua i de hai mee alodahi,

gai au hagatau alodahi e dee maua donu i de buibui gi dee hai.

3 Koe ne ssili mai, ‘Goai e buibuia nei agu hagasaele,

gai e deai donu sono mee e iloo?’ *

Ni muna abodonu, au ne basa i mee oogu e dee donu ange aagena,

gai ni mee maolunga niiagu e dee iloo.

4 Koe gu hagadaba, ‘Noho mage hagalaangona, gai au ga basa adu;

au e ssili adu agu muna gi de goe, gai koe ga basa mai.’ *

5 Au gu langona oo dagodo,

gai iainei au gu gidee goe;

6 deenei ai, au gu kino i ogu dagodo,

gai au gu dahuli ogu lodo ma gu noho i lodo lehu.”

Muna hagaodi

7 Dua huu de tala ange a Tagi Maolunga muna nei gi a Job, gai ia ga hai ange gi Eliphaz taane Teman, “Au gu kona mmao dogu lili i de goe ma luoo soa ange laa, go hiidinga tee heohi doodou hai ne tala ai ogu dagodo, bei de hai a dogu dangada hai hegau go Job ne tala ai laa. 8 Deenei ai, goodou gaavee e hidu kaau daane ma e hidu ssiibi daane, mage hulo ai gi daho dogu dangada hai hegau go Job, gai ia ga hai ai dahi sigidaumaha dudu e tala ai oodou haisala. Gai dogu dangada hai hegau go Job ga dalodalo i oodou hiidinga. Gai au e hagallongo naa dana dalodalo, gi dee hagaduasala ina ai e au goodou gi bei dagodo o oodou baubau, go hiidinga tee heohi doodou hai ne tala ai ogu dagodo, bei de hai a dogu dangada hai hegau go Job ne tala ai laa.” 9 Gai Eliphaz taane Teman, ma Bildad taane Shuah aama Zophar taane Naamah ne hagassula muna a Tagi Maolunga ne tala ange gi gilaadeu; gai Tagi Maolunga ne hagallongo talodalo a Job.

De hagaahe ange a Tagi Maolunga de lava o Job

10 Gai dua huu de dalodalo o Job i ono soa, gai Tagi Maolunga ga ahe ange ga hai gu kii ange dono lava.* 11 Gai ono daina daane ma ono daina haahine alodahi, aama dangada alodahi nogo iloo laa ia i mua ga loomai ga daonga madali ia i dono hale. Gai gilaadeu ga hagaaneane ono lodo ma de aaloha i de ia, i hiidinga o denga hai ngadaa alodahi a Tagi Maolunga ne hai ange laa gi de ia. Gai dahi ma dahi ne gaavange gi a Job hanu sseene ma dahi buulei goolo.

12 Gai Tagi Maolunga ne hagamanuuia a Job gi kii ange dono lava i denga laangi hagaodi o dono mouli, i laangi i taamada. Taelodo o ana ssiibi se 14,000, gai se onomano ana gamelo, e luamano ana kaau e noonoa dagilua i denga laagau hagahai hegau, gai e mano ana donkey. 13 Gai e dogohidu ana dama daane ma e dogodolu ana damaa hine. 14 Ia ne hagaingoo ange tamaa hine madua go Jemimah, gai togolua go Keziah, gai togodolu go Keren-Happuk. 15 Gai e deai ange donu haahine i honga de henua e mahamaha bei denga damaa hine a Job. Gai delaadeu damana ne bolo hogi gilaadeu madali olaadeu daina daane.

16 Dua mee nei gai a Job ne mouli i e 140 ange ngadau; ia ne gidee ana dama ma ono mogobuna, ga dae ai loo gi de haa atangada.

17 Gai a Job gu madumadua ma de daulooloa dono mouli, i de masavaa oona ne magau ai.

* 1:6 dama a de Maadua e bei go denga dangada de langi.

* 1:6 Gen 6.2

* 1:9 Rev 12.10

* 3:1 Jer 20.14-18

* 3:21 Rev 9.6

* 4:13 Job 33.15

* 5:13 1 Co 3.19

* 5:17 de Ia Mmahi Mmao: de Beebaa Hebrew e hai ange go Shaddai.

* 5:17 Pro 3.11; Heb 12.5-6

* 5:18 Hos 6.1

* 7:17 Psa 8.4; 144.3

* 9:2 Job 4.17

* 9:9 Job 38.31; Amos 5.8

* 9:13 Rahab i muna Hebrew go de ingoo o dahi manu hagamaatagu e sisi laa i lodo beebaa madagidagi.

* 13:27 Job 33.11

* 15:14 Job 25.4-6

* 16:19 Job 19.25

* 18:5 Job 21.17

* 22:2 Job 35.6-8

* 26:6 Abaddon e bei de mommee o de gau maakau.

† 26:12 Rahab go de ingoo o de mamu hagamaatagu e sisi laa i lodo beebaa madagidagi.

* 28:6 sapphire, aabe ni lapis lazuli.

† 28:22 Abaddon go de mommee o de gau maakau.

* 28:28 Psa 111.10; Pro 1.7; 9.10

* 33:11 Job 13.27

* 33:15 Job 4.13

* 34:11 Psa 62.12

* 35:6 Job 22.2-3

* 35:15 Muna Hebrew i kinei e dee iloo danuaa dono hagadoonunga.

* 36:18 Dagidiiloo … goloa lagolago, aabe Aude dugua ange de lili gi hagangadi mee ina goe.

* 38:8 Jer 5.22

* 38:31 Job 9.9; Amos 5.8

* 39:13 Muna Hebrew i kinei e dee iloo danuaa dono hagadoonunga.

* 39:30 Mat 24.28; Luke 17.37

* 40:13 daanunga, aabe go de mommee e dee gidee.

† 40:15 de Behemoth: hanu dangada e maanadu bolo de manu nei go de hippopotamus, gai e dee iloo danuaa.

* 41:1 de Leviathan e dee iloo danuaa be se manu bee hee, gai hanu e maanadu bolo se gegeno (crocodile).

* 41:1 Job 3.8; Psa 74.14; 104.26; Isa 27.1

* 41:11 Rom 11.35

* 42:3 Job 38.2

* 42:4 Job 38.3

* 42:10 Job 1.1-3

Psalm

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

72

73

74

75

76

77

78

79

80

81

82

83

84

85

86

87

88

89

90

91

92

93

94

95

96

97

98

99

100

101

102

103

104

105

106

107

108

109

110

111

112

113

114

115

116

117

118

119

120

121

122

123

124

125

126

127

128

129

130

131

132

133

134

135

136

137

138

139

140

141

142

143

144

145

146

147

148

149

150

Denga Psalm

Hanu dagodo o de beebaa nei

Agu made de masavaa ne sisi ai denga Psalm go magavaa o de masavaa o Moses, i daha de ngadau e 1440 b.c. ma de masavaa ne gaavee ai dangada gi Babylon, i daha de ngadau e 586 b.c. Gai se beebaa e sisi ai daahili ma dalodalo i lo te Beebaa Dabu. Gai ni dangada geegee ne siia denga daahili ma dalodalo nei i dahi masavaa looloa, gai de gau Israel ne daohi ga hai hegau ai, i de masavaa olaadeu e daumaha ai. Muli mai gai mee nei gu hagapuni ange gi muna i lo te Beebaa Dabu.

E lagolago hagadaagangaa daahili nei: hanu ni daahili e tuhi ai ma de daumaha ange ai gi de Maadua; hanu ni dangidangi i de bale, ma de buibui, aama de hagaola; hanu ni dangidangi ange gi de tala haisala; hanu ni daahili e hagaahe ange ai de abodonu i denga hagamanuuia a de Maadua, gai hanu ni dalodalo gi hagaduasala ina denga hagadaumee. Hanu dalodalo nei nii dahi dangada daudahi, gai hanu nii de huaahenua; hanu e hagaago mai dagodo lodo o dahi dangada, hanu e basa i mee o dangada alodahi o de Maadua e duasala ai.

Iesu ne hai hegau hogi i denga muna i lodo Psalms, gai denga daane ne siia de Beebaa Hoou ne langa hogi hanu muna mai i de beebaa nei. Psalms se beebaa hagamogomogo e daumaha ai dangada i denga Nohoanga dabu, mai i taamada ga dae mai ai gi iainei.

Dahi gubu hagamogomogo: “Mee alodahi e mouli gi duuhia Tagi Maolunga. Duuhia Tagi Maolunga!” (150.6)

Denga vaevaaenga

Denga Psalm e 150 e vvae i e lima hagabuulinga, aabe ni beebaa, aanei denga vaevaaenga:

Psalms 1—41

Psalms 42—72

Psalms 73—89

Psalms 99—106

Psalms 107—150

Tahi beebaa

1

(Psalm 1—41)

1 E manuuia tangada

e dee daudali i hagasaele a de gau baubau,

be ago ange i dahulinga a de gau haisala,

aabe e hagabuni ange gi de gau doo mee.

2 Aagai ia e malangilangi i hainga a Tagi Maolunga,

ma de maanadu ana hainga i de laangi ma de boo.

3 Tangada bee nei e bei de manu somo e doo laa i gaogao denga saalingaa vai;

ono hua e hhaa mai i dono masavaa donu,

gai ono lau e dee mmae donu.

Hegau alodahi aana e hai e ssula danuaa.*

4 Gai de gau baubau e dee aanei olaadeu dagodo;

gilaadeu e bei dagodo o gili grain e ilihia laa i de madangi.

5 Deelaa ai, de gau baubau e dee ola naa donu i de masavaa hagamodu muna;

gilaadeu e dee hagabuni madali gilaadeu e heohi.

6 Gai Tagi Maolunga e dagitilo haiava o olaadeu e heohi,

aagai haiava o de gau baubau e duu ange donu gi de magau.

2

1 Gu aha gu hagabuni ai denga huaahenua e hai hanu ngadi hagatau,

gai dangada gu hagasaele de hai dahi hegau dee haigamaiana?*

2 Denga hodooligi o henua i lalo gu hagadabena,

gai denga dagi gu hagabuni

e hai baasi ange ai gi Tagi Maolunga

ma de Ia aana gu hagadabu i de lolo, ⌊ma de hagataba,⌋

3 “Gidaadeu ga duuduu alaau daula,

ma de tili gee alaau mee e noonooa ai gidaadeu.”

4 De ia e noho laa i de langi e gadagada;

de Ia Aamua e doo mee naa i gilaadeu.

5 Gai ia e hagasee naa gilaadeu i dono lili,

ma de hagamaatagu gilaadeu i dono bole, ga hai ange,

6 “Au gu hagasula de Hodooligi aagu gu hili

i dogu mounga dabu go Zion.”

7 Au e hagailoo hainga a Tagi Maolunga gu hagasauaa;

ia ne hai mai gi de au, “Go koe dagu Dama Daane,

anailaa nei gai go au doo Damana.*

8 Dangidangi mai gi de au,

gai au ga bolo adu gi de goe denga huaahenua,

ma de hai goe gi henua i henua i lalo alodahi.

9 Koe e dagi naa gilaadeu i togo iron,

ma de hai gilaadeu gi bei denga gumedi hadu gu mahaahaa laa ma gu too dagidahi.” *

10 Deenei ai, denga hodooligi, goodou gi heiangi,

dagi o henua i lalo, goodou gi kana ange.

11 Daumaha ange gi Tagi Maolunga i de maatagu,

gai gi malangilangi ma de bolebole.

12 Oso ina Tama Daane,* kana lili naa ia,

gai goodou gu moolau donu de maakau i honga de haiava;

go hiidinga ia e moolau donu de lili.

E manuuia gilaadeu alodahi e haia ia go delaadeu buibui.

3

Se Psalm nii David, i dono masavaa ne hano ai e mmuni i dana dama go Absalom.

1 Tagi Maolunga, e dogohia maa ogu hagadaumee!

Gai e soa gu nnoho e hai baasi mai gi de au!

2 E soa e hagataba i ogu dagodo,

“De Maadua e dee hagaola naa donu ia.”

Selah

*

3 Aagai koe, Tagi Maolunga, go de mee hungihungi e duuli ina mai au,

koe e hagamahamaha ogu dagodo,

ma de hai gi maua e au i de dangage age dogu biho.

4 Au e hagahi Tagi Maolunga i de leo laumalie,

gai ia ne basa mai gi de au i dono mounga dabu.

Selah

5 Au ne dagodo ga seni, gai au ne alahage ange hogi,

i hiidinga Tagi Maolunga ne hagaloosi au.

6 Gai au e dee madagu donu i de semada dangada

i delaadeu hagabuni ga duuli luoogu baasi.

7 Tagi Maolunga, hidi age!

Dogu Maadua, hagaola ina mai au!

Koe e hagailiili galaahuu o ogu hagadaumee alodahi;

gai hadihadia niho o de gau baubau.

8 Tagi Maolunga e maua i de hagaola;

gai hagamanuuia ina oo dangada!

Selah

4

Ange gi tagi o taahili; e hua madali denga mee hagadangidangi iai daula. Se Psalm nii David

1 Dogu Maadua heohi, basa mai gi de au,

i de masavaa aagu e hagahi adu ai goe!

Koe gi hagamaamaane ina ogu lodo i dogu duasala.

Degi mai gi de au mage hagalaangona dagu dalodalo.

2 Dangada, dee hee maa taulooloa doodou hagangadi mee au?

Gai dee hee maa taulooloa doodou tala hanu ngadi muna,

ma de ssala muna hagasenga?

Selah

3 Goodou gi iloo bolo Tagi Maolunga e vvae tangada heohi gi se dangada niiona;

Tagi Maolunga e hagallongo dagu dalodalo i de masavaa aagu e hagahi ange ai ia.

4 Goodou llili, aagai goodou gi dee haisala;

goodou hagasaelea mee nei i honga oodou moenga;

goodou gi iloo dagodo o oodou lodo gai goodou ga dee muu.*

Selah

5 Haia denga sigidaumaha heohi,

gai gi hagadonusia Tagi Maolunga.

6 E soa dangada e hagataba, “Goai e haia mai tanuaa gi gimaadeu?

Tagi Maolunga, haia de maalama o luoo mada gi hagamaalama ina gimaadeu!”

7 Koe gu hai gi kii ange de laumalie dogu malangilangi

i de malangilangi o dangada i de masavaa e lagolago ai grain ma tau uvaini.

8 Au e dagodo iho ga seni i de baba;

go hiidinga go koe donu huu Tagi Maolunga,

e maua i de hai au gi noho baba.

5

Ange gi tagi o taahili; e hua madali denga flute. Se Psalm nii David

1 Tagi Maolunga, hagalaangona dagu dangidangi;

gai anga mai i dogu manava i lunga.

2 Dogu Hodooligi, gai go dogu Maadua,

hagalaangona dogu dangi adu i dau bale,

go hiidinga au e dalodalo adu gi de goe.

3 Tagi Maolunga, koe gi hagalangona dagu dangidangi i taiao,

au e hagadabena dagu sigidaumaha adu gi de goe i taiao

ma de noho ga tali ⌊doo basa mai⌋.

4 Koe se Maadua e dee malangilangi i de baubau;

de baubau e dee maua donu gi dagodo i oo daha.

5 Tangada basa hagamaolunga e dee maua i de duu i mada luoo mada;

koe e kino i gilaadeu alodahi e haia de baubau.

6 Koe e daa naa ga maakau gilaadeu e hadu muna;

Tagi Maolunga e kino i gilaadeu e daia dangada ga maakau,

aama gilaadeu e daahangadia dangada.

7 Aagai au e ulu naa i doo hale i hiidinga de laumalie doo abodonu,

au e huli ange naa gi doo temple dabu ga daumaha.

8 Tagi Maolunga, dagina ngau i doo heohi,

i hiidinga o ogu hagadaumee;

haia gi soe doo haiava i ogu mada i mua.

9 E deai se gilaadeu e maua i de tala de muna abodonu,

gilaadeu e maanadu donu huu de daa dangada.

Olaadeu holomanga e bei taanunga e mahuge laa;

gilaadeu e hagasegesege ange i alaadeu muna.*

10 De Maadua, hagaduasala ina gilaadeu i olaadeu baubau;

alaadeu hagasaele gi daia donu huu gilaadeu gi maakau.

Hagaduasala ina gilaadeu i hiidinga olaadeu haisala lagolago,

go hiidinga gilaadeu e hai baasi adu gi de goe.

11 Aagai alodahi e buibui i oo daha gi malangilangi;

gilaadeu gi hevaalogi i de malangilangi.

Koe gi doohaa dau buibui i olaadeu elunga,

gi malangilangi ai gilaadeu e aaloha i doo ingoo.

12 Tagi Maolunga, koe e hagamanuuia tangada e heohi,

ma de buibui ia i doo abodonu bei de mee hungihungi.

6

Ange gi tagi o taahili; e hua madali denga mee hagadangidangi iai daula. E hua madali de Sheminith.* Se Psalm nii David

1 Tagi Maolunga, koe gi dee hagaseegina loo au i doo lili,

gai gi dee haelea mai au i doo bole.*

2 Tagi Maolunga, abodonu mai gi de au, au gu deai ogu mahi.

Tagi Maolunga, hagaieiangi ina ngau, au gu duasala mmao.

3 Gu duasala mmao ogu lodo;

Tagi Maolunga, dee hee maa taulooloa?

4 Tagi Maolunga, ahe mai hagaola ina dogu mouli;

hagaola ina mai au i hiidinga doo lodo aloha e dee helui donu.

5 E deai donu se dangada e manadua goe i dua dono magau.

Gai goai naa e duuhia goe i de mommee o de gau maakau?

6 Au gu dalea mmao i de gonogono;

de boo alodahi gai dogu moenga e ssui i ogu loimada,

ogu loimada e hai ga ssui dogu mee dagodo.

7 Luoogu mada gu hhua i dogu dangi;

luoogu mada gu baageaa i hiidinga o ogu hagadaumee.

8 Goodou hulo gee mai i ogu daha, go goodou e haia de baubau,

go hiidinga Tagi Maolunga gu langona dogu dangi.*

9 Tagi Maolunga e hagallongo dagu dalodalo,

gai Tagi Maolunga e basa mai gi dagu dalodalo.

10 Ogu hagadaumee alodahi e odi naa i de dookaa ma de maatagu,

gilaadeu e saavini naa ga hulo gee i delaadeu dookaa.

7

Se Shiggaion* a David ne daahili ange ai gi Tagi Maolunga i dagodo o Cush, dahi hagadiilinga o Benjamin.

1 Tagi Maolunga dogu Maadua, go koe dogu buibui;

hagamouli ina ma de hagaola ina loo au i gilaadeu alodahi e dolohia mai au,

2 gilaadeu kana oha dogu hagasaalunga bei hegau a de laiono,

ma de hangahanga dogu angaanga,

gai gu deai se dangada e hagaola ina mai au.

3 Tagi Maolunga dogu Maadua, noo au gu hai de mee nei,

noo luoogu lima gu hagahaisala donu huu au;

4 noo au gu hai ange de baubau gi tangada e noho baba laa madali au,

aabe au gu gaiaa mee a dogu hagadaumee i teai hiidinga,

5 gai dogu hagadaumee gi dolohia gi daea e ia au;

ia gi dagadagahia au gi lo te gelegele,

ma de hai au gi dagodo i lodo gelegele.

Selah

6 Tagi Maolunga, hidi age i doo bole;

hidi age hai baasi ange gi ogu hagadaumee.

Alahage balea mai au; koe gi hagasula ina de hagamodu muna heohi.

7 Denga hagabuulingaa dangada gi hagabuni mai gi oo daha;

go koe dagina gilaadeu mai i de mommee maolunga.

8 Tagi Maolunga, hagamodu ina muna o denga huaadangada.

Tagi Maolunga, hagamodu ina ogu muna

gi bei dagodo o dogu heohi, ma teai ogu haisala.

9 De Maadua heohi, go de ia e iloo dagodo lodo ma maanadu a dangada,

haia gi dee ssula hegau a tangada baubau,

gai hagassula ina hegau a tangada heohi.*

10 De Maadua go dagu mee hungihungi,

ia e hagaola gilaadeu e heohi olaadeu lodo.

11 De Maadua se ia hagamodu muna heohi,

gai se Maadua e bole i hiidinga o de gau baubau i laangi alodahi.

12 Noo tangada e dee dahuli ono lodo, gai de Maadua e hakaa naa dana gadilaasa,

ia e dada naa dana mee hholu ga hagadabena.

13 Ia gu hagadabena ono goloa hebagi hagamaakau;

ia e hagadabena ono dao kaa.

14 Tilo, tangada baubau e hagahale de baubau,

gai ia e hai hegau i de vaivai dagodo ma de hhadu muna.

15 Tangada e gelia dahi geelinga,

e doo ange donu huu gi lo tana geelinga.

16 Ana hegau baubau gi aahe ange donu huu gi de ia,

dono alasala gi ahe ange donu huu gi de ia.

17 Au e hagaahe ange de abodonu gi Tagi Maolunga i hiidinga dono heohi,

ma de daahili e tuhi de ingoo o Tagi Maolunga, de Ia Maolunga Mmao laa.

8

Ange gi tagi o taahili; gai e hua bei de leo o de Gittith.* Se Psalm nii David

1 Tagi Maolunga, demaadeu Ia Aamua,

doo ingoo e maolunga mmao i henua i lalo alodahi!

Koe gu hai doo mahamaha gi maolunga ange i de langi i lunga.

2 Koe gu hai denga gauligi vaaligiligi ma denga gaagaa

gi daalaa dagodo oo mmahi,

i hiidinga o dangada e kino i de goe,

gi dee mmuu ai oo hagadaumee ma dangada e suuia ange de baubau.*

3 De masavaa aagu e tilo ai de langi,

go hegau aau ne hai i luoo lima,

de maasina ma denga heduu aau gu dugu i olaadeu duulanga,

4 ⌊gai au ne ssili,⌋ “Se aha tangada, gai koe ga anga ange ai gi de ia?

Gai se aha tama a dangada, gai koe ga abodonu ange ai gi de ia?” *

5 Koe ne hai ia gi damaa maolalo mai ange i de gau de langi,

gai koe ne hagahau ia i de mahamaha ma de hagadubu.

6 Koe ne hai ia gi dagina mee alodahi aau ne hai,

ma de dugu mee alodahi i lalo luoono vae:*

7 go denga hagabuulingaa ssiibi ma kaau alodahi,

ma manu lodo henua;

8 ma denga manu llele i lo te moana i lunga,

ma denga mamu i lo te dai,

aama mee alodahi e mouli i lausedi.

9 Tagi Maolunga, demaadeu Ia Aamua,

doo ingoo e maolunga mmao i henua i lalo alodahi!

9

Ange gi tagi o taahili; e hua i de leo o Muth Labben.* Se Psalm nii David

1 Tagi Maolunga, au e tuhi goe i ogu lodo alodahi,

ma de tala dagodo o au hegau hagalele mouli.

2 Au e malangilangi ma de tuhi goe;

de Ia Maolunga Mmao laa, au e daahili tuhi doo ingoo.

3 Ogu hagadaumee gu saavini ma gu hulo;

gilaadeu gu baakuu ma gu maakau i mada luoo mada.

4 Gai koe gu hagamodu bolo niiogu tonu;

koe gu noho i honga doo nohoanga e hagamodu ai muna i de heohi.

5 Koe gu hagasee denga huaahenua, ma de daa gi maakau de gau baubau;

koe gu hai gi dee manadua e dangada olaadeu ingoo ga hano ai e dee ngado mai.

6 De hagadaumee gu hai gi lilo ga hano ai;

koe gu oha olaadeu aduhale,

gai dangada gu dee manadua gilaadeu.

7 Aagai Tagi Maolunga e dagi ga hano ai;

ia ne hagaduu dono nohoanga e hagamodu ai muna.

8 Ia e hagamodu naa muna o henua i lalo i de heohi,

ma de hagamodu muna i tee hilihili dangada.

9 Tagi Maolunga se mommee buibui makaga niiolaadeu e duasala,

gai se mommee buibui makaga i de masavaa hai ngadaa.

10 Gilaadeu e iloo doo ingoo e hagadonusia goe;

Tagi Maolunga, koe tee tili donu gilaadeu e saalaa goe.

11 Daahili duuhia Tagi Maolunga, e noho laa i dono nohoanga i Zion!

Daalaa ange gi denga huaadangada dagodo o ana hegau!

12 Go hiidinga de ia e suuia ange de baubau e manadua;

ia e dee ngalo donu de tangi o dangada gu vaivai haia.

13 Tagi Maolunga, galo mai diiloo de hagaduasala a ogu hagadaumee au!

Abodonu mai gi de au ma gi hagaola ina mai au i de mommee o de magau,

14 gai au ga tala tuhi ai goe i denga haitoga o tamaa hine o Zion,

ma de malangilangi i kilaa i dau hagaola mai au.

15 Denga huaahenua gu too ange gi lo te geelinga alaadeu ne geli;

olaadeu vae gu llave i de galauna alaadeu ne dugu hagammuni.

16 Tagi Maolunga gu hagaago mai ono dagodo,

i dana hagamodu muna i de heohi;

de gau baubau gu boogia mai i alaadeu hegau baubau. Higgaion.†

Selah

17 Tangada baubau e ahe ange gi de mommee o de gau maakau,

madali denga huaahenua ne ngalo laa de Maadua.

18 Aagai ⌊de Maadua⌋ e dee ngalo donu gilaadeu e duasala i masavaa alodahi;

gai de tali hagalodolodo a de gau hagaau aloha e dee lilo donu ga hano ai.

19 Tagi Maolunga, hidi age, aude dugua ange gi kii dangada;

gai hagamodu ina muna o denga huaahenua i oo mada i mua!

20 Tagi Maolunga, hagamaatagu ina gilaadeu!

Haia gi iloo e denga huaahenua bolo gilaadeu ni dangada donu huu!

Selah

10

1 Tagi Maolunga, gu aha gu hagammao gee ai naa goe?

Gu aha gu mmuni ai naa goe i denga masavaa hai ngadaa?

2 Tangada lodo maolunga e doolohi tangada hagaau aloha;

haia gi aahe ange alaadeu hegau baubau gi gilaadeu.

3 Tangada baubau e tala hagasoenga mee i ono lodo,

ia e tuhi tangada nnoo gai e hagangadi mee Tagi Maolunga.

4 Tangada baubau e dee ssala de Maadua i dono lodo hagamaolunga;

gai de Maadua e dee maleva donu i lodo ana maanadu alodahi.

5 Ia e hagadagadaga age i masavaa alodahi;

au hagamodu e maolunga mmao, ia e dee gidee donu,

ia e hagangadi mee ono hagadaumee alodahi.

6 Ia e hagadaba i ono lodo, “Au e dee baguu naa donu;

gai au e dee duu ange naa donu gi de hai ngadaa, i denga atangada alodahi.”

7 Dono ngudu e honu i muna baubau, ma de hadu muna, aama muna hagamaatagu;

gai lalo dono alelo iai de vaivai dagodo ma de baubau.*

8 Ia e mmuni i gaogao denga aduhale vaaligiligi ma e tali ai;

ma de noho e daa gi maakau dangada tigi haisala.

Ia e mmuni ma e dagitilo ai ana dangada e daa.

9 Ia e mmuni ma de tali bei de laiono i lodo mee muimui;

ia e hagadabena e poo tangada hagaaloha,

ma de poo tangada hagaaloha i dana dae.

10 Ana dangada e poo gu lagolagohia, gilaadeu gu baakuu;

gilaadeu e dee pau ange i ono mahi.

11 Ia e hagadaba, “De Maadua gu ngalo mee nei;

ia gu haoli luoono mada gi dee gidee ai e ia.”

12 Tagi Maolunga, hidi age;

de Maadua, hagaabo ina doo lima;

aude ngalo gilaadeu e hagaduasala ina laa.

13 Gu aha tangada baubau gu hagangadi mee ai de Maadua i ana muna?

Gai gu aha gu hagadaba ai ia i ono lodo,

“Ia e dee hagaduasala naa donu au i agu mee gu hai”?

14 Aagai koe, de Maadua, e gidee de hai ngadaa ma de lili o tangada;

koe gi suuia ange mee nei i doo lima.

Go koe de tali hagalodolodo a tangada hagaaloha,

go koe e balea ange denga gauligi gu deai olaadeu damana.

15 Haadia de lima o tangada baubau e haia laa de baubau;

gai suuia ange ana hegau baubau ga dae ai gi de odi ange.

16 Tagi Maolunga e hodooligi ga hano ai e dee ngado mai;

denga huaahenua e maakau naa ga dee maaleva i dono henua.

17 Gai koe, Tagi Maolunga, ne hagallongo lodo o olaadeu e vaivai haia;

koe e hagammahi ange olaadeu lodo, ma de hagallongo delaadeu tangi,

18 Go koe e hagamodu ina dagodo o denga gauligi e deai olaadeu damana

ma de gau e vaivai haia,

gai gi dee hagamadagu ina ai e tangada baubau gilaadeu.

11

Ange gi tagi o taahili. Se Psalm nii David

1 Go Tagi Maolunga de buibui oogu e gai ange aagena.

Gai gu aha gu hai mai ai naa goodou gi de au,

“Hannoo mmuni i de mounga bei dagodo o dahi manu lele?

2 Tilo, de gau baubau gu dada alaadeu mee hholu;

gilaadeu gu hagaulu ange denga dao gi alaadeu mee hholu

i de mommee gohu e tili ai dangada e heohi olaadeu lodo.

3 De masavaa e oha ina ai denga dagelo,

gai ni aha naa a tangada heohi e maua i de hai?” *

4 Tagi Maolunga e noho i lo tono temple dabu;

Tagi Maolunga e noho i honga dono nohoanga i de langi.

Luoono mada e daumada;

luoono mada e hagatale dagodo hegau a dangada.

5 Tagi Maolunga e tilo dagodo o dangada heohi,

aagai ia e kino i de gau baubau, ma gilaadeu e vaivai haia dangada.

6 Ia e hai naa gi loiho gi honga o de gau baubau

de ahi ma maga ahi ula;

gai tuuhanga i lodo alaadeu ubu

go de madangi hagavvela.

7 Go hiidinga Tagi Maolunga e heohi,

ia e lodo mmao i de hagamodu heohi,

gai go gilaadeu e heohi e gidee luoono mada.

12

Ange gi tagi o taahili; e hua madali de Sheminith.* Se Psalm nii David

1 Tagi Maolunga, balea mai au, i hiidinga gu deai donu dangada heohi e doe;

gu deai donu dangada e hai hegau i de mee abodonu e doe i daho dangada.

2 Dangada alodahi gu hagadau hadu muna;

alaadeu muna e hagasegesege ange dangada i de mee hhadu.

3 Tagi Maolunga gi duuduudia malaungudu e hagasegesege ina ange dangada,

ma de alelo e basa hagamaolunga,

4 e hagataba laa, “Denga malaungudu nei go gimaadeu e huahua ai;

e deai donu se dangada e dagina gimaadeu.”

5 “Go hiidinga de gau hagaau aloha e vaivai haia,

gai gilaadeu e duasala e gonogono,”

e hagadaba Tagi Maolunga, “Au e hidi age naa.

Au e hai naa gilaadeu gi nnoho paba bei olaadeu lodo.”

6 Muna a Tagi Maolunga e dee haisala donu,

e bei dagodo o selevaa gu hagagilimalali laa i de ahi i e hidu hanonga.

7 Tagi Maolunga, go koe e diiloo mai gimaadeu,

ma de buibui gimaadeu mai i de atangada nei ga hano ai.

8 De gau baubau e hulo gi mommee alodahi,

i de masavaa a dangada e tuhi ai de mee hakino gee.

13

Ange gi tagi o taahili. Se Psalm nii David

1 Tagi Maolunga, dee hee maa taulooloa dau hagangalo au?

Dee hee maa taulooloa dau hagammuni luoo mada i de au?

2 Dee hee maa taulooloa dagu hagasaele i ogu lodo,

ma de daemaha ogu lodo mai i taiao ga boo ai?

Dee hee maa taulooloa de kii o ogu hagadaumee i de au?

3 Tagi Maolunga dogu Maadua, anga mai ma gi basa mai gi de au.

Hagamaalama ina luoogu mada, gi dee magau ai au,

4 gai gi dee hagadaba ai dogu hagadaumee, “Au gu hagadee kii ia;”

gai ogu hagadaumee gu malangilangi i dogu baguu.

5 Aagai au e hagadonusia doo abodonu;

au e malangilangi i dau hagaola.

6 Au e daahili ange gi Tagi Maolunga,

i hiidinga dono abodonu mai gi de au.

14

Ange gi tagi o taahili. Se Psalm nii David

1 Tangada lodo senga e hagadaba i ono lodo,

“E deai donu se Maadua.”

Gilaadeu alodahi e hakino gee, alaadeu hegau e hai e baubau;

e deai donu se dangada e haia tanuaa.

2 Tagi Maolunga e galo iho i de langi ma e tilo dangada,

e tilo be hanu gilaadeu e heiangi, aabe hanu gilaadeu e saalaa de Maadua.

3 Gilaadeu alodahi gu daahuli gee,

gilaadeu alodahi gu hakino gee;

gu deai donu se dangada e haia tanuaa,

gu deai donu se dangada daudahi.*

4 E aha, dangada e haia de baubau tigi heiangi nei donu —

gilaadeu e vaivai hai ogu dangada bei de gai a dangada pelaoaa,

ma gilaadeu e dee dalodalo ange gi Tagi Maolunga?

5 Aagai gilaadeu e maatagu mmao,

go hiidinga Tagi Maolunga e madali gilaadeu e heohi.

6 Goodou e haia de baubau, e hakadanga

i hagatau a de gau hagaau aloha,

aagai go Tagi Maolunga delaadeu mommee buibui.

7 Mee naa gi humai de hagaola o Israel i Zion!

De masavaa a Tagi Maolunga e hagaahe ange ai de manuuia o ono dangada,

gai Jacob gi malangilangi, Israel gi lodo danuaa!

15

Se Psalm nii David

1 Tagi Maolunga, goai e maua i de noho i doo hale malo?

Goai e maua i de noho i honga doo mounga dabu?

2 Go tangada e dee haisala, gai e hai hegau i de mee heohi,

ma de tala de muna abodonu i ono lodo laa.

3 Ia e dee hagabaubau dahi dangada gee,

gai e dee hai ange de baubau gi tangada e baa ange gi de ia,

aabe hagabaubau dahi dangada gee.

4 Ia e kino i tangada e haia de baubau,

aagai e hagadubu gilaadeu e maatagu i Tagi Maolunga;

ia e hagasula dana mee gu hagatoo donu ai,

e dee galemu donu de hai ngadaa;

5 tangada e balea ange dangada i ana sseene,

gai e dee kave dahi mee laa honga de mee aana ne gaavange

e hagabaubau ai tangada tigi haisala.

Tangada e haia de hegau nei e dee dai ngalungalue donu.

16

Se Miktam* nii David

1 Dogu Maadua, buibuia ngau;

go koe dogu mommee e buibui ai.

2 Au e hai ange gi Tagi Maolunga, “Go koe donu dogu Ia Aamua;

e deai sagu mee danuaa daudahi noo e deai goe.”

3 De gau dabu i honga de henua,

go gilaadeu e mahamaha, gai au e malangilangi ai.

4 Daemaha o olaadeu e daudali ange i denga diinonga e hagalagolago naa.

Au e dee hai naa donu alaadeu ssigidaumaha e hai i dodo,

aabe e dagudagu ingoo o olaadeu diinonga.

5 Tagi Maolunga, go koe dogu duuhanga ma dagu ubu;

go koe e hagasauaa ina dogu duuhanga.

6 Ogu goinga gu hagatuu i mommee danuaa hugadoo;

uaa, dogu boolonga e danuaa mmao.

7 Au e hagadegi Tagi Maolunga, de ia e agoagona mai au;

ogu lodo e agoago mai au i de boo.

8 Au e dugu Tagi Maolunga i ogu mada i mua i masavaa alodahi.

Go hiidinga ia i dogu baasi madau, au e dee baguu naa donu.*

9 Deenei ai, ogu lodo gu malangilangi, gai dogu alelo gu tuhi;

gai dogu angaanga gu noho baba hogi.

10 Go hiidinga koe e dee tili donu au i de mommee o de gau maakau,

aabe dugu ange dau ia dabu† gi gidee de geelonga laa.*

11 Koe e hagaago mai gi iloo e au de haiava o de mouli;

doo mommee e noho ai iai de malangilangi laumalie,

doo lima madau iai denga mee hagamalangilangi ga hano ai.

17

Se dalodalo nii David

1 Tagi Maolunga, hagalaangona dogu heohi,

hagasula ina dagu dangidangi!

Hagalaangona dagu dalodalo —

se dangidangi e dee hai i de hagasenga!

2 Koe gi hagamodu ina bolo au e dee haisala;

koe e gidee be se aha e heohi!

3 Koe gu hagatale dagodo o ogu lodo,

gai ga hagataalea naa donu e goe ogu dagodo i de boo,

gai koe e dee gidee dahi mee daudahi;

au gu hagatau bolo au e dee haisala donu i agu muna e tala.

4 Gai dagodo hegau a dangada — au muna gu hai au

gi dee daudali i hegau a tangada e vaivai haia dangada.

5 Au e seesee donu huu i oo haiava;

luoogu vae e dee baakuu naa donu.

6 Dogu Maadua, au e hagahi adu goe, go hiidinga koe e basa mai gi de au;

huli mai doo dalinga hagalaangona ai dagu dalodalo.

7 Hagaagona mai gi de au doo aloha hagalele mouli;

koe e hagaola i doo lima madau

gilaadeu e loomai e buibui i oo daha,

i hiidinga o olaadeu hagadaumee.

8 Buibuia mai au bei dagodo o tama legalega eidu o doo ganomada,

ma de hagammuni au i lalo de malu o luoo bakau,

9 mai i de hagaduasala a tangada baubau,

ma mai i ogu hagadaumee hagamaakau e duuli ina luoogu baasi.

10 Gilaadeu e hagamakaga olaadeu lodo,

gai gilaadeu e pasa hagamaolunga.

11 Gilaadeu e ssala ga gidee au ma de duuli luoogu baasi;

gilaadeu e dagitilo e hagabaguu au gi honga de gelegele.

12 Gilaadeu e bei dagodo o de laiono hiigai e gaina laa dahi manu,

ma de laiono mmahi e noho laa

ma e dagitilo i lodo mee muimui.

13 Tagi Maolunga, hidi age, hagadee kii ina gilaadeu!

Gai hagaola ina mai au i de gau baubau i dau gadilaasa.

14 Tagi Maolunga, hagaola ina ngau mai i de gau bee nei,

ma mai i dangada o henua i lalo nei,

go gilaadeu e kave olaadeu hagaoanga i de mouli nei.

Gai koe gaavange gi gilaadeu de hagaduasala aau gu hagadabena ange gi gilaadeu;

alaadeu dama e duadonu,

gai gilaadeu e dugu ange olaadeu goloa lagolago gi alaadeu dama.

15 Aagai au — au e gidee naa luoo mada i de heohi;

gai au e honu naa dogu malangilangi

i dagu gidee luoo mada i de masavaa oogu e alahage ai.

18

Ange gi tagi o taahili. Se Psalm nii David, tangada hai hegau o Tagi Maolunga. Ia ne hadu ange taahili nei gi Tagi Maolunga i de laangi a Tagi Maolunga ne hagaola ai ia mai i ono hagadaumee alodahi, aama mai i a Saul. Ia ne hagadaba:

1 Tagi Maolunga, au e aloha i de goe, go koe ogu mahi.

2 Tagi Maolunga go dogu baba makaga,

ma dogu mommee buibui makaga, ma dogu Ia Hagaola;

dogu Maadua go de baba makaga, go ono daha oogu e mmuni ai.

Go ia dagu mee hungihungi, ma de hanga manu e hagaola ina mai au,

ma dogu mommee buibui makaga.

3 Au e hagahi Tagi Maolunga, go de ia e heohi dagu tuhi,

gai au gu ola mai i ogu hagadaumee.

4 Denga daula o de magau gu vini au;

de mee mmilo e oohaa laa mee gu haoli au.

5 Daula o de mommee o de gau maakau gu saabini au,

gai sele o de magau gu daohi au.

6 Au ne hagahi Tagi Maolunga i dogu duasala;

au ne dangi ange gi dogu Maadua i de bale.

Ia ne langona mai dogu leo i dono temple,

gai dagu dangi gu dae ange ai gi luoono dalinga.

7 Henua i lalo gu ngalungalue ma de bolebole;

dagelo o denga mounga gu ngalungaalue,

ma de bolebole i hiidinga ia gu lili.

8 De useahi gu buu mai i lodo luoono bongaa usu;

de ahi ula gu sao mai i lo tono ngudu,

gai denga maga ahi e kaa mai i ono daha.

9 Ia ne hai gi baa iho de langi, gai ia ga iho ai,

denga hagausinga maadolu i lalo luoono vae.

10 Ia e gage i honga dahi cherubim ma e lele ai;

ia e lele i luu bakau o de madangi.

11 Ia e haoli ia i de gohu,

gai dono hale malo go denga hagausinga maadolu,

e hoohonu laa i denga vai.

12 De maalama i mada luoono mada e sula mai laa lodo ana hagausinga,

madali denga dibadibaa haisi aama uila.

13 Tagi Maolunga e basa mai i de langi bei de babaa denga hatuli,

de Ia Maolunga Mmao laa gu hai gi langona dono leo,

i magavaa o denga dibadibaa haisi ma denga maga ahi.

14 Ia e tili dao o dana mee hholu gi mavaevae saele ai denga hagadaumee;

de labalaba o denga uila e hai gi ssenga ange gilaadeu.

15 Lodo ava o tai gu ssula age,

gai dagelo o henua i lalo gu gidee,

i dau hagasee e Tagi Maolunga,

ma dau busi luoo bongaa usu.

16 Ia ne ino iho i de mommee maolunga ga poo au;

ia ne dada age au mai i lo te moana gelo.

17 Ia ne hagaola mai au i dogu hagadaumee mmahi,

ma mai i gilaadeu e kino i de au,

go hiidinga gilaadeu e mmahi ange i de au.

18 Gilaadeu ne hebagi mai gi de au i de laangi oogu ne hai ngadaa ai,

aagai Tagi Maolunga ne bale mai au.

19 Ia ne hagasao mai au ga dugu i de mommee lahalaha;

ia ne hagaola mai au, i hiidinga ia e malangilangi i de au.

20 Tagi Maolunga gu sui mai dogu heohi;

ia ne hagao mai au gi bei de gilimalali o agu hegau.

21 Go hiidinga au ne daohi haiava o Tagi Maolunga;

au tee hai de baubau ga hano gee ai i dogu Maadua.

22 Au ne daohi ana hagamodu alodahi;

au tee tili donu ana mee gu hagasauaa.

23 Au tigi haisala donu i mada luoono mada,

gai au ne daohi gi dee haisala au.

24 Tagi Maolunga gu hagao mai au, gi bei dagodo o dogu heohi,

ma de gilimalali o agu hegau i mada luoono mada.

25 Koe e hai hegau i de mee abodonu ange gi tangada

e hai hegau i de mee abodonu;

koe e hai hegau i de heohi ange gi gilaadeu e heohi.

26 Koe e hai hegau i de gilimalali

ange gi gilaadeu e gilimalali,

aagai e hagaago ange gi de gau vaivai daakodo doo alasala.

27 Koe e hagaola gilaadeu e llodo maolalo,

aagai e hagamaolalo gilaadeu e llodo maolunga.

28 Tagi Maolunga, go koe e haula dagu laama i masavaa alodahi;

dogu Maadua e hai gi maalama de gohu i ogu daha.

29 Go koe e haia gi kii au i dahi hagabuulinga hebagi,

gai dogu Maadua e hai gi maua e au i de gage laa honga de buibui.

30 De Maadua, ono dagodo e honu abodonu;

muna a Tagi Maolunga e heohi abodonu.

Ia se buibui niiolaadeu alodahi e mmuni i ono daha.

31 Goai de Maadua, e dee go Iahweh donu huu?

Gai goai de baba makaga,

e dee go taadeu Maadua donu huu?

32 Go ia de Maadua e hagammahi ina mai au,

ma de hai gi heohi abodonu dogu haiava.

33 Ia e hai luoogu vae gi bei luu vae o dahi dia,

ma de hai gi maua e au i de duu i honga mommee maolunga.*

34 Ia e hai gi aabo luoogu lima i de hebagi,

gi maua ai e au i de tili de mee hholu e hai i bronze.

35 Koe e buibui au i dau hagaola,

doo lima madau e daohi au gi dee baguu,

gai koe ne ino iho ga hai au gi se dangada maolunga.

36 Koe ne hagaduu au i de mommee lahalaha,

gai luoogu vae tee ssege donu.

37 Au ne doolohi ogu hagadaumee ga daa gilaadeu,

gai au tee ahe dua donu ga dae ai gi de odi gilaadeu i de maakau.

38 Au ne daa gilaadeu ma gu dee maua i de hiihidi age ange;

gilaadeu gu baakuu ma gu daakodo i lalo luoogu vae.

39 Koe ne gaamai gi de au de mmahi e hebagi ai;

koe ne hai ogu hagadaumee gi too gi ogu lalo.

40 Koe ne hai ogu hagadaumee gi saavini gi hulo gee,

gai au gu daa gilaadeu e kino i de au.

41 Gilaadeu ne dangidangi i dahi bale,

aagai teai donu dangada ne hagaola ina gilaadeu;

gilaadeu ne tangi ange gi Tagi Maolunga,

aagai ia tee basa ange gi gilaadeu.

42 Au ne hagailiili gilaadeu gi lligi

bei dagodo o de mama e ilihia laa i de madangi;

au ne llingi gilaadeu gi daha

bei dagodo o de bela i honga denga haiava.

43 Koe gu hagaola mai au i gilaadeu e hai baasi mai gi de au.

Koe gu hai au go tagi o denga huaahenua;

dangada aagu e dee iloo gu hai hegau mai gi de au.

44 De masavaa donu huu alaadeu ne langona ai agu muna,

gai gilaadeu ga hagallongo mai gi de au;

de gau henua gee e bolebole i ogu mada i mua.

45 De gau henua gee gu deai selaadeu tali;

gilaadeu e sasao mai i lodo olaadeu mommee buibui makaga ma de bolebole.

46 Tagi Maolunga e mouli!

Hagadegi ina dogu baba makaga!

Hagaamua ina de Maadua, dogu Ia Hagaola!

47 Go ia de Maadua e suuia ange mee gu hai mai gi de au,

ma de hai denga huaahenua gi nnoho i ogu lalo.

48 Ia gu hagaola mai au i daho ogu hagadaumee;

koe gu hai au gi maolunga ange i gilaadeu e vaivai haia dangada;

koe gu hagaola mai au i de gau daa dangada.

49 Deenei ai, Tagi Maolunga, au e tuhi goe i magavaa o denga huaahenua;

au e daahili ma de tuhi doo ingoo.*

50 Ia ne hai gi kii de hodooligi aana gu hili,

ia e abodonu ange gi taane aana gu hagadabu i de lolo,

ange gi David ma dono aamuli ga hano ai.

19

Ange gi tagi o taahili. Se Psalm nii David

1 De langi e hagaago mai de mahamaha o de Maadua;

mee i lo te langi e tala dagodo ana hegau ne hai.

2 Denga laangi e aheahe ange ma e tala,

denga boo e aheahe ange ma e hagaago mai dono iloo mee.

3 E deai e pasa aabe ni muna e tala;

e dee langona hogi olaadeu leo.

4 Olaadeu leo* e hulo ma e tae gi henua i lalo alodahi,

gai alaadeu muna e tae gi de bido laa o henua i lalo.*

De Maadua gu hagaduu dahi hale malo moo de laa i lo te langi,

5 de laa e sobo age bei taane gu hai bodu e sao mai laa i lo tono aabi,

gai e bei taane hagadaahao e malangilangi laa i de savini e houhou.

6 De laa e sobo age i de baasi gee o de langi,

gai e hano ga danu i de baasi ange laa;

gai e deai donu se mee daudahi e dee langona iho dono mahana.

7 De hainga a Tagi Maolunga e honu danuaa,

gai e hagammahi de lodo;

muna a Tagi Maolunga ni muna abodonu,

gai e hai ga heiangi gilaadeu e ssenga.

8 Mee a Tagi Maolunga e hagasauaa e heohi,

gai e hagamalangilangi lodo o tangada.

Muna a Tagi Maolunga e gilimalali,

gai e hagamaalama luu mada o tangada.

9 De madagu i Tagi Maolunga e gilimalali,

gai e dagodo ga hano ai.

De hagamodu a Tagi Maolunga se muna abodonu

gai e heohi alodahi.

10 Ana muna e hagamogomogo ange i goolo, ma goolo danuaa hugadoo;

gai e maimai ange i denga hooni

ma denga hooni mai i lo te mommee iai hooni.

11 Muna nei e hagakana ange lodo o doo dangada hai hegau;

gai e laumalie donu de hagaoanga o tangada e daohia muna nei.

12 Goai e maua gi iloo ono haisala?

Koe gi degi mai gi ogu haisala e dee iloo laa.

13 Buibuia hogi doo dangada hai hegau gi dee haisala i de hai ogu lodo;

gai ogu haisala gi dee dagina hogi au.

Gai gi dee haisala ai au i de haisala laumalie.

14 Haia agu muna e tala ma hagasaele i ogu lodo

gi ni mee e hagamalangilangi ina goe,

Tagi Maolunga, go koe dogu baba makaga ma dogu Ia Hagaola.

20

Ange gi tagi o taahili. Se Psalm nii David

1 Tagi Maolunga gi balea adu goe i doo duasala;

de ingoo o de Maadua o Jacob gi buibuia goe!

2 Ia gi gaavadu doo bale mai i de hale dabu

ma de gaavadu gi de goe de bale mai i Zion.

3 Gai ia gi dee ngalo au sigidaumaha alodahi,

gai gi malangilangi i au sigidaumaha dudu.

Selah

4 Gai ia gi gaavadu gi de goe doo mee e lodo ai,

ma de hagassula au hagatau alodahi.

5 Gimaadeu e hevaalogi naa ga malangilangi i doo kii,

ma de hagaduu age demaadeu hagailonga i de ingoo o demaadeu Maadua.

Tagi Maolunga gi gaavadu mee alodahi oou gu dangidangi ange ai.

6 Au gu donu iho bolo Tagi Maolunga

e hagaola de ia aana gu hagadabu i de lolo;

ia e basa ange gi de ia mai i dono mommee dabu i de langi

ma de hagaola ia i dono lima madau mmahi.

7 De tali hagalodolodo a hanu go denga hada hebagi,

gai hanu go denga hoosa,

aagai gimaadeu e hagamaanadu de ingoo o Tagi Maolunga, demaadeu Maadua.

8 Gilaadeu e hagamaolalo ina naa ma de baakuu,

aagai gimaadeu e hiihidi age naa ga tuu gi makaga.

9 Tagi Maolunga, hagaola ina de hodooligi,

gai basa mai gi gimaadeu i demaadeu hagaagahi.

21

Ange gi tagi o taahili. Se Psalm nii David

1 Tagi Maolunga, de hodooligi e malangilangi i oo mahi;

ia e malangilangi mmao i dau hagaola ia.

2 Koe gu gaavange gi de ia dono mee e lodo ai,

koe tee daohi de mee aana gu dangidangi adu ai.

Selah

3 Koe gu humai ma gu gaavange gi de ia denga manuuia danuaa;

koe gu hagauda ange gi honga dono biho de hau goolo danuaa.

4 Ia ne dangidangi adu i de mouli, gai koe ga gaavange gi de ia,

de mouli daulooloa ga hano ai e dee ngado mai.

5 Dono mahamaha gu laumalie, i hiidinga o dau hagaola,

koe gu gaavange gi de ia de mahamaha ma de hagadubu.

6 Koe e hagamanuuia ia ga hano ai,

ma de hai ia gi malangilangi i mada luoo mada.

7 De hodooligi e hagadonu Tagi Maolunga,

gai ia e dee baguu naa donu,

i hiidinga o de lodo aloha o de Ia Maolunga Mmao laa e deai donu se helui.

8 Koe e booboo naa oo hagadaumee alodahi;

doo lima madau e booboo naa gilaadeu e kino i de goe.

9 Koe e hai naa gilaadeu gi bei de mommee iai de ahi ula,

i de masavaa oou e hagasula mai ai.

Tagi Maolunga e daa naa gilaadeu ga odi i dono bole,

gai dana ahi e dudu naa gilaadeu ga odi.

10 Koe e daa naa olaadeu aamuli ga deai e doe i henua i lalo,

ma teai olaadeu hagadiilinga e doe i magavaa o dangada.

11 Noo gilaadeu e hagatau e hai baasi adu gi de goe

ma de hai denga maanadu de vaivai daakodo,

gai alaadeu hagatau e dee ssula donu.

12 Koe e hai naa gilaadeu gi maatagu gi saavini gi hulo;

i dau lui ange dau mee hholu e tili ai gilaadeu.

13 Tagi Maolunga, gi laumalie doo hagaamua i hiidinga o oo mmahi;

gimaadeu e daahili ma de tuhi oo mahi.

22

Ange gi tagi o taahili; e hua i de leo o “Tia o boo taiao”. Se Psalm nii David.

1 Dogu Maadua, dogu Maadua, gu aha gu tili ai naa goe au?

Gu aha gu kona ai naa doo mmao gee ma dau dee hagaola dogu mouli,

i dogu masavaa e mmae ai?*

2 Dogu Maadua, au e dangi i de laangi, aagai koe e dee basa mai;

au e dangi i de boo, au e dee maua donu i de hagamabu.

3 Aagai koe e dabu, gai doo nohoanga go de tuhi a de gau Israel.

4 Omaadeu maadua madagidagi ne hagadonusia goe;

gilaadeu ne hagadonusia goe, gai koe ga hagaola gilaadeu.

5 Gilaadeu ne tangi adu gi de goe, gai koe ga hagamouli gilaadeu.

Gilaadeu tee dookaa i delaadeu hagadonusia goe.

6 Aagai au se ilo e dee se dangada,

dangada e kino ma de hagangadi mee au.

7 Gilaadeu alodahi e gidee au e doo mee i de au;

gilaadeu e hagasomosomo mai olaadeu alelo gi de au,

ma de geugeu olaadeu biho:*

8 “Ia e hagadonu Tagi Maolunga;

Tagi Maolunga gi hagaola ina ia.

Ia gi hagamouli ina ia,

i hiidinga ia e malangilangi i de ia.” *

9 Aagai go koe ne hagasao ina mai au i de mommee o denga dama;

koe ne hai au gi hagadonusia goe

i de masavaa oogu e unuunu ai i de gaanuunu o dogu dinana.

10 Go koe dagu tali mai i dogu haanau;

gai go koe dogu Maadua mai i dogu masavaa i lo te dinae ai o dogu dinana.

11 Koe gi dee hagammao gee i de au,

go hiidinga de hai ngadaa e baa mai donu gi de au,

gai e deai e balea mai au.

12 Denga kaau lagolago e duuli luoogu baasi;

denga kaau mmahi o Bashan e duuli au;

13 gilaadeu e hhanga mai olaadeu ngudu gi de au,

bei denga laiono alasala e hagangolo laa.

14 Au gu bei denga vai gu llingi laa,

ogu ivi alodahi gu ngaalue;

ogu lodo gu bei dagodo o de candle,

gu odi laa i de vaivai.

15 Ogu mahi gu masa bei de gumedi hadu, gai dogu ua gu buni;

koe gu danu au i lo te gelegele o de magau.

16 Denga gaaduu gu duuli luoogu baasi;

de hagabuulinga o de gau baubau gu duuli au,

gilaadeu gu hagalagolagohia luoogu lima ma luoogu vae.

17 Ogu ivi gu tuu mai,

gai dangada gu haaina ngau.

18 Gilaadeu gu vaevae ogu malo i olaadeu magavaa,

ma de hai tada e tilo ai be goai e gaavee dogu malo.*

19 Aagai koe, Tagi Maolunga, aude hagammao gee i de au!

Go koe ogu mahi, hagamoolau balea mai au.

20 Hagamouli ina mai au i de gadilaasa,

ma de hagaola dogu mouli hagamogomogo nei mai i denga gaaduu mmahi laa.

21 Hagaola ina mai au i de ngudu o de laiono,

gai hagamouli ina mai au i hanga o de kaau aada.

22 Au e tala ange naa doo ingoo gi ogu daina;

au e tuhi goe madali de hagabuulingaa dangada.*

23 Goodou e maatagu i Tagi Maolunga, duuhia ia!

Goodou denga hagadiilinga o Jacob, hagadubu ina ia!

Denga aamuli o Israel alodahi, goodou hagadubu ina ia!

24 Go hiidinga ia tee hagangadi mee be tee anga ange gi de hagaduasala ina o tangada;

ia tee hagammuni luoono mada i de ia,

aagai ne hagallongo dono dangidangi ange i de bale.

25 Au e tuhi goe madali doo hagabuulingaa dangada;

gai au e hagassula agu mee gu hagatoo donu ai

i madamada olaadeu e maatagu i de goe.

26 De gau hagaau aloha e gaimee naa ga boobosu;

gilaadeu e saalaa Tagi Maolunga e tuhi naa ia,

gai oodou lodo gi mouli ga hano ai!

27 Henua i lalo alodahi e manadua, ma de daahuli mai gi Tagi Maolunga;

gai aamuli alodahi o denga huaahenua e daumaha adu naa gi de goe.

28 I hiidinga go Tagi Maolunga e maolunga;

gai go ia e hodooligi i denga huaahenua alodahi.

29 De gau lava alodahi o henua i lalo e daonga naa ma de daumaha;

gilaadeu alodahi e maakau laa e ino naa i ono mada i mua —

aama tangada e dee maua laa i de hagaola dono mouli.

30 Denga hagadiilinga i muli mai e daumaha ange naa gi de ia;

dagodo o de Ia Aamua laa e tala ange naa gi denga atangada e loomai.

31 Gilaadeu e tala ange naa gi dangada tigi haanau

dagodo o ana hegau heohi alodahi ne hai.

23

Se Psalm nii David

1 Go Tagi Maolunga dogu ia hagaloosi;

deelaa ai, e deai se mee daudahi oogu e duasala ai.

2 Ia e hai au gi dagodo i de mommee iai helii lau kohu.

Ia e dagi au i gaogao saalingaa vai malino.*

3 Ia e hagammahi dogu hagasaalunga.

Ia e dagi au i de haiava o de heohi,

i hiidinga o dono ingoo.

4 Gai ga seesee naa donu au i lo te geelonga gohu boo dangodango,*

gai au e dee madagu donu i dahi mee baubau daudahi,

i hiidinga koe e noho madali au;

dau laagau ma doo dogo e hagaaneane ogu lodo.

5 Koe e hagadabena dahi deebele mai gi de au,

i madamada o ogu hagadaumee.

Koe e hagasulu dogu biho i de lolo;

dagu ubu gu honu malingilingi.

6 Ni muna abodonu, tanuaa ma de abodonu

e daudali mai naa donu huu i de au

i taulooloa dogu mouli,

gai au ga noho ai i de hale o Tagi Maolunga

ga hano ai.

24

Se Psalm nii David

1 Henua i lalo ma mee alodahi iai nii Tagi Maolunga,

ma honga henua ma dangada alodahi e nnoho ai;*

2 i hiidinga go ia ne haia de mee nei i honga tai,

ma de hagaduu i honga denga saalingaa vai.

3 Goai e maua i de hanage gi de mounga o Tagi Maolunga?

Gai goai e maua i de duu i dono mommee dabu?

4 Go tangada e gilimalali luoono lima ma ono lodo;

ia e dee daumaha ange gi dahi diinonga i ono lodo,

aabe e hagatoo donu i dahi mee hhadu.*

5 Tangada bee nei e kave naa de manuuia mai i daho Tagi Maolunga,

gai de Maadua dono hagaola e tala naa bolo ia e heohi.

6 Aanei dagodo o de atangada o dangada e saalaa ia,

go gilaadeu e saalaa luu mada o de Maadua o Jacob.

Selah

7 Denga haitoga o de aduhale, maahuge mai;

denga abaaba madagidagi, maahuge mai,

gai de Hodooligi o de mahamaha ga ulu mai.

8 Goai de Hodooligi o de mahamaha nei?

Go Tagi Maolunga mmahi ma de sauaa laa,

go Tagi Maolunga e mmahi laa i de hebagi.

9 Denga haitoga o de aduhale, maahuge mai;

denga abaaba madagidagi, maahuge mai,

gai de Hodooligi o de mahamaha ga ulu mai.

10 Goai de Hodooligi o de mahamaha nei?

Go Tagi o denga hagabuulinga hebagi,

go ia de Hodooligi o de mahamaha!

Selah

25

Se Psalm nii David

1 Tagi Maolunga, au e dalodalo adu gi de goe.

2 Dogu Maadua, au e hagadonu goe;

koe gi dee hagadogaa ina loo au,

aabe gi dugua ange ogu hagadaumee gi tae olaadeu lodo i ogu hiidinga.

3 Gai gi deai donu se dangada

e daalia adu goe e dogaa;

aagai haia gi dookaa gilaadeu

e hai baasi adu gi de goe i teai hiidinga.

4 Tagi Maolunga, hagaagona mai gi de au oo lodo,

gai agoagona mai au i oo haiava;

5 dagina ngau i de mee abodonu ma de agoago mai ai au,

i hiidinga go koe dogu Maadua ma dogu Ia Hagaola;

go koe dagu tali hagalodolodo i laangi alodahi.

6 Tagi Maolunga, manadua doo degi ma doo abodonu,

go hiidinga mee nei gu hai mai loo madagidagi.

7 Koe gi dee manadua ogu haisala ma ogu baubau

i de masavaa oogu e dama daane ai.

Tagi Maolunga, manadua mai au i doo lodo aloha,

i hiidinga koe e danuaa!

8 Tagi Maolunga e danuaa gai e heohi;

deelaa ai, ia e agoago ange dono haiava gi gilaadeu e haisala.

9 Ia e dagi gilaadeu e llodo maolalo i mee heohi

ma de agoago ange gilaadeu i dono haiava.

10 Haiava alodahi o Tagi Maolunga iai de aloha ma de hai hegau i de mee abodonu,

gai ni mee ange gi gilaadeu e daohia dana hagatoo donu hagaheloongoi.

11 Tagi Maolunga, go hiidinga doo ingoo, degi mai gi ogu baubau, gai e lagolago mmao.

12 Goai naa huu tangada e madagu i Tagi Maolunga?

Gai ia e agoago ange ia i de haiava oona e hano ai.

13 Tangada bee nei e hagadagadaga age i laangi alodahi,

gai dono aamuli e henua naa i de henua.

14 Tagi Maolunga e tala ange ono lodo gi gilaadeu e maatagu i de ia;

ia e hai gi iloo e gilaadeu dana hagatoo donu hagaheloongoi.

15 Au e daumada donu huu Tagi Maolunga,

i hiidinga go ia e aaua gee luoogu vae mai i lo te sele.

16 Huli mai gi de au, gai abodonu mai gi de au;

i hiidinga au gu hagaaloha ogu dagodo ma de duasala.

17 Ogu hai ngadaa gu kona mmao de lagolago;

haia gi ilaage au mai i ogu duasala.

18 Anga mai diiloo dogu duasala ma dogu hai ngadaa,

gai degi mai gi ogu haisala alodahi.

19 Galo ange diiloo de kona de soa ogu hagadaumee,

ma de kona delaadeu kino i de au.

20 Hagaloosia dogu mouli, gai hagaola ina ngau;

aude dugua ange gilaadeu gi hagadogaa ina ngau,

i hiidinga go koe dogu buibui.

21 De hai hegau i de mee abodonu ma de heohi gi buibuia ngau,

i hiidinga go koe dagu tali hagalodolodo.

22 De Maadua, hagaola ina Israel

mai i olaadeu hai ngadaa alodahi.

26

Se Psalm nii David

1 Tagi Maolunga, koe gi daalaa bolo au e heohi,

go hiidinga au e seesee i de heohi;

au e hagadonu Tagi Maolunga,

au e dee lua lodo donu.

2 Tagi Maolunga, hagataalea ange ma gi diiloo ogu dagodo;

gai hagataalea ange dagodo o ogu lodo ma agu hagasaele.

3 Go hiidinga doo aloha e hano i ogu mada i mua,

gai au e daudali adu i de goe i de muna abodonu.

4 Au e dee noho madali de gau hadu muna,

aabe hagabuni ange gi gilaadeu e daahanga ina dangada;

5 au e kino i de hagabuulinga e haia de baubau,

gai au e dee lodo e noho madali de gau baubau.

6 Tagi Maolunga, au e hhui luoogu lima i dogu dee haisala,

ma de holiage luu baasi doo mommee o ssigidaumaha;

7 au e hai gi laumalie dogu leo e tala tuhi ai goe,

ma de tala dagodo o au hegau hagalele mouli alodahi.

8 Tagi Maolunga, au e malangilangi i de hale oou iai,

go de mommee iai doo mahamaha.

9 Koe gi dee gaavee dogu mouli madali de gau haisala,

aabe go de kave dogu mouli madali de gau daa dangada,

10 go dangada e haia denga hagatau baubau,

go gilaadeu e gaavee denga ngadi gaavange hagasenga.

11 Aagai au e seesee i de muna abodonu;

hagaola ina mai au ma de abodonu mai gi de au.

12 Au gu duu i de mommee soe,

gai au ga tuhi ai Tagi Maolunga madali de hagabuulinga soa.

27

Se Psalm nii David

1 Go Tagi Maolunga dogu hagamaalama ma dogu hagaola;

gai goai ai naa donu oogu e madagu ai?

Go Tagi Maolunga de buibui makaga o dogu mouli;

gai goai ai naa donu oogu e madagu ai?

2 De masavaa o de gau baubau e hebagi mai ai,

e daa ai au gi magau,

gai ogu hagadaumee ma gilaadeu e kino i de au

gu odi i de baakuu ga maakau.

3 Gai ga duuli ina naa donu e dahi hagabuulinga hebagi luoogu baasi,

gai au e dee madagu donu,

gai ga hebagi mai naa donu gilaadeu gi de au,

gai e dahi donu agu tali.

4 E dahi mee aagu e dangidangi ange ai gi Tagi Maolunga,

gai deenei dagu mee e ssala:

go dogu noho i lo te hale o Tagi Maolunga i taulooloa dogu mouli,

e daumada ai de mahamaha o Tagi Maolunga

ma de ssili i ono daha i lo tono temple.

5 Gai ia e buibui naa donu au i dono mommee noho i de masavaa hai ngadaa;

ia e hagammuni au i lo tono hale malo,

ma de dugu age au i honga de baba maolunga.

6 Gai au e kii naa i ogu hagadaumee e duuli ina luoogu baasi;

au e hai naa ssigidaumaha i dono hale malo i de malangilangi laumalie

ma de daahili ga tuhi Tagi Maolunga.

7 Tagi Maolunga, hagalaangona dogu leo

i de masavaa aagu e hagahi adu ai goe,

koe gi abodonu mai gi de au

ma de basa mai gi dagu dangidangi.

8 Koe gu hai mai, “Saalaa gi gidee e goodou luoogu mada!”

Ogu lodo e hai adu gi de goe,

“Tagi Maolunga, au e ssala donu gi gidee e au luoo mada!”

9 Koe gi dee hagamuunia luoo mada i de au,

koe gi dee alualumia doo dangada hai hegau i doo lili;

go koe nogo balea mai au.

De Maadua, dogu Ia Hagaola,

koe gi dee kino aabe gi hano gee mai i ogu daha.

10 Gai ga dilia naa donu au i luoogu maadua donu,

aagai Tagi Maolunga ga abodonu mai gi de au.

11 Tagi Maolunga, agoagona mai au i doo haiava,

dagina adu au i de haiava soe,

i hiidinga o ogu hagadaumee.

12 Koe gi dee dugua ange ogu hagadaumee gi haia mai gi de au olaadeu mee e llodo ai;

go hiidinga de gau hadu muna gu hai baasi mai gi de au,

gilaadeu gu nnoho e vaivai hai au.

13 Au e hagadonusia bolo au e gidee naa donu de abodonu o Tagi Maolunga

i dogu mouli i henua i lalo nei!

14 Koe gi tali hagalodolodo ange gi Tagi Maolunga;

koe gi lodo mmahi ma de lo taane,

aama de tali ange Tagi Maolunga.

28

Se Psalm nii David

1 Tagi Maolunga, au e hagahi goe;

go koe dogu baba makaga, aude bonodia luoo dalinga i de au.

Noo koe e dee muu mai,

gai au e bei donu dangada gu hulo laa gi de mommee o de gau maakau.

2 Hagalaangona dogu dangidangi adu koe gi abodonu mai,

i de masavaa oogu e dangi adu ai i de bale,

ma dagu haalo adu ai luoogu lima gi doo mommee dabu mmao.

3 Aude gaavee gee au madali de gau baubau,

ma gilaadeu e haia de baubau;

go gilaadeu e pasa danuaa ange gi dangada ange laa,

aagai olaadeu lodo go de baubau donu huu iai.

4 Hagao ina ange gilaadeu gi bei alaadeu hegau,

ma alaadeu hegau baubau.

Hagao ina ange alaadeu hegau ne hai,

hagaahea ange alaadeu hegau baubau gi gilaadeu.*

5 Go hiidinga gilaadeu e hagangadi mee hegau a Tagi Maolunga,

ma ana hegau hagalele mouli ne hai,

ia e oha naa gilaadeu gai e dee hagaahe age naa donu.

6 Hagadegi ina Tagi Maolunga,

go hiidinga ia gu hagallongo dogu dangidangi ange i dono abodonu.

7 Go Tagi Maolunga ogu mahi ma dagu mee hungihungi;

au e hagadonu ia, gai au gu kave de bale i ono daha.

Au gu malangilangi mmao,

gai au e hagaahe ange de abodonu gi de ia i taahili.

8 Go Tagi Maolunga e hagammahi ina ono dangada,

gai go ia de mommee buibui makaga e hagaola ai de ia aana gu hagadabu i de lolo.

9 Hagaola ina doo huaadangada ma de hagamanuuia dangada o doo boolonga;

gai koe gi hagaloosi ina ma de saabai gilaadeu ga hano ai.

29

Se Psalm nii David

1 De gau de langi,*

goodou gaavange gi Tagi Maolunga de tuhi

i dono mahamaha ma dono mmahi.

2 Gaavange de tuhi gi de ingoo mahamaha o Tagi Maolunga,

gai daumaha ange gi Tagi Maolunga i malo dabu.*

3 De leo o Tagi Maolunga i honga denga vai;

de leo o de Maadua o de mahamaha e bei denga hatuli,

Tagi Maolunga i honga vai lagolago.

4 De leo o Tagi Maolunga e mmahi mmao,

de leo o Tagi Maolunga e maolunga.

5 De leo o Tagi Maolunga e hadihadi denga cedar;

Tagi Maolunga e hadihadi iho denga cedar o Lebanon.

6 Ia e hai Lebanon gi lellele saele bei de kaau gauligi,

gai Sirion† e bei dahi kaau gauligi e aada laa.

7 De leo o Tagi Maolunga e hagalabalaba denga uila.

8 De leo o Tagi Maolunga e hagangalungalue de vao,

Tagi Maolunga e hagangalungalue de vao go Kadesh.

9 De leo o Tagi Maolunga e hai gi haanau denga dia,‡

ma de aau gee lau o manu ssomo i lodo mee muimui.

Gai dangada alodahi i lo tono temple gi hagataba,

“Ia e mahamaha!”

10 Tagi Maolunga e noho i honga vai o tolona;

Tagi Maolunga gu hodooligi ga hano ai.

11 Tagi Maolunga e hagammahi ono dangada;

Tagi Maolunga e hagamanuuia ono dangada i de nnoho paba.

30

Se Psalm nii David. Se daahili ange gi de hagadabu o de temple

1 Tagi Maolunga, au e tuhi goe,

go hiidinga koe gu hagaola mai au,

koe tee dugu ange ogu hagadaumee gi kada i de au.

2 Tagi Maolunga dogu Maadua, au ne dangidangi adu koe gi balea mai au,

gai koe ne hagaieiangi au.

3 Tagi Maolunga, koe gu hagaahe mai au i de magau;

koe ne hai gi dee hano au gi de mommee o de gau maakau.

4 Daahili ma de tuhi Tagi Maolunga, goodou ono dangada dabu;

gai duuhia dono ingoo dabu.

5 Go hiidinga dono lili e dee daulooloa donu,

gai dono abodonu e dagodo i taulooloa odaadeu mouli.

De dangi e humai i de boo,

aagai de malangilangi e humai i taiao.

6 De masavaa oogu e duadonu ai, gai au ne hagadaba,

“Au e dee maua donu gi ngalungalue”.

7 Tagi Maolunga, koe ne hai dogu mounga gi duu gi makaga,

i doo abodonu mai gi de au;

aagai au ne manavasaa ogu lodo

i de masavaa aau ne hagammuni ai luoo mada.

8 Tagi Maolunga, au e hagahi adu goe;

au e dangi ange gi de Ia Aamua gi abodonu mai gi de au:

9 “Ni haigamaiana aha dogu daia ga magau,

ma dogu hano gi de mommee o de gau maakau?

E maua e de gelegele i de tuhi goe?

Gai e maua e de gelegele i de tala dagodo o doo hai hegau i de muna abodonu?

10 Tagi Maolunga, hagalaangona dagu dangi ma gi abodonu mai gi de au;

Tagi Maolunga, balea mai au!”

11 Koe gu hai au gi dee dangi gai gi anu;

koe ne aau dogu malo daladala,

gai ga hakahu mai au i de malangilangi,

12 gai au ga tuhi ai goe i taahili, gu dee hagapuni dogu ngudu.

Tagi Maolunga dogu Maadua, au e hagaahe adu de abodonu gi de goe ga hano ai.

31

Ange gi tagi o taahili. Se Psalm nii David

1 Tagi Maolunga, go koe dogu buibui;

koe gi dee hagadogaa ina loo au;

gai hagaola ina hogi au i doo heohi!

2 Hagabaa ina mai doo dalinga gi de au,

hagamoolau mai hagaola ina dogu mouli.

Go koe de baba oogu e mmuni ai,

gai go de hale buibui makaga oogu e ola ai.

3 Go koe dogu baba makaga ma dogu mommee buibui makaga;

dagina huu au ma de poo dogu lima i hiidinga doo ingoo.

4 Hagauia de galauna alaadeu gu buulou ai au,

i hiidinga go koe dogu buibui.

5 Au e dugu adu dogu hagasaalunga gi lo too lima;

Tagi Maolunga, de Maadua,

e hai hegau laa i de muna abodonu, koe gi hagaola ina ngau.*

6 Au e kino i gilaadeu e daumaha ange

gi denga diinonga e deai olaadeu haigamaiana:

aagai au e hagadonusia Tagi Maolunga.

7 Au e lodo danuaa ma de malangilangi i doo lodo aloha,

i hiidinga koe e gidee dogu hagaduasala ina,

ma de donu ange gi de duasala ogu lodo,

8 gai koe tee gaavange au gi ogu hagadaumee,

gai ne hai au gi duu i de mommee lahalaha.

9 Tagi Maolunga, abodonu mai gi de au i dogu duasala;

luoogu mada gu hhua i dogu dangi,

gai e bei ai hogi dogu hagasaalunga ma dogu angaanga.

10 Dogu mouli gu honu i de hai ngadaa,

gai au e gonogono i dogu duasala;

gu deai ogu mahi i hiidinga dogu hagaduasala ina,

gai ogu ivi e hagadaga mai huu de baageaa.

11 Ogu hagadaumee gu hagangadi mee au,

dangada e paa mai gi de au e kino i de au;

dangada e iloo au gu maatagu i de au,

gai gilaadeu e hedae mai gi de au i honga de haiava e saavini ma e hulo gee i de au.

12 Gilaadeu gu ngalo au bei dagodo o tangada gu magau,

au gu bei dagodo o de gumedi hadu gu mahaa laa.

13 Au e langona dangada soa e hagadau musumusu i de au;

de mee hagamaatagu gu dagodo i mommee alodahi;

gilaadeu gu buni e hai baasi mai gi de au

ma de hai dahi hagatau e daa ai au gi magau.

14 Aagai au e gai adu gi de goe, e Tagi Maolunga,

au e hagadaba, “Go koe donu dogu Maadua.”

15 Go koe e daohia dogu mouli;

hagaola ina mai au i ogu hagadaumee ma mai i gilaadeu e vaivai haia ngau!

16 Koe gi malangilangi i de au doo dangada hai hegau;

hagaola ina mai au i doo lodo aloha e deai laa se helui.

17 Tagi Maolunga, aude dugu ange gi hagadogaa ina ngau,

i hiidinga au e dangi adu gi de goe;

haia gi dookaa de gau baubau,

gai gilaadeu gi dee mmuu gi hulo ai gi de mommee o de gau maakau.

18 Hagapunidia ngudu o de gau hadu muna,

go de gau hagamaolunga ma de lodo maolunga

e pasa hagamaolunga laa i gilaadeu e heohi.

19 Ga dae laa de laumalie doo abodonu,

gu hagadabena ange gi gilaadeu e maatagu i de goe,

ma de abodonu ange gi gilaadeu e haia goe go delaadeu buibui

i madamada o dangada!

20 Koe e hagammuni gilaadeu i mada luoo mada,

mai i hagatau baubau a dangada;

koe e buibui gilaadeu i doo mommee

mai i dangada e hagabaubau ina gilaadeu.

21 Hagadegi ina Tagi Maolunga,

go hiidinga ia ne lodo aloha mmao i de au,

i de masavaa oogu e noho ai i de aduhale gu duuli ina luu baasi.

22 Au ne hagadaba i de manavasaa ogu lodo,

“Au gu aau gee mai i mada luoo mada!”

Aagai koe ne langona dagu dangidangi

i de masavaa aagu ne hagahi adu ai goe gi balea mai au.

23 De gau dabu alodahi, goodou aaloha i Tagi Maolunga!

Tagi Maolunga e buibui tangada e hai hegau i de muna abodonu,

aagai e sui ange donu hegau a tangada hagamaolunga.

24 Goodou alodahi e tali hagalodolodo ange gi Tagi Maolunga,

goodou gi lodo mmahi ma de lo taane!

32

Se Psalm nii David. Se Maskil*

1 E manuuia tangada a de Maadua gu degi ange gi ono haisala,

gai ono haisala gu haoli.*

2 E manuuia tangada a Tagi Maolunga

e dee dau ange ono baubau gi de ia,

gai ono lodo e deai se muna hagasenga iai.

3 De masavaa aagu ne hagammuni ai ogu haisala,

gai dogu angaanga gu hagadaga mai

gai au e manava i lunga mai i taiao ga boo ai.

4 De laangi ma de boo gai doo lima e hagadaemaha mmao au;

gai gu deai ogu mahi bei de mahana o de masavaa hagamahana.

Selah

5 Au e tala adu ogu haisala gi de goe,

au e dee hagammuni donu ogu baubau;

au ne hagadaba, “Au e tala ange ogu haisala gi Tagi Maolunga;”

gai koe ne degi mai gi ogu haisala.

Selah

6 Deenei ai, dangada alodahi e heohi gi dalodalo adu gi de goe

i de masavaa alaadeu e maua ai goe;

ni muna abodonu, de masavaa naa huu e hagahonu age ai de vai mmahi,

gai gilaadeu gu dee maua gi daea adu ia.

7 Go koe dogu mommee e mmuni ai,

koe e buibui au i de hai ngadaa;

ma de hai au gi daahili i taahili o de hagaola.

Selah

8 Au e tala adu naa ma de agoago adu goe i doo haiava e hano ai;

au e tala adu naa au mee e hai aama de tilo adu goe.

9 Koe gi dee bei de hoosa aabe go dahi donkey e dee maua laa gi donu ange,

aagai e hai dono ngudu gi daohi i de baalanga ma mee nnoa,

ga mee naa huu gai gilaadeu e dee loomai gi oo daha.

10 E lagolago daemaha o de gau baubau,

gai de abodonu o Tagi Maolunga e duuli tangada e hagadonusia ia.

11 Goodou alodahi e heohi,

lodo danuaa ma de malangilangi i Tagi Maolunga!

Goodou alodahi e heohi oodou lodo,

hevaalogi i de malangilangi!

33

1 Goodou e heohi laa, hevaalogi daahili ange gi Tagi Maolunga;

e heohi de daahili olaadeu e heohi ga tuhi.

2 Duuhia Tagi Maolunga i de lyre,

hagadangidangi ange gi de ia i de harp e madaangahulu laa ono daula!

3 Daahili ange gi de ia i taahili hoou;

hagadangidangi ma de hevaalogi i de malangilangi.

4 Go hiidinga muna a Tagi Maolunga e heohi gai ni muna abodonu,

gai ia e hai hegau i de mee abodonu i ana hegau alodahi.

5 Ia e malangilangi i mee heohi ma de hagamodu heohi,

gai de abodonu o Tagi Maolunga gu hagadohu henua i lalo alodahi.

6 Tagi Maolunga ne tala de muna, gai gu hai de langi,

gai mee alodahi iai ne hai i de madangi ne busi mai i lo tono ngudu.

7 Ia ne hagabudu denga lausedi bei vai i lo te manu hao vai;

gai ia ne dugu de moana gelo i lodo mommee doange.

8 Henua i lalo alodahi gi maatagu i Tagi Maolunga,

gai dangada alodahi e nnoho ai gi maatagu i de ia!

9 Go hiidinga ia ne basa, gai gu hai ga bei;

ia ne tala de muna, gai gu hanu mee.

10 Tagi Maolunga e hai gi dee ssula hagatau a denga huaahenua,

ma de hai gi dee haigamaiana hagatau a dangada.

11 Muna bale a Tagi Maolunga e daakodo ga hano ai,

ana hagatau ni mee ange gi denga atangada alodahi.

12 E manuuia de huaahenua go Tagi Maolunga delaadeu Maadua,

ma dangada aana gu hili go ono dangada!

13 Tagi Maolunga e galo iho i de langi ma e tilo dangada alodahi.

14 Ia e noho i honga dono nohoanga maolunga

ma e tilo ai dangada alodahi e nnoho i henua i lalo;

15 de ia ne haia lodo o dangada alodahi,

go de ia hogi e gidee mee alodahi alaadeu e hai.

16 De hodooligi e dee ola i hiidinga de soa dono hagabuulinga hebagi;

gai taane abo i de hebagi e dee ola i de kona dono mahi.

17 E deai haigamaiana dau tali ange de hoosa gi hagaola ina goe;

gai e dee galemu donu dono mahi,

gai ia e dee maua donu i de hagaola dahi.

18 Aagai Tagi Maolunga e daumada gilaadeu e maatagu i de ia,

ma gilaadeu e tali hagalodolodo ange gi dono abodonu,

19 gai ia e hagaola gilaadeu mai i de magau,

ma de tilo gi mouli gilaadeu i de masavaa o de onge.

20 Demaadeu tali hagalodolodo go Tagi Maolunga;

go ia demaadeu bale aama demaadeu mee hungihungi.

21 Gimaadeu e malangilangi i de ia,

i hiidinga gimaadeu e hagadonusia dono ingoo dabu.

22 Tagi Maolunga, abodonu mai gi gimaadeu,

gi bei demaadeu tali hagalodolodo adu gi de goe.

34

Se Psalm nii David, i de masavaa aana ne daahanga ai Abimelek bolo ia gu senga, gai de hodooligi laa ga alualu ia gi hano gee mai i ono daha

1 Au e tuhi Tagi Maolunga i masavaa alodahi;

au e duudagi naa donu huu de tuhi ia.

2 Dogu hagasaalunga e tala tuhi dagodo o Tagi Maolunga,

gai gilaadeu e lodo maolalo e malangilangi naa i delaadeu langona.

3 Hagaamua ina Tagi Maolunga madali au,

gidaadeu ga hagaamua dono ingoo!

4 Au ne ssala Tagi Maolunga, gai ia ne basa mai gi de au;

ia ne hagaola mai au i mee alodahi oogu e madagu ai.

5 Gilaadeu e tali hagalodolodo ange gi de ia e malangilangi;

gai gilaadeu e dee dookaa naa donu.

6 Tangada hagaaloha nei ne dangi,

gai Tagi Maolunga gu langona dana dangi,

ga hagaola ia mai i ono hai ngadaa alodahi.

7 Tangada de langi o Tagi Maolunga e duuli ma de hagaloosi

gilaadeu e maatagu i de ia, aama de hagaola gilaadeu.

8 Mami ange mage diiloo bolo Tagi Maolunga e danuaa;

e manuuia tangada e buibui i ono daha!*

9 Goodou ono dangada dabu gi maatagu i Tagi Maolunga,

i hiidinga gilaadeu e maatagu i de ia e dee duasala donu.

10 Denga laiono mmahi e duasala ma de hiikai;

aagai gilaadeu e saalaa Tagi Maolunga e dee duasala donu i dahi mee daudahi.

11 Agu dama, loomai hagalaangona agu muna;

gai au ga agoago adu goodou i de madagu i Tagi Maolunga.

12 Goai tangada e lodo i de mouli

ma de lodo mmao gi mouli ia i laangi lagolago,

ma de gidee mee danuaa?*

13 Koe gi daohia doo alelo mai i de baubau,

gai doo ngudu gi dee daalaa hanu muna hhadu.

14 Koe gi hano gee i de baubau, gai haia tanuaa;

ma de ssala gi maua e goe de noho paba.

15 Tagi Maolunga e dagitilo gilaadeu e heohi,

gai luoono dalinga e hagallongo alaadeu dangidangi.

16 Tagi Maolunga e hai baasi ange gi de gau baubau,

ma de hai gi deai selaadeu hagamaanadu i henua i lalo.

17 Gilaadeu e heohi e tangi, gai Tagi Maolunga e langona delaadeu tangi;

ia e hagaola gilaadeu mai i olaadeu hai ngadaa alodahi.

18 Tagi Maolunga e hagabaa ange gi gilaadeu e daemaha olaadeu lodo,

ma de hagaola gilaadeu gu deai selaadeu tali.

19 Ga lagolago naa donu hai ngadaa o tangada heohi,

aagai Tagi Maolunga e hagaola mai ia i mee nei hugadoo.

20 Ia e buibui ono ivi alodahi;

gai e deai naa donu se ivi daudahi e hadi.*

21 De baubau e daa naa ga magau tangada baubau;

gai hagadaumee o tangada heohi e hagaduasala naa donu.

22 Tagi Maolunga e hagaola ono dangada hai hegau;

gai e deai donu se dangada aana e buibui e hagaduasala.

35

Se Psalm nii David

1 Tagi Maolunga, hai baasi ange gi gilaadeu e hai baasi mai gi de au;

ma de hebagi ange gi gilaadeu e hebagi mai gi de au.

2 Hagauda ina dau mee hungihungi ma oo malo hebagi,

ma gi hidi age balea mai au!

3 Daangia mai doo dao damaa mee ma doo dao laumalie;

hebagi ange ai gi gilaadeu e dolohia ngau!

Hai mai gi dogu hagasaalunga,

“Go au e hagaola ina goe!”

4 Haia gi dookaa ma de hai gi hagamaolalo ina

gilaadeu e saalaa laa au e daa gi magau;

haia gilaadeu e nnoho e hebagi mai gi de au

gi aahe dua ma de ssenga ange.

5 Gai gilaadeu gi bei denga gili grain e ilihia saele laa i de madangi,

gai tangada de langi o Tagi Maolunga gi dolohia gilaadeu gi hulo.

6 Haia gi gohu ma de segesege delaadeu haiava,

gai tangada de langi o Tagi Maolunga gi dolohia gilaadeu!

7 Go hiidinga gilaadeu ne hagammuni delaadeu galauna, gai teai donu agu mee ne hai,

ma de geli dahi geelinga gi doo ange ai au gi ono lodo.

8 Haia gi dee angahia e gilaadeu de humai o de hai ngadaa gi gilaadeu;

gilaadeu gi vinia i de galauna alaadeu gu dugu laa,

ma de too ange gi lo te geelinga laa gi dee ssula age ai gilaadeu.

9 Gai au e malangilangi naa i Tagi Maolunga,

ma de lodo danuaa i dana hagaola.

10 Au e hagadaba naa i ogu lodo alodahi,

“Tagi Maolunga, goai e bei oo dagodo?

Koe e hagaola tangada hagaau aloha mai i tangada e mmahi ange i de ia,

gai tangada hagaau aloha ma de duasala i gilaadeu e gaiaadia alaadeu mee.”

11 De gau tala hagadonu hadu muna e hagabaubau au;

gilaadeu e ssili mai gi de au mee aagu e dee iloo.

12 Gilaadeu e sui mai agu hegau danuaa i de baubau,

ma de hai gi hagaaloha ogu dagodo.

13 De masavaa olaadeu ne mmagi ai,

gai au ne gahu i malo daladala, ma de hagahiigai,

gai au ne ino gi lalo ga dalodalo, gai tee basa mai.

14 Au ne hano saele ma de hinangalosaa

bei dogu hinangalosaa i dogu soa aabe go dogu daina.

Au ne ino gi lalo i de daemaha ogu lodo

bei dogu dangi i dogu dinana donu.

15 Aagai de masavaa oogu ne hai ngadaa ai,

gai gilaadeu ne hagabuni ga malangilangi.

Gilaadeu ne hagabuni e hai baasi mai gi de au,

gai de gau alasala aagu e dee iloo laa tee tuu donu delaadeu hagabaubau au.

16 Gilaadeu e bei de gau vaivai dangada hagammae manava;

gilaadeu e kadi mai olaadeu niho gi de au.

17 Dogu Ia Aamua, dee hee maa taulooloa dau tilo mee nei?

Hagaola ina mai au i alaadeu hegau vaivai daakodo,

hagaola ina dogu mouli mai i denga laiono nei.

18 Gai au ga tuhi ai goe i magavaa o de hagabuulingaa dangada soa,

ma de hagadegi goe i magavaa o dangada soa.

19 Koe gi dee dugua ange ogu hagadaumee

gi tae olaadeu lodo i ogu hiidinga;

koe gi dee dugua ange gilaadeu e kino i de au i teai hiidinga

gi hagadabadaba ina mai olaadeu ganomada gi de au.*

20 Gilaadeu e dee pasa e hagaheloongoi magavaa o dangada,

gai e hai baasi ange gi dangada e nnoho danuaa laa donu huu i honga de henua.

21 Gilaadeu e hhanga mai olaadeu ngudu ma e hai mai,

“Gu vakaa loo! Gu vakaa loo!

Gimaadeu gu gidee donu au mee ne hai!”

22 Tagi Maolunga, koe e gidee mee nei, aude noho gi dee muu!

Dogu Ia Aamua, aude hagammao gee mai i de au!

23 Dogu Maadua ma dogu Ia Aamua, hidi age,

daalaa hagadonu ina dogu heohi aama dogu donu!

24 Tagi Maolunga dogu Maadua,

hagamodu ina bolo au e dee haisala i doo heohi;

koe gi dee dugua ange gilaadeu gi malangilangi i ogu dagodo.

25 Koe gi dee dugua ange gilaadeu gi hagataba,

“Gu vakaa loo, gu tae donu omaadeu lodo!”

Koe gi dee dugua ange gilaadeu gi hagataba,

“Gimaadeu gu hai ia gi dee sula age.”

26 Hagadookaa ina ma de hai gi ssenga ange

gilaadeu alodahi e malangilangi i dogu hai ngadaa!

Haia gi dookaa ma de ssenga ange gilaadeu e hagamaolunga i de au!

27 Haia gi hevaalogi i de malangilangi ma de llodo danuaa,

gilaadeu e llodo danuaa i dogu hagaheohi;

gai gilaadeu gi hagataba i masavaa alodahi,

“Hagaamua ina Tagi Maolunga, go de ia e malangilangi

i de duadonu o dono dangada hai hegau.”

28 Gai au e tala naa dagodo o doo heohi

aama de tuhi goe mai i taiao ga boo ai.

36

Ange gi tagi o taahili. Se Psalm nii David, tangada hai hegau o Tagi Maolunga

1 De haisala e basa ange gi lodo o tangada baubau.

Gai e deai donu se madagu o de Maadua i ono daha.*

2 Go hiidinga ia e tuhi donu huu ia,

bolo ono baubau e dee gidee donu aabe e hakino gee.

3 Ana muna e tala e baubau, ma de daahanga dangada;

ia gu dee hai hegau i de heiangi ma tanuaa.

4 Ia e hai donu hogi denga hagatau baubau i honga dono moenga;

ia e hagababa ange ia gi dahi haiava e dee danuaa;

gai ia e dee kino donu i de baubau.

5 Tagi Maolunga, doo aloha e hano loo ga dae gi de langi,

doo hai hegau i de mee abodonu e dae age gi denga giliiga.

6 Doo heohi e bei denga mounga maolunga;

dau hagamodu muna e bei de moana gelo.

Tagi Maolunga, koe e tilo danuaa ange dangada ma manu.

7 De Maadua, e hagamogomogo mmao doo abodonu!

Gai dangada e buibui i lalo de malu o luoo bakau.

8 Gilaadeu e gaimee i mee lagolago i doo hale;

koe e hai gilaadeu gi unu i dau saalingaa vai iai laa de malangilangi.

9 Go koe e daamada mai ai de mouli;

gai go doo maalama amaadeu e gidee ai de maalama.

10 Duudagina de abodonu ange gi gilaadeu e iloo goe,

ma de hagaola gilaadeu e heohi olaadeu lodo.

11 Koe gi dee dugua ange de vae o tangada hagamaolunga

gi hai baasi mai gi de au,

aabe gi dugua ange de lima o tangada baubau

gi alualumia hogi au gi hano gee.

12 Diiloo gilaadeu e haia de baubau gu baakuu ma gu daakodo ai —

gilaadeu gu baakuu ma gu dee maua i de hiihidi age ange!

37

Se Psalm nii David

1 Aude manavasaa oo lodo i hiidinga o dangada e haia de baubau

aabe gi lodo gaiaa ange gi gilaadeu e haia mee dee heohi;

2 go hiidinga gilaadeu e bei denga helii e moolau laa de mmae,

ma denga manu ssomo vaaligiligi e moolau laa de maakau.

3 Koe gi hagadonusia Tagi Maolunga ma de hai tanuaa;

gai koe ga noho baba i honga de henua ga gaimee ai.

4 Koe gi malangilangi i Tagi Maolunga,

gai ia ga gaavadu gi de goe oo mee e lodo ai.

5 Hagatuu ina ange oo dagodo gi Tagi Maolunga;

hagadonusia hogi ia, gai ia ga hagahai hegau mee nei.

6 Ia e hai naa gi sula mai doo heohi bei de maalama o taiao,

gai doo heohi gi bei de mmahi o de laa i de madohi lua o de laangi.

7 Noho ma gi dee muu, golomagina oo lodo daalia ange ai Tagi Maolunga;

aude manavasaa i de hagadaga age o dangada i alaadeu mee e hai,

aabe go tangada e sula ana hagatau baubau.

8 Koe gi dee lili, gai dilia de bole;

Koe gi dee manavasaa, go hiidinga e hano ga duu ange gi de baubau.

9 De gau baubau e llilo naa donu,

aagai gilaadeu e tali hagalodolodo ange gi Tagi Maolunga e henua naa i de henua.

10 De gau baubau e moolau naa donu de llilo ga dee maaleva;

gai ga saalaa naa donu e goe gilaadeu i olaadeu mommee,

gai koe e dee gidee gilaadeu.

11 Aagai gilaadeu e daudonu e henua naa i de henua,

ma de malangilangi i de nnoho paba.*

12 De gau baubau e noho e hai baasi ange gi tangada heohi,

ma de hagalloa ange olaadeu malaungudu gi de ia;

13 aagai de Ia Aamua e gadagada naa i tangada baubau,

i hiidinga ia e iloo bolo e dae mai naa donu dono laangi.

14 De gau baubau e unusi de gadilaasa ma de dada alaadeu mee hholu,

e daa ai tangada hagaau aloha ma de duasala,

ma de daa gilaadeu e heohi olaadeu dagodo.

15 Alaadeu gadilaasa e velo naa donu huu gilaadeu,

gai alaadeu mee hholu e hadihadi naa.

16 Momo goloa o tangada heohi e danuaa ange

i de lava o de gau baubau soa;

17 ssauaa o tangada baubau e odi naa,

aagai Tagi Maolunga e bale ange gilaadeu e heohi.

18 Tagi Maolunga e iloo laangi o olaadeu e dee haisala,

gai delaadeu boolonga e dagodo ga hano ai.

19 Gilaadeu e dee dookaa i masavaa hai ngadaa,

gai gilaadeu e boobosu i de masavaa o de onge.

20 Aagai de gau baubau e maakau donu;

hagadaumee o Tagi Maolunga e bei de mahamaha o de mommee iai helii,

gai e moolau donu de llilo bei de useahi.

21 Tangada baubau e kave mee a dangada, aagai e dee sui ange,

aagai tangada heohi e abodonu ma de ngadi gaavange mee.

22 Gilaadeu a Tagi Maolunga e hagamanuuia e henua naa i de henua,

aagai gilaadeu aana e hagamalaia e gaavee gee naa donu.

23 Tagi Maolunga e hagatau de haiava o tangada,

gai ia e bale ange dangada oona e malangilangi ai;

24 gai ga llave naa donu luoono vae, gai ia e dee baguu donu,

go hiidinga Tagi Maolunga e daohi dono lima.

25 I mua gai au se dama daane gai iainei au gu madumadua;

aagai au tigi gidee donu tangada heohi gi dilia,

aabe ana dama gi hulo gi dangidangi i denga gai.

26 Gai gilaadeu e abodonu ange gi dangada ma de ngadi gaavange mee;

gai olaadeu hagadiilinga e manuuia.

27 Huli gee i de baubau gai haia tanuaa;

gai koe ga maua i de noho i honga de henua ga hano ai.

28 Tagi Maolunga e lodo i de hagamodu muna heohi;

gai e dee tili donu ono dangada e hai hegau laa i de muna abodonu.

Ia e buibui gilaadeu ga hano ai,

aagai hagadiilinga o tangada baubau e llilo naa donu.

29 Tangada heohi e henua naa i de henua,

ma de noho ai ga hano ai.

30 Tangada heohi e tala ana muna i de iloo mee,

gai ia e tala dagodo o de hagamodu heohi.

31 Hainga a dono Maadua e doange i ono lodo;

gai ia e dee baguu naa donu.

32 Tangada baubau e mulidagi tangada heohi,

ma de ssala de hai e daa ai ia gi magau;

33 aagai Tagi Maolunga e dee dugu ange naa donu ia gi ssauaa o tangada baubau,

aabe e dugu ange gi hagabaubau ina ia i de masavaa e hagamodu ai ono muna.

34 Daalia ange Tagi Maolunga

ma de daudali i dono haiava.

Gai ia ga hagaamua goe, ga hai goe gi henua i de henua;

gai koe e gidee naa de maakau o de gau baubau.

35 Au ne gidee tangada baubau ma de hagamaatagu,

e somo danuaa bei manu lau kohu i dono henua donu.*

36 Gai au ne ahe mai ange hogi ga gidee bolo ia gu dee maleva;

au ne ssala ia, gai au tee gidee ia.

37 Daumada ina tangada e dee haisala,

gai diiloo dagodo o tangada heohi;

tangada daudonu e soa naa ono hagadiilinga.†

38 Aagai de gau baubau e odi naa donu i de maakau,

gai hagadiilinga o de gau baubau e maakau donu.

39 De hagaola o de gau heohi e humai i daho Tagi Maolunga;

gai go ia delaadeu mommee buibui makaga i de masavaa hai ngadaa.

40 Tagi Maolunga e bale ange ma de hagaola gilaadeu;

ia e hagaola mai gilaadeu i de gau baubau ma de hagamouli gilaadeu,

i hiidinga gilaadeu e hai ia go delaadeu buibui.

38

Se Psalm nii David, ange gi ssigidaumaha o de hagamaanadu

1 Tagi Maolunga, koe gi dee hagasee ina loo au i doo lili

aabe gi haelea mai au i doo bole.

2 Dao o dau mee hholu gu pigi i dogu angaanga,

gai doo lima gu hagaili au.

3 Gu deai donu mahi i lo togu angaanga, i hiidinga koe gu bole;

au gu kona mmao dogu magi i hiidinga o ogu haisala.

4 Au gu dee bau ange gi ogu mee gu haisala ai;

gai gu bei dagodo o de mee hagauda daemaha.

5 Ogu maanuga gu pilo ma de augaua

i hiidinga dogu lodo senga.

6 Au gu ino luoogu mada gi honga de gelegele;

gai au e daemaha mai i taiao ga boo ai.

7 Dogu angaanga gu vvela mmao,

gai gu deai mahi o dogu angaanga.

8 Au gu baageaa ma tee vaangalue;

gai au gu gonogono i hiidinga taemaha o ogu lodo.

9 Dogu Ia Aamua, ogu lodo alodahi e maahuge adu gi de goe,

gai koe e iloo dogu manava i lunga.

10 Ogu lodo gu bonabona age, gai gu deai ogu mahi;

gai gu deai hogi se maalama i luoogu mada.

11 Ogu soa ma gilaadeu e heloongoi mai gu dee aanga mai gi de au i dogu magi,

gai dangada e paa mai gu hagammao gee i de au.

12 Gilaadeu e llodo e daa au gi magau gu dugu alaadeu sele,

gilaadeu e hagatau delaadeu hai e hagalagohia ai au;

gilaadeu e hagatau delaadeu hai e daahanga ai dangada

mai i taiao ga boo ai.

13 Gai au e bei tangada longoduli, e dee langona laa,

ma dagodo o tangada e dee maua i de basa.

14 Au gu bei dagodo o tangada longoduli,

aama tangada e dee maua i de basa.

15 Tagi Maolunga, go koe dagu tali hagalodolodo;

go koe, dogu Ia Aamua ma dogu Maadua, e basa mai gi dagu dalodalo.

16 Au e hagadaba, “Aude dugua ange gilaadeu gi kada i de au,

ma de pasa hagamaolunga i de masavaa oogu e baguu ai.”

17 Au gu dai baguu donu,

gai au e mmae i masavaa alodahi.

18 Au e tala adu dagodo o ogu baubau;

au gu dee baba i ogu haisala.

19 Ogu hagadaumee e mmahi mmao,

gai e soa gilaadeu e kino i de au i teai hiidinga.

20 Dangada e sui mai agu hegau danuaa i de baubau

e hagabaubau au i hiidinga dogu hagammahi e hai tanuaa.

21 Tagi Maolunga, koe gi dee dilia loo au!

Dogu Maadua, koe gi dee hagammao gee i de au!

22 Hagamoolau humai balea mai au,

de Ia Aamua dogu Ia Hagaola!

39

Ange gi tagi o taahili, go Jeduthun. Se Psalm nii David

1 Au ne hagadaba, “Au e dagitilo naa ogu haiava

ma de daohi dogu alelo gi dee haisala;

au e nnoa naa dogu ngudu

i taulooloa de nnoho o de gau baubau i dogu mommee iai.”

2 Aagai de masavaa oogu e noho ai ga dee muu,

ma tee tala hanu muna danuaa;

gai au gu kii ange tee baba ogu lodo.

3 Ogu lodo gu dee baba mmao;

gai ga hagasaelea huu e au mee nei, gai ogu lodo gu bei de ahi ula;

gai au ga basa ga hagadaba:

4 “Tagi Maolunga, hagaagona mai de hagaodi o dogu mouli,

ma taelodo o laangi oogu e mouli ai;

haia gi donu ange au dagodo de moolau de odi o dogu mouli.

5 Tilo, koe ne hai gi podo ogu laangi bei dahi ianga,

gai ogu ngadau e mouli ai e bei donu teai i oo daha.

Ni muna abodonu, de mouli o dahi

e bodobodo donu huu bei de madangi o de manava.

Selah

6 Ni muna abodonu, tangada e seesee saele bei dagodo o dahi goohunga;

ni muna abodonu, ana hegau e deai donu haigamaiana;

ia e hagabudu goloa lagolago, gai ia e dee iloo be goai e mee ai.

7 Dogu Ia Aamua, goai aagu e tali ange aagena?

Au e tali hagalodolodo adu gi de goe.

8 Hagaola ina mai au i ogu haisala alodahi;

koe gi dee dugu ange de gau llodo ssenga gi kada i de au.

9 Au ne dee muu; au tee tala hanu muna,

i hiidinga go koe donu ne haia de mee nei.

10 Duudia dau hagailiili au;

au gu dee vaangalue i de kona dau hagailiili au.

11 De masavaa aau e haele ai dangada

ma de hagasee gilaadeu i hiidinga olaadeu haisala,

gai koe e oha ono goloa hagamogomogo bei hegau a de goa.

Ni muna abodonu, dangada alodahi e bei donu huu de madangi o de manava.

Selah

12 Tagi Maolunga, hagalaangona dagu dalodalo,

hagalaangona dogu dangi adu koe gi balea mai;

koe gi dee hagangadi mee ina dogu dangi.

Go hiidinga au se dangada e noho gaainga

gai se dangada henua gee bei ogu dubuna madagidagi alodahi.

13 Koe gi dee hagaduasala ina au,

gi ahe ange ai au gi malangilangi,

i mua dogu hano ga dee maleva.”

40

Ange gi tagi o taahili. Se Psalm nii David

1 Au ne golomagi ogu lodo ga tali ai Tagi Maolunga;

gai ia ne hagabaa mai ga hagallongo dagu dangi.

2 Ia ne dada age au i lo te geelonga hagamanavasaa,

go de mommee iai bela pigi;

gai ia ne hai au gi duu i honga dahi hadu makaga,

ma de hai luoogu vae gi tuu i honga de mommee makaga.

3 Ia ne hai au gi daahili i dahi daahili hoou,

se daahili e tuhi ai taadeu Maadua.

Dangada soa e maatagu naa i delaadeu gidee,

gai gilaadeu e hagadonusia naa Tagi Maolunga.

4 E manuuia tangada e hagadonusia Tagi Maolunga,

gai e dee ssala dono bale i daho de gau lodo maolunga,

go gilaadeu e daudali ange i denga ngadi diinonga.

5 Tagi Maolunga dogu Maadua, gu lagolago au hegau hagalele mouli ne hai,

go au mee gu hagadabena mai gi gimaadeu;

e deai ange donu e bei oo dagodo!

Gai ga daalaa naa donu e au dagodo o au hegau,

gai au e dee maua donu i de tala gi odi.

6 Koe e dee lodo i sigidaumaha ma mee ngadi gaavange,

gai koe gu hhuge luoogu dalinga.*

Koe tee hai au gi haia ssigidaumaha dudu ma ssigidaumaha o haisala.

7 Gai au ne hagadaba, “Tilo, au gu humai e hai oo lodo,

bei de hai gu sisi ai laa ogu dagodo i lo te beebaa mulo.

8 Dogu Maadua, au e lodo e daudali i dau hagatau;

au hainga gu daakodo i ogu lodo.”

9 Au ne tala de longo danuaa o doo heohi ange gi de hagabuulinga soa;

au e dee hagapuni donu dogu ngudu,

Tagi Maolunga, koe e iloo donu mee nei!

10 Au tee daohi donu huu doo heohi i ogu lodo,

gai au ne tala dagodo o doo hai hegau i de muna abodonu aama dau hagaola;

au tee hagammuni donu dagodo o doo abodonu ma doo heohi i doo hagabuulinga soa.

11 Tagi Maolunga, koe gi dee gaavee gee doo lodo aloha i de au,

gai doo abodonu ma doo heohi go dogu buibui i masavaa alodahi.

12 I hiidinga hai ngadaa lagolago gu duuli au;

ogu baubau gu aahe mai donu gi de au, au gu dee maua i de galo ange e tilo.

Ogu baubau gu lagolago ange i ngaangaaulu o dogu biho;

gai au gu deai sagu tali.

13 Tagi Maolunga, koe gi malangilangi i de hagaola mai au;

Tagi Maolunga, koe gi hagamoolau balea mai au.

14 Haia gi dookaa ma de ssenga ange

gilaadeu e saalaa de hai e daa ai au gi magau.

Haia gi aahe dua ma de dookaa

dangada alodahi e llodo e hai mai de baubau gi de au.

15 Gai haia gi dookaa ma de ssenga ange

gilaadeu e hai mai gi de au, “Gu vakaa loo! Gu vakaa loo!”

16 Aagai haia dangada alodahi e saalaa goe

gi malangilangi ma de llodo danuaa i de goe;

gai dangada e llodo i dau hagaola

gi hagataba i masavaa alodahi, “Hagaamua ina Tagi Maolunga!”

17 Gai ogu dagodo, au se dangada hagaau aloha ma de duasala;

gai de Ia Aamua gi manadua mai au.

Go koe dogu bale aama dogu Ia Hagaola;

dogu Maadua, koe gi dee hagammule mai!

41

Ange gi tagi o taahili. Se Psalm nii David

1 E manuuia tangada e abodonu ange gi tangada hagaau aloha!

Tagi Maolunga e hagaola naa ia i de masavaa oona e hai ngadaa ai.

2 Tagi Maolunga e buibui naa ia ma de daohi dono mouli;

ia e hagamanuuia naa ia i honga de henua,

gai e dee dugu ange ono hagadaumee gi haia ange gi de ia olaadeu mee e llodo ai.

3 Tagi Maolunga e hagammahi naa ia i dono magi,

ma de hagaieiangi ia mai i dono magi.

4 Au ne hagadaba, “Tagi Maolunga, abodonu mai gi de au;

hagaieiangi ina ogu magi, go hiidinga au gu haisala adu gi de goe.”

5 Ogu hagadaumee e hagataba i delaadeu kino i de au:

“Go aahee naa donu oona e magau ai gi dee manadua ai dono ingoo?”

6 De masavaa naa huu o dahi dangada e humai ai gi ogu daha,

ga tala mai hanu muna hhadu,

gai ia e kave hanu muna e hai samu ai;

gai ia ga hagadele saele ai muna laa

i dono hano gee mai i ogu daha.

7 Dangada alodahi e kino i de au e hai samu i de au;

gai gilaadeu e llodo gi kona dogu duasala.

8 Gilaadeu e hagataba, “Ia gu hai dahi magi baubau;

ia e dee maua naa donu gi hidi age ange i dono mommee dagodo.”

9 Dogu soa danuaa hugadoo, go de ia aagu e hagadonu,

ma de gaimee madali au,

gu hai baasi mai gi de au.*

10 Aagai koe, Tagi Maolunga, abodonu mai gi de au,

hagahidi ina age au, gai au ga sui ange alaadeu mee ne hai.

11 Au e iloo bolo koe e malangilangi i de au,

gai dogu hagadaumee e dee kii donu i de au.

12 Aagai go koe e balea mai au i hiidinga dogu hai hegau i de mee heohi,

koe gu dugu au i mada luoo mada ga hano ai.

13 Hagadegi ina Tagi Maolunga, de Maadua o Israel,

mai i de masavaa e dee ngado mai

ga dae ai gi de masavaa e dee ngado mai!*

Amen gai Amen.

De lua beebaa

42

(Psalm 42—72)

Ange gi tagi o taahili. Se Maskil nii de aamuli o Korah

1 Dogu Maadua, au e lodo mmao i de goe

bei de lodo o dahi dia i denga saalingaa vai.

2 Au e lodo mmao i de Maadua, go de Maadua e mouli laa.

Gai go aahee oogu e humai ai gi mada luu mada o de Maadua?

3 Ogu loimada go agu mee e gai i de laangi aama de boo,

gai dangada e ssili mai gi de au i taiao ga boo ai,

“I hee iai doo Maadua?”

4 Aanei agu mee e manadua,

i de masavaa e duasala ai ogu lodo:

au nogo hano madali dangada soa,

ma de dagi gilaadeu ga hulo ai gi de hale o de Maadua;

gimaadeu ne hevaalogi i de malangilangi ma de daahili tuhi,

madali dangada soa i taonga.

5 Dogu hagasaalunga, gu aha gu daemaha ai naa goe,

gai gu aha gu manavasaa ai naa goe?

Haia go de Maadua dau tali hagalodolodo;

go hiidinga au e ahe ange naa donu ga tuhi ia,

dogu Ia Hagaola 6 ma dogu Maadua.

Dogu hagasaalunga gu daemaha mmao;

deenei ai, au e manadua goe

i de henua o Jordan ma Hermon,

aama de mounga go Mizar.

7 De moana gelo e basa ange gi dahi moana gelo

i de hadihadi o denga beau;

gai au beau hadihadi alodahi gu hagaabulu au.

8 Tagi Maolunga e hagaago mai

dagodo o dono lodo aloha i de laangi;

gai de boo dana daahili e madali au,

gai au e dalodalo ange gi de Maadua o dogu mouli.

9 Au e hai ange gi de Maadua dogu baba makaga,

“Gu aha gu ngalo ai naa goe au?

Ni haigamaiana aha dogu hano saele ma de daemaha ogu lodo,

i de hagaduasala a ogu hagadaumee au?”

10 Au gu kona mmao dogu mmae

i de hagammae manava a ogu hagadaumee au,

ma delaadeu hai mai gi de au i taiao ga boo ai,

“I hee iai doo Maadua?”

11 Dogu hagasaalunga, gu aha gu daemaha ai naa goe,

gai gu aha gu manavasaa ai naa goe?

Haia go de Maadua dau tali hagalodolodo;

go hiidinga au e ahe ange naa donu ga tuhi ia,

dogu Ia Hagaola ma dogu Maadua.

43

1 De Maadua, hagamodu ina bolo au e heohi,

ma de tala hagadonu ogu dagodo e hai baasi ange ai gi de huaahenua baubau;

hagaola ina mai au i gilaadeu

e daahangadia dangada ma de baubau!

2 Go koe de Maadua, gai go koe dogu mommee buibui makaga.

Gai gu aha gu tili ai naa goe au?

Ni haigamaiana aha dogu hano saele ma de daemaha ogu lodo

i de hagaduasala a ogu hagadaumee au?

3 Haia gi humai dau maalama ma dau mee abodonu,

gai gilaau ga dagi ai au;

gilaau gi gaavee au gi doo mounga dabu,

go de mommee oou iai!

4 Gai au e hano gi de mommee o ssigidaumaha a de Maadua,

ma daho dogu Maadua i de malangilangi laumalie.

Au e tuhi goe i de tale de lyre,

de Maadua, go dogu Maadua.

5 Dogu hagasaalunga, gu aha gu daemaha ai naa goe,

gai gu aha gu manavasaa ai naa goe?

Haia go de Maadua dau tali hagalodolodo;

go hiidinga au e ahe ange naa donu ga tuhi ia,

dogu Ia Hagaola ma dogu Maadua.

44

Ange gi tagi o taahili. Se Maskil nii de aamuli o Korah

1 De Maadua, gimaadeu gu langona i omaadeu dalinga,

gai omaadeu dubuna madagidagi gu tala mai gi gimaadeu,

dagodo o au mee ne hai i delaadeu masavaa,

i denga laangi madagidagi.

2 Koe ne hai gi hulo gee denga huaahenua,

gai ne hai gi nnoho paba omaadeu dubuna madagidagi;

koe ne hagaduasala denga huaadangada

gai ne hai omaadeu dubuna gi hagadagadaga age.

3 Gai e dee go alaadeu gadilaasa alaadeu ne kave ai de henua,

aabe go olaadeu mahi ne haia ga kii gilaadeu;

aagai go doo lima madau, ma doo lima mmahi, aama de maalama o luoo mada,

go hiidinga koe ne malangilangi i gilaadeu.

4 Go koe dogu Hodooligi ma dogu Maadua;

go de ia ne hagamodu ina gi kii Jacob.

5 Go doo sauaa amaadeu ne hagadee kii ai omaadeu hagadaumee;

gimaadeu ne hagamaakulu omaadeu hagadaumee.

6 Au e deai sagu tali ange gi dagu mee hholu,

gai dagu gadilaasa e dee maua hogi i de hagaola mai au,

7 aagai koe gu hagaola gimaadeu mai i omaadeu hagadaumee,

gai ne hagadookaa gilaadeu e kino i gimaadeu.

8 De Maadua, gimaadeu e tuhi goe i masavaa alodahi,

gai gimaadeu e tuhi doo ingoo ga hano ai.

Selah

9 Aagai koe ne tili gimaadeu ma de hagadookaa gimaadeu,

koe tee hano madali omaadeu hagabuulinga hebagi.

10 Koe ne hai gimaadeu gi saavini gi hulo gee mai i omaadeu hagadaumee;

gai gilaadeu gu kave omaadeu goloa.

11 Koe ne hai gimaadeu bei denga ssiibi gu hagadabena e daa gi maakau,

ma de hai gimaadeu gi mavaevae saele i denga henua gee.

12 Koe ne hagao oo dangada i dahi hagaoanga damaa mee,

teai mee ne maua i delaadeu hagaoanga.

13 Koe ne hai gimaadeu gi se mee hagadookaa

i daho dangada e paa mai gi gimaadeu,

gai se mee e hakadanga ai

ma de hagangadi mee ina e dangada i omaadeu gaogao.

14 Koe gu hai gimaadeu gi se mee hakadanga i magavaa o denga huaahenua,

gai dangada e geugeu olaadeu biho i gimaadeu.

15 Masavaa alodahi gai au e hagangadi mee ina,

gai au gu kona mmao dogu dogaa,

16 i muna a de gau hagammae manava aama de doo mee,

ma dagu gide de hagadaumee aama tangada e suuia mai de baubau.

17 Mee nei alodahi ne hai mai gi gimaadeu,

gai gimaadeu tee ngalo donu goe,

aabe tee daohi dau hagatoo donu hagaheloongoi.

18 Gimaadeu tigi hulo gee i de goe i omaadeu lodo,

gai gimaadeu tee hulo gee i doo haiava.

19 Aagai koe gu hagaduasala ma de hai gimaadeu

gi bei de mommee o denga jackal,

ma de haoli gimaadeu i de gohu boo dangodango.

20 Noo gimaadeu e ngalo de ingoo o demaadeu Maadua,

aabe e haalo ange omaadeu lima gi dahi diinonga gee,

21 gai de Maadua e iloo donu de mee nei!

Go hiidinga ia e iloo mee i lodo o tangada.

22 Gimaadeu e daia ga maakau i laangi alodahi i oo hiidinga,

gimaadeu e bei dagodo o denga ssiibi gu paba ange laa e daa gi maakau.*

23 De Ia Aamua, hidi age! Gu aha gu seni ai naa goe?

Alahage! Koe gi dee dilia gimaadeu ga hano ai!

24 Gu aha gu hagammuni ai naa luoo mada i gimaadeu,

ma de hagangalo demaadeu duasala ma demaadeu vaivai haia?

25 Gimaadeu gu ino gi lo te gelegele;

gai omaadeu angaanga gu daakodo i lo te gelegele.

26 Hidi age ma gi humai balea mai gimaadeu;

gai hagaola ina gimaadeu i hiidinga o doo abodonu!

45

Ange gi tagi o taahili; e hua bei de leo o “Denga lilii”. Se Maskil nii de aamuli o Korah; se daahili niio de hagadau aaloha

1 Ogu lodo gu honu malingilingi i muna hagamalangilangi;

au e hua ange agu daahili gi de hodooligi;

gai dogu alelo e bei de biini sisi a tangada labagau i de sisi.

2 Koe e mahamaha ange i denga daane;

au muna e tala iai de abodonu,

deelaa ai, de Maadua gu hagamanuuia goe ga hano ai.

3 Taane mmahi, daulia dau gadilaasa i honga doo dege;

gai hakahu ina goe i de mahamaha ma de hagadubu.

4 Savini i honga de hoosa i de mahamaha gai koe gi kii,

i de muna abodonu, ma de daudonu, aama de mee heohi;

gai koe gi hagaagona mai hegau hagalele mouli a doo lima madau e hai.

5 Dao o dau mee hholu e kangi i de tili gi ulu gi lodo o oo hagadaumee, e de hodooligi;

gai denga huaahenua gu nnoho i oo lalo.

6 De Maadua, doo nohoanga e dagodo ga hano ai e dee ngado mai.

De laagau o doo nohoanga hodooligi go de laagau o de hagamodu heohi.*

7 Koe e lodo i de mee heohi gai e kino i de baubau.

Deenei ai, de Maadua, doo Maadua, gu hai goe gi maolunga ange i oo soa ange laa,

i dana hagasulu goe i de lolo o de malangilangi.

8 Oo malo alodahi e hagamanongi i myrrh ma aloe aama cassia.

Denga mee hagadangidangi iai daula mai i denga hale ivory e hagamalangilangi goe.

9 Hanu oo haahine hagadubu ni damaa hine nii denga hodooligi;

de hine hodooligi e duu i doo baasi madau ma ono malo goolo mai i Ophir.

10 Tamaa hine, hagalaangona ma gi hagasaelea,

hagangalo ina oo dangada aama doo huaabodu;

11 gai de hodooligi ga malangilangi i doo mahamaha.

Koe gi ino ange gi de ia, i hiidinga go ia doo dangada aamua.

12 Dangada o Tyre e gaamai naa gi de goe denga mee ngadi gaavange;

de gau lava e hagatale naa de hai goe gi malangilangi i gilaadeu.

13 Tamaa hine a de hodooligi e mahamaha mmao i lo tono aabi;

gai ono malo e llanga i goolo.

14 Ia e gahu i malo maaga hagalaagii ga dagi ai gi daho de hodooligi,

ono soa go denga bua mmoe e daudali mai i ono dua,

ma de gaamai ia gi oo daha.

15 Gilaadeu e malangilangi ma de llodo danuaa i de masavaa alaadeu e dagi mai ai ia,

ga ulu gi lo te hale o de hodooligi.

16 Au dama daane e kave naa tuulanga o olaadeu damana;

koe e hai naa gilaadeu gi ni dagi i honga de henua alodahi.

17 Au e hai naa denga atangada alodahi gi manadua goe;

deenei ai, denga huaahenua e tuhi naa goe ga hano ai e dee ngado mai.

46

Ange gi tagi o taahili. Se Psalm nii de aamuli o Korah. E hua madali de Alamoth*

1 Go de Maadua taadeu buibui ma odaadeu mahi,

gai se ia e balea mai i de masavaa hai ngadaa.

2 Deelaa ai, gimaadeu e dee maatagu donu,

e dee galemu donu de ngalue o de henua,

gai denga mounga e tili ange gi lo te moana,

3 gai ga hagalongaa naa donu ma de beabeau tai,

gai denga mounga e ngalungaalue i de hagahonu age o tai.

Selah

4 E dahi saalingaa vai e sali mai ma e hagamalangilangi de aduhale o de Maadua,

go de mommee dabu e noho ai laa de Ia Maolunga Mmao laa.

5 De Maadua e noho i kilaa,

de aduhale laa e dee maua naa donu gi baguu;

gai de Maadua e bale ange de aduhale laa i de ao de mee.

6 Denga huaahenua gu hellumi,

denga nohoanga hodooligi gu baakuu;

gai henua i lalo e vaivai i dono masavaa e basa ai.

7 Tagi o denga hagabuulinga hebagi e madali gimaadeu;

de Maadua o Jacob go demaadeu mommee buibui makaga.

Selah

8 Loomai mage diiloo hegau a Tagi Maolunga,

ia gu hai gi ngadi dagodo henua i lalo.

9 Ia e hai naa gi deai hebagi i henua i lalo alodahi;

ia e hadihadi de mee hholu ma ono dao,

ia e dudu denga hada hebagi i de ahi!

10 “Goodou nnoho ma gi dee mmuu,

gai goodou gi iloo bolo go au donu de Maadua.

Denga huaahenua e hagaamua naa donu au,

henua i lalo e hagaamua naa donu au.”

11 Tagi o denga hagabuulinga hebagi e madali gimaadeu;

de Maadua o Jacob go demaadeu mommee buibui makaga.

Selah

47

Ange gi tagi o taahili. Se Psalm nii de aamuli o Korah

1 Dangada alodahi, baabaa oodou lima!

Hevaalogi daahili ange gi de Maadua i de malangilangi!

2 Go hiidinga Tagi Maolunga, de Ia Maolunga Mmao laa, e hagamadagu mmao,

go ia de hodooligi maolunga o henua i lalo alodahi.

3 Ia ne hai gimaadeu gi hagadee kii ina denga huaahenua,

ma de hai gilaadeu gi nnoho i omaadeu lalo.

4 Ia ne hili de henua e bolo mai gi gidaadeu,

go de mommee o Jacob* e lodo ai, de ia oona e aloha ai laa.

Selah

5 De Maadua gu gage age, gai dangada e hevaalogi!

Tagi Maolunga gu gage age, gai gu ili denga hanga manu.

6 Daahili duuhia de Maadua, daahili duuhia;

daahili duuhia taadeu Hodooligi, daahili duuhia!

7 Go de Maadua de hodooligi o henua i lalo alodahi;

daahili ange gi de ia i dahi Psalm.

8 De Maadua go tagi o denga huaahenua;

de Maadua gu noho i honga dono nohoanga dabu.

9 De gau aamua o denga huaahenua gu hagabuni

madali dangada o de Maadua o Abraham,

go hiidinga denga mee hungihungi i henua i lalo nii de Maadua;

ia e hai naa ga aamua mmao!

48

Se daahili. Se Psalm nii de aamuli o Korah

1 Tagi Maolunga e maolunga mmao,

gai e heohi de hagalaumalie dono tuhi i lo te aduhale o taadeu Maadua.

Dono mounga dabu 2 e mahamaha gai e maolunga,

go de mommee e malangilangi ai henua i lalo alodahi,

go de mounga go Zion, e duu laa i baasi ngaiho,

go de aduhale o de Hodooligi maolunga.*

3 De Maadua gu noho i ono hale buibui makaga,

ia gu hagaago mai bolo go ia de mommee buibui makaga.

4 Tilo, denga hodooligi gu hagabuni,

gilaadeu gu buni ma e loomai ai alodahi.

5 De masavaa alaadeu ne gidee ai de aduhale laa, gai gilaadeu gu llele mouli;

gilaadeu ne saavini ga hulo i delaadeu maatagu.

6 Gilaadeu gu manavasaa mmao,

bei dagodo o de hine gu hai ono hagalangona.

7 Koe gu oha vaga o Tarshish

i de madangi mai i dua.

8 Gimaadeu gu langona, ma de gidee

i lo te aduhale o Tagi o denga hagabuulinga hebagi,

ma lo te aduhale o demaadeu Maadua;

de Maadua gu hai de aduhale laa gi dagodo ga hano ai.

Selah

9 De Maadua, gimaadeu gu maanadu dagodo o doo abodonu,

i demaadeu tuu i lo too temple.

10 De Maadua, doo tuhi e dae gi henua i lalo alodahi;

bei dagodo oo ingoo:

gai doo lima madau e honu i de heohi.

11 De mounga go Zion gi malangilangi!

Dangada alodahi i Judah gi lodo malangilangi i hiidinga o dau hagamodu heohi!

12 Hannoo seesee saele i Zion, gai holiagina luu baasi,

ga dau taelodo o ono hale dagitilo maolunga;

13 ma de tilo dagodo o dono buibui,

ma de hulo laa lodo ono hale buibui makaga;

gi maua ai e goodou i de tala ange gi de atangada i muli mai,

14 bolo deenei de Maadua, taadeu Maadua, ga hano ai e dee ngado mai.

Go ia e dagina gidaadeu ga hano ai.

49

Ange gi tagi o taahili. Se Psalm nii de aamuli o Korah

1 Denga huaadangada alodahi, nnoho mai hagalaangona de mee nei;

alodahi e nnoho i henua i lalo, goodou hagalaangona;

2 go de gau maolalo ma de gau maolunga,

de gau lava ma de gau hagaau aloha.

3 Au e tala muna heiangi;

gai maanadu mai i ogu lodo e hai gi tonu ange dangada.

4 Au e huli ange e hagallongo dahi muna hagasengasenga;

au e hagadonu dagu mee hagasengasenga i dagu harp:

5 Gu aha gu madagu ai au i de masavaa hai ngadaa,

ma de masavaa o de gau baubau e duuli ai au —

6 go dangada e tali hagalodolodo ange gi olaadeu lava

aama de tuhi delaadeu llava mmao?

7 Ni muna abodonu, e deai se dangada e maua i de hagaola dahi dangada gee,

aabe go de hagao ange de Maadua e hagaola ai dono mouli,

8 go hiidinga de hagaoanga o de mouli e hagao ngadaa mmao,

e dee maua donu i de hagao gi odi ange,

9 gi maua ai e ia i de mouli ga hano ai, maa tee gidee de magau.

10 Gai ia e gidee bolo tangada heiangi e magau,

gai e bei ai hogi tangada lodo senga ma tangada e deai ana mee e iloo,

gai gilaau e dugu ange olaau goloa lagolago gi hanu dangada gee.

11 Gai olaadeu daanunga go olaadeu hale ga hano ai,

gai go olaadeu mommee nnoho i denga atangada alodahi,

e dee galemu gilaadeu gu gaavange olaadeu ingoo gi olaadeu alahenua.

12 Aagai ga lava naa donu tangada, gai ia e dee maua gi mouli ga hano ai,

gai ia e magau naa bei dagodo o manu dolodolo.

13 Deenei tagodo o dangada e hagadonusia donu huu gilaadeu,

ma dangada e malangilangi i olaadeu goloa lagolago.

Selah

14 Gilaadeu gu paba ange laa e daa gi maakau bei dagodo o denga ssiibi;

de magau e hagaloosi ange gilaadeu.

Aagai de gau heohi e hagadee kii naa gilaadeu i taiao;

olaadeu angaanga e pobo naa i lo te daanunga,

gilaadeu gu mmao gee mai i olaadeu hale danuaa.

15 Aagai de Maadua e hagaola mai au i de mommee o de gau maakau,

ia e kave naa au gi noho i ono daha.

Selah

16 Koe gi dee manavasaa i de lava o dahi dangada,

ma de masavaa e hagadagadaga age ai de mahamaha o dono hale.

17 Go hiidinga e deai donu sana mee daudahi e kave madali ia i dono magau;

gai dono lava* e dee maua donu i de kave madali ia.

18 Dono masavaa e mouli ai gai ia e maanadu bolo ia se dangada manuuia —

gai dangada e tuhi goe i doo hagadagadaga age —

19 aagai ia e magau naa bei atangada o ono dubuna madagidagi,

gai gilaadeu e dee gidee ange naa donu de maalama.

20 Tangada lava, gai e dee donu ange,

e bei donu huu denga manu dolodolo e maakau laa.

50

Se Psalm nii Asaph

1 De Maadua Mmahi Mmao laa, go Iahweh

e basa ma de hagahi henua i lalo

mai i de sobo age o de laa ga dae ai gi de danu.

2 De maalama o de Maadua e hagaago mai i Zion,

go de aduhale e honu abodonu dono mahamaha.

3 Taadeu Maadua e humai, gai ia e dee noho naa donu huu ga dee muu;

de ahi e dudu mee alodahi i ono mada i mua,

gai de madangi mmahi e ssau ma e duuli ai ia.

4 Ia e hagahi de langi i lunga ma henua i lalo,

gai ia ga hagamodu ai muna o ono dangada:

5 “Hagabuni ina mai ogu dangada e hai hegau i de muna abodonu,

go gilaadeu ne haia dahi hagatoo donu hagaheloongoi madali au

ga hagasauaa i dahi ssigidaumaha.”

6 De langi e hagaago mai de heohi o de Maadua,

i hiidinga go ia donu de ia hagamodu muna!

Selah

7 “Ogu dangada, goodou nnoho mai hagalaangona, gai au ga basa adu,

Israel, au e hagabaubau oo dagodo.

Go au de Maadua, doo Maadua.

8 Au e dee hagasee goe i hiidinga o au sigidaumaha,

aabe go au sigidaumaha dudu, e gaamai gi de au i masavaa alodahi.

9 Au e dee malangilangi i dahi kaau daane mai i doo hale,

aabe go dahi guudi mai i lodo au buibui manu.

10 Go hiidinga manu lodo henua alodahi niiagu,

gai niiagu denga manu i honga duuduu lagolago.

11 Au e iloo denga manu llele alodahi i honga denga mounga,

gai manu alodahi e nnoho saele i honga de gelegele niiagu.

12 Noo au gu hiigai, gai au e dee tala adu gi de goe,

go hiidinga henua i lalo ma mee alodahi iai niiagu.

13 Au e dee gai kano o denga kaau,

aabe unu dodo o denga guudi.

14 Hagaahe ange de abodonu gi de Maadua i ssigidaumaha,

koe gi hagassula ina au hagatoo donu ange gi de Ia Maolunga Mmao laa,

15 ma de hagahi mai au i de masavaa o de hai ngadaa

gai au ga hagaola ai goe, gai koe ga hagamahamaha ai au.”

Selah

16 Aagai de Maadua e hai ange gi tangada baubau:

“Goai ne dugu adu koe gi hagamaumau ina agu hainga,

aabe go de tala dagu hagatoo donu hagaheloongoi?

17 Koe e kino i dagu hagaheohi adu goe,

gai koe e dee anga ange gi agu muna.

18 Noo koe e gidee dahi dangada gaiaa, gai koe e hai soa ange gi de ia,

koe e hagabuni ange gi de gau dagodo haisala.

19 Doo ngudu e abo i de tala mee baubau,

gai doo alelo e honu i de daahanga dangada.

20 Koe e duudagi huu de hai baasi ange gi doo daina;

ma de hagabaubau tama daane a doo dinana donu.

21 De masavaa aau ne hai ai mee nei, gai au tee muu adu donu;

gai koe e maanadu bolo au e bei oo dagodo.

Aagai iainei au e hagasee goe,

ma de hagabaubau goe.

22 Goodou gu ngalo laa de Maadua, hagasaelea de mee nei,

au kana hangahanga goodou, gai gu deai e maua i de hagaola goodou.

23 Tangada e haia de hagaahe mai de abodonu go dana sigidaumaha e hagadubu au,

gai au e hagaago ange gi tangada e seesee i de heohi de hagaola a de Maadua.”

51

Ange gi tagi o taahili. Se Psalm nii David, i de masavaa o de pelaabisi go Nathan ne humai ai gi ono daha, i dua dono dagodo haisala madali Bathsheba

1 De Maadua, degi mai gi de au gi bei dagodo o doo abodonu;

sooloa gi deai ogu haisala, bei de laumalie o doo lodo aloha.

2 Sooloa gi odi ogu baubau alodahi,

ma de hagagilimalali au mai i ogu haisala.

3 Gai au e iloo donu dagodo o ogu haisala,

ogu haisala e daakodo i ogu mada i mua i masavaa alodahi.

4 Au e hai baasi adu donu gi de goe, i dogu haisala,

ma de hai de baubau i mada luoo mada,

deenei ai, koe e heohi donu i doo masavaa e basa ai,

gai e heohi donu dau hagamodu muna.*

5 Ni muna abodonu, au se dangada baubau mai i dogu haanau,

gai au ne haisala mai donu i de masavaa

oogu ne hagadili ai i daho dogu dinana.

6 Ni muna abodonu, koe e lodo gi dagodo de mee abodonu i de lodo;*

gai koe agoagona mai ogu lodo i de heiangi abodonu.

7 Hagagilimalali ina au i de hyssop, gi gilimalali ai au;

hakaugau ina mai au, gi tea ange ai au i denga snow.

8 Haia gi malangilangi au ma de lodo danuaa;

koe gu hadihadi ogu ivi, haia gi ahe ange au gi malangilangi.

9 Hagamuunia luoo mada i ogu haisala,

gai sooloa ogu baubau alodahi.

10 De Maadua, hagagilimalali ina ogu lodo,

gai hagahoou ina de hagasaalunga heohi i ogu lodo.

11 Koe gi dee aaua gee au i mada luoo mada,

aabe gi gaavee gee doo Hagasaalunga Dabu mai i ogu daha.

12 Haia gi ahe ange au gi malangilangi i dau hagaola,

gai gaamai gi de au de lodo e daudali adu.

13 Gai au ga agoago ange ai de gau haisala oo haiava,

gai gilaadeu e aahe mai naa gi de goe.

14 De Maadua, hagaola ina mai au i de magau;

de Maadua go koe dogu hagaola,

gai au e daahili naa ga tuhi dagodo o doo heohi.

15 Dogu Ia Aamua, huugea dogu ngudu,

gai au ga tuhi ai goe.

16 Au e maua i de gaamai dahi sigidaumaha gi de goe,

gai e dee deenei doo mee lodo danuaa ai;

koe e dee malangilangi i sigidaumaha dudu.

17 Gai denga sigidaumaha o de Maadua e lodo ai go de daemaha de lodo i baubau;

de Maadua, koe e dee hagangadi mee de lodo

e daemaha i baubau aama de dahuli de lodo.

18 Koe gi malangilangi i de hai ange tanuaa gi Zion;

hagaduulia age de buibui o Jerusalem;

19 gai gi malangilangi ai goe i denga sigidaumaha heohi,

ma denga sigidaumaha dudu, aama sigidaumaha e dudu alodahi,

gai ssigidaumaha o denga kaau e hai naa i honga dau mommee o ssigidaumaha.

52

Ange gi tagi o taahili. Se Maskil nii David, i de masavaa a taane Edom go Doeg ne humai ai ga tala ange gi a Saul, “David ne humai gi de hale o Ahimelek”

1 Taane mmahi, gu aha gu basa hagasoenga ai naa goe i de baubau?

De lodo aloha o de Maadua e dagodo ga hano ai.

2 Doo alelo e tala denga hagatau e daa ai dangada;

doo alelo e kangi bei de leesaa,

koe se dangada hai hegau hadu muna.

3 Koe e kii ange de baubau doo lodo ai i tanuaa,

gai e kii ange de hadu muna doo lodo ai i de muna abodonu.

Selah

4 Koe e lodo i muna hagammae manava alodahi,

koe e daahanga dangada i au muna!

5 Aagai de Maadua e daa naa goe gi magau ga hano ai;

ia e poo naa goe ga kave gee i doo hale malo;

ia e dada age naa goe ga aau gee i de henua e nnoho ai dangada.

Selah

6 Gai gilaadeu e heohi e maatagu naa i delaadeu gidee mee nei,

gilaadeu e kada naa i de ia, ga hagataba,

7 “Goodou diiloo dagodo o tangada

e dee haia de Maadua go dono mommee buibui makaga,

aagai dana tali hagalodolodo go ono goloa lagolago,

gai ia e hagadaga ange de mmahi i ana hegau baubau.”

8 Aagai au e bei de manu somo go de olive

e somo laa i lo te hale o de Maadua.

Au e hagadonusia bolo de Maadua e abodonu

ga hano ai e dee ngado mai.

9 Au e tuhi goe ga hano ai,

i hiidinga o au mee gu hai,

i madamada o oo dangada dabu.

Dagu tali hagalodolodo go doo ingoo, go hiidinga doo ingoo e danuaa.

53

Ange gi tagi o taahili, e hua bei de leo o de Mahalath. Se Maskil nii David

1 Tangada lodo senga e hagadaba i ono lodo,

“E deai donu se Maadua.”

Gilaadeu alodahi e hakino gee, alaadeu hegau e hai e baubau;

e deai donu se dangada e haia tanuaa.*

2 De Maadua e galo iho i de langi ma e tilo dangada,

e tilo be hanu gilaadeu e heiangi, aabe hanu gilaadeu e saalaa de Maadua.

3 Gilaadeu alodahi gu huuhuli gee;

gilaadeu alodahi gu hakino gee;

gu deai donu se dangada e haia tanuaa,

gu deai donu se dangada daudahi.

4 E aha, dangada e haia de baubau tigi heiangi nei donu —

go gilaadeu e vaivai haia ogu dangada bei de gai a dangada pelaoaa,

gai gilaadeu e dee dalodalo ange gi de Maadua?

5 Gai olaadeu dagodo, de mommee e deai ai se mee hagamaatagu

gai gilaadeu e kona mmao de maatagu.

Gai de Maadua e hagassii saele naa ivi o dangada e hebagi adu gi de goe.

Koe gu hagadookaa gilaadeu,

go hiidinga de Maadua gu tili gilaadeu.

6 Mee naa gi humai de hagaola o Israel i Zion!

De masavaa a de Maadua e hagaahe ange ai de manuuia o ono dangada,

gai Jacob gi malangilangi, Israel gi lodo danuaa!

54

Ange gi tagi o taahili; e hua madali denga mee hagadangidangi iai daula. Se Maskil nii David, i de masavaa a taane Ziph ne hano ai ga tala ange gi a Saul, “David e mmuni i omaadeu daha”

1 De Maadua, hagaola ina ngau i ssauaa o doo ingoo,

gai gi daalaa bolo au e heohi i doo sauaa.

2 De Maadua, hagalaangona dagu dalodalo;

gai hagalaangona agu muna.

3 De gau henua gee gu hebagi mai gi de au,

de gau alasala gu ssala de hai e daa ai au gi magau;

gilaadeu e dee hagadubu de Maadua.

Selah

4 Ni muna abodonu, go de Maadua e balea mai au;

gai go de Ia Aamua e daohia gi dee baguu au.

5 Ia e sui ange naa hegau baubau a ogu hagadaumee;

daia gilaadeu gi maakau i hiidinga koe e hai hegau i de mee abodonu.

6 Au e ngadi gaavadu gi de goe dahi sigidaumaha;

Tagi Maolunga, au e tuhi doo ingoo, go hiidinga doo ingoo e danuaa.

7 Go hiidinga ia gu hagaola mai au i ogu hai ngadaa,

gai au gu gidee tee kii o ogu hagadaumee.

55

Ange gi tagi o taahili; e hua madali denga mee hagadangidangi iai daula. Se Maskil nii David

1 De Maadua, hagalaangona dagu dalodalo,

koe gi dee hagangadi mee ina dagu dangidangi!

2 Anga mai ma gi basa mai gi dagu dalodalo;

au gu kona mmao dogu hai ngadaa.

Gai gu dee baba mmao ogu lodo

3 i muna a ogu hagadaumee, ma mee hagadaemaha a de gau baubau.

Gilaadeu e hagahai ngadaa dogu mouli,

gai e vaivai hai au i delaadeu kino i de au.

4 Au gu kona mmao de manavasaa ogu lodo,

gai denga mee hagamaatagu o de magau gu paa mai gi de au.

5 Au gu madagu ma de bolebole;

de mee hagamaatagu gu hagamadagu au.

6 Gai au e hagadaba, “Mee naa gi hanu ogu bakau bei dahi manu kono!

Gai au ga lele e hano e hagamabu;

7 au e hano naa gi dahi mommee mmao,

au e hano naa ga noho i de vao.

Selah

8 Au e hagamoolau e hano gi dogu mommee buibui,

gi mmao gee ai au i de madangi ssau ma de mmahi.”

9 Dogu Ia Aamua, haia gi dee heloongoi de gau baubau,

go hiidinga au gu gidee de vaivai haia o dangada ma de hebagi i lo te aduhale.

10 Gilaadeu e hagadaga saele i de laangi ma de boo i honga de buibui o de aduhale;

de baubau ma de hai ngadaa gu i lo te aduhale.

11 Gu maoha mee alodahi i lo te aduhale;

mee hagamaatagu ma denga muna hhadu gu dagodo i honga ono haiava.

12 Noo au e hagadogaa ina i daho tangada e kino i de au,

gai au e maua donu i de golomagi ogu lodo;

noo se hagadaumee e hagamaolunga i de au,

gai au e maua i de mmuni i de ia.

13 Aagai go koe, dahi dangada e bei ogu dagodo,

se dangada e iloo au, gai se soa donu niiogu —

14 i mua gai gimaadeu e dee modu de hagabuni ga madaangudu;

gai gimaadeu ne hagabuni ga seesee gi de hale o de Maadua.

15 Mee naa gi moolau delaadeu maakau;

gai gi mouli ga hulo ai gi de mommee o de gau maakau;

de baubau e dagodo i olaadeu mommee nnoho ma olaadeu lodo!

16 Aagai au e hagahi de Maadua;

gai Tagi Maolunga ga hagaola ai au.

17 De ahiahi, taiao aama de hualaangi gai au e dangidangi i de duasala ogu lodo,

gai ia ne hagallongo dogu dangi.

18 Ia e hagaola mai au i de hai ngadaa

ma gilaadeu e hebagi mai gi de au,

go hiidinga e soa donu e hai baasi mai gi de au.

19 Gai de Maadua gu hodooligi laa mai madagidagi,

ia e langona, ga hagaduasala gilaadeu;

Selah

go hiidinga gilaadeu e dee llodo donu e sui,

gai e dee maatagu i de Maadua.

20 Dogu soa gu hai baasi ange gi ono soa donu,

gai ia gu oha dana hagatoo donu hagaheloongoi.

21 Ana muna e segesege bei denga kiliisi,

aagai ono lodo e maanadu de hebagi;

ana muna e ssali ngaohie ange i lolo,

aagai e bei donu de gadilaasa kangi gu dada mai laa e tuu ai dahi mee.

22 Hagauda ina ange oo daemaha gi honga o Tagi Maolunga,

gai ia ga bale adu goe;

ia e dee dugu ange naa donu tangada heohi gi baguu.

23 Aagai koe, de Maadua, e tili iho naa de gau baubau

gi lo te geelonga o de gau maakau;

gai de gau daa dangada ma de daahangadia dangada

e dee maua naa donu gi madohi lua olaadeu laangi e mouli ai.

Aagai au e hagadonusia goe.

56

Ange gi tagi o taahili; e hua bei de leo o “De manu kono i honga denga oak i de mommee mmao”. Se Miktam nii David, i de masavaa o de gau Philistia ne poo ai ia i Gad

1 De Maadua, abodonu mai gi de au,

i hiidinga dangada e llodo e vaivai hai au;

gilaadeu e hebagi mai gi de au i laangi alodahi.

2 De gau hagabaubau dangada e doolohi au mai i taiao ga boo ai;

gai e soa dangada e hebagi mai gi de au i delaadeu hagamaolunga.

3 De masavaa oogu e madagu ai,

gai au e hagadonusia goe.

4 Au e tuhi de Maadua i hiidinga ana muna,

au e hagadonu de Maadua; au e dee madagu donu.

Gai ni aha naa a dahi dangada e maua i de hai mai gi de au?

5 Mai i taiao ga boo ai gai gilaadeu e hagadee heohi agu muna;

gilaadeu e hagatau delaadeu hai e hagammae ai au.

6 Gilaadeu e hagabuni ma e nnoho ai, gilaadeu e mmuni.

Gilaadeu e mulidagi agu mee e hai;

gilaadeu e llodo mmao e kave dogu mouli.

7 Koe e dee dugu ange gilaadeu gi ola, i hiidinga olaadeu baubau;

de Maadua, koe gi hagaduasala ina denga huaahenua i doo bole!

8 Koe e daohi ogu hanonga e silivaahea saele ai,

ma de hhao ogu loimada gi lo tau manu hao vai.

E aha, e dee gu lava laa i de sisi ma gu daohi mee nei?

9 Ogu hagadaumee e saavini naa ga hulo gee

i de masavaa aagu e hagahi ai goe gi balea mai au.

Deenei dagu hai e iloo ai bolo de Maadua e bale mai au.

10 Au e tuhi de Maadua i hiidinga o ana muna,

au e tuhi Tagi Maolunga i hiidinga o ana muna;

11 au e hagadonusia de Maadua; au e dee madagu donu.

Gai se aha naa donu a dahi dangada e maua i de hai mai gi de au?

12 De Maadua, au e hagasula naa donu agu mee gu hagatoo donu adu ai gi de goe;

au e gaavadu naa gi de goe ssigidaumaha e hagaahe adu ai de abodonu gi de goe.

13 Gai koe gu hagaola mai au i de magau,

ma de hai gi dee baguu au,

gai au ga seesee ai i mada luu mada o de Maadua

i de maalama o de mouli.

57

Ange gi tagi o taahili; e hua bei de leo o “Aude oohaa”. Se Miktam nii David, i de masavaa oona ne hano ai ga mmuni i a Saul i lo te haonga i gaogao de mounga

1 De Maadua, lodo aloha mai gi de au,

lodo aloha mai gi de au, go koe dogu buibui;

au e ssala dogu buibui i lalo de malu o luoo bakau,

ga dae ai gi de sili de madangi mmahi.

2 Au e hagahi de Maadua Maolunga Mmao,

go de Maadua e hagassula ina dana hagatau mai gi de au.

3 Ia e basa mai i de langi ga hagaola mai au,

ia e hagadogaa tangada e hagamaolunga i de au.

Selah

De Maadua e hagaago mai dono abodonu

ma dono hai hegau i de muna abodonu.

4 Au e noho i magavaa o denga laiono;

au e dagodo i magavaa o denga manu alasala:

go dangada e hanu olaadeu niho e bei denga dao nnui aama dao o de mee hholu,

olaadeu alelo e kangi bei denga gadilaasa.

5 De Maadua, doo hagaamua gi maolunga ange i de langi,

gai doo mahamaha gi dagodo i henua i lalo alodahi.

6 Gilaadeu e dugu de galauna e buulou ai au;

gai au gu kona mmao de manavasaa ogu lodo.

Gilaadeu gu geli dahi geelinga i honga dogu haiava e seesee ai,

aagai go gilaadeu donu huu ne too ange gi ono lodo.

Selah

7 De Maadua, ogu lodo e dee sui donu,

ogu lodo e dee sui donu;

au e daahili ma de tuhi goe!

8 Dogu hagasaalunga, alahage!

De harp ma de lyre, gooluu aalahage!

Au e alahage naa hogi i taiao gohugohu.

9 Dogu Ia Aamua, au e hagaahe adu de abodonu i magavaa o denga huaadangada;

au e daahili ga tuhi goe i magavaa o denga huaahenua.

10 Go hiidinga doo abodonu e laumalie mmao, gai e hano loo ga dae gi de langi;

doo hai hegau i de mee abodonu e dae loo gi lo te langi i lunga.

11 De Maadua, doo hagaamua e maolunga ange i de langi,

gai doo mahamaha gi dagodo i henua i lalo alodahi!

58

Ange gi tagi o taahili; e hua bei de leo o “Aude oohaa”. Se Miktam nii David

1 Denga dagi,* e aha, goodou e tala naa donu de mee heohi?

Goodou e hagamodu naa muna o dangada i de heohi?

2 Deai, gai goodou e hagasaele donu huu de hai mee dee heohi i oodou lodo;

gai oodou lima e vaivai hai dangada i honga de henua.

3 Mai i de masavaa olaadeu ne haanau ai,

gai de gau baubau e hulo gee i de haiava;

mai i de masavaa olaadeu e nnoho ai i de mommee o denga dama,

gai gilaadeu e tala denga muna hadu.

4 Gilaadeu e hagammau bei denga labodo hagammau,

gai e bei de labodo hagammau e longoduli laa;

5 de labodo laa e dee langona taahili hagadala,

aabe go taahili a tangada e haia helau.

6 De Maadua, hadihadia niho i lodo olaadeu ngudu;

Tagi Maolunga, unuunusia mai niho kangi o denga laiono!

7 Haia gilaadeu gi dee maaleva bei vai e ssali laa ga hulo,

gai olaadeu dao gi hadihadi, i de masavaa e dada ai alaadeu mee hholu.

8 Haia gilaadeu gi bei de snail e vaivai laa ga odi,

gai gi bei tama ssege e dee gidee laa de maalama o de laa.

9 I mua de mahana o au anibada i de ahi o denga laa manu —

e dee hilihili be e ssui aabe e mmasa —

gai ia e ilihia naa gilaadeu ga kave gee.†

10 Tangada heohi e malangilangi naa i dana gide de hagaduasala o de gau baubau;

gai ia e hhui naa luoono vae i olaadeu dodo.

11 Dangada e hagataba naa,

“Ni muna abodonu, e dahi donu hagaoanga olaadeu e heohi;

gai e dahi donu Maadua e hagamodu ina muna o henua i lalo.”

59

Ange gi tagi o taahili; e hua bei de leo o “Aude oohaa”. Se Miktam nii David, i de masavaa a Saul ne hai ai hanu daane, gi hulo gi mulidagi ina de hale o David, gi daia ai ia gi magau

1 Dogu Maadua, hagaola ina mai au i ogu hagadaumee,

buibuia loo au i gilaadeu e llodo e hai baasi mai gi de au.

2 Hagaola ina mai au i gilaadeu e haia de baubau,

ma de hagamouli au mai i gilaadeu e daia dangada gi maakau.

3 Tilo, gilaadeu e tali au e daa gi magau;

denga daane alasala e hagasaele de hai baasi mai gi de au.

Tagi Maolunga, e deai donu ogu haisala aabe ni baubau.

4 Au tigi hai donu dahi mee dee heohi, gai gilaadeu gu nnoho e hebagi mai.

Hidi age balea mai au; galo mai diiloo ogu dagodo!

5 Tagi Maolunga, de Maadua o denga hagabuulinga hebagi,

hidi age hagaduasala ina denga huaahenua alodahi;

koe gi dee degi ange gi de gau baubau.

Selah

6 Gilaadeu e aahe mai i de ahiahi,

ga koo bei denga gaaduu ma de nnoho saele i lo te aduhale.

7 Tilo, gilaadeu e pasa hagamaolunga,

gai alaadeu muna e kangi bei de gadilaasa;

gilaadeu e hagataba, “Goai naa donu e langona adaadeu muna?”

8 Aagai koe, Tagi Maolunga, e gadagada i gilaadeu;

koe e doo mee i denga huaahenua alodahi.

9 Ogu mahi, au e dagitilo doo dae mai;

i hiidinga koe, de Maadua, go dogu mommee buibui makaga.

10 Dogu Maadua e hedae mai naa gi de au i hiidinga dono abodonu;

ia e hai naa gi gidee e au de hagadee kii o ogu hagadaumee.

11 De Ia Aamua, demaadeu mee hungihungi,

koe gi dee daia gilaadeu gi maakau,

gi dee ngalo ai e ogu dangada.

Gai haia gilaadeu gi silivaahea saele i doo sauaa mahi,

ma de hai gi dee kii gilaadeu.

12 I hiidinga haisala o olaadeu ngudu aama alaadeu muna gu tala,

gai olaadeu hagamaolunga gi aahe ange donu huu gi gilaadeu.

I hiidinga alaadeu muna hagamalaia aama alaadeu muna hhadu ne tala,

13 hagallilo ina gilaadeu i doo bole,

hagallilo ina gilaadeu ga dae ai gi teai se gilaadeu e doe.

Gai henua i lalo alodahi e iloo naa

bolo go de Maadua e dagina Jacob.

Selah

14 Ahiahi alodahi gai gilaadeu e aahe mai,

ga koo bei denga gaaduu ma de aheahe saele i lo te aduhale.

15 Gilaadeu e hagadaga saele e sala gai,

ma de koo bei denga manu e dee boobosu.

16 Aagai au e daahili naa e tuhi oo mmahi;

au e oo naa i taiao ga daahili i hiidinga doo abodonu.

I hiidinga go koe dogu mommee buibui makaga,

gai go dogu buibui i de masavaa hai ngadaa.

17 De Maadua, ogu mahi, au e daahili e tuhi ai goe,

go hiidinga go koe dogu mommee buibui makaga,

gai go de Maadua e abodonu mai laa gi de au.

60

Ange gi tagi o taahili; gai e hua i de leo o “Denga lilii o de hagatoo donu hagaheloongoi”. De lilii o de tala hagadonu. Se Miktam nii David, e agoago ai. I de masavaa o David ne hebagi ange ai gi Mesopotamia ma Syria Zobah, ma de masavaa o Joab ne ahe mai ai, ga daa ga maakau e 12,000 dangada i Edom, i de Geelonga o denga Soolo

1 De Maadua, koe gu tili gimaadeu, ma de oha omaadeu buibui;

koe ne lili i gimaadeu; ahe ange hagaahea mai gimaadeu!

2 Koe ne hagangalungalue de henua ga hai gu mahangahanga;

hagaahea age ono mommee gu maoha laa,

i hiidinga gu dai baakuu.

3 Koe gu hai oo dangada gi gidee denga masavaa hai ngadaa;

koe gu hai gimaadeu gi unumia uvaini gi ssee saele ai gimaadeu.

4 Aagai koe gu hagaduu age dahi hagailonga ange gi gilaadeu e maatagu i de goe,

gi maua ai e gilaadeu i de hulo e mmuni i de mee hholu.

Selah

5 Gai hagaola ina gimaadeu i doo lima madau,

ma de basa mai gi amaadeu dalodalo,

gi ola ai gilaadeu oou e aloha ai.

6 De Maadua gu basa mai i dono mommee dabu:

“Au e vaevae naa Shechem i de malangilangi,

ma de haide de geelonga o Succoth.

7 Niiogu Gilead, niiogu Manasseh;

Ephraim go dogu goobai baalanga;

Judah go dagu laagau hodooligi.

8 Moab go dogu beisini gaugau;

au e maga ange dogu mee vae gi honga o Edom;*

gai au e oo e tala dogu kii i Philistia.”

9 Goai e gaavee au gi de aduhale buibui laa?

Goai e dagina ngau gi Edom?

10 De Maadua, e dee go koe ne dilia laa gimaadeu,

gai gu dee hano madali omaadeu hagabuulinga hebagi?

11 Balea mai gimaadeu e hebagi ange ai gi de hagadaumee,

go hiidinga de bale mai i daho dangada

e deai ono haigamaiana.

12 De bale a de Maadua e hagammahi gimaadeu,

gai go ia e hagadee kii ina omaadeu hagadaumee.

61

Ange gi tagi o taahili; e hua madali denga mee hagadangidangi iai daula. Se Psalm nii David

1 De Maadua, hagalaangona dagu dangi;

gai hagalaangona dagu dalodalo.

2 Au e hagahi adu goe mai i de bido laa o henua i lalo,

i de masavaa e baageaa ai ogu lodo;

dagina ange au gi de baba makaga e maolunga ange laa i de au.

3 I hiidinga go koe dogu mommee buibui,

ma de hale dagitilo maolunga oogu e buibui ai mai i ogu hagadaumee.

4 Au e noho naa i lo too hale ga hano ai,

gai gi noho baba i lalo de malu o luoo bakau.

Selah

5 De Maadua, koe gu langona dagu hagatoo donu,

gai koe gu gaamai gi de au de boolonga o dangada e maatagu i de goe.

6 Haia gi kii ange de daulooloa de mouli o de hodooligi;

gai ia gi mouli i denga atangada soa!

7 Gai ia gi hodooligi i mada luu mada o de Maadua ga hano ai;

doo aloha ma doo hai hegau i de mee abodonu gi buibuia ia.

8 Gai au e daahili naa ga tuhi doo ingoo ga hano ai,

ma de hagassula agu hagatoo donu i laangi alodahi.

62

Ange gi tagi o taahili; e hua i de leo o Jeduthun. Se Psalm nii David

1 Go de Maadua donu huu aagu e tali ange;

gai go ia donu e hagaola ina mai au.

2 Go ia donu huu dogu baba makaga ma dogu hagaola;

go ia dogu mommee buibui makaga; au e dee ngalungalue donu.

3 Dee hee maa taulooloa doodou hebagi ange e daa dahi dangada?

Ia e bei de buibui gu singa laa,

ma de buibui gu daudau iho laa gi lalo.

4 Gilaadeu gu nnoho e aau gee ia mai i dono duulanga maolunga;

gilaadeu e malangilangi i denga muna hhadu.

Gilaadeu e hagamanuuia dangada i alaadeu muna,

aagai olaadeu lodo e hagamalaia gilaadeu.

Selah

5 Dogu hagasaalunga, go de Maadua donu huu aagu e tali,

gai go ia dagu tali hagalodolodo.

6 Go ia dogu baba makaga ma dogu hagaola,

go ia dogu mommee buibui makaga; au e dee ngalungalue donu.

7 Dogu hagaola ma dogu hagadubu go de Maadua e gaamai;

go ia dogu baba makaga, ma dogu mommee mmuni.

8 Ogu dangada, goodou hagadonusia ia i masavaa alodahi;

daalaa ange gi de ia mee i oodou lodo;

go hiidinga go de Maadua taadeu buibui.

Selah

9 De gau maolalo e bei dagodo o dahi damaa madangi;

de gau maolunga e bei dagodo o de mee hagasenga.

Gilaadeu e bei denga mee maamaane i honga mee hagahidi;

gilaadeu alodahi e maamaane ange i dahi damaa madangi.

10 Aude hagadonusia denga goloa e hai gi de mahi,

aude tali hagalodolodo ange gi denga goloa gaiaa;

koe gi dee nnoo ange gi oo goloa,

e dee galemu donu de lagolago oo goloa.

11 De Maadua gu tala muna i dahi hanonga;

gai au gu langona ana muna i de lua hanonga:

bolo koe, de Maadua, e mmahi mmao,

12 gai koe, de Ia Aamua, e lodo aloha mmao.

Koe e sui ange mee a tangada gu hai gi bei dagodo o ana hegau.*

63

Se Psalm nii David, i de masavaa oona ne noho ai i de vao o Judah

1 De Maadua, go koe dogu Maadua,

au e hagaduu ngae e ssala goe;

dogu hagasaalunga e lodo mmao i de goe;

dogu angaanga e buliaamou mmao i de goe,

i de henua mmasa ma de hagadaalea,

go de mommee e deai vai iai.

2 Au ne gidee goe i doo mommee dabu,

ma de tilo doo sauaa aama doo mahamaha.

3 Go hiidinga doo abodonu e danuaa ange i de mouli;

au e hagamahamaha goe i dogu ngudu.

4 Au e tuhi goe i taulooloa dogu mouli,

au e haalo luoogu lima gi lunga e hagahi ai doo ingoo.

5 Au e bosu naa i de gai mee moomuna;

au e daahili naa ga hagadegi goe.

6 Au e manadua goe i dogu dagodo i ogu moenga;

au e hagamaumau oo dagodo i de masavaa dagitilo i denga boo.

7 I hiidinga go koe dogu bale,

au e daahili naa ma de malangilangi i lalo de malu o luoo bakau.

8 Au e hagapigi adu gi de goe;

gai doo lima madau e daohi au.

9 Gilaadeu e llodo e kave dogu mouli,

e odi naa i de hulo gi tagelo o henua i lalo.

10 Gilaadeu e daia naa ga maakau i de gadilaasa,

gai olaadeu angaanga e gaina naa i denga manu aada.

11 Aagai de hodooligi e malangilangi i de Maadua;

dangada alodahi e hagatoo donu i de ingoo o de Maadua e tuhi naa ia,

gai de gau hadu muna e pono naa olaadeu ngudu.

64

Ange gi tagi o taahili. Se Psalm nii David

1 De Maadua, hagalangona agu muna i dogu nanu;

buibuia dogu mouli i mee a dogu hagadaumee e hagamadagu ai au.

2 Buibui mai au i hagatau a tangada baubau e hagammuni laa,

ma mai i de hagabuulinga o dangada e haia de baubau.

3 Olaadeu alelo e kangi bei denga gadilaasa,

gai alaadeu muna e bei dao hagamaakau o de mee hholu.

4 Gilaadeu e mmuni ma e tili ai tangada tigi haisala;

gai gilaadeu e daa hagalele donu de tili ia, gai e dee maatagu.

5 Gilaadeu e hagadau hagammahi i alaadeu hagatau baubau;

gilaadeu e madaangudu i de hai e hagammuni ai alaadeu sele;

gilaadeu e hagataba, “Goai naa donu e gidee mee nei?”

6 Gilaadeu e hai dahi hagatau dee heohi, ma de hagataba,

“Taadeu hagatau gu hai e danuaa mmao!”

Maanadu ma lodo o tangada e gelo mmao.

7 Aagai de Maadua e tili naa gilaadeu i dao o dana mee hholu,

gai e moolau naa donu de lagolagohia.

8 Ia e hai naa alaadeu muna donu gi hai baasi ange gi gilaadeu,

gai ia ga oha ai gilaadeu;

dangada alodahi e gidee gilaadeu e geugeu naa olaadeu biho.

9 Dangada alodahi e maatagu naa;

gilaadeu e tala naa dagodo hegau a de Maadua

ma de maanadu dagodo o ana hegau gu hai.

10 Gilaadeu e heohi e malangilangi i Tagi Maolunga,

gai gilaadeu e buibui i ono daha;

dangada alodahi e heohi gi duuhia ia!

65

Ange gi tagi o taahili. Se Psalm nii David. Se daahili

1 De Maadua, e heohi donu de tuhi goe i Zion,

ma de hagassula amaadeu hagatoo donu adu gi de goe.

2 Koe, de ia e hagalaangona amaadeu dalodalo,

dangada alodahi gi loomai gi de goe.

3 De masavaa o ogu baubau ne hai baasi mai ai gi de au,

gai koe ne degi mai gi omaadeu haisala.

4 E manuuia gilaadeu aau e hili ga gaamai,

gi noho i lo te buibui o doo hale!

Gimaadeu e duadonu naa i mee danuaa i doo hale,

go doo temple dabu.

5 De Maadua, demaadeu Ia Hagaola,

koe ne basa mai gi amaadeu dalodalo i au hegau hagalele mouli,

go koe de tali hagalodolodo o henua i lalo alodahi

ma mommee mmao i honga tai.

6 Koe ne hagatuu denga mounga i oo mahi,

ma de hagahai hegau oo mahi;

7 koe ne hai gi malino honga tai beabeau,

ma de hai gi dee hagalongaa denga beau,

gai ne hai gi dee hellumi denga huaadangada.

8 Dangada i luu bido o henua i lalo e maatagu i au hagailonga;

koe e hai gi humai de malangilangi

i baasi dua ga hano ai gi de baasi dai.

9 Koe e hano iho ga hagamaluulu henua i lalo;

koe e hai gi ssomo danuaa mee i honga de gelegele.

Denga saalingaa vai a de Maadua e hoohonu i de vai;

koe e gaavange gi dangada alaadeu grain,

gai go dau hagatau ne hai ai mee nei.

10 Koe e hagamaluulu ono mommee gu hagabalabala,

ma de hagassoe denga mommee maolunga.

Koe e hagabalabala de gelegele i de langi pala,

ma de hagamanuuia de gelegele gi ssomo ai denga manu.

11 Koe e hagamanuuia de ngadau i tau gai laumalie,

gai au hada gu hoohonu i mee lagolago.

12 De mommee iai helii i lodo henua gu lagolago mmao,

gai denga duuduu gu malangilangi.

13 Mommee iai helii gu hoohonu i denga hagabuulingaa ssiibi,

gai lodo geelonga gu dohu i denga grain;

gilaadeu e hevaalogi ma de malangilangi ma de daahili.

66

Ange gi tagi o taahili. Se daahili. Se Psalm

1 Henua i lalo alodahi, goodou hevaalogi duuhia de Maadua i de malangilangi!

2 Daahili mage hagamahamaha ina dono ingoo;

gai haia gi mahamaha dono tuhi!

3 Hai ange gi de Maadua, “Au hegau e hagamaatagu mmao!

Doo sauaa e laumalie mmao

gai oo hagadaumee e bolebole i oo mada i mua.

4 Henua i lalo alodahi gi daumaha adu gi de goe;

gilaadeu gi duuhia goe i taahili,

gilaadeu gi duuhia doo ingoo i taahili.”

Selah

5 Loomai diiloo mee a de Maadua gu hai:

ana hegau i daho dangada e hagamaatagu mmao.

6 Ia ne hai gi masa tai bei de uda henua;

gai gilaadeu ne seesee ga hulo laa lo te vai.*

Gimaadeu ne malangilangi i kilaa i de ia

7 e dagina ga hano ai i dono sauaa,

gai ia e daumada denga huaahenua.

De gau hagamaolunga gi dee hai baasi ange gi de ia.

Selah

8 Denga huaadangada, goodou duuhia taadeu Maadua,

gai haia gi langona e dangada doodou tuhi ia;

9 ia ne hagaola omaadeu mouli,

gai ne daohi gimaadeu gi dee baakuu.

10 De Maadua, koe gu hagatale ange omaadeu dagodo;

koe gu hagagilimalali gimaadeu bei de hagagilimalali o denga selevaa i de ahi.

11 Koe ne buulou gimaadeu i de gatae,

ma de hai gimaadeu gi hagauda ina mee daemaha gi honga omaadeu dua.

12 Koe ne hai dangada gi dagina ma de vaivai hai gimaadeu;

gimaadeu ne hulo laa lo te ahi ma de vai;

aagai koe ne gaamai gimaadeu gi dahi henua iai mee lagolago.

13 Au e gaamai naa gi doo hale agu sigidaumaha dudu;

au e hagassula naa donu agu mee gu hagatoo donu ai,

14 ma agu muna gu tala ma de hagatoo donu ai

i de masavaa oogu ne hai ngadaa ai.

15 Au e hai naa denga sigidaumaha dudu i denga manu pedi,

ma de hai gi buu age de useahi o ssigidaumaha o denga ssiibi daane;

gai au e hai naa sigidaumaha i denga kaau daane aama denga guudi.

Selah

16 Goodou alodahi e maatagu i de Maadua, loomai hagalaangona,

gai au ga tala adu dagodo ana mee ne hai mai gi de au.

17 Au ne dangi ange ia gi balea mai au,

au e hagaamua ia i dagu tuhi.

18 Noo au e daohi dahi baubau i ogu lodo,

gai de Ia Aamua e dee hagallongo dagu dalodalo.

19 Ni muna abodonu de Maadua e hagallongo;

ia e hagallongo donu dagu dalodalo.

20 Hagadegi ina de Maadua,

i hiidinga ia tee hagangadi mee dagu dalodalo

aabe tee abodonu mai gi de au!

67

Ange gi tagi o taahili; e hua madali denga mee hagadangidangi iai daula. Se Psalm. Se daahili

1 De Maadua gi abodonu mai ma de hagamanuuia gidaadeu

aama de hagamaalama gidaadeu i de maalama o luoono mada,

Selah

2 gi iloo ai dagodo o oo haiava i henua i lalo,

ma dau hagaola i denga huaahenua alodahi.

3 De Maadua, denga huaadangada gi duuhia goe;

denga huaadangada alodahi gi duuhia goe!

4 Denga huaahenua gi llodo danuaa ma de daahili i de malangilangi,

i hiidinga koe e hagamodu muna o dangada i de heohi

gai go koe e dagina denga huaahenua o henua i lalo.

Selah

5 De Maadua, denga huaadangada gi duuhia goe;

denga huaadangada alodahi gi duuhia goe!

6 Gai de gelegele e hhua naa manu iai;

gai de Maadua, taadeu Maadua, e hagamanuuia naa gidaadeu.

7 De Maadua e hagamanuuia naa gidaadeu;

gai henua i lalo alodahi e maatagu naa i de ia!

68

Ange gi tagi o taahili. Se Psalm nii David. Se daahili

1 De Maadua gi hidi age, gai ono hagadaumee gi mavaevae saele;

gilaadeu e kino i de ia gi saavini gi hulo gee i ono mada i mua.

2 Haia gilaadeu gi dee maaleva

bei de useahi e ilihia laa ga gaavee i de madangi;

gai de gau baubau e maakau naa i mada luu mada o de Maadua,

bei dagodo o de candle e vaivai laa i de ahi!

3 Aagai gilaadeu e heohi e llodo danuaa naa,

ma de malangilangi i mada luu mada o de Maadua;

gilaadeu gi malangilangi mmao ma de lodo danuaa.

4 Daahili ange gi de Maadua, daahili duuhia dono ingoo;

daahili ange gi de ia e gage laa i honga denga giliiga —

dono ingoo go Iahweh —

gai gi malangilangi i ono mada i mua.

5 De Maadua e noho laa i honga dono mommee dabu,

go tamana o denga gauligi gu deai olaadeu damana,

gai ia e buibui denga haahine gu maakau olaadeu bodu.

6 De Maadua e gaavange gi tangada hagaaloha dahi huaabodu,

ma de hagassao mai dangada i de hale pono ga hagailaage gilaadeu;

gai de gau makaga olaadeu lodo e nnoho naa i de henua e deai vai iai.

7 De Maadua, de masavaa naa huu oou e hano ai i mada i mua o oo dangada,

de masavaa oou ne dagi ai gilaadeu i de vao,

Selah

8 gai henua i lalo gu ngalungalue, de langi gu hai gi pala iho de langi,

i mada i mua o de Maadua, de Maadua o Sinai,

i mada i mua o de Maadua, de Maadua o Israel.*

9 De Maadua, koe ne hai gi kona de bala de langi;

koe ne hagammahi de henua o doo boolonga

i de masavaa ne baageaa ai.

10 Oo dangada gu nnoho i kilaa;

de Maadua, koe ne hagadanuaa gilaadeu e duasala i doo abodonu.

11 De Ia Aamua e hagailoo ana muna,

gai e soa haahine ne hagadele ina muna nei:

12 “Denga hodooligi ma olaadeu hagabuulinga hebagi gu saavini ma gu hulo gee;

denga haahine i mommee nnoho gaainga gu duha goloa ne maua i de hebagi,

13 gai ga nnoho naa donu goodou i de mommee iai buibui o denga ssiibi —

gai denga bakau o de manu kono e haoli i selevaa,

ono hulu manu ni goolo malamalama.”

14 De masavaa o de Ia Mmahi Mmao laa ne hagadee kii ai denga hodooligi i kilaa,

gai denga snow gu malili iho gi honga o Zalmon.

15 De mounga o de Maadua e bei denga mounga o Bashan;

gai mounga o Bashan e lagolago ono ulu!

16 Denga mounga kangi ulu,

gu aha gu llodo gaiaa ange ai goodou

gi de mounga a de Maadua gu hili e noho ai e dagi,

gai go de mommee o Tagi Maolunga e noho ga hano ai?

17 Hada hebagi o de Maadua e lagolago ange i tahisemada,

gai e lagolago ange i tahiseguli;

de Ia Aamua gu humai i Sinai gi dono mommee dabu.

18 Koe ne hanage gi de mommee maolunga,

ma de dagi de gau dee kii madali goe,

koe ne kave mee ngadi gaavange mai i daho dangada;

aama daho dangada hogi e hai baasi adu,

gai koe, Tagi Maolunga de Maadua, ga noho ai i kilaa.*

19 Duuhia de Ia Aamua, de Maadua taadeu Ia Hagaola,

go de ia e hagauda ina odaadeu daemaha i laangi alodahi.

Selah

20 Taadeu Maadua se Maadua e hagaola ina;

de Ia Aamua go Iahweh e hagaola ina gidaadeu mai i de magau.

21 De Maadua e hagabalaginagina naa biho o ono hagadaumee,

go biho o olaadeu e duudagi ina de hai de baubau.

22 De Ia Aamua e hagadaba, “Au e hagaahe mai naa gilaadeu mai i Bashan,

au e hagaahe age naa gilaadeu i lo te moana gelo,

23 gai koe ga seesee saele ai i lodo olaadeu dodo,

gai denga gaaduu e samusamu naa dodo o oo hagadaumee.”

24 De Maadua, gu gidee adu de daga mai o doo hagabuulinga,

de hagabuulinga o dogu Maadua ma dogu Hodooligi gu ulu gi lo te mommee dabu.

25 Go de gau daahili i mua, olaadeu dua go de gau hagadangidangi,

gai lo te ungaalodo go denga damaa hine e hagailiilia denga tambourine.

26 Hagadegi ina de Maadua i lo te hagabuulinga laumalie,

hagadegi ina Tagi Maolunga, goodou de hagabuulinga o de gau Israel.

27 De aamuli o Benjamin e sogoisi laa ono dangada, e dagi gilaadeu,

gai denga dagi soa o Judah i kilaa hogi,

aama denga dagi hogi o Zebulun ma Naphtali.

28 De Maadua, hagahai hegau ina oo mahi;

De Maadua, hagaagona mai gi gimaadeu doo sauaa,

go ssauaa aau ne hagahai hegau laa i omaadeu hiidinga.

29 I hiidinga doo temple i Jerusalem,

denga hodooligi e gaamai naa gi de goe mee ngadi gaavange.

30 Hagaseegina denga manu i magavaa o denga aalege,

ma denga manu mmahi i magavaa o denga kaau gauligi a denga huaahenua.

Dagadagahia gi lalo gilaadeu e nnoo ange gi denga selevaa.

Haia gi mavaevae saele dangada e malangilangi i de hebagi.

31 De gau aamua o Egypt e loomai naa;

Ethiopia e ino ange naa gi de Maadua.

32 Denga nohoanga hodooligi i henua i lalo,

daahili ange gi de Maadua

ma de tuhi de Ia Aamua i taahili,

Selah

33 go de ia e lele laa i lo te langi i lunga mai madagidagi loo;

ma de hai gi langona dono leo mmahi.

34 Daalaa dagodo mahi o de Maadua;

gai go ia iai ssauaa e dagi i honga o Israel,

gai ono mahi e hagaago mai i lo te langi.

35 De Maadua, koe e hagamaatagu mmao, i doo mommee dabu;

de Maadua o Israel ne gaavange de mmahi ma ssauaa gi dono huaadangada.

Hagadegi ina de Maadua!

69

Ange gi tagi o taahili; e hua i de leo o “Denga lilii”. Se Psalm nii David

1 De Maadua, hagaola ina mai au,

go hiidinga denga vai gu dae age loo gi dogu ua.

2 Au gu dai lilo donu gi lo te bela,

go de mommee e deai se mommee e tuu ange luoogu vae aagena.

Au gu doo gi lo te moana gelo,

denga vai gu haoli au.

3 Au gu dalea mmao i de dangidangi i de bale;

dogu holomanga gu mmasa gee.

Luoogu mada gu daalea i de dagitilo de humai o dogu Maadua.

4 Gilaadeu e kino i de au, gai e deai donu hiidinga,

e lagolago ange i ngaangaaulu o dogu biho;

ogu hagadaumee e hadu muna i de au,

gai e soa gilaadeu e hagatale de daa au gi magau.

Gai gilaadeu e hai au gi hagaahe ange mee aagu tee gaiaa.*

5 De Maadua, koe e iloo dagodo o dogu lodo senga;

au e dee maua i de hagammuni ogu haisala i de goe.

6 De Ia Aamua, Tagi o denga hagabuulinga hebagi,

koe gi dee hagadookaa ina gilaadeu e hagadonusia goe i ogu hiidinga.

De Maadua o Israel,

koe gi dee hagadookaa ina gilaadeu e saalaa goe i ogu hiidinga.

7 I hiidinga au gu hagadogaa ina i oo hiidinga,

gai au gu haoli luoogu mada i hiidinga de kona dogu dogaa.

8 Au gu bei tangada henua gee i daho ogu daina,

gai se dangada henua gee i daho dama a dogu dinana.

9 Ogu lodo gu honu i de lodo gaiaa i hiidinga o doo hale;

gilaadeu e hagadogaa ina goe e hagadogaa donu hogi au.*

10 De masavaa oogu e dangi ai ma de hagahiigai,

gai au ne hagadogaa ina.

11 De masavaa oogu ne gahu ai i malo daladala,

gai gilaadeu ne hakadanga i de au.

12 Dangada i gaogao de haitoga o de buibui e pasa i de au,

gai de gau ssenga gu hadu dahi daahili i de au.

13 Aagai au e dalodalo adu gi de goe, Tagi Maolunga,

i de masavaa o doo abodonu;

basa mai gi dagu dalodalo i hiidinga doo abodonu laumalie,

ma doo hai hegau i de mee abodonu.

14 Daangia age au i lo te bela pigi oogu gu dai danumia ai;

hagaola ina mai au i gilaadeu e kino i de au,

ma mai i lo te moana gelo.

15 Koe gi dee dugua ange tolona gi haia gi abulu au,

aabe gi haia de moana gelo gi haolia iho au,

aabe gi haolia ange au i lo te daanunga.

16 Tagi Maolunga, basa mai gi dagu dalodalo i hiidinga doo lodo aloha;

anga mai gi de au, i hiidinga doo abodonu e laumalie mmao.

17 Aude hagamuunia luoo mada i de au, doo dangada hai hegau;

hagamoolau basa mai gi dagu dalodalo, i hiidinga au gu duasala mmao.

18 Hagabaa mai gi de au ma gi hagaola ina mai au;

hagaola ina mai au i ogu hagadaumee.

19 Koe e iloo dogu hagangadi mee ina,

ma dogu hagadogaa ina aama dogu dee hagadubulia;

gai koe e iloo ogu hagadaumee alodahi.

20 Au gu kona mmao de mmae ogu lodo i dogu hagadogaa ina,

gai au gu dee baba ogu lodo.

Au ne ssala dahi gi lodo aloha mai gi de au,

aagai au tee gidee dahi dangada daudahi;

au ne ssala dahi dangada gi hagaaneane ina ogu lodo,

gai au tee gidee dahi dangada daudahi.

21 Gilaadeu ne gaavange mee hagammau gi lodo agu gai,

ma de hagaunu au i denga mee mmala.*

22 Haia deebele o alaadeu daonga gi se sele;

gai delaadeu nnoho paba gi se mee e noodia ai gilaadeu.*

23 Haia gi gohu olaadeu ganomada, gi dee kide ai gilaadeu;

gai haia gi bolebole olaadeu angaanga i masavaa alodahi.

24 Hagaduasala ina gilaadeu i doo bole,

gai doo lili laumalie gi hagaduasala ina gilaadeu.

25 Haia delaadeu mommee gi ngadi dagodo,

gai gi deai dangada e nnoho i lodo olaadeu hale malo.*

26 Go hiidinga gilaadeu ne vaivai hai tangada aau gu haele,

ma de hagammae tangada aau gu hagalagohia.

27 Hagaduasala ina gilaadeu i haisala lagolago,

gai koe aude degi ange gi gilaadeu.

28 Sooloa olaadeu ingoo i lo te beebaa o de mouli,

gai olaadeu ingoo gi dee sisi madali dangada e heohi laa.*

29 Au e duasala ma de mmae;

dogu Maadua, koe gi hagaola ina ma de dugu age au gi de mommee maolunga!

30 Au e daahili e tuhi de ingoo o de Maadua,

ma de hagaamua ia aama de hagaahe ange de abodonu.

31 Gai Tagi Maolunga e kii ange dono malangilangi i de mee nei

i dono malangilangi i denga kaau e hai ai laa ssigidaumaha.

32 Gai gi malangilangi ai gilaadeu e duasala i delaadeu gide mee nei;

dangada e saalaa de Maadua e maamaane olaadeu lodo.

33 I hiidinga Tagi Maolunga e hagallongo talodalo a tangada e duasala,

gai ia e dee ngalo ono dangada e nnoho i lo te hale pono.

34 De langi ma henua i lalo gi duuhia ia,

ma tai aama mee alodahi e mouli i ono lodo.

35 Go hiidinga de Maadua e hagaola naa Zion

ma de ahe ange ga hagatuu age denga aduhale o Judah,

gai gilaadeu e nnoho naa i kilaa ga henua ai.

36 Gai dama a ono dangada hai hegau e kave naa ga henua ai,

gai dangada e aaloha i de ia e nnoho ai naa.

70

Ange gi tagi o taahili. Se Psalm nii David, ange gi ssigidaumaha o de hagamaanadu

1 De Maadua, hagaola ina mai au;

Tagi Maolunga, hagamoolau balea mai au!

2 Haia gi dookaa ma de ssenga ange

gilaadeu e saalaa de hai e daa ai au gi magau.

Haia gi aahe dua ma de dookaa

dangada alodahi e llodo e hai mai de baubau gi de au.

3 Haia gi aahe dua ma de dookaa

gilaadeu e hai mai gi de au,

“Gu vakaa loo! Gu vakaa loo!”

4 Aagai haia dangada alodahi e saalaa goe

gi malangilangi ma de llodo danuaa i de goe;

gai dangada e llodo i dau hagaola

gi hagataba i masavaa alodahi, “Hagaamua ina de Maadua!”

5 Gai ogu dagodo, au se dangada hagaau aloha ma de duasala;

de Maadua, hagamoolau mai gi ogu daha!

Go koe dogu bale aama dogu Ia Hagaola;

Tagi Maolunga, koe gi dee hagammule mai!

71

1 Tagi Maolunga, go koe dogu buibui;

koe gi dee hagadogaa ina loo au.

2 Hagaola ina mai au ma de hagamouli au i hiidinga koe e heohi;

huli mai doo dalinga ma de hagaola mai au.

3 Go koe de baba makaga oogu e buibui ai,

go de mommee oogu e maua i de hano aagena i masavaa alodahi;

koe gu hagadaba bolo au gi hagaola ina mai au,

gai go koe dogu baba ma dogu mommee buibui makaga.

4 Dogu Maadua, hagaola ina mai au i tangada alasala,

ma mai i lodo lima o de gau baubau ma de alasala.

5 Dogu Ia Aamua go Iahweh, go koe dagu tali hagalodolodo;

au ne hagadonusia goe mai i dogu gauligi.

6 Au ne dau adu gi de goe mai i de masavaa oogu ne haanau ai,

gai go koe ne hagasao ina mai au i lo te dinae o dogu dinana.

Au e tuhi naa donu huu goe ga hano ai.

7 Dogu mouli se hagailonga ange gi dangada soa,

aagai go koe dogu mommee buibui makaga.

8 Au e hai gi honu dogu ngudu i de tuhi goe,

ma de tala dagodo o doo mahamaha i taiao ga boo ai.

9 Koe gi dee dilia donu au i de masavaa oogu e madumadua ai,

gai koe gi dee huli gee i de au i de masavaa oogu e baageaa ai.

10 Go hiidinga ogu hagadaumee e pasa i de au;

gilaadeu gu hagasaele de hai e daa ai au gi magau

11 ma de hagataba, “De Maadua gu dee anga ange gi de ia;

gidaadeu ne doolohi ia ga poo,

i hiidinga e deai donu se dangada e hagaola ina ia.”

12 De Maadua, koe gi dee hagammao gee i de au;

dogu Maadua, hagamoolau mai, ma gi balea mai au.

13 Haia gi dookaa ma de llilo gilaadeu e hai baasi mai gi de au;

haia gi hagangadi mee ina ma teai selaadeu hagadubu.

14 Aagai au e dee tuu naa donu dagu tali hagalodolodo,

ma de hai gi kii ange dagu tuhi goe i masavaa alodahi.

15 Gai au e tala naa dagodo o doo heohi,

dau hagaola i laangi alodahi,

go hiidinga au e dee maua donu i de hagahidi ono dagodo.

16 De Ia Aamua go Iahweh, au e humai naa ga tala au hegau hagalele mouli;

au e tala naa dagodo o doo heohi, go doo heohi donu huu.

17 De Maadua, koe ne agoago mai au i dogu gauligi,

gai au goi tala donu huu dagodo o au hegau hagalele mouli.

18 Gai ga madumadua naa donu au ga sinasinaa dogu biho,

dogu Maadua, koe gi dee dilia loo au,

ga dae ai gi dagu tala ange dagodo o doo mmahi

gi denga atangada alodahi e loomai i muli.

19 De Maadua, doo heohi e hano ga dae gi lo te langi,

go koe donu huu e haia denga hegau nnui,

de Maadua, e deai ange donu e bei oo dagodo.

20 Koe ne hai gi gidee e au denga hai ngadaa lagolago ma de baubau,

gai koe e ahe ange naa ga hagaola dogu mouli,

ma de hagaahe age au i de mommee o de gau maakau.

21 Koe e hai gi laumalie dogu hagadubu,

ma de ahe ange ga hagaaneane ogu lodo.

22 Dogu Maadua, au e tuhi goe i de harp,

i hiidinga koe e hai hegau i de muna abodonu;

au e daahili ma de tuhi goe i de lyre,

de Ia Dabu o Israel.

23 Au e oo naa i dogu malangilangi,

i de masavaa oogu e daahili ai ga tuhi goe;

dogu hagasaalunga aau ne hagaola laa e tuhi hogi goe.

24 Gai au e tala naa dagodo o au hegau heohi i taiao ga boo ai,

go hiidinga gilaadeu e nnoho laa e daa au gi magau

gu hagadookaa ina ma de hagangadi mee ina.

72

Se Psalm nii Solomon

1 De Maadua, agoagona ange de hodooligi i dau hagamodu muna heohi,

gai agoagona ange doo heohi gi dama a de hodooligi.

2 Gai ia gi hagamodu ina muna o oo dangada

ma de gau hagaaloha i de heohi.

3 Denga mounga gi haia gi nnoho paba dangada,

gai denga duuduu gi haia mee nei i de heohi!

4 Gai ia gi balea ange gilaadeu e hagaau aloha,

ma de hagaola denga gauligi e duasala,

aagai gi hagaduasala ina gilaadeu e vaivai haia dangada.

5 Gai dangada gi maatagu i de goe

i taulooloa de aheahe ange o de laa ga sobo age,

ma de maasina, i denga atangada alodahi!

6 Ia gi bei dagodo o de langi e hagamaluulu ina laa denga helii,

ma vai e hagamaluulu ina laa henua i lalo.

7 Gai de mee heohi gi hagadagadaga age i dono masavaa e hodooligi ai,

ma de nnoho paba, ga dae ai gi teai se maasina.

8 Ia e hodooligi naa mai dahi dai ga dae ai gi tai ange laa,

ma mai i ssaalingaa vai go Euphrates ga dae ai gi de bido laa o henua i lalo.*

9 Gai denga aamuli i lodo henua e ino naa i ono mada i mua,

gai ono hagadaumee e gai naa denga gelegele.

10 Gai denga hodooligi o Tarshish ma denga mommee i tagudai

e hagao ange naa taagisese gi de ia;

gai denga hodooligi o Sheba ma Seba

e gaamai naa denga mee ngadi gaavange gi de ia.

11 Denga hodooligi alodahi gi ino gi lalo i ono mada i mua,

denga huaahenua alodahi gi hai hegau ange gi de ia.

12 Gai ia e hagaola naa gilaadeu e duasala e hagahia ange ia,

ma de bale ange tangada hagaau aloha ma tangada e deai sono bale.

13 Ia e lodo aloha ange naa gi gilaadeu e baageaa ma de duasala,

ma de hagaola gilaadeu e hagaau aloha.

14 Ia e hagaola gilaadeu mai i tuasala aama de baagava;

i hiidinga ia e hagamogomogo olaadeu mouli.

15 Gi daulooloa dono mouli ai!

Gai dangada gi gaavange gi de ia goolo mai i Sheba.

Dangada gi dalodalo ange gi de ia i masavaa alodahi,

ma de hagadegi ia mai taiao ga boo ai.

16 Gi lagolago grain i honga de henua;

ma de singasinga saele i honga mounga.

Gai ono huamanu gi ssomo danuaa bei Lebanon;

gai gi soa dangada i lodo aduhale

bei denga helii lagolago i honga de henua.

17 Dono ingoo gi dagodo ga hano ai,

gai ono longo gi dele saele i taulooloa de sobo age o de laa.

Dangada e manuuia naa i ono hiidinga,

gai denga huaahenua alodahi e hagataba naa bolo ia e manuuia.

18 Hagadegi ina Tagi Maolunga de Maadua, de Maadua o Israel,

go ia donu huu e haia hegau hagalele mouli.

19 Hagadegi ina dono ingoo mahamaha ga hano ai;

gai dono ingoo mahamaha gi dele i henua i lalo alodahi.

Amen gai Amen!

20 Deenei de hagaodi dalodalo a David, tama daane a Jesse.

Tolu beebaa

73

(Psalm 73—89)

Se Psalm nii Asaph

1 Ni muna abodonu, de Maadua e abodonu ange gi Israel,

aama ange gi gilaadeu e gilimalali olaadeu lodo.

2 Aagai au, luoogu vae ne dai ssege donu,

gai ne momo ange huu au gu baguu.

3 Go hiidinga au ne lodo gaiaa ange gi de gau pasa hagamaolunga,

i dagu gidee de hagadagadaga age o de gau baubau.

4 Gilaadeu e dee gidee naa donu denga hai ngadaa i olaadeu mouli,

gai olaadeu angaanga e mmahi ma de pedi.

5 Gilaadeu e dee hai ngadaa donu bei dangada ange laa;

gai gilaadeu e dee hagaduasala bei de gau ange laa.

6 Deelaa ai, de hagamaolunga go de mee dau i olaadeu ua;

gai olaadeu malo e kahu ai go de alasala.

7 Olaadeu ganomada e hhua i hiidinga delaadeu pedi,*

gai olaadeu lodo e hoohonu i denga maanadu baubau.

8 Gilaadeu e doo mee ma de pasa baubau i dangada;

gilaadeu e hagamaatagu dangada i de hagamaolunga.

9 Gilaadeu e pasa ma e hai baasi ange gi de langi,

gai olaadeu alelo e aheahe saele i henua i lalo.

10 Deelaa ai, ono dangada e huuhuli ange gi gilaadeu,

ma de llodo e unu vai lagolago.†

11 Gilaadeu e hagataba, “Dee hee de hai a de Maadua e iloo ai mee nei?

E aha, e dahi nei donu iloo mee o de Ia Maolunga Mmao laa?”

12 Tilo, aanei dagodo o de gau baubau;

gilaadeu e duadonu, gai olaadeu goloa e hagadaga ange de lanea.

13 Ni muna abodonu, teai donu haigamaiana dagu hai gi gilimalali ogu lodo,

ma de daohi luoogu lima gi dee haisala.

14 Mai i taiao ga boo ai gai au e duasala,

gai au e duasala i daiao alodahi.

15 Noo au e basa bee nei,

gai tilo, au gu hagangadi mee de atangada o au dama.

16 Gai ga maanadu huu au dagodo o de mee nei,

gai e hai ngadaa mmao i dogu donu ange aagena,

17 ga dae ai gi dogu hano gi lo te hale dabu o de Maadua;

gai au gu donu ange gi de hagaodi o de gau bee nei.

18 Ni muna abodonu, koe ne hai gilaadeu gi tuu i de mommee segesege;

ma de hai gilaadeu gi too ange gi de magau.

19 Gai ne daa hagalele donu delaadeu maakau,

ma de gaavee gee alodahi i de mee hagamaakau!

20 Gilaadeu e bei de midi e ngalo laa i de alahage o tangada;

dogu Ia Aamua, de masavaa oou e hidi age ai,

gai koe gi hagangadi mee ina gilaadeu bei dagodo o denga ngadi midi.

21 De masavaa oogu ne daemaha ai,

ma de mmae ogu lodo,

22 au se dangada senga ma teai agu mee e iloo,

bei dagodo o de manu lodo henua i mada luoo mada.

23 Aagai au e noho i oo daha ga hano ai;

koe gi boogia dogu lima madau.

24 Koe e dagina huu au i au muna bale,

gai muli mai gai koe ga hagaulu au i mommee mahamaha.

25 E deai ange donu sogu bale i de langi, go koe donu huu!

Gai e deai ange donu se mee oogu e lodo ai i henua i lalo, go koe donu huu!

26 Dogu angaanga ma ogu lodo e baageaa naa,

aagai go de Maadua e hagammahi ina ogu lodo,

go ia dogu duuhanga ga hano ai.

27 Tilo, dangada e hagammao gee i de goe e maakau donu;

gai koe e daa gi maakau gilaadeu e hulo gee mai i de goe.

28 Aagai au, e danuaa dogu hagabaa ange gi de Maadua;

au gu hai de Ia Aamua go Iahweh go dogu buibui,

gai au ga tala ai dagodo o au hegau alodahi.

74

Se Maskil nii Asaph

1 De Maadua, gu aha gu tili ai naa goe gimaadeu ga hano ai?

Gu aha goe gu kona ai naa doo lili i au ssiibi,

go ssiibi i dau mommee iai helii?

2 Manadua doo huaadangada aau ne hagao madagidagi,

go de aamuli aau ne hagaola e hai ai oo dangada,

de mounga go Zion, go doo mommee e noho ai.

3 Hannoo seesee i de mommee gu odi laa i de maoha;

de hagadaumee gu oha alodahi doo hale dabu!

4 Oo hagadaumee ne hagangolo i doo mommee hagabuni;

gilaadeu gu hagatuu age olaadeu hagailonga i kilaa.

5 Gilaadeu e bei dangada e haia laa alaadeu daguu

ga sele ai denga manu ssomo i lodo mee muimui.

6 Gilaadeu gu oha denga laagau gu daadaa i kilaa

i denga daguu ma haamaa.

7 Gilaadeu gu dudu doo mommee dabu ma gu odi iho gi honga de gelegele;

gilaadeu gu hai ma gu dee gilimalali de mommee iai doo ingoo.

8 Gilaadeu gu hagataba i olaadeu lodo, “Gidaadeu ga hagadee kii gilaadeu;”

gilaadeu gu dudu mommee alodahi e daumaha ange ai gi de Maadua i de henua.

9 Gu deai hagailonga hagalele mouli amaadeu e gidee;

gu deai hogi pelaabisi e doe,

gai gu deai se gimaadeu e iloo be dee hee maa taulooloa de hai de mee nei.

10 De Maadua, dee hee maa taulooloa de kada o oo hagadaumee i de goe?

E aha, oo hagadaumee e hagangadi mee naa doo ingoo ga hano ai?

11 Gu aha gu dee hagaabo ai naa doo lima, doo lima madau?

Gai gu aha gu dee aau mai ai naa doo lima i oo hadahada e daa ai gilaadeu?

12 Aagai koe, de Maadua, go demaadeu Hodooligi mai madagidagi loo,

koe ne hagahai hegau de hagaola i henua i lalo alodahi.

13 Koe ne vvae lua tai i doo sauaa;

gai koe ne hagabalaginagina biho o denga dragon i honga de lausedi.*

14 Koe ne hagabalaginagina denga biho o de Leviathan,

ga haangai ange ai denga manu lodo henua.*

15 Go koe ne huugea denga vai ma saalingaa vai;

koe ne hai gi maamasa denga saalingaa vai mmahi.

16 Niiau de laangi, gai niiau de boo;

go koe ne haia de laa ma de maasina.

17 Go koe ne hagatuulia goinga alodahi o henua i lalo,

go koe ne hagailonga ina de masavaa mahanahana ma de hagamagalili.

18 Tagi Maolunga, manadua de doo mee o de hagadaumee i de goe,

ma de hagangadi mee a de gau llodo ssenga doo ingoo.

19 Aude dugua ange de mouli o dau manu kono gi denga manu aada;

aude ngalo de hagaduasala ina o oo dangada ga hano ai.

20 Koe gi haia gi bei dau hagatoo donu hagaheloongoi;

go hiidinga denga mommee gohu i honga de henua iai de gau e vaivai haia dangada.

21 Koe gi dee hagadookaa ina gilaadeu e duasala;

gai gilaadeu e hagaau aloha ma gilaadeu e duasala ga tuhi ai goe.

22 De Maadua, hidi age, daalaa hagadanuaa ina au hagatau;

gai manadua de doo mee o de gau llodo ssenga

i de goe i taiao ga boo ai.

23 Koe gi dee hagadee anga ange gi muna lagolago a oo hagadaumee,

ma de hagalongaa o dangada e kino i de goe i masavaa alodahi.

75

Ange gi tagi o taahili; e hua i de leo o “Aude oohaa”. Se Psalm nii Asaph. Se daahili

1 De Maadua, gimaadeu e hagaahe adu de abodonu gi de goe,

gimaadeu e hagaahe adu de abodonu, go hiidinga doo ingoo e baa mai donu;

dangada e tala dagodo o au hegau hagalele mouli.

2 ⌊E hagadaba de Maadua,⌋ “Au gu hagailonga de masavaa

aagu e hagamodu ai muna i de heohi.

3 De masavaa o henua i lalo e ngalungalue ai madali dangada iai,

gai go au e daohia gi makaga ono duludulu.

Selah

4 Au e hai ange gi tangada basa hagamaolunga, ‘Aude basa hagamaolunga,’

gai e hai ange gi tangada baubau, ‘Aude hagamaolunga;

5 aude hagamaolunga gi hai baasi ange ai gi de langi,

aude basa hagamaolunga i de hagamakaga oo lodo.’ ”

6 Go hiidinga de hai o tangada ga maolunga

e dee humai i dua be go dai, aabe e humai i de vao;

7 aagai go de Maadua de ia hagamodu muna,

go ia e hagamaolalo ina dahi dangada gai ga hai gi maolunga dahi.

8 Tagi Maolunga gu poo dahi ubu uvaini

iai ebuebu gai gu hilo danuaa;

ia e llingi naa uvaini nei,

gai de gau baubau alodahi i henua i lalo e unu naa

ga deai se madaua daudahi e doe.

9 Aagai au e lodo malangilangi naa ga hano ai,

au e daahili naa ga tuhi de Maadua o Jacob.

10 Au e hai naa donu gi deai mahi o de gau baubau alodahi,

aagai au e hai naa gi hagadagadaga age mahi olaadeu e heohi.

76

Ange gi tagi o taahili; e hua madali denga mee hagadangidangi iai daula. Se Psalm nii Asaph. Se daahili

1 De henua o Judah e iloo de Maadua,

dono ingoo e maolunga i Israel.

2 Dono hale gaainga e duu i Salem,

gai dono mommee noho i Zion.

3 Ia gu hadihadi denga dao ula o de hagadaumee

ma de mee hungihungi, ma de gadilaasa, aama denga goloa o de hebagi.

Selah

4 Koe e mahamaha mmao,

gai e maolunga ange i denga mounga iai manu e maua i de gai.

5 Denga daane hebagi mmahi gu gaavee olaadeu goloa hebagi,

gai gilaadeu gu sseni i sseni o de gau maakau;

denga daane aaboo i de hebagi gu dee maua i de langa age olaadeu lima.

6 De Maadua o Jacob, doo bole

gu daa de hoosa ma tangada e gage ai.

7 Aagai go koe donu huu e heohi de maatagu ai o dangada!

Goai e maua i de duu i mada luoo mada i de masavaa oou e lili ai?

8 Koe e hagamodu muna mai i de langi;

gai henua i lalo e dee mmuu naa i delaadeu maatagu,

9 de Maadua, i de masavaa aau ne hagamodu ai muna,

ma de hagaola gilaadeu alodahi e hagaduasala ina i henua i lalo.

Selah

10 Ni muna abodonu, de llili o dangada e hidi mai ai doo tuhi,

gai dangada e ola mai i de lili e dau adu naa gi de goe.*

11 Haia au hagatoo donu ange gi Tagi Maolunga doo Maadua

gai hagassula ina mee nei;

dangada alodahi i henua e paa mai

gi gaamai mee ngadi gaavange gi de Ia Hagamaatagu.

12 Ia e hagamaolalo dagi o de henua,

gai denga hodooligi o henua i lalo e maatagu i de ia.

77

Ange gi tagi o taahili; e hua i de leo o Jeduthun. Se Psalm nii Asaph

1 Au ne dangi ange gi de Maadua,

au ne dangi ange mmao gi de Maadua,

gai ia ne hagallongo dagu dangi.

2 De masavaa oogu ne hai ngadaa ai, gai au ne ssala de Ia Aamua laa;

au tee dalea donu i de haalo luoogu lima i talodalo,

au tee lodo gi hagaaneane ina ogu lodo.

3 De masavaa aagu ne manadua ai goe, de Maadua, gai au ne gonogono;

dagu maanadu mee nei, gai au gu baageaa ogu lodo.

Selah

4 Koe ne daohi gi dee pono luoogu mada,

au tee maua i de basa i hiidinga tee baba ogu lodo.

5 Au ne maanadu dagodo o denga laangi gu hulo,

ma denga ngadau madagidagi.

6 Au ne manadua agu daahili i de boo;

ogu lodo ne hagasaele gai dogu hagasaalunga e ssili:

7 “E aha, de Ia Aamua e tili naa gidaadeu ga hano ai?

Ia gu dee ahe ange naa donu e abodonu mai?

8 E aha, gu deai nei donu sono abodonu ga hano ai?

Gai gu dee hagassula nei donu ana hagatoo donu i masavaa alodahi?

9 E aha, de Maadua gu ngalo laa dono lodo aloha?

Ia gu lili nei ma gu tuu dono lodo aloha?”

Selah

10 Gai au ga hagadaba, “Au e manavasaa

i de sui hegau a de Ia Maolunga Mmao laa.”

11 Au e hagamaanadu hegau a Tagi Maolunga;

au e maanadu au hegau hagalele mouli madagidagi loo.

12 Au e hagamaumau naa donu au hegau alodahi;

gai au e hagasaele au hegau mmahi.

13 De Maadua, au hegau e dabu.

Gai e deai ange se maadua e maolunga bei taadeu Maadua!

14 Go koe de Maadua e haia hegau hagalele mouli,

gai gu hagaago ange gi denga huaahenua doo mmahi.

15 Koe ne hagaola oo dangada i doo lima sauaa,

go de aamuli o Jacob ma Joseph.

Selah

16 De Maadua, denga vai ne gidee goe,

denga vai ne gidee goe, gai gilaadeu gu maatagu,

gai denga mommee kelo gu bolebole.

17 Denga hagausinga ne llingi iho vai;

denga hatuli ne babaa i lo te langi,

gai dao o au uila e labalaba ma e tae gi mommee alodahi.

18 De babaa o au hatuli e ngolo bei de madangi mmahi,

au uila e hagamaalama henua i lalo,

gai henua i lalo e ngalungalue ma de ngalullulu.

19 Doo haiava e hano laa lo te lausedi,

gai e hano laa magavaa o denga moana nnui;

gai duulanga o oo dabuvae e dee gi gidee donu.

20 Koe e dagi oo dangada bei dahi hagabuulingaa ssiibi

i daho Moses ma Aaron.

78

Se Maskil nii Asaph

1 Ogu dangada, goodou nnoho mai hagalaangona agu agoago;

hagalaangona agu muna e tala adu gi goodou!

2 Au e basa naa i de mee hagasengasenga;

au e tala naa mee e dee iloo laa madagidagi,*

3 ni mee niidaadeu gu langona ma de iloo,

gai odaadeu maadua gu lava i de tala mai gi gidaadeu.

4 Gidaadeu e dee hagammuni donu mee nei mai i alaadeu gauligi,

gai e tala ange gi denga atangada e loomai i muli

dagodo hagailonga a Tagi Maolunga,

ma dono mahi, aama hegau hagalele mouli aana ne hai.

5 Ia ne hagasauaa ana muna ange gi dangada o Jacob,

ma de hagatuu denga hainga i Israel,

go muna aana gu tala ange gi odaadeu dubuna madagidagi,

gilaadeu gi agoagona ange ai alaadeu dama,

6 gi iloo ai e de atangada e humai,

ma denga dama tigi haanau,

gai gilaadeu ga tala ange ai gi alaadeu dama,

7 gai gilaadeu gi haia de Maadua go delaadeu tali,

gai gi dee ngalo hegau a de Maadua gu hai,

aagai gilaadeu gi daudali i ana hainga.

8 Gai gi dee bei ai gilaadeu dagodo olaadeu maadua —

olaadeu dubuna se atangada e makaga olaadeu lodo ma de hagamaanege,

olaadeu lodo tee maua i de tuu gi makaga,

gai olaadeu hagasaalunga tee hai hegau ange gi de Maadua i de mee abodonu.

9 De aamuli o Ephraim e hagauda alaadeu mee hholu,

aagai ne saavini ga hulo gee mai i de hebagi.

10 Gilaadeu tee daudali i de hagatoo donu hagaheloongoi a de Maadua,

gai tee llodo e seesee i ana hainga.

11 Gilaadeu gu ngalo ana hegau ne hai,

ma hegau hagalele mouli aana ne hagaago ange gi gilaadeu.

12 De Maadua ne hai denga hagailonga i madamada olaadeu dubuna

i de henua go Egypt, i mommee go Zoan.*

13 Ia ne hhanga lua de vai gai gilaadeu ga seesee i ono lodo,

gai ia ne hai denga vai gi hagabudubudu gi tuu gi lunga.*

14 Ia ne dagi gilaadeu i tuludulu giliiga i de laangi,

gai ne dagi gilaadeu i de maalama o de ahi ula i boo.*

15 Ia ne hangahanga denga hadu i de vao,

ma de gaavange gi gilaadeu vai lagolago bei de moana gelo.*

16 Ia ne hai denga saalingaa vai gi ssali age i lo te baba,

gai ne hai denga vai gi ssali iho bei denga saalingaa vai.

17 Aagai gilaadeu ne duudagi de haisala ange gi de ia,

ma de hai baasi ange gi de Ia Maolunga Mmao laa i de vao.

18 Gilaadeu se hagabau donu de hagatale de Maadua i olaadeu lodo

i delaadeu hai gi de mahi ia gi gaavange alaadeu gai e llodo ai.*

19 Gilaadeu ne hagadaumee ange gi de Maadua, ga ssili,

“E maua e de Maadua i de hhao dahi deebele gai i de vao?

20 Ia ne hagaili de hadu gai denga vai gu ssali mai ai,

gai denga vai ne hagahonu age i kilaa.

Aagai e aha, e maua naa e ia i de gaamai adaadeu gai,

ma de gaavange giidagi a ono dangada?”

21 De masavaa a Tagi Maolunga ne langona ai alaadeu muna, gai ia gu lili mmao;

gai dana ahi gu humai ga daa dangada o Jacob,

gai gu hai baasi ange gi Israel i dono bole,

22 i hiidinga gilaadeu tee hagadonusia de Maadua,

aabe ne hagadonusia bolo ia e hagaola gilaadeu.

23 Aagai ia ne basa ange gi lo te langi i lunga,

ma de hhuge denga haitoga o de langi;

24 gai ne hagamalili iho denga manna e gaimee ai gilaadeu,

ma de gaavange gi gilaadeu denga grain mai i de langi.*

25 Dangada o henua i lalo gu gaimee i gai a de gau de langi,

gai ia ne gaavange gi gilaadeu gai lagolago.

26 Ia ne hai de madangi mai i dua gi ssau mai i de langi,

ma de dagi de madangi mai i ngaage i dono sauaa.

27 Ia ne hai gi malili iho alaadeu giidagi bei denga gelegele,

ma denga manu llele lagolago bei gelegele i gaogao tai.

28 Ia ne hai gi toga iho denga manu

i lo te laadeu mommee nnoho gaainga,

aama luu baasi olaadeu mommee nnoho alodahi.

29 Gilaadeu ne gaimee ga kona de boobosu,

i hiidinga ia ne gaavange alaadeu mee e llodo e gai.

30 Gai mua delaadeu gaimee ga boobosu,

ma de masavaa olaadeu goi gaimee ai,

31 gai de lili o de Maadua ne hai baasi ange gi gilaadeu;

ia ne daa ga maakau denga daane mmahi i olaadeu magavaa,

gai ne hai denga daane dau i Israel gi too gi lalo.

32 Gai mee nei alodahi tee maua i de hai gilaadeu gi dee haisala;

gai gilaadeu tee hagadonu ana hegau hagalele mouli.

33 Gai ia ne hai gi llilo olaadeu laangi bei de madangi o de manava,

gai olaadeu ngadau e hoohonu i mee hagamaatagu.

34 Ga daia huu e ia hanu gilaadeu ga maakau,

gai gilaadeu ga aahe mai gi de ia,

ga daahuli olaadeu lodo ga ssala de Maadua.

35 Gai gilaadeu gu manadua bolo go de Maadua delaadeu baba makaga,

gai de Maadua Maolunga Mmao laa go delaadeu Ia Hagaola.

36 Aagai gilaadeu tee tala ange gi de ia de muna abodonu;

gai ne hadu muna ange gi de ia i olaadeu ngudu.

37 Gilaadeu tee hai hegau ange gi de ia i de lodo se muna abodonu;

gilaadeu tee daohi dana hagatoo donu hagaheloongoi.

38 Aagai ia ne lodo aloha, ga degi ange gi olaadeu baubau,

tee daa gilaadeu gi maakau.

Ia tee modu donu de golomagi ono lodo i gilaadeu,

tee hagahai hegau dono bole.

39 Gai ia ne manadua bolo gilaadeu ni dangada donu huu,

gai e bei de madangi e ssau mai laa ga hano gu dee ahe mai ange.

40 Gai tee modu donu delaadeu hai baasi ange gi de ia i de vao

ma de hagadaemaha ono lodo i lodo henua!

41 Gilaadeu ne hagatale ia i hanonga lagolago,

ma de hagadaemaha lodo o de Ia Dabu o Israel.

42 Gilaadeu tee manadua dagodo o ono mahi,

aabe go dana hagaola gilaadeu mai i de hagadaumee,

43 i de masavaa aana ne hai ai ana hagailonga i Egypt,

ma ana hegau hagalele mouli i denga mommee o Zoan.

44 Ia ne sui denga saalingaa vai gi ni dodo,

gai de gau Egypt gu dee maua i de unu ai.*

45 Ia ne gaamai denga lango lagolago gi hagaduasala ina gilaadeu,

ma kailu gi oohaa delaadeu henua.*

46 Ia ne gaavange hua o alaadeu veelenga gi de itebuubuu,

gai ne gaavange alaadeu hua manu gi itebuubuu.*

47 Ia ne hai gi oha alaadeu grapevine i dibaa haisi,

gai ne oha alaadeu sycamore i denga haisi.*

48 Ia ne daa alaadeu kaau i denga duudangaa haisi,

gai ne daa gi maakau alaadeu ssiibi i denga uila.

49 Ia ne hagaduasala gilaadeu i dono lili,

ma de bole, ma dono daemaha, ma mee hai ngadaa,

ma de hagabuulingaa dangada de langi o de magau.

50 Ia ne hagadabena e hai hegau i dono lili;

ia tee hagaola donu gilaadeu mai i de magau,

aagai ia ne gaavange gi gilaadeu denga mee hagamaakau.

51 Ia ne daa ga maakau denga ganimua alodahi o Egypt,

go dama ne haanau i de masavaa olaadeu e dama daane ai

i lodo hale malo o Ham.*

52 Gai ia ga hagassao mai ono dangada bei dagodo o denga ssiibi,

ga dagi gilaadeu i de vao bei de hagabuulingaa ssiibi.*

53 Ia ne dagi ma de hagaloosi gilaadeu,

deelaa ai, gilaadeu tee maatagu;*

aagai olaadeu hagadaumee ne maalemo i lo te vai.

54 Ia ne kave gilaadeu gi dono henua dabu,

ma de mounga aana ne kave i de kii.*

55 Ia ne hai gi hulo gee denga huaahenua i olaadeu daha;

ia ne vaevae ange delaadeu henua gi ono dangada

gai ga hagannoho denga aamuli o Israel i lodo olaadeu hale malo.*

56 Aagai gilaadeu ne hagatale de Maadua

ma de hai baasi ange gi de Ia Maolunga Mmao laa,

gilaadeu tee daudali i ana muna ange gi gilaadeu.*

57 Gilaadeu ne aahe dua ma tee hai hegau i de mee abodonu bei olaadeu dubuna madagidagi;

gai e deai se tali ange gi gilaadeu bei de mee hholu gu hadi laa.

58 Gilaadeu ne hai ia ga lili i hiidinga olaadeu mommee daumaha;

gilaadeu ne hai ia ga maagoda i hiidinga olaadeu diinonga.

59 Gai ga langona huu e de Maadua,

gai ia gu bole mmao, gai ia ga tili Israel.

60 Ia gu tili nei donu dono mommee noho i Shiloh,

go de hale malo oona e noho ai i magavaa o dangada.*

61 Ia ne dugu ange de ngavesi o ono mahi gi gaavee gee,

ma de dugu ange dono mahamaha gi lo te lima o dono hagadaumee.*

62 Ia ne dugu ange ono dangada gi de gadilaasa,

ia ne lili mmao i dangada aana ne hili.

63 De ahi ne daa ga maakau alaadeu dama daane,

gai alaadeu damaa hine gu dee maua i de hai bodu.

64 Olaadeu dangada haimeedabu ne maakau i de gadilaasa,

gai olaadeu bodu tee maua i de tangi.

65 Gai de Ia Aamua gu alahage ange hogi,

bei dagodo o taane mmahi e oo laa i dono senga.

66 Ia e hagamaakulu ono hagadaumee,

ma de hagadookaa gilaadeu ga hano ai.

67 Ia ne tili de hale o Joseph,

ia tee hili de aamuli o Ephraim;

68 aagai ia ne hili de aamuli o Judah,

ma de mounga go Zion, go de mommee oona e malangilangi ai.

69 Ia ne hagaduu dono hale dabu gi bei de mommee maolunga,

gai e bei henua i lalo, aana ne hagaduu laa gi dagodo ga hano ai.

70 Ia ne hili dono dangada hai hegau go David,

ga kave ia mai i denga buibui ssiibi,*

71 ma mai i de hagaloosi denga ssiibi ma alaadeu dama,

ga hai ia gi diiloo ange ono dangada go Jacob,

go de gau Israel ana dangada ne hili.

72 Gai David ne tilo ange gilaadeu i de lodo e heohi,

ma de dagi gilaadeu i dono lima labagau.

79

Se Psalm nii Asaph

1 De Maadua, denga huaahenua gu kage mai gi honga doo henua;

gilaadeu gu hai ma gu hakino gee doo temple dabu,

gai gilaadeu gu oha Jerusalem alodahi.*

2 Gilaadeu gu gaavange angaanga o oo dangada hai hegau gi denga manu llele gi gaimee ai,

gai gu gaavange angaanga o oo dangada dabu gi manu lodo henua.

3 Gilaadeu gu llingi denga dodo bei denga vai i Jerusalem alodahi,

gai gu deai donu dangada e danumia de gau maakau.

4 Gai gimaadeu gu ni mee e hakadanga ai dangada e paa mai gi gimaadeu,

gai gu hagangadi mee i daho dangada i omaadeu gaogao.

5 Tagi Maolunga, dee hee maa taulooloa?

Koe ga duudagi naa donu huu doo lili i gimaadeu ga hano ai?

Dee hee maa taulooloa de kona doo maagoda bei de ahi ula?

6 Koe gi lili i denga huaahenua e dee iloo goe,

ma denga nohoanga hodooligi e dee dalodalo adu gi de goe.

7 Go hiidinga gilaadeu gu daa dangada o Jacob,

ma de oha de mommee iai dono mommee noho.

8 Koe gi dee manadua omaadeu baubau i denga masavaa gu hulo,

gi hai baasi mai gi gimaadeu;

koe gi hagamoolau gi lodo aloha mai gi gimaadeu,

i hiidinga gimaadeu gu duasala mmao.

9 Balea mai gimaadeu, de Maadua demaadeu Ia Hagaola,

gi hagamahamaha ina ai doo ingoo;

hagaola ina gimaadeu ma de degi mai gi omaadeu haisala,

i hiidinga doo ingoo.

10 Gu aha gu hagataba ai denga huaahenua,

“I hee iai delaadeu Maadua?”

Haia gi gidee e gimaadeu dau sui ange hegau a denga huaahenua

i delaadeu daa oo dangada hai hegau!

11 Koe gi hagalaangona de tangi o dangada i lo te hale pono;

ma de hagaola gilaadeu gu hagamodu e daa gi maakau i doo lima mmahi.

12 Suuia ange hegau a dangada e paa mai gi gimaadeu gi hidu hanonga;

de Ia Aamua, ma de sui ange de hakadanga i de goe.

13 Gai gimaadeu, oo dangada, go ssiibi i dau mommee iai helii,

e hagaahe adu de abodonu ga hano ai;

gimaadeu e tuhi naa goe i denga atangada alodahi.

80

Ange gi tagi o taahili; gai e hua bei de leo o “Denga lilii o de hagatoo donu hagaheloongoi”. Se Psalm nii Asaph.

1 De Ia Hagaloosi o Israel, hagalaangona amaadeu muna,

koe, de ia e dagina Joseph bei de hagabuulingaa ssiibi!*

go koe, de ia e noho laa i magavaa o luu cherubim,

hagaagona mai doo mahamaha.

2 Hagaagona ange oo mahi gi Ephraim ma Benjamin aama Manasseh;

humai hagaola ina gimaadeu.

3 De Maadua, ahe ange hagadanuaa ina gimaadeu;

koe gi abodonu mai gi gimaadeu, gi mouli ai gimaadeu!

4 Tagi Maolunga, de Maadua o denga hagabuulinga hebagi,

dee hee maa taulooloa doo lili i dalodalo a oo dangada?

5 Koe gu haangai ange gilaadeu i pelaoaa e hai i denga loimada;

koe gu hagaunu ange gilaadeu i loimada lagolago.

6 Koe gu hai gimaadeu gi se mee e hebagi ai dangada,

gai omaadeu hagadaumee e hakadanga i gimaadeu.

7 De Maadua o denga hagabuulinga hebagi,

ahe ange hagadanuaa ina gimaadeu;

koe gi abodonu mai gi gimaadeu, gi mouli ai gimaadeu!

8 Koe ne sigi mai dahi grapevine i Egypt,

koe ne aau gee denga huaahenua gai ga doo de grapevine laa.

9 Koe ne hagamalaelae de gelegele ga doo ai,

gai gu ssomo ono aga, gai de manu laa gu somo ga haoli honga de henua.

10 Dono malu gu haoli denga mounga,

gai ono laa gu haoli hogi denga cedar nnui.

11 Ono laa ne ssomo ga tae gi tai,

ono uli ne ssomo hogi ga tae gi ssaalingaa vai laa.*

12 Gu aha goe gu oha iho ai naa ono buibui,

ma de hai gi maua e dangada alodahi

e seesee laa kilaa e de hagihagi ono hua?

13 Denga biigi lodo henua e oha de manu laa,

gai denga manu dolodolo e gai ono hua.

14 De Maadua o denga hagabuulinga hebagi, ahe mai!

Galo iho i de langi mage diiloo,

gai dagidiiloo de grapevine nei,

15 go de uli aau ne sigi mai ga doo,

gai go tama aau ne hai ga somo ga mmahi.

16 Dangada gu sele iho dau grapevine ma gu dudu i de ahi;

gai koe gi huli ange daia gilaadeu gi maakau i doo lili.

17 Aagai dugua ange doo lima gi honga o tangada i doo baasi madau,

go tama a tangada aau ne hai gi mmahi i oo hiidinga!

18 Gai gimaadeu e dee aahe ange naa donu e huuhuli gee i de goe;

hagaola ina gimaadeu, gai gimaadeu ga dalodalo adu gi de goe.

19 Tagi Maolunga, de Maadua o denga hagabuulinga hebagi,

ahe ange hagadanuaa ina gimaadeu!

Koe gi abodonu mai gi gimaadeu, gi mouli ai gimaadeu!

81

Ange gi tagi o taahili; e hua bei de leo o de Gittith.* Se Psalm nii Asaph

1 Daahili ange gi de Maadua, odaadeu mahi, i de malangilangi;

hevaalogi duuhia de Maadua o Jacob i de malangilangi!

2 Langia dahi daahili, daalea de tambourine,

ma de hagadangidangi i de lyre aama de harp.

3 Ilihia de hanga manu i taonga o de duu de maasina i dai,

ma de honu de maasina, ma de laangi o taadeu daonga.*

4 I hiidinga se hainga gu hagasauaa ange gi Israel,

gai ni muna nii de Maadua o Jacob.

5 Ia ne hagasauaa ange gi Joseph de mee nei,

i de masavaa oona ne hano ai ga hebagi ange gi Egypt,

go de mommee amaadeu ne langona ai hanu muna amaadeu tigi iloo laa.

6 ⌊De Maadua ne hagadaba,⌋ “Au ne aau de mee daemaha i honga dono eu;

ma de kave gee de gede daemaha i lodo olaadeu lima.

7 Koe ne hagahi mai au i doo duasala, gai au ne hagaola goe;

au ne basa adu gi de goe mai i lo te hagausinga o de hatuli,

gai au ne hagatale oo dagodo i de vai go Meribah.*

Selah

8 Ogu dangada, nnoho mai gai au ga agoago adu goodou;

de gau Israel, mee naa goodou gi hagallongo mai gi de au!

9 Aude dugua dahi diinonga daudahi i oo daha,

aude daumaha ange gi dahi diinonga gee.*

10 Go au Tagi Maolunga doo Maadua,

ne hagassao ina mai goe i de henua go Egypt.

Haangaa doo ngudu, gai au ga hhao mai.

11 Aagai ogu dangada tee hagallongo i agu muna;

de gau Israel tee daudali mai i de au.

12 Deelaa ai, au e dugu ange naa gilaadeu

gi daudali i alaadeu hagasaele hagamaolunga.

13 Mee naa gi hagallongo mai ogu dangada gi de au,

gai Israel gi daudali i ogu lodo!

14 E moolau naa donu dagu hagadee kii olaadeu hagadaumee,

ma de hebagi ange gi dangada e kino i gilaadeu.

15 Dangada e kino i Tagi Maolunga e maatagu naa i de ia,

gai delaadeu hagaduasala e dee ngado mai donu.

16 Aagai au e haangai adu naa goe i denga grain danuaa hugadoo,

ma de hai gi bosu goe i denga hooni o lo te baba.”

82

Se Psalm nii Asaph

1 De Maadua e noho madali de hagabuulinga hagasaele dabu;

go ia e hagamodu ina muna o denga maadua ange laa:

2 “Dee hee maa taulooloa doodou dee hagamodu muna i de heohi,

ma doodou hagabuni ange gi de gau baubau?

Selah

3 Koe gi daalaa hagadonu dagodo o olaadeu e baageaa ma gilaadeu e deai olaadeu damana;

gai daalaa de heohi o de gau hagaau aloha ma gilaadeu e duasala.

4 Hagaola ina gilaadeu e baageaa ma gilaadeu e duasala;

hagaola ina gilaadeu mai i de gau baubau.

5 Gilaadeu e dee iloo mee gai e dee tonu.

Gilaadeu e seesee saele i lo te gohu;

gai tagelo alodahi o henua i lalo gu dai baakuu.

6 Au ne hagadaba, ‘Goodou ni maadua,

gai goodou alodahi ni dama nii de Ia Maolunga Mmao laa.’ *

7 Aagai goodou e maakau naa donu bei dagodo o dangada,

gai e maakau bei dagodo o denga dagi.”

8 De Maadua, hidi age hagamodu ina muna o henua i lalo;

i hiidinga niiou denga huaahenua alodahi!

83

Se daahili. Se Psalm nii Asaph

1 De Maadua, koe gi dee noho donu huu gi dee muu;

de Maadua, aude noho donu huu, aabe gi noho gi dee muu.

2 Galo ange diiloo, oo hagadaumee gu hiihidi age e hebagi;

gai gilaadeu e kino i de goe gu daangage age olaadeu biho.

3 Gilaadeu gu hai hanu hagatau e hai baasi ange ai gi oo dangada;

gilaadeu gu hagasaele de hai baasi ange ai gi oo dangada hagamogomogo.

4 Gilaadeu e hagataba, “Loomai, gidaadeu ga daa gi odi de huaahenua laa;

gai gi dee manadua ai de ingoo o Israel.”

5 Gilaadeu gu buni e hai dahi hagatau;

gilaadeu gu hai dahi hagaheloongoi hai baasi adu ai gi de goe:

6 de gau Edom ma dangada o Ishmael,

ma de gau Moab, aama dangada o Hagar,

7 ma de gau Gebal, ma de gau Ammon, ma de gau Amalek,

ma de gau Philistia aama dangada o Tyre;

8 de gau Assyria gu dau ange hogi gi gilaadeu;

gai go gilaadeu e balea ange de aamuli o Lot.

Selah

9 Haia gilaadeu gi bei dagodo o de gau Midian,

ma Sisera aama Jabin i gaogao ssaalingaa vai go Kishon,*

10 go dangada ne maakau i Endor,

olaadeu angaanga gu bei denga duudae pobo i honga de gelegele.

11 Haia olaadeu dangada aamua gi bei dagodo o Oreb ma Zeeb,

gai olaadeu dagi gu bei dagodo o Zebah ma Zalmunna,*

12 gilaadeu ne hagataba, “Gidaadeu ga kave de henua o de Maadua e henua ai.”

13 Dogu Maadua, ilihia saele gilaadeu bei denga helii,

ma denga gili grain e gaavee gee laa i de madangi.

14 Haia gilaadeu gi bei de mommee e ula laa i lodo henua,

gai gi bei de ahi e haulasia denga mounga,

15 gai koe gi ilihia gilaadeu i de madangi ssau

gai gi hagamaatagu ina gilaadeu i de madangi mmahi!

16 Haia gi dookaa gilaadeu,

gai gilaadeu ga ssala ai goe, Tagi Maolunga.

17 Gai gilaadeu gi dookaa ma de maatagu ga hano ai;

gai gilaadeu gi maakau i delaadeu dookaa.

18 Gai gilaadeu gi iloo koe, go de ia e hagaingoo ange laa go Iahweh,

gai go koe donu huu de Ia Maolunga Mmao i henua i lalo alodahi.

84

Ange gi tagi o taahili; e hua bei de leo o de Gittith. Se Psalm nii de aamuli o Korah

1 Tagi o denga hagabuulinga hebagi,

ga dae laa de mahamaha o doo mommee noho!

2 Au e hinangalosaa aama de lodo mmao

e tilo de buibui o de hale o Tagi Maolunga;

ogu lodo ma dogu ngudu e daahili i de malangilangi

ange gi de Maadua e mouli laa.

3 De sparrow* e dahi ono hale,

gai de swallow e dahi hoohanga, e dugu ai ana dama,

i gaogao au mommee o ssigidaumaha,

Tagi o denga hagabuulinga hebagi, dogu Hodooligi ma dogu Maadua.

4 E manuuia gilaadeu e nnoho i doo hale,

gilaadeu e tuhi naa goe ga hano ai.

Selah

5 E manuuia gilaadeu aau e hagammahi ina,

gai olaadeu lodo gu paba ange e hulo gi Zion.

6 De masavaa olaadeu e hulo ai laa lo te geelonga o Baca,

gai gilaadeu ne hai kilaa ga se mommee iai denga saalingaa vai;

de langi e humai laa i mua e hhao kilaa ga honu i vai.

7 Gilaadeu e hagadagadaga ange de mmahi;

gilaadeu e tuu naa i mada i mua o de Maadua i Zion.

8 Tagi Maolunga, de Maadua o denga hagabuulinga hebagi,

hagalaangona dagu dalodalo;

de Maadua o Jacob, hagalaangona!

Selah

9 De Maadua, galo iho diiloo demaadeu mee hungihungi;

gai abodonu ange de ia aau gu hagadabu i de lolo.

10 Dahi laangi i lo too hale e danuaa ange

i e mano laangi i dahi mommee ange.

Au e kii ange dogu lodo gi se dangada hagaloosi i de haitoga o de hale o dogu Maadua

i dogu noho i de hale o tangada baubau.

11 Go hiidinga Tagi Maolunga de Maadua e bei de laa ma de mee hungihungi;

ia e abodonu mai aama de hagadubu au.

Ia e dee daohi donu dahi mee danuaa daudahi

i gilaadeu e seesee i de heohi.

12 Tagi o denga hagabuulinga hebagi,

e manuuia tangada e hagadonusia goe!

85

Ange gi tagi o taahili. Se Psalm nii de aamuli o Korah

1 Tagi Maolunga, koe gu abodonu ange gi doo henua;

koe gu hagaahe ange de manuuia o Jacob.

2 Koe gu degi ange gi baubau o oo dangada;

ma de haoli olaadeu haisala alodahi.

Selah

3 Koe ne tuu doo bole alodahi

gai ne huli gee mai i doo lili laumalie.

4 De Maadua, demaadeu Ia Hagaola, hagaola ina gimaadeu,

gai hagahelui ina doo dee malangilangi i gimaadeu!

5 E aha, koe ga lili naa i gimaadeu ga hano ai?

Koe ga duudagi naa doo bole i denga atangada alodahi?

6 E aha, koe e dee ahe ange e hagaola mai gimaadeu,

gi malangilangi ai oo dangada i oo hiidinga?

7 Tagi Maolunga, koe gi abodonu mai gi gimaadeu,

gai hagaola ina gimaadeu.

8 Au e hagallongo muna a de Maadua, Tagi Maolunga e tala;

ia e hagatoo donu ange gi ono dangada de nnoho paba,

go ono dangada dabu,

aagai gilaadeu gi dee aahe ange gi hai hegau i de llodo ssenga.

9 Ni muna abodonu, dana hagaola e dee mmao gee donu i gilaadeu e maatagu i de ia,

gi dagodo ai de mahamaha o Tagi Maolunga i honga taadeu henua.

10 De aloha ma de hai hegau i de muna abodonu gu hedae ange;

gai de heohi ma de baba gu hagadau oso.

11 De hai hegau i de mee abodonu e hanage i henua i lalo,

gai de heohi e galo iho i de langi.

12 Tagi Maolunga e gaamai de mee danuaa,

gai demaadeu gelegele e hhua lagolago naa.

13 De heohi e hano i ono mada i mua,

e hagadabena ai dono haiava e seesee ai.

86

Se dalodalo nii David

1 Tagi Maolunga, hagalaangona mage basa mai gi de au,

go hiidinga au e daemaha ma de duasala.

2 Buibuia dogu mouli, go hiidinga au e hai hegau adu gi de goe i de muna abodonu.

Go koe dogu Maadua, hagaola ina doo dangada hai hegau;

au e hagadonusia goe.

3 Dogu Ia Aamua, abodonu mai gi de au,

i hiidinga au e dangi adu i taiao ga boo ai.

4 Haia gi malangilangi doo dangada hai hegau,

i hiidinga au e dalodalo adu gi de goe, de Ia Aamua.

5 Dogu Ia Aamua, koe e danuaa gai e degi,

gai e abodonu ange mmao gi dangada alodahi e hagahia goe.

6 Tagi Maolunga, anga mai gi dagu dalodalo;

gai hagalaangona dogu dangidangi adu i de abodonu.

7 Au e hagahi goe i laangi oogu e duasala ai,

gai koe e basa mai gi de au.

8 Dogu Ia Aamua,

e deai ange donu i magavaa o denga maadua e bei oo dagodo,

e deai ange hogi hegau e bei dagodo o au hegau.

9 Denga huaahenua alodahi aau ne hai e loomai naa

ga ino gi lalo ga daumaha adu gi de goe, dogu Ia Aamua,

aama de hagamahamaha doo ingoo.*

10 I hiidinga koe e maolunga mmao gai e hai hegau hagalele mouli,

go koe donu huu de Maadua abodonu.

11 Tagi Maolunga, agoagona mai au i oo lodo,

gai au ga seesee ai i de muna abodonu;

haia gi madagu au i de goe i ogu lodo alodahi.

12 Dogu Ia Aamua, dogu Maadua, au e tuhi goe i ogu lodo alodahi,

gai au e hagamahamaha doo ingoo ga hano ai.

13 Go hiidinga oo abodonu mai gi de au e laumalie mmao;

koe gu hagaola mai au i lo te mommee gelo iai de gau maakau.

14 De Maadua, de gau hagamaolunga gu hebagi mai gi de au;

dahi hagabuulinga daa dangada e ssala hogi au e daa gi magau,

gilaadeu e dee anga adu donu gi de goe.

15 Aagai koe, dogu Ia Aamua, se Maadua e lodo aloha ma de degi,

koe e dee moolau de lili gai e lodo aloha mmao,

ma de hai hegau i de muna abodonu.

16 Huli mai ma gi lodo aloha mai gi de au;

hagammahi ina doo dangada hai hegau i oo mahi,

gai hagaola ina tama daane a doo hahine hai hegau.

17 Hagaagona mai gi de au de hagailonga o doo abodonu,

gi dookaa ai gilaadeu e kino i de au,

i de masavaa alaadeu e gidee ai,

i hiidinga go koe, Tagi Maolunga,

ne balea mai au ma de hagaaneane ogu lodo.

87

Se Psalm nii de aamuli o Korah. Se daahili

1 De aduhale aana ne hai e duu i honga de mounga dabu;

2 Tagi Maolunga e malangilangi ange i de aduhale go Zion

i denga mommee alodahi e nnoho ai dangada o Jacob.

3 De aduhale o de Maadua,

gu lagolago mee gu tala hagadanuaa ai oo dagodo!

Selah

4 Au e dau Rahab ma Babylon madali gilaadeu e iloo au;

ma Philistia ma Tyre, aama Ethiopia;

ma de hagadaba, “Ia e dau bolo ne haanau i Zion.”

5 Gai dangada e hagataba naa i dagodo o Zion,

“Tangada nei ma tangada laa ne haanau i lo te aduhale;”

go de Ia Maolunga Mmao laa e hagaduulia gi makaga de aduhale laa.

6 Tagi Maolunga e sisi ma de daohi ingoo o dangada:

“Tangada nei ne haanau i Zion.”

Selah

7 De gau daahili ma gilaadeu e aanu e hagataba,

“Ogu saalingaa vai alodahi i oo daha.”

88

Se daahili. Se Psalm nii de aamuli o Korah. Ange gi tagi o taahili; e hua bei de leo o de Mahalath leannoth. Se Maskil nii Heman, ia se daane de aamuli o Ezrah

1 Tagi Maolunga, dogu Maadua, go koe dogu hagaola;

au e hagahi adu i de laangi ma de boo.

2 Haia gi dae age dagu dalodalo gi de goe,

gai huli mai hagalaangona dagu dangidangi.

3 I hiidinga au gu duasala mmao,

gai au gu baa ange donu gi de magau.

4 Au gu bei gilaadeu e loiho laa gi lo te geelonga o de magau;

au gu bei tangada gu deai laa ono mahi.

5 Au gu bei tangada gu dagodo laa i magavaa o de gau maakau,

ma tangada magau gu dagodo i lo te daanunga,

gai se dangada niiau gu dee manadua,

gai koe gu dee bale ange ia.

6 Koe gu dugu au i lo te geelonga maolalo hugadoo,

go de mommee gohu mmao ma de gelo.

7 Au gu langona iho de daemaha o doo bole,

gai koe gu hagaabulu au i au beau alodahi.

Selah

8 Koe gu hai ogu soa gi dee aanga mai gi de au;

koe gu hai au gi se mee niiolaadeu e kino ai.

Au gu bonodia ange ma gu dee maua i de sao mai;

9 luoogu mada gu baageaa i dogu duasala.

Tagi Maolunga, au e hagahi adu goe i laangi alodahi;

au e haalo adu dogu lima gi de goe.

10 E aha, koe e hagaago ange au hegau hagalele mouli gi de gau maakau?

E aha, de gau maakau e hiihidi age laa ga tuhi goe?

Selah

11 E aha, e maua e dahi i de tala dagodo o doo abodonu i lo te daanunga,

aabe go doo hai hegau i de muna abodonu i Abaddon?*

12 E maua gi iloo au hegau hagalele mouli i de mommee gohu,

aabe go doo heohi i de henua o de gau ngalongalo?

13 Tagi Maolunga, au e dangi adu gi de goe;

au e dalodalo adu gi de goe i taiao.

14 Tagi Maolunga, gu aha goe gu tili ai naa ngau?

Gai gu aha gu hagammuni ai naa luoo mada i de au?

15 Mai i dogu gauligi gai au ne duasala ma de dai magau,

au ne duu ange gi au mee hagamaatagu gai gu deai sagu tali.

16 Koe ne haoli au i doo bole;

au mee hagamaatagu gu hebagi mai gi de au.

17 Gilaadeu e haoli au bei dagodo o tolona mai i taiao ga boo ai;

gilaadeu gu hagaabulu au.

18 Koe gu hai ogu soa ma ogu soa hagaaloha gi dee aanga mai gi de au;

go de gohu donu huu dogu soa.

89

Se Maskil nii Ethan, ia se daane de aamuli o Ezrah

1 Au e daahili i hiidinga de abodonu Tagi Maolunga, ga hano ai,

au e tala dagodo o doo hai hegau i de mee abodonu

i denga atangada alodahi.

2 I hiidinga doo abodonu e dagodo naa donu huu ga hano ai,

gai koe gu hagaduu gi makaga doo hai hegau i de muna abodonu i de langi.

3 Koe gu hagadaba, “Au gu hai dahi hagatoo donu hagaheloongoi madali de ia aagu gu hili,

au gu hagatoo donu ange gi David dogu dangada hai hegau:

4 ‘Au e gaavange naa gi doo hagadiilinga de nohoanga hodooligi ga hano ai,

ma de hai gi dagodo doo hodooligi i denga atangada alodahi.’ ” *

Selah

5 Tagi Maolunga, de langi gi duuhia au hegau hagalele mouli,

gai de gau dabu gi duuhia doo hai hegau i de mee abodonu!

6 Tagi Maolunga, goai e bei oo dagodo i de langi?

Tagi Maolunga, goai i de gau de langi e bei oo dagodo?

7 De Maadua se ia hagamadagu ange gi de hagabuulinga hagasaele dabu;

gai e hagamadagu ange i gilaadeu madali ia.

8 Tagi Maolunga, de Maadua o denga hagabuulinga hebagi, goai e bei goe?

Tagi Maolunga, koe e mmahi, ma de hai hegau i de muna abodonu.

9 Go koe e huahua i tai mmahi;

koe e hagamalino tai i de masavaa e beabeau ai.

10 Koe e hagabalaginagina Rahab bei de manu gu daa ma gu magau;

koe gu hagamavaevae saele oo hagadaumee i doo lima mmahi.

11 Niiou de langi, gai niiou hogi henua i lalo;

gai henua i lalo ma mee alodahi iai go koe ne haia.

12 Go koe ne haia ngaiho ma ngaage;

gai luu mounga go Tabor ma Hermon e tuhi goe i de malangilangi.

13 Koe e mmahi mmao;

gai doo lima madau gu haalo i doo sauaa.

14 Tagelo o doo nohoanga hodooligi go de heohi ma de hagamodu muna heohi;

gai koe e hai hegau i de abodonu.

15 Tagi Maolunga, e manuuia gilaadeu gu iloo de hevaalogi ga tuhi goe,

ma gilaadeu e seesee i de maalama i mada luoo mada.

16 Gilaadeu e tuhi doo ingoo mai i taiao ga boo ai,

ma de malangilangi i hiidinga doo heohi.

17 Go koe delaadeu mahamaha ma olaadeu mahi;

gai doo heohi gu hai ma gu hagadagadaga age omaadeu mmahi.

18 Tagi Maolunga, go koe demaadeu ia buibui,

gai go de Ia Dabu o Israel ne gaamai demaadeu hodooligi.

19 Madagidagi gai koe ne hai ange gi oo dangada dabu i de midi hagaago ange,

“Au gu bale ange dahi daane dau i de hebagi;

Au gu hagaamua dahi dama daane i magavaa o dangada.

20 Au gu gidee David, dogu dangada hai hegau;

ma gu hagasulu ia i de lolo dabu;*

21 gai ia e duu naa ga makaga i ssauaa o dogu lima,

dogu lima e hagammahi naa hogi ia.

22 Ono hagadaumee e dee kii i de ia,

gai tangada baubau e dee maua i de vaivai hai ia.

23 Au e hagabalaginagina naa ono hagadaumee i ono mada i mua

ma de daa gilaadeu e kino i de ia.

24 Au e hai hegau ange gi de ia i de mee abodonu ma de aloha,

gai au e hagaamua naa ia i ssauaa o dogu ingoo.

25 Au e hai naa ia gi huahua i tai

ma denga saalingaa vai i honga de henua.

26 Ia e hai mai naa gi de au, ‘Go koe dogu Damana,

go koe dogu Maadua, gai go de Baba makaga ma dogu Ia Hagaola.’

27 Gai au e hai naa ia go dagu dama madua,

gai go de hodooligi e maolunga hugadoo i henua i lalo.*

28 Au e abodonu ange naa gi de ia ga hano ai,

gai dagu hagatoo donu hagaheloongoi ange gi de ia e dee sui naa donu.

29 Gai au e hai naa dono aamuli gi hodooligi ga hano ai,

gai dono nohoanga hodooligi e duudagi naa donu huu

i taulooloa de dagodo de langi i lunga.

30 Gai noo ana dama e tili dagu hainga

ma tee daudali i agu mee gu hagamodu;

31 noo gilaadeu e oha agu hainga gu hagasauaa

ma tee daohi agu hainga,

32 au e hagaduasala naa gilaadeu i de laagau i hiidinga olaadeu haisala,

ma de hagailiili gilaadeu i hiidinga olaadeu baubau;

33 aagai au e dee tuu naa donu dogu aloha i David,

aabe e hagahadu muna dogu hai hegau i de muna abodonu.

34 Au e dee oha naa donu dagu hagatoo donu hagaheloongoi,

aabe e sui agu muna gu lava i de tala.

35 Au ne hagatoo donu i dogu ingoo dabu i dahi hanonga,

gai au e dee hadu muna ange donu gi David —

36 bolo ono hagadiilinga e hodooligi naa donu ga hano ai,

gai dono nohoanga hodooligi e dee lilo naa donu i taulooloa de sobo age o de laa.

37 Gai e dagodo naa donu ga hano ai bei de maasina,

go de mee tala hagadonu i lo te langi i lunga.”

Selah

38 Aagai koe gu tili ma de kino i gimaadeu,

koe gu lili i de ia aau gu hagadabu i de lolo.

39 Koe gu oha dau hagatoo donu hagaheloongoi ange gi doo dangada hai hegau;

gai koe gu maga dono hau hodooligi gi lo te gelegele.

40 Koe gu oha de buibui o dono aduhale,

gai koe gu oha ono hale buibui makaga.

41 Dangada alodahi e seesee laa i kilaa gu gaiaa goloa iai,

gai dangada e paa ange gi kilaa gu doo mee ai.

42 Koe gu hai ono hagadaumee gi hagadee kii ina ia,

gai koe gu hai gi malangilangi ono hagadaumee.

43 Koe gu hai gi deai haigamaiana o dana gadilaasa,

gai koe tee hagabuni ange gi de ia i de hebagi.

44 Koe gu kave gee dono mahamaha,

ma de maga dono nohoanga hodooligi gi honga de gelegele.

45 Koe ne hai gi moolau dono madumadua;

gai koe ne hai gi kona dono dogaa.

Selah

46 Tagi Maolunga, dee hee maa taulooloa?

Koe ga mmuni naa donu i gimaadeu ga hano ai?

Dee hee maa taulooloa doo bole bei de ahi mmahi?

47 Tagi Maolunga, manadua dogu mouli e bodobodo,

gai ni haigamaiana aha dau hai dangada alodahi!

48 Goai tangada e dee duu ange gi de magau?

Gai goai e maua gi ola mai i ssauaa o de magau?

Selah

49 De Ia Aamua, i hee iai doo aloha ne aloha ange ai laa gi David i mua,

ma de hagatoo donu ange ai gi de ia i doo hai hegau i de muna abodonu?

50 De Ia Aamua, koe gi manadua

de hagadogaa ina o doo dangada hai hegau,

ma de daemaha o ogu lodo

i hiidinga hagammae manava a denga huaahenua soa,

51 ma de hagammae manava a oo hagadaumee, e Tagi Maolunga,

gilaadeu e hakadanga i de ia aau gu hagadabu i de lolo i mommee alodahi.

52 Duuhia Tagi Maolunga ga hano ai!

Amen gai Amen.

De haa beebaa

90

(Psalm 90—106)

Se dalodalo nii Moses, taane o de Maadua

1 De Ia Aamua, gimaadeu e nnoho paba i oo daha

i denga atangada alodahi.

2 I mua de hai ga hanu mounga,

aabe go dau hai henua i lalo ma mee alodahi iai,

gai go koe de Maadua, mai i de masavaa e dee ngado mai

ga dae ai gi de masavaa e dee ngado mai.

3 Koe e hai dangada gi ahe ange gi de gelegele,

ma de hagadaba, “Dama a dangada, goodou aahe ange gi de gelegele.”

4 Gai de mano ngadau i oo daha

e bei de laangi go anaahi gu ui laa,

aabe go dahi boo daudahi.*

5 Koe e kave mouli o dangada bei dagodo o tolona;

olaadeu mouli e bei dagodo o de midi bodobodo

ma denga helii hoou e ssomo age laa i taiao:

6 gilaadeu e matili age ga ssomo danuaa i taiao,

gai e mmade ga pobo i de ahiahi.

7 Gimaadeu gu hagaduasala i doo lili,

gai gimaadeu gu maatagu i doo bole.

8 Koe e gidee omaadeu baubau,

gai omaadeu haisala e hagammuni laa

e daakodo donu i mada luoo mada.

9 Laangi alodahi o omaadeu mouli e moolau naa donu de odi i doo lili,

gai omaadeu ngadau e mouli ai e odi naa bei dagodo o de manava i lunga.

10 Gai de lagolago o odaadeu ngadau e mouli ai se madahidu,

aabe e madavalu, noo gidaadeu e mmahi;

aagai laangi laa iai de hai ngadaa ma taemaha,

gai e moolau donu de odi, gai gimaadeu e lele ga hulo.

11 Goai e donu ange gi mahi o doo lili?

Gai doo lili e laumalie mmao bei de madagu i de goe.

12 Agoagona mai gimaadeu de dau taelodo o omaadeu laangi e mouli ai,

gi heiangi ai omaadeu lodo.

13 Tagi Maolunga, ahe mai! Dee hee maa taulooloa?

Lodo aloha ange gi oo dangada hai hegau.

14 Hagadanuaa ina gimaadeu i doo abodonu i taiao,

gi llodo danuaa ai gimaadeu ma de malangilangi i taulooloa omaadeu mouli.

15 Koe gi hagamalangilangi ina gimaadeu gi bei de lagolago laangi aau ne hagaduasala ai gimaadeu,

gai gi bei de lagolago ngadau omaadeu ne duasala ai.

16 Hagaagona ange doo sauaa gi oo dangada hai hegau,

ma au hegau hagalele mouli gi alaadeu dama.

17 De abodonu o de Ia Aamua taadeu Maadua gi dagodo i omaadeu daha,

gai hagassula ina amaadeu hegau alodahi;

uaa, hagassula ina amaadeu hegau alodahi.

91

1 Tangada e mmuni i lo te buibui a de Ia Maolunga Mmao laa,

ma de noho i lalo de malu o de Ia Mmahi Mmao laa,

2 e maua i de hai ange gi Tagi Maolunga,

“Go koe dogu buibui ma dogu hale hagaloosi makaga,

ma dogu Maadua, au e hagadonusia goe.”

3 Ia e hagaola naa goe mai i hai ngadaa e dee gidee laa

ma mai i de mee hagamaakau.

4 Ia e haoli naa goe i lalo ono hulu manu

ma de buibui goe i lalo luoono bakau;

dono hai hegau i de muna abodonu go doo mee hungihungi ma doo buibui.

5 Gai koe e dee madagu naa donu i de mee hagamaatagu i de boo,

ma tao o de mee hholu e tili laa i de laangi,

6 aabe go de mee hagamaakau e hano saele laa i lo te gohu,

aama de mee e daia dangada ga maakau i de odea.

7 E mano naa dangada e maakau i oo gaogao,

gai e dahisemada e maakau i doo baasi madau,

aagai de magau e dee baa naa donu gi de goe.

8 Koe e galo ange naa donu huu

ga tilo de hagaduasala o de gau baubau.

9 Noo koe e hai Tagi Maolunga go doo buibui,

gai de Ia Maolunga Mmao laa go doo mommee e nnoho ai;

10 gai e deai naa donu se baubau e baa i de goe,

aabe se mee hagamaakau e humai gi doo mommee noho.

11 Gai ia e tala ange naa gi ono dangada de langi oo dagodo,

gai gilaadeu ga hagaloosi adu ai goe i mommee alodahi.*

12 Gai gilaadeu ga sigo ai goe i olaadeu lima,

gi dee duugia ai doo vae i dahi hadu.

13 Koe e dagadagahi naa de laiono ma de labodo,

ma de laiono mmahi aama de labodo hagammau gi lalo oodou vae.*

14 ⌊E hagadaba de Maadua,⌋ “Go hiidinga ia e aloha i de au, au e hagaola naa ia;

Au e buibui naa ia, i hiidinga ia e iloo ogu dagodo.

15 Au e basa ange naa gi de ia,

i de masavaa aana e hagahi mai ai au;

au e noho naa i ono daha i de masavaa hai ngadaa,

gai au e hagaola naa ia ma de hagadubu ia.

16 Au e hagamanuuia naa ia i de mouli daulooloa,

ma de hagaago ange dagu hai e hagaola ai ia.”

92

Se Psalm. Se daahili e hua i de laangi o Sabbath

1 Se mee danuaa de tuhi Tagi Maolunga,

ma de tuhi doo ingoo i taahili, de Ia Maolunga Mmao laa,

2 ma de tala hagadanuaa dagodo o doo abodonu i taiao,

aama dagodo o doo hai hegau i de mee abodonu i de boo,

3 ma de hagadangidangi i de lute ma de harp

aama taahili ga hagadangidangi i de lyre.

4 Tagi Maolunga, koe gu hai au gi malangilangi i au hegau,

deelaa ai, au e daahili i dogu malangilangi i au hegau.

5 Tagi Maolunga, au hegau e maolunga mmao,

gai au maanadu e gelo mmao!

6 Tangada lodo senga e dee iloo mee nei,

tangada senga e dee donu ange aagena,

7 gai ga ssomo age naa donu de gau baubau bei denga helii,

gai alodahi e haia de baubau e hagadagadaga age,

gai gilaadeu e daa naa ga maakau ga hano ai.

8 Aagai koe, Tagi Maolunga, e hagaamua naa ga hano ai.

9 Tagi Maolunga, galo ange diiloo oo hagadaumee;

tilo, oo hagadaumee e maakau naa donu;

gai gilaadeu alodahi e haia de baubau e mavaevae saele naa.

10 Gai koe gu hai au gi mmahi bei de manu aada;

koe gu hagasulu au i de lolo hoou.

11 Au gu gidee de hagadee kii ina o ogu hagadaumee;

gai au gu langona de maakulu o de gau baubau e hebagi mai gi de au.

12 Tangada heohi e bei de nui somo danuaa,

gai ia e somo bei dahi cedar o Lebanon.

13 Gilaadeu e doo i lo te hale o Tagi Maolunga,

gilaadeu e ssomo danuaa i lodo buibui o taadeu Maadua.

14 Gilaadeu e duudagi naa donu huu de hhua

i de masavaa olaadeu gu madumaatua ai,

gilaadeu e duudagi naa donu huu de lau kohu ma de ssomo danuaa,

15 e hagaago mai ai bolo Tagi Maolunga e heohi;

go ia dogu baba makaga,

gai e deai donu se baubau daudahi i ono lodo.

93

1 Go Tagi Maolunga e hodooligi; ia e gahu i de mahamaha.

Tagi Maolunga gu gahu; ia e gahu i de mmahi.

Henua i lalo gu hagaduu ma gu makaga;

gai e dee maua naa donu gi baguu.

2 Doo nohoanga hodooligi ne hagaduu ga makaga madagidagi loo;

koe e dee ngado mai ga hano ai.

3 Tagi Maolunga, denga vai gu hagalongaa;

denga vai gu hagalongaa,

denga vai gu haganngolo.

4 Tagi Maolunga i de langi e mmahi ange i de hagangolo o denga vai lagolago,

gai e mmahi ange i denga beau hadihadi o tai.

5 Tagi Maolunga, au hainga e dee sui donu;

gai doo hale e dabu ga hano ai.

94

1 Tagi Maolunga se Maadua e suuia ange de baubau.

De Maadua e suuia ange de baubau,

hagaagona mai dono mahamaha.

2 De ia hagamodu muna o henua i lalo,

hidi age, hagaduasala ina de gau hagamaolunga!

3 Tagi Maolunga, dee hee maa taulooloa,

dee hee maa taulooloa de malangilangi o de gau baubau?

4 Gilaadeu e pasa hagamaolunga,

dangada alodahi e haia de baubau e pasa hagamaolunga.

5 Tagi Maolunga, gilaadeu e vaivai hai doo huaadangada,

gilaadeu e hagaduasala oo dangada.

6 Gilaadeu gu daa denga haahine gu maakau olaadeu bodu ma de gau henua gee,

aama denga gauligi gu deai olaadeu damana.

7 Gilaadeu e hagataba, “Tagi Maolunga e dee gidee,

de Maadua o Jacob e dee anga mai donu.”

8 Goodou gi tonu ange, de gau llodo ssenga i magavaa o dangada;

de gau llodo ssenga, go aahee maa oodou e heiangi ai?

9 E aha, e longoduli de ia ne haia talinga?

Gai de ia ne haia de ganomada e dee gide hogi?

10 E aha, de ia e haelea denga huaahenua e dee hagaduasala naa gilaadeu?

Gai de ia e agoagona ange tangada e dee iloo mee?

11 Tagi Maolunga e iloo maanadu a tangada;

ia e iloo bolo gilaadeu e bei dagodo o de madangi o de manava.*

12 Tagi Maolunga, e manuuia tangada aau e haele,

ma tangada aau e agoago ange i au hainga;

13 koe e hai ia gi noho baba i laangi hai ngadaa,

ga dae ai gi de geli de haonga ange gi tangada baubau.

14 Tagi Maolunga e dee tili donu ono dangada,

ia e dee tili donu ana dangada gu hili.

15 Gai de hagamodu muna heohi e ahe ange naa ga hagahai hegau,

gai gilaadeu alodahi e heohi olaadeu lodo e hai hegau ai naa.

16 Goai e balea mai au e hebagi ange gi de gau baubau?

Goai e hidi age e balea mai au e hai baasi ange ai

gi gilaadeu e haia de baubau?

17 Noo Tagi Maolunga tee bale mai au,

gai ne moolau donu dogu noho i de mommee e dee muu ai dangada.

18 Au ne maanadu, “Dogu vae ne sege,”

gai doo abodonu, Tagi Maolunga, ne daohi au gi dee baguu.

19 De masavaa ne kona ai dogu manavasaa,

gai doo lodo aloha ne hagaaneane ogu lodo.

20 E aha, e maua e dahi dagi baubau i de hagabuni adu gi de goe —

go de ia e haia de hagamodu dee heohi gi se hainga?

21 Gilaadeu e hagabuni e hai baasi ange gi tangada heohi,

ma de hagamodu e daa gi magau tangada e dee haisala.

22 Aagai Tagi Maolunga go dogu mommee buibui makaga;

dogu Maadua go de baba oogu e mmuni ai.

23 Ia e hagao ange naa olaadeu baubau,

ma de daa gilaadeu gi maakau i hiidinga olaadeu haisala;

Tagi Maolunga taadeu Maadua e daa naa donu gilaadeu gi odi.

95

1 Loomai, gidaadeu ga daahili ange gi Tagi Maolunga i de malangilangi;

gidaadeu ga hevaalogi e tuhi de Baba e hagaola ina gidaadeu.

2 Gidaadeu ga hulo gi ono mada i mua e hagaahe ange ai de abodonu,

ma de hagaamua ia i taahili tuhi.

3 Go hiidinga Tagi Maolunga se Maadua maolunga,

gai se Hodooligi e maolunga ange i denga diinonga alodahi.

4 Ia e daohi i lo tono lima denga mommee kelo o henua i lalo,

gai niiana denga mounga maolunga.

5 Niiana tai, i hiidinga go ia ne haia,

gai go ia ne haia de henua mmasa.

6 Loomai, gidaadeu ga ino gi lalo e daumaha,

gidaadeu ga duuduli i mada luu mada o Tagi Maolunga, de ia ne haia gidaadeu.

7 I hiidinga go ia taadeu Maadua,

gai gidaadeu go ana dangada i dana mommee iai helii,

ma de hagabuulingaa ssiibi aana e tilo ange.* *

Anailaa nei, noo goodou gu langona dono leo,

8 gai goodou gi dee hagamakaga ina oodou lodo,

bei oodou mee ne hai i Meribah,

aama mee ne hai i de laangi i de vao o Massah,*

9 go de masavaa a oodou dubuna madagidagi ne hagatale ai au ma de usuusu mai au,

gai gilaadeu gu gidee donu agu hegau hagalele mouli.

10 Au ne lili i e madahaa ngadau i de atangada laa;

au ne hagadaba, “Gilaadeu se huaadangada e daahuli gee i olaadeu lodo,

gilaadeu e dee iloo ogu dagodo.”

11 Gai au gu hagatoo donu i dogu lili,

“Gilaadeu e dee ulu donu i dagu hagamaabunga.” *

96

1 Daahili ange gi Tagi Maolunga i taahili hoou;

henua i lalo alodahi, daahili ange gi Tagi Maolunga.

2 Daahili ange gi Tagi Maolunga, hagadegi ina dono ingoo;

hagadele ina dagodo o dana hagaola i laangi alodahi.

3 Daalaa dagodo o dono mahamaha i magavaa o denga huaahenua,

aama ana hegau hagalele mouli i magavaa o dangada alodahi.

4 Tagi Maolunga e maolunga mmao, gai e heohi taadeu tuhi ia;

gai gi kii ange taadeu maatagu i de ia, i denga maadua alodahi.

5 Go hiidinga maadua alodahi o denga huaahenua ni ngadi diinonga,

aagai go Tagi Maolunga ne haia de langi.

6 De mahamaha ma ssauaa i ono mada i mua;

de mmahi ma de mahamaha e hhao dono mommee dabu.

7 Huaabodu o denga huaadangada,

goodou duuhia Tagi Maolunga,

goodou duuhia de mahamaha o Tagi Maolunga ma dono mmahi.*

8 Duuhia Tagi Maolunga i de mahamaha o dono ingoo,

gai gaamai dahi sigidaumaha loomai ai gi lodo ono buibui.

9 Daumaha ange gi Tagi Maolunga i malo dabu.

Henua i lalo alodahi, goodou gi bolebole i ono mada i mua.

10 Hai ange gi denga huaahenua, “Go Tagi Maolunga tagi.”

Henua i lalo gu hagaduu ma gu makaga, gai e dee maua naa donu gi baguu;

ia e hagamodu naa muna o dangada i de heohi.

11 De langi gi malangilangi, henua i lalo gi lodo danuaa;

tai ma mee alodahi i ono lodo gi hagangolo;

12 denga duu malaelae ma mee alodahi iai gi malangilangi!

Denga manu ssomo alodahi i lodo henua gi daahili i de malangilangi

13 i mada luu mada o Tagi Maolunga, go hiidinga ia e humai naa,

ia e humai naa e hagamodu muna o henua i lalo.

Ia e hagamodu naa muna o henua i lalo i de heohi,

gai e hagamodu muna o dangada i de muna abodonu.

97

1 Go Tagi Maolunga e hodooligi;

henua i lalo gi lodo danuaa,

gai mommee lagolago i tagudai gi malangilangi.

2 Denga hagausinga ma de gohu boo dangodango e duuli ia;

dono nohoanga hodooligi e hagaduu i de heohi ma de hagamodu muna heohi.

3 De ahi e hano i ono mada i mua

e dudu ai ono hagadaumee alodahi i luoono baasi.

4 Ana uila e hagamaalama henua i lalo;

henua i lalo gu ngalungalue i dana gide mee nei.

5 Denga mounga e vaivai naa bei de candle i mada luu mada o Tagi Maolunga,

ma mada i mua o de Ia Aamua o henua i lalo alodahi.

6 De langi e tala bolo ia e heohi,

gai dangada alodahi gu gidee dono mahamaha.

7 Dangada alodahi e daumaha ange gi denga diinonga e dookaa naa,

ma gilaadeu e duuhia denga diinonga;

denga diinonga alodahi, daumaha ange gi de ia!

8 Zion e malangilangi i dana langona mee nei;

denga aduhale o Judah gu lodo danuaa,

i hiidinga o dau hagamodu heohi, e Tagi Maolunga.

9 Tagi Maolunga, koe e maolunga mmao i henua i lalo alodahi,

koe e maolunga ange i denga diinonga alodahi.

10 Dangada e aaloha laa i Tagi Maolunga gi kino i de baubau;

ia e buibui mouli o ono dangada dabu,

ma de hagaola gilaadeu mai i de gau baubau.

11 De maalama e hagamaalama gilaadeu e heohi,

gai gilaadeu e heohi olaadeu lodo e malangilangi.

12 Goodou e heohi gi malangilangi i Tagi Maolunga,

gai duuhia dono ingoo dabu.

98

Se Psalm

1 Daahili ange gi Tagi Maolunga i taahili hoou,

i hiidinga o ana hegau hagalele mouli gu hai;

dono lima madau ma dono lima dabu gu hai ma gu kii ia.

2 Tagi Maolunga gu hagaago mai dana hagaola,

ma de hagaago ange gi denga huaahenua dono heohi.

3 Ia tee ngalo donu dono abodonu,

ma de hai hegau i de mee abodonu ange gi de gau Israel.

Henua i lalo alodahi gu gidee e gilaadeu

de kii o taadeu Maadua.

4 Henua i lalo alodahi, hevaalogi duuhia Tagi Maolunga;

malangilangi, daahili ma de hagadangidangi!

5 Hagadangidangi ma de daahili ange gi Tagi Maolunga;

hagadangidangi i de harp ma de daahili.

6 Ilihia denga trumpet ma denga hanga manu,

gai malangilangi i mada i mua o de Hodooligi, go Tagi Maolunga.

7 Tai ma mee alodahi i ono lodo gi haganngolo,

henua i lalo ma dangada alodahi e nnoho ai.

8 Denga saalingaa vai gi baabaa olaadeu lima,

gai denga mounga alodahi gi daahili i de malangilangi,

9 i mada i mua o Tagi Maolunga, go hiidinga ia e humai naa

e hagamodu muna o henua i lalo.

Ia e hagamodu muna o henua i lalo i de heohi,

ma de hagahedae dangada.

99

1 Go Tagi Maolunga e hodooligi,

denga huaadangada gi bolebole;

ia e noho i magavaa luu cherubim;

henua i lalo gi ngalungalue.*

2 Tagi Maolunga e maolunga i Zion;

ia e maolunga ange i denga huaadangada alodahi.

3 Dangada gi duuhia doo ingoo maolunga ma de hagamaatagu!

Ia e dabu mmao.

4 De Hodooligi e mmahi, gai e lodo i de hagamodu muna heohi;

koe gu hagaduu gi makaga de hagamodu muna heohi,

gai koe gu hagamodu muna o Jacob i de heohi.

5 Hagaamua ina Tagi Maolunga taadeu Maadua,

gai ino i gaogao luoono vae daumaha ange gi de ia!

Ia e dabu mmao.

6 Moses ma Aaron ni dangada haimeedabu hogi niiona,

Samuel se dangada hogi e dalodalo ange gi de ia.

Gilaadeu nei ne dalodalo ange gi Tagi Maolunga,

gai ia ne basa ange gi alaadeu dalodalo.

7 Ia ne basa ange gi gilaadeu i lo te duludulu hagausinga;

gilaadeu ne daohi ana muna, aama ana hainga gu hagasauaa ange gi gilaadeu.*

8 Tagi Maolunga, go demaadeu Maadua,

koe ne basa ange gi gilaadeu;

koe go de Maadua ne degi ange laa gi gilaadeu,

aagai ne hagaduasala gilaadeu i alaadeu hegau baubau.

9 Hagaamua ina Tagi Maolunga taadeu Maadua,

gai daumaha ange i dono mounga dabu;

go hiidinga Iahweh taadeu Maadua e dabu.

100

Se Psalm e hagaahe ange ai de abodonu

1 Henua i lalo alodahi, hevaalogi daahili ange gi Tagi Maolunga i de malangilangi.

2 Daumaha ange gi Tagi Maolunga i de malangilangi!

Daahili mage ulu ai gi mada luoono mada!

3 Goodou gi iloo bolo Iahweh go de Maadua donu.

Go ia ne haia gidaadeu, gai niiana donu gidaadeu;

gidaadeu go ono dangada, gai go ssiibi i dana mommee iai helii.

4 Ulu i denga haitoga o dono hale hagaahea ange de abodonu,

ulu gi lodo ono buibui hagadegi ina ai ia;

hagaahea ange de abodonu gi de ia,

ma de hagadegi dono ingoo.

5 Go hiidinga Tagi Maolunga e danuaa;

dono abodonu e dagodo ga hano ai,

gai ia e hai hegau i de mee abodonu ange gi denga atangada alodahi.*

101

Se Psalm nii David

1 Au e daahili i hiidinga doo abodonu ma dau hagamodu heohi,

Tagi Maolunga, au e daahili ma de tuhi goe.

2 Au e dagitilo naa donu, gi dee haisala ai au;

go aahee maa oou e humai ai gi ogu daha?

Au e hai hegau naa i de lodo se muna abodonu i dogu hale.

3 Au e dee dugu naa donu dahi mee hakino gee i mada luoogu mada.

Au e kino i hegau a dangada e daahuli gee i de goe;

au e dee daudali ange donu i alaadeu dahulinga.

4 Au e aau gee i ogu daha de lodo hakino gee;

au e dee hai hegau donu i de baubau.

5 Au e daa naa gi magau

tangada e hagabaubau ina dahi dangada;

au e dee golomagi naa donu ogu lodo

ange gi tangada e galo hagamaolunga ma de lodo maolunga.

6 Au e daumada gilaadeu e hai hegau i de muna abodonu i honga de henua,

gai gilaadeu ga nnoho ai i ogu daha.

Tangada e dee haisala i dono hai e hai hegau ai,

go ia e hai hegau mai gi de au.

7 E deai donu se dangada e hai hegau hagasenga

e maua i de noho i dogu hale;

gai e deai donu se dangada hadu muna

e maua i de noho madali au.

8 Denga daiao alodahi gai au e daa naa gi maakau

de gau baubau alodahi i honga de henua,

ma de hai gi deai dangada baubau

i de aduhale o Tagi Maolunga.

102

Se dalodalo a tangada gu duasala i dono baageaa, gai ia ga dangi ange gi Tagi Maolunga

1 Tagi Maolunga, hagalaangona dagu dalodalo;

hagalaangona dogu dangi adu gi de goe i de bale.

2 Koe gi dee hagamuunia luoo mada i de au i de masavaa oogu e duasala ai.

Hulia mai doo dalinga gi de au;

hagamoolau basa mai gi de au, i de masavaa aagu e hagahi adu ai goe.

3 Dogu mouli e moolau de odi bei dagodo o de useahi,

gai ogu ivi e vvela bei dagodo o de ahi.

4 Ogu lodo e bei denga helii gu duuduu laa ma gu mmae,

au gu ngalo de gaimee.

5 Go hiidinga de kona dogu gonogono,

au gu ni gili donu huu ma ivi.

6 Au gu bei de owl lodo henua;

ma de owl i denga mommee gu maoha laa.

7 Au gu dee maua i de seni,

au gu bei dahi manu lele e noho sogosogo laa i tua de hale.

8 Ogu hagadaumee e hagangadi mee au mai i taiao ga boo ai;

dangada e hakadanga i de au

e hai dogu ingoo gi se muna hagamalaia.

9 Agu gai go denga mama o de gelegele,

ogu loimada e ssali ange gi lodo agu mee unu,

10 go hiidinga koe gu bole mmao;

koe gu poo au ma gu maga iho gi honga de gelegele.

11 Ogu laangi e mouli ai gu bei de malu o de ahiahi;

au gu mmae bei denga helii.

12 Aagai koe, Tagi Maolunga, e hodooligi ga hano ai;

doo ingoo e dee ngalo naa donu i daho denga atangada alodahi.

13 Koe e hidi age naa ga lodo aloha ange gi Zion;

i hiidinga gu dae doo masavaa e abodonu ange ai,

gai gu dae mai de masavaa gu hagailonga laa.

14 Go hiidinga hadu o Zion ni mee e hagaaloha ange gi oo dangada hai hegau,

gai gilaadeu e hinangalosaa i de mama o dono gelegele.

15 Denga huaahenua e maatagu naa i Tagi Maolunga,

denga hodooligi alodahi o henua i lalo e maatagu naa i doo mahamaha.

16 Go hiidinga Tagi Maolunga e ahe ange naa ga hagaduu age Zion;

ia e hagasula mai naa i dono mahamaha.

17 Ia e basa ange naa gi dalodalo a de gau hagaau aloha,

gai ia e dee hagangadi mee alaadeu dangidangi.

18 Siia muna nei gi daakodo ange gi denga atangada e loomai,

gi duuhia ai e dangada e haanau i muli mai Tagi Maolunga.

19 Ia e galo iho i dono mommee dabu maolunga,

Tagi Maolunga e galo iho i de langi ga tilo honga henua i lalo,

20 ga hagallongo de tangi o dangada i lo te hale pono

ma de hagaola gilaadeu gu hagamodu e daa gi maakau.

21 Gai gilaadeu ga tala ai de ingoo o Tagi Maolunga i Zion,

gai gi duuhia ai ia i Jerusalem,

22 i de masavaa o denga huaadangada ma denga hodooligi

e hagabuni ai e daumaha ange ai gi Tagi Maolunga.

23 Ia ne tuu mai ogu mahi i de masavaa oogu e dama daane ai,

gai ne hai gi sogoisi laangi oogu e mouli ai.

24 Au ne hagadaba, “Dogu Maadua,

koe gi dee gaavee gee au i dogu masavaa e dama daane ai,

gai koe e mouli donu i denga atangada alodahi.

25 Koe ne hagadagodo tagelo o henua i lalo i taamada age,

gai de langi go koe ne haia i luoo lima.*

26 Mee nei e llilo naa donu, aagai koe e noho ga hano ai;

gilaadeu e hulo naa ga duai bei de malo.

Koe e sui naa gilaadeu bei de malo laa daha,

gai gilaadeu e tili gee naa.

27 Aagai koe go tagodo mau donu huu,

gai oo ngadau e dee ngado mai donu.

28 Dama a oo dangada hai hegau e nnoho paba naa,

gai olaadeu aamuli e dee llilo naa donu mai i mada luoo mada.”

103

Se Psalm nii David

1 Dogu hagasaalunga, koe gi duuhia Tagi Maolunga,

gai ogu lodo alodahi gi duuhia dono ingoo dabu.

2 Dogu hagasaalunga, koe gi duuhia Tagi Maolunga,

gai koe gi dee ngalo dono abodonu.

3 Ia e degi adu gi oo baubau alodahi,

ma de hagaieiangi oo magi alodahi;

4 ia e hagaola doo mouli mai i lo te geelonga o de gau maakau,

ma de hagahau goe i dono abodonu ma dono lodo aloha.

5 Ia e hagadanuaa goe i denga mee danuaa,

deelaa ai, koe e ahe ange ga mmahi bei de igele.

6 Tagi Maolunga e hai hegau i de heohi

ma de hagamodu muna o dangada alodahi e vaivai haia.

7 Ia ne hagaago gi Moses dagodo o ono haiava,

gai ne hagaago ange gi de gau Israel dagodo o ana hegau.

8 Tagi Maolunga e lodo aloha ma de degi,

ia e dee moolau dono lili, gai e abodonu mmao.*

9 Ia e dee hagabaubau i masavaa alodahi,

gai e dee golo age donu dono lili ga hano ai.

10 Ia e dee hagaduasala gidaadeu gi bei odaadeu haisala,

aabe hagao mai gidaadeu gi bei de lagolago odaadeu baubau.

11 Gai dono lodo aloha ange gi gilaadeu e maatagu i de ia,

e bei de mmao o de langi mai i henua i lalo.

12 Gai ia gu hagammao odaadeu haisala mai i gidaadeu

bei de mmao o dua mai i dai.

13 Gai Tagi Maolunga e lodo aloha ange gi gilaadeu e maatagu i de ia,

bei dagodo o tamana e lodo aloha ange laa gi ana dama.

14 Go hiidinga ia e iloo odaadeu dagodo;

ia e manadua bolo gidaadeu ni mama.

15 Dagodo o tangada, ono laangi e bei laangi o denga helii;

ia e bei huaala i lo te duu malaelae;

16 ga ssau mai naa huu de madangi, gai ia gu ilihia ga dee maleva,

gai gu deai donu sono duulanga.

17 Aagai de abodonu o Tagi Maolunga se mee ange gi gilaadeu e maatagu i de ia,

mai i de masavaa e dee ngado mai ga dae ai gi de masavaa e dee ngado mai,

gai dono heohi e dohu ange gi denga atangada alodahi,

18 ma ange gi gilaadeu e daohia dana hagatoo donu hagaheloongoi,

ma de hagamaanadu ana hainga.

19 Tagi Maolunga gu hagaduu dono nohoanga hodooligi i de langi,

gai dono nohoanga hodooligi e dagi mee alodahi.

20 Duuhia Tagi Maolunga, goodou ono dangada de langi,

go goodou de gau mmahi e haia ono lodo,

ma de daudali i ana muna.

21 Duuhia Tagi Maolunga, goodou ono hagabuulinga hebagi alodahi i de langi,

go goodou ono dangada hai hegau e haia ana ono lodo.

22 Duuhia Tagi Maolunga, ana hegau alodahi,

i mommee alodahi oona e hodooligi ai.

Duuhia Tagi Maolunga, dogu hagasaalunga!

104

1 Dogu hagasaalunga, hagadegi ina Tagi Maolunga.

Tagi Maolunga, dogu Maadua, koe e maolunga mmao;

koe e gahu i de mahamaha ma de hagadubu.

2 Ia e gahu i de maalama bei de malo;

ia e doha de langi bei de hale malo,

3 ma de hagatau dogai o dono aabi i lunga i honga denga vai.

Ia ne hai dono hada hebagi i denga giliiga,

gai ne gage i honga luu bakau o de madangi.

4 Ia ne hai denga madangi go ono dangada hagailoo,

gai denga uila go ono dangada hai hegau.*

5 Koe ne hagaduu henua i lalo i honga ono dagelo,

gai e dee maua naa donu i de hagangalue.

6 Koe ne haoli henua i lalo i tai bei de malo;

gai lausedi gu haoli ulu denga mounga.

7 Gai denga lausedi ne saavini ga hulo gee i dau masavaa ne hagasee ai;

gilaadeu e ssali ga hulo i de babaa o au hatuli.

8 Gilaadeu ne loage laa honga denga mounga,

ma de loiho gi lodo geelonga,

go dau mommee gu hagailonga ange gi gilaadeu.

9 Koe ne hagailonga ono goinga gi dee hano ai tai gi ui i kilaa;

gai tai e dee ahe ange naa donu e haoli de henua.

10 Koe ne hai denga vai gi ssali iho gi lodo mommee kelo,

gai denga saalingaa vai nei go magavaa denga mounga iai.

11 Vai nei e hagaunu ai manu dolodolo alodahi i lodo henua;

denga donkey gu boobosu i de unu ai.

12 Denga manu llele gu hai olaadeu hoohanga i gaogao denga vai,

gai gilaadeu e koo i magavaa laa o denga manu ssomo.

13 Koe e hagamaluulu denga mounga i vai mai doo aabi maolunga;

gai henua i lalo e hagadanuaa i hua o au hegau.

14 Ia e hai gi ssomo denga helii ange gi denga manu,

gai e hai dangada gi bolibolia ange denga manu ssomo vaaligiligi,

gi hanu gai e maua mai i de gelegele,

15 ma uvaini e hagamalangilangi ai tangada,

ma lolo e hulu ai luoono mada gi malamalama,

aama gai e hagammahi ai de angaanga o tangada.

16 Manu ssomo a Tagi Maolunga e hagamaluulu i vai lagolago,

go denga cedar o Lebanon aana ne doo laa.

17 Denga manu llele e hai olaadeu hoohanga i kilaa,

gai de stork e hai dono hale i lo tenga fir.

18 Denga mounga maolunga ni mee ange gi denga guudi;

gai lodo hadu se mommee nnoho niio denga rock badger.

19 Koe ne hai de maasina e hagailonga ai denga masavaa i lo te ngadau,

gai de laa e iloo de masavaa oona e danu ai.

20 Koe e hai gi humai de gohu, gai gu boo de mee,

gai denga manu lodo henua ga sasao mai.

21 Denga laiono mmahi e hagangolo ange gi alaadeu manu e gai,

ma de ssala ai alaadeu gai mai i daho de Maadua.

22 Gai de masavaa naa huu e sobo age ai de laa,

gai gilaadeu ga ahe gi lodo olaadeu haonga ga nnoho ai.

23 Tangada e hano ga hai ana hegau,

gai ia e hai hegau ga dae ai gi de ahiahi.

24 Tagi Maolunga, e lagolago mmao au hegau ne hai!

Koe ne hai mee alodahi i de heiangi;

henua i lalo gu honu i au mee ne hai.

25 Tai e laumalie ma de lahalaha,

gai iai denga hagadaagangaa manu lagolago mmao,

manu vaaligiligi aama manu nnui.

26 Gai go kilaa o denga vaga e dele saele ai,

gai dau Leviathan ne hai laa e hagadaahao saele i kilaa.*

27 Mee alodahi e tali adu goe,

gi gaavange alaadeu gai i de masavaa heohi.

28 Koe e gaavange alaadeu gai, gai gilaadeu ga hagabudu;

koe e hhola doo lima, gai gilaadeu gu boobosu i de gai mee danuaa.

29 Koe ne hagammuni luoo mada, gai gilaadeu gu maatagu;

noo koe gu kave olaadeu manava, gai gilaadeu gu maakau,

ga aahe ange gi de gelegele.

30 De masavaa aau ne gaavange ai doo Hagasaalunga,

gai gilaadeu gu mouli;

gai koe e hagahoou honga de gelegele alodahi.

31 De mahamaha o Tagi Maolunga e dagodo ga hano ai,

gai Tagi Maolunga gi malangilangi i ana hegau gu hai;

32 henua i lalo e bolebole, i dono galo ange aagena;

denga mounga e buu ai de useahi, i dono poo ange aagena.

33 Au e daahili ange gi Tagi Maolunga i taulooloa dogu mouli;

au e tuhi dogu Maadua i taahili i dogu masavaa e mouli ai.

34 Gai agu dalodalo gi hagamalangilangi ina ia;

gai au e malangilangi i Tagi Maolunga.

35 Aagai de gau haisala i henua i lalo gi odi i de maakau,

gai de gau baubau gi dee maaleva i kilaa.

Dogu hagasaalunga, koe gi hagadegi ina Tagi Maolunga.

Duuhia Tagi Maolunga!*

105

1 Hagaahea ange de abodonu gi Tagi Maolunga,

dalodalo i dono ingoo;

daalaa dagodo ana hegau i daho denga huaahenua.

2 Daahili ange gi de ia i taahili tuhi,

daalaa dagodo o ana hegau hagalele mouli alodahi.

3 Hagamahamaha ina dono ingoo dabu;

alodahi e saalaa Tagi Maolunga gi malangilangi!

4 Saalaa Tagi Maolunga ma ono mahi;

saalaa ia i masavaa alodahi.

5 Manadua ana hegau hagalele mouli,

ana sauaa ma ana hagamodu gu tala.

6 De aamuli o Abraham, dono dangada hai hegau,

de hagadiilinga o Jacob, go dangada aana gu hili!

7 Ia go Iahweh taadeu Maadua;

ana hagamodu muna e hai ange gi henua i lalo alodahi.

8 Ia e manadua dana hagatoo donu hagaheloongoi ga hano ai,

ma ana muna gu tala, ange gi e mano atangada,

9 go dana hagatoo donu hagaheloongoi ange gi Abraham,

ma dana hagatoo donu ange gi Isaac.*

10 Ia ne hai de hainga nei gi too donu ange gi Jacob,

ma de hai dahi hagatoo donu hagaheloongoi ange gi Israel ga hano ai:*

11 “Au e gaavadu naa gi de goe de henua go Canaan

e hai ai doo mommee e henua ai.”

12 De masavaa olaadeu goi sogoisi ai,

e dee dau, gai ni dangada henua gee i de henua laa,

13 gilaadeu ne silivaahea saele i denga huaahenua,

mai i dahi nohoanga hodooligi gi dahi nohoanga hodooligi.

14 Gai ia tee dugu ange dahi gi hagaduasala ina gilaadeu,

gai ne hagasee denga hodooligi i olaadeu hiidinga, ga hai ange,*

15 “Goodou e dee poo ange gi gilaadeu aagu gu hagadabu i de lolo,

gai gi dee hagammae ina ogu pelaabisi.”

16 Ia ne hai gi humai de onge gi honga de henua,

gai ne hai gi deai alaadeu gai;*

17 ia ne kave dahi gi hano i olaadeu mada i mua,

go Joseph, ne hagao ina laa gi daha bei tangada hai hegau.*

18 Gilaadeu ne hagammae luoono vae i mee noonooa baalanga,

gai ne hagaulu ange dono ua gi denga mee noonooa iron,*

19 ga dae ai gi de hagassula ana muna gu lava i de tala,

muna a Tagi Maolunga ne hagatale ono dagodo.

20 De hodooligi ne aalu ga dugu ia gi hano,

tagi o dangada ne hai ia gi ilaage.*

21 Ia ne hai ia go tangada aamua i dono hale alodahi,

gai go tagi o ana mee alodahi;*

22 gai ia ga agoago ange ai de gau aamua alodahi bei dono hai e lodo ai,

ma de agoago ange ai denga dagi i de iloo mee.

23 Gai Israel ne humai hogi gi Egypt;

Jacob ne noho gaainga i de henua o Ham.*

24 Gai Tagi Maolunga ne hai ono dangada gi hagadili gi soa mmao,

gai gilaadeu gu mmahi ange i olaadeu hagadaumee.*

25 Ia ne hai gi kino gilaadeu i ono dangada,

ma de vaivai daakodo ange gi ogu dangada hai hegau.

26 Ia ne kave Moses, dono dangada hai hegau,

ma Aaron, taane aana gu hili.*

27 Gilaau ne hai ana hegau hagalele mouli i olaadeu magavaa,

ma denga sauaa i de henua o Ham.

28 Ia ne hai gi humai de gohu gi haolia honga de henua;

gai gilaadeu ne hai baasi ange gi ana muna.*

29 Ia ne hai alaadeu vai ga ni dodo,

gai alaadeu mamu gu maakau.*

30 Delaadeu henua gu honu i denga kailu,

gai ne ulu hogi i lodo aabi o olaadeu hodooligi.*

31 Ia ne tala de muna, gai gu loomai denga lango lagolago,

ma manu vaaligiligi hakadigadi gi honga delaadeu henua.*

32 Ia ne hagamalili iho denga dibadibaa haisi bei de langi pala,

ma de hai gi dabadaba denga uila i honga delaadeu henua.*

33 Gai ia ne hadihadi iho alaadeu veelengaa grape ma denga fig,

ma manu ssomo alodahi i delaadeu henua.

34 Ia ne tala de muna, gai gu loomai denga itebuubuu,

ni itebuubuu lagolago e dee maua i de dau;*

35 denga itebuubuu ne gai denga manu ssomo i honga delaadeu henua,

ma de gai denga hua i honga olaadeu gelegele.

36 Ia ne daa ga maakau denga ganimua daane i delaadeu henua,

go denga dama ne haanau

i de masavaa olaadeu e dama daane ai.*

37 Gai ia ne hagassao mai de gau Israel ma alaadeu selevaa ma goolo,

gai teai donu se gilaadeu ne magi.*

38 Egypt gu malangilangi i delaadeu hulo gee,

go hiidinga de henua gu maatagu mmao i gilaadeu.

39 Ia ne hai dahi giliiga ga haoli ai gilaadeu,

gai ne hai dahi ahi gi hagamaalama ina gilaadeu i de boo.*

40 Gilaadeu ne dangidangi ange, gai ia ga gaamai denga quail,

ma de hai gi boobosu gilaadeu i gai mai i de langi.*

41 Ia ne hhuge de baba, gai gu sali mai ai denga vai;

gai gu bei dahi saalingaa vai i de vao.*

42 Gai ia e manadua dana hagatoo donu dabu

ange gi dono dangada hai hegau go Abraham.

43 Ia ne hagassao mai ono dangada i de lodo malangilangi,

go ono dangada ne hili i de lodo danuaa.

44 Ia ne gaavange gi gilaadeu henua o denga huaahenua,

gilaadeu ne kave mee a dangada ne hai hegau ange aagena,*

45 gai gilaadeu ga daohi ai ana muna gu hagasauaa,

ma de daudali i ana hainga.

Duuhia Tagi Maolunga!*

106

1 Duuhia Tagi Maolunga!*

Hagaahea ange de abodonu gi Tagi Maolunga, i hiidinga ia e danuaa;

dono abodonu e dagodo ga hano ai!*

2 Goai e maua i de tala gi odi hegau sauaa a Tagi Maolunga,

gai goai e maua i de hai gi dohu danuaa dono tuhi?

3 E manuuia gilaadeu e hai hegau i de hagamodu muna heohi,

ma de hai hegau i de heohi i masavaa alodahi.

4 Tagi Maolunga, manadua mai huu au

i de masavaa aau e abodonu ange ai gi oo dangada,

gai balea mai au i dau hagaola gilaadeu;

5 gai gi gidee ai e au de manuuia o dangada aau gu hili,

gai au ga malangilangi ai madali doo huaahenua,

ma de tuhi madali oo dangada.

6 Gimaadeu gu haisala, bei hegau a omaadeu dubuna madagidagi;

gimaadeu gu hai mee dee heohi, ma de hai de baubau.

7 De masavaa o omaadeu dubuna e nnoho ai i Egypt,

gai gilaadeu tee hagamaanadu au hegau hagalele mouli;

gilaadeu ne ngalo dagodo o doo abodonu laumalie,

gai gilaadeu ne hai baasi adu gi de goe i gaogao Tai Mmea.† *

8 Aagai ia ne hagaola gilaadeu i hiidinga o dono ingoo,

gai ia ga hagaago mai ai dono sauaa mmahi.

9 Ia ne hagasee Tai Mmea, gai gu hai ga se gelegele mmasa;

ia ne dagi gilaadeu laa lo te vai, gu masa bei uda henua.*

10 Gai ia ne hagaola gilaadeu mai i olaadeu hagadaumee,

ma de hagaola gilaadeu mai i olaadeu hagadaumee mmahi.

11 Gai denga vai ne haoli olaadeu hagadaumee,

teai se gilaadeu ne ola.

12 Gai gilaadeu gu hagadonusia ana muna,

gai gilaadeu ga daahili ga tuhi ia.*

13 Aagai ne moolau delaadeu ngalo ana hegau;

gilaadeu tee tali gi iloo e gilaadeu ana hagatau.

14 Gai gilaadeu ne llodo mmao i denga gai i de vao,

gai gilaadeu ne hagatale de Maadua i lodo henua.*

15 Ia ne gaavange gi gilaadeu olaadeu mee ne dangidangi ai,

gai ne gaamai de mee hagamaakau gi olaadeu magavaa.

16 Gilaadeu ne magiaa ange gi Moses

ma Aaron, taane gu hagadabu ange gi Tagi Maolunga,*

17 gai de gelegele gu mahuge age ga holo Dathan,

ma de haoli dangada alodahi madali Abiram.

18 De ahi ne ula i magavaa olaadeu hagabuulinga,

ga dudu de gau baubau.

19 Gilaadeu ne hai dahi kaau gauligi i Horeb

ma de daumaha ange gi dahi diinonga baalanga.*

20 Gilaadeu ne hagahesuihagi de mahamaha o delaadeu Maadua

i dahi diinonga ne hagadulagi ange gi de kaau, e gai laa denga helii.

21 Gai gilaadeu ne ngalo de Maadua, delaadeu Ia Hagaola,

go de ia ne haia denga hegau maolunga i Egypt,

22 ma hegau hagalele mouli i de henua o Ham,

ma mee hagamaatagu i gaogao Tai Mmea.

23 Gai ia ne hagadaba bolo e daa gilaadeu gi maakau;

aagai Moses, dana daane ne hili,

ne dangidangi i olaadeu hiidinga i ono mada i mua,

ga hai ia gi dee daia gilaadeu gi maakau i dono bole.

24 Gai gilaadeu ne kino i de henua danuaa laa,

gai tee hagadonusia dana mee gu hagatoo donu ai.*

25 Gai gilaadeu ne nnanu i lodo olaadeu hale malo,

gai tee hagallongo ange gi muna a Tagi Maolunga.

26 Deelaa ai, ia ne haalo age dono lima ga hagatoo donu ange gi gilaadeu

bolo ia e daa donu gilaadeu gi maakau i de vao,

27 ma de hai olaadeu hagadiilinga gi nnoho saele i daho denga huaahenua,

aama de hai gi mavaevae saele gilaadeu gi denga henua gee.*

28 Gilaadeu e hagapigi ange gi Baal o Peor,

ma de gai mee e sigidaumaha ange gi denga diinonga e dee mouli laa;*

29 gai gilaadeu ne hai ga lili Tagi Maolunga i alaadeu hegau baubau,

gai de mee hagamaakau gu humai gi gilaadeu.

30 Aagai Phinehas ne hidi age ga daa gu maakau dangada gu haisala laa,

gai de mee hagamaakau laa gu tuu.

31 Gai de hegau nei ne hai ga hagabinga ia bolo se daane heohi

i de atangada e loomai i muli mai.

32 Gilaadeu ne hai ga lili Tagi Maolunga i gaogao de vai o Meribah,

gai de hai ngadaa ne duu ange gi Moses i olaadeu hiidinga,*

33 go hiidinga gilaadeu ne hai baasi ange gi de Hagasaalunga o de Maadua,

deelaa ai, Moses tee maanadu donu ana muna ne tala.

34 Gilaadeu tee daa gi maakau denga huaahenua,

bei de hai a Tagi Maolunga gu tala ange ai gi gilaadeu,*

35 aagai gilaadeu ne hulo ga hai bodu ange gi dangada i denga huaahenua laa

ma de ago ange i alaadeu dahulinga.

36 Gilaadeu ne daumaha ange gi diinonga o denga huaahenua,

gai olaadeu lodo gu noodia i de mee nei.

37 Gilaadeu ne sigidaumaha ange alaadeu dama daane

ma damaa hine gi denga hagasaalunga baubau;*

38 gilaadeu ne hai ga ssali dodo o dangada e dee haisala,

go dodo o alaadeu dama daane ma damaa hine,

go dama alaadeu ne sigidaumaha ange gi denga diinonga o Canaan;

gai de henua gu hakino gee i denga dodo.*

39 Gai gilaadeu gu hakino gee i alaadeu hegau ne hai,

gilaadeu ne hai hegau bei de hine hai be se manu.

40 Deelaa ai, Tagi Maolunga gu lili i ono dangada,

ma de kino i dangada o dono boolonga.*

41 Ia ne dugu ange denga huaahenua gi hagadee kii ina gilaadeu,

ma de hai olaadeu hagadaumee gi dagina gilaadeu.

42 Olaadeu hagadaumee ne vaivai hai gilaadeu,

ma de hai gilaadeu gi nnoho i lalo olaadeu sauaa.

43 Ne lagolago hanonga aana ne hagaola ai gilaadeu,

gai gilaadeu ne daudali donu huu i alaadeu hagatau,

gai olaadeu baubau gu hai gilaadeu ma gu maolalo.

44 Gai ia ne galo ange ga tilo delaadeu duasala,

i de masavaa aana ne langona ai delaadeu tangi.

45 Gai ia ne manadua dana hagatoo donu hagaheloongoi,

ga sui dana maanadu ga abodonu ange gi gilaadeu.

46 Gai ia ne hai dangada ne hagadee kii ina gilaadeu

gi lodo aaloha ange gi gilaadeu.

47 Tagi Maolunga, demaadeu Maadua, hagaola ina gimaadeu;

hagaahea mai gimaadeu i daho denga huaahenua,

gai gimaadeu ga hagadegi ai doo ingoo dabu

ma de hagamahamaha goe i de tuhi.*

48 Hagadegi ina Tagi Maolunga, de Maadua o Israel,

mai i de masavaa e dee ngado mai

ga dae ai gi de masavaa e dee ngado mai.

Gai dangada alodahi gi hai ange, “Amen!”

Duuhia Tagi Maolunga!

De lima beebaa

107

(Psalm 107—150)

1 Hagaahe ange de abodonu gi Tagi Maolunga, go hiidinga ia e danuaa;

dono abodonu e dee helui donu ga hano ai.*

2 Gilaadeu a Tagi Maolunga gu hagaola gi daalaa mee nei —

go gilaadeu aana gu hagaola mai i olaadeu hagadaumee,

3 ma gilaadeu aana gu hagaahe mai i denga henua gee,

i dua ma dai, aama ngaiho ma ngaage.

4 Hanu gilaadeu ne silivaahea saele i lodo henua,

tee maua e gilaadeu gi gidee dahi aduhale e nnoho ai.

5 Gilaadeu ne hiikai ma de hieunu,

gai gu baageaa olaadeu lodo.

6 Gai gilaadeu ne tangi ange gi Tagi Maolunga i delaadeu hai ngadaa,

gai ia ga hagaola gilaadeu mai i olaadeu duasala.

7 Ia ne dagi gilaadeu i de haiava soe

ga kave gilaadeu gi nnoho i dahi aduhale.

8 Gilaadeu gi hagadegi ina Tagi Maolunga i hiidinga dono abodonu,

ma ana hegau hagalele mouli ange gi dangada.

9 Ia e hagaunu gi boobosu gilaadeu e hieunu,

gai e haangai gi boobosu gilaadeu e hiikai i mee danuaa.

10 Hanu ne nnoho i lo te goohunga ma de gohu boo dangodango,

gilaadeu i lo te hale pono e duasala i denga daula baalanga,

11 go hiidinga gilaadeu ne hai baasi ange gi muna a de Maadua,

ma de hagangadi mee agoago a de Ia Maolunga Mmao laa.

12 Deelaa ai, ia ne hagaduasala gilaadeu i hegau daemaha;

gilaadeu ne baakuu, gai teai ne balea ange gilaadeu.

13 Gilaadeu ne tangi ange gi Tagi Maolunga i delaadeu hai ngadaa,

gai ia ga hagaola gilaadeu mai i olaadeu duasala.

14 Ia ne hagassao mai gilaadeu i lo te goohunga ma de gohu boo dangodango,

ma de duuduu olaadeu mee e noonooa ai laa.

15 Gilaadeu gi hagadegi ina Tagi Maolunga i hiidinga dono abodonu,

ma ana hegau hagalele mouli ange gi dangada.

16 Gai ia e oha denga haitoga bronze,

ma de duuduu lua denga mee hagamakaga e hai i iron.

17 Hanu gilaadeu ne llodo ssenga i hiidinga olaadeu haisala,

gai ne hagaduasala i hiidinga olaadeu baubau.

18 Gilaadeu ne kino i de gaimee,

gai gilaadeu ne dai maakau donu.

19 Gai gilaadeu ne tangi ange gi Tagi Maolunga i delaadeu hai ngadaa,

gai ia ga hagaola gilaadeu mai i olaadeu duasala.

20 Ia ne tala donu huu de muna, gai gilaadeu gu ieiangi,

gai ne hagaola gilaadeu mai i de magau.

21 Gilaadeu gi hagadegi ina Tagi Maolunga i hiidinga dono abodonu,

ma ana hegau hagalele mouli ange gi dangada.

22 Gilaadeu gi haia denga sigidaumaha o de hagadegi,

ma de tala ana mee gu hai i denga daahili hagamalangilangi!

23 Hanu gilaadeu ne loiho gi denga vaga i honga tai;

gilaadeu ni dangada hagao mee i honga tai laumalie.

24 Gilaadeu gu gidee denga hegau a Tagi Maolunga,

go ana hegau hagalele mouli ne hai i honga tai.

25 Ia ne basa donu huu, gai gu ssau de madangi mmahi,

ga hagabeabeau honga tai.

26 Gilaadeu ne loage gi de langi, ma de loiho gi lodo mommee kelo;

gai gu baageaa olaadeu lodo i hiidinga o olaadeu hai ngadaa.

27 Gilaadeu gu ssee saele bei dagodo o tangada senga,

gilaadeu gu dee iloo be ni aha alaadeu e hai.

28 Gai gilaadeu ga tangi ange gi Tagi Maolunga i delaadeu hai ngadaa,

gai ia ga hagaola gilaadeu mai i olaadeu duasala.

29 Ia ne hai gi sili de madangi,

gai gu malino honga tai.

30 Gai gilaadeu gu malangilangi i de malino,

gai ia ne dagi gilaadeu gi taulanga olaadeu e llodo ai.

31 Gilaadeu gi hagadegi ina Tagi Maolunga i hiidinga dono abodonu,

ma ana hegau hagalele mouli ange gi dangada!

32 Gilaadeu gi hagaamua ina ia i daho de hagabuulingaa dangada,

ma de tuhi ia madali de hagabuulinga o denga dagi.

33 Ia e hai denga saalingaa vai gi bei de vao,

gai denga saalingaa vai gi se gelegele mmasa,

34 de gelegele iai manu hhua lagolago gi se gelegele e dee ssomo ai manu,

i hiidinga baubau o dangada e nnoho i kilaa.

35 Ia e hai de vao gi se mommee iai denga vai,

gai de gelegele mmasa gi se mommee iai denga saalingaa vai.

36 Gai ia ne gaamai gilaadeu e hiikai gi nnoho i kilaa,

gai gilaadeu ne hagaduu dahi aduhale ga nnoho ai.

37 Gilaadeu ne doo denga veelenga, ma denga veelengaa grape

gai ne lagolago hua ne maua ai.

38 Ia ne hagamanuuia gilaadeu, gai gilaadeu ne hagadili ga kona de soa;

gai ia tee hai gi sogoisi mai alaadeu manu haangai.

39 Gai gilaadeu ne sogoisi mai, ma de hagangadi mee ina

i delaadeu vaivai haia, ma de duasala, aama de daemaha;

40 ia ne kino i de gau aamua,

ma de hai gilaadeu gi silivaahea saele i de vao e deai se haiava iai.

41 Aagai ia e hagaola de gau hagaau aloha mai i olaadeu duasala,

ma de hai olaadeu huaabodu gi soa bei dagodo o denga hagabuulingaa ssiibi.

42 De gau heohi e malangilangi naa i delaadeu gide mee nei;

gai de gau baubau gu dee mmuu naa.

43 Tangada heiangi gi daohia mee nei;

gai ia gi manadua de abodonu o Tagi Maolunga.

108

Se daahili. Se Psalm nii David

1 De Maadua, ogu lodo e dee sui donu.

Au e daahili ma de tuhi goe!

2 De harp ma de lyre, gooluu aalahage;

au e alahage naa hogi i taiao gohugohu!

3 Tagi Maolunga, au e hagaahe adu de abodonu i magavaa o denga huaadangada;

au e daahili ga tuhi goe i magavaa o denga huaahenua.

4 Go hiidinga doo abodonu e maolunga ange i de langi;

doo hai hegau i de mee abodonu e dae gi lo te langi i lunga.

5 De Maadua, doo hagaamua e maolunga ange i de langi,

gai doo mahamaha gi dae gi henua i lalo alodahi.

6 Hagaola ina mai gimaadeu i doo lima madau,

ma de basa mai gi agu dalodalo,

gi ola ai gilaadeu oou e aloha ai.

7 De Maadua gu basa mai i dono mommee dabu:

“Au e vaevae naa Shechem i de malangilangi,

ma de haide de geelonga o Succoth.

8 Niiogu Gilead, niiogu Manasseh;

Ephraim go dogu goobai baalanga;

Judah go dagu laagau hodooligi.

9 Moab go dogu beisini gaugau;

au e maga ange dogu mee vae gi honga o Edom;

gai au e oo e tala dogu kii i Philistia.”

10 Goai e gaavee au gi de aduhale buibui laa?

Goai e dagina ngau gi Edom?

11 De Maadua, e dee go koe ne dilia laa gimaadeu,

gai gu dee hano madali omaadeu hagabuulinga hebagi?

12 Balea mai gimaadeu e hebagi ange ai gi de hagadaumee,

go hiidinga de bale mai i daho dangada e deai ono haigamaiana.

13 Go de Maadua e hagammahi gimaadeu,

gai go ia e hagadee kii ina omaadeu hagadaumee.

109

Ange gi tagi o taahili. Se Psalm nii David

1 De Maadua, de ia aagu e tuhi,

aude noho gi dee muu.

2 De gau baubau ma de hadu muna gu hagabaubau au;

gilaadeu gu hai baasi mai gi de au i alaadeu muna hhadu.

3 Gilaadeu e duuli au i alaadeu muna hagabaubau,

gilaadeu e hebagi mai gi de au, i teai hiidinga.

4 Gilaadeu e sui mai dogu aloha i de hagabaubau au;

aagai au e hagaduu ngae i talodalo.

5 Gilaadeu e sui mai dagu danuaa ne hai i de baubau,

ma de sui mai dogu aloha i de kino.

6 Hilia ange dahi dangada baubau gi hai baasi ange gi de ia,

gai dahi ono hagadaumee gi hagabaubau ina ia.

7 De masavaa e hagamodu ai ono muna, gai hagabuu ina ange saalaa gi de ia;

gai ana dalodalo gi hagabinga bolo se haisala.

8 Gi sogoisi ono laangi e mouli ai;

gai dono duulanga gi gaavange gi dahi dangada gee.*

9 Ana dama gi deai olaadeu damana,

gai dono bodu gi se hine hagaaloha.

10 Ana dama gi silivaahea saele, gi dangidangi i alaadeu gai;

gai gilaadeu gi dee nnoho i olaadeu mommee gu maoha laa.

11 Tangada oona e muli ange aagena gi gaavee ono goloa alodahi;

gai dangada gi gaavee mee alodahi oona ne hai hegau ange aagena.

12 Gai gi deai e abodonu ange gi de ia,

aabe gi aloha ange gi ana dama i dua dono magau!

13 Dono aamuli gi odi i de maakau;

gai sooloa gi deai olaadeu ingoo mai i de atangada i olaadeu dua.

14 Tagi Maolunga gi dee ngalo donu baubau o ono maadua,

gai gi dee sooloa donu haisala o dono dinana.

15 Olaadeu haisala gi daakodo donu huu

i mada i mua o Tagi Maolunga i masavaa alodahi,

gai ia ga hai ai gi deai dangada e manadua gilaadeu i de henua.

16 Go hiidinga ia tee maanadu de hai hegau i de abodonu,

gai ne vaivai hai de gau hagaau aloha ma de duasala,

aama gilaadeu e daemaha mmao laa.

17 Ia e lodo mmao e basa hagamalaia dangada —

deelaa ai, de malaia gi ahe ange donu huu gi de ia;

ia tee malangilangi i de hagamanuuia dangada —

deelaa ai, de manuuia gi mmao gee i de ia.

18 De hagamalaia e saabini ia, bei de malo oona e gahu ai laa,

gai gu ulu gi ono lodo bei denga vai,

gai gu bei denga lolo i lodo ono ivi.

19 De hagamalaia gi bei de malo e saabini ai laa ia,

ma de beele e nnoa ai laa dono ungaalodo ga hano ai.

20 Gai gi deenei de hagaoanga a Tagi Maolunga

e gaavange gi gilaadeu e hagabaubau ina ogu dagodo,

ma gilaadeu e pasa baubau i de au.

21 Aagai koe, Tagi Maolunga, dogu Ia Aamua,

abodonu mai gi de au, i hiidinga o doo ingoo;

gai hagaola ina mai au i hiidinga doo abodonu.

22 Au gu duasala ma de hagaaloha ogu dagodo,

gai ogu lodo gu daemaha mmao.

23 Au gu bei de goohunga i de ahiahi gu dai lilo laa,

gai au gu bei de itebuubuu e luuluu ina laa ga doo.

24 Luoogu vae gu pole i dogu hagahiigai,

gai au gu bangabanga ma de saava.

25 Au gu se mee e kada ai dangada;

gilaadeu e geugeu olaadeu biho i delaadeu gide au.*

26 Tagi Maolunga, dogu Maadua, balea mai au;

hagaola ina mai au bei dagodo o doo abodonu.

27 Haia gi iloo e gilaadeu bolo go koe donu ne haia de hegau nei,

Tagi Maolunga, go koe donu ne haia de mee nei.

28 Gilaadeu gi hagamalaia ina au, aagai koe ga hagamanuuia ai au;

gilaadeu e hebagi mai gi de au gi dee kii;

aagai au, doo dangada hai hegau gi malangilangi.

29 Gai gi deai se hagadubu o dangada e hagabaubau ina au,

gai gilaadeu gi hagauda ina togaa bei de malo laa daha.

30 Au e tuhi donu Tagi Maolunga;

au e tuhi ia i magavaa o dangada soa.

31 Ia e duu i de madau e bale ange ai tangada hagaaloha,

e hagamouli ia mai i gilaadeu gu gaavange ia e daa gi magau.

110

Se Psalm nii David

1 Tagi Maolunga ne hai ange gi dogu Ia Aamua,

“Noho i dogu baasi madau,

ga dae ai gi dagu hai oo hagadaumee

go de mee e dugu ange aagena luoo vae.” *

2 Tagi Maolunga e haalo ina mai dau laagau hodooligi sauaa i Zion,

gai koe e dagi naa i magavaa o oo hagadaumee.

3 Oo dangada e malangilangi naa i de daudali adu

i de masavaa o de hebagi, i honga de mounga dabu.*

Gai oo daane e loomai naa gi oo daha

bei dagodo o de mee suungia i taiao.

4 Tagi Maolunga gu hagatoo donu

gai ia e dee sui naa donu dana hagatoo donu:

“Koe se dangada haimeedabu ga hano ai,

bei dagodo o Melkizedek.” *

5 De Ia Aamua e duu i doo baasi madau;

ia e hagadee kii naa denga hodooligi i de laangi o dono lili.

6 Ia e hagamodu naa muna o denga huaahenua,

ga hhao olaadeu mommee gi honu i de gau maakau;

ia e daa naa denga dagi o henua i lalo alodahi.

7 Ia e unu naa i ssaalingaa vai i gaogao de haiava;

deelaa ai, ia gu mmahi age.

111

1 Duuhia Tagi Maolunga!*

Au e hagaahe ange de abodonu gi Tagi Maolunga i ogu lodo alodahi,

i magavaa o de hagabuulinga o olaadeu e heohi.

2 Hegau a Tagi Maolunga e maolunga mmao,

gai dangada e malangilangi ai e hagamaumau mee nei.

3 Ana hegau e honu i de mahamaha ma de hagadubu,

gai dono heohi e dagodo ga hano ai.

4 Ia gu hai gi dee ngalo ana hegau hagalele mouli;

Tagi Maolunga e degi ma de lodo aloha.

5 Ia e gaavange gai a dangada e maatagu i de ia;

ia e dee ngalo donu dana hagatoo donu hagaheloongoi.

6 Ia gu hagaago ange gi ono dangada ana hegau sauaa,

i dana gaavange gi gilaadeu henua o denga huaahenua.

7 Ia e hai hegau i de muna abodonu ma de heohi;

ana muna alodahi ni muna abodonu,

8 gai ne hai gi daakodo ga hano ai e dee ngado mai,

gai ne hai hegau i de mee abodonu aama de heohi.

9 Ia ne hagaola ono dangada;

ia ne hai dana hagatoo donu hagaheloongoi gi dagodo ga hano ai,

dono ingoo e dabu gai e hagamaatagu.

10 De madagu i Tagi Maolunga go taamada o de heiangi;

dangada alodahi e seesee i ana hainga e tonu danuaa ange.

Dono tuhi gi dee helui ga hano ai!*

112

1 Duuhia Tagi Maolunga!*

E manuuia tangada e madagu i Tagi Maolunga,

ma de malangilangi mmao i ana hainga.

2 Dono aamuli e maolunga naa i honga de henua;

de atangada o tangada heohi e manuuia naa.

3 Dono hale iai de lava ma goloa lagolago;

gai dono heohi e dagodo ga hano ai.

4 De maalama e hagamaalama gilaadeu e heohi i de masavaa e gohu ai,

go hiidinga gilaadeu e abodonu ma de lodo aaloha aama de heohi.

5 Tanuaa e humai naa gi tangada abodonu ma de gaavange sseene gi dangada,

go tangada e hai hegau i de hagamodu heohi.

6 Ni muna abodonu, tangada heohi e dee baguu naa donu;

gai dangada e dee ngalo naa donu ia ga hano ai.

7 Ia e dee madagu donu i denga longo hagamanavasaa;

ia e duu ma e makaga, gai e hagadonusia Tagi Maolunga.

8 Ono lodo e baba, ia e dee madagu donu,

ga dae ai gi dana gidee tee kii o ono hagadaumee.

9 Ia e ngadi gaavange mee gi gilaadeu e duasala,

gai dono heohi e dagodo ga hano ai,

dono hanga e laumalie mmao dono hagadubu.*

10 Tangada baubau e lili i dana gidee mee nei;

ia e kadi naa ono niho ma de madagu;

gai mee o tangada baubau e lodo ai e llilo naa donu.

113

1 Duuhia Tagi Maolunga!*

De gau hai hegau o Tagi Maolunga, duuhia ia,

duuhia de ingoo o Tagi Maolunga.

2 Hagadegi ina de ingoo o Tagi Maolunga

mai iainei ga hano ai e dee ngado mai.

3 Gai hagadegi ina de ingoo o Tagi Maolunga

mai i de sobo age o de laa ga dae ai gi de danu!

4 Tagi Maolunga e aamua ange i denga huaahenua alodahi,

dono mahamaha e maolunga ange i de langi.

5 Gai goai e bei dagodo o Tagi Maolunga taadeu Maadua;

go de ia e noho i dono nohoanga maolunga,

6 gai go de ia e ino iho e tilo

honga de langi ma henua i lalo?

7 Ia e hai gi hiihidi age de gau hagaau aloha mai i lodo gelegele,

gai e hai gi tuu age gilaadeu e duasala mai i lodo lehu;

8 ia e hai gilaadeu gi nnoho madali de gau aamua,

madali gilaadeu e dagina ono dangada.

9 Ia e gaavange naa gi de hine dee hua dahi huaabodu,

gai ia gi se dinana e malangilangi i ana dama.

Duuhia Tagi Maolunga!

114

1 De masavaa o Israel ne sao ai ga hano gee mai i Egypt,

gai dangada o Jacob ne hulo gee mai i daho dangada e pasa i muna henua gee,*

2 gai Judah ne hai go de mommee dabu o de Maadua,

gai Israel go dono mommee e hodooligi ai.

3 Tai ne gidee, gai gu savini ga hano,

ssaalingaa vai go Jordan ne ahe dua.*

4 Denga mounga ne llele saele bei denga ssiibi daane;

denga duuduu ne llele saele bei denga ssiibi gauligi.

5 Tai, gu aha gu savini ai laa goe ma gu hano?

Jordan, gu aha gu ahe dua ai laa goe?

6 Denga mounga, gu aha gu llele saele ai naa goodou bei denga ssiibi daane?

Denga duuduu, gu aha gu llele saele ai naa goodou bei denga ssiibi gauligi?

7 Henua i lalo, bolebole i mada luu mada o de Ia Aamua,

ma mada luu mada o de Maadua o Jacob,

8 go de ia ne haia de baba ga se mommee e hhao ai vai,

gai ne hai de baba ga se saalingaa vai.*

115

1 Tagi Maolunga, e dee niiomaadeu, e dee niiomaadeu,

aagai niiou de mahamaha,

i hiidinga doo abodonu, ma doo hai hegau i de muna abodonu.

2 Gu aha gu hagataba ai denga huaahenua,

“I hee iai delaadeu Maadua?”

3 Demaadeu Maadua e noho i de langi;

ia e hai be se aha aana e lodo e hai.

4 Aagai olaadeu diinonga ni mee e hai i selevaa ma goolo,

gai ne hai i lima o dangada.*

5 E hanu olaadeu ngudu, aagai e dee maua i de pasa;

e hanu olaadeu ganomada, aagai e dee maua gi gidee;

6 e hanu olaadeu dalinga, aagai e dee maua i de hagallongo;

e hanu olaadeu usu, aagai e dee maua i de hagadungu;

7 e hanu olaadeu lima, aagai e dee maua i de poo ange dahi mee;

e hanu olaadeu vae, aagai e dee maua i de seesee;

aagai e dee maua hogi i de hai dahi damaa leo daudahi.

8 Dangada e haia denga diinonga e bei donu olaadeu dagodo,

gai e bei ai hogi gilaadeu e hagadonusia mee nei.

9 De gau Israel, goodou kai ange gi Tagi Maolunga!

Ia go delaadeu bale ma delaadeu mee hungihungi.

10 De aamuli o Aaron, goodou kai ange gi Tagi Maolunga!

Ia go delaadeu bale ma delaadeu mee hungihungi.

11 Dangada e maatagu i Tagi Maolunga, goodou kai ange gi Tagi Maolunga!

Ia go delaadeu bale ma delaadeu mee hungihungi.

12 Tagi Maolunga e dee ngalo donu gidaadeu;

ia e hagamanuuia naa gidaadeu.

Ia e hagamanuuia naa de aamuli o Israel;

ia e hagamanuuia naa de aamuli o Aaron.

13 Ia e hagamanuuia naa gilaadeu e maatagu i de ia,

go de gau maolalo ma de gau maolunga.*

14 Tagi Maolunga gi haia gi hagadagadaga age goodou,

go goodou alodahi ma oodou dama.

15 Tagi Maolunga gi hagamanuuia ina goodou,

go de ia ne haia de langi ma henua i lalo.

16 De langi niio Tagi Maolunga,

aagai henua i lalo gu lava i dana gaavange gi dangada.

17 De gau maakau e dee maua i de tuhi Tagi Maolunga,

aabe go dangada gu loiho gi de mommee e dee mmuu ai dangada.*

18 Gai gimaadeu e hagadegi Tagi Maolunga,

mai iainei ga hano ai e dee ngado mai.

Duuhia Tagi Maolunga!*

116

1 Au e aloha i Tagi Maolunga, i hiidinga ia ne hagallongo dogu leo,

ma dogu dangidangi i de abodonu.

2 Ia ne huli mai dono dalinga gi de au,

deenei ai, au e hagahi ange ia i taulooloa dogu mouli.

3 Denga daula o de magau gu vini au;

de hagaduasala o de magau gu haoli au;

gai au gu dee baba ma de manavasaa.

4 Gai au ne hagahi ange de ingoo o Tagi Maolunga, ga hai ange,

“Tagi Maolunga, au e dangidangi adu, hagaola ina mai au!”

5 Tagi Maolunga e degi ma de heohi,

taadeu Maadua e honu i de lodo aloha.

6 Tagi Maolunga e buibui gilaadeu e hagaaloha;

de masavaa oogu ne duasala ai, gai ia ne hagamouli au.

7 Dogu hagasaalunga, koe gi ahe ange gi noho baba,

go hiidinga Tagi Maolunga gu abodonu adu gi de goe.

8 Koe gu hagaola dogu mouli mai i de magau,

ma de ssolo loimada i luoogu mada,

aama de daohi luoogu vae gi dee baguu ai au.

9 Tagi Maolunga, au e seesee i mada luoo mada

i de masavaa oogu e mouli ai.

10 Au ne hagadonusia, gai ga hagadaba naa donu au,

“Au gu duasala mmao.” *

11 Gai au ne hagadaba i dogu madagu,

“Dangada alodahi ni dangada hadu muna.”

12 Se aha aagu e hagao ange ai Tagi Maolunga

i de laumalie dono abodonu mai gi de au?

13 Au e daohi age de ubu o de hagaola,

ma de dalodalo ange gi de ingoo o Tagi Maolunga.

14 Au e hagasula naa agu hagatoo donu ange gi Tagi Maolunga,

i madamada o ono dangada alodahi.

15 Se mee hagamogomogo i daho Tagi Maolunga

de maakau o ono dangada dabu.

16 Tagi Maolunga, go au donu doo dangada hai hegau;

go au doo dangada hai hegau,

go tama daane a doo hahine hai hegau;

koe gu tala ogu mee e nnoa ai.

17 Tagi Maolunga, au e hai ssigidaumaha o de hagadegi,

aama de hagahi adu goe.

18 Au e hagasula naa agu hagatoo donu ange gi Tagi Maolunga,

i madamada o ono dangada alodahi,

19 i lo te buibui o de hale o Tagi Maolunga,

i de aduhale go Jerusalem.

Duuhia Tagi Maolunga!*

117

1 Denga huaahenua alodahi, duuhia Tagi Maolunga!

Denga huaadangada alodahi, hagaamua ina ia!*

2 I hiidinga ia e abodonu mai mmao gi gidaadeu;

gai dono hai hegau i de mee abodonu e dagodo ga hano ai.

Duuhia Tagi Maolunga!*

118

1 Hagaahea ange de abodonu gi Tagi Maolunga, go hiidinga ia e danuaa;

dono abodonu e dagodo ga hano ai.*

2 De gau Israel gi hagataba,

“Dono abodonu e dagodo ga hano ai.”

3 De aamuli o Aaron gi hagataba,

“Dono abodonu e dagodo ga hano ai.”

4 Alodahi e maatagu i Tagi Maolunga gi hagataba,

“Dono abodonu e dagodo ga hano ai.”

5 Au ne hagahi Tagi Maolunga i dogu duasala,

gai ia ne basa mai gi dagu dalodalo, ga hai gi ilaage au.

6 Tagi Maolunga e hagabuni mai donu gi de au;

au e dee madagu donu.

Ni aha naa donu a dahi dangada e maua i de hai mai gi de au?*

7 Tagi Maolunga e hagabuni mai gi de au ma de bale mai au;

au e gidee naa de hagadee kii ina o dangada e kino i de au.

8 E danuaa ange taadeu buibui i daho Tagi Maolunga

i taadeu hagadonu dahi dangada.

9 E danuaa ange taadeu buibui i daho Tagi Maolunga

i taadeu hagadonu dagi o de henua.

10 Denga huaahenua alodahi gu duuli au;

gai au ne hagadee kii gilaadeu i de ingoo o Tagi Maolunga.

11 Gilaadeu gu duuli au, gilaadeu gu duuli donu au;

gai au ne hagadee kii gilaadeu i de ingoo o Tagi Maolunga.

12 Gilaadeu ne duuli au bei denga lango hai hooni;

gilaadeu e moolau de made bei de ahi i lodo manu daladala;

au ne hagadee kii gilaadeu i de ingoo o Tagi Maolunga.

13 Au ne usuhia donu ga dai baguu,

gai Tagi Maolunga ne bale mai au.

14 Go Tagi Maolunga ogu mahi ma dagu daahili,

gai go ia dogu Ia Hagaola.*

15 Hagalaangona adu de hevaalogi o olaadeu e heohi i de malangilangi ma de kii

i lodo olaadeu hale malo:

“De lima madau o Tagi Maolunga gu hagaago mai ono mmahi!

16 De lima madau o Tagi Maolunga gu kii;

de lima madau o Tagi Maolunga gu hagaago mai ono mmahi!”

17 Au e dee magau donu aagai e mouli,

ga tala dagodo hegau hagalele mouli a Tagi Maolunga.

18 Tagi Maolunga ne kona mmao dana hagaduasala au,

aagai tee daa donu au gi magau.

19 Huugea mai gi de au denga haitoga o de heohi,

gai au ga ulu ai e hagadegi Tagi Maolunga.

20 Deenei de haitoga o Tagi Maolunga;

gai go gilaadeu e heohi e ulu ai.

21 Au e hagadegi goe, i hiidinga koe ne basa mai gi dagu dalodalo;

go koe dogu Ia Hagaola.

22 De hadu a de gau hagatuu hale ne hagangadi mee

gu hai go de hadu i tege.* *

23 De mee nei go Tagi Maolunga ne haia,

gai e hagalele mouli i taadeu tilo.

24 Deenei de laangi a Tagi Maolunga ne hai;

gidaadeu gi malangilangi ma de llodo danuaa ai.

25 Tagi Maolunga, gimaadeu e dangidangi adu,

hagaola ina gimaadeu!

Tagi Maolunga, gimaadeu e dangidangi adu,

haia gi hagadagadaga age gimaadeu!*

26 E manuuia tangada e humai i de ingoo o Tagi Maolunga.

Gimaadeu e hagamanuuia goodou mai i de hale o Tagi Maolunga.

27 Iahweh go de Maadua,

gai ia ne hai dono maalama gi hagamaalama ina gimaadeu.

Noodia ange de manu o ssigidaumaha i daula

gi denga hanga o de mommee o ssigidaumaha.

28 Go koe donu dogu Maadua, au e hagaahe adu de abodonu gi de goe;

go koe dogu Maadua, au e hagaamua goe.

29 Hagaahea ange de abodonu gi Tagi Maolunga, go hiidinga ia e danuaa;

dono abodonu e dagodo ga hano ai.

119

Aleph

1 E manuuia gilaadeu e dee haisala,

i delaadeu daudali i hainga a Tagi Maolunga.

2 E manuuia gilaadeu e daohia ana muna,

ma de ssala ia i olaadeu lodo alodahi,

3 gai e dee hai hegau i mee dee heohi,

aagai gilaadeu e seesee i ono lodo.

4 Koe gu lava i de hagaduu au muna gu hagasauaa

gai dangada gi kana ange gi daohia.

5 Mee naa gi maua e au i de daohi gi makaga

ga daudali i au muna gu hagasauaa!

6 Gai gi dee hagadogaa ina ai au,

i dagu daumada au hainga alodahi.

7 Au e tuhi goe i de lodo se muna abodonu,

i de masavaa aagu ne iloo ai dau hagamodu.

8 Au e daohi au hainga gu hagasauaa;

aude dilia loo au!

Beth

9 Dee hee de hai a dahi dama daane e hai ai gi gilimalali dono mouli?

Go dana dagitilo ga daudali i au muna.

10 Au e ssala goe i ogu lodo alodahi;

koe gi dee dugua ngau gi hano gee i au hainga!

11 Au e doange au muna i ogu lodo,

gi dee haisala adu ai au gi de goe.

12 Tagi Maolunga, au e hagadegi goe;

agoago ina mai au i au hainga gu hagasauaa!

13 Au e tala hagamodu alodahi

aau gu tala mai.

14 Au e kii ange dogu malangilangi i de daudali i au muna

i dogu malangilangi i goloa lagolago.

15 Au e hagamaumau au muna gu hagasauaa,

ma de hagasaele dagodo o oo haiava.

16 Au e malangilangi i au hainga gu hagasauaa;

au e dee ngalo naa donu au muna.

Gimel

17 Koe gi abodonu mai gi de au, doo dangada hai hegau, gi mouli ai au,

au e daohi naa donu au muna.

18 Koe gi huugea luoogu ganomada,

gi donu ange ai au gi mee hagalele mouli i lodo au hainga.

19 Au se dangada e noho gaainga i henua i lalo;

koe gi dee hagamuunia au muna i de au!

20 Au e kona mmao de maanadu

au hagamodu i masavaa alodahi.

21 Koe e hagasee de gau hagamaolunga, go gilaadeu gu maalaia,

gilaadeu ni dangada gu hulo gee i au hainga.

22 Aude dugua ange gilaadeu gi hagadogaa ina ngau,

go hiidinga au e daohi au muna.

23 Gai ga hagabuni naa donu denga dagi

e hagatau de hai baasi mai ai gi de au,

gai au, doo dangada hai hegau, e hagamaumau au hainga gu hagasauaa.

24 Au e malangilangi i au muna,

gai go au muna dogu ia bale.

Daleth

25 Au gu dagodo gi lalo i lo te gelegele;

hagaola ina dogu mouli bei dagodo au muna!

26 Au ne tala adu ogu dagodo, gai koe ne basa mai gi agu dalodalo;

agoagona mai au i au hainga gu hagasauaa.

27 Haia gi donu ange au gi au muna gu hagasauaa,

gai au ga hagamaumau ai dagodo o au hegau hagalele mouli.

28 Au gu deai ogu mahi i de daemaha ogu lodo;

koe gi hagamaamaane ina ogu lodo, bei dagodo o au muna.

29 Gaavee gee de hadu muna mai i ogu daha,

gai agoagona mai au i au hainga i hiidinga doo abodonu.

30 Au gu hilihili de hai hegau i de muna abodonu,

au gu dugu au hagamodu i ogu mada i mua.

31 Tagi Maolunga, au e daohi au hainga;

koe gi dee dugua ange au gi de hagadogaa.

32 Au e savini i lo te haiava o au hainga,

go hiidinga koe gu hai gi donu danuaa ange au.

He

33 Tagi Maolunga, agoagona mai au i au hainga gu hagasauaa,

gai au ga daohi ga dae ai gi de hagaodi.

34 Haia gi donu ange au, gai au ga daohi dau hainga

ma de daudali i mee nei i ogu lodo alodahi.

35 Dagina huu au i de haiava o au hainga,

go hiidinga au e malangilangi ai.

36 Hagahulia ange ogu lodo gi au muna,

e dee go de nnoo hagamau mee.

37 Hagahulia gee luoogu mada i mee e deai olaadeu haigamaiana;

gai hagaola ina dogu mouli gi bei dagodo o au muna.

38 Hagasula ina dau hagatoo donu ange gi doo dangada hai hegau,

gi maatagu ai dangada i de goe.

39 Gaavee gee togaa oogu e madagu ai laa;

go hiidinga au hagamodu e danuaa.

40 Tilo, au e lodo mmao i au muna gu hagasauaa.

Koe gi daohia dogu mouli i hiidinga koe e heohi.

Vav

41 Tagi Maolunga, abodonu mai gi de au,

gai hagaola ina ngau bei dagodo o au muna,

42 gi maua ai e au i de basa ange gi gilaadeu e hagadogaa ina ngau,

i hiidinga au e hagadonusia au muna.

43 Koe gi dee aaua gee au muna heohi mai i lo togu ngudu,

go hiidinga dagu tali hagalodolodo go au hagamodu.

44 Au e duudagi de daohi au hainga,

ga hano ai e dee ngado mai;

45 gai au e maua naa i de seesee i de ilaage,

go hiidinga au e hagaduu ngae ma e daudali i au muna gu hagasauaa.

46 Au e tala hogi au muna i madamada o denga hodooligi,

gai au e dee dogaa naa donu;

47 gai au e malangilangi i au hainga,

i hiidinga au e lodo ai mmao.

48 Au e hagadubu au hainga ma de lodo ai,

gai au e maanadu au hainga gu hagasauaa.

Zayin

49 Manadua au muna ange gi doo dangada hai hegau,

go muna ne hai ai gi dahi agu tali hagalodolodo.

50 Deenei de mee e hagaaneane ina ogu lodo i dogu duasala:

au muna e daohi dogu mouli.

51 De gau hagamaolunga e hakadanga i de au,

aagai au e dee hano gee donu i au hainga.

52 Tagi Maolunga, au e manadua au hagamodu madagidagi,

gai mee nei e hagaaneane ogu lodo.

53 Au gu lili mmao i hiidinga de gau baubau,

gu tili gee au hainga.

54 Au hainga gu hagasauaa go agu daahili

i dogu noho gaainga i henua i lalo nei.

55 Tagi Maolunga, au e maanadu doo ingoo i de boo,

ma de daohi au hainga.

56 Deenei dagu mee ne hai:

au ne daohi au muna gu hagasauaa.

Cheth

57 Go Tagi Maolunga dogu duuhanga;

au gu hagatoo donu bolo au e daohi au muna.

58 Au e dangidangi adu i doo abodonu i ogu lodo alodahi;

abodonu mai gi de au bei dagodo o au muna.

59 Au ne maanadu dagodo o agu hegau,

gai au ga huli mai ga daudali i au muna.

60 Au e hagamoolau, au e dee hagalongolongo ngadaa donu

de daudali i au muna.

61 Gai ga noodia naa donu au i uga a de gau baubau,

gai au e dee ngalo donu dau hainga.

62 Au e hidi age i lo te boo e hagadegi goe,

i hiidinga au hagamodu e heohi.

63 Au se soa niiolaadeu alodahi e maatagu i de goe,

ma gilaadeu e daohia au muna gu hagasauaa.

64 Tagi Maolunga, henua i lalo gu honu i doo abodonu;

agoagona mai au i au hainga gu hagasauaa!

Teth

65 Tagi Maolunga, haia mai tanuaa gi doo dangada hai hegau,

gi bei ai dagodo o au muna.

66 Agoagona mai au i de iloo mee ma de heiangi,

i hiidinga au e hagadonusia au hainga.

67 I mua dogu hagaduasala gai au ne haisala;

iainei gai au gu daohi au muna.

68 Koe e danuaa ma de hai hegau i tanuaa;

agoagona mai au i au hainga gu hagasauaa.

69 De gau lodo maolunga e hagabaubau au i denga muna hhadu,

aagai au e daohi au muna gu hagasauaa.

70 Olaadeu lodo gu makaga bei denga kiliisi,

aagai au e malangilangi i au hainga.

71 Gai ne haigamaiana donu dogu hagaduasala,

gai au ga agoago ai i au hainga gu hagasauaa.

72 De hainga aau e tala e hagamogomogo ange

i de mano dibadibaa goolo ma selevaa i ogu daha.

Yodh

73 Luoo lima ne hai au ma de hagadau dogu angaanga;

haia gi dahi ogu donu ange gai au ga agoago ai au hainga.

74 Gilaadeu e maatagu i de goe e malangilangi naa i delaadeu gidee au,

i hiidinga dagu tali hagalodolodo go au muna.

75 Tagi Maolunga, au e iloo bolo au hagamodu e heohi,

gai koe ne hagaduasala ngau i hiidinga doo hai hegau i de abodonu.

76 Hagaaneane ina ogu lodo i doo abodonu,

gi bei dagodo o dau hagatoo donu ange gi doo dangada hai hegau.

77 Lodo aloha mai gi de au, gi mouli ai au,

go hiidinga au e malangilangi i dau hainga.

78 Haia gi dookaa de gau hagamaolunga,

i hiidinga gilaadeu gu hai mai de baubau gi de au i teai hiidinga;

aagai au e hagamaumau au muna gu hagasauaa.

79 Haia gilaadeu e maatagu i de goe gi loomai gi de au,

go gilaadeu e tonu ange gi au mee gu tala hagadonu.

80 Au gi dee haisala ange gi au muna gu hagasauaa,

gi dee dogaa ai au.

Kaph

81 Au e lodo mmao i dau hagaola,

aagai dagu tali hagalodolodo go au muna.

82 Gu daulooloa mmao dagu tali de hagasula o dau hagatoo donu;

gai au e ssili, “Go aahee maa aau e hagaaneane ai ogu lodo?”

83 Au gu bei dagodo o gili manu hhao uvaini i lo te useahi,*

aagai au e dee ngalo donu au hainga gu hagasauaa.

84 Dee hee maa taulooloa de golomagi lodo o doo dangada hai hegau?

Go aahee maa aau e hagaduasala ai gilaadeu e vaivai haia nei au?

85 De gau hagamaolunga gu geli dahi geelinga moogu,

gilaadeu e dee daudali i dau hainga.

86 Au hainga alodahi ni muna abodonu;

balea mai au, i hiidinga gilaadeu e vaivai hai au gai e deai donu hiidinga.

87 E momo ange donu huu gilaadeu gu aau gee au mai i henua i lalo,

aagai au e dee tili donu au muna gu hagasauaa.

88 Hagaola ina dogu mouli i doo abodonu,

gai au e daohi au muna gu tala.

Lamedh

89 Tagi Maolunga, au muna e dee ngado mai donu,

gai e dee sui naa donu i de langi.

90 Doo hai hegau i de muna abodonu e dohu ange gi denga atangada alodahi;

koe ne hagaduu henua i lalo, gai gu duu ga makaga.

91 Gai mee nei e tuu donu anailaa nei bei dau hai gu hagamodu ai;

go hiidinga mee alodahi e hai hegau adu gi de goe.

92 Noo au tee malangilangi i au hainga,

gai au ne magau donu i lodo ogu hagaduasala.

93 Au e dee haihai naa donu ga ngalo au muna gu hagasauaa,

i hiidinga go au hainga ne hagaola ina dogu mouli.

94 Hagaola ina mai au, go hiidinga au niiau;

au ne ssala gi iloo e au, au muna gu hagasauaa.

95 De gau baubau gu nnoho e kave dogu mouli;

aagai au e hagamaumau au muna.

96 Au gu gidee bolo mee danuaa alodahi e odi,

aagai au hainga e deai donu sono hagaodi.

Mem

97 Au e lodo mmao i au hainga!

Au e hagamaumau mee nei i taiao ga boo ai.

98 Au hainga e hai au ma e kii ange de heiangi i ogu hagadaumee,

i hiidinga e daakodo i ogu lodo i masavaa alodahi.

99 Au e heiangi ange i ogu dangada agoago alodahi,

go hiidinga au e hagamaumau au muna.

100 Au e kii ange dogu donu i denga daane maatua,

i hiidinga au e daudali i au muna gu hagasauaa.

101 Au e dee daudali i hegau baubau alodahi,

gi maua ai e au i de daudali i au muna.

102 Au tee tili donu au hagamodu,

go hiidinga koe gu agoago mai ai au.

103 Au muna e maimai i dagu mami ange,

gai e maimai ange i denga hooni!

104 Au muna gu hagasauaa ne hai ga kii ange dogu donu ange;

deelaa ai, au e kino i hegau baubau alodahi.

Nun

105 Au muna se laama e seesee ai au,

gai se mee e hagamaalama ai dogu haiava.

106 Au gu hai dahi hagatoo donu ma gu hagasauaa,

bolo au ga daohi au hagamodu heohi.

107 Tagi Maolunga, au gu duasala mmao;

daohia dogu mouli bei dagodo o au muna.

108 Tagi Maolunga, koe gi malangilangi i dagu sigidaumaha e tuhi ai goe,

gai agoagona mai au i au hagamodu.

109 Dogu mouli e hai ngadaa i masavaa alodahi,

aagai au e dee ngalo donu dau hainga.

110 Tangada baubau gu dugu dahi sele e dada ai au,

aagai au e dee hano gee donu i au muna gu hagasauaa.

111 Au muna go dogu boolonga donu ga hano ai,

gai e hagamalangilangi ai ogu lodo.

112 Au ne maanadu bolo au ga daudali i au hainga gu hagasauaa,

ga hano ai e dee ngado mai.

Samekh

113 Au e kino i gilaadeu e llodo lagolago,

aagai au e lodo mmao i dau hainga.

114 Go koe dogu mommee e mmuni ai, gai go dagu mee hungihungi;

dagu tali hagalodolodo go au muna.

115 De gau baubau, goodou hulo gee mai i ogu daha,

gai au ga daohi hainga a dogu Maadua.

116 Daohia gi dee baguu au bei dagodo dau hagatoo donu, gi mouli ai au,

gai gi dee se ngadi mee ai dagu tali hagalodolodo!

117 Daohia gi dee baguu au, gi ola ai au;

gai au ga hagadubu au hainga gu hagasauaa i laangi alodahi!

118 Koe e kino i gilaadeu alodahi e hagahaisala i au muna gu hagasauaa;

gai alaadeu hagatau hadu muna e deai olaadeu haigamaiana.

119 Koe e tili de gau baubau alodahi o henua i lalo bei denga gainga;

deenei ai, au e lodo mmao i au muna.

120 Dogu angaanga gu bolebole i dogu madagu i de goe,

gai au e madagu i au hagamodu.

Ayin

121 Au e hai hegau i de hagamodu soe ma de heohi;

koe gi dee dugua ange au gi gilaadeu e vaivai haia ngau.

122 Hagatoo donu ina ange gi doo dangada hai hegau dono duadonu;

koe gi dee dugua ange au gi de gau hagamaolunga gi vaivai haia.

123 Luoogu mada gu dalea mmao i de dagitilo de masavaa aau e hagaola ai,

ma de hai gi bei dau hagatoo donu heohi.

124 Koe gi hai hegau ange gi doo dangada hai hegau bei dagodo o doo abodonu,

gai agoagona mai au i au hainga gu hagasauaa!

125 Go au doo dangada hai hegau, haia gi dahi agu iloo,

gi donu ange ai au gi au muna.

126 Tagi Maolunga, gu dae mai de masavaa e hai ai au hegau,

go hiidinga gilaadeu gu oha au hainga.

127 Aagai au e kii ange dogu lodo i au hainga i dogu lodo

i goolo, aama goolo danuaa.

128 Gai au e hagadaba bolo au muna gu hagasauaa e heohi;

au e kino i de haiava dee heohi alodahi.

Pe

129 Au muna e hagalele mouli mmao;

deenei ai, au e daohi muna nei i ogu lodo.

130 De hhuge mai o au muna e gaamai de maalama,

gai e hai gi tonu ange gilaadeu e llodo ssenga.

131 Au e hhanga dogu ngudu e manavanava ai,

i hiidinga dogu lodo mmao i au hainga.

132 Huli mai ma gi abodonu mai gi de au,

bei doo abodonu ange laa gi gilaadeu e aaloha i doo ingoo.

133 Haia gi seesee au bei dau hai gu hagatoo donu ai;

koe gi dee dugua ange de baubau gi dagina ngau.

134 Hagaola ina mai au i de hagaduasala a dangada,

gai au ga daohi au muna gu hagasauaa.

135 Abodonu ange gi doo dangada hai hegau,

gai agoagona mai au i au muna gu hagasauaa.

136 Au e dangi ma de ssali ogu loimada,

i hiidinga dangada e dee daohi au hainga.

Tzadhe

137 Tagi Maolunga, koe e heohi mmao,

gai au hagamodu e heohi.

138 Koe gu hagasauaa au muna i de heohi

gai ni muna abodonu mee nei.

139 Ogu lodo gu honu i de lodo gaiaa,

i hiidinga ogu hagadaumee e dee anga ange gi au muna.

140 Au hagatoo donu ni muna abodonu,

doo dangada hai hegau e lodo ai mmao.

141 Au se dangada maolalo ma de kino ai o dangada,

gai au e dee ngalo donu au muna gu hagasauaa.

142 Doo heohi e dee ngado mai donu,

gai dau hainga ni muna abodonu.

143 Au gu hai ngadaa ma tee baba ogu lodo,

aagai dogu mee e malangilangi ai go au hainga.

144 Au muna e heohi ga hano ai;

haia gi donu ange au gi mee nei, gi mouli ai au.

Qoph

145 Tagi Maolunga, au e hagahi adu goe i ogu lodo alodahi;

basa mai gi dagu dangidangi, gai au ga daudali i au hainga gu hagasauaa.

146 Tagi Maolunga, au e hagahi adu goe, hagaola ina ngau,

gai au ga daohi au muna.

147 Au e oho age i mua de ao de mee e dangidangi adu i de bale;

dagu tali hagalodolodo go au muna.

148 Au e ala i denga masavaa dagitilo i de boo alodahi,

gai au ga hagamaumau ai au muna.

149 Hagalaangona dogu leo bei dagodo o doo abodonu,

Tagi Maolunga, daohia dogu mouli, bei dagodo o au hagamodu.

150 Gilaadeu e haia denga hagatau baubau e paa mai donu,

aagai gilaadeu e mmao gee i au hainga.

151 Aagai koe e dee mmao donu, Tagi Maolunga,

gai au hainga alodahi ni muna abodonu.

152 Au gu iloo huu au muna madagidagi loo,

gai koe ne hai gi daakodo au muna ga hano ai.

Resh

153 Galo mai diiloo dogu duasala, gai hagaola ina dogu mouli,

i hiidinga au tee ngalo donu au hainga.

154 Koe gi daalaa hagadonu ogu dagodo ma de hagaola dogu mouli;

daohia dogu mouli bei dagodo o au muna.

155 De hagaola e mmao gee donu i de gau baubau,

i hiidinga gilaadeu e dee hai hegau i au muna gu hagasauaa.

156 Tagi Maolunga, doo lodo aloha e laumalie mmao;

daohia dogu mouli bei dagodo o dau mee gu hagamodu.

157 E soa mmao gilaadeu e vaivai haia ngau ma de hai baasi mai gi de au,

gai au e dee hano gee donu i au muna.

158 Au e kino i gilaadeu e dee hai hegau i de mee abodonu,

i hiidinga gilaadeu e dee daudali i au muna.

159 Koe gi diiloo dogu lodo mmao i au muna gu hagasauaa!

Tagi Maolunga, daohia dogu mouli gi bei dagodo o doo abodonu.

160 Au muna alodahi ni muna abodonu;

au hagamodu heohi alodahi e daakodo ga hano ai.

Sin ma Shin

161 Denga dagi e hagaduasala ngau gai e deai donu hiidinga,

aagai au muna ni mee hagamaatagu mai gi de au.

162 Au e malangilangi i au muna,

bei dagodo o tangada e maua goloa lagolago i de hebagi.

163 Au e dee lodo ma de kino i muna hhadu,

aagai au e lodo mmao i dau hainga.

164 E hidu hanonga aagu e tuhi ai goe i de laangi,

i hiidinga o au hagamodu heohi.

165 Gilaadeu e malangilangi i au hainga e kona mmao de nnoho paba;

e deai donu se mee e hagabaakuu ina gilaadeu.

166 Tagi Maolunga, au e tali adu dau hagaola dogu mouli,

gai au e daudali donu i au hainga.

167 Au e daohi au muna,

go hiidinga au e lodo ai mmao.

168 Au e daohi au muna gu hagasauaa ma au muna,

go hiidinga koe e iloo ogu dagodo alodahi.

Tav

169 Tagi Maolunga, koe gi hagalaangona dogu dangi;

gai haia gi donu ange au bei dagodo o au muna.

170 Koe gi hagalaangona dagu dangidangi;

gai hagaola ina ngau bei dagodo o dau hagatoo donu.

171 Au gi kona mmao dagu tuhi goe,

gai koe e agoago mai au i au muna gu hagasauaa.

172 Dogu ngudu e daahili naa i au hainga gu hagasauaa,

go hiidinga au muna alodahi e heohi.

173 Hagadabena ange balea mai au,

go hiidinga au gu baba ange e daohi au muna gu hagasauaa.

174 Tagi Maolunga, au gu lodo mmao gi dae mai dau hagaola,

gai au e malangilangi i dau hainga.

175 Daohia dogu mouli, gai au ga tuhi ai goe,

gai au muna gu hagamodu gi balea mai au.

176 Au gu silivaahea saele bei dagodo o ssiibi gu dee maleva laa;

humai saalaa doo dangada hai hegau,

go hiidinga au e dee ngalo donu au hainga.

120

Se daahili ange gi de loage ⌊e hulo gi Jerusalem⌋

1 Au ne hagahi ange Tagi Maolunga i dogu duasala,

gai ia ga basa mai gi dagu dangidangi.

2 Tagi Maolunga, hagaola ina mai au

i de gau hadu muna ma gilaadeu e daahanga ina dangada.

3 Tangada e daahangadia dangada,

se aha naa a de Maadua e hai adu gi de goe,

gai se aha ange naa aana e gaavadu gi de goe?

4 Ia e hagaduasala naa goe i denga dao kangi a taane hebagi,

ma maga ahi o de manu go de broom.

5 Gu vakaa loo au, au gu noho gaainga i Meshek,

gai e noho i de mommee iai hale malo o Kedar!

6 Gu daulooloa mmao dogu noho

madali gilaadeu e kino i de nnoho paba.

7 Au se dangada e lodo i de noho baba;

aagai de masavaa oogu e tala ai dagodo o de baba,

gai gilaadeu e llodo i de hebagi.

121

Se daahili ange gi de loage ⌊e hulo gi Jerusalem⌋

1 Au e dangage age ga galo age gi denga mounga.

Go hee e humai ai dogu bale?

2 Dogu bale e humai i daho Tagi Maolunga,

go de ia ne haia de langi ma henua i lalo.

3 Ia e daohi luoo vae gi dee baguu ai goe;

de ia e dagidiiloo adu goe e dee seni donu.

4 Tilo, de ia e dagidiiloo ange Israel

e dee dai seni donu aabe seni.

5 Go Tagi Maolunga e dagitilo adu goe;

Tagi Maolunga go doo mee hagalilo i doo baasi madau;

6 de laa e dee hagalagohia goe i de laangi,

gai de maasina e dee hagammae hogi goe i de boo.

7 Tagi Maolunga e hagaloosi naa goe mai i mee baubau alodahi;

ia e hagaloosi naa doo mouli.

8 Tagi Maolunga e hagaloosi goe i mommee alodahi oou e hano aagena,

mai iainei ga hano ai e dee ngado mai.

122

Se daahili nii David ange gi de loage ⌊e hulo gi Jerusalem⌋

1 Au ne malangilangi i delaadeu hai mai gi de au,

“Gidaadeu ga hulo gi de hale o Tagi Maolunga.”

2 Jerusalem, gimaadeu gu tuu

i lodo haitoga o doo buibui.

3 Jerusalem ne hagaduu bei de aduhale

e hagaduu laa ma e buni alodahi.

4 Deelaa de mommee o denga aamuli e loage aagena,

go denga aamuli o Tagi Maolunga,

e tuhi ai de ingoo o Tagi Maolunga,

bei dagodo o de hainga gu gaavange gi Israel.

5 Go kilaa e tuu ai denga nohoanga hagamodu muna,

go denga nohoanga hodooligi o de aamuli o David.

6 Dalodalo gi dagodo de noho baba i Jerusalem:

“Dangada e aaloha i de goe gi nnoho paba.

7 De baba gi dagodo i lodo oo buibui,

gai gi deai e maatagu i lodo oo hale hagaloosi!”

8 Au e hagadaba, “De baba gi dagodo i oo daha,”

i hiidinga o ogu daina ma ogu soa.

9 Au e ssala naa gi dagodo de nnoho paba i kilaa,

i hiidinga o de hale o Tagi Maolunga, taadeu Maadua.

123

Se daahili ange gi de loage ⌊e hulo gi Jerusalem⌋

1 Luoogu mada e galo age gi de goe,

go koe de ia e noho laa i de langi.

2 Tilo, gimaadeu e bei de gau hai hegau e daumada ina laa delaadeu ia aamua,

ma de hine hai hegau e daumada ina laa dono hahine aamua;

e bei ai hogi, gimaadeu e daumada Tagi Maolunga, demaadeu Maadua,

ga dae ai gi dono degi mai gi gimaadeu.

3 Tagi Maolunga, degi mai gi gimaadeu, degi mai gi gimaadeu;

go hiidinga gu kona mmao demaadeu hagangadi mee ina.

4 Gu daulooloa mmao demaadeu hagadookaa ina i daho de gau hagamaolunga,

ma de hagangadi mee ina i daho de gau lodo maolunga.

124

Se daahili nii David ange gi de loage ⌊e hulo gi Jerusalem⌋

1 Israel gi hagataba:

Noo Tagi Maolunga tee bale mai gimaadeu,

2 noo Tagi Maolunga tee bale mai gimaadeu,

i de masavaa a dangada ne hebagi mai ai gi gimaadeu,

3 ma de masavaa ne kona ai delaadeu llili i gimaadeu,

gai gilaadeu ne odi donu i de maakau;

4 gimaadeu gu bei dagodo o dangada gu daahea i tolona,

gai de mee mmilo gu dai haoli gimaadeu,

5 gai de mee mmilo mmahi

ne momo ange huu gu kave gee gimaadeu.

6 Hagadegi ina Tagi Maolunga,

ia tee dugu ange gilaadeu gi hangahanga ina gidaadeu i olaadeu niho.

7 Gidaadeu gu ola bei de manu lele gu ola mai laa i ssele a tangada dili manu;

ssele laa gu modu gai gidaadeu gu ola!

8 Taadeu bale go de ingoo o Tagi Maolunga,

go de ia ne haia de langi ma henua i lalo.

125

Se daahili ange gi de loage ⌊e hulo gi Jerusalem⌋

1 Gilaadeu e hagadonusia Tagi Maolunga e bei de mounga go Zion,

e dee maua laa gi baguu gai e duu ga hano ai.

2 Tagi Maolunga e duuli ono dangada,

mai iainei ga hano ai,

bei de duuli a denga mounga luu baasi o Jerusalem.

3 De laagau a de gau baubau e dagi ai

e dee maua donu gi dagodo daulooloa

i honga de henua o olaadeu e heohi,

gai gi dee haia ai e de gau heohi de baubau.

4 Tagi Maolunga, haia ange tanuaa gi gilaadeu e danuaa,

aama gilaadeu e hai hegau i de heohi i olaadeu lodo.

5 Aagai gilaadeu e haia hegau dee heohi,

Tagi Maolunga e alualu naa gilaadeu gi hulo madali dangada e haia de baubau.

De baba gi dagodo i Israel!

126

Se daahili ange gi de loage ⌊e hulo gi Jerusalem⌋

1 De masavaa a Tagi Maolunga ne hagaahe ange ai de manuuia o Zion,*

gai gimaadeu ne bei dagodo o dangada e midi.

2 Gai gimaadeu ne kada i demaadeu malangilangi,

ma de hevaalogi ga malangilangi;

gai dangada i denga huaahenua ne hagataba,

“Tagi Maolunga gu hai dahi hegau hagalele mouli ange gi gilaadeu.”

3 Tagi Maolunga gu hai dahi mee hagalele mouli mai gi gimaadeu,

gai gimaadeu gu malangilangi.

4 Tagi Maolunga, hagaahea mai demaadeu manuuia,

bei dagodo o de vai e hagahonu age laa i Negev!

5 Gilaadeu e doo ma de tangi

e hagihagi naa i de malangilangi.

6 Tangada e sao ga hano i de dangi

ma de saabai ana golee e doo ga hano ai,

e aahe mai naa donu i de malangilangi,

ga saabai mai ana noodangaa grain madali ia.

127

Se daahili nii Solomon ange gi de loage ⌊e hulo gi Jerusalem⌋

1 Noo e dee go Tagi Maolunga e hagaduulia de hale,

gai hegau a denga labagau e deai donu haigamaiana.

Noo e dee go Tagi Maolunga e hagaloosia de aduhale,

gai hegau a denga daane hagaloosi e deai donu haigamaiana.

2 E deai haigamaiana doo oho age i taiao,

ma de ala i de boo,

ga hai hegau ange gi denga mee gai,

go hiidinga de Maadua e gaavange mee nei gi dangada oona e aloha ai i delaadeu sseni.

3 Tilo, denga dama se boolonga mai i daho Tagi Maolunga,

denga dama se manuuia mai i ono daha.

4 Gai denga gauligi e hagadili laa i de masavaa o tangada e dama daane ai

e bei denga dao i lo te lima o taane hebagi.

5 E manuuia taane e soa ana dama;

ia e bei taane e honu dana mee hao dao.

De gau bee nei e dee dookaa naa donu

i de masavaa olaadeu e hagadaumee ai madali olaadeu hagadaumee i de haitoga o de aduhale.

128

Se daahili ange gi de loage ⌊e hulo gi Jerusalem⌋

1 E manuuia gilaadeu alodahi e maatagu i Tagi Maolunga,

ma de seesee i ono haiava.

2 Koe e gai naa hua o au hegau,

gai koe manuuia naa ma de duadonu.

3 Doo bodu e bei naa de grapevine e hua lagolago i doo hale;

au dama e bei naa denga uli o de olive i luu baasi doo deebele.

4 Tilo, tangada e madagu i Tagi Maolunga e manuuia.

5 Tagi Maolunga gi hagamanuuia ina goe mai i Zion,

gai koe gi gidee de duadonu o Jerusalem i taulooloa o doo mouli.

6 Koe gi mouli ga dae ai gi dau gidee dama a au dama.

De baba gi dagodo i Israel!

129

Se daahili ange gi de loage ⌊e hulo gi Jerusalem⌋

1 Israel gi hagataba,

“Gilaadeu ne hagaduasala ngau mai i dogu gauligi.

2 Gilaadeu ne hagaduasala donu au mai i dogu gauligi,

aagai gilaadeu tee maua gi kii i de au.

3 De gau hagabalabala gu hagalagolagohia lo togu dua,

ma de hai gi lloa alaadeu daanunga.”

4 Aagai Tagi Maolunga e heohi;

ia gu duuduu daula a de gau baubau ma gu hagaola mai au.

5 Dangada alodahi e kino i Zion

gi hagadookaa ina ma de hagadee kii ina!

6 Gilaadeu gi bei denga helii i tua denga hale,

e mmae laa i mua delaadeu somo age;

7 gai e sogoisi donu huu,

e dee maua gi honu ai lo te lima o tangada hagihagi,

aagai e dee duu ai dahi noodanga.

8 Gai dangada e seesee i kilaa gi dee hagataba,

“De hagamanuuia a Tagi Maolunga gi dagodo i oodou elunga;

gimaadeu e hagamanuuia goodou i de ingoo o Tagi Maolunga.”

130

Se daahili ange gi de loage ⌊e hulo gi Jerusalem⌋

1 Tagi Maolunga, au e dangi adu gi de goe i de daemaha ogu lodo;

2 Dogu Ia Aamua, hagalaangona dogu leo.

Anga mai hagalaangona dogu dangidangi adu koe gi abodonu mai.

3 Tagi Maolunga, noo koe e golo age de baubau,

de Ia Aamua, gai goai ai naa e maua i de duu?

4 Aagai koe e degi ange gi haisala o dangada,

gai gi maatagu ai gilaadeu i de goe.

5 Au e tali ange Tagi Maolunga,

dogu hagasaalunga e tali,

gai au e tali hagalodolodo ange gi ana muna;

6 dagu tali ange de Ia Aamua

e kii ange i de tali a de gau dagitilo de ao de mee,

e kii ange i de tali a de gau dagitilo de ao de mee.

7 Israel, goodou tali hagalodolodo ange gi Tagi Maolunga!

Go hiidinga Tagi Maolunga e abodonu mmao,

gai ia e honu dana hagaola.

8 Ia e hagaola naa donu Israel

mai i olaadeu baubau alodahi.*

131

Se daahili nii David ange gi de loage ⌊e hulo gi Jerusalem⌋

1 Tagi Maolunga, au e dee lodo maolunga,

gai luoogu mada e dee llodo gi lunga;

au e dee hagasaele de hai hanu hegau nnui,

aabe ni mee e dee maua e au i de hai.

2 Aagai au gu dee manavasaa ma de baba ogu lodo;

bei de gaagaa e unuunu laa i de gaanuunu o dono dinana,

dogu hagasaalunga gu bei de gaagaa gu bosu.

3 Israel, koe gi tali hagalodolodo ange gi Tagi Maolunga,

mai iainei ga hano ai e dee ngado mai.

132

Se daahili ange gi de loage ⌊e hulo gi Jerusalem⌋

1 Tagi Maolunga, manadua David

i denga hai ngadaa alodahi gu hai ange gi de ia.

2 Ia ne hai dahi hagatoo donu ange gi Tagi Maolunga,

ma de hagatoo donu ange gi de Ia Mmahi o Jacob:

3 “Au e dee ulu naa donu i dogu hale,

aabe e hano e dagodo i dogu moenga;

4 au e dee seni naa donu

aabe e mmoe luoogu mada e dama seni iho,

5 ga dae ai gi dagu gidee dahi mommee moo Tagi Maolunga,

se mommee e noho ai de Ia Mmahi o Jacob.”

6 Tilo, gimaadeu ne langona i Ephrathah;

gai gimaadeu ne gidee i lo te duu malaelae o Jaar:*

7 “Gidaadeu ga hulo gi dono mommee e noho ai;

gidaadeu ga ino e daumaha i gaogao

de mommee e dugu ange aagena luoono vae.”

8 Tagi Maolunga, hidi age humai gi doo mommee e hagamabu ai;

go koe ma de ngavesi iai doo sauaa.

9 Oo dangada haimeedabu gi kahu i de heohi;

gai oo dangada dabu gi daahili i delaadeu malangilangi.

10 Koe gi dee huli gee i de ia aau gu hagadabu i de lolo,

i hiidinga o doo dangada hai hegau go David.

11 Tagi Maolunga ne hagatoo donu ange gi David i de muna abodonu,

gai ia e dee sui naa donu dana hagatoo donu:

“Au e hai naa dahi oo hagadiilinga

gi noho i honga doo nohoanga hodooligi.*

12 Noo au dama e daohi dagu hagatoo donu hagaheloongoi,

ma muna aagu e agoago ange gi gilaadeu,

gai alaadeu dama e dagi naa i doo nohoanga

ga hano ai e dee ngado mai.”

13 Go hiidinga Tagi Maolunga gu hili Zion;

ia ne lodo danuaa i de hai ai dono mommee e noho ai:

14 “Deenei dogu mommee noho ga hano ai;

go kinei oogu e noho ai i hiidinga go de mommee oogu e lodo ai.

15 Au e hagamanuuia naa de mommee nei i tau gai laumalie;

Au e hai naa gi boobosu de gau hagaau aloha i kilaa.

16 Au e hakahu naa ono dangada haimeedabu i de hagaola,

gai ono dangada dabu e daahili naa i delaadeu malangilangi.

17 Au e hagasula age naa dahi hagadiilinga* o David gi hodooligi i kilaa;

ma de hagaduu age dahi laama

ange gi de ia aagu e hagadabu i de lolo.*

18 Au e hai naa gi dookaa ono hagadaumee,

aagai de hau hodooligi i honga dono biho e hagadagadaga age naa.”

133

Se daahili nii David ange gi de loage ⌊e hulo gi Jerusalem⌋

1 Tilo, se mee danuaa ma de mahamaha

de nnoho hagabuni o denga hai daina!

2 Gai e bei de lolo hagamogomogo

e llingi ange laa gi honga de biho o Aaron,

ga sali iho gi honga dono gumigumi,

ma de loiho gi honga de kala o dono malo.

3 Gai e bei de mee maluulu o Hermon,

e hano iho laa gi honga de mounga go Zion.

Go kilaa a Tagi Maolunga e hagamanuuia ai;

go kilaa hogi iai de mouli e dee ngado mai.

134

Se daahili ange gi de loage ⌊e hulo gi Jerusalem⌋

1 Loomai, hagadegi ina Tagi Maolunga,

goodou alodahi de gau hai hegau o Tagi Maolunga,

go goodou e hai hegau i de hale o Tagi Maolunga i de boo.

2 Haalo ina oodou lima i de mommee dabu,

ga hagadegi ai Tagi Maolunga.

3 Tagi Maolunga, de ia ne haia de langi ma henua i lalo,

gi hagamanuuia ina goodou mai i Zion.

135

1 Duuhia Tagi Maolunga!*

Duuhia de ingoo o Tagi Maolunga;

goodou de gau hai hegau o Tagi Maolunga, duuhia ia,

2 goodou e hai hegau i lo te hale o Tagi Maolunga,

ma lo te buibui o de hale o taadeu Maadua.

3 Duuhia Tagi Maolunga, i hiidinga Tagi Maolunga e danuaa;

duuhia dono ingoo i taahili, i hiidinga se mee hagamalangilangi.

4 Tagi Maolunga gu hili Jacob gi se dangada niiona,

gai ne hai Israel go dono huaadangada hagamogomogo.

5 Au e iloo bolo Tagi Maolunga e maolunga,

gai taadeu Ia Aamua e maolunga ange i denga diinonga ange laa alodahi.

6 Tagi Maolunga e hai ono mee e malangilangi ai,

i de langi ma honga henua i lalo,

ma lo te dai aama mommee kelo alodahi.

7 Ia e hai denga hagausinga gi loage i de bido laa o henua i lalo,

gai ia e hai gi loomai denga uila madali de langi

ma de hagasao mai de madangi i dana mommee doange mee.

8 Ia ne daa ga maakau denga dama daane maatua o Egypt,

go dama daane maatua a dangada aama denga manu;

9 Egypt, ia ne hai denga sauaa ma mee hagalele mouli i honga doo henua,

ga hai baasi ange ai gi Pharaoh ma ono dangada hai hegau alodahi.

10 Ia ne hagadee kii denga huaahenua soa

ma de daa gu maakau denga hodooligi mmahi:

11 go Sihon, de hodooligi o de gau Amor,

ma Og, de hodooligi o Bashan,

aama denga nohoanga hodooligi alodahi o Canaan,

12 ga gaavange delaadeu henua e henua ai

ono dangada go de gau Israel.

13 Tagi Maolunga, doo ingoo e dagodo ga hano ai,

Tagi Maolunga, atangada alodahi e hagamaanadu doo ingoo.

14 Gai Tagi Maolunga e hagamodu naa bolo ono dangada e dee haisala,

ma de lodo aloha ange gi ono dangada hai hegau.

15 Diinonga o denga huaahenua e hai i goolo ma selevaa,

gai ni mee e hai i lima o dangada;*

16 e hanu olaadeu ngudu, aagai e dee maua i de pasa,

e hanu olaadeu ganomada, aagai e dee gidee;

17 e hanu olaadeu dalinga, aagai e dee langona,

gai e dee maua hogi i de manamanava i olaadeu ngudu.

18 Dangada ne haia denga diinonga, e bei naa donu olaadeu dagodo,

gai e bei ai hogi gilaadeu e hagadonusia mee nei.

19 Dangada o Israel, hagadegi ina Tagi Maolunga;

de aamuli o Aaron, hagadegi ina Tagi Maolunga!

20 De aamuli o Levi, hagadegi ina Tagi Maolunga;

goodou e maatagu i Tagi Maolunga, hagadegi ina Tagi Maolunga!

21 Goodou hagadegi ina Tagi Maolunga i Zion,

de ia e noho laa i Jerusalem.

Duuhia Tagi Maolunga!

136

1 Hagaahe ange de abodonu gi Tagi Maolunga, go hiidinga ia e danuaa.*

Dono abodonu e dagodo ga hano ai.

2 Hagaahea ange de abodonu gi de Maadua o denga maadua.

Dono abodonu e dagodo ga hano ai.

3 Hagaahe ange de abodonu gi de Ia Aamua o denga dagi.

Dono abodonu e dagodo ga hano ai.

4 Go ia donu huu e haia denga hegau hagalele mouli,

Dono abodonu e dagodo ga hano ai.

5 go ia ne haia de langi i dono donu ange,*

Dono abodonu e dagodo ga hano ai.

6 go ia ne hoolaa henua i lalo i honga denga vai,*

Dono abodonu e dagodo ga hano ai.

7 go ia ne haia denga mee hagamaalama nnui —*

Dono abodonu e dagodo ga hano ai.

8 de laa gi dagina de laangi,

Dono abodonu e dagodo ga hano ai.

9 gai de maasina ma denga heduu gi dagina de boo;

Dono abodonu e dagodo ga hano ai.

10 Ange gi de ia ne daia ga maakau denga dama daane maatua a Egypt,*

Dono abodonu e dagodo ga hano ai.

11 gai ga hagassao mai de gau Israel i olaadeu magavaa,*

Dono abodonu e dagodo ga hano ai.

12 i dono lima mmahi gu hagaabo laa;

Dono abodonu e dagodo ga hano ai.

13 go de ia ne vaaea lua Tai Mmea,*

Dono abodonu e dagodo ga hano ai.

14 gai ne hai Israel gi seesee i lo te dai laa,

Dono abodonu e dagodo ga hano ai.

15 aagai ne tili ange Pharaoh ma dono hagabuulinga hebagi gi lo te Dai Mmea;

Dono abodonu e dagodo ga hano ai.

16 go ia ne dagina mai ono dangada laa lodo henua;

Dono abodonu e dagodo ga hano ai.

17 go ia ne hagadee kii ina denga hodooligi mmahi,

Dono abodonu e dagodo ga hano ai.

18 ma de daa ga maakau denga hodooligi mmahi:

Dono abodonu e dagodo ga hano ai.

19 go Sihon, de hodooligi o de gau Amor,*

Dono abodonu e dagodo ga hano ai.

20 ma Og, de hodooligi o Bashan,*

Dono abodonu e dagodo ga hano ai.

21 gai ne bolo ange olaau henua

Dono abodonu e dagodo ga hano ai.

22 gi Israel, dono dangada hai hegau.

Dono abodonu e dagodo ga hano ai.

23 Ia ne manadua mai gidaadeu i de masavaa odaadeu ne hagangadi mee ina ai,

Dono abodonu e dagodo ga hano ai.

24 gai ne hagaola gidaadeu mai i odaadeu hagadaumee.

Dono abodonu e dagodo ga hano ai;

25 Mee alodahi e mouli, go ia e gaavange alaadeu gai,

Dono abodonu e dagodo ga hano ai.

26 Hagaahe ange de abodonu gi de Maadua o de langi.

Dono abodonu e dagodo ga hano ai.

137

1 Gimaadeu ne nnoho i gaogao denga saalingaa vai i Babylon ga tangi ai,

i de masavaa amaadeu ne manadua ai Zion.

2 Gimaadeu ne hagalau age amaadeu harp

gi honga de manu somo go de willow i kilaa.

3 Dangada ne gaavee gee gimaadeu ne hai gimaadeu gi huudia amaadeu daahili;

gilaadeu e hagammae ina gimaadeu ne hai gimaadeu gi huudia denga daahili hagamalangilangi,

gai ne hai mai, “Huudia mai dahi oodou daahili mai i Zion!”

4 Dee hee demaadeu hai e hua ai dahi daahili a Tagi Maolunga i dahi henua gee?

5 Jerusalem, noo au gu ngalo goe,

gai dogu lima madau gi ngalo de hai e hagadangidangi ai!

6 Gai dogu alelo gi lau, noo au gu dee manadua goe,

noo au e dee hai Jerusalem go dogu mee e malangilangi mmao ai.

7 Tagi Maolunga, manadua mee a de gau Edom ne hai,

i de laangi o Jerusalem ne oohaa ai.

Gilaadeu ne hagataba, “Oohaa ina,

oohaa iho donu gi sula age tagelo!”

8 Dangada o Babylon, gu hagamodu e daa gi maakau,

e manuuia tangada e suuia adu oodou hegau ne hai mai gi gimaadeu.*

9 E manuuia tangada e booboogia au gaagaa ga hagailiili ange gi denga hadu.

138

Se Psalm nii David

1 Tagi Maolunga, au e hagaahe adu de abodonu i ogu lodo alodahi;

au e tuhi goe i taahili i mada i mua o denga diinonga.

2 Au e huli ange gi doo temple dabu ga daumaha ai,

ma de hagadegi doo ingoo i hiidinga doo abodonu aama doo hai hegau i de mee abodonu;

go hiidinga koe gu hagaamua doo ingoo aama au muna.

3 De masavaa aagu ne hagahi adu ai goe, gai koe ne basa mai gi dagu dangidangi;

koe ne hai au gi lo taane ma de lodo mmahi.

4 Tagi Maolunga, denga hodooligi alodahi o henua i lalo gi hagaahe adu de abodonu gi de goe,

i delaadeu langona au muna,

5 gai gilaadeu e daahili naa i dagodo hegau a Tagi Maolunga,

i hiidinga de laumalie de mahamaha o Tagi Maolunga.

6 Tagi Maolunga e galo ange gi gilaadeu e maolalo,

e dee galemu donu ia e maolunga mmao,

aagai ia e hagammao gee i de gau hagamaolunga.

7 Gai ga duu ange naa donu au gi de hai ngadaa,

gai koe e hagaola dogu mouli;

koe e hagaabo doo lima e hai baasi ange gi de lili o ogu hagadaumee,

gai doo lima madau e hagaola dogu mouli.

8 Tagi Maolunga e hagasula naa dana hagatau mai gi de au;

Tagi Maolunga, doo abodonu e dagodo ga hano ai.

Koe gi dee dilia dangada aau ne hai i luoo lima.

139

Ange gi tagi o taahili. Se Psalm nii David

1 Tagi Maolunga, koe gu ssala ma gu iloo ogu dagodo.

2 Koe e iloo dogu noho gi lalo ma dogu hidi age;

koe e donu ange gi agu maanadu e dee galemu dogu mmao gee.

3 Koe gu gidee danuaa dogu seesee saele aama dogu dagodo iho,

gai koe e donu danuaa ange donu gi ogu dagodo alodahi.

4 Tagi Maolunga, i mua dagu tala dahi muna,

aagai koe gu iloo donu agu muna alodahi.

5 Koe e duuli mai ogu dua ma ogu mada i mua,

gai koe e dagi au i doo lima.

6 De iloo mee nei e gona odi de hagalele mouli mai gi de au;

gai e gona odi de maolunga, au e dee maua gi donu ange aagena.

7 Go hee naa donu oogu e hano e mmuni ai i doo Hagasaalunga?

Gai go hee naa donu oogu e savini e mmuni ai i de goe?

8 Noo au e hanage gi de langi, gai koe i kilaa;

noo au e hano iho gi de mommee o de gau maakau, gai koe i kilaa.

9 Noo au e lele ga hano gee i bakau o taiao,

ga hano ga noho i de baasi laa o tai,

10 aagai koe e dagi donu hogi au i doo lima i kilaa,

doo lima madau e poo au gi makaga.

11 Noo au e hagadaba, “Ni muna abodonu,

de gohu e haoli naa donu au,

gai de maalama i luoogu baasi gu gohu bei de boo,”

12 gai de gohu e dee maua donu i de hagagohu luoo mada;

de boo e maalama naa bei de laangi,

i hiidinga de gohu e bei de maalama i oo daha.

13 Koe ne hagadau mee i lo togu angaanga;

koe ne llanga dogu angaanga i lo te dinae o dogu dinana.

14 Au e hagaahe adu de abodonu gi de goe i dau hai ne hai ai au;

go hiidinga e hagamaatagu ma de hagalele mouli mmao,

au hegau e hagalele mouli mmao,

gai au e iloo donu de mee nei.

15 Koe e iloo mee alodahi o dogu angaanga,

i de masavaa aau ne hai ai au i de mommee lilo,

ma de masavaa oogu ne hagahale ai i mommee kelo hugadoo o henua i lalo;

16 luoo mada ne gidee mee ne hai ai dogu angaanga.

Laangi alodahi gu hagatau mai gi de au gu sisi i dau beebaa,

i mua de hagassula dahi mee nei.

17 De Maadua, au e hagamogomogo mmao au maanadu!

Gai e kona mmao de lagolago!

18 Noo au e dau gilaadeu,

gai gilaadeu e lagolago ange i denga gelegele dea.

De masavaa oogu e alahage ai,

gai au goi madali huu goe.

19 De Maadua, mee naa koe gi daia gi maakau de gau baubau,

gai de gau daa dangada gi hulo gee mai i ogu daha.

20 Gilaadeu e hagabaubau goe i alaadeu muna,

oo hagadaumee e hagangadi mee doo ingoo.

21 Tagi Maolunga, au e kino i gilaadeu e kino i de goe,

ma tee lodo mmao i gilaadeu e hai baasi adu gi de goe!

22 Gai dogu kino i gilaadeu e dee helui donu;

gai au e hagabinga bolo gilaadeu ni hagadaumee niiogu.

23 De Maadua, koe diiloo gi iloo ogu dagodo ma ogu lodo;

hagataalea ogu dagodo gi iloo ai dagodo o agu maanadu.

24 Diiloo be e hanu hegau baubau i ogu daha,

ma de dagi au i de haiava e deai sono hagaodi.

140

Ange gi tagi o taahili. Se Psalm nii David

1 Tagi Maolunga, hagaola ina mai au i de gau baubau;

gai buibuia au i de gau alasala,

2 go gilaadeu e hagasaelea denga hagatau dee heohi i olaadeu lodo,

ma de damadaa de hebagi i masavaa alodahi.

3 Olaadeu alelo e hagamaakau bei de alelo o de labodo hagammau,

de mee hagammau i lodo olaadeu malaungudu.*

Selah

4 Tagi Maolunga, buibuia loo au mai i ssauaa o de gau baubau;

gai hagaola ina au i de gau alasala e haia hagatau e hagabaguu ai au.

5 De gau hagamaolunga gu dugu dahi sele e dada ai au;

gilaadeu gu hhola delaadeu galauna i gaogao de haiava e dada ai au.

Selah

6 Au e hai ange gi Tagi Maolunga, “Go koe donu dogu Maadua.”

Tagi Maolunga, hagalaangona agu dangidangi!

7 Tagi Maolunga, go koe dogu Ia Aamua, gai go dogu Ia Hagaola mmahi.

Koe e buibui dogu biho i de goobai i de laangi e hai ai de hebagi.

8 Tagi Maolunga, aude dugua ange gi bei lodo o tangada baubau;

aude dugua ange gi ssula ana hagatau baubau!

Selah

9 Haia hegau baubau a dangada e hai baasi mai gi de au

gi aahe ange donu huu gi gilaadeu.

10 Haia gi malili iho denga maga ahi gi gilaadeu;

gai dilia ange gi lo te ahi, ma lodo geelonga iai bela pigi,

gilaadeu gu dee maua i de hiihidi age ange.

11 Haia de gau hai samu gi dee noho paba i honga de henua;

gai de hai ngadaa gi duu ange gi de gau alasala.

12 Au e iloo bolo Tagi Maolunga

e tala hagadonu dagodo o de gau hagaau aloha,

ma de hagamodu olaadeu muna olaadeu e duasala i de heohi.

13 Ni muna abodonu, gilaadeu e heohi e tuhi naa doo ingoo;

gilaadeu e nnoho naa i mada luoo mada.

141

Se Psalm nii David

1 Tagi Maolunga, au e hagahi adu goe; hagamoolau humai balea mai au.

Hagalaangona dagu dangidangi, i de masavaa aagu e hagahi ai goe!

2 Dagu dalodalo gi bei mee maanongi e dudu laa i oo mada i mua,

gai au gi haalo ina luoogu lima i talodalo bei ssigidaumaha i de ahiahi.*

3 Tagi Maolunga, dagidiiloo mai agu muna e tala i dogu ngudu;

koe gi hagaloosi ina de abaaba o luoogu malaungudu.

4 Koe gi dee dugua mai au gi lodo e hai de mee dee heohi,

ma de hai de baubau madali gilaadeu e haia de baubau;

gai au gi dee gaina alaadeu gai mammami.

5 De hagaili a tangada heohi au, e bei donu dono abodonu mai;

dana hagasee au, e bei donu de lolo e hagasulu ai laa dogu biho;

gai au e dee hagaui gee ai donu.

Gai au e duudagi naa donu de dalodalo

e hai baasi ange ai gi dangada e haia de baubau.*

6 Olaadeu dagi gu tili iho i de hadi aho,

gai gilaadeu e iloo naa agu muna, go hiidinga ni muna hagamalangilangi.

7 Omaadeu ivi gu maoha saele i gaogao denga daanunga,

bei de gelegele a dahi gu geli age laa.

8 Aagai luoogu mada e daumada goe Tagi Maolunga, dogu Ia Aamua;

au e mmuni i oo daha; aude dugua ange au gi de magau.

9 Hagaola ina mai au i sele a dangada gu dugu e dada ai au,

ma lodo sele a dangada e haia de baubau!

10 Haia de gau baubau gi too ange gi lodo alaadeu sele gu hagadabena mai gi de au,

gai au gu dee madagu i de seesee i kilaa.

142

Se Maskil nii David, i de masavaa oona ne noho ai i lo te haonga. Se dalodalo

1 Au e hagahi Tagi Maolunga i de leo laumalie;

au e dangi ange gi Tagi Maolunga, gi abodonu mai gi de au.

2 Au e tala ange dogu duasala gi de ia,

au e tala ange ogu hai ngadaa gi de ia.

3 De masavaa e baageaa ai ogu lodo,

gai go koe e iloo ogu dagodo.

Gai gilaadeu gu hagammuni ssele e dada ai au

i honga de haiava oogu e seesee ai.

4 Galo ange gi dogu madau ma gi diiloo,

gu deai donu dangada e kalo mai gi de au.

Gu deai sogu mommee e buibui ai,

gu deai donu dangada e aloha mai gi de au.

5 Tagi Maolunga, au e dangi adu gi de goe;

au e hai adu, “Go koe donu dogu buibui,

ma dogu duuhanga i dogu mouli nei.”

6 Hagalaangona dagu dangidangi,

go hiidinga au gu duasala mmao.

Hagaola ina mai au i gilaadeu e dolohia mai au,

go hiidinga gilaadeu e mmahi ange i de au.

7 Hagasao ina mai au i lo te hale pono nei,

gai au ga hagaahe adu de abodonu gi de goe.

Gai gilaadeu e heohi e hagabuni mai naa gi ogu daha,

i hiidinga o doo abodonu mai gi de au.

143

Se Psalm nii David

1 Tagi Maolunga, hagalaangona dagu dalodalo;

hulia mai hagalaangona dagu dangidangi i doo abodonu;

humai balea mai au, i hiidinga koe e hai hegau i de muna abodonu ma de heohi.

2 Koe gi dee hagamodu ina muna o doo dangada hai hegau,

go hiidinga e deai donu se dangada mouli e heohi i mada luoo mada.*

3 Dogu hagadaumee e doolohi au,

ia gu dagadagahi au gi honga de gelegele;

ia gu hai au gi noho i lo te gohu

bei dangada gu maakau odiodi laa.

4 Deenei ai, au gu lodo baageaa;

gai ogu lodo gu manavasaa mmao.

5 Au e manadua denga laangi gu hulo;

au e hagamaumau mee alodahi aau gu hai,

ma de hagasaele dagodo o au hegau.

6 Au e haalo adu dogu lima gi de goe;

dogu hagasaalunga e lodo mmao i de goe

bei dagodo o de gelegele e deai vai iai.

Selah

7 Tagi Maolunga, hagamoolau basa mai gi de au;

dogu hagasaalunga gu daemaha mmao.

Koe gi dee hagamuunia luoo mada i de au,

ana vakaa au ga bei gilaadeu e hulo laa gi de mommee o de gau maakau.

8 Haia gi langona e au i taiao doo abodonu,

go hiidinga au e hagadonusia goe.

Agoagona mai dogu haiava e hano ai,

i hiidinga au e dalodalo adu gi de goe.

9 Tagi Maolunga, hagaola ina mai au i ogu hagadaumee,

go hiidinga au e mmuni i oo daha.

10 Agoagona mai au i de hai oo lodo, i hiidinga go koe dogu Maadua;

doo Hagasaalunga danuaa gi dagina adu au i de mommee soe.

11 Tagi Maolunga, hagaola ina dogu mouli i hiidinga o doo ingoo;

hagaola ina dogu mouli mai i ogu hai ngadaa, i hiidinga koe e heohi.

12 Hagallilo ina ogu hagadaumee i hiidinga doo abodonu,

gai daia gi maakau ogu hagadaumee alodahi,

i hiidinga go au doo dangada hai hegau.

144

Se Psalm nii David

1 Duuhia Tagi Maolunga, dogu Baba makaga,

gai go de ia e hagaboo ina ange luoogu lima gi de hebagi,

aama ogu madannia gi taua.

2 Go ia e abodonu mai gi de au ma dogu mommee e mmuni ai,

ma dogu mommee buibui makaga aama dogu Ia Hagaola;

go ia dagu mee hungihungi ma dogu buibui;

go de ia e hagadee kii ina denga huaadangada.

3 Tagi Maolunga, se aha tangada gai koe ga anga ange ai gi de ia,

gai se aha tama a tangada gai koe ga maanadu ange ai ia?*

4 Tangada e bei de madangi o de manava;

ono laangi e mouli ai e bei de goohunga e ngalue laa.

5 Tagi Maolunga, haia gi singa iho dau langi, gai koe ga iho mai ai.

Boogia ange denga mounga, gi buu age ai de useahi.

6 Hagalabalaba ina dau uila ma gi hagamavaevae saele ina ai denga hagadaumee;

dilia dao o dau mee hholu gi ssenga ange ai gilaadeu.

7 Haalo ina mai doo lima i de mommee maolunga,

daangia age au ma de hagaola mai au i lo te moana gelo,

aama mai i ssauaa o de gau henua gee.

8 Gilaadeu e hadu muna,

gai alaadeu hagatoo donu e dee ni muna abodonu.

9 De Maadua, au e daahili adu gi de goe i dahi daahili hoou;

ma de hagadangidangi adu i de harp e madaangahulu ono daula,

10 ange gi de ia e dugua ange gi kii denga hodooligi,

ma de hagaola dono dangada hai hegau go David mai i de gadilaasa hagamaakau.

11 Hagaola ina au ma de hagamouli au mai i ssauaa o de gau henua gee,

go gilaadeu e daalaa denga muna hhadu,

gai olaadeu lima e hagatoo donu ai e daahanga dangada.

12 Gai amaadeu dama daane gi bei dagodo o denga manu e ssomo danuaa laa,

gai amaadeu damaa hine gi bei dagodo o denga duludulu

gu daadaa laa e hagaduu ai de hale o de hodooligi.

13 Omaadeu mommee doange gai

gi hoohonu i denga hagadaagangaa gai.

Amaadeu ssiibi gi hagadili gi lagolago ange i de mano,

gai manu i lodo amaadeu veelenga gi lagolago ange i tahisemada;

14 amaadeu kaau gi lagolago alaadeu dama,

gai gi deai alaadeu dama e ssege aabe gi dee haanau;

gai gi deai dangada e duasala i lodo omaadeu haiava.

15 E manuuia dangada e dagodo bee nei;

E manuuia dangada go Tagi Maolunga delaadeu Maadua.

145

Se daahili tuhi nii David

1 Au e hagaamua goe, dogu Maadua de Hodooligi;

au e hagadegi doo ingoo ga hano ai e dee ngado mai.

2 Au e hagadegi goe i laangi alodahi,

ma de tuhi doo ingoo ga hano ai e dee ngado mai.

3 Tagi Maolunga e maolunga mmao, gai e heohi de hagalaumalie dono tuhi;

dono maolunga e dee maua gi de tonu ange aagena.

4 Dahi atangada e tuhi ange naa au hegau gi dahi atangada ange,

gilaadeu e tala naa dagodo o au hegau sauaa.

5 Gilaadeu e pasa naa i dagodo o doo mahamaha mmao ma doo maolunga,

gai au e hagamaumau naa dagodo o au hegau hagalele mouli.

6 Gilaadeu e tala naa dagodo sauaa o au hegau hagamaatagu;

gai au e tala dagodo o doo maolunga.

7 Gilaadeu e hagadele naa dagodo o doo abodonu laumalie,

ma de daahili i de malangilangi i hiidinga doo heohi.

8 Tagi Maolunga e degi ma de lodo aloha,

gai e dee moolau de lili gai e honu i de abodonu.

9 Tagi Maolunga e abodonu ange gi dangada alodahi,

gai e lodo aloha ange gi mee alodahi aana ne hai.

10 Tagi Maolunga, mee alodahi aau ne hai

e hagaahe adu naa de abodonu gi de goe,

oo dangada dabu e tuhi naa goe.

11 Gilaadeu e tala naa dagodo de mahamaha o doo nohoanga hodooligi,

aama dagodo o doo sauaa,

12 gi iloo ai e dangada alodahi dagodo o au hegau sauaa

ma de mahamaha o doo nohoanga hodooligi.

13 Doo nohoanga hodooligi e dee ngado mai donu,

gai doo sauaa e dagi ai e dagodo i denga atangada alodahi.

[Tagi Maolunga e hai hegau i de mee abodonu i ana hagatoo donu alodahi,

ma de malangilangi i mee alodahi aana ne hai.]*

14 Tagi Maolunga e bale ange gilaadeu alodahi e baakuu,

gai e hagadaangage age gilaadeu gu ino gi lalo.

15 Mee alodahi e tali adu goe,

gai go koe e gaavange alaadeu gai i de masavaa heohi.

16 Koe e hhola doo lima,

ga hai gi boobosu mee alodahi e mouli.

17 Tagi Maolunga e heohi ono haiava alodahi,

gai e abodonu i hegau alodahi aana e hai.

18 Tagi Maolunga e baa ange gi gilaadeu e hagahia ange ia;

go gilaadeu alodahi e hagahia ia i de muna abodonu.

19 Ia e gaavange naa gi gilaadeu e maatagu i de ia olaadeu mee e llodo ai;

ia e hagallongo alaadeu dangidangi ma de hagaola gilaadeu.

20 Tagi Maolunga e dagitilo gilaadeu alodahi e aaloha i de ia,

aagai e daa gi maakau de gau baubau alodahi.

21 Au e tala tuhi dagodo o Tagi Maolunga.

Alodahi e mouli gi hagadegi ina dono ingoo dabu ga hano ai e dee ngado mai.

146

1 Duuhia Tagi Maolunga!*

Dogu hagasaalunga, duuhia Tagi Maolunga.

2 Au e tuhi Tagi Maolunga i dogu mouli;

au e daahili tuhi ange gi dogu Maadua i taulooloa dogu mouli.

3 Koe gi dee tali hagalodolodo ange gi denga dagi o de henua,

aabe go dama a dangada, go dangada e dee maua i de hagaola goe.

4 De masavaa naa huu e odi ai dana manava,

gai ia e aahe ange gi de gelegele;

de laangi laa gai ana hagatau gu ni ngadi mee.

5 E manuuia tangada go de Maadua o Jacob dono bale,

gai dana tali hagalodolodo go Tagi Maolunga, dono Maadua,

6 go de ia ne haia de langi ma henua i lalo,

tai, aama mee alodahi iai.

Ia e hai hegau i de muna abodonu ga hano ai.*

7 Ia e hagamodu muna o olaadeu e vaivai haia i de heohi;

ma de gaavange gai a dangada e hiikai.

Tagi Maolunga e hagassao mai gilaadeu i lo te hale pono;

8 Tagi Maolunga e hai gi kide gilaadeu e dee kide;

Tagi Maolunga e hai gi daangage age gilaadeu e ino gi lalo;

Tagi Maolunga e aloha i gilaadeu e heohi.

9 Tagi Maolunga e dagitilo de gau henua gee;

ia e bale ange de hine gu magau dono bodu ma de gauligi gu deai sono damana,

aagai e hai gi dee ssula hagatau a de gau baubau.

10 Tagi Maolunga e hodooligi ga hano ai;

Zion, doo Maadua e hodooligi i denga atangada alodahi.

Duuhia Tagi Maolunga!

147

1 Duuhia Tagi Maolunga!*

E danuaa mmao de daahili tuhi ange gi taadeu Maadua;

e hagamalangilangi mmao ma de heohi taadeu tuhi ia!

2 Tagi Maolunga e hagaduu age Jerusalem;

ia e hagabuni mai de gau Israel gu nnoho laa i denga henua gee.

3 Ia e hagaieiangi naa gilaadeu gu daemaha olaadeu lodo,

ma de saabini olaadeu maanuga.

4 Ia e dau taelodo o denga heduu,

ma de hagahi ange dahi ma dahi i dono ingoo donu.

5 Taadeu Ia Aamua e maolunga ma de mmahi mmao;

gai dono donu ange e dee maua i de haide.

6 Tagi Maolunga e hagammahi gilaadeu e vaivai haia,

aagai e hagamaolalo de gau baubau.

7 Daahili ange gi Tagi Maolunga ma de hagaahe ange de abodonu;

hagadangidangi ange gi taadeu Maadua i de harp.

8 Ia e haoli de langi i denga hagausinga,

ia e hagadabena ange de langi gi honga de henua,

gai e hai gi ssomo denga helii i honga duuduu.

9 Ia e haangai ange denga manu lodo henua

aama dama a denga raven i delaadeu koo.

10 Ia e dee malangilangi i mahi o de hoosa,

aabe go luu vae mmahi o dahi dangada,

11 aagai Tagi Maolunga e malangilangi i gilaadeu e maatagu i de ia,

ma de tali hagalodolodo ange gi dono abodonu.

12 Jerusalem, hagaamua ina Tagi Maolunga;

Zion, duuhia doo Maadua.

13 Ia gu hai gi makaga baalanga hagamakaga o denga haitoga,

ma de hagamanuuia oo dangada e nnoho i kilaa.

14 Ia gu hai gi nnoho paba dangada i honga de henua,

gai gu hagaboobosu goodou i denga grain danuaa hugadoo.

15 Ia e hai gi loomai ana muna gi henua i lalo;

gai ana muna e moolau donu de hagassula.

16 Ia e gaamai denga snow tea bei huluhulu o denga ssiibi;

gai e hagassii saele denga snow bei de mama.

17 Ia e maga saele ana dibadibaa haisi bei denga hadu vaaligiligi;

goai e bau ange gi dana mee hagamagalili?

18 Ia e basa donu huu, gai gilaadeu gu vaivai;

ia e hai gi ssau mai dana madangi, gai denga vai gu ssali.

19 Ia ne tala ange ana muna gi Jacob,

ana muna gu hagasauaa aama ana hagamodu ange gi Israel.

20 Ia tee hai ange mee nei gi dahi huaahenua gee;

gai ana hagamodu, gilaadeu e dee iloo mee nei.

Duuhia Tagi Maolunga!

148

1 Duuhia Tagi Maolunga!*

Duuhia Tagi Maolunga mai i de langi;

duuhia ia i de mommee maolunga.

2 Ono dangada de langi alodahi, goodou duuhia ia;

ono hagabuulinga hebagi i de langi, goodou duuhia ia.

3 De laa ma de maasina, duuhia ia;

denga heduu maalama alodahi, duuhia ia.

4 Lo te langi maolunga, duuhia ia,

aama denga vai i lo te langi i lunga!

5 Mee nei alodahi gi duuhia de ingoo o Tagi Maolunga,

go hiidinga ia ne basa donu huu, gai mee nei gu hanu.

6 Ia ne hai gi daakodo mee nei ga hano ai e dee ngado mai;

ia gu hagasauaa dahi mee, gai e dee maua naa donu i de sui.

7 Duuhia Tagi Maolunga i henua i lalo,

goodou denga dragon o lausedi aama denga moana kelo alodahi,

8 de ahi ma de uila, ma denga snow ma duudangaa haisi,

ma de madangi mmahi e daudali i ana muna;

9 denga mounga ma duuduu alodahi,

ma manu ssomo iai hua ma denga cedar alodahi;

10 denga manu lodo henua ma manu haangai,

ma manu e tolo i honga de gelegele ma manu llele;

11 denga hodooligi o henua i lalo ma huaadangada alodahi,

ma de gau aamua ma dagi alodahi o henua i lalo;

12 denga dama daane ma damaa hine,

ma de gau madumaatua ma denga gauligi.

13 Mee nei alodahi gi duuhia de ingoo o Tagi Maolunga,

i hiidinga go dono ingoo donu huu e heohi de hagaamua;

dono mahamaha e maolunga ange i henua i lalo ma de langi.

14 Ia gu hagasula age dahi hanga† moo ono dangada,

de tuhi a ono dangada dabu alodahi,

ma de gau Israel, go dangada aana e hagamogomogo.

Duuhia Tagi Maolunga!

149

1 Duuhia Tagi Maolunga!*

Daahili ange gi Tagi Maolunga i taahili hoou,

dono tuhi gi haia i daho de hagabuulinga o de gau dabu.

2 De gau Israel gi malangilangi i de ia ne haia gilaadeu;

dangada o Zion gi lodo danuaa i delaadeu Hodooligi.

3 Gilaadeu gi duuhia dono ingoo i de aanu,

ma de hagadangidangi i de tambourine ma de lyre.

4 Go hiidinga Tagi Maolunga e malangilangi i ono dangada;

ia e hagamahamaha gilaadeu e lodo maolalo i de hagaola.

5 De gau dabu gi malangilangi i de mahamaha nei,

ma de daahili i de lodo danuaa i honga olaadeu moenga.

6 Gilaadeu gi hevaalogi gi duuhia de Maadua,

gai gi boogia alaadeu gadilaasa kangi baasi lua i lodo olaadeu lima,

7 e sui ange ai hegau a denga huaahenua,

ma de hagaduasala ai denga huaadangada ange laa;

8 ma de noonoa olaadeu hodooligi i denga seeini,

olaadeu gau aamua e noonoa i daula iron;

9 e hagasula ai de hagaduasala gu lava laa i de sisi.

Deenei de hai e hagadubu ai ono dangada dabu alodahi.

Duuhia Tagi Maolunga!

150

1 Duuhia Tagi Maolunga!*

Duuhia de Maadua i dono mommee dabu;

duuhia ono mahi i lo te moana i lunga.

2 Duuhia ia i hiidinga o ana hegau ssauaa;

duuhia ia i hiidinga dono maolunga mmao.

3 Duuhia ia i de ili o de hanga manu;

duuhia ia i de hagadangidangi i de lyre ma de harp.

4 Duuhia ia i de tambourine ma de aanu;

duuhia ia i denga mee hagadangidangi iai daula ma de flute,

5 duuhia ia i de hagalongaa o denga cymbal;

duuhia ia i leo o denga cymbal.

6 Mee alodahi e mouli gi duuhia Tagi Maolunga.

Duuhia Tagi Maolunga!

* 1:3 Jer 17.8

* 2:1 Acts 4.25-26

* 2:7 Acts 13.33; Heb 1.5; 5.5

* 2:9 Rev 2.26-27; 12.5; 19.15

* 2:12 oso ina Tama Daane, aabe oso ina luoono vae. Muna Hebrew i de gubu nei e dee iloo danuaa dono hagadoonunga.

* 3:2 De muna go Selah e dee iloo danuaa dono hagadoonunga i muna Hebrew.

* 4:4 Eph 4.26

* 5:9 Rom 3.1

* 6: Sheminith: se muna ange gi denga hai daahili.

* 6:1 Psa 38.1

* 6:8 Mat 7.23; Luke 13.27

* 7: Shiggaion se muna ange gi taahili. Dono hagadoonunga e dee iloo danuaa.

* 7:9 Rev 2.23

* 8: Gittith se muna ange gi denga hai daahili.

* 8:2 Mat 21.16

* 8:4 Job 7.17-18; Psa 144.3; Heb 2.6-8

* 8:6 1 Co 15.27; Eph 1.22; Heb 2.8

* 9: Muth Labbeni muna Hebrew e bei go de magau o tama daane.

† 9:16 Higgaion e bei go de noho ga hagasaele aabe e maanadu.

* 10:7 Rom 3.14

* 11:3 ni aha naa … i de hai, aabe ni aha a de Ia Heohi laa e hai?

* 12: Sheminith: se muna ange gi denga hai daahili.

* 14:3 Rom 3.10-12

* 16: Miktam se muna e hai ange gi denga hai daahili.

* 16:8 Acts 2.25-28

† 16:10 dau ia dabu, aabe go de ia e hai hegau i de muna abodonu.

* 16:10 Acts 13.35

* 18:33 Hab 3.19

* 18:49 Rom 15.9

* 19:4 olaadeu leo, aabe go alaadeu duudanga daahili.

* 19:4 Rom 10.18

* 22:1 Mat 27.46; Mark 15.34

* 22:7 Mat 27.39; Mark 15.29; Luke 23.35

* 22:8 Mat 27.43

* 22:18 Mat 27.35; Mark 15.24; Luke 23.34; John 19.24

* 22:22 Heb 2.12

* 23:2 Rev 7.17

* 23:4 geelonga gohu boo dangodango, aabe go de geelonga o de goohunga o de magau.

* 24:1 1 Co 10.26

* 24:4 Mat 5.8

* 28:4 Rev 22.1

* 29:1 de gau de langi: de Beebaa Hebrew e hai ange dama a denga maadua.

* 29:2 Psa 96.7-9

† 29:6 Sirion e bei de mounga go Hermon.

‡ 29:9 e hai gi haanau denga dia, aabe e luuluu denga oak.

* 31:5 Luke 23.46

* 32: Maskil se muna ange gi denga hai daahili. Dono hagadoonunga e dee iloo danuaa.

* 32:1 Rom 4.7-8

* 34:8 1 Pe 2.3

* 34:12 1 Pe 3.10-12

* 34:20 John 19.36

* 35:19 Psa 69.4; John 15.25

* 36:1 Rom 3.18

* 37:11 Mat 5.5

* 37:35 e somo danuaa … donu: de hagadoonunga o muna Hebrew i kinei e dee iloo danuaa.

† 37:37 e soa naa ono hagadiilinga, aabe e dahi donu ono hagaodi.

* 40:6 Heb 10.5-7

* 41:9 Mat 26.23; Mark 14.18; Luke 22.21; John 13.18

* 41:13 Psa 106.48

* 44:22 Rom 8.36

* 45:6 Heb 1.8-9

* 46: Alamothse muna ange gi denga hai daahili.

* 47:4 Jacob e bei go de gau Israel.

* 48:2 Mat 5.35

* 49:17 dono lava, aabe go dono mahamaha.

* 51:4 Rom 3.4

* 51:6 Muna Hebrew i kinei e dee iloo danuaa dono hagadoonunga.

* 53:1 Rom 3.10-12

* 58:1 Denga dagi, aabe go denga maadua.

† 58:9 Muna Hebrew i kinei e dee iloo danuaa dono hagadoonunga.

* 60:8 au e maga … Edom e bei go au e henua i Edom.

* 62:12 Job 34.11; Jer 17.10; Mat 16.27; Rom 2.6; Rev 2.23

* 66:6 Exo 14.21; Josh 3.14-17

* 68:8 Exo 19.18

* 68:18 Eph 4.8

* 69:4 Psa 35.19; John 15.25

* 69:9 John 2.17; Rom 15.3

* 69:21 Mat 27.48; Mark 15.36; Luke 23.36; John 19.28-29

* 69:22 Rom 11.9-10

* 69:25 Acts 1.20

* 69:28 Exo 32.32; Rev 3.5; 13.8; 17.8

* 72:8 Zec 9.10

* 73:7 Olaadeu ganomada … pedi, aabe go olaadeu baubau e loomai i olaadeu lodo.

† 73:10 De hagadoonunga o muna Hebrew i kinei e dee iloo danuaa. Dahi hagadoonunga deenei: dangada e huuhuli ange gi de gau baubau ma de llodo e kave alaadeu hegau baubau bei de unu ai laa vai lagolago.

* 74:13 Exo 14.21

* 74:14 Job 41.1; Psa 104.26; Isa 27.1

* 76:10 Muna Hebrew i de gubu nei e dee iloo danuaa dono hagadoonunga.

* 78:2 Mat 13.35

* 78:12 Exo 7.8—12.32

* 78:13 Exo 14.21-22

* 78:14 Exo 13.21-22

* 78:15 Exo 17.1-7; Num 20.2-13

* 78:18 Exo 16.2-15; Num 11.4-23, 31-35

* 78:24 John 6.31

* 78:44 Exo 7.17-21

* 78:45 Exo 8.1-6, 20-24

* 78:46 Exo 10.12-15

* 78:47 Exo 9.22-25

* 78:51 Exo 12.29

* 78:52 Exo 13.17-22

* 78:53 Exo 14.26-28

* 78:54 Exo 15.17; Josh 3.14-17

* 78:55 Josh 11.16-23

* 78:56 Jdg 2.11-15

* 78:60 Josh 18.1; Jer 7.12-14; 26.6

* 78:61 1 Sa 4.4-22

* 78:70 1 Sa 16.11-12; 2 Sa 7.8; 1 Ch 17.7

* 79:1 2 Ki 25.8-10; 2 Ch 36.17-19; Jer 52.12-14

* 80:1 Exo 25.22

* 80:11 ssaalingaa vai laa e bei go Euphrates.

* 81: Gittith se muna ange gi denga hai daahili.

* 81:3 Num 10.10

* 81:7 Exo 17.7; Num 20.13

* 81:9 Exo 20.2-3; Deut 5.6-7

* 82:6 John 10.34

* 83:9 Jdg 4.6-22; 7.1-23

* 83:11 Jdg 7.25; 8.12

* 84:3 de sparrowma de swallowni manu llele vaaligiligi.

* 86:9 Rev 15.4

* 88:11 Abaddon e bei go de mommee o de gau maakau.

* 89:4 2 Sa 7.12-16; 1 Ch 17.11-14; Psa 132.11; Acts 2.30

* 89:20 1 Sa 13.14; 16.12; Acts 13.22

* 89:27 Rev 1.5

* 90:4 2 Pe 3.8

* 91:11 Mat 4.6; Luke 4.10-11

* 91:13 Luke 10.19

* 94:11 1 Co 3.20

* 95:7 Heb 3.15; 4.7

* 95:7 Heb 3.7-11

* 95:8 Exo 17.1-7; Num 20.2-13

* 95:11 Num 14.20-23; Deut 1.34-36; 12.9-10; Heb 4.3-5

* 96:7 Psa 29.1-2

* 99:1 Exo 25.22

* 99:7 Exo 33.9

* 100:5 1 Ch 16.34; 2 Ch 5.13; 7.3; Ezra 3.11; Psa 106.1; 107.1; 118.1; 136.1; Jer 33.11

* 102:25 Heb 1.10-12

* 103:8 Jms 5.11

* 104:4 Heb 1.7

* 104:26 Job 41.1; Psa 74.14; Isa 27.1

* 104:35 Duuhia Tagi Maolunga: de muna Hebrew go Hallelujah.

* 105:9 Gen 12.7; 17.8; 26.3

* 105:10 Gen 28.13

* 105:14 Gen 20.3-7

* 105:16 Gen 41.53-57

* 105:17 Gen 37.28; 45.5

* 105:18 Gen 39.20—40.23

* 105:20 Gen 41.14

* 105:21 Gen 41.39-41

* 105:23 Gen 46.6; 47.11

* 105:24 Exo 1.7-14

* 105:26 Exo 3.1—4.17

* 105:28 Exo 10.21-23

* 105:29 Exo 7.17-21

* 105:30 Exo 8.1-6

* 105:31 Exo 8.16-17, 20-24

* 105:32 Exo 9.22-25

* 105:34 Exo 10.12-15

* 105:36 Exo 12.29

* 105:37 Exo 12.33-36

* 105:39 Exo 13.21-22

* 105:40 Exo 16.2-15

* 105:41 Exo 17.1-7; Num 20.2-13

* 105:44 Josh 11.16-23

* 105:45 Duuhia Tagi Maolunga: de muna Hebrew go Hallelujah.

* 106:1 Duuhia Tagi Maolunga: de muna Hebrew go Hallelujah, diiloo hogi de gubu e 48.

* 106:1 1 Ch 16.34; 2 Ch 5.13; 7.3; Ezra 3.11; Psa 100.5; 107.1; 118.1; 136.1; Jer 33.11

† 106:7 Tai Mmea: de Beebaa Hebrew e hai ange go Tai o denga Aalege.

* 106:7 Exo 14.10-12

* 106:9 Exo 14.21-31

* 106:12 Exo 15.1-21

* 106:14 Num 11.4-34

* 106:16 Num 16.1-35

* 106:19 Exo 32.1-14

* 106:24 Num 14.1-35

* 106:27 Lev 26.33

* 106:28 Num 25.1-13

* 106:32 Num 20.2-13

* 106:34 Jdg 2.1-3; 3.5-6

* 106:37 2 Ki 17.17

* 106:38 Num 35.33

* 106:40 Jdg 2.14-18

* 106:47 1 Ch 16.35-36

* 107:1 1 Ch 16.34; 2 Ch 5.13; 7.3; Ezra 3.11; Psa 100.5; 106.1; 118.1; 136.1; Jer 33.11

* 109:8 Acts 1.20

* 109:25 Mat 27.39; Mark 15.29

* 110:1 Mat 22.44; 26.64; Mark 12.36; 14.62; Luke 20.42-43; Acts 2.34-35; 1 Co 15.25; Eph 1.20-22; Col 3.1; Heb 1.13; 8.1; 10.12-13

* 110:3 i honga de mounga dabu: hanu beebaa Hebrew ange laa e hai ange i malo dabu.

* 110:4 Heb 5.6; 6.20; 7.17, 21

* 111:1 Duuhia Tagi Maolunga: de muna Hebrew go Hallelujah.

* 111:10 Job 28.28; Pro 1.7; 9.10

* 112:1 Duuhia Tagi Maolunga: de muna Hebrew go Hallelujah.

* 112:9 2 Co 9.9

* 113:1 Duuhia Tagi Maolunga: de muna Hebrew go Hallelujah, diiloo hogi de gubu e 9.

* 114:1 Exo 12.51

* 114:3 Exo 14.21; Josh 3.16

* 114:8 Exo 17.1-7; Num 20.2-13

* 115:4 Psa 135.15-18; Rev 9.20

* 115:13 Rev 11.18; 19.5

* 115:17 Psa 104.35

* 115:18 Duuhia Tagi Maolunga: de muna Hebrew go Hallelujah.

* 116:10 2 Co 4.13

* 116:19 Duuhia Tagi Maolunga: de muna Hebrew go Hallelujah.

* 117:1 Rom 15.11

* 117:2 Duuhia Tagi Maolunga: de muna Hebrew go Hallelujah.

* 118:1 1 Ch 16.34; 2 Ch 5.13; 7.3; Ezra 3.11; Psa 100.5; 106.1; 107.1; 136.1; Jer 33.11

* 118:6 Heb 13.6

* 118:14 Exo 15.2; Isa 12.2

* 118:22 Luke 20.17; Acts 4.11; 1 Pe 2.7

* 118:22 Mat 21.42; Mark 12.10-11

* 118:25 Mat 21.9; 23.39; Mark 11.9; Luke 13.35; 19.38; John 12.13

* 119:83 gili manu hhao uvaini i lo te useahi: mee nei ni gili manu e hhao ai uvaini, gai gu daulooloa de daudau i honga de ahi, gai e tili i hiidinga gu baubau.

* 126:1 ne hagaahe ange ai de manuuia o Zion, aabe ne hagaahe mai gilaadeu ne gaavee gee mai i Zion.

* 130:8 Mat 1.21; Tit 2.14

* 132:6 2 Ch 6.41-42

* 132:11 2 Sa 7.12-16; 1 Ch 17.11-14; Psa 89.3-4; Acts 2.30

* 132:17 dahi hagadiilinga: de Beebaa Hebrew e hai ange dahi hanga.

* 132:17 1 Ki 11.36

* 135:1 Duuhia Tagi Maolunga: de muna Hebrew go Hallelujah, diiloo hogi denga gubu e 3, 21.

* 135:15 Psa 115.4-8; Rev 9.20

* 136:1 1 Ch 16.34; 2 Ch 5.13; 7.3; Ezra 3.11; Psa 100.5; 106.1; 107.1; 118.1; Jer 33.11

* 136:5 Gen 1.1

* 136:6 Gen 1.2

* 136:7 Gen 1.16

* 136:10 Exo 12.29

* 136:11 Exo 12.51

* 136:13 Exo 14.21-29

* 136:19 Num 21.21-30

* 136:20 Num 21.31-35

* 137:8 Rev 18.6

* 140:3 Rom 3.13

* 141:2 Rev 5.8

* 141:5 De gubu e 5-7 e dee iloo danuaa de hagadoonunga i muna Hebrew.

* 143:2 Rom 3.20; Gal 2.16

* 144:3 Job 7.17-18; Psa 8.4

* 145:13 Muna e nnoa nei e dee daakodo i de Beebaa Hebrew, gai go lo te Beebaa Greek iai.

* 146:1 Duuhia Tagi Maolunga: de muna Hebrew go Hallelujah, diiloo hogi de gubu e 10.

* 146:6 Acts 4.24; 14.15

* 147:1 Duuhia Tagi Maolunga: de muna Hebrew go Hallelujah, diiloo hogi de gubu e 20.

* 148:1 Duuhia Tagi Maolunga: de muna Hebrew go Hallelujah, diiloo hogi de gubu e 14.

† 148:14 de hanga e hagadagodo ange gi tangada mmahi, e bei se hodooligi.

* 149:1 Duuhia Tagi Maolunga: de muna Hebrew go Hallelujah, diiloo hogi de gubu e 9.

* 150:1 Duuhia Tagi Maolunga: de muna Hebrew go Hallelujah, diiloo hogi de gubu e 6.

Proverbs

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

De Beebaa o

Muna Hagasengasenga

(Proverbs)

Hanu dagodo o de beebaa nei

De Beebaa o Muna Hagasengasenga ni muna hagasengasenga ma agoago ange gi dagodo mouli o dangada. Mee lagolago e sisi i de beebaa nei, e hagaago mai de hai o dangada alodahi e mouli ai. Muna i taamada e hagamaanadu mai bolo, “De madagu i Tagi Maolunga go taamada o de heiangi” (1.7).

De beebaa nei e sisi ai hogi dagodo o denga dahulinga heohi, ma de maanetonu i de basa aama denga dahulinga danuaa. Denga bido gubu lagolago e hagaago mai dagodo maanadu a de gau heiangi o Israel madagidagi, i de hai o tangada heiangi e hai ai mee alodahi. Hanu mommee e tala de hai o dangada i dahi huaabodu e hai hegau ai i olaadeu magavaa, ma ange gi de gau ange laa, aama delaadeu hai e hai hegau ai i alaadeu business. Hanu e tala dagodo o de hagadubu i magavaa o dangada, ma de golomagi lodo o tangada. E lagolago mommee e basa ai i dagodo o de lodo maolalo, ma de daudonu, ma de abodonu ange de gau hagaau aloha, aama de aloha ange gi oo soa.

Hanu mee i de beebaa nei go Solomon ne siia. E hanu hogi mee i de hagaodi go Agur ma Lemuel ne siia.

Dahi gubu hagamogomogo: “De madagu i Tagi Maolunga go taamada o de heiangi; aagai tangada lodo senga e kino i de heiangi ma agoago heohi” (1.7).

Denga vaevaaenga

De tuhi o de heiangi (1.1—9.18)

Muna hagasengasenga a Solomon (10.1—29.27)

Muna a Agur (30.1-33)

Muna a Lemuel (31.1-9)

Dagodo o de hine e madagu i de Maadua (31.9-31)

1

Taamada o de iloo mee

1 Muna hagasengasenga a Solomon, tama daane a David, de hodooligi o Israel:*

2 gi maua ai e dangada de heiangi ma dahulinga heohi;

ma de tonu ange gi muna o de iloo mee;

3 gai gi maua ai muna hagaheohi ma de iloo mee,

ma de hagamodu heohi, aama de hagahedae ai dangada;

4 e hai gi heiangi de gau llodo ssenga,

ma de gaavange gi de gau mmodo de iloo mee aama de hilihili gi heohi —

5 tangada heiangi gi hagalaangona gi kii ange ai de lagolago ana mee e iloo,

gai mee nei ga dagi ai tangada e donu ange aagena —

6 gi donu ange ai ia gi denga muna heiangi,

aama muna hagasengasenga a de gau heiangi.

7 De madagu i Tagi Maolunga go taamada o de heiangi;

aagai tangada lodo senga e kino i de heiangi ma agoago heohi.*

Muna bale ange gi denga dama

8 Dagu dama, hagalaangona muna a doo damana e hagaheohi adu ai goe,

gai aude dilia agoago a doo dinana.

9 Muna nei e bei de hau mahamaha i honga doo biho,

aama sseini e dau laa i doo ua.

10 Dagu dama, noo de gau baubau e usuusu adu goe gi haia de baubau,

aude hagallongo ange gi gilaadeu.

11 Noo gilaadeu e hai adu, “Humai madali gimaadeu,

gidaadeu ga tali e daa dahi dangada gi magau,

gidaadeu ga daa gi magau tangada tigi haisala;

12 gidaadeu ga hai gilaadeu gi bei dangada e loiho laa gi de mommee o de gau maakau,

gilaadeu alodahi gi bei dagodo o dangada e loiho laa gi lo te geelonga o de gau maakau;

13 gidaadeu e maua naa denga hagadaagangaa goloa danuaa,

e hhao ai lodo odaadeu hale gi hoohonu i goloa ne hai gi de mahi;

14 humai, dau madali gimaadeu,

gai gidaadeu ga vaevae mee nei i odaadeu magavaa” —

15 dagu dama, aude hano madali gilaadeu,

aude daudali ange i alaadeu hegau;

16 go hiidinga e moolau donu delaadeu hai de baubau,

gai e moolau hogi delaadeu daa dangada ga maakau.

17 E deai haigamaiana de dugu dahi sele

i de mommee a denga manu llele e gidee ai.

18 De gau bee nei e tali donu huu delaadeu maakau,

gilaadeu e daa donu huu gilaadeu gi maakau.

19 Aanei hogi dagodo o dangada alodahi e haia ga lagolago olaadeu mee i de vaivai hai dangada;

goloa bee nei e daa donu huu tangada ga magau.

Muna a de iloo mee e oo ma e tala

20 De heiangi e oo i honga de haiava,

ia e oo i mommee e hagabuni ai dangada;*

21 ma ma te haiava e hagalongaa ai dangada,

ma de basa i lodo haitoga o de aduhale, ga hagadaba:

22 “De gau llodo ssenga, dee hee maa taulooloa doodou llodo e daohi doodou llodo ssenga?

Dee hee maa taulooloa doodou doo i mee,

ma doodou kino i de heiangi?

23 Goodou aanga mai gi agu muna hagaheohi;

tilo, au e hai naa gi iloo e goodou ogu lodo,

ga hai gi tonu ange goodou gi agu muna.

24 Au ne hagahi goodou, gai goodou tee llodo e hagallongo agu muna;

au ne haalo adu dogu lima gi goodou, gai teai se goodou ne anga mai;

25 goodou ne hagangadi mee agu muna hagaheohi alodahi,

gai goodou ne kino donu i agu muna ne hagasee ai goodou,

26 deelaa ai, au e gadagada naa hogi i goodou i doodou masavaa e hai ngadaa ai;

au e doo mee naa hogi i goodou, i doodou maatagu,

27 ma de masavaa o de hai ngadaa e dae mai ai gi goodou,

bei dagodo o de madangi mmahi,

ma de hai ngadaa e humai ai bei dagodo o ssio,

ma tuasala aama tee nnoho paba e tae mai ai gi goodou.

28 Gai gilaadeu e hagahi mai naa au,

aagai au e dee basa ange naa donu;

gilaadeu e hagammahi naa e ssala gi gidee au,

aagai gilaadeu e dee gidee naa donu au.

29 Go hiidinga gilaadeu ne kino i de iloo mee,

gilaadeu tee hai gi maatagu gilaadeu i Tagi Maolunga,

30 gai ne kino i agu muna e bale ange ai gilaadeu,

ma de hagangadi mee dagu hagasee gilaadeu,

31 gilaadeu e gai naa hua o alaadeu hegau,

ma de boobosu i de gai hua o alaadeu hagatau.

32 Gai de daahuli gee o de gau llodo ssenga

e daa gilaadeu ga maakau;

gilaadeu e maakau naa donu,

i delaadeu maanadu bolo gilaadeu e danuaa donu huu;

33 aagai tangada e hagalaangona agu muna e noho baba ma de duadonu,

e dee manavasaa ono lodo i de hai ngadaa.”

2

Haigamaiana o de heiangi

1 Dagu dama, noo koe e hagallongo agu muna

ma de hagamogomogo agu muna adu gi de goe,

2 ma de kana ange ga hagallongo gi donu ange goe aagena

ga hai gi donu danuaa ange goe aagena;

3 gai noo koe e dangi ange gi dahi ai au iloo

ma de ssili gi donu ange ai goe;

4 noo koe e ssala de heiangi bei dau ssala gi maua denga selevaa

ma goloa hagamogomogo e gide ngadaa laa,

5 gai koe e donu ange naa gi dagodo de madagu i Tagi Maolunga,

ma de maua de iloo mee o de Maadua.

6 I hiidinga go Tagi Maolunga e gaavadu de heiangi abodonu,

gai go ia e daalaa adu dagodo o de iloo mee, ma de donu ange.

7 Ia e doange de heiangi e gaavange gi gilaadeu e heohi,

ia se buibui niiolaadeu e dee haisala,

8 ma de hagaloosi ange haiava olaadeu e hai hegau i de mee heohi,

ma de buibui haiava o ono dangada dabu.

9 Gai koe e donu ange naa gi de mee heohi ma de hagamodu heohi, ma de soe,

aama haiava danuaa alodahi.

10 Go hiidinga de heiangi e gaavadu naa gi oo lodo,

gai de iloo mee e hagamalangilangi naa goe.

11 Doo maanetonu e buibui naa goe,

gai doo donu ange e hagaloosi adu naa goe,

12 ga hagaola goe mai i de haiava o de baubau

ma mai i gilaadeu e hagahai ngadaa ina dangada i alaadeu muna,

13 gilaadeu e tili denga haiava ssoe

gai ga seesee i haiava o de gohu;

14 gilaadeu e malangilangi i de hai mee dee heohi

ma de llodo danuaa i de hagammahi e hai de baubau;

15 gai olaadeu haiava e pigo,

gai gilaadeu e hai hegau i de hagasenga.

16 De heiangi e buibui goe i de hine dagodo haisala,

ma de hine baubau e hagasengalia laa goe i ana muna;

17 go de hine gu tili dono bodu ne hai i de masavaa oona se damaa hine ai,

ma de ngalo de hagatoo donu aana gu hai i mada luu mada o de Maadua.

18 De haiava ange gi dono hale e hano ga duu ange gi de magau,

gai ono haiava e hulo ga tuu ange gi de gau maakau;

19 e deai donu se daane e hano gi ono daha e ahe mai

aabe e maua de haiava o de mouli.

20 Gai koe gi daudali i de haiava o de gau danuaa,

ma de seesee i haiava o olaadeu e heohi.

21 I hiidinga go gilaadeu e heohi e nnoho i honga de henua,

gai go gilaadeu e dee haisala e doe ga nnoho i kilaa;

22 aagai de gau baubau e hai naa gi dee nnoho i de henua,

gai dangada e dee hai hegau i de mee abodonu e hai naa gi hulo gee mai i kilaa.

3

Hanu haigamaiana o de heiangi

1 Dagu dama, aude ngalo agu agoago,

aagai daohia agu hainga i oo lodo;

2 gi lagolago ai oo laangi ma ngadau e mouli ai

gai e hai naa ga laumalie doo noho baba.

3 De abodonu ma de hai hegau i de mee abodonu e dee hulo gee naa donu i oo daha,

gai daulia luu mee nei i doo ua, ma de sisi i oo lodo.

4 Gai de Maadua ma dangada e hagadubu naa goe ga hagaamua doo ingoo.*

5 Hagadonusia Tagi Maolunga i oo lodo alodahi,

aude lango ange gi mee oou e donu ange aagena;

6 koe gi manadua ia i mee alodahi aau e hai,

gai ia ga dagi ai goe i denga haiava heohi.*

7 Aude hagadaba bolo koe e heiangi,

gai koe gi madagu i Tagi Maolunga, ma de kino i de baubau.*

8 De mee nei e hai naa ga ieiangi goe,

ma de hagammahi lo too angaanga.

9 Hagadubu ina Tagi Maolunga i doo lava,

ma denga huamanu e hagihagi i taamada i lodo au veelenga alodahi;

10 gai gi hoohonu ai lodo o oo mommee doange,

gai au mommee hhao uvaini e hoohonu naa ga malingilingi.

11 Dagu dama, aude hagangadi mee ina de haele a Tagi Maolunga goe,

aabe gi kino i de hagallongo dana hagasee goe;* *

12 go hiidinga Tagi Maolunga e hagasee tangada oona e aloha ai laa,

bei dagodo hegau a tamana ange gi tama oona e malangilangi ai laa.

13 E manuuia tangada gu heiangi,

ma tangada gu dahi ono donu ange,

14 go hiidinga de mee e maua ai e danuaa ange i selevaa,

gai e haigamaiana ange i denga goolo.

15 De heiangi e hagamogomogo ange i denga ruby,

gai e deai ange donu se mee oou e lodo ai, e maua i de hagahedae ange aagena.

16 De mouli daulooloa e daohi i dono lima madau,

gai de lava ma de hagadubu i dono lima masui.

17 Ono haiava e hagamalangilangi,

gai ono haiava alodahi iai de nnoho paba.

18 De heiangi e bei de manu somo o de mouli, ange gi dangada alodahi e gaavee;

gai gilaadeu e daohia de heiangi nei, e manuuia donu.

19 Tagi Maolunga ne hagaduu henua i lalo i dono heiangi,

gai ne hagatuu mee i lo te langi i dono donu ange.

20 Dono iloo mee ne vvae denga moana kelo,

gai ne hai gi hano iho de mee suungia i lodo hagausinga.

21 Dagu dama, aude dilia de heiangi ma de maanetonu;

aude ngalo luu mee nei;

22 luu mee nei e gaavadu naa gi de goe de mouli,

gai e bei de mee dau e hagamahamaha ai laa doo ua.

23 Gai koe ga seesee ai naa i de baba,

gai koe e dee baguu ai naa donu;

24 de masavaa oou e dagodo ai gi lalo, gai koe e dee madagu;

de masavaa oou e dagodo iho ai e seni, gai koe e seni danuaa naa.

25 Aude madagu i de mee hagamaatagu e humai daa hagalele laa,

be go de hagaduasala e daia laa de gau baubau,

26 go hiidinga Tagi Maolunga go dau tali hagalodolodo,

ia e tilo naa gi dee doo ange doo vae gi lo te ssele.

27 Aude daohia de mee danuaa i gilaadeu e heohi dau bale ange,

noo e dahi oo ssauaa e hai ai de hegau nei.

28 Aude hai ange gi tangada e baa adu gi de goe,

“Hannoo ga aahe mai ange ai, gai au ga gaavadu ai gi de goe daiao” —

gai e dahi donu mee i oo daha.

29 Aude haia dahi hagatau baubau e hai baasi ange ai gi tangada e baa adu gi de goe;

go de ia e dahi ana tali i de goe i dono noho i oo gaogao.

30 Aude hagadaumee ange gi dahi dangada i teai hiidinga,

gai tigi ai se baubau aana ne hai adu gi de goe.

31 Aude lodo gaiaa ange gi tangada alasala,

aabe gi ago ange i ana hegau,

32 go hiidinga Tagi Maolunga e kino i tangada vaivai dagodo,

aagai ia tala ange ono lodo gi tangada heohi.

33 Tagi Maolunga e hagamalaia de hale o tangada baubau,

aagai e hagamanuuia de mommee noho o tangada heohi.

34 Ia e doo mee i gilaadeu e doo mee i de ia,

aagai e abodonu ange gi gilaadeu e lodo maolalo.*

35 Tangada heiangi e hagadubulia naa,

aagai de gau llodo ssenga e dookaa naa.

4

Haigamaiana o de heiangi

1 Agu dama, goodou hagalaangona agoago a doodou damana,

gai kana ange hagalaangona, gi tonu ange goodou aagena;

2 go hiidinga au e gaavadu gi goodou agoago heohi,

goodou aude dilia agu agoago.

3 De masavaa oogu e gauligi ai i de hale o dogu damana,

gai dogu angaanga goi mmodo huu,

gai go tama hagamogomogo a dogu dinana,

4 gai dogu damana ne agoago mai au, ga hai mai, “Daohia agu muna i oo lodo,

doange ina agu muna e tala adu, gi mouli ai goe.

5 Haia gi heiangi goe, haia gi dahi oo donu ange;

aude ngalo agu muna, aabe gi hano gee i agu muna.

6 Aude dilia de heiangi, gai de heiangi ga buibui ai goe;

koe gi lodo mmao i de mee nei, gai ia ga hagaloosi adu ai goe.

7 Deenei taamada o de heiangi, deenei ai, haia gi heiangi goe,

gai be ni aha ange naa aau e kave, gai haia gi dahi oo donu ange.

8 Hagamogomogo ina de heiangi, gai ia ga hagaamua ai goe;

daohia de heiangi, gai koe ga kave de hagadubu.

9 De heiangi e hagamahamaha naa goe, bei de hau i honga doo biho,

gai e gaavadu gi de goe de hau mahamaha.”

10 Dagu dama, hagalaangona ma de daudali i agu muna,

gi lagolago ai oo ngadau e mouli ai.

11 Au gu agoago adu goe i de heiangi,

gai ne dagi goe i denga haiava heohi.

12 Gai ga seesee naa huu goe, gai luoo vae e dee llave,

gai ga savini naa goe, gai koe e dee baguu.

13 Daohia agu agoago, aude dilia donu,

gai diiloo ange gi danuaa, go hiidinga deenei doo mouli.

14 Aude duu i honga de haiava o de gau baubau,

gai gi dee seesee i de haiava baubau.

15 Hagaui gee i de haiava nei; aude seesee ai donu,

gai huli gee mai ai, ga hagasoe i doo haiava.

16 Go hiidinga gilaadeu e dee sseni naa donu ga dae ai gi delaadeu hai de baubau;

gilaadeu e dee maua gi sseni ga dae ai gi delaadeu hai dahi dangada ga haisala.

17 Go hiidinga de baubau e bei alaadeu mee e gai,

gai de vaivai hai dangada go alaadeu mee e unu.

18 Aagai de haiava o tangada heohi e bei de maalama o taiao,

e hagadagadaga ange laa de maalama ga dae ai gi de duu donu o de laa.

19 Hegau a de gau baubau e bei de gohu boo dangodango,

gilaadeu e dee iloo donu be se aha ne hagalaavea olaadeu vae ga baakuu ai laa gilaadeu.

20 Dagu dama, hagalaangona agu muna e tala adu;

huli mai luoo dalinga mage hagalaangona agu muna.

21 Aude dilia dahi agu muna daudahi,

gai daohia mee nei i oo lodo;

22 gai mee nei go de mouli ange gi gilaadeu e saalaa ga gidee,

gai e hagaieiangi olaadeu angaanga alodahi.

23 Gai de mee e hagamogomogo ange i mee alodahi,

go de dagitilo dagodo oo lodo,

go hiidinga go kilaa iai mee o de mouli.

24 Dilia gee de ngudu hadu muna,

gai daohia doo ngudu gi dee daalaa muna hakino gee.

25 Daumada ina donu huu oo mada i mua,

daumada ina oo mada i mua ma de hagasoe i doo haiava.

26 Hagassoea denga haiava oou e seesee ai,

gi dee haisala ai doo hai e seesee ai.*

27 Aude daa gi de baasi madau be go de baasi masui,

gai huli gee i de baubau.

5

Hagakana ange gi dee dagodo haisala

1 Dagu dama, anga mai gaavee dogu heiangi,

gai huli mai hagalaangona dogu iloo mee;

2 gi maanetonu ai goe, gai au muna e tala gi dagodo ai de iloo mee.

3 De ngudu o de hine dagodo haisala e maimai bei denga madaua hooni,

gai ana muna e segesege ange i lolo;

4 aagai dono hagaodi e hagammau bei de mee mmala,

gai e kangi bei de gadilaasa baasi lua.

5 De hine bee nei e seesee i de haiava o de magau,

gai luoono vae e dagi ange goe gi de mommee o de gau maakau.

6 Ia e dee maanadu donu dagodo o de haiava o de mouli;

ono haiava e pigo, aagai ia e dee iloo donu.

7 Agu dama, goodou hagalaangona agu muna,

gai goodou gi dee dilia agu muna e tala adu.

8 Koe gi hagammao gee i de hine bee nei,

aude hano donu gi hagabaa ange gi de mommee iai dono hale;

9 ana vakaa ga gaavange e goe oo mahi gi hanu dangada gee,

gai oo ngadau e doe gu gaavange gi dangada e vaivai haia dangada;

10 gai hanu dangada gee gu hagadanuaa i oo mahi,

gai oo mee ne hai hegau ange aagena gu gaavange gi dahi dangada gee;

11 de hagaodi o doo mouli gai koe e gonogono naa,

i de masavaa o doo angaanga e baageaa ai;

12 koe ne hagadaba, “Au ne kino mmao i dogu agoagona,

gai au ne hagangadi mee dogu haelenga!

13 Au tee hagallongo ange gi muna a ogu dangada agoago,

gai tee anga ange gi muna ne tala mai gi de au.

14 Ne momo ange donu huu au gu hagadogaa ina

i magavaa o de hagabuulingaa dangada.”

15 Unumia donu huu vai mai i lo taau vai hoda,

ma vai e ssali mai i dau vai geli donu.

16 Aude dugua ange ono vai gi ssali gi hulo gi hanu mommee gee,

aabe go honga haiava o dangada!

17 Aagai go koe donu huu e unu ai,

aude dugua ange hanu dangada gee gi unu ai madali goe.

18 Koe gu manuuia i dau vai,

gai koe gi malangilangi i de hine oou ne hai bodu ange naa aagena

i de masavaa oou e dama daane ai.

19 Ia e bei dahi dia hahine mahamaha, gai se dia hahine e tilo danuaa.

Luoono gaanuunu gi hagamalangilangi ina goe i masavaa alodahi,

gai koe gi lodo mmao i dono aloha i masavaa alodahi.

20 Dagu dama, gu aha gu dugu ange ai goe de hine dagodo haisala gi gaavee oo lodo?

Gai gu aha gu hanange ai goe gi de bodu o dahi daane gee?

21 Tagi Maolunga e gidee danuaa hegau a tangada,

gai ia e tilo dagodo o ana hegau alodahi e hai.

22 Hegau baubau a tangada baubau e gidee mai naa donu,

gai ia e noodia ma e makaga i ono haisala.

23 Ia e magau naa i hiidinga ia tee agoagona,

gai dono lodo senga laumalie e dagi gee ia.

6

Hagakana ange gi gilaadeu e llodo ssenga

1 Dagu dama, noo koe gu hagatoo donu e hagao muli

a tangada e baa adu gi de goe,

noo koe gu hagatoo donu i dau luuluu de lima o dahi dangada;

2 noo koe gu noodia i au muna gu tala,

ma de boogia i hiidinga o au muna gu tala,

3 dagu dama, deenei dau mee e hai gi ola ai goe,

go hiidinga koe gu doo ange gi lo te lima o dahi dangada:

hannoo hagamaolalo ina goe, ma de dangidangi ange gi de ia!

4 Aude seni donu,

aabe gi damaa mmoe luoo mada.

5 Hagaola ina goe, bei dagodo o dahi dia e ola mai laa i tangada dili manu,

ma de manu lele e ola mai laa i ssele a tangada dili manu.

6 Tangada vaiduu, hannoo gi daho de loa,

diiloo ai alaadeu hegau, gi heiangi ai goe!

7 Denga loa e deai donu se dangada e daalaa ange alaadeu mee e hai,

e deai se dangada e diiloo ange gilaadeu, aabe se dagi,

8 gai gilaadeu e hagadabena delaadeu hagamouli i de masavaa mahanahana,

ma de hagabudu alaadeu gai i de masavaa o de hagihagi.

9 Tangada vaiduu, dee hee maa taulooloa doo dagodo donu huu i kinaa?

Go aahee maa oou e alahage ai?

10 Koe e hagadaba, “Au e damaa mmoe luoogu mada, e damaa seni ange,

au e damaa hagapogo luoogu lima e hagamabu iho” — *

11 de hagaau aloha e duu adu naa gi de goe bei tangada gaiaa,

gai tuasala e bei taane gu hagauda ono goloa hebagi.

12 Tangada e deai ono haigamaiana, se dangada baubau,

e hagadaga saele ma e tala denga muna hhadu;

13 ia e hai gi dabadaba luoono mada,

ma de sisi ange i luoono vae,

aama de sisi ange i ono madannia;

14 ia e hagasaele denga hagatau baubau i ono lodo,

ma de hagadee heloongoi magavaa o dangada i masavaa alodahi.

15 Deenei ai, de hai ngadaa e daa hagalele naa donu de duu ange gi de ia;

gai e moolau naa donu dono hai ngadaa, gai ia e dee ieiangi naa donu.

16 E ono mee o Tagi Maolunga e kino ai,

gai e hidu mee hakino gee i ono daha:

17 go luu mada hagamaolunga,

ma de alelo hadu muna,

ma lima e daia dangada tigi haisala,

18 ma de lodo e haia denga hagatau baubau,

ma luu vae e moolau laa de hano e hai de baubau,

19 ma tangada tala hagadonu hadu muna,

aama tangada e haia ga dee heloongoi denga hai daina.

De hagakana ange o de gau dagodo haisala

20 Dagu dama, daohia hainga a doo damana,

gai koe gi dee dilia agoago a doo dinana.

21 Daohia mee nei i oo lodo i masavaa alodahi,

gai daulia ange mee nei gi doo ua.

22 Agoago nei e dagi naa goe i doo seesee,

ma de dagitilo goe i doo masavaa e seni ai,

gai e madaangudu adu naa gi de goe i doo alahage.

23 Go hiidinga de muna nei e bei de laama, gai de agoago nei se mee hagamaalama;

gai doo hagaheohi ina e hagaabo ange goe gi de haiava o de mouli,

24 gai e buibui ai goe i de hine dagodo haisala,

ma de ngudu maimai o de hine dau bodu hai be se manu.

25 Aude lodo ange gi dono mahamaha,

aabe gi dugua ange ia gi hagasengalia goe

i dana hagadabadaba adu luoono mada,

26 gai de hagaoanga o de hine hai be se manu

se duudangaa pelaoaa donu huu,

gai de hine dau bodu e dagitilo e vaivai hai doo mouli.

27 E maua e tangada i de hhao ange de ahi gi ono hadahada,

gai ono malo e dee vvela?

28 Aabe e maua e tangada i de seesee i honga denga maga ahi ula,

gai luoono vae e dee vvela?

29 Gai e bei ai hogi taane e hano gi daho de bodu o dahi daane gee,

taane e dagodo haisala ma de hine laa e hagaduasala donu.

30 Dangada e dee hagabaubau tangada gaiaa

noo ia e gaiaa i dono hiigai,

31 aagai noo ia gu boogia mai, gai ia e hagao donu gi hidu hanonga e kii ange ai,

e dee galemu donu noo ia e gaavange ono goloa alodahi e hagao ai.

32 Taane dagodo haisala se dangada donu senga,

gai be goai e haia hegau nei e daa donu huu ia ga magau.

33 Taane bee nei e hagailiilia naa ma de hagangadi mee ina,

gai dono hagadogaa e dee haihai naa donu ga hagadeai;

34 gai de maagoda e hai ga kona de lili o taane dau bodu,

gai ia e dee degi ange naa donu, i de laangi aana e sui ange ai de baubau.

35 Ia e dee lodo donu e kave dahi hagaoanga;

ia e dee kave naa donu au ngadi gaavange lagolago.

7

De hagakana ange i de hine hai be se manu

1 Dagu dama, koe gi daohia agu muna

ma de doange agu hainga i oo lodo.

2 Daohia agu muna gi mouli ai goe,

gai hagamogomogo ina agu agoago,

bei tama legalega eidu i lo too ganomada.

3 Noodia ange mee nei gi honga oo madannia,

gai siia ange gi oo lodo.

4 Hai ange gi de heiangi, “Go koe dogu daina hahine,”

gai haia de donu ange gi bei doo dangada donu.

5 Luu mee nei e buibui naa goe i de hine dagodo haisala,

go de hine maimai dono ngudu.

6 Au nogo duu i ma te abaaba damaa mee i dogu hale,

ga galo iho ai laa magavaa o denga laagau.

7 Gai au ne galo ange ga tilo denga dama daane mmodo,

gai au ne gidee dahi dama daane i olaadeu magavaa,

ia se dama daane lodo senga.

8 Ia e seesee iho i honga de haiava i gaogao de hale o dahi hahine,

gai ia ne seesee i de haiava e hano laa gi de hale o de hine laa,

9 i de masavaa gu dai gohugohu ai i de ahiahi,

gai gu baa ange gi de boo de mee.

10 Gai tilo, dahi hahine ne humai ga hedae ange gi de ia,

ia gu gahu bei de hine hai be se manu, gai e heiangi vaivai dagodo.

11 Ia se hine nngana de leo ma de makaga ono lodo,

ia e dee maua i de noho donu huu i dono hale;

12 ia e hano saele i honga de haiava ma lodo mommee hagao mee,

ma de duu i dege o denga haiava.

13 Ia ne poo tama daane laa ga oso ia,

gai tee dogaa donu i de hai ange:

14 “Au ne hai ssigidaumaha hagadanuaa magavaa anailaa nei,

gai au gu lava i de hagassula agu mee gu hagatoo donu ai.

15 Deenei ai, au gu humai e hedae adu gi de goe,

ma de hagammahi ga ssala goe, gai au gu gidee goe.

16 Au gu haoli dogu moenga i malo linen iai leebunga danuaa mai i Egypt.

17 Au gu hagamanongi dogu moenga i denga myrrh, ma aloe, aama cinnamon.

18 Humai, gidaau ga hai gi tae odaau lodo i de aloha

ma de hagamalangilangi gidaau ga dae ai gi de ao ai de mee.

19 Go hiidinga dogu bodu gu dee maleva i de hale,

ia gu hano gi dahi mommee mmao.

20 Ia ne kave madali ia dahi beagi hhao sseene,

gai ia e dee ahe mai naa donu ga dae ai gi de honu de maasina.”

21 Gai ana muna hagasenga gu kave lodo o tama daane laa,

gai de hine laa ne kave ono lodo i dono ngudu maimai.

22 De masavaa laa donu huu gai tama daane laa ga daudali ange i de hine laa,

bei dagodo o de kaau e hano laa gi de mommee e daa ai denga manu,

ia e bei dahi dia gu noodia laa i ssele,

23 ga dae ai gi de velosia dono ade;

ia e bei de manu lele e hagasoe ange laa gi lo te sele,

ia tee iloo donu bolo e daa naa ia ga magau.

24 Agu dama, nnoho mai hagalaangona agu muna,

gai kana ange daohia agu muna e tala adu.

25 Koe gi dee lodo e daudali i ono haiava,

gai koe gi dee daudali ange i ana dahulinga baubau.

26 Gu soa daane aana ne hagaduasala,

ana daane ne daa ga maakau e dee maua i de dau.

27 Dono hale go de haiava e hano laa gi de mommee o de gau maakau,

gai e hano iho gi lodo daanunga o de gau maakau.

8

De hagahi a de heiangi abodonu

1 E aha, de heiangi e dee oo laa ma e hagaagahi?

De donu ange e dee oo mai laa?*

2 Ia e duu i honga denga mommee maolunga i gaogao de haiava,

i de mommee iai hesilihaginga o denga haiava,

3 ma gaogao denga haitoga e ulu ai gi lo te aduhale,

ma de oo i gaogao denga haitoga:

4 “Au e hagaagahi adu goodou, dangada alodahi,

gai agu muna ni muna ange gi dangada alodahi.

5 De gau llodo ssenga, haia gi maanetonu goodou,

de gau ssenga, haia gi tonu ange goodou.

6 Goodou hagalaangona, go hiidinga e hanu agu mee hagamogomogo e tala adu;

au e hhanga dogu ngudu e tala de mee heohi.

7 Au e tala de muna abodonu i dono ngudu,

au e kino i de tala muna baubau.

8 Muna alodahi aagu e tala e heohi,

e deai donu se muna dee heohi aabe se muna hhadu iai.

9 Agu muna alodahi e molomolo ange gi gilaadeu e tonu ange,

gai e dee haisala donu ange gi dangada e iloo mee.

10 Gaavee agu agoago, e dee go denga selevaa;

gaavee de heiangi, e dee go denga goolo danuaa.

11 Go hiidinga de heiangi e danuaa ange i denga hadu hagamogomogo,

gai e deai donu se mee ange oou e lodo ai e maua de hagahedae ange aagena.

12 Gai ogu dagodo, de heiangi, au e noho madali de donu ange,

gai de iloo mee ma de maanetonu e daakodo i ogu daha.

13 De madagu i Tagi Maolunga e kino i de baubau;

au e kino i de hagamaolunga ma de lodo maolunga,

ma dahulinga baubau aama de hadu muna.

14 Muna bale ma de heiangi abodonu e daakodo i ogu daha,

au e dahi ogu donu ange ma de mmahi.

15 Go au, de heiangi o denga hodooligi e dagi ai,

gai denga dagi e hagatuu ai denga hainga heohi,

16 go au, de heiangi, a denga dagi ma de gau aamua

e dagi ai i de heohi.

17 Au e aloha i gilaadeu e aaloha i de au,

gai gilaadeu e hagammahi e saalaa au e gidee naa e gilaadeu au.

18 De lava ma de hagadubu e daakodo i ogu daha,

ma de lava e dee odi aama de hagadagadaga age.

19 Ogu hua e danuaa ange i denga goolo ma goolo hagamogomogo,

gai hua mai i ogu daha e danuaa ange i selevaa danuaa;

20 au e seesee i de haiava o de heohi,

ma haiava o de hagamodu heohi,

21 ma de bolo ange de lava gi gilaadeu e aaloha i de au,

ma de hhao gi hoohonu olaadeu mommee doange mee.

22 Tagi Maolunga ne hai au i taamada hugadoo o ana hegau,

gai go au aana ne hai i mua o ana hegau madagidagi loo.*

23 Madagidagi loo gai au gu dahi donu,

ma mai i taamada age, aama mai i mua de dahi o henua i lalo.

24 De masavaa tigi ai se moana gelo, gai au gu dahi donu,

de masavaa tigi ai saalingaa vai lagolago iai vai.

25 I mua de hagatuu age o denga mounga i olaadeu mommee,

i mua de hanu duuduu, gai au gu haanau;

26 i mua dana hai henua i lalo ma denga duu malaelae i kilaa,

aabe go de mama o de gelegele o henua i lalo.

27 Au gu noho donu i de masavaa aana ne hai ai de langi ga hagaduu i dono mommee,

ma de masavaa aana ne maaga ai luu baasi o de moana gelo;

28 de masavaa aana ne hai ai denga giliiga i lo te langi,

ma de hagatuu ai denga dagelo o tai,

29 ma de masavaa aana ne hagamodu ai de ngaadonga o tai,

gi dee hagahaisala ina ai e tai ana muna,

ma de masavaa aana ne hagailonga ai denga dagelo o henua i lalo.

30 Gai au, de heiangi, se labagau e noho madali ia.

Au ne lodo danuaa i laangi alodahi,

ma de malangilangi i ono daha i masavaa alodahi,

31 ma de malangilangi i henua i lalo alodahi aana ne hai,

ma de lodo danuaa i dangada.

32 Deenei ai, agu dama, goodou hagalaangona agu muna;

e manuuia gilaadeu e daudali i ogu haiava.

33 Nnoho mai hagalaangona agu agoago gi heiangi ai goodou,

goodou aude hagangadi mee ina.

34 E manuuia tangada e hagalaangona agu muna,

ma de dagitilo i ogu haitoga,

ma de tali i ma togu haitoga.

35 Go hiidinga be goai e gidee au e gidee de mouli,

gai Tagi Maolunga e abodonu ange gi de ia.

36 Aagai be goai e dee gidee au e hagaduasala donu huu ia,

gai gilaadeu alodahi e kino i de au, e llodo donu i de magau.”

9

De heiangi ma de lodo senga

1 De heiangi gu hagaduu dono hale;

gai ia gu duuduu mai i lo te baba e hidu duludulu moo de hale laa.

2 Ia gu daa denga manu e hai ai giidagi, ma de hilo ana uvaini,

ia gu hagadabena dana deebele.

3 Ia gu kave ono haahine hai hegau gi tuu

i honga mommee maolunga hugadoo o de aduhale,

gi hagaagahia ai dangada.

4 “Be goai e lodo senga, gai ia gi daa mai gi kinei!”

Ia ne hai ange gi dangada e dee tonu,

5 “Loomai gaina agu gai,

ma de unu agu uvaini gu hilo.

6 Dilia oodou llodo ssenga gi mouli ai goodou,

gai daudali i de haiava e maua ai goodou gi tonu ange.”

7 Be goai e hagaheohi ina tangada doo mee e hagadogaa ina naa,

gai be goai e hagaseegina tangada baubau e hagammae ina naa.

8 Koe gi dee hagaseegina tangada doo mee, go hiidinga ia e kino naa i de goe,

aagai hagaseegina tangada heiangi, gai ia e aloha naa i de goe.

9 Agoagona ange tangada heiangi gi kii ange ai dono heiangi;

agoagona ange tangada heohi, gi kii ange ai dana mee e iloo.

10 De madagu i Tagi Maolunga go taamada o de heiangi,

gai dau iloo de Ia Dabu laa go de hai ga donu ange goe.*

11 Go de heiangi e haia ga daulooloa doo mouli,

ma de hai ga lagolago oo ngadau e mouli ai.

12 Noo koe e heiangi, gai e danuaa adu donu gi de goe,

gai noo koe se dangada doo mee, gai go koe donu huu e duasala ai.

13 De lodo senga e bei de hine nngana de leo,

ia se hine e hagasengalia ngaohie ma teai sono iloo mee.

14 Ia e noho i ma te abaaba o dono hale,

ma honga mommee maolunga hugadoo o de aduhale,

15 ma e hagahi ai dangada e seesee mai laa kilaa,

go dangada e seesee laa donu huu ma e hulo i honga de haiava.

16 “Be goai naa huu ni dangada llodo senga, gai gilaadeu gi taa mai gi kinei!”

Ia e hai ange gi tangada lodo senga,

17 “Denga vai gaiaa e maimai,

gai denga gai e gai hagammuni laa e mammami!”

18 Aagai gilaadeu e dee iloo donu bolo go kilaa iai de gau maakau,

gai dangada i kilaa gu nnoho donu i lo te geelonga o de gau maakau.

10

Muna hagasengasenga a Solomon

1 Muna hagasengasenga a Solomon.

Tama daane heiangi e hagamalangilangi dono damana,

aagai tama lodo senga, e hagadaemaha dono dinana.

2 Goloa hagamogomogo e maua laa i de mee dee heohi

e deai donu ono haigamaiana,

aagai de mee heohi e hagaola mai i de magau.

3 Tagi Maolunga e dee dugu ange tangada heohi gi hiigai,

aagai ia e hai gi dee maua e tangada baubau ono mee e lodo ai.

4 Tangada vaiduu e hagaau aloha donu,

aagai tangada hai mee e sula naa ga se dangada lava.

5 Tangada e hagabudulia huamanu

i de masavaa mahanahana se dama heiangi,

aagai tangada e seni i de masavaa o de hagihagi,

se dama hagadookaa dangada.

6 Denga manuuia e loomai gi tangada heohi,

aagai de ngudu o tangada baubau e hagammuni dono alasala.

7 De hagamaanadu o tangada heohi se manuuia,

aagai ingoo o de gau baubau e pobo naa ga llilo.

8 Tangada heiangi e daohi denga hainga,

aagai tangada lodo senga vava de ngudu e dee hagadagadaga age donu.

9 Tangada e hai hegau laa i de mee abodonu e noho baba,

aagai tangada e seesee laa i denga haiava dee heohi e gidee mai naa ono dagodo.

10 Tangada e hagadabadaba laa luoono ganomada e hagadaemaha de lodo,

gai tangada lodo senga e vava laa de ngudu e dee sula donu.

11 De ngudu o tangada heohi e bei de vai hagamouli,

aagai muna a tangada baubau e hagammuni dono alasala.

12 De kino i dangada e hagahale tee buni o dangada,

aagai de aloha e haoli denga haisala alodahi.*

13 De heiangi e sula mai i lodo muna a tangada e donu ange,

aagai de laagau se mee e hagaili ai tua o tangada dee donu.

14 De gau heiangi e ago gi kii ange delaadeu iloo mee,

aagai muna a tangada lodo senga e hagahai ngadaa donu huu ia.

15 Goloa lagolago o tangada lava e bei de aduhale gu buibui laa ma gu makaga,

aagai de hagaau aloha o tangada e hai ga dee hagadagadaga age ia.

16 De hagaoanga o tangada heohi go de mouli,

aagai de hagaoanga o tangada baubau go de hagaduasala.

17 Tangada e hagalaangona laa muna hagaheohi e hagaago mai de haiava o de mouli,

aagai tangada e dee anga ange gi muna hagaheohi e dagi ange dangada ange laa gi de haisala.

18 Tangada e hagamuunia laa dono kino se dangada donu hadu muna,

gai be goai e hagadele ina muna hagabaubau se dangada lodo senga.

19 De masavaa naa huu aau e tala ai muna lagolago, gai koe e maua donu gi haisala,

aagai tangada e maua i de daohi dono alelo se dangada heiangi.

20 Muna a tangada heohi e bei denga selevaa danuaa,

aagai lodo o tangada baubau e deai donu haigamaiana.

21 Muna a tangada heohi e bale ange dangada soa,

aagai de gau llodo ssenga e maakau i hiidinga delaadeu ssenga.

22 De hagamanuuia a Tagi Maolunga e gaamai de lava,

gai e deai donu se mee hagadaemaha iai.

23 Tangada lodo senga e hakadanga i dahulinga baubau,

aagai de heiangi se mee hagamalangilangi ange gi tangada e dahi ono donu ange.

24 De mee o tangada baubau e madagu ai laa, e duu ange naa donu gi de ia,

aagai de mee o tangada heohi e lodo ai e gaavange naa donu gi de ia.

25 De gau baubau e gaavee gee naa i de masavaa e dau ai de madangi mmahi,

aagai tangada heohi e duu ma e makaga ga hano ai.

26 Denga vinegar e hai ga ssae denga niho,

gai de useahi e hai ga tangi luu mada,

gai e bei ai hogi dagodo o tangada vaiduu

a dono dangada aamua e hai laa gi suuia ia.

27 De madagu i Tagi Maolunga e hai ga daulooloa de mouli o tangada,

aagai ngadau o de gau baubau e tuu mai naa gi sogoisi.

28 De tali hagalodolodo a dangada e haia de mee heohi e hidi mai ai de malangilangi,

aagai de tali a de gau baubau e lilo naa donu.

29 Tagi Maolunga go mommee buibui makaga o tangada e haia de mee heohi,

aagai e daa gi maakau gilaadeu e haia de baubau.

30 Tangada heohi e dee hagangalue naa donu;

aagai tangada baubau e dee noho naa i honga de henua.

31 Muna a tangada heohi e tala iai de heiangi,

aagai tangada hadu muna e hai naa gi dee basa.

32 Tangada heohi e iloo be aahee muna e heohi ange gi dahi masavaa,

aagai tangada baubau e tala donu denga muna hhadu.

11

1 Tagi Maolunga e kino i de mee hagahidi hagasenga,

aagai e malangilangi i de mee hagahidi e heohi abodonu.

2 De sula age o de lodo maolunga e gaamai naa hogi de hagadogaa,

aagai de lodo maolalo e humai naa hogi madali de heiangi.

3 De hai hegau i de mee abodonu e dagi gilaadeu e hai hegau ai,

aagai dangada e dee hai hegau laa i de mee abodonu

e maakau naa donu i delaadeu hadu muna.

4 Goloa lagolago e deai ono haigamaiana i de laangi o de bole,

aagai de mee heohi e hagaola tangada mai i de magau.

5 De heohi o olaadeu e dee haisala e hai gi soe delaadeu haiava,

aagai dangada baubau e magau i hiidinga delaadeu baubau.

6 De heohi o olaadeu e heohi e hagaola gilaadeu,

aagai gilaadeu e dee hai hegau i de mee abodonu e noodia naa i olaadeu llodo dee heohi.

7 De masavaa naa huu o tangada baubau e magau ai, gai dana tali e lilo hogi;

gai dana tali ange gi ono mahi e lilo hogi.

8 Tangada heohi e ola mai naa i de hai ngadaa,

aagai tangada baubau e duu ange naa donu aagena.

9 De ngudu o tangada baubau e hagaduasala tangada e paa ange gi de ia,

aagai de iloo mee e hai naa ga ola gilaadeu e heohi.

10 De masavaa naa huu o dangada heohi e hagadagadaga age ai,

gai dangada i de aduhale gu malangilangi,

gai de masavaa naa huu o dangada baubau e maakau ai,

gai dangada gu kona de malangilangi.

11 De manuuia o olaadeu e heohi e hai ga hagadagadaga age de aduhale,

aagai muna a de gau baubau e oha de aduhale.

12 Tangada lodo senga e hagangadi mee tangada e baa ange gi de ia,

aagai tangada e donu ange e hagapuni dono ngudu.

13 Tangada hai samu e tala mee e dee tala,

aagai tangada e hai hegau laa i de mee abodonu e daohi de mee e dee alaange de tala.

14 Noo e deai se muna e bale ai, gai de huaadangada e maakau donu;

aagai noo e soa de gau hagasaele, gai dangada e kii donu.

15 Tangada e hagatoo donu laa bolo ia e hagao muli a dahi dangada gee e duasala donu,

aagai tangada e dee hagatoo donu laa i de mee nei e noho baba.

16 Dangada e hagadubu de hine abodonu,

aagai de gau alasala go de lava donu huu alaadeu e mau.

17 Hegau a tangada abodonu e hai donu ga danuaa ange gi de ia,

aagai tangada alasala e hagabaubau donu huu ia.

18 Tangada baubau e kave denga hagaoanga hagasenga,

aagai tangada e hai hegau laa i de mee heohi, e kave donu de hagaoanga abodonu.

19 Tangada e hagaduu ngae laa i de mee heohi e mouli,

aagai tangada e hagaduu ngae laa i de baubau e magau donu.

20 Tagi Maolunga e kino i de gau maanadu baubau,

aagai e malangilangi i gilaadeu e dee haisala olaadeu dagodo.

21 Ni muna abodonu, tangada baubau e dee haihai naa donu ga dee hagaduasala,

aagai dangada heohi e ilaage naa.

22 De hine mahamaha e dee maua laa i de hilihili de mee heohi,

e bei de buulei goolo i de usu o de biigi

23 De mee o tangada heohi e lodo ai e sula mai ai naa tanuaa,

aagai de tali a tangada baubau e duu ange naa gi de bole.

24 Dahi dangada e abodonu i de ngadi gaavange mee,

aagai ia e kii ange naa donu de lagolago ana mee;

tangada ange laa e daohi mee e heohi dana gaavange,

aagai ia e hano naa donu ga hagaau aloha.

25 Tangada e hagamanuuia ina laa dangada e hagadagadaga age;

tangada e balea ange dangada, e kave naa hogi de bale.

26 Dangada e hagamalaia tangada e daohia denga grain,

aagai e hagamanuuia tangada e hagao ina gi daha ana grain.

27 Tangada e hagammahi laa e ssala tanuaa e maua naa de abodonu,

aagai de baubau e ahe ange naa gi tangada e saalaa de baubau.

28 Be goai e tali hagalodolodo ange gi dono lava e hagadaga iho naa,

aagai dangada heohi e bei naa de manu somo lau kohu.

29 Tangada e hagahai ngadaa ina laa dono huaabodu, se ngadi madangi donu huu aana e kave,

gai tangada lodo senga e hai hegau ange naa gi tangada heiangi.

30 Hua o de heohi go de manu somo o de mouli;

gai tangada heiangi e maua e ia lodo o dangada.

31 Noo tangada heohi e kave de hagaoanga o ana hegau i henua i lalo,

gai e kii ange naa de kave hagaoanga o tangada baubau ma tangada haisala.*

12

1 Be goai e malangilangi i dono haelea, e lodo hogi i de iloo mee,

aagai tangada e kino i dono hagaheohi ange, se dangada senga.

2 Tagi Maolunga e abodonu ange gi tangada danuaa,

aagai Tagi Maolunga e hagabaubau tangada e haia hagasaele baubau.

3 Tangada e dee maua gi noho baba i dana hai de baubau,

aagai dangada heohi e dee maua donu gi unuunusia age olaadeu aga.

4 De hine danuaa e bei de hau mahamaha i honga de biho o dono bodu,

aagai de hine hagadogaa dangada e bei de mee e haia laa ga pobo ono ivi.

5 Maanadu a de gau heohi e heohi,

aagai hagasaele a de gau baubau e daahanga dangada.

6 Muna a de gau baubau e daa gilaadeu ga magau,

aagai muna a dangada e hai hegau i de heohi e hagaola dangada.

7 De gau baubau e hagadee kii ina naa donu ma de llilo,

aagai de huaabodu o olaadeu e heohi e duudagi naa donu huu.

8 Dangada e tuhi tangada maanetonu,

aagai dangada e kino i tangada maanadu baubau.

9 E danuaa ange noo koe se dangada e dee dau, gai e dahi oo dangada hai hegau,

i dau tala bolo koe se dangada e dau, gai e deai donu au gai.

10 Tangada heohi e tilo danuaa ange ana manu dolodolo,

aagai de lodo aloha o de gau baubau e vaivai hai dangada.

11 Tangada e dooa dono alahenua e lagolago ana gai,

aagai tangada e dolohia saele mee e deai haigamaiana se dangada senga.

12 Tangada baubau e lodo i goloa o dangada e haia de baubau,

aagai tagelo o tangada heohi e hai gi duu ia gi makaga ma de hua lagolago.

13 Tangada baubau e hagahaisala donu huu i ana muna e tala,

aagai tangada heohi e ola mai naa i de hai ngadaa.

14 Muna a tangada e hagadanuaa naa ia i mee danuaa;

hegau a tangada e hagadanuaa naa donu huu ia.

15 Tangada lodo senga e maanadu bolo ana hegau e heohi donu,

aagai tangada heiangi e hagallongo denga muna bale.

16 Tangada lodo senga e moolau donu de hagaago mai dono lili,

aagai tangada maanetonu e dee anga ange gi muna hagadookaa.

17 Tangada e daalaa laa de mee heohi e hai ga sula mai de muna abodonu,

aagai tangada hagadonu hadu muna e tala de muna hagasenga.

18 Muna aau e tala i mua dau maanadu e velo lodo o tangada bei de gadilaasa kangi,

aagai muna a tangada heiangi e hagaieiangi tangada.

19 De muna abodonu e dagodo ga hano ai,

aagai denga muna hhadu e dagodo donu i dahi masavaa bodobodo.

20 De daahanga dangada e dagodo i lodo dangada e hagatau ina de hai de baubau,

aagai gilaadeu e haia laa gi sula de nnoho paba e malangilangi.

21 E deai donu se hai ngadaa e duu ange gi gilaadeu e heohi,

gai de gau baubau e lagolago donu olaadeu hai ngadaa.

22 Tagi Maolunga e kino i de gau hadu muna,

aagai ia e malangilangi i dangada e hai hegau i de mee abodonu.

23 Tangada maanetonu e dee tala ange gi dangada dana mee e iloo,

aagai de gau llodo ssenga e hagaago mai donu delaadeu llodo ssenga.

24 Tangada hai mee e sula naa ga dagi,

gai tangada vaiduu e hai naa ga se dangada hai hegau.

25 Tangada e manavasaa laa ono lodo e lodo baubau,

aagai muna danuaa e hagamaamaane ono lodo.

26 Tangada heohi e hagakana ange dono soa,

aagai de haiava o de gau baubau e dagi gee gilaadeu.

27 Tangada vaiduu e dee maua i de dunu i honga de ahi dana manu ne mau,

aagai tangada hai hegau e kave naa goloa hagamogomogo.

28 De haiava heohi go de mouli donu,

gai e deai donu se magau i lo te haiava nei.

13

1 Tama daane heiangi e hagallongo agoago a dono damana,

aagai tama hagamanege e hagangadi mee dono hagaseegina.

2 Muna a tangada e hai ia ga gai mee danuaa,

aagai mee o de gau haisala e llodo ai go de alasala.

3 Tangada e kana ange laa gi ana muna e tala,

e hagaloosi dono mouli,

aagai tangada e lagolago laa ana muna e tala,

e duu ange donu gi de hagaduasala.

4 Tangada vaiduu e lodo gi mee,

gai e deai donu ana mee e mau,

aagai tangada hai hegau e maua mee alodahi oona e lodo ai.

5 Tangada heohi e kino i de tala muna hadu,

aagai hegau a tangada baubau e hagadookaa ma de hagangadi mee ina.

6 De mee heohi e hagaloosi tangada e dee haisala,

aagai de baubau e hai gi dee sula tangada baubau.

7 Dahi dangada e hai bolo ia se dangada lava,

aagai e deai donu ana mee;

gai dahi e hai bolo ia e hagaau aloha,

aagai e lagolago donu ono goloa.

8 De lava o dahi dangada e maua i de hagaola dono mouli,

aagai e deai donu dangada e hagamadagu ina tangada hagaau aloha.

9 De maalama o tangada heohi e maalama mmao,

aagai de laama a tangada baubau e diinei naa donu.

10 De hagamaolunga e hidi mai ai de hagadaumee,

aagai de heiangi e gidee i daho dangada e gaavee muna bale.

11 De lava e maua laa i de hadu muna e moolau donu de odi,

aagai de lava e hagabudu dagi de momo laa

e hagadagadaga age donu.

12 Noo de tali hagalodolodo a tangada tee sula, gai ono lodo e daemaha,

aagai de hai ga ssula lodo o tangada e bei de manu somo o de mouli.

13 Tangada e hagangadi mee ina laa muna bale e hagaduasala donu;

aagai tangada e hagadubu ina denga hainga e kave naa dono hagaoanga.

14 Agoago a tangada heiangi e bei de vai o de mouli,

e hagaui gee ina laa tangada mai i de magau.

15 De heiangi e hai ga hagadubu ina tangada,

aagai de haiava o tangada e dee hai hegau laa i de mee abodonu e hai ngadaa.

16 De gau maanetonu alodahi e hai hegau i de iloo mee,

aagai hegau a tangada lodo senga e hagaago mai dono lodo senga.

17 Tangada hagailoo baubau e duu ange naa gi de hai ngadaa,

aagai tangada hagailoo e hai hegau laa i de mee abodonu e hagaheloongoi dangada.

18 Tangada e dee anga ange laa gi muna bale e hagaau aloha ma de hagadogaa ina,

aagai tangada e hagalaangona laa muna hagaheohi e maua de hagadubu.

19 E hagamalangilangi de hai ga bei lodo o tangada,

aagai tangada lodo senga e dee lodo e hano gee mai i de baubau.

20 Tangada e daudali ange i de gau heiangi e hagadaga ange naa de heiangi,

aagai tangada e hagabuni ange gi de gau llodo ssenga e hagaduasala donu.

21 De hai ngadaa e daudali ange i de gau haisala,

aagai de hagaoanga o olaadeu e heohi go tanuaa.

22 Tangada danuaa e bolo ange dahi mee gi ono mogobuna,

aagai de lava o tangada baubau e doange moo tangada heohi.

23 De gelegele o tangada hagaau aloha tigi doo laa

e maua donu gi lagolago hua iai,

aagai e gaavee gee naa i de gau vaivai daakodo.

24 Tangada e daohia de laagau haaele, e kino i dana dama,

aagai tangada e aloha laa i dana dama,

e kana ange ga haele ia.

25 Tangada heohi e gaimee ga bosu danuaa,

aagai lo te dinae o tangada baubau e hiigai i masavaa alodahi.

14

1 De hine heiangi e hagaduu age dono hale,

aagai de hine lodo senga e oha iho dono hale.

2 Tangada e hai hegau laa i de mee abodonu e madagu i Tagi Maolunga,

aagai tangada e hai hegau laa i de hagasenga e hagangadi mee ia.

3 Muna a tangada lodo senga e bei de laagau e hagailiili ai laa tua,

aagai muna a de gau heiangi e buibui gilaadeu.

4 Noo e deai donu kaau, gai de mommee o denga manu gu ngadi dagodo;

aagai mahi o denga kaau e hai ga lagolago hua manu.

5 Tangada tala hagadonu i de mee abodonu e dee hadu muna i de masavaa e hagamodu ai muna,

aagai tangada tala hagadonu hadu muna e tala muna hhadu.

6 Tangada doo mee e ssala de heiangi, gai e dee gidee e ia,

aagai de iloo mee e hai ngaohie

ange gi tangada e donu ange laa.

7 Hagaui gee mai i tangada lodo senga,

go hiidinga koe e dee maua de iloo mee i ana muna e tala.

8 Tangada maanetonu e heiangi i de hagasaele dono haiava e hano ai,

aagai de gau llodo ssenga e hagasengalia donu.

9 De gau llodo ssenga e hakadanga i de hagaheohi o haisala,

aagai gilaadeu e heohi e kave naa de abodonu.

10 Tangada e donu iho gi dagodo de daemaha ono lodo,

gai e deai hogi se dangada e iloo dagodo o dono malangilangi.

11 De hale o tangada baubau e oha naa ga maoha,

aagai de hale malo o tangada heohi e hagadagadaga ange naa.

12 E dahi haiava e dulagi be go de haiava heohi ange gi tangada,

aagai e hano ga duu ange gi de magau.*

13 Ga gadagada naa donu tangada, gai ono lodo e mmae donu,

gai de malangilangi e sui naa donu ga se lodo baubau.

14 Tangada e huli gee laa i de mee heohi e kave naa donu de hagaoanga o ana hegau,

gai tangada danuaa e kave naa hogi de hagaoanga o ana hegau.

15 Tangada senga e hagadonusia mee alodahi,

aagai tangada maanetonu e dagitilo dono hai e seesee ai.

16 Tangada heiangi e madagu i Tagi Maolunga, ma de kino i de baubau,

aagai tangada lodo senga e lodo maolunga ma de vaivai hai hegau.

17 Tangada e moolau laa de lili e hai hegau i de lodo senga,

gai dangada e kino i tangada e haia hagasaele baubau.

18 De gau llodo ssenga e kave de lodo senga,

aagai de gau maanetonu e kave naa de iloo mee.

19 De gau baubau e ino naa gi lalo i mada i mua o de gau danuaa,

gai de gau baubau e ino naa gi lalo i gaogao haitoga o tangada heohi.

20 Dangada e paa ange gi tangada hagaau aloha e kino donu hogi i de ia,

aagai tangada lava e soa dangada e hai soa ange gi de ia.

21 Tangada e hagangadi mee ina tangada e baa ange gi de ia e haisala donu,

aagai e manuuia tangada e abodonu ange gi gilaadeu e duasala.

22 Dangada e haia hagatau baubau e haisala donu,

aagai gilaadeu e haia hagatau danuaa, e kave de abodonu ma de mee abodonu.

23 Hegau alodahi e hanu donu mee e maua ai,

aagai denga ngadi muna e hai ga hagaau aloha tangada.

24 De lava o de gau heiangi go de hau i honga olaadeu biho,

aagai de llodo ssenga o de gau llodo ssenga e hagaago mai de lodo senga.

25 Tangada tala hagadonu i de muna abodonu e hagaola mouli o dangada,

aagai tangada tala hagadonu hadu muna e daahanga dangada.

26 Tangada e madagu laa i Tagi Maolunga e lodo mmahi,

gai se buibui ange gi ana dama.

27 De madagu i Tagi Maolunga go de vai o de mouli,

gai e hagaui gee tangada mai i de magau.

28 Dangada soa mmao go de mahamaha o de hodooligi,

aagai tagi o de henua e dee sula donu

noo e deai dangada e hagallongo ange gi de ia.

29 Tangada e dee moolau laa de lili se dangada e laumalie dono donu,

aagai tangada e moolau laa de lili e hagaago mai dono lodo senga.

30 De baba i lodo o tangada e hai ga mmahi de angaanga,

aagai de lodo gaiaa e hai ga pobo ivi o tangada.

31 Tangada e vaivai haia laa tangada hagaau aloha e hagangadi mee de ia ne haia gilaau,

aagai be goai e abodonu ange gi gilaadeu e duasala e hagadubu de Maadua.

32 Tangada baubau e hagaduasala donu huu i ana hegau baubau,

aagai tangada heohi e dahi donu ono buibui i de masavaa o de magau.

33 De heiangi e dagodo i daho tangada e donu ange laa,

gai e dee maleva donu i lodo o tangada senga.

34 De mee heohi e hai ga maolunga dahi henua,

aagai de haisala e hagadookaa dangada.

35 De hodooligi e malangilangi i tangada hai hegau heiangi,

aagai tangada hai hegau hagadookaa dangada e hagaduasala naa i dono bole.

15

1 De muna maamaane e tuu de bole,

aagai muna pada e hai ga lili tangada.

2 Muna a tangada heiangi iai de iloo mee,

aagai muna a tangada lodo senga e hagaago mai dono senga.

3 Luu mada o Tagi Maolunga i mommee alodahi,

ia e dagitilo de gau baubau aama gilaadeu e danuaa.

4 De muna maamaane e bei de manu somo o de mouli,

aagai tangada e daahangadia dangada e hagammae lodo o tangada.

5 Tangada lodo senga e hagangadi mee de haelenga a dono damana,

aagai tangada e anga ange laa gi dono hagaheohi ina se dangada maanetonu.

6 De hale o tangada heohi e honu i goloa hagamogomogo,

aagai de hagaoanga o tangada baubau e gaavange gi gilaadeu de hai ngadaa.

7 Muna a tangada heiangi e hagalagolago de iloo mee;

gai e dee aanei dagodo lodo o de gau llodo ssenga.

8 Ssigidaumaha a tangada baubau se mee hakino gee i daho Tagi Maolunga,

aagai ia e malangilangi i dalodalo a dangada e heohi laa.

9 Hegau a tangada baubau ni mee hakino gee ange gi Tagi Maolunga,

gai ia e aloha i tangada e hagaduu ngae ma e ssala de mee heohi.

10 Tangada e hano gee laa i de haiava heohi e kona dono haelenga,

gai tangada e kino laa i dono hagaheohi ina e magau naa donu.

11 De mommee o de gau maakau ma Abaddon e maahuge i mada luu mada o Tagi Maolunga,

gai lodo o dangada e kii ange donu de maahuge ange gi de ia.

12 Tangada doo mee e kino i muna hagaheohi;

gai ia e dee ssili ange dahi mee gi tangada heiangi.

13 De lodo e malangilangi laa e hai luu mada o tangada ga malangilangi,

aagai de lodo hinangalosaa e hagadaemaha de hagasaalunga o tangada.

14 Tangada e donu ange laa e lodo e hagalaumalie dono iloo mee,

aagai tangada lodo senga e noho donu huu i dono ssenga.

15 Laangi alodahi o tangada e vaivai haia e baubau,

aagai tangada e lodo malangilangi laa, e bei tangada e daonga laa i masavaa alodahi.

16 E danuaa ange de sogoisi oo goloa gai koe e madagu i Tagi Maolunga,

i de lagolago oo goloa gai koe e dee baba oo lodo.

17 E danuaa ange de haigai e hai denga manu ssomo,

gai dangada e hagadau aaloha,

i de haigai e hai i de kaau bedi gai dangada e hagadau kino.

18 Tangada e moolau laa de lili e hai ga hagadaumee dangada,

aagai tangada e golomagi ina ono lodo e hai ga tuu de hagadaumee o dangada.

19 De haiava o tangada vaiduu e buibuia i manu daladala,

aagai de haiava o tangada heohi, gu hai ma gu se haiava soe.

20 Tama daane heiangi e hai ga malangilangi dono damana,

aagai tangada lodo senga e hagangadi mee dono dinana.

21 De lodo senga e hagamalangilangi ange gi tangada senga,

aagai tangada e dahi ono donu ange e seesee i de mee heohi.

22 Denga hagatau e dee ssula noo e deai muna bale,

aagai de gau hagasaele soa e hai ga ssula denga hagatau.

23 Tangada e malangilangi laa i de basa ange i de muna heohi,

gai se mee danuaa mmao de tala

de muna e heohi ange gi de masavaa!

24 De haiava o tangada heiangi e duu ange gi de mouli,

gai e daohi ia gi dee hano iho gi mommee o de gau maakau.

25 Tagi Maolunga e oha de hale o tangada hagamaolunga,

aagai ia e hai gi dee hagangaalue ina goinga o de hine gu magau dono bodu.

26 Tagi Maolunga e kino i maanadu a tangada baubau,

aagai ia e malangilangi i muna alaadeu e gilimalali.

27 Tangada nnoo hagamau mee, e hagahai ngadaa dono huaabodu,

aagai tangada e kino i denga ngadi gaavange hagasenga e mouli donu.

28 Tangada heohi e maanadu i mua dono basa,

aagai tangada baubau e tala donu huu muna baubau.

29 Tagi Maolunga e mmao gee i de gau baubau,

aagai ia e hagallongo dalodalo alaadeu e heohi.

30 Tangada malangilangi e hagamalangilangi lodo o dangada,

gai longo danuaa e hagalodo mmahi lodo o dangada.

31 Tangada e hagalaangona muna o de mouli e hagaheohi ange ai laa ia,

e noho i magavaa o de gau heiangi.

32 Tangada e hagangadi mee ina laa dono hagaseegina e hagangadi mee donu huu ia,

aagai tangada e anga ange gi dono hagaheohi ina e kii ange naa de heiangi.

33 De madagu i Tagi Maolunga e agoago ange tangada i de heiangi,

gai de lodo maolalo e humai i mua de hagadubu.

16

1 Tangada e hai denga hagatau i ono lodo,

aagai go Tagi Maolunga e gaavange muna e basa ange ai.

2 Tangada e maanadu bolo ana hegau alodahi e gilimalali,

aagai Tagi Maolunga e hagahidi dagodo o ono lodo.

3 Hagatuulia ange au hegau gi Tagi Maolunga,

gai au hagatau e hagadagadaga age naa donu.

4 Tagi Maolunga e hagahai hegau mee alodahi gi bei dana hagatau;

ia e hagadabena ange donu hogi tangada baubau gi de laangi o de hagaduasala.

5 Tagi Maolunga e kino i dangada hagamaolunga alodahi.

Ni muna abodonu, de gau bee nei e dee haihai naa donu ga dee hagaduasala.

6 Go de aloha ma de hai hegau i de mee abodonu e maatala ai haisala,

gai de madagu i Tagi Maolunga e hai tangada gi hano gee i de baubau.

7 De masavaa naa huu a tangada e hai ai ga malangilangi Tagi Maolunga,

gai ia e hai donu hogi ono hagadaumee gi hagadanuaa ange gi de ia.

8 E danuaa ange doo hagaau aloha, gai koe e hai hegau i de mee heohi,

i dau mau goloa lagolago gai koe e dee hai hegau i de hagamodu heohi.

9 Tangada e hai denga hagatau i ono lodo,

aagai go Tagi Maolunga e hilihilia de hai e hai ai.

10 De hodooligi e basa i ssauaa o de Maadua,

gai dono ngudu e dee hagahaisala de hagamodu heohi.

11 De mee haide ma de mee hagabau heohi ni mee nii Tagi Maolunga;

gai mee alodahi e hagahidi go ia ne haia.

12 Denga hodooligi e kino i de hai a dangada denga hegau baubau,

go hiidinga de nohoanga hodooligi e hagaduu ga makaga i de heohi.

13 Denga hodooligi e malangilangi i tangada e daalaa de muna abodonu,

gilaadeu e aaloha i tangada e daalaa de mee abodonu.

14 De bole o de hodooligi e bei tangada e gaamai longo o de magau,

aagai tangada heiangi e maua i de hagasili dono bole.

15 Ga malangilangi naa huu de hodooligi, gai gu mouli dangada,

gai dono abodonu e bei de hagausinga e pala iho ai laa de langi.

16 E danuaa ange dau hai gi heiangi goe i de hai gi lagolago au goolo,

ma dau hilihili gi donu ange goe i dau hai gi lagolago au selevaa.

17 De haiava o dangada e haia de mee heohi e hagaui gee i de baubau,

gai tangada e dagidiiloo dono haiava e hagaola dono mouli.

18 De hagaodi o de hagamaolunga go de magau,

gai de hagaodi o de lodo maolunga go tee sula o tangada.

19 E danuaa ange doo lodo maolalo gai e noho i magavaa o de hagaau aloha,

i dau vaevae goloa ne maua i de hebagi madali de gau hagamaolunga.

20 Tangada e daohia laa mee oona gu agoago ai e hagadagadaga age donu,

gai tangada e hagadonusia Tagi Maolunga e manuuia.

21 Tangada heiangi e hagabinga bolo se dangada e donu ange,

gai muna maamaane e hai ga hai ngaohie de agoago ange dangada.

22 De heiangi go de vai o de mouli ange gi gilaadeu gu gaavee,

aagai de lodo senga e hagaduasala gilaadeu e lodo ssenga.

23 Lodo o tangada heiangi e dagi ana muna e tala,

gai ana muna e maua i de usuusu ange dangada.

24 Muna a tangada abodonu e bei denga hooni,

e maimai ange gi tangada, ma de hagammahi dono angaanga.

25 E dahi haiava e dulagi be se haiava heohi ange gi tangada,

aagai e hano ga duu ange gi de magau.*

26 De lodo o tangada e gaimee e hai ia gi hai hegau,

gai dono saalohia e hagammahi ange ia gi hai hegau.

27 Tangada e deai ono haigamaiana e hagatau de hai de baubau,

gai ana muna e bei de ahi e duungia laa mee alodahi.

28 Tangada hadu muna e hai ga dee heloongoi dangada,

gai tangada hai samu e hagabaubau magavaa o denga hai soa.

29 Tangada alasala e hagatale tangada e baa ange gi de ia,

ma de dagi ia i dahi haiava dee danuaa.

30 Tangada e hagadabadaba ina laa luoono mada

e maanadu de hai de baubau;

gai tangada e hagalloa ina laa luoono malaungudu

e noho e hai de baubau.

31 De biho sinasinaa e bei de hau mahamaha;

de mee nei e maua i daho tangada e heohi.

32 Tangada e golomagi ina laa ono lodo

e danuaa ange i dahi daane dau o de hebagi,

tangada e golomagi ina ono lodo i dono lili

e danuaa ange i taane e hagadee kii ina dahi aduhale.

33 Dangada e dada denga laagau,

aagai go Tagi Maolunga e hagamodu ina mee alodahi.

17

1 E danuaa ange dau gai de bagu pelaoaa gai e noho i de mommee iai de baba ma de malino,

i doo noho i dahi hale e hai ai taonga gai dangada iai e hagadaumee.

2 Tangada hai hegau heiangi e dagi naa tama hagadookaa dangada,

ma de kave de boolonga madali denga hai daina daane.

3 De anibada se mee ange gi denga selevaa, gai de ahi mmahi se mee ange gi denga goolo,

aagai Tagi Maolunga e hagatale dagodo lodo o tangada.

4 Tangada baubau e hagallongo muna a tangada baubau,

gai tangada hadu muna e hagallongo denga muna hagabaubau.

5 Tangada e hakadanga laa i tangada hagaau aloha,

e hagangadi mee de Maadua ne haia laa ia;

gai tangada e malangilangi laa i de duasala o dahi

e hagaduasala naa donu.

6 Denga mogobuna go de hau i honga biho o de gau madumaatua,

gai denga damana go de mahamaha o alaadeu dama.

7 De tala muna hagadubu e dee heohi ange gi tangada lodo senga,

gai e kii ange donu tee heohi de hadu muna o dahi dagi.

8 De ngadi gaavange hagasenga e bei de mee hai huuhuaa mee nii tangada ne gaavange,

gai ia e maanadu bolo mee alodahi aana e hai e hagadagadaga age.

9 Tangada e degi ange laa gi haisala o dahi e ssala de hagadau aaloha,

aagai tangada adi longo e vvae magavaa o denga hai soa.

10 Tangada heiangi e maua ange i de kave dono hagaheohi ina i e dahi hanonga,

i de hagailiilia o tangada lodo senga i e lau hanonga.

11 Tangada baubau e ssala de hai gi hai baasi dangada,

gai dahi dangada alasala e hai naa gi hano gi hagaduasala ina ia.

12 E danuaa ange doo hedae ange gi dahi bea hahine gu gaavee gee laa ana dama,

i doo hedae ange gi dahi dangada lodo senga e hai hegau laa i dono lodo senga.

13 Noo tangada e sui ange tanuaa i de baubau,

gai de baubau e dee hano gee naa donu i dono hale.

14 Taamada o de hagadaumee e bei de maoha o dahi bae e daohia vai,

deelaa ai, duudia de hagadaumee i mua de daamada.

15 Tangada e hagaheohi ina laa tangada haisala, gai e hagabaubau tangada heohi —

Tagi Maolunga e kino i luu hegau nei ngaadahi.

16 Ni haigamaiana aha de dahi sseene

a tangada lodo senga e hagao ai de heiangi,

gai e deai donu se heiangi i ono daha?

17 Ssoa abodonu e aloha i masavaa alodahi,

gai taina ne haanau ange gi de masavaa o de hai ngadaa.

18 Tangada senga e hagatoo donu e hagao muli a dahi dangada gee,

ma de hagatoo donu bolo go ia e hagao ina muli a dahi dangada gee.

19 Tangada e lodo laa e hagadaumee e lodo hogi i de haisala,

gai tangada e hagaduulia dahi haitoga maolunga e ssala donu huu dono hai ngadaa.

20 Tangada maanadu baubau e deai donu sana mee danuaa e gide,

gai tangada e daahangadia dangada i ana muna e duu ange naa gi de hai ngadaa.

21 Tangada e hagadili ina dahi dama lodo senga e daemaha ono lodo;

gai tamana o tangada lodo senga e dee malangilangi donu.

22 De malangilangi i lodo o tangada e bei de valaai danuaa,

aagai de daemaha lodo o tangada e hai ga deai ono mahi.

23 Tangada baubau e gaavee hagammuni de mee ngadi gaavange hagasenga,

ga hai gi dee sula de hagamodu heohi.

24 Tangada e dahi ono donu ange e daohi de heiangi i mada luoono mada,

aagai luu mada o tangada lodo senga e galo gi de bido laa o henua i lalo.

25 Tama lodo senga e hagadaemaha dono damana,

gai e hagammae lodo o de ia ne hanaua ia.

26 E dee danuaa de hai tangada heohi gi hagao ina ono mee tee haisala ai;

aabe go de hagaduasala denga dagi e haia de mee heohi.

27 Tangada e daohia laa dono alelo se dangada iloo mee,

gai tangada daudonu se dangada e donu.

28 Tangada lodo senga e dagodo be se dangada heiangi

noo ia e hagapuni dono ngudu,

gai e dagodo be se dangada iloo mee noo ia e daohi dono alelo.

18

1 Tangada e vvae gee laa ia ma dangada, e maanadu donu huu ia,

gai ia e hai baasi ange gi denga hagamodu heohi alodahi.

2 Tangada lodo senga e dee malangilangi i de hai gi donu ange ia,

aagai e lodo donu huu e tala ana mee e maanadu.

3 De masavaa naa huu e humai ai de baubau,

gai de hagangadi mee e humai hogi,

gai hagadogaa e humai hogi madali tee hagadubu.

4 Muna a tangada e tala e bei de vai gelo,

aagai tagelo o de heiangi e bei ssaalingaa vai e sali laa.

5 E dee danuaa doo hagabuni ange gi tangada baubau,

aabe go de hagamodu muna o tangada tigi haisala i mee dee heohi.

6 Muna a tangada lodo senga e hai ga hebagi dangada,

gai ana muna e hai ga daia ia.

7 Muna a tangada lodo senga e hagabaubau donu huu ia,

gai ana muna e nnoa donu huu ia.

8 Muna a tangada hai samu e bei denga amuamu gai mammami,

gai e hulo donu ga ulu gi lodo o tangada.

9 Tangada vaiduu i de hai ana hegau,

se daina niio tangada e oohaa mee.

10 De ingoo o Tagi Maolunga e bei de hale buibui makaga;

tangada heohi e savini ga hano aagena gai ia gu ola.

11 Goloa lagolago o de gau llava go delaadeu aduhale buibui;

gai gilaadeu e maanadu bolo e bei de buibui maolunga.

12 De hagaodi o de lodo maolunga o tangada go de magau,

gai de hagaodi o de lodo maolalo go de hagadubu.

13 Tangada e basa laa i mua dana noho ga hagallongo,

se dangada lodo senga ma de hagadogaa dangada.

14 Tangada e maua i de hagauda dono magi,

aagai goai e maua i de hagauda de mmae o de lodo?

15 Tangada heiangi e lodo e hai gi maua e ia de iloo mee,

gai luu dalinga o tangada heiangi e ssala de iloo mee.

16 De ngadi gaavange e hhuge ange de haiava o tangada,

gai e hai gi maua e ia i de duu i mada i mua o de gau aamua.

17 Tangada e daalaa dono heohi i mua, e dulagi be go ia e heohi,

ga dae ai gi de humai o dahi ga hai ssiilingaa muna.

18 De hai tada e hai gi dee hagadaumee dangada,

ma de vvae magavaa o de gau mmahi e hai baasi laa.

19 Tangada gu lili laa e makaga ange ono lodo i de aduhale buibui makaga,

gai de hagadaumee e bei baalanga hagamakaga o de hale buibui makaga.

20 Muna a tangada e aahe ange naa donu huu gi de ia;

gai ia e kave naa donu hua o ana muna e tala.

21 Muna a tangada iai ssauaa o de mouli aama de magau,

gai dangada e aaloha ai e gai naa donu huu alaadeu muna.

22 Tangada e gidee laa dahi bodu moona gu gidee dahi mee danuaa,

gai Tagi Maolunga gu abodonu ange gi de ia.

23 Tangada hagaau aloha e dangidangi,

aagai tangada lava e pada ana muna e basa ange ai.

24 Tangada e soa laa ono soa, e duu ange naa donu gi de hai ngadaa,

aagai e dahi dangada se soa

e kii ange de baa ange gi de ia i dono daina donu.

19

1 Tangada hagaau aloha e hai hegau laa i de mee heohi,

e danuaa ange i tangada lodo senga ma de hadu muna.

2 E dee danuaa de lodo o tangada i dahi mee gai e deai sono iloo mee,

gai be goai e hagamoolau e hano, e dee gidee naa e ia de haiava.

3 Tangada lodo senga e oha dono mouli,

gai ono lodo e hagabaubau Tagi Maolunga.

4 De lava o tangada e hai ga soa ono soa,

aagai ssoa o tangada hagaau aloha e tili naa ia.

5 Tangada tala hagadonu hhadu muna e dee haihai naa donu ga dee hagaduasala,

gai tangada e daalaa muna hhadu e dee ola naa donu.

6 E soa dangada e ssala de abodonu i dahi dangada maolunga;

gai dangada alodahi ni soa niio tangada e gaavange mee ngadi gaavange.

7 Dangada o tangada hagaau aloha e hagangadi mee ia,

gai ono soa e kii ange donu de hagammao gee i de ia!

Gai ga hagammahi naa donu ia ga dangidangi ange gi gilaadeu,

gai ia e dee gidee donu gilaadeu.*

8 Tangada e haia gi heiangi ia, e hagamogomogo dono mouli;

tangada e haia gi donu ange ia, e hagadagadaga age.

9 Tangada tala hagadonu hadu muna e hagaduasala donu,

gai tangada e daalaa denga muna hadu e magau donu.

10 Tangada lodo senga e dee heohi ange

gi de mouli i mee danuaa —

gai e kii ange donu de baubau

noo dahi dangada hai hegau e dagi de gau aamua.

11 Tangada maanetonu e dee moolau de lili,

gai ia e hagadubulia i dono dee anga ange gi de haisala ange o dahi gi de ia.

12 De bole o de hodooligi e bei de hagangolo o de laiono,

aagai dono abodonu e bei de mee suungia e hano iho laa gi honga helii.

13 Tama lodo senga e hagahai ngadaa dono damana,

gai de hine dau bodu lodo hagadaumee

e bei madaua vai e dee tuu laa de too iho.

14 Denga hale ma de lava ni mee ne bolo mai i daho denga maadua,

aagai de hine dau bodu heiangi se mee mai i daho Tagi Maolunga.

15 De vaiduu e hai e seni donu huu,

gai tangada ngadi noho e hiigai.

16 Be goai e daohia de hainga e buibui dono mouli,

aagai be goai e hagangadi mee ina ono haiava e magau donu.

17 Be goai e abodonu ange gi de gau hagaau aloha, e gaavange ana mee gi Tagi Maolunga,

gai Tagi Maolunga e hagao ange naa donu ana hegau.

18 Haelea dau dama, i de masavaa goi hanu ai haigamaiana;

aude lodo i dono magau.

19 Tangada moolau de lili e hagaduasala donu,

gai noo koe e hagaola ia, gai koe e ahe ange ga hagaola ia.

20 Kana ange hagalaangona muna bale ma de daohi denga agoago,

gai koe e sula naa ga se dangada heiangi i muli mai.

21 E lagolago hagatau i lodo o tangada,

aagai go hagatau donu huu a Tagi Maolunga e ssula.

22 De mee e heohi i de hai go de abodonu;

gai e danuaa ange de hagaau aloha o tangada i dono hai ga se dangada hadu muna.

23 De madagu i Tagi Maolunga e hano ga duu ange gi de mouli,

gai e hai tangada ga baba ono lodo, gai e dee duu ange gi de hai ngadaa.

24 Tangada vaiduu e velo ange dono lima gi lo te gumedi;

gai e dee maua i de hagaahe age gi dono ngudu!

25 Hagailiilia tangada doo mee, gi heiangi ai tangada lodo senga;

hagaseegina tangada heiangi, gai e kii ange naa dono iloo mee.

26 Tangada e vaivai haia dono damana ma de alualu dono dinana

se dama hagadookaa dangada ma teai sana hagadubu.

27 Dagu dama, noo koe e dee hagallongo ange gi denga agoago heohi,

gai koe e hano gee naa i muna o de iloo mee.

28 Tangada tala hagadonu hadu muna e hagangadi mee de hagamodu heohi,

gai de ngudu o tangada baubau e holo de baubau.

29 De hagaduasala e baba ange gi de gau doo mee,

gai de hagailiili se mee ange gi dua o de gau lodo ssenga.

20

1 De uvaini e bei tangada doo mee, gai mee mmahi e hai ga hagalongaa tangada;

be goai e dugua ange de mee nei gi dagina ia e dee heiangi.

2 De bole o de hodooligi e bei de hagangolo o de laiono;

tangada e haia ia ga lili e daa donu ga magau.

3 Tangada e hagaui gee i de hebagi se dangada hagadubu,

aagai de gau lodo ssenga alodahi e dee modu de hagadaumee.

4 Tangada vaiduu e dee hagabalabala dana veelenga i de masavaa hai veelenga,

gai e deai naa donu ana huamanu e gide i de masavaa o de hagihagi.

5 Hagatau i lodo o tangada e bei de vai gelo,

aagai tangada e donu ange laa e hai gi ssula age mee nei.

6 E soa dangada e maanadu bolo gilaadeu ni dangada e abodonu,

aagai e hai ngadaa donu i de gidee

dahi dangada e hai hegau i de mee abodonu.

7 Tangada heohi e hai hegau laa i de mee abodonu,

e hai naa ga manuuia denga dama e loomai i ono dua.

8 De hodooligi e noho i honga dono nohoanga e hagamodu ai muna,

e hili denga mee baubau alodahi i de masavaa aana e gidee ai.

9 Goai e maua i de hagadaba, “Au e gilimalali ogu lodo;

au e gilimalali, au e dee haisala donu”?

10 Denga mee hagahidi ma mee haide hadu muna,

ni mee niio Tagi Maolunga e kino ai.

11 Ngalungalue a tamaa gauligi e hagaago mai ono dagodo,

be ana hegau e gilimalali ma de heohi.

12 Luu dalinga e langona laa ma luu ganomada e gidee —

go Tagi Maolunga ne haia luu mee nei ngaadahi.

13 Aude lodo i de seni, koe kana hagaau aloha,

gai koe ala mage hai hegau gi lagolago ai au gai.

14 Tangada hagao mee e hagadaba, “E dee danuaa, e dee danuaa,”

gai ia e hano ga tala tuhi dagodo o de goloa aana ne hagao laa.

15 E hanu goolo, gai e lagolago hadu hagamogomogo,

aagai muna a tangada iloo mee e kii ange de hagao ngadaa i mee nei.

16 Gaavee de malo o tangada gu hagatoo donu e hagao muli a dahi dangada gee,

gai daohia de malo laa e hagadonu ai dana hagao muli a dahi dangada henua gee.*

17 Denga gai e maua laa i de hadu muna e mammami,

aagai muli mai naa huu gai lo tono ngudu gu honu i denga giligili.

18 Au hagatau e ssula naa i dau kave muna bale,

ma taaginga danuaa i mua doo hano e hebagi.

19 Tangada hai samu e hagangadi mee de tali a tangada;

deelaa ai, aude hagabuni ange gi tangada vava de ngudu.

20 Tangada e basa baubau i dono damana aabe go dono dinana,

dono mouli e bei naa de laama e diinei laa i lo te gohu boo dangodango.

21 Mee a tangada ne moolau de kave i taamada,

e deai donu se manuuia iai i muli mai.

22 Aude hagadaba, “Au e sui ange donu hegau baubau a dahi!”

Koe haia Tagi Maolunga go dau tali, gai ia ga hagaola ai goe.

23 Tagi Maolunga e kino i denga mee hagahidi hadu muna,

gai ia e dee malangilangi i denga mee hagabau hagasenga.

24 Go Tagi Maolunga e dagina de haiava o tangada.

Gai dee hee ai naa de hai a dahi dangada e donu ange ai gi de haiava oona e hano ai?

25 De ngadi hagatoo donu dahi sigidaumaha dabu,

e bei ssele oou e noodia ai laa;

muli mai gai tangada gu dee baba ono lodo.

26 De hodooligi heiangi e nonu ga hili de gau baubau;

ia e hai de hagasii o de mee duuduu grain gi hano laa olaadeu elunga.

27 De hagasaalunga o tangada go de laama a Tagi Maolunga

e ssala ai laa gi gidee dagodo lodo alodahi o tangada.

28 De abodonu ma de hai hegau i de mee abodonu e buibui de hodooligi,

gai dono nohoanga hodooligi e duu ga makaga i dono hai hegau i de mee heohi.

29 De mahamaha o de gau mmodo go olaadeu mahi,

gai de mahamaha o de gau madumaatua go olaadeu biho sinasinaa.

30 Denga mee hagammae hagalagolagohia e kave gee de baubau i daho tangada,

gai de hagaduasala e hagagilimalali lodo o tangada.

21

1 Lodo o de hodooligi e bei ssaalingaa vai i lo te lima o Tagi Maolunga;

gai ia e hai gi hano be go hee aana e lodo e hai gi hano aagena.

2 Tangada e maua i de maanadu bolo ono haiava e heohi,

aagai Tagi Maolunga e hagahidi dagodo o ono lodo.

3 De hai hegau i de heohi ma de hagamodu heohi

e kii ange de hagamogomogo i daho Tagi Maolunga i ssigidaumaha.

4 Luu mada hagamaolunga ma de lodo maolunga

go de laama a tangada baubau, gai e haisala donu.

5 Hagatau a tangada hai mee e hai ga lagolago ana mee,

aagai dangada alodahi e hagamoolau e hagaau aloha naa.

6 Denga goloa hagamogomogo e maua i de hadu muna

e bei mama o denga vai e moolau laa de lilo, gai e bei ssele o de magau.

7 De alasala o de gau baubau e daa naa gilaadeu ga maakau,

i hiidinga gilaadeu e dee llodo e hai de mee heohi.

8 De haiava o tangada gu haisala e bigo,

aagai hegau a tangada gilimalali e heohi.

9 E danuaa ange de noho o tangada i tua de hale,

i dono noho i lo te hale madali dahi hahine e lodo hagadaumee.

10 Tangada baubau e lodo mmao i de baubau,

gai ia e dee abodonu ange gi tangada e baa ange gi de ia.

11 Noo gu hagaduasala tangada doo mee, gai tangada lodo senga gu kii ange de heiangi;

gai de masavaa naa huu e agoago ange ai tangada heiangi, gai ia gu iloo mee.

12 De Ia Heohi e iloo dagodo o de hale o tangada baubau,

gai ia e hagaduasala naa de gau baubau.

13 Be goai e bonodia luoono dalinga, i de masavaa o de gau hagaau aloha e tangi ai,

gai e deai naa hogi dangada e balea ange ia, i de masavaa oona e dangi ai.

14 De gaavange dahi mee ngadi gaavange hagammuni, e hagasili de lili o tangada,

gai de mee ngadi gaavange hagasenga hai hagammuni, e hagasili de bole laumalie.

15 De masavaa naa huu e sula ai de hagamodu heohi, gai tangada heohi gu malangilangi,

aagai e hai ga maatagu gilaadeu e haia de baubau.

16 Tangada e dee maanetonu laa,

e dau naa madali de hagabuulinga o de gau maakau.

17 Tangada e lodo laa e hagamalangilangi ia, e hagaau aloha naa,

gai be goai e nnoo ange laa gi uvaini ma lolo, e dee maua donu gi lava.

18 Tangada baubau go de mee hagaola o tangada heohi,

gai tangada e dee hai laa hegau i de mee abodonu, e sui tangada heohi.

19 E danuaa ange de noho o tangada i de vao,

i dono noho madali de hine lodo hagadaumee ma de nanu.

20 Lo te hale o tangada heiangi iai goloa hagamogomogo ma lolo,

aagai tangada lodo senga e hai moumou ana mee.

21 Tangada e hai hegau laa i de mee heohi ma de abodonu,

e gidee naa e ia de mouli, ma de heohi aama de hagadubu.

22 Tangada heiangi e hebagi ange naa gi dahi aduhale o denga daane mmahi,

gai ia e oha naa de mommee buibui makaga alaadeu e tali ange laa aagena.

23 Tangada e daohia dono ngudu ma ana muna e tala,

e hagaola dono mouli i de hai ngadaa.

24 Tangada basa hagasoenga se dangada lodo maolunga —

dono ingoo go de lodo maolunga, gai ia e hai hegau hagamaolunga.

25 Mee o tangada vaiduu e lodo ai, e daa donu ia gi magau,

go hiidinga ia e dee lodo e hai hegau.

26 De laangi alodahi gai ia e hagadaga ange dono lodo ange gi mee,

aagai tangada heohi e abodonu i de gaavange mee.

27 Ssigidaumaha a tangada baubau se mee hakino gee;

gai e kii ange donu de hakino gee noo se mee ne hai i de maanadu baubau!

28 Tangada tala hagadonu hadu muna e magau naa donu,

aagai muna a tangada e hagalaangona e daakodo ga hano ai.

29 Tangada baubau e hagassee,

aagai tangada e heohi laa, e hagasaele dono hai e seesee ai.

30 E deai donu se heiangi, e deai donu se donu ange,

gai e deai hogi se hagatau e maua i de hai baasi ange gi Tagi Maolunga.

31 De hoosa e hagadabena ange gi de hebagi,

aagai go Tagi Maolunga e dugu ina ange gi kii dahi.

22

1 De ingoo danuaa e hagamogomogo ange i goloa lagolago,

de hagadubu e danuaa ange i goolo aabe go selevaa.

2 Tangada lava ma tangada hagaau aloha se dagodo daudahi i de mee nei:

go Tagi Maolunga ne haia gilaau ngaadahi.

3 Tangada maanetonu e mmuni i de masavaa aana e gidee ai de mee hagamanavasaa,

aagai tangada lodo senga e hagassoe donu huu i dono haiava,

gai ia e duasala ai naa donu.

4 De hagaoanga o de lodo maolalo ma de madagu i Tagi Maolunga,

go de lava ma de hagadubu, aama de mouli.

5 Haiava o tangada hadu muna iai manu daladala ma denga sele,

aagai tangada e dagidiiloo dagodo o ono lodo e hagammao gee i mee nei.

6 Hagaabo ina ange tama gi de haiava oona e hano ai,

gai de masavaa naa huu oona e madua age ai, gai ia e dee hano gee ai donu.

7 Tangada lava e dagi de gau hagaau aloha,

gai tangada muli se dangada hai hegau

niio tangada ne gaavange sseene gi de ia.

8 Tangada e dooa de baubau e hagihagi naa de hai ngadaa,

gai de laagau o de lili e hagaduasala ai laa dangada e hagadeai naa.

9 Tangada abodonu e manuuia naa donu,

go hiidinga ia e gaavange ana gai gi de gau hagaau aloha.

10 Haia gi hano gee tangada doo i mee, gai gu deai hogi se hebagi,

ma de hagadaumee aama de hagadogaa.

11 Tangada e lodo laa gi gilimalali ono lodo, gai ana muna e maamaane,

e hai naa ga se soa niio de hodooligi.

12 Luu mada o Tagi Maolunga e daumada tangada iloo mee,

aagai e hai gi dee ssula muna a tangada e dee hai hegau i de muna abodonu.

13 Tangada vaiduu e hagadaba, “E dahi laiono i duaahaho!”

aabe, “Au e daia naa ga magau i honga denga haiava!”

14 De ngudu o de hine dagodo haisala e bei de geelinga gelo,

gai tangada i lalo de bole o Tagi Maolunga e doo ange naa gi lo te geelinga laa.

15 De lodo senga e dagodo i lodo o de gauligi,

aagai de laagau haele e aau gee de lodo senga mai i ono daha.

16 Be goai e vaivai haia tangada hagaau aloha gi kii ange ai dono lava,

ma tangada e ngadi gaavange mee gi tangada lava —

gilaau ngaadahi e hagaau aloha donu.

Hanu muna a tangada heiangi

17 Huli ange doo dalinga hagalaangona muna a de gau heiangi,

gai haia gi dagodo de iloo mee i oo lodo,

18 gai e hagamalangilangi dau daohi muna nei i oo lodo,

gai koe gi baba ange e tala muna nei alodahi.

19 Au e agoago adu goe anailaa nei,

gi hagadonusia ai e goe Tagi Maolunga.

20 E aha, e dee e matolu muna heiangi aagu gu sisi adu gi de goe,

go muna bale ma de iloo mee,

21 e agoago adu ai goe i de muna abodonu ma de heohi,

gi maua ai e goe i de tala ange de muna heohi gi tangada ne haia goe gi hano?

22 Aude gaiaadia mee o tangada hagaau aloha,

go hiidinga ia e hagaau aloha;

aude hai baasi ange gi tangada duasala i de mommee hagamodu muna,

23 i hiidinga Tagi Maolunga e bale ange naa donu gilaadeu,

ma de hai gi hai ngadaa mouli o dangada e gaiaadia alaadeu mee.

24 Aude hai soa ange gi tangada e moolau laa de lili,

gai gi dee hagabuni ange gi tangada lillili,

25 aabe gi ago ange i ana dahulinga,

gi dee noodia ai goe i ana dahulinga.

26 Koe gi dee se dangada e hagatoo donu e hagao muli a dahi dangada,

aabe go de daohi age de mee e hagao ai muli a dahi dangada gee;

27 noo koe e dee maua i de hagao,

gai gu aha gu dugu ange ai gi gaavee gee doo moenga?

28 Aude hagangaalue ina denga goinga madagidagi,

a denga dubuna gu lava laa i de hagatuu.

29 Koe e gidee laa dahi dangada labagau i de hai ana hegau?

Ia e hai hegau naa i mada i mua o denga hodooligi;

ia e dee hai hegau ange naa donu gi hanu ngadi dangada.

23

1 De masavaa naa huu oou e noho ai e gaimee madali dahi dagi,

gai koe diiloo gi danuaa denga mee i oo mada i mua;

2 gai koe duudia mai au mee e gai,

noo koe se dangada aagai.

3 Aude lodo donu i ana gai mammami,

go hiidinga ni gai e daahangadia goe.

4 Aude hagadalea ange gi denga goloa lagolago;

gai koe gi heiangi ga tuu de hai mee nei.

5 De masavaa donu huu aau e gidee ai, gai gu dee maaleva,

go hiidinga mee nei e llele ga hulo,

bei de igele e lele laa ga hano gi lo te moana i lunga.

6 Aude gaina gai a tangada gailalopoli,

aude lodo donu i ana gai mammami;

7 go hiidinga ia e bei tangada e maanadu laa de hagaoanga.

Ia e hai adu naa gi de goe, “Gaimee ma de unu,”

gai ia e dee lodo donu koe gi gaimee.

8 Koe e hagalueia mai naa au momo mee gu gai,

gai teai haigamaiana dau tuhi ange ia.

9 Aude basa gi langona e tangada lodo senga,

go hiidinga ia e hagangadi mee donu au muna heiangi.

10 Aude hagangaalue ina denga hadu goinga madagidagi

aabe gi hano gi lodo alahenua

o denga gauligi gu deai olaadeu damana,

11 go hiidinga delaadeu Ia Hagaola e mmahi,

ia e bale ange naa donu gilaadeu e hai baasi adu ai gi de goe.

12 Haia gi donu ange goe gi denga agoago,

gai koe gi hagalaangona muna o de iloo mee.

13 Koe gi dee daohia de haele o dau dama;

ia e dee magau naa donu, noo koe e hagaili ia i dahi laagau.

14 Noo koe e hagaili ia i de laagau,

gai koe e hagaola naa ia mai i de mommee o de gau maakau.

15 Dagu dama, noo koe e heiangi oo lodo,

gai au e lodo danuaa donu;

16 gai au e malangilangi naa,

i de masavaa aau e tala ai de mee heohi.

17 Aude lodo gaiaa ange gi de gau haisala,

aagai madagu mmao i Tagi Maolunga i taiao ga boo ai.

18 Ni muna abodonu, e dahi donu au tali ange gi de masavaa e humai,

gai dau tali e dee helui naa donu.

19 Dagu dama, hagalaangona agu muna gi heiangi ai goe,

gai oo lodo gi daudali i de haiava heohi.

20 Aude hagabuni ange gi gilaadeu e unumia uvaini lagolago,

aabe go de gau aagai e gaina laa kano manu;

21 go hiidinga de gau ssenga ma de gau aagai e hagaau aloha naa,

gilaadeu e llodo e sseni e kahu i malo masaesae.

22 Hagallongo ange gi doo damana ne hagadili ina goe,

gai koe gi dee hagangadi mee ina doo dinana i dono masavaa gu madumadua ai.

23 Hagao ina de mee abodonu, gai koe gi dee hagao ina gi daha,

gai hagao ina de heiangi, ma agoago heohi, aama de donu ange danuaa.

24 Tamana o tangada heohi e laumalie dono malangilangi,

gai tangada e hagadili ina laa dahi dama heiangi e lodo danuaa i de ia.

25 Haia gi malangilangi luoo maadua,

gai de hine ne hanaua goe gi lodo danuaa.

26 Dagu dama, dugua mai oo lodo gi de au,

gai luoo mada gi diiloo ogu haiava.

27 De hine hai be se manu e bei de geelinga gelo,

gai de hine dau bodu dagodo haisala e bei de vai geli mada damaa mee.

28 Ia e bei tangada gaiaa e mmuni laa ma e tali ai,

ia e hai naa ga soa dangada e dee hai hegau i de mee abodonu.

29 Goai e hai ngadaa? Goai e daemaha?

Goai e hagadaumee? Goai e nanu?

Goai gu lagohia gai teai hiidinga? Goai gu mmea lodo luoono ganomada?

30 Go gilaadeu e daulooloa delaadeu nnoho i denga uvaini,

ma gilaadeu e hulo ga mami denga uvaini hoou gu hilo laa.

31 Aude galo ange gi diiloo uvaini i lo te ubu i de masavaa e mmea ai, ma de ebuebua,

gai e hagallongo danuaa ai i de hano iho laa lo te hakii.

32 Muli mai gai e kadi bei de labodo,

ma de hagammau bei de labodo hagammau.

33 Luoo mada e gidee naa denga mee hagamaatagu,

gai koe e senga ange naa lo too biho.

34 Koe e bei naa tangada e seni laa i honga de moana,

ia e dagodo ma e seni i ulu dahi bou.

35 Koe e hagadaba naa, “Gilaadeu ne hagaili au,

aagai au tee mmae donu!

Gilaadeu ne dugidugi au, aagai au tee langona iho donu.

Go aahee maa oogu e alahage ai,

gi maua ai e au i de ssala ange hanu mee unu?”

24

1 Aude lodo gaiaa ange gi de gau baubau,

aabe gi lodo e hagabuni ange gi gilaadeu;

2 go hiidinga gilaadeu e hagatau de hai e vaivai hai ai dangada,

ma de pasa i delaadeu hai e hagahai ngadaa ai dangada.

3 De hale e hagaduu i de heiangi,

gai e hagaduu ga makaga i de donu ange;

4 gai go de iloo mee e hhao ai ga hoohonu ono aabi

i denga goloa hagamogomogo ma de mahamaha.

5 Tangada heiangi e mmahi mmao,

gai tangada iloo mee e hai ga hagadaga ange de mmahi.

6 Denga muna bale danuaa e maua i de dagi goe i de hebagi,

gai doo kii e hidi mai i de soa o oo dangada hagasaele.

7 De heiangi e hano laa honga de biho o tangada lodo senga;

gai ia e dee maua i de hhanga dono ngudu i de haitoga o de aduhale.

8 Tangada e haia denga hagatau baubau

e hagabinga bolo se dangada e vaivai dagodo.

9 Hagatau a tangada lodo senga e haisala,

gai dangada e kino i tangada doo mee.

10 Noo koe e dee lodo mmahi i de masavaa hai ngadaa,

gai e sogoisi oo mahi.

11 Hagaola ina gilaadeu gu kave laa e daa gi maakau;

gai daohia gilaadeu e hulo laa

gi de mommee olaadeu e daa ai gi maakau.

12 Noo koe e hagadaba, “Tilo, gimaadeu tee iloo donu,”

e aha, de ia e hagahidi ina lodo o dangada e dee iloo e ia de mee nei?

E aha, de ia e hagaloosia adu doo mouli e dee iloo e ia de mee nei?

Gai ia e dee hagao ange naa dahi ma dahi gi bei dagodo o ana hegau?

13 Dagu dama, gaina denga hooni, go hiidinga e danuaa,

denga hooni hoou mai i de mommee hai hooni e maimai.

14 Koe gi iloo hogi bolo de heiangi e bei de mee maimai ange gi doo hagasaalunga;

noo koe gu maua de heiangi, gai e dahi au tali ange gi masavaa e humai,

gai dau tali e dee tuu naa donu.

15 Tangada baubau, aude noho gi daalia e hai baasi ange gi tangada heohi,

aude vaivai haia dono mommee noho;

16 gai ga baguu naa donu tangada heohi i e hidu hanonga, gai ia e hidi age ange naa,

aagai de gau baubau e maakau naa i de masavaa hai ngadaa.

17 Aude malangilangi i de masavaa o doo hagadaumee e baguu ai,

gai koe gi dee lodo danuaa i masavaa oona e dai baguu ai;

18 kana gidee naa e Tagi Maolunga, gai ia gu dee malangilangi,

gai ia gu dee hagaduasala ia.

19 Aude manavasaa i hiidinga o olaadeu e haia de baubau,

aude lodo gaiaa ange gi de gau baubau;

20 go hiidinga tangada baubau e dee daulooloa donu dono mouli,

gai de laama a tangada baubau e moolau naa donu de diinei.

21 Dagu dama, koe gi madagu i Tagi Maolunga ma de hodooligi,

gai koe gi dee hagabuni ange gi de gau hagamaanege,

22 go hiidinga e daa hagalele naa donu delaau oha mee nei,

gai goai e iloo be se hai ngadaa bee hee alaau e gaamai?

Hanu muna heiangi

23 Aanei ange hanu muna a de gau heiangi.

E dee se mee danuaa de hilihili dangada i de masavaa e hagamodu ai muna.

24 Be goai e hai ange gi tangada gu haisala, “Koe e dee haisala” —

dangada e hagamalaia naa ia,

gai denga huaahenua e kino naa i de ia.

25 Aagai dangada e hagaseegina tangada gu haisala,

e laumalie naa delaadeu manuuia.

26 Tangada e daalaa adu de muna abodonu

e bei de oso de usu o tangada.

27 Haia gi lava au hegau i duaahaho ma de hagadabena au veelenga;

muli mai, gai koe ga hagaduu doo hale.

28 Aude hagabaubau ina tangada e baa adu gi de goe i teai hiidinga,

aabe gi daahanga ina dangada i au muna.

29 Aude hagadaba, “Au e hai ange naa gi de ia ana mee ne hai mai gi de au;

au e sui ange naa donu ana mee ne hai.”

30 Au ne hano laa gaogao de veelenga a tangada vaiduu,

ma de veelengaa grape a tangada senga;

31 gai tilo, gu ssomo ai denga manu daladala ma manu dabeo,

gai de bae i luu baasi gu maoha.

32 De masavaa aagu ne gidee ai ma de maanadu dagodo o de mee nei,

gai au gu ago dahi mee i agu mee ne gidee:

33 de damaa seni iho, ma de damaa mmoe luoo mada,

ma de damaa ulunga ange gi luoo lima e hagamabu ai,*

34 gai de hagaau aloha e duu adu naa gi de goe bei tangada gaiaa,

gai tuasala bei taane gu hagauda ono goloa hebagi.

25

Hanu muna hagasengasenga a Solomon

1 Aanei ange hanu muna hagasengasenga a Solomon, a denga daane hai hegau o de hodooligi go Hezekiah i Judah ne langa.

2 De mahamaha o de Maadua go dana hai gi dee iloo dahi mee,

gai de mahamaha o denga hodooligi go delaadeu ssala gi iloo dahi mee.

3 De maolunga o de langi ma de gelo o henua i lalo,

e bei dagodo maanadu i lodo o de hodooligi e dee maua gi iloo.

4 Aaua gee denga mee baubau mai i denga selevaa,

gai de labagau o denga selevaa gu maua i de hagaduu ai dahi mee danuaa,

5 aaua gee de gau baubau mai i daho de hodooligi,

gai dono nohoanga hodooligi e hagaduu naa ga makaga i de mee heohi.

6 Aude hagamaolunga ina goe i mada i mua o de hodooligi,

aabe gi hagahedaea ange goe gi de gau maolunga;*

7 e danuaa ange noo ia e hai adu, “Gage mai gi kinei,”

i dana hagamaolalo goe i mada i mua o dahi dangada aamua.

Noo koe gu gidee dahi mee,

8 gai koe aude hagamoolau gi gaavange gi de hainga,

gai ni aha naa aau e hai i muli mai,

noo dahi dangada e hai goe ga dogaa?

9 Noo gooluu ma tangada e baa adu gi de goe gu dee heloongoi,

gai koe gi dee daalaa ange ana muna gi dahi dangada gee,

10 kana langona e dahi au muna gai ia ga hagadogaa goe,

gai au hegau baubau e dee maua naa donu gi ngalo.

11 Muna e tala laa i de masavaa heohi

e bei denga aabele goolo e hagatau laa i honga gaini selevaa.

12 Tangada heiangi e hagaseegina laa tangada e lodo laa e hagallongo ana muna,

e bei de hakai goolo aabe se mee hagalaagii goolo.

13 Tangada adi muna e hai hegau laa i de mee abodonu,

e bei denga snow e hagamaluulu ina laa i de masavaa o de hagihagi:

ia e hagamaamaane lodo o ono dangada aamua ne haia ia gi hano.

14 Tangada e tala tuhi ana mee ngadi gaavange tigi gaavange laa,

e bei denga giliiga ma de madangi e deai laa se langi e pala iho ai.

15 De golomagi lodo e maua i de sui lodo o dahi dagi,

gai muna maamaane e maua i de hhadi de ivi makaga.

16 Noo koe e gidee hanu hooni, gai koe hagabaulia donu huu au mee e gai,

kana hagalueia goe i de gona odi de lagolago au mee e gai.

17 Aude hagamau doo hano gi de hale o tangada e baa adu gi de goe,

kana goso ia i de goe, gai ia gu kino i de goe.

18 Tangada tala hagadonu hadu muna e hagabaubau ina laa dahi dangada,

e bei de laagau hebagi be go de gadilaasa, aabe go tao kangi o de mee hholu.

19 Dau hagadonu tangada e dee hai hegau i de mee abodonu i de masavaa hai ngadaa,

e bei dagodo o de niho bobo aabe go de vae gu maaguluaa laa.

20 Tangada e daahili ange gi tangada e daemaha ono lodo,

e bei tangada e hagaui ina malo i de laangi hagamagalili,

aabe go denga vinegar e llingi ange laa gi honga soda.

21 Noo doo hagadaumee gu hiigai, gai koe haangai ina ange ia;

noo ia gu hieunu, gai koe hagaunumia ange ia.*

22 Gai koe e hagabudubudu ange naa denga maga ahi gi honga dono biho,

gai Tagi Maolunga e hagao adu naa goe.

23 De madangi mai i ngaiho e gaamai de langi;

gai tangada hai samu e hai dangada ga llili.

24 E danuaa ange de noho o dahi i tua dahi hale,

i dono noho i lo te hale madali dahi hahine lodo hagadaumee.

25 Denga longo danuaa mai i dahi henua mmao,

e bei denga vai maluulu ange gi tangada gu hieunu laa.

26 Tangada heohi gu hagallongo ange laa e tangada baubau,

e bei dahi saalingaa vai gu belabela ina laa

aabe go de vai geli gu hakino laa.

27 E dee danuaa de gai gi lagolago hooni,

e dee danuaa hogi ssala doo hagadubu i daho tangada.

28 Tangada e dee maua laa i de golomagi ono lodo,

e bei de aduhale gu maoha laa dono buibui.

26

1 De hagadubu e dee heohi ange gi tangada lodo senga,

e bei de loiho o denga snow i de masavaa mahanahana

aabe go de pala de langi i de masavaa o de hagihagi.

2 De hagamalaia gai teai hiidinga e dee duu adu naa donu gi de goe,

bei de sparrow e ngadi gabagaba laa,

aabe go de swallow e ngadi lele saele laa.

3 Taula e hagailiili ai se mee ange gi de hoosa,

de uga nnoa se mee ange gi de ngudu o dahi donkey,

gai de laagau se mee ange gi dua o de gau llodo ssenga.

4 Aude basa ange gi tangada lodo senga

gi bei dagodo o dono lodo senga,

koe kana bei ono dagodo.

5 Basa ange gi tangada lodo senga gi bei dagodo o dono senga,

gi dee maanadu ai ia bolo ia e heiangi.

6 De hai gi hano dahi dangada lodo senga gi hagailoo ina ana muna,

e bei donu de duuduu luu vae o dahi dangada,

aabe go dana hagahai ngadaa donu huu ia.

7 Muna hagasengasenga a tangada lodo senga,

e bei luu vae o tangada balagelage e ngadi tagi laa.

8 Tangada e hagadubu laa tangada lodo senga,

e bei de nnoa ange dahi hadu gi lo te buada.

9 Muna hagasengasenga a de gau llodo senga,

e bei de mee duiduia i lo te lima o dahi dangada senga.

10 Dau hagahai hegau tangada lodo senga, aabe go dahi dangada gu dae mai laa gi oo daha,

e bei tangada e dilia de mee hholu e hagalagolagohia ai dangada.

11 Tangada lodo senga e ahe ange ga hai ana hegau senga,

e bei de gaaduu e ahe ange laa ga gai ono hagalueia.*

12 Tangada lodo senga e kii ange de dahi ana tali

i tangada e maanadu bolo ia e heiangi.

13 Tangada vaiduu e hagadaba, “E dahi laiono i honga de haiava,

e dahi laiono e hano saele laa honga denga haiava!”

14 Tangada vaiduu e hulihuli saele i honga dono moenga,

bei de abaaba e hulihuli saele laa gai e pigi ange gi ono mee hagamakaga.

15 Tangada vaiduu e velo ange dono lima gi lo te gumedi,

gai e dee maua donu e ia i de hagaahe age gi dono ngudu.

16 Tangada vaiduu e maanadu bolo ia e heiangi ange

i e dogohidu dangada maanetonu i alaadeu muna e tala.

17 Tangada e badai laa i de masavaa o dangada e hagadaumee ai,

e bei tangada e daangia laa luu dalinga o de gaaduu.

18 Tangada hai mee senga e dilia laa denga dao ula

ma dao o de mee hholu hagamaakau laa,

19 se dangada e daahanga ina tangada e baa ange gi de ia,

ga hai ange, “Au ne hakadanga adu donu huu!”

20 De ahi e made naa noo e deai lahhie;

noo gu deai dangada e hai samu, gai gu dee hagadaumee hogi dangada.

21 Denga dalaa ubu e hai ai de maga ahi, gai lahhie e dahu ai de ahi;

e bei ai hogi, tangada lodo hagadaumee e hai ga hebagi dangada.

22 Muna a tangada hai samu e bei denga amuamu gai mammami;

gai e hulo naa ga ulu gi lodo o tangada.

23 De hagasegesege ange tangada i au muna

gai oo lodo e dee se muna abodonu,

e bei de gumedi ne hai laa i gelegele,

ma gu hagamalamalama laa daha.

24 Tangada e hagammuni dagodo o ono lodo i ana muna e tala,

aagai ono lodo e dagodo ai de hadu muna.

25 Ga basa hagamalangilangi naa donu ia, gai koe aude hagadonusia ana muna,

i hiidinga ono lodo e honu i maanadu hakino gee.

26 Ia e hagammuni dono kino i de hadu muna,

aagai dangada soa e gidee naa ana hegau baubau.

27 Tangada e gelia laa dahi geelinga e doo ange naa gi ono lodo,

gai tangada e hagadigelia dahi hadu, de hadu laa e ahe mai naa ga dau i de ia.

28 Tangada e daalaa muna hhadu e kino i dangada aana e hagabaubau,

gai tangada e hagasegesege ina ange dangada e hai naa ga hai ngadaa dangada.

27

1 Aude basa hagasoenga i dagodo o daiao,

go hiidinga koe e dee iloo be ni aha e hai i dahi laangi.*

2 Dugua ange dahi dangada gee gi duuhia goe, e dee go koe e duuhia goe;

dahi dangada gee gi duuhia goe, e dee go koe.

3 De hadu e daemaha, gai denga gelegele ni mee daemaha,

aagai de mee bole o tangada lodo senga

e daemaha ange i luu mee nei ngaadahi.

4 De lili e kona de alasala, gai de bole e kii ange donu de baubau,

aagai goai e maua i de hai baasi ange gi de maagoda?

5 E danuaa ange doo hano gi daho tangada ga hagasee ai ia

i de hagammuni doo aloha i de ia.

6 Koe e maua i de hagadonu doo soa i dana hagasee goe,

aagai tangada e kino i de goe e lagolago ana hanonga e oso ai goe.

7 Tangada gu bosu laa e kino i hooni,

aagai denga mee mmala e mami danuaa ange gi tangada e hiigai.

8 Tangada e hano gee i dono hale,

e bei de manu lele e tili laa dono hoohanga.

9 Lolo ma vai hagamanongi e hagamalangilangi tangada,

gai de manongi o ssoa o tangada go ana muna bale danuaa.

10 Aude dilia doo soa ma ssoa o doo damana;

aude hano gi de hale o doo daina i de masavaa oou e hai ngadaa ai.

E danuaa ange doo hano gi daho tangada e baa adu laa gi de goe

i doo hano gi doo daina e mmao gee laa.

11 Dagu dama, koe gi heiangi, gi malangilangi ai au;

gi maua ai e au i de basa ange gi tangada e hagangadi mee ina au.

12 Tangada maanetonu e mmuni i de masavaa aana e gidee ai de mee hagamanavasaa,

gai tangada lodo senga e hagasoe donu huu, ga hagaduasala ai donu huu ia.

13 Gaavee de malo o tangada gu hagatoo donu e hagao muli a dahi dangada gee,

gai daohia de malo laa e hagadonu ai dana hagao muli a dahi dangada henua gee.*

14 Tangada e oo laa ga hagaboo ange gi tangada e baa ange gi de ia i boo taiao,

dana hagaboo e hagabinga bolo se hagamalaia.

15 De hine dau bodu lodo hagadaumee

ma denga madaua e too iho laa i de laangi bala langi se dagodo daudahi;

16 gai de daohi ia gi dee hagadaumee e bei dau hagatale de daohi de madangi,

aabe go de daohi gi dee ssali lolo i lo too lima madau.†

17 Denga iron e hakaa denga iron,

gai dahi dangada e hakaa tangada ange laa.

18 Tangada e bolia ange de fig e gaimee naa i ono hua,

gai tangada e diiloo ange dono dangada aamua e hagadubulia naa.

19 Tangada e gidee danuaa dono ada i lodo vai,

gai maanadu a tangada e hagaago mai ono dagodo.

20 De mommee o de gau maakau ma Abaddon e dee maua donu gi hoohonu,

gai luu ganomada o tangada e dee maua hogi gi lava ana mee e tilo.

21 De anibada se mee ange gi denga selevaa, gai de ahi mmahi se mee ange gi denga goolo,

aagai dangada e gidee danuaa dagodo o tangada i de masavaa alaadeu e tuhi ai ia.

22 Ga dugidugia naa donu e goe tangada lodo senga i lo te mommee tugi,

i magavaa o denga grain,

gai e dee maua donu i de aau gee de lodo senga i ono daha.

23 Haia gi iloo e goe dagodo o dau hagabuulingaa ssiibi,

ma de hagaloosi gi danuaa au manu haangai;

24 go hiidinga de lava e dee maua gi dagodo ga hano ai,

gai dahi nohoanga hodooligi e dee maua hogi gi dagodo i denga atangada alodahi.

25 De masavaa naa huu e aau ai denga helii mmasa, gai denga helii hoou gu matili age,

gai denga helii i honga denga duuduu e hagabudu naa;

26 huluhulu o denga ssiibi e hai ai oo malo,

gai denga guudi e maua i de hagao e hagao ai dahi alahenua.

27 Koe e lagolago naa au vai uu guudi e haangai ai dangada i doo hale,

ma de gaimee ai oo haahine hai hegau.

28

1 Tangada baubau e savini naa ga hano,

e dee galemu donu teai dangada e dolohia ia,

aagai tangada heohi e lo taane bei de laiono.

2 De masavaa naa huu o de henua e haisala ai, gai gu soa dangada e dagina,

aagai tangada e donu ange ma de iloo mee e hai ga nnoho paba dangada.

3 Tagi e vaivai haia laa de gau hagaau aloha,

e bei de langi maadolu e haia laa ga deai gai.

4 Gilaadeu e dee daudali laa i de hainga e tuhi de gau baubau,

gai dangada e daudali laa i de hainga e hai baasi ange gi gilaadeu.

5 De gau baubau e dee tonu ange gi dagodo o de hagamodu heohi,

aagai gilaadeu e saalaa Tagi Maolunga e honu delaadeu tonu ange.

6 Tangada hagaau aloha e hai hegau laa i de mee heohi

e danuaa ange i tangada lava e dee hai hegau laa i de mee abodonu.

7 Tangada e daudali laa i de hainga se dama heiangi,

aagai tangada e hagabuni ange gi de gau aagai e hagadogaa dono damana.

8 Tangada e haia dangada gi hagao dahi mee laa honga mee aama mee gaavange gi kii ange ai dono lava,

e hagabudu naa donu huu mee laa ga dugu ange gi dahi dangada gee,

go tangada e ngadi gaavange mee gi de gau hagaau aloha.

9 Noo tangada e dee hagallongo ange gi de hainga,

gai ana dalodalo e hakino gee donu hogi.

10 Tangada e dagina ange tangada heohi gi de baubau, e doo ange naa gi lo tana sele;

aagai tangada e dee haisala e kave naa de boolonga danuaa.

11 Tangada lava e maanadu bolo ia se dangada heiangi,

aagai tangada hagaau aloha e donu ange laa, e iloo dagodo o tangada lava.

12 De masavaa naa huu o de gau heohi e kii ai, gai dangada gu malangilangi;

aagai de masavaa o de gau baubau e ssula ai, gai dangada e hulo ga mmuni.

13 Tangada e hagamuunia ono haisala e dee hagadagadaga ange donu,

aagai tangada e daalaa ma de tili ono haisala, de Maadua e abodonu ange naa gi de ia.

14 Tangada e madagu laa i Tagi Maolunga i masavaa alodahi e manuuia donu,

aagai tangada e hagamakaga ina ono lodo e duu ange naa gi de hai ngadaa.

15 Tangada baubau e dagina laa de gau hagaaloha

e bei de laiono e hagangolo laa aabe go de bea e hebagi ange laa gi tangada.

16 Tagi e dee donu laa e vaivai hai dangada;

aagai tangada e kino laa i goloa gaiaa e daulooloa naa dono mouli.

17 Tangada e dee baba laa ono lodo i dana daa tangada ga magau,

e silivaahea saele naa ga dae ai gi dono magau;

gai e deai naa donu se dangada e balea ange.

18 Tangada e hai hegau i de mee heohi e ola donu,

aagai tangada e dee heohi ana hegau,

e moolau naa donu dono duu ange gi de hai ngadaa.

19 Tangada e hagabalabala ina dono alahenua, e lagolago ana gai,

aagai tangada e ngadi hano saele laa e hagaau aloha naa donu.

20 Tangada e hai hegau laa i de mee abodonu e manuuia,

aagai tangada e hagamoolau laa e hai gi lava ia, e dee haihai naa donu ga dee hagaduasala.

21 De hilihili dangada e dee se hegau danuaa;

aagai tangada e hai naa donu de mee dee heohi i hiidinga o de ngadi gaavange hagasenga.

22 Tangada gailalopoli e kona de lodo gi moolau dono lava,

gai ia e dee iloo bolo ia e duu ange naa donu gi tuasala.

23 Tangada e hagaheohi ina laa dahi dangada,

e laumalie de abodonu aana e kave i muli mai,

ia e kii ange i tangada e hagasegesege ina ange dangada.

24 Tangada e gaiaa ina laa mee a dono damana aabe go dono dinana,

ga hagadaba, “Au tigi haisala donu” —

se soa donu niio tangada e oohaa ina mee.

25 Tangada nnoo hagamau mee e hai naa ga dee heloongoi dangada,

aagai tangada e hagadonusia Tagi Maolunga e hagadagadaga age naa.

26 Tangada e hagadonu laa donu huu ia se dangada lodo senga;

aagai tangada e hai hegau i de heiangi e ola donu.

27 Tangada e abodonu ange laa gi de gau hagaau aloha e dee duasala naa donu;

aagai tangada e dee anga ange gi gilaadeu, e duu ange naa gi denga hagamalaia lagolago.

28 De masavaa naa huu o de gau baubau e sula ai ga mmahi, gai dangada ga mmuni;

aagai de masavaa naa huu olaadeu e maakau ai, gai gilaadeu e heohi gu hagadagadaga age.

29

1 Be goai e hagaseegina i hanonga lagolago, gai e hagamakaga ono lodo,

e daa hagalele naa donu dono lagohia — gai ia e dee ieiangi naa donu.

2 De masavaa olaadeu e heohi e hagadagadaga age ai, gai dangada e malangilangi;

aagai de masavaa naa huu o tangada baubau e dagi ai, gai dangada e duasala.

3 Tangada e lodo laa de heiangi e hagamalangilangi dono damana,

aagai tangada e hai soa ange laa gi denga haahine hai be se manu

e moumou donu huu dono lava.

4 Go de mee heohi a dahi hodooligi e maua ai

i de hai gi nnoho paba de henua,

aagai de hodooligi e nnoo ange

gi denga ngadi gaavange hagasenga e oha de henua.

5 Be goai e hagasegesege ina ange tangada

e bei tangada e dugua laa dahi galauna gi llave ai luoono vae.

6 Tangada baubau e noodia donu huu i ono haisala,

aagai tangada heohi e daahili ma de malangilangi.

7 Tangada heohi e iloo de heohi o de gau hagaau aloha;

aagai tangada baubau e dee maanadu de mee nei.

8 De gau doo mee e bei tangada e duungia laa de aduhale,

aagai de gau heiangi e hai ga sili de lili o tangada.

9 Noo tangada heiangi e gaavange dahi dangada lodo senga gi de hainga,

gai tangada lodo senga e lili naa donu huu ma de gadagada,

gai e dee tuu naa donu de hagalongaa.

10 De gau daa dangada e kino i tangada e hai hegau i de heohi,

gai gilaadeu e ssala tangada heohi e daa gi magau.

11 Tangada lodo senga e hagasula mai donu dono lili,

aagai tangada heiangi e golomagi ono lodo.

12 Noo tagi e daudali i denga muna hhadu,

gai dagi alodahi i ono lalo e hulo naa ga ni dangada baubau.

13 Tangada hagaau aloha ma tangada e vaivai haia dangada e dagodo daudahi donu huu i de mee nei:

go Tagi Maolunga e haia olaau ganomada e tilo ai.

14 Noo de hodooligi e hagamodu muna o de gau hagaau aloha i de heohi,

gai dono nohoanga hodooligi e hagaduu naa ga makaga.

15 De laagau haele e hai ga heiangi tangada,

aagai de gauligi e dee haelea laa e hagadogaa dono dinana.

16 De masavaa naa huu o de gau baubau e hagadaga age ai,

gai de baubau e hagadaga age naa hogi;

aagai de gau heohi e gidee naa delaadeu hagadee kii ina.

17 Haelea dau dama, gai ia ga hai ai gi noho baba goe;

ia e hai naa goe ga malangilangi.

18 Ga deai naa huu midi hagaago ange,

gai dangada gu hai donu huu olaadeu lodo,

aagai e manuuia tangada e daohia de hainga.

19 Denga muna e dee maua i de hagaheohi tangada hai hegau,

go hiidinga e dee galemu naa donu dono donu ange, aagai ia e dee anga ange naa donu aagena.

20 E kii ange de dahi adaadeu tali ange gi tangada lodo senga

i tangada e hagamoolau laa ga basa.

21 Tangada e hakide ina ange dono dangada hai hegau mai i dono gauligi,

gai ia e gaamai naa de hai ngadaa i muli mai.

22 Tangada lillili e hai ga dee heloongoi magavaa o dangada,

gai tangada e lili i masavaa alodahi e dee modu de haisala.

23 De lodo maolunga o tangada e hai ga maolalo ia,

aagai tangada lodo maolalo e kave naa de hagadubu.

24 Tangada e hagabuni ange gi tangada gaiaa e kino i dono mouli donu;

ia gu hai dahi hagatoo donu, gai ia gu dee maua i de tala hagadonu.

25 Doo madagu i tangada e nnoa goe bei ssele,

aagai be goai e hagadonusia Tagi Maolunga e ola.

26 E soa dangada e ssala de abodonu mai i daho dahi dagi,

aagai de hagamodu muna heohi se mee mai i daho Tagi Maolunga.

27 Tangada heohi e kino i tangada baubau,

gai tangada baubau e kino i tangada e haia de mee heohi.

30

Muna a Agur

1 Muna a Agur tama daane a Jakeh — ni muna hagadaemaha.

Taane nei ne tala ange gi Ithiel,

ange gi Ithiel ma Ucal:*

2 Go au hugadoo e senga i dangada;

au e deai sogu iloo mee bei dangada.

3 Au tigi agoago i dagodo o de heiangi,

aabe go de iloo mee o de Ia Dabu laa.

4 Goai gu hanage gi de langi ma gu ahe iho?

Goai gu boogia de madangi i lodo luoono lima?

Goai gu sabinia denga vai i dahi malo?

Goai ne hagatuulia dege o henua i lalo?

Goai dono ingoo, gai goai de ingoo o dana dama?

Daalaa mai noo koe e iloo!

5 Muna hugadoo a de Maadua e heohi abodonu;

gai ia e bei de mee hungihungi e buibui ai gilaadeu e mmuni i ono daha.

6 Aude hagapuni ina ange dahi muna gi ana muna,

ia kana hagasee goe, gai gu iloo bolo koe se dangada hadu muna.

7 E lua agu mee e dangidangi adu ai,

gai koe gi dee daohia mee nei i de au i mua dogu magau:

8 gaavee gee de mee dee heohi ma de hadu muna mai i ogu daha;

gai haia gi dee hagaau aloha au aabe gi kona dogu lava,

aagai gaamai donu huu gai e danuaa mai gi de au i dahi laangi;

9 kana gona odi naa huu de lagolago agu mee, gai au ga hagangadi mee goe,

gai au ga hagadaba, “Goai donu go Tagi Maolunga?”,

aabe e kona dogu hagaau aloha, gai au ga gaiaa,

ga dee hagadubu ai de ingoo o dogu Maadua.

10 Aude hagabaubau ina ange dahi dangada hai hegau gi dono dangada aamua,

ia kana hagabaubau goe, gai koe gu haisala.

11 E hanu dangada e hagamalaia olaadeu damana

gai e dee hagamanuuia olaadeu dinana.

12 Hanu dangada e maanadu bolo gilaadeu e gilimalali,

gai tigi hagagilimalali donu denga mee hakino gee i olaadeu lodo.

13 Hanu dangada e kona de lodo maolunga,

gai e kona de hagangadi mee dangada.

14 Dangada e kangi olaadeu niho bei denga gadilaasa,

gai ivi o olaadeu gauvae e bei denga hulu manu kangi,

gai gilaadeu e hagaduasala ai de gau hagaau aloha i honga de henua

ma de hai gi odi gilaadeu e duasala

i magavaa o dangada.

15 Dahi dangaloa unu dodo e dogolua ana damaa hine;

gilaau e hagataba, “Gaamai, gaamai!”

E dolu mee e dee maua donu gi lava olaadeu mee e llodo ai,

gai e haa mee dee haihai donu ga hagataba, “Gu lava!” —

16 go de mommee o de gau maakau, go de hine e dee maua gi haanau,

go de gelegele e dee maua laa gi lava vai iai,

aama de ahi e dee haihai laa ga hagataba, “Gu lava!”

17 Tangada e hakadanga i dono damana

ma de kino i de hagallongo ange gi dono dinana

e naonao ina naa luoono hadu mada i denga raven o de geelonga,

ma de gaina i denga vulture.

18 E dolu mee e kona de hagalele mouli olaadeu dagodo,

gai e haa mee oogu e dee donu ange aagena:

19 go dagodo o de igele i lo te langi i lunga,

ma dagodo o de labodo i honga dahi hadu,

ma dagodo o de vaga i honga de moana,

aama dagodo o taane madali dahi damaa hine.

20 Aanei dagodo o de hine dau bodu dagodo haisala:

ia e gaimee, ga lava ga ssolo dono ngudu,

ga hagadaba, “Au tigi hai donu dahi mee dee heohi.”

21 E dolu mee e haia ga bolebole henua i lalo,

gai e haa mee o henua i lalo e dee bau ange aagena:

22 go tangada hai hegau e sula laa ga se hodooligi,

ma tangada lodo senga e gaimee laa ga bosu,

23 ma de hine o dangada e kino ai, gai gu hai bodu,

ma de hine hai hegau e gaavee laa tuulanga o dono hahine aamua.

24 E haa mee vaaligiligi i henua i lalo,

gai e kona de heiangi:

25 denga loa e dee ni manu mmahi,

aagai e hagabudu alaadeu gai i de masavaa mahanahana;

26 denga badger i lodo hadu e dee ni manu mmahi,

gai e hai olaadeu hale i magavaa o denga hadu;

27 denga itebuubuu e deai donu selaadeu hodooligi,

gai gilaadeu alodahi e hagatau ma e hulo ai;

28 de belu e maua i de poo i de lima o tangada,

aagai e noho i lodo hale o denga hodooligi.

29 E dolu mee mahamaha delaadeu hai e seesee ai;

e haa mee e tilo danuaa i delaadeu seesee:

30 go de laiono, e mmahi ange laa i denga manu aada alodahi,

e deai se mee daudahi oona e madagu ai;

31 ma de gaagoo daane e seesee hagasoenga laa, ma de guudi daane,

aama de hodooligi madali dono hagabuulinga hebagi.

32 Noo koe se lodo senga ga hagamaolunga ai donu huu goe,

aabe koe gu hagatau e hai de baubau,

gai koe bonodia doo ngudu i doo lima.

33 Vai uu e kalo laa e hulo ga ni bada;

de usu e duugia laa e sali mai ai todo,

gai e bei ai hogi dau hai ga lili tangada e hidi mai ai de hebagi.

31

Muna a de hodooligi go Lemuel

1 Muna a de hodooligi go Lemuel — go muna hagadaemaha a dono dinana ne agoago ange ai ia:

2 “Dagu dama, tama aagu ne haanau,

tama o dagu hagatoo donu,*

3 aude moumou ina oo mahi i daho denga haahine dagodo haisala,

ma oo mahi i daho olaadeu e hagahaisala ina denga hodooligi.

4 Lemuel, e dee ni mee ange gi denga hodooligi —

e dee heohi de unu a denga hodooligi denga uvaini,

aabe go de unu a denga dagi mee mmahi,

5 kana unu gilaadeu ga ssenga ga ngalo denga hainga gu hagasauaa,

gai gilaadeu ga kave gee de heohi o dangada alodahi e duasala.

6 Gaavange mee mmahi gi dangada gu dai maakau,

ma uvaini gi gilaadeu e daemaha olaadeu lodo;

7 dugua ange gilaadeu gi unu gi ngalo ai e gilaadeu delaadeu hagaau aloha,

gilaadeu gu dee manadua delaadeu duasala.

8 Basa mage balea ange gilaadeu e dee maua i de pasa,

ma de bale ange heohi o dangada alodahi gu deai selaadeu tali.

9 Basa mage hagamodu ina muna i de heohi,

daalaa heohi o de gau hagaau aloha ma de duasala.”

Dagodo o de hine e madagu i de Maadua

10 Goai e maua i de gidee dahi hahine dahulinga danuaa?

De hine bee nei e hagao ngadaa ange i denga ruby.

11 Dono bodu e dahi ana tali ange gi de ia,

gai e deai donu sana mee daudahi e deai.

12 De hine bee nei e hai hegau danuaa ange gi dono bodu,

e dee hai ange de baubau gi de ia,

i taulooloa o dono mouli.

13 Ia e ssala mee e hai i huluhulu o denga manu ma flax,

ma de hagammahi ga hai hegau i luoono lima.

14 Ia e bei dagodo o denga vaga hagao mee,

ia e gaamai ana gai i de mommee mmao.

15 Ia e oho age i de masavaa goi gohu ai;

ia e hai gai a dangada i dono hale,

ma duuhanga o ono haahine hai hegau.

16 Ia e tilo gi danuaa de alahenua i mua dana hagao;

gai e hai ana mee gu mau ga doo ai dahi veelengaa grape.

17 Ia se hine mmahi i de hai hegau;

gai luoono lima e mmahi i de hai ana hegau.

18 Ia e iloo bolo ana goloa e hagao e danuaa,

gai dana laama e dee diinei donu i de boo.

19 Ia e poo de laagau e hilo ai ana deleisi,

ma de hai ana deleisi ga llanga ai denga malo.

20 Ia e abodonu ange gi de gau hagaau aloha,

ma de ngadi gaavange mee gi gilaadeu e duasala.

21 Ia e dee manavasaa donu i dono huaabodu i de masavaa hagamagalili,

go hiidinga gilaadeu alodahi e kahu i malo mmea.

22 Ia e dui malo e haoli ai moenga;

ono malo e hai i linen danuaa gai e purple.

23 Dono bodu se daane hagadubu i de haitoga o de aduhale,

madali denga daane maatua o de henua.

24 De hine nei e hai denga malo linen ma e hagao;

ia e hagao ange mee noonooa ungaalodo gi de gau hagao mee.

25 Ia e mmahi gai se hine hagadubu i daho dangada,

gai ia e malangilangi i dana maanadu denga masavaa e loomai.

26 Ia e tala ana muna i de heiangi,

gai de hainga e dagina ana muna go de abodonu.

27 Ia e tilo danuaa ange mee alodahi i dono hale,

gai ia e dee se hine vaiduu.

28 Ana dama e tuu age ga tala hagadanuaa ono dagodo;

dono bodu e tuhi hogi ia, ga hai ange,

29 “E soa haahine e hai hegau danuaa mmao,

aagai koe e dubu ange i gilaadeu alodahi.”

30 De tuhi a dangada e daahanga tangada,

gai de mahamaha e moolau de lilo;

aagai de hine e madagu laa i Tagi Maolunga e duuhia naa.

31 Hagadubu ina de hine nei i hua o ana hegau,

gai duuhia ia i denga haitoga o de aduhale, i hiidinga o ana hegau.

* 1:1 1 Ki 4.32

* 1:7 Job 28.28; Psa 111.10; Pro 9.10

* 1:20 Pro 8.1-3

* 3:4 Luke 2.52

* 3:6 ia ga dagi ai goe i denga haiava heohi, aabe ia ga hai ai gi ssoe oo haiava.

* 3:7 Rom 12.16

* 3:11 Job 5.17

* 3:11 Heb 12.5-6; Rev 3.19

* 3:34 Jms 4.6; 1 Pe 5.5

* 4:26 Heb 12.13

* 6:10 Pro 24.33-34

* 8:1 Pro 1.20-21

* 8:22 Rev 3.14

* 9:10 Job 28.28; Psa 111.10; Pro 1.7

* 10:12 Jms 5.20; 1 Pe 4.8

* 11:31 1 Pe 4.18

* 14:12 Pro 16.25

* 16:25 Pro 14.12

* 19:7 Muna Hebrew i kinei e dee iloo danuaa dono hagadoonunga.

* 20:16 dahi dangada henua gee, aabe go dahi hahine dagodo haisala.

* 24:33 Pro 6.10-11

* 25:6 Luke 14.8-10

* 25:21 Rom 12.20

* 26:11 2 Pe 2.22

* 27:1 Jms 4.13-16

* 27:13 dahi dangada henua gee, aabe go dahi hahine dagodo haisala.

† 27:16 Muna Hebrew i de gubu nei e dee iloo danuaa dono hagadoonunga.

* 30:1 ange gi Ithiel, ange gi Ithiel ma Ucal, aabe go de Maadua, au gu dalea mmao; de Maadua, au gu dalea mmao.

* 31:2 tama o dagu hagatoo donu, aabe go tama aagu ne dangidangi ai.

Ecclesiastes

1

2

3

4

5

6

7

8

9

10

11

12

Tangada Agoago

(Ecclesiastes)

Hanu dagodo o de beebaa nei

E dee iloo danuaa be goai ne siia de beebaa nei. Gai de mada e 1.1 e tala bolo “Ni muna nii Tangada Agoago, go tama daane a David, de hodooligi o Jerusalem,” gai teai se ingoo o tangada ne siia. Hanu e tala bolo go Solomon ne siia de beebaa nei i daha de ngadau e 935 b.c., i de hagaodi o dono mouli. De beebaa go Ecclesiastes e sisi ai maanadu a dahi “Dangada Agoago,” ia se daane e kona dana maanadu dagodo de bodobodo ma de hai ngadaa o de mouli nei, gai e dee heohi ma de hagadee paba mee e hai ai. Ia e donu ange bolo “Mee alodahi e deai donu haigamaiana” (1.2). Ia tee donu ange gi de hai a de Maadua, ne hagatau ai mouli o dangada. Aagai ia ne agoago ange dangada, gilaadeu gi hagammahi gi hai hegau, ma de malangilangi i mee a de Maadua gu ngadi gaavange gi gilaadeu, i taulooloa olaadeu mouli.

Maanadu lagolago a taane agoago nei e dee hagamalangilangi, gai e hagadaemaha. Aagai de beebaa nei ne dau madali beebaa o de Beebaa Dabu, e hagaago mai ai bolo de gai e haigamaiana ange gi maanadu ma lodo lagolago o de mouli nei. E soa dangada gu maamaane olaadeu lodo, i delaadeu gidee ada o olaadeu mouli i lo te beebaa go Ecclesiastes. Gai de Beebaa Dabu e hai gi dahi tali hagalodolodo a tangada ange gi de Maadua, go de ia e haia gi hanu haigamaiana o de mouli o tangada.

Dahi gubu hagamogomogo: “Gidaadeu gu langona mee alodahi; gai aanei muna hagaodi: koe gi madagu i de Maadua ma de daohi ana hainga; deenei donu de hegau laumalie a tangada e hai” (12.13).

Denga vaevaaenga

E hanu haigamaiana o de mouli? (1.1—2.26)

Hanu muna i dagodo o de mouli (3.1—11.8)

Agoago hagaodi (11.9—12.8)

Muna hagaodi (12.9-14)

1

Mee alodahi e deai donu haigamaiana

1 Muna a Tangada Agoago,* go tama daane a David, de hodooligi o Jerusalem.

2 E hagadaba Tangada Agoago,

“E deai haigamaiana! E deai haigamaiana!

Mee alodahi e deai donu haigamaiana.”

3 Ni aha a tangada e mau i hegau alodahi

aana e hagaduu ngae ma e hai i lalo de laa?

4 Dahi atangada e humai, gai dahi atangada gu hano,

aagai henua i lalo e dagodo ga hano ai.

5 De laa e sobo age ga lava ga danu,

gai e hagamoolau ga ahe gi dono mommee ne sobo age ai.

6 De madangi e ssau ga hano gi ngaage,

ga lava ga dahuli ga hano gi ngaiho;

gai de madangi e dahulihuli saele,

ga lava ga ahe ange i dono haiava mau.

7 Denga saalingaa vai alodahi e ssali ga hulo gi tai,

aagai tai e dee maua donu gi honu.

De mommee o denga saalingaa vai e loomai laa,

gai go kilaa hogi olaadeu e aahe ga hulo aagena.

8 Mee alodahi e kona donu de hagadaalea,

e hai ngadaa i de tala ono dagodo.

Luu ganomada e dee maua gi lava alaau mee e tilo,

luu dalinga e dee maua hogi gi lava alaau mee e hagallongo.

9 Mee alodahi e duudagi naa donu huu bei de hai ne daamada ai,

mee gu lava i de hai e aahe ange naa ga hai;

e deai donu mee hoou i lalo de laa.

10 E aha, e dahi laa mee a tangada e maua i de tala ga hagataba,

“Galo ange diiloo! De mee nei se mee hoou”?

De mee laa gu dagodo mai huu madagidagi;

gai gu dagodo huu i mua taadeu masavaa.

11 Gai dangada e dee manadua donu mee gu hai madagidagi,

gai dangada e loomai i muli mai e dee manadua naa hogi

e dangada e loomai i olaadeu dua.

De heiangi e deai ono haigamaiana

12 Au, Tangada Agoago, nogo noho i Jerusalem ma e hodooligi ai i Israel. 13 Au ne hagaduu ngae e ssala, gi donu ange au gi mee alodahi gu hai i lalo de langi. Gai se hegau hai ngadaa a de Maadua gu gaavange gi dangada gi haia. 14 Au gu gidee mee alodahi gu hai i lalo de laa; tilo, mee alodahi e deai donu olaadeu haigamaiana, gai e bei de ngadi doolohi a tangada de madangi.

15 De mee gu bigo laa e dee maua i de hagasoe,

gai e dee maua i de dau mee e deai.

16 Au ne hagadaba i ogu lodo, “Tilo, au gu heiangi ange i gilaadeu ne dagi i Jerusalem i ogu mua; gai gu laumalie dogu heiangi ma dogu iloo mee.” * 17 Gai au ne hai gi donu ange au gi dagodo o de heiangi ma de senga aama de lodo senga; aagai au gu iloo hogi, bolo de mee nei e bei de ngadi doolohi a dahi de madangi.

18 Gai de heiangi laumalie e hai hogi ga kona de manavasaa lodo o tangada;

gai de iloo mee laumalie e hai ga kii ange de daemaha ono lodo.

2

De hai oo mee e lodo ai e deai ono haigamaiana

1 Au ne hagadaba i ogu lodo, “Humai, au ga hagatale nei goe i denga mee hagamalangilangi e tilo ai be se aha e danuaa.” Aagai tilo, de mee nei e deai hogi ono haigamaiana. 2 Au ne hagadaba, “De gadagada o tangada se lodo senga donu, gai se aha naa donu e kii ange ai?” 3 Au ne maanadu hogi de hai gi malangilangi au i de unu uvaini ma de hagatale de hai hegau i de lodo senga — gai agu hagasaele goi dagi donu huu au i de heiangi. Au ne lodo e tilo be se aha e haigamaiana de hai a dangada i henua i lalo, i laangi sogoisi olaadeu e mouli ai.

4 Au ne hai denga hegau nnui: au ne hagatuu ogu hale, ma de doo agu veelengaa grape.* 5 Au ne hai denga veelenga ma mommee hagadaahao ga doo ai denga hagadaagangaa manu ssomo iai hua. 6 Au ne hai denga mommee hhao vai e hagamaluulu ai denga manu ssomo lagolago. 7 Au ne hagao denga daane ma haahine hai hegau, gai ne soa dangada hai hegau ne haanau i dogu hale. Agu kaau ma agu ssiibi ma guudi e lagolago ange i manu a dangada nogo nnoho i Jerusalem i mua.* 8 Au ne hagabudu hogi denga selevaa ma goolo lagolago, ma goloa hagamogomogo o denga hodooligi ma denga vaaenga. E hanu hogi ogu daane ma haahine daahili, ma ogu bodu laa daha, go mee o taane e lodo ai.* 9 Gai au ne hagadagadaga age ma de maolunga ange i gilaadeu nogo i Jerusalem i mua. Gai dogu heiangi goi dagodo donu huu.*

10 Au ne hai mee alodahi aagu ne gidee ma de lodo ai;

Teai donu se mee oogu ne lodo ai aagu tee hai.

Gai au ne malangilangi i hegau alodahi aagu ne hai,

deenei de hagaoanga o agu hegau alodahi ne hai.

11 Gai ga noho huu au ga tilo mee alodahi aagu ne hai

ma mee alodahi aagu ne hai hegau ange aagena,

gai tilo, mee alodahi e deai donu olaadeu haigamaiana,

gai e bei de ngadi doolohi a tangada de madangi;

e deai donu haigamaiana o mee i lalo de laa.

De heiangi e deai ono haigamaiana

12 Gai au ne maanadu dagodo o de heiangi

ma de senga aama de lodo senga.

Ni aha ange naa donu a tangada e gaavee tuulanga o de hodooligi

e maua i de hai gi kii ange i mee gu lava i de hai?

13 Au gu gidee bolo de heiangi e danuaa ange i de lodo senga,

gai e bei ai hogi, de maalama e danuaa ange i de gohu.

14 Tangada heiangi e hanu ono ganomada e tilo ai,

gai tangada lodo senga e seesee i lo te gohu;

aagai au gu donu ange bolo gilaau ngaadahi

e tuu ange naa gi de mee daudahi.

15 Gai au ne maanadu i ogu lodo,

“De mee e duu ange gi tangada lodo senga

e duu mai naa hogi gi de au.

Gai ni aha ai naa aagu e mau i dogu heiangi?”

Au e hagadaba i ogu lodo,

“E deai hogi haigamaiana o de mee nei.”

16 Tangada heiangi e bei naa hogi dagodo o tangada lodo senga,

e dee daulooloa naa donu de hagamanadua dangada ia;

dangada e ngalo naa gilaau ngaadahi i muli mai.

Tangada heiangi e magau naa hogi bei tangada lodo senga!

De hai hegau e deai ono haigamaiana

17 Au ne kino i de mouli nei, go hiidinga hegau alodahi e hai i lalo de laa e hagadaemaha mai gi de au. Mee alodahi e deai donu olaadeu haigamaiana, gai e bei de ngadi doolohi a tangada de madangi. 18 Au ne kino i mee alodahi oogu gu hai hegau aagena i lalo de laa, go hiidinga au e dugu ange naa mee alodahi gi dahi dangada i ogu dua. 19 Gai goai e iloo be ia se dangada heiangi, aabe se dangada lodo senga? Aagai go ia naa e huahua i mee alodahi aagu ne hagaduu ngae ga hai hegau ange aagena i ogu mahi aama dogu labagau i lalo de laa. De mee nei e deai hogi ono haigamaiana. 20 Au ne mmade ange hogi ogu aalanga i dagu maanadu agu hegau alodahi ne hagaduu ngae ga hai i lalo de laa. 21 Tangada e hai hegau laa i de heiangi ma de iloo mee, aama dono labagau, gai ia e dugu ange naa ana mee alodahi gi tangada tee hagadalea ange laa aagena. De mee nei e deai hogi ono haigamaiana gai e dee se mee danuaa. 22 Gai se aha a tangada e mau i dono hagaduu ngae ga hai hegau i lalo de laa? 23 Taulooloa ono laangi e mouli, gai ia e mmae ma de daemaha ono lodo; ono lodo e dee maua hogi gi mabu i de boo. De mee nei e deai hogi ono haigamaiana.*

24 Gai e deai ange donu se mee e danuaa ange gi tangada, gai go de gaimee ga unu ma de malangilangi i ana hegau. Au ne gidee hogi bolo de mee nei se mee mai i daho de Maadua,* 25 gai e deai donu se dangada e maua i de gaimee ga malangilangi noo e dee dugu mai i ono daha. 26 Gai de Maadua e gaavange gi tangada e hagamalangilangi ina ia de heiangi, ma de iloo mee aama de malangilangi; aagai ia e hai tangada haisala gi hagabudulia ma de doange dono lava, e gaavange gi tangada e haia mee o de Maadua e lodo ai. De mee nei e deai hogi ono haigamaiana, gai e bei de ngadi doolohi a tangada de madangi.*

3

E dahi donu masavaa o mee alodahi

1 E dahi masavaa ange gi mee alodahi,

gai e dahi donu masavaa ange gi mee alodahi i henua i lalo:

2 e dahi masavaa e haanau ai,

gai e dahi hogi masavaa e maakau ai;

e dahi masavaa e doo ai manu,

gai e dahi hogi masavaa e unuunusi age ai;

3 e dahi masavaa e daa ai gi maakau,

gai e dahi hogi masavaa e hagaieiangi ai;

e dahi masavaa e oha ai,

gai e dahi hogi masavaa e hagaduu age ai;

4 e dahi masavaa e tangi ai,

gai e dahi hogi masavaa e kada ai;

e dahi masavaa e hinangalosaa ai,

gai e dahi hogi masavaa e aanu ai;

5 e dahi masavaa e hagasii saele ai denga hadu,

gai e dahi hogi masavaa e hagabudu ai denga hadu;

e dahi masavaa e hagadau buuludi ai,

gai e dahi hogi masavaa e tuu ai de hagadau buuludi;

6 e dahi masavaa e ssala ai gi gidee,

gai e dahi hogi masavaa e tuu ai de ssala,

e dahi masavaa e doange ai,

gai e dahi hogi masavaa e tili ai;

7 e dahi masavaa e saesae ai,

gai e dahi hogi masavaa e dui ange ai;

e dahi masavaa e dee mmuu ai,

gai e dahi hogi masavaa e pasa ai;

8 e dahi masavaa e hagadau aaloha ai,

gai e dahi hogi masavaa e hagadau kino ai;

e dahi masavaa e hebagi ai,

gai e dahi hogi masavaa e nnoho paba ai.

9 Gai se aha naa a tangada e mau i ana hegau kona e hai? 10 Au gu gidee de hegau daemaha a de Maadua gu hagauda ange gi honga o dangada. 11 Ia gu hai mee alodahi gi mahamaha i dono masavaa. Ia gu hai gi iloo e dangada de masavaa e dee ngado mai, aagai gilaadeu tigi maua i de tonu ange gi mee a de Maadua gu hai mai i taamada ga dae ai gi de hagaodi. 12 Au e iloo bolo e deai ange donu se mee e danuaa ange gi dangada, gai go malangilangi ma de hai tanuaa i de masavaa olaadeu e mouli ai. 13 Dangada alodahi gi gaimee ma de unu aama de malangilangi i alaadeu hegau ne hagaduu ngae ga hai; de mee nei se mee ngadi gaamai i daho de Maadua. 14 Au e iloo bolo mee alodahi a de Maadua ne hai e daakodo naa donu ga hano ai; e deai donu mee e maua i de hagapuni ange aabe go de kave gee ai. Gai de Maadua ne hai gi dagodo bee nei, gi maatagu ai dangada i de ia.

15 Mee e hanu iainei gu hanu huu i mua,

gai mee e loomai, gu lava donu i de hai i mua;

gai de Maadua e ahe ange ma e hai mee gu hai i masavaa gu hulo.

De hagamodu dee heohi o de mouli nei

16 E dahi ange agu mee ne gidee i lalo de laa:

de mommee iai de hagamodu heohi, gai iai hogi de baubau;

de mommee iai de mee heohi, gai de baubau i kilaa hogi.

17 Au ne hagadaba i ogu lodo,

“De Maadua e hagamodu naa muna o tangada heohi ma tangada baubau,

go hiidinga e dahi masavaa ange gi mee alodahi, ma hegau alodahi.”

18 Au ne hagadaba bolo de Maadua e hagatale dagodo lodo o dangada, gi gidee ai e gilaadeu bolo gilaadeu e bei dagodo o denga manu dolodolo. 19 Gai de hagaodi o tangada ma de hagaodi o denga manu dolodolo e dagodo daudahi donu huu; gilaadeu alodahi e maakau naa. Gai se dagodo daudahi delaadeu hai e manamanava ai; tangada e dee kii ange i denga manu. Mee nei alodahi e deai donu olaadeu haigamaiana. 20 Alodahi e hulo gi de mommee daudahi; alodahi ne daamada mai i de gelegele, gai e aahe ange naa hogi gi de gelegele. 21 Goai e iloo be de hagasaalunga o tangada e hanage gi lunga, gai de hagasaalunga o de manu e hano iho gi lo te gelegele?

22 Gai au gu gidee bolo de mee donu huu e danuaa ange gi tangada go dono malangilangi i de hai ana hegau, go hiidinga deenei dono duuhanga. Gai goai e maua i de hagaahe mai ia gi diiloo mee e hai i dua dono magau?

4

Hanu hagadaagangaa mee hai ngadaa

1 Gai au ne ahe ange hogi ga tilo de vaivai haia o dangada i lalo de laa.

Au ne gidee loimada o dangada e vaivai haia,

gai e deai dangada e hagaaneane ina gilaadeu.

Ssauaa gu gaavange gi gilaadeu e vaivai haia dangada;

gai e deai donu se dangada e balea ange gilaadeu.

2 Au ne tuhi de gau maakau,

go gilaadeu gu maakau odi laa,

gilaadeu e malangilangi ange i gilaadeu goi mouli.

3 Aagai tangada e danuaa ange i gilaau ngaadahi

go tangada tigi haanau laa,

ia tigi gidee denga hegau baubau e hai i lalo de laa.

4 Au ne gidee hogi bolo hegau alodahi ma denga hegau labagau alodahi ne hai i hiidinga de lodo gaiaa o tangada i tangada ange laa. De mee nei e deai hogi ono haigamaiana, gai e bei de ngadi doolohi a tangada de madangi.

5 Tangada lodo senga e ngadi noho donu huu ga hagapogo luoono lima,

ga hagahiigai ai donu huu ia.

6 De lima e honu laa i de noho baba,

e danuaa ange i lodo luu lima e hoohonu laa i denga hegau kona,

ma de ngadi doolohi a tangada de madangi.

7 Au ne gidee ange hogi hanu mee deai olaadeu haigamaiana i lalo de laa:

8 E dahi dangada e noho sogosogo,

e deai sana dama daane be se daina daane.

Gai e dee maua donu gi lava ana hegau e hai,

gai ia e dee maua hogi gi malangilangi i dono lava.

Gai ia e hagadaba, “Goai donu oogu e hai hegau kona ange nei aagena,

gai gu aha gu dee hai ai nei donu huu au de mee e danuaa mai gi de au?”

De mee nei e deai hogi ono haigamaiana, gai se hegau hagadaemaha!

9 Dogolua dangada e danuaa ange i dahi dangada sogosogo,

go hiidinga e lagolago ange alaau mee e mau i alaau hegau ngaadahi.

10 Gai noo dahi gilaau gu baguu,

gai dono soa e maua i de bale ange ia.

Aagai e hagaaloha tangada e baguu laa,

gai e deai donu se dangada e hagahidi age ia!

11 E bei ai hogi, noo e dogolua dangada e hebaa ma e daakodo ai,

gai gilaau e mahanahana.

Aagai dee hee de hai o dahi dangada sogosogo

e maua ai gi mahanahana?

12 Tangada sogosogo e maua gi hagadee kii ina,

gai e dogolua dangada e maua i de buibui gilaau.

Taula e dua dolu laa e dee moolau de modu.

13 Tama daane hagaau aloha heiangi e danuaa ange i dahi hodooligi madumadua lodo senga gu dee maua laa i de hagallongo dahi muna e hagakana ange, 14 e dee galemu be tama daane laa ne sao mai i lo te hale pono ga hodooligi, aabe ia ne haanau i dono nohoanga hodooligi ga hagaau aloha. 15 Au ne gidee bolo alodahi e mouli laa ma de seesee i lalo de laa ne daudali ange i dahi gauligi, go de ia ne gaavee tuulanga o de hodooligi. 16 Gai e soa dangada aana e dagi. Aagai dangada e loomai i ono dua e dee malangilangi i de ia. Ni muna abodonu, de mee nei e deai hogi ono haigamaiana, gai e bei de ngadi doolohi a tangada de madangi.

5

Madagu i de Maadua

1 Dagidiiloo au mee e hai i doo masavaa e ulu ai i de hale o de Maadua. E danuaa ange noo koe e hano ga hagallongo, i doo hano ga hai ssigidaumaha a de gau llodo ssenga, go gilaadeu e dee iloo bolo alaadeu mee e hai e dee heohi.

2 Aude hagamoolau gi daalaa hanu muna i doo ngudu,

aude hagamoolau gi daalaa hanu ngadi muna i oo lodo

i mada luu mada o de Maadua.

Go hiidinga de Maadua e noho i de langi,

gai koe i henua i lalo,

deelaa ai, haia gi dee lagolago au muna e tala.

3 De midi e hidi mai i de lagolago hagasaele,

gai e bei ai hogi, tangada lodo senga e lagolago ana muna.

4 Noo koe gu hagatoo donu ange gi de Maadua i dahi mee, gai koe hagamoolau haia gi bei, go hiidinga ia e dee malangilangi i de gau llodo ssenga; hagasula ina dau hagatoo donu.* 5 E danuaa ange dau dee hagatoo donu i dahi mee, i dau hai dahi hagatoo donu aagai koe e dee hai gi bei. 6 Koe gi dee haisala i au muna e tala. Gai koe gi dee hai baasi ange gi tangada e daalaa muna a de Maadua,* “Ne haisala dagu mee ne hagatoo donu ai.” Ni haigamaiana aha dau hai gi lili de Maadua i au muna, ga hidi mai ai dana oha au hegau alodahi gu hai? 7 Midi lagolago ma ngadi muna lagolago e deai donu olaadeu haigamaiana. Aagai koe gi madagu i de Maadua.

Goloa lagolago e deai olaadeu haigamaiana

8 Koe gi dee lele oo mouli i dau gidee de vaivai haia o de gau hagaau aloha i dahi ungaamee, ma teai se hagamodu heohi ma heohi o dangada; go hiidinga dahi dagi maolunga e dagitilo tagi i ono lalo, gai denga dagi i olaau elunga e dagitilo gilaau. 9 Hua e maua i de gelegele e haigamaiana ange gi dangada alodahi; gai e haigamaiana ange hogi gi de hodooligi.†

10 Be goai e lodo i denga sseene e dee maua donu gi malangilangi i ana sseene e mau;

gai tangada e lodo i goloa lagolago e dee maua hogi gi malangilangi i mee aana e hanu.

De mee nei e deai hogi ono haigamaiana.

11 De masavaa naa huu e lagolago ai mee danuaa,

gai gu soa hogi dangada e gaina.

Gai ni haigamaiana aha ange ai gi tangada niiana,

e dee go dana gidee donu huu i luoono mada?

12 Tangada hai hegau e seni danuaa,

e dee galemu be ne momo aabe ne lagolago ana mee ne gai,

aagai goloa lagolago o tangada lava

e hai ma e dee maua e ia i de seni.

13 Au gu gidee ange dahi mee hagadaemaha baubau i lalo de laa:

de lava a tangada e hagabudu laa ga dugu e hagadaemaha donu huu ia,

14 aabe de lava ne ngadi odi laa i dahi hai ngadaa,

gai noo gu dahi ana dama daane,

gai gu deai donu ana mee e doe ange gi de ia.

15 Tangada ne gilisau donu huu ga haanau mai ai i daho dono dinana,

gai e bei ai hogi dono hai e magau ai.

Ia e dee kave naa donu dahi mee daudahi

oona gu hai hegau ange laa aagena.*

16 De mee nei se mee hogi hagadaemaha baubau:

De hai o tangada ne humai ai, go dono hai hogi e hano ai,

gai ni aha naa a tangada e mau

gai ia e ngadi doolohi de madangi?

17 De masavaa oona e mouli ai gai ia ne gaimee i lo te gohu,

ia ne daemaha mmao, ma de duasala aama de lili.

18 Tilo, au gu gidee bolo de mee danuaa ma de heohi go de gaimee ma de unu o tangada, ma de malangilangi i ana hegau alodahi e hai i lalo de laa, i denga laangi sogoisi a de Maadua gu dugu ange e mouli ai ia; deenei dono duuhanga. 19 E dahi ange mee: tangada a de Maadua gu gaavange de lava ma goloa lagolago, ma de hai gi maua e ia i de hagadanuaa i mee laa, ia gi gaavee dono duuhanga ma de malangilangi i ana hegau — de mee nei se ngadi gaavange mai i daho de Maadua. 20 Gai ia e dai dee maanadu donu laangi o dono mouli, go hiidinga de Maadua gu hai gi honu dono malangilangi.

6

1 E dahi hogi mee baubau aagu gu gidee i lalo de laa, gai e hagadaemaha ange gi dangada: 2 noo de Maadua e gaavange gi tangada de lava, ma goloa lagolago aama de hagadubu, gai gu deai donu se mee daudahi oona e duasala ai, aagai de Maadua e dee dugu ange ia gi hagadanuaa i mee nei, gai se dangada gee donu e hagadanuaa ai. De mee nei e deai hogi ono haigamaiana, gai se mee hagadaemaha baubau.

3 Noo tangada e hagadili e lau dama ma de mouli i ngadau lagolago, gai ga daulooloa naa donu dono mouli, gai noo ia e dee maua gi malangilangi i mee danuaa o de mouli nei, gai teai hogi dangada ne danumia ia, gai au e hagadaba bolo tama ssege e danuaa ange i de ia. 4 Go hiidinga teai haigamaiana dono haanau ga lava ga hano i lo te gohu, gai dono ingoo gu haolia i de gohu. 5 Gai tee gidee donu e ia de maalama o de laa aabe ne iloo e ia hanu mee, gai ia e mabu ange i taane laa, 6 e dee galemu donu taane laa e mouli i e mano ngadau, aagai ia tee maua gi dae ono lodo i mee danuaa. E aha, e dee se mommee daudahi o dangada alodahi e hulo laa aagena?

7 Hegau alodahi a tangada ni mee e ssala ai ana gai,

gai ia e dee maua donu gi bosu ai.

8 Gai se aha o tangada iloo mee

e kii ange ai i tangada lodo senga?

Gai se aha o tangada hagaau aloha e mau,

i dana iloo dono hai e ngalungalue ai i magavaa o dangada?

9 E danuaa ange doo malangilangi i au mee e gidee,

i doo galo ange gi mee e deai i oo daha.

De mee nei e deai hogi ono haigamaiana,

gai e bei de ngadi doolohi a tangada de madangi.

10 Mee e hanu gu hanu donu olaadeu ingoo,

gai dagodo o tangada gu iloo huu i mua;

gai e deai donu se dangada e maua i de hagadaumee ange

gi tangada e mmahi ange laa i de ia.

11 De lagolago muna a tangada e tala,

gai e kii ange hogi teai olaadeu haigamaiana;

gai ni aha ai naa a tangada e maua i mee nei?

12 Gai goai e iloo be se aha e danuaa ange gi tangada i dono mouli, i laangi momo ma teai haigamaiana oona e mouli ai nei, gai e moolau de odi bei dagodo o de goohunga? Gai goai e maua i de tala ange gi de ia be ni aha e hai i lalo de laa i dua dono magau?

7

De heiangi ma de lodo senga

1 De ingoo hagadeledele danuaa

e danuaa ange i mee hagamanongi danuaa,

gai de laangi o tangada e magau ai

e danuaa ange i dono laangi ne haanau ai.*

2 E danuaa ange doo hano gi de hale o de hinangalosaa

i doo hano gi de hale e hai ai taonga,

go hiidinga de magau go de hagaodi o dangada alodahi;

gai dangada e mouli gi daohia de mee nei i de lodo.

3 De hinangalosaa e danuaa ange i de gadagada,

go hiidinga doo lodo baubau e hai ga heiangi oo lodo.

4 De gau heiangi e maanadu de mommee o de magau,

aagai de gau llodo ssenga e maanadu de mommee hagamalangilangi.

5 E danuaa ange dau hagallongo de hagasee a tangada heiangi goe,

i dau hagallongo taahili a de gau llodo ssenga.

6 De kada o de gau llodo ssenga

e bei de babaa o denga laagau iai mee duiduia i lo te ahi.

De mee nei e deai hogi ono haigamaiana.

7 De gaiaa o tangada heiangi e hai ia ga se dangada lodo senga,

gai de ngadi gaavange hagasenga e hai ga hakino gee maanadu a tangada.

8 De hagaodi o dahi mee e danuaa ange i dono daamada,

de golomagi lodo e danuaa ange i de lodo maolunga.

9 Koe gi dee moolau doo lili;

go hiidinga de lili e dagodo i lodo o tangada lodo senga.*

10 Koe gi dee hagadaba, “Gu aha gu danuaa ange ai laa denga laangi i mua i laangi nei?”

Go hiidinga e dee ni muna ssili mai i de iloo mee.

11 De heiangi se mee danuaa, e bei ai hogi de boolonga o tangada,

gai se mee haigamaiana ange gi dangada goi gidee de laa.

12 De heiangi se buibui niio tangada,

gai e bei ai hogi denga sseene,

aagai deenei de haigamaiana o de iloo mee:

de heiangi e hagaola de mouli o tangada e heiangi laa.

13 Hagasaelea age muhuu dagodo hegau a de Maadua gu hai:

goai e maua i de hagasoe de mee aana gu hai gi bigo?

14 Malangilangi i de masavaa oou e duadonu ai,

aagai koe gi donu iho i de masavaa o de hai ngadaa:

go de Maadua ne haia luu mee nei ngaadahi.

Deelaa ai, tangada e dee maua gi iloo dagodo o dono mouli i de masavaa e humai.

15 Dogu noho i de mouli deai nei ono haigamaiana,

gai au gu gidee luu mee nei ngaadahi:

tangada heohi e magau gai ia e hai hegau i de heohi,

gai tangada baubau e daulooloa dono mouli gai ia e hai de baubau.

16 Koe gi dee gona odi doo heohi, aabe gi haia gi gona odi doo iloo mee —

gu aha goe gu daa ai donu huu goe gi magau?

17 Koe gi dee gona odi doo baubau, gai gi dee se dangada lodo senga —

gu aha gu magau ai goe i mua doo masavaa?

18 E danuaa dau daohi dahi mee nei, aagai e dee tili de mee ange laa;

go hiidinga tangada e madagu i de Maadua e maua i de hai mee nei alodahi.

19 De heiangi e hai tangada heiangi gi mmahi ange

i e dinoangahulu dagi o dahi aduhale.

20 Ni muna abodonu, e deai donu se dangada heohi i henua i lalo

e haia de mee heohi e dee haisala.

21 Koe gi dee anga ange gi muna alodahi a dangada e tala,

kana langona e goe muna a doo dangada hai hegau e basa hagamalaia i de goe;

22 gai koe e iloo bolo gu lagolago hanonga

aau ne basa hagamalaia ai i de gau ange laa.

23 Mee nei alodahi gu lava i dagu hagatale ange i dogu heiangi; gai au ne hagadaba,

“Au ne hagaduu ngae e hai gi heiangi au,” —

aagai au tee maua.

24 De heiangi e mmao gee donu,

e gelo ma de gelo mmao;

gai goai e maua i de ssala gi gidee?

25 Au ne hagammahi gi donu ange au,

ma de ssala gi maua de heiangi ma ono dagodo,

ma de hai gi donu ange au gi de baubau o de lodo senga

ma de lodo senga e haia laa ga senga tangada.

26 Gai au gu gidee de mee e kii ange de mmala i de magau:

go de hine e bei laa dagodo o ssele ma galauna,

gai luoono lima e bei denga seeini.

Gai tangada e madagu i de Maadua e ola mai naa i ono daha,

aagai tangada haisala e noodia naa i ssele laa.

27 E hagadaba Tangada Agoago, “Tilo, deenei dagu mee gu gide.

Au ne hagabunibuni agu mee ne gidee

gi donu ange ai au gi dagodo o mee nei —

28 de masavaa aagu ne ssala ai,

gai au tigi gidee donu —

gai au ne gidee dahi daane heohi i magavaa o e mano daane,

aagai teai donu se hine heohi i olaadeu magavaa alodahi.

29 Tilo, deenei dagu mee ne gidee:

de Maadua ne hai dangada gi heohi,

aagai dangada e ssala denga hagadaagangaa hagatau.”

8

1 Goai e bei dagodo o tangada heiangi?

Gai goai e iloo de hagadoonunga o dahi mee?

De heiangi e hai ga maalama luu mada o tangada,

ma de sui gi dee dagodo lili luoono mada.

Hagallongo ange gi de hodooligi

2 Au e hai adu: hagallongo ange gi muna a de hodooligi, go hiidinga koe gu hai dahi hagatoo donu i mada luu mada o de Maadua. 3 Koe gi dee hagamoolau gi hano gee mai i mada i mua o de hodooligi. Koe gi dee balea ange dangada e haia de baubau, go hiidinga de hodooligi e hai ono mee e malangilangi ai. 4 De muna a de hodooligi e sauaa, gai goai e maua i de hai ange gi de ia, “Ni aha aau e hai naa?”

5 Tangada e daudali i de hainga, e dee hagammae donu,

gai tangada heiangi e iloo de masavaa heohi ma dono hai e hai ai.

6 Go hiidinga e dahi masavaa heohi ma de hai e hai ai mee alodahi,

e dee galemu donu de hai ngadaa ange gi tangada.

7 Ia e dee iloo be ni aha e hai i laangi e loomai nei,

gai goai ai naa e daalaa ange gi de ia be ni aha gu hai?

8 E deai donu se dangada e dahi ono sauaa e daohi ai de madangi,

gai e deai hogi se dangada e dahi ono ssauaa

e daohi ai de laangi oona e magau ai.

E deai se dangada e dugu gi hano i de masavaa o de hebagi,

gai e bei ai hogi, de baubau e dee dugu gi hulo gilaadeu e hai hegau ai.

9 Au ne gidee mee nei alodahi i dagu hagammahi gi donu ange au gi mee alodahi e hai i lalo de laa. Dahi dangada e dagudagu ange mee a dahi dangada gee e hai ga hagammae ai donu huu ia.

10 Au ne gidee hogi de danu o de gau baubau — go gilaadeu e dee modu laa de aheahe mai gi de aduhale dabu, ma de tuhi a dangada i de aduhale i delaadeu hai de mee nei. De mee nei e deai hogi ono haigamaiana.

11 De masavaa naa huu e dee hagaduasala ai tangada i de masavaa moolau, i ana hegau baubau, gai lodo o dangada gu nnoho ai naa donu huu e hai de baubau. 12 Gai e dee galemu donu tangada baubau e haia laa mee dee heohi i e lau hanonga gai e daulooloa donu dono mouli, gai au e iloo bolo gilaadeu e maatagu i de Maadua e danuaa ange olaadeu dagodo, gilaadeu e hagadubu de Maadua. 13 Gai go hiidinga de gau baubau e dee maatagu i de Maadua, gilaadeu e dee duadonu, gai olaadeu mouli e dee daulooloa, bei dagodo o de goohunga e moolau laa de lilo.

14 E dahi ange mee e hai i henua i lalo, e deai ono haigamaiana: gilaadeu e heohi e hagaduasala bei de gau baubau, gai de gau baubau e manuuia bei gilaadeu e heohi. Au e hagadaba bolo de mee nei e deai hogi ono haigamaiana. 15 Au e hai ange gi dangada gilaadeu gi malangilangi, go hiidinga e deai ange donu se mee e danuaa i lalo de laa, gai go de gaimee ma de unu ga malangilangi. Gai ia e malangilangi naa i de hai ana hegau i taulooloa ono laangi a de Maadua e gaavange gi de ia i lalo de laa.

16 De masavaa aagu ne ssala ai gi iloo au i de heiangi ma de tilo hegau kona a tangada i henua i lalo — gai ia e dee seni donu i de laangi ma de boo — 17 au ne gidee hogi mee alodahi a de Maadua ne hai. Gai e deai se dangada e donu ange gi mee e hai i lalo de laa. Gai e dee galemu donu dana hagatale de ssala gi donu ange ia, gai e dee maua gi gidee. Gai ga hagadaba naa donu tangada heiangi bolo ia e iloo, gai ia e dee maua donu gi donu ange gi mee nei.

9

De hagaodi o dangada alodahi

1 Au ne hagasaele mee nei alodahi ga hagadaba bolo gilaadeu e heohi ma gilaadeu e heiangi, aama alaadeu hegau, go de Maadua e hagasauaa ina. Gai e deai donu se dangada e iloo be go de aaloha aabe go de kino e gaavange gi de ia. 2 Gai de hagaodi o dangada alodahi se dagodo daudahi — tangada heohi ma tangada baubau, tangada danuaa ma tangada dee heohi, tangada gilimalali ma tangada e dee gilimalali ono lodo, tangada e haia sigidaumaha ma tangada e dee haia sigidaumaha.

Mee e hai ange gi tangada danuaa,

e hai ange hogi gi tangada haisala;

gai gilaadeu e haia hagatoo donu

e bei hogi gilaadeu e dee hagatoo donu.

3 Deenei de mee baubau e hai i mee alodahi e hai i lalo de laa: de hagaodi o dangada alodahi e dagodo daudahi donu huu. E dahi ange mee, lodo o dangada e hoohonu i de baubau, gai de llodo ssenga e dagodo i olaadeu lodo i de masavaa olaadeu e mouli ai, gai muli mai gilaadeu e hulo gi daho de gau maakau. 4 Tangada goi mouli laa e dahi donu ana tali, gai de gaaduu goi mouli laa e danuaa ange i de laiono gu magau laa!

5 Gai dangada goi mouli laa e iloo bolo gilaadeu e maakau naa donu,

aagai de gau maakau e deai donu alaadeu mee e iloo;

e deai ange donu olaadeu hagaoanga,

gai dangada gu dee manadua hogi gilaadeu.

6 Olaadeu aaloha, delaadeu kino

ma delaadeu lodo gaiaa gu llilo odiodi,

gai e deai ange naa donu selaadeu diba

i dahi mee e hai i lalo de laa.

7 Hannoo, gaina au gai ga malangilangi, ma de unu au uvaini ga lodo danuaa, go hiidinga de Maadua e malangilangi i dau hai mee nei. 8 Gahu i malo tea, gai hagasulu ina doo biho i lolo i masavaa alodahi. 9 Koe gi malangilangi madali doo bodu, go de ia oou e aloha ai, i laangi alodahi e deai haigamaiana, a de Maadua gu gaavadu i doo mouli i lalo de laa, go hiidinga deenei doo duuhanga i de mouli nei, ma au hegau i lalo de laa. 10 Be ni aha naa huu aau e gidee e hai, gai koe hagaduu ngae haia, go hiidinga de mommee o de gau maakau, go de mommee oou gu dai hano naa aagena, e deai donu hegau e hai ai, e deai hogi hagatau, be se iloo mee aabe se heiangi.

11 Au ne gidee ange dahi mee i lalo de laa:

de saavini houhou e dee se mee ange donu huu gi tangada gemo,

taua e dee se mee ange donu huu gi tangada mmahi;

denga gai e dee ni mee ange donu huu gi tangada heiangi,

gai de lava e dee se mee ange donu huu gi tangada iloo mee,

gai de abodonu e dee se mee ange donu huu gi tangada gu agoagona;

aagai de masavaa ma mee e hai ni mee ange gi gilaadeu alodahi.

12 E dahi ange mee: e deai donu se dangada e iloo dono masavaa:

de mamu e buulou i lo te galauna baubau,

gai de manu lele e noodia i dahi sele,

gai e bei ai hogi dangada e gaavee i denga masavaa baubau

e daa hagalele laa donu huu de dae mai gi gilaadeu alodahi.

De heiangi e danuaa ange i de lodo senga

13 Au gu gidee hogi ma de lele ogu mouli i de hagadagodo o de heiangi i lalo de laa. 14 E dahi damaa aduhale e sogoisi dangada iai. Gai dahi hodooligi mmahi ne humai e hebagi ange aagena, ia ne duuli luu baasi ma de hagatuu denga mee e oha ai de aduhale laa. 15 Gai e dahi daane hagaau aloha gai e heiangi e noho i kilaa, ia ne hagaola de aduhale laa i dono heiangi. Aagai teai donu se dangada ne manadua taane hagaau aloha laa. 16 Gai au e hagadaba bolo de heiangi e danuaa ange i de mmahi, e dee galemu donu de heiangi o taane hagaau aloha ne hagangadi mee ina e dangada, gai dangada e deai anga ange gi ana muna.

17 Muna a tangada heiangi e musumusu,

e heohi donu dau hagallongo

i muna a tagi o de gau ssenga e oo laa ma e tala.

18 De heiangi e danuaa ange i denga goloa o de hebagi,

aagai dahi dangada haisala e oha mee danuaa lagolago.

10

1 Denga lango maakau e hai ga pilo de vai hagamanongi,

gai de lodo senga damaa mee e daemaha ange ono dagodo i de heiangi ma de hagadubu.

2 Lodo o tangada heiangi e dagi ia gi de madau,

aagai lodo o tangada lodo senga e dagi ia gi de masui.

3 Gai ga seesee naa donu tangada lodo senga i honga de haiava, gai ia e senga,

gai ia e hagaago ange gi dangada alodahi bolo ia se dangada senga.

4 Noo dahi dagi gu lili i de goe, gai koe aude dilia doo duulanga,

go hiidinga de daudonu e bale de hagaheohi de haisala laumalie.

5 Au gu gidee dahi mee baubau i lalo de laa,

go de baubau e daamada mai laa i daho dahi dagi:

6 denga duulanga maolunga gu gaavange gi de gau llodo ssenga,

gai denga duulanga maolalo gu gaavange gi de gau lava.

7 Au gu gidee de gau hai hegau i honga hoosa,

gai denga dagi o de henua e seesee, bei de gau hai hegau.

8 Be goai e gelia dahi geelinga e doo ange naa gi ono lodo,

gai be goai e oohaa dahi buibui e gaadia naa i dahi labodo hagammau.*

9 Be goai e hoda ina denga hadu e lagolagohia naa i denga hadu;

gai be goai e hangahanga ina denga duudangaa laagau e hagammae ina naa i mee nei.

10 Noo de hagadaguu e madagabubu,

gai de mada tigi hakaa,

gai e hai gi mmahi tangada e hai hegau ai;

aagai go de labagau o tangada e haia ga ssula hegau.

11 Noo dahi labodo hagammau e kadi tangada i mua de hai gi dala,

gai e deai donu haigamaiana ange gi tangada e haia gi dala.

12 Muna a tangada heiangi e hai gi malangilangi dangada i de ia,

aagai muna a tangada lodo senga e hhoa donu huu dono lae.

13 Ana muna i taamada ni muna lodo senga;

gai de hagaodi o ana muna e baubau gai e bei muna a tangada senga.

14 Tangada lodo senga e lagolago ana muna e tala.

E deai dangada e iloo be ni aha e hai i muli mai;

gai goai e maua i de tala be ni aha e hai i dua dono magau?

15 Hegau a tangada lodo senga e hagadalea donu huu ia,

ia e dee iloo de haiava e hano ai gi de aduhale.

16 E vakaa naa de henua noo dono hodooligi se gauligi,

gai ono dagi e hai daonga mai i taiao.

17 E manuuia de henua noo dono hodooligi se dangada aamua abodonu,

gai ono dagi e daonga i de masavaa heohi —

e hagammahi ai olaadeu angaanga, e dee go de unu gi ssenga!

18 Noo tangada e vaiduu, gai laagau o de hale gu pobo,

gai noo tangada e ngadi noho, gai de hale gu vava.

19 Denga gai ne hai gi kada dangada,

gai denga uvaini e hai ga malangilangi tangada,

aagai denga sseene e hai ga maua mee alodahi.

20 Koe gi dee hagamalaia ina de hodooligi i oo lodo,

aabe gi hagamalaia ina tangada lava i lo te aabi oou e seni ai;

go hiidinga dahi manu lele o lo te moana e maua i de kave au muna,

gai dahi manu lele e maua i de hagadele au muna e tala.

11

Hegau a tangada heiangi

1 Magaa au pelaoaa gi honga tai

gai koe e ahe ange naa ga gidee i dua hanu laangi lagolago.

2 Duuhaa ange gai gi e dogohidu aabe e dogovalu dangada,

go hiidinga koe e dee iloo be se hai ngadaa bee hee e humai gi honga de henua.

3 Noo denga hagausinga gu hagagohu age,

gai de langi e pala iho naa donu gi honga de henua.

Noo dahi manu somo e baguu gi ngaage aabe go ngaiho,

gai e dagodo naa donu huu i tuulanga laa.

4 Be goai e dagidiiloo de ssau de madangi

e dee doo donu dahi manu daudahi;

gai be goai e daalia gi loage denga hagausinga e dee hagihagi.

5 Koe e dee iloo de hai o de hagasaalunga ne humai ai

aabe go de hai ne hagahale ai denga ivi i lo te dinae o de hine hai dama,

gai koe e dee donu ange hogi gi hegau a de Maadua,

go de ia ne haia mee alodahi.

6 Koe gi doo ina au golee i taiao,

gai koe gi dee ngadi noho i de ahiahi,

go hiidinga koe e dee iloo be dee hee de mee e somo,

go de mee nei aabe go de mee ange laa,

aabe go luu mee nei ngaadahi e ssomo.

Manadua de ia ne haia goe

7 De maalama e hagamalangilangi,

gai tangada e malangilangi i de tilo de maalama o de laa.

8 Gai ga lagolago naa donu ngadau o tangada e mouli ai,

gai ia e malangilangi i ngadau alodahi.

Aagai ia gi manadua bolo laangi o de gohu e lagolago naa donu.

Gai mee alodahi e loomai e deai donu haigamaiana.

9 Tama daane, koe gi malangilangi i de masavaa oou e dama daane ai,

gai oo lodo gi malangilangi i laangi oou e dama daane ai.

Gai haia oo mee e lodo ai i mee alodahi aau e gidee,

gai koe gi iloo bolo de Maadua e hagamodu naa oo muna i mee nei alodahi.

10 Deenei ai, haia koe gi dee manavasaa,

gai doo angaanga gi deai mee e mmae ai,

go hiidinga de masavaa oou e mmahi ai e deai donu ono haigamaiana.

12

1 Koe gi manadua de ia ne haia goe

i de masavaa oou e dama daane ai,

i mua de tae mai o denga laangi hai ngadaa,

ma ngadau aau e hagadaba ai,

“Au e dee malangilangi i laangi laa” —

2 i mua de hagagohu o de laa ma de maalama

ma de maasina, aama denga heduu;

i mua de aahe o denga hagausinga i dua de pala de langi;

3 ma de masavaa o de gau hagaloosi o de hale e bolebole ai,

gai denga daane mmahi gu gogo gi mua;

de masavaa o denga mee e maamaa ina mee

e dee maua ai i de maamaa, i hiidinga gilaadeu gu sogoisi,

gai gilaadeu e hagaduidui mai i lodo abaaba vaaligiligi gu dee gidee;

4 de masavaa o denga abaaba i de baasi ange gi de haiava gu pono;

gai gu dai dee langona de maamaa mee;

tangada e aala i de koo o denga manu,

gai gu dai dee langona taahili o denga damaa hine;

5 de masavaa olaadeu gu maatagu ai i de mommee maolunga,

gai denga mee hagamaatagu gu honga denga haiava;

i de masavaa e aala ai hua o de almond,

gai de itebuubuu gu tagi luoono vae,

gai gu deai donu se lodo e hanage i ono lodo;*

go hiidinga tangada e hano gi dono mommee e dee ngado mai,

gai de gau hinangalosaa e hulo saele i honga haiava;

6 i mua de modu taula selevaa,

be go de maoha o de boolo goolo,

ma de maoha de mee hhao vai i gaogao ssaalingaa vai,

aabe go de maoha o de hagasii i gaogao de vai geli,

7 gai de mama o de gelegele e ahe ange naa gi de gelegele, ne daamada mai ai laa,

gai de hagasaalunga e ahe gi daho de Maadua ne gaavange laa.

Muna hagamogomogo hagaodi

8 Tangada Agoago e hagadaba,

“E deai haigamaiana! E deai haigamaiana!

Mee alodahi e deai donu haigamaiana!”

9 Tangada Agoago e dee se heiangi donu huu, aagai ia e agoago ange hogi dangada i de iloo mee. Ia ne hagasaele ma de ssala gi donu ange ia, ma de hagamaumau ma de hagatau muna heiangi. 10 Tangada Agoago ne ssala gi gidee denga muna e danuaa ma de heohi, gai ana mee ne sisi ni muna abodonu gai e heohi.

11 Muna a de gau heiangi e bei laagau a tangada hagaloosi e hagabaa ai laa ana manu, alaadeu dalaa muna gu hagabudu ma gu daohi e bei denga neele gu tugi laa ma gu makaga — ni muna nii dahi dangada hagaloosi ssiibi. 12 Dagu dama, koe gi kana ange gi dagidiiloo denga mee laa tua o mee nei.

E deai naa donu se tuu de sisi denga beebaa lagolago, gai de hagamaumau mee e hagataalea donu.

13 Gidaadeu gu langona mee alodahi;

gai aanei muna hagaodi:

koe gi madagu i de Maadua ma de daohi ana hainga;

deenei donu de hegau laumalie a tangada e hai.

14 Go hiidinga de Maadua e hagamodu naa dagodo o hegau alodahi,

ma mee alodahi ne hai hagammuni laa,

e dee hilihili be danuaa aabe baubau.

* 1:1 Tangada Agoago, aabe go tangada e dagina i de hagabuni o dangada.

* 1:16 1 Ki 4.29-31

* 2:4 1 Ki 10.23-27; 2 Ch 9.22-27

* 2:7 1 Ki 4.23

* 2:8 1 Ki 10.10, 14-22

* 2:9 1 Ch 29.25

* 2:23 Job 5.7; 14.1

* 2:24 Ecc 3.13; 5.18; 9.7; Luke 12.19; 1 Co 15.32

* 2:26 Job 32.8; Pro 2.6

* 5:4 Psa 66.13-14

* 5:6 tangada e daalaa muna a de Maadua, aabe go tangada de langi.

† 5:9 Muna Hebrew i de gubu nei e dee iloo danuaa dono hagadoonunga.

* 5:15 Job 1.21; Psa 49.17; 1 Ti 6.7

* 7:1 Pro 22.1

* 7:9 Jms 1.19

* 10:8 Psa 7.15; Pro 26.27

* 12:5 gai gu deai donu se lodo e hanage i ono lodo: muna Hebrew i kinei e dee iloo danuaa dono hagadoonunga.

Song of Songs

1

2

3

4

5

6

7

8

Taahili Dau

a Solomon

(Song of Songs)

Hanu dagodo o de beebaa nei

De beebaa go Taahili Dau (aabe Song of Songs) go Solomon ne siia (1.1), i daha de masavaa o dono nohoanga hodooligi. Gai ni daahili i dagodo o de aloha. Mee lagolago i lo te beebaa nei, go daahili a dahi daane ange gi dahi hahine, ma daahili a dahi hahine ange gi dahi daane.

De gau Ssuu e hagataba bolo daahili nei, se ada e tala ai dagodo mee e hai i magavaa o de Maadua ma ono dangada, gai denga Christian bolo go de ada i dagodo mee e hai i magavaa o Klisdo ma de Nohoanga dabu.

Dahi gubu hagamogomogo: “Au nii dogu dau soa, gai dogu dau soa niiagu; ia e haangai ana ssiibi i magavaa o denga lilii” (6.3).

Denga vaevaaenga

Tahi daahili (1.1—2.7)

De lua daahili (2.8—3.5)

Tolu daahili (3.6—5.1)

De haa daahili (5.2—6.3)

De lima daahili (6.4—8.4)

De ono daahili (8.5-14)

1

1 Taahili dau a Solomon.*

Tahi daahili

De hine dau soa

2 Ia gi oso ina mai au i hanonga lagolago,

go hiidinga doo aloha e danuaa ange i uvaini.

3 Doo vai hagamanongi e manongi danuaa;

doo ingoo e bei de lolo manongi gu llingi laa,

deelaa ai, denga damaa hine e aaloha i de goe.

4 Gaavee au madali goe; gidaau ga hagamoolau e hulo!

De hodooligi gu kave au gi lodo ono aabi.

Denga haahine

Gimaadeu e malangilangi naa ma de llodo danuaa i de goe,

gimaadeu e tuhi naa doo aloha;

doo aloha e danuaa ange i denga uvaini.

De hine dau soa

E heohi donu delaadeu aaloha i de goe!

5 Denga damaa hine o Jerusalem,

au e uliuli, gai e mahamaha,

bei denga hale malo o Kedar,

ma denga malo buibui o Solomon.

6 Goodou gi dee haaina mai au i hiidinga au e uliuli,

i hiidinga go de laa ne haia au ga uliuli.

Ogu daina daane ne llili i de au

gai gilaadeu ga hai au gi diiloo ange denga veelengaa grape;

gai au ne tili donu huu dagu veelengaa grape.

7 De ia oogu e aloha ai, daalaa mai

be go hee aau e haangai ai au ssiibi,

gai go hee o au ssiibi e hagammabu ai i de hualaangi.

Gai gu aha gu hai ai gi bei au dagodo o de hine e haoli dono biho

i gaogao denga hagabuulingaa ssiibi o oo soa?

Taane dau soa

8 De hine mahamaha hugadoo i denga haahine, noo koe e dee iloo,

gai koe daudali ange i duulangaa dabuvae o de hagabuulingaa ssiibi,

ma de kave au guudi gi gaimee

i gaogao hale malo o de gau hagaloosi ssiibi.

9 Dogu dau soa, koe e bei dahi hoosa hahine,

e daangia laa denga hada hebagi o Pharaoh.

10 Oo hakai dalinga e hagamahamaha luoo galaahuu,

doo ua e mahamaha i de dau ai hadu hagamogomogo.

11 Gimaadeu e hai naa hanu hakai dalinga goolo moou,

e hagadaakodo ange gi honga denga selevaa.

De hine dau soa

12 De masavaa o de hodooligi e dagodo ai i honga dono moenga,

gai de manongi o dogu vai i lo te moana.

13 Dogu dau soa e bei tamaa beagi iai laa mee maanongi,

e dagodo laa i magavaa luoogu gaanuunu.

14 Dogu dau soa e bei hogi de gau looloa huaala o de henna

mai i denga veelengaa grape o En Gedi.

Taane dau soa

15 Dogu dau soa, ga dae laa doo mahamaha!

Koe e mahamaha mmao!

Luoo ganomada e bei e lua manu kono.

De hine dau soa

16 Dogu dau soa, koe e mahamaha mmao!

Koe e mahamaha abodonu!

De leebunga o taau moenga e nuui.

17 Denga dogai o taau hale e hai i cedar,

gai denga gili hale e hai i cypress.

2

De hine dau soa

1 Au e bei dagodo o de rose o Sharon,

ma de lilii e somo laa i lodo geelonga.

Taane dau soa

2 Dogu dau soa i magavaa o denga damaa hine

e bei de lilii i magavaa o denga manu daladala.

De hine dau soa

3 Dogu dau soa i magavaa o denga dama daane,

e bei de apple i magavaa o denga manu ssomo o lodo henua.

Au e malangilangi i de noho i lalo dono malu,

gai au e hiigai ina ono hua.

4 Ia ne kave au gi de mommee hai daonga,

gai dono hagailonga i ogu elunga go de aloha.

5 Haia gi hanu ogu mahi i denga raisin,

haangai ina mai au i denga apple,

i hiidinga dogu aloha gu hai au ma gu magi.

6 Dono lima masui e lango age ai dogu biho,

gai dono lima madau e buuludi mai au.

7 Denga damaa hine o Jerusalem,

au e hagatoo donu adu gi goodou i ingoo o denga gazelle,

ma denga dia haahine o lodo henua:

goodou aude haangona ange de aloha

ga dae ai gi dono lodo e ala.

De lua daahili

De hine dau soa

8 Hagalaangona adu de leo o dogu dau soa!

Tilo, deenei ia gu humai nei,

ia e savini mai laa honga denga mounga,

ma de lellele mai laa honga denga duuduu.

9 Dogu dau soa e bei dahi gazelle,

aabe se dia daane.

Tilo, ia gu duu mai i tua omaadeu buibui,

ma e galo mai ai i tua denga abaaba vaaligiligi,

ma magavaa o denga gaini laagau o de hale.

10 Dogu dau soa e basa mai gi de au,

“Dogu dau soa, dagu ia mahamaha,

humai madali au e hulo gidaau.

11 Tilo, gu ui de masavaa hagamagalili;

gu ui de masavaa bala langi.

12 Denga huamanu i honga de henua gu aala;

gu dae mai de masavaa e daahili ai,

gai denga manu kono gu koo i honga taadeu henua.

13 De fig gu loage ono hua,

gai denga huaala o de grapevine gu manongi mai.

Dogu dau soa, hidi age humai;

dogu soa mahamaha, humai madali au.”

Taane dau soa

14 Dagu manu kono e noho laa i lo te baba,

ma de mmuni i magavaa hadu i gaogao de mounga,

hagasula mai gi gidee e au luoo mada,

haia gi langona e au doo leo,

go hiidinga doo leo e maamaane,

gai luoo mada e mahamaha.

15 Booboogia denga gaaduu de vao,

go denga gaaduu de vao vaaligiligi,

e oohaa laa denga veelengaa grape,

go hiidinga adaau veelengaa grape gu aala ono hua.

De hine dau soa

16 Dogu dau soa niiagu, gai au niiana;

ia e haangai ana ssiibi i magavaa o denga lilii.

17 Ga dae ai gi de ao de mee,

gai gu ui de gohu,

dogu dau soa, ahe mai;

koe gi bei dagodo o dahi gazelle

aabe go dahi dia daane gauligi

i honga denga mounga haduhadua.*

3

1 Boo alodahi i honga ogu moenga

gai au ne ssala de ia oogu e aloha ai;

au ne ssala ia, aagai au tee gidee ia.

2 Au e hidi age naa e hano laa lo te aduhale

gi lodo haiava ma lodo duu malaelae i kilaa;

gai au ga ssala ai de ia oogu e aloha ai.

Au ne ssala ia, aagai au tee gidee ia.

3 Denga daane hagaloosi ne hedae mai,

i de masavaa alaadeu e hagaloosi ai i lo te aduhale.

“Goodou gu gidee naa de ia oogu e aloha ai?”

4 Gai au ne damaa hano donu huu ga ui i gilaadeu,

gai au gu gidee de ia oogu e aloha ai.

Gai au ga buuludi ange ia ga daohi ia gi dee hano

ga dae ai gi dagu kave ia gi de hale o dogu dinana,

ma lo te aabi o de hine ne hai dama i de au.

5 Denga damaa hine o Jerusalem,

au e hagatoo donu adu gi goodou i ingoo o denga gazelle,

ma denga dia haahine o lodo henua:

goodou aude haangona ange de aloha

ga dae ai gi dono lodo e ala.

Tolu daahili

De hine dau soa

6 Goai deenei e humai nei i de vao

bei dagodo o de useahi,

gai gu hagamanongi i myrrh ma frankincense,

ma denga hagadaagangaa mee hagamanongi a de gau hagao mee?

7 Tilo, de hada o Solomon gu humai!

Gai e dinoono daane hebagi e hagaloosi ina ange ia,

gilaadeu ni daane dau i Israel.

8 Gilaadeu alodahi e dau alaadeu gadilaasa

gai ni daane dau i de hebagi;

dahi ma dahi e dau dana gadilaasa i honga dono dege,

e buibui ai gilaadeu i mee hagamaatagu o de boo.

9 De hodooligi go Solomon ne hai dahi hada moona

i denga laagau mai i Lebanon.

10 Ia ne hai ono vae ga haoli i selevaa,

gai tua ne hagalaagii i goolo.

Tuulanga e nnoho ai e haoli i malo purple;

gai denga damaa hine o Jerusalem ne haoli hogi ono lodo i de aloha.

11 Damaa hine o Zion, goodou ssao mai,

diiloo de hodooligi go Solomon, ma dono hau hodooligi,

go de hau a dono dinana ne hagahau ai ia

i de laangi oona ne hai bodu ai,

go de laangi oona ne malangilangi ai.

4

Taane dau soa

1 Dogu dau soa, ga dae laa doo mahamaha!

Tilo, koe e mahamaha mmao!

Luoo ganomada e bei e lua manu kono i lalo de malo haoli.

Oo ngaangaaulu e bei de hagabuulingaa guudi

e lellele ma e loiho ai i de mounga go Gilead.

2 Oo niho e tea bei de hagabuulingaa ssiibi

gu dahi ma gu hakaugau ma gu loage i lo te vai;

alodahi e dau ngaadahi,

e deai donu se gilaadeu e dee maleva.

3 Luoo malaungudu e bei deleisi mmea,

gai doo ngudu e tilo danuaa.

Luoo galaahuu e bei luu dibaa pomegranate

i lalo doo malo haoli.

4 Doo ua e bei de hale dagitilo maolunga a David,

ne hagaduu ga hagalaagii,*

ma e daudau ai e mano mee hungihungi,

ni mee alodahi nii denga daane hebagi dau.

5 Luoo gaanuunu e bei e lua gazelle gauligi,

ma luu dama a dahi gazelle,

e gaimee saele laa i magavaa lilii.

6 Ga dae ai gi de ao de mee

gu dee gohu de mee,

gai au e hano naa gi de mounga o denga myrrh

ma tuuduu iai frankincense.

7 Dogu dau soa, koe e mahamaha mmao;

e deai donu se mee baubau daudahi i doo angaanga.

8 Dogu hagababa, humai madali au i Lebanon;

humai madali au gi Lebanon.

Hano iho mai i ulu de mounga go Amana,

ma mai i ulu luu mounga go Senir ma Hermon,

ma mai i de mommee iai hale o denga laiono,

ma mai i mounga iai haonga o denga leopard.

9 Ogu lodo e maanadu donu huu goe, dogu daina hahine, dogu hagababa,

ogu lodo gu maanadu donu huu goe,

i doo galo mai ga tilo au,

ma de hadu hagamogomogo e dau laa i doo ua!

10 Dogu daina hahine, dogu hagababa,

doo aloha e hagamalangilangi mmao!

Doo aloha e hagamalangilangi ange i denga uvaini,

doo vai hagamanongi e manongi ange i denga mee hagamanongi!

11 Dogu hagababa, luoo malaungudu e bei denga madaua hooni,

lalo doo alelo iai denga hooni ma vai uu;

oo malo e manongi bei Lebanon.

12 Dogu daina hahine, dogu hagababa,

e bei de veelenga e lloga laa,

ma de vai gu pono laa.

13 Au manu e doo ni pomegranate hhua danuaa,

ma henna ma nard,

14 ma nard ma saffron, ma calamus ma cinnamon,

ma hagadaagangaa manu iai mee hagamanongi,

ma myrrh ma denga aloe,

aama denga mee hagamanongi danuaa alodahi.

15 Koe e bei de veelenga iai dahi vai,

gai se vai geli iai vai hoou

ma denga vai e ssali iho laa i Lebanon.

De hine dau soa

16 De madangi mai i ngaiho, alahage!

De madangi mai i ngaage, alahage!

Ilihia honga dagu veelenga,

gaavee dono maanongi gi daha.

Haia gi humai dogu dau soa gi lo tana veelenga,

gi mamia ange ai ono huamanu danuaa.

5

Taane dau soa

1 Dogu daina hahine, dogu hagababa,

au gu humai gi dagu veelenga,

au gu hagabudu agu myrrh ma agu mee hagamanongi.

Au gu gai de mee e hhao ai hooni ma hooni iai;

au gu unu agu uvaini ma agu vai uu.

Denga haahine

Luoomaadeu soa, gooluu gaimee ma de unu;

luu dau soa, gooluu unu gi boobosu!

De haa daahili

De hine dau soa

2 Au e mmoe luoogu mada, gai ogu lodo e ala.

Hagalaangona adu! Dogu dau soa e dugidugi:

“Dogu daina hahine, dogu dau soa, huugea mai de abaaba,

dagu manu kono, dogu soa mahamaha abodonu.

Dogu biho gu ssui lebelebe i de maluulu o taiao,

ogu ngaangaaulu gu ssui i de maluulu o de boo.”

3 Au gu lava i de hagaui dogu malo;

e aha, ga ahe ange au e gahu?

Au gu lava i de hhui luoogu vae;

e aha, ga ahe ange au e hai gi gelegele luoogu vae?

4 De ia oogu e aloha ai ne velo mai dono lima laa magavaa denga laagau,

gai ogu lodo gu bolebole i dogu malangilangi mmao.

5 Au ne hidi age e hhuge ange de abaaba gi de ia oogu e aloha ai;

gai luoogu lima e too mai ai madaua o denga myrrh,

ogu madannia e ssali mai ai denga myrrh

i de masavaa aagu e poo ai de gau o de abaaba.

6 Au ne hhuge ange de abaaba gi dogu dau soa,

aagai ia gu huli ma gu hano.

Gu deai ogu mahi i dagu langona dono leo.

Au ne ssala ia, aagai au tee gidee ia;

au ne hagaagahi ia, aagai ia tee basa mai.

7 De gau hagaloosi ne hedae mai gi de au

i de masavaa alaadeu e hagaloosi saele ai i lo te aduhale.

Gilaadeu ne hagailiili au ga lagohia;

denga daane hagaloosi o de buibui ne kave dogu malo e saabini ai.

8 Denga damaa hine o Jerusalem, au e hai adu gi goodou,

noo goodou gu gidee dogu dau soa,

gai goodou daalaa ange gi de ia

bolo au gu magi i dogu aloha.

Denga haahine

9 Ni aha o doo dau soa e kii ange i denga haahine ange laa,

koe de hine mahamaha hugadoo i magavaa o denga haahine?

Ni aha o doo dau soa e kii ange ai i denga dau soa ange laa,

gai koe ga basa mai ai naa bee naa gi gimaadeu?

De hine dau soa

10 Dogu dau soa e mahamaha ma de mmahi,

ono dagodo e dubu ange i denga daane e dahisemada.

11 Dono biho e mahamaha bei goolo danuaa hugadoo,

ono ngaangaaulu e hadihadi

ma de uli bei de manu lele go de raven.

12 Luoono ganomada e bei e lua manu kono

e toga laa i gaogao denga vai,

gu hakaugau i lodo vai uu,

ma denga hadu hagamogomogo gu hagadaakodo danuaa laa.

13 Luoono galaahuu e bei daanunga

e doo ai mee hagamanongi e kona mmao de manongi.

Luoono malaungudu e bei denga lilii

gai e too madaua mai ai laa denga myrrh.

14 Luoono lima ni laagau goolo

e hagalaagii i denga chrysolite.

Dono angaanga e bei de ivory gu hagamalali,

ma de hagalaagii i denga sapphire.*

15 Luoono vae e bei denga duludulu marble

e hagatuu laa i honga denga dagelo goolo.

Dono angaanga alodahi e bei de mounga go Lebanon,

ma ono cedar danuaa hugadoo.

16 Dono ngudu e maimai mmao,

gai au e vaasuu i ono dagodo alodahi.

Denga damaa hine o Jerusalem,

deenei dogu dau soa, gai deenei dogu soa.

6

Denga haahine

1 De hine e mahamaha ange i denga haahine,

go hee o de ia oou e aloha ai ne hano aagena?

Dee hee dono haiava ne daa ga hano ai,

gai gimaadeu ga bale adu goe e ssala ai ia?

De hine dau soa

2 De ia oogu e aloha ai gu hano gi dana veelenga,

gi de mommee e doo ai denga manu hagamanongi,

e tilo saele ai dana veelenga,

ga hagabudu ai huaala o denga lilii.

3 Au nii dogu dau soa, gai dogu dau soa niiagu;

ia e haangai ana ssiibi i magavaa o denga lilii.

De lima daahili

Taane dau soa

4 Dogu dau soa, koe e mahamaha mmao bei Tirzah,

ma de mahamaha bei dagodo o Jerusalem,

gai e hagalele mouli bei de hagabuulinga hebagi ma olaadeu flag.

5 Huli gee luoo mada i de au,

au e dee maua i de tilo luoo mada.

Oo ngaangaaulu e bei de hagabuulingaa guudi

e loiho laa i de mounga go Gilead.

6 Oo niho e bei de hagabuulingaa ssiibi haahine,

gu hakaugau ma gu loage i lo te vai;

alodahi e dau ngaadahi,

gai e deai donu se gilaadeu e dee maleva.

7 Luoo galaahuu e bei luu dibaa pomegranate

i lalo de malo e haoli ai laa luoo mada.

8 E dinoono bodu o de hodooligi,

ma e dinovalu ono bodu laa daha,

ma denga bua mmoe soa mmao;

9 aagai dagu manu kono, e honu abodonu dono mahamaha, e dahi donu huu,

ia go tamaa hine donu huu a dono dinana,

gai e hagamogomogo i daho de ia ne hanaua ia.

Denga damaa hine e gidee ia e hagataba bolo ia e manuuia;

denga bodu o de hodooligi ma ono bodu laa daha e tuhi hogi ia.

Denga haahine

10 Goai e bei nei dagodo o de maalama o taiao,

ma de mahamaha bei de maasina, ma de maalama bei de laa,

gai e hagamaatagu bei de hagabuulinga hebagi ma olaadeu flag?*

Taane dau soa

11 Au ne hano iho gi de veelenga hua laagau,

e tilo ai denga huaala i lo te geelonga,

ma de tilo be denga grape gu matili age,

aabe denga pomegranate gu loage olaadeu huaala.

12 Gai au tee angahia donu de masavaa aagu ne maanadu ai

bolo au gu noho i lodo hada o dahi dangada aamua.†

Denga haahine

13 Ahe mai, ahe mai, tamaa hine Shulam,

ahe mai, ahe mai,

gimaadeu e llodo e haaina goe.

Taane dau soa

Gu aha gu llodo ai goodou e haaina de hine Shulam,

bei doodou tilo de aanunga i mada i mua o e lua hagabuulinga hebagi?‡

7

Taane dau soa

1 Tamaa hine hodooligi,

luoo vae e mahamaha i de ulumagi ange ai mee vae,

luoo gauanga e mmoe bei denga hadu hagamogomogo,

bei de mee a dahi labagau e hai i luoono lima.

2 Doo gona e bei dahi boolo moe

e honu laa i denga uvaini i masavaa alodahi.

Doo dinae e bei de hagabuudungaa grain

e duuli laa luu baasi i denga lilii.

3 Luoo gaanuunu e bei e lua dia gauligi,

go dama a dahi gazelle.

4 Doo ua e bei de hale dagitilo maolunga e hai i ivory.

Luoo ganomada e bei denga mommee gaugau i Heshbon,

i gaogao de haitoga o de buibui o Bath Rabbim.

Doo usu e bei de hale dagitilo maolunga o Lebanon,

e huli ange laa gi Damascus.

5 Doo biho e bei de mounga go Carmel.

Oo ngaangaaulu e bei denga malo purple;

de hodooligi gu haaina donu huu doo biho lloa.*

6 De ia oogu e aloha ai,

ga dae laa doo mahamaha ma doo tilo danuaa,

e hagamalangilangi oo dagodo!

7 Doo angaanga e bei dahi nui,

gai luoo gaanuunu e bei gau looloa huamanu.

8 Au ne hagadaba, “Au ga gage nei i de nui nei,

e hagihagi ai ono hua.”

Luoo gaanuunu gi bei denga gau looloa grape,

de madangi o dau manava e manongi bei denga apple,

9 gai luoo malaungudu e bei uvaini danuaa hugadoo.

De hine dau soa

Denga uvaini gi ssali gi hulo gi dogu dau soa,

gai gi ssali maalie gi honga luoono malaungudu ma ono niho.

10 Au nii dogu dau soa,

gai go au oona e lodo ai.

11 Dogu dau soa, humai, gidaau ga hulo gi de mommee iai veelenga,

gai gidaau ga sseni ai i lodo aduhale vaaligiligi.

12 Gidaau e oho boo age e hulo gi denga veelengaa grape,

e tilo ai be gu matili age hua o denga grape,

be gu aala olaadeu hua

aabe denga pomegranate gu loage olaadeu huaala;

gai au ga hagaago adu ai dogu aloha i de goe i kilaa.

13 Denga mandrake e maanongi mai,

gai gaogao taau haitoga iai hagadaagangaa huamanu lleu,

go huamanu se goodo lleu ma mee gu lleu i mua,

ni mee niiagu gu hagadabena adu gi de goe, dogu dau soa.

8

1 Mee naa koe gi bei dahi ogu daina daane,

ne unuunu i luu gaanuunu o dogu dinana!

Gai noo au gu hedae adu gi de goe i duaahaho,

gai au ga oso doo usu,

gai e deai donu se dangada e maua i de hagangadi mee ina au.

2 Gai au e dagi naa goe e kave gi de hale o dogu dinana,

go de ia ne agoagona mai au.

Gai au e gaavadu naa uvaini manongi e unu goe,

ma vai o agu pomegranate.

3 Dono lima masui e lango age ai dogu biho,

gai dono lima madau e buuludi mai au.

4 Denga damaa hine o Jerusalem,

au e hagatoo donu adu gi goodou,

goodou aude haangona de aloha

ga dae ai gi dono lodo e ala.

De ono daahili

Denga haahine

5 Goai de hine e hannagi ange nei gi dono dau sao

ma e loomai ai gilaau i de vao?

De hine dau soa

Au ne hhango goe i lalo de apple;

go kilaa a doo dinana ne hai dama ai i de goe,

go kilaa ne hai ai ono hagalangona ga haanau ai goe.

6 Haia au bei de mee dau i honga doo hadu manava,

ma de maaga i honga doo lima;

go hiidinga de aloha e mmahi bei de magau,

gai dono maagoda e bei de mommee o de gau maakau.

Gai e dudu bei de ahi mmahi,

gai dono ula e mmahi mmao.*

7 Vai lagolago e dee maua i de tuu de mmahi o de aloha,

tolona e dee maua hogi i de hagalilo de aloha.

Noo dahi dangada e gaavange goloa i dono hale e hagao ai de aloha

gai dangada e kada naa donu i de ia.

Denga daina daane

8 Gimaadeu e dahi omaadeu daina hahine,

gai tigi ssomo mai luoono gaanuunu.

Dee hee demaadeu hai e hai ai demaadeu daina,

i de masavaa o dahi daane e lodo ai e hai bodu ange gi de ia?

9 Noo ia se buibui,

gai gimaadeu ga hagatuu i ono elunga denga hale dagitilo e hai i selevaa.

Noo ia se abaaba,

gai gimaadeu ga hagaduu dahi mee buibui i laagau cedar ga duuli ai ia.

De hine dau soa

10 Au e bei dahi buibui,

gai luoogu gaanuunu e bei e lua hale dagitilo.

Gai deenei de hai a de ia oogu e aloha ai e tilo ai au:

au e bei tangada e haia gi nnoho paba dangada.

Taane dau soa

11 Solomon e dahi ana veelengaa grape i Baal Hamon;

ia ne dugu ange de veelenga laa gi hanu dangada gi diiloo ange;

gai dahi ma dahi gi hagao ina huamanu

i e mano dibaa selevaa.

12 Dagu veelengaa grape niiagu donu, gai se mee donu niiagu;

Solomon, koe e maua i de kave e mano selevaa,

gai de gau e diiloo ange denga hua gi gaavee e lualau.

13 Koe, de ia e noho laa i lodo veelenga,

madali oo soa e langona laa doo leo,

haia gi langona e au doo leo!

De hine dau soa

14 Dogu dau soa, hagamoolau humai,

bei dagodo o dahi gazelle

aabe go dahi dia daane gauligi

i honga denga mounga o mee hagamaanongi.

* 1:1 1 Ki 4.32

* 2:17 denga mounga haduhadua, aabe go denga mounga o Bether.

* 4:4 ga hagalaagii: muna Hebrew i kinei e dee iloo danuaa dono hagadoonunga.

* 5:14 sapphire, aabe ni lapis lazuli.

* 6:10 e hagamaatagu … flag: muna Hebrew i kinei e dee iloo danuaa dono hagadoonunga.

† 6:12 bolo au gu noho … aamua: muna Hebrew i kinei e dee iloo danuaa dono hagadoonunga.

‡ 6:13 e lua hagabuulinga hebagi, aabe go Mahanaim.

* 7:5 de hodooligi gu haaina donu huu doo biho lloa: muna Hebrew i kinei e dee iloo danuaa dono hagadoonunga.

* 8:6 gai dono ula e mmahi mmao, aabe e bei de ahi ula a Tagi Maolunga.

Isaiah

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

De Beebaa go

Isaiah

Hanu dagodo o de beebaa nei

De Beebaa go Isaiah go Isaiah tama daane a Amoz ne siia i daha 740-700 b.c. Ia go dahi pelaabisi maolunga nogo noho laa i Jerusalem, i daha de hagaodi o de valu centuryb.c. De beebaa nei e maua i de vvae dolu:

1. De mada e 1-39 e tala de masavaa a Assyria, dahi henua mmahi e baa ange laa gi Judah, go de nohoanga hodooligi i de bido gi ngaage. Ia ne hagatale de hebagi ange gi Judah. Gai Isaiah ne donu ange, bolo de mee e kii ange de hagamanavasaa ange gi de gau Judah, e dee go mahi o Assyria donu huu, aagai go haisala o dangada o Judah, i hiidinga delaadeu dee hagallongo ange gi de Maadua, ma delaadeu tee hagadonusia ia. Deelaa ai, Isaiah ne hagammahi ange dangada ma olaadeu dagi, gilaadeu gi hai hegau i de mee heohi ma de soe. Ia ne tala pelaabisi bolo de henua e hai ngadaa ma de oohaa, noo dangada e dee daudali i muna a de Maadua. Isaiah ne tala hogi dagodo o de masavaa e nnoho paba ai henua i lalo alodahi, aama de humai o dahi hagadiilinga o David ga hodooligi.

2. De mada e 40-55 e tala de masavaa o dangada soa o Judah ne gaavee ai gi Babylon, gilaadeu gu hagadee kii ina ma teai selaadeu tali. Ia ne tala bolo de Maadua e hagaola naa ono dangada, ga hagaahe mai gilaadeu gi delaadeu mommee go Jerusalem, gai gilaadeu ga daamada age ai dahi mouli hoou i kilaa. Dahi mee hagamogomogo i lodo mada nei deenei: de Maadua go Tagi o mee gu hai i madagidagi. Gai ia gu hagadabena ange gi ono dangada, delaadeu hegau ange gi denga huaahenua alodahi, gai gi hagamanuuia ai gilaadeu i hiidinga o Israel. Denga mada go 42, 49, 50 aama 53 e tala dagodo o “tangada hai hegau o Tagi Maolunga,” gai ni mada i de Beebaa Duai e iloo danuaa e dangada.

3. Mee lagolago e sisi i lodo mada e 56-66 e tala de masavaa o dangada e aahe mai ai gi Jerusalem, ma de hai gi iloo abodonu e gilaadeu, bolo de Maadua e hagassula donu ana hagatoo donu ange gi gilaadeu. Gai dangada gi hai hegau i de heohi ma de hagamodu heohi: gilaadeu gi daohia hogi Sabbath, ma de sigidaumaha, aama de dalodalo. 61.1-2 ni gubu nii Iesu ne basa ai, i taamada o ana hegau i magavaa o dangada, ma de tala ai dagodo o dono hagahia (Luke 4.18-19).

Dahi gubu hagamogomogo: “Aagai ia ne hagalagohia i hiidinga odaadeu haisala, ia ne hagammae i hiidinga odaadeu baubau; ia ne hagaduasala gi maua ai e gidaadeu de baba, gai ono maanuga ne hagaieiangi gidaadeu” (53.5).

Denga vaevaaenga

Denga hagakana ange ma hagatoo donu (1.1—12.6)

De hagaduasala o denga huaahenua (13.1—23.18)

De hagaduasala a de Maadua henua i lalo (24.1—27.13)

Hanu hagakana ange ma hagatoo donu (28.1—35.10)

De hodooligi go Hezekiah ma de gau Assyria (36.1—39.8)

Muna hagatoo donu ma de tali hagalodolodo (40.1—55.13)

Denga hagakana ange ma hagatoo donu (56.1—66.24)

1

1 De midi hagaago ange a Isaiah tama daane a Amoz, i dagodo o Judah ma Jerusalem, go de midi aana ne gidee laa i de masavaa o Uzziah, ma Jotham, ma Ahaz, aama Hezekiah e hodooligi ai i Judah.*

De hagasee a de Maadua dono huaadangada

2 De langi ma henua i lalo, nnoho mai hagalaangona;

go hiidinga Tagi Maolunga e basa:

“Au ne haele hanu dama ga maatua,

aagai gilaadeu gu hai baasi mai gi de au.

3 De kaau e iloo dono dangada aamua,

dahi donkey e iloo de mommee haangai manu a dono dangada aamua;

aagai Israel e dee iloo,

ogu dangada tigi tonu ange donu.”

4 E vakaa naa de huaahenua haisalasala,

ma de huaadangada e honu i de baubau,

gai ni gauligi e haia de baubau,

go dama e haia hegau hakino gee!

Gilaadeu gu daahuli gee i Tagi Maolunga,

gilaadeu gu hagangadi mee de Ia Dabu o Israel,

gilaadeu gu huuhuli ange olaadeu dua gi de ia.

5 Gu aha gu hai ai gi duudagi doodou hagailiilia?

Gai gu aha gu duudagi ai doodou hagamaanege?

De biho alodahi gu magi,

gai de lodo alodahi gu baageaa.

6 Mai i lalo de vae ga dae ai gi de biho,

gu deai donu se mommee danuaa iai,

go mee dugidugia donu huu ma maanuga iai,

aama maanuga e sali mai ai todo;

tigi hagagilimalali, tigi saabini,

gai tigi hulu i lolo.

7 Doodou henua gu ngadi dagodo,

oodou aduhale gu dudu i de ahi;

de gau henua gee gu kave oodou gelegele

i oodou madamada alodahi;

de henua gu ngadi dagodo

gai gu oohaa e de gau henua gee.

8 Tamaa hine o Zion* gu ngadi duu donu huu

bei de baasi hale i lo te veelengaa grape,

ma de baasi hale i lo te veelengaa kiulii,

gu bei de aduhale e duuli ina luu baasi i denga daane hebagi.

9 Noo Tagi o denga hagabuulinga hebagi

tee hagaola hanu odaadeu momo dangada,

gai gidaadeu ne bei donu dagodo o Sodom,

gidaadeu gu bei dagodo o Gomorrah.

10 Goodou denga dagi o Sodom,

hagalaangona muna a Tagi Maolunga;

de huaadangada o Gomorrah,

goodou hagalaangona agoago a demaadeu Maadua!

11 E hagadaba Tagi Maolunga,

“Ni aha aagu e hai i oodou sigidaumaha lagolago?

Au gu duugia i oodou sigidaumaha dudu e hai i denga ssiibi daane,

ma kiliisi o denga manu gu haangai ma gu pedi;

au e dee malangilangi i dodo o denga kaau daane,

ma ssiibi gauligi aama guudi.*

12 De masavaa oodou e loomai ai gi mada luoogu mada,

goai ne hai adu goodou gi loomai gi dagadagahia saele lodo ogu buibui?

13 Gu lava oodou sigidaumaha dee haigamaiana e gaamai!

Oodou mee maanongi ni mee hakino gee i ogu daha.

Doodou hagabuni i de duu de maasina i dai

ma denga Sabbath aama oodou hai daumaha —

au e dee malangilangi i oodou baubau ma oodou hagabuni.

14 Au e kino i oodou daonga o de duu de maasina i dai

aama oodou daonga gu hagailonga.

Mee nei gu hagadaemaha mai gi de au;

au gu goso i de hagauda mee nei.

15 De masavaa oodou e hhola ai oodou lima ga dalodalo ai,

gai au e hagammuni naa luoogu mada i goodou;

gai ga dalodalo mai naa donu goodou i hanonga lagolago,

gai au e dee hagallongo donu oodou dalodalo.

Oodou lima e hoohonu i dodo;

16 goodou gaugau gi gilimalali ai goodou.

Aaua gee oodou hegau baubau mai i mada luoogu mada;

duudia doodou hai de baubau,

17 gai agoagona de hai tanuaa!

Hagaduu ngae saalaa de hagamodu heohi,

balea ange gilaadeu e duasala.†

Balea ange denga gauligi gu deai olaadeu damana,

buibuia denga haahine gu maakau olaadeu bodu.

18 Loomai, gidaadeu ga hagamodu de mee nei,

go Tagi Maolunga e hagadaba.

E dee galemu naa donu de mmea oodou haisala bei scarlet,

gai e hai naa ga tea bei denga snow;

e dee galemu naa donu de mmea oodou haisala bei crimson,

gai e hai naa ga tea bei huluhulu o ssiibi.

19 Noo goodou e llodo ma de hagallongo mai gi agu muna,

gai goodou e gai naa hua danuaa hugadoo o de henua;

20 aagai noo goodou e dee llodo gai e hai oodou hai,

gai goodou e daia naa ga maakau i de gadilaasa.”

Tagi Maolunga gu tala muna nei.

De aduhale hai dana hai

21 Kalo ange diiloo, de aduhale nogo hai hegau i de mee heohi,

gu hai hegau ai nei bei de hine hai be se manu!

De aduhale nogo hai hegau laa i de hagamodu heohi;

de mee heohi nogo dagodo i kilaa,

aagai iainei go de gau daa dangada e nnoho ai!

22 Denga selevaa hagamogomogo i kilaa gu ni lehu,

denga uvaini danuaa i kilaa gu hilo ma vai.

23 Oodou dagi ni dangada hai alaadeu hai,

gilaadeu ni soa niio de gau gaiaa.

Gilaadeu alodahi e malangilangi i ngadi gaavange hagasenga

ma de llodo i denga mee ngadi gaavange.

Gilaadeu e dee bale ange de gauligi gu deai sono damana,

be go de hine gu magau dono bodu.

24 Deenei ai, de Ia Aamua, Tagi o denga hagabuulinga hebagi,

de Ia Mmahi o Israel, e hagadaba:

“E vakaa naa ogu hagadaumee, au e hagaduasala naa gilaadeu i dogu bole,

ma de sui ange hegau a dangada e kino i de au.

25 Au e hagaabo naa dogu lima e hai baasi adu ai gi de goe,

au e kave gee naa mee baubau e pigi adu laa gi de goe,

ma de aau gee mee hakino alodahi mai i oo daha.

26 Au e hagaahe adu naa oo dangada hagamodu bei de masavaa i mua,

gai oo dangada hagasaele gi bei taamada age.

Muli mai naa huu gai koe e hagaingoo ange go de Aduhale Heohi

ma de Aduhale e Hai Hegau i de Mee Abodonu.”

27 Zion e hagaola naa i de hagamodu heohi,

gai dangada e daahuli olaadeu lodo, e hagaola naa i de heohi.

28 Aagai de gau hai alaadeu hai ma de gau haisala e odi naa i de oha ga deai,

gai gilaadeu e daahuli gee i Tagi Maolunga e maakau naa.

29 Goodou e dookaa naa i hiidinga o denga oak dabu

oodou e malangilangi ai laa;

goodou e dookaa naa i hiidinga

o denga veelenga oodou gu hilihili.

30 Goodou e bei naa de oak e mmae laa ono lau,

ma de veelenga e deai vai iai.

31 Taane mmahi e bei dahi deleisi,

gai ana hegau e bei dahi galo ahi;

luu mee nei ngaadahi e dudu naa,

gai e deai donu se dangada e maua i de diinei.

2

De mounga o Tagi Maolunga

(Mic 4.1-3)

1 Muna ne hagaago ange gi Isaiah tama daane a Amoz i dagodo o Judah ma Jerusalem.

2 Denga laangi hagaodi naa huu

gai de mounga o de hale o Tagi Maolunga

e hai naa ga maolunga ange i denga mounga hugadoo,

ma de maolunga ange i denga duuduu.

Gai denga huaahenua alodahi e daga mai naa gi kilaa,

3 gai dangada soa e loomai naa, ga hagataba:

“Loomai, gidaadeu ga loage gi de mounga o Tagi Maolunga

ma de hale o de Maadua o Jacob;

gai ia e agoago mai naa gidaadeu i ono haiava

gai gidaadeu ga seesee ai i ono haiava.”

Gai de hainga e gaamai naa i Zion,

gai muna a Tagi Maolunga e loomai naa i Jerusalem.

4 Ia e hagamodu naa muna o denga huaahenua,

ma de hagaheloongoi magavaa o denga huaadangada soa.

Gilaadeu e dugidugi naa alaadeu gadilaasa ga hai gi ni mee hagabalabala,

gai e hai alaadeu dao gi ni naivi e velevele ai manu ssomo.

Gai denga huaahenua e dee aahe ange naa donu e hebagi

aabe e agoago ange gi de hebagi.*

5 Loomai, goodou dangada o Jacob,

gidaadeu ga seesee i de maalama o Tagi Maolunga!

De laangi o Tagi Maolunga

6 Koe gu tili doo huaadangada,

go dangada o Jacob.

Go hiidinga gu soa dangada e daalaa mee e dee iloo mai i denga henua i dua;

gilaadeu e tala mee e dee iloo bei hegau a de gau Philistia,

ma de hagaheloongoi ange gi de gau henua gee.

7 Delaadeu henua e honu i goolo ma selevaa,

gai gu lagolago olaadeu goloa hagamogomogo.

Honga delaadeu henua gu honu i denga hoosa,

gai gu lagolago hogi olaadeu hada hebagi.

8 Delaadeu henua gu honu i denga diinonga;

gilaadeu e daumaha ange gi mee alaadeu e hagatuu,

ma mee ne hai i olaadeu lima donu.

9 Deelaa ai, dangada e hai naa ga maolalo,

dangada alodahi e hagamaolalo ina naa —

koe gi dee degi ange gi gilaadeu!

10 Goodou hulo ulu gi lodo hadu,

ma de mmuni i lo te gelegele,

i hiidinga doodou maatagu i Tagi Maolunga

ma de mahamaha o dono maolunga.*

11 Tangada lodo maolunga e hagamaolalo ina naa,

gai de gau hagamaolunga e hai naa ga maolalo,

gai go Tagi Maolunga donu huu e hagaamua i de laangi laa.

12 Tagi o denga hagabuulinga hebagi gu hagadabena dahi laangi ange

gi gilaadeu alodahi e llodo maolunga ma de hagamaolunga,

ma gilaadeu e hagaamua ina gilaadeu,

(gai gilaadeu alodahi e hai naa ga maolalo),

13 gai ia e sele iho naa denga cedar o Lebanon lloa ma de maolunga,

aama denga oak alodahi o Bashan,

14 ma mounga maolunga alodahi,

ma denga duuduu maolunga alodahi;

15 ma denga hale dagitilo maolunga alodahi,

ma denga buibui alodahi;

16 ma denga vaga alodahi o Tarshish,

ma denga vaga mahamaha alodahi.

17 Gai tangada hagamaolunga e hai naa ga maolalo,

de gau lodo maolunga e hai naa ga ni dangada maolalo;

gai go Tagi Maolunga donu huu e maolunga i de laangi laa,

18 denga diinonga e llilo naa donu.

19 Dangada e saavini naa ga mmuni i lodo haonga i magavaa hadu

ma haonga i lo te gelegele,

i hiidinga delaadeu maatagu i Tagi Maolunga,

ma de mahamaha o dono maolunga,

i de masavaa oona e hidi age ai ga luuluu henua i lalo.

20 De laangi laa gai dangada e tili ange naa

olaadeu diinonga selevaa ma diinonga goolo,

e daumaha ange laa aagena,

gi denga mole ma gimoo llele.

21 Gai gilaadeu ga saavini e mmuni i lodo haonga i magavaa hadu

ma lo te baba i gaogao denga mounga,

i hiidinga delaadeu maatagu i Tagi Maolunga,

ma de mahamaha o dono maolunga,

i de masavaa oona e hidi age ai e hagamaatagu henua i lalo.

22 Aude tali hagalodolodo ange gi dangada,

e manavanava laa i luoono bongaa usu.

Gai ni aha naa donu aau e mau ai?

3

De hagaduasala o Jerusalem ma Judah

1 Tilo, de Ia Aamua,

Tagi o denga hagabuulinga hebagi

e kave gee naa de bale o Jerusalem ma Judah

ma goloa olaau e tali hagalodolodo ange laa aagena,

ma denga gai alodahi, ma vai alodahi;

2 taane mmahi ma taane abo i de hebagi,

tangada hagamodu muna ma de pelaabisi,

tangada e daalaa mee tigi loomai ma taane dagi,

3 ma tagi o tinolima daane hebagi, ma taane maolunga,

ma taane hagasaele ma tangada heiangi i de hai huuhuaa mee, aama tangada hai helau.

4 Au e hai naa de gau mmodo gi dagina gilaadeu,

gai olaadeu dagi go denga gauligi vaaligiligi.

5 Dangada e hagadau vaivai daakodo naa i olaadeu magavaa,

dahi dangada e vaivai hai tangada ange laa ma tangada e baa ange gi de ia.

De gauligi e hai baasi ange naa gi tangada madumadua,

tangada maolalo e hai baasi ange naa gi tangada hagadubu.

6 Dahi dangada e poo naa dahi ono daina

i de huaabodu o dono damana, ga hai ange,

“Koe e dahi oo malo laa daha, go koe e dagina gidaadeu,

koe e dagina de mommee maoha nei!”

7 Aagai ia e oo naa i de laangi laa, ga hai ange,

“Au e dee maua i de hagadanuaa mee nei.

E deai donu gai be ni malo i dogu hale;

goodou e dee hai au go doodou dagi.”

8 Jerusalem e oha naa ga maoha,

gai Judah e hagadee kii ina naa,

i hiidinga alaadeu muna ma hegau e hai baasi ange gi Tagi Maolunga,

ma de hagangadi mee dono mahamaha.

9 Olaadeu mada e hagabaubau donu huu gilaadeu;

gilaadeu e hagaago mai olaadeu haisala bei Sodom;

gilaadeu e dee hagammuni donu olaadeu haisala.

E vakaa naa gilaadeu!

Gilaadeu e hagaduasala donu huu gilaadeu.

10 Daalaa ange gi gilaadeu e heohi bolo gilaadeu e duadonu naa,

gai gilaadeu e gai naa hua o alaadeu hegau.

11 E vakaa naa tangada baubau! Ia e hai ngadaa naa!

Ana hegau ne hai e aahe ange naa donu huu gi de ia.

12 Denga gauligi e vaivai hai naa ogu dangada,

denga haahine e dagudagu ange naa gi gilaadeu.

Ogu dangada, oodou dagi e dagi gee goodou;

gilaadeu e kave gee goodou i de haiava.

13 Tagi Maolunga gu humai gi dono mommee hagamodu muna;

ia gu duu e hagamodu muna o dangada.

14 Tagi Maolunga e hagamodu naa muna

o denga daane maatua ma dagi o ono dangada:

“Go goodou ne oohaa dagu veelengaa grape,

ma de gaiaa goloa o de gau hagaau aloha i lodo oodou hale.

15 Gu aha goodou gu vaivai hai ai naa ogu dangada,

ma de hagaduasala de gau hagaau aloha?”

go de Ia Aamua, Tagi o denga hagabuulinga hebagi e hagadaba.

16 E hagadaba Tagi Maolunga,

“Denga damaa hine o Zion e hagamaolunga,

gilaadeu e seesee hagassoenga saele,

ma de galogalo hai kai saele;

gilaadeu e lagalaga maalie i delaadeu seesee,

gai mee dau i olaadeu gubu vae e dadangi.

17 Deelaa ai, de Ia Aamua e hai naa gi ssomo denga mangeo

i biho o denga haahine o Zion,

Tagi Maolunga e hai naa gi maalali olaadeu biho.”

18 De laangi laa gai de Ia Aamua e kave gee naa olaadeu mee hagalaagii: denga mee dau i olaadeu gubu vae, ma mee nnoa ai olaadeu biho, ma mee dau be ni baasi maasina i olaadeu ua, 19 ma olaadeu hakai dalinga, ma mee dau i olaadeu gubu lima, ma mee e haoli ai olaadeu mada, 20 ma goobai malo, ma seeini e dau i olaadeu gubu vae, ma mee nnoa ungaalodo, ma manu iai vai malo, ma mee dau, 21 ma buulei lima ma buulei usu, 22 ma malo hoou, ma malo lloa, ma malo laa daha, ma gede dagidagi, 23 ma galaasa dilodilo, ma linen, ma goobai malo, aama denga malo e haoli ai luu mada.

24 Gilaadeu gu dee maanongi gai gu pilo;

gu dee beele gai gu noonoa i denga daula;

gu dee selu olaadeu biho gai gu malali olaadeu biho;

gu dee kahu i malo danuaa gai go malo daladala;

gilaadeu gu dee mahamaha gai gu maaga i de baalanga.

25 Oodou daane e daia naa ga maakau i de gadilaasa,

gai oodou daane mmahi e maakau naa i de hebagi.

26 Denga haitoga o Jerusalem e tangi naa ma de hinangalosaa,

bei dagodo o de hine e noho i honga de gelegele, gu deai ono malo.

4

1 De laangi laa gai e dogohidu haahine e poo naa dahi daane, ga hai ange, “Gimaadeu e gai naa donu huu amaadeu gai, ma de hai omaadeu malo e kahu ai; deelaa donu huu, hai bodu mai gi gimaadeu, gi dee dookaa ai gimaadeu!”

De uli a Tagi Maolunga

2 De laangi laa gai de uli a Tagi Maolunga e somo danuaa naa ma de mahamaha, gai hua o de henua e hai naa ga malangilangi ai ma de hagamahamaha ai dangada o Israel e doe. 3 Gai tangada e doe i Zion ma de noho i Jerusalem e hagabinga naa bolo e dabu, go dangada alodahi gu daohi olaadeu ingoo bolo e mouli i Jerusalem. 4 Gai de Ia Aamua laa e hagagilimalali naa denga mee hakino gee o denga haahine o Jerusalem; ia e hhui naa denga dodo e baalau laa i Jerusalem i de hagasaalunga e hagamodu ina laa muna i de ahi. 5 Gai Tagi Maolunga e gaamai naa gi honga de mounga go Zion, ma honga o dangada alodahi gu hagabuni i kilaa de hagausinga i de laangi, gai de boo go de useahi ma de ahi ula; gai de mahamaha e haoli naa de mommee laa alodahi bei de hale malo.* 6 Gai se mommee e hagalilo ai i de laa i de laangi, gai se buibui i de masavaa o de langi ma de madangi.

5

Taahili o de veelengaa grape

1 Au e daahili ange gi de ia oogu e aloha ai

i taahili o dagodo o dana veelengaa grape:

De ia oogu e aloha ai e dahi ana veelengaa grape,

i honga dahi duuduu e ssomo danuaa ai laa denga manu.*

2 Ia ne hagabalabala de gelegele ga aau age denga hadu,

gai ga doo i denga grapevine danuaa hugadoo.

Ia ne hagaduu hogi dahi hale dagitilo i kilaa

ma de hai dahi mommee e kumi ai uvaini.

Gai ia ne tali gi hhua mai ai denga grape danuaa,

aagai ni grape baubau donu huu ne hhua mai ai.

3 Goodou e nnoho laa i Jerusalem ma dangada o Judah,

goodou hagamodu ina omaau muna ma dagu veelengaa grape.

4 Ni aha ange aagu tee hai ange laa gi dagu veelengaa grape?

Au ne tali gi loage ai denga grape danuaa,

gai gu aha gu ni grape baubau donu huu ne hhua mai ai?

5 Iainei gai au e tala adu gi goodou

dagu hai e hai ai dagu veelengaa grape:

au e aau gee naa de buibui i luu baasi,

gai e oha naa ga maoha;

au e oha iho naa dono buibui,

gi dagadagahia ai gi lalo.

6 Au e hai naa de veelenga laa gi se ngadi gelegele;

au e dee velevele naa donu aabe hagabalabala de veelenga laa,

gai gi ssomo age ai denga manu duiduia ma manu daladala;

au e hai ange naa gi denga hagausinga

gi haia gi dee pala iho de langi gi ono elunga.

7 De veelengaa grape a Tagi o denga hagabuulinga hebagi go de hale o Israel,

gai dangada o Judah go de veelenga oona e malangilangi ai laa.

Ia ne ssala de hagamodu muna heohi i kilaa,

aagai tilo, go de daa dangada donu huu aana ne gidee;

ia ne saalaa de heohi,

aagai tilo, go de tangi donu huu o dangada aana ne langona!

E vakaa naa de gau baubau

8 E vakaa naa gilaadeu e haia ga lagolago olaadeu hale,

ma de hagallaha ange olaadeu alahenua,

ga dae ai gi teai ange mommee e doe,

gai go goodou donu huu e nnoho i honga de gelegele laa.

9 Tagi o denga hagabuulinga hebagi

gu hagatoo donu ma gu langona e au:

“Ni muna abodonu, denga hale nnui e ngadi daakodo naa,

gai denga hale danuaa e deai naa dangada e nnoho ai.

10 Gai de madaangahulu acre* o denga veelengaa grape

e dahi donu huu bath† uvaini e maua ai,

e dahi homer‡ golee e doo naa

aagai e dahi ephah§ e maua ai.”

11 E vakaa naa dangada e oho age laa i taiao,

e ssala hanu mee mmahi e unu,

ma de aala ga nnoho gi lo te boo,

ga dae ai gi delaadeu unu ga ssenga i uvaini!

12 Gilaadeu e hanu harp ma lyre i alaadeu daonga,

ma tambourine ma flute aama uvaini;

aagai gilaadeu e hagangadi mee hegau a Tagi Maolunga,

aama tee hagadubu ana hegau e hai.

13 Deelaa ai, ogu dangada e gaavee naa gi denga henua gee,

go hiidinga teai selaadeu iloo mee;

olaadeu daane maolunga e maakau naa i de hiikai,

gai olaadeu hagabuulinga soa e maakau naa i de hieunu.

14 Deelaa ai, de mommee o de gau maakau gu hhanga dono ngudu ma gu laumalie,

e holo ai de gau maolunga o Jerusalem ma ono hagabuulinga soa,

aama alodahi e daonga ma de hagalongaa i kilaa.

15 Dangada e hai naa ga maolalo,

gai dangada e hagamaolalo ina na,

tangada hagamaolunga e hagangadi mee ina naa.

16 Aagai Tagi o denga hagabuulinga hebagi

e hagaamua naa i hiidinga dana hagamodu i de heohi,

gai de Maadua dabu e hagaago mai naa bolo ia e dabu i dono heohi.

17 Gai denga ssiibi gauligi e gaimee naa i kilaa bei de mommee iai helii,

gai hanu dangada gee e gaimee naa i de mommee o de gau lava gu maoha laa.

18 E vakaa naa dangada e daangia saele baubau i daula o de mee dee heohi,

ma de dada saele haisala bei daula o de hada,

19 gai dangada e hagataba laa, “Tagi Maolunga gi hagamoolau,

ia gi moolau de hai ana hegau gi gidee ai gimaadeu.

Haia mee nei gi tae mai, gai gi moolau de hai hegau a de Ia Dabu o Israel,

gi iloo ai e gimaadeu!”

20 E vakaa naa gilaadeu e daalaa bolo de baubau go tanuaa,

gai tanuaa go de baubau,

gilaadeu e tala bolo de gohu go de maalama

gai de maalama go de gohu,

gai gilaadeu e tala bolo de mee mmala e mee maimai,

gai de mee maimai e mmala.

21 E vakaa naa gilaadeu e maanadu laa

bolo gilaadeu ni dangada heiangi ma de tonu!

22 E vakaa naa denga daane dau i de unu uvaini,

ma denga daane mmahi i de hilo denga mee mmahi,

23 go gilaadeu e degi ange gi tangada gu haisala

i hiidinga o de ngadi gaavange hagasenga,

aagai e dee hagamodu muna o tangada tigi haisala i de mee heohi.

24 Deenei ai, e bei de ahi ula e dudu ai laa denga helii mmasa

gai denga helii mmasa e dudu ga odi i lo te ahi ula,

gai olaadeu aga e hulo ga pobo;

olaadeu huaala e ilihia e de madangi bei de mama o denga gelegele,

go hiidinga gilaadeu gu tili de hainga a Tagi o denga hagabuulinga hebagi,

ma de hagangadi mee muna a de Ia Dabu o Israel.

25 Deelaa ai, Tagi Maolunga gu lili mmao i ono dangada,

gai ia ne hagaabo dono lima ga daa gilaadeu gu maakau.

Denga mounga gu ngalungaalue;

de gau maakau gu daakodo saele i honga denga haiava bei denga gainga.

Gai mee nei alodahi tee maua donu i de hagahelui dono lili,

gai dono lima goi hagaabo donu huu.

26 Ia e hagaduu age naa dahi hagailonga ange gi denga huaahenua mmao,

ia e hagavogi ange gi gilaadeu i luu bido o henua i lalo,

gai tilo, gilaadeu e hagamoolau mai naa ma de hakemo mai!

27 E deai donu se gilaadeu e dalea aabe dai baguu,

e deai hogi e dai seni aabe seni,

gai e deai donu se mee e nnoa ai olaadeu ungaalodo e madala,

e deai hogi se mee e nnoa ai olaadeu mee vae e maoha.

28 Dao o alaadeu mee hholu e kangi,

alaadeu mee hholu alodahi gu dada ma gu maalena;

vae o alaadeu hoosa e bei hadu makaga,

gai hagasii o olaadeu hada hebagi e bei dagodo o ssou.

29 Gilaadeu e hagangolo bei de laiono, ma denga laiono mmahi;

gilaadeu e hagangolo i de maua dahi manu,

ga kave gee gai e deai donu e maua i de hagaola.

30 Gilaadeu e hagangolo naa i de manu laa i de laangi laa,

bei de hagangolo o beau o de moana.

Gai noo tangada e galo ange ga tilo de henua,

gai tilo, gu gohu ma de hai ngadaa;

denga hagausinga e haoli naa de maalama.

6

De midi a Isaiah ma dono hagahia

1 De ngadau huu o de hodooligi go Uzziah ne magau ai, gai au ne gidee de Ia Aamua laa e noho i honga dahi nohoanga maolunga ma de hagaamua, gai de bido i lalo o dono malo e hola ma e dohu ai lo te temple.* 2 Gai hanu seraph e tuu i ono elunga. Gilaadeu e dagiono olaadeu bakau; e dagilua e haoli ai olaadeu mada, e dagilua e haoli ai olaadeu vae, gai e dagilua olaadeu e llele ai. 3 Gai gilaadeu e hagadau pasa ma e hagataba,

“E dabu, e dabu, e dabu Tagi o denga hagabuulinga hebagi,

henua i lalo alodahi gu honu i dono mahamaha.” *

4 Gai olaadeu leo e hagangalungalue denga abaaba, gai de temple gu honu i de useahi.*

5 Gai au ne hagadaba, “Gu vakaa loo au! Au gu se dangada gu magau! Go hiidinga au se dangada baubau dogu ngudu, gai au e noho i magavaa o dangada e baubau olaadeu ngudu; go hiidinga luoogu mada gu gidee de Hodooligi, Tagi o denga hagabuulinga hebagi.”

6 Gai dahi seraph ne lele mai gi ogu daha ma dahi maga ahi i lo tono lima, se mee niiana ne gabi i de igohi mai i honga de mommee o ssigidaumaha. 7 Gai ia ga dugu mai de maga ahi laa gi dogu ngudu, ga hai mai, “Tilo, de maga ahi nei gu dugu adu gi luoo malaungudu; oo baubau gu kave gee mai i oo daha, gai de Maadua gu degi adu gi oo haisala.”

8 Gai au ne langona de leo o de Ia Aamua laa e hagadaba, “Goai aagu e hai gi hano? Gai goai e suuia gimaadeu e hano ai?”

Gai au ga hai ange, “Deenei au, haia au gi hano!”

9 Gai ia ne hai mai gi de au, “Hannoo hai ange gi de huaadangada nei:

‘Goodou e dee modu doodou langona, aagai e dee maua gi tonu ange,

goodou e dee modu de gidee, aagai e dee maua gi madea.’ *

10 Hagamakaga ina lodo o de huaadangada nei,

haia olaadeu dalinga gi longoduli,

gai haia olaadeu ganomada gi dee kide.

Kana gidee e gilaadeu i olaadeu ganomada

ma de langona i olaadeu dalinga,

gai gilaadeu gu tonu ange i olaadeu lodo,

ga daahuli olaadeu lodo, gai gilaadeu gu ieiangi.”

11 Gai au ne ssili ange, “De Ia Aamua, dee hee maa taulooloa de hai mee nei?”

Ia ne hai mai:

“Mee nei e hai ga dae ai gi de odi aduhale alodahi i de oha

gai gu deai dangada e nnoho ai,

ga dae ai gi teai dangada e doe i denga hale i kilaa,

gai de henua gu ngadi dagodo;

12 ga dae ai gi de hai a Tagi Maolunga gi hulo dangada gi denga henua mmao,

gai gu lagolago mommee i honga de henua gu ngadi daakodo.

13 Gai ga dahi naa donu huu diba i diba e madaangahulu o dangada e doe i de henua,

gai e ahe ange naa donu ga ngadi dagodo.

Aagai e bei naa de terebinth ma de oak e sele iho laa

gai olaau daahido e tuu i honga de gelegele,

gai de uli dabu laa go tahido donu i honga de henua laa.”

7

Muna ange gi de hodooligi go Ahaz

1 De masavaa o Ahaz, tama daane a Jotham, tama daane a Uzziah, ne hodooligi ai i Judah, gai Rezin de hodooligi o Syria ma Pekah tama daane a Remaliah, de hodooligi o Israel, ne loomai e hebagi ange gi Jerusalem, aagai gilaau tee maua i de hagadee kii de aduhale.*

2 De masavaa huu o de longo ne dae ai gi de aamuli o David, ga hai ange, “Syria gu hagabuni ange gi Ephraim,” gai Ahaz ma ono dangada alodahi gu maatagu mmao ma de bolebole, gilaadeu gu bei denga manu ssomo i lodo henua e ilihia saele laa i de madangi.

3 Gai Tagi Maolunga ga hai ange gi Isaiah, “Gaavee Shear-Jashub* dau dama daane madali goe ma gooluu hulo hedae ange gi Ahaz. Ia e noho naa i de bido o de mommee e hagassali mai ai denga vai e mua gi lunga, i honga de haiava e hano laa gi de mommee daa malo. 4 Gai koe ga hai ange gi de ia, ‘Koe gi kana ange, gai gi noho donu huu, aude madagu. Aude manavasaa oo lodo i hiidinga o Rezin de hodooligi o Syria ma tama a Remaliah, i hiidinga gilaau e bei donu e lua lahhie gu kaa laa ma gu dai odi. 5 Syria ma Ephraim ma tama daane a Remaliah gu hai dahi hagatau baubau e hai baasi adu ai gi de goe, ma de hagataba, 6 “Gidaadeu ga loage e hai baasi ange gi Judah ga hagamaatagu dangada i kilaa, gai gidaadeu ga vaevae de mommee laa e kave moodaadeu, gai gidaadeu ga hai tama daane a Tabeel gi hodooligi i kilaa.” 7 Aagai de Ia Aamua go Iahweh e hagadaba,

De hegau nei e dee hai naa donu,

gai e dee maua naa donu gi sula,

8 go hiidinga de biho o Syria go Damascus,

gai de biho o Damascus go Rezin.

E madaono ma lima ange naa donu huu ngadau gai Ephraim gu oohaa,

gilaadeu gu dee dau bolo se huaadangada.

9 Gai de biho o Ephraim go Samaria,

gai de biho o Samaria go tama daane a Remaliah.

Noo goodou e dee hagadonusia muna nei,

gai goodou e dee maua naa donu gi duu gi makaga.’ ”

De hagailonga o Immanuel

10 Gai Tagi Maolunga ne basa ange hogi gi Ahaz, ga hai ange, 11 “Dangidangi ange gi Tagi Maolunga doo Maadua gi gaavadu dahi hagailonga; e dee hilihili be koe e hai gi gelo bei de mommee o de gau maakau, aabe e hai gi maolunga bei de langi i lunga.”

12 Aagai Ahaz ga hai ange, “Au e dee lodo e dangidangi ange, au e dee lodo e hagatale Tagi Maolunga.”

13 Gai Isaiah ga hai ange, “De aamuli o David, goodou nnoho mai hagalaangona. E aha, goodou e hagataalea dangada i de golomagi olaadeu lodo? Gai gu aha goodou ga hagadalea ai naa de Maadua i de golomagi ono lodo i goodou? 14 Deenei ai, de Ia Aamua e gaavadu naa gi goodou dahi hagailonga. Tilo, dahi bua moe e hai dama naa ga haanau dahi dama daane, gai ia e hagaingoo ange naa ia go Immanuel.† * 15 Ia e gai naa vai uu haduhadu ma hooni, i de masavaa aana e iloo ai de kino i de baubau gai ga hilihili de mee danuaa. 16 Aagai i mua de iloo a tama daane gauligi de kino i de baubau gai ga hilihili de mee heohi, gai henua o luu hodooligi oou e madagu ai naa e oohaa naa ga ngadi daakodo. 17 Tagi Maolunga e gaamai naa gi de goe ma oo dangada, aama doo huaabodu dahi masavaa hai ngadaa, gai tigi ai ange donu se masavaa bee nei mai i de laangi o Ephraim ma Judah ne mavaevae ai: ia e gaamai naa gi goodou de hodooligi o Assyria.”

18 De laangi laa gai Tagi Maolunga e hagavogi e hagahi ai denga lango mai i denga saalingaa vai mmao o Egypt, ma denga lango hai hooni mai i de henua o Assyria. 19 Gilaadeu alodahi e loomai naa ga nnoho i lodo geelonga, ma lodo haonga i magavaa o denga hadu, ma honga denga manu daladala alodahi aama denga haonga iai vai. 20 De laangi laa gai de Ia Aamua e dahi naa ngaangaaulu i doo biho ma luoo vae, aama doo gumigumi i de leesaa aana e hai gi humai i de baasi laa o Euphrates: go de hodooligi o Assyria. 21 De laangi laa gai dahi dangada e haangai naa dahi kaau gauligi ma e lua ssiibi. 22 Gai ia e gai vai uu haduhadu, i hiidinga de kona de lagolago vai uu o denga manu laa. Gai dangada alodahi e doe i honga de henua e gai naa vai uu haduhadu ma hooni. 23 De masavaa laa, gai mommee alodahi nogo ssomo ai laa e mano grapevine, e hagao laa i e mano shekel,‡ gu ssomo ai denga manu duiduia ma manu daladala. 24 Gai de gau dili manu e loomai naa gi kilaa ma de mee hholu ma ono dao, go hiidinga de henua alodahi gu ssomo ai denga manu duiduia ma manu daladala. 25 Gai honga denga duuduu oodou nogo hagabalabala laa ma e doo, goodou gu maatagu i de hulo aagena, i hiidinga doodou maatagu i denga manu duiduia ma manu daladala i kilaa; gai denga mommee laa e dugu ai denga kaau ma ssiibi.

8

De oha o Damascus ma Samaria

1 Tagi Maolunga ne hai mai gi de au, “Haia dahi hadu baabaa laumalie, gai koe haia dahi biini ga sisi ange: ‘Maher-Shalal-Hash-Baz’.* 2 Gai hagahia ga gaamai e dogolua dangada abodonu, go Uriah tangada haimeedabu, ma Zechariah tama daane a Jeberekiah, e hagadonu ai agu muna.”

3 Dua mee nei gai au ne hagahebaa ma dogu bodu, gai ia gu hai dama ga haanau dahi dama daane. Gai Tagi Maolunga ne hai mai gi de au, “Gaavange dono ingoo go Maher-Shalal-Hash-Baz, 4 go hiidinga i mua dana iloo de hagaagahi adu, ‘Dogu damana’ aabe go ‘Dogu dinana’, gai de lava o Damascus ma goloa o Samaria e gaavee gee naa e de hodooligi o Assyria.”

5 Tagi Maolunga ne hai mai ange hogi, 6 “Go hiidinga de gau nei gu tili denga vai o Shiloah e sali maalie laa, gai ne malangilangi† i Rezin ma tama daane a Remaliah, 7 deenei ai, tilo, de Ia Aamua gu dai hai naa gi humai gi hai baasi ange gi gilaadeu, de mee mmilo mmahi o ssaalingaa vai go Euphrates — go de hodooligi o Assyria ma dono mahamaha alodahi. Gai ssaalingaa vai laa e hagahoohonu age naa ono ava alodahi aama luu baasi alodahi, 8 gai vai e ssali mai naa gi Judah, ga haoli de henua ga dae age ai gi de ua. Gai ia e bei naa de manu lele e doha laa luoono bakau ga haoli ai honga doo henua alodahi, Immanuel!” *

9 Goodou denga huaadangada, goodou hagabuni, goodou gi maoha!

Goodou denga henua mmao alodahi, nnoho mai hagalaangona!

Hagadabena ange gi de hebagi, gai goodou gi maoha!

Hagadabena ange gi de hebagi, gai goodou gi maoha!

10 Hagabuni haia oodou hagatau,

aagai e deai naa donu haigamaiana;

daalaa oodou hagatau, aagai e dee maua donu gi ssula,

go hiidinga de Maadua madali gimaadeu.

De hagakana ange a de Maadua Isaiah

11 Gai Tagi Maolunga ne basa mai gi de au i mahi o dono lima, ia ne hagakana ange mai au gi dee daudali ange i haiava o de huaadangada nei. Ia ne hai mai,

12 “Koe gi dee buni ange gi hagatau dee heohi

a de hagabuulingaa dangada nei;

gai koe gi dee madagu i mee olaadeu e maatagu ai,

aama de manavasaa ai.*

13 Aagai koe hagadabu ina Tagi o denga hagabuulinga hebagi;

gai koe gi madagu donu huu i de ia,

ma de manavasaa donu huu i de ia,

14 gai ia e hai naa ga se mommee dabu;

aagai ange gi luu hale o Israel

ia go de hadu e hagalaavea laa vae o dangada,

gai se hadu e haia ga baakuu gilaadeu.

Gai ia e bei naa donu dagodo o ssele

ange gi dangada o Jerusalem.*

15 Gai e soa naa gilaadeu e laavea ai;

gilaadeu e baakuu naa ga maoha,

gilaadeu e noodia naa i ssele.”

16 Noodia de tala hagadonu nei;

ma de daohi i daho ogu dangada agoago.

17 Au e tali ange Tagi Maolunga,

go de ia e hagamuunia luoono mada i dangada o Jacob.

Gai au e tali ange naa donu ia.*

18 Tilo, gimaadeu ma dama a Tagi Maolunga gu gaamai gi de au ni hagailonga gai se ada ange gi Israel, mai i daho Tagi o denga hagabuulinga hebagi, go de ia e noho i honga de mounga go Zion.* 19 Gai ga hai adu naa huu dangada, goodou gi hulo gi siilia i daho denga hilohilo ma eidu, ma dangada e pasa ange gi denga hagasaalunga, ma de musumusu ange gi gilaadeu — gai e aha, e dee go de Maadua e heohi doodou ssili ange mee nei aagena? Gai gu aha goodou gu ssili ange ai gi de gau maakau dagodo o dangada goi mouli laa? 20 Goodou hagalaangona hainga a de Maadua ma ana muna! Noo gilaadeu e dee tala gi bei muna nei, gai e deai donu se maalama iai. 21 Gai gilaadeu e silivaahea saele naa i honga de henua i delaadeu duasala ma de hiikai. Gilaadeu e llili naa ga kalo age gi de langi, ga pasa hagangadi mee ai delaadeu hodooligi aama delaadeu Maadua. 22 Gai gilaadeu e kalo ange naa ga tilo henua i lalo, gai gilaadeu e gidee naa donu huu de hai ngadaa, ma de gohu aama de gohu hagamaatagu. Gai gilaadeu e hai naa gi nnoho i lo te gohu boo dangodango.

9

De haanau o dahi dama daane

1 Gai e deai naa donu se gohu i daho dangada e hai ngadaa laa. I mua gai ia ne hagangadi mee de henua o Zebulun ma de henua o Naphtali, aagai muli mai naa huu gai ia e hagadubu Galilee o denga Gentile, go de mommee i gaogao tai, i de baasi laa o Jordan.*

2 Dangada e seesee i lo te gohu

e gidee naa dahi maalama laumalie;

gai gilaadeu e nnoho i de henua gohu boo dangodango,*

de maalama e sula ange naa gi gilaadeu.*

3 Koe gu hai gi soa de huaahenua,

ma de hai gi kii ange delaadeu malangilangi;

gilaadeu e malangilangi i mada luoo mada

bei de malangilangi o dangada i de masavaa o de hagihagi,

ma de malangilangi o denga daane

i de masavaa e vaevae ai goloa e maua i de hebagi.

4 Go hiidinga koe gu hadihadi de laagau e hagahai hegau aana e hagauda,

ma togo i honga dono eu,

go de laagau a de ia e vaivai haia gilaadeu,

bei de laangi aau ne hagadee kii ai de gau Midian.

5 Denga mee vae o taane hebagi dau,

ma olaadeu malo laa daha alodahi gu baalau laa i dodo

e dudu naa i de ahi.

6 Gai dahi dama gu haanau mai gi gidaadeu,

dahi dama daane e gaamai gi gidaadeu;

gai ssauaa e dagi ai e gaavange naa gi de ia.

Gai ia e hagaingoo ange naa

go de Ia Hagasaele Hagalele Mouli, de Maadua Mmahi,

Tamana dee Ngado Mai, aama Tagi o de Baba.

7 Gai dono nohoanga hodooligi ma de nnoho paba e hagadagadaga,

e deai naa donu se odi.

Gai ia e dagi naa i de nohoanga o David,

ma dono nohoanga hodooligi,

gai ia e hai naa gi duu gi makaga ma tee ngalungalue

i de hagamodu e soe ma de heohi,

mai i de masavaa laa ga hano ai.

Go de lodo mmahi o Tagi o denga hagabuulinga hebagi

e hagassula ina de mee nei.*

De hagaduasala o Israel

8 De Ia Aamua gu tala dahi mee e hai baasi ange ai gi Jacob,

gai e hai ange naa hogi gi Israel.

9 Dangada alodahi e iloo naa de mee nei,

Ephraim ma gilaadeu e nnoho i Samaria;

go dangada e hagataba i de hagamaolunga

ma de lodo maolunga:

10 “Denga hadu gu maoha iho,

aagai gimaadeu e hagaduu age ange naa i denga hadu gu hagamalali;

denga sycamore gu lava i de sele iho,

aagai gimaadeu e doo ange naa denga cedar gi olaadeu duulanga.”

11 Aagai Tagi Maolunga ne hai hagadaumee o Rezin gi hebagi ange gi gilaadeu,

ma de usuusu ange olaadeu hagadaumee.

12 De gau Assyria mai i dua ma de gau Philistia mai i dai

e hhanga naa olaadeu ngudu ga holo Israel.

Gai mee nei alodahi tee maua donu i de hagahelui dono lili,

gai dono lima goi hagaabo donu huu.

13 Aagai de huaadangada laa tee aahe mai donu gi de ia ne hagaduasala ina gilaadeu,

gilaadeu tee ssala hogi Tagi o denga hagabuulinga hebagi.

14 Deelaa ai, Tagi Maolunga e tuu naa ngaadahi de biho ma ssugi o Israel,

ma denga laa o de palm ma denga aalege i dahi laangi donu huu;

15 denga daane maatua ma de gau aamua go de biho,

gai denga pelaabisi e agoagona laa denga muna hhadu go ssugi.

16 Go hiidinga dagi o de huaadangada gu dagi gee gilaadeu,

gai gilaadeu gu daahanga dangada alaadeu e dagi.

17 Deelaa ai, de Ia Aamua e dee malangilangi i alaadeu dama daane,

be e lodo aloha ange gi alaadeu gauligi gu deai olaadeu damana,

aabe go haahine gu maakau olaadeu bodu.

Go hiidinga gilaadeu alodahi e dee hai hegau i mee heohi aama de baubau,

gai muna a dangada alodahi e tala gu hakino gee.

Gai mee nei alodahi tee maua i de hai gi helui dono lili,

dono lima goi hagaabo donu huu.

18 De baubau e bei dagodo o de ahi e duungia laa mee,

gai e dudu denga manu duiduia ma manu daladala,

ma de haaula lodo mee muimui,

gai dono useahi e buu age laa gi lo te moana i lunga.

19 De lili o Tagi o denga hagabuulinga hebagi gu dudu de henua,

gai dangada gu bei denga lahhie e haula ai de ahi;

gu deai donu se dangada e hagaola ina dono daina.

20 Gilaadeu e kave naa denga kano manu i olaadeu lima madau ga gai,

aagai gilaadeu goi hiikai huu;

gilaadeu e gaimee naa i olaadeu lima masui,

aagai e dee maua gi boobosu.

Dahi ma dahi e gai naa kano o olaadeu dama.

21 Manasseh e gai naa Ephraim, gai Ephraim e gai Manasseh;

gai gilaau e hagabuni naa ga hai baasi ange ai gi Judah.

Gai mee nei alodahi tee maua donu i de hagahelui dono lili,

gai dono lima goi hagaabo donu huu.

10

1 E vakaa naa gilaadeu e hagaduulia hainga dee heohi,

ma gilaadeu e haia hainga e hagaduasala ina dangada;

2 ma de kave gee de heohi o de gau hagaau aloha,

ma tee hagamodu muna o ogu dangada gu duasala laa i de heohi,

ma de vaivai hai denga haahine gu maakau olaadeu bodu

ma de gaiaa mee o denga gauligi gu deai olaadeu damana.

3 Gai ni aha naa oodou e hai i de laangi o de hagaduasala,

ma de masavaa e dae mai ai de hai ngadaa i de mommee mmao?

Go daho ai oodou e hulo gi balea adu goodou?

Gai go hee naa donu oodou e dugu ai oodou goloa lagolago?

4 Gai gu deai ange oodou mee e hai,

aagai go de ino donu huu gi lalo madali gilaadeu gu noonoodia,

aabe go de baakuu madali de gau maakau.

Gai mee nei alodahi tee maua donu i de hagahelui dono lili,

gai dono lima goi hagaabo donu huu.

De hagaduasala o Assyria

5 E vakaa naa Assyria, de laagau aagu ne hagahai hegau i dogu lili,

dono lima go togo aagu ne hagahai hegau i dogu bole.*

6 Au ne hai ia gi hano gi hai baasi ange gi dahi huaahenua baubau,

au ne kave ia gi hai baasi ange gi dahi huaadangada oogu e lili ai laa,

ma de hai gi de mahi gilaadeu ga kave olaadeu goloa,

aama de dagadagahi gilaadeu bei denga bela i honga denga haiava.

7 Aagai e dee deenei dana hagasaele,

e dee deenei hogi dana mee ne maanadu;

aagai ia ne hagatau de oha,

ma de hagadee kii denga huaahenua soa.

8 Ia ne hagadaba, “E aha, ogu dagi alodahi e dee ni hodooligi?

9 Calno tee bei laa dagodo o Carchemish?

Hamath tee bei laa dagodo o Arpad?

Gai Samaria tee bei laa dagodo o Damascus?

10 Au ne hagadee kii denga nohoanga hodooligi e daumaha ange laa gi denga diinonga;

olaadeu diinonga e maolunga ange i diinonga o Jerusalem ma Samaria —

11 e aha, au e dee hai naa hogi Jerusalem ma ono diinonga

bei dagu hai ne hai ai laa Samaria ma ono diinonga?”

12 Deelaa ai, de masavaa naa huu a de Ia Aamua e hagalava ai ana hagatau alodahi ange gi de mounga go Zion ma Jerusalem, gai ia e hagadaba naa, “Au e hagaduasala naa de hodooligi o Assyria, i hiidinga dono lodo maolunga ma luoono mada hagamaolunga. 13 Go hiidinga ia ne hagadaba,

‘Au ne maua i de hai mee nei i ogu mahi donu ma dogu iloo mee,

go hiidinga de dahi ogu donu ange.

Au ne aau gee goinga o denga huaadangada,

ma de kave olaadeu goloa hagamogomogo;

au ne hagadee kii gilaadeu e nnoho i kilaa

bei dagodo hegau a dahi kaau daane.

14 Au gu haalo naa dogu lima

e kave ai de lava o denga huaadangada;

bei dagodo o tangada e hagabudulia denga ngago gu tili laa,

gai au e hagabuni mai naa henua alodahi;

gai e deai naa donu se bakau e gabagaba,

aabe se manu e hhanga dono ngudu e goo.’ ”

15 E aha, e maua e taguu i de hagadaba, bolo ia e kii ange i tangada e hagaabo ina,

aabe go ssoaa i de hagadaba bolo ia e kii ange i tangada e soaa ina mee?

E dagodo be go dahi laagau e hagaabo ina tangada e daohia age,

aabe go de laagau e daohia age tangada e dee se laagau laa!

16 Deenei ai, de Ia Aamua, Tagi o denga hagabuulinga hebagi,

e hai naa gi mmagi ono daane hebagi mmahi,

gai dono hagadubu e haula naa i de ahi ula.

17 De Maalama o Israel e hai naa ga se ahi,

de Ia Dabu o Israel se ahi ula;

gai e dudu naa ga deai manu daladala

ma manu duiduia i dahi laangi donu huu.

18 De mahamaha o lodo henua i kilaa ma de gelegele e ssomo ai manu

e oha naa donu ga odi,

bei tangada magi e hagadaga iho laa.

19 Gai denga manu ssomo e doe i de lodo henua e sogoisi naa;

gai tamaa gauligi e maua i de sisi ga daohi.

De aahe mai o dangada o Israel e doe

20 De laangi laa gai dangada o Israel e doe,

ma gilaadeu ne ola i dangada o Jacob

e dee tali hagalodolodo ange naa gi de ia

ne oohaa laa delaadeu henua;

aagai gilaadeu e hai naa Tagi Maolunga,

de Ia Dabu o Israel, go delaadeu tali, i de heohi.

21 Dangada e doe e aahe mai naa,

dangada o Jacob e doe e aahe mai naa gi de Maadua Mmahi.

22 Israel, e dee galemu naa donu de soa oo dangada

bei de lagolago gelegele i gabugabu tai,

gai e sogoisi naa donu huu e aahe mai.

Gai gu lava donu i de hagamodu i de heohi, bolo e daa gilaadeu gi maakau.*

23 De Ia Aamua, Tagi o denga hagabuulinga hebagi,

e hagasula ina de oha de henua alodahi gu tala laa.

24 Deenei ai, e hagadaba de Ia Aamua, Tagi o denga hagabuulinga hebagi: “Ogu dangada e nnoho laa i Zion, goodou aude maatagu i de gau Assyria, e hagailiilihia laa goodou i de laagau, ma de hagaabo de laagau ga daa ai goodou, bei hegau a de gau Egypt. 25 E dee mmule naa donu gai gu helui dogu lili i goodou, gai dogu bole gu daa gilaadeu gi maakau. 26 Gai Tagi o denga hagabuulinga hebagi e hagailiili naa gilaadeu i taula, bei dana hai ne hai ai de gau Midian i de baba o Oreb; gai ia e hagaabo ange naa dono dogo gi honga de vai, bei ana hegau ne hai laa i Egypt.* 27 De laangi laa gai dana mee e hagauda adu gi oodou eu e aau gee naa, gai dana laagau hagahai hegau e hagauda adu e hadi naa, i hiidinga goodou gu pedi.” *

28 Denga daane hebagi gu tae gi Aiath,

gilaadeu gu hulo ma gu ui i Migron;

gilaadeu gu dugu olaadeu goloa i Mikmash.

29 Gilaadeu gu hulo laa lo te mommee gelo,

gilaadeu e nnoho naa i Geba i de boo.

Ramah gu bolebole,

Gibeah o Saul gu savini ma gu hano.

30 Dangada i Gallim, goodou tangi!

Laishah, goodou hagalaangona!

Dangada o Anathoth, goodou pasa ange!

31 Madmenah gu saavini ma gu hano;

dangada o Gebim gu hulo ma gu mmuni.

32 Anailaa nei gai ia e nnoho naa i Nob,

ia e tugi ange naa dono lima gi tamaa hine o Zion,

i de mounga o Jerusalem.

33 Tilo, de Ia Aamua, Tagi o denga hagabuulinga hebagi

e duuduu iho naa denga laa mmahi ga baakuu.

Gai manu lloa e sele iho naa,

gai gilaadeu e lodo maolunga e hai naa ga maolalo.

34 Ia e sele naa denga manu ssomo i lodo mee muimui i taguu;

denga manu lloa o Lebanon e sele iho naa donu.

11

De uli mai i de aamuli o Jesse

1 Dahi uli e matili age naa i tahido o Jesse;

gai dahi laa e somo age naa i dono dahido ga hua.*

2 De Hagasaalunga o Tagi Maolunga e noho naa i ono daha —

go de Hagasaalunga o de heiangi, ma de donu ange,

ma de Hagasaalunga o de hagasaele heohi ma de mmahi,

ma de Hagasaalunga o de iloo mee, ma de madagu i Tagi Maolunga —

3 gai ia e malangilangi i de madagu i Tagi Maolunga.

Ia e dee hagamodu muna i mee aana e gidee,

aabe e hai dahi hilihili i ana mee e langona,

4 aagai ia e hagamodu muna o dangada e duasala i de heohi,

ma de hagamodu muna o de gau hagaau aloha i henua i lalo i de heohi.

Ia e hagaduasala naa henua i lalo i ana muna e tala;

gai e daa gi maakau de gau baubau i de madangi o dana manava.*

5 De heohi e hai naa go dono beele,

gai de muna abodonu go de malo e nnoa ai lo tono ungaalodo.*

6 De wolf e noho naa madali ssiibi gauligi,

de leopard e dagodo naa gi lalo madali de guudi;

de kaau gauligi ma de laiono gauligi

ma de manu gu haangai ma gu bedi e nnoho hagabuni naa;

gai dahi damaa gauligi e dagi naa gilaadeu.*

7 De kaau e gaimee naa madali de bea;

gai alaau dama e daakodo naa i de mommee daudahi,

gai de laiono e gai naa denga helii mmasa bei de kaau.

8 De gaagaa goi unuunu laa e hagadaahao naa i ma te haonga o de labodo hagammau,

gai tamaa gauligi gu dee unuunu laa e velo ange naa dono lima

gi lo te haonga o de labodo gadigadi.

9 Gai e deai naa donu se hagammae aabe go de oha

i honga dogu mounga dabu alodahi,

go hiidinga henua i lalo e honu naa i de iloo mee o Tagi Maolunga,

bei de honu o tai i denga lausedi.*

10 De laangi laa gai de uli o Jesse e duu age naa e hai ai de hagailonga ange gi denga huaadangada; gai denga huaahenua e hagabuni mai naa gi kilaa, gai dono mommee hagammabu e hai naa ga mahamaha.* 11 De laangi laa gai de Ia Aamua e hagaahe mai naa ono dangada e doe i ssauaa o dono lima, mai i Assyria, ma Egypt, ma Pathros, ma Ethiopia, ma Elam, ma Babylon,* ma Hamath, aama mai i denga modu alodahi.

12 Gai ia e hagaduu age naa dahi hagailonga ange gi denga huaahenua,

ma de hagabuni mai de gau Israel i denga henua gee;

ia e hagaahe mai naa dangada o Judah gu mavaevae saele laa

gi denga dege e haa o henua i lalo.

13 De lodo gaiaa o Ephraim e tuu naa,

gai hagadaumee o Judah gu deai donu;

Ephraim gu dee lodo gaiaa ange gi Judah,

gai Judah gu dee kino i Ephraim.

14 Gai gilaadeu e loiho naa i denga madadaagodo o Philistia i de baasi gi dai.

Gilaadeu e hagabuni naa hogi ga kave mee o dangada e nnoho i baasi i dua.

Gilaadeu e kave naa Edom ma Moab ga henua ai,

gai de gau Ammon e nnoho naa i olaadeu lalo.

15 Gai Tagi Maolunga e hai naa gi masa vai

i lo te mada loolodo o Egypt.

Ia e haalo naa dono lima

ga hai gi humai de madangi hagavvela gi honga ssaalingaa vai go Euphrates.

Ia e hagaili naa honga de vai laa ga hai ai e hidu saalingaa vai vaaligiligi,

gai dangada e maua naa i de seesee ga hulo gi de baasi laa.*

16 Gai e dahi naa haiava laumalie ange gi ono dangada e doe,

e aahe mai ai i Assyria,

bei de hai o de gau Israel

ne loomai ai laa i Egypt.

12

Dahi daahili tuhi

1 De laangi laa gai koe e hagadaba naa:

“Tagi Maolunga, au e hagaahe adu de abodonu gi de goe,

go hiidinga, e dee galemu koe nogo lili i de au,

gai iainei koe gu dee lili,

gai gu hagaaneane ogu lodo.

2 Tilo, de Maadua go dogu Ia Hagaola;

au e hagadonu ia, deelaa ai, au e dee madagu.

De Ia Aamua, Tagi Maolunga, go ogu mahi ma dagu daahili,

gai go ia dogu Ia Hagaola.” *

3 Goodou e asu naa oodou vai ma de malangilangi

mai i denga saalingaa vai hagamouli.

4 De laangi laa gai goodou e hagataba naa:

“Hagaahe ange de abodonu gi Tagi Maolunga, ma de dalodalo ange gi de ia;

hagadele ina i denga huaahenua dagodo o ana hegau gu hai,

ma de tala bolo gi hagaamua ina dono ingoo.

5 Daahili ange gi Tagi Maolunga,

i hiidinga ana hegau mahamaha gu hai,

haia gi iloo e henua i lalo alodahi de mee nei.

6 Dangada o Zion, goodou hevaalogi daahili i de malangilangi,

i hiidinga de Ia Dabu o Israel i oodou magavaa e maolunga.”

13

Muna hagadaemaha i dagodo o Babylon

1 Muna hagadaemaha i dagodo o Babylon ne hagaago ange gi Isaiah tama daane a Amoz.*

2 Hagaduulia age dahi hagailonga i honga dahi duuduu malaelae,

gai oo ange gi gilaadeu,

ma de aloalohagi ange gilaadeu gi loomai gi ulu i haitoga o de gau aamua.

3 Au gu tala ange gi ogu dangada dabu;

au gu hagahi ogu daane hebagi gilaadeu gi hagasula ina dogu bole —

go gilaadeu e malangilangi i dogu kii.

4 Hagalaangona adu, de hagalongaa mai honga denga mounga,

bei de hevaalogi o dangada soa mmao!

Hagalaangona adu, de hellumi o denga nohoanga hodooligi,

bei de hagabuni o denga huaahenua!

Tagi o denga hagabuulinga hebagi gu hagabuni dono hagabuulinga e hebagi.

5 Gilaadeu e loomai i denga henua mmao,

ma mai i mommee alodahi i lalo de langi —

go Tagi Maolunga ma denga goloa hebagi o dono lili,

gai gilaadeu ga oha ai de henua alodahi.

6 Goodou tangi see, go hiidinga de laangi o Tagi Maolunga gu baa mai donu;

gai e dae mai naa bei de hai a de Ia Mmahi Mmao laa e oha ai laa!*

7 Gai dangada alodahi e pole naa olaadeu lima,

gai dangada alodahi e maatagu naa.

8 Gilaadeu e kona naa de maatagu,

gilaadeu e mmae naa ma de manavasaa,

bei de hine gu hai laa ono hagalangona.

Gilaadeu e hagadau kalo ange naa ma de llele mouli,

gai olaadeu mada e mmea naa.

9 Tilo, de laangi o Tagi Maolunga gu dae mai donu,

gai se laangi hagaduasala, ma de bole aama de lili laumalie,

e oha ai de henua ga hai gu se ngadi mommee,

gai e daa naa gi maakau de gau haisala i kilaa.

10 Denga heduu i lo te langi

ma olaadeu hagabuulinga e dee maalama naa.

De laa e gohu naa i de masavaa e hanage ai,

gai de maasina e dee maalama naa hogi.*

11 Au e hagaduasala naa henua i lalo,

ma de gau baubau i hiidinga olaadeu haisala.

Au e hai naa gi dee llodo maolunga de gau hagamaolunga,

ma de hai gi maolalo de gau alasala e llodo maolunga laa.

12 Au e hai naa dangada gi sogoisi ange i denga goolo danuaa,

ma de sogoisi ange i goolo o Ophir.

13 Deelaa ai, au e hai naa gi ngalungalue de langi;

gai henua i lalo gi ngalue gee mai i dono duulanga,

i de laangi o de bole o Tagi o denga hagabuulinga hebagi,

ma de laangi o dono lili laumalie.

14 Dangada e bei naa dahi dia e dolohia laa,

aabe go denga ssiibi e deai selaadeu ia hagaloosi,

gai dahi ma dahi e ahe naa gi daho ono dangada,

dahi ma dahi e ahe naa gi dono henua donu.

15 Gai be goai naa huu e boogia mai, gai e velo gi magau,

gai dangada alodahi e boogia mai e daa naa ga magau i de gadilaasa.

16 Alaadeu gaagaa e dagadagahia naa ga maakau i olaadeu mada i mua;

gai goloa i lodo olaadeu hale e gaavee naa,

gai alaadeu haahine dau bodu e haia naa gi de mahi.

17 Tilo, au e hai naa gi loomai de gau Media gi hebagi ange gi gilaadeu,

go dangada e dee anga ange gi denga selevaa,

gai e dee malangilangi i denga goolo.

18 Alaadeu mee hholu e daa naa ga maakau denga dama daane,

gilaadeu e dee abodonu ange naa gi denga gaagaa,

aabe e llodo aaloha ange gi denga gauligi.

19 Babylon, de hadu hagamogomogo a denga nohoanga hodooligi,

gai go de mahamaha o de gau Babylon e hagamaolunga ai laa,

e oohaa naa e de Maadua,

bei dagodo o Sodom ma Gomorrah.*

20 Gai e deai naa donu dangada e nnoho ai

i denga atangada e loomai;

e deai hogi se dangada Arab e hagaduulia dono hale malo i kilaa,

aabe ni dangada hagaloosi ssiibi

e haia alaadeu hagabuulingaa ssiibi gi hagammabu i kilaa.

21 Aagai denga manu lodo henua e nnoho naa i kilaa,

denga jackal e hhao naa lodo olaadeu hale ga hoohonu;

denga owl e nnoho naa i kilaa,

gai denga guudi de vao e saavini saele naa i kilaa.*

22 Denga hyena e koo naa i lodo ono hale buibui makaga,

gai denga jackal i lodo ono hale danuaa.

Dono masavaa gu dae mai donu,

gai ono laangi e dee daulooloa naa donu.

14

1 Tagi Maolunga e lodo aloha ange naa gi Jacob;

ia e ahe ange naa e hili Israel

ma de hai gilaadeu gi nnoho i delaadeu henua.

De gau henua gee e loomai naa ga dau ange gi gilaadeu,

ma de hagabuni ange gi dangada o Jacob.

2 Denga huaadangada e kave naa gilaadeu,

ga hagaahe gi delaadeu mommee donu.

Gai de gau Israel e henua naa i denga huaahenua,

bei denga daane ma haahine hai hegau,

i de henua o Tagi Maolunga.

Gilaadeu e hagadee kii naa dangada ne hagadee kii ina gilaadeu

ma de dagi gilaadeu nogo vaivai haia gilaadeu.

3 De laangi laa gai Tagi Maolunga e hai naa gi ilaage goodou mai i de hagaduasala, ma de hai ngadaa, aama doodou hagahai hegau ina, 4 gai goodou e hua ange naa taahili hagammae manava nei gi de hodooligi o Babylon:

“De ia e vaivai haia dangada gu lilo!

Dono lili mmahi gu tuu!

5 Tagi Maolunga gu hhadi de laagau a tangada baubau,

ma togo o denga dagi,

6 go de mee alaadeu e daa ai dangada

i hanonga lagolago i delaadeu llili,

ma de dagi denga huaahenua i de lili,

aama tee tuu de vaivai hai gilaadeu.

7 Henua i lalo alodahi gu mmabu ma de nnoho paba,

gilaadeu gu oo ma gu daahili.

8 Denga cypress e malangilangi hogi i de goe,

denga cedar o Lebanon e hagataba,

‘Mai i de masavaa oou ne hagamaolalo ina ai,

gai gu deai donu se dangada e selea iho gimaadeu.’

9 De mommee o de gau maakau i lalo de gelegele

gu hidi age e hedae adu gi de goe i doo dae gi kilaa;

hagasaalunga o de gau maakau gu hiihidi age e hedae adu —

gilaadeu alodahi nogo dagina henua i lalo;

gu hai gi hiihidi age mai i olaadeu nohoanga —

go gilaadeu alodahi nogo hodooligi i denga huaahenua.

10 Gilaadeu alodahi e pasa adu naa,

gilaadeu e hai adu naa,

‘Koe gu baageaa hogi, bei omaadeu dagodo;

koe gu bei donu gimaadeu.’

11 Doo mahamaha alodahi gu tili iho gi de mommee o de gau maakau,

madali leo o au harp e hagadangidangi ai;

denga ilo gu tolo i doo mommee e dagodo ai,

gai gu haoli doo angaanga alodahi.

12 Koe gu tili iho mai i de langi,

de heduu o taiao, gai go de heduu maalama laa!

Iainei koe ne tili iho gi henua i lalo,

gai koe nogo hagadee kii denga huaahenua i mua!*

13 Koe ne hagadaba i oo lodo,

‘Au e hanage naa gi dae gi de langi;

au e hai naa dogu nohoanga hodooligi

gi maolunga ange i denga heduu a de Maadua;

au e noho i honga de mounga e hagabuni ai laa

go de mommee maolunga hugadoo o de mounga dabu.* *

14 Au e hanage naa gi maolunga ange au i denga giliiga;

au e hai naa gi maolunga bei dagodo o de Ia Maolunga Mmao laa.’

15 Aagai koe gu gave iho donu gi de mommee o de gau maakau,

ma tagelo o de geelonga laa.

16 Dangada e gidee goe e haaina naa goe,

ma de maanadu mee gu hai adu gi de goe:

‘E dee deenei taane ne hagangalungalue ina laa henua i lalo,

ma de hai gi maatagu denga nohoanga hodooligi?

17 Gai e dee deenei taane ne haia laa henua i lalo ga se vao,

ma de oha denga aduhale nnui,

gai tee dugu de gau dee kii gi aahe gi olaadeu henua?’

18 Hodooligi alodahi o denga huaahenua

e daakodo i lodo olaadeu daanunga i de mahamaha.

19 Aagai koe e tili gee naa i lo too daanunga

bei dahi laa manu e aau laa ga tili;

koe gu haolia ma gu lilo i de gau maakau,

madali gilaadeu ne daia ga maakau i de gadilaasa,

go gilaadeu e loiho gi lodo hadu i lo te geelonga.

Koe gu bei de angaanga o tangada magau e dagadagahia laa.

20 Koe tee danu madali gilaadeu,

go hiidinga koe ne oha doo henua

ma de daa ga maakau oo dangada.

E deai naa donu dangada e manadua

hagadiilinga o dangada e haia de baubau.

21 Hagadabena ina dahi mommee e daa ai gi maakau ana dama,

i hiidinga baubau o olaadeu dubuna madagidagi;

gai gilaadeu e dee aahe ange naa donu e henua i de henua,

aabe gi haia gi dohu henua i lalo i olaadeu aduhale.”

22 “Au e hidi age naa e hai baasi ange gi gilaadeu,

go Tagi o denga hagabuulinga hebagi e hagadaba.

Au e hai naa gi ngalo de ingoo o Babylon, ma ono dangada e ola,

go denga hagadiilinga ma denga aamuli,

go Tagi Maolunga e hagadaba.

23 Au e hai naa hogi Babylon gi se mommee e nnoho ai denga owl

gai gi se mommee iai bela ma vai;

au e tahi naa Babylon i tuaanui,”

go Tagi o denga hagabuulinga hebagi e hagadaba.

Muna hagadaemaha i dagodo o Assyria

24 Tagi o denga hagabuulinga hebagi ne basa hagatoo donu, ga hai ange,

“Agu hagatau gu hai, e hagassula naa donu,

gai dagu mee gu hagamodu, e dee haisala donu.*

25 Au e hagadee kii naa de gau Assyria i dogu henua;

gai au e dagadagahi naa Assyria i honga ogu mounga.

Gai dana laagau hagahai hegau e aau gee naa i honga ogu dangada,

dana mee hagauda daemaha e aau gee naa i honga olaadeu eu.”

26 Deenei de hagatau gu hagamodu ange gi henua i lalo alodahi,

gai deenei de lima ne hagaabo ange laa gi honga denga huaahenua alodahi.

27 Tagi o denga hagabuulinga hebagi gu hai dahi hagamodu,

gai goai naa e maua i de buibui gi dee hai?

Dono lima gu hagaabo,

gai goai naa e maua i de hagaahe dua?

Muna hagadaemaha i dagodo o Philistia

28 De ngadau o de hodooligi go Ahaz ne magau ai, gai muna hagadaemaha nei ne hagaago mai gi de au:*

29 De gau Philistia alodahi, goodou aude malangilangi,

i de hadi de laagau ne hagaili ai laa goodou;

go hiidinga de labodo e hagadili naa dahi labodo hagammau,

gai dana dama e lele gai e hagammau.*

30 Gai manu a de gau hagaau aloha hugadoo e gaimee i de mommee iai helii,

gilaadeu nogo duasala i mua e nnoho paba naa.

Aagai au e daa naa gi maakau oodou dama i de onge

ma oodou dangada alodahi ne ola.

31 De haitoga, koe gi dangi see; de aduhale oo ma gi dangi!

De gau Philistia alodahi, goodou gi bolebole ma de maatagu!

Go hiidinga dahi hagabuulinga hebagi bei de useahi laumalie gu humai i ngaiho,

gai e deai donu se daane iai e doo gi muli.

32 Dee hee dau hai e basa ange ai

gi de gau sui o de huaahenua laa?

Hai ange, “Tagi Maolunga gu hagaduu gi makaga Zion,

gai ono dangada nogo vaivai haia laa

e gidee naa delaadeu mommee buibui i ono daha.”

15

Muna hagadaemaha i dagodo o Moab

1 Muna hagadaemaha i dagodo o Moab.

De aduhale go Ar o Moab gu odi i de maoha,

gai ne dahi donu huu boo ne oha ai.

De aduhale go Kir o Moab gu odi i de maoha,

gai ne dahi donu huu boo ne oha ai!*

2 Dangada o Dibon gu loage gi dono hale daumaha,

ma ono mommee daumaha e tangi ai;

de gau Moab gu tangi i hiidinga Nebo ma Medeba.

Dangada alodahi gu dahi olaadeu biho,

gai gu duuduu olaadeu gumigumi.

3 Gilaadeu gu kahu i malo daladala i honga haiava;

gai dangada alodahi gu tangi ssee

i honga dahuuhuu o denga hale ma lodo aduhale,

ma de ino gi honga de gelegele ma e tangi ai.

4 Dangada o Heshbon ma Elealeh gu tangi,

gai olaadeu leo gu tae loo gi Jahaz.

Deelaa ai, denga daane hebagi o Moab gu tangi,

gai gu manavasaa olaadeu lodo.

5 Au gu dangi ogu lodo i hiidinga o Moab;

hanu ono dangada gu saavini ma gu hulo gi Zoar, ma Eglath Shelishiyah.

Gilaadeu e tangi ma e hulo ai

i delaadeu loage i de haiava e hano laa gi Luhith,

gilaadeu e tangi i hiidinga mee gu maoha laa

i honga de haiava e hano laa gi Horonaim.

6 Denga vai o Nimrim gu maamasa,

gai denga helii gu mmae;

denga manu ssomo gu maakau,

gu deai donu manu ssomo e doe.

7 Gai gilaadeu e saabai naa alaadeu goloa gu hagabudu e doange,

ga hulo ai laa lo te Vai o denga Willow.

8 De tangi o dangada gu dohu ai honga de henua go Moab;

delaadeu tangi see gu tae loo gi Eglaim,

delaadeu hinangalosaa gu tae hogi gi Beer Elim.

9 Vai o Dimon* gu honu i todo,

aagai tigi lava donu agu mee e hagaduasala ai Dimon —

dahi laiono e daa naa dangada o Moab e saavini e mmuni,

aama gilaadeu e doe i de henua.

16

1 Goodou gaavee denga ssiibi i Sela laa lodo henua,

gaavange gi tagi o de henua,

gi de mounga o tamaa hine o Zion.

2 Denga damaa hine o Moab

i denga mommee e hulo ai laa lo te vai o Arnon

e bei denga manu llele e gabagaba laa

i de masavaa olaadeu ne hai ai gi hulo gee i de hoohanga.

3 “Daalaa mai amaadeu mee e hai,

hilihilia mai demaadeu mee e hai.

Haia doo malu gi bei de boo,

i de masavaa e mmahi ai de laa i lo te laangi.

Hagamuunia gilaadeu e silivaahea saele,

gai koe gi dee hagaahea gilaadeu.

4 Dugua de gau Moab gu silivaahea saele laa gi nnoho i oodou daha;

gai buibuia gilaadeu mai i tangada e daia gilaadeu gi maakau.”

Gu dai odi de masavaa o tangada e vaivai haia dangada,

gai gu ui de masavaa e oha ai,

gai tangada alasala gu dee maaleva i honga de henua.

5 De nohoanga hodooligi e hagaduu naa i de lodo aloha;

gai dahi mai i de hale o David e noho naa ga hodooligi ai,

gai ia e hai hegau i de muna abodonu.

Ia e ssala naa de hagamodu muna i de heohi

gai e moolau dana hagasula de mee heohi.

6 Gimaadeu gu langona de hagamaolunga o Moab;

ia e kona mmao de hagamaolunga

ma de hagaamua donu huu ia,

ia e hagamaolunga ma de lodo maolunga mmao,

aagai ana muna e tuhi ai donu huu ia ni ngadi muna.

7 Deenei ai, de gau Moab, goodou tangi ssee,

gilaadeu alodahi gi tangi ssee i hiidinga o Moab.

Gilaadeu e tangi ma de hinangalosaa i denga raisin puli o Kir Hareseth,

go hiidinga gilaadeu gu maakulu.

8 Denga veelenga o Heshbon gu mmae;

denga grapevine o Sibmah gu mmae hogi.

Gai dagi o denga huaahenua

gu dagadagahia denga grapevine danuaa hugadoo,

nogo somo laa ma e dae gi Jazer

gai ono laa e tae gi lodo henua.

Olaadeu uli e ssomo ma gu nnui

gai e hulo loo ma e tae gi tai.

9 Gai au e dangi bei de dangi o Jazer,

i hiidinga o de grapevine o Sibmah.

Heshbon, Elealeh,

au e hai gi ssali adu ogu loimada gi ooluu elunga!

De malangilangi o dangada i de lleu o denga huamanu

aama de malangilangi i masavaa o de hagihagi gu dee langona.

10 Gu deai se malangilangi be se lodo danuaa i lodo veelenga iai hua lagolago;

gu deai dangada e daahili aabe hevaalogi i lodo veelengaa grape;

gai gu deai dangada e dagadagahia grape e hai ai uvaini

go hiidinga au gu hai gi tuu de hevaalogi ⌊i de malangilangi⌋.

11 Deenei ai, au gu dangi bei de harp i hiidinga o Moab,

ogu lodo gu dangi i hiidinga o Kir Hareseth.

12 Gai de masavaa o Moab e hano ai gi dono mommee daumaha,

gai ia e hagadalea donu huu ia;

de masavaa oona e hano ai e dalodalo i dono hale dabu,

gai tee maua donu ono mee ne dalodalo ai.

13 Aanei muna a Tagi Maolunga gu tala ai dagodo o Moab i mua. 14 Aagai iainei Tagi Maolunga e hagadaba, “E dolu ange naa ngadau, bei taelodo ngadau o tangada hai hegau hagao, gai de mahamaha o Moab e hagangadi mee ina naa, gai e dee galemu donu de soa ono dangada, gai e sogoisi naa donu huu ono dangada e ola, gai e baageaa.”

17

Muna hagadaemaha i dagodo o Syria ma Israel

1 Muna hagadaemaha i dagodo o Damascus.

“Tilo, Damascus e hai naa ga dee se aduhale,

aagai e oha naa ga se mommee e ngadi dagodo.*

2 Denga aduhale o Aroer e deai naa dangada e nnoho ai,

gai e hai naa ga se mommee niio denga hagabuulingaa ssiibi e daakodo ai,

gai e deai naa donu dangada e haia gi maatagu gilaadeu.

3 Denga aduhale buibui o Ephraim e llilo naa,

Damascus e deai naa sono sauaa e dagi ai;

gai dangada e doe i Syria e bei naa dagodo

o de mahamaha o de gau Israel,

go Tagi o denga hagabuulinga hebagi e hagadaba.

4 De laangi laa gai de mahamaha o Jacob e lilo naa,

gai dono angaanga bedi e bangabanga naa.

5 Gai e bei naa de masavaa a tangada e duuduu ai laa grain,

gai ia ga hagihagi denga hua i dono lima —

gai e bei de masavaa a tangada e ogo ai denga grain gu lava laa i de hagihagi

i de geelonga go Rephaim.

6 Aagai e hanu hua e doe ai,

bei de olive gu hagailiili iho laa ono hua,

gai e lua be dolu hua e doe i denga laa i de ulu,

aabe haa be lima hua i denga laa ange laa,”

go Tagi Maolunga, de Maadua o Israel e hagadaba.

7 De laangi laa gai dangada e tali ange naa de ia ne haia gilaadeu,

ma de daahuli ange naa gi de Ia Dabu o Israel.

8 Ia e dee galo ange naa donu gi denga mommee o ssigidaumaha,

go mee ne hai i luoono lima,

ia e dee daumada naa denga duludulu laagau o Asherah,

ma mommee o ssigidaumaha o mee maanongi,

aana ne hagatuu i luoono lima.

9 De laangi laa gai olaadeu aduhale mmahi, e bei naa mommee o de gau Hiv ma de gau Amor* ne tili laa i hiidinga o de gau Israel; mommee alodahi e ngadi daakodo naa.

10 Goodou gu ngalo de Maadua doodou Ia Hagaola;

goodou tee manadua de Baba ne buibuia goodou.

Deelaa ai, e dee galemu donu doodou doo manu danuaa,

ma denga grapevine ne sigi mai i denga henua gee;

11 gai ga haia naa donu e goe ga ssomo i de laangi laa aau e doo ai,

ma de hai ga loage olaadeu huaala i taiao aau ne doo ai,

gai e deai donu mee e hagihagi ai,

i de laangi o taemaha ma de mmae e dee maua laa gi ieiangi.

12 Hagalaangona adu de hagalongaa o denga huaahenua soa;

olaadeu leo e bei de saamumu o denga beau!

Hagalaangona adu de hellumi o denga huaadangada;

gilaadeu e haganngolo bei tai laumalie!

13 Gai ga hagalongaa naa donu denga huaahenua

bei de haganngolo o denga vai lagolago,

aagai de Maadua e hagasee gilaadeu,

gai gilaadeu e saavini naa ga hulo,

bei denga gili grain i honga mounga, e ilihia laa i de madangi,

ma de mama o de gelegele a de madangi e ili laa ga kave.

14 Tilo, de mee hagamaatagu gu hai i de ahiahi!

Gai i mua de ao de mee, gai gu ui!

Deenei tuuhanga o dangada e gaavee adaadeu mee,

ma hagaoanga o dangada e gaiaadia odaadeu mee.

18

Muna hagadaemaha i dagodo o Ethiopia

1 E vakaa naa de henua iai denga manu llele vaaligiligi,

go de henua i de baasi laa o denga saalingaa vai o Ethiopia,*

2 go gilaadeu e haia gi hulo olaadeu dangada sui laa honga vai

i moni e hai i papyrus.

Goodou hulo, de gau hagailoo kemo,

gi de henua iai de gau lloa ma de maalali olaadeu angaanga,

go de gau hagamaatagu i henua mmao ma de paa mai,

se huaahenua alasala ma de pasa henua gee,

gai delaadeu henua e vaevae i denga saalingaa vai.

3 Goodou dangada alodahi o henua i lalo,

go dangada e nnoho i honga de henua,

de masavaa naa huu e hagaduu age ai de hagailonga i honga de mounga,

gai goodou gu gidee,

gai de masavaa naa huu e ili ai de hanga manu,

gai goodou gu langona.

4 Tagi Maolunga ne hai mai gi de au,

“Au e noho naa ga dee muu ga galo iho ai i dogu mommee noho,

bei de vvela o de laa i de masavaa e dii ai,

ma de mee maluulu i de masavaa hagihagi e hagavvela laa.”

5 Gai go mua de hagihagi, i de masavaa e malili ai denga huaala ga odi

gai denga huaala gu ni grape lleu,

gai ia e velevele naa denga laa vaaligiligi i de naivi,

ma de duuduu ga aau gee denga laa gu lloa laa.

6 Gai angaanga o denga daane hebagi e gaavange naa gi denga manu llele i honga de mounga,

ma denga manu dolodolo i honga de henua.

Denga manu llele e gai naa olaadeu kano i de masavaa mahanahana,

denga manu lodo henua e gaimee ai naa i de masavaa hagamagalili.

7 De masavaa laa gai denga mee ngadi gaavange e gaamai naa gi Tagi o denga hagabuulinga hebagi

mai i daho de gau lloa ma de malali olaadeu angaanga,

ma mai i daho de gau hagamaatagu i henua mmao ma de paa mai,

go de huaahenua mmahi ma de hagadee kii ina denga henua,

gai delaadeu henua e vaevae i denga saalingaa vai —

gilaadeu e loomai naa gi de mounga go Zion,

go de mommee iai laa de ingoo o Tagi o denga hagabuulinga hebagi.

19

Muna hagadaemaha i dagodo o Egypt

1 Muna hagadaemaha i dagodo o Egypt.

Tilo, Tagi Maolunga e gage i honga dahi giliiga gemo,

gai ia e humai naa gi Egypt.

Denga diinonga o Egypt e bolebole naa i mada luoono mada,

gai dangada o Egypt e manavasaa naa olaadeu lodo.*

2 “Au e hai naa de gau Egypt gi hagadau hebagi:

dahi dangada e hebagi ange naa gi dono daina,

dahi dangada e hebagi ange naa gi tangada e baa ange gi de ia,

dahi aduhale e hebagi ange gi de aduhale ange laa,

dahi nohoanga hodooligi e hebagi ange gi de nohoanga hodooligi ange laa.

3 De gau Egypt e baageaa naa olaadeu lodo,

gai au e hai naa gi dee ssula alaadeu hagatau;

gilaadeu e ssala naa de bale mai i daho denga diinonga ma hagasaalunga o de gau maakau,

ma denga hilohilo ma eidu aama gilaadeu e pasa ange gi denga hagasaalunga.

4 Au e dugu ange naa de gau Egypt gi dahi dagi e vaivai haia laa dangada

gai dahi hodooligi hagamaatagu e dagi naa gilaadeu,”

go de Ia Aamua, Tagi o denga hagabuulinga hebagi e hagadaba.

5 Denga vai o Nile e masa naa,

gai lo te vai laa e masa bagubagu naa.

6 Gai ono aasanga e pilo naa;

denga saalingaa vai o Egypt e maamasa naa.

Denga aalege ma helii i kilaa e mmae naa,

7 aama denga manu ssomo e doo i luu baasi de Nile,

ma manu i de gabugabu o de Nile.

Veelenga alodahi i luu baasi o de Nile

e mmae naa ga ilihia saele.

8 Denga daane haangoda e tangi naa ma de hinangalosaa,

dangada alodahi e haangoda i lo te saalingaa vai go Nile;

ma gilaadeu e magaa tae i honga de vai

e mmade ange naa olaadeu aalanga.

9 Dangada e haia malo i denga flax

ma gilaadeu e laangaa denga malo tea e deai naa selaadeu tali.

10 Dangada e laangaa malo e lodo baageaa naa;

gai de gau hai hegau alodahi e manavasaa naa.

11 Denga dagi o Zoan ni dangada donu ssenga;

de gau heiangi e balea ange hagasaele a Pharaoh,

ni ngadi hagasaele alaadeu e bale ange ai ia.

Gai dee hee ai naa doodou hai e maua ai i de hai ange gi Pharaoh,

“Au go dahi daane heiangi,

go dahi daane hai hegau o denga hodooligi madagidagi”?

12 Gai i hee iai oo daane heiangi iainei?

Gilaadeu gi hagaagona adu ma de hai gi iloo e goe

mee a Tagi o denga hagabuulinga hebagi

gu hagamodu e hai baasi ange ai gi Egypt.

13 Denga dagi o Zoan ni dangada donu ssenga,

gai dagi o Memphis* gu hagasengalia;

go gilaadeu duludulu o dangada,

aagai gilaadeu gu dagi gee Egypt.

14 Tagi Maolunga gu gaavange

de hagasaalunga e haia laa gilaadeu gi ssenga ange;

gilaadeu gu hai Egypt gi bei dagodo o tangada senga

e ssee saele laa i lodo ono hagalueia.

15 Egypt gu deai ana mee e maua i de hai;

go de biho be go ssugi,

go de lau o de palm be go de aalege gu ni ngadi mee.

16 De masavaa laa gai de gau Egypt e bei naa dagodo o denga haahine. Gilaadeu e bolebole naa ma de maatagu i de hagaabo de lima o Tagi o denga hagabuulinga hebagi e hai baasi ange ai gi gilaadeu. 17 Gai de henua o Judah e hai naa ga maatagu de gau Egypt. Dangada alodahi e langona dagodo o Judah e maatagu naa, i hiidinga mee a Tagi o denga hagabuulinga hebagi gu hagatau e hai baasi ange gi gilaadeu.

18 De laangi laa gai e lima aduhale o Egypt e pasa i muna Canaan, ma de hagaheloongoi ange gi Tagi o denga hagabuulinga hebagi. Dahi aduhale laa e hagaingoo ange naa go de Aduhale o de Oha.†

19 De laangi laa gai e dahi naa mommee o ssigidaumaha ange gi Tagi Maolunga i Egypt, ma dahi mee e hagamaanadu ai Tagi Maolunga i de ngaadonga o de henua. 20 Gai de mee laa se hagailonga gai se mee e tala ai dagodo o Tagi o denga hagabuulinga hebagi i de henua go Egypt. Gai de masavaa naa huu olaadeu e tangi ange ai gi Tagi Maolunga i hiidinga delaadeu vaivai haia, gai ia e gaamai naa dahi gi balea ange ma de hagaola gilaadeu. 21 Gai Tagi Maolunga e hai naa gi iloo e de gau Egypt ono dagodo, gai gilaadeu e iloo naa Tagi Maolunga i de laangi laa. Gilaadeu e daumaha naa ma de hai denga sigidaumaha dudu ma sigidaumaha o grain; gilaadeu e hagatoo donu ange naa gi Tagi Maolunga ma de hagassula alaadeu hagatoo donu. 22 Gai Tagi Maolunga e gaamai naa dahi mee hagamaakau gi Egypt; ia e hagammae naa gilaadeu ga lava ga hagaieiangi gilaadeu. Gai gilaadeu e aahe mai naa gi Tagi Maolunga, gai ia ga basa ange gi alaadeu dangidangi ga hagaieiangi gilaadeu.

23 De masavaa laa gai e dahi haiava laumalie e humai naa i Egypt ga hano gi Assyria. De gau Assyria e loomai gi Egypt, gai de gau Egypt e hulo gi Assyria. Gai de gau Assyria ma de gau Egypt e hagabuni naa ga daumaha. 24 De masavaa laa gai Israel e hai naa go togodolu, madali Egypt ma Assyria, gai e hai naa ga se manuuia niio henua i lalo. 25 Gai Tagi o denga hagabuulinga hebagi gu hagamanuuia naa gilaadeu, ga hai ange, “E manuuia ogu dangada go de gau Egypt, ma de gau Assyria aagu ne hai laa i luoogu lima donu, aama de gau Israel, dogu boolonga.”

20

Muna hagadaemaha i dagodo o Egypt ma Ethiopia

1 De ngadau a Sargon de hodooligi o Assyria, ne hai ai gi humai tagi o denga daane hebagi, gi hebagi ange ma de hagadee kii de aduhale go Ashdod — 2 de masavaa laa gai Tagi Maolunga ne hai ange gi Isaiah tama daane a Amoz, “Hagauia oo malo daladala ma oo mee vae.” Gai Isaiah ne hai ga bei muna laa, ia ne gilisau ma de aau ono mee vae ga hano saele ai.

3 Gai Tagi Maolunga ne hagadaba, “Gai e bei de hai o dogu dangada hai hegau go Isaiah e gilisau ai laa ma teai ono mee vae ga hano saele ai i e dolu ngadau, e hai ai dahi hagailonga ma de mee hagalele mouli ange gi Egypt ma Ethiopia, 4 gai e bei ai hogi, de hodooligi o Assyria e aau gee naa malo ma mee vae o de gau Egypt, ma de gau Ethiopia ga kave gilaadeu gi olaadeu henua, gai dae o denga gauligi ma de gau maatua e hai naa ga ssula mai — e hagadogaa ai Egypt. 5 Gai dangada e tali hagalodolodo ange gi Ethiopia ma de tuhi Egypt e maatagu naa ma de dookaa. 6 De laangi laa gai dangada e nnoho i tagudai e hagataba naa, ‘Kalo ange diiloo mee gu hai ange gi dangada adaadeu ne tali ange laa aagena, ma de hulo gi olaadeu daha e kave ai de bale, ma de hai gi ola gidaadeu mai i de hodooligi o Assyria! Gai dee hee ai naa taadeu hai e ola ai?’ ”

21

De oha o Babylon

1 Muna hagadaemaha i dagodo o de Vao i gaogao Tai.

Dahi hagadaumee e humai naa i de vao,

ma mai i dahi henua hagamaatagu,

bei denga sio e ssau mai laa i de Negev.

2 Dahi midi hagaduasala ne hagaago mai gi de au:

tangada adi longo e hagabaubau dangada,

tangada e gaavee goloa e kave goloa e maua i de hebagi.

Elam, hanage oohaa! Media, duuli ina luu baasi!

Au e hai naa gi tuu hagaduasala alodahi.

3 Deenei ai, au gu kona mmao dogu manavasaa ma de mmae,

au gu mmae, bei de hine gu hai laa ono hagalangona;

au gu ino gi lalo i hiidinga o agu mee gu langona,

ma de madagu i agu mee gu gidee.

4 Ogu lodo gu manavasaa,

gai au gu bolebole i dogu madagu;

de maalama aagu e tali laa

gu sui ma gu se mee hagamadagu mai gi de au.

5 Gilaadeu gu hagadabena denga deebele,

gilaadeu gu hhola mee e nnoho ai dangada,

gilaadeu gu gaimee ma de unu!

Denga dagi, goodou hiihidi age,

hagalollolo ina denga mee hungihungi!

6 Gai de Ia Aamua laa ne hai mai gi de au,

“Hannoo haia dahi dangada gi duu gi dagitilo,

gai ia gi hagailoo ina mee aana e gidee.

7 De masavaa naa huu aana e gidee ai denga hada hebagi

ma denga hagabuulingaa hoosa,

ma gilaadeu e kage i honga donkey,

ma gilaadeu e kage i honga gamelo,

gai ia gi kana ange gi dagidiiloo,

ia gi kana ange gi dagidiiloo.”

8 Gai tangada dagitilo ne oo ga hagadaba,

“Dogu dangada aamua, laangi alodahi, gai au e duu i de mommee dagitilo;

boo alodahi gai au e duu i dogu mommee.

9 Tilo, hanu dangada e kage i honga hoosa gu loomai,

gai denga hoosa e hagatau dagilua.”

Gai tangada dagitilo ne basa ange,

“Babylon gu maoha, Babylon gu maoha!

Denga diinonga alodahi o olaadeu maadua

gu maoha ma gu daakodo i honga de gelegele.” *

10 Ogu dangada gu dagadagahia ma de nonu

i de mommee hili huamanu,

au e hagailoo adu gi goodou agu muna gu langona

mai i daho Tagi o denga hagabuulinga hebagi, de Maadua o Israel.

Muna hagadaemaha i dagodo o Edom

11 Muna hagadaemaha i dagodo o Dumah.*

Dahi dangada e oo mai i Seir, ma e hai mai,

“Tangada dagitilo, go aahee maa e ao ai de mee?

Tangada dagitilo, go aahee maa e ao ai de mee?”

12 Gai tangada dagitilo ne hai ange,

“Gu baa ange donu gi de ao de mee,

gai de boo e dae mai naa donu hogi.

Noo koe e lodo e ssili, gai koe siilia;

ahe mai ange siilia!”

Muna hagadaemaha i dagodo o Arabia

13 Muna hagadaemaha i dagodo o Arabia.

Goodou de gau Dedan e hagadaga saele laa,

goodou e nnoho i de vao o Arabia i de boo.

14 Dangada e nnoho i de henua go Tema,

goodou gaamai vai e unu gilaadeu e hieunu,

ma pelaoaa e gaimee ai gilaadeu e silivaahea saele.

15 Gilaadeu e saavini ga hulo gee i de gadilaasa,

ma mai i de gadilaasa gu dada mai laa e daa ai gilaadeu gi maakau,

ma mai i de mee hholu e tili ai laa tao,

aama mai i de hebagi hagamaatagu.

16 Gai de Ia Aamua ne hai mai gi de au, “Dahi ngadau nei, bei de hai e dau ai laa de ngadau e hagahai hegau ai tangada, gai de mahamaha o Kedar e lilo naa hogi. 17 Gai denga daane e dilia mee hholu e ola laa, go denga daane hebagi o Kedar e sogoisi naa donu.” Go Tagi Maolunga de Maadua o Israel e hagadaba.

22

Muna hagadaemaha i dagodo o Jerusalem

1 Muna hagadaemaha i dagodo o de Geelonga o Midi Hagaago.

Ni aha gu hai naa,

gai goodou alodahi ga kage age ai gi tua denga hale?

2 De aduhale hagalongaa,

koe se aduhale hakoso e hai ai daonga hagalongaa?

Oo dangada maakau tee daia i de gadilaasa,

aabe ne maakau i de hebagi.

3 Oo dagi alodahi gu odi i de saavini ma gu hulo,

gilaadeu ne booboogia gai teai donu mee hholu alaadeu ne tili.

Goodou alodahi ne booboogia laa gu noonoodia,

e dee galemu donu doodou saavini ga mmao gee i de hagadaumee.

4 Deenei ai, au e hagadaba, “Goodou hulo gee mai i ogu daha;

dugua donu huu au gi dangi see.

Aude hagaaneane ina mai au,

i dogu dangi i de oohaa o de aduhale o ogu dangada.”

5 De Ia Aamua, Tagi o denga hagabuulinga hebagi

gu hagadabena dahi laangi hagalongaa,

ma de hagadee kii aama de hagamaatagu,

i lo te Geelonga o Midi Hagaago ange,

se laangi e oha ai de buibui o de aduhale,

ma de oo ai o dangada i lodo mounga.

6 Denga daane hebagi o Elam e hagauda mee hhao dao o de mee hholu,

gilaadeu e loomai madali denga hada hebagi ma hoosa;

Kir gu dada mai de mee hungihungi.

7 Oo geelonga hhua lagolago gu hoohonu i denga hada hebagi,

gai denga daane e kage i honga hoosa e duuli naa denga haitoga o de aduhale;

8 denga buibui o Judah gu aau gee naa.

De laangi laa gai koe e tali hagalodolodo ange naa

gi denga goloa hebagi i de Hale i Lodo Henua,

9 gai goodou ne gidee hogi bolo gu lagolago mommee maoha

i de buibui o de Aduhale o David.

Goodou ne hhao denga vai

i lo te mommee hao vai e mua gi lalo.

10 Goodou ne dau denga hale i Jerusalem

gai ne oha iho denga hale e hagamakaga ai de buibui.

11 Goodou ne geli dahi valavala i magavaa luu buibui

moo denga vai mai i de Vai Duai,

aagai goodou tee anga ange donu gi de ia ne haia de mee nei;

goodou tee hagadubu hogi de ia ne hagatau ina de hegau nei madagidagi loo.

12 Gai de Ia Aamua, Tagi o denga hagabuulinga hebagi

ne hagahi naa goodou i de laangi laa

gi tangi ma de tangi see

ma de dahi gi malali oodou biho,

aama de kahu i malo daladala.

13 Aagai tilo, goodou e daonga i de malangilangi ma de hagalongaa,

goodou e daa naa denga kaau ma ssiibi ga gai ma de unu uvaini.

Goodou e hagataba, “Gidaadeu ga gaimee ma de unu uvaini,

go hiidinga daiao gai gidaadeu e maakau!” *

14 Gai de Ia Aamua, Tagi o denga hagabuulinga hebagi ne tala mai de mee nei gi langona e au: “Ni muna abodonu, au e dee degi adu donu gi goodou i de baubau nei, ga dae ai gi doodou maakau,” go de Ia Aamua, Tagi o denga hagabuulinga hebagi e hagadaba.

15 De Ia Aamua, Tagi o denga hagabuulinga hebagi ne hai mai:

“Hannoo daalaa ange muna nei gi Shebna,

taane e diiloo ange de hale o de hodooligi:

16 Ni aha aau e hai naa i kinei,

gai goai ne gaavadu gi de goe ssauaa

e tuu ai dahi daanunga moou i kinei,

ma de hoda ai dahi daanunga i de mommee maolunga i lo te baba?

17 Tilo, Tagi Maolunga gu dai poo naa goe ga maga, e taane mmahi.

18 Ia e kumi naa goe ga hagamoe be se buu

ga maga gi dahi henua laumalie.

Gai koe e magau naa i kilaa,

gai oo hada hebagi mahamaha e kave naa hogi gi kilaa —

koe gu hagadogaa de hale o doo dangada aamua.

19 Au e aau gee naa goe i dau hegau, ma doo duulanga maolunga.

20 De masavaa laa gai au e hagahi naa dogu dangada hai hegau go Eliakim tama daane a Hilkiah, 21 ga hakahu ia i doo malo laa daha ma de nnoa dono ungaalodo i doo mee nnoa ungaalodo. Gai au e gaavange naa gi de ia doo duulanga ma doo sauaa. Gai ia e hai naa go tamana o dangada o Jerusalem ma Judah. 22 Au e hagauda ange naa gi honga dono eu de gii o de hale o David; gai dana mee e hhuge e deai donu e maua i de pono, gai dana mee e pono e deai donu e maua i de hhuge.* 23 Au e hagamakaga naa dono duulanga bei de neele gu tugi laa ma gu hagamakaga, gai ia e hagamahamaha naa de ingoo o dono huaabodu. 24 Gilaadeu e hagauda ange naa gi de ia de mahamaha alodahi e huahua ai i dono huaabodu; go denga aamuli ma hagadiilinga, ma denga gumedi vaaligiligi alodahi, mai i denga ubu ga dae ai loo gi denga ssaa hao vai.

25 E hagadaba Tagi o denga hagabuulinga hebagi: De laangi laa gai de laagau hagamakaga gu tugi laa ma gu makaga e mounu mai naa; gai e tuu naa ga doo, gai de mee e hagalau ange laa aagena e doo iho naa.” Go Tagi Maolunga e hagadaba.

23

Muna hagadaemaha i dagodo o Tyre

1 Muna hagadaemaha i dagodo o Tyre.

Denga vaga o Tarshish, goodou tangi see!

Go hiidinga Tyre gu maoha ma gu ngadi dagodo,

gu deai donu se hale be se ava i kilaa.

Gai ne hagailoo mai gi gilaadeu mee nei

i de henua go Cyprus.*

2 Dangada e nnoho i tagudai, goodou nnoho ma gi dee mmuu,

gai goodou de gau hagao mee o Sidon,

go dangada e hulo saele i de moana gu hai goodou ma gu lava.

3 Gai go honga denga dai nnui

e loomai ai oodou grain o Shihor;*

mee ne hagihagi i gaogao o Nile gu hagadanuaa ai a Tyre,

gai gu hai ai de mommee hagao mee o denga huaahenua.

4 Sidon, de aduhale buibui makaga i gaogao tai, koe gu dogaa,

go hiidinga tai gu hagadaba:

“Au tee hai hanu hagalangona aabe ne haanau;

au tee haele hogi hanu dama daane aabe ni damaa hine.”

5 De masavaa e dae ai de longo gi Egypt

gai dangada e manavasaa naa i hiidinga longo o Tyre.

6 Hagadae adu gi Tarshish;

dangada e nnoho i tagudai, goodou tangi see!

7 E aha, e dee deenei doodou aduhale e malangilangi ai laa,

se aduhale duai, gai gu dagodo mai huu madagidagi,

gai luoono vae gu kave ia

gi nnoho i denga henua mmao?

8 Goai ne haia de hagatau e hai baasi ange ai gi Tyre,

go de aduhale hodooligi laa,

ono gau hagao mee go dagi o de henua,

gai ni dangada hagadubulia i henua i lalo?

9 De hagatau nei nii Tagi o denga hagabuulinga hebagi

gai ia ga oha ai de mahamaha alodahi

o Tyre e hagamaolunga ai laa,

ma de hai gi hagangadi mee ina gilaadeu alodahi

e hagadubulia laa i henua i lalo.

10 Dangada o Tarshish, hagadohu ina

honga doodou henua bei dagodo o de Nile,

gu deai donu dangada e daohia goodou.

11 Tagi Maolunga gu haalo dono lima gi honga tai,

ia gu hagangalungalue denga nohoanga hodooligi;

ia gu hagadaba bolo e oha Phoenicia,†

ma ono mommee buibui makaga.

12 Ia ne hagadaba, “Koe gu dee ahe ange naa donu e malangilangi,

tamaa hine o Sidon, koe gu haia gi de mahi.

Hidi age hannoo gi Cyprus;‡

gai koe e dee gidee naa donu dahi hagamaabunga i kilaa.”

13 Galo ange diiloo dagodo o de henua o de gau Babylon;

deenei de huaadangada nogo deai laa.

De gau Assyria ne hai de henua gi se mommee

e nnoho ai denga manu lodo henua;

gilaadeu ne hagatuu denga mee ne hagatuu e oha ai,

gilaadeu ne oha ga maoha ono hale maolunga.§

14 Denga vaga o Tarshish, goodou tangi see,

i hiidinga doodou mommee buibui makaga gu maoha!

15 De masavaa laa gai dangada e ngalo naa Tyre i e madahidu ngadau, go ngadau o dahi e hodooligi ai. Aagai ga odi ange naa huu de madahidu ngadau, gai Tyre e hai naa ga bei muna o taahili o de hine hai be se manu:

16 “De hine hai be se manu gu hagangalo laa,

gaavee dahi harp mage seesee saele ai i lo te aduhale.

Daalea gi danuaa dau harp, ma de daahili i denga daahili lagolago,

gi manadua ai e dangada goe.”

17 Gai ga odi ange naa huu de madahidu ngadau, gai Tagi Maolunga e ahe ange ga abodonu ange gi Tyre. Gai Tyre e ahe ange naa ga hagao mee, gai ia ga hai hegau naa bei de hine hai be se manu, madali denga nohoanga hodooligi alodahi o henua i lalo. 18 Gai ana mee e mau ai ma dono hagaoanga e vvae ange naa gi Tagi Maolunga. Tyre e dee maua naa i de hagabudu e doange dono lava. Gai ana mee e maua e gaavange naa e gaimee ai ma de kahu ai gilaadeu e nnoho i mada luu mada o Tagi Maolunga.

24

De hagaduasala o henua i lalo

1 Tilo, Tagi Maolunga e oha naa henua i lalo

ga hai gi se mommee e ngadi dagodo;

ia e oha naa ono elunga

ga hai gi mavaevae saele dangada iai.

2 Gai e dagodo daudahi naa donu:

tangada haimeedabu e bei naa dangada,

tangada aamua e bei naa tangada hai hegau,

de haahine aamua e bei naa de hine hai hegau,

tangada hagao goloa e bei naa tangada e hagao ina goloa,

tangada e gaavee sseene e bei naa tangada e gaavange sseene gi de ia,

tangada e muli e bei naa tangada oona e muli ange aagena.

3 Henua i lalo e oha naa ga ngadi dagodo

ma de gaavee mee alodahi iai,

go Tagi Maolunga e hagadaba.

4 De henua e mmasa naa ga mmae mee iai,

henua i lalo alodahi e ngadi dagodo naa ma de mmae mee ia,

gai de gau aamua o de henua e deai naa olaadeu mahi.

5 Dangada gu hai gi hakino gee henua i lalo,

gilaadeu tee daudali i denga hainga,

gilaadeu gu hagahaisala mee gu lava i de hagasauaa,

ma de oha de hagatoo donu hagaheloongoi dee ngado mai laa.

6 Deelaa ai, de malaia gu hagadohu henua i lalo,

gai dangada iai gu hagaduasala i hiidinga o olaadeu haisala.

Deelaa ai, dangada e nnoho i henua i lalo gu dudu i de ahi,

gai gu sogoisi donu huu dangada e doe.

7 Gu dai deai donu uvaini hoou, denga grapevine gu maakau;

gai dangada alodahi nogo malangilangi laa gu tangi.

8 Gai gu tuu de malangilangi ma de hagadangidangi i denga tambourine;

gu tuu hagalongaa o dangada e haia daonga,

gu dee hagadangidangi i denga harp ma de malangilangi.

9 Gilaadeu gu dee daahili i delaadeu unu uvaini;

denga mee mmahi gu mmala i de unu.

10 De aduhale gu maoha ma gu dagodo;

haitoga o denga hale alodahi gu hagamakaga gi deai dangada e ulu ai.

11 Dangada e hagabuni i honga denga haiava ma e tangi i teai uvaini;

de malangilangi alodahi gu sui ma gu se lodo baubau,

gai de lodo danuaa alodahi gu dee maleva i henua i lalo.

12 De aduhale gu maoha ma gu ngadi dagodo,

ono haitoga gu maoha ma e daakodo ai.

13 De masavaa naa huu e hai ai mee nei

i honga de henua ma daho dangada,

gai de henua gu bei de olive

gu lava laa i de luuluu ma gu malili ono hua,

ma de grape gu sogoisi laa hua e doe ai

i dua de masavaa o de hagihagi.

14 Gai dangada e doe e oo naa

ga daahili ma de malangilangi.

Gilaadeu i de baasi ange gi tai

e tuhi naa de maolunga o Tagi Maolunga.

15 Deenei ai, hagamahamaha ina Tagi Maolunga i baasi dua;

denga modu i honga tai, goodou duuhia de ingoo o Tagi Maolunga, de Maadua o Israel.

16 Gimaadeu gu langona de leo o taahili mai i luu bido o henua i lalo:

“Hagamahamaha ina de Ia Heohi laa!”

Aagai au ne hagadaba, “Au gu hagadaga mai!

Au gu hagadaga mai! Gu vakaa loo au!

De gau hadu muna e duudagi de hagabaubau!

Gilaadeu e hagadaga ange donu de hagabaubau.”

17 Dangada o henua i lalo,

de mee hagamadagu, ma geelonga, ma ssele gu paba adu gi goodou.

18 Be goai e savini ga hano i dana langona de dae mai o de mee hagamaatagu,

e doo ange naa gi lo te geelonga;

gai be goai e gage age i lo te geelonga,

e doo ange naa gi lo te sele.

Denga abaaba o de langi gu maahuge,

gai denga dagelo o henua i lalo gu ngalungaalue.

19 Henua i lalo gu odi i de maoha,

henua i lalo gu mahanga lua;

henua i lalo gu kona donu de ngalungalue.

20 Henua i lalo gu bei tangada senga,

gai gu singasinga saele i de madangi bei de baasi hale;

gai gu kona taemaha i ono baubau ma dono hagamanege,

gai gu baguu — gu dee maua donu gi duu age ange.

21 De laangi laa gai Tagi Maolunga e hagaduasala naa

denga dagi maolunga o lo te langi i lunga

ma denga hodooligi o henua i lalo.

22 Gilaadeu alodahi e dagi mai naa

bei dagodo o dangada gu hhao gi lo te geelonga;

gilaadeu e tili ange naa gi lo te hale pono

gai dua naa huu hanu laangi lagolago,

gai gilaadeu e hagaduasala.

23 De masavaa laa gai de maasina e senga ange naa,

gai de laa e dogaa naa,

go hiidinga Tagi o denga hagabuulinga hebagi e hodooligi naa

i honga de mounga go Zion aama Jerusalem,

gai ia e hagamahamaha naa i madamada o denga daane maatua o Jerusalem.

25

Taahili tuhi ange gi Tagi Maolunga

1 Tagi Maolunga, go koe dogu Maadua;

au e hagaamua goe ma de tuhi doo ingoo;

koe gu hai denga mee hagalele mouli,

ma mee aau gu hagatau e hai madagidagi loo,

i hiidinga koe e hai hegau i de mee abodonu ma de heohi.

2 Koe gu hai de aduhale ma gu se hagabuudungaa gainga,

gai de aduhale buibui gu se mommee maoha,

denga hale buibui makaga o de gau henua gee gu deai donu,

gai e dee ahe ange naa donu e hagatuu age ange.

3 Deenei ai, denga huaadangada mmahi e hagadubu naa goe;

gai denga aduhale o denga huaahenua e vaivai haia dangada e maatagu naa i de goe.

4 Go koe de mommee mmuni o de gau hagaau aloha,

gai go de mommee mmuni o dangada e duasala laa;

koe se buibui i de masavaa o de madangi mmahi,

gai go de malu i de masavaa e mmahi ai de laa.

Go hiidinga manava o de gau e vaivai haia dangada

e bei de madangi e dau laa i dahi buibui,

5 gai e bei de hagavvela o de laa i de vao.

Koe e hai gi dee langona leo o de gau henua gee;

taahili a de gau e vaivai haia dangada gu dee langona,

bei de haoli a de hagausinga de vvela o de laa.

Taonga ange gi denga huaahenua alodahi

6 Gai Tagi o denga hagabuulinga hebagi

e hagadabena naa i honga de mounga nei

dahi daonga i gai mammami

ange gi denga huaadangada alodahi,

se daonga e hai i uvaini gu doange i ngadau lagolago —

ma giidagi moomuna ma uvaini danuaa hugadoo.

7 Gai go honga de mounga nei a Tagi Maolunga e aau gee ai

de mee e haolia denga huaadangada alodahi,

go de mee e haolia denga huaahenua alodahi.

8 Ia e hai naa gi deai se magau ga hano ai.

De Ia Aamua go Iahweh e ssolo naa loimada i ganomada alodahi;

ia e kave gee naa de hagadogaa o ono dangada mai i henua i lalo alodahi.*

Go Tagi Maolunga e hagadaba.

9 De laangi laa gai gilaadeu e hagataba naa,

“Tilo, deenei donu taadeu Maadua;

gidaadeu ne tali ange ia gi hagaola ina gilaadeu.

Deenei Tagi Maolunga adaadeu ne hagadonusia laa;

gidaadeu ga malangilangi ma de lodo danuaa i dana hagaola.”

10 De lima mmahi o Tagi Maolunga e buibui de mounga nei,

aagai ia e dagadagahi naa Moab gi lalo luoono vae,

bei denga lau helii mmasa e dagadagahia laa gi lodo duudae.*

11 Gai Moab e haalo ange naa luoono lima i de masavaa laa

bei de haalo a tangada luoono lima e kau.

Gai de Maadua e kave gee naa mee olaadeu e hagamaolunga ai laa

ma de hai gi deai haigamaiana hegau e hai i olaadeu lima.

12 Gai de Maadua e oha naa doo buibui makaga

ga hai gi baguu gi honga de gelegele,

ga dagodo ai i lodo gelegele.

26

Dahi daahili tuhi

1 De laangi laa gai dangada e hua naa taahili nei i de henua o Judah:

Demaadeu aduhale e makaga;

de Maadua ne hagatuu ono buibui ma ono mee hagamakaga e hagaola ai.

2 Huugea haitoga o de aduhale,

e ulu mai ai de huaahenua heohi,

go de huaahenua e hai hegau i de muna abodonu.

3 Koe e hai gi nnoho paba gilaadeu alodahi

e maanadu goe i olaadeu lodo,

i hiidinga gilaadeu e hagadonusia goe.

4 Goodou hagadonusia Tagi Maolunga ga hano ai,

i hiidinga Iahweh, Tagi Maolunga, go de Baba makaga e dee ngado mai.

5 Ia gu hagamaolalo gilaadeu e nnoho i de mommee maolunga,

ma de hai gi maolalo de aduhale maolunga;

ia e oha iho naa ga hai gi dagodo i honga de gelegele,

ma de maga iho gi lo te gelegele.

6 Vae o dangada e dagadagahi naa gi lalo —

go vae o dangada e duasala

ma vae o de gau hagaau aloha.

7 De haiava o tangada heohi e soe;

gai koe e hai naa gi soe de haiava o tangada heohi.

8 Tagi Maolunga, de masavaa omaadeu e daudali ai i au muna gu hagamodu,

gai go koe donu demaadeu tali.

Gai demaadeu mee e llodo mmao ai

go de hagadeledele danuaa o doo ingoo.

9 Ogu lodo e maanadu donu huu goe i de boo,

gai dogu hagasaalunga e oho boo e ssala goe.

De masavaa aau e hagamodu ai muna i henua i lalo,

gai dangada e nnoho i henua i lalo gu iloo e gilaadeu de mee heohi.

10 Gai ga abodonu ange naa donu dangada gi de gau baubau,

gai gilaadeu e dee maua donu i de ago de mee heohi;

gai ga nnoho naa donu gilaadeu i de henua o olaadeu e heohi,

gai gilaadeu e duudagi donu de hai hegau i de baubau,

gilaadeu e dee anga ange donu gi de maolunga o Tagi Maolunga.

11 Tagi Maolunga, doo lima gu hagaabo

aagai gilaadeu e dee gidee.

Haia gi gidee e gilaadeu doo lodo mmahi i hiidinga o oo dangada, ma de hai gilaadeu gi dookaa;

haia de ahi gu baba ange laa gi oo hagadaumee gi duungia gilaadeu.*

12 Tagi Maolunga, koe gu hai gi nnoho paba gimaadeu;

gai go koe gu hagassula mee alodahi amaadeu gu hai.

13 Tagi Maolunga, demaadeu Maadua, gu hanu ange donu ne dagina gimaadeu,

aagai go koe donu huu amaadeu e hagadubu.

14 Gilaadeu gu maakau iainei, gu dee mouli ange;

olaadeu hagasaalunga gu dee mouli age ange.

Koe ne hagaduasala gilaadeu ma de hagallilo gilaadeu,

koe gu hai gi deai olaadeu hagamaanadu.

15 Tagi Maolunga, koe e hai ma gu kii ange de laumalie de huaahenua,

koe e hai ma gu kii ange de laumalie age de huaahenua.

Koe gu hagamahamaha goe i daho dangada;

koe gu hagatolo gi daha goinga alodahi o de henua.

16 Tagi Maolunga, gilaadeu ne ssala goe i delaadeu duasala;

dau masavaa ne haele ai gilaadeu,

gai gilaadeu ne dalodalo adu gi de goe.*

17 Tagi Maolunga, omaadeu dagodo i mada luoo mada

e bei dagodo o de hine hai dama gu dai haanau laa,

i dono masavaa e mmae ma de dangi i de hai ono hagalangona.

18 Gimaadeu ne hai tama, ma de mmae i omaadeu hagalangona,

aagai ni ngadi madangi donu huu amaadeu ne haanau.

Gimaadeu tee maua i de hagaola henua i lalo,

gai dangada e nnoho i henua i lalo tee hagadee kii ina donu.

19 De gau maakau e mouli age naa;

olaadeu angaanga e hiihidi age naa.

Goodou denga angaanga i lodo daanunga,

hiihidi age daahili i doodou malangilangi.

Go hiidinga oodou mouli hoou

e bei de mee suungia i taiao,

gai de gelegele e hagaahe age naa

denga hagasaalunga o de gau maakau.*

20 Ogu dangada, goodou hulo ulu gi lodo oodou aabi,

ma gi bonodia ange oodou haitoga,

ga mmuni ai i dahi masavaa bodobodo,

ga dae ai gi de ui de masavaa o de bole.

21 Tilo, Tagi Maolunga gu dai sao mai naa i dono mommee

e hagaduasala dangada o henua i lalo i hiidinga olaadeu baubau;

gai gilaadeu gu daia laa ma gu maakau

e gidee mai naa i henua i lalo;

henua i lalo gu dee maua i de hagammuni

ana dangada ne daa ga maakau.

27

De hagaola o Israel

1 De laangi laa gai Tagi Maolunga e hagaduasala naa

i dana gadilaasa hagamaatagu ma de laumalie aama de mmahi,

de Leviathan, go de labodo e tolo laa,

de Leviathan, go de labodo e haganigo laa;

ia e daa naa ga magau de manu laumalie o de moana.*

2 De laangi laa, gai goodou daahili

i dagodo o dahi veelengaa grape hagamalangilangi laa.

3 “Go au donu, Tagi Maolunga, e diiloo ange de veelenga laa;

au e hagamaluulu i vai i masavaa alodahi.

Gai au e hagaloosi ange i de boo ma de laangi,

gi dee humai ai dahi dangada gi vaivai haia.

4 Gai au e dee lili ai naa donu.

Mee naa gi hanu manu daladala ma manu duiduia e hai baasi mai gi de au!

Gai au ga hebagi ange gi gilaadeu;

ga dudu mee nei alodahi i de ahi.

5 Gai noo gilaadeu e llodo e hai au go delaadeu buibui,

gai gilaadeu gi hagadanuaa mai gi de au,

gilaadeu gi hagadanuaa mai gi de au.”

6 Gai Jacob e ssomo mai naa ono aga i laangi e loomai,

gai Israel e loage naa ono laa ma ono huaala,

ga loage ono hua ga hhao henua i lalo alodahi.

7 E aha, de Maadua ne hagaili laa ia,

bei dana hai ne hagaili ai dangada ne hagailiilia ia?

Aabe ne daa gilaadeu ga magau,

bei de daa ga maakau o dangada ne daia gilaadeu ga maakau?

8 Koe se hagabau donu dau alualu* gilaadeu gi hulo gi dahi henua gee —

ia ne busi gilaadeu gi hulo gee i de madangi o dono ngudu,

bei de laangi e ssau mai ai de madangi i dua.

9 Deenei de hai e degi ange ai gi baubau o Jacob;

gai deenei de hai e aau gee ai ono haisala alodahi:

i de masavaa aana e oha ai denga hadu alodahi

o denga mommee o ssigidaumaha ga hai gu bei lehu,

gu deai donu duludulu laagau o Asherah e doe,

aabe ni mommee o ssigidaumaha o mee maanongi e tuu.*

10 De aduhale buibui gu ngadi dagodo,

gu deai e nnoho ai, bei dagodo o de vao;

gai damaa a denga kaau e gaimee i kilaa,

ma de daakodo ai ga hagammabu,

ma de gai ga deai lau o ono laa.

11 De masavaa naa huu o ono laa vaaligi e mmasa ai, gai gu hadihadi,

gai denga haahine ga hai ai alaadeu ahi.

Gai de huaadangada nei e dee maua donu gi tonu ange,

gai de ia ne haia gilaadeu tee lodo aloha i gilaadeu;

de ia ne haia gilaadeu tee abodonu ange gi gilaadeu.

12 De laangi laa gai Tagi Maolunga e hili naa denga grain mai i ssaalingaa vai go Euphrates ga dae ai gi Ssaalingaa Vai o Egypt, gai goodou de gau Israel e bei naa denga grain e ogo dagidahi laa. 13 De laangi laa gai dahi hanga manu laumalie e ili naa. Gai dangada gu dai maakau laa i Assyria ma gilaadeu gu noonoodia laa ma gu gaavee gi Egypt, e loomai naa ga daumaha ange gi Tagi Maolunga i honga de mounga dabu i Jerusalem.

28

E vakaa naa Ephraim

1 E vakaa naa de hau hagadubu a de gau ssenga o Ephraim e tuhi laa,

go dono mahamaha gu dai lilo bei de huaala gu mmae laa,

go de aduhale e duu laa i honga tuuduu o de geelonga iai gelegele danuaa,

go de mommee a de gau ssenga i uvaini e tuhi laa.

2 Tilo, de Ia Aamua e dahi ana ia sauaa ma de mmahi.

Bei denga duudangaa haisi ma de madangi mmahi e oohaa laa mee,

ma de langi mmahi ma de maadolu e pala iho laa,

gai ia e poo ga maga iho naa gi honga de gelegele.

3 De aduhale a de gau ssenga o Ephraim e tuhi laa

e dagadagahia naa gi lalo vae o dangada.

4 Dono mahamaha gu lilo, bei de huaala gu dai mmae laa,

go de aduhale e duu laa i honga tuuduu o de geelonga iai de gelegele danuaa,

e bei de fig e leu laa i mua de masavaa o de hagihagi —

de masavaa naa huu a tangada e gidee ai,

gai ia ga hhagi ga gai.

5 De laangi laa gai Tagi o denga hagabuulinga hebagi

e hai naa go de hau mahamaha,

gai se hau ua mahamaha

ange gi ono dangada e doe laa.

6 Ia e gaavange naa gi de ia hagamodu muna

de hagasaalunga o de hagamodu heohi,

ma de hagammahi gilaadeu e aahe mai i de hebagi gi de haitoga o de aduhale.

7 Gilaadeu nei e ssenga hogi i denga uvaini,

ma de ssee saele i de unu mee mmahi;

de gau haimeedabu ma denga pelaabisi

gu ssee saele i de unu mee mmahi ma uvaini;

gilaadeu e ssenga ange naa i de unu mee mmahi;

gilaadeu e ssee saele i delaadeu gidee denga midi,

gilaadeu gu dee maua i de hagamodu muna.

8 Deebele alodahi gu hoohonu i denga hagalueia,

gu deai donu se mommee e deai mee hakino gee iai.

9 ⌊Gilaadeu e ssili,⌋ “Goai aana e hagatale nei de agoago ange i de iloo mee?

Gai goai aana e hagadonu ange aagena ana muna?

Go denga gaagaa gu dee unu laa vai uu,

go denga gaagaa gu dee unuunu laa i de gaanuunu?

10 Gai ia e dee modu de hagaaheahe age ana muna,

go muna mau donu huu, go muna mau donu huu,

gai e tala dagimomo mai, e tala dagimomo mai.”

11 Deelaa ai, Tagi Maolunga e basa ange naa

gi de huaadangada nei i muna a de gau henua gee;*

12 go gilaadeu aana gu hai ange laa,

“Deenei de mommee hagammabu, e hagamabu ai gilaadeu e daalea,”

gai “deenei doodou hagamaabunga” —

aagai gilaadeu e dee llodo e hagallongo ange.

13 Deelaa ai, muna a Tagi Maolunga ange gi gilaadeu e bei naa donu:

e hagaaheahe ange naa, e hagaaheahe ange naa,

go muna mau donu huu, go muna mau donu huu,

gai e tala dagimomo ange, e tala dagimomo ange,

gi hulo ai gilaadeu gi baakuu saele,

gi lagolagohia, ma de noodia i ssele,

aama de noonoodia ga gaavee gee.

Tuludulu o de logunga o Zion

14 Deenei ai, denga dagi o Jerusalem e doo mee laa,

goodou hagalaangona muna a Tagi Maolunga.

15 Goodou e hagataba,

“Gimaadeu gu hai dahi hagatoo donu hagaheloongoi madali de magau,

gimaadeu gu hagaheloongoi ange gi de mommee o de gau maakau.

Gai de masavaa naa huu e dae mai ai de hagaduasala laumalie,

gai e dee maua gi duu mai gi gimaadeu,

go hiidinga demaadeu buibui go de muna hhadu,

gai demaadeu mommee mmuni go muna hagasenga.”

16 Gai e hagadaba de Ia Aamua go Iahweh;

“Tilo, au gu hagaduu dahi hadu e hai ai tagelo i Zion,

se hadu gu lava i de hagadanuaa;

gai go tuludulu o de logunga hagamogomogo, gai se dagelo makaga;

gai be goai e hagadonusia e dee hai mee hagamoolau.*

17 Au e hai naa de hagamodu muna heohi go de uga haide mee,

gai de heohi go de mee e hagassoe ai muna;

denga dibadibaa haisi e oha naa doodou buibui, e hai laa go muna hhadu,

gai denga vai e haoli naa doodou mommee mmuni.

18 Doodou hagatoo donu hagaheloongoi madali de magau e hagadeai naa;

doodou hagaheloongoi ne hai madali de mommee o de gau maakau e dee sula naa donu.

Gai de masavaa naa huu e dae mai ai de hai ngadaa laumalie,

gai goodou e dee pau ange donu aagena.

19 Masavaa alodahi e aheahe mai ai, gai e kave gee naa donu goodou;

i daiao alodahi, ma laangi ma boo alodahi,

gai e hagamaatagu mmao i doodou tonu ange gi muna nei.”

20 De moenga e bodobodo, e dee oo ai tangada;

de malo o tangada e gahu ai e gasogaso,

e dee maua i de saabini ai tangada.

21 Tagi Maolunga e hidi age naa bei dono hidi age i de mounga go Perazim;

ia e bole naa bei dono bole i de geelonga o Gibeon,

ga hai ana hegau, go ana hegau hagalele mouli,

ma de hagassula ana hegau, go ana hegau e dagodo gee.*

22 Deenei ai, goodou aude doo mee,

kana kii ange taemaha seeini oodou e noonoa ai;

de Ia Aamua, Tagi o denga hagabuulinga hebagi,

gu tala mai gi de au dagodo de oha o de henua alodahi gu hagamodu laa.

23 Huuhuli mai hagalaangona agu muna,

gai goodou aanga mai hagalaangona agu muna e tala adu.

24 E aha, tangada e duudagi laa donu huu de hagabalabala dana veelenga?

Ia e duudagi laa donu huu de oha ma de sua age de gelegele?

25 E aha, ia e dee doo ai laa denga dill, ma cummin i kilaa,

dua dana hagasoe de gelegele;

ia e dee doo ange laa denga wheat gi dono duulanga,

barley i dono hagatauanga,

gai spelt i dono mommee?

26 I hiidinga dono Maadua e tala ange ana mee e hai,

ma de agoago ange ia i de mee heohi.

27 Denga dill e dee duuduu donu i de mee duuduu,

denga cummin e dee hai dahi hada iai hagasii gi savini laa ono elunga,

aagai denga dill e hagailiili i laa manu,

gai denga cummin e hagailiili i dahi laagau.

28 Denga grain e mmili e hai ai denga pelaoaa,

aagai tangada e dee duuduu denga hua gi daulooloa.

Ia e hai denga hagasii o dana hada duuduu gi hano laa ono elunga,

aagai ana hoosa e dee balabalasi huamanu laa.

29 De mee nei ne humai hogi i daho Tagi o denga hagabuulinga hebagi,

se ia e haia hagasaele ma de honu i de iloo mee.

29

E vakaa naa Jerusalem

1 E vakaa naa goe, Ariel, Ariel,

de aduhale o David nogo noho ai!

Goodou e hai oodou daonga i ngadau alodahi

i denga masavaa gu hagailonga.

2 Aagai au e gaamai naa dahi hai ngadaa gi Ariel,

dangada iai e tangi naa ma de hinangalosaa;

gai au e hai naa de aduhale laa gi bei Ariel.*

3 Au e duuli naa luu baasi de aduhale alodahi;

au e duuli naa luoo baasi i denga hale dagitilo

ma de hagatuu denga mee oha e hebagi adu ai gi de goe.

4 Gai koe e baguu naa gi honga de gelegele,

ma de dagodo i lo te gelegele ga basa ai.

Doo leo e basa age naa i lo te gelegele oou gu dagodo ai laa,

au muna e musumusu e loage naa i lodo gelegele.

5 Aagai oo hagadaumee soa e bei naa mama o de gelegele,

gai de gau daa dangada e loomai nei bei gili grain e ilihia laa ga gaavee gee.

Gai e daa hagalele naa donu huu,

6 gai Tagi o denga hagabuulinga hebagi e humai naa

bei de hatuli ma de ngalungalue o de henua ma de leo mmahi,

madali denga ssio ma de madangi aama de ahi e dudu ai mee alodahi.

7 Gai dangada soa o denga huaadangada alodahi e hebagi ange laa gi Ariel,

ma de hebagi ange gi de aduhale ga oha ono hale buibui makaga ga duuli luu baasi,

e bei naa donu dagodo o dahi midi,

ma dahi midi hagaago ange i de boo —

8 bei tangada saalohia e midi ange laa bolo ia e noho ma e gaimee,

aagai ga alahage huu ia, gai ia goi saalohia donu huu;

aabe go tangada hieunu e midi laa bolo ia e noho ma e unu;

aagai ia e hieunu dono huu i dono alahage, tigi helui donu dono hieunu.

Gai e bei ai hogi dagodo o hagabuulinga soa o denga huaahenua alodahi

e hebagi ange laa gi de mounga go Zion.

9 Goodou gi llele mouli, ma de ssenga ange,

haia gi dee kide goodou ma tee gidee;

goodou gi ssenga, aagai e dee ssenga i denga uvaini;

goodou gi ssee saele, aagai e dee ssenga i mee mmahi.

10 Tagi Maolunga gu hai goodou gi bei tangada seni magau:

ia gu haoli oodou ganomada (bei denga pelaabisi),

ia gu haoli oodou biho (bei dangada e daalaa mee e loomai).*

11 Gai adu gi goodou, de midi hagaago ange nei e bei donu muna e sisi laa i lo te beebaa mulo gu hagamakaga laa. Gai noo dahi e gaavange gi tangada e maua i de dau, ga hai ange, “Aude haihaia, daulia de beebaa nei,” gai ia e hai ange naa, “Au e dee maua, i hiidinga gu hagamakaga.” 12 Gai noo de beebaa nei e gaavange gi dahi dangada e dee iloo de dau, ga hai ange, “Daulia de beebaa nei,” gai ia e hai adu naa, “Au e dee iloo i de dau.”

13 Gai e hagadaba de Ia Aamua:

“De huaadangada nei e hagapaa mai gi de au i olaadeu ngudu,

ma de hagadubu donu huu au i alaadeu muna e tala,

aagai olaadeu lodo e mmao gee donu i de au.

Alaadeu hai daumaha mai gi de au,

e daudali i dahulinga ne ago mai i daho dangada.

14 Deenei ai, au e ahe ange naa e hai gi llele mouli

de gau nei, i mee hagalele mouli lagolago;

gai de iloo mee o de gau iloo mee e dee maaleva naa,

gai de heiangi o de gau heiangi e lilo naa hogi.” *

15 E vakaa naa gilaadeu e hagammahi laa

e hagammuni alaadeu hagatau i Tagi Maolunga,

gilaadeu e hai alaadeu hegau i lo te gohu, ma de hagataba,

“Goai naa donu e gidee gidaadeu? Gai goai naa donu e iloo?”

16 Goodou e llui gee denga mee,

goodou e hai tangada hai gumedi gi bei dagodo o bela pigi!

Gai e maua e mee ne hai i luu lima o tangada hai gumedi i de hagadaba,

“E dee go ia donu ne haia nei au”?

Gai e maua e de gumedi hadu i de hagadaba i tangada ne haia ia,

“Ia e deai donu ana mee e iloo”?*

17 E aha, e dee se masavaa bodobodo naa donu huu,

gai Lebanon gu se gelegele danuaa,

gai de gelegele danuaa laa e hai naa ga bei dagodo o lodo mee muimui?

18 De laangi laa gai de gau longoduli e langona naa muna i lo te beebaa mulo laa,

gai gilaadeu e dee kide ma de nnoho i lo te gohu

e aala naa olaadeu ganomada ga gidee.

19 Gai de gau daudonu e aahe ange naa ga malangilangi i Tagi Maolunga;

de gau hagaau aloha e malangilangi naa i de Ia Dabu o Israel.

20 Tangada e vaivai haia dangada e lilo naa donu,

gai de gau doo mee e dee maaleva naa hogi,

gai dangada alodahi e maanadu de hai de baubau e daa naa gi maakau —

21 gilaadeu e hagabuu ange ssala gi tangada i alaadeu muna,

ma de hai gi dee sula de hagamodu muna soe i de haitoga o de aduhale,

gai alaadeu muna hhadu e hai gi dee heohi de hagamodu muna o tangada heohi.

22 Deenei ai, Tagi Maolunga ne hagaola ina laa Abraham, e hagadaba i dagodo o dangada o Jacob:

“Jacob e dee ahe ange naa donu ga dogaa,

gai luoono mada e dee mada tea naa donu i dono dogaa.

23 Gai ga gidee naa huu e gilaadeu alaadeu dama,

go gilaadeu aagu ne hai i olaadeu magavaa,

gai gilaadeu ga hagadabu dogu ingoo;

gilaadeu e tala naa bolo de Ia Dabu o Jacob e dabu,

gai gilaadeu e maatagu naa i de Maadua o Israel.

24 Dangada gu haisala laa e aahe ange naa ga tonu ange;

gilaadeu e nnanu laa e hagallongo naa agu agoago.”

30

De huaahenua hagamanege

1 E hagadaba Tagi Maolunga,

“E vakaa naa denga dama hai alaadeu hai,

e haia laa hanu hagatau gai e dee bei agu hagatau,

gilaadeu e hagaheloongoi ma denga huaahenua

aagai e dee hai hegau i ssauaa o dogu hagasaalunga,

gai gilaadeu e hagalagolago olaadeu haisala.

2 Gilaadeu ne loiho gi Egypt

aagai tee hagatuu mai donu gi de au;

gilaadeu ne ssala de bale mai i daho Pharaoh,

ma de mmuni i lalo de malu o Egypt!

3 Aagai goodou e dookaa naa i doodou buibui i daho Pharaoh,

gai goodou e hagangadi mee ina naa i doodou buibui i daho Egypt.

4 Gai e dee galemu naa donu de nnoho o olaadeu dagi i Zoan,

gai olaadeu dangada sui e hulo ga tae gi Hanes,

5 gai gilaadeu alodahi e dookaa naa donu,

go hiidinga o dahi huaadangada e deai haigamaiana ange gi gilaadeu,

gilaadeu e dee bale ange donu gilaadeu

aabe e haigamaiana ange gi gilaadeu.”

6 Muna hagadaemaha i dagodo o denga manu dolodolo i Negev:

De gau sui e loomai naa gi de henua hai ngadaa ma de hagaduasala,

go de mommee iai de laiono gauligi ma de laiono mmahi, de labodo hagammau ma de labodo lele.

Gilaadeu e hagauda mai naa olaadeu lava i honga denga donkey,

gai olaadeu goloa hagamogomogo i honga denga gamelo,

gi de henua e deai ono haigamaiana ange gi gilaadeu,

7 go Egypt e deai laa ono haigamaiana, gai e deai mee iai.

Deelaa ai, au e hagaingoo ange ia go

“Rahab, de ia ngadi noho.”

De huaadangada dee hagallongo i muna

8 Hannoo siia ange muna nei gi honga dahi hadu baabaa i olaadeu madamada,

gai siia ange hogi gi lo te beebaa mulo,

gi daakodo ai i laangi e loomai

e hagadonu ai mee nei ga hano ai.

9 Go hiidinga de gau nei ni dangada hai alaadeu hai, gai ni dama e hadu muna,

gilaadeu ni dama e dee llodo e hagallongo agoago a Tagi Maolunga.

10 Gilaadeu e hai ange gi dangada e gidee mee tigi loomai,

“Goodou e dee hai gi gidee e goodou denga midi hagaago ange!”

gai e hai ange gi denga pelaabisi,

“Goodou aude pasa pelaabisi mai gi gimaadeu i de heohi!

Aagai daalaa donu huu amaadeu e llodo e hagallongo,

go muna pelaabisi e dee ni muna abodonu.

11 Goodou hulo gee i de haiava nei,

daa gee i de haiava nei,

goodou aude daalaa mai muna a de Ia Dabu o Israel!”

12 Deenei ai, e hagadaba de Ia Dabu o Israel,

“Go hiidinga goodou ne kino i muna nei,

gai ne hagadonusia hagatau a dangada

e vaivai haia ma de daahanga ina goodou,

13 deelaa ai, de baubau nei e bei naa dahi buibui maolunga

gu mahangahanga laa ma gu puu mai denga hadu iai,

gai e daa hagalele naa donu de maoha ga odi iho.

14 Gai e maoha naa bei dahi ssaa hadu ga ssii dagaligiligi;

gai e deai naa donu se dalaa mee e doe

e maua i de taa age ai hanu maga ahi i de mommee o de ahi,

aabe go de asu age ai vai i lo te mee hhao vai.”

15 E hagadaba de Ia Aamua go Iahweh, de Ia Dabu o Israel,

“Noo goodou e daahuli mai oodou lodo gi de au

ga hagammabu i ogu daha, gai goodou e ola;

i hiidinga go doodou hagammabu ma de hagadonu au oodou e mmahi ai.

Aagai goodou e dee llodo.

16 Goodou e hagataba, ‘E deai, gimaadeu e kage naa i honga hoosa e saavini ai ga hulo gee.’

Deenei ai, goodou e saavini naa ga hulo gee!

Goodou e hagataba, ‘Gimaadeu e saavini naa ga hulo

i denga honga hoosa kemo.’

Deelaa ai, gilaadeu e dolohia goodou ni dangada kemo mmao!

17 E mano goodou e saavini naa ga hulo gee

i doodou maatagu i dahi dangada sogosogo;

e dogolima dangada e hai goodou alodahi

gi saavini gi hulo i doodou maatagu,

ga dae ai gi doodou bei dagodo o dahi laagau e duu laa i ulu de mounga,

aabe go dahi hagailonga i honga dahi mounga.”

18 Aagai Tagi Maolunga e tali e abodonu adu gi goodou,

ia e baba ange e lodo aloha adu gi goodou.

Go hiidinga ia se Maadua e hagamodu muna i de heohi.

E manuuia gilaadeu alodahi e daalia ange ia.

Tagi Maolunga e abodonu

19 Dangada o Zion, e nnoho laa i Jerusalem, goodou e tuu naa doodou tangi. Ia e abodonu adu naa donu gi goodou i doodou tangi ange ia gi balea adu goodou. De masavaa naa donu huu aana e langona ai, gai ia ga basa adu gi goodou. 20 Gai ga gaavadu naa donu e de Ia Aamua gi goodou de hai ngadaa ma de hagaduasala, aagai doodou Ia Agoago e dee mmuni donu i goodou; gai goodou e gidee naa doodou Ia Agoago. 21 Gai noo goodou e taa gi de madau aabe e taa gi de masui, gai goodou e langona naa dahi leo i oodou dua e hai adu, “Deenei de haiava, goodou seesee ai.” 22 Gai goodou e oha naa oodou diinonga gu haoli i selevaa, ma oodou diinonga gu haoli i goolo; gai goodou e tili naa mee nei bei de malo hakino gee e hai ai laa magi haahine, ga hai ange, “Hannoo i kinaa!”

23 Gai ia e hai naa gi pala iho de langi, e hagamaluulu ai oodou golee e doo i lo te gelegele, gai e maua mai i honga de gelegele e moomuna naa ma de lagolago. De laangi laa gai oodou manu haangai e gaimee naa i mommee iai helii lau kohu. 24 Denga kaau daane ma donkey e hagabalabala ina de gelegele, e gai mee danuaa gu lava laa i de doha i ssavolo ma de poogo. 25 De laangi naa huu o de hebagi e daia ai laa dangada soa, ma de maoha ai de hale dagitilo maolunga, gai honga denga mounga ma duuduu maolunga iai naa denga mommee e ssali ai vai. 26 Gai de maalama o de maasina e mmahi naa bei de maalama o de laa, gai de laa e hidu naa hanonga e kii ange ai de maalama, gu bei de mmahi o de laa i e hidu laangi, i de laangi a Tagi Maolunga e saabini ai mommee maaguluaa o ono dangada, ma de hagaieiangi olaadeu mee lagolagohia aana ne hai laa ga lagolagohia.

27 Tilo, de ingoo o Iahweh e humai naa i dahi mommee mmao;

dono lili e ula bei de ahi ma de buu ai de useahi;

luoono malaungudu e hagalloa i dono bole,

gai dono alelo e bei de ahi mmahi.

28 Gai de madangi o dana manava e bei de mee mmilo,

e hanage laa ga dae age gi de ua.

Ia e luuluu naa denga huaahenua i lo te mee nonu e oohaa mee,

ia e velo ange naa gi lodo ngudu o denga huaadangada de baalanga,

ga dagi ai gilaadeu i de haiava dee heohi.

29 Aagai goodou e daahili naa

bei doodou daahili i de boo oodou e hai ai dahi daonga dabu;

goodou e malangilangi naa

bei de masavaa o dangada e ili ai denga flute,

ga daga age ai gi de mounga o Tagi Maolunga,

go de Baba makaga o Israel.

30 Gai Tagi Maolunga e hai naa gi langona e dangada dono leo maolunga,

ma de gidee de hagaabo dono lima i dono bole,

ma de ahi ula mmahi e duungia laa mee,

madali de langi pala, ma de madangi, aama dibadibaa haisi.

31 De leo o Tagi Maolunga e hai naa ga maatagu de gau Assyria;

i dana hagaili gilaadeu i dono dogo hodooligi.

32 Gai hanonga alodahi a Tagi Maolunga e hagailiili ai gilaadeu

i dana laagau hagaduasala,

gai e hai gi bei hagadangidangi o denga tambourine ma harp,

gai ia e hagaabo dono lima e hebagi ange ai gi gilaadeu.

33 Madagidagi laa gai dahi mommee gu hagadabena e dudu ai;

gai ne hagadabena ange gi de hodooligi o Assyria.

Dono geelinga ne geli gi maolalo ma de mada laumalie,

madali de ahi laumalie ma lahhie lagolago;

gai de madangi o de manava o Tagi Maolunga

e bei de maga ahi o de ahi e haia laa ga ula.

31

E vakaa naa gilaadeu e haia Egypt go delaadeu tali

1 E vakaa naa gilaadeu e hulo laa gi Egypt e ssala ai delaadeu bale,

gai e hagadonusia mahi o denga hoosa,

ma de tali hagalodolodo ange gi denga hada hebagi lagolago,

ma mahi o olaadeu daane i honga hoosa,

aagai e dee anga ange gi de Ia Dabu o Israel,

aabe e dangidangi i de bale mai i daho Tagi Maolunga.

2 Gai Tagi Maolunga e kona mmao de heiangi,

gai e maua i de hai gi humai de hai ngadaa;

ia e dee hagaahe donu dana muna.

Ia e hidi age naa ga hebagi ange gi de gau baubau,

ma gilaadeu e balea ange dangada e haia de baubau.

3 De gau Egypt ni dangada, e dee go de Maadua;

alaadeu hoosa ni mee henua i lalo, e dee ni hagasaalunga.

De masavaa a Tagi Maolunga e hagaabo ai dono lima sauaa,

gai de huaahenua e balea ange laa e maoha naa,

gai de ia e gaavee laa de bale e dee kii;

gilaau ngaadahi e oohaa naa.

4 Gai Tagi Maolunga ne hai mai gi de au,

“De laiono e hagangolo,

go de laiono mmahi gu maua laa ana gai —

gai ga hagahi mai naa donu hanu hagabuulingaa hagaloosi ssiibi

gi hebagi ange gi de laiono laa,

gai ia e dee madagu donu i delaadeu hevaalogi

aabe e anga ange gi delaadeu hagalongaa;

gai e bei ai hogi de hano iho o Tagi o denga hagabuulinga hebagi

i honga de mounga go Zion ma ono mommee maolunga.

5 Gai e bei hogi denga manu llele e hagamaamaane laa i lo te moana,

Tagi o denga hagabuulinga hebagi e buibui naa Jerusalem;

ia e buibui naa Jerusalem ma de hagaola de aduhale;

ia e hagamaamaane naa i honga Jerusalem e hagaola ai de aduhale.”

6 De gau Israel, goodou aahe mai gi de ia oodou gu hai baasi ange naa aagena. 7 Go hiidinga de laangi laa gai dahi ma dahi e tili naa ono diinonga selevaa, ma diinonga goolo, go mee oodou ne hai i oodou lima i de baubau.

8 “Assyria e hagadee kii ina naa i dahi gadilaasa,

gai e dee se gadilaasa mai i daho tangada;

de gadilaasa e daia gilaadeu, gai e dee se mee mai i daho dangada.

Gai gilaadeu e saavini naa ga hulo gee mai i de gadilaasa,

alaadeu dama daane e hai naa ga ni dangada hai hegau.*

9 Delaadeu mommee buibui makaga e lilo naa i hiidinga o de mee hagamaatagu;

gai olaadeu dagi e maatagu naa i delaadeu gidee de hagailonga o de hebagi,”

go Tagi Maolunga e hagadaba,

go de ia niiana de ahi i Zion,

go de ia niiana de ahi ula mmahi i Jerusalem.

32

De nohoanga hodooligi o de heohi

1 Tilo, dahi hodooligi e dagi naa i de heohi,

gai dagi o de henua e dagi naa i de hagamodu heohi.

2 Gai dahi ma dahi e bei naa de mommee

e buibui ai dangada i de ssau de madangi,

gai e bei denga saalingaa vai i de vao,

e bei de malu i lalo dahi hadu laumalie i de henua e deai manu e ssomo ai.

3 Gai ganomada o dangada e gidee laa gu dee pono donu,

dalinga o dangada e langona laa e hagallongo naa donu.

4 Gai maanadu a tangada e moolau ono lodo e donu ange naa,

tangada e lau dono alelo e tala ana muna ga tonu ange dangada aagena.

5 Gai tangada lodo senga e dee hagabinga bolo se dangada maolunga,

gai tangada e daahanga ina dangada e dee hagadubu.

6 Go hiidinga tangada lodo senga e basa senga,

ono lodo e hagasaele de hai de baubau;

ana hegau e dee bei lodo o de Maadua,

ia e hagadele muna hhadu i dagodo o Tagi Maolunga;

ia e dee haangai ange gilaadeu e hiikai,

ma tee hagaunu ange gilaadeu e hieunu.

7 Haingaa mee a tangada vaivai dagodo e baubau,

ia e hadu age denga hagatau baubau

e daa ai gi maakau de gau hagaau aloha i ana muna hhadu,

e dee galemu donu tangidangi a de gau hagaau aloha e heohi.

8 Aagai tangada abodonu e hai denga hagatau abodonu;

gai ia e duudagi de abodonu.

Denga haahine o Jerusalem

9 Goodou denga haahine e duadonu laa,

hiihidi age hagalaangona agu muna;

goodou denga haahine e nnoho paba laa,

nnoho mai hagalaangona agu muna!

10 E dahi ange naa donu huu ngadau ma hanu mee,

gai goodou e nnoho paba naa e bolebole naa;

i hiidinga gu deai donu grape e hagihagi,

gai gu deai hogi se hagihagi o denga huamanu ange laa.

11 Goodou denga haahine duadonu e bolebole naa;

goodou denga damaa hine nnoho paba e maatagu naa!

Goodou e hagaui oodou malo,

gai ga nnoa oodou ungaalodo i malo daladala.

12 Hagailiilihia oodou hadahada i hiidinga o denga veelenga danuaa,

ma denga grapevine hhua lagolago,

13 ma hiidinga o de henua o ogu dangada

gu ssomo ai daladala ma manu duiduia —

uaa, goodou tangi i hiidinga o hale alodahi oodou nogo malangilangi ai laa,

aama hiidinga o de aduhale hagalongaa nei.

14 Denga hale danuaa e ngadi daakodo naa,

de aduhale nogo hagalongaa laa e deai naa dangada iai;

denga hale buibui makaga ma hale dagitilo e hai naa ga se vao, ga hano ai,

gai se mommee e malangilangi ai denga donkey,

ma de mommee e haangai ai denga hagabuulingaa ssiibi;

15 ga dae ai gi de hano iho o de Hagasaalunga o de Maadua i de mommee maolunga,

gai de vao e hai naa ga se gelegele danuaa e ssomo ai manu,

gai gelegele danuaa e ssomo ai manu e hai naa ga se lodo mee muimui.

16 Gai de hagamodu muna heohi e dagodo i de vao,

gai de heohi e gidee naa i de mommee iai de gelegele danuaa.

17 De hagaodi o hegau o de heohi go de baba,

gai de haigamaiana o de heohi go de daudonu

ma de nnoho paba ga hano ai.

18 Ogu dangada e nnoho paba naa i olaadeu mommee,

gai e dee manavasaa olaadeu lodo.

19 Gai ga too iho naa donu denga dibadibaa haisi ga oha lodo henua,

gai de aduhale e oha ga odi,

20 gai goodou e manuuia naa donu,

i de doo gaogao denga saalingaa vai alodahi,

ma de dugu oodou kaau ma oodou donkey gi hulo saele.

33

De hai ngadaa ma talodalo i de bale

1 E vakaa naa goe, de ia e oohaa denga henua,

gai tigi ai donu dangada ne oohaa ina goe!

E vakaa naa goe, tangada e dee hai hegau i de mee abodonu,

gai tigi ai donu dangada ne hagasengalia goe!

De masavaa naa huu aau e tuu ai de oha

gai koe e oohaa naa donu hogi;

de masavaa naa huu aau e tuu ai de hagasenga dangada,

gai koe e hagasengalia naa donu hogi.

2 Tagi Maolunga, koe gi abodonu mai gi gimaadeu;

gimaadeu e tali adu donu huu goe.

Go koe omaadeu mmahi i daiao alodahi,

ma demaadeu hagaola i de masavaa omaadeu e hai ngadaa ai.

3 Doo leo mmahi e hai ga saavini dangada ga hulo;

denga huaahenua e mavaevae saele i doo hidi age.

4 Denga huaahenua, oodou goloa ne hai gi de mahi,

gu odi i de gai a denga itebuubuu gauligi;

gai dangada e hai gi de mahi naa mee nei

bei hegau a denga hagabuulingaa itebuubuu.

5 Tagi Maolunga gu hagaamua, go hiidinga ia e noho i de mommee maolunga;

ia e hhao naa Zion i de hagamodu soe ma de mee heohi.

6 Gai ia e hai naa go doo dagelo makaga i de laangi laa,

ma de hagaola laumalie, ma de heiangi, aama de iloo mee.

De madagu i Tagi Maolunga se mee hagamogomogo mmao.

7 Tilo, alaadeu daane mmahi e oo naa ga tangi i honga denga haiava,

gai de gau sui e haia ga nnoho paba dangada e tangi see naa.

8 Denga haiava nnui gu ngadi daakodo,

gu deai dangada e hulo saele i honga denga haiava.

Gai de hagatoo donu hagaheloongoi gu maoha,

denga aduhale gu hagangadi mee ina;

gai gu deai donu se hagadubu o dangada.

9 De henua gu hagaaloha ono dagodo ma de ngadi dagodo,

Lebanon gu dogaa gai gu mmae;

Sharon gu bei dagodo o de vao,

gai Bashan ma Carmel gu bei denga manu ssomo gu malili laa olaadeu lau.

10 E hagadaba Tagi Maolunga,

“Iainei gai au ga hidi age nei;

iainei gai au e hagaamua naa;

iainei gai au e hai naa ga maolunga.

11 Goodou ne hai tama i denga ngadi gili grain,

gai ne haanau denga lau manu mmasa;

gai de madangi i oodou manava e dudu naa goodou bei de ahi.

12 De huaadangada e dudu naa ga bei lehu,

ma de dudu i de ahi, bei manu daladala gu duuduu laa.”

13 Goodou dangada i mommee mmao,

hagalaangona dagodo o agu mee gu hai;

goodou e nnoho i mommee e paa mai,

goodou gi tonu ange gi dagodo o ogu mahi!

14 De gau haisala i Zion gu maatagu mmao;

dangada e dee hai lodo o de Maadua gu bolebole:

“Goai de gidaadeu e maua i de noho madali de ahi e duungia laa mee?

Gai goai de gidaadeu e maua i de noho i de mommee iai de ahi e ula laa ga hano ai?”

15 Tangada e seesee i de heohi,

ma de tala de muna abodonu,

gai e kino i goloa e maua i de hai gi de mahi,

gai ia e dee kave mee ngadi gaavange hagasenga,

gai se dangada e dee hagalaangona denga hagatau e daa ai dangada gi maakau,

aama tee tilo denga dahulinga baubau —

16 deenei tangada e nnoho i mommee maolunga,

gai dono mommee mmuni go lodo hadu o de mounga.

Gai ana gai e gaavange naa gi de ia,

gai e deai donu se odi ana vai.

17 Gai koe e gidee naa de mahamaha o de hodooligi,

ma de tilo de ngaadonga o de henua i de mommee mmao.

18 Koe ne manadua de mee hagamaatagu gu hai i mua, ⌊ga hagadaba,⌋

“I hee iai tangada dau?

I hee iai tangada hagahidi sseene?

I hee iai tangada e daulia denga hale dagitilo?”

19 Gai koe e dee gidee ange naa donu gilaadeu e vaivai haia dangada,

ma dangada pasa i muna oou e dee donu ange laa aagena,

alaadeu muna e pasa ai e deai e tonu ange aagena.

20 Galo ange diiloo Zion, de aduhale o adaadeu daonga gu hagailonga;

koe e gidee naa Jerusalem,

de mommee iai de baba, gai se hale malo e dee hagangalue;

ono laagau hagamakaga e dee dada age naa donu,

gai ono daula e dee moomodu hogi.

21 Aagai go kilaa iai Tagi Maolunga taadeu Ia Maolunga.

De mommee laa e bei dahi mommee iai leevaa nnui ma saalingaa vai.

Gai e deai donu se vaga iai hoe e hulo ai,

e deai hogi vaga mmahi e dele i kilaa.

22 Gai Tagi Maolunga go demaadeu ia hagamodu muna,

Tagi Maolunga go demaadeu ia hai hainga,

Tagi Maolunga go demaadeu hodooligi;

gai go ia e hagaola ina gimaadeu.

23 Denga uga o saiolo gu daudau age,

de bou e dee hagamakaga,

gai ssaiolo tigi hagaduu e doha.

Gai denga goloa lagolago ne maua i de hebagi e duha naa;

tangada balagelage e kave naa hogi goloa aana ne gaiaa.

24 Gai e deai naa donu se dangada e noho i kilaa e hagadaba, “Au gu magi;”

gai ia e degi ange naa gi haisala o dangada e nnoho i kilaa.

34

De hagaduasala o denga huaahenua

1 Denga huaahenua, goodou hagapaa mai hagalaangona;

denga huaadangada, nnoho mai hagalaangona!

De henua ma mee alodahi i ono elunga gi hagalaangona,

go henua i lalo ma mee alodahi iai.

2 Tagi Maolunga gu lili i denga huaahenua alodahi,

ma de bole mmao i olaadeu hagabuulinga hebagi.

Ia e hai naa gi daia gilaadeu gi odi i de maakau;

ia e hai naa gi daia gilaadeu gi maakau.

3 Gai olaadeu dangada gu daia laa ma gu maakau gu daakodo saele,

gai angaanga o alaadeu dangada maakau e pilo naa,

gai honga denga mounga e hoohonu naa i olaadeu dodo.

4 Denga heduu alodahi i lo te langi e llilo naa,

gai de langi e hhedu naa bei de beebaa mulo;

denga hagabuulingaa heduu alodahi e too iho naa,

bei denga lau manu mmae o de grapevine,

ma lau manu mmae o de fig.*

5 Dagu gadilaasa gu hebagi i de langi,

gai tilo, e hano iho naa e hagaduasala Edom,

ma dangada aagu gu hagamodu e daa gi maakau.*

6 De gadilaasa a Tagi Maolunga gu honu i todo,

ma de baalau i denga kiliisi —

go dodo o denga ssiibi ma guudi,

ma kiliisi o denga ssiibi daane.

Go hiidinga Tagi Maolunga gu hai dahi sigidaumaha i Bozrah,

gai e soa ne daa ga maakau i Edom.

7 Denga kaau aada e maakau naa madali gilaadeu,

denga kaau gauligi madali denga kaau mmahi;

delaadeu henua gu honu i todo,

gai de gelegele gu hilo ma kiliisi.

8 Go hiidinga Tagi Maolunga e dahi ana laangi e sui ange ai alaadeu hegau,

gai se ngadau e sui ange ai alaadeu hegau i hiidinga o Zion.

9 Denga saalingaa vai o Edom e hai naa ga ni mommee iai tar,

gai de gelegele e hai naa ga se maga ahi ula;

de henua alodahi e hai naa ga se mommee iai tar.

10 Gai de ahi laa e ula naa i de boo ma de laangi,

dono useahi e buu naa donu huu ga hano ai.

Gai de mommee laa e ngadi dagodo naa i denga atangada e loomai;

e deai naa hogi dangada e seesee i kilaa ga hano ai e dee ngado mai.*

11 De owl* e loomai naa ga nnoho i kilaa;

de owl laumalie ma de raven e nnoho naa hogi i kilaa.

Gai de Maadua e dagi naa de uga haide i honga de henua,

go de uga e haide ai de hellumi,

ma de uga e haide ai de ngadi dagodo o de mommee laa.

12 Ono gau aamua gu deai se mommee alaadeu

e hagaingoo ange go de nohoanga hodooligi,

gai ono dagi alodahi e llilo naa.

13 Denga manu daladala e ssomo naa i lodo hale danuaa,

gai manu dabeo ma manu duiduia i lodo hale buibui makaga.

Gai de mommee laa e hai naa gi se mommee niio denga jackal,

aama de mommee nnoho o denga owl.

14 Denga manu lodo henua e nnoho naa i kilaa madali denga hyena,

denga guudi de vao e hagadau koo naa hogi i olaadeu magavaa,

de manu hagamaatagu o de boo† e gidee naa dono mommee hagamabu i kilaa.

15 De owl e hai naa dono hoohanga i kilaa ga dugu ai ana ngago,

ia e hai naa gi masae ana ngago, ma de tilo ange ana dama i lalo luoono bakau;

gai e hanu naa hogi falcon e nnoho i kilaa,

de manu nei ma dono soa.

16 Huugea age de beebaa a Tagi Maolunga, mage daulia:

E deai naa donu se manu nei e dee maleva,

de manu nei ma dono soa,

go hiidinga ia gu lava donu i de tala muna nei,

gai dono Hagasaalunga gu hagabuni mai gilaadeu.

17 Ia e vaevae ange naa olaadeu mommee i de dada,

ia ne haide olaadeu mommee ga vaevae ange gi gilaadeu.

Gai gilaadeu ga henua ai ga hano ai;

olaadeu atangada alodahi e nnoho naa i kilaa.

35

De malangilangi o dangada gu hagaola

1 De vao ma de gelegele e deai vai iai e lodo danuaa naa,

gai lodo henua e malangilangi naa

ma de aala ai denga huamanu bei de crocus,

2 gai ono hua manu e aala naa;

gai e oo naa ga malangilangi ma de lodo danuaa.

Gai e mahamaha naa bei Lebanon,

ma de maolunga o Carmel ma Sharon.

Gai dangada e gidee naa de mahamaha o Tagi Maolunga,

ma de maolunga o taadeu Maadua.

3 Hagammahi ina oodou lima gu ngadi daudau naa,

gai hagammahi ina oodou duli gu baageaa naa;*

4 hai ange gi gilaadeu e manavasaa olaadeu lodo,

“Goodou llodo mmahi, goodou gi dee maatagu;

tilo, doodou Maadua e humai naa e sui ange de baubau,

doodou Maadua e hagao ange naa alaadeu hegau,

ia e humai naa ga hagaola goodou.”

5 De masavaa laa gai de gau dee kide e gidee naa,

gai de gau longoduli gu langona.*

6 Gai de gau balagelage e ssobo naa ga llele bei dahi dia,

gai tangada lau de alelo e daahili i de malangilangi.

Denga vai e ssali age naa i lodo henua,

gai e hanu naa saalingaa vai i de vao.

7 Gai de mommee iai gelegele vvela e hai naa ga se vai,

de gelegele e deai vai iai e lagolago naa vai e ssali age ai.

Gai mommee nogo nnoho ai denga jackal,

e ssomo ai naa denga madila aama papyrus.

8 Gai e hai naa dahi haiava laumalie i kilaa,

gai e hagaingoo ange naa go de Haiava Dabu.

De gau hakino gee e dee maua donu i de seesee i de haiava laa,

gai de haiava laa se mee ange gi gilaadeu e seesee ai,

aagai de gau llodo senga e dee maua donu i de seesee i kilaa.

9 E deai naa hogi laiono i kilaa,

be ni manu alasala e loage gi ono elunga;

mee nei alodahi e dee gidee naa donu i kilaa.

Aagai gilaadeu donu huu gu hagaola e seesee i kilaa,

10 dangada a Tagi Maolunga gu hagaola e aahe mai naa.

Gilaadeu e loomai naa ga ulu i Zion ma de daahili;

gai de malangilangi e dee odi go de hau i honga olaadeu biho.

Gilaadeu e hoohonu naa i de lodo danuaa ma de malangilangi,

gai taemaha ma de daalea gu hano gee mai i olaadeu daha.

36

De hagamadagu a Sennacherib de gau Jerusalem

(2 Ki 18.13-27; 2 Ch 32.1-19)

1 Gai de madaangahulu ma haa huu ngadau o Hezekiah ne hodooligi ai, gai Sennacherib, de hodooligi o Assyria, ne humai ga hebagi ange gi Judah ga kave denga aduhale buibui i kilaa. 2 Gai de hodooligi o Assyria ne hai gi humai de Rabshakeh madali dahi hagabuulinga hebagi i Lachish, gi daho de hodooligi go Hezekiah i Jerusalem. Gai Rabshakeh ne humai ga duu i gaogao de mee e hagassali mai ai vai gi de mommee e mua gi lunga, i gaogao de haiava e hano laa gi de mommee daa malo. 3 Gai Eliakim, tama daane a Hilkiah, taane e diiloo ange de hale o de hodooligi, ma Shebna tangada sisi, ma Joah tama daane a Asaph, tangada daohi, ne hulo gi ono daha.

4 Gai de Rabshakeh ne hai ange gi gilaadeu, “Goodou hai ange gi Hezekiah, ‘E hagadaba de hodooligi maolunga, go de hodooligi o Assyria: Goai aau e tali hagalodolodo ange naa aagena? 5 Koe e maanadu bolo hanu ngadi muna e maua i de bale adu goe i de hebagi? Goai aau e tali hagalodolodo ange naa aagena, gai koe ga hai baasi mai ai naa gi de au? 6 Tilo, dau tali go Egypt, go de henua e bei laa togo madila gu hadi laa; gai e duuia ai naa de lima o tangada e hannagi ange aagena. Aanei dagodo o Pharaoh, de hodooligi o Egypt, ange gi dangada alodahi e daalia ange ia.* 7 Gai noo koe e hai mai, “Gimaadeu e tali hagalodolodo ange gi Tagi Maolunga, demaadeu Maadua,” gai e dee go ia A Hezekiah ne aau gee laa ono mommee daumaha, ma ono mommee o ssigidaumaha, ma de hai ange gi dangada o Judah ma Jerusalem, “Goodou daumaha donu huu i mada i mua o de mommee o ssigidaumaha nei”?

8 Humai hagaheloongoi ange gi dogu dangada aamua, go de hodooligi o Assyria, gai au ga gaavadu gi de goe e luamano hoosa, gai koe ga tilo be koe e maua i de hai gi odi ange denga daane e kage ai! 9 Gai dee hee dau hai e hagangadi mee ai naa dahi dagi, e maolalo ange laa i denga dagi alodahi i lalo dogu dangada aamua, gai ga tali ange Egypt gi gaavadu hanu hada hebagi ma denga daane e kage i honga hoosa? 10 E dahi ange mee, e dee go Tagi Maolunga ne hai mai au gi humai gi hebagi adu ma de oha de henua nei? Tagi Maolunga ne hai mai au gi humai gi hebagi ange gi de henua nei ma gi oohaa ina.’ ”

11 Gai Eliakim, ma Shebna aama Joah ne hai ange gi de Rabshakeh, “Gimaadeu e dangidangi adu, basa mai gi gimaadeu, oo dangada hai hegau i muna Aramaic, go hiidinga gimaadeu e tonu ange aagena. Koe gi dee basa mai i muna Hebrew, go hiidinga dangada i honga de buibui e langona au muna.” 12 Aagai de Rabshakeh ne hai ange, “Dogu dangada aamua tee hai donu huu au gi humai gi daalaa adu muna nei gi goodou ma doodou dangada aamua, gai e tala ange hogi gi dangada alodahi e nnoho i honga de buibui o de aduhale — go dangada gu dai gai olaadeu duudae ma de unu olaadeu hagassui, bei oodou dagodo.”

13 Gai de Rabshakeh ne duu ga oo i de leo laumalie i muna Hebrew, ga hai ange, “Goodou hagalaangona muna a de hodooligi maolunga, go de hodooligi o Assyria. 14 E hagadaba de hodooligi: Goodou aude dugua ange Hezekiah gi hagasengalia goodou, go hiidinga ia e dee maua donu i de hagaola goodou. 15 Goodou aude dugua ange Hezekiah gi hagabasa ina goodou gi hagadonusia Tagi Maolunga, i dana hai adu, ‘Tagi Maolunga e hagaola naa donu gidaadeu; de aduhale nei e dee dugu ange naa donu gi de hodooligi o Assyria gi hagadee kii ina.’

16 Goodou aude hagallongo ange gi Hezekiah, go hiidinga e hagadaba de hodooligi o Assyria: Goodou hagaheloongoi mai gi de au ga ssao mai gi ogu daha. Gai goodou alodahi e nnoho paba ga gai hua o oodou grape, ma oodou fig, ma de unu vai i lodo oodou vai geli, 17 ga dae ai gi dogu humai e kave goodou gi dahi henua bei doodou henua, se henua iai grain ma uvaini hoou, gai se henua iai pelaoaa ma denga veelengaa grape.

18 Goodou kana ange diiloo Hezekiah gi dee hagasengalia goodou, ga hai adu, ‘Tagi Maolunga e hagaola naa donu gidaadeu.’ Gu hanu laa diinonga o denga henua ange laa ne maua i de hagaola delaadeu henua mai i de hodooligi o Assyria? 19 I hee iai denga diinonga o Hamath ma Arpad? I hee iai denga diinonga o Sepharvaim? Gilaadeu ne maua laa i de hagaola Samaria mai i de au? 20 Gai goai i magavaa o denga diinonga alodahi o denga henua nei ne maua laa i de hagaola olaadeu henua mai i de au? Gai dee hee de hai a Tagi Maolunga e hagaola ai Jerusalem mai i de au?”

21 Gai teai donu se dangada ne basa ange gi de ia, go hiidinga de hodooligi ne hai ange, “Goodou aude pasa ange gi ana muna.”

22 Gai Eliakim, tama daane a Hilkiah, taane e diiloo ange de hale o de hodooligi, ma Shebna tangada sisi, aama Joah tama daane a Asaph, tangada daohi, ne saesae olaadeu malo ga aahe gi daho Hezekiah, ga tala ange gi de ia muna a de Rabshakeh ne hai ange.

37

Hezekiah e ssala de bale mai i daho Isaiah

(2 Ki 19.1-13; 2 Ch 32.20-23)

1 De masavaa a de hodooligi go Hezekiah ne langona ai muna nei, gai ia ga ssae ono malo, ga gahu i malo daladala, ga hano ai gi lo te hale o Tagi Maolunga. 2 Gai ia ne hai Eliakim, taane e diiloo ange mee i dono hale, ma Shebna, tangada sisi, aama dagi o de gau haimeedabu, gi hulo gi daho de pelaabisi go Isaiah, tama daane a Amoz. Gai gilaadeu alodahi e kahu i malo daladala. 3 Gai gilaadeu ne hai ange gi de ia, “E hagadaba Hezekiah, ‘Anailaa nei gai gidaadeu gu hai ngadaa, ma de dookaa, aama de hagangadi mee ina, bei de masavaa o de hine e hai ai ono hagalangona, gai gu deai ono mahi e haanau ai. 4 Kana adu Tagi Maolunga doo Maadua e hagallongo naa muna a de Rabshakeh, go muna a dono dangada aamua, go de hodooligi o Assyria ne hagailoo mai, ma de basa hagamaolunga ai i de Maadua e mouli laa, gai ia ga hagasee ai ia i hiidinga muna a Tagi Maolunga doo Maadua gu langona naa. Deenei ai, dalodalo i dangada goi mouli laa.’ ”

5 De masavaa huu o denga daane hai hegau o de hodooligi go Hezekiah ne tae ai gi daho Isaiah, 6 gai Isaiah ga hai ange gi gilaadeu, “Hai ange gi doodou dangada aamua, ‘E hagadaba Tagi Maolunga: Aude madagu i hiidinga muna aau gu langona, go muna a de gau hai hegau o de hodooligi o Assyria ne hagangadi mee ai au. 7 Tilo, au e hai naa dahi hagasaalunga gi ulu gi ono lodo, gai de masavaa naa huu aana e langona ai dahi longo, gai ia e ahe naa gi dono henua. Gai au e hai naa dahi gi daia ia gi magau i de gadilaasa i dono henua.’ ”

8 Gai ga langona huu e de Rabshakeh bolo de hodooligi o Assyria gu hano gee mai i Lachish, gai ia ga ahe ga hano, gai ia gu gidee de hodooligi o Assyria e hebagi ange gi Libnah.

9 Gai de hodooligi gu langona dagodo o Tirhakah, taane Ethiopia e hodooligi laa ⌊i Egypt⌋, “Ia gu humai e hebagi adu gi de goe.” De masavaa aana ne langona ai muna nei, gai ia ne hai hanu dangada gi hulo gi daho Hezekiah, gi hai ange, 10 “Goodou hai ange gi Hezekiah, de hodooligi o Judah: Aude dugua ange doo Maadua aau e tali ange naa gi hagasengalia goe, i dana hai adu, ‘Jerusalem e dee dugu ange donu gi de hodooligi o Assyria.’ 11 Tilo, koe gu langona de hai a denga hodooligi o Assyria ne hai ai denga henua alodahi, gilaadeu ne oha donu ga odi. Gai e aha, koe e maanadu bolo koe e maua gi ola? 12 Gai ne hanu laa diinonga o denga huaahenua, a omaadeu dubuna madagidagi ne oha, ne maua i de hagaola gilaadeu — go denga diinonga o Gozan, ma Haran, ma Rezeph, aama dangada o Eden nogo nnoho laa i Tel Assar? 13 Gai i hee iai de hodooligi o Hamath, ma de hodooligi o Arpad, ma de hodooligi o de aduhale go Sepharvaim, ma de hodooligi o Hena, aabe go Ivvah?”

Talodalo a Hezekiah

(2 Ki 19.14-19)

14 Gai Hezekiah ne kave de leda mai i daho de gau hagailoo laa ga dau. Gai ia ga hano gi de hale o Tagi Maolunga, ga doha de leda laa i mada luu mada o Tagi Maolunga. 15 Gai Hezekiah ga dalodalo ange gi Tagi Maolunga, ga hai ange, 16 “Tagi o denga hagabuulinga hebagi, de Maadua o Israel e noho laa i magavaa luu cherubim, go koe donu huu de Maadua o denga nohoanga hodooligi alodahi i henua i lalo; go koe ne haia de langi ma henua i lalo.* 17 Tagi Maolunga, hagadaahuli ina mai luoo dalinga ma gi hagalaangona; Tagi Maolunga, huugea mai luoo mada ma gi diiloo; gai hagalaangona muna alodahi a Sennacherib, gu hagailoo mai e hagangadi mee ai de Maadua e mouli laa.

18 Tagi Maolunga, ni muna abodonu, denga hodooligi o Assyria gu oha denga huaahenua alodahi ma olaadeu henua, 19 gai ne tili ange olaadeu diinonga gi lo te ahi ga dudu ai, go hiidinga diinonga laa e dee ni maadua abodonu, gai ni mee nii dangada ne hagatuu i laagau ma hadu. Deelaa ai, gilaadeu gu lava i de oha. 20 Gai Tagi Maolunga demaadeu Maadua, au e dangidangi adu koe gi hagaola ina gimaadeu mai i de hodooligi o Assyria, gi iloo ai e denga nohoanga hodooligi alodahi o henua i lalo bolo go koe donu huu go Iahweh.”

De hagadee kii ina o Sennacherib

(2 Ki 19.20-37)

21 Gai Isaiah tama daane a Amoz ne aalu gi Hezekiah, ga hai ange, “E hagadaba Tagi Maolunga, de Maadua o Israel: Go hiidinga koe ne dalodalo mai gi de au i dagodo o Sennacherib, de hodooligi o Assyria, 22 aanei muna a Tagi Maolunga e hai baasi ange ai gi de ia:

De bua moe o Zion e hagangadi mee

ma de doo mee i de goe.

Tamaa hine o Jerusalem e geugeu dono biho

i doo savini e hano gee.

23 Goai donu aau ne hagadogaa laa ma de hagangadi mee?

Gai goai aau ne basa bole ange naa

ma de hagamaolunga ange aagena?

Koe gu hai baasi ange donu gi de Ia Dabu o Israel!

24 Koe ne hai oo dangada hai hegau gi hagadogaa ina de Ia Aamua.

Gai koe ne hagadaba,

‘Au ne hanage i ogu hada hebagi lagolago gi ulu denga mounga,

ga hano gi de lodo henua mmao o Lebanon.

Au gu sele iho denga cedar lloa ma cypress danuaa i kilaa;

au ne hano ga dae gi ono mommee maolunga hugadoo,

ma de mommee muimui hugadoo i lodo henua.

25 Au ne geli denga vai ga unu vai iai;

au ne hai ga maamasa denga saalingaa vai alodahi o Egypt i luoogu vae.’

26 Koe tigi langona naa donu?

Au ne hagamodu mee nei i mua loo.

Au ne hagatau mee nei madagidagi loo;

gai iainei au gu hagassula mee nei,

gai koe ga oha ai denga aduhale buibui

ga hai gu ni hagabuudungaa mee maoha.

27 Gai dangada e nnoho i kilaa gu deai olaadeu mahi,

gilaadeu gu maatagu ma de dookaa.

Gilaadeu gu bei denga manu ssomo i lo te duu malaelae,

se goodo matili age laa,

ma helii e ssomo laa i tua denga hale,

gai e mmae laa i mua de ssomo age.

28 Aagai au e iloo doo mommee e noho ai,

ma mommee oou e hano aagena,

ma de kona doo lili i de au.

29 Koe e kona donu doo lili i de au,

gai au gu langona dagodo o doo hagamaolunga;

deenei ai, au e hagalau naa doo usu i dahi maadau,

ma de nnoa doo ngudu i dahi mee ga dagi ai goe,

ga hagaahe i de haiava mau oou ne humai ai naa.

30 Gai deenei de hagailonga e hagadonu ai mee nei: de ngadau nei ma de ngadau e humai nei, gai goodou e gaimee naa i grain e ssomo age laa donu huu i gilaadeu, aagai tolu ngadau naa huu gai goodou ga doo ma de hagihagi oodou grain, aama de doo oodou veelengaa grape ga gai olaadeu hua. 31 Gai dangada ne ola i Judah e nnoho naa i de henua bei dagodo o de manu somo e ssomo laa ono aga ga hulo gi lo te gelegele, gai ono laa iai hua lagolago. 32 Gai e hanu naa donu dangada e doe i Jerusalem, gai e hanu e ola i de mounga go Zion. Go mahi donu o Tagi o denga hagabuulinga hebagi e hagassula ina de mee nei.

33 Deenei ai, e hagadaba Tagi Maolunga i dagodo o de hodooligi o Assyria: Ia e dee humai naa donu gi lo te aduhale nei, be e tili dahi dao o de mee hholu i kinei, be e humai gi gaogao de aduhale ma dana mee hungihungi laumalie, aabe e hagabudubudu age denga gelegele e gage age ai e hebagi ange gi de aduhale. 34 Gai ia e ahe naa i de haiava oona ne humai ai laa, ia e dee ulu mai naa donu gi lo te aduhale nei, go Tagi Maolunga e hagadaba. 35 Gai au e buibui naa donu ma de hagaola de aduhale nei, i hiidinga o dogu ingoo ma hiidinga o dogu dangada hai hegau go David.”

36 Gai tangada de langi o Tagi Maolunga ne hano ga daa ga maakau e 185,000 daane, i de mommee nnoho gaainga o de gau Assyria. Gai ga oho age huu denga daane i taiao, gai gilaadeu gu gidee bolo de gau laa alodahi gu maakau. 37 Gai de hodooligi o Assyria go Sennacherib ne hano gee mai i kilaa, ga hano ga noho i Nineveh. 38 Dahi laangi, i de masavaa oona e daumaha ai i de hale o dono diinonga go Nisrok, gai luaana dama daane go Adrammelek ma Sharezer, ga daa ia gu magau i de gadilaasa; gai gilaau ga saavini ga hulo gi de henua go Ararat. Gai dana dama daane go Esarhaddon ga sui ia ga hodooligi ai.

38

De magi o Hezekiah ma dono ieiangi

(2 Ki 20.1-11; 2 Ch 32.24-26)

1 De masavaa laa gai Hezekiah ne magi ga dai magau. Gai de pelaabisi go Isaiah, tama daane a Amoz ne humai gi ono daha, ga hai ange gi de ia, “E hagadaba Tagi Maolunga: Hagadabena ina mee i doo hale, go hiidinga koe e dee ieiangi naa donu gai e magau.”

2 Gai Hezekiah ga dige ga huli ange gi de baasi o de hale, ga dalodalo ange gi Tagi Maolunga, ga hai ange, 3 “Tagi Maolunga, au e dangidangi adu koe gi manadua bolo au ne hai hegau adu gi de goe i de muna abodonu i ogu lodo alodahi, ma de hai hegau i de heohi i mada luoo mada.” Gai Hezekiah ne kona mmao dono dangi.

4 Gai Tagi Maolunga ga hagaago ange ana muna gi Isaiah, ga hai ange, 5 “Hannoo hai ange gi Hezekiah, ‘E hagadaba Tagi Maolunga, de Maadua o doo dubuna go David: Au gu langona dau dalodalo, gai au gu gidee oo loimada; tilo, au e dugu adu naa goe gi mouli i e madaangahulu ma lima ange ngadau. 6 Gai au e hagaola naa goe ma de aduhale nei mai i de hodooligi o Assyria, ma de buibui de aduhale nei.

7 Gai deenei de hagailonga a Tagi Maolunga e hagadonu ai bolo Tagi Maolunga e hagassula naa donu ana muna gu tala: 8 Au e hai naa de goohunga o de laa i honga de gaagenga, gu hano iho laa i honga de gaagenga o Ahaz, gi ahe age ange gi honga e madaangahulu vae gaagenga.’ ” Deelaa ai, de goohunga o de laa ne ahe age ange i honga e madaangahulu vae gaagenga, i dua de hano ga ui gi lalo.

9 Hanu mee a de hodooligi go Hezekiah ne sisi i dua dono magi, gai muli mai gu ieiangi.

10 “Au ne hagadaba: E aha, lo te madohi lua donu huu o dogu mouli,

gai au e ulu i haitoga o de magau,

au gu dee daea adu denga ngadau e doe i dogu mouli?

11 Au ne hagadaba: Au e dee gidee ange naa donu Tagi Maolunga,

i de henua o dangada e mouli laa;

au gu dee ahe ange e gidee dahi dangada,

aabe e nnoho madali dangada e nnoho i henua i lalo nei.

12 Dogu mommee noho gu aau gee

bei de hale malo o dahi dangada hagaloosi ssiibi.

Dogu mouli gu tuu bei hegau a tangada langa mee;

ia gu aau gee au mai i de laagau langa mee;

de laangi ma de boo gai koe e hai gi hagadagadaga iho dogu mouli.

13 Au ne tali de dae mai o taiao,

aagai ia ne hadihadi ogu ivi alodahi bei tagodo o de laiono,

mai i de laangi ga dae ai gi de boo,

gai koe e hai gi odi dogu mouli.

14 Au e goo naa bei de swallow, ma de crane,

au e goo naa bei de manu kono.

Luoogu mada gu daalea i de galo age gi de langi,

dogu Ia Aamua, au gu duasala, balea mai au!

15 Aagai aahee agu muna e maua i de tala adu?

Ia gu tala mai mee nei gi de au, gai go ia donu ne haia de mee nei.

Au e seesee i de lodo maolalo i ngadau alodahi oogu e mouli ai,

i hiidinga de kona de duasala ogu lodo.

16 De Ia Aamua, dangada e mouli i mee nei,

go mee nei hogi a dogu hagasaalunga e gidee ai de mouli.

Koe gu hagaieiangi au

ma de dugu mai au gi mouli.

17 Tilo, ne hanu donu haigamaiana

de kona dogu hagaduasala i de mee nei.

Koe ne aloha i de au ga daohi dogu mouli

mai i de mommee o de gau maakau;

koe gu huli ange doo dua gi ogu haisala alodahi.

18 De mommee o de gau maakau

e dee maua i de hagaahe adu de abodonu gi de goe;

gilaadeu gu loiho gi de mommee o de gau maakau

e dee maua i de tali hagalodolodo adu gi doo hai hegau i de mee abodonu.

19 Go tangada e mouli, go tangada e mouli, e hagaahea adu de abodonu gi de goe,

bei ogu dagodo anailaa nei;

go denga damana e daalaa ange gi alaadeu dama

dagodo o doo hai hegau i de muna abodonu.

20 Tagi Maolunga e hagaola donu au;

gai gimaadeu e daahili naa ma de tale mee hagadangidangi iai daula,

i taulooloa omaadeu laangi e mouli ai,

i de hale o Tagi Maolunga.”

21 Isaiah ne hai ange, “Haia hanu fig mmasa ma gi hulu ina ange gi doo hagahoa, gi ieiangi ai goe.”

22 Gai Hezekiah ne ssili ange, “Dee hee de hagailonga e hagadonu ai bolo au e hanage gi de hale o Tagi Maolunga?”

39

De gau sui mai i Babylon

(2 Ki 20.12-19)

1 De masavaa laa gai Merodak-Baladan, tama daane a de hodooligi o Babylon go Baladan, ne gaamai hanu leda ma dahi mee ngadi gaavange gi Hezekiah, go hiidinga ia gu langona bolo ia nogo magi gai gu ieiangi. 2 Gai Hezekiah ga abodonu ange gi gilaadeu, ga hagaago ange gi gilaadeu goloa alodahi i lodo ono hale doange goloa: go selevaa, ma goolo, ma mee manongi, ma lolo danuaa, ma dono mommee doange goloa hebagi alodahi, go mee alodahi i lodo ono hale doange. Teai donu se mee i dono hale aabe go dono nohoanga hodooligi a Hezekiah tee hagaago ange gi gilaadeu.

3 Dua mee laa gai de pelaabisi go Isaiah ne humai gi daho de hodooligi go Hezekiah, ga hai ange gi de ia, “Aahee muna a denga daane laa ne hai adu gi de goe? Gai go hee olaadeu ne loomai ai laa?”

Gai Hezekiah ga hai ange, “Gilaadeu ne loomai i de henua mmao go Babylon.”

4 Gai Isaiah ne ssili ange, “Ni aha alaadeu ne gidee laa i doo hale?”

Gai Hezekiah ne hai ange, “Gilaadeu ne gidee mee alodahi i dogu hale; teai donu se mee daudahi i lodo ogu mommee doange, aagu tee hagaago ange gi gilaadeu.”

5 Gai Isaiah ga hai ange gi Hezekiah, “Noho mai hagalaangona muna a Tagi o denga hagabuulinga hebagi: 6 Tilo, dahi laangi naa huu gai mee alodahi i doo hale, ma goloa alodahi a oo dubuna ne hagabudu laa ga doange ga dae mai ai gi anailaa nei, e moolia naa ga gaavee gi Babylon. Gai e deai naa donu se mee daudahi e doe, go Tagi Maolunga e hagadaba. 7 Gai hanu au dama daane ne hagadili e gaavee gee naa hogi, ga hai ai denga eunuch i de hale o de hodooligi o Babylon.” *

8 Gai Hezekiah ga hai ange gi Isaiah, “Muna a Tagi Maolunga aau gu tala mai naa e danuaa.” Go hiidinga Hezekiah ne maanadu, “Taulooloa o dogu mouli gai de henua e nnoho paba.”

40

De hagaaneane o dangada o de Maadua

1 E hagadaba doodou Maadua: Hagaaneane ina,

hagaaneane ina ogu dangada.

2 Hagamaamaane ina lodo o Jerusalem;

daalaa ange gi de aduhale laa

bolo gu odi ange dono masavaa hagaduasala,

gai ono baubau gu maatala;

Tagi Maolunga ne hai gi lua hanonga

e kii ange ai dono hagaduasala i ono haisala.

3 De leo o dahi e oo ma e hagadaba:

“Hagadabena ina de haiava o Tagi Maolunga i lodo henua;

hagasoea de haiava laumalie o taadeu Maadua i de vao.* *

4 Haaoa age denga geelonga alodahi,

gai uluhia denga mounga ma duuduu alodahi;

gai hagassoea mommee e pigo,

gai haia gi baba mommee haduhadua.

5 Gai de mahamaha o Tagi Maolunga e hagasula mai naa,

gai dangada alodahi e gidee naa,

go hiidinga Tagi Maolunga gu lava i de tala muna nei.”

6 De leo o dahi e hagadaba, “Oo gi laumalie doo leo!”

Gai au ne ssili ange, “Aahee agu muna e oo e tala?”

“Dangada alodahi e bei dagodo o denga helii,

gai olaadeu mahamaha alodahi e bei denga huaala i lo te duu malaelae.*

7 Denga helii e mmae, denga huaala e malili,

i de masavaa o Tagi Maolunga e manava ange ai aagena.

Ni muna abodonu, dangada e bei dagodo o denga helii.

8 Denga helii e mmae, denga huaala e malili,

aagai muna a taadeu Maadua e daakodo ga hano ai.”

9 Zion, de ia e hagadele ina de longo danuaa,

koe gi hanage gi honga dahi mounga maolunga.

Jerusalem, go de ia e hagadele ina de longo danuaa,*

koe gi oo i de leo laumalie.

Aude madagu, gai oo hai ange gi aduhale o Judah,

“Tilo, doo Maadua gu humai!”

10 Tilo, de Ia Aamua go Iahweh e humai naa i ssauaa,

gai ia ga hodooligi i dono lima mmahi.

Tilo, ia e gaamai ana hagaoanga madali ia,

ma mee e hagao ange ai alaadeu hegau.*

11 Ia e tilo ange naa dana hagabuulingaa ssiibi bei tangada hagaloosi ssiibi,

ia e hagabudu naa ana ssiibi gauligi i luoono lima,

ma de saabai gilaadeu i ono hadahada;

gai ia e dagi maalie naa denga ssiibi e hanu laa alaadeu dama.*

E deai ange donu e bei de Maadua

12 Goai gu hagabaulia denga vai i lo tono lima,

aabe go de maaga de lahalaha o lo te langi?

Gai goai gu daohia denga gelegele o henua i lalo i lo te gede,

aabe go de hagahidi denga mounga i denga mee hagahidi,

ma de hagahidi denga duuduu?

13 Goai e dagudagu ina ange mee a de Hagasaalunga o Tagi Maolunga e hai,

aabe goai e balea ange ana hagasaele?*

14 Goai aana ne ssili ange aagena dahi mee gi donu ange ai ia?

Gai goai gu agoagona ange ia i de haiava heohi?

Goai e agoago ina ange ia i de iloo mee,

aabe go de hagaago ange dono hai e donu ange ai?

15 Tilo, denga huaahenua e bei dagodo o dahi madaua i lo te bagede,

gilaadeu e bei denga mama i honga mee hagahidi;

ia e hagahidi denga modu bei dagodo o de mama.

16 Lebanon alodahi e dee dohu i de hai ai de ahi i de mommee o ssigidaumaha,

gai ono manu dolodolo e dee dohu i de hai dahi sigidaumaha dudu.

17 Denga huaahenua alodahi e bei donu teai i ono daha,

gilaadeu e bei donu mee e deai haigamaiana,

gai e kii mai ange donu tee haigamaiana.

18 Gai goai oodou e hagahedae ange de Maadua aagena?

Gai goai oodou e hagadulagi ange ia aagena?*

19 Dagodo o dahi diinonga, de labagau o denga baalanga e hagadagodo,

gai de labagau o denga goolo ma selevaa ga haoli i goolo,

ma de hai hanu seeini selevaa e dau ange aagena.

20 Tangada hagaau aloha e dee maua i de hai dahi sigidaumaha bee nei,

gai ia e hili dahi laagau e dee moolau laa de bobo.

Gai ia ga ssala dahi labagau

gi hagaduulia dahi diinonga e dee maua laa gi baguu.

21 E aha, goodou tigi iloo naa donu?

E aha, goodou tigi langona naa donu?

E aha, tigi ai naa donu ne daalaa adu gi goodou mai i taamada age?

E aha, goodou tigi tonu ange naa donu mai i taamada age de hai o henua i lalo?

22 Ia e noho i honga de moana e holiagina laa henua i lalo,

gai dangada e nnoho i kilaa e bei dagodo o denga itebuubuu.

Ia e hhola gi madoha de langi bei dagodo o de hale malo,

ma de doha mee nei bei dagodo o de hale malo e nnoho ai dangada.

23 Ia e hai dagi o de henua gi ni ngadi mee,

gai e hai de gau hagamodu muna i henua i lalo gi deai olaadeu haigamaiana.

24 De masavaa donu huu olaadeu ne doo ai,

de masavaa donu huu i dua delaadeu doo,

de masavaa donu huu o olaadeu aga ne ssomo ai i lo te gelegele,

gai ia ga busi gilaadeu, gai gilaadeu gu mmae,

gai de madangi ga ili gilaadeu ga kave bei lau o denga grain.

25 “Gai goai oodou e hagahedae ange au aagena?

Aabe goai e bei ogu dagodo?”

go de Ia Dabu e hagadaba.

26 Dangage age galo age gi lo te langi:

goai ne haia mee nei alodahi?

Go de ia ne haia denga hagabuulingaa heduu,

ga gaavange olaadeu ingoo.

Gai go dono sauaa laumalie ma ono mmahi ne hai mee nei,

teai donu se gilaadeu ne dee maleva.

27 Jacob, gu aha gu hagadaba ai naa goe,

Israel, gu aha gu nanu ai naa goe ma e hagadaba,

“Tagi Maolunga e dee gidee donu ogu dagodo;

gai dogu Maadua e dee anga ange mai donu gi dogu heohi”?

28 E aha, goodou tigi iloo naa donu?

Goodou tigi langona naa donu?

Tagi Maolunga de Maadua, e deai sono daamada be se hagaodi,

go ia ne haia henua i lalo alodahi.

Ia e dee dalea donu aabe e deai ono mahi,

gai e deai donu se dangada e daea dono donu ange.

29 Ia e hagammahi gilaadeu gu deai olaadeu mahi,

ma de hai gi kii ange de mmahi olaadeu gu baageaa.

30 Denga dama daane e daalea donu hogi ma odi olaadeu mahi,

denga dama daane e baakuu donu;

31 aagai gilaadeu e haia Tagi Maolunga

go delaadeu tali hagalodolodo e mahi loa.

Gilaadeu e hagamaalanga age naa i bakau bei dagodo o denga igele;

gilaadeu e saavini gai e dee daalea,

gilaadeu e seesee gai e dee baageaa.

41

De Maadua go de ia bale o Israel

1 Denga mommee i tagudai, goodou nnoho mage dee muu!

Gai denga huaadangada alodahi gi haia gi mmahi gilaadeu.

Gilaadeu gi hagapaa mai gi daalaa alaadeu muna;

gai gidaadeu ga hagabuni e hagamodu.

2 Goai ne hai gi humai dahi i dua,

ma de hagahi ia gi haia ana hegau i dono heohi?

Ia ne gaavange denga huaahenua gi de ia,

ma de hagadee kii denga hodooligi i ono mada i mua.

Ia e hai gilaadeu gi bei de mama o de gelegele i dana gadilaasa,

gai dana mee hholu e hai gilaadeu bei de mama a de madangi e ili laa ga kave.

3 Ia e doolohi gilaadeu ma de hano ga ui tee lagohia,

gai ne hano i dahi haiava oona tigi hano ai i mua.

4 Goai ne haia ma de hagasula de mee nei,

ma de hagahi denga atangada mai i taamada?

Go au, Iahweh — go au taamada,

gai go au de hagaodia — go au donu go ia.

5 Denga mommee i tagudai ne gidee de mee nei, gai gilaadeu gu maatagu;

gai henua i lalo alodahi gu bolebole.

Gai gilaadeu ne hagabuni ga loomai ai;

6 dahi ma dahi e hagammahi ange tangada e baa ange,

ma e hai ange gi dono daina, “Hagammahi!”

7 Dahi labagau e hagammahi ange de labagau o denga goolo,

gai tangada e haia gi soe ina i de haamaa

e hagammahi ange naa tangada e dugidugia.

Ia e hagadaba i dagodo o de mee hagapigi, “Gu danuaa.”

Gai gilaadeu ga tugi gi makaga dahi diinonga gi dee ngalungalue ai.

8 Israel, go koe dogu dangada hai hegau,

Jacob, go de ia aagu ne hili,

goodou go hagadiilinga o dogu soa go Abraham.*

9 Au ne gaamai goodou i de bido laa o henua i lalo,

ma de hagahi mai goodou i de mommee mmao.

Gai au e hai adu, “Go koe dogu dangada hai hegau;”

au gu hili goe, gai tee tili donu goe.

10 Gai koe gi dee madagu, go hiidinga au madali goe,

aude manavasaa oo lodo, i hiidinga go au donu doo Maadua.

Go au e hagammahi ina goe, ma de bale adu goe;

go au donu e daohia age goe i dogu lima madau i de heohi.

11 Tilo, dangada alodahi e llili i de goe

e dookaa naa ma de hagangadi mee ina;

gilaadeu e hai baasi adu gi de goe

e hai naa ga deai aama de maakau.

12 Gai ga ssala naa donu e goe gilaadeu e hai baasi adu gi de goe,

aagai koe e dee gidee gilaadeu.

Gilaadeu e hebagi adu gi de goe

e llilo naa donu ga deai.

13 Go hiidinga go au donu go Iahweh, doo Maadua,

au e poo naa doo lima madau,

ma de ga hai adu gi de goe, “Aude madagu,

go au donu e balea adu goe.”

14 De ilo go Jacob, aama Israel damaa mee,

koe gi dee madagu,

i hiidinga go au donu e bale adu goe,

go Tagi Maolunga e hagadaba,

de ia ne hagaola ina goe, go de Ia Dabu o Israel.

15 Tilo, au e hai naa goe gi bei de baabaa duuduu grain,

e hoou laa ma de kangi, gai e lagolago niho iai.

Koe e duuduu naa denga mounga ga ulu iho,

ma de hai denga duuduu gi bei denga gili grain.

16 Koe e nonu naa mee nei i de madangi,

gai de madangi e ili naa ga kave gee,

de madangi mmahi e hagassii saele naa gilaadeu.

Gai goodou e malangilangi naa i Tagi Maolunga,

goodou e hagamahamaha naa de Ia Dabu o Israel.

17 De gau hagaau aloha ma gilaadeu e duasala e sala vai unu,

aagai gu deai donu vai;

olaadeu hakii gu mmasa gee naa i delaadeu hieunu.

Aagai au, Tagi Maolunga, e basa ange naa gi alaadeu dalodalo,

go au, de Maadua o Israel, au e dee tili donu gilaadeu.

18 Au e hai naa gi hanu saalingaa vai e ssali iho laa i denga mommee maolunga,

ma vai e ssali age i lalo de henua i lodo geelonga.

Au e hai naa de vao gi se mommee iai denga vai,

gai de mommee mmasa gi ssali age ai vai i lalo de henua.

19 Au e hai naa gi ssomo de cedar i de vao,

ma de acacia, ma de myrtle, aama de olive;

au e hai naa hogi gi ssomo denga pine i de vao,

madali denga fir, aama cypress,

20 gi gidee ai e dangada ma de iloo,

gai gi maua ai e gilaadeu i de hagasaele ma de tonu ange

bolo go de lima sauaa o Tagi Maolunga donu ne haia de mee nei,

gai go de Ia Dabu o Israel ne haia gi hanu de mee nei.

Denga diinonga e deai olaadeu haigamaiana

21 Tagi Maolunga e hai ange gi denga diinonga,

“Daalaa mai oodou tonu;

daalaa oodou mee e hai baasi mai ai gi de au,”

go de Hodooligi o Jacob e hagadaba.

22 Gaamai oodou diinonga gi daalaa mai mee gu dai hai.

Daalaa mai gi gimaadeu dagodo o mee ne hai madagidagi,

gai gimaadeu ga hagasaele olaadeu dagodo,

gi iloo ai e gimaadeu mee e hai i de hagaodi,

ma de tala mai gi gimaadeu dagodo o mee e loomai.

23 Daalaa mai gi gimaadeu mee e loomai i muli mai,

gi iloo ai e gimaadeu bolo goodou ni maadua abodonu.

Haia hanu hegau danuaa aabe ne hegau baubau,

gi manavasaa ai gimaadeu ma de maatagu.

24 Tilo, goodou denga diinonga ni ngadi mee donu

oodou hegau e deai donu haigamaiana;

gai tangada e hilihilia de daumaha adu gi goodou e hakino gee.

25 Au gu hagangalue naa lodo o dahi mai i ngaiho, gi humai;

gai ia e humai i de mommee e sobo age ai de laa, ga hagahi i dogu ingoo.

Ia e dagadagahi naa denga hodooligi bei dagodo o denga bela,

ma tangada hai gumedi hadu e dagadagahia laa denga gelegele pigi.

26 Goai ne daalaa mee nei i taamada age, gi iloo ai e gidaadeu,

aabe ne daalaa mee nei i mua de hai,

gai gidaadeu ga hagataba ai, “Ne heohi donu ana muna”?

Teai donu se dangada ne daalaa de mee nei,

teai hogi ne daalaa de mee nei i mua de hai,

gai teai donu se dangada ne langona dau tala mee nei.

27 Go au hugadoo ne hai ange gi Zion i taamada, “Tilo, aanei gilaadeu!”

Au ne hai gi humai gi Jerusalem dahi dangada e hagailoo ina longo danuaa.

28 Au ne ssala, gai teai donu sagu dangada ne gidee —

teai donu se dangada hagasaele i olaadeu magavaa,

teai hogi ne maua i de basa mai gi agu muna ssili.

29 Tilo, gilaadeu alodahi ni ngadi mee,

alaadeu hegau e deai donu haigamaiana,

olaadeu diinonga baalanga e bei de ngadi madangi.

42

Tangada hai hegau o Tagi Maolunga

1 Tilo, deenei dogu dangada hai hegau, go ia aagu e bale ange;

go ia aagu gu hili, gai go ia oogu e malangilangi ai.

Au gu hai dogu Hagasaalunga gi hano iho gi ono elunga;

gai ia ga hagamodu ai muna o denga huaahenua i de heohi.* *

2 Ia e dee oo be ue age dono leo,

aabe e hai gi langona e dangada dono leo i honga denga haiava.

3 Ia e dee hhadi naa donu de aalege gu dai hadi laa,

aabe diinei de wick gu dai made laa.

Gai ia e hagamodu muna i de mee abodonu.

4 Ia e dee vasega naa donu aabe baageaa ono lodo,

ga dae ai gi dana hagaduu gi makaga de hagamodu muna heohi i henua i lalo.

Gai dangada e nnoho i tagudai

e tali hagalodolodo go ana hainga.

5 Aanei muna a de Maadua, Tagi Maolunga e tala,

go de ia ne hagadau ina de langi ga doha gi daha,

gai go ia ne hoolaa henua i lalo ma mee alodahi ne loomai ai,

ma de hai gi manavanava dangada e nnoho ai,

ma de gaavange de manava o de mouli gi dangada i kilaa:*

6 “Go au go Tagi Maolunga, au ne hagahi goe i de heohi,

au e poo naa donu doo lima.

Au e tilo adu goe, ma de hai goe gi se hagatoo donu hagaheloongoi ange gi dangada,

gai gi se maalama ange gi denga huaahenua;*

7 e hhuge ai ganomada o dangada e dee kide laa,

ma de hagassao mai ai gilaadeu e nnoho i lo te hale pono ma lo te gohu.

8 Go au go Iahweh; deenei dogu ingoo!

Au e dee gaavange naa donu dogu mahamaha gi dahi dangada gee,

aabe e gaavange dogu tuhi gi denga diinonga.

9 Tilo, mee gu i mua gu hai ma gu lava,

iainei gai au e tala mee hoou gu dai hai;

au e tala adu mee nei gi goodou i mua de hai.”

Daahili duuhia Tagi Maolunga

10 Daahili ange gi Tagi Maolunga i taahili hoou,

duuhia ia i henua i lalo alodahi,

go goodou e loiho gi tai, ma mee alodahi i ono lodo,

goodou denga mommee i tagudai, ma mee alodahi e mouli i kilaa.

11 Lodo henua ma ono aduhale gi daahili,

gai denga aduhale vaaligiligi o de gau Kedar e nnoho ai gi malangilangi.

Dangada o Sela gi daahili i delaadeu lodo danuaa,

gilaadeu gi hevaalogi i ulu denga mounga.

12 Gilaadeu gi hagamahamaha ina Tagi Maolunga,

ma de tala dono tuhi i mommee i tagudai.

13 Tagi Maolunga e humai naa bei taane dau i de hebagi,

ia e bei naa taane hebagi e hagammahi laa ia;

ia e oo i de masavaa o de hebagi,

ma de hagadee kii ono hagadaumee.

14 Gu daulooloa dogu noho ga dee muu;

au ne hagapuni dogu ngudu ma de golomagi ogu lodo.

Aagai iainei au gu bei dagodo o de hine gu dai haanau,

au e dangi, au e mahi bodo ma de gonogono.

15 Au e ulu iho naa denga mounga ma duuduu,

ma de hai gi mmae manu ssomo alodahi;

au e hai naa denga saalingaa vai gi ni modu,

ma de hai gi maamasa mommee iai vai.

16 Au e dagi naa gilaadeu e dee kide i dahi haiava alaadeu tigi iloo,

ma de dagi gilaadeu i denga dao haiava olaadeu tigi hulo ai;

au e sui naa de gohu gi se maalama i olaadeu mada i mua,

ma de hai denga mommee haduhadua gi ssoe.

Aanei agu mee e hai ange gi gilaadeu,

gai e dee tili naa donu gilaadeu.

17 Dangada e hagadonusia denga diinonga

ma de hai ange gi denga diinonga laagau ma diinonga baalanga,

“Go goodou omaadeu maadua,”

e aahe dua naa ma de dookaa.

Israel e dee kide ma de longoduli

18 “Goodou de gau longoduli, nnoho mai hagalaangona;

goodou de gau dee kide, kalo ange diiloo!

19 Goai e dee gide, e dee go dogu dangada hai hegau?

Gai goai e longoduli bei tangada hagailoo aagu ne hai gi hano?

Goai e dee gide bei tangada gu vvae mai gi de au,

ma tee gide bei tangada hai hegau o Tagi Maolunga?

20 Gu lagolago au mee gu gidee, aagai koe e dee anga ange aagena;

luoo dalinga e maahuge, aagai koe e dee langona.”

21 Tagi Maolunga ne malangilangi

i de hai ana hainga gi maolunga ma de mahamaha,

i hiidinga ia e heohi.

22 Aagai de huaadangada nei gu gaiaadia ma de haia gi de mahi olaadeu goloa;

gilaadeu alodahi gu nnoho i lodo haonga

ma de pono ange i lodo hale pono.

Gilaadeu gu gaiaadia olaadeu goloa,

gai e deai donu se dangada e hagaola ina gilaadeu;

gilaadeu gu bei goloa e maua i de hebagi,

gai e deai donu se dangada e hagadaba, “Hagaahea mai gilaadeu!”

23 Goai i oodou daha e hagalaangona muna nei,

aabe noho e hagalaangona i laangi e loomai?

24 Goai ne gaavange Jacob bei goloa e maua i de hebagi,

ma de dugu ange Israel gi de gau gaiaa?

E aha, e dee go Tagi Maolunga,

de ia odaadeu gu haisala ange laa aagena?

Go hiidinga gilaadeu tee llodo e daudali i ono haiava,

gilaadeu tee llodo e hagallongo ange gi ana hainga.

25 Deelaa ai, ia ne gaamai gi de ia de hagaduasala i de kona dono lili,

ma de hebagi laumalie.

Gai ne duuli luoono baasi i de ahi ula, aagai ia tee donu ange aagena;

de ahi ne dudu ia, aagai gilaadeu tee maanadu dagodo o mee laa.

43

De Ia Hagaola abodonu o Israel

1 Aagai iainei, Tagi Maolunga e hagadaba —

de ia ne hagadau ina goe, Jacob,

gai go de ia ne hagahua ina goe, Israel:

“Aude madagu, go hiidinga au gu hagaola goe;

au gu hagahi adu goe i doo ingoo, koe niiagu.

2 De masavaa oou e hano ai laa lo te vai,

gai au madali goe;

gai ga seesee naa donu goe i lodo saalingaa vai,

gai koe e dee maua donu gi abulu,

gai de masavaa oou e seesee ai i lo te ahi,

gai koe e dee maua donu gi vela,

gai de ula o de ahi e dee maua donu i de dudu goe.

3 Go au donu go Iahweh, doo Maadua,

de Ia Dabu o Israel, gai go doo Ia Hagaola;

au ne gaavange Egypt e hagaola ai goe,

gai Ethiopia ma Seba e sui ai goe.

4 Go hiidinga au e hagamogomogo goe, ma de hagadubu goe,

gai go hiidinga au e aloha i de goe,

au e gaavange dangada e sui ai goe,

ma denga huaadangada e hagaola ai doo mouli.

5 Aude madagu, go hiidinga au madali goe;

au e gaamai naa oo hagadiilinga mai i dua,

ma de hagabuni mai goodou i dai.

6 Au e hai ange naa gi denga henua i ngaiho, ‘Dugu gilaadeu gi loomai!’

Au e hai ange naa gi henua i ngaage, ‘Goodou aude daohia gilaadeu.’

Hagaahea mai agu dama daane

ma damaa hine mai i henua i lalo alodahi —

7 dangada alodahi e hagaingoo i dogu ingoo,

go gilaadeu aagu ne hai e hagamahamaha ai au,

gai go gilaadeu aagu ne hagaholi aama de hai.”

8 Dagina mai gilaadeu e hanu olaadeu ganomada, aagai e dee kide,

ma gilaadeu e hanu olaadeu dalinga, aagai e longoduli.

9 Denga huaahenua alodahi gu hagabuni mai

gai dangada alodahi gu hagabuni.

Gai goai i olaadeu magavaa e maua i de tala mee nei,

ma de hagailoo mai gi gidaadeu mee gu hai i mua?

Gilaadeu gi gaamai dangada e daalaa olaadeu heohi,

gi langona ai e dangada gai gilaadeu ga hagataba, bolo gilaadeu e heohi!

10 E hagadaba Tagi Maolunga, “Go goodou ogu dangada hagadonu,

gai go dogu dangada hai hegau aagu gu hili,

gai gi iloo ai e goodou ma de hagadonu,

aama de tonu ange bolo go au donu deenei.

E deai ange donu se maadua gu humai i ogu mua,

aabe se maadua e humai i ogu dua.

11 Go au, go au donu go Iahweh,

gai e deai ange donu se Ia Hagaola bei au.

12 Au gu hagaago adu, ma de hagaola, aama de tala adu gi goodou —

go au donu, e dee go dahi diinonga i oodou magavaa.

Go koe dogu dangada hagadonu,

go Tagi Maolunga e hagadaba,

gai go au donu de Maadua.

13 Uaa, go au donu de Maadua, mai iainei ga hano ai, go au donu go ia.

Gai e deai donu se dangada e maua i de hagaola dahi mai i de au.

Gai goai e maua i de buibui au

i de masavaa aagu e hai ai dahi hegau?”

De abodonu o de Maadua ma de baubau o Israel

14 E hagadaba Tagi Maolunga,

doodou Ia Hagaola, go de Ia Dabu o Israel:

“Au e aalu naa gi Babylon ga oha mee hagamakaga o denga haitoga

ma de hagauda mai de gau Babylon alodahi gu hagadee kii laa,

i denga vaga olaadeu e hagassoenga ai laa.

15 Go au donu Tagi Maolunga, doodou Ia Dabu,

de ia ne hagadau ina Israel, go doodou Hodooligi.”

16 E hagadaba Tagi Maolunga,

go de ia ne haia dahi haiava i lo te tai,

ma de haiava i lodo vai mmilo,

17 gai go de ia ne dagina mai denga hada hebagi ma hoosa,

ma denga hagabuulinga hebagi soa ma denga daane dau o de hebagi;

gilaadeu ne daakodo i kilaa, gu dee hiihidi age ange;

gilaadeu gu maamade bei de wick gu diinei laa:

18 “Goodou hagangalo ina mee gu hai i mua;

gai gi dee hagamaanadu i mee madagidagi.

19 Tilo, au e hai dahi mee hoou!

Gai gu sula age donu; e aha, goodou tigi tonu ange laa aagena?

Au e hai naa dahi haiava i de vao,

ma denga saalingaa vai i de mommee e deai vai iai.

20 Denga manu lodo henua

bei jackal ma ostrich e hagadubu au,

go hiidinga au e hai gi hanu vai i de vao,

ma saalingaa vai i de mommee e deai vai iai,

e hagaunu ai ogu dangada, go gilaadeu aagu ne hili,

21 go dangada aagu ne hai e hai ai ogu dangada,

gai gilaadeu ga tala ai dogu tuhi.*

22 Aagai Jacob, koe tee hagahi mai au;

Israel, koe gu goso i de au.

23 Koe tee gaamai gi de au hanu ssiibi e hai ai denga sigidaumaha dudu;

aabe ne hagadubu au i au sigidaumaha.

Au tee hagadaemaha goe i denga sigidaumaha,

aabe ne hagadalea goe i sigidaumaha o denga frankincense.

24 Koe tee hagao mai hanu calamus maanongi maagu,

aabe ne hagamalangilangi au i au sigidaumaha moomuna.

Aagai koe ne hagadaemaha ogu lodo i oo haisala,

gai oo baubau gu hai au ma gu dalea.

25 Go au, go au donu e sooloa gi deai oo haisala i hiidinga o dogu ingoo;

au e dee ahe ange naa donu e maanadu oo haisala.

26 Ahe ange hagamaanadu ina mai gi de au mee gu hai i mua,

gai gidaadeu ga hagadaumee ai;

daalaa de mee oou e hai baasi ai,

gi iloo ai bolo koe e heohi.

27 Doo dubuna i taamada ne haisala;

oodou dagi ne haisala mai gi de au.

28 Gai au e hagangadi mee naa denga dagi o doo mommee dabu,

ma de hai gi oohaa Jacob,

ma de hai gi hagangadi ina Israel.

44

Tagi Maolunga gu hili Israel

1 “Aagai koe, Jacob, dogu dangada hai hegau, hagalaangona,

ma Israel, de ia aagu gu hili.

2 E hagadaba Tagi Maolunga,

go de ia ne haia goe, ma de hagaholi goe i de mommee o denga dama,

gai go de ia ne balea adu goe:

Aude madagu, Jacob, dogu dangada hai hegau;

Jeshurun,* de mommee aagu ne hili.

3 Au e llingi ange naa denga vai gi honga de henua e deai vai iai,

ma de hai gi hanu saalingaa vai i honga de gelegele mmasa;

au e gave iho naa dogu Hagasaalunga gi honga doo hagadiilinga,

ma de hagamanuuia oo aamuli.

4 Gai gilaadeu e ssomo naa i magavaa o helii,

ma denga willow e ssomo laa i gaogao denga saalingaa vai.

5 Dahi e hagadaba naa, ‘Au se dangada niio Tagi Maolunga,’

gai dahi e kave naa de ingoo go Jacob;

gai tangada ange laa e sisi ange naa gi honga dono lima, ‘Nii Tagi Maolunga’,

ma de kave de ingoo go Israel.”

6 E hagadaba Tagi Maolunga,

de hodooligi o Israel, ma dono Ia Hagaola,

go Tagi o denga hagabuulinga hebagi:

“Go au taamada gai go au de hagaodi,

e deai ange donu se maadua, go au donu huu.*

7 Goai e bei ogu dagodo? Gai ia gi hagailoo ina.

Ia gi daalaa ma de hagaagona mai gi de au

be ni aha ne hai i mua dagu hai denga huaadangada madagidagi,

gai aahee mee tigi loomai;

gilaadeu gi daalaa mee e loomai.

8 Goodou aude bolebole, goodou aude maatagu.

E aha, tee hagailoo ina e au ma de tala mee nei madagidagi loo?

Go goodou ogu dangada hagadonu.

E aha, e dahi ange maadua bei au?

E deai, e deai ange donu se Baba mmahi;

au e dee iloo bolo e dahi ange.”

Teai haigamaiana o denga diinonga

9 Alodahi e haia denga diinonga ni ngadi mee,

gai alaadeu mee hagamogomogo e deai donu mee e kii ange ai.

Dangada e daalaa hagadonu olaadeu dagodo e dee kide,

ma de ssenga — gilaadeu e hagadookaa ina naa.

10 Goai e hagahua ina dahi diinonga ma de hagadagodo ina dahi diinonga baalanga,

e deai laa ono haigamaiana?

11 Tilo, ono soa alodahi e dookaa naa,

gai denga labagau alodahi ni dangada donu huu.

Gilaadeu alodahi gi hagabuni, gilaadeu gi tuu age;

gai gilaadeu alodahi e maatagu naa ma de dookaa.

12 De labagau o denga baalanga e kave dahi goloa baalanga;

ga dugu ange gi lo te ahi e hholu ai;

gai ia ga hagahua ai dahi diinonga i denga haamaa,

i dana dugidugi i dono lima.

Ia e hano ga saalohia gu deai ono mahi;

gai e ssili ono mada i dana dee unu vai.

13 De labagau e haide i dahi uga

ma de maaga i de mee maaga;

gai ia ga salu de laagau laa i denga mee salu

ma de maaga i denga compass.

Ia e hagahua gi bei hoolinga o tangada,

ga hai gi mahamaha bei tangada,

gi maua ai i de hagaduu i lo te hale.

14 Ia e sele iho denga cedar,

be ia e hili dahi cypress aabe se oak.

Gai ia ga dugu gi somo gi madua i magavaa o denga manu i lodo mee muimui,

aabe ia e doo dahi pine gai de langi ga hagamaluulu.

15 Gai ono laagau e hai ai ahi a dangada;

ia e kave hanu ga hai ai de ahi e hagamahanahana ai ia,

gai hanu e dao ai ana gai.

Aagai hanu e hai ai dahi diinonga e daumaha ange ai ia;

ia e hai dahi diinonga ga ino ange aagena.

16 Ia e hai de ahi i dahi luu baasi o laagau laa e dunu ai ana gai,

ia e lala ana giidagi i de ahi e gaimee ai ia gi bosu.

Ia e hagamahanahana ia i de ahi, ga hagadaba,

“Au gu mahanahana danuaa; au gu gidee de ahi.”

17 Gai ia e hai dahi diinonga i laagau e doe, e hai ai dono maadua;

gai ia e duuduli ange ma de daumaha ange aagena.

Ia e dalodalo ange, ga hai ange,

“Hagaola ina mai au, go koe donu dogu maadua.”

18 Gilaadeu e haia mee nei e dee tonu ange;

gai de Maadua gu pono olaadeu ganomada, gi dee gidee ai e gilaadeu,

gai alaadeu maanadu gu pono hogi, gi dee tonu ange ai gilaadeu.

19 Gai e deai donu se gilaadeu e noho ga hagasaelea mee nei,

e deai hogi e dahi ono iloo mee aabe e donu ange ga hagadaba,

“Au e hai de ahi i dahi luu baasi o laagau nei;

au e dao hogi agu pelaoaa i ono maga ahi,

ma de hulihuli ai agu giidagi e gaimee ai.

Gai au ga hai ai nei hogi dahi diinonga hakino gee i laagau e doe?

E aha, au ga ino ange nei hogi e daumaha ange gi dahi bido laagau?”

20 Ia gu gai donu denga lehu, gai ono lodo gu hagasenga ia;

ia gu dee maua i de hagaola ia, aabe hagadaba,

“E aha, e dee se mee hhadu aagu e poo nei i dogu lima madau?”

Tagi Maolunga de Maadua abodonu

21 Jacob, manadua mee nei,

Israel, go koe dogu dangada hai hegau.

Go au ne haia goe, go koe dogu dangada hai hegau;

Israel, au e dee ngalo donu goe.

22 Au gu ili gi hulo oo haisala bei dahi giliiga,

ma de hai oo haisala gi bei de mama o denga vai.

Ahe mai gi de au,

go hiidinga au gu hagaola goe.

23 De langi, hevaalogi daahili i de malangilangi,

i hiidinga go Tagi Maolunga ne haia de mee nei!

Denga mommee i lalo de henua, goodou hevaalogi.

Denga mounga, hevaalogi i taahili,

de lodo henua, ma manu alodahi e ssomo ai,

go hiidinga Tagi Maolunga gu hagaola Jacob,

ia gu hagaago mai dono mahamaha i Israel.

24 E hagadaba Tagi Maolunga, doo Ia Hagaola,

ne haia goe i de mommee o denga dama:

“Go au donu Tagi Maolunga,

ne haia laa mee alodahi,

go au ne hoolaa de langi,

go au donu huu ne doohaa henua i lalo.

25 Gai go au e haia gi dee ssula hagailonga a denga pelaabisi hadu muna,

ma de hai de gau e daalaa mee loomai gi bei de gau llodo ssenga,

ma de hai gi dee ssula muna a de gau heiangi,

aama de hai olaadeu iloo mee gi deai haigamaiana;*

26 go au e hagassula ina muna a ogu dangada hai hegau,

aama de hagassula muna pelaabisi a ogu dangada hagailoo.

Au e hagadaba i dagodo o Jerusalem,

‘Dangada e aahe ange naa ga nnoho ai,’

ma de hagadaba i dagodo o aduhale o Judah,

‘Denga aduhale e hagatuu age ange naa,

gai au e hagaahe age naa mommee gu maoha laa.’

27 Gai au e hai ange gi de moana gelo, ‘Koe gi masa,

gai au e hai naa gi maamasa denga saalingaa vai.’

28 Go au ne hagadaba i dagodo o Cyrus, ‘Go ia dagu dangada hagaloosi,

gai ia e hagassula naa mee alodahi oogu e lodo ai;

ia e hagadaba naa i Jerusalem, “Hagaduulia age ange,”

ma de hagadaba i de temple, “Hagadaakodo ina ono dagelo.” ’ *

45

De hili a de Maadua Cyrus

1 “Tagi Maolunga e hai ange gi de ia aana gu hagadabu i de lolo,

go Cyrus, go de ia aagu e poo dono lima madau

e hagadee kii ai denga huaahenua i ono mada i mua,

ma de hai ia gi gaavee goloa hebagi o denga hodooligi;

ma de hhuge denga haitoga i ono mada i mua,

gai denga haitoga o de aduhale e dee pono naa donu:

2 Au e hano naa i oo mada i mua

ga ulu iho denga mounga;

gai au e oha naa denga haitoga bronze,

ma de duuduu olaadeu baalanga hagamakaga.

3 Gai au e gaavadu naa gi de goe

denga goloa hagamogomogo e daakodo laa i de mommee gohu,

ma goloa lagolago i de mommee e dee gidee laa,

gi iloo ai e goe bolo go au donu go Iahweh,

de Maadua o Israel, ne hagahia adu goe i doo ingoo.

4 Au e hagahi adu goe i doo ingoo

i hiidinga o Jacob, dogu dangada hai hegau,

ma Israel, de ia aagu gu hili,

ma de gaavadu gi de goe dahi ingoo hagadubu

e dee galemu donu koe e dee iloo au.

5 Go au donu go Iahweh, e deai ange donu,

gai e deai ange donu se Maadua e bei ogu dagodo;

au e hagammahi naa goe,

e dee galemu donu koe tee iloo au;

6 gi iloo ai e dangada alodahi

mai i de sobo age o de laa ga dae ai gi de danu,

bolo e deai ange donu se Maadua bei au;

gai go au donu go Iahweh, e deai ange donu.

7 Au ne hagaholi de maalama ma de hagadau de gohu;

go au e haia de nnoho paba ma de hai ngadaa;

go au go Iahweh, ne haia mee nei alodahi.

8 De langi i lunga, haia gi hano iho de heohi

bei de langi pala mai i denga hagausinga.

Gai henua i lalo gi huugea ono haitoga,

gi somo age ai de hagaola

gai de heohi gi matili age hogi;

go au, go Iahweh ne haia de mee nei.

9 E vakaa naa tangada e hagadaumee ange gi de ia ne haia ia,

ia e bei dahi gumedi hadu i magavaa denga gumedi e hai i gelegele pigi!

E aha, e maua e denga gelegele pigi i de hai ange gi tangada hai gumedi,

‘Se aha aau e hai naa?’

aabe e hai ange, ‘Dau gumedi e hai naa e deai donu ono gau!’?*

10 E vakaa naa tangada e hai ange gi dono damana,

‘Se dangada bee hee aau ne hagadili naa?’

aabe go de hai ange gi dono dinana,

‘Se aha aau ne haanau naa?’

11 E hagadaba Tagi Maolunga,

de Ia Dabu o Israel, gai go de ia ne haia Israel:

E aha, koe e ssili naa dagodo o agu dama,

ma dagodo o mee e loomai,

aabe e tala mai agu hegau e hai?

12 Go au donu ne haia henua i lalo,

ga hagadau dangada e nnoho ai.

Go luoogu lima ne hoolaa de langi,

ma de tala ange gi mee i lo te langi alaadeu mee e hai.

13 Go au ne hagasula ina Cyrus i dogu heohi

gai au e hai naa gi ssoe ono haiava alodahi.

Gai ia e hagaduu age ange naa dogu aduhale,

ma de hagaola ogu dangada gu gaavee laa,

aagai e dee hagao aabe e sui ange,”

go Tagi o denga hagabuulinga hebagi e hagadaba.

14 E hagadaba Tagi Maolunga:

“Goloa o Egypt ma goloa a Ethiopia e hagao,

ma denga doa o Seba —

gilaadeu e loomai naa gi goodou

gai goodou e kave naa olaadeu goloa;

gilaadeu e noonoodia naa i denga seeini

ga daudali mai ai i oodou dua.

Gilaadeu e duuduli naa i oodou mada i mua,

ga dangidangi adu naa, ga hai adu,

‘Ni muna abodonu, de Maadua e noho i oodou daha,

gai e deai ange donu se maadua abodonu.’ ”

15 Ni muna abodonu, koe se Maadua e hagamuunia goe,

go koe de Maadua ma de Ia Hagaola i Israel.

16 Alodahi e haia denga diinonga e dookaa naa, ma de hagangadi mee ina;

gilaadeu alodahi e ssenga ange naa.

17 Aagai Tagi Maolunga e hagaola naa Israel

i de hagaola e deai se hagaodi;

gai goodou e dee dookaa naa donu aabe e hagangadi mee ina

ga hano ai e dee ngado mai.

18 Gai e hagadaba Tagi Maolunga,

go de ia ne haia de langi,

go ia donu go de Maadua,

gai go ia ne hagadulagi henua i lalo

ga hai gu dahi,

gai ia tee hagaduu henua i lalo gi se ngadi mommee,

aagai ne hagaduu gi nnoho ai dangada —

ia ne hagadaba:

“Go au donu go Iahweh, e deai ange donu.

19 Au tee tala hagammuni mee nei

aabe ne tala i lo te gohu;

au tee hai ange gi hagadiilinga o Jacob,

‘Saalaa au i dahi ngadi mommee.’

Go au Iahweh, au e tala de muna abodonu;

au e tala de mee heohi.

20 Goodou loomai hagabuni i dahi mommee;

goodou e doe i denga huaahenua, hagabuni mai.

Gilaadeu e gaavee saele olaadeu diinonga laagau ni dangada ssenga,

gilaadeu e dalodalo ange gi denga diinonga e dee maua laa i de hagaola.

21 Goodou daalaa ma de gaamai oodou tonu,

gai gilaadeu gi hagabuni gi hagasaele.

Goai ne hagailoo ina mee nei madagidagi loo?

Gai goai ne daalaa mee nei i denga masavaa gu hulo?

E dee go au, Tagi Maolunga?

Gai e deai ange donu se maadua, go au donu huu,

au se Maadua heohi gai go de Ia Hagaola;

e deai ange donu, go au donu huu.*

22 Henua i lalo alodahi, daahuli mai gi de au, gi ola ai goodou;

i hiidinga go au donu huu de Maadua, e deai ange donu.

23 Au gu hagatoo donu i dogu ingoo,

gai au gu tala muna nei i de heohi,

gai e dee haihai naa donu ga hagaahe dua:

Dangada alodahi e duuduli naa ga ino i mada luoogu mada;

gai gilaadeu alodahi e hagatoo donu naa i dogu ingoo.*

24 Gilaadeu e hagataba naa,

‘Go Tagi Maolunga donu huu e heohi gai e mmahi.’ ”

Gilaadeu alodahi e kino i de ia,

e loomai naa gi de ia, gilaadeu gu dookaa naa.

25 Aagai go daho Tagi Maolunga a denga aamuli o Israel

e gidee ai de hagaheohi ma de kii.

46

Denga diinonga o Babylon

1 Bel gu ino gi lalo, Nebo gu duuduli;

olaadeu diinonga e hagauda i honga manu dolodolo ma manu haangai.

Gai mee nei e kave saele ma de hagauda

ma e hagadaemaha ai denga manu.

2 Gilaadeu e ino gi lalo ma de duuduli alodahi;

gu dee maua i de hagaola de mee alaadeu e hagauda laa,

gilaadeu e noonoodia hogi ga gaavee gee gi dahi henua gee.

3 Dangada o Jacob, goodou hagalaangona agu muna,

goodou dangada alodahi o Israel e doe,

go goodou aagu ne hagauda mai i de masavaa oodou ne hagadili,

ma de saabai goodou mai i de masavaa oodou ne haanau ai;

4 Go au donu de ia e diiloo adu goe,

go au ne haia goe ma de saabai goe;

ga dae ai loo gi de masavaa oou e madumaatua ai ma de sinaa doo biho,

go au e balea adu goe ma de hagaola goe.

5 Goai oodou e hagataba bolo e bei ogu dagodo,

gai goai oodou e hagahedae ange au aagena,

ma de hagataba bolo gimaadeu e dagodo daudahi?

6 Hanu dangada e llingi denga goolo i lodo alaadeu beagi,

ga hagahidi denga selevaa i honga denga mee hagahidi,

ga hagao ange dahi labagau o denga goolo gi haia dahi maadua;

gai gilaadeu ga ino ga daumaha ange aagena.

7 Gilaadeu e hagauda delaadeu diinonga

ma de saabai i honga olaadeu eu;

ga kave ga hagaduu i dono mommee gi duu ai,

gai e dee maua donu i de ngalue gee i dono duulanga.

Gai ga dalodalo ange naa donu dahi dangada aagena, aagai e dee basa ange donu,

aabe maua i de hagaola tangada mai i ono hai ngadaa.

8 Goodou manadua ma de hagasaele de mee nei,

gai hagamaanadu i de mee nei, goodou de gau baubau.

9 Manadua mee ne hai madagidagi;

go au donu de Maadua, e deai ange donu;

go au donu de Maadua, e deai ange donu e bei ogu dagodo.

10 Mai i taamada age gai au ne tala gi iloo mee e hai i de hagaodi,

gai madagidagi loo, gai au ne tala mee tigi tae mai.

Au e hagadaba, “Agu hagatau e dee haisala donu,

gai au e hagassula naa donu mee alodahi oogu e lodo ai.”

11 Au e hagahi naa dahi manu lele alasala mai i dua,

se daane mai i dahi henua mmao, gai ia ga hagasula ina dagu hagatau.

Gai be ni aha naa huu aagu gu tala, gai au e hai naa donu gi bei;

gai be ni aha naa huu aagu gu hagatau, gai au e hai naa donu.

12 Goodou de gau makaga oodou lodo,

nnoho mai hagalaangona agu muna;

go goodou e mmao gee i de mee heohi:

13 au e hai gi baa mai dogu heohi,

gai e dee mmao donu;

gai dagu hagaola mai e dee mmule donu.

Au e hai dagu hagaola gi dagodo i Zion,

gai dogu mahamaha i Israel.

47

De hagaduasala o Babylon

1 De bua moe go Babylon,

iho ma gi noho i lo te gelegele;

tamaa hine a de gau Babylon,

noho i honga de gelegele e dee go de nohoanga o de hodooligi,

Gai koe gu dee hagabinga bolo se damaa hine somo danuaa

ma de balabala doo angaanga.*

2 Haia denga hadu mmili ga mmili ai denga grain gi lligi;

hagauia de malo e haoli ai luoo mada.

Langaa age oo malo, gi ssula mai ai luoo gauanga,

gai koe ga seesee laa lodo saalingaa vai.

3 Gai dangada e gidee naa doo gilisau,

gai koe e dogaa naa i de hagaui oo malo;

au e sui adu naa oodou hegau baubau,

gai au e dee dugu naa donu dahi goodou gi ola.

4 Demaadeu Ia Hagaola, dono ingoo go Tagi o denga hagabuulinga hebagi,

gai go de Ia Dabu o Israel.

5 Noho mage dee muu, ma de noho i lo te gohu,

tamaa hine a de gau Babylon;

koe gu dee hagabinga bolo go de hine hodooligi o denga nohoanga hodooligi.

6 Au ne lili i ogu dangada,

ga hai gi dee se mee dabu dogu boolonga;

au ne dugu adu goe gi hagadee kii ina gilaadeu,

gai koe tee lodo aloha ange gi gilaadeu.

Koe ne hagahai hegau kona donu hogi de gau madumaatua.

7 Koe ne hagadaba, “Au se hine hodooligi

ga hano ai e dee ngado mai.”

Aagai koe tee hagasaele donu dagodo o mee nei,

aabe ne maanadu dagodo o de hagaodi o au hegau.

8 Deenei ai, noho mai hagalaangona, de hine e haia donu huu ono mee e lodo ai,

ma de noho baba,

gai koe e hagadaba i oo lodo,

“Go au donu huu, e deai ange donu e bei au.

Au e dee haihai naa donu ga see hine gu magau dono bodu,

aabe gu maakau agu dama.” *

9 Gai luu mee nei ngaadahi e hai adu naa gi de goe

i de masavaa daa hagalele, i dahi laangi daudahi:

au dama e maakau naa, gai gu magau doo bodu.

Mee nei e hai adu naa donu gi de goe

e dee galemu donu dau hai denga huuhuaa mee lagolago,

ma de mmahi au helau alodahi.

10 Gai dau tali go au hegau baubau,

gai koe e hagadaba, “E deai donu dangada e gidee agu mee e hai.”

Doo iloo mee ma doo heiangi gu hagasenga goe;

gai koe e hagadaba i oo lodo,

“Go au donu huu, e deai ange donu e bei au.”

11 De hai ngadaa e dae mai naa donu gi de goe,

gai koe e dee maua donu i de hagaola goe.

Dahi hai ngadaa e duu adu naa gi de goe

gai koe e dee maua naa donu gi ola mai ai,

gai de hai ngadaa aau e dee gidee laa

e daa hagalele naa donu de hai adu gi de goe.

12 Duudagi ina de haia au helau

ma au huuhuaa mee lagolago,

go mee aau gu hai hegau mai loo i doo gauligi.

Agu made koe e hagadagadaga age naa,

agu made koe e hai naa ga maatagu dangada.

13 Koe gu goso i de hagallongo muna bale lagolago;

gilaadeu gi hiihidi age mage hagaola ina goe;

gilaadeu e diiloo mee i lo te langi gi loomai,

ma gilaadeu e diiloo denga heduu

ma gilaadeu e daalaa adu gi goodou

mee e loomai i de duu de maasina i dai.

14 Tilo, gilaadeu e bei donu denga lau manu mmasa,

e dudu laa ga odi i de ahi.

Gilaadeu e dee maua i de hagaola gilaadeu

mai i de ula o de ahi mmahi.

De ahi nei e dee se maga ahi e hagamahanahana ai,

gai e dee se ahi e noho tangada i ono gaogao.

15 Gai de gau bee nei, go gilaadeu nogo hai hegau madali goe,

ma de hulo saele madali goe mai i doo gauligi,

gilaadeu alodahi e duudagi donu de hulo gee i de haiava,

gai e deai donu se gilaadeu e maua i de hagaola goe.

48

De makaga lodo o de gau Israel

1 Dangada o Jacob, goodou hagalaangona muna nei,

go goodou gu hagaingoo ange go Israel,

gai ne hagadili i daho Judah,

goodou e hagatoo donu i de ingoo o Tagi Maolunga,

ma de dagudagu de Maadua o Israel,

aagai e dee se muna abodonu aabe e hai i de heohi.

2 Goodou e hagataba bolo goodou ni dangada e dau ange gi de aduhale dabu,

gai goodou e dau ange gi de Maadua o Israel;

dono ingoo go Tagi o denga hagabuulinga hebagi.

3 Au ne tala mee i mua madagidagi loo,

au ne tala ma de hai gi iloo mee nei;

gai ne daa hagalele dagu hagahai hegau mee nei, ga hagassula mee nei.

4 Gai au e iloo bolo koe e makaga oo lodo;

doo ua e makaga bei iron,

gai doo lae e makaga bei bronze.

5 Deenei ai, au ne tala adu mee nei madagidagi loo,

gai au ne tala adu mee nei gi de goe i mua de hai,

gi dee hagadaba ai goe,

“Go dogu diinonga ne haia mee nei;

gai go denga diinonga laagau ma diinonga baalanga ne hagasauaa ina mee nei.”

6 Koe gu langona mee nei; galo ange diiloo mee nei alodahi,

gai koe gi daalaa hagadonu mee nei.

Mai iainei gai au e tala adu hanu mee hoou,

ma mee e hagammuni gai koe e dee iloo.

7 Mee nei ne hai donu iainei, e dee go madagidagi;

gai koe tee langona donu mee nei i mua,

gi dee hagadaba ai goe,

“Uaa, au gu iloo donu mee nei.”

8 Koe tigi langona naa donu aabe gu donu ange;

mai loo i mua gai luoo dalinga tigi maahuge donu.

Gai au e iloo dagodo o doo dee hai hegau i de mee heohi,

gai koe ne hagaingoo ange bolo se dangada hagamanege mai i doo haanau.

9 Au ne daohi dogu bole i hiidinga o dogu ingoo;

au ne daohi dogu lili i de goe, gi duuhia ai au,

gi dee hagalilo ina ai e au goe.

10 Tilo, au gu hagagilimalali goe, gai tee hagagilimalali bei denga selevaa;

au ne hagagilimalali goe i lo te ahi o de hagaduasala.

11 Go ogu hiidinga, go ogu hiidinga donu aagu ne hai ai de hegau nei.

Dee hee dagu hai e dugu ange ai dahi gi hagangadi mee ina dogu ingoo?

Au e dee dugu ange naa donu dogu mahamaha gi dahi dangada gee.

De ola mai o Israel i Babylon

12 Jacob, noho mai hagalaangona agu muna,

Israel, de ia aagu ne hagahi:

go au donu deenei;

go au taamada, gai go au de hagaodi.*

13 Go luoogu lima ne haia henua i lalo,

gai dogu lima madau ne hhola de langi;

de masavaa aagu ne hagahi ai luu mee nei,

gai gilaau ga tuu age i ogu mada i mua.

14 Hagabuni mai, goodou alodahi, ma gi hagalaangona;

goai dahi diinonga ne daalaa mee e loomai?

Tagi Maolunga ne hili Cyrus,

gai ia ga hagassula ana hagatau e hai baasi ange gi Babylon;

dono lima e hai baasi ange naa gi de gau Babylon.

15 Go au, go au donu ne daalaa mee nei;

go au ne hagahia Cyrus.

Au e hai naa ia gi humai,

gai ia ga hagassula de hegau gu gaavange ia gi haia.

16 Loomai gi paa mai goodou gi de au, mage hagalaangona muna nei:

Mai i taamada gai au tee tala hagammuni dahi mee,

de masavaa ne hai ai mee nei, gai au i kilaa.

Iainei gai de Ia Aamua go Iahweh

ma dono Hagasaalunga gu hai au gi humai.

17 E hagadaba Tagi Maolunga,

doo Ia Hagaola, de Ia Dabu o Israel:

“Go au donu Tagi Maolunga doo Maadua,

go au e agoagona adu de mee danuaa adu gi de goe,

ma de dagi goe i de haiava e heohi doo hano ai.

18 Mee naa koe ne anga ange ga hagallongo agu muna,

gai doo noho baba e bei dagodo o ssaalingaa vai,

gai doo heohi ne bei dagodo o denga beau o de moana.

19 Gai oo hagadiilinga e soa naa bei de lagolago o denga gelegele,

gai au dama e soa naa hogi bei de lagolago o gelegele malili;

olaadeu ingoo e dee llilo naa donu,

aabe aau gee mai i mada luoogu mada.”

20 Goodou hulo gee mai i Babylon,

gai saavini hulo gee mai i daho de gau Babylon!

Hagailoo ina de mee nei ma de oo i de malangilangi,

hagadele ina de longo nei gi dae gi de bido laa o henua i lalo;

hai ange, “Tagi Maolunga gu hagaola

dono dangada hai hegau go Jacob.” *

21 Gilaadeu tee hieunu i de masavaa olaadeu ne hulo saele ai i de vao;

ia ne hai denga vai gi ssali mai lo te baba;

ia ne hhanga de baba

gai denga vai gu ssali mai ai.

22 “E deai donu se noho paba o de gau baubau,”

go Tagi Maolunga e hagadaba.*

49

Tangada hai hegau o Tagi Maolunga

1 Denga modu, goodou nnoho mai hagalaangona,

denga huaadangada i mommee mmao, goodou hagalaangona de mee nei.

I mua dogu haanau, gai Tagi Maolunga ne hagahi au;

ia ne hagahi mai dogu ingoo i de masavaa oogu ne haanau ai.*

2 Ia ne hai dogu ngudu gi kangi bei de gadilaasa,

gai ne haoli au i lalo de malu o dono lima;

ia ne hai hogi au gi bei dahi dao o de mee hholu gu hakaa ma gu kangi,

ma gu hhao gi lo te mommee hhao dao.*

3 Gai ia ne hai mai gi de au, “Go koe dogu dangada hai hegau,

Israel, go koe e hagamahamaha ina au.”

4 Aagai au ne hagadaba, “Teai donu haigamaiana o agu hegau,

au ne moumou ogu mahi i hanu ngadi mee.

Gai go Tagi Maolunga e hagamodu ina dogu heohi,

gai go dogu Maadua e gaamai dogu hagaoanga.”

5 Gai iainei, e hagadaba Tagi Maolunga —

go de ia ne haia ga dahi au i de mommee o denga dama e hai ai dono dangada hai hegau,

e hagaahea mai ai Jacob gi de ia,

ma de hagabuni mai de gau Israel gi ono daha,

gai Tagi Maolunga gu hagadubu au i ono daha,

gai dogu Maadua ogu mahi —

6 ia e hagadaba, “Se mee dee dau dagu hai goe go dogu dangada hai hegau,

e hagaola ai denga aamuli o Jacob,

ma de hagaahe mai de gau Israel aagu ne hagaola.

Au e hai naa hogi goe gi se maalama ange gi denga huaahenua,

gai koe ga kave ai dagu hagaola gi de bido laa o henua i lalo.” *

7 E hagadaba Tagi Maolunga,

de Ia Hagaola o Israel, gai go dono Ia Dabu,

ange gi de ia e hagangadi mee ina ma de kino ai o denga huaahenua,

ma ange gi tangada hai hegau o denga dagi:

“Denga hodooligi e tuu age naa, i de masavaa alaadeu e gidee ai goe,

denga dagi o de henua e ino naa gi lalo, i delaadeu gidee goe,

go hiidinga Tagi Maolunga, go de ia e hai hegau i de muna abodonu,

gai go de Ia Hagaola ma de Ia Dabu ma o Israel, ne hilihilia goe.”

8 E hagadaba Tagi Maolunga:

“Au e basa adu naa gi dau dangidangi i de masavaa danuaa,

ma de bale adu goe i de laangi o de hagaola;

au e hagaloosi naa goe ma de hai goe

gi se hagatoo donu hagaheloongoi ange gi denga huaadangada,

ma de hagaahe adu doo henua,

ma de vaevae denga boolonga gu ngadi daakodo laa,*

9 ma de hai ange gi gilaadeu i lo te hale pono, ‘Goodou ssao mai!’,

gai e hai ange gi gilaadeu e nnoho i lo te gohu, ‘Ssao mai gi de maalama!’

Gilaadeu e bei naa denga ssiibi e gaimee i gaogao denga haiava,

ma de gidee mommee iai helii i honga duuduu.

10 Gilaadeu e dee hiikai naa donu be hieunu,

gai de vao hagavvela ma de madangi hagavvela

e dee hagammae naa donu gilaadeu.

Gai de ia e lodo aloha ange laa gi gilaadeu e dagi naa gilaadeu,

ga kave gi gaogao denga saalingaa vai.*

11 Au e ulu iho naa agu mounga ga hai gi ni haiava,

gai agu haiava nnui e hhao age naa.

12 Tilo, gilaadeu nei e loomai naa i mommee mmao —

hanu mai i ngaiho, hanu mai i dai,

gai hanu mai i Syene.” *

13 De langi, malangilangi! Henua i lalo, lodo danuaa!

Denga mounga, hevaalogi ma gi malangilangi!

Go hiidinga Tagi Maolunga gu hagaaneane ono dangada,

ma de lodo aloha ange gi ono dangada gu vaivai haia laa.

14 Aagai Zion e hagadaba, “Tagi Maolunga gu tili au,

gai de Ia Aamua gu ngalo donu au.”

15 E aha, e maua e dahi dinana gi ngalo dana dama ne haau,

aabe gi dee lodo aloha ange gi dana dama ne haanau?

Gai ga ngalo naa donu e ia dana dama,

aagai au e dee ngalo donu goe!

16 Tilo, au gu maaga ange goe gi honga luoogu alohi lima,

gai au e daumada doo buibui i masavaa alodahi.

17 Oo dangada hagaduu e moolau naa donu de aahe mai,

gai gilaadeu ne oohaa de aduhale e hulo gee mai naa i oo daha.

18 Dangage age ma gi diiloo;

au dama alodahi gu hagabuni mai gi oo daha.

Au e hagatoo donu i dogu mouli,

go Tagi Maolunga e hagadaba,

“Koe e hai naa gilaadeu alodahi bei mee hagalaagii aau e dau laa;

koe e dau naa gilaadeu bei mee hagalaagii o de hine gu dai hai bodu.

19 Gai e dee galemu naa donu doo henua

gu maoha ma gu ngadi daakodo,

gai iainei de henua gu dee dohu ai oo dangada,

gai gilaadeu ne oohaa goe e hai naa gi mmao gee mai i de goe.

20 Au dama ne hagadili i de masavaa oou ne hagaduasala ai,

e tala adu naa gi langona e goe, ga hai adu,

‘De mommee nei e dee dohu ai gimaadeu;

gaamai ange hanu mommee e nnoho ai gimaadeu.’

21 Gai koe e hagadaba naa i oo lodo,

‘Goai ne hanaua mai dama nei gi de au?

Au ne buliaamou ma teai agu dama;

au ne gaavee gi dahi henua gee ma de dilia.

Gai goai ne haelea age dama nei?

Tilo, go au donu huu e doe;

aagai go hee ne loomai ai dama nei?’ ”

22 E hagadaba de Ia Aamua go Iahweh,

“Tilo, au e aloalohagi ange naa denga huaahenua,

ma de hagaduu age dahi hagailonga gi gidee e denga huaadangada;

gai gilaadeu e hagauda mai naa oodou dama i olaadeu aloalo,

ma de saabai mai oodou damaa hine i honga olaadeu eu.

23 Denga hodooligi e tilo adu naa goodou,

gai denga haahine hodooligi e haele naa goodou.

Gilaadeu e ino gi honga de gelegele i oodou mada i mua,

gilaadeu e samusamu laa gelegele i oodou vae.

Gai gi iloo ai e goodou bolo go au donu go Iahweh;

gilaadeu e haia au go delaadeu tali hagalodolodo e dee dookaa naa donu.”

24 E aha, e maua e dahi i de kave gee goloa o taane mmahi,

be go de hagaola de gau dee kii mai i tangada mmahi?

25 Aagai e hagadaba Tagi Maolunga,

“Uaa, de gau dee kii e kave gee naa mai i daho denga daane mmahi,

gai denga goloa ne hai gi de mahi e kave gee naa i daho taane alasala;

au e hebagi ange naa gi tangada e hebagi adu gi goe,

gai au e hagaola naa au dama.

26 Au e hai naa gilaadeu ne vaivai haia goodou gi gaina olaadeu kano donu;

gilaadeu e unu naa olaadeu dodo bei denga uvaini maimai.

Gai gi iloo ai e dangada alodahi

bolo go au donu go Iahweh, doo Ia Hagaola,

go au ne hagaola ina goe, go au de Ia Mmahi o Jacob.”

50

1 E hagadaba Tagi Maolunga,

“I hee iai de beebaa maavae a doodou dinana,

aagu ne gaavadu ga hai ai ia gi hano gee?

Gai goai aagu ne hagao ange goodou aagena

e hagao ai agu muli?

Tilo, go hiidinga oodou haisala oodou ne hagao ai gi daha,

gai go oodou haisala ne hidi mai ai de hano gee o doodou dinana.

2 Gai gu aha gu deai ai laa dangada i de masavaa oogu ne humai ai?

Gai gu aha gu deai ai laa dangada e pasa mai, i de masavaa aagu ne hagaagahi ai?

E aha, gu kona laa de bodobodo dogu lima, gu dee maua i de hagaola goodou?

Aabe gu deai ogu mahi e hagaola ai goodou?

Tilo, au ne hagasee tai gu masa,

au ne hai denga saalingaa vai ga se vao;

denga mamu i kilaa gu pilo i teai dai

ma de maakau i delaadeu hieunu.

3 Au e hai gi gohu lo te langi

bei tangada e gahu i malo daladala.”

Tangada hai hegau o Tagi Maolunga

4 De Ia Aamua go Iahweh gu gaamai gi de au de alelo o tangada gu agoagona,

gi iloo ai e au muna e hagammahi ai gilaadeu e daalea.

Ia e hhango mai au i daiao alodahi,

ma de hhuge luoogu dalinga gi langona ai e au

bei dagodo o tangada e agoagona.

5 De Ia Aamua go Iahweh gu hhuge luoogu dalinga,

gai au tee hagamanege, aabe ne huli gee i de ia.

6 Au ne dugu ange au gi gilaadeu e hagailiilia dogu dua,

gai e huli ange luoogu galaahuu gi gilaadeu e vele ina dogu gumigumi;

gai au tee haoli luoogu mada

i de hagadogaa ma de saavale.*

7 De Ia Aamua go Iahweh ne bale mai au,

deelaa ai, au e dee hagangadi mee ina naa donu;

deenei ai, au gu soe donu dagu maanadu,

gai au e iloo bolo au e dee dogaa naa donu.

8 De ia e daalaa dogu heohi e baa mai donu gi de au.

Gai goai ai naa e hagabaubau ina au?

Gidaadeu ga hagadau gaavange i de mommee hagamodu muna.

Goai e lodo e hagabaubau au?

Gai ia gi humai.*

9 Tilo, go de Ia Aamua go Iahweh e bale mai au,

gai goai ai naa e hagahaisala ina au?

Tilo, gilaadeu alodahi e bei naa de malo duai

a de lengisi e gai laa ga odi.

10 Goai i oodou magavaa e madagu i Tagi Maolunga,

ma de hagallongo ange gi muna a dono dangada hai hegau?

Tangada e seesee i lo te gohu

e deai laa se maalama iai,

gi hagadonusia de ingoo o Tagi Maolunga

ma de tali hagalodolodo ange gi dono Maadua.

11 Tilo, goodou alodahi e haulasia dahi ahi,

ma de kave denga lama e haula laa,

goodou seesee i de maalama o oodou ahi,

ma denga lama oodou gu haula laa.

Deenei dagu hai e hai ai goodou:

goodou e daakodo gi lalo i doodou mmae.

51

Muna hagaaneane ange gi Jerusalem

1 Nnoho mai hagalaangona agu muna, goodou e hai hegau i de heohi,

ma goodou e saalaa Tagi Maolunga:

goodou kalo ange diiloo de baba oodou ne hoda mai ai laa,

ma de baba oodou ne tuu mai ai;

2 goodou kalo ange diiloo doodou dubuna madagidagi go Abraham,

ma Sarah, ne hanaua naa goodou.

De masavaa aagu ne hagahi ai Abraham, gai ia e dahi donu huu,

gai au ne hagamanuuia ia ga hai gu soa ono hagadiilinga.

3 Tagi Maolunga e hagaaneane naa donu Zion,

ma de lodo aloha ange gi ono mommee alodahi gu oohaa laa;

ia e hai naa ono vao gi bei Eden,

gai ono lodo henua gi bei de veelenga a Tagi Maolunga.

De malangilangi ma de lodo danuaa e dagodo naa i kilaa,

aama de hagaahe ange de abodonu ma de leo o taahili.

4 “Ogu dangada, goodou hagalaangona agu muna;

dogu huaahenua, nnoho mai hagalaangona:

de hainga se mee mai i ogu daha,

gai dagu hagamodu heohi e hagamaalama naa denga huaahenua.

5 Dogu heohi e moolau naa donu de dae mai,

dagu hagaola gu dae mai donu;

ssauaa o dogu lima e hagamodu naa muna o denga huaahenua i de heohi.

Mommee i tagudai e kalo mai naa gi de au,

ma de tali mai ssauaa o dogu lima mmahi.

6 Goodou kalo age diiloo lo te langi,

ma de tilo honga henua i lalo;

de langi e lilo naa bei de useahi,

gai henua i lalo e hano naa ga duai bei de malo,

gai dangada i kilaa e maakau naa bei denga lango.

Aagai dagu hagaola e dagodo naa donu huu ga hano ai,

dogu heohi e dee maoha naa donu.

7 Goodou e iloo de mee heohi, hagalaangona agu muna,

goodou de huaadangada e daohia agu hainga i oodou lodo:

goodou aude maatagu i de hagabaubau a dangada goodou,

aabe gi manavasaa i delaadeu hagadookaa goodou.

8 Go hiidinga de lengisi e gai naa gilaadeu bei dahi malo,

gai de ilo e gai naa gilaadeu bei malo e hai laa i huluhulu o denga manu.

Aagai dogu heohi e dee ngado mai donu,

gai dagu hagaola e dagodo i denga atangada alodahi.”

9 De lima o Tagi Maolunga, alahage, alahage!

Hakahu ina goe i de mahi,

alahage, bei oo dagodo i denga laangi gu hulo,

bei au hegau i denga atangada madagidagi.

E aha, e dee go koe e duuduudia de Rahab ga too dagidahi

ma de velo de manu laumalie* laa?

10 E dee go koe ne haia ga masa tai,

ma denga vai o de moana gelo;

e dee go koe ne haia dahi haiava i lo te lausedi,

e seesee ai gilaadeu aau gu hagaola?

11 Gilaadeu a Tagi Maolunga gu hagaola e aahe mai naa.

Gilaadeu e loomai naa ga ulu i Zion ma de daahili;

gai de lodo danuaa e dee odi laa go de hau i honga olaadeu biho.

Gai gilaadeu e kona naa i de lodo danuaa ma de malangilangi,

gai taemaha ma de daalea gu hano gee mai i olaadeu daha.

12 “Go au, go au donu de ia e hagaaneane ina goe.

Gai go koe goai, gai koe ga madagu ai i tangada e magau laa,

gai go dama a dangada, e bei laa dagodo o denga helii?

13 E aha, koe gu ngalo laa bolo go Tagi Maolunga ne haia goe,

go de ia ne hoolaa gi daha de langi,

ma de hagatuu dagelo o henua i lalo,

gai koe ga noho ai naa ga madagu i laangi alodahi

i hiidinga de bole o tangada e vaivai haia dangada,

go de ia e noho laa e oohaa mee?

Gai i hee iai de lili o de ia e vaivai haia dangada?

14 Dangada gu hhao gi lo te hale pono gu dai ssao mai naa;

gilaadeu e dee maakau naa donu i lo te hale pono,

aabe e deai alaadeu gai.

15 Go au donu go Iahweh doodou Maadua,

go au ne saugalo ina lo te moana ga hai gi beabeau;

dogu ingoo go Iahweh o denga hagabuulinga hebagi.

16 Au gu hhao agu muna gi lo too ngudu,

ma de haoli goe i de malu o dogu lima;

go au donu ne hagaduulia de langi, ma henua i lalo i olaau mommee,

go au ne hagadagodo denga dagelo o henua i lalo,

gai go au ne hai ange gi Zion, ‘Go goodou ogu dangada.’ ”

De hagaduasala o Jerusalem gu ui

17 Alahage, alahage!

Jerusalem, hidi age,

koe gu unu mee mai i de lima o Tagi Maolunga,

go de ubu o dono bole,

koe gu unu ma gu masa mee i ono lodo,

go de ubu e haia ga ssee saele dangada.*

18 Gai gu deai dangada e dagina ia

i magavaa o ana dama ne haanau;

aabe go dahi gilaadeu aana ne haele

e boogia dono lima ga dagi ai ia.

19 E lua mee hai ngadaa gu hai adu gi de goe —

gai goai naa e hagaaneane ina goe?

Koe gu oohaa ma gu ngadi dagodo, i de onge ma de gadilaasa —

gai goai naa donu e hagaaneane ina goe?

20 Au dama gu deai olaadeu mahi;

gilaadeu e daakodo saele i dege o denga haiava

bei de antelope gu lave laa i lo te galauna.

Gilaadeu gu langona iho de bole o Tagi Maolunga,

ma de hagasee a doodou Maadua gilaadeu.

21 Deenei ai, goodou gu hagaduasala ina, hagalaangona muna nei,

goodou gu ssenga, gai tee senga i uvaini:

22 e hagadaba doo Ia Aamua go Iahweh,

gai go doo Maadua, e balea ange laa ono dangada:

“Tilo, au gu kave gee mai i lo too lima

de ubu oodou ne unu ai ga ssenga;

goodou e dee aahe ange naa donu ga unu i de ubu nei,

go de ubu o dogu bole.

23 Gai au e gaavange naa de ubu laa gi gilaadeu ne vaivai haia goodou gi unu ai,

go gilaadeu ne hai adu gi goodou,

‘Goodou daakodo gi lalo,

gai gimaadeu ga seesee i honga oodou dua.’

Oodou dua gu bei honga de gelegele,

gai e bei honga haiava o dangada e seesee ai laa.”

52

Tagi Maolunga e hagaola naa Jerusalem

1 Zion, alahage, alahage,

hagammahi ina goe.

Jerusalem, de aduhale dabu,

gahu i oo malo mahamaha.

Gai de gau tigi tuu dagaholiage ma gilaadeu e dee gilimalali

e dee aahe e ulu i de aduhale.*

2 Jerusalem, dahidahia oo gelegele,

mage hidi age, noho i honga doo nohoanga.

Tamaa hine o Zion gu noonoodia laa ma gu gaavee gee,

hagauia seeini i oodou ua.

3 E hagadaba Tagi Maolunga,

“Koe ne hagao gi daha, gai tee hagao i sseene,

gai e dee ni sseene hogi e hagaola ai goe.”

4 Gai e hagadaba de Ia Aamua go Iahweh,

“Taamada gai ogu dangada ne hulo gi Egypt e nnoho,

gai iainei de gau Assyria gu hagaduasala gilaadeu.

5 Gai ni aha gu hai nei i kinei?

go Tagi Maolunga e hagadaba.

Ogu dangada gu gaavee gee, gai tee hagao,

gai dangada e dagina gilaadeu e pasa hagamaolunga,

go Tagi Maolunga e hagadaba.

Mai i taiao ga boo ai

gai dogu ingoo e hagangadi mee ina.*

6 Deenei ai, ogu dangada e iloo naa dogu ingoo;

de laangi laa gai gilaadeu e tonu ange naa

bolo go au donu ne daalaa de mee nei.

Uaa, go au donu deenei.”

7 Ga dae laa de mahamaha i honga denga mounga

vae o dangada e gaamai de longo danuaa,

go de ia e daalaa dagodo o de nnoho paba,

ma de gaamai denga longo danuaa

ma de tala dagodo o de hagaola,

ma de hai ange gi Zion,

“Go doo Maadua e hodooligi!” *

8 Hagalaangona adu! Oodou dangada dagitilo e hevaalogi;

gilaadeu alodahi gu hevaalogi i delaadeu malangilangi.

Go hiidinga gilaadeu gu gidee i olaadeu ganomada

de masavaa o Tagi Maolunga e ahe mai ai gi Zion.

9 Denga mommee i Jerusalem gu ngadi daakodo laa,

goodou alodahi hevaalogi daahili i de malangilangi,

go hiidinga Tagi Maolunga gu hagaaneane lodo o ono dangada;

ia gu hagaola Jerusalem.

10 Tagi Maolunga e hagaabo naa dono lima dabu,

i madamada o denga huaahenua alodahi,

gai henua i lalo alodahi e gidee naa

de hagaola a taadeu Maadua.

11 Goodou hulo gee, goodou hulo gee, hulo gee mai i kilaa!

Goodou aude poo ange gi dahi mee hakino gee!

Goodou ssao hulo gee mai i kilaa gai gi gilimalali ai goodou,

go goodou e hagauda ina goloa hai hegau o Tagi Maolunga.*

12 Gai goodou e dee hagamoolau naa donu e hulo,

aabe e saavini e hulo,

go hiidinga Tagi Maolunga e hano naa i oodou mada i mua,

gai de Maadua o Israel e buibui naa oodou dua.

De hagaduasala o tangada hai hegau o Tagi Maolunga

13 Tilo, dogu dangada hai hegau

e hai hegau naa i de iloo mee;*

ia e hagaamua ina naa, ma de hagadubulia,

ma de maolunga mmao.

14 Dangada soa ne llele mouli i ono dagodo —

dono angaanga e kona de lagolagohia,

gu dee dagodo be se angaanga dangada,

gai dono angaanga gu dee madea ange

bolo se angaanga dangada —

15 gai ia e hai naa ga llele mouli denga huaahenua soa,

denga hodooligi e pono naa olaadeu ngudu i ono hiidinga.

Gilaadeu e gidee naa mee tee tala ange gi gilaadeu,

gai e tonu ange naa gi mee alaadeu tee langona.*

53

1 Goai e hagadonusia amaadeu muna gu tala?

Gai goai a Tagi Maolunga gu hagaago ange aagena ssauaa o dono lima?*

2 Ia ne somo age i mada luu mada o Tagi Maolunga

bei de uli o dahi manu somo,

gai e bei de aga o dahi manu e somo laa i lo te gelegele e deai vai iai.

Ia e deai donu sono mahamaha aabe se hagadubu

e haia gi llodo gidaadeu e tilo ia,

e deai hogi se mahamaha o dono angaanga

e haia gi llodo gidaadeu i de ia.

3 Ia ne hagangadi mee ina ma de kino ai o dangada,

se dangada e lagolago ono hagammae,

ma de donu ange gi dagodo o de hagaduasala.

Dangada e kino i de kalo ange e tilo ia;

ia ne hagangadi mee ina, gai gidaadeu tee hagadubu ia.

4 Ni muna abodonu, ia ne kave odaadeu baageaa

ma de hagauda odaadeu daemaha;

gai gidaadeu ne maanadu bolo de Maadua ne hagaduasala ia,

ia ne hagailiilia, ma de hagammae.*

5 Aagai ia ne hagalagohia i hiidinga odaadeu haisala,

ia ne hagammae i hiidinga odaadeu baubau;

ia ne hagaduasala gi maua ai e gidaadeu de baba,

gai ono maanuga ne hagaieiangi gidaadeu.*

6 Gidaadeu alodahi e bei denga ssiibi, gu ssenga saele laa,

dahi ma dahi gu hano donu huu i dono haiava;

gai Tagi Maolunga gu hagauda ange gi de ia

odaadeu baubau alodahi.

7 Ia ne vaivai haia ma de hagaduasala,

aagai ia tee hhanga donu dono ngudu;

ia ne dagina bei dahi ssiibi gauligi

e kave laa gi de mommee e daa ai denga manu,

ia e bei ssiibi e dee muu laa i mada i mua, o dangada e duuduudia ono huluhulu,

gai ia tee hhanga donu dono ngudu.* *

8 Ia ne gaavee ga vaivai haia ma de hagaduasala,

gai goai e maua i de hagasaelea dagodo o dono atangada?

Ia ne daa ga magau ga kave gee mai i daho dangada;

ia ne hagailiilia i hiidinga haisala o ogu dangada.

9 Gilaadeu ne hai dono daanunga madali de gau baubau,

gai dono mommee ne danu ai madali dahi daane lava,

e dee galemu donu teai donu ono baubau,

aabe ia ne tala dahi muna hagasenga i dono ngudu.*

10 Aagai se hagatau nii Tagi Maolunga, de hagammae ia ma de hagaduasala ia,

gai dono mouli ne hai ai ssigidaumaha o tagasala.

Deelaa ai, ia e gidee naa ono hagadiilinga soa, ma de lagolago ono laangi e mouli ai;

gai de hagatau a Tagi Maolunga e hagasula naa i ono daha.

11 Gai ia e malangilangi naa i dana gidee

hua o de hagaduasala o dono mouli,

gai de iloo mee o dogu dangada hai hegau heohi e hai naa ga heohi dangada soa,

gai ia e hagauda naa olaadeu baubau.

12 Deenei ai, au e vvae ange naa gi de ia dahi duuhanga madali de gau maolunga,*

gai ia e vaevae naa denga goloa o de hebagi madali denga daane mmahi;

go hiidinga ia ne dugu ange dono mouli gi de magau;

ia gu dau madali de gau haisala.

Ia ne hagauda haisala o dangada soa,

aama de dalodalo i hiidinga o de gau haisala.*

54

De mahamaha o Zion i muli mai

1 “Oo ma gi daahili, de hine dee hua,

gai go de hine tee haanau;

oo ma gi daahili, oo ma gi malangilangi,

de hine tigi ai ono hagalangona;

go hiidinga dama a de hine gu dilia e dono bodu

e soa ange naa i dama a de hine e dahi ono bodu,*

go Tagi Maolunga e hagadaba.

2 Hagalaumalie ina de mommee o doo hale malo,

gai doohaa gi madoha malo buibui o doo hale,

aude daohia mai,

gai hagatolo ina gi daha oo daula,

ma de hagatuu gi makaga oo laagau hagamakaga.

3 Gai koe e hagalahalaha naa gi de madau ma de masui,

oo hagadiilinga e hagadee kii naa denga huaahenua,

gai gilaadeu ga nnoho i lodo olaadeu aduhale gu ngadi daakodo laa.

4 Koe gi dee madagu; koe e dee hagadogaa ina naa donu.

Koe gi dee manavasaa i doo hagangadi mee ina; koe e dee hagamaolalo ina.

Gai koe e ngalo naa doo hagadogaa ina i de masavaa oou e gauligi ai,

gai koe e dee manadua naa donu doo hagadogaa ina i teai soo bodu.

5 Go hiidinga doo bodu go ia ne haia goe,

dono ingoo go Tagi o denga hagabuulinga hebagi;

gai de Ia Dabu o Israel go doo Ia Hagaola,

ia e hagaingoo ange go de Maadua o henua i lalo alodahi.

6 Gai Tagi Maolunga gu hagahi adu goe

bei de hine gu dilia ma de daemaha ono lodo,

bei de hine e hai bodu i dono masavaa se damaa hine ai,

gai gu dilia, go doo Maadua e hagadaba.

7 Au ne tili goe i dahi masavaa bodobodo,

aagai au e hagaahe mai naa goe i hiidinga dogu lodo aloha laumalie.

8 Au ne kona mmao dogu lili

gai au ga haoli luoogu mada gi dee gidee e goodou i dahi masavaa bodobodo,

aagai au e abodonu adu gi de goe ga hano ai

ma de lodo aloha adu naa gi de goe,

go Tagi Maolunga doodou Ia Hagaola e hagadaba.

9 Gai de mee nei e bei dagodo laangi o Noah,

i de masavaa aagu ne hagatoo donu ai

bolo denga vai e dee aahe ange naa donu e haoli henua i lalo.

Gai e bei ai hogi, au gu hagatoo donu bolo au e dee lili ange naa donu i goodou,

gai au e dee hagasee ange naa donu goodou.*

10 Gai ga aau naa donu ga deai mounga,

gai denga duuduu gu hagangalue gee,

aagai dogu abodonu adu gi goodou e dee ngalungalue donu,

dagu hagatoo donu hagaheloongoi i de nnoho baba e dee tuu naa donu,

go Tagi Maolunga e hagadaba, go de ia e lodo aloha adu gi de goe.

11 De aduhale gu hagaduasala ina, ma de oohaa i de madangi, gai tee hagaaneane ina,

tilo, au e ahe ange naa e bae age goe i hadu hagamogomogo,

ma de hagadagodo oo dagelo i denga sapphire.*

12 Au e hai naa oo hale maolunga i denga agate

gai e hai oo haitoga i denga jewel malamalama,

gai oo buibui alodahi i denga hadu hagamogomogo.

13 Gai au dama alodahi e agoago naa i daho Tagi Maolunga,

gai au dama e laumalie naa delaadeu nnoho paba.*

14 De aduhale e hagaduu naa i de heohi,

gai de hagaduasala e mmao gee naa donu,

gai goodou e dee maatagu naa donu i dahi mee daudahi.

De mee hagamaatagu e kave naa donu gi mmao gee i goodou;

e dee dai baabaa adu naa donu gi goodou.

15 Noo dahi dangada e hebagi adu gi goodou, gai e dee go au ne haia de mee nei;

gai tangada e hebagi adu gi goodou e magulu naa donu.

16 Tilo, go au ne hagadau ina de labagau o denga baalanga,

go tangada e iliilihia denga maga ahi gi ula,

ma de hai dahi goloa hebagi gi heohi ange gi ono hai hegau.

Gai go au hogi ne hagadau ina tangada e oohaa laa gi oohaa mee;

17 aagai e deai naa donu se goloa hebagi e hai baasi adu gi goodou e kii,

gai goodou e kii naa i gilaadeu e hagabaubau ina goodou.

Deenei de boolonga o de gau hai hegau o Tagi Maolunga,

gai deenei dagu hai e hagaheohi ai gilaadeu,”

go Tagi Maolunga e hagadaba.

55

De abodonu o Tagi Maolunga

1 Loomai, goodou alodahi e hieunu,

loomai gi de vai;

gai goodou e deai oodou sseene,

loomai, hagao ina ma gi gaina!

Loomai hagao ina uvaini ma vai uu

e dee hagao i sseene, gai e deai sono hagaoanga.*

2 Gu aha gu moumou ai oodou sseene i mee e dee ni gai,

ma de moumou oodou mahi i mee oodou e dee boobosu ai?

Nnoho mai hagalaangona agu muna, ma de gai mee danuaa,

gi malangilangi ai goodou i denga gai mammami.

3 Huugea oodou dalinga, gai loomai gi de au;

goodou hagalaangona agu muna, gi mouli ai goodou.

Au e hai naa dahi hagatoo donu hagaheloongoi dee ngado mai madali goodou,

i hiidinga dogu hai hegau i de muna abodonu,

aama dogu aloha gu hagatoo donu ange laa gi David.*

4 Tilo, au ne hai ia gi se ia tala hagadonu ange gi denga huaadangada,

gai se dagi e daalaa ange mee a denga huaadangada e hai.

5 Tilo, koe e hagahi naa denga huaahenua aau e dee iloo,

gai denga huaahenua e dee iloo goe e hagamoolau naa ga loomai gi oo daha,

i hiidinga o Tagi Maolunga doo Maadua,

go de Ia Dabu o Israel,

go hiidinga ia gu hagamahamaha goe.

6 Saalaa Tagi Maolunga i de masavaa e maua ai gi gidee ia;

dalodalo ange gi de ia i de masavaa oona e baa mai ai.

7 Tangada baubau gi dilia ana dahulinga baubau,

gai tangada dee heohi gi dilia ana maanadu dee heohi.

Gai ia gi ahe mai gi Tagi Maolunga, gai ia ga lodo aloha ange gi de ia;

ia gi ahe mai gi taadeu Maadua, gai ia ga degi ange gi de ia.

8 Go hiidinga agu maanadu e dee bei oodou maanadu,

ogu haiava e dee bei oodou haiava,

go Tagi Maolunga e hagadaba.

9 De langi e maolunga ange i henua i lalo,

e bei ai hogi, agu haiava e maolunga ange i oodou haiava,

agu maanadu e maolunga ange i oodou maanadu.

10 Agu muna e bei de langi ma snow

e loiho laa i de langi

aagai e dee aahe age ange gi de langi,

gai e hagamaluulu honga de henua

ga hai gi matili age denga manu ssomo,

gai gi hanu ai golee a tangada doo mee ma pelaoaa a tangada e gai;*

11 gai e bei ai hogi, muna e tala i dogu ngudu

e dee ngadi aahe mai donu gi de au,

aagai e hagassula ogu mee e lodo ai,

ma de hai gi bei mee alodahi aagu gu tala ange gi haia.

12 Gai goodou e ssao naa ga hulo i de malangilangi,

ma de dagina ga hulo i de baba;

denga mounga ma duuduu

e oo naa ga daahili i oodou mada i mua,

gai denga manu ssomo alodahi o de henua

e baabaa naa olaadeu lima.

13 Gai gu dee ni manu daladala e ssomo ai, gai gu ni pine;

gu dee ni manu dabeo e ssomo ai, gai gu ni myrtle.

De mee nei se mee e hagamaanadu ai de ingoo o Tagi Maolunga,

gai se hagailonga e dee ngado mai,

gai e dee haihai naa donu ga lilo.

56

De hagaola ange gi huaahenua alodahi

1 E hagadaba Tagi Maolunga:

“Hai hegau i de hagamodu heohi,

gai haia de mee heohi,

go hiidinga dagu hagaola gu baa mai donu,

gai dogu heohi gu dai hagaago mai donu.

2 E manuuia tangada e haia de mee nei,

ma tangada e kana ange ga daohia de mee nei,

go tangada e dao ina e dee hagangadi mee Sabbath,

gai e daohi luoono lima gi dee haia de baubau.”

3 Tangada henua gee gu dau ange laa gi Tagi Maolunga gi dee hagadaba,

“Tagi Maolunga e vvae gee naa ngau mai i dono huaadangada.”

Gai de eunuch gi dee hagadaba,

“Au e bei donu huu de manu somo gu mmae laa.”

4 Go hiidinga e hagadaba Tagi Maolunga,

“Denga eunuch e dao ina laa agu Sabbath,

ma de hilihili mee oogu e malangilangi ai,

aama de daohi dagu hagatoo donu hagaheloongoi —

5 au e hai naa dahi hagamaanadu ma dahi ingoo

moolaadeu i lo te temple ma lodo ono buibui,

gi danuaa ange i denga dama daane ma damaa hine;

au e gaavange naa gi gilaadeu dahi ingoo e dee ngado mai

gai e dee maua donu gi lilo.

6 Gai de gau henua gee gu dau ange laa gi Tagi Maolunga

ma de hai hegau ange ai gi de ia,

gi aaloha i de ingoo o Tagi Maolunga

ma de daumaha ange gi de ia,

gai alodahi e daohia Sabbath, gai e dee hagangadi mee de laangi nei,

ma tangada e daohia dagu hagatoo donu hagaheloongoi —

7 au e gaamai naa gilaadeu nei alodahi gi dogu mounga dabu,

ma de hai gilaadeu gi malangilangi i dogu hale dalodalo.

Gai au e malangilangi naa i alaadeu sigidaumaha dudu ma alaadeu sigidaumaha e hai

i honga dogu mommee o ssigidaumaha;

go hiidinga dogu hale e hagaingoo ange naa

go de hale dalodalo o denga huaahenua alodahi.” *

8 Gai de Ia Aamua go Iahweh e hagadaba,

go de ia e hagabuni ina mai de gau Israel gu i denga henua gee:

“Au e hagabuni mai naa hogi de gau ange laa,

gi daho olaadeu aagu gu lava laa i de hagabuni mai.”

De hagabaubau o dagi o Israel

9 Loomai, denga manu dolodolo i de henua alodahi,

denga manu alasala i lodo henua alodahi, goodou loomai gaimee.

10 Denga daane dagitilo o Israel e dee kide,

gilaadeu alodahi e deai donu olaadeu iloo mee;

gilaadeu e bei denga gaaduu e dee pasa,

gilaadeu dee maua i de koo;

gilaadeu e daakodo ga sseni ma de midi,

gilaadeu e llodo mmao e sseni.

11 Gilaadeu e bei denga gaaduu hiikai,

e dee maua laa gi boobosu.

Gilaadeu ni dangada hagaloosi ssiibi e dee tonu;

gilaadeu alodahi gu daudali donu huu i olaadeu lodo,

dahi ma dahi gu ssala donu huu mee e danuaa ange gi de ia.

12 Gilaadeu e hagataba, “Loomai, gidaadeu ga gaamai uvaini!

Gidaadeu ga unu gi ssenga i mee mmahi!

Gai daiao gidaadeu ga aahe ange hogi e hai mee mau,

aabe e hai gi dubu ange i mee anailaa nei.”

57

De hagaduasala i hiidinga o denga diinonga

1 Tangada heohi gu magau,

gai e deai donu dangada e anga ange aagena;

dangada e haia de mee abodonu gu gaavee gee,

gai e deai donu dangada e iloo.

Go hiidinga tangada heohi ne gaavee gee

e hagaola mai ai ia i de baubau.

2 Dangada e hai hegau laa i de heohi

e ulu naa ga kave de baba;

gilaadeu e mmabu naa i delaadeu maakau.

3 Aagai goodou — dama a de hine e haia gi loage hagasaalunga, loomai kinei,

goodou hagadiilinga o denga haahine dagodo haisala ma de hai be se manu!

4 Goai oodou e hakadanga ai naa?

Gai goai oodou e hagangadi mee naa

ma de hagassomo ange oodou alelo aagena?

E aha, e dee go goodou dama a de gau hagamaanege,

ma hagadiilinga a de gau hadu muna?

5 Goodou e llodo mmao e hai be ni manu

i magavaa o denga oak ma manu ssomo nnui alodahi;

goodou e sigidaumaha oodou dama i lodo geelonga

ma lalo hadu i gaogao mounga.

6 Denga hadu malali i lodo geelonga go oodou diinonga;

go gilaadeu, go gilaadeu oodou duuhanga.

Goodou e llingi ange aagena ssigidaumaha o mee unu,

ma de sigidaumaha ange denga grain gi gilaadeu.

Gai e maua e mee nei i de hagahelui ogu lodo?

7 Goodou e dagodo haisala i ulu mounga ma honga duuduu,

ma de hulo gi kilaa e hai ai oodou sigidaumaha.

8 Goodou gu maaga ange hagailonga o oodou diinonga

gi oodou abaaba ma laagau i luu baasi oodou haitoga.

Goodou gu huuhuli gee i de au,

goodou gu aau malo e haoli ai oodou moenga,

ma gu kage gi honga oodou moenga

ma de hai gi kii ange de lahalaha,

e dagodo haisala ai i mada i mua o oodou diinonga;

goodou e gidee naa delaadeu gilisau.

9 Goodou ne hulo gi daho Molek* ma denga lolo olive

ma de hai gi lagolago oodou vai hagamaanongi.

Goodou ne hai gi hulo oodou dangada sui gi tae gi denga mommee mmao,

ma de hai gi loiho hanu gi tae gi de mommee o de gau maakau.

10 Goodou gu daalea i oodou haingaa mee alodahi,

aagai goodou tee hagataba, “E deai donu haigamaiana.”

Gai oodou mahi ne aahe mai hogi gi goodou,

deelaa ai, goodou tee daalea.

11 Goai oodou ne manavasaa ma de maatagu ai,

gai goodou ga hadu muna mai ai gi de au,

goodou tee manadua donu au,

aabe ne manadua au i oodou lodo?

E dee go hiidinga gu daulooloa dagu golomagi ogu lodo,

gai goodou ga dee maatagu ai i de au?

12 Au e tala naa dagodo o oodou heohi ma oodou hegau,

gai mee nei e deai naa donu haigamaiana adu gi goodou.

13 Gai de masavaa oodou e dangidangi ai i de bale,

gai oodou hagabuulingaa diinonga gi hagaola ina goodou!

De madangi e ili naa gilaadeu alodahi ga kave gee,

gai se damaa madangi naa donu huu e ilihia gilaadeu ga gaavee gee.

Aagai tangada e buibui i ogu daha e henua naa i de henua,

ma de kave dogu mounga dabu.

De hagaaneane o dangada gu daemaha i delaadeu haisala

14 Gai hanu e hagataba naa,

“Hagaduulia age, hagaduulia age, hagadabena ina de haiava!

Aaua gee mee e buibuia de haiava o ogu dangada.”

15 E hagadaba de Ia Maolunga Mmao go de Ia Aamua —

go de ia e mouli ga hano ai, gai dono ingoo e dabu:

“Au e noho i de mommee maolunga ma de dabu,

aagai au e noho hogi i daho tangada

e dahuli ono lodo ma de lodo maolalo,

gai au ga hagamouli de hagasaalunga o tangada lodo maolalo

aama de hagammahi lodo o dangada gu daahuli olaadeu lodo.

16 Au e dee hagabaubau donu ga hano ai,

aabe e lili i masavaa alodahi,

kana haia e au ga baageaa lodo o tangada —

go de hagasaalunga o tangada aagu ne hai.

17 Au ne lili i hiidinga dono nnoo hagamau mee;

gai au e hagaduasala naa ia, ma de haoli luoogu mada i dogu lili,

aagai ia ne duudagi donu huu de hai ono lodo.

18 Au gu gidee donu ana haingaa mee, aagai au e hagaieiangi naa donu ia,

au e dagi naa ia ma de hagaaneane ia,

aama ono dangada e hinangalosaa,

19 ma de hai gilaadeu e hinangalosaa i Israel gi duuhia.

De noho baba, de noho baba,

ange gi gilaadeu e mmao, ma gilaadeu e paa mai,

go Tagi Maolunga e hagadaba.

Gai au e hagaieiangi naa gilaadeu.*

20 Aagai de gau baubau e bei dagodo o honga tai beabeau;

e dee maua laa gi malino,

gai ono beau e maga age bela ma gelegele.”

21 E hagadaba dogu Maadua,

“E deai donu se noho paba o de gau baubau.” *

58

De hagahiikai heohi

1 “Oo daalaa, aude haganoho ina.

Hagaleo laumalie bei de leo o de hanga manu.

Daalaa ange gi ogu dangada olaadeu baubau,

gai daalaa ange gi dangada o Jacob olaadeu haisala.

2 Laangi alodahi gai gilaadeu e ssala ngau,

e dagodo be gilaadeu e llodo gi iloo e gilaadeu ogu haiava,

gai e dagodo be gilaadeu se huaahenua e haia de mee heohi,

gai gilaadeu tigi tili donu muna a delaadeu Maadua.

Gilaadeu e ssili mai dagodo o ogu hagamodu heohi,

e dagodo be gilaadeu e malangilangi i de hagabaa ange o de Maadua.

3 Gilaadeu e hagataba, ‘Gu aha gu hagahiikai ai gimaadeu

gai de Maadua e dee gidee donu?

Gai gu aha gu hagamaolalo ai gimaadeu,

gai koe e dee anga mai donu?’

Gai de laangi oodou ne hagahiikai ai,

gai goodou e hai donu huu oodou mee e malangilangi ai,

goodou ne vaivai hai oodou dangada hai hegau alodahi.

4 Tilo, doodou hagahiikai e hai goodou ga hagadaumee ma de hebagi,

gai goodou e hagadau hebagi i oodou lima.

Oodou dalodalo e dee maua gi tae age gi de langi

noo goodou e hagahiikai bei oodou hegau e hai anailaa nei.

5 E aha, deenei de hagahiikai oogu e lodo ai,

e dahi donu huu laangi a tangada e hagamaolalo ai ono lodo?

E aha, go dono ino gi lalo bei dahi madila,

ma de dagodo i honga dahi malo daladala aama lehu?

Gai goodou e hagataba bolo se hagahiikai abodonu deenaa,

e dahi laangi e malangilangi ai Tagi Maolunga?

6 E aha, e dee deenei de hagahiikai aagu ne hili:

go de hagadangadanga daula o hegau baubau,

ma de tala daula o de laagau hagahai hegau,

ma de hai gi ilaage gilaadeu e vaivai haia,

aama de hadihadi laagau hagahai hegau alodahi?

7 E aha, e dee go dau duha ange au gai gi gilaadeu e hiikai,

ma de gaavange dahi mommee moo tangada e deai sono hale —

ma de hakahu tangada e deai ono malo,

i de masavaa aau e gidee ai dono gilisau,

gai koe e dee hano e mmuni e dee bale ange doo dangada donu?*

8 Gai doo maalama e sula age naa bei de maalama o taiao,

gai doo ieiangi e moolau naa donu de dae mai;

doo heohi e hano naa i oo mada i mua,

gai de mahamaha o Tagi Maolunga e buibui mai naa oo dua.

9 Gai de masavaa naa huu oou e dalodalo ai,

gai Tagi Maolunga ga basa adu gi de goe;

de masavaa naa huu oou e dangidangi i de bale,

gai ia e hai adu naa, ‘Deenei au.’

Noo koe e tuu dau vaivai hai dangada,

ma de sisi ange dahi, ma de tala hagabaubau dahi,

10 gai noo koe e haangai anga gilaadeu e hiikai

ma de gaavange au mee gi gilaadeu e duasala laa,

gai doo maalama e sula age naa i lo te gohu,

gai de gohu i oo daha e bei naa de maalama o lo te laangi.

11 Gai Tagi Maolunga e dagi naa goe i masavaa alodahi,

ia e gaavadu oo mee e duasala ai i de masavaa hai ngadaa,

ma de hagammahi doo angaanga.

Gai koe e bei naa dagodo o de veelenga gu maluulu danuaa laa,

ma de vai e dee maua laa gi masa.

12 Gai oo dangada e hagatuu age ange naa mommee gu maoha laa

ma de hagaahe age tagelo madagidagi,

gai koe e hagaingoo ange naa go de ia e hagaahea age de buibui gu maoha laa,

ma de ia e hagaahea age denga haiava i de mommee nnoho.

13 Noo koe e dee oha Sabbath,

ma tee hai oo mee e lodo ai i dogu laangi dabu,

ma de hagabinga Sabbath bolo se laangi hagamalangilangi,

ma de hagaingoo ange de laangi dabu o Tagi Maolunga bolo se laangi hagadubu,

gai noo koe e hagadubu de laangi laa ga dee hai donu huu au hegau,

ma de hagamalangilangi donu huu goe, aama tee tala ai hanu ngadi muna,

14 gai koe e malangilangi naa i Tagi Maolunga,

gai au e hai naa goe gi gage i honga mommee maolunga o de henua;

ma de hagadanuaa i de boolonga o doo dubuna go Jacob.”

Go Tagi Maolunga donu ne daalaa muna nei.

59

De haisala, de tala haisala, ma de hagaola

1 Tilo, de lima o Tagi Maolunga e dee bodobodo, gu dee maua i de hagaola,

aabe luoono dalinga gu longoduli gu dee langona.

2 Aagai oodou baubau gu vvae gee goodou mai i doodou Maadua;

oodou haisala gu haoli luoono mada i goodou,

deelaa ai, ia gu dee langona oodou dalodalo.

3 Oodou lima gu hai ma gu hakino gee i denga dodo,

gai oodou madannia gu hai goodou ma gu haisala.

Oodou ngudu gu tala muna hhadu,

gai oodou alelo gu musumusu denga mee baubau.

4 Gu deai donu dangada e daalaa de muna abodonu i de masavaa hagamodu muna

e deai hogi e gaavange tangada gi de hainga i de muna abodonu.

Dangada alodahi gu hagadonu alaadeu ngadi muna

e hagadaumee ai ma alaadeu muna hadu;

gilaadeu e hagahale denga hai ngadaa, ma de hai gi sula de baubau.

5 Gilaadeu e hagamaasae ngago a denga labodo hagammau;

ma de hai de hale o de neveneve.

Be goai e gaina alaadeu ngago e magau donu,

gai noo dahi alaadeu ngago e mahaa, gai dahi labodo hagammau gu maasae.

6 Alaadeu hale neveneve e dee maua i de hai ai malo;

gai alaadeu hegau e dee maua i de buibui gilaadeu.

Gai alaadeu hegau e baubau,

gai alaadeu mee e hai go de vaivai hai dangada.

7 Gilaadeu e moolau donu delaadeu hai de baubau,

gai e moolau hogi delaadeu daa dangada ga magau.

Gai maanadu i olaadeu lodo e baubau;

gai mee gu maoha ma de oohaa e gidee i haiava olaadeu e seesee ai.*

8 Gilaadeu e dee tonu ange gi dagodo o de nnoho baba,

gilaadeu e dee hai hegau donu i de heohi.

Gilaadeu gu hai olaadeu haiava gi pigo;

gai dangada e seesee i lodo haiava nei e dee tonu ange gi dagodo o de noho baba.

9 Deelaa ai, de hagamodu muna heohi e mmao gee donu i gidaadeu,

gai de heohi e dee dae ange donu gi gimaadeu.

Gimaadeu e tali gi maalama, aagai e gohu donu huu;

gimaadeu ne tali gi hagamaalama,

aagai gimaadeu e seesee i de malu o de gohu.

10 Gimaadeu e haahaa saele i gaogao de buibui bei dagodo o de gau dee kide,

gimaadeu e haahaa saele bei dagodo o dangada e deai olaadeu ganomada.

Gimaadeu e baakuu saele i lo te laangi e dagodo be gu dai gohugohu de mee;

gimaadeu e bei dagodo o de gau maakau i magavaa o denga daane mmahi.

11 Gimaadeu alodahi e hagangolo bei denga bea,

gai e gonogono bei denga manu kono.

Gimaadeu ne ssala de hagamodu muna heohi, aagai gimaadeu tee gidee,

gimaadeu e tali de hagaola, aagai e mmao gee donu i gimaadeu.

12 Go hiidinga omaadeu baubau i mada luoo mada e lagolago mmao,

omaadeu haisala gu hagabaubau donu gi gimaadeu.

Omaadeu baubau e daakodo donu i omaadeu daha,

gai gimaadeu e iloo donu omaadeu baubau.

13 Gimaadeu ne hagamaanege ma de hagadee iloo Tagi Maolunga,

gimaadeu ne daahuli gee i demaadeu Maadua;

gimaadeu ne hai denga hagatau hagadaemaha ma de hai baasi,

gimaadeu e tala muna hhadu ne loage laa i omaadeu lodo.

14 Gai de hagamodu muna heohi gu buibuia,

de heohi gu mmao gee;

gai mee abodonu gu dee gidee i denga aduhale,

gai de muna abodonu gu dee gidee hogi.

15 Gai gu deai donu se muna abodonu e gidee i kilaa;

gai tangada e kino laa i de baubau e vaivai haia.

Gai Tagi Maolunga tee malangilangi i dana gidee

bolo gu deai se hagamodu muna heohi.

16 Ia ne gidee bolo gu deai donu se dangada daudahi,

gai gu lele ono mouli i teai se dangada e balea;

gai ia ga hagahai hegau dono lima sauaa e hagaola ina,

gai go dono heohi ne gaavange gi de ia de kii.*

17 Ia e dau de heohi bei de mee dau i hadahada

ma de hagauda de goobai baalanga o de hagaola i honga dono biho;

gai e gahu i malo e sui ange ai i de hagaduasala,

ma de saabini ia i de lodo mmahi bei de malo laa daha.*

18 Gai ia e hagao ange naa gilaadeu gi bei alaadeu hegau,

ma de bole ange gi ono hagadaumee,

ma de hagao ange hegau a dangada e kino i de ia;

gai ia e sui ange naa hegau a dangada e nnoho i tagudai.

19 Gai dangada i baasi dai e maatagu naa i de ingoo o Tagi Maolunga,

dangada e hagadubu naa dono mahamaha mai i de sobo age o de laa.

Gai ia e humai naa bei denga vai nogo bonodia laa,

gai de madangi o de manava a Tagi Maolunga e ili ga kave gee.

20 “De Ia Hagaola e humai naa gi Zion,

gi daho dangada o Jacob gu daahuli gee laa i olaadeu haisala,” *

go Tagi Maolunga e hagadaba.

21 Gai e hagadaba Tagi Maolunga, “Deenei dagu hagatoo donu hagaheloongoi ange gi gilaadeu: dogu Hagasaalunga e noho naa i oo daha, ma agu muna gu hhao adu gi lo too ngudu, e dee hulo gee naa donu mai i lo too ngudu, ma mai i lodo ngudu o au dama, aama lodo ngudu olaadeu hagadiilinga, mai iainei ga hano ai,” go Tagi Maolunga e hagadaba.

60

De mahamaha o Jerusalem i muli mai

1 ⌊Jerusalem,⌋ hidi age, haia gi maalama goe, gu dae mai doo maalama,

gai de mahamaha o Tagi Maolunga ga hagamaalama goe.

2 Tilo, de gohu gu haoli henua i lalo,

gai de gohu boo dangodango gu haoli denga huaadangada;

aagai Tagi Maolunga e humai naa gi oo elunga,

gai dono mahamaha e gidee naa i oo daha.

3 Denga huaahenua e loomai naa gi doo maalama,

denga hodooligi e loomai naa gi de sula age o doo maalama.

4 Dangage age ma gi galogalo saele mage diiloo:

gilaadeu alodahi gu hagabuni e loomai gi oo daha.

Au dama daane e loomai naa i de mommee mmao,

gai au damaa hine e saabai i honga dono dege.

5 Gai luoo mada e maalama age naa i dau gidee,

koe e lodo danuaa naa ma de malangilangi mmao.

De lava o honga lausedi e gaavadu naa gi de goe

gai de lava o denga huaahenua e gaavadu naa gi de goe.

6 Denga hagabuulingaa gamelo e loomai naa ga hhao honga de henua,

go gamelo gauligi a Midian ma Ephah.

Gai dangada alodahi mai i Sheba e loomai naa;

gilaadeu ga gaamai denga goolo ma mee maanongi,

ma de tala de tuhi o Tagi Maolunga.

7 Denga hagabuulingaa ssiibi alodahi o Kedar e hagabudu naa ga gaamai gi de goe,

denga ssiibi daane o Nebaioth e hai hegau adu naa gi de goe;

gilaadeu e hai naa denga sigidaumaha hagamalangilangi

i honga dogu mommee o ssigidaumaha,

gai au e hai naa gi mahamaha dogu temple.

8 Goai e ilihia nei ma e hulo bei dagodo o denga giliiga,

ma denga manu kono e aahe mai laa gi olaadeu hoohanga?

9 Ni muna abodonu, denga henua i tagudai e tali hagalodolodo mai gi de au;

denga vaga o Tarshish e loomai naa i mua,

ma e gaamai au dama i mommee mmao,

madali alaadeu selevaa ma goolo,

e hagadubu ai de ingoo o Tagi Maolunga doo Maadua,

go de Ia Dabu o Israel,

go hiidinga ia gu hagamahamaha goe.

10 De gau henua gee e hagatuu age naa oo buibui,

gai olaadeu hodooligi e hai hegau adu naa gi de goe.

Gai e dee galemu naa donu dagu hagaduasala goe i dogu lili,

aagai au e abodonu adu donu gi de goe i dogu lodo aloha.

11 Oo haitoga e hhuge naa i masavaa alodahi,

gai e dee pono donu i de laangi ma de boo;

gai dangada ga gaamai ai gi de goe de lava o denga huaahenua,

gai go olaadeu hodooligi e dagina mai gilaadeu.*

12 Gai denga huaahenua ma nohoanga hodooligi

e dee hai hegau adu laa gi de goe e daa naa ga maakau,

gai e oha naa donu ga maoha.

13 De mahamaha o Lebanon e gaamai naa gi de goe,

go denga pine ma fir, aama cypress,

e hagamahamaha ai dogu mommee dabu;

gai au e hai naa gi mahamaha de mommee e dugu ange aagena luoogu vae.

14 Dama a dangada nogo hagaduasala ina goe e loomai naa ga ino adu gi de goe;

gai gilaadeu alodahi nogo kino i de goe e ino naa gi lalo i gaogao luoo vae;

gilaadeu e hagaingoo adu naa goe go de Aduhale o Tagi Maolunga,

go Zion o de Ia Dabu o Israel.*

15 E dee galemu donu koe ne dilia ma de kino ai o dangada,

gai gu deai dangada e loomai laa kilaa,

aagai au e hai naa goe gi maolunga ga hano ai,

gai gi se mommee e malangilangi ai denga atangada alodahi.

16 Koe e unu naa vai uu a denga huaahenua,

ma de gaimee i gai danuaa a denga hodooligi.

Gai koe e iloo naa bolo go au donu go Iahweh, doo Ia Hagaola,

go au ne hagaola ina goe, de Ia Mmahi o Jacob.

17 Au e gaavadu naa gi de goe goolo e sui ai bronze,

denga selevaa e sui ai iron,

denga bronze e sui ai laagau,

gai denga iron e sui ai hadu.

Au e hai naa de noho baba gi dagina goe

gai de heohi go doo hodooligi.

18 Gu deai naa donu dangada alasala e gidee i doo henua,

e deai mommee e ngadi daakodo ma de maoha i doo henua,

aagai koe e hagaingoo ange naa doo buibui go de Hagaola,

gai e hagaingoo ange oo haitoga go de Tuhi.

19 Gai e dee go de laa e hagamaalama ina goe i de laangi,

e dee go de maasina hogi e hagamaalama ina goe i de boo;

gai go Tagi Maolunga donu doo maalama ga hano ai,

gai go doo Maadua e hagamahamaha ina goe.*

20 De laa e hagamaalama ina goe e dee danu naa donu,

de maasina e dee danu naa hogi;

gai go Tagi Maolunga doo maalama e dee ngado mai,

gai oo laangi e hinangalosaa ai e ui naa.

21 Gai oo dangada alodahi e mouli naa i de heohi;

gilaadeu e henua naa i de henua ga hano ai.

Gai go gilaadeu de uli aagu ne doo laa,

go hegau a luoogu lima,

e hagaago mai ai dogu hagamahamaha.

22 Dangada hugadoo e sogoisi i goodou e hai naa ga se aamuli soa,

gai de hagabuulinga damaa mee hugadoo e hai naa ga se huaahenua soa.

Go au donu go Iahweh,

au e hai gi moolau de hai mee nei i de masavaa gu hagamodu.

61

Longo danuaa o de hagaola o Zion

1 De Hagasaalunga o de Ia Aamua go Iahweh gu hano iho gi ogu elunga,

go hiidinga Tagi Maolunga gu hagadabu au i de lolo,

gai au ga agoago ange ai de longo danuaa gi de gau hagaau aloha.

Ia ne hai au gi humai gi hagaieiangi ina dangada e daemaha olaadeu lodo,

ma de hai gi ilaage gilaadeu gu noonoodia,

ma de hagassao mai gilaadeu i lo te hale pono,* *

2 ma de tala dagodo o de ngadau o de abodonu o Tagi Maolunga,

ma de laangi a taadeu Maadua e sui ange ai de baubau;

ma de hagaaneane ai lodo o dangada alodahi e hinangalosaa,

3 ma de gaavange gi gilaadeu e hinangalosaa i Zion

de hau mahamaha e sui ai lehu,

ma de lolo o de malangilangi,

e sui ai de hinangalosaa olaadeu lodo,

ma de hakahu gilaadeu i de tuhi,

e sui ai teai selaadeu tali.

Gai gilaadeu e hagaingoo ange naa go denga oak o de heohi,

a Tagi Maolunga ne doo laa e hagaago mai ai dono mahamaha.

4 Gilaadeu e aahe ange naa ga hagatuu age mommee gu maoha

ma gu ngadi daakodo i denga masavaa gu hulo;

gilaadeu e hagaahe age naa denga aduhale gu maoha laa,

ma gu ngadi daakodo mai i denga atangada gu hulo.

5 Gai de gau henua gee e hagaloosi oodou hagabuulingaa manu,

de gau henua gee e hagabalabala naa oodou veelenga,

ma de velevele oodou veelengaa grape.

6 Gai goodou e hagaingoo ange naa go de gau haimeedabu o Tagi Maolunga,

gai e hagabinga naa bolo go de gau hai hegau o taadeu Maadua.

Goodou e gaimee naa i de lava o denga huaahenua,

ma de tala tuhi naa doodou kave olaadeu goloa.

7 Goodou e kave naa tuuhanga e lua hanonga e kii ange ai

e sui ai doodou hagadookaa ina.

Gilaadeu e malangilangi naa i olaadeu boolonga

e sui ai delaadeu hagangadi mee ina;

gai delaadeu gelegele i de henua e hai naa ga lua hanonga e kii ange ai,

gai delaadeu malangilangi e deai donu se ngado mai.

8 Gai au, go au go Iahweh, e lodo i de hagamodu muna heohi,

au e kino i de gaiaa ma de baubau.

Gai au e hagao ange naa alaadeu hegau i hiidinga dogu hai hegau i de mee abodonu,

ma de hai dahi hagatoo donu hagaheloongoi dee ngado mai madali gilaadeu.

9 Gai denga huaahenua e iloo naa dagodo o olaadeu aamuli,

gai denga huaadangada e iloo naa dagodo o olaadeu hagadiilinga.

Dangada alodahi e gidee gilaadeu e iloo naa

bolo gilaadeu go de huaadangada a Tagi Maolunga gu hagamanuuia.

10 Au gu malangilangi mmao i Tagi Maolunga,

dogu hagasaalunga e lodo danuaa mmao i dogu Maadua.

Go hiidinga ia gu hakahu mai au i de hagaola,

ma de saabini au i de heohi bei de malo laa daha,

bei de hai a taane e hagahai bodu e gahu hagadanuaa ai laa bei tangada haimeedabu

gai bei de hai a de hine e hagahai bodu e dau ai laa denga hadu hagamogomogo.*

11 Gai e bei de hai e matili age ai laa denga manu ssomo i honga de gelegele

gai de veelenga e hai gi ssomo denga golee,

gai e bei ai hogi, de Ia Aamua go Iahweh e hai gi sula age de heohi ma de tuhi

i madamada o denga huaahenua alodahi.

62

De ingoo hoou o Zion

1 Au e dee hagapuni naa donu dogu ngudu i hiidinga o Zion,

au e dee tuu naa donu dogu basa i hiidinga o Jerusalem,

ga dae ai gi de sula age dono heohi bei de maalama o taiao,

dono hagaola e bei de lama gu haula laa.

2 Gai denga huaahenua e gidee naa doo heohi,

denga hodooligi alodahi e gidee naa doo mahamaha;

gai koe e kave naa dahi ingoo hoou,

go de ngudu donu o Tagi Maolunga e gaavadu doo ingoo.

3 Koe e bei naa de hau hodooligi mahamaha i lo te lima o Tagi Maolunga,

gai se hau hagauda i lo te lima o doo Maadua.

4 Gai koe gu dee hagabinga bolo go De ia gu Dilia,

gai doodou henua gu dee hagabinga bolo go Ngadi Dagodo.

Aagai koe e hagaingoo ange naa go Hephzibah,*

gai doo henua e hagaingoo ange naa go Beulah;†

go hiidinga Tagi Maolunga e malangilangi naa i de goe,

gai doo henua e bei naa de hine gu hai bodu.

5 Dahi dama daane e hai bodu ange gi dahi damaa hine,

gai e bei ai hogi au dama e hai bodu adu naa gi de goe.

Gai de Maadua e malangilangi naa hogi i de goe,

bei de malangilangi o tama daane i dono bodu.

6 Jerusalem, au gu dugu denga daane dagitilo i honga doo buibui;

gai gilaadeu e dee hagapuni naa donu olaadeu ngudu i de laangi ma boo.

Goodou e dalodalo ange laa gi Tagi Maolunga,

goodou aude damaa hagammabu donu,

7 gai gi dee dugua ange ia gi hagamabu ga dae ai gi dana hagaahe age Jerusalem,

ma de hai gi se mommee e tuhi hagadanuaa i henua i lalo.

8 Tagi Maolunga gu haalo dono lima madau

ma gu hagatoo donu i dono sauaa ma gu hagadaba,

“Au e dee ahe ange naa donu e gaavange oodou grain

e gai oodou hagadaumee,

gai de gau henua gee e dee aahe ange naa donu e unu uvaini hoou

oodou ne hagadaalea ange aagena;

9 aagai go dangada e hagihagia e gaina,

gai gilaadeu ga tuhi ai Tagi Maolunga;

gai go dangada e hagihagia denga grape e unumia uvaini

i lodo buibui o dogu mommee dabu.”

10 Ulu laa lodo, ulu laa lodo haitoga!

Hagadabena ina de haiava o dangada e ulu ai.

Hagaduulia age, hagaduulia age de haiava laumalie!

Aaua denga hadu;

hagaduulia age de hagailonga ange gi denga huaadangada.

11 Tilo, Tagi Maolunga gu hagailoo ange

gi luu bido o henua i lalo;

“Goodou hai ange gi tamaa hine o Zion:

Tilo, doodou Ia Hagaola gu humai!

Tilo, ia e gaamai ana hagaoanga madali ia,

ma mee e hagao ange ai alaadeu hegau.” *

12 Gai gilaadeu e hagaingoo ange naa go de Gau Dabu,

go Dangada a Tagi Maolunga gu Hagaola;

gai koe e hagaingoo ange naa go de Aduhale e Saalaa,

se Aduhale e dee Dilia.

63

De sui ange de baubau ma de hagaola

1 Goai e humai nei i Edom ma Bozrah,

ma de gahu malo e mmea?

Goai deenei, gu gahu hagadanuaa nei

ma de seesee mai i de kona dono mmahi?

“Go au donu deenei, au e tala de mee heohi

gai e mmahi i de hagaola.” *

2 Gai gu aha gu mmea ai naa oo malo,

bei malo o dangada e dagadagahia denga grape i de mommee kumi uvaini?

3 “Go au donu huu ne dagadagahi denga grape i de mommee kumi uvaini;

gai teai donu se dangada mai i de huaadangada madali au.

Au ne dagadagahi gilaadeu i dogu lili

ma de hagaduasala gilaadeu gi lalo i dogu bole;

gai olaadeu dodo ne ssii age gi ogu malo,

gai ogu malo alodahi gu baalau hogi i dodo.*

4 Gai au ne maanadu bolo gu dae mai de laangi e sui ange ai de baubau,

gai de ngadau aagu e hagaola ai gu dae mai.

5 Au ne galogalo saele ga tilo, aagai e deai donu se dangada e balea mai au.

Au ne lele ogu mouli i teai se dangada e balea;

gai go ssauaa o dogu lima ne hagahai hegau ina dagu hagaola,

gai dogu bole ne bale mai au.*

6 Au ne dagadagahi denga huaahenua i dogu lili,

gai ne hai gilaadeu gi ssenga i dogu bole;

au ne llingi olaadeu dodo gi honga de gelegele.”

De abodonu o Tagi Maolunga

7 Au e tala dagodo de abodonu o Tagi Maolunga,

ma hegau e heohi laa de tuhi ai ia,

i hiidinga hegau alodahi a Tagi Maolunga ne hai mai gi gidaadeu,

ma mee danuaa aana ne hai ange gi de gau Israel,

bei dagodo o dono lodo aloha ma dono abodonu laumalie.

8 Gai ia ne hagadaba, “Ni muna abodonu, gilaadeu go ogu dangada donu,

gai ni dama e dee hai hegau i de hagasenga;”

gai ia gu hai ai delaadeu Ia Hagaola.

9 Ia ne hagaduasala hogi i olaadeu hagaduasala alodahi,

gai tangada de langi i mada luoono mada ne hagaola gilaadeu.

Gai ia ne hagaola gilaadeu i dono aloha ma dono abodonu;

ia ne saabai gilaadeu i honga luoono eu mai i denga laangi gu hulo.

10 Aagai gilaadeu ne hagamaanege,

ma de hagadaemaha dono Hagasaalunga Dabu.

Gai ia gu sui ga se hagadaumee niiolaadeu,

gai ia ga hebagi ange gi gilaadeu.

11 Gai ono dangada e manadua naa denga masavaa madagidagi

go laangi o Moses ma ono dangada —

i hee iai de ia ne dagina mai gilaadeu laa lo te vai,

madali de gau hagaloosi o dana hagabuulingaa ssiibi?

Gai i hee iai de ia ne dugua ange

dono Hagasaalunga Dabu gi olaadeu magavaa,

12 gai go de ia ne hagahai hegau ina

dono lima sauaa i daho Moses,

ma de vvae lua de vai i olaadeu mada i mua,

ga hagamaolunga ai dono ingoo ga hano ai?*

13 Ia ne dagi gilaadeu laa lo te vai gelo.

Gilaadeu e bei dagodo o de hoosa lodo henua,

gilaadeu tee baakuu donu.

14 Gai de Hagasaalunga o Tagi Maolunga ne hai gilaadeu gi hagammabu,

e bei denga manu haangai e loiho laa gi lo te geelonga.

Deenei dau hai ne dagi ai oo dangada,

gai koe ga hagamahamaha ai doo ingoo.

Dangidangi i de degi ma de bale

15 Koe gi galo iho i de langi ma gi diiloo,

ma mai i doo nohoanga maolunga, i de dabu ma de mahamaha.

I hee iai doo lodo mmahi ma doo sauaa?

Koe gu daohi doo abodonu ma doo lodo aloha i gimaadeu.

16 Aagai go koe demaadeu Damana,

e dee galemu donu Abraham e dee iloo gimaadeu,

gai Israel e dee madea gimaadeu.

Tagi Maolunga, go koe donu demaadeu Damana,

gai go koe demaadeu Ia Hagaola mai loo madagidagi.

17 Tagi Maolunga, gu aha gu dugu mai ai naa goe gimaadeu gi hulo gee i oo haiava

ma de hagamakaga omaadeu lodo, gimaadeu gu dee maatagu i de goe?

Ahe mai i hiidinga o oo dangada hai hegau,

go denga aamuli gu bolo adu gi de goe.

18 Oo dangada ne kave doo mommee dabu

i dahi masavaa bodobodo,

aagai iainei omaadeu hagadaumee gu oha doo mommee dabu.

19 Gimaadeu gu bei donu dangada e dee go koe ne dagina i mua loo;

gai gu bei dangada e dee hagaingoo i doo ingoo.

64

1 Mee naa koe gi saea de langi ga iho mai gi lalo,

gi ngalungaalue ai denga mounga i mada luoo mada!

2 Bei de hai a de ahi e haula ai denga laa manu vaaligiligi,

ma de hai gi kai denga vai,

haia hogi gi iloo e oo hagadaumee dagodo ssauaa o doo ingoo,

ma de hai gi maatagu denga huaahenua i mada luoo mada!

3 De masavaa aau ne hai ai denga mee hagamaatagu amaadeu tee iloo bolo e hai,

koe ne hano iho, gai denga mounga gu ngalungaalue i oo mada i mua.

4 Mai madagidagi gai dangada tigi langona, be gu tonu ange aagena,

aabe gu gidee dahi Maadua bei oo dagodo,

ia e balea ange gilaadeu e daalia ange ia.*

5 Koe e abodonu ange gi tangada e malangilangi i de hai de mee heohi,

ma gilaadeu e manadua au hai haingaa mee.

Aagai ga daulooloa huu demaadeu haisala ange gi mee nei, gai koe gu lili.

Dee hee ai naa demaadeu hai e ola ai?

6 Gimaadeu alodahi gu bei tangada e dee gilimalali laa,

amaadeu hegau heohi alodahi e bei donu huu denga bido malo hakino gee;

gimaadeu alodahi gu bei de lau manu gu mmae,

gai omaadeu baubau gu bei dagodo o de madangi, e hagalleva saele gimaadeu.

7 E deai donu se dangada e hagahia adu doo ingoo,

aabe e hagammahi e ssala goe;

koe gu hagammuni luoo mada i gimaadeu,

gai gu dugu ange omaadeu baubau gi hagaduasala ina gimaadeu.

8 Gai iainei, Tagi Maolunga, go koe demaadeu Damana.

Gimaadeu go denga bela pigi, gai koe go de ia hai gumedi hadu;

gimaadeu alodahi ni mee niiau ne hai.

9 Tagi Maolunga, koe gi dee lili i gimaadeu;

koe gi dee manadua omaadeu baubau ga hano ai.

Gimaadeu e dangidangi adu, galo mai gi gimaadeu,

gimaadeu alodahi go oo dangada.

10 Oo aduhale dabu gu hai ma gu se vao,

Zion gu bei hogi dagodo o dahi lodo henua,

gai Jerusalem gu ngadi dagodo.

11 Demaadeu temple dabu ma de mahamaha,

go de mommee omaadeu maadua ne tuhi ai goe, gu dudu i de ahi;

gai omaadeu goloa hagamogomogo alodahi gu maoha ma e daakodo ai.

12 Tagi Maolunga, koe e noho naa donu huu ga dee muu

i dua mee nei alodahi?

E aha, koe ga noho naa donu huu e dee muu,

ma de hai gi kii ange demaadeu duasala?

65

De hagaduasala ma de hagaola

1 “Au gu baba ange e hagaago ange au gi dangada e tee siilia ogu dagodo;

gai gilaadeu tee saalaa au e gidee naa e gilaadeu au.

Gai au e hai ange naa gi de huaahenua

tee dalodalo i dogu ingoo, ‘Deenei au, deenei au!’ *

2 Au ne haalo ange luoogu lima mai i taiao ga boo ai,

gi dahi huaadangada e makaga olaadeu lodo,

gai ni dangada e seesee i denga haiava dee danuaa,

ma de daudali i alaadeu maanadu donu huu.

3 Gilaadeu ni dangada e hagadaemaha ina ogu lodo i masavaa alodahi,

gilaadeu e hai denga sigidaumaha i lodo veelenga,

ma de dudu mee maanongi i honga mommee o ssigidaumaha e hai i hadu.

4 Gilaadeu e nnoho i magavaa daanunga i de boo

ma e hai ai alaadeu daumaha hagammuni;

gilaadeu e gai kano o denga biigi,

gai lodo alaadeu anibada iai vai o denga manu hakino gee.

5 Gilaadeu e hai mai, ‘Koe gi hano gee mai i kinei, aude humai gi hagabaa mai,

go hiidinga au e kii ange de dabu i de goe!’

De gau bee nei e bei de useahi i lodo luoogu bongaa usu,

ma de ahi e gaa laa i taiao ga boo ai.

6 Tilo, gu lava i de sisi i ogu mada i mua:

au e dee noho naa donu huu ga dee muu,

au e sui ange naa donu alaadeu hegau alodahi.

Au e hagao ange naa donu alaadeu hegau,

7 go oodou baubau ma baubau o oodou dubuna,

go Tagi Maolunga e hagadaba.

Go hiidinga gilaadeu ne dudu denga sigidaumaha i honga denga mounga

ma de hai baasi mai gi de au i honga duuduu,

au e hagabau ange naa gi gilaadeu

de hagaoanga o alaadeu hegau i mua.”

8 E hagadaba Tagi Maolunga,

“De masavaa e hanu ai vai huamanu i lodo gau looloa grape,

gai dangada e hagataba, ‘Aude oha de mee naa,

go hiidinga e hanu manuuia iai,’

gai e bei ai hogi dagu hai e hai ai ogu dangada hai hegau;

au e dee daa naa donu gilaadeu alodahi gi maakau.

9 Au e hai naa gi hanu hagadiilinga o Jacob,

ma hagadiilinga o Judah gi henua i ogu mounga;

gai dangada aagu e hili e henua naa i de mommee laa,

gai ogu dangada hai hegau e nnoho naa i kilaa.

10 Sharon e hai naa ga se mommee iai helii ange gi denga hagabuulingaa ssiibi,

gai de geelonga o Achor gu se mommee hagammabu niio denga manu,

ange gi ogu dangada e saalaa mai au.*

11 Aagai goodou gu dilia laa Tagi Maolunga,

ma de ngalo dogu mounga dabu,

gai e hagadabena dahi deebele ange gi tiinonga go Gad,*

ma de hhao denga ubu uvaini gu hilo ange gi tiinonga go Meni;†

12 au e hagadabena adu naa gi goodou de gadilaasa,

gai goodou alodahi e ino ange naa gi de ia e daia gi maakau;

go hiidinga au ne hagaagahi, aagai goodou tee pasa mai,

au ne basa adu, aagai goodou tee hagallongo.

Goodou ne hai de baubau i mada luoogu mada,

ma de hilihili mee oogu e dee malangilangi ai.”

13 Deenei ai, e hagadaba de Ia Aamua go Iahweh,

“Tilo, ogu dangada hai hegau e gaimee naa ga boobosu,

aagai goodou e hiikai;

ogu dangada hai hegau e unu naa ga boobosu,

aagai goodou e hieunu,

ogu dangada hai hegau e malangilangi naa,

aagai goodou e hagadookaa ina naa.

14 Tilo, ogu dangada hai hegau e hevaalogi naa ga daahili

i de malangilangi olaadeu lodo,

aagai goodou e tangi naa

ma de daemaha oodou lodo,

ma de heehee ga tangi i de mmae oodou lodo.

15 Gai doodou ingoo e hai naa ga se mee hagamalaia

ange gi dangada aagu gu hili;

gai de Ia Aamua go Iahweh e daa naa goodou ga maakau,

aagai ia e gaavange naa dahi ingoo hoou moo ogu dangada hai hegau.

16 Gai be goai naa huu e hagamanuuia ina dahi i honga de henua,

gai ia e hai de mee nei i de ingoo o de Maadua abodonu;

gai tangada e haia dahi hagatoo donu i honga de henua,

e hagatoo donu naa i de ingoo o de Maadua abodonu.

Gai mee hai ngadaa gu hai i mua e ngalo naa,

gai gu haoli gi dee gidee e au.

De langi hoou ma henua i lalo hoou

17 “Tilo, au e hai naa de langi hoou

ma henua i lalo hoou.

Denga mee madagidagi e hagangalo naa,

dangada e dee manadua naa donu.*

18 Aagai goodou llodo danuaa ma de malangilangi ga hano ai,

i mee aagu gu hai;

tilo, au e hai naa Jerusalem gi malangilangi,

gai ono dangada gi llodo danuaa.

19 Au e malangilangi naa i Jerusalem,

ma de lodo danuaa i ogu dangada;

gai e deai naa donu se tangi aabe se tangi see

e langona i lo te aduhale.*

20 Gai e deai ange naa donu se gaagaa daudahi i kilaa

e sogoisi ono laangi e mouli ai,

aabe se dangada madumaatua e tuu mai ono ngadau e mouli ai;

tangada e mouli laa ga dae ai gi de lau ono ngadau

e hagabinga naa bolo goi gauligi donu huu,

gai tangada e dee duu laa de lau ono ngadau

e hagabinga naa bolo gu malaia.

21 Gai dangada e hagatuu naa olaadeu hale ga nnoho ai,

ma de doo alaadeu veelengaa grape ga gai olaadeu hua.

22 Gilaadeu gu dee hagatuu denga hale, aagai ni dangada gee e nnoho ai,

aabe e doo denga manu, aagai ni dangada gee e gaina olaadeu hua.

Gai taulooloa laangi o dahi manu ssomo,

go taulooloa hogi laangi o ogu dangada;

dangada aagu ne hili e hagadanuaa naa donu

i mee olaadeu gu hai hegau ange aagena.

23 Alaadeu hegau gu dee ni ngadi hegau,

aabe alaadeu dama e haanau e tuu ange gi de hai ngadaa;

gai gilaadeu e hai naa go hagadiilinga a Tagi Maolunga e hagamanuuia,

go gilaadeu alodahi ma olaadeu hagadiilinga.

24 I mua delaadeu hagaagahi mai au, gai au e basa ange gi gilaadeu,

gai de masavaa alaadeu goi tala ai alaadeu muna gai au ga hagallongo.

25 De wolf ma ssiibi gauligi e gaimee naa i de mommee daudahi,

gai de laiono e gai naa denga helii bei dagodo o de kaau;

aagai de labodo hagammau e gai naa mama o de gelegele.

Gai gilaadeu e dee hagalagohia naa donu dahi,

aabe e oha dahi mee i honga dogu mounga dabu,” *

go Tagi Maolunga e hagadaba.

66

De hagaduasala ma de tali hagalodolodo

1 E hagadaba Tagi Maolunga:

“De langi go dogu nohoanga,

gai henua i lalo go de mommee e dugu ange aagena luoogu vae.

Gai i hee iai de hale oodou e hagaduu moogu?

Gai i hee iai dogu mommee e hagamabu ai?* *

2 E aha, e dee go dogu lima ne haia mee nei alodahi,

deenei ai, gu hanu mee nei alodahi?

go Tagi Maolunga e hagadaba.

Deenei tangada aagu e hagadubu:

go tangada e lodo maolalo ma de dahuli abodonu ono lodo,

ma de bolebole i dono madagu i agu muna.

3 Aagai tangada e daia dahi kaau e hai ai ssigidaumaha,

e bei hogi tangada e daia tangada ga magau;

tangada e haia ssigidaumaha i dahi ssiibi gauligi,

e bei hogi tangada e milo laa de ua o dahi gaaduu;

tangada e haia ssigidaumaha i denga grain,

e bei hogi tangada e sigidaumaha i dodo o de biigi,

gai tangada e haia ssigidaumaha hagamaanadu o mee maanongi,

e bei hogi tangada e daumaha ange gi dahi diinonga.

Gilaadeu ne hilihili de hai donu huu olaadeu lodo,

gilaadeu ne malangilangi i olaadeu diinonga hakino gee;

4 deelaa ai, au e hilihili naa hogi de hai gi vaivai haia gilaadeu,

ma de hai gi tuu ange gilaadeu gi mee olaadeu e maatagu ai.

Go hiidinga de masavaa aagu ne hagaagahi ai, aagai teai ne basa mai;

de masavaa oogu ne basa ai, aagai tee hagalaangona.

Aagai gilaadeu ne hai de baubau i mada luoogu mada,

ma de hilihili mee oogu e dee malangilangi ai.”

5 Hagalaangona muna a Tagi Maolunga,

goodou e bolebole i doodou maatagu i ana muna:

“Oodou daina e kino i goodou,

ma de vvae gee goodou i hiidinga dogu ingoo, gu hagataba:

‘Goodou hagamahamaha ina Tagi Maolunga,

gi gidee ai e gimaadeu doodou malangilangi!’

Aagai gilaadeu e dookaa naa donu.

6 Hagalaangona adu de hellumi o dangada i de aduhale,

hagalaangona adu de hagalongaa o dangada i de temple!

Go de leo o Tagi Maolunga e suuia ange hegau a ono hagadaumee.

7 I mua de hai ono hagalangona,

gai ia gu haanau;

gai i mua ono hagammae,

gai ia gu haanau dahi dama daane.*

8 Gai goai donu gu langona de hai dahi mee bee nei?

Goai gu gidee dahi hegau bee nei?

E maua i de hai gi dahi henua i dahi laangi daudahi,

aabe e maua dahi huaahenua gi haanau i dahi masavaa bodobodo donu huu?

Gai de masavaa donu huu o Zion ne hai ai ono hagalangona,

gai ia gu haanau ana dama.

9 E aha, e maua e au i de hai gi dae de masavaa o de hagalangona

gai e dee hai gi haanau dahi dama?

go Tagi Maolunga e hagadaba.

E aha, e maua e au i de pono de mommee o denga dama,

i de masavaa aagu e hagahaanau ai?

go doo Maadua e hagadaba.

10 Malangilangi madali Jerusalem, ma de lodo danuaa i ono hiidinga,

goodou alodahi e aaloha i de aduhale laa;

goodou gi malangilangi mmao madali Jerusalem,

goodou alodahi e hinangalosaa i ono hiidinga.

11 Goodou e bei naa dagodo o de gaagaa gu haau ma gu bosu

ma de hagaaneane i de gaanuunu o dono dinana;

goodou e unuunu naa ga boobosu

ma de malangilangi i mee lagolago o aduhale laa.”

12 Gai e hagadaba Tagi Maolunga,

“Tilo, au e hai naa gi noho baba Jerusalem bei dagodo o dahi saalingaa vai,

gai de lava o denga huaahenua e hhao naa ga honu Jerusalem bei ssaalingaa vai gu honu baabaa laa;

gai goodou e haau naa ma de saabai i honga dono dege,

aama de viivii i honga luu vae.

13 Au e hagaaneane naa goodou

bei de hagaaneane a dahi dinana dana dama;

gai goodou e hagaaneane ina naa i Jerusalem.”

14 Goodou e malangilangi naa i de masavaa oodou e gidee ai mee nei,

gai oodou ivi e ssomo danuaa naa bei denga helii;

gai Tagi Maolunga e hai naa gi iloo e ono dangada hai hegau dagodo o dono sauaa,

aagai ia e hai naa gi iloo e ono hagadaumee dagodo o dono lili.

15 Tilo, Tagi Maolunga e humai naa madali de ahi,

gai ono hada hebagi e bei dahi sio;

ia e hagahai hegau naa dono lili i dono bole,

gai dana hagasee e hai naa madali de ahi ula.

16 Gai Tagi Maolunga e hagaduasala naa

dangada alodahi i de ahi ma dana gadilaasa,

gai e soa naa dangada a Tagi Maolunga e daa ga maakau.

17 “Gilaadeu gu vvae gee laa ma gu hagagilimalali gilaadeu e hulo gi lodo veelenga, ma e daudali ange ai i dahi diinonga i lo te ungaalodo, ma e gai kano o denga biigi ma gimoo, aama mee hakino gee ange laa — gilaadeu e maakau naa donu alodahi, go Tagi Maolunga e hagadaba.

18 Gai au e iloo dagodo o alaadeu hegau ma maanadu i olaadeu lodo; gai e dae mai naa de masavaa e hagabuni mai ai denga huaahenua alodahi ma dangada e pasa i muna henua gee. Gai gilaadeu e loomai naa ga gidee dogu mahamaha.

19 Au e hagaduu ange naa dahi hagailonga i olaadeu magavaa, ma de hai hanu gilaadeu ne ola gi hulo gi denga huaahenua: go Tarshish, ma Put,* ma Lud, go dangada e mmau i de tili mee hholu, ma Tubal ma de gau Greek, ma mommee i tagudai tigi langona e gilaadeu ogu longo aabe gidee dogu mahamaha. Gilaadeu e tala ange gi denga huaahenua dagodo o dogu mahamaha. 20 Gai gilaadeu e hagaahe mai naa oodou daina i denga huaahenua alodahi gi dogu mounga dabu, e hai ai ssigidaumaha ange gi Tagi Maolunga. Gilaadeu e loomai naa i honga denga hoosa ma hada hebagi, ma honga hada ange laa, ma honga denga donkey ma gamelo, bei de hai a de gau Israel e gaamai ai laa alaadeu sigidaumaha grain i lodo gumedi gilimalali gi de hale o Tagi Maolunga, go Tagi Maolunga e hagadaba. 21 Gai au e hili naa hanu gilaadeu ga hai ai de gau haimeedabu ma dangada de aamuli o Levi, go Tagi Maolunga e hagadaba.

22 De langi hoou ma henua i lalo hoou aagu e hai e dee llilo naa donu, go Tagi Maolunga e hagadaba; gai e bei ai hogi doo hagadiilinga ma doo ingoo.* 23 Mai i de duu o de maasina i dai ga dae ai gi de ahe ange ga duu, ma mai i dahi Sabbath ga dae ai gi dahi Sabbath, gai dangada alodahi e loomai naa ga daumaha mai gi de au, go Tagi Maolunga e hagadaba. 24 Gilaadeu e hulo naa ga tilo angaanga o de gau maakau ne hai baasi mai gi de au; denga ilo i olaadeu angaanga e dee maakau naa donu, gai de ahi e dee diinei naa hogi, gai gilaadeu alodahi e hai naa ga ni mee hakino gee ange gi dangada alodahi.” *

* 1:1 2 Ki 15.1-7; 15.32—16.20; 18.1—20.21; 2 Ch 26.1—32.33

* 1:8 tamaa hine o Zion e bei go dangada o Zion, aabe go de aduhale go Zion.

* 1:11 Amos 5.21-22

† 1:17 balea ange gilaadeu e duasala, aabe hagaheohi ina ange gilaadeu e vaivai haia dangada.

* 2:4 Joel 3.10

* 2:10 Rev 6.15; 2 Th 1.9

* 4:5 Exo 13.21; 24.16

* 5:1 Mat 21.33; Mark 12.1; Luke 20.9

* 5:10 de madaangahulu acre: muna Hebrew e hai ange go de madaangahulu yoke, e bei go de gelegele a denga kaau e madaangahulu e hagabalabala i dahi laangi.

† 5:10 dahi bathagu made se 5 gaalene.

‡ 5:10 dahi homeragu made se 300 pauni.

§ 5:10 dahi ephahagu made se 30 pauni.

* 6:1 2 Ki 15.7; 2 Ch 26.23

* 6:3 Rev 4.8

* 6:4 Rev 15.8

* 6:9 Mat 13.14-15; Mark 4.12; Luke 8.10; John 12.40; Acts 28.26-27

* 7:1 2 Ki 16.5; 2 Ch 28.5-6

* 7:3 Shear-Jashub i muna Hebrew e bei e aahe mai naa dangada e doe laa.

† 7:14 Immanuel i muna Hebrew e bei de Maadua madali gidaadeu.

* 7:14 Mat 1.23

‡ 7:23 1,000 shekele bei se 25 pauni.

* 8:1 Maher-Shalal-Hash-Baz i muna Hebrew e bei e moolau de kave goloa e maua i de hebagi, gai e moolau de kave gee mee nei.

† 8:6 ne malangilangi, aabe e maatagu.

* 8:8 Mat 1.23

* 8:12 1 Pe 3.14-15

* 8:14 1 Pe 2.8

* 8:17 Heb 2.13

* 8:18 Heb 2.13

* 9:1 Mat 4.15

* 9:2 de henua gohu boo dangodango, aabe go de henua o de malu o de magau.

* 9:2 Mat 4.16; Luke 1.79

* 9:7 Luke 1.32-33

* 10:5 Isa 14.24-27; Nah 1.1—3.19; Zep 2.13-15

* 10:22 Rom 9.27

* 10:26 Jdg 7.25

* 10:27 i hiidinga goodou gu pedi: muna Hebrew i kinei e dee iloo danuaa dono hagadoonunga.

* 11:1 Rev 5.5; 22.16

* 11:4 2 Th 2.8

* 11:5 Eph 6.14

* 11:6 Isa 65.25

* 11:9 Hab 2.14

* 11:10 Rom 15.12

* 11:11 Babylon: de Beebaa Hebrew e hai ange go Shinar.

* 11:15 Rev 16.12

* 12:2 Exo 15.2; Psa 118.14

* 13:1 Isa 47.1-15; Jer 50.1—51.64

* 13:6 Joel 1.15

* 13:10 Ezk 32.7; Mat 24.29; Mark 13.24-25; Luke 21.25; Rev 6.12-13

* 13:19 Gen 19.24

* 13:21 Isa 34.14; Zep 2.14; Rev 18.2

* 14:12 Rev 8.10; 9.1

* 14:13 de mounga dabu, aabe go i baasi i ngaiho.

* 14:13 Mat 11.23; Luke 10.15

* 14:24 Isa 10.5-34; Nah 1.1—3.19; Zep 2.13-15

* 14:28 2 Ki 16.20; 2 Ch 28.27

* 14:29 Jer 47.1-7; Ezk 25.15-17; Joel 3.4-8; Amos 1.6-8; Zep 2.4-7; Zec 9.5-7

* 15:1 Isa 25.10-12; Jer 48.1-47; Ezk 25.8-11; Amos 2.1-3; Zep 2.8-11

* 15:9 Dimon: hanu beebaa duai ange laa e hai ange Dibon.

* 17:1 Jer 49.23-27; Amos 1.3-5; Zec 9.1

* 17:9 de gau Hiv ma de gau Amor: muna nei go lo te Beebaa Greek iai. De Beebaa Hebrew e hai ange go lodo mee muimui ma ulu o denga manu ssomo

* 18:1 Zep 2.12

* 19:1 Jer 46.2-26; Ezk 29.1—32.32

* 19:13 Memphis: de Beebaa Hebrew e hai ange go Noph.

† 19:18 de Aduhale o de Oha, aabe go de Aduhale o de Laa.

* 21:9 Rev 14.8; 18.2

* 21:11 Dumah i muna Hebrew e bei gi dee muu. Dumah e dagu bei Edom i muna Hebrew.

* 22:13 1 Co 15.32

* 22:22 Rev 3.7

* 23:1 Ezk 26.1—28.19; Joel 3.4-8; Amos 1.9-10; Zec 9.1-4; Mat 11.21-22; Luke 10.13-14

* 23:3 Shihor go dahi manga o Nile.

† 23:11 Phoenicia: de Beebaa Hebrew go Canaan.

‡ 23:12 Cyprus: de Beebaa Hebrew go Kittim.

§ 23:13 Muna Hebrew i de gubu nei e dee iloo danuaa dono hagadoonunga.

* 25:8 1 Co 15.54; Rev 7.17; 21.4

* 25:10 Isa 15.1—16.14; Jer 48.1-47; Ezk 25.8-11; Amos 2.1-3; Zep 2.8-11

* 26:11 Heb 10.27

* 26:16 Muna Hebrew i kinei e dee iloo danuaa dono hagadoonunga.

* 26:19 Dan 12.2

* 27:1 Job 41.1; Psa 74.14; 104.26

* 27:8 Koe se hagabau donu dau alualu: muna Hebrew i kinei e dee iloo danuaa dono hagadoonunga.

* 27:9 Rom 11.27

* 28:11 1 Co 14.21

* 28:16 Psa 118.22-23; Rom 9.33; 10.11; 1 Pe 2.6

* 28:21 2 Sa 5.20; 1 Ch 14.11

* 29:2 Ariel e dagu bei de muna Hebrew de mommee o ssigidaumaha.

* 29:10 Rom 11.8

* 29:14 1 Co 1.19

* 29:16 Isa 45.9

* 31:8 2 Ki 19.35

* 34:4 Mat 24.29; Mark 13.25; Luke 21.26; Rev 6.13-14

* 34:5 Isa 63.1-6; Jer 49.7-22; Ezk 25.12-14; 35.1-15; Amos 1.11-12; Oba 1-14; Mal 1.2-5

* 34:10 Rev 14.11; 19.3

* 34:11 de owlma de owl laumalie: manu nei e dee iloo danuaa be ni manu bee hee i muna Hebrew.

† 34:14 de manu hagamaatagu o de boo: de Beebaa Hebrew e hai ange Lilith; hanu daalanga i mua e tala bolo se eidu de boo.

* 35:3 Heb 12.12

* 35:5 Mat 11.5; Luke 7.22

* 36:6 Ezk 29.6-7

* 37:16 Exo 25.22

* 39:7 Dan 1.1-7; 2 Ki 24.10-16; 2 Ch 36.10

* 40:3 Mat 3.3; Mark 1.3; John 1.23

* 40:3 Luke 3.4-6

* 40:6 Jms 1.10-11; 1 Pe 1.24-25

* 40:9 Zion, de ia e hagadele ina de longo danuaa ... Jerusalem, go de ia e hagadele ina de longo danuaa, aabe daalaa ange gi Zion de longo danuaa; daalaa ange de longo danuaa gi Jerusalem.

* 40:10 Isa 62.11; Rev 22.12

* 40:11 Ezk 34.15; John 10.11

* 40:13 Rom 11.34; 1 Co 2.16

* 40:18 Acts 17.29

* 41:8 2 Ch 20.7; Jms 2.23

* 42:1 Mat 3.17; 17.5; Mark 1.11; Luke 3.22; 9.35

* 42:1 Mat 12.18-21

* 42:5 Acts 17.24-25

* 42:6 Isa 49.6; Luke 2.32; Acts 13.47; 26.23

* 43:21 1 Pe 2.9

* 44:2 Jeshurun go dahi ingoo o Israel.

* 44:6 Isa 48.12; Rev 1.17; 22.13

* 44:25 1 Co 1.20

* 44:28 2 Ch 36.23; Ezra 1.2

* 45:9 Rom 9.20

* 45:21 Mark 12.32

* 45:23 Rom 14.11; Php 2.10-11

* 47:1 Isa 13.1—14.23; Jer 50.1; 51.64

* 47:8 Rev 18.7-8

* 48:12 Isa 44.6; Rev 1.17; 22.13

* 48:20 Rev 18.4

* 48:22 Isa 57.21

* 49:1 Jer 1.5

* 49:2 Heb 4.12; Rev 1.16

* 49:6 Isa 42.6; Luke 2.32; Acts 13.47; 26.23

* 49:8 2 Co 6.2

* 49:10 Rev 7.16-17

* 49:12 Syene e bei go Aswan, se mommee i de bido gi ngaage o Egypt.

* 50:6 Mat 26.67; Mark 14.65

* 50:8 Rom 8.33-34

* 51:9 de manu laumalie, aabe go de dragon.

* 51:17 Rev 14.10; 16.19

* 52:1 Rev 21.2, 27

* 52:5 Rom 2.24

* 52:7 Nah 1.15; Rom 10.15; Eph 6.15

* 52:11 2 Co 6.17

* 52:13 e hai hegau naa i de iloo mee, aabe e hagadagadaga age.

* 52:15 Rom 15.21

* 53:1 John 12.38; Rom 10.16

* 53:4 Mat 8.17

* 53:5 1 Pe 2.24-25

* 53:7 Rev 5.6

* 53:7 Acts 8.32-33

* 53:9 1 Pe 2.22

* 53:12 madali de gau maolunga, aabe madali dangada soa.

* 53:12 Mark 15.28; Luke 22.37

* 54:1 Gal 4.27

* 54:9 Gen 9.8-17

* 54:11 Rev 21.18-21

* 54:13 John 6.45

* 55:1 Rev 21.6; 22.17

* 55:3 Acts 13.34

* 55:10 2 Co 9.10

* 56:7 Mat 21.13; Mark 11.17; Luke 19.46

* 57:9 Molek, aabe go de hodooligi.

* 57:19 Eph 2.17

* 57:21 Isa 48.22

* 58:7 Mat 25.35

* 59:7 Rom 3.15-17

* 59:16 Isa 63.5

* 59:17 Eph 6.14, 17; 1 Th 5.8

* 59:20 Rom 11.26

* 60:11 Rev 21.25-26

* 60:14 Rev 3.9

* 60:19 Rev 21.23; 22.5

* 61:1 Mat 11.5; Luke 7.22

* 61:1 Luke 4.18-19

* 61:10 Rev 21.2

* 62:4 Hephzibah i muna Hebrew e bei go de ia oogu e malangilangi ai.

† 62:4 Beulah i muna Hebrew e bei go de ia gu hai bodu.

* 62:11 Isa 40.10; Mat 21.5; Rev 22.12

* 63:1 Isa 34.5-17; Jer 49.7-22; Ezk 25.12-14; 35.1-15; Amos 1.11-12; Oba 1-14; Mal 1.2-5

* 63:3 Rev 14.20; 19.13, 15

* 63:5 Isa 59.16

* 63:12 Exo 14.21

* 64:4 1 Co 2.9

* 65:1 Rom 10.20-21

* 65:10 Josh 7.24-26

* 65:11 Gad go dahi diinonga gu tala laa bolo e hai ga duadonu tangada.

† 65:11 Meni go dahi diinonga e hilihilia mee e hai i laangi e loomai.

* 65:17 Isa 66.22; 2 Pe 3.13; Rev 21.1

* 65:19 Rev 21.4

* 65:25 Isa 11.6-9

* 66:1 Mat 5.34, 35; 23.22

* 66:1 Acts 7.49-50

* 66:7 Rev 12.5

* 66:19 Put, aabe go Pul i muna Hebrew, e bei go Libya.

* 66:22 Isa 65.17; 2 Pe 3.13; Rev 21.1

* 66:24 Mark 9.44, 46, 48

Jeremiah

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

De Beebaa go

Jeremiah

Hanu dagodo o de beebaa nei

De pelaabisi go Jeremiah ne mouli i denga ngadau hagaodi o de hidu centuryb.c., ma ngadau i taamada de ono centuryb.c. Deenei hogi de masavaa aana ne sisi ai de beebaa nei. Dono masavaa daulooloa ne hai hegau ai, gai ia ne tala pelaabisi ange gi dangada o Judah, dagodo de hai ngadaa gu dai humai laa gi de henua, i hiidinga olaadeu haisala ma delaadeu daumaha ange gi denga diinonga. Jeremiah goi mouli huu i de masavaa ne hagassula ai muna pelaabisi nei. Nebuchadnezzar, de hodooligi o Babylon, ne hagadee kii Judah ga oha Jerusalem ma de temple. Gai ia ne kave de hodooligi o Judah ma dangada soa gi Babylon, bei de hai a Jeremiah gu tala ai laa. Ia ne tala hogi de aahe mai o dangada ne gaavee gee laa i de henua, aama de hagaahe age o de huaahenua.

De Beebaa go Jeremiah e maua i de vvae lima:

1. De hagahia o Jeremiah gi se pelaabisi.

2. Muna a de Maadua ange gi Judah ma denga dagi i de masavaa o Josiah, ma Jehoiakim, ma Jehoiachin, aama Zedekiah ne hodooligi ai.

3. Hanu muna a Baruch, tangada sisi o Jeremiah, ma hanu muna pelaabisi aama hanu hegau hagamogomogo a Jeremiah ne hai i dono masavaa e mouli ai.

4. Hanu muna mai i daho Tagi Maolunga i dagodo o denga huaahenua gee.

5. Taalanga o de hagadee kii ina o Jerusalem, ma de gaavee o dangada gi Babylon.

Jeremiah se daane e kona dana maanadu ma dono aloha i ono dangada. Ia tee lodo donu e tala pelaabisi delaadeu hagaduasala. E lagolago mommee i lo te beebaa nei oona e basa ai ma de dangi, i mee oona gu hagaduasala ai, i hiidinga de hagahi a de Maadua ia ga hai ia gi se pelaabisi. Muna a Tagi Maolunga ange gi de ia, e bei de ahi e ula laa i ono lodo — ia tee maua donu i de daohi donu huu.

Hanu muna hagamogomogo aana e tala i lo te beebaa nei, go dagodo mee ne hai i dua laangi o Jeremiah, ga dae ai gi de masavaa e hai ai de hagatoo donu hagaheloongoi hoou, go de hagatoo donu a dangada o de Maadua e maua i de daohi, gai e dee se dangada agoago donu e hagamaanadu ina ange gi gilaadeu, i hiidinga mee nei e sisi naa i olaadeu lodo (31.31-34).

Dahi gubu hagamogomogo: “Au hegau baubau e hagaduasala naa goe, gai doo huli gee i de au e hagabaubau donu huu goe. Hagasaelea age gi gidee iho ai e goe de baubau ma de kona de hai ngadaa adu gi de goe, i dau tili Tagi Maolunga doo Maadua, ma dau dee hagadubu au, go de Ia Aamua, Tagi o denga hagabuulinga hebagi e hagadaba” (2.19).

Denga vaevaaenga

De hagahia o Jeremiah (1.1-19)

Muna pelaabisi i de masavaa o Jehoiakim, ma Jehoiachin, aama Zedekiah e hodooligi ai (2.1—25.38)

Mee ne hai i de masavaa o Jeremiah e mouli ai. (26.1—45.5)

Muna pelaabisi ange gi denga huaahenua (46.1—51.64)

De hagadee kii ina o Jerusalem (52.1-34)

1

1 Muna a Jeremiah, tama daane a Hilkiah, dahi dangada haimeedabu i Anathoth i de vaaenga o Benjamin. 2 Tagi Maolunga ne hagaago ange ana muna gi Jeremiah i de madaangahulu ma dolu ngadau o Josiah, tama daane a Amon de hodooligi o Judah.* 3 Gai ne hai hogi mee nei i de masavaa o Jehoiakim, tama daane a Josiah, de hodooligi o Judah, ga dae ai gi de madaangahulu ma dahi ngadau o Zedekiah tama daane a Josiah, de hodooligi o Judah, go de masavaa o dangada ne gaavee gee ai i Jerusalem i de lima malama.*

De hagahi o Jeremiah

4 Tagi Maolunga ne hagaago mai ana muna gi de au, ga hai mai,

5 “I mua dagu hai goe i de mommee o denga dama, gai au gu iloo huu goe,

gai i mua doo haanau, gai au ne vvae gee goe ga hagadabu;

au ne hili goe e hai ai de pelaabisi o denga huaahenua.”

6 Gai au ga hai ange, “Dogu Ia Aamua go Iahweh, au e dee iloo de basa, go hiidinga au se gauligi donu huu.”

7 Aagai Tagi Maolunga ne hai mai gi de au, “Aude hai mai, ‘Au se gauligi donu huu;’ go hiidinga koe e hai naa donu gi hano gi daho dangada alodahi aagu e tala adu koe gi hano gi olaadeu daha, gi daalaa ange muna alodahi aagu e tala adu. 8 Aude madagu donu i gilaadeu, go hiidinga au madali goe ma de hagaola goe,” go Tagi Maolunga e hagadaba.

9 Gai Tagi Maolunga ne haalo mai dono lima ga poo mai dogu ngudu, ga hai mai, “Tilo, au gu hhao adu agu muna gi lo too ngudu. 10 Tilo, anailaa nei gai au gu dugu adu gi de goe ssauaa i honga denga huaahenua ma denga nohoanga hodooligi, e unuunusi age ai ma de oha ai ma de hagadee kii, ma de hagatuu age aama de doo gi ssomo.”

11 Gai Tagi Maolunga ne hagaago mai gi de au ana muna, ga ssili mai, “Jeremiah, se aha aau e gidee naa?”

Gai au ga hai ange, “Au e gidee de laa o dahi almond.”

12 Gai Tagi Maolunga ga hai mai, “E heohi goe, go hiidinga au e dagitilo* naa hogi e hagassula agu muna.”

13 Gai Tagi Maolunga ne hagaago mai ange hogi ana muna i de lua hanonga, ga hai mai, “Se aha aau e gidee naa?”

Gai au ga hai ange, “Au e gidee dahi anibada gu kai mee i ono lodo, gai e diba mai i ngaiho.”

14 Gai Tagi Maolunga ga hai mai, “Dahi hai ngadaa mai i ngaiho e humai naa gi honga o dangada alodahi e nnoho i de henua. 15 Tilo, au gu dai hagahi naa denga hagadiilinga alodahi i denga nohoanga hodooligi i ngaiho, go Tagi Maolunga e hagadaba. Gilaadeu e loomai naa ga hagatuu olaadeu nohoanga i mada haitoga o de buibui o Jerusalem; gilaadeu e loomai naa ga hebagi ange gi ono buibui alodahi, aama denga aduhale alodahi o Judah. 16 Gai au e hagailoo adu dagodo o dagu hagaduasala ogu dangada, i hiidinga o alaadeu hegau baubau alodahi ma delaadeu tili au; gilaadeu ne dudu mee maanongi ange gi denga diinonga ma de daumaha ange gi mee alaadeu ne hai i olaadeu lima. 17 Aagai koe hagadabena ina oo mee hannoo daalaa ange gi gilaadeu muna alodahi aagu e tala adu gi de goe. Aude madagu donu i gilaadeu, kana haia e au goe gi kona doo madagu i gilaadeu. 18 Tilo, ailaa nei gai au gu hai goe gi bei dahi aduhale buibui makaga, gai se duludulu iron, gai se buibui bronze, e hai baasi ange ai gi de henua alodahi — gi denga hodooligi o Judah, ma dagi o de henua, ma ono dangada haimeedabu, aama dangada o de henua. 19 Gilaadeu e hebagi adu naa gi de goe, aagai gilaadeu e dee kii naa donu, go hiidinga au madali goe ma de hagaola goe,” go Tagi Maolunga e hagadaba.

2

De tili a Israel Tagi Maolunga

1 Gai Tagi Maolunga ne hagaago mai ana muna, ga hai mai: 2 “Hannoo daalaa ange gi langona e dangada o Jerusalem, hai ange: ‘E hagadaba Tagi Maolunga,

Au e manadua dau hagadubu au i doo masavaa e dama daane ai,

ma doo aloha i de au bei de hine gu dai hai bodu,

ma doo daudali mai i de au i de vao,

go de mommee e deai mee ssomo ai.

3 Israel ne hagadabu ange gi Tagi Maolunga,

gai go hua aana ne hagihagi i taamada.

Dangada alodahi ne oohaa ina ia gu haisala;

gai de hai ngadaa ne duu ange gi gilaadeu, ’ ”

go Tagi Maolunga e hagadaba.

4 Dangada o Jacob, ma aamuli alodahi o Israel. Goodou hagalaangona muna a Tagi Maolunga. 5 E hagadaba Tagi Maolunga:

“Se baubau aha a oodou dubuna ne gidee laa i ogu daha,

gai gilaadeu ga hagammao gee ai laa i de au?

Gilaadeu ne daudali ange i denga diinonga dee haigamaiana,

ga deai ai olaadeu haigamaiana.

6 Gilaadeu tee hagataba hogi, ‘I hee iai Tagi Maolunga

go de ia ne hagassao ina mai gimaadeu i Egypt,

ga dagi mai gimaadeu i de vao,

ma lo te henua e deai mee e ssomo ai gai iai denga geelonga,

se henua e deai vai iai ma de gohu boo dangodango,

se henua e deai dangada e seesee ai gai e deai dangada e nnoho ai?’

7 Au ne gaamai goodou gi dahi henua iai hua lagolago,

gai goodou ga gai ono hua aama mee danuaa iai.

Aagai goodou ne loomai ga hai gi hakino gee dogu henua,

aama de hai gi dee gilimalali de huaahenua o dogu boolonga.

8 De gau haimeedabu tee ssili,

‘I hee iai Tagi Maolunga?’

De gau hai hainga tee iloo e gilaadeu au;

gai de gau hagaloosi ssiibi* gu haisala mai gi de au.

Denga pelaabisi gu pasa pelaabisi i de ingoo o Baal,

ma de daudali i denga diinonga deai haigamaiana.

9 Deenei ai, au e hagabuu adu naa ssala gi goodou,

go Tagi Maolunga e hagadaba.

Au e hagabuu ange naa ssala gi dama a oodou dama.

10 Goodou hulo diiloo mommee i tagudai o Cyprus,†

gai haia hanu gi hulo gi Kedar gi diiloo ai gi danuaa,

be gu hanu mee bee nei gu hai.

11 Gu dahi laa huaahenua ne suuia olaadeu diinonga?

(Olaadeu diinonga e dee ni diinonga abodonu.)

Aagai ogu dangada gu hagahesuihagi de mahamaha o delaadeu Maadua

i denga diinonga e deai olaadeu haigamaiana.

12 De langi, koe gi lele oo mouli i de mee nei,

gai gi madagu ma de bolebole mmao,

go Tagi Maolunga e hagadaba.

13 Ogu dangada gu hai e lua baubau:

gilaadeu gu tili au,

ssaalingaa vai o de mouli,

gai gilaadeu ne hoda mommee e hagasahu ai vai,

go mommee e dee maua gi daakodo ai vai.

14 E aha, Israel se dangada hai hegau, aabe ne haanau mai se dangada hai hegau?

Gai gu aha gu gaavee ai laa ia bei goloa e maua i de hebagi?

15 Denga laiono e hagangolo ange gi de ia,

gilaadeu gu kona donu de hagangolo.

Gilaadeu gu hai dono henua gi se mommee e ngadi dagodo;

ono aduhale gu maoha, gai gu deai dangada e nnoho ai.

16 Gai denga daane o Memphis ma Tahpanhes

ne dahi‡ hogi doo biho.

17 Gai e dee go koe ne hidi mai ai de hai adu mee nei gi goe,

i dau tili Tagi Maolunga doo Maadua,

i de masavaa aana ne dagi mai ai goe i lo te haiava?

18 Aagai gu aha gu hano ai goe gi Egypt

e unu ai vai o de Nile?§

Gai gu aha gu hano ai goe gi Assyria,

e unu ai vai o Euphrates?

19 Au hegau baubau e hagaduasala naa goe,

gai doo huli gee i de au e hagabaubau donu huu goe.

Hagasaelea age gi gidee iho ai e goe de baubau

ma de kona de hai ngadaa adu gi de goe,

i dau tili Tagi Maolunga doo Maadua,

ma dau dee hagadubu au,

go de Ia Aamua, Tagi o denga hagabuulinga hebagi e hagadaba.

20 Madagidagi loo gai koe ne hhadi de laagau hagahai hegau i honga doo eu

ma de duuduu oo mee noonoa;

aagai koe ne hagadaba, ‘Au e dee daumaha adu donu gi de goe!’

Gai koe ne dahulinga baubau

i honga mommee maolunga alodahi

ma lalo o denga manu ssomo alodahi

bei dagodo o de hine hai be se manu.

21 Au ne doo goe gi se grapevine danuaa,

se golee mai i de manu danuaa.

Gai gu aha goe gu hai baasi mai gi de au

ma gu sui ma gu se grapevine lodo henua?

22 Gai ga gaugau naa donu goe i denga lye

ma de soobe i soobe lagolago,

gai oo baubau goi daakodo donu i ogu mada i mua,

go de Ia Aamua go Iahweh e hagadaba.

23 Gai dee hee dau hai e hagadaba ai naa, ‘Au e dee hakino gee donu;

au tigi daudali ange donu i Baal’?

Galo ange diiloo au mee e hai i lo te geelonga,

gai hagasaelea dagodo o au hegau.

Koe e gemo i de savini saele

bei dagodo o dahi gamelo hahine,

24 koe se donkey aada e abo ange gi de vao,

ma de hagadungu lo te moana i de masavaa oona gu lodo ai i dahi donkey daane —

goai e maua i de daohi ia i dono iho ange?

Gai denga donkey daane e moolau donu delaadeu ssala ga gidee ia,

i de masavaa olaadeu e llodo ai i de ia.

25 Aude savini saele ga dae ai gi teai oo mee vae,

gai doo hakii gu mmasa gee.

Aagai koe e hagadaba, ‘E deai donu haigamaiana!

Au e vaasuu i denga diinonga o denga henua gee,

au e daudali ange naa donu i gilaadeu.’

26 De gau Israel e dookaa naa donu,

bei tangada gaiaa e dogaa laa i dono boogia mai —

go gilaadeu ma olaadeu hodooligi, ma olaadeu dagi,

ma olaadeu dangada haimeedabu aama olaadeu pelaabisi.

27 Gilaadeu e hai ange gi de manu somo, ‘Go koe dogu damana,’

ma de hai ange gi dahi hadu, ‘Go koe ne hanaua au.’

Gilaadeu gu huuhuli mai olaadeu dua gi de au,

e dee huuhuli mai olaadeu mada;

gai de masavaa huu olaadeu e hai ngadaa ai,

gai gilaadeu ga hagataba,

‘Hidi age hagaola ina gimaadeu!’

28 Gai i hee iai denga diinonga aau ne hai laa moou?

Haia gilaadeu gi hiihidi age noo gilaadeu e maua i de hagaola goe

i de masavaa oou e hai ngadaa ai!

Judah, oo diinonga gu lagolago donu

bei oo aduhale.

29 Gu aha goodou gu hagabaubau ai naa au?

Goodou alodahi gu hagahaisala au,

go Tagi Maolunga e hagadaba.

30 Teai donu haigamaiana dagu haele oodou dama,

gilaadeu tee aanga mai gi agu muna hagaheohi.

Oodou gadilaasa ne daa ga maakau oodou pelaabisi

bei dagodo o dahi laiono hiigai.

31 Goodou de atangada nei, hagalaangona muna a Tagi Maolunga:

E aha, au gu bei laa dagodo o de vao i daho Israel,

aabe ne bei dahi henua gohu boo dangodango?

Gai gu aha ogu dangada gu hagataba ai laa,

‘Gimaadeu gu ilaage i de hulo be go hee omaadeu e llodo e hulo aagena,

gimaadeu e dee aahe ange e loomai gi de goe’?

32 E aha, e maua e de gauligi hahine gi ngalo ono mee hagalaagii,

aabe go de hine gu dai hai bodu i de ngalo ono malo?

Aagai ogu dangada gu ngalo au

i hanu laangi lagolago.

33 Koe e kona de heiangi i de ssala oo bodu!

Denga haahine baubau hugadoo gu agoago i au dahulinga baubau.

34 Oo malo e baalau ai dodo o de gau hagaau aloha tigi haisala;

gai koe tee gidee delaadeu ulu e gaiaa mee i doo hale.

Aagai e dee galemu donu de hai mee,

35 gai koe e hagadaba, ‘Au tigi haisala donu;

ia e dee lili donu i de au.’

Tilo, au e hagaduasala naa goe

i hiidinga koe e hagadaba, ‘Au tigi haisala donu.’

36 Gu aha gu ngadi aheahe saele ai naa goe,

ma tee modu de sui oo haiava?

Egypt e hagadogaa naa goe

bei de hai a Assyria ne hai ai laa goe.

37 Gai koe e hano gee naa hogi i de mommee nei

gai luoo lima e haoli luoo mada,

go hiidinga Tagi Maolunga gu tili gilaadeu aau e hagadonu;

gilaadeu e dee maua naa donu i de hai goe gi hagadagadaga age.

3

1 Noo dahi daane e maavae ange gi dono bodu,

gai de hine laa e hano ga hai bodu ange gi dahi daane gee,

gai e maua naa e taane i mua i de ahe ange gi de hine laa?

E aha, e dee hai naa ga hakino gee de henua alodahi?

Aagai koe e noho madali oo dau soa soa bei dagodo o dahi hahine hai be se manu —

gai e maua ai naa e goe i de ahe mai gi de au?*

go Tagi Maolunga e hagadaba.

2 Koe gi galo age gi ulu denga duuduu malaelae ma gi diiloo.

E dahi laa mommee oou tee dagodo haisala ai?

Koe ne noho i gaogao de haiava ma e tali ai oo dau soa,

koe e bei de gau Arab e nnoho laa i de vao.

Koe gu hai ma gu hakino gee de henua,

i doo hai be se manu ma au hegau baubau.

3 Deenei ai, de langi gu daohi gi dee pala,

gai gu dee pala de langi i taamada o de ngadau.

Gai koe gu bei dagodo o de hine hai be se manu;

koe e dee dogaa donu i au hegau hagadookaa dangada.

4 E aha, koe tee hagahi mai, ‘Dogu damana

ma dogu soa mai i dogu gauligi,

5 koe ga lili naa donu i masavaa alodahi?

Gai doo bole e duudagi naa donu ga hano ai?’

Tilo, aanei au muna gu tala,

aagai koe e hai baubau alodahi aau e mau i de hai.”

Israel tee hai hegau i de mee abodonu

6 Gai Tagi Maolunga ne hai mai gi de au, i de masavaa o Josiah e hodooligi ai: “Koe e gidee naa hegau a de ia e dee hai hegau i de mee abodonu go Israel? Ia e hanage gi honga denga duuduu maolunga alodahi ma lalo denga manu ssomo alodahi ma e hai be se manu ai.* * 7 Au ne maanadu bolo dua naa huu dana hai mee nei alodahi, gai ia e ahe mai gi de au; aagai ia tee ahe mai donu. Gai dono daina e dee hai hegau i de mee abodonu go Judah ne gidee ana hegau. 8 Ia ne gidee hogi bolo au ne gaavange dahi beebaa maavae gi de hine dee hai hegau i de mee abodonu go Israel, ga hai ia gi hano i hiidinga o dono dagodo haisala. Gai dono daina hahine go Judah tee madagu donu hogi i de vaivai dagodo; ia ne hano hogi ga dagodo haisala. 9 Go hiidinga ia ne hagangadi mee donu dono dagodo haisala, gai ia ne hai ga hakino gee de henua alodahi i ana hegau haisala, i dono daumaha ange gi denga hadu ma laagau. 10 Gai mee nei alodahi tee maua i de hai dono daina hahine dee hai hegau i de mee abodonu go Judah gi ahe mai gi de au i ono lodo alodahi, aagai ne daahanga mai au,” go Tagi Maolunga e hagadaba.

11 Tagi Maolunga ne hai mai gi de au, “Israel, e dee hai hegau laa i de mee abodonu, e heohi ange i tee hai hegau o Judah i de mee abodonu. 12 Hannoo hagailoo ina muna nei i de bido gi ngaiho:

Ahe mai, de ia e dee hai hegau i de mee abodonu go Israel,

go Tagi Maolunga e hagadaba,

au gu dee lili i goodou,

i hiidinga au gu degi adu,

go Tagi Maolunga e hagadaba.

Au e dee golo age dogu bole ga hano ai.

13 Gai goodou gi daalaa bolo goodou gu haisala;

goodou gu hai baasi ange donu gi Tagi Maolunga doodou Maadua,

goodou gu dagodo haisala madali denga diinonga o de gau henua gee

ma lalo denga manu ssomo alodahi,

goodou tee hagallongo mai gi de au,

go Tagi Maolunga e hagadaba.

14 Goodou aahe mai, denga dama gu daahuli gee i de au, go Tagi Maolunga e hagadaba. Go au doodou dangada aamua;† au e kave naa hanu goodou — e dahi mai i dahi aduhale gai e dogolua mai i dahi huaabodu — gai au e hagaahe mai naa goodou gi Zion. 15 Gai au e gaavadu naa gi goodou de gau hagaloosi e haia ogu lodo, gai gilaadeu ga dagi ai goodou i de iloo mee ma de tonu ange. 16 Laangi laa, i de masavaa oodou e hagadili ai ga soa i honga de henua, go Tagi Maolunga e hagadaba, gai dangada e dee hagataba naa donu, ‘De ngavesi o de hagatoo donu hagaheloongoi a Tagi Maolunga.’ Gai e dee hanage naa donu i olaadeu lodo, aabe e manadua e gilaadeu de mee nei; gilaadeu e dee maingaa ange naa donu teai se mee nei, aabe e aahe ange e hagaduu dahi. 17 De masavaa laa gai Jerusalem e hagaingoo ange naa go de Nohoanga o Tagi Maolunga, gai denga huaahenua alodahi e hagabuni mai naa gi Jerusalem i mada luu mada o Tagi Maolunga. Gilaadeu gu dee aahe ange e hai de baubau ma de hagamakaga olaadeu lodo. 18 Gai dangada o Judah e loomai naa madali dangada o Israel i laangi laa, gilaadeu e hagabuni naa ga aahe mai i de henua i ngaiho, ga loomai gi de henua aagu gu bolo ange gi olaadeu dubuna madagidagi.

19 Au ne hagadaba,

‘Au e lodo mmao e hai goodou gi ni dama niiagu,

ma de gaavadu gi goodou dahi henua danuaa,

gai se boolonga e mahamaha ange i denga huaahenua alodahi!’

Gai au ne maanadu bolo goodou e hagahi mai naa Tamana gi de au,

ma tee huuhuli gee i de daudali mai i de au.

20 Aagai goodou e bei de hine vaivai dagodo e tili laa dono bodu,

goodou dangada o Israel gu vaivai daakodo mai donu gi de au,”

go Tagi Maolunga e hagadaba.

21 De leo o dahi e langona i ulu denga duuduu,

go de tangi ma tangi see o dangada o Israel,

go hiidinga gilaadeu gu hagahaisala delaadeu haiava;

gilaadeu gu ngalo Tagi Maolunga, delaadeu Maadua.

22 “Denga dama dee hai hegau i de mee abodonu, goodou aahe mai;

gai au ga hagaieiangi goodou gi hai hegau ai goodou i mee abodonu.”

⌊Dangada ne hai mai,⌋ “Uaa, gimaadeu e loomai naa gi de goe,

i hiidinga go koe go Iahweh demaadeu Maadua!

23 Ni muna abodonu, demaadeu daumaha ange gi denga diinonga i honga duuduu

ma honga mounga e hagasenga gimaadeu.

Ni muna abodonu, de hagaola o Israel

go Tagi Maolunga demaadeu Maadua.

24 Mai i odaadeu gauligi, gai denga diinonga hagadookaa

ne ngole hegau a odaadeu maadua:

alaadeu ssiibi ma alaadeu kaau,

aama alaadeu dama daane ma damaa hine.

25 Gidaadeu ga daakodo gi lalo i lodo odaadeu hagadogaa,

ga haoli gidaadeu i odaadeu hagadogaa.

Gidaadeu gu haisala ange gi Tagi Maolunga taadeu Maadua,

go gidaadeu alodahi ma odaadeu dubuna;

mai i de masavaa odaadeu e gauligi ai ga dae mai ai gi anailaa nei.

Gidaadeu tee hagallongo ange gi de leo o Tagi Maolunga taadeu Maadua.”

4

1 “Israel, noo koe e lodo e ahe mai gi de au,

gai ahe mai,

go Tagi Maolunga e hagadaba.

Noo koe e aau gee oo diinonga hakino gee i mada luoogu mada,

gai goodou e dee aahe ange e hulo gee,

2 gai noo koe e hagatoo donu i de mee abodonu, ma de hagamodu heohi aama de heohi, ga hagadaba,

‘Au e hagatoo donu i de mouli o Tagi Maolunga,’

gai au e hai naa ga manuuia denga huaahenua,

gai gilaadeu ga tuhi ai au.”

3 Gai Tagi Maolunga e hai ange gi denga daane o Judah ma Jerusalem:

“Hagabalabala ina oodou gelegele tigi hagabalabala laa,

gai goodou aude dooa oodou manu i magavaa o denga manu daladala.*

4 Goodou gi tuu dagaholiage ange gi Tagi Maolunga,

gai tuu dagaholiage ina oodou lodo,

goodou e dangada o Judah ma dangada o Jerusalem;

kana humai dogu bole bei de ahi ula e dee maua laa i de diinei,

i hiidinga o oodou hegau baubau.

De hai ngadaa mai i ngaiho

5 “Hagailoo ina i Judah gai daalaa i Jerusalem, hai ange:

‘Ilihia de hanga manu i honga de henua alodahi!’

Gai oo ma gi hagadaba:

‘Hagabuni ina dangada!

Gidaadeu ga ulu gi lodo aduhale buibui!’

6 Hagaduulia de hagailonga e hulo ai gi Zion!

Goodou aude nnoho, gai saavini mage hulo mmuni!

Go hiidinga au e hai naa gi humai dahi hai ngadaa i ngaiho,

gai se mee e haia de oha laumalie.”

7 Dahi laiono gu sao mai i lodo mee muimui;

gai de ia e oohaa denga huaahenua gu sao e humai.

Ia gu dugu dono mommee

gai ia ga oha ai gi maoha doo henua.

Oo aduhale e ngadi daakodo naa,

gu deai dangada e nnoho ai.

8 Gai goodou gahu i malo daladala

ma de hinangalosaa ma de tangi,

go hiidinga de bole laumalie o Tagi Maolunga

e dee hano gee naa donu i gidaadeu.

9 E hagadaba Tagi Maolunga, “De laangi laa

gai de hodooligi ma dagi o de henua e lodo baageaa naa,

de gau haimeedabu e llele naa olaadeu mouli,

gai denga pelaabisi gu dee hagadonusia alaadeu mee e gidee.”

10 Gai au ga hai ange, “De Ia Aamua go Iahweh, koe gu daahanga de hagabuulingaa dangada nei, aama Jerusalem i dau hagadaba, ‘Goodou e nnoho paba donu,’ aagai de gadilaasa gu baba ange donu e daa gimaadeu gi maakau.”

11 De masavaa laa gai e tala ange naa gi de huaadangada nei ma Jerusalem, “De madangi hagavvela e ssau mai naa i honga duuduu malaelae i de vao ga dau i dogu huaadangada, aagai e dee se madangi e nonu ai ma de hagagilimalali ai huamanu; 12 gai se madangi mmahi mai i ogu daha. Gai se madangi niiagu ne hagahi gi humai gi hagaduasala ina gilaadeu.”

13 Tilo, ia e hanage bei dagodo o hagausinga,

ono hada hebagi e bei dagodo o ssio;

gai ana hoosa e kemo ange i denga igele.

E vakaa naa gidaadeu! Gidaadeu e maakau naa donu!

14 Jerusalem, huuia gi deai baubau i oo lodo gi ola ai goe.

Dee hee maa taulooloa dau daohi denga maanadu baubau i oo lodo?

15 Dahi leo e tala mai loo i Dan,

ma de hagailoo dagodo o de hai ngadaa e humai laa i honga duuduu o Ephraim.

16 “Hagamanadua ange gi denga huaahenua,

gai hagailoo ina i Jerusalem:

‘Dahi hagabuulinga hebagi gu loomai i dahi henua mmao;

gilaadeu e hevaalogi e daamada de hebagi ange gi aduhale o Judah.

17 Gilaadeu gu duuli de aduhale bei denga daane e hagaloosia laa dahi veelenga,

go hiidinga ia gu hai baasi mai gi de au,’

go Tagi Maolunga e hagadaba.

18 Au dahulinga ma au hegau

gu hai ma gu duu adu de mee nei gi de goe.

Deenei doo hagaduasala.

Gai e kona naa donu!

Gai e velo naa donu oo lodo!”

19 Au gu duasala mmao, au gu duasala mmao,

gai gu kona mmao dogu mmae!

Au gu dee baba mmao ogu lodo!

Gai gu bonabona age ogu lodo.

Au gu dee maua i de noho donu ga dee muu.

Go hiidinga au gu langona de ili de hanga manu,

au gu langona de hagailoo o de hebagi.

20 Gu lagolago mmao mee ne oha ga maoha,

de henua alodahi gu maoha ma gu ngadi dagodo ai.

Gai ne daa hagalele donu de maoha ogu hale malo,

ma malo e buibui ai luu baasi.

21 Dee hee maa taulooloa dagu tilo de hagailonga o de hebagi

ma de hagallongo de ili o de hanga manu?

22 ⌊Tagi Maolunga e hagadaba,⌋

“Ogu dangada ni dangada llodo ssenga;

gilaadeu e dee iloo au.

Gilaadeu ni dama llodo ssenga;

gilaadeu e dee tonu ange.

Gilaadeu e heiangi i de hai mee baubau,

gai e dee iloo i de hai tanuaa.”

23 Au ne galo ange ga tilo dagodo o henua i lalo,

gai tilo, e vinigoso ma tee hagatau danuaa;

gai au ne galo age gi de langi,

gai gu deai maalama iai.

24 Au ne galo age gi denga mounga,

gai tilo, gilaadeu e ngalungaalue;

gai duuduu alodahi e ngalungaalue hogi.

25 Au ne galo ange ga tilo, gai gu deai donu dangada;

gai manu llele alodahi i lo te moana gu llele ma gu hulo.

26 Au ne galo ange ga tilo, gai de henua iai hua lagolago gu se ngadi mommee;

ono aduhale alodahi gu oha ma gu maoha

i mada luu mada o Tagi Maolunga ma dono bole laumalie.

27 E hagadaba Tagi Maolunga,

“De henua alodahi e maoha naa ga ngadi dagodo,

gai au e dee oha naa donu gi odi.

28 Henua i lalo e tangi naa,

gai lo te langi i lunga e hagagohu,

go hiidinga gu lava i dagu tala, ma de hagatau mee nei;

au e dee sui naa donu dagu maanadu,

aabe e ahe dagu maanadu.”

29 Denga aduhale gu maatagu,

i delaadeu langona leo o denga daane i honga hoosa

ma denga daane e dilia mee hholu.

Hanu e hulo naa ga mmuni i lodo mee muimui,

hanu e kage age gi magavaa hadu.

Gai denga aduhale alodahi gu dilia;

gu deai donu dangada e nnoho ai.

30 Gai koe de hine hagaaloha,

ni aha naa aau ga hai?

Ni haigamaiana aha doo gahu hagadanuaa i malo mmea,

ma de dau mee hagalaagii goolo?

Gai ni haigamaiana aha dau lebu luoo mada?

Koe e ngadi hagadanuaa donu huu goe.

Oo dau soa gu kino i de goe,

gilaadeu e ssala goe e daa gi magau.

31 Au e langona leo bei de dangi o de hine

e dangi i de masavaa o ono hagalangona,

ia e gonogono i de masavaa e haanau ai dana dama madua —

go de leo o tamaa hine o Zion* e ssala ai dana madangi,

ma de haalo luoono lima ga hagadaba,

“Gu vakaa loo au! Au gu dai ssili mada

i dogu madagu i de gau daa dangada.”

5

Haisala o Jerusalem ma Judah

1 “Goodou saavini saele naa i honga denga haiava o Jerusalem,

ma de ssala naa i lo te aduhale be e gidee dahi dangada.

Noo goodou e gidee dahi dangada daudahi

e hai hegau i de heohi ma de ssala de muna abodonu,

gai au ga degi ange gi de aduhale nei.

2 Gai ga hagataba naa donu gilaadeu,

‘Gimaadeu e hagatoo donu i de mouli o Tagi Maolunga’,

aagai gilaadeu e dee hagatoo donu i de muna abodonu.”

3 Tagi Maolunga, e aha, e dee go de muna abodonu aau e ssala?

Koe ne hagailiili gilaadeu, aagai gilaadeu tee langona iho de mmae;

koe ne hagahai ngadaa gilaadeu, aagai gilaadeu tee llodo e hai de mee heohi.

Gilaadeu ne hagamakaga olaadeu lodo bei de hadu,

ma tee llodo e daahuli olaadeu lodo.

4 Gai au ne hagadaba, “De gau nei ni dangada hagaau aloha;

gilaadeu e llodo ssenga;

go hiidinga gilaadeu e dee iloo haiava o Tagi Maolunga,

ma hainga a delaadeu Maadua.

5 Gai au e hano naa gi daho de gau maolunga

e basa ange ai gi gilaadeu;

gilaadeu e iloo donu haiava o Tagi Maolunga,

ma lodo o delaadeu Maadua.”

Aagai gilaadeu ne hagabuni ga hadihadi

ana laagau hagahai hegau,

ma de duuduu denga mee noonoa.

6 Deenei ai, dahi laiono mai i lodo mee muimui e daa naa gilaadeu ga maakau,

dahi wolf e hangahanga naa gilaadeu,

dahi leopard e dagitilo naa i gaogao olaadeu aduhale

e hangahanga dangada alodahi e ssao mai i kilaa,

i hiidinga gilaadeu gu kona de hagamaanege

gai ne lagolago olaadeu hanonga ne aahe dua ai.

7 “Dee hee dagu hai e degi adu ai gi de goe?

Au dama gu daahuli gee i de au

gai gu hagatoo donu i denga diinonga e dee ni maadua abodonu.

Au ne haangai ange gilaadeu ga boobosu,

aagai gilaadeu ne dagodo haisala

ma de daga ga hulo gi hale o de gau hai be ni manu.

8 Gilaadeu e bei denga hoosa e boobosu danuaa laa,

gai e llodo ange gi denga hoosa haahine,

dahi ma dahi e sae ange gi de bodu o tangada ange laa.

9 E aha, au e dee hagaduasala naa gilaadeu i hiidinga o mee nei?

go Tagi Maolunga e hagadaba.

E aha, au e dee sui ange naa hegau a de huaahenua e haia mee nei?

10 Hannoo laa lodo ana veelengaa grape ga oohaa ai,

aagai e dee oha gi odi.

Aaua gi odi iho ono laa,

go hiidinga gilaadeu e dee nii Tagi Maolunga.

11 Dangada o Israel ma dangada o Judah

e dee hai hegau mai gi de au i de muna abodonu,”

go Tagi Maolunga e hagadaba.

12 Gilaadeu tee tala de muna abodonu i dagodo o Tagi Maolunga,

gilaadeu ne hagataba, “E deai naa donu ana mee e hai!

E deai ange naa donu se hai ngadaa e duu mai gi gimaadeu;

gimaadeu e dee gidee naa donu de gadilaasa aabe go de onge.

13 Denga pelaabisi e bei donu huu de madangi,

gai ana muna e dee i olaadeu daha;

alaadeu muna e tala gi aahe ange donu huu gi gilaadeu!”

14 Deenei ai, e hagadaba Tagi Maolunga, de Maadua o denga hagabuulinga hebagi:

“Go hiidinga goodou gu tala muna nei,

tilo, au e hai naa agu muna oodou e tala gi se ahi,

gai de gau nei go lahhie e dudu laa i de ahi.

15 Tilo, dangada o Israel, au e hai naa gi humai dahi huaahenua

i de mommee mmao gi hebagi adu gi goodou,

go Tagi Maolunga e hagadaba.

Se huaahenua gu dahi madagidagi gai gu daulooloa,

gai se henua niiodou e dee iloo alaadeu muna

aabe e tonu ange gi alaadeu muna.

16 Alaadeu mee hhao dao e bei dahi daanunga e mahuge laa;

gai gilaadeu alodahi ni daane dau i de hebagi.

17 Gai gilaadeu e gai naa oodou huamanu gu hagihagi ma oodou gai,

ma de hai ga deai oodou dama daane ma damaa hine.

Gilaadeu e ngole naa oodou hagabuulingaa ssiibi ma kaau,

ma de gai hua o oodou grapevine ma oodou fig.

Gai alaadeu gadilaasa e oha naa

denga aduhale buibui oodou e tali ange naa aagena.

18 Aagai ga hai naa donu mee nei i laangi laa, go Tagi Maolunga e hagadaba, gai au e dee daa donu goodou gi odi. 19 Gai de masavaa naa huu a oodou dangada e hagataba ai, ‘Gu aha Tagi Maolunga taadeu Maadua gu hai mai ai mee nei alodahi gi gidaadeu?’ gai koe ga hai ange, ‘Goodou ne tili au gai ga daumaha ange gi denga diinonga i doodou henua donu, deenei ai, goodou e hai hegau ange naa gi de gau henua gee i dahi henua gee.’

20 Daalaa ange mee nei gi dangada o Jacob,

ma de hagailoo ange gi dangada o Judah:

21 Goodou hagalaangona muna nei, e de gau llodo ssenga ma de ssenga,

goodou e hanu oodou ganomada, aagai e dee gidee,

goodou e hanu oodou dalinga, aagai e dee langona.*

22 E aha, goodou e dee maatagu naa i de au?

go Tagi Maolunga e hagadaba.

E aha, goodou e dee maatagu i de tuu i mada luoogu mada?

Goodou e dee bolebole i doodou tuu i ogu mada i mua?

Au ne hai de gelegele dea go de ngaadonga o tai,

gai se buibui e dagodo gai tai e dee maua i de hano gi ui ai.

Denga beau e hadihadi mai, aagai e dee maua i de oha;

denga beau e hagangolo mai, aagai e dee maua i de hulo gi ui ai.*

23 Aagai de huaadangada nei e makaga olaadeu lodo ma de hagamaanege;

gilaadeu gu huuhuli ma gu hulo gee.

24 Gai gilaadeu e dee hagataba i olaadeu lodo,

‘Gidaadeu ga maatagu i Tagi Maolunga taadeu Maadua,

go de ia ne gaamai de langi i de hagaodi ma taamada o de ngadau i de masavaa gu dugu,

gai go de ia ne gaamai gi gidaadeu denga uvigi o de hagihagi.’

25 Gai hegau baubau gu daohi mee nei gi dee loomai;

oodou haisala gu daohi mee danuaa i goodou.

26 E hanu dangada baubau i magavaa o ogu dangada,

e nnoho ma e tali bei dangada e mmuni laa e dada denga manu llele i ssele,

ma dangada e dugu laa denga sele e dada ai dangada.

27 Olaadeu hale e hoohonu i hegau hagasenga,

bei buibui e hoohonu laa i denga manu llele;

gilaadeu gu kona de lava ma de mmahi,

28 gai gu pedi ma de malali olaadeu gili.

E deai donu se tuu mai o alaadeu hegau baubau;

gilaadeu e dee hagamodu muna o denga gauligi gu deai olaadeu damana i de heohi

gai gilaadeu e dee tala hagadonu heohi o de gau hagaau aloha.

29 E aha, e dee heohi dagu hagaduasala gilaadeu i hiidinga o mee nei?

go Tagi Maolunga e hagadaba.

E dee heohi dagu sui ange hegau a dahi huaahenua bee nei?

30 Dahi hegau hagalele mouli ma de baubau

gu hai i honga de henua:

31 denga pelaabisi e hadu muna i delaadeu pasa pelaabisi,

gai de gau haimeedabu e dagi i olaadeu sauaa donu huu;

gai ogu dangada e malangilangi donu i mee nei!

Aagai ni aha naa oodou ga hai i dua mee nei?

6

De duuli ina luu baasi o Jerusalem

1 “Dangada o Benjamin, goodou saavini mage hulo mmuni!

Gai saavini hulo gee mai i Jerusalem!

Ilihia de hanga manu i Tekoa!

Gai dahu ina dahi ahi hagailonga i honga o Beth Hakkerem!

Go hiidinga de hai ngadaa gu humai i ngaiho,

gai se mee e haia de oha laumalie.

2 Au e oha naa de aduhale mahamaha,

go tamaa hine o Zion.

3 De gau hagaloosi ma alaadeu ssiibi*

e loomai naa e hebagi ange gi de aduhale;

gilaadeu e hagatuu naa olaadeu hale malo i luu baasi,

dahi ma dahi e hagaloosi naa i dono mommee.”

4 ⌊Gilaadeu e hagataba,⌋ “Hagadabena e hebagi ange gi de aduhale!

Hiihidi age, gidaadeu ga hebagi i de hualaangi!

Aagai gu baubau, de laa ga danu nei,

gai ga danu nei donu de laa.

5 Hiihidi age, gidaadeu ga hebagi i de boo

e oha ai denga hale danuaa!”

6 Gai e hagadaba Tagi o denga hagabuulinga hebagi:

“Selea iho denga manu ssomo i kilaa

ma de hagatuu age mee e oha ai Jerusalem.

De aduhale nei e hagaduasala naa donu;

go hiidinga e honu i dangada e vaivai haia dangada.

7 De aduhale nei e honu malingilingi i de baubau,

bei de vai geli e honu baabaa laa i vai.

De alasala ma de oha mee e hai i kilaa;

gai au e gidee dagodo o dono magi

ma ono maanuga i masavaa alodahi.

8 Jerusalem, koe gi kana ange,

au kana huli gee i de goe i dogu lili

ga hai doo henua gi ngadi dagodo,

gai gu deai dangada e nnoho ai.”

9 E hagadaba Tagi o denga hagabuulinga hebagi:

“Gilaadeu gi ogohia dangada o Israel e doe

bei de hagihagi ga odi hua o de grapevine ;

gai aahe ange hagihagia hua e doe i honga ono laa,

bei hegau a tangada e hagihagia denga grape.”

10 Goai aagu e basa ange aagena ma de hagakana ange?

Gai goai naa e hagalangona agu muna?

Tilo, olaadeu dalinga gu pono,

gai gilaadeu gu dee maua i de hagallongo.

Tilo, muna a Tagi Maolunga gu ni mee hakadanga i olaadeu daha;

gilaadeu e dee malangilangi ai donu.

11 Aagai au gu honu i de bole o Tagi Maolunga,

au gu dee maua i de golomagi dogu bole.

⌊Gai e hagadaba Tagi Maolunga,⌋

“Haia gi hano iho lili gi denga gauligi i honga de haiava,

ma denga dama daane gu hagabuni laa;

gai e duu ange naa hogi gi taane ma dono bodu,

ma de gau maatua, aama de gau madumaatua.

12 Olaadeu hale e gaavange naa gi hanu dangada gee,

madali olaadeu alahenua ma olaadeu bodu;

go hiidinga au e hagaabo naa dogu lima

e hai baasi ange ai gi dangada e nnoho i honga de henua,*

go Tagi Maolunga e hagadaba.

13 Mai i tangada maolalo ga dae ai gi tangada maolunga,

go gilaadeu alodahi e nnoo ange laa gi mee e maua i hegau dee heohi;

gai mai i denga pelaabisi ga dae ai gi de gau haimeedabu,

gilaadeu alodahi e hai hegau i de hadu muna.

14 Gilaadeu e saabini maanuga o ogu dangada

e dagodo be e dee ni maanuga kona.

Gilaadeu e hagataba, ‘Nnoho paba, nnoho paba,’

aagai e deai donu se nnoho paba.*

15 E aha, gilaadeu e dee dookaa laa donu i alaadeu hegau hakino gee?

E deai, gilaadeu e dee dookaa donu;

gilaadeu e dee iloo donu be se aha de dookaa.

Gai gilaadeu e maakau naa hogi madali gilaadeu gu maakau laa;

gilaadeu e hagadee kii naa i de masavaa aagu e hagaduasala ai gilaadeu,”

go Tagi Maolunga e hagadaba.

16 E hagadaba Tagi Maolunga,

“Goodou tuu i sugusuguinga o denga haiava diiloo ai,

gai ssili be i hee denga haiava madagidagi,

ma de ssili be i hee de haiava danuaa,

gai goodou ga seesee i ono lodo,

gi maua ai e oodou hagasaalunga i de hagamaabunga.

Aagai goodou e hagataba, ‘Gimaadeu e dee seesee donu i de haiava laa.’

17 Au ne hili hanu dangada dagitilo moodou, ga hai ange,

‘Goodou hagalaangona de ili o de hanga manu!’

Aagai goodou e hagataba, ‘Gimaadeu e dee hagallongo donu.’

18 Deenei ai, denga huaahenua, goodou hagalaangona;

de hagabuulingaa dangada, goodou gi iloo mee e hai ange gi gilaadeu.

19 Henua i lalo, goodou hagalaangona;

tilo, au e hai naa gi humai dahi hai ngadaa gi de huaadangada nei,

e sui ange ai hua o alaadeu hagatau,

go hiidinga gilaadeu tee hagallongo mai gi agu muna;

gai gilaadeu ne kino i agu hainga.

20 Ni haigamaiana aha denga frankincense mai i Sheba,

aabe go laagau maanongi mai i dahi henua mmao?

Au e dee malangilangi i oodou sigidaumaha dudu;

gai oodou sigidaumaha e dee ni mee niiogu e malangilangi ai.”

21 Deenei ai, e hagadaba Tagi Maolunga,

“Tilo, au e dugu naa hanu mee e haia ga baakuu de huaadangada nei.

Denga damana ma denga dama e laavea ai naa ga baakuu;

gai dangada e paa ange gi gilaadeu ma olaadeu soa e maakau ai naa.”

22 E hagadaba Tagi Maolunga,

“Tilo, dahi hagabuulingaa dangada

e loomai naa i dahi henua i ngaiho;

dahi huaahenua mmahi gu hiihidi age

i de bido laa o henua i lalo.

23 Gilaadeu gu dau alaadeu mee hholu ma olaadeu dao;

gilaadeu e vaivai hai dangada ma tee llodo aaloha.

Delaadeu loomai i honga hoosa

e bei de hadihadi mai o denga beabeau;

gilaadeu e hagatau hugadoo i olaadeu hagabuulinga hebagi,

e hebagi adu gi de goe, tamaa hine o Zion.”

24 Gimaadeu gu langona olaadeu longo,

gai omaadeu lima gu pole.

Gimaadeu gu dee paba mmao omaadeu lodo,

gimaadeu gu mmae bei de hine gu hai ono hagalangona.

25 Goodou aude ssao gi hulo gi tua de aduhale

aabe gi seesee i honga denga haiava,

go hiidinga de hagadaumee e poo dana gadilaasa,

gai gu hagamaatagu mommee alodahi.

26 Ogu dangada, goodou kahu i malo daladala,

ma de tige saele i lodo lehu;

goodou tangi ma de tangi see

bei doodou tangi i dahi dama dagidahi,

go hiidinga e moolau naa donu

de dae mai o tangada e oohaa gidaadeu.

27 “⌊Jeremiah,⌋ au gu hai goe gi se dangada

e hagavaivai ina denga baalanga,

gai denga ore go ogu dangada;

gai koe ga tilo ai ma de hagatale ai dagodo o alaadeu hegau.

28 Gilaadeu alodahi ni dangada makaga olaadeu lodo ma de hagamaanege,

gai e hulo saele ma e hai samu i dangada.

Gilaadeu e makaga bei denga bronze ma iron;

gilaadeu alodahi e hai hegau hakino gee.

29 Denga mee ili ahi,

e hai ga mmahi de ahi e dudu ai gi deai lead,

aagai e deai haigamaiana de duudagi de hagadanuaa mee nei;

go hiidinga de gau baubau e dee maua donu i de hai gi gilimalali.

30 Gilaadeu gu hagaingoo ange bolo ni selevaa gu tili,

i hiidinga Tagi Maolunga gu tili gilaadeu.”

7

Denga hai daumaha deai haigamaiana

1 Tagi Maolunga ne hagaago ange ana muna gi Jeremiah, ga hai ange; 2 “Hannoo duu i de haitoga o de hale o Tagi Maolunga mage hagailoo ina ai muna nei:

Hagalaangona muna a Tagi Maolunga, goodou dangada alodahi o Judah e ulu i denga haitoga nei e daumaha ange ai gi Tagi Maolunga. 3 E hagadaba Tagi o denga hagabuulinga hebagi, de Maadua o Israel: Suuia oodou dagodo ma oodou hegau, gai au ga dugu adu goodou gi nnoho i de mommee nei. 4 Goodou aude hagadonusia denga muna hhadu e hagadaba laa, ‘Deenei de temple o Tagi Maolunga, de temple o Tagi Maolunga, de temple o Tagi Maolunga.’

5 Gai noo goodou e sui abodonu oodou dagodo ma oodou hegau, ga hagadau hai hegau i de mee heohi, 6 noo goodou e dee vaivai hai de gau henua gee, ma denga gauligi gu deai olaadeu damana, ma haahine gu maakau olaadeu bodu, aama tee daa dangada gi maakau i de mommee nei, ma tee daudali ange i denga diinonga ga hagaduasala ai donu huu goodou, 7 gai au ga dugu adu goodou gi nnoho i de mommee nei, go de henua aagu ne gaavange gi oodou dubuna madagidagi ga hano ai e dee ngado mai.

8 Tilo, goodou e hagadonu muna hhadu e deai haigamaiana adu gi goodou. 9 E aha, goodou e gaiaa laa ma de daa dangada, ma de dagodo haisala, ma de hagatoo donu i denga diinonga, ma de dudu mee maanongi ange gi Baal, aama de daumaha ange gi denga diinonga oodou e tee iloo i mua, 10 muli mai gai goodou ne loomai ga tuu i mada luoogu mada i lo te hale nei, go de hale hagaingoo i dogu ingoo, ga hagataba, ‘Gimaadeu gu ola!’ — aagai goodou e duudagi donu huu de hai mee hakino gee nei? 11 E aha, de hale e hagaingoo nei i dogu ingoo, gai goodou gu hai gi se mommee niio de gau gaiaa? Aagai au gu gidee donu mee nei, go Tagi Maolunga e hagadaba.*

12 Goodou hulo gi de mommee i Shiloh, go de mommee aagu ne hai ai gi dagodo ai dogu ingoo i taamada. Gai goodou ga tilo ai, be ni aha aagu e hai ange gi de mommee laa, i hiidinga baubau o ogu dangada, go de gau Israel.* 13 De masavaa oodou e hai ai mee nei alodahi, go Tagi Maolunga e hagadaba, au tee modu de basa adu gi goodou, aagai goodou tee hagallongo mai; au ne hagahi goodou, aagai goodou tee pasa mai. 14 Deenei ai, agu mee gu hai ange laa gi Shiloh, gai au e hai ange naa hogi gi de hale e hagaingoo nei i dogu ingoo, go de temple oodou e tali ange naa aagena, gai go de mommee aagu gu gaavadu gi goodou ma oodou dubuna. 15 Au e alualu naa goodou gi hulo gee i mada luoogu mada, bei dagu hai ne hai ai oodou daina go dangada o Ephraim.

16 ⌊Jeremiah,⌋ koe gi dee dalodalo i de huaadangada nei aabe gi dangidangi mai aabe gi dalodalo i olaadeu hiidinga; go hiidinga au e dee hagallongo adu naa donu gi dau dangidangi. 17 Koe e dee gidee naa alaadeu mee e hai i lodo aduhale o Judah ma honga haiava o Jerusalem? 18 Denga dama e hagabudu lahhie, denga damana e dahu de ahi, gai denga haahine e labu pelaoaa e hai ai pelaoaa e sigidaumaha ange gi de Hine Hodooligi o de Langi. Gilaadeu e llingi ange ssigidaumaha o mee unu gi denga diinonga e hai ai gi lili au.* 19 E aha, go au alaadeu gu hai laa gi lili? go Tagi Maolunga e hagadaba. E aha, e dee go gilaadeu donu huu alaadeu e hagammae ma de hagadookaa?

20 Deenei ai, e hagadaba de Ia Aamua go Iahweh: Au e hai naa gi humai dogu lili aama dogu bole gi honga de mommee nei, ma honga o dangada ma manu dolodolo, ma honga manu ssomo ma hua o de gelegele. Mee nei e dudu naa, gai e dee maua naa donu i de diinei.”

21 E hagadaba Tagi o denga hagabuulinga hebagi, de Maadua o Israel: “Haia oodou sigidaumaha dudu madali oodou sigidaumaha ange laa, ma de gai kano o oodou sigidaumaha dudu! 22 De masavaa aagu ne hagassao mai ai oodou dubuna madagidagi mai i Egypt ma de basa ange gi gilaadeu, gai au tee gaavange donu huu gi gilaadeu hainga o ssigidaumaha dudu aama sigidaumaha ange laa, 23 aagai au ne tala ange gi gilaadeu muna nei: ‘Goodou hagallongo mai gi de au, gai au ga hai ai goodou go ogu dangada, gai au go doodou Maadua. Goodou daudali i mee alodahi aagu gu tala adu gi goodou, gi danuaa adu ai gi goodou.’ 24 Gai gilaadeu tee hagallongo mai aabe ne aanga mai, aagai ne hagamakaga olaadeu lodo ma de hai donu huu olaadeu llodo. Gilaadeu ne aahe dua tee hulo gi mua. 25 Mai i de masavaa o oodou dubuna madagidagi ne ssao mai ai i Egypt ga dae mai ai gi anailaa nei, gai tee modu dagu hai gi loomai ogu dangada hai hegau go denga pelaabisi gi olaadeu daha. 26 Aagai gilaadeu tee hagallongo mai aabe ne aanga mai. Gilaadeu ne hagamakaga olaadeu lodo ma de kii ange de baubau i olaadeu dubuna madagidagi.

27 Gai ga daalaa ange naa donu e goe mee nei gi gilaadeu, aagai gilaadeu e dee hagallongo adu; gai ga hagahia naa donu e goe gilaadeu, gai gilaadeu e dee pasa adu naa donu. 28 Deenei ai, hai ange gi gilaadeu, Deenei de huaahenua tee hagallongo ange laa gi Tagi Maolunga delaadeu Maadua, gai tee hagallongo ange gi dana haelenga. Gai de muna abodonu gu lilo; gai gilaadeu gu dee pasa ai hogi. 29 Duudia oo ngaangaaulu ma gi dilia, gai noho dangi i honga denga duuduu malaelae, go hiidinga Tagi Maolunga gu kino ma de tili de atangada nei i dono lili.

De geelonga ne daa ai ga maakau denga dama

30 “ Dangada o Judah gu hai de baubau i mada luoogu mada, go Tagi Maolunga e hagadaba. Gilaadeu gu hagatuu age olaadeu diinonga hakino gee i lo te hale e hagaingoo i dogu ingoo ma de hai ma gu hakino gee. 31 Gilaadeu gu hagatuu denga mommee daumaha o Topheth, i lo te Geelonga o Ben Hinnom, e dudu ai alaadeu dama daane ma damaa hine i de ahi — se hegau niiagu tee tala ange gilaadeu gi haia, gai tee se manadua donu i ogu lodo mee nei.* 32 Deenei ai, tilo, e tae mai naa laangi, go Tagi Maolunga e hagadaba, a dangada e dee hagaingoo ange ai de mommee laa go Topheth aabe go de Geelonga o Ben Hinnom, aagai e hagaingoo ange go de Geelonga o de Daa gi Maakau, gai gilaadeu e danu naa de gau maakau i Topheth, go hiidinga gu deai ange se mommee e danu ai. 33 Gai angaanga o de gau nei e gaavange naa e gai denga manu llele ma manu dolodolo gi gaina, gai e deai naa donu dangada e dugia gilaadeu. 34 Gai au e hai naa gi dee langona leo o de hine ma taane gu dai hagahai bodu e llodo danuaa ai, aabe e malangilangi ai i lodo aduhale o Judah, aama honga haiava o Jerusalem, gai de henua e ngadi dagodo naa.” *

8

1 E hagadaba Tagi Maolunga, “De masavaa laa gai ivi o denga hodooligi ma dagi o Judah, ma ivi o de gau haimeedabu ma denga pelaabisi, aama ivi o dangada o Jerusalem e aau age naa i lodo olaadeu daanunga. 2 Gai olaadeu ivi e daakodo saele naa i lalo de laa ma de maasina aama denga heduu o de langi, go mee olaadeu ne llodo e hai hegau ange aagena, ma de daudali ai aama de daumaha ange aagena. Gai olaadeu ivi e dee hagabudu naa donu aabe e danu, aagai e bei naa denga duudae e daakodo saele laa i honga de gelegele. 3 Gai dangada alodahi e doe i de huaabodu baubau nei, i mommee alodahi aagu e alualu gilaadeu gi hulo aagena, e llodo naa i de magau e dee go de mouli, go Tagi o denga hagabuulinga hebagi e hagadaba.

De haisala ma de hagaduasala

4 “Gai koe hai ange gi gilaadeu: Go Tagi Maolunga e hagadaba:

De masavaa o dangada e baakuu ai laa,

gai gilaadeu e dee aahe ange laa ga hiihidi age?

De masavaa o dahi dangada e huli dua ai,

gai ia e dee ahe ange laa ga huli mai?

5 Gai gu aha de gau nei gu huuhuli gee ai nei?

Gai gu aha Jerusalem gu duudagi ai nei de huli dua?

Gilaadeu e daohi donu huu hegau hagasenga;

gai gilaadeu e dee llodo e aahe mai.

6 Au gu noho donu ma gu hagallongo,

aagai gilaadeu e dee tala de mee heohi.

Gai gu deai donu se dangada e dahuli gee i ono baubau

ga hagadaba, ‘Se aha aagu gu hai nei?’

Dahi ma dahi e hai donu huu ono mee e lodo ai,

bei de hoosa e savini laa e hano gi de hebagi.

7 De manu lele go de stork i lo te moana

e iloo masavaa gu hagailonga ange gi de ia,

gai de manu kono, de swallow aama de crane

e daudali olaadeu masavaa e aahe mai ai.

Aagai ogu dangada e dee iloo

e gilaadeu hagamodu a Tagi Maolunga.

8 Gai dee hee doodou hai e hagataba ai naa,

‘Gimaadeu e heiangi,

go hiidinga de hainga a Tagi Maolunga i omaadeu daha’ —

aagai tilo, de biini sisi a oodou dangada sisi

gu hagahadu muna agu hainga?

9 De gau heiangi e dookaa naa;

gilaadeu e maatagu naa ma de booboogia mai.

Tilo, gilaadeu ne kino i muna a Tagi Maolunga,

gai e dahi ai naa olaadeu heiangi?

10 Deenei ai, au e gaavange naa olaadeu bodu gi hanu daane gee,

gai olaadeu alahenua e gaavange naa gi olaadeu hagadaumee.

Mai i tangada maolalo ga dae ai gi tangada maolunga,

gilaadeu alodahi gu nnoo hagamau mee;

denga pelaabisi ma de gau haimeedabu gu se dagodo daudahi donu,

gilaadeu alodahi e hegau i de hagasenga.*

11 Gilaadeu e saabini maanuga o ogu dangada

e dagodo be e dee ni maanuga kona.

Gilaadeu e hagataba, ‘Nnoho paba, nnoho paba,’

aagai e deai ai donu se nnoho paba.*

12 Gai gilaadeu e dookaa laa donu i alaadeu hegau hakino gee?

E deai, gilaadeu e dee dookaa donu;

gilaadeu e dee iloo donu be se aha de dookaa.

Deenei ai, gilaadeu e maakau naa madali gilaadeu gu maakau laa;

gilaadeu e hagadee kii ina naa i de masavaa o de hagaduasala,

go Tagi Maolunga e hagadaba.

13 Au e lodo e hagihagi gilaadeu,

go Tagi Maolunga e hagadaba.

Gai e deai donu hua de grapevine.

E deai hogi hua o denga fig,

gai olaadeu lau gu mmae.

Agu mee alodahi gu gaavange gi gilaadeu

e kave gee naa donu mai i olaadeu daha.” *

14 ⌊Dangada e hagataba,⌋ “Gu aha gidaadeu gu nnoho ai naa donu huu?

Gidaadeu ga hagabuni!

Gidaadeu ga saavini e mmuni i lodo aduhale buibui

ga maakau ai i kilaa!

Go hiidinga Tagi Maolunga taadeu Maadua gu baba ange e daa gidaadeu gi maakau

ma de gaamai vai hagammau gidaadeu gi unumia,

i hiidinga gidaadeu gu haisala ange gi de ia.

15 Gidaadeu ne tali delaadeu nnoho paba,

aagai teai donu se mee danuaa ne humai;

gidaadeu ne tali dahi masavaa o de hagaieiangi,

aagai go de mee hagamaatagu donu huu ne humai.

16 De haganngolo usu o denga hoosa a de hagadaumee

e langona mai loo i Dan;

gai de hagalongaa o alaadeu hoosa daane,

gu hai ma gu bolebole de henua alodahi.

Gilaadeu gu loomai e oha

de henua ma mee alodahi iai;

de aduhale ma dangada alodahi e nnoho i kilaa.”

17 “Tilo, au e hai naa gi loadu denga labodo gadigadi gi oodou magavaa,

gai ni labodo hagammae e dee maua i de hai gi tala,

gai gilaadeu ga gadigadi ai naa goodou,”

go Tagi Maolunga e hagadaba.

De hinangalosaa o Jeremiah

18 Dogu hinangalosaa gu dee maua gi ui,†

gai ogu lodo gu baageaa.

19 Hagalaangona adu leo o ogu dangada e tangi ai

i honga de henua alodahi:

“E aha, Tagi Maolunga gu dee noho nei i Zion?

E aha, dono Hodooligi gu dee maleva laa i kilaa?”

⌊E hagadaba Tagi Maolunga,⌋ “Gu aha gilaadeu gu hai ai au gi lili

i olaadeu diinonga, ma olaadeu diinonga henua gee deai haigamaiana?”

20 ⌊Dangada e hagadaba,⌋ “De masavaa o de hagihagi gu ui,

gai gu ui de masavaa mahanahana,

gai gimaadeu e tee ola.”

21 Au gu mmae ogu lodo i de mmae lodo o ogu dangada;

au gu dangi ma de hinangalosaa mmao ogu lodo.

22 E aha, gu deai laa valaai i Gilead?

Gai e deai laa se dangada hai magi i kilaa?

Gai gu aha gu deai ai se ia e hagaieiangi ina maanuga o ogu dangada?

9

1 Mee naa gi se saalingaa vai dogu biho

gai luoogu mada gi se vai e ssali ai loimada!

Gai au ga dangi ai i de laangi ma de boo

i hiidinga de daaia ga maakau o ogu dangada!

2 Mee naa gi dahi ogu mommee i de vao,

se mommee e nnoho gaainga ai dangada e hagadaga saele,

gai au ga dugu ogu dangada

ga hano gee mai i olaadeu daha,

go hiidinga gilaadeu alodahi ni dangada e dagodo haisala,

gai se hagabuulingaa dangada e dee hai hegau i de mee abodonu.

3 “Olaadeu alelo e bei de mee hholu

e baba ange laa e tili ai denga muna hhadu;

gai e dee go de mee abodonu

e ssula i honga de henua.

Gilaadeu e hagadaga ange donu de baubau,

gai gu dee iloo donu au,

go Tagi Maolunga e hagadaba.

4 Tangada gi kana gi dagidiiloo dangada e paa ange gi de ia,

aude hagadonusia dahi oo daina.

Go hiidinga dangada alodahi ni dangada hadu muna,

gai tangada e baa adu se dangada adi longo.

5 Dahi ma dahi e daahanga tangada e baa ange gi de ia,

gu deai se dangada e daalaa de muna abodonu.

Gilaadeu alodahi gu aabo ange i tala muna hhadu;

gilaadeu e hagadee saohia gilaadeu i de hai de baubau.

6 Gu kona mmao de vaivai haia o dangada,

gu laumalie de hagasenga,

gai dangada gu dee llodo gi iloo e gilaadeu au,”

go Tagi Maolunga e hagadaba.

7 Deelaa ai, e hagadaba Tagi o denga hagabuulinga hebagi:

“Tilo, au e hagagilimalali naa ma de hagatale ange olaadeu dagodo,

gai ni aha ange naa aagu e hai,

i hiidinga o haisala o ogu dangada?

8 Olaadeu alelo e bei tao hagamaakau,

gai e tala ai muna hagasenga.

Dahi ma dahi e basa danuaa ange gi tangada e baa ange,

aagai ono lodo e hagatau dana hai e dugu ai ssele e dada ai ia.

9 E aha, e dee heohi dagu hagaduasala gilaadeu i hiidinga o de mee nei?

go Tagi Maolunga e hagadaba.

Gai e aha, e dee heohi dagu sui ange hegau

a dahi huaahenua e haia mee nei?”

10 Au e dangi naa ma de dangi see i hiidinga o denga mounga,

ma de dangi i hiidinga o mommee iai helii i lodo henua.

Mommee laa gu ngadi daakodo ma teai dangada e seesee ai,

gu dee langona hogi leo o denga manu haangai ai.

Gai denga manu llele ma manu dolodolo gu hulo gee mai i kilaa.

11 “Au e hai naa Jerusalem gi bei de hagabuudungaa mee maoha,

gai gi se mommee e nnoho ai denga jackal.

Gai au e oha naa denga aduhale o Judah

ga hai gi se mommee e deai dangada e nnoho ai.”

12 Goai tangada gu heiangi abodonu e donu ange gi de mee nei? Gai goai a Tagi Maolunga gu tala ange mee nei aagena, gi maua ai e ia i de tala de mee nei? Gu aha gu maoha ai nei de henua ma gu ngadi dagodo be se vao, gu deai dangada e hulo laa kilaa? 13 E hagadaba Tagi Maolunga: “Go hiidinga gilaadeu gu tili agu hainga ne gaavange gi gilaadeu, ma tee hagallongo mai gi de au aabe ne daudali i agu hainga. 14 Aagai gilaadeu ne hagamakaga olaadeu lodo ga daudali ange i denga Baal, bei mee a olaadeu dubuna ne agoago ange ai gilaadeu.” 15 Deenei ai, e hagadaba Tagi o denga hagabuulinga hebagi, de Maadua o Israel: “Tilo, au e haangai ange naa de huaadangada nei i gai mmala ma de hagaunu gilaadeu i vai hagammau. 16 Au e hai naa gilaadeu gi mavaevae saele gi nnoho i denga huaahenua alaadeu ma olaadeu dubuna tigi iloo laa. Au e doolohi naa gilaadeu ma dagu gadilaasa, ga dae ai gi dagu daa gilaadeu gi odi i de maakau.”

17 E hagadaba Tagi o denga hagabuulinga hebagi,

“Goodou hagasaelea age muhuu!

Gai hagahia denga haahine e haia tangi see gi loomai;

alumia denga haahine hugadoo e iloo de hai de mee nei.

18 Gilaadeu gi hagamoolau mai

gi tangi see i gidaadeu,

ga dae ai gi de hoohonu odaadeu ganomada i loimada,

ga malingilingi iho i odaadeu hiihii mada.

19 De leo o tangi see e langona mai i Zion:

‘Gidaadeu gu odi i de maoha!

Gidaadeu gu kona mmao i de dookaa.

Gidaadeu e hulo gee donu i taadeu henua

i hiidinga odaadeu hale gu maoha.’ ”

20 Denga haahine, goodou hagalaangona muna a Tagi Maolunga,

huugea oodou dalinga hagalaangona ai ana muna.

Agoagona ange oodou damaa hine i de hai e hai ai tangi see,

gai goodou hagadau agoagona i de hai tau ange gi de magau.

21 De magau gu gage mai laa lodo odaadeu abaaba vaaligiligi,

ma gu ulu gi lodo odaadeu hale danuaa;

gai gu daa ma gu maakau denga gauligi i honga haiava

ma denga dama daane i mommee e hagabuni ai dangada.

22 Hai ange, “E hagadaba Tagi Maolunga:

‘Angaanga o de gau e ngadi daakodo saele naa

bei denga duudae i lo te duu malaelae,

ma denga grain gu lava laa i de duuduu a de gau hagihagi,

gai e deai donu dangada e hagabudulia.’ ”

23 E hagadaba Tagi Maolunga:

“Tangada heiangi gi dee duuhia donu huu dono heiangi,

gai taane mmahi gi dee duuhia donu huu ono mahi,

tangada lava gi dee duuhia hogi ono goloa lagolago,

24 aagai tangada e lodo e tuhi,

ia gi duuhia dono donu ange ma dana iloo au,

gai go au Tagi Maolunga, de ia e abodonu laa,

ma de hai hegau i de hagamodu heohi ma de heohi i henua i lalo,

go hiidinga aanei mee oogu e malangilangi ai,*

go Tagi Maolunga e hagadaba.

25 Tilo, e tae mai naa laangi, go Tagi Maolunga e hagadaba, aagu e hagaduasala ai dangada e tuu dagaholiage laa donu huu olaadeu angaanga, gai e dee tuu dagaholiage olaadeu lodo — 26 go de gau Egypt, ma de gau Judah, ma de gau Edom, ma de gau Ammon, ma de gau Moab ma gilaadeu alodahi e nnoho i lodo henua, aama gilaadeu e dahi laa baasi o olaadeu biho. Go hiidinga denga huaahenua nei alodahi e dee tuu dagaholiage, gai e bei ai hogi de gau Israel alodahi, gilaadeu e dee tuu dagaholiage olaadeu lodo.”

10

Denga diinonga ma de Maadua abodonu

1 De gau Israel, goodou hagalaangona muna a Tagi Maolunga adu gi goodou. 2 E hagadaba Tagi Maolunga:

“Goodou aude ago ange i dahulinga a denga huaahenua,

aabe gi maatagu i denga hagailonga i lo te langi,

e dee galemu donu de maatagu o denga huaahenua i mee nei.

3 Dahulinga a denga huaadangada e deai haigamaiana;

gilaadeu e sele iho dahi manu somo i lodo henua,

gai de labagau ga daa ai dahi diinonga.

4 Gai gilaadeu ga hagalaagii i selevaa ma goolo,

ga tugi gi makaga i de haamaa ma neele

gi dee singasinga saele ai.

5 Olaadeu diinonga e bei de mee e dugi ai laa

denga manu i lo te veelenga kiulii;

olaadeu diinonga e dee maua i de pasa;

gai dangada e saabai saele gilaadeu,

i hiidinga gilaadeu e dee maua i de seesee.

Goodou aude maatagu i denga diinonga nei;

gilaadeu e dee maua donu i de hai adu dahi baubau

aabe se danuaa daudahi gi goodou.”

6 Tagi Maolunga, e deai donu e bei oo dagodo;

go hiidinga koe e maolunga,

gai doo ingoo iai de mmahi.

7 De Hodooligi o denga huaahenua,

goai e dee madagu i de goe?

Deenei de mee e heohi de hai adu gi de goe.

Gai e deai donu e bei oo dagodo,

i magavaa o de gau heiangi alodahi o denga huaahenua,

ma olaadeu nohoanga hodooligi alodahi.*

8 Gilaadeu alodahi e ssenga ma de llodo ssenga;

gilaadeu e agoago i daho denga diinonga laagau e deai laa olaadeu haigamaiana.

9 Gai denga selevaa ne tugi ga baabaa ni mee mai i Tarshish;

denga goolo ni mee mai i Uphaz.

Gai mee a de labagau ne hai i goolo ma selevaa,

ne hakahu i malo buluu ma de purple —

mee nei alodahi go denga labagau ne haia.

10 Aagai Iahweh go de Maadua abodonu;

go ia de Maadua e mouli laa, ma de Hodooligi e dee ngado mai.

Dono bole e hagangalungalue de henua,

gai denga huaahenua e dee pau ange gi dono bole.

11 Gai goodou hai ange gi gilaadeu: “E dee go denga diinonga ne haia de langi ma henua i lalo, gai gilaadeu e hai naa ga llilo i honga de henua ma lalo de langi.”

12 Go ia ne haia henua i lalo i ono mahi,

ma de hagaduu henua i lalo i dono heiangi,

ma de hhola de langi i hiidinga dono donu ange.

13 De masavaa oona e basa ai, gai vai i lo te langi gu hagalongaa;

gai ia e hai de mama o denga vai gi hanage i luu bido o henua i lalo.

Ia e hai gi laba de uila i de masavaa e pala ai de langi,

ma de hagasao mai de madangi i lodo ana mommee doange mee.

14 Dangada alodahi e ssenga ma tee iloo mee,

de labagau o denga goolo gu hagadogaa ina i ono diinonga.

Ono diinonga e dee ni mee abodonu;

gilaadeu e dee maua i de manavanava.

15 E deai olaadeu haigamaiana, gai ni mee hakadanga;

gilaadeu e llilo naa i de masavaa o delaadeu hagaduasala.

16 Gai e dee aanei dagodo o de ia e hagabinga laa go Tuuhanga o Jacob;

go hiidinga go ia ne haia mee alodahi,

gai ia hogi ne haia Israel, de aamuli o dono boolonga;

dono ingoo go Iahweh o denga hagabuulinga hebagi.

De gaavee gee o dangada o Judah

17 Goodou e nnoho laa i de mommee e duuli ina i denga hagadaumee,

sabaia age oodou sabiningaa mee i honga de gelegele.

18 Gai e hagadaba Tagi Maolunga:

“Tilo, au e maga naa gi daha dangada e nnoho i de henua nei;

au e hai naa gi humai de hai ngadaa gi gilaadeu,

gi langona iho ai e gilaadeu dogu lili.”

19 ⌊Dangada e hagataba,⌋ “Gu vakaa loo au i hiidinga au gu lagohia!

Dogu maanuga e dee maua gi mahu.

Aagai au e hagadaba,

‘Ni muna abodonu, de mee nei dogu magi,

au e hagauda donu de mee nei.’

20 Dogu hale malo gu maoha,

ono daula gu modumodu.

Agu dama gu hulo gee mai i ogu daha, gilaadeu gu dee maaleva;

gai gu deai donu se dangada e doe e hagaduulia age dogu hale malo

aabe go de dau age dogu buibui.

21 De gau hagaloosi e llodo ssenga;

gilaadeu e dee ssili gi iloo i daho Tagi Maolunga.

Deelaa ai, gilaadeu e dee hagadagadaga age

gai alaadeu hagabuulingaa ssiibi gu mavaevae saele.

22 Hagalaangona adu! Dahi longo gu humai —

se hagalongaa laumalie mai i de henua i ngaiho!

E hai naa ga ngadi daakodo denga aduhale o Judah,

ma de hai gi se mommee iai denga jackal.”

Talodalo a Jeremiah

23 Tagi Maolunga, au e iloo bolo de haiava o tangada e dee go ia e hilihilia,

gai e dee go ia e dagina dono haiava e seesee ai.

24 Tagi Maolunga, koe gi hagaheohi ina mai au,

gai haelea donu i de heohi;

gai e dee haelea au i doo lili,

kana haia e goe au ga se ngadi mee.

25 Koe gi bole ange gi denga huaahenua e dee iloo goe,

aama dangada e dee dalodalo adu gi de goe.

Go hiidinga gilaadeu gu oha Jacob;

gilaadeu gu daa ono dangada ma gu odi

ma de oha dono henua ma gu ngadi dagodo.

11

De oohaa o de hagatoo donu hagaheloongoi

1 Gai Tagi Maolunga ne hagaago ange ana muna gi Jeremiah, ga hai ange, 2 “Noho mai hagalaangona muna o de hagatoo donu hagaheloongoi nei mage daalaa ange gi dangada o Judah ma gilaadeu e nnoho i Jerusalem. 3 Hai ange gi gilaadeu bolo aanei muna a Tagi Maolunga, de Maadua o Israel, gu tala: E malaia naa tangada e dee daudali i muna o de hagatoo donu hagaheloongoi nei — 4 go agu muna gu tala ange gi oodou dubuna madagidagi, i de masavaa aagu ne hagassao mai ai gilaadeu i Egypt, go de ahi mmahi e hagavaivai ai laa denga iron. Gai au ne hai ange, ‘Goodou hagallongo mai gi de au, ma de hai mee alodahi aagu gu tala adu gi goodou, gai au ga hai ai goodou go ogu dangada, gai au go doodou Maadua. 5 Gai au ga hagasula ai de hagatoo donu aagu ne hai ange gi oodou dubuna madagidagi, bolo au e gaavange gi gilaadeu dahi henua iai vai uu ma hooni lagolago’ — go de henua oodou gu henua ai naa anailaa nei.”

Gai au ga hai ange, “Tagi Maolunga, ni muna abodonu.”

6 Gai Tagi Maolunga ne hai mai, “Koe gi daalaa muna nei alodahi i denga aduhale o Judah, aama honga haiava o Jerusalem, hai ange, ‘Goodou hagalaangona muna o de hagatoo donu hagaheloongoi nei ma gi daudali ai. 7 Mai i de masavaa aagu ne hagassao mai ai oodou dubuna i Egypt ga dae mai ai gi anailaa nei, gai tee modu dagu hagakana ange gilaadeu, ma de hai ange, “Goodou hagallongo mai gi de au.” 8 Aagai gilaadeu tee hagallongo mai, aabe ne aanga mai gi agu muna, gai ne hagamakaga olaadeu lodo baubau. Gai au ne gaavange gi gilaadeu denga hagamalaia, gu tala laa i de hagatoo donu hagaheloongoi, go mee aagu ne tala ange gilaadeu gi daudali ai, aagai gilaadeu tee daudali ai.’ ”

9 Gai Tagi Maolunga ga hai mai gi de au, “Dangada e nnoho i Judah ma Jerusalem gu buni e hai dahi hagatau baubau. 10 Gilaadeu gu buni e aahe ange gi haisala o olaadeu dubuna, go dangada ne kino laa i de hagallongo agu muna. Gai gilaadeu ne daudali i denga diinonga ma de daumaha ange gi gilaadeu. Dangada o Israel ma Judah gu oha de hagatoo donu hagaheloongoi aagu ne hai madali olaadeu dubuna. 11 Deenei ai, e hagadaba Tagi Maolunga: Tilo, au e gaamai naa gi gilaadeu de hai ngadaa e dee maua laa e gilaadeu gi ola mai ai. Gai ga tangi mai naa donu gilaadeu gi de au, gai au e dee hagallongo donu delaadeu tangi. 12 Denga aduhale o Judah, ma dangada o Jerusalem e hulo naa ga tangi ange, gi diinonga alaadeu e sigidaumaha ange laa mee maanongi aagena, gai denga diinonga laa e dee bale ange donu gilaadeu i de masavaa hai ngadaa. 13 Judah, oo diinonga gu lagolago donu bei oo aduhale, gai oo mommee o ssigidaumaha ma de dudu ai mee maanongi ange gi tiinonga hagadookaa go Baal, gu bei donu de lagolago haiava o Jerusalem.

14 ⌊Jeremiah,⌋ aude dalodalo donu i de huaadangada nei, aabe gi dangidangi ma de dalodalo i olaadeu hiidinga, go hiidinga au e dee hagallongo donu alaadeu dalodalo, i de masavaa alaadeu e hagahi mai ai au, i delaadeu hai ngadaa.

15 Ni aha a de ia oogu e aloha ai laa e hai i dogu hale daumaha,

i dana hai hegau hakino gee lagolago madali dangada?

E aha, e maua e kano manu i de hai gi dee hagaduasala goe?

De masavaa aau e hai ai au hegau hakino gee,

gai koe e malangilangi laa?*

16 Tagi Maolunga ne hagaingoo adu goe go de olive lau kohu;

oo hua e tilo danuaa.

Aagai ia e dudu naa goe i de ahi

i de ssau mai o de madangi mmahi,

gai ono laa e hadihadi naa.

17 Tagi o denga hagabuulinga hebagi, go de ia ne dooa goe, gu hagamodu dahi hai ngadaa e hai adu gi de goe, go hiidinga baubau o dangada o Israel ma dangada o Judah gu hagadaemaha ogu lodo, i delaadeu dudu ange denga mee maanongi gi Baal.”

De hagatau e daa Jeremiah

18 Gai Tagi Maolunga ne hagaago mai, gai au gu iloo, de masavaa laa gai ia ne hagaago mai alaadeu hegau e hai. 19 Au ne bei dagodo o dahi ssiibi daudonu e dagi laa e kave e daa gi magau. Au tee iloo donu bolo gilaadeu gu hagatau e hai baasi mai gi de au, ma de hagataba,

“Gidaadeu ga sele de manu nei ma ono hua;

gidaadeu ga aau gee ia i de henua o dangada e mouli laa,

gi deai ai se dangada e manadua ia.”

20 Aagai koe, Tagi o denga hagabuulinga hebagi, koe e hagamodu muna i de heohi,

koe e hagatale lodo ma maanadu a dangada,

haia gi gidee e au dau sui ange alaadeu hegau baubau,

i hiidinga au gu dugu adu go koe e hagamodu ina ogu muna.

21 “Deenei ai, e hagadaba Tagi Maolunga i dagodo o denga daane o Anathoth, go dangada e saalaa goe e daa gi magau ma de hai adu, ‘Aude basa pelaabisi i de ingoo o Tagi Maolunga, gimaadeu kana daa goe gi magau’ — 22 deenei ai, e hagadaba Tagi o denga hagabuulinga hebagi: Tilo, au e hagaduasala naa gilaadeu. Alaadeu dama daane e daia naa i de gadilaasa, alaadeu gauligi daane ma gauligi haahine e maakau naa i de onge. 23 Gai e deai naa donu se gilaadeu e ola, go hiidinga au e hai naa gi humai dahi hai ngadaa gi dangada o Anathoth i de ngadau aagu e hagaduasala ai gilaadeu.”

12

De nanu o Jeremiah

1 Tagi Maolunga, koe e heohi donu,

i de masavaa aagu e tala adu ai dogu heohi.

Aagai au e basa adu gi de goe i dagodo o dau hagamodu muna.

Gu aha de gau baubau e hagadagadaga age ai laa?

Gai gu aha de gau vaivai daakodo alodahi e duadonu ai laa?

2 Koe ne doo gilaadeu, gai olaadeu aga gu ssomo;

gilaadeu gu ssomo ma de hhua lagolago.

Gilaadeu e dagudagu doo ingoo i olaadeu ngudu,

aagai olaadeu lodo e mmao gee donu i de goe.

3 Tagi Maolunga, koe e iloo ogu dagodo;

koe e gidee ogu dagodo ma de hagatale dagodo o ogu lodo adu gi de goe.

Daagina gilaadeu gaavee bei denga ssiibi e kave laa e daa gi maakau,

gai vaae gilaadeu e hagadabena ange

gi de laangi o de daa gi maakau!

4 Dee hee maa taulooloa de ngadi dagodo o de henua,

gai denga helii alodahi i honga de gelegele gu mmae?

Go hiidinga dangada e nnoho i kilaa e baubau,

denga manu dolodolo ma manu llele gu maakau,

go hiidinga dangada e hagataba,

“Ia e dee gidee donu mee e hai mai gi gidaadeu.”

Tagi Maolunga e basa ange gi muna a Jeremiah

5 “⌊Jeremiah,⌋ noo koe e dalea donu huu

i de savini e houhou ange gi dangada,

gai dee hee dau hai e houhou ange ai gi denga hoosa?

Noo koe e baguu donu huu i de henua e nnoho paba ai dangada,

gai ni aha naa aau ga hai i lodo mee muimui o Jordan?

6 Oo daina, ma doo huaabodu

tee hai hegau adu gi de goe i de mee abodonu;

gilaadeu e kona donu de hai baasi adu gi de goe.

Aude hagadonusia alaadeu muna,

e dee galemu donu delaadeu pasa danuaa i de goe.

7 Au gu tili dogu hale;

au gu tili de huaahenua o dogu boolonga;

au e dugu ange naa de ia oogu e aloha ai gi ono hagadaumee.

8 Dogu boolonga gu bei dagodo o de laiono i lodo henua.

Ia e goo mai gi de au;

deenei ai, au gu kino ai.

9 E aha, dogu boolonga gu bei nei de haonga o de hyena,

gai denga manu llele e gaina laa manu maakau gu duuli ia e hai baasi ange?

Goodou hulo hagabaa ina mai denga manu alasala gi gaina gilaadeu.

10 De gau hagaloosi soa e oha naa dagu veelengaa grape,

ma gu dagadagahi dogu alahenua;

gilaadeu e hai naa dogu alahenua mahamaha

gi se mommee e ngadi dagodo.

11 Gilaadeu gu hai de henua ma gu ngadi henua,

gu ngadi dagodo ma de dangi mai gi de au.

De henua alodahi gu se ngadi mommee,

aagai gu deai donu dangada e anga ange aagena.

12 De gau e oohaa mee gu nnoho

i mommee maolunga alodahi i de vao,

e deai laa mee e ssomo ai,

gai de gadilaasa a Tagi Maolunga e oha naa de henua

mai i dahi bido ga dae ai gi de bido ange laa;

gai gu deai dangada e maua gi ola.

13 Gilaadeu e doo denga grain

aagai e hagihagi denga manu daladala;

gilaadeu ne ngadi hagadaalea donu huu gilaadeu,

aagai e deai donu mee e maua ai.

Gilaadeu e dookaa i de momo alaadeu mee ne hagihagi,

go hiidinga de lili o Tagi Maolunga gu laumalie.”

14 E hagadaba Tagi Maolunga, “De gau baubau alodahi i ogu gaogao e gaavee laa de mommee aagu gu bolo ange gi ogu dangada go de gau Israel, au e kave gee naa gilaadeu mai i olaadeu henua, ma de aau gee dangada o Judah mai i olaadeu daha. 15 Aagai dua dagu aau gee gilaadeu mai i olaadeu henua, gai au e ahe ange naa ga lodo aloha ange gi gilaadeu, ga hagaahe mai dahi ma dahi gi dono boolonga aama dono henua donu. 16 Gai de masavaa naa huu alaadeu e kana ange ai ga ago haiava o ogu dangada, ma de hagatoo donu i dogu ingoo, ga hagataba, ‘Au e hagatoo donu i de mouli o Tagi Maolunga’ — bei delaadeu hai ne agoago ange ai ogu dangada, gi hagatoo donu i de ingoo o Baal — gai gilaadeu e nnoho paba naa i magavaa o ogu dangada. 17 Gai noo dahi huaahenua e dee hagallongo mai, gai au e oha naa ga aau gee mai i dono mommee,” go Tagi Maolunga e hagadaba.

13

De mee e nnoa ai lo te ungaalodo

1 Gai Tagi Maolunga ne hai mai gi de au, “Hannoo hagao ina dahi malo linen ga nnoa ai doo ungaalodo, aagai koe e dee hagassui de malo nei.” 2 Gai au ne hagao dahi malo ga nnoa ai lo togu ungaalodo, bei de hai a Tagi Maolunga gu tala mai ai laa.

3 Gai Tagi Maolunga ga hagaago mai ana muna gi de au i de lua hanonga, ga hai mai, 4 “Gaavee de mee nnoa ungaalodo aau ne hagao naa ma gu nnoa ai doo ungaalodo, gai koe ga kave gi ssaalingaa vai go Euphrates, ga hagammuni ai i magavaa o denga hadu.” 5 Gai au ga hano ga hagammuni de malo laa i gaogao o Euphrates, bei de hai a Tagi Maolunga gu tala mai ai.

6 Gai dua huu hanu laangi lagolago gai Tagi Maolunga ga hai mai, “Hannoo gi Euphrates hagaahea mai ai de mee nnoa ungaalodo aagu ne hai adu laa koe gi gaavee gi hagamuunia i kilaa.” 7 Gai au ga hano gi Euphrates ga geli age de mee nnoa ungaalodo laa i de mommee aagu ne hagammuni ai laa, ga hagaahe mai, gai de malo laa gu bobo donu ma gu deai ono haigamaiana.

8 Gai Tagi Maolunga ne tala mai ana muna, ga hai mai, 9 “E hagadaba Tagi Maolunga: De mee nnoa naa gu bei donu dagu hai e oha ai de mee o Judah e hagasoenga ai laa, aama de mee o Jerusalem e hagasoenga ai laa. 10 De hagabuulingaa dangada baubau nei tee llodo e hagallongo mai gi de au, gai ne hagamakaga olaadeu lodo, gai ne hulo ga daudali ange i denga diinonga ma de daumaha ange gi gilaadeu, e bei donu dagodo o de mee nnoa ungaalodo nei — gilaadeu gu deai donu olaadeu haigamaiana! 11 Gai e bei de mee e nnoa ai laa lo te ungaalodo o tangada, au ne nnoa ange naa dangada o Israel ma dangada o Judah gi lo togu ungaalodo, go Tagi Maolunga e hagadaba, e hai ai gilaadeu go dogu hagabuulingaa dangada, gai gilaadeu ga kave ai dogu ingoo ma de tuhi au, aama de hagamahamaha ai au. Aagai gilaadeu tee hagallongo mai gi de au.

Denga gili manu hhao uvaini

12 “Gai koe daalaa ange muna nei gi gilaadeu, ‘E hagadaba Tagi Maolunga, de Maadua o Israel: Denga ssaa alodahi e hhao naa donu ga hoohonu i uvaini.’ Gai noo gilaadeu e hai adu gi de goe, ‘Gimaadeu e iloo donu bolo denga ssaa alodahi e hhao naa gi hoohonu i uvaini!’ 13 gai koe ga hai ange, ‘E hagadaba Tagi Maolunga: Tilo, au e hai naa dangada alodahi e nnoho i de henua gi ssenga i de unu mee vii; go denga hodooligi e nnoho i honga de nohoanga o David, ma de gau haimeedabu, ma denga pelaabisi aama dangada alodahi e nnoho i Jerusalem. 14 Au e hai naa gilaadeu gi bei denga ssaa hadu e hagadau hoohoa laa; go denga damana ma denga dama alodahi, go Tagi Maolunga e hagadaba. Au e dee aloha ange naa donu, be e abodonu ange, aabe e lodo aloha ange gi gilaadeu, ga dee daa ai gilaadeu gi maakau.’ ”

De gaavee gee i de henua

15 Nnoho mai hagalaangona;

goodou aude hagamaolunga,

go hiidinga Tagi Maolunga gu hagadaba.

16 Hagamahamaha ina Tagi Maolunga doodou Maadua

i mua dana gaamai de gohu,

ma mua doodou baakuu

i honga denga mounga gohu.

Goodou e tali gi humai de maalama,

aagai ia e hai gi kona de gohu,

ma de hai gi gohu boo dangodango.

17 Aagai noo goodou e dee hagallongo mai,

gai au e dangi hagammuni naa i hiidinga doodou hagamaolunga.

Au e kona naa donu de dangi ma de ssali ogu loimada

go hiidinga de hagabuulingaa ssiibi a Tagi Maolunga gu gaavee gee i de henua.

18 Hai ange gi de hodooligi ma tinana o de hodooligi:

“Gooluu iho mage nnoho i denga nohoanga maolalo,

go hiidinga ooluu hau hodooligi mahamaha gu aau gee mai i ooluu biho.”

19 Denga aduhale i ngaage e pono naa,

gai e deai naa donu dangada e huugea.

Dangada o Judah alodahi gu gaavee gee i de henua,

gai gu odi alodahi dangada i de gaavee gee.

20 Dangage age diiloo dangada

e loomai laa i ngaiho.

Gai i hee iai de hagabuulingaa ssiibi gu gaavadu gi de goe,

go de hagabuulingaa ssiibi oou e basa hagasoenga ai laa?

21 Gai aahee naa au muna e tala i de masavaa,

aana e hai ai dangada aau ne agoago ange gi ni dagi niiou?*

E aha, goodou e dee mmae naa oodou lodo,

bei de hine gu hai ono hagalangona?

22 Gai noo koe e ssili i oo lodo,

“Gu aha gu hai mai ai mee nei gi de au?” —

go hiidinga de lagolago oo baubau

ne aau gee ai oo malo

ma doo haia gi de mahi.

23 E aha, e maua e tangada Ethiopia i de sui de leebunga o dono gili,

be go de leopard i de sui denga mee daubulebule i dono gili?

Gai e bei ai hogi, goodou e dee maua donu i de hai tanuaa

go hiidinga goodou gu aabo i de hai de baubau.

24 “Au e hagasii saele naa goodou bei gili o denga grain

e ilihia saele laa i de madangi mai i de vao.

25 Deenei doodou duuhanga,

go tuuhanga aagu gu hagamodu adu gi de goe,

go Tagi Maolunga e hagadaba,

go hiidinga koe gu ngalo au

gai koe gu tali hagalodolodo ange gi denga ngadi diinonga.

26 Au e hagaui naa oo malo ga haoli ai luoo mada

gi dogaa ai goe i doo gilisau.

27 Au gu gidee dagodo o doo dagodo haisala,

ma doo senga ange gi de hai be se manu, ma dahulinga hakino gee,

i honga denga duuduu ma lodo duu malaelae.

Jerusalem, e vakaa naa goe!

Go aahee maa loo oou e maua ai gi gilimalali?”

14

Teai vai, de onge, ma de gadilaasa

1 Gai Tagi Maolunga ne hagaago ange gi Jeremiah dagodo o tee pala de langi:

2 “Judah e hinangalosaa;

ono aduhale gu baageaa;

ono dangada gu nnoho i honga de gelegele ma e tangi ai,

gai gu kona de tangi o dangada i Jerusalem.

3 De gau aamua gu hai olaadeu dangada hai hegau gi hulo gi asu vai;

gilaadeu ne hulo gi de vai i lo te baba,

aagai teai alaadeu vai ne gide.

Gilaadeu ne aahe mai ma alaadeu ngadi manu vai;

gilaadeu gu dookaa ma de ssenga ange,

gilaadeu gu haoli olaadeu biho.

4 De gelegele gu mmasa ma de mahangahanga,

i hiidinga tee pala de langi i honga de henua;

de gau hai veelenga gu manavasaa

ma de haoli olaadeu biho.

5 Tia hahine lodo henua gu tili hogi dana dama,

go hiidinga gu deai alaadeu helii e gai.

6 Denga donkey lodo henua gu tuu i honga duuduu malaelae,

ma e manamanava bodo ai bei denga jackal.

Olaadeu ganomada gu daalea i de ssala

gai gu deai donu mommee iai helii.”

7 Tagi Maolunga, omaadeu baubau gu hagahaisala gimaadeu,

aagai koe balea mai i hiidinga o doo ingoo.

Gu kona mmao tee modu demaadeu aahe dua;

gimaadeu gu haisala adu donu gi de goe.

8 Go koe de tali hagalodolodo a Israel,

gai go dono Ia Hagaola i de masavaa hai ngadaa.

Gai gu aha goe gu bei ai naa dagodo o dahi dangada henua gee i honga de henua,

ma tangada e humai laa donu huu e noho i dahi boo?

9 Gu aha goe gu bei ai naa dahi dangada gu lele laa ono mouli,

bei taane hebagi gu deai ono mahi e hagaola ai dahi?

Tagi Maolunga, koe e noho i omaadeu daha,

gai gimaadeu gu kave doo ingoo;

koe gi dee dilia gimaadeu!

10 E hagadaba Tagi Maolunga i dagodo o de huaadangada nei:

“Gilaadeu e llodo mmao e hulo gee mai i ogu daha;

gilaadeu e dee llodo donu e nnoho donu huu

Deelaa ai, Tagi Maolunga e dee malangilangi donu i gilaadeu;

ia e dee ngalo naa hogi olaadeu baubau

gai ia e hagaduasala gilaadeu i hiidinga olaadeu haisala.”

11 Tagi Maolunga ne hai mai gi de au, “Aude dalodalo donu gi duadonu ai de huaadangada nei. 12 Gai ga hagahiikai naa donu gilaadeu, aagai au e dee hagallongo donu alaadeu dalodalo. Gai e dee galemu naa donu delaadeu hai denga sigidaumaha dudu ma sigidaumaha o grain, aagai au e dee malangilangi donu i mee nei. Aagai au e daa gilaadeu gi maakau i de gadilaasa, ma de onge aama de mee hagamaakau.”

13 Gai au ne hai ange, “De Ia Aamua go Iahweh, tilo, denga pelaabisi e hai ange gi dangada, ‘Goodou e dee gidee naa donu de gadilaasa ma de onge, aagai Tagi Maolunga e hai naa donu goodou gi nnoho paba i de mommee nei.’ ”

14 Gai Tagi Maolunga ne hai mai gi de au, “Denga pelaabisi e pasa pelaabisi naa i dogu ingoo, ni daane hadu muna. Gai e dee go au donu ne haia gilaadeu gi loadu, au tee hili hogi gilaadeu, aabe gu basa ange gi gilaadeu. Gilaadeu e tala adu gi goodou hanu midi hhadu, ma de tala mee e loomai e deai haigamaiana, gai e daahanga donu huu gilaadeu. 15 Deenei ai, e hagadaba Tagi Maolunga i dagodo o denga pelaabisi e hadu muna i dono ingoo: E dee go au donu ne haia gilaadeu gi loadu, aagai gilaadeu e hagataba, ‘E deai naa donu se gadilaasa be se onge e dae mai gi de henua nei.’ Denga pelaabisi naa e maakau naa i de gadilaasa ma de onge. 16 Gai angaanga o denga pelaabisi naa e daakodo saele naa, i honga denga haiava o Jerusalem, i hiidinga o de onge ma de gadilaasa. E deai naa donu se dangada e danumia gilaadeu, ma olaadeu bodu aama alaadeu dama. Gai au e hagaduasala naa gilaadeu gi bei dagodo o alaadeu baubau.

17 Daalaa ange muna nei gi gilaadeu:

‘Luoogu mada gu dee tuu donu de honu malingilingi

i denga loimada i de laangi ma de boo;

go hiidinga tamaa hine — go ogu dangada —

gu hagailia gai dono maanuga e kona.

18 Noo au e hano gi tua de aduhale,

gai au e gidee dangada gu daia i de gadilaasa.

Gai noo au e hano gi lo te aduhale,

gai au e gidee dangada e mmagi i hiidinga o de onge.

Gai de pelaabisi ma tangada haimeedabu

e hagadaga saele ma e hai alaau hegau i honga de henua,

gai gilaau e dee iloo donu alaau mee e hai.’ ”

19 E aha, koe gu tili naa donu Judah?

Koe gu kino naa donu i Zion?

Gu aha goe gu hagailiili ai naa gimaadeu

gai omaadeu maanuga gu dee maua gi mmahu?

Gimaadeu e ssala de nnoho paba,

aagai teai donu se danuaa amaadeu e gidee.

Gimaadeu e tali dahi masavaa o de hagaieiangi,

aagai go de mee hagamaatagu donu huu ne humai.

20 Tagi Maolunga, gimaadeu e tala adu donu omaadeu baubau,

ma baubau o omaadeu dubuna madagidagi,

go hiidinga gimaadeu gu haisala adu donu gi de goe.

21 Koe gi dee kino i gimaadeu, i hiidinga doo ingoo;

koe gi dee hagangadi mee ina doo nohoanga mahamaha.

Manadua dau hagatoo donu hagaheloongoi mai gi gimaadeu

gai koe gi dee oohaa ina.

22 Gu hanu laa ngadi diinonga i magavaa diinonga o denga huaahenua

e maua i de hai gi pala de langi?

E aha, e maua e de langi i de hai gi pala iho de langi?

E deai, gai go Iahweh demaadeu Maadua e haia mee nei.

Deenei ai, go koe demaadeu tali hagalodolodo,

gai go koe e haia mee nei alodahi.

15

De lili o Tagi Maolunga i Judah

1 Gai Tagi Maolunga ne hai mai gi de au, “E dee galemu naa donu de tuu o Moses ma Samuel i ogu mada i mua, gai au e dee anga ange naa donu gi de huaadangada nei. Haia gilaadeu gi hulo gee mai i ogu daha! Gilaadeu gi hulo donu!* 2 Gai noo gilaadeu e ssili adu, ‘Go hee omaadeu e hulo aagena?’ gai koe ga hai ange, ‘E hagadaba Tagi Maolunga:

Gilaadeu gu hagababa ange e maakau, e maakau;

gilaadeu gu hagababa ange gi de gadilaasa,

e daia i de gadilaasa;

gilaadeu gu hagababa ange gi de onge,

e maakau i de onge;

gilaadeu gu hagababa e kave gi dahi henua gee,

e gaavee gi dahi henua gee.’ *

3 Au e hai naa gi loomai e haa hagadaagangaa mee oha gi gilaadeu, go Tagi Maolunga e hagadaba: de gadilaasa e daa ga maakau dangada, ma denga gaaduu e dada dangada ga gaavee, aama manu llele ma manu lodo henua e gai laa ma de daa gilaadeu. 4 Gai au e hai naa denga nohoanga hodooligi alodahi o henua i lalo gi maatagu i olaadeu dagodo, i hiidinga hegau a Manasseh tama daane a Hezekiah, de hodooligi o Judah ne hai i Jerusalem.*

5 Jerusalem, goai naa e aloha adu gi de goe,

gai goai naa e dangi i oo hiidinga?

Gai goai naa e humai e siilia be aahee oo dagodo?

6 Koe ne tili au,

go Tagi Maolunga e hagadaba;

koe tee modu de ahe dua.

Deelaa ai, au e hagaabo naa dogu lima e hagaduasala ai goe;

au gu dalea i de golomagi ogu lodo.

7 Au e nonu naa gilaadeu bei de hai e hili ai laa denga grain i de poogo laagau,

i gaogao denga haitoga o de henua.

Au e hai naa gilaadeu gi hinangalosaa i alaadeu dama,

ma de daa gi maakau ogu dangada;

go hiidinga gilaadeu tigi sui donu i olaadeu dagodo.

8 Au e hai naa gi kii ange de soa haahine gu maakau olaadeu bodu,

i denga gelegele i gabugabu tai.

Au e gaamai tangada daa dangada

gi hai baasi ange gi dinana o alaadeu dama daane

i de madohi lua o de laangi.

Au e daa hagalele naa donu huu dagu hai gi duu ange gi gilaadeu

de mee hagamanavasaa ma de hagamaatagu.

9 Tinana ne hanaua e dogohidu dama e baageaa naa

ga hai ana manava hagaodi.

De laa o dono mouli e danu naa donu huu i lo te laangi;

ia e hagadogaa ma de hagangadi mee ina.

Gai au e daa naa gi maakau dangada e doe i de gadilaasa,

i mada i mua o olaadeu hagadaumee,”

go Tagi Maolunga e hagadaba.

De nanu o Jeremiah

10 Gu hagaaloha ogu dagodo, dogu dinana,

mee naa koe tee haanau donu au,

au se daane e hai baasi ma de hagadaumee ange de henua aagena!

Au tee gaavange sseene e sui aabe gu kave sseene e sui,

gai dangada alodahi e pasa baubau i de au.

11 E hagadaba Tagi Maolunga,

“Ni muna abodonu, au e hagaola naa goe ange gi dahi hagatau danuaa;

ni muna abodonu, au e hai naa oo hagadaumee gi dangidangi adu gi de goe

i denga masavaa hagamanavasaa ma masavaa hai ngadaa.

12 E aha, e maua e tangada i de hhadi de iron,

go iron mai i henua i ngaiho ma bronze?

13 Oodou lava ma oodou goloa hagamogomogo

au e hai naa gi ni mee e maua i de hebagi, gai e dee hagao,

i hiidinga oodou haisala

gu hagahonu doodou henua alodahi.

14 Au e hai naa goodou gi hai hegau ange gi oodou hagadaumee

i dahi henua oodou e dee iloo,

gai dogu lili e bei naa de ahi mmahi

e ula laa ga hai baasi adu ai gi goodou.”

15 Tagi Maolunga, koe e iloo mee alodahi,

manadua mai au ma de bale mai au,

suuia ange hegau a dangada ne hagaduasala ina dogu mouli.

Koe e golomagi mmao oo lodo — koe gi dee gaavee gee au;

manadua dogu hagangadi mee ina i hiidinga o doo ingoo.

16 De masavaa aagu ne gidee ai au muna, gai au ne gai au muna;

au e malangilangi i au muna ma de lodo danuaa ai,

go hiidinga au gu kave doo ingoo,

Iahweh, de Maadua o denga hagabuulinga hebagi.

17 Au tee noho madali de gau doo mee,

aabe ne malangilangi madali gilaadeu;

au ne noho sogosogo, go hiidinga doo lima ne daohi au,

gai koe gu hai gi kona dogu lili.

18 Gu aha gu dee maua ai nei gi ui dogu mmae,

gai ogu maanuga gu kona mmao, gu dee maua gi mmahu?

Koe gu bei dahi ngadi saalingaa vai,

ma de vai gu dee sali laa.

19 Deenei ai, e hagadaba Tagi Maolunga:

“Noo koe e dahuli oo lodo, gai au e hagaahe mai donu goe,

gai koe ga hai hegau mai ai gi de au.

Gai noo koe e tala muna haigamaiana,

e dee go muna e deai haigamaiana,

gai koe e hai naa go tangada e daalaa agu muna.

De huaadangada nei gi aahe mai gi de goe,

aagai koe e dee ahe ange gi gilaadeu.

20 Au e hai naa goe gi bei de bae makaga ange gi de huaadangada nei,

gai se bae bronze makaga;

gilaadeu e hebagi adu naa gi de goe

aagai gilaadeu e dee maua gi kii i de goe,

go hiidinga au madali goe

e buibui ma de hagaola goe,

go Tagi Maolunga e hagadaba.

21 Au e hagaola naa goe mai i de gau baubau

ma de hagaola goe mai i de gau alasala.”

16

De hagatau ange gi Jeremiah

1 Gai Tagi Maolunga ne hagaago mai ana muna, ga hai mai, 2 “Koe e dee hai bodu, aabe hai gi hanu au dama i de mommee nei. 3 Go hiidinga e hagadaba Tagi Maolunga i dagodo o dama e haanau i de henua nei, ma dagodo o denga dinana e hanaua gilaadeu, ma damana e hagadili ina gilaadeu: 4 Gilaadeu e mmagi naa ga maakau. Gai e deai naa donu dangada e tangi aabe danumia gilaadeu, aagai gilaadeu e bei naa denga duudae e daakodo saele laa i honga de gelegele. Gilaadeu e maakau i de gadilaasa ma de onge, gai olaadeu angaanga e gaina naa e denga manu llele ma manu dolodolo o de henua.”

5 Gai e hagadaba Tagi Maolunga, “Aude ulu i de hale o dangada e hinangalosaa ai; aude hano hogi gi dangi aabe gi aloha ange gi gilaadeu, go hiidinga au gu kave gee de nnoho paba, ma dogu lodo aloha, aama dogu abodonu mai daho de huaadangada nei, go Tagi Maolunga e hagadaba. 6 De gau maolunga ma de gau maolalo alodahi e maakau naa i de henua nei. Gai gilaadeu e dee danu naa donu, e deai naa hogi dangada e tangi i gilaadeu, be duuduu olaadeu angaanga aabe e dahi olaadeu biho i olaadeu hiidinga. 7 E deai donu se dangada e gaavange hanu gai e hagaaneane ange ai gilaadeu e hinangalosaa i de gau maakau — dangada e dee hagaaneane hogi gilaadeu i magau o delaadeu damana aabe go delaadeu dinana.

8 Koe gi dee hano gi noho i de hale e hai ai taonga gi gaimee ai. 9 Go hiidinga e hagadaba Tagi o denga hagabuulinga hebagi, de Maadua o Israel: Au e hai naa gi gidee e goodou i laangi oodou e mouli ai, teai daonga e malangilangi ai aabe go leo o taane ma de hine se goodo hai bodu i de mommee nei.*

10 Gai de masavaa naa huu aau e tala ange ai muna nei gi dangada, gai gilaadeu ga ssili adu, ‘Gu aha Tagi Maolunga gu hagasula ai naa dahi hai ngadaa laumalie e hai baasi mai ai gi gimaadeu? Gai se baubau aha amaadeu gu hai? Gai se haisala aha amaadeu gu hai ange gi Tagi Maolunga demaadeu Maadua?’ 11 gai koe ga hai ange gi gilaadeu, ‘Go hiidinga oodou dubuna madagidagi ne huuhuli gee i de au, go Tagi Maolunga e hagadaba, gai ga daudali ange i denga diinonga; gilaadeu ne hai hegau ange aama de daumaha ange gi gilaadeu. Gilaadeu ne tili au ma tee daohi agu hainga. 12 Gai goodou gu kii ange donu de baubau i oodou dubuna madagidagi. Tilo, goodou alodahi gu hagamakaga oodou lodo i de hai de baubau ma tee hagallongo mai gi de au. 13 Deenei ai, au e maga naa goodou gi hulo gi de henua oodou ma oodou dubuna madagidagi tee iloo laa, gai goodou ga hai hegau ange ai gi denga diinonga i de laangi ma de boo. Gai au e dee damaa aloha adu naa donu gi goodou.’

De aahe mai o dangada gi de henua

14 “Aagai tilo, e tae mai naa laangi, go Tagi Maolunga e hagadaba, a dangada e dee hagataba ai, ‘Au e hagatoo donu i de mouli o Tagi Maolunga, ne hagassao ina mai de gau Israel i de henua go Egypt,’ 15 aagai gilaadeu e hagataba naa, ‘Gimaadeu e hagatoo donu i de mouli o Tagi Maolunga, ne hagassao ina mai laa de gau Israel i de henua i ngaiho, aama mai i henua alodahi aana ne alualu gilaadeu gi hulo aagena.’ Gai au e hagaahe ange naa gi gilaadeu de henua aagu ne gaavange laa gi olaadeu dubuna.

16 Aagai au e aalu naa de gau haangoda soa, go Tagi Maolunga e hagadaba, gai gilaadeu ga haangoda gilaadeu. Dua mee nei gai au e aalu naa gi loomai de gau dili manu soa, gai gilaadeu ga dilidili gilaadeu i honga mounga alodahi, ma duuduu aama lodo haonga i magavaa hadu. 17 Gai au gu gidee danuaa olaadeu dagodo alodahi; mee nei e dee hagammuni donu i de au, gai olaadeu baubau e dee haoli donu gi dee gidee ai e au. 18 Gai au e hai naa gi lua hanonga e kii ange ai delaadeu hagaduasala i hiidinga olaadeu baubau ma olaadeu haisala, go hiidinga gilaadeu gu hai ma gu dee gilimalali dogu henua i olaadeu diinonga hakino gee e dee mouli laa, ma de hai gi dohu de huaahenua o dogu boolonga i olaadeu diinonga hakino gee.”

Talodalo a Jeremiah

19 Tagi Maolunga, go koe ogu mahi ma dogu mommee buibui makaga,

gai go dogu mommee mmuni i de masavaa hai ngadaa.

Denga huaahenua e loomai naa i luu bido o henua i lalo, ga hagataba:

“Omaadeu dubuna ni ngadi diinonga donu huu olaadeu e hanu,

gai olaadeu diinonga tee haigamaiana ange donu gi gilaadeu.

20 E aha, e maua e tangada i de hai hanu diinonga moona?

Diinonga nei e dee ni maadua abodonu!”

21 “Deenei ai, ⌊e hagadaba Tagi Maolunga,⌋ tilo, au e hai naa gi iloo e gilaadeu, au e hagaago ange naa gi iloo e gilaadeu dagodo o dogu sauaa ma ogu mmahi, gi iloo e gilaadeu bolo dogu ingoo go Iahweh.

17

De haisala ma de hagaduasala o Judah

1 “Haisala o Judah gu hagadaakodo i dahi biini baalanga,

ma de sisi i dahi mada kangi bei de diamond,

gai gu maaga ange gi olaadeu lodo,

aama honga hanga i dege o olaadeu mommee o ssigidaumaha.

2 Gai alaadeu dama goi manadua donu huu

olaadeu mommee o ssigidaumaha ma denga duludulu laagau o Asherah

i lalo denga manu ssomo

ma honga denga duuduu maolunga.

3 Dogu mounga i honga de henua,

ma oodou lava ma oodou goloa hagamogomogo alodahi,

au e hai naa oodou hagadaumee gi gaavee gee,

madali oodou mommee daumaha,

i hiidinga o denga baubau i honga doodou henua alodahi.

4 Gai go goodou donu huu ne hidi mai ai

de gaavee gee de boolonga aagu gu gaavadu gi goodou.

Au e hai naa goodou gi hai hegau ange gi oodou hagadaumee

i dahi henua oodou e dee iloo laa,

i hiidinga goodou gu hai au ma gu lili,

gai dogu lili e bei naa de ahi mmahi e ula laa ga hano ai.”

5 E hagadaba Tagi Maolunga,

“E malaia naa tangada e hagadonusia tangada,

gai dana tali go mahi o tangada,

gai ono lodo e dahuli gee mai i Tagi Maolunga.

6 Ia e bei de manu somo baa i lalo i de vao e deai laa vai iai,

e deai naa donu se mee danuaa aana e gide.

Ia e somo i de mommee e deai vai iai,

gai se henua iai soolo, e deai dangada e nnoho ai.

7 Gai e manuuia tangada e hagadonusia Tagi Maolunga,

gai go Tagi Maolunga dana tali hagalodolodo.

8 Ia e bei naa de manu somo e doo laa i gaogao de vai,

ono aga e ssomo ma e hulo gi lo te saalingaa vai.

Gai e dee madagu donu i de masavaa hagavvela;

ono lau e lau kohu i masavaa alodahi,

gai e dee manavasaa i de ngadau o tau laohie,

gai e hua i masavaa alodahi.*

9 Lodo o tangada e kii ange de laumalie de hagasenga iai i mee alodahi,

gai e kona de hakino gee.

Goai e maua gi donu ange aagena?

10 Gai au, Tagi Maolunga, e tilo dagodo o de lodo

ma de hagatale maanadu a tangada,

au e hagao ange naa gi bei dagodo hegau a dahi.” *

11 Tangada e hagaduulia dono lava i hegau dee heohi,

e bei dagodo o de manu lele go de partridge

e baalasi laa ga masae denga ngago aana tee haanau.

Gai de masavaa oona goi mmahi ai, gai gilaadeu ga tili ia,

gai dono hagaodi e bei dagodo o tangada lodo senga.

12 De nohoanga mahamaha, se mommee hagaamua mai i taamada age,

go taadeu mommee daumaha dabu.

13 Tagi Maolunga, go de tali a Israel,

dangada alodahi e dilia goe e dookaa naa.

Gilaadeu e daahuli gee i de goe

e bei mee e sisi i honga de gelegele ⌊e moolau laa de llilo⌋,

i hiidinga gilaadeu gu tili Tagi Maolunga,

go ssaalingaa vai iai de mouli.

14 Tagi Maolunga, hagaieiangi ina au, gi ieiangi ai au;

hagaola ina au, gi ola ai au,

i hiidinga go koe aagu e tuhi.

15 Gilaadeu e dee modu de ssili mai gi de au,

“I hee iai muna a Tagi Maolunga?

Hagassula ina ana muna!”

16 Au tee savini donu ga hano gee i hegau a tangada hagaloosi;

koe e iloo bolo au tee lodo hogi gi humai de laangi hai ngadaa.

Koe e iloo agu muna gu tala

gai e daakodo donu i mada luoo mada.

17 Aude hagamadagu ina ngau;

go koe donu dogu muuninga i de masavaa hai ngadaa.

18 Haia gi dookaa dangada e vaivai haia nei au,

aagai haia gi deai sogu hagadogaa ina;

haia gi manavasaa olaadeu lodo,

aagai haia gi dee manavasaa ogu lodo.

Haia gi dae mai de hai ngadaa gi gilaadeu,

gai haia gi lua hano e kona ai dau hagaduasala gilaadeu!

De hai gi dabu de laangi o Sabbath

19 Gai Tagi Maolunga ne hai mai gi de au, “Hannoo duu i de haitoga o de huaadangada, go de haitoga o denga hodooligi o Judah e ulu ai aama de ssao; gai koe duu hogi i denga haitoga o Jerusalem ange laa, 20 gai koe ga hai ange gi gilaadeu, ‘Goodou hagalaangona muna a Tagi Maolunga, denga hodooligi o Judah ma dangada o Judah aama dangada alodahi e nnoho i Jerusalem, gai e ulu i denga haitoga nei. 21 E hagadaba Tagi Maolunga: Goodou diiloo gi dee sabaia mai e goodou hanu mee i de laangi o Sabbath gi gaamai laa lodo haitoga o Jerusalem.* 22 Goodou e dee hagauda mai hogi hanu mee i lodo oodou hale, aabe gi haia hanu hegau i de laangi o Sabbath. Aagai hagadabu ina de laangi o Sabbath, bei dagu hai gu tala ange ai gi oodou dubuna madagidagi.* 23 Gai gilaadeu tee hagallongo mai aabe ne aanga mai gi agu muna; gilaadeu ne hagamakaga olaadeu lodo, tee llodo e hagallongo mai aabe ne daohi agu muna ange gi gilaadeu. 24 Aagai noo goodou e kana ange ga hagallongo mai gi de au, go Tagi Maolunga e hagadaba, ga dee hagauda mai hanu mee laa lodo haitoga o de aduhale nei i de laangi o Sabbath, aagai ga hai gi dabu de laangi o Sabbath, goodou gu dee hai hegau ai, 25 gai denga hodooligi e nnoho i honga de nohoanga hodooligi o David, e ulu mai naa ma de ssao ga hulo i denga haitoga o de aduhale nei madali olaadeu dangada hai hegau. Gilaadeu ma olaadeu dangada hai hegau e kage naa i honga denga hada ma honga hoosa ga loomai ai, madali denga daane o Judah aama dangada e nnoho i Jerusalem, gai de aduhale nei e nnoho ai dangada ga hano ai. 26 Gai dangada e loomai naa i denga aduhale o Judah, ma mommee nnoho i luu baasi o Jerusalem, ma de henua o Benjamin, ma de mommee iai duuduu paa i lalo, ma mommee iai mounga, aama de bido i ngaage, gai gilaadeu e gaamai mee e hai ai denga sigidaumaha dudu, ma sigidaumaha ange laa, ma sigidaumaha o grain, ma frankincense, aama sigidaumaha e hagaahe ange ai de abodonu i de hale o Tagi Maolunga. 27 Aagai noo goodou e dee hagallongo mai, goodou e dee hai gi dabu de laangi o Sabbath, ga dee hagauda mai mee laa lodo haitoga o Jerusalem i de laangi o Sabbath, gai au e dudu naa denga haitoga o Jerusalem aama ono hale danuaa, gai e dee maua naa donu i de diinei.’ ”

18

De hale o tangada hai gumedi hadu

1 Gai Tagi Maolunga ne hagaago ange ana muna gi Jeremiah, ga hai ange, 2 “Hannoo gi de hale o tangada hai gumedi hadu, gai au ga tala adu ai agu muna gi de goe i kilaa.” 3 Gai au ga hano iho gi de hale o tangada hai gumedi hadu, gai au gu gidee ia e noho ma e hai ana hegau i honga dana hagasii hai gumedi. 4 Aagai de gumedi aana e hai laa i bela pigi ne maoha i de masavaa aana e poo ai i luoono lima, gai ia ga ahe ange ga hai ai dahi gumedi gee, ga hagahua bei dono hai e lodo ai.

5 Gai Tagi Maolunga ga hagaago mai ange ana muna, ga hai mai, 6 “E hagadaba Tagi Maolunga: De gau Israel, au e maua donu i de hai adu gi goodou hegau a tangada hai gumedi e hai. De gau Israel, tilo, goodou ni bela pigi i lodo luoogu lima, bei denga bela pigi i lodo luu lima o tangada hai gumedi hadu. 7 De masavaa naa huu aagu e hagadaba ai bolo au ga unusi age aabe oha dahi huaahenua aabe se nohoanga hodooligi, 8 gai noo de huaahenua aagu e hagakana ange laa e daahuli gee i olaadeu baubau, gai au ga sui dagu hagatau; au e dee hai gi humai de hai ngadaa aagu gu baba ange laa e hai. 9 Gai noo au e hagailoo i dahi masavaa dagodo o dahi huaahenua aabe se nohoanga hodooligi, bolo au e hagaduu ma de hai gi makaga, 10 gai noo de huaahenua laa e hai de baubau i mada luoogu mada, ma tee hagallongo mai, gai au e sui naa ogu lodo ga dee hai tanuaa aagu gu baba ange laa e hai.

11 Deenei ai, hai ange gi dangada o Judah ma dangada e nnoho i Jerusalem, ‘E hagadaba Tagi Maolunga: Tilo, au gu hagadabena dahi hai ngadaa e gaamai gi goodou, ma de hai dahi hagatau e hai baasi adu ai gi goodou. Gai dahi ma dahi gi hano gee mai i ana hegau baubau, ma gi suuia oodou mouli ma oodou hegau.’ 12 Aagai gilaadeu e hai adu naa, ‘E deai haigamaiana. Gimaadeu e duudagi naa donu huu de hai amaadeu hagatau; dahi ma dahi e daudali naa donu huu i de makaga o ono llodo baubau laa.’

13 Deenei ai, e hagadaba Tagi Maolunga:

Siilia ange gi dangada i denga huaahenua:

be gu hanu laa dangada ne langona de hai dahi hegau bee nei?

De bua moe go Israel

gu hai dahi hegau baubau mmao.

14 E aha, e maua gi deai snow

i honga hadu i ulu o Lebanon?

E aha, e maua i de pono gi dee ssali mai denga vai maluulu

i de mommee mmao?*

15 Aagai ogu dangada gu ngalo au,

gilaadeu e dudu mee maanongi ange gi denga ngadi diinonga,

gai denga diinonga gu hai gilaadeu

gi dee maua i de seesee i de haiava madagidagi.

Denga diinonga laa gu hai gilaadeu gi hulo i denga dao haiava gee,

aama honga haiava tigi bae.

16 Gai delaadeu henua e hai naa ga se mee hagamaatagu,

gai se mommee e hagavogivogi ai dangada i de lele olaadeu mouli ga hano ai;

gai dangada alodahi e seesee laa kilaa

e geugeu naa olaadeu biho i delaadeu llele olaadeu mouli i ono dagodo.

17 Au e hai naa gilaadeu gi mavaevae saele i mada i mua olaadeu hagadaumee,

bei hegau a de madangi mmahi mai i dua.

Au e huli ange naa dogu dua gi gilaadeu, e dee go luoogu mada,

i de laangi olaadeu e hai ngadaa ai.”

18 Gai gilaadeu ne hagataba, “Loomai, gidaadeu ga hai dahi hagatau e hai baasi ange ai gi Jeremiah, go hiidinga de hainga e dee llilo naa donu mai i daho de gau haimeedabu, be go muna bale a taane heiangi, aabe go muna mai i daho denga pelaabisi. Loomai, gidaadeu ga daa Jeremiah i adaadeu muna, gai gidaadeu e dee anga ange donu gi ana muna.”

19 Tagi Maolunga, hagalaangona agu muna;

hagalaangona muna a ogu hagadaumee e tala!

20 E aha, e heohi de sui ange tanuaa i de baubau?

Aagai gilaadeu gu geli dahi geelinga moogu.

Koe gi manadua dogu duu i mada luoo mada

ga dangidangi ai i olaadeu hiidinga

gi dee humai ai doo lili i gilaadeu.

21 Deenei ai, haia gi humai de onge gi alaadeu dama;

haia gi daia gilaadeu gi maakau i de gadilaasa.

Haia alaadeu haahine gi deai alaadeu dama ma de maakau olaadeu bodu;

alaadeu daane gi maakau i de mee hagamaakau,

gai alaadeu dama daane gi maakau i de gadilaasa i de hebagi.

22 Haia gi langona delaadeu oo ga tangi i lodo olaadeu hale,

i de moolau de tae mai o de gau hebagi ga hebagi ange gi gilaadeu,

go hiidinga gilaadeu gu geli dahi geelinga moogu,

ma de dugu ssele e dada ai luoogu vae.

23 Aagai koe e iloo, e Tagi Maolunga,

alaadeu hagatau e daa ai au gi magau.

Koe gi dee degi ange gi alaadeu hegau baubau,

aabe gi sooloa olaadeu haisala i mada luoo mada.

Gai koe hagadee kii ina gilaadeu i oo mada i mua,

ma de haele gilaadeu i doo lili.

19

De hagasengasenga i dagodo o gumedi hadu maoha

1 Gai Tagi Maolunga ne hai mai, “Hannoo hagao ina mai dahi ssaa hadu i daho taane hai gumedi hadu. Gai koe ga kave hanu dagi o dangada ma hanu dagi o de gau haimeedabu madali goe, 2 ga hulo ai goodou gi de Geelonga o Ben Hinnom, i de mommee i gaogao de Haitoga o denga Dalaa Gumedi Hadu. Gai koe ga tala ange agu muna e tala adu gi de goe,* 3 ga hai ange, ‘Denga hodooligi o Judah ma dangada o Jerusalem, goodou hagalaangona muna a Tagi Maolunga. E hagadaba Tagi o denga hagabuulinga hebagi, de Maadua o Israel: Tilo, au e gaamai naa dahi hai ngadaa laumalie gi honga de mommee nei. Dangada alodahi e langona mee nei e kii naa olaadeu dalinga. 4 Go hiidinga gilaadeu gu tili au, gai gu hai de mommee nei gi se mommee hakino gee, gilaadeu gu dudu mee maanongi e sigidaumaha ange ai gi denga diinonga, go diinonga olaadeu ma olaadeu dubuna madagidagi, aama denga hodooligi o Judah e dee iloo laa. Gai gilaadeu gu hagahonu honga de henua nei, i dodo o dangada tigi haisala. 5 Gai gilaadeu gu hagatuu denga mommee daumaha o Baal e dudu ai alaadeu dama e hai ai ssigidaumaha ange gi a Baal. Gai de mee nei se mee donu niiagu tee tala ange aabe ne basa ange ai gi gilaadeu, gai se mee donu tee dagodo i ogu lodo.* 6 Deenei ai, e tae mai naa laangi, go Tagi Maolunga e hagadaba, a dangada e dee hagahi ange ai gi de mommee nei go Topheth aabe go de Geelonga o Ben Hinnom, aagai go de Geelonga o de Daa gi Maakau.

7 Gai au e hai naa gi deai haigamaiana hagatau a Judah ma Jerusalem i de mommee nei. Gai au e hai naa olaadeu hagadaumee gi daia gilaadeu gi maakau i de gadilaasa, ma dangada e saalaa gilaadeu e daia gi maakau. Gai au e gaavange naa olaadeu angaanga gi denga manu llele ma manu dolodolo gi gaina. 8 Gai au e hai naa de aduhale nei gi se mee hagamaatagu, ma de llele ai mouli o dangada. Dangada alodahi e seesee mai laa kilaa e llele mouli naa ga hagavogi i de maoha o de mommee laa. 9 Gai au e hai naa gilaadeu gi gaina kano o alaadeu dama daane ma alaadeu damaa hine. Gai gilaadeu e hagadau gai naa olaadeu kano, i de masavaa o de hebagi, gai olaadeu hagadaumee e duuli de aduhale, ma de nnoho e daa gilaadeu gi maakau.’

10 Gai koe ga hhoa de ssaa hadu i madamada o dangada alodahi ne hulo madali goe, 11 gai koe ga hai ange gi gilaadeu, ‘E hagadaba Tagi o denga hagabuulinga hebagi: Au e oha naa de huaadangada nei ma de aduhale nei bei de ssaa hadu a tangada hai gumedi hadu gu hhoa nei, gai e dee maua naa donu i de hagaahe ange e hai ange. Dangada e danu naa alaadeu dangada maakau i Topheth, ga dae ai gi teai mommee e doe e danu ai dangada. 12 Deenei dagu hai e hai ai de mommee nei aama dangada e nnoho ai, go Tagi Maolunga e hagadaba. Au e hai naa de aduhale nei gi bei dagodo o Topheth. 13 Denga hale i Jerusalem ma hale o denga hodooligi o Judah e hai naa ga hakino gee bei de mommee go Topheth — go denga hale alaadeu ne dudu ai mee maanongi i tua denga hale, ange gi denga heduu, aama de llingi ai denga sigidaumaha o mee unu ange gi denga diinonga.’ ”

14 Gai Jeremiah ne ahe mai i Topheth, go de mommee a Tagi Maolunga ne hai laa ia gi hano gi basa pelaabisi ai, gai ia ga hano gi lo te buibui o de hale o Tagi Maolunga, ga hai ange gi dangada alodahi, 15 “E hagadaba Tagi o denga hagabuulinga hebagi, de Maadua o Israel: Tilo, au e hai naa gi humai gi de aduhale nei ma ono aduhale vaaligiligi alodahi de hai ngadaa aagu gu tala laa bolo e hai ange gi gilaadeu, go hiidinga gilaadeu ne hagamakaga olaadeu lodo, gilaadeu tee llodo e hagallongo mai gi agu muna.”

20

Jeremiah ma Pashhur

1 De masavaa a tangada haimeedabu go Pashhur, tama daane a Immer, tagi i de hale o Tagi Maolunga ne langona ai de tala pelaabisi a Jeremiah muna nei, 2 gai ia ne hai hanu gi hagailiilihia de pelaabisi go Jeremiah ma gi hagamakaga ina luoono lima ma luoono vae i denga baabaa, i gaogao de haitoga e hagaingoo ange laa go de haitoga e mua gi lunga o Benjamin, i de hale o Tagi Maolunga. 3 Taiao age gai Pashhur ne aau mee ne hagamakaga ai luu lima ma luu vae o Jeremiah, gai Jeremiah ne hai gi de ia, “Doo ingoo i daho Tagi Maolunga e dee go Pashhur gai go Magor-Missabib.* 4 Gai e hagadaba Tagi Maolunga, ‘Tilo, au e hai naa goe gi se mee hagamadagu adu donu huu gi de goe aama ange gi oo soa alodahi; gai koe e gidee naa de daa ga maakau o oo soa i gadilaasa a olaadeu hagadaumee. Gai au e dugu ange naa Judah alodahi gi de hodooligi o Babylon; ia e kave naa hanu dangada gi Babylon, gai ga daa hanu gi maakau i de gadilaasa. 5 Au e gaavange naa hogi de lava alodahi o de aduhale nei gi ono hagadaumee: go ono goloa alodahi aana ne mau, ma ono goloa danuaa alodahi, ma goloa hagamogomogo alodahi o denga hodooligi o Judah. Gai gilaadeu e hai naa gi de mahi mee nei ga mmoli ga kave gi Babylon. 6 Gai koe, Pashhur, ma dangada alodahi i doo hale, e gaavee naa gi dahi henua gee. Koe e hano naa gi Babylon, gai goodou alodahi e maakau naa ga danu i kilaa, go goodou ma oo soa oou ne basa pelaabisi ange gi gilaadeu i de hadu muna.’ ”

De nanu o Jeremiah

7 Tagi Maolunga, koe gu daahanga donu au,

gai au gu senga hogi;

koe e mmahi ange i de au,

gai koe gu kii i de au.

Dangada e kada i de au i laangi alodahi;

gilaadeu alodahi e doo mee i de au.

8 Masavaa alodahi oogu e basa ai,

gai au e basa i dagodo o de alasala ma de oha.

Gai muna a Tagi Maolunga ne hagadogaa donu au

ma de hai au gi se mee hagadogaa,

ma de hakadanga i taiao ga boo ai.

9 Aagai noo au e hagadaba,

“Au e dee tala naa donu ono dagodo

aabe e ahe ange e basa i dono ingoo,”

gai ana muna i ogu lodo e bei de ahi ula,

se ahi e pono ange i lodo ogu ivi;

au gu dalea mmao i de daohi,

ni muna abodonu, au gu dee maua i de daohi.

10 Au e langona dangada soa e hagadau musumusu,

De mee hagamaatagu gu i mommee alodahi!

“Gaavange ia! Gaavange ia gi de hainga!”

Ogu soa alodahi e dagitilo de masavaa oogu e haisala ai,

gai gilaadeu ga hagataba,

“Kana adu ia e hagasengalia naa;

gai gidaadeu ga hagadee kii ia

ma de sui ange ana mee ne hai.”

11 Aagai Tagi Maolunga madali au bei dagodo o taane hebagi mmahi;

deelaa ai, ogu hagadaumee e maakulu naa donu ma tee kii i de au.

Gilaadeu e dee kii naa donu ma de dookaa,

gai e dee maua naa donu gi ngalo delaadeu dee hagadubulia.

12 Tagi o denga hagabuulinga hebagi,

koe e hagatale dagodo olaadeu e heohi,

koe e tilo dagodo lodo aama maanadu a dangada,

haia gi gidee e au dau sui ange alaadeu hegau baubau,

go hiidinga au gu dugu adu goe gi hagamodu ina ogu dagodo.

13 Daahili ange gi Tagi Maolunga!

Duuhia Tagi Maolunga!

Ia e hagaola gilaadeu e duasala

mai i ssauaa o de gau baubau.

14 Hagamalaia ina de laangi oogu ne haanau ai!

Gai gi deai se manuuia i de laangi a dogu dinana ne haanau ai au!*

15 Gai e malaia naa tangada ne gaamai de longo gi dogu damana,

ga hai ai ia ga malangilangi, ga hai ange,

“Dau dama gu haanau, gai se dama daane!”

16 Tangada laa gi bei denga aduhale a Tagi Maolunga e oha laa,

ia e dee lodo aloha ange donu aagena;

ia gi langona de hevaalogi o dangada i taiao,

gai ia gi langona longo o de hebagi i de madohi lua o de laangi,

17 i hiidinga ia tee daa ngau gi magau i de mommee o denga dama,

ma de hai lo te dinae o dogu dinana go dogu daanunga,

gai dono dinae gi lengi ga hano ai.

18 Gu aha gu doo mai ai nei au i de mommee o denga dama,

gi gidee ai e au de hai hegau kona ma taemaha,

ma dogu hagadogaa ina i taulooloa dogu mouli?

21

De tala de oha o Jerusalem

1 Gai Tagi Maolunga ne hagaago ange ana muna gi Jeremiah, i de masavaa a de hodooligi go Zedekiah ne hai ai gi loomai Pashhur tama a Malkiah, ma tangada haimeedabu go Zephaniah, tama daane a Maaseiah, gi hai mai, 2 “Dangidangi ange gi Tagi Maolunga i omaadeu hiidinga, go hiidinga de hodooligi o Babylon go Nebuchadnezzar gu humai e hebagi mai gi gimaadeu. Gai Tagi Maolunga gi haia hanu sauaa bei ana mee gu hai i denga masavaa gu hulo, gi hulo gee ai gilaadeu i omaadeu daha.” *

3 Aagai Jeremiah ne hai ange gi gilaau, “Gooluu hai ange gi Zedekiah: 4 ‘E hagadaba Iahweh, de Maadua o Israel: Tilo, au gu dai hai baasi adu naa gi goodou i goloa hebagi, oodou e hebagi ange ai naa gi de hodooligi o Babylon, ma de gau Babylon, i tua de buibui o de aduhale. Gai au e hagabuni mai naa gilaadeu gi lo te aduhale nei. 5 Gai au e hebagi adu naa gi de goe, i dogu lima sauaa ma dogu lima mahi, i hiidinga dogu lili ma dogu bole laumalie. 6 Au e daa naa gi maakau dangada e nnoho i de aduhale nei, go dangada ma manu dolodolo alodahi; gilaadeu e maakau naa i de mee hagamaakau baubau. 7 Gai dua naa huu mee nei, go Tagi Maolunga e hagadaba, gai au e dugu ange naa de hodooligi o Judah go Zedekiah, ma ono dagi o de hebagi aama dangada tee maakau laa i de mee hagamaakau, be go de gadilaasa aabe go de onge, gi de hodooligi o Babylon go Nebuchadnezzar, aama olaadeu hagadaumee e nnoho laa e daia gilaadeu gi maakau. Gai ia e daa naa gilaadeu i de gadilaasa; ia e dee damaa aloha ange naa donu gi gilaadeu aabe lodo aloha ange gi gilaadeu.’

8 Gai koe daalaa ange hogi gi de huaadangada nei, hai ange: ‘E hagadaba Tagi Maolunga: Tilo, au gu dugu i oodou mada i mua de haiava o de mouli ma de haiava o de magau. 9 Tangada e noho i de aduhale nei e daia naa ga magau, i de gadilaasa ma de onge aama de mee hagamaakau. Gai tangada e hano laa ga dau ange gi de gau Babylon, go dangada gu loomai nei ma e duuli luu baasi de aduhale e mouli naa; ia e hagaola naa donu huu dono mouli. 10 Au gu baba ange donu e hai ange de baubau gi de aduhale nei, e dee tanuaa, go Tagi Maolunga e hagadaba. De aduhale nei e dugu ange naa gi de hodooligi o Babylon gi hagadee kii ina, gai ia e dudu naa de aduhale i de ahi.’

Muna ange gi de huaabodu o David

11 “Gai koe hai ange hogi gi de huaabodu o de hodooligi o Judah, ‘Goodou hagalaangona muna a Tagi Maolunga, 12 de huaabodu o David, e hagadaba Tagi Maolunga:

Goodou hai hegau i de mee heohi i laangi alodahi;

hagaola ina tangada gu gaiaadia ono goloa, i tangada e vaivai haia ia;

kana dae mai dogu bole gi goodou,

bei de ahi ula e dee maua laa i de diinei,

i hiidinga o oodou hegau baubau.’

13 Tilo, au e hai baasi adu gi de goe, Jerusalem,

go de aduhale e duu laa i honga de geelonga nei,

ma honga de mommee haduhadua i de mommee soe,

go Tagi Maolunga e hagadaba;

ma goodou e hagataba laa, ‘Goai e maua i de hai baasi mai gi gimaadeu,

gai goai e maua i de ulu mai gi lo te maadeu mommee nnoho?’

14 Au e hagaduasala naa goodou gi bei hua o oodou hegau,

go Tagi Maolunga e hagadaba.

Au e haula naa dahi ahi i lodo henua i doo henua

ga dudu ai mee alodahi i luu baasi.”

22

1 Gai Tagi Maolunga ga hai mai, “Hannoo gi de hale o de hodooligi o Judah mage daalaa ange gi de ia muna nei: 2 ‘Goodou hagalaangona muna a Tagi Maolunga, de hodooligi o Judah, e noho i honga de nohoanga hodooligi o David, ma ono dangada hai hegau aama dangada alodahi e ulu mai i denga haitoga nei. 3 E hagadaba Tagi Maolunga: Goodou hai hegau i de mee heohi ma de soe. Gai hagaola ina tangada gu gaiaadia ono goloa, i tangada vaivai dagodo. Goodou aude haia de baubau aabe gi vaivai haia tangada henua gee, de gauligi gu deai sono damana, aabe go de hine gu magau dono bodu. Gai goodou aude daia gi magau tangada tigi haisala i de mommee nei. 4 Noo goodou e kana ange e daudali i muna nei, gai denga hodooligi e dagi i de nohoanga o David e ulu naa i denga haitoga o de hale nei, gilaadeu e kage naa i honga hada ma honga hoosa ga loomai ai, madali olaadeu daane hai hegau ma olaadeu dangada. 5 Aagai noo goodou e dee daudali i muna nei, gai au e hagatoo donu adu i dogu ingoo, go Tagi Maolunga e hagadaba, bolo de hale nei e maoha naa ga ngadi dagodo.’ ” *

6 Gai e hagadaba Tagi Maolunga i dagodo o de hale o de hodooligi o Judah:

“E dee galemu donu koe e bei Gilead mai gi de au,

ma de ulu o Lebanon,

gai au e hai naa goe gi bei de vao,

ma denga aduhale e deai dangada e nnoho ai.

7 Au e hai naa gi loomai dangada gi oohaa ina goe,

dahi ma dahi e humai naa ma ono goloa hebagi,

gai gilaadeu e sele iho naa oodou cedar danuaa hugadoo,

ga maga ange gi lo te ahi.

8 Gai dangada o denga huaadangada soa e loomai naa laa gaogao de aduhale nei, ga hagadau ssili ga hagataba, ‘Gu aha Tagi Maolunga gu hai ai nei de aduhale laumalie nei bee nei?’ 9 Gai de muna e basa ange ai deenei: ‘Go hiidinga gilaadeu gu tili de hagatoo donu hagaheloongoi a Tagi Maolunga delaadeu Maadua, gai gu daumaha ange gi denga diinonga ma de hai hegau ange gi gilaadeu.’ ”

De tala a Jeremiah dagodo o Shallum

10 Goodou aude tangi i de hodooligi gu magau laa,

be gi hinangalosaa i de ia;

aagai goodou gi tangi i tangada

gu gaavee laa gi dahi henua gee,

go hiidinga ia e dee ahe mai naa donu

aabe e ahe ange e gidee dono henua donu.

11 Gai e hagadaba Tagi Maolunga i dagodo o Shallum,* tama daane a Josiah, ne suuia laa dono damana ga hodooligi ai i Judah, gai ia gu hano gee mai i de mommee nei: “Ia e dee ahe mai naa donu.* 12 Ia e magau naa i de henua oona gu gaavee aagena; ia e dee gidee ange naa donu de henua nei.”

De tala a Jeremiah dagodo o Jehoiakim

13 “E vakaa naa tangada e hagaduulia dono hale i hegau dee heohi,

ma de hai denga aabi i lunga o dono hale i de vaivai dagodo,

aama de ngadi hagahai hegau tangada de henua,

gai e dee gaavange de hagaoanga o ana hegau.

14 Ia e hagadaba, ‘Au e hagaduu naa dogu hale gi laumalie

ma de hai gi nnui denga aabi iai.’

Gai ia ga hai gi nnui denga abaaba vaaligiligi iai,

gai e haoli laa lodo i denga baabaa cedar

ma de lebu i de leebunga mmea.

15 E aha, koe ne hai ga se hodooligi,

i de hagaduu doo hale i denga cedar?

E aha, doo damana tee gaimee laa ma de unu ga bosu?

Ia ne hai hegau i de hagamodu soe ma de heohi,

deelaa ai, ia ne duadonu.

16 Ia ne bale ange de gau hagaau aloha ma de duasala,

deelaa ai, ia ne duadonu.

Gai e dee deelaa de hagadoonunga o de iloo e tangada ogu dagodo?

go Tagi Maolunga e hagadaba.

17 Aagai koe e nnoo ange ma de lodo i goloa e maua i de hadu muna,

ma de daa gi maakau dangada tigi haisala,

ma de hagaduasala aama de vaivai hai dangada.”

18 Deenei ai, e hagadaba Tagi Maolunga i dagodo o Jehoiakim tama a Josiah, de hodooligi o Judah:

“Dangada e dee tangi naa i de ia, ga hagataba,

‘Gu aloha ai loo i dogu daina daane!

Gu aloha ai loo i dogu daina hahine!’

Gilaadeu e dee tangi naa hogi i de ia, ga hagataba,

‘Gu aloha ai loo i dogu dangada aamua!

Gu hagaaloha dagodo o dono mahamaha!’ *

19 Ia e danu naa bei dagodo o dahi donkey,

ma de dada ga kave ga tili gi tua denga haitoga o Jerusalem.”

De tala a Jeremiah dagodo o Jehoiachin

20 “Hanage gi Lebanon ga oo ai ga dangi,

haia gi langona e dangada i Bashan doo leo;

koe gi oo ma gi dangi i Abarim,

go hiidinga dangada alodahi e balea adu goe gu maakulu.

21 Au ne basa adu gi de goe i de masavaa oou e duadonu ai,

aagai koe ne hai mai, ‘Au e dee hagallongo adu!’

Deenei dau dahulinga e hai mai i doo gauligi;

koe tee hagallongo mai donu gi de au.

22 De madangi e ili ga kave gee oo dangada hagaloosi,

gai dangada e balea adu goe i de hebagi e gaavee gee naa.

Gai koe e hagadogaa ina naa ma de hagangadi mee ina

i hiidinga o au hegau baubau alodahi.

23 Tangada e noho i Lebanon,†

ma de noho i lodo hale e hai i cedar,

koe e gonogono naa donu ma de mmae,

koe e mmae naa bei de hine gu hai ono hagalangona!

24 Au e hagatoo donu i dogu mouli, go Tagi Maolunga e hagadaba, e dee galemu donu koe, Jehoiachin‡ tama daane a Jehoiakim, de hodooligi o Judah e bei de buulei i dogu lima, gai au e unusi mai naa donu goe i dogu lima.* 25 Gai ia ga dugu ange goe gi dangada e nnoho naa e daia goe gi magau, go dangada oou e madagu ai naa: go Nebuchadnezzar de hodooligi o Babylon ma de gau Babylon. 26 Au e maga naa gooluu ma doo dinana ne hanaua goe gi dahi henua gee, se mommee niioluu tee haanau ai, gai gooluu ngaadahi e maakau naa i kilaa. 27 Gai gooluu e dee aahe mai naa donu gi de henua ooluu e llodo naa e aahe mai aagena.”

28 E aha, Jehoiachin se daane e hagangadi mee ina,

gai e bei dahi gumedi hadu gu maoha laa,

gai se ssaa e deai dangada e llodo ai?

Gai gu aha gilaadeu ma ana dama gu gaavee gee ai

gi dahi henua alaadeu e dee iloo?

29 De henua, de henua, de henua,

noho mai hagalaangona muna a Tagi Maolunga!

30 E hagadaba Tagi Maolunga:

“Daohia dagodo o taane nei be se daane e deai ana dama,

gai se daane e dee hagadagadaga age i de masavaa oona e mouli ai,

go hiidinga e deai naa donu ono hagadiilinga e sula,

gai e deai naa donu e dagi i de nohoanga hodooligi o David

aabe aahe ange e hodooligi i Judah.”

23

De uli heohi abodonu

1 E hagadaba Tagi Maolunga, “E vakaa naa de gau hagaloosi e daia, ma de haia gi mavaevae saele denga ssiibi o dagu mommee iai helii.” 2 Gai e hagadaba Tagi Maolunga de Maadua o Israel, i dagodo o de gau hagaloosi e diiloo ange ogu dangada: “Go hiidinga goodou gu dugu agu ssiibi gi hulo, tee tilo ange gilaadeu, au e hagaduasala naa goodou i hiidinga oodou hegau baubau, go Tagi Maolunga e hagadaba. 3 Gai au e gaamai naa gilaadeu e doe i dagu hagabuulingaa ssiibi i henua alodahi aagu gu kave gilaadeu aagena, gai au ga hagaahe mai gilaadeu gi lo te laadeu buibui, gai gilaadeu ga hagadili ai naa ga soa. 4 Au e hili naa hanu dangada hagaloosi gi diiloo ange gilaadeu, gai gilaadeu e dee maatagu ange naa donu, be e manavasaa olaadeu lodo, gai e deai naa hogi se gilaadeu e tili,” go Tagi Maolunga e hagadaba.

5 E hagadaba Tagi Maolunga,

“E tae mai naa laangi,

aagu e hagasula age ai dahi uli moo David, se ia e heohi,

se hodooligi e humai ga dagi i de heiangi

ma de hai hegau i de hagamodu soe ma de heohi i honga de henua.*

6 Judah e noho baba naa i ono laangi,

gai Israel e duadonu naa.

Gai deenei de ingoo oona e hagaingoo ai:

go Iahweh taadeu Ia Heohi.

7 Aagai tilo, e tae mai naa laangi, go Tagi Maolunga e hagadaba, a dangada e dee hagataba ai, ‘Gimaadeu e hagatoo donu i de mouli o Tagi Maolunga, de ia ne hagassao ina mai de gau Israel i Egypt,’ 8 aagai gilaadeu e hagataba naa, ‘Gimaadeu e hagatoo donu i de mouli o Tagi Maolunga, de ia ne hagassao ina mai denga aamuli o Israel i denga henua i ngaiho aama mai i henua alodahi aana ne kave gilaadeu gi nnoho ai.’ Gai gilaadeu e loomai naa ga nnoho i delaadeu henua donu.”

Denga pelaabisi hadu muna

9 Dagodo o denga pelaabisi:

Gu mmae mmao ogu lodo;

ogu ivi alodahi gu bolebole.

Au gu bei tangada gu unu laa ma gu senga,

ma tangada gu dagina laa i denga uvaini,

i hiidinga o Tagi Maolunga

aama hiidinga o ana muna dabu.

10 De henua gu honu i de gau dagodo haisala;

de henua gu dangi i hiidinga gu hagamalaia,

gai mommee iai helii i lodo henua gu mmae.

Alaadeu dahulinga gu baubau,

gai gu dee hagahai hegau olaadeu sauaa i de heohi.

11 “Denga pelaabisi ma de gau haimeedabu gu dee hai hegau i de mee heohi;

gai au gu gidee donu hogi alaadeu hegau baubau i lo togu hale,

go Tagi Maolunga e hagadaba.

12 Deelaa ai, delaadeu haiava e hai naa gi segesege ma de gohu;

gai gilaadeu e dagadagahia naa ma de maakau i kilaa.

Go hiidinga au e hai naa gi humai de hai ngadaa gi gilaadeu,

i de ngadau aagu e hagaduasala ai gilaadeu,

go Tagi Maolunga e hagadaba.

13 Au gu gidee dahi mee hakino gee

i daho denga pelaabisi o Samaria:

gilaadeu e pasa pelaabisi i de ingoo o Baal

ma de dagi gee ogu dangada i de au.

14 Au gu gidee hogi dahi mee baubau mmao

i magavaa o denga pelaabisi o Jerusalem:

gilaadeu e dagodo haisala ma de hadu muna.

Gilaadeu e bale ange dangada e haia de baubau,

deelaa ai, gu deai donu se dangada daahuli gee i de baubau.

Gai au gu gidee bolo gilaadeu gu bei donu dagodo o Sodom;

gai dangada o Jerusalem gu bei dangada o Gomorrah.” *

15 Deenei ai, e hagadaba Tagi o denga hagabuulinga hebagi i dagodo o denga pelaabisi:

“Tilo, au e hai naa gilaadeu gi gaina mee mmala

ma de hagaunu gilaadeu i vai hagammau,

i hiidinga denga pelaabisi o Jerusalem

gu hai gi laumalie baubau i honga de henua alodahi.”

16 Gai e hagadaba Tagi o denga hagabuulinga hebagi:

“Goodou gi dee hagalaangona muna a denga pelaabisi e tala adu;

gilaadeu e hai goodou gi tali hagalodolodo ange gi mee dee haigamaiana.

Gilaadeu e tala midi alaadeu e hadu age donu huu i olaadeu lodo,

e dee ni muna mai i daho Tagi Maolunga.

17 Gilaadeu e duudagi huu de hai ange gi dangada e hagangadi mee ina dogu ingoo,

‘E hagadaba Tagi Maolunga: Goodou e nnoho paba naa donu;’

gai e hai ange gi dangada alodahi e hagamakaga ina olaadeu lodo,

‘E deai donu se hai ngadaa e duu adu gi goodou.’

18 Gai goai de gilaadeu gu duu laa mada luu mada o Tagi Maolunga

e hagallongo ai ana muna?

Gai goai de gilaadeu gu kana ange laa ma gu hagalaangona ana muna?

19 Tilo, de madangi a Tagi Maolunga gu dau mai,

gai gu salulu mai i dono bole,

bei dagodo o ssio e hano iho laa

gi honga o de gau baubau.

20 De lili o Tagi Maolunga e dee ahe dua naa donu

ga dae ai gi dana hagassula de hagatau gu dagodo laa i ono lodo.

Gai muli mai naa huu gai goodou e tonu danuaa ange aagena.

21 E dee go au ne haia gi loadu denga pelaabisi naa,

aagai gilaadeu ne saavini adu donu i gilaadeu.

Au tigi basa ange donu gi gilaadeu,

aagai gilaadeu gu pasa pelaabisi.

22 Aagai noo gilaadeu ne tuu i mada luoogu mada,

gai gilaadeu ne tala ange agu muna gi ogu dangada,

ma de hai gilaadeu gi daahuli gee mai i alaadeu dahulinga dee heohi

aama mai i alaadeu hegau baubau.

23 E aha, se Maadua donu huu au e baa mai,

go Tagi Maolunga e hagadaba,

gai e dee se Maadua hogi e mmao gee?

24 E aha, e maua e tangada i de mmuni

i dahi mommee gi dee gidee ai e au ia?

go Tagi Maolunga e hagadaba.

E aha, e dee noho au i mommee alodahi i de langi ma henua i lalo?

go Tagi Maolunga e hagadaba.

25 Au gu langona muna a denga pelaabisi hadu muna e tala i dogu ingoo, ma e hagataba, ‘Au gu hai dahi midi! Au gu hai dahi midi!’ 26 Dee hee maa taulooloa de daakodo denga muna hhadu i lodo o denga pelaabisi e daalaa naa muna hhadu naa? Gilaadeu ni pelaabisi donu e daalaa muna hhadu i olaadeu lodo donu. 27 Gilaadeu e maanadu de hai ogu dangada gi ngalo dogu ingoo i alaadeu midi e hagadau tala, bei de hai a olaadeu dubuna madagidagi ne hagangalo ai dogu ingoo gai ga daumaha ange gi Baal. 28 De pelaabisi gu hai laa dahi midi gi daalaa dana midi, aagai tangada e daohia agu muna gi kana ange gi daalaa agu muna i de heohi. Gai e dee dagodo daudahi donu lau o de grain ma denga hua, go Tagi Maolunga e hagadaba. 29 E aha, agu muna e dee bei dagodo o de ahi, go Tagi Maolunga e hagadaba, gai e bei hogi de haamaa e oha ai laa denga hadu?”

30 Deenei ai, e hagadaba Tagi Maolunga, “Au e hai baasi ange gi denga pelaabisi, e hagadau gaiaa ina laa denga muna, alaadeu e hagataba laa bolo ni muna mai i ogu daha. 31 Uaa, go Tagi Maolunga e hagadaba, au e hai baasi ange donu gi denga pelaabisi, e daalaa hanu ngadi muna gai ga hagataba, bolo go au ne hagadaba. 32 Tilo, au e hai baasi ange gi gilaadeu e pasa pelaabisi i denga midi hhadu, go Tagi Maolunga e hagadaba. Gilaadeu e dagi gee ogu dangada i alaadeu muna hagassoenga, gai e dee go au donu ne haia gilaadeu gi hulo, aabe go au ne hilia gilaadeu. Deenei ai, e deai donu olaadeu haigamaiana ange gi dangada, go Tagi Maolunga e hagadaba.

Muna pelaabisi hadu muna

33 “Gai ga siilia adu naa huu e dahi dangada, be go dahi pelaabisi, aabe go dahi dangada haimeedabu, ga hai adu, ‘Aahee muna hagadaemaha a Tagi Maolunga?’ gai koe hai ange, ‘Ni muna hagadaemaha aha? Au e tili naa goodou, go Tagi Maolunga e hagadaba.’ 34 Gai noo e hagadaba dahi pelaabisi be se dangada haimeedabu aabe go dahi dangada ange, ‘Muna hagadaemaha nei nii Tagi Maolunga,’ gai au e hagaduasala naa donu tangada laa ma dono huaabodu. 35 Gai goodou siilia ange gi tangada e baa adu gi goodou aama oodou dangada, hai ange, ‘Aahee muna a Tagi Maolunga ne basa mai ai?’ aabe ‘Aahee muna a Tagi Maolunga gu tala?’ 36 Aagai goodou e dee aahe ange donu e hagataba, ‘Muna hagadaemaha a Tagi Maolunga,’ go hiidinga dangada e tala muna nei e hagadonu ai alaadeu muna donu, ga hagahaisala ai muna a de Maadua e mouli laa, go Tagi o denga hagabuulinga hebagi, taadeu Maadua. 37 Gai koe siilia ange gi de pelaabisi, ‘Aahee muna a Tagi Maolunga ne basa adu ai?’ aabe ‘Aahee muna a Tagi Maolunga ne tala adu?’ 38 Aagai noo koe e hagadaba, ‘Muna hagadaemaha a Tagi Maolunga,’ e hagadaba Tagi Maolunga: Go hiidinga goodou gu hagataba i muna nei, ‘Muna hagadaemaha a Tagi Maolunga,’ aagai au ne hai adu, ‘Goodou gi dee hagataba: Muna hagadaemaha a Tagi Maolunga,’ 39 deenei ai, tilo, au e poo naa goe ga tili gee goe mai i mada luoogu mada, go goodou ma de aduhale aagu ne gaavadu naa gi goodou ma oodou dubuna madagidagi. 40 Au e hai naa gi hagangadi mee ina ma de hagadookaa ina goodou ga hano ai, gai e dee maua naa donu gi ngalo.”

24

Luu gede iai fig

1 Dua huu de kave gee a Nebuchadnezzar, de hodooligi o Babylon Jehoiachin,* tama a Jehoiakim, de hodooligi o Judah, ma dagi o Judah, ma labagau o denga laagau ma baalanga, mai i Jerusalem ga kave gi Babylon, gai tilo, Tagi Maolunga ne hagaago mai gi de au e dahi midi: au ne gidee e lua gede e hhao ai denga hua fig e daakodo i ma te temple o Tagi Maolunga.* 2 Dahi gede iai denga hua fig danuaa mmao, bei denga hua e lleu laa i taamada, aagai de gede ange laa iai denga hua fig gu pobo baubau, gu dee maua donu i de gai.

3 Gai Tagi Maolunga ga ssili mai, “Jeremiah, se aha aau e tilo naa?”

Gai au ne hai ange, “Ni fig; denga hua danuaa e kona donu tanuaa, gai denga hua baubau e kona donu de baubau, gu dee maua donu i de gai.”

4 Gai Tagi Maolunga ne hagaago mai ana muna, ga hai mai, 5 “E hagadaba Tagi Maolunga, de Maadua o Israel: Gai e bei denga fig danuaa nei, au e hagabinga bolo dangada gu gaavee gee laa i Judah e danuaa, go gilaadeu aagu gu hai gi hulo gee mai i de mommee nei, gi de henua o de gau Babylon. 6 Gai au e dagitilo naa e hai ange tanuaa gi gilaadeu, ma de hagaahe mai gilaadeu gi de henua nei. Au e hagatuu age naa gilaadeu, e dee oha iho gilaadeu. Au e doo naa gilaadeu, e dee unuunusi age. 7 Gai au e hai naa gi iloo e gilaadeu i olaadeu lodo, bolo go au donu go Iahweh. Gai gilaadeu go ogu dangada, gai au go delaadeu Maadua, go hiidinga gilaadeu e aahe mai naa gi de au i olaadeu lodo alodahi.

8 Aagai denga fig gi pobo baubau laa ma gu dee maua i de gai, go Tagi Maolunga e hagadaba, e bei Zedekiah de hodooligi o Judah, ma dagi o de henua ma dangada e doe laa i Jerusalem ma de nnoho i de henua nei, aama gilaadeu e nnoho laa i Egypt. 9 Au e hai naa gilaadeu gi se mee hagamaatagu, ma de kino ai dangada, i denga nohoanga hodooligi alodahi o henua i lalo, gai gi se mee e hakadanga ai ma de pasa ai o dangada, gai gi se muna hagamalaia i henua alodahi, aagu e hai gilaadeu gi hulo aagena. 10 Gai au e hai naa de gadilaasa, ma de onge, aama de mee hagamaakau, gi hebagi ange gi gilaadeu ga dae ai gi de odi gilaadeu i de maakau i de henua aagu gu gaavange gi gilaadeu ma olaadeu dubuna madagidagi.”

25

De madahidu ngadau ne nnoho ai i Babylon

1 Gai ia ne hagaago ange gi Jeremiah dagodo o dangada alodahi o Judah, i de haa ngadau o Jehoiakim tama a Josiah, de hodooligi o Judah. Deenei tahi ngadau o Nebuchadnezzar, de hodooligi o Babylon.* 2 Gai de pelaabisi go Jeremiah ne basa ange gi dangada alodahi o Judah ma gilaadeu e nnoho i Jerusalem, ga hai ange, 3 “Ne madalua ma dolu ngadau — mai i de madaangahulu ma dolu ngadau o Josiah, tama daane a Amon ne hodooligi ai i Judah ga dae mai ai gi anailaa nei — Tagi Maolunga ne hagaago mai ana muna gi de au, gai au e dee modu dogu basa adu ai gi goodou, gai goodou e dee hagallongo mai.

4 Gai e dee galemu donu Tagi Maolunga ne aheahe ange ga hai gi loomai ono dangada hai hegau alodahi go denga pelaabisi gi oodou daha, gai goodou tee hagallongo alaadeu muna aabe ne anga ange gi alaadeu muna. 5 Gilaadeu ne hai adu, ‘Goodou alodahi dilia oodou dahulinga baubau ma oodou hegau baubau, gi maua ai e goodou i de nnoho i de henua a Tagi Maolunga gu gaavadu gi goodou ma oodou dubuna ga hano ai. 6 Goodou gi dee daudali ange i denga diinonga, ma de daumaha ange gi gilaadeu, gai goodou gi dee haia gi bole au i oodou hegau e hai, gi dee hagaduasala ina ai e au goodou.’

7 Aagai goodou tee hagallongo mai gi de au, go Tagi Maolunga e hagadaba, aagai ne hai au ga lili i oodou hegau, ga hidi mai ai doodou duasala.

8 Deenei ai, e hagadaba Tagi o denga hagabuulinga hebagi: Go hiidinga goodou tee hagallongo mai gi agu muna, 9 tilo, au e aalu naa gi loomai denga huaadangada alodahi i ngaiho, ma dogu dangada hai hegau go Nebuchadnezzar, go de hodooligi o Babylon, go Tagi Maolunga e hagadaba. Au e gaamai naa gilaadeu gi hebagi ange gi de henua nei, ma dangada e nnoho ai, aama denga huaahenua i luu baasi doodou henua. Gai au e hagailonga naa de mommee nei e oha gi odi, ma de hai gi se mee hagamaatagu, ma de llele ai mouli o dangada, gai e ngadi daakodo naa ga hano ai. 10 Au e hai naa hogi gi deai se malangilangi aabe se lodo danuaa, be go leo o dahi daane ma dono bodu i kilaa, aabe go de leo o denga hadu mmili, aabe go de maalama o de laama e gidee i kilaa.* 11 Gai de henua nei alodahi e hai naa ga deai dangada e nnoho ai gai se mommee e ngadi dagodo, gai denga huaahenua nei e hai hegau ange naa gi de hodooligi o Babylon i e madahidu ngadau.*

12 Aagai dua naa huu de madahidu ngadau, gai au e hagaduasala de hodooligi o Babylon ma dono henua, go de henua o de gau Babylon, i hiidinga ono haisala, go Tagi Maolunga e hagadaba, gai e hai naa ga se mommee e ngadi dagodo ga hano ai. 13 Au e hai naa gi loomai gi de henua laa, mee alodahi aagu gu tala e hai baasi ange ai, go mee alodahi gu sisi laa i de beebaa nei, ma de tala pelaabisi i daho Jeremiah, e hai baasi ange ai gi huaahenua alodahi. 14 Gai e soa naa huaahenua ma hodooligi maolunga e haia gilaadeu gi ni dangada e hai hegau ange gi gilaadeu. Gai au e hagao ange naa gilaadeu gi bei alaadeu hegau aama mee alaadeu gu hai.”

De ubu o de lili o Tagi Maolunga

15 Gai Tagi Maolunga, de Maadua o Israel, ne hai mai gi de au, “Gaavee de ubu e poo nei i dogu lima, gai e honu i uvaini o dogu bole, gai koe ga hai denga huaahenua alodahi aagu e hai goe gi hano aagena gi unu ai. 16 Gai ga unumia naa huu e gilaadeu, gai gilaadeu gu ssee saele ma de ssenga, i hiidinga o de gadilaasa aagu gu hai gi hano gi olaadeu magavaa.”

17 Gai au ne kave de ubu i lo te lima o Tagi Maolunga, ga hai denga huaahenua alodahi a Tagi Maolunga ne hai au gi hano aagena gi unumia: 18 go Jerusalem ma aduhale alodahi o Judah, ma denga hodooligi ma dagi i kilaa, gai ia ga oha ai mommee nei ga hai gi ngadi daakodo, ma de hai gi ni mommee hagamaatagu, ma de llele ai mouli o dangada aama de hagamalaia, bei delaadeu hai gu daakodo ai anailaa nei; 19 go Pharaoh de hodooligi o Egypt ma ono dangada hai hegau, ma dagi o de henua aama ono dangada alodahi, 20 ma dangada henua gee alodahi i olaadeu magavaa; go hodooligi alodahi o de henua go Uz ma hodooligi alodahi o de gau Philistia (go dangada i Ashkelon, ma Gaza, ma Ekron, ma dangada e doe i Ashdod); 21 ma Edom, ma Moab, ma de gau Ammon; 22 ma denga hodooligi alodahi o Tyre, ma hodooligi o Sidon, ma hodooligi o denga mommee i tagudai; 23 ma Dedan, ma Tema, ma Buz, ma dangada alodahi e dahi baasi o olaadeu biho; 24 ma denga hodooligi alodahi o Arabia ma hodooligi alodahi o dangada e nnoho i lodo henua; 25 ma hodooligi alodahi o Zimri, ma hodooligi alodahi o Elam, ma hodooligi alodahi o Media; 26 ma hodooligi alodahi i ngaiho, e mmao aama de paa mai, ga hagadaga ai gilaadeu — go nohoanga hodooligi alodahi o henua i lalo. Gai de hodooligi o Sheshak* e unu ai naa hogi i olaadeu dua.

27 “Gai koe hai ange gi gilaadeu, ‘E hagadaba Tagi o denga hagabuulinga hebagi, de Maadua o Israel: Goodou unumia, gi ssenga ai goodou ma de hagalueia, gai gi baakuu ai goodou gi dee aahe ange gi hiihidi age, i hiidinga o de gadilaasa aagu e hai gi humai gi oodou magavaa.’ 28 Aagai noo gilaadeu e dee llodo e kave de ubu mai i doo lima e unu ai, gai koe ga hai ange gi gilaadeu, ‘E hagadaba Tagi o denga hagabuulinga hebagi: Goodou e unu donu i de ubu nei! 29 Tilo, au gu daamada de hai gi humai dahi hai ngadaa gi de aduhale iai dogu ingoo; e aha, goodou e maanadu bolo goodou e dee hagaduasala? Goodou e hagaduasala donu, go hiidinga au e hagahi mai naa de gadilaasa gi hai baasi ange gi dangada alodahi e nnoho i henua i lalo, go Tagi o denga hagabuulinga hebagi e hagadaba.’ 30 Deenei ai, basa pelaabisi daalaa muna nei alodahi hai baasi ange gi gilaadeu, ga hai ange:

‘Tagi Maolunga e haganngolo mai naa i de mommee maolunga,

ma de basa mai i dono mommee noho dabu.

Ia e hagangolo mai naa i de leo mmahi

e hai baasi ange gi dono henua.

Ia e oo naa bei dangada e dagadagahia laa denga grape,

ga hai baasi ange gi dangada alodahi e nnoho i henua i lalo.

31 De leo o de hellumi

gu dae loo gi de bido laa o henua i lalo,

go hiidinga Tagi Maolunga gu hagabaubau denga huaahenua.

Ia e hagamodu naa muna o dangada alodahi;

ma de daa gi maakau de gau baubau i de gadilaasa,’ ”

go Tagi Maolunga e hagadaba.

32 E hagadaba Tagi o denga hagabuulinga hebagi:

“Tilo, dahi hai ngadaa e duu ange naa

gi denga huaahenua alodahi;

dahi madangi mmahi e ssau mai naa

i luu bido o henua i lalo.”

33 Gai dangada a Tagi Maolunga e daa ga maakau i de laangi laa e gidee mai loo i dahi bido o henua i lalo ga dae ai gi de bido laa. Gai e deai naa donu dangada e tangi i gilaadeu aabe e hagabudulia gilaadeu ga danumia. Gai gilaadeu e bei naa denga duudae e daakodo saele laa i honga de gelegele.

34 De gau hagaloosi, goodou tangi ma de tangi ssee;

dagi o de hagabuulingaa ssiibi, goodou tige saele i lodo gelegele;

go hiidinga gu tae mai laangi oodou e maakau ai ma de mavaevae saele ai,

goodou e bei naa de ssaa hadu hagamogomogo, e too iho laa ga mahaahaa.

35 De gau hagaloosi gu deai selaadeu mommee e hulo e mmuni ai,

dagi o de hagabuulingaa ssiibi gu deai selaadeu mommee e saavini e hulo aagena.

36 Hagalaangona adu leo o de gau hagaloosi e tangi ai,

ma de tangi ssee o dagi o de hagabuulingaa ssiibi!

Go hiidinga Tagi Maolunga gu oha delaadeu mommee iai helii.

37 De mommee malino iai helii gu ngadi dagodo,

i hiidinga de kona de bole o Tagi Maolunga.

38 Ia gu bei dagodo o de laiono e hano gee laa i dono hale,

gai delaadeu henua gu maoha ma gu ngadi dagodo,

i hiidinga o de gadilaasa a tangada daa dangada,

ma hiidinga o de lili o Tagi Maolunga.

26

De hagatale e daa Jeremiah gi magau

1 Gai taamada de hodooligi o Jehoiakim tama a Josiah, de hodooligi o Judah, gai Tagi Maolunga ne hagaago mai ana muna gi de au, ga hai mai,* 2 “E hagadaba Tagi Maolunga: Hannoo duu i lo te buibui o de hale o Tagi Maolunga basa ange ai gi dangada alodahi i denga aduhale o Judah, e loomai laa e daumaha i de hale o Tagi Maolunga. Gai koe ga tala ange muna alodahi aagu e tala adu gi de goe; aude hagamuunia donu dahi mee daudahi! 3 Agu made gilaadeu e hagallongo mai ga daahuli gee i alaadeu hegau baubau, gai au ga dee hai gi humai de hai ngadaa aagu gu baba ange e hai ange gi gilaadeu. 4 Gai koe hai ange gi gilaadeu, ‘E hagadaba Tagi Maolunga: Noo goodou e dee hagallongo mai gi de au, ga daudali i agu hainga gu gaavadu gi goodou, 5 ma de hagallongo ange gi muna a ogu dangada hai hegau go denga pelaabisi, aagu gu dee modu laa de hai gi loadu gi oodou daha, aagai goodou tigi hagallongo ange donu gi gilaadeu; 6 gai au e hai naa de temple nei gi bei dagodo o Shiloh, gai de aduhale nei gi se muna hagamalaia i daho denga huaahenua alodahi o henua i lalo.’ ” *

7 Gai de gau haimeedabu, ma denga pelaabisi aama dangada alodahi, ne langona e gilaadeu de tala a Jeremiah muna nei i de hale o Tagi Maolunga. 8 Aagai de masavaa huu a Jeremiah ne tala ai ga odi muna alodahi a Tagi Maolunga ne tala ange, ia gi daalaa ange gi dangada alodahi, gai de gau haimeedabu ma denga pelaabisi ma dangada alodahi i kilaa ga poo ia, ga hai ange, “Koe e daa donu gi magau! 9 Gu aha goe gu tala pelaabisi ai naa i de ingoo o Tagi Maolunga bolo de temple nei e bei naa dagodo o Shiloh, gai de aduhale nei e ngadi dagodo naa ma teai dangada e nnoho ai?” Gai dangada alodahi ne hagabuni mai gi daho Jeremiah i lo te hale o Tagi Maolunga.

10 Gai ga langona huu e denga dagi o Judah mee nei, gai gilaadeu ga loomai i de hale o de hodooligi gi de hale o Tagi Maolunga, ga nnoho i olaadeu duulanga i ma te Haitoga Hoou o de hale o Tagi Maolunga. 11 Gai de gau haimeedabu ma denga pelaabisi ga hai ange gi dagi o de henua ma dangada alodahi, “E heohi donu de daa taane nei gi magau, go hiidinga ia gu basa pelaabisi ma gu hai baasi ange ai gi de aduhale nei, bei doodou hai gu langona ai naa!”

12 Gai Jeremiah ga hai ange gi dagi o de henua ma dangada alodahi, “Go Tagi Maolunga donu ne hai mai au gi humai gi basa pelaabisi i dagodo de temple nei aama de aduhale nei, bei doodou hai gu langona ai naa. 13 Deenei ai, goodou suuia oodou dahulinga ma oodou hegau, ma gi daudali i muna a Tagi Maolunga doodou Maadua, gi suuia ai e Tagi Maolunga dana hagatau, gai ia gu dee hai gi humai de hai ngadaa, aana gu tala laa bolo e hai baasi adu ai gi goodou. 14 Aagai tilo, au gu noho donu i lalo oodou sauaa. Haia be se aha oodou e llodo e hai mai gi de au. 15 Gai goodou gi iloo bolo noo goodou e daa donu au gi magau, gai de baubau nei e dau adu donu gi goodou, ma de aduhale nei aama ono dangada. Go hiidinga ni muna abodonu, go Tagi Maolunga donu ne haia nei au gi humai, gi daalaa adu muna nei alodahi gi langona e goodou.”

16 Gai dagi o de henua ma dangada alodahi ne hai ange, gi de gau haimeedabu ma denga pelaabisi, “E dee heohi de daa gi magau taane nei, go hiidinga ia ne basa mai gi gidaadeu i de ingoo o Tagi Maolunga taadeu Maadua.”

17 Gai hanu dagi o de henua ne tuu age ga pasa ange gi dangada alodahi gu hagabuni i kilaa, ga hai ange, 18 “Micah taane Moresheth ne tala pelaabisi i de masavaa o Hezekiah, de hodooligi o Judah. Ia ne tala ange gi dangada alodahi o Judah, ga hai ange, ‘E hagadaba Tagi o denga hagabuulinga hebagi:

Zion e hagabalabala naa bei de veelenga;

Jerusalem e bei naa de hagabuudungaa mee maoha,

gai tuuduu iai laa de temple e hai naa ga se lodo mee muimui.’ *

19 E aha, go Hezekiah, de hodooligi o Judah ne daia ia ga magau, aabe go hanu dangada o Judah? Gai Hezekiah tee madagu laa i Tagi Maolunga, ga dangidangi ange ia gi degi ange gi de ia? Gai Tagi Maolunga ne sui dana hagatau, ia tee gaamai de mee hai ngadaa aana gu tala laa bolo e hai ange gi gilaadeu. Aagai gidaadeu gu dai hai naa donu gi dae mai dahi hai ngadaa laumalie gi gidaadeu!”

20 (Gai ne dahi ange daane ne basa pelaabisi i de ingoo o Tagi Maolunga, dono ingoo go Uriah, tama daane a Shemaiah taane Kiriath Jearim. Ia ne tala pelaabisi hogi dagodo o mee gu dai hai ange gi de aduhale nei aama de henua nei bei dagodo muna a Jeremiah. 21 Gai ga langona huu e de hodooligi go Jehoiakim ma ono daane hebagi aama dagi o de henua alodahi ana muna, gai de hodooligi ne hagatale de poo ia e daa gi magau. Aagai Uriah gu langona e ia, gai ia gu madagu ga savini ga hano gi Egypt. 22 Gai de hodooligi go Jehoiakim ne kave hanu daane gi hulo gi Egypt: go Elnathan tama daane a Acbor, aama hanu daane madali ia. 23 Gai gilaadeu ga hagaahe mai Uriah i Egypt ga gaamai gi daho de hodooligi go Jehoiakim, gai ia ga daa Uriah gu magau i de gadilaasa, ga maga ange dono angaanga gi de mommee iai daanunga o de gau maolalo.)

24 Aagai Ahikam tama daane a Shaphan ne hagabuni ange gi Jeremiah. Deelaa ai, tee maua e dangada i de daa ia gi magau.

27

De hagauda a Jeremiah de laagau hagahai hegau

1 Taamada de hodooligi o Zedekiah* tama daane a Josiah, de hodooligi o Judah, gai Tagi Maolunga ne hagaago ange ana muna gi Jeremiah.* 2 Gai Tagi Maolunga ne hai mai gi de au, “Haia dahi laagau hagahai hegau i daula ma hanu laagau lui ga hagauda ange gi luu baasi doo ua. 3 Gai koe ga aalu ga hai ange gi de gau sui o de hodooligi o Edom, ma de hodooligi o Moab, ma de hodooligi o Ammon, ma de hodooligi o Tyre aama de hodooligi o Sidon, gu loomai mai laa gi Jerusalem i daho Zedekiah, de hodooligi o Judah. 4 Gai koe haia gilaadeu gi daalaa ange gi olaadeu dangada aamua, ‘E hagadaba Tagi o denga hagabuulinga hebagi, de Maadua o Israel: Aanei oodou muna e tala ange gi oodou dangada aamua: 5 Go au ne haalo ina dogu lima sauaa, ga hai ai henua i lalo, ma ono dangada aama manu dolodolo e nnoho ai, gai go au hogi ne gaavange mee nei gi tangada aagu e lodo e vange aagena. 6 Gai au gu gaavange denga henua nei alodahi gi dogu dangada hai hegau go Nebuchadnezzar, go de hodooligi o Babylon gi hodooligi ai; gai au gu hai hogi denga manu dolodolo gi hai hegau ange gi de ia. 7 Gai denga huaahenua alodahi e hai hegau ange naa gi de ia, ma dana dama daane, aama dono mogobuna, ga dae gi de odi de masavaa o dono henua. Gai muli mai naa huu gai denga huaahenua soa ma hodooligi mmahi e hai ia gi hai hegau ange gi gilaadeu.

8 Gai noo dahi huaahenua be se nohoanga hodooligi e dee hai hegau ange gi Nebuchadnezzar, de hodooligi o Babylon, aabe e dee nnoho i lalo dono sauaa, gai au e hagaduasala naa de huaahenua laa i de gadilaasa, ma de onge, aama de mee hagamaakau, go Tagi Maolunga e hagadaba, ga dae ai gi dagu hai ia gi oohaa de huaahenua laa alodahi. 9 Gai goodou e dee hagallongo muna a oodou pelaabisi, ma oodou dangada e daalaa mee e dee iloo, ma oodou dangada hagadonu midi, ma oodou hilohilo ma eidu, aama oodou dangada e haia gi loage denga hagasaalunga e tala adu laa gi goodou, “Goodou e dee hai hegau ange naa donu gi de hodooligi o Babylon.” 10 Gilaadeu e pasa pelaabisi naa ga hadu muna adu ai gi goodou, ga hidi mai ai doodou noodia ga gaavee gee mai i doodou henua. Gai au e hai naa goodou gi hulo gi denga henua gee gi maakau ai. 11 Aagai au e dugu naa de huaahenua e nnoho i lalo o de hodooligi o Babylon ga hai hegau ange gi de ia, gi nnoho i delaadeu henua, gai gilaadeu ga doo de gelegele ga nnoho ai, go Tagi Maolunga e hagadaba.’ ”

12 Au ne tala ange hogi muna nei gi Zedekiah, de hodooligi o Judah, ma gu hai ange, “Koe gi noho i lalo ssauaa o de hodooligi o Babylon, ga hai hegau ange ai gi de ia ma ono dangada, gi mouli ai goe! 13 Gai ni haigamaiana aha doodou maakau ma oo dangada i de gadilaasa, ma de onge aama de mee hagamaakau, a Tagi Maolunga gu hagamodu laa, e hai ange gi denga huaahenua e dee hai hegau ange gi de hodooligi o Babylon? 14 Goodou aude hagalaangona muna a denga pelaabisi e hai adu naa, ‘Goodou e dee hai hegau ange naa donu gi de hodooligi o Babylon.’ Go hiidinga gilaadeu e hadu muna adu gi goodou. 15 ‘E dee go au ne haia gilaadeu gi loadu, go Tagi Maolunga e hagadaba, aagai gilaadeu e hadu muna, i delaadeu pasa pelaabisi i dogu ingoo. Deenei ai, au e alualu naa goodou gi hulo gee, gi maakau ai goodou, go goodou ma denga pelaabisi hadu muna, e pasa pelaabisi adu naa gi goodou.’ ”

16 Gai au ne basa ange gi de gau haimeedabu, ma de hagabuulingaa dangada laa, ga hai ange, “E hagadaba Tagi Maolunga: Goodou aude daudali i muna a denga pelaabisi e tala adu gi goodou bolo goloa o de hale o Tagi Maolunga gu dai hagaahe mai naa i Babylon, go hiidinga gilaadeu ni pelaabisi hadu muna. 17 Goodou aude hagallongo ange gi gilaadeu; gai goodou nnoho i lalo o de hodooligi o Babylon gi dee maakau ai goodou. Gai ni haigamaiana aha de hai de oha de aduhale nei? 18 Noo gilaadeu ni pelaabisi abodonu, gai noo muna a Tagi Maolunga e daakodo i olaadeu daha, gai gilaadeu gi dangidangi ange gi Tagi o denga hagabuulinga hebagi gi dee gaavee ai gi Babylon goloa e doe i de hale o Tagi Maolunga, ma de hale o de hodooligi o Judah aama Jerusalem. 19 Gai e hagadaba Tagi o denga hagabuulinga hebagi i dagodo o denga duludulu, ma taaba e hhao ai laa vai, ma mee e dugu ange aagena, ma goloa alodahi e doe i de aduhale nei, 20 go goloa a Nebuchadnezzar, de hodooligi o Babylon tee kave laa i de masavaa aana ne kave gee ai Jehoiachin tama daane a Jehoiakim, de hodooligi o Judah i Jerusalem gi Babylon, ma de gau aamua alodahi o Judah ma Jerusalem — 21 aanei muna a Tagi o denga hagabuulinga hebagi, de Maadua o Israel ne tala i dagodo o denga goloa alodahi e doe i de hale o Tagi Maolunga, aama de hale o de hodooligi o Judah, aama Jerusalem: 22 ‘Mee nei e moolia naa donu ga gaavee gi Babylon ga dugu ai ga dae ai gi dagu aalu ga gaamai, go Tagi Maolunga e hagadaba. Gai au e hagaahe mai naa donu goloa laa gi de mommee nei.’ ”

28

De pelaabisi hadu muna go Hananiah

1 Gai de lima malama o de ngadau mau, go de haa ngadau, i taamada de hodooligi o Zedekiah i Judah, gai Hananiah tama a Azzur, de pelaabisi mai i Gibeon ne basa mai gi de au i magavaa o de gau haimeedabu ma dangada alodahi i de hale o Tagi Maolunga, ga hai mai,* 2 “E hagadaba Tagi o denga hagabuulinga hebagi, de Maadua o Israel: Au e hhadi naa de laagau hagahai hegau a de hodooligi o Babylon. 3 Gai dua naa huu de lua ngadau, gai au e hagaahe mai naa gi kinei goloa alodahi o de hale o Tagi Maolunga a Nebuchadnezzar, de hodooligi o Babylon ne kave gee i kinei ga kave gi Babylon. 4 Gai au e hagaahe mai naa hogi gi kinei Jehoiachin tama daane a Jehoiakim, go de hodooligi o Judah, aama dangada alodahi ne gaavee gee laa i Judah ga kave gi Babylon, go Tagi Maolunga e hagadaba. Go hiidinga au e hhadi naa de laagau hagahai hegau a de hodooligi o Babylon.”

5 Gai de pelaabisi go Jeremiah ne basa ange gi de pelaabisi go Hananiah, i madamada o de gau haimeedabu ma dangada alodahi e tuu i lo te hale o Tagi Maolunga. 6 Ia ne hai ange, “Amen! Tagi Maolunga gi haia gi bei mee nei! Gai Tagi Maolunga gi hagassula ina au muna gu tala pelaabisi, i dana hagaahe mai goloa o de hale o Tagi Maolunga ma dangada alodahi gi de henua mai i Babylon. 7 Aagai koe gi hagalaangona agu muna e tala adu gi de goe i madamada o dangada alodahi. 8 Denga pelaabisi gu loomai laa i mua, i denga masavaa gu hulo ne tala bolo denga hebagi, ma onge, ma mee hagamaakau e hai ange naa gi henua lagolago aama denga nohoanga hodooligi maolunga. 9 Aagai de pelaabisi e daalaa laa bolo dangada e nnoho paba, goodou e iloo abodonu naa bolo go Tagi Maolunga ne haia ia gi humai, noo ana muna gu tala e hagassula donu.”

10 Gai de pelaabisi go Hananiah ne aau de laagau hagahai hegau e dau laa i honga de eu o Jeremiah ga hhadi. 11 Gai Hananiah ga basa i madamada o dangada alodahi, ga hai ange, “E hagadaba Tagi Maolunga: Deenei hogi dagu hai e hhadi ai de laagau hagahai hegau a Nebuchadnezzar, de hodooligi o Babylon i honga eu o denga huaahenua alodahi i dua e lua ngadau.” Gai de pelaabisi go Jeremiah ga hano ai loo.

12 Gai dua de aau a de pelaabisi go Hananiah de laagau hagahai hegau i honga luu eu o de pelaabisi go Jeremiah ga hhadi, gai Tagi Maolunga ne hagaago ange ana muna gi Jeremiah, ga hai ange, 13 “Hannoo daalaa ange gi Hananiah, hai ange: E hagadaba Tagi Maolunga: Koe ne hhadi dahi mee hagahai hegau e hai i laagau, aagai koe e hagauda naa dahi mee hagahai hegau e hai i baalanga. 14 Gai e hagadaba Tagi o denga hagabuulinga hebagi, de Maadua o Israel: Au e hagauda ange de mee hagahai hegau e hai i baalanga gi honga eu o denga huaahenua nei alodahi, ga hai gilaadeu gi hai hegau ange gi Nebuchadnezzar, de hodooligi o Babylon. Au e hai naa hogi ia gi dagina denga manu dolodolo i lodo henua.”

15 Gai de pelaabisi go Jeremiah ga hai ange gi de pelaabisi go Hananiah, “Hananiah, e dee go Tagi Maolunga donu ne haia goe gi humai, gai koe gu hai dangada gi hagadonusia hanu muna hhadu. 16 Deenei ai, e hagadaba Tagi Maolunga: Tilo, au gu dai kave gee naa goe i henua i lalo. De ngadau nei gai koe e magau naa donu, go hiidinga koe gu agoago ange dangada gi hai baasi ange gi Tagi Maolunga.”

17 Gai de hidu malama huu o de ngadau mau, gai de pelaabisi go Hananiah gu magau.

29

De leda ange gi de gau Ssuu i Babylon

1 Aanei muna i lo te leda a de pelaabisi go Jeremiah ne kave mai i Jerusalem gi denga daane maatua e doe, ma de gau haimeedabu, ma denga pelaabisi, aama dangada alodahi a Nebuchadnezzar ne noonooa i Jerusalem ga kave gi Babylon.* 2 (Mee nei ne hai i dua de gaavee gee o de hodooligi go Jehoiachin, ma dono dinana, ma denga eunuch, ma dagi o Judah ma Jerusalem, ma labagau o denga hadu ma labagau o denga baalanga mai i Jerusalem.) 3 De leda laa go Elasah tama daane a Saphan, ma Gemariah tama daane a Hilkiah, ne gaavee madali gilaau i de masavaa a Zedekiah, de hodooligi o Judah, ne hai ai gilaau gi hulo gi Babylon gi daho Nebuchadnezzar, de hodooligi o Babylon, gai ne sisi ga hai ange:

4 “E hagadaba Tagi o denga hagabuulinga hebagi, de Maadua o Israel, ange gi dangada alodahi aagu ne hai gi hulo gee mai i Jerusalem gi hulo gi Babylon: 5 Goodou hagatuulia oodou hale mage nnoho ai, ma de hai oodou veelenga ga gai olaadeu hua. 6 Gai goodou hai bodu ga hagadili oodou dama, gai hagahai bodu ina oodou dama daane ma oodou damaa hine, gai gilaadeu gi hagadili ina alaadeu dama gi soa, e dee hai gi sogoisi mai goodou. 7 Gai goodou haia gi noho baba ma de hagadagadaga age de aduhale aagu gu kave goodou gi nnoho ai, ma de dalodalo ange gi Tagi Maolunga i hiidinga o de aduhale laa, go hiidinga noo gu hagadagadaga age de aduhale, aagai goodou e hagadagadaga age naa hogi. 8 Gai e hagadaba Tagi o denga hagabuulinga hebagi, de Maadua o Israel: Goodou gi dee dugua ange denga pelaabisi ma de gau e daalaa mee e loomai i oodou magavaa gi hagasengalia goodou, goodou e dee hagallongo ange gi muna a dangada e haia denga midi, 9 go hiidinga gilaadeu e pasa pelaabisi hadu muna adu gi goodou i dogu ingoo. Gai e dee go au donu ne haia gilaadeu gi loadu, go Tagi Maolunga e hagadaba.

10 Gai e hagadaba Tagi Maolunga: De masavaa naa huu e odi ange ai de madahidu ngadau, gai au ga hanadu gi oodou daha, ga hagassula mee danuaa alodahi aagu gu hagatoo donu adu ai gi goodou, ga hagaahe mai goodou gi de mommee nei.* 11 Go hiidinga au e iloo denga hagatau aagu gu hagadabena adu gi goodou, go Tagi Maolunga e hagadaba, ni hagatau e hai ai gi duadonu goodou e dee hai adu ai de baubau, gai gi dahi ai oodou tali i denga laangi e loomai. 12 Gai goodou e hagahi mai naa au ma de dalodalo mai gi de au, gai au ga hagallongo oodou dalodalo. 13 Goodou e ssala naa ga gidee e goodou au, noo goodou e hagammahi e ssala i oodou lodo alodahi.* 14 E hagadaba Tagi Maolunga: Goodou e gidee naa donu au, gai au e hagaahe adu naa doodou manuuia.* Au e hagabuni mai naa goodou i denga huaahenua alodahi, ma mommee aagu ne hai goodou gi mavaevae saele aagena, go Tagi Maolunga e hagadaba; au e hagaahe mai naa goodou gi de mommee aagu ne kave gee ai goodou gi denga henua gee.

15 Go goodou e maua i de hagataba, ‘Tagi Maolunga ne hai gi hanu omaadeu pelaabisi i Babylon,’ 16 aagai e hagadaba Tagi Maolunga i dagodo o de hodooligi e dagi i de nohoanga o David, ma dangada alodahi e doe i de aduhale nei, go oodou dangada tee gaavee gee madali goodou gi dahi henua gee — 17 aanei muna a Tagi o denga hagabuulinga hebagi adu gi goodou: Au e gaamai naa de gadilaasa, ma de onge aama de mee hagamaakau e hai baasi ange ai gi gilaadeu. Au e hai naa gilaadeu bei hua o de fig gu hakino gee laa ma gu dee maua i de gai. 18 Au e doolohi naa gilaadeu i de gadilaasa, ma de onge aama de mee hagamaakau, ma de hai gilaadeu gi se mee hagamaatagu ange gi denga nohoanga hodooligi alodahi o henua i lalo, gai gi se mee hagamalaia, aama de mee hagamaatagu, ma de llele ai mouli o dangada, ma de hagangadi mee ina i daho denga huaahenua aagu e hai gilaadeu gi hulo aagena. 19 Go hiidinga gilaadeu tee hagallongo mai gi agu muna, go Tagi Maolunga e hagadaba; go muna aagu tee modu de tala ange gi gilaadeu, i daho ogu dangada hai hegau go denga pelaabisi. Aagai goodou tee llodo e hagallongo alaadeu muna, go Tagi Maolunga e hagadaba.

20 Deenei ai, goodou hagalaangona muna a Tagi Maolunga, goodou alodahi ne gaavee gee laa i Jerusalem ga kave gi Babylon. 21 E hagadaba Tagi o denga hagabuulinga hebagi, de Maadua o Israel i dagodo o Ahab, tama daane a Kolaiah, ma Zedekiah tama daane a Maaseiah, go luu daane ne hadu muna adu gi goodou i delaau pasa pelaabisi i dogu ingoo: Tilo, au e dugu ange naa gilaau gi Nebuchadnezzar, de hodooligi o Babylon, gai ia e daa naa gilaau gi maakau i oodou mada i mua. 22 Gilaau e hai naa ga ni mee hagamalaia i daho dangada ne gaavee gee laa i Judah ga kave gi Babylon, gilaadeu e hagataba naa, ‘Tagi Maolunga gi haia goe gi bei dagodo o Zedekiah ma Ahab, luu daane a de hodooligi o Babylon ne dudu laa i de ahi.’ 23 Go hiidinga gilaau ne baubau alaau hegau ne hai i Israel, gilaau ne hulo gi daho bodu o daane e paa ange gi gilaau, gai ne tala hanu muna hhadu i dogu ingoo, gai e dee go au donu ne hai ange gilaau gi daalaa muna laa. Au e iloo donu de mee nei ma de tala hagadonu ono dagodo, go Tagi Maolunga e hagadaba.”

De leda ange gi Shemaiah

24 Gai koe daalaa ange gi Shemaiah taane Nehelam, ga hai ange, 25 “E hagadaba Tagi o denga hagabuulinga hebagi, de Maadua o Israel: Koe ne sisi hanu leda i doo ingoo ga kave gi dangada alodahi i Jerusalem, ma Zephaniah tama a Maaseiah tangada haimeedabu aama de gau haimeedabu alodahi ange laa, ga hai ange, 26 ‘Tagi Maolunga ne hai goe go tangada haimeedabu e sui ai tangada haimeedabu go Jehoiada, gai koe ga dagi ai i de hale o Tagi Maolunga. Gai de masavaa naa huu a dahi dangada senga ange lo te biho e hagadaba ai bolo ia se pelaabisi, gai koe ga hagamakaga luoono lima ma luoono vae i denga baabaa. 27 Gai gu aha koe tigi hagasee ai naa Jeremiah taane Anathoth, e haia naa hegau a de pelaabisi i oodou daha? 28 Ia ne gaamai de muna gi gimaadeu i Babylon, ga hai mai, “Goodou e daulooloa naa doodou nnoho i kinaa; deelaa ai, goodou hagatuulia oodou hale ga nnoho ai goodou, ma de doo veelenga ga gai olaadeu hua.” ’ ”

29 Gai tangada haimeedabu go Zephaniah ne dau ange de leda laa gi de pelaabisi go Jeremiah. 30 Gai Tagi Maolunga ne hagaago ange ana muna gi Jeremiah, ga hai ange, 31 “Alumia hai ange gi dangada alodahi ne gaavee gi Babylon, ‘E hagadaba Tagi Maolunga i dagodo o Shemaiah taane Nehelam: Go hiidinga Shemaiah ne basa pelaabisi adu gi goodou, gai e dee go au ne haia ia gi hanadu, gai ia gu hai goodou gi hagadonusia ana muna hhadu, 32 deenei ai, e hagadaba Tagi Maolunga, au e hagaduasala naa donu Shemaiah taane Nehelam ma ono hagadiilinga. Gai e deai naa donu ono dangada e doe i magavaa o de huaadangada nei, aabe e gidee mee danuaa aagu gu dai hai ange gi dogu huaadangada, go Tagi Maolunga e hagadaba, go hiidinga ia ne agoago ange dangada gi hai baasi mai gi de au.’ ”

30

De aahe mai gi de henua

1 Gai Tagi Maolunga ne hagaago ange ana muna gi Jeremiah, ga hai ange, 2 “E hagadaba Tagi Maolunga, de Maadua o Israel: Siia ange muna alodahi aagu gu tala adu gi de goe gi lo te beebaa. 3 E tae mai naa laangi, go Tagi Maolunga e hagadaba, aagu e hagaahe ange ai de manuuia o dogu huaadangada, go dangada o Israel ma Judah, ga hagaahe gilaadeu gi de henua aagu ne gaavange gi olaadeu dubuna gi henua ai,” go Tagi Maolunga e hagadaba.

4 Gai aanei muna a Tagi Maolunga ne tala i dagodo o Israel ma Judah: 5 “E hagadaba Tagi Maolunga:

Gimaadeu gu langona de hevaalogi o de hellumi,

ma de maatagu, e dee go de noho paba.

6 Siilia ma de tilo:

e aha, e maua e dahi daane i de haanau hanu dama?

Gai gu aha au gu gidee ai naa denga daane mmahi alodahi

e poo olaadeu dinae bei de hine gu dai haanau,

gai gilaadeu alodahi gu mada tea olaadeu mada?

7 E vakaa naa dangada i de laangi laa!

Gai e deai ange naa donu se laangi bei nei.

De laangi laa e hai naa ga se masavaa hai ngadaa ange gi Jacob,

aagai ia e ola mai ai naa donu.

8 De laangi laa,

go Tagi o denga hagabuulinga hebagi e hagadaba,

gai au e hhadi naa de laagau hagahai hegau i honga olaadeu eu,

ma de tala olaadeu mee noonoa;

de gau henua gee gu dee hagahai hegau gilaadeu.

9 Aagai gilaadeu e hai hegau ange naa gi Tagi Maolunga delaadeu Maadua,

ma delaadeu hodooligi go David,

go de ia aagu e gaamai e hai ai delaadeu hodooligi.

10 Jacob, dogu dangada hai hegau, aude madagu;

Israel, koe gi dee manavasaa,

go Tagi Maolunga e hagadaba.

Tilo, au e hagaola naa donu goe mai i denga mommee mmao,

aama oo hagadiilinga mai i henua olaadeu gu gaavee laa aagena.

Jacob e ahe ange naa ga nnoho paba ma de duadonu,

gai e deai ange naa donu se dangada e hagamadagu ina ia.*

11 Gai au e noho naa donu madali goe ma de hagaola goe,

go Tagi Maolunga e hagadaba.

Gai ga hagallilo ina naa donu e au denga huaahenua alodahi,

aagu gu hai oo dangada gi mavaevae saele aagena,

aagai au e dee hai donu gi odi oo dangada i de llilo.

Au e haele naa goe i de heohi;

au e dee dugu naa donu huu goe,

gai e hagaduasala donu goe.

12 Gai e hagadaba Tagi Maolunga:

Doo maanuga e dee maua gi mahu,

gai doo mee lagohia e hagammae.

13 Gai e deai se dangada e dangidangi i oo hiidinga,

e deai hogi valaai e hai ai gi mahu doo maanuga,

gai koe e dee maua donu gi ieiangi.

14 Oo dau soa alodahi gu ngalo goe,

gilaadeu e dee anga adu donu gi de goe;

i hiidinga au gu hagalagohia goe bei de hagadaumee,

ma de hagaduasala goe bei tangada alasala e deai sono lodo aloha,

i hiidinga doo hagabaubau ina e laumalie mmao,

gai oo haisala e lagolago mmao.

15 Gu ahe gu dangi ai naa goe i doo lagohia,

gai e dee maua gi helui doo mmae?

Go hiidinga oo baubau nnui, ma oo haisala e lagolago,

aagu ne hai adu ai nei mee nei gi de goe.

16 Aagai dangada alodahi e oohaa goe e oha naa donu,

oo hagadaumee alodahi e noonoa naa ga gaavee gee.

Dangada ne gaiaadia oo mee e gaiaadia naa hogi alaadeu mee,

gilaadeu alodahi e haia gi de mahi oo goloa e haia gi de mahi naa hogi olaadeu goloa.

17 Aagai au e hagaieiangi naa goe,

ma de hai gi mmahu oo maanuga,

go Tagi Maolunga e hagadaba,

go hiidinga koe ne hagaingoo ange bolo se ia e kino ai dangada,

ma Zion e deai laa dangada e anga ange aagena.

18 E hagadaba Tagi Maolunga:

Tilo, au e hagaahe ange naa de manuuia o dangada o Jacob,

ma de lodo aloha ange gi ono mommee nnoho;

de aduhale e ahe ange naa ga hagaduu i honga dono duulanga,

gai de hale o de hodooligi e duu naa i dono mommee donu.

19 Gai gilaadeu e daahili naa ga hagaahe ange de abodonu,

gai leo o dangada e malangilangi ai e langona naa i kilaa.

Gai au e hai naa gi kii ange de soa gilaadeu,

gai taelodo o olaadeu dangada e dee kii mai naa donu.

Au e hai naa gi hagadubu ina gilaadeu,

gilaadeu e dee hagangadi mee ina naa donu.

20 Alaadeu dama e bei naa olaadeu dagodo madagidagi,

gai au e hai naa gilaadeu gi se huaahenua i mada luoogu mada;

gai au e hagaduasala dangada e vaivai haia gilaadeu.

21 Gai delaadeu dagi se dangada donu i olaadeu magavaa;

delaadeu dangada aamua e haanau naa i olaadeu magavaa.

Gai au e gaamai naa ia gi baa mai,

gai ia e humai naa ga hagabaa mai gi de au,

Gai goai naa donu e maua i de humai e hagabaa mai

noo au e dee dugu ange?

go Tagi Maolunga e hagadaba.

22 Gai goodou e hai ai naa go ogu dangada,

gai au go doodou Maadua.”

23 Tilo, de madangi a Tagi Maolunga gu dau mai,

gai e salulu mai naa i dono bole,

bei dagodo o ssio e hano iho laa

gi honga o de gau baubau.

24 Gai de lili mmahi o Tagi Maolunga e dee ahe naa donu

ga dae ai gi dana hagassula mee alodahi aana e lodo e hai.

Muli mai naa huu gai goodou gu tonu ange naa aagena.

31

1 “De masavaa laa, go Tagi Maolunga e hagadaba, gai au e hai naa go de Maadua o denga aamuli alodahi o Israel, gai gilaadeu e hai naa go ogu dangada.”

2 Gai e hagadaba Tagi Maolunga:

“Dangada ne ola mai i de gadilaasa

e maua naa de abodonu i lodo henua.”

De masavaa a Israel ne ssala ai dono hagamaabunga,

3 gai Tagi Maolunga ne hakide ange gi de ia* i de mommee mmao, ga hai mai,

“Dogu aloha i de goe e dee ngado donu,

deelaa ai, au ne duudagi de muna abodonu adu gi de goe.

4 De bua moe go Israel, au e hagaduu age naa goe,

gai koe e duu age naa donu!

Gai koe e hagadangidangi naa i dau tambourine

ma de anu ai i doo malangilangi.

5 Gai koe e ahe ange naa ga doo denga veelengaa grape

i honga denga duuduu o Samaria;

gai dangada e dooa denga veelengaa grape

e gai naa olaadeu hua.

6 Gai e dahi naa laangi a de gau dagitilo e oo ai

i honga mommee iai mounga o Ephraim, ga hagataba,

‘Loomai, gidaadeu ga loage gi Zion,

gi daho Tagi Maolunga, taadeu Maadua.’ ”

7 E hagadaba Tagi Maolunga:

“Goodou daahili ma de malangilangi i hiidinga o Jacob,

gai hevaalogi ange gi dagi o denga huaahenua.

Haia gi nngana oodou tuhi, ma de hagataba,

‘Tagi Maolunga, hagaola ina doo huaadangada,

go dangada o Israel e doe.’

8 Tilo, au e hagaahe mai naa gilaadeu i henua i ngaiho,

ma de hagabuni mai gilaadeu i luu bido o henua i lalo.

E hanu naa hogi dangada dee kide ma de gau balagelage i olaadeu magavaa,

ma denga haahine hai tama aama denga haahine gu hai olaadeu hagalangona;

dahi hagabuulingaa dangada soa e aahe mai naa gi kinei.

9 Gilaadeu e loomai naa ma de tangi;

gai gilaadeu e dalodalo mai naa

i de masavaa aagu e hagaahe mai ai gilaadeu.

Gai au e dagi mai naa gilaadeu i gaogao denga saalingaa vai,

ma de haiava ssoe gi dee baakuu ai gilaadeu,

i hiidinga go au tamana o Israel,

gai Ephraim go dagu dama daane madua.

10 Denga huaahenua, goodou hagalaangona muna a Tagi Maolunga,

gai hagadele ina i denga henua mmao:

‘De ia ne haia ga mavaevae saele Israel e hagabuni mai naa gilaadeu,

ma de tilo ange gilaadeu bei dagodo o tangada hagaloosi ssiibi.’

11 Gai Tagi Maolunga e hagaola naa Jacob,

mai i ssauaa o dangada e mmahi ange i gilaadeu.

12 Gai gilaadeu e daga mai naa ma de daahili i honga tuuduu o Zion;

gilaadeu e malangilangi naa i mee danuaa a Tagi Maolunga:

go denga grain, ma uvaini, ma lolo,

ma dama a de hagabuulingaa ssiibi ma guudi aama kaau.

Gilaadeu e bei naa de veelenga gu maluulu danuaa laa,

gai gilaadeu e dee daemaha ange naa donu.

13 Gai denga bua moe e aanu naa i de malangilangi,

madali denga dama daane aama de gau maatua hogi.

Au e hai naa gilaadeu gi dee tangi gai gi malangilangi;

au e hagaaneane naa olaadeu lodo

ma de hai gilaadeu gi malangilangi gu dee daemaha.

14 Au e hai naa gi boobosu de gau haimeedabu i gai lagolago,

gai ogu dangada e hoohonu naa i agu mee danuaa,”

go Tagi Maolunga e hagadaba.

15 E hagadaba Tagi Maolunga:

“Dangada e langona de leo o dahi i Ramah,

e dangi ma de dangi see.

Rachel e dangi i hiidinga o ana dama;

ia tee lodo gi hagaaneane ina ono lodo,

i hiidinga ana dama gu odi i de maakau.” *

16 E hagadaba Tagi Maolunga,

“Duudia dau dangi gai sooloa oo loimada,

go hiidinga e dahi donu hagaoanga o au hegau,

go Tagi Maolunga e hagadaba.

Gai gilaadeu e aahe mai naa i de henua o de hagadaumee.

17 Gai e dahi donu oodou tali ange gi de masavaa e humai,

go Tagi Maolunga e hagadaba.

Oodou dama e aahe mai naa gi delaadeu henua donu.

18 Au gu langona de dangi o Ephraim:

‘Koe ne haele au bei dahi kaau gauligi tigi dala laa,

gai iainei gu hagalava dau haele au.

Hagaahea mai au, gai au e aahe mai naa donu,

i hiidinga go koe go Iahweh, dogu Maadua.

19 Dua dogu huli gee i de goe,

gai au ne dahuli ogu lodo;

dua dogu agoagona ga donu ange,

gai au ne hagailiili ogu hadahada ⌊i dogu daemaha⌋.

Au ne dogaa ma de hagadogaa ina,

i hiidinga o ogu baubau i de masavaa oogu e dama daane ai.’

20 E aha, e dee go Ephraim dagu dama daane hagamogomogo,

go tama oogu e malangilangi ai?

Gai dee galemu tee modu dogu hai baasi ange i agu muna,

aagai au e dee ngalo donu ia.

Deenei ai, au e buliaamou donu i de ia,

au e abodonu ange naa donu gi de ia,

go Tagi Maolunga e hagadaba.

21 Maaga ina doo haiava e seesee ai,

gai hagatuulia age hanu mee hagailonga e dagi ai goe;

diiloo gi danuaa de haiava laumalie,

ma de haiava oou ne humai ai.

De bua moe go Israel, ahe mai,

ahe mai gi oo aduhale.

22 Tamaa hine e dee hai hegau i de mee abodonu,

dee hee maa taulooloa doo lua lodo?

Tagi Maolunga gu hai dahi hegau hoou i henua i lalo —

dahi hahine e duuli naa dahi daane.”

23 Gai e hagadaba Tagi o denga hagabuulinga hebagi, de Maadua o Israel: “De masavaa naa huu aagu e hagaahe ange ai delaadeu manuuia, gai dangada i de henua o Judah ma ono aduhale e aahe ange naa ga tala muna nei:

‘De mommee nei, Tagi Maolunga e hagamanuuia goe,

de mommee nnoho iai de heohi, ma tuuduu dabu!’

24 Dangada e nnoho naa i Judah ma ono aduhale alodahi: de gau hai veelenga ma dangada e hulo saele madali alaadeu hagabuulingaa ssiibi. 25 Gai au e hai naa gi mmabu gilaadeu e daalea, ma de haangai gilaadeu gu deai olaadeu mahi.”

26 De masavaa laa gai au ne alahage ga galogalo saele, gai au ne seni danuaa donu.

27 “Tilo, e tae mai naa laangi, go Tagi Maolunga e hagadaba, aagu e hhao ai Israel ma Judah i hagadiilinga o dangada ma dama a denga manu. 28 Bei dagu hai ne tilo ai laa ga unuunusi age ma de oha gilaadeu, ma de hagadee kii, ma de daa ga maakau, ma de hagaduasala gilaadeu, gai au e tilo naa hogi ga hagatuu age ma de doo gilaadeu, go Tagi Maolunga e hagadaba. 29 Laangi laa gai dangada e dee hagataba naa:

‘Denga damana ne gai denga grape mmala,

gai niho o denga gauligi gu ssae.’ *

30 Aagai dahi ma dahi e magau donu i ono baubau donu: be goai e gaina grape mmala, ono niho e ssae naa.

31 Tilo, e tae mai naa laangi,

go Tagi Maolunga e hagadaba,

aagu e hai ai dahi hagatoo donu hagaheloongoi hoou

madali dangada o Israel ma dangada o Judah.* *

32 Gai e dee bei donu dagu hagatoo donu hagaheloongoi

ne hai madali olaadeu dubuna madagidagi,

i dagu laangi ne poo ai olaadeu lima

ga hagassao mai gilaadeu i de henua go Egypt,

go hiidinga gilaadeu ne oha dagu hagatoo donu hagaheloongoi,

e dee galemu donu go au delaadeu dangada aamua,

go Tagi Maolunga e hagadaba.

33 Gai deenei dagu hagatoo donu hagaheloongoi

e hai madali dangada o Israel i dua laangi laa,

go Tagi Maolunga e hagadaba.

Au e hai naa gi daakodo agu hainga i alaadeu maanadu,

ma de sisi ange gi olaadeu lodo.

Gai au e hai naa go delaadeu Maadua,

gai gilaadeu go ogu dangada.

34 Gai e deai naa donu se dangada e agoagona ange tangada e baa ange,

aabe go dono daina, ga hai ange,

‘Koe gi iloo Tagi Maolunga,’

go hiidinga gilaadeu alodahi e iloo naa donu au,

mai i de gauligi ga dae ai gi tangada madua,

go Tagi Maolunga e hagadaba,

go hiidinga au e degi ange naa gi olaadeu hegau baubau

gai au e dee ahe ange naa donu e manadua olaadeu haisala.”

35 E hagadaba Tagi Maolunga,

go de ia ne haia de laa

gi hagamaalama ina de laangi,

go de ia ne hagatau ina huulonga o de maasina ma denga heduu

gi hagamaalama ina ai de boo,

gai go de ia e hagangalungalue ina tai

gai ono beau gu haganguu —

dono ingoo go Tagi o denga hagabuulinga hebagi:

36 “Noo huulonga o mee nei gu llilo mai i mada luoogu mada,

go Tagi Maolunga e hagadaba,

gai hagadiilinga o Israel gu dee se huaahenua hogi

i mada luoogu mada ga hano ai.”

37 E hagadaba Tagi Maolunga:

“Noo e maua i de haide lo te langi i lunga,

gai noo denga dagelo o henua i lalo e odi i de gidee danuaa,

gai au e tili naa hagadiilinga alodahi o Israel

i hiidinga o mee alodahi alaadeu gu hai,”

go Tagi Maolunga e hagadaba.

38 E hagadaba Tagi Maolunga, “Tilo, e tae mai naa donu laangi e hagaahe age ai de aduhale o Tagi Maolunga, mai i de hale dagitilo o Hananel ga dae ai gi de Haitoga i Tege. 39 Gai de uga haide e dagi mai naa i kilaa ga hano ai gi tuuduu o Gareb, ma de hano ga dae gi Goah. 40 De geelonga alodahi iai laa angaanga o de gau maakau ma de tili ai denga lehu, ma denga veelenga ga dae ai gi ssaalingaa vai go Kidron, ga dae ai gi tege o de Haitoga o denga Hoosa i de baasi gi dua, e hagadabu ange naa gi Tagi Maolunga. Gai de mommee nei e dee ahe ange naa donu e unusi age aabe e oha ga hano ai.”

32

De hagao a Jeremiah dahi alahenua

1 Gai Tagi Maolunga ne hagaago ange ana muna gi Jeremiah i de madaangahulu ngadau o Zedekiah, de hodooligi o Judah, gai go de madaangahulu ma valu ngadau o Nebuchadnezzar ne hodooligi ai.* 2 De masavaa laa gai denga daane hebagi o de hodooligi o Babylon gu duuli luu baasi o Jerusalem, gai de pelaabisi go Jeremiah gu hhao gi lo te hale pono i lo te buibui o de gau hagaloosi i de hale o de hodooligi o Judah.

3 Gai Zedekiah, de hodooligi o Judah gu hhao Jeremiah gi lo te hale pono i kilaa, ga hai ange, “Gu aha gu basa pelaabisi ai naa goe e hai mai, ‘E hagadaba Tagi Maolunga: Au gu dai dugu ange naa de aduhale nei gi de hodooligi o Babylon gi hagadee kii ina. 4 Gai Zedekiah, de hodooligi o Judah, e dee ola mai naa donu i daho de gau Babylon, aagai ia e gaavange naa donu gi de hodooligi o Babylon, ia e gidee naa luoono mada ma de basa ange gi de ia. 5 Gai ia e kave naa Zedekiah gi noho i Babylon ga dae ai gi dagu hagaduasala ia i kilaa, go Tagi Maolunga e hagadaba. Gai ga hebagi ange naa donu goodou gi de gau Babylon, gai goodou e dee kii donu.’ ”

6 Gai Jeremiah ga hai ange, “Tagi Maolunga ne hagaago mai ana muna gi de au, ga hai mai: 7 Tilo, Hanamel tama a Shallum, taina daane o doo damana, e humai naa ga hai adu, ‘Hagao ina dogu alahenua i Anathoth, i hiidinga go koe hugadoo dogu dangada e baa mai gi de au, gai niiau donu de hegau nei ma ssauaa e hagao ai.’

8 Gai ne bei donu muna a Tagi Maolunga ne tala mai. Dogu daina go Hanamel ne humai gi lo te buibui o de gau hagaloosi, ga hai mai, ‘Hagao ina dogu alahenua i Anathoth, i de vaaenga o Benjamin. Go hiidinga go koe e heohi dau hagao ga hai gi niiou, hagao ina moou.’

Gai au gu iloo bolo de mee nei se mee mai i daho Tagi Maolunga. 9 Gai au ne hagao de alahenua i Anathoth, mai i daho dogu daina go Hanamel. Gai au ga hagahidi e madaangahulu ma hidu shekel* selevaa ga gaavange gi de ia. 10 Gai au ne ssaini de beebaa o de alahenua laa ga hagailonga ga pono, i madamada o de gau hagadonu, aama de hagahidi denga selevaa e hagao ai. 11 Gai au ne kave de beebaa ne hagadonu ai laa de hagao — go de beebaa gu hagailonga laa ma gu pono, aama de beebaa e dee pono laa. 12 Gai au e hano ga gaavange beebaa o de alahenua laa gi Baruch, tama daane a Neriah, tama daane a Mahseiah, i madamada o dogu daina go Hanamel ma de gau hagadonu gu ssaini laa olaadeu ingoo i de beebaa laa, aama de gau Ssuu alodahi e nnoho laa i lo te buibui o tangada hagaloosia.

13 Gai au ga tala ange muna nei gi Baruch i mada i mua o dangada, ga hai ange, 14 ‘E hagadaba Tagi o denga hagabuulinga hebagi, de Maadua o Israel: Gaavee luu beebaa o de alahenua nei, go de beebaa gu pono laa ma gu hagamakaga, ma de beebaa e dee pono laa, haoa ange gi dahi ssaa gi daakodo gi daulooloa. 15 Go hiidinga e hagadaba Tagi o denga hagabuulinga hebagi, de Maadua o Israel: Dangada e aahe ange naa ga hagao denga hale, ma alahenua aama veelengaa grape i de henua nei.’

Talodalo a Jeremiah

16 “Gai ga lava huu i dagu gaavange beebaa o de alahenua laa gi Baruch, tama daane a Neriah, gai au ga dalodalo ange gi Tagi Maolunga, ga hai ange:

17 Dogu Ia Aamua go Iahweh, koe ne hai de langi ma henua i lalo i doo sauaa laumalie ma doo lima mmahi. Gai e deai donu se mee daudahi e hai ngadaa adu gi de goe. 18 Koe e lodo aloha ange gi dangada soa, aagai koe e hagao ange baubau o denga damana, gi alaadeu dama e loomai i olaadeu dua. Go koe de Maadua maolunga ma de mmahi, gai doo ingoo go Iahweh o denga hagabuulinga hebagi; 19 au hagatau e danuaa mmao gai au hegau e mmahi mmao. Koe e gidee dagodo hegau alodahi a dangada, gai koe e hagao ange hegau a dangada gi bei alaadeu hegau. 20 Koe ne hai sauaa ma mee hagalele mouli i de henua go Egypt, ga dae mai ai gi anailaa nei, ma daho de gau Israel aama dangada alodahi, gai doo ingoo gu hagadeledele danuaa ga dae mai ai gi anailaa nei. 21 Koe ne hagassao mai oo dangada go de gau Israel i Egypt i sauaa ma mee hagalele mouli i doo lima sauaa ma de mmahi, gai e hagamadagu mmao. 22 Gai koe ne gaavange gi gilaadeu de henua nei, go de mommee aau ne hagatoo donu ange gi olaadeu dubuna madagidagi bolo koe e gaavange gi gilaadeu, dahi henua iai vai uu ma hooni lagolago. 23 Gai de masavaa huu olaadeu ne loomai ga henua ai, gai gilaadeu tee hagallongo adu gi au muna, aabe ne seesee i au hainga; gilaadeu tee hai donu dahi mee daudahi, aau ne tala ange gilaadeu gi haia. Deelaa ai, koe gu hai gi loomai denga hai ngadaa nei alodahi gi gilaadeu.

24 Tilo, gu hagabudubudu age denga gelegele e hagadee kii ai de aduhale, gai de aduhale e hagadee kii ina naa i de gau Babylon e hebagi ange laa aagena, i hiidinga o de gadilaasa, ma de onge, aama de mee hagamaakau. Gai au muna ne tala gu hagassula donu, bei dau hai gu gidee ai naa. 25 Gai koe, dogu Ia Aamua go Iahweh, ne hai mai gi de au, ‘Hagao ina de alahenua i sseene, ma de hagahi de gau hagadonu’ — e dee galemu donu de aduhale e gaavange naa gi de gau Babylon.”

26 Gai Tagi Maolunga ga hagaago ange ana muna gi Jeremiah, ga hai ange, 27 “Tilo, go au go Iahweh, de Maadua o dangada alodahi. E aha, e dahi laa mee daudahi aagu e dee maua i de hai? 28 Deenei ai, e hagadaba Tagi Maolunga: Au gu dai gaavange naa de aduhale nei gi de gau Babylon, ma de hodooligi o Babylon go Nebuchadnezzar, ia ga hagadee kii ina.* 29 Gai de gau Babylon e hebagi ange nei gi de aduhale nei e ulu mai naa ga dudu de aduhale i de ahi, madali denga hale a dangada e dudu ai laa mee maanongi ange gi Baal i tua olaadeu hale, aama de sigidaumaha ange mee unu gi denga diinonga ga hidi mai ai dogu bole.

30 Ni muna abodonu, dangada o Israel ma dangada o Judah go de baubau donu huu alaadeu e hai, i mada luoogu mada mai loo i olaadeu gauligi. De gau Israel e hai donu huu au gi bole i alaadeu hegau e hai, go Tagi Maolunga e hagadaba. 31 Gai de aduhale nei e hai au ma e lili ma de bole, mai loo i de laangi ne hagaduu age ai ga dae mai ai gi anailaa nei, gai au e aau gee naa donu i mada luoogu mada. 32 Dangada alodahi o Israel ma dangada o Judah gu hai au ma gu bole, i alaadeu hegau baubau alodahi — go gilaadeu ma olaadeu hodooligi, ma olaadeu dagi, ma olaadeu dangada haimeedabu, ma olaadeu pelaabisi, go daane o Judah ma dangada o Jerusalem. 33 Gilaadeu gu huuhuli mai olaadeu dua gi de au e dee go olaadeu mada; gai e dee galemu donu tee modu dagu agoago ange gilaadeu, aagai gilaadeu e dee hagallongo mai aabe daohi agu haelenga. 34 Gai gilaadeu ne hao alaadeu diinonga hakino gee gi lo te hale iai dogu ingoo ga hai ai ga hakino gee.* 35 Gai gilaadeu ne hagatuu denga mommee daumaha o Baal i de Geelonga o Ben Hinnom, e sigidaumaha ange ai alaadeu dama gi Molek, aagai au tee tala ange donu gilaadeu aabe ne manadua age i ogu lodo, bolo gilaadeu e hai de mee hakino gee nei, ga hagahaisala ai Judah.*

De hagatoo donu o de aahe mai gi de henua

36 “Goodou e hagataba i dagodo o de aduhale nei, ‘De gadilaasa, ma de onge aama de mee hagamaakau e hai naa de hodooligi o Babylon ga kave de aduhale nei;’ aagai e hagadaba Iahweh, de Maadua o Israel: 37 Tilo, au e hagabuni mai naa gilaadeu i denga henua aagu gu kave gilaadeu gi nnoho ai i hiidinga de kona dogu lili ma dogu bole. Au e hagaahe mai naa gilaadeu gi de mommee nei, ga hai gilaadeu gi noho paba. 38 Gai gilaadeu e hai naa go ogu dangada, gai au go delaadeu Maadua. 39 Au e hai naa gilaadeu gi buni i de lodo daudahi ma de hagatau daudahi, gai gilaadeu e maatagu naa i de au ga hano ai, gi danuaa ange ai gi gilaadeu ma alaadeu dama i muli mai. 40 Gai au e hai naa dahi hagatoo donu hagaheloongoi dee ngado mai madali gilaadeu, au e dee tuu naa donu dagu hai ange tanuaa gi gilaadeu. Gai au e hai naa gilaadeu gi madagu i de au, gi dee daahuli gee ai gilaadeu i de au. 41 Gai au e malangilangi naa donu i de hai ange tanuaa gi gilaadeu, ma de hai naa gilaadeu gi nnoho i de henua nei ga hano ai, i ogu lodo alodahi, ma dogu hagasaalunga alodahi.

42 Gai e hagadaba Tagi Maolunga: Au e sui ange naa de hai ngadaa laumalie aagu ne hai ange laa gi de gau nei i mee danuaa alodahi aagu gu hagatoo donu ange ai gi gilaadeu. 43 Gai dangada e aahe ange naa ga hagao denga alahenua i de henua oodou e hagataba laa, ‘Se henua e ngadi dagodo, gai e deai dangada aabe ni manu e nnoho ai; gai gu dugu ange gi de gau Babylon gi gaavee.’ 44 Dangada e hagao naa denga alahenua i sseene ga sisi ange olaadeu ingoo gi denga beebaa alahenua ga pono ma de hagasauaa i daho de gau hagadonu, i de vaaenga o Benjamin, ma mommee nnoho i luu baasi o Jerusalem, ma lodo aduhale o Judah, ma aduhale i mommee iai mounga, ma aduhale i mommee iai duuduu paa i lalo, ma de bido gi ngaage, go hiidinga au e hagaahe ange naa delaadeu manuuia,” go Tagi Maolunga e hagadaba.

33

De hagatoo donu o de aahe mai gi de henua

1 Gai Tagi Maolunga ne hagaago ange ana muna gi Jeremiah i de lua hanonga, i de masavaa oona ne noho ai i de hale pono i lo te buibui o de gau hagaloosi, ga hai ange, 2 “E hagadaba Tagi Maolunga, de ia ne haia henua i lalo, go Tagi Maolunga ne hagadau ina ma de hai gi dahi — dono ingoo go Iahweh: 3 Dangidangi mai gi de au gai au ga basa adu, ma de tala adu gi de goe dagodo o mee e hagammuni gai e dee iloo. 4 Gai e hagadaba Tagi Maolunga, de Maadua o Israel, i dagodo o denga hale i lo te aduhale nei, ma hale o denga hodooligi o Judah, gu oohaa iho laa e buibui ai de aduhale i denga mee oha aama de gadilaasa: 5 Hanu e hebagi ange gi de gau Babylon, gilaadeu e hhao naa denga hale i angaanga o de gau maakau, aagu e daa gi maakau i dogu lili ma dogu bole. Gai au e huli gee naa gi dee gidee ai e au de aduhale nei, i hiidinga o alaadeu hegau baubau alodahi.

6 Aagai au e hai naa gi mmahi ma de hagaieiangi de aduhale nei; au e hagaieiangi naa ogu dangada ga hai gi nnoho paba gilaadeu ma de duadonu. 7 Au e hagaahe ange naa de manuuia o Judah ma Israel, ma de hagatuu age gilaau gi bei olaau dagodo i mua. 8 Au e hagagilimalali naa goodou mai i oodou mee alodahi ne haisala mai ai laa gi de au, ma de degi adu gi oodou haisala alodahi, e hai baasi mai ai gi de au. 9 Gai de aduhale nei e hai naa ga se mee e haia ga malangilangi au, ma de tala tuhi aama de hagadubu au i daho denga huaahenua alodahi o henua i lalo, e langona mee danuaa alodahi aagu gu hai ange gi gilaadeu. Gai gilaadeu e maatagu naa ma de bolebole i hiidinga o mee danuaa alodahi ma dagu hai ga nnoho paba de aduhale.

10 Gai e hagadaba Tagi Maolunga: Goodou e hagataba i dagodo o de mommee nei, ‘Se mommee e ngadi dagodo, gai e deai dangada ma manu dolodolo iai.’ E heohi, aduhale o Judah ma haiava o Jerusalem e ngadi daakodo, ma teai dangada aabe ni manu dolodolo iai. Aagai e aahe ange naa ga langona 11 leo o dangada e malangilangi ai ma de llodo danuaa i kilaa, ma leo o taane ma de hine se goodo hai bodu, ma leo o dangada e daahili, i de masavaa alaadeu e gaamai ai alaadeu sigidaumaha, e hagaahe ange ai de abodonu i de hale o Tagi Maolunga, ga hagataba,

‘Hagaahea ange de abodonu gi Tagi o denga hagabuulinga hebagi,

go hiidinga Tagi Maolunga e danuaa,

gai dono abodonu e dagodo ga hano ai.’

Gai au e hagaahe ange naa de manuuia o de henua gi bei ono dagodo i mua, go Tagi Maolunga e hagadaba.*

12 E hagadaba Tagi o denga hagabuulinga hebagi: De mommee e ngadi dagodo nei, ma teai dangada ma manu e nnoho ai, e ahe ange naa ga nnoho ai de gau hagaloosi manu, ma de hagammabu ai alaadeu hagabuulingaa ssiibi. 13 Gai denga aduhale i de mommee iai mounga, ma aduhale iai duuduu paa i lalo, ma aduhale i de bido gi ngaage, i de vaaenga o Benjamin, ma mommee i luu baasi o Jerusalem, ma lodo aduhale o Judah, de gau hagaloosi ssiibi e aahe ange naa ga dau alaadeu ssiibi, go Tagi Maolunga e hagadaba.

14 Tilo, e tae mai naa laangi, go Tagi Maolunga e hagadaba, aagu e hagassula ai dagu hagatoo donu danuaa ange gi dangada o Israel ma dangada o Judah.*

15 Laangi laa ma de masavaa laa

gai au e hai naa de uli o de heohi gi matili age i tahido o David;*

gai ia e hai hegau naa i de hagamodu heohi ma de muna abodonu i honga henua.

16 Laangi laa gai Judah e ola naa,

gai Jerusalem e duadonu naa.

Gai deenei dono hai e hagaingoo ai:

Tagi Maolunga Taadeu Heohi.

17 Gai e hagadaba Tagi Maolunga: David e duudagi naa donu huu de dahi ono mogobuna e hodooligi i de nohoanga hodooligi i de henua o Israel,* 18 gai e hanu naa donu dangada haimeedabu i de aamuli o Levi, e hai hegau i mada luoogu mada, ma de hai denga sigidaumaha dudu, ma sigidaumaha o denga grain, aama denga hagadaagangaa sigidaumaha ange laa i masavaa alodahi.” *

19 Gai Tagi Maolunga ne tala ange ana muna gi Jeremiah, ga hai ange, 20 “E hagadaba Tagi Maolunga: Noo goodou e maua i de oha dagu hagatoo donu hagaheloongoi ange gi de boo ma de laangi, ga hai de laangi ma de boo gi dee loomai i de masavaa gu hagailonga ange laa, 21 gai dagu hagatoo donu hagaheloongoi ange gi David, dogu dangada hai hegau — ma dagu hagatoo donu hagaheloongoi ange gi de aamuli o Levi, go gilaadeu e hai hegau i mada luoogu mada — e maua hogi i de oha, gai gu deai naa hogi se mogobuna o David, e hodooligi i dono nohoanga hodooligi. 22 Gai au e hai naa gi soa hagadiilinga o dogu dangada hai hegau go David ma mogobuna o Levi e haia hegau a tangada haimeedabu i mada luoogu mada, bei de lagolago o denga heduu aama gelegele i gabugabu tai e dee maua laa i de dau.”

23 Gai Tagi Maolunga ne hagaago ange ana muna gi Jeremiah, ga hai ange, 24 “Koe gu langona naa bolo de gau nei e hagataba, ‘Tagi Maolunga gu tili luu huaabodu aana gu hili’? Gilaadeu gu hagangadi mee dogu huaadangada, gai gu dee hagabinga bolo gilaadeu se huaahenua. 25 E hagadaba Tagi Maolunga: Noo au tee hagaduu gi makaga dagu hagatoo donu hagaheloongoi madali de laangi ma de boo, aama huulonga o de langi ma henua i lalo, 26 gai au e tili naa hogi hagadiilinga o Jacob ma dogu dangada hai hegau go David, gai au e dee hili naa hogi dahi ono hagadiilinga gi dagina hagadiilinga o Abraham, ma Isaac, aama Jacob. Gai au e hagaahe ange naa delaadeu manuuia aama de lodo aloha ange gi gilaadeu.”

34

Muna pelaabisi ange gi Zedekiah

1 De masavaa o Nebuchadnezzar, de hodooligi o Babylon, ma dono hagabuulinga hebagi alodahi, ma denga nohoanga hodooligi alodahi o henua i lalo aana e dagi laa, ne hebagi ange gi Jerusalem ma ono aduhale alodahi, gai Tagi Maolunga ne hagaago ange ana muna gi Jeremiah, ga hai ange,* 2 “E hagadaba Tagi Maolunga, de Maadua o Israel: Hannoo gi daho Zedekiah, de hodooligi o Judah, hai ange gi de ia: E hagadaba Tagi Maolunga: Tilo, au gu dai dugu ange naa de aduhale nei gi de hodooligi o Babylon gi hagadee kii ina, gai ia e dudu naa de aduhale i de ahi. 3 Gai koe e dee ola naa donu, aagai koe e boogia naa ga gaavange gi de ia. Koe e gidee naa luu mada o de hodooligi o Babylon, ma de basa ange gi de ia. Gai koe e gaavee naa donu gi Babylon.

4 Aagai koe Zedekiah, de hodooligi o Judah, hagalangona muna a Tagi Maolunga. E hagadaba Tagi Maolunga: Koe e dee magau naa i de gadilaasa, 5 aagai koe e magau naa donu huu i doo hale. Gai dangada e dudu naa mee maanongi i doo magau, bei delaadeu hai ne hai ai denga hodooligi i mua, ma de tangi i de goe ga hagataba, ‘Gu aloha ai loo i demaadeu dagi!’ Gai gu lava donu i dagu hagatoo donu de mee nei,” go Tagi Maolunga e hagadaba.

6 Gai de pelaabisi go Jeremiah ne hano ga tala ange muna nei alodahi gi Zedekiah, de hodooligi o Judah i Jerusalem, 7 i de masavaa a de hagabuulinga hebagi o de hodooligi o Babylon e hebagi ange ai gi Jerusalem, ma aduhale o Judah ange laa, go Lachish, ma Azekah, go hiidinga aanei donu huu luu aduhale buibui e doe i denga aduhale o Judah.

De dugu gi hulo de gau hai hegau dee ilaage

8 Gai Tagi Maolunga ne hagaago ange ana muna gi Jeremiah, i dua de hai a Zedekiah dahi hagatoo donu hagaheloongoi, madali dangada alodahi o Jerusalem, ga hagailoo bolo gi dugua gi hulo de gau hai hegau dee ilaage. 9 Gai dangada alodahi gi dugua gi hulo de gau Hebrew e hai hegau ange laa gi gilaadeu; e dee hilihili be se hine aabe se daane hai hegau. Gai gi deai donu se dangada e daohia dahi ono dangada Hebrew, gi dee ilaage. 10 Gai denga dagi alodahi ma dangada ne haia laa de hagatoo donu hagaheloongoi nei, ne buni bolo gilaadeu ga dugu olaadeu daane ma haahine hai hegau gi hulo, gilaadeu gu dee daohi gilaadeu e hai ai de gau hai hegau. Gilaadeu alodahi ne hagallongo ange ga dugu gilaadeu gi hulo. 11 Muli mai gai gilaadeu ne sui alaadeu maanadu ga hagaahe mai de gau hai hegau alaadeu gu dugu laa gi hulo ga hagahai hegau.

12 Gai Tagi Maolunga ne hagaago ange ana muna gi Jeremiah, ga hai ange, 13 “E hagadaba Tagi Maolunga, de Maadua o Israel: Au ne hai dahi hagatoo donu hagaheloongoi madali oodou dubuna, i de masavaa aagu ne hagassao mai ai gilaadeu i de henua o Egypt, go de mommee olaadeu nogo hagahai hegau ina ai, ga hai ange, 14 ‘Denga hidu ngadau alodahi gai dahi ma dahi gi dugua gi hano dono dangada hai hegau se dangada Hebrew laa, gai ia ne hagao adu ia gi de goe. Dua naa huu dono hai hegau adu gi de goe i e ono ngadau, gai koe dugua ia gi hano.’ Gai oodou dubuna tee hagallongo mai gi de au, aabe ne aanga mai gi agu muna.* 15 Aagai iainei goodou gu daahuli oodou lodo, ma gu hai hegau i de heohi i mada luoogu mada: dahi ma dahi gi dugua gi ilaage dangada doodou henua, goodou ne hai hogi dahi hagatoo donu hagaheloongoi madali au i de hale iai dogu ingoo. 16 Aagai muli mai goodou ne aahe ange ga hagangadi mee au; goodou ne hagaahe mai oodou daane ma haahine hai hegau, gu lava laa i doodou dugu gi hulo be go hee olaadeu e llodo e hulo aagena. Gai goodou ne aahe ange ga hai gi de mahi gilaadeu ga hai gi ni dangada hai hegau.

17 Deenei ai, e hagadaba Tagi Maolunga: Goodou tee hagallongo mai gi de au; dahi ma dahi tee dugu gi hulo oodou dangada. Deenei ai, au e dugu ange naa goodou gi de gadilaasa, ma de mee hagamaakau, aama de onge, go Tagi Maolunga e hagadaba. Au e hai naa goodou gi se mee hagamaatagu ange gi denga nohoanga hodooligi o henua i lalo alodahi. 18 Gai au e hai naa denga daane ne hagahaisala ina dagu hagatoo donu hagaheloongoi, ma tee daohi muna o de hagatoo donu hagaheloongoi alaadeu ne hai i mada luoogu mada, gi bei de kaau gauligi alaadeu e tuu lua laa ga dugu i honga de gelegele, gai gilaadeu ga seesee i magavaa luu duudanga laa. 19 Dagi o Judah, ma dagi o Jerusalem, ma denga eunuch, ma de gau haimeedabu, ma dangada alodahi o de henua ne seesee laa i magavaa o luu bido o de kaau gauligi, 20 au e dugu ange naa gi olaadeu hagadaumee e saalaa gilaadeu e daa gi maakau. Olaadeu angaanga e gaavange gi denga manu llele aama manu dolodolo gi gaina.

21 Gai au e dugu ange naa Zedekiah, de hodooligi o Judah, ma denga dagi gi olaadeu hagadaumee, go dangada e saalaa gilaadeu e daa gi maakau, ma de hagabuulinga hebagi o de hodooligi o Babylon gu hulo gee mai laa i oodou daha. 22 Gai au e tala naa dahi hagailoo, go Tagi Maolunga e hagadaba, gai au ga hagaahe mai ai gilaadeu gi de aduhale nei. Gai gilaadeu e hebagi ange naa ga hagadee kii de aduhale nei ga dudu i de ahi. Au e hai naa denga aduhale o Judah gi se mommee e ngadi daakodo, gai gi deai dangada e nnoho ai.”

35

De aamuli o Recab

1 Gai Tagi Maolunga ne hagaago ange gi Jeremiah, i laangi o Jehoiakim tama daane a Josiah, de hodooligi o Judah, ga hai ange,* 2 “Hannoo gauna ange de hagadiilinga o Recab gi loomai gi dahi aabi i de baasi o de hale o Tagi Maolunga, gai koe ga gaavange uvaini gilaadeu gi unumia.”

3 Gai au ga hano ga kave Jaazaniah tama daane a Jeremiah, tama daane a Habazziniah, ma ono daina aama ana dama daane alodahi ma de aamuli alodahi o Recab. 4 Gai au ne gaamai gilaadeu gi de hale o Tagi Maolunga, i de aabi o denga dama a Hanan tama daane a Igdaliah, taane hai hegau o de Maadua, e baa ange laa gi de aabi o denga dagi o de henua, gai i honga de aabi o Maaseiah tama daane a Shallum, taane e hagaloosia de haitoga. 5 Gai au ne dugu mai gumedi gu hoohonu i uvaini ma hanu ubu, ga gaavange gi denga daane de aamuli o Recab, ga hai ange gi gilaadeu, “Goodou unumia hanu uvaini.”

6 Aagai gilaadeu ne hai mai, “Gimaadeu e dee unu uvaini, go hiidinga demaadeu dubuna go Jonadab, tama daane o Recab, ne hai mai gi gimaadeu, ‘Goodou ma oodou hagadiilinga e dee unu donu uvaini ga hano ai.* 7 Goodou e dee hagatuu hogi hanu hale, be e doo hanu manu aabe ni veelengaa grape. Aagai goodou nnoho i lodo hale malo i taulooloa oodou mouli, gi lagolago ai laangi oodou e nnoho ai i de henua oodou e nnoho gaainga ai.’ 8 Gai gimaadeu ne hagallongo ange gi muna alodahi a Jonadab tama daane a Recab, demaadeu dubuna ne tala mai gi gimaadeu. Gimaadeu ma omaadeu bodu, aama amaadeu dama e dee unu donu uvaini i taulooloa omaadeu mouli, 9 be go de hagatuu hanu hale e nnoho ai gimaadeu, be go de hai gi hanu amaadeu veelengaa grape be ni alahenua aabe ni golee. 10 Gai gimaadeu e nnoho donu huu i lodo hale malo, ma de hagallongo ange gi muna alodahi a demaadeu dubuna go Jonadab ne tala mai gi gimaadeu. 11 Aagai de masavaa huu o Nebuchadnezzar, de hodooligi o Babylon ne humai ai ga hebagi ange gi de henua, gai gimaadeu ne hagataba, ‘Loomai, gidaadeu ga hulo gi Jerusalem i hiidinga gidaadeu e maatagu i de hagabuulinga hebagi o de gau Babylon, ma de hagabuulinga hebagi o de gau Syria.’ Aanei omaadeu mee gu nnoho ai nei i Jerusalem.”

12 Gai Tagi Maolunga ne hagaago ange ana muna gi Jeremiah, ga hai ange, 13 “E hagadaba Tagi o denga hagabuulinga hebagi, de Maadua o Israel: Hannoo hai ange gi denga daane o Judah ma dangada alodahi e nnoho i Jerusalem: Goodou e dee llodo e kave agu agoago ma de daudali i agu muna? go Tagi Maolunga e hagadaba. 14 Jonadab tama daane a Recab ne tala ange gi ana dama gilaadeu gi dee unumia uvaini, gai gilaadeu ne daohi muna nei. Gilaadeu tee unu donu uvaini ga dae mai ai gi anailaa nei, go hiidinga gilaadeu ne daudali i muna a delaadeu dubuna gu tala ange gi gilaadeu. Aagai au gu dee modu dogu basa adu gi goodou, gai goodou e dee hagallongo mai gi de au. 15 Au gu dee modu hogi de hai ogu dangada hai hegau, go denga pelaabisi gi loadu gi oodou daha, gi hai adu, ‘Dahi ma dahi gi hano gee mai i ana hegau baubau, ma gi suuia ana dahulinga; gai goodou gi dee daudali ange i denga diinonga, ma de daumaha ange gi gilaadeu, gi maua ai e goodou i de nnoho i de henua, aagu gu gaavadu gi goodou ma oodou dubuna.’ Aagai goodou tee aanga mai aabe ne hagallongo mai gi de au. 16 Gai de aamuli a Jonadab tama a Recab ne daohi muna a delaadeu dubuna ange gi gilaadeu, aagai de huaadangada nei tee hagallongo mai donu gi de au.

17 Deenei ai, e hagadaba Tagi Maolunga, de Maadua o denga hagabuulinga hebagi, de Maadua o Israel: Tilo, au e hai naa gi loomai denga hagaduasala alodahi aagu gu lava laa i de tala e hai baasi ange ai gi Judah ma dangada alodahi e nnoho i Jerusalem, go hiidinga au ne basa ange gi gilaadeu, aagai gilaadeu tee hagallongo mai; au ne hagaagahi gilaadeu, aagai gilaadeu tee pasa mai.”

18 Aagai Jeremiah ne hai ange gi de aamuli o Recab, “E hagadaba Tagi o denga hagabuulinga hebagi, de Maadua o Israel: Go hiidinga goodou ne hagallongo ange gi muna a Jonadab, doodou dubuna, ma de daudali i ana muna alodahi, ma de hagassula ana muna alodahi adu gi goodou. 19 Deenei ai, e hagadaba Tagi o denga hagabuulinga hebagi, de Maadua o Israel: Jonadab tama daane a Recab e duudagi naa donu huu de dahi ono hagadiilinga e hai hegau i mada luoogu mada.”

36

De dudu o de beebaa mulo a Jeremiah

1 Gai de haa ngadau huu o Jehoiakim tama daane a Josiah ne hodooligi ai i Judah, gai Tagi Maolunga ne hagaago ange muna nei gi Jeremiah, ga hai ange,* 2 “Gaavee dahi beebaa mulo ga sisi ai muna alodahi aagu gu tala adu i dagodo o Israel ma Judah, ma denga huaahenua ange laa alodahi, mai i taamada dogu basa adu gi de goe i de masavaa o Josiah ga dae mai ai gi anailaa nei. 3 Kana adu dangada o Judah e daahuli gee naa i alaadeu dahulinga baubau i delaadeu langona dagodo o denga hai ngadaa alodahi aagu gu hagatau e hai ange gi gilaadeu; gai au ga degi ange ai gi alaadeu hegau baubau ma olaadeu haisala.”

4 Gai Jeremiah ne hagahi Baruch tama daane a Neriah, ga tala ange muna alodahi a Tagi Maolunga gu tala ange gi de ia, gai Baruch ga sisi i lo te beebaa mulo. 5 Gai Jeremiah ne hai ange gi Baruch, “Au e dee alaange de hano gi de hale o Tagi Maolunga. 6 Deelaa ai, koe e hannoo gi de hale o Tagi Maolunga i de laangi o de hagahiikai, ga dau ange ai gi dangada muna a Tagi Maolunga i lo te beebaa mulo aagu ne tala adu koe gi siia. Gai koe daulia ange hogi gi dangada o Judah alodahi ne loomai i olaadeu aduhale. 7 Agu made gilaadeu e dalodalo ange naa gi Tagi Maolunga, gai gilaadeu alodahi e tili naa alaadeu hegau baubau, go hiidinga Tagi Maolunga gu kona mmao de lili ma de bole ma de hagatau e hai baasi ange gi de huaadangada nei.”

8 Gai Baruch tama daane a Neriah ne hagassula muna alodahi a de pelaabisi go Jeremiah ne tala ange ia gi haia; ia ne hano ga dau muna a Tagi Maolunga i lo te beebaa mulo laa i lo te hale o Tagi Maolunga. 9 Gai ssiva malama huu o de lima ngadau o Jehoiakim tama daane a Josiah ne hodooligi ai i Judah, gai gu hagailoo de masavaa o de hagahiikai i mada luu mada o Tagi Maolunga, ange gi dangada alodahi i Jerusalem ma dangada ne loomai i denga aduhale o Judah. 10 Gai Baruch ne gaamai de beebaa mulo laa, ga dau ange muna a Jeremiah gi dangada alodahi i de hale o Tagi Maolunga, i lo te aabi o Gemariah tama daane a tangada sisi go Shaphan, gai de aabi laa go teege i lunga o de buibui, i gaogao de Haitoga Hoou o de hale o Tagi Maolunga.

11 Gai de masavaa huu a Micaiah, tama daane a Gemariah, tama daane a Shaphan ne langona ai muna alodahi a Tagi Maolunga i lo te beebaa mulo laa, 12 gai ia ga hano gi de hale o de hodooligi, ga ulu gi lo te aabi o tangada sisi. Gai ia gu gidee denga dagi alodahi e nnoho i kilaa: go tangada sisi go Elishama, ma Delaiah tama daane a Shemaiah, ma Elnathan tama daane a Acbor, ma Gemariah tama daane a Shaphan, ma Zedekiah tama daane a Hananiah, aama denga dagi ange laa alodahi. 13 Gai Micaiah ne tala ange mee alodahi aana gu langona laa, i de masavaa a Baruch ne dau ange ai gi dangada de beebaa mulo laa. 14 Gai denga dagi alodahi ne hai Jehudi tama daane a Nethaniah, tama daane a Shelemiah, tama daane a Cushi gi hano gi hai ange gi Baruch, “Humai gaamai de beebaa mulo aau ne dau ange laa gi dangada.” Gai Baruch tama daane a Neriah ne gaamai de beebaa mulo laa ga humai ai gi olaadeu daha. 15 Gai gilaadeu ga hai ange gi de ia, “Humai noho gi lalo daulia mai gi gimaadeu muna naa.”

Gai Baruch ga dau ange muna laa gi gilaadeu. 16 Gai ga langona huu e gilaadeu muna laa alodahi, gai gilaadeu ga hagadau kalo ange gu maatagu, ga hai ange gi Baruch, “Gimaadeu e tala ange naa donu muna nei alodahi gi de hodooligi.” 17 Gai gilaadeu ne ssili ange gi Baruch, ga hai ange, “Daalaa mai gi gimaadeu, be dee hee dau hai ne sisi ai nei muna nei? Go Jeremiah ne daalaa adu gai koe ga sisi?”

18 Gai Baruch ga hai ange gi gilaadeu, “Uaa, go ia ne daalaa mai muna nei alodahi gai au ga sisi ange gi lo te beebaa mulo nei.”

19 Gai denga dagi laa ne hai ange gi Baruch, “Gooluu ma Jeremiah hulo mmuni, aagai haia gi deai dangada e iloo be go hee ooluu e mmuni ai.”

20 Gai dua delaadeu hhoa ange de beebaa mulo laa gi lo te aabi o tangada sisi go Elishama, gai gilaadeu ne hulo gi daho de hodooligi i lo te buibui, ga tala ange gi de ia muna laa alodahi. 21 Gai de hodooligi ga hai Jehudi gi hano gi gaamai de beebaa mulo laa, gai ia ga hano ga gaamai de beebaa laa i lo te aabi o tangada sisi go Elishama. Gai Jehudi ga dau ange de beebaa mulo laa gi de hodooligi ma denga dagi alodahi e tuu laa i gaogao o de hodooligi. 22 De masavaa laa go ssiva malama, gai de hodooligi e noho i dono hale e noho ai i de masavaa hagamagalili, gai de ahi gu dahu ma e ula i de mommee o de ahi i ono mada i mua. 23 Gai de masavaa huu a Jehudi ne dau ai ga odi e dolu be haa vaevaaenga i lo te beebaa mulo laa, gai de hodooligi ga kave de beebaa mulo laa ga duuduu i de naivi a tangada sisi, ga maga ange gi lo te ahi i de mommee o de ahi, gai de beebaa mulo laa gu vela alodahi. 24 Gai de hodooligi ma ono dangada hai hegau tee maatagu hogi i delaadeu langona muna laa alodahi, aabe ne saesae olaadeu malo. 25 Gai Elnathan ma Delaiah ma Gemariah ne dangidangi ange gi de hodooligi ia gi dee duungia de beebaa mulo laa, gai ia tee hagallongo ange gi gilaadeu. 26 Gai de hodooligi ne tala ange gi Jerahmeel, dahi dama daane a de hodooligi, ma Seraiah tama daane a Azriel, ma Shelemiah tama daane a Abdeel, gilaadeu gi hulo gi boogia tangada sisi go Baruch ma de pelaabisi go Jeremiah. Aagai Tagi Maolunga gu lava i de hagammuni gilaau.

27 Gai dua huu de dudu a de hodooligi de beebaa mulo iai laa muna a Jeremiah ne tala ange gi Baruch gi siia, gai Tagi Maolunga ga hagaago ange ana muna gi Jeremiah, ga hai ange, 28 “Ahe ange haia dahi beebaa mulo ga sisi ai muna alodahi i lo te beebaa mulo a Jehoiakim, de hodooligi o Judah ne dudu laa. 29 Gai koe daalaa ange hogi gi Jehoiakim, de hodooligi o Judah, hai ange, ‘E hagadaba Tagi Maolunga: Koe ne dudu de beebaa mulo laa ma de hagadaba, “Gu aha goe gu sisi ai laa i lo te beebaa mulo laa bolo de hodooligi o Babylon e humai naa ga oha de henua nei, ga hai gi deai dangada be ni manu dolodolo e nnoho ai?” 30 Deenei ai, e hagadaba Tagi Maolunga i dagodo o Jehoiakim, de hodooligi o Judah: E deai ange naa donu se dangada mai i dono aamuli e dagi i de nohoanga hodooligi o David; gai dono angaanga e tili naa i lalo de laa i de laangi, gai e boo i de mommee hagamagalili i de boo. 31 Gai au e hagaduasala naa ia ma ono hagadiilinga, ma ono dangada hai hegau i hiidinga olaadeu baubau; au e hai naa gi humai gi gilaadeu alodahi ma dangada e nnoho i Jerusalem, ma dangada o Judah de hai ngadaa aagu gu tala bolo e hai ange gi gilaadeu, i hiidinga gilaadeu tee hagallongo agu muna.’ ”

32 Gai Jeremiah ne kave ange hogi dahi beebaa mulo ga gaavange gi tangada sisi go Baruch, tama daane a Neriah, gai Jeremiah ga tala ange muna e sisi ai, gai ia ga sisi i lo te beebaa mulo laa muna alodahi i lo te beebaa mulo a Jehoiakim, de hodooligi o Judah, ne dudu laa i de ahi. Gai ne hanu ange muna ne hagapuni ange gi muna laa.

37

De hai gi hulo hanu gi daho Jeremiah

1 Gai Nebuchadnezzar, de hodooligi o Babylon ne hai Zedekiah tama daane a Josiah gi hodooligi i Judah; ia ne sui Jehoiachin tama daane a Jehoiakim ga hodooligi ai.* 2 Gai gilaadeu alodahi ma ono dangada hai hegau, ma dangada o de henua tee daudali i muna, a Tagi Maolunga ne tala ange laa i daho de pelaabisi go Jeremiah.

3 Gai de hodooligi go Zedekiah ne hai Jehucal tama daane a Shelemiah, ma tangada haimeedabu go Zephaniah, tama daane a Maaseiah, gi hulo gi daho de pelaabisi go Jeremiah, gi hai ange, “Dangidangi ange gi Tagi Maolunga, taadeu Maadua i omaadeu hiidinga.”

4 De masavaa laa gai Jeremiah goi noho saele i daho dangada, ia tigi hhao gi lo te hale pono. 5 Gai de hagabuulinga hebagi o Pharaoh gu loomai i Egypt. Gai ga langona huu e de gau Babylon, e duuli ina laa luu baasi o Jerusalem delaadeu loomai, gai gilaadeu ga tili Jerusalem gai ga saavini ga hulo.

6 Gai Tagi Maolunga ne hagaago ange ana muna gi de pelaabisi go Jeremiah, ga hai ange, 7 “E hagadaba Tagi Maolunga, de Maadua o Israel: Daalaa ange gi de hodooligi o Judah, ne haia naa goodou gi loomai gi siilia gi iloo i ogu daha, ‘De hagabuulinga hebagi o Pharaoh gu loomai naa e balea adu goodou, e aahe naa gi delaadeu henua go Egypt. 8 Gai de gau Babylon e aahe mai ange naa ga hebagi ange gi de aduhale nei; gilaadeu e hagadee kii naa de aduhale ga dudu i de ahi.’

9 Gai e hagadaba Tagi Maolunga: Goodou gi dee hagasengalia donu huu goodou, gi hagataba, ‘De gau Babylon e hulo gee mai naa donu i omaadeu daha,’ go hiidinga gilaadeu e dee hulo gee naa donu. 10 Gai e dee galemu naa donu noo goodou gu maua i de hagadee kii de hagabuulinga hebagi, o de gau Babylon e hebagi adu naa gi goodou, gai go alaadeu daane lagolagohia donu huu e doe i lodo olaadeu hale malo, gai gilaadeu e loomai naa donu ga dudu de aduhale nei.”

De hhao o Jeremiah gi lo te hale pono

11 Gai de masavaa huu o de hagabuulinga hebagi o de gau Babylon ne hulo gee ai i Jerusalem, i hiidinga delaadeu maatagu i de hagabuulinga hebagi o Pharaoh, 12 gai Jeremiah ne sao i Jerusalem e hano gi de vaaenga o Benjamin, e kave ai dono duuhanga mai i daho dangada i kilaa. 13 Gai de masavaa o Jeremiah ne dae ai gi de Haitoga o Benjamin, gai e dahi dagi o de gau hagaloosi i kilaa, dono ingoo go Irijah, tama daane a Shelemiah, tama daane a Hananiah, ga poo de pelaabisi go Jeremiah, ga hai ange, “Koe se sao donu e hano e dau ange gi de gau Babylon!”

14 Gai Jeremiah ga hai ange, “Au muna e dee ni muna abodonu! Au tee se sao e hano e dau ange gi de gau Babylon.” Gai Irijah tee hagallongo ange gi de ia, gai ia ga poo Jeremiah ga kave gi denga dagi. 15 Gai gilaadeu gu llili i Jeremiah ga hagailiili ia, ga kave ia ga hhao gi lo te hale pono i de hale o Jonathan tangada sisi, go de mommee alaadeu gu hai gi se hale pono.

16 Gai gilaadeu ne hhoa Jeremiah gi lo te haonga, gai ia ne noho i kilaa i hanu laangi lagolago. 17 Gai de hodooligi go Zedekiah ga hai hanu gi hulo gi daangia age ia gi gaamai gi ono daha. Gai de hodooligi ne ssili hagammuni ange gi Jeremiah i dono hale, ga hai ange, “Gu hanu naa muna aau ne langona mai i daho Tagi Maolunga?”

Gai Jeremiah ne hai ange, “Gu hanu! Koe e boogia naa ga gaavange gi de hodooligi o Babylon.”

18 Jeremiah ne ssili ange hogi gi de hodooligi go Zedekiah, “Se haisala aha aagu gu hai adu gi de goe ma oo dangada hai hegau, aama de huaadangada nei, gai koe ga hhao ai nei au gi lo te hale pono? 19 I hee iai oodou pelaabisi e pasa pelaabisi laa ma e hai adu, ‘De hodooligi o Babylon e dee humai naa donu e hebagi adu gi goodou aabe go de henua nei’? 20 Dogu dangada aamua go de hodooligi, au e dangidangi adu, aude haihaia, koe gi dee hagaahe ngau gi de hale o Jonathan tangada sisi, au kana magau naa i kilaa.”

21 Gai de hodooligi go Zedekiah ne hagadaba bolo gi gaavee Jeremiah gi haoa gi lo te buibui o de gau hagaloosi. Laangi alodahi, gai gilaadeu ne gaavange gi de ia dahi duudangaa pelaoaa mai i daho de gau hai pelaoaa, ga dae ai gi de odi pelaoaa i de aduhale. Gai Jeremiah ne noho i lo te buibui o de gau hagaloosi.

38

De hhao o Jeremiah gi lo te ngadi vai

1 Gai Shephatiah tama daane a Mattan, ma Gedaliah tama daane a Pashhur, ma Jucal tama daane a Shelemiah, ma Pashhur tama daane a Malkijah ne langona muna a Jeremiah ne tala ange gi dangada alodahi, ga hai ange, 2 “E hagadaba Tagi Maolunga: Be goai e noho i de aduhale nei, gai ia e daia donu ga magau i de gadilaasa, ma de onge aama de mee hagamaakau. Gai tangada e sao ga hano ga dau ange gi de gau Babylon e mouli donu. Ia e hagaola naa dono mouli, gai ia e mouli naa. 3 Gai e hagadaba Tagi Maolunga: De aduhale nei e dugu ange naa gi de hagabuulinga hebagi o de hodooligi o Babylon, gai ia ga hagadee kii ai.”

4 Gai denga dagi ne hai ange gi de hodooligi, “Taane nei e daa donu gi magau. Ia e hai ma e llodo baageaa denga daane hebagi e doe i lo te aduhale ma dangada alodahi i ana muna e tala ange gi gilaadeu. Taane nei e dee ssala de mee e danuaa ange gi de huaadangada, aagai e ssala delaadeu hagaduasala.”

5 Gai de hodooligi go Zedekiah ga hai ange, “Goodou hilihilia be se aha e hai ange gi de ia. De hodooligi e dee maua i de buibui goodou.”

6 Gai gilaadeu ne kave Jeremiah ga hao ange gi lo te mommee e hagasahu ange aagena vai a Malkijah, tama daane a de hodooligi, se mommee i lo te buibui o de gau hagaloosi. Gilaadeu ne nnoa ia i hanu daula, ga hagasege iho ai ia gi lo te mommee e hagasahu ange aagena vai. Gai gu deai vai iai i de masavaa laa, gai gu ni bela donu huu i kilaa; gai Jeremiah ne abulu gi lodo bela laa.

7 Aagai Ebed-Melek taane Ethiopia, de eunuch e noho laa i de hale o de hodooligi, ne langona bolo gilaadeu gu tili ange Jeremiah gi lo te mommee e hagasahu ange aagena vai — gai de hodooligi e noho i gaogao de Haitoga o Benjamin — 8 gai Ebed-Melek ne sao i de hale o de hodooligi ga hai ange gi de hodooligi, 9 “Dogu dangada aamua go de hodooligi, denga daane nei gu kona de baubau alaadeu mee ne hai ange gi de pelaabisi go Jeremiah. Gilaadeu gu tili ange ia gi lo te mommee e hagasahu ange aagena vai; gai ia e magau naa donu i kilaa, i hiidinga gu deai donu gai i de aduhale.”

10 Gai de hodooligi ga hai ange gi Ebed-Melek taane Ethiopia, “Gaavee e dinodolu daane i kinei madali goe, ma goodou hulo daangia age de pelaabisi go Jeremiah, i lo te mommee e hagasahu ange aagena vai i mua dono magau.”

11 Gai Ebed-Melek ne kave hanu daane madali ia, ga hulo ai gi de aabi i lalo de mommee doange goloa i de hale o de hodooligi. Gai ia ga kave hanu malo duai ma de masaesae i kilaa, ga hai hanu daula ga hagasege iho ai gi Jeremiah, i lo te mommee e hagasahu ange aagena vai. 12 Gai Ebed-Melek, taane Ethiopia ne hai ange gi Jeremiah, “Dugua ange malo duai naa ma de masaesae haaligi ina ai lalo luoo ahinga i de mommee e dugu ange aagena denga daula.” Gai Jeremiah ne hai ga bei ana muna, 13 gai gilaadeu ga hai daula laa ga dada age ai Jeremiah i lo te mommee e hagasahu ange aagena vai. Gai Jeremiah ne noho i lo te buibui o de gau hagaloosi.

Zedekiah e ssala de bale i daho Jeremiah

14 Gai de hodooligi go Zedekiah ne aalu ga gaamai Jeremiah de pelaabisi gi ono daha i tolu haitoga o de hale o Tagi Maolunga. Gai de hodooligi ga hai ange gi Jeremiah, “Au ga ssili adu nei dahi mee gi de goe, gai koe aude hagamuunia donu dahi mee i de au.”

15 Gai Jeremiah ne ssili ange gi Zedekiah, “Noo au e tala adu gi de goe, gai koe e dee daa naa au gi magau? Gai koe e dee hagallongo mai naa donu, noo au e tala adu au mee e hai.”

16 Aagai de hodooligi go Zedekiah ga hagatoo donu hagammuni ange gi Jeremiah, ga hai ange, “Au e hagatoo donu i de mouli o Tagi Maolunga, go de ia ne haia odaadeu hagasaalunga: au e dee daa donu goe gi magau aabe e dugu ange goe gi denga daane e saalaa naa goe e daa gi magau.”

17 Gai Jeremiah ga hai ange gi Zedekiah, “E hagadaba Tagi Maolunga, de Maadua o denga hagabuulinga hebagi, go de Maadua o Israel: Noo koe e dugu ange goe gi denga dagi i lalo o de hodooligi o Babylon, gai koe e hagaola naa doo mouli, gai de aduhale nei e dee dudu i de ahi. Gai koe ma de gau i doo hale e mouli. 18 Gai noo koe e dee hano e dau ange gi denga dagi i lalo o de hodooligi o Babylon, gai de aduhale nei e dugu ange naa donu gi de gau Babylon, gai gilaadeu ga dudu i de ahi. Gai koe e dee maua naa donu i de hagaola goe mai i gilaadeu.”

19 Gai de hodooligi go Zedekiah ga hai ange gi Jeremiah, “Au e madagu i de gau Ssuu gu dau ange laa gi de gau Babylon, de gau Babylon kana poo au ga gaavange gi gilaadeu, gai gilaadeu ga vaivai hai au.”

20 Jeremiah ga hai ange, “Gilaadeu e dee poo naa donu goe e gaavange gi gilaadeu. Gai koe daudali i muna a Tagi Maolunga aagu e tala adu gi de goe, gi danuaa adu ai gi de goe, gai doo mouli e ola naa. 21 Aagai noo koe e dee lodo e hano e dau ange gi de ia, gai aanei muna a Tagi Maolunga gu hagaago mai gi de au: 22 Denga haahine alodahi e doe i de hale o de hodooligi o Judah, e dagi naa ga kave gi denga dagi i lalo o de hodooligi o Babylon. Gai denga haahine e hai adu naa gi de goe:

‘Oo soa aau e hagadonu naa gu dagi gee goe;

gilaadeu gu maua i de hagasenga goe.

Gai luoo vae gu ssege gi lo te bela;

gai gilaadeu gu tili goe.’

23 Oo bodu alodahi ma au dama e dagi naa ga kave gi de gau Babylon, gai gilaadeu e dee dugu adu naa donu goe gi ola, aagai de hodooligi o Babylon e poo naa donu goe; gai de aduhale nei e dudu naa i de ahi.”

24 Gai Zedekiah ga hai ange gi Jeremiah, “Aude daalaa ange gi dahi dangada muna nei, gi dee magau ai goe. 25 Gai noo e langona e dagi o de henua adaau muna, gai noo gilaadeu e loomai naa ga hai adu, ‘Daalaa mai gi gimaadeu be aahee au muna ne tala ange gi de hodooligi, gai aahee ana muna ne tala adu gi de goe; aude hagamuunia donu, gai gimaadeu ga dee daa donu goe gi magau,’ 26 gai koe hai ange gi gilaadeu, ‘Au ne hano ga dangidangi ange gi de hodooligi ia gi dee haia au gi ahe gi de hale o Jonathan gi magau ai au i kilaa.’ ”

27 Gai denga dagi alodahi ne loomai gi daho Jeremiah, ga ssili ange gi de ia mee laa, gai ia ga tala ange gi gilaadeu muna alodahi a de hodooligi gu tala ange ia gi daalaa. Gai gilaadeu gu dee pasa ange ai loo gi de ia, go hiidinga teai se dangada daudahi ne langona alaau muna ma de hodooligi.

28 Gai Jeremiah ne noho i lo te buibui o de gau hagaloosia ga dae ai gi de laangi ne hagadee kii ai Jerusalem.*

39

De hagadee kii o Jerusalem

1 Gai ssiva ngadau huu o Zedekiah ne hodooligi ai i Judah, i de madaangahulu malama, gai Nebuchadnezzar, de hodooligi o Babylon, ma dono hagabuulinga hebagi alodahi ne loomai e hebagi ange gi Jerusalem, gai gilaadeu ne duuli luu baasi de aduhale. 2 Gai ssiva laangi huu o de haa malama o de madaangahulu ma dahi ngadau o Zedekiah, gai gu maoha de buibui o de aduhale. 3 Gai denga dagi alodahi i lalo o de hodooligi o Babylon ne loomai ga nnoho i de haitoga o de aduhale: go Nergal-Sharezer, ma Samgar-Nebo, ma Sarsekim, ma dahi dagi maolunga go Nergal-Sharezer, aama denga dagi alodahi i lalo o de hodooligi o Babylon. 4 De masavaa o Zedekiah, de hodooligi o Judah ma denga daane hebagi ne gidee ai gilaadeu, gai gilaadeu ga saavini ga hulo; gilaadeu ne ssao ga hulo i de haitoga i magavaa luu buibui, i gaogao de veelenga a de hodooligi i de boo; gai gilaadeu ne hulo i de haiava e hano laa gi Arabah.

5 Aagai denga daane hebagi o Babylon ga doolohi gilaadeu ga dae adu Zedekiah i lo te duu malaelae o Jericho, gai gilaadeu ga poo ia ga gaamai gi Nebuchadnezzar, de hodooligi o Babylon, i Riblah i de henua go Hamath, gai ia ne hagamodu mee e hai ange gi de ia. 6 Gai de hodooligi o Babylon ne daa ga maakau denga dama daane a Zedekiah i Riblah i mada luoono mada, ia ne daa hogi ga maakau de gau aamua alodahi o Judah. 7 Gai ia ne llao mai luu hadu mada o Zedekiah ma de nnoa ia i daula bronze ga kave gi Babylon.

8 Gai de gau Babylon ne dudu de hale o de hodooligi ma hale o dangada, ma de oha iho de buibui o Jerusalem. 9 Gai Nebuzaradan, tagi o de gau hagaloosi, ga kave dangada e doe i de aduhale gi Babylon, madali dangada ne dau ange laa gi de ia, aama dangada ange laa. 10 Aagai Nebuzaradan, tagi o de gau hagaloosi, ne dugu hanu dangada hagaau aloha e deai laa alaadeu mee i de henua; gai ia ne gaavange gi gilaadeu hanu veelengaa grape ma hanu alahenua i de masavaa laa.

11 Gai Nebuchadnezzar, de hodooligi o Babylon, ne tala ange gi Nebuzaradan tagi o de gau hagaloosi dana hai e hai ai Jeremiah, ga hai ange, 12 “Gaavee ia diiloo ange; koe e dee vaivai hai ia, aagai haia gi bei mee alodahi aana e lodo koe gi haia.” 13 Gai Nebuzaradan tagi o de gau hagaloosi ma Nebushazban, dahi dagi maolunga, ma Nergal-Sharezer, dahi dagi aamua, aama denga dagi alodahi i lalo o de hodooligi o Babylon, 14 ne aalu ga hagasao mai Jeremiah i lo te buibui o de gau hagaloosi ga gaavange ia gi Gedaliah, tama daane a Ahikam, tama daane a Shaphan gi gaavee gi dono hale. Gai Jeremiah ne noho i magavaa o ono dangada.

15 Gai Tagi Maolunga ne hagaago ange ana muna gi Jeremiah i de masavaa oona e noho ai i lo te buibui o de gau hagaloosi, ga hai ange, 16 “Hannoo hai ange gi Ebed-Melek taane Ethiopia, ‘E hagadaba Tagi o denga hagabuulinga hebagi, de Maadua o Israel: Tilo, au gu dai hagassula naa de hai ngadaa aagu gu tala e hai baasi ange ai gi de aduhale nei, e dee se danuaa aagu e hai. Gai koe e gidee naa de hai mee nei i de laangi laa. 17 Aagai au e hagaola naa goe i de laangi laa, go Tagi Maolunga e hagadaba; gai koe e dee dugu ange naa donu gi denga daane oou e madagu ai naa. 18 Gai au e hagaola naa goe; koe e dee magau naa donu i de gadilaasa, gai koe e hagaola naa donu huu doo mouli, i hiidinga koe ne hagadonu au,’ ” go Tagi Maolunga e hagadaba.

40

Jeremiah gu noho madali Gedaliah

1 Gai Tagi Maolunga ne hagaago ange ana muna gi Jeremiah i dua de hai a Nebuzaradan, tagi o de gau hagaloosi, Jeremiah gi hano i Ramah. Ia ne gidee ai Jeremiah i magavaa o dangada mai i Jerusalem ma Judah gu noonoodia laa e kave gi Babylon. 2 Gai tagi o de gau hagaloosi ne kave Jeremiah, ga hai ange gi de ia, “Tagi Maolunga doo Maadua gu hagatoo donu bolo de mommee nei e duu ange naa donu gi de hai ngadaa. 3 Anailaa nei gai Tagi Maolunga gu hagassula ana muna, bei dana hai gu hagatoo donu ai laa. De mee nei gu hai adu donu gi goodou go hiidinga goodou gu haisala ange gi Tagi Maolunga, goodou tee hagallongo ange gi de ia. 4 Aagai au e tala denga daula baalanga e nnoa ai naa luoo lima. Gai noo e danuaa mai i oo daha, gai koe humai madali au gi Babylon, gai au ga tilo adu ai goe. Aagai noo koe e dee lodo e hano madali au gi Babylon, gai koe gi dee humai. Tilo, de henua alodahi i oo mada i mua, hilihilia be go hee oou e lodo e noho ai. 5 Gai noo koe e noho i kinei, gai koe ahe gi daho Gedaliah tama daane a Ahikam, tama daane a Shaphan, go taane a de hodooligi o Babylon ne hili gi dagina denga aduhale o Judah, ga noho i ono daha i magavaa o dangada, aabe e hano gi de mommee oou e lodo e hano e noho aagena.”

Gai tagi o de gau hagaloosi ne gaavange hanu gai, ma hanu mee ngadi gaavange gi Jeremiah ga dugu ia gi hano. 6 Gai Jeremiah ne hano gi daho Gedaliah tama daane a Ahikam, ga noho ai i magavaa o dangada e doe i honga de henua.

Gedaliah, de goobena o Judah

(2 Ki 25.22-26)

7 Gai dagi alodahi o de hebagi ma olaadeu daane e nnoho laa i lodo henua, gu langona bolo de hodooligi o Babylon gu hai Gedaliah, tama daane a Ahikam go de goobena o de henua, ma de hai ia gi dagina denga daane, ma haahine aama denga gauligi alodahi e hagaau aloha laa, gai tee gaavee gi Babylon. 8 Gai Ishmael tama daane a Nethaniah, ma Johanan ma Jonathan luu dama daane a Kareah, ma Seraiah tama daane a Tanhumeth, ma denga dama daane a Ephai taane Netophah, ma Jaazaniah taane Maacah, aama olaadeu daane ne loomai gi daho Gedaliah i Mizpah. 9 Gai Gedaliah tama daane a Ahikam, tama daane a Shaphan, ga hagatoo donu ange gi gilaadeu ma olaadeu daane, ga hai ange, “Goodou aude maatagu i de hai hegau ange gi de gau Babylon. Goodou nnoho i de henua hai hegau ange gi de hodooligi o Babylon, gi danuaa adu ai gi goodou. 10 Gai au e noho naa i Mizpah e sui ai goodou i daho de gau Babylon e loomai laa gi odaadeu daha, aagai goodou hagihagia mee e hai ai uvaini, ma huamanu o de masavaa mahanahana, aama de hai lolo ga doange i lodo ssaa, gai goodou ga nnoho ai i denga aduhale oodou gu kave naa.”

11 Gai ga langona huu e de gau Ssuu alodahi i Moab, ma Ammon, ma Edom aama denga henua ange laa bolo de hodooligi o Babylon ne dugu hanu dangada i Judah, gai gu hili ange Gedaliah tama daane a Ahikam, tama daane a Shaphan gi dagina gilaadeu, 12 gai dangada o Judah alodahi e nnoho laa i mommee olaadeu gu mavaevae saele laa aagena, gu aahe mai gi daho Gedaliah i Mizpah i de henua o Judah. Gai gilaadeu ga hagabudu denga uvaini lagolago mmao aama huamanu o de masavaa mahanahana.

13 Gai Johanan tama daane a Kareah ma dagi alodahi o denga daane hebagi goi nnoho laa i lodo henua ne loomai gi daho Gedaliah i Mizpah, 14 ga ssili ange, “Koe gu langona naa bolo de hodooligi o de gau Ammon go Baalis gu hai Ishmael tama daane a Nethaniah gi humai gi daia goe gi magau?” Gai Gedaliah tama daane a Ahikam tee hagadonusia alaadeu muna.

15 Gai Johanan tama daane a Kareah ga basa hagammuni ange gi Gedaliah i Mizpah, ga hai ange, “Dugua mai gai au ga hano e daa Ishmael tama daane a Nethaniah gi magau, gai e deai naa donu dangada e iloo. Gu aha gu dugu ange ai ia gi daia goe gi magau, gai ia ga hai ai gi mavaevae de gau Ssuu alodahi gu hagabuni mai nei gi oo daha, gai dangada e doe i Judah ga odi ai naa loo i de maakau?”

16 Aagai Gedaliah tama daane a Ahikam ne hai ange gi Johanan tama daane a Kareah, “E deai donu au mee e hai! Au muna e tala mai naa i dagodo o Ishmael e dee ni muna abodonu.”

41

De daia o Gedaliah ga magau

1 De hidu malama huu gai Ishmael tama daane a Nethaniah, tama daane a Elishama, se dangada mai i de huaabodu o de hodooligi, go dahi dagi i lalo o de hodooligi, ne humai gi Mizpah i daho Gedaliah tama daane a Ahikam, madali e dinoangahulu daane. Gai de masavaa olaadeu e gaimee ai i kilaa,* 2 gai Ishmael tama daane a Nethaniah ma denga daane dinoangahulu madali ia, ne hiihidi age ga daa Gedaliah tama daane a Ahikam, tama daane a Shaphan i de gadilaasa, go taane a de hodooligi o Babylon ne hai gi goobena i de henua. 3 Gai Ishmael ne daa hogi ga maakau de gau Ssuu alodahi e nnoho laa madali Gedaliah i Mizpah, aama de gau Babylon i kilaa.

4 Gai de laangi huu i dua dana daa Gedaliah ga magau, gai tigi ai hogi dangada ne iloo mee laa, 5 gai e dinovalu daane ne loomai i Shechem, ma Shiloh, aama Samaria; gai gu lava i de dahi olaadeu gumigumi, ma de saesae olaadeu malo, aama de duuduu olaadeu angaanga. Gai gilaadeu ne gaamai hanu grain ma mee maanongi e hai ai sigidaumaha i de hale o Tagi Maolunga. 6 Gai Ishmael tama daane a Nethaniah ne humai i Mizpah e hedae ange gi gilaadeu, gai ia ne dangi ga humai ai. De masavaa oona ne hedae ange ai gi gilaadeu, gai ia ga hai ange gi gilaadeu, “Goodou loomai gi daho Gedaliah tama daane a Ahikam!” 7 Gai de masavaa huu olaadeu ne tae ai gi lo te aduhale, gai Ishmael tama daane a Nethaniah ma denga daane madali ia ga daa gilaadeu gu maakau, ga maga ange olaadeu angaanga gi lo te mommee e hagasahu ange aagena vai. 8 Aagai e dinoangahulu daane i olaadeu magavaa ne hai ange gi Ishmael, “Aude daia gimaadeu gi maakau, i hiidinga gimaadeu gu hagammuni i lo te duu malaelae dahi hagabuudungaa wheat, ma barley, ma lolo aama hooni.” Gai ia tee daa gilaadeu gi maakau madali olaadeu soa ange laa. 9 Gai de mommee hagasahu vai a Ishmael ne tili ange laa aagena angaanga o denga daane laa, go de mommee hagasahu vai a de hodooligi go Asa ne hai e buibui ai ia i Baasha, de hodooligi o Israel. Gai Ishmael tama daane a Nethaniah ne hhao ga honu i angaanga o dangada aana ne daa ga maakau.

10 Gai Ishmael ne noonooa dangada alodahi e doe i Mizpah ga kave: go denga damaa hine a de hodooligi, madali dangada alodahi e doe i Mizpah, go dangada a Nebuzaradan tagi o de gau hagaloosi ne dugu i daho Gedaliah tama daane a Ahikam. Gai Ishmael tama daane a Nethaniah ne noonoa gilaadeu alodahi ga hulo ai gilaadeu gi daho de gau Ammon.

11 Gai Johanan tama daane a Kareah ma dagi o denga daane hebagi alodahi madali ia, ne langona e gilaadeu hegau baubau alodahi a Ishmael tama daane a Nethaniah ne hai, 12 gai gilaadeu ne hagabuni olaadeu daane alodahi, ga hulo ai e hebagi ange gi Ishmael tama daane a Nethaniah. Gai gilaadeu ne daea adu ia i gaogao de vai laumalie i Gibeon. 13 Gai ga gidee huu e dangada alodahi madali Ishmael Johanan tama daane a Kareah, ma denga dagi o denga daane hebagi alodahi madali ia, gai gilaadeu gu malangilangi. 14 Gai dangada alodahi a Ishmael ne noonoa laa ga kave gee mai i Mizpah ga aahe mai gi daho Johanan tama daane a Kareah. 15 Aagai Ishmael tama daane a Nethaniah ma e dogovalu ono daane ne saavini ga hulo gee mai i Johanan, ga hulo gi daho de gau Ammon.

De saavini ga hulo gi Egypt

16 Gai Johanan tama daane a Kareah, ma dagi alodahi o denga daane hebagi madali ia ne kave dangada alodahi e doe i Mizpah, go dangada aana ne hagaahe mai i daho Ishmael tama daane a Nethaniah, i dua dana daa Gedaliah tama daane a Ahikam: go denga daane hebagi, ma denga haahine, ma denga gauligi, aama denga eunuch. Aanei gilaadeu aana ne hagaahe mai i Gibeon. 17 Gai gilaadeu ne hulo ga nnoho i Geruth Kimham, i gaogao o Bethlehem, e hagadabena ange ai e hulo gi Egypt. 18 Go hiidinga gilaadeu gu maatagu i de gau Babylon, i hiidinga Ishmael tama daane a Nethaniah gu daa ma gu magau Gedaliah tama daane a Ahikam, taane a de hodooligi o Babylon ne hili ange gi dagina de henua.

42

Muna a Jeremiah ange gi Johanan

1 Gai dagi alodahi o denga daane hebagi madali Johanan tama daane a Kareah ma Jezaniah tama daane a Hoshaiah, aama dangada alodahi, mai i tangada maolalo ga dae ai gi tangada maolunga, 2 ne loomai gi daho de pelaabisi go Jeremiah, ga hai ange, “Gimaadeu e dangidangi adu, hagalaangona demaadeu dangidangi, gai koe ga dalodalo ange gi Tagi Maolunga doo Maadua, i dagodo o dangada alodahi e doe nei, i hiidinga i mua gai gimaadeu e soa, gai iainei gimaadeu gu sogoisi donu huu, bei dau hai gu gidee ai naa anailaa nei. 3 Gai Tagi Maolunga doo Maadua ga hagaagona mai ai gi gimaadeu de haiava omaadeu e hulo ai, aama de mee amaadeu e hai.”

4 Gai Jeremiah de pelaabisi ga hai ange gi gilaadeu, “Au gu langona oodou muna. Tilo, au e dalodalo ange naa gi Tagi Maolunga doodou Maadua bei oodou muna. Gai be aahee naa huu muna a Tagi Maolunga e basa adu ai gi goodou, gai au ga tala adu gi goodou. Au e dee hagammuni naa donu dahi muna daudahi i goodou.”

5 Gai gilaadeu ne hai ange gi Jeremiah, “Tagi Maolunga e heohi donu ma de hai hegau i de mee abodonu, i dono hai baasi mai gi gimaadeu, noo gimaadeu e dee hagassula muna alodahi a Tagi Maolunga doo Maadua e tala adu koe gi daalaa mai gi gimaadeu. 6 E dee hilihili donu be e danuaa aabe e baubau, gai gimaadeu e hagallongo ange naa donu gi Tagi Maolunga taadeu Maadua, go de ia amaadeu e hai goe gi hano gi ono daha, gi danuaa mai ai gi gimaadeu, i demaadeu hagallongo ange gi Tagi Maolunga taadeu Maadua.”

7 Gai dua e madaangahulu laangi, gai Tagi Maolunga ne hagaago ange ana muna gi Jeremiah. 8 Gai ia ga hagahi Johanan tama daane a Kareah, ma dagi o denga daane hebagi alodahi madali ia, aama dangada alodahi, mai i denga gauligi ga dae ai gi de gau maatua. 9 Ia ne hai ange gi gilaadeu, “E hagadaba Tagi Maolunga, de Maadua o Israel, de ia oodou ne hai mai au gi dangidangi ange gi de ia: 10 ‘Noo goodou e nnoho i de henua nei, gai au e hagatuu age naa goodou, e dee oha goodou; au e doo naa goodou, e dee unuunusi age goodou; go hiidinga au gu daemaha ogu lodo i dagu gaamai de hai ngadaa ga hagaduasala ai goodou. 11 Goodou gi dee maatagu i de hodooligi o Babylon, go de ia oodou e maatagu ai naa iainei. Goodou aude maatagu donu i de ia, go Tagi Maolunga e hagadaba, go hiidinga au e madali goodou, gai au e hagamouli naa ma de hagaola goodou mai i dono sauaa. 12 Gai au e lodo aloha adu naa gi goodou, ga hai ia gi abodonu adu gi goodou, ga hagaahe mai ai goodou gi doodou henua.’

13 Aagai noo goodou e hagataba, ‘Gimaadeu e dee nnoho donu i de henua nei,’ ga dee hagallongo ange ai gi Tagi Maolunga, doodou Maadua, 14 aagai e hagataba, ‘E deai, gimaadeu e hulo donu e nnoho i de henua go Egypt, go de mommee amaadeu e dee gidee ai de hebagi, be go de langona ai de ili de hanga manu, aabe go de hiikai i teai gai’ — 15 aanei muna a Tagi Maolunga ange gi dangada o Judah e doe. E hagadaba Tagi o denga hagabuulinga hebagi, de Maadua o Israel: ‘Noo goodou e hagammahi e hulo gi Egypt, gai goodou e hulo donu ga nnoho i kilaa, 16 gai de gadilaasa oodou e maatagu ai naa e daea adu naa donu goodou i de henua go Egypt, de onge oodou e maatagu ai naa e daudali adu naa donu i goodou gi Egypt, gai goodou e maakau naa i kilaa. 17 Gai dangada alodahi ne hagammahi laa e hulo gi Egypt e nnoho ai e daia naa ga maakau i de gadilaasa, ma de onge, ma de mee hagamaakau. Gai e deai naa donu se gilaadeu e ola aabe doe i de dae mai o de hai ngadaa aagu e gaavange gi gilaadeu. 18 Gai e hagadaba Tagi o denga hagabuulinga hebagi, de Maadua o Israel: Dogu lili ma dogu bole ne hai baasi ange gi dangada e nnoho i Jerusalem, gai e bei ai hogi, dogu bole e hai baasi adu naa hogi gi goodou i de masavaa oodou e hulo ai gi Egypt. Goodou e hai naa ga se mee hagamalaia ma de hagamaatagu, gai se mee e kino ai ma de hakadanga ai o dangada; goodou e dee gidee ange naa donu de mommee nei.’

19 Dangada e doe i Judah, Tagi Maolunga gu lava i de hai adu gi goodou, ‘Goodou aude hulo gi Egypt!’ Goodou gi tonu iho bolo anailaa nei gai au e tala adu de mee abodonu gi goodou, 20 bolo goodou e dee heohi donu, i doodou masavaa ne hai au gi hano gi Tagi Maolunga, doodou Maadua, ga hai mai, ‘Dalodalo ange gi Tagi Maolunga taadeu Maadua, gai be se aha naa huu a Tagi Maolunga taadeu Maadua e tala adu, gai koe ga tala mai gi gimaadeu mee alodahi aana e tala adu, gai gimaadeu ga hai gi bei.’ 21 Gai au gu tala adu gi goodou anailaa nei, mee alodahi aana ne gaamai au gi daalaa adu gi goodou, gai goodou e dee hagallongo ange gi Tagi Maolunga doodou Maadua. 22 Deelaa ai, goodou gi iloo de mee nei: goodou e daa naa donu ga maakau i de gadilaasa, ma de onge, ma de mee hagamaakau i de mommee oodou e llodo naa e hulo e nnoho ai.”

43

De gaavee o Jeremiah gi Egypt

1 Gai ga odi huu muna alodahi a Tagi Maolunga delaadeu Maadua, i de tala ange a Jeremiah gi dangada, go muna a Tagi Maolunga delaadeu Maadua, ne hai ia gi hano gi daalaa ange gi gilaadeu, 2 gai Azariah tama daane a Hoshaiah, ma Johanan tama daane a Kareah, ma denga daane hagamaolunga alodahi ne hai ange gi Jeremiah, “Koe e hadu muna! E dee go Tagi Maolunga demaadeu Maadua donu ne haia goe gi humai gi hai mai, ‘Goodou gi dee hulo gi nnoho i Egypt.’ 3 Gai Baruch tama daane a Neriah ne hai goe gi hai baasi mai gi gimaadeu, e gaavange ai gimaadeu gi de gau Babylon, gai gilaadeu ga daa ai gimaadeu gi maakau, aabe e kave gimaadeu gi Babylon.”

4 Gai Johanan tama daane a Kareah ma dagi o denga daane hebagi alodahi, ma dangada alodahi tee daudali i muna a Tagi Maolunga, e nnoho i de henua go Judah. 5 Aagai Johanan tama taane a Kareah, ma dagi o denga daane hebagi alodahi ne kave dangada alodahi e doe i Judah, go dangada gu aahe mai laa e nnoho i de henua go Judah, mai i henua alodahi olaadeu nogo mavaevae saele laa aagena.* 6 Gilaadeu ne kave hogi denga daane ma haahine, ma gauligi, ma denga damaa hine a de hodooligi, ma dangada alodahi a Nebuzaradan tagi o de gau hagaloosi, ne dugu laa i daho Gedaliah tama daane a Ahikam, tama daane a Shaphan, ma de pelaabisi go Jeremiah, aama Baruch tama daane a Neriah. 7 Gai gilaadeu ne hulo gi de henua go Egypt; gilaadeu tee hagallongo ange gi muna a Tagi Maolunga, gai gilaadeu ne hulo ga tae gi Tahpanhes.

8 Gai Tagi Maolunga ne hagaago ange ana muna gi Jeremiah i Tahpanhes, ga hai ange, 9 “Gaavee hanu hadu nnui ma gi velosia gi llilo gi lo tenga hadu i ma te haitoga o de hale o de hodooligi go Pharaoh i Tahpanhes, i madamada o de gau Ssuu. 10 Gai koe ga hai ange gi gilaadeu: ‘E hagadaba Tagi o denga hagabuulinga hebagi, de Maadua o Israel: Tilo, au e aalu naa gi humai dogu dangada hai hegau go Nebuchadnezzar, de hodooligi o Babylon, gai au e hai naa ia gi hagaduulia dono nohoanga i honga denga hadu aagu gu velo nei gi lilo ange gi kinei; ia e hagaduu naa dono hale malo i honga mee nei. 11 Ia e humai naa ga hebagi ange gi de henua go Egypt; ga daa gi maakau dangada gu hagamodu laa bolo e maakau i de mee hagamaakau, ma de kave dangada gu hagamodu laa bolo e kave gee i de henua, gai dangada gu hagamodu laa bolo e daa gi maakau i de gadilaasa, e maakau i de gadilaasa. 12 Gai ia e dahu naa de ahi i lodo hale o denga diinonga o de gau Egypt; ia e dudu naa olaadeu hale daumaha ga kave gee olaadeu diinonga i de henua. Gai Nebuchadnezzar e kave naa goloa o de henua go Egypt, bei de hai a tangada hagaloosi ssiibi e aau ai laa denga gudu i dono malo laa daha, gai e deai naa donu dangada e buibuia dono humai ma dono ahe. 13 Ia e oha naa denga duludulu hadu i lo te hale daumaha o de laa* i Egypt, ma de dudu hale daumaha o denga diinonga o Egypt.’ ”

44

De hagaduasala i hiidinga o denga diinonga

1 Gai ne hagaago ange gi Jeremiah dagodo o de gau Ssuu alodahi e nnoho laa i de henua go Egypt, i Migdol, ma Tahpanhes, ma Memphis, aama de henua o Pathros, ga hai ange, 2 “E hagadaba Tagi o denga hagabuulinga hebagi, de Maadua o Israel: Goodou ne gidee de hai ngadaa laumalie aagu ne hai gi humai gi Jerusalem, ma denga aduhale alodahi o Judah. Gai tilo, anailaa nei gai denga mommee laa gu maoha ma e daakodo ai, 3 go hiidinga baubau alaadeu ne hai ga lili ai au, i delaadeu dudu denga mee maanongi ma de daumaha ange gi denga diinonga alaadeu ma olaadeu dubuna tigi iloo. 4 Gai tee modu donu dagu hai gi loadu ogu dangada hai hegau go denga pelaabisi gi oodou daha, gi hai adu, ‘Goodou aude haia hegau hakino gee oogu e kino ai laa!’ 5 Aagai gilaadeu tee hagallongo mai aabe ne aanga mai gi agu muna. Gilaadeu tee hulo gee donu i alaadeu hegau baubau, aabe ne tuu delaadeu dudu denga mee maanongi ange gi denga diinonga. 6 Deelaa ai, au gu hai baasi ange gi gilaadeu i dogu bole ma dogu lili; gai dogu bole gu dudu de aduhale o Judah ma honga denga haiava o Jerusalem ma gu maoha ma de ngadi daakodo anailaa nei.

7 Gai e hagadaba Tagi Maolunga, de Maadua o denga hagabuulinga hebagi, go de Maadua o Israel: Gu aha goodou gu hai ai naa gi humai dahi hai ngadaa bee nei gi goodou, i doodou daa ga maakau denga daane ma haahine, ma gauligi aama gaagaa i Judah, gai gi deai ai oodou dangada e doe? 8 Gai gu aha goodou gu hai ai au gi lili i oodou hegau e hai, i doodou dudu mee maanongi e sigidaumaha ange ai gi denga diinonga i de henua go Egypt, go de mommee oodou ne hulo laa ga nnoho ai? Gai goodou e hagaduasala donu huu goodou, ma de hai goodou gi se mee hagamalaia, ma de hakadanga ai dangada o huaahenua alodahi i henua i lalo. 9 Goodou gu ngalo naa dahulinga baubau a oodou dubuna madagidagi ne hai, ma denga hodooligi o Judah ma olaadeu bodu, ma oodou dahulinga baubau ma oodou bodu i de henua o Judah aama honga haiava o Jerusalem? 10 Gai gilaadeu tee hagamaolalo donu olaadeu lodo ga dae mai ai gi anailaa nei, gilaadeu tee maatagu hogi i de au, aagai tee daudali i agu hainga ma agu muna gu hagasauaa adu gi goodou ma oodou dubuna.

11 Deenei ai, e hagadaba Tagi o denga hagabuulinga hebagi, de Maadua o Israel: Tilo, au e noho e hai adu de baubau gi goodou ma de oha Judah alodahi. 12 Au e kave naa dangada e doe i Judah, go dangada ne hagammahi laa ga hulo e nnoho i Egypt. Gilaadeu alodahi e maakau naa donu i Egypt; gilaadeu e daia naa ga maakau i de gadilaasa be go de onge. Mai i tangada maolalo ga dae ai gi tangada maolunga, gilaadeu e maakau naa donu i de gadilaasa ma de onge. Gilaadeu e hai naa ga se mee hagamalaia ma de hagamaatagu, gai se mee e kino ai ma de hakadanga ai o dangada. 13 Gai au e hagaduasala naa gilaadeu e nnoho i de henua go Egypt i de gadilaasa, ma de onge, aama de mee hagamaatagu, bei dagu hai ne hagaduasala ai Jerusalem. 14 Gai e deai ai naa donu dangada o Judah ne hulo laa e nnoho i Egypt, e ola ga aahe mai gi de henua o Judah, go de mommee olaadeu e llodo mmao laa e aahe mai e nnoho ai; e deai naa se gilaadeu e aahe mai, gai e sogoisi naa donu huu e ola ga aahe mai.”

15 Gai denga daane alodahi ne iloo laa bolo olaadeu bodu e dudu ange mee maanongi gi denga diinonga, ma denga haahine madali gilaadeu, ma de hagabuulingaa dangada soa laa, aama dangada alodahi e nnoho i Pathros i de henua go Egypt, ga hai ange gi Jeremiah, 16 “Gimaadeu e dee hagallongo donu au muna gu tala mai i de ingoo o Tagi Maolunga! 17 Aagai gimaadeu e hagassula donu amaadeu mee gu lava i de hagatoo donu ai. Gimaadeu e dudu ange naa mee maanongi gi de hine hodooligi o de langi, ma de ssigidaumaha ange mee unu gi de ia, bei hegau amaadeu ma omaadeu dubuna madagidagi, ma omaadeu hodooligi ma omaadeu dagi ne hai i aduhale o Judah ma honga haiava o Jerusalem. De masavaa laa gai gimaadeu e lagolago amaadeu gai ma de duadonu, gai gimaadeu tee hai ngadaa donu. 18 Aagai dua demaadeu dee dudu mee manongi ange gi de hine hodooligi o de langi, ma de sigidaumaha ange mee unu gi de ia, gai gimaadeu gu deai donu amaadeu mee, gai gu daia ma gu maakau i de gadilaasa ma de onge.”

19 Gai denga haahine ne hai ange hogi, “De masavaa amaadeu ne dudu ai mee maanongi gi de hine hodooligi o de langi, ma de llingi sigidaumaha o mee unu e hagadubu ai ia, gai e aha, omaadeu bodu tee iloo laa bolo gimaadeu e hagadulagi ange denga keege gi de ia aama de hai sigidaumaha o mee unu ange gi de ia?”

20 Gai Jeremiah ga hai ange gi dangada alodahi, go daane ma haahine, ne pasa ange laa gi de ia: 21 “E aha, Tagi Maolunga tee manadua laa ma de iloo dagodo o denga sigidaumaha o mee maanongi oodou ma oodou dubuna, ma oodou hodooligi ma oodou dagi, ma dangada alodahi ne hai i denga aduhale o Judah ma honga haiava o Jerusalem? 22 Gai Tagi Maolunga tee maua i de golomagi ono lodo i hiidinga o oodou dahulinga baubau ma de hakino gee ne hai. Gai doodou henua gu se mommee e ngadi dagodo, gu se muna hagamalaia, ma teai dangada e nnoho ai, bei ono dagodo anailaa nei. 23 Gai go hiidinga goodou ne hai ssigidaumaha i mee maanongi, ma de hai baasi ange gi Tagi Maolunga i doodou haisala, gai tee hagallongo ange gi muna a Tagi Maolunga, aabe ne daudali i ana hainga ma ana muna gu hagasauaa, aama ana muna gu tala — deenei ai, de hai ngadaa nei gu hai adu gi goodou, bei doodou hai gu gidee ai naa anailaa nei.”

24 Gai Jeremiah ga hai ange gi dangada alodahi ma denga haahine hogi, “Dangada alodahi o Judah e nnoho laa i de henua go Egypt, goodou hagalaangona muna a Tagi Maolunga. 25 E hagadaba Tagi o denga hagabuulinga hebagi, de Maadua o Israel: Goodou ma oodou bodu gu hagatoo donu i oodou ngudu ma de hagassula de mee nei i oodou lima, ma de hagataba, ‘Gimaadeu e hagassula donu mee amaadeu gu lava i de hagatoo donu ai, bolo gimaadeu e hai ssigidaumaha o mee maanongi, ange gi de hine hodooligi o de langi, aama de hai sigidaumaha o mee unu ange gi de ia.’

Hano, goodou haia donu gi bei oodou mee gu hagatoo donu ai! Hagassula ina oodou hagatoo donu! 26 Aagai goodou nnoho mai hagalaangona muna a Tagi Maolunga, dangada o Judah alodahi e nnoho laa i de henua go Egypt: Tilo, au gu hagatoo donu i dogu ingoo maolunga, go Tagi Maolunga e hagadaba, bolo dangada o Judah e nnoho saele laa i Egypt e dee aahe ange naa donu e hagatoo donu i dogu ingoo e hagataba, ‘Au e hagatoo donu i de mouli o de Ia Aamua go Iahweh.’ 27 Tilo, au e dagitilo naa e hai ange de baubau gi gilaadeu e dee go tanuaa, gai dangada alodahi o Judah e nnoho laa i de henua go Egypt, e odi naa donu i de maakau i de gadilaasa ma de onge. 28 Dangada e dee maakau laa i de gadilaasa ga aahe mai i Egypt gi de henua o Judah, e sogoisi naa donu. Gai dangada o Judah e doe ne hulo laa ga nnoho i de henua go Egypt, e iloo naa be go agu muna aabe go alaadeu muna e hagassula.

29 Gai deenei de hagailonga oodou e iloo ai bolo au e hagaduasala naa goodou i de mommee nei, go Tagi Maolunga e hagadaba, gai gi iloo ai e goodou bolo agu muna gu tala ai dagodo o doodou hagaduasala e hagassula naa donu. 30 E hagadaba Tagi Maolunga: Tilo, au e dugu ange naa Pharaoh Hophra, de hodooligi o Egypt, gi ono hagadaumee gu nnoho laa e daa ia gi magau, bei dagu hai ne dugu ange ai laa Zedekiah, de hodooligi o Judah gi Nebuchadnezzar, de hodooligi o Babylon, go dono hagadaumee gu noho laa e daa ia gi magau.” *

45

Muna ange gi Baruch

1 Gai aanei muna a de pelaabisi go Jeremiah ne tala ange gi Baruch tama daane a Neriah, i de haa ngadau o Jehoiakim tama daane a Josiah, de hodooligi o Judah, i dua de sisi a Baruch muna a Jeremiah ne tala ange gi de ia i lo te beebaa mulo:* 2 “E hagadaba Tagi Maolunga, de Maadua o Israel, adu gi de goe, Baruch: 3 Koe ne hagadaba, ‘Gu vakaa loo au! Tagi Maolunga gu hai gi kona dogu daemaha ma de mmae; au gu dalea i de gonogono gai gu dee maua i de hagamabu.’ ”

4 E hagadaba Tagi Maolunga, “Daalaa ange muna nei gi de ia, ‘Tilo, au e oha naa agu mee gu hagatuu age ma de unuunusi age agu mee gu doo gi ssomo, i de henua alodahi. 5 E aha, koe e hagammahi naa e ssala gi maua e goe hanu mee lagolago? Aude saalaa mee naa. Tilo, au e hai naa gi humai de hai ngadaa gi honga o denga huaadangada alodahi, go Tagi Maolunga e hagadaba; gai au e hagaola naa doo mouli, go de hagaoanga aau e mau i de hebagi i mommee alodahi oou e hano aagena.’ ”

46

Muna pelaabisi i dagodo o Egypt

1 Gai Tagi Maolunga ne hagaago ange ana muna gi de pelaabisi go Jeremiah i dagodo o denga huaahenua.

2 Dagodo o Egypt. Dagodo o de hagabuulinga hebagi o Pharaoh Neco, de hodooligi o Egypt, go ia a Nebuchadnezzar, de hodooligi o Babylon ne hagadee kii laa i Carchemish i gaogao ssaalingaa vai go Euphrates, i de haa ngadau o Jehoiakim tama daane a Josiah ne hodooligi ai i Judah:*

3 “Hagadaabena ina denga mee hungihungi nnui ma mee hungihungi vaaligiligi,

e hulo ai gi de hebagi!

4 Hagadaabena ina denga hoosa,

ma de kage i honga hoosa hebagi!

Tuu i oodou mommee mage gaavange oodou goobai baalanga,

hakaadia oodou dao,

mage kahu i oodou malo hebagi baalanga!

5 Gai ni aha aagu e gidee adu nei?

Gilaadeu gu maatagu,

gilaadeu gu aahe dua;

olaadeu daane dau i de hebagi gu hagadee kii ina.

Gilaadeu gu saavini ma gu hulo gee,

gai tee kalo dua donu;

gai de mee hagamaatagu gu i mommee alodahi,

go Tagi Maolunga e hagadaba.

6 Taane gemo tee maua i de savini e hano,

taane hebagi mmahi tee ola;

gilaadeu gu maakau ma e daakodo ai

i baasi gi ngaiho, i gaogao ssaalingaa vai go Euphrates.

7 Goai e humai nei bei dagodo o de Nile,

ma denga saalingaa vai mmilo?

8 Egypt e hagahonu age naa bei dagodo de Nile,

ma denga saalingaa vai mmilo.

Ia e hagadaba, ‘Au e hagahonu age naa ga haoli de henua;

au e oha naa denga aduhale ma de daa dangada iai.’

9 Denga hoosa, goodou saavini!

Denga hada hebagi, goodou hakemo!

Gai daane dau o de hebagi gi seesee gi hulo;

denga daane o Ethiopia ma Put e sabaia laa denga mee hungihungi,

ma daane o Lydia e dilia laa denga mee hholu.

10 Aagai de laangi laa se laangi niio de Ia Aamua, Tagi o denga hagabuulinga hebagi —

se laangi e sui ange ai hegau baubau, ma de hagaduasala ai ono hagadaumee.

De gadilaasa e daa naa dangada ga dae ai gi de dae ono lodo,

ma de unu dodo o ono hagadaumee ga dae ai gi dono bosu.

Go hiidinga de Ia Aamua, Tagi o denga hagabuulinga hebagi,

e hai naa dahi sigidaumaha i de henua i ngaiho i gaogao ssaalingaa vai go Euphrates.

11 Tamaa hine se bua moe o Egypt,

hannoo gi Gilead gaamai ai denga valaai!

Gai e deai donu haigamaiana o au valaai lagolago,

gai koe e dee maua donu gi ieiangi oo magi.

12 Denga huaahenua gu langona dagodo o doo hagadogaa ina,

gai henua i lalo gu langona doo dangi.

Dahi daane hebagi gu baguu ange gi honga o taane ange laa;

gilaau ngaadahi gu maakau ma gu daakodo ai.”

13 Muna a Tagi Maolunga ne tala ange gi Jeremiah, de pelaabisi, i dagodo de humai o Nebuchadnezzar, de hodooligi o Babylon, e hebagi ange gi de henua go Egypt:*

14 “Daalaa ange gi Egypt gai hagailoo ina i Migdol;

hagailoo ina hogi i Memphis ma Tahpanhes,

hai ange, ‘Goodou tuu mage hagadabena,

go hiidinga de gadilaasa e daa naa dangada i oodou gaogao.’

15 Gu aha gu baakuu ai naa ma gu huuhuli gi lalo oo daane hebagi?

Gilaadeu gu dee maua i de tuu age,*

go hiidinga Tagi Maolunga gu sseu gilaadeu gi baakuu.

16 Gilaadeu gu dee modu de baakuu;

gai gilaadeu e hagadau pasa ma e hagataba,

‘Hiihidi age, gidaadeu ga aahe

gi daho odaadeu dangada ma taadeu henua,

gidaadeu ga hulo gee i de gadilaasa a de hagadaumee.’

17 Gai gilaadeu e hagataba naa i kilaa,

‘Pharaoh, de hodooligi o Egypt ni ngadi muna donu huu aana ne tala;

ia tee maua i de hai dahi mee daudahi!’

18 Au e hagatoo donu i dogu mouli,

go de Hodooligi e hagadaba, dono ingoo go Tagi o denga hagabuulinga hebagi:

E humai naa dahi bei dagodo o Tabor i magavaa o denga mounga,

ma dagodo o Carmel i gaogao tai.

19 Dangada e nnoho i Egypt,

haoa oodou goloa e hulo ai goodou gi dahi henua gee,

go hiidinga Memphis e oha naa ga ngadi dagodo,

gu se mommee maoha gu deai dangada e nnoho ai.

20 Egypt e bei naa dagodo o de kaau bedi danuaa laa,

aagai dahi lango gadigadi e humai naa i ngaiho e oha ia.

21 Gai denga daane hebagi aana ne hagao i ono daha

e bei dagodo o denga kaau gu haangai laa gi pedi.

Gilaadeu alodahi gu saavini hogi ga hulo gee,

gilaadeu e dee maua i de tuu e hebagi;

go hiidinga de laangi hai ngadaa gu dae mai gi gilaadeu,

go de masavaa olaadeu e hagaduasala ai.

22 Egypt e savini naa ga hano bei de labodo e tolo laa ma e hano ma de dangi,

go hiidinga ono hagadaumee e loomai naa i denga hagabuulinga soa,

gai e loomai naa ga hebagi ange gi Egypt i denga daguu,

bei dangada e selea denga manu ssomo.

23 Gilaadeu e sele iho naa denga manu i lodo henua,

go Tagi Maolunga e hagadaba,

e dee galemu donu e kona de muimui de lodo henua laa,

go hiidinga gilaadeu e soa ange i denga itebuubuu lagolago,

gai e dee maua i de dau gi iloo daelodo.

24 Dangada o Egypt e dookaa ina;

de henua e hagadee kii ina naa i dangada e loomai i ngaiho.”

25 Gai e hagadaba Tagi o denga hagabuulinga hebagi, de Maadua o Israel, “Tilo, au e hagaduasala naa Amon tiinonga o Thebes, ma Pharaoh, ma Egypt ma ono diinonga ma ono hodooligi, ma Pharaoh aama dangada alodahi e hagadonusia ia. 26 Gai au e dugu ange naa gilaadeu gi dangada e nnoho e daia gilaadeu gi maakau, go Nebuchadnezzar de hodooligi o Babylon ma dagi o ono daane hebagi. Gai muli mai naa huu gai dangada gu aahe ange ga nnoho i Egypt, bei ono dagodo madagidagi, go Tagi Maolunga e hagadaba.

27 Dogu dangada hai hegau go Jacob, aude madagu,

gai koe e Israel, aude manavasaa;

tilo, au e hagaola naa goe mai i denga mommee mmao,

ma oo hagadiilinga mai i de henua olaadeu gu gaavee laa aagena.

Jacob e ahe mai naa ga nnoho paba ma de duadonu,

gai e deai naa donu se dangada e haia ia gi madagu.*

28 Dogu dangada hai hegau go Jacob, aude madagu,

go hiidinga au e madali goe,

go Tagi Maolunga e hagadaba.

Gai ga oohaa naa donu e au huaahenua alodahi

aagu gu hai oo dangada gi mavaevae saele aagena,

gai au e dee oha donu goe.

Au e haele naa goe i de hai heohi;

au e dee dugu naa donu huu goe, gai e hagaduasala donu goe.”

47

Muna pelaabisi i dagodo o Philistia

1 Gai aanei muna a Tagi Maolunga ne hagaago ange gi de pelaabisi go Jeremiah, i dagodo o de gau Philistia, i mua de hebagi ange o de gau Pharaoh gi Gaza.*

2 E hagadaba Tagi Maolunga:

“Tilo, denga vai e hagahonu age naa i ngaiho,

ga loomai bei de mee mmilo mmahi.

Gai e haoli naa honga de henua ma mee alodahi iai,

go denga aduhale ma dangada e nnoho ai.

Dangada e oo naa ga tangi,

gai dangada alodahi e nnoho i de henua e tangi see naa,

3 i de hogihogi mai vae o denga hoosa e saavini mai ai,

ma de nngolo mai o olaadeu hada hebagi

ma de hagalongaa mai o olaadeu hagasii.

Denga damana e dee huuhuli mai donu e bale ange alaadeu dama,

i hiidinga gu deai olaadeu mahi.

4 Gai gu dae mai donu de laangi

e daa ai gi maakau dangada alodahi o Philistia,

ma de daa dangada alodahi e ola,

go gilaadeu ne balea ange Tyre ma Sidon.

Tagi Maolunga gu dai hagallilo naa de gau Philistia,

go dangada e doe i gilaadeu mai i Caphtor.*

5 Gaza e dahi naa dono biho ga malali,

gai Ashkelon e ngadi dagodo naa.

Goodou dangada e doe i de mommee iai de geelonga,

dee hee maa taulooloa doodou duuduu oodou angaanga?

6 ⌊Goodou e hagataba,⌋ ‘De gadilaasa a Tagi Maolunga,

dee hee maa taulooloa doo dee hagamabu?

Ahe ange gi lo too hale,

gai noho ma gi dee ngalue.’

7 Aagai dee hee dono hai e hagamabu ai,

i de masavaa a Tagi Maolunga gu tala ai de mee nei,

ma dana masavaa gu hagamodu ai de mee nei

e hai baasi ange ai gi Ashkelon ma mommee i tagudai?”

48

Muna pelaabisi i dagodo o Moab

1 Dagodo o Moab. E hagadaba Tagi o denga hagabuulinga hebagi, de Maadua o Israel:

“E vakaa naa Nebo, de henua e oha naa!

Kiriathaim gu hagadogaa ina, i de hagadee kii ina;

de mommee buibui makaga gu hagadogaa ina ma de oohaa ina.*

2 Dangada e dee aahe ange naa ga tuhi Moab.

Dangada e hagasaele naa de hai gi hai ngadaa Heshbon:

‘Loomai, gidaadeu ga hai gi deai se huaahenua nei!’

De aduhale go Madmen e hai naa ga dee mmuu;

gai de gadilaasa e doolohi naa goodou.

3 Hagalaangona adu de tangi o dangada i Horonaim,

gilaadeu e tangi i delaadeu vaivai haia ma de oohaa.

4 Moab e oha naa ga maoha;

ana gauligi vaaligiligi e tangi naa.

5 Dangada e loage naa e hulo gi Luhith,

gai gilaadeu e tangi i delaadeu loiho i honga de haiava e hano laa gi Horonaim;

gai gilaadeu e langona naa de tangi o dangada,

i de manavasaa olaadeu lodo i hiidinga de oohaa mee.

6 Goodou saavini hulo gee! Hagaola ina goodou!

Goodou e bei naa dagodo o de juniper lodo henua.

7 Goodou e hagadonu oodou mahi ma oodou goloa lagolago,

deenei ai, goodou e hagadee kii naa hogi;

gai tiinonga go Chemosh e gaavee naa gi dahi henua gee,

madali ono dangada haimeedabu aama dagi o de henua.

8 Gai tangada e oohaa mee e humai naa ga oha denga aduhale alodahi,

gai e deai naa donu se aduhale e ola.

De mommee gelo e oha naa hogi,

de mommee soe i de henua e maoha naa hogi,

bei de hai a Tagi Maolunga gu tala ai laa.

9 Hagamalili ina ange soolo gi honga o Moab

go hiidinga e oha naa ga maoha;

ono aduhale e hai naa ga ni mommee e ngadi daakodo,

gu deai dangada e nnoho ai.

10 E malaia naa tangada

e dee kana ange e hai hegau a Tagi Maolunga!

E malaia naa tangada e dee daia

gi maakau dangada i dana gadilaasa!

11 Moab ne noho baba mai i dono gauligi,

bei dagodo o denga uvaini e dee hagangalungalue laa,

tigi llingi ange gi dahi ssaa gee —

ia tigi gaavee hogi gi dahi henua gee.

Ia goi mami danuaa donu huu,

gai dono nnamu tigi dagodo gee donu.

12 Tilo, e tae mai naa laangi,

go Tagi Maolunga e hagadaba,

aagu e hai ai gi loomai dangada gi liingia mee i lodo ssaa,

gilaadeu e llingi naa ga deai mee i Moab;

gilaadeu e hai naa ga odi uvaini i ono lodo,

gai ga hoohoa denga ssaa.

13 Gai Moab e dogaa naa i tiinonga go Chemosh,

bei de hai o de gau Israel ne dookaa ai laa,

i delaadeu tali hagalodolodo ange gi tiinonga go Bethel.

14 Dee hee doodou hai e hagataba ai naa,

‘Gimaadeu ni daane hebagi mmahi,

gai ni daane e aabo i de hebagi?’

15 Gai Moab gu oha ma gu maoha,

ono aduhale gu kage mai aagena denga daane hebagi,

gai ono dama daane mmahi e daia naa ga maakau,

go de Hodooligi e hagadaba, gai dono ingoo go Tagi o denga hagabuulinga hebagi.

16 De hai ngadaa o Moab gu dai dae mai donu,

gai dono hagaduasala e moolau naa donu i de dae mai.

17 Dangada alodahi e nnoho i luu baasi o Moab, goodou tangi i ono hiidinga,

dangada alodahi e langona ono longo;

gi hagataba, ‘Gu kona donu de hadi togo mmahi laa,

gu kona donu de hadi togo mahamaha laa!’

18 Dangada e nnoho i Dibon,

iho mai i doodou duulanga hagadubu,

ma gi noho i honga de gelegele mmasa,

go hiidinga de ia e oohaa ina Moab e humai naa e hebagi adu,

ma de oha oodou aduhale buibui.

19 Dangada e nnoho i Aroer,

goodou tuu i gaogao de haiava ma gi dagidiiloo ai;

goodou ga ssili ange gi taane e savini laa ga hano

aama de hine e ola laa, ga hai ange, ‘Ni aha gu hai naa?’

20 Moab gu hagadogaa ina, i hiidinga gu maoha.

Goodou oo magi tangi!

Goodou hagailoo ina i gaogao ssaalingaa vai go Arnon

bolo Moab gu oha ma gu maoha.

21 De hagaduasala gu dae mai gi de mommee soe i de henua,

gai gu dae hogi gi Holon, ma Jahzah, ma Mephaath,

22 ma Dibon, ma Nebo, ma Beth Diblathaim,

23 ma Kiriathaim, ma Beth Gamul, ma Beth Meon,

24 ma Kerioth, ma Bozrah, ma denga aduhale alodahi i Moab, e mmao ma de paa mai.

25 De hanga* o Moab gu tuu ma gu doo;

gai dono lima gu hadi,

go Tagi Maolunga e hagadaba.

26 Haia ia gi unu gi senga,

go hiidinga ia gu hagamaolunga i Tagi Maolunga.

Haia Moab gi dagodo i lodo ono hagalueia;

haia ia gi se mee e hakadanga ai dangada.

27 E aha, koe tee hakadanga laa i Israel?

E aha, ia ne gidee mai laa i magavaa o de gau gaiaa,

gai koe ga hagammae manava ai ia

i de masavaa aau e basa ai i de ia?

28 Dangada e nnoho i Moab,

goodou hulo gee i denga aduhale

ma gi nnoho i magavaa o denga hadu;

goodou gi bei denga manu kono

e hai laa olaadeu hoohanga i mada haonga i honga mounga.

29 Gimaadeu gu langona de hagamaolunga o Moab:

ia gu kona donu dono hagamaolunga,

ia e lodo maolunga, ma de hagasoenga,

ma de lodo gi lunga.

30 Au e iloo bolo ia e hagamaolunga,

aagai e deai donu haigamaiana,

go Tagi Maolunga e hagataba,

gai ana hegau e deai donu mee e kii ange ai.

31 Deenei ai, au e dangi naa i Moab,

au e dangi naa i Moab alodahi,

au e hinangalosaa naa i denga daane o Kir Hareseth.

32 Denga grapevine o Sibmah, au e dangi i oo hiidinga,

bei de hai o Jazer e dangi ai.

Oo laa e ssomo naa ga tae gi honga tai;

gai e tae naa hogi gi tai o Jazer.

Gai de ia oha mee

e oha naa au huamanu lleu ma au grape.

33 Gai gu deai se malangilangi be se lodo danuaa

i gelegele e doo ai manu i de henua o Moab.

Au gu hai gi deai uvaini i mommee e kumi ai uvaini;

gu deai hogi dangada e dagadagahia denga grape ma de malangilangi i kilaa;

Gai dangada e oo, gai e dee se oo i delaadeu malangilangi.

34 Leo o delaadeu tangi gu langona

mai i Heshbon ga dae ai gi Elealeh, ma Jahaz,

ma mai i Zoar ga dae ai gi Horonaim aama Eglath Shelishiyah,

gai Nimrim gu deai vai iai.

35 Au e hai naa gi deai dangada i Moab

e haia sigidaumaha i denga mommee daumaha

ma de dudu mee maanongi ange gi olaadeu diinonga,

go Tagi Maolunga e hagadaba.

36 Gai ogu lodo e dangi i Moab bei de ili o de flute;

ogu lodo e dangi i dangada o Kir Hareseth bei de ili o de flute.

Go hiidinga olaadeu goloa lagolago gu dee maaleva.

37 Biho o dangada alodahi gu dahi,

gumigumi alodahi gu dahi hogi;

lima alodahi gu selesele ma gu lagolagohia,

gai daogubu alodahi gu haoli i malo daladala.

38 Honga hale alodahi i Moab aama honga ono haiava

e deai ange naa donu mee e langona ai, go de tangi donu huu,

i hiidinga au gu hhoa Moab bei de ssaa e deai dangada e lodo ai,

go Tagi Maolunga e hagadaba.

39 Gu kona donu dono maoha!

Gu kona donu delaadeu tangi!

Gu kona donu de ahe dua o Moab ma de dogaa!

Moab gu se mee e hakadanga ai dangada,

gai gu se mee hagamaatagu ange gi dangada i luoono baasi.”

40 Go hiidinga e hagadaba Tagi Maolunga:

“Tilo, e humai naa dahi bei de igele gemo,

ga doha luoono bakau ga hebagi ange ai gi Moab.

41 Denga aduhale e hagadee kii ina naa,

gai denga hale hagaloosi makaga e gaavee naa.

De laangi laa gai lodo o denga daane hebagi o Moab

e bei naa dagodo lodo o de hine gu hai ono hagalangona.

42 Moab e oha naa donu ga dee se huaadangada,

go hiidinga ia ne hagamaolunga ange ia i Tagi Maolunga.

43 Dangada o Moab, de mee hagamaatagu,

ma de geelinga gelo, aama ssele

e baba adu donu gi goodou,

go Tagi Maolunga e hagadaba.

44 Tangada e savini ga hano gee i de mee hagamaatagu,

e doo ange naa gi lo te geelinga gelo,

gai tangada e gage age i lo te geelinga gelo laa,

e doo ange naa gi lo te sele.

Go hiidinga au e gaamai naa gi honga o Moab

dahi ngadau e hagaduasala ai ia,

go Tagi Maolunga e hagadaba.

45 Gilaadeu e silivaahea saele ma teai olaadeu mahi,

gu nnoho i lalo de malu o Heshbon,

go hiidinga dahi ahi gu sao mai i Heshbon,

se ahi ula mai i de hale o Sihon;

gai gu dudu de lae o Moab,

ma dumuagi o de gau pasa hagassoenga.

46 E vakaa naa goe e Moab!

Dangada o Chemosh gu maakau;

au dama daane gu gaavee gi dahi henua gee,

gai au damaa hine gu gaavee gee hogi.

47 Aagai au e hagaahe ange naa de manuuia o Moab,

i denga laangi e loomai,”

go Tagi Maolunga e hagadaba.

Deenei de odi de hagamodu muna o Moab.

49

Muna pelaabisi i dagodo o Ammon

1 E hagadaba Tagi Maolunga i dagodo o de gau Ammon:

“E aha, gu deai dama daane a Israel?

Gu deai dama e dugu ai delaadeu boolonga?

Gai gu aha Milcom gu kave ai de mommee o Gad,

gai ono dangada gu nnoho i lodo ono aduhale?*

2 Gai tilo, e tae mai naa laangi,

go Tagi Maolunga e hagadaba,

aagu e hai ai gi langona de oo ina mai o de hebagi

e hai baasi ange ai gi Rabbah o de gau Ammon!

Gai e hai naa ga bei de hagabuudungaa gainga,

gai ono aduhale e dudu naa i de ahi.

Israel e kave naa de henua o dangada ne gaavee dono henua,

go Tagi Maolunga e hagadaba.

3 Heshbon, koe gi dangi, go hiidinga Ai gu maoha!

Dangada o Rabbah, goodou hevaalogi tangi,

gai kahu i malo daladala ma de hinangalosaa,

ma de saavini i magavaa o denga buibui;

go hiidinga Milcom e gaavee naa gi dahi henua gee,

madali ono dangada haimeedabu aama dagi o dono henua.

4 Tamaa hine e dee hai hegau i de mee abodonu,

gu aha gu basa hagasoenga ai naa goe i oo geelonga,

ma de tali hagalodolodo ange oo goloa hagamogomogo, ga hagadaba,

‘Goai e maua i de hai baasi mai gi de au?’

5 Tilo, au e gaamai naa de mee hagamaatagu gi de goe,

go de Ia Aamua, Tagi o denga hagabuulinga hebagi e hagadaba,

mai i denga mommee alodahi i luoo baasi,

gai goodou alodahi e hai naa gi hulo gee,

dahi ma dahi e seesee naa donu ga hagasoe gi mua,

gai e deai naa donu dangada e bale ange gilaadeu.

6 Aagai muli mai naa huu, gai au e hagaahe ange de manuuia o de gau Ammon,”

go Tagi Maolunga e hagadaba.

Muna pelaabisi i dagodo o Edom

7 E hagadaba Tagi o denga hagabuulinga hebagi i dagodo o Edom:

“E aha, gu deai nei donu se heiangi i Teman?

Gai gu deai nei donu hagasaele heohi a de gau maanetonu?

Gai gu llilo nei donu olaadeu heiangi?*

8 Dangada e nnoho i Dedan,

goodou saavini mmuni i lodo haonga kelo,

go hiidinga au e hai naa gi hai ngadaa Esau,

i de masavaa aagu e hagaduasala ai ia.

9 E aha, noo de gau hagihagi e loomai e hagihagi denga grape i oo daha,

gai gilaadeu e dee dugu naa hanu grape?

Gai noo de gau gaiaa e loomai i de boo,

gilaadeu e dee kave naa donu huu olaadeu mee e llodo ai?

10 Aagai au gu aau ma gu deai malo o Esau;

au gu hai ga gidee mommee e hagammuni laa,

gai ia e dee maua donu i de mmuni.

Ana dama gu maakau, ono daina

ma dangada e paa ange gi de ia gu deai.

11 Dugua au dama e deai olaadeu damana,

gai au ga tilo ange gilaadeu;

gai au haahine gu maakau olaadeu bodu e maua i de hagadonu au.”

12 E hagadaba Tagi Maolunga, “Noo dangada e dee heohi delaadeu unu i de ubu o de hagaduasala nei e unu ai, gai goodou e maanadu bolo goodou e dee hagaduasala? Goodou e dee haihai naa donu ga dee hagaduasala, aagai goodou e unu donu i de ubu nei. 13 Au e hagatoo donu i dogu ingoo, go Tagi Maolunga e hagadaba, bolo Bozrah e hai naa gi se mommee maoha ma de hagamaatagu, se mee e hakadanga ai dangada gai se muna hagamalaia; ono aduhale alodahi e maoha naa ga ngadi daakodo ga hano ai.”

14 Au gu langona dahi hagailoo mai i daho Tagi Maolunga:

dahi dangada hagailoo gu hai gi hano gi denga huaahenua, gi hai ange,

“Goodou hagabuni loomai hebagi ange gi de henua laa!

Hiihidi age haia de hebagi!”

15 “Au e hai naa goe gi damaa mee ange i denga huaahenua,

ma de hagangadi mee ina i daho dangada.

16 Koe gu hagasengalia i hiidinga de maatagu o dangada i de goe,

aama doo lodo hagamaolunga,

koe e nnoho laa i magavaa o denga hadu maolunga,

ma honga mommee maolunga o denga duuduu.

Gai e dee galemu donu dau hai doo hoohanga i denga mommee maolunga,

gai au e tili iho mai naa goe i kilaa,

go Tagi Maolunga e hagadaba.

17 Edom e hai naa ga se mee hagamaatagu;

dangada alodahi e seesee i ono gaogao e llele mouli naa ga hagavogivogi,

i hiidinga o de hai ngadaa gu hai ange laa aagena.

18 Gai e bei hogi de oha o Sodom ma Gomorrah,

madali denga aduhale e paa ange,

go Tagi Maolunga e hagadaba,

gai e deai naa donu se dangada e nnoho gaainga i kilaa;

e deai naa hogi dangada e nnoho i kilaa.*

19 Tilo, au e bei de laiono i lodo mee muimui i Jordan

e humai laa e hai baasi ange gi de mommee iai helii lau kohu;

gai e moolau naa donu dagu doolohi ia

ga hai gi hano gee i dono henua.

Gai au ga hili tangada oogu e malangilangi ai gi de hegau nei.

Goai e bei ogu dagodo?

Gai goai e maua i de hai baasi mai gi de au?

Gai goai tangada hagaloosi e maua i de hebagi mai gi de au?

20 Deenei ai, goodou hagalaangona de hagatau a Tagi Maolunga e hai baasi ange ai gi Edom,

ma ana mee gu hagadabena e hebagi ange ai gi gilaadeu e nnoho i Teman:

dama a dana hagabuulingaa ssiibi e gaavee gee naa;

ia e oha naa olaadeu mommee iai helii i olaadeu hiidinga.

21 Henua i lalo gu bolebole i dana langona delaadeu hagadee kii ina,

gai de leo o delaadeu tangi e tae loo gi Tai Mmea.*

22 Tilo, dahi igele gemo e lele mai naa ga hagatili iho,

ga doha luoono bakau ga hai baasi ange ai gi Bozrah.

Gai lodo o denga daane hebagi mmahi o Edom

e bei naa lodo o de hine gu hai ono hagalangona.”

Muna pelaabisi i dagodo o Damascus

23 Dagodo o Damascus.

“Hamath ma Arpad gu hagadookaa ina,

go hiidinga gilaau gu langona hanu longo baubau;

gilaau gu maatagu olaau lodo,

gilaau gu dee paba olaau lodo

bei dagodo o tai e dee maua laa gi malino.*

24 Damascus gu deai ono mahi,

gai gu huli ma gu savini;

ia gu kona de manavasaa ma de mmae,

bei de mmae o de hine gu hai ono hagalangona.

25 Gai gu aha tee dilia ai laa de aduhale a dangada e tuhi laa,

gai go de aduhale oogu e malangilangi ai?

26 Deelaa ai, ono dama daane mmahi e maakau naa i honga ono haiava,

ono daane hebagi alodahi e hagallilo naa i de laangi laa,

go Tagi o denga hagabuulinga hebagi e hagadaba.

27 Gai au e dudu naa denga buibui o Damascus,

gai de ahi e oha naa denga hale danuaa o Ben-Hadad.”

Muna pelaabisi i dagodo o Kedar ma Hazor

28 Dagodo o Kedar ma de nohoanga hodooligi o Hazor, a Nebuchadnezzar de hodooligi o Babylon ne hebagi ange laa aagena. E hagadaba Tagi Maolunga:

“Hiihidi age, hebagi ange gi Kedar,

gai daia gi maakau dangada i de baasi dua!

29 Olaadeu hale malo ma alaadeu ssiibi e gaavee gee naa,

olaadeu malo buibui ma olaadeu goloa alodahi

ma alaadeu gamelo e gaavee gee naa.

Gai dangada e oo naa, ga hai ange,

‘Denga mee hagamaatagu gu hai i mommee alodahi!’

30 Dangada e nnoho i Hazor, goodou hagamoolau hulo gee!

Goodou hulo nnoho i lodo haonga,

go Tagi Maolunga e hagadaba.

De hodooligi o Babylon go Nebuchadnezzar

gu hai dahi hagatau e hai baasi adu ai gi goodou;

ia gu hagadabena e hebagi adu ai gi goodou.

31 Hiihidi age hulo hebagi ange gi de huaahenua e nnoho paba laa ma de duadonu,

go Tagi Maolunga e hagadaba,

se huaahenua e deai ono abaaba aabe ni laagau hagamakaga;

e deai hogi dangada e paa ange gilaadeu.

32 Alaadeu gamelo e hai naa ga ni goloa e maua i de hebagi,

alaadeu manu haangai lagolago e duha naa.

Au e hai naa gilaadeu e dahi baasi o olaadeu biho

gi mavaevae saele gi denga mommee mmao,

ma de hai gi hai ngadaa gilaadeu i mommee alodahi,

go Tagi Maolunga e hagadaba.

33 Hazor e hai naa ga se mommee e nnoho ai denga jackal,

gai gi se mommee e maoha ga hano ai.

Gai e deai naa donu dangada e nnoho i kilaa,

e deai naa hogi e noho gaainga i de mommee laa.”

Muna pelaabisi i dagodo o Elam

34 Gai aanei muna a Tagi Maolunga ne hagaago ange gi de pelaabisi go Jeremiah, dagodo o Elam, i taamada de dagi o Zedekiah, de hodooligi o Judah, ga hai ange, 35 “E hagadaba Tagi o denga hagabuulinga hebagi:

Tilo, au e hhadi naa de mee hholu a Elam,

go de goloa hebagi olaadeu e mmahi ai.

36 Au e gaamai naa denga madangi e haa

i dege e haa o de langi gi hai baasi ange gi Elam.

Au e hai naa gilaadeu gi mavaevae saele i denga madangi e haa,

gai e deai naa donu se huaahenua

o dangada o Elam e dee mavaevae saele aagena.

37 Au e hai naa gi maatagu dangada o Elam i olaadeu hagadaumee,

aama dangada e nnoho e daia gilaadeu gi maakau.

Au e hai naa gi humai

de hai ngadaa gi gilaadeu i dogu lili,

go Tagi Maolunga e hagadaba.

Au e doolohi naa gilaadeu ma de gadilaasa,

ga dae ai gi dagu daa gilaadeu gi odi.

38 Au e hagaduu naa dogu nohoanga i Elam,

gai ga daa gi maakau dono hodooligi ma ono dagi,

go Tagi Maolunga e hagadaba.

39 Aagai muli mai naa huu,

gai au e hagaahe ange naa de manuuia o Elam,”

go Tagi Maolunga e hagadaba.

50

Muna pelaabisi i dagodo o Babylon

1 Muna a Tagi Maolunga ne tala i dagodo o Babylon, i daho de pelaabisi go Jeremiah, ma de henua o de gau Babylon:*

2 “Goodou daalaa gi langona e dangada i denga huaahenua,

hagaduulia age dahi hagailonga ma de hagailoo ange gi dangada;

goodou e dee hagammuni donu, aagai hagataba,

‘Babylon e hagadee kii naa,

gai a Bel e hagadogaa naa,

Merodak* e madagu naa.

Ono diinonga e hagadookaa ina naa,

gai ono diinonga gu maatagu.’

3 Go hiidinga dahi huaahenua gu humai i ngaiho e hebagi ange gi de ia,

ma de hai dono henua gi ngadi dagodo,

gu deai dangada e nnoho ai;

dangada ma manu alodahi e saavini naa ga hulo gee mai i kilaa.

4 Laangi laa i de masavaa laa,

go Tagi Maolunga e hagadaba,

gai de gau Israel ma dangada o Judah e hagabuni naa

ma de tangi ga hulo ai ga ssala Tagi Maolunga delaadeu Maadua.

5 Gilaadeu e ssili naa de haiava e hano laa gi Zion,

ma de huuhuli ange gi kilaa, ga hagataba,

‘Loomai, gidaadeu ga hagabuni ange gi Tagi Maolunga

i dahi hagatoo donu hagaheloongoi dee ngado mai

e dee maua laa gi ngalo.’

6 Ogu dangada gu bei dagodo o denga ssiibi gu dee maleva laa;

olaadeu dangada hagaloosi gu tili gilaadeu gi ssenga saele i honga mounga.

Gai gilaadeu gu silivaahea saele i honga mounga ma duuduu,

gilaadeu gu ngalo de mommee iai delaadeu buibui.

7 Gai dangada alodahi e gidee gilaadeu gu gai gilaadeu,

olaadeu hagadaumee e hagataba,

‘Gimaadeu e tigi haisala donu,

go hiidinga gilaadeu gu haisala ange donu gi Tagi Maolunga,

go delaadeu mommee nnoho heohi,

go Tagi Maolunga, de tali a olaadeu maadua madagidagi.’

8 Goodou ssao hulo gee mai i Babylon;

gai hulo gee mai i de henua o de gau Babylon,

goodou gi bei denga guudi daane

e dagina laa de hagabuulingaa guudi.*

9 Tilo, au e hai naa gi humai gi Babylon

dahi hagabuulinga soa mai i denga huaahenua i ngaiho.

Gai gilaadeu e hebagi ange naa gi de henua laa,

gilaadeu e hagadee kii naa Babylon.

Gai dao o alaadeu mee hholu e bei dagodo o denga daane hebagi e aabo i de tili,

e dee ngadi aahe mai laa donu huu.

10 Gai Babylon e gaiaadia naa goloa iai;

gai dangada alodahi e tae naa olaadeu lodo i de gaiaa ono goloa,

go Tagi Maolunga e hagadaba.

11 Goodou e haia gi de mahi mee o dogu boolonga,

go hiidinga goodou ne malangilangi,

go hiidinga goodou ne llodo danuaa,

goodou e bei de kaau e lele duuduudia laa denga grain,

ma de goo bei denga hoosa mmahi,

12 deelaa ai, doodou dinana e kona naa de dogaa;

gai de ia ne hanaua goodou e hagangadi mee ina naa.

Ia e hai naa ga maolalo ange i denga huaahenua,

gai se vao, se henua e deai vai iai, gai se lodo henua.

13 Go hiidinga de bole o Tagi Maolunga,

de henua e deai naa dangada e nnoho ai,

aagai e hai naa ga se mommee e ngadi dagodo.

Gai dangada alodahi e seesee i gaogao o Babylon

e llele naa olaadeu mouli,

ma de hagavogivogi i dono maoha.

14 Goodou holiagina luu baasi o Babylon hebagi ange aagena,

goodou alodahi e dilia de mee hholu;

dilia au dao gi odi ange gi lo te aduhale,

go hiidinga ia gu haisala ange gi Tagi Maolunga.

15 Goodou hevaalogi i doodou masavaa e holiage ai de aduhale!

De aduhale gu magulu,

ono hale buibui makaga gu maoha,

dono buibui gu oha iho.

Go hiidinga deenei de hai a Tagi Maolunga e sui ange ai ana hegau:

hai baasi ange gi de ia;

suuia ange gi bei dagodo o ana mee gu hai.

16 Gaavee gee mai i Babylon tangada e dooa mee,

aama tangada e duuduudia manu i de masavaa o de hagihagi;

i hiidinga de gadilaasa e daia dangada,

dangada alodahi gi aahe gi daho olaadeu dangada donu,

gai dangada alodahi gi saavini gi hulo gi olaadeu henua donu.

17 Israel e bei dahi hagabuulingaa ssiibi

e doolohia laa i de laiono ga hai gu mavaevae saele.

Tangada ne holomia ia i mua

go de hodooligi o Assyria;

gai tangada hagaodi ne hadihadia ono ivi

go Nebuchadnezzar, de hodooligi o Babylon.”

18 Deenei ai, e hagadaba Tagi o denga hagabuulinga hebagi, de Maadua o Israel:

“Tilo, au e hagaduasala naa de hodooligi o Babylon ma dono henua,

bei dagu hai ne hagaduasala ai laa de hodooligi o Assyria.

19 Aagai au e hagaahe mai naa Israel gi dono mommee iai helii,

gai ia e gaimee ai i honga Carmel ma Bashan;

ia e bosu danuaa naa

i honga duuduu o Ephraim ma Gilead.

20 Laangi laa ma de masavaa laa,

go Tagi Maolunga e hagadaba,

gai e ssala naa gi gidee baubau o Israel,

aagai e deai naa donu haisala e gidee;

e ssala naa hogi gi gidee haisala o Judah,

aagai e deai naa hogi e gidee,

go hiidinga au e degi ange naa gi dangada aagu e hagaola.

21 Goodou loage hebagi ange gi de henua go Merathaim,†

ma dangada e nnoho i Pekod.‡

Dolohia, ga daa gilaadeu alodahi gi odi i de maakau,

go Tagi Maolunga e hagadaba,

Haia donu gi bei mee alodahi aagu gu tala adu gi de goe.

22 De hagalongaa o de hebagi gu i honga de henua,

ma de hagalongaa o de oha laumalie!

23 De haamaa o henua i lalo alodahi ⌊go Babylon⌋

gu hhadi ma gu maoha!

Denga huaahenua gu llele olaadeu mouli

i de ngadi dagodo o Babylon!

24 Babylon, au gu dugu dahi sele e dada ai goe,

gai koe tee iloo donu doo masavaa ne noodia ai;

koe ne gidee mai ga boogia,

go hiidinga koe ne hai baasi ange gi Tagi Maolunga.

25 Tagi Maolunga gu hhuge dono mommee hhao goloa hebagi,

gai gu dada mai denga goloa hebagi o dono bole,

go hiidinga de Ia Aamua, Tagi o denga hagabuulinga hebagi,

e dahi ana hegau e hai i de henua o de gau Babylon.

26 Loomai i mommee mmao hebagi ange gi de henua laa;

oohaa ono mommee e hhao ai grain;

hagabudubudu ina age Babylon bei denga hagabuudungaa grain.

Oohaa de henua alodahi,

e dee dugu donu dahi dangada daudahi.

27 Daia gi maakau ana kaau alodahi;

haia gilaadeu gi loiho gi de mommee e daa ai manu.

E vakaa naa gilaadeu!

Go hiidinga gu dae mai delaadeu masavaa,

go de laangi olaadeu e hagaduasala ai.

28 Hagalaangona adu leo o dangada e silivaahea saele

ma gilaadeu ne saavini ga hulo gee mai i Babylon,

ma gi hagailoo ina i Zion

de hai a Tagi Maolunga, taadeu Maadua,

ne sui ange ai mee ne hai ange gi dono temple.

29 Hagahia gilaadeu e damaa tili gi hebagi ange ai gi Babylon,

go gilaadeu e dilia denga mee hholu.

Gilaadeu gi holiagina de henua laa,

gai gi dee dugua donu dahi dangada daudahi gi ola.

Hagao ina ange ana hegau baubau;

gai suuia ange gi bei ana hegau gu hai.

Go hiidinga de henua laa gu hagamaolunga i Tagi Maolunga,

de Ia Dabu o Israel.*

30 Deenei ai, ono daane mmahi e maakau naa i honga ono haiava,

gai ono daane hebagi alodahi e dee mmuu naa i de laangi laa,

go Tagi Maolunga e hagadaba.

31 Tilo, tangada hagamaolunga, au e hai baasi adu gi de goe,

go de Ia Aamua, Tagi o denga hagabuulinga hebagi e hagadaba;

go hiidinga gu dae mai donu doo laangi,

go de laangi aagu e hagaduasala ai goe.

32 De ia hagamaolunga e baguu naa ga dagodo i honga de gelegele,

gai e deai naa donu se dangada e hagahidi age ia;

au e haula naa dahi ahi i lodo ono aduhale,

e dudu ai mee alodahi i luu baasi de henua laa.”

33 Gai e hagadaba Tagi o denga hagabuulinga hebagi:

“Dangada o Israel gu vaivai haia,

aama dangada hogi o Judah.

Dangada ne gaavee gilaadeu e daohi donu huu gilaadeu,

e dee llodo e dugu gilaadeu gi hulo.

34 Aagai de ia e hagaola ina gilaadeu e mmahi mmao;

dono ingoo go Tagi o denga hagabuulinga hebagi.

Ia e bale ange naa donu gilaadeu,

gai ia ga hai ai gi nnoho paba delaadeu henua,

aagai e hai naa gi dee nnoho paba dangada e nnoho i Babylon.

35 Dahi gadilaasa e hai baasi ange naa gi de gau Babylon!

go Tagi Maolunga e hagadaba,

gai e hebagi ange gi dangada e nnoho i Babylon,

ma ono dagi aama ono daane heiangi!

36 Dahi gadilaasa e hai baasi ange naa

gi gilaadeu e daalaa mee tigi loomai,

gilaadeu ni dangada llodo ssenga!

Dahi gadilaasa e daa naa ono daane hebagi!

Gai gilaadeu e kona naa donu de maatagu.

37 Dahi gadilaasa e daa naa denga hoosa ma de oha denga hada hebagi,

ma de gau henua gee e hebagi madali gilaadeu!

Gilaadeu e bei naa dagodo o denga haahine.

Dahi gadilaasa e oha naa ono goloa hagamogomogo!

Gilaadeu e hai gi de mahi naa ono goloa.

38 Gai e hagamaamasa naa ono vai,

gai gi deai ai vai i lodo ono vai!

Go hiidinga se henua iai denga diinonga,

gai gilaadeu e ssenga ange gi denga diinonga.

39 Gai denga manu lodo henua ma denga hyena e nnoho naa i kilaa,

denga owl e noho naa hogi i kilaa.

Gai e deai ange naa donu dangada e nnoho ai,

aabe noholia i denga atangada i muli mai.*

40 Bei de hai a de Maadua ne oha ai laa Sodom ma Gomorrah

madali denga mommee e paa ange gi kilaa,

go Tagi Maolunga e hagadaba,

gai e deai naa donu dangada e nnoho gaainga i kilaa

gai e deai naa hogi dangada e nnoho i kilaa.*

41 Tilo, dahi hagabuulingaa dangada e loomai naa i ngaiho;

dahi huaahenua soa ma hodooligi soa,

e loomai naa i luu bido o henua i lalo.

42 Gilaadeu e hagauda alaadeu mee hholu ma olaadeu dao;

gilaadeu e alasala ma tee llodo aaloha.

Delaadeu loomai e bei de haganngolo o de moana

i de masavaa olaadeu e saavini mai ai i honga hoosa;

gilaadeu e loomai bei denga daane hebagi e hagatau laa i olaadeu hagabuulinga

e hebagi adu gi de goe, tamaa hine o Babylon.

43 De hodooligi o Babylon gu langona olaadeu longo,

gai luoono lima gu pole.

Ia gu manavasaa ono lodo,

ma de mmae bei de hine gu hai ono hagalangona.

44 Tilo, au e humai naa bei de laiono i lodo mee muimui o Jordan

gi de mommee iai helii lau kohu,

gai e moolau naa donu dagu doolohi ia

ga hai gi hano gee i dono henua.

Gai au ga hili tangada oogu e malangilangi ai gi de hegau nei.

Goai e bei ogu dagodo?

Gai goai e maua i de hai baasi mai gi de au?

Gai goai tangada hagaloosi e maua i de hebagi mai gi de au?”

45 Deenei ai, goodou hagalaangona de hagatau a Tagi Maolunga

e hai baasi ange ai gi Babylon,

ma ana mee gu hagadabena e hebagi ange ai gi de henua o de gau Babylon:

dama a dana hagabuulingaa ssiibi e gaavee gee naa;

ia e oha naa olaadeu mommee iai helii i olaadeu hiidinga.

46 Gai henua i lalo e bolebole naa i delaadeu langona de hagadee kii ina o Babylon;

gai dono leo e dangi ai e dae naa gi denga huaahenua.

51

De hagaduasala o Babylon

1 E hagadaba Tagi Maolunga:

“Tilo, au e hagangalue naa lodo o de ia daa dangada

gai ia ga hebagi ange ai gi Babylon,

aama dangada e nnoho i Leb Kamai.*

2 Au e hai naa gi hulo de gau henua gee gi Babylon

e nonu ai de henua bei de ili gi deai dangada i dono henua;

gilaadeu e hebagi ange gi de henua i luu baasi alodahi

i de laangi oona e hai ngadaa ai.

3 Tangada e dilia de mee hholu gi dee daangia dana mee hholu,

ia gi dee gahu i dono malo hebagi baalanga.

Gai e dee dugu gi ola denga dama daane i kilaa

gai daia donu gi maakau dono hagabuulinga hebagi alodahi.

4 Gilaadeu e daa naa ga maakau i de henua o de gau Babylon,

aama de lagolagohia ga maakau i honga ono haiava.

5 Gai de Maadua, go Tagi o denga hagabuulinga hebagi,

tigi tili donu Israel ma Judah,

e dee galemu donu delaadeu henua gu honu i de haisala

i mada luu mada o de Ia Dabu o Israel.

6 Saavini hulo gee mai i Babylon!

Tangada nei ma tangada nei gi hagaola ina dono mouli!

Goodou gi dee maakau i hiidinga ono haisala.

Deenei de masavaa a Tagi Maolunga e sui ange ai,

aama de hagao ange ai de henua laa gi bei dagodo o ana hegau gu hai.

7 Babylon e bei de ubu goolo i lo te lima o Tagi Maolunga,

gai gu hagaunu ai gi ssenga henua i lalo alodahi.

Denga huaahenua gu unu uvaini iai,

deelaa ai, gilaadeu gu odi i de ssenga.*

8 Gai tee mmule donu gai Babylon gu oha ga maoha;

oo mage dangi i ono hiidinga!

Gai gaavee hanu valaai e hai ai ono mee mmae;

kana adu e maua naa huu gi ieiangi ia.

9 Gimaadeu ne hagatale de hai gi ieiangi Babylon,

aagai ia tee maua gi ieiangi.

Gidaadeu ga tili ia, gai dahi ma dahi gi hano gi dono henua;

go hiidinga dono hagaduasala gu dae age loo gi lo te langi

gai gu maolunga donu bei denga giliiga.*

10 ⌊Dangada e hagataba,⌋ ‘Tagi Maolunga gu tala odaadeu heohi;

loomai, gidaadeu ga tala i Zion

dagodo hegau a Tagi Maolunga, taadeu Maadua gu hai.’

11 Hakaa ina denga dao!

Gai hagauda ina denga mee hungihungi!

Tagi Maolunga gu hagangaalue lodo o denga hodooligi o de gau Media,

go hiidinga ia gu baba ange e oha Babylon.

Tagi Maolunga e sui ange naa ana mee

ne hai ange gi dono temple.

12 Hagaduulia age dahi hagailonga i gaogao de buibui o Babylon;

haia gi soa dangada e hagaloosia;

hagatuu ina denga daane hagaloosi;

go hiidinga Tagi Maolunga gu hai dahi hagatau

gai gu hagassula donu ana mee gu tala ai

dagodo o dangada e nnoho i Babylon.

13 Goodou e nnoho i gaogao denga vai lagolago,

gai ni dangada lava,

gu dae mai doodou laangi e maakau ai,

gai oodou mouli e modu naa bei taula.*

14 Tagi o denga hagabuulinga hebagi gu hagatoo donu i dono ingoo:

Ni muna abodonu, au e hhao naa de henua

i dangada soa bei de lagolago o denga itebuubuu,

gai gilaadeu e oo naa i delaadeu kii i de goe.

15 Go ia ne haia henua i lalo i ono mahi;

ma de hagaduu henua i lalo i dono heiangi,

aama de hhola de langi i dono iloo mee.

16 De masavaa oona e basa ai,

gai vai i lo te langi gu hagangolo;

ia e hai de mama o denga vai gi hanage i luu bido o henua i lalo.

Ia e hai gi labalaba de uila i de masavaa e pala ai de langi,

ma de hagasao mai de madangi i lodo ono mommee doange goloa.

17 Dangada alodahi e ssenga ma teai selaadeu iloo mee,

de labagau o denga goolo e hagadogaa ina naa i ono diinonga.

Ono diinonga e dee ni mee abodonu;

gilaadeu e dee maua i de manamanava.

18 E deai olaadeu haigamaiana, gai ni mee hakadanga;

gilaadeu e llilo naa i de masavaa o delaadeu hagaduasala.

19 Gai e dee deenei tagodo o de ia e hagabinga laa go Tuuhanga o Jacob;

gai go ia ne haia mee alodahi,

aama Israel de aamuli o dono boolonga —

dono ingoo go Iahweh o denga hagabuulinga hebagi.

20 Go koe dagu haamaa ma dagu laagau hebagi —

go koe e balea mai au e oha ai denga huaahenua,

go koe e balea mai au e oha ai denga nohoanga hodooligi,

21 go koe e balea mai au e daa de hoosa ma tangada e gage ai;

go koe e balea mai au e oha ai de hada hebagi ma tangada e savini ai;

22 go koe e balea mai au e daa ai taane ma de hine;

go koe e balea mai au e daa ai tangada madumadua ma tama daane;

go koe e balea mai au e daa ai tama daane ma tamaa hine;

23 go koe e balea mai au e daa ai tangada hagaloosi ma ana ssiibi;

go koe e balea mai au e daa ai tangada hai veelenga

ma ana kaau e hagahai hegau;

go koe e balea mai au e daa denga goobenaa ma dagi o de hebagi.

24 Au e sui ange naa hegau a Babylon ma dangada alodahi e nnoho i kilaa i oodou mada i mua, i hiidinga hegau baubau alodahi alaadeu ne hai i Zion, go Tagi Maolunga e hagadaba.

25 Tilo, au e hai baasi adu gi de goe, de mounga e oohaa mee,

go Tagi Maolunga e hagadaba,

go de mounga e oohaa henua i lalo alodahi.

Au e hagaabo naa dogu lima e hai baasi adu ai gi de goe,

ma de poo goe ga maga iho i de mommee maolunga,

ga hai goe gi se mounga gu lava i de dudu.

26 Gai e deai naa donu se hadu e aau gee mai i kilaa e hai ai tuludulu o de logunga

gai e deai hogi se hadu e kave e hagaduu ai tagelo,

aagai koe e ngadi dagodo naa donu huu ga hano ai,

go Tagi Maolunga e hagadaba.

27 Hagaduulia age dahi hagailonga i honga de henua,

gai ilihia de hanga manu i denga huaahenua.

Hagadaabena ina denga huaahenua e hebagi ange gi de ia;

gai hagahia de nohoanga hodooligi o Ararat, ma Minni, aama Ashkenaz.

Hilia tagi o denga daane hebagi gi hebagi ange gi de ia,

gai gaamai denga hoosa lagolago bei denga itebuubuu.

28 Hagadaabena ina denga huaahenua e hebagi ange gi de ia —

go denga hodooligi o Media,

ma olaadeu goobenaa ma dagi,

ma henua alodahi e nnoho i olaadeu lalo.

29 De henua gu bolebole ma de mmae,

go hiidinga de hagatau a Tagi Maolunga

e hai baasi ange ai gi Babylon, e hagasula donu;

gai ia ga hai ai gi ngadi dagodo de henua go Babylon,

gi deai ai dangada e nnoho i kilaa.

30 Denga daane dau i de hebagi o Babylon gu haganoho de hebagi,

gilaadeu gu mmuni i lodo olaadeu hale buibui makaga,

gai gu deai olaadeu mahi,

gilaadeu gu bei dagodo o denga haahine.

Denga hale i de aduhale gu dudu i de ahi,

gai ono baalanga hagamakaga gu hadihadi.

31 Dahi dangada adi muna e savini adu naa i dua o de ia ange laa;

dahi dangada e gaavee de longo e savini adu naa i dua o de ia ange laa,

e hagailoo ange gi de hodooligi o Babylon

bolo dono aduhale alodahi gu hagadee kii ina.

32 Mommee e hulo ai laa lo te vai gu gaavee,

gai denga mommee buibui makaga gu dudu i de ahi,

gai denga daane hebagi gu maatagu.”

33 Gai e hagadaba Tagi o denga hagabuulinga hebagi, de Maadua o Israel:

“Tamaa hine o Babylon e bei de mommee hili huamanu,

i de masavaa oona e dagadagahia ai;

dono masavaa e hagihagi ai gu dai dae mai donu.”

34 ⌊Dangada o Jerusalem e hagataba,⌋

“De hodooligi o Babylon go Nebuchadnezzar gu holo gimaadeu,

ia gu hai gi ssenga ange gimaadeu,

ia gu hai gimaadeu bei de ssaa gu deai mee i ono lodo.

Ia gu holo gimaadeu bei dahi manu hagamaatagu,

ma de hhao dono dinae i agu gai mammami,

ga lava ga luei mai gimaadeu.”

35 Dangada e nnoho i Zion e hagataba,

“Hegau baubau gu hai mai gi de au ma ogu dangada

gi dau ange gi Babylon.”

Dangada o Jerusalem gi hagataba,

“Omaadeu dodo gi dau ange gi dangada e nnoho i Babylon.”

36 Deenei ai, e hagadaba Tagi Maolunga,

“Tilo, au e bale adu naa goe

e sui ange ai hegau baubau aana ne hai adu gi de goe.

Au e hai naa gi maamasa ono dai

ma de hai gi deai vai i lodo ono saalingaa vai.

37 Gai Babylon e bei naa dahi hagabuudungaa mee maoha,

gai se mommee e nnoho ai denga jackal,

se mommee hagamaatagu,

ma de llele ai mouli o dangada,

gai se mommee gu deai dangada e noho ai.

38 Dangada i kilaa e koo naa bei dagodo o denga laiono;

gilaadeu e hagangolo naa bei dama a de laiono.

39 Aagai de masavaa olaadeu gu ssae ai

gai au e hagadabena naa dahi daonga ange gi gilaadeu,

ga hai gilaadeu gu ssenga ma de malangilangi —

ga dae ai gi delaadeu sseni ga hano ai

gilaadeu gu dee alahage ange,

go Tagi Maolunga e hagadaba.

40 Au e kave naa gilaadeu gi de mommee e daa ai gilaadeu gi maakau,

bei denga ssiibi gauligi ma guudi daane, aama ssiibi daane.

41 Dee hee de hai ne hagadee kii ai laa Sheshak,†

gai de henua a henua i lalo e tuhi gu magulu!

Babylon gu hai ma gu se mee hagamaatagu

i magavaa o denga huaahenua!

42 Tai e honu age naa ga haoli Babylon,

gai denga beau hadihadi mai naa ga haoli de henua.

43 Ono aduhale e hai naa ga ni mommee e ngadi daakodo,

gai gu se henua e deai vai iai, gu se lodo henua,

gai gu se henua e deai dangada e nnoho ai,

gu deai hogi dangada e hulo saele laa kilaa.

44 Gai au e hagaduasala naa a Bel i Babylon,

ga hai ia gi lueia mai mee aana gu holo.

Gai denga huaahenua gu dee daga e hulo gi ono daha;

de buibui o Babylon gu maoha.

45 Ogu dangada, goodou ssao hulo gee mai i de henua!

Dahi ma dahi gi hagaola ina dono mouli

mai i de kona de bole o Tagi Maolunga!

46 Goodou gi dee manavasaa oodou lodo aabe gi maatagu

i doodou langona denga longo i honga de henua;

dahi longo e dae mai naa i de ngadau nei

gai e dahi ange naa e dae mai i de ngadau e humai,

go longo o de hai ngadaa honga de henua,

ma de hagadau hebagi o denga dagi.

47 Deenei ai, tilo, e tae mai naa donu laangi

aagu e hagaduasala ai denga diinonga o Babylon;

dono henua alodahi e hagangadi mee ina naa,

gai ono dangada e maakau naa ma e daakodo saele i kilaa.

48 De langi ma henua i lalo, ma mee alodahi iai,

e daahili naa ga malangilangi i de hai ange mee nei gi Babylon,

go hiidinga de gau e oohaa mee e loomai naa i ngaiho

ga hebagi ange gi de henua,*

go Tagi Maolunga e hagadaba.

49 Babylon e oha donu i hiidinga o de gau Israel gu maakau laa,

aama dangada alodahi o henua i lalo a Babylon ne daa laa ga maakau.*

50 Goodou dangada ne ola mai i de gadilaasa,

hulo gee mai i kinei, goodou gi dee ngadi tuu saele donu huu!

Goodou gi manadua Tagi Maolunga i doodou nnoho i dahi henua mmao,

goodou gi manadua Jerusalem.”

51 ⌊Goodou e hagataba,⌋ “Gimaadeu gu hagangadi mee ina,

go hiidinga gimaadeu gu langona hanu muna hagadookaa;

gimaadeu gu dee hagadubulia,

go hiidinga de gau henua gee gu ulu

gi lodo mommee dabu i de hale o Tagi Maolunga.”

52 Aagai e hagadaba Tagi Maolunga,

“Tilo, e tae mai naa laangi

aagu e hagaduasala ai diinonga o Babylon,

gai honga de henua alodahi

iai naa de gau lagolagohia gai gilaadeu e gonogono.

53 Gai ga dae age naa donu Babylon gi de langi,

ma de hai ga makaga dono mommee buibui maolunga iai,

aagai au e hai naa gi loomai de gau oha

gi hebagi ange gi de ia,

go Tagi Maolunga e hagadaba.

54 Hagalaangona adu! Dangada o Babylon e tangi!

Gai e saamumu mai denga mee e maoha i de henua go Babylon!

55 Tagi Maolunga e oha Babylon alodahi,

ma de hai gi dee langona dono leo e hagalongaa ai.

Beau a ono hagadaumee e bei naa de nngolo o vai lagolago;

gai olaadeu leo gu kona donu de nngana.

56 Dahi dangada oha mee gu humai e hebagi ange gi Babylon;

ono daane hebagi gu noonoodia ma gu gaavee,

gai alaadeu mee hholu gu hadihadia.

Go hiidinga Tagi Maolunga se Maadua e suuia ange de baubau,

gai ia e hagaodi ange donu de hagaoanga o ana hegau.

57 Gai au e hai naa ono dagi ma ono daane heiangi

gi bei dangada gu unu laa ma gu ssenga,

ma ono goobenaa, aama dagi o de hebagi,

aama ono daane dau i de hebagi;

gilaadeu e sseni naa ga hano ai

gai e dee aalahage ange naa donu,”

go de Hodooligi e hagadaba, dono ingoo go Tagi o denga hagabuulinga hebagi.

58 E hagadaba Tagi o denga hagabuulinga hebagi:

“De buibui lahalaha o Babylon

e oha iho naa ga dagodo i honga de gelegele,

gai ono haitoga maolunga e dudu naa i de ahi;

hegau kona a dangada e deai naa donu ono haigamaiana,

denga huaahenua ne hagadaalea ange donu huu gi mee e dudu i de ahi.”

59 Gai aanei muna a Jeremiah ne tala ange gi tagi o de gau hegau go Seraiah tama daane a Neriah, tama daane a Mahseiah, i de masavaa oona ne hano ai gi Babylon madali Zedekiah, de hodooligi o Judah, i de haa ngadau oona ne hodooligi ai. 60 Gai Jeremiah ne sisi i lo te beebaa mulo denga hagaduasala alodahi ne hai ange gi Babylon — go mee alodahi ne daohi i dagodo o Babylon. 61 Gai Jeremiah ga hai ange gi Seraiah, “De masavaa naa huu oou e dae ai gi Babylon, gai koe diiloo daulia ange muna nei alodahi gi langona e dangada. 62 Gai koe ga hai ange, ‘Tagi Maolunga, koe gu hagadaba bolo koe e oha de mommee nei, gai e deai naa donu se dangada aabe se manu e nnoho ai; gai e ngadi dagodo naa ga hano ai.’ 63 Gai ga lava naa huu i dau dau ange muna o de beebaa mulo naa, gai koe ga nnoa ange gi dahi hadu ga maga ange gi lo te saalingaa vai go Euphrates.* 64 Gai koe ga hai ange, ‘Babylon e abulu naa gu dee hagaahe age ange donu, i hiidinga o de hai ngadaa aagu gu dai gaamai gi de henua. Gai dangada e nnoho ai e deai olaadeu mahi.’ ”

Deenei de hagaodi muna a Jeremiah.

52

De hagadee kii ina o Jerusalem

(2 Ki 24.18—25.7)

1 Zedekiah gu madalua ma dahi ono ngadau i de masavaa oona ne dae ange ai ga hodooligi, gai ia ne hodooligi i e madaangahulu ma dahi ngadau i Jerusalem. Gai de ingoo o dono dinana go Hamutal, tamaa hine a Jeremiah, taane Libnah. 2 Gai ia ne hai de baubau i mada luu mada o Tagi Maolunga, bei hegau alodahi a Jehoiakim. 3 Mee nei ne hai i hiidinga de lili o Tagi Maolunga i Jerusalem ma Judah, gai ia ne hai gilaadeu gi hulo gee mai i mada luoono mada.

Zedekiah ne hai baasi ange gi de hodooligi o Babylon. 4 Gai ssiva ngadau huu o Zedekiah ne hodooligi ai, i de madaangahulu laangi o de madaangahulu malama, gai Nebuchadnezzar, de hodooligi o Babylon ma dono hagabuulinga hebagi alodahi ne loomai e hebagi ange gi Jerusalem. Gai gilaadeu ne duuli luu baasi de aduhale ga hagatuu denga mee e oha ai de buibui o de aduhale.* 5 Gai de aduhale laa ne duuli ina luu baasi ga dae ai gi de madaangahulu ma dahi ngadau o Zedekiah ne hodooligi ai.

6 Gai ssiva laangi huu o de haa malama o de ngadau laa, gai gu kona de onge i lo te aduhale laa, gu deai gai a dangada. 7 Gai gu oohaa ga masaavava de buibui o de aduhale, gai denga daane hebagi alodahi ne saavini ga hulo gee. Gilaadeu ne ssao ga hulo laa lo te haitoga i magavaa luu buibui, i gaogao de veelenga a de hodooligi, i de masavaa a de gau Babylon e duuli ai luu baasi de aduhale. Gai gilaadeu ne ssao ga hulo i de haiava e hano laa gi Arabah.* 8 Aagai de hagabuulinga hebagi o Babylon ne doolohi de hodooligi go Zedekiah ga poo i lo te duu malaelae o Jericho, gai ono daane hebagi alodahi gu mavaevae saele.

9 Gai de gau Babylon ga poo Zedekiah ga kave gi de hodooligi o Babylon i Riblah, i de henua go Hamath, ga hagamodu ai ono muna. 10 Gai de hodooligi o Babylon ne daa ga maakau denga dama daane a Zedekiah i mada luoono mada, ia ne daa hogi ga maakau dagi alodahi o Judah i Riblah. 11 Gai ia ne llao mai luu hadu mada o Zedekiah; gai de hodooligi o Babylon ga nnoa ia i daula baalanga, ga kave gi Babylon ga hhao gi lo te hale pono, ga dae ai gi de laangi oona ne magau ai.*

De oohaa ina o de temple

12 Gai de madaangahulu laangi huu o de lima malama i de madaangahulu ma siva ngadau o Nebuchadnezzar, de hodooligi o Babylon, gai Nebuzaradan, tagi o de gau hagaloosi gai se dagi i lalo o de hodooligi o Babylon ne humai gi Jerusalem. 13 Gai ia ne dudu de hale o Tagi Maolunga, ma de hale o de hodooligi, aama hale alodahi i Jerusalem. Ia ne dudu hogi denga hale hagamogomogo alodahi i kilaa.* 14 Gai de hagabuulinga hebagi o Babylon alodahi ne loomai laa madali tagi o de gau hagaloosi ga oha de buibui i luu baasi o Jerusalem. 15 Gai Nebuzaradan, tagi o de gau hagaloosi, ne kave gee mai i de henua hanu dangada hagaau aloha, ma dangada e doe i de aduhale, madali denga labagau e doe, aama dangada ne hagabuni ange laa gi de hodooligi o Babylon. 16 Aagai Nebuzaradan, tagi o de gau hagaloosi, ne dugu hanu dangada hagaau aloha hugadoo gi diiloo ange denga veelengaa grape ma de hagabalabala de gelegele.

17 Gai de gau Babylon ne oha denga duludulu bronze ma denga hada aama taaba bronze e dugu laa i lo te hale o Tagi Maolunga; gilaadeu ne kave denga bronze alodahi gi Babylon.* 18 Gilaadeu ne kave hogi denga anibada, ma savolo, ma mee diinei laama, ma beisini, ma gumedi, aama goloa bronze alodahi e hai ai hegau o de temple. 19 Gai tagi o de gau hagaloosi ne kave hogi denga boolo, ma mee hhao maga ahi, ma beisini, ma anibada, ma mee dugu laama, ma gumedi e hai ai sigidaumaha maanongi, ma boolo e hai ai ssigidaumaha o mee unu, ma goloa alodahi e hai i goolo ma selevaa.

20 Gai luu duludulu bronze, ma taaba hhao vai, ma denga kaau bronze e madaangahulu ma lua e dugu ange laa aagena, go mee a de hodooligi go Solomon ne hai laa moo de hale o Tagi Maolunga, tee maua i de hagahidi gi iloo taemaha. 21 Gai tuuduu o dahi duludulu laa se madaangahulu ma valu sugilima, gai de haidenga o luu baasi se madaangahulu ma lua sugilima, gai de maadolu o dahi se haa madannia, gai e masaavava ono lodo. 22 De ulu o dahi duludulu bronze laa se lima sugilima tuuduu, gai e hagalaagii i gaini ma pomegranate; mee alodahi ne hai i bronze. Gai e bei ai hogi tuludulu ange laa ma ono pomegranate. 23 E massiva ma ono pomegranate i de baasi o dahi duludulu laa; gai se lau pomegranate e hagabigibigi ange gi luu baasi i honga de gaini.

De gaavee o dangada gi Babylon

(2 Ki 25.18-21, 27-30)

24 Gai tagi o de gau hagaloosi ne kave tangada haimeedabu maolunga go Seraiah, ma Zephaniah dono dogolua, aama e dogodolu daane e hagaloosia ange de haitoga o de hale daumaha. 25 Gai ia ne kave mai i dangada e doe i de aduhale, tagi o denga daane hebagi, ma e dogohidu daane hagasaele o de hodooligi. Ia ne kave hogi tangada sisi, go tagi o denga daane hebagi, gai go taane ne hagabuni ina dangada o de henua, aama e dinoono daane ne gidee mai i lo te aduhale. 26 Gai tagi o de gau hagaloosi go Nebuzaradan ne kave gilaadeu gi daho de hodooligi o Babylon i Riblah. 27 Gai de hodooligi o Babylon ne daa gilaadeu ga maakau i Riblah, i de henua go Hamath.

Deenei de hai o dangada o Judah ne gaavee gee mai i delaadeu henua. 28 Gai deenei taelodo o dangada a Nebuchadnezzar ne kave gi dahi henua gee:

de hidu ngadau, se 3,023 Ssuu;

29 de madaangahulu ma valu ngadau o Nebuchadnezzar ne hodooligi ai, se 832 dangada mai i Jerusalem;

30 gai de madalua ma dolu ngadau o Nebuchadnezzar ne hodooligi ai, se 745 dangada mai i Judah a Nebuzaradan, tagi o de gau hagaloosi ne kave;

se 4,600 ngadau dangada nei alodahi.

De ilaage ma de hagadubu o Jehoiachin

31 Gai de matolu ma hidu ngadau huu i dua de gaavee gee o de hodooligi o Judah go Jehoiachin, i de madalua ma lima laangi o de madaangahulu ma lua malama, gai go de ngadau o Evil-Merodak ne dae ange ai ga hodooligi i Babylon, gai ia ne degi ange gi Jehoiachin, de hodooligi o Judah, ga hagasao mai ia i lo te hale pono. 32 Gai ia ne basa danuaa ange gi de ia, ga gaavange gi de ia dahi duulanga e maolunga ange laa i duulanga o denga hodooligi gu nnoho laa madali ia i Babylon. 33 Gai Jehoiachin ne hagaui ono malo nogo gahu ai i lo te hale pono, gai ia ne gaimee i teebele o de hodooligi i laangi alodahi i taulooloa dono mouli. 34 Gai de hodooligi ne gaavange mee o Jehoiachin e hagadanuaa i taulooloa dono mouli, ga dae ai gi de laangi oona ne magau ai.

* 1:2 2 Ki 22.3—23.27; 2 Ch 34.8—35.19

* 1:3 2 Ki 23.36—25.21; 2 Ch 36.5-21

* 1:12 De muna dagitilo i muna Hebrew e dagu bei de ingoo o de manu somo go de almond.

* 2:8 de gau hagaloosi ssiibi e bei go denga dagi.

† 2:10 Cyprus: de Beebaa Hebrew e hai ange Kittim.

‡ 2:16 ne dahi, aabe ne hhoa.

§ 2:18 Nile: de Beebaa Hebrew e hai ange bolo go Shihor.

* 3:1 Deut 24.4

* 3:6 de hai be se manu e bei go de daumaha ange gi denga diinonga.

* 3:6 2 Ki 22.1—23.30; 2 Ch 34.1—35.27

† 3:14 doodou dangada aamua, aabe go doodou bodu.

* 4:3 Hos 10.12

* 4:31 tamaa hine o Zion e bei go dangada o Zion, aabe go de aduhale go Zion.

* 5:21 Isa 6.9-10; Ezk 12.2; Mark 8.18

* 5:22 Job 38.8-11

* 6:3 de gau hagaloosi ma alaadeu ssiibi go hagadaumee o Jerusalem ma olaadeu hodooligi.

* 6:12 Jer 8.10-12

* 6:14 Ezk 13.10

* 7:11 Mat 21.13; Mark 11.17; Luke 19.46

* 7:12 Josh 18.1; Psa 78.60; Jer 26.6

* 7:18 Jer 44.7-19

* 7:31 Lev 18.21; 2 Ki 23.10; Jer 32.35

* 7:34 Jer 16.9; 25.10; Rev 18.23

* 8:10 Jer 6.12-15

* 8:11 Ezk 13.10

* 8:13 Agu mee alodahi … mai i olaadeu daha: muna Hebrew i kinei e dee iloo danuaa dono hagadoonunga.

† 8:18 dogu hinangalosaa gu dee maua gi ui: muna Hebrew i kinei e dee iloo danuaa dono hagadoonunga.

* 9:24 1 Co 1.31; 2 Co 10.17

* 10:7 Rev 15.4

* 11:15 Muna Hebrew i kinei e dee iloo danuaa dono hagadoonunga.

* 13:21 Gai aahee naa … gi ni dagi niiou: muna Hebrew i kinei e dee iloo danuaa dono hagadoonunga.

* 15:1 Exo 32.11-14; Num 14.13-19; 1 Sa 7.5-9

* 15:2 Rev 13.10

* 15:4 2 Ki 21.1-16; 2 Ch 33.1-9

* 16:9 Jer 7.34; 25.10; Rev 18.23

* 17:8 Psa 1.3

* 17:10 Psa 62.12; Rev 2.23

* 17:21 Neh 13.15-22

* 17:22 Exo 20.8-10; Deut 5.12-14

* 18:14 Muna Hebrew i kinei e dee iloo danuaa dono hagadoonunga.

* 19:2 2 Ki 23.10; Jer 7.30-32; 32.34-35

* 19:5 Lev 18.21

* 20:3 Magor-Missabib i muna Hebrew e bei go de mee hagamadagu gu duuli luu baasi alodahi.

* 20:14 Job 3.1-19

* 21:2 2 Ki 25.1-11; 2 Ch 36.17-21

* 22:5 Mat 23.38; Luke 13.35

* 22:11 Shallum e bei go Jehoahaz.

* 22:11 2 Ki 23.31-34; 2 Ch 36.1-4

* 22:18 2 Ki 23.36—24.6; 2 Ch 36.5-7

† 22:23 Lebanon i kinei e bei go de hale o de hodooligi i Jerusalem (diiloo hogi 1 Kings 7.2).

‡ 22:24 Jehoiachin: de Beebaa Hebrew e hai ange Coniah.

* 22:24 2 Ki 24.8-15; 2 Ch 36.9-10

* 23:5 Jer 33.14-16

* 23:14 Gen 18.20; Ezk 16.49

* 24:1 Jehoiachin: de Beebaa Hebrew e hai ange go Jeconiah (diiloo hogi 27.20; 28.4; 29.2; 37.1).

* 24:1 2 Ki 24.12-16; 2 Ch 36.10

* 25:1 2 Ki 24.1; 2 Ch 36.5-7; Dan 1.1-2

* 25:10 Jer 7.34; 16.9; Rev 18.22-23

* 25:11 2 Ch 36.21; Jer 29.10; Dan 9.2

* 25:26 Sheshak go dahi ingoo o Babylon e dai dee iloo.

* 26:1 2 Ki 23.36—24.6; 2 Ch 36.5-7

* 26:6 Josh 18.1; Psa 78.60; Jer 7.12-14

* 26:18 Mic 3.12

* 27:1 Zedekiah: hanu beebaa Hebrew ange laa e hai ange Jehoiakim.

* 27:1 2 Ki 24.18-20; 2 Ch 36.11-13

* 28:1 2 Ki 24.18-20; 2 Ch 36.11-13

* 29:1 2 Ki 24.12-16; 2 Ch 36.10

* 29:10 2 Ch 36.21; Jer 25.11; Dan 9.2

* 29:13 Deut 4.29

* 29:14 e hagaahe adu naa doodou manuuia, aabe e hagaahe adu naa doodou henua.

* 30:10 Jer 46.27-28

* 31:3 gi de ia: muna nei go lo te Beebaa Greek iai. De Beebaa Hebrew e hai ange gi de au.

* 31:15 Gen 35.16-19; Mat 2.18

* 31:29 Ezk 18.2

* 31:31 Mat 26.28; Mark 14.24; Luke 22.20; 1 Co 11.25; 2 Co 3.6

* 31:31 Heb 8.8-12; 10.16-17

* 32:1 2 Ki 25.1-7

* 32:9 17 shekele bei se 7 ounce.

* 32:28 2 Ki 25.1-11; 2 Ch 36.17-21

* 32:34 2 Ki 23.10; Jer 7.30-31; 19.1-6

* 32:35 Lev 18.21; 2 Ki 23.10; Jer 7.31

* 33:11 1 Ch 16.34; 2 Ch 5.13; 7.3; Ezra 3.11; Psa 100.5; 106.1; 107.1; 118.1; 136.1

* 33:14 Jer 23.5-6

* 33:15 tahido o David e bei go de aamuli o David.

* 33:17 2 Sa 7.12-16; 1 Ki 2.4; 1 Ch 17.11-14

* 33:18 Num 3.5-10

* 34:1 2 Ki 25.1-11; 2 Ch 36.17-21

* 34:14 Exo 21.2; Deut 15.12

* 35:1 2 Ki 23.36—24.6; 2 Ch 36.5-7

* 35:6 2 Ki 10.15, 23

* 36:1 2 Ki 24.1; 2 Ch 36.5-7; Dan 1.1-2

* 37:1 2 Ki 24.17; 2 Ch 36.10

* 38:28 Ezk 33.21

* 41:1 2 Ki 25.25

* 43:5 2 Ki 25.26

* 43:13 hale daumaha o de laa, aabe go Heliopolis.

* 44:30 2 Ki 25.1-7

* 45:1 2 Ki 24.1; 2 Ch 36.5-7; Dan 1.1-2

* 46:2 Isa 19.1-25; Ezk 29.1—32.32

* 46:13 Jer 43.10-13

* 46:15 De Beebaa Hebrew Gu aha gu baakuu … Gilaadeu gu dee maua i de tuu age. De beebaa Greek e hai ange, Gu aha gu hano gee ai naa doo diinonga go Apis? Gu aha dau kaau gu dee maua ai naa gi duu age?

* 46:27 Jer 30.10-11

* 47:1 Isa 14.29-31; Ezk 25.15-17; Joel 3.4-8; Amos 1.6-8; Zep 2.4-7; Zec 9.5-7

* 47:4 Caphtor e bei go Crete.

* 48:1 Isa 15.1—16.14; 25.10-12; Ezk 25.8-11; Amos 2.1-3; Zep 2.8-11

* 48:25 de hanga e hagasengasenga ange gi mahi o Moab.

* 49:1 Ezk 21.28-32; 25.1-7; Amos 1.13-15; Zep 2.8-11

* 49:7 Isa 34.5-17; 63.1-6; Ezk 25.12-14; 35.1-15; Amos 1.11-12; Oba 1-14; Mal 1.2-5

* 49:18 Gen 19.24-25

* 49:21 Tai Mmea: de Beebaa Hebrew e hai ange Tai o denga Aalege.

* 49:23 Isa 17.1-3; Amos 1.3-5; Zec 9.1

* 50:1 Isa 13.1—14.23; 47.1-15

* 50:2 Bel ma Merodak ni ingoo niio dahi diinonga.

* 50:8 Rev 18.4

† 50:21 Merathaim i muna Hebrew e bei go de hai baasi i e lua hanonga.

‡ 50:21 Pekod i muna Hebrew e bei go de hagaduasala.

* 50:29 Rev 18.6

* 50:39 Rev 18.2

* 50:40 Gen 19.24-25

* 51:1 Leb Kamai go dahi ingoo o Babylon e dai dee iloo.

* 51:7 Rev 17.2-4; 18.3

* 51:9 Rev 18.5

* 51:13 Rev 17.1

† 51:41 Sheshak go dahi ingoo o Babylon e dai dee iloo.

* 51:48 Rev 18.20

* 51:49 Rev 18.24

* 51:63 Rev 18.21

* 52:4 Ezk 24.2

* 52:7 Ezk 33.21

* 52:11 Ezk 12.13

* 52:13 1 Ki 9.8

* 52:17 1 Ki 7.15-47

Lamentations

1

2

3

4

5

Daahili Hagahinangalosaa

a Jeremiah

(Lamentations)

Hanu dagodo o de beebaa nei

De beebaa go Daahili Hagahinangalosaa a Jeremiah (aabe go Lamentations) go Jeremiah ne siia, i dua de hagadee kii ina o Jerusalem i 586 b.c. Gai e sisi ai e lima daahili o tangi see, i hiidinga de oohaa o Jerusalem; de aduhale laa gu ngadi dagodo, gai dangada gu gaavee gee i de henua. Mee lagolago e sisi i de beebaa nei, go dagodo o de dangi see, gai e basa hogi i dagodo de hagadonu a dangada de Maadua, ma de dahi alaadeu tali hagalodolodo ange gi de masavaa e humai. De gau Ssuu e hua denga daahili nei i alaadeu daumaha, i laangi olaadeu e hagahiikai ai ma de tangi see i ngadau alodahi. Deenei de laangi e hagamaanadu ai de duu ange de hai ngadaa gi de henua i 586 b.c.

Dahi gubu hagamogomogo: “Luoogu mada gu hhua i dogu dangi, gai gu dee baba ogu lodo; ogu lodo gu kona mmao de hinangalosaa i hiidinga ogu dangada gu maakau, gai denga gauligi ma gaagaa gu hiikai i honga denga haiava o de aduhale” (2.11).

Denga vaevaaenga

Denga daemaha o Jerusalem (1.1-22)

De hagaduasala o Jerusalem (2.1-22)

De hagaduasala ma de tali hagalodolodo (3.1-66)

De maoha o Jerusalem ga ngadi dagodo (4.1-22)

Talodalo i de abodonu (5.1-22)

1

De aduhale hagaaloha go Zion

1 De aduhale nogo soa laa dangada e nnoho ai

gu se mommee e ngadi dagodo!

De aduhale maolunga i magavaa o denga huaahenua

gu bei dagodo o de hine gu magau dono bodu!

De aduhale nogo maolunga ange laa i denga aduhale

gu hai ma gu se dangada hai hegau.

2 De aduhale laa e kona mmao de dangi i de boo,

ono loimada gu ssali iho gi luoono galaahuu;

gu deai se dangada i magavaa o ono soa

e hagaaneane ina ia.

Ono soa alodahi gu vaivai daakodo ange gi de ia,

gilaadeu gu ni hagadaumee niiona.

3 Judah gu gaavee gi dahi henua gee,

i dua dono vaivai haia ma de hai hegau hagaduasala ina.

Ia e noho i magavaa o denga huaahenua;

ia tee gidee dahi mommee e hagammabu ai.

Gilaadeu alodahi ne doolohia ia gu daea adu ia,

i dono masavaa e hai ngadaa ai.

4 Denga haiava e hulo laa gi Zion gu hinangalosaa,

go hiidinga gu deai dangada e loomai gi denga daonga gu hagailonga laa.

Haitoga alodahi o de aduhale gu deai dangada iai,

ono gau haimeedabu gu tangi;

denga bua mmoe gu daemaha olaadeu lodo,

gai Zion gu duasala mmao.

5 Dangada e kino i Zion gu ni dagi i kilaa,

ono hagadaumee gu nnoho paba.

Tagi Maolunga gu hagaduasala Zion,

i hiidinga ono haisala gu lagolago mmao.

Ana dama gu gaavee gee mai i de henua,

gai gu hai gi seesee i mada i mua o olaadeu hagadaumee.

6 De mahamaha alodahi gu gaavee gee

mai i daho tamaa hine o Zion.*

Ono dagi alodahi gu bei denga dia

gu deai laa selaadeu mommee iai helii;

gai gu deai hogi olaadeu mahi e saavini ai

e hulo gee mai i tangada e dolohia gilaadeu.

7 Laangi oona ne vaivai haia ai ma de silivaahea saele ai,

gai Jerusalem ne manadua denga goloa hagamogomogo alodahi,

e hanu i ono daha i denga laangi gu hulo.

De masavaa o ono dangada ne hagadee kii ina ai,

gai teai donu se dangada ne balea ange ia.

Ono hagadaumee ne haina ia,

ma de kada i dono hagadee kii ina.

8 Jerusalem gu kona mmao de haisala,

gai de aduhale gu dee gilimalali.

Dangada alodahi nogo hagadubu ina laa ia gu kino i de ia,

go hiidinga gilaadeu gu gidee dono gilisau;

gai de aduhale gu gonogono,

ma de huli gee luoono mada.

9 Ono magi haahine gu pigi ange gi ono malo;

gai ia gu dee anga ange donu gi ono dagodo i ngadau e loomai.

Dono hagadee kii ina ne hagalele mouli mmao,

gai teai donu se dangada ne hagaaneane ina ia.

“Tagi Maolunga, galo mai diiloo dogu duasala

go hiidinga dogu hagadaumee gu kii i de au.”

10 De hagadaumee gu hagabudu ono goloa

hagamogomogo alodahi.

Gai ia ne gidee denga huaahenua

gu ulu i dono mommee dabu —

go dangada aau tee dugu ange

gi ulu madali doo hagabuulingaa dangada.

11 Ono dangada alodahi gu duasala

i delaadeu hulo ga ssala alaadeu gai.

Gilaadeu ne hagahesuihagi olaadeu goloa hagamogomogo i hanu gai,

gi dee maakau ai gilaadeu.

“Tagi Maolunga, galo mai diiloo

dagodo o dogu hagangadi mee ina.”

12 Dangada e loomai laa ogu gaogao,

goodou e dee aanga mai naa donu gi ogu dagodo?

Goodou kalo mai diiloo.

Gu dahi ange laa hagaduasala bei de hagaduasala,

a Tagi Maolunga gu hai mai nei gi de au,

i de laangi ne kona ai dono lili?

13 Ia ne hai gi hano iho de ahi i de mommee maolunga,

gi duungia lodo ogu ivi.

Ia ne hhola dahi galauna e buulou ai luoogu vae;

gai ia ga hagaahe dua ai au.

Ia ne tili au gi noho sogosogo,

ma teai ogu mahi mai i taiao ga boo ai.

14 Ogu haisala gu nnoa ange au gi de laagau hagahai hegau,

gai go luoono lima ne hagamakaga ina mee nei;

mee nei ne daudau ange gi dogu ua;

ia gu hai gi deai ogu mahi.

De Ia Aamua gu dugu ange au

gi dangada oogu e dee bau ange aagena.

15 De Ia Aamua gu tili

denga daane hebagi alodahi i lo te aduhale;

ia ne hagahi dahi hagabuulinga hebagi

gi humai gi daia agu dama daane.

De Ia Aamua gu dagadagahi tamaa hine o Judah,

bei de hai e dagadagahi ai laa denga grape

i de mommee kumi uvaini.

16 “Au gu dangi i hiidinga o mee nei,

luoogu mada gu honu malingilingi i denga loimada;

go hiidinga gu deai e hagaaneane ina mai au,

ma de hagammahi ina mai ogu lodo.

Agu dama gu silivaahea saele,

gai de hagadaumee gu hagadee kii au.”

17 Zion ne dangidangi i dahi bale,

gai teai se dangada ne hagaaneane ina ange ia.

Tagi Maolunga gu hagamodu dagodo o Jacob,

bolo dangada i ono gaogao gi kino i de ia;

Jerusalem gu bei dahi mee hakino gee

i daho dangada alodahi.

18 “Tagi Maolunga e heohi,

aagai au ne hai baasi ange gi ana muna.

Denga huaadangada alodahi, goodou hagalaangona,

gai kalo mai diiloo dogu mmae.

Agu dama daane ma damaa hine

gu gaavee gi dahi henua gee.

19 Au ne hagahi gilaadeu e balea mai au,

gai gilaadeu ne hadu muna mai gi de au.

De gau haimeedabu ma denga daane maatua

gu daia ma gu maakau i lo te aduhale,

i de masavaa alaadeu e ssala ai hanu gai

gi dee maakau ai gilaadeu.

20 Tagi Maolunga, galo mai diiloo, au gu duasala mmao!

Au gu daemaha mmao,

gai ogu lodo gu dee baba

i hiidinga au ne kona mmao de hai dagu hai.

De gadilaasa e daa denga dama i duaahaho;

gai de magau gu dagodo hogi i lodo.

21 Dangada gu langona dogu gonogono,

aagai e deai donu se dangada e hagaaneane ina ogu lodo.

Ogu hagadaumee alodahi gu langona dogu hai ngadaa;

gilaadeu gu malangilangi i au mee gu hai mai gi de au.

Haia gi moolau de dae mai de laangi aau gu lava laa i de hagailoo,

gi bei ai gilaadeu ogu dagodo.

22 Alaadeu hegau baubau alodahi

gi tae age gi mada luoo mada;

gai hagaduasala ina gilaadeu

bei dau hai gu hagaduasala ai nei au,

i hiidinga o ogu haisala alodahi.

Gu kona mmao dogu gonogono i dogu duasala

gai gu deai ogu mahi.”

2

De hagaduasala a Tagi Maolunga Zion

1 De Ia Aamua gu haoli tamaa hine o Zion

i de hagausinga o dono lili!

Ia ne tili iho mai i de langi gi henua i lalo

de mahamaha o Israel;

ia tee manadua donu de mommee e dugu ange aagena luoono vae,

i de laangi oona ne lili ai.

2 De Ia Aamua tee lodo aloha ange donu

gai ne oha mommee nnoho alodahi o Jacob;

ia ne oha mommee buibui makaga

o tamaa hine o Judah i dono bole.

Ia ne oha iho dono nohoanga hodooligi,

ma de hai gi dee hagadubulia ono dagi.

3 Ia ne hai gi deai mahi o Israel

i hiidinga de kona dono lili.

Ia ne aau dono lima sauaa e buibui ai laa gilaadeu,

i de masavaa o olaadeu hagadaumee ne loomai ai.

Ia ne hai baasi ange gi Jacob bei dagodo o de ahi,

ga hagallilo mee alodahi i kilaa.

4 Ia ne dada dana mee hholu bei hegau a de hagadaumee;

gai dono lima madau gu baba donu.

Ia ne daa ga maakau gilaadeu alodahi e tilo danuaa,

bei hegau a de hagadaumee;

ia ne llingi iho dono bole bei de ahi

gi honga de hale malo o tamaa hine o Zion.

5 De Ia Aamua gu bei dagodo o de hagadaumee;

ia gu oha ma de holo Israel.

Ia ne holo ono hale danuaa alodahi,

ma de oha ono mommee buibui makaga.

Ia gu hai gi laumalie

de hinangalosaa ma de dangi o tamaa hine o Judah.

6 Ia gu oha dono baasi hale bei dagodo o dahi veelenga;

ia gu oha dono mommee hagabuni.

Tagi Maolunga gu hai Zion gi ngalo

denga daonga ma denga Sabbath,

ia ne hagangadi mee de hodooligi

ma tangada haimeedabu i hiidinga de kona dono lili.

7 De Ia Aamua gu hagangadi mee dono mommee o ssigidaumaha,

ma de tili dono mommee dabu.

Ia gu dugu ange de hagadaumee

gi oohaa denga buibui o ono hale danuaa;

gilaadeu gu hagalongaa i lo te hale o Tagi Maolunga,

bei mee e hai i laangi o dahi daonga gu hagailonga laa.

8 Tagi Maolunga gu baba ange e oha

de buibui o tamaa hine o Zion.

Ia gu dagi de uga haide e haide ai,

gai tee hagaahe donu dono lima e oha ai laa.

Ia ne hai denga mee hagamakaga i tua de buibui

ma denga buibui gi hagaaloha olaadeu dagodo;

gai mee nei alodahi gu maoha ma gu daakodo ai.

9 Haitoga o de aduhale gu baakuu gi honga de gelegele;

gai olaadeu laagau hagamakaga gu hadihadi ma de maoha.

De hodooligi ma denga dagi o de henua gu gaavee gi denga huaahenua;

gai gu deai donu hainga,

gu deai hogi midi e hagaago ange gi denga pelaabisi

mai i daho Tagi Maolunga.

10 Denga daane maatua o tamaa hine o Zion

gu nnoho i honga de gelegele ma e dee mmuu ai,

gai gu hagamalili ange gelegele gi honga olaadeu biho

ma de kahu i denga malo daladala.

Denga damaa hine o Jerusalem

gu ino gi honga de gelegele.

11 Luoogu mada gu hhua i dogu dangi,

gai gu dee baba ogu lodo;

ogu lodo gu kona mmao de hinangalosaa

i hiidinga ogu dangada gu maakau,

gai denga gauligi ma gaagaa gu hiikai

i honga denga haiava o de aduhale.

12 Gilaadeu e hai ange gi olaadeu dinana,

“I hee iai pelaoaa ma uvaini?”

i de masavaa olaadeu e ssili ai olaadeu mada,

bei denga daane gu lagolagohia laa

i honga haiava o de aduhale,

gai gilaadeu gu paa ange donu gi de maakau

i de masavaa a olaadeu dinana e daohi ai gilaadeu.

13 Tamaa hine o Jerusalem,

dee hee dagu hai e tala ai oo dagodo?

Gai se aha aagu e hagadagodo ange goe aagena?

Tamaa hine o Zion,

se aha aagu e hagadulagi ange goe aagena,

gai au ga hagaaneane ai goe?

Doo maanuga gu gelo bei dagodo o tai;

gai goai naa e maua i de hagaieiangi goe?

14 Oo pelaabisi ne gidee denga midi hagaago ange

hadu muna ga daahanga ai dangada;

gilaadeu tee hagaago adu oo baubau

gi hagaahea mai ai goe gi de henua,

aagai gilaadeu ne hagassenga goe

i denga muna pelaabisi ga dagi gee ai goe.

15 Dangada alodahi e seesee laa oo gaogao

e baabaa naa olaadeu lima i de goe;

gilaadeu e hagavogivogi ma de geugeu olaadeu biho

i hiidinga o tamaa hine o Jerusalem, ga ssili:

“Deenei de aduhale e hagaingoo ange laa bolo e mahamaha mmao,

gai henua i lalo alodahi e malangilangi ai?”

16 Oo hagadaumee alodahi e hai baasi adu naa gi de goe i alaadeu muna;

gilaadeu e hagavogivogi, ma de kadi adu olaadeu gauvae gi de goe,

gilaadeu ne hagataba, “Gimaadeu gu oha de aduhale laa!

Deenei donu demaadeu laangi nogo tali laa,

gai iainei gu dae mai ma gu gidee e gimaadeu!”

17 Tagi Maolunga gu hai gi bei dana hagatau,

gai gu hagassula ana muna,

go ana muna gu hagasauaa madagidagi loo.

Ia gu oha de aduhale, ia tee lodo aloha ange donu aagena;

ia gu hai de hagadaumee gi malangilangi i mee gu hai adu gi de goe,

ma de hai oo hagadaumee gi mmahi ange i de goe.

18 Dangada e tangi ange gi de Ia Aamua

i olaadeu lodo.

De buibui o tamaa hine o Zion,

oo loimada gu bei de vai e sali laa i de laangi ma de boo;

koe e dee hagammabu donu,

gai oo loimada e dee tuu donu.

19 Alahage ma gi dangi i de boo,

i denga masavaa e sui ai laa de gau hagaloosi!

Daalaa mee i oo lodo bei de llingi o denga vai

i mada luu mada o de Ia Aamua!

Haalo ina ange luoo lima gi de ia

i hiidinga mouli o au dama,

gu ssili mada laa i delaadeu saalohia

i dege o denga haiava alodahi.

20 Tagi Maolunga, galo ange diiloo!

Goai ange aau gu hai ange mee nei aagena?

E heohi nei de gai a denga haahine alaadeu dama ne haanau,

go alaadeu dama nogo tilo danuaa ange?

E heohi nei de daa gi maakau o de gau haimeedabu ma denga pelaabisi

i lo te mommee dabu o de Ia Aamua?

21 Denga dama daane ma de gau maatua

gu daakodo i lodo gelegele i honga haiava;

agu damaa hine ma agu dama daane

gu daia ma gu maakau i de gadilaasa.

Koe ne daa gilaadeu ga maakau

i de laangi oou ne lili ai;

koe tee lodo aloha ange gi gilaadeu,

aagai ne daa gilaadeu ga maakau.

22 Koe ne hagahi gi loomai denga mee hagamaatagu

bei dau ssala ange dangada gi taonga;

gai e deai naa donu se dangada e maua gi ola aabe e mouli

i de laangi o Tagi Maolunga e bole ai.

Gilaadeu aagu ne haanau ma de haele

gu lava i de daa a ogu hagadaumee ma gu maakau.

3

De hagaduasala ma de tali hagalodolodo

1 Au se dangada gu duu ange gi de hai ngadaa

i de haele a de Maadua au i dono bole;

2 ia ne alualu au ma de hai au gi seesee

i de mommee gohu, e dee maalama;

3 ni muna abodonu, ia ne aheahe ange

ga hagailiili au i dono lima mai i taiao ga boo ai.

4 Ia gu hai dogu gili ma dogu angaanga gi hagadaga ange de bobo,

ma de hadihadi ogu ivi.

5 Ia gu duuli au ma de haoli au

i de hai ngadaa ma de hagaduasala;

6 ia gu hai au gi noho i lo te gohu

bei dagodo o dangada gu maakau odiodi laa.

7 Ia gu buibui au gi dee maua i de savini e hano gee;

ia gu hai denga daula baalanga daemaha ma gu nnoa ai au.

8 Au ne dalodalo ma de dangidangi i de bale,

gai ia tee hagallongo dagu dalodalo.

9 Ia ne buibui dogu haiava i duudangaa hadu,

ia ne hai gi pigo ogu haiava.

10 Ia e bei dagodo o de bea e noho laa ma e tali ai au,

ma de laiono e mmuni laa ma e dagitilo ai.

11 Ia ne dada mai au i ssaelenga ga hangahanga dogu angaanga

ma de tili au i kilaa, teai se dangada ne balea mai au.

12 Ia ne dada dana mee hholu

ma de hai au go de mee e tili ange aagena ana dao.

13 Ia ne tili ga ulu dogu hadu manava

i dao i lo tana mee hhao dao.

14 Au gu se mee e kada ai ogu dangada alodahi,

gilaadeu e hadu ogu daahili mai i taiao ga boo ai.

15 Ia ne haangai mai au i mee mmala

ma de hai gi bosu au i mee mmala.

16 Ia ne uguugu ange luoogu mada gi honga denga giligili,

ma de dagadagahi ange luoogu mada gi lodo lehu.

17 Ogu lodo gu dee baba,

au gu ngalo dagodo o de malangilangi.

18 Deelaa ai, au e hagadaba, “Gu deai donu se lodo mmahi i ogu daha,

gai gu deai hogi sagu tali ange gi Tagi Maolunga.”

19 Au e manadua dogu duasala ma dogu silivaahea saele,

de mee mmala ma de hagammau!

20 Ogu lodo e manadua donu huu mee laa,

ma de daemaha o ogu lodo.

21 Aagai ne dahi donu agu tali

i dagu manadua de mee nei:

22 Go hiidinga de abodonu o Tagi Maolunga, odaadeu tee maakau ai;

dono lodo aloha e dee helui donu.

23 Gai e hagahoou i daiao alodahi;

doo hai hegau i de mee abodonu e laumalie mmao.

24 Au e hagadaba, “Go Tagi Maolunga dogu duuhanga;

deenei ai, go ia dagu tali.”

25 Tagi Maolunga e abodonu ange gi gilaadeu e daalia ange ia,

ma tangada e saalaa ia.

26 Se mee danuaa de golomagi lodo o tangada

ga tali ai de hagaola a Tagi Maolunga.

27 Se mee danuaa de golomagi lodo o tangada

i de masavaa oona e dama daane ai.

28 Ia gi noho donu huu ma gi dee muu,

go hiidinga go Tagi Maolunga

ne hagauda ina ange de mee nei gi ono elunga.

29 Gai ia gi ino gi honga de gelegele —

kana adu e hanu donu haigamaiana o dana tali hagalodolodo.

30 Ia gi huli ange dono galaahuu gi tangada e hagailia ia,

gai ia gi dogaa.

31 Go hiidinga de Ia Aamua

e dee tili donu dahi dangada ga hano ai.

32 Gai e dee galemu naa donu dana hai gi duu ange au gi de hagaduasala,

gai ia e lodo aloha mai donu hogi,

bei tagodo o dono abodonu laumalie.

33 Ia e dee lodo donu e hagaduasala dahi

aabe e hagadaemaha dangada.

34 De vaivai haia o dangada alodahi

i lo te hale pono i henua i lalo,

35 ma tee hagamodu muna o dangada i de heohi

i mada luu mada o de Ia Maolunga Mmao laa,

36 ma de hagahaisala de hagamodu muna o tangada,

ni mee niio de Ia Aamua e kino ai.

37 Goai e maua i de tala dahi muna gai e hai ga bei,

noo de Ia Aamua laa e dee dugu ange?

38 E aha, e dee go de Ia Maolunga Mmao laa

e daalaa de loomai o de baubau ma tanuaa?

39 Gai gu aha tangada gu nanu ai

i dono hagaduasala i hiidinga ono haisala?

40 Gidaadeu gi dagidiiloo adaadeu hegau,

ma de aahe mai gi Tagi Maolunga.

41 Odaadeu lodo gi daangage age,

ma de haalo age odaadeu lima gi de Maadua i de langi,

42 ma gi hagataba, “Gimaadeu gu haisala ma de hagamaanege,

gai koe tigi degi mai gi gimaadeu.

43 Koe ne saabini goe i doo lili ga doolohi ai gimaadeu;

koe ne daa gimaadeu ga maakau, koe tee lodo aloha mai donu.

44 Koe gu buibui goe i de hagausinga,

gi dee maua ai amaadeu dalodalo gi tae age gi de goe.

45 Koe ne hai gimaadeu gi bei dagodo mee hakino gee ma gainga

i magavaa o denga huaahenua ange laa.

46 Omaadeu hagadaumee alodahi

gu hai baasi mai gi gimaadeu i alaadeu muna.

47 Gimaadeu gu duasala i de mee hagamaatagu ma denga geelinga kelo,

ma de oohaa ga ngadi dagodo.”

48 Ogu loimada gu ssali bei dagodo o denga vai ssali,

i hiidinga de daia ga maakau o ogu dangada.

49 Ogu loimada e dee noho donu de malingilingi,

gai tee noho donu,

50 ga dae ai gi de galo iho o Tagi Maolunga

i de langi ga gidee.

51 Agu mee e gidee gu hai ma gu daemaha ogu lodo

i hiidinga o denga haahine alodahi i dogu aduhale.

52 E deai donu hiidinga a ogu hagadaumee e doolohi ai au,

bei dagodo o dahi manu lele.

53 Gilaadeu ne tili ange au gi lo te geelonga

ma de hai denga hadu ga maga ai au;

54 denga vai gu haoli dogu biho,

gai au ne hagadaba, “Au ne dai magau donu.”

55 Tagi Maolunga, au ne dalodalo adu gi de goe,

mai i tagelo o de geelonga.

56 Gai koe gu langona dagu dangidangi:

“Koe gi dee bonodia luoo dalinga

i de masavaa oogu e dangidangi ai i de bale!”

57 Koe ne hagabaa mai gi de au

i de masavaa aagu ne hagahi adu ai goe;

koe ne hai mai, “Aude madagu!”

58 Dogu Ia Aamua, koe gu tala dogu heohi,

koe ne hagaola dogu mouli.

59 Tagi Maolunga, koe gu gidee mee dee heohi ne hai mai gi de au,

hagamodu ina ogu muna gi sula danuaa mai ai dogu heohi.

60 Koe gu gidee delaadeu hai ne sui mai ai agu hegau,

ma alaadeu hagatau alodahi e hai baasi mai ai gi de au.

61 Tagi Maolunga, koe gu langona delaadeu hai ne hagadogaa ai au,

ma alaadeu hagatau alodahi e hai mai gi de au.

62 Muna ma maanadu a ogu hagadaumee

e hai baasi mai gi de au i taiao ga boo ai.

63 Galo ange diiloo de masavaa olaadeu e nnoho ai gi lalo ma de tuu gi lunga;

gai gilaadeu e hadu ogu daahili.

64 Tagi Maolunga, suuia ange alaadeu hegau,

gi bei ange alaadeu mee gu hai.

65 Koe gi hagamakaga ina olaadeu lodo,

ma de hagamalaia gilaadeu!

66 Dolohia gilaadeu ga daa gi maakau i doo lili,

gi dee mouli ai gilaadeu i lalo de langi a Tagi Maolunga.

4

De ui de hagaduasala o Zion

1 Denga goolo gu dee malamalama,

denga goolo danuaa gu dagodo gee!

Denga hadu dabu gu tili saele,

i dege o denga haiava alodahi.

2 Denga dama hagamogomogo o Zion,

nogo hagamogomogo laa bei denga goolo,

gu bei denga gumedi e hai i bela pigi,

a tangada hai gumedi e hai laa i luoono lima!

3 Denga jackal e hakaa unuunu donu hogi alaadeu dama,

aagai ogu dangada e vaivai hai dangada,

bei hegau a denga ostrich de vao.

4 De alelo ma de ngudu o de gaagaa

gu mmasa gee i dono hieunu;

denga gauligi vaaligiligi gu dangidangi i hanu gai,

gai gu deai donu se dangada e haangai ina ange gilaadeu.

5 Dangada nogo gaimee danuaa laa

gu maakau ma e daakodo i honga haiava.

Gilaadeu nogo kahu laa i malo mmea,

gu tolo saele i honga hagabuudungaa lehu.

6 De hagaduasala o ogu dangada

gu kii ange i de hagaduasala o Sodom,

go de aduhale ne moolau laa donu huu de oha,

gai tee se dangada donu ne oohaa.*

7 Olaadeu dagi e gilimalali ange i denga snow,

ma de tea ange i denga vai uu;

olaadeu angaanga e mmea ange i denga ruby,

gai olaadeu hoolinga e bei denga sapphire.*

8 Aagai iainei olaadeu gili gu uliuli ange i denga malala,

gu deai dangada e madea gilaadeu i honga denga haiava.

Gai gu tuu mai olaadeu ivi ma de too gili,

aama de mmasa bei denga lahhie.

9 Dangada gu daia laa ma gu maakau i de gadilaasa

e danuaa ange i gilaadeu e maakau laa i delaadeu saalohia;

gilaadeu e kona de hiikai, gai gu panga,

i hiidinga teai gai i honga denga veelenga.

10 Denga haahine e aaloha laa i alaadeu dama

gu boale alaadeu dama

ma gu hai ai alaadeu gai,

i de masavaa ne hagaduasala ai tamaa hine a ogu dangada.*

11 Tagi Maolunga gu bole mmao,

ia gu hagahai hegau dono lili,

Ia gu dahu dahi ahi i Zion

e dudu ai de aduhale alodahi.

12 Denga hodooligi o henua i lalo tee hagadonusia,

dangada e nnoho i henua i lalo tee hagadonusia hogi,

bolo denga hagadaumee ma dangada e kino i Jerusalem

e maua i de ulu i ono haitoga.

13 Aagai mee nei ne hai i hiidinga haisala o ono pelaabisi

aama baubau o de gau haimeedabu,

i delaadeu daa ga maakau

de gau heohi i lo te aduhale laa.

14 Gilaadeu ne haahaa saele bei dagodo o tangada dee gide

i honga denga haiava;

Gilaadeu gu baalau i denga dodo,

deelaa ai, gu deai donu dangada e llodo e poo ange gi olaadeu malo.

15 Dangada e oo ma e hai ange gi gilaadeu,

“Goodou hulo gee donu! Goodou hulo gee donu!

Goodou aude poo mai gi gilaadeu!”

Deelaa ai, gilaadeu gu ni dangada e silivaahea saele;

gai dangada o denga huaahenua e hagataba,

“Gilaadeu e dee maua donu i de nnoho madali gidaadeu.”

16 Tagi Maolunga ne hai gi mavaevae saele gilaadeu,

ia gu dee anga ange donu gi gilaadeu;

de gau haimeedabu gu dee hagadubulia,

gai dangada gu dee abodonu ange gi denga dagi.

17 Gimaadeu gu daalea i de tali,

i teai donu se bale e humai;

gimaadeu ne dagitilo mai i omaadeu hale hagaloosi maolunga

be e dahi laa huaahenua e maua i de hagaola gimaadeu.

18 Gilaadeu e hagabaa gimaadeu,

gimaadeu gu dee maua i de seesee i honga haiava.

Gu baa mai de hagaodi o omaadeu mouli;

omaadeu laangi gu sogoisi, go hiidinga gu odi donu omaadeu laangi.

19 Dangada e dolohia gimaadeu e kemo ange

i denga igele i lo te langi i lunga;

gilaadeu e doolohi gimaadeu i honga denga mounga,

ma de mmuni e tali ai gimaadeu i lodo henua.

20 De ia a Tagi Maolunga gu hagadabu i de lolo,

go de ia omaadeu e mouli ai, gu too ange gi lodo geelonga.

Gai gimaadeu ne maanadu bolo gimaadeu e nnoho i lalo dono malu,

i demaadeu nnoho i magavaa o denga huaahenua.

21 De gau Edom, goodou malangilangi ma de llodo danuaa,

go goodou e nnoho i de henua go Uz.

Aagai de ubu o de hagaduasala e gaavadu naa hogi goodou gi unu ai;

gai goodou e unu naa ga ssenga ga hagaui oodou malo.

22 Tamaa hine o Zion, gu lava doo hagaduasala,

i hiidinga oo baubau;

ia e dee tili donu goe i denga henua gee.

Aagai goodou de gau Edom,

ia e hagaduasala naa goodou

i hiidinga o oodou baubau,

ma de hagaago mai oodou haisala.

5

Tangidangi ia gi abodonu mai

1 Tagi Maolunga, aude ngalo mee gu hai mai gi gimaadeu;

galo mai ma gi diiloo, gimaadeu gu hagangadi mee ina!

2 Demaadeu henua gu gaavange gi de gau henua gee,

omaadeu hale gu gaavee e de gau mai moni.

3 Gimaadeu gu bei denga gauligi gu deai laa olaadeu damana;

omaadeu dinana gu maakau olaadeu bodu.

4 Gimaadeu e hagao amaadeu vai unu,

gai amaadeu lahhie e dahi hogi olaadeu hagaoanga.

5 Dangada e dolohia gimaadeu gu dae mai gimaadeu;

gimaadeu gu daalea gai gu dee maua i de hagammabu.

6 Gimaadeu ne dugu ange gimaadeu gi Egypt ma Assyria,

gi hanu ai amaadeu gai.

7 Omaadeu dubuna ne haisala, gilaadeu gu dee mouli iainei;

gai gimaadeu gu hagaduasala i hiidinga o olaadeu baubau.

8 Gai gu ni dangada hai hegau e dagina gimaadeu;

gu deai hogi dangada e hagaola ina mai gimaadeu i olaadeu daha.

9 Gimaadeu e hai hegau ange gi amaadeu mee gai,

ma de manavasaa i omaadeu mouli,

i hiidinga o de gadilaasa i lodo henua.

10 Omaadeu gili gu vvela bei de mommee dao gai,

gai gu mahanahana i demaadeu hiikai.

11 Denga haahine o Zion gu haia gi de mahi,

aama denga bua mmoe i aduhale o Judah.

12 Denga dagi gu daudau age i olaadeu lima;

denga daane maatua gu dee hagadubulia.

13 Denga dama daane gu hagahai hegau ina,

i de mommee e mmili ai denga grain;

denga gauligi daane e hagauda

denga noodangaa laagau daemaha.

14 Denga daane maatua gu dee hagabuni

i ma te haitoga o de aduhale;

denga dama daane gu dee hagadangidangi.

15 Gu deai donu se malangilangi i omaadeu lodo;

gimaadeu gu dee aanu, gai gu hinangalosaa.

16 De hau i honga omaadeu biho gu doo.

Gu vakaa loo gimaadeu, i hiidinga gimaadeu gu haisala!

17 Gimaadeu gu mmae omaadeu lodo i hiidinga o de mee nei,

omaadeu ganomada gu dee kide i hiidinga o mee nei.

18 De mounga go Zion gu ngadi dagodo,

denga jackal gu nnoho i kilaa.

19 Aagai koe, e Tagi Maolunga,

e hodooligi ga hano ai;

doo nohoanga hodooligi e dagodo naa donu huu

i denga atangada alodahi.

20 Gu aha goe gu ngalo ai naa gimaadeu i masavaa alodahi?

Gai gu aha gu daulooloa ai naa dau tili gimaadeu?

21 Tagi Maolunga, hagaahea mai gimaadeu gi oo daha,

gi maua ai e gimaadeu i de aahe mai.

Hagahoou ina omaadeu laangi, bei omaadeu dagodo madagidagi —

22 aabe koe gu tili naa donu gimaadeu,

ma de kona donu doo lili i gimaadeu.

* 1:6 tamaa hine o Zion e bei go dangada o Zion, aabe go de aduhale go Zion.

* 4:6 Gen 19.24

* 4:7 sapphire, aabe ni lapis lazuli.

* 4:10 Deut 28.57; Ezk 5.10

Ezekiel

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

De Beebaa go

Ezekiel

Hanu dagodo o de beebaa nei

Go de pelaabisi go Ezekiel, tama daane a Buzi ne siia De Beebaa go Ezekiel. Ia ne gaavee gi Babylon i de masavaa a Nebuchadnezzar ne hagadee kii ai Jerusalem, i tahi hanonga i de ngadau e 597 b.c., gai go mua de oohaa o Jerusalem. Ia ne agoago ange dangada ne nnoho i Jerusalem, aama dangada ne gaavee laa gi Babylon. De beebaa nei e maua i de vvae ono:

1. De hagahi a de Maadua Ezekiel e hai gi se pelaabisi.

2. De hagakana ange o Israel i dagodo o de hagaduasala a de Maadua gilaadeu, ma de oohaa o Jerusalem.

3. Muna mai i daho Tagi Maolunga, i dagodo o dana hagaduasala denga huaahenua, i hiidinga delaadeu vaivai ono dangada ma delaadeu dagi gee Israel mai i de Maadua.

4. De hagaaneane o Israel i dua de hagadee kii o Jerusalem, ma de hagatoo donu o de manuuia i de masavaa e humai.

5. De tala pelaabisi dagodo o Gog.

6. De tala pelaabisi a Ezekiel de hagaahe age o de temple, ma de huaahenua.

Ezekiel se daane mmahi i de gai, ma de lagolago ana mee e maanadu. Mee lagolago aana e maanadu ne hidi mai i denga midi hagaago ange, gai ana agoago lagolago ne hagaago danuaa mai i ana mee ne hai. Ezekiel ne agoago i dagodo de hagahoou o de lodo ma de hagasaalunga o tangada. Ia ne tala bolo haisala o dahi ma dahi e dau ange donu gi de ia. Ia ne tala hogi dana tali hagalodolodo, bolo de huaahenua o Israel e aahe mai naa donu gi de Maadua. Ia e dee se pelaabisi donu huu, gai se dangada haimeedabu hogi, deelaa ai, ia ne malangilangi i de temple ma de hai gi dabu abodonu dangada.

Hanu gubu hagamogomogo: “Au e hagaahe mai naa goodou i daho denga huaahenua; au e hagabuni mai naa goodou i denga henua alodahi, ga hagaahe mai gi doodou henua. Au e hagassii adu naa denga vai gilimalali gi goodou, gi gilimalali ai goodou. Au e hagagilimalali naa goodou mai i oodou dahulinga hakino gee alodahi, aama mai i oodou diinonga alodahi. Au e hagahoou naa oodou lodo, ma de gaavadu gi goodou dahi hagasaalunga hoou; au e aau gee de lodo makaga bei de hadu mai i oodou daha, gai ga gaavadu gi goodou de lodo e bei laa dagodo o kano hoou” (36.24-26).

Denga vaevaaenga

De hagahia o Ezekiel (1.1—3.27)

Denga agoago i dagodo de oha o Jerusalem (4.1—24.27)

De hagaduasala a de Maadua denga huaahenua (25.1—32.32)

De hagatoo donu a de Maadua e hagamanuuia ono dangada (33.1—37.28)

De tala pelaabisi dagodo o Gog (38.1—39.29)

De midi hagaago ange i dagodo o de temple ma de henua (40.1—48.35)

1

Denga mee mouli e haa ma de mahamaha o de Maadua

1 De matolu ngadau huu, i de lima laangi o de haa malama, i dogu masavaa e noho ai madali dangada ne gaavee laa gi dahi henua gee, i gaogao ssaalingaa vai go Kebar, gai gu mahuge mai de langi, gai au gu gidee hanu midi hagaago ange, mai i daho de Maadua.*

2 Gai de lima laangi huu o de malama (de lima ngadau i dua de gaavee gee o de hodooligi go Jehoiachin i de henua),* 3 gai Tagi Maolunga ne hagaago ange ana muna gi tangada haimeedabu go Ezekiel, tama daane a Buzi, i gaogao ssaalingaa vai go Kebar, i de henua o de gau Babylon, gai ssauaa o Tagi Maolunga gu hano iho gi ono elunga.

4 Gai tilo, au ne gidee de madangi mmahi e humai i ngaiho, gai e dahi hagausinga maadolu e labalaba mai ai denga uila, gai gu kona de maalama luu baasi alodahi. Gai lo te ungaalodo o de ahi laa e dahi mee malamalama bei de baalanga, 5 gai lo te ahi laa iai e haa mee mouli. Gilaadeu e bei hoolinga o dahi dangada,* 6 aagai gilaadeu e dagihaa olaadeu mada ma bakau. 7 Olaadeu sugi vae e ssoe donu huu, olaadeu alohi vae e bei alohi vae o dahi kaau gauligi, gai e malamalama bei bronze gu hagamalamalama laa. 8 Gai lalo olaadeu bakau, i denga baasi e haa laa iai hanu lima dangada. Gai e hanu olaadeu mada ma bakau, 9 gai olaadeu bakau e hagadau hebaa. Gai gilaadeu e llele ma e hagassoe gi mua, e dee huuhuli saele donu.

10 Gai aanei dagodo o olaadeu mada: denga mee mouli e haa laa e dagidahi olaadeu mada bei luu mada o tangada, gai olaadeu mada i de baasi madau, e bei luu mada o de laiono; olaadeu mada i de baasi masui, e bei luu mada o de kaau; gai olaadeu mada ange laa, bei luu mada o de igele.* 11 Aanei hoolinga o olaadeu mada. Olaadeu bakau e doha age gi lunga; gai e dagilua olaadeu bakau, gai olaadeu bakau e hagadau hebaa; e dagilua olaadeu bakau e haoli ai olaadeu angaanga. 12 Gai dahi ma dahi e lele donu huu ma e hagassoe gi mua. Gai be go hee naa huu o de hagasaalunga e hano aagena, gai gilaadeu e hulo hogi, gai gilaadeu e dee huuhuli saele donu i delaadeu hulo. 13 Gai hoolinga o denga mee mouli laa e bei maga ahi o de ahi ula, ma denga laama. Gai de ahi e aheahe saele i magavaa o denga mee mouli laa; gai e kona mmao de maalama, gai denga uila e labalaba mai i ono lodo.* 14 Denga mee mouli laa e kemo bei dagodo o de llaba o de uila.

15 Gai ga galo ange huu au ga tilo denga mee mouli laa, gai au gu gidee hanu hagasii e tuu gi honga de gelegele i olaadeu gaogao, e dahi hagasii i gaogao dahi mee mouli laa, e haa ono ganomada.* 16 Gai aanei dagodo o denga hagasii laa ma de hai e tuu ai: hagasii laa e malamalama bei chrysolite,* gai e dagodo daudahi donu huu. Dahi hagasii laa e dagodo be e pigi ange gi lo te hagasii ange laa. 17 Gai de masavaa o denga hagasii e ngaalue ai, gai gilaadeu e maua i de hulo gi denga baasi alodahi, gai denga hagasii laa e dee huuhuli saele donu, i de masavaa o denga mee mouli laa e hulo ai. 18 Gai mee e daohia hagasii laa e duuduu gai e hagalele mouli, gai e dohu i denga ganomada.*

19 Gai de masavaa naa huu o denga mee mouli laa e ngaalue ai, gai hagasii laa gu ngaalue hogi madali gilaadeu; gai de masavaa naa huu o denga mee mouli laa e hagamaalanga age ai i honga de gelegele, gai denga hagasii laa gu maalanga age hogi. 20 Gai go hee naa huu o de hagasaalunga e hano aagena, gai gilaadeu e hulo hogi, gai denga hagasii laa e maalanga age hogi madali gilaadeu, i hiidinga de hagasaalunga o denga mee mouli laa i lodo hagasii laa. 21 De masavaa naa huu o denga mee mouli laa e ngaalue ai, gai hagasii laa gu ngaalue hogi; gai ga tuu naa huu gilaadeu, gai denga hagasii laa gu tuu hogi; gai ga hagamaalanga age naa huu gilaadeu mai i honga de gelegele, gai denga hagasii laa gu maalanga age hogi, i hiidinga de hagasaalunga o denga mee mouli laa i lodo hagasii laa.

22 Gai honga biho o denga mee mouli laa iai dahi mee be se moana, e malamalama bei crystal, gai e haoli iho ai honga olaadeu biho.* 23 Gai olaadeu bakau e doha gi daha ma de hagadau hebaa i lalo de moana laa, gai dahi mee mouli laa e lua ono bakau e haoli ai dono angaanga. 24 Gai de masavaa naa huu olaadeu e ngaalue ai, gai au gu langona bolo de gabagaba olaadeu bakau e bei de ngolo o denga vai mmilo, bei de leo o de Ia Mmahi Mmao laa, ma de hagalongaa o dahi hagabuulinga hebagi. Gai de masavaa naa huu olaadeu ne tuu ai, gai gilaadeu ga dugu iho olaadeu bakau.*

25 Gai dahi leo ne basa iho i lo te moana i honga olaadeu biho laa, i de masavaa olaadeu e tuu ai ga dugu iho olaadeu bakau. 26 Gai lo te moana i honga olaadeu biho laa iai dahi mee be se nohoanga hodooligi e hai i sapphire;† gai honga de mee be se nohoanga hodooligi laa e noho ai dahi e bei hoolinga o tangada.* 27 Gai au ne gidee bolo mai i lo tono ungaalodo ga hanage ai e bei dahi baalanga malamalama, gai e ula ai de ahi, gai mai i kilaa ga hano iho ai e bei de ahi ula, gai de maalama laa e duuli ia.* 28 Gai de maalama masalaba e duuli ai laa ia e bei de umada i lodo hagausinga i de laangi bala langi.

Deenei dagu hai ne gidee ai dagodo o de mahamaha o Tagi Maolunga. De masavaa aagu ne gidee ai, gai au ga ino gi honga de gelegele, gai au gu langona de leo o dahi e basa ai.

2

De hagahi o Ezekiel

1 Ia ne hai mai gi de au, “Tama a tangada, hidi age duu gi lunga, gai au ga basa adu gi de goe.” 2 Gai de masavaa oona ne basa mai ai gi de au, gai de Hagasaalunga gu hano iho gi ogu elunga ga hagaduu age au gi lunga. Gai au ne langona ia e basa mai gi de au. 3 Ia ne hai mai gi de au, “Tama a tangada, au e hai naa goe gi hano gi daho de gau Israel, go dangada e hai baasi mai laa gi de au; gilaadeu ma olaadeu damana ne haisala mai gi de au ga dae mai ai gi anailaa nei. 4 Gai olaadeu hagadiilinga ni dangada hagamaanege ma de makaga olaadeu lodo. Gai au e hai goe gi hano gi hai ange gi gilaadeu, ‘E hagadaba de Ia Aamua go Iahweh.’ 5 Gai e dee galemu be gilaadeu e hagallongo agu muna aabe deai — go hiidinga gilaadeu se huaadangada hagamaanege — gai gilaadeu gi iloo bolo dahi pelaabisi gu humai gi olaadeu magavaa. 6 Gai koe, tama a tangada, aude madagu i gilaadeu ma alaadeu muna, e dee galemu donu de duuli a denga manu duiduia ma manu daladala goe, ma doo noho i magavaa o denga manu manga lua. Gai koe aude madagu donu i alaadeu muna e tala adu gi de goe, aabe gi madagu i olaadeu mada, e dee galemu donu gilaadeu ni dangada hagamaanege. 7 Gai koe daalaa ange agu muna gi gilaadeu, e dee hilihili be gilaadeu e llodo e hagallongo aabe deai; go hiidinga gilaadeu ni dangada hagamaanege. 8 Aagai koe, tama a tangada, hagalaangona agu muna e tala adu gi de goe. Aude hai baasi mai bei dagodo o de gau hagamaanege laa; gai haangaa doo ngudu gaina mee aagu e gaavadu gi de goe.”

9 Gai au ne galo adu ange, gai tilo, dahi lima gu haalo mai gi de au. Gai lo te lima laa iai dahi beebaa mulo,* 10 gai ia ne doha de beebaa laa i ogu mada i mua. Gai luu baasi ngaadahi e sisi ai dagodo o tangi see ma de hinangalosaa, aama de duasala.

3

1 Gai ia ne hai mai gi de au, “Tama a tangada, gaina mee aau e gidee naa; gaina de beebaa mulo nei, gai koe ga hano ga basa ange gi de gau Israel.” * 2 Gai au ne hhanga dogu ngudu, gai ia ga gaamai de beebaa mulo laa au gi gaina.

3 Gai ia ne hai mai gi de au, “Tama a tangada, gaina de beebaa mulo aagu e gaavadu nei gi de goe haaoa ai lo too dinae.” Gai au ne gai de beebaa laa; gai e maimai bei de maimai o denga hooni i lo togu ngudu.

4 Gai ia ne hai mai gi de au, “Tama a tangada, hannoo gi daho de gau Israel daalaa ange agu muna gi gilaadeu. 5 Au e dee hai goe gi hano gi daho hanu dangada e pasa i hanu muna aau e dee iloo ma de hai ngadaa, aagai au e hai goe gi hano gi daho de gau Israel — 6 gai e dai deai donu huaadangada soa e pasa i muna henua gee ma de hai ngadaa, oou e dee donu ange aagena. Ni muna abodonu, noo au ne hai goe gi hano gi gilaadeu, gai gilaadeu e hagallongo naa donu au muna. 7 Aagai de gau Israel e dee llodo e hagallongo au muna, go hiidinga gilaadeu e dee llodo e hagallongo agu muna, gai dangada alodahi o Israel e hagamaanege ma de hagamakaga olaadeu lodo. 8 Tilo, au e hai naa gi hagamanege ma de makaga oo lodo bei olaadeu lodo. 9 Au e hai naa gi kii ange de makaga oo lodo i de hadu makaga. Aude manavasaa donu i gilaadeu, aude madagu i gilaadeu, e dee galemu donu gilaadeu ni dangada hagamaanege.”

10 Ia ne hai mai hogi gi de au, “Tama a tangada, hagalaangona muna alodahi aagu e tala adu gi de goe ma gi daohia i oo lodo. 11 Gai koe hannoo gi dangada o doo henua ne gaavee laa gi dahi henua gee, ga tala ange gi gilaadeu ga hai ange, ‘E hagadaba de Ia Aamua go Iahweh;’ e dee hilihili be gilaadeu e llodo e hagallongo aabe deai.”

12 Gai de Hagasaalunga ne poo au ga hagamalanga age gi lunga, gai au ne langona dahi leo i ogu dua, bei de haganngolo laumalie — Gi duuhia de mahamaha o Tagi Maolunga i dono mommee! — 13 gai de leo o de hagadau tale o bakau o denga mee mouli laa, ma de hagalongaa o denga hagasii i olaadeu gaogao, e bei de haganngolo laumalie. 14 Gai de Hagasaalunga ne hagamalanga age au ga kave gee, gai au ne hano ma tee lodo ma de lili, gai de lima mmahi o Tagi Maolunga ne poo au. 15 Gai au ne hano gi daho dangada ne hagadee kii ina laa ma e nnoho i Tel Abib i gaogao ssaalingaa vai go Kebar, go de mommee olaadeu e nnoho ai. Gai au ne noho i olaadeu daha i kilaa i e hidu laangi, gai au ne lele ogu mouli.

Tangada dagitilo o Israel

(Ezk 33.1-9)

16 Gai dua huu e hidu laangi, gai Tagi Maolunga ne hagaago mai ana muna gi de au, ga hai mai, 17 “Tama a tangada, au gu hili goe gi se dangada dagitilo niio de gau Israel; gai de masavaa naa huu aau e langona ai agu muna e tala adu, gai koe ga hagakana ange ai gilaadeu. 18 De masavaa naa huu aagu e hai ange ai gi tangada baubau, ‘Koe e magau donu,’ gai koe e dee hagakana ange ia, aabe usuusu ange tangada baubau laa gi hano gee i ana hegau baubau gi mouli ai ia, gai tangada baubau laa e magau donu i lodo ono baubau, aagai au e dau adu donu dono magau gi de goe. 19 Aagai noo koe e hagakana ange tangada baubau, gai ia tee huli gee mai i ana hegau baubau, ma ana dahulinga baubau, gai ia e magau donu i hiidinga o ono haisala, aagai koe gu hagaola doo mouli.

20 E dahi ange mee: de masavaa naa huu o dahi dangada heohi e huli gee ai i de mee heohi ga hai de baubau, gai au e hai naa gi doo ange ia gi lo te hai ngadaa, tangada laa e magau donu. Go hiidinga koe tee hagakana ange ia, ia e magau donu i hiidinga o ono haisala. Gai au e dee hagamaanadu naa donu ana hegau danuaa ne hai, gai au e dau adu donu dono magau gi de goe. 21 Gai noo koe e hagakana ange tangada heohi gi dee haisala ai ia, gai ia tee haisala hogi, gai ia e mouli donu, i hiidinga ia ne hagallongo au muna ne hagakana ai ia, gai koe e ola.”

Ezekiel gu lau de alelo

22 Gai de lima sauaa o Tagi Maolunga ne hano iho gi ogu elunga i kilaa, gai ia ga hai mai, “Hidi age hannoo gi de geelonga, gai au ga basa adu ai gi de goe.” 23 Gai au ga hidi age ga hano gi de geelonga; gai tilo, de mahamaha o Tagi Maolunga gu duu i kilaa, bei de mahamaha aagu ne gidee laa i gaogao ssaalingaa vai go Kebar, gai au ga ino gi honga de gelegele.

24 Gai de Hagasaalunga ne ulu mai gi ogu lodo ga hagahidi age au gi duu gi lunga; gai ia ga basa mai gi de au ga hai mai, “Hannoo ulu gi lo too hale ga pono ange goe i lo te hale. 25 Gai koe, tama a tangada, tilo, gilaadeu e nnoa naa goe i denga daula; koe e noodia naa gi dee maua ai e goe i de hano gi daho dangada. 26 Gai au e hai naa gi lau doo alelo, gi dee maua ai e goe i de basa e hagasee gilaadeu; go hiidinga gilaadeu ni dangada hagamaanege. 27 Aagai de masavaa naa huu oogu e ahe ange ai ga basa adu gi de goe, gai au ga hai gi dee lau doo alelo, gai koe ga hai ange gi gilaadeu, ‘E hagadaba de Ia Aamua go Iahweh.’ Tangada e lodo e hagallongo gai ia gi hagalaangona, gai tangada e dee lodo e hagallongo, ia gi dee hagalaangona, go hiidinga gilaadeu ni dangada hagamaanege.

4

De hagaago de duuli luu baasi o Jerusalem

1 “Gai koe, tama a tangada, hannoo gaamai dahi hadu baabaa hagaduulia i oo mada i mua, ga maaga ange aagena de ada o de aduhale go Jerusalem. 2 Gai koe ga hagatuu mee e oha ai, ma de hagaduu dahi bae e kage age ai, ma de hagabudubudu age denga gelegele i gaogao de ada o de aduhale laa, ga hagaduu de mommee nnoho gaainga i luu baasi, aama de hagadaabena denga laagau i luu baasi e oha ai de buibui o de aduhale. 3 Gai koe gaavee dahi gumedi baalanga ga dugu i ooluu magavaa ma de ada o de aduhale, bei dagodo o dahi buibui baalanga; gai koe ga noho ga huli ange gi de aduhale, e dagodo be koe e lodo e duuli luu baasi de aduhale e hebagi ange aagena. De mee nei se hagailonga ange gi de gau Israel.

4 Gai koe ga dagodo gi lalo ga huli ange gi doo baasi masui, gai koe ga hagauda anga haisala o de gau Israel gi honga doo gaogao, gai koe ga hagauda ai delaadeu hagaduasala i denga laangi oou e dagodo ai laa ga huli hakaogao. 5 Gai au e hagamodu adu naa taelodo o denga laangi gi bei taelodo o denga ngadau o olaadeu haisala. Gai e 390 laangi aau e hagauda ai haisala o Israel.

6 Gai de masavaa naa huu aau e hagaodi ange ai laangi nei, gai koe ga ahe ange ga dagodo ga huli ange gi doo baasi madau, ga hagauda de hagaduasala o de nohoanga hodooligi o Judah; au gu gaavadu e madahaa laangi e dagodo ai goe, dahi laangi e bei se dahi ngadau. 7 Gai koe ga dagodo ga huli ange gi de aduhale go Jerusalem gu duuli ina laa luu baasi, gai luoo lima e dee haoli, gai koe ga basa pelaabisi ga hai baasi ange gi de aduhale laa. 8 Gai tilo, au e nnoa naa goe i hanu daula, gi dee maua ai e goe i de huli ga dae ai gi de odi ange laangi oou e duuli ai.

9 Gai koe ga kave hanu wheat ma barley, ma bean, ma lentil, ma millet aama spelt, ga hhao ange gi dahi gumedi hadu ga labu ai hanu pelaoaa e gai goe. Gai koe ga gaimee ai i denga laangi e 390 oou e dagodo ai laa ga huli hakaogao. 10 Gai de hagabaaunga o au gai e hagabau ange gi madalua shekel* i dahi laangi, gai koe e gai mee nei i denga masavaa gu hagailonga i de laangi. 11 Gai koe e hagabau hogi au vai e unu; koe e unu e dahi diba i diba e ono o dahi hin† i dahi laangi. Gai koe e unu vai nei i denga masavaa gu hagailonga i de laangi. 12 Gai koe ga gai mee nei bei dau hai e gai ai dahi keege barley; gai koe ga dao mee nei i madamada o dangada, ga hai duudae o dangada ga hai ai dau ahi.” 13 Gai Tagi Maolunga ne hai mai, “Deenei de hai a de gau Israel, e gai ai denga gai dee gilimalali, i de masavaa olaadeu e nnoho ai i magavaa o denga huaahenua, i denga mommee aagu e hai gilaadeu gi hulo aagena.”

14 Gai au ne hai ange, “Dogu Ia Aamua go Iahweh! Tilo, au tigi gai donu hanu mee e hai ai gi hakino gee au. Mai i dogu gauligi ga dae mai ai gi iainei, gai au tigi gai donu hanu manu maakau, aabe ni manu dolodolo ne daia ga maakau i hanu manu alasala. Tigi ai hogi giidagi dee gilimalali ne hhao gi lo togu ngudu.”

15 Gai ia ne hai mai gi de au, “Au e dugu adu goe gi dao ina au gai i denga duudae kaau, e dee go duudae o dangada.”

16 Ia ne hai mai hogi gi de au, “Tama a tangada, tilo, au e hai naa gi onge Jerusalem; gai dangada e hagabau naa alaadeu pelaoaa e gai ma de maatagu, aama de hagabau alaadeu vai e unu ma teai selaadeu tali, 17 gai e deai naa gai ma vai. Gai gilaadeu e hagadau kalo ange ma de manavasaa, gilaadeu e hagadaga mai naa i hiidinga olaadeu haisala.

5

De dahi de biho ma de gumigumi o Ezekiel

1 “Gai koe, tama a tangada, gaavee dahi gadilaasa kangi ma gi haia bei de leesaa a tangada duu biho, ma gi dahia ai doo biho ma doo gumigumi. Gai koe ga kave de mee hagahidi ga hagahidi ai oo ngaangaaulu, ga vvae denga ngaangaaulu. 2 Gai de masavaa naa huu e odi ange ai laangi aau e duuli ai luu baasi de aduhale, gai koe ga kave e dahi diba i diba e dolu o ngaangaaulu laa ga dudu i lo te aduhale. Gai koe ga kave dahi hagabuulinga ga duuduu i de gadilaasa i luu baasi o de aduhale. Gai koe ga kave dahi hagabuulinga ga hai gi ilihia saele i de madangi. Go hiidinga au e doolohi saele naa gilaadeu ma dagu gadilaasa. 3 Aagai koe gaavee hogi hanu momo ngaangaaulu noodia ange gi de bido o doo malo. 4 Gaavee hogi hanu momo ngaangaaulu laa dilia ange gi lo te ahi ga dudu ai; gai de ahi e daamada mai naa i kilaa ga hano gi lodo hale o Israel alodahi.

5 E hagadaba de Ia Aamua go Iahweh: Deenei Jerusalem, aagu ne hai laa gi duu i lo te ungaalodo o denga huaahenua, gai denga huaahenua e holiage luu baasi. 6 Gai Jerusalem ne kii ange dana hagangadi mee agu hagamodu i denga huaahenua ange laa, ma de kii ange de hai baasi ange gi agu hainga gu hagasauaa i denga huaahenua i luoono baasi, go hiidinga gilaadeu ne tili agu hagamodu gai tee daudali i agu hainga gu hagasauaa.

7 Deenei ai, e hagadaba de Ia Aamua go Iahweh: Goodou e kii ange doodou hagamaanege i denga huaahenua i oodou gaogao, gai goodou tee daudali i agu hainga gu hagasauaa, gai tee daohi agu hainga, aagai goodou ne ago ange i dahulinga a denga huaahenua e paa adu gi goodou. 8 Deenei ai, e hagadaba de Ia Aamua go Iahweh: Tilo, ⌊Jerusalem,⌋ au e hai baasi adu donu gi de goe, au e hagaduasala naa donu goe i madamada o denga huaahenua. 9 Go hiidinga o oodou hegau hakino gee alodahi, au e hai adu naa gi goodou dahi mee aagu tigi hai i mua, gai e deai ange naa donu se mee bee nei aagu e ahe ange e hai. 10 Denga damana e gai naa alaadeu dama daane i oodou magavaa, gai denga dama daane e gai naa olaadeu damana; gai au e hagamodu naa oodou muna, ga hai gi mavaevae saele dangada e doe gi mommee o henua i lalo alodahi.* 11 Deenei ai, au e hagatoo donu i dogu mouli, go de Ia Aamua go Iahweh e hagadaba, go hiidinga goodou gu hai gi hakino gee dogu mommee dabu i oodou diinonga hakino gee lagolago, ma oodou hegau hakino gee alodahi, au e tili naa goodou; au e dee lodo aloha adu naa gi goodou aabe hagaola goodou. 12 Gai dahi diba i diba e dolu o oodou dangada e maakau naa i denga mee hagamaakau ma de onge; dahi diba i diba e dolu e daa naa ga maakau i de gadilaasa. Gai au e hai naa dahi diba i diba e dolu gi mavaevae saele i denga baasi alodahi, ma de dolohia gilaadeu ma de gadilaasa.

13 Gai dogu lili e sili naa, dogu bole i gilaadeu e helui naa, gai au e hagasili naa ogu lodo. Gai gi iloo ai e gilaadeu bolo go au donu go Iahweh ne tala muna nei i dogu lodo mmahi.

14 Gai au e hai naa hogi de aduhale gi se mommee e ngadi dagodo ma de hakadanga ai o denga huaahenua e paa adu gi goe, aama dangada alodahi e seesee mai laa kilaa. 15 Koe e hagangadi mee ina naa ma de tala hakadanga i daho dangada, gai se mee hagamaatagu ange gi denga huaahenua e paa adu gi de goe, i de masavaa aagu e hagaduasala ai goe i dogu lili ma de bole aama de kona dagu hagasee goe — go au donu go Iahweh e hagadaba — 16 de masavaa aagu e tili ai goodou i denga dao o de mee hholu, go dao hagamaakau o de onge, go dao e hagammae ai goodou, gai au e tili naa donu e daa ai goodou gi maakau. Gai au e aheahe ange naa e hai gi onge goodou gi deai ai oodou gai. 17 Gai au e hai naa gi humai de onge ma denga manu alasala e hagaduasala ai goodou, gai gilaadeu e hai ga deai oodou gauligi. Denga mee hagamaakau ma daa dangada ga maakau e duu adu naa gi de goe; au e hai baasi adu naa hogi gi de goe i de gadilaasa. Go au donu go Iahweh e hagadaba.” *

6

Muna pelaabisi i dagodo mounga o Israel

1 Gai Tagi Maolunga ne hagaago mai ana muna gi de au, ga hai mai, 2 “Tama a tangada, basa pelaabisi hai baasi ange gi denga mounga o Israel, 3 ga hai ange, ‘Denga mounga o Israel, goodou hagalaangona muna a de Ia Aamua go Iahweh. Aanei muna a de Ia Aamua go Iahweh ange gi denga mounga ma duuduu, ma haonga iai vai ma geelonga: Tilo, au gu dai gaamai naa de gadilaasa gi hai baasi adu gi goodou, ma de oha oodou mommee daumaha. 4 Oodou mommee o ssigidaumaha e ngadi daakodo naa, gai oodou mommee e sigidaumaha ai mee maanongi e oha naa; gai au e daa naa gi maakau oodou dangada i mada i mua o oodou diinonga. 5 Au e hai naa hogi angaanga maakau o de gau Israel gi daakodo i mada i mua o olaadeu diinonga, gai au e hagasii saele naa oodou ivi i luu baasi oodou mommee o ssigidaumaha. 6 Denga aduhale alodahi oodou e nnoho ai naa e maoha naa ga ngadi daakodo, oodou mommee daumaha e oohaa naa, gai oodou mommee o ssigidaumaha e oha naa ga maoha, oodou diinonga e dugidugi naa ga maoha, oodou mommee e sigidaumaha ai mee maanongi e duuduu iho naa, gai oodou mee alodahi ne hai e odi naa donu i teai. 7 Gai oodou dangada e daia ga maakau i oodou magavaa, gai gi iloo ai e goodou bolo go au donu go Iahweh.

8 Aagai au e dugu naa hanu goodou gi ola; hanu goodou e ola mai i de gadilaasa, i doodou masavaa e mavaevae saele ai i denga huaahenua, ga nnoho i olaadeu henua. 9 Gai gilaadeu e ola laa ga gaavee gi denga huaahenua gee, e manadua naa au, ma delaadeu hagadaemaha ogu lodo i delaadeu dee hai hegau i de mee abodonu i olaadeu lodo, gai ne huuhuli gee i de au, gai gilaadeu ne llodo mmao i olaadeu diinonga. Gilaadeu e kino naa donu i gilaadeu i hiidinga denga hegau baubau alaadeu ne hai, aama alaadeu dahulinga hakino gee alodahi. 10 Gai gi iloo ai e gilaadeu bolo go au donu go Iahweh; au tee ngadi hagadaba donu huu bolo e gaamai de hai ngadaa gi gilaadeu.

11 E hagadaba de Ia Aamua go Iahweh: Hagadau dugidugia luoo lima, ma de daakai luoo vae aama de hagadaba, “Gu vakaa loo gilaadeu!” go hiidinga o denga hegau baubau ma dahulinga hakino gee alodahi a dangada o Israel. Gilaadeu e daia naa ga maakau i de gadilaasa, ma de onge aama de mee hagamaakau. 12 Tangada i de mommee mmao e magau naa i denga mee hagamaakau, tangada i de mommee e baa mai e daia naa ga magau i de gadilaasa, gai tangada e ola mai i mee nei e magau naa i de onge. Gai au e hagaduasala naa gilaadeu i dogu lili. 13 Gai gi iloo ai e goodou bolo go au donu go Iahweh, i de masavaa o olaadeu dangada e maakau ai, ga daakodo i gaogao olaadeu diinonga, ma olaadeu mommee o ssigidaumaha, ma honga denga duuduu maolunga alodahi, ma honga mounga alodahi, ma lalo denga manu ssomo alodahi, ma lalo denga oak lau kohu, i mommee alodahi alaadeu e hai ai sigidaumaha nnamu kala ange gi olaadeu diinonga. 14 Gai au e hagaabo naa dogu lima ga hai baasi ange ai gi gilaadeu, ma de oha de henua ga hai gi ngadi dagodo, i olaadeu mommee nnoho alodahi, mai i de vao ga dae ai gi Riblah.* Gai gi iloo ai e goodou bolo go au donu go Iahweh.’ ”

7

Gu baa mai donu de hagaodi

1 Gai Tagi Maolunga ne hagaago mai ana muna gi de au, ga hai mai, 2 “Tama a tangada, daalaa ange muna a de Ia Aamua go Iahweh gi de henua o Israel: De hagaodi! De hagaodi gu dae mai donu gi denga dege e haa o de henua. 3 Gu dae mai doodou hagaodi, gai au e hai baasi adu naa gi goodou i dogu lili, au e hagamodu naa oodou muna gi bei dagodo o oodou hegau, ma de sui adu oodou dahulinga hakino gee alodahi. 4 Gai au e dee lodo aloha adu naa donu gi goodou aabe hagaola goodou; au e hagaduasala naa donu i hiidinga oodou hegau baubau, ma denga dahulinga hakino gee e hai i oodou magavaa. Gai gi iloo ai e goodou bolo go au donu go Iahweh.

5 E hagadaba de Ia Aamua go Iahweh: Dahi hai ngadaa, de hai ngadaa gu dae mai! 6 De hagaodi gu baa mai! De hagaodi gu baa mai donu! Gu hidi age e hai baasi adu gi de goe, gai gu dae mai donu! 7 De hagaduasala gu dae mai donu gi goodou — dangada e noho i de henua. De masavaa gu dae mai donu, gai de laangi laa gu baa mai donu; gai se hagamaatagu, e dee se laangi e malangilangi ai dangada i honga mounga. 8 Au gu dai hagaago adu naa gi goodou dogu bole, gi sili ai dogu lili i goodou; au e hagamodu naa oodou muna gi bei dagodo o oodou hegau, ma de sui adu oodou dahulinga hakino gee alodahi. 9 Au e dee lodo aloha adu naa donu gi goodou aabe hagaola goodou; gai au e sui adu naa donu gi bei dagodo o oodou hegau ma oodou dahulinga hakino gee. Gai gi iloo ai e goodou bolo go au donu go Iahweh, ne hagailia goodou.

10 Tilo, de laangi laa gu dae mai! Gu dae mai donu! De hagaduasala gu hua, de laagau gu iai huaala, de lodo maolunga gu loage ono huaala! 11 De vaivai haia o dangada gu hagadagadaga ange donu de baubau; gai e deai naa donu gilaadeu e ola, e deai naa hogi olaadeu goloa e doe, aabe go hanu alaadeu mee hagamogomogo. 12 De masavaa gu dae mai, gai de laangi laa gu dae mai donu. Tangada e hagao mai ana mee gi dee malangilangi, gai tangada e hagao ina ana mee gi daha gi dee daemaha, go hiidinga de bole ⌊o de Maadua⌋ gu dagodo donu, i honga ono dangada soa laa. 13 Tangada ne hagao ina gi daha e dee ahe ange naa donu gi de mee aana gu hagao gi daha, i taulooloa de mouli o luu dangada nei, go hiidinga de midi hagaago ange, e tala ai dagodo o dangada soa nei, e dee hagaahe naa donu. I hiidinga olaadeu baubau, gai e deai naa donu se gilaadeu e ola.

14 Gai ga ili naa donu gilaadeu de trumpet ma de hagadabena mee alodahi, aagai e deai donu dangada e hulo i de hebagi, go hiidinga dogu bole gu i honga de hagabuulingaa dangada laa.

15 De gadilaasa i tua de aduhale, gai de mee hagamaakau ma de onge i lo te aduhale; tangada i tua de aduhale e daia naa ga magau i de gadilaasa, gai tangada i lo te aduhale e magau naa i hiidinga o de onge ma de mee hagamaakau. 16 Gai dangada e ola laa e saavini naa ga hulo gi denga mounga, gilaadeu e tangi naa bei denga manu kono i lodo geelonga, dahi ma dahi e dangi naa i hiidinga o ono baubau. 17 Denga lima alodahi e pole naa, gai duli alodahi e baageaa naa bei denga vai. 18 Gai gilaadeu e kahu naa i denga malo daladala ma de hoohonu i de maatagu; gilaadeu gu dookaa, gai olaadeu biho gu dahi ma gu malali. 19 Gai gilaadeu e tili ange naa alaadeu selevaa gi honga denga haiava, gai alaadeu goolo e bei naa dagodo o de mee hakino gee. Alaadeu goolo ma selevaa e dee maua naa donu i de hagaola gilaadeu i de laangi o de bole o Tagi Maolunga. Mee nei e dee maua naa donu i de hagaboobosu gilaadeu, aabe hagahoohonu lodo olaadeu dinae, go hiidinga mee nei gu dagi ange gilaadeu gi lo te baubau. 20 Gai gilaadeu ne hai ana hadu hagamogomogo go mee olaadeu e malangilangi ai, gilaadeu ne hai mee nei ga hai ai olaadeu diinonga hakino gee ma hoolinga o mee e dee gilimalali. Deenei ai, au e hai naa olaadeu lava gi ni mee hakino gee i olaadeu daha. 21 Au e gaavange naa mee nei alodahi gi de gau henua gee gi gaiaadia, gai gi ni goloa niio de gau baubau o henua i lalo, gai gilaadeu e hai naa ga hakino gee. 22 Au e huli ange naa dogu dua gi gilaadeu, gai gilaadeu e hai ai naa ga dee dabu dogu mommee hagamogomogo; gai de gau gaiaa e ulu naa gi ono lodo ga hai gu hakino gee de mommee laa.

23 Hagadabena ina denga daula baalanga, go hiidinga de henua gu honu i de gau daa dangada, gai gu kona de vaivai haia dangada i de aduhale. 24 Gai au e gaamai naa de gau baubau hugadoo i denga huaahenua gi gaavee olaadeu hale gi nnoho ai; gai au e hai naa gi deai se hagamaolunga o olaadeu daane mmahi, ma de hai gi dee gilimalali olaadeu mommee daumaha. 25 De masavaa naa huu e dae mai ai de hai ngadaa, gai gilaadeu e ssala naa delaadeu hai e nnoho paba ai, aagai gu dee maua. 26 Denga hai ngadaa lagolago e hai anga naa gi gilaadeu, gai gilaadeu e langona naa denga longo hagamaatagu. Dangada e ssala naa denga midi hagaago ange i daho de pelaabisi; tangada haimeedabu e dee iloo naa de hainga, gai denga daane maatua gu dee maua naa, i de bale ange dangada i hagasaele danuaa. 27 De hodooligi e dangi naa, de gau aamua o de henua e maatagu naa, denga dagi e deai alaadeu tali, gai dangada e pole naa olaadeu lima. Gai au e hai hegau ange naa gi gilaadeu gi bei dagodo o alaadeu hegau, ma de hagamodu olaadeu muna bei delaadeu hai ne hagamodu ai muna. Gai gi iloo ai e gilaadeu bolo go au donu go Iahweh.”

8

De mee hakino gee i lo te temple

1 De lima laangi huu o de ono malama i de ono ngadau, i de masavaa oogu e noho ai i dogu hale, gai denga dagi o Judah e nnoho i ogu mada i mua, gai ssauaa o de Ia Aamua go Iahweh ne hano iho gi ogu elunga. 2 Gai tilo, au ne gidee dahi mee bei hoolinga o tangada.* Mai i de mommee be se daogubu ga hano iho ai e ula bei de ahi, gai mai i kilaa ga hanage ai e bei dahi baalanga malamalama.* 3 Gai ia ne haalo mai dono mee be se lima ga poo ai ngaangaaulu o dogu biho. Gai de Hagasaalunga ne hagamalanga age au gi magavaa o henua i lalo ma de langi, ga kave gi Jerusalem i de masavaa o denga midi hagaago ange a de Maadua, gi de haitoga i de baasi gi ngaiho, i lo te buibui e mua gi lodo, go de mommee e duu ai dahi diinonga e hidi mai ai de maagoda. 4 Gai tilo, de mahamaha o de Maadua o Israel, bei dagu hai ne gidee ai laa i de geelonga.*

5 Gai ia ne hai mai gi de au, “Tama a tangada, huli ma gi galo gi ngaiho.” Gai au ne huli ga galo gi ngaiho, gai tilo, baasi ngaiho de haitoga iai laa de mommee o ssigidaumaha, i ma te haitoga e duu ai tiinonga e haia laa ga maagoda Tagi Maolunga.

6 Gai ia ne hai mai gi de au, “Tama a tangada, koe e gidee naa alaadeu mee e hai — go mee hakino gee mmao a de gau Israel e hai i kinei, aanei mee e haia gi dee maua e au i de noho i dogu mommee dabu? Gai koe e gidee naa denga mee e hakino gee ange i mee nei.”

7 Gai ia ne kave au gi de haitoga o de buibui. Gai tilo, au ne gidee dahi mommee masaavava i lo te buibui laa. 8 Gai ia ne hai mai gi de au, “Tama a tangada, gelia dahi mommee i de baasi o de buibui naa.” Gai de masavaa huu aagu ne geli ai, gai au gu gidee dahi abaaba i kilaa.

9 Gai ia ne hai mai gi de au, “Ulu mage diiloo denga mee hakino gee alaadeu e hai naa i kinaa.” 10 Gai au ne ulu ga tilo, gai au ne gidee denga hagadaagangaa manu e tolo laa e maaga ange gi de baasi o de hale, ma denga manu dolodolo hakino gee, aama denga diinonga alodahi o de gau Israel. 11 Gai e dinohidu dagi o de gau Israel e tuu i olaadeu mada i mua, gai dahi ma dahi e poo dana mee dudu mee maanongi. Gai Jaazaniah, tama daane a Shaphan e duu i olaadeu magavaa, gai de useahi o alaadeu mee maanongi e buu age.

12 Aagai ia ne ssili mai gi de au, “Tama a tangada, koe e gidee naa mee a dagi o de gau Israel e hai i lo te gohu, dahi ma dahi e hano gi de aabi iai ada o ono diinonga? Gai gilaadeu e hagataba, ‘Tagi Maolunga e dee gidee donu gidaadeu; Tagi Maolunga gu tili de henua.’ ” 13 Gai ia ne hai mai ange hogi gi de au, “Koe e gidee ange naa alaadeu mee gu hai e kii ange de hakino gee i mee nei.”

14 Gai ia ne kave au gi de haitoga i de baasi gi ngaiho o de hale o Tagi Maolunga, gai tilo, hanu haahine e nnoho i kilaa ma e tangi ange ai i hiidinga o tiinonga go Tammuz. 15 Gai ia ne hai mai gi de au, “Tama a tangada, koe gu gidee mee baubau nei? Gai koe e gidee ange naa denga hegau e kii ange de hakino gee i mee nei.”

16 Gai ia ne kave au gi lo te buibui e mua gi lodo o de hale o Tagi Maolunga, gai tilo, e dinolua ma dogolima daane e nnoho i gaogao de haitoga o de temple i kilaa, i magavaa de velanda ma de mommee o ssigidaumaha. Gai olaadeu dua e huuhuli ange gi de temple, olaadeu mada e huuhuli gi dua, gai gilaadeu e ino ange gi de laa e hanage laa i dua.

17 Gai ia ne hai mai gi de au, “Tama a tangada, koe gu gidee naa mee nei? Dangada o Judah e dee anga ange donu gi denga hegau hakino gee alaadeu gu hai i kinei; gilaadeu gu hai ma gu dohu honga de henua i denga dahulinga hakino gee, ga hai ai gi kii ange dogu lili. Galo ange diiloo gilaadeu e dugu ange de laa manu gi mada olaadeu usu. 18 Deenei ai, au e hagaduasala naa gilaadeu i dogu bole; au e dee lodo aloha ange naa donu gi gilaadeu aabe hagaola gilaadeu. Gai ga kona naa donu delaadeu oo mai gi lodo luoogu dalinga, gai au e dee hagallongo donu gilaadeu.”

9

De hagaduasala o dangada e daumaha ange gi diinonga

1 Gai au gu langona ia e oo i de leo laumalie ma e hagadaba, “Loomai, goodou e de gau e oohaa de aduhale, dahi ma dahi gi humai ma ono goloa hebagi e poo i dono lima.” 2 Gai tilo, e dogoono daane gu loomai i de haitoga e mua gi lunga, i de baasi gi ngaiho, dahi ma dahi e poo dono goloa hebagi e daa ai dangada. Gai e dahi daane e gahu i malo linen madali gilaadeu, ia e dagidagi dahi mee e sisi ai. Gai gilaadeu nei ne loomai ga tuu i gaogao de mommee o ssigidaumaha e hai laa i bronze.

3 Gai de mahamaha o de Maadua o Israel gu hano gee mai i denga cherubim, go de mommee nogo iai, gai ne hano gi ma te abaaba o de temple. Gai ia ne hagahi taane e gahu laa i malo linen ma de dagidagi de mee e sisi ai mee madali ia. 4 Gai Tagi Maolunga ne hai ange gi de ia, “Hannoo hagadaga i lo te aduhale o Jerusalem maaga ina ai honga lae o dangada alodahi e daemaha ma de gonogono i hiidinga denga mee hakino gee alodahi e hai i lo te aduhale.” *

5 Gai au ne langona ia ne hai ange gi dangada ange laa, “Goodou hulo madali ia gi lo te aduhale daia ai gi maakau dangada, goodou e dee abodonu ange aabe e lodo aloha ange gi gilaadeu. 6 Daia gi maakau denga daane maatua, ma denga dama daane ma damaa hine, ma denga gauligi ma denga haahine, aagai goodou aude poo ange gi dangada gu lava laa i de maaga. Gai goodou daamada mai i de mommee dabu.” Gai gilaadeu ne daamada de daa denga dagi e tuu laa i ma te temple.

7 Gai ia ne hai ange gi gilaadeu, “Haia gi dee gilimalali de temple, ma de honu lo te buibui i de gau maakau. Goodou hulo.” Gai gilaadeu ne hulo ga daa gu maakau dangada i lo te aduhale. 8 Gai de masavaa alaadeu e daa ai ma e maakau dangada, gai go au donu huu e doe, gai au ga ino gi honga de gelegele ga oo ga hai ange, “Dogu Ia Aamua go Iahweh! Koe ga daa naa donu gi odi de gau Israel e doe i hiidinga doo lili i Jerusalem?”

9 Gai ia ne hai mai gi de au, “Haisala o dangada o Israel ma dangada o Judah gu kona mmao de baubau; de henua gu honu i todo, gai gu deai se hagamodu heohi i de aduhale. Gilaadeu e hagataba, ‘Tagi Maolunga gu tili de henua; Tagi Maolunga e dee gidee mee gu hai.’ 10 Gai au e dee lodo aloha ange naa donu gi gilaadeu aabe hagaola gilaadeu, aagai au e hagaduasala naa donu gilaadeu i hiidinga alaadeu hegau.”

11 Gai tilo, taane e gahu laa i malo linen ma de dagidagi de mee e sisi ai i dono gaogao ne humai, ga hagadaba, “Au gu hai ma gu bei au mee ne tala mai.”

10

De mahamaha o de Maadua gu hano gee mai i de temple

1 Gai tilo, au ne gidee dahi mee be se nohoanga, e hai i sapphire* i baasi lunga de moana i honga biho o denga cherubim.* 2 Gai Tagi Maolunga ne basa ange gi taane e gahu laa i malo linen, ga hai ange, “Hannoo ulu gi magavaa o denga hagasii i lalo o denga cherubim. Gai koe ga hhao luoo lima gi hoohonu i denga maga ahi i magavaa o denga cherubim laa ga hagassii ange gi honga de aduhale.” Gai au ne galo ange ga tilo dono masavaa ne hano ai ga ulu.*

3 Gai denga cherubim laa ne tuu i baasi i ngaage de temple, gai de masavaa o taane laa ne ulu ai gi lodo, gai dahi giliiga gu hhao ga honu lo te buibui e mua gi lodo. 4 Gai de mahamaha o Tagi Maolunga gu hagamalanga age mai i honga denga cherubim laa ga hano gi ma te haitoga o de temple; gai de giliiga gu hhao ga honu lo te temple, gai lo te buibui laa gu honu i de maalama o de mahamaha o Tagi Maolunga. 5 Gai de gabagaba o bakau o denga cherubim laa gu langona i tua de buibui, gai e bei de leo o de Maadua Mmahi Mmao laa i de masavaa oona e basa ai.

6 Gai de masavaa huu aana ne hai ange ai gi taane e gahu laa i malo linen, “Hannoo gaavee hanu maga ahi mai i magavaa o denga hagasii i magavaa o denga cherubim laa,” gai taane laa ne ulu ga duu i gaogao dahi hagasii laa. 7 Gai dahi cherubim i magavaa o denga cherubim laa ne haalo ange dono lima gi lo te ahi i olaadeu magavaa laa, gai ia ga puli hanu maga ahi ga hhao ange gi lodo luu lima o taane e gahu laa i malo linen, gai taane laa ga kave ga sao ai ga hano. 8 (Gai denga cherubim laa e dagodo be hanu olaadeu lima bei lima o dangada i lalo olaadeu bakau.)

9 Gai tilo, au ne gidee hogi e haa hagasii i gaogao denga cherubim laa, e dahi hagasii i gaogao dahi cherubim; gai denga hagasii laa e hai i chrysolite.* 10 Gai denga cherubim e haa laa se dagodo daudahi donu huu; gai e dahi hagasii i lo te hagasii ange laa. 11 Gai de masavaa naa huu olaadeu e ngaalue ai, gai gilaadeu e maua i de hulo gi denga baasi e haa laa, gai gilaadeu e dee huuhuli saele donu i delaadeu hulo. Gai be go hee naa huu o de hagasii i mada i mua laa e hano aagena, gai denga hagasii ange laa e hulo hogi, gai e dee huuhuli saele donu. 12 Olaadeu angaanga alodahi, olaadeu dua, ma olaadeu lima, aama olaadeu bakau, e hoohonu i denga ganomada, gai e bei ai hogi olaadeu hagasii e haa laa.* 13 Gai au ne langona denga hagasii laa e hagaingoo ange “go denga hagasii e tige laa”. 14 Gai dahi cherub laa e haa ono mada; luu mada i tahi biho laa e bei luu mada o de cherub, de lua e bei luu mada o tangada, tolu e bei luu mada o de laiono, gai de haa e bei luu mada o de igele.*

15 Gai denga cherubim laa ne hagamaalanga age gi lunga. Aanei denga mee mouli aagu ne gidee laa hogi i gaogao ssaalingaa vai go Kebar. 16 De masavaa naa huu o denga cherubim e ngaalue ai, gai denga hagasii i olaadeu gaogao laa e ngaalue hogi; gai de masavaa naa huu o denga cherubim e doha ai olaadeu bakau ga hagamaalanga age i honga de gelegele, gai denga hagasii e dee ngaalue gee donu i olaadeu gaogao. 17 De masavaa naa huu o denga cherubim e nnoho ai, gai denga hagasii e nnoho hogi; gai ga hagamaalanga age naa huu gilaadeu, gai denga hagasii laa e maalanga age hogi madali gilaadeu; go hiidinga de hagasaalunga o denga mee mouli laa i lodo hagasii laa.

18 Gai de mahamaha o Tagi Maolunga gu hano gee mai i ma te haitoga o de hale daumaha, ga hano gi honga denga cherubim laa. 19 De masavaa aagu e tilo ai mee laa, gai denga cherubim ne doha olaadeu bakau ga hagamaalanga age mai i honga de henua, gai denga hagasii laa ne maalanga age hogi ga hulo madali gilaadeu. Gai gilaadeu ne hulo ga nnoho i gaogao de haitoga i baasi dua o de hale o Tagi Maolunga; gai de mahamaha o de Maadua o Israel i olaadeu elunga.

20 Aanei denga mee mouli aagu ne gidee laa i lalo o de Maadua o Israel i gaogao ssaalingaa vai go Kebar; gai au gu iloo bolo ni cherubim. 21 Denga mee mouli laa alodahi e dagihaa olaadeu mada, e dagihaa olaadeu bakau, gai e hanu mee be ni lima dangada i lalo olaadeu bakau. 22 Gai olaadeu mada e bei mada o denga mee mouli laa, aagu ne gidee laa i gaogao ssaalingaa vai go Kebar. Gai dahi ma dahi e hagasoe donu huu ma e hano gi mua.

11

De hagaseegina o denga dagi

1 Gai de Hagasaalunga ne hagamalanga age au ga kave gi de haitoga o de hale o Tagi Maolunga i de baasi gi dua. Gai e dinolua ma dogolima daane e nnoho i gaogao de haitoga laa. Au ne gidee hogi Jaazaniah tama daane a Azzur, ma Pelatiah tama daane a Benaiah i olaadeu magavaa, luu daane nei ni dagi niio dangada. 2 Gai Tagi Maolunga ne hai mai gi de au, “Tama a tangada, aanei denga daane ne haia dahi hagatau baubau ma de gaavange denga hagasaele baubau gi dangada i de aduhale nei. 3 Gilaadeu ne hagataba, ‘E aha, gu dae nei donu de masavaa e hagatuu ai denga hale? De aduhale nei gu bei de anibada i honga de ahi, gai gidaadeu go kano manu i ono lodo.’ 4 Deenei ai, tama a tangada, basa pelaabisi hai baasi ange gi gilaadeu.”

5 Gai de Hagasaalunga o Tagi Maolunga ne hano iho gi ogu elunga, ga hai au gi hai ange, “E hagadaba Tagi Maolunga: Dangada o Israel, aanaa oodou muna e tala, aagai au e iloo maanadu i oodou lodo. 6 Gu soa oodou dangada ne daa ga maakau i de aduhale nei; gu hoohonu honga denga haiava i de gau maakau.

7 Deenei ai, e hagadaba de Ia Aamua go Iahweh: Dangada oodou gu daa ma gu maakau i lo te aduhale, go denga kano, gai de aduhale nei go de anibada i honga de ahi; aagai au e hagassao mai naa donu goodou i lo te aduhale nei. 8 Goodou e maatagu i de gadilaasa, gai au e hebagi adu naa donu gi goodou i de gadilaasa, go de Ia Aamua go Iahweh e hagadaba. 9 Gai au e hagassao mai naa goodou i lo te aduhale nei, ga gaavange gi de gau henua gee e hagaduasala ai goodou. 10 Goodou e daia naa ga maakau i de gadilaasa, gai au e hagaduasala naa goodou i de ngaadonga o de henua go Israel. Gai gi iloo ai e goodou bolo go au donu go Iahweh. 11 De aduhale nei e dee bei dagodo o de anibada i honga de ahi, gai goodou e dee go denga kano manu i ono lodo; au e hagaduasala naa goodou i de ngaadonga o de henua go Israel. 12 Gai gi iloo ai e goodou bolo go au donu go Iahweh. Goodou tee daudali i agu muna gu hagasauaa, aabe ne hagallongo ange gi agu hainga, aagai goodou ne daohi hainga a denga huaahenua i oodou gaogao.”

13 Gai de masavaa aagu ne basa pelaabisi ai, gai Pelatiah tama daane a Benaiah gu magau. Gai au ga ino gi honga de gelegele, ga oo ga hagadaba, “Dogu Ia Aamua go Iahweh! Koe ga daa naa donu gi odi dangada o Israel e doe?”

De hagatoo donu de hagaahe mai o dangada

14 Gai Tagi Maolunga ne hagaago mai ana muna gi de au, ga hai mai, 15 “Tama a tangada, oo daina — gai ni dodo donu niiou, ne gaamai gi de henua nei madali dangada alodahi o Israel — go gilaadeu a dangada o Jerusalem gu hai ange laa, ‘Goodou hulo hagammao gee i Tagi Maolunga; de henua nei gu gaamai gi gimaadeu gi henua ai.’

16 Deenei ai, hai ange gi gilaadeu, ‘E hagadaba de Ia Aamua go Iahweh: E dee galemu donu au ne kave gilaadeu gi denga huaahenua mmao, ma de hai gilaadeu gi mavaevae saele i denga henua, aagai go au donu delaadeu mommee dabu i dahi masavaa bodobodo, i denga henua olaadeu gu hulo aagena.’

17 Deenei ai, hai ange gi gilaadeu, ‘E hagadaba de Ia Aamua go Iahweh: Au e hagabuni mai naa goodou mai i daho denga huaadangada, ma de hagaahe mai goodou i denga henua oodou gu mavaevae saele ai, gai au e hagaahe adu naa gi goodou de henua go Israel.’

18 Gai gilaadeu e aahe mai naa ga aau gee denga diinonga hakino gee ma mee hakino gee alodahi i kilaa. 19 Au e hai naa gilaadeu gi buni i de lodo daudahi, ma de hagahoou olaadeu lodo; au e kave gee naa olaadeu lodo e makaga laa bei de hadu, gai ga gaavange gi gilaadeu dahi lodo hoou.* 20 Gai gilaadeu ga daudali naa i agu muna gu hagasauaa, ma de daohi agu hainga ga hai hegau ai. Gai gilaadeu e hai naa go ogu dangada, gai au go delaadeu Maadua. 21 Aagai dangada e malangilangi laa i de daudali i denga diinonga hakino gee ma mee hakino gee alodahi, au e sui ange naa alaadeu hegau, go de Ia Aamua go Iahweh e hagadaba.”

22 Gai denga cherubim laa ne doha olaadeu bakau ga llele ai, gai denga hagasii laa ne maalanga age hogi madali gilaadeu; gai de mahamaha o de Maadua o Israel i olaadeu elunga.* 23 Gai de mahamaha o Tagi Maolunga ne hano gee mai i lo te aduhale, ga hano ga noho i honga de mounga i baasi i dua o de aduhale. 24 Gai au ne gidee i de midi hagaago ange bolo de Hagasaalunga o de Maadua ne hagamalanga age au ga kave gi daho dangada gu gaavee laa gi Babylon.

Gai de midi hagaago ange laa gu hano gee mai i ogu daha. 25 Gai au ga tala ange gi dangada ne gaavee gee laa mee alodahi a Tagi Maolunga gu hagaago mai gi de au.

12

De hagaago de kave gee o dangada i de henua

1 Gai Tagi Maolunga ne hagaago mai ana muna gi de au, ga hai mai, 2 “Tama a tangada, koe e noho i magavaa o dahi huaadangada hagamaanege. E hanu olaadeu ganomada e tilo ai, aagai gilaadeu e dee gidee; e hanu olaadeu dalinga e hagallongo ai, aagai gilaadeu e dee langona, go hiidinga gilaadeu se huaadangada hagamaanege.*

3 Deenei ai, tama a tangada, haoa oo goloa i de laangi, gai koe ga seesee ga hano gee mai i doo hale gi dahi mommee gee, i madamada olaadeu alodahi, bei dagodo o dangada e gaavee laa gi dahi henua gee. Kana adu gilaadeu e tonu ange naa, e dee galemu donu delaadeu hagamaanege. 4 Gai koe ga dada mai oo goloa gu lava laa i de hhao e hano ai goe, i madamada o dangada i de masavaa e ao ai de mee. Gai de ahiahi naa huu, gai koe ga seesee ga hano gee i madamada o dangada, bei dagodo o dangada e gaavee laa gi dahi henua gee. 5 De masavaa alaadeu e haaina ai goe, gai koe ga gelia dahi haonga i lo te buibui o de aduhale, ga sao ai gi tua madali oo goloa. 6 Gai koe hagauda ina ange oo goloa gi honga doo eu i madamada o dangada, ga sao ai ga hano i de masavaa gu dai gohugohu ai de mee. Gai koe haolia luoo mada gi dee gidee ai e goe de henua, go hiidinga au e hai goe gi se hagailonga ange gi dangada o Israel.”

7 Gai au ne hai ga bei mee alodahi gu lava i de tala mai gi de au. Au ne dada mai dogu sabiningaa mee i de laangi, bei sabiningaa mee o dangada e gaavee laa gi dahi henua gee. Gai de ahiahi gai au ne geli dahi haonga i lo te buibui o de aduhale i luoogu lima, ga kave ogu goloa ga sao ai ga hano, ma de hagauda ogu goloa i honga luoogu eu ga hano ai i madamada olaadeu alodahi.

8 Gai taiao age huu gai Tagi Maolunga ne hagaago mai ana muna gi de au, ga hai mai, 9 “Tama a tangada, de gau hagamaanege go dangada o Israel tigi ssili adu naa, e hai adu, ‘Ni aha aau e hai naa?’

10 Hai ange gi gilaadeu, ‘E hagadaba de Ia Aamua go Iahweh: Muna hagadaemaha nei ni muna ange gi tagi o Jerusalem ma dangada o Israel alodahi i kilaa.’ 11 Hai ange gi gilaadeu, ‘Au se hagailonga adu gi goodou.’ Mee aau gu hai nei, e hai ange naa hogi gi gilaadeu. Gilaadeu e noonoodia naa ga gaavee gi dahi henua gee.

12 Delaadeu dagi e hagauda naa hogi dono sabiningaa mee gi honga dono eu madali gilaadeu i de gohugohu de mee ga sao ai ga hano; gai gilaadeu e geli naa dahi mommee i lo te buibui e ssao ai e hulo. Gai ia e haoli naa luoono mada gi dee gidee ai e ia de henua. 13 Au e maga naa hogi dagu galauna ga hai gi doo ange ai ia gi ono lodo; gai au e kave naa ia gi Babylon, go de henua o de gau Babylon, aagai ia e dee gidee ange naa donu de henua, gai ia e magau naa i kilaa.* 14 Gai au e hai naa gi mavaevae saele dangada alodahi madali ia gi henua i lalo alodahi, go gilaadeu ne balea ange ia, ma ono daane hebagi alodahi; gai au e doolohi naa gilaadeu ga daa gi maakau i de gadilaasa. 15 Gai gi iloo ai e gilaadeu bolo go au donu go Iahweh, i de masavaa aagu e hai ai gilaadeu gi mavaevae saele i denga huaahenua ma denga henua alodahi. 16 Aagai au e hagaola naa hanu gilaadeu mai i de gadilaasa, ma de onge aama de mee hagamaakau, gai gilaadeu ga tala ange ai alaadeu dahulinga hakino gee gi dangada i denga huaahenua alodahi olaadeu e hulo aagena. Gai gi iloo ai e gilaadeu bolo go au donu go Iahweh.”

17 Gai Tagi Maolunga ne hagaago mai ange ana muna, ga hai mai, 18 “Tama a tangada, gaina au gai ma de bolebole, ma de unu au vai i de madagu ma de bolebole. 19 Gai koe ga hai ange gi dangada o de henua: ‘E hagadaba de Ia Aamua go Iahweh i dagodo o dangada e nnoho i Jerusalem, i de henua o Israel: Gilaadeu e gai naa alaadeu gai ma de unu alaadeu vai i de manavasaa olaadeu lodo aama de maatagu, go hiidinga mee alodahi i delaadeu henua e gaavee gee naa, i hiidinga dangada e nnoho i kilaa ne vaivai hai dangada. 20 Gai denga aduhale iai dangada e maoha naa ga daakodo ai, gai de henua e hai naa ga se mommee e ngadi dagodo. Gai gi iloo ai e goodou bolo go au donu go Iahweh.’ ”

21 Gai Tagi Maolunga ne hagaago mai ange ana muna gi de au, ga hai mai, 22 “Tama a tangada, se muna hagasengasenga aha a dangada e tala naa i de henua o Israel, ‘Gu lagolago laangi ne loomai ma gu hulo, gai denga midi hagaago ange nei tigi hagassula donu’? 23 Deenei ai, hai ange gi gilaadeu, ‘E hagadaba de Ia Aamua go Iahweh: Au e hai naa gi deai dangada e daalaa de muna hagasengasenga nei i Israel.’ Aagai koe hai ange gi gilaadeu, ‘E tae mai donu laangi e hagassula ai denga midi hagaago ange alodahi. 24 Gai e deai ange naa donu midi hagaago ange hadu muna aabe ni muna e daahangadia de gau Israel. 25 Aagai au, Tagi Maolunga, e basa naa ga tala dagu hagatau, gai e hagasula naa donu i de masavaa moolau. Gai e hai naa donu i oodou laangi, goodou de huaadangada hagamaanege. Gai au ga hagassula naa donu agu muna gu tala, go de Ia Aamua go Iahweh e hagadaba.’ ”

26 Gai Tagi Maolunga ne hagaago mai ange hogi ana muna gi de au, ga hai mai, 27 “Tama a tangada, tilo, dangada o Israel e hagataba, ‘De midi hagaago ange aana ne gidee laa se mee ange gi dahi masavaa i muli mai; ia e tala pelaabisi dagodo o denga masavaa e loomai.’

28 Deelaa ai, hai ange gi gilaadeu: ‘E hagadaba de Ia Aamua go Iahweh: Agu muna gu tala e dee tali ange naa donu dahi masavaa, aagai agu muna gu tala e hagassula naa donu, go de Ia Aamua go Iahweh e hagadaba.’ ”

13

Denga pelaabisi hadu muna

1 Gai Tagi Maolunga ne hagaago mai ana muna gi de au, ga hai mai, 2 “Tama a tangada, basa pelaabisi hai baasi ange gi denga pelaabisi o Israel e pasa pelaabisi laa iainei. Gai hai ange gi gilaadeu e pasa pelaabisi laa donu huu i alaadeu maanadu: ‘Goodou hagalaangona muna a Tagi Maolunga! 3 E hagadaba de Ia Aamua go Iahweh: E vakaa naa denga pelaabisi llodo ssenga e haia laa donu huu olaadeu lodo, gai au tigi hakide ange donu gi gilaadeu i midi hagaago ange! 4 Israel, oo pelaabisi e bei denga gaaduu de vao e nnoho laa i denga mommee maoha. 5 Goodou tee hulo e hagaahe age mommee gu maoha i de buibui, aabe go hagaduu age de buibui o dangada o Israel, gi duu ai gi makaga de masavaa o de hebagi, i de laangi o Tagi Maolunga. 6 Gilaadeu ne hai denga midi hagaago ange e dee ni muna abodonu, ma de hadu muna i de tala mee tigi loomai. Gilaadeu e hagataba, “Go Tagi Maolunga e hagadaba,” gai e dee go Tagi Maolunga donu ne haia gilaadeu gi loomai, aagai gilaadeu e nnoho bolo ia e hagassula alaadeu muna. 7 E aha, goodou tee hai laa denga midi hagaago ange e dee ni muna abodonu, ma de hadu muna i de masavaa oodou ne tala ai mee tigi loomai, i doodou hagataba, “Go Tagi Maolunga e hagadaba,” gai au tigi basa adu donu?

8 Deenei ai, e hagadaba de Ia Aamua go Iahweh: Go hiidinga o oodou muna hhadu ma oodou midi hagaago ange hhadu, deenei ai, au e hai baasi adu donu gi goodou, go de Ia Aamua go Iahweh e hagadaba. 9 Gai dogu lima sauaa e hai baasi ange gi denga pelaabisi e gidee laa denga midi hagaago ange hhadu, ma de tala mee tigi loomai i de hadu muna. Gilaadeu e dee dau madali de gau hagasaele o ogu dangada, be sisi olaadeu ingoo madali de gau Israel, aabe hulo gi de henua o Israel. Gai gi iloo ai e goodou bolo go au donu go de Ia Aamua go Iahweh.

10 Go hiidinga gilaadeu ne hagasenga ogu dangada, ga hai ange, “Nnoho paba,” gai e deai donu se nnoho paba, go hiidinga de masavaa alaadeu ne hagaduu ai dahi buibui, gai gilaadeu ne lebu gu tea,* 11 deenei ai, daalaa ange gi dangada ne lebu tea ina de buibui laa, bolo de buibui laa e baguu naa donu. De langi maadolu e pala iho naa, gai denga dibaa haisi e too iho naa, gai de madangi mmahi e ssau mai naa. 12 Gai de masavaa naa huu e baguu ai de buibui laa, gai dangada e ssili adu naa gi goodou, “I hee denga mee oodou ne lebu ai de buibui laa?”

13 Deenei ai, e hagadaba de Ia Aamua go Iahweh: Au e hai naa gi ssau mai de madangi mmahi i dogu bole, ma de hai gi pala iho de langi maadolu madali denga duudangaa haisi ga oha ai de buibui laa. 14 Au e oha naa de buibui oodou ne lebu naa i mee tea, ga hagabaguu gi honga de gelegele, ma de hai gi sula age dono dagelo. Gai de masavaa naa huu e baguu ai, gai goodou e maakau naa hogi i kilaa; gai goodou e iloo naa bolo go au donu go Iahweh. 15 Deenei dagu hai e hai ai de buibui i dogu bole, ma dangada ne lebu ina laa ga tea. Gai au e hai adu naa gi goodou, “De buibui ma gilaadeu ne lebu ina ga tea gu dee maaleva, 16 go denga pelaabisi o Israel ne daalaa laa i dagodo o Jerusalem, ma de gidee denga midi hagaago ange i dagodo o de nnoho baba o de aduhale, i de masavaa e deai ai se nnoho paba i kilaa, go de Ia Aamua go Iahweh e hagadaba.” ’

17 Gai koe, tama a tangada, hai baasi ange gi denga haahine i daho oo dangada e pasa pelaabisi laa donu huu i alaadeu maanadu. Basa pelaabisi hai baasi ange gi gilaadeu, 18 hai ange, ‘E hagadaba de Ia Aamua go Iahweh: E vakaa naa denga haahine e duuia laa mee e dau i olaadeu gubu lima, ma hagadaagangaa mee e haoli ai olaadeu biho, gai gilaadeu ga vaivai hai ai ogu dangada. E aha, goodou e vaivai hai mouli o ogu dangada, gai ga hagaola donu huu oodou mouli? 19 Goodou ne hagangadi mee au i magavaa o dogu huaadangada i hiidinga o hanu momo barley ma hanu amuamu pelaoaa. Goodou ne daa dangada e dee heohi de daa gi maakau, aagai ne hagaola dangada e dee heohi de dugu gi mouli, i doodou hadu muna ange gi ogu dangada e hagalaangona oodou muna hhadu.

20 Deenei ai, e hagadaba de Ia Aamua go Iahweh: Tilo, au e hai baasi ange gi denga mee gubu lima, oodou gu noonoa ai naa ogu dangada bei dagodo o denga manu llele, gai au e aau gee naa gilaadeu mai i oodou lima; au e hagaola naa ogu dangada oodou gu noonooa naa bei denga manu llele. 21 Au e kave gee naa hogi oodou mee haoli ga hagaola ogu dangada mai i oodou sauaa. Gai gi iloo ai e goodou bolo go au donu go Iahweh. 22 Goodou gu hai ma gu llodo baageaa gilaadeu e heohi i oodou muna hhadu, gai e dee go au donu ne hagadaemaha ina gilaadeu; gai goodou ne hagammahi ange de gau baubau gi dee daahuli gee ai gilaadeu i alaadeu hegau baubau gi mouli ai gilaadeu. 23 Deenei ai, goodou e dee aahe ange naa donu e hai hanu midi hhadu, aabe daahanga dangada i doodou tala mee tigi loomai. Gai au e hagaola naa ogu dangada mai i oodou sauaa. Gai gi iloo ai e goodou bolo go au donu go Iahweh.’ ”

14

De hagaduasala o de daumaha ange gi diinonga

1 Hanu daane maatua o Israel ne loomai ga noho i ogu mada i mua. 2 Gai Tagi Maolunga ne hagaago mai ana muna gi de au, ga hai mai, 3 “Tama a tangada, denga daane naa e daudali i denga diinonga i olaadeu lodo, ma de daumaha ange gi de mee e haia ga haisala gilaadeu. E aha, e heohi dagu dugu ange gilaadeu gi siilia mai dahi mee daudahi gi de au? 4 Deenei ai, daalaa ange gi gilaadeu hai ange: ‘E hagadaba de Ia Aamua go Iahweh: Dahi ma dahi i Israel gu daumaha ange laa gi denga diinonga i olaadeu lodo ga hagahaisala ai gilaadeu, gai e humai hogi gi daho de pelaabisi; gai go au donu Tagi Maolunga e basa ange gi gilaadeu i muna e heohi ange gi delaadeu daumaha ange gi denga diinonga. 5 Gai au ga hagaahe mai ai lodo o de gau Israel alodahi gu hulo gee laa i de au i hiidinga delaadeu daumaha ange gi denga diinonga.’

6 Deenei ai, hai ange gi dangada o Israel, ‘E hagadaba de Ia Aamua go Iahweh: Goodou daahuli oodou lodo, gai dilia oodou diinonga ma de hulo gee i oodou dahulinga hakino gee.

7 Gai de masavaa naa huu o dahi dangada Israel, aabe se dangada henua gee e noho laa i Israel e huli gee mai ai i de au, ga daudali ange i denga diinonga i ono lodo, ma de hagaduu dahi diinonga e hagahaisala ai ia, gai ia e hano hogi gi daho de pelaabisi e ssili mai ai dahi mee i ogu daha, gai go au donu, Tagi Maolunga e basa ange naa gi de ia. 8 Au e hai baasi ange naa gi tangada laa ma de hai ia gi se mee hagailonga ange gi dangada gai gi se mee e pasa ai dangada. Au e aau gee naa ia mai i daho ogu dangada. Gai goodou e iloo naa bolo go au donu go Iahweh.

9 Gai noo de pelaabisi gu hagasengalia gi basa pelaabisi, gai go au donu, Tagi Maolunga ne hagasengalia de pelaabisi laa, gai au e hagaabo naa dogu lima e hai baasi ange ai gi de ia, ga daa ia gi magau, e aau gee ai ia mai i daho ogu dangada, go de gau Israel. 10 Gai gilaau e hagaduasala naa donu i olaau baubau — de pelaabisi e haisala naa donu bei tangada ne humai laa e siilia dahi mee i ono daha. 11 Gai gi dee huuhuli gee ai de huaadangada o Israel i de au, aabe go de hai gi hakino gee gilaadeu i olaadeu haisala alodahi. Gai gilaadeu e hai naa go ogu dangada gai au go delaadeu Maadua, go de Ia Aamua go Iahweh e hagadaba.’ ”

De hagaduasala o Jerusalem e dae mai naa donu

12 Gai Tagi Maolunga ne hagaago mai ana muna gi de au, ga hai mai, 13 “Tama a tangada, de masavaa naa huu o dangada i de henua e haisala mai ai gi de au ma de daahuli gee mai i de au, gai au e hagaabo naa dogu lima ga hagaduasala ai gilaadeu, ma de hai gi deai alaadeu gai i dagu gaamai de onge gi honga de henua, ga daa ai dangada ma manu gi maakau, 14 gai ga nnoho naa donu denga daane dogodolu nei, go Noah, ma Daniel, aama Job i honga de henua, gai go gilaadeu donu huu alaadeu e maua i de hagaola i olaadeu heohi, go de Ia Aamua go Iahweh e hagadaba.

15 Noo au e hai gi loomai denga manu alasala gi honga de henua, gai gilaadeu e hai naa ga deai dangada iai, gai de henua e ngadi dagodo naa, gu deai dangada e seesee i kilaa, i hiidinga o denga manu alasala, 16 gai ga nnoho naa donu denga daane dogodolu nei i de henua — au e hagatoo donu i dogu mouli, go de Ia Aamua go Iahweh e hagadaba: gilaadeu e dee maua naa donu i de hagaola alaadeu dama daane aabe go alaadeu damaa hine. Go gilaadeu donu huu e ola, aagai de henua e hai naa ga se mommee e ngadi dagodo.

17 Gai noo au e gaamai de gadilaasa e daa ai dangada i de henua, ma de hagadaba, ‘De gadilaasa gi daia dangada ma manu i honga de henua gi maakau’, 18 gai ga nnoho naa donu denga daane dogodolu nei i honga de henua — au e hagatoo donu i dogu mouli, go de Ia Aamua go Iahweh e hagadaba, gilaadeu e dee maua donu i de hagaola dahi alaadeu dama, gai go gilaadeu donu huu e ola.

19 Gai noo au e hai gi humai dahi mee hagamaakau gi de henua ma de hagasali todo i dogu bole, ga daa ai gi maakau dangada aama denga manu, 20 gai ga nnoho naa donu a Noah, ma Daniel, aama Job i honga de henua laa — au e hagatoo donu i dogu mouli, go de Ia Aamua go Iahweh e hagadaba: gilaadeu e dee maua donu i de hagaola dahi alaadeu dama, gai go gilaadeu donu huu e ola i olaadeu heohi.

21 Gai e hagadaba de Ia Aamua go Iahweh: Jerusalem e kii ange naa donu de baubau i de masavaa aagu e gaamai ai denga hai ngadaa e haa nei ga hagaduasala ai gilaadeu — go de gadilaasa, ma de onge, ma denga manu alasala, aama mee hagamaakau — ga daa ai gi maakau dangada aama denga manu!* 22 Gai tilo, e hanu naa donu dangada e ola ga gaamai gi oo daha. Gai de masavaa naa huu aau e gidee ai alaadeu dahulinga ma alaadeu hegau, gai goodou e maamaane naa oodou lodo, i dagodo o de hai ngadaa aagu gu hai ange gi Jerusalem — go denga mee hai ngadaa alodahi aagu ne hai gi loomai gi de aduhale. 23 Gai gilaadeu e hagaaneane naa oo lodo, i de masavaa aau e gidee ai alaadeu dahulinga ma alaadeu hegau, gai goodou e iloo naa bolo au tee ngadi hai donu huu mee laa, go de Ia Aamua go Iahweh e hagadaba.”

15

Jerusalem se grapevine e deai ono haigamaiana

1 Gai Tagi Maolunga ne hagaago mai ana muna gi de au, ga hai mai, 2 “Tama a tangada, dee hee de hai o de laa o de grape e danuaa ange ai i de laa o dahi manu somo i lodo henua? 3 E aha, dangada e kave laa ono laa e hagatuu ai hanu mee haigamaiana? Gai dangada e hai laa dahi laa o de manu nei e hagalau ange ai mee? 4 Gai noo gu maga ange gi lo te ahi bei de lahhie, gai de ahi ga dudu luu bido gai lo te ungaalodo gu vela, gai e hanu ai laa ono haigamaiana? 5 Tilo, de masavaa tigi vela ai, gai e deai donu ono haigamaiana; gai e kii ange naa donu teai ono haigamaiana i dua de dudu ga vela i de ahi!

6 Deenei ai, e hagadaba de Ia Aamua go Iahweh: Au e hai naa dangada o Jerusalem gi bei dagodo o de laagau o de grape i magavaa o denga manu ssomo i lodo henua, e hai ai lahhie o de ahi. 7 Au e hai baasi ange naa donu gi gilaadeu. Gai ga ssao mai naa donu gilaadeu i de ahi, gai de ahi e ahe ange naa donu ga dudu gilaadeu. Gai gi iloo ai e goodou bolo go au donu go Iahweh, i de masavaa aagu e hai baasi ange ai gi gilaadeu. 8 Gai au e hai naa de henua gi ngadi dagodo, go hiidinga gilaadeu tee hai hegau mai gi de au i de mee abodonu, go de Ia Aamua go Iahweh e hagadaba.”

16

Jerusalem e bei dagodo o de hine dagodo haisala

1 Gai Tagi Maolunga ne hagaago mai ana muna gi de au, ga hai mai, 2 “Tama a tangada, daalaa ange gi iloo e Jerusalem ana dahulinga hakino gee, 3 mage hai ange, ‘De Ia Aamua go Iahweh e hai ange gi Jerusalem: Koe ne daamada mai ma de haanau i de henua o de gau Canaan; doo damana se daane Amor, gai doo dinana se hine Heth. 4 Doo laangi ne haanau ai gai doo henuu tee tuu donu, koe tee hakaugau hogi i hanu vai gi gilimalali ai goe, koe tee hulu i soolo, aabe ne saabini i hanu malo. 5 Teai hogi se dangada ne anga adu gi de goe, aabe ne lodo aloha adu e haia adu ai mee nei gi de goe. Aagai koe ne tili gi haho i lo te duu malaelae, go hiidinga teai donu dangada ne llodo i de goe i doo laangi ne haanau ai.

6 Gai de masavaa oogu ne hanadu ai ga gidee goe e dagai saele i lodo oo dodo, gai au ne hai adu, “Koe gi mouli!” Au ne hai adu gi de goe i de masavaa oou e dagodo ai i lodo oo dodo, “Koe gi mouli!” 7 Au ne hai goe gi somo bei dahi manu somo i lo te duu malaelae. Gai koe ne somo ga looloa ma de mahamaha: luoo gaanuunu gu ssomo mai, oo ngaangaaulu gu ssomo age hogi, gai koe e gilisau ma teai oo malo.

8 Muli mai gai au ne seesee adu ange hogi gi de mommee oou iai, gai tilo, koe gu odi ange oo ngadau e hai bodu ai. Gai au ga hai dogu malo ga haoli adu ai goe, gi dee gilisau ai goe. Au ne hagatoo donu adu gi de goe, ma de hai dahi hagatoo donu hagaheloongoi madali goe — go de Ia Aamua go Iahweh e hagadaba — gai au ne hai goe ga niiagu.

9 Gai au ne hakaugau goe i vai ga ssolo gi deai dodo e pigi adu gi de goe, ma de hulu goe i de lolo. 10 Au ne hakahu adu goe i de malo gu maaga ma gu hagalaagii, ma de ulumagi ange mee vae gili kaau lausedi gi luoo vae. Au ne saabini goe i de malo linen, ma de haoli adu goe i malo siliga. 11 Gai au ne gaavadu denga mee e hagalaagii ai goe, ga ulumagi ange mee ulumagi gi luoo lima, ma de dau ange dahi seeini gi doo ua. 12 Au ne hagapigi ange hogi dahi buulei gi doo usu, ma hanu hakai gi luoo dalinga, aama de hagauda adu dahi hau hodooligi gi honga doo biho. 13 Gai koe ne hagalaagii i goolo ma selevaa; gai oo malo ne hai i linen danuaa, ma siliga, gai gu maaga. Gai koe ne gai denga pelaoaa danuaa ma hooni aama lolo. Gai koe gu mahamaha mmao, gai ne hai ga se hine hodooligi. 14 Gai oo longo gu dele i magavaa o denga huaahenua i hiidinga o doo mahamaha, gai e honu danuaa i hiidinga go au ne gaavadu doo mahamaha, go de Ia Aamua go Iahweh e hagadaba.

15 Aagai koe ne tali hagalodolodo ange gi doo mahamaha, gai koe ga hano ga hai be se manu i hiidinga de soa dangada ne langona oo longo, gai koe ne dagodo haisala madali dangada alodahi e llodo i de goe. 16 Koe ne kave hanu oo malo ga hagalaagii ai denga mommee daumaha, gai koe ne hai be se manu i kilaa. Dahulinga nei e dee ni mee donu e hai, aabe ni mee e hagassula. 17 Koe ne kave hogi agu hadu hagamogomogo danuaa ne gaavadu gi de goe, go hadu hagamogomogo ne hai i agu goolo ma selevaa, ga hai ai hanu diinonga bei hoolinga o taane, gai koe ga dagodo haisala madali gilaadeu. 18 Koe ne kave hogi oo malo gu maaga ma gu hagalaagii ga haoli ai gilaadeu, gai koe ne sigidaumaha ange agu lolo ma agu mee maanongi gi gilaadeu. 19 Gai pelaoaa danuaa ma lolo, aama hooni aagu ne gaavadu e gaimee ai goe, koe ne hai ai ssigidaumaha kala o mee maanongi ange gi gilaadeu. Aanei au mee ne hai, go de Ia Aamua go Iahweh e hagadaba.

20 Koe ne kave hogi au dama daane ma damaa hine, go dama aau ne haanau mai gi de au, ga sigidaumaha ange ai gi denga diinonga bei denga gai. E aha, koe tigi lava naa donu oo hai be se manu? 21 Koe ne daa agu dama ga sigidaumaha ange gi denga diinonga. 22 Gai de masavaa oou e hai ai au dahulinga hakino gee ma de hai be se manu, gai koe tee manadua donu doo masavaa e gauligi ai, koe nogo gilisau ma teai oo malo, ma doo dagodo ga dagai saele i lodo oo dodo.

23 E vakaa naa goe, e vakaa naa goe, go de Ia Aamua go Iahweh e hagadaba. Gai e hanu ange donu oo baubau madali mee nei alodahi: 24 koe ne hagaduu dahi mommee duuduu moou, ma dahi mommee daumaha maolunga i lodo mommee malaelae. 25 Gai koe ne hagaduu doo mommee maolunga i dege o denga haiava alodahi, gai koe ga hai ai ga hakino gee doo mahamaha, i dau gaavange doo angaanga gi dangada alodahi e loomai gi oo daha ga hai ai ga kii ange doo hai be se manu. 26 Koe ne hai be se manu madali de gau Egypt, go dangada e paa adu gi de goe gai e llodo e dagodo haisala, gai koe ga hai ai gi kona dogu lili. 27 Tilo, au ne hagaabo dogu lima ga hai baasi adu ai gi de goe, ga hai gi damaa mee mai ange doo vaaenga; au ne dugu ange goe gi de nnoo hagamau mee o oo hagadaumee, go de gau Philistia, gai gilaadeu ne llele mouli i delaadeu gidee au vaivai dahulinga. 28 Koe ne dagodo haisala hogi madali de gau Assyria, go hiidinga tee lava oo dagodo haisala; uaa, koe tee lava hogi oo dagodo haisala i dua doo dagodo haisala madali de gau Assyria. 29 Gai ne kii ange donu doo hai be se manu madali de gau Babylon, go de henua e hagao ina oo goloa, aagai koe tee lava donu oo dagodo haisala i dau hai mee nei alodahi.

30 Ga kona de baageaa dau maanadu, go de Ia Aamua go Iahweh e hagadaba. Koe ne hai mee nei alodahi, bei dahulinga a de hine hai be se manu. 31 De masavaa aau ne hagatuu ai oo mommee maolunga i dege o denga haiava, ma oo mommee daumaha maolunga i denga duu malaelae alodahi, gai koe e dee bei dagodo o de hine hai be se manu, go hiidinga koe ne kino i dono hagaoanga.

32 Koe se hine dau bodu dagodo haisala! Koe e kii doo lodo i denga daane ange laa i doo bodu donu! 33 Denga daane e gaavange mee ngadi gaavange gi denga haahine hai be se manu alodahi, aagai koe e gaavange mee ngadi gaavange gi oo dau soa daane, ga hai gilaadeu gi loomai gi oo daha, mai i mommee alodahi gi dagodo haisala madali goe. 34 Gai doo hai be se manu e dagodo gee ma denga haahine ange laa; e deai donu daane e hagao ina doo hai be se manu. Koe e dagodo gee donu, koe e hagao denga daane, gai e deai donu daane e hagao ina adu goe.

35 Deenei ai, de hine hai be se manu, koe gi hagalaangona muna a Tagi Maolunga! 36 E hagadaba de Ia Aamua go Iahweh: Go hiidinga koe ne hagaago mai doo lodo dagodo haisala i dau hagaui oo malo ga hai be se manu madali oo dau soa daane, ma hiidinga o oo diinonga hakino gee alodahi, aama dau daa ga maakau au dama ga sigidaumaha ange gi gilaadeu, 37 deenei ai, tilo, au e hagabuni mai naa oo dau soa alodahi, go gilaadeu oou ne dagodo haisala madali, go gilaadeu alodahi oou ne aloha ai aama gilaadeu oou ne kino ai. Au e gaamai naa gilaadeu i mommee alodahi gi hai baasi adu gi de goe, ma de hagaui oo malo i olaadeu mada i mua, gi gidee ai e gilaadeu doo gilisau. 38 Gai au e hagamodu naa oo muna bei dagodo o de hine dau bodu dagodo haisala ma de daa dangada ga maakau; au e sui adu naa au hegau ga daa goe gi magau i hiidinga dogu bole ma dogu maagoda. 39 Gai au e dugu ange naa goe gi oo dau soa, gai gilaadeu ga oha oo mommee daumaha maolunga, gai gilaadeu ga hagaui oo malo ga kave denga hadu hagamogomogo aau e dau laa, ga tili goe gu deai oo malo ma tee gahu. 40 Gilaadeu e gaamai naa dahi hagabuulingaa dangada gi hebagi adu gi de goe, gilaadeu e maga naa goe i hadu ma de duuduu goe gu too dagidahi i alaadeu gadilaasa. 41 Gai gilaadeu e dudu naa oo hale i de ahi, ma de hagaduasala goe i madamada o denga haahine soa. Gai au e hai naa goe gi dee maua i de hano e dagodo haisala, koe e dee maua naa hogi i de hagao ange oo dau soa. 42 Dua naa huu mee nei, gai au gu ui dogu lili i de goe, gai au gu dee maagoda adu gi de goe. Au e sili naa ogu lodo, au gu dee lili.

43 Go hiidinga koe tee manadua doo masavaa e damaa hine ai, aagai koe ne hai au ga lili i mee nei alodahi, deenei ai, au e sui adu naa donu au hegau ne hai, go de Ia Aamua go Iahweh e hagadaba. E aha, koe tee hai laa hogi dahulinga hakino gee nei madali au hegau baubau alodahi ange laa?

44 Tilo, dangada alodahi e daalaa denga muna hagasengasenga e tala naa oo dagodo bei nei: “Tinana e bei dagodo o tamaa hine, gai tamaa hine e bei tinana.” 45 Koe e bei donu doo dinana, go de hine ne kino laa i dono bodu ma ana dama; koe e bei hogi oo daina haahine, gilaadeu ne kino i olaadeu bodu ma alaadeu dama. Doo dinana se hine Heth, gai doo damana se daane Amor. 46 Doo daina hahine madua go Samaria, ia e noho madali ana damaa hine i oo baasi ngaiho; gai doo daina hahine gauligi go Sodom, ia e noho i oo baasi i ngaage madali ana damaa hine. 47 Gai koe tee ago ange donu huu i alaadeu haingaa mee ma de ago ange i alaadeu dahulinga hakino gee, aagai koe ne moolau donu de hai ga kii ange doo baubau i gilaadeu. 48 Au e hagatoo donu i dogu mouli, go de Ia Aamua go Iahweh e hagadaba: doo daina hahine go Sodom ma ana damaa hine tee hai hegau a oodou ma au damaa hine ne hai.

49 Tilo, deenei de mee o doo daina hahine go Sodom ne haisala ai: gilaadeu ma ana damaa hine ne llodo maolunga, ne lagolago alaadeu gai ma de ilaage; gai tee bale ange hogi de gau hagaau aloha ma gilaadeu e duasala. 50 Gilaadeu ne hagamaolunga, ma de hai denga dahulinga hakino gee i mada luoogu mada. Deelaa ai, au ne daa gilaadeu gi maakau bei dau hai gu gidee ai naa. 51 Samaria tee lagolago donu ono haisala bei oo haisala. Koe ne kii ange donu de lagolago au dahulinga hakino gee ne hai i gilaadeu. Au dahulinga hakino gee ne hai ga dagodo be oo daina haahine ni dangada heohi. 52 Hagauda ina hogi doo hagadogaa ina, koe ne hai ga hanu hagaheohi o oo daina haahine. Go hiidinga oo haisala ne kii ange donu de hakino gee i olaadeu haisala, deelaa ai, e dagodo be gilaadeu e danuaa ange i de goe. Deenei ai, koe gi dogaa gai gi hagauda ina doo hagangadi mee ina, go hiidinga koe ne hai oo daina haahine ga dagodo be gilaadeu e heohi.

53 Aagai au e hagaahe ange naa de manuuia o Sodom ma ana damaa hine, ma de manuuia o Samaria ma ana damaa hine, gai au e hagaahe adu naa hogi doo manuuia madali gilaadeu, 54 gai koe e hagangadi mee ina naa ma de hagadogaa ina i hiidinga o mee alodahi aau ne hai, i dau hagaaneane gilaadeu. 55 Gai luoo daina haahine go Sodom ma Samaria aama alaau damaa hine e aahe ange naa ga duadonu bei olaadeu dagodo i mua; gai koe ma au damaa hine e aahe naa hogi ga duadonu bei oodou dagodo i mua. 56 E aha, koe tee kino laa i de dagu de ingoo o doo daina hahine go Sodom, i de masavaa oou e lodo maolunga ai, 57 i mua de gidee mai au hegau baubau. Gai iainei koe gu hagangadi mee ina i denga damaa hine o Aram, ma dangada alodahi e paa adu gi de goe, aama damaa hine a de gau Philistia, go dangada alodahi i luu baasi doo henua, e kino laa i de goe. 58 Koe gu kave de hagaoanga o au dahulinga baubau ma de hakino gee, go Tagi Maolunga e hagadaba.

59 Gai e hagadaba de Ia Aamua go Iahweh: Au e hagaduasala naa goe gi bei au hegau gu hai, go hiidinga koe ne hagangadi mee de hagatoo donu ma de oha de hagatoo donu hagaheloongoi. 60 Aagai au e ahe ange naa ga hagamaanadu dagu hagatoo donu hagaheloongoi ne hai madali goe i de masavaa oou e gauligi ai, gai au e hai adu naa dahi hagatoo donu hagaheloongoi e dee ngado gi de goe. 61 Gai koe e manadua naa au hegau baubau, ma de dogaa i de masavaa aau e abodonu ange ai gi oo daina haahine, go gilaadeu e maatua ange i de goe aama gilaadeu e gauligi ange i de goe. Gai au e hai naa gilaadeu gi ni damaa hine niiau, aagai e dee go hiidinga o de hagatoo donu hagaheloongoi aagu gu hai madali goe. 62 Gai au e hai naa dagu hagatoo donu hagaheloongoi madali goe, gai gi iloo ai goe bolo go au donu go Iahweh. 63 Gai koe e manadua naa ma de dogaa; koe e dee ahe ange naa donu e tala hanu muna, i hiidinga doo dogaa, i dagu masavaa e hagaheohi ai au mee alodahi gu hai, go de Ia Aamua go Iahweh e hagadaba.’ ”

17

Luu igele ma dahi grapevine

1 Gai Tagi Maolunga ne hagaago mai ana muna gi de au, ga hai mai, 2 “Tama a tangada, haia dahi mee hagasengasenga daalaa ange gi de gau Israel, 3 ga hai ange, ‘E hagadaba de Ia Aamua go Iahweh: E dahi igele laumalie gai e mmahi luoono bakau, ono hulu manu e lloa gai iai denga hagadaagangaa leebunga, ne lele mai gi Lebanon ga kave de ulu o de cedar. 4 Ia ne hhadi de ulu o de manu laa ga kave gi de henua o de gau hagao mee, ga doo i dahi aduhale o de gau hagao mee.

5 Ia ne kave hogi hanu golee mai de henua laa ga doo i de mommee e ssomo danuaa ai denga manu. Gai ia ne kave ga doo i dahi mommee e lagolago vai iai, bei dagodo o de manu somo go de willow. 6 Gai de manu laa ne somo ga se grapevine baa i lalo ma de laumalie. Gai ono laa e hulo ga tae age gi de mommee iai de igele, ono aga e hulo gi lo te gelegele i ono lalo. Gai de grapevine laa e lagolago ono laa ma ono lau.

7 Aagai e dahi ange naa igele laumalie, gai e mmahi luoono bakau ma de maadolu ono hulu manu. Gai tilo, aga o de grapevine laa ne ssomo mai i de mommee ne doo ai laa, ga hulo gi de mommee iai de igele laa, gai ono laa ne ssomo ga hulo gi ono daha, gai ia ga hagamaluulu ai. 8 De grapevine laa ne doo i honga de gelegele danuaa iai vai lagolago, gi lagolago ai ono laa ma de hua lagolago, gai gi se grapevine danuaa.’

9 Gai koe hai ange, ‘E hagadaba de Ia Aamua go Iahweh: E maua naa gi somo de grapevine laa? E aha, e dee unusia age naa madali ono aga ga aau ono hua gi mmae ai? Ono uli alodahi e mmae naa. Gai e dee se dangada mmahi donu, aabe ni dangada soa e unusia age. 10 Gai tilo, e maua naa gi somo danuaa noo gu sigi? E aha, e dee mmae naa donu huu i de ssau mai o de madangi i dua ga hagaili, gai gu mmae i de mommee e somo ai laa?’ ”

11 Gai Tagi Maolunga ne hagaago mai ana muna gi de au, ga hai mai, 12 “Hai ange gi dangada e hai baasi mai laa gi de au, ‘Goodou tigi tonu ange naa donu gi de hagadoonunga o mee nei?’ Hai ange gi gilaadeu, ‘Tilo, de hodooligi o Babylon ne humai gi Jerusalem ga kave madali ia de hodooligi ma denga dagi gi Babylon.* 13 Ia ne hili hogi dahi dangada mai i de huaabodu o de hodooligi, ga hai dahi hagatoo donu hagaheloongoi madali ia, ma de hai taane laa gi hagatoo donu bolo ia e hagabuni ange gi de ia. Ia ne kave hogi denga dagi o de henua madali ia, 14 gai ia ga hagamaolalo ai de nohoanga hodooligi laa, gi dee ahe ange ai gi sula age, gai gilaadeu gi mouli donu huu i delaadeu daohi dana hagatoo donu hagaheloongoi. 15 Aagai de hodooligi ne hai baasi ange gi de ia, ga hai gi hulo ono dangada sui gi Egypt, gi gaamai ai hanu hoosa ma dahi hagabuulinga hebagi soa. E aha, dana hagatau e maua naa gi sula? Gai de ia ne haia mee nei e maua naa gi ola? Gai e maua naa e tangada e oohaa de hagatoo donu hagaheloongoi nei gi ola?

16 Au e hagatoo donu i dogu mouli, go de Ia Aamua go Iahweh e hagadaba: ia e magau naa donu i Babylon, go de mommee o de hodooligi ne hilia ia e noho ai, go de ia ne haia de hagatoo donu hagaheloongoi aana ne hagangadi mee laa ma de oha. 17 Gai Pharaoh ma dono hagabuulinga hebagi aama denga daane soa e dee maua naa donu i de bale ange ia i de hebagi, i de masavaa a de gau Babylon e loomai ai ga hagabudubudu age denga gelegele ma de hagatuu age denga mee e oha ai de buibui ma de daa dangada soa ga maakau. 18 Ia ne hagangadi mee de hagatoo donu i dana oha de hagatoo donu hagaheloongoi laa. Gai tilo, ia ne hagatoo donu aagai ia ne hai mee nei alodahi; deelaa ai, ia e dee ola naa donu.

19 Deenei ai, e hagadaba de Ia Aamua go Iahweh: Au e hagatoo donu i dogu mouli, au e sui ange naa gi de ia, dana hagangadi mee dagu hagatoo donu ma dana oha dagu hagatoo donu hagaheloongoi. 20 Gai au e maga ange naa dagu galauna gi ono elunga e buulou ai ia, ma de kave ia gi Babylon, gai au ga hagaduasala ai ia i kilaa, i hiidinga ia tee hai hegau mai gi de au i de mee abodonu. 21 Denga daane dau alodahi o ono hagabuulinga hebagi e daia naa ga maakau i de gadilaasa, gai dangada ne ola e mavaevae saele naa i henua i lalo alodahi. Gai gi iloo ai e goodou bolo go au donu go Iahweh ne hagadaba.

22 E hagadaba de Ia Aamua go Iahweh: Au e hhadi naa hogi dahi laa mai i de ulu o de manu somo go de cedar ga kave, au e hhadi naa dahi laa gauligi i de ulu, ga kave ga doo i de ulu o dahi mounga maolunga. 23 Gai au e kave naa ga doo i honga de mounga maolunga o Israel, gai e somo naa ga lagolago ono laa ma ono hua gai, gai e somo naa ga se cedar danuaa, gai denga hagadaagangaa manu llele alodahi e loomai naa ga hai olaadeu hoohanga i honga ono laa, ma de hagalilo i ono lalo. 24 Gai denga manu ssomo alodahi i lo te duu malaelae e iloo naa bolo go au go Iahweh; go au ne sele ina iho denga manu ssomo lloa, gai ne hai denga manu e paa i lalo gi ssomo gi lloa, ma de hai gi mmae denga manu lau kohu, gai ga hai denga manu gu mmae laa gi ssomo danuaa.

Go au donu go Iahweh ne daalaa muna nei, gai au e hagassula naa donu mee nei.’ ”

18

Tangada haisala e magau donu

1 Gai Tagi Maolunga ne hagaago mai ana muna gi de au, ga hai mai, 2 “Dee hee de hagadoonunga o de muna hagasengasenga a dangada i de henua go Israel e tala naa, i delaadeu hagataba, ‘Denga damana ne gai denga grape mmala, gai niho o denga dama gu ssae’?* 3 Au e hagatoo donu i dogu mouli, go de Ia Aamua go Iahweh e hagadaba: goodou e dee aahe ange naa donu e tala de muna hagasengasenga nei i Israel. 4 Tilo, mouli o dangada alodahi ni mee mai i ogu daha, tamana ma tama niiagu hogi — gilaau ngaadahi niiagu. Tangada e haisala laa e magau donu.

5 Noo dahi se dangada heohi

gai ia e hai hegau i de hagamodu heohi ma de mee heohi —

6 ia e dee gaimee i mommee daumaha i honga mounga

gai e dee tali ange gi denga diinonga o de gau Israel.

Ia e dee dagodo haisala madali de bodu o tangada e baa adu gi de ia,

aabe go de hine magi haahine.

7 Ia e dee vaivai hai dahi dangada,

aagai e hagaahe ange ana mee ne kave

e hagadonu ai de hagao muli a tangada.

Ia e dee gaiaa donu,

aagai e gaavange ana gai gi gilaadeu e hiikai,

ma de gaavange malo gi tangada e deai ono malo.

8 Ia e dee ngadi gaavange sseene gi maua ange ai e ia dahi sseene

aabe e hai gi maua dahi sseene laumalie i ana mee gu gaavange laa.

Ia e dee hai hegau i de mee dee heohi,

gai e hagamodu muna o dangada i de heohi.

9 Ia e daudali i agu muna gu hagasauaa,

ma de kana ange ga daohi agu hagamodu.

Tangada bee nei se dangada heohi;

ia e mouli naa donu,*

go de Ia Aamua go Iahweh e hagadaba.

10 Noo tangada e dahi ana dama daane vaivai dagodo, ma de daa dangada gi maakau, ma de hai denga hagadaagangaa hegau bee nei, 11 (gai e dee galemu naa donu tamana e dee hai mee nei);

gai ia e gaimee i mommee daumaha i honga de mounga,

ia e dagodo haisala ma de bodu o tangada e baa ange gi de ia,

12 gai e vaivai hai de gau hagaau aloha ma de duasala,

ia e gaiaa,

ia e dee hagaahe ange mee aana ne kave e hagadonu ai de hagao ana muli,

ia e daumaha ange gi denga diinonga,

gai ia e hai mee hakino gee,

13 gai ia e gaavange sseene e kave ai dahi mee laa honga mee aana ne gaavange laa —

e aha, e heohi de mouli o tangada bee nei? E deai, ia e dee dugu donu gi mouli donu. Ia gu hai denga mee hakino gee nei alodahi; ia e daa donu gi magau, gai dono magau e dau ange donu huu gi de ia.

14 Gai noo taane nei e dahi ana dama daane, gai ia ne gidee haisala alodahi a dono damana ne hai, aagai ia e dee ago ange i mee nei, e dee galemu donu ia ne gidee mee laa:

15 ia e dee gaimee i mommee daumaha i honga denga mounga,

aabe daumaha ange gi denga diinonga o de gau Israel,

gai e dee dagodo haisala madali de bodu o tangada e baa ange gi de ia,

16 ia e dee vaivai hai dahi dangada,

gai e dee kave dahi mee e hagadonu ai de hagao ana muli;

ia e dee gaiaa,

gai ia e gaavange gai gi gilaadeu e hiikai,

ma de hakahu gilaadeu e deai olaadeu malo;

17 ia e dee vaivai hai tangada hagaau aloha,*

ia e dee gaavange sseene gi maua ai dahi mee laa honga mee laa.

Ia e daohi agu hainga ma de daudali i agu mee gu hagasauaa.

Ia e dee magau donu i hiidinga haisala o dono damana; gai ia e mouli. 18 Aagai dono damana ne hai gi de mahi mee a dangada, ma de gaiaa mee a dono daina, aama de hai mee dee heohi i magavaa ono dangada; ia e magau naa i hiidinga ono haisala donu.

19 Aagai goodou e hagataba, ‘Gu aha gu dee hagaduasala ai tama i hiidinga baubau o dono damana?’ Dana dama ne hai hegau i de hagamodu heohi ma de heohi, ma de kana ange ga daohi agu mee alodahi gu hagasauaa, deelaa ai, ia e mouli donu. 20 Tangada e haia de baubau e magau donu. Tama e dee hagaduasala donu i baubau o tamana, aagai tamana e dee hagaduasala i baubau o tama. Gai de heohi o tangada e aahe ange naa donu huu gi de ia, gai baubau o tangada e aahe ange naa donu huu gi de ia.*

21 Aagai noo tangada baubau e dahuli gee i baubau alodahi aana gu hai, gai ia ga daohi agu mee gu hagasauaa ma de hai hegau i de hagamodu heohi, gai ia e mouli donu; ia e dee magau. 22 Gai e deai donu se baubau aana ne hai i mua e dau ange gi de ia. Gai ia e mouli donu i hiidinga mee heohi aana gu hai. 23 Goodou e maanadu bolo au e malangilangi i de magau o tangada baubau? go de Ia Aamua go Iahweh e hagadaba. E dee go de dahuli gee i ana hegau gi mouli ai ia?

24 Aagai noo tangada heohi e hano gee mai i de mee heohi ga hai de baubau, ga hai hegau hakino gee a tangada baubau e hai laa, gai e mouli ai naa ia? E deai, gai ana hegau danuaa alodahi gu hai laa e dee hagamaanadu naa donu, gai ia e daa naa donu ga magau i hiidinga ana hegau baubau gu hai aama ono haisala.

25 Gai goodou e hagataba, ‘Hegau a de Ia Aamua e hai e dee heohi donu.’ De gau Israel, goodou hagalaangona agu muna: E aha, gu dee heohi nei agu hegau? E dee go goodou gu dee heohi naa oodou hegau? 26 De masavaa naa huu o tangada e heohi laa e huli gee ai ga hai de mee dee heohi, gai ia e magau donu, i hiidinga dana baubau gu hai laa. 27 Aagai noo tangada baubau e dahuli gee i dana baubau gu hai laa, ga hai hegau i de hagamodu heohi ma de mee heohi, gai ia e hagaola dono mouli. 28 Go hiidinga ia ne gidee gai ia ga dahuli gee i haisala alodahi aana gu hai, gai ia e mouli donu; ia e dee magau donu. 29 Aagai de gau Israel e hagataba, ‘Hegau a de Ia Aamua e hai e dee heohi donu.’ De gau Israel, e aha, gu dee heohi nei agu hegau? E dee go goodou gu dee heohi naa oodou hegau?

30 Deenei ai, dangada o Israel, au e hagaduasala naa goodou, dangada alodahi e hagaduasala naa donu gi bei dagodo o alaadeu hegau, go de Ia Aamua go Iahweh e hagadaba. Goodou daahuli oodou lodo mage huuhuli gee mai i oodou haisala alodahi, kana maakau goodou i hiidinga oodou baubau. 31 Dilia oodou haisala alodahi gu haisala mai ai gi de au, gai hagahoou ina oodou lodo ma oodou hagasaalunga! Dangada o Israel, ni haigamaiana aha doodou maakau? 32 Au e dee malangilangi i de magau o dahi dangada daudahi, go de Ia Aamua go Iahweh e hagadaba; deenei ai, goodou daahuli oodou lodo gi mouli ai goodou.

19

Taahili hagahinangalosaa o dagi o Israel

1 “Gai koe, huudia ange taahili o de magau gi denga dagi o Israel, 2 ga hai ange,

‘Doo dinana se aha? Ia se laiono mmahi

i magavaa o denga laiono!

Ia ne dogoduli i magavaa o denga laiono mmahi,

ma e haele ai ana dama.

3 Ia ne haele dahi ana dama,

gai ia gu sula ga se laiono mmahi.

Gai tama laa ne ago de hai e gai ai denga manu

aama de gai dangada.

4 Denga huaahenua ne langona ono longo,

gai ia ne boogia ga hhao gi lo te laadeu geelinga.

Gilaadeu ne hagalau ia i denga maadau

ga kave gi de henua o Egypt.

5 Gai ga gidee huu e ia bolo teai haigamaiana o dana tali,

gai gu deai sana tali hagalodolodo,

gai ia ga kave ange hogi dahi ana laiono gauligi

ga haele age gi se laiono mmahi.

6 Ia ne haganngolo i magavaa o denga laiono,

go hiidinga ia gu se laiono mmahi.

Ia ne ago de hai e daa ai denga manu,

gai ia gu laiono gai dangada.

7 Ia ne oha olaadeu mommee buibui makaga,

ma de oha ga odi olaadeu aduhale.

De henua ma dangada alodahi e nnoho ai,

gu maatagu i dono haganngolo.

8 Gai denga huaahenua ne hagadabena e hebagi ange gi de ia,

ma gilaadeu i denga mommee i ono gaogao.

Gilaadeu ne buulou ia i delaadeu galauna,

gai ia gu haaoa gi lo te laadeu geelinga.

9 Gai gilaadeu ne hagalau ia ga dada ange gi lo te buibui manu,

ga kave ai gi de hodooligi o Babylon.

Gilaadeu ne hhao ia gi lo te hale pono,

gai dee langona ange ai dono haganngolo

i honga denga mounga o Israel.

10 Doo dinana e bei dagodo o dahi grapevine,

ne doo laa i gaogao de vai,

gai e lagolago ono hua ma de laalaa ina

i hiidinga de lagolago vai.

11 Ono laa ne ssomo ga makaga,

gai e danuaa i de hai ai denga laagau hodooligi.

Gai ne somo ga looloa

ange i denga manu ssomo alodahi,

gai dangada e gidee dono looloa

ma ono laa lagolago.

12 Gai hanu ne llili ga unusi age de grapevine laa,

ga hagabaguu iho gi honga de gelegele,

gai de madangi mai i dua ne ili ga mmae,

ono hua gu malili,

gai ono laa makaga laa gu mmae,

gai de ahi ne dudu de manu laa alodahi.

13 Iainei gai de manu laa gu doo i de vao,

se mommee mmasa ma teai vai iai.

14 De ahi ne daamada de dudu dahi ono laa,

gai ne dudu ga vvela ono laa alodahi ma ono hua.

Gu deai donu laa makaga o de manu laa e doe

e danuaa ange laa gi de hai ai denga laagau hodooligi.’

De mee nei se daahili hagahinangalosaa, gai se daahili e hua i denga maakau.”

20

De hagamanege o Israel

1 Gai de madaangahulu laangi huu o de lima malama, i de hidu ngadau, gai hanu daane maatua o Israel ne loomai e ssili hanu mee i daho Tagi Maolunga, gai gilaadeu ne loomai ga nnoho i ogu mada i mua.

2 Gai Tagi Maolunga ga hagaago mai ana muna gi de au, ga hai mai, 3 “Tama a tangada, daalaa ange gi dagi o Israel, hai ange, ‘E hagadaba de Ia Aamua go Iahweh: Goodou gu loomai e ssili hanu mee i ogu daha? Au e hagatoo donu i dogu mouli, go de Ia Aamua go Iahweh e hagadaba: au e dee dugu adu donu goodou gi siilia mai dahi mee daudahi gi de au, go de Ia Aamua go Iahweh e hagadaba.’

4 Tama a tangada, koe ga hagamodu naa olaadeu muna? Koe ga hagamodu naa olaadeu muna? Hagamaanadu ina ange gi gilaadeu hegau hakino gee a olaadeu dubuna madagidagi, 5 ma de hai ange gi gilaadeu, ‘E hagadaba de Ia Aamua go Iahweh: De laangi aagu ne hili ai Israel, gai au ne hagatoo donu ange gi hagadiilinga o Jacob, ma de hagaago ange au gi gilaadeu i de henua go Egypt. Au ne hagatoo donu ange gi gilaadeu, ga hai ange: “Go au go Iahweh doodou Maadua.” * 6 De laangi laa gai au ne hagatoo donu ange gi gilaadeu bolo au e hagassao mai naa gilaadeu i de henua go Egypt, ga kave gilaadeu gi dahi henua aagu gu hili e gaavange gi gilaadeu, se henua iai vai uu ma hooni lagolago, gai se henua e mahamaha ange i denga henua alodahi. 7 Gai au ne hai ange gi gilaadeu, “Goodou alodahi dilia denga diinonga hakino gee oodou e kalo ange naa aagena, goodou aude haia gi hakino gee goodou i diinonga o Egypt. Go au go Iahweh doodou Maadua.”

8 Aagai gilaadeu ne hai mai alaadeu hai gi de au, tee llodo e hagallongo mai; gilaadeu tee tili denga diinonga hakino gee olaadeu e daumaha ange laa aagena, aabe ne tili denga diinonga o Egypt. Deelaa ai, au gu maanadu de hagaduasala gilaadeu i dogu bole ma dogu lili i de henua go Egypt. 9 Aagai au ne hai mee nei i hiidinga o dogu ingoo, gi dee hagangadi mee ina ai dogu ingoo i daho denga huaahenua olaadeu e nnoho laa i olaadeu magavaa. Gai au ne hagaago ange ogu dagodo gi de gau Israel, i dagu hagassao mai gilaadeu i de henua go Egypt. 10 Gai au ne hagassao mai gilaadeu i de henua go Egypt, ga dagi gilaadeu ga kave gi de vao. 11 Au ne gaavange gi gilaadeu agu muna gu hagasauaa ma de hai gi iloo e gilaadeu agu hainga, go mee e mouli ai tangada noo ia e daudali ai.* 12 Gai au ne gaavange hogi gi gilaadeu agu Sabbath, se hagailonga i omaadeu magavaa, gi iloo ai e gilaadeu bolo go au donu go Iahweh ne vaea gee laa gilaadeu ga hai gi dabu.*

13 Gai de gau Israel ne hai baasi mai gi de au i de vao. Gilaadeu tee daudali i agu mee gu hagasauaa, aagai ne tili agu hainga — go mee e haia ga mouli tangada, noo ia e daudali ai — gai gilaadeu ne hagangadi mee agu Sabbath. Deelaa ai, au ne maanadu de hagaduasala, ma de daa gilaadeu gi maakau i de vao, i hiidinga dogu bole. 14 Aagai au tee hai donu mee nei, i hiidinga o dogu ingoo, gi dee hagangadi mee ina ai dogu ingoo i daho denga huaahenua, go gilaadeu ne gidee dagu hagassao mai de gau Israel i Egypt. 15 Gai au ne hagatoo donu ange gi gilaadeu i de vao, bolo au e dee kave donu gilaadeu gi tae gi de henua aagu gu gaavange gi gilaadeu — se henua iai vai uu ma hooni lagolago, gai e mahamaha ange i denga henua alodahi* — 16 go hiidinga gilaadeu ne kino i agu hagamodu ma de kino i agu muna gu hagasauaa, aama de hagangadi mee agu Sabbath. Gai gilaadeu ne daudali i olaadeu diinonga i olaadeu lodo.

17 Aagai au ne lodo aloha ange gi gilaadeu; au tee daa gilaadeu gi maakau, gai tee hai gi odi gilaadeu i de maakau i de vao. 18 Gai au ne hai ange gi alaadeu dama i de vao, “Goodou aude daudali i muna a oodou damana, aabe gi hai hegau i alaadeu hagamodu, aabe gi haia gi hakino gee goodou i olaadeu diinonga. 19 Go au donu go Iahweh doodou Maadua; goodou daudali i agu muna gu hagasauaa ma de kana ange ga daohi agu hainga ga hai hegau ai. 20 Goodou hagadabu ina agu Sabbath, gai gi se hagailonga ai i odaadeu magavaa. Gai gi iloo ai goodou bolo go au donu go Iahweh doodou Maadua.”

21 Aagai denga dama ne hai baasi mai gi de au: gilaadeu tee daudali i agu mee gu hagasauaa, gilaadeu tee kana ange e daohi agu hagamodu — go mee o tangada e mouli ai noo ia e daudali ai — gilaadeu ne hagangadi mee hogi agu Sabbath. Deelaa ai, au ne hagadaba bolo au ga hagaduasala gilaadeu i dogu bole, ma de hai baasi ange gi gilaadeu i de vao gi sili ai dogu lili i de vao. 22 Aagai au tee hai mee nei i hiidinga dogu ingoo, gi dee hagangadi mee ina ai au i daho denga huaahenua, go gilaadeu ne gidee dagu hagassao mai gilaadeu. 23 Gai au ne hagatoo donu ange hogi gi gilaadeu i de vao, bolo au e hai naa gi mavaevae saele gilaadeu gi denga huaahenua, ma de hai gilaadeu gi hulo gi nnoho i denga henua ange laa,* 24 go hiidinga gilaadeu tee daudali i agu muna gu hagasauaa, ma de tili agu hainga, aama de hagangadi mee agu Sabbath, gai ne daumaha ange gi denga diinonga a olaadeu maadua. 25 Au ne gaavange hogi gi gilaadeu hanu muna gu hagasauaa e dee danuaa, ma hainga e dee maua ai e gilaadeu de mouli, 26 gai au ne dugu ange gilaadeu gi haia gi hakino gee gilaadeu i alaadeu mee ngadi gaavange — go de sigidaumaha alaadeu dama maatua alodahi i de ahi, gai au ga hai ai gilaadeu gi maatagu mmao, gi iloo ai e gilaadeu bolo go au donu go Iahweh.’

27 Deenei ai, tama a tangada, basa ange gi de gau Israel hai ange gi gilaadeu, ‘E hagadaba de Ia Aamua go Iahweh: Deenei hogi de hai a oodou dubuna madagidagi ne hagangadi mee ai au, ma tee hai hegau mai gi de au i de mee abodonu. 28 De masavaa aagu ne gaamai ai gilaadeu gi de henua aagu gu hagatoo donu bolo e gaavange gi gilaadeu, gai gilaadeu ne gidee denga duuduu maolunga ma denga manu ssomo lau kohu i kilaa, gai gilaadeu ga hulo ga dudu alaadeu sigidaumaha i kilaa, gai gilaadeu ga hai ai au gi lili. Gilaadeu ne dudu hogi sigidaumaha nnamu kala, ma de llingi sigidaumaha o mee unu. 29 Gai au ne hai ange gi gilaadeu: Se mommee daumaha bee hee deenei, oodou e hulo naa aagena?’ (Gai gu hagabinga ange go Bamah* ga dae mai ai gi anailaa nei.)

De hagaduasala ma de degi ange gi haisala

30 “Deenei ai, hai ange gi dangada o Israel, ‘E hagadaba de Ia Aamua go Iahweh: Goodou ga hai naa hogi gi hakino gee goodou bei hegau a oodou dubuna madagidagi, ma de llodo e dagodo haisala madali denga diinonga hakino gee naa? 31 De masavaa oodou e hai ai oodou sigidaumaha — go doodou dudu oodou dama i de ahi — gai goodou goi duudagi donu huu de hai gi hakino gee goodou, i oodou diinonga ga dae mai ai gi anailaa nei. Dangada o Israel, e heohi dagu dugu adu goodou gi siilia hanu mee i ogu daha? Au e hagatoo donu i dogu mouli, go de Ia Aamua go Iahweh e hagadaba: au e dee dugu adu donu goodou gi siilia mai hanu mee gi de au.

32 Gai oodou mee e maanadu naa e dee maua donu i de hai, i doodou hagataba, “Gimaadeu e hai gi bei dagodo o denga huaahenua ange laa, ma huaabodu i denga henua ange laa, gimaadeu e daumaha ange gi denga laagau ma hadu.” 33 Au e hagatoo donu i dogu mouli, go de Ia Aamua go Iahweh e hagadaba, au e hagaabo naa dogu lima mmahi i dogu bole, gai au ga hodooligi ai i oodou elunga. 34 Gai au e hagaahe mai naa goodou i daho dangada ma henua oodou gu mavaevae saele laa aagena, i dagu haalo dogu lima mmahi i dogu bole. 35 Gai au e kave naa goodou gi de vao o denga huaahenua, gai au ga hagaduasala ai goodou i kilaa. 36 Au e hagaduasala naa hogi goodou bei dagu hai ne hagaduasala ai oodou dubuna madagidagi i de vao o de henua go Egypt, go de Ia Aamua go Iahweh e hagadaba. 37 Gai au e hai naa goodou gi ulu laa lalo dagu laagau e dau ai ⌊bei dagodo hegau a tangada hagaloosi ssiibi⌋, gai au ga hai ai dagu hagatoo donu hagaheloongoi madali goodou. 38 Au e aau gee naa i oodou daha, gilaadeu e hai baasi mai ma de hagamaanege. Gai e dee galemu naa donu dagu hagassao mai gilaadeu i de henua olaadeu e nnoho gaainga ai laa, aagai gilaadeu e dee ulu donu i de henua o Israel. Gai gi iloo ai e goodou bolo go au donu go Iahweh.

39 Gai oodou dagodo, dangada o Israel, go de Ia Aamua go Iahweh e hagadaba: Dahi ma dahi gi hano gi daumaha ange gi ono diinonga! Aagai dua naa huu mee nei, gai goodou e hagallongo mai gi de au; goodou gu dee hagangadi mee dogu ingoo dabu i oodou mee ngadi gaavange ma oodou diinonga. 40 Gai honga dogu mounga dabu, go mounga maolunga o Israel, go de Ia Aamua go Iahweh e hagadaba, gai dangada alodahi o Israel e daumaha mai naa gi de au i honga de henua, gai au e malangilangi naa i gilaadeu. Gai au e hai goodou gi gaamai oodou sigidaumaha, ma oodou mee ngadi gaavange danuaa hugadoo, madali oodou sigidaumaha dabu alodahi. 41 Gai au e malangilangi naa i goodou bei dogu malangilangi i ssigidaumaha nnamu kala, i dagu masavaa e hagaahe mai ai goodou i daho dangada ma henua oodou gu mavaevae saele laa aagena, gai au e hai naa gi iloo e denga huaahenua bolo au e dabu i oodou hiidinga. 42 Gai gi iloo ai goodou bolo go au donu go Iahweh, i de masavaa aagu e hagaahe mai ai goodou gi de henua go Israel, go de henua aagu gu hagatoo donu ange gi oodou dubuna madagidagi. 43 Gai goodou e manadua naa oodou hegau ma oodou dahulinga alodahi ne hai ga hakino gee ai goodou, gai goodou e kino naa donu hogi i oodou dagodo, i hiidinga o hegau baubau alodahi oodou ne hai. 44 Gai gi iloo ai e goodou bolo go au donu go Iahweh, i de masavaa aagu e abodonu adu ai gi goodou i hiidinga o dogu ingoo, e dee hagaduasala goodou gi bei dagodo o oodou hegau baubau ma oodou dahulinga hakino gee, de gau Israel, go de Ia Aamua go Iahweh e hagadaba.’ ”

De tala de dudu o de bido gi ngaage

45 Gai Tagi Maolunga ne hagaago mai ana muna gi de au, ga hai mai, 46 “Tama a tangada, huli gi ngaage, ma gi basa pelaabisi hai baasi ange gi lodo henua o Negev, 47 gai hai ange gi de lodo henua o Negev, ‘Hagalaangona muna a Tagi Maolunga. E hagadaba de Ia Aamua go Iahweh: Tilo, au e dahu naa dahi ahi i kilaa, ga dudu ai denga manu ssomo alodahi, go manu ssomo lau kohu ma manu ssomo maakau; gai de ula o de ahi e dee maua naa donu i de diinei, gai de mommee laa alodahi e odi naa i de dudu, mai i de bido gi ngaage ga dae ai gi de bido i ngaiho. 48 Gai dangada alodahi e gidee naa bolo go au donu go Iahweh ne haulasia de ahi laa, gai e dee diinei naa donu.’ ”

49 Gai au ne hai ange, “Dogu Ia Aamua go Iahweh! Gilaadeu e pasa i de au ma e hagataba, ‘Ia e basa donu huu i denga mee hagasengasenga!’ ”

21

De gadilaasa a Tagi Maolunga

1 Gai Tagi Maolunga ne hagaago mai ana muna gi de au, ga hai mai, 2 “Tama a tangada, huli ange gi Jerusalem, ma gi basa pelaabisi hai baasi ange gi denga mommee dabu. Gai koe basa pelaabisi ange gi de henua go Israel, 3 hai ange gi de henua laa, ‘E hagadaba Tagi Maolunga: Tilo, au e hai baasi adu donu gi de goe. Au e dada mai naa dagu gadilaasa i lo tono hale e daa ai gi maakau dangada heohi ma de gau baubau alodahi i oo daha. 4 Go hiidinga au e daa naa gi odi dangada heohi ma de gau baubau, gai dagu gadilaasa e dada mai naa e daa ai dangada alodahi, mai i de bido i ngaage ga dae ai gi de bido i ngaiho. 5 Gai gi iloo ai e dangada alodahi bolo go au donu go Iahweh, au gu aau mai dagu gadilaasa i lo tono hale; gai e dee hagaahe ange naa donu.’

6 Deenei ai, tama a dangada, koe gi gonogono i de mmae oo lodo ma doo hinangalosaa gi gidee e gilaadeu. 7 Gai ga siilia adu naa huu e gilaadeu, ga hai adu, ‘Gu aha gu gonogono ai naa goe?’ gai koe hai ange, ‘Go hiidinga o denga longo gu dai loomai. Dangada alodahi e maatagu naa gai olaadeu lima alodahi e deai naa mahi iai; dangada alodahi e manavasaa naa olaadeu lodo gai olaadeu duli e pole naa.’ Tilo, mee nei e tae mai donu! Gai e hagassula naa donu, go de Ia Aamua go Iahweh e hagadaba.”

8 Gai Tagi Maolunga ne hagaago mai ange ana muna, ga hai mai: 9 “Tama a tangada, basa pelaabisi ma gi hai ange, ‘E hagadaba de Ia Aamua:

Dahi gadilaasa, dahi gadilaasa

gu hakaa ma gu hagamalamalama,

10 gai ne hakaa e daa ai dangada gi maakau,

ma de hai gi malamalama bei de dabadaba o de uila!

E aha, ga malangilangi gidaadeu i togo hodooligi o dagu dama ⌊go Judah⌋? De gadilaasa e hagangadi mee de laagau bee nei alodahi.

11 De gadilaasa gu hagamodu e hakaa,

ma de poo i de lima;

gai gu hakaa ma gu hagamalamalama,

gu baba ange e poo i de lima o de ia daa dangada.

12 Tama a tangada, dangi ma de dangi see,

go hiidinga de mee nei e hai baasi ange gi ogu dangada,

gai e hai baasi ange gi dagi alodahi o Israel.

Gilaadeu e dugu ange naa gi de gadilaasa

madali ogu dangada alodahi.

Deenei ai, hagailiilia oo hadahada.

13 De mee nei se mee e hagatale ai dagodo o ogu dangada; ni haigamaiana aha o mee nei noo koe e hagangadi mee de laagau e haele ai laa goe? Go de Ia Aamua go Iahweh e hagadaba.’

14 Deenei ai, tama a tangada, basa pelaabisi,

ma de baabaa luoo lima.

Gai de gadilaasa gi daia i e lua hanonga,

aabe e dolu hanonga.

De gadilaasa se mee e daia gi maakau dangada,

se gadilaasa e daa ai dangada soa,

ma de duuli gilaadeu i denga baasi alodahi.

15 Gai dangada e maatagu naa,

gai e soa naa donu e maakau.

Au e gaamai naa de gadilaasa

gi olaadeu aduhale.

Tilo, de gadilaasa laa e dabadaba bei de uila,

gai gu poo i de lima o de ia daa dangada.

16 De gadilaasa, duudia gi de baasi madau,

ga lava go de baasi masui,

ma mommee alodahi o doo mada e lui ange aagena.

17 Au e baabaa naa hogi luoogu lima,

gai dogu bole e ui naa;

go au donu go Iahweh ne hagadaba.”

18 Gai Tagi Maolunga ne hagaago mai ange ana muna gi de au, ga hai mai, 19 “Tama a tangada, hagailonga ina e lua haiava moo de gadilaasa a de hodooligi o Babylon e humai ai, gai gi daamada mai ngaadahi i de henua daudahi. Gai koe ga hai dahi hagailonga ga hagaduu i de biigonga o de haiava e hhagi ai laa e hano gi de aduhale. 20 Gai koe ga maaga dahi haiava gi hano gi Rabbah o de gau Ammon, gai dahi gi humai gi de aduhale buibui go Jerusalem, i Judah. 21 De hodooligi o Babylon e humai naa ga duu i de hesilihaginga o luu haiava laa, ga hai ai de buubuu; ia e luuluu naa denga dao o de mee hholu gi too gi lalo, ma de ssili gi iloo i daho ono diinonga, aama de galo ange ga tilo de ade. 22 Gai dono lima madau e hagassula naa mee gu hagamodu ange gi Jerusalem, gai ia e hagatuu age naa mee e oha ai de buibui, ma de hagailoo taamada o de hebagi, ma de hagatuu mee e oha ai denga haitoga o de aduhale, ma de hagabudubudu age gelegele e oha ai de buibui, ma de hagatuu mee e oha ai de buibui. 23 Aagai dangada ne haia hanu hagatoo donu madali ia e dee hagadonusia naa de hai mee nei. Gai ia e hagamaanadu ange naa olaadeu haisala ga noonooa gilaadeu ga kave gi dahi henua gee.

24 Deenei ai, e hagadaba de Ia Aamua go Iahweh: ‘Go hiidinga goodou gu hagamaanadu mai oodou haisala i doodou hagamaanege, ma de hagaago danuaa mai oodou baubau i mee alodahi oodou gu hai — go hiidinga goodou gu hai de mee nei, goodou e gaavee naa gi dahi henua gee.

25 Goodou denga dagi baubau ma de hakino gee o Israel, gu dae mai doodou laangi, go de masavaa e gaavadu ai doodou hagaduasala. 26 Gai e hagadaba de Ia Aamua go Iahweh: Daalaa de goobai malo, gai hagauia de hau hodooligi. Mee alodahi e dee hai naa donu bei mee i mua: de gau maolunga e hai naa ga maolalo, gai de gau maolalo e hai naa ga maolunga. 27 Gu maoha, gu maoha, au e oha naa gi maoha! Gai e dee ahe ange naa donu e hagaduu age ange, ga dae ai gi de humai o de ia gu hili, gai au ga gaavange gi de ia.’

28 Gai koe, tama a tangada, basa pelaabisi hai ange, ‘E hagadaba de Ia Aamua go Iahweh i de gau Ammon, ma alaadeu muna hagadookaa:

Dahi gadilaasa, dahi gadilaasa

gu dada mai e daa ai dangada,

gai gu hai gi malamalama e daa ai

ma de hai gi dabadaba bei de uila.*

29 Gilaadeu e hai denga midi hhadu i oo dagodo,

ma de tala oo dagodo i mee e loomai i de hadu muna,

ma de hagauda ange goe gi honga eu

o de gau baubau gu dai daa laa gi maakau,

gai delaadeu laangi e hagaduasala ai

gu dae mai donu.

30 Hagaahea ange de gadilaasa gi lo tono hale.

Go de mommee oou ne hagadau ai,

i de henua o oo maadua,

go kilaa aagu e hagamodu ai oo muna.

31 Au e hagaduasala naa goe i dogu bole

ma de hai baasi adu gi de goe i de kona dogu bole;

au e dugu ange naa goe gi de gau alasala,

go dangada e aabo i de oha mee.

32 Koe e bei naa dagodo o lahhie e hai ai laa de ahi,

oo dodo e hagassii saele naa i doo henua,

gai e deai ange naa donu dangada e manadua goe;

go au donu go Iahweh ne hagadaba.’ ”

22

Haisala o Jerusalem

1 Gai Tagi Maolunga ne hagaago mai ange ana muna gi de au, ga hai mai, 2 “Gai koe, tama a tangada, e hagamodu naa muna o de aduhale nei? Koe e hagamodu naa muna o de aduhale o de gau daa dangada? Daalaa ange gi iloo e ia dagodo o ana dahulinga hakino gee alodahi, 3 ga hai ange, ‘E hagadaba de Ia Aamua go Iahweh: De aduhale nei, koe ne hai ga dae mai doo hagaduasala, i dau daa dangada ga maakau, ma dau hai ga hakino gee goe i au diinonga e hai! 4 Koe gu doo ange donu gi lo te hainga i hiidinga o au dangada soa ne daa ga maakau, ma dau hai ga hakino gee goe i au diinonga ne hai. Koe gu hai donu gi moolau mai doo laangi e hagaduasala ai, gai oo ngadau gu dai odi donu. Deenei ai, au gu hai goe gi se mee hagadookaa ange gi denga huaahenua ma de hakadanga ange gi denga henua alodahi. 5 De aduhale dee danuaa ono longo ma de hai ngadaa, dangada e paa adu gi de goe ma gilaadeu e mmao e hakadanga naa i de goe.

6 Tilo, de gau aamua o Israel e nnoho i de aduhale, e hai hegau i olaadeu sauaa ma e daa ai dangada gi maakau. 7 Gilaadeu ne hagangadi mee denga damana ma dinana i oo daha, ma de vaivai hai de gau henua gee, ma denga gauligi gu deai olaadeu damana aama haahine gu maakau olaadeu bodu.* 8 Goodou gu hagangadi mee agu mee dabu ma de hagangadi mee agu Sabbath.* 9 E hanu dangada i oo daha e hagabaubau ina dangada ma de llodo e daa dangada gi maakau; e hanu hogi dangada e gaimee i mommee daumaha i honga denga mounga, ma de hai denga dahulinga hakino gee. 10 E hanu hogi dangada i oo daha e dagodo haisala madali bodu o olaadeu damana, ma de hai gi de mahi ina denga haahine i de masavaa olaadeu e magi haahine ai.* 11 E dahi dangada i oo daha e dagodo haisala ma de bodu o tangada e baa ange gi de ia, dahi dangada e dagodo haisala ma dono saulaba, gai dahi e dagodo haisala ma dono daina hahine, go tamaa hine a dono damana donu. 12 Hanu dangada i oo daha e kave mee ngadi gaavange hagasenga e daa ai dangada gi maakau; koe e hai gi laumalie de mee a dangada e paa adu gi de goe e hagao i au sseene e gaavange gi gilaadeu. Gai koe gu ngalo donu au, go de Ia Aamua go Iahweh e hagadaba.*

13 Tilo, au e hagaili naa goodou, i hiidinga oodou mee lagolago ne mau i hegau dee heohi, aama dangada soa oodou ne daa ga maakau i oodou magavaa. 14 E aha, e maua naa gi daulooloa doo lo taane aabe go doo mmahi i dagu masavaa e hagaduasala ai goe? Go au donu go Iahweh ne hagadaba, gai au e hagasula naa donu de mee nei. 15 Au e hai naa gi mavaevae saele goodou i magavaa o denga huaahenua, ma de nnoho saele i denga henua gee; gai au ga hai ai gi deai mee e dee gilimalali i oo daha. 16 De masavaa naa huu o denga huaahenua e gidee ai bolo goodou gu dee gilimalali, aagai goodou e iloo naa bolo go au donu go Iahweh.’ ”

De ahi hagagilimalali a de Maadua

17 Gai Tagi Maolunga ne hagaago mai ana muna gi de au, ga hai mai, 18 “Tama a tangada, mai gi de au, de gau Israel gu bei donu denga lehu o denga selevaa; gilaadeu alodahi gu bei dagodo o denga bronze, ma dini, ma iron, aama lead gu dudu laa i lo te ahi mmahi; gilaadeu go lehu donu e doe laa. 19 Deenei ai, e hagadaba de Ia Aamua go Iahweh: Go hiidinga goodou gu ni lehu donu huu, deenei ai, au e hagabudu mai naa goodou gi lo te aduhale go Jerusalem. 20 Bei de hai e hagabudu ai laa denga selevaa ma bronze, ma iron ma lead aama dini ga hhao ange gi lo te ahi mmahi, e bei ai hogi, au e hagabuni mai naa hogi goodou i dogu lili ma dogu bole ga hhao ange gi lo te ahi mmahi gi vaivai ai goodou. 21 Au e hagabudu naa goodou ga busi goodou i de kona dogu bole, gi vaivai ai goodou i lo te aduhale laa. 22 Gai goodou e vaivai naa bei dagodo o denga selevaa i lo te ahi mmahi, gai gi iloo ai e goodou bolo go au donu go Iahweh, ne hagaduasala ina laa goodou i dogu bole.”

Haisala o dagi o Israel

23 Gai Tagi Maolunga ne hagaago mai ana muna gi de au, ga hai mai, 24 “Tama a tangada, hai ange gi de henua: ‘Koe se henua tigi hagagilimalali, aabe gu pala iho aagena de langi i dogu laangi e bole ai.’ 25 Ono pelaabisi* gu heloongoi i dahi mee, gilaadeu e bei de laiono e haganngolo laa i dana masavaa e gai ai de manu aana gu mau; gilaadeu e daa dangada gi maakau, gilaadeu e kave goloa ma mee hagamogomogo ma de hai gi soa haahine gu maakau olaadeu bodu i kilaa. 26 Ono dangada haimeedabu e oha agu hainga ma de hagangadi mee agu mee dabu. Gilaadeu e dee maua i de vvae mee dabu mai i mee e dee dabu; gilaadeu e dee agoago tagodo gee o mee gilimalali ma mee e dee gilimalali; gai gilaadeu e dee anga ange e daohi agu Sabbath; deelaa ai, gilaadeu e dee hagadubu au.* 27 Ono dangada aamua e bei denga wolf e hangahanga ina laa alaadeu manu gu mau. Gilaadeu gu hagassali dodo o dangada ma de daa gilaadeu ga maakau gi maua ai olaadeu goloa i hegau dee heohi. 28 Gai ono pelaabisi gu hai gi dee iloo hegau baubau nei, i alaadeu midi hagaago ange e dee ni muna abodonu, ma de hadu muna i delaadeu tala mee e loomai. Gilaadeu ne hai ange, ‘E hagadaba de Ia Aamua go Iahweh’; aagai Tagi Maolunga tigi basa ange donu gi gilaadeu. 29 Dangada e nnoho i honga de henua e hai hegau hagasenga ma de gaiaa. Gilaadeu e vaivai hai de gau hagaau aloha ma gilaadeu e duasala, aama de gau henua gee.

30 Au ne ssala dahi dangada i olaadeu magavaa gi hagaduulia age de buibui ma de duu i de mommee masaavava i lo te buibui o de henua, gi dee oohaa ina ai e au de aduhale, aagai au tee gidee dahi dangada daudahi. 31 Deenei ai, au e hagaduasala donu gilaadeu i dogu lili, ma de hagallilo gilaadeu i dogu bole bei dagodo o de ahi. Au e sui ange naa donu alaadeu hegau, go de Ia Aamua go Iahweh e hagadaba.”

23

Oholah ma Oholibah

1 Gai Tagi Maolunga ne hagaago mai ana muna gi de au, ga hai mai, 2 “Tama a tangada, e dogolua hai daina haahine, 3 gilaau ni hai ga ni haahine hai be ni manu i Egypt, gai gilaau ne hai de hegau nei mai i laangi olaau ni damaa hine ai. Gai olaau gaanuunu gu booboo ina ma de haahaagia ange i de henua laa. 4 De ingoo o tamaa hine madua go Oholah, gai dono daina gauligi go Oholibah. Gilaau ngaadahi ni bodu niiogu, gai gilaau ne haanau hanu gauligi daane ma gauligi haahine. Oholah go Samaria, gai Oholibah go Jerusalem.

5 Gai Oholah se hine hai be se manu i dono masavaa nogo hai bodu mai ai gi de au; ia ne lodo mmao i ono dau soa go de gau Assyria — go denga daane hebagi 6 gu kahu i malo buluu, ni goobenaa ma dagi o denga daane hebagi; gilaadeu alodahi ni dama daane mahamaha gai e kage i honga hoosa. 7 Gai ia ne dagodo haisala madali denga daane aamua alodahi o de gau Assyria, ma de hai ga hakino gee ia i denga diinonga alodahi o dangada oona ne lodo e dagodo haisala madali. 8 Gai ia tee tili donu dono hai be se manu, go hegau aana ne daamada de hai i Egypt. De masavaa oona se damaa hine gai denga daane ne dagodo haisala madali ia, gilaadeu ne booboo luoono gaanuunu, gilaadeu ne hai ange gi de ia olaadeu mee e llodo ai.

9 Deelaa ai, au ne dugu ange ia gi ono dau soa, go de gau Assyria oona e lodo e dagodo haisala ai. 10 Ono dau soa ne tala ono malo ga hagagilisau ia, gilaadeu ne booboo ana dama daane ma ana damaa hine ga kave gee, gai ne daa Oholah ga magau i de gadilaasa. Gai denga haahine gu pasa i dagodo o de hagaduasala gu hai ange laa gi de ia.

11 Dono daina hahine go Oholibah ne gidee donu mee ne hai ange gi dono daina, aagai ia ne kii ange donu dono hai be se manu ma de hakino gee ana dahulinga i dono daina. 12 Ia ne dagodo haisala hogi madali de gau Assyria — denga goobenaa ma dagi o denga daane hebagi, ma denga daane dau o de hebagi ma olaadeu kala, ma denga daane e kage i honga hoosa, gai gilaadeu alodahi ni dama daane mahamaha. 13 Gai au ne gidee bolo Oholibah gu hai hogi ma gu hakino ia; luu hai daina nei ngaadahi gu dahulinga baubau.

14 Gai Oholibah ne kii ange donu dono hai be se manu. Ia ne gidee ada lebu mmea o denga daane Babylon e maaga ange gi honga de buibui; 15 lodo olaadeu ungaalodo e noonooa i beele, olaadeu biho iai denga goobai malo, gai gilaadeu alodahi e bei denga dagi o de hebagi o de gau Babylon e kage laa i honga hada, gilaadeu ni dangada Babylon. 16 Gai ga gidee huu e Oholibah gilaadeu, gai ia gu lodo e dagodo haisala ma gilaadeu, gai ia ga hai hanu dangada hagailoo gi olaadeu daha i Chaldea. 17 Gai de gau Babylon ne loomai ga dagodo haisala ma ia, ma de hai ga hakino gee ia i hiidinga delaadeu llodo e hai be ni manu. Dua delaadeu hai ia ga hakino gee, gai ia gu kino i gilaadeu. 18 De masavaa ne duudagi ai dono hai be se manu i madamada o dangada, ma delaadeu gidee dono gilisau, gai au ne tili ia i dogu kino i ana hegau, bei dagu hai ne tili ai laa dono daina hahine. 19 Gai Oholibah ne kii ange donu dono hai be se manu, i dana manadua ono laangi nogo se damaa hine ai, go de masavaa oona nogo se hine hai be se manu ai i de henua go Egypt. 20 Gai ia ne doolohi saele denga daane i kilaa, go denga daane e bei mee o denga donkey, gai olaadeu bii e bei mee e loomai i denga hoosa. 21 Gai koe ne lodo mmao i denga dahulinga hakino gee i doo masavaa se damaa hine ai, go de masavaa a de gau Egypt ne booboo ai ma de haahaa adu ai luoo gaanuunu.

22 Deenei ai, Oholibah, e hagadaba de Ia Aamua go Iahweh: Tilo, au e hai naa oo dau soa oou ne kino ai laa gi loomai gi hai baasi adu gi de goe. Gai au e hai naa gilaadeu gi loomai i mommee alodahi — 23 go de gau Babylon ma de gau Chaldea alodahi, ma de gau Pekod, ma de gau Shoa ma Koa, gai de gau Assyria alodahi ne dau hogi madali gilaadeu, gai gilaadeu ni dama daane mahamaha, gai ni goobenaa alodahi, gai ni dagi i de hebagi, ma dagi ma daane dau i de hebagi. Gai gilaadeu alodahi e kage i honga hoosa. 24 Gilaadeu e loomai naa ma olaadeu goloa hebagi ga hebagi adu gi de goe, ma olaadeu hada hebagi, ma hada ange laa, ma denga hagabuulingaa dangada soa. Gilaadeu e loomai naa ga duuli luoo baasi ma alaadeu mee hungihungi nnui ma mee hungihungi vaaligiligi aama olaadeu goobai baalanga. Gai au e dugu ange naa goe gi gilaadeu gi hagaduasala ina, gilaadeu e hagaduasala naa goe gi bei delaadeu hai e hagaduasala ai. 25 Au e hagaduasala naa goe i dogu lodo mmahi, gai gilaadeu ga vaivai hai ai goe i delaadeu llili. Gilaadeu e duuduu naa doo usu ma luoo dalinga, gai dangada e ola e daia naa ga maakau i de gadilaasa. Gilaadeu e booboo naa au dama daane ma damaa hine ga kave, gai ga dudu dangada e doe i de ahi. 26 Gilaadeu e aau gee naa hogi oo malo ga kave au hadu hagamogomogo. 27 Au e hai naa gi dee haia e goe dahulinga hakino gee ma de hai be se manu aau ne hai i de henua go Egypt. Koe gu dee ahe ange donu e ssala mee nei, aabe e ahe ange e manadua Egypt.

28 Gai e hagadaba de Ia Aamua go Iahweh: Tilo, au e dugu ange naa goe gi ssauaa o dangada oou ne kino ai laa, ma gilaadeu aau gu tili laa i doo kino ai. 29 Gai gilaadeu e hagaduasala naa goe i delaadeu llili, ga kave gee mee alodahi oou ne hai hegau ange aagena. Gilaadeu e tili naa goe i doo gilisau, gai koe e dogaa naa i de iloo mai doo hai be se manu. Mee ne hai adu naa gi de goe i hiidinga o au dahulinga hakino gee ma doo hai be se manu; 30 koe ne sae ange mmao gi denga huaahenua, ma de hai ga hakino gee goe i daho olaadeu diinonga. 31 Koe ne daudali ange i hegau baubau a doo daina hahine, deenei ai, au e hai naa hogi goe gi gaavee de hagaduasala aagu gu hagaduasala ai doo daina hahine.

32 E hagadaba de Ia Aamua go Iahweh,

Koe e unu naa hogi i de ubu a doo daina hahine,

se ubu laumalie ma de gelo;

dangada e kada naa ma de hagammae manava goe,

go hiidinga de ubu laa e honu malingilingi.

33 Gai koe e unu naa ga senga ma de daemaha;

de ubu laa e honu i mee hagamaatagu ma de oha,

go de ubu a doo daina hahine go Samaria ne unu ai.

34 Koe e unu naa ga deai mee i ono lodo;

koe e hhoa naa ga ssii dagaligiligi de ubu laa,

ga hai ono dalaa manu ga hagalagohia ai oo hadahada.

Au gu tala muna nei, go de Ia Aamua go Iahweh e hagadaba.

35 Deenei ai, e hagadaba de Ia Aamua go Iahweh: Go hiidinga koe ne ngalo au ma de huli mai doo dua gi de au, deelaa ai, koe e kave naa donu de hagaoanga o au dahulinga hakino gee ma doo hai be se manu.”

36 Gai Tagi Maolunga ne hai mai gi de au, “Tama a tangada, koe ga hagamodu naa muna o Oholah ma Oholibah? Daalaa ange gi gilaau dagodo o alaau dahulinga hakino gee. 37 Gilaau ne dagodo haisala ma de daa dangada ga maakau. Gilaau ne dagodo haisala madali olaau diinonga, ma de sigidaumaha ange alaau dama ne haanau mai gi de au, e hai ai alaadeu gai. 38 Aanei alaau mee ne hai mai gi de au: gilaau ne hai hogi ga hakino gee dogu mommee dabu i de masavaa laa, ma de hagangadi mee agu Sabbath. 39 De masavaa alaau ne daa ai alaau dama ga sigidaumaha ange gi olaau diinonga, de laangi laa gai gilaau ne ulu hogi i dogu mommee dabu ga hai gu dee gilimalali. Aanei alaau mee ne hai i lo togu hale.

40 Gilaau ne hai hogi hanu gi hulo gi alumia gi loomai hanu daane i de mommee mmao, gai gilaadeu ne loomai. Gai gooluu ne gaugau ga lebu ooluu ganomada, ga dau ooluu hadu hagamogomogo. 41 Gai gooluu ne nnoho i honga mommee nnoho danuaa, gai teebele i oo mada i mua gu dugu ai agu mee maanongi ma agu lolo.

42 Gai leo o dangada soa e malangilangi ai i ono daha, gai iai hogi denga daane ssenga mai i de vao, gai gilaadeu ne ulumagi ange mee gubu lima gi lima o de hine laa, ma dono daina hahine, ma de hagauda ange denga hau hodooligi mahamaha gi honga olaau biho. 43 Gai au ne hagadaba i dagodo o de hine gu dalea laa i de dagodo haisala, ‘Gilaadeu gi haia ia be se hine hai be se manu, go hiidinga aanei donu ono dagodo.’ 44 Gai gilaadeu ne dagodo haisala madali ia, bei de hai o denga daane e dagodo haisala ai laa madali de hine hai be se manu; gilaadeu ne dagodo haisala madali Oholah ma Oholibah, luu haahine baubau. 45 Aagai de gau heohi e hagamodu naa muna o luu haahine dagodo haisala laa, bei de hagamodu muna o denga haahine dagodo haisala, ma de hagamodu muna o dangada e daia gi maakau dangada, i hiidinga gilaau ni haahine dagodo haisala, gai olaau lima e baalau i dodo o dangada.

46 Gai e hagadaba de Ia Aamua go Iahweh: Haia gi loomai dahi hagabuulingaa dangada gi hai baasi ange gi gilaau, ma de hagamaatagu gilaau ga hai gi de mahi olaau goloa. 47 Gai de hagabuulinga hebagi laa gi magaa gilaau i denga hadu, ma de daa gilaau gi maakau i de gadilaasa. Gilaadeu e daa naa hogi alaau dama daane ma damaa hine ga maakau aama de dudu olaau hale.

48 Gai au e hai naa gi deai dahulinga hakino gee e hai i honga de henua, au e hagakana ange naa denga haahine, gi dee ago adu ai gilaadeu i ooluu dahulinga. 49 Gai goodou e hagaduasala naa i hiidinga oodou dahulinga hakino gee, goodou e kave naa de hagaoanga o doodou daumaha ange gi denga diinonga. Gai gi iloo ai e goodou bolo go au donu de Ia Aamua go Iahweh.”

24

De anibada hongagelegele baalanga

1 Gai ssiva ngadau huu, i de madaangahulu laangi o de madaangahulu malama, gai Tagi Maolunga ne hagaago mai ana muna gi de au, ga hai mai, 2 “Tama a tangada, siia ma gi daohia de laangi nei, go hiidinga anailaa nei gai de hodooligi o Babylon gu duuli luu baasi de aduhale go Jerusalem.* 3 Gai koe daalaa ange de mee hagasengasenga nei gi de gau hagamaanege naa, ga hai ange gi gilaadeu, ‘E hagadaba de Ia Aamua go Iahweh:

Dugua ange de anibada e dunu,

dugua ange de anibada

ma gi liingia ange vai gi ono lodo.

4 Dilia ange denga dibaa kano manu gi ono lodo,

go diba danuaa alodahi,

go de aalanga o de vae ma de lima.

Haaoa gi honu ma denga ivi danuaa hugadoo;

5 hilihilia denga manu danuaa hugadoo

i de hagabuulingaa ssiibi.

Hagataulia age denga lahhie i lalo de anibada;

ga boale ai ma de dunu denga ivi i ono lodo.

6 Gai e hagadaba de Ia Aamua go Iahweh:

E vakaa naa de aduhale e daia gi maakau dangada,

ma de anibada gu hongagelegele baalanga laa,

gu dee maua i de hagagilimalali ono lodo!

Aaua dagidahi age denga kano manu i ono lodo,

gai e dee hilihili donu de hai e aau age ai.

7 Dodo o dangada aana ne daa ga maakau,

ia ne llingi ange gi honga de baba e deai mee iai;

ia tee llingi gi honga de gelegele,

gi maua ai i de haoli ange.

8 E hai ai au gi bole, ma de sui ange alaadeu hegau,

au ne llingi ange ono dodo gi honga de baba e deai mee iai

gi dee maua ai i de haoli ange.

9 Deenei ai, e hagadaba de Ia Aamua go Iahweh:

E vakaa naa de aduhale e daia ga maakau dangada!

Au e hagabudu naa hogi gi lagolago lahhie.

10 Hagataulia denga duudangaa lahhie e dahu ai de ahi,

duunaa denga kano manu gi mmoa danuaa,

ga hilo ange mee hagamanongi aagena,

gai ga dudu denga ivi i de ahi.

11 Gai dugu ange de ngadi anibada gi honga denga maga ahi

ga dae ai gi de mahana, gai denga copper iai gu kaa,

gi odi ai denga mee baubau iai i de vaivai,

gai gu deai mee hongagelegele baalanga iai.

12 Au gu hai mee alodahi e maua i de hai ange aagena,

gai denga hongagelegele baalanga tigi odi donu;

dilia ange gi lo te ahi ma ono hongagelegele baalanga.

13 Koe gu hakino gee i hiidinga o au dahulinga baubau; au ne hagatale de hagagilimalali goe, gai koe tee gilimalali donu. Deelaa ai, koe e dee maua donu gi gilimalali ga dae ai gi de sili dogu bole i dua dagu hagaduasala goe.

14 Go au donu go Iahweh ne hagadaba. Gu dae mai donu de masavaa e hagasula ai agu hegau. Au e dee hagaahe naa donu dagu muna; au e dee lodo aloha naa donu, aabe e sui dagu hagatau. Gai koe e hagaduasala naa donu gi bei dagodo o au hegau, go de Ia Aamua go Iahweh e hagadaba.’ ”

De magau o de bodu o Ezekiel

15 Gai Tagi Maolunga ne hagaago mai ange hogi ana muna gi de au, ga hai mai, 16 “Tama a tangada, tilo, au gu dai kave gee naa mai i oo daha de ia oou e aloha ai laa, i de masavaa moolau. Aagai koe e dee hinangalosaa donu be dangi aabe hai gi ssali oo loimada. 17 Gai koe dangi, gai haia gi deai e langona; gai koe e dee dangi i tangada magau. Noodia doo goobai i honga doo biho ma de ulumagi oo mee vae; gai koe gi dee haolia doo ngudu, aabe gi gaina gai a de gau hinangalosaa e gai.”

18 Gai au ne basa ange gi dangada i taiao, gai de ahiahi laa gai dogu bodu gu magau. Taiao age gai au ne hai ga bei muna gu lava i de tala mai gi de au.

19 Gai dangada ne hai mai gi de au, “Daalaa mai hagadoonunga o au mee e hai naa.”

20 Gai au ne hai ange gi gilaadeu, “Tagi Maolunga ne hagaago mai ana muna gi de au, ga hai mai, 21 ‘Hai ange gi de gau Israel: E hagadaba de Ia Aamua go Iahweh: Tilo, au e hai naa gi hakino gee dogu mommee dabu, go de hale buibui makaga oodou e tuhi naa, ma de llodo ai mmao, aama de malangilangi ai, gai oodou dama daane ma damaa hine e doe e daia naa ga maakau i de gadilaasa. 22 Gai goodou e hai naa ga bei agu mee gu hai nei: goodou e dee haoli naa oodou ngudu, aabe e gai mee a de gau hinangalosaa e gai laa. 23 Goodou e noonoa denga goobai malo i honga oodou biho, ma mee vae i oodou vae. Goodou e dee hinangalosaa aabe tangi, aagai goodou e gonogono naa i hiidinga oodou baubau, ma de hagadau daemaha i oodou magavaa. 24 Gai Ezekiel se hagailonga adu gi goodou; goodou e hai naa mee alodahi aana gu hai. De masavaa naa huu e hai ai mee nei, gai goodou gu iloo bolo go au donu de Ia Aamua go Iahweh.’

25 Gai koe, tama a tangada, de laangi naa huu aagu e kave gee ai delaadeu mommee buibui makaga, go de mommee olaadeu e malangilangi ai ma delaadeu mommee mahamaha, gai go mommee olaadeu e malangilangi mmao ai, aama alaadeu dama daane ma damaa hine — 26 de laangi laa, gai tangada e ola mai laa i de hebagi, e savini mai naa ga tala adu longo o de hebagi. 27 De laangi laa gai doo alelo e madala naa, gai koe e basa ange naa gi tangada e ola laa ga gaamai de longo gi de goe, doo alelo gu dee lau. Gai koe se hagailonga ange gi gilaadeu, gi iloo ai e gilaadeu bolo go au donu go Iahweh.”

25

De tala de hagaduasala o Ammon

1 Gai Tagi Maolunga ne hagaago mai ana muna gi de au, ga hai mai,* 2 “Tama a tangada, huli ange gi de gau Ammon, ma gi basa pelaabisi ga hai baasi ange gi gilaadeu. 3 Hai ange gi gilaadeu: ‘Goodou hagalaangona muna a de Ia Aamua go Iahweh. E hagadaba de Ia Aamua go Iahweh: Go hiidinga goodou e hakadanga i dogu mommee dabu, i de masavaa ne hai ai ga dee gilimalali, ma de masavaa ne ngadi dagodo ai de henua o Israel, aama de gaavee gee o dangada o Judah gi dahi henua gee, 4 deenei ai, tilo, au e gaavange naa doodou henua gi de gau i baasi dua gi henua ai. Gilaadeu e loomai naa ga hagatuu olaadeu mommee nnoho gaainga, ma olaadeu hale malo ga nnoho ai i oodou magavaa; gilaadeu e gai naa oodou huamanu, ma de unu oodou vai uu. 5 Au e hai naa Rabbah gi se mommee iai helii e gaimee ai denga gamelo, gai de henua go Ammon gi se mommee e hagammabu ai denga ssiibi. Gai gi iloo ai e goodou bolo go au donu go Iahweh. 6 Deenei ai, e hagadaba de Ia Aamua go Iahweh: Go hiidinga goodou ne baabaa oodou lima ma de llele gi lunga ma lalo ga malangilangi i hiidinga doodou kino i de henua go Israel, 7 deenei ai, au e hagaabo naa dogu lima e hai baasi adu ai gi de goe, ma de dugu ange denga huaahenua gi gaavee oo goloa. Au e aau gee naa goe mai i daho denga huaahenua, ma mai i magavaa o denga henua. Au e oha naa goe, gi iloo ai e goe bolo go au donu go Iahweh.’

De tala de hagaduasala o Moab

8 “E hagadaba de Ia Aamua go Iahweh: Go hiidinga Moab ma Seir ne hagataba, ‘Tilo, dangada o Judah gu bei donu denga huaahenua alodahi ange laa,’ * 9 deenei ai, tilo, au e hhuge naa denga aduhale makaga e buibuia Moab, go aduhale e mmua gi daha, go Beth Jeshimoth, ma Baal Meon, aama Kiriathaim, go de mahamaha o de henua laa. 10 Au e dugu ange naa delaadeu henua madali dangada o Ammon gi de gau i baasi dua gi henua ai, gai denga huaahenua e dee aahe ange naa donu e maanadu de henua o de gau Ammon. 11 Deenei dagu hai e hagaduasala ai de gau Moab, gi iloo ai e gilaadeu bolo go au donu go Iahweh.

De tala de hagaduasala o Edom

12 “E hagadaba de Ia Aamua go Iahweh: Go hiidinga de gau Edom ne sui ange hegau a dangada o Judah ne hai, ga hai ai ga kona delaadeu haisala,* 13 deenei ai, e hagadaba de Ia Aamua go Iahweh: Au e hagaabo naa dogu lima e hagaduasala ai de gau Edom, ma de daa gi maakau ono dangada ma ana manu. Au e hai naa Edom gi se mommee e ngadi dagodo; gai ono dangada e daa naa ga maakau i de gadilaasa, mai i Teman ga dae ai gi Dedan. 14 Gai au e hai naa dogu huaadangada go de gau Israel gi suuia ange hegau a de gau Edom, gai gilaadeu e hagaduasala naa de gau Edom gi bei dagodo o dogu lili ma dogu bole; gilaadeu e langona iho naa dagu sui ange alaadeu hegau, go de Ia Aamua go Iahweh e hagadaba.

De tala de hagaduasala o Philistia

15 “E hagadaba de Ia Aamua go Iahweh: Go hiidinga de gau Philistia ne duudagi donu huu de sui ange hegau a olaadeu hagadaumee, ma de maanadu de daa dangada i delaadeu kino ma de llili,* 16 deelaa ai, e hagadaba de Ia Aamua go Iahweh: Tilo, au e hagaabo naa dogu lima e hagaduasala ai de gau Philistia, ma de daa gi maakau de gau Kereth, aama dangada e nnoho i tagudai. 17 Gai au ga sui ange ai alaadeu hegau, ma de hagaduasala gilaadeu i dogu bole. Gai gi iloo ai e gilaadeu bolo go au donu go Iahweh, i de masavaa aagu e hagaduasala ai gilaadeu.”

26

De tala de hagaduasala o Tyre

1 Gai de madaangahulu ma dahi ngadau huu i tahi laangi o de malama, gai Tagi Maolunga ne hagaago mai ana muna gi de au, ga hai mai,* 2 “Tama a tangada, go hiidinga Tyre gu hakadanga i Jerusalem ma de hagadaba, ‘De haitoga o denga huaahenua gu maoha, gai ono abaaba gu maahuge mai gi de au; iainei gai gu maoha ma gu ngadi dagodo, gai au e hagadagadaga age naa,’ 3 deenei ai, e hagadaba de Ia Aamua go Iahweh: Tyre, au e hai baasi adu gi de goe, gai au e hai naa gi loomai denga huaahenua soa gi hebagi adu gi de goe, bei de beabeau o honga tai. 4 Gilaadeu e oha naa buibui o Tyre ma ono hale dagitilo; gai au e aau gee naa gelegele iai ga hai gi sula age de baba. 5 Gai e hai naa ga se mommee e dauagi ai galauna i honga tai, go hiidinga au gu tala hagadonu donu mee nei, go de Ia Aamua go Iahweh e hagadaba. Gai denga huaahenua e kave naa ono goloa, 6 gai ono dangada e nnoho laa i de henua e daa naa ga maakau i de gadilaasa. Gai gi iloo ai e gilaadeu bolo go au donu go Iahweh.

7 Gai e hagadaba de Ia Aamua go Iahweh: Tilo, au e hai naa gi humai i ngaiho Nebuchadnezzar, de hodooligi o Babylon, go de hodooligi o denga hodooligi, gi gaamai denga hoosa ma hada hebagi, ma denga daane e saavini i hoosa, aama dahi hagabuulinga hebagi soa gi hebagi ange gi Tyre. 8 Ia e daa naa ga maakau i de gadilaasa denga damaa hine i honga de henua. Ia e hagatuu naa denga mee e hai baasi adu ai gi de goe, ma de hagabudubudu age denga gelegele i gaogao oo buibui, ga hagaduu age dahi mee buibui laumalie e hebagi adu ai gi de goe. 9 Gai ia e hai de mee e oha ai buibui ga dugidugi ai de buibui gi maoha, ma de oha iho oo hale dagitilo maolunga i denga haamaa. 10 Ana hoosa e kona mmao de lagolago, gai gilaadeu e hai naa ga buu de mama ga haoli ai goe. Gai doo buibui e ngalungalue naa i de saavini mai o denga hoosa hebagi, ma denga hada hagauda aama hada hebagi, i dono masavaa e ulu ai i lodo oo haitoga, bei de hai a denga daane e ulu ai laa i de aduhale gu maoha ma gu masaavava. 11 Vae o ana hoosa e dagadagahi honga haiava alodahi; gai ia e daa naa ga maakau oo dangada i de gadilaasa; gai oo duludulu makaga e baakuu iho naa gi honga de gelegele. 12 Gai gilaadeu e hai gi de mahi naa oo goloa hagamogomogo ma de gaiaa oo goloa e hagao laa gi daha; gilaadeu e oha naa oo buibui ma oo hale danuaa, ma de maga oo hadu ma oo laagau aama oo gelegele gi lo te dai. 13 Gai au e hai naa gi deai dangada e daahili i kilaa, ma de hai gi dee langona de leo o de mee hagadangidangi iai daula.* 14 Au e hai naa goe gi se baba e deai mee iai; gai koe e hai naa gi se mommee e dauagi ai denga galauna. Koe e dee ahe ange naa donu e hagaduu age, go au donu go Iahweh ne daalaa muna nei, go de Ia Aamua go Iahweh e hagadaba.

15 E hagadaba de Ia Aamua go Iahweh i dagodo o Tyre: Dangada e nnoho i tagudai e maatagu naa, i delaadeu langona doo hagadee kii ina, ma de masavaa o dangada gu lagolagohia laa e gonogono ai, ma de masavaa e daia ai dangada ga maakau i honga de henua. 16 Gai dagi alodahi o honga tai e iho mai naa i olaadeu nohoanga hodooligi, ga hagaui olaadeu malo laa daha, ma olaadeu malo hagalaagii. Gilaadeu e kona naa de maatagu, ga nnoho gi honga de gelegele, gilaadeu gu bolebole ma de llele mouli i oo dagodo.* 17 Dangada e hua adu naa taahili o de magau, ga hai adu,

‘Dee hee doo hai ne maoha ai naa,

de aduhale gu dele saele ono longo,

gai e nnoho ai denga daane hai moni!

Koe se henua mmahi i honga tai,

gai koe ma oo dangada e hagamaatagu dangada e nnoho i kilaa.

18 Iainei gai denga henua i tagudai gu maatagu,

i doo laangi ne maoha ai;

uaa, denga modu i honga tai

gu maatagu i doo maoha.’

19 E hagadaba de Ia Aamua go Iahweh: Dagu masavaa naa huu e hai ai goe gi ngadi dagodo, bei aduhale gu deai laa dangada e nnoho ai, ma de hai tai gelo ma ono lausedi lagolago gi haolia goe, 20 gai au e tili iho naa goe madali gilaadeu e loiho laa, gi de mommee o de gau maakau, go de mommee o de gau madagidagi iai. Au e hai naa goe gi noho i lalo de henua, i denga mommee gu maoha laa madagidagi, madali gilaadeu gu loiho laa gi lo te geelonga. Gai e deai naa donu dangada e nnoho i doo henua, gai koe e dee ahe mai naa donu, aabe e kave dahi mommee i de henua madali dangada e mouli laa. 21 Au e hai naa gi kona de baubau doo hai e oha ai; koe e lilo naa donu. Dangada e ssala naa goe, gai gilaadeu e dee maua donu gi gidee goe; go de Ia Aamua go Iahweh e hagadaba.” *

27

Taahili o de magau o Tyre

1 Gai Tagi Maolunga ne hagaago mai ana muna gi de au, ga hai mai, 2 “Tama a tangada, huudia taahili o de magau o Tyre, 3 hai ange gi Tyre, e duu laa i de haitoga ange gi dai, go de mommee iai de gau hagao mee o huaadangada o denga henua i tagudai: ‘E hagadaba de Ia Aamua go Iahweh,

Tyre, koe e hagadaba,

“Dogu mahamaha e honu danuaa.”

4 De ngaadonga o doo mommee go honga tai;

denga labagau ne hagaduu goe ga mahamaha abodonu.

5 Gilaadeu ne hai oo baabaa alodahi

i laagau o denga fir mai i Senir;*

gilaadeu ne kave dahi cedar mai i Lebanon

ga hai ai doo bou.

6 Gilaadeu ne hai oo hoe i laagau

o denga oak mai i Bashan;

gai ne hai doo deege i laagau

o denga pine mai i mommee i tagudai o Cyprus,†

gai ne hagalaagii goe i denga ivory.

7 Doo saiolo ne hai i denga linen gu maaga mai i Egypt,

gai e hai ai hogi doo hagailonga;

oo mee hagasagasaga e buluu ma de purple

mai i mommee i tagudai o Elishah.

8 Dangada o Sidon ma Arvad ni daane gabegabe niiou;

Tyre, denga labagau i honga de vaga ni daane hai moni.

9 Denga daane maatua o Gebal‡ i honga de vaga

e labagau i de bonobono ange denga mommee vava.

Vaga alodahi i honga tai ma olaadeu daane hai moni,

e hagamaamaane i oo gaogao e hagao ai oo goloa.

10 Denga daane o Persia, ma Lud aama Put

ne hebagi madali doo hagabuulinga hebagi.

Gilaadeu ne hagalaulau age alaadeu mee hungihungi

ma olaadeu goobai baalanga i honga doo buibui

ga hagamahamaha ai goe.

11 Daane o Arvad ma Helek

e hagaloosi doo buibui alodahi;

Gai denga daane o Gammad e tuu

i lodo oo hale dagitilo maolunga.

Gilaadeu e hagalaulau age olaadeu mee hungihungi i doo buibui;

gilaadeu ne hai ga honu danuaa doo mahamaha.

12 Tarshish ne hagao hogi oo goloa; gilaadeu ne hagao oo goloa i selevaa, ma iron, ma dini aama lead, i hiidinga de kona doo lava i denga goloa.

13 Javan, ma Tubal, ma Meshek ne hagao hogi oo goloa; gilaadeu ne hagao oo goloa i de gau hai hegau aama goloa e hai i bronze.

14 Dangada o Beth Togarmah ne hagao oo goloa i denga hoosa, ma hoosa hebagi aama denga donkey.

15 Dangada o Dedan§ e hagao hogi oo goloa, gai denga henua i tagudai ni mommee e hagao ina oo goloa; gilaadeu ne hagao oo goloa i hanga o denga elephant, aama laagau ebony.

16 Syria ne hagao mee i oo daha i hiidinga de lagolago oo goloa; gilaadeu ne hagao oo goloa i denga turquoise, ma malo purple, ma malo gu maaga, ma linen danuaa, ma denga manu mangamanga, aama denga ruby.

17 Judah ma Israel ne hagao mee hogi i oo daha; gilaau ne hagao oo goloa i grain mai i Minnith ma keege, ma hooni, ma lolo olive, aama balm.

18 Gai go hiidinga de lagolago oo goloa danuaa, ma doo lava i denga hagadaagangaa goloa, Damascus ne hagao oo goloa i denga uvaini mai i Helbon ma huluhulu manu mai i Zahar.

19 Gai Dan ma de gau Javan mai i Uzal ne hagao hogi oo goloa; gilaadeu ne hagao mee nei i iron, ma laagau cassia, ma calamus manongi.

20 Dedan ne hagao oo goloa i denga malo e nnoho ange ai gi honga hoosa.

21 Arabia ma denga dagi alodahi o Kedar ne hagao hogi oo goloa; gilaadeu ne hagao oo goloa i denga ssiibi gauligi ma denga ssiibi daane, aama guudi.

22 De gau hagao mee o Sheba ma Raamah ne hagao hogi oo goloa; gilaadeu ne hagao oo goloa i denga hagadaagangaa mee hagamanongi alodahi, ma denga hadu hagamogomogo, aama goolo.

23 Haran, ma Canneh, ma Eden, ma de gau hagao mee o Sheba, ma Assyria, aama Kilmad ne hagao hogi oo goloa. 24 Gilaadeu ne hagao oo goloa i denga malo mahamaha, ma malo buluu, ma malo gu maaga, ma mee hagalaagii e hhola i lodo hale, gai iai denga deleisi gu hilo leebunga ma gu nnoa.

25 Denga vaga o Tarshish

e hagauda mai oo goloa.

Koe e bei de vaga i honga tai gu honu baabaa

ma de daemaha i goloa.*

26 Oo daane gabegabe ne kave goe

gi honga de moana.

Aagai de madangi mai i dua ne oha goe

ga too dagidahi i de moana mmao.

27 Doo lava, ma au goloa e hagao gi daha ma oo goloa,

ma oo daane honga tai, ma oo daane hai moni, ma oo giabini,

ma de gau hagao mee, ma daane hebagi alodahi,

aama dangada alodahi i honga de vaga

e aabulu naa gi lo te moana,

i doo laangi e maoha ai.

28 Leo o de gau hai moni e tangi ai

e hai naa ga ngalungalue de henua.

29 Gai denga daane gabegabe alodahi,

ma denga daane hai moni,

ma denga eligi alodahi i honga tai

e iho mai naa i honga olaadeu vaga,

ga tuu i de gabugabu tai.

30 Gilaadeu e oo naa ga tangi,

ga gaavage gelegele gi honga olaadeu biho,

aama de tige saele i lodo lehu.

31 Gilaadeu e dahi naa olaadeu biho ga malali i oo hiidinga,

ma de kahu i malo daladala.

Gilaadeu e tangi ssee naa ma de daemaha olaadeu lodo,

i de kona delaadeu hinangalosaa.

32 Gilaadeu e hua naa doo daahili magau

i de masavaa olaadeu e tangi ssee ai ga hagataba:

“Tigi ai ange donu se henua ne oohaa bei dagodo o Tyre,

ma gu ngadi dagodo i lo te lausedi.”

33 De masavaa ne hulo ai oo goloa i honga denga moana,

gai koe ne hai ga malangilangi denga huaadangada soa;

doo lava laumalie ma au goloa e hagao

ne hai ga lava denga hodooligi o henua i lalo.

34 Iainei koe gu maoha i de moana,

ma gu abulu gi lo te moana gelo;

oo goloa ma oo daane hai moni,

gu aabulu madali goe.

35 Dangada alodahi e nnoho i denga modu

gu llele mouli i oo dagodo,

olaadeu hodooligi gu bolebole mmao ma de maatagu.

36 De gau hagao mee o denga huaadangada

gu llele mouli i oo dagodo;

koe ne baubau donu doo hai ne magau ai,

gai koe gu dee gidee ange naa donu.’ ”

28

De hagaduasala o de hodooligi o Tyre

1 Gai Tagi Maolunga ne hagaago mai ana muna gi de au, ga hai mai, 2 “Tama a tangada, hai ange gi de hodooligi o Tyre, ‘E hagadaba de Ia Aamua go Iahweh:

Koe e hagadaba i doo lodo maolunga,

“Au se maadua;

au e noho i honga de nohoanga o dahi maadua,

i lo te ungaalodo o de moana.”

Aagai koe se dangada donu huu, e dee se maadua,

gai koe e maanadu bolo koe e heiangi bei dahi maadua.

3 Gai koe e kii ange doo iloo mee i Daniel;

e deai se mee daudahi e hagammuni i de goe.

4 Doo iloo mee ma doo donu

gu hai goe ma gu lava,

gai koe gu hagabudu goolo ma selevaa lagolago

i lodo oo mommee doange.

5 Doo heiangi i de hagao mee,

gu hai ma gu kona doo lava,

gai koe gu hagamaolunga

i hiidinga o doo lava.

6 Deenei ai, e hagadaba de Ia Aamua go Iahweh:

Go hiidinga koe e maanadu bolo doo iloo mee

e bei de iloo o dahi maadua,

7 deelaa ai, tilo, au e hai naa gi loomai

de gau henua gee gi hai baasi adu,

go dangada o denga huaahenua baubau mmao,

gai gilaadeu e dada mai naa alaadeu gadilaasa

ga oha ai de mahamaha o doo heiangi,

ma de oha doo mahamaha.

8 Gilaadeu e tili iho naa goe gi lo te geelonga o de gau maakau,

gai koe e daa naa ga magau

i lo te ungaalodo o de moana.

9 E aha, e maua naa huu e goe i de hagadaba, “Au se maadua,”

i madamada o dangada e daia goe ga magau?

Koe e bei donu huu dagodo o dangada e maakau laa, e dee se maadua,

i de masavaa alaadeu e poo ai goe ga daa gi magau.

10 De gau henua gee e daa naa goe ga magau

bei dagodo o dangada tigi tuu dagaholiage.

Au gu lava i de tala hagadonu mee nei,

go de Ia Aamua go Iahweh e hagadaba.’ ”

11 Gai Tagi Maolunga ne hagaago mai ange ana muna, ga hai mai, 12 “Tama a tangada, huudia dahi daahili magau i dagodo o de hodooligi o Tyre, ma de hai ange gi de ia, ‘E hagadaba de Ia Aamua go Iahweh:

I mua gai koe se mee hagaago e honu danuaa,

doo heiangi e honu gai koe e mahamaha mmao.

13 Koe nogo noho i de veelenga a de Maadua go Eden;

koe ne hagalaagii i denga hadu hagamogomogo alodahi,

go de ruby, ma de topaz, ma de emerald,

ma de chrysolite, ma de onyx, ma de jasper,

ma de sapphire, ma de turquoise, aama de beryl.

Gai mee e hagabigibigi ange aagena

aama mee e maaga ai ni goolo.

Mee nei ne hagadabena adu gi de goe,

mai i de laangi oou ne hagadau ai.

14 Au ne hai goe gi se cherub e hagaloosia,

koe nogo noho i honga de mounga dabu o de Maadua;

gai koe ne seesee i magavaa o denga hadu malamalama.

15 Koe e deai donu oo haisala

i de masavaa oou ne hagadau ai

ga dae ai gi de masavaa ne gidee mai ai de baubau i oo daha.

16 Doo hano saele ga hagao mee lagolago

gu hai goe ma gu se dangada e vaivai haia dangada,

gai koe gu haisala.

Gai au ne alualu goe mai i de mounga o de Maadua

ma de hagangadi mee goe.

De cherub e hagaloosia laa, au ne hai goe gi hano gee goe,

mai i magavaa o denga hadu o de ahi.

17 Koe ne lodo maolunga

i hiidinga doo tilo danuaa,

gai koe ne oha doo heiangi

i hiidinga doo mahamaha.

Gai au ne tili iho goe gi henua i lalo;

au ne hai goe gi se mee hagakana niio denga hodooligi.

18 Oo haisala lagolago ma doo hai hegau i de hadu muna

ne hai ga hakino gee oo mommee dabu.

Deelaa ai, au ne hai gi hanage de ahi i oo daha,

gi duungia goe gi odi,

ma de hai goe gi ni lehu i honga de gelegele

i madamada o dangada alodahi ne gidee.

19 Denga huaadangada alodahi gu iloo laa oo dagodo

gu llele mouli i oo dagodo;

koe ne baubau donu doo hai ne maoha ai,

gai koe e dee gidee ange naa donu.’ ”

De tala de hagaduasala o Sidon

20 Gai Tagi Maolunga ne hagaago mai ana muna, ga hai mai,* 21 “Tama a dangada, basa pelaabisi hai baasi ange ai gi Sidon, 22 ga hai ange: E hagadaba de Ia Aamua go Iahweh:

Tilo, au e hai baasi adu gi de goe, Sidon,

gai au e hagaago mai naa dogu mahamaha i oo daha.

Gai gi iloo ai e gilaadeu bolo go au donu go Iahweh,

i de masavaa aagu e hagaduasala ai ia,

ma de hagaago mai bolo au e dabu i kilaa.

23 Au e hai naa gi humai de mee hagamaakau gi honga de henua,

ma de hai honga ono haiava gi hoohonu i denga dodo.

Dangada e maakau naa i kilaa,

gai de gadilaasa e hai baasi ange naa gi de henua alodahi.

Gai gi iloo ai e gilaadeu bolo go au donu go Iahweh.

Israel e manuuia naa

24 “Gai dangada e paa ange laa gi de gau Israel, go gilaadeu e hagangadi mee ina gilaadeu, gu dee hagammae gilaadeu bei dagodo o denga manu daladala ma manu duiduia. Gai gi iloo ai e gilaadeu bolo go au donu de Ia Aamua go Iahweh.

25 E hagadaba de Ia Aamua go Iahweh: De masavaa naa huu aagu e hagaahe mai ai de gau Israel i denga huaahenua olaadeu gu mavaevae saele laa aagena, gai au ga hagaago ange gi denga huaahenua bolo au e dabu. Gai gilaadeu e aahe mai naa ga nnoho i delaadeu henua, go de henua aagu gu gaavange gi dogu dangada hai hegau go Jacob. 26 Gai gilaadeu e nnoho paba naa i kilaa, ga hagatuu olaadeu hale, ma de hai alaadeu veelengaa grape. Gilaadeu e nnoho paba naa, gai au e hagaduasala naa dangada alodahi e paa ange gi gilaadeu, go dangada ne hagangadi mee ina laa gilaadeu. Gai gi iloo ai e gilaadeu bolo go au donu go Iahweh delaadeu Maadua.”

29

De tala de hagaduasala o Egypt

1 Gai de madaangahulu ngadau huu i de madaangahulu ma lua laangi o de madaangahulu malama, gai Tagi Maolunga ga hagaago mai ana muna gi de au, ga hai mai,* 2 “Tama a tangada, huli ange gi Pharaoh, de hodooligi o Egypt ma gi basa pelaabisi hai baasi ange gi de ia ma Egypt alodahi. 3 Basa ange hai ange: E hagadaba de Ia Aamua go Iahweh:

Tilo, au e hai baasi adu gi de goe, Pharaoh, de hodooligi o Egypt,

koe go de dragon e noho laa lodo oo saalingaa vai.

Koe e hagadaba, ‘Nile niiagu;

au ne hai ssaalingaa vai laa maagu.’

4 Au e hai naa denga maadau ga hagalau ai doo ngudu,

ga hai denga mamu i lodo oo saalingaa vai gi pigi adu gi oo unahi,

gai au e dada age naa goe i lodo oo saalingaa vai,

madali denga mamu e pigi adu naa gi oo unahi.

5 Gai au e maga naa goe gi de vao,

madali denga mamu alodahi mai i lodo oo saalingaa vai.

Koe e daia naa ga magau i lo te duu malaelae

gai koe e dee danu naa donu aabe hagabudu oo ivi.

Au e gaavange naa oo kano e gai

denga manu dolodolo ma manu llele.

6 Gai dangada alodahi e nnoho i Egypt e iloo naa bolo go au donu go Iahweh.

Goodou e bei dagodo o togo aalege i daho de gau Israel.* 7 De masavaa alaadeu ne poo ai goe gai koe ne hadi, ga hagalagolagohia lodo olaadeu lima. De masavaa olaadeu ne hagadaemaha adu ai gi de goe, gai koe ne hadi ga hagangaalue olaadeu dua.

8 Deenei ai, e hagadaba de Ia Aamua go Iahweh: Tilo, au e gaamai naa de gadilaasa gi hai baasi adu gi de goe, ma de daa gi maakau oo dangada aama alaadeu manu haangai. 9 Gai de henua go Egypt e maoha naa ga ngadi dagodo. Gai gi iloo ai e gilaadeu bolo go au donu go Iahweh.

Go hiidinga koe ne hagadaba, ‘De Nile niiagu, go au ne haia,’ 10 deenei ai, au e hai baasi adu gi de goe ma oo saalingaa vai, gai au e oha naa de henua o Egypt ga hai gi ngadi dagodo, mai i Migdol ga hano ai gi Syene,* gai e hano ga duu ange gi de ngaadonga o Cush.† 11 Gai e deai naa donu dangada, aabe ni manu dolodolo e seesee saele i kilaa; e deai naa hogi dangada e nnoho i kilaa i e madahaa ngadau. 12 Gai au e hai naa de henua go Egypt gi ngadi dagodo, madali denga henua gu ngadi daakodo laa; ono aduhale e oha naa ga ngadi daakodo i e madahaa ngadau. Au e hai naa gi mavaevae saele de gau Egypt i magavaa o denga huaahenua, ma de hai gilaadeu gi nnoho saele i denga henua ange laa.

13 Gai e hagadaba de Ia Aamua go Iahweh: De hagaodi o denga ngadau e madahaa, gai au e hagabuni mai naa de gau Egypt, i magavaa o denga huaadangada aagu gu hai gilaadeu gi mavaevae saele aagena. 14 Au e hagaahe mai naa gilaadeu i denga henua olaadeu gu gaavee laa aagena, ga gaamai gilaadeu i de henua go Pathros, go de henua o olaadeu maadua. Gai gilaadeu e hai naa ga se nohoanga hodooligi maolalo. 15 Gai Egypt e hai naa go de nohoanga hodooligi hugadoo e maolalo, gai e dee ahe ange naa donu e hagamaolunga i denga huaahenua ange laa. Au e hai naa Egypt gi kona de baageaa, gai e deai ange naa donu se aahe ange e dagi denga huaahenua. 16 Gai de gau Israel e dee aahe ange naa donu e tali hagalodolodo ange gi Egypt, aagai gilaadeu e manadua naa olaadeu baubau, i delaadeu tali ange gi de gau Egypt. Gai gi iloo ai e gilaadeu bolo go au donu de Ia Aamua go Iahweh.”

17 Gai de madalua ma hidu ngadau huu, i tahi laangi o tahi malama, gai Tagi Maolunga ga hagaago mai ana muna gi de au, ga hai mai, 18 “Tama a tangada, Nebuchadnezzar, de hodooligi o Babylon ne hai dono hagabuulinga hebagi gi hagammahi gi hebagi ange gi Tyre; gai biho o denga daane alodahi ne tuu ga malali, gai olaadeu eu ne lagolagohia. Aagai teai donu alaadeu mee ne mau i delaadeu hebagi ange gi Tyre. 19 Deenei ai, e hagadaba de Ia Aamua go Iahweh: Tilo, au e dugu ange naa de henua go Egypt gi Nebuchadnezzar de hodooligi o Babylon, gai ia e mmoli naa denga goloa hagamogomogo alodahi ga kave. Ia e oha ma de gaiaa mee alodahi i de henua, ga hagao ange ai ono daane hebagi. 20 Au gu gaavange de henua go Egypt e hagao ange ai ana hegau, go hiidinga gilaadeu ma ono daane hebagi ne hai dagu hegau, go de Ia Aamua go Iahweh e hagadaba.

21 De laangi laa gai au e hai naa gi somo age dahi hanga mmahi moo de gau Israel, gai au e hai naa goe gi basa ange gi gilaadeu. Gai gi iloo ai e gilaadeu bolo go au donu go Iahweh.”

30

De hagaduasala o Egypt

1 Gai Tagi Maolunga ne hagaago mai ana muna gi de au, ga hai mai, 2 “Tama a tangada, basa pelaabisi mage hai ange: E hagadaba de Ia Aamua go Iahweh,

Dangi see ma gi hai ange,

‘E vakaa naa i de laangi laa!’

3 De laangi laa gu baa mai donu,

de laangi o Tagi Maolunga gu baa mai donu;

se laangi e hagausinga ina,

gai se laangi hagamaatagu ange gi denga huaahenua.

4 De gadilaasa e humai naa ga hebagi ange gi Egypt,

gai Cush* e manavasaa naa

i de masavaa e maakau ai dangada i Egypt,

gai dono lava e moolia naa ga gaavee gee,

gai denga dagelo o de henua e oha naa.

5 Ethiopia, ma Put, ma Lud,† ma Arabia alodahi, ma Libya, aama dangada i denga henua o de hagatoo donu hagaheloongoi e daia naa ga maakau i de gadilaasa.

6 E hagadaba Tagi Maolunga:

Dangada e balea ange Egypt e daa donu gi maakau,

gai mahi o Egypt e hagamaolunga ai laa e hagadeai naa.

Gilaadeu e maakau naa i de gadilaasa i honga de henua,

mai i Migdol ga hano ai gi Syene,‡

go de Ia Aamua go Iahweh e hagadaba.

7 Gai delaadeu henua e ngadi dagodo naa

madali denga henua gu ngadi daakodo laa,

olaadeu aduhale alodahi e odi naa

i de ngadi daakodo bei denga aduhale gu maoha laa.

8 Gai gi iloo ai e gilaadeu bolo go au go Iahweh,

i dagu masavaa e dudu ai Egypt

ma de daa gi maakau gilaadeu ne balea ange ia.

9 De laangi laa gai au e hai naa gi hulo de gau hagailoo, i denga vaga gi hagamaatagu ina de gau Ethiopia e nnoho paba laa. Gai gilaadeu e maatagu naa i de laangi o Egypt e hagaduasala ai. Tilo, de mee nei e hai naa donu!

10 E hagadaba de Ia Aamua go Iahweh:

Au e hai naa Nebuchadnezzar, de hodooligi o Babylon

gi daia gi odi dangada soa o Egypt.

11 Gilaadeu ma dono hagabuulinga hebagi — go de huaahenua hugadoo alasala —

e hai naa gi loomai gi oohaa de henua.

Gilaadeu e dada naa alaadeu gadilaasa ga hebagi ange ai gi Egypt

gai de henua e honu naa i de gau maakau.

12 Au e hai naa hogi denga vai o Nile gi deai vai iai,

ma de hagao ange de henua gi de gau baubau;

gai au e hai naa de gau henua gee gi oohaa de henua ma mee alodahi iai.

Go au go Iahweh ne daalaa mee nei!

13 E hagadaba de Ia Aamua go Iahweh:

Au e oha naa denga diinonga,

ma de hai gi deai diinonga i Memphis.

Gai Egypt e deai naa sono dagi,

gai au e hai naa gi maatagu dangada i honga de henua.

14 Au e oha naa Pathros,

ga dudu Zoan i de ahi,

ma de hagaduasala Thebes.

15 Gai au e hagaduasala naa Pelusium i dogu bole,

go de mommee dagitilo o Egypt,

ma de daa gi maakau dangada soa i Thebes.

16 Au e dudu naa Egypt i de ahi;

gai Pelusium e duasala naa i dono mmae.

Thebes e oha naa ga maoha;

Memphis e duasala naa i laangi alodahi.

17 Denga dama daane o On§ ma Pi Beseth*

e daa naa ga maakau i de gadilaasa,

gai denga aduhale e gaavee naa.

18 Tahpanhes e gohu naa i de laangi,

i de masavaa aagu e hhadi ai de laagau hagahai hegau a Egypt.

Gai ono mahi e hagamaolunga ai laa e lilo naa.

De hagausinga e haoli naa de henua,

gai ono dangada e noonoodia naa ga gaavee gi dahi henua gee.

19 Deenei dagu hai e hagaduasala ai Egypt.

Gai gi iloo ai gilaadeu bolo go au donu go Iahweh.”

20 Gai de madaangahulu ma dahi ngadau huu i de hidu laangi o tahi malama, gai Tagi Maolunga ga hagaago mai ana muna gi de au, ga hai mai, 21 “Tama a tangada, au gu hhadi de lima o Pharaoh de hodooligi o Egypt, gai tilo, tigi saabini gi mahu ai, aabe gu hhau i de laagau gi ahe ange gi mmahi, ma de maua ai i de poo de gadilaasa. 22 Deenei ai, e hagadaba de Ia Aamua go Iahweh: Tilo, au e hai baasi ange gi Pharaoh, de hodooligi o Egypt. Au e hadihadi naa luoono lima, go dono lima mmahi laa aama dono lima gu hadi laa, ma de hai gi doo de gadilaasa e poo laa i dono lima. 23 Au e hai naa gi mavaevae saele de gau Egypt i magavaa o denga huaahenua, ma de hai gilaadeu gi nnoho saele i denga henua ange laa. 24 Gai au e hai naa gi mmahi de hodooligi o Babylon, ma de hai ia gi boogia dagu gadilaasa i dono lima; aagai au e hagamaaguluaa naa luu lima o Pharaoh, gai ia ga gonogono ai naa i mada i mua o de hodooligi o Babylon, bei dagodo o tangada gu lagohia ma gu dai magau. 25 Gai au e hai naa gi mmahi de hodooligi o Babylon, aagai e hai Pharaoh gi deai ono mahi. Gai gi iloo ai e gilaadeu bolo go au donu go Iahweh, i dagu masavaa e dugu ange ai dagu gadilaasa gi lo te lima o de hodooligi o Babylon, gai ia ga hebagi ange ai naa gi de henua go Egypt. 26 Gai au e hai naa gi mavaevae saele de gau Egypt gi denga huaahenua, ma de hai gilaadeu gi nnoho saele i denga henua ange laa. Gai gi iloo ai e gilaadeu bolo go au donu go Iahweh.”

31

Egypt e bei dahi cedar o Lebanon

1 Gai de madaangahulu ma dahi ngadau huu i tahi laangi o tolu malama, gai Tagi Maolunga ne hagaago mai ana muna gi de au, ga hai mai, 2 “Tama a tangada, hai ange gi de hodooligi o Egypt go Pharaoh ma ono dangada soa:

Goai e bei goe i de mmahi?

3 Tilo, Assyria e bei dahi cedar i Lebanon i mua;

ono laa e mahamaha gai e haoli denga manu ssomo ange laa,

gai e kona donu de looloa,

dono ulu e daea age denga giliiga.

4 Denga vai e hagamaluulu de manu somo laa,

gai vai i lalo de gelegele ne hai ga somo ga looloa;

denga saalingaa vai i luu baasi e hagamaluulu

denga manu ssomo alodahi i lodo henua.

5 Deelaa ai, gu looloa ange

i manu ssomo alodahi i lodo henua;

gai ono laa gu ssomo ga nnui ma de lloa mmao,

i hiidinga de lagolago vai i luu baasi.

6 Denga manu llele alodahi i lo te langi

gu hoohanga i honga ono laa;

gai denga manu lodo henua alodahi

gu haanau alaadeu dama i kilaa.

Gai denga huaahenua nnui alodahi

gu nnoho i lalo dono malu.

7 Gai de manu laa gu mahamaha ma de laumalie,

ono laa gu kona donu de lloa,

gai ono aga e ssomo

e loiho gi lodo vai lagolago.

8 E deai ange donu cedar i lo te veelenga

a de Maadua e bei ono dagodo,

gai e deai donu fir e bei ono laa;

e deai hogi plane e bei ono laa,

aabe se manu daudahi i de veelenga a de Maadua

ne bei dono mahamaha.*

9 Au ne hai ga mahamaha de manu laa

i de lagolago ono laa,

gai manu ssomo alodahi o Eden

i lo te veelenga a de Maadua go Eden,

e llodo gaiaa ange aagena.

10 Deenei ai, e hagadaba de Ia Aamua go Iahweh: go hiidinga de manu laa gu looloa mmao gai dono ulu e daea age denga giliiga, gai ia ne lodo maolunga i hiidinga dono looloa, 11 au ne dugu ange ia gi lalo ssauaa o tagi o denga huaahenua, gai ia ga hagaduasala ai ia gi bei dagodo o ana hegau baubau. Au gu tili de manu somo laa, 12 gai de huaahenua hagamaatagu laa e sele iho naa de manu laa ga tili ai. Gai de angaanga ma ono laa gu hadihadi iho ga daakodo i honga mounga alodahi aama lodo saalingaa vai o de henua. Gai dangada alodahi o henua i lalo gu hulo gee i lalo dono malu ma de tili de manu laa. 13 Gai manu llele alodahi gu nnoho i honga denga laa gu sele iho laa, denga manu lodo henua alodahi gu nnoho i magavaa ono laa. 14 Mee nei ne hai gi deai ai manu ssomo i gaogao vai e somo ga kona de lloa, gai olaadeu ulu gu daea age denga giliiga. Gai gi deai ange ai se manu ssomo gu hagamaluulu danuaa e somo ga looloa bee nei, gilaadeu alodahi e odi naa donu i de maakau, ga hulo gi de mommee i lalo de henua, madali dangada alodahi gu loiho laa gi lo te geelonga o de gau maakau.

15 E hagadaba de Ia Aamua go Iahweh: De laangi o de manu somo laa e hano iho ai gi de mommee o de gau maakau, gai au e hai naa denga vai i lalo de gelegele gi hinangalosaa i ono hiidinga; au e hai naa denga leevaa ma olaadeu saalingaa vai lagolago gi dee ssali. Gai au e hai naa Lebanon gi hinangalosaa i de ia, gai manu ssomo alodahi o lodo henua e mmae naa i ono hiidinga. 16 Au e hai naa denga huaahenua gi maatagu i delaadeu langona dono baguu, i de masavaa aagu e tili iho ai ia gi de mommee o de gau maakau madali gilaadeu e loiho laa gi lo te geelonga laa. Gai denga manu ssomo alodahi o Eden, ma manu ssomo danuaa hugadoo o Lebanon, go manu ssomo alodahi ne hagamaluulu danuaa laa, e hagaaneane naa olaadeu lodo i lalo de gelegele. 17 Gilaadeu e hulo naa hogi gi de mommee o de gau maakau madali de manu somo laa, gi daho dangada ne daia laa ga maakau i de gadilaasa; denga huaahenua ne nnoho laa i lalo de malu o de manu somo laa e maakau naa.

18 Gai gu dahi ange laa manu somo o Eden, e bei dagodo o doo mahamaha aama doo maolunga? Koe e hano iho naa donu madali denga manu ssomo o Eden, gi de mommee o de gau maakau; koe e dagodo naa madali dangada tigi tuu dagaholiage, ma gilaadeu ne daia laa ga maakau i de gadilaasa.

Aanei dagodo o Pharaoh ma ono hagabuulinga hebagi soa, go de Ia Aamua go Iahweh e hagadaba.”

32

Taahili o de hagaduasala o Pharaoh

1 Gai de madaangahulu ma lua ngadau huu i tahi laangi o de madaangahulu ma lua malama, gai Tagi Maolunga ne hagaago mai ana muna gi de au, ga hai mai, 2 “Tama a tangada, huudia taahili o de magau o Pharaoh, de hodooligi o Egypt, ma gi hai ange gi de ia:

‘Koe e bei dagodo o dahi laiono i magavaa o denga huaahenua,

aagai koe e bei dahi manu lausedi hagamaatagu;

e hagakobu saele i lodo oo saalingaa vai e noho ai laa,

ma de hagabeabeau lo te vai i luoo vae,

ma de hagabaubau lodo saalingaa vai.

3 E hagadaba de Ia Aamua go Iahweh:

Au e maga adu naa dagu galauna

ga buulou ai goe,

gai au e hai naa de hagabuulingaa dangada soa

gi daangia age goe gi uda.

4 Au e tili naa goe i honga de gelegele,

ma de maga ange goe gi lo te duu malaelae.

Au e hai naa denga manu llele gi toga i oo elunga,

gai denga manu lodo henua alodahi e boobosu naa i de gai goe.

5 Au e hagassii saele naa oo kano i honga denga mounga,

ma de hhao gi hoohonu lodo geelonga i oo kano.

6 Au e hagasii saele naa oo dodo i honga de henua

ga dae ai gi honga denga mounga,

gai denga saalingaa vai e hoohonu naa i oo dodo.

7 Gai de masavaa naa huu aagu e hagalilo ai goe,

gai au e haoli naa de langi, gi dee ssula iho ai denga heduu.

Au e haoli naa hogi de laa i dahi hagausinga,

gai de maasina e dee sula age naa hogi.*

8 Au e hai naa gi gohu denga mee hagamaalama i lo te langi

gi dee maalama ai honga doo henua,

go de Ia Aamua go Iahweh e hagadaba.

9 Au e hai naa gi manavasaa lodo o dangada soa,

i de masavaa aagu e oha ai goe i magavaa o denga huaahenua,

go denga henua aau tigi iloo.

10 Au e hai naa dangada soa gi llele mouli i oo dagodo,

gai olaadeu hodooligi e bolebole naa i delaadeu maatagu i oo hiidinga,

i de masavaa aagu e hagaabo ange ai dagu gadilaasa gi gilaadeu.

Gai gilaadeu e bolebole naa i taulooloa delaadeu mouli,

i de laangi aagu e oha ai goe.

11 Gai e hagadaba de Ia Aamua go Iahweh:

De gadilaasa a de hodooligi o Babylon

e dae mai naa ga hebagi adu gi de goe.

12 Au e daa naa gi maakau oo dangada soa

i gadilaasa a denga daane hebagi mmahi —

go denga daane o denga huaahenua alasala hugadoo.

Gai gilaadeu e oha naa mee o Egypt e tuhi ai laa ia,

gai ono dangada soa e hagadee kii ina naa.

13 Au e daa naa gi maakau ana manu haangai alodahi

i gaogao denga vai lagolago,

gu deai ange dangada e hagabeabeau ina

aabe ni manu haangai e hagabelabela ina kilaa.

14 Gai au e hai naa ono vai gi malino,

gai ono saalingaa vai e ssali naa bei lolo,

go de Ia Aamua go Iahweh e hagadaba.

15 De masavaa naa huu aagu e hai ai

de henua go Egypt gi ngadi dagodo,

ma de hai gi deai mee i honga de henua laa,

i de masavaa aagu e daa ai mee alodahi e mouli i kilaa,

gai gi iloo ai e gilaadeu bolo go au donu go Iahweh.’

16 Deenei taahili o de magau a dangada e hua ange gi de ia. Damaa hine o denga huaahenua e hua ange naa taahili nei gi Egypt ma ono dangada soa alodahi, go de Ia Aamua go Iahweh e hagadaba.”

17 Gai de madaangahulu ma lua ngadau huu i de madaangahulu ma lima laangi o de malama, gai Tagi Maolunga ne hagaago mai ana muna gi de au, ga hai mai, 18 “Tama a tangada, oo ma gi dangi i hiidinga o dangada soa o Egypt, haia ono dangada gi hulo gi de mommee o de gau maakau, madali dangada i denga huaahenua mmahi; gilaadeu gi hulo gi daho dangada gu loiho laa gi lo te geelonga laa: 19 ‘E aha, koe e kii ange de mahamaha i de gau ange laa? Hano iho gi lalo ma gi dagodo madali dangada tigi tuu dagaholiage.’

20 Gilaadeu gu maakau naa madali dangada gu daia ga maakau i de gadilaasa. De gadilaasa gu hagaabo; dugua ia gi gaavee madali ono dangada soa alodahi. 21 Denga daane mmahi i de mommee o de gau maakau, e tala naa dagodo o Egypt ma gilaadeu e balea ange ia, ‘Gilaadeu gu loiho ga naa daakodo madali gilaadeu tigi tuu dagaholiage, ma gilaadeu ne daa ga maakau i de gadilaasa.’

22 Assyria ma dono hagabuulinga hebagi i kilaa hogi; daanunga o ono daane alodahi gu maakau laa i luoono baasi, go gilaadeu alodahi ne daa ga maakau i de gadilaasa. 23 Olaadeu daanunga e daakodo i tagelo o de geelonga laa, gai dono hagabuulinga hebagi e danu i luu baasi dono daanunga. Dangada alodahi ne haia ga maatagu dangada e mouli, ne daia ga maakau i de gadilaasa.

24 Elam e danu hogi i kilaa, gai ono dangada soa e danu i ono gaogao. Gilaadeu alodahi ne daia ga maakau i de gadilaasa. Dangada alodahi ne hagamaatagu ina dangada e mouli, gu loiho gi lalo de gelegele tigi tuu dagaholiage. Gilaadeu ne hagadookaa madali dangada gu loiho gi lo te geelonga laa. 25 Dangada gu hai dono daanunga madali ono daane soa ne daia laa ga maakau i kilaa. Gilaadeu alodahi tigi tuu dagaholiage, ne daia ga maakau i de gadilaasa, go hiidinga gilaadeu ne hagamaatagu dangada e mouli i honga de henua. Gilaadeu ne dookaa madali dangada gu loiho gi lo te geelonga; gilaadeu gu daakodo madali dangada ne daia ga maakau.

26 Meshek ma Tubal i kilaa hogi, gai olaau dangada soa e danu i olaau gaogao. Gilaadeu alodahi tigi tuu dagaholiage, ne daia ga maakau i de gadilaasa, go hiidinga gilaadeu ne hagamaatagu dangada e mouli i honga de henua. 27 E aha, gilaadeu e tee danu madali denga daane hebagi tee tuu dagaholiage, gilaadeu ne danu ma olaadeu goloa hebagi, gai e ulunga ange gi alaadeu gadilaasa? Gai olaadeu haisala e haoli olaadeu ivi; e dee galemu donu denga daane hebagi nei ne hagamaatagu hogi de henua o dangada e mouli laa.

28 Egypt, koe e oha naa hogi ga dagodo madali dangada tigi tuu dagaholiage, go gilaadeu ne daia ga maakau i de gadilaasa.

29 Edom i kilaa hogi, madali ono hodooligi ma ono dagi alodahi; gilaadeu gu daakodo hogi madali dangada ne daia ga maakau i de gadilaasa, e dee galemu donu delaadeu mmahi. Gilaadeu gu daakodo hogi madali dangada tigi tuu dagaholiage gu maakau laa ma gu hulo gi lo te geelonga laa.

30 Denga dagi o ngaiho ma de gau Sidon alodahi i kilaa hogi; gilaadeu nei ne loiho hogi madali de gau maakau, teai selaadeu hagadubu, e dee galemu donu delaadeu mahi e hagamaatagu ai dangada. Gilaadeu ni dangada tigi tuu dagaholiage e danu madali dangada ne daia ga maakau i de gadilaasa; gilaadeu ne dookaa madali gilaadeu ne loiho laa gi lo te geelonga.

31 Gai Pharaoh — go ia ma dono hagabuulinga hebagi — e gidee naa gilaadeu, gai ia e maamaane naa ono lodo i hiidinga de soa ne maakau i de gadilaasa, go de Ia Aamua go Iahweh e hagadaba. 32 Au ne dugu ange ia gi hagamaatagu ina dangada e mouli, gai Pharaoh ma ono daane soa alodahi e danu naa hogi madali dangada tigi tuu dagaholiage laa, ma gilaadeu alodahi ne daa ga maakau i de gadilaasa, go de Ia Aamua go Iahweh e hagadaba.”

33

Ezekiel, tangada dagitilo o Israel

(Ezk 3.16-21)

1 Gai Tagi Maolunga ne hagaago mai ana muna gi de au, ga hai mai, 2 “Tama a tangada, daalaa ange gi oo dangada hai ange, ‘Noo au e gaamai de hagadaumee gi hebagi ange gi de henua, gai dangada e hili dahi dangada i olaadeu magavaa, e hai ai delaadeu dangada dagitilo, 3 gai noo ia e gidee de gadilaasa gu humai gi de henua, gai ia e ili de hanga manu ga hagailoo ange ai gi dangada, 4 gai be goai naa huu e langona de ili o de hanga manu, aagai ia e dee anga ange aagena, gai ia e daia ga magau i de gadilaasa; gai dono magau e dau ange donu huu gi de ia. 5 Go hiidinga ia ne langona de ili o de hanga manu, aagai ia tee anga ange aagena; gai go ia donu huu ne haia dono magau. Aagai noo tangada e anga ange gi de hagailoo laa, gai ia gu hagaola dono mouli. 6 Aagai noo tangada dagitilo e gidee de dae mai o de gadilaasa, aagai ia tee ili de hanga manu e hagakana ange ai dangada, gai de gadilaasa e humai ga kave de mouli o dahi dangada, gai taane laa ne magau i hiidinga ono baubau, aagai au e dau ange naa dono magau gi tangada dagitilo laa.’

7 Gai koe, tama a tangada, au gu hili goe e hai ai tangada dagitilo o de gau Israel; gai koe ga hagallongo agu muna e tala adu ga hagakana ange ai gilaadeu. 8 De masavaa naa huu aagu e hai ange ai gi tangada baubau, ‘Tangada baubau, koe e magau donu,’ gai koe e dee hagakana ange tangada baubau laa gi hano gee i ana hegau baubau, gai tangada baubau laa e magau donu i lodo ono haisala, aagai au e dau adu gi de goe dono magau. 9 Aagai noo koe e hakana ange tangada baubau ia gi dahuli gee i ana hegau baubau, gai ia e dee dahuli gee ai, gai ia e magau naa donu i hiidinga ono haisala, aagai koe e hagaola naa donu goe.

10 Gai koe, tama a tangada, hai ange gi dangada o Israel, ‘Goodou e hagataba: “Omaadeu baubau ma omaadeu haisala gu hagadaemaha gimaadeu, gai gimaadeu gu dai maakau i hiidinga o mee nei. Gai dee hee demaadeu hai e mouli ai?” ’ 11 Hai ange gi gilaadeu, ‘Au e hagatoo donu i dogu mouli, go de Ia Aamua go Iahweh e hagadaba: Au e dee malangilangi donu i de magau o tangada baubau, aagai tangada baubau gi dahuli gee i ana hegau baubau, gi mouli ai i. Goodou daahuli gee, goodou daahuli gee i oodou hegau baubau! De gau Israel, ni haigamaiana aha doodou maakau?’

12 Deenei ai, tama a tangada, hai ange gi dangada o doo henua, ‘De heohi o tangada heohi e dee maua donu i de hagaola ia i de laangi oona e haisala ai. Gai baubau o tangada baubau e dee maua hogi i de daa ia gi magau, i de masavaa oona e dahuli gee ai i ono haisala. Gai noo tangada heohi e haisala, gai dono heohi i mua, e dee maua donu i de hagaola ia.’ 13 Gai noo au e hai ange gi tangada heohi bolo ia e mouli, aagai ia e tali hagalodolodo ange gi ana hegau heohi gai ia e hai hogi de baubau, gai ana hegau danuaa ne hai i mua e dee hagamaanadu naa donu. Gai ia e magau donu i hiidinga o ana hegau baubau gu hai. 14 Gai noo au e hai ange gi tangada baubau, ‘Koe e magau donu,’ aagai noo ia e dahuli gee i ono haisala ga hai hegau i de mee danuaa ma de heohi — 15 noo ia e hagaahe ange ana mee ne kave e hagadonu ai de hagaahe mai o ana mee, aabe e hagaahe ange ana mee ne gaiaa, ma de daudali i agu hainga gu hagasauaa e maua ai laa de mouli, ia e dee hai de baubau, gai ia e mouli donu, e dee magau. 16 Gai e deai donu haisala daudahi aana gu hai i mua e ahe ange e hagamaanadu e hai baasi ange ai gi de ia. Ia gu hai de mee danuaa ma de heohi; ia e hagamouli donu.

17 Aagai dangada i doo henua e hagataba, ‘De Ia Aamua e dee heohi donu ana mee e hai;’ aagai go gilaadeu donu e dee heohi. 18 De masavaa naa huu a tangada heohi e hano gee ai i de mee heohi, ga hai de baubau, gai ia e magau donu i hiidinga ono baubau. 19 Gai de masavaa naa huu o tangada baubau e dahuli gee ai i ana hegau baubau, ga hai hegau i de mee danuaa ma de heohi, gai ia e mouli donu i dana hai mee nei. 20 Aagai goodou e hagataba, ‘De Ia Aamua e dee heohi donu ana mee e hai.’ Dangada o Israel, au e hagamodu naa oodou muna gi bei dagodo hegau a dahi ma dahi.”

De tala de hagadee kii o Jerusalem

21 Gai de madaangahulu ma lua ngadau huu i de lima laangi o de madaangahulu malama, gai dahi daane ne ola ga savini mai i Jerusalem gi ogu daha, ga hai mai, “De aduhale o Jerusalem gu hagadee kii ina!” * 22 Gai de ahiahi i mua de dae mai o taane laa, gai ssauaa o Tagi Maolunga ne hano iho gi ogu elunga; gai ia ne hai gi maua e au i de basa i mua de dae mai o taane laa gi ogu daha i taiao. Gai dogu alelo gu madala, au gu maua i de basa.

23 Gai Tagi Maolunga ne hagaago mai ana muna gi de au, ga hai mai, 24 “Tama a tangada, dangada e nnoho i denga mommee gu maoha laa i Israel, e hagataba, ‘Abraham se dangada sogosogo donu huu, gai ia ne henua i de henua; gai gimaadeu ni dangada soa, deelaa ai, de henua nei gu gaamai donu e henua ai gimaadeu.’ 25 Deenei ai, hai ange gi gilaadeu, ‘E hagadaba de Ia Aamua go Iahweh: Go hiidinga goodou gu gai kano iai dodo, ma de duudagi de daumaha ange gi oodou diinonga, aama de daa gi maakau dangada, gai e heohi ai naa doodou henua i de henua? 26 Doodou tali go oodou gadilaasa, ma de hai denga dahulinga hakino gee, gai dahi ma dahi e dagodo haisala ma de bodu o taane e baa adu gi goodou. Gai e heohi ai naa doodou henua i de henua?’

27 Gai koe hai ange gi gilaadeu: ‘E hagadaba de Ia Aamua go Iahweh: Au e hagatoo donu i dogu mouli, dangada e nnoho laa i denga aduhale gu maoha laa e daia naa donu ga maakau i de gadilaasa, gai au e hai naa denga manu lodo henua gi gaina kano o dangada e nnoho i de mommee iai veelenga, gai dangada e nnoho i lodo mommee dagitilo ma denga haonga i lodo mounga e maakau naa i de mee hagamaakau. 28 Gai au e hai naa de henua gi se mommee e ngadi dagodo, gai ono mahi aana e tuhi ai laa ia e hai naa ga deai, gai denga mounga o Israel e ngadi daakodo naa; gu deai dangada e hulo gi kilaa. 29 Gai gi iloo ai e gilaadeu bolo go au donu go Iahweh, i de masavaa aagu e hai ai de henua gi ngadi dagodo, i hiidinga o alaadeu hegau hakino gee alodahi gu hai.’

30 Gai koe, tama a tangada, oo dangada e pasa i de goe i gaogao de buibui o de aduhale, ma gaogao denga haitoga o olaadeu hale, ma e hagataba i olaadeu magavaa, ‘Loomai, gidaadeu ga hulo e hagallongo muna gu hagaago mai i daho Tagi Maolunga.’ 31 Gilaadeu e loomai gi oo daha, bei alaadeu mee e hai i de laa tubua. Gilaadeu e loomai ga nnoho i oo mada i mua ga hagallongo ai au muna e tala, aagai gilaadeu e dee hai hegau ai donu. Gilaadeu e tala bolo gilaadeu e aaloha, aagai olaadeu lodo e hoohonu i de nnoo hagamau mee. 32 Tilo, koe e bei donu tangada e huudia denga daahili o de aloha, ma de mmau i de hagadangidangi, go hiidinga gilaadeu e langona au muna e tala, aagai gilaadeu e dee hai hegau ai donu. 33 Gai de masavaa naa huu o mee nei alodahi e tae mai ai — gai e tae mai naa donu — gai gilaadeu e tonu ange naa bolo dahi pelaabisi gu humai donu gi olaadeu magavaa.”

34

De gau hagaloosi ma denga ssiibi

1 Gai Tagi Maolunga ne hagaago mai ana muna gi de au, ga hai mai, 2 “Tama a tangada, basa pelaabisi hai baasi ange gi de gau hagaloosi o Israel; basa pelaabisi hai ange gi gilaadeu, ‘E hagadaba de Ia Aamua go Iahweh: E vakaa naa de gau hagaloosi o Israel, e haangai laa donu huu gilaadeu! E aha, e dee go de gau hagaloosi e diiloo ange denga ssiibi? 3 Goodou e gai denga kiliisi, ma de kahu i huluhulu o denga ssiibi, gai e daa denga ssiibi gu haangai ma gu pedi, aagai goodou e dee hagaloosi ange donu denga ssiibi. 4 Goodou e dee hagammahi de ia gu baageaa, gai e dee hagaieiangi de ia gu mmagi, aabe saabini maanuga o de ia gu lagohia. Goodou tee hagaahe mai ssiibi gu ssenga saele laa, aabe ne ssala de ia gu dee maaleva laa. Goodou ne hagaduasala gilaadeu ma de vaivai hai gilaadeu i doodou dagi gilaadeu. 5 Gai denga ssiibi gu mavaevae saele, i hiidinga gu deai selaadeu dangada hagaloosi, gai gilaadeu gu ni gai nii denga manu lodo henua.* 6 Agu ssiibi gu ssenga saele i honga mounga ma duuduu alodahi. Gilaadeu gu mavaevae saele i henua i lalo alodahi, gai e deai donu dangada e saalaa gilaadeu.

7 Deenei ai, goodou de gau hagaloosi, hagalaangona muna a Tagi Maolunga. 8 Au e hagatoo donu i dogu mouli, go de Ia Aamua go Iahweh e hagadaba: go hiidinga dagu hagabuulingaa ssiibi gu gaina i denga manu alasala alodahi, gai gu deai dangada hagaloosi e ssala gilaadeu e hagaahe mai, de gau hagaloosi gu haangai donu gilaadeu, gilaadeu gu dee haangai agu ssiibi, 9 deenei ai, de gau hagaloosi, goodou hagalaangona muna a Tagi Maolunga. 10 E hagadaba de Ia Aamua go Iahweh: Tilo, au e hai baasi ange gi de gau hagaloosi ssiibi ma de dau ange gi gilaadeu mee gu hai ange gi agu ssiibi. Au e aau gee naa gilaadeu gi dee diiloo ange de hagabuulingaa ssiibi, gi dee maua ai e gilaadeu i de haangai donu huu gilaadeu. Gai au e hagaola naa agu ssiibi mai i gilaadeu, gi dee gaina ai e gilaadeu agu ssiibi.

11 Gai e hagadaba de Ia Aamua go Iahweh: Tilo, au e ssala naa agu ssiibi, ga tilo ange gilaadeu. 12 Au e hagaloosi ange naa agu ssiibi bei de hai a tangada hagaloosi ssiibi e ssala ai laa ana ssiibi gu mavaevae saele laa. Au e hagaola naa gilaadeu mai i mommee alodahi olaadeu gu mavaevae saele laa aagena, i de laangi e hagausinga ai ma de gohu. 13 Gai au e hagabuni naa gilaadeu ga hagaahe mai i daho denga huaadangada ma henua alodahi. Au e hagaahe mai naa gilaadeu gi delaadeu henua donu. Gai au e haangai naa gilaadeu i mommee iai helii, i honga denga mounga o Israel, ma gaogao denga saalingaa vai, aama mommee alodahi gu nnoho ai dangada i honga de henua. 14 Au e haangai naa gilaadeu i denga mommee iai helii danuaa, ma honga denga mounga maolunga o Israel. Gai gilaadeu ga hagammabu ai naa i honga de gelegele danuaa, ma de gaimee i de mommee iai helii danuaa i honga denga mounga o Israel. 15 Go au donu e hagaloosi ina ange agu ssiibi, ma de hai gilaadeu gi daakodo iho gi hagammabu, go de Ia Aamua go Iahweh e hagadaba. 16 Au e ssala naa ssiibi gu dee maleva laa, ma de hagaahe mai gilaadeu gu hulo gee. Au e saabini naa maanuga o ssiibi gu lagohia laa ma de hagammahi gilaadeu e baageaa, aagai au e daa naa gi maakau denga ssiibi pedi ma de mmahi. Au e hagaloosi ange naa gilaadeu i de hagamodu heohi.

17 Gai oodou dagodo, dagu hagabuulingaa ssiibi, go de Ia Aamua go Iahweh e hagadaba: Tilo, au e hagamodu naa muna i magavaa o dahi ssiibi ma ssiibi ange laa, ma magavaa o denga ssiibi daane ma guudi daane. 18 E aha, goodou tee boobosu laa donu i de gaimee i de mommee iai helii danuaa? Goodou ga vaivai dagadagahi ai naa hogi mommee iai helii e doe? E aha, goodou tee boobosu laa donu i de unu i vai masalaba? Gai goodou ga hagabuu ai naa de bela i lodo vai e doe i oodou vae? 19 Gai go agu ssiibi e gaina denga mee aau gu dagadagahi i luoo vae, ma de unu vai aau gu hagabuu ai de bela?

20 Deenei ai, de Ia Aamua go Iahweh e hai ange gi gilaadeu: Tilo, au e hagamodu naa muna o denga ssiibi pedi ma ssiibi panga. 21 Go hiidinga goodou e usu denga ssiibi i oodou gaogao ma oodou eu, ma de velo denga ssiibi baageaa laa i oodou hanga, ga dae ai gi delaadeu mavaevae saele, 22 deelaa ai, au e hagaola naa agu ssiibi, gi dee vaivai haia ai gilaadeu, gai au ga hagamodu muna o dahi ssiibi ma dahi ssiibi. 23 Au e hili naa dahi dangada hagaloosi gi diiloo ange gilaadeu, go dogu dangada hai hegau go David, gai ia ga tilo ange ai gilaadeu, ga haangai ma de hagaloosi ange gilaadeu.* 24 Gai au, go Tagi Maolunga delaadeu Maadua, gai dogu dangada hai hegau go David go delaadeu dagi. Go au donu go Iahweh e hagadaba.*

25 Gai au e hai naa dahi hagatoo donu hagaheloongoi ange gi de nnoho paba madali gilaadeu, ma de hai gi deai manu lodo henua e loomai gi honga de henua. Gai gilaadeu gu maua i de nnoho paba i de vao ma de sseni i lodo henua. 26 Gai au e hai naa gilaadeu ma mommee i luu baasi dogu mounga dabu gi manuuia; gai au e hai naa gi pala de langi i malama o de langi; gai se langi e hagamanuuia ai. 27 Denga manu ssomo i honga de henua e hhua naa, gai de gelegele e hhua naa hogi manu e doo ai; dangada e nnoho paba naa i honga delaadeu henua. Gai gi iloo ai e gilaadeu bolo go au donu go Iahweh, i de masavaa aagu e hadihadi ai denga laagau hagahai hegau a dangada e hagauda ange gi gilaadeu, ma de hagaola gilaadeu mai i ssauaa o dangada e hagahai hegau ina gilaadeu. 28 Gai denga huaahenua gu dee aahe ange naa donu e vaivai hai gilaadeu, gai gu deai hogi manu lodo henua e gaina gilaadeu; gilaadeu gu nnoho paba, gai gu deai donu mee e hagamaatagu ina gilaadeu. 29 Gai au e hai naa delaadeu henua gi se mommee ssomo danuaa ai denga manu, gu deai ange dangada i honga de henua e maakau i de onge, gai gilaadeu gu dee hagangadi mee ina i daho denga huaahenua ange laa. 30 Gai gi iloo ai e gilaadeu bolo go au donu go Iahweh, delaadeu Maadua, au e noho madali gilaadeu, gai gilaadeu dangada Israel, go ogu dangada donu, go de Ia Aamua go Iahweh e hagadaba. 31 Goodou go agu ssiibi, go ssiibi o dagu mommee iai helii, gai au go doodou Maadua, go de Ia Aamua go Iahweh e hagadaba.’ ”

35

De tala de hagaduasala o Edom

1 Gai Tagi Maolunga ne hagaago mai ana muna gi de au, ga hai mai,* 2 “Tama a tangada, huli ange gi de mounga go Seir, ma gi basa pelaabisi hai baasi ange aagena, 3 ga hai ange: E hagadaba de Ia Aamua go Iahweh: Tilo, au e hai baasi adu gi de goe, de mounga go Seir, gai au e hagaabo naa dogu lima e hebagi adu ai gi de goe, ma de hai goe gi se mommee e maoha ma e ngadi dagodo. 4 Au e oha naa oo aduhale ma de hai goe gi se mommee e ngadi dagodo. Gai gi iloo ai e goe bolo go au donu go Iahweh.

5 Go hiidinga koe ne golo age doo kino i de gau Israel, gai koe ne tili ange gilaadeu gi maakau i de gadilaasa, i de masavaa olaadeu ne hai ngadaa ai, ma de masavaa ne kona ai delaadeu hagaduasala ina, 6 deelaa ai, au e hagatoo donu i dogu mouli, go de Ia Aamua go Iahweh e hagadaba: au e dugu ange naa goe gi de magau gi dolohia gi daea. Go hiidinga koe tee kino i de daa dangada ga maakau, gai koe e dee maua naa donu i de hagaui gee ai. 7 Au e hai naa de mounga go Seir gi se mommee e ngadi dagodo, ma de hai gi deai dangada e nnoho ai. 8 Au e hai naa honga oo mounga gi hoohonu i de gau maakau. Dangada e maakau i de gadilaasa e daakodo naa i honga oo duuduu ma lodo oo geelonga aama lodo oo mommee iai vai alodahi. 9 Au e hai naa doo henua gi se mommee e ngadi dagodo ga hano ai, gai oo aduhale e deai naa dangada e nnoho ai. Gai gi iloo ai e goe bolo go au donu go Iahweh.

10 Go hiidinga koe ne hagadaba, ‘Luu huaahenua ma luu henua nei niiogu, gimaadeu e kave naa ga henua ai,’ e dee galemu donu Tagi Maolunga i kilaa; 11 deenei ai, au e hagatoo donu i dogu mouli, go de Ia Aamua go Iahweh e hagadaba: au e hagaduasala naa goe gi bei de lili ma de lodo gaiaa oou ne hai hegau ai laa i hiidinga doo kino i gilaadeu, gai au e hai naa gi iloo e gilaadeu ogu dagodo i de masavaa aagu e hagaduasala ai goe. 12 Gai gi iloo ai e goe bolo au, go Iahweh, gu langona donu muna hagammae manava alodahi aau gu hai baasi ange ai gi denga mounga o Israel. Koe ne hagadaba, ‘Gilaadeu gu ngadi daakodo, gai gu dugu mai gidaadeu gi holomia gilaadeu.’ 13 Koe ne basa hagamaolunga mai donu gi de au, gai ne lagolago au muna ne hai baasi mai ai gi de au, gai au gu langona au muna. 14 E hagadaba de Ia Aamua go Iahweh: Henua i lalo alodahi e malangilangi naa, gai au e hai naa goe gi se mommee e ngadi dagodo. 15 Go hiidinga koe ne malangilangi i de masavaa ne ngadi dagodo ai de henua o Israel, au e hai naa hogi goe gi bei ono dagodo. De mounga o Seir, go koe ma de henua alodahi o Edom e hai naa gi se mommee e ngadi dagodo. Gai gi iloo ai e gilaadeu bolo go au donu go Iahweh.”

36

De manuuia o Israel

1 “Gai koe, tama a tangada, basa pelaabisi ange gi denga mounga o Israel, hai ange: Mounga o Israel, goodou hagalaangona muna a Tagi Maolunga. 2 E hagadaba de Ia Aamua go Iahweh: Go hiidinga oodou hagadaumee ne hakadanga i Jerusalem ga hagataba, ‘Gimaadeu gu kave denga mommee maolunga gu daakodo mai laa madagidagi,’ 3 deenei ai, koe basa pelaabisi hai ange: E hagadaba de Ia Aamua go Iahweh: Go hiidinga gilaadeu ne hai doodou henua ga se mommee e ngadi dagodo, ma de oha de henua alodahi ga gaavange gi denga huaahenua gi henua ai, ma de hai goodou gi hagabaubau ina ma de hakadanga ai o dangada, 4 deenei ai, denga mounga o Israel, goodou hagalaangona muna a de Ia Aamua go Iahweh. De Ia Aamua go Iahweh e hai ange gi denga mounga ma duuduu, ma denga saalingaa vai ma denga geelonga, ma mommee gu maoha ma gu ngadi daakodo, ma denga aduhale gu ngadi daakodo laa ma teai dangada iai, gai gu pasa hakadanga ai e denga huaahenua — 5 deenei ai, e hagadaba de Ia Aamua go Iahweh: Au e basa i dogu maagoda e hai baasi ange gi denga huaahenua, ma Edom alodahi, go hiidinga gilaadeu ne malangilangi ma de hagangadi mee dogu henua ga kave ga henua ai aama de gaiaa ono mommee iai helii. 6 Deenei ai, koe gi basa pelaabisi daalaa dagodo o de henua o Israel, hai ange gi denga mounga ma duuduu, ma denga saalingaa vai aama denga geelonga: E hagadaba de Ia Aamua go Iahweh: Tilo, au e basa i dogu maagoda ma dogu bole, go hiidinga denga huaahenua gu hagangadi mee goodou. 7 Deenei ai, e hagadaba de Ia Aamua go Iahweh, au e hagatoo donu i de haalo dogu lima bolo denga huaahenua i luu baasi doodou henua e hagangadi mee ina naa hogi.

8 Aagai goodou, mounga o Israel, e matili age naa oodou laa ma hua ange gi ogu dangada, go de gau Israel; go hiidinga gilaadeu gu dai aahe mai naa donu gi delaadeu henua. 9 Tilo, au e bale adu donu goodou, ma de abodonu adu gi goodou; gai goodou e hagabalabala naa ga doo doodou gelegele, 10 gai au e hai naa gi soa dangada i honga o mounga alodahi o de gau Israel. Denga aduhale e nnoho ai naa dangada, gai mommee gu maoha laa e ahe ange naa ga hagatuu age. 11 Au e hai naa gi soa dangada ma de lagolago oodou manu haangai i honga mounga; dangada ma manu e hagadili naa ga soa ma de lagolago. Au e hai naa gi nnoho dangada i honga mounga bei denga masavaa gu hulo, ma de hai gi kii ange doodou duadonu i mua. Gai gi iloo ai e goodou bolo go au donu go Iahweh. 12 Au e hai naa ogu dangada, go de gau Israel, gi seesee i oodou elunga. Gilaadeu e henua naa i goodou, gai goodou e bolo ange naa gi gilaadeu. Gai goodou e dee ahe ange naa donu e hai gi deai alaadeu gauligi.

13 E hagadaba de Ia Aamua go Iahweh: Go hiidinga dangada e hai adu gi de goe, ‘Koe e holo dangada ma de hai gi deai gauligi i doo huaahenua,’ 14 deenei ai, koe e dee ahe ange naa donu e holo dangada, aabe e hai gi deai dangada i doo henua, go de Ia Aamua go Iahweh e hagadaba. 15 Au e hai naa donu gi dee langona e goe de hagammae manava a de huaahenua, gai koe e dee hagangadi mee ina naa donu i daho denga huaadangada, aabe gilaadeu e hagadee kii doo henua, go de Ia Aamua go Iahweh e hagadaba.”

16 Gai Tagi Maolunga ne hagaago mai ana muna gi de au, ga hai mai, 17 “Tama a tangada, de masavaa o de gau Israel nogo nnoho ai i delaadeu henua, gai gilaadeu e hai ga hakino gee de henua i alaadeu hegau ma dahulinga baubau. Alaadeu hegau e bei de hine gu hakino gee laa i ono magi haahine i mada luoogu mada. 18 Gai au ne hagaduasala gilaadeu i dogu bole i hiidinga gilaadeu ne daa ga maakau dangada i de henua, gai gilaadeu ne hai ga hakino gee de henua i olaadeu diinonga. 19 Au ne hai hogi gi mavaevae saele gilaadeu gi nnoho i denga huaahenua ma de nnoho saele i denga henua ange laa; au ne hagaduasala gilaadeu gi bei alaadeu hegau ma alaadeu dahulinga baubau. 20 Gai mommee alodahi olaadeu ne hulo ga nnoho ai i magavaa o denga huaahenua, gai gilaadeu ne hagangadi mee dogu ingoo dabu, gai dangada ne hagataba i olaadeu dagodo, ‘Aanei dangada o Tagi Maolunga, gai gilaadeu ne hai gi hulo gee mai i dono henua.’ 21 Au e manavasaa i hiidinga o dogu ingoo dabu, go de ingoo a de gau Israel ne hagangadi mee laa i daho denga huaahenua olaadeu ne hulo laa ga nnoho ai.

22 Deenei ai, hai ange gi dangada o Israel, ‘E hagadaba de Ia Aamua go Iahweh: Dangada o Israel, e dee go oodou hiidinga donu aagu e hai ai hegau nei, aagai go hiidinga o dogu ingoo dabu, go de ingoo oodou ne hagangadi mee i daho denga huaahenua oodou ne hulo ga nnoho ai. 23 Au e hagaago ange naa gi denga huaahenua de dabu o dogu ingoo maolunga, go de ingoo oodou ne hagangadi mee. Gai gi iloo ai e denga huaahenua bolo go au donu go Iahweh, go de Ia Aamua go Iahweh e hagadaba, i de masavaa aagu e hagaago ange ai gi gilaadeu bolo au e dabu i oodou daha i oodou hiidinga.

24 Au e hagaahe mai naa goodou i daho denga huaahenua; au e hagabuni mai naa goodou i denga henua alodahi, ga hagaahe mai gi doodou henua. 25 Au e hagassii adu naa denga vai gilimalali gi goodou, gi gilimalali ai goodou. Au e hagagilimalali naa goodou mai i oodou dahulinga hakino gee alodahi, aama mai i oodou diinonga alodahi. 26 Au e hagahoou naa oodou lodo, ma de gaavadu gi goodou dahi hagasaalunga hoou; au e aau gee de lodo makaga bei de hadu mai i oodou daha, gai ga gaavadu gi goodou de lodo e bei laa dagodo o kano hoou.* 27 Gai au e hhao adu naa dogu Hagasaalunga gi oodou lodo, ma de hagangaalue goodou gi daudali i agu mee gu hagasauaa, aama de kana ange ga daohi agu hainga. 28 Gai goodou ga nnoho ai i de henua aagu ne gaavange gi oodou dubuna madagidagi; gai goodou e hai naa go ogu dangada, gai au go doodou Maadua. 29 Gai au e hagaola naa goodou mai i oodou dee gilimalali alodahi. Au e hagahi naa denga grain ga hai gi lagolago olaadeu hua, au e dee gaamai ange de onge gi goodou. 30 Gai au e hai gi hhua lagolago denga manu ssomo, gai oodou veelenga gi lagolago huamanu iai, gai gi dee hagangadi mee ina ai goodou i magavaa o denga huaahenua i hiidinga o de onge. 31 Gai goodou e manadua naa oodou hegau baubau ma oodou dahulinga baubau, gai goodou e kino naa i oodou dagodo, i hiidinga o oodou baubau ma oodou dahulinga hakino gee. 32 Gai goodou gi tonu ange, bolo e dee go oodou hiidinga aagu e hai ai nei mee nei, go de Ia Aamua go Iahweh e hagadaba. Gai goodou e de gau Israel, goodou e hagadookaa ma de hagangadi mee ina i hiidinga oodou hegau gu hai.

33 E hagadaba de Ia Aamua go Iahweh: De masavaa naa huu aagu e hagagilimalali ai goodou mai i oodou baubau alodahi, gai au e ahe ange naa ga hai gi nnoho dangada i oodou aduhale, ma de hagatuu age ange denga mommee gu maoha laa. 34 Gai de henua nogo ngadi dagodo laa e ahe ange naa ga hagabalabala, dangada e gidee naa bolo gu dee ngadi dagodo i delaadeu seesee i kilaa. 35 Gai gilaadeu e hagataba naa, “De henua nei nogo ngadi dagodo gai iainei gu bei de veelenga o Eden; denga aduhale nogo maoha laa ma e ngadi daakodo, gu aahe ange ma gu buibui ma e nnoho ai dangada.” 36 Gai denga huaahenua e doe i oodou gaogao, e iloo naa bolo go au donu go Iahweh, go au ne hagatuulia age ange mommee gu lava laa i de oha, ma de aahe ange ga doo mommee gu ngadi dagodo laa. Go au donu go Iahweh ne hagadaba, gai au e hagasula naa donu de mee nei.’

37 E hagadaba de Ia Aamua go Iahweh: Au e ahe ange naa e dugu ange dangada o Israel gi dangidangi mai i de mee nei. Au e hai naa gi soa olaadeu dangada, bei dahi hagabuulingaa ssiibi lagolago, 38 gai e lagolago naa bei denga ssiibi e hai ai denga sigidaumaha i Jerusalem, i de masavaa o denga daonga gu hagailonga laa. Gai denga aduhale nogo ngadi daakodo laa e hoohonu naa hogi i denga hagabuulingaa dangada. Gai gi iloo ai e gilaadeu bolo go au donu go Iahweh.”

37

De geelonga o denga ivi mmasa

1 Gai ssauaa o Tagi Maolunga ne hano iho gi ogu elunga, gai dono Hagasaalunga ne kave au ga dugu i dahi geelonga; gai de geelonga laa e honu i ivi o de gau maakau. 2 Gai ia ne hai au gi seesee saele i magavaa ivi laa, gai au gu gidee hanu ivi lagolago i honga de gelegele i lo te geelonga laa, ni ivi gu kona donu de mmasa. 3 Gai ia ne ssili mai gi de au, “Tama a tangada, e maua e denga ivi nei gi aahe ange gi mouli?”

Gai au ne basa ange, ga hai ange, “Dogu Ia Aamua go Iahweh, koe donu huu e iloo.”

4 Ia ne hai mai gi de au, “Basa pelaabisi ange gi denga ivi nei, hai ange, ‘Denga ivi mmasa nei, hagalaangona muna a Tagi Maolunga. 5 De Ia Aamua go Iahweh e hai ange gi denga ivi nei: Tilo, au e hai naa de madangi* gi ulu adu gi goodou, gi aahe ange ai goodou gi mouli. 6 Au e hai naa gi pigi adu denga uaua gi goodou, ma de hai denga kano gi aahe ange gi pigi adu gi goodou, ma de haoli goodou i denga gili; au e gaavadu naa de madangi gi goodou, gai goodou e aahe ange naa ga mouli. Gai gi iloo ai e goodou bolo go au donu go Iahweh.’ ”

7 Gai au ga basa pelaabisi bei de hai gu tala mai ai. Gai de masavaa oogu ne basa ai, gai au gu langona de ngalungaalue o hanu mee, gai denga ivi laa gu hagadau hagabigibigi ange, dahi ivi gu pigi ange gi de ivi ange laa. 8 De masavaa aagu e haina ai mee nei, gai denga uaua ma kano gu ssomo ange gi honga denga ivi, gai denga gili gu haoli mee laa, aagai tigi ai donu se madangi i lodo mee laa.

9 Gai ia ne hai mai gi de au, “Tama a tangada, basa pelaabisi ange gi de madangi; tama a tangada, basa pelaabisi hai ange gi de madangi, ‘E hagadaba de Ia Aamua go Iahweh: De madangi i dege e haa o henua i lalo, ssau mai gi honga o de gau maakau nei, gi mouli ai gilaadeu.’ ” 10 Gai au ne basa pelaabisi bei dana hai ne tala mai ai gi de au, gai de madangi gu humai ga ulu gi lodo angaanga laa, gai gilaadeu gu mouli ga tuu age gi lunga, gai se hagabuulinga hebagi soa mmao.*

11 Gai ia ne hai mai gi de au, “Tama a tangada, denga ivi nei e bei dagodo o de gau Israel. Tilo, gilaadeu e hagataba, ‘Omaadeu ivi gu mmasa gee, gai gu deai semaadeu tali. Gimaadeu gu maakau donu.’ 12 Deenei ai, basa pelaabisi mage hai ange gi gilaadeu, ‘E hagadaba de Ia Aamua go Iahweh: Tilo, ogu dangada, au e hhuge naa oodou daanunga, ga hai goodou gi hiihidi age mai i lodo oodou daanunga, ma de hagaahe mai goodou gi nnoho i doodou henua go Israel. 13 Gai goodou, ogu dangada, e iloo naa bolo go au donu go Iahweh, i de masavaa aagu e hhuge ai oodou daanunga, ga hai goodou gi hiihidi age mai i lodo oodou daanunga. 14 Gai au e hhao adu naa dogu Hagasaalunga gi oodou lodo, gi mouli ai goodou. Au e hagaahe mai naa goodou gi nnoho i doodou henua donu. Gai gi iloo ai e goodou bolo go au donu go Iahweh ne hagadaba, gai au gu hagassula donu muna nei, go Iahweh e hagadaba.’ ”

Judah ma Israel gu se hodooligi daudahi olaau

15 Gai Tagi Maolunga ne hagaago mai ana muna gi de au, ga hai mai, 16 “Tama a tangada, gaamai dahi laagau siia ange muna nei aagena, ‘De laagau a Judah ma de gau Israel e dau madali ia.’ Gai koe ga gaamai ange dahi laagau ga sisi ange aagena, ‘De laagau a Ephraim, go de laagau a Joseph ma dangada alodahi o Israel e dau madali ia.’ 17 Gai koe ga hagapuni luu laagau laa gi dahi i lo too lima.

18 Gai ga siilia adu naa huu e dangada i doo henua ga hai adu, ‘Koe e maua i de tala mai de hagadoonunga o mee naa?’ 19 gai koe hai ange gi gilaadeu, ‘E hagadaba de Ia Aamua go Iahweh: Tilo, au gu dai kave naa de laagau a Joseph — e poo laa i lo te lima o Ephraim — ma aamuli o de gau Israel e dau laa madali ia, e hagapuni ange gi de laagau a Judah, ga hai gi dahi i lo togu lima.’ 20 Boogia luu laagau aau gu sisi laa gi gidee ai e gilaadeu, 21 gai koe ga hai ange gi gilaadeu, ‘E hagadaba de Ia Aamua go Iahweh: Tilo, au e hagaahe mai naa de gau Israel i denga huaahenua olaadeu gu hulo laa aagena. Au e hagabuni mai naa gilaadeu i mommee alodahi, ga hagaahe mai gilaadeu gi delaadeu henua donu. 22 Gai au e hai naa gilaau gi se huaahenua daudahi i honga de henua, ma honga mounga o Israel. Gai e dahi naa donu huu hodooligi e dagina gilaadeu, gai gilaau e dee aahe ange naa donu e hai ai e lua huaahenua, aabe e vvae lua e hai ai e lua nohoanga hodooligi. 23 Gai gilaadeu e dee aahe ange naa e hai gi hakino gee gilaadeu i olaadeu diinonga ma alaadeu mee hakino gee, be go hanu mee olaadeu gu haisala ai, gai au e hagaola naa gilaadeu mai i denga mee alodahi ne haia gilaadeu ga aahe dua, gai au e hagagilimalali naa gilaadeu. Gai gilaadeu e hai naa go ogu dangada, gai au go delaadeu Maadua.

24 Gai dogu dangada hai hegau go David e hodooligi naa i olaadeu elunga, gai gilaadeu alodahi gu dahi donu huu olaadeu dangada hagaloosi. Gai gilaadeu gi daudali ai naa i agu hagamodu ma de kana ange ga daohi agu mee gu hagasauaa.* 25 Gilaadeu e nnoho naa i honga de henua aagu gu gaavange gi dogu dangada hai hegau go Jacob, go de henua o oodou dubuna nogo nnoho ai, gai gilaadeu ma alaadeu dama e nnoho ai naa ga hano ai, gai dogu dangada hai hegau go David e hodooligi naa i olaadeu elunga ga hano ai. 26 Au e hai naa dahi hagatoo donu hagaheloongoi o de nnoho paba madali gilaadeu, gai se hagatoo donu hagaheloongoi ange gi gilaadeu ga hano ai e dee ngado mai. Au e hai naa gilaadeu gi nnoho i de henua ma de hai gi soa gilaadeu, gai au e hagaduu naa dogu mommee dabu i olaadeu daha ga hano ai. 27 Gai dogu mommee noho e dagodo naa i olaadeu daha; gai au e hai naa go delaadeu Maadua, gai gilaadeu go ogu dangada.* 28 Gai gi iloo ai e denga huaahenua, bolo go au go Iahweh ne hagadabu ina laa Israel, i de masavaa e dagodo ai dogu mommee dabu i olaadeu magavaa ga hano ai.’ ”

38

De tala de hagaduasala o Gog

1 Gai Tagi Maolunga ne hagaago mai ana muna gi de au, ga hai mai, 2 “Tama a tangada, huli ange hai baasi ange gi a Gog, go de henua o Magog, tagi maolunga o Meshek ma Tubal; gai koe basa pelaabisi hai baasi ange gi de ia,* 3 ga hai ange, ‘E hagadaba de Ia Aamua go Iahweh: Gog, tagi maolunga o Meshek ma Tubal, tilo, au e hai baasi adu gi de goe. 4 Au e hai naa goe gi huli gi ahe, ma de hagalau doo ngudu i denga maadau ga kave goe madali doo hagabuulingaa daane hebagi — au hoosa ma denga daane e kage ai, ma daane alodahi e hagauda ina olaadeu goloa hebagi, madali doo hagabuulingaa daane hebagi, e hagauda ina mee hungihungi nnui aama mee hungihungi vaaligiligi, aama de dau alaadeu gadilaasa. 5 Persia, ma Ethiopia, aama Put e dau ange naa hogi madali gilaadeu, gilaadeu alodahi e hagauda alaadeu mee hungihungi ma olaadeu goobai baalanga, 6 gai Gomer e dau hogi madali ono hagabuulinga hebagi, ma Beth Togarmah ne humai laa i ngaiho madali ono daane hebagi alodahi i kilaa hogi — gai ni soa donu huaahenua madali goe.

7 Goodou hagadaabena, gai haia gi paba oodou mee, go goodou ma denga daane hebagi soa alodahi gu hagabuni madali goe, gai koe ga dagi ai gilaadeu. 8 Gai dua naa huu hanu ngadau gai koe e hai naa gi hano gi hebagi. Denga laangi e loomai gai koe e hano ga hebagi ange gi de henua gu ilaage mai i de hebagi, gai ono dangada ne loomai i denga huaahenua soa ga nnoho i denga mounga o Israel gu ngadi daakodo laa. Dangada nei alodahi ne loomai i denga huaahenua ange gai gu nnoho paba i kilaa. 9 Gai goodou ma oo daane hebagi ma huaadangada alodahi madali goe e loomai naa bei dagodo o de madangi mmahi; goodou e haoli de henua bei de hagausinga maadolu.

10 E hagadaba de Ia Aamua go Iahweh: De laangi laa gai koe e maanadu naa de hai dahi hegau baubau, 11 ga hagadaba, “Au e hano naa e hebagi ange gi denga aduhale e dee buibui laa. Au e hano naa e hebagi ange gi dangada e nnoho danuaa laa ma de nnoho paba, i mommee alodahi e dee buibui gai e deai haitoga ma laagau hagamakaga iai. 12 Au e hai naa gi de mahi ma de gaiaa olaadeu goloa ga mmoli ga kave, ma de hebagi ange gi denga mommee nogo ngadi daakodo laa i mua, gai iainei gu nnoho ai dangada. Gai huaadangada gu aahe mai laa i denga huaahenua, gu lagolago alaadeu manu haangai ma olaadeu goloa, gu nnoho i lo te ungaalodo o de henua.” 13 Gai Sheba ma Dedan, aama de gau hagao mee o Tarshish, ma ono aduhale vaaligiligi alodahi e hai adu naa gi de goe, “Koe se humai naa e hai gi de mahi denga goloa? Koe se hagabuni mai naa oo hagabuulinga hebagi soa gi gaiaadia denga goloa, ma de mmoli e kave gee denga selevaa ma goolo, ma denga manu haangai aama goloa ange laa?” ’

14 Deenei ai, tama a tangada, basa pelaabisi ma gi hai ange gi a Gog, ‘E hagadaba de Ia Aamua go Iahweh: De laangi naa huu o ogu dangada go de gau Israel e nnoho paba ai, gai e aha, koe e dee iloo naa? 15 Koe e humai naa i doo mommee i de bido i ngaiho, madali dangada soa, gilaadeu alodahi e kage i honga hoosa, gai se hagabuulinga hebagi soa ma de mmahi. 16 Gai koe e humai naa ga hebagi ange gi ogu dangada go de gau Israel, bei dagodo o de hagausinga e hanage laa ga haoli honga de henua. Au e gaamai naa goe gi hebagi ange gi dogu henua i denga laangi hagaodi, gi iloo ai e denga huaahenua ogu dagodo, i de masavaa aagu e hagaago ange ai gi gilaadeu bolo au e dabu i agu hegau e hai i oo daha i madamada o dangada.

17 E hagadaba de Ia Aamua go Iahweh: E aha, e dee go koe aagu gu tala laa oo dagodo i daho ogu dangada hai hegau go denga pelaabisi o Israel? Laangi laa gai gilaadeu ne tala pelaabisi bolo au e gaamai naa goe gi hai baasi ange gi gilaadeu. 18 Aagai aanei mee e hai i de masavaa laa: de laangi o Gog e hebagi ange ai gi de henua go Israel, gai au e hagasula naa dogu lili, go de Ia Aamua go Iahweh e hagadaba. 19 Go hiidinga au e hagadaba naa i dogu lodo gaiaa, ma dogu bole, bolo e hai naa dahi hagangalungalue o de henua mmahi i Israel i de masavaa laa. 20 Denga mamu o lausedi, ma manu llele i lo te moana i lunga, ma manu dolodolo i lodo henua, ma manu e tolo i honga de gelegele, aama dangada alodahi i henua i lalo e bolebole naa i delaadeu maatagu i ogu mada luoogu mada. Denga mounga e baakuu naa, denga hadu maolunga e malili iho naa, gai denga buibui alodahi e baakuu iho naa gi honga de gelegele. 21 Gai au e hai naa gi humai de gadilaasa gi hebagi ange gi a Gog i honga ogu mounga alodahi, go de Ia Aamua go Iahweh e hagadaba. De gadilaasa a dahi dangada e hai baasi ange naa gi dono daina. 22 Gai au e hagaduasala naa ia i denga mee hagamaakau, ma de daa ono dangada gi magau; au e hai naa hogi gi pala iho de langi maadolu, ma denga dibadibaa haisi aama denga maga ahi ula gi ono elunga ma honga ono hagabuulinga hebagi aama honga o denga huaadangada soa madali ia. 23 Gai au e hagaago ange naa gi de ia dogu maolunga, aama dogu dabu. Gai au e hai naa gi iloo e gilaadeu ogu dagodo i madamada o denga huaahenua. Gai gi iloo ai e gilaadeu bolo go au donu go Iahweh.’

39

De hagadee kii o Gog

1 “Gai koe, tama a tangada, basa pelaabisi hai baasi ange gi a Gog, ga hai ange, ‘E hagadaba de Ia Aamua go Iahweh: Tilo, au e hai baasi adu gi de goe, Gog, tagi maolunga o Meshek ma Tubal. 2 Gai au e hagahuli naa goe ga hai gi humai mai i denga mommee i ngaiho, ga dagi mai goe gi hebagi ange gi denga mounga o Israel. 3 Gai dua naa huu mee nei, gai au ga hagaili dau mee hholu gi doo i doo lima masui, ma de hai denga dao gi too mai i doo lima madau. 4 Gai koe e magau naa i honga denga mounga o Israel, go koe ma oo hagabuulinga hebagi ma dangada alodahi madali goe; gai au e gaavange naa oo kano gi denga hagadaagangaa manu llele ma manu lodo henua gi gaina. 5 Gai koe e daia naa ga magau naa i lodo henua, go hiidinga gu lava donu i dagu tala, go de Ia Aamua go Iahweh e hagadaba. 6 Gai au e hai naa gi hano iho de ahi gi duungia Magog ma dangada alodahi e nnoho paba laa i tagudai, gai gi iloo ai e gilaadeu bolo go au donu go Iahweh.

7 Gai au e hai naa gi iloo e ogu dangada, go de gau Israel, dogu ingoo dabu. Au e dee dugu ange naa donu gilaadeu gi hagangadi mee ina dogu ingoo dabu. Gai denga huaahenua e iloo naa bolo go au donu go Iahweh, de Ia Dabu o Israel. 8 Tilo, de laangi laa e dae mai naa donu, gai mee nei e hai naa donu, go de Ia Aamua go Iahweh e hagadaba. Deenei de laangi aagu gu lava laa i de tala.

9 Gai dangada e nnoho i denga aduhale o Israel e hulo naa ga hagabudu denga goloa hebagi ga dudu ma de hai ai alaadeu ahi — go mee hungihungi nnui ma mee hungihungi vaaligi, ma mee hholu ma olaadeu dao, ma laagau hebagi aama dao. Gai gilaadeu e hai naa alaadeu ahi i goloa hebagi laa i e hidu ngadau. 10 Gai gilaadeu gu dee hagabudu lahhie i lodo henua e hai ai de ahi, aabe hulo e duuduu denga laagau i lodo henua, go hiidinga gilaadeu e hai naa alaadeu ahi i denga goloa hebagi. Gai gilaadeu e hai gi de mahi naa goloa o dangada ne hai gi de mahi ina olaadeu goloa, ma de gaiaa goloa o dangada ne gaiaadia olaadeu goloa, go de Ia Aamua go Iahweh e hagadaba.

11 De laangi laa, gai au e gaavange naa gi a Gog dahi daanunga i Israel, i lo te geelonga o dangada e hulo saele laa i baasi i dua o Tai.* Gai de mommee olaadeu e danu ai e pono naa de haiava o dangada e hulo ai, go hiidinga Gog ma ono hagabuulinga hebagi e danu naa i kilaa. Gai de mommee laa e hagaingoo ange naa go de Geelonga o Hamon Gog.†

12 Gai e hidu naa malama a de gau Israel e danu ai denga daane maakau laa, e hagagilimalali ai de henua. 13 Gai dangada alodahi i de henua e danu naa gilaadeu, gai gilaadeu e kave ai naa de hagadubu i delaadeu hai de hegau nei, i de laangi aagu e hagamahamaha ai au, go de Ia Aamua go Iahweh e hagadaba.

14 Gai gilaadeu e hili naa hanu dangada gi hulo gi hagagilimalali ina de henua i masavaa alodahi. Hanu e hagadaga naa i honga de henua ga danu de gau maakau goi daakodo saele laa i honga de gelegele. Gai dua naa huu e hidu malama gai gilaadeu e ssala naa gi odi danuaa de gau maakau goi daakodo i honga de gelegele. 15 Gai de masavaa olaadeu e hagadaga saele ai i honga de henua, gai tangada naa huu e gidee hanu ivi, gai ia e hai naa dahi hagailonga ga hagaduu i kilaa, ga dae ai gi de masavaa a dangada e danumia dangada, e danu ai ivi laa i lo te Geelonga o Hamon Gog, 16 gai i gaogao de aduhale e hagaingoo ange laa go Hamonah. Gai gilaadeu e hai naa ga gilimalali de henua.’

17 Gai koe, tama a tangada, e hagadaba de Ia Aamua go Iahweh: Hagahia denga hagadaagangaa manu llele ma manu lodo henua alodahi, hai ange, ‘Goodou hagabuni mai i mommee alodahi gi taonga o ssigidaumaha aagu gu dai hagadabena adu gi goodou, go ssigidaumaha laumalie i honga denga mounga o Israel. Gai goodou ga gai ai denga kano ma de unu denga dodo.* 18 Goodou e gai naa kano o denga daane dau o de hebagi, ma de unu dodo o denga dagi o henua i lalo — e dagodo be go dodo o denga ssiibi daane, ma ssiibi gauligi, ma guudi, aama denga kaau daane, gilaadeu alodahi ni manu gu haangai ma gu pedi mai i Bashan. 19 Goodou e boobosu naa i de gai mee moomuna, ma de unu dodo ga dae ai gi doodou ssenga, i taonga o ssigidaumaha aagu e hagadabena adu gi goodou. 20 Gai goodou e boobosu naa i dogu deebele i denga hoosa ma denga daane e saavini ai, ma denga daane mmahi aama denga daane dau o de hebagi alodahi,’ go de Ia Aamua go Iahweh e hagadaba.

21 Gai au e hagaago ange naa dogu mahamaha gi denga huaahenua; gai denga huaahenua alodahi e gidee naa dagu hagaduasala gilaadeu, ma dagu hagaili gilaadeu i dogu lima sauaa. 22 Gai mai i de laangi laa gai de gau Israel e iloo naa bolo go au donu go Iahweh, delaadeu Maadua. 23 Gai denga huaahenua e iloo naa bolo de gau Israel ne gaavee gi denga henua gee i hiidinga olaadeu baubau, go hiidinga gilaadeu tee hai hegau mai gi de au i de muna abodonu. Gai au ne huli gee luoogu mada i gilaadeu ma de dugu ange gilaadeu gi olaadeu hagadaumee, gai gilaadeu alodahi ne daia ga maakau i de gadilaasa. 24 Au ne hagaduasala gilaadeu gi bei dagodo o olaadeu vai gelegele ma olaadeu haisala, gai au ne hagammuni luoogu mada i gilaadeu.

25 Deenei ai, e hagadaba de Ia Aamua go Iahweh: Au e hagaahe ange naa de manuuia o de huaadangada o Jacob, ma de lodo aloha ange gi de huaadangada o Israel, gai au e lodo gaiaa naa i hiidinga o dogu ingoo dabu. 26 Gai gilaadeu e ngalo naa delaadeu hagadookaa ina, ma delaadeu tee hai hegau mai gi de au i de mee abodonu, i de masavaa olaadeu e nnoho paba ai i delaadeu henua, gai gu deai dangada e hagamaatagu ina gilaadeu. 27 De masavaa naa huu aagu e hagaahe mai ai gilaadeu i denga huaahenua ma de hagabuni mai gilaadeu i denga henua o olaadeu hagadaumee, gai au e hagaago ange naa gi denga huaahenua soa bolo au e dabu i hiidinga o ogu dangada. 28 Gai gi iloo ai e gilaadeu bolo go au donu go Iahweh delaadeu Maadua; e dee galemu donu dagu hai gilaadeu gi hulo gi nnoho i magavaa o denga huaahenua, gai au e hagaahe mai donu gilaadeu gi delaadeu henua, au e dee dugu donu dahi gilaadeu gi noho i kilaa. 29 Au gu dee huli gee luoogu mada i gilaadeu, gai au e hai naa gi hano iho dogu Hagasaalunga gi honga o de gau Israel, go de Ia Aamua go Iahweh e hagadaba.”

40

De mommee o de temple hoou

1 Gai taamada huu o de ngadau e madalua ma lima i dua demaadeu gaavee gee i de henua, i de madaangahulu laangi o de malama, i de madaangahulu ma haa ngadau i dua de hagadee kii ina o Jerusalem — de laangi laa gai ssauaa o Tagi Maolunga ne hano iho gi ogu elunga, ga kave au gi kilaa. 2 Gai de Maadua ne kave au i de midi hagaago ange gi de henua go Israel, ga dugu au i honga dahi mounga maolunga mmao, i de baasi gi ngaage o dahi mommee e tuu ai hanu hale gai e bei dahi aduhale.* 3 De masavaa aana ne kave ai au gi kilaa, gai au ne gidee dahi daane e duu i kilaa, ia e bei de malamalama o de bronze; gai ia e duu i de haitoga ma e poo ai dahi uga e hai i denga flax ma dahi laagau haide i dono lima.* 4 Gai taane laa ne hai mai, “Tama a tangada, galo ange diiloo i luoo ganomada, gai hagalaangona i luoo dalinga ma de daohi mee alodahi aagu gu dai hagaago adu gi de goe, gai aanei hiidinga aagu ne gaamai ai nei goe gi kinei. Gai koe ga tala ange ai gi de gau Israel mee alodahi aau gu gidee.”

De haitoga i de bido gi dua o de buibui

5 Gai au ne gidee dahi buibui i luu baasi de temple alodahi. Gai de looloa o de laagau haide i lo te lima o taane laa se ono sugilima (dahi sugilima nei se dahi sugilima ma e dolu inisi).* Gai ia ga haide de maadolu o de buibui laa, gai se dahi laagau haide laa de maadolu, gai dono duuduu e dahi hogi laagau haide laa.*

6 Ia ne hano gi de haitoga i de baasi gi dua. Gai ia ne gage age i de gaagenga, ga haide laagau i ma te haitoga laa; gai se dahi laagau haide laa de lahalaha. 7 Denga aabi i luu baasi se dagidahi laagau haide laa de lloa ma de llaha; gai de mommee i magavaa o denga aabi laa, se lima sugilima. Gai ma te haitoga i gaogao de velanda o de temple se dahi laagau haide laa de lahalaha.

8 Ia ne haide hogi de velanda i gaogao de haitoga, gai se dahi laagau haide. 9 Gai ia ne haide laagau i luu baasi de haitoga, gai se dagilua sugilima de maadolu. Gai de velanda nei go gaogao de haitoga i ma te hale daumaha iai.

10 Gai e dagidolu aabi i luu baasi de haitoga i de bido gi dua; denga aabi laa se haidenga daudahi, gai denga laagau i luu baasi se haidenga daudahi hogi. 11 Gai ia ne haide de lahalaha o de mommee i ma te haitoga laa; gai se madaangahulu sugilima de lahalaha ma e madaangahulu ma dolu sugilima de looloa. 12 Gai madamada o denga aabi laa e dahi buibui iai, se dahi sugilima tuuduu, e tuu dege gai dagiono sugilima i denga baasi alodahi. 13 Gai ia ne haide de haitoga mai i honga de buibui i tua o dahi aabi laa ga hano ai gi tua i de baasi gee, gai se madalua ma lima sugilima, mai i dahi abaaba gi de abaaba ange laa. 14 Ia ne haide hogi laagau o de buibui alodahi i lo te haitoga laa, gai se madalua sugilima. Gai de haidenga nei e hano ga duu i de velanda i de baasi ange gi lo te buibui. 15 Mai i ma te haitoga e ulu mai ai laa ga dae ai gi de bido laa o de velanda se madalima sugilima. 16 Gai lo te mommee laa e hanu abaaba vaaligiligi i luu baasi alodahi, bei denga haitoga i de velanda laa; gai denga abaaba vaaligiligi laa e huuhuli gi lodo. Gai denga laagau o de buibui e maaga ange denga palm aagena.

De buibui e mua gi daha

17 Gai ia ne kave hogi au gi lo te buibui e mua gi daha. Gai au ne gidee hanu aabi ma dahi mommee e doha i denga hadu i lo te buibui laa; e matolu aabi i luu baasi de mommee e doha laa i hadu. 18 Gai de lahalaha o de mommee e doha laa i hadu i luu baasi denga haitoga e bei de looloa ma de lahalaha o de mommee iai denga haitoga; deenei de mommee e doha i denga hadu e mua gi lalo. 19 Gai ia ne haide mai i lo te haitoga e mua gi lalo ga hano ai gi tua de buibui e mua gi lodo; gai se lau sugilima i de baasi gi dua ma de baasi gi ngaiho.

De haitoga i de baasi gi ngaiho

20 Ia ne haide hogi de looloa ma de lahalaha o de haitoga i de baasi gi ngaiho, e ulu ai laa gi lo te buibui e mua gi daha. 21 Gai e dagidolu aabi i luu baasi ngaadahi, gai de haidenga o mommee i de buibui e hagasagasaga mai laa ma dono velanda e bei hogi de haidenga o de haitoga i de baasi gi dua. Se madalima sugilima de looloa gai e madalua ma lima sugilima de lahalaha. 22 Gai ono abaaba vaaligiligi, ma dono velanda, ma denga palm se haidenga daudahi ma mee i de haitoga i de baasi gi dua. Gai e hidu vae gaagenga e kage age ai gi kilaa, gai dono velanda i de bido ange laa. 23 Gai e dahi haitoga o de buibui e mua gi lodo i de baasi ange gi de haitoga i de baasi gi ngaiho, bei de haitoga i de baasi gi dua. Gai ia ne haide mai i de haitoga laa ga hano ai gi de haitoga i de baasi gee, gai se lau sugilima.

De haitoga i de baasi gi ngaage

24 Ia ne dagi hogi au ga kave gi de baasi gi ngaage, gai au ne gidee bolo e dahi hogi haitoga i kilaa. Gai ia ga haide laagau e hagaduu ai ma dono velanda; gai ono haidenga e bei hogi haidenga o denga haitoga ange laa. 25 Gai de haitoga laa ma ono velanda e hanu hogi abaaba vaaligiligi i luu baasi, bei denga abaaba vaaligiligi o denga haitoga ange laa. Se madalima sugilima de looloa gai e madalua ma lima sugilima de lahalaha. 26 Gai e hidu vae gaagenga e kage age ai gi kilaa, gai dono velanda i de bido ange laa; gai denga laagau i luu baasi e maaga ange denga palm aagena. 27 E dahi hogi haitoga i de baasi gi ngaage o de buibui e mua gi lodo; gai ia ne haide mai i de haitoga ga hano ai gi de haitoga o de buibui e mua gi daha, i de baasi gi ngaage; gai se lau sugilima.

De buibui e mua gi lodo: de haitoga i de baasi gi ngaage

28 Ia ne kave hogi au laa lo te haitoga i de baasi gi ngaage gi lo te buibui e mua gi lodo, gai ia ga haide de haitoga i de baasi gi ngaage; gai ono haidenga e bei hogi haidenga o denga haitoga ange laa. 29 Ono aabi, ma laagau i luu baasi, ma dono velanda e bei hogi de haidenga o haitoga ange laa. Gai de haitoga laa ma ono velanda e hanu abaaba vaaligiligi i luu baasi ngaadahi. Dono haidenga se madalima sugilima de looloa, gai se madalua ma lima sugilima de lahalaha. 30 (Denga velanda i gaogao denga haitoga i luu baasi de buibui e mua gi lodo se dagimadalua ma lima sugilima de lloa, gai e dagilima sugilima de llaha.) 31 Gai dono velanda e huuhuli ange gi de buibui e mua gi daha; gai laagau i luu baasi e maaga ange denga palm aagena, gai e valu vae gaagenga e kage ai gi kilaa.

De buibui e mua gi lodo: de haitoga i de bido gi dua

32 Gai ia ne kave hogi au gi lo te buibui e mua gi lodo i de bido gi dua, gai ia ga haide de haitoga i kilaa; gai dono haidenga e bei haidenga o denga haitoga ange laa. 33 Ono aabi ma laagau i luu baasi, aama ono velanda e bei haidenga o mommee ange laa. Gai de haitoga ma de velanda e hanu abaaba vaaligiligi i luu baasi. Se madalima sugilima de looloa, gai e madalua ma lima sugilima de lahalaha. 34 Gai dono velanda e huli ange gi de buibui e mua gi daha; gai laagau i luu baasi e maaga ange denga palmaagena, gai e valu vae gaagenga e kage age ai gi kilaa.

De buibui e mua gi lodo: de haitoga i de baasi gi ngaiho

35 Gai ia ne kave hogi au gi de haitoga i de baasi gi ngaiho, ga haide kilaa; gai dono haidenga e bei hogi haidenga o denga haitoga ange laa, 36 e bei ai hogi aabi i luu baasi, ma ono laagau, ma ono velanda, aama ono abaaba vaaligiligi i luu baasi. Se madalima sugilima de looloa, gai e madalua ma lima sugilima de lahalaha. 37 Gai de velanda i kilaa e huli ange gi de buibui e mua gi daha; gai luu baasi e maaga ange denga palm aagena; gai e valu vae gaagenga e kage age ai gi kilaa.

Denga aabi e hagadabena ai sigidaumaha

38 Gai e dahi aabi ma dono haitoga i gaogao de velanda i gaogao denga haitoga e mmua gi lodo, go de mommee e hhui ai kano e hai ai denga sigidaumaha dudu. 39 Gai de velanda i gaogao de haitoga e haa deebele iai, e lua i dahi baasi gai e lua i de baasi ange laa, go kinei e daa ai manu e hai ai denga sigidaumaha dudu, ma sigidaumaha o haisala, aama sigidaumaha o tagasala. 40 Gai tua de buibui o de velanda i gaogao de haitoga, i gaogao de gaagenga i de mommee e ulu mai ai i de haitoga i de baasi gi ngaiho, e lua deebele e tuu ai, gai e lua i de baasi gee o de gaagenga. 41 E valu alodahi deebele i kilaa — e haa i dahi baasi, gai e haa i de baasi ange laa — go kinei e daa ai manu e hai ai denga sigidaumaha. 42 E haa hogi deebele hadu gu hagamalali e hai ai denga sigidaumaha dudu; dahi deebele se dahi sugilima ma de baasi de looloa, e dahi sugilima ma de baasi de lahalaha, gai e dahi sugilima tuuduu. Gai honga deebele laa iai goloa e daa ai manu e hai ai denga sigidaumaha dudu ma sigidaumaha ange laa. 43 Gai e hanu maadau dagilua manga iai, dahi mee laa se dolu inisi de lahalaha, mee nei e hagabigibigi ange gi luu baasi de buibui. Denga deebele laa ni mee e dugu ai kano o denga manu e hai ai sigidaumaha.

Aabi o de gau haimeedabu

44 Gai tua de haitoga e mua gi lodo iai e lua aabi;† e dahi i gaogao de haitoga i de baasi gi ngaiho, gai e huli gi ngaage, gai e dahi i gaogao de haitoga i de baasi gi ngaage, gai e huli gi ngaiho. 45 Gai ia ne hai mai gi de au, “De aabi e huli laa gi ngaage niio de gau haimeedabu e haia hegau i de temple, 46 gai de aabi e huli gi ngaiho niio de gau haimeedabu e haia hegau i de mommee o ssigidaumaha. Gilaadeu nei go dama daane o Zadok, gai go gilaadeu donu huu mai denga aamuli o Levi, e maua i de loomai e hagapaa ange gi Tagi Maolunga, e hai ai hegau i mada luoono mada.”

De velanda ma de temple

47 Gai taane laa ne haide lo te buibui e mua gi lodo, gai e tuu dege; dono looloa se lau sugilima, gai de lahalaha se lau sugilima. Gai de mommee o ssigidaumaha e duu i ma te temple.

48 Gai ia ne kave hogi au gi de velanda o de temple, ga haide denga laagau i luu baasi de velanda; gai se dagilima sugilima de llaha i luu baasi ngaadahi. Gai de lahalaha o de haitoga se madaangahulu ma haa sugilima, gai denga laagau i luu baasi se dagidolu sugilima de llaha. 49 De velanda se madalua sugilima de lahalaha, gai e madaangahulu ma lua sugilima mai i ma te velanda ga hano ai gi tua. Gai e madaangahulu vae gaagenga e kage age ai gi kilaa; e hanu hogi duludulu i gaogao laagau i luu baasi.

41

1 Gai taane laa ne kave hogi au gi lo te de aabi e mua gi daha, ga haide denga laagau i luu baasi; gai denga laagau laa se dagiono sugilima de llaha. 2 Gai de lahalaha o de mommee e ulu ai se madaangahulu sugilima, gai de buibui i luu baasi ngaadahi se dagilima sugilima. Ia ne haide hogi tua de aabi laa; gai se madahaa sugilima de looloa ma e madalua sugilima de lahalaha.

3 Gai ia ne ulu gi lo te aabi e mua gi lodo ga haide ai laagau i luu baasi, gai se dagilua sugilima de llaha. De haitoga se ono sugilima de lahalaha, gai denga buibui i luu baasi se hidu sugilima de llaha. 4 Ia ne haide hogi de looloa ma de lahalaha o lo te aabi e mua gi lodo, gai se madalua sugilima, gai de lahalaha se madalua sugilima, mai i de bido laa o de aabi e mua gi daha. Gai ia ne hai mai gi de au, “Deenei de Aabi Dabu mmao.”

5 Gai taane laa ne haide de maadolu o de buibui o de temple, gai se ono sugilima. Denga aabi i luu baasi de temple se dagihaa sugilima de llaha. 6 Gai denga aabi i luu baasi e hai ai e dolu deege; dahi deege e matolu aabi iai. Denga aabi nei e hagasagasaga gi daha i luu baasi o de temple alodahi, gai e lango age i de buibui o de temple, gi deai ai mee e velo ange gi lo te buibui o de temple. 7 Gai denga aabi de lua deege e llaha ange i aabi i tahi deege; gai aabi i tolu deege e llaha ange i aabi o de lua deege; denga aabi e hagadagadaga ange de llaha ga hanage ai. Gai e dahi gaagenga e hanage i tahi deege gi luu deege e mmua gi lunga.

8 Gai au ne gidee hogi bolo de temple e duu i honga dahi mommee gu bae age luu baasi; gai go kilaa e hai ai tagelo o denga aabi i luu baasi. Gai de mommee e bae age laa e bei de looloa o dahi laagau haide laa, gai se ono sugilima de looloa. 9 Gai de maadolu o de baasi iai laa denga aabi se lima sugilima. Gai de mommee malaelae i magavaa denga aabi o de temple, 10 ma aabi i luu baasi de buibui o de temple se madalua sugilima de llaha. 11 Gai e lua haitoga e ulu mai ai gi lodo aabi i luu baasi de mommee malaelae laa; dahi haitoga i de bido gi ngaiho, gai dahi i de bido gi ngaage; gai de lahalaha o de mommee e malaelae laa se lima sugilima.

12 Gai de hale e huli ange laa gi de mommee malaelae, i de baasi gi dai se madahidu sugilima de lahalaha. Gai de buibui alodahi o de hale se lima sugilima de maadolu, gai se massiva sugilima de looloa.

13 Gai ia ne haide de temple, gai se lau sugilima de looloa; gai lo te buibui ma de hale aama dono buibui, se lau hogi sugilima de looloa. 14 Gai de lahalaha o buibui o de temple i de bido gi dua se lau sugilima.

15 Gai ia ne haide de looloa o de hale i de bido ange gi lo te buibui i bido gi dai o de temple, ma denga aabi i luu baasi; gai se lau sugilima.

Gai de aabi e mua gi daha, ma de aabi e mua gi lodo, aama denga velanda i de bido ange gi lo te buibui e mua gi daha, 16 ma laagau i luu baasi denga haitoga, ma denga abaaba vaaligiligi, aama denga aabi alodahi i magavaa mee nei e haoli i laagau, mai i de bido i lalo ga hanage ai gi denga abaaba vaaligiligi. Gai abaaba laa e haoli hogi i laagau. 17 Gai honga de haitoga e ulu ai gi lo te temple, ma luu baasi i lodo ma baasi daha aama magavaa o mee nei alodahi 18 e maaga ange denga cherubim ma palm aagena. Dahi cherub e lua ono mada: 19 luu mada o tangada e huli ange gi de palm i dahi baasi, gai luu mada o de laiono e huli mai gi de palm i de baasi ange laa. Gai mee nei e maaga ange gi de baasi i lo te temple alodahi. 20 Gai de baasi o de hale, mai i de bido gi lalo ga hanage ai gi de haitoga o de aabi e mua gi daha, e maaga ange denga cherub ma palm aagena.

21 Gai de haitoga o de aabi e mua gi daha e tuu dege; gai e bei hogi de haitoga i ma te Aabi Dabu mmao. 22 Gai e dahi mommee o ssigidaumaha ne hai i laagau i kilaa; e dolu sugilima tuuduu, gai e lua sugilima de looloa ma de lahalaha; gai denga dege, ma tagelo, aama luu baasi e hai i laagau. Gai taane laa ne hai mai gi de au, “Deenei teebele i mada luu mada o Tagi Maolunga.” 23 Gai de abaaba o de aabi e mua gi daha ma de Aabi Dabu mmao laa e dua lua dono abaaba. 24 Dahi haitoga laa e dua lua dono abaaba — luu abaaba laa e hhuge ma de pono i lo te ungaalodo. 25 Gai honga de abaaba dua lua o de aabi e mua gi daha e maaga ange denga cherubim ma palm aagena, bei luu baasi o de aabi, gai e dahi laagau e hagasagasaga mai i honga de velanda i ma te mada. 26 Luu baasi o de velanda e hanu abaaba vaaligiligi iai, gai luu baasi ngaadahi e maaga ange denga palm aagena. Denga aabi i luu baasi de temple e hanu mee e hagasagasaga gi daha.

42

Aabi o de gau haimeedabu

1 Gai taane laa ne dagi au gi lo te buibui e mua gi daha, i de baasi gi ngaiho, ga kave au gi denga aabi i de baasi gee o de buibui o de temple, go de baasi gee o de buibui i daha i de baasi gi ngaiho. 2 De hale iai laa de haitoga i de baasi gi ngaiho se lau sugilima de looloa, gai e madalima sugilima de lahalaha. 3 Gai luu mommee nei ngaadahi se dagimadalua sugilima, mai i de buibui e mua gi lodo, ma de mommee e huli ange laa gi de mommee e hola laa i hadu, i lo te buibui e mua gi daha, iai velanda o denga deege e dolu laa. 4 Mada i mua o denga aabi laa e dahi mommee e seesee ai, se madaangahulu sugilima de lahalaha gai e lau sugilima de looloa. Gai olaadeu haitoga i de baasi gi ngaiho. 5 Denga aabi i teege e mua gi lunga e kaso mai ange, go hiidinga denga velanda i denga aabi i teege i lo te ungaalodo, ma teege e mua gi lalo e nnui ange. 6 Gai aabi i teege e dolu e deai donu olaadeu duludulu, bei duludulu o de buibui laa daha; deelaa ai, denga aabi e vaaligiligi ange i denga aabi i teege e mua gi lalo ma teege i lo te ungaalodo. 7 Gai e dahi buibui laa daha e hano laa tua o denga aabi laa; gai se madalima sugilima e hano ai gi daha i mada i mua o denga aabi laa. 8 Denga aabi e hagatau i gaogao de buibui e mua gi daha se madalima sugilima de lloa, gai denga aabi e paa ange gi de mommee dabu se dagillau sugilima de lloa. 9 Gai lalo denga aabi nei e dahi haitoga i de bido gi dua, go de mommee e ulu mai ai i lo te buibui laa daha.

10 Gai de mommee hogi e daamada mai ai de buibui o de temple i de baasi gi ngaage, ma de baasi laa ma de baasi gee o de hale, hanu aabi iai 11 gai e dahi hogi mommee e seesee ai i mada aabi laa. Denga aabi laa e bei aabi i de baasi i ngaiho, i de lloa ma de llaha; olaadeu haitoga ma olaadeu haidenga se dagodo daudahi hogi, 12 denga aabi i de baasi gi ngaage e bei hogi. Gai e dahi haitoga i ma te mommee e seesee ai laa, gai de mommee laa e bei de looloa o de buibui e duu laa gi daha i de bido gi dua.

13 Gai taane laa ne hai mai gi de au, “Denga aabi i de baasi gi ngaiho ma de baasi gi ngaage e huuhuli ange laa gi lo te buibui laa daha o de temple go aabi o de gau haimeedabu, go kilaa o de gau haimeedabu e hagapaa ange laa gi Tagi Maolunga e gai ai mee o denga sigidaumaha dabu hugadoo. Go kilaa hogi alaadeu e dugu ai mee o denga sigidaumaha dabu hugadoo — go ssigidaumaha o denga grain, ma ssigidaumaha o haisala, ma ssigidaumaha o tagasala — de mommee nei e dabu. 14 De masavaa naa huu o de gau haimeedabu e ulu ai gi de mommee dabu laa, gai gilaadeu gu dee maua i de ssao e hulo gi lo te buibui e mua gi daha, ga dae ai gi delaadeu hagaui olaadeu malo e hai ai laa alaadeu hegau, go hiidinga malo laa e dabu. Gai gilaadeu gi kahu i hanu malo gee i mua delaadeu hulo gi mommee iai dangada.”

15 Gai ga lava huu i dana haide lo te temple, gai ia ga dagi au gi duaahaho laa lo te haitoga i de bido gi dua, gai ia ga haide luu baasi de mommee laa alodahi. 16 Ia ne haide hogi de bido gi dua i dana laagau haide, gai se limalau sugilima. 17 Ia ne haide de baasi gi ngaiho i dana laagau haide, gai se limalau hogi sugilima. 18 Muli mai gai ia ne haide de baasi gi ngaage i dana laagau haide, gai se limalau hogi sugilima. 19 Ia ne haide hogi de bido gi dai i dana laagau haide, gai se limalau hogi sugilima. 20 Ia ne haide denga mommee i luu bido ma luu baasi alodahi. Gai de buibui i luu baasi ma luu bido alodahi, se limalau sugilima de lloa ma de llaha, e vvae gee ai de mommee dabu mai i mee e dee dabu.

43

De ahe mai o de mahamaha gi de temple

1 Gai taane laa ne kave au gi de haitoga e huli laa gi dua, 2 gai au gu gidee de mahamaha o de Maadua o Israel e humai i dua. Gai dono leo e bei de hagangolo o denga vai, gai dono mahamaha gu hagamaalama honga de henua.* 3 Gai de midi aagu ne gide laa e bei dagu midi hagaago ange ne gidee laa i dono masavaa ne humai ai ga oha de aduhale, gai e bei hogi dagu midi ne gidee laa i gaogao ssaalingaa vai go Kebar. Gai au ga ino gi honga de gelegele. 4 Gai de mahamaha o Tagi Maolunga ne ulu mai gi lo te temple i de haitoga i de baasi gi dua. 5 Gai de Hagasaalunga ne langa age au ga kave gi lo te buibui e mua gi lodo; gai au ne gidee bolo de mahamaha o Tagi Maolunga gu hhao de temple.

6 De masavaa o taane laa e duu ai i ogu gaogao, gai au ne langona dahi e basa mai gi de au i lo te temple. 7 Ia ne hai mai, “Tama a tangada, deenei de mommee iai dogu nohoanga, ma de mommee e dugu ange aagena luoogu vae. Deenei dogu mommee e noho ai madali de gau Israel ga hano ai. Gai de gau Israel ma olaadeu hodooligi gu dee aahe ange e hagangadi mee dogu ingoo dabu, i delaadeu daumaha ange gi olaadeu diinonga, ma de danu olaadeu hodooligi i olaadeu mommee daumaha. 8 Gilaadeu ne hagatuu olaadeu haitoga ma laagau o olaadeu haitoga i gaogao laagau o dogu haitoga, gai se dahi donu huu buibui e vaaea omaadeu magavaa. Gilaadeu ne hagangadi mee dogu ingoo dabu i alaadeu hegau hakino gee alodahi. Deelaa ai, au ne daa gilaadeu ga maakau i dogu bole. 9 Deenei ai, gilaadeu gi aaua gee mai i ogu mada i mua, de daumaha ange gi denga diinonga, ma daanunga o olaadeu hodooligi, gai au ga noho i olaadeu daha ga hano ai.

10 Gai koe, tama a tangada, daalaa ange gi de gau Israel dagodo o de temple ma ono hagadulagi ma ono hagatau, gi dookaa ai gilaadeu i alaadeu hegau baubau. 11 Gai noo gilaadeu gu dookaa i alaadeu mee alodahi gu hai, gai koe ga tala ange gi iloo e gilaadeu de ada o de temple — de hai e hagaduu ai, ono mommee e ssao ai ma de ulu mai ai — ma mee i ono lodo ma ono huulonga aama ono hainga alodahi. Gai siia mee nei gi gidee ai e gilaadeu, gai gilaadeu ga kana ange ai ga haia gi bei dono hagadulagi, ma mee gu lava i de hagasauaa aama ono hainga alodahi.

12 Deenei de hainga o de temple: de mommee i luu baasi alodahi i honga de mounga laa e dabu mmao. Deenei de hainga o de temple.

De mommee o ssigidaumaha

13 “Aanei haidenga o de mommee o ssigidaumaha i denga sugilima, (dahi sugilima nei se dahi sugilima ma e dolu inisi): gai de valavala i luu baasi, se dahi sugilima de gelo ma de lahalaha, gai de hiihii i luu baasi se dolu inisi de maadolu. Gai deenei tuuduu o de mommee o ssigidaumaha:* 14 mai i lo te valavala i honga de gelegele ga hanage ai gi tolodolo, e mua gi lalo se lua sugilima tuuduu, gai se dahi sugilima de lahalaha. Gai mai i tolodolo damaa mee ga hanage ai gi tolodolo laumalie, se haa sugilima tuuduu gai e dahi sugilima de lahalaha. 15 Gai honga de mommee o ssigidaumaha e haa sugilima tuuduu, gai e haa hanga e tuu age i honga denga dege e haa. 16 De mommee o ssigidaumaha e tuu dege, e madaangahulu ma lua sugilima de looloa gai e madaangahulu ma lua sugilima de lahalaha. 17 De mommee e mua gi lunga e tuu dege, gai e madaangahulu ma haa sugilima de looloa ma de lahalaha, gai tolodolo i luu baasi se baasi sugilima de lahalaha, gai de valavala i luu baasi se dahi sugilima de maadolu. Gai de gaagenga o de mommee o ssigidaumaha e huli gi de baasi gi dua.”

18 Gai ia ne hai mai gi de au, “Tama a tangada, e hagadaba de Ia Aamua go Iahweh: Aanei mee gu hagasauaa ange gi de mommee o ssigidaumaha, i de laangi e hagaduu ai ga lava, e hai ai denga sigidaumaha dudu, ma de dabudabui ange dodo gi luu baasi alodahi: 19 koe gaavee dahi kaau daane e hai ai ssigidaumaha o haisala o de gau haimeedabu, go daane de aamuli o Levi, mai i de huaabodu o Zadok. Aanei gilaadeu e loomai e hagapaa mai gi de au, ma de hai hegau mai gi de au, go de Ia Aamua go Iahweh e hagadaba. 20 Gai koe ga kave hanu ono dodo, ga hulu ange gi honga hanga e haa o de mommee o ssigidaumaha, ma honga denga dege e haa aama honga de hiihii alodahi; gai koe ga hagagilimalali ai aama de hagadabu de mommee o ssigidaumaha. 21 Gai koe ga kave de kaau daane e hai ai ssigidaumaha o haisala, ga dudu i de mommee gu hagadabena ange laa aagena i de mommee o de temple, i tua de mommee dabu laa.

22 Gai de hagalua laangi, gai koe haia ssigidaumaha o haisala i dahi guudi daane, e deai laa mee baubau i dono angaanga; gai de mommee o ssigidaumaha e hagagilimalali, bei de hai e hagagilimalali ai laa i de kaau. 23 Gai ga lava naa huu i dau hagagilimalali de mommee o ssigidaumaha, gai koe ga gaamai dahi kaau daane ma dahi ssiibi daane e deai laa mee baubau i olaau angaanga. 24 Gai koe ga hai ai sigidaumaha i mada luu mada o Tagi Maolunga. Gai de gau haimeedabu gi hagamalili ina ange soolo aagena, ga hai ai ssigidaumaha dudu ange gi Tagi Maolunga.

25 E hidu laangi aau e hai ai ssigidaumaha o haisala, i dahi guudi daane; gai koe gaamai hogi e dahi kaau daane ma dahi ssiibi daane mai i de hagabuulingaa manu, gai deai mee baubau i olaau angaanga. 26 Gai gilaadeu ga hagadabu ai ma de hagagilimalali ai de mommee o ssigidaumaha; deenei delaadeu hai e hagadabu ai de mommee o ssigidaumaha. 27 Gai ga odi ange naa huu laangi e hidu nei, gai mai i de hagavalu laangi, gai de gau haimeedabu gi haia denga sigidaumaha dudu, ma sigidaumaha hagadanuaa magavaa i honga de mommee o ssigidaumaha. Gai au e malangilangi naa i goodou, go de Ia Aamua go Iahweh e hagadaba.” *

44

Dangada e alaange de ulu i de temple

1 Gai taane laa ne hagaahe mai au gi de haitoga e mua gi daha o de mommee dabu; go de haitoga i de baasi gi dua, gai gu pono. 2 Gai Tagi Maolunga ne hai mai gi de au, “De haitoga nei e pono naa ga dugu ai, e dee hhuge donu; e deai hogi se dangada daudahi e ulu ai. Gai e pono ga dugu ai, go hiidinga Iahweh de Maadua o Israel gu ulu ai. 3 Gai go tagi o de henua donu huu e maua i de humai e noho i de haitoga e gaimee ai, i mada luu mada o Tagi Maolunga. Ia gi ulu mai i de haitoga laa honga de velanda ma de sao hogi i de haitoga mau.”

4 Gai ia ne kave hogi au laa lo te haitoga i de baasi gi ngaiho gi ma te temple. Gai au ne galo age, gai tilo, de mahamaha o Tagi Maolunga gu hhao ma gu honu de hale o Tagi Maolunga. Gai au ga ino gi honga de gelegele.

5 Gai Tagi Maolunga ne hai mai gi de au, “Tama a tangada, haia gi donu ange goe, gai galo ange diiloo gi danuaa, ga hagallongo mee alodahi aagu e tala adu gi de goe, i dagodo o mee gu hagasauaa ange gi de hale o Tagi Maolunga. Galo ange diiloo de mommee e ulu ai gi lo te temple, ma mommee e ssao mai ai. 6 Gai koe hai ange gi de gau hagamaanege o Israel: E hagadaba de Ia Aamua go Iahweh: De gau Israel, duudia doodou hai denga dahulinga hakino gee alodahi. 7 Gai e dee aanei donu huu oodou mee gu hai, gai goodou gu gaamai hogi de gau henua gee, tigi tuu dagaholiage laa olaadeu lodo ma olaadeu angaanga gi dogu mommee dabu, ga hai ai gu hakino gee dogu hale i de masavaa e sigidaumaha mai ai oodou gai, ma mee moomuna ma dodo. Goodou gu oha dagu hagatoo donu hagaheloongoi. 8 Gai goodou tee hai oodou hegau ange gi agu mee dabu, aagai goodou ne hai de gau henua gee gi haia hegau i dogu mommee dabu. 9 Gai e hagadaba de Ia Aamua go Iahweh: E deai donu se dangada henua gee tigi tuu dagaholiage ono lodo ma dono angaanga e ulu i dogu mommee dabu, e deai donu hogi dangada henua gee e nnoho i magavaa o de gau Israel.

10 Aagai hagadiilinga o Levi gu hagammao gee laa i de au, i de masavaa o de gau Israel ne hulo gee mai ai i de au, ga daumaha ange gi olaadeu diinonga, gilaadeu e hagaduasala naa donu. 11 Gilaadeu goi maua huu i de hai hegau i dogu mommee dabu; go gilaadeu e hagaloosi ina denga haitoga o de temple, ma de hai hegau i kilaa; go gilaadeu e daia denga manu e hai ai ssigidaumaha dudu ma sigidaumaha a dangada, gai go gilaadeu e balea ange dangada ma de hai hegau ange gi gilaadeu. 12 Go hiidinga gilaadeu ne bale ange gilaadeu i de daumaha ange gi denga diinonga, ga dagi ange ai dangada o Israel gi de baubau, deelaa ai, au gu hagatoo donu bolo gilaadeu e hagaduasala naa donu, go de Ia Aamua go Iahweh e hagadaba. 13 Gilaadeu e dee maua i de loomai e hagapaa mai e hai hegau a tangada haimeedabu, aabe loomai e hagapaa ange gi ogu goloa dabu ma mee dabu mmao; aagai gilaadeu e hai naa gi dookaa i hiidinga o alaadeu hegau hakino gee gu hai. 14 Gai au e hili ange naa gilaadeu gi diiloo ange de temple, aama hegau alodahi e hai i kilaa.

15 Aagai de gau haimeedabu mai i de aamuli o Levi, go hagadiilinga o Zadok, ne tilo ange dogu mommee dabu i de masavaa o de gau Israel ne daahuli gee ai i de au, go gilaadeu e maua i de loomai gi mada luoogu mada e hai hegau ai; gai gilaadeu ga hai ai sigidaumaha o denga mee moomuna ma dodo, go de Ia Aamua go Iahweh e hagadaba. 16 Gai go gilaadeu donu huu e maua i de ulu i dogu mommee dabu; go gilaadeu donu huu e maua i de loomai e hagapaa ange gi dogu deebele, e hai ai hegau i ogu mada i mua.

17 Gai de masavaa olaadeu e ulu ai i denga haitoga o de buibui e mua gi lodo, gai gilaadeu gi kahu i malo e hai i denga linen; gai gilaadeu gi dee kahu i malo e hai i huluhulu o denga manu, i de masavaa olaadeu e hai hegau ai i lo te buibui e mua gi lodo ma lo te hale daumaha.* 18 Olaadeu goobai e hai i denga linen, gai olaadeu malo laa lodo e kahu ai e hai hogi i denga linen; gilaadeu e dee kahu i hanu malo e haia ga salia taadaa gilaadeu. 19 Gai de masavaa naa huu olaadeu e ssao ai e hulo gi daho dangada i lo te buibui laa daha, gai gilaadeu gi hagauia malo olaadeu e hai ai laa alaadeu hegau, ga dugu i lodo aabi dabu laa; gai gi kahu i hanu malo gee ga hulo ai, gi dee paa ange ai dangada gi olaadeu malo dabu laa.*

20 Gilaadeu e dee dahi gi malali olaadeu biho, aabe e dugu gi lloa ngaangaaulu o olaadeu biho, aagai gilaadeu e duuduu donu huu sugi olaadeu ngaangaaulu gi dee kona ai de lloa.* 21 Gai e deai donu se dangada haimeedabu e maua i de unu hanu uvaini, i de masavaa oona e ulu ai i lo te buibui e mua gi lodo.* 22 Gilaadeu e dee hai bodu ange donu gi denga haahine gu maakau olaadeu bodu, ma denga haahine gu maavae ange gi olaadeu bodu; gai e hai bodu ange donu huu gi denga bua mmoe o Israel, aabe go de bodu o dahi dangada haimeedabu gu magau laa.* 23 De gau haimeedabu gi agoago ina ange gi iloo e ogu dangada de hai e vvae ai de mee dabu aama de mee e dee dabu, ma de hagaago ange gi gilaadeu de hai e vvae ai de mee gilimalali ma de mee e dee gilimalali.*

24 Noo gu dahi mee e dee heloongoi ai dangada, gai go de gau haimeedabu e hagamodu ina muna ma de hilihili de mee e hai gi bei ai dagodo o agu hagamodu heohi. Gilaadeu gi daohia agu hainga ma agu mee gu hagasauaa ange gi de dao o agu daonga gu lava i de hagasauaa, aama de daohi agu Sabbath dabu.

25 Tangada haimeedabu e dee hai gi dee gilimalali ia, i dono hagabaa ange gi dahi dangada magau; aagai noo tangada magau laa go dahi luoono maadua, be go dana dama, be go dono daina daane, aabe go dono daina haahine tigi hai bodu laa, gai ia e maua i de hai gi dee gilimalali ia.* 26 Gai dua naa huu dono hai ga gilimalali, gai ia gi daalia e hidu laangi gi muli mai, 27 gai dono laangi naa huu e ulu ai gi lo te buibui e mua gi lodo o de mommee dabu, e hai ai ana hegau i de mommee dabu, gai ia gi haia ssigidaumaha o ono haisala donu, go de Ia Aamua go Iahweh e hagadaba.

28 Go au de boolonga o de gau haimeedabu. Goodou e dee vvae ange dahi mommee moolaadeu i honga de henua, go hiidinga go au delaadeu duuhanga.* 29 Gai gilaadeu e gaimee i mee o denga sigidaumaha o grain, ma ssigidaumaha o haisala, ma sigidaumaha o tagasala; mee alodahi gu hagadabu ange laa gi Tagi Maolunga i Israel niilaadeu.* 30 Denga hagadaagangaa huamanu danuaa alodahi e hagihagi i taamada, ma denga hagadaagangaa mee ngadi gaavange alodahi a dangada e sigidaumaha ai, nii de gau haimeedabu. Goodou gaavange hogi gi gilaadeu tahi duudanga mai i oodou pelaoaa lligi, gai au ga hagamanuuia ai oodou hale. 31 Gai de gau haimeedabu gi dee gaina kano o denga manu llele be go denga manu dolodolo ne ngadi maakau laa donu huu, aabe ne daia ga maakau i hanu manu alasala.*

45

De vaaenga o Tagi Maolunga

1 “De masavaa naa huu oodou e vaevae ange ai de henua e bolo, gai goodou e vvae ange hogi dahi mommee gi Tagi Maolunga i de henua, se vaaenga dabu, e 25,000 sugilima de looloa, gai e luasemada* sugilima de lahalaha; de mommee nei alodahi e dabu. 2 Gai goodou e vaae e limalau sugilima e hai ai de hale dabu, gai haia de mommee i luu baasi gi se madalima sugilima. 3 Gai goodou haidea i lo te vaaenga dabu laa dahi mommee e 25,000 sugilima de looloa, gai e dahisemada sugilima de lahalaha. Go kinei e hagaduu ai de hale dabu, go de mommee dabu mmao. 4 Deenei de vaaenga dabu i honga de henua, ange gi de gau haimeedabu e haia hegau i lo te mommee dabu, go gilaadeu e loomai gi mada luu mada o Tagi Maolunga e hai ai alaadeu hegau. Go kinei e hagatuu ai olaadeu hale, aama de mommee e hagadabu ange gi de temple. 5 Gai vaaenga ange dahi mommee gi 25,000 sugilima de looloa, ma e dahisemada sugilima de lahalaha gi de hagadiilinga o Levi, e haia laa hegau o de temple, gai delaadeu boolonga go denga aduhale olaadeu e nnoho ai laa.

6 Gai gaavange hogi dahi mommee moo de aduhale, i gaogao de mommee gu vvae laa e hai ai de mommee dabu, haia gi limamano sugilima de lahalaha, gai e 25,000 sugilima de looloa; de mommee nei se mommee ange gi dangada alodahi o Israel.

De vaaenga o tagi

7 “Gai de mommee e vvae ange gi tagi o de henua, go de mommee i luu baasi de alahenua dabu ma de alahenua o de aduhale mai i tai i baasi dai ga hano ai gi denga goinga i de baasi gi dua, gai e bei ai hogi de looloa o de mommee e vvae ange gi denga aamuli o Israel. 8 De henua nei go dono mommee e henua ai i Israel. Denga dagi aagu gu hili gi dee vaivai haia dogu huaadangada, aagai gi dugua ange de gau Israel gi gaavee olaadeu vaaenga gi bei de soa o olaadeu aamuli.

Hainga ange gi denga dagi

9 “E hagadaba de Ia Aamua go Iahweh: Denga dagi o Israel, goodou gu gona odi oodou mee e hai! Gu lava oodou vaivai hai ma de hagaduasala dangada, gai hai hegau i hagamodu heohi ma de mee heohi. Goodou aude alualumia dangada mai honga olaadeu mommee, go de Ia Aamua go Iahweh e hagadaba. 10 Goodou haia oodou hagabaaunga gi heohi; de hagabaaunga o dahi ephah† gi heohi, gai de hagabaaunga o dahi bath‡ gi heohi.* 11 De ephah ma de bath e hai gi se hagabaaunga daudahi, de bath se dahi diba i diba e madaangahulu o de homer, gai de ephah se dahi diba i diba e madaangahulu o de homer; gai hagabaulia mee nei i de homer e hai hegau ai laa i de laa tubua. 12 Dahi shekel e bei se madalua gerah. Gai de madalua shekel nei e hagapuni ange gi e madalua ma lima shekel, aama e madaangahulu ma lima shekel e bei se dahi mina.

13 Gai deenei ssigidaumaha oodou e hai: e dahi diba i diba e ono o dahi ephah§ mai i dahi homer*wheat, ma dahi diba i diba e ono o dahi ephah mai i dahi homerbarley. 14 Gai de hagabaaunga o lolo se dahi diba i diba e madaangahulu o dahi bath† mai i dahi cor‡ (dahi cor se madaangahulu bath, gai e bei hogi dahi homer). 15 Goodou e aau gee hogi dahi ssiibi mai i denga lualau ssiibi alodahi, i denga mommee iai helii o Israel. Ssiibi nei ni mee e hai ai ssigidaumaha madali denga grain, ma ssigidaumaha dudu, aama ssigidaumaha hagadanuaa magavaa, e tala ai haisala o dangada, go de Ia Aamua go Iahweh e hagadaba. 16 Dangada alodahi o de henua gi gaavange de mee ngadi gaavange nei gi tagi o Israel. 17 Gai go tagi o de henua e haia mee e hai ai ssigidaumaha dudu, ma ssigidaumaha o denga grain, ma ssigidaumaha o mee unu i denga daonga, go taonga o de duu de maasina i dai, ma denga Sabbath, ma denga daonga alodahi gu hagamodu ange laa gi de gau Israel. Gai ia gi haia mee e hai ai denga sigidaumaha o haisala, ma sigidaumaha o grain, ma sigidaumaha dudu, ma sigidaumaha hagadanuaa magavaa, e tala ai haisala o de gau Israel.

Denga daonga gu hagamodu

(Exo 12.1-20; Lev 23.33-43)

18 “E hagadaba de Ia Aamua go Iahweh: Tahi laangi o tahi malama, gai goodou gaamai e dahi kaau daane e deai laa mee baubau i dono angaanga e hai ai ssigidaumaha e hagagilimalali ai de mommee dabu. 19 Gai tangada haimeedabu gi gaavee hanu dodo o de manu o ssigidaumaha o haisala gi hulu ina ange gi denga laagau i luu baasi haitoga o de temple, ma hiihii o de mommee o ssigidaumaha, ma laagau o haitoga o de buibui e mua gi lodo. 20 Gai goodou haia hogi de hegau nei i de hidu laangi o de malama, ange gi tangada gu haisala, gai ia tee se hagabau aabe ne hai i dana dee iloo, gai goodou ga hai ai gi gilimalali de temple.

21 Gai de madaangahulu ma haa naa huu laangi o tahi malama, gai goodou ga dao Taonga Hagasili i e hidu laangi, gai goodou e gai pelaoaa e dee hagahua i denga laangi laa.* 22 De laangi laa gai tagi o de henua gi gaamai dahi kaau daane e hai ai ssigidaumaha o haisala i ono hiidinga aama hiidinga o dangada alodahi o de henua. 23 Gai denga laangi e hidu alodahi o Taonga Hagasili, gai ia gi gaamai e hidu kaau daane, ma e hidu ssiibi daane e deai mee baubau i olaadeu angaanga, e hai ai ssigidaumaha dudu ange gi Tagi Maolunga, aama dahi guudi daane e hai ai ssigidaumaha o haisala. 24 Gai ia gi gaamai e dahi ephahgrain e hai ai ssigidaumaha madali dahi kaau daane, ma dahi ephah madali dahi ssiibi daane laa, ma dahi hin§ lolo olive madali dahi ephahgrain.

25 Gai denga laangi e hidu o taonga, e daamada laa i de madaangahulu ma lima laangi o de hidu malama, gai ia gi haia hogi mee e hai ai ssigidaumaha o haisala, ma ssigidaumaha dudu, ma ssigidaumaha o denga grain aama lolo.*

46

1 E hagadaba de Ia Aamua go Iahweh: De haitoga i de bido gi dua o de buibui e mua gi lodo e pono i laangi e ono o dangada e hai hegau ai laa; aagai e hhuge i de laangi o Sabbath, ma taonga o de duu de maasina i dai. 2 Gai tagi o de henua gi ulu mai laa honga de velanda i gaogao de haitoga, ga duu i gaogao laagau o de haitoga. Gai de gau haimeedabu gi haia ssigidaumaha dudu, ma sigidaumaha hagadanuaa magavaa i ono hiidinga. Gai ia gi ino gi daumaha i gaogao laagau o de haitoga. Muli mai gai ia ga sao ga hano, aagai de haitoga laa e dee pono ga dae ai gi de ahiahi. 3 Gai dangada alodahi o de henua gi ino gi daumaha i mada luu mada o Tagi Maolunga i gaogao de haitoga, i denga Sabbath aama denga daonga o de duu de maasina i dai. 4 Gai mee a tagi o de henua e gaamai e hai ai ssigidaumaha dudu ange gi Tagi Maolunga i de laangi o Sabbath, e ono ssiibi gauligi ma e dahi ssiibi daane e deai mee baubau i olaadeu angaanga. 5 Gai denga grain e gaamai madali ssiibi daane e hai ai ssigidaumaha e hai gi dahi ephah,* gai ssigidaumaha o denga grain e gaamai madali dahi ssiibi gauligi, tangada gi gaamai ana mee e malangilangi i de gaamai, madali dahi hin† lolo ange gi dahi ephahgrain. 6 De laangi naa huu e duu ai de maasina i dai, gai tagi o de henua gi gaamai dahi kaau gauligi, ma e ono ssiibi gauligi ma e dahi ssiibi daane e deai laa mee baubau i olaadeu angaanga. 7 Gai grain aana e gaamai madali de kaau daane se dahi ephah, e dahi hogi ephahgrain madali ssiibi daane, gai ia gi gaamai ana grain e malangilangi i de gaamai madali ssiibi gauligi laa, aama dahi hin lolo ange gi dahi ephahgrain. 8 De masavaa naa huu o tagi o de henua e ulu mai ai, gai ia gi ulu mai laa honga de velanda i gaogao de haitoga, gai gi sao hogi gi hano i de haiava mau.

9 Gai de masavaa naa huu o dangada o de henua e loomai ai e daumaha ange gi Tagi Maolunga i de masavaa o denga daonga gu lava i de hagamodu, gai tangada e ulu mai i de haitoga i baasi i ngaiho gi sao i de haitoga i de baasi i ngaage. Gai tangada e ulu mai laa i de haitoga i de baasi i ngaage gi sao i de haitoga i de baasi i ngaiho. E deai donu se dangada e maua i de ulu mai ma de sao i de haitoga mau, aagai dahi ma dahi gi hagasoe i de haitoga i de baasi gee. 10 Gai tagi o de henua aama dangada gi ulu i de masavaa daudahi ma de ssao ga hulo i de masavaa daudahi.

11 De masavaa naa huu e dao ai denga daonga gu lava laa i de hagamodu, gai ssigidaumaha o denga grain e gaamai madali dahi kaau se dahi ephah, gai e bei ai hogi dahi ssiibi daane. Gai noo se ssiibi gauligi e hai ai ssigidaumaha, gai tangada gi gaamai denga grain aana e mau, aama dahi hin lolo madali dahi ephah. 12 De masavaa naa huu a tagi o de henua e lodo ai e ngadi gaavange hanu mee e hai ai dahi sigidaumaha ange gi Tagi Maolunga, e dee hilihili be se sigidaumaha dudu, be se sigidaumaha hagadanuaa magavaa, gai de haitoga i de baasi i dua e hhuge e ulu mai ai ia; gai ia gi gaamai dana sigidaumaha dudu be go dana sigidaumaha hagadanuaa magavaa, bei de hai e hai ai laa dana sigidaumaha i de laangi o Sabbath. Gai de masavaa naa huu oona e sao ai e hano gee, gai de abaaba o de haitoga laa e pono.

13 Ia gi gaamai hogi dahi ssiibi gu dahi laa ono ngadau, gai e deai mee baubau i dono angaanga e hai ai ssigidaumaha dudu ange gi Tagi Maolunga i laangi alodahi. Daiao alodahi gai ia gi gaamai de manu nei. 14 Goodou e gaamai hogi hanu grain madali ssiibi laa i daiao alodahi, e dahi diba i diba e ono o dahi ephah‡ ma dahi diba i diba e dolu o dahi hin§ lolo, e hagassii ange gi honga denga pelaoaa. Ssigidaumaha o denga grain se mee ange gi Tagi Maolunga ga hano ai. 15 Gai ssiibi gauligi nei, ma ssigidaumaha o denga grain, ma lolo e hai i denga daiao alodahi, se sigidaumaha dudu e hai i de laa tubua.

16 E hagadaba de Ia Aamua go Iahweh: Noo tagi o de henua e vvae ange dahi mommee gi dahi ana dama daane mai i dono boolonga, gai de mommee laa gu niio hagadiilinga o dana dama; gai de mommee laa gu niiolaadeu. 17 Aagai noo tagi o de henua e bolo ange dahi mommee gi dahi ono dangada hai hegau, gai tangada hai hegau laa e maua i de henua ai ga dae ai gi de ngadau o de ilaage; gai de alahenua laa e hagaahe ange gi tagi o de henua. Dono boolonga niio ana dama donu, go gilaadeu e henua ai.* 18 Gai tagi o de henua e dee maua i de kave mee gu bolo ange gi dangada, ma de hai gilaadeu gi hulo gee mai i olaadeu alahenua. Gai ia gi bolo ina ange mommee o ana dama mai i dono alahenua donu, gi deai ai dangada i magavaa o ogu dangada e gaavee gee dono alahenua.”

19 Gai taane laa ne kave au laa lo te mommee e ulu ai gi lodo i de baasi o de haitoga, gi denga aabi dabu o de gau haimeedabu i de baasi gi ngaiho, gai au ne gidee dahi mommee i de bido gi dai. 20 Gai ia ne hai mai gi de au, “Deenei de mommee a de gau haimeedabu e boale ai mee o ssigidaumaha o tagasala, ma ssigidaumaha o haisala, ma de dao ai ssigidaumaha o grain, gi dee kave ai mee laa gi lo te buibui e mua gi daha, ga hai ai ga paa ange mee dabu laa gi dangada.”

21 Gai ia ne kave au gi lo te buibui e mua gi daha, ga dagi au gi denga dege e haa o de buibui; gai tilo, dege alodahi e dagidahi mommee buibui iai. 22 Gai lodo dege e haa o de buibui e mua gi daha iai hanu mommee buibui vaaligiligi, dahi buibui laa se madahaa sugilima de looloa, gai e matolu sugilima de lahalaha; denga mommee buibui laa se haidenga daudahi donu huu. 23 Gai lodo buibui e haa laa iai hanu bae hadu, gai lalo hadu laa iai de mommee o de ahi. 24 Gai ia ne hai mai gi de au, “Aanei mommee e hai ai ahi e boale ai sigidaumaha a dangada.”

47

De vai e sali mai laa i de temple

1 Gai ia ne hagaahe mai au gi de haitoga o de hale daumaha; gai tilo, de vai e sali mai i lalo de haitoga o de hale daumaha i de bido gi dua, go hiidinga de hale daumaha e huli gi dua. Gai de vai e sali iho i lalo de baasi gi ngaage o de haitoga o de hale daumaha, i baasi i ngaage de mommee o ssigidaumaha.* 2 Gai taane laa ne hagasao mai au laa lo te haitoga i de baasi gi ngaiho, ga dagi au gi de haitoga e mua gi daha i duaahaho, go de haitoga i de baasi i dua; gai de vai e sali mai i de baasi i ngaage.

3 Gai taane laa ne seesee gi dua gai dana laagau haide e poo i dono lima, gai ia ne haide e mano sugilima, gai ia ne hai au gi seesee i lodo vai laa, gai denga vai gu tae age gi luoogu gubu vae. 4 Gai ia ne haide ange hogi e mano sugilima, gai ia ne hai ange hogi au gi seesee i lodo vai laa, gai denga vai laa gu tae age gi luoogu duli. Ia ne haide ange hogi e mano sugilima, gai ia ne hai ange hogi au gi seesee i lodo vai laa, gai denga vai laa gu tae age gi dogu daogubu. 5 Gai ia ne haide ange hogi e mano sugilima, gai de vai laa gu se vai laumalie, gai au gu dee duu ai, go hiidinga de vai laa gu honu baabaa; gu maua donu e tangada i de kau ai, se vai gu honu gai gu dee maua i de seesee i ono lodo. 6 Gai taane laa ne ssili mai gi de au, “Tama a tangada, koe gu gidee nei de mee nei?”

Gai ia ne dagi au ga hagaahe gi de gabugabu o de vai laa. 7 Gai de masavaa oogu ne ahe ai gi gabugabu o de vai laa, gai au gu gidee denga manu ssomo lagolago mmao e ssomo i luu baasi de vai laa. 8 Gai ia ne hai mai gi de au, “De vai nei e sali ma e hano gi baasi i dua, gai e hano iho hogi gi Arabah, go kilaa e duu ange ai gi Tai Magau. Gai de masavaa naa huu e ulu ange ai ono vai gi lo te Dai Magau, gai vai soolo i kilaa gu sui ga ni vai danuaa. 9 Mommee alodahi o de vai laa e sali aagena, gai manu alodahi e nnoho i kilaa gu mouli. Gai e hai ga lagolago mamu nnui i kilaa, go hiidinga vai nei e hano gi kilaa ga sui ai vai soolo laa gi ni vai danuaa, gai mommee alodahi o de vai laa e dae aagena, gai denga mee alodahi gu mouli. 10 Denga daane haangoda e tuu naa laa luu baasi; mai i En Gedi ga dae ai gi En Eglaim gu iai mommee e dau age ai denga galauna. Gai e lagolago naa hagadaagangaa mamu i kilaa, bei denga mamu i lo te Mediterranean.* 11 Aagai mommee vaivai ma bela e dee maua naa donu gi ni vai danuaa; gai e hai naa gi daakodo ai denga soolo. 12 Gai luu baasi ngaadahi o de vai laa e ssomo ai naa denga hagadaagangaa manu ssomo e gai olaadeu hua. Olaadeu lau e dee mmae gai olaadeu hua e dee odi naa donu. Gai manu nei e hhua naa i denga malama alodahi, go hiidinga vai olaadeu e unu ai e ssali mai i de mommee dabu laa. Gai olaadeu hua e haangai ai dangada, gai olaadeu lau e hagaieiangi ai magi o dangada.” *

Ngaadonga o de henua

13 E hagadaba de Ia Aamua go Iahweh: “Aanei ngaadonga o de henua oodou e vaevae ange ai gi denga aamuli e madaangahulu ma lua o Israel. Gai e lua mommee e vvae ange gi de aamuli o Joseph. 14 Gai goodou vaevaaea de henua i oodou magavaa ga hagahedae ai goodou, go hiidinga au ne hagatoo donu ange bolo au e gaavange de henua nei gi oodou dubuna madagidagi. De henua nei go doodou boolonga.

15 Gai deenei de ngaadonga o de henua: de ngaadonga i baasi gi ngaiho e daamada mai i de Mediterranean ga hano gi dua i gaogao o Hethlon i Lebo Hamath, gai e hano ga dae gi Zedad, 16 ma Berothah, ma Sibraim, (se mommee i magavaa o Damascus ma Hamath) gai e hano hogi ga dae gi Hazar Hatticon, go de mommee e duu laa i gaogao de ngaadonga o Hauran. 17 Gai dono ngaadonga e daamada mai i tai ga hano ai gi Hazar Enan, ma de hano laa gaogao goinga o Damascus, gai e ngado mai i Hamath i de baasi gi ngaiho. Deenei de ngaadonga i de baasi gi ngaiho.

18 Gai de ngaadonga i baasi i dua e daamada mai i magavaa o Hauran ma Damascus, ga hano laa gaogao ssaalingaa vai go Jordan, i magavaa Gilead ma de henua o Israel, ga hano ai gi tai i de baasi i dua, gai e hano ga dae gi Tamar. Deenei de ngaadonga i baasi i dua.

19 Gai de ngaadonga i baasi i ngaage e daamada mai i Tamar ga hano ga dae gi de vai o Meribah Kadesh, gai e hano ga duu i Ssaalingaa Vai o Egypt ma de Mediterranean. Deenei de ngaadonga i baasi i ngaage.

20 Gai de ngaadonga i baasi i dai e daamada mai i de Mediterranean ga hano gi dahi mommee i baasi i Lebo Hamath. Deenei de ngaadonga i baasi i dai.

21 Goodou vaevaaea de henua nei i oodou magavaa ange gi denga aamuli o Israel. 22 Gai goodou vaevaaea de henua i oodou magavaa e henua ai goodou aama de gau henua gee e nnoho i oodou daha gu hanu laa alaadeu dama. Gilaadeu gu hagabinga bolo ni dangada Israel bei oodou dagodo; gai e vvae ange hogi dahi mommee gi gilaadeu i de henua madali denga aamuli o Israel. 23 Gai dee hee naa huu de aamuli o tangada henua gee laa e nnoho ai, gai go kilaa oodou e vvae ange ai dahi mommee moona, go de Ia Aamua go Iahweh e hagadaba.”

48

Vaaenga o denga aamuli

1 “Aanei denga aamuli o Israel ma olaadeu ingoo. De mommee e mua gi ngaiho, go de vaaenga o Dan, mai i Tai Laumalie ga humai laa gaogao o Hethlon ga hano gi Lebo Hamath; gai Hazar Enan ma de ngaadonga o Damascus i de bido gi ngaiho i gaogao Hamath, go hanu mommee i gaogao dono ngaadonga mai i dua ga sao i dai.

2 De vaaenga e mua ange gi Dan go de vaaenga o Asher, gai e daamada mai i baasi i dua ga hano ga sao i dai.

3 De vaaenga e mua ange gi Asher go de vaaenga o Naphtali, gai e daamada mai i baasi i dua ga hano ga sao i dai.

4 De vaaenga e mua ange gi Naphtali go de vaaenga o Manasseh, gai e daamada mai i baasi i dua ga hano ga sao i dai.

5 De vaaenga e mua ange gi Manasseh go de vaaenga o Ephraim, gai e daamada mai i baasi i dua ga hano ga sao i dai.

6 De vaaenga e mua ange gi Ephraim go de vaaenga o Reuben, gai e daamada mai i baasi i dua ga hano ga sao i dai.

7 De vaaenga e mua ange gi Reuben go de vaaenga o Judah, gai e daamada mai i baasi i dua ga hano ga sao i dai.

8 De vaaenga e mua ange gi Judah, mai i dua ga sao ai i dai go de mommee e vvae gee laa. Se 25,000 sugilima de lahalaha, gai dono looloa e bei de lloa o vaaenga o denga aamuli ange laa, mai i dua ga hano ga sao i dai. Gai lo te ungaalodo go de mommee dabu.

9 Gai de mommee oodou e vvae ange gi Tagi Maolunga se 25,000 sugilima de looloa, gai se luasemada* sugilima de lahalaha. 10 Deenei de mommee dabu e vvae ange gi de gau haimeedabu. Gai de laumalie o de mommee nei se 25,000 sugilima i de baasi gi ngaiho, e dahisemada sugilima de lahalaha i de bido gi dai, e dahisemada sugilima de lahalaha i de bido gi dua, gai se 25,000 sugilima de looloa i de baasi gi ngaage. Gai lo te ungaalodo o de mommee laa iai de mommee dabu o Tagi Maolunga. 11 Deenei de mommee e vvae ange gi de gau haimeedabu gu lava laa i de hagadabu, go hagadiilinga o Zadok, aanei gilaadeu ne hai hegau mai gi de au i de muna abodonu, gilaadeu tee daahuli gee i de au bei hegau a de aamuli o Levi ne hai, i de masavaa o de gau Israel ne daahuli gee ai i de au. 12 De mommee nei e vvae ange gi gilaadeu mai i de gelegele dabu o de henua, go de gelegele dabu mmao, i gaogao de vaaenga o de aamuli o Levi.

13 Gai de mommee e mua ange gi de mommee o de gau haimeedabu, go de mommee ne vvae ange gi de aamuli o Levi, se 25,000 sugilima de looloa, gai se dahisemada sugilima de lahalaha. 14 Gai gilaadeu e dee maua i de hagao gi daha de mommee nei aabe hagahesuihagi hanu. Deenei hugadoo de mommee danuaa i de henua, gai e dee maua donu i de gaavange gi hanu dangada gee, go hiidinga gu hagadabu ange gi Tagi Maolunga.

15 Gai de mommee e doe, se limamano sugilima de lahalaha, gai se 25,000 sugilima de looloa, gai se mommee e hagatuu ai hale o dangada alodahi o de aduhale, ma de hai ai alaadeu veelenga. Gai lo te ungaalodo go de aduhale. 16 Gai aanei haidenga i luu baasi: e 4,500 sugilima i de baasi gi ngaiho, e 4,500 sugilima i de baasi gi ngaage, e 4,500 sugilima i de baasi i dua, gai e 4,500 sugilima i de baasi gi dai. 17 Gai de mommee iai helii i luu baasi de aduhale e hai gi 250 sugilima i de baasi gi ngaiho, e 250 sugilima i de baasi gi ngaage, e 250 sugilima i de baasi dua, gai e 250 sugilima i de baasi dai. 18 Gai de mommee e doe i gaogao de gelegele dabu, de baasi gi dua se dahisemada sugilima, de baasi gi dai se dahisemada, gai e baa ange gi de gelegele dabu. Hua o denga veelenga i de mommee laa, go gai a de gau e haia hegau i de aduhale laa. 19 Gai de gau hai hegau mai i de aduhale e haia veelenga i kilaa, gi ni dangada mai i denga aamuli alodahi o Israel. 20 Gai de mommee oodou e vvae gee laa, e 25,000 sugilima de lahalaha ma de looloa, se mommee tuu dege, go de mommee dabu madali de mommee o de aduhale.

21 Gai de mommee e doe i luu baasi de gelegele dabu laa ma de mommee o de aduhale niio tagi o de henua. Gai e duudagi mai i de 25,000 sugilima o de gelegele dabu laa ga hano ai gi baasi i dua, gai e duudagi mai hogi i de 25,000 sugilima o de gelegele dabu ga hano ai gi baasi i dai. Gai lo te mommee nei go de gelegele dabu aama de mommee dabu o de temple. 22 Gai de mommee gu vvae ange laa gi de aamuli o Levi ma de mommee o de aduhale go lo te ungaalodo o de gelegele o tagi o de henua iai. De gelegele o tagi o de henua go de mommee i magavaa o vaaenga o Judah ma de vaaenga o Benjamin.

23 Gai denga aamuli ange laa: de vaaenga o Benjamin e daamada mai i baasi i dua ga hano ga sao i dai.

24 De vaaenga e mua ange gi de vaaenga o Benjamin go de vaaenga o Simeon, gai e daamada mai i baasi i dua ga hano ga sao i dai.

25 De vaaenga e mua ange gi de vaaenga o Simeon go de vaaenga o Issachar, gai e daamada mai i de baasi i dua ga hano ga sao i dai.

26 De vaaenga e mua ange gi de vaaenga o Issachar go de vaaenga o Zebulun, gai e daamada mai i de baasi i dua ga hano ga sao i dai.

27 De vaaenga e mua ange gi de vaaenga o Zebulun go de vaaenga o Gad, gai e daamada mai i de baasi i dua ga hano ga sao i dai.

28 De vaaenga o Gad go de vaaenga e ngado mai ai de henua i ngaage, gai e daamada mai i Tamar ga hano ga dae gi de vai o Meribah Kadesh, gai e duudagi mai i kilaa ga hano laa gaogao Ssaalingaa Vai o Egypt ga hano ga dae gi de Mediterranean.

29 Deenei de henua oodou e vaevae ange gi denga aamuli o Israel e henua ai gilaadeu, aanei olaadeu vaaenga, go de Ia Aamua go Iahweh e hagadaba.

Denga haitoga o Jerusalem

30 “Aanei denga haitoga o de aduhale. De bido gi ngaiho se 4,500 sugilima de looloa,* 31 gai denga haitoga o de aduhale e hagaingoo i denga aamuli o Israel. Gai denga haitoga i baasi gi ngaiho, go de haitoga o Reuben, ma de haitoga o Judah, aama de haitoga o Levi.

32 De baasi i dua se 4,500 hogi sugilima, gai e dolu hogi haitoga i kilaa: go de haitoga o Joseph, ma de haitoga o Benjamin, aama de haitoga o Dan.

33 De baasi i ngaage se 4,500 hogi sugilima, gai e dolu hogi haitoga i kilaa: go de haitoga o Simeon, ma de haitoga o Issachar, aama de haitoga o Zebulun.

34 De baasi i dai se 4,500 sugilima hogi, gai e dolu hogi haitoga i kilaa: go de haitoga o Gad, ma de haitoga o Asher, aama de haitoga o Naphtali.

35 Gai de looloa o de buibui i luu baasi de aduhale laa se 18,000 sugilima.

Gai de ingoo o de aduhale mai i de masavaa laa ga hano ai go:

Iahweh i Kilaa.”

* 1:1 Rev 19.11

* 1:2 2 Ki 24.10-16; 2 Ch 36.9-10

* 1:5 Rev 4.6

* 1:10 Ezk 10.14; Rev 4.7

* 1:13 Rev 4.5

* 1:15 Ezk 10.9-13

* 1:16 chrysolite, aabe ni beryl.

* 1:18 Rev 4.8

* 1:22 Rev 4.6

* 1:24 Rev 1.15; 19.6

† 1:26 sapphire, aabe ni lapis lazuli.

* 1:26 Ezk 10.1; Rev 4.2-3

* 1:27 Ezk 8.2

* 2:9 Rev 5.1

* 3:1 Rev 10.9-10

* 4:10 20 shekele bei se 8 ounce.

† 4:11 ⅙ hine bei se ⅔ koada.

* 5:10 Lam 4.10

* 5:17 Rev 6.8

* 6:14 Riblah: hanu beebaa Hebrew ange laa e hai ange Diblah.

* 8:2 bei hoolinga o tangada: muna nei go lo te Beebaa Greek iai. De Beebaa Hebrew e hai ange e bei hoolinga o de ahi.

* 8:2 Ezk 1.27

* 8:4 Ezk 1.28

* 9:4 Rev 7.3; 9.4; 14.1

* 10:1 sapphire, aabe ni lapis lazuli.

* 10:1 Ezk 1.26; Rev 4.2

* 10:2 Rev 8.5

* 10:9 Ezk 1.15-21

* 10:12 Rev 4.8

* 10:14 Ezk 1.10; Rev 4.7

* 11:19 Ezk 36.26-28

* 11:22 Ezk 43.2-5

* 12:2 Isa 6.9-10; Jer 5.21; Mark 8.18

* 12:13 2 Ki 25.7; Jer 52.11

* 13:10 Jer 6.14; 8.11

* 14:21 Rev 6.8

* 17:12 2 Ki 24.15-20; 2 Ch 36.10-13

* 18:2 Jer 31.29

* 18:9 Lev 18.5

* 18:17 ia e dee vaivai hai tangada hagaau aloha, aabe ia e dee haalo ange dono lima gi de baubau.

* 18:20 Deut 24.16

* 20:5 Exo 6.2-8

* 20:11 Lev 18.5

* 20:12 Exo 31.13-17

* 20:15 Num 14.26-35

* 20:23 Lev 26.33

* 20:29 Bamah i muna Hebrew e bei go de mommee daumaha.

* 21:28 Jer 49.1-6; Ezk 25.1-7; Amos 1.13-15; Zep 2.8-11

* 22:7 Exo 20.12; 22.21-22; Deut 5.16; 24.17

* 22:8 Lev 19.30; 26.2

* 22:10 Lev 18.7-20

* 22:12 Exo 22.25; 23.8; Lev 25.36-37; Deut 16.19; 23.19

* 22:25 ono pelaabisi: hanu beebaa duai ange laa e hai ange ono dagi.

* 22:26 Lev 10.10

* 24:2 2 Ki 25.1; Jer 52.4

* 25:1 Jer 49.1-6; Ezk 21.28-32; Amos 1.13-15; Zep 2.8-11

* 25:8 Isa 15.1—16.14; 25.10-12; Jer 48.1-47; Amos 2.1-3; Zep 2.8-11

* 25:12 Isa 34.5-17; 63.1-6; Jer 49.7-22; Ezk 35.1-15; Amos 1.11-12; Oba 1-14; Mal 1.2-5

* 25:15 Isa 14.29-31; Jer 47.1-7; Joel 3.4-8; Amos 1.6-8; Zep 2.4-7; Zec 9.5-7

* 26:1 Isa 23.1-18; Joel 3.4-8; Amos 1.9-10; Zec 9.1-4; Mat 11.21-22; Luke 10.13-14

* 26:13 Rev 18.22

* 26:16 Rev 18.9-10

* 26:21 Rev 18.21

* 27:5 Senir e bei go Hermon.

† 27:6 Cyprus: de Beebaa Hebrew e hai ange Kittim.

‡ 27:9 Gebal e bei go Byblos.

§ 27:15 Dedan: hanu beebaa duai ange laa e hai ange Rhodes.

* 27:25 Rev 18.11-19

* 28:20 Joel 3.4-8; Zec 9.1-2; Mat 11.21-22; Luke 10.13-14

* 29:1 Isa 19.1-25; Jer 46.2-26

* 29:6 Isa 36.6

* 29:10 Syene e bei go Aswan.

† 29:10 Cush e bei go de bido gi lunga o Nile.

* 30:4 Cush e bei go de bido gi lunga o Nile.

† 30:5 Lud e bei go Lydia.

‡ 30:6 Syene e bei go Aswan.

§ 30:17 On e bei go Heliopolis.

* 30:17 Pi Beseth e bei go Bubastis.

* 31:8 Gen 2.9

* 32:7 Isa 13.10; Mat 24.29; Mark 13.24-25; Luke 21.25; Rev 6.12-13; 8.12

* 33:21 2 Ki 25.3-10; Jer 39.2-8; 52.4-14

* 34:5 Num 27.17; 1 Ki 22.17; Mat 9.36; Mark 6.34

* 34:23 Rev 7.17

* 34:24 Ezk 37.24

* 35:1 Isa 34.5-17; 63.1-6; Jer 49.7-22; Ezk 25.12-14; Amos 1.11-12; Oba 1-14; Mal 1.2-5

* 36:26 Ezk 11.19-20

* 37:5 de madangi, aabe go de hagasaalunga.

* 37:10 Rev 11.11

* 37:24 Ezk 34.24

* 37:27 2 Co 6.16; Rev 21.3

* 38:2 Rev 20.8

* 39:11 Tai e bei go Tai Magau.

† 39:11 Hamon Gog e bei go denga hagabuulinga o Gog.

* 39:17 Rev 19.17-18

* 40:2 Rev 21.10

* 40:3 Rev 11.1; 21.15

* 40:5 e dolu inisi, aabe go de lahalaha o lo te lima o tangada.

* 40:5 1 Ki 6.1-38; 2 Ch 3.1-9

† 40:44 e lua aabi: muna nei go lo te Beebaa Greek iai. De Beebaa Hebrew e hai ange bolo ni aabi niio de gau daahili.

* 43:2 Ezk 10.3-4, 18-19; 11.22-23; Rev 1.15

* 43:13 Exo 27.1-2; 2 Ch 4.1

* 43:27 Exo 29.35-37

* 44:17 Exo 28.39-43; Lev 16.4

* 44:19 Lev 16.23

* 44:20 Lev 21.5

* 44:21 Lev 10.9

* 44:22 Lev 21.7, 13-14

* 44:23 Lev 10.10

* 44:25 Lev 21.1-4

* 44:28 Num 18.20

* 44:29 Num 18.8-19

* 44:31 Lev 22.8

* 45:1 luasemada: go lo te Beebaa Greek iai. Gai de Beebaa Hebrew e hai ange bolo se dahisemada.

† 45:10 de ephah ma de homer go de hagabaaunga o denga mee mmasa; de ephah agu made se 30 pauni; de homer agu made se 300 pauni (diiloo hogi denga gubu e 11, 24).

‡ 45:10 dahi bathagu made se 5 gaalene.

* 45:10 Lev 19.36

§ 45:13 ⅙ ephahe bei se 6 pauni.

* 45:13 dahi homere bei se 50 gaalene.

† 45:14 ⅒ bathse 2½ koada.

‡ 45:14 dahi core bei se 50 gaalene.

* 45:21 Num 28.16-25

§ 45:24 dahi hinagu made se dahi gaalene.

* 45:25 Num 29.12-38

* 46:5 dahi ephahagu made se 30 pauni (diiloo hogi denga gubu e 7, 11).

† 46:5 dahi hinagu made se dahi gaalene (diiloo hogi denga gubu e 7, 11).

‡ 46:14 ⅙ ephahagu made se 5 pauni.

§ 46:14 ⅓ hinagu made se dahi koada.

* 46:17 Lev 25.10

* 47:1 Zec 14.8; John 7.38; Rev 22.1

* 47:10 Mediterranean: de beebaa Hebrew e hai ange bolo go Tai Laumalie.

* 47:12 Rev 22.2

* 48:9 e luasemada: gai de Beebaa Hebrew e hai ange bolo se dahisemada.

* 48:30 Rev 21.12-13

Daniel

1

2

3

4

5

6

7

8

9

10

11

12

De Beebaa go

Daniel

Hanu dagodo o de beebaa nei

De Beebaa go Daniel go Daniel ne siia, gai ne sisi i magavaa o denga ngadau e 605-536 b.c., go de masavaa a de hodooligi o Babylon ne vaivai hai ai de gau Ssuu. Daniel ne sisi daalanga ma midi hagaago ange nei, e hagammahi ange ai lodo o de huaadangada i de masavaa laa, ma de hai gi dahi alaadeu tali, bolo de Maadua e kave gee naa ssauaa o de hodooligi laa, ga hagaahe ange gi dangada o de Maadua.

De beebaa nei e maua i de vvae lua:

1. Daalanga o Daniel ma ono soa ne gaavee gee laa i Judah, ga kave gi Babylon. Gilaadeu ne kii i olaadeu hagadaumee, i hiidinga delaadeu hagadonusia de Maadua, ma delaadeu daudali i ana muna. Denga daalanga nei ne hai i de masavaa o denga nohoanga hodooligi o de gau Babylon ma de gau Persia.

2. Denga midi hagaago ange a Daniel, e tala ai laa dagodo o denga nohoanga hodooligi e ssula age i muli mai, aama delaadeu hagadee kii ina. Mee nei ne daamada mai i de nohoanga hodooligi o Babylon. Ia ne tala de hagadee kii de gau henua gee e vaivai haia laa gilaadeu, aama dagodo de kii o dangada o de Maadua.

Dahi gubu hagamogomogo: “Ia e hagaago mai mee e dee tonu ange dangada aagena ma de hagammuni; ia e iloo mee i lo te gohu; gai de maalama e dagodo i ono daha” (2.22).

Denga vaevaaenga

Daniel ma ono soa (1.1—6.28)

Midi a Daniel (7.1—12.13)

a. Denga manu alasala e haa (7.1-28)

b. Ssiibi daane ma de guudi (8.1—9.27)

c. De ia adi muna mai i de langi (10.1—11.45)

d. Denga laangi hagaodi (12.1-13)

1

Daniel ma ono soa i Babylon

1 Tolu ngadau huu o Jehoiakim ne hodooligi ai i Judah, gai de hodooligi o Babylon go Nebuchadnezzar ne humai ga hebagi ange gi Jerusalem.* 2 Gai de Ia Aamua ne dugu ange ia gi hagadee kii ina de hodooligi o Judah go Jehoiakim, ma de kave hanu goloa mai i de hale o de Maadua. Ia ne kave mee nei ga dugu i lo te hale daumaha o dono diinonga i Babylon.* *

3 Gai de hodooligi ga hai ange gi Asphenaz, tagi o denga eunuch, ia gi hilia hanu daane Israel, mai i de huaabodu o de hodooligi aama mai i huaabodu o de gau aamua — 4 gai e deai mee baubau i angaanga o denga dama daane laa, gilaadeu e mahamaha, ma de heiangi i de ago denga hagadaagangaa mee alodahi, ma de iloo mee, aama de heohi ange gi de hai hegau i de hale o de hodooligi. Gai ia gi agoagona ange gilaadeu i muna o de henua ma mee gu sisi i lodo beebaa a de gau Babylon. 5 Gai de hodooligi ne vvae ange hanu gai ma uvaini maalaadeu mai i gai i dono deebele. Gai gi agoagona ange gilaadeu i e dolu ngadau, gai dua naa huu de masavaa laa, gai gilaadeu ga daamada de hai hegau ange gi de hodooligi.

6 Gai aanei hanu i magavaa o denga dama daane mai i de aamuli o Judah: go Daniel, ma Hananiah, ma Mishael, aama Azariah. 7 Gai tagi o denga eunuch ne sui olaadeu ingoo ga hagaingoo ange Daniel go Belteshazzar, gai Hananiah go Shadrak, gai Mishael go Meshak, gai Azariah go Abednego.

8 Aagai Daniel ne baba dana maanadu bolo ia e dee hai gi hakino gee ia, i dana gai ma de unu uvaini a de hodooligi. Deelaa ai, ia ne dangidangi ange gi tagi o denga eunuch, gi dugua ange ia gi maua i tee gai mee e haia ga hakino gee ia. 9 Gai de Maadua ne hai tagi o denga eunuch gi lodo aloha ange gi Daniel, 10 aagai tagi laa ne hai ange gi Daniel, “Au e madagu i dogu dangada aamua go de hodooligi, i hiidinga ia gu lava i de hagamodu oodou gai ma oodou mee unu. Gai e aha, ia e dee gidee naa bolo goodou e dee ssomo danuaa bei denga dama daane o doodou moou ange laa? Gai de hodooligi e tuu naa donu dogu ua i oodou hiidinga.”

11 Gai Daniel ne hai ange gi tagi o denga eunuch gu hili ange laa gi diiloo ange Daniel, ma Hananiah, ma Mishael, aama Azariah, 12 “Aude haihaia, hagataalea ange de haangai mai gimaadeu, oo dangada hai hegau, i gai e hai i denga manu ssomo ma de hagaunu gimaadeu i vai, i e madaangahulu laangi. 13 Gai koe ga hagahedae ange omaadeu angaanga gi angaanga o denga dama daane e gaimee laa i gai a de hodooligi, gai koe ga hilihili ai be dee hee dau mee e hai mai gi gimaadeu oo dangada hai hegau.” 14 Gai ia ne dugu ange gi bei olaadeu lodo; gai ia ne hagatale ange de haangai gilaadeu i mee laa i e madaangahulu laangi.

15 Gai ga odi huu de madaangahulu laangi laa, gai ia gu gidee bolo denga dama daane laa e kii ange de ssomo danuaa ma de pedi i denga dama daane alodahi e gaimee laa i gai a de hodooligi. 16 Gai taane e diiloo ange gilaadeu ne kave gee alaadeu gai ma uvaini alaadeu e unu laa, gai ga gaavange gi gilaadeu gai e hai i denga manu ssomo.

17 Gai de Maadua ne gaavange gi denga dama daane dogohaa laa de iloo mee, ma de heiangi e ago mee ma de tonu ange gi mee alodahi e sisi i lodo beebaa. Gai Daniel e donu ange hogi gi denga midi hagaago ange aama midi ange laa.

18 Gai ga odi ange huu laangi laa, gai de hodooligi ga aalu gi gaamai gilaadeu gi ono daha, gai tagi o denga eunuch ne gaamai denga dama daane laa alodahi gi mada i mua o Nebuchadnezzar. 19 Gai de hodooligi ga madaangudu ange gi gilaadeu, gai ia gu gidee bolo e deai ange donu dama daane e bei dagodo o Daniel, ma Hananiah, ma Mishael, aama Azariah. Deelaa ai, gilaadeu gu hai hegau ange gi de hodooligi. 20 Gai mee alodahi a de hodooligi ne ssili ange gi gilaadeu i dagodo o de heiangi ma delaadeu tonu ange gi mee, gai ia ne gidee bolo denga dama daane laa e madaangahulu hanonga olaadeu e kii ange ai i de gau hai huuhuaa mee alodahi ma de gau e daalaa mee tigi loomai i dono nohoanga hodooligi alodahi.

21 Gai Daniel ne noho i kilaa ga dae ai gi tahi ngadau o de hodooligi go Cyrus.

2

De midi a Nebuchadnezzar

1 De lua ngadau huu o Nebuchadnezzar ne hodooligi ai, gai ia ne hai hanu midi; gai ia gu dee maua i de seni i tee baba ono lodo. 2 Gai de hodooligi ga aalu gi loomai de gau hai sauaa, ma de gau hai huuhuaa mee, ma de gau e daalaa mee e loomai, aama de gau Chaldea,* gi daalaa ange gi de ia dana midi. Gai gilaadeu ne loomai ga tuu i mada i mua o de hodooligi,* 3 gai de hodooligi ne hai ange gi gilaadeu, “Au ne hai dahi midi, gai gu kona mmao tee baba ogu lodo, i hiidinga dagu dee iloo de hagadoonunga o de midi laa.”

4 Gai de gau Chaldea ne pasa ange gi de hodooligi i muna Aramaic, ga hai ange, “De hodooligi e mouli laa ga hano ai! Daalaa mai gi gimaadeu oo dangada hai hegau dau midi, gai gimaadeu ga hagadonu adu.”

5 Gai de hodooligi ne basa ange ga hai ange gi de gau Chaldea, “Dagu muna adu gi goodou e soe donu huu: noo goodou e dee maua i de tala mai dagu midi ma dono hagadoonunga, gai au e hai naa gi duuduudia oodou angaanga gi too dagidahi ma de oha oodou hale ga hai gi ni hagabuudungaa gainga. 6 Aagai noo goodou e tala mai dagu midi ma dono hagadoonunga, gai au e gaavadu naa gi goodou hanu mee ngadi gaavange ma de hagao adu goodou, aama de hagadubu laumalie. Deenei ai, goodou daalaa mai dagu midi ma dono hagadoonunga.”

7 Gilaadeu ne pasa ange hogi, ga hai ange, “De hodooligi gi daalaa mai gi gimaadeu oo dangada hai hegau dau midi, gai gimaadeu ga hagadonu adu.”

8 Gai de hodooligi ne basa ange, ga hai ange, “Au e iloo donu bolo goodou e nnoho ma e dagi oodou mee, i hiidinga goodou gu iloo bolo dagu muna e soe donu: 9 noo goodou e dee maua i de tala mai dagu midi, gai e dahi donu huu mee e baba adu gi goodou. Gai goodou gu buni bolo goodou ga duudagi de tala hanu muna hhadu e daahanga mai ai au, ga dae ai gi de sui dagu maanadu. Deenei ai, goodou daalaa mai dagu midi, gi iloo ai e au bolo goodou e maua i de hagaago mai dono hagadoonunga.”

10 Gai de gau Chaldea ne pasa ange, ga hai ange gi de hodooligi, “E deai donu se dangada daudahi i henua i lalo e maua i de tala ange gi de hodooligi dana midi; go hiidinga tigi ai donu se hodooligi maolunga, aabe se dagi ne siilia ange dahi mee bee nei gi dahi dangada hai sauaa, be se dangada hai huuhuaa mee, aabe se dangada Chaldea. 11 De mee a de hodooligi e ssili naa se mee hai ngadaa donu, gai e deai donu se dangada e maua i de hagaago ange gi de hodooligi, go denga diinonga donu huu, gai gilaadeu e dee nnoho madali dangada.”

12 Gai de hodooligi gu kona mmao de lili ma de bole, gai ia ga hagadaba bolo gi daia gi maakau denga daane heiangi alodahi o Babylon. 13 Gai de hainga gu hagasauaa gi daia ai gi maakau denga daane heiangi, gai gilaadeu ne hai gi hulo hanu gi daia Daniel ma ono soa gi maakau.

14 De masavaa a Ariok, tagi o de gau hagaloosi o de hodooligi, ne hano ai e daa gi maakau denga daane heiangi o Babylon, gai Daniel ne basa ange gi de ia i de heiangi ma muna danuaa. 15 Ia ne ssili ange gi Ariok, go dahi dagi i lalo o de hodooligi, “Gu aha gu daa hagalele ai naa de hagailoo a de hodooligi?” Gai Ariok ga tala ange gi Daniel dagodo o mee gu hai. 16 Gai Daniel ga hano gi daho de hodooligi ga dangidangi ange, ia gi daalia ange i dahi damaa masavaa, gai ia ga tala ange ai de hagadoonunga o dana midi.

17 Gai Daniel ne ahe ga hano gi dono hale ga tala ange mee gu hai gi ono soa ange laa, go Hananiah, ma Mishael, aama Azariah. 18 Ia ne hai ange gilaadeu gi dangidangi ange gi de Maadua o de langi, ia gi abodonu ange gi gilaadeu mage hagaagona ange de mee e dee iloo laa, gi dee daia ai gilaadeu ma ono soa gi maakau madali denga daane heiangi o Babylon. 19 Gai gu hagaago ange gi Daniel i de midi de mee e dee iloo laa. Gai Daniel ga tuhi de Maadua o de langi. 20 Gai Daniel ne hagadaba,

“Duuhia de ingoo o de Maadua ga hano ai e dee ngado mai;

ia e heiangi gai e mmahi.

21 Ia e sui denga masavaa

ma masavaa i lo te ngadau alodahi,

ia e tili hanu hodooligi gai ga hagassula hanu.

Ia e gaavange de heiangi gi gilaadeu e heiangi,

gai de iloo mee gi gilaadeu e tonu ange.

22 Ia e hagaago mai mee e dee tonu ange dangada aagena ma de hagammuni;

ia e iloo mee i lo te gohu;

gai de maalama e dagodo i ono daha.

23 De Maadua o ogu dubuna,

au e hagaahe adu de abodonu ma de tuhi goe:

koe gu gaamai gi de au de heiangi ma de mmahi;

koe gu hagaago mai gi de au mee amaadeu gu dangidangi adu ai gi de goe,

koe gu hagaago mai gi gimaadeu de mee a de hodooligi e lodo gi iloo.”

De hagadonu a Daniel de midi

24 Gai Daniel ne hano gi daho Ariok, taane a de hodooligi ne hai laa gi hano gi daia gi maakau denga daane heiangi o Babylon, ga basa ange i muna nei, “Aude daia denga daane heiangi o Babylon; gai koe gaavee au gi daho de hodooligi, gai au ga tala ange gi de ia dana midi ma dono hagadoonunga.”

25 Gai Ariok ga hagamoolau ga kave Daniel gi daho de hodooligi, ga hai ange gi de ia, “Au gu gidee dahi daane i daho de gau dee kii ne loomai laa i Judah, ia e maua i de tala adu gi de goe, de hodooligi, de hagadoonunga o dau midi.”

26 Gai de hodooligi ne ssili ange gi Daniel, dahi ono ingoo laa go Belteshazzar, “Koe e maua i de tala mai gi de au de midi aagu ne gidee laa ma dono hagadoonunga?”

27 Gai Daniel ga basa ange ga hai ange gi de hodooligi, “E deai donu se daane heiangi, be se dangada hai huuhuaa mee, be se dangada hai sauaa, aabe se dangada e daalaa mee tigi loomai e maua i de hagadonu adu de mee e dee iloo a de hodooligi e lodo ai naa, 28 aagai e dahi Maadua i de langi e maua i de hagaago mai mee e dee iloo laa. Ia gu hagaago ange gi de hodooligi go Nebuchadnezzar mee e hai i muli mai. Deenei de midi ma midi hagaago ange aau ne gidee i de masavaa oou e dagodo ai i honga doo moenga:

29 De hodooligi, de masavaa oou ne dagodo ai i honga doo moenga, gai koe e maanadu be ni aha naa e hai i muli mai. Gai de ia e hagaagona mai laa mee e dee iloo ne hagaago adu gi de goe mee e hai. 30 Aagai de mee e dee iloo laa gu hagaago mai gi de au, e dee go hiidinga au e heiangi ange i dangada alodahi e mouli, aagai au ga tala adu ai gi de goe, de hodooligi, de hagadoonunga o dau midi, gi donu ange ai goe gi au mee ne maanadu i oo lodo.

31 De hodooligi, koe ne gidee dahi mee bei hoolinga o tangada e duu i oo mada i mua, gai e laumalie mmao, ma de malamalama aama de hagamaatagu ono dagodo. 32 De biho o de mee laa e hai i goolo danuaa, ono hadahada ma luu lima ni selevaa, tinae ma luu gauanga ni bronze, 33 gai luu vae ni iron, gai luu vae ma dabuvae ni iron ma gelegele pigi. 34 Gai de masavaa aau e tilo adu ai mee laa, gai koe ne gidee dahi hadu ne ngadi modu mai donu huu, ga doo iho ga tugi gu maoha luu vae e hai laa i iron ma gelegele pigi. 35 Denga iron ma gelegele pigi, ma bronze, ma selevaa, aama goolo laa ne maoha i de masavaa daudahi, gai mee laa gu bei gili grain, i de mommee hili huamanu i de masavaa mahanahana, gai de madangi ne ili mee laa gu dee maaleva. Gai de hadu ne doo iho laa ga tugi de mee e bei laa hoolinga o tangada, ne somo ga se mounga laumalie, ga hhao ai henua i lalo alodahi.

36 Deenei dau midi; gai iainei gimaadeu e tala adu gi de goe dono hagadoonunga. 37 De hodooligi, koe e maolunga ange i denga hodooligi alodahi. Gai de Maadua o de langi gu gaavadu gi de goe de nohoanga hodooligi, ma ssauaa, ma de mmahi, aama de mahamaha; 38 ia gu gaavadu gi de goe mommee alodahi e nnoho ai dangada, ma denga manu dolodolo i lodo henua, ma manu llele i lo te langi, ma de hai goe gi hodooligi i honga mee nei alodahi. De biho goolo laa go koe.

39 Muli mai naa huu, gai gu sula age ange dahi nohoanga hodooligi, e damaa mee ange i doo nohoanga hodooligi. Gai e sula age ange naa dahi nohoanga hodooligi i ono dua, go tolu nohoanga hodooligi, gai e mmahi bei de bronze, gai ia ga dagi ai henua i lalo alodahi. 40 Gai de haa nohoanga hodooligi e sula age naa hogi, gai e mmahi bei iron, go hiidinga iron e oha ma de hai ga ssii dagaligiligi mee alodahi. De nohoanga hodooligi laa e oha naa ma de hai ga ssii dagaligiligi mee alodahi, bei de hai a de iron e oha ai laa. 41 Gai koe ne gidee bolo luu vae ma dabuvae o de mee laa ni gelegele pigi ma iron e hai ai; deelaa ai, de nohoanga hodooligi laa e dee maua naa donu gi buni, gai hanu ono mahi e bei iron bei dau hai ne gidee ai laa bolo denga iron e hilo ma gelegele pigi. 42 Gai go hiidinga denga dabuvae e hai i iron ma gelegele pigi, deelaa ai, de nohoanga hodooligi laa e mmahi naa i hanu mommee gai e baageaa i mommee ange laa. 43 Gai koe ne gidee bolo denga iron ne hilo ma gelegele pigi; deelaa ai, dangada i de nohoanga hodooligi laa e hilo, aagai gilaadeu e dee maua naa donu gi buni, bei de hai o iron ma gelegele pigi e dee maua ai laa gi hilo.

44 Gai laangi naa huu o denga hodooligi laa, gai de Maadua o de langi e hagaduu age naa dahi nohoanga hodooligi e dee maua laa i de oha, aabe e gaavange gi hanu dangada gee. Gai de nohoanga hodooligi laa e oha naa ma de hagallilo denga nohoanga hodooligi ange laa, aagai e dagodo naa donu huu ga hano ai. 45 Koe ne gidee dahi hadu ne ngadi modu mai donu huu i de mounga — aagai e dee se dangada donu ne duudia — gai se hadu ne oohaa iron, ma bronze, ma gelegele pigi, ma selevaa, aama goolo ga too dagidahi.

De Maadua maolunga mmao laa gu hagaago ange gi de hodooligi, mee e hai i muli mai. De midi nei ma dono hagadoonunga ni muna abodonu, gai e dee haisala donu.”

46 Gai de hodooligi go Nebuchadnezzar ga duuduli ga ino gi lalo ga daumaha ange gi Daniel, ga hagadaba bolo gi haia ange ssigidaumaha o mee maanongi gi Daniel. 47 Gai de hodooligi ne hai ange gi Daniel, “Ni muna abodonu, doo Maadua go de Maadua o denga maadua alodahi, gai go de Ia Aamua o denga hodooligi, gai se ia e hagaago mai mee e dee iloo laa, i hiidinga koe ne maua i de hagaago mai mee e dee iloo laa.”

48 Gai de hodooligi ga hagadubu Daniel, ga gaavange gi de ia denga mee ngadi gaavange danuaa lagolago, ma de hai ia gi dagina de ungaamee go Babylon, aama daane heiangi o Babylon alodahi. 49 Gai Daniel ne dangidangi ange gi de hodooligi gi hilia ange Shadrak, ma Meshak, aama Abednego gi hagaseesee ina mee alodahi e hai i de henua go Babylon. Aagai Daniel e noho i de hale o de hodooligi.

3

Dahi diinonga goolo ma de ahi mmahi

1 De hodooligi go Nebuchadnezzar ne hagaduu dahi diinonga goolo; de looloa se madaono sugilima, de lahalaha se ono sugilima. Gai ia ne hagaduu i lo te duu malaelae go Dura, i de henua go Babylon. 2 Gai Nebuchadnezzar ne aalu ga hagabuni mai dagi o denga ungaamee, ma dagi o de henua, ma denga goobenaa, ma de gau hagasaele, ma de gau doange, ma de gau hagamodu muna, ma dagi o denga aduhale, aama dagi alodahi o denga vaaenga gi de hagadabu o dana diinonga gu hagaduu laa. 3 Gai gu hagabuni mai dagi o denga ungaamee, ma dagi o de henua, ma denga goobenaa, ma de gau hagasaele, ma de gau doange, ma de gau hagamodu muna, ma dagi o denga aduhale, aama dagi alodahi o denga vaaenga gi de hagadabu o tiinonga a de hodooligi go Nebuchadnezzar gu hagaduu laa. Gai gilaadeu alodahi ne loomai ga tuu i mada i mua o tiinonga laa.

4 Gai ne hagailoo ange gi dangada i de leo laumalie, ga hai ange, “E hagailoo adu gi goodou denga huaadangada, ma huaahenua, aama dangada e pasa i denga hagadaagangaa muna: 5 bolo de masavaa naa huu oodou e langona ai de ili o de hanga manu, ma de flute, ma de lyre, ma mee hagadangidangi iai daula, ma de harp, ma de bagpipe, aama denga hagadaagangaa mee hagadangidangi alodahi, gai dangada alodahi gi duuduli gi daumaha ange gi tiinonga goolo, a de hodooligi go Nebuchadnezzar gu hagaduu laa. 6 Gai be goai naa huu e dee duuduli e daumaha, gai e kave i de masavaa moolau e maga ange gi lo te ahi ula mmahi.”

7 Deelaa ai, de masavaa huu a denga huaadangada ne langona ai de ili o de hanga manu, ma de flute, ma de lyre, ma mee hagadangidangi iai daula, ma de harp, ma de bagpipe aama denga hagadaagangaa mee hagadangidangi alodahi, gai denga huaadangada alodahi, ma de huaahenua aama dangada e pasa i denga hagadaagangaa muna alodahi ga duuduli ga daumaha ange gi tiinonga goolo a de hodooligi go Nebuchadnezzar gu hagaduu laa.

8 De masavaa laa gai hanu daane Chaldea* ne loomai ga hagabaubau denga daane Ssuu. 9 Gilaadeu ne hai ange gi de hodooligi go Nebuchadnezzar, “De hodooligi e mouli laa ga hano ai! 10 De hodooligi, koe gu hagailoo bolo de masavaa naa huu a dangada alodahi e langona ai de ili o denga hanga manu, ma de flute, ma de lyre, ma mee hagadangidangi iai daula, ma de harp, ma denga bagpipe, aama denga hagadaagangaa mee hagadangidangi alodahi, gai gilaadeu gi duuduli gi daumaha ange gi tiinonga goolo laa; 11 gai be goai naa huu e dee duuduli e daumaha, gai e tili ange donu gi lo te ahi ula mmahi. 12 Aagai e hanu daane Ssuu aau gu hili ange laa gi dagina mee alodahi i de henua go Babylon — go Shadrak, ma Meshak, aama Abednego — gilaadeu e dee anga ange donu gi au muna, e de hodooligi. Gilaadeu e dee daumaha ange gi oo diinonga aabe e ino ange gi tiinonga goolo aau gu lava laa i de hagaduu.”

13 Gai Nebuchadnezzar gu lili mmao, ga hagadaba bolo gi gaamai Shadrak, ma Meshak, aama Abednego. Gai gu gaamai denga daane laa gi mada i mua o de hodooligi, 14 gai Nebuchadnezzar ne ssili ange gi gilaadeu, ga hai ange, “Shadrak, ma Meshak, aama Abednego, ni muna abodonu goodou e dee daumaha ange gi ogu diinonga ma dagu diinonga goolo gu hagaduu laa? 15 Noo goodou gu paba ange e duuduli e daumaha ange gi dagu diinonga gu hagaduu laa, i de masavaa oodou e langona ai de ili o de hanga manu, ma de flute, ma de lyre, ma mee hagadangidangi iai daula, ma de harp, ma de bagpipe, aama denga hagadaagangaa mee hagadangidangi alodahi, gai gu danuaa. Aagai noo goodou e dee daumaha ange gi tiinonga laa, gai goodou e tili ange donu gi lo te ahi ula mmahi i de masavaa moolau. Gai goai naa donu de maadua e maua i de hagaola goodou mai i dogu sauaa?”

16 Gai Shadrak, ma Meshak, aama Abednego ne pasa ange, ga hai ange gi Nebuchadnezzar, “De hodooligi, gimaadeu e dee maua ange donu i de tala adu dahi muna i dagodo o de mee nei. 17 Gai noo deenei tagodo, gai de Maadua omaadeu e daumaha ange nei aagena e maua donu i de hagaola gimaadeu mai i de ahi ula mmahi, gai ia e hagaola naa donu gimaadeu mai i doo sauaa, de hodooligi. 18 Aagai noo e deai, gai koe gi iloo bolo gimaadeu e dee daumaha ange donu gi oo diinonga aabe e ino ange gi dau diinonga goolo gu hagaduu naa.”

19 Gai Nebuchadnezzar gu kona mmao dono lili, gai ia ne hagaago ange dono lili gi Shadrak, ma Meshak, aama Abednego. Ia ne hagadaba bolo gi dahua de ahi gi hidu hanonga e mmahi ange ai. 20 Gai ia ga hai ange gi hanu daane mmahi hugadoo i magavaa o ono daane hebagi gi noonoodia Shadrak, ma Meshak, aama Abednego, gi maga ange gi lo te ahi ula mmahi. 21 Gai gilaadeu ga noonooa denga daane laa madali olaadeu malo laa daha, ma olaadeu lausese, ma olaadeu goobai malo, aama olaadeu malo ange laa, ga maga ange gi lo te ahi ula mmahi. 22 Gai go hiidinga muna a de hodooligi gu kona donu, gai de ahi gu dahu gi kona de mmahi, gai de ula o de ahi laa ne daa ga maakau denga daane ne maga ange Shadrak, ma Meshak, aama Abednego gi lo te ahi. 23 Gai denga daane dogodolu go Shadrak, ma Meshak, aama Abednego ne noonooa gi makaga ga maga ange ai gi lo te ahi ula mmahi laa.

24 Gai de hodooligi go Nebuchadnezzar gu lele ono mouli, gai ia ga hagamoolau ga hidi ga duu gi lunga, ga ssili ange gi ono daane hagasaele, “E aha, e dee se dogodolu adaadeu daane ne noonooa ga maga ange gi lo te ahi?”

Gilaadeu ne hai ange, “De hodooligi, e heohi au muna!”

25 Ia ne hai ange gi gilaadeu, “Tilo, au e gidee adu e dogohaa daane e seesee saele i lo te ahi laa, olaadeu mee noonooa gu maatala, gai gilaadeu e dee vvela hogi i de ahi laa. Gai togohaa daane madali gilaadeu e bei hoolinga o tama a denga maadua.”

26 Gai Nebuchadnezzar ne hano ga hagabaa ange gi de haitoga o de mommee iai de ahi mmahi laa; gai ia ga oo ga hai ange, “Shadrak, ma Meshak aama Abednego, de gau hai hegau o de Maadua Maolunga Mmao laa, goodou ssao mai! Gai loomai gi kinei!”

Gai Shadrak, ma Meshak, aama Abednego ga ssao mai i lo te ahi laa, 27 gai dagi o de henua, ma dagi o denga vaaenga, ma denga goobenaa, ma de gau hagasaele o de hodooligi ne hagabuni mai gi olaadeu daha. Gai gilaadeu gu gidee bolo angaanga o denga daane laa tee vvela donu i de ahi; olaadeu ngaangaaulu ma olaadeu malo tee vvela hogi, gai gilaadeu e dee nnamu useahi donu.

28 Gai Nebuchadnezzar ga hagadaba, “Duuhia de Maadua o Shadrak, ma Meshak, aama Abednego, go de ia ne haia gi humai dono dangada de langi gi hagaola ina ono dangada hai hegau. Gilaadeu ne hagadonusia ia, ma tee daudali i muna a de hodooligi, gai ne dugu ange olaadeu angaanga e dudu i de ahi; gilaadeu tee hai hegau ange aabe ne daumaha ange gi dahi diinonga daudahi, aagai go delaadeu Maadua donu huu. 29 Deenei ai, au e hagailoo bolo be goai naa huu dangada mai i dahi huaahenua, aabe go dangada e pasa i denga hagadaagangaa muna alodahi, e daalaa hanu muna e hai baasi ange ai gi de Maadua o Shadrak, ma Meshak aama Abednego, gai e duuduu olaadeu angaanga gi too dagidahi, ma de oha olaadeu hale ga hai gi ni hagabuudungaa gainga, go hiidinga tigi ai ange donu se Maadua ne maua i de hagaola dahi, bei dana hai ne hagaola ai nei.”

30 Gai de hodooligi ga hili ange Shadrak, ma Meshak, aama Abednego gi hanu duulanga maolunga i de henua go Babylon.

4

De midi o dahi manu somo

1 Mai i daho de hodooligi go Nebuchadnezzar, ange gi denga huaadangada alodahi, ma huaahenua, ma dangada e pasa i denga hagadaagangaa muna, aama dangada e nnoho i henua i lalo alodahi: gi laumalie doodou nnoho paba!

2 Au e lodo e tala adu gi goodou dagodo o denga hagailonga, ma mee hagalele mouli a de Ia Maolunga Mmao, go de Maadua gu hai mai gi de au.

3 Ana hagailonga e maolunga mmao,

gai ana hegau hagalele mouli e mmahi mmao!

Dono nohoanga hodooligi e dee ngado mai donu,

gai dono sauaa e dagi ai e dagodo naa donu huu

i denga atangada alodahi.

4 Go au go Nebuchadnezzar, au ne noho baba ma de duadonu i dogu hale. 5 Gai au ne hai dahi midi hagamaatagu. De masavaa oogu e dagodo ai i honga dogu moenga, gai agu mee e maanadu ma agu midi ne hagamadagu au. 6 Gai au ga hagadaba bolo gi gaamai denga daane heiangi alodahi o Babylon gi ogu mada i mua, gai gilaadeu ga tala mai ai gi iloo e au de hagadoonunga o dagu midi. 7 Gai gu loomai de gau hai sauaa, ma de gau hai huuhuaa mee, ma de gau Chaldea,* ma gilaadeu e iloo mee i lo te langi; gai au ga tala ange gi gilaadeu dagu midi, aagai gilaadeu tee maua i de hagadonu mai gi de au. 8 Muli mai gai Daniel ne humai gi ogu daha (dahi ono ingoo laa go Belteshazzar, go de ingoo o dahi ogu diinonga, gai de hagasaalunga o denga maadua dabu e noho i ono daha,) gai au ne tala ange dagu midi, ga hai ange:

9 “Belteshazzar, tagi o de gau hai sauaa, au e iloo bolo de hagasaalunga o denga maadua dabu e noho i oo daha, gai e deai donu se mee hai ngadaa aau e dee iloo. Deenei dagu midi; gai koe ga tala mai dono hagadoonunga. 10 Gai aanei denga midi hagaago ange aagu ne midi i dogu dagodo i honga dogu moenga: au ne gidee dahi manu e somo i lo te ungaalodo o henua i lalo, gai e kona mmao de looloa. 11 Gai de manu laa ne somo ga laumalie ma de mmahi, gai dono ulu e dae gi lo te langi i lunga, gai henua i lalo alodahi e gidee de manu laa. 12 Gai ono lau e mahamaha, gai e hua lagolago, gai alodahi e gaimee ai. Denga manu dolodolo e hagalilo i lalo dono malu, gai denga manu llele e toga i honga ono laa, gai dangada ma manu alodahi e gaimee i ono hua.

13 Au ne gidee hanu midi i de masavaa oogu e dagodo ai i honga dogu moenga. Au ne gidee dahi dangada de langi dabu, gai se ia dagitilo, ne hano iho mai i de langi. 14 Gai ia ne hagadaba i de leo mmahi, ‘Selea iho de manu somo naa ma gi duuduudia ono laa; gai hagihagia ono lau ma de hagassii saele ono hua. Gai dugia gi hulo denga manu dolodolo i ono lalo ma manu llele i honga ono laa. 15 Aagai dugua dono dahido ma ono aga i lo te gelegele, ma de hai iron ma bronze ga nnoa ai, gi dagodo ai i magavaa denga helii i lo te duu malaelae. Gai de mee suungia o de langi gi hano iho gi ono elunga, gai ia gi noho madali denga manu dolodolo i magavaa o denga manu ssomo i honga de henua. 16 Gai ana maanadu gi dee bei maanadu a tangada, gai gi gaavange gi de ia maanadu a de manu, ga dae ai gi de ui de hidu ngadau.

17 De hagamodu nei se mee ne hagasauaa mai i daho de gau de langi, go de gau dagitilo, gai se hagatau mai i daho de gau dabu, gi iloo ai e dangada alodahi e mouli bolo go de Ia Maolunga Mmao laa e dagina denga nohoanga hodooligi o dangada, gai ia e gaavange be goai aana e lodo e gaavange aagena, ma de hai gilaadeu e lodo maolalo gi dagi ai.’

18 Deenei dagu midi ne hai, go au go Nebuchadnezzar, de hodooligi. Gai koe, Belteshazzar, daalaa mai dono hagadoonunga, go hiidinga e deai ange donu se daane heiangi, i dogu nohoanga hodooligi e maua i de tala mai dono hagadoonunga. Aagai koe e maua, i hiidinga de hagasaalunga o denga maadua dabu e nnoho i oo daha.”

De hagadonu a Daniel de midi a Nebuchadnezzar

19 Gai Daniel, dahi ono ingoo laa go Belteshazzar, gu dee maua i de basa i dahi masavaa bodobodo, gai ia gu madagu i hiidinga o de midi laa. Gai de hodooligi ga basa ange ga hai ange, “Belteshazzar, aude manavasaa oo lodo i hiidinga o de midi naa aabe go dono hagadoonunga.”

Belteshazzar ne basa ange ga hai ange, “Dogu dangada aamua, mee naa de midi nei ma dono hagadoonunga gi ni mee e hai ange gi oo hagadaumee! 20 De manu somo aau ne gidee laa, gai ne somo ga laumalie mmao ma de mmahi, gai dono ulu e hano ga dae gi lo te langi, gai henua i lalo alodahi e gidee, 21 ono lau e mahamaha, gai e hua lagolago, gai e haangai ai dangada alodahi, denga manu dolodolo e hagalilo i ono lalo, gai denga manu llele e nnoho i honga ono laa — 22 de hodooligi, go koe donu deelaa. Koe gu kona doo maolunga ma de mmahi. Doo maolunga gu hano ma gu dae gi lo te langi, gai doo sauaa e dagi ai e dae gi luu bido o henua i lalo.

23 Gai koe, de hodooligi, ne gidee dahi dangada de langi dabu, gai se ia dagitilo, ne hano iho i de langi ga hagadaba, ‘Selea iho de manu somo laa ma gi duuduudia, aagai dugua tahido ma ono aga i lo te gelegele, gai noodia i iron ma bronze, ga dugu gi dagodo ai i lodo helii i lo te duu malaelae. Gai dono angaanga gi ssui i de mee suungia o de langi, gai ia gi noho madali denga manu aada i lodo henua, ga dae ai gi de odi ange de hidu masavaa.’

24 De hodooligi, deenei de hagadoonunga. De mee nei se hagailoo nii de Ia Maolunga Mmao laa ne gaamai gi de goe, dogu dangada aamua go de hodooligi. 25 Koe e hano gee mai naa i daho dangada ga noho madali denga manu aada i lodo henua. Koe e gai naa denga helii bei denga kaau, ma de ssui doo angaanga i de mee suungia o de langi, ga dae ai gi de odi ange de hidu ngadau, gai koe gu donu iho, bolo go de Ia Maolunga Mmao laa e dagina nohoanga hodooligi o dangada, ma de dugu ange gi tangada aana e lodo e gaavange aagena. 26 Gai ne tala ange bolo gi dugua tahido o de manu somo laa ma ono aga i lo te gelegele; e bei, doo nohoanga hodooligi e hagaahe adu naa gi de goe i de masavaa aau e donu iho ai bolo ssauaa e dagi ai niio de Langi. 27 Deenei ai, de hodooligi, noo e heohi mai i oo daha, gai koe gi daudali i agu muna. Dugua oo haisala gai hai hegau i de mee heohi, dilia oo baubau gai abodonu ange gi gilaadeu e duasala. Kana adu e maua naa gi daulooloa doo noho baba.”

De hagasula de midi a Nebuchadnezzar

28 Mee nei alodahi ne hai ange gi de hodooligi go Nebuchadnezzar. 29 Dua de madaangahulu ma lua malama, i de masavaa o de hodooligi ne seesee ai i tua dono hale i Babylon, 30 gai ia ne hagadaba, “E aha, e dee deenei Babylon maolunga aagu ne hagaduu laa i ogu mahi donu, ga hai ai de mommee noho o de hodooligi ma de hagamahamaha ai dogu nohoanga hodooligi?”

31 De masavaa a de hodooligi e tala ai ana muna nei, gai gu humai dahi leo i de langi, ga hai ange, “De hodooligi go Nebuchadnezzar, aanei mee gu hagamodu adu gi de goe: doo nohoanga hodooligi e kave gee naa mai i oo daha. 32 Koe e hano gee naa i daho dangada ga noho madali denga manu aada i lodo henua. Koe e gai naa helii bei denga kaau, ga dae ai gi de odi ange de hidu ngadau, gai koe gu donu iho bolo go de Ia Maolunga Mmao laa e dagina denga nohoanga hodooligi o dangada, gai go ia e dugua ange be goai aana e lodo e gaavange aagena.”

33 De masavaa laa donu huu gai gu hagassula mee gu tala i dagodo o Nebuchadnezzar. Ia gu hano gee mai i daho dangada, ma de gai helii bei denga kaau. Dono angaanga gu ssui i de mee suungia o de langi, ga dae ai gi de ssomo ono ngaangaaulu ga bei hulu manu o de igele, gai ono angaanga madannia gu bei dabuvae o denga manu llele.

De tuhi a Nebuchadnezzar de Maadua

34 Gai ga odi huu denga ngadau e hidu laa, gai au, Nebuchadnezzar, ga galo age gi de langi, gai dogu biho gu ahe ange ga danuaa. Gai au ga tuhi de Ia Maolunga Mmao laa ma de hagadubu de ia e mouli laa ga hano ai.

Dono sauaa e dagi ai e dee ngado mai donu;

dono nohoanga hodooligi e dagodo naa donu huu i denga atangada alodahi.

35 Dangada alodahi e nnoho i henua i lalo

e bei donu teai i ono daha.

Ia e hai ono mee e lodo ai

i denga hagabuulinga hebagi o de langi

aama dangada e nnoho i henua i lalo.

Gai e deai donu e maua i de daohi dono lima,

aabe go de ssili ange gi de ia, “Ni aha aau e hai naa?”

36 De masavaa laa donu huu gai dogu biho gu ahe ange ga danuaa; gai de hagadubu o dogu nohoanga hodooligi, ma dogu mahamaha gu hagaahe mai gi de au. Gai ogu dangada hagasaele ma de gau aamua gu ssala ngau, gai au gu ahe ange ga hodooligi i dogu nohoanga hodooligi, gai gu kii ange donu dogu maolunga. 37 Gai au, Nebuchadnezzar, ne tuhi ma de hagaamua, ma de hagadubu de Hodooligi o de langi; go hiidinga ana hegau alodahi e heohi, gai ono haiava alodahi e dee haisala donu. Gai ia e hagamaolalo gilaadeu alodahi e llodo maolunga.

5

Muna ne sisi ange gi de baasi o de hale

1 De hodooligi go Belshazzar ne hai dahi daonga laumalie ange gi e mano o ono daane aamua, gai ia ga unu uvaini madali gilaadeu. 2 De masavaa o Belshazzar ne senga ai i de unu uvaini, gai ia ga hagadaba bolo gi gaamai denga ubu goolo ma ubu selevaa a dono damana go Nebuchadnezzar ne gaamai laa i lo te temple i Jerusalem, e unu ai ia ma ono daane aamua ma ono bodu aama ono bodu laa daha. 3 Gai gilaadeu ga gaamai denga ubu goolo ne gaamai laa i lo te temple, go de hale o de Maadua i Jerusalem, gai de hodooligi ma ono daane aamua, ma ono bodu aama ono bodu laa daha ga unu ai. 4 Gai gilaadeu ne unu uvaini, ma de tuhi ai denga diinonga e hai i goolo ma selevaa, ma bronze, ma iron, ma laagau aama hadu.

5 De masavaa laa donu huu gai dahi mee be se lima dangada, ne hagasula mai ga sisi ange hanu muna gi de honga de plaster i baasi de hale o de hodooligi, i gaogao de mee dugu laama. Gai de hodooligi gu gidee e ia de lima e siia laa mee laa. 6 Gai luoono mada gu mada tea, gai ia gu madagu mmao; luoono vae gu pole, ia gu dee maua i de duu age.

7 Gai de hodooligi ga oo ga hagahi dahi gi gaamai de gau hai huuhuaa mee, ma de gau Chaldea, aama gilaadeu e iloo mee o lo te langi. Gai de hodooligi ne hai ange gi denga daane heiangi o Babylon, “Be goai naa huu e maua i de dau muna gu sisi nei ma de tala mai dono hagadoonunga, gai au e hakahu ange naa ia i de malo purple, ma de hagauda ange de hau goolo gi dono ua, ga hai ia go togodolu de maolunga i de nohoanga hodooligi.”

8 Gai denga daane heiangi alodahi o de hodooligi gu loomai gi ono daha, aagai gilaadeu tee maua i de dau muna laa aabe go de tala ange de hagadoonunga gi de hodooligi. 9 Gai de hodooligi go Belshazzar gu kii ange donu de madagu, luoono mada gu kii ange hogi i de mada tea. Gai ono dangada aamua gu dee iloo be ni aha alaadeu e hai.

10 Gai de hine hodooligi ga ulu mai gi lo te mommee e hai ai laa taonga, i dana langona de leo o de hodooligi ma leo o ono daane aamua, gai ia ga hai ange, “De hodooligi e mouli laa ga hano ai! Aude madagu gai gi dee mada tea luoo mada. 11 E dahi daane i doo nohoanga hodooligi, e noho de hagasaalunga o denga maadua dabu i ono daha. De masavaa o doo damana, gai ne gidee mai bolo de iloo mee ma de maalama, ma de donu ange, aama de heiangi bei de heiangi o denga maadua e daakodo i ono daha. Gai doo damana go de hodooligi go Nebuchadnezzar, ne hai ia go tagi o de gau hai sauaa, ma de gau hai huuhuaa mee, ma de gau Chaldea, aama gilaadeu e tonu ange gi mee i lo te langi, 12 go hiidinga e dahi hagasaalunga danuaa mmao, ma de iloo mee, ma de donu ange, ma de maua i de hagadonu denga midi, ma de hagadonu mee hagasengasenga, aama de hai gi iloo denga mee hai ngadaa, e noho i daho taane go Daniel, go taane a de hodooligi ne hagaingoo ange laa go Belteshazzar. Deenei ai, alumia Daniel gi humai, gai ia ga tala adu de hagadoonunga o muna nei.”

13 Gai gilaadeu ga dagi mai Daniel gi mada i mua o de hodooligi. Gai de hodooligi ne ssili ange ga hai ange gi de ia, “Go koe go Daniel, dahi dangada dee kii a dogu damana, de hodooligi, ne gaamai laa i Judah? 14 Au gu langona bolo de hagasaalunga o denga maadua e noho i oo daha, gai de maalama, ma de donu ange, aama de heiangi laumalie e dagodo i oo daha. 15 Denga daane heiangi, ma de gau hai huuhuaa mee ne gaamai gi ogu mada i mua, gi daulia mai denga muna gu sisi nei, aama de hagadonu mai mee nei gi de au. Gai gilaadeu tee maua i de hagadonu mai. 16 Aagai au gu langona bolo koe e maua i de hagadonu denga midi, ma de hai gi iloo denga mee hai ngadaa laa. Noo koe e maua i de dau muna gu sisi nei ma de tala mai dono hagadoonunga, gai koe e hakahu naa i de malo purple, ma de hagauda adu de hau goolo gi doo ua, gai koe e hai naa go togodolu dagi maolunga i de nohoanga hodooligi.”

17 Gai Daniel ne basa ange gi de hodooligi, ga hai ange, “Dugua donu huu au mee ngadi gaavange naa, aabe e gaavange gi dahi dangada gee. Gai au e dau adu naa muna gu sisi naa gi de goe, de hodooligi, ma de tala adu dono hagadoonunga.

18 De hodooligi, de Maadua Maolunga Mmao laa ne gaavange gi doo damana go Nebuchadnezzar dahi nohoanga hodooligi, ma ssauaa e dagi ai, ma de mahamaha aama de hagadubu. 19 Gai go hiidinga de Maadua ne gaavange gi de ia dahi duulanga maolunga, gai denga huaadangada alodahi, ma huaahenua, ma dangada e pasa i denga hagadaagangaa muna ne maatagu ma de bolebole i ono mada i mua. Gai tangada naa huu aana e lodo e daa gi magau, gai ia ga daa gu magau; gai tangada aana e lodo e hagaola, gai ia ga hagaola; tangada aana e lodo e hagaamua, gai ia ne hagaamua; gai tangada aana ne lodo e hagamaolalo, gai ia ne hai gi maolalo. 20 Aagai de masavaa huu oona ne lodo maolunga ai ma de hagamakaga ono lodo i dono hagamaolunga, gai dono nohoanga hodooligi ma dono mahamaha gu kave gee mai i ono daha. 21 Gai ia gu hai gi hano gee mai i daho dangada, ana maanadu gu bei maanadu a denga manu dolodolo. Ia gu noho madali denga donkey aada ma de gai helii bei denga kaau, gai dono angaanga gu ssui i de mee suungia o de langi, ga dae ai gi de masavaa aana ne donu iho ai bolo go de Maadua Maolunga Mmao laa e dagina denga nohoanga hodooligi o dangada, ma de hilihili tangada aana e lodo e gaavange aagena.

22 Gai koe Belshazzar, dana dama daane, koe tee hagamaolalo oo lodo, gai koe gu iloo donu mee nei alodahi. 23 Aagai koe ne hagamaolunga ma de hai baasi ange gi de Ia Aamua o de langi. Koe ne gaamai denga ubu o dono temple gi oo mada i mua, gai goodou ma oo dangada aamua, ma oo bodu, aama oo bodu laa daha ga unu ai denga uvaini. Gai koe ga tuhi ai denga diinonga selevaa, ma goolo, ma bronze, ma iron, ma laagau aama hadu, go diinonga e dee gidee laa be e langona, aabe e iloo hanu mee. Aagai koe tee hagadubu de Maadua abodonu e daohia naa doo mouli aama au mee alodahi e hai. 24 Deenei ai, go ia ne gaamai de lima ne siia muna naa.

25 Gai aanei muna gu sisi laa:

Mene, Mene, Tekel, Parsin.

26 Gai deenei de hagadoonunga o muna nei:

Mene:* de Maadua gu dau ma gu hagaodi laangi o doo nohoanga hodooligi.

27 Tekel:† koe gu hagahidi i honga de mee hagahidi, ma gu gidee bolo koe e dee dohu.

28 Peres:‡ Doo nohoanga hodooligi gu vvae lua ma gu gaavange gi de gau Media ma de gau Persia.”

29 Gai Belshazzar ne basa ange gi ono dangada hai hegau, gai gilaadeu ga hakahu ange Daniel i de malo purple, ma de hagauda ange de hau goolo gi dono ua, aama de hagailoo bolo go ia togodolu dagi de maolunga i de nohoanga hodooligi laa.*

30 De boo laa gai Belshazzar, de hodooligi o de gau Babylon ne daia ga magau, 31 gai Darius, taane Media, ne kave de nohoanga hodooligi laa, gai ia gu madaono ma lua ono ngadau.

6

Daniel i lo te haonga o denga laiono

1 Gai Darius ne malangilangi i de hili e 120 dagi o denga vaaenga, gi dagina dono nohoanga hodooligi alodahi. 2 Ia ne hili hogi e dogodolu dagi gi dagina gilaadeu; gai dahi i olaadeu magavaa go Daniel. Gai dagi o denga vaaenga e hagatuu ange alaadeu hegau gi denga dagi dogodolu laa, gi deai ai mee o de hodooligi e too ai. 3 Gai Daniel e dubu ange i de gau hagaseesee dogodolu laa, aama dagi o denga vaaenga e 120, go hiidinga de hagasaalunga o de iloo mee e dagodo i ono daha. Gai de hodooligi gu hagatau e hai ia gi se dagi i de nohoanga hodooligi alodahi. 4 Gai denga daane hagaseesee ange laa, ma dagi o denga vaaenga ne ssala delaadeu hai e hagabaubau ai Daniel i de hainga. Gai gilaadeu tee gidee dahi mee dee heohi daudahi e hagabaubau ai ia, go hiidinga ia e hai hegau i de mee abodonu, teai hogi se mee hakino gee be se dee kana ange i ono daha. 5 Gai denga daane laa ne hagataba, “Gidaadeu e dee maua gi gidee dahi mee daudahi e hagabaubau ai Daniel, deelaa donu huu noo gidaadeu e gidee dahi mee e hagabaubau ai ia i de hainga a dono Maadua.”

6 Gai denga daane hagaseesee laa ma dagi o denga vaaenga ga hagabuni mai gi daho de hodooligi, ga hai ange gi de ia, “De hodooligi go Darius e mouli laa ga hano ai! 7 De gau hagaseesee alodahi, ma dagi o denga ungaamee, ma dagi o denga vaaenga, ma de gau hagasaele, aama denga goobenaa ne buni bolo de hodooligi gi hagaduulia dahi hainga gi hagasauaa ina, gai be goai naa huu e dalodalo ange gi dahi maadua gee, aabe go dahi dangada gee i mua de odi ange o de matolu laangi, ia e dee dalodalo adu gi de goe de hodooligi, gai e tili ange donu gi lo te haonga o denga laiono. 8 Deenei ai, de hodooligi, hagaduulia de hainga ga sisi ma de hagasauaa i doo maaga gi dee maua ai i de sui, bei dagodo hainga a de gau Media ma de gau Persia, go hainga e dee maua laa donu i de sui.” 9 Gai de hodooligi go Darius ne hagaduu de hainga ga daohi ma de hagasauaa.

10 Gai ga iloo huu e Daniel bolo gu hagasauaa de hainga laa, gai ia ga hano gi teege i lunga o dono hale, gi de mommee iai denga abaaba vaaligi e maahuge laa ma e huuhuli ange gi Jerusalem. Gai ia ne duuduli i kilaa ga dalodalo i e dolu hanonga i de laangi, gai ia ga hagaahe ange de abodonu i mada luu mada o de Maadua, bei dana dahulinga e hai i de laa tubua. 11 Gai denga daane laa ne hagabuni ga hulo ai, gai gilaadeu gu gidee Daniel e dalodalo ma de dangidangi ange gi dono Maadua. 12 Gai gilaadeu ga hulo gi daho de hodooligi ga hagamaanadu ange gi de ia dana hainga gu hagasauaa laa, ga hai ange, “De hodooligi, koe tee sisi laa dahi hainga ga hagasauaa, bolo be goai naa huu e dalodalo ange gi dahi maadua aabe go dahi dangada gee i e matolu laangi, ia e dee dalodalo adu gi de goe, gai e tili ange donu gi lo te haonga o denga laiono?”

Gai de hodooligi ne basa ange, ga hai ange, “Uaa, de hainga laa e soe donu huu, bei dagodo hainga a de gau Media ma de gau Persia, e dee maua laa donu i de sui.”

13 Gai gilaadeu ga hai ange gi de ia, “De hodooligi, Daniel, dahi daane ne gaamai laa i Judah e hagangadi mee donu goe, ma de hainga aau gu sisi laa ma gu hagasauaa. Ia goi dalodalo donu huu i e dolu hanonga i de laangi.” 14 Gai ga langona huu e de hodooligi muna laa, gai ia gu kona mmao tee baba ono lodo i ana mee ne hai. Gai ia gu maanadu de hagaola Daniel; ia ne ssala dana hai e hagaola ai Daniel ga dae ai gi de danu de laa.

15 Gai denga daane laa ga hagabuni mai gi daho de hodooligi, ga hai ange, “De hodooligi, koe gi manadua dagodo o hainga a de gau Media ma de gau Persia; e deai donu se hainga aabe se mee a de hodooligi gu hagasauaa e maua i de sui.”

16 Deelaa ai, de hodooligi ne tala hagasoe ange gi gilaadeu, gai gilaadeu ga dagi mai Daniel ga tili ange gi lo te haonga o denga laiono. Gai de hodooligi ga basa ange ga hai ange gi Daniel, “Doo Maadua oou e daumaha ange naa aagena i masavaa alodahi gi hagaola ina goe!”

17 Gai gilaadeu ga hai dahi hadu ga pono ai de haonga o denga laiono. Gai de hodooligi ga hagailonga i dono buulei aama buulei o ono dagi aamua, gi dee maua ai i de sui mee gu hagamodu ange laa gi Daniel. 18 Gai de hodooligi ga ahe gi dono hale, ga hagahiigai i de boo laa, gai teai hogi hagadangidangi ne hai i ono mada i mua, gai ia gu dee maua gi seni.

19 Gai ia ne oho age i taiao gohugohu, ga hagamoolau ga hano gi de mommee iai de haonga o denga laiono. 20 De masavaa oona ne dae ai gi kilaa, gai ia ga oo ga hagahi Daniel, ga hai ange, “Daniel, tangada hai hegau o de Maadua e mouli laa, de Maadua oou e daumaha ange naa aagena i masavaa alodahi ne hagaola naa goe mai i denga laiono?”

21 Gai Daniel ne basa ange ga hai ange gi de hodooligi, “De hodooligi e mouli laa ga hano ai! 22 Dogu Maadua ne hai gi humai dono dangada de langi, gi bonodia ngudu o denga laiono. Deenei ai, gilaadeu tee hagalagohia donu au, go hiidinga au tigi haisala ange donu gi de ia. De hodooligi, tigi ai hogi se mee dee heohi aagu gu hai adu gi de goe.”

23 Gai de hodooligi gu malangilangi mmao, ga hagadaba bolo gi daangia age Daniel i lo te haonga laa. De masavaa alaadeu ne dada age ai Daniel i lo te haonga laa, gai teai donu se mommee daudahi ne lagohia i dono angaanga, go hiidinga ia ne hagadonusia dono Maadua.

24 Gai de hodooligi ga tala ga hagasauaa mee e hai, gai gilaadeu ga dagi mai denga daane ne hagabaubau ina laa Daniel ga tili ange gi lo te haonga o denga laiono, madali olaadeu bodu ma alaadeu dama. Gai olaadeu angaanga tee paa donu i tagelo o de haonga laa, gai denga laiono ga hangahanga gilaadeu ga gai ma olaadeu ivi.

25 Gai de hodooligi go Darius ne sisi ange gi denga huaadangada ma huaahenua ma dangada e pasa i denga hagadaagangaa muna alodahi i dono nohoanga hodooligi alodahi, ga hai ange:

“Gi laumalie doodou nnoho paba! 26 Au gu hagasauaa dahi hainga i dogu nohoanga hodooligi alodahi, bolo dangada alodahi gi maatagu ma de hagadubu de Maadua o Daniel.

Go ia de Maadua e mouli laa

ga hano ai e dee ngado mai;

dono nohoanga hodooligi e dee oha naa donu,

dono sauaa e dagi ai e deai naa donu se odi.

27 Ia e hagaola ma de hagamouli,

ia e hai denga sauaa ma mee hagalele mouli

i de langi ma henua i lalo.

Ia ne hagaola Daniel

mai i denga laiono mmahi.”

28 Gai Daniel ne hagadagadaga age i de masavaa o Darius aama Cyrus taane Persia ne hodooligi ai.

7

De midi o denga manu alasala e haa

1 Gai tahi ngadau huu o Belshazzar ne hodooligi ai i Babylon, gai Daniel ne hai dahi midi ma hanu midi hagaago ange i dono masavaa e dagodo ai i honga dono moenga. Gai ia ne sisi ga daohi ma de tala dagodo o mee laa.

2 Daniel ne hai ange, “Au ne hai dahi midi i de boo; gai au ne gidee denga madangi e haa i dege o de langi e hagabeabeau tai laumalie. 3 Gai e haa manu alasala ne loage i lausedi, gai gilaadeu alodahi e dagodo geegee.*

4 Tahi manu alasala laa e bei de laiono, gai ono bakau e bei bakau o de igele. Gai au ne duudagi de haaina, ga dae ai gi de aau gee luoono bakau, ma de hagahidi age ia gi duu i honga luu vae bei dagodo o tangada; gai gu gaavange gi de ia dahi hadu manava bei de hadu manava o tangada.*

5 Au ne gidee ange hogi dahi manu bei dagodo o de bea. Gai de manu laa ne hagahidi age i dono baasi, gai e kadi e dolu ivi gaogao i lo tono ngudu. Gai dahi leo ne basa ange ga hai ange, ‘Hidi age gaimee gi bosu goe i kano manu nei.’

6 Dua mee laa, gai au ne galo adu gu gidee dahi manu bei de leopard. Gai e haa bakau i lo tono dua. De manu laa e haa ono biho, gai gu gaavange gi de ia ssauaa e dagi ai.

7 Dua mee nei, gai au ne hai hogi dahi midi i de boo, gai au ne gidee de haa manu dolodolo gu hanage, gai se manu hagamanavasaa ma de hagamaatagu gai e mmahi. Ono niho e nnui ma de makaga bei iron; gai de manu laa e ngungu ma de gai denga manu, ga dagadagahi mee e doe gi lalo luoono vae. Gai e dagodo gee donu ma denga manu ne loage laa i mua, gai e madaangahulu ono hanga.*

8 De masavaa aagu e maanadu ai dagodo o denga hanga laa, gai tilo, dahi hanga damaa mee gu somo age i magavaa o denga hanga laa; gai e dolu hanga ne loage laa i mua gu unuunusi age ga aau gee e hai ai dahi duulanga moo de hanga damaa mee laa. Gai tilo, de hanga damaa mee laa e hanu luoono ganomada bei ganomada o tangada, ma de ngudu, gai ia e basa hagamaolunga.*

9 De masavaa aagu e haina adu ai mee laa,

gai gu hagatau denga nohoanga,

gai de Ia mai Madagidagi gu noho i dono nohoanga.

Ono malo e tea bei snow;

ono ngaangaaulu e tea bei huluhulu o ssiibi.

Dono nohoanga e ula bei de ahi,

gai denga hagasii iai e ula ai de ahi.*

10 Gai e dahi ahi e sali laa bei ssaalingaa vai,

e sali mai i ono mada i mua.

Gai e mano e hagalagolago ange gi e mano dangada e daumaha ange gi de ia;

gai e dahisemada e hagalagolago

ange gi e dahisemada dangada e tuu i ono mada i mua.

Gai de mommee hagamodu muna gu hagadabena,

gai gu hhuge denga beebaa.*

11 Gai au ne duudagi de haaina mee laa, i hiidinga de basa hagamaolunga a de hanga damaa mee laa. Gai au ne duudagi de haaina ga dae ai gi de daa ga magau de manu laa, gai dono angaanga gu duuduu ga maga ange gi lo te ahi ula. 12 Gai denga manu ange laa gu kave gee olaadeu sauaa e dagi ai, aagai ne dugu ange gilaadeu gi mouli i dahi damaa masavaa.

13 Au ne gidee ange hogi i denga midi i de boo, dahi bei dagodo o Tama a Tangada e humai i honga denga giliiga i lo te langi; ia ne humai gi mada luu mada o de Ia mai Madagidagi.* 14 Gai gu gaavange gi de ia ssauaa e dagi ai, ma de mahamaha, ma de nohoanga hodooligi; gai denga hagadaagangaa dangada alodahi, ma huaahenua, aama huaadangada e pasa i denga hagadaagangaa muna gi daumaha ange gi de ia. Gai dono sauaa e dagi ai e dee ngado mai, gai dono nohoanga hodooligi e dee maua naa donu i de oha.*

De hagadoonunga o de midi laa

15 “Gai au, Daniel, gu dee baba mmao ogu lodo, gai denga midi hagaago ange aagu ne gidee laa ne hai ga madagu au. 16 Gai au ne hano ga hagabaa ange gi dahi gilaadeu e duu laa i kilaa, ga ssili ange gi de ia de hagadoonunga abodonu o mee laa alodahi.

Gai ia ne tala mai ma de hagadonu mai mee laa: 17 ‘Denga manu nnui e haa laa ni nohoanga hodooligi e ssula age i henua i lalo. 18 Aagai de gau dabu o de Ia Maolunga Mmao laa e kave naa de nohoanga hodooligi ga hodooligi ai, ga hano ai e dee ngado mai.’ *

19 Gai au ne lodo gi iloo e au de hagadoonunga abodonu o de haa manu, go de manu e dagodo gee laa ma ono soa ange laa gai e hagamaatagu mmao, ono niho ni iron, ono dabuvae ni bronze, gai ia ne ngungu ma de gai denga manu dolodolo, gai ga dagadagahi mee e doe gi lalo luoono vae. 20 Gai au ne lodo gi iloo e au de hagadoonunga o denga hanga e madaangahulu i honga dono biho laa, ma de hanga damaa mee ne somo age laa i muli mai, ga oha e dolu hanga ange laa — gai de hanga laa e hanu ono ganomada, gai e basa hagamaolunga, ma de mmahi ange i ono soa ange laa. 21 Gai de masavaa aagu e galo ange ai ma e tilo mee laa, gai de hanga laa ne hebagi ange gi de gau dabu ga hagadee kii gilaadeu,* 22 ga dae ai gi de humai o de Ia mai Madagidagi, ga hagamodu muna ga gaavange de heohi gi de gau dabu o de Ia Maolunga Mmao laa. Gai gu dae mai de masavaa e dugu ange ai ssauaa o de nohoanga hodooligi gi de gau dabu.*

23 Gai ia ne hai mai gi de au, ‘De haa manu laa se nohoanga hodooligi e sula age i henua i lalo, gai e dagodo gee donu ma denga nohoanga hodooligi ange laa alodahi. Gai e hagadee kii naa henua i lalo alodahi ga dagadagahi gi ono lalo, aama de oha ga maoha. 24 Denga hanga e madaangahulu laa ni hodooligi e ssula age i de nohoanga hodooligi nei. Gai e dahi ange naa hodooligi e sula age i olaadeu dua. Ia e dagodo gee donu ma denga hodooligi ne loomai laa i mua; ia e hagadee kii naa e dolu hodooligi ange laa.* 25 Gai ia e basa hagamaolunga naa i de Ia Maolunga Mmao laa, ma de hagaduasala de gau dabu o de Ia Maolunga Mmao laa, ma de hagatale de sui denga masavaa aama denga hainga. Gai e dugu ange naa de gau dabu gi lalo dono sauaa ga dae ai gi de odi dahi masavaa, ma hanu masavaa, aama dahi baasi masavaa.* *

26 Aagai de gau hagamodu muna e nnoho naa ga hagamodu ono muna, gai dono sauaa e dagi ai e kave gee naa, gai ia e daa ga magau ma de hai gi lilo ga hano ai. 27 Gai ssauaa e dagi ai, ma de mmahi aama de mahamaha o denga nohoanga hodooligi i lalo de langi alodahi, e gaavange naa gi de gau dabu, go dangada o de Ia Maolunga Mmao laa. Gai dono nohoanga hodooligi e dagodo naa donu huu ga hano ai, gai dagi alodahi e daumaha ange naa gi de ia ma de hagallongo ange gi de ia.’ *

28 Deenei de hagaodi o mee nei. Gai au, Daniel, gu kona mmao tee baba ogu lodo i dagu maanadu mee nei, luoogu mada gu mada tea, aagai au ne daohi donu huu mee nei i ogu lodo.”

8

De midi o ssiibi daane ma dahi guudi

1 Tolu ngadau huu o Belshazzar ne hodooligi ai, gai au, Daniel, ne gidee dahi midi hagaago ange, i dua de midi ne hagaago mai laa gi de au i taamada. 2 Au ne galo adu i dagu midi hagaago ange, gai au gu gidee, bolo au gu i de hale buibui makaga go Susa, i de ungaamee go Elam; gai au ne gidee i de midi, bolo au e duu i gaogao ssaalingaa vai go Ulai. 3 Gai au ne galo age ga gidee dahi ssiibi daane, iai e lua hanga lloa, e duu i gaogao ssaalingaa vai laa. Dahi hanga e looloa ange i de hanga ange laa, aagai ne somo age i muli. 4 Gai au ne gidee ssiibi laa e usu denga mee gi dai ma ngaiho aama ngaage i luoono hanga. Gai e deai donu se manu dolodolo daudahi e bau ange gi de ia, e deai hogi se dangada e maua i de hagaola dahi mai i de ia, i hiidinga dono mahi. Gai ia e hai donu huu ono mee e lodo ai, ma de hai gi hagadaga ange dono maolunga.

5 Gai de masavaa aagu e maanadu ai dagodo o mee nei, gai dahi guudi daane gu humai laa honga de henua i dai, gai luoono vae e dee paa donu gi honga de gelegele. 6 Gai de guudi laa ne uluhia ga humai gi ssiibi daane e lua laa ono hanga gai e duu i gaogao ssaalingaa vai. Gai ia ne hagaodi ange ono mahi i de savini mai ga hebagi ange gi ssiibi laa. 7 Au ne gidee bolo ia ne uluhia ga hebagi ange gi ssiibi daane laa, ga tugi ssiibi laa gu haahadi luoono hanga. Gai ssiibi laa gu deai ono mahi e hebagi ange ai; gai de guudi laa ne tugi ssiibi laa gu baguu gi lalo, ga dagadagahi gi honga de gelegele, gai teai ne maua i de hagaola ssiibi laa mai i de guudi laa. 8 Gai de guudi laa gu hagadaga ange de mmahi. Aagai de masavaa ne kona ai dono mmahi, gai dono hanga laumalie laa gu hadi ga doo, gai gu ssomo age ange e haa hanga nnui i dono duulanga, ga huuhuli ange gi denga dege e haa o de langi.

9 Gai dahi hanga damaa mee gu somo mai i dahi hanga laa ga kona de mahi, gai ono mahi ne hano ga dae gi ngaage ma dua aama de henua mahamaha laa.* 10 Gai de hanga laa gu kona mmao de mmahi ga hebagi ange hogi gi mee o lo te langi, gai de hanga laa ga tili iho gi henua i lalo hanu heduu ga dagadagahi gi honga de gelegele.* 11 Gai de hanga laa ne hai ia gi maolunga bei Tagi o denga hagabuulinga hebagi; de hanga laa ne hai gi dee hai denga sigidaumaha i de laa tubua e hai ange laa gi de ia, ma de oha dono mommee dabu. 12 Go hiidinga o de haisala, de hagabuulinga hebagi† ma denga sigidaumaha i de laa tubua gu gaavange gi de hanga laa. Gai de hanga laa gu hagadagadaga age i mee alodahi aana e hai, gai de muna abodonu gu hagangadi mee ina.

13 Gai au ne langona dahi dangada de langi dabu e basa laa, gai dahi dangada de langi dabu ange laa ne ssili ange gi de ia, “Dee hee maa de masavaa e hagasula ai de midi o denga sigidaumaha dudu i de laa tubua, ma de haisala e haia laa ga ngadi dagodo de mommee dabu laa, aama de dagadagahia o de hagabuulinga hebagi laa?”

14 Gai ia ne hai mai gi de au, “E 2,300 laangi; gai muli mai naa huu gai de mommee dabu laa ga hagaahe age ga bei ono dagodo i mua.”

De hagadoonunga o de midi laa

15 Gai de masavaa aagu ne gidee ai de midi hagaago ange laa, gai au ne ssala gi donu ange au aagena. Gai au gu gidee dahi e duu i ogu mada i mua, ia e bei hoolinga o tangada. 16 Gai au e langona dahi leo e oo mai i ssaalingaa vai go Ulai, ma e hai ange, “Gabriel, daalaa ange gi taane nei de hagadoonunga o de midi hagaago ange.” *

17 Gai ia ne humai ga duu i ogu gaogao; gai de masavaa huu oona ne humai ai, gai au gu madagu ga ino luoogu mada gi honga de gelegele. Aagai ia ne hai mai gi de au, “Tama a tangada, koe gi donu ange bolo de midi hagaago ange nei go dagodo o denga laangi hagaodi.”

18 De masavaa oona e basa mai ai gi de au, gai au gu seni tao, luoogu mada gu ino gi honga de gelegele. Gai ia ne poo au ga hagaduu age gi lunga.

19 Gai ia ga hai mai, “Tilo, au e tala adu gi iloo e goe dagodo o mee e hai i denga laangi hagaodi i hiidinga de bole ⌊o de Maadua⌋; mee nei ni mee e hai i laangi hagaodi i de masavaa gu lava laa i de hagamodu. 20 Dau ssiibi daane ne gidee laa ma luoono hanga, go de hodooligi o Media ma de hodooligi o Persia. 21 De guudi laa go de hodooligi o Greece, gai de hanga laumalie i magavaa luoono mada laa go tahi hodooligi. 22 Gai denga hanga e haa ne gaavee laa tuulanga o de hanga ne hadi laa, ni nohoanga hodooligi e haa e ssula age i dono huaahenua, aagai e dee mmahi bei tahi nohoanga hodooligi laa.

23 Gai laangi hagaodi olaadeu e dagi ai, i de masavaa o de gau haisala e kona ai de baubau, gai dahi hodooligi alasala, ma de donu ange gi denga mee hagasengasenga e sula age naa. 24 Ia e sula naa ga mmahi mmao, aagai e dee ni mahi donu niiona. Gai e hagalele mouli naa dana hai e oha ai mee, gai e hagadagadaga age naa i mee alodahi aana e hai. Ia e daa ga maakau denga daane mmahi aama de huaadangada dabu laa. 25 Gai ia e hai naa ga laumalie de hadu muna i de masavaa oona e hagadagadaga age ai, gai ia e maanadu naa bolo ia e maolunga. Gai de masavaa naa huu olaadeu gu nnoho paba ai, gai ia ga daa gu maakau dangada soa, ma de hebagi ange gi Tagi o denga dagi. Aagai ia e daa naa ga magau, gai e dee se dangada e daia ia.

26 Gai de midi ne hagaago adu laa gi de goe i taiao ma de ahiahi ni muna abodonu; aagai hagamuunia mee nei, go hiidinga ni mee e hai i dua hanu laangi lagolago.”

27 Gai au, Daniel, gu deai ogu mahi ma de magi i hanu laangi. Dua mee nei gai au ne hidi age ga hai hegau a de hodooligi. Gai au gu dee baba ogu lodo i de midi hagaago ange nei; au gu dee donu ange aagena.

9

Talodalo a Daniel

1 Tahi ngadau huu o Darius tama daane a Ahasuerus,* taane Media ne hodooligi ai, go taane ne gaavee laa tuulanga o hodooligi o de gau Babylon — 2 tahi ngadau oona ne hodooligi ai, gai au ne daulia ange i lodo beebaa taelodo o ngadau o Jerusalem e ngadi dagodo ai, bei de hai a Tagi Maolunga gu tala ange ai laa gi de pelaabisi go Jeremiah, bolo taulooloa o de masavaa laa se madahidu ngadau.* 3 Gai au ne hagammahi ga dalodalo ange gi de Ia Aamua go de Maadua; au ne dangidangi ma de dalodalo, ga hagahiigai ma de gahu i malo daladala aama de hulu i lehu.

4 Gai au ne dalodalo ange gi Tagi Maolunga dogu Maadua, ga tala omaadeu haisala, ga hai ange:

“Dogu Ia Aamua, go koe de Maadua maolunga ma de hagamaatagu, gai se Maadua e daohia dana hagatoo donu hagaheloongoi, ange gi gilaadeu e aaloha i de ia ma de daudali i ana muna. 5 Gimaadeu gu haisala ma de baubau amaadeu mee ne hai, gimaadeu gu hai baasi adu donu gi de goe, gimaadeu gu hulo gee i au hainga ma au hagamodu. 6 Gimaadeu tee hagallongo ange gi oo dangada hai hegau, go denga pelaabisi, go gilaadeu ne pasa ange gi omaadeu hodooligi i doo ingoo, ma omaadeu dagi, ma omaadeu dubuna, aama ange gi dangada alodahi o de henua.

7 Dogu Ia Aamua, koe e heohi, aagai anailaa nei gimaadeu gu dookaa — go gimaadeu dangada o Judah, ma dangada e nnoho i Jerusalem, aama Israel alodahi, i mommee paa mai ma mommee mmao, i henua alodahi aau gu hai gimaadeu gi mavaevae saele aagena, i hiidinga gimaadeu tee hai hegau adu gi de goe i de mee abodonu. 8 Tagi Maolunga, gimaadeu ma omaadeu hodooligi, ma omaadeu dagi o de henua, aama omaadeu dubuna gu dookaa mmao, i hiidinga gimaadeu gu haisala adu gi de goe. 9 De Ia Aamua demaadeu Maadua e abodonu ma de degi mai gi omaadeu haisala, e dee galemu donu gimaadeu ne hai baasi adu gi de ia; 10 gimaadeu tee hagallongo ange gi Tagi Maolunga demaadeu Maadua, ma tee daudali i ana hainga gu gaamai gi gimaadeu i daho ono dangada hai hegau go denga pelaabisi. 11 Israel alodahi gu hagahaisala au hainga, ma de hulo gee ai, gilaadeu tee llodo e hagallongo adu gi de goe.

Deenei ai, denga hagamalaia ma mee gu hagatoo donu i lodo hainga a Moses, tangada hai hegau o de Maadua, gu gaamai gi gimaadeu, go hiidinga gimaadeu gu hai baasi adu gi de goe i demaadeu haisala. 12 De Maadua ne hagassula ana muna gu tala laa, e hai baasi mai ai gi gimaadeu ma omaadeu dagi, ne dagina gimaadeu, i dana gaamai dahi hai ngadaa laumalie gi gimaadeu. Gai tigi ai ange donu se hegau bee nei ne hai i lalo de langi, bei mee gu hai ange gi Jerusalem. 13 Denga hai ngadaa nei alodahi gu hai mai gi gimaadeu, bei de hai gu sisi ai laa i lodo hainga a Moses, aagai gimaadeu tigi dangidangi donu Tagi Maolunga demaadeu Maadua, gi abodonu mai, aabe e daahuli gee i omaadeu baubau, ma de kana ange e hagallongo de muna abodonu. 14 Deenei ai, Tagi Maolunga ne dagitilo e gaamai de hai ngadaa gi gidaadeu; go hiidinga Tagi Maolunga taadeu Maadua e heohi donu ana hegau alodahi gu hai; aagai gidaadeu tigi hagallongo ange gi de ia.

15 Gai iainei, de Ia Aamua demaadeu Maadua, go koe ne hagassao ina mai oo dangada i de henua go Egypt i doo lima mmahi, ma de hagamaolunga doo ingoo bei tagodo o anailaa nei, gimaadeu gu haisala, gimaadeu gu hai hegau baubau. 16 De Ia Aamua, au e dangidangi adu, hagahelui ina doo lili ma doo bole i doo aduhale go Jerusalem, go doo mounga dabu, i hiidinga o omaadeu haisala ma baubau o omaadeu dubuna, gi bei dagodo o au hegau heohi alodahi. Jerusalem ma doo huaadangada gu se mee e hakadanga ai dangada alodahi e paa mai gi gimaadeu.

17 Deenei ai, demaadeu Maadua, hagalaangona dalodalo ma dangidangi a doo dangada hai hegau. Gai haia de maalama o luoo mada gi hagamaalama ina doo mommee dabu gu ngadi dagodo laa, i hiidinga doo ingoo, de Ia Aamua. 18 Dogu Maadua, hagahuuhulia mai luoo dalinga hagalaangona; gai huli mai luoo mada diiloo de ngadi dagodo o de aduhale e hagaingoo laa i doo ingoo. Gai e deai donu omaadeu heohi e maua ai i de dangidangi adu gi de goe i dahi mee, aagai go hiidinga donu huu o doo degi laumalie. 19 De Ia Aamua, hagalaangona! De Ia Aamua, degi mai gi gimaadeu! De Ia Aamua, hagalaangona mage hagasula ina de hegau! Dogu Maadua, aude hagammule, i hiidinga o doo aduhale, ma oo dangada e hagaingoo laa i doo ingoo.”

De madahidu uvigi

20 Gai de masavaa aagu e tala ai agu muna ma de dalodalo, ga tala ogu haisala ma haisala o ogu dangada go de gau Israel, aama de dangidangi ange gi Tagi Maolunga dogu Maadua i hiidinga o dono mounga dabu — 21 de masavaa aagu e tala ai agu muna ma de dalodalo, gai Gabriel, taane aagu ne gidee laa i de midi hagaago ange i taamada, ne hagamoolau ga lele mai gi ogu daha i de masavaa o ssigidaumaha i de ahiahi.* 22 Gai ia ne tala mai gi donu ange au, ga hai mai, “Daniel, au ne humai e gaavadu gi de goe de heiangi ma de hai gi dahi oo donu ange. 23 De masavaa oou ne daamada ai de dalodalo, gai gu basa adu gi dau dangidangi, gai au gu humai e tala adu gi de goe, go hiidinga koe e hagamogomogo mmao ⌊i daho de Maadua⌋. Deenei ai, hagasaelea muna nei ma de hai gi donu ange goe gi de midi:

24 E madahidu uvigi gu hagamodu ange gi oo dangada ma doo aduhale dabu, e hagaodi ange ai de masavaa o olaadeu haisala, ma de hai gi deai haisala, aama de degi ange gi baubau, gai ga hai gi sula de heohi ga hano ai, ma de hai gi bei de midi hagaago ange ma muna pelaabisi, aama de hagadabu i de lolo de mommee dabu mmao.†

25 Gai koe gi iloo ma de donu ange gi de mee nei: mai i de masavaa e hagailoo ai bolo gi hagaahea age ange Jerusalem, ga dae ai gi de humai o de Ia gu Hagadabu laa i de lolo, go tagi, e hidu naa uvigi, ma e madaono ma lua uvigi. Gai e hagaduu age naa de aduhale madali denga haiava, aama mommee iai vai, aagai de masavaa laa se masavaa hai ngadaa. 26 Gai dua naa huu de madaono ma lua uvigi laa, gai de ia gu hagadabu laa e daa naa ga magau, gai ia e deai naa donu ana mee. Gai dangada o tagi gu dai tae mai laa, e loomai naa ga oha de aduhale ma de mommee dabu laa. Gai de hagaodi e dae mai naa bei de humai o tolona. Gai de hebagi e duudagi naa donu huu ga dae ai gi de hagaodi, gai de oha o de aduhale gu lava donu i de hagamodu. 27 Gai ia e hai naa dahi hagatoo donu hagaheloongoi makaga madali dangada soa i e dahi uvigi. Gai ga madohi lua naa huu de uvigi laa, gai ia ga tuu gi dee hai denga sigidaumaha dudu ma sigidaumaha ange laa, gai ia e hagaduu naa dahi mee hakino gee i de bido o de temple, e haia laa ga ngadi dagodo de mommee, ga dae ai gi dono hagaodi bei de hai gu hagamodu ange ai laa gi de ia.” *

10

De midi a Daniel i gaogao ssaalingaa vai

1 Gai tolu ngadau huu o de hodooligi o Persia go Cyrus, gai gu hagaago ange dahi mee gi Daniel (dahi ono ingoo laa go Belteshazzar). Gai muna nei ni muna abodonu e tala ai dagodo o dahi hebagi laumalie. Gai ia gu donu ange gi dagodo o de midi hagaago ange laa.

2 De masavaa laa gai au ne hinangalosaa i e dolu uvigi. 3 Au tee gai hanu gai mammami be ni giidagi, aabe ne unu uvaini, au tee hulu hogi au i lolo ga dae ai gi de odi tolu uvigi.

4 Gai de madalua ma haa laangi huu o tahi malama, i de masavaa oogu e duu ai i gaogao ssaalingaa vai laumalie, go Tigris, 5 gai au ne galo age gu gidee dahi daane e gahu i malo linen, ma de nnoa dono ungaalodo i dahi mee nnoa e hai i goolo mai i Uphaz.* 6 Gai dono angaanga e malamalama bei topaz, luoono mada e bei de uila, luoono ganomada e ula bei de ahi, luoono lima ma luoono vae e malamalama bei bronze, gai dono leo e bei de hevaalogi o dangada soa mmao.

7 Gai go au donu huu ne gidee de midi hagaago ange nei, aagai denga daane madali au tee gidee mee nei. Aagai gilaadeu gu bolebole mmao i delaadeu maatagu ga saavini ga mmuni. 8 Gai go au donu huu e doe i kilaa, gai au ne gidee de midi hagaago ange hagamaatagu. Gai gu deai donu ogu mahi, luoogu mada gu mada tea bei dagodo o tangada magau, gai au gu dee maua i de ngalue. 9 Gai au ne langona dono leo e basa ai; de masavaa aagu e hagallongo ai ana muna, gai au gu daia mai donu sseni, gai luoogu mada gu i honga de gelegele.

10 Gai tilo, dahi lima gu poo mai au ga luuluu au ga hai gi duuduli i luoogu lima ma luoogu duli ma de bolebole. 11 Gai ia ga hai mai, “Daniel, taane hagamogomogo mmao ⌊i daho de Maadua⌋, haia gi donu ange goe gi muna aagu e tala adu gi de goe; hidi age duu gi lunga, go hiidinga au ne hai gi humai gi oo daha.” Gai de masavaa aana e tala mai ai muna nei gi de au, gai au ne hidi ga duu gi lunga, gai au gu bolebole.

12 Gai ia ga hai mai gi de au, “Daniel, aude madagu. Mai i tahi laangi aau ne ssala ai gi donu ange goe ma de hagamaolalo goe i mada luu mada o doo Maadua, gai ia gu langona au muna, gai au ne humai i hiidinga o au muna. 13 Aagai ⌊tangada de langi,⌋ tagi o de nohoanga hodooligi o Persia ne hai baasi mai gi de au i e madalua ma dahi laangi. Gai Michael, dahi dagi o de gau de langi, ne humai ga bale mai au, go hiidinga de hodooligi o Persia ne daohi au i kilaa.* 14 Gai au ne humai e hai gi donu ange goe gi mee e hai ange gi oo dangada i denga laangi hagaodi. Go hiidinga de midi hagaago ange nei ni mee ange gi de masavaa tigi dae mai.”

15 Gai de masavaa aana e tala mai ai muna nei gi de au, gai au e galo iho gi honga de gelegele, au gu dee maua i de basa. 16 Gai tilo, dahi e bei laa hoolinga o tangada ne poo mai luoogu malaungudu. Gai au ga hhuge dogu ngudu ga basa ange ga hai ange gi de ia e duu laa i ogu mada i mua, “Dogu dangada aamua, au gu kona mmao dogu dee baba, i hiidinga o de midi hagaago ange, gai gu deai ogu mahi. 17 Dogu dangada aamua, dee hee de hai a doo dangada hai hegau e basa adu ai gi de goe? Au gu deai donu ogu mahi, gai au gu dee maua i de manava.”

18 Gai de ia e bei laa hoolinga o tangada ne poo mai ange hogi au ga hai gu hanu ogu mahi. 19 Gai ia ne hai mai, “Aude madagu, taane hagamogomogo mmao ⌊i daho de Maadua⌋, de baba gi dagodo i oo daha; koe gi lodo mmahi.”

De masavaa oona ne basa mai ai, gai au gu ahe ange ga hanu ogu mahi, gai au ga hai ange, “Dogu dangada aamua, daalaa mai au muna, go hiidinga koe gu hagammahi au.”

20 Gai ia ga hai mai, “Koe e iloo be aahee hiidinga oogu ne humai ai nei gi oo daha? Gai e moolau naa hogi dogu ahe e hebagi ange gi tagi o Persia, gai ga hano naa huu au, gai tagi o Greece e humai naa; 21 gai i mua dogu hano gai au e tala adu mee gu lava i de sisi i lo te Beebaa o de Mee Abodonu. Gai e deai ange donu e balea mai au e hebagi ange ai gi gilaau, go Michael donu huu, doodou dagi.

11

1 Tahi ngadau o Darius taane Media, gai au ne bale ange ia ma de buibui ia.

Denga hodooligi o ngaiho ma ngaage

2 “Gai au e tala adu gi de goe de muna abodonu. Tilo, e dogodolu ange naa hodooligi e ssula age i Persia; gai de haa hodooligi, e lava ange naa i denga hodooligi ange laa alodahi. Gai de masavaa naa huu oona e mmahi i hiidinga o ono goloa lagolago, gai ia ga hai dangada alodahi gi hai baasi ange gi de nohoanga hodooligi o Greece. 3 Gai dahi hodooligi mmahi e sula age naa, gai ia e dagi i dono mmahi ga hai donu huu ono mee e lodo ai. 4 Gai de masavaa oona ne dae age ai, gai dono nohoanga hodooligi e oha naa ga vaevae ange gi denga dege e haa o de langi; e dee gaavange gi ono hagadiilinga, gai e deai naa hogi sono sauaa e dagi ai, go hiidinga dono nohoanga hodooligi e oha naa ga gaavange gi hanu dangada gee.

5 Gai de hodooligi o ngaage* e hagadaga ange naa de mmahi, aagai dahi ono dagi o de hebagi e sula naa ga mmahi ange i de ia, gai ia ga dagi ai dono nohoanga hodooligi i de mmahi. 6 Dua hanu ngadau, gai luu hodooligi nei e hagaheloongoi naa olaau magavaa. Gai tamaa hine a de hodooligi o ngaage e hano naa ga hai dahi hagatoo donu hagaheloongoi madali de hodooligi o ngaiho,† aagai tamaa hine laa tee maua i de daohi dono sauaa, gai de hodooligi o ngaiho e dee maua hogi gi daulooloa dono mmahi. Laangi laa gai de hine laa ma gilaadeu e hagaloosia ange gilaau ma dono damana e maakau naa.

7 Gai dahi mai i de huaabodu o tamaa hine laa e dae age naa ga kave dono duulanga. Gai ia e hai baasi ange naa gi de hagabuulinga hebagi o de hodooligi o ngaiho, ma de ulu i dono mommee buibui makaga. Ia e hebagi ange naa ga hagadee kii gilaadeu. 8 Gai ia e kave naa olaadeu diinonga gi Egypt, madali olaadeu diinonga baalanga, ma olaadeu goloa selevaa ma goolo. Gai ia e dee hakoso naa donu de hodooligi o ngaiho i hanu ngadau. 9 Muli mai gai de hodooligi o ngaiho e humai naa ga hebagi ange gi de henua o de hodooligi o ngaage, aagai ia e ahe naa gi dono henua. 10 Gai ana dama daane e hagadabena naa e hebagi ma de hagabuni mai dahi hagabuulinga hebagi soa mmao; gai gilaadeu e loomai naa bei dagodo o tolona e gage mai laa gi honga de henua ga dae ai gi de mommee buibui makaga o delaadeu hagadaumee.

11 Gai de hodooligi o ngaage e lili naa ga humai e hebagi ange gi de hodooligi o ngaiho; ia e hagabuni naa dahi hagabuulinga hebagi soa mmao, aagai ia e hagadee kii ina naa. 12 Gai de masavaa naa huu aana e kave gee ai dangada soa, gai de hodooligi o ngaage gu kona de hagamaolunga, gai ia e daa naa ga maakau dangada soa mmao, aagai e dee duudagi naa donu dono kii. 13 Go hiidinga de hodooligi o ngaiho e ahe ange naa ga hagabuni dahi hagabuulinga hebagi e soa ange i de hagabuulinga i mua; gai dua naa huu hanu ngadau, gai ia e ahe mai naa donu madali de hagabuulinga hebagi soa aama denga goloa hebagi lagolago.

14 De masavaa laa gai e soa naa dangada e hai baasi ange gi de hodooligi o ngaage. Denga daane alasala i oodou magavaa e hai baasi ange naa e hagasula ai de midi hagaago ange laa, aagai gilaadeu e dee maua naa gi kii. 15 Gai de hodooligi o ngaiho e humai naa ga hagatuu age denga mee e hagadee kii ai dahi aduhale buibui. Gai denga hagabuulinga hebagi o ngaage e dee pau ange naa gi gilaadeu; olaadeu daane hebagi dau e dee maua naa i de hai baasi ange gi de ia. 16 Aagai de hodooligi o ngaiho e hai naa donu huu ono mee e lodo ai; gai e deai naa donu se dangada e maua i de hai baasi ange gi de ia. Ia e hano naa ga dae gi de henua mahamaha laa, gai ia e maua donu i de oha de henua laa. 17 Gai ia e hai naa dahi hagatau e humai ai ma mahi o dono nohoanga hodooligi alodahi, e hagaheloongoi ai olaau magavaa ma de hodooligi o ngaage. Gai ia ga gaavange naa dahi damaa hine e hai ai dono bodu, gai ia ga oha ai de nohoanga hodooligi laa, aagai dana hagatau tee maua gi sula ma tee haigamaiana ange gi de ia. 18 Dua mee nei gai ia e ahe naa ga hebagi ange gi mommee i gaogao tagudai, ma de hagadee kii mommee lagolago i kilaa, aagai dahi dagi o de hebagi e hai naa ga dee sula dono hagamaolunga, ma de sui ange dono hagamaolunga. 19 Gai ia e huli naa ga ahe gi denga mommee buibui makaga i dono henua donu; gai ia e hagadee kii ina naa, gu dee gidee ange.

20 Gai tangada e gaavee dono duulanga, e hai naa gi hano tangada hagabudu taagisese gi hagabudulia taagisese, e hai ai gi mahamaha de nohoanga hodooligi. Gai dua naa huu hanu laangi, gai ia gu daia ga magau, aagai e dee go hiidinga o de lili aabe go de hebagi.

21 Gai dono duulanga e gaavange naa gi dahi dangada baubau, se dangada e dee heohi ange gi de hagadubu o denga hodooligi. Ia e daa hagalele naa donu de humai, ga kave de nohoanga hodooligi i de hai hegau hagasenga. 22 Gai denga hagabuulinga hebagi soa e maoha saele naa i ono mada i mua, aama tagi o de hagatoo donu hagaheloongoi.‡ 23 Gai dua naa huu delaau hagaheloongoi, gai ia e hai hegau naa i de hagasenga, ga hai go ia e sula ga mmahi, e dee galemu donu e sogoisi donu huu dangada madali ia. 24 Gai ia e humai naa ga kave denga vaaenga iai de gelegele danuaa, i de masavaa e dee angahia ai e dangada. Gai ia e dee hai hegau naa donu, bei dagodo hegau a ono maadua aabe go ono dubuna. Ia e duha naa goloa ne hai gi de mahi, ma mee ne maua i de hebagi aama goloa lagolago. Ia e hai naa dahi hagatau ga hagadee kii ai denga mommee buibui makaga, aagai ia e dee daulooloa naa donu.

25 Gai ia e mmahi naa ma de lo taane, i de hebagi ange gi de hodooligi i ngaage, madali dahi hagabuulinga hebagi soa. Gai de hodooligi o ngaage e hebagi ange naa gi de ia madali dahi hagabuulinga hebagi soa ma de mmahi, aagai ia e dee maua naa donu gi kii, go hiidinga o denga hagatau gu hai laa, e baasi ange ai gi de ia. 26 Gai dangada e gaina ana gai e daa naa ia ga magau, gai dono hagabuulinga hebagi e maakau naa, gai e soa naa dangada e maakau i de hebagi. 27 Gai luu hodooligi laa e hagatau naa i olaau lodo de hai de baubau; gilaau ga hagadau hadu muna naa i delaau nnoho i teebele daudahi, gai alaau hagatau e dee maua naa donu gi ssula, go hiidinga tigi dae mai de masavaa gu hagamodu ange laa gi de hagaodi. 28 Gai de hodooligi o ngaiho e ahe naa gi dono henua ga kave denga goloa lagolago madali ia; aagai ia gu baba ange e hai baasi ange gi de hagatoo donu hagaheloongoi dabu. Ia e hagasula naa dana hagatau i mua dono ahe gi dono henua donu.

29 Gai ia e hagamodu naa dahi masavaa e ahe ai e hebagi ange gi de hodooligi o ngaage, aagai de hanonga laa e dee bei naa de hanonga i mua. 30 Gai denga vaga o Kittim§ e hai baasi ange naa gi de ia, gai ia e madagu naa ga ahe dua. Gai ia e lili naa ga ahe ga hebagi ange gi de hagatoo donu hagaheloongoi dabu. Ia e ahe naa ga abodonu ange gi gilaadeu gu dee daudali i de hagatoo donu hagaheloongoi dabu laa.

31 Gai ono hagabuulinga hebagi e hai naa ga dee gilimalali de mommee buibui makaga go de temple, ma de tuu de hai denga sigidaumaha, e hai laa i de laa tubua. Gai gilaadeu e hagaduu age naa de mee hakino gee, e haia laa ga ngadi dagodo de mommee laa.* 32 Ia e hagasegesege ange naa gilaadeu gu dee daudali i de hagatoo donu hagaheloongoi; aagai dangada e iloo laa delaadeu Maadua e mmahi naa i de hai baasi ange gi de ia.

33 Gai de gau iloo mee e agoago ange naa dangada soa; gai gilaadeu e daa naa ga maakau i de gadilaasa ma de dudu i de ahi, ma de gaavee gee i de henua, ma de gaiaadia olaadeu goloa i hanu laangi. 34 Gai de masavaa naa huu olaadeu e maakau ai, gai gilaadeu e kave naa dahi damaa bale, gai e soa naa dangada e dau ange gi gilaadeu, i de hagasenga. 35 Hanu dangada iloo mee laa e maakau naa, e hagadanuaa ai ma de hagagilimalali ai aama de hai gi deai mee baubau i gilaadeu ga dae ai gi de hagaodi; gai e dae mai naa i de masavaa gu hagamodu laa.

De hodooligi ne hagaamua ina donu huu ia

36 “Gai de hodooligi laa e hai naa donu huu ono mee e lodo ai. Ia e hagaamua naa donu huu ia, ma de tala bolo ia e maolunga ange i denga maadua alodahi, ma de tala denga mee hagalele mouli e hai baasi ange ai gi de Maadua o denga maadua. Gai ia e sula naa donu ga dae ai gi de odi ange de masavaa o de lili ⌊o de Maadua⌋, go hiidinga mee gu hagamodu laa e hagassula naa donu.* 37 Ia e dee hagadubu naa donu diinonga a ono maadua, be go tiinonga o denga haahine e llodo ai laa, aabe e hagadubu dahi diinonga gee; go hiidinga ia e tala naa bolo ia e maolunga ange i gilaadeu alodahi. 38 Ia e dee hagadubu naa donu mee nei, gai e hagadubu dahi diinonga o denga mommee buibui makaga; ia e hagadubu naa dahi maadua niio ono dubuna e dee iloo, ma de gaavange gi de ia goolo, ma selevaa, ma hadu hagamogomogo, aama goloa hagao ngadaa. 39 Gai dahi diinonga e bale ange naa ia, ga hai baasi ange naa gi mommee buibui makaga hugadoo. Ia e hagadubu naa dangada e abodonu ange gi de ia, ga hai gilaadeu gi dagina dangada soa, ma de vaevae de henua ga hagao ange ai gilaadeu.

40 Gai laangi hagaodi naa huu gai de hodooligi o ngaage e hebagi ange gi de ia, de hodooligi o ngaiho e humai naa ga hebagi ange gi de hodooligi o ngaage i denga hada hebagi, ma daane e kage i honga hoosa aama denga vaga lagolago mmao. Gai ia e hagadee kii naa denga henua lagolago ma de gage mai gi honga denga henua laa bei dagodo o tolona. 41 Ia e hano naa hogi gi de henua mahamaha laa. Gai e hia mano naa dangada e daia ga maakau, aagai denga henua nei e ola naa: go Edom, ma Moab, aama dagi o de gau Ammon. 42 Ia e hebagi ange gi denga henua; de henua go Egypt e dee ola naa hogi. 43 Ia e dagi naa i mommee iai goolo ma selevaa hagamogomogo, ma goloa hagamogomogo alodahi o Egypt. Gai de gau Libya ma de gau Ethiopia e daudali ange naa i de ia. 44 Aagai denga longo mai i dua ma ngaiho e hai naa ga manavasaa ia, gai ia e lili naa ga hano e hebagi ange ma de daa gi maakau dangada soa. 45 Gai ia e hagatuu age naa ono hale malo danuaa i magavaa o tai ma de mounga mahamaha ma de dabu. Aagai ia e magau naa donu, gai e deai donu se dangada e balea ange ia.

12

Denga laangi hagaodi

1 “De masavaa laa gai Michael, tagi maolunga e buibuia laa doo huaadangada, e hidi age naa. Gai e dae mai naa dahi masavaa hai ngadaa, gai tigi ai ange donu se masavaa bee nei mai i taamada age o denga huaahenua ga dae mai ai gi de masavaa laa. Aagai de masavaa laa gai oo dangada alodahi gu sisi laa olaadeu ingoo i lo te beebaa e ola naa.* 2 Gai dangada soa gu maakau laa ma gu danu i lo te gelegele e mouli age naa; hanu e kave naa de mouli e dee ngado mai, aagai hanu e hagadookaa ma de hagangadi mee ga hano ai.* 3 Gai gilaadeu e heiangi e maalama naa bei de maalama o lo te langi; gai gilaadeu e dagina ange dangada soa gi de heohi, e maalama naa bei denga heduu ga hano ai e dee ngado mai. 4 Aagai koe, Daniel, bonodia ma de hagamakaga muna o de beebaa mulo nei, ga dae ai gi denga laangi hagaodi. Gai dangada soa e hagadaga saele naa ga ssala gi kii ange delaadeu iloo mee.” *

5 De masavaa laa gai au ne gidee e dogolua ange dangada de langi e tuu i kilaa; dahi e duu i de baasi mai nei ssaalingaa vai, gai dahi i de baasi laa. 6 Gai dahi gilaau ne ssili ange gi taane e gahu laa i malo linen, go de ia e duu laa i honga ssaalingaa vai, “Dee hee maa taulooloa i mua de hagassula denga mee hagalele mouli nei?”

7 Gai taane e gahu laa i malo linen ma e duu ai i honga vai o ssaalingaa vai, ne haalo luoono lima gi lunga; gai au ne langona ia e hagatoo donu i de ingoo o de ia e mouli laa ga hano ai, ga hagadaba, “E dahi masavaa, ma hanu masavaa, aama e dahi baasi masavaa.* Gai de masavaa naa huu e lava ai de hagaduasala o de huaadangada dabu laa, gai mee nei alodahi gu lava.” *

8 Au ne langona muna laa, gai au tee donu ange aagena. Gai au ga ssili ga hai ange, “Dogu dangada aamua, dee hee naa de hai e hagalava ai mee nei?”

9 Ia ne hai mai, “Daniel, hannoo, go hiidinga muna nei gu hagammuni ma de hagailonga ga dae ai gi de hagaodi. 10 Gai e soa naa dangada e hagagilimalali ina naa gilaadeu, ma de hai gilaadeu gi tea ma de danuaa; aagai de gau baubau e duudagi naa donu de hai de baubau. Gai e deai naa donu se dangada baubau e maua gi donu ange, aagai gilaadeu e heiangi laa e tonu ange naa donu.*

11 Gai taelodo o laangi, mai i de masavaa ne tuu ai de hai denga sigidaumaha dudu i de laa tubua, ma de duu age o de mee hakino gee e haia laa ga ngadi dagodo o de mommee laa, se 1,290 laangi.* 12 E manuuia tangada e daalia ga dae ai gi de 1,335 laangi laa.

13 Aagai koe, hannoo i doo haiava, ga dae ai gi de hagaodi, gai koe ga hagamabu, gai laangi hagaodi naa huu, gai koe e kave naa tuuhanga gu hagadabena adu gi de goe i laangi hagaodi.”

* 1:1 2 Ki 24.1; 2 Ch 36.5-7

* 1:2 Babylon: de Beebaa Hebrew go Shinar, go dahi ingoo o Babylon.

* 1:2 2 Ki 20.17-18; 24.10-16; 2 Ch 36.10; Isa 39.7-8

* 2:2 de gau Chaldea ni dangada e diiloo mee i lo te langi, aabe go gilaadeu e daalaa mee tigi loomai; diiloo hogi de gubu e 4, 5, aama de 10

* 2:2 Gen 41.8

* 3:8 daane Chaldea ni dangada e diiloo mee i lo te langi, aabe go gilaadeu e daalaa mee e loomai.

* 4:7 de gau Chaldea ni dangada e diiloo mee i lo te langi, aabe go gilaadeu e daalaa mee tigi loomai.

* 5:26 Mene i muna Aramaic e bei gu dau.

† 5:27 Tekel e bei gu hagahidi.

‡ 5:28 Peres e bei gu vvae lua gai e bei go Persia.

* 5:29 Gen 41.42

* 7:3 Rev 13.1; 17.8

* 7:4 Rev 13.2

* 7:7 Rev 12.3; 13.1

* 7:8 Rev 13.5-6

* 7:9 Rev 20.4; 1.14

* 7:10 Rev 5.11; 20.12

* 7:13 Mat 24.30; 26.64; Mark 13.26; 14.62; Luke 21.27; Rev 1.7, 13; 14.14

* 7:14 Rev 11.15

* 7:18 Rev 22.5

* 7:21 Rev 13.7

* 7:22 Rev 20.4

* 7:24 Rev 17.12

* 7:25 dahi masavaa, ma hanu masavaa, aama dahi baasi masavaa e bei e dahi ngadau, ma e lua ngadau, aama e dahi bido ngadau, se dolu ngadau ma de bido.

* 7:25 Rev 12.14; 13.5-6

* 7:27 Rev 20.4; 22.5

* 8:9 de henua mahamaha laa e bei go Israel.

* 8:10 Rev 12.4

† 8:12 de hagabuulinga hebagi, aabe de hagabuulinga o de gau dabu.

* 8:16 Luke 1.19, 26

* 9:1 Ahasuerus e bei go Xerxes.

* 9:2 Jer 25.11; 29.10

* 9:21 Luke 1.19, 26

† 9:24 de mommee dabu mmao, aabe go de mee dabu, aabe go de ia dabu laa.

* 9:27 Dan 11.31; 12.11; Mat 24.15; Mark 13.14

* 10:5 Rev 1.13-15; 2.18; 19.12

* 10:13 Rev 12.7

* 11:5 de hodooligi o ngaage go de hodooligi o Egypt.

† 11:6 de hodooligi o ngaiho go de hodooligi o Syria.

‡ 11:22 tagi o de hagatoo donu hagaheloongoi go tangada haimeedabu maolunga.

§ 11:30 Kittim e bei go Cyprus.

* 11:31 Dan 9.27; 12.11; Mat 24.15; Mark 13.14

* 11:36 2 Th 2.3-4; Rev 13.5-6

* 12:1 Mat 24.21; Mark 13.19; Rev 7.14; 12.7

* 12:2 Isa 26.19; Mat 25.46; John 5.29

* 12:4 Rev 22.10

* 12:7 e dahi masavaa, ma hanu masavaa, aama e dahi baasi masavaa e bei e dahi ngadau, ma e lua ngadau, aama e dahi bido ngadau, se dolu ngadau ma de bido.

* 12:7 Rev 10.5; 12.14

* 12:10 Rev 22.11

* 12:11 Dan 9.27; 11.31; Mat 24.15; Mark 13.14

Hosea

1

2

3

4

5

6

7

8

9

10

11

12

13

14

De Beebaa go

Hosea

Hanu dagodo o de beebaa nei

Taane ne siia de beebaa nei go de pelaabisi go Hosea, tama daane a Beeri, i de valu centuryb.c. Hosea ne hai ana hegau i de nohoanga hodooligi o Israel, i de bido gi ngaiho o de henua, i dua o de pelaabisi go Amos. De masavaa laa se masavaa hai ngadaa, gai go mua de hagadee kii ina o Samaria i 721 b.c.

Hosea ne daemaha ono lodo, i hiidinga de daumaha ange o dangada gi denga diinonga, gilaadeu tee hai hegau ange gi de Maadua i de muna abodonu. Hosea ne hagaago ange gi de gau Israel, dahi ada o de hai e hai hegau ai i de muna abodonu, i dono hai ne hai hegau ange ai gi dono bodu go Gomer, e dee galemu donu de hine laa ne hano ga dagodo haisala madali dahi daane gee. De gau Israel ne tili hogi Tagi Maolunga, bei de hai a Gomer ne tili ai laa Hosea. Deelaa ai, de Maadua e hagaduasala naa Israel. Aagai de lodo aloha o de Maadua e hai naa ga aahe mai dono huaahenua gi de ia, ga hagadanuaa ange gi de ia i muli mai. Gai de aloha o de Maadua i ono dangada e sula danuaa mai i muna nei: “Ephraim, e maua e au i de tili goe? Israel, e maua e au i de dugu goe gi hano? … Ogu lodo gu dee baba mmao, au gu dee maua i de golomagi dogu lodo aloha” (11.8).

Denga vaevaaenga

De hai bodu o Hosea ma dono huaabodu (1.1—3.5)

Muna pelaabisi ange gi Israel (4.1—13.16)

Dagodo o de dahuli de lodo ma de hagatoo donu (14.1-9)

1

1 Tagi Maolunga ne hagailoo ange ana muna gi Hosea, tama daane a Beeri, i de masavaa o Uzziah, ma Jotham, ma Ahaz, aama Hezekiah e hodooligi ai i Judah, ma de masavaa o Jeroboam, tama daane a Jehoash, e hodooligi ai i Israel.*

De bodu ma dama a Hosea

2 De masavaa a Tagi Maolunga ne daamada ai de tala ana muna i daho Hosea, gai ia ne hai ange gi Hosea, “Hannoo hai bodu ange gi dahi hahine hai be se manu, ma de hagadili hanu dama i ono daho, go hiidinga de gau de henua gu bei dagodo o de hine hai be se manu laa, gilaadeu gu huuhuli gee mai i Tagi Maolunga.” 3 Gai Hosea ne hano ga kave Gomer, tamaa hine a Diblaim, ga hai bodu ange aagena, gai de hine laa ne hai dama ga haanau dahi dama daane.

4 Gai Tagi Maolunga ga hai ange gi Hosea, “Hagahia ange dono ingoo go Jezreel; go hiidinga e dee mmule naa donu, gai au ga hagaduasala de huaabodu o Jehu i hiidinga o dangada alaadeu ne daa ga maakau i Jezreel, gai au e hai naa gi deai se nohoanga hodooligi o Israel.* 5 De laangi laa, gai au e hhadi naa de mee hholu a Israel i lo te geelonga go Jezreel.”

6 Gai Gomer ne hai dama ange hogi ga haanau dahi damaa hine. Gai Tagi Maolunga ga hai ange gi Hosea, “Hagaagahi ange dono ingoo go Lo-Ruhamah,* go hiidinga au e dee lodo aloha ange naa donu gi dangada o Israel, aabe e degi ange gi gilaadeu. 7 Aagai au e lodo aloha ange naa gi dangada o Judah; au e hagaola naa gilaadeu. Au e dee hagaola gilaadeu i de mee hholu, be go de gadilaasa, be go de hebagi, aabe go denga hoosa ma daane e saavini ai, aagai au e hagaola naa gilaadeu i ssauaa o Tagi Maolunga delaadeu Maadua.”

8 Gai dua huu tee unuunu o Lo-Ruhamah, gai Gomer gu hai dama ange hogi ga haanau ange dahi dama daane. 9 Gai Tagi Maolunga ga hai ange, “Hagaagahi ina ange dono ingoo go Lo-Ammi,† go hiidinga goodou e dee go dogu huaadangada, gai au e dee go doodou Maadua.”

10 Aagai de soa o dangada o Israel e bei naa de lagolago o denga gelegele i gabugabu tai, e dee maua laa i de hagabau aabe go de dau. Gai de mommee gu tala ai laa olaadeu dagodo ma gu hai ange, “Goodou e dee go ogu dangada,” e sui naa ga hai ange, “Goodou go dama a de Maadua e mouli laa.” * 11 Dangada o Judah ma dangada o Israel e hagabuni naa ga hili dahi dagi gi dagina gilaadeu, gilaadeu e hagadagadaga age naa i honga de henua, gai de laangi o Jezreel‡ e hai naa ga se laangi maolunga.

2

1 Hai ange gi oodou daina daane, “Goodou go ogu dangada,” gai hai ange gi oodou daina haahine, “Goodou gu kave de lodo aloha.”

De hagaduasala ma de hagaahe mai o Israel

2 “Hagaseegina doodou dinana, hagaseegina ia,

go hiidinga ia e dee go dogu bodu,

gai au e dee go dono bodu.

Ia gi dugua gee ana dahulinga hai be se manu,

aama ana hegau dagodo haisala.

3 Au kana hagaui ono malo gi gilisau ai ia

bei de laangi oona ne haanau ai laa,

ma de hai ia gi bei dagodo o de vao,

ma de mommee e deai vai iai,

aama de daa ia gi magau i dono hieunu.

4 Au e dee lodo aloha ange naa hogi gi ana dama,

go hiidinga gilaadeu ni dama ne hagadili i de dagodo haisala.

5 Delaadeu dinana se hine hai be se manu,

de hine ne hanaua gilaadeu e hagadookaa ana dahulinga.

Ia ne hagadaba, ‘Au ga hano nei e ssala ogu dau soa,

e gaamai laa agu gai ma vai e unu,

ma agu wool ma flax, ma agu lolo aama agu mee e unu.’

6 Deenei ai, au e pono naa dono haiava i denga manu daladala,

ma de buibui ia gi dee gidee ai e ia dono haiava.

7 Ia e doolohi saele naa ono dau soa, aagai e dee daea e ia gilaadeu;

ia e ssala naa gilaadeu, aagai e dee gi gidee.

Gai ia e hagadaba naa, ‘Au ga ahe nei

e hano gi daho dogu bodu i mua,

go hiidinga au e kii ange dogu danuaa i de masavaa laa.’

8 Gai ia tee iloo donu bolo go au ne gaavange laa

ana hua grain, ma ana uvaini aama ana lolo,

go au ne hagadanuaa ina ia i selevaa ma goolo,

alaadeu ne gaavange laa gi Baal.

9 Deenei ai, au e kave gee naa agu hua grain i de masavaa e maatua ai,

ma agu uvaini i de masavaa gu hagailonga ange laa;

au e kave gee naa hogi agu wool ma agu flax,

ne hakahu ai laa ia gi dee gilisau.

10 Iainei gai au ga hagaui nei gi deai ono malo

gi dogaa ai ia i ono dau soa,

gai e deai naa donu e maua i de hagaola ia mai i de au.

11 Au e tuu naa gi dee hai ana daonga alodahi:

go ana daonga gu hagailonga, ma ana daonga i de duu de maasina i dai,

ma laangi o Sabbath, aama ana daonga alodahi gu hagailonga.

12 Au e sele iho naa ana grapevine ma ana fig

go mee aana e hagadaba laa

bolo go dono hagaoanga mai i daho ono dau soa.

Au e hai naa mommee laa gi se lodo henua,

gai denga manu lodo henua e gai naa mee iai.

13 Au e hagaduasala naa ia i hiidinga laangi

aana nogo dudu ai mee maanongi ange gi denga Baal;

ia ne hagalaagii ia i denga buulei ma hadu hagamogomogo,

ga doolohi saele ai ono dau soa,

aagai ia gu ngalo donu au,

go Tagi Maolunga e hagadaba.

14 Deenei ai, tilo, au e hagaaneane naa ia,

ga kave ia gi de vao

ga basa maamaane ange gi de ia.

15 Gai au e gaavange naa gi de ia hanu veelengaa grape i kilaa,

ga hai de geelonga o Achor*

gi se haitoga ange gi de tali hagalodolodo.

Gai ia e daahili naa bei dono daahili i de masavaa oona e damaa hine ai,

aama de masavaa oona ne sao mai ai i Egypt.*

16 De laangi laa, go Tagi Maolunga e hagadaba,

gai koe e hagahi mai naa ‘Dogu bodu’ gi de au,

koe gu dee hai mai ‘Dogu Baal’.†

17 Au e hai naa ia gi dee dagudagu ina ingoo o denga Baal,

gai gi dee ahe ange ia gi manadua olaadeu ingoo.

18 De laangi laa, gai au e hai naa dahi hagatoo donu hagaheloongoi ange gi gilaadeu

madali denga manu dolodolo o lodo henua ma manu llele,

ma manu e tolo i honga de gelegele.

Au e hai naa gi deai mee hholu,

ma gadilaasa, ma hebagi i honga de henua,

gai dangada alodahi e nnoho paba ma tee maatagu.

19 Gai au e hai naa goe go dogu bodu ga hano ai;

Au e hai naa goe go dogu bodu i de heohi, ma de hagamodu heohi,

ma de abodonu aama de lodo aloha.

20 Au e hai bodu adu naa gi de goe i de muna abodonu,

gai koe e iloo naa bolo go au donu go Iahweh.

21 De laangi laa, gai au e basa ange naa,

go Tagi Maolunga e hagadaba,

au e basa ange naa gi de langi,

gai de langi e hai naa ga pala iho de langi gi honga de henua;

22 gai de henua e basa ange naa gi denga grain

ma denga uvaini hoou aama lolo,

gai gilaadeu e pasa ange naa gi Jezreel,‡

23 gai au e doo naa ia e hai ai dagu manu i de henua.

Au e lodo aloha ange naa gi Lo-Ruhamah,§

gai au e hai ange naa gi Lo-Ammi,*

‘Goodou go ogu dangada’;

gai ia e hai mai naa gi de au,

‘Go koe dogu Maadua.’ ” *

3

De hagadanuaa o Hosea ma dono bodu

1 Gai Tagi Maolunga ne hai mai gi de au, “Hannoo ahe ange aloha i de hine gu aloha laa i dahi daane gee, gai se hine dagodo haisala, bei de hai a Tagi Maolunga e aloha ai laa i de gau Israel, e dee galemu donu delaadeu aaloha i denga diinonga ma de llodo i denga duudangaa raisin.”

2 Gai au ne hagao de hine laa i e madaangahulu ma lima shekel* selevaa ma dahi homer ma dahi lethek†barley. 3 Gai au ne hai ange gi de ia, “Koe e noho i ogu daha i hanu laangi lagolago; koe e dee dahulinga bei de hine hai be se manu, koe e dee hano hogi gi daho dahi daane gee, gai au ga noho ai naa hogi i oo daha.”

4 De gau Israel e daulooloa naa teai selaadeu hodooligi aabe se dagi i de henua, gu deai alaadeu sigidaumaha be ni duludulu dabu, e deai hogi olaadeu ephod‡ aabe ni diinonga i lodo olaadeu hale. 5 Muli mai naa huu gai de gau Israel e aahe ange naa ga ssala Tagi Maolunga delaadeu Maadua ma delaadeu hodooligi go David. Gilaadeu e aahe mai naa gi Tagi Maolunga i de maatagu ga kave dono abodonu i denga laangi hagaodi.

4

De hagabaubau ina o Israel

1 De gau Israel, nnoho mai hagalaangona muna a Tagi Maolunga;

go hiidinga Tagi Maolunga e dahi ana mee

e hai baasi ange ai gi dangada e nnoho i de henua.

Gu deai dangada e hai hegau i de mee abodonu, aabe se aloha,

gai dangada i honga de henua gu dee iloo de Maadua.

2 Gilaadeu e hagatoo donu i de hagasenga,

e hadu muna, ma de daa gi maakau dangada, e gaiaa ma de dagodo haisala.

Gilaadeu gu oha hainga alodahi,

ma de duudagi de daa ga maakau dangada.

3 Deenei ai, de henua gu ngadi dagodo,

gai alodahi e nnoho i kilaa gu deai olaadeu mahi,

denga manu dolodolo o lodo henua ma manu llele

ma mamu i lausedi gu maakau.

4 Aagai gi deai se dangada e hagadau hebagi,

gai gi deai dangada e hagadau hagabaubau

i olaadeu magavaa,

tangada haimeedabu, go koe aagu e hagabaubau.

5 Goodou e baakuu i de laangi ma de boo,

gai denga pelaabisi e baakuu hogi madali goodou.

Gai au e oha naa doo dinana.

6 Ogu dangada gu maakau i hiidinga teai selaadeu iloo mee.

Go hiidinga koe ne tili de iloo mee,

au e tili gee naa hogi goe

i tuulanga o dogu dangada haimeedabu;

go hiidinga koe tee anga ange gi hainga a doo Maadua,

au e dee anga ange naa hogi au dama.

7 Gu kii ange de soa de gau haimeedabu,

gai gu kii ange hogi delaadeu haisala mai gi de au;

au e hai naa delaadeu mahamaha gi se dookaa.

8 Gilaadeu e gaimee i mee e maua i haisala o ogu dangada,

ma de llodo i alaadeu hegau baubau.

9 Dangada ma de gau haimeedabu gu dagodo daudahi donu huu;

au e hagaduasala naa gilaadeu i hiidinga o alaadeu hegau,

ma de hagao ange alaadeu hegau baubau.

10 Gilaadeu e gaimee naa

aagai e dee maua gi boobosu;

gilaadeu e hai be se manu naa,

aagai e dee maua i de hagadili;

go hiidinga gilaadeu gu daahuli gee i Tagi Maolunga

gai ga dugu ange gilaadeu 11 gi de hai be se manu,

ma denga uvaini duai ma uvaini hoou,

e haia laa ga dee tonu ange 12 o ogu dangada.

Gilaadeu e ssili ange naa gi dahi diinonga laagau,

gai go dahi bido laagau e basa ange.

Gai de hagasaalunga o de hai be se manu gu dagi gee gilaadeu;

gilaadeu gu dee hai hegau ange gi delaadeu Maadua i de mee abodonu.

13 Gilaadeu e hai alaadeu sigidaumaha i ulu mounga,

ma de dudu alaadeu sigidaumaha i honga duuduu,

ma lalo denga oak, ma poplar aama terebinth,

go de mommee e lilo danuaa.

Deelaa ai, oodou damaa hine gu hai ma gu ni haahine hai be ni manu,

gai oodou saulaba gu dagodo haisala.

14 Au e dee hagaduasala naa donu oodou damaa hine

i delaadeu hai be ni manu;

aabe hagaduasala oodou saulaba

i delaadeu dagodo haisala,

go hiidinga denga daane e hulo hogi

gi daho denga haahine hai be ni manu,

ma de hai alaadeu sigidaumaha

madali denga haahine hai be ni manu;

de huaadangada e dee hai laa gi tonu ange

e hagaduasala naa donu.

15 Israel, e dee galemu donu doo dagodo haisala,

gai Judah gi dee dagodo haisala bei oo dagodo.

Goodou aude hulo gi Gilgal, be go Beth Aven.*

Gai gi dee hagatoo donu gi hagataba,

“Au e hagatoo donu i de mouli o Tagi Maolunga.”

16 De gau Israel e hagamakaga olaadeu lodo,

bei dagodo o de kaau hahine;

gai e maua ai naa e Tagi Maolunga i de hagaloosi gilaadeu

bei denga ssiibi i de mommee laumalie iai helii?

17 Ephraim gu hagabuni ange gi denga diinonga,

dugua donu huu ia.

18 De masavaa naa huu e odi ai alaadeu mee unu,

gai gilaadeu ga hai denga dahulinga dagodo haisala;

olaadeu dagi e malangilangi hogi

i denga dahulinga hagadookaa.

19 De madangi gu haoli gilaadeu i luoono bakau,

gilaadeu e dookaa naa i hiidinga o alaadeu sigidaumaha.

5

De hagaduasala gu baba ange gi Israel

1 De gau haimeedabu, nnoho mai hagalaangona muna nei!

Dangada o Israel, goodou nnoho mai hagalaangona!

Huaabodu o denga hodooligi, nnoho mai hagalaangona!

De hagaduasala nei e hai adu donu gi goodou;

go hiidinga goodou ne hagasengalia i Mizpah,

gai dahi sele gu doha i honga de mounga go Tabor.

2 Gilaadeu e hai dahi geelonga gelo i Shittim;

gai au e haele naa gilaadeu alodahi.

3 Au e iloo dagodo o Ephraim,

gai dagodo o Israel e dee maua i de hagammuni i de au.

Ephraim, koe gu hai hegau bei de hine hai be se manu,

gai Israel gu dee gilimalali.

4 Alaadeu hegau hakino gee gu daohi gilaadeu

gi dee aahe mai gi delaadeu Maadua.

Go hiidinga gilaadeu e llodo mmao i de hai be se manu,

gai gilaadeu gu dee iloo Tagi Maolunga.

5 De hagamaolunga o Israel gu hagabaubau donu huu gilaadeu;

Dangada o Israel ma Ephraim gu baakuu i lodo olaau haisala;

Judah gu baakuu hogi madali gilaadeu.

6 Gilaadeu e kave naa alaadeu hagabuulingaa ssiibi ma kaau

ga hulo ai e ssala Tagi Maolunga,

aagai gilaadeu e dee gidee naa donu ia;

ia gu hano gee mai i olaadeu daha.

7 Gilaadeu tee hai hegau ange gi Tagi Maolunga i de muna abodonu;

gilaadeu ne hagadili denga dama gaiaa.

Gai taonga i de duu de maasina i dai,

e oha naa gilaadeu ma alaadeu veelenga.

8 Ilihia de hanga manu i Gibeah,

gai ilihia de trumpet i Ramah.

Hagailoo ina de masavaa o de hebagi i Beth Aven;

denga daane hebagi o Benjamin, go goodou e dagi!*

9 Ephraim e hai naa ga se mommee ngadi dagodo

i de laangi o de hagaduasala.

Au e hagailoo naa mee gu hagamodu e hai

ange gi denga aamuli o Israel.

10 Denga dagi o Judah e bei dangada

e uea laa goinga o dangada.

Au e hagaduasala naa gilaadeu

i dogu bole bei dagodo o tolona.

11 Ephraim gu hagahai ngadaa ina,

ma de maoha i de hagaduasala,

ia gu hagammahi e daudali i denga diinonga.

12 Au e bei dagodo o dahi lengisi i daho Ephraim,

gai e bei de mee bobo i daho dangada o Judah.

13 Gai de masavaa a Ephraim ne gidee ai dono magi,

gai Judah ne gidee hogi dono maanuga,

gai Ephraim ne hano gi Assyria e ssala ai dahi bale,

ia ne hai hanu gi hulo gi de hodooligi maolunga laa.

Aagai ia tee maua i de hagaieiangi ia,

aabe go de hai gi mmahu ono maanuga.

14 Au e hebagi ange naa gi Ephraim bei dahi laiono,

gai e hebagi ange gi Judah bei dahi laiono mmahi.

Au e hagalagolagohia naa gilaadeu ga tili gilaadeu gai au ga hano.

Au e kave gee naa gilaadeu,

gai e deai donu e maua i de hagaola gilaadeu.

15 Gai au e ahe naa gi dogu mommee,

ga dae ai gi delaadeu tala olaadeu haisala.

Gai gilaadeu ga ssala ai au i delaadeu duasala.

6

De makaga lodo o Israel ma Judah

1 “Loomai, gidaadeu ga ahe ange gi Tagi Maolunga;

ia gu hagammae gidaadeu, aagai ia e hagaieiangi naa gidaadeu;

ia gu hagalagolagohia gidaadeu,

aagai ia e saabini naa odaadeu maanuga.

2 Dua e lua laangi, gai ia e hagamouli age naa gidaadeu;

gai de hagadolu laangi, ia e hagahiihidi age naa gidaadeu,

gi maua ai e gidaadeu i de nnoho i mada luoono mada.

3 Gidaadeu gi iloo Tagi Maolunga,

gai gi hagaduu ngae gi iloo e gidaadeu Tagi Maolunga.

Gai ia e hanage naa donu bei de sula age o de laa i taiao;

ia e humai naa gi odaadeu daha bei de langi i de masavaa hagamagalili,

ma de langi i taamada o de ngadau e hagamaluulu ina honga de henua.”

4 Ephraim, dee hee dagu hai e hai ai goe?

Judah, dee hee dagu hai e hai ai goe?

Doo aloha e bei de mama o de maluulu i taiao,

ma de mee suungia o taiao e moolau laa teai.

5 Deenei ai, au e hai naa denga pelaabisi gi duuduudia gilaadeu,

au gu daa gilaadeu gi maakau i agu muna,

gai dagu hagamodu e moolau naa donu

bei de gemo o de maalama.

6 Go hiidinga au e lodo i de lodo aloha,

e dee go ssigidaumaha;

au e lodo i de iloo mee o de Maadua,

e dee go denga sigidaumaha dudu.*

7 Gilaadeu gu oha de hagatoo donu hagaheloongoi,

bei hegau a Adam ne hai;

gilaadeu tee hai hegau mai gi de au i de mee abodonu.

8 Gilead se aduhale iai de gau baubau,

gai e daakodo ai duulangaa dabuvae iai dodo.

9 De gau haimeedabu soa

gu bei de gau daa dangada e mmuni laa ma e tali,

e daa gi magau tangada i honga

de haiava e hano laa gi Shechem,

gilaadeu se hagabau donu e hai hegau baubau nei.

10 Au gu gidee dahi mee hakino gee i daho de gau Israel;

Ephraim gu hai be se manu hogi;

Israel gu dee gilimalali.

11 Gai e bei hogi goe, Judah,

dahi laangi hagihagi gu hagamodu adu gi de goe.

I de masavaa aagu e hagaahe ange ai de manuuia o dogu huaadangada,

7

1 de masavaa aagu e lodo ai e hagaieiangi Israel,

gai gu gidee mai baubau a Ephraim,

ma hegau dee heohi a Samaria.

Gilaau ne hai hegau i de hagasenga,

de gau gaiaa e ulu gi lodo hale e gaiaa ai,

denga hagabuulinga e gaiaa mee o dangada i honga denga haiava;

2 aagai gilaadeu e tee tonu iho donu

bolo au e manadua alaadeu hegau baubau alodahi.

Alaadeu hegau baubau gu duuli gilaadeu,

gai e daakodo donu i mada luoogu mada i masavaa alodahi.

3 Gilaadeu e hagamalangilangi denga hodooligi i alaadeu dahulinga baubau,

gai e hagamalangilangi denga dagi i alaadeu muna hhadu.

4 Gilaadeu alodahi ni dangada dagodo haisala;

gai e bei dagodo o de umu mmahi

a tangada e dee ulu laa

ga dae ai gi de hhua danuaa denga pelaoaa.

5 De laangi o taonga a de hodooligi gu hagailonga,

gai denga dagi e ssenga i de unu uvaini;

gai de hodooligi gu unu hogi madali gilaadeu.

6 Olaadeu lodo e vvela bei dahi mommee dao mee;

gilaadeu e loomai ma alaadeu hagatau hagasenga.

Gilaadeu e golomagi olaadeu llili i de boo;

gai e bei de ahi ula i taiao age.

7 Gilaadeu alodahi e vvela bei de mommee dao mee;

gilaadeu e daa gi maakau olaadeu dagi.

Olaadeu hodooligi alodahi gu odi i de maakau;

gai gu deai se gilaadeu e dangidangi mai i de bale.

8 Ephraim gu hilo ma denga huaahenua;

gai gu bei de keege tee huli laa.

9 De gau henua gee gu hai gi deai ono mahi,

aagai ia e dee gidee iho donu.

Ia gu sinasinaa dono biho

aagai ia e dee iloo donu.

10 De lodo maolunga o Israel gu hagabaubau donu huu ia;

aagai mee nei alodahi tee maua i de hai ia

gi ahe gi daho Tagi Maolunga dono Maadua,

aabe ne hai ia gi saalaa ia.

11 Ephraim gu bei dahi manu kono

e lodo senga laa ma teai ana maanadu danuaa;

ia e hagahi ange Egypt

ma de hano gi Assyria.

12 Au e maga naa gilaadeu i dagu galauna,

i de masavaa olaadeu e hulo ai;

au e dada iho naa gilaadeu bei denga manu llele i lo te moana.

Au e haele naa gilaadeu bei dagodo muna gu tala ange

gi delaadeu hagabuulingaa dangada.

13 E vakaa naa gilaadeu,

go hiidinga gilaadeu gu daahuli gee i de au!

Daia gilaadeu gi maakau,

go hiidinga gilaadeu gu hai baasi mai gi de au!

Au ne lodo mmao e hagaola gilaadeu,

aagai gilaadeu e hadu muna i de au.

14 Gilaadeu tee dalodalo mai i de lodo abodonu,

aagai e tangi see i honga olaadeu moenga.

Gilaadeu ne hagalagolagohia gilaadeu i hiidinga denga grain ma uvaini hoou;

aagai gilaadeu ne daahuli gee mai i de au.

15 Au ne agoago ange gilaadeu ma de hagammahi ange gilaadeu,

aagai gilaadeu ne hai denga hagatau e hai baasi mai ai gi de au.

16 Gilaadeu e aahe mai, aagai tee aahe mai gi de au,

de Ia Maolunga Mmao laa:

gilaadeu e bei de mee hholu e deai mee e kii ange ai.

Olaadeu dagi e maakau naa i de gadilaasa

i hiidinga o alaadeu muna hagamaolunga.

Gilaadeu e hagadookaa ina naa

i de henua go Egypt i hiidinga o de mee nei.

8

Israel e hagihagi donu hua o ana hegau

1 Ilihia de hanga manu i doo ngudu!

Dahi igele gu hano iho gi honga de hale o Tagi Maolunga,

go hiidinga gilaadeu gu oha dagu hagatoo donu hagaheloongoi,

ma de hai baasi ange gi agu hainga.

2 Israel e dangi mai gi de au,

“Dogu Maadua, gimaadeu e iloo goe.”

3 Aagai Israel ne hagangadi mee de mee danuaa;

dahi hagadaumee e doolohi naa ia.

4 Gilaadeu gu hili hanu hodooligi, gai au tee iloo;

gilaadeu ne hili hanu dagi o de henua, aagai au tee malangilangi ai.

Gilaadeu ne hai olaadeu diinonga i alaadeu selevaa ma goolo,

ga hidi mai ai delaadeu hagaduasala.

5 Samaria, dilia doo ⌊diinonga e hagadulagi ange laa gi de⌋ kaau!

Au e kona mmao de lili i gilaadeu.

Dee hee maa taulooloa delaadeu dee maua

i de hai gi gilimalali gilaadeu?

6 Gilaadeu ni dangada mai i Israel!

Tiinonga nei — go de labagau ne haia;

gai e dee go de Maadua abodonu.

De kaau o Samaria

e oha naa ga too dagidahi.

7 Gilaadeu ne doo de madangi,

gai e hagihagi naa hua o ssio.

Alaadeu grain e deai olaadeu hua,

gai e dee maua i de hai ai pelaoaa.

Gai noo e hanu olaadeu hua grain,

gai de gau henua gee e loomai naa ga kave.

8 Israel gu oohaa ma gu maoha;

ono dangada gu nnoho i denga huaahenua,

gilaadeu gu bei de goloa gu deai laa ono haigamaiana.

9 Gilaadeu gu hulo gi Assyria,

bei dahi donkey aada e silivaahea saele laa.

Ephraim gu hagao ange ia gi ono dau soa.

10 Gai e dee galemu donu delaadeu hagao ange gilaadeu gi denga huaahenua,

gai au gu dai hagabuni mai naa gilaadeu.

Gilaadeu gu hagadaga ange naa de sogoisi

i delaadeu hagaduasala ina i daho denga hodooligi ma dagi.

11 Ephraim ne hagatuu mommee o ssigidaumaha lagolago ange gi de haisala,

aagai mommee nei gu ni mommee o ssigidaumaha e hagahaisala ina ia.

12 Au ne sisi ange gi gilaadeu mee lagolago i dagodo agu hainga,

aagai gilaadeu ne hai hainga nei bei ni mee gee.

13 Gilaadeu e hai denga sigidaumaha mai gi de au,

ma de gai kano o manu e hai ai;

aagai Tagi Maolunga e dee malangilangi i gilaadeu.

Gai ia e dee ngalo naa donu olaadeu baubau,

ma de hagaduasala gilaadeu i hiidinga olaadeu haisala;

gilaadeu e aahe naa ga hulo gi Egypt.

14 Israel gu ngalo de ia ne haia ia,

gai gu hagatuu denga hale danuaa;

Judah gu hagalagolago ono aduhale buibui.

Aagai au e gaamai naa de ahi gi duungia ono aduhale,

gai de ahi e dudu naa ga odi denga mommee buibui makaga.

9

De hagaduasala ange gi Israel

1 Israel, koe gi dee malangilangi;

koe gi dee lodo danuaa bei denga huaadangada ange laa.

Go hiidinga koe tee hai hegau ange gi doo Maadua i de mee abodonu;

koe e llodo mmao i hagaoanga a de hine hai be se manu

i denga mommee hili huamanu alodahi.

2 Denga mommee hili huamanu ma mommee kumi uvaini

e dee maua i de haangai gilaadeu,

gai e deai naa alaadeu uvaini hoou.

3 Gilaadeu e dee nnoho naa donu i de henua o Tagi Maolunga;

Ephraim e ahe naa gi Egypt,

ma de gai mee dee gilimalali i Assyria.

4 Gilaadeu e dee hai ange naa sigidaumaha o uvaini gi Tagi Maolunga;

gai alaadeu sigidaumaha e dee hagamalangilangi donu ia.

Alaadeu sigidaumaha e bei gai a de gau hinangalosaa e gai:

dangada alodahi e gaina e dee gilimalali.

Gai nei ni mee ange donu huu gi gilaadeu;

e dee maua donu i de kave gi lo te hale o Tagi Maolunga.

5 Ni aha naa oodou e hai i de laangi o oodou daonga,

ma laangi o taonga a Tagi Maolunga?

6 Tilo, ga ola naa donu gilaadeu i de hebagi,

gai Egypt e hagabuni naa gilaadeu,

gai Memphis e danu naa gilaadeu.

Denga manu duiduia e haoli naa olaadeu goloa selevaa;

denga manu daladala e ssomo age naa i lodo olaadeu hale malo.

7 Denga laangi o de hagaduasala gu tae mai donu,

laangi e hagao ange ai hegau a dangada gu paa mai.

Haia gi iloo e Israel de mee nei.

De pelaabisi gu bei tangada lodo senga;

gai taane iai de hagasaalunga gu senga ange,

go hiidinga oodou baubau gu lagolago mmao

gai goodou gu kona mmao de hagadau kino.*

8 De pelaabisi, go de ia dagitilo o Ephraim

madali dogu Maadua,

gai sele e dada ai ia gu dugu i honga ono haiava alodahi,

gai de hagadau kino gu dagodo

i lo te hale o dono Maadua.

9 Dangada gu kona donu de baubau,

bei denga laangi i Gibeah.

De Maadua e hagamaanadu naa donu olaadeu baubau,

ma de hagaduasala gilaadeu i hiidinga olaadeu haisala.*

10 Au ne gidee Israel

bei de hai a dahi e gidee ai laa hanu grape i de vao;

Au ne gidee oodou dubuna madagidagi

bei de gidee a dahi hanu hua o de fig i taamada.

Aagai de masavaa olaadeu ne tae mai ai gi Baal o Peor,

gai gilaadeu ne gaavange gilaadeu

gi dahi diinonga hagadookaa,

ma de hai ga hakino gee gilaadeu

bei dahi diinonga olaadeu e llodo ai laa.*

11 De mahamaha o Ephraim gu bei de manu lele e lele laa ga hano,

gu deai donu dama e haanau, gu deai e hai tama, aabe e hagadili!

12 Gai e dee galemu naa donu delaadeu haele age alaadeu dama,

gai au e kave gee naa gilaadeu, ga dae ai gi teai se gilaadeu e doe.

E vakaa naa gilaadeu,

i de masavaa oogu e hano gee mai ai i olaadeu daha!

13 De masavaa aagu ne gidee ai Ephraim,

gai ia e bei de manu se goodo somo age laa i de mommee malaelae;

aagai Ephraim e dagi mai donu ana dama

gi de mommee olaadeu e daa ai gi magau.

14 Tagi Maolunga, gaavange gi gilaadeu —

be ni aha aau e gaavange gi gilaadeu?

Haia gi ssege alaadeu dama

gai gi deai olaadeu vai uu.

15 Alaadeu hegau baubau alodahi i Gilgal

ne hai au ga kino i gilaadeu i kilaa.

Go hiidinga de baubau alaadeu hegau

au e alualu naa gilaadeu gi hulo gee mai i dogu hale.

Au e dee aloha naa donu i gilaadeu;

olaadeu dagi alodahi i de henua gu hai baasi mai.

16 Ephraim gu bei manu somo gu hagailia laa,

olaadeu aga gu mmae,

gai gu dee maua gi hhua.

Gai ga hagadili naa donu gilaadeu,

gai au ga daa gi maakau alaadeu dama hagamogomogo.

17 Dogu Maadua e tili naa gilaadeu,

go hiidinga gilaadeu tee hagallongo ange gi de ia;

gilaadeu e silivaahea saele naa i magavaa o dangada i denga huaahenua.

10

1 Israel e bei dagodo o dahi grapevine lau kohu,

gu loage laa ono hua.

Gai ga hagadaga ange huu de lagolago ono hua

gai ia ga hagaduu gu kii ange de lagolago ono mommee o ssigidaumaha.

Gai ga hagadagadaga age huu dono lava,

gai ia ne hagalaagii ono duludulu hadu dabu.

2 Gilaadeu gu llodo lagolago,

gai gilaadeu e hagaduasala naa donu i hiidinga olaadeu baubau.

Tagi Maolunga e oha naa olaadeu mommee o ssigidaumaha,

ma duludulu o olaadeu diinonga.

3 Gai gilaadeu e hagataba naa: “Gimaadeu e deai donu semaadeu hodooligi,

go hiidinga gimaadeu tee maatagu i Tagi Maolunga.

Aagai ga dahi naa donu omaadeu hodooligi,

gai ni aha naa aana e hai mai gi gimaadeu?”

4 Gilaadeu e tala hanu ngadi muna,

ma de hai denga ngadi hagatoo donu hagaheloongoi;

deelaa ai, de hagaduasala gu sula age

bei dagodo o denga helii hagammau

e ssomo age laa i de mommee gu hagabalabala.

5 Dangada e nnoho i Samaria gu maatagu

i hiidinga o dahi ⌊diinonga e hagadulagi ange laa gi de⌋ kaau i Beth Aven.*

Dono huaadangada e tangi naa i hiidinga o delaadeu diinonga,

ono dangada haimeedabu e tangi naa hogi,

aama dangada ne malangilangi i de mahamaha o tiinonga laa,

go hiidinga gu gaavee gee mai i olaadeu daha.*

6 Tiinonga laa e gaavee naa gi Assyria,

ga gaavange gi de hodooligi maolunga laa.

Ephraim e dogaa naa,

Israel e dogaa naa hogi i dono diinonga.

7 Samaria ma dono hodooligi e daahea naa

bei de laa manu damaa mee i honga denga vai.

8 Denga mommee daumaha o Aven† e oha naa,

go de mommee o Israel ne haisala ai.

Manu daladala ma manu duiduia e ssomo age naa

i honga olaadeu mommee o ssigidaumaha.

Gai gilaadeu e hai ange naa gi denga mounga, “Haolia gimaadeu!”

gai e hai ange naa gi denga duuduu, “Baakuu mai haolia gimaadeu!” *

9 De gau Israel, goodou ne haisala mai huu i de masavaa o Gibeah,

gai gilaadeu goi duudagi donu huu de haisala.

E aha, e dee dae mai naa de hebagi ga hagaduasala gilaadeu i Gibeah?*

10 De masavaa naa huu oogu e lodo ai, gai au e hagaduasala naa gilaadeu;

denga huaahenua e hagabuni naa ga hebagi ange gi gilaadeu

ga noonooa gilaadeu i hiidinga olaadeu haisala gu lagolago.

11 Ephraim e bei de kaau gu agoagona laa,

ia e malangilangi i de duuduu grain;

gai au e hagauda ange naa gi honga dono ua mahamaha laa

de laagau hagahai hegau.

Au e hai naa Ephraim gi daangia de laagau hagahai hegau,

Judah gi hagabalabala ina de gelegele,

gai Jacob gi oohaa age de gelegele.

12 Goodou dooa ange de heohi gi oodou lodo,

gai goodou ga hagihagi ai hua o de abodonu;

hagabalabala ina de gelegele makaga i oodou lodo,

go hiidinga gu dae mai de masavaa

oodou e ssala ai Tagi Maolunga,

ga dae ai gi dono humai

ga hai gi hano iho de heohi gi oodou elunga.*

13 Goodou ne doo de baubau,

gai goodou gu hagihagi hua o de baubau,

goodou ne gai hogi hua o de hadu muna.

Gai go hiidinga goodou ne kai ange gi oodou mahi donu

ma oodou daane hebagi soa,

14 deenei ai, de hagalongaa o de hebagi e dae mai naa gi oo dangada,

gai oo mommee buibui makaga alodahi e oha naa —

bei de hai a Shalman ne oha ai laa Beth Arbel

i de masavaa o de hebagi,

ma de masavaa o denga dinana ma alaadeu dama

ne dagadagahia ai gi lo te gelegele.

15 Bethel, mee nei e hai adu naa gi de goe,

go hiidinga de kona de lagolago oodou baubau.

De hodooligi o Israel e daia naa ga magau

i de dae mai de laangi laa.

11

De aloha o de Maadua i Israel

1 “De masavaa o Israel e gauligi ai, gai au ne aloha i de ia;

au ne hagahi dagu dama ga hagasao mai ia i Egypt.*

2 Aagai ga dee modu huu dagu hagaagahi gilaadeu,

gai gu kii ange donu delaadeu hulo ga hagammao gee i de au.

Gilaadeu ne sigidaumaha ange gi denga Baal,

ma de dudu mee maanongi ange gi denga diinonga.

3 Gai go au ne agoagona ange Ephraim gi seesee,

go au ne boogia olaadeu lima;

aagai gilaadeu tee iloo donu

bolo go au ne hagaieiangi ina gilaadeu.

4 Au ne dagi gilaadeu i de abodonu

ma de lodo aloha ange gi gilaadeu.

Au ne aau de laagau hagahai hegau i honga olaadeu ua,

ma de ino iho ga haangai ange gilaadeu.

5 E aha, gilaadeu e dee aahe naa gi Egypt,

gai Assyria e dee dagi naa gilaadeu,

i hiidinga delaadeu dee llodo e daahuli olaadeu lodo?

6 De gadilaasa e hano naa laa lodo olaadeu aduhale,

ga oha mee hagamakaga o denga haitoga,

ma de hai gi dee ssula alaadeu hagatau.

7 Ogu dangada e nnoho huu e daahuli gee i de au,

gai ga hagahia naa donu e gilaadeu de Ia Maolunga Mmao laa,

aagai ia e dee hagahiihidi age donu gilaadeu.

8 Ephraim, e maua e au i de tili goe?

Israel, e maua e au i de dugu goe gi hano?

E maua e au i de hai goe bei dagodo o Admah?

E maua e au i de hai goe bei dagodo o Zeboiim?

Ogu lodo gu dee baba mmao,

au gu dee maua i de golomagi dogu lodo aloha.*

9 Au e dee hagasula naa donu i dogu lili,

aabe e huli ange ga oha Ephraim.

Go hiidinga au go de Maadua, au e dee se dangada,

go de Ia Dabu e noho laa i oodou magavaa.

Au e dee hanadu naa donu ma dogu bole.

10 Gilaadeu e daudali ange naa i Tagi Maolunga,

ia e oo naa bei de laiono e goo laa;

uaa, ia e oo naa bei de laiono e goo laa,

gai ono dangada e bolebole naa ga loomai ai i dai.

11 Gilaadeu e bolebole naa ga loomai ai

bei denga manu llele mai i Egypt

ma denga manu kono mai i de henua go Assyria.

Gai au e hagaahe mai naa gilaadeu gi delaadeu mommee,”

go Tagi Maolunga e hagadaba.

Haisala o Israel

12 Ephraim gu duuli au i denga muna hhadu,

de gau Israel gu daahanga mai au;

gai a Judah goi hai baasi ange huu gi de Maadua,

de Ia Dabu e hai hegau laa i de mee abodonu.

12

1 Ephraim e gai de madangi,

ma de doolohi de madangi mai i dua i taiao ga boo ai.

Gilaadeu e dee modu de hadu muna ma de vaivai hai dangada;

gilaadeu e hai dahi hagatoo donu hagaheloongoi madali Assyria,

ma de kave denga lolo gi Egypt.

2 Tagi Maolunga e dahi ana mee e hagabaubau ai Judah,

ia e hagaduasala naa Jacob gi bei dagodo o ana haingaa mee,

ma de hagao ange ia gi bei dagodo o ana hegau.

3 Ia ne poo de gubu vae o dono daina daane

i de masavaa oona i lo te dinae ai o dono dinana,

gai ia ne hebagi ange gi de Maadua

i de masavaa oona ne madua ai.*

4 Ia ne hai baasi ange gi tangada de langi,

ia ne dangi ma de dangidangi ange i dana hagamanuuia.

Ia ne gidee de Maadua i Bethel,

gai de Maadua ne basa ange gi de ia —

5 Tagi Maolunga, de Maadua o denga hagabuulinga hebagi,

gai dono ingoo hagamaanadu go Iahweh!

6 Deenei ai, koe gi aahe mai gi doo Maadua;

hai hegau i de abodonu ma de hagamodu heohi,

ma de tali hagalodolodo ange gi doo Maadua i masavaa alodahi.

7 Tangada hagao mee e hai hegau i de mee hagahidi hagasenga,

e lodo i de vaivai hai dangada.

8 Ephraim e hagadaba, “Au gu kona mmao dogu lava,

au gu lagolago mmao ogu goloa.

Gai gilaadeu e dee gidee naa donu

dahi baubau daudahi aabe se haisala i agu hegau.”

9 Go au donu go Iahweh doo Maadua

ne hagassao ina mai goe i de henua go Egypt.

Au e ahe ange naa e hai goe gi nnoho i lodo hale malo

bei laangi o denga daonga gu hagailonga laa.*

10 Au ne basa ange gi denga pelaabisi,

ga gaavange gi gilaadeu denga midi hagaago ange lagolago,

ma de hai gilaadeu gi daalaa denga mee hagasengasenga.

11 E aha, e dee dagodo de baubau i Gilead?

Ono dangada gu deai olaadeu haigamaiana!

E aha, gilaadeu e dee hai ssigidaumaha o denga kaau i Gilgal?

Olaadeu mommee o ssigidaumaha e bei naa denga hagabuudungaa hadu

i lodo veelenga gu hagabalabala laa.

12 Jacob ne savini ga hano gi de henua go Syria;

Israel ne hai hegau gi maua ai dono bodu,

ma de hagaloosi denga ssiibi e hagao ai dono bodu.

13 Tagi Maolunga ne hai dahi pelaabisi

gi dagina mai de gau Israel i Egypt,

ma de hagaloosi gilaadeu i daho de pelaabisi laa.*

14 Aagai Ephraim ne hai ga kona dono lili;

gai dono Ia Aamua e hagabaubau naa ia

dana daa dangada ga maakau,

ma de hagao ange ia i dana hagangadi mee dono Ia Aamua.

13

De lili o Tagi Maolunga i Israel

1 De masavaa o Ephraim ne basa ai, gai dangada gu maatagu;

gai ia ne hagaamua ina i Israel.

Aagai ia ne haisala i dono daumaha ange gi Baal, gai ia gu magau.

2 Gai iainei gilaadeu gu dee modu de haisala:

gilaadeu e hai olaadeu diinonga baalanga,

gilaadeu e labagau i de hai olaadeu diinonga selevaa.

Gai dangada gu hagataba i olaadeu dagodo,

“Gilaadeu e hai sigidaumaha i dangada

ma de oso denga kaau gauligi.”

3 Deelaa ai, gilaadeu e bei naa de mama o de maluulu i taiao,

be go ssuungia o taiao e moolau laa teai,

ma gili o denga grain i de mommee hili huamanu e ilihia laa ga dee maaleva,

ma de useahi e hanage laa i tua de hale.

4 Aagai go au donu go Iahweh doo Maadua

mai loo i de henua go Egypt.

Gai e deai ange donu soo Maadua, go au donu huu;

e deai ange hogi soo Ia Hagaola, go au donu huu.

5 Go au ne diiloo adu goe i de vao,

go de henua e deai vai iai.*

6 De masavaa aagu ne haangai ai gilaadeu,

gai gilaadeu ne boobosu danuaa;

de masavaa olaadeu ne boobosu ai,

gai gilaadeu gu hagamaolunga; gilaadeu gu ngalo donu au.

7 Deelaa ai, au e hebagi ange naa gi gilaadeu

bei dagodo o de laiono,

au e dagitilo naa gilaadeu i gaogao de haiava

bei dagodo o dahi leopard.

8 Au e lele ange naa ga gadigadi gilaadeu

bei hegau a de bea gu gaavee laa ana dama.

Au e gai naa gilaadeu bei hegau a de laiono;

gai dahi manu alasala e hangahanga naa gilaadeu.

9 Israel, au e oha naa goe;

gai goai naa donu e maua i de bale adu goe?

10 I hee iai doo hodooligi, gai ia ga hagaola ai goe?

I hee ai oo dagi i lodo oo aduhale alodahi,

go gilaadeu aau ne hai mai laa,

“Gaamai gi de au dahi hodooligi ma hanu dagi o de henua”?*

11 Gai au ne gaavadu gi goodou dahi hodooligi i dogu lili,

au ne kave gee hogi ia i dogu bole.*

12 Baubau o Ephraim gu hagabudu,

gai ono haisala gu sisi ma gu daohi.

13 De mmae o de hine gu dai haanau gu tae mai gi Ephraim,

aagai ia se dama e deai sono heiangi;

de masavaa oona e haanau ai,

aagai ia e dee doo mai i de haonga o de mommee o denga dama.

14 Au e hagao mai naa gilaadeu i ssauaa o taanunga;

au e hagaola mai naa gilaadeu i de magau.

De magau, i hee iai au mee hagamaakau?

Taanunga, i hee iai doo sauaa e daa ai gi maakau?*

Au e dee lodo aloha naa donu,

15 e dee galemu donu dono hagadagadaga age

i magavaa o ono daina.

Gai de madangi i dua mai i daho Tagi Maolunga

e ssau mai naa i de vao;

ono vai e deai naa vai iai,

gai ono vai geli e maamasa naa.

Goloa hagamogomogo alodahi

i lodo ono mommee doange e gaiaadia naa.

16 Dangada o Samaria e hagaduasala donu i hiidinga olaadeu haisala,

go hiidinga gilaadeu ne hai baasi ange gi delaadeu Maadua.

Gilaadeu e daa naa ga maakau i de gadilaasa;

alaadeu gauligi e dagadagahia naa gi lo te gelegele,

alaadeu haahine hai tama e hangahanga ina naa olaadeu dinae.

14

Tangidangi a Hosea ange gi Israel

1 Israel, ahe mai gi Tagi Maolunga doo Maadua,

oo baubau gu hagahaisala goe.

2 Goodou gaavee muna nei madali goodou

gai aahe mai gi Tagi Maolunga,

ga hai ange gi de ia:

“Degi mai gi omaadeu baubau alodahi,

ma de abodonu mai gi gimaadeu i doo lodo aloha,

gai gimaadeu ga tuhi goe i omaadeu ngudu

bei demaadeu hai gu hagatoo donu ai.

3 Assyria e dee maua i de hagaola gimaadeu;

gimaadeu e dee kage donu i honga denga hoosa hebagi.

Gimaadeu e dee aahe ange naa donu e hagahi ange, ‘Omaadeu maadua’

gi denga diinonga amaadeu ne hagatuu,

i hiidinga koe e lodo aloha ange

gi denga gauligi gu deai olaadeu damana.”

4 Au e hagaieiangi naa gilaadeu mai i delaadeu hulo gee i de au

ma de aloha ange gi gilaadeu,

i hiidinga gu helui dogu lili i gilaadeu.

5 Au e bei naa de maluulu o taiao ange gi Israel;

gai ono huaala e bei naa bei de lilii.

Ono aga e bei naa aga o cedar o Lebanon,

6 ono uli e matili age naa.

Ia e mahamaha naa bei de olive,

gai e manongi naa bei Lebanon.

7 Dangada e aahe mai naa ga nnoho i lalo dono malu.

Ia e bei naa dagodo o dahi veelenga ssomo danuaa.

Ono huaala e loage naa bei de grapevine,

ono longo e bei naa uvaini mai i Lebanon.

8 Ephraim, ni aha naa donu aagu e hai i denga diinonga?

Au e basa ange naa ma de aloha ange gi de ia.

Au e bei dahi cypress lau kohu,

go au e haia goe ga hua lagolago.

9 Be goai e heiangi, gai ia e donu ange gi mee nei.

Be goai e iloo mee, gai ia e iloo mee nei.

Haiava o Tagi Maolunga e heohi;

gai go gilaadeu e heohi e seesee ai,

aagai de gau hagamaanege e laavea ga baakuu ai.

* 1:1 2 Ki 14.23—15.7; 15.32—16.20; 18.1—20.21; 2 Ch 26.1—27.8; 28.1—32.33

* 1:4 2 Ki 10.11

* 1:6 Lo-Ruhamah i muna Hebrew e bei e dee lodo aloha ange.

† 1:9 Lo-Ammi i muna Hebrew e bei e dee se huaadangada niiogu.

* 1:10 Rom 9.26

‡ 1:11 Jezreel i muna Hebrew e bei go de Maadua e doo.

* 2:15 Achor i muna Hebrew e bei go de hai ngadaa.

* 2:15 Josh 7.24-26

† 2:16 dogu Baal, aabe go dogu dangada aamua.

‡ 2:22 Jezreel i muna Hebrew e bei go de Maadua e doo.

§ 2:23 Lo-Ruhamah i muna Hebrew e bei e dee lodo aloha ange.

* 2:23 Lo-Ammi i muna Hebrew e bei e dee se huaadangada niiogu.

* 2:23 Rom 9.25; 1 Pe 2.10

* 3:2 15 shekele bei se 6 ounce.

† 3:2 dahi homer ma dahi letheke bei se 450 pauni.

‡ 3:4 ephodse malo hagalaagii e kahu ai de gau haimeedabu.

* 4:15 Beth Aven i muna Hebrew e bei go de hale o de baubau. Beth Aven i muna Hebrew e hagasengasenga ange gi Bethel, e bei go hale o de Maadua.

* 5:8 Hos 4.15

* 6:6 Mat 9.13; 12.7

* 9:7 Luke 21.22

* 9:9 Jdg 19.1-30

* 9:10 Num 25.1-5

* 10:5 Beth Aven i muna Hebrew e bei go de hale o de baubau. Gai e hagasengasenga ange gi Bethel, e bei go hale o de Maadua.

* 10:5 Hos 4.15

† 10:8 Aven e bei go Beth Aven, diiloo hogi de gubu e 5.

* 10:8 Luke 23.30; Rev 6.16

* 10:9 Jdg 19.1-30

* 10:12 Jer 4.3

* 11:1 Exo 4.22; Mat 2.15

* 11:8 Deut 29.23

* 12:3 Gen 25.26; 28.10-22; 32.24-26

* 12:9 Lev 23.42-43

* 12:13 Exo 12.50-51

* 13:5 Deut 8.11-17

* 13:10 1 Sa 8.5-6

* 13:11 1 Sa 10.17-24; 15.26

* 13:14 1 Co 15.55

Joel

1

2

3

De Beebaa go

Joel

Hanu dagodo o de beebaa nei

Taane ne siia de beebaa nei go de pelaabisi go Joel, tama daane a Pethuel. E dee lagolago adaadeu mee e iloo i dagodo o de pelaabisi nei, e dee iloo danuaa hogi dono masavaa nogo mouli ai. Agu made de beebaa nei ne sisi i de lima be go de haa centuryb.c., i de masavaa o de nohoanga hodooligi o Persia. Joel ne tala pelaabisi de loomai o denga itebuubuu, ga oha mee e ssomo i honga de henua, ma de masavaa teai ai vai. Ia ne tilo bolo de mee nei go de hagailonga o de dae mai o de laangi o Tagi Maolunga, go de masavaa a Tagi Maolunga e hagaduasala ai dangada e hai baasi ange gi dana hagatau heohi.

Joel ne tala ange gi dangada bolo Tagi Maolunga e lodo gilaadeu gi daahuli olaadeu lodo. Ia ne tala ange hogi bolo de Maadua gu hagatoo donu ange gi ono dangada, bolo ia e hagaahe ange naa delaadeu manuuia.

Dahi mee e heohi i de hagamaanadu: go de hagatoo donu a de Maadua, bolo ia e hai naa gi hano iho dono Hagasaalunga gi honga o dangada alodahi — go denga daane ma haahine, ma de gau mmodo aama de gau madumaatua alodahi (2.28-29).

Hanu gubu hagamogomogo: “E hagadaba Tagi Maolunga, ‘Goodou aahe mai gi de au iainei, i oodou lodo alodahi, goodou hagahiikai, ma de tangi, aama de daemaha oodou lodo.’ Hagaagona mai de daemaha abodonu oodou lodo, e dee go de saesae donu huu oodou malo. Gai aahe mai gi Tagi Maolunga doodou Maadua, go hiidinga ia e abodonu ma de lodo aloha. Ia e dee moolau de lili, gai e honu i de lodo aloha, gai ia ga dee gaamai de baubau gu dai humai laa” (2.12-13).

Denga vaevaaenga

De loomai o denga itebuubuu (1.1—2.17)

De hagatoo donu e hagaahe ange de manuuia (2.18-27)

De laangi o Tagi Maolunga(2.28—3.21)

1

1 Tagi Maolunga ne hagailoo ange ana muna gi Joel, tama daane a Pethuel.

De oha a denga itebuubuu honga de henua

2 Denga daane maatua, goodou hagalaangona muna nei,

alodahi e nnoho i honga de henua, hagalaangona.

Gu hanu laa hegau bee nei ne hai i doodou masavaa,

aabe go de masavaa o odaadeu dubuna madagidagi?

3 Daalaa ange mee nei gi oodou dama,

gai gilaadeu gi daalaa ange gi alaadeu dama,

gai alaadeu dama gi daalaa ange gi de atangada i olaadeu dua.

4 Mee ne doe i gai a denga itebuubuu,

gai de hagabuulingaa itebuubuu gu gai;

mee ne doe mai i de hagabuulingaa itebuubuu

gai denga itebuubuu e tolo laa gu gai;

mee ne doe mai i denga itebuubuu e tolo laa

gai denga itebuubuu ange laa gu gai.*

5 De gau ssenga, goodou aalahage tangi;

alodahi e unumia uvaini, goodou tangi ssee,

goodou tangi, i hiidinga gu deai donu uvaini maimai,

gai gu gaavee gi dee unumia ai e goodou.

6 Dahi huaahenua gu kage mai gi honga dogu henua,

gilaadeu e mmahi gai e dee maua i de dau;

olaadeu niho e bei niho o dahi laiono,

gai e kangi bei niho o de laiono hahine.*

7 Gilaadeu gu oha agu grapevine,

ma de hagabaubau agu fig.

Gai gu holehole ma gu deai gili o denga manu,

gai laa o denga manu gu tea.

8 Goodou tangi bei de bua moe e gahu laa i malo daladala

i hiidinga dono hinangalosaa i dono bodu.

9 Gu deai donu sigidaumaha o grain ma mee unu

i de hale o Tagi Maolunga.

De gau haimeedabu gu tangi,

aanei gilaadeu ne haia hegau i mada luu mada o Tagi Maolunga.

10 Denga veelenga gu ngadi daakodo,

gai de gelegele gu hagahinangalosaa ono dagodo;

denga grain gu lava i de oha,

gu deai donu hogi uvaini hoou ma lolo.

11 De gau hai veelenga, go goodou gi dookaa,

de gau e dooa denga grapevine, goodou tangi see;

goodou tangi i teai wheat ma barley;

go hiidinga teai huamanu e hagihagi.

12 De grapevine gu magau,

de fig gu mmae;

de pomegranate, ma de palm aama de apple hogi,

denga manu ssomo alodahi gu odi i de maakau.

Gai gu deai donu se malangilangi i daho dangada.

De hagahi ange dangada gi tangi

13 De gau haimeedabu,

goodou kahu i malo daladala, ma de tangi,

de gau hai hegau i de mommee o ssigidaumaha,

goodou tangi ssee.

De gau e haia hegau i mada luu mada o dogu Maadua,

goodou loomai, kahu i malo daladala i dahi boo;

go hiidinga gu deai donu sigidaumaha o grain ma sigidaumaha o mee unu,

e gaamai gi de hale o doodou Maadua!

14 Hagailoo ina de hagahiikai dabu;

hagailoo ina de hagabuni dabu.

Hagabuni ina denga dagi

ma dangada alodahi e nnoho i de henua

gi de hale o Tagi Maolunga doodou Maadua,

gai dalodalo ange gi Tagi Maolunga.

15 E vakaa naa gidaadeu i de laangi laa!

Go hiidinga de laangi o Tagi Maolunga gu baa mai donu,

gai de Ia Mmahi Mmao e oha naa donu de henua.*

16 E aha, gidaadeu tee gidee laa teai gai,

ma teai se malangilangi be se lodo danuaa

i de hale o taadeu Maadua?

17 Denga golee i lo te gelegele gu pobo.

Denga hale doange gu deai mee iai;

denga mommee e hhao ai grain gu maoha,

go hiidinga gu deai donu grain e hhao ai.

18 Denga manu haangai gu tangi!

Denga kaau gu ngadi hulo saele donu huu,

go hiidinga gu deai mommee iai helii;

denga ssiibi gu duasala donu hogi.

19 Tagi Maolunga, au e dangidangi adu gi de goe,

go hiidinga de ahi gu dudu ma gu odi

denga mommee iai helii i lodo henua,

gai de ula o de ahi gu dudu

denga manu ssomo alodahi i honga de henua.

20 Gai manu lodo henua gu tangi adu gi de goe;

go hiidinga denga saalingaa vai gu deai vai iai,

gai de ahi gu dudu denga mommee iai helii.

2

De hagabuulingaa itebuubuu

1 Ilihia de hanga manu i Zion,

gai ilihia i honga dogu mounga dabu.

Gai dangada alodahi i honga de henua gi maatagu,

i hiidinga de laangi o Tagi Maolunga e dae mai naa.

Gai gu baa mai donu —

2 se laangi gohu ma teai se maalama iai,

se laangi hagausinga ina ma de gohu boo dangodango.

Gai de hagabuulinga hebagi soa ma de mmahi

gu bei de haolia o honga denga mounga i de gohu,

gai tigi ai donu mee bee nei ne hai madagidagi,

gai e deai naa hogi mee bee nei e hai i muli mai,

i ngadau o denga atangada alodahi e loomai.

3 De ahi e dudu naa mee i ono mada i mua,

gai de ula o de ahi e hanadu naa i olaadeu dua.

De henua gu bei de veelenga o Eden i olaadeu mada i mua,

gai olaadeu dua gu lodo henua e ngadi dagodo,

gai e deai donu mee e maua gi ola mai i gilaadeu.

4 Gilaadeu e bei holiholinga o denga hoosa;

gai e saavini bei denga hoosa hebagi.*

5 Gai e hagalongaa bei de saavini o denga hada hebagi,

gilaadeu e saavini mai naa laa honga denga mounga,

bei de hogihogi o de ahi e duungia laa denga helii,

ma de hagabuulinga hebagi mmahi gu hagatau laa e hebagi.

6 Denga huaadangada gu maatagu

i delaadeu gidee mee nei:

gai dangada alodahi gu mada tea olaadeu mada.

7 Gilaadeu e saavini bei denga daane dau o de hebagi,

gilaadeu e kage i de buibui bei denga daane hebagi.

Dahi ma dahi e seesee donu huu i dono duulanga,

e dee daa donu gi de baasi.

8 Gilaadeu e dee hagadau usu donu,

gai dahi ma dahi e hagasoe donu gi mua.

Gilaadeu e ulu gi lodo mommee buibui

gai e deai e maua i de oha olaadeu hagabuulinga.

9 Gilaadeu e llele laa honga de aduhale,

gilaadeu e saavini i honga denga buibui;

gilaadeu e kage age gi lodo hale,

gai gilaadeu e ulu naa i denga abaaba vaaligiligi bei tangada gaiaa.

10 Henua i lalo ma de langi gu ngalungaalue i delaadeu loomai.

De laa ma de maasina gu hagagohu,

gai denga heduu gu llilo gu dee maalama.*

11 Tagi Maolunga e basa

i mada i mua o dono hagabuulinga hebagi;

dono hagabuulinga hebagi e laumalie mmao,

gai de ia e hagassula ina ana muna e mmahi mmao.

De laangi o Tagi Maolunga e maolunga, ma de hagamaatagu mmao;

goai e bau ange aagena?*

Aahe mai gi Tagi Maolunga

12 E hagadaba Tagi Maolunga,

“Goodou aahe mai gi de au iainei, i oodou lodo alodahi,

goodou hagahiikai, ma de tangi, aama de daemaha oodou lodo.”

13 Hagaagona mai de daemaha abodonu oodou lodo,

e dee go de saesae donu huu oodou malo.

Gai aahe mai gi Tagi Maolunga doodou Maadua,

go hiidinga ia e abodonu ma de lodo aloha.

Ia e dee moolau de lili, gai e honu i de lodo aloha,

gai ia ga dee gaamai de baubau gu dai humai laa.

14 Gai goai e iloo be ia e dee ahe naa

dana maanadu ga dugu dahi manuuia,

bei sigidaumaha o denga grain ma sigidaumaha o mee unu

e vange gi Tagi Maolunga doodou Maadua?

15 Ilihia de hanga manu i Zion;

hagailoo ina de hai de hagahiikai dabu,

ma de hagahi mai dangada gi de hagabuni dabu.

16 Hagabuni ina mai de huaadangada;

haia gi dabu de hagabuulingaa dangada.

Hagabuni ina denga daane maatua;

hagabuni ina mai denga gauligi,

ma denga gaagaa goi unuunu laa.

Taane se goodo hai bodu gi sao mai i dono aabi,

gai de hine se goodo hai bodu gi sao mai hogi i dono aabi.

17 De gau haimeedabu e hai hegau laa i mada luu mada o Tagi Maolunga

gi tangi i magavaa o de velanda o de temple ma de mommee o ssigidaumaha.

Gilaadeu gi hagataba, “Tagi Maolunga, hagaola ina oo dangada.

Koe gi dee haia gi hagangadi mee ina dangada o doo boolonga,

aabe gi daalaa hakadanga i daho denga huaahenua.

Gai gu aha gu hagataba ai denga huaahenua,

‘I hee iai delaadeu Maadua?’ ”

Muna a Tagi Maolunga ne basa ange ai

18 Gai Tagi Maolunga gu lodo gaiaa i hiidinga o dono henua,

ia gu lodo aloha hogi i ono dangada.

19 Gai Tagi Maolunga e basa ange naa ga hai ange gi gilaadeu:

“Tilo, au e gaavadu naa gi goodou

denga grain, ma uvaini hoou, aama lolo lagolago,

goodou e gaimee naa ga boobosu;

gai au e dee ahe ange naa donu e dugu ange denga huaahenua

gi hagangadi mee ina goodou.

20 Au e kave gee naa denga itebuubuu mai i ngaiho

gi mmao gee mai i goodou,

ga hai gi hulo gi de vao

e deai laa vai iai gai se ngadi mommee.

Denga itebuubuu e hulo i mua,

e too ange naa gi lo te dai i baasi i dua,*

gai denga itebuubuu e loomai i muli

e too ange naa gi lo te dai i baasi dai;†

gai e maakau naa ga pilo,

i hiidinga ia gu hai hanu hegau hagalele mouli.”

21 De henua, aude madagu,

gai lodo danuaa ma de malangilangi.

Ni muna abodonu, Tagi Maolunga gu hai hanu hegau hagalele mouli.

22 Denga manu lodo henua, goodou aude maatagu,

denga mommee iai helii i lodo henua

gu dai aahe ange naa ga lau kohu.

Denga manu ssomo gu dai hhua naa,

de fig ma de grapevine ngaadahi gu hhua lagolago.

23 Dangada o Zion, goodou llodo danuaa,

ma de malangilangi i Tagi Maolunga doodou Maadua,

go hiidinga ia gu gaavadu gi goodou de langi pala,

i malama hagaodi o de ngadau i hiidinga dono heohi.

Ia ne hai gi pala iho de langi laumalie,

i de hagaodi ma taamada o de ngadau,

bei denga masavaa gu hulo.

24 Denga mommee hili huamanu e hoohonu naa i denga grain;

gai mommee kumi uvaini ma lolo e hoohonu naa ga malingilingi.

25 Au e hagaahe adu naa gi goodou mee i ngadau

a de hagabuulingaa itebuubuu gu gai —

go itebuubuu e tolo, ma de oha, aama de duuduudia mee — ‡

go de hagabuulinga hebagi soa aagu ne hai gi loadu gi oodou magavaa.

26 Goodou e lagolago naa oodou gai, goodou e gaimee naa ga boobosu,

gai goodou ga tuhi ai naa de ingoo o Tagi Maolunga doodou Maadua,

i dana hai mee hagalele mouli i oodou daha;

gai ogu dangada e dee aahe ange naa donu ga dookaa.

27 Gai goodou e tonu ange naa bolo au e noho donu i Israel,

gai go au go Iahweh doodou Maadua,

e deai ange donu;

ogu dangada e dee aahe ange naa donu ga dookaa.

De hano iho o de Hagasaalunga o Tagi Maolunga

28 Muli mai naa huu,

gai au e hai naa gi hano iho dogu Hagasaalunga

gi honga o dangada alodahi;

oodou dama daane ma oodou damaa hine e pasa pelaabisi naa,

oodou daane maatua e hai naa denga midi,

gai oodou dama daane e hai naa denga midi hagaago ange.*

29 Gai au e hai naa hogi gi hano iho dogu Hagasaalunga

gi honga oodou daane ma haahine hai hegau i denga laangi laa.

30 Gai au e hai naa mee hagalele mouli i lo te langi

ma honga henua i lalo,

i denga dodo, ma de ahi aama de useahi.

31 De laa e hagagohu naa,

gai de maasina e bei naa denga dodo,

i mua de dae mai de laangi maolunga ma de hagamaatagu o Tagi Maolunga.*

32 Gai dangada alodahi e hagahia ange

de ingoo o Tagi Maolunga e hagamouli;

Gai dangada e hagaola naa i honga de mounga go Zion ma Jerusalem,

bei de hai a Tagi Maolunga gu tala ai laa;

dangada ne ola,

go gilaadeu a Tagi Maolunga ne hagahi.*

3

De hagamodu muna o huaahenua

1 “Tilo, laangi laa ma de masavaa laa,

gai au e hagaahe ange naa de manuuia o Judah ma Jerusalem.

2 Au e hagabuni mai naa denga huaahenua alodahi

gi de Geelonga o Jehoshaphat.*

Gai au ga hagamodu ai olaadeu muna i kilaa,

i hiidinga o dogu boolonga, go dangada o Israel,

go hiidinga gilaadeu ne hai ga mavaevae saele

ogu dangada gi denga huaahenua,

ma de vaevae dogu henua.

3 Gilaadeu ne hai tada i ogu dangada,

ma de hagao dahi gauligi daane

i dahi haahine hai be se manu;

gilaadeu ne hagao alaadeu uvaini i dahi gauligi haahine.

4 Tyre ma Sidon, aama Philistia alodahi, ni aha oodou gu hai mai nei gi de au? Goodou gu llodo nei e sui mai agu mee gu hai adu gi goodou? Noo goodou e llodo e sui mai gi de au, gai e moolau naa donu dagu sui adu oodou hegau gu hai.* 5 Go hiidinga goodou ne kave agu selevaa ma agu goolo, ma de mmoli ogu goloa hagamogomogo gi lodo oodou temple. 6 Goodou ne hagao ange dangada o Judah ma Jerusalem gi de gau Greek, gai koe ga hai ai gilaadeu gi hulo gi dahi mommee mmao gee mai i delaadeu henua.

7 Tilo, au e hagaahe mai naa gilaadeu i de mommee oodou ne hagao ange gilaadeu aagena, gai au e sui adu naa oodou hegau gu hai. 8 Au e hagao ange naa oodou dama daane ma damaa hine gi dangada o Judah, gai gilaadeu e hagao ange naa gilaadeu gi de gau Seba, go dahi huaahenua mmao.” Go Tagi Maolunga e hagadaba.

9 Hagailoo ina muna nei i denga huaahenua:

hagadaabena ange gi de hebagi;

hagabuni ina mai denga daane mmahi!

Gai denga daane hebagi alodahi gi loomai e hebagi.

10 Dugidugia oodou mee hagabalabala e hai ai gadilaasa,

gai haia oodou naivi velevele e hai ai denga dao.

Taane baageaa gi hagadaba,

“Au se daane mmahi!” *

11 Denga huaahenua alodahi i luu baasi,

goodou hagamoolau mai hagabuni i kilaa.

Tagi Maolunga, haia gi loomai oo daane hebagi!

12 Haia gi loomai denga huaahenua;

haia gilaadeu gi hulo gi de Geelonga o Jehoshaphat.

Go hiidinga au e noho naa i dogu nohoanga i kilaa

ga hagamodu ai muna o denga huaahenua i luu baasi delaadeu henua.

13 Hagaabo ina de kamaa,

go hiidinga denga huamanu gu lleu.

Hannoo, dagadagahia denga grape,

i hiidinga gu honu de mommee e kumi ai uvaini,

gai mommee hhao uvaini gu honu malingilingi —

olaadeu baubau gu lagolago mmao!*

14 Dangada soa mmao, dangada soa mmao,

i lo te geelonga e hagamodu ai muna!

Go hiidinga de laangi o Tagi Maolunga gu baa mai donu

gi de geelonga e hagamodu ai muna.

15 De laa ma de maasina e hagagohu naa,

gai denga heduu e llilo naa.

16 Tagi Maolunga e haganngolo mai i Zion,

gai e hai gi paa mai de hatuli i Jerusalem;

de langi ma henua i lalo e ngalungaalue naa.

Aagai Tagi Maolunga go de buibui o ono dangada,

gai ia se mommee buibui makaga niio de gau Israel.*

Manuuia ange gi dangada o de Maadua

17 “Gai goodou e iloo naa, bolo go au donu go Iahweh doodou Maadua,

e noho laa i Zion, dogu mounga dabu.

Jerusalem e hai naa gi dabu;

gai de gau henua gee e dee aahe ange donu e kage mai gi honga de henua.

18 De laangi laa gai e hai naa tau uvaini i honga denga mounga,

gai e lagolago naa vai uu i honga denga duuduu;

denga saalingaa vai alodahi o Judah nogo deai vai iai e ssali ai naa vai.

Gai dahi vai e sali mai naa i de hale o Tagi Maolunga,

ga hagamaluulu de geelonga o Shittim.

19 Egypt e hai naa ga deai dangada iai,

gai Edom e bei naa de vao e deai laa dangada iai,

go hiidinga delaadeu vaivai hai dangada o Judah,

ma delaadeu daa dangada tigi haisala ga maakau.

20 Judah e nnoho ai naa dangada ga hano ai,

gai Jerusalem e noholia naa i atangada alodahi.

21 Au e sui ange naa dodo olaadeu gu maakau,

aagu tigi sui ange laa.

Gai Tagi Maolunga e noho naa i Zion.”

* 1:4 Denga hagadaagangaa itebuubuu nei e dee iloo danuaa olaadeu dagodo.

* 1:6 Rev 9.8

* 1:15 Isa 13.6

* 2:4 Rev 9.7-9

* 2:10 Rev 8.12

* 2:11 Rev 6.17

* 2:20 lo te dai i baasi i dua e bei go Tai Magau.

† 2:20 lo te dai i baasi dai e bei go Mediterranean.

‡ 2:25 Denga hagadaagangaa itebuubuu nei e dee iloo danuaa olaadeu dagodo.

* 2:28 Acts 2.17-21

* 2:31 Mat 24.29; Mark 13.24-25; Luke 21.25; Rev 6.12-13

* 2:32 Rom 10.13

* 3:2 Jehoshaphat i muna Hebrew e bei go Tagi Maolunga e hagamodu; diiloo hogi de gubu e 12.

* 3:4 Isa 14.29-31; 23.1-18; Jer 47.1-7; Ezk 25.15—28.26; Amos 1.6-10; Zep 2.4-7; Zec 9.1-7; Mat 11.21-22; Luke 10.13-14

* 3:10 Isa 2.4; Mic 4.3

* 3:13 Rev 14.14-16, 19-20; 19.15

* 3:16 Amos 1.2

Amos

1

2

3

4

5

6

7

8

9

De Beebaa go

Amos

Hanu dagodo o de beebaa nei

Taane ne siia de beebaa nei go Amos, i de masavaa o Jeroboam II e hodooligi ai i Israel, gai Uzziah (aabe go Azariah) e hodooligi i Judah. Amos go tahi pelaabisi ne sisi ana agoago i lo te Beebaa Dabu. Ia se dangada mai i dahi aduhale o Judah, aagai ia ne agoago ange gi dangada i de nohoanga hodooligi o Israel, i de bido gi ngaiho o de henua, i daha de valu centuryb.c. De masavaa laa se masavaa e laumalie ai de lava o de henua, gai dangada e daumaha ange gi de Maadua, aama de nnoho paba. Aagai Amos ne gidee bolo dangada e lava donu huu i goloa, gilaadeu e dee hagamodu muna i de heohi, gai e vaivai hai de gau hagaau aloha. Alaadeu hai daumaha e dee hai i de lodo se muna abodonu, delaadeu nnoho paba se mee hagaago donu huu. Amos ne lodo mmahi i de tala bolo de Maadua e hagaduasala naa de henua. Gai ia ne hai ange gi dangada gilaadeu gi hai hegau i de mee heohi, “gi bei dagodo de sali o saalingaa vai” (5.24), ma de hagadaba hogi, “Kana adu Tagi Maolunga, de Maadua o denga hagabuulinga hebagi, e abodonu ange naa gi dangada o Joseph e doe” (5.15).

Dahi gubu hagamogomogo: “Aagai doodou hai hegau i de hagamodu heohi gi bei dagodo de sali o saalingaa vai, gai doodou hai hegau i de heohi gi bei ssaalingaa vai e dee maua laa gi masa!” (5.24).

Denga vaevaaenga

De hagaduasala o dangada e paa ange gi Israel (1.1—2.5)

De hagaduasala o Israel (2.6—6.14)

Denga midi hagaago ange e lima (7.1—9.15)

1

1 Muna a Amos, dahi daane hagaloosi ssiibi o Tekoa — go ana midi hagaago ange ne gidee i dagodo o Israel, i e lua ngadau i mua de ngalungalue o de henua, i de masavaa o Uzziah e hodooligi ai i Judah, gai Jeroboam tama daane a Jehoash e hodooligi ai i Israel.*

2 Ia ne hagadaba:

“Tagi Maolunga e hagangolo mai i Zion,

ma de basa mai i Jerusalem bei de babaa o de hatuli;

mommee iai helii a de gau hagaloosi manu e tangi naa,

gai ulu de mounga go Carmel e mmae naa.” *

De hagaduasala o henua e paa ange gi Israel

3 E hagadaba Tagi Maolunga:

“Tolu hanonga o Damascus ne haisala ai, ga dae ai loo gi de haa hanonga,

gai au e dee tuu naa donu dono hagaduasala.

Go hiidinga gilaadeu ne duuduu Gilead

i de mee duuduu grain e hai laa i iron.*

4 Au e hai naa gi humai de ahi e dudu ai de hale o Hazael,

gai e dudu donu ga deai mommee buibui makaga o Ben-Hadad.

5 Au e oha naa denga mee hagamakaga baalanga o de haitoga o Damascus,

ma de daa gi maakau dangada e nnoho i de geelonga o Aven,*

ma de ia e hodooligi i Beth Eden;

gai de gau Syria e noonoa naa ga kave gi Kir,”

go Tagi Maolunga e hagadaba.

6 E hagadaba Tagi Maolunga:

“Tolu hanonga o Gaza e haisala ai, ga dae ai loo gi de haa hanonga,

gai au e dee tuu naa donu dono hagaduasala.

Go hiidinga gilaadeu ne noonoa dahi huaadangada

ga gaavange gi de gau Edom.*

7 Au e gaamai naa de ahi gi duungia de buibui o Gaza,

gai e dudu naa donu ga deai ono mommee buibui makaga.

8 Au e daa naa gi maakau dangada e nnoho i Ashdod,

ma de ia e hodooligi i Ashkelon.

Au e hai baasi ange donu gi Ekron,

ga dae ai gi de odi de gau Philistia i de maakau,”

go de Ia Aamua go Iahweh e hagadaba.

9 E hagadaba Tagi Maolunga:

“Tolu hanonga o Tyre e haisala ai, ga dae ai loo gi de haa hanonga,

gai au e dee tuu donu dono hagaduasala.

Go hiidinga gilaadeu ne noonoa dahi huaadangada

ga gaavange gi de gau Edom;

gilaadeu tee manadua de hagatoo donu hagaheloongoi madali olaadeu daina.*

10 Au e hai naa gi humai de ahi gi duungia de buibui o Tyre,

gai e dudu naa donu gi deai ono mommee buibui makaga.”

11 E hagadaba Tagi Maolunga:

“Tolu hanonga o Edom ne haisala ai, ga dae ai loo gi de haa hanonga,

gai au e dee tuu naa donu dono hagaduasala.

Go hiidinga ia ne doolohi ono daina ga daa i de gadilaasa,

ia tee lodo aaloha ange gi gilaadeu.

Gai ia tee tuu donu de hebagi i hiidinga dono lili,

ia ne golo age dono lili ga hano ai.*

12 Au e hai naa gi humai de ahi gi duungia Teman,

gai e dudu naa donu gi deai mommee buibui makaga o Bozrah.”

13 E hagadaba Tagi Maolunga:

“Tolu hanonga o de gau Ammon e haisala ai, ga dae ai loo gi de haa hanonga,

gai au e dee tuu naa donu dono hagaduasala.

Go hiidinga gilaadeu ne hangahanga dinae o denga haahine hai tama i Gilead,

gi kii ange de lahalaha delaadeu henua.*

14 Au e haula naa dahi ahi i lo te buibui o Rabbah,

e dudu ai gi deai ono mommee buibui makaga,

gai dangada e hevaalogi naa i de laangi o de hebagi,

madali de madangi mmahi i de laangi e ssau ai de madangi.

15 Delaadeu hodooligi† e gaavee naa gi dahi henua gee,

madali denga dagi o de henua,”

go Tagi Maolunga e hagadaba.

2

1 E hagadaba Tagi Maolunga:

“Tolu hanonga o Moab e haisala ai, ga dae ai loo gi de haa hanonga,

gai au e dee tuu naa donu dono hagaduasala.

Go hiidinga gilaadeu ne dudu ga ni lehu

ivi o de hodooligi o Edom.*

2 Deenei ai, au e gaamai naa de ahi gi duungia Moab,

gai e dudu naa donu gi deai mommee buibui makaga o Kerioth.

Dangada i Moab e maakau naa i de masavaa o de hebagi,

ma de masavaa o dangada e hevaalogi ai aama de ili ai o de hanga manu.

3 Au e daa naa gi magau dono dagi,

ma dagi alodahi o de henua madali ia,”

go Tagi Maolunga e hagadaba.

De hagaduasala o Judah

4 E hagadaba Tagi Maolunga:

“Tolu hanonga o Judah e haisala ai, ga dae ai loo gi de haa hanonga,

gai au e dee tuu naa donu dono hagaduasala.

Go hiidinga gilaadeu gu tili hainga a Tagi Maolunga,

ma tee daohi ana mee gu hagasauaa,

aagai gilaadeu ne hagasengalia i denga diinonga hadu muna,

go diinonga a olaadeu dubuna ne daumaha ange laa aagena.

5 Au e gaamai naa de ahi e dudu ai Judah

gai e dudu naa donu gi deai mommee buibui makaga o Jerusalem.”

De hagaduasala o Israel

6 E hagadaba Tagi Maolunga:

“Tolu hanonga o Israel e haisala ai, ga dae ai loo gi de haa hanonga,

gai au e dee tuu naa donu dono hagaduasala;

go hiidinga gilaadeu ne hagahesuihagi

gilaadeu e heohi i denga selevaa,

ma de gaavange de gau hagaau aloha e hagao ai olaadeu mee vae.

7 Gilaadeu ne dagadagahi biho o de gau hagaau aloha,

gi lo te gelegele,

gai tee hagamodu muna o dangada e duasala i de heohi.

Dahi daane ma dono damana e dagodo haisala ma dahi hahine daudahi,

gai gilaadeu ga hagangadi mee ai dogu ingoo dabu.

8 Gilaadeu ne hhola alaadeu malo ne kave

e hagadonu ai de hagao muli a dangada,

ga daakodo ai i gaogao mommee o ssigidaumaha.

Gilaadeu e unu uvaini a dangada ne hagao ai alaadeu muli,

i lo te hale o delaadeu maadua.

9 Aagai au ne daa ga maakau de gau Amor i olaadeu mada i mua,

e dee galemu donu gilaadeu e lloa bei denga cedar,

gai e mmahi bei denga oak.

Au ne oha hua i honga olaadeu laa

ma olaadeu aga i lo te gelegele.*

10 Au ne hagassao mai goodou i de henua go Egypt,

ga dagi mai goodou laa lodo henua i e madahaa ngadau,

gai au ga gaavadu ai gi goodou de henua o de gau Amor.

11 Au ne hai hogi hanu oodou dama daane gi ni pelaabisi,

gai hanu ni Nazirite i magavaa oodou dama daane.

De gau Israel, e aha, e dee se muna abodonu deenei?

go Tagi Maolunga e hagadaba.

12 Aagai goodou ne hai denga Nazirite gi unumia uvaini,

ma de tala ange gi denga pelaabisi,

ga hai ange, ‘Goodou aude pasa pelaabisi.’

13 Tilo, au e baalasi naa goe gi baa gi lalo,

bei de hada gu daemaha laa i denga noodangaa grain.

14 Taane gemo e dee maua naa donu gi ola,

taane mmahi e dee maua naa donu i de hagammahi ia,

taane hebagi dau e dee maua naa hogi i de hagaola dono mouli.

15 Taane e dilia mee hholu e dee maua naa donu i de duu gi makaga,

gai taane hebagi e dee maua naa hogi i de hagamoolau e hano,

taane e gage i honga de hoosa e dee maua hogi i de hagaola dono mouli.

16 Gai taane lo taane i magavaa o denga daane mmahi

e savini naa ga hano ma de gilisau i de laangi laa,”

go Tagi Maolunga e hagadaba.

3

De gau tala hagadonu gi hagabaubau ina Israel

1 De gau Israel, goodou hagalaangona muna a Tagi Maolunga e hai baasi adu ai gi goodou, ma e hai baasi ange ai gi denga huaabodu alodahi aagu ne hagassao mai i de henua go Egypt:

2 “Go goodou donu huu i denga huaabodu

o henua i lalo alodahi aagu gu iloo;

deenei ai, au e hagaduasala naa goodou

i hiidinga oodou baubau alodahi.”

3 E aha, e maua e dogolua dangada i de hagabuni e seesee ai,

noo gilaau e dee hagaheloongoi?

4 E aha, e maua de laiono gi goo i lodo henua,

noo tigi ai sana manu ne mau?

E aha, e maua e de laiono i de haganngolo i lodo mee muimui,

i de masavaa tigi ai ana mee ne mau?

5 E aha, e maua gi doo ange dahi manu lele gi lo te sele i honga de gelegele,

noo tigi ai se mainu i lo te sele?

E aha, e maua gi lele age ssele i honga de gelegele,

noo tigi ai se manu ne lave ange aagena?

6 E aha, dangada e dee maatagu laa

i de masavaa e ili ai de hanga manu i lo te aduhale?

E aha, e maua gi dae mai de hai ngadaa gi dahi aduhale,

noo e dee dugua ange e Tagi Maolunga?

7 Ni muna abodonu, de Ia Aamua go Iahweh

e dee hai donu dahi mee daudahi

noo ia e tigi hagaago ange dana hagatau

gi ono dangada hai hegau go denga pelaabisi.

8 De laiono gu haganngolo —

gai goai naa e dee madagu?

De Ia Aamua go Iahweh gu basa —

gai goai naa e maua i tee basa pelaabisi?

9 Hagailoo ina ange gi denga mommee buibui makaga o Ashdod,

ma ange gi mommee buibui makaga i de henua go Egypt,

hai ange, “Goodou hagabuni mai gi honga mounga o Samaria;

diiloo ai de hellumi laumalie i kilaa,

ma de hagaduasala gu hai i magavaa o ono dangada.”

10 “Gilaadeu e dee iloo de hai de mee heohi,

go Tagi Maolunga e hagadaba.

Gilaadeu e hagabudu mee alaadeu e gaiaa ma de vaivai hai ai dangada

i lodo olaadeu mommee buibui makaga.”

11 Deenei ai, e hagadaba de Ia Aamua go Iahweh:

“Dahi hagadaumee e duuli naa luu baasi de henua ga oha oodou buibui,

ma de gaiaa mee i lodo oodou mommee buibui makaga.”

12 E hagadaba Tagi Maolunga:

“De gau Israel e nnoho laa Samaria ma Damascus

i honga olaadeu moenga ma olaadeu sea,

e hagaola naa bei dagodo o ssiibi,

a tangada hagaloosi e dada mai laa ivi o luoono vae,

aabe go dahi ono dalinga i lo te ngudu o de laiono.

13 Goodou hagalaangona ma de tala mee nei

e hai baasi ange gi de aamuli o Jacob,

go de Ia Aamua go Iahweh, de Maadua o denga hagabuulinga hebagi e hagadaba.

14 De laangi aagu au e hagaduasala ai Israel i hiidinga ono haisala,

gai au e oha naa denga mommee o ssigidaumaha o Bethel;

gai hanga i honga de mommee o ssigidaumaha

e duuduu naa ga tili gi honga de gelegele.*

15 Au e oha iho naa denga hale ange gi de masavaa hagamagalili

madali denga hale ange gi de masavaa mahanahana;

gai denga hale e hagalaagii i ivory e oha naa,

gai denga hale danuaa e odi naa hogi i de maoha,”

go Tagi Maolunga e hagadaba.

4

Israel tee aahe mai gi de Maadua

1 Hagalaangona muna nei, goodou denga kaau haahine o Bashan,

i honga de mounga o Samaria,

goodou denga haahine e vaivai haia de gau hagaau aloha,

ma de hagahai ngadaa gilaadeu e duasala;

goodou e hai ange gi oodou bodu,

“Gaamai ange hanu mee e unu!”

2 De Ia Aamua go Iahweh gu hagatoo donu i dono ingoo dabu:

“Tilo, e tae mai naa donu denga laangi

alaadeu e hagalaulau ai goodou alodahi i maadau ga kave ai,

gai goodou ange laa e hagalaulau naa hogi i maadau.

3 Goodou e ssao naa ga hulo i lodo mommee maoha i de buibui o de aduhale,

gai goodou alodahi e hagasoe naa ga hulo;

goodou e maga naa gi de baasi ange gi Harmon,

go Tagi Maolunga e hagadaba.

4 Goodou hulo gi Bethel ma gi haisala ai;

gai hulo gi Gilgal ga duudagi ai doodou haisala.

Gaamai oodou sigidaumaha i daiao alodahi,

ma oodou sigidaumaha o tahi diba i diba e madaangahulu

e gaamai laa i denga dolu ngadau* alodahi.

5 Haia ssigidaumaha e hagaahe ange de abodonu i pelaoaa hagahua,

ma de tala tuhi oodou sigidaumaha ngadi gaavange —

gai goodou ga tuhi ai goodou, de gau Israel,

go hiidinga deenei doodou mee e llodo e hai,

go de Ia Aamua go Iahweh e hagadaba.

6 Au ne hai gi deai gai i lodo oodou aduhale alodahi,

ma de hai gi deai gai i oodou mommee alodahi,

aagai goodou tee aahe mai gi de au,

go Tagi Maolunga e hagadaba.

7 Au ne hai hogi gi dee pala de langi

i e dolu malama i mua de masavaa o de hagihagi.

Au ne hai gi pala de langi i dahi aduhale,

aagai ne hai gi dee pala de langi i de aduhale ange laa.

Au ne hai gi pala iho de langi gi honga dahi veelenga,

aagai ne hai gi dee pala de langi i de veelenga ange laa.

8 Gai dangada e hagadaga naa i denga aduhale e ssala ai hanu vai unu,

gai gilaadeu tee boobosu i de unu ai;

aagai goodou tee aahe mai gi de au,

go Tagi Maolunga e hagadaba.

9 Gu lagolago hanonga aagu ne oha ai

oodou veelenga ma oodou veelengaa grape,

ma de hai gi mmagi oodou manu ma de dongidongi.

Gai denga itebuubuu ne gai

oodou fig ma oodou olive

aagai goodou tee aahe mai gi de au,

go Tagi Maolunga e hagadaba.

10 Au ne hai gi loomai denga mee hagamaakau gi goodou

bei dagu hai ne hai ai laa Egypt.

Au ne daa ga maakau oodou dama daane i de gadilaasa;

gai oodou hoosa ne gaavee gee.

Au ne hai goodou gi dungua de pilo o oodou mommee nnoho gaainga;

aagai goodou tee aahe mai gi de au,

go Tagi Maolunga e hagadaba.

11 Au ne hagadee kii hanu goodou,

bei dagu hai ne oha ai laa Sodom ma Gomorrah.

Goodou ne bei dagodo o de laagau ne aau mai laa i lo te ahi ula;

aagai goodou tee aahe mai gi de au,*

go Tagi Maolunga e hagadaba.

12 Deenei ai, Israel, deenei dagu mee e hai adu gi goe;

gai go hiidinga au gu baba ange e hai adu de mee nei gi goodou,

deenei ai, Israel, hagadaabena oo mee e hedae ange gi doo Maadua!”

13 Tilo, de ia ne haia denga mounga,

ma de hai de madangi,

ma de hagaago ange ana maanadu gi tangada,

gai go de ia e haia de laangi gi gohu,

ma de seesee i honga mommee maolunga o henua i lalo —

dono ingoo go Iahweh, de Maadua o denga hagabuulinga hebagi.

5

Tangi ma de hagahi dangada gi dahuli

1 De gau Israel, hagalaangona muna o dagu daahili o de magau e tala ai oodou dagodo:

2 “Israel e bei de bua moe gu magau laa,

gai e dee ahe ange naa donu e mouli age;

gai gu dilia i honga dono henua donu,

gu deai e hagahidi age ia.”

3 E hagadaba de Ia Aamua go Iahweh:

“E hulo naa e mano daane mai i de aduhale,

gai e lau naa donu huu daane e doe ai,

gai e lau naa daane e hulo mai i de aduhale,

gai e dinoangahulu naa donu huu e doe ai.”

4 Gai aanei muna a Tagi Maolunga ange gi dangada o Israel:

“Goodou saalaa mai au gi mouli ai goodou;

5 goodou gi dee ssala au i Bethel,

gai gi dee hulo gi Gilgal,

aabe gi seesee gi hulo gi Beersheba.

Go hiidinga de gau Gilgal e gaavee gee naa gi dahi henua gee,

gai Bethel e hai naa ga se ngadi mommee.”

6 Goodou saalaa Tagi Maolunga gi mouli ai goodou,

ia kana humai ga hano laa magavaa aamuli o Joseph

bei dagodo o de ahi;

gai ia ga dudu ga gilaadeu alodahi,

gai e deai naa donu se dangada e diinei ina de ahi laa.

7 Goodou dangada e suuia de hagamodu heohi gi bei de mee mmala

ma de dagadagahi gi honga de gelegele de mee heohi —

8 (de ia ne haia de hagabuulingaa heduu go de Pleiades ma de Orion

ma de sui de gohu gi se maalama i taiao,

ma de hagagohu de laangi gi bei de boo,

ia e basa ange naa gi denga lausedi

ma de hai gi pala iho gi honga de henua —

dono ingoo go Iahweh;*

9 gai e moolau naa donu dana oha denga mommee buibui makaga

ma de oha de aduhale buibui ga maoha,)

10 goodou e kino i tangada hagaseegina dangada i de haitoga,

ma de kino i tangada e daalaa de muna abodonu.

11 Goodou e vaivai hai de gau hagaau aloha

ma de hai ia gi hagao ina taagisese o alaadeu grain.

Gai goodou e hagatuu denga hale hadu danuaa

aagai goodou e dee nnoho ai naa donu;

goodou e doo naa denga veelengaa grape lau kohu,

aagai goodou e dee unu naa donu uvaini e hai ai.

12 Au e iloo taelodo o oodou hegau baubau,

ma de lagolago oodou haisala.

Goodou e hagaduasala gilaadeu e heohi

gai e kave mee ngadi gaavange hagasenga,

goodou e dee hagamodu muna o de gau hagaau aloha i de heohi,

i de haitoga o de aduhale.

13 Deelaa ai, tangada heiangi gi dee muu i de masavaa laa,

go hiidinga de masavaa baubau.

14 Goodou saalaa tanuaa, e dee go de baubau,

gi mouli ai goodou.

Gai Tagi Maolunga, de Maadua o denga hagabuulinga hebagi e noho madali goodou,

bei doodou hai gu tala ai naa.

15 Goodou kino i de baubau, gai llodo i tanuaa,

hai hegau i de hagamodu heohi i de haitoga o de aduhale.

Kana adu Tagi Maolunga, de Maadua o denga hagabuulinga hebagi,

e abodonu ange naa gi dangada o Joseph e doe.

16 Deenei ai, e hagadaba Tagi Maolunga, de Maadua o denga hagabuulinga hebagi, de Ia Aamua:

“Dangada e tangi see naa i mommee alodahi e hagabuni ai laa dangada,

ma honga denga haiava alodahi, ga hagataba,

‘Gu vakaa loo gidaadeu! Gu vakaa loo gidaadeu!’

Gilaadeu e hagahi naa de gau hai veelenga gi tangi,

ma gilaadeu e iloo de hai e tangi ai.

17 Dangada e tangi see naa i lodo veelengaa grape alodahi,

go hiidinga au e dae adu naa gi oodou magavaa,”

go Tagi Maolunga e hagadaba.

De laangi o Tagi Maolunga

18 E vakaa naa goodou e llodo laa

gi dae mai de laangi o Tagi Maolunga!

Gu aha gu llodo ai goodou gi dae mai de laangi o Tagi Maolunga?

De laangi laa se laangi gohu, e deai donu se maalama iai.

19 Gai e bei naa dagodo o tangada e savini laa e hano gee i de laiono,

gai ia gu hedae ange gi dahi bea;

ia e ulu naa i dono hale ga hannagi ange gi de baasi de hale,

gai dahi labodo ga kadi ia.

20 E aha, de laangi o Tagi Maolunga

e dee gohu naa, gai e dee maalama —

gai e gohu boo dangodango, e deai se angaanga maalama iai?

21 “Au e kino, au e dee lodo i oodou daonga;

au e dee malangilangi i doodou hagabuni e daumaha.*

22 Gai ga gaamai naa donu e goodou denga sigidaumaha dudu

ma sigidaumaha o grain,

gai au e dee malangilangi ai donu.

Gai ga gaamai naa donu e goodou denga sigidaumaha hagadanuaa magavaa

i oodou manu gu haangai gi pedi,

gai au e dee anga ange naa donu gi mee nei.

23 Au e dee lodo e hagallongo de leo o oodou daahili!

Au e dee hagallongo naa hogi

doodou hagadangidangi i denga harp.

24 Aagai doodou hai hegau i de hagamodu heohi

gi bei dagodo de sali o saalingaa vai,

gai doodou hai hegau i de heohi

gi bei ssaalingaa vai e dee maua laa gi masa!

25 De gau Israel, goodou ne gaamai laa donu gi de au

oodou sigidaumaha dudu, ma sigidaumaha o grain

i denga ngadau e madahaa i lodo henua?*

26 Goodou ne saabai de mommee e dugu ai oodou diinonga,

go doodou hodooligi go Sikkuth, ma Kiyyun,

go doodou diinonga maolunga ne hai.

27 Deenei ai, au e hai naa goodou gi hulo

gi dahi henua e mmao gee mai i Damascus,”

go Tagi Maolunga e hagadaba,

dono ingoo laa go de Maadua o denga hagabuulinga hebagi.

6

E vakaa naa de gau duadonu i Zion

1 E vakaa naa gilaadeu e nnoho duadonu i Zion,

ma gilaadeu e nnoho paba i honga de mounga go Samaria,

goodou denga daane dau o de huaahenua

e maolunga i denga huaahenua,

go gilaadeu o de gau Israel e hulo aagena!

2 Goodou hulo diiloo i Calneh,

gai loadu gi de mommee maolunga go Hamath;

ma de loiho gi Gath o de gau Philistia.

E aha, gilaadeu e kii ange laa i luu nohoanga hodooligi nei?

Olaadeu ungaamee e nnui ange laa i oodou ungaamee?

3 Goodou gu hagangalo de laangi hai ngadaa laa,

gai gu hai gi moolau mai de hagaduasala laa.

4 E vakaa naa gilaadeu e daakodo i honga denga moenga ivory,

ma de nnoho i honga olaadeu seaa danuaa,

ga gai ai kano o denga ssiibi gauligi mai i de hagabuulingaa ssiibi,

aama kano o dama a denga kaau i lo te buibui manu.

5 Koe e tale naa denga harp bei David

ma de daahili madali denga mee hagadangidangi.

6 Koe e unu denga uvaini i lodo boolo hoohonu,

ma de hulu i lolo danuaa,

aagai koe e dee daemaha naa donu i de maoha o Joseph.

7 Deenei ai, go goodou naa hugadoo

e gaavee gi denga henua gee;

gai oodou daonga e daakodo ai laa ga gaimee e tuu naa.

De lodo maolunga o Israel

8 De Ia Aamua go Iahweh gu hagatoo donu i dono ingoo, go Tagi Maolunga, de Maadua o denga hagabuulinga hebagi e hagadaba:

“Au e kino i de hagamaolunga o Jacob,

ma ono mommee buibui makaga;

gai au e dugu ange naa de aduhale

ma mee alodahi iai gi olaadeu hagadaumee.”

9 Noo e dinoangahulu daane e doe i dahi hale, gai gilaadeu alodahi e odi naa i de maakau. 10 Gai de masavaa naa huu o tangada e gaavee laa de angaanga o tangada magau e duungia, e humai ai e aaua mai denga ivi i lo te hale, gai ia e ssili ange naa gi dahi dangada i lo te hale laa, “E hanu ange naa dangada madali goe?” Gai ia gi hai ange, “Deai;” gai tangada laa gi hai ange hogi, “Aude hagalongaa! Gidaau e dee dagu de ingoo o Tagi Maolunga.”

11 Gai tilo, Tagi Maolunga gu tala hagasoe,

gai ia e oha donu de hale laumalie laa gi too dagidahi,

gai de hale damaa mee e ssii dagaligiligi.

12 E aha, denga hoosa e saavini laa i honga hadu?

E aha, tangada e hagabalabala laa kilaa i denga kaau daane?

Aagai goodou gu hai de hagamodu heohi gi se mee hagammau

gai e hai denga hegau heohi gi ni mee mmala —

13 goodou e malangilangi laa i de hagadee kii ina o Lo Debar,*

ma de hagataba, “E aha, e dee go omaadeu mahi

amaadeu ne hagadee kii ai Karnaim?”

14 “De gau Israel, tilo, au e hai naa gi humai

dahi huaahenua gi hebagi adu gi goodou,

go Tagi Maolunga, de Maadua o denga hagabuulinga hebagi e hagadaba;

gai gilaadeu e hagaduasala naa goodou mai i Lebo Hamath

ga hano ai gi de geelonga o Arabah.”

7

Denga itebuubuu, de ahi, aama de uga haide

1 Aanei mee a de Ia Aamua go Iahweh ne hagaago mai gi de au: tilo, ia e hagadabena naa de hagabuulingaa itebuubuu i dua de duuduu helii a de hodooligi, gai denga helii gu daamada de matili age ange i de lua hanonga. 2 Gai de masavaa huu alaadeu ne gai ai ga odi denga helii i honga de henua, gai au ga hai ange, “De Ia Aamua go Iahweh, aude haihaia, degi mai gi omaadeu haisala! Dee hee de hai o Jacob e maua ai gi ola? Gai ia e damaa mee!”

3 Gai Tagi Maolunga ne sui dana hagatau, gai ia ga hagadaba, “De mee nei e dee hagassula donu.”

4 Deenei de mee a de Ia Aamua go Iahweh ne hagaago mai gi de au: tilo, de Ia Aamua go Iahweh ne hagadabena de ahi e hagaduasala ai ono dangada, gai ne hai ga deai vai i de mommee gelo ma de dudu de henua. 5 Gai au ga hai ange, “De Ia Aamua go Iahweh, aude haihaia, diinei ina de ahi! Dee hee de hai o Jacob e maua ai gi ola? Gai ia e damaa mee donu huu!”

6 Gai Tagi Maolunga gu sui ange hogi dana hagatau. “De mee nei e dee hagasula hogi,” go de Ia Aamua go Iahweh e hagadaba.

7 Deenei dana mee ne hagaago mai gi de au: au ne gidee de Ia Aamua laa e duu i gaogao dahi buibui ne hagaduu laa gi heohi i de uga haide, gai ia e daohi de uga iai dahi soodo* i dono lima. 8 Gai Tagi Maolunga ne ssili mai gi de au, “Amos, se aha aau e gidee laa?”

Gai au ne hai ange, “Au e gidee dahi uga haide iai dahi soodo.”

Gai de Ia Aamua ne hai mai gi de au, “Tilo, au e hai naa de uga haide iai dahi soodo, e haide ai dagodo o ogu dangada, go de gau Israel; au gu dee hagaola donu gilaadeu.

9 Denga mommee daumaha o Isaac e oha naa ga ngadi daakodo,

mommee dabu o Israel e oha naa ga maoha,

gai au e hebagi ange naa gi de huaabodu o Jeroboam i dagu gadilaasa.”

Amos ma Amaziah

10 Gai Amaziah tangada haimeedabu o Bethel ne aalu gi Jeroboam de hodooligi o Israel, ga hai ange, “Amos gu noho e hai baasi adu gi de goe i honga de henua go Israel. Gai de henua gu dee llodo i ana muna alodahi e tala. 11 Gai aanei muna a Amos e tala,

‘Jeroboam e daa naa ga magau i de gadilaasa,

gai de gau Israel e gaavee gee donu i delaadeu henua

ga kave gi hanu henua gee.’ ”

12 Gai Amaziah ne hai ange gi Amos, “Taane e daalaa mee e loomai, savini hannoo gi de henua o Judah, ga gaimee ai, ma de basa pelaabisi ai i kilaa; 13 aagai koe aude ahe ange gi basa pelaabisi i Bethel, go hiidinga se hale dabu niio de hodooligi, gai go de temple o de nohoanga hodooligi.”

14 Gai Amos ga hai ange gi Amaziah, “Au e dee se pelaabisi aabe se dama ni dahi pelaabisi, aagai au se dangada hagaloosi manu, gai se dangada hogi e diiloo ange hua o denga sycamore, 15 gai Tagi Maolunga ne kave gee au gi dee diiloo ange denga ssiibi, gai Tagi Maolunga ne hai mai gi de au, ‘Hannoo basa pelaabisi ange gi de gau Israel.’ 16 Deenei ai, koe gi hagalaangona muna a Tagi Maolunga. Koe ne hai mai,

‘Aude basa pelaabisi gi hai baasi ange ai gi Israel,

aude agoago gi hai baasi ange ai gi de huaabodu o Isaac.’

17 Deenei ai, e hagadaba Tagi Maolunga:

‘Doo bodu e hai naa ga se hine hai be se manu i lo te aduhale,

gai au dama alodahi e daa naa ga maakau i de gadilaasa.

Doo henua e haide naa i de uga haide ga vaevae,

gai koe e magau naa i de henua o de gau henua gee,†

Gai Israel e gaavee naa donu gi dahi henua gee,

ma de hano gee mai i dono henua donu.’ ”

8

De gede iai huamanu lleu

1 Gai deenei de mee a de Ia Aamua go Iahweh ne hagaago mai gi de au: tilo, au ne gidee dahi gede iai hanu huamanu lleu. 2 Gai ia ne ssili mai, “Amos, se aha aau e gidee laa?”

Gai au ne hai ange, “Se gede iai huamanu lleu.”

Gai Tagi Maolunga ne hai mai gi de au, “De hagaodi o ogu dangada go de gau Israel gu dae mai donu. Au gu dee hagaola donu gilaadeu. 3 Denga daahili i lo te temple* e hai naa gi se dangi see i de laangi laa, go de Ia Aamua go Iahweh e hagadaba. Gai e soa naa donu de gau maakau e daakodo saele. Gai gu dee hagalongaa!”

4 Noho mai hagalaangona, goodou e vaivai haia dangada e duasala,

ma de daia gi maakau de gau hagaau aloha i de henua,

5 ma de hagataba,

“Go aahee naa e lava ai taonga o de duu de maasina i dai,

gai gimaadeu ga hulo e hagao gi daha amaadeu grain?

Gai go aahee naa e ui ai Sabbath,

gai gimaadeu ga hulo e hagao gi daha amaadeu wheat?

Gimaadeu e hai naa gi kii mai ange de hagabaaunga o de ephah†

gai ga ue age de hagaoanga,

ma de hagasenga dangada i demaadeu hai e hagahidi mee.

6 Gimaadeu e hagao naa de gau hagaau aloha i selevaa

gai e hagao gilaadeu e duasala i e lua mee vae,

aama de hagao hogi gi daha gili o denga grain.”

7 Tagi Maolunga a Jacob e tala tuhi laa gu hagatoo donu:

“Ni muna abodonu, au e dee ngalo naa donu alaadeu hegau ne hai.

8 E aha, e dee ngalungalue naa de henua i hiidinga hegau nei,

gai dangada alodahi i honga de henua e tangi naa?

De henua alodahi e de hagahonu age naa bei de Nile,

gai e hagahonu age naa ga lava ga ahe

bei dagodo o de Nile i Egypt.”

9 Gai e hagadaba de Ia Aamua go Iahweh,

“De laangi laa gai au e hai naa

gi danu de laa i lo te madohi lua o de laangi,

gai de henua e hagagohu i de masavaa goi ao ai de mee.

10 Au e sui naa oodou laangi daonga gi ni laangi niiodou e tangi ai,

gai oodou daahili alodahi e sui gi ni daahili hagahinangalosaa.

Au e hai naa goodou gi kahu i malo daladala,

ma de dahi gi malali oodou biho.

Au e hai naa goodou gi tangi bei tangada

e dangi laa i hiidinga de magau o dana dama dagidahi,

gai de hagaodi o de laangi laa gi bei dahi laangi mmala.

11 Tilo, e tae mai naa laangi,

go de Ia Aamua go Iahweh e hagadaba,

aagu e hai ai gi humai de onge gi honga de henua,

gai e dee go de onge i teai gai, aabe go teai vai,

aagai go de onge i muna a Tagi Maolunga.

12 Gai dangada e hagadaga saele naa i magavaa luu dai nnui laa,

ma de hulo gi ngaiho ma dua;

gilaadeu e saavini saele naa ga ssala muna a Tagi Maolunga,

gai gilaadeu e dee gidee.

13 De laangi laa gai denga damaa hine mahamaha

ma dama daane e ssili naa olaadeu mada i delaadeu hieunu.

14 Gilaadeu e hagatoo donu i tiinonga hagadookaa‡ o Samaria,

be go de hagataba, ‘Dan, au e hagatoo donu i de mouli o doo diinonga,’

aabe go de hagataba, ‘Au e hagatoo donu i de mouli o tiinonga o Beersheba;’

gilaadeu e maakau naa donu,

gai e dee aahe ange e hiihidi age.”

9

De oha o Israel

1 Au ne gidee de Ia Aamua e duu i gaogao de mommee o ssigidaumaha, gai ia ne hagadaba,

“Hagailiilihia de ulu o denga duludulu

gi ngalungalue ai de hale alodahi,

ma de maoha iho gi honga biho o dangada alodahi.

Gai dangada e doe gai au e daa naa gi maakau i de gadilaasa;

e deai donu se gilaadeu e maua i de savini e hano;

e deai donu se gilaadeu e hagaola.

2 Gai ga geli naa donu gilaadeu

ga dae gi de mommee o de gau maakau,

gai au e dada age naa donu gilaadeu i kilaa;

gai ga kage naa donu gilaadeu ga hulo gi de langi,

gai au e dada iho naa hogi gilaadeu gi lalo.

3 Gai ga mmuni naa donu gilaadeu i de ulu o Carmel,

gai au e ssala naa donu gilaadeu ga booboo mai;

gai ga mmuni naa donu gilaadeu i tagelo o de moana,

gai au e hai ange naa gi de labodo

gi gadigadi gilaadeu.

4 Gai ga noonoodia naa donu gilaadeu ga gaavee

gi henua o olaadeu hagadaumee,

gai au e hai naa de gadilaasa

gi daia gilaadeu gi maakau i kilaa.

Au e dagitilo naa e hai ange de baubau gi gilaadeu

e dee hai ange tanuaa.”

5 De Ia Aamua go Tagi o denga hagabuulinga hebagi

e poo ange gi henua i lalo gai gu vaivai,

gai dangada alodahi e nnoho i kilaa e tangi naa;

de henua e hagahonu age naa bei de Nile,

gai e hano iho naa hogi bei de Nile i Egypt —

6 ia ne hagatuu ono aabi i lo te langi,

ma de hai dahi moana i honga henua i lalo;

ia ne hagahi denga vai o tai

ga llingi ange gi honga de henua —

dono ingoo go Iahweh.

7 “De gau Israel, goodou e dee bei laa

dagodo o de gau Ethiopia i ogu daha?

go Tagi Maolunga e hagadaba.

E dee go au ne hagassao ina mai Israel i de henua go Egypt,

ma de gau Philistia mai i Caphtor,*

aama de gau Syria mai i Kir?

8 Tilo, de Ia Aamua go Iahweh e dagitilo donu

de nohoanga hodooligi e haisalasala laa.

Au e oha naa ga aau gee mai i honga henua i lalo;

aagai au e dee daa naa gi odi i de maakau dangada o Jacob,

go Tagi Maolunga e hagadaba.

9 Gai tilo, au e tala hagasoe de muna,

ga nonu ange naa dangada o Israel gi daho denga huaahenua,

bei de hai e nonu ai laa denga grain,

gai e deai naa donu se damaa hadu daudahi

e doo gi honga de gelegele.

10 De gau haisala alodahi i magavaa o ogu dangada

e daa naa ga maakau i de gadilaasa,

aanei gilaadeu e hagataba laa,

‘E deai naa donu se hai ngadaa e humai gi gidaadeu.’

De hagaahe age ange o Israel

11 “De laangi laa gai au e hagaahe age naa

de hale malo o David gu maoha laa,

ma de hai ange naa mommee gu masaavava laa,

ma de hagaahe age mommee gu maoha,

aama de hagaduu age ange gi bei ono dagodo madagidagi.*

12 Gai gilaadeu e kave naa mommee e doe i Edom

aama huaahenua alodahi e hagaingoo i dogu ingoo,

go Tagi Maolunga e hagadaba,

go de ia e hagasula ina de mee nei.

13 Tilo, e tae mai naa denga laangi,

go Tagi Maolunga e hagadaba,

a tangada hagabalabala e daea adu ai tangada hagihagi,

gai tangada e dagadagahia denga grape

e daea adu ai de masavaa e doo ai.

Honga mounga e ssali ai naa denga uvaini hoou,

gai e malingilingi mai naa hogi i honga duuduu alodahi.

14 Au e hagaahe ange naa de manuuia o ogu dangada go de gau Israel.

Gai gilaadeu e aahe ange naa ga hagatuu age

denga aduhale gu maoha laa ga nnoho ai.

Gilaadeu e doo naa denga veelengaa grape ga unu uvaini e hai ai,

gilaadeu e doo naa alaadeu veelenga ga gai hua iai.

15 Gai au e hai naa gilaadeu gi nnoho i honga delaadeu henua,

gilaadeu e dee aahe ange donu e gaavee gee

i de henua aagu gu gaavange gi gilaadeu,”

go Tagi Maolunga doo Maadua e hagadaba.

* 1:1 2 Ki 15.1-7; 2 Ch 26.1-23; 2 Ki 14.23-29

* 1:2 Joel 3.16

* 1:3 Isa 17.1-3; Jer 49.23-27; Zec 9.1

* 1:5 Aven i muna Hebrew e bei go de baubau.

* 1:6 Isa 14.29-31; Jer 47.1-7; Ezk 25.15-17; Joel 3.4-8; Zep 2.4-7; Zec 9.5-7

* 1:9 Isa 23.1-18; Ezk 26.1—28.19; Joel 3.4-8; Zec 9.1-4; Mat 11.21-22; Luke 10.13-14

* 1:11 Isa 34.5-17; 63.1-6; Jer 49.7-22; Ezk 25.12-14; 35.1-15; Oba 1-14; Mal 1.2-5

* 1:13 Jer 49.1-6; Ezk 21.28-32; 25.1-7; Zep 2.8-11

† 1:15 delaadeu hodooligi (e bei malkam i muna Hebrew), aabe go Molek.

* 2:1 Isa 15.1—16.14; 25.10-12; Jer 48.1-47; Ezk 25.8-11; Zep 2.8-11

* 2:9 Deut 3.8-11

* 3:14 2 Ki 23.15

* 4:4 dolu ngadau, aabe dolu laangi.

* 4:11 Gen 19.24

* 5:8 Job 9.9; 38.31

* 5:21 Isa 1.11-14

* 5:25 Acts 7.42-43

* 6:13 Lo Debar i muna Hebrew e bei e deai donu.

* 7:7 de uga iai dahi soodo: de uga nei e nnoa ange hanu soodo be ni hadu gi de bido.

† 7:17 henua o de gau henua gee, aabe se henua hakino gee.

* 8:3 temple, aabe go de hale o de hodooligi.

† 8:5 de ephahgo de hagabaaunga o denga mee mmasa.

‡ 8:14 tiinonga hagadookaa nei go Ashima.

* 9:7 Caphtor e bei go Crete.

* 9:11 Acts 15.16-18

Obadiah

De Beebaa go

Obadiah

Hanu dagodo o de beebaa nei

Taane ne siia de beebaa nei go Obadiah. E dee lagolago adaadeu mee e iloo i dagodo o Obadiah. E dee iloo danuaa hogi de masavaa ne sisi ai de beebaa bodobodo nei, agu made go dua de hagadee kii ina o Jerusalem i 586 b.c., go de masavaa a Edom, de hagadaumee o Judah, ne malangilangi ai i de hagadee kii ina o Jerusalem. Gilaadeu ne gaiaa hogi goloa o Jerusalem, i de masavaa o Judah ne duasala ai, aama de bale ange de huaahenua ne vaivai haia laa Judah. Obadiah ne tala pelaabisi de hagaduasala, aama de hagadee kii ina o Edom i muli mai, madali denga huaahenua ne hai baasi ange laa gi Israel.

Dahi gubu hagamogomogo: “De laangi o Tagi Maolunga gu dae mai donu gi honga o denga huaahenua alodahi. Gai au mee ne hai, e hai adu naa donu hogi gi de goe; au hegau baubau e aahe adu naa donu gi de goe” (1.15).

Denga vaevaaenga

De hagaduasala o Edom (1-14)

De laangi o Tagi Maolunga(15-21)

1

1 De midi hagaago ange a Obadiah.*

De hagaduasala o Edom

E hagadaba de Ia Aamua go Iahweh i dagodo o Edom —

gimaadeu gu langona dahi muna mai i daho Tagi Maolunga;

dahi dangada hagailoo gu hai gi hano gi denga huaahenua, gi hai ange,

“Hiihidi age, gidaadeu ga hulo e hebagi ange gi de ia!” —

2 “Tilo, au e hai naa goe gi maolalo i magavaa o denga huaahenua,

koe e kona naa doo hagangadi mee ina.

3 Doo lodo maolunga gu hagasenga goe;

koe e noho i lo te baba,*

ma de hai doo hale i denga mommee maolunga;

koe e hagadaba i oo lodo,

‘Goai e maua i de gave iho au gi honga de gelegele?’

4 Gai e dee galemu naa donu doo lele ga maolunga bei de igele,

ma de hai doo hoohanga i magavaa o denga heduu,

gai au e tili iho naa donu goe gi lalo,

go Tagi Maolunga e hagadaba.

5 Noo de gau gaiaa gu loomai,

noo de gau daa dangada gu loomai i de boo —

gai se hai ngadaa laumalie e duu i de goe! —

e aha, gilaadeu e dee gaiaa naa donu huu alaadeu mee e llodo ai?

Noo de gau hagihagi grape gu loomai,

e aha, gilaadeu e dee dugu naa hanu momo grape?

6 Aagai Esau e gaiaadia naa donu ono goloa ga odi,

ono goloa hagamogomogo e gaavee naa hogi!

7 Dangada alodahi e balea adu gi goodou i de hebagi

e hai naa goodou gi hulo gee i doodou henua;

gai dangada gu hagaheloongoi adu e daahanga ma de hagadee kii goodou;

dangada e gaina oodou gai e dugu naa ssele e dada ai goodou,

aagai goodou e dee iloo naa donu.

8 De laangi laa, go Tagi Maolunga e hagadaba,

gai au e daa naa gi maakau denga daane heiangi o Edom,

ma gilaadeu e tonu ange i denga mounga o Esau.

9 Teman, oo daane dau i de hebagi e kona naa donu de maatagu,

gai daane alodahi i honga mounga o Esau

e odi naa i de daa ga maakau.

10 Go hiidinga dau vaivai hai doo daina go Jacob,

koe e dogaa naa donu,

koe e oha ga maoha ga hano ai.

11 I de laangi oou tee anga ange ai e bale ange doo daina,

i de masavaa a de gau henua gee ne kave ai ono goloa,

gai de gau henua gee ne ulu i ono haitoga

ma de dada denga laagau e kave ai Jerusalem,

gai koe ne hagabuni ange gi gilaadeu.

12 Gai e dee heohi dau hagangadi mee doo daina

i de masavaa oona ne duasala ai,

aabe go doo malangilangi i dangada o Judah

i de masavaa olaadeu ne oohaa ina ai,

aama doo basa hagamaolunga

i de laangi olaadeu ne hai ngadaa ai.

13 Gai e dee heohi donu doo ulu i haitoga o ogu dangada

i de masavaa olaadeu ne hai ngadaa ai,

be go doo malangilangi i delaadeu hai ngadaa

i de masavaa olaadeu ne duasala ai,

ma de hai gi de mahi olaadeu goloa

i de masavaa olaadeu ne duasala ai.

14 Koe e dee tali i hesilihaginga o denga haiava

e daa ai gi maakau dangada e saavini e hulo gee,

aabe e booboo dangada ne ola

e gaavange gi olaadeu hagadaumee

i de laangi olaadeu ne hai ngadaa ai.

15 De laangi o Tagi Maolunga gu dae mai donu

gi honga o denga huaahenua alodahi.

Gai au mee ne hai, e hai adu naa donu hogi gi de goe;

au hegau baubau e aahe adu naa donu gi de goe.

16 Goodou ne unu de ubu† i honga dogu mounga dabu,

gai denga huaahenua alodahi e unu ai naa hogi ga hano ai;

gilaadeu e duudagi naa donu huu de unu ai,

gai e hai naa ga dagodo be gilaadeu tee haanau donu.

17 Aagai dangada e ola naa i honga de mounga go Zion,

gai de mounga laa e dabu naa;

gai dangada o Jacob e kave naa delaadeu henua ga henua ai.

18 Dangada o Jacob e bei naa dahi ahi,

dangada o Joseph e bei naa de ula o dahi ahi;

gai dangada o Esau e bei naa denga gainga,

gai gilaadeu e dudu naa gilaadeu ga odi.

Gai e deai naa donu dangada e ola i dangada o Esau,”

go Tagi Maolunga e hagadaba.

19 Dangada o Negev e nnoho naa i denga mounga o Esau,

gai dangada i mommee iai duuduu paa i lalo e kave naa de henua o de gau Philistia.

Gilaadeu e kave naa denga veelenga o Ephraim ma Samaria,

gai Benjamin e kave naa Gilead ga henua ai.

20 De hagabuulingaa dangada o Israel e kave naa de henua o de gau Canaan,

ga hano ai ga dae gi Zarephath;

gai dangada o Jerusalem ne gaavee laa gi Sepharad

e henua naa i denga aduhale o de Negev.

21 De gau hagaola e loage naa gi de mounga go Zion

ga dagi ai i denga mounga o Esau.

Gai de nohoanga hodooligi e hai naa ga niio Tagi Maolunga.

* 1:1 Isa 34.5-17; 63.1-6; Jer 49.7-22; Ezk 25.12-14; 35.1-15; Amos 1.11-12; Mal 1.2-5

* 1:3 De Beebaa Hebrew e hai ange, Sela, go de madaaolo o Edom, e bei go de baba.

† 1:16 de ubu nei go de ubu o de bole aabe go de hagaduasala a de Maadua.

Jonah

1

2

3

4

De Beebaa go

Jonah

Hanu dagodo o de beebaa nei

Taane ne siia de beebaa nei go de pelaabisi go Jonah, tama daane a Amittai, i daha denga ngadau e 785-760 b.c. De Beebaa go Jonah e dee bei mee e sisi i lodo beebaa a denga pelaabisi ange laa, go hiidinga e sisi ai dagodo mee a de pelaabisi go Jonah ne hai, i dono dee hagallongo ange gi muna a de Maadua. De Maadua ne hai ange ia gi hano gi Nineveh, go de madaaolo o de nohoanga hodooligi o Assyria, gai se mommee e hai baasi ange gi Israel. Aagai Jonah tee lodo e hano e tala ange muna a de Maadua gi dangada i kilaa, go hiidinga ia e hagadonusia, bolo de Maadua e dee oha naa donu de aduhale laa. Gai dua huu de hai ange mee hai ngadaa laa gi de ia, gai ia gu hano. Aagai ia tee malangilangi donu gai ne nanu, i hiidinga de hagaduasala aana ne tala laa tee duu ange gi de gau Nineveh.

De beebaa nei e tala bolo niio de Maadua ssauaa e dagi ai mee alodahi aana ne hai. De mee laumalie e tala i lo te beebaa nei, go de aloha ma de abodonu o de Maadua. Ia e lodo mmao e degi ange, ma de hagaola hagadaumee o ono dangada. Ia e dee lodo e hagaduasala aabe e daa gilaadeu gi maakau.

Dahi gubu hagamogomogo: “Aagai dangada i de aduhale laumalie go Nineveh e soa ange i de 120,000, gai gilaadeu e dee maua donu i de vvae de madau ma de masui, e lagolago hogi manu haangai i kilaa. E aha, e dee se mee danuaa dogu lodo aloha ange gi dangada i de aduhale laumalie laa?” (4.11).

Denga vaevaaenga

De hagahia o Jonah ma dono dee hagallongo ange gi de Maadua (1.1-17)

De dahuli lodo o Jonah ma dono hagaola ina (2.1-10)

De dae o Jonah gi Nineveh (3.1-10)

De abodonu o de Maadua ange gi Nineveh (4.1-11)

1

De savini o Jonah e mmuni i Tagi Maolunga

1 Tagi Maolunga ne hagaago ange ana muna gi Jonah, tama daane a Amittai, ga hai ange,* 2 “Hidi age hannoo gi Nineveh, de aduhale laumalie laa, daalaa ange ai agu muna e hai baasi ange ai gilaadeu, go hiidinga alaadeu hegau baubau gu tae age donu gi mada luoogu mada.”

3 Gai Jonah ne hidi age ga savini e hano gee mai i mada luu mada o Tagi Maolunga. Gai ia ne hano iho gi Joppa, gu gidee e ia dahi vaga i kilaa gu dai malanga e hano gi Tarshish. Gai ia ne hagao dono paasese, ga gage i de vaga laa e hano gi Tarshish, e mmuni ai i Tagi Maolunga.

4 Gai Tagi Maolunga ne hai gi ssau dahi madangi mmahi i honga tai, gai de madangi mmahi laa ne hai ga dai maoha de vaga laa. 5 Gai denga daane hai moni alodahi gu maatagu, gai dahi ma dahi ga dalodalo ange dono maadua. Gai gilaadeu ga maga goloa o de vaga gi honga tai e hagamaamaane ai de vaga.

Aagai Jonah gu hano iho gi lo te vaga i lalo ma e dagodo ai ma gu seni tao. 6 Gai de eligi o de vaga ne humai ga hai ange gi de ia, “Gu aha gu seni ai naa goe? Hidi age dalodalo ange gi doo maadua! Kana adu ia e bale mai naa gidaadeu, gi dee maakau ai gidaadeu.”

7 Gai denga daane hai moni ne pasa i olaadeu magavaa, ga hagataba, “Loomai, gidaadeu ga hai tada, e tilo ai be goai ne haia ga duu mai de hai ngadaa nei gi gidaadeu.” Gai ga haia huu e gilaadeu tada laa, gai go Jonah ne daangia de mee laa.

8 Gai gilaadeu ga ssili ange gi de ia, “Daalaa mai muhuu be niioai hiidinga ne duu mai ai nei de hai ngadaa nei gi gidaadeu. Se hegau aha aau e hai? Gai go hee donu oou ne humai ai naa? Gai dee hee de henua oou ne humai ai? Gai koe se dangada mai i hee?”

9 Gai ia ne hai ange gi gilaadeu, “Au se dangada Hebrew. Au e daumaha ange gi Tagi Maolunga, de Maadua o de langi, go de ia ne haia tai ma de henua.”

10 Gai denga daane hai moni gu maatagu mmao, ga ssili ange gi de ia, “Se hegau bee hee aau ne hai nei?” (Denga daane laa gu iloo bolo Jonah ne hano e mmuni i Tagi Maolunga, i hiidinga ia gu tala ange gi gilaadeu.)

11 Gai gilaadeu ga ssili ange gi de ia, “Ni aha amaadeu e hai adu gi de goe, gi malino ai honga tai?” Go hiidinga gu hagadagadaga ange donu de nnui denga beau.

12 Gai ia ne hai ange gi gilaadeu, “Sabaia age au maga gi lausedi, gi malino ai tai. Go hiidinga au e iloo bolo go au ne hidi ai de dau mai de madangi mmahi nei gi goodou.”

13 Gai denga daane laa ga hagatale de gabegabe e hagaahe age de vaga gi de henua. Aagai gilaadeu tee maua, go hiidinga de madangi gu hai gi kii ange de beabeau honga tai. 14 Gai gilaadeu ne tangi ange gi Tagi Maolunga, ga hai ange, “Tagi Maolunga, gimaadeu e dangidangi adu, koe gi dee daia gimaadeu gi maakau i demaadeu daa ga magau taane nei, Tagi Maolunga, koe gi dee hagabuuia mai de magau o taane nei gi gimaadeu, go hiidinga koe gu hai donu gi bei oo lodo.” 15 Gai gilaadeu ga poo Jonah ga maga gi lausedi, gai gu malino honga tai. 16 Gai denga daane laa gu maatagu mmao i Tagi Maolunga, gai gilaadeu ga hai dahi ssigidaumaha ange gi Tagi Maolunga aama de hai dahi hagatoo donu ange gi de ia.

17 Aagai Tagi Maolunga ne hai gi humai dahi mamu laumalie mmao gi holomia Jonah. Gai Jonah ne noho i lo te dinae o de mamu laa i e dolu laangi ma e dolu boo.*

2

Talodalo a Jonah

1 Gai Jonah ne dangidangi ange gi Tagi Maolunga dono Maadua i dono noho i lo te dinae o de mamu laa, 2 ga hai ange,

“Au ne dangidangi ange gi Tagi Maolunga i dogu hai ngadaa,

gai ia ne basa mai gi dagu dangidangi;

au ne hagahi ange ia

mai i tagelo o de mommee o de gau maakau,

gai koe ne hagallongo dagu dangidangi.

3 Koe ne maga ange au gi lo te moana gelo,

ma lo te dagelo o denga lausedi,

gai denga lausedi ne duuli au.

Gai au beau alodahi ma de mee mmilo

gu hadihadi iho gi ogu elunga.

4 Gai au ne hagadaba, ‘Au gu aau gee mai i mada luoo mada;

aagai au e ahe ange naa ga gidee doo temple dabu.’

5 Denga lausedi gu loomosi au ma gu dai malemo;

au gu abulu gi lo te moana gelo,

denga helii lausedi gu pigi mai gi dogu biho.

6 Au ne abulu ga baa i de tagelo o denga mounga,

gelegele i tagelo o de moana gu daohi au ga hano ai;

gai koe, Tagi Maolunga dogu Maadua,

ne hagaola dogu mouli mai i de mommee o de magau.

7 Dogu masavaa ne dai magau ai,

gai au gu manadua goe, Tagi Maolunga.

Au ne dalodalo adu gi de goe

i doo temple dabu.

8 Gilaadeu e daumaha ange gi denga ngadi diinonga

e daahuli gee doo abodonu ange gi gilaadeu.

9 Aagai au e hagaahe adu donu de abodonu

ma de ssigidaumaha adu gi de goe.

Au e hai naa donu gi bei agu mee gu hagatoo donu ai.

De hagaola se mee mai i daho Tagi Maolunga.”

10 Gai Tagi Maolunga ga basa ange gi de mamu laa, gai de mamu laa ga busi age Jonah gi honga de henua.

3

De hano o Jonah gi Nineveh

1 Gai Tagi Maolunga ga hagaago ange hogi ana muna gi Jonah i de lua hanonga, ga hai ange, 2 “Hidi age hannoo gi de aduhale laumalie go Nineveh ma gi daalaa ange ai agu muna e tala adu gi de goe.”

3 Gai Jonah ga hidi age ga hano gi Nineveh, bei de hai a Tagi Maolunga gu tala ange ai laa. Nineveh se aduhale laumalie mmao: e dolu laangi o tangada e seesee mai ai i dahi bido ga dae gi de bido ange laa. 4 Gai Jonah ne daamada de hagadaga i lo te aduhale laa i de hagadahi laangi, gai ia ga oo ga hagadaba, “E madahaa ange laangi gai Nineveh gu oha!” * 5 Gai dangada o Nineveh gu hagadonusia de Maadua. Gai gilaadeu ga adi bolo dangada alodahi gi hagahiikai ma de kahu i malo daladala, mai i de gau maatua ga dae ai gi denga gauligi vaaligiligi.

6 Gai ga langona huu e de hodooligi o Nineveh muna laa, gai ia ga hidi age mai i dono nohoanga hodooligi, ga hagaui dono malo laa daha, gai ia ga gahu i malo daladala, ga noho i lodo lehu. 7 Gai ia ne hai dahi hagailoo ga adi ange gi dangada i Nineveh:

“Deenei de mee a de hodooligi ma ono gau aamua gu hagasauaa:

E dee dugu ange dahi dangada be se manu dolodolo, be se kaau aabe se ssiibi gi mamia ange dahi mee daudahi; gilaadeu e dee gaimee hogi aabe unu. 8 Aagai dangada ma manu dolodolo alodahi gi kahu i denga malo daladala. Gai dangada alodahi gi hagaduu ngae gi tangi ange gi de Maadua. Gai dahi ma dahi gi dilia alaadeu dahulinga baubau, ma delaadeu vaivai hai dangada. 9 Goai e iloo! Kana adu de Maadua e sui naa dana maanadu ga dee hagahai hegau dono lili laumalie mmao, gi dee maakau ai gidaadeu.”

10 Gai ga gidee huu e de Maadua alaadeu mee ne hai, ma delaadeu tili alaadeu dahulinga baubau, gai ia ne sui dana maanadu, ia tee gaamai de hai ngadaa aana gu tala laa bolo e gaavange gi gilaadeu.

4

De lili o Jonah ma de lodo aloha o Tagi Maolunga

1 Aagai Jonah gu kona donu dono dee malangilangi ma de lili. 2 Gai ia ne dalodalo ange gi Tagi Maolunga, ga hai ange, “Tagi Maolunga, e dee aanei agu mee ne tala adu gi de goe i dogu masavaa goi noho ai laa i dogu henua? Aalaa donu ogu hiidinga ne hagamoolau ai laa ga hano gi Tarshish. Au e iloo bolo koe se Maadua e degi, ma de lodo aloha, gai e dee moolau de lili, aama de honu i de aloha, gai e moolau de helui oo lodo ga dee ssui ange de baubau.* 3 Tagi Maolunga, daia donu au gi magau iainei, go hiidinga e danuaa ange donu dogu magau i dogu mouli.” *

4 Gai Tagi Maolunga ga hai ange gi de ia, “E heohi naa donu doo lili?”

5 Gai Jonah ga sao ga hano gee mai i de aduhale, ga noho i baasi dua de aduhale. Gai ia ga hai dahi baasi hale laa manu ga noho i ono lalo ga hagalilo ai, ga tali ai e tilo mee gu dai hai ange gi de aduhale laa. 6 Gai Tagi Maolunga de Maadua ga hai dahi manu somo gi dolo age i honga o Jonah, e hagalilo ai dono biho gi dee vvela ai ia. Gai Jonah gu malangilangi mmao i de manu laa. 7 Aagai taiao age huu gai de Maadua ne hai gi humai dahi ilo gi gaina de manu laa gi mmae ai. 8 Gai de masavaa huu ne dii age ai de laa, gai de Maadua ne hai gi humai de madangi hagavvela i dua, gai de laa gi dii ange gi honga de ngadi biho o Jonah, gai ia gu dai ssili mada. Gai ia gu lodo gi magau ia, gai ia ga hagadaba, “E danuaa ange donu dogu magau i dogu mouli.”

9 Gai de Maadua ga hai ange gi Jonah, “E heohi naa donu doo lili i hiidinga o de manu somo nei?”

Gai ia ga hai ange, “Uaa, e heohi donu dogu lili. Mee naa au gu magau donu!”

10 Gai Tagi Maolunga ga hai ange, “Koe e aloha ange i de manu somo naa, gai koe tee hai hegau ange donu aagena, aabe go koe ne haia ga somo age. De manu naa ne somo age i dahi boo, gai ne magau i de boo mai ange laa. 11 Aagai dangada i de aduhale laumalie go Nineveh e soa ange i de 120,000, gai gilaadeu e dee maua donu i de vvae de madau ma de masui, e lagolago hogi manu haangai i kilaa. E aha, e dee se mee danuaa dogu lodo aloha ange gi dangada i de aduhale laumalie laa?”

* 1:1 2 Ki 14.25

* 1:17 Mat 12.40

* 3:4 Mat 12.41; Luke 11.32

* 4:2 Exo 34.6

* 4:3 1 Ki 19.4